
BIBLE THU  

Pathen thu a hin, Yahweh Pakai lunggel chule eiho dinmun, huhhingna lampi, michonse ho nungjui chule tahsan chate ho kipana ding ho jouse amu sohkei in ahi. A Dan hi athengsel in, Athupeh ho hi adetchet e, Athusim jong adih in, thumakai achepi ho jouse jong a hing jingin, akikhel poi. Chih nadingin Pathen thu hi sim jingin, na pui houi dingin tahsan in, A thu theng hi kihil sah jingin. Achutileh, Yahweh Pakai thu chu nang dinga na lamjot na lampi salvah a pang ding, na gilkel ni jongleh nava sah ding , na chol ni le jong na kipasah ding ahi. Pathen thu hi kholjin lamjot pa a dinga a lam ko jangpeh a pang ahi, mun gamla jot pa dinga a teng gol chule thal choipa dinga a chem jam chule a tahsan pa dinga kihilna Dan buh ahi. Hiche ahin Van gam a ki hong in, Damun meidil kotpi jong akitah lang in ahi. Pathen thu a hin Yeshuwa Christa chu athu bul pen ahin, chule eiho phatna ding dungjuiya thu hung kisem ahi, hichejouse hi Pathen loupina dinga ahi. I lunggel sung uva ichen sah diu, athu bul hi ipom chah kheh dingu chuleh thu hin i keng se na lampi u jong a hil ding ikipui sah dingu ahi. Ani seh in taona to thon,(Rome 12:12) ki no lou vin sim jom jing u hite. Ajeh chu Pathen thu hi haona, loupina le kipana sangpen hungkon na ahi. Na damlai a Yahweh Pakai thu hi nakipe ahin, hinlah na ki kou tou ni tengleh, na hinlai thu ki tan bep ding ahi. Hijeh chun Pathen thu hi eleiset damlai uhin epoh gih u lenpen ahi, aga jong alou pi pen, a thupen ahi, totna le kichepna a nei ho jong a nikho a thu kitan ding ki haimil louding ahi.  

Mose Lekhabu Khatna  

SEMTILBU  

Semtilbu asung thu umdan  

Hinkho hi ipi ham, ti thua semtilbu hin ijakai ahung kipatna thudol donbutna apen ahi. Semtil thudol tampi aseijin: Thingphung ho le gancha ho, mihem masa pasal le numei chule Pathen mi huhhingna thudol jong ajaovin ahi. Pathen toh Noah, Abraham, Joseph le adang dang ho toh akiloi khomna thudol jong aumin ahi.  

Semtilbu hi thanop umtah chule thusim suhmil theilou tampi jong ajaovin, chule hiche lekhabu hi thupi tah ahi. Ajeh chu Pathen le mihem kiguijopna thudol aseijin honsunga kitepna suhkeh a um chule athahbeh a kilhaina toh thoa Pathen henga kipehlutna thudol jong aseijin ahi. Semtilbu thusim ho a kon hin chonset jeh a avel vel'a kisihna toh thoa tantih nei louva Pathen tohgon lolhinna ding muchet ahi.  

Pathen'in vannoi leiset le asunga um thil jouse ana sem chai phat chun aven pha asa lheh jenge, ahin vannoiya chonset ahung luttan; chuin Pathen thilsem ho jouse chu asesoh tai, hichun Pathen'in huhdohna dingin tohgon khat ahin neiyin ahi. Chule Semtilbu hin, Vannoi leiset semtil'a pat Israel chate Egypt gam ahung lhun chan gei ule, nam khat ahung lhin chan gei'u ahop in hichu 1800 BC vel ahi.  

Lekhabu jihpa, akijih kum chule koi henga ajih ham?  

Semtilbu hi Mose'n 1446-1406 BC sunga anajih ahi. Hiche hi, vannoiya mijouse phatthei achan theina diuva anajih ahi (Gen 12:3).   

Leiset le mihem kisem 
 


1 Pathen'in Semtilin van le leiset asem tai.  
2 Leiset chu agong bei le ahomkeu ahin, muthim chun twipi thuh tah chu akhukhum ahin, Hiche twipi chung'a chu Pathen Lhagao chu ana lhale ahi.   

   
 

3 Pathen'in; “Vah hung umhen,” atin, Vah chu aumtai. ✡  
4 Pathen'in vah chu aven pha asah e. Chule Pathen'in vah chu muthim a kon'in asep khen tai.  
5 Pathen'in vah chu sun asah in muthim chu jan asah tai. Hiche apat chun nilhah le jingkah ahung umdoh tan hichu nikho masa pen ahung hitai.   

   
 

6 Hichun Pathen'in aseijin, “Twipi sukhen dingin, vanthamjol hung kidal hen lang Van, twipi le leiset twipi chu alang alang ah sukhen hen,” atin. ✡  
7 Hiti chun asei bangin aum in, van twipi le leiset twipi chu alang alang ah asukhen tai.”  
8 Pathen'in onghom chu vanthamjol asah in, hichun nilhah le jingkah achedoh kit in ahileh nikho nina ahitai.   

   
 

9 Chule Pathen'in aseiye, “Vantham jol'a twi um jouse chu mun khat a kikhol khom hen lang chule tolgo lai um doh hen,” ati. Asei bang chun aum jeng tai.  
10 Pathen'in tolgo lai chu leiset asah in chule twi jouse kikhol na mun chu twikhanglen asah e. Pathen'in aven pha asa lheh jengin ahi.  
11 Chuin Pathen'in aseiye, “Leiset in hamphung ho, amu nei hamphung, agathei hamhing chi chom chom leh thingphung aga amunei ho, hiche ho chun ama-ama chi dungjui cheh ahin sepdoh kit diu ahi,” ati. Hiti chun ahung kehdoh tauve.  
12 Leiset a hamphung thingphung ama-ama chi dungjuijin ahung kehdoh in, agathei amu nei thingphung ama-ama chi dungjuijin ahung kehdoh tauvin ahi. Pathen'in aven pha asalheh jengin ahi.  
13 Nilhah khat le jingkah khat achekit in nithum alhing tai.   

   
 

14 Chuin Pathen'in aseiye, “Sun le jan sepkhen dingin vanthomjol'a avah thei vahho hung kigol uhenlang, hiche ho chu kum kihei chin melchihnan jong, nikho simtoh nan jong chule kum simtoh nan jong pang'u hen.  
15 Chujongleh hiche ho chu van'a vanthamjol'a kon'in leiset salvah-in pang uhen,’’ atin ahileh, hiti chun aumtai.  
16 Hiche achun Pathen'in vah alen cheh ni asemin, vah alenjo chu sunlaiya thunei dingin apansah-in, chule vah aneojo chu janlaiya thunei dingin apansah tai; hiti chun ahsi ho jong ahin sem tai.  
17 Pathen'in vahho chu vanthamjol'a pat in leiset salvah din apansah tai.  
18 Sunlaiya thunei ding, janlaiya thunei ding, chule khovah le muthim sepkhen dingin apansah tan ahi. Pathen'in aven ahileh pha asa lheh jengin ahi.  
19 Hichu nikho li alhin ni ahi.   

   
 

20 Pathen'in aseiye, “Twija kon'in nga ho leh ganhing ahingthei dang ho umhen, chuleh vanthamjol'a jong vachate ajat kimsoh in hung leng leu hen,’’ati.  
21 Hiti chun Pathen'in twikhanglen'a ganhing ahing thei jouse ahon'a kijot le dingin asemin, hiche ho chun twi a kidil sah sah uvin, ama-ama jat cheh in alha uvin ahi, chujongleh ajat jat in alhanei vachate jong asemin ahi. Hichu Pathen'in aven pha asalheh jengin ahi.  
22 Pathen'in abonchauvin phatthei aboh in, “Hinpha uvin lang chule pung uvin, twikhanglen'a twi lah dimset uvin, chule leiset chunga vachate jong pung uhen,’’ ati.  
23 Chuin nilhah khat le jingkah khat achen ni nga lhinna ahitai.   

   
 

24 Chuin Pathen'in aseiye, “Leiset in ama a kon'in sa jat chom chom hin hingdoh hen! Ama-ama jat dungjui cheh in, vah ngoi thei gancha, tol'a kithol ganhing leh gamsa ho jong hihen” ati. Hiti chun aum jeng tai.  
25 Chuin leiset chunga gamsa ho ama-ama jat cheh in chule gancha ho jong ama-ama jat cheh in a-opma kithol ajat jat in asem e. Pathen'in hiche ho chu aven pha asa lheh jengin ahi.   

   
 

26 Hichun Pathen'in aseiye, “Eihon mihem ho, eiho lim pu'in sem'u hitin. Amaho chu twikhanglen sunga nga ho jouse chunga thunei diu, vanlai jol'a leng le vacha ho chule vah ngoi thei gancha ho le gamsa ho, chule a op a kithol chengse chung'a thunei vaihom in pang uhen,” ati.   

   
 

27 ✡Hiti chun Pathen'in ama lim mong mong in mihem chu asemin,   

Pathen lim tobang bangin ama lim chu asem tai,  

pasal le numei asem doh tan ahi. ✡  

   
 

28 Pathen'in amani chu phatthei aboh in amani jah a aseiye, “Chipha lhon'in chule pung jing lhon'in simsen louvin leiset chung hinlo dimset un, chule nangni noiya vaihomna umhen, vanlaijol a leng vachate chunga jong chule twikhanglen'a ahingthei jouse chunga hijongleh aboncha ganhing namkim hihen chule leiset chunga lhale ganhing jouse hile achung uva thunei vaihom in pang lhon tan,’’ ati.   


29 Pathen'in hitin jong seiye, “Ve lhon'in keiman leiset chunga muchi gathei phung jouse le thingphung gathei jouse aboncha hi nangni kihinso theina dinga kapeh lhon nahitai.  
30 Chule leiset chunga um gamsa jouse hihen chunga leng vachate ho hijongleh tol'a aop'a kithol ganhing jouse hijongleh ahaithei hinna nei jousen aneh ding uva hamhing jouse kapeh doh ahitai,’’ atile, hitobang chun aumtai.   


31 Chuin Pathen'in asemsa chengse chu abonchan aven, “Apha lheh jengin ahi,” hichea chun nilhah le jingkah khat ahung um doh in nigup lhinni ahung hitai.    

1 Hiti chun van le leiset chule asunga thil um jouse chu loupi tah a sem chai ahitai.  
2 ✡Hichun nisagi lhin nin Pathen'in athilsem chu abonchan achaiyin, hiti chun a thilsem ho jouse a kon'in ama akicholdo tai. ✡  
3 Hiche nisagi lhinni chu Pathen'in phatthei aboh in chule atheng ahi tin aphongdoh tai, ajeh chu athilsem le anatoh jousea kon'a akicholdo ni ahi.   

   
 

4 Hiche hi van le leiset ahung kisemdoh a akhanggui hung kipatdoh dan ho chu hiti hi anahi. Pathen'in leiset le van ahinsem patni chun,  
5 Leiset chunga tollhang a jong hamphung keh doh loulai ahi. Ajeh chu Pathen'in gotwi leiset chunga ajuhsah loulai ahin chule hia chu koima natong ding umlou lai anahi.  
6 Ahin leiset a kon'in twimei ahung kaiyin chule leichung jouse chu twiyin achap nouvin ahi.  
7 Chuin Pathen'in lei chunga kon'in vutvai achun mihem asemin, chule anahhom'a hinna hu alhakhum a ahile mihem chu hinna nei ahung hitai. ✡   

Eden hon thusim 
 

8 Chuphat in Pathen'injong niso lama Eden hon aphut doh in hiche achun asem sa mihem chu akoitai.  
9 Chuin Pathen'in leichung'a kon'in vetnom nom um le neh ding thingga namkim akedoh sah in ahi, chule honlai lung'a chun hinna thingphung jong chule ase le apha hetna thingphung jong akesah in ahi. ✡   

Eden hon'a vadung li ho 
 

10 Hiche Eden hon'a kon chun honlei chapnou jing dingin vadung alongin, vadung chu vadung li in ahung long khenin vadung li asohdoh e.  
11 Vadung khatna chu ahile Pishon ahin, hiche chu sana kimuna vadung ahin Havilah gam pumpia long kimvel ahi.  
12 Hiche gam'a sana kimu ho chu ahoi thei lheh in anamtui jah nom umtah chule song namtui jong akimui.  
13 Vadung ni lhinna chu amin Gihon ahin, hiche vadung chu Cush gam pumpia long kimvel ahi.  
14 Vadung thum lhinna chu ahile Tigris ahin, hiche vadung hi sah solam gam'a Asshur gam pumpia long ahin, chule vadung li lhinna chu Euphrates ahi.  
15 Chuin Pakai Pathen'in ami semdohpa chu Eden honsunga apuilut in hiche hon'a natong ding le avetup dingin apansah tai.  
16 Ahin Pathen'in mipa kom'a athupeh chu, “Nangman hiche honsunga theiga ho khu nadei dei naneh thei cheh ahi.  
17 Hinlah nangman hon lailung'a ase le apha hetna theiga vang naneh lou beh ding, hichu naneh nini, nathi teitei ding,’’ ahi.  
18 Chujongleh Pathen'in aseiye, “Mihempa achanga aum hi apha poi hijeh chun keiman aum khompi ding khat sempeh ing kate,’’ ati.  
19 Chuin Pathen'in leivui chu leingan asosah in lei chunga ganhing namkim asemin chule vacha ho chung lam'a alensah in chuin hiche ho jouse hi amin ipi pi asah em tin mihempa kom'a ahinpui khom in hiche a mihem pan aminvona jouse chu tuni geiya amin a pang den ahitai.  
20 Hiti chun mihempa in ganhing namkim chu aminvo cheh in, chunga lengthei vachate ho leh gamsa jouse jong aminvo sohkeiyin ahi. Ahinlah mihempa kithopi ding akimu doh hih laiye.  
21 Hijeh chun Pathen'in mihempa chu a imutmil sah in a imutmil kah chun Pathen'in anahgu khat aladoh in anung chu aphe in atomjol peh in ahi.  
22 Chuin Pathen'in Adam nahgu alah doh a kon chun numei khat asemdoh in amanu chu Adam kom'a ahin puilut in ahi.  
23 Hichun mihem pan aseiye, “Amanu hi keima gu akon'a kisemdoh ahin, chule aphevou jeng jong keima phevou ahin, amanu hi tu apat a numei kiti ding ahi, ajeh chu amanu hi pasal'a konna kiladoh ahi,” ati.  
24 Hijeh a chu pasal in anu le apa adalhah aji a beh ding chule amani chu tipum khat kiti lhon ding ahiye. ✡  
25 Ahin hiche pet chun pasalpa ahin numeinu ahin ani gel lhon a sagoh keuva um lhon ahin, ahi vangin jachatna anei lhon pon ahi.    

Mihem chonsetna alhah 
 

1 Pakai Pathen thilsem jouse lah a gul hi alungthim thempen ahi. Nikhat chu aman numeinu adongin, “Pathen'in honsunga theiga jouse naneh thei lhon lou beh ding ahi tia asei mong em?” ati. ✡  
2 Numei nu chun gul jah a keini'n “Eden honsunga theiga jouse kaneh thei lhon ding ahi nai.”  
3 Ahin Pathen'in hitin aseiye, “Hon lailung a theiga vangkhu naneh lhon louhel ding, lo jong nalo lhon louhel ding ahi. Ahin iti ham khat a nalo lhon a naneh lhon le nathi jeng lhon ding ahi,” tin aseiye.  
4 Hinlah Satan in numeinu jah a aseijin, “Nathi lhon loubeh ding ahi.  
5 Ajeh chu Pathen'in ahet ahi hichu naneh nini lhon le namit lhon hung hahdoh intin Pathen toh nabah lhon ding thilpha le thilse hetheiya naum lhon ding ahi ti Pathen'in ahet jeh a asei ahi bouve,” atitai.  
6 Hiche a chun numei nun theiga chu aven ahile neh dinga tui chule mitvet dinga jong vetnom nom um, chule mi achihsah jeng ding jeh chun aha duchat cheh tai. Hijeh chun numei nun theiga chu akilo in anetan chule a pasalpa jong them khat apen amapan jong ala in ane tai.  
7 Hiche apat chun amit lhon chu ahung hahdoh in tahsa sagoh keo ahilhon chu aki hechen lhon tai. Hichun thingna akilo lhon'in atahsa lhon chu akiselna lhon tan ahi.  
8 Chuin nisa dai lhah lamin honsunga Pakai Pathen awgin chu ajalhon'in hijeh chun hon lailung'a thinglah a chun amani tah Pakai Pathen masanga akisel mang lhon tai.  
9 Ahivangin Pakai Pathen'in mihempa chu akouvin, “Adam hoiya um nahi hitam?” atile,  
10 Adam in jong adonbut in “Keiman nangma honsung'a na hung chu kahen ahile ka sagoh keo kahi jeh a ka kichat a kisela kahi,” ati.  
11 Hichun Pakai Pathen'in jong aseiye, koi ham nangma sagoh keova na um'e tia na seipeh a chu? Honsung'a theiga nehih in kati chu naneh hitam? atile,  
12 Adam in adonbut in, “Keiman kaum khompi dinga nangman neipeh numeinu hin theiga chu themkhat eipen keiman kana netai,” ati.  
13 Chuphat in Pakai Pathen'in numeinu jah a aseiye, “Nangin ipi dinga hitobang pihi nabol hitam!” atile numei nun adonbut in, “Hiche gul hin eijol jol phat a kaneh ahi bouve,” ati. ✡  
14 Hichun Pakai Pathen'in gul jah a, “Nangman hiche nana boldoh jeh in, ganhing jouse lah a nang hi sapset nachan ding na hinkho lhung keiya na oipoh a na kithol tho ding, chule na hinkho sunga leivui naneh ding ahi.  
15 Keiman nang le numeinu chilhah kah a kidouna kakoi ding, amapa chun nangma hi na luchang avohchip a, nangman amapa kengphang na chuh peh ding ahi,” ati. ✡  
16 Pathen'in numeinu jah a chun hitin aseiye, “Keiman na naovop hahsatna kabe peh ding, naosonat gentheiya cha nahin doh ding ahi. Najipa chung'a vai nahom nom jing ding, ahi vang'a najipan nang chunga vai ahop ding ahi,” ati.  
17 Chuin Ama'n Adam jah a hitin ati, “Nangman naji thu na ngaiya naneh louhel ding ahi tia ka thupehsa theiga naneh tah jeh in nangma jeh a leiset hi sapset chang ahitai. Chule na hinkho damlai sungse a gimna le genthei thohpum pum'a neh na kihol a naneh ding ahi. ✡  
18 Chule nang doudin ling le mi-at thei jong hung kehdoh intin, chule nangma anche louhing a nakivah ding ahi.  
19 Na ti-ul namaija long pum'a anneh na kihol'a na neh ding, chule nangma leiset a kisemdoh nahin leiset naleso kit ding ahiye,” ati.  
20 Hichun Adam in ajinu chu amin Eve asah tai. Ajeh chu amanu mijouse hung pen dohna minu ahi tan ahi.  
21 Hichun Pakai Pathen'in savun a kon'in Adam le Eve ding von akhui peh in amani chu asilpeh in ahi.  
22 Hichun Pathen'in aseiye, “Tu apat a hi Adam hi eiho lah a khat tobang ahung hitan, thilpha le thilse hetheijin aumtai, chule tunjong aman hinna thingphung ga khu kilo intin hin ne lhon leh tonsot a hing den ding ahitai ati.” ✡  
23 Hiche a pat chun Pakai Pathen'in Amani chu Eden hon a kon'in anodoh in, Chuleh Adam chu ahung kisemdohna leiset loulhou dingin asoldoh tan ahi.  
24 Hiti chun Pathen'in Adam anodoh jouvin, Eden hon nisolam'a hinna thingphung ngah dingin vantil Cherub chu achen sah in, chule chemjam kou jeju chu akipei kimvel le sahtan ahi.    

Cain le Abel 
 

1 Chujouvin Adam le Eve akitimat lhon'in ahile Eve in nao ahin vop in Cain chu ahung peng tai, hiche a chun amanu'n hitin aseiye, Pathen phatthei bohna jal in cha pasal khat kanei tai ati.  
2 Phat chomkhat jou chun Eve chun chapa Abel ahing kit tai, hichun khonungin chapang teni chu ahung khanglen lhon tan, Abel chu kelngoi ching in ahung pang in, Cain vang chu loubol mi ahung hitan ahi.  
3 Phat phabep jouvin Cain in alousohga alhun phat in alousohga phabep ahin pon Pathen a dingin kilhaina ahung sem tai.  
4 Hitobang ma chun Abel in jong akelngoi lah a apeng masa athao pen tah khat chu Pathen a dingin ahin pedoh tai, Hichun Pathen'in Abel lam joh aven athilto jong kipah tah in asanpeh tai. ✡  
5 Hinlah Pathen'in Cain thilto maicham chu asanpeh tapoi, hijeh chun Cain chu hatah in alunghang in akaiku jengin ahi.  
6 Hiche phat chun Pathen'in Cain jah a, “Ibola nang le nang ki lunghannahi ham? Chule ibola namai thim jeng a ham?  
7 Thilpha bol dinga kilom ho chu nabol le na kisan pehda ding ham? Ahin thilpha bol dinga kilom ho chu na bolnom louleh kichih theiyin chonset nan naval lhum ding ahitai. Hiche ho hi na chinpha ding joh ahi,” ati.  
8 Nikhat chu Cain in asopipa Abel jah a “Eini thinglhang lam'a che hite atin, gamlang agei lhon phat in Cain chu asopipa Abel chunga achun athat tai.” ✡  
9 Phat chomkhat jouvin, Pakaijin Cain jah a, “Nasopipa Abel hoiya um hitam?” atile Cain'in jong adonbut in, “Kahepoi, Keima hi ka sopipa Abel ching tup kahim?” ati.  
10 Hichun Pathen'in jong Cain jah a “Ipi nabol hitam? Na sopipa Abel thisan chu tol'a kon'in keima angsung gei in ahung peng in ahi. ✡  
11 Hijeh chun tu apatna nangma hi leiset chunga sapsetna noija uma nahitai, na sopipa Abel thisan in na chup ahitai.  
12 Leiset a konna nangma dinga ga imacha pung ding ahi tapoi, itobanginnatong jong lechun nangman leiset a in mun neilou gamvah mangpa na kiti ding ahi.”  
13 Chuphat in Cain chun Pathen henga aseiye, “Keima gotna kachan hi kei thoh jou hoi ahipoi.  
14 Vetan tunin nangma a kon'in neidel mangtai, nangin lei chunga umna neilou nei hisah tai, tu apat a hi koi hijongleh eitoh khapen pen chun eitha ding ahitai.”  
15 Pathen'in adonbut in, “Ahipoi koi tobang nangma hinkho sumang dinga kigo a aum le keiman ama chunga sagi vei ka phulah ding ahi.” Hichea chun Pathen'in Cain chu koiman atha louna dingin Cain chunga melchihna khat akoipeh in ahi.  
16 Hichea kon chun Cain in Pathen kom adalhan Eden niso lam a Nod mun'a chun acheng tai.   

Cain chilhah ho 
 

17 Cain chun ajinu aki timatpin ahile nao ahin vop kit tan hiche nao chu Enoch ahi. Chuin Cain in phat phabep jouvin khopi khat ahinsem doh in, achapa min aput sah in hiche khopi min chu Enoch asah tai.  
18 Enoch in chapa Irad ahingin, Irad chun Mehujael ahingin, Mehujael chun Methushael ahingin, Methushael chun Lamech ahing'e.  
19 Lamech chun ji ni aneijin amasa nu chu ahile Adah ahin chule anina nu chu Zillah ahiye.  
20 Adah in Jabal ahingin, ama hi ahiye, khoilupon in a chenga gancha chingho dinga apau chu.  
21 Chule asopi pa min chu Jubal ahin, ama chu lathem gosem mut them masa pen ahiye.  
22 Zillah jong chun Tubal-cain ahingin, ama chun manchah ding abonchan sum-eng jong thih jong ahin kheng'e. Chule Tubal-cain chun sopi numei khat aneijin amin Naamah ahi.  
23 Chujouvin nikhat chu Lamech chun ajite ni jah a hitin aseiye , “Vo Adah le Zillah ka aw kasei ngai lhon'in, ‘Ajeh chu pasal khat in eimavo jeh in ka that in gollhang khat in eiden jeh in ka that tai.  
24 Koi tobang mikhat in Cain chu atha le sagi vei gotna chang ding ahile keima hinkho lading koi tobang aum le som sagi vei gotna chang ding joh ahiye.”   

Seth chillhah ho 
 

25 Chuin Adam chun ajinu akitimatpi kit in ahile amanun chapa khat ahing kit in, amin Seth asah tai; ijeh inem itile amanun hitin aseiye, “Pathen'in chapa eipeh kit hi Abel khel a ei kipe ah ahi, ajeh chu Cain thapa khel dingin eipe tai,” ati.  
26 Seth chu mipi lhing ahung hiphat in chapa khat aneijin amin Enosh asah e. Hiche apat chun mipi hon Pathen chu amin pan in ahou pan tauvin ahi.    

Adam chilhah ho 
 

1 Hiche ho hi Adam te insung khanggui umdan kijihna lekhabu ahi. Pathen'in mihem asem chu ama lim tobang din asemin ahi. ✡  
2 Pathen'in numei le pasal ana semdoh in aman amisem doh teni chu phatthei aboh in chuin amani chu mihem asah tai. ✡  
3 Adam chu kum jakhat le kum somthum alhinin ama lim le ama mel to kilou cha khat ahingin hiche pa chu amin Seth asah tai.  
4 Seth apen jou chun Adam chu kum jaget tobang ahin be kit in, chu achun Adam in cha numei le pasal anei be nalaiye.  
5 Adam chu kum jako le kum somthum ahing nomsel in hiche jou chun ama athi tai.  
6 Seth chu kum jakhat le kum nga ahi chun ama chu Enosh pa ahung hi tai.  
7 Enosh pen jou chun Seth chu kum jaget le kum sagi ahin be nalai in chu achun aman cha numei le pasal adang ahin be nalaiye.  
8 Hichun Seth chu kum jako le kumsom le kumni ahingin hiche jou chun aleiset hinkho abeitai.  
9 Enosh chu kum somko ahi chun ama chu Kenan pa ahung hitai.  
10 Kenan pen jou chun, Enosh chu kum jaget le kum som le kum nga ahing nalaiyin chujou chun cha numei le cha pasal ahing nalaiye.  
11 Enosh chu kum jako le kum nga ahingin ama athi tai.  
12 Kenan chu kum som sagi alhing in ama chu Mahalalel pa ahung hitai.  
13 Mahalalel pen jou chun, Kenan chu kum jaget le kum somli ahing nalaiyin, chule aman chapa dang le chanu dang jong anei be nalaiye.  
14 Kenan chu kum jako le kum som gei ahingin chuin ama hinkho abeitai.  
15 Hichun Mahalalel chu kum somgup le kum nga alhing in ama chu Jared pa ahung hitai.  
16 Jared pen jou chun, Mahalalel chu kum jaget le kum som thum jen ahing nalaiyin chule cha pasal le cha numei tamtah ahin be nalaiye.  
17 Hichun Mahalalel kum jaget le kum somko le kum nga gei ahingin hichun ama leiset hinkho abeitai.  
18 Jared chu kum jakhat le kum somgup le kum ni alhin in ama chu Enoch pa ahung hitai.  
19 Enoch pen jou chun, Jared chu kum jaget gei ahingin, chuban in chapa le chanu dang jong ahing nalaiye.  
20 Jared chu kum jako le kum som gup le kumni ahingin, hichun ama aleiset hinkho abeitai.  
21 Enoch chu kum som gup le kum nga alhin in ama chu Methuselah pa ahung hitai.  
22 Methuselah pen jou kum jathum sungin Enoch chu Pathen toh kinai tah in aum jing jengin chule chapa dang le chanu dang tampi jong ahinbe nalaiye.  
23 Hiti chun Enoch chu kum jathum le kum somgup le kum nga ahingin ahi.  
24 Pathen toh kinai tah a um jing ahin nikhat chu ama akimu tapon Pathen'in akoudoh ahitai. ✡  
25 Methuselah chu kum jakhat le kum somget le kum sagi alhin in, ama chu Lamech pa ahung hitai.  
26 Lamech pen jou chun, Methuselah chu kum jasagi le kum somget le kumni ahingin, hichun aman chapa le chanu dang tamtah anei be nalaiyin ahi.  
27 Methuselah chu kum jako le kum somgup le kum ko ahingin hichun ama ahinkho abeitai.  
28 Hichun Lamech chu kum jakhat le kum somget le kumni alhinin chapa khat ahingin,  
29 Ama min chu Noah asah in hitin aseiye, “Pathen'in agaosapsa gim genthei thoh a ikhut uva itohgim nau hiche leiset a konna ama hin eitha olsah ding'u ahi,”ati.  
30 Noah pen jou chun, Lamech chu kum ja nga le kum somko le kum nga ahingin hijou chun cha pasal le numei tamtah ahing nalaiyin ahi.  
31 Lamech chu kum jasagi le kum somsagi le kum sagi ahingin, hichun aleiset hinkho abeitai.  
32 Noah chu kum ja nga alhin'in, ama chun Shem, Ham, chule Japheth ahingin ahi.    

Namtin vaipi gitlouna 
 

1 Hiche achun leiset chunga mihem ahung pung pan tan ahile alah uva chanu jong tampi ahing tauve. ✡  
2 Chuin Pathen chapa te chun numei hoitah ho chu amu uvin ama hon adei thei lheh jeng uvin, hijeh chun adei dei akilhen uvin ajinu dingin akipui tauvin ahi.  
3 Hichun Pathen'in aseiye, “Ka lhagao mihem sunga atonsot kumkho in chengden thei deh ponte, ajeh chu ama tahsaphe bou ahin, ahin nikho jong kum jakhat le kum somni bou hi ding ahiye,” ati.  
4 Hiche lai chun leiset chunga Nephilim miho ana um uvin, chujongleh Pathen chapa te mihem Chanute henga ahunglut nung'u chun ama hon jong cha ahin peh tauve; hiche ho chu khanglui laiya mihat te ana hiuvin, chule mi minthang ho chu ana hiuvin ahi. ✡  
5 Pathen'in leiset chunga mihem ho setna chu akhol chen jingin, chule Pathen'in mihem hon thil phalou agel'u ahilou le lungthima ase abolnom ho'u chu aboncha aphalou jeng ahi chu amu doh tai. ✡  
6 Hichun Pakaijin mihem asem'a leiset chung'a aumsah hatah in akisih tai.  
7 Hichun Pakaijin aseiye, “Keiman kasem doh mihem ho hi leiset chunga kon'a ka suhmang ding ahitai, mihem jouse alen aneo, gancha alen aneo tolgo chunga lamjot thei jouse chule chunglam a leng vachate ahiuvin, ajeh chu hicheng pi kana semdoh hi ka kisih lheh tai,” ati.  
8 Hinlah Noah chu Pathen lungdei lam in aum jingin ahi.   

Noah khanggui 
 

9 Hiche hi Noah le a insung mite umchan thusim ahiye, Noah chu mi chonpha, hiche khanglaiya chu leichung'a mona nei louva um chu Noah bou anahi, chule Noah chu Pathen toh ki lhakang louhel le Pathen toh kihou mat jing mi ahi. ✡  
10 Noah chun chate thum aneijin amaho chu ahi le Shem, Ham, chule Japheth ahiuve.  
11 Hichun Pathen'in leiset chung ahinven ahile mihem ho phatlouna le kitahlouna jeng amudoh tan ahi.  
12 Pathen'in jong thil phalou jouse le thudih louva vannoi pumpia mihemte khat cheh a jong asetnau chu amudoh sohhel tai.  
13 Hichun Pathen'in Noah jah a aseijin, “Keiman tua hi hinna neiya avahle thei jouse ka suhmang ding ahitai. Ajeh chu amaho jeh hin leiset chunga pumhat a kinona jeng adim tan ahi, vetan keiman aboncha uva leiset toh ka suhmang tha ding ahi tauve.  
14 Nangman Gopher thingin kong innei lentah khat kisem inlang, kong innei sunga chun indan adan adan in khah tanin, chuteng asung le apo twilutna thei lai jouse na huhbing sohkei ding ahi.  
15 Hiche kong chu tong jali le somnga sao hi ding, chule asan dan chu tong somsagi le nga a sang hi ding, chule avai lam chu tong somli le nga a len hi ding ahi.  
16 Kong innei chu bangkot hong inlang achunglam chu khap som le get in sem inlang kong abanga kotpi hongin lang, indan noi nung danni lhinna, chule dan thum lhinna geiya nasem ding ahi.  
17 Tun ven keiman leichung jouse hi twisanglen a ka chupsah ding, hichu ganhing ahai thei jouse ahinkho kalah mang ding ahitai. Chule leichung'a um jouse ka suhmang ding ahi.  
18 Hinlah keiman nangma toh kitepna khat nei ing kating, chujou tengleh kongsunga nang nahin, na chapa te ahiuvin, najinu chule namoute toh na boncha uva kong sunga lut tauvin,  
19 Chule tahsa neiya hing gamsa namkim anu khat le achal khat cheh in kongsunga hin puilut un, ajeh chu twisang hatah a ahung let teng na hinso jou theina diu ahi.  
20 Vacha ho akop toni, gancha ho lah a jong ama-ama jat dungjuiya, tol'a aop'a kithol tho lah a jong ama-ama jat dung jui cheh a anu khat le achal khat cheh navah hing dinga na henga hung kitollut ding ahiuve.  
21 Chule na suhmil theilou ding chu kong sunga naneh dingu an naneh diu ninglhingset a nakipohlut diu nakikhol khom diu ahi, ajeh chu hiche anneh ding ho chu nangho le gancha ho jouse ding ahi,” ati.  
22 Hichun Noah in jong Pathen'in aseipeh bang bangin abolpan tan ahi. ✡    

 7

Twisang let 
 

1 Chuin ima jouse ahina ding bang ahijou phat in Pathen'in Noah chu ahoulimpi tai. “Nangma le na insung mite kongsunga lut tauvin ajeh chu leiset chunga mihem holah a michonpha thudih a chon nangbou nahi”ati.  
2 Nangman gancha theng lah a kon'in kop sagi, kop khat a achal khat le anu khat cheh, chule gancha thenglou lah a kon a jong kop sagi ma kop khat a achal khat le anu khat cheh ki kailut inlang,  
3 Chule chunga leng vachate lah a jong kop sagi cheh na puilut ding amaho lah a chu achal khat le anu khat akopto cheh a na puilut ding hichengse chu twisang let a konna nahinso theina dinga navah a chikhai dinga nahing hoi ding ahi.  
4 Nisagi jouva pat go hatah a leiset chunga ka juhsah pan ding ahitai, chule go chu ni somli le jan somli sunga ka juhsah ding leiset chunga um jouse le ahing thei jouse ka suhmang hel ding ahitai,”ati.  
5 Hiti chun Noah injong Pathen'in athupeh bang-bang chun abonchan abolsohkei tan ahi.  
6 Leiset chunga twisang ahunglet chun Noah chu kum jagup ana lhing tan ahi.  
7 Hichun Noah chu achapa te toh, ajinu toh, chule amoute toh twisanglen na kon'a ahoidoh theina diuvin kong sunga alut tauve. ✡  
8 Satheng ho lah a ahin, sa thenglou ho lah a kon'in jong tol'a kithol tho ho lah a kon'in jong,  
9 Akop kop a anu khat le achal khat cheh, Pathen'in Noah ahoulimpina bang chun kong sunga chun Noah kom'a avahlut cheh tauvin ahi.  
10 Chuin nisagi lhin jou chun twisanglen go ahung jupan tan, leiset chung chu gotwi in achup tai.  
11 Noah chu kum jagup alhin kum lhani lhinna ah, leinoija twi um jouse ahung put tan, chule vanthamjol apat in hatah in go alon tho tai. ✡  
12 Ni somli le jan somli sungin go chu tang louhel'in hatah in ajujom jing tan ahi.  
13 Hicheni tah chun Noah ahin, Noah chapa te Shem, Ham, chule Japheth ahiuvin, Noah jinu ahin, amoute thum ahiuvin abonchauvin kong sunga alut tauve.  
14 Amaho ahiuvin, kong sunga um gamsa hang ahin insa gancha alen aneo chule tol'a aop'a kitholtho ho jong ama-ama jat dungjui cheh in, vachate jong ama-ama chilhah dungjui a vacha namkim a kon ahiuve.  
15 Akop akop in amaho chun kongsung ahin jon cheh un, hichun avetsah chu ahile hinna neiya tahsa hing ahiuve ti photchetna ahi.  
16 Hichu gancha ho lah a anu khat le achal khat ahung lut soh phat un Pathen'in Noah ateppeh bang chun, Pakaijin kot akhah tai.  
17 Chujouvin ni somli le jan somli sungin hatah in twisanglen chu akhang in leiset chung jouse achup tan, hichun kong chu twi in ahin potou cheh cheh tan leiset sanga sang jon alet dohtai.  
18 Twi chu nasa tah in akhang tul tul jeng tan ahile kong chu twi chunga akitol le len ahi.  
19 Achaina geiyin twi chun mol jouse lah a asangpen geiyin abonchan achup sohhel tai.  
20 Twi chu akhanbe jingin mol jouse lah a asangpen jong chu tong som ni jen thuh-in achup manghel tai.  
21 Hijeh chun leiset chunga um ahing thei ahaithei jouse, chunga leng vachate ahin, in na kivah gancha ho ahin, gam'a gamsa ho ahiuvin, ahon hon a kiloiya leiset chung'a kitol le ganhing namkim ahiuvin chule mihemte geiyin agam sohhel tai.  
22 Ima jouse leiset chunga um kiti pou anahhom a hinna hu neiya haithei jouse abonchan athigam soh tan ahi.  
23 Pathen'in leiset chunga thil ahing thei jouse asumang sohhel tai. Mihem ho jouse, gancha ho, ganhing gamsa ho, tolgo chunga lamjot thei jouse, chunga leng vachate jouse abonin athi sohhel tai. Ahin hichea sohcha a hing doh Noah le a insung mite chule kong sunga um ganhing anu khat le achal khat um ho bou ahiuve.  
24 Hiche twisanglen chun leiset chung ni jakhat le nisom nga sung achup e.    

Noah sochat 
 

1 Hinlah Pathen'in Noah le gamsaho le gancha ho kong sunga um jouse ageldoh jingin, leiset chunga huipi hattah ahin nunsah in ahile twisanglen chu ahung kem lheh tai.  
2 Leinoi lam a twi ho jong along kang tan, chule chunglam'a van'a konna go nasa tah a ju jong athip tan ahi.  
3 Hichun twisanglen chu leiset chunga kon'in ni jakhat le ni somnga jouvin akang heihoi tan ahi.  
4 Hiti chun nisom le nisagi lhinni lha sagi channa chun kong chu Ararat molchunga ahung kinga tai.  
5 Lhani le akeh jouvin twi chu ahung kemtul tul'in mol dang dang ho jong molvum ahung kimu pan tan ahi.  
6 Chujouvin ni somli jou chun Noah in huikot kong sunga asem chu ahin hong doh tan,  
7 Hichun va-ah khat alha doh in ahile, leiset chung adung avaiyin aleng len, leiset chunga twi akan loulai jeh in ahung kinungle kit tai.  
8 Chuin Noah in jong leiset chunga twi kang soh tam ti vetna dingin vakhu khat alendoh sah kit in ahi.  
9 Hinlah vakhu chun kingah na ding mun amu hihlaiye, ajeh chu twijin leiset achup nahlai jeh in ahung kinungle kit in, hichun Noah in vakhu chu akhut a adomlhan kong sunga akoilut kit tai.  
10 Chuin nisagi akho ngaiyin, chujouvin kong'a kon chun vakhu chu alha doh kit'a ahile,  
11 Vakhu chu nilhah langin ama henglam'a ahung kile kit in, vetau amuh achun athah beh a kiloulha Olive thingna khat ahin pon, hijeh chun Noah in jong leiset chunga twipi akangsoh tai, ti ahedoh paijin ahi.  
12 Chujouvin Noah jong nisagi ma akho ngai kit in vakhu chu alha doh kit in ahile vakhu chu ahung kinung le kit tapoi.  
13 Noah hinkho chu kum jagup le kum khatna lha masapen, chu che lha nimasapen ni chun leiset chunga twipi abonchan akang sohhel tan, hijeh chun Noah in jong kong husin chu ahoh lhan agahven ahile leiset chung chu ana gohel tan ahi.  
14 Hiti chun lhani jou don chun leiset chung hoitah in agohel tai.  
15 Hichun Pathen'in ahoulimpin hitin ati,  
16 “Nabon chauvin kong sunga kon chun potdoh tauvin, nangma nahin, na jinu ahin, na chapa te ahiuvin, chule na moute ahiuvin kilhon dohpi'n.  
17 Tahsa a hing ganhing jouse, naum khompi ho vachate ahiuvin, gancha ho ahiuvin, leiset chunga a op'a kithol tho ho ahiuvin, hiche ho chu leiset letthe thua ahung chikhai uva, ahung hin phat uva chule ahung punjalna ding uvin hin puidoh tan,” ati.  
18 Hichun Noah ahin, ajinu ahin, achapa te ho ahin amoute toh konga kon chun ahung potdoh tai.  
19 Chuin gancha jouse alen aneo abonchauvin vacha ho ahiuvin ni ni in akop kop in anu khat le achal khat konga kon'in ahung potdoh un ahi.   

Thilsem ho chunga Pathen kitepna 
 

20 Hichun Noah in maicham Pathen henga asemin, hi a chun aman kipehdohna maicham pumgo thilto saho chule vacha ho amaho akipehdohna dung jui cheh in pumgo thilto dingin agouvam in ahi.  
21 Chuin anamtui maicham ahung kisem jeh chun Pathen alung lhai lheh jengin hitin ama akihoulim in aseiye, “Mihem lung ngaitona hi achapan laiya kipat a hung gilou pan hita jongleh mihem jeh in keiman leiset hi gaosap kit tapong'e; chule ganhing ka semsa ho jong hi sumang kit tapong'e.  
22 Iti nama jongleh leiset aum laisen muchi tuphat, chang aat phat, gam dap phat, gamsat phat, nipi lai le phalbi lai, sunlai le jan beilou ding ahi,” ati.    

Pathen'in Noah toh kitepna asem 
 

1 Hichun Pathen'in Noah le achapa te phatthei aboh in hitin ahoulimpi in hitin aseiye, “Cha le nao hing uvin, pung uvin lang leiset lochan sohkei uvin ati. ✡  
2 Leiset chunga um sa jouse ahin chunga leng vachate jouse ahin chule gamsa a op'a kithol tho ho ahiuvin chule twikhanglen'a nga ho ahiuvin abonchauva nangho naki chat cheh dingu ahi, abon chauva nangho khut a kapeh doh ahitai.  
3 Ahing theiya avahle thei jouse nangho dinga anneh a pang thei cheh ahiuve, anche louhing kapeh ma banga chu aboncha kapeh doh nahi tauve.  
4 Hinlah nangman naneh theilou ding chu sahing athisan pum pum a naneh loubeh ding ahi. ✡  
5 Hinlah keiman kakhol chil ding chu koi tobang khat touvin mihem hinkho asuhbeiya thisan aso le, iti ham khat a gamsan mihem atha le hiche gamsa chu thadoh pai ding chule koitobanginmihem hinkho asuhbei leh ama hinkho hitobang ma a chu suhbei ding ahiye.  
6 Koitobanginmihem hinkho asuhbei le hiche mihem hinkho sumang pa chu ama hinkho jong hi tobang'a chu kisumang ding ahiye, ajeh chu Pathen'in mihem hi ama lim bang banga asem doh ahiye. ✡  
7 Tuhin nangho hatah in pungnuvin lang leiset le asung dimset in cha le nao hing uvin lang, pung uvin chule hinlo chan sohkei uvin,” ati. ✡  
8 Hichun Pathen'in Noah le achate ahoulim pin hitin aseiye.  
9 “Keiman kakitepna avel'in ka sudet nom lheh tai, nang toh na chilhah te chengse dingin jong,  
10 Chule gancha nam kim nangma toh kong sunga um chengse toh vacha ho ahin, insa ho ahin, chule gamsa hang ho jouse ahin chule leiset chunga atoi thei avah thei jouse dinga hi  
11 Keiman nangho toh ka kitepna ka phudohna ajeh pentah chu hiche hi ahi, tahsa a hingho twisanglen a kisumang kit louhel ding ahin, chule leiset suhmangna dinga jong twisang letna um kit louhel ding ahitai,” ati.  
12 Hichun Pathen'in aseiye, “Keiman ka kitepna ka phudoh hi nangho le nalhat khom piu ganhing nam kim ho ahiuvin chule tonsot a khangguija mite ding ahin, ikah uva amelchihna hiche hi ding ahi.  
13 Keiman ka semdohsa nisa vah emsel chu vantham jol'a ka koiye, hichu leiset le kei kikah a kitepna khat a um melchihna hi ding ahi.  
14 Keiman meibol lhang lei chunga kahin sol teng nisa vah emsel ho chu meilhang lah a hung kilang ding ahiye.  
15 Hiche phat le chun keiman nangho le ikah uva ka kitepna chu hin geldoh kit ingting, chutengleh gotwi chu tahsa hingte sumang dinga twi sanga hunglen kit louhel ding ahiye.  
16 Keiman nisa vah emsel meilhang lah a kamuji tengleh Pathen le leiset chunga tahsa a ahing thei jouse kah a tonsot kumkho a dinga kitepna chu kagel doh ding ahi,”ati.  
17 Hichun Pathen'in Noah ahoulim pin hitin aseiye, “Hiche hi leiset chunga tahsa ahing thei jouse toh kei kikah a kitepna ka phudoh chu amelchihna hi ding ahi,” ati.   

Noah chapa te 
 

18 Noah chate ho kong sunga kon'a hung potdoh ho chu ahileh Shem, Ham chule Japheth ahiuve, Ham kiti pa hi Canaan pa ahiye.  
19 Noah chate thum ho a konna vannoi hi mihem hung dim ahi.  
20 Chuin twisanglet kichai jou chun Noah in tolgo lah achun lou abol pan tan hia chun lengpi phung aphut doh tai.  
21 Chujouvin nikhat chu Noah chun lengpitwi adonin ahile akham tan khoilupon buh sungah chun asagoh keovin alum tai.  
22 Ham Canaan pa chun apa Noah sagoh keova aum chu amun apotdoh paiyin asopi teni aga hetsah in ahile,  
23 Hichun Shem le Japheth in ponsil achoi lhon'in alengkouva adom gel lhon'in nunglam ngan anung toi lhon'in apa akeova um chu agakhu khum lhon'in, amai lhon vang ahei manggel lhon'in apa akeova um amulhon poi.  
24 Hichun alupna a kon'in Noah ahung khah doh phat in achapa neopen in ana limbol chu ahedoh tai.  
25 Hichun Noah in aseijin: “Canaan vang gaosap chang hen, Asopi teni henga soh jouse soh in hung pang hen,” atin,  
26 Hichun Noah in hitin aseiye, “Pathen'in Shem phatthei boh maihen, ahin Canaan vang asopi soh himai hen,  
27 Pathen'in Japheth gam chu hatah in kehlet peh hen, chule Japheth in Shem ponbuh sung dunga jong chen sah hen, ahin Canaan vang asopipa soh hijing maihen,” ati.  
28 Twisanglen kichai jouvin Noah chu kum jathum le kum somnga ahing nalaiye.  
29 Hiti chun Noah hin nikho abon bonin kum jako le kum somnga alhingin, chujouvin ama athi tai.    

Noah chapa te chilhah ho 
 

1 Hiche thusim ho hi Noah chapa te Shem, Ham chule Japheth chilhah thusim chu ahiye; Twisang let jou chun amaho a kon'in cha tamtah ahung punbe in ahi.  
2 Japheth chilhah ho chu Gomer, Magog, Madai, Javan, Tubal, Meshech chule Tiras ahiuve.  
3 Gomer chilhah ho chu Ashkenaz, Riphath chule Togarmath ahiuve.  
4 Javan chilhah ho chu Elishah, Tarshish, Kittim, chule Rodanim ahiuve.  
5 Hiche apat chun amaho chilhah chengse chun leiset ahin toupha pan tauvin ama-ama hitheina leh aphung achang akaidol cheh in ama nam hina dol cheh in acheng tauvin ahi.  
6 Ham chilhah ho chu Cush, Mizraim, Put, chule Canaan ahiuve.  
7 Cush chilhah ho chu Seba, Havilah, Sabtah, Raamah, chule Sabteca ahiuve. Raamah chilhah ho chu Sheba le Dedan ahi.  
8 Cush kitipa hin leiset chunga mihat a hung pang masapen Nimrod chu ahing'in ahi.  
9 Hiche phat laiya chun vannoiya gamleng hat sakap them pen ahung hin, chule Pathen ging tah mi jong anahi e, hijeh chun mihon Nimrod banga gamlen hat sakap thempen ahi tin asei uve.  
10 Hichun Cush chun alenggam chu Babylon khopi sunga Babylonia tin ahin semdoh in, hiche khopi ho chu Erech, Akkad, chule Calneh ahiuve.  
11 Aman hiche a kon chun Assyria ajonin hikom achun Nineveh khopi aphut doh in aban'a Rehobothir khopi ahin Calah khopi jong ahin phut doh kit e.  
12 Chuban chun Nineveh le Calah khopi teni kikah achun Resen khopi aphut doh in khopi lentah ahi.  
13 Mizraim chu Ludim ho, Anamim ho, Lehabim ho, Naphtuhim ho,  
14 Pathrusim ho, Casluhim ho, chule Caphtorim ho chu Philistine te hung kondohna ho chu ahi.  
15 Canaan chapa tahpen chu Sidon, Sidon chilhah te hung kon dohna ho chu ahiuvin chule Hit chilhah ho jong Canaan akon ahiuve.  
16 Jebus ho, Amor ho, Girgash ho ahin,  
17 Hivi teho, Arki ho, Sin ho ahin,  
18 Arvad ho, Zemar ho, chule Hamath ho jouse hi ama hinsa cheh ahiuve, ahin khonungin Canaan insung kon mite chu gamtin'a akithe cheh sohkei uvin ahi.  
19 Hiche apat chun Canaan gamgi chu Sidon apat Gerar lang jonin Gaza geiyin aki lhung lut peh in, Sodom lang jonin aki lhungin, Gomorrah aphan, Admah ahin phan, chule Zeboiim ahop in Lasha geiyin akilhung lut peh-e.  
20 Amaho cheng hi Ham chilhah ho ahiuvin, ama-ama insung dungjui le, apao dungjui le, agam dungjui chuleh ajat dungjui uva ahiye.  
21 Shem chate pasal ho jouse apunbe in ama chu Japheth upa ahin, Ebel chilhah ho jouse hi Shem'a konna hung kondoh cheh ahiuve.  
22 Shem chilhah ho chu ahile Elam, Asshur, Arphaxed, Lud chule Ram ahiuve.  
23 Ram chilhah ho chu ahile Uz, Hul, Gether, chule Mash ahiuve.  
24 Arphaxad chu Shelah pa ahin, chule Shelah chu Ebel pa ahiye.  
25 Ebel chun cha ni aneijin amasapa chu Peleg (Hichu kisuh khenna tina ahi) ahi, ijeh inem itile ama phatlai a chu vannoi chu ama-ama paotho doh dungjuiya ahung umdoh laitah chu ahi, chule asopipa min chu Joktan ahi.  
26 Joktan chapa chu Almodad ahin, Sheleph ahin, Hazarmaveth ahin, Jerah ahin,  
27 Hadoram ahin, Uzal ahin, Diklah ahin,  
28 Obal ahin, Abimael ahin, Sheba ahin,  
29 Ophir ahin, Havilah ahin chule Jobab ahiuve. Amaho chengse hi Joktan chilhah cheh ahiuve.  
30 Ama hon gam kivaipohna atoupha uchu Mesha apat in Sephar lang jonin ahung kilhungin, nisolam'a thinglhang gamsung geiyin ahung kilhunglut peh in ahi.  
31 Amaho jouse hi Shem chilhah ahiuvin, aphung le achang, apao tho'u dungjui, agam dung jui le ajat dungjui uva Shem chilhah te ahiuve.  
32 Hiche phung le chang hung kimin phah se hi Noah chate a kon'a chi le nam hung kisem doh ama gui penna dungjuiya vannoiya nam jouse hi hiche phungpi a kon'a twisanglet jouva patna hung um doh ahi.    

Babel insang kisah 
 

1 Phatkhat lai tah chun vannoiya mihem jousen pao khat bou ana tho uvin, apao cheng manu jong thakhat cheh ana hi.  
2 Hiche lai chun miho chu nisolama kon'in ahung kichon uvin ahile Babylonia gamsunga chun phaicham mun ong lentah ahin mudoh uvin, hikom'a chun acheng tauve.  
3 Hichun amaho khat le khat akihouvun, “Eihon cheh gadengu hitin goutah lheng'u hite,” akitiuvin; hiti chun song panna pang dingin cheh amang uvin, songlou dingin leingan amang uve.  
4 Hichun ama hon hitin asei uve, “Hungun eihon khopi khat kisah uhitin, chule in sangtah khat atingvum vantoh kibang khat sadoh uhitin, vannoiya imin'u kithansah uhite, achuti louleh leiset chunga iki moh thethang gam ding'u ahi,” atiuve.  
5 Hinlah Pakai chu mihem ten khopi asah'u le insang asah doh'u vedingin ahung kumlha tai.  
6 Hichun aseiye, “Vetan mipi ho hi aki pumkhat thei lheh jeng uvin chule pao khat seh bou atho uvin, hijeh chun phat chomkhat jou tengleh amaho hin ipi hijongleh abolgot ho'u chu ajolel loubeh dingu ahi.  
7 Hijeh chun hungun eiho ga kumsuh'u hitin apao'u ga suhkhen peh uhite, chutile khat le khat athusei kihet mon um tauvinte,” ati.  
8 Hiti chun Pakaijin leiset chungah abon uvin, athe cheh soh hel'in hiche apat a chu khopi insah chu hung bouiya ahiuve.  
9 Hijeh a chu hiche kopi insang kisah chu Babel kiti ahi, ajeh chu Pakaijin mipi ho lung asuhboui a paochom paochom athosah a hitia hi vannoiya ana thecheh'u ahi.   

Shem chilhah ho 
 

10 Hiche hi Shem insung mite thusim ahi e. Twisang let kum ni jouvin Shem chu atahsa kum jakhat alhing in achapa Arphaxad chu ahing'e;  
11 Arphaxad apen jou chun Shem chu kum ja nga ahingin, hichun aman cha numei le pasal tamtah ahinbei.  
12 Hichun Arphaxad chu kum som thum le kum nga alhinin ama chu Shelah pa ahung hitan ahi.  
13 Shelah ahung pen jou chun Arphaxad chu kum jali le kum thum ahingin, chuin aman cha pasal le numei tamtah ahinbei.  
14 Shelah kum som thum alhin in ama chu Eber penna pa ahung hitai.  
15 Eber pen jou chun, Shelah chu kum jali le kum thum ahinbe in chuin cha pasal le cha numei jong ahin be nalaiye.  
16 Eber kum som thum le kum li alhinin ama chu Peleg pa ahung hitan ahi.  
17 Peleg pen jou chun Eber chu kum jali le kum somthum ahing nalaiyin, hiche jou chun aman cha pasal le cha numei tamtah ahinbe nalaiye.  
18 Peleg chu kum som thum alhinin, ama chu Reu pa ahung hitan ahi.  
19 Reu pen jou nungin Peleg chu kum jani le kum ko ahin be nalaiyin, cha pasal le cha numei tamtah ahinbe nalaiye.  
20 Reu chu kum som thum le kum ni bou alhinin Serug penna pa ahung hitai.  
21 Serug pen jou chun, Reu chu kum jani le kum sagi ahinbe nalaiyin, hiche jou chun aman cha pasal le cha numei tamtah aneibe nalaiye.  
22 Serug kiti pa chu kum som thum alhinin Nahor pa ahung hitai.  
23 Nahor pen jou chun Serug chu kum jani ahinbe nalaiyin, hiche jou chun aman cha pasal le cha numei phachompi ahinbe nalaiye.  
24 Nahor chu kum som ni le kum ko bou alhin in Terah apeng tai.  
25 Terah pen jou chun Nahor chu kum jakhat le kum som le kum ko ahing nalaiyin, hichun aman cha pasal le cha numei simsen lou ahinbe nalaiye.  
26 Terah vang chu kum som sagi jen ahung lhinin Abram, Nahor, chule Haran ahin hingin ahi.   

Terah chilhah ho 
 

27 Hiche hi Terahte thusim kisei ahi. Terah chun Abram, Nahor, chule Haran pa ahin, chule Haran chu Lot pa ahiye.  
28 Ahin Haran chu apa Terah thi masang'in, apenna Chaldea gam'a Ur khopi achun athitai.  
29 Ahin chutobang lai chun Abram le Nahor chun ji anei gel lhon'in, Abram jinu min chu Sarai ahin, Nahor jinu min chu ahile Milcah ahin, Haran chanu ahiye; (Milcah le a sopi nu Iscah chu Nahor sopi pa Haran chanute ahi lhon e).  
30 Ahin Sarai chu achiing in naovop thei louvin cha hing louvin aumtai.  
31 Nikhat Terah chun achapa Abram le amounu Sarai chule Haran chapa atupa Lot akipuiyin abonchauvin Chaldea gam khopi Ur a kon chun Canaan gam jon dingin ache tauve; Ahin Haran khopi ahin phah phat uvin hiche mun'a chun acheng den tauve.  
32 Hichun Terah hinkho chu kum jani le kum nga alhing in, chujouvin Haran khoa chun Terah athi den tai.    

Pathen'in Abram akou 
 

1 Pathen'in Abram chu ana houlimpi in “Na gam, na insung mite, na sopiho chule napa sopi ho dalhan keiman gamthah ka musah ding khu jon tan,” ati. ✡  
2 Keiman nang hi nam lentah kaso ding nahiye; chule keiman nangma phatthei kaboh ding chule namin kaki than sah ding chule midang ho phatthei channa nahi ding ahi.  
3 Chule nangma phatthei naboh ho chu phatthei chang diu, chule nangma na samse te chu ka sapset ding; chule nangma jeh a leiset chunga phung namkim phatthei chang ding ahiuve. ✡  
4 Hichun Pathen'in athu mop dung jui chun Abram chu akichon in, chule Lot in ama aki lhonpi in. Abram chu Haran dalha a akichon doh chun akum kum somsagi le kum nga ana lhing tan ahi.  
5 Aji ngaitah Sarai, asopi pa Lot, anei agou, agam jouse toh, agancha jouse, chule Haran a ana um laiya a insungmi ana kisemdoh chengse chu aki puiyin Canaan lam ajon tauve.  
6 Abram in alamjotna a Shechem chu ahopa in saotah ajot un, hiche achun ngahmun Moreh thingphung kom'ah akingauvin hiche mun chu Canaan mihon ana lodimun ahi.  
7 Hichun Pakaijin Abram chu akimupi'n “Keiman hiche gam hi na chilhah te kapeh ding ahiye,” hichun Abram injong ahenga hung kilah Pakaiya dingin hiche mun'a chun maicham khat asemin ahi. ✡  
8 Phat chomkhat jou chun, Abram in noilam gam ahin jon'in kingahna mun ding thinglhang lam'ah asem doh in hichu nilhum lama Bethel khopi, niso lam'a Ai khopi, akah achun ponbuh akison in akinga in, hiche mun'a chun aman Pakaiya dingin maicham khat asemin chule Pakai min'in atao tai.  
9 Hichun Abram chu noilam'a ahung chalbe ben Negev lam jonin ache paiye.   

Egypt gam'a Abram le Sarai 
 

10 Hiche lai phat dontah chun Canaan gamsunga nasatah in kel alhan, Abram chu Egypt ma chelou thei ahi tapon, hikom achun Abram chu gampam mi in ana um'in ahi.  
11 Abram chu ahung suh deuvin Egypt gamgi ahung lhun phat chun, Abram'in ajinu Sarai jah achun aseijin, Sarai “Ven, nangma hi numei mel-hoitah nahi.”  
12 Egypt miten namu tengu leh, ama hon hitia asei diu, “Ama hi ajinu ahi, amapa hi that doh'u hitin hiche teng chule ajinu hi eiho ichan thei ding'u ahi ati ding'u ahi!”  
13 Hijeh chun nang chu kei sopinu hi kahi tin kiseijin lang hile chun kei dingin phapen intin chule nangma jal'a chu kei jong ei hinghoi ding'u ahi,” ati. ✡  
14 Thudihtah khat chu ahile Abram chu Egypt ahung lhun chun mipi ho chun Sarai chu amel-hoi chu amudoh soh tauvin ahi.  
15 Chule Pharaoh lengpa chapa ten amudoh phat uvin Pharaoh kom'a amanu chu aphat sei lheh jeng tauve. Hichun Sarai chu Pharaoh insunga apuilut tauvin ahi.  
16 Hichun Sarai jeh chun Pharaoh in Abram chu thil mantam tah apen, kelngoi hon ahin, bong chalte ahin, sangan chal ho ahiuvin; soh pasal hihen soh numei ho hileh, sangongsao ho ahin sangongsao api ho ahiuvin anei doh sah lotai.  
17 Hinlah Pathen'in Pharaoh le a insung mite chu Abram jinu Sarai jeh chun het phahlou thoh hah tah chun abolgim lheh jeng tan ahi.  
18 Hichun Pharaoh in Abram chu nasatah in ahousal in, “Ipi bol'a kingaito nahim,” atin, “I bolla na jinu ahi chu nei seipeh lou ham?”  
19 Ibola ka sopinu ahi natia kaji dinga nei kipuisah ham? Hijeh chun ven tunjong hikom'a na jinu aum'e kipuiyin lang gangtah in chedoh tan!” ati.  
20 Hichun Pharaoh in asemang pachong ho thu apetan, “Abram ahin ajinu ahin chule anei agou abonchan hiche gam'a kon'in gathah doh un,” ati.    

 13

Abram leh Lot kikhen 
 

1 Hichun Abram'in ajinu Sarai, asopipa Lot toh, Egypt gam chu adalha uvin chunglam Negev mun lang jonin achetou tai.  
2 Abram chun gancha anei lheh jeng tan, hiche keo hilouvin sana le dangka jong ahao lheh jengtan ahi.  
3 Hiti chun Negev apat Bethel geiyin ahung cheng un, chuleh Bethel le Ai kikah a phat masa a ana sonjiu banginkhoilupon in asong uve.  
4 Hiche mun chu ahile Abram in maicham anasem dohna mun ahin hikom achun Pathen'in avel in ana hou kit tai.  
5 Lot, Abram toh kilhon jing pa jong chu ahung hao lheh tan kelngoi hon ahin kelcha hon ahin tamtah ahin nei tan chule khoilupon in jong ahin nei doh tan ahi.  
6 Hinlah achen nau gam chu Abram le Lot dingin ahung neo lheh jeng tai, ajeh chu akelngoi hon ho le kelcha hon ho ahin gancha dang ho aum khom thei tapouve.  
7 Hijeh chun Abram le Lot gancha chingho kahlah a kihet khelna ahung um doh tan hiche phatlai chun Canaaan mite le Periz mite jong ana cheng khom uve.  
8 Achaina keiyin Abram in Lot jah a hitin aseiye, “Eini kiheto themsel hite nangma le kei gancha ching ho kahlah a, ajeh chu eini hi kinaicha ihi bouve.  
9 Ven na masanga gam-ong lenpitah hi nanga ahiye, nangman kilhen in hoilam hi nadei ham kilhen in ikihop ding ahi. Leiset gam ong veilam nadei le keiman gam ong jetlam kaki lah ding, nangman jetlam aphajoi nati le keiman na dei lou lang chu kaki lhen mai ding ahitai,” ati.  
10 Lot chun phat sottah gam chu aven gam pha leithao potna mun Jordan phaicham lang chu Zoar lang toh kinai lang deu, hilang chu ahile aphat seh a twiyin achapnou na mun gam Pakai honlei tobang twi chap nou jing ahilouleh Egypt te honlei banga hoitah ahi. Hiche phatlai chu Pakaijin Sodom le Gomorrah asuhmang masang ana hi. ✡  
11 Hijeh chun Lot in jong Jordan vadung phaicham pumpi chu akilhen in, hiti chun Lot chu niso lam jonin akitol tai; hitobang hin amani aki inkhen lhon tan ahi.  
12 Hichun Abram Canaan gam'a cheng din aumtai. Chua chun Lot in ama khoilupon buh chu Sodom gam toh kinai phaicham geiyin aga songdoh peh in ahi.  
13 Hinlah hiche Sodom mite chu aphamo thei lheh un, chule agilou thei lheh un Pakai douna in akisa chavai lheh un ahi.  
14 Lot apotdoh jou phat in Pakaijin Abram chu ahoulimpi in, “Vetem in namit a namu phah chan gam ninggei achunglam anoilam, solam le lhumlam.  
15 Keiman nangma hiche gam jouse namit a namu phah jouse nangma le na chilhah te jouse tonsot a nei le gouva kapeh nahitai. ✡  
16 Keiman nason na chilhah te chu leiset a leivui jat ka phahsah ding, leiset leivui jat sim joulou banga nang son le chilhah te jong simjou lou ahi bouve.  
17 Hijeh chun kipatdoh inlang agamsung hi adung avai asuh atungin ga kholtoh in, ajeh chu ken nangma kapeh ding ahi.”  
18 Hichun Abram'in aumna chu Hebron mun a achon in gangpithing kena kom Mamre kiti mun chu ahi. Chule Abram in hiche mun'a chun Pakaiya dingin maicham khat asemin ahi.    

Abram in Lot ahuhdoh 
 

1 Hiche phat laitah chun gal anaum'in ahi. Babylon lengpa Amraphel, Ellasar lengpa Arioch , Elam lengpa Kedorlaomer, chule Goiim lengpa Tidal  
2 akidoupi hou chu Sodom gam lengpa Bera, Gomorrah lengpa Birsha , Admah lengpa Shinab, Zeboiim lengpa Shemeber, chule Bela lengpa (Zoar kitipa) ahiuve.  
3 Hiche anunung'a lengho hi Siddim phaicham (twithi kol phaicham) a apangun ahi.  
4 Kumsom le ni sung'a amaho hi Kedorlaomer lengpa noiya ana kun jing'u ahin, amavang kum som le thum lhin kum'in adouvin ahung pang tauve.  
5 Kum khat jou chun Kedorlaomer lengpa le ama pankhompi lengho chu ahung kon uvin, Rephaim mite chu Ashteroth-karnaim achun ajouvun, Zuz mite chu Ham achun ajouvun, Emim mite chu Shaveh-kiriathaim achun anajou un,  
6 chule Hor mite chu Seir Mol apat gamthip lang gamgi El-Paran chan geiyin aga joupeh uvin ahi.  
7 Hichun amaho hikom'a kon chun En-mishpat (tua Kadesh kiti) a akinung lekit uvin, Amor mite leh Amalek mite touphana jouse chu Hazazon-tamar achun ajou tauvin ahi.  
8 Hichun leng phalou akiphin ho se-se chu Sodom, Gomorrah, Admah, Zeboiim, chule Bela (Zoar kitipa) galkon din akigong un twipi-thi phaicham achun gal asat uvin,  
9 Elam gam lengpa Chedorlaomer le Goiim lengpa Tidal toh, Babylon lengpa Amraphel toh chule Arioch lengpa Ellasar chutoh akisat uvin, hicheng leng li ho chun leng nga ho chu anadouvun ahi.  
10 Chutia aumlai chun, Twipi Thi umna phaicham chu hahlei komtong adimlha tan ahi. Chule Sodom le Gomorrah leng teni le asepai te ajam'un, mi phabep chu hahlei komtong'a akhelut uvin, adangse chu mol'a akisel tauvin ahi.  
11 Gal hangsan mihat ho chun Sodom le Gomorrah alonkhum un gal manchah ho jouse chule neh le chah ho jouse akichom khomun ache tauve.  
12 Amaho chun Lot, Abram sopipa jong chu aman uvin Sodom a chengpa chu anei thil le gou jouse jong alahpeh tauve.  
13 Hinlah Lot insung mite khat ana sohcha in, amapa chun Abram Hebrew mipa aga seipeh tai, hiche lai chun Abram chu Eshcol le Aner sopipa, Amor mi Mamre gangpi thingphung vel dunga chun ana cheng nalaiye, amaho jong chu Abram toh ana pangkhom ahiuve.  
14 Hichun Abram in asopipa Lot kimat ajahdoh phat chun aman tohgon ahin neitan, mihem jathum le som le get phatah a galbol kithem chuhsa ama insunga peng cheh ahin lhengdoh in ama tah in alamkaiyin amaho chu Kedarlaomer sepai ho chu Dan geiyin aga nungdel peh in ahi.  
15 Hichun Abram in amaho chu ahom khenin jankim laitah in abulu'un Kedarlaomer sepai ho chu ajam cheh tauve, Abram in amaho sepai ho chu gamla tah in anojam'in Damascus khopi sah lang Hobah chan geiyin agadel peh-uvin ahi.  
16 Hiti chun Abram injong asopipa Lot jong, athilkeo chengse toh, numeiho ahiuvin mipi ahiuvin abonchan ahin nungpui soh tai.  
17 Abram chun Kedarlaomer chuleh apankhom pi leng ho aga jo a ahung kinungle lam chun Sodom lengpan Shaveh phaicham (Shaveh tichu lengpa phaicham tina ahi), achun alamto dingin ahunge.  
18 Hichun Melchizedek Salem lengpa chule Pathen Thempu Chungnungpen a pang pan Abram chu lengpitwi chuleh changlhah ahin pohpeh e. ✡  
19 Melchizedek in Abram chu hiti hin phatthei aboh in hitin aseiye, “Van le leiset hin phutdoh a Pathen chungnung pen kom'a, Abram phattheiboh chang hen,  
20 Chule nagalte nangma khut lum'a lousah a, chungnungpen Pathen chu loupi hen,” ati. Chuin Abram in Melchizedek chu thil jousea kon'in hopsom a hopkhat khat apesoh keiye.  
21 Sodom lengpan Abram jah a hitin aseiye, “Kanam mite na hentup ho chu nei nungpeh tan, amavang thilkeo ho chengse nangin na matdoh ho vang chu nangma adin na kikoi theiye,” atile,  
22 Abram in Sodom lengpa hitin adonbut in, “Van le leiset hin phutdoh Pakai Pathen Chungnung Pen kom'a kakihahsel ahitai,  
23 Keiman patse jangkhat cha hihen lang, kengchot khao jeng cha hijongleh nang thil kiti poupou khatcha kalah louhel ding ahi, nangman Abram ka haodoh sah tai,” tia nasei thei louna dingin;  
24 Ahin keiman kalah ding chu gollhang hon aneh doh ule mihon ana nehchai ho bou chu ahi, chule keiman ka deilhen pentah chu ahile achan ding uva kilom thil le gouho chu kaloi kamite Aner, Eshcol chule Mamre amaho petan.    

Abram kom'a Pakai kitepna 
 

1 Phat chomkhat jou nung hin, Pakaijin gaovin Abram akihoulimpin hitin aseipeh e. “Abram imacha kicha hih in, ajeh chu keiman kahuh ding, kipaman jong atam a tam na chan ding ahi,” ati.  
2 Abram in adonbut in, “O Thaneipen Pakai, chapa kaneilou vangin na phatthei bohna ho hi iti phat hitam? Nangman cha neipeh lou jeh in, Damascus a Eliezer, kasohpa hin, kagou jouse ahinlo ding ahitai.  
3 Nangman keima chilhah ding a chikhai ding, neipe tapon, hijeh a chu ka sohte lah a khat hin ka gou alo ding ahitai.  
4 Pakaijin ama chu ahoulim pin, “Ahipoi, nangma soh hon na gou alo ahi, nangma a konna chapa um ding ama chun na gou alo ding ahi.”  
5 Hichun Pakaijin Abram chu polama akoudoh in akihou pin, “Vanchung lam ven Ahsi ho khu simtem in nasim jou nah em. Hitobang chu ahi na chilhah atam ding dan chu,” ati. ✡  
6 Chuin Abram in jong Pakai tahsan na dihtah in aneitan ahile hichu ama dingin dihchan nan akisimpeh tai. ✡  
7 Chujouvin Pakaijin Abram ahoulimpi kit in, “Hiche gam hi nalo dingin nape ing'e tia Chaldea gam Ur khopia konna nangma nahin puidoh a Pakai chu keima kahi,” ati.  
8 Hichun Abram in adonbut in, “O Pakai hiche hi kalo ding ahi ti ipia iti kahet doh thei ding ham?” ati.  
9 Hichun Pakaijin Abram ahou lim pin ajah a, “Bongnou kum thum lhingsa khat toh, kelngoi chal kum thum lhingsa khat toh, chule vahui nou khat le vapal nou khat kaheng'a hin choi tan,” ati peh e.  
10 Hichun Abram in hichengse chu apedoh in athat in, hichun ahapsat cheh in, ahap lang ton alupsah in hinlah vacha ho vang chu asemkeh poi.  
11 Chuin muthongho ahung lenglhauvin hiche sa kikoi ho chu ane kigo uvin ahile Abram in muthongho chu anodoh jin ahi.  
12 Chuin nisa alhum ding kon'in Abram ahung imut soh tan, chujongleh tijat umtah muthim lhangkhal ahung jingin amapa chu ahin jinkhum tai. ✡  
13 Hichun Pakaijin Abram ahoulimpi in, “Nangman thonlou dinga nahet ding chu na chilhah ho hi gam danga hung mah thah diu ahiye, amaho se chu kum jali sunga mi bol genthei thoh a ga um ding ahiuve. ✡  
14 Ahin keiman hiche nam sugenthei ho chu ka phulah ding ahi, chule phat ahung sot a achaina teng amaho chun hatah a nei le gou ahin nei diu ahi. ✡  
15 (Nangman vang lungmong sel'a na pute heng na jot ding, chule na kum lhingset a na hinkho kichaiya na kivui ding ahiye.)  
16 Chule amaho hi khangli ahung lhin phat le hiche gam'a hi hung kinung lekit diu ahi, ajeh chu tuchan gei hin Amor mite khan gitlouna hi pilhing loulai ahiye,” ati.  
17 Chuin nisa alhum phat in mu athim tan ahile, meikhu belsung khat ah mei al-lenglung khat le meivah tobang khat ahung kitol in, hiche pi chu sa kihapsat a kikoi teni kah achun ahung kitollelen ahi.  
18 Hichun Patkaiyin Abram chu hitin a kihoulimpi in, kinoptona anei lhon'in hiche nichun, “Keiman nason na chilhah te kapeh gam chu hiche hi ahi, Egypt gamgi apat luipi dung gei Euphrate vadung gei, ✡   


19 Gamsung tutua Ken mite, Keniz mite chule Kadmon miten atoupha se,   


20 Hit mite, Periz mite chule Rephaim mite,   


21 Amor mite ahiuvin, Canaan mite ahiuvin, Girgash miho ahiuvin, chule Jebus miho gam ahiuve,” ati.    

Ishmael Pen 
 

1 Tun, Abram jinu Sarai, chun cha anei thei tapoi. Ahinlah Sarai chun Egypt mi soh numei khat ana neiyin amanu chu Hagar ahi.  
2 Chuin Sarai in jong Abram jah a aseiye, “Ven Pakaijin kei la cha eihin sah tapon, lungset tah in ka sohnu kom'a galut tan; ijem itile amanua konna khu ka inchen dohsah thei nahi,” atile, Abram in jong Sarai thu angai tai.  
3 Hichun Sarai Abram inneipin Hagar chu apuiyin Abram ji din apetai, hiche phat laitah chu ahile Abram kum som Canaan na achen jou don ahitai.  
4 Hichun Abram toh Hagar chu akitimat lhon tan, chuin Hagar chun nao ahin vop tan hichun apinu Sarai chu noise tah in ahin vepan tan ahi.  
5 Hijeh chun Sarai in Abram jah a aseitai, “Hiche ho jouse hi nang suhkhel ahi, ka sohnu hi nangma dan noiya ka koi ahin, hinlah tuhin amanun nao avop tan keima noise tah in eive tan hijeh chun kei le nang kah a Pakai thutan in hung pang jeng hen!” atitai.  
6 Abram'in adonbut in “Ven, amanu khu nasoh hilou ham, nangman pha nasah dungjuijin bol tang em” ati. Hichun Sarai in Hagar hatah in ahin sugenthei pan tan hichun amanun (Hagar) ajamsan tai.  
7 Pakai Vantil in gamthip a twikhuh phungkhat a Hagar chu aga mudoh in ahi, hiche twikhuh chu Shur jotna lampia um ahiye.  
8 Pakai Vantil chun aseiye, “Hagar, Sarai sohnu hoilanga konna hoilam jon ding nahim? ” atile Hagar in adonbut in, “Kapinu, Sarai kom'a konna hung jam doh kahi,” ati.  
9 Hichun Pakai Vantil chun amanu ahoulimpi in, “Nangma napinu kom'a kinungle in chule amanu dan noiya nakun angaiye.”  
10 Hichun Pakai Vantil chun ahoulimpi nalaiyin, “Keiman na chilhah te tamtah kapehbe ding nahi, sim jong na sim joulou ding ahiye,” ati.  
11 Pakai Vantil chun ahoulimpi nalaiyin, “Tua hi nangma naovop nahi tan chapa khat nahin ding, hiche naosen chu amin Ishmael nasah ding ahi. (Pathen'in angailhi jing'e tina ahi), ijeh inem itile Pakaijin na gimna chu na khongai peh tai.  
12 Chule nachapa hi mihem lah a gam'a sangan lungthim bei bang ding, mitin douna khut ahinlap a chule mitin khut ama chunga hung chu ding, chuleh aphunggol jouse toh kidou toa hung khosa ding ahi.”  
13 Hiche jou chun Hagar in ajah a thu hinsei Pakai chu aminvo in, “Nangma hi keima eimudoh a Pathen nahi,” ati. Ajeh chu amanu'n “Tahbeh monga keiman Pathen kamu a chule ama kamu nunga ka hing'a kaum nahlai ham?” atin ahi.  
14 Hichun twisam putna chu amin Beer-lahai-roi asah tai, (hichu “Eimudoh Pa Hingjing twikhuh” tina ahi), Hiche Twikhuh hi Kadesh le Bered kikah a um ahiye.  
15 Hichun Hagar in Abram chu chapa khat ahin peh tai. Hichun Abram in achapa min chu Ishmael asah tai. ✡  
16 Hagar in Abram dinga Ishmael ahin peh chun Abram chu kum som get le kum gup alhing tan ahi.    

Abram chu Abraham kisahta 
 

1 Abram chu kum somko le kumko alhinin Pakaijin ahoulimpi in hitin aseipeh e, “Keima El-Shaddai____ 'Pathen chungnung kahi.' Hijeh chun lunglhaisel in nei hou jingin lang, chule thenna hinkho mang jingin,” ati.  
2 Keiman nangma to ikikah a kitepna nape ingting hichu thon louhel'a nangma chilhah simsen lou kapeh ding nahi.  
3 Hichun Abram in amai tol lang aven hichun Pathen'in ahin houvin hitin aseiye,  
4 Hiche hi keima le nangma kinoptona ahi, keiman nangma hi nam jouse pa kaso ding nahi, ati.  
5 Abanna namin jong kakhel peh ding, Abram nahi tah louding, Abraham na kiti ding ahitai, ajeh chu nangma hi nam jouse dia mipa nahi ding ahitai. ✡  
6 Keiman nangma hatah a kagasah ding, na chilhah ten nam tamtah ahin sondoh diu, chule leng thupi tah tah jong amaho lah a hung umdoh ding ahiye.  
7 “Keiman athah a nangma to iki noptona chu na chilhah te to kakitepna avel'a ka phudoh kit ding nangma nunga na chilhah te a dinga jong, khang le khang kikah ajong, hiche hi atonsot a hi ding, keima na Pathen'u kahi jing ding chule nanam, na chilhah te Pathen jong kahi jing ding ahi. ✡  
8 Keiman Canaan gam pumpi ahin, tua na chenna gam kholjin banga nachen nau hi nason na chilhah te atonsot a goulo dinga kapeh ding, chule amaho dinga jong a Pathen'u kahi jing ding ahi,” ati. ✡   

Kitepna Melchihna 
 

9 Hichun Pathen'in Abraham ahoulimpin, “Nangma tah in jong kinoptona hi najui ding, chule na nunga nason na chilhah te dinga jong akhang lhum kei uva ajui ding'u ahi.  
10 Hiche hi ahi kinoptona nangma le na chilhah te jousen ajui cheh ding, nangho lah a pasal jousen chep akitan sohkei ding'u ahi. ✡  
11 Nangman na bollou a hitheilou chu natahsa vunval abohlai chu nachelhah sohkei ding, hichun avetsah chu ahile keima le nangma kikah a kinoptona hijing ding ahi.  
12 Hiche hi nangma insung mite seh hilouvin, koi tobang nasoh nakol nangma insunga dinga nachoh doh ho jouse jong ahop tha cheh ding,  
13 Abonchauva chep nakitan cheh diu, na tahsauva maha napoh uchu keima toh atonsotna iki nopto na'uva um jing ding ahiye.  
14 Koi tobang pasal khat tou hiche kinoptona cheptan hi bollou aum le ama chu kinoptona insunga kon'a paimanga um ding ahi, ajeh chu kinoptona ajuilou jeh ahi.   

Sarai Chu Sarah Kisahta 
 

15 Hichun Pathen'in Abraham ahoulimpi'n “Na inneipi Sarai jong Sarai na ti tahlou ding ahi, ijeh inem itile amanu min jong hi tu apatna Sarah hi ding ahitai.  
16 Keiman amanu hi phatthei kaboh a chujongleh amanu a konna hi chapa khat kapeh ding nahi, hitia chu keiman amanu hi phatthei kaboh a ama jong “Sarah” chitin namtin nu hung hi ding mitin vaipi leng ding ho jeng jong amanu a konna hung peng doh ding ahiuve,” ati.  
17 Hichun Abraham jong akun in tol lang aven anui tai, chuin alungthim in ama le ama akihouvin, Keima hi kum jakhat kahi nunga mipa kahi thei ding ham? Chule ka inneipi Sarah jong kum som ko le kum ko ahi jouva naosen iti anei thei ding ham? ati.  
18 Abraham'in Pathen heng'a aseijin, “Ahi thei ding le Ishmael hi nangma phatthei bohna noiya um jing tahen.”  
19 Hinlah Pathen'in adonbut in, “ahipoi Sarah, na inneipi in nangma a dinga chapa khat nahin peh ding, nangman hiche chapang chu amin Isaac nasah ding ahi. Chule keiman ama le ama nunga ason achilhah te dinga kinoptona chu atonsot geiya kinoptona a um jing dinga ka phudoh ding ahi.  
20 Ishmael jong chu phatthei kaboh ding nangman nathum ma bang'a ama jeng jong hatah a kapun sah ding, chule ama chilhah te ho jong hatah a pung dingu ahi.  
21 Hinlah keima kitepna vang chu Sarah in khovei tulai phat a hi nahin ding Isaac chuto bou ka phudoh ding ahi,” ati.  
22 Pathen'in thu aseijou phat chun Abraham chu adalhatai.  
23 Hichun Abraham'in jong achapa Ishmael ahin, asoh pasal ama insunga peng den hihen, sum a achoh tho hijongleh, Abraham mite lah a pasal jouse chu apuikhom in, Pathen'in aseipeh bang-bang chun hiche nikho ma-ma chun chep atanpeh sohkeiyin ahi.  
24 Abraham'in chep akitan chun akum kum somko le kum ko ana lhing tai.  
25 Chule achapa Ishmael in chep akitan chun kumsom le kum thum ana lhing tan ahi.  
26 Ani lhon'in Abraham le achapa Ishmael chun nikhat in chep atan gel lhon'in ahi.  
27 Chule a insunga pasal jouse, insunga pengden hihen lang gam dang mi soh dinga akichoh tho hijongleh aboncha ama toh thakhat a chep kitan tha cheh ahiuve.    

Thutep chapa Isaac 
 

1 Mamre mun'a gangpi phung kom'a chun Pakai chu Abraham henga ahung kilah in ahi. Nikhat hi nichangsat pettah hin Abraham chu aponbuh maiya ana touvin ahi.  
2 Ama ahung dahdoh in ahile akom'a mithum ana din amun ahi. Amaho chu amu phat in ama alhai jelin amaho lemnan tol ah abohkhup in ahi. ✡  
3 Chuin Abraham'in “Ka Pakai,” tin adonbut in, “Nang hon pha nasah uleh phat chomkhat naki ngah thei diu ham.  
4 Nakeng silna ding'u kahin choi kah in hiche thing limnoiya hin ana kicholdo tadiuvin.  
5 Chule nang hon na lhacha pa hi khotona neitah a nei hungvil ngal'u ahileh na kholjin na mano masangun na tha kidona dingun naneh ding'u them khat nahin gon peh unge, ama hon aphai, nasei bang chun hin boltan atiuve.  
6 Hichun Abraham chu aponbuh kom langa alhai jel'in Sarah kom'ah asei tan ahi, “Kinloi tah in changbong atena dim thum tedoh inlang twi toh mehnangin, chule changlhah hin kang loi temin,” aga tin ahi.  
7 Hichun Abraham'in gancha ho kivahna lang ajonin bongnou athao pen asohte ho apen, gangtah in ahin hon sah in ahi.  
8 Anneh ding ho amin phat in Abraham'in bongnoi ha le bongnoi toh chule bongnou sa ahon uchu amaho angsung'ah aneh diuvin aga luipeh in ama hon anneh laisen ama jong thinglim a chun ading jinge.  
9 Chuin ama hon Abraham jah a “Na loinu Sarah hoilam a um aham?” atiu leh Abraham'in ponbuh sunga aum nai, ati.  
10 Chuin amaho lah a khat chun aseijin, “Keima hi khovei tulai phat ma-ma le kahung kinung lekit ding ahi, vetan hiche phat teng chule na inneipi Sarah khun chapa khat ana hin ding ahi,” ati chu anunga ponbuh sunglam a um Sarah chun angai lhin ahi. ✡  
11 Abraham le Sarah chu atahsa kum lhon chu atam gel lhon tan, chule Sarah jong nao nei phat kum akhel ahitai.  
12 Hichun Sarah guhthim in ama le ama aki nuisat in hitin aseiye, “Iti hithei ding ham, kei tobang aching sa numeijin kipana thil phalou kamu ding ham, ka jipa jeng jong akum atam lheh tai,” ati. ✡  
13 Pakaijin Abraham jah achun aseiye, “Ipi dinga Sarah khu nuiya ka teh nunga keiman cha kanei tahbeh mong ding hinam,” ati ham?  
14 Pakaiya dinga ipi ahahsa um ham? Keima khovei tulai phat na kahung kit ding chule Sarah in cha pasal khat anei ding ahi.” ✡  
15 Chuphat in Sarah chu atija tan hichun Sarah in aseilep tan, “Keima ka nuipoi” atin ahinla, “Pakaijin adonbut in nangma na nui nai,” ati.   

Sadom dinga Abraham taona 
 

16 Hichun pasal thum ho chu an aneh jouvun ading doh un Sodom lang chu agaldot un, ama hon adalha uvin, Abraham chu amaho thah doh ding tin lampi gei aga kilhonpin ahi.  
17 Pakai chun aseiye, “Keiman katoh gon ho hi Abraham kom'a kasel ding ham?” ati.  
18 Ajeh chu Abraham chu lentah le nam hattah chule vannoiya nam jouse ama jeh a phatthei chang ding ahi ngal'in,  
19 Chule achapa te le ama ban a a insung mi aman thu apeh a, chutia chu adih abol thei uva, thu adih a atan theina ding uva Pakai lampi ajui thei uva, chutengleh Pakaijin Abraham chung chang'a akitepnasa chu ahin molso theina dinga ama hi kilheng doh ahi tila kahenan,” ati.  
20 Hichun Pakaijin Abraham ahoulimpi in “Sodom le Gomorrah douna thu kisei asangval tan chule achonset nau jong aseval tai,” ati.  
21 Keima chesuh ing kating kaheng'a thu hung kisei dungjuiya hi abol cheh uham, hilou ham gapho chen inge,” ati.  
22 Hichun miho chu chukom'a kon'in akiheiyun Sodom lang chu ajonun ache tauve, ahinlah Abraham chu Pakai masanga chun ading chah den jingin ahi.  
23 Abraham'in anailut in hitin aseiye, “Nangman michonpha atheng chule mi phalou agilouho aboncha na suhmang tha ding ham,” ati.  
24 Ijem tin khopi sunga chun michonpha som nga bang um ta le, asunga michonpha somnga ho jal'a jong chu akhomun chu khen dehlou hel'a na suhmang jeng ding ham?  
25 Nang dinga hitobang thil nabol a, michonpha le migilou agoma natha cheh a, michonpha le migilou akibah ding chu bolda hel jeng le chun kati! Leiset thutan pan adih a atan louding ham?” atile.  
26 Hichun Pakaijin adonbut in, “Keiman mi somnga thudih thil phalou bol Sodom khopi a kamu doh thei le, amaho jal'a chu khopi ka huhdoh ding ahi.”  
27 Hichun Abraham'in aseikit in, “Ka Pakai nangman neiphal peh thei ding le kasei ban ho kajom nom in keima vang bohse vutvai tobang kahin,  
28 Ijem tin mi somli le nga tobang chonpha mitheng mi somnga sanga lhomjo namu le amaho jeh a chu khopi hi na suhmang ding ham, mi nga lhahsam jeh chun? Pakaijin adonbut in, Keiman hiche khopi a hi mi som li le nga kamu doh jouva ahile sumang ponge,” ati.  
29 Hichun Abraham'in adeichat angaichat avel in aseijin, “Ijem tin mi som li bou umta le,” atin chuin Pakaijin ahoulimpi kit in, “Keiman amaho mi somli jeh a chu ka suhmang louhel ding ahi,” ati.  
30 Ka Pakai, “Lungset tah in lunghanglou jenin,” Abraham atao kit leovin, “Nei phalpeh thei lechun kasei nom na laiye, Ijemtin mi som thum muta le chun,” atile Pakaijin ahoulimpi in “Keiman mi somthum hijongleh ka suhmang louding ahi,” ati.  
31 Hichun Abraham'in aseikit in, “Nangman nei phalpeh thei le ka thusei hi kajom nom'e, “Ijem tin mi somni hijongleh atile,” Pakaijin adonbut in, “Mi somni kamu jong le ka suhmang louding ahi,” ati.  
32 Abraham'in achaina in aseipeh tan, “Pakai, nei lunghan hihbeh inlang, khatvei neisei sah kit le tia katao ahi, mi som muta le chun” hichun Pakaijin aseiye, “Mi som kamu doh jong le ka suhmang louding ahi,” ati.  
33 Hichun Abraham henga athusei ding aboncha aseisoh phat in Pakai chu ache tan, Abraham vang chu a inmun lam'a ahung kile kittai.    

Sadom le Gomorrah kisuh mang 
 

1 Hiche ni nilhah lam in vantil ni ahung lhon'in ahile Lot chu Sodom khopi kelkot a anatou pet ahin Lot in vantil teni amu phat chun alamto dingin akipat doh in amani masanga tol ah abohkhup in ahi.  
2 Chuin Lot in hitin aseiye, “Ka Pakai hung lhon'in ka insunga nakeng hung kisop lhon'in, chule tujan kain a geh lhon inlang, jingpi matah in thou lhon inlang na kholchena lhon aban najom thei lhon ahi,” atile, amanin “Ahipoi, hithei ponte,” ati lhon'in “Keini tujan hiche mun a ong dunga geh mai lhon tange,” ati.  
3 Hinlah Lot in aha sei behset jeh chun amani jong Lot inlanga geh din ache tauve, hichun Lot in amani neh ding chol kisolou changlhah akanpeh in amanin jong ane lhon tai.  
4 Hinlah anehjou don khojin masang chun Sodom khopi sunga khangthah, tehse, kiti jouse ahung kikhom un amaho gena in chu aum kimvel tauvin ahi.  
5 Amaho chun Lot henga asam tauvin “Nangma kom'a ageh dinga hung ho chu hoilam a nakoi hitam? amani chu hinpui doh in amani chutoh ka lupkhom diu ahi, tin athum tauve.” ✡  
6 Hichun Lot chu amaho toh kihoulim din ahung potdoh in , anung lam a kot chu akhah in ahi.  
7 “Lungset tah in sopi te ho” tin ama atao tan, “Hitobang Thil phalou hi bol hihbeh uvin.”  
8 Veuvin, keiman chanu nungah thengsel ni kaneiye. Keiman ka chanu teni hin puidoh ing ting nangho kom'a, amani chu nadei dei a nabol theiyu ahi.  
9 Hinlah ama hon Lot chu “Kinung chen,” atiuvin, chujongleh ama hon aseiyun “Hiche pa hi ahung khopem len chule eiho thutanna pang ding akigo vehta! Tua amaho (Vantil teni), kigimbolna ding sanga nangma agilou cheh a kabol ding'u ahi!” atiuve. Hiti chun Lot henglam chu hatah in ano uvin kotpi jong chu phutjal dingin ahin go tauve.  
10 Hichun vantil teni chun Lot chu akhut na aman lhon'in akailut lhon'in insunga kot chu akhah tauve.  
11 Hichun vantil teni chun kotpi phunga miho chu ateh jong akhangthah jong abonchauvin amit'u achotsah lhon'in ahile abonchauvin kotphung holmon akisu lungdong gam tauve. ✡  
12 Phat chomkhat jouvin vantil teni chun Lot jah a hitin asei lhon e, “Hiche khopi a hi sopi ule nao adang nanei nahlai em? na chanu jipa ho hihen, na chapa te hihen, na chanu ho hihen lang koi dang dang hijongleh hiche khopi sunga nangma mi poupou chu abonchauvin hiche mun a kon hin puidoh tan.”  
13 Ajeh chu hiche khopi hi pumsuh mang ding kati lhon ahitai. Awgin hung kithong hi aphatmo na alen lheh tan Pakai kom ahin phatai, chujeh a chu keini hi asumang dia eihin sol lhon ahi.  
14 Hijeh chun Lot chu apotdoh in achanu teni jipa ding teni jah a chun, “Kinloi tah in hiche khopi akon hin potdoh loi lhon'in, ajeh chu Pakaijin hiche khopi asuhmang ding ahitai,” agati leh, achanu teni jipa ding teni chun atot dan in ana gel lhon e.  
15 Kho ahung vahlhah a jingkah chun vantil teni chu ahung kino lheh lhon tan, “Gang in Lot,” tin aseipeh lhon e, “Na jinu chule na chanute tutu hin puidoh in. Hikom'a kon'in potdoh un, achuti louleh nangma hiche khopi toh suhmang tha a naum ding ahiye,” ati lhon e.  
16 Lot chu akhongai nalaiyin, vantil teni chun ama khut, ajinu khut, chule achanu teni khut a aman lhon'in khopi pam lam ah ajamdohpi lhon'in ahi, ajeh chu Pakaijin amaho angailut lheh jeng ahi. ✡  
17 Amaho khopi pam langa ahin puidoh lhon phat in Vantil teni in thu amop in “Naki hinso theina ding uvin jamdoh loiyun hung jong hung kinung hei hih uvin phaicham dunga jong kibangpa hihhel uvin, thinglhang lam'a jam doh loiyun achuti louleh nangma jong suhmanga naum tha khah ding ahi,” ati peh lhon e.  
18 Hichun Lot chun amani jah a “Ahipoi ka Pakai!” atin  
19 Nangman neina ngailu lheh in chule ka hinkho jong neina huhdoh in chukeo hilouvin ngailutna sangtah jong nei musah in, hinlah molsang langa kache jou louding ahiye, thinan eiphah lo ding ahi, ka hinkho kichai ding ahi.  
20 Vetemin, khoneo phaicham khat muthei in aum'e, jamlutna dingin abailam in chule naicha bou ahi; kaki hinsona dingin lungset tah in hikom'a khun nei jamlut sah tan,” ati.  
21 Vantil in adonbut in “Aphai tua nasei jong hi nanop peh ingting, chule keiman hiche phaicham gam'a um khopi nasei jong khu suhmang da tange.  
22 Ahin kino gang un, jamdoh loiyun, Ajeh chu keiman ima ka bolthei louding nangma ho khulam nalhun kah seuvin,” (Hiche in avetsah ahilchet chu khopi min chu Zoar kiti ahin hiche chu ahile khomun neocha tina ahi).  
23 Lot Zoar mun agah lhun chun jingkah nisa hungso doh jou tah ahi.  
24 Hichun Pakaijin vanthamjolla kon'in meikong chule hui thanei thina thei akongthei hui Sodom le Gomorrah chunga ajuh sah tai. ✡  
25 Chule Pathen'in khopi teni jong, phaicham geiya akhopi teni sunga cheng jouse ahin, tolla kehdoh thingna louna abonchan asugam hel tai.  
26 Hinlah Lot Inneipi chu akinung heijin anunglam agah vet leh chikhom asoh in akitung den tai. ✡  
27 Chule Abraham chu ajing jingkah matah in ache loijin Pakai angsunga adinna mun achun adingin,  
28 Sodom le Gomorrah lam gam chu agah vesuh in ahile, vetan agam meikhu pi chu meihol kilhut bangin akhu akitun doh jen jun jeng chu amu tan ahi.  
29 Hinlah Pathen'in Abraham taona ageldoh in hijeh chun asopipa Lot chu phaicham khopi asuhmang masang'in apuidoh in, chujouvin Lot chenna khopi teni chu a sumang tai.   

Moab mite le Amon mite penna 
 

30 Chuin phat chomkhat jouvin Lot le achanu tenin Zoar mun chu adalha uvin, thinglhang lam ajonun, songko sung khat a achanu teni chutoh acheng khom tauve.  
31 Nikhat chu Lot chanu teni alenjo nu chun anaonu kom'a hitin aseiye “Hikom gamsunga pasal gollhang aum tapoi midang ho banga ji inei lhon louding ahitai. Chuleh eihing hon ipa jong hungvoija ateh lang ahitan, cha aneilou ding ahitai.  
32 Hungin ipa hi khamna thei donsah hitin, akham teng ikitimatpi lhon ding ahiye, hiche a konna chu eiho insung hi ipa a konna chilhah inei doh lhon ding ahi bouve,” ati.  
33 Hichun amanin hiche jan chun apa lengpitwi adonkham sah lhon'in, chuin alenjo nu chu asunglhan apa to aga kiti mat lhon tan ahin apa chun achanu aluppet jong atho doh pet jong ahepoi.  
34 Ajing nikho chun alenjo nun anaonu kom'ah hitin aseiye, “Keima janlhah chun ipa to kaki timat lhon tai, tujan jong lengpitwija khamsah hitin, tujan teng nangma gache inlang gaki timatpi in hiche a konna eiho chilhah hi ipa a konna bou ikisem doh thei ding bou ahi,” ati.  
35 Hiche jan chun amanin apa lhon lengpitwi adonkham sah lhon'in chuin aneojo nu aga sunglha kit in apa to aga kitimat kit tan, amasa a bang chun achanu aneonu ahung lup pet akithodoh pet jong ahepoi.  
36 Hiche jeh chun Lot chanu tenin apa a kon'in nao ahin vop gel lhon tan ahi.  
37 Achanu alenjo nu chun nao pasal khat ahing tan amin chu Moab asah tai, amapa chu nam khat ahung hitan tua Moab mite kiti ho hi ahiuve.  
38 Aneojo nun nao pasal khat ahing kit in, amanun achapa min chu Ben-ammi asah tai. Ama hi nam khat mipa lamkai ahung hin tua Ammon mite ho hi ahiuve.    

Abraham le Abimelech 
 

1 Hiche akon chun Abraham chu Negev gam langa akichon'in Kadesh le Shur kikah a phat chomkhat ana chengin, chuin Gerar lang geijin aga chengin ahi.  
2 Abraham'in a inneipi Sarah chu “Ka sopinu ahi,” tin ana phongdoh in ahile Gerar lengpa Abimelech chun mi asol'in Sarah chu aga puisah tai. ✡  
3 Hinlah hiche jan chun Pathen'in Abimelech amangin aki musah in hitin aseipeh e, “Nangma hi athisa nahi ahitai, ajeh chu numei na kipui hi ajinei numei ahi bouve!”  
4 Ahin Abimelech chun amanu (Sarah), chu akitimatpi loulai ahi, hijeh chun Abimelech in “Pakai, nangin hiche imacha hechenlou nam hi na suhmang mong ding hitam?  
5 Hitia chu Abraham tah in jong 'Ka sopinu ahi' tia eina houlimpi hilou ham? Chule amanun jong 'Ka sopipa ahi' atia, hijeh achu keiman ka lungthim'a jong themmona beihel a chule ka khut teni jong atheng ahi bouve” ati.  
6 Hijeh chun Pathen'in amangin adonbut in, “Ahinai, keiman nangma hetthem louna ho chu ka henai. Hiche ho jeh achu nangma keima douna a chonset a konna kasuh khen'a chule hiche ho jeh a chu numeinu to kaki timatsah lou ahi.  
7 Tun numeinu chu a inneipu kom'a soltan, a inneipun taona na manpeh ding ahi, ajeh chu ama themgao ahi, chuteng nangma nadam kit ding ahitai. Ahin nahet ding khat chu a inneipi nanung pehdoh louleh nangma chule na mite nathi gam diu ahi.  
8 Hijeh chun Abimelech jong jingkah matah in akithou doh in chuin asoh ho jouse gangtah in akoukhom tan, chuin Abimelech in thusoh jouse chu asohte ho lah achun aseijin tijatnan adim tauve.  
9 Hichun Abimelech in Abraham chu akouvin ajah a “Ipibol a hiti pia hi nei hung bol'u hitam? Itobang'a nang douna a kana chonset hitam, hitia kei le ka lenggam chunga chonset nasatah hi nahin pohlut ham? Bol louhel ding thil nangman neibol khum ahitai,” ati.  
10 Chuin Abimelech in Abraham kom'a aseiye, “Nangin ipi nabolna ham?”  
11 Abraham'in adonbut in, “Hiche mun hi Pathen ginglou mihem tamna mun ahi tin kagel in, ka loinu chu ka sopinu ahi kiti leh amanu jeh a chu eitha lou diu ham kati ahi.”  
12 Adihtah a sei dinga ka sopinu jong ahi nai, eihing lhonpa chu khat ahin kanu lhon vang achom chom ahi. Keiman kaji din kakipui tai.  
13 Pathen'in eina koudoh chun kapa insung kana dalhah chun mun khat a patna mun chom a kana vale lhon lai chun kana seiye, thil ngaichat kaneiye katin, hoilang hijongleh iche le nangho gamsunga kasopipa tin miho lah a nei phondoh ding ahi tin kana seipeh e.”  
14 Hichun Abimelech in akelcha ho le kelngoi hon ho chule abong hon chule numei pasal asoh ho chu Abraham apetai. Abimelech in a inneipi Sarah jong chu anungsol peh kit tai.  
15 Hichun Abimelech in adonbut in, “Dah inlang vetem in kagamsung nangin nadei penna mun'a nachen thei ahiye.”  
16 Abimelech in Sarah jah a aseiye, “Ven keiman na sopipa dangka sang khat kapen, hiche sum hi na kom'a um chengse mitmu a suhkhel kihetthem tona dinga kapeh ahi, chule japi angsunga nangma boina nanei tapoi,” ati.  
17 Hichun Abraham'in Pathen kom'a taona amangin Pathen'in Abimelech asudam tan, chule a inneipi le asoh numei ho jouse naobu jouse jong cha anei theina diuvin akihong gam tai.  
18 Ajeh chu Abraham jinu Sarah jeh a Pakaijin Abimelech insunga numei naobu jouse ana khatan peh ahiye.    

Isaac pen thu 
 

1 Pakaijin ana seisa bang chun Sarah ahung villin Sarah chunga asuh bulhit peh tai.  
2 Hichun Sarah in nao ahin vop in, Abraham chu atehset nungin Pathen'in ateppeh phat dontah in chapa khat ahin petan ahi. ✡  
3 Abraham'in achapa chu amin Isaac asah tan ahi.  
4 Chule Isaac pen jou niget alhin nin Abraham'in Pathen thupeh bangin achapa chu chep atanpeh tai. ✡  
5 Isaac ahung pen chun, Apa Abraham chu kum jakhat ana lhingtai.  
6 Chuin Sarah in aphong doh in, “Pathen'in nuina eipei,” ati.  
7 Chule aman, “Sarah hin cha le nao noi hin chepsah inte tin koipen in Abraham kom'a ana sei ngam dem? Ahinlah keiman atehset nungin chapa khat kahinpeh tai,” ati.   

Hagar le Ismael kisol mang 
 

8 Isaac chu ahung khanglen deuvin anneh masapen Abraham'in kipanan kikhopna asem e.  
9 Hichun Sarah in jong achapa chu Egypt mi Hagar'in Abraham ahinpeh Ishmael to aki chep lhon chu amudoh tai.  
10 Hichun amanun Abraham kom'ah hitin aseiye, “Hiche sohnu le achapa chu solmang in ajeh chu hiche chapang hin keima chapa toh chanvou anei khom lhon ding aumpoi; Isaac toh kikomto ahi.” ✡  
11 Hichun Abraham'in nopmo asa lheh jengin ajeh chu Ishmael jong chu achapa ahiye.  
12 Hinlah Pathen'in Abraham chu ahoulimpi in, “Nangman chapang chung chang chule na sohnu jeh in ima lung phatmona nei hih in, Sarah in bol in atiho chu bol in ajeh chu Isaac a konna bou na chilhah te hung kisim ding bou ahi.” ✡  
13 Hinlah keiman Hagar chapa jong chu nam lentah khat kaso thou thou ding ahi. Ajeh chu amapa jong chu nangma chapa jong ahi thouve.”  
14 Hichun Abraham ajingin matah in akithouvin, neh ding bu asutup in chule twipohna ding twibom Hagar chu apen alengkouva aledoh peh tan ahi, hichun amanu le achapa chu asolmang in, chuin Hagar chu suhna ding helouvin Beersheba gamthip noiya avahlelei.  
15 Hichun twi ahung bei chun amanu (Hagar) chun naosen chu hampa nangboh limnoiyah akoitai.  
16 Hichun amanu (Hagar) apotdoh in atoulha tan achang seh in lamsom tobang kikah in “Keiman hiche chapang thi hi kamu nompoi,” atin amanu chu alhi alongin akaptai.  
17 Hinlah Pathen'in chapang ka awgin chu ajan chuin Pakai vantil in vanna kon'in Hagar chu ahin kouvin, “Hagar ipi boina nanei ham? Imacha kichatna nei hih in! Pathen'in aumna mun'a kon'in chapang ka awgin chu ajatai, ati.  
18 Kipatdoh inlang nao khu gakidop loiyin nakhut in kipomchah jon, ijeh inem itile keiman ama khu nam lentah kahisah ding ahi.”  
19 Hichun Pathen'in Hagar mit chu kho amusah in chua twi tamtah amusah tan, hichun amanun gangtah in twipai chu asudim in chapang chu adonsah tai.  
20 Chule chapang chu Pathen'in ahin umpi jingin neocha ahi apat gamthipnoi jenga ahung chengin, thalpi kap ahung them lheh jengin ahi.  
21 Chule Ishmael chu Paran gamthip noiya ana chengin, chule anun Egypt gam'a ama ji dingin numei khat aga puipeh in ahi.   

Abraham le Abimelech kah a kitepna 
 

22 Hiche phat laitah chun Abimelech le asepai jalamkai Phicol chu Abraham vil din ahung'e. “Pathen'in nangma hi na umpi jingin, na thilbolna jouse ah na kithopi jinge,” tin ahung seiye. ✡  
23 Pathen min'in kitemin, chule nei joulhep louhel ding, ka chate jong ahilouleh ka chilhah ho jong, keivang nangma adia thilpha bolnom jing, chule tuhin na kihahsel ding, thilpha nabol jing ding hiche gamsunga maljin gampam nahi laisen,” ati.  
24 Abraham'in adonbut in “Heng'e kakitem e,” ati.  
25 Hichun Abraham'in Abimelech kom'a lunglhai louna aphong doh in Abimelech sohten twikul hunam a Abraham sohte ana lahpeh u thu chu ahi.  
26 “Tuchung hi hiche thu kajah masah pen ahi,” tin Abimelech in adonbut'e. “Keiman hiche chung chang hi koi oimo a, koi ngoh ding ham kahepoi. Ajeh chu phat masan ima thu nana sei khapoi,” ati.  
27 Abraham'in hichun akelngoi ho, kelcha ho, chule bonghon ho Abimelech apen kinoptona anei lhon'e.  
28 Hichun Abraham'in kelngoi nou sagi ho chu achom a alhengdoh in ahi.  
29 Abimelech in Abraham chu adongin “Adang ho a konna hiche sagi ho hi ipi dia nachom khen ham?” ati.  
30 Abraham'in adonbut in, “Hiche twikhuh keiman kalaisa ahi, tia ahetoh a nei panpehna dinga hiche kelngoi sagi hi neisanpeh tei in” ati.  
31 Hijeh chun ama in hiche mun chun Beersheba asah tai. Ajeh chu mihem teni akihettona mun lhon ahiye.  
32 Beersheba mun'a kihettona mun'a akimuto jouvin, Abimelech le Phicol sepai lamkaipa chu Philistine mun lama akinung le lhon tan ahi.  
33 Abraham'in Beersheba mun achun chahthing phung aphutdoh in, hiche achun aman Pathen chu tonsot Pathen ahi tin aphong doh e.  
34 Hichun Abraham chu Phillistine mun'a chun phat sottah achengin ahi.    

Abraham tahsan kisuh detpeh 
 

1 Thil hijatpi kichai jouvin Pathen'in Abraham chu apatep in aman hitin aseiye, “Vo Abraham!” atile, “Hikom'a kaum'e, Pakai” ati. ✡  
2 Hichun Pathen'in aseiye, “Nangailut tah na chapa changkhat seh Isaac chu puijin lang Moriah gam'a chen keiman kahin seipeh ding molsang khat pen pen chunga chu pumgo thilto maicham adin pedoh tan,” ati. ✡  
3 Chuti chun Abraham chu jingkah matah in athoudoh in a sangan teni akigon tup in chule asoh pasal ni akipuiyin achapa Isaac apuiyin, pumgo thilto govamna dingin thing akipoh in akipat doh in Pathen'in aseipehna mun chu ajontai.  
4 Ani thum lhinnin Abraham chu adah in aven ahile amun chu gal'a kon'in amutai.  
5 Abraham'in asoh teni jah a aseijin, “Nangni hikom'a hin sangan toh ana um tauvin, kei le ka chapa khulam akhun gache lhon tadinge, Pathen kaga hou lhon ding kahung kinung le vah lhon ding ahi.”  
6 Abraham'in thinglom maicham a pumgo thilto halna ding chu Isaac aputsah in chule achempai achoijin amani hiti chun akijot lhon'in achelhon tai.  
7 Chuin Isaac in apa Abraham jah a “Hepa” atile Abraham'in jong “Hoijo, kachapa” ati. Hichun Isaac in “Mei le thinglom la aum tan, pumgo thilto kelngoi hoiba ham?”  
8 Abraham'in adonbut in “Kachapa, Pathen ama tah in kelngoi pumgo maicham a ding hin gong nante” atin hichun amani achebe lhon'in ahi.  
9 Pathen'in Abraham aseipehna mun ahung lhun lhon phat in Abraham chun maicham khat asemin, thinglom chu agol chan ajam'in chuin achapa Isaac chu aheltum in maicham chunga alupsah tai. ✡  
10 Hichun aman achem chu apaiya kon'in aladoh in, achapa chu sut agon akilam tai,  
11 Hinlah van'a kon'in Pakai vantil in “Abraham, Abraham” tin ahin kouvin ahile, Abraham'in “Pakai keima hikom'a kaum'e,” ati.  
12 Ama chun “Chapang pa chunga na khut nalha louhel ding, imacha jong nalo louding ahi, ajeh chu Pathen nagin jeh in nangman na chapa chang khat seh jeng jong keima adin na khut kihpoi, tihi tun kichen tah in kahedoh tai,” ati.  
13 Chuin Abraham adah doh in avet leh, “Vetan anung langa nanglom lah a kelngoi chal khat akia kihen amun ahi,” hichun Abraham jong achen kelngoi chal chu aga kaiyin achapa khel chun maicham thilto chun atoh in ahi.  
14 Hijeh chun Abraham'in hiche mun chu Yahweh-Yireh (Pathen'in hin ngaito nante) tin asahtai. Tuni geihin hiche “Pathen'in amolsang chung ah hin kingaito nante,” ti thuchih hi akisei jing nalaiye.  
15 Pakai vantil chun vanna kon'in Abraham tin aniveina a ahin koukit in ahi.  
16 Hitin aseiye, “Keima ka tahsa tah a kakihahsel ahitai, hitobang a thil hi nabol ngam jenga na chapa chang khat seh chunga khutkih louva napan jeng phat in, tin Pakaijin aseiye. ✡  
17 Keiman kitah tah a phatthei kaboh ding nahi, chule na chilhah te ahsi jat ka phahsah ding chule vadung panga neldi jat ka sosah ding nahi, na chilhah ten amelma teu kelkot ahin toupha diu ahiye. ✡  
18 Chule nangman ka thusei nangai jeh a leiset chunga namtin vaipi nason na chilhah te vanga phatthei hung kiboh ding ahiuve,” ati. ✡  
19 Hichun Abraham asoh teni kom langa ahung kinungle in, chuin ama hon Beersheba lam ajon un, hichea chun Abraham chu Beersheba a aumtai.   

Nahor chilhah ho 
 

20 Phat chomkhat jou chun Abraham chu thu aseipeh un Milcah jong hin nasopi pa Nahor to cha pasal phachompi ahing lhone.  
21 Uz chu atahpen ahin, Buz hi ani channa ahin, Ram hingpa Kemuel ahin,  
22 Chesed ahin, Hazo ahin, Pildash ahin, Jidlaph ahin chule Bethuel ahiuve,” ati.  
23 Bethuel chun Rebekah ahing'e. Abraham sopipa Nahor chu Milcah cha hicheng get hi ana hinpeh e.  
24 Hicheng val in jong athaikemnu amin Reumah kiti nu jong chun Tebah toh, Gaham toh, Tahash toh chule Maacah ana hing'e.    

Abraham in Sarah lhanmun achoh 
 

1 Sarah chu kum jakhat le kum somni le kum sagi jen ahingin,  
2 Sarah chu Kiriath-arba kiti mun'a athi tan, hichu Hebron kiti Canaan gamsunga um ahi, hichun Abraham chu Sarah umlou jeh a lunghel le mitlhi longin achup in ahi.  
3 Hichun ajinu long adalhah ding jeh in Hit mite ho kom'a aseijin,  
4 “Keima gam chom mi kahin nangho lah a maljin bou kahi. Gambeh neo khat nei chohsah un, chuti le keiman ka jinu hi phaten kivui thei ing'e,” ati. ✡  
5 Hit mite ho chun Abraham adonbut un,  
6 Ja umtah kapu thuseiyu ngaiyin, nangma Pathen a leng chapa banga keiho lah a uma keiho lhan khuh aphapen khat a khun na thilong chu vui jengin, kalah uva mihem khatcha jong hi alhankhuh na itpeh a na thilong na vuisah louding aumpoi,” atiuve.  
7 Hichun Abraham ading doh in agamsung mipite Hit miho chu salam bol din abohkhup tai.  
8 Abraham'in aseijin, “Nangman nei kithopi nom kahen ahithei ding le Ephron Zohar chapa kom'a nei seipeh uvin.”  
9 “Ajeh chu agamgi chin a um ama Machpelah songlhan keo khu eipeh theiya ahile ken jong lhan mun'a kaman jing dingin nangho umpet tah hin aman alhingset in peng kate,” ati.  
10 Ephron chu mipi lah a atoupet ahin, Abraham chu adonbut in midang hon jong athusei chu aja cheh un, Hit mite ho khopi sunga um jouse jah ah hitin aseiye.  
11 “Hithei ponte ka Pakai,” tin Abraham chu adonbut e, “Lungset tah in ka thusei hi ngaiyin, keiman ka gamsunga adamlai, atonglai, kapeh ding nahi. Tuhin mipi ho masanga nangma kapeh ding nahi, chule nangman najinu alongdamsa navui thei ahi.”  
12 Abraham chu agam mipi ho masang'a abohkhup kit in,  
13 Hichun Abraham'in Ephron le mipi atou cheng ho jah a aseikit in, “Hithei ponte, lungset tah in ngaiyun, nangho kom'a ka choh nom lheh e, keiman gam man chu kapeh lhing nom e, ka loinu longdamsa kavui theina dingin,” ati.  
14 Hichun Ephron in Abraham adonbut in,  
15 Ka Pakai lungset tah in ngaiyin hiche gam man hi dangka jali ahiye, amavang eini golcha kingailutna hi mantam ahi? Che inlang na loinu longdamsa chu gavui tan ati.  
16 Hichun Abraham chun Ephron in aseijat dangka jali chu apetan, hiche lai phat na kailhang thil man dungjuijin, thil kichoh dan ho chu Hit mite lah a tehse hon amu cheh uve.  
17 Abraham'in Ephron kom'a gam Machpelah kiti Mamre kom'a um chu achodoh tai. Hiche mun in ahop chu ahile atong, adam sung, chule akom'a thingphung um jouse jong ahi.  
18 Abraham dinga chu anei agou ahitan, hichea chun Hit mite kelkot kom'a cheng hon jong ahesoh un ahi.  
19 Phat chomkhat jouvin Abraham'in ajinu Sarah long Machpelah a Mamre kom'a Hebron kiti Canaan gamsunga avuitan ahi.  
20 Aleimun le aleilaiya songlhan keo chu Hit miten alhan mun dingin Abraham achansah tauve.    

Isaac jinu ding kipui 
 

1 Abraham chu akum ahung tam lheh tan Pathen'in hatah in anatohna jouse ah phatthei aboh sohkeiye.  
2 Chuin Abraham'in nikhat chu asohte lah a atahpen insung vaihom pa heng ah hitin aseiye, “Nakhut chu kataigui noiya koiyin lang nakihahsel ding ahi.”  
3 Chutengleh Pakai van le leiset sempa min'in kihahsel in hichu nangman kamou ding hi Canaan gamsung tua ichennau mun'a konna hi nahin puilou ding ahi.  
4 Hinlah nangma che inlang keima umna lui gam ka sopiho lah a Isaac ji ding naga puipeh ding ahi ati.  
5 Sohpan Abraham adonbut in “Ijemtin numeinu chu keiho toh hiche gam'a kanung hinjui ding da tale ikalo ding hitam? Ahilouleh keiman nachapa Isaac hi nangma hung kondohna gam a chu kanung puikit thei ding ham?” ati.  
6 Abraham'in adonbut in “Hoitah in gelchen inlang ka chapa vang kholam a na nungpui loubeh ding ahi.”  
7 Pakai van Pathen kanam mite le kapa insunga konna eipui dohpa, ka penna gam'a patna eihin puidoh pan kitepna aneijin hitin eina seipeh e, nangma chilhah te hiche gam hi kapeh ding nahiuve.  
8 Hinlah numeinu chun na hinjui nomlou le nangma keima dan kitepna a konna ongthol nahitai, thil khat chu ahile ka chapa vang khulam a nanungpui louhel ding ahi.”  
9 Hichu Abraham sohpan apu Abraham taigui noiya akhut akoiyin apun ahilna thudol'a hin akihahsel tai.  
10 Hichun asohpa chun sangongsao som apupa Abraham kom'ah alan thil mantam ajat jat apon Mesopotamia lama Nahor khopi jon din achetai.  
11 Aman sangongsao ho chu twi veina kotong kom'a khopi pam a akichol sah in nilhah langkai ahiphat in numei ho chu twi khai dingin ahung potdoh un ahi.  
12 Chuin Abraham sohpa chun, “O Pakai, kapu Abraham Pathen, tunia nei pilhin sahna dingin na angsunga kataove, kapu Abraham dingin khoto na hin neiyin.”  
13 Vetan keima hiche twikhuh phunga hin kadinge, chule hiche khopi sunga miho chanu te twi khaiya hung ding ahiuve.  
14 Hiche hi kangai chat ahi. Alah uva khatpen pen chu kadoh ding, 'Lungset tah in nakhon a twi chu nei donsah in.' Amanun hitia hi ahin donbut leh, 'Heng'e, donin, chule na sangongsao ho jong keiman hin donsah ing'e!' Hiche nu chu nangman Isaac inneipi a dinga na lhendoh hi ding ahi. Hiche akon a chu keiman ichan geiya kapu chunga guitanlou ngailutna nachan ham ti kahet ding ahi.  
15 Asohpa taona achai masang'in Rebekah numei khangthah nu chun alengkouva twibel ahin pun ahung potdoh tan ahi, Amanu chu Bethuel chanu, Abraham sopipa Nahor le ajinu Milcah toh ahin lhon ahi.  
16 Rebekah chu nungah mel-hoi vetnom nom a mel-hoi khat ahin, chule pasal toh jong kitimatna neikha loulai hel ahiye. Amanu chu twikhuh sunga achelut in a twibel dimset in twi aga kithal in chujouvin ahung kaldoh tai.  
17 Abraham sohpa chu Rebekah kom lama alhai in hitin aseiye, “Lungset tah in nabel a twi chu themkhat nei donsah thei ding ham,” atile,  
18 Rebekah in jong “Henge, kapu nadon thei ma ma ahi.” Chuin amanun a twi chu a lengkouva pat in ahin dom lhan Abraham sohpa chu adonsah tai.  
19 Chuin Rebekah in twi adonsah jou chun, ana khongai tadin “Keiman na sangongsao ho ding jong twi gadom tading'e ati, chule na sangongsao hon adon chimkah sen keiman gathal peh ing'e,” ati.  
20 Hichun Rebekah chu gangtah in atwi poh chu gancha ho twikong sunga alheilhan, twikhuh langa chun twithal dingin a lhaijel kit in amapa sangongsao ho abonchauvin twi adon chimsah sohkeiyin ahi.  
21 Chuphat in sohpan thipbeh in Rebekah umchan chu aven ama akingaiton Pakaijin kahung kholyin lonapen hi alolhin sah ding khat hitam, hilou ham tin phot chen ding gon Rebekah um chan chu thip beh chan ave ave jengin ahi.  
22 Phat chomkhat jouvin sangongsao ho jousen twi ahin donva cheh tauvin, hichun sohpan sana bilba anah a budin ahin ladoh in chule sana chaojang ni lentah akhut cheng teni a bupeh din ahin ladoh tai.  
23 Amapan adong tan, “Nangma hi koi chanu nahim? Lungset tah in eihin donbut in, napa inmun a chu tujan kaki ngah thei diu ham?” ati.  
24 Amanu'n adonbut in, “Keima hi Bethuel chanu kahi atin, kapu le kapi chu Nahor le Milcah ahi.  
25 Henge, adih e, keihon changpol tamtah kanei jun sangongsao ho nehthei ding, chule jinlhun-in jong kanei uve,” ati.  
26 Hichun sohpa abohkhup in Pakai athangvah tai.  
27 “Pathen vahchoiyin umhen, kapupa Abraham Pathen” atitai. “Pakaijin a lungsetna longlou chule phatkimna kapupa amusah tai, ajeh chu ahile imacha boina umlouvin kapu sopite kom'a eipui lhungjel tai.”  
28 Hichun khangthah nungahnu chu gangtah in a inlama alhaijel in ama chunga thilsoh um cheng a insung mite aga hetsah in ahi.  
29 Rebekah chun sopi Laban aneijin, amapa chun twikhuh lam'a chun ahung gamkon ho kimupi din ahung tai.  
30 Laban chun anah a sana akiba a akhut a sana chaojang akibu chu amu tan, chuleh Rebekah in amaho chung chang thu asei chengse chu ajan, hichun ama alhaidoh pai jin twikhuh umna lama sangongsao ho nunga adin chu amun ahi.  
31 Laban chun ama kom'a,“Nangho ding leh na sangongsao te ding uva mun gottup ahinung a khopam a iti nadin jeng uham? Pathen phatthei boh changho, hungin keiho kom'a hung umin” ati.  
32 Hichun amapa chu Laban toh insung alut tauvin, Laban chun sangongsao ho chu alham lhan changpol ho apen aki choldona diu, chuleh aneh diu jong twi jong sohpa ding, chule sangongsao hoiya pang ho dinga akeng kisop ngimna dingun apen ahi.  
33 Hichun aneh diu an ahung kiluidoh tan ahin Abraham sohpan aseiye, “Kahungna ajeh kasei masang'in imacha kaneh nompoi.” “Aphai,” tin Laban in adonbut in, “Nei seipeh un” ati.  
34 “Keima hi Abraham sohpa kahi,” tin aman aseitai.  
35 Chule Pathen'in kapupa hi hatah in phatthei aboh in ama nei le gou jong ahao thei lheh tan ahi. Chule Pathen'in kelngoi hon, le sa namkim jong anei sah tan, chule sana dangka le soh numei le pasal, sangongsao tamtah jong chule sangan tamtah apetan ahi.  
36 Chuin kapupa loinu Sarah chu akum ahung teh jou nungin, kapupa chapa pasal khat ahingin, kapupan achapa chu anei agou jouse ama apedoh tai.  
37 Hiche a chun kapu Abraham'in eikitep sah in, Aman hitin aseiye, “Nangman hiche ka chapa hi Canaan numei ho toh na kichensah louhel ding ahi.”  
38 “Amavang kapate kom langa, ka insung mite kom lang joh a nache a ka chapa Isaac ji ding nei gapuipeh tan,” ati.  
39 Hinlah keiman kapu ka donbut in “Keiman ipi kalo ding ham? Numei khangthah keima toh hung kinung le ding kamu theilou leh kati'e.  
40 Aman ei donbut in, “Pakai ama umna limnoiya eiumpi pan avantil te nahin solpeh ding nakin jong thupitah a na lolhin sah ding ahi. Adih e! Hijeh a chu ka chapa aloinu ding keima insung miho lah a nahin pui tei ding ahi.  
41 Hiche teng chule, keima a konna na onthol ding ahitai. Kasopi ho lah a naga che a ama hon achanu u chu nang toh hung ding anoplou ule hiche a chun nangma na themmo tapoi.  
42 Hijeh chun tunnin, keima hilai twikhuh mun a hin kataove, O Pakai, kapupa Abraham Pathen tuchung hi kahung kigkonna kin hi lungset tah in nei lolhin sah in kati e.  
43 Ven, keima hilaiya twikhuh kom'a kadin pet ahin, numei khangthah hon hiche twikhuh a twi thal a ahung teng ule hitia hi kasei ding, lungset tah in nakhon a chu twi themkhat nei donsah thei ding ham?  
44 Amanun henge ati a chule keiman na sangongsao ho jouse jong twi ka donsah soh ding ahinti leh amanu chu kapupa chapa Isaac ji dingin nei petai tia kalah ding ahitai.  
45 Keiman ka lungthima katao chai masang'in Rebekah in alengkouva twibel ahin pun twikhuh lam ahin jonin, hichun keiman amanu jah a hitin kaseiye, lungset tah in don ding twi neipen kati e.  
46 Hichun Rebekah in jong gangtah in a lengkouva twibel a twi aput chu ahin domlhan hitin aseitai. Henge aphai, twi nadon thei ahiye chule keiman na gancha Sangongsao ho jouse jong twi donva sah cheh nange ati, hichun ken jong ka donin, sangongsao ho jong abonchauvin twi avahva cheh in ahi.  
47 Hichun keiman ka dongin nangma hi koi chanu nahim katile aman eidonbut in, “Bethuel chanu kahin Nahor le Milcah chu kapu le kapi ahi, hichea chu keiman anah a sana bilba kaba peh a akhut teni a sana chaojang kabu peh ahi,” ati.  
48 Hichun keima ka kunin ka bohkhup in Pakai kavah choiye, kapupa Abraham Pathen chu, ajeh chu Pathen'in lolhing tah in eipuijin ama sopi atute kom lama achapa ji puithei ding mun'a kaum tah jeh in ati.  
49 Nei seipeh in, nangman kilungsetna longlou chule kingailut photchetna hi kapupa nasuh bulhit sah ding ham? Ahilouleh ipi neilo ding ham? Hiche teng chule keiman aban bolbe ding chu kigel tang kate.  
50 Hichun Bethual le Laban in adonbut lhon'in, “Pathen'in hikom'a hi nahin pui uchu kanom e keima ho imacha seibe ding kahe pouve.”  
51 Rebekah hi kipuiyun che tauvin nadeima bangin napupa chapa inneipi din kipui tauvin, Pathen'in nahin pui ma bangin ati lhon'e.  
52 Abraham sohpan hiche thu kisei ho jouse chu ajah phat chun tol'a abohkhup in Pathen athangvah tai.  
53 Hichun Abraham sohpan dangka sum-eng chule sana khivui, pon mantam ho chu Rebekah apen, hiche tilou chun thil thupi mantam tah Laban le anu jong apen ahi.  
54 Hichun ama hon an ane khomun Abraham sohpa le ahin lhonpi ho jouse hiche jan chun ageh un, hinlah jingkah matah in Abraham sohpan hitin aseiye, “Kapupa kom'a kinungle din neisol tauvin,” ati.  
55 Amavang Laban le anun, “Rebekah chu nisom tobang umbe dingin adei lhon nalaiye. Hiche jou teng amanu chethei tante,” atiuve.  
56 Ahin sohpan nei nichon sah sah tahih un, ajeh chu ka Pakaijin kahungna kin lenpen tah hi eilolhin sah ahitai. Lungset tah in kapupa kom'a din eiki nungle sah tauvin.  
57 Ama hon aseiyun, “Aphai, Keihon Rebekah kouvung ting, aman ipi agel dong uving e” atiuvin ahi.  
58 Hichun ama hon Rebekah akouvun, “Amapa toh hin nache ding hitam,” tin adong uve. Chuin amanun adonbut in “Henge kache ding ahi,” ati.  
59 Hichun ama hon damsel tauvin tin Rebekah chu alhauvin, Abraham sohpa toh ahin kilhonpi hotoh asol tauvin ahi. Rebekah chu aneova patna ahin sasah nu jong asol peh thauvin amanu toh kilhon ding ahi.  
60 Amaho Rebekah in adalhah kon un hitin phatthei aboh un “Ka sahtah u sopinu, nangman mi asang sang hin hing inlang, na chilhah te jong hat jing'u hen. Ama hon amelma teu kelkot hinkal lhah jing'u hen,” atiuve.  
61 Hichun Rebekah le asoh numei ho chu sangonsao chunga akaldoh un, Abraham sohpa nung chu ajui tauve, Hiti chun Abraham sohpan Rebekah chu apuijin ahung tauve.  
62 Hiche petna chu Isaac chu Beerlahai-roi apat achenna mun Negev lama ahung kinungle pettah ahi.  
63 Nilhah khat Isaac chu avahlen atao dinga ache le pet in phailei lam agahven ahile sangongsang ho ahung chu amun ahi.  
64 Chuin Rebekah agah khodah in ahile Isaac amu phat in sangongsao chunga kon'in ahung kumlha tai.  
65 “Koiham khulanga phailei lama vahle a eiho eigal dot ukhu,” tin Rebekah in sohpa chu adongtan ahi. Chuin Abraham sohpan adonbut in “Ama khu kapupa ahi.” Hichun Rebekah in adel alan akikhu khume.  
66 Hichun sohpan Isaac chu ima jouse thusoh ho chu aseipeh tan ahi.  
67 Chuin Isaac in Rebekah chu anu Sarah ponbuh in na ahin puilut in, aman Rebekah chu aji din asang tan hatah in alungset in, amanu jallin Isaac anun adalhah jouvin alunghemna jouse jong amiltai.    

Keturah guija peng Abraham chillhah ho 
 

1 Abraham'in ji khat aneibe kit in, amanu min chu Keturah ahi.  
2 Amanu chun cha hicheng hi ahingin, amaho se chu Zimran ahin, Jokshan ahin, Medan ahin, Midian ahin, Ishbak ahin, chule Shuah ahiuve.  
3 Jokshan chun Sheba le Dedan ahingin, Dedan chilhah ho chu ahile Asshurim ho ahin, Letushim ho ahin, chule Leummim ho jouse jong ahiuve.  
4 Midian chate ho chu Ephah ahin, Epher ahin, Hannoch ahin, Abida ahin chule Eldaah amaho jouse hi Abraham cha Keturah a konna peng ahiuve.  
5 Chule Abraham'in anei jouse achapa Isaac chu apetan ahi.  
6 Amavang Abraham'in athi masangin ajikopte cha ho jouse jong thilpeh anei sohkeiyin chule nisolam gam'a abon'un aki inchonsah tai.   

Abraham thi le akivui 
 

7 Abraham chu kum jakhat le kum som sagi le kum nga alhing in;  
8 Hichun Abraham kum sottah ahingin lolhing tah in ahinkho amangin aleiset hinkho abeitai, chuin ama apu apa amite to akivuitha tai.  
9 Chule acha teni Isaac le Ishmael in apa lhon Abraham chu songlhan keova Machpelah achun avui lhon tai. Hichu Mamre kom ahin hiche mun chu Ephron chapa Zohar Hit miho kom'a kichodoh anahi.  
10 Hiche gam hi Abraham'in Hit miho kom'a a inneipi Sarah kivuina dinga ana choh dohna mun chu ahi. ✡  
11 Abraham thijou chun, Pathen'in hatah in Isaac chu Negev gam'a Beerlahoi-roi mun a phatthei abohtan ahi.   

Ishmael chilhah ho 
 

12 Hiche ho hi Ishmael chilhah Abraham chapa Hagar a konna hung peng Egypt mite numei Sarah sohnu akon ahi.  
13 Anoija ho hi Ishmael chilhah amin, anam, aphung dungjuiya kipe, apeng masa penpa Nebaioth ahin, Kedar ahin, Adbeel ahin, Mibsam ahin,  
14 Mishma ahin, Dumah ahin, Massa ahin,  
15 Hadad ahin, Tema ahin, Jetur ahin Naphish ahin chule Kedemah hicheng hi ahiuve.  
16 Hichengse hi Ishmael chapa te ahiuvin, aminu jong akhotin a kisem a chuleh a ngahmun dungjuiya akilah le aphung khaijin haosa chapa cheh som le ni alhing uve.  
17 Chule Ishmael chu kum jakhat le somthum le sagi ahingin, chuin ama aleiset hinkho abeitan hichun apu apate along lup nauva ama jong akicholdo tai.  
18 Chule Ishmael chilhah te chun gam leiset Havilah apat Shur chan gei alodim un, hiche hi Assyria gam jotna Egypt gamto kinai Asshur a hung kipan ahi. Amaho chu asopi ule nao hotoh kivetda gunset in ana um jing uve.   

Esau le Jacob pen 
 

19 Hiche hi Isaac Abraham chapa insung chilhah thusim ahi.  
20 Chuin Isaac kum som li alhin in aji dingin Rebekah Paddan-aram gam'a Bethuel chanu Aramea mi Laban sopinu chu akipuiyin ahi.  
21 Isaac ajinu dingin Pathen heng'a ataovin ahi, ajeh chu ama chanei louva um ahi. Hichun Pathen'in Isaac taona chu asanpeh tan ahile Rebekah chu ahung kikopmo tan naosen ni ahung kijil tan ahi.  
22 Hinlah naosen teni chu anu naobu sunga ahung kiboi jing lhon'in hichun amanu Pathen dong dingin achen hiche hi itidan ham? ati.  
23 Pathen'in amanu ahoulimpi in, “Naobu sunga naocha teni chu nampi ni hung hi ding hiche nam teni hi abulla patna hung kitohmo peh lhon ding ahi, nam teni lah a khat hung hat intin, nacha teni lah a aupan anaopa chu ahin jenle ding ahi”. ✡  
24 Chuin nao neina ding phat ahung lhin chun Rebekah in naoni avop chu ahin kihet chen bep in ahi.  
25 Chuin ahung peng masa pa chu asanin atahsa pumpi chu amulin atom in hichun ama chu Esau asah tauvin ahi.  
26 Phat chomkhat jou chun asopipa ahung penglha tan akhut teni achun a upa keng atuh chah kheh in, hichea chun amapa min chu Jacob asah un, ajinun amani ahinpeh pet hin Isaac chu kum som gup ana lhingtai.   

Esau in mi upa hina akijoh 
 

27 Chapang teni chu ahung khanglen lhon'in, Esau chu gamleng sakap them gam vahmi ahung hikhan, Jacob vang chu mi mong khat ahin pondal buh a um jing mi ahi.  
28 Isaac in asadelsa hin pohlut aneh jing jeh in Esau angailun, hinlah Rebekah in Jacob chu alungset lheh in ahi.  
29 Nikhat chu Jacob in changchim ahon pet in Esau chu agamlen na a kon'in ahunglhung in, nasatah in agil akeltan atha alhasam lheh tan ahi.  
30 Hijeh chun Esau in Jacob jah a hitin aseitai, “Kagil akel valtai na changchim hon salenglung chu them khat neipe tan” ati. Hijeh a chu amapa min Edom kisah ahi.  
31 Aphai, tin Jacob in adonbut in, “Amasapen in upa nahina chu neipe doh tan,” ati.  
32 Esau in hitin aseiye, “Keima gilkella thi dinga um kahi tan hiche mi upa chu ipi kaphat chompi ding ham?”  
33 Jacob in asei kit in, “Amasa pen a nakihahsel angaiye,” hichun Esau chu akihahsel tan mi upa ahina chu Jacob kom'a akijoh doh tai. ✡  
34 Hichun Jacob in Esau chu changlhah toh changnoi apetan hichun aman anevan adon chimset in akithoudoh in achetai, Hichun Esau in mi upa ahina chu akijoh dohtai.    

Isaac le Abimelech 
 

1 Chuin gamsunga chun nasatah in kel ahung lhatan, hiche kellhah chu Abraham damlaiya ahah tobangin, Isaac chu Gerar langa Philistine lengpa Abimelech heng a achetai.  
2 Chuin Pathen'in Isaac chu ahoulimpin hitin aseiye, “Keima thusei ngaiyin, Egypt langa nache thei louding ahi.  
3 Chule nangma hiche gam a hin gampam kholjin mi bangin um'in keiman hatah a phatthei kaboh ding nahi. Chule gam jouse hi nangma le na chilhah te jouse kapeh ding nahi, ajeh chu keiman napa Abraham kom'a kakihahselna kamolso tei ding ahi. ✡  
4 Keiman na chilhah te van chunga ahsite jat banga kapunsah ding, hiche gam ho jouse hi kapeh ding, chule nangma chilhah te a konna vannoi mijouse phatthei kaboh ding ahi.  
5 Hiche ho jouse hi kabol ding ahi. Ajeh chu Abraham'in kathu angaiyin, ka thulhahna ahin, ka thupeh ahin, ka chondan thu ahin, chule ka danthu anitsoh keiyin ahi.  
6 Hichun Isaac Gerar gam'a acheng tan ahi.  
7 Hiche gam'a cheng miho chun Isaac jinu Rebekah chu koi ham tia adoh ule aman adonbut in, “Kasopinu ahi ati peh e,” Ajeh chu hiche miho hin Rebekah jeh hin, “Keima eitha lo get uvinte tia anagel jeh a ka sopinu ahi anati ahiye. Ajeh chu amanu amel-hoi jeh ahi.” ✡  
8 Hinlah ni phabep jou chun Abimelech Philistine lengpan bangkot a kon agahven ahile vetan Isaac in Rebekah aji bol'a akinoupi pet amudoh tai.  
9 Hichun gang tah in Abimelech in Isaac chu akouvin, “Amanu chu na jinu hilou ham! Ibola amanu chu ka sopinu ahe tia nasei ham?” Isaac in adonbut in, “Ka seina ajeh chu ahile ka innneipi jeh a koi tobang khat in eitha lo ding ham kati ahi.”  
10 Abimelech in aseiye, “Ipi dinga hiti pia chu neibol'u hitam? Ilouthem khat in ka mite lah a khat touvin na jinu chu ana kipui hen ana luppi kha tahen lang hileh nangma jeh a kei hon chonset lentah a neilhah sah ding'u hita chula em.”  
11 Hichun Abimelech in danpi khat asemin mipi jouse henga aphongdoh in ahi, “Koi hijongleh hiche mipa hihen ajinu hijongleh ahin tongkha asuse aum leh thina chan a gotna kipe ding ahi.”  
12 Hiche kum chun Isaac in muchi akitun ahile kum dang sang'in ajat jakhat val jena tamjon aki-at e, hiti chun Pakaijin ama phatthei ana boh e.  
13 Chua kon chun Isaac chu nei le gouvin ahung haodoh tan, anei le agou hatah in apunbe cheh, apunbe cheh jengin ahi.  
14 Hitobang chun nei le gou keu hilouvin kelngoi jong, keltah jong, bonghon jong chule soh le kol jong tamtah ahin neitan, hiche ho jeh hin Philistine miten nasatah in ahung engse tauvin ahi.  
15 Hichun Philistine miho chu athangthip jeh un Isaac twikhuh jouse chu abonchan asuhbing peh tauvin ahi. Hiche twikhuh ho se-se hi apa Abraham adamlaiya asohten analai hou chu ahi.  
16 Chuin Abimelech in achaina in Isaac kom'a aseiye, “Nangma keiho kom'a kon'in chedoh tan ajeh chu nangma keiho sang'in natha lhing jotai,” ati.  
17 Hichun Isaac chu amaho kom'a kon'in achen Gerar phaicham ah amaho ponbuh akison uvin hiche mun achun acheng tauve.  
18 Chuin Isaac in Apa Abraham thi jouva Philistine mipi ten ana huhbing peh u twikhuh ho se-se chu alaihong kit in apa Abraham'in ana minsah twikhuh min ho chu avelsah kit in asemhoi sah kit tai.  
19 Isaac sohten Gerar phaicham chu twikhuh alai uva ahile twisam phungkhat alaidoh tauve.  
20 Ahin Gerar gam'a kelngoi chinghon Isaac kelngoi chingho kom'a chun “Hiche twikhuh hi keiho twikhuh ahi,” atiuvin akinelpi tauvin ahi; hichun Isaac in hiche twikhuh chu “Esek” asah in hichun avetsah chu “Kiboina mun,” tina ahi.  
21 Hichun Isaac sohten twikhuh adang khat alaikit un ahile hiche mun jong chu boina ahung um kittan hichun Isaac in “Sitnah” (Tichu kitomona mun tina ahi) asah tan ahi.  
22 Chuin Isaac in hiche mun chu adalhan akichon in twikhuh chom beh khat alai kit in ahile hiche mun a vang chun akinahpi tapouvin ahi, hijeh chun Isaac in hiche mun chu “Rehoboth” asah tai. “Ajeh chu tun vang Pathen'in eiho dingin gam eihon peh tauve, agamsung ahin eiho cha le naovin pungjal tau hite,” ati.  
23 Hiche mun a pat chun Isaac chu Beersheba ah akichon kittai.  
24 Hiche jan lele chun Isaac henga Pathen ahung kilah in “Keima napa Abraham Pathen chu kahi. Imacha kichatna nei hihbeh in ajeh chu keiman nangma kaumpi jing nai, chule phatthei kaboh ding nahi, nason na chilhah te jong hatah a ka punsah ding amaho nam lentah kaso ding ahi. Hiche ho hi kasuh bulhing ding ahi. Ajeh chu kasohpa Abraham kom'a kana kitepnasa ahi.”  
25 Hichun Isaac in hiche mun achun maicham asemin Pathen ahou tai, chule aman aponbuh jong asongdoh kit in asohten twikhuh khat alaikit un ahi.  
26 Nikhat chu Abimelech jong Gerar gam'a pat na semangpa Ahuzzath chule asepai lamkai Phicol akipuiyin Isaac to kimuto dingin ahungtai. ✡  
27 Isaac in amaho chu adongin, “Ipi dinga kaheng'a hung nahiuvem?, Nei vetda uva nagam uva patna nei nodoh u hitalou hamm,” anatin ahi.  
28 Ama hon adonbut un, “Keihon Pathen'in nangma na umpi hi phate chan kamu chen tauve. Hijeh chun nangho le keiho kikah a kihou cham ding kanom ui, chule ikah uva kitepna khat sem kanom uve.  
29 Ahithei le kihou chamna inei thei ding'u dei aum lheh e, keima hon jong nangho chunga imacha bolse pou ving'e, kei hon nangho ka ngailu jing uve. Chule lung damsel a ka soldoh joh nahiuve. Chule tun nangho Pathen'in nasatah in phatthei naboh tauve.  
30 Hichun Isaac in kinoptona ankong nehkhomna asemin ama hon abonchauvin anekhom un adonkhom un ahi.  
31 Ajingin jingpi matah in akithouvun amaho khat khat in kitepna anei uvin, hichun Isaac in amaho chu a inlam uva asolkit tan, amaho jong lunglhai sel in akinung le tauve.  
32 Hiche ni ma ma chun Isaac sohten twisam thah khat alaidoh u chu thu ahung peuvin ama hon aseiyun, “Keihon twisam thah khat kamu uve,” ahung tiuve.  
33 Hichun Isaac in twisam thah chu Shibah asah tai (hichu kinoptona tina ahi). Hiche nia patna chu tuni gei a hi Beersheba khopi kiti ahiye.  
34 Esau chu kum somli alhin chun Hit mite numei Beeri chanu Judith le Hit mi ma-ma Elon chanu Basemath chu ji dingin akipui jin ahi.  
35 Amavang Esau ji teni chu Isaac le Rebekah din thohlel aum lheh jeng lhon'in ahi.    

Jacob in Isaac phatthei aboh 
 

1 Ateh a kho amu chenlou nung hin nikhat hi Isaac in achapa alenjo pa chu akouve.  
2 “Ka chapa! Keima hi ateh kahitai, itih a thi ding kahim kasei thei tapoi,  
3 Hijeh chun tun nangma kigong inlang na manchah nathalpi kigot inlang gamlah a kei ding sa gakap in.  
4 Chutengleh keiman kadu lamtah in hin hon inlang hinchoi jin keiman kaneh ding chutengleh nangma hi kahinkho abei masanga phatthei kaboh ding nahi ati.  
5 Ahin Isaac le Esau kihouna chu Rebekah in guhthim chan ana ngaijin hichun Esau chu gamleng dinga akondoh phat in;  
6 Rebekah in Jacob jah a hitin aseiye, “Ngaijin, napa Isaac in na upa Esau hitin ahoulimpi kaja e,” ati.  
7 “Sa neiga delpeh inlang kadu lamtah in hin hon inlang hinchoijin keiman ne ingting chule Pathen masanga phatthei kaboh ding nahi, kahinkho abei masang'in,” ati.  
8 Hijeh chun tun kachapa ka thusei hi phate chan ngaiyin ka thusei ho hi najui ding ahi.  
9 “Nangma kelngoi hon lah a gachen lang ahoitah cheh anouni hin kaijin chutengleh keiman napa dulamtah a kahon peh ding ahi.  
10 Hiche teng chule nangman napa kom'a nachoi ding aman aneh a aneh jou teng phatthei naboh ding ahi, ama ahinkho adampet ahi,” ati.  
11 Ahin Jacob in anu Rebekah adonbut in ajah a, “Vetem in ka upa Esau a tichung amulin ahin keima vounem a timullou kahi.  
12 I kati ding ham? Kapa in eihin jut le ta le jou a kabol ahin hetdoh leh koi phatthei chan sanga sapsetna joh kachan joh ding ahi,” ati.  
13 Hinlah anu Rebekah in adonbut in, “Sapsetna ho aum le abon'in keiman kipoh tang kate ati, chapa bol in kati ho hi nabol angaiye, che inlang kelngoi chu kaheng'a hin kailut loiyin ati!”  
14 Hichun Jacob jong achen kelngoi chu anu kom'a ahin kailut tai. Chuin anun jong apa dulam tah in ahon peh tai.  
15 Hichun Esau vonho lah a aphapen chu insunga kon'in agala doh in achapa aneojo pa Jacob chu avonpeh tan ahi.  
16 Chule kelngoi nou teni mul chu akhut teni le angong amul bei lai achun atompeh in ahi.  
17 Hichun Rebekah in sa tuitah a ahon chule changlhah ama semsa chu achapa Jacob khut a apetan ahi.  
18 Hichun Jacob in changlhah le kelsa chu apa aga pen “Hepa” atileh aman jong “Hoiyo koipen nahim ka chapa?”  
19 Jacob in adonbut in, “Keima Esau na chapa apeng masa chu kahi,” ati. “Keiman kahin subulhit tai nei ngansena chu lungset tah in kithou inlang kahin choi sa tuitah a kihon hi ne inlang phatthei neiboh tan,” ati.  
20 Chuin Isaac in achapa chu adonbut in, “Iti dan ham? Man gangtah in nahin vaidoh loijen in ka chapa,” atile aman jong adonbut in “Pakai na Pathen'in gangtah a eihin lolhin sah ahi bouve,” ati.  
21 Hichun Isaac in Jacob henga, “Hung kikhin naijin katham phah theina din, nangma hi ka chapa Esau nahi mong hinam nahilou ham na jutle tem inge.”  
22 Hijeh chun Jacob in apa Isaac anailut in ahile ahin jutle tan ahi, “A awso hila Jacob awso ahin, akhut teni vang hi Esau khut ahi ngal in,” atin ahi.  
23 Amavang Jacob ahi chu ahetchen theilou ahitai, ajeh chu Jacob khut chu a upa Esau khut tobanga mul ahijeh in hichun Isaac chun Jacob chu phatthei abohtan ahi.  
24 Isaac in adong pha kit leuvin, “Nangma hi kachapa Esau nahi mong hinam?” atile, Jacob in adonbut in “Ka hinai,” ati.  
25 Chuphat in Isaac in aseiye, “Kaheng'a hin domnai tan nangma phatthei kaboh theina dingin ka chapan gangtah a naga matsa nahon chu ne ing kate,” ati, chuin Jacob in ahin doppeh phat in anen chule lengpitwi jong ahin doppeh in ahile Isaac chun adon tai.  
26 Hichun apa Isaac chun ajah a “Eihin nailut inlang neihin bengchop tem in ka chapa,” atile,  
27 Jacob in anai pheijin apa chu abengchop tai, chuin Isaac kivonna ho gimnam chu anah le len chuin achapa chu phatthei aboh in hitin aseiye, “Ah! Kachapa gimnam hi Pakai phatthei bohsa gamlah gimnam abang'e! ✡  
28 Tun Pathen'in van'a kon'in daitwi na chap jing hen, leiset a leipha lailai nachan sah jing hen; chule chang le mim chule juning ninglhin sah jing hen.  
29 Nam simsen louvin naja hen chule mihem tamtah nangma noija kun cheh hen lang, nasopi ho chunga vai hin hom jingin lang; nanu sunga peng doh pasal jouse jong na henga kun cheh uhen. Nangma na gaosapte chu gaosap chang hen, chule nangma phatthei na bohte chu phattheiboh chang hen,” ati. ✡  
30 Isaac in Jacob phatthei aboh chai chai jin, Jacob in apa angsung agah dalhah ding kon chet in a upa Esau chu agam lenna a kon'in ahunglhung pai jeng tai.  
31 Chuin Esau in jong neh ding a althet in ahonpeh in apa henga ahin doppeh in apa jah a aseitai. “Hepa, hung kithouvin lang, na hai hai pet a phatthei neiboh na dingin na chapa thasa hi hung ne o,” ati.  
32 Ahin Isaac in adonbut in, “Nang koi nahim?” Esau in adonbut in, “Na chapa apeng masa, Esau kahi,” ati.  
33 Isaac hatah in ati akithing tan aseiye, “Koiham ijo langa hin dom a hunga chu? Keiman ama hin dop chu kana ne tai. Nangma hung lhun masang jep chun phatthei jong ka boh joutai; phattheina jouse jong ama achang jou tai!”  
34 Chuin Esau in apa thusei jouse chu angai chai sohhel phat in Esau jong ha kan akap in hatah in alunghang in apa kom'a atao kit in, “Hepa, keima jong phatthei nei boh teitei in ong,” ati.  
35 Hinlah Isaac in aseiye, “Na sopipa ahungin eihung lhemlha tai, nang phatthei na chan ding jouse na lahpeh gamtai.”  
36 Esau in adonbut in, “Hiche jeh a chu amin Jacob kisah hitei jinte ong? Ajeh chu aman nivei jen eilhep lhah ahitai, phat masa in ka upat hina eina lahpeh in, tun ka phatthei chan ding ana kilah doh kit e, atin hichun keiya dinga phatthei khat beh jong neina khen pehlou hitam?” atile, ✡  
37 Isaac in Esau adonbut in, “Keiman Jacob chu nangma chunga vaihom dingin kakoi tai, chule asopite jouse ama noija kun cheh diu, chule chang le mim ahin, juning ahin, haotheina jong kapeh ahitai, tua hijat nunga nangma ipi kabolpeh thei nahlai ding ham kachapa?” atitai.  
38 Ahi vang'in Esau in apa jah a “O hepa, phattheina khat chabeh jong umlou hitam? Phatthei neiboh teiteijin ong, hepa!” atin apengin akaptai. ✡  
39 Chuin apa Isaac in ahoupin ajah a “Nangma leichung phalou lah lah a cheng ding nahi tan, chule van daitwi in jong hin chapkha taponte. ✡  
40 Nangma na chemjam a naki vah ding chule na sopipa noija na um ding ahin nangma na hung ki-ondoh teng vang leh nangong chang'a konna ama namkol chu na pailhah ding ahitai,” ati. ✡   

Haran gam'a Jacob kisol mang 
 

41 Hiche phat a pat a chu Esau in Jacob chu hatah a ahin vetda pan ahitai; ajeh chu apa Isaac in phattheina jouse Jacob aboh jeh ahi. Chule Esau in alungthim sunga hitin agel tan, “Kapa hin nikho jong hi sot tapon tin akichai tengleh keiman ka naopa Jacob hi katha ding ahi,” ati.  
42 Ahin achapa alenjo Esau lungthim tohgon jouse chu Rebekah jah a aki seidoh khah tan ahin Rebekah in mi asol'in achapa neojopa Jacob chu aga kousah in ajah a aseipehtai, “Ngaiyin, na upa Esau khun nang thana dingin lungthim tohgon anei tai.  
43 Chapa, chingthei tah in ngai jin, tun kigong inlang kasopipa Laban kom Haran langa jam tan.  
44 Hiche mun achun ni ijat hijongleh na upa Esau lungdam kahsen ga umtan.  
45 Ama ahung lungdam a na bolsetna ho asuhmil hel'a ahung lungdam mong mong tengleh keiman mi hinsol ing ting nahung holdoh sah nang'e. Nang ni ucha nikhat a na manthah lhon ding ka nompoi.”  
46 Hichun Rebekah in Isaac kom'a aseiye, “Keiman hiche Hit mite numei ho ka theichim behseh jeng tai! Ijem tin Jacob in hiche numei ho jin ahin kipui kit ding kagel theipoi kathilo tei ding ahi,” ati.    

Esau le Mahalath kichen 
 

1 Hichun Isaac in Jacob akouvin, phatthei aboh in chule athulhah in ajah a hitin aseiye, “Nangman hiche Canaan numei ho hi jia nakipui thei louhel ding ahi;  
2 Hijeh chun gangtah in kipatdoh inlang Padan-Ram a nanu upa Bethuel in a chen chukoma kon chun nanu sopipa Laban chanute joh ga kipui tan.  
3 Pa Pathen'in phatthei naboh hen lang nacha nanao thalhinsah hen, napunsah hen, chule amaho chu nam lentah hung himaiyu hen.  
4 Pathen'in nangma le na chilhah te chunga phatthei naboh uhen, napu Abraham kom'a ana kitepna ho chu tua nangma na khopemna gam jong hi nahin losoh ding ahi, ajeh chu Pathen'in Abraham ana pehsa ahitai. ✡  
5 Chule Isaac in Jacob chu asol mang tai, ama jong Paddan-aram langa Jacob le Esau hingnu Rebekah sopipa Laban, Aramea mi Bethuel chapa henga achetai.  
6 Esau in ahechen tai apa Isaac in Jacob phatthei aboh a Paddan-aram langa numei ji a gakipui dinga aphatsah a, chule phatthei aboh pet a agihsal a “Nangman hiche Canaan numei ho ji a nakipui ahi,” tia aseipeh jong aja tai.  
7 Chule Jacob in apa le anu thu angaiyin Paddan-aram lam'ah achetai.  
8 Chule Esau chun Canaan numei ho chunga apa Isaac alunglhai poi ti ahechen tai.  
9 Hichun Esau jong apu Ishmael henga achen Abraham chapa Ishmael chanu Nebaioth sopinu Mahalath chu aji masa teni belap dingin aga kipui ben ahi.   

Bethel'a Jacob mang 
 

10 Chule Jacob in Beersheba chu adalhan Haran lang ajontai.  
11 Hiti chun gamkimlai khat ahung geidon hin nisan alhumden tan, hichun ama jong jan chun chukom mun'a ageh dentai, agena mun'a songho khat chu alan lukhap in aneijin ahi.  
12 Ama hiti chun alup lhah chun amanga kalbi saotah kido amun leiset apat vanthamjol geiya kidolut amun, hichun Jacob in Pakai vantil te akaltou akumsuh jingu chu amun ahi. ✡  
13 Chule kalbi achung langa chun Pakai adingin hitin aseiye, “Keima Pakai napu Abraham Pathen, napa Isaac Pathen kahi. Tua naki choldona mun ho hi nangma leh na chilhah te kapeh doh ahitai. ✡  
14 Na chilhah te chu tol'a leivui ja kaphahsah ding amaho chun solam, lhumlam, sahlam, lhanglam aboncha ahin lodim soh dingu ahi, chule leiset chunga nangma le na insung mite jeh a vannoi phatthei kaboh ding ahi. ✡  
15 Itih chan hijongleh nangma kaumpi jing ding nache nachan a nikhat teng hiche gam'a hi kahin nung puilut kit ding nahi, ajeh chu kakitepna jouse kasuh bulhit masangse a donlouva kakoi louhel ding nahi.  
16 Hichun Jacob a imutna kon'in ahung khangdoh in hitin aseiye, “Hikom ahin Pathen aum mong'e tihi kana hetphah lou ahi.”  
17 Hinlah ama chu tijatnan adimin hitin aseiye, “Hiche lai mun hi Pathen In ahilouleh thil dang imacha ahi tapoi; chujongleh hiche lai hi van gam kelkot phung ahi bouve,” ati.  
18 Hichun Jacob jingkah matah in athouvin alukhap song chu alan khom phun aphut in achunga chun thao twi asun khumin ahi.  
19 Hiche mun chu Bethel asah tai (hichu “Pathen Hou-In” tina ahi), phat masalai chun Luz tin ana kihei.  
20 Hichun Jacob in kigahna khat aneijin, “Keima Pathen'in eiumpi jing le kakhol jinna hi kaneh ding bu chuleh sil le chen eipeh ding ahi,” ati.  
21 Chule keima kapa in damsel a einung puilhung kitleh Pakai ama chu ka Pathen dihtah mong ahi tia ding det kahitai.  
22 Chule hiche song khomphu a ka phudoh hi Pathen houna in kiti ding ahi. Chuleh Pathen'in eipeh jouse hi hopsom a hopkhat nangma kapeh ding ahi, ati.    

Jacob in Rachel amudoh 
 

1 Hichun Jacob akhol che chu abanjom in solam mite gam chu ahunglhung tai.  
2 Chuin aman agahven ahile loulaiya twisam amun akom'a chun kelngoi hon loi thum'a akol jong amun hiche gancha ho chu twikulla don ding twi ngah ahiuve, chule twisam chu songpi lentah in adal khum ahi.  
3 Hitia chu kelngoi hon ho abon'a ahung kisuhkim tengu leh kelngoi ching hon twikhuh kamsin songpi chu akhindoh jiuva kelngoi te twi achipsah jiuva achipva teng ule song chu akikoina ngai ngai twikhuh kam a chu ale khinlut kit jiu ahi.  
4 Chuin Jacob in amaho jah a “Sopite ho hoiya hung kon nahiu ham?” Atile ama hon adonbut un “Keiho Haran gam'a hung kon kahiuve,” ati.  
5 Amapan adong kit in “Nahor chapa Laban chu nahet khah hih uvem?” atile “Ama hon jong kahe nauve,” atiuve.  
6 Chuin Jacob in ajah uva “Ama chu dam dam a hinam?” tia adoh leh ama hon “Henge, adam jingnai; ven, tua hung kelngoihon toh hung kilhon khu achanu Rachel hija khu,” atiuve.  
7 Jacob in amaho jah a “Tuhin nisa sangtah hinalaija gancha hoi khom phat bon hilou lai, kelngoi hon chu twi chipsah uvin lang gavah pha uvin,” ati.  
8 Ama hon adonbut un, “Gancha ho jouse ahung kikim tokah in twi kipe thei ponte atiuve, hichun kelngoi chingho chun songpi chu twisam kot apat chun atangdoh un kelngoi hon jouse twija ka vahva ding ahi,” atiuve.  
9 Ama hon hitia akihoulim pet tah uchun Rachel chu apa kelngoi hon hotoh ahung kijot luttai, ajeh chu amanu jong kelngoi chinga pang ahiye.  
10 Hichun Jacob in anu sopipa Laban chanu Rachel le anu sopipa Laban kelngoite amu phat in anailut in twikhuh kamsin songpi chu alihdoh in apupa kelngoi hon chu twi achip sah in ahi.  
11 Hichun Jacob in Rachel chu abeng chop in awging tah in akap e.  
12 Jacob in Rachel jah a apa sopinu Rebekah chapa ahi thusim aseipeh tan ahile Rachel chu achen apa aga hetsah tan ahi.  
13 Laban in Jacob asopinu chapa ahung lhun ahet chun akimupin akoijin achop jengin chuin a inlama ahin puilut tai. Hichun Jacob in ima jouse thusim ho chu aseipeh tai.  
14 Chuin Laban in Jacob henga aseiye, “Nangma hi kagu ka chang chule kaphe kavou mong nahi,” ati. Hichun Jacob chu apu Laban kom'a lhakhat sung aumtai.  
15 Laban in Jacob henga aseiye, “Nangma hi ka insungmi nahi vang'in mohseh a tohman beiya naum ding chu adih theipoi, natoh man ipi hi ding ham nei seipeh temin tin adong tai.”   

Jacob in Leah le Rachel akichenpi 
 

16 Laban in chanu ni aneijin, alenjo nu min chu Leah ahin, chule aneojo nu min chu Rachel ahi.  
17 Ahin Leah mit chu aleng thimin amavang Rachel chu amel-hoi jin, amaiso jong lungset aum lheh jenge.  
18 Jacob in Rachel chu hatah a adeichat jeh in hitin aseiye, “Na chanu neojo nu Rachel khu kaji dia neipeh ding leh keiman kum sagi nana tong ing kate,” ati.  
19 Laban in adonbut in, “Hithei nante,” ati. “Ajeh chu keiman midang ho kapeh sanga nangma kapeh ding chu thilphajo ahi bouve, Hijeh chun keima kom'a um jingtan,” ati.  
20 Hichun Jacob in kum sagi sungin Rachel man toh kitoh dingin na atong tan, hinlah Jacob in Rachel angailut behset jeh chun ni chomcha toh abahsah in ahi.  
21 Chujouvin Jacob in Laban jah a hitin aseiye, “Keiman ka kitepna ho jouse ka subulhit tai, kajinu tun neipe tan kaluppi nom tai,” tin ahung thum tai.  
22 Hichun Laban in jet le veija cheng ule nao jouse akou khom sohkeiyin kichenna golvah chu aboltai.  
23 Hinlah hiche jan ahung thim phat chun Laban in Leah chu Jacob kom'a aga that lutpeh tan, Jacob in hichenu chu alupkhompi tai.  
24 Laban in asohnu Zilpah jong chu Leah kithopi a pang dingin apehtha tai.  
25 Ahin jingkah matah in Jacob ahung kitho leh Leah joh anahin, Jacob in Laban jah a aseijin, “Ipi iti a hitia hi neibol hitam? Kum sagi nangma noiya na kana toh chu Rachel man dinga katoh hilou ham! “Ibol a nei jou lhep ham?” tin aseiye.  
26 Laban in adonbut in “Keiho chondan a a unu umpet a hi anaonu jinei doh theilou ahi.”  
27 “Hiche hapta khat sung hin jinei dan hi subulhit tadin, hiche teng chule Rachel jong kapeh ding nahi, ahin nangman kum sagi ma kana natoh kit ding ahi” ati peh e.  
28 Chuin Jacob in Leah chu hapta khat lhingin akichenpin hiche jou chun Laban in Rachel jong ajinu dingin apetai.  
29 Laban'in asohnu, Bilhah jong chu achanu Rachel jenle a pang dingin apehtha tai.  
30 Hichun Jacob in Rachel jong alupkhompi tan, aman Rachel chu Leah sang'in hatah in adeijon, hichun Jacob in kum sagi ma Laban na atongkit in ahi.   

Jacob chate 
 

31 Ahin Pathen'in Leah kihot bol chu amudoh tan, hijeh chun anaobu ahondoh peh in, amavang Rachel chu achiingin chanei louvin aumtai.  
32 Leah vang chu achung agih tan; chapa khat ahingin amin Reuben asah tai, Ijeh inem itile, “Pathen'in kagimna ho eihetpeh tai, hiche jeh a hi kajipan eilungset ding ahitai,” ati.  
33 Chuin aman nao avop kit in chapa khat ahing kittai, ajeh chu “Keima eikihot bol hi Pakaijin ajah doh phat a chapa hiche jong hi eipeh kit ahiye” atin hijeh chun amin Simeon asah tai.  
34 Hichun Leah achung gih in, nao avop kittan amanun hitin aseiye, “Tu apat a hi kajipa toh thakhat tipum khat kahi lhon ding ahitai, ajeh chu keiman cha pasal thum kahinpeh tai hichun naosen chu amin chu Levi asah tai.”  
35 Chujouvin Leah in nao avop kit in chapa khat ahingin, “Tuchunga vang Pakai ka thangvahna ding ahi,” atin hijeh chun amin Judah asah tai, chujou apat in vang cha abang tan ahi.    

1 Hichun Rachel'in Jacob cha ahinpeh lou akihetchet phat in asopinu athangset pin, hijeh chun Jacob kom'a atao tan, “Keijong cha le nao nei hinpeh in achuti louleh keima thi ding kanom jotai!” atin ahi.  
2 Jacob chu Rachel chunga alunghang jah jengin, “Keima Pathen kahipoi Ama ahi chanei louva nakoi, na naobu khah tan achu!” ati.  
3 Hichun Rachel in adonbut in, “Kasohnu, Bilhah hi, galup khompi tan, chutile amanun nao eihinpeh intin chua konna chu keiman jong ka chilhah insung kaki semdoh thei ding ahi,” ati.  
4 Rachel in Bilhah, asohnu chu, Jacob ji din apetai chuin Jacob in Bilhah chu akitimatpi tai.  
5 Bilhah in nao ahinvop in Jacob dingin chapa khat ahinpeh tai.  
6 Hichun Rachel in aseiye, “Pathen'in ka lunggel eisuh bulhitpeh tai! Chule kataona jong eisanpeh in chapa eipe tai” atin hijeh chun naosen min chu Dan asahtai.”  
7 Chuin Rachel sohnu Bilhah chun nao avopkit in Jacob chapa anina ahinpeh kittai.  
8 Hichun Rachel'in, “Keiman ka sopinu toh hatah a kaki set delna lhon a keiman kajou tai!” atin hichun naosen min chu Naphtali asah tai.  
9 Leah in nao aneikit tah louding ahin kihetdoh phat in asohnu Zilpah chu jidin apetai.  
10 Hijeh chun Leah sohnu Zilpah chun Jacob dingin chapa khat ahinpeh tai.  
11 Hichun Leah in hitin aseiye, “Hamphat aum bouve,” atin naosen min chu “Gad” asah tai.  
12 Hichun Leah sohnu Zilpah chun Jacob chapa anina chu ahinpeh kit in ahi.  
13 Leah chun aseiye, “Keiya din iti thanop um hitam! Tua hi numei dang jousen hatah a eikipapi diu ahitai,” atin hiche naosen min chu Asher asah tai.  
14 Nikhat Reuben chu suhlou chang vohlai in akondoh in ahile loulai achun *Joldei-Ai amun anu Leah ahin pohpeh in ahile, hichun Rachel in Leah kom'a “Lungset tah in na chapa Joldei-Ai hinpoh chu kei jong nei hom thei ding ham,” tin athum tai.”  
15 Hinlah Leah in Rachel jah a “Ka inneipu nei lahpeh jong thil neocha a nabol ham? Tua jong kachapa Joldei-Ai hinpoh jong lahpeh ding neigot kit ham?” atileh Rachel in adonbut in, “Chuti ahile na chapa Joldei-Ai poh man dingin tujan Jacob in nangma na lupkhompi thei nante,” ati.  
16 Hiche nilhah chun Jacob phailei lama konna ahung kinungle phat in Leah achen aga kimupin, “Tujan hi keima toh ilupkhom ding ahi, ajeh chu tujan a dinga ka chapan nao neitheina ahinpoh a tujana dinga ka choh nahitai,” hichun Jacob chu hiche jan chun Leah to ageh lhontai.  
17 Pathen'in Leah taona chu asanpeh tan, nao ahin voptan Jacob chapa nga lhinna ahinpeh tai.  
18 Hichun Leah in asei tan, “Ka sohnu chu kajipa ka pehdoh jeh in Pathen'in ka chohdoh man eipetai,” atin hichun naosen min chu Issachar asah tan ahi.  
19 Chujouvin jong Leah chun nao avop kit in Jacob dingin chapa gup lhinna ahinpeh kit tai.  
20 Hichun Leah in asei tan, “Pathen'in keima numei thilken phatah tah eikenpeh tai, tu apat a kajipan ngailutna sangtah einei ding ahitai, ajeh chu chapa gup kaneipeh tai,” hichun amanun naosen min chu Zebulun asah tai.  
21 Ahin phat chomkhat jouvin nao numei khat ahingin amin chu Dinah asah in ahi.  
22 Hichun Pathen'in Rachel chu asumil pon Pathen'in ataona asanpeh in anaobu chu ahonpeh tai.  
23 Hijeh chun Rachel in jong nao ahin vop in chapa khat ahin neitai; hichun Rachel in hitin aseiye, “Pathen'in ka jachatna jouse asubei tai,” ati.  
24 Rachel'in anao min chu Joseph asah in hitin aseiye, “Pakaijin chapa dang khat jong eihin sah kit teitei hen o!” ati.   

Jacob le Laban kinoptona 
 

25 Rachel in Joseph ahin neijou phat chun, Jacob in Laban kom'a aseitai, “Nei nungsol tan kagam lang uva,” ati.  
26 Kajite kachate neipe dohtan phat sottah nangma in'ah lhachan kapang tan, tua hi keima ki nungle phat ahung hitai, chule itobanga nangma na katohpeh nahim nangman nakihet nai, ati.  
27 Ahin Laban in Jacob jah a aseiye, “Ahithei ding leh lungset tah in nei dalha hih in ajeh chu nangma ka insunga na hunglut apat in Pathen'in phatthei eiboh lheh jengin ahi.  
28 Chule Jacob in aseijin, “Natoh man ding ijat ham nei seipeh tan keiman kapeh ding nahi” ati.  
29 Chuin Jacob in adonbut in, “Nangman nahenai, itobanga nangma na katoh a na gancha ho hung pung thei ham?” ati.  
30 “Ajeh chu keima kahung masang chun themcha bou na neijin tun apung jal tan, Pathen'in hatah in phatthei na boh tan ahi. Ahile itih phat hi ding ham? Keima insunga ding katohna ding,” ati.  
31 Chule Laban in adong kit in, “Ipiba kapeh ding ham?” Jacob in aseiye, “Imacha neipe hih in, ahin thil khat nei bolpeh le chun keiman nagancha na vettup peh nang'e ati.  
32 Tun keiman na gancha kelngoi ho gakhol sohkei jing ting, amaho lah achun apol jouse hin lhengdoh inting, chule keltah ho lah a jong apol thim hihen hapol apol jouse hin lheng doh ingting, hichengse chu keima natoh man in nei bolpeh tan, ati.  
33 Khonung teng ka natoh man sutoh dinga nahung teng ka kitahna nahin muchen theina dingin, kelchate lah a apollou hihen, hapol a pollou akimu doh khah a, kelngoi lah a jong apollou khattou aum khah a ahile hiche ho se chu nangma a konna kaguh a kisim jeng thei ding ahi,” ati.  
34 Hichun Laban in adonbut in, “Apha lheh jeng'e nangman nasei bang chu himai tahen,” ati.  
35 Hinlah Laban in hiche nikho ma ma chun kelcha achal asandup apol, chule abeh beh a kang kelcha anu apol ho, chule kelngoi avom ho jouse chu achapa kom'a abon'in agathah doh sah sohkei in ahi.  
36 Hichun aman Jacob to nithum jen lampi a kigamlat in asolmang tai, chule Jacob in Laban gancha akithah lou jouse chu aching jom jing tan ahi.  
37 Chuin Jacob in Almond le Shiga phung bah ho chu amalngim in hiche thingbah avel akang lai ho chu kelcha ho amusah in ahi.  
38 Hichun Jacob in thingbah amalngim ho chu kelngoi ho twi donna konga akoiyin, kelngoite twichip dinga ahungji teng ule kijangmatji ahijeh uva akoi ahi.  
39 Kelngoi ho chu thingbah akang lai masanga chu kijangmatji, chuteng chule kelngoite chun akangpol jong, hapol a pol jong ahin hing doh doh tauve.  
40 Jacob in kelngoi ho chu ahoikhen in Laban kelngoi hon lah a akangpol ho leh avom ho chu ahoikhen in ama chan ding chengse chu atum in akhendoh in, Laban a lah achun ahoilut tapoi.  
41 Hiti chun kelngoi lah a asapha ho chu akijangmat teng ule thingbah ho amu uva, akijangmat theina ding uvin Jacob in jong thingbah ho amasang uva twi lonna kom laiya aga jampeh jin ahi.  
42 Hinlah Jacob in kelngoi atahsa phalou ho ahi tengleh aga jamle jipoi, ajeh chu Laban a chu asapha lou jeng ahin, Jacob a vang chu asapha jeng ahiuve.  
43 Hijeh chun Jacob chu ahung hao thei lheh tan, kelngoi tamtah ahin neitan, soh numei ahin soh pasal ahin tamtah aneijin, chule sangan le sangangsao jong tamtah anei doh tai.    

Jacob apu Laban akon ajammang 
 

1 Jacob in Laban chapa te ama chung'a alung damlou u thu ajatan ama hon aseiyun, “Jacob in ipau thil jouse akilah tan, chule anei agou athilkeo jouse khu ipauva konna akilamdoh ahi,” ati tauve.  
2 Chujongleh Jacob in Laban maiso aven ahile alung lhailou lungthim chom agel jong ahe chen tan ahi.  
3 Hichun Pathen'in Jacob chu ahoulimpin, “Nangma kinungle kit tan, napu napa chule na sopite chenna gam'a keiman kaumpi jing ding nahi,” ati.  
4 Hichun Jacob in mi asol in loulam a akelngoi chin nauva Rachel le Leah aga kousah tan ahi.  
5 Chuin Jacob in hitin aseiye, “Keiman ka hechen tai, napa lhon maiso kavet le lungthim chom chom aneitai, masang tobang ahi tapoi, hijongleh kapu kapate Pathen'in eiumpi jingnai.  
6 Nangnin jong nahe lhon nai, katha neisun kajo chan a napa lhon ding natoh katonge.  
7 Hinlah aman eijou lhep tan, kanatoh man jong somvei tobang eikhel pehtai, amavang Pathen'in keima chunga vang thil phalou imacha alhunsah pon ahi.  
8 Aman hitin aseiye, 'gancha apol ho jouse chu nangma nikho thaman hitante' atile gancha ho chu apol jeng hatah in ahung pung tul tul kit tan, hichun aman alunggel akhel kit in 'gancha availang jenga pol ho' atikit leh gancha anou jouse chu adung le avai langa pol bou apeng kit tai.  
9 Hitia hi Pa Pathen'in napa gancha ho jouse alah a keima eipehsoh ahitai.  
10 Chuin phat chomkhat jou kelngoite kijangmat laijin jan mang khat kaneijin, ka khodah in ahile kelpi chunga kaldoh kelchal ho chu apol ho leh adup ho aki timatpiu kamui.  
11 Chuin hitia mang kanei pet in Pakai vantil khat in eihin houpin 'Jacob!' eihin tin kenjong 'Hoijo hikom'a kaum'e,' kati.  
12 “Chuin Pakai vantil chun, 'Dah inlang gahve temin, kelpi ho chunga kaldoh kelchal ho khu apol, adup, akangpol, availanga pol jengin amat e, ijeh inem itile Laban in na bolsetna jouse keiman abonchan ka musoh keitai.  
13 Keima na Pathen Bethel mun'a song khom thao nanu a na kigahna Pathen chu kahi, tun kipatdoh in hiche gam hi dalhan lang na penna gam langa kile kit tan.'” ✡  
14 Chuphat in Rachel le Leah in adonbut in, “Keinin imacha boina kanei lhonpoi; kapa lhon nei le gou chanvou ka chan lhon ding um beh ham?”  
15 Aman dalpam mi a eigel lhon hilou ham? Ajeh chu aman eijoh doh lhon in keini kichohna sum jouse jong eisuh mang peh tauve.  
16 Chule nei le gou jouse Pathen'in kapa lhona kon a alahmang peh ho jouse chu eiho le ichate ho a ahi bouve. Hijeh chun tun Pathen'in najah a asei jouse chu ipi hijongleh bol jengin,” ati lhon tai.  
17 Hichun Jacob akipat doh in ajite le achate jouse chu Sangan chunga atoudoh sah sohkei tan;  
18 chule aganchaho jouse amasang lam uva ahoiyin Paddan-aram gam'a anei agou jouse aki suhtup in Canaan gam'a apa Isaac henga che dingin aumtai.  
19 Chuin Laban chu kelngoi mulvou dinga akondoh phat in Rachel in apa insung'a semthu pathen chu ana kiguh mang tai.  
20 Jacob in jong Aramea mipa Laban chu alhem lhan, ajamdoh dingu jong aseipeh pon ahi.  
21 Hichun Jacob in anei agou jouse akipoh in Eupharate vadung apal galkai in Gilead thing lhang lam ahin jontai.  
22 Ahin nithum jouvin Jacob ajammang tai tithu chu Laban ahin seipeh un;  
23 Chuin Laban in asopi ho cheng akou khom in, Jacob chu ahin nung del tauvin ahile, nisagi lhin ni chun Gilead lhang gamsunga ahin juilut tan ahi.  
24 Hinlah Pathen'in Laban Syrea mipa chu janin ana kimupin hitin aseiye, “Kichih theijin Jacob chu imacha nalo theilou ding ahi,” ati.  
25 Hichun Laban'in Jacob chu ahin phatan, chule Jacob in thinglhang lah a chun aponbuh akison tauvin, chuin Laban le a-u anaoten jong Gelead thinglhang a Jacob to kigamlat louvin aponbuh u akison tauve.  
26 Chuin Laban in Jacob jah a aseiye, “Ibola hitobanga hi neijou lhep hitam ati, chule iti dana ka chanu teni jong gal a sohchang ho banga nabol jeng ham?  
27 Ibola guhthim cha a najam mang uham? Ibol'a neijou lhep ham ati, chule nache ding iti dan a nei hetsah loubeh ham? Neina hetsah le chun thupitah a kilhahna ankong le la ngaitah tah kisan tin, tumging to kithoa kivailhah tadinga ati.  
28 Na thilbol ho hi ngolna in na dimset e, ka chanu teni cha katute jong kabeng chop man tapon, kilhahna jong kana bol thei tapoi! ati.  
29 Tua hi nangma ka suhbei thei nahi, hinlah napu napate Pathen'in janhi nilhah in eina kimuto pin gihna jong eineiyin Jacob chu na suhboi theilou ding ahi eiti!  
30 Nangma lunggel na inlam a nache ding na thanopna chu ka hethem lheh e, kham thei jong nahipoi, napa insung miho toh kimuto kal na ngalel jong kahe nai, hinlah ibola ka pathen houna doiphung chu naguh ham? ati.  
31 Jacob in adonbut in, “Keiman nangma kana ging lheh in ahi, ajeh chu nangman, nachanu teho chu hunam a nei lahpeh ding ham tia kana gel ahi.  
32 Amavang na doibom vang chu ahile nangman hol inlang na mudoh thei leh namuna mi chu koi hile ahinkho subei jeng tan ati, chule nangma thil ho jong keima sopiho ana lakha aum leh kanung peh ding nahi; Jacob in vang Rachel in ana lah chu ana hetlou ahi.  
33 Laban chu doibom hol in Jacob ponbuh a ache masapen in , aban'in Leah kom'ah, hiche jou chun Leah soh teni kom'ah achen, hinlah imacha amudoh pon, achaina in Rachel ponbuh a alut in ahi.  
34 Rachel in apa insung doibom chu ana ladoh in Sangan pho kah a chu ana sel'a chule achunga chu ama ana tou ahi, hichun Laban in ponbuh sung aning akah aphet vang'in imacha amudoh tapon ahi.  
35 Amanun apa kom'a aseitai, “Lungsettah in nei ngaidam in ka pakai keima numei hina lhinna kaneijin kadin theilou ding ahi,” Laban vang ahol chu atang dehpon amavang insung doibom chu amudoh pon ahi.  
36 Hichun Jacob hatah in ahung lunghang tan Laban'in apupa jah a asei tan ahi, “Keima ipi ka guchatna ka jkonna umham?” atitan, “Chule ipi mong kabol khel a hichan geiya hi kanung neihin del a keima migucha banga nei bol hitam?  
37 Nangman kanei kathil koina jouse aning akah geiyin naphet in, tun nang thil nakimudoh ho chu neivet sah un, sopi ule nao ho masang laitah ahin hin podoh in, ama hon eini kahlah a thutanna nei mai uhen!” ati.  
38 “Nangma kom'a kum som ni na gancha ho kana vettup peh in, na gancha ho kelngoi ahin na kelcha ho ahin imacha boina ana umpon hiche kum hijat kana vettup sunga chun kelngoi khat jong kana kilah khapoi.  
39 Keiman gamsa in, gancha ho athasa jong kahin polut khapon, athi amang ho jong keima nikhotha toh suhto din kana boljin, gancha ho sun hileh jan hileh amang ho jouse chu keima lhalo toh suhto din nei kahpeh jin ahi.  
40 Hiche hi keima dinmun anahi. Hitipi chun sun teng nisan eihalvampai gon, jan tengleh dap kathoh jin, kamit tenin la imutna him him amupha pon ahi.  
41 Hitobanga chu kum somni nangma insunga kana kimanchah ahi. Keiman kum som le kum li nangma insunga lhacha in kana pangin, na chanu teni lona in kum gup kana tohbe in gancha ho lona in chule kana toh man somvei tobang nei khelpeh in ahi.  
42 Kapate Pathen, Abraham Pathen, kapa Isaac ginpa chun eipanpi lou hile tua hi nangman khut keohel tahbah a neina solmang ding ahitai. Pathen'in ka gentheina le kakhut tah a ka tohgimna hi amua jan nilhah a chu na gihsal ahiye,” ati.   

Laban le Jacob kah a kitepna 
 

43 Hichun Laban in hitin Jacob adonbut in, “Hiche numei ho hi ka chanu ahin, hiche chapang ho jong katute ahi, chule gancha ho jouse jong abon'a keima gancha ahi. Chule ipi hitale namu phah chan hi aboncha keiya jeng ahi cheh nai. Amavang keiman tua hi ka chanute chule achate ho chunga ipi kabol ding hitam? ati.  
44 Hijeh chun hungin eini kikah a kitepna nei hite hichun eini eikan khom cheh lhon ding ahi.”  
45 Hichun Jacob in hetjingna dingin song khom khat aphutdoh tai.  
46 Hichun Jacob in asopi ho lah a aseijin, “Songho hin chom khom un,” ati, ama hon song chu khat chunga khat asethop un, hichun Jacob le Laban song kise thop kom'a atou lhon'in kitepna ankong chu anekhom lhon tan ahi.  
47 Songlhuh kise chu Laban in Jegar-sahadutha asah in (hichu Aramaic paova “hettohsah songthop” tina ahin), hiche ma ma chu Jacob in Galeed asah e (hichu Hebrew paova “hettohsah songthop” tina ahi).  
48 Hichun Laban in, “Tuni nikhoa hiche song lhuh hi kei le nang kah a sakhia panga ahitai,” tia, hiche jeh chun amin jong Galeed asah in ahi.  
49 Hiche mun jong hi Mizpah akiti tai, aman aseijin, “Ajeh chu nangma le keima jong khonung teng jongleh gamla tah a umjongleh hen Pathen'in eiumpi jing lhon hen.”  
50 Ka chanute ho nahin suh gentheija numei dang ho jia nahin kipuiya ahile, koima chan muhih jongleh abonchan Pathen'in amusoh keiye, Pathen hi nang le kei kikah a kitepna a hiche thua hi pang jing ding ahi.  
51 Hiche song athopma kise ho hi Jacob in Laban jah ah, “Vejingin kei le nang kah a kihet themna hijing ding ahitai.  
52 Hiche song kise thop hile songphu hi sakhi a pang ahin, ken jong nangma suse dinga hiche hi kahin khokhel louhel ding, nangin jong keima suse dinga hiche hi nahin khokhel louhel ding ahi.  
53 Abraham Pathen, Nahor Pathen chule amani Pa Pathen chu eini kah a thutan ding ahitai,” ati. Hijeh chun Jacob jong apa Isaac ginpa minin akihahsel tai.  
54 Hichun Jacob in hiche molchunga chun Pathen henga maicham asemin kitepna ki hetthemna ankong jong asemin, anneh anei jou uchun hiche jan machun molchunga chun ageh tauve.  
55 Laban ajing chun matah in athoudoh in achanute ho le atute ho jouse abonchan achop sohkeiyin, chule abonchauvin phatthei aboh sohkeiyin, hichun ama a inlam ma aki nungle kittai.    

Jacob le Esau kimuto 
 

1 Jacob chu akhol jinna amachal jingin, chule Pakai vantil ten ana lamto uvin ahi.  
2 Jacob in amaho amu chun hitin aseyin, “Hilai mun hi Pathen kicholdona mun ahi!” ati. Hiche mun chu Mahanaim asah tai.  
3 Hichun Jacob in Edom gamsunga Seir gamkaiya a upa Esau henga dingin thupo dingin mi asol masan ahi.  
4 Aman hitin athumop in, “Kapu Esau kom'a hitia hi nasei ding ahi: 'Na sohpa Jacob in hitin aseiye, tuni gei hin Laban kom'a kaum jing nalaiye.  
5 Keiman gancha bong hon ahin, sangan hon ahin, kelngoi hon ahin, kelcha hon ahin, soh le kol jong tamtah kanei tai. Tua ka pakai pa masanga kahung tao ahi hichu nangma mitmua ngailut kachan theina ding tia nangma seipeh dinga mi kahinsol ahiye ati, tin gasei tauvin,'” ati.  
6 Thu hettohsah ho ahung kinungle chun, Jacob kom'a hitin aseiyun, “Nasopi pa kaki mutopi uvin, tua hi ama nang toh kimuto dingin mi jali toh ahung kondoh in ahi.”  
7 Ahin Jacob chu hiche thu ajah chun akicha lheh tan, hichun aman a insung mite ahin, gancha kelngoi ho jouse ahin, keltah ho se chule sangongsao hose ahin hopnin ahom khenin ahiye.  
8 Jacob in hitin agel lin, “Esau vin honkhat chu ahung bulu tah jongleh honkhat pa beh asohcha theiye,” ati.  
9 Hichun Jacob ataovin, “Vo kapu Abraham Pathen, kapa Isaac Pathen, O ka Pakai, 'Nangin na sopite leh nagam lang uva kinungle kit tan' tin nei seipeh in chuleh 'Keiman nang dingin aphat phat nan bolpeh nange' tin kitepna naneiye.  
10 Nasohpa nei musah longlou ngailutna ho le nakitahna ho chu chang din lhinna imacha kaneipoi. Ajeh chu ka tenggol keoseh puma hiche Jordan hi hung galkaiya kahin, tun mihem loini lhingset ka lamdoh tai.  
11 O Pakai, lungset tah in ka sopipa Esau khut a kon'in nei huhhing teiyin, keima kati aja lheh jeng'e; ajeh chu aman kajite ho chule ka chate ho jong eihung nokhum ding ahitai.  
12 Hinlah nangman, nang dingin aphat phat nan bolpeh nange, na chilhah te jeng jong twikhanglen panga neldi jat hin phantin, tam behseh jenga kisim jou louding ahi,’ tin nana kitep e,” ati. ✡  
13 Jacob chu hiche mun'a chun ajan geh in athil poh ho lah achun alhengdoh in asopipa Esau peh dingin:  
14 kelpi jani, kelchal somni, kelngoipi jani chule kelngoi chal somni toh,  
15 sangongsao pi somthum toh anoute se toh, bongpi somli toh, bongchal som toh, sanganpi somni toh, chule sangan chal som toh alheng doh e.  
16 Hichun Jacob in hiche gancha ho chu hopni in ahom in amaho vekol ding chun soh khat cheh anganse in, hichun asoh ho jah a hitin aseiye, “Nang hon hiche gancha hotoh hin keima masanglam a che tauvin. Hinlah gancha hon teni kikah a chun mun ong umsah un,” ati.  
17 Hichun ama hon lamkaipa jah achun hitin aseiye, “Ka sopipa Esau to nakimuto lhon teng aman thu nahin doh teng, 'Nangho hi hoilam jon ding nahiuvem? Chule nangho koi gam mi nahiu ham? Tua gancha ho ahung masa ho chu koiya ham?' ahin ti tengleh,  
18 Hiche teng chule hitia hi amaho na donbut dingu ahi, 'Hiche gancha ho se hi na sohpa Jacob a ahi, amaho hi kipa thilpeh adia kapu Esau a dinga kahin poh ahiye. Chule ama jong kanung lam uvah ahung e,'” tiuvin ati.  
19 Hiti chun Jacob in soh masa pa athuhil bang chun anina pa ahin, athumna pa geiyin gancha ho vetup lamkai jouse chu aseipeh cheh tan, “Esau toh nakimuto tengu le na thusei hou chu kibang cheh ding ahi.  
20 'Chujongleh vetan na sohpa Jacob jong keiho nunga ahung'e, tia na seipeh ding'u ahi,'” atin ahi. Ijeh inem itile Jacob gel a chu, “Ka masanga kitol thilpeh chengse hin ama jol lungdam thei khat ingting, ajou teng amai kamu thei ding ahi; ijem atile bon eina sang jeng khat inte,” tia angaito ahi.  
21 Jacob in ngailut thilpeh ho chu ache masang'in asol tan ahi, amavang hiche mun achun ajan geh in akhovah dentai.   

Peniel mun'a Jacob in Pathen akibotpi 
 

22 Hiche jan chun Jacob in aji teni chule asoh teni chule achate pasal som le khat chu athoudoh tan Jabbok Vadung chu agalkaipi tan ahi.  
23 Hichun Jacob in amaho chutoh vadung agalkai phat chun anei agou jouse toh asol tan ahi.  
24 Hichun Jacob chu achangin adalha tauvin, pasal khat in ama chu khovah geiyin akibotpin ahi. ✡  
25 Pasal akibotpi pa chun ajo louding phat chun Jacob konggu homlai tah chu asuhboh pehtan ahi.  
26 Hichun mipa chun aseijin, “Nei lhatan kho hungvah ding ahitai!” Amavang Jacob in adonbut in, “Phatthei neiboh tokah a nangma kalha louding nahi,” ati.  
27 Mipa chun adongin, “Na min ipi ham?” ati, hichun aman adonbut in, “Jacob ahi,” ati.  
28 Mipa chun, “Na min hi Jacob hitalou ding, tua patna Israel kiti ding nahitai. Ajeh chu nangma Pathen toh na kibot in jong nahat in, mihemte jong na hinjo ding ahi,” atipeh e. ✡  
29 Jacob in adongin, “Lungset tah in namin nei seipeh in,” ati, mipa chun adonbut in, “Ibola kamin chu nahet nom ham,” ati. Hichun aman Jacob chu hilai mun a chun phatthei abohtan ahi. ✡  
30 Hichun Jacob in hiche mun chu Peniel (hichu “Pathen mai” tina ahi) asahtai, “Ajeh chu keiman Pathen kaki maitopi tan chule ka hinkho jong eihuhdoh peh in ahi.”  
31 Jacob in Peniel adalhah chun nisa ahung sohdoh tan ahi, ajeh chu akonggu anat jeh ahi.  
32 (Hiche jeh chun tuni geihin Israel chaten akonggu to kijopmatna khelgu hom sunga thapigui hi anepouve; ipi jeh inem itile aman Jacob konggu hom sunga thapigui ana hebal peh in ahi.)    

Jacob le Esau kichamna 
 

1 Hichun Jacob akhodah in avet a ahile Esau chu mihem jali jen to ahung amutai. Chuin Jacob in jong achate chu Leah le Rachel chule asoh numei teni ahop peh sohkeiye.  
2 Hichun asoh numei le achate ho jouse amasat sah in, abanin Leah le achate achesah in, chule achaina in Rachel le Joseph apansah e.  
3 Chuin Jacob ama mong mong amaho jouse masanga chun achen, aupa heng ahin phah tokahsen sagi vei jen tol'a abohkhup in ahi.  
4 Hichun Esau alhai pheijin apumkoi jengin, chule angong koiya achop a ahile ani lhon'in akika lhon tai.  
5 Hichun Esau in numei ho chule achate ho chu aven adongin, “Amaho hi koi hiuva ham,” ati. Jacob in adonbut in, “Hiche chapang ho hi Pathen'in na sohpa phatthei eibohna ahi,” ati.  
6 Hichun soh numei teni le achate hon ahin nailut un Esau masanga chun abohkhup tauvin ahi.  
7 Leah le achate jong ahin nailut uvin abohkhup in asalam uve; chule anukhah penin Joseph le Rachel ahung nailut lhon'in abohkhup lhon'in salam abol lhon tai.  
8 Esau in adong tan, “Ahile hiche kahin kitopi gancha honpi chu ipi nabolna ham?” ati. Jacob in adonbut in, “Nangma masang'a lunglhaina kamuna tei ding kati ahi,” ati.  
9 Esau in adonbut in, “Kanao, keiman jong tamtah kanei nai” atin, “Nangma thil chu nang dingin kikoi tan,” ati.  
10 Ahin Jacob in asei teiyin, “Ahipoi, nangman hiche kipa thilpeh ho hi nalah louva hitheilou ahi, keiman nangma mai kamu hi Pathen mai mu tobang kahi, nangma mai kamu theiya nanui awgin kajah hi thina a konna galkai kahitai! ati.  
11 Lungset tah in hiche thilpeh ho hi nei sanpeh teiyin, Pathen'in ka ngaichat jouse eipetai.” Hichun Jacob in ahasei behset jeh chun Esau chun thilpeh ho chu asang tai.  
12 Esau in, “Aphai,” “Keiman na lamkai jing ting eini che tahite.”  
13 Jacob in adonbut in, “Ka pakai, neihet them peh mai jin, chate ho hi alhasam thei lheh na laiyun, gancha bongnou ho leh kelnou ho jong ahonpi toh ki khen thei lou lai ahiuvin, nikhat sunga hatah in kihoi pai taleh gancha honte aboncha thigam jeng thei ahiuve.  
14 Hijeh chun lungset tah in, na sohpa masanga kapu ana masa jengin lang keiman olcha chan ka masanga gancha ho ki kalvan bang ule chapang te kikalvan bang bangu hin, Seir gam'a kapu heng kahin phah kahsen hung nange, ati.  
15 Apha lheh jenge tin Esau in adonbut in, “Hinlah ka mite ho themkhat tou dalhang kating nangho lamhil ding chule boina le hahsatna a pan lathei ding.” ati, Jacob in adonbut in, “Hiche ho chu ngai ponte, lungset umtah a kapun neina lamdot hi alhingset in ka sange!” ati.  
16 Hichun Esau chu akinung heijin Seir gam jon ding chun hiche ni ma-ma chun achekit tai.  
17 Jacob vang chu ahile Succoth lama achen hiche mun'a chun inlim gancha ho din asong in, chule ama chenna dingin jong in aki sahtai. Hiche jeh a chu hiche mun chu Succoth (tichu chenna mun tina ahi) kiti ahi.  
18 Phat chomkhat jouvin Jacob chu Paddan-aram lam'ah kon'in Shechem Canaan gam ahunglhung tan, hiche khopi phah masanga chun ngahmun khat asem kittai.  
19 Jacob in Shechem pa Hamor chate khut a kon chun gam leiset phabep sum jakhat in akichoh in hikom'a chun ponbuh akison tai. ✡  
20 Hichun aman maicham atungdoh in amin chu *El-Elohe-Israel asah tai.    

Dinah kisuh thang jeh a phu kilah 
 

1 Jacob le Leah chanu Dinah chu nikhat apotdoh in hiche gam'a cheng numei khangthah hotoh kimuto din achen ahi.  
2 Ahin hiche gam’a Hiv mi leng Homar chapa Shechem kitipa chun Dinah chu aman in aluppi tan ahi.  
3 Ahin amapa chun ahin ngailu lheh tan, hichun aman thudihtah a kihoulimpi a nopsah ding chu adei lheh tai.  
4 Shechem in apa Homar jah a asei tan, hiche numeinu hi neipuipeh un kaji din kadeiye ati.  
5 Phat chomkhat jouvin, Jacob in thusoh aja tan Shechem in Dinah aluppia asuhset chu ahetan, ahin Jacob in achate gamlah a gancha ho ching ahijeh u chun amaho ahung lhun angah in kamcheng khat jeng cha jong akehpoi.  
6 Hamor Shechem pa chu Jacob henga kihoulim dingin achedoh tai.  
7 Chuin Jacob chate loulam a kon'in ahunglhung tauvin ama hon hiche thu ho ajah uchun alung nommo lheh un kidang jong asa lheh uvin hatah in alunghang uvin, asopinu Dinah Shechem in asuhset a Jacob insung asuhboi chu bollou ding khat ahiye atiuve.  
8 Hamor in Jacob le achate akihoulimpin, aman aseiye, “Kachapa Shechem in na chanu alungset lheh jengin ahi, lungset tah in amani chu kichensah uhite.  
9 Ahithei ding leh eiho chate kila tou hite, keihon nangho chanu ho kipui uvingting, keima ho chanute ho jong nangho chapa te ho din kipui un ati.  
10 Hiche gamsunga hi ichenkhom theiyu ahi, chule khosa uvin bolthei toh thei tongun, nanop chanu nei le gou jong na kilam theiyu ahi.”  
11 Shechem chu Dinah sopiho le apa jah a ataotan, “Lungset tah in nei khotouvin, ahithei ding le kaji din kakipui nom e chule nang hon na thum chan uchu keiman kapeh ding nahiuve.”  
12 Numei nu chu kaji dinga nei peh pou ule keiman ipi thilpeh hijongleh suhto thei ding alen aneo hileh kapeh ding ahi, ati.  
13 Hinlah Shechem in Dinah ana luppi a asuhset tah jeh chun Jacob chate chun Hamor le achapa Shechem chu lungphalou tah in ahoulimpi tauve.  
14 Ama hon adonbut un, “Hiche hi keima ho moh nop lhah thei kahi pouve, ajeh chu nangho hi chep tanlou nahiuvin, ka sopinu u nang hon nakipui dingu chu keiho dinga jachat umtah khat hung hi ding ahi.  
15 Hinlah kihoucham theina khat vang aum'e, hichu ahileh na pasal ho jouse achep natan thei diu le atiuve.  
16 Hiche teng chule ka chanu te ho'u kapeh theiyu, chule nangho chanu ho jong keima hon jong kakipui thei dingu ahi.  
17 Ahin nangho pasal hon acheptan ding anoplou ule ka sopinu'u kapeh theilou dingu ahi, atiuve.  
18 Hamor le achapa Shechem chun amaho thilgon chu pha asa lhon'in ahi.  
19 Shechem chu alunglhai lheh in bol ding ho chu ageisang tapon, ajeh chu Jacob chanu Dinah adei behset jeh chun Shechem chu amaho insung milah a jathei umdol tah khat ahi.  
20 Chuin Hamor le achapa Shechem khopi kelkot a ahung lhon'in mipi ho lah a akihou nau kinoptona ho chu ahung phong doh lhon'in hitin asei lhon'in ahi.  
21 Amanin aphongdoh lhon'in hiche miho hi mipha eiho mi ahi ati lhon e, veuvin gam jong lentah inei uvin amaho chenna thei ding, amaho toh chengkhom uhitin, bolthei thei bol uhitin, eihon jong amaho chanute ijon thei ding'u chule ama hon jong eiho chanute akichenpi thei dingu ahi,” ati.  
22 Amaho toh eiho ichen khom theina diuvin thil khat aum'e, hichu ahileh eiho pasal jouse amaho banga chep ikitan tengu le ichen khom thei ding'u ahi.  
23 Hinlah thilpha khat ihet dingu chu ichen khom tengu le agancha hou, anei agou hou jouse aboncha a eiho a hung hithei ahi. Hijeh chun ama hon adei atup hou chu bolpeh leuhen amaho jong eiho lah a chen ding thanom tah a hung cheng diu ahitai.  
24 Hichun khopi sunga cheng aching athem jouse Hamor le achapa Shechem thupeh chu anom cheh tauvin, chule pasal jousen achep akitan sohhel tauvin ahi.  
25 Ahin nithum jou don chun amaho chep tanna maha jong damtheng loulai in Jacob chateni Simon le Levi asopinu Dinah toh pengkhom teni chu ahung kon lhon'in hiche khopi sunga pasal jouse chemjam in asatlih lhon tan ahi.  
26 Hiche athi ho lah achun Hamor le achapa Shechem jong ajao lhon tai, hichun Dinah chu Shechem in mun'a kon'in amaho inlam a ahinpui lhon tan ahi.  
27 Phat chomkhat jouvin Jacob chate ho ahunglhung cheh tauvin, ama hon khopi sunga mipi athi amang akithat ho chu asopinu u kisuhthangna khopi chu achom theng hel uve.  
28 Ama hon akelngoi hou ahin, abongchal hou chule asangan hou jouse phaicham khopi sung le tollhang a thil keo jouse akilah tauve.  
29 Anei agou jouse jong alahpeh sohkeiyun, amaho jite chate jong alahpeh un, amaho hetkhah nalouva apuimang tauve.  
30 Jacob in phat chomkhat jouvin Simon le Levi kom'a hitin aseiye, “Keima hi nei suhmang lhon ahitai! Hiche gam mite le Canaan mite le Periz mite kom'a hin kanamse in kaui lheh tai. chule eiho lhomcha ihiuvin amaho ahung kihoutoh tengule eiho eisuh mang dingu ahi. Keima kahin ka insung pumpi ka kichaihel ding ahitai,” ati.  
31 Ama hon lunghang tah in aseiyun, “Ipi bol'a chu isopinu u chu numei kijoh banga abolset ham?” atiuve.    

Bethel mun'a Pathen'in Jacob phatthei abohna 
 

1 Hichun Pathen'in Jacob ahoulimpin, “Kithouvin lang Bethel lama kinungle kit inlang hikom'a chun gacheng tan, chule na upa Esau kom'a nahung jampet a nahenga hung kilah Pathen ding chun hikom'a chun maicham khat gasemin,” ati. ✡  
2 Chuin Jacob in a insung mite ahin midang akom'a cheng ho jah a hitin aseiye, “Doiphung jouse paimang un, natahsa kisuhthengun, vonthah kivonun,  
3 Tua eiho Bethel lama iche diu Pathen henga maicham kasem ding ahi. Ajeh chu Pakaijin ka hahsat laitah a kataona eisanpeh in, Aman kachena ka lamjotna jousea eiumpi jinge ati.  
4 Hichun ama hon gamdang mite indoi akoi jouseu chule abil uva abilba u abonchan Jacob apeuvin ahile Jacob in abonchan Shechem nai vel'a thingphunglen noi khat ah aga vuimang tai.  
5 Amaho ahung kondoh uchun Pathen a konna tijatna mipi adimun, hijeh chun Jacob insung mite bulu din koimacha ahung kondoh ngam tapoi.  
6 Jacob le a insung mite Luz kiti (Bethel tia jong kihe) Canaan gamsung alhungun ahi.  
7 Chule hikom'a chun Jacob in maicham khat asemin, hiche lai mun chu El-bethel asah in ahi (hichu “Bethel Pathen” tina ahi). Ajeh chu aupa henga konna ahung jamdoh a chu hikom'a chu Pathen ama mong mong ahenga hung kiphong ahi.  
8 Rebekah jenle nu Deborah athi a chu Bethel noiya gangpi phungnoi khat ah ana kivui ahin, hiche jeh a chu hiche min chu Allon-bacuth kisah ahiye (hichu “Lhilonna gangpi phung” tina ahi).  
9 Hichun Pathen'in Jacob Paddan-aram a konna ahung chun ana kimutopi kit in, chuin Bethel mun'a Pathen'in phatthei abohkit in ahi.  
10 Pathen'in ahoulimpin ajah a, “Namin hi Jacob ahin tunia patna hi nangma Jacob na kiti talou ding ahi. Amavang Israel kiti ding nahitai,” hichun Pathen'in ama pa min chu Israel asah tai. ✡  
11 Hichun Pathen'in aseiye, “Keima El-Shaddai kahi. Pathen hattah kahi, hatah in ga un, hatah in pung tultul un, nam lentah kaso ding nahi, chule chilhah jong tamtah kapeh ding nahi,” ati. ✡  
12 Chule khatvei Abraham, Isaac kapeh gam chu nangma le na insung mite kapeh kit ding nahi, khonung teng jongleh nangma kapeh ding nahi.  
13 Hichun Pakai vantil chu Jacob akihoulimpi na a kon'in achemang tai.  
14 Jacob in Pakai to akimuto melchihna dingin hiche mun'a chun songkhom khat aphutdoh kit in, hiche khom chunga chun kilhaina ju asun khumin, chule hiche chunga chun Olive thao twi asun khume. ✡  
15 Chule Jacob in hilai mun chu Bethel (hichu “Pathen In” tina) asah tan ahi.   

Benjamin pen le Rachel thi 
 

16 Jacob le a insung miten Bethel chu adalhauvin, Ephrath lam ajot laitah un Rachel chu anaovop nat ahung kipan tan, akhol chenau jong lhung joujep loulai ahiuvinn, amanu soh dingin hanat in ahung natai.  
17 Rachel chu soh dinga hanat a anat pet chun anaodom a pang asoh numei ho chun hitin ahoulimpi uve, “Nangma kicha hih in, lungneo hihbeh in, chapa khat na neibe ding ahi,” atiuve.  
18 Hinlah Rachel chu alhagao apotdoh tai, ajeh chu amanu athia ahitan ahi; hijeh chun aman jong nao min chu Ben-oni asah in (Ben-oni tichu ka thoh gimpet a kacha tina ahi), apan vang Benjamin asah tai. (Benjamin tichu, kajet lama pang chapa tina ahi).  
19 Rachel chu athitan Ephrath (hichu Bethleham) lampia avui tauvin ahi.  
20 Jacob in angailut hetjing nan Rachel lhan song asempeh in, tuni gei hin hiche Rachel lhan hi aum jing nalaiye.  
21 Hichun Jacob chu achen pondal buh chu Migdal-eder inting vum geiyin atung doh e.   

Jacob chapa te ho 
 

22 Ama chuche gamsunga achen laiyin Reuben in apa thaikemnu Bilhah chu ana luppin, hiche thu chu gangtah Jacob in ana jan ahi. Hiche ho hi Jacob chapa som le ni ho min chu ahi: ✡  
23 Leah chapa te chu Reuben (Jacob chapa apeng masa pen), Simeon, Levi, Judah, Issachar chule Zebulun ahiuve.  
24 Rachel chapa teni chu Joseph le Benjamin ahi lhon'e.  
25 Rachel sohnu Bilhah chapa teni chu Dan le Naphtali ahi lhon'in,  
26 Leah sohnu Zilpah chapa teni chu Gad le Asher ahi lhone. Hichengse hi Jacob in Paddan-aram gamsunga ahindoh achapa te chu ahiuve.   

Isaac thi le akivuina 
 

27 Hichun Jacob apa Isaac kom'a ahung kinungle kit tan Mamre a Kiriath-arba gam (Hebron tia jong kisei) phat khat laiya Abraham le Isaac maljinna ana umna'u mun chu ahi. ✡  
28 Isaac chu akum kum jakhat le somget ana lhing tan ahi.  
29 Hichun Isaac ahaitan in teh kembet in ahinkho ana lhan, akhangguiya chemasa ho toh thinan akigom tai. Chuin achapa teni, Esau le Jacob in avui lhon tan ahi.    

Esau chilhah ho 
 

1 Hiche hose hi Esau phunggui ahi (Edom tia jong kisei) .  
2 Esau in Canaan nungah ni aji din ana kipuijin khat nu chu Hit mi Elon chanu Adah ahi, anina nu chu ahile Anah chanu Oholibamah ahin Hiv mi Zibeon dinga atunu ahi. ✡  
3 Chule Esau in asopinu Basemath jong jidin akipuiyin, Ishmael dia achanu, Nebaioth dia anaonu ahi. ✡  
4 Adah chun Esau din chapa Eliphaz ahinpeh in, Basemath chun chapa Reul ahingin ahi.  
5 Oholibamath chun Canaan gam'a achen laiyin chapa thum Esau din ana hinpeh in, amaho min chu ahile Jeush, Jalam, chule Korah ahiuve.  
6 Esau in ajite le achate cheng abonchauvin, agancha ho jouse, abongchal ho jouse, chule anei agou thil jouse Canaan gam'a achen laiya alamdoh jouse toh mun chom ajon tan, asopipa Jacob chu adalha tan ahi.  
7 Ijeh inem itile anei agou lhon, agancha lhon chuleh adinmun lhon jeh chun aumkhom lhon theina dia gam chu ninglhing joulou ahitai.  
8 Hijeh chun Esau (Edom) chu thinglhang lam a Seir kiti mun'a acheng tai.  
9 Hiche hi Esau chilhah Seir thinglhang gam’a cheng Edom mite chu ahi.  
10 Hiche ho hi Esau chapa te min ahi: Eliphaz kitipa hi Esau loinu Adah in ahin, chule Reul kitipa hi Esau loinu Basemath in ahin ahiye.  
11 Eliphaz chilhah ho Teman, Zepho, Gatam chule Kenaz ahiuve.  
12 Timna, Eliphaz thaikemnu chapa khat ahingin amin chu Amalek ahi. Amaho se hi Esau jinu Adah in ahin ama hung kikhailha chilhah ho ahiuve.  
13 Reul chapa te ho chu Nahath, Zerah, Shammah chule Mizzah ahi. Amaho se hi Esau jinu Basemath chilhah ho ahiuve.  
14 Esau chate ho Oholibamah in ahin ho chu, Jeush, Jalam, chule Korah ahiuvin, Oholibamah hi Anah chanu Zibeon dinga atute ahung hitai.  
15 Hiche ho hi Esau chate chilhah te phung choma hung lamkai ho ahiuve, Esau chapa tahpen chilhah ho Eliphaz a hung kikhai lha ho, Teman, Omar, Zepho, Kenaz ahin,  
16 Korah, Gatam chule Amalek amaho se hi Eliphaz phung lamkai Edom gamsunga cheng ahiuve. Amaho jouse hi Esau jinu Adah chilhah a konna hung peng doh ahiuve.  
17 Esau chapa Reul a konna hung pengdoh phung lamkai ho chu, Nahath, Zerah, Shammah chule Mizzah ahiuve. Amaho cheng hi phung lamkai Edom gamsunga Reuel chate ahi. Hiche ho jouse hi Esau jinu Basemath chilhah a konna hung peng doh ahiuve.  
18 Esau chate ho Oholibamah toh ahin ho Jeush, Jalam chule Korah ahiuve. Amaho se hi phung lamkai cheh jong ahung hitauvin, hiche phung lamkai ho se-se hi Esau loinu Oholibamah kitinu Anah chanu chilhah a hung kon doh ahiuve.  
19 Hiche phung ho hi Esau a konna hung kondoh (Edom mi a jong kiheu) phung lamkai hon ahetpeh ho chu ahiuve.   

Seir chilhah le ason 
 

20 Hor mi Seir kitipa chilhah chengse Edom gam'a ana cheng ho chu amaho hi ahiuve: Lotan, Shobal, Zibeon, Anah,  
21 Dishon, Ezer, chule Dishan ahi. Amaho hi Edom gam'a cheng Hor mi Seir chilhah a phung lamkaiho chu ahiuve.  
22 Lotan chilhah ho chu Hori le Hemam ahi. Lotan sopinu min chu Timna ahi.  
23 Shobal chilhah ho chu Alvan ahin, Manahath ahin, Ebal ahin, Shepho ahin, chule Onam ahi.  
24 Zibeon chilhah chu Aiah le Anah ahi lhon'e. (Anah kitipa hin apa gancha sangante achin pet a gamthip lah a twisamputna ana mudoh ahi).  
25 Anah chilhah chu achapa Dishon le achanu Oholibamah ahi lhone.  
26 Dishon chilhah ho chu Hemdan, Eshban, Ithran chule Keran ahiuve.  
27 Ezer chilhah ho chu Bilhan ahin, Zaavan ahin, chule Akan ahiuve.  
28 Dishan chilhah chu Uz le Aran ahi lhone.  
29 Hor mite upa lamkai ho chu Lotan ahin, Shobal ahin, Zibeon ahin, Anah ahin,  
30 Dishon, Ezer chule Dishan ahiuvin aphungmin uhi phung lamkaiho min dungjuiya kisah Seir gamsunga cheng ho chu ahiuve.   

Edom lengte ho 
 

31 Hiche lengho hi Israel mite lah a lengvaipo ana um masanga Edom gamsunga lengvaipo ho chu ahiuve.  
32 Beor chapa Bela chun Edom gamsunga lengvai anapon, ama khopi chu amin Dinhabah ahiye.  
33 Bela athi jou chun Zerah chapa Jobab chapa chu Bozrah gamsunga vaipon ahung pangin ahi.  
34 Jobab athi jou chun Teman mi Husham mipa chun lengvai ahin hom kittai.  
35 Husham thi jou chun Bedad chapa Hadah chun lengvai ahinpon, ama chenna khopi Avith a pat in Moab gamsunga Midian ho jouse gal'a ahin joutan ahi.  
36 Hadad thi jou chun Masrekah khopi a cheng Samlah in apanmun ahinlo kittai.  
37 Samlah thi jou chun vadung a um Rehoboth khopi a cheng Shaul chun apanmun alon ahi.  
38 Shaul thi jou chun Achor chapa Baal-hannan kitipa chun lengvai ahipo kit in ahi.  
39 Acbor chapa Baal-hannan thijou chun Hadar in Pau khopi apat in lengvai ahipo pantan, Hadar jinu min chu Mehetabel ahin Matred chanu Me-zahab dinga atunu ahi.  
40 Amaho phung lamkai jouse hi Esau chilhah a konna hung kondoh cheh ahiuvin, Timna gam'a cheng ahiuvin, mi upa Alvah ahin, mi upa Jetheth ahin,  
41 Mi upa Oholibamah ahin, mi upa Elah ahin, mi upa Pinon ahin,  
42 Mi upa Kenaz ahin, mi upa Teman ahin, mi upa Mibzar ahin,  
43 Mi upa Magdiel ahin, chule mi upa Iram ahi; hicheng hi leiset atoupha na gamsung uva akho mun dung jui uva Edom chilhah a kon a mi upaho chu ahiuve.    

Joseph le asopite 
 

1 Hichun Jacob Canaan chu apa khopemna Canaan gamsunga anung chen kit tai.  
2 Hiche thusim ho hi Jacob insung mite a ahi, Joseph kum som le sagi alhinin apa kelngoi ho asopi ho toh achingtup jingin avahva jingun, asopi ho apa jithah chate ho Bilhah le Zilpah chate ho toh natong khom jing ahiuve. Ahin nikhat chu Joseph in asopiho umchan phatlou dan apa kom ahin lhut tan ahi.  
4 Amavang asopi te hon Joseph chu avetda cheh un ahi, ajeh chu apan midang ho sanga Joseph angailutna jeh in ama hon Joseph henga ngailut thucheng thupha seiding hahsa asa lheh un ahi.  
5 Joseph in nikhat mang aneijin amang chu asopiho aseipeh le ama hon avetda cheh un ahi.  
6 Aman aseijin, “Hiche mang hi ngaiyun,” ati.  
7 “Ehon lou lama changphal ikan khom un, hiche tah chun hetman louvin keima changphal ho chu ading doh in, nangho changphal ho chu keima changphal masanga abohkhup uve,” ati.  
8 Hichun asopi hon adonbut un, “Amapa chun keiho chunga vaihom ding kigong nahim? Ahilouleh keiho chunga thanei ding kigo mong nahim,” atiuve. Hichun ama hon amang nei toh athusei doh ho jeh in hatah in avetda uvin ahi.  
9 Joseph in mang khat aneibe kit in chuin asopi ho chu aseipeh kit in aman aseiye, “Ngaijun mang khat kaneibe kit e,” ati. “Nisa, lha, chule ahsi som le khat ho jong keima masanga abohkhup cheh uve,” ati.  
10 Tua mang aneipa hi Joseph in apa chule asopi teho jouse jong abonchan aseipeh sohkeiyin ahi. “Hiche mang chu ipi tina ham?” tin adongin, “Nanu toh kei chule nasopi te ho jouse atahbeh a kahung uva nang masanga kahung bohkhup dingu ham?” tin apan aphoh thip e.  
11 Amavang Joseph sopiho chu alunghang lheh un athangthip thei lheh un, apa vang chun hiche mang chu ipi tina ham tin alungdong lheh in ahi. ✡   

Joseph kijoh doh 
 

12 Phat chomkhat jou chun Joseph sopiho chu Schechem lama apa kelngoi ching dingin achekit tauvin ahi.  
13 Amaho chedoh jou phat chomkhat jouvin, Jacob in Joseph kom'a aseiye, “Nasopi te hon Schechem lam a kelngoi hon ho aga vah un ahin, nangma naga chelou khoh ahi atin, Joseph in adonbut in, “Keima kaga che ding ahi,” ati.  
14 Jacob in adonbut in, “Nangma gache inlang na sopi te ho chule kelngoi ho iti hinauvem gaven ati. Amaho thusoh kajah nom kitne, Hebron phaicham apat in asol tan, hichun Joseph hiche Schechem chu ahunglhung tan ahi.  
15 Ahin vetan gamlah a lampi akimansah a avakoile na a mi khat in atoh khan mipa chun adongin “Ipi ham nahol le?” atile.  
16 Joseph in adonbut in, “Ka sopi te ho kahol ahi atin, hoi langa gancha ho achin uham nei seipeh thei ding ham,” ati.  
17 Mipa chun adonbut in, “Amaho kihoulimna kajan eiho Dothan lama chetau hite,” akitiuve.  
18 Joseph ahung chun asopi hon gamla thimtah ahivangin ahepai tauvin, ama ahung lhun masang'in asopi te hon Joseph thadohna ding tohgon anei tauvin ahi.  
19 “Tuhin mang neipa ahung tai,” atiuve.  
20 “Hungun ama hi that doh taute, chule hiche kotong ho sung khat a paimang utin ipau kom'a hitin seiyu hite, “Gancha khat in Joseph chu a nedoh tai, chule eihon veu hite ama amang ho chu hunggui lhung nam,” atiuve.  
21 Ahin Reuben in amaho tohgon lungthim ho chu ahet phat in Joseph kithopi dingin ahungin, “Aman aseitai Joseph hi tha datau hite,” ati.  
22 Ibola thisan imoh lonsah ding'u ham? Hilai kotong gamgo lah a seplut leuhen ama chamin eihon that hih jong leuhen ama thi talou ding ham. Reuben chun alungthima Joseph chu huhdoh tei ding tichu ama dei ahi.  
23 Hichun Joseph ahung lhun chun asopi te hon a sangkhol chol hoitah chu asut lhah peh pai tauvin ahi.  
24 Hichun ama hon Joseph chu aman uvin kotong sunga aseplut tauvin, hiche kotong chu imacha umlou twi jong veilou ahi.  
25 Chule amaho anne dinga aum laitah un, aga dadoh uva ahile vetan Gilead a konna hung sumkol veile Ishmael miho a sangan ho toh hung kilhona bego le thingthao namtui toh chule lou namtui hinpoa Egypt gam lang jonsuh ding amu uvin ahi.  
26 Hichun Judah in a sopiho jah a aseijin, “Isopi pau itha doh uva ipi apha chom ding um ham? Chule athisan iselmang uva chu ipi phachom ding ham?  
27 Hung uvin Joseph hi Ishmael te kom'a johdoh tau hite, isopi nah nah iphe ivou nah nah chu achunga jong ikhut lhapou hite,” atile asopi ten jong asei angai cheh tauve.  
28 Hiti chun Egypt gam'a kivei miho chun apui tauvin Joseph chu asopi hon kotong a kon'in a kaidoh un, Ishmael miho Midian miho kom'a dangka somni in akijoh doh tauve. ✡  
29 Phat chomkhat jouvin, Reuben chu kokhuh langa chun achekit in ahile Joseph chu kokhuh sunga ana um tapoi, hichun Reuben chu alung akham lheh jengtan asangkhol ho chu abottel in ahi.  
30 Hichun Reuben asopiho lah a akinungle kit in lungkham tah in, “Joseph chu aum tapoi! tua hi keiman ipi kabol ding hitam?” ati.  
31 Hichun Joseph sopihon kelnou khat athat uvin, athisan chu Joseph sangkhol a chun anu tauve.  
32 Ama hon hichu sangkhol thisan anu uchu apau Jacob athot un, mihon jong apau henga achoi uvin, “Hiche pihi ka mudoh uve, vetemin na chapa sangkhol chol hilou ham?” atiuve.  
33 Jacob in gangtah in ahedoh paijin, hitin aseitai, “Hiche hi kachapa sangkhol ahi monge gamsa khat in vang anehdoh ahitai, Joseph vang hi aphe avou lahthei hita ponte,” ati.  
34 Hichun Jacob in apon ho chu abottel in khaodip pon akikhu khum tan, Aman nisottah lunghemin genthei tah in achapa pul adoutan ahi.  
35 Jacob chate jouse le achanute jousen lhepbi ding agong un, ahin amavang lhepbi jou ahi tapoi, hitin amapan aseiye, “Keiman lunghem pum in kachapa lhankhuh jon tang kate,” tin Jacob chu akap e.  
36 Phat chomkhat jou chun Midian miho chun Joseph chu Potiphar kitipa Pharaoh Egypt lengpa Semang Pachong pa kom'a ajoh doh tauve. Potiphar natoh chu ahile sepai lah a semang pachong ahi.    

Judah le amounu Tamar 
 

1 Hiche phat laitah chun Judah chun asopite adalhan Adullam kiti mun'a Hirah kitipa toh ana cheng khom lhon'in ahi.  
2 Chule Judah in Canaan numei Shua chanu chu akichenpin chule ana kitimatpi tan ahi.  
3 Amanu chu ahung kivopmon chapa ahin neitan chule nao min chu Er asahtan ahi.  
4 Chuin amanu akivopmo kit in chapa khat ahin hinbe kit in nao min chu Onan asah tai.  
5 Abanin amanun chapa athum lhinna pa chu amin Shelah asah in, Shelah pen laitah a chu amaho Kezib kiti mun'a achen laitah u ahiye.  
6 Phat chomkhat jouvin, Judah in achapa atahpen Er dingin numei khangthah amin Tamar chu ajidin apuipeh e.  
7 Hinlah Er chu migilou miphamo tah ahijeh chun Pakaijin ahinkho aladoh tai.  
8 Hichun Judah in Onan kitipa, Er sopipa kom'a hitin aseiye, “Nangma che inlang Tamar khu gaki chenpi tan, ajeh chu pasal khat insunga ahinkho abeitah le dan in aphal ahi, asopipan avet thei ding, na sopipa dinga chilhah na semdoh peh tei ding ahi.”  
9 Amavang Onan kitipa chu anompon ama chilhah ahilou ding chu, hijeh chun asopipa ji toh alupkhom lhona akitimat teng abotwi ho chu tollhanga abolha jin, hijeh chun Tamar chun nao avop thei tapon asopipa adin jong chilhah gou aumdoh jou tapon ahi.  
10 Amavang Pakaijin Onan umchan chu gilou engse asa lheh in asopipa athisa adin chapa ahin peh nomlou athangthip jeh ahi, hijeh chun Pakaijin Onan hinkho jong asuh chom pehtai.  
11 Hichun Judah in Tamar amounu jah a hitin aseiye, “Kachapa Shelah kikhanlhit kah in napa in'a meithaijin ga umdoh tan,” ati. Ijeh-inem itile asopi teni bangin ama jong thiget inte tia ana gel ahi. Hijeh chun Tamar jong achen apa innah aga chengtai.  
12 Phat chomkhat jouvin Judah jinu jong athi tai; ahin Judah chu akilhep lungmong dom phat in agolpa Adullam mi Hirah chutoh Timnah a akelngoi mul vouho henga aga che tauve.  
13 Koiham khat in Tamar chu aseipeh in, “Ven natehpu khu Timnah a kelngoi mul vou dingin ache touve,” atipeh e.  
14 Chuphat in amanun jong ameithai von chu akhel loijin, ponlu akikhun, akitomjol in Timnah lampia Enaim lamkot a chun atou tai; ijeh-inem itile Shelah kikhanlhit ahitan, aji dinga amanu akipeh lou akimu ahitai.  
15 Judah in amanu chu amun ahin amanun amai asel jeh chu numei kijoh ho ahisah in ahi.  
16 Hichun ama akingapa in amounu ahilam chu helouvin amanu chu ajollin, “Keiman nangma kitimatpi inge” ati. Hichun Tamar in “Kei nei kitimatpi ding leh ipi ijat neipeh ding ham?” atileh,  
17 “Keima kelchanou lah a khat nahin thah peh nang'e,” tin kitepna aneijin ahi. Hichun amanun adongin, “Kelchanou nahin pehtei ding kihetna a ipi kitepna neipeh ding ham,” ati.  
18 Judah in adongin, “Itobang kitepna nadei ham?” ati. Amanun adonbut in, “Na Mohor le nakhao toh chule nakhut a nachoi na tenggol chutoh,” ati. Hijeh chun amapan hichengse chu apen amanu chu aluppin ahile aman jong nao avop tai.  
19 Phat chomkhat jouvin, Tamar a in lama a kinungle kit in a sangkhol chol akoi lhan masanga akivonna lui meithai sangkhol chu akivon in til a bang chun hinkho amang kittai.  
20 Judah chun kelchanou chu aloipa Adullam mipa khut a numeinu henga khamgahna thil lhatdoh dinga aga thahsah a ahile, Adullam mipan amanu chu agaholmo tan ahi.  
21 Hichun Adullam mipa Hirah in hikom'a cheng ho chu adongin, “Enaim jotna a tou numeinu aki johnu chu hoilam a che hitam, ama hon adonbut un, “Keima hon hikom'a hin numei phalou atahsa joh kamu kha pouve,” atiuve.  
22 Hichun Adullam mipa Hirah ahung kinunglen thu umchan ho chu Judah aseipeh tan ahi, “Keiman amanu umna chu kahol doh jou tapoi, chule chua cheng mihon jong hitobang numei phalou atahsa joh aumpoi,” atiuve.  
23 Judah in aseiye, “Thil kana pehho chu amanun eina koipeh mai tahen, kaki nopto nalhon dungjuijin kelchanou khat kapen ahin nangman na holmo tan, amanu chu inung hol kit le khosunga mijousen ei nuisat ding'u ahitai.”  
24 Lhathum jou don chun Judah chu mihon aseipeh tauvin, “Tamar na mounu chu numei kijoh banga ana bol thu ahije, chule tuhin amanun nao avoptai,” atiuve.” Hichun Judah in aseiye, “Amanu chu hinpui doh unlang halvam tauvin,” ati.  
25 Amavang ama hon Tamar chu tha dingin ahin puidoh tauvin, Tamar in atehpu thu athot in hitin aseiye, “Hiche thil neipa tenggol ahin, khaodip ahin, Mahor ahin, koi thil pen ham? Ipi dinga thip beh cha uma ham hiche neipa a konna hi nao kavop ahi,” ati.  
26 Judah in gangtah in ama nei le gou chu amu mun ageldoh paitan ahi, “Tamar hi keima sanga chonpha jo ahiye ati. Ajeh chu keiman kachapa Shelah toh akichen lhon na ding imacha kana gonlou jeh ahi,” ati, chupet tah chun Judah chu Tamar toh apum kitimat tapoi.  
27 Tamar dinga nao neina phat ahung naitan, amanun nao pasal ni pengkop ding ahi chu ahe tauvin ahi.  
28 Naoso nat akipan tan hiche pet tah chun naocha teni lah a khatpa akhut ahung doh in hichun numei lhacha a pangho chun patsan akhut a akanpeh un, “Hiche pa hi hung peng masa ahi,” atiuve.  
29 Hinlah hiche naocha chun akhut akailut kit tan, asopipa joh ahung peng masa tai. Hichun numei lhacha ho chun “Hiche hi ipi ham atiuve.” Nangin iti dan'a amasa a peng dingpa nahin chop khup ham atiuve.” Hichun amapa min chu Perez asah tauve.  
30 Chujouvin, naosen patsan a akhut kikanpa chu ahung peng tan hichun amapa min chun Zerah asah tauve.    

Joseph le Potiphar jinu 
 

1 Joseph chu Egypt gam'a ana puijun hiche apat a chu Ishmael sum-kolvei mihon Potiphar kitipa kom'a ana joh un ahi. Potiphar natoh chu Egypt lengpa Pharaoh sepai lamkai a pang ahi.  
2 Pathen'in Joseph chu aumpi jingin, hijeh chun Egypt gamsunga abol lam jousea alolhing jingin ahi. ✡  
3 Joseph chu Pathen'in aumpi chu athil bolna jousea kon'in apupan ahin muchen tan ahi.  
4 Hichun Potiphar chu Joseph chunga alunglhai lheh jengin, Joseph chu ama ban tah in akoi tan ahi. Chule Potiphar in Joseph chu a insung jouse chule anei agou jouse vetup dingin atungdoh tan ahi.  
5 Hiche nia pat a chun Joseph chu apupa Potiphar in insunga ima jouse vetup in anganse tai, chule Joseph chonphat jeh chun Pakai phatthei bohna chu Potiphar insunga achutan ahi. Hiti chun a insung a thil ijakai akitup tan, chule alousohga ho ahin chuleh agancha ho jong apung thei tauvin ahi.  
6 Hichun Potiphar in Joseph chu ama insung vetup ding le anei agou ho jouse vetup dingin thaneina jouse apedohtai, chule Joseph umjeh chun aman imacha ah akisaboi tapon, lungkhamna jong aum tapon, chule aneh ding anneh tilou thil dang athil dang imacha ahepha tapoi. Joseph chu mi mel-hoitah vetnom nom um khat ahi.  
7 Chule phat chomkhat jouvin, apupa loinun Joseph chu ahin velel tan, “Hung in eini lumkhom hitin kitimat hite tin Joseph chu ajol tai.”  
8 Amavang Joseph anom pon, Joseph in Potiphar inneipi chu hitin adonbut e, “Ka pupan hiche insunga thil ho jouse vetup dinga ei nganse ahi.  
9 Hiche insunga hi keima tilou thanei dang aumpoi, kapupan nangma chunga thaneina eipe poi, ajeh chu nangma aloinu nahi jeh in hitobang thil phalou chu iti keiman katoh a Pathen douna a chonset kabol ding ham,” ati.  
10 Hiti chun amanun aniseh in Joseph chu ano ano jengin, amavang Joseph chu amanu toh lupkhom a kitimat ding chu pum noplou ahin, ahithei chan a jammang ding joh chu agot ahiye.  
11 Nikhat vang chu koimacha umlouna achun Joseph chu ama ngaiya natong dingin achen ahi.  
12 Amanu chu ahung lut in asangkhol ah akaijin, “Hung loiyin eini ilup khom lhon ding ahi!” ati. Hichun Joseph in asangkhol asut lhan akitom doh tai. Ahin asangkhol chu Potiphar loinu khut a adalha den tan ahi.  
13 Hichun Joseph la ajamdoh tan ahin amanun akhut a um asangkhol chu achoiyin,  
14 Amanun insunga asohte jouse akou khom sohkeiyin, hiche phat chun pasal jousen ahin dellut cheh un, amanun hitin aseiye, “Veuvin! Ei ngolbol diuvin hiche Hebrew sohpa hi kajipan ahin puilut e! Amapa hi kei suse din ka insung denna ahunglut in, ahin keima o sangtah in kapeng in ahi.  
15 Keima hatah a o sangtah a kapen phat in polam a ajamdoh in alhaimang tai, ahin aman asangkholchol chu kakom'a adalha dentai” ati.  
16 Hiti chun amanun sangkhol chu aloipa in ahung lhun masang'in phate chan akoitup sellin ahi.  
17 Hichun amanun aloipa kom'a thusoh ho chu aseitai; “Hebrew sohpa nahin puilut pa khun insunga ahung lut in suhset ding eigoi,” atitai.  
18 Amavang keima o sangtah a kapen phat in polam ah ajamdoh in a sangkhol adalhah ahi.  
19 Hichun Potiphar chun ajinu thusim Joseph in amanu chunga athilbol chu ajahdoh phat chun hatah in alunghang lheh tan.  
20 Hijeh chun Potiphar in Joseph chu songkul'a akoitan chule lengpa songkul'a umho to akihen khom un, ama jong hiti chun aum den tai.  
21 Ahin Pathen'in Joseph chu songkul'a jong aumpi jingin, angailutna ho jong avetsah jingin chule Pathen'in Joseph chu songkul ngahpa to jong kingailutna apekit tai. ✡  
22 Phat chomkhat jouvin songkul ngahpan Joseph chu songkul'a umho lah a alenpen in akoitan, hiche songkul sunga thilsoh bouina jouse chu Joseph thaneina noiya akoitai.  
23 Pathen'in Joseph chu aumpi jeh in imacha boina aum tapoi, athil bolna anatohna jouse alolhingsel in hijeh chun songkul ngahpa jong imacha aboi tapoi, ajeh chu thil jouse Joseph in anga jeh chun imacha aphamo ding aumpoi.    

Joseph in janmang ni alepeh 
 

1 Hicheng thilsoh kichai nung chun Pharaoh lengpa natong ju vaihompa le an vaihompan apupa Egypt lengpa doumah abol lhon'in achonse lhontai.  
2 Hiche lamkai teni chunga hin Pharaoh nasatah in alunghang tan ahi.  
3 Chuin Pharaoh in amani chu Joseph umna lengpa songkul natong ho umna ah akoiyin ahi.  
4 Songkul ngahpan amani chu Joseph thaneina noiya a umsah in Joseph in jong amani chu vetkolna anei jingin ahi.  
5 Jan khat chun songkul sunga kihen teni Egypt lengpa ju vaihompa le an vaihompa chun mang khat cheh, amang ledohna toh kilhon cheh in anei lhon'in ahi.  
6 Ajing jingkah a Joseph in amani amu chun lungkham mel aput lhon chu ahedoh tai.  
7 “Ipi dia hibanga lhungkham nahi lhon ham?” tin adong’e.  
8 Amanin adonbut lhon'in, “Janlhah in keinin mang kanei gel lhon'in amavang koima chan kamang ipi kiseina ahi aledoh thei aumpoi,” ati lhon e, ahin Joseph in adonbut in, “Mang letheina kiti hi Pathen kin ahi.” Chule “Namang lhon chu neisei peh lhon'in” ati.  
9 Hichun khon dom le a pang lamkaipa chun Joseph chu amang ho chu aseipeh tai. “Ka mangin lengpi bah ka masanga kamun ahi.  
10 Hiche lengpi phunga chun abah thum ajam kamun, gang tah in ahung mum in chuin apahlha tai, hiche aga ho chu lengpi theiga ahung hitai.  
11 Pharaoh chakhon chu ka khut chunga ana um'in, hichun keiman lengpiga phabep chu atwi khon a chun kahehlhan ahi” ati.  
12 “Mangin avetsah chu hiche hi ahi,” tin Joseph in aseijin. “Thingbah thum chu nithum vetsahna ahi.”  
13 Nithum sunga hin Pharaoh in nadomtou intin, chule masanga na natohna a nanung koi kit ding ahi.  
14 Chule nangma kom'a katao ahi, chanvou pha nahung chan teng neihin sumil hihbeh in Pharaoh kom'a hitobang ka thilbol ho hi eina seipeh in, ajeh chu songkul'a konna eilha doh theina dingin, ati.  
15 Ajeh chu Hebrew gam a ka in apat a eikiman doh tua hiche songkul'a kaum hi mona neilou kahin bolkhel kaneipoi.  
16 Hichun changlhah hom'a lamkaipa chun mang aphalam a hoitah a Joseph in ale chu amu le ama jong atha anom lheh in; Joseph jah ah hitin aseiye, “Keiman jong janmang kaneiye, ka manga chun paipeh thum changlhah dimset kalu chunga kapun ahi.  
17 Pharaoh a dingin Paipeh achunga pa sunga chun changlhah ajat lhingsel in aum in, ahin vacha ho ahung lengun ka luchunga changlhah ho chu anedoh tauve.”  
18 Joseph in amang chu alepeh tan, “Paipeh thum chun nithum ma avetsah ahin,  
19 Nithum sunga hi Pharaoh in nalu adopsang ding thingphunga nakhai sanga, vachaten naphe anehchai ding'u ahi.”  
20 Pharaoh in nithum jouvin ama penni kipapina in anoiya a semang pachonga pang jouse akou khom in hiche a pang dinga chu ju vaihom lamkaipa le an vaihom lamkaipa chu alhadoh gel in,  
21 Ju vaihom pa chu aju vaihomna ma man apansah kit in, aman jong jukhon chu Pharaoh khut a agapetai.  
22 Ahin an vaihom lamkaipa vang chu Joseph in amani henga mang alepeh bang chun akhai lih tan ahi.  
23 Hichun ju vaihom lamkaipan Joseph chu ageldoh tapon asumil deltai.    

Joseph in Pharaoh mang ale peh 
 

1 Kumni nungin Pharaoh in mang aneijin ahile, vetan ama Nile vadung panga ana dingin ahi.  
2 Amanga chun bongchal sagi athao a thao cheh ahung kaldoh un hamhing lah a chun alhauvin ahi.  
3 Chujou in amaho nunga chun bongchal sagi ma agon a gong cheh Nile vadunga kon chun ahung doh un, vadung panga bongchal sagi dang ho kom'a chun ading uvin ahi.  
4 Hichun bongchal agong ho chun bongchal athao sagi ho chu aval lhum tauvin ahi! Hiche mang anei pettah chun Pharaoh chu ahung khang doh tai.  
5 Ahin Pharaoh a imulhu kit in mang aniveina aneijin, hiche amanga hin changphal sagi hoitah vetnom nom um phungkhat a konna hung kikhai lha amun ahi.  
6 Hichun changphal sagi amanga amu kit in ahin hiche changphal ho chu ageo cheh chuh jengin, solam huijin amut geo lheh jeng ahi.  
7 Chuin hiche geo cheh chuh changphal ho chun changphal lom sagi ahoi phungkhat a kikhai lha ho chu aval lhum kittai. Hichun Pharaoh ahung khangin ahile ajanmang ahi chu ageldoh in ahi.  
8 Hiche ni jingkah apat in Pharaoh chu amang ho chun asuboi lheh in aum thei tapoi. Hichun Pharaoh Egypt gamsung a mitphel doi themho le miching jouse akou khomin amang chu aseitan, ahin amaho lah a khatbeh in jong ipi kiseina ham ti chu adonbut thei aum pouve. ✡  
9 Phat chaina lang chun lengpa jukhon doma lamkai pa chu ahung ding doh in, “Tunia keiman geldoh khat kaneiye phat masa a kana chatvaina,” atin Pharaoh kom'a aseitan ahi.  
10 Nangma nasoh teni chunga nana lunglhai pon changlhah hom lamkaipa le keima chunga, hijeh chun keini hi lengpa songkul'a neina koiyin ahi.  
11 Nikhat chu changlhah hompa le keiman mang chom cheh kanei lhon'in ka mang lhon jong chu thusim chom cheh kanei lhon'in,  
12 Hiche lai phat chun Hebrew khangthah khat lengpa songkul'a chun keiho toh ana um'in, ama chu lengpa semang pachong pa soh a jong ana pang ahi, kamang nei lhon chu kasei lhon'in ahile aman kamang lhon chu eiledoh peh lhon e, ati.  
13 Chule aman eiledoh peh lhon bang-bang chun ahung guilhung cheh in ahi, keiman ka natoh ngai ngai eikitohsah in an vaihompa akikhai lihtan ahi.”  
14 Pharaoh in Joseph chu ahol in mi asol paijeng tan ama chu agan a gangin songkul'a kon'in ahin puidoh jeng uvin, chuin avon ho akikhel in chule akhamul ho a kisuhtheng in, hichun ama Pharaoh toh kimuto din alut tai.  
15 Hichun Pharaoh in Joseph kom'a aseitai, “Keiman janlhah in mang ka neijin koima chan aledoh thei pon ahin keiman kajah chu ahile mang kiti ho hi nangman hettheina nanei chu kana jai.”  
16 Joseph in adonbut in, “Hiche ho chu keima a dinga thil hahsa ahi, ati. Amavang Pathen'in hiche ipi tina ham chu nahetsah theiye,” ati.  
17 Chuin Pharaoh in amang chu Joseph kom'a aseitai, aman hitin aseiye, “Ka mangin Nile vadung panga kana dingin,  
18 hiche a chun bongchal sagi hoitah kivah thao cheh vadunga kon chun ahung doh un chule hilaiya hampa dong ho chu anepan tauvin ahi.  
19 Hinlah keiman chom khat jouvin bongchal adang sagi agon a gong ahoimo cheh ahung potdoh kit kamun, keiman hitobang gancha gong aphe umlou Egypt gamsunga ka hinkhon kana mukha hih laiye.  
20 Hiche bong agong melse tah ho chun bongchal sagi athao ho chu aval lhum tan ahi.  
21 Achuti jeng vang chun akikhel muthei aumpoi, ajeh chu amaho chu masanga bangin agong nalai un ahi. Chujouvin keima kahung khangdoh tan ahi.  
22 Hichun keima ka imu lhukit in, chule keiman mang khat kaneibe kit in, hichea kamang achun changvui sagi vetnom umtah phungkhat a ga kamun ahi.  
23 Chule changvui sagi ma chu akiveigeosa akeoseh cheh, nisolam khohui mut geosa cheh chu ahung kilahdoh in ahi.  
24 Chuin changvui ageosa ho chun changvui hoitah ho chu avallhum kittan, hiche kamang ho hi doithem ho kom'a kaseijin, hinlah kamang ho chu ipi kiseina ham koima chan eihil chen theipoi, ati.  
25 Joseph in adonbut in, “Pharaoh mang teni hi thakhat ahi, Pathen'in Pharaoh hi ipi abol ding ahin hetsah masah ahi bouve.  
26 Bongchal sagi athao ahoi ho chule changvui sagi vetnom nom uma, aga hon avet sah nom chu ahile kum sagi sunga hi neh le chah neng ding avetsah ahi,” ati.  
27 Chule bongchal sagi agong ho leh changvui sagi ageosa aphunga goden solam huiyin asemgot den hon avetsah chu ahile kum sagi nasa tah a kel hunglha ding chu avetsah ahi.”  
28 “Hiche ho hi keiman ka phondoh banga hung guilhung ding ahi, ajeh chu Pathen'in Pharaoh hi aphat ahung lhun masanga ipi abol ding ho chu ahin hetsah ahiye, ati.  
29 Tu apat a Egypt gamsung'a hi kum sagi hatah a neh le chah hung neng ding ahi.  
30 Amavang hiche jou le chun kum sagi ma kel nasatah in hung lhan tin, chuteng chule chun Egypt gamsung ima ma ana thalhing chu kisumil gam'a, kellhah chun agamsung abahgam jeng ding ahitai.  
31 Hiche kel hung khoh hi gimnei lheh jeng ding kum tamtah neh le chah ana ning lhinna ho jouse chu koiman ageldoh louding ahitai.  
32 Pharaoh mang teni ahung ki hetsahna thupi pentah chu ahile, Pathen'in na ahintoh vah ding ahi ti gontup sa ahitai, hunglhung vah tei ding ahi, ati.  
33 Hijeh a chu Pharaoh in achingthei tah pasal chule thil hethem tah koitobang aholdoh a Egypt gamsung pumpia mopo thei ahol angai tai.  
34 Hichun Pharaoh in agam agam a lamkai avetup ding mi lhengdoh henlang hiche teng chule louga sohho kum sagi neh anen sung chun hop nga lah a hop khat koidoh uhenlang,  
35 Pharaoh thaneina noiya tu apatna neh le chah hiche kum sunga hatah a anen pet ahin changpang ahin koi dimset un, phate chan koitup uhenlang chule angah jong um jing hen, kho nung chan geiya khopi sunga neh le chah um jing theina din, ati.  
36 Tua chang le mim ho jouse hi phate chan mun khat a gamsung pumpin koikhom uhen, chutile kum sagi sunga nasatah a kel ahung khoh teng Egypt gamsunga mipi jouse kihinso thei ding ahi.”   

Egypt gamsung'a Joseph vaihom 
 

37 Hiche lungthim tohgon hi Pharaoh ahin ama semang pachong hon jong pha asa cheh tauvin ahi.  
38 Hichun Pharaoh in amaho chu adongin, “Eihon hitobang pasal Pathen Lhagao chenna hi imujou dingu hi nam?” ati.  
39 Hiche pet chun Pharaoh in Joseph ahoulimpi in, “Ajeh chu Pathen'in ima jouse nangma nahetsah tah jeh in nang tobang koimacha ahethem le aching aum tapoi.  
40 Nangma keima leng touna a natou ding ahitai, ka miten nangma thupeh jouse ajui cheh dingu ahitai. Chule thil khat bou ikikhehna ding chu keima ka lengvai pohna a bou lenjo ding kahi, ati. ✡  
41 Pharaoh in Joseph jah ah aseitan, “Keiman nangma hi Egypt gamsunga thaneina le mopohna kapeh doh nahitai,” ati.  
42 Hichun Pharaoh in akhut a sana khutjem chu aladoh in Joseph khut a abupeh tai. Aman vonkang hoitah akivonsah in chule sana khi jong angong a aki osah tai. ✡  
43 Hichun lengpan Joseph chu asakol chunga atousah in amasanga chun “Mihon dilsu vo tin asam uvin ahi.” Hiti hin aman Joseph chu Egypt gam pumpi semang in ana pansah tai.  
44 Chule Pharaoh in Joseph kom'a hitin aseiye, “Nangma phatsah louva Egypt gamsunga koima chan akhut alapthei louding, keima amin'a bou Pharaoh kahi ding ahi,” ati.  
45 Hichun Pharaoh in Joseph chu Egypt te min Zaphenath-paneah asah in, chuleh Potiphera chanu Asenath chu Joseph ji din Pharaoh in agontup peh in ahi. Hiche apatna chu Joseph in Egypt gamsunga mopohna alah ahitai.  
46 Egypt lengpa Pharaoh kom'a anatong dinga alut chun Joseph kum somthum alhing tai. Chuin Joseph chu Pharaoh angsunga kon'in apotdoh in Egypt gam leiset pumpi aga kholsoh keiyin ahi.  
47 Ana kisei bang chun kum sagi sung chun neh le chah lousoh hatah in apungin ahi.  
48 Hiche kum sagi sunga chun Joseph in chang le mim Egypt gamsunga kimu jouse chu mun khat a akoikhom sohkeiyin, chule khopi jousea akoina mun asem sohkeiyin ahi.  
49 Hichun Joseph in chang le mim chu tamtah avum leovin akhol khom in, vadung panga neldi banga atamval tah jeh chun hetlut jou jong ahi tapon, achaina langa chun simsenglou ahitan sim jong asim tapouve.  
50 Kellhah kum hung lhun masang chun On thempu pa Potiphera chanu Asenath chun Joseph dingin chapa ni ana hinpeh in  
51 Joseph in achapa atahjo pa min chu Manasseh* asah in, aman aseijin, “Hiche hin ka Pathen'in kagentheina jouse eisuhmil sah tai, chule kapa insung jong abonchauvin kasumil sohtai,” tina ahi.  
52 Joseph in achapa aneojo pa min chu Ephraim asah tai, aman hitin aseiye, “Ka Pathen'in ka hahsatna le ka gentheina jeh in lolhinna eipe tai,” ati.  
53 Egypt gamsunga kum sagi sunga chang le mim mang ketkut a ga jouse chu ahung kichai gamtan ahi.  
54 Hichun kum sagi kellhah ahung kipan tan, Joseph in ana seidoh ma bangin hiche a nasatah a kellhah chun anaivel a gam ho jouse jong asuboi sohhel tai, amavang Egypt gamsunga chun neh le chah ahahsatna imacha aumpoi. ✡  
55 Egypt gamsunga kel ahung khoh lheh jeng tan, hichun mipi ho chu neh le chah ngaichat jeh in Pharaoh kom'a ahungun, hichun Pharaoh in Egypt mipi te ho chu “Joseph kom'a asol in aman bol un atiho chu bol uvin,” ati. ✡  
56 Hiti chun kellhah chu hatah in ahung khohse cheh tan gamsung jouse aboilou aum tapon, Joseph in changpang ho jouse chu ahong doh tan, Egypt mipite chu akichoh sah tai. Ajeh chu Egypt gamsunga kel khoh chu asang lheh in hitobang kellhah chu ana um khahih laiye.  
57 Chule gam dang dang Egypt gam kimvel a jousen neh le chah akichoh theina diuvin Joseph heng ahin nailut tauve, ajeh chu hitobang kellhah chun vannoi leiset chung jouse asuhboi cheh ahi.    

Joseph sopite Egypt ahung 
 

1 Hichun Egypt ma anneh anen dan chu Jacob in ahetan, achate jah a aseitai, “Ibola nadin chet chut uva kiveto nahiu ham?  
2 Keiman thusoh kajan Egypt gam lama chang aum'e, hijeh chun nangho cheuvin lang neh ding gacho tauvin, eima ho ikihinso theina ding uvin,” ati. ✡  
3 Hichun Joseph sopite mi som ho chu neh cho dingin Egypt lama achesuh tauvin ahi.  
4 Hinlah Jacob in vang Joseph sopipa Benjamin chu amaho lah a asol tapoi, aman aseijin, keima katija lheh tai ajoleh kisuhkhahna le boina toh khante, ati.  
5 Canaan gam kel hah aum tah jeh chun Jacob chate chu Egypt lama anneh hol din mijouse toh ahunglhung khom tauve.  
6 Tua hi Joseph chu Egypt gam'a chu vaihom ahitan, chule chang johna dinga thaneina jouse kipe ahitan, hiche pettah chun asopite ahunglhung tauvin, amaho ahung lhun lhunun, hikom'a chun tol'a amaho abohkhup un akunsoh tauve.  
7 Joseph in asopite chu amu phat in abonchauvin ahe sohkeiyin, ahivangin amaho chu hetphah lou bol in, hutot tah-in ahouvin, chule ajah uva, “Hoiya konna hung nahiuvem?” atile ama hon jong “Canaan gam'a kon kahiuvin, puhsui dinga hung kahiuve,” atiuvin ahi.  
8 Joseph in asopiho chu ahet vang'in ama hon ahe doh jou pouve.  
9 Hichun Joseph in kum tamtah masanga asopi ho mang ana mat ho chu ahin geldoh in asopi ho kom'a hitin aseiye, “Nangho hi miphalou le migucha nahiuve, keima ho gam hi lahmang thei ham ahilou le akihongbit jou pouve, tia neihung khol leu ahi,” ati. ✡  
10 “Ahipoi ka pakai!” tin ama hon asam un ahi. Nasoh te ho hi anneh cho ding bou kahi jouve.  
11 Keiho jouse hi pa khat a hung peng cheh kahi bouvui, milung theng kahiuve, nasoh ho hi miphalou kahi pouve!”  
12 Ahin Joseph in aseikit leuvin, “Ahipoi nangho hin ka gam'u hi gam ong kivaipoh achavaiye tia nei hung khol leu ahi,” ati.  
13 Hinlah ama hon adonbut uvin, “Nasoh te ho hi ucha pasal som le ni kahiuvin, pa khatna hung peng kahiuvin, Canaan gam'a incheng tuchung hin aneopen pa hi kapau toh kahin dalha uvin, chule mi khatpa vang aum tapoi.”  
14 Joseph in adonbut in, “Keiman kasei banga nangho hi michom miphalou nahiuve!” ati.  
15 Hichea hi nangma ho kapatep ding nahiuve, Pharaoh hinlai sea kakitep ahin asopi pau alhumpen pa nahin puikah seuva Egypt hi na dalhah louding'u ah!  
16 Nangho lah a mikhat kisol uvin lang amapa chun na sopi pau chun hinpui henlang, chule adang ho se songkul'a na um ding'u, na thusei'u hi dihnam tia ka khol chil ding ahi; amavang hichu ahi louleh Pharaoh ahin laisea nangho hi michom, miphalou kiti chu nahiuve.  
17 Hichun Joseph in amaho chu abonchauvin songkul'a nithum jen ahen in ahi.  
18 Nithum lhin nin Joseph in aseijin, “Keiman Pathen ging mi kahi. Kasei nabol uva ahileh nakihinso diu ahi.  
19 Nangho hi milung theng nahiu leh nangho lah a mikhat hi songkul'a umden uvin lang, ahin adangse se vang kinungle cheh uvin, na insung mite din chang le mim kipoh un chetauvin.  
20 Chule na sopi pau alhumpen pa chu keima kom'a nahin pui dingu, na thusei hou chu dihnam tia kakhol chil ding ahi. Chule nangho nathi lou dingu ahi.” Hichu ama hon jong pha asauve.  
21 Hichun amaho khat le khat akihou limun, “Adihtah a sei dingin eiho hin isopi pau Joseph ibolset jeh uva gotna ichan'u ahitai. Ajeh chu eihon imusoh keijun aman ahinkho huhdohna dingin ataovin, hinlah eihon inahsah pouve, hiche ho jeh a chu tua hi gotna ho hi eiho chunga hung chu ahitai,” atiuve.  
22 Hichun Reuben in amaho chu hitin adonbut in, “Keiman kasei hilou ham, chapang chu imachan bolse hih un, ahin ka thusei nangai pouvin, tua eihon ama thisan man chu isah diu ahitai.” ✡  
23 Amaho kikah a paole aum jeh chun Joseph in amaho ahetchet u ahilam chu ama hon ahedoh pouvin ahi.   

Joseph sopite Canaan gam akile 
 

24 Hinlah Joseph akihei doh in achom lang angan akaptai, ahin ama ahung kinung hei kit in avelin amaho jah thei dingin ahoulim in, hichun amaho lah a Simeon chu alheng doh in amaho mitmu tah in akan tup tai.  
25 Hichun Joseph in thu apen, amaho dip sunga chun chang khum peh uvin, chule sum ho jong chu ama-ama dip sunga nung hetpeh un, chule lampia aneh dingu jong gonpeh uvin hiti chun amaho din thil gontup in aumtai.  
26 Hichun asopi hon sangan chunga chun neh ding chang chu ahengdoh un a inlamu ahin jon tauve.  
27 Ahin jan na akingah nauva amaho lah a mikhat pa chun sangan anneh peh ding agotan adip sung chu agah hondoh le adip sunga sum chu ahin mudoh tan ahi.  
28 “Veuvin!” tin asopiho jah a aseijin, “Kasum ho hi ka dip sunga eiki nungkoi peh!” Hichun amaho chu alungu alhadeh tauvin kithing pum pumin khat le khat akihou khom un, “Pathen'in ipi eito sah u hitante?” atiuve.”  
29 Hichun amaho apau Jacob heng Canaan gamsung ahunglhung kit tauvin, hichun ama hon Jacob kom'a thil ahinto hou chu aseipeh ui.  
30 “Gamneipa chun hiti hin aw sangtah in keiho jah din asam in, chule keiho hi miphalou gamsunga thilse bol dingin eigingmo un ahi.  
31 Hinlah keihon amapa chu ka donbut un, keiho hi milung theng mikitah kahi bouvui katiuvin, chule keiho miphaloute kahi pouve.  
32 Chule keima ho hi ucha sopi som le ni solam a hung kon kahiuvin, Pa khat in eihin'u ahin, mikhat vang ahing tapon chule aneopen pa vang tuhin ka pau toh Canaan gamsunga kahin dalha uve.  
33 Hichun gamsung a lamkai pipu pa chun hitin eisei peh uve, nangma ho hi hitia kabol ding mipha milung theng nahiu kahet doh nadin, nangho lah a khat kidalha uvin, chule adang hon anneh ding chang le mim pouvin lang na inkote kom lang nung che tauvin.  
34 Hinlah na sopipau alhumpen pa chu kaheng'a nahin puilut tei ding'u ahi ati, chule keiman hiche jou teng chule nangho hi mipha midih tah nahiu, michom le mikhol nahi pouve tichu kahet chet ding ahitai. Hiche teng chule nasopi pau chu kanung peh kit diu chule nang hon boina um louva navahsel a an jong nakihol theiyu ahi,” ati.  
35 Adip u chu alhei lha uvin ahile vetan amitakip sum chun chu ama-ama dip sung cheh a ana umsoh keiyin; ama hon jong apauvin jong a sum chun chengseu chu amudoh phat uvin akihot lhul gam tauve.  
36 Jacob chu tijatah in ahoulim in, “Nangho hin ka chate ho neiguh mang peh cheh dingu ahitai! Joseph jong aum tapoi! Simeon jong aum tapoi! Tua nang hon Benjamin kisan nei puimang peh kit diu. Thil jouse hi keima douna jeng ahitai!”  
37 Hichun Reuben in apa Jacob chu adonbut in, “Benjamin chu kahin nungpui louleh kacha teni hi nadei dei nalo thei ahitai, chule keiman Benjamin na dingin mopo nang kate ati, chule thon louva kahin nungpui kit teitei ding ahi,” ati.  
38 Ahin Jacob in adonbut in, “Ka chapa chu nangma toh chelou ding ahi, ajeh chu aupa Joseph jong athi tan, tua kanei ka lungmonpi ama bou ahitai; ijem tin lamkim lang nagei tengu le lamkah lah a toset tohkha tahen lang hile kasam kan nung jenga jong lunghem a thikhol khul a nei lhohlut pai tahbah dingu ahi bouve,” ati.    

Benjamin apui uva Egypt ajot u 
 

1 Tuhin Canaan gamsunga kellhah chu akhoh cheh cheh jengin ahi.  
2 Egypt gam'a konna ahinpoh u anchang aneh chai phat un hichun apau Jacob in achate jah a aseitai, “Nung chekit unlang neh ding gacho kit tauvin,” ati.  
3 Ahin Judah in apa Jacob adonbut in, “Gamsung lamkaipa chun hatah in eigah un, na sopi pau chu nahin puilou ule kamai namulou dingu ahi,” ati.  
4 Benjamin keiho toh nasol khom le kache dingu anchang kaga choh dingu ahi, ati.  
5 Amavang Benjamin che ding naphal louleh keiho jong kache louhel ding'u ahitai ti geldoh in, ajeh chu gamsung lamkai pa chun aseiye, “Na sopi pau alhumpen pa chu nahin puilou ule kamai namu lou dingu ahi atisa ahi.”  
6 Hichun Jacob in adonbut in, “Ibol a nang hon nei suhgenthei uhitam, hiche gam vaipopa kom'a chu sopi khat kanei nalai uve tia nahin seidoh uham?” ati.  
7 Ama hon adonbut un, “Hiche gamsung lamkaipa chun eiho insung thusim hoitah in thudoh eineijun, napau dam nalai em? Sopi pasal dang nanei nahlai uvem? tin eidong un, hiche a chun keihon amapa thudoh ho chu ka donbut cheh un, chule na sopi pau hinpui yun ati ding chu keihon iti kahet thei diu ham? ,” atiuve.  
8 Judah in apa Israel kom'a aseitan, “Chapang pa chu hinsol in hiche teng chule keiho kaga che diu ahi, chuti louleh ikellih diu, nang le boipu geiya ithigam diu ahi.  
9 Chule keima ka tahsa tah in mopo nang kate, ahin Benjamin chu kahin nungpui louleh boina jouse keiman mo kapoh ding ahi. Chule nangma angsunga thepmona jouse keima chunga chu jenghen.  
10 Amavang eiho ana geisang hih leuhen tuphat a hi nivei tobang kilhung thei ding ahitai,” ati  
11 Chuphat in apau Israel chun ajah uva, “Chuti ding mong ahiya ahile hiti hin kigong uvin, gamsunga thingga phalai cheh lheng khom uvin lang, thingnai, lou themkhat le khoiju them khat toh, thil namtui toh, theichang toh, chule jonmot chang toh nadip sung uva mipa peh ding chun posuh uvin.  
12 Chule dangka jong athop in pohbe un, ajeh chu nadip sung uva ana kikoi chu koitobang khat in jong anabol khel jong himai thei ahi.  
13 Hijeh chun nasopi pau hi puijun lang gamsung lamkai heng'a nungche tauvin.  
14 Chule Hatchungnung Pathen'in phatthei naboh maiju hen, hiche gamsung vaipo mit mua jong ngailutna mel na chan thei uva na sopi pau Simeon chule Benjamin nahin lhadoh peh thei diu ahi. Keima vang ka chate jal'a thilo pai ding ka hitai,” ati.  
15 Hichun ama hon Jacob thilpeh ho chu agongtup un, chule adipsung uva sum jong athop in apohbe uvin, Benjamin toh akilhon tauve; hichun amaho Egypt gam alhung tauvin Joseph masanga ading tauvin ahi.  
16 Chuin Joseph in Benjamin amaho lah a ahung chu amutan, hichun aman a insunga lhacha a pangho jah a hitin aseiye, “Amaho tohin tunia an nekhom ding kahiuvin hijeh chun insung lama ana puilut un, chule gancha ana that un, kin thupi tah kimang ding ahi.”  
17 Hichun lhacha hon Joseph in asei bang chun abol'un, amaho se-se chu Joseph inlam a apui tauvin ahi.  
18 Joseph insung'a akipuilut jengu ahetdoh phat un asopiho chu akichauvin, “Iche masah uva hilai mun a koiham khat in idipsung uva sum ana hetlut u ahi. Aman eihon iguh u banga agon a, eimat uva, asoh uva eisem uva, chuleh isangan hou jong eilahpeh u ahitai” akitiuve.  
19 Asopiho chu Joseph insung lhachapa kom'a ache un akelkot kom'a,  
20 “Pu,” Keiho hi phat masa chun Egypt gam'a anneh ding chon kahung uve.  
21 Ahin keiho kaki nungle uchun jan ahia kakichol pet uva kadip sungu ka hondoh ule keihon ka dipsung cheh uva kathil chohna man cheh uchu ana umsoh keiye! Yuhin hiche dangka ho chu kahin nungpoh cheh nauve.  
22 Chule keihon anneh chohbe na ding dangka jong ka hin pohbe uvin, koi tobang ham khat in dangka ho kadip sung uva ana koi jong chu ka pum het pouve.” atiuvin ahi.  
23 “Imacha lungboina nei hih un,” tin insung lhacha pa chun aseiye, “Na Pakai na pate Pathen chun na dipsung uva nahin koipeh u ahi, na dangka hou jong keima kom'a aum nai.” Hichun aman Simeon chu alhakang in amaho lah a ahin puidoh tan ahi.  
24 Insung lhacha pa chun miho chu Joseph leng insung lama apuilut tauvin ahi. Insung lhacha pan akengu kisil ngimna ding twi apen chule sangan ho ding anneh jong apeuvin ahi.  
25 Hilai mun a chu an aneh ding thu u ahetdoh phat un, sun a Joseph ahung lhun masang'in ama hon thilpeh ho chu akigon tup tauvin ahi.  
26 Hichun Joseph in ahung lhun chun ama hon athilpoh u chu ahin ladoh un Joseph masanga tol'a abohkhup tauvin ahi.  
27 Ama hon alemjou chun adong tan a”Napau akum atamtai nati pau chu itoh bang nam, dam jinga hinam?” tin adong'in ahi.  
28 Ama hon adonbut un, “Henge” tin adonbut un “Ka pau, nasohpa chu adam in ahing nalaiye,” tin Joseph masanga abohkhup kit uvin ahi.  
29 Hichun Joseph in apenkhompi asopipa Benjamin chu aven, “Ama hi ham na sopiu alhumpen pa natiu chu?” tin Joseph in adong tai. “Pathen'in na umpi jingta hen, ka chapa.” ati.  
30 Hichun Joseph kinloitah in insunga kon'in apotdoh e, ajeh chu asopipa amu chun ama akitimjou tapon, ama indan sungnunga alut in agakap tan ahi.  
31 Chuin amai akiphet jouvin ama ahung potdoh kit in nasatah in akitim ham ham in, “Anneh ding hin thuh tauvin,” ati.  
32 Hijeh chun ama hon Joseph ding atum in, amaho ding atumin, chule ama toh nekhom ding Egypt mite ding atumin ankong asem tauve, ijeh inem itile Egypt miten Hebrew mite toh an anehkhom ngailouvu, neh khom ding chu Egypt mite dinga bohna khat hiya ahiye.  
33 Joseph in asopiho chu atouna diu akoi peh cheh in, ama hon jong ajalheh jengun, amaho tahsa kum alen penna pat aneopen pa geiyin atou nau agontup peh in atousah tan ahi.  
34 Amaho chan ding chu Joseph chan lah a kon'in asoh doh uvin ahi; chujongleh Benjamin chan chu amaho khat chan jat sangin chan ajat ngan atamjoi. Hitobang chun ama hon Joseph chutoh an ane khom uvin adon khom tauvin ahi.    

Joseph khon kiholmo 
 

1 Hichun asopiho chu chedingin aki gong tauvin, Joseph in insung lhacha ho lah a aseitan, “Amaho dip sunga chun apoh thei jat u dimset in anchang kipoh sah un, chule dangka ahin kipoh hou chu nung hetpeh cheh kit un,” ati.  
2 Chutengleh keima sum-eng chakhon chu alhumpen pa dip sunga achungtho pena koijun chule chang choh na dinga sum ahin kipoh toh chun koi than, hiti chun insung lhacha pan jong Joseph in asei bang chun abol tan ahi.  
3 Jingkah matah in akipat doh un ache tauve, a sangan hon jong vumset in neh ding apon alampiu majon dingin asol tauve.  
4 Amaho chu khopia kon chun achedoh tauvin gamlapi agei masang uvin Joseph in jong a insung thil chingpa jah a chun, “Kipat doh inlang miho nung chu del loiyin, amaho chu naphah tengleh ajah uva, 'Ipi ding pen tah a ka phat nau thilpha chu git louva na lethuh uhitam ong?' Ipi dinga keima dangka khon chu nana guh mangu ham?  
5 Nangho hin ibola kapupa sum-eng chakhon naguh u hitam? Aman hiche chu amanchah a thil ahunglhung ding ho hetna a aneiji ahi; nang hon thil phalou tah na boldoh'u hitalou ham!'” ati.  
6 Insung lhacha pan amaho chu amattup jouvin hitin aseitai.  
7 Ama hon amapa kom'a hitin asei uve, “Keiho hi nasoh kahiuvin, chule keihon hitobang chu kabol loubeh ding'u ahi! atiuve.  
8 Ven keiho Canaan gam'a pat in sum chu kahin kichoi cheh nauve, chule kadip sung uva ana umho chu ka pakai pa in a konna keihon iti dana sum-eng chakhon chu kaguh doh thei diu ham?.  
9 Nasohte lah a koi hijongleh ala ana umtah le ama jong chu thidoh mai tahen, chule keiho jong ka pakai pa kom'a sohchang ding kahi tauve.”  
10 “Hiche chu apha lheh jenge,” tin ama pan adonbut e, “Hinlah ka chakhon gupa bou chu kasoh a pang ding ahi. Adang ho vang nache thei diu ahi,” ati.  
11 Ama hon gangtah in adip hou chu sangan chunga kon'in adom lhauvin ahong doh un ahi.  
12 Hiphat chun insung lhacha pan alenpen apat in aneopen pa geijin adipsungu ahin kholtan ahile sum-eng chakhon chu Benjamin dipsunga ahin mudoh tan ahi.  
13 Hichun ama hon asangkhol'u abottel tel tauvin, apot hou chu asangan chunga aheng doh kit un, khopi lam ahin nung jot kit tauve.  
14 Judah le asopi ho ahung lhun uchun Joseph chu a inna anaum nalaiye, chule amaho Joseph masanga tol ah abohkhup tauvin ahi.  
15 Chuin Joseph in amaho jah a aseijin, “Ipi ham nang hon nabol'u hi? Hitobang mihem ho hi keiman akhonung dingu kasei thei nang hon nahet lou uham?” ati.  
16 Hichun Judah in aseitai, “O, ka pakai, ipi kasei dingu hitam? Keima ho iti them ka kichan diu hitam? Pathen'in nasohte chonsetna ho hi ahin hetdoh sah ahitai. Ka pakai, hijeh chun sum-eng chakhon kimatdohna pa seh hilouvin keiho ka boncha uva nasoh a pang ding kahi tauve.”  
17 Hinlah Joseph in adonbut in, “Chuti ponte,” Keiman chutia chu thil kabol louhel ding ahi! Ka khon gupa bou chu kasoh a pang ding, adangse sevang damsel in napa kom'a nung che tauvin,” ati.   

Benjamin alhadoh dia Judah taona 
 

18 Hichun Judah in anaijin aseitai, “Lungset tah in, ka pakai, nasoh pan thu cheng khat tou sei inge. Lungset tah in, nangma Pharaoh toh nalalna lhon kibang jongleh nei lunghan khum hih in.  
19 “Ka pakai, phat masa chun nasohte ho nei dong uvin, 'Nang hon sopi nanei uvem ahilou le napa'u umnalai em?' nati.  
20 Chuin keihon ka donbut un, 'Henge, ka pakaipa, kapa'u jong adam nalaiye ahin amavang ateh lheh tai katiuve, chule achapa aneopen pa chu ateh jou nungsanga ahin ahi. Asopipa jong athi tan, ama bou chu anu sunga hing doh ahin, hijeh a chu apan jong hatah a angailut ahi,' ati.  
21 “Kaheng uva naseijin, kaheng'a hinpuiyun amapa chu keiman kamit tah inkamu nom e, nati.'  
22 Ahin keihon kana donbut un, 'Ka pakai, hiche chapang chun apa adalha theipoi, ajeh chu apa thilo thei ahi,'  
23 Ahin nei thumop kit un, 'Nasopi pau alhumpen pa toh nahung kilhon lou ule nang hon kamai namu kitlou dingu ahitai,' nati.  
24 “Hichun nasohpa, kapau koma kakile un, nasei chu kana lhut tauve.  
25 Phat chomkhat jouvin, 'Cheuvin lang chang eiga chohpeh kit un,' atin  
26 ‘Ka sopiu aneopen pa toh neisol lou ule kache lou diu ahi. Aneopen pa pui louva mipa mai chu kamulou diu ahi,' tia kadonbut u ahi.  
27 “Hichun kapauvin kaheng uva aseijin, 'Ka loinun chapa ni eihinpeh nang hon naheuve,  
28 amani lah a khat pan eidalha tan ahung kinungle tapoi; lung opkaina loubeh a gamsa hon atal adah a ajam'u ahi. Ama kanung mukit louhel ahitai.  
29 Tua asopipa kakoma kon a napuidoh uva, boina ahinto khah le, lunghem pum a hiche samkang pa hi alhankhuh nalhut pai diu ahitai,’ ati.  
30 Tun, ka pakai, keima kapa henga hiche chapang jao louvin kinungle thei pong kate. Kapa'u hinkho hi hiche chapang pa hinkho a hi kingam ahiye.  
31 Kapan hiche chapang hi amulou le thilo tei ding ahi. Nasohte ho hin kapa'u samkan jouva thina kato sah kit dingu ahitai.  
32 Amonga jong na sohpa hi kapa henga hiche chapang khel'a hung kipe doh jenga hitia hi, keiman ama hi naheng kahin nunglhut kit louva ahile nahenga hinkho lhumkeijin themmo chang jeng ing kate, kati ahi.  
33 Hijeh chun kapu, lungset tah in ahithei ding leh hiche chapang khel in keima hi nangma soh din um tang kate, chule ahithei ding leh hiche chapang hi a uteho toh kinungle tauhen.  
34 Keima hiche chapang pa beiya hi iti kapa kom'a kaki nungle kit ding ham? Kapan gim genthei athoh ding chu iti kavet jou ding ham,! ati.    

Joseph laina tah a akiphon 
 

1 Hichun Joseph anatoh khompi ho masanga ama le ama akitim jou tapon hichun awthong jejun akap tan, mijouse chukom'a kon chun asoldoh in ama asopi ho lah a akiphong doh tan ahi. ✡  
2 Chuin ama hatah in akaptan ahile Egypt miten jong aja uvin, chule hiche thu kisei chu apet pet in Pharaoh in ajatan ahi.  
3 Joseph in asopi ho kom'a aseijin “Keima Joseph chu kahi! Kapa chu dam nalai hinam?” ati. Hinlah asopiho imacha seithei louvin aum gam tauve! Amasang uva ding Joseph ahi ahin hetdoh u chun alung kidang lheh jengun ahi.  
4 “Lungset tah in, hung kikhin naijun,” ati. Hichun ama hon ahin nailut tauve. Chuin aseikit in “Keima hi Joseph, nasopi pau, Egypt gam'a najoh pau chu kahi.  
5 Ahin tija hih un, chule keima hilaimun a neijohdoh jeh uva nangho le nang hon kilunghan jong bol hih un. Ajeh chu nangho hinkho huhdohna dinga Pathen'in hilai mun a hi eina sol masah joh ahi bouve.  
6 Hiche gamsung a hi kumni bou kel hah hung kipan bep ahin, kum nga sung jen avat nalaiye.  
7 Pathen'in nangho huhdoh dinga eina sol masat joh ahi, nangho le na insung mite thilouva lei chunga achi amanna louding ahi.  
8 Hiche chu nang hon nabol'u ahipon, Pathen'in eina masol joh ahi! Chule Pathen'in Pharaoh hilthei ding ama lenggam Egypt gamsunga semanga pang kahitai.  
9 “Tun gangtah in cheuvin lang kapa gaseipeh loiyun lang 'Nachapa Joseph in aseiye: Pathen'in Egypt gamsunga vaipo lenpenin eipansah tai. Hijeh chun kakom'a hungsuh loiyin! ✡  
10 Keima toh kinai cha a nachate le natute jouse, na gancha ho le nanei nagou jouseu pum'a Goshen gamsunga na chen theiyu ahi.  
11 Hikom'a chu keiman kavetsui diu ahi, ijeh inem itile kellhahna ding hi kum nga jen aum nalaiye. Achuti louva ahile na insung pumpiu leh na gancha ho jouseuvin an angol diu ahi.'”  
12 Hichun Joseph in athusei ajom in “Veuvin! Nang hon neimu chen uva sopi Benjamin in jong nei hetchenna din, keima Joseph chu kahi! ati.  
13 Cheuvin lang Egypt gamsunga jabolna changa kaum hi kapa Jacob chu gaseipeh loiyun, thil namu jouseu seipeh un, chule aganna thei chanin hilanga hin puiyun,” ati.  
14 Hichun Joseph in Benjamin chu angong koiyin akaptai, chuti ma chun Benjamin'in jong akoiyin akaptai.  
15 Joseph in asopi ho chengse chu kappumin achop sohkeijin ahi, chujou chun ama hon chamlhat tah in akihoulimpi pan tauve.  
16 “Joseph sopi ho ahunglhung tauve!” tithu chu Pharaoh leng inpi a gangtah in alhung tan, ama hon jong akipapi lheh un ahi.  
17 Hichun Pharaoh in Joseph kom'a aseijin, “Na sopi ho chu seipeh in gangtah in na sangan chung uva napot hou chu hengdoh unlang gangtah in Canaan gama kinungle loiyun,” ati.  
18 Chule napa ahin adang insung mite jouse keima kom'a hin lepui loiyun Egypt gamsunga aphapen kapeh diu nahi; chule agam gasoh ahoipen naneh diu ahi,” ati.  
19 Hichun Pharaoh in Joseph kom'a asei in, “Na sopiho chu seipeh tan ama hon kangtalai chu kipuiyu henlang chapang ho le a jite ho'u chule napa'u chu kaheng'a hin puiyun.  
20 Nang hon nathil nei hou chu lunggimpi da tauvin, ajeh chu Egypt gamsunga ahoipen aphapen jouse nangho a ahitai,” ati.  
21 Hichun Jacob chaten amaho thu kiseipeh bang chun abol'un, Pharaoh in aphatsah le athupeh dungjuijin Joseph in jong kangtalai ho chu agontup peh in, chule lamkah a neh le chah ding jong agontup peh in ahi.  
22 Chule aman asopiho chu vonthah apecheh in, Benjamin vang chu golvah von nga chule dangka sum-eng jathum toh apen ahi.  
23 Joseph in apa din sangan chal som a Egypt gamsunga atui aphapen ho jouse apohsah in chule sangan anu som chu ahung kitol tengu leh lamkah a akihinso theina diuvin changlhah dimset apohsah un ahi.  
24 Hichun Joseph in asopiho chu alhadoh in, amaho akipatdoh ding kon un, Joseph in amaho chu availhah in “Lampi najot lai un nangho kinapa hih un!” ati.  
25 Chuin ama hon Egypt chu adalhauvin Canaan gam lang apa Jacob kom'a akile kit tauve.  
26 Ama hon apau chu aseipeh un hitin atiuve, “Joseph ahing nalaiye!” Chule Egypt gam pumpia vaipoa khu ama hijah ahi!” atiuve. Ahinah vang chun Jacob in la amaho atahsan loujeh in alungthim akiloh dehpoi.  
27 Ahin ama hon Joseph thusei chu avel vel in apau chu aseipeh un, chule Joseph in apa pohna dinga kangtalai chu agahven amu phat in apau Jacob lhagao chu akidodoh kittai.  
28 Hichun Jacob in aphongdoh tai, “Ka chapa Joseph ahing nalaiye! Atah hinte! Ka hinkho bei masang'a kaga kimupi ding ahi,” ati.    

Jacob Leh A Insung Mite Egypt Jon'a Akitol U 
 

1 Hichun Jacob chu Egypt gam jon din akipatdoh tan anei agou jouse jong apon Beersheba ahung lhungin hiche jan chun apa Isaac Pathen min'in maicham asemin ahi.  
2 Hiche jan chun Pathen'in gaova akihoulim pin, “Jacob! Jacob!” tin akouve. Aman jong, “Hikom'a kaume,” ati.  
3 “Keima napu napate Pathen kahi,” tin ahoulim pin, nangma Egypt gam langa chesuh ding kicha hihbeh in ajeh chu Keiman nangma hiche mun'a chu nam lentah kaso ding nahi.  
4 Keiman Egypt lama na chesuh teng ka kilhonpi ding nahi, chule keiman nangma ka hin nungpui kit ding Egypt a nathi ding ahi, ahin namit nasinna mun a chu Joseph in naumpi ding ahi, ati.  
5 Hichun Jacob in Beersheba adalhan chule achate sen Egypt lama apui tauvin, kangtalai chunga ama ahin chapang naosen ho jong chule ajite ho chengse jong Pharaoh in ima ma agontup peh bangin apuisuh tauvin ahi.  
6 Ama hon anei agou jouse chule agancha hou jouse Canaan gamsunga ana kilamdoh ho jouse jong apo tauvin ahi. ✡  
7 Achate hou se-se chule atute ho jouse jong chule achanute ho jong chule achanute chate jouse jong ama chilhah namkim jouse toh Egypt ahin jon tauve.  
8 Tua min hung kipe ho chengse hi Israel chilhah Jacob chate Egypt gam'a ana cheho chu ahiuve: Reuben chu Jacob chate lah a atahpen ahi.  
9 Reuben chapa te chu Hanoch, Pallu, Hezron chule Carmi ahiuve.  
10 Simeon chapa te chu Jemuel, Jamin, Ohad, Jakin, Johar chule Shaul ahiuve. (Shual nu chu Canaan numei ahi).  
11 Levi chapa te chu Gershon, Kohath chule Merari ahiuve.  
12 Judah chapa te chu Er, Onan, Shelah, Perez chule Zerah ahiuve. (Er le Onan chu Canaan gam'a ana thi lhon tajongleh) Perez chapa te chu Hezron le Hamul ahi lhon'e.  
13 Issachar chapa te chu Tola, Puah, Jashub chule Simron ahiuve.  
14 Zebulun chapa te chu Sered, Elon chule Zahleel ahiuve.  
15 Hiche ho hi Paddan-aram gam'a achen lai uva peng Jacob le Leah chapa te ahiuve, chule amaho tilouva apenbe achanu, Dinah chu ahi; Jacob chate jouse numei le pasal abon'a Leah a konna hung peng doh jouse chu agoma somthum le thum ahiuve.  
16 Gad chapa te chu Zephon, Haggi, Shuni, Ezbon, Eri, Arodi chule Areli ahiuve.  
17 Asher chapa te chu Imnah, Ishvah, Ishvi chule Beriah ahiuve. Serah chu asopinu u ahi. Beriah chapa te chu Heber chule Malkiel ahi lhon e.  
18 Hiche pasal ho se-se hi Zilpah chate ho Leah sohnu akon a Jacob chilhah ho ahiuvin agom a som le gup ahiuve.  
19 Jacob chilhah Rachel in ahinpeh chu Joseph le Benjamin ahi.  
20 Joseph chate ni Egypt gam'a peng chu Mannaseh le Ephhraim ahi lhone, amani nu min chu Asenath Potiphera chanu On gam'a thempu pa chanu ahiye. ✡  
21 Benjamin chapa te chu Bela, Beker, Ashbel, Gera, Namaan, Ehi, Rosh, Muppim, Huppim chule Ard ahiuve.  
22 Hiche ho hi Rachel le Jacob a konna hung peng achapa te ahiuvin abonchauvin som le li ahiuve.  
23 Dan chapa chu Hushim ahi.  
24 Napthali chapa te chu Jahzeel, Guni, Jezer chule Shillem ahiuve.  
25 Hiche pasal ho hi Bilhah in ahin peh Laban in Rachel soh dinga apeh nu akon ahiuve. Jacob in Bilhah toh ahin chu abon'un pasal sagi ahiuve.  
26 Jacob chilhah te Egypt ma ama toh cheho chu achate jiho sim louvin mihem somgup le gup ahiuve.  
27 Hiche tilou chun Jacob in Egypt ma cha pasal ni aneiben hijeh chun abonchauvin Jacob insung mite chu Egypt gam'a anachen laiyu chun mihem somsagi alhingset un ahi. ✡  
28 Amaho alamjot nauva alhunna diu ahung naithim tan, Jacob in Judah chu Goshen jotna lamhil hedin asol in, phat chomkhat jouvin amaho alhung tauve.  
29 Joseph a sakol kangtalai chunga atou doh in apa Jacob chu Goshen lama aga kimuto pitai. Hichun Joseph in apa Jacob amu phat chun phat sottah a ngongkoi in akap tai.  
30 Hichun Jacob in ahin hou in, Joseph kom'a aseitai, “Keima tua hi thi thei kahi tai, ajeh chu nangma nana hing nalai in tuhin namai kamu tai,” ati.  
31 Hichun Joseph in asopite le apa insung mite jah a “Keima chetou ing ting Pharaoh jah a thu galhut ing ka ting ajah a, ‘Canaan gam'a cheng ka sopite le kapa insung mite ka heng ahunglhung tauve.  
32 Amaho hi kelngoi ching mi ahiuvin, chule ama hon anei thil jouse le agancha hou jong ahin kipui uve gati ing'e.'”  
33 “Ahin Pharaoh in ipi na natoh u nahin doh teng ule,  
34 na donbut dingu, “Keiho, nasohte hi, kapu kapa teu bangin kelngoi ching kahiuve,' nati diu ahi. Chuteng Pharaoh in Goshen lhanglam a nahin chen sah diu ahi; ajeh chu Egypt miten kelngoi chingho atheinom pouve,” ati.    

Goshen mun alo diuva kipe 
 

1 Hiti chun Joseph achelut in Pharaoh henga thu agalhut in, ‘‘Kapa le ka sopite Canaan gam'a kon'in ahunglhung tauve. Amaho akelngoi ho jouse le aganchau toh chule anei jouseu toh kilhon'in tuhin Goshen gamsunga aum uve,” agati.  
2 Chuin Joseph in asopi ho lah a mi nga alhengdoh in Pharaoh henga phondohna aneijin ahi.  
3 Chuin Pharaoh in amaho chu thu adong tan, “Nangho ipi natong nahiu ham?” ati. Ama hon adonbut un, “Keiho, nasohte hi, kapu kapate khanga patna kelngoi ching ka hiuve,” atiuvin ahi.  
4 Ama ho Pharaoh henga ahoulim un, “Hiche Egypt gam'a hi phat chomkhat cheng dinga hung kahiuve, ajeh chu Canaan gam'a hamdong jong aum tapoi. Khulam'ah kellhah jong akhohse lheh jenge. Hijeh chun lungset tah in, Goshen lhaanga nei chensah un,” atiuve.  
5 Hichun Pharaoh in Joseph jah a aseiye, “Napa ahin, na sopiho nangma kom'a din ahung tauve.  
6 Egypt gamsung pumpia amaho achen theina diuvin nangman lhenpeh tan, chule Egypt gamsung gam phalai pen chu pen. Goshen lhaanga chun cheng tauhen. Chule amaho lah a miching thepna nei aum leh keima gancha ho vetup din nei koipeh in,” ati.  
7 Hichun Joseph in apa Jacob chu Pharaoh kom'a ahin puijin akihetto sah e. Jacob in Pharaoh phatthei aboh tan ahi.  
8 Chuin Pharaoh in “Kum ijat nahi hitam tin Jacob chu adongin ahi.”  
9 Jacob in adonbut in, “Keima kum jakhat le somthum hung kholjin kahitai. Amavang ka hinkho hi kapu kapate sang’in achomjo nalaiye,” ati.  
10 Hichun Jacob in Pharaoh adalhah masang'in avelin phatthei abohkit in ahi.  
11 Joseph in apa Jacob ahin asopiho abonchauvin Egypt gamsunga achensah tan, chule nei le gou jong apen gam jong apha pen Rameses lhaang chu Pharaoh thupeh dungjuijin ape tan ahi.  
12 Chuin Joseph in apa ahin, asopite ahin abonchauvin ama hon angaichat dungjuijin ape sohkeijin, chule chapang neocha cha ho gei dingin jong ape jeng tan ahi.   

Joseph in kellhah sung'a Egyp gamvai ahom dan 
 

13 Phat chomkhat jouvin neh le chah ahah lheh jeng tan, anchang kikoi jouse jong anechai gam tauve, Egypt gamsung le Canaan gamsunga mipite jouse neh le chah hahsat jeh in mipi thi dingin aum gamtan ahi.  
14 Joseph in sum le pai akhol doh jouse chu Egypt gamsung ahin Canaan gamsunga anchang achoh nau sum jouse chu Pharaoh gou kholna mun'a ahin polut tai.  
15 Mipite jouse Egypt akon ahin, Canaan a kon ahin, sum le pai jouse alhahsam phat in Joseph kom'a ahung taovun ahi. Amaho akap un “Sum le pai Sana le dangka ho jouse akichai tai! an neh ding neipeh lou ule nangma mitmua thi ding kahi tauve,” atiuvin ahi.  
16 Hichun Joseph in adonbut in, “Na dangka hou abeitah le na gancha hou keima henga hinkaijun, keiman nangho gancha hotoh kitoh ding anneh ding kalheh peh ding nahiuve,” ati.  
17 Hichun ama hon anneh toh lheh dingin agancha hou jouse Joseph kom'a ahin kaiyun, chule sakol hon ho ahin, kelngoi hon ho leh keltah hon ho ahin chule abong hon ho le sangan ho jouse jong Joseph kom'a alheh cheh un hichun aman kum khat anneh ding apehbe kit tan ahi.  
18 Amavang hiche kum chu akichai kit tan, kumthah ahunglhung kittan hichun ama hon a seikit tauve, “Ka pakai, nangma a kon'in imacha ka imthei tapouve. Ajeh chu ka dangka hou se la akichai tan, ka gancha hou ka bong hou la abeitan, tu hin keima hon imacha peh ding kanei tapouve, tua hi ka tahsau le ka leiset ubou aumtai.  
19 Nangma mitmua iti ka moh thi thei diu ham? Keima ho tahsa ahin ka leiset u ahin anneh ding toh lheh jeng tauvinge; ka leiset u ahin ka tahsau ahin Pharaoh soh in um tauving kate, hijeh chun kathi lou na diuvin anchang neh ding neipe uvin, chule gam leiset chu mohseh a umlou a asetna lou dingin,” atiuve.  
20 Hichun Joseph in Egypt gamsunga leiset jouse Pharaoh din Egypt mite kom'a kon'in achodoh soh tan ahi.  
21 Mipi ho vang chu ahile khopi a kon'in gam ong thinglhang lama asol in Egypt gamsunga mun khat a pat in mun chom a asol in ahi.  
22 Gam leiset Joseph in ana choh lou chu thempu ho gam bou chu ahi. Amaho chun Pharaoh a konna anneh akisan'u ahijeh in agam leiset u jong ajoh u ngailou ahi.  
23 Hichun Joseph in mipite lah a ahoulim in, “Veuvin tunia keiman nangho chule nagam leiset u Pharaoh adia ka chohdoh ahitai. Keiman nangho muchi kapeh ding nang hon na phailei uva chang natu theiyu ahitai.  
24 Chule nangman chang na at teng hop nga lah a hop khat Pharaoh adia napeh ding hopli chu nangma muchi adia nakikoi diu, chule nangma ho insung mite anneh a pang ding aneocha cha ho geija kapeh nahiuve.  
25 Ama hon aphong doh un, “Keima ho hinkho hi nangman nei huhdoh peh u ahi! Chule nangma phatsah bang hi jeng hen; chule lungset tah in ka pakai pa Pharaoh soh in pangmai jeng tauvinge,” atiuvin ahi.”  
26 Chule Joseph in dan asemin Egypt gam'a tuni geihin akimang nalaiye, hichu ahile Pharaoh in hopnga lah a hopkhat ane jing nalaiyin, thempu ho a tilou chu gam leiset abon a Pharaoh a ahitai.   

Jacob lhahna thusei 
 

27 Hichun phat chomkhat jouvin, Israel mipite chun Egypt gamsunga Goshen lhanglam chu alodim tauvin, hichea pat chun ama hon nei le gou akilamdoh un, abol jouse'u jong nasatah in apung tul tul jengun ahi.  
28 Hichun Jacob chu Egypt ahung lhun jouvin kumsom le kum sagi ahinbe in Jacob hin nikho abon bon'a kum jakhat le kum som li le kum sagi alhingin ahi.  
29 Jacob chu athi tei ding nikho ahung nai tul tul phat in aman jong achapa Joseph akouvin ajah a “Namit mua nangma kalung lhaisah jouva ahile gunchu tah le kitah tah a nei bolna dingin kataipi gui noi tuh inlang Egypt gam'a neihin vui louhelna dingin kitep in; ✡  
30 Keima ka hinkho ahung beiteng lungset tah in ka tahsa hi Egypt a kon'in eipodoh inlang kapu kapate kivuina mun'a neivui in,” Hichun Joseph jong akihahsel in, “Keiman nangma seibang bangin hinbol peh nang kate,” ati.  
31 Hichun Jacob in avel in aseikit in, “Nangma kitem in,” ati, hichun Joseph akihahsel tan, chuin Jacob chu alupna a abohkhup tan ahi.    

Jacob in Ephraim le Manasseh phatthei abohna 
 

1 Thusoh hichengse kichai nung phat chomkhat jouvin, “Napa chu alhasuh lheh jeng tai” tia Joseph ahung seipeh uleh; Joseph chu apa kimupi din achen acha teni Ephraim le Manasseh jong akipuiyin ahi.  
2 Chuin Jacob chu aseipeh un, “Ven nachapa Joseph chun nangma kom ahinjon e.” Hichun Jacob atha ahung kido in alupna apat in athou doh in atoutai.  
3 Hichun Jacob in Joseph chu ahoulimpin, “Pathen hatchungnung in Luz mun'a Canaan gam'a eiki mupi chun phatthei eiboh e. ✡  
4 Aman kakom'a ana seiyin, 'Ven nangma ka chiphat sah ding chule kapun sah ding chujongle nangma chilhah tamtah a kasem doh ding nahi. Na chilhah te chu Canaan gam hi amaho nei le gou dia atonsot a kapeh ding ahitai,' tin eihoulimpi e.  
5 “Keima hung lhun masanga Egypt gamsunga nacha teni Manasseh le Ephraim hi keima a hi ding ahi. Reuben le Simeon keija ahi tobanga hi amani jong hi keiya ahi lhon'e.  
6 Hinlah chapang naosen tu khonunga peng ho vang nangma a hi ding ahitai, chule amaho se chu asopi ho goulo min lah a kisimtha ding ahi lhon e.  
7 Phatkhat lai chun, keima Paddan-aram lama kahung kinunglen Rachel chu Canaan gam'a athi tai. Keima ho Ephrath toh kikah gamla thim lheh nalaiyin lungkham tah in Rachel chu Ephrath (chehi Bethleham ahi) lampi pam a kahin vuitai.” ✡  
8 Hichun Jacob in chapang teni chu aven “Hiche teni hi nangma chapa ham?” ati.  
9 Joseph in adonbut in “Heng'e,” “Hiche chapa teni hi Pathen'in Egypt gamsunga eipeh ahi.” Jacob in adonbut in “Amani chu keima kom'a hinpui nai uvin, phatthei kaboh ding ahi.”  
10 Jacob chu akum atam phat in amittha jong alhasam lheh jeng tai. Ajeh chu aha muchen jou tapoi; hichun Joseph in acha teni chu apa kom Jacob nai deuvin ahin puijin chuin apan amani chu achop in akoiyin ahi.  
11 Chuin Jacob in Joseph kom'a aseijin, “Keiman nangma maichang mukit dinga hi kana kiginchat lou ahitai, ahin tuhin Pathen'in nacha teni jong eimusah tai!” ati.  
12 Hichun Joseph in acha teni chu apa khup a kon'in akhindoh in amai in tollang angan abohkhup tai.  
13 Chuin acha teni chu Jacob masanga agoltoh e. Akhut jet lamin Ephraim chu Jacob khut veilama chun akailut peh in, chule aveilam in Manasseh chu Jacob jetlam a akailut e.  
14 Ahin Jacob in akhut apenton aluchung lhon'a akhut angamtai. Aneojo hijongleh akhut jetlam chu Ephraim achunga angam tan, chule apeng masa ahivangin Israel in akhut veilam chu Manasseh chunga angam tan ahi.  
15 Hichun Joseph phatthei aboh in hitin aseiye, “Ka Pathen kapu Abraham kapa Isaac masanga lamkai jingpa ka Pakai kelngoi chinga hung pang jing ka hinkho pumpi tuni geiya eipui hoipa;  
16 Thil gilou tinchenga konna eina lhatdoh jing vantil chun chapang teni hi phatthei hin boh hen; chule amani chunga hin keima min le kapu Abraham min, kapa Isaac min hung kihedoh jing jeng hen; chujongleh amani hi leiset vaipi jalah a mipi atama tam in hung pung lhon hen,” ati.  
17 Ahin Joseph chu apan akhut jetlam Ephraim chunga angap jeh chun alung lhaimo lheh jenge. Ahin Joseph in apa khut chu atuh in ajetlam chu Manasseh chunga angap sah in, akhut veilam chu Ephraim chunga angap sah tai.  
18 “Ahipoi, Hepa,” ati. “Amapa joh hi apeng masapa ahi. Na jetlam chu Manasseh chunga hin ngamin.”  
19 Amavang apa Israel anompoi, “Ka henai, ka chapa; kanai.” tin adonbut e. Manasseh jong nam len hung hintin, ahin anaopa ama sanga hung lenjo ding ahi. Chule ama chilhah ho chu nam tamtah hung hi diu ahi.”  
20 Hichun Jacob in chapang teni chu hiche phattheina toh aboh in: “Israel miten phatthei akiboh teng ule namin hi apat diu ahi. 'Pathen'in nangma hi Ephraim le Manasseh bangin na lolhinsah hen,'” ati diu ahi. Hiti chun, Jacob in Ephraim chu Manasseh masanga akoi tan ahi. ✡  
21 Hichun Jacob in Joseph kom'a aseitai, “Ven keima kathina ding anaitai, ahin Pathen'in naumpi intin, chule Canaan a napu napate gam'a nanung puikit ding ahi.  
22 Chule hiche kal a chu nasopi te ho kapeh sanga lenjo ka chemjam le ka thalpi a Amor mite gam kalah chu kapeh nahi,” ati.    

Achate kom'a Jacob lhahna thusei 
 

1 Hichun Jacob in achate jouse akou khom in hitin aseiye, “Keima naivel a hung kikhom un, chule keiman nangho thuguh ka seipeh ding nahiuve, khonunga ipi hunglhung ding ham na seipeh uvinge,” ati.  
2 “Hungun chule ngaijun, nangho Jacob chate ho; napau, Israel thusei ngaiyun.”  
3 “Reuben, kachapa atahpen, ka thahatpen laiya kanei, ka khanghoi laitah a kahin chule nangma amasa penna jana chang chule nangma amasapen a thahat chang nahi.  
4 Nangma twi kimang banga phatna najou tapoi, ajeh chu napa lupna jalkhun nasuboh tai.”  
5 “Simeon le Levi sopi khat ahi lhon'e, chule amanchah lhon ho chu galsatna ding bou ahi.  
6 Keima lhagao vang amani komah jaoda maihen, chule amani tohgon jong jahda ding kanom e; ahin amani alunghan teng le mihem hinkho ahin suhbei lhon ding ahi, chule amanin golseh a bongchal akipalsah lhon ding ahi.  
7 Jacob chate ho lah a kahop khen ding keiman Israel sunga amani chu kathe cheh ding ahitai, alunghan nalhon sapset ahitai, ajeh chu tijat umtah, alunghan nalhon jong phalou tah ahi.”  
8 “Judah nangma nasopi hon nathang-at uve. Nangman na melma te angonga na matchah ding, nasopi ho jouse nangma masanga kun cheh diu ahi.  
9 Ka chapa Judah hi keipi bahkai nou in an anneh jou pet ahi. keipi bahkai banga kitaule a lumji tobang; keipi tobang chu kon athodoh jou ding ham? ✡  
10 Leng tenggol chu Judah a konin kikhen kang pontin, vaihompa tenggol jong akhanggui mite chutoh kikhen ponte, aneipa akondohna mun ahung masangse a, nam jousen ajabol ding pa chu.  
11 Aman a sangan chu lengpi thei phunga ahen in, chule sangan nou chu abah hoipen lengpi bah a ahen in, chule apon ho chu lengpitwiya asop in chule ama von ho chu lengpitwiya asop ngim e.  
12 Amit teni chu lengpitwi sangin athimjon, chule ahatu jouse chu bongnoi sangin akangjon ahi.”  
13 “Zebulun chu twikhanglen panga cheng ding chule ama kom'a chu kongho kinga ding; Sidon geiya agamgi akeh ding ahi.”  
14 “Issachar vang chu ahile sangan hattah ahi, ama chu hahsatna molni kikah a um ahi.  
15 Aman ngahmun khat amudoh in chule agam nop dan jong chu dei chat um ahi; hijeh chun aman thilpo dingin alengkou adon, hunam in soh dingin akipelut tai.”  
16 “ Dan in Israel phungdang ho bang a amite chunga vai ahin hop ding ahi.  
17 Dan chu lampi lhanglang a gul tobang ahi, chule lampi a gulse kijam tobang ahin, ama chun sakol keng achuh le achunga toupa akinung le lhah tai.  
18 Keiman nangma katahsan e huhhingna kachan theina din, O Pakai!”  
19 “Gad chunga mipi hon lam ajot diu ahin achaina aman amaho chunga lam ahin jot ding ahi.”  
20 “Asher chu anneh neng ding chule lengho nehthei ding tah akhut a soh ding ahi.”  
21 “Napthali chu sajuhpi nou hoitah neiya kichamlhat sah ahi.”  
22 “Joseph hi lengpi thingga phatah tobang ahi, chule twinah phung thingbah ga phatah ahi, abah hon jong bang akhokhel gamtai.  
23 Thalpi kapthem hon avetda lheh un, amapa akap un chule abol genthei lheh jeng uve.  
24 Ahin amapa thalpi alhou lheh in, chule Kelngoi chingpa, Israel te Songpi, Jacob Thahatna chun aban thahat sah in ahi.  
25 Napa panpi Pathen'in van chunga phattheina tincheng, chule leithol noilanga twi dim bang phattheina, chule noitwi le naobu a phattheina jouse naboh tahen.  
26 Napan phatthei nabohna ho chu masanga napute phattheina ho sangin phatthei joh hi maihen, chule molsang pen ho sangin sangpen maihen. Hiche phattheina ho jouse hi Joseph chunga um jing tahen, ajeh chu ama hi asopite lah a dinga leng cha ahi.”  
27 “Benjamin chu Sial tobang ahi, ajeh chu jingkah lam le amelmate chu aval lhum jin nilhah lam teng alotup ho chu ahomkhen jenge.”  
28 Amaho se hi Israel phungsom le phungni ahiuve, hiche thucheng ho hi apan aseipeh u ahi; amaho jouse chu phatthei aboh in chule kilhahna thucheng aneijin, chule amaho jouse khat khat in ama hina cheh in phatthei aboh cheh in ahi.   

Jacob thi le akivui 
 

29 Hichun Jacob in ahilchah un, “Kapu kapate kom jon a keima thivah ding kahitai. Hit mi Ephron louva kapa le kapu kivuina songko a chun neihin vuikhom’un.  
30 Hiche songlhan chu Machpelah loumun Mamre nisolam Canaan gamsunga um ahin, Abraham'in lhan mun a man jing dinga Hit mipa Ephron henga ana choh ahi. ✡  
31 Hiche mun'a chun Abraham le Sarah akivui lhon'in, chule hiche mun chu Isaac le aloinu Rabekah jong akivuijin chule keiman jong hilai mun a chu Leah kana vui ahi. ✡  
32 Hiche gam chu phaicham kotong lam chu kapu Abraham'in Hit mipa kom'a ana choh doh ahi.  
33 Hichun Jacob chu achapa te athulhah chaijin jalkhun chunga akeng teni asep doh in ama ahaitan tai, chuin ama amite to akigom tan tai. ✡    

Joseph in apa pul adou 
 

1 Joseph chu apa senan akineiyin kap pumin akoijin achop in ahi..  
2 Chuin Joseph in asohte louthem ho chu apa longdamsa tom din thu apen, hichun louthem ho chun atom tauvin ahi.  
3 Hitobanga longdamsa kitom chu nisom li tobang lut jia ahi; chule Egypt mihon ama chu ni somsagi alunghem piuvin ahi.  
4 Hichun lunghem na nikho ho chu ahung kichai tan, Joseph in lengpa Pharaoh insung mite chu ahoulimpin, “ Lungset tah in kadei khat Pharaoh kom’a ka khelin nei seipeh uvin.  
5 Kapa in adamlai in eina kihahsel sah e. “Aman kajah a, “Ngaijin, keima ka hinkho beivah ding ahitai. Ka tahsa hi Canaan gam'a hin nung lhut teiyin lang, chule keima kivuina dia lhan ka kisemna mun'a neivui tei ding ahi.' Hijeh chun lungset tah in neisol inlang kapa ga kivui inge. Kavui chai tengleh kinomsot louva kahung kile pai ding ahitai.” ✡  
6 Joseph ngehna chu Pharaoh in aphasah tai. “Napan nangma nakitep sahna bangin chen lang gavui tan,” ati.  
7 Hichun Joseph chu apa vui din achetan ahile Pharaoh in alhonpi dingin Egypt gamsunga alen alal ho ahin asohte ahin, asemang pachong ho jouse toh asol than ahi.  
8 Joseph in a insung mite ahin jouse apuijin ahi. Ahin chapang neocha ho leh gancha ho vang Goshen a adalhauvin ahi.  
9 Sakol kangtalai tampia mihonpi chun Joseph alhonpi uvin ahi.  
10 Jordan vadung koma Atad changphol ahunglhun un Joseph pa puldouna kin lentah nisagi sungin amangun ahi.  
11 Agamsung mi, Canaan miten Atad changvohna mun'a amaho lunghem tah a aumu chu amu uvin, hiche mun chu (Jordan toh kinai ahi) Abel- Mizraim, tin akhel uvin, hichu “Egypt mite dia nasatah a puldouna mun” tin asei uve.  
12 Hichun Jacob chaten apau thupeh bang bangin abolpeh un ahi.  
13 Ama hon apa longdamsa chu Canaan gam'a apolut tauvin Mamre kom'a Macphelah loumun a Abraham'in hiche mun chu Hit mipa Ephron kom'a atonsot a kivui theina dinga ana choh na mun achun avui tauvin ahi. ✡  
14 Jacob avuijou chun Joseph ahin asopi te ho jouse chule midang akilhonpi jouse Egypt gam'a ahung kinungle tauvin ahi.   

Joseph in avel'a asopite alhamkonna 
 

15 Ahin tua hi amaho apao umtah lou jeh chun Joseph sopi ho chu hatah in ahung tija tauvin, ama hon aseiyun, “Joseph chun alunghanna ho eihon ina bolset nau jouse chu ahin phulah ding ahi,” atiuve.  
16 Hijeh chun ama hon hiche thucheng ho hi Joseph athot tauve: napan athi masang chun hitin eina thulhah uvin  
17 Na heng'a kasei diuvin: na sopi ten na chunga thil gilou abol uva suhkhel anei nau chu ngaidam in.” Hijeh chun, keiho napa Pathen sohten, ka suhkhel nau chu nei ngaidamun tia katao u ahi.” Hiche thu thot amu chun Joseph akap tai.  
18 Hichun asopi ho ahungun Joseph masanga akun tauvin ahi. “Ven, keiho hi nasohte kahiuve.” atiuve.  
19 Ahin Joseph in, “Nangho tija hih un, keima Pathen beh kahia nangho kagimbol ding ham?” tin adonbut e.  
20 Nang hon kachunga thil phalou nana gong un ahin Pathen'in aphalam tah in ahin gong e. Hiche panmun chan eilhut a tua ka mite mihem tamtah hinkho huhhing'a um thei ahi.  
21 Ahipoi, nangho kicha hih un. Keiman nangho nahiuvin nachate hou ahin kavetkol jom jing diu ahi,” ati. Chuti chun aman asopi ho chu nunnem tah in alhamon kit un ahi.   

Joseph thi 
 

22 Chuti chun Joseph ahin asopi te ho jouse Egypt a acheng jing uvin ahi. Joseph chu atahsa kum jakhat le som alhing tan ahi.  
23 Chuin Joseph in khang thum channa geiya Ephraim chilhah ho jong amun chujongleh Joseph thagui a peng Manasseh chapa Machir chate jong ana mupeh in ahi.   


24 Chuin Joseph in asopite jah a, “Keivang kathina ding anailam tai,” “ahivangin Pathen'in nangho nahungvil teiyun tin, Egypt gam a kon hin Abraham, Isaac chule Jacob henga ana kihahselna gama dingin nahin puitou vunte,” ati.  
25 Hichun Joseph in Israel chate chu aki tepsah in chuin aman hitin aseiye, “Pathen'in nahin kithopiuva hiche mun'a konna nahung pui teng ule hiche mun'a konna kagu kachang ✡ ho hi na nungpoh teitei diu ahi,” ati.   


26 Hichun Joseph kum jakhat le kum som ahin ahinkho abeitai. Hichun Egypt miten Joseph longdamsa chu atom un athikong chu Egypt gamsunga thingkong sunga akoi tauve.   

Mose Lekhabu Nina  

POTDOHBU  

Potdohbu sung thu umdan  

Pathen'in Israel nampi alhunna ding'u mun akomu pehna Potdohbu ahin akimun ahi. Israel mite kicha pum'a akijot nau le akidel khum nauva kon thusim saotah chuleh ahangsan nau jong akimu in ahi. Pathen'in Israel te asoh chan nauva kon'in ahuhdoh jingin hinlah amaho chu Pathen'a kitah tah in ading jouji pouvin, tahsan nan ana lhasam jiuve tijong akimun ahi. Hijeh chun atahsan nau lhahsam jia kon'in kihilna thei tampi aum'e ti muchet ahi: Mi lhasam hon jong Pathen akimu theiyun, chule Pathen'in amaho lungsetna bukimsel'in angailu jin ahi.  

Potdohbu hi nia akihom khen'in ahi. Bung khat apat som le ko chan ahin Israel mite asohchan nauva kon akilha ong nau aseijin, chule Bung somni apat somli chan ahin Dan ajui uva Pathen kin abol diu aseijin ahi. Potdohbu a kon'in bannei chan Pathen thaneina, loupina chule ngaidamna le lungsetna lhingsel'a Anatoh ho akilangin ahi.  

Potdohbu hin Pathen le mihemte kah a thusim chedol avetsah in, Pathen ngailu jouse Aman kidangtah in alhunna ding mun alhunsah teiyin angailu in ahi. Ajeh chu Pathen'in Mose angailu in akithopin ahile Mose chu Israel mite chung'a lamkai pipu in ahung pang tan ahi. Pakai, Pathen hi mihemte alhahsam nauva kon'a kivengpha ho chung'a alunglhai jin ahi. Ajeh chu Pathen tailou kinepna ding dang umlou ahi.  

Lekhabu jihpa chule akijih kum  

Potdoh bu hi Mose in 1440 BC vel'a anajih ahi.   

 1

Israel mite apunnau le kihen ohna 
 


1 Israel mite (hichu, Jacob chapa te), ama insung mi cheh hin kipuija Egypt gamsung'a apau toh kitollut ho min chu: ✡  
2 Reuben, simeon, Levi, Judah,  
3 Issachar, Zebulun, Benjamin,  
4 Dan, Naphtali, Gad chule Asher amaho cheng hi ahiuve.  
5 Abonchauvin, Egypt gamsung'a Jacob chilhah chengse chu som sagi alhing'un chule Joseph vang agamsung'a ana um jingsa ahitai.  
6 Phat chomkhat jouvin, Joseph le asopi chengse athigam tauvin, hiche khang mite se chu akichai tan ahi.  
7 Ahinlah ason achilhah teu, Israel chate chun tu le cha tampi anei tauvin apung lheh jengun, ahung hatdoh cheh cheh un gamsung pumpi ahin lodim tauve. ✡  
8 Achainan, Egypt gamsunga chun Joseph chung chang thu le anatoh ho hephalou leng thah khat thaneina ahung chang tan ahi. ✡  
9 Amapa chun amite henga thu aseijin, “Vetem'un, Israel mite hi eiho sang'in apung'un chule eiho sang'in ahat lheh jeng tauve.  
10 Amaho hi apunbe louna diuvin, tohgon khat nei tau hite. Achuti louva ahile hung hatdoh untin, chule gal hung um taleh, imelma teu ahin panpi diu eihin dou uva gamsunga kon'a jamdoh ding ahiuve,” ati. ✡  
11 Hijeh chun Egypt miten Israel chate jouse soh in amangcha tauvin, achung uva tohvaihom mikhanse tah tah ho apansah un, chutobang bolgimna soh natoh a kon'a chu suhnem ding akinem'un, hunam chang'in lengpa thil kholna ding Pithom leh Rameses khopi chu asah sah uvin ahi.  
12 Ahinlah Egypt mite'n amaho asuhgim chan'un apunbe uvin akithejal cheh jo tauvin ahi, Egypt mite chu kichat nan aum jo tauvin ahi.  
13 Chutah chun Egypt miten Israel mite chu ngailutna beihel'in thohgim hahsa athohsah uvin na atohsah un ahi.  
14 Aki manchahna jouse uva gimna alhun sah un, bon ngan achilsah un, leilhang asemsah un, loujaova natoh jouse atohsah un, atoh nalam jouseuva gimbolna achansah tauvin ahi.  
15 Chuin Pharaoh, Egypt lengpan Hebrew mi nao dom teni Shiphrah leh Puah henga hiche thupeh hi aneijin:  
16 “Hebrew numei hon nao anei uva nao dom'a napan teng lhon le, hichu phatah in vechil lhon'in lang, naosen chu pasal ahileh natha lhon ding; numei ahile vang na hinghoi lhon ding ahi,” ati.  
17 Amavang naodom teni chun Pathen agin lhon jeh chun, lengpa thupeh chu anahsah lhon tapon, naosen pasal'a hungpeng lha ho jong chu ahinghoi lhon tan ahi.  
18 Chuin lengpan naodom teni chu aheng'a akouvin, “Ipi jeh a hiche hi nabol lhon hitam?” tin adong'in, chule “Ipi jeh a naosen pasal ho chu, nahinghoi lhon ham?” tin ajah lhon'a aseijin ahi.  
19 Naodom tenin adonbut in “Hebrew numei ho hi Egypt numei hotoh abang pouve, amaho hi athohhat un aheng'u akilhun masang'in amaho le amaho bailam tah in ana kidoplhah jitauvin aphatchan kalapji lhonpoi,” tin asei lhon'e.  
20 Pathen chu naodom teni din aphalheh jengin, Israel te chu apunbe cheh cheh tauvin ahile, athanei nau jong ahung hatdoh cheh cheh jeng tan ahi.  
21 Naodom teni in Pathen agin lhon jeh chun, Pathen'in amani chu ama-ama ding cheh insung asem dohpeh lhon'in ahi.  
22 Chuin Pharaoh in amite jouse hiche thupeh hi aneijin: “Hebrew naosen'a penglha pasal kiti phot chu Nile Vadung lam'a na pailhah jeng diu, ahinlah numeiya hung peng chengse vang chu hing hoiyun,” ati. ✡    

Mose Pen 
 

1 Hiche phatlai hin, Levi insung'a kon pasal khat leh Levi insungmi numei khat ma akicheng lhon tan ahi.  
2 Numeinu chu ahung gaijin chapa khat ahing tai. Amanun achapa chu aven ahile lunglhai umtah naosen ahin, lhathum sung'in asel tan ahi. ✡  
3 Ahivang'in amanun achapa chu asel joulou phat in, sinkhup Papyrus naang'a kisa khat agalan twilutna lou dingin avonglai jouse ahuhbit sohkeiye. Chuin sinkhup sung'a naocha chu akhum'in Nile Vadung pang phaipheng lah achun alha lut tai.  
4 Chuin naosen a unu jong gamla thim'a kon'in adingin naosen chu i-atidem tin agalvet in ahi.  
5 Chujouvin Pharaoh chanu vadung'a kisil dingin ahung suh tan, asottolle ho jong vadung pang achun avahle uvin ahi. Chuin amanun phaipheng phung lah a sinkhup chu ahin mudoh tan, aga ladin asohnu chu asol tan ahi.  
6 Lengpa chanun jong sinkhup chu ahongdoh in ahile, naocha chu amu in ahi. Chuin naocha chu akap in, amanun jong naocha chu avoujang natpi lheh in, “Hiche hi Hebrew mite cha khat hitei ding ahi,” ati.  
7 Hichun naosen sopinun jong lengpa chanu heng ahin naije. “Keima kache a Hebrew numei khat naosen don ding kagahol peh ding ham?” tin adong'e.  
8 Lengpa chanu in jong, “Henge, gapui jin!” tin adonbut in, numeinu jong ache in naosen hingnu ma-ma chu aga puiye.  
9 Chuin lengpa chanu'n jong naosen hingnu jah a aseijin. “Naosen hi lanlang neidon peh in, Keiman nadon man kapeh ding nahi,” ati. Chuin numeinu in jong naosen chu a-inlam'a adom'in amapa chu adon tan ahi.  
10 Khonung'in, chapang pa jong akhanglen tan ahile, anu in amapa chu Pharaoh chanu henga ahung thahkit tan, achapa mong mong dingin Lengpa chanun amapa chu amin Mose asah tai, ajeh chu amanun aseijin, “Keiman amapa hi twi lah a kon kaloidoh ahi,” ati. ✡   

Median Gam'a Mose Ajamlut 
 

11 ✡Kum phabep ache nungin, Mose jong ahung khanglen tan, amapa jong asopiho vil din achetou tan, aman jong asopi Hebrew mite hunam'a na atohsah nau aga mudoh tai. Agavil pet chun, Egypt mikhat in asopi Hebrew mikhat chung'a akhut alha chu amupaijin ahi. ✡  
12 Akimvel avet a koiman eivepoi, ti aphot chen phat in, Mose'n Egypt mipa chu athat in neldi lah a asel tan ahi.  
13 Ajing nikho in, asopi ho vildin Mose apotdoh kit tan ahile, Hebrew mini akinah lhon aga amun ahi. “Ipi jeh a nagolpa navoh ham?” tin kinah hin panpa heng'a chun Mose'n aseiye.  
14 Amapan adonbut in, “Koiham nangma keiho chunga leng'a na pansah le thutan dinga thaneina nape? Janhi a Egypt mipa natha banga chu keima jong tha ding neigot ham?” tin aseijin ahileh, Mose jong akichan “Ka thilbol mijousen ahetai,” tin angaiton ahi.”  
15 Mose thilbol chu Pharaoh in ahin jadoh tahbeh tan, chuin Mose chu tha ding ago tan ahi. Ahivang'in Mose jong Pharaoh angsung'a kon'in ajam'in Median gamsung'a cheng din achetai. Median alhun chun Mose jong twikul pang'a atou tan ahi. ✡  
16 Tun Median thempupa chun chanu sagi aneijin amaho chengse chu apau ganchahon ho dingin twi kongho chu athal ngai bang'un ahung thal dim'un ahi.  
17 Ahinlah kelngoi ching midang phabep ahung uvin amaho chu anodoh un ahi. Hichun Mose jong achomdoh jengin kelngoi ching hoa kon chun numei chapang ho chu ahuhdoh tan ahi. Chuin amapan amaho ganchate a ding twi chu athal peh tan ahi.  
18 Numei chapang ho chu apau Reuel heng ale lhun uchun, amapan adongun, “Ipi jeh a tuni nahung kimale uham?” atin ahile,  
19 ama hon jong adonbut uvin, “Egypt mi khat in kelngoi ching hoa kon'a eihuhdoh uva, chule amapa chun keiho ding le igancha hon houva ding twi eithal peh jeh u ahi,” atiuve.  
20 “Ahile amapa hoiba ham?” tin apauvin adong'in, “Ipi dinga amapa chu chukom'a chu nahin dalhah uham? Ahung'a ankong isokhom diuvin gakouvun,” ati.  
21 Mose'n jong akounau chu asanpeh in, thempupa toh chun hiva chun acheng khom tan ahi. Hiche phatlai chun, Reuel in achanu Zipporah chu Mose ji dingin ape tan ahi.  
22 Phat chomkhat jouvin, amanun chapa khat ahing'in, Mose'n Gershom asah tai “Ajeh chu keima hi gamchom beh a khopem kahi,” tina ahi.  
23 Kum phabep ache nungin, Egypt lengpa athitan ahi. Hinlah Israel te chu soh a kihen ohna noiya pohgih poa khoisa jing nalai ahiuve. Panpi ngaiyin akap un, aka awgin'u chu Pathen angsung alhung tan ahi.  
24 Akhoisat nau Pathen'in aja tan, chuin Abraham, Isaac leh Jacob heng'a akitepna ahin geldoh tan ahi. ✡  
25 Aman Israel mite chu avesuh in, chuin tunvang toh phat ahitai ti chu ahe tan ahi.    

Mose chule Hamboh kong 
 

1 Mose’n nikhat anupa pa Midian thempu pa Jethro kelngoi achin laijin, kelngoi hon chu gamla tah gamthip lam'a apuiyin, Pathen molsang, Sinai mol lam'a chun ahung tan ahi.  
2 Hiche laimun'a chun Pathen vantil meikong in hamboh lah a ahung kilah in, Mose in lungdong tah in aven ahi. Hamboh chu akong jengin hinlah akavam deh pon ahi.  
3 Chuin Mose ama leh ama akihoulim in, “Hiche hi datmah umtah thil ahiye, ipi jeh pentah a hiche hamboh khu kavam lou ahidem? kache a kavet tei angaiye” ati.  
4 Hichu vedingin Mose’n hilam chu anailut jep jep e ti Pakaijin amu phat in, Pathen'in hamboh lailunga kon'in, “Mose! Mose!” tin akouvin ahile, Mose in jong adonbut in “Keima hiva kaum'e,” ati.  
5 “Hin nailut hihbeh in” tin Pakaijin agih tan ahi. “Nakeng chot kisut in, ajeh chu nangma muntheng'a ding nahi.  
6 Keima napa dinga a Pathen kahi - Abraham Pathen, Isaac Pathen, leh Jacob Pathen kahi,” ati. Hichu Mose in ajah phat in amai akhutai, ajeh chu Pathen avet ngamlou ahi.  
7 Chuphat in Pakaijin ahenga aseijin, “Egypt a kamite kibol gimna ka muchen tai. Achung uva tohvai hom hon asuhgim nau aka awgin'u kaja tan ahi. Heng'e, athohgim nau abonchan ka hechen tai, ati.  
8 Hijeh a chu Egypt mite thaneina noiya kon'a amaho huhdoh ding le Egypt gam'a kon'a gampha tah, khoiju le bongnoi lonna gam hichu - Canaan mite, Hit mite, Amor mite, Periz mite, Hivi mite chule Jebus mite tua achenna'u gam'a puilut dinga Keima hikom'a hung kumlha kahi, ati.  
9 Vetan! Israel chate ka awgin ka angsung ahunglhung tai, chule Egypt miten asuhgim nau kichen tah in kamutai.  
10 Tun che jengin, ajeh chu Keiman nang hi Pharaoh henga kasol nahiye. Kami Israel te Egypt gam'a konna nahin puidoh ding ahi,” ati.  
11 Hinlah Mose Pathen heng'ah akiphin in, “Kei koi kahia Pharaoh henga kaga kilah ding ham? Kei koi ka hia Israel te Egypt gam'a kon'a ka hin puidoh ding ham?” ati.  
12 Pathen'in adonbut in, “Keiman kaumpi jing ding nahiye. Keiman kasol nahina nangma dinga melchihna hiche hi ahi: Nangman miho chu Egypt gam'a kon'a nahin puidoh tengleh, hiche mol tah a hi Pathen nahou ding'u ahi,” ati.  
13 Ahivang'in Mose akiphin'in, “Keima Israel chate henga kachea ajah uva, ‘Napu napa teu Pathen'in na heng uva eihinsol ahi,’ tin sei leng ‘Amin ipi ham?’ tia eidoh diu ahi, chuteng amaho chu iti ka donbut ding ham?,” ati.  
14 Pathen'in Mose adonbut in, “KEIMA HI KEI,A KAHI JENG'E. Hiche hi Israel te heng'a seipeh in: Keima chun naheng uva eihinsol ahi,” tin ati.  
15 Pathen'in jong Mose heng'a aseijin, “Hiche hi Israel te heng'a seipeh in: Yahweh,* napu napa teu Pathen - Abraham Pathen, Isaac Pathen, chule Jacob Pathen'in - naheng uva eihin sol ahi. Hiche hi ka tonsot min ahi, akhang akhang'a nageldoh jing diu kamin ahi.  
16 “Tun chenlang Israel sung'a upaho gakou khom tan. Aheng uva seipeh in 'Yahweh, napu napa teu Pathen - Abraham, Isaac, chule Jacob Pathen - kaheng'a akilah in ahi. Aman kajah a aseijin, “Keiman naichan kanave jing'un, chule Egypt miten na engbol nau keiman kamui.  
17 Keiman nangho Egypt a na genthei thoh nauva kon'a huhdoh dinga kakitep ahi. Keiman khoiju leh bongnoi lonna gam'a chu kapuilut ding nahiuve - hichu Canaan mite, Hit mite, Amor mite, Periz mite, Hivi mite chule Jebus mite tua achen nau gam khu ahi,” ati.  
18 “Israel upahon nathusei angai diu ahi. Chuteng nang leh Israel upa chengse Egypt lengpa heng'a nache tei uva, ‘Pakai, Hebrew mite Pathen chun, eikimupi uve. Hijeh chun lungset tah in nithum sung'a gamthip lam'a kakhol jin uva Pakai ka Pathen'u henga kilhaina kasem dingu ahi” tia aheng'a nagasei diu ahi.  
19 “Amavang Egypt lengpa chu khut thahat in ano kahse a nahin soldoh lou diu keiman kahei,” ati.  
20 “Hijeh a chu Keiman kakhut ka lhan a, chule Egypt mite kajep ding, alah uva thil kidang jouse kabol ding ahi. Ajona le Aman nahin soldoh ding'u ahi.  
21 Chule keiman Egypt mite mitvet a khotona kahin chan sah ding nahiuve. Ama hon thilpeh nahin peh dingu chuteng khut goh keova na dalhah lou diu ahiye. ✡  
22 Israel numei jousen akinaipiu Egypt mite leh a in'uva um gamchom numei ho kom'a sana leh dangka chule ponsil akithum cheh ding'u ahi. Na chanu teu leh na chapa teu hiche ho chu navon peh dingu, Egypt mite haosatna jouse na holhah peh dingu ahi,” ati.    

Pakai thahatna melchihna ho 
 

1 Hinlah Mose avel'in akiphin kit in, “Ei tahsanlel uhenlang ka thusei ngai hih uleh iti tantem? 'Nangma heng'a Pakai akilah kha him him poi' tiu leh iti tantem?”  
2 Chuin Pakaijin ajah a, “Nakhut a nachoi chu ipi ham?” tia adoh le, Mose’n adonbut in “Tenggol ahi,” ati.  
3 Pakaijin ajah a, “Tol'ah seplhan,” ati. Hichun Mose’n tenggol chu tol'ah asep lhan, chuin gul ahung kisoh tan! Mose anung chop jengin ahi.  
4 Chuin Pakaijin aheng'a, “Nakhut lhangdoh inlang ameiyin man tem'in” ati. Hichun Mose’n akhut alhaangdoh in aman in ahile, akhut ah kelngoi chinna tenggol ahung kinung sodoh kit tan ahi.  
5 Pakaijin ajah a, “Hiche melchihna hi nabol ding ahi. Chuteng apu apa teu Pathen - Abraham Pathen, Isaac Pathen chuleh Jacob Pathen chu nangma heng'ah akilah mong'e ti ahin tahsan dingu ahi,” ati.  
6 Chuin Pakaijin Mose heng'ah, “Tun nakhut chu na sangkholchol sunga nadip a chun koiyin,” atile, Mose'n jong akhut chu asangkholchol sunga akoiyin, akhut chu alah doh kit a ahile, akhut chu aphah in buhbang bangin abang jengin ahi.  
7 Pakaijin, “Tun nakhut chu na sangkholchol sunga nadip'a avel'in koikit tem in,” atin ahi. Hijeh chun Mose in jong akhut chu anung koilut kit in, chuin ala doh kit in ahile atidang bangin atahsa adamsel tan ahi.  
8 Pakaijin Mose heng'a aseijin, “Ijem tia nangma na tahsan lou uva chule melchihna masapen jeng'a jong atahsan theilou uva ahile, melchihna ani channa a atahsan diu ahitai.  
9 Chule hiche melchihna teni jeng'a jong atahsan thei lou uva ahile, Nile Vadunga kon'in twi themkhat la inlang tolgo laiya sung lhan. Hichu nabol teng, Nile Vadung twi chu tolgo laiya thisan kisoh ding ahi,” ati.  
10 Ahin Mose Pakai heng'a ataovin, “O Pakai, keima thusei them kahipoi. Achesa phat hihen, chule tujengin jong, kaheng'a thu nasei nung hijongleh, kalei a-oh jin, chule ka thusei angongkai jie,” ati.  
11 Hichun Pakaijin Mose adong paijin, “Koiham mihem kam sem? Koi ham mihem apaothei ahilouleh apaomo, kho jathei ahilouleh ana ngong, kho muthei ahilouleh mitcho umsah nadia gellhuhna sem ji? Hichu Keima, na Pakai kahi hilou ham?  
12 Tun chen! na paodohna chan'a Ka umpi ding, chule na thuseina chan'a Keiman kalamhil ding nahi,” ati.  
13 Ahinlah Mose avel in Pakai heng'a ataovin, “Pakai, lungset tah in! Midang khattou sol tan,” ati.  
14 Chuin Pakai Mose chung'a alunghang tan, “Aphai,” ati. “Na sopipa Levi mi Aaron um'a hilou ham? Aman lei kileh pel'in thu aseitheiye ti keiman kahei. Chule vetan! Tun nang toh kimuto dingin ahung tai. Nang toh kimu ding lung thanopna a dim ahi,” ati.  
15 Ama chu houlim pin lang, thu ho hi akamsung'a mop in. Keiman na paodohna chan lhon'a kaumpi ding, na ni lhon'a na thilbolna chan lhon'a nalamhil lhon nang'e, ati.  
16 “Aaron hi nangma dinga miho lah a thuseija pang ding ahi. Nangma dinga nakam sung'a pang ding chule ama ding’a nangma hi Pathen khel’a nadin ding, aman ipi asei ding nahil ding ahi,” ati.  
17 Na kelngoi tenggol hi kichoiyin lang, melchihna bol dinga ka thumop chengse bolna dingin mang chan,” ati.   

Mose Egypt lam akile 
 

18 Hijeh chun Mose inlam'a anu-pa-pa Jethro henga akile tan ahi. “Lungset tah in kasopi ho heng lam Egypt gam'a kile tange,” tin Mose’n aseijin, “Hing nalaiyu hinauvam tijong hepha lou kahi,” ati in ahile, Jethro in “Lungmong in chen,” tin adonbut in ahi.  
19 Mose in Median adalhah masang'in Pakaijin aheng'a aseijin, “Egypt a kile tan, ijeh-inem itileh nangma nathat nom ho abonchauvin athigam tauve,” ati.  
20 Hijeh chun Mose in ajinu leh achate akipuiyin, sangan chunga atousah in, chuin Egypt gam'a akile tauvin ahi. Akhut a Pathen tenggol chu achoiyin ahi.  
21 Pakaijin Mose heng'a aseijin, “Egypt gamsung na lelhun teng, Pharaoh henga chen lang keiman bol dinga thuneina kapeh bangin thil kidang ho jouse abonchan gabol'in, ati. Ahinlah Keiman alungthim kasuh tah ding chuteng miho chedoh ding aphal louding ahi.”  
22 Chuteng nangman aheng'a nasei ding, 'Hiche hi Pakai thusei ahiye: Israel hi keima chapa peng masapen ahi.  
23 Keiman thu kapeh nahi, “Ka chapa soldoh tan, chuti leh aman keima eihou thei ding ahi.” Ahivanga nangman nahsah louva nakoi jeh in, tua hi keiman na chapa amasapen katha ding ahitai!”' ati. ✡   

Mose Egypt gam akile 
 

24 Egypt gam ajot laiyun Mose leh a insung mite jan geh din ngahmun khat a akinga tauvin, Pakaijin amapa chu akimaitopin, amapa chu atha pai ding ahitai.  
25 Amavang Mose jinu Zipporah in songgiel chem alan achapa chep atanpeh in ahi. Amanun chep chu amapa keng atohkhah sah in hiti hin aseiye, “Tua hi nangma hiche thisan jal'a kei dia moulang nahitai,” ati.  
26 (Amanun “thisan jal'a moulang” tia asei chu chep tan chu aseina ahi.) Chujou chun Pakaijin amapa chu adalhatai.  
27 Tun Pakaijin Aaron henga, “Mose kimupi din gamthip lam'a khun chedoh in,” ati. Hijeh chun Aaron Pathen molsang lam'a achen Mose aga kimupi in, a angkoiyin ahi.  
28 Hichun Mose in jong Aaron jah a Pakaijin sei dinga athupeh jouse ajah a aseipeh tan ahi. Chule bol dinga athupeh thil kidang melchihna ho chung chang ho chu aseipeh tan ahi.  
29 Chuin Mose le Aaron Egypt gam ahung kile lhon'in Israel upa jouse abonchan akoukhom lhon tan ahi.  
30 Aaron in Pakaijin Mose athumop chengse chu abonchan amaho jah a aseipeh sohkeiyin, Chule Mose in melchihna thil kidang ho chu aheng uvah abol in avetsah sohkei uve.  
31 Hichun Israel miten Mose leh Aaron chu Pathen'in ahin sol mong ahi ti atahsan tauve. Pakaijin amaho chung chang agelkhoh in agim hesoh nau amutai ti ajahdoh phat un, abohkhup uvin ahou tauvin ahi.    

 5

Pharaoh henga Mose le Aron in thu asei lhon 
 

1 Hicheng jouse chu Israel upaho leh lamkai chengse heng'a aseipeh chai lhon phat in, Pharaoh heng'a Mose le Aaron achelhon'in aga sei lhon tai. “Hiche hi ahi Israel te Pakai, Pathen'in asei chu: Gamthip noiya kami Israel ten keima jabolna a kut abolna diuvin sol tauvin,” tin amapa henga asei lhon tai.  
2 Pharaoh in ale donbut in, “Hichu hi mong ham? Pakai kitipa chu koiham? Keiman ipi jeh a ama thu kangaiya Israel te chu ka soldoh ding ham? Pakai kitipa chu keiman kahe khapoi, chule keiman Israel te ka soldoh louding ahi,” ati.  
3 Ahinlah Aaron leh Mose apang tinten lhon'in, “Hebrew mite Pathen chun eikimupi lhon ahi,” tin aphongdoh lhon'e. “Hijeh chun ni thum sung'a gamthip a kache uva Pakai ka Pathen'u henga kilhaina kaga semna diuvin neisol tauvin. Achuti louva ahile, Pakaijin gamna hise ahinlan sah ding ahilouleh chemjam'a eitha gam diu ahi,” ati lhon'e.  
4 Pharaoh in adonbut in, “Mose leh Aaron, ipi dinga mipite anatoh nauva konna alungu nalahmang lhon'a nasuhboi lhon ham? Na kitoh kit tauvin!  
5 Ven, “Gamsung'a namite hi tampi ahiuvin, ahin nangnin amaho hi anatohnau natansah lhon tai,” ati.   

Changphol jaolouva chehlhang kisem 
 

6 Hiche nikho ma-ma chun Pharaoh in Egypt mite dinga soh natong vaipo ho leh Israel lamkai ho chu hiche thupeh hi apetan ahi:  
7 “Chehlhang semna dingin changpol pe tahih un. Ama-ama cheh kihol sah tauvin!  
8 Ahivang'a masang'a nabol sah ngai bang uva chehlhang nasem sah jat u kibanga nasem sah dingu ahi. Achanvou u lhom jong lhom sah hih un. Athase gam tauve. Hijeh a chu ama hon, 'Cheu hitin I-Pathen'u henga kilhaina gasem tau hite,' tia asap jengu ahi, ati.  
9 Achung uva natoh hahsa cheh koibe peh un. A-ulsau lonsah un! Hichun jou thu angaisah louna diuva ahil dingu ahi!” ati.  
10 Hichun soh natong vaipo ho leh natong lamkai ho chu acheuvin mipi ho heng'a aseipeh tauvin: “Pharaoh in asei hiche hi ahi: Tu apat changpol kapeh talou ding'u nahi.  
11 Cheuvin lang nangma nangman gakipoh uvin. Hoilai mun hijongleh namu thei chan'un gakihol tauvin. Ahinlah masanga chehlhang jat ma-ma semdoh dingu ahi,” ati.  
12 Hijeh chun mipi jong Egypt gamtin'ah changpol holnan akithe cheh tauvin ahi.  
13 Chomkhat jouvin, Egypt natong vaipo hon gahtah in aboljom nalaiyun, “Changpol kapeh laiyuva nasem bang uva, niseh leh chehlhang nasem doh ding jat u nasuh bulhit tei ding'u ahi” tin ngehna aneiyuve.  
14 Chuin Israel natong lamkaiya anganse hou chu ajep uvin, “Ipi dinga janhia chule tunia jong na tohdoh diu jat na tohdoh louvu ham? tin ngehna aneiyuvin ahi.  
15 Chuphat in Israel natong lamkai cheng Pharaoh heng'a ache un chule atao uvin, “Lungset tah in nasohte hi hitin neibol hih un,” tin athum un ahi.  
16 “Changpol la neipe pouvin, ahinlah soh vaipo hon angeh nalaiyun “chehlhang sem'un!” tin eivo jing'un, ahinlah hiche hi keiho themmo ahipoi! Nangma mite ho ma-ma ngoh ding ahijoi!” tin asei uve.  
17 Ahivang'in Pharaoh apeng jah jengin, Thase! Nangho thase nahiuve! Hijeh a chu hitia hi naseiyu ahi, 'Cheu hitin chule I-Pakaiyu heng'a kilhaina gatoh doh ute natiu ahi.'  
18 “Tun natong din kileuvin! Nangho changpol na kipelou diu, ahivang'a chehlhang nasem doh diu jat lhingset a nasem doh teitei ding'u ahi,” ati.  
19 “Niseh a chehlhang nasem jat u nakemsuh sah theilou ding'u ahi,” ati jeh uchun Israel natong lamkai hon nasa tah a bolgim'a aum'u chu amu tauvin ahi.”  
20 Pharaoh thutanna insung ahin dalhah phat un, pam lang'a amaho ana ngah Mose leh Aaron chu akimupi uvin ahi.  
21 Chuin natong lamkai ho chun ajah lhon'ah, “Pakaijin nachung chang thu lhon tan henlang gotna nape lhon hen, ijeh inem itileh Pharaoh leh alhacha ho angsung'a nei suh namset u ahi. Nangnin amaho khut a chemjam na koipeh lhon'in, nei thagam sah kigot un ahi!” ati lhon e.   

Mose taona 
 

22 Chuin Mose Pakai heng'a akile in akiphin tai, “Ipi dinga namite chung'a hitobang gimna hi nalhun sah hitam, Pakai? Ipi dinga keima nei sol ham?”  
23 Nangma thalheng'a thusei dinga Pharaoh heng kahunga kipat namite chunga akhanse cheh cheh jon ahi. Hinlah nangman amaho huhdohna din ima nabolpoi!”    

Pathen'in amaho Huhdohna dinga Kitepna asem 
 

1 Hichun Pakaijin Mose henga aseijin, “Tua hi keiman Pharaoh chung'a ipi ka bol'am namu ding ahi. Aman kaban thahatna ahin hetdoh teng, aman mipi ho chu ahin soldoh ding ahi. Dihtah a, aman hunam a agamsung dalha dinga ahin soldoh ding'u ahi!”  
2 Chule Pathen'in Mose henga aseijin, “Keima Yahweh - 'Pakai' kahi. ✡  
3 Abraham henga, Isaac henga, chule Jacob henga El-Shaddai - 'Hatchungnung Pathen' - aheng uva ka kilah in ahi, hinlah kamin, Yahweh, ahi ti amaho heng'a kaphong doh poi.  
4 Chule kholjin miho banga achen nau gam, Canaan gam peh dinga kakitepna keiman amaho toh avel'in namdetna kanei kit in ahi.  
5 Israel mite, tua Egypt mite soh a pang ho thohgimna kaja nai ti hi naginchat mong thei ahi. Chule amaho toh ka kitepna jong phatah in kahe jing nai.  
6 “Hijeh chun, Israel mite henga seiyin: 'Keima Pakai kahi. Egypt gam'a nasoh tan nauva kon'a ka huhdoh ding chule na thohgim nauva kon'a kalha ong ding nahiuve. Keiman nangho ban thahat tah le thutanna gimnei tah a kalhatdam ding nahiuve.  
7 Keima mite nahi mong uve tia kachu dingu, chule na Pathen'u kahi ding ahi. Chuteng keima hi nangho Pakai na Pathen'u Egypt gam'a na thohgim nauva kon'a nahin lha ong pau chu kahi nahin hetdoh dingu ahi.  
8 Keiman Abraham, Isaac, chuleh Jacob heng'a kaki hahselna gam'a chu ka puilut ding nahiuve. Nangho goulo ding mong monga kapeh ding nahiuve. Keima Pakai kahi!'”  
9 Pakaijin asei bangin Mose in jong Israel mite heng'a aseipeh in, ahinlah ama hon avel'in angainom tapouvin ahi. Ajeh chu amaho asoh chan nauva aki suhgim'u chun alungphatmo sah val tauvin ahi.  
10 Chuin Pakaijin Mose heng'a aseijin,  
11 “Egypt lengpa Pharaoh heng'a leche inlang, Israel miten na gamsung dalha tauhen tin aheng'a gaseijin.”  
12 “Ahinlah Pakai!” Mose anompon, “Ka miten ka thusei eingaipeh tapouvin tin. Iti Pharaoh in ka thu ngai mong nante tia kakinep ding ham? Keima mipaomo kahi.”  
13 Ahivangin Pakaijin Mose leh Aaron heng'a thu aseijin Israel te ding leh Egypt lengpa Pharaoh dinga abol lhon ding ho ape lhon'in, Pakaijin Israel te Egypt akon puidoh dingin Mose leh Aaron thupeh anei tan ahi.   

Mose leh Aaron Khanggui 
 

14 Hichengse hi apu apa teu khang chedol'a Israel insung upaho ahi: Israel insung'a apeng masapen Reuben chapa te se chu: Hanoch, Pallu, Hezron, chule Carmi. Amaho chilhahse hi Reuben insung kon ahi tauve.  
15 Simeon chapa te se chu: Jemuel, Jamin, Ohad, Jakin, Zohar leh Shaul ahiuve. (Shaul hingnu vang chu Canaan numei ahi.) Amaho chilhahse hi Simeon insung kon ahi tauve.  
16 Levi chilhah te se amaho insung minbu dungjuiya achapa te chu: Gershon, Kohath leh Merari. (Levi chu kum ja le somthum le sagi ana hing'e). ✡  
17 Gershon chihahte chu Libni leh Shimei ahi lhon'e Anigel lhon'in insung khangguiyin akisim lhon tan ahi.  
18 Kohath chilhah te chu Amram, Izhar, Hebron leh Uzziel ahi. (Kohath chu kum ja le somthum le thum ana hing'e.)  
19 Merari chilhah te chu Mahli leh Mushi ahi lhon'e. Ama ho chengse hi Levi insung chedol minbua amin cheh uchu ahi.  
20 Amram chun apa sopinu Jochebed chu jin aneijin, amanun chapa ahin peh in, Aaron leh Mose ahi lhon'e. (Amram chu kum ja le somthum le sagi ana hing'e.)  
21 Izhar chapa te chu Korah, Nepheg leh Zicri ahiuve.  
22 Uzziel chapa te chu Mishael, Elzaphan leh Sithri ahiuve.  
23 Aaron in Elisheba aki chenpin, ama chu Amminadab chanu chule Nahson dinga asopinu ahi. Amanun chapa ahindoh ho chu Nadab, Abihu, Eleazar leh Ithamar ahiuve.  
24 Korah chapa te ho chu Assir, Elkanah leh Abiasaph ahiuvin, amaho chilhah hi Korah insung mi ahi tauve.  
25 Aaron chapa Eleazar chun Putiel chanute lah a khat ji in aneijin, chuin amanun chapa khat ahing'in Phinehas ahi. Amaho cheng hi Levi insung'a pu le pate ho insung bahkai dungjuiya chengse chu ahiuve.  
26 Aaron leh Mose hiche laiya kiminphah teni ma-ma hi ahi lhon'e Pakaijin ajah lhon'a, “Israel mite chu Egypt gam'a kon'in sepai te bangin hin lamkai lhon'in,” tia asei chu.  
27 Egypt lengpa, Pharaoh kom'a Israel mite Egypt gam'a konna puidoh dinga thu sei chu, Mose leh Aaron ahi lhon'e.   

Mose Khel'a Aaron'in Thu Aseina 
 

28 Egypt gam'a Pakaijin Mose ahoulimpi achun,  
29 aheng'a aseijin, “Keima Pakai kahi! Egypt lengpa, Pharaoh henga seiyin, keiman naheng'a kasei jouse chu.”  
30 Ahinlah Mose in Pakai akinel pin, aseijin, “Hichu ka bolthei louding ahi! Ajeh chu keima mipaomo kahi! Ipi jeh a Pharaoh in ka thusei angai ding ham?” ati.    

1 Hijeh chun Pakaijin Mose heng'a aseijin, “Hiche hi phate chan ngaiyin. Pharaoh lengpa kom'a Pathen tobang'a kasem ding nahiye, chule na sopipa, Aaron, hi nang dia themgaova pang ding ahi.  
2 Ka thupeh jouse hi Aaron jah a seijin lang, Aaron in Pharaoh heng'a Israel mite agamsung'a kon'a asol dohna dinga thu apeh tei ding ahi.  
3 Ahinlah Keiman Pharaoh lungthim ka suhtah ding, chuteng melchihna le thil kidang tampi Egypt gamsung'a kapun sah ding ahi. ✡  
4 Hiche a jong chu Pharaoh in na thu angai loulai ding ahi. Keiman Egypt gamsung'a ka khut kahin lhanjah ding. Keiman ka thaneina a kon - kamite, Israel te Egypt gam'a kon thutanna gimnei tah pum'a ka huhdoh ding ahiuve.  
5 Keiman kaban thahat kahin lhan'a Israel te kahin puidoh teng, Egypt miten Keima hi Pakai kahi ahin hetdoh diu ahitai.”  
6 Chuin Pakai thupeh bangin Mose leh Aaron injong abol lhon tan ahi.  
7 Pharaoh heng'a ngehna aganei lai lhon chun Mose kum somget ahitan, chule Aaron chu kum som get leh kum thum ahitai.   

Tenggol Gul Kisoh 
 

8 Chuin Pakaijin Mose leh Aaron heng'ah thu aseijin,  
9 “Pharaoh in ngehna ahin nei ding, ‘Thil kidang nei vetsah lhon'in.' Hitobang ahinsei teng, Aaron henga seiyin ‘Na tenggol chu la inlang Pharaoh masang laiya chun sep lhan, chuteng gul hung kisoh ding ahi.”  
10 Chuin Mose leh Aaron jong Pharaoh heng'a ache lhon'in Pakai thupeh bangin abol lhon tai. Aaron in tenggol chu Pharaoh le avaipipo te ho angsung'a chun asep lhan ahile, gul ahung kisoh tai!  
11 Hichun Pharaoh in ama miching ho le doithem ho akou khomin, Egypt gam'a mitphel doithem hon jong chuche tobang chu abol'un ahi.  
12 Atenggol'u tol'a aseplha cheh uvin ahile, amahoa jong gul akisoh tai! Ahinlah Aaron tenggol chun amaho tenggol ho chu avallhum soh tai.  
13 Hicheng nung jeng jong hin Pakaijin asei masat bang chun Pharaoh lungthim chu atah jing nalaiyin, thu ima ngaisah in anei hih laiye.   

Twi Thisan Kisoh 
 

14 Chuin Pakaijin Mose heng'a aseijin, “Pharaoh lungchang atah in, chule aman mipi ho soldoh ding anom naipoi.  
15 Hijeh chun jingkah teng Pharaoh vadung lam'a ahung suh teng nangma na che ding. Nile vadung pam'a nadin ding, hikom'a chu nakimupi ding ahi. Na tenggol gul kisoh chu kichoi teiyin.  
16 Chuteng akom'a hiti hin seiyin, 'Pakai, Hebrew mite Pathen'in nakom'a thuseiya eihin sol ahi, “Ka miten keima eihouna ding uvin gamthip noiya soldoh tan.” Tugeiyin, nangman ama thusei iman na ngaisah poi.  
17 Hijeh a chu hiche hi Pakaijin asei ahi: “Keima Pakai kahina ka kilah sah ding ahi.” Vetan! Ka khut a um tenngol hi mangcha a Nile twi kajep ding, chuteng vadung hi thisan kisoh ding ahi. ✡  
18 Asung'a nga jouse thi ding, chule vadung uilhahel ding, Egypt miten Nile vadung'a kon twi adon thei louhel diu ahitai,” ati.  
19 Chujongleh Pakaijin Mose heng ah aseijin: “Aaron jah a seiyin, 'Na tenggol kimat inlang Egypt gam'a twi jouse chunga na khut jah inlang - vadung jouse, twinah jouse, luikhuh jouse chunga twi jouse thisan sosah tan. Egypt gam muntin'a twi jouse, thingtwikong le songkong jouse sunga twi jouse geiya thisan soh ding ahi.'”  
20 Chuin Mose leh Aaron in jong Pakai thupeh bangin abol lhon tan ahi. Pharaoh le athunei vaihomte hon avet laiyun, Aaron in jong atenggol ajahdoh in Nile luidung chu ajep jeng tan ahi. Phulou helouvin, vadung twi apumpin thisan akisoh hel tan ahi.  
21 Luidunga nga jouse athisohhel tan, chule twi anen behseh phat chun Egypt miten adon thei tapouvin ahi. Egypt gamsung pumpi mun jouse thisan dim ahitai.  
22 Ahivang'in Egypt gam'a mitphel doithem hon jong adoiyu mangchan ama hon jong twi thisan asosah uvin ahi. Hijeh chun Pharaoh lungthim chu atah jing nalaiye. Pakaijin asei bangin Mose leh Aaron thusei chu nahsah in anei hih laiye.  
23 Pharaoh jong aleng inpi lam'ah akilen, hicheng thilsoh ho jouse chu alungthim'a gelkham asa hih laiye.  
24 Ahin Egypt mite jousen luipang dung alai thuh un twi akihol le tauvin ahi, ajeh chu ama hon Nile luidunga twi chu adonthei tah louvu ahi.  
25 Pakaijin Nile luidung ajep kal nisagi alhing tan ahi.    

Egypt Gamsung'a Ukengte 
 

1 Pakaijin Mose heng'a aseijin, “Pharaoh heng ah chen lang hiti hin gasei kit temin, “Hiche hi Pakai thusei ahi: Kamite soldoh jeng tan, chutileh ama hon keima kin abol ding'u ahiye.”  
2 “Nahsah moa amaho na soldoh louva ahileh, na gamsung pumpia ukeng kahin lansah ding ahi.”  
3 “Nile luidung jong ukeng dimlha jeng ding ahi. Na insung leh na lupna channa hung kaldoh diu! Na mite leh na nungjui ho jouse kom channa lhung ding, na changlhah meh nau jouse'a jong hung lut dimset ding ahiuve.”  
4 “Ukengte chung leh nanung juiho jouse chung'a chom le ding'u ahi.”  
5 Chuin Pakaijin Mose heng'a aseijin, “Aaron jah a seijin lang, ‘Egypt gamsung pumpi ukeng ten ahin lodimna dingin, na tenggol jah in, twinah jouse, twilam jouse leh luidung jouse chu jeptan! Ukeng ten Egypt gam pumpi hin lodim tante, tin seipeh in,” ati.  
6 Aaron'in jong Egypt gamsung twi chung'a akhut ajah in ajep tan ahile, ukengte ahung potdoh un Egypt gamsung pumpi alodim jeng tai!  
7 Ahinlah Egypt gam'a mitphel doithem hon jong hitobang chun abolthei uve. Ukengte chu gamsung'a alhalut thei un ahile gam pumpi chu ukengte adimlha tai.  
8 Chuphat in Pharaoh in Mose leh Aaron akouvin hiti hin aseije, “Pakai heng'a tao lhon tan, ajeh chu keima le ka mite jouse'a konna ukengte alahdohna dingin, chuteng keiman namite'u ka soldoh ding, amaho che uva Pakai kin agabol diu ahi,” ati.  
9 Mose'n adonbut in, “Nang le na sohte, chule namite dinga itih phat a katao ding nei seipeh in ati. Chuteng na in dung jouse'a ukengte Nile vadung lam'a kitol ding ahitai,” ati.  
10 Pharaoh in adonbut in ajah a, “Jing teng bol in,” ati. Mose'n henge, “Nasei bang-bang hita hen. Chuti leh nangman keiho Pakai, Pathen tailou dang aumpoi ti nahin hetdoh ding ahi,” ati.  
11 “Ukeng ten nangma leh na nungjui ho jouse le namite naboncha uva na dalhah diu, Nile luidunga bou umden diu ahi,” ati.  
12 Chuin Mose leh Aaron jong Pharaoh angsung'a kon'in achedoh lhon'in, Mose chu Pakai lam sang'in kap pum in ataovin, Pharaoh le amite a kon'in ukengte ladoh tan ati.  
13 Pakaijin Mose taona chu asanpeh tan, indung jouse, loujao leh gamsung'a ukeng jouse asumang hel tan ahi.  
14 Egypt miten ukeng thisa ho chu aloh khom'un ahile gamsung pumpi a uilha jeng tan ahi.  
15 Ahinlah Pharaoh in dinmun ahung oldom tai ti ahin hetdoh phat in, angaija bangin alungthim atah kittai. Pakaijin aseidohsa bangin Mose leh Aaron thusei chu anahsah kit tapoi.   

Egypt Gamsung'a Thousi-Vaibong 
 

16 Chuin Pakaijin Mose heng'a aseijin, “Aaron heng'a seijin lang, ‘Na tenggol jandoh in tollhang jep temin. Egypt gamsung pumpia vut chu vaisi kisoh ding ahi,” ati.  
17 Pakai thupeh bangin Mose leh Aaron'in jong abol lhon tai. Aaron'in jong akhut ajah in atenggol'a tol lham chu ajep a ahile, vaisi tamtah in Egypt gam pumpi le agamcha jouseu alodim jeng tai. Egypt gamsunga vut jouse chu vaisi asoh tan ahi.  
18 Pharaoh doithem hon atobang bang abolthei jing vang uvin, tunvang alosam tauvin abolthei tapouvin ahi. Vaisi in mipi ho leh gamsung'a gancha jouse atomlha tauvin ahi.  
19 Hiti chun doithem hon jong Pharaoh heng'a aseiyun, “Hiche hi Pathen khutjung ahi!” ati tauve. Ahinlah Pharaoh lungthim chu angaija bangin atah jing nalaiye. Pakaijin aseidoh sa bangin Pharaoh in jong amaho thusei chu anahsah dehpon ahi. ✡  
20 Chuin Pakaijin Mose henga hiti hin aseikit tai, “Jingkah teng Nile vadung lam'a Pharaoh hung ding chuteng nangman nakimupi ding ahi. Ajah a Pakaijin hiti hin asei je, 'Kamite soldoh tan, ajeh chu ama hon keima kin abol ding'u ahi.  
21 Na soldoh louva ahile, Keiman namite, nanung juiho chule na insung jousea thousi kahin lansah ding ahi. Egypt mite in jouse thousin atomlhah jeng ding, gam leiset pumpi jong dimlha jeng ding ahi, ati.  
22 Ahinlah kamite chenna Goshen achom beh a kahoidoh ding ahi. Thousi khatcha lenglut louhel ding ahi. Chuteng leiset pumpin keima hi Pakai kitipa chu kahi ti nahin hetdoh diu ahi, ati.  
23 Keiman kamite leh na mite kah a kikhenna ka semdoh ding, Hiche thil kidang meilchihna hi jing nikho teng soh ding ahi,'” ati.  
24 Pakaijin aseidoh bangin aboltan. “Thousi te chun Pharaoh insung, anungjui ho insung leh gamsung in jousea alenglut tauvin adimlha jeng tai.” Thousi ahon honin Egypt gamsung'a ahung kitol lut tan ahile gamsung pumpi chu athimlha jeng tan ahi.  
25 Chuphat in Pharaoh in Mose leh Aaron aga kouvin, hiti hin aseije, “Apha tai! Cheuvin lang Pakai maicham gasem tauvin, ati.” Aman aseijin, “Hichu Egypt gamsung'a nabol ding'u ahi,” ati.  
26 Mose'n adonbut in hitin aseije, “Hichu adih theipoi. Keihon Ka-Pakaiyu le Ka Pathen'u angsung'a kilhaina maicham kasem diu chu, hiche lai Egypt mite adia thil kitoh ahiye. Ven! Hitobang thil ho pi chu bol taleng'u Egypt miten song'a eiselih gam ding'u ahi,” ati.  
27 “Ka Pakaiyu leh ka Pathen'u angsung'a kilhaina hi nithum sung hitei ding ahi, hichu Pakaijin keima ho dia aseidohsa ahi, ati.”  
28 Pharaoh in adonbut in ajah a hiti hin aseije, “Apha tai, che tauvin.” Keiman nangho gamthip noija na Pakaiyu kinbol dingin kaphal tai, amavang nache gamlat louhel ding'u ahi. “Tun cheuvin lang keima dingin nei taopeh un,” ati.  
29 Mose'n adonbut in, “Na angsung'a konna ka potdoh ding, jing nikho tengleh nangma akon leh namite chule na insung jouse uva konna thousi apotdohna dinga katao tei ding ahi, kagihna ahiye nangma Pharaoh in jong nei joulhep da uvin lang Israel miten jong Pakai dia kilhaina hi boldau hen nati loubeh ding ahi,” ati.  
30 Pharaoh angsung'a kon'in Mose apotdoh tan, thousi jouse akitolmang helna dingin aga tao tan ahi.  
31 Pakaijin Mose taona asanpeh tan, Pharaoh akon, anungjui ho leh amite ho jousea kon'in, thousi vaibong abonchan akitolmang tan, khatcha jeng jong akimudoh tapon ahi.  
32 Ahinlah angaiya bangin Pharaoh lungthim atah kit tan ahileh, Israel mipi asoldoh deh tapoi.    

Egypt Mite Gancha Thigamna 
 

1 Pakaijin Mose thupeh aneijin,“Pharaoh heng'a chekit inlang ajah a hiti hin seijin. Hiche hi ahi Hebrew mite Pakai, Pathen'in asei chu: Kamite che'u henlang, Keima kin gabol uhen.  
2 Na soldoh louva Israel mite hi na umsah jing dinga ahile,  
3 na loujaova na gancha jouse na sakolte, sangante, sangongsao te, gancha hon, kelngoite leh na kelchate chung'a gamna hise kahin lansah ding thigam kei ding ahiuve, ati.  
4 Ahinlah Pakaijin Isrrael te gancha ho leh Egypt mite gancha ho chung'a chom khenna ahin sem ding, Israel mite ganchaho vang chu khatcha jong thilou ding ahi!  
5 “Pakaijin hiche gamna hise ahin lansah ding ahitai. Aman aseije jing nikho teng gamsung pumpia ahin lansah ding ahi.”  
6 Pakaijin aseidoh bangin aboltai. Ajing jingkah in Egypt mite gancha athigam hel tan, ahinlah Israel mite gancha vang chu khatcha jong athi hihbeh jeng'e.  
7 Thilsoh umchan dol khol chil dingin Pharaoh in asohte ho chu asoltan ahile, Israel mite gancha ho chu khat cha jeng jong athi pon ahi! Amavang Pharaoh lung thim chu angaiya bangin atah jing nalaiyin* aman mipi ho chu asol doh dehpon ahi.   

Egypt Gamsung'a Uilut Natna 
 

8 Chuin Pakaijin Mose leh Aaron heng'a aseijin, “Lhum sung'a kon'in vutdi tampi kiham lhon'in, hichu Pharaoh mitmu chang tah a Mose'n vanlam'a athe tou ding ahi,” ati.  
9 “Egypt gamsung pumpi chu vutvai nelsel chun alodim jeng ding, chuteng mihem chung hile gancha chung hile uilut natna huoisen alhunden jeng diu ahi,” ati.  
10 “Chuin amanin jong lhumsung'a kon'in vutdi akiham lhon'in, Pharaoh angsung'a ading lhon tai,” Pharaoh in avet jing laiyin, Mose'n vutdi chengse chu vanlam angan athetou le, vutdi nel chun gampumpi alodim jeng tan mihem le gancha ho chung’a uilut natna hoise alang tai. ✡  
11 Egypt gam’a doichoiya thilbol ho chung'a jong achutan Mose angsung'a ading ngam tapouve, ajeh chu uilut natna hoise chun amaho leh Egypt mite jouse alhun den jeng ahitai.  
12 Ahinlah Pakaijin Pharaoh lungthim asutah nalaijin, “Pakaijin Mose heng'a aseidohsa bangin, Pharaoh in ngai nahsah in anei hih laiye.”   

Egypt Gamsung'a Gielchang 
 

13 Pakaijin Mose heng'a aseijin, “Jingkah matah in thouvin Pharaoh angsung'a ga dingin lang, ajah a seijin. Hiche hi Pakai Hebrew mite Pathen'in asei chu ahi: “Ka mite chetau hen, chutileh keima eihou thei diu ahi.”  
14 “Na soldoh louva ahile, keiman natna hoise kahin lansah be nahlai ding nangma le nanung juiho chule namite chung'a kahin lansah cheh ding, chuteng nangman keima Pakai tailou leiset a Pathen dang aumpoi ti nahin hetdoh ding ahi,” ati.  
15 “Tu jenga jong keiman ka khut kalhan jah a nangma le namite chung'a gamna hoise ka lansah a leiset chung'a hi ka suhmang hel jeng thei nahiye.”  
16 “Ahinlah keiman leiset pumpia ka thaneina ka musah bou nahin hichu leiset pumpia kithe jal ding ahi.” ✡  
17 “Ahinlah hicheng jouse nungin jong nangma leh nangma na kichoisang gunset in, kamite na soldoh hih laiye.”  
18 “Jing nikho tuphat dontah le keiman gelchang nasatah Egypt gamsung'a imatih channa analha khaloulai chu kahin lhahsah ding ahiye.”  
19 “Kino tan! Na loujaova gancha ho jouse hoitup dingin namite sol loijin, achuti louva ahile hitobang gelchang ahung kheh teng loujaova mihem hihen gancha hijongleh aki dalha chan chu gelchang'in ase a thi jeng ding ahi,” ati.  
20 Pharaoh nungjuiho mi phabep chu Pakaijin hitia asei jeh chun akicha tauve. Amaho acheloi jun loujaova gancha ho leh asohte ho'u chu aga puilut tauvin ahi.  
21 Ahinlah Pakai thusei ija sep louse vang chun aloujao dung uva kihong tah in gancha alha thang nalai uve.  
22 Chuin Pakaijin Mose heng'a aseijin, “Egypt gamsung loujao tin cheng'a gelchang ahung kheh a mihem ahin gancha ahin chule loujaova thingphung jouse hihen lang, Egypt gamsung pumpia thil um jouse ase khahna dingin vanlam nganlang na khut lhang jah tan,” tin aseitai.  
23 Chuin Mose'n jong vanlam asang'in atenggol chu agah jahdoh jeng le, Pakaijin vanthamjol aki thinsah in gelchang ahung khetan, leiset chung geijin meikong ahung lenglha tan, Egypt gam pumpia Pakaijin gelchang goju toh kibangchet in akhehsah tan ahi.  
24 Imatih chan a jong hitobang gelchang chu Egypt gamsunga ana khe khalou lai ahin, tanglou hel'in gelchang chu akhe tan meikou apahlha jengin ahi. ✡  
25 Hitobang gelchang chun Egypt gamsung pumpi alodim lhajeng tan chule loujaova umphot gancha hihen mihem hijongleh aum jouse chu asep lhu jeng tan, gamsunga thingphung jouse jong asep thang deh tan ahi.  
26 Goshen mun Israel mite chenna mun bou chu ahoidoh tan ahi.  
27 Hitia thil aso phat chun, Pharaoh in jong mi asol loijin Mose leh Aaron agakou sah tan hiti hin aseiye, “Tun vang keima chonse kahitai,” tin kilhanna aneijin “Pakai hi thudih tanpa ahin, keima le kamite kadih tapouve,” ati.  
28 Pakai henga nei taopeh lhon tan, ajeh chu vanthamjol aging jeng jung'e! Gelchang nasatah in akhe jing nalaijin ahi. Ka gimval tauve. Keiman na soldoh tauving'e; um jong umsot tahih un, ati.  
29 Mose'n adonbut in, “Ahi le aphai.” Khopi sung hi ka dalhah lhah leh keima jong Pakai heng'a ka tao ding ahi. Vanthamjol gin hung thip ding, gelchang khe jong hung tang jeng ding, nangman jong leiset pumpi hi Pakaiya ahi ti nahet doh ding ahi,” ati.  
30 “Ahinlah keiman kahe jing nalaije, nangma leh nasoh ten tuchan'in Pakai na ging hih lai uve,” ati.  
31 Hiti chun gamsung'a Phaipheng jouse leh sakol chang abonchan amangthah hel jeng tai, sakol chang chu avui ado laitah ahin chule phaipheng chu ahung don doh laitah ahiye.  
32 Hiche lah achun suhlou chang leh butun chang vang ahoidoh nai, ajeh chu suhlou chang leh butun chang chu aduo aum loulai phat ana hiye.  
33 Chuin Mose jong Pharaoh angsung khopi dalhan achetai. Pakai lam asang'in ataovin ahile, vanthamjol kithin le gelchang khe chu atang jeng tan, leiset pumpia gojuh jeng jong atang hel tan ahi.  
34 Pharaoh in jong gojuh, van kithin, leh gelchang kheh akitang tai ti ahin hetdoh phat in ama le anungjui ho achonse kit tauvin, angaiya bangin Pharaoh lungthim atah kit tai.  
35 Pakaijin Mose heng'a ana seidoh sa bangin Pharaoh lungthim angaiya bangin atah kittan, Pharaoh in jong Israel mite asoldoh deh poi.    

Egypt Gamsung'a Khaokho te 
 

1 Chuin Pakaijin Mose heng'a aseijin, “Pharaoh heng'a chekit inlang, ga seikit tan. Keiman ama leh asohte ho lungthim ka suhtah ahin, melchihna hicheng jouse hi kakilah sah ding ahi,” ati.  
2 “Chule nangman jong na chapa te leh natupate jah a ichan geija kagim sah uva chule melchihna tampi kamu sah uve ti na jahsah theina diuva kasei ahiye. Nangho jengin jong keima hi Pakai kitipa chu kahi ti nahet doh jeng diu ahi,” ati.  
3 Mose leh Aaron jong Pharaoh heng'a ache lhon'in asei lhon tai, “Hebrew mite Pakai, Pathen'in hiti hin aseiye: Itih chan ka-angsung'a kun ding da nahi tam? Keima kin agabolna ding uvin, kamite soldoh tan.  
4 Nanop louva ahile, vetan! Jing nikho tengleh na gamsung'a khaokho te kahin lansah ding ahi.  
5 Gam pumpi alodim soh uva tol lham jong na muthei louding ahi. Gelchang'in akhehlih lou amoh chengse khaokho ten aneh gamhel diu, loujaova keh thingphung ho jouse jong anehchai kei ding'u ahiye.  
6 Nangma insung hihen nasohte insung hijongleh Egypt gam insung jouse ahin lodim sohhel jeng diu, hiche tobang thilsoh gimnei hi napu napa teu khang'a pat na gamsung uva anaum khalou lai ahi, tin ahenga agasei lhon tai, chuin Mose jong Pharaoh angsung'a kon'in apotdoh tan ahi.  
7 Pharaoh sohte ho jong ahung uvin Pharaoh heng'a asei tauve. “Amapa hin itih chan lom lom eiho dinga hahsatna alhunsah ding hitam? Mipi ho hi che uva a Pathen kin abolna diuvin soltan! Egypt mite pihi jou le nal'a mangthah gam ding ahi tauve ti na hetdoh hih laiyem?”  
8 Chuin Mose leh Aaron chu Pharaoh heng'a dingin ahin puilut kit tauvin. Pharaoh in jong amani jah a aseijin, “cheuvin lang na Pakai leh na Pathen kin gabol tauvin. Ahile koipen mong hi nahiuvem ache ding?” tin amani chu adong tan ahi.  
9 Mose'n adonbut in, “Ateh akhang, ka chapa te hou ahin ka chanute hou jaona a khatcha kidalha louding kahiuve. Ka kelngoi jouseu leh gancha jouse aboncha kapui sohkei diu, chule keihon kut chu alouthei louva kagabol teitei ding'u ahi,” ati.  
10 Pharaoh in jong aseijin, “Keiman nangho nacha sen gei uva ka soldoh tha ngei ngeija ahile Pakai umpina chu chang un! Na lungthim sung lhonna lungthim phalou na keng lhon'e.  
11 Hiche vang chu hithei louhel ding ahi! Nangho lah a Pasal chengse cheuvin lang na Pakaiyu kin gabol tauvin, hichu natup tenten uva hilou ham?” Chuin Pharaoh in aleng in a konin ahin nodoh lhon tan ahi.   

Khaokhopite Alan 
 

12 Chuin Pakaijin Mose heng'a aseijin, “Egypt gamsung pumpia khaokhopite alanna dingin na khut jahdoh jeng tan. Egypt gamsung'a hamphung gelchang in akhehlih moh chengse aboncha aneh gamset diu ahi,” ati.  
13 Mose’n atenggol chu Egypt gamsung pumpi chungvum a ajahdoh jeng tan ahile, hiche nikho chun Pakaijin Egypt gamsung pumpi nilhum kei leh khovah hel'in huiphalou solama kon'in tanglouvin anun sah tai. Jingkah in solam akon huijin khaokho te ahon hon'in ahin polut tauvin ahi.  
14 Chule Egypt gam pumpi chu khaokho ten alosoh hel jeng tan, hitobang'a gamsunga khaokho te chu imatih channa ana um kha loulai ahiye. ✡  
15 Khaokho ten gamsung pumpi alodimlha tauvin ahile mu athimlha jeng tai. Gelchang in akheh moh chengse gam leiset a thingphung jouse jong anemang hel tauvin, Egypt gamsung pumpi thingphung chule hamphung abonchan ado khat jeng cha jong um louvin khaokho ten anechai hel jeng tauve.  
16 Chuphat in Pharaoh in jong asohte ho asol loiyin, Mose leh Aaron aga kousah un, hiti hin aseiye. “Keiman na Pakai leh nangni chung'a chonset phat louna kabol khatai,” ati.  
17 “Ka chonsetna nei ngaidam lhon'in, Pakai heng'a nei taopeh teitei lhon tan, hiche thigamna hoise hi keima angsung'a kon'in tolmang jeng lhon tan,” ati.  
18 Mose jong Pharaoh angsung'a kon'in a kondoh in Pakai heng'a aga tao tai,  
19 Pakaijin nisolam a kon'in hui hattah ahin nunsah in ahile, hiche huipi chun khaokho te jouse twikhanglen dung laiya alhoh lut sohhel jeng tai. Egypt gamsung pumpia khaokho te chu khat jeng cha jong aum tahih hel jengin ahi.  
20 Ahinlah Pakaijin Pharaoh lungthim asutah jing nalaijin, Pharaoh in jong mipi ho chu asol doh hih laiye.   

Egypt Gamsunga Muthim 
 

21 Chuin Pakaijin Mose heng'a aseijin, “Nakhut jah inlang vanlam sang tem in, Egypt gamsung pumpi muthim'in alo sohhel jeng ding ahi,” ati.  
22 Mose'n jong Pakaijin athupeh bangin vanlam asan jeng'a ahile, Egypt gamsung pumpi nithum sung mu athim lha jeng tan, ahi. ✡  
23 Hiche phat sung chun khat le khat akimu thei tapouvin, koimacha jeng jong pot le theilou ahitai. Ahinlah Israel chate chenna mun vang chu khovah in aumpi jing uve.  
24 Ajonan, Pharaoh in jong Mose akoukit tai. “Cheuvin lang Pakai kin gabol tauvin,” ati. “Na chate'u kipui jun lang, ahinlah na kelngoi hon teu vang na dalhah ding'u ahi,” ati.  
25 Mose'n adonbut in, “Hichu hithei him him ponte. Ka gancha te'u chu nei puisah tei teiju angaije, ajeh chu ka Pakai uleh ka Pathen angsung'a kilhaina a ka manchah ding'u ahi, ati.”  
26 “Ka gancha teu aboncha, ka pui teitei diu ahiye; khat jeng cha jong ka dalhah thei louhel diu ahi. Ajeh chu ka ganchate'u lah a konna hi keihon Pakai angsung'a kilhaina'a katdoh dinga ka lhendoh cheh cheh diu ahi. Chule amun ka lhun kahse uva itilam dol'a Pakai kin kabol diu ham ti kahe chen nai pouve,” ati.  
27 Ahinlah Pakaijin Pharaoh lungthim chu khatvei asutah kit nalaijin, Pharaoh in jong mipi ho chu asoldoh hih laiye.  
28 Chuin Pharaoh jong apeng jah jeng tan, Mose henga aseijin, “Ka angsunga kon'in potdoh jengin!” ati. “Keiman nangma ka gih nahiye. Avel'a nei hung kinung mupi kitthei louhel ding ahi! Nei kimupi kit ngai ngaiya ahile hiche nikhoa chu nathi jeng ding ahi,” ati.  
29 Mose'n adonbut in, “Apha jenge,” “Avel'a ka kimaitopi tah louding nahiye,” ati.    

Egypt Gamsung'a Gamna Hoise Achaina 
 

1 Pakaijin Mose heng'a aseijin, “Keiman Egypt gamsung leh Pharaoh chung'a ka hin lhunsah ding hoise khat akivat nalaije. Hiche hi aso chai chai tengleh, Pharaoh in agamsung dalha dinga nahin no jeng ding'u ahitai,” ati.  
2 “Israel mite heng'a seipeh inlang, ama-ama cheh in aheng akom Egypt mite sana dangka akijepna ding uvin kithum cheh tauhen,” ati.  
3 (Tun Pakaijin Israel chate chu Egypt mite mitmun lunglhaina achansah tai. Chule Mose chu Egypt gamsung pumpia amin akithang in, Pharaoh mitmu chang leh mipite mitmun amin che lheh jeng tan ahi.)  
4 Chuin Mose'n Pharaoh heng'a aseijin, “Hiche hi Pakaijin aseiye: “Keiman jankim tah le Egypt mite lungthim kahin suhthou ding ahi.  
5 Egypt gamsung'a chapang peng masa jouse, Pharaoh chapa peng masapen ahin, alaltouna a peng masa penpa ahin, a sumbuh laiya changbong goija pang asohnu chapa chan geija abonchauva thigam kei ding, gancha peng masa jouse jong aboncha thisoh hel ding ahiye, ati.  
6 Chuteng Egypt gamsung pumpia ka le mao kithong lha ding, ajeh chu hitobang thilsoh gimnei hi imatih channa anaum khalou laiya ahin, avel'a hung kilah kit talou ding chu ahi.  
7 Ahinlah Israel mite vang chu lungmon nan aumpi jing diu, uicha jeng jong hampoh louding ahi. Chuteng Pakaijin Egypt mite leh Israel mite kikah a ijakai datkhenna asemdoh tai, hichu nang hon na hetdoh cheh ding'u ahi, ati.  
8 Chuteng Egypt gam'a na nungjui ho leh nasohte abonchauva keima lam'a hung kipelut ding'u hitia hi asei diu ahi, khaiye! 'Nangma leh nanung juiho abonchauvin hikom'a kon hin potdoh tauvin!' tin aseije atipeh tai. Chuin Mose jong lungphamo tah in Pharaoh angsung'a kon'in achedoh tan ahi.  
9 Tun Pakaijin Mose heng'a aseijin, “Pharaoh in nangma thusei ahin ngailou ding, ahinlah keiman Egypt gamsung'a thil kidang melchihna ka bolbe nahlai ding ahi,” ati.  
10 Mose leh Aaron'in jong Egypt gam Pharaoh angsung'a thil kidang melchihna tampi aki lahsah lhon'in, ahinlah Pakaijin Pharaoh lungthim chu kidang tah in asutah jing nalaijin ahile, Pharaoh in Israel mite chu Egypt gamsung a kon'in ana soldoh hih laiye.    

Kalchuh Kut 
 

1 Israel mite Egypt gam'a aum jing laijun, Pakaijin Mose leh Aaron heng'a hicheng hi thupeh aneiye: ✡  
2 “Tu apat hiche lha hi nangho dinga lha kipatna ahin, kumkhat adia lha kipatna a kisim ding ahitai.  
3 Israel te kikhop khomna munpi jouse ah ga seipeh lhon tan. Hiche lhasung nisom alhinni tengleh ama-ama cheh in apu apa teu insung kai lhah apat, insung khat cheh akon kelngoi khat cheh katdoh dinga ahin kai diu ahiye.  
4 Kelngoinou khat kitha dinga insung khat a mijat chu alhom khah a ahile, inneipu le aheng akom'a pa kinopto ding kelngoi nou adol ding chabep khat chu aga kimat lhon ding, amichan cheh in aneh khopset ding kelngoinou khat ding mijat chu phatecha nasim toh lhon ding ahi.  
5 “Kelngoinou chu nolna beihel hi ding, kumkhat lhingsa hitei ding, hiche kelngoinou chu kelngoi honlah a konna hihen kelcha honnlah konna hijongleh athah beh mong mong'a na kimat ding'u ahi.”  
6 “Hichea manchah ding kelngoinou chu hiche lha nisom leh nili lhinni geija nahen cheh diug'u hichu nilhum lam tengleh Israel kikhom pumpi chun ama-ama cheh adia akitha ding'u ahiye.”  
7 Gancha kithat thisan chu phabep asodoh diu, hichu kelngoinou thisan a chu in kotpi phung le inkam'a aloinat cheh cheh diu ahi.  
8 Hicheni jan teng chule kelngoinou sa chu meiya akihul min uva aneh cheh diu, hichu cholsolou changlhah leh anchekha toh ametha cheh cheh diu ahiye.  
9 Hiche sa chu asel puma hihen twija kihonminsa hijongleh koima chan naneh thei louhel diu ahi. Sa pumpi aluchang le akeng chule asung jouse jaona meiya na kihulmin tho uva naneh cheh diu ahi.  
10 Sa amoh neocha jong jingkah channa na khovah sah louhel diu ahi. Akinelou taphot chu jingkah masanga meiya na govam jeng ding'u ahiye.”  
11 “Hicheng hi sa naneh teng ule najui cheh ding'u ahiye: nangma cheh na kivon lhingsel uva, nakeng chot ho'u na kisi cheh diu, chule nakhut uva tenggol na kiphu sohkei ding'u ahi. Chuteng naneh khom sohkei diu hichu Pakaiya dia Kalchuh Kut ahiye.  
12 Hiche jan teng chule keiman Egypt gamsung kahin jotpa a mihem leh gancha aboncha apeng lha masa jouse kasuh gamhel ding ahi. Chule Egypt gamsung'a milim doi kisemthu jouse chung'a jong thu katan ding ahiye, ajeh chu keima Pakai kahi!.  
13 Ahinlah nangho jouse dinga hiche thisan kiso chu melchihna hung kilah tading, keiman Egypt gam pumpi kahin suhmang ding, hiche thisan chu kahin mudoh jiteng keiman nangho jouse chung'a natna hoise hung lang thei jouse a konna kaven doh ding nahiuve.  
14 Hiche nikho hi nangho dinga hetjingna nikhoa pang jeng ding ahitai. Hichu kumsih chule akhang akhang'a Pakaiya dia kut nikho ahi ti na geldoh jing ding'u ahiye. Na khang lhumkei uva chonna dan hitia nanit jing diu ahitai. ✡  
15 Nisagi sung'a cholsolou changlhah jeng naneh ding'u ahi. Nisagi alhinni tengleh nangma insung cheh a chol um jouse pamlam'a na paidoh sohkei ding'u ahi. Nalah uva koi tobang khat chun hiche cholsolou changlhah, nisagi lhinnia pat naneh khah ngeingei uva ahile, ama chu Israel mite lah a konna kisumang jeng ding ahi.  
16 Kut kipat nikho masa penni teng khompi len khat nanei uva, nisagi alhinni teng jongleh khompilen theng khatma nanei diu ahi. Hiche nikho teni hi atumbeh a nanit cheh diu, amichan'in aneh khop ding nabol peh teitei ding'u ahi.  
17 “Hiche hi Cholsolou changlhah kut a naman diu ahiye, ajeh chu hiche nikhoa hi keiman nangho Egypt gamsung'a konna kahin puidoh nau na geldoh jing diu, nakhang lhumkei uva nangho jousen hiche nikho chu chonna dan ahi tia nanit jom jing ding'u ahi,” ati.  
18 Lhamasa nisom le nili lhin nikho nilhah lam tengleh na boncha uva hiche cholsolou changlhah chu naneh pan diu ahi  
19 Nisagi sungse'a vang chu nangma nangma insung cheh a, chol sosa changlhah khat jeng cha jong kilah louding ahiye. Kholjin mi ahin agamsung cheng den miho hijongleu chun cholsosa changlhah nekha tapou chu, Israel khompi a konna kisumang jeng ding ahi.  
20 Hiche phatsung hin amitakip in cholsosa changlhah kiti phot naneh louhel ding'u ahiye. Ajeh chu cholsolou changlhah jeng naneh diu ahi.”  
21 Chuin Mose'n jong Israel sung'a upaho jouse akou khom in aheng uvah aseipeh tai, “Cheuvin, nangma cheh insung ding kelngoinou gaki kaiyun lang, chule Kalchuh Kut a dingin kithauvin.”  
22 “Khutsilna kong'a gan thisan chu koiyun. Chule hichu hyssop nado phabep lauvin lang dekot uvin. Hyssop chu lauvin lang thisan achun kotpi khom teni ahin kotpi chunglah inkam a chun loinat sohkei uvin. Jing khovah kahsea koima chan hichu akallhah thei louding ahi.  
23 Ajeh chu Pakaijin Egypt mite jouse sugam'a hung ding kahi, chuteng Pakaijin kotpi chung lah a thisan kiloinat ho chu amu ding, hitia chu asuhgam ding hojal a chu hiche insung chu apeldoh ding ahiye.” ✡  
24 “Geldoh jing'un, thupeh hichengse hi nangho jouse ding leh nachateu khang geija chonna dan ahi tia najui jing ding'u ahi.  
25 Pakaijin nangho peh dinga akitepna sa gamsung nalhun teng ujongleh hiche chonna dan hi najui jing diu ahi.  
26 Chule hiche chonna hi na chate uvin 'Ipi dinga kibol ham?' ti nahin doh ding'u ahi.  
27 Nang hon jong na donbut uva, “Hiche chonna dan hi Pakaiyaa dia gantha kilhaina ahin chule Pakaijin Egypt mite ana thagam lai chun Aman Israel mite in ho chu ana kalchuhji e,'” tia na seipeh ding'u ahi. Chuin Mose'n thupeh hichengse chu achai phat in mipi jouse Pakai angsung'a akunlha sohkei uvin chibai aboh tauve.  
28 Pakaijin Mose leh Aaron athupeh bangin Israel mite'n jong abol tauvin ahi.   

Potdoh Kipatna 
 

29 Chule hiche Jan khangkim chun Pakaijin Egypt gamsung'a naocha peng masa jouse, Pharaoh chapa apeng masapen alaltouna toupa a kipat, akimvella cheng asohpa chapa peng masapen ahin, chule gancha peng masa jouse athat gamhel tan ahi. ✡  
30 Jankim laijin Pharaoh, asohte ho chule Egypt mite abonchauvin athou doh tauvin, Egypt gamsung pumpia ka le mao awgin akithong sohhel tai. Ajeh chu intin cheng'a mi thina lou umlouva ahitai.  
31 Jankim laijin Pharaoh in Mose le Aaron aga kousah tauvin, “Ka mite dalhan che tauvin chule Israel mite kipuijin che tauvin! Nei tepna bangun cheuvin lang Pakai kin chu gabol jeng tauvin.  
32 Na seima bangin na kelngoi jouseu leh na gancha jouse'u abonchan kipui unlang, che tauvin, nei dalhah ding tah jeh un keima jong phatthei neichan lhon ding ahiye,” ati.  
33 Egypt miten abonchauvin Israel te dingin akisaboi lheh jeng tauvin, Egypt gamsung'a konna Israel mite soldoh loiding lunggel akeng tauvin, ama hon “Keiho ka boncha uva thigam ding kahi tauve!” tin asei uve.  
34 Israel mite'n jong changbong neldi anei jouse'u aki hamkhom tauvin. Changbong ameh nau lhengkam jouse jao nan poh dingin akigot cheh tauvin ahi.  
35 Mose'n athupeh bang-bang uvin, Israel mite'n jong abol tauvin ahi; Egypt mite a kon'in sana le dangka kijepna ding jouse akithum doh gam tauvin ahi. ✡  
36 Pakaijin Israel mite chu Egypt mite mitmun alunglhai sah sohkeiyun ahile, Egypt miten jong anei chasun uchu itcha louhel lin ana pesohkei uve. Egypt mite haona jouse toh akon tauvin ahi!  
37 Hiche jan chun Israel mite Rameses khopia kon'in Succoth lam'a dingin akipat doh tauvin ahi. Numei chapang simtha louvin keng lam'a che pasal jat mong chu sang jagup alhing uve.  
38 Amaho ahiuvin chule miphuh miphah, gancha ho, kelngoi hon tampi le gancha hon tampi jaonan aki tol tauve.  
39 Egypt gamsung'a aum lai uva kisem changbong chu alhon lhon'in akiken jiuvin ahi. Egypt gam'a kino tah a kisoldoh ahijeh uvin ama hon changlhah chu chol aso man tah louvu, chule ama cheh neh ding jeng jong ana kigon man tapouve.  
40 Israel mite chu Egypt gamsung'a kum jali le kum somthum ana cheng uve. ✡   

Kelchuh Kut Dan 
 

41 Chuin, Kum jali le kum somthum lhinin Pakai thaneijin Israel mite chu Egypt gam'a kon'in ahin puidoh tauvin ahi.  
42 Hiche jan chun Pakaijin Israel mite Egypt gam'a konna ahin puidoh din kitepna aneijin ahi. Hiche jan hi Pakaiya mong ahin, hijeh a chu Israel mite'n akhang-akhang uva anit jing diu ahiye.  
43 Chuin Pakaijin Mose le Aaron heng'a aseijin, “Hichengse hi Kalchuh Kut kibol ding dan ahi. Kalchuh Kut ankong hi kholjin min anehthei louhel ding ahi.  
44 Amavang hiche mihem chu sum'a kichodohsa le cheptan sa ahile aneh jeng thei ahinai.  
45 Kholjin mai-mai le tha a kila a kigoi mihon aneh louding ahi.  
46 Insung cheh a Kalchuh Kut an chu kine ding ahi. Inpolam'a naneh theilou diu chule agu jong khatcha na suhboh lou diu ahi. ✡  
47 Hiche hi Isreal khompi jousen phatecha anit cheh diu ahi.  
48 “Gamdang mikhat tou ahung kholjin khah a Pakai Kalchuh Kut a ajaonom'a ahile pasal kiti phot chun achep kitan cheh uhen, chuteng Kalchuh Kut chu anailut uva aneh thei ding chuteng amaho chu Israel mite bang'a lhathei ding ahiye.  
49 Hiche thupeh hi amitakip ading ahin, agammi Israel te hihen gamdang mi hijongleh dan khat a um cheh ding ahi,” ati.  
50 Pakaijin Mose le Aaron athupeh bangin Israel mite'n jong abol sohkei uve.  
51 Hiche nikho chun Pakaijin Israel mite Egypt gamsung a kon'in galsat sepai te bangi nahin puidoh tauvin ahi.    

Naopeng Masa Thensona 
 

1 Chuin Pakaijin Mose heng'a aseijin,  
2 “Israel mite lah a apeng lhamasa phot kaheng'a na todoh dingu ahi. Mihem hihen gancha hijongleh aboncha keija ahi,” ati. ✡  
3 “Mose'n mipi ho heng'a aseijin, “Hiche nikho hi imatih channa geldoh jing uvin Egypt gam'a nasoh chan nauva konna nahung kitoldoh nikhou chu ahiye. Tunin Pakaijin aban thahat panin nahin puidoh tauve. (Geldoh jingun, cholsolou changlhah jeng naneh ding'u ahi),” ati.  
4 Hiche nikho hi phalbi matah hichu Abid* nikhoa hi na boncha uva chamlhat tah a na potdoh sohkei ding'u ahiye.  
5 Pakaijin nangho chan dia napu napa teu heng'a akitepna Canaan gam mite, Hit mite, Amor mite, Hivi mite chule Jebus mite chenna (khoiju le bongnoi lonna gamsung'a nahin puilut tengu leh hiche lhasung'a chu nangman jong hiche chonna dan chu nabol ding ahi), ati.  
6 Nisagi sung'a cholsolou changlhah jeng naneh diu ahi. Nisagi lhinni tengleh vang Pakai heng'a kut khat nabol diu ahi.  
7 Nisagi sung'a cholsolou changlhah jeng bou naneh thei diu ahi. Tahbeh in hiche nikho sagi sungsea hi na gamsung kimvel'u aboncha koiman cholsosa changlhah kiti toh naum khom louhel diu ahi.”  
8 “Nisagi lhinni tengleh na chate hou heng'a nasei uva, ‘Egypt gamsung'a keima kaum laiya Pakaijin hiche melchihna hi eibol peh ahiye,’ nati ding ahi.  
9 “Hiche golvahna hi melchihna khat a pang jing ding, chule namit jeng a jong hetjingna a pang ding, hiche kihilna hi na kamsung'a navop jing ding ahi: Pakaijin nangma aban thahat pan'a Egypt gamsung'a konna nahin puidoh ahi,” ati.  
10 Hijeh chun hiche golvahna hi kumseh angai ngaija bang'a nabol jing dingu ahi.  
11 “Hiche chonna dan hi Pakaijin khangluija pat a kitepna anei bang'a hichu aguilhun kahsea nabol jom jing diu, nanghon Canaan mite chenna nalhun teng uleh nabol diu,  
12 hijeh a chu Israel sung'a konna pasal pengdoh masapen mihem hihen gancha hijongleh Pakaiya dia napeh doh jing diu ahi, hichu Pakaiya ahi. ✡  
13 Hiti achu sangan nou penglha masa chan chu kelngoi nouva nalhat diu, nalhat tah lou ujong le sangan nou ho chu angong chang na hekelep diu ahi. Chule na chapa te lah a apeng masa chan nale lhatdoh cheh cheh diu ahi.”  
14 “Chule khonung teng, na chapan thil umchan dol nahin doh ding, 'Hiche ho jouse hi ipi jeh pentah a kibol ham?' Nangman hitia hi na donbut ding, 'Egypt gam'a soh ichan lai uva Pakaijin aban thahat panna mipi jouse leh gancha aboncha eihin puidoh u ahiye, nati diu ahi, ati.  
15 Pharaoh ana lungtah lheh jengin ahile, Egypt gam'a konna ipotdoh diu chu ana phal tapon, ajonan Pakaijin Egypt gamsung'a pasal peng masa jouse leh gancha jouse abonchan athat chaikeiye. Hijeh a chu tua hi keiman Pakaiya dia kilhaina kasem ahin hibang'a chu keiman ka chapa te lah a apeng masa pen chan chu lhatdohna kaneiji ahi.' tia na seipeh ding ahi, ati.  
16 Hiche chondan hi nakhut teni ahin, namit teni chule na nahlhong geija melchihna thil'a navop jing ding ahiye. Hichu Pakaijin aban thahat panna Egypt gam'a konna nahin puidoh hetjingna ahi.”   

Twisan Dung Agalkaiju 
 

17 Ajonan Pharaoh in Israel mite ahin soldoh tan ahile, gamtepna lam lhunna naicha ahi vang chun, Pathen'in Philistine galbol ho jeh chun lampia ahinpui pouvin ahi. Pathen'in aseiye, “Kamite hon gal tohkha ta le alung heikhao vintin Egypt lam'a kile ding ahiuve,” ati.  
18 Pathen'in amaho chu gamthip lah a ahinpui leuvin, Twipi San* lam mun chu ahin jon tauvin ahi. Israel mite chu galsat mi bangin ahung kitol tauvin ahi.  
19 Mose'n jong Joseph gu le chang ahin pon, ajeh chu Joseph in hiche thulhahna hi ana neijin, hiti hin aseiye, “Pathen nangho kithopia hung jing ding ahi. Aman nangho nahin panpi teng ule, hiche kagu kachang hi nahin poh ding'u ahi,” ati. ✡  
20 Israel miten Succoth mun ahin dalha uvin gamthip lah Etham kiti mun ahunglhung tauvin hiche mun a chun ngahmun akisem tauve.  
21 Pakaijin amite chu malam'a alhonpi jingin, Sunteng meibol khompi bangin alhonpi uvin, jan teng meivah khompi bangin alhonpi jiuve.  
22 Pakaijin amite dalha louvin meilhang meivah in aumpi jing uve.    

 14

Twipi Sen Apal Galkai 
 

1 Pakaijin Mose heng'a thupeh hicheng hi aneijin:  
2 “Israel mite heng'a seiyin nung lam'a akihei uva Pi-hahiroth le Migdol kikah san-dung chule Baalzephon gal lam'a ngahmun asem nai diuvin aheng uvah seipeh un.  
3 Chutileh Pharaoh in hitia hi angaito ding, 'Israel mite alungdong tauvin, suhna ding helouvin gamthip noija akitol le tauve!' ati ding ahi.  
4 “Hitia chu keiman avel'a Pharaoh lungthim ka suhtah ding, aman nangho nung ahin del ding ahi.* Ajeh chu keiman ka gontupsa ahitai, Pharaoh le agalsat mite chung'a ka loupina kakilah sah ding ahi. Chuteng Egypt mite'n keima Pakai kahi ahin hetdoh diu ahitai!” Aheng uva kiseipeh bangin Israel mite'n hiche mun'a chun ngahmun akisem tauvin ahi.  
5 Pharaoh lengpa le asohte ho heng'a Israel mite ajam tauve tithu alhun phat in, Pharaoh leh asohte lungthim akikhel kit tan, “Ipi khat ibol uva Israel mite asoh chan nauva konna jam gam'u hitam?” tin asei uve.  
6 Pharaoh in jong agalsat miho le sakol kangtalai ho chu agontup sah loijin ahi.  
7 Pharaoh in sakol-kangtalai hatcheh jagup le Egypt gamsung'a sakol kangtalai dang ho jouse abonchan vaihom mitampi chu atou tauvin ahi.  
8 Pakaijin Pharaoh kiti Egypt lengpa lungthim asutah nalaijin ahile, aman jong Egypt gamsung dalha a jam Israel mite nung chu adel tan ahi.  
9 Egypt mite'n jong Israel te chu Pharaoh in galsat miho thaneina lhingset apen anung adel tauvin a sakol jouseu leh sakol-kangtalai jouse, sakol touthem jouse le agalsat mijouse abonchauvin adimlha tauvin ahi.  
10 Pharaoh in jong Israel mite umna lam anailut jep phat in ama hon Pharaoh lam chu avetou uvin, hichun ama hon anunglam uva Egypt mite ahung kitol chu amu tauve. Abonchauvin Pakai heng'a atao uvin,  
11 Mose heng'a aseiyun, “Ipi dinga gamthip noija hi thigam dinga neihin puidoh u hitam? Egypt a chu keiho dinga lhanmun lhingset uma hilou ham? Ka chung uva hi ipi nabola nahi hitam? Ipi dinga Egypt nei dalhah sah uham?  
12 Egypt gamsung kaum lai uva chu hitobang hi soh tei ding ahi tia ka seiju hilou ham? 'Nei dalha jeng tauvin! Egypt mite khut noija soh in umkit tau vinge. Hiche lai mun'a ka thigam sang uvin Egypt mite khut noija soh a kaum'u apha joi!'” tin asei tauve.  
13 Ahinlah Mose'n mipi heng'a aseijin, “Kicha hihhel un, dingdet jingun veuvin, tunia hi Pakaijin na huhdoh diu ahiye. Chule tunia kipat avel'a Egypt mite namukit tah lou diu ahi.  
14 Pakai ama tah in nangho gal asat ding ahi. Nangho umthim beh un,” ati.  
15 Chuin Pakaijin Mose heng'a aseijin, “ Ipi dinga kaheng’a kap a nahim? Mipiho malam'a akitolna diuvin seijin!  
16 Na tenggol jan doh tem in twikhanglen chung vum achun domin. Twipi chu sukhen'in chutileh Israel mite twikhanglen lailung tolgo lah a chu kijot ding'u ahi.  
17 Chule keiman Egypt mite lungthim kasuh tah ding, ama hon Israel mite thagamna ding angaito diu ahi, chuteng asakol kangtalai jouseu, asakol tounau nangho that gam dinga hungkon ahiuvin, abonchauva keiman ka thaneina aheng uva kakilah sah ding ahi.  
18 Egypt mite ma-sang'a kaloupina kakimusah ding ahijoi, chuteng keima Pakai kahi ahin hetdoh diu ahi!” ati.  
19 Chuin Pakai vantil'in Israel mite ahin lhonpi'n, mipi masang lam'a meilom chu nunglam joh a ahung tan ahi.  
20 Chuin meilom chu Israel mite le Egypt mite kah a ahung umtai. Mu athimlha jeng tan, meilom jong meikong akisoh in kho ahung thim tan ahile, jan khovah keijin Israel mite chu Egypt miten ahin delpha tapouvin ahi.  
21 Chuin Mose'n atenggol chu Twipi San vum'a ajah doh jeng'a ahile, chuin Pakaijin twikhanglen dung chu solama kon hui ahung nungin ahin semhoh tan ahi. Jan khovah keijin huijin twikhanglen chu asemin, twikhanglen jong aki khen'in tol lham golai ahung umdoh tan ahi.  
22 Chuphat in Israel mite abonchauvin tolgo laiya chun akitol'un alang alang'a bang bangin twi chu akiting tan ahi! ✡  
23 Chuin Egypt mite Pharaoh galsat sakol jouse, sakol kangtalai jouse chule sakol touthem jouse jaona'n twikhanglen lailung'a kitol Israel mite chu adel tauvin ahi.  
24 Jingpi ahi phat in Pakaijin Egypt mite chu meikong leh meilom mangchan ahin vesuh tauvin ahile, chuin Egypt galsat miho chu abonchauvin suhna ding beijin anoh gam tauvin ahi.  
25 Pakaijin akangtalai jouseu abonchan atuhtang gam tan ahile, kangtalai ho chu abonchan akitang den gamtai. Egypt miten jong asei tauvin! “Israel mite angsung'a kon'in jamdoh loiju hite!” ajeh chu “Pakaijin Israel mite apan pin Egypt mite chung'a gal asat tai!” atiuve.  
26 Israel mite agalkai phat uvin, Pakaijin Mose heng'a aseijin, “Egypt mite twijin ale lonkhum na dingin na tenggol jahdoh kit in, ati.”  
27 Nisa ahung sodoh toh ki lhon'in, Pakaijin athupeh bangin Mose'n twipi chung vum'a akhut ajah tan ahile, twipi jong angaija bangin ahung um doh kit tai. Egypt miten hoidoh agouvin, hinlah Pakaijin dillen lah a atollut tauve.  
28 Chuin Twi akitol mat kittan, Israel mite nung hindel a Egypt galsat miho le sakol touthem jouse, kangtalai jouse abonchauvin twijin achup gamhel tauvin khat jeng cha jong asohcha tapouvin ahi.  
29 Ahinlah Israel mite chu dillen lailung'a tolgo achun akitol uvin, dillen jeng jong ajet aveija bang bangin akisong den jengin ahi.  
30 Chu che nikho chun Pakaijin Israel mite chu Egypt mite khut a konna Israel te ahuhdoh dan chu ahi. Chule Israel mite'n Egypt mite Dillen in achup ho chu amu tauvin ahi.  
31 Egypt miten Isreal mite douna anei uva Pakai thahat le natoh kidang amuchen tauvin ahile, Israel mite'n Pakai chu aging tauve. Pakai le alhachapa Mose jong aging tauvin ahi.    

Lhadohna La 
 

 

1 Chuin Mose le Israel mite'n Pakai avahchoijun la asa uve: “Keiman Pakai vahchoila ka sah ding, ajeh chu aman loupitah in gal ajou tai; sakol ahin achung toupa Pakaijin twikhanglen lailunga aseplut tan ahi.” ✡  
2 “Pakai hi kei dinga, ka thahat na le ka vahchoi dinga lomtah ahi; ajeh chu aman galjona eipetai.” Ama hi ka Pathen, ka vahchoi ding ahi, chule kapau Pathen ahin, choiat dinga lom Ama bou ahi! ✡  
3 “Pakai hi gal hattah ahin, ajeh chu amin jong Yahweh ahiye!”.  
4 “Pharaoh kangtalai jouse le agalsat jouse, Pakaijin twikhanglen lailunga aseplut tauvin; Pharaoh deitum le alhentum ho abonchauvin Twipi San a aseplut gam tauvin ahi”.  
5 Twikhanglen kinong in achup gamsoh hel jeng uvin; abonchauvin songtum bangin twinoi lam'a a lhalhum gam tauve.  
6 “O Pakai nakhut jetlam hi loupi le thahat chungnung ahi. Melmate jeng jong asugam hel tan ahi.  
7 Na lalna leh na loupina jalin na melmate na lehkhup jeng e, na lunghanna nasatah in nahin tahlang jitan ahile; abonchauvin meijin changpol akah vamkei bangin akavam sohhel tauve.  
8 Nangma husan a kon'in twipi kinong jeng jong alhuh den in ahile atang jeng tai. Chule twikhanglen lailung'a twi kitang jong chu ale chupsoh hel jengin ahi.”  
9 “Chuin Melmapa chun hitin aseiye, 'Keiman anung kadel ding ka phah tei ding ahi. Thil kiladoh kale lah ding chule ka deichat bangtah a kakile lah ding ahiye; ka chemjam ka sadoh ding, abonchauva kasat chap jeng ding ahiuve.'  
10 Ahinlah nangman na haikhum in ahile, abonchauvin twikhanglen in achup tauve. Twipi hattah lailung'a alhum gam tauvin ahi.  
11 “O Pakai, Pathen dang ho jouse lah jeng'a jong koimacha nang kal lhah aumpon, amaho chu imacha toh akite thei deh pouvin, nangma kala koimacha thenna chang ding aum hih e. Loupina leh tijat umtah a thilbol a koiham?  
12 Nangman nakhut jetlam na jahdoh in ahile, hichun leiset a melmate avallhum gam tauve.”  
13 “Na lungsetna long louvin, na lhatdohsa mite aumpi jingin ahi. Na chena mun geijin na mite nahin puilhung tai.  
14 Mitin vaipin hichu ahin jasoh tauvin ahile; Philistine gamsung'a cheng jouse din nat hesoh achang tauve.  
15 Edom gamsung'a lamkai kiti phot alung thomhao gamtan; Moab gam'a lamkai jouse jong akithing sohhel tauve. Canaaan gam'a cheng jouse jong alungthoi gam tauve.  
17 Nangman namite nahin puilut ding nangma molsang chungvum a chu na tundoh ding ahiye; ajeh chu nangman hiche laimun chu na chenna dinga na tundohsa ahitai, O Pakai nangman mun theng lai jeng jong chu na khut tenia na tundoh ahitai.  
18 Pakai hi tonsot tonsot a chungnung chang ahitai!”  
19 Ajeh chu Pharaoh sakol kangtalai jouse twikhanglen lailung'a atollut in, Pakai thahat chun achungvum uvah twikhanglen chu alechup sah gam ahitai. Ahinlah Israel chate abonchauvin twikhanglen lailung tolgo lah achun akijot galkai sah tauvin ahi.  
20 Chuin Aaron sopinu, themgao Miriam chun akhut a sum-eng behging akilah in numei jouse alamkaijin, behging abengun alam tauve.  
21 Chule Miriam chun hiche jaila hi a-oijin ahi: “Pakai vahchoila sau hite, Aman loupitah in gal asat in ajou tai; sakol chung'a toupa le akangtalai jeng jong twikhanglen lailung'a aleh hup jeng tai.”   

Marah Mun'a Twikha 
 

22 Mose'n jong Twipi San a kon'in Israel te chu ahin pui nalaiyun, chuin Shur kiti neldi gam'a akitol lut tauvin ahi. twidon ding thei louvin nithum sung'in akitol tauve.  
23 Marah mun ahunggei tauvin ahile hiche mun a twi chu akha'n don thei ahi tapoi. Hijeh chun hiche lai mun chu Marah asah tauvin ahi (hichu akha tina ahi).  
24 Chuin mipi chun Mose dounan “Ipi kadon diu hitam?” atiuve.  
25 Mose jong Pakai lam sang'in kap pumin atao tai. Pakaijin thing lhon neokhat avetsah in hichu asat doh in twi lah a chu akholut a ahile twi chu donthei ahung sohdoh tan ahi. Chuin Pakaijin hiche Marah mun'a chun Israel te dingin chonna dan khat asempeh in Ama a akitah jingna diuvin jong hilchetna aneijin ahi.  
26 “Aman hiti hin aseije, “Nangman ching thei tah in na Pakai na Pathen thusei ngaijin, Ama mitmua thudih jeng'a na chon ding, athupeh jouse nanit ding, hitia chu Egypt mite chung'a gamna hoise ka lansah chu nangho chung'a ka lansah louhel ding ahiye, ajeh chu keima na damsah na Pakai chu kahi,” ati.  
27 Marah mun adalhah phat uvin Israel mite jong Elim kiti twiko som le ni putdohna mun tomthing somsagi kena mun'a twipang achun ngahmun akisem tauvin ahi.    

Vamim Le Manna Kipe 
 

1 Elim a kon'in Israel mipi akitol uvin Sin* kiti gammang lam hichu Elim le Sinai Mol kahlah ahiye. Hiche mun chu Egypt gamsung'a konna ahung potdoh kal'u lhani alhing tan, hiche lhasung nisom le ninga lhinin ahunglhung tauvin ahi.  
2 Hiche mun jenga jong chun Isreal mite Mose le Aaron heng'a aphunchel tauvin ahi.  
3 Ama hon aseiyun, “Kada tangei uve! Egypt gamsunga kana um laiyun saneh ding hihen changlhah hijongleh adimlha jeng jin, tun nangman hiche gamthip noiya hi kelthohsah a thigam sah ding nei got u hitam,” atiuve.  
4 Chuin Pakaijin Mose heng'a aseijin, “Vetan! Van’a konna keiman nangho ding ann kahin juhsah ding ahi. Nisim niseh a aneh diu adeichan'u aga kilo ding'u ahi. Hiche a hi amahon kathu angai angailou u kapatep diu ahi. ✡  
5 Nigup lhinni teng keiman aneh khopset diuva anneh kahin peh ding ahiuve, hichu anehkhopset diu ajatnia tam hi ding ahi.”  
6 Chuin Mose le Aaron in jong Israel mite heng'a aseipeh lhon tan, “Nilhah lam teng Egypt gamsung’a konna nahin puidoh pau chu koi ahi nahetdoh dingu ahi.  
7 “Chule jingkah lamteng Pakai loupina namu diu ahi, ajeh chu nangho nakiphin nau awgin Aman ajasoh tai, hichu Ama dia doumah um ahin, hichu keini chung'a doumahna neijin phun hihhel un, ati lhon'e.”  
8 Mose'n asei aseikit in, “Pakaijin nilhah lam'a naneh diu sa nahin peh diu, jingkah lama naneh diu changlhah nahin peh diu ahi, ajeh chu Pakaijin nangho na phunchel uva ama douna thu na seinau aja soh tai. Keini a kon ipi jeh a na kiphin'nu ham? Henge, na phunchel nau chu keini douna hilouvin, Pathen douna ahijoi,” ati lhon'e  
9 Chuin Mose'n jong Aaron heng'a aseijin, “Israel mite jouse heng'a seipeh tem in: 'Nangma cheh Pakai angsung'a kipelut uvin, ajeh chu Aman nangho phunchelna ajahsoh ahitai, tin seiyin,'” ati.  
10 Aaron in jong Isreal mite jouse heng'a aseijin ahile, ama hon gammang lah chu avele tauvin ahi. Ama hon Pathen loupina thil chu vanlam'a amu tauvin ahi.  
11 Chuin Pakaijin Mose heng'a aseijin,  
12 “Keiman Israel mite phunchelna ka jasoh tan ahi. Tun nangman aheng uvah seijin, 'Nilhah lamteng naneh diuva sa kahin peh ding nahiuvin chule jingkah lamteng naneh diuva changlhah kahin peh ding nahiuve. Chuteng nang hon keima hi na Pakai ule na Pathen'u kahi na hetdoh ding'u ahi,'” ati.  
13 Hiche nilhah lam chun vamimte ahung kitol tauvin ahile ngahmun chu alo dimlha jeng tauve. Jingkah khovah ma chun ngahmun kimvel lah jouse chu daitwi jin ana chup in ahi.  
14 Chuin daitwi ho chu ahung kihoh dohtan ahile, gammang lah akon chun thilpha tah khat alomlom chan ahung um tan, hichu abeh beh a kigol'in anaum'in ahi.  
15 Israel miten jong hichu ahin mudoh tauvin ahile, amaho akidongto cheh un, “Hiche hi ipi ahidem?” Ama hon ipi ahi chu ahedoh jou pouvin ahi. Chuin Mose'n ahilchen un, “Hiche hi neh ding'a Pakaijin napeh u ahi, ati. ✡  
16 Hicheng hi Pakaijin aseije: Nangma insung cheh in naneh khopset diu kilah unlang, chule mikhat in vamim jatnia tamjo naponbuh sung uvah kichoi lut un,” ati.  
17 Pakaijin athupeh bangin Israel mite'n jong abol tauvin ahi, kimkhat in tampi akichoiyun, akim khatma chun achoi khambep cheh akichoi uve.  
18 Ahinlah atetoh uvin ahileh, tamtah hin kilah ho ahin chule ama ding khambep hin kilah ho jong hiti chun, kitam lah chom leh kilhom lah chom um louvin; abonchauvin kitohchet chet in akihom uvin aki choiyuve. ✡  
19 Chuin Mose'n aheng uvah aseijin, “Jingkah khovah lhah channa ahalsi cha jeng jong nakoi lou diu ahi,” ati.  
20 Kimkhat chun angaisah pouvin changlhah aneh moh uchu jingkah lam chanin akoiyun ahile, changlhah akoi den hou chu than achutan a uilha gamtai. Mose jong achung uva chun alunghang lheh tan ahi.  
21 Jingkah sih in mipiho chun aneh khop cheh diu changlhah chu aga kilo jiuvin, nisa ahungsat doh tengleh vang changlhah ho chu ajunmang jitan ahi.  
22 Nigup lhinni tengleh changlhah chu achan jatbep cheh diuvin akilo uvin ahi. Khoppi lamkai ho ahungun ahilchen diuvin Mose adongun ahi.  
23 Aman aheng uvah aseijin, “Pakaijin hiti hin aseije: Jing nikho teng nangho nakicholdo diu ahi, ajeh chu Pakaiya dia Sabbath nikho theng ahi. Changlhah nakisem thei jat chan'u tunin kisem unlang, hiche ho chu jinglam'a ding jong kikoi doh tauvin,” ati. ✡  
24 Mose'n athupeh bang'un changlhah phabep chu achomin jingkah khovah chanin akoiyun ahi. Jingkah in changlhah ho chu ima ati tapon than jong chulouvin hoitah in ana um'e.  
25 Mose'n aseijin, “Hiche changlhah hi tunin neuvin, ajeh chu tunikho hi Pakaiya dia Sabbath ahi. Ajeh chu tollhamma changlhah umlou ding ahiye,” ati.  
26 Nigup sung'a changlhah nakilo cheh diu, ahin nisagi ni chu Sabbath ahi. Hiche nikho a chu an umlou ding ahi,” ati.  
27 Kim khat chu Sabbath nikhon changlhah kilo din acheuvin, hinlah changlhah khat jeng cha jong amu tapouve.  
28 Pakaijin Mose heng'a aseijin, “Hiche mite hin itih chan ka thupeh apalkeh diu hitam?  
29 Ama hon ageldoh diu chu Sabbath nikho hi Pakaiya kon ahin Aman eipeh u ahiye. Hijeh a chu Pakajin nigup sung'in changlhah neh ding na peuvin, nigup lhinni man nini sung'a neh ding changlhah na peuve. Nalah uva koi hijongleu chun na umna cheh uva umthim beh jeng uvin lang,’ nisagi lhinni teng koimacha achenna mun'a kon'in pamlama potda jeng tahen,” ati.  
30 Chuti chun nisagi lhinni’n koiman an agaloh tapouvin ahi.  
31 Israel miten changlhah chu Manna asah tauvin ahi. Hichu muchi mu tobang bang ahin, atui dan jong khoiju tobang ahiye. ✡  
32 Mose'n asei in, “Pakai thupeh chu hiche hi ahiye: Nakhang lhumkei uva um jing dingin manna kihamdoh cheh uvin, hichu nakhang lhumkei uva mite hon Egypt gamsung'a konna kahin pui uva gamthip lah a manna a kahin vah nau ahidan ahetdoh thei ding'u ahi,” ati.  
33 Mose'n jong Aaron heng'a aseijin, “Belneo khat latem'in asung'a chun manna phabep khat khum'in. Hichu akhang akhang'a um jing dia Pakai ansung munthenga nagakoi ding ahi,” ati. ✡  
34 Pakaijin Mose athupeh bangin Aaron in jong aboltan ahi. Pakai angsunga akhang akhang'a hettohsah a pang dingin Kitepna Thingkhong maiya chun akoi tan ahi.  
35 Israel mite'n jong achenna diu mun ahin phah kahseuvin, kum somli sung sen manna jeng ahin neuvin, Canaan gam ahung lhun kahse uva dingin manna jeng chu ahin netauvin ahi. ✡  
36 Manna Omer dimkhat chu Ephah khat seh hopsom'a hop khat toh aki bangin ahi.    

Songpi Akon Twi 
 

1 Pakai thupeh bangin Israel chate abonchauvin Sin* gammang a kon'in akitol uvin mun khat akon mun chom khat a akitol leuvin ahi. Rephidim kiti mun a ngahmun akisem uvin hinlah hiche lai mun a chun twidon ding aum tapon ahi. ✡  
2 Mipi jong Mose heng'a avellin a phunchel kit tauvin, “Don ding twi neipe uvin,” ati tauve. Mose'n adonbut in ajah uva, “Ipi dinga kei kom'a kiphin'a nahiuvem? Chule ipi dinga nang hon Pakai na patep uham?”  
3 Mipi hon twi angaicha jing uvin Mose dounan thu aseijun akiphin gam tauvin, “Ipi dinga Egypt gamsung'a konna neihin puidoh mong mong'u hitam? Nangman keiho le, ka chate'u chule ka gancha teu ka boncha uva dangchah a thigam sah ding nei got uva hitam?” tin asei uve.  
4 Chuin Mose jong Pathen heng'a kap pum'in ataovin, “Hiche mite ho dinga ipi kabol ding hitam? Song'a selih ding eigo tauve!” ati.  
5 Chuin Pakaijin Mose heng'a aseijin, “Mipiho masanga kon chun kikhindoh tan. Nile vadung najepna tenggol chu kichoiyin lang Israel upaho phabep kipuijin.  
6 Keiman Sinai mol a songpi chung’a ka dinpi ding nahiye. Songpi chu jep lechun twi hung kikho doh jeng ding ahi. Israel miten adon thei diu ahitai,” ati. Chuin Mosen songpi chu akiseipeh bangin ajep in, chule upa hon avet laitah un twi chu ahung kikhodoh tan ahi.  
7 Mose'n jong hiche mun chu Massah asah tan ahi (hichu ‘patepna’ tina ahi) chule Meribah (hichu “nelkal” tina ahi) ajeh chu Isreal mite Mose heng'a phunchel pumin Pakai patepna aseidoh uvin, “Pakaijin hikom'a hi eiumpiu ham eiumpilou uham?” atiuvin ahi.   

Amalek Mite Sat Gamna 
 

8 Israel mite Rephidim mun aum jing laiyun, Amalek mite ahung kon uvin akisatpi tauve.  
9 Chuin Mose'n jong Joshua heng'a thupeh aneijin, “Amalek mite toh kisat ding pasal galsat ding phabep khat lheng doh tem'in. Jing nikho le keima gamlah molsang'a kadin ding hichea chu Pathen ban thahat kadopsang'a kapan ding ahi,” ati.  
10 Mose thupeh bangin Joshua'n jong galsat ding pasal phabep alheng doh tan Amalek mite chu gal akisatpi tauvin ahi. Chuin Mose, Aaron leh Hur amaho cheng chu gam lah molsang lam'a akal tou tauvin ahi.  
11 Mose'n akhut teni adopsang chanin Israel mite ahat be cheh jiuvin, chule akhut teni akham tengleh vang Amalek mite ahatji tauvin ahi.  
12 Mose khut teni chu ahung kham tan ahile aman jong adomsang jou tapon chuin Aaron le Hur in jong akhut ngapna dingin song ahol le lhon tan, akhut teni chu song chung'a angam lhan toumun in nilhum keijin akhut chu chol louhel in adomsang thei lhon tan ahi.  
13 Ajonan Joshua le agalsat mihon Amalek mite chu ajou tauvin ahi.  
14 Gal ajo phat uvin, Pakaijin Mose heng'a aseijin, “Het jingna dingin lekhajol khat lan lang hiche gal kisat chung chang thu hi sunlut inlang Joshua jah din gingtah in simin: Keiman vannoiya Amalek kihetna kiti ka suhmang hel ahitai,” ati. ✡  
15 Mose'n jong hiche lai mun achun maicham asemin, Yaweh-Nissi (“Pakai chu ka ponlop ahi”) tin asah tai.  
16 Aman aseijin, “Amahon Pakai laltouna douvin khuttum adomun, tua pat akhang akhanga Pakaijin Amalek mite akidintepi ding ahitai,” ati.    

Jethro'n Ahung Vilna 
 

1 Mose dinga anupa pa, Jethro Midian thempupa'n Mose le asopi Israel mite chung'a Pakai natoh thil kidang abol ho ajadoh tai. Amapan jong Pakaijin Israel mite Egypt gama konna ahin lhatdoh chu kidang asaval jengin ahi.  
2 Mose'n jong anupa pa, Jethro heng'a ajinu Zipporah le achapa teni chu asol'in, chuin ama hon insung'a apuilut uvin ahi. ✡  
3 (Mose chapa apeng masa min chu Gershom ahin*, achapa apen lhah chun Mose'n hiti hin aseiye. “Mi gamsung'a khosa kahi,” tia ana minsah chu ahi. ✡  
4 Ani channa achapa min chu Eliezer* asah in, Mose'n hiti hin aseije, “Keima khanglui laiya pat ka Pathen chun Pharaoh chemjam akon eihuhhing ahi,” tia asah ahi.)  
5 Mose nupa pa, Jethro chu Mose villin gammang lam'a ahung tan ahile aman ajinu le achapa teni chu ahin puijin, Mose le amiten gamthip lah a Pathen molsang kom'a ngahmun akisem nau mun ahinpha tauvin ahi.  
6 Jethro in jong Mose chu thu athot tan, “Keima Jethro nanupa pa kahin, keima nangma vil'a najinu le na chapa teni toh hung kahi,” ati.  
7 Mose jong pamlam'a aga chedoh in anupa pa chu aga kimupi tai. Ama jong akum lhan abeng achop peh tan ahi. Hiti chun khat le khat akilem touvin Mose chenna ponbuh sunga alut tauvin ahi.  
8 Mose'n jong anupa pa heng'a Pakaijin ichan geiya Egypt gam'a konna Israel mite chung'a na ahintoh ham ti thudol'a aseipeh in ahi. Chule lamkah jousea thohgim hahsa athoh nau le agentheina jouseu abonchan anupa pa henga aseipeh in ahi.  
9 Pakaijin Israel te ichan geiya Egypt mite khut a kon ahin panpi hitam tithu le ahin huhdohna thudol phatah a ahet chet phat in alungthim akipah lheh jengin ahi.  
10 Jethro'n hiti hin aseiye, “Pathen thangvah in umhen.” “Ajeh chu Aman Pharaoh le Egypt mite a konna nahin huhdoh jal in. Henge, Pakai bou chu ahiye Egypt mite thaneina a konna na huhdoh uva!” ati.  
11 “Tun keiman ka hechen sel taije, Pakai hi pakai jouse lah a thanei chungnungpen Pakai ahiye. Ajeh chu Aman aban thahat apanin Egypt mite akiletsah nauva konna Amite ahin huhdoh ahi,” ati.  
12 Chuin Jethro, Mose dinga anupa pan jong Pathen angsung'a pumgo thilto kilhaina asemin ahi. Aaron le Israel sung'a upaho ahung uvin Pathen angsung'a kilhaina ankong chu asoh khom uve.  
13 Ajing nikhon Mose'n jong atouna a konin mipi ho thutan dingin ahung doh tan ahile, mipi ho jong chu nilhum keijin ading tauve.  
14 Mose nupa pan, hitia mipi ho chung'a athilbol amudoh phat in aman Mose heng'a aseijin, “Hiche lai mun a hi ipi mong mong tongdoh inge nati ham? Ipi bol mong inge natia jingkah a kipat nilhah chan geiya mipi ho hi nahiti dinsah hitam?” ati.  
15 Mose’n adonbut in, “Ajeh chu mipi ho hi kaheng’a hung uva Pathen akon vaihopna hi akilah got u ahi.  
16 Amaho hi ahung kinah komu le kaheng ahin jonlut jiuvin, chuteng keiman thu katan peh jiuvin, Pathen akon nun leh khan dan toh kitoh a Pathen phatsah bang'a ka hilchen jiu ahiye,” ati.  
17 Chuin Mose nupa pan “Na thilbol hi adih poije!” ati.  
18 “Mipi ahin nangma nahin nabon uva na gimna diuva ahi bouve ajeh chu na thilbol hi abaipon ahi. Nangma changseh adin thil hahsa tah khat ahiye.  
19 Tun keiman kahil nahiye, ajeh chu keiman kultah a kahil nahi ngaijin lang Pathen'in naumpi jing hen. Mipiho jouse khella hi Pathen ansung'a ding jing nahin, akibaotam nau jouse Pathen angsung'a na selhah ding ahijoi.  
20 Mipiho hi Pathen akon chonna Dan ho le phatsahna ho hilchen inlang, hichu abolteina diuvin thumop in. Hinkho hi iti man ham ti vetsah in.  
21 Ahinlah mipi ho lah a konna thilbol thei mi mantam, Pathen ging, nehguh chah guh beija natong thei ding nalhen doh ding ahi. Amaho chun mi sangkhat lah hihen, jakhat lah, somnga lah, somkhat lah hijongleh aloi loija vaihom'a na pansah ding ahiye.  
22 Phat tinna mipi thutan a napan sah diu, thupi deuva thutanna ding aum vang le nangma heng'a hinpuiyun tin, thuneo ho jouse vang chu ama hon ama cham a atanlhah jeng theiyu ahi. Nangma dia jong agom lam hijo ding chule ama hon jong nangma nahin kithopi nau jong ahi.  
23 Hichengse hi najuiya ahile, nangma chunga Pathen'in toh ding nahin peh teng doujouna tha nanei joh ding chule mipi hon jong lungmoung sella ama-ama in cheh akile jot thei diu ahi.”  
24 Mose'n jong anupa pa Jethro thusei chu angaijin, aman asei bang bangin aboltan ahi.  
25 Israel mite lah a kon'in thilbol thei mi mantam cheh alheng doh tai. Amaho chengse chu Israel mite lah a lamkaija pang ding hichu mi sangkhat, jakhat, somnga, somkhat chung'a vaihomin apansah sohkei uve.  
26 Amaho chun kiphunna le baotamna neiho chu Mose heng'a ahin lhut jiuvin ahi. Thuneo boina ho vang chu ama hon acham'un asulham jiuvin ahi.  
27 Hiche ho jouse nung hin, Mose'n anupa pa availhah in, ama jong agam langa akile tan ahi.    

Sinai Mun 
 

1 Israel miten Egypt gamsung* ahin dalhah kalseu lhani lhin'in Sinai mun gamthip ahunglhung tauvin ahi.  
2 Rephidim ngahmun ahin dalhah nung uvin Sinai gamthip noi ahin jot un Sinai Mol kom'a chun abusa tauvin ahi.  
3 Mose molchunga akaltou tan Pakai toh aga kimuton ahile, Pakaijin molchung'a kon'in ahin kouvin aseije, “Thupeh hiche ho hi Jacob insung le Israel mite heng'a seipeh tauvin:  
4 'Egypt mite chung'a ipi ti lamdol'a na katoh nang hon namu sohkei uve. Keiman nangho muvanlai lhaving'a kahin pui uve ti namu chenset tauvin ahi.  
5 ✡Chule tua hi kathu nangai uva kakitepna nakoi jing uva ahileh, nangho hi vannoi mite jouse lah a keima dia atumbeh a naum diu; ajeh chu vannoi leiset pumpi hi keima a ahi. ✡  
6 Chule keima lenggam a chu nangho na leng chan diu, ka gamtheng nalo ding'u ahi. Hiche thu hi nangman Israel mite heng'a na seipeh tei ding ahi,” ati. ✡  
7 Chuin Mose molchunga kon'in akumsuh in Israel sung'a upaho akou khom'in Pakaijin a thupeh chengse abonchan aseipeh sohkei uve.  
8 Chuin ama hon adonbut cheh uvin, “Ijakai Pakai thupeh bang'a keihon kabol diu ahi,” atiuve.  
9 Chuin Pakaijin Mose heng'a aseijin, “Keima naheng'a meilhanga kahung ding, Mose, nangma kahin houpi teng Israel miten ajah cheh diu, chuteng ama hon jong nangma nahin tahsan jing diu ahi,” ati. Mose'n jong Israel miten adonbutna chu Pakai heng'a aseijin ahi.  
10 Chuin Pakajin Mose heng'a asei in, “Kumsuh inlang keima kahungna dingin Israel mite gongtup tan, tuni le jing nikhoa din seipeh uvin chule avon jengu jong kisop theng cheh uhen.  
11 Nithum lhinnia dingin kigontup sah sohkei uvin, nithum lhin niteng amitmu tah uva Pakai chu Sinai Mol chung'a pat hung kumlha ding ahi tipeh un.  
12 Mol kimvel achun gamgi semin. Mipi ho chu gihgah in, 'Kichih theiyun! Koima molchung lam'a kaldoh hih hel'un chujongleh gamgi jeng jong koiman natham khah theilou diu ahi. Koi hileh mol thamkha chan chu thi jeng ding ahi. ✡  
13 Mihem hihen ganhcha hijongleh gamgi kallhah taphot chu songa se jeng ding, ahilouleh thalpi a kap jengun. Amaho chu tha doh ding ahi. Ahinlah, sumkon ahung kimut ginga pat mipi jong molchung lam'a kal thei ding ahiuve,” ati.  
14 Chuin Mose'n jong mipi lam chu ahin jonsuh tai. Aman houkhomna a din mipi thensona aneijin, mipi hon jong ama-ama von cheh akisop theng uvin ahi.  
15 Aman mipi heng'a aseijin, “Nithum lhin nia dingin ki gotup cheh uvin chule nu le pa kitimatna a jong naki kangse ding'u ahi,” ati.  
16 ✡Nithum lhinni jingkah khovah lam'in, vah akithing'in kolphe avah in, molchung achun meilhang ahung kum lha jeng tan ahi. Sumkon hatah in ahung ging tan ahile, ngahmun sung lam'a um mipi abonchauvin akihotlhul lhajeng tauve. ✡  
17 Mose'n jong mipi abonchauvin Pathen toh kimaito dingin ahin pui uvin, chuin mipi abonchauvin mol bul achun ading gam tauve.  
18 Sinai molchunga konin Pakai chu meikhu in ahung kum lhan ahile, lhum sung'a konna mei bangin ahung khudoh jeng tan, liing jong akihot lha jengin ahi.  
19 Sumkon gin chu ahat cheh cheh jeng tan ahile, Mose jong akipat in hiti hin aseije, van gin kithong lah a konin Pathen'in ahin houpin ahi.  
20 Pakai chu Sinai molchung vum'a kon'in ahung kumsuh tan chuin, Molchung vum'a kon'in Pakaijin Mose ahin kouvin ahi. Mose jong akipatdoh in molchung lam'a chun akal touvin ahi.  
21 Pakaijin Mose heng'a aseijin, “Kumsuh inlang mipi heng'a seipeh loijin, ajeh chu Pakai amunom uva gamgi khu ahin khal uva ahile thigam ding'u ahi.  
22 Chule thempu ho Pakai kom nai jing ho jengin jong ama cheh akithenso uva ahile bou Pakaijin asuhmang lou diu ahi,” ati.  
23 “Hinlah Pakai,” tin Mose'n aseijin, 'mipi abonchauva Sinai molchung'a hung kal theilou diu ahi. Ajeh chu nangman nei gihgah u ahitai. Nei seipeh bangin, 'Mol kimvella gamgi sem a athenga umsah dinga nei thupeh sa'u ahiye'” ati.  
24 Ahinlah Pakaijin aseijin, “Chesuh inlang Aaron gakipuiyin lang hin kilhonpi tan. Amavang thempu ho le mipi ho abonchauvin thupeh neijin lang koimacha gamgi khokhel a Pakai lam'a hung theilou ding'u ahiye,” ati.  
25 Chuti chun Pakajin athupeh bangin Mose achesuh in mipi ho heng'a aga seipeh tan ahi.    

Thupeh Som 
 

1 Chuin Pakaijin mipi ho thupeh hichengse hi apen ahi:   

   
 

2 “Keima Pakai na Pathen'u chu kahi, Egypt gamsung'a nasoh channa uva konna nalhatdoh pau chu keima kahi.   


3 “Keima tailou Pathen dang nanei louhel diu ahi.   


4 “Nang hon lim semthu pathen van a ahilouleh leiset a ahilouleh twikhanglen'a um ipi thil hijongleh nakisem theilou ding'u ahi. ✡  
5 Hicheng ho angsung'a chu naboh khup nahou thei louhel diu ahi, ajeh chu keima, Pakai na Pathen u kahin pathen dang na kisem uva ahileh, keiman nangho heng'a ka lethuh diu napu napa teu le nangma insung cheh chule akhang thum le lina channa lethuh ding kahi. ✡  
6 Keima thupeh nit jinga, eingailu mi chu asang aja chung'a kalungset na longlou chu ka umsah jing ding ahiye.   


7 “Nangman Na Pakai le na Pathen min jeng jong ajeh beija namin phah louding ahi. Ajeh chu Pakaijin Ama min ajeh beija minphah chung'a themmo achansah ding ahi.✡   


8 “Cholngah nikho hi atheng'a nanit jing ding ahi ti sumil hih hel'in. ✡  
9 Natoh ding cheng nigup sungse'a natoh chai ding, ✡  
10 hinlah nisagi lhinni hi na Pakaiya dia cholngah nikho dia kithenso ahi. Hiche nikhoa hi nangman natoh ima nabol louhel ding chule nangma nahin, na chapa, na chanu, na sohpa, na sohnu, na gancha jouse le na kelkot phung hung sunglha a na kholjin mi na boncha uva ima natoh thei louhel diu ahiye.  
11 Ajeh chu Pakaijin nigup sungsen van le leiset, twikhanglen le asung'a um jouse ana sem in; ahin nisagi lhinni chu Pakaijin cholngah nikho hi atheng dia phatthei aboh ahi. ✡   


12 “Nanu leh napa jabol'in. Chutileh Pakai na Pathen'in napehna leiset a hi hinkho saotah nahin ding ahi.✡   


13 “Toltha nabol louding ahi. ✡   


14 “Mitoh jon nabol louding ahi. ✡   


15 “Guchat nabol louding ahi. ✡   


16 “Na sopi muda man a thuse pole a napan louding ahi. ✡   


17 “Na kinaipi khat inchen chu na thangsetpi louding ahi. Na sopi ji khat chu na deichat louding, chule asohpa ahin, asohnu ahin abongchal ahin, asangan hijongleh na sopi chule na kinaipi kom'a thil ima navetlal louhel ding ahi.” ✡   

   
 

18 Mipi hon van gin nasa tah chu aja tauvin, kolphe jeng jong amu tauvin, molchung lam'a kon meikhu amu tauvin ahile amaho chung'a kichatna alhung tan, kithing pumin gamla tah a ading den tauve. ✡   


19 Chuin mipi hon jong Mose heng'a asei tauvin, ‘Sei dinga na deisah chan keima ho heng'a seijeng tan, na sei kangai diu ahiye. Ahinlah Pathen'in keiho heng'a thu seikha taleh mohseh a ka thigam lhah jeng ding'u ahi!” atiuve.   


20 “Mose'n adonbut uvin hiti hin aseiye, “Kicha hih un,” Pathen na gin diu chule na chonset theilou na diuva, nangho sudet dinga Pathen hung'a ahi joi!” ati.   


21 Mipi ho chu gamla thim achun adingun, Mose vang chu mei jing lah a Pathen kom chu anaijin ahi.   

Maicham ho phatah a manchah ding 
 

22 Pakaijin Mose heng'a aseijin, “Hiche hi Israel mite heng'a seipeh tauvin: vanna kon'in nangho toh kihouna kaneije, tihi namit tah uvin namu tauve,” ati.  
23 Geldoh jingun, sana hihen dangka a kisem pathen dang kiti keima douna a nasem loubeh diu ahi.   


24 “Keima dinga leiset a konna maicham bolna nasem ding, hiche maicham chung'a chu na kelngoi le keltah chule bongchal pumgo thilto le chamna thilto a nato ding ahi. Hoichan hijongleh Keima geldoh jing na dinga maicham natundoh na a chu naheng'a kahunga phatthei kaboh ding nahiye.  
25 Songa konna maicham mun nasem ding le khutthem lutna song naman louding ahi. Ajeh chu khutthem lutna a kisem chu kintheng bolna dinga lhinglou ahi. ✡  
26 Chule kaltouna khochut umna a maicham nanai louding ahi. Chutia chu nabol leh, noiya konin min hinvetou khaleh sagohkeo nahi amudoh ding ahi.    

Soh ho chon ding Dan 
 

1 “Hichengse hi Israel mite chonna ding dan ahiye.  
2 “Hebrew mi soh dinga na choh tengleh, ama chun kumgup sungsea soh na chu atoh jing ding, kumsagi ahung lhin teng vang le soh a kivul mi chu chamlhat chang ding che ding ahitai. ✡  
3 Soh a pangpa chu ama chang seh seh bou ahileh, ama bou kile ding chule, jineisa ahi khah tah le, ajinu jaona anilhon'a kilhon doh lhon ding ahi.  
4 Hiche sohpa chu apupan ji aholpeh a ahile, achate se-se leh sohpa jinu chu apupa chang ding, ajona tengleh sohpa chu achangseh a che ding ahi.  
5 Ahinlah sohpa chun hitia asei ding, 'kapupa kangailun ahin ka jinu chule ka chate abonchauvin kalha ngaije.’ Chamlhat chang din cheda jeng ing'e.  
6 Hitia chu aseiya ahileh, apupan Pathen heng'a ahin puiding, hiche asohpa chu kotphung gei hihen kotphung khom chan hijongleh ahin puija, chuteng apupan thihtul khat a asohpa bilkol a vuhom peh ding ahi. Hiche jouteng chule sohpa chu ahinkhoa apupa kin’a kisalal ding ahiye.  
7 Pasal khat bang chun achanu soh dinga akijoh doh dinga ahile, amanu chu soh pasal ho bang'a kisol doh louding ahi.  
8 Hiche sohnu chun apupa lunglhaina mong mong aboldoh joulou dinga ahile, apupan jong midang akilhat doh sah thei jeng ding, apupan hiche sohnu chu kitahna nei louvin anabol tan ahile amanu chu apupan jong gamchom a johdoh son na ding ima agel louding ahi.  
9 Ahinlah hiche sohnu chu apupan achapa toh kicheng dinga agon’a ahile amanu chu soh a bol louva achanu banga abol ding ahiye.  
10 “Mi khat chun sohpa ji chu jia aneiya aman jidang akipuiya kit a ahile, aji masa chu anneh, sil le chen, nupa kitimatna ima nahsah louva akoi louding ahi.”  
11 “Aman hiche thum ho lah a nahsah pehlou aneiya leh, amanun ima pelouva adalhah a chamlhat ding ahitai.   

Mithat Michom Dinga Dan Kisem 
 

12 “Khat touvin midang chung'a akhut alha khah a ahile akhutlha pa chu tha ding ahi. ✡  
13 Hinlah Pathen phatsah a kihetkhelna maimai jeh ahile, Keiman kihuhhingna ding mun kagon a chulaiya chu mi mavopa akihuhhingna dia jamlut thei ding ahi.✡  
14 Amavang, khat touvin midang khat chu gotten’a atha leh, hiche mithat pa chu Ka maicham phunga konna kaidoh a tha ding ahi.  
15 Koi hileh, anu ahilouleh apa chung'a khut lha aum'a ahile ama chu tha jeng ding ahi.  
16 Mihem gumang aum'a, amiguhpa bang chu ana johdoh tah a chule akom'a ana um nahlaiya, akom'a aum pet hichu ama toh kimudoh khom hijongleh, akimudoh pa chu tha jeng ding ahiye. ✡  
17 “Koiman anu apa a engbol thei louding amavang anu engbol mihem chu tha jeng ding ahiye.” ✡  
18 “Tun, Pasal khat le pasal khat akinah a, khatpan jong khat pa chu song tum'a asuh ham akhut tum'a akhet ham ahile hiche amisuhpa chu athipai deh louva ahile jalkhun anga ding ahi.”  
19 “Ahinlah alhupa chu ahung kitho doh a tenggol mangcha a avale theiya ahile, ama ana sukhapa chu achung chang kisutheng thei ding, anatna sung'a akijenna phat mansah chengse alepeh ding chule ajen damsel ding ahiye.”  
20 “Mihem khat touvin asohpa ham asohnu ham chung'a khut alha a athi khah le, soh neipa chu thina chang ding ahiye.”  
21 “Ahinlah hiche soh kijep pen chu nikhat ahilou le nini sung'a adamtheng tah a ahile, soh chung'a khutlha mihem chu thina chang louding ahiye. Ajeh chu soh kivul mi chu ama nei gou khat ahi.”  
22 “Tun tekah nan, pasal ni akina tan, numei naovop lai chu asuh khah tah lhonna anaovop chu kisuhmo'a aphat louva ahung potdoh khah tah le, numeinu sukha penpen chu ajipan jong anop channa aman adel khum jeng thei ahi. Ahinlah apeh ding chengse chu thutan vaihom hon aphatsah peh u angaiye.”  
23 “Amavang numeinu kisuhkhahna khonung'a ahung nat khah tah le: hiche hinkho khel dinga chu hin kho khat ma lepeh ding ahi.”  
24 Mitchang khella michang hi ding, ha khella ha hi ding, khut khel a khut hi ding, keng khel a kengg napeh ding, ✡  
25 meiyin akah a ahile meikah jeh a meiya na le peh ding, kimavo jeh a namavoa chule kijep jeh a chu nale jep jeng ding ahi.  
26 “Mihem koitobang khat chun asohpa ahilouleh asohnu ham mit asuh khah peh a ahile, hiche soh chu amit adam tahlou jeh a chamlhat dinga asol doh jeng ding ahiye.  
27 Soh goiya pang pan jong asohnu ham, asohpa ham khat chu aha asuhlhoi peh a hile, aha asuh lhoipeh tah jeh a hiche sohpa ham sohnu ham chu chamlhat chansah dinga asol doh ding ahitai.”   

Gancha Chung'a Dan 
 

28 “Bongchal khat touvin numei ham pasal ham khat chu aki a ahin pihlih khah a ahile, hiche bongchal chu song'a selih jeng ding ahiye. Amavang bongsa chu koiman aneh thei louding chuteng bong neipa dinga achung chang thu kisutheng ahitai.”  
29 “Ahinlah hiche bongchal chun masang kisanna mihem dang ana pihlihsa ahileh, aneipa jengin jong anahsah lou ahitah leh, hiche bongchal in jong numei ham pasal ham chu aki a apihlih khah a ahileh, bongchal chu thadoh jeng ding chule aneipa jeng jong anigel la tha teitei lhon ding ahiye.”  
30 Amavang athipa chu long lhatna dinga aki peh doh a ahile, aki pehdoh sah jat chu aman jong long lhatna dinga apeh ding ahi.  
31 “Hiche bongchal chun numei ham pasal ham khat ahin pih lih khah le, hiche gancha neipa chu dan kisem dungjuiya kitham gah ding ahi.”  
32 “Bongchal chun soh numeija pang ham pasal ham khat chu ahin pihlih bang ahileh, bongchal neipan jong soh neipa chu dangka shekel somthum apeh teitei ding chule hiche bongchal chu song'a aselih pai jeng ding ahi.”  
33 “Tekah nan, mikhat chun kokhuh khahbit louva adalhah jeng'a sangan ham bongchal ham kokhuh a alhah lut a athiden tah a ahileh,  
34 “Kokhuh neipan jong aphat toh kitohchetna asem phat ding, gancha neipa jong sum apeh ding, a gancha pohlih vang chu ama chang ding ahi.”  
35 “Mikhat bongchal chun midang khat bongchal asuhkhah a asuh khah bongchal chu athi jeng'a ahile, bong neiten jong hiche bongchal athi loulai chu akijoh doh diu akijohdohna man vang chu kihom lhon ding, hiche bongchal thisa jeng jong chu aman kihom lhon ding ahi.”  
36 “Ahinlah hiche bongchal chun masang jeng'a jong gancha dang ana pihlih jeng'a ahile, aneipa jengin jong ahilchahsa ahi a chule ngaisah a akoi louva ahile, anei pan jong bongchal thi chu bongchal khat ma-ma a alesah ding, bongchal thisa vang chu ama chang teitei ding ahiye.”    

Nei Le Gou Chung'a Dan 
 

1 Mikhat touvin bongchal ham kelngoi ham aguhdoh a hichu akitha ham ahilouleh akijoh doh ham ahile bongchal khat chu bongchal nga a ale ding, chule kelngoi khat chu kelngoi li alepeh ding ahi.  
2 Gucha chun jankah a inbang aphetvang jeh a ama chu akimatna akivohlih khah tah a ahileh, hiche guchapa hinkho that pa chu tolthat a kisim louding ahi.  
3 Ahinlah hiche thilsoh hi sun khovah pet ahivang leh mithat pa chu tolthat a kisim ding ahi. “Ajeh chu gucha kiman chun, athil guhdoh jouse aboncha alesah kit ding ahin, alesah joulouva ahileh ama chu kijoh doh a athil guh ho sahna a kinei ding ahi.”  
4 Khat touvin bongchal hihen lang, Sangan hihen, Kelcha hijongleh aguhdohsa khat ama insung nei le gou lah a aga kimatdoh khah a ahileh ajat lenia asah kit ding ahi.  
5 Mihem koi hileh loulaija gancha alutsah a lengpi lei ham khat gasoh aneh khah a ahileh gancha chingtup louva loulaija alha thang jeh a hiche pa chun aloulaija gasoh phapen a chu alepeh teitei ding ahiye.  
6 Chule loulai meiyin ahinkah khah a ling le khao leilah ahin kah jeng'a, chang aki at-lai leh a ki-at loulai mun lah chule loulai chu akahvam lhah jeng tah a ahile, meihal pen pen chun akahvam chengse aboncha alesah cheh cheh ding ahiye.  
7 Tekahnan mi khat touvin aheng akom'a sum ham thil khat koi dinga angensea ahile, hiche thil chu akoipa insung'a konna aki guhmang khah tah a ahile hiche gucha pa chu akimat matna a athil guh chengse aboncha ajat nia alepeh cheh cheh ding ahiye.  
8 Amavang hiche guchapa chu akimatdoh khah tah louva ahile aheng akompa chun aguh ham ti hetchetna dinga Pathen angsung'a kipui lut ding ahiye.  
9 Tekah in, mini chun bongchal, sangan, kelcha, ahilouleh ponsil ham, thil dang amang khat chu ama nei danin asei cheh lhon tan ahi. Amani chu Pathen anga hung lhon ding, chule Pathen'in athemmo chu aphondoh tengleh chuche pa chun khat pa chu ajatni a ale ding ahi.  
10 Tun tekahnan mi khat touvin aheng akom khat ngansena aneija sangan ahilou le bongchal ham kelngoi ham gancha khat pen pen apeh a ahile, hichu koima muphah nalou munkhat a akidel mang tai.”  
11 Hitia chu aum khah tah le anigel lhonna Pakai angsung'a kihahselna anei lhon ding ahi. Chuteng gancha neipan jong kihahselna chu anganse jeng ding hiche gancha chu asah louding ahitai.  
12 Ahinlah akoipa a konna kigumang anahi khah tah le, gancha koipan aneipa chu phatecha alepeh cheh cheh ding ahi.  
13 Gamsahang in atha khah ahitah le hiche hetchetna chu gancha koipan jong avetsah ding, chuteng gancha koipan asah tah louding ahi.  
14 Mi khat touvin asopi khat kom’a gancha manchah dinga alah a hiche gancha chu akisuh khah, ahilouleh athi khah tah a ahile, hiche vang chu alapan aman phatah a lepeh cheh cheh ding ahiye.  
15 Ahinlah aneipa umpet toh akito khah a ahile alapa chun asah tah louding, manpeh dinga alah ahi jongleh alahman toh akitosah cheh cheh ding ahitai.”   

Numei Leh Pasal Kijonbol Thu a Dan 
 

16 Pasal toh kihepha loulai nungah khat chu pasal khat in ajol lhah a alupi khah a ahile, aman jong hiche nungah nu man chu apeh ding chuteng jia anei pai ding ahi. ✡  
17 Ahinlah nungahnu pan achanu chu hiche pasalpa chu apeh nom hihbeh jeng'a ahileh, amapa chun nungah thengho man kikhum peh jat jat apeh ding ahiye.  
18 Nangman numei doithem kiti nahinghoi louding ahiye. ✡   

Gancha Toh Jon Thu Leh Chondan Thu a Dan Kisem 
 

19 Chule koi hijongleh gancha toh lumkhom kiti phot chu tha jeng ding ahiye. ✡  
20 Koi hijongleu chun Pakai kom tailouva kilhaina dang nei mihem chu tha jeng ding ahi. ✡  
21 Maljin kiti chu adih louva nabol louhel ding, na suhgenthei louhel ding ahi. Ajeh chu nangho jong Egypt gamsung'a maljin ana hisa nahiuve. ✡  
22 Meithai le chaga jeng jong na ngailut ding ahi.  
23 Amaho na suhgim uva ahile amaho kaheng lama hung diu chuteng keiman amaho taona kasan ding ahi.  
24 Chuteng ka lungsatna nachung uva hunglhung ding naji teu kasat lhuh gam diu, nacha teu chaga kisoh gam ding ahiuve.  
25 Chule naheng nakom'a um kamite khat tou sum le pai nabat sah ahile, vaichapa chung'a chun sumkol vei tobangin umdan lang, sumtong jeng jong ama chung'a chu nadel khum louhel ding ahiye. ✡  
26 Naheng nakom ponsil khattou tundoh dinga nalah a ahile, nilhum masang'a hiche ponsil chu aneipa nalepeh ding ahi. ✡  
27 Ajeh chu aman hiche bou chu tahsa ponsilla anei ahin, pondang silla imutpi ding aneilou ahin ipi pon akisil ding ham? Keima heng'a hung tao henlang hile keiman ama chu kangai peh teitei ding ahi ajeh chu keima hi milainatpi jing kahi.  
28 Pathen doumah nasei thei louding chule namite lah a vaihompa jeng jong gaosapna nabol louding ahi. ✡  
29 Na lhosohga le na lengpi gasoh chengse chu lung opkaina neilouhel'a nakatdoh jing ding, nachapa te lah a apeng masapen chu keima nei peh ding ahi.  
30 Na bongchal le na kelngoi jeng jong hitia chu nabol ding, hiche gancha nou chu nisagi sung'a api koma umden ding, ahinlah niget lhinni tengleh keima nei pehdoh ding ahiye.  
31 Nangho ka mitheng te nahi diu ahi. Chujeh a chu gamlah a sahang'in athasa kiti naneh louhel diu ahi. Hiche tobang ho chu uicha te neh dinga napeh diu ahiye. ✡    

Thudih a Mijouse Bol 
 

1 Nangman jouthu nasei thei louding, muda jeh a thet umtah hettohsah a napan thei louding ahiye. ✡  
2 Chule thilse bol dinga mihem chele ho jong najui a najop louhel ding, mipi nung najui louva amaho khat le khat kikah a them achan theina diuva jong hettohsah a napan louding ahiye.  
3 Vaichaho thu kitanna jenga jong pan nalah louhel ding, sihnei langneina jeng jong nabol louding ahi. ✡  
4 Chule na melma khat sangan ahi louleh bongchal vahmang jong nadon peh louding, hiche gancha chu ama heng'a nahin lekailut peh joh ding ahi. ✡  
5 Nangma doumah bolpa sangan in apot apohlal tah a aopkhum ma ahile hichu, na dalhah jeng louding, sangan akitho doh theina dinga na panhu teitei ding ahijoi.  
6 Vaicha thutanna a adinmun a konna achan ding dolla thudih chu na pampai peh louhel ding ahi. ✡  
7 Jouthu phot a kinilna le kihehtona chu na jamsan jeng ding, themmona beija mihem chu natha louding, ajeh chu keiman kahenai agiloupa chu them kachan sah him him louding ahiye.  
8 Nehguh chahguh jong nakilah thei louding, ajeh chu nehguh kiti hi vaihom a pangpan amit aselmang jin chule adih a pangte chu akhup athal'a alekhup jeng ahi.  
9 Kholjin mi jong na suhgim louding, ajeh chu kholjin mihon ichanna lunggel anei uvem ti nahe tauve, amaho banga chu nanngho jong Egypt gam'a kholjin mi a nana um'u ahiye. ✡   

Sabbath Nikhoa Chon Ding Dan 
 

10 Kumgup sung'a phatah a na gamsung'a ann-ga natu ding, muchi gasoh na kilokhom ding ahi. ✡  
11 Kum sagi alhin teng hiche kum sung'a chu na gamsung nakicholdo sah ding hichu nangma miten avaicha ho chun aneh diu, lou natong loubeh a na kichol damsah thei ding, ama hon aneh joulou aneh moh chengseu vang chu gamsa hon aneh diu ahitai. Hiche bang-bang'a chu lengpi leilai le Olive chu nabol cheh cheh diu ahi.  
12 Nigup sung'a hi natoh ding chan natoh ding, chule nisagi lhinni vang le na sangan jeng jong na choldam sah ding, na bongchal ahin sangan jeng jong choldo thei ding, na sohnu chapa ahin najin ho jong kicholdo thei diu ahi. ✡  
13 Naheng uva ka seidoh hi nanit jingjeng diu, chule hichengse hi na kamsung uva jong na potdoh sah louhel diu ahi.  
14 Kumkhat sung'a keima dinga kut thumvei chan nabol diu ahi.   

Nehkhomna Dinga Phat Kipe 
 

15 Chol solou changlhah kut, keiman phat kateppeh dungjuiya hi ding, Abib* lhasung hichu cholsolou changlhah nisagi sung sea naneh ding hiche lhasung hi Egypt gamsung'a konna na hungdohna lha ahiye. Hijeh achu khat cha jong keima angsung'a khutgoh keova hung sunglha thei louding ahi. ✡  
16 Loulaija na lhosoh ga amasapen pen chu nangman lholhun Kut a dinga na katdoh jeng ding, hitobang ma a chu loulai pumpia na lhosoh ga nahin chop khom teng jong le kut nabol ding ahi.” ✡  
17 Kum khat sung'a namite ho lah a pasal'a kai lhah kiti phot chu thaneipen Pakai ansung'a thumvei hung kilah cheh diu ahi.”  
18 Keima angsung'a kilhaina gancha kithat chu cholsosa changlhah jaona nahin totha thei louding, kaheng'a kilhaina sathao jeng jong khovah geija nakoi den louding ahi.  
19 Na leiset ga soh lah a gamasa pen pen chu Pakai na Pathen heng'a nahin pohlut masat pen ding, kelngoi sa kithat jeng jong chu api noitwi mangcha a nahon louding ahi. ✡   

Pathen Venbitna Dinga Kitepna 
 

20 Ven, na chena channa nangma na vengtup ding le na lhonpi jing dingin na masang lama vantil khat ka solpeh in ahi.  
21 Vantil khu jabol inlang, athu na palkeh thei louding, ama doumah thei himhim nabol louding ahiye, ajeh chu aman na suhkhel chan u ngaidam intin, ajeh chu ama sung'a khu keima min um jeng'a ahi.  
22 Aman asei chan lunglut tah a na ngai jing ding, keiman kasei chan nabol'a ahile, na melmate dia melma a kapan ding, nadou te dinga adouva pang ding kahi.  
23 Ka vantil chu na masang lama lamkai jing ding, Amor mite, Hit mite, Periz mite, Canaan mite, Hivi mite, chule Jebus mite jouse abonchauva nahin pui tengleh keima tah in abonchauva ka suhmang hel jeng ding ahi.  
24 Chule mihem in asemthu milim doi pathen ho masang kitia na bohkhup louding, hiche ho dinga jong chu na kisahlal louhel ding, anatoh bang-bang uva jong ima natoh thei louding aboncha na phuhlhuh ding, a songkhom tincheng jong na lekhup jeng ding ahiye.  
25 Naboncha uva Pakai na Pathen nahou uva ama kin jeng nabol diu ahi. Na boncha uva Pakai na Pathen kin jenga na kisahlel diu, ama tah in na changlhah neh diu le na twidon ding jengu jong phatthei aboh ding, chuteng keiman na jalah uva konna phatthei nasatah kahin boh ding ahi.  
26 Nangma gamsunga chu koima aching kalval jong um thei louding, amavang nangma hinkho chu kasuh bukim sel joh ding ahi.  
27 Na masang tinna mihem ten akichat thei chan kamasol peh ding, kidoupi dinga nahin tup chan lungsung kasuhmol peh jing ding, chuteng nangma nahin doute jam cheh diu nangma nunglam jeng'a bou khodah diu ahi.  
28 Na masang'a khoi-ngel te kalha masat peh ding, Hivi mite, Canaan mite, Hit mtie abonchauva khoingel ten adelmang hel diu ahi.  
29 Na masang'a vang amaho chu kumkhat sung'a kadel cheh louding ahi, ajeh chu gamsung ahomkeova aum khah le gamsa hungpung lha jeng ding gamsa ten nangma nahin dou khah diu ahi.  
30 Nangma na hung punbe jing ding, chuteng amaho khu aloiloija kadel cheh ding ahiuve.  
31 Na gamgi chu Twipi San a kipat Mediterranean Dillen chan hop a ka kaipeh ding, solam gammang lah a kipat Euphrates vadung channa kakai peh ding nahiye, ajeh chu hiche gamsung ana lo jouse keiman nangho khut a kapeh doh ding, amaho chu nangman jong nadel cheh jeng diu ahi.  
32 Amite jouse lah hihen asemthu u pathen hijongleh kitepna neocha jong nanei thei louding ahi.  
33 Amaho jouse khu khat jeng cha jong na gamsung'a cheng theilou diu ahi, ahinlah amaho pathen limsemthu ho kin nabol khah ngai ngaiya ahile vang, hichea chu nasatah a nangma nakipal lhuh ding ahi.    

Kitepna Namdet 
 

1 Pakaijin Mose heng'a aseijin: “Pakai heng lama Aaron, Nadab, Abihu chule Israel upate mi somsagi toh hung kal touvun. Gamla thim'a konna chibai nahin boh diu ahi, ati.  
2 Mose bouseh Pakai heng'a hung lut thei ding, adangse vang khat a khat cha jong Pakai heng nahin nailut theilou diu ahiye, hitia chu Mose le mipi aboncha hung kilhon lut thei louding ahi.  
3 Chuin Mose jong akumsuh tan Pakaijin apeh chonna dan thu abonchan mipi ho heng'a aseipeh sohkeiyun ahi. Mipin jong awkhat in adonbut uvin asei uve, “Pakaijin asei chan chu aboncha kabol diu ahi,” tin asei uve.  
4 Mose in jong Pakai thupeh chengse abonchan asundoh sohkeiye. Ajing jingkah matah in athou doh in molbul achun maicham bolna ding mun asemin ahi. Aman maicham phung chu Israel phung dungjuijin som le ni atungdoh tan ahi.  
5 Mose'n jong Israel te lah a gollhang phabep asol tan, ama hon abonchauvin Pakaiya din pumgo thilto le chamna thilto din bongchal atohdoh tauvin ahi.  
6 Mose'n jong thisan akehkhat pi chu athal in twibel ho sunga chun asunglut in ahi. Chule thisan kehkhat chu maicham maija achap khumin ahi.  
7 Chuin Mose'n jong Kitepna Lekhabu chu ahin choiyin mipi angsung'a chun gingtah in asimdoh tan ahi. Mipi'n jong adonbut uvin, “Pakai thupeh chan aboncha kabol kimsohkei diu ahi. Ka jabol diu ahi,” atiuve.  
8 Chuin Mose'n jong thisan phasah khat alan mipi ho chu achap khum uvin, aseipeh tauve, “Veuvin, hiche thisan hin Pakai le nangho kah a thupeh ho chu anomdet ahi,” ati. ✡  
9 Chuin Mose, Aaron, Nadab, Abihu le Israel upa som sagi ho mol'a akaltou tauvin ahi.  
10 Israel Pathen chu abonchauvin aga mutauve. Pathen kengphang noiya chun Sapphire song jeng keng lampi khat ana um in, athen dan jong van chungvum kihohsel'a theng bep bep in anaum in ahi.  
11 Chule Pakaijin Israel mite chung'a chun doumah abol tapon, Pathen loupina chu nasatah in amu tauvin ahile, kitepna anneh jong Ama umpina in aneuvin adon uve!  
12 Chuin Pakaijin Mose heng'a aseipeh in, “Mol chunga khun keima heng'a hung kaldoh in. Chulaiya chun um in, chule Keiman mipi ho ding thupeh ho le gahchahna ho kasutdoh hi kapeh ding chutenteng mipi ho nahil thei ding ahi,” ati.  
13 Mose le alhacha Joshua chu apotdoh lhoinin, chule Pathen molsang chunga chun Mose akaltou tan ahi.  
14 Mose'n jong upaho heng'a seipeh uvin, “Keini naheng uva kahung kile kah lhona hiche mun a hin ana umun. Aaron le Hur in naumpi nauve. Ka chedoh kah a kibouna nanei uleh amani toh nakijahto diu ahiye,” ati.  
15 Mose jong molsang lama akaltou tan ahile meilhang in mol chu ahin tomlha jeng tan ahi.  
16 Hichun Pakai loupina chu Sinai molsang chung'a ahung kingam jeng tan, chule nigup sungin meilhang in atom tai. Nisagi nin meibol sunga konin Pakaijin Mose ahin kou vin ahi.  
17 Mol bul langa um Israel te mitmun, molchung vum'a Pakai loupina ahung kilah chu meikong bangin amu tauvin ahi.  
18 Mose chu akalsang jep jep tan ahileh meibang lah a chun akimu tapoi. Ama nisomli le jan som li molsang lama chun ahung umden tan ahi. ✡    

Houbuh Sung'a Thilto Ding Ho 
 

1 Pakaijin Mose henga aseijin,  
2 Israel chate jouse heng'a seipeh inlang, keima henglam'a thilto ding adon khom diu, amichang cheh keima dinga thiltoh nom chanin thil hin dongkhom cheh uhen.  
3 Israel chate jousea konna nadon diu thil ho chu hicheng hi hi ding ahi: “Sana, dangka, chule sum-eng hi ding ahi.  
4 A eng-dup, asan dup, asan thim ho leh kelcha vun hose hi ding,  
5 Chule akijut jolsa kelngoi chal vun, kelcha vun jaona thinggi thing hi ding ahiye.  
6 Thaomei hoa manchah ding thaotwi jong, kinujolna ding thaotwi tah jaona hi ding ahi.  
7 Thempu in aki-O ding leh alengkou chunga akikhai ding songmantam chu hi ding ahi.  
8 Chujou teng Israel mite lailunga ka chenna ding muntheng tah khat na semdoh ding ahi.  
9 Houbuh le asunga thilkeo ding ho aboncha kavet sah ding hiche dungjuiya chu nabol diu ahiye, ati.   

Thingkhong 
 

10 Israel miten thinggi thinga thingkong khat asem diu hichu, adung inchie 45, avai inchi 27 le atun inchi 27 a asem dingu ahiye.  
11 Thingkhong chu asung le apo sana a natomjol ding, agei gol jong sana a natomjol ding ahi.  
12 Hiche thingkong'a manchah dinga chu sana chaokol li nalhah jun ding, chaokol ni chu thingkong pang langkhat a akeng teni chung'a na khai ding, khat teni machu alangkhat teni chung'a na khai lhah ding ahiye.  
13 Nangman thinggi chu mol lhon ni tah nasui ding, hiche mol lhon teni chu anigella sana twiya natom jolsel ding ahi.  
14 Hiche mol lhon teni chu kong putna a kimang thing ahin hichu apang lang khat a chaokol teni sung'a chu nathol lut cheh cheh ding ahiye.  
15 Mol lhon teni chu thingkong panga chaokol kikhai lha teni sung'a chu aputna dia kikhai den jing ding, hiche mol lhon teni chu koimacha gache a aga sutlhah louhel ding ahiye.  
16 Hiche thingkong akichai tengleh asunga chu keiman kapeh ding hettohsahna chu na khumlut ding ahi.  
17 Sana touna chu nalah ding hiche a chu ngailut hepi touna khat na semdoh ding, hichu adung inchi 45 chule avai inchi 27 hi ding ahi. ✡  
18 Nangman jong sana Cherub ni nasem ding hichu ngailut hepi touna among lang tenia na khetbeh ding ahiye.  
19 Amang lang khat a ding chu Cherub khat nasem teitei ding, ngailut hepi touna among lama dinga na boncha uva Cherub nasem cheh cheh diu ahi.  
20 Cherub lha teni chun ani gel'a achunglam angat lhon ding, alha teni chun ani gel'a ngailut hepi touna chu alekhu teitei lhon ding ahi.  
22 Hiche mun na chu keiman nang kahin kimupi ding, ngailut hepi touna le hettohsahna thingkong chung'a um Cherub teni kikah a chu keiman Israel chate dinga thil manlutah kasei ding hichu keiman thupeh a kapeh ding nahiye, ati.   

Dokhang 
 

23 Thinggi thing na manchah ding hichu dokhang khat nasem ding, adung inchi 36, avai inchi 18, chule atun inchi 27 hi ding ahi.  
24 Hiche dokhang chu sana thengsella phatah a natom khum ding, apam jouse aboncha sana keoseh a natom ding ahi.  
25 Dokhang kimvel'a chu inchi 3 a nakaikol ding, hiche akimvel'a kivei kol jong chu sana a kijem lha ding ahiye.  
26 Dokhang'a manchah ding sana chaokol li nasem ding, hiche chaokol li chu dokhang keng ningli hosea chu naba peh ding ahi.  
27 Dokhang kol kimvel chule chaokol hose chu kimat sohkei ding, dokhang chu akijon tengleh hiche chaokol ho a chu thingjol thillut ding chuteng kipu ding ahi.  
28 Thinggi thing phatah a moljol phasahpi khat nasui nam ding hichengse chu sana a natomjol ding, moljol hose-se chu dokhang jonlena a kimang ding ahi.  
29 Dokhang adia kong hoitah tah sana a kisem ___ lheng ho, khelhei ho, kongtong ho chule twithei ho___atwi thilto a sunlutna dia nasem ding ahi.  
30 Hiche bang-bang'a chu nangman jong keima kaum jing nai ti photchetna dinga dokhang chung'a keima changlhah nakoi jing ding ahi. ✡   

Thaomei Khom 
 

31 Sana keu seh a kisem thaomei khom khat nasem ding, thaomei tunna dinga akhom chu sehcha a na khetbeh ding, akhon hose le alulangse chule pahcha a kijem chengse aboncha thakhat chet a kigom khom ding ahi.  
32 Thaomei phung ajet le avei apat abah gup hung um doh ding, thaomei pang lang khat a abah thum hung um doh ding chule langkhat ma a chu abah thum hung kisep doh ding ahi.  
33 Abah gup ho chu alangtogel’a thaomei khon thum cheh um ding, hichu jonmot pahlhasel’a amum le ana um tobang hi ding ahi.  
34 Thaomei khom jong chu jonmot bang-bang'a kisem khon li hiding hichu jonmot pahlhasel’a amum le ana um tobang hi ding ahi.  
35 Thaomei phung'a kon abah gup chengse dangnoiya chu jonmot mum um ding abah ho chu aphunga konna hung jamdoh cheh diu ahiye.  
36 Jonmot mum le abah chu alaiya jol toh thakhat a um ding, hichu apumpia sana thengsel’a konna kikheng hi ding ahi.  
37 Hichea det kong dinga thaomei sagi nasem ding, amalam salvah dia hiche thaomei sagi ho chu tundoh cheh cheh ding ahi.  
38 Ameikong attanna ding choiche ahin adopna kong tong aboncha sana theng'a kisem jol cheh cheh ding ahi.  
39 Hiche thaomei khom le angaicha danga manchah dinga chu sana theng pound 75 ngai ding ahi.  
40 Hiche ho jouse hi aboncha molchunga alim umdan kavetsah bang-banga nasem doh tei tei ding ahi. ✡    

Houbuh 
 

1 Nangman nasah ding Houbuh chu tupat pondal som khat a nasah ding pon'a kikhong hi ding ahi. Pondum chule pon pol them naman khom ding, pondal chengse chu Cherub ho lim hoitah a kisem bang'a nakhai cheh cheh ding'u ahiye. Hichengse a chu Houbuh nasah ding ahi.  
2 Pondal som ho chu alet le aneo dan kibang cheh ding – asao dan Feet 42 hi ding chule avai feet 6 hi ding ahi.  
3 Pondal nga ho chu pondal sao khat naso ding, adang nga jong chu anina pondal sao naso ding ahi.  
4 Pondal masa chengse chu aninggol hoa akol kol'a tampi patdum'a nasem ding, hiche bang-bang'a chu pondal golni loi lah a apam nungpen pondal gol lah a chu abil nasut hom ding akol kola tampi nasem doh ding ahi.  
5 Pondal kimkhat chu abil navu hom peh ding akol kol somnga nasem peh ding, chule pondal kolni lhinna gollah a jong abil navu ding akol jong somnga jen nasem peh ding ahi. Akol navu hom chengse chu ama cheh lhing'a toding ahi.  
6 Sana kol somnga nasem ding, hiche sana sumkol ho a chu pondal chengse chu na kaimat cheh cheh ding, chuteng Houbuh thil ho jouse kigom khoma Houbuh khat a nasah doh ding ahi.  
7 Houbuh chung khuna ding nangman kelcha mul'a kikhong pon phabep na manchah ding, agoma dinga pondal som le khat nasem ding ahiye.  
8 Pondal khat a feet 45 sao hi ding chule avai tong li cheh hi ding, hiche pondal som le khat se chu aboncha alet le aneo dan kibang chet ding ahi.  
9 Pondal nga ho vang chu na kilmat sohkei ding, adang pondal gup jong na kilmat sohkeiya, agup channa pondal vang chu ponbuh maiya chu na khu ding ahi.  
10 Chule pondal gol masa pen chu apam chin lah a akol somnga jen nasem ding, pondal golni channa jong chu aninggol ho a akol somnga ma-ma navu hom ding ahi.  
11 Nangman sum-eng somnga jen nasem ding, sumkol hose chu aboncha pondal kol navu hom hoa chu nathil lut ding, ajeh chu ponbuh chu khat seh a akitundoh na dinga na kaimat sohkei ding ahiye.  
12 Chule ponbuh a pondal amoh chengse chu, Houbuh ponbuh nunglam a chu nakailhah sah cheh cheh ding ahi.  
13 Ponbuh kisahna a amoh chengse ho chu alang khat a hihen khat langa hijongleh Houbuh langto gella dinga inchi 18 cheh kikhai lhasuh ding ahi.  
14 Hiche ponbuh khuna dinga chu nangman jong kelgnoi chal vun le kelcha vun nemlai jeng na manchah ding ahiye.  
15 Houbuh a manchah thil ho chu nangman thinggi thing jol namsella nasem cheh cheh ding ahi.  
16 Kol khat a na manchah ding chu feet 15 hi ding, akol khat ding chu avai inchi 27 a sao hi ding ahi.  
17 Hiche thing kol khat cheh chu among lang'a abil navu hom peh cheh ding, Houbuh thing kol jouse chu aboncha abil nahoi peh cheh cheh ding ahi.  
18 Houbuh dinga thing kol nasem peh ding chule lhang lam'a dingse chu aboncha thing kol som cheh hi ding ahi.  
19 Thing kol khat cheh le among lang suhmatna dinga chu, thingkol som inchung'a pansa dinga abil hom somin nadinga a dangka a kisem abiltom somli nasem ding, thingkol khat among lang'a chu asuhmatna thei ding abil tom ni cheh nasem peh ding ahi.  
20 A golni channa Houbuh chunglam kaiya pang ding chu thingkol somni a nasem ding ahi.”  
21 Dangka'a kitomjol abil somli hi ding, thing kol khat mong lang'a pang ding chu abil tomni hi ding chule thingkol lang khat a pansa ding jong chu abil tomni ma-ma hi ding ahi.  
22 Lhumlam nga a Houbuh nunglama pang ding chu thing kol gup nasem peh ding ahi.  
23 Chule Houbuh nunglama'a pang dia abiltom'a dinga ni ma-ma na sem peh ding ahiye.  
24 Hiche thing kol teni chu anoi lam douva pang lhon ding, chule alu lam'a vang chu chaokol masapen chutoh adang ho kaimatna a pang ding ahi. Hiche teni chu aning koltenia pang ding mong mong ahiye.  
25 Dangka a kisem abil tom ho jouse chu agomma thingkol get hi ding, abil tom aboncha som le get lhing ding ahi; thingkol khat a pang ding chu abilkol tom hi ding, anoija pang ding ma chu abiltom ni ma-ma hi ding ahiye.  
26 Houbuh lang khatna thingkol chengsea vang chu thinggi kisui nam kotgol nga nasem ding ahi.  
27 Hichu Houbuh lang khat a thingkol hose avaiya pang dinga nga nasem ding, chule Houbuh nunglama lhum lama pansa dinga agol'a jam dinga ngama nasui ding ahi.  
28 Chule thing kol chengse chu akimlaija pang dinga alailha pen chu among langto gella dinga pang ding ahi.”  
29 Hiche thingkol chengse chu aboncha sana a natom jolsel ding chaokol ho jouse jong chu aboncha sana a na tomjol ding, agola kijam jouse jong chu sana ma-ma a na tomjol cheh cheh ding ahi.  
30 Molsang chung'a Houbuh na kimu sah bang-bang'a na tundoh teitei ding ahi.  
31 Chuteng Houbuh chu pondum, ponsandup chule ponsan pol thim na manchah ding ponbuh chu nakhu ding, tupat ponnem a kikhong na manchah tei teija; hiche pon ho chu aboncha khut a kikhong cheh cheh hi ding, Cherub lim bang'a kikhong ding ahi.  
32 Chule apon chu sana a kitomjol hi ding thinggi thing'a kisui khom li chung'a hi ding, abilkol a kol li ho a chu nakhai lhah cheh ding ahi.  
33 Alukhuh asumkol ho chu na khai lhah cheh cheh ding, hettohsahna thingkong jong chu pon lukhuh noija chu nahin koi ding ahiye; hichu pon lukhuna a konna chu muntheng chungnunga konna chu muntheng lai chu nasem khen diu ahi. ✡  
34 Chuteng hettohsahna thing kong muntheng laiya chu hepi touna khat nado ding ahi.  
35 Pon lukhuna polama chu dokhang khat nasem ding Houbuh lhang lama dokhang toh kingato lhon ding akimlai tah a chu thaomeivah natun ding ahi; hiche dokhang chu sahlam sanga nado doh ding ahi.  
36 Ponbuh kot maiya ding chu pondum leh ponsandup chule ponsan pol thim. Tupat ponnem a heojang pahcha jem kijepna hoa bou nasem peh ding ahi.  
37 Pondah na dinga thinggi khom nga nasui ding, hichengse chu aboncha sana a natom jolsel ding, akikhai lhahna ding thihkol chengse jong sana twiya kisem jeng hi ding, abil tom nga jong chu sum-eng jenga nasem cheh cheh ding ahiye, ati.    

Maicham 
 

1 Chule maicham dinga thinggi thing na manchah ding, maicham chu bempel'a kisem hi ding, hichu tong nga a sao hi ding, maicham chu abempel'a kisem hi ding, asan lam vang chu tong thum'a kisem ding ahi.”  
2 Maicham gol'a pang dinga aki li nasem ding, aki se-se chu maicham toh kigom khom cheh ding, hiche aki chengse chu sana a natom jolsel ding ahi.  
3 Vutvam lodohna ho, khekeh ho, twibel ho, sumkhe ho, khangbel ho jouse chu sum-eng jeng a kisem hicheh ding ahi.  
4 Maicham'a pansa ding chu kipheh chah kheh khat nasem ding, hichu len pheh a kipheh chah kheh banga nasem a achunga chu sum-eng koli jen nakoi ding ahiye.  
5 Hichu maicham thinggi jol noija chu nakoi ding, hitia chu lenpheh a kipheh chah kheh chu akimlai tah a hung kijunglha ding ahiye.  
6 Maicham putna dinga moljol ni nasem ding hichu thinggi jenga nasem ding aboncha sana a natom jolsel ding ahi.  
8 Hichu thingpel tobang'a nasem ding, alai nahom sah ding, molsang lama na kimusah banga aboncha nabol sohkei ding ahi.  
9 Houbuh munlaise chu pal naget khum cheh cheh ding, lhang lama pang ding pondal kikhailha chengse chu tupat ponnem a kikhong hi ding hichu pondal tong jakhat a sao na manchah ding ahi.  
10 Aki khailhahna ding khom jong agomma somni hi ding, abonchakeiya sum-eng jeng'a kisem hi ding ahiye. Akhompia pang ding le aning lah a chengse vang chu aboncha dangka a kisem cheh cheh hi ding ahi.  
11 Pal kigen sahlamse a chu pondal nakhai lhungkei ding, aboncha sum-eng jeng jakhat a kikhailha a nasem ding, akhom ning dung'a pang thihkoi chengse le alutom ho jouse aboncha dangka a nasem peh ding ahi.  
12 Nilhum lama pang pal kigen avaiya um chengse chu somnga jeng na khailhah ding, khompi somkhat se chu atunlutna dinga somkhat cheh kisem ding ahi.  
13 Nisom lama pal kigen maiya chu avai lang pang tong somnga nasem ding ahi.  
14 Kelkot a pat alang khat se-se a pondal vang chu tongsom le tongnga a sao ding, atunna ding khom phung thum toh khomko thum hitha teitei ding ahi.  
15 Alangkhat a pang ding pondal jon chu tongsom le tongnga hi ding, akhompi phung thum jaona atunna ding thum toh hitha ding ahi.  
16 Kelkot a pang ding pondal chu tong somni jen hi ding, pon san-ao thim leh pondup chule ponsandup thim hichu tupat ponnem a kikhong hi ding, hichu phatah a na jeppol cheh cheh diu ahiye.  
17 Pal kigetna a pang khom jouse chu aboncha dangka jeng'a na jep ding, khom phung chengse vang chu sum-eng'a kijem hi ding ahi.  
18 Pal kigen chu tong jakhat lhing ding, availam chu tong somnga jen hi ding, asan lam vang chu tong nga hi ding ahiye; hichengse chu aboncha tupat ponnem a kikhong jeng kikhai lha ding ahi.  
19 Hiche thil manchah jouse chu abonchakeiya, thil khaina jouse hihen lang, pal geiya kikhailha ding jouse hijongleh abonchakeiya sum-eng jeng'a kisem na manchah diu ahiye.   

Houbuh meivah 
 

20 Nangman Israel chate ho thu napeh ding, ama hon Olive a kiladoh thaomei thengsel chu ahin choi uva; a imatih channa kivah vah jeng dinga thaomei chu ahin tundoh diu ahi.  
21 Kikhopna ponbuh sung ahin, chule hettohsahna ponbuh mailam a Aaron le achapa ten hiche thaomei chu nilhah lama pat jingkah khovah chan geiya, Pakai angsunga akisahlalpi diu ahi.” Hichengse hi aboncha Israel chate dinga akhang akhang lhungkei uva anit jing diu le chonna dan a anei jing diu ahiye.    

Thempuho Kivonna 
 

1 Na sopipa Aaron le achapa te, Nadab, Abihu, Eleazar chule Ithamar koudoh un. Israel mite a konin chomkhenin ka lhacha na atoh uva ka thempu te hi diu ahi.  
2 Na sopipa Aaron dinga khu nangman aloupina ding le amel-hoina dinga akivonna ding thengsel na gonpeh ding ahiye.  
3 Keiman nangma lungthim ahin chule tha kapeh chengse aboncha thilbol theina jousea chu thu nasei doh ding, chuteng ama hon Aaron kivon na dinga von tamtah akhon diu, ama chu keima themmo pua pang dinga thensona um ding ahiye.  
4 Akivon na dinga akhon peh diu pon chu hicheng hi ahiye: Ompho a ding khat, konggah na ding khat, sangkhol chol khat, thempu natohna dinga sangkhol achol khat le aponunga ding khatma, delkop a ding khat, taigahna ding khat jaona hichu keima ding mong mong'a thempua pang ding na sopipa Aaron le a chapa te ding von theng chu kimsel a agon peh diu ahi.  
5 Sana jong, pondum chule ponsandup jaona ponsan pol thim hichu tupat ponnem a kikhong chu amanchah diu ahi.  
6 Konggah a pang dia sana, patdum, ponsandup, patsan polthim khutthemna neitah a kikhong hichu tupat ponnem a asempeh cheh cheh ding'u ahi.  
7 Hichu aki jotmatna dinga among lam teni alengkouva hung kikhailha thei jong asempeh ding'u ahi.  
8 Khutthemna neitah a kikhong pat chu ahin, kong'a kigah ding jong, konggah a kigah dinga kisem kimangcha jat chengse chu akisem bang-bang'a khutsoh tah mong'a kisem hi ding, sana jaona, pat dum, patsan dup chule pansan pol thim, hichengse chu aboncha tupat ponnem a kikhong cheh cheh ding ahi.  
9 Nangman songmantam ni nalah ding, hiche songmantam ni chung a chu Israel chate ama-ama phung min cheh nakhet lut ding ahi.  
10 Songmantam khat cheh a chu phung gup cheh na khet ding chule, hichea chu amin jouse ama-ama cheh pen dungjuiya nakhet peh cheh diu ahi.  
11 Sana kheng them pan khut jem hoa thil hoitah a akhet them bang'a nangman jong songmantam chung'a chu Israel chate min jouse na khet peh sohkei uva, na khet chan chu aboncha sana twiya nasun jol cheh cheh ding ahi.  
12 Hiche songmantam teni chu Israel chate dinga hetingna dinga konggah teni among geiya agen tenia chu na suhbeh den ding; Aaron in jong Israel chate hetjingna dinga amin jouseu alengkou chung vum'a apoh a Pakai heng'a apohlut peh diu ahi.  
13 Sana khutthempa a konna jong nasem ding sana thengsel'a kisem sana jangni jong khaokol veija kivei bang'a nasem ding ahi.  
14 Hiche khao veija kivei sana chu na jopmat cheh cheh ding ahiye.   

Thempuho kivonna ompho 
 

15 Nangman thutanna mun'a akivonna ding ompho jong chu khutthem tah a nasem peh teitei ding, konggah kisemna bang-bang'a nasem ding ahi; sana jong, patdum, patsan dup, patsan polthim chule hiche jong chu tupat ponnem a kisem'a na sempeh cheh cheh ding ahiye.  
16 Nangman ompho khat nasem ding hichu, aning li chule hichu thoni hi ding adung khapkhat chule avai jong khap khat ma hi ding ahiye.  
17 Akimlaija gol lia song nagol ding chule amasa a nagol ding chengse chu Sardis song hi ding; Topaz song, aiha song jong hi ding ahi.  
18 Gol nina a pang ding ho chu ahile, emerald song, sapphire song chule diamond song hi ding ahi.  
19 Gol thum lhinna pang ding ho chu ahile; jacinth song, agate song chule amethyst song hi ding ahi.  
20 Golli channa ding chu ahileh, beryl song, onyx song, jesper song hicheng chu ahiye; aboncha sana twija chap nou ding ahi.”  
21 Song som le ni chu ama-ama min cheh dungjuiya Israel te khat khat cheh toh umtha ding; hiche bang-banga chu Israel phung som le ni ho chu songkhat cheh chutoh mohor kinam den tha ding ahiuve.  
22 Nangman jong omphoa manchah dingin sana thengsel khao jang bang'a kiheh a nasem ding ahi.  
23 Ompho a manchah dinga sana khaokol ni jong nasem ding, hiche chaojang teni chu ompho ning a bupeh ding ahi.  
24 Hiche chaojang kol teni sung'a chu sana khaojang chu nathil lut ding ahiye.  
25 Hiche chaokol teni among lam akolsung'a patjang nathil lut ding; konggah teni masang lama chu um ding ahi.”  
26 Sana chaokol ni nasem ding; hiche chaokol ompho agei tenia ompho sung lama kon ageichin a konggah bantah a nathil lut ding ahi.  
27 Hitia chu sana chaokol ni jong nasem tha ding, hiche chaokol teni konggah lengkouva kikhailhahna noilang chule amasang lama na suhmat peh ding; konggah dinga kisem hoitah chunga chu kikhai mat ding ahiye.  
28 Ama hon patdum amanchah diu hichu omphoa chaokol sung tenia chu athil doh paijel dingu ahiye; hiche konggah a chaokol teni toh chun athil mat ding u, khutthemna tah a kisem konngah chutoh asuhmat chat diu, ompho le konggah chu kikhen louva um jing ding ahi.  
29 Hichu Aaron in jong Pakai angsunga alut teng, Israel chate asuhmil louva, thutanna a kivonna ompho achu Israel chate mincheng apoh jing ding ahi.  
30 Hiche thutanna ompho theng sunga chu Urim le Thummin chu hetlut ding, Pakai angsunga alut teng hiche teni chu Aaron lungsunga um ding, Aaron in jong hichu Israel chate thutanna Pakai angsunga alut teng apoh ji ding ahi. ✡   

Thempuho Konggah 
 

31 Thempu hon konggah amanchah cheng chu pondum jenga nakhon peh ding ahi.  
32 Hiche sangkhol chol alaiya chu luchang hetlutna ding ahomkhat nasem ding ahi. Sangkhol dang bang'a angaija angong kol kimvelse chu aset louna dia phatah a kipheh chah ding ahi.  
33 Sangkhol gei jouse aboncha ajem asan le adup hi ding, asan-ao thim hichu kolbuthei ga bang-banga nasem ding; kolbuthei lim a kisem chengse chu aboncha sana jenga nasem a agei mongse a naum sah ding ahi.”  
34 Sana chao khat nabana mun'a chu kolbuthei lima kisem khat cheh um ding, sangkhol chol geilhung keija sana chao chu naba peh ding hichu kolbuthei ga limma kisem khat cheh hi ding ahi.  
35 Aaron in Hou-In sunga kin anei teng hiche sangkhol chol chu akiah ding, Pakai angsunga alut pet hihen ahung potdoh hijongleh hiche chao jang chu agin kija jeng ding, hichu akijah khah louva ahile athi a hi ding ahi.  
36 Sana thengset a apheng khat nasem ding, achung'a chu mohor kijem bang'a Pakaijin athenso ahitai tia ajem khat nakhet ding ahi.  
37 Sana pheng chu patjang adum khat a delkop a na kan chah peh ding, adelkop chu amailam ama sang lang'a aki tah ding ahi.  
38 Sana pheng chu Aaron chalpang'a kitah jing ding, Aaron in jong Israel chaten thil theng ato ding chengse'u athensoa chule themmona hung lut kha photphot chu hichu ama cheh in mona atahsa chunga akipoh ding, Pakai angsung'a santhei dol ahina dinga Aaron in jong achalpanga akitah jing ding ahi.  
39 Hiche sangkhol chol chu tupat ponnem a nakhon peh ding, delkop jeng jong tupat ponnem a na khon peh ding konggah jeng jong heojang khatna khutthemna neitah mi khat in apheh peh ding ahi.  
40 Chuteng nangman Aaron chapa te jouse chu aloupina diu le avet hoina diuva sangkhol ahin, konggah ahin, lukhuh ho jong na gonpeh cheh cheh diu ahi.  
41 Hiche von hose chu na sopipa Aaron ahin chule achapa te chengse na vonpeh ding, thempua pang diu keima kin'a akisahlalna diuva thao na nu sohkei ding ahi.  
42 Nangman jong amaho se chu atahsa gohkeovu akidalna diuva sangkhol chol na choh peh cheh cheh dingu ahiye; hiche sangkhol chol se-se chun akong uva pat akhu jal chan u akhu khum cheh cheh ding ahi.  
43 Aaron le achapa te ho chu kikhop khomna pon sunga ahunglut u hihen, muntheng mun'a kinbol maicham phung ahin nailut pet u hijongleh hiche delchol chengse chu a ki-ah sohkei diu ahi; achuti louva ahile amaho le amahon themmo akipoh lut uva hicheng toh chun thina ato tha khah diu ahi. Hiche dan chengse hi Aaron le ama nunga ason achilhah te ding geija chonna dan hi jing ding ahitai, ati.    

Thempuho Thensona 
 

1 Nangman keima thempua pang dia hite ho hi na thenso tengleh hicheng hi nabol peh cheh cheh ding ahi. Bongchal khat le kelngoi chal khat nahin mat ding ahi.  
2 Chuteng cholsolou changlhah lhon phabep jaona hi ding, hicheng chu thao toh kihelsa jeng hi ding ahi. Chule cholsolou changlhah neldisel thao thoh kihel tha hi ding hiche ho chu aboncha suhlou changbong akon na lahdoh cheh cheh ding ahi.  
3 Hiche ho jouse chu aboncha pucha khat a nakhum lut cheh cheh ding, apucha puma chu Houbuh sunga nahin todoh ding chuteng bongchal golpai le kelngoi chal nahin kailut tha pai pai ding ahiye, ati.  
4 Chule nangman Aaron le achapa te chengse abonchauva kotpi phung maiya nahin puilut sohkei uva, abonchauva twiya nasil ngim sohkei ding ahi.  
5 Chuteng nagman ponsil ho chu nalah ding, Aaron chu sangkhol chol a kisem chule konggah chu navon peh ding; hitia chu konggah chu nagah peh ding, ompho jong navon peh ding, konggah ding a khut themna tah a kipheh chu napeh ding ahiye.  
6 Aluchang'a delkop nakop peh ding, hiche delkop chunga chu lukhuh theng nakhuh peh ding ahi.  
7 Chuteng tahsa chunga nuding thao chu nalah a Aaron chu nanu khum ding ahi.  
8 Chule hichu nabol chai tengleh a chapa te ho chu nahin puilut pai dng abonchauva sangkhol chol chu na ahpeh sohkei diu ahi.  
9 Amaho chengse jong chu konggah nagah peh cheh cheh ding, hichu thempu hina beitih nei louva ama hon achonna dan a ahinpi jing diu ahi. Nangman Aaron le a chapa te chu thempua pang dinga na suh det ding ahi.  
10 Chuteng nangman kikhopna inmaiya chu bongchal nahin kailut pai ding, hiche bongchal luchunga chu Aaron le achapa te chengin akhut angap lhah cheh diu ah.  
11 Hiche bongchal chu Pakai angusnga natha ding ahiye.  
12 Chule bongchal thisan a chu na khutjung na dekot ding hichu selki hoa chu naloi nat cheh ding ahiye, gan thisan amoh chengse vang chu maicham maiya chu nasun lhah ding ahi.  
13 Bongchal sathao jouse ahin, chule athin, akal tenia athao jouse jong nalha doh ding hichengse chu aboncha maicham chunga na govamhel ding ahi.  
14 Hiche bongchal sa chu avun ahin chule a eh chengse chu pamlam a meiya na govam mang ding ahi; ajeh chu chonset kithoina ahiye.  
15 Chujou teng nangman kelngoi achal sang nei khat na in kailut paipai ding, Chuteng Aaron le achapa te ho jousen hiche kelngoi achal luchung'a chu akhut angap lhah cheh dingu ahi.  
16 Chuteng nangman kelngoi chal chu natha ding, athisan phabep khat nalah ding maicham maiya akimvel lah a chu nathe khum sohkei ding ahi.  
17 Kelngoi chal sa chu nasem ding, asung jouse jaona akeng jeng jong nasop ngim soh ding chule hitia chu asa na semsa chengse leh a luchang jaona hichengse chu kitupchet a nakoi ding ahi.  
18 Hiche kelngoi chal sa chu aboncha maicham a na govam hel ding ahiye. Hichu Pakaiya dia pumgo thilto ahin, chule agimnam tuisel hichu lung lhaisahna ding ahin, Pakaiya dia meiya govam hel ding ahi. ✡  
19 Hichu akichai chai le kelngoi chal khat ma na kailut kit ding Aaron le achapa ten jong kelngoi chal chunga chu akhut angap lhah cheh diu ahi.  
20 Chuteng kelngoi chal chu na tha ding, athisan phabep nalah doh ding, Aaron bilkol jet lama nanu nat peh ding, chule akhut jetlam a akhutpi chense jaona akeng jetlam akhutpi chung jousea jong nanu nat peh cheh cheh ding ahi; chuteng athisan moh chengse chu maicham maiya nathe khum ding ahi.  
21 Maicham chunga thisan phabep le thao kinu thei chu nalah ding Aaron ponsil cheng chunga chu nasun khum ding ahi; hitia chu Aaron le aponsil chengse kithenso a athenga um ding, ama ahin chule a chapa te jeng jong kithenso na chang ding athenga um jing ding ahi tauve.  
22 Nangman jong kelngoi chal sathao chengse ahin, chule amei thao ahin asung thao le amei thao ho ahin amei jetlam toh nalah tha ding ahiye; hichu kisuhdetna dinga kelngoi chal ahi.  
23 Changlhah phengkhat ahin thao toh kihelsa changlhah khat nalah ding, changlhah pheng khatma toh nalah tha ding, hichu Pakai angsunga cholsolou changlhah pucha sunga umho a konna chu nalah doh ding ahi.  
24 Hichengse chu Aaron le achapa te khut a napeh doh ding, aboncha chu Pakai angsunga thilpeh dinga nakoi jing ding ahi.  
25 Chuteng Aaron ahin chule achapa te ho a konna na lelah doh kit ding, Pakai angsung maicham chunga chu nale halvam cheh cheh ding ajeh chu Pakai adia govam thilpeh khat a kisim ahi.  
26 Chule Aaron kisuhdetna kelngoi chal op-phang chu nalah ding, hichu Pakai angsunga thilto dinga na todoh ding, hichu nangma na chanvou a um ding ahi.  
27 Hiche thilto chu thempu ho chan ding chule amal toh chule kisuhdetna dinga kitoh doh ding chengse jaona Aaron le achapa te chan ding ahijeh a thensona na sempeh ding ahi.  
28 Hichengse chu Aaron le a chapa te jouse dinga akhang akhanga Israel chaten apeh cheh ding uva bat a anei cheh diu ahi, ajeh chu Israel cha ten chamna thil ahin todoh dingu hichu Aaron le achapa te chan ding ahi. Hichu amaho jouse dia Pakaiya thilto ding ahiye.  
29 Aaron kivonna ponsil chengse chu ama khang akichai teng achapa te chanvou ding ahin, thaonu le khutngap anei nung uva akivonna dingu ahi.  
30 Aaron umna mun'a achapa thempua pang ding pen pen chun kikhopna ponbuh sunga ahung sunglhah ding teng nisagi sungsea hiche vontheng a chu kivon jing ding ahi.  
31 Nangman jong thaonuna kintheng a ding kelngoichal chu nahin puiya, asa chu muntheng lai khat a naga hon min ding ahi.  
32 Chuteng Aaron le achapa ten kelngoichal sa le pucha sunga kikoi changlhah chengse chu aneh khom diu ahi.  
33 Amaho bouvin sa le changlhah chu kisuhthengna kinthenga chu athenna diuva aneh diu ahi. Hiche ho chu athenga kikoichom ahijeh a koima dangin hiche sa chu anehlou diu ahi.  
34 Chujongleh kisuhdetna sa amoh ham changlhah amoh ham khat jingkah khovah geiya aum khah a ahile nangman hiche ho chu meiya na govam cheh ding ahiye, hichu koiman aneh thei louding ahi.  
35 Keiman nangma ka thupeh bang-banga hi Aaron le achapa ten abolna diuva na hilchah sohkei diu ahi, nisagi sungse amaho chu na suhdet ding ahi.  
36 Aniseh le kisuhdihna dinga chonset thilto a pang dia bongchal khat na katdoh jing ding, hichu nabol teng nangman maicham sunga konna chonset suhmang theina dinga maicham chu thao nanu cheh cheh ding, thensona nanei ding ahiye.  
37 Nisagi sungsea nangman maicham mun nasuhtheng jing ding, hichu maicham lah a atheng chungnung penna kisim ding ahin; ipi hijongleh hiche maicham sukha phot phot chu athenga um jing ding ahi.  
38 Maicham chunga na thilto ding chu hicheng hijing ding ahiye: Anisih a tang louhel dinga kumkhat lhingsa kelngoichal ni na katdoh jing ding ahi.”  
39 Kelngoinou chu jingkah simma na katdoh jing ding chule kelngoinou dang khat chu nilhah langa na katdohji ji ding ahi.  
40 Kelngoinou kikatdoh masa pa chu changbong nel hopkhat a kitena hopsom jaona akiheh lhasa thaotwi khon dimkhat hopli a kihom hopkhat jaona, kilhaina dinga khon dimkhat hoplia kihom khat jaona hi ding ahi.  
41 Jingkah lama nato bang-bang chu nilhah lam'a jong kelngoinou, changbong le lengpitwi na todoh ding ahin; hichu Pakaiya dia gimnamtui tah pumgo thilto a kimangcha ding ahi.  
42 Hichengse hi na khang khang uva pumgo thilto a naman jing dingu ahi. Hichu kikhop khomna ponbuh maiya nabol jing diu ahin, chuteng keiman nangma hiche kotpi phung maiya chu najah a thu kasei peh ding nahiye.  
43 Hiche mun laitah a chu keiman jong Israel chate ka kimupi ding, keima loupi nan amun chu asuhtheng ding ahi.  
44 Keiman jong kikhop khomna ponbuh leh maicham ka suhtheng ding, Aaron leh a chapa te ahin thempu a pang dia ka suhtheng ding ahiye.  
45 Hiche tengleh Israel chate lah a kachen ding, amaho dinga keima hi a Pathen u kahi jing ding ahiye, ati.  
46 Chuteng keima hi amaho jouse Pakai le Pathen kahi jing ding, alah uva ka chen jing na dinga amaho hi keiman Egypt gam'a konna kahin pui galkai uva ahi; ti ahin hetdoh diu ahi, ajeh chu keima hi Pakai dihtah amaho hin puidoh pa chu ka hi, ati.    

Gimnam Tui Maicham 
 

1 Nangman gim-namtui kihalnam jinga maicham nasem ding ahiye, hiche maicham chu thinggi thinga nasem ding ahi.  
2 Maicham chu adung tongkhat a sao ding chule avai jong tongkhat a sao hi ding, a ning li um ding; a tunjong tongni a sao ding, hiche a kimang saki ho jong chu maicham toh thakhat a um tha cheh cheh ding ahi.  
3 Maicham chung lang chule ajet le avei akimvel se-se ahin saki ho jaonan, aboncha sana thengsel'a na tomjol ding, akimvel jouse chu sana a na jeppah thet ding ahi.  
4 Hiche maicham a manchah dia chu sana chaokol nijen nalhah ding, hiche chaokol teni chu maicham alang alanga sana kijeppah na noiya abil nasem a naba peh cheh cheh ding ahiye. Hiche chaokol teni sunga chu moljol ki thillut ding hichu maicham putna ding ahi.  
5 Hiche maicham putna dinga moljol teni jeng jong chu thinggi thing nasui peh ding, ania chu sana a na jep pah ding ahi.  
6 Chule hiche hettohsahna thingkong maicham kikhaina pondal maija chu, hettohsahna hepi laltouna mai laitah hichu keiman nangma toh ka kimutona dinga ka lhendohna mun'a chu maicham na sem ding ahiye, ati.  
7 Aaron in jong jingkah sim le hiche maicham kilhutna ho chu asuhtheng jing ding chule hiche mun'a chu gimnamtui ahal nam jing ding ahi.  
8 Hiche bang achu nilhah lam jong le Aaron in gimnamtui chu ahal nam jing ding, na khang lhum kei uva Pakaiya dia hiche gimnam tui chu na halnam jing diu ahi.  
9 Hiche maicham chunga chu athenglou ahin, chule gimnamtui hihen pumgo thilto hijongleh na tothei lou diu ahi; don thei thilto jeng jong nasun khum louhel diu ahi, ati.  
10 Kum khat sungsea Aaron in jong sakiho chunga chu suhthengna abol ding, chule hiche na dinga chu suhthengna chonset thilpeh gan thisan amanchah ding ahiye; na khang lhumkei uva kumseh le khatvei cheh nabol diu, hichu Pakaiya dia thil theng chungnung penna pang ding ahi.   

Houbuh Sung'a Thilto Ho 
 

11 Pakaijin Mose henga thu aseijin ahi,  
12 Nangman Israel chate na simma aminbu u na sempeh tengleh ama mimal cheh in along lhen diu akipoh cheh cheh diu ahi. Hitia chu nabol a amin u nasim teng achung uva natna hoise hung lang louding ahitai,” ati.  
13 Amin hung kisim ding jousen muntheng chunga chu longlhen manchah dinga shekel keh khat cheh ahin kipoh uva akoi diu ahi. Hiche shekel khat chu Gerah dim khat toh akibangin, shekel keh khatma chu Pakaiya dia kikatdoh a ahi. ✡  
14 Hiche min simna pang kum somni a lhah chunglam sen, Pakai heng'a thilpeh ding chengse chu apehdoh cheh diu ahiye.  
15 Na boncha uvin Pakaiya dia thilpeh napeh tengu leh ahao avai khentum na beihel a shekel keh khat cheh napeh dingu ahi.  
16 Israel chaten kisuhdetna dinga athilpeh chengseu chu aboncha na lahkhom ding, hiche a sum ho chengse chu kikhopna ponbuh thil le loa na manchah ding ahi. Hichea konna chu Israel chaten a natohna uva konna Pathen'in ahet jing dingu, hichu amaho jouse longlhenna dinga kibol jing ding ahi, ati.   

Kinu Ding Gimnamtui 
 

17 Pakaijin Mose henga aseijin,  
18 kisilna dinga sum-eng kong khat nasem ding, atunna ding jong sum-enga nasem peh ding ahi. Hiche sum-eng kong chu kikhop-khomna ponbuh le maicham kikah a natun ding asung'a chu twi nasun dim ding ahi, ati. ✡  
19 Hiche twiya chu Aaron le achapa te jousen akhut ule akengu akisil ngim diu ahi.  
20 Maicham a kin bolna dinga ahung nailut teng'u hijongle Pakaiya dinga thiltoh dinga hungu ham thil halnam dinga ahungu hijongleh, abonchauva twiya chu kisil ngim sohkei dingu ahiye. Achuti louva ahile thina chang jeng ding ahiuve, ati.  
21 Ama hon akengphang jouseu le akhut jouseu akisil ngim cheh cheh diu ahi. Ajeh chu hitia chu abollou uva ahile thina chang ding ahiuvin; achateu jouse ding hihen Aaron a ding hijongleh ason achilhah jouseuva ding hijongleh hiche hi akhang akhang lhumkei uva chonna dan a achepi jing diu ahi.  
22 Pakaijin Mose henga thu aseijin, ✡  
23 “Nangman gimnamtui lah a anam tuipen na kilah ding, gimnamtui lah a Myrrh chu shekel ja-nga man nalah ding, agimnam tui lah a ahoipen thingnam tui chu kehkhat nalah ding, hichu shekel jani le somnga alhingin, thingnam tui lah a jong anamtuipen shekel jani le somnga ma-ma nalah ding ahiye.  
24 Lingnamtui ga jing jong chu shekel kisim dungjuiya janga ma hi ding, chule Olive thao jong khon dimkhat ma nalah ding ahiye.  
25 “Hichengse a konna chu thao namtui semthem hon abolngai bang-banga, kinu thei dinga thao namtui nasem ding, hiche thao chu aboncha thao thenga kimang jing ding ahi.”  
26 Hiche thao chu kikhopna ponbuh a na nunam ding hettohsahna thingkong a jong chu na nunam ding ahiye.  
27 Dokhang ahin, thil manchah ahin, thaomei khom ahin chule amanchah ho jouse jaonan, gimnamtui halna maicham jong aboncha nanu sohkei ding ahiye.  
28 Hichu pumgo thilto le maicham thilto ahin, chule twikong ahin akitunna jeng jong chu nanu sohkei ding ahi.  
29 Thil hichengse chu aboncha atheng ahi jing na dinga na thenso ding, ipi hijongleh hiche thil tongkha chan chu athenga um jing ding ahi.  
30 Keima thempua pang dinga Aaron le achapa te jouse chu na thenso ding ahi.  
31 Chuteng nangman Israel chate henga na seipeh ding, hiche thao hi keima kinu dinga kasem ahin chule hichu akhang akhanga nakoi jing diu ahiye.  
32 Hiche thao theng chu moh mi chunga kinu khum thei louhel ding, hiche thao theng kihal khom bang chu thao dang toh nahal tha louhel ding, hiche hi thao theng mong mong ahin, nangho jouse dia athenga um jing ding ahiye.  
33 Koi hileh hiche thao theng chu adang ho bang'a kihal chop ma aum ngai ngaija chule kholjin mi ham hetlou mikhat chung'a nanu nat ngai ngai uva ahile ama chu amite lah a konna kidelmang jeng ding ahi.”  
34 Pakaijin Mose henga aseijin, thilnamtui ho chu kilah inlang, Stacte le Onycha chule Galbunum, thilnam tui ho jaonan Bego thengsel'a kihal ho chu kilah tan ati.  
35 Thao namtui sempa sem bang-bang a na sem ding, chi naso khum ding thengsel'a nakoi ding ahi.  
36 Ahalneo khat phabep khat alum lum'a nasem ding hichenga konna chu akeh khat nakhen doh a keiman nangma ka kimupina ding mun'a chu, hettosahna maicham maiya nakoi ding, hichu nangho jouse dia thil theng chungnungpen hi ding ahi.  
37 Nangman hiche na sem ding thao namtui chu nangho manchah ding maimaiya na kisem jeng lou diu ahiye; ajeh chu nangma dinga Pakaiya dia atheng ahi.  
38 Koi hijongleh nalah uva hiche gimnamtuija kisem thil theng kihal mangcha aum khah a ahile ama chu amite lah a konna delmang a um jeng ding ahi.    

Natong Dinga Thensona 
 

1 Pakaijin Mose henga aseijin,  
2 “Vetan, Keiman atum tah in Judah phunga konin Uri chapa Bezalel, Hur tupa chu kalheng’e.  
3 Keiman jong Bezalel chu Pathen lhangao ka dimsah in, chule thil boltheina le chihna khutthemna jong kapetai.  
4 Thil lim jat chom chom a semna ding sana, chule sana dangka ahin sum-eng khen themna tah ahi.  
5 Chule song tampi jong ahin, thingthem boltheina agoma Bezalel kapeh ahitai, ati.  
6 Tun vetan, Bezalel kitipa hi Dan phunga kon Ahisamach chapa Oholiab toh kakitho khomsah ahiye, hiche chung chonna keiman nangma ka thupeh chengse hi asuh bukimselna dingun, Keima mi ahi jal a bolthei chan abolna ding kapeh ahi, ati.  
7 Kikhop khomna ponbuh ahin, Hettohsahna Thingkhong chule achunga hepi touna le asunglam a thil jouse aboncha hi ding ahi.  
8 Dokhang chule manchah jouse jaonan, thaomei khom le amanchah chengse le gimnamtui kihalna jong hi ding ahi.  
9 Pumgo thilto maicham semna manchah ahin, kisilthengna kong le amanchah jong hi ding ahi.  
10 Phatah a kikhong ponsil chule hichu thempu-kin abolna diuva kikhong hi ding Aaron thempu chule achapa te dinga akivonna diu atheng jong hi ding ahi.  
11 Tahsa a kinu ding thao namtui akibol sohkei uva hitia chu ka thupeh chengse banga aboltei tei diu ahi.   

Sabbath Nikho 
 

12 Hicheng jouse nung hin Pakaijin Mose henga asei kit tan:  
13 Israel chate henga seipeh tem in, nang hon keima cholngah nikho nanit teitei diu ahi, hiche cholngah nikho hi na khang lhumkei uva keima le nangho kikah a melchihna a pang jing ding ahin; ajeh chu keima na Pakai uvin nangho jouse kathenso nau nahin hetjing diu ahi, ati.  
14 Na boncha uva cholngah nikho nanit teitei diu ahi, ajeh chu cholngah nikho hi nangho dinga atheng ahin; koi hile hiche cholngah nikhoa atheng louva kikum kha chan chu thina chang ding ahiye. Chule cholngah nikhoa na tonga aum jongleh hiche mipa chu amite lah a konna paidoh a um jeng ding ahi.  
15 Nigup sungsea toh thei chan natoh ding, nisagi lhinni teng hichu nikho theng cholngah nikhoa na manchah diu ahin, ajeh chu Pakai nikho theng ahi. Koi hijongleh cholngah nikhoa natong pen pen chu thina kichan sah ding ahi, ati. ✡  
16 Hijeh a chu Israel chate jousen cholngah nikho theng hi beitih nei louva nanit jing diu, cholngah nikho chu aman jing diu, beitih nei louva anit jing jeng diu ahiye.  
17 Ajeh chu nigup sung chun Pakaijin van le leiset ana semin; nisagi lhin nin akicholdo in ahi. Hiche laitah jeh a hi nangman Israel chate jouse henga keima leh amaho kikah a melchihna a pang jing ding ahi tin aheng uvah seiyin, ati. ✡  
18 Chuin Pakaijin Sinai molsang chunga Mose henga hichengse asei chaisoh phat in hettohsahna songpheng teni Pathen a kon khutjih chu Mose apetai.    

Sana a Kisem Bongnou 
 

1 Mose chu Sinai Molsang a kon'in ahung kumlha vah tapon ahile, Israel mipi abonchauvin Aaron henga ahung uvin ajah a asei tauvin ahi; Nagman keiho eilam kai diuvin milim pathen'in neisem peh uvin, Mose Egypt gam'a kon'a eihin puidoh pau ageina lam ka hepha tapouvin, ama chung chang thua ima kahepouve tin aseiyuve. ✡  
2 Aaron in jong aheng uva aseijin, naji na chateu bilba jouse sutlha uvin lang kaheng'a nahin lhut sohkei diu ahi, ati.  
3 Chuin mipin jong abilba chengseu asutlha uvin Aaron henga ahin choi sohkei uve.  
4 Aaron in jong sana ho chu alan, sana khenna manchah khat a akhengin, hichu bongnou khat limin akheng doh tai. Chuin mipin jong “Vo! Israel, Egypt gam'a konna nahin puidoh uva Pathen chu hiche hi ahi, atiuve”. ✡  
5 Aaron in jong bongnou kilhajol chu aven, hiche lim kisemna maiya chun maicham asemin, Aaron in hitin aseiye; “Jing nikho tengleh Pakaiya ding kut khat um ding ahi,” ati.  
6 Mipi jong chu jingkah matah in atou tauvin pumgo thilto le chamna thilto ding ahin choiyun ahi. Mipin jong neh le don ding ahin tohdoh un, hiti chun ama-ama malam cheh a nopsah nan aumpai kit tauve. ✡  
7 Pakaijin Mose henga thu aseikit in, ajah a, “Kinon! Chen lang na mite lam jon suh tan, ajeh chu nangman Egypt gamsunga konna nahin puidoh na mite khu ama-ama lam cheh a achonun mangthah ding ahitauve, ati.  
8 Keiman jui ding a kapeh jousea kon'in amaho achemang gam tauvin, amachamun bongnou lim asemun, chibai aboh un kithoi nan amang uvin hiti hin asei uve, “Vo Israel mipite, Egypt gam'a konna nahin puidoh uva pathen chu hiche ho hi ahi, tin asam uve, ati.”  
9 Pakaijin Mose henga aseijin, “Amaho chung chang thua keima kaki kum ding ahiye, ahi nau abonchan kahesoh keijin milouchal te ahiuve.  
10 Keima kaki kum ding, achung uva kalung souna ka buhlhah ding abonchauva kabah gamhel ding ahiuve, amavang keiman nangma hi nam lentah a katun ding nahi, ati.  
11 Mose jong Pakai henga atao jing tan hitin aseije, “Ka Pakai! Na lungsatna Egypt gam'a konna nahin puidoh namite chunga nalhun sah kigot jeng hitam? ati. ✡  
12 Egypt miten hiti hin sei unte, Pakaijin amaho hi thagam dinga ahin puidoh a, Pakaijin amaho hi molsang chunga pat a ahin puidoh uva thagam hel ding ati ahi tin gel unte, tia aseina thei diuva nabol kigot hitam? Na lunghanna a kon'in lungset tah in na lung heijin lang hiche mite chunga hin suhgamna lhun sah hihbeh jengin!  
13 Nalhacha masa Abraham, Isaac chule Israel chu avelin geldoh kit temin, aheng uvah kihahselna nana neiyin hitin naseiye, “Nason na chilhah teu kapunsah ding van'a ahsi jat kaphah sah diu chule keiman katepsa hiche gam pumpi hi nang hon naluo soh hel dingu ahi, hichu nang hon atonsot tonsot geija ding ahi tia nasei chu avelin geldoh kit temin, ati. ✡  
14 Chuin Pakaijin amite chunga abol ding thil chu bol talouvin alung ahei tan ahi.  
15 Mose jong molsang apat chun ahung kumsuh tan ahile, hettohsahna songpheng teni amailam a Pathen khutjih kijih teni chu ahin choiyin ahi. Hiche songpheng teni chu anunglam ahin chule amalam a jong anigel a lekha jem kisun ahi.  
16 Hiche songpheng teni chu Pathen'in asem ahin, ajem kisun jeng jong chu Pathen sut ma ahi. Hichu asong pheng teni chunga chu kijih sa ahiye.  
17 Chuin mipi awgin chu akithong jeng tan ahile Joshua in jong Mose henga aseitai, “Ngahmun sunglam a khu gal kisat a hitam awgin khu ngaitiem in” atin ahi.  
18 Mose'n jong adonbut in aseije, “Galjona awgin jong ahideh poi chule gal lalna jeh a awgin jong ahipoi. Keiman kajah danin lakisa awgin joh ahiye” ati.  
19 Mose jong ngahmun lailung ahung lhun tan ahile, bongnou lim kisemthu chu amu tan chule mipi abonchauva alam ujong chu amun ahile ama alungsa lheh jeng tan ahi. Chuin akhut tenia ahin choi songpheng teni chu tolla aseplha jeng tan ahile ani gellin akeh jeng tan ahi.  
20 Mose'n jong bongnou lim kisem chu alan meiyin ahalvam lha jeng tan chuin tollham'a jong agoidi jelin chujouvin avutvai chengse chu twija asunglut in hiche twi chu hunamin mipi chu adonsah in ahi.  
21 Achainan, Mose'n jong Aaron henga aseijin, “Hiche mite hon na chunga ipi lomlom ase abol uva nangman amaho chung chang thu jeh a hichan loma hi chonset nabol jeng hitam?” tin aseijin ahi.  
22 Aaron jeng jong chun aseijin ipi lom a nalung satna na lhunsah jeng hitam kapu atin, amaho hi thilse bol dinga kipedoh ahi tauve tin aseijin ahi.  
23 Ama hon kaheng'a aseiyun, ei lamkai thei diuvin pathen lim semthu tampi eisem peh un ajeh chu Mose kiti pan Egypt gam'a kon'in eihin puidoh uvin tun ama hoiya uma iti ham keihon ama chung chang imacha kahe tapouve, tin asei uve.  
24 Keiman jong aheng uva ka seijin, sana bilba neichan in sutlha uvin katin ahile hichu kaheng'a ahin choijun, chuin keiman jong sana bilba jouse chu meilhum sunga kalhah a ahile bongnou lim in ahung soh doh tan ahi, ati.  
25 Aaron in hitia mipi anabol tah jeh chun Mose'n jong hiche mite hi akijumso ding mong monga kilha thang ahi tauve ti ahechen tai.  
26 Mose jong achen ngahmun kelkot achun adingin, Pakaiya dia pang jing koi-koi nalah uva um'em, kaheng lama hungun tin aseitan ahile, Levi chapa te jouse chu Mose heng lama ahung tauvin ahi.  
27 Mose'n jong amaho henga aseijin, Pakai Israel Pathen'in aseije, pasal kiti phot in chemcha kilah cheh uhen, ngahmun nung le ma a pasal kiti phot in asopiho, agol ho, aheng akom ho chu that jeng hen,” tin aseiye, ati.  
28 Chuin Levi chapa ten jong Mose thupeh bang bangin mi athat tauvin ahile, hiche nikho chun mihem sangthum jen athi tauvin ahi.  
29 Mose'n jong hiti hin aseyin, tunia kipat nang hon na maicham cheh uva Pakai kin nabol theina diuva mi abangin achapa atha a, chule asopipa ham atha ahi, ajeh chu tuni nikhoa hi nangho jouse chunga Pakaijin nachung cheh uva thensona anei ahi, ati.  
30 Mose'n jong ajing nikho in japi henga chun aseijin, nang hon chonsetna thanghoi tah nabol doh tauvin, keima tua hi Pakai henglama chetou ding kahin, hiche chonset nabol uchu thoidamna na kisem peh diu ahiye, ati.  
31 Mose jong Pakai henglama akilen aseitai, “Hiche mipite jouse hi abonchauvin thanghoi tah in chonset abol tauvin ahi. ama macham in pathen lim semthu tamtah ana kisem doh tauvin ahi.  
32 Hijongleh Pakaijin nalung ahile a chonset nau jouse ngaidam teiyin, ngaidam theilou dinmun ahitah le vang, na henga kahung taove, nangman na jihdohsa hiche songpheng a kon chun keima hi nei sugam hel jeng tan tin atao tan ahi. ✡  
33 Chuin Pakaijin Mose henga aseijin, “Koi hijongleh keima doumah bol'a chonse pa bou chu hiche ka lekhasut a konna chu keiman jong ka suhgam hel jeng ding ahi.  
34 Tun nangma kipatdoh in, keiman ka seipehna mun, hiche mun channa chu mipi naga lamkai ding ahiye. Ka vantil chu na masang lama masa ding, keiman nangma kahung vil tengleh koi hile hiche mite lah a achonse pen pen chu keiman lethuhna kapeh cheh cheh ding ahi,” ati.  
35 Aaron in mijouse bong lim ana sempeh tah jeh in Pakaijin jong gamsunga natna hoise alansah tan ahi.    

Kitepna Athah Beh a Kisem 
 

1 Pakaijin Mose henga “Egypt gam'a konna nahin puidoh mite jouse toh kipatdoh uvin lang chetouvun, tin aseije. Abraham, Isaac chule Jacob henga kana kihahselna gam achun chetouvin. Amaho jah a, “Nangma chule nason na chilhah te kapeh ding ahi,” ati. ✡  
2 Keiman na masang lama vantil khat kasol ding, chuteng keiman Canaan mite, Amor mite, Hit mite, Periz mite, Hivi mite chule Jebus mite abonchauva ka deldoh gamhel ding ahiuve.  
3 Bongnoi le khoiju lonna gam khu jon tauvin lang, ahin ka tahsa tah a ka lhonpi louding nahi. Ajeh chu na louchal jeh a lampi a kamoh suhgam jeng thei nahi.  
4 Mipin jong thu kisei awgin chu ajah doh phat uvin akaplha gam tauvin ahi. Mipi jouse khat jeng cha jong akivonna ngaiyin akivon tapouvin ahi.  
5 Pakaijin Israel chate henga dingin Mose henga thu aseijin, “Mi louchal te nahiuvin, bongkah khat na lhonpiu jongleng na louchal jal uva ka suhgam hel thei nahiuve. Nangho ilo ding kagel laihin na chung uva kai sana le vonlu cheng koidoh uvin, ati.”  
6 Chuin Horeb molsang a konin Israel chaten achung uva kai akivon na jouse'u akoidoh tauvin ahi.  
7 Mose'n jong ponbuh chu ngahmun apat kigamla thim khat a ana sonji ahiye. Ponbuh chu kikhop khomna ponbuh ahin, miho lah a koi hijongleh Pakai holnom chan chu ngahmun pamlama ponbuh kisong lama chu gache teitei ding ahi, ati.  
8 Mose jong chu ponbuh a konna ahung potdoh teng mipi abonchauvin ading doh jiuvin, mijouse jong chu ama-ama kotpi phungbul a ding den sohkei jiuva, Mose jong ponbuh a asung lhah kahsea mipin jong avet mang kei jiu ahi.  
9 Chuin Mose jong ponbuh sung alutji teng meibol chu ahung kitollut jin, kotpi phunga chun akitang den jin, chuteng Pakaijin Mose chu akihoulimpi jin ahi.  
10 Mipiho jousen hiche meilhang kotpi phunga ahung kitan den amuji teng ule mipi jong abonchauvin ading doh uvin, amimal cheh in ama kotpi phung bul cheh a chibai aboh jiuvin ahi.  
11 Mikhat in aloipa ahoulimpi bang bangin Pathen'in Mose chu ahoulimpi jin ahi. Mose jong ponbuh sunga ahung sunglhah kit teng, ama lhacha a pang leji Nun chapa Joshua jong hiti chun aum den jitai.  
12 Nikhat chu Mose'n Pakai henga aseijin, “Nangma tah in kajah a nasei ahi, 'hiche mite ho hi Gamtep Gam a hinpui touvin tin naseiye.' Ahinlah amaho lah a hi koipen toh neisol ding ham ti nei seipeh pon ahi. Ahinlah nangman naseijin, keiman nangma hi hetsahna kapeh nahin chule nangman naseijin keima lunglhaina vang nachang e nei tinai, ati.  
13 Tun nangma mitmua lunglhaina kachan tah a ahile nahenga kahung taove, nangma kahetthem jinga chule namitmua jong lunglhaina kachan jing theina dingin, lamdih a kipuina ding jouse abonchan neihil inlang, amaho jong hi nangma mite ahiuve tijong hin sumil hih hel in,” ati.  
14 Pakaijin aseijin, kami umpina chun nalhonpi jing ding ahi. Hiche a konna chu nangma choldamna kachan sah tei ding nahiye, ati.  
15 Mose'n jong Pakai henga aseijin, ahinaije, nangma umpina chun nei lhonpi jing louva ahile hiche mun apat hin nei puidoh da jeng tauvin ati.  
16 Keima kahin chule namite jouse ahin nangma mitmua lunglhaina kachang uve tihi iti kihetdoh thei ding ham? Nei lhonpi teng ule keima ho hi atumbeh a neigel na'u ahin, keima kahin chule namite abonchauva leiset chunga midang jouse a konna atumbeh mong mong kahi tauve tihi ka hetdoh theilou diu ham, ati.   

Mose heng'a Pathen loupina 
 

17 Chuin Pakaijin Mose henga aseijin, “Na seidohsa hi keiman kabol ding ahi. Ajeh chu ka mitmu a lunglhaina nachan ahin, hiche jeh chun keiman nangma ka hetchen set nahi tai,” ati.  
18 Mose'n jong aseijin, “Na loupina kaheng'a kilah sah tei teijin,” atin ahi.  
19 Pakaijin adonbut in ajah a, “Ka loupina aboncha na masang lama kakitol sah ding, na masang lama Pakai min ka sapphong peh ding, chule ka lungsetna chu na chan jing ding, hepina jong nangma ka chansah ding nahiye,” ati. ✡  
20 Chuin aman aseijin, “Ahinlah kamai vang namu thei louding ahiye, ajeh chu mihem koi hileh kamai muchan chu thijeng ding ahi,” ati.  
21 Pakaijin aseijin, Ven! “Ka kom'a a onglaija hin hung dingin lang, hiche songpi chunga hi nadin ding ahiye.”  
22 “Ka loupina ahung kitol tengleh keiman songpi kikah a kasel ding, hiche lai mun'a chu kasel jing ding keiman ka dalhah tengleh bou ka hodoh kit ding ahi,” ati.  
23 “Ka dalhah tengleh keiman kahin hodoh ding, chuteng kanung lam bou namu ding, itinama jongleh kamai vang namu thei louding ahi,” ati.    

Ani Channa Songpheng 
 

1 Pakayin Mose henga thu aseijin, “Masang ngaiya bangin songpheng ni suiyin lang, hiche songpheng tenia chu masang'a nangman nasekeh songpheng teni chung'a kijih thucheng chu keiman kahin sut kit ding ahi.  
2 Kigo inlang jingkah tengleh Sinai molsang lam'a nahung kaltou ding, molsang vum'a kaheng'a nahung din ding ahi.  
3 Koima dang nahin kilhonpi thei louding, hiche molsang jousea khu koimacha dang kilah thei louding ahi. Kelngoi hon ahin gancha kiti phot khat jeng cha jong molsang lah a khu nalhat sah louding ahi,” ati.  
4 Mose'n jong masang'a bang-bang chun songpheng ni asuiyin, ajing jingkah matah in athoudoh in Pakai thupeh bang chun Sinai molsang chungvum'a achetou tan, songpheng teni achoijin akaltou tai.  
5 “Molvum lama kon'in Pakai chu meibol in ahung tan chuin Mose toh ading khom lhon'e Chuin Pakai min chu sangtah in akouvin ahi.”  
6 Pakai jong Mose masang lama chen, aseipeh in, “Yahweh! Pakai! Hepithem le lunghang vahlou! Mi lungsetthem le dihna dimset jeng, lunghang vahlou kahi. ✡  
7 Mihem asang asang chung'a lungsetna nei jing, themmona le suhkhelna jouse jong ngaidam jia, amavang themmona alem a umsah lou, mipa le chate kikah atute channa natong jing ding; chule khang thum le li channa natong theiya kahi,” ati.  
8 Mose jong tol lhamma akun'in chibai aboh paijin ahi.  
9 Mose'n aseijin, “O Pakai, nangma mitmua lunglhaina kachan a ahile, nahenga kataove, Pakai hi kalah uvah hung um henlang, ka themmo nau le ka chonsetnau jouse ngaidamin, nagoulo thei din neisem tauvin,” ati.  
10 “Chuin Pakaijin aseijin, “Tua hi keiman nangma toh ikah a kitepna kasem ding ahi. Na mite lah a keiman thil nasatah tah kakilah sah ding, hitobang thil kidang ho hi leiset a ana umkha loulai ahin, chule namdang te lah jenga jong anasoh khalou lai ahi. Na chenna chan uva mihem hon Pakai thilbol kidang ahin mudoh diu, ajeh chu keiman kahin bol ding thil hi thil kidang tah ahi.  
11 Tunia ka thupeh hi na suhmil louding ahi. Neihin ven, keima tah in na masang lama Amor mite, Canaan mite, Hit mite, Periz mite, Hivi mite le Jebus mite abonchauva kajam gamsah diu ahi.”  
12 “Tun nangma kichih theiyin, na chenna gam mite toh kitepna hinsem khan nate, achuti louva ahile hitobang kitepna chu kipallhuhna a hung pang ding ahi.  
13 Hijeh chun nangman hiche gam mite maicham jouse chu na suhset gamhel ding, akhompi jouseu jong nasuh lhuh sohkei ding ahi, chule Asher doi jong chu na phuhlhuh ding ahi. ✡  
14 Nangman pathen dang nahou louding ahi, ajeh chu Pakai hi amin jong Thangthip ahin, pathen dang nahou jeh a thangthipna nei thei Pathen ahi.  
15 Hijeh a chu agamsung cheng te toh kitepna nasem thei louding, hiche mite chun a pathen'u um chan atho diu amaho le amaho kah a jonthanhoi apat diu, hiche pathen semthu ho heng'a kilhaina asem teng ule nangma jong nahin tep diu ahin, hiche a na hinkou pen pen kilhaina sa chu naneh thei louding ahi,” ati.  
16 Na chapa te ji dinga agam cheng numei na puipeh thei louding, a chanu teu jousen a pathen'u um chan atho uva akijoh bang uva khu, na chapa te jeng jong hung kijohlo ding'u ahi.  
17 Chule nangma macham'a pathen lim semthu kiti mong mong nahou louding ahi. ✡  
18 Chol solou Changlhah Kut jong kumsih a naman jing ding ahi. Ka thupeh bang-bang'a nisagi sunga chol solou changlhah naneh ding ahi. Hiche kut hi nipi kipattil Abib lha sunga nangma Egypt gamsung'a kon a nahung doh ahijeh a naman diu ahi.✡  
19 Chule ahung peng doh masa jouse chu keiya ding ahi. Achal'a kailhah kiti phot chu gancha lah a bong ahin, kelngoi hijongleh keija ding ahi. ✡  
20 Sangan hung pengdoh masa jong chu nangman kelngoi khat a na lhatdoh ding, itiham a na lhatdoh jou louva ahile hiche sangan nou chu angong chang naheboh peh ding ahi. Na chapa te lah a ahung peng doh masa pen jong lhatdohna na sempeh tei ding ahi. Nalah uva koima kaheng'a khutgoh keova hung kilah thei louding ahi. ✡  
21 Nigup sungsea nangman tohthei chan natoh ding, nisagi lhinni tengleh na kicholdo ding ahi. Lou natoh lai hihen lholhun lai hijongleh nangma nakichol teitei ding ahi. ✡  
22 Nisagi lhinnia Lholhun Kut jong nabol jing ding nanit teitei ding ahi. Chule suhlou chang kut jong nabol jing ding, kum lhun tengleh muchi ga soh khop tup kut jong nabol cheh cheh ding ahi. ✡  
23 Kum khat sung'a na mite lah a pasal'a kailhah jouse Israel Pakai, Pathen heng'a hung kilah cheh ding'u ahi.  
24 Ajeh chu keiman namtin vaipi jouse masang'a ka huhdoh a hitia chu na gamgi kasuh let ding ahi. Ajeh chu nangma kumkhat sung'a Pakai heng'a thumvei kilah dinga nache tengleh koiman na umlou kah a na gamsung lah ding lung aken louhel ding'u ahi.  
25 Kaheng'a kilhaina sa kiti phot cholsosa toh naneh tha louding, Kalchuh Kut a dinga sa kithat chan jong jing khovah geiya na koiden theilou diu ahi. ✡  
26 Na gamsung'a ga soh jouse jong na Pakai leh na Pathen heng'a nahin pohlut cheh cheh ding ahi. “Kelngoi nou jeng jong api noitwija nahon min thei louding ahi.” ✡  
27 Pakaijin Mose heng'a thu asei in, “Ka thupeh chengse abonchan sundoh cheh cheh in, Ka thupeh chengse dungjuiya hi Israel toh na kikah a kitepna ka semdoh ding ahi,” ati.  
28 Hiche lai mun achun Pakai le Mose chu nisom le jan somli jen aum khomin ahi. Hiche phat sung'a hin Mose'n twi jong donlou an jong nelouvin aum'in ahi. Chule Pakaijin kitepna-Thupeh Som-chu songpheng teni chunga chun ajihlut tan ahi.”   

Mose Maivah 
 

29 Sinai molsang lam'a kon'in Mose jong ahung kumsuh in ahile hettohsahna songpheng teni chu ahin choiyin ahi. Mose mai chu avahlha jeng'e ajeh chu Pathen toh aga kihoulim jeh ahin hinlah aman ahedoh pon ahi. ✡  
30 Chuin Aaron le Israel chate jousen Mose maivah chu amudoh tauvin ahile akicha lheh jengun anailut ngam tapouve.  
31 Mose'n ahin kouvun, chuin Aaron le khopi sung'a lamkai jouse Mose henga ahungun, Mose'n jong amaho chengse chu akihoupin ahi.  
32 Israel chate ho jousen jong ahin nailut cheh uvin, Sinai molsang chungvum a Pakaijin Mose ahoupina bang bangin Mose'n jong Israel mite jouse chu ahoulim pi'n thu jouse chu ajah uva aseipeh tan ahi.  
33 Mose'n jong thupeh jouse aheng uva asei chai soh phat in amai dal dingin pon khat akilekhu sah tai.  
34 Mose jong Pakai to kihoulim dinga achelut jiteng ahung potdoh kit kahsen amai dalna dinga ponkhu chu akilahdoh kitji tan ahi. Mose jong ahung potdoh a Pakaijin ipi thupey ahin seipeh chu Isreal mite heng'a aseipeh jin,  
35 chule Israel chaten jong Mose maivah chu amu jiuvin ahi. Hijeh chun Mosen jong Pakai toh kimuto dinga achelut kit kahsen amai dalna pon chu akikhu jin ahi.    

Sabbath Toh Kitoh a Jui ding Ho 
 

1 Mose'n jong Israel insung abonchauvin akou khom sohkeiyin ajah uva aseipeh in ahi. “Hichengse hi Pakaijin nangho jouse jui dingin aseijin ahi.  
2 Nang hon hapta sung'a tohthei chan natohna dingun nigup nanei uvin, nisagi lhinni hi nangho dia nikho theng ahin, hiche nikhoa hi nakichol sohkei diu ahi. Ajeh chu Pakaiya dia thenso ahitai, koi hile hiche nikhoa natong chan chu thina chang jeng ding ahiye. ✡  
3 Cholngah nikhoa hi nangma insung cheh a mei jong nati kong louhel ding'u ahi.”   

Pakaiya Thilpeh Ding 
 

4 Chuin Mose'n Israel chate jouse heng'a a seipeh in, “Hiche hi Pakaijin athupeh ahi:  
5 Pakaiya din na thilpeh theng kichoi cheh un. Amahon anei cheh ami chan cheh in Pakai dinga hongphal tah in hicheng hi pehen: sana le dangka chule sum-eng;  
6 a engdum ahin, asandup hichu hoitah a kikhong hi ding; kelcha mul jaona hi ding ahiye;  
7 aki nam-sel kelngoi chal vun chule kelcha vun ahin thinggi thing jaona hi ding ahi;  
8 thaomei dinga Olive thao hi ding; chule kinu ding thao namtui jong halnam thei thao twi jao cheh cheh ding ahi;  
9 songmantam, chule tun ding song jong konggah omphoa manchah ding jong ahi.  
10 “Koi hileh nalah uva khutthem natong thei jouse hung'un. Tundoh dinga Pakai thupeh chengse sauvin:  
11 aponbuh ding, achungvum'a khu ding, athil manchah jouse jaonan, ajol le akhompi jouse jaona hi ding ahi;  
12 thingkong chule aputna ding moljol teni jong; hepi touna, chule pon akhu khumna a kimang jong hi ding ahiye;  
13 chule dokhang ahin amoljol ho jaona; manchah chengse le changlhah kikatdohsa ho jaona hi ding ahi;  
14 meivah thaomei khom le amanchah chengse; chule Olive thao vah ding jaona hi ding;  
15 gimnamtui lhutna ding; chule amoljol chengse kinu ding; thaotwi le halnam thei thao twi chengse jong; chule Houbuh a manchah ding pondal chengse jong hi ding;  
16 pumgo thilto maicham; chule athilkeo jouse kisilna kong le atunna jong ahi;  
17 amun'a khai ding ho jong; akhailhahna ding khom ho jaonan; chule kotbulla khai ding pondal jong jaona hi ding;  
18 Houbuh kilmatna ding ahom ho ahin, akhao jouse jong jao cheh ding;  
19 muntheng'a manchah dinga kikhong von jouse leh thempu kin bol'a apan teng ule amanchah diuva kikhong Aaron vontheng chengse ahin chule achapa te von chengse jong hi ding ahi.”   

Houbuh Sung'a Dia Thilto Ho 
 

20 Chuin Israel insung pumpi Mose adalha uvin aponbuh cheh akijot tauvin ahi.  
21 Chule alungthim'a kitilkhouna nei chan le lhagaova haldoh chan chu ahung khom uvin, kikhopkhomna ponbuh sung'a manchah ding ahin, kinbolna a manchah ding chule kivonna athenga manchah ding abonchan Pakai heng'a ahin lhut tauvin ahi.  
22 Numei le pasal ani gel'in ahung khom tauvin ahi. Chuin heojang ahin, khutjem, bilba, chaokol le sana a kisem thil jouse jong ahin choikhom sohkei uvin ahi. Ama-ama michan cheh in sana thilpeh jouse ahin choi sohkei uvin ahi.  
23 Ama cham'a kipedoh chan chun hichengse hi ahin choiyun ahi: pondum, asandup, asanpol, tupatpon, kelcha mul, kelngoi chal vun, kelcha vun chengse jong anei channu ahin choi khom sohkei uvin ahi.  
24 Amitakip in Pakaiya thilpeh ding ama-ama cheh in ahin choi uvin ahi. Chule ipi thil'a kimang hijongleh Pakaiya din ahin choi khom sohkei un ahi.  
25 Ajou chanin ama cheh khut themna tah in pat akhongun, chuteng hiche pat kikhong jouse chu asan hihen asandup hijongleh asanpol jaonan tupat ponnem'a hijongleh ahin choi khom sohkei uvin ahi.  
26 Numei ho jouse lah a alungsung'a konna kipehdohna nei chan chun kelcha mul'a kon'in abol cheh uvin ahi.  
27 Japi lamkaija pang chengsen jong konggah ding le omphoa beh dingin songmantam jatchom cheh ahin choi khom uvin ahi.  
28 Chule ama hon gimnamtui ahin, meivah a pang ding thaotwi ahin, kinu ding thaotwi chule gimnamtuiya halnam thei jong ahin choi khom uve.  
29 Isreal chate lah a numei ahin chule pasal ahin, Pakaijin Mose heng'a athupeh bangin bol inge tia alungthim a konna kitilkhouna nei chan chu Pakai heng'a kipah le thanom tah in ipi hijongleh apehnom chan'u chu ahin choi khom uvin ahi.  
30 Chuin Mose'n Israel mite heng'a aseijin. Juda phung'a kon Hur chapa Bezalel chu Pakaijin alheng doh tan ahi.   

Natong Ding Ho Kikhom 
 

31 Pakaijin Bezalel chu Pathen Lhagao adimset sah jeng tan, amapa jong chihna le lungthim hattah thilbol thei tah ahung hidoh tan ahi.  
32 Amapa chu thil jep dan jong them tah, sana le dangka jaonan thil ijakai sem dan jong amachamin ahin hedoh theiyin ahi.  
33 Amapa chun tun ding song tamtah asemin, thing jong ajat jat in ajem theiyin, khutthemna jouse achang theiyin ahi.  
34 Pakaijin Bezalel chule Dan phungkai akon'in Ahisamach chapa Oholiab ahin, ani tah lhon'in mijouse kihilna thei dingin asemdoh lhon tan ahi.  
35 Pakaijin amani chu natoh ijakai thepna ape lhon tan ahile, thilsem themna neijin, thembol in apang lhon'in, thil lim gon dan jong, pon jeppol dan jong, adum, asanpol, chule tupatpon khui themna jong apeh lhon ahi. Bezalel le Oholiab jong thil ijakai boltheina chu achang lhon tan ahi.    

Mijousen Avalset Apeh 
 

1 “Pakaijin Bezalel le Oholiab chule midang jong thilbol theina apeuvin chule muntheng tun dohna mun chu chihna le ijakai bol ding jouse hetthem theina apeuvin ahi. Pasal'a kailhah kiti phot in Pakai thupeh bang-bang'a abol diuvin aseijin ahi.”  
2 Mose'n jong Bezalel le Oholiab Pakaijin thilbol theina apieh lhon bang chun adang ho jouse jong natong dingin ama cheh in thanopna aneiyun ahi.  
3 Mose in jong muntheng sahdohna ding le amun theng tundohna ding chun Israel mite'n thil manchah ding adondoh chengseu chu natong ho ape tauvin ahi. Hijongleh ama hon jingkah simin Mose heng'a thil le lo ahin choijun atohdoh jing uvin ahi.  
4 Ajonan thilbol them ho chun muntheng mun'a anatoh banjom dalhan ache tauvin ahi.  
5 Ama hon Mose heng acheuvin hiti hin asei uve, “Mipi hon kaheng uva Pakaijin toh ding eipeh chengse'u sang'a tamjo eipe tauvin ahi!” tin aga sei uve.  
6 Chuin Mose'n jong aum nau ngahmun achun thu athot tauvin ahi: “Muntheng natohna dingin pasal hihen numei hileh thil ima hin pehbeda jeng tauvin, tin thu ahil uve, ajeh chu thil ijakai aninglhing'e!” tin aseijin ahi. Chuin mipin jong thil ijakai ahin choiyu chu anga tauvin ahi.  
7 Thil le lo ahin choijeh uchun ijakai adimlha jeng tan, tohgon ding kalval'in manchah aum tan ahi.  
8 Natong them ho chun pondal somkhat cheh amang uvin ponbuh akison tauvin ahi. Bezalel in jong ponbuh a kimang chu tupat ponnem kikhong ahin, adum le asandup le asanpol ho chu ahin, thilbol theina tah a Cherub limbang bang kisemho se chu amangchan ahi.  
9 Pondal khat cheh chu adung tongsomli le tongni asaovin, availam'a pang pondal ho chengse vang chu tong gup alhingin ahi.  
10 Hiche Pondal ho lah a nga chu khat in akigomin adang pondal nga chengse jong chutima chun akigomin ahi.  
11 Chule amasang lam'a pondal kigol chengse chu abil homkol tampi dum thimin asem peh in chule pondal kikhai ageigol'a chengse jong chu abil hom tampi asem'in ahi.  
12 Pondal masa joa abil hom somnga asem peh in, ani chana pondal chengse jong somnga ma asemin ahi. Aki kilmatna ho chu khat le khat kimai ngatto cheh ahiuve.  
13 Aman sana kol somnga asemin, sana kol ho chun pondal khat le khat akilmat in, chuin Houbuh chu pondal buh khat ahung sodoh tan ahi.  
14 Chuin aman Houbuh chungvuma khu dingin kelcha vun ho chu amang chan, pondal jong som le khat asemdoh in ahi.  
15 Pondal khat chu adung somli le nga cheh alhingin, chule adang pondal availama chu tonggup alhingin ahi.  
16 Bezalel'in jong pondal nga ho chengse chu akilmat sohkeiyin, chule amoh pondal gup chengse chu anichanna achun apansah in ahi.  
17 Aman pondal hoa chun abil hom somnga asempeh in, hichun pondal saotah a akilmat sah cheh cheh ahi.  
18 Chuin aman ponbuh khat seh a akisondoh theina ding le akilmatna dingin sum-eng kol somnga asemin ahi. Hiti lamdol chun, ponbuh chu akhu khumna asempeh in ahi.  
20 Chule Houbuh semdohna dingin Bezalel chun thinggi thing phabep asemdoh in ahi.  
21 Hichu asan dan feet som le nga alhingin, avai chu inchi somni le sagi alhingin ahi.  
22 Thingtun khat cheh chun atun na ni aneijin ahi. Chule atunna jouse chu abonchan asemhoi sohkeiyin ahi.  
23 Aman thingtun somni asemdoh in hichu lhanglam Houbuh a amangchan ahi.  
24 Aman jong atunna dangka in somli asem'in chule atunna khat abil'a pang ding chu abil hom jong asempeh cheh in ahi.  
25 Houbuh solam'a pang ding chun atun somni ma asem peh in ahi.  
26 Atunna dangka somli a kisem khomkhat na atunna chu ni asempeh cheh in ahi.  
27 Aman Houbuh nunglama pansa dingin ajol gup asem'in  
28 Houbuh nunglama pang ding chun atun ni ma asempeh in ahi.  
29 Hichea kimang atunna ho jouse chu abul lang achom cheh ahin, alulamse vang chu anunglam a chu kikaimat cheh a ahiuvin, aninggol'a pang dingin atunna teni jong chu asemin ahi.  
30 Akitunna dangka chutoh asemtha in ahile som le gup alhingin ahi. Ajol'a pang ding chun atunna ni cheh alhingin ahi.  
31 Chuin aman thinggi thing amang chan avaiya pang ding asuiyin, Houbuh solam'a pang ding chun agolvai nga asemin,  
32 chule lhanglam'a pansa dingin agolvai nga ma asem'in ahi. Hichengse chun lhumlam angan ahi.  
33 Aman alaigol lah a pansa din among lang khat a konna alang khat mong golla pang ding chun ajol khat asemkit in ahi.  
34 Atunna chengse chu abonchan sana in atomjol sohkeiyin, sanakol jouse jong chu agolvai ho manchah din asempeh in, agolvaiya ho jouse jong chu sana ma-ma in atomjol sohkeiye.  
35 Houbuh chunglam'a pansa ding chun Bezalel in pondum, ponsandup le asan-ao tupatpon mang chan ajemin, hiche pon chu khutthemna in Cherub limin akhuijin ahi.  
36 Hichea pansa ding chun thingggi thing li asemdoh in chule akhom jong sana li in abolnamsel in, akol asempeh in akhom li ding ma chun sana jong lijen asem'in ahi.  
37 Chule aman ponbuh kot phung lam'a pansa ding chun adum, asandup, asan-ao chule tupatpon jeng'a ajemin ahi.  
38 Akikhaina chengse chu sana jeng'a kisem atunna nga asempeh in ahi. Akhom chengse ahin chule atomna chengse chu sana jengin atomjol sohkeiyin akhom nunglam'a pansa ding vang chun sum-eng jeng mangchan asem'in ahi.    

Thingkhong kisem 
 

1 Chuban'in Bezalel chun thinggi thing mangchan thingkong asem tan; adung tongni le akeh ahin, avai tongkhat le akeh chule atun tongkhat le akeh ma alhingin ahi.  
2 Aman jong asunglam le apolam ani gellin sana in atom jolsellin, akimvel jouse jong sana ma-ma in atom'in ahi.  
3 Aman jong aning gol'a pansa ding chun sana kol-li asemin pang langkhat achun kol-ni asem'in ahi.  
4 Chuin aman moljol ni thinggi thing mangchan asuiyin, sana ma-ma in atomna in ahi.  
5 Thingkhong putna dingin moljol teni chu thingkong geiya chaokol teni achun athillut in ahi.  
6 Chuin aman sana thengsellin thingkong khuna asemin, chule hepi touna jong asemin adunglam chu tongni le akeh ahin, availam chu tongkhat le akeh alhingin ahi.  
7 Chuin aman sana a kikheng Cherub lim bang'a um ni asemdoh in hepi touna among lam'a chun hiche teni chu apansah in ahi.  
8 Chule aman Cherub khat aning lam khat achun apansah in among langkhat ma achun Cherub khat ma apansah in hichengse chu khat in asemdoh in ahi.  
9 Cherub teni chun chunglang anga lhon'in chule alha ajap lhon'in hepi touna chu alhaving tenin avengbit lhon'in ahi.   

Dokhang Le Meivah Khom 
 

10 Chuin Bezalel in jong thinggi thing mangchan dokhang asemin ahi. Adunglam chu tongni in asemin, avai chu tong khat ahin chule atun lam chu tong khat le akeh alhing'in ahi.  
11 Aman akhom ho jouse chu sana in atomjol sohkeiyin ahi.  
12 Akimvelse chu khutphang tebep a saovin akhuna asemin chule ageikol jouse jong sana in atomjol sohkeiyin ahi.  
13 Chuin aman dokhang'a manchah dingin sana chaokol li asemin, dokhang kengli lama chung apansah in ahi.  
14 Chaokol chengse chu abonchan kinai chan aumsah sohkeiyin, chaokolho se chu dokhang domin akimang chan ahi.  
15 Aman hichengse chu thinggi thing jeng mangchan asuiyin, abonchan sana in atomjol sohkeiyin ahi.  
16 Chule dokhang'a manchah ding chun sana kong thengsel phabep asem'in lhengkong ahin, gimnamtui halna ding chule lengpitwi chapna ding jong abonchan sana in atomjol sohkeiyin ahi.  
17 Chuin Bezalel in thaomei khom asem'in hichu sana thengsel a asem ahi. Thaomei khom tunna ding ahin aputna ding, ani gellin phatah in sehcha'n akheng in ahi. Hichea pahcha kijem'a pang le alutom ijakai jouse chutoh thaomei khom jaonan khat in asemdoh tan ahi.  
18 Thaomei khom chu gup ahin, aning ho a kon'in abah thum cheh ahin jamdoh in ahi.  
19 Alang alanga abah gup ajamdoh ho akon chun thaomei vah khon bangin ajamdoh in alu ajumin apah jeng jong ahung um doh in ahi.  
20 Hiche thaomei khom chu almond pah bangin aning li aum'in ahi.  
21 Thaomei khom a konna hung jam doh abah gup chengse chutoh anoilam'a chengse jaonan khat in asemdoh tan ahi.  
22 Almond bah hung jamdoh chengse chutoh abonchauvin khat ahung sohdoh theiyin, hichengse chu sana thengsel a kikheng jeng seh ahi.  
23 Aman jong thaomei sagi asemin amei khao chetan na chengse jaonan sana thengsel in asemdoh in ahi.  
24 Thaomei khom chu ahin, amanchah jouse jaonan sana thengsel dangka somsagi le nga mangchan asemdoh in ahi.   

Maicham Gimnamtui 
 

25 Bezalel chun gimnamtuiya dingin maicham khat thinggi thingin asem'in ahi. Hichu adung tong khat chule atun tong khat ahi. Chule hichea kimangcha saki chengse chutoh khat in ahung umdoh in ahi.  
26 Aman maicham chu sana thengsel in atom namselin, achung vumlam ahin chule ajet le avei jenga jong, chule a saki jouse jong abonchan sana in atom namselin ahi. Hiti chun aboncha'n akimvel jouse chun sanan ajemin ahi.  
27 Sana kijempah noiya akol a pang dingin aman sana chaokol ni asemdoh in, khat cheh chu aki ngatto sah in akhaiyin, maicham putlena manchah dingin asemdoh in ahi.  
28 Aman amoljol jouse jong chu thinggi thing jengin asemin sana in atomnam sohkeiyin ahi.  
29 Chuin aman kinu thei dingin thaotwi asemdoh in gimnamtui jeng jong chu halnam thei dingin asemin ahi. Hichengse chu abonchan thao sem them hon asemdoh bang bangin asem tan ahi. ✡    

Govam Ding Maicham 
 

1 Chuban in Bezalel in jong thinggi thing amangchan, pumgo thilto maicham asemin ahi. Hichu atun feet sagi le akeh ahin asaodan jong feet sagi le akehma alhingin chule asan dan tongli le akeh alhingin ahi.  
2 Aman aningli chengse achun saki-li asem'in hiti chun saki chengse le maicham chu khat in aumdoh theiye. Aman maicham chu sum-eng in atomin ahi.  
3 Chule aman maicham'a manchah dingin sum-eng amangchan - bel, khekeh, khangbel, kong le sumkhe asemin ahi.  
4 Chujouvin aman sum-eng jengin lhuhkhuh asemin ahi.  
5 Aman hiche dopna ding chun ningli asem'in ajol toh tho a pansahna ahin, hichengse chu sum-eng jeng mangcha a alhah ahi.  
6 Aman thinggi mangcha'n thingjol jouse chu sum-eng jengin atom'in ahi.  
7 Aman maicham putna dinga akol-li asem ho chun moljol chengse athillut in ahi. Chuin maicham chu aumna ding asemtoh in ahi.  
8 Bezalel chun ponbuh kotphung'a lhacha a pang numei ho kisilna kong ahin chule atunna ding jong chu sum-eng jeng'a asem'in ahi. ✡  
9 Chuin Bezalel'in pal agenkim sohkeiyin, pal'a khai ding pon jouse chu tupat ponnem a kisem jeng ahi. Chule lhanglam'a khai ding pondal se chu feet jakhat to somnga alhing'in ahi. Hiche pal lhanglama khai ding pondal chengse jong chu tupat ponnem jenga kikhong ahin agom chun tong jakhat jen alhing e.  
10 Apal khom somni ahin, aboncha sum-eng jeng'a kisem ahi. Pal khom'a akol kisem chengse jong dangka jeng'a kisem ahi.  
11 Aman pal sahlam'a pansa dingin feet jakhat toh somnga chule akhom somni jaona hichengse chu sum-eng jeng'a asem ahi. Pal khom ahin, akhaina kol aboncha sana le dangka jeng ahi.  
12 Chule lhumlam'a pondal pal chengse chu feet somsagi le nga alhing'in akhom ahin, akol kisem jouse chu sana le dangka jeng ahi.  
13 Mailam'a pansa pondal chengse jong chu tong somsagi le nga sao ahi.  
14 Kelkot polam'a pondal khat chu tong somni le ni le akeh alhingin, chule atunna khom jong thum ahi.  
15 Chule kelkot langkhat a pansa jong chu kibangin asem'in tong somni le ni ahin, chule atunna khom jong thum ahi.  
16 Pal kigetna a pansa pondal jouse chu tupat ponnem jeng'a kisem ahi.  
17 Palkhom ahin atunna khom aboncha sum-eng jeng'a kisem ahi. Akhom'a kimang ho jouse jong chu sana le dangka jeng'a kisem ahi.  
18 Aman palmai kot phung'a ding chun pondal asem'in ahi. Hichu tong somthum in asaovin, asandan tong sagi le akeh ahi. Aboncha pal'a kigen chengse chutog kibang ahi.  
19 Akhom chengse chu li ahin, atunna jouse jong chu sum-eng jeng ahi. Chule atunna, akhaina kol jouse jong chu sana le dangka jeng ahi.  
20 Houbuh ahin chule akimvella pondal jouse jong sum-eng jeng ahi.  
21 Hichengse Houbuh ahin, chule hettohsahna Houbuh hichu Mose thupeh dungjuiya kisem, thempu Aaron chapa Ithamar ngaisahna dungjuiya Levi te natohna dinga kisem ahi.  
22 Chule Juda phung khaiya kon Hur chapa, Uri chapa Bezalel in jong Pakaijin Mose athupeh bang chu abol sohkeiyin ahi.  
23 Amapa chu Dan phunga kon Ahisamach chapa Oholiab chule khut themna neitah le ijakai thilbol them - patdum ahin, ponsandup chule tupat ponnem bol them'a jong pang ahi.  
24 Houbuh le muntheng sahdohna dingin sana Shekhel somni le ko leh jasagi leh somthum ahin choi khom uve.  
25 Israel pumpi'n dangka talent jakhat toh Shekel sangkhat toh jasagi leh somsagi leh nga jaonan apedoh uvin muntheng sahna a kimangcha shekel dungjuiya kisim ahi. ✡  
26 Hiche dangka kidongkhom chengse hi min kisim dungjuiya hung kipelut chu ahi. (Hichu beka khat, shekel kehkhat toh kibang ahin, muntheng laiya manchah ding ahi). Pasal Kum somni apat chunglamsea konna kidong sangjagup le sangthum le janga le somnga alhing'in ahi. ✡  
27 Muntheng chung khuna ding, chule atunna ho aboncha'n sana le dangka sangsagi le janga alhingin atunna khat cheh chu dangka somsagi le nga a kisem ahi.  
28 Amoh chengse dangka somli le nga chu akhom ahin, akhaina dinga kisem akol chengse tomnan amangin ahi.  
29 Chule mipi chun sum-eng a kisem dangka sangnga le jathum le somkhat ahin choijun ahi.  
30 Hichengse chu akhomho chule Houbuh semnan amang'in maicham achun sum-eng apansah in chule sum-eng chu thil ijakai semnan jong amang'in ahi.  
31 Sum-eng mangchan pal kikai jouse, kelkot chule Houbuh sung'a thil ijakai jouse semnan aneijin ahi.    

Thempuho Von 
 

1 Muntheng'a natong ding hon amanchah diuvin asandup chule asanpol a kikhong pon akhui uvin—Aaron'in muntheng'a na atoh teng akivonna ding chu Pakaijin Mose heng'a athupeh ahi.  
2 Bezalel chun sana mangcha'n konggah asem'in hichu asandup le asan-ao patnem jaonan asem'in ahi.  
3 Aman sana khat lim'in hoisel in khutthem tah in asem'in ahi. Hichu asandup, asan-ao patdum mangcha'n sehcha'n akheng tuoh'in asemdoh in ahi.  
4 Chule konggah akon chun akhaina ding anung le amalam'a aumto'n lengkou chan geijin akhailhahna aum'in among lam chu akijopmat in ahi.  
5 Hiche jong hi angaija bangin hoisel'in asem'in: phatah a kipheh, adum, asan-dup, asan-ao sana jeng'a kitom ponnem mangcha a kisem, hichu Pakaijin Mose heng'a athupeh dungjuiya kisem ahi.  
6 Chule Onyx song chu ni amangcha uvin chuin sana alhon'in agoltoh sohkeiyun ahi. Song ho chu Israel mite ama-ama insung dungjui cheh in amin'u mohor kinam khum bangin agoltoh sohkei uve.  
7 Aman hiche song agol chule konggah lengkou vum'a kikhailha a kon chun Israel mite geldoh jing na dingin asemtoh sohkeije. Hichengse jong hi Pakaijin Mose athupeh bangin abol sohkei uve.   

Thempuho Kivonna Ompho 
 

8 Bezalel chun khutthem tah in Ompho asem'in ahi. Aman konggah bang-bang chun asemdoh in hichu sana ahin, adum chule asandup ponnem jaonan asem'in ahi.  
9 Aman ompho chu lheptup theiyin asemdoh in akilhep teng adung avai inchi ko ahiye.  
10 Ama hon songmantam chu golli in agolsang uve. Amasan Carnelian song-san apansah uvin, a engthim, chule emerald song ahi.  
11 Golni channa dingin blue lapis lazuli, chule songgil ahi.  
12 Golthum channa dingin aiha song, khipi chule umbel song ahi.  
13 Golli channa dingin song-eng, Onyx song chule songmantam-eng apansah uve. Hichengse hi abonchan sana twiyin akaimat sohkeiyun ahi.  
14 Song golkhat cheh chun Israel mite ama-ama kailhah dungjuijin amin jouse toh akijih tha'n songkhat cheh a chu Mohor kisem ahiye.  
15 Ompho le konggah kijopmatna ding chun sana thengsel a kisem khao bangin akhuiyun ahi.  
16 Chule sana patjang'a kisem le sana akolni jong asem uvin sana kol teni chu ompho ning lama chun akaimat uvin ahi.  
17 Ompho tenia kikhai sana kol teni chu akhitmat uvin ahi.  
18 Chule sana patjang teni le sana gol teni chu ajopmat uvin ahi. Konggah khaina lengkou tenia kon chun agen kikhailha teni chu ompho maiya chun abehpeh peh uvin ahi.  
19 Chuin ama hon sana kolni asemkit uvin, ompho geilam hichu konggah toh chun akaimat uvin ahi.  
20 Chule sana patjang kolni asemdoh kit uvin ani tah chun lengkou vum'a konggah kikhaina achun akaimat uvin ahi.  
21 Chuin ompho chu patjang khat mangcha'n akolsung'a chun athilmat uvin konggah a beh akol chengse toh athilmat uvin ahile phatah a kipheh bangin aumdoh tan ahi. Hitia abol phat uchun konggah le ompho chu achah kheh jeng tan ahi. Hichengse chu Pakaijin Mose athupeh bangin abol sohkei uvin ahi.  
22 Bezalel chun adum'a kikhong kivonna dingin sangkhol asem'in,  
23 hichu Aaron'in aki-ah ding chule hiche sangkhol chol chu a-ehlouna dingin agei gol akhui cheh cheh in ahi.  
24 Ama hon sangkhol-chol chu kolbuthei jem'in asem uvin patdum, asan-ao chule ponnem mangcha'n asemdoh uvin ahi.  
25 Chuin ama hon sana thengsel'in chaojang asem uvin hichengse chu abonchan kolbuthei jem le sangkhol golla chun akoiyun ahi.  
26 Chaojang khat khaina achun kolbuthei jem khat in akiba cheh-cheh in ahi. Hiche sangkhol-chol thempu khat chun na atoh teng hoilai mun hijongleh Pakaijin Mose athupeh bang'a kivon ding ahiye.  
27 Ama hon Aaron le achapa te ho jouse dingin sangkhol chol len tupat jengin asempeh uvin ahi.  
28 Delkop chule lukhuh ding jong jaonan tokachol jong pon phatah in asem uvin ahi.  
29 Kigah ding jouse chu ponnem asandup, asan-ao phatah a heojang'a kisem jeng, hichu Pakaijin Mose athupeh bang'a kibol ahi.  
30 Achaina'n lal lukhuh sana thengsel in asem uvin ahi. Mohor kinam den bangin aum khum uvin: Pakai athenge, ti thucheng akoi un ahi.  
31 Ama hon lukhuh chu adum khat Aaron delkop dingin asem uvin, hichu Pakaijin Mose athupeh bang'a abol ahi.   

Houbuh Kisah Chai 
 

32 Hiti chun ajona lamin kikhop khomna Houbuh* chu sahchaiyin aumtai. Pakaijin Mose athupeh bangin Israel mite'n jong atong chai sohkeiyun ahi.  
33 Chuin ama hon Mose heng'a Houbuh chule thil-le-lo ijakai abonchan ahin choijun: akhaina-kol ho, agol ho, akhomho, akhom noi nung'a ho hiti chun abonchan ahin choi sohkeiyun  
34 ponbuh khuna ding chun kelngoi chule kelchal vun; hichengsea chu khu ding;  
35 hettohsahna thingkong; thingkong putna dinga moljol teni; chule hepi touna mun;  
36 dokhang le thilkeo ho; chule changlhah thilto chengse jaona ahi;  
37 sana thengsel'a kisemdoh thaomei-khom chule thaomei-khon chengse jaona, amanchah chengse le athaotwi jaona jong ahi;  
38 sana a kisem maicham, chule kinu ding thaotwi; gimnamtui jaona le pondal jouse jong;  
39 sum-eng'a kisem maicham; chule aputna dinga sum-eng jol ho jaona; kisilna kong le atunna jouse jong;  
40 bangpheija kigol pondal ho; pal khom chengse ahin; chule Houbuh lutna lam; Houbuh a kimang thil le lo jouse jaona ahi;  
41 thempuho dinga hoitah a kikhui hichu muntheng laiya na atoh teng ule akivonna diu Aaron thempu chule achapa te hon thempu kin abol teng ule akivonna diu ahi.  
42 Pakaijin Mose heng'a athupeh bang chun Israel mite'n jong abonchan ajuikim sohkeiyun ahi.  
43 Chuin Mose'n anatoh jouseu abonchan avelhan ahi. Ama hon toh ding ijakai Pakai thupeh bangin atongkim sohkei uve ti amuchet phat chun phatthei aboh tauvin ahi.    

 40

Houbuh Thensona 
 

1 Pakaijin Mose heng'a aseijin,  
2 “Kumthah nikho masapen nia Houbuh natundoh ding ahi.”  
3 Chule Houbuh sung'a chu hettohsahna thingkong nakoi ding, hiche thingkong chu muntheng chungnung mun ahin, hichu pondal nakhu ding ahi.  
4 Dokhang hinpu'n lang, manchah thil-le-lo ho jong jaonan, chule thaomei khom ahin thaomei vah chengse jong na hinchoi ding ahi.  
5 Hettohsahna thingkong maija chu gimnamtui lhutna maicham nakoi ding ahi. Chuteng Houbuh kotphung'a chu nakhai ding ahi.  
6 Kikhop khomna ponbuh lutna maiya chu hiche pumgo thilto maicham chu nasem ding ahi.  
7 Kikhop khomna ponbuh le pumgo thilto maicham kimlai kom'a chu kisilna kong nakoi ding, adimset a twi nadip ding ahi.  
8 Chule ponbuh kimvel jousea pal kaiyin lang, kelkot lutna chu pondal nakhai cheh cheh ding ahi.  
9 Kinu thei thao chu choiyin lang Houbuh sung'a thil-le-lo ijakai nanu sohkei ding, aboncha atheng dinga nathenso ding ahi.  
10 Chule pumgo thilto maicham ahin athilkeo jouse jaona a thao nanu ding, atheng dinga thensona nanei ding ahi. Chuteng hiche maicham chu atheng chungnung'a pang ding ahi.  
11 Chujou teng, kisilna kong le atunna ho aboncha thao nanu ding, thensona nanei ding ahi.  
12 “Aaron le achapa te chengse kikhop-khomna ponbuh sung lam'a hinpuijin lang, kong'a kilui twiya chu nasil diu ahi.  
13 Aaron chu thao nanu ding chule ponsil thengpen a navon ding, ajeh chu keima kinbol thempu a pang diu ahi.  
14 Chule achapa te chengse jong hinpuijin lang abonchaova sangkhol-chol na ahpeh ding ahi.  
15 Apau Aaron thao nanu bang chun, amaho chengse jong thao nanu sohkei ding ahi. Ajeh chu abonchauva keima kinbol thempua pang diu ahi.”  
16 Pakaijin athupeh bang chun Mose'n jong atongkim sohkei tan ahi.  
17 Kumkit kumthah lhamasa nikho masapen'in Houbuh chu atungdoh tan ahi.  
18 Mose'n hichengse jaonan Houbuh chu ana tungdoh tan ahi; akhom ho, amoljol ho, pal khom ho abonchan atongkim sohkeiyin ahi.  
19 Chuin aman Houbuh chung lam'a pon akhu'n Pakai thupeh bangin abol'in ahi.  
20 Aman hettohsahna songpheng chengse chu alan thingkong sung lam'a chun akoiyin ahi. Chuin aman thingkong chungvum'a chun moljol chu akoilut in thingkong chungvum'a chun hepi touna akoiyin ahi.  
21 Aman thingkong chu Houbuh lailung'a ahin pu'n pondal kikhu chu ahohdoh paijin, Pakaijin athupeh bang chun abolin ahi.  
22 Chuban in Mose'n Houbuh sung lam'a chun dokhang akoiyin, polam pondal kilanna achun akoiyin ahi.  
23 Chule aman dokhang chung'a chun Pakai angsung'a dingin changlhah akoiyin ahi. Hichu Pakai thupeh bang'a abol ahiye.  
24 Aman Houbuh lhanglam dokhang chule muntheng laiya chun thaomei atung doh tan ahi.  
25 Chuin aman thaomei chu Pakaijin athupeh bangin avah in.  
26 Aman sana gimnamtui jong chu Houbuh sunga pondal sungnung maiya Muntheng achun akoijin ahi.  
27 Achunga chun Pakaijin athupeh bangin gimnamtui chu ahal e.  
28 Aman Houbuh kotphung achun pondal akhaijin,   

pondal akhaijin ahi. 
 

29 chule aman Houbuh lutna kotbul'a chun pumgo thilto maicham chu akoiyin ahi. Achung'a chun Pakaijin athupeh bangin pumgo thilto atohdoh in ahi.  
30 Chubanin Mose'n Houbuh le maicham kimlaija chun kisilna-kong chu akoiyin ahi. Aman kong dimset chun twi adip tan, ajeh chu thempu kinbol'a pang hon kisilna a amanchah ding ahi.  
31 Mose chule Aaron le achapa te'n kong sung'a twi chu kisilna a amanchah diu ahi.  
32 Houbuh maicham lam ahin jotlut teng ule, kisil ngimna a aman jing ding'u ahi. Ajeh chu Pakaijin Mose heng'a athupeh ahi.  
33 Chuin aman Houbuh le maicham kimvel chengsea chun pondal akhaiyin ahi. Chule kelkot lam'a jong pondal akhaijin ahi. Ajonan Mose'n natoh ijakai atongkim sohkeijin ahi.   

Pakai Loupina 
 

34 Chuin meibol'in ponbuh chu ahin khu jeng tan ahile, Pakai loupina chu kikhop khomna ponbuh adimlha jeng tai. ✡  
35 Mose chu Houbuh sung lam'a chun alut thei tapon akiting den tai, ajeh chu meibol lom chu kiheh jeng ahitan, chule Pakai loupi na chun Houbuh chu atomlhah jeng ahitai.  
36 Tun meibol jong chu Houbuh akon'in ahung kitol tan ahile, Israel mite jeng jong meibol che dungjuijin akitolthaji tauvin ahi.  
37 Amavang meibol aum den laisen, amaho jong aumden jitauve.  
38 Pakaiya konna meibol chun nilhum keijin Houbuh chu atomlha jeng tan, janteng mei-kong in akilah jin ahile Israel mite'n amittah uvin amuthei jun ahi. Hiche hin akholjinna chan uva ahin juipeh ahi.   

Mose Lekhabu Thumna  

THEMPU DAN  

Thempu dan sung thu umdan  

Israel mite chu kum jakhat lam soh ahinau hephalou khop in ana um uvin, Pathen'in amaho leh amaho akivaipoh uva anam sung’u akhan lhitsah diu chu adeisah ahi. Pathen'in Israel mite chu gamthip noiya apuilen hicheng hi thu apeuvin; adih a hinkho amanna diu, adamtheina diu, insung kingailutna, athenga sumkol veina chule adang phabep apen ahi. Thempu Dan hi tulai phat toh kikal chondan bangin aumin, ahinlah hiche hi Pathen toh kiguijopna dihtah ahi. Ajeh chu Pathen athen banga thenna hinkho athupi dan gelpuma sim sim ding, chule hiche lekhabu hin Pathen adia thil dih ho ahilchen in, Pathen angsunga kineosah leh Ama toh kinaina naneibe ding ahi. Ajeh chu Pathen'in hiti hin aseiye: “Keima ka then bangin nangho jong theng un ati,” (19:2).  

Pathen'in chonse ihinauva konna chamlhat ihi diu adeisah in, chule mimal hinkhoa Pathen toh kiguijop ding hi kicheh tah a na mudoh ding ahi. Pathen lam kat a, Ama jenga hin ding mong ahi, tijong na hetna kibelap ding ahi.  

Lekhabu jihpa, akijih kum chule akijih lona  

Thempu Dan hi Mose’n 1440 BC vel'a anajih ahi. Pathen'in Israel mite chu akiloi khomnau leh ahou dan ho uva konna, kihilthemna anei theina diu chu adeisah ahi. Pathen leh amaho jouse kah a cham leh lungmon aum ding chu ahi.  

Mose’n Israel mite chu Egypt gam'a kon'in gamthip lah a apuilut in, kenglama achejing laiyun Mt. Sinai mun'a Pathen houna dingin Houbuh khat atungdoh uvin ahi. Hiche lai dinmun hin ama hon midanga kon kilamhilna; thungaina, kimanchahna lampi hoa amacham uvin ache thei pouve. Ama hon Gamtepna mun jotna dia thupeh anga jing lai un, Pathen'in hiche Thempu Dan akon kimu, kilamhilna ho jouse hi ana peh ahin, hichea konna hi Israel nampi kibulphuna leh kikhanlhitna um ding ahi.   

 1

Pumgo thilto maicham 
 


1 Pakaijin Mose chu Houbuh a kon'in akouvin, ajah a hiti hin aseipeh tai.  
2 Hiche thupeh chengse hi Israel te hengah seipeh in. Nang hon Pathen henga pumgo thilto nabol tengu leh, bong hon ahilouleh kelcha hon chule kelngoi hon lah a konna nato jeng thei diu ahi.  
3 Nangman gancha nato ding chu pumgo thilto ding gancha akul sunga pat hi ding, nolnabei thilto hi ding hichu Pathen'in asan theina dinga Houbuh kotphunga todoh ding ahi.  
4 Hiche gancha pumgo thilto chu aluchunga nakhut ngamlhan, chuteng kithoidamna dia hiche thilto chu Pakaiya dia santhei dol hi ding ahi.  
5 Chutengleh Pakai masanga bongchal nou natha ding chule Aaron chapa te leh thempu hon gancha thisan chu Houbuh maiya maicham akimvel jousea athe khum diu ahi.  
6 Chutengleh gancha chu avun nalip ding abong bonga nasat chen ding ahi.  
7 Hitia chu Aaron chapa te thempu hon maicham chunga mei atikong diu, meikong chunga chu thing alom loma akoi diu ahi.  
8 Ama hon maicham kitonaa sa kisem ho chu, aluchang leh athao ho chu maicham chung meikou lah a chu aban bana akoi diu ahi.  
9 Amavang sasung jouse leh akeng ho jouse amasapen a twiya soplhah ngimsel ding, hiche teng chule thempu pan pumgo thilto maicham chung meiya ahalvam ding, hichu Pakai, Pathen adia namtui tah thilto hi ding ahi.  
10 Nangman pumgo thilto dinga gancha hon lah akon napeh teng, kelngoi ahilouleh kelcha hi ding; amavang hichu achal hitei ding chule nolna beihel hi ding ahi.  
11 Chuteng gancha chu maicham chunglama natha ding, Pakai angsunga Aaron thempu leh achapa te hon, gancha thisan chu maicham phung aningli chunga achap kimvel soh diu ahi.  
12 Hiche teng chule thempu pan gancha maicham chu atum tum, alhang lhanga asat khen ding, aluchang leh athao jouse pumgo thilto maicham mei konga ahalvam ding ahi.  
13 Ahinla sasung jouse chule akeng jouse chu amasa tah a twiya asop theng ding ahi. Hiche teng chule thempu pan pumgo maicham pumpia maicham phung meiya ahalvam soh ding, hichu thil manlutah kipe, Pakaiya dia gimnamtui kihalvam ahi.  
14 Nangman Pakaiya pumgo maicham’a vacha napeh le, nalhen kah ding vakhu ahilou le vapal napeh ding ahi.  
15 Hiche teng chule thempu pan vapal leh vakhu ham chu maicham phunga akoi ding, chuteng aluchang chu maicham phung chunga atan lhah ding, thempu pan amasapen a hiche thisan jouse chu maicham aning gol jousea achap khum ding ahi.  
16 Chule thempu pan achang-oi le amul jouse apaimang ding, niso lam maicham phung meivam lah a ase lhah ding ahi.  
17 Chuteng thempu pan vapal lhaving tenia amat a abojal ding; asat tel louhel ding chule maicham chunga meiya ahalvam ding, hichu pumgo maicham, gimnamtui Pakai adia kikatdoh ahi.    

Gamasa maicham 
 

1 Nangman lhosohga Pathen maichama napeh tengleh, hiche lhosohga changbong neldisel chu nalhen doh ding, hiche changbong chunga chu Olive thao nasunkhuma, Bego toh nachap khum ding,  
2 hichu Aaron chapa te, thempu ho kom'a nahin choi ding, thempu ho chun changbong thaotwi toh kihalsa chu, khut a sip-kham khat ahamdoh diu, Bego namthei toh kihalsa changbong ho chengse chu maicham phunga ahal diu ahi. Hichu Pakaiya dia thilpeh pha leh gimnamtui tah hi ding ahi.  
3 Gasoh maicham amoh chengse chu Aaron leh achapa te jouse na hoppeh ding, hiche maicham thilpeh hi Pakaiya dia thilpeh athengpen leh aman lupen hi ding ahi.  
4 Na lhosohga thilto changlhah chu lhummeiya kisang minsa ahileh changlhah chu thao thengsel'a kikeng hi ding, chol kisolou hi ding ahi.  
5 Na lhosohga maicham chu khangbela naken min ahi jongleh changbong lah a anel pen hi ding, chule Olive thao naloi ding, hijong chu chol jaolou hi ding ahi.  
6 Hiche changbong ho chu atum tum in homkhen inlang chuteng Olive thao sunkhumin, hichu lhosohga maicham ahi.  
7 Nangman lhosohga maicham anbela nahon teng, hiche changbong chu anelpen leh Olive thao ahoipen toh kihal hi ding ahi.  
8 Ipi lhosohga maicham hijongleh, iti kisem hijongleh thempupa kom'a hinpuiyun amapa chun maichama atohdoh ding ahi.  
9 Thempupa chun lhosohga maicham atodoh chu maicham chunga agovam ding ahi.  
10 Hiche lhosohga maicham amoh chengse chu Aaron le achapa te kipe ding ama hon anneh chohnaa anei diu, hiche maicham chu athengpen, ahoipen leh lunglhaina dimset Pakaiya dia kikatdoh hi ding ahi.  
11 Nang hon lhosohga maicham nabol tengu leh chol kisolou changlhah jeng hi ding, Pathen henga na pehdoh jouseu chu khoiju leh chol jaona ho chu maicham phunga na halvam thei louhel diu ahi.  
12 Theichang gathah ho jouse jong, Pakai angsunga thilto dia nahin choi thei ahinai, hinlah hiche ho vang chu maicham phunga kigouvam thei louhel ding ahi.  
13 Na lousohga maicham todoh ding jouse chu chi-al toh nahaltha cheh ding ahi. Hichu Pathen tonsot adia nakiteppi nau na geldoh jing nau hi ding ahi.  
14 Na lousohga amasapen maicham nasem tengleh, changvui lah a ahinhoi apumchep ho chu meiya na hulgot a, Pakaiya dia nahin todoh thei ahi.  
15 Na anchang ho chu Olive thao sunkhum inlang Bego namthei toh halin.  
16 Thempu pan lousohga phasah khat chu alah a Olive thao asunkhuma, Bego toh ahal ding, chuteng Pathen adia thilto loupi hi ding meiya ahalvam ding ahi.    

Chamna maicham thilto 
 

1 Nangman gancha akul apat maicham nasem teng, achal hihen anu hijongleh nato thei ding, amavang nolnabei hi ding ahi.  
2 Gancha luchunga chun nakhut ngam inlang, chule Houbuh lutna a chun that in. Chutengleh Aaron chapa te, thempu ho chun, thisan chu maicham ning jousea chu athe khum diu ahi.  
3 Thempu pa chun chamna thilto phabep chu Pakaiya dinga thilpeh lutah a apeh dingu ahi. Hichea hi athao jouse le asung ho jouse ahin,  
4 akongbuh toh kinaiya um akal teni le akimvela beh athao chengse, chule athin chunga beh athao jouse jong jao ding ahi. Hichengse hi akal toh kiladoh khoma,  
5 chule Aaron chapa ten hichengse chu pumgo thilto dinga maicham chunga meikonga chu ahalvam diu ahi. Hichu Pakaiya dinga lunglhai um gimnam tuitah, thilpeh lupen hi ding ahi  
6 Nangman gancha kul sunga konna gancha chu Pakaiya chamna thilto a nato ding tengleh, hichu achal ahilou le anu hi ding, amavang nolnabei hi ding ahi.  
7 Nangman nato ding thilto chu kelngoi ahile, Pakai henga nahin kailut a,  
8 aluchunga nakhut nangapma, chule Houbuh maiya chu natha ding ahi. Chutengleh Aaron chapa ten kelngoi thisan chu maicham ning jousea chu athekhum sohkei dingu ahi.  
9 Thempupa chun hiche chamna thilto a athao jouse chu Pakaiya dinga thilpeh lutah a apeh ding ahi. Hiche lah a chu atingpigu amei kitanlhah na geiya beh athao ho, agila beh athao jouse,  
10 akongbuh toh kinaiya um akal teni le akimvela beh athao chengse, chule athin chunga beh athao jouse jong jao ding ahi. Hichengse hi akal toh kiladoh khoma,  
11 chule thempu pan hichengse hi maicham chunga ahalvam ding ahi. Hichu Pakai anneh dinga kipe thilpeh lutah hi ding ahi.  
12 Nangman nato ding thilto chu kelcha ahile, Pakai henga nahin kailut na,  
13 aluchunga nakhut nangapma, chule Houbuh maiya chu natha ding ahi. Chutengleh Aaron chapa ten kelcha thisan chu maicham ning jousea chu athekhum sohkei dingu ahi.  
14 Thempu pan hiche thilto lah a konna phabep khat chu Pakaiya dinga thilpeh lutah a apeh ding ahi. Hiche ho lah a chu asunga um athao jouse,  
15 akongbuh toh kinaiya um akal teni le akimvela beh athao chengse, chule athin chunga beh athao jouse jao ding ahi. Hichengse hi akal teni toh kiladoh khoma,  
16 chule thempu pan maicham chunga ahalvam ding ahi. Hichu Pakai anneh dinga kipe thilpeh lutah, lunglhai um gimnamtui tah ahi. Athao jouse chu Pakaiya ahi.  
17 Nangman athao hihen athisan hileh naneh louhel ding ahi. Hiche hi nanga dinga aum jing ding dan thupeh ahin, chule hoilai mun'a cheng jong leu chun, akhang khanga nanit jing jeng dingu ahi.    

Chonset jeh a maicham 
 

1 Chuin Pakaijin Mose henga hitin aseiye,  
2 “Israel te henga anoiya hilchahna chengse hi seipeh tan. Koitobang hetlouva chonset bola Pakai danthu ho lah a khat pen pen palkeh aum khah a ahileh hitia hi nabol dingu ahi.  
3 Thempu Chungnung chun chonset abola ahile, mipi jouse chunga chonset ahin pohlut ahin, hijeh a chu aman hitobang chonset jeh a chu chonset thilto ato ding ahi. Hichea chu aman Pakaiya dinga nolnabei bongchalgol khat ato ding ahi.  
4 Aman Houbuh maiya Pakai kom'a chu bonchalgol chu ahin kailutna, aluchunga akhut angapma, chule Pakai angsunga chu atha ding ahi.  
5 Chutengleh Thempu Chungnung chun bongchalgol thisan chu themkhat alah a, Houbuh sunga chu lutding,  
6 akhutjung chu thisan lah a adelutna, chule muntheng chungnung kidaltan na pondal mai Pakai angsunga chu sagi vei athinkhum ding ahi.  
7 Chutengleh thempupa chun Houbuh sunga Pakai angsunga kitung gimnamtui halna maicham chunga saki hoa chu thisan phabep cheh asunlut ding ahi. Bongchalgol thisan adangse vang chu Houbuh maiya pumgo thilto kitona maicham bula chu asunlhah ding ahi.  
8 Chujongleh thempupa chun bongchalgol chu athao jouse chonset thilto a todinga alahdoh sohkei ding ahi. Hiche sathao lah a chu agila beh athao jouse,  
9 akongbuh toh kinaiya um akal teni le akimvela beh athao chengse, chule athin a beh athao jouse jao ding ahi. Hiche ho jouse hi akal teni toh alahdoh tha ding,  
10 chamna thilto a kitoh kelngoi chunga abol banga abola, chule pumgo thilto maicham chunga ahalvam sohkei ding ahi.  
11 Ahin bongchalgol vun, asa, alu, akengho, asung, chule a-eh amoh jouse chu alah a  
12 chule ngahmun polama vutvam ho kisunlhah na a kimang ngai jing muntheng lai khat na apohdoh ding ahi. Hiche vutbou chunga chu thing ati-a agovam ding ahi.  
13 Israel nampi chun Pakai dan thupeh ho lah a khat apalkeh a achonset uva, ahivanga ama hon achonsetlam akihetdoh hih ujongleh, amaho chu chonse hithou thou dingu ahi.  
14 Itih hijongleh achonset nau ahin kihetdoh tengule, ama hon bongchalgol khat chonset thilto dinga ahinto uva chule Houbuh maiya chu ahin kailut dingu ahi.  
15 A-upahou chun bongchalgol luchunga chu akhut angap uva Pakai angsunga chu atha dingu ahi.  
16 Chutengleh Thempu Chungnung chun bongchalgol thisan chu phabep khat alah a Houbuh sunga chu achoilut ding,  
17 akhut jung chu thisan lah a chu aphumlut a, chule muntheng chungnung kidaltan na pondal mai Pakai angsunga chu sagi vei athinkhum ding ahi.  
18 Chutengleh thempupa chun Houbuh sunga Pakai angsunga kitung gimnamtui halna maicham chunga saki ho a chu thisan phabep cheh asunlut ding ahi. Bongchalgol thisan adangse vang chu Houbuh maiya pumgo thilto kitona maicham bula chu asunlhah ding ahi.  
19 Chutengleh Thempupa chun sathao jouse chu alahdoh sohkei ding, chule maicham chunga chu ahalvam ding,  
20 Thempu chungnunga dinga kitoh chonset thilto bongchal kibolna bang-banga abol ding ahi. Hitobanga hi thempupa chun mipi chu asuh thenga, Pakai toh asuhcham ding, chutengleh achonset nau ngaidama um ding ahi.  
21 Chutengleh thempu pan bongchal amoh chengse chu ngahmun polama achoidoh a ahalvam ding, Thempu Chungnunga dinga chonset thilto tobanga chu abol ding ahi. Hiche hi Israel mipi jousea dinga chonset thilto ahi.  
22 Koi hijongleh Israel mite lah a alamkai khat pen chun Pakai a Pathen thupeh apalkeh a achonset khah a ahivanga achonsetna kigeldoh lou aum khah a ahile, amapa chu chonse hithou thou ding ahi.  
23 Amapa chun achonsetna ahin kigeldohni nileh, chonset thilto a dinga nolnabei kelchal khat ahin kailut ding ahi.  
24 Chutengleh akhut chu kelchal luchanga angap a chule pumgo thilto a kitoh gancha ho kithana Pakai angsunga chu atha ding ahi. Hichu chonset thilto ahi.  
25 Chutengleh thempu pan chonset thilto gan thisan lah a chu akhut jung aphumlut ding, chule pumgo thlto dinga maicham chunga saki ho a chu asunlut ding ahi. Adangse vang chu maicham bula chu asunlhah ding ahi.  
26 Chutengleh kelchal thao jouse chu maicham chunga ahalvam ding, chamna thilto tobanga abol ding ahi. Hitobanga hi, thempu pan lamkaipa chu achonsetna a konna asuh thenga, Pakai toh asuhdih ding, chutengleh achonsetna kingaidam ding ahi.  
27 Koitobang milhamho lah a Pakai thupeh palkeh a chonset bola, ahivanga abollam helou ho jong chu chonse hithou thou dingu ahi. ✡  
28 Achonset nau ahin geldoh ni niuleh, achonset nau thilto dinga nolnabei kelpi khat ahin kai dingu ahi.  
29 Chonset thilto luchunga chu khut angap uva, pumgo thilto a kitoh gancha ho kithana mun'a chu atha dingu ahi.  
30 Chutengleh thempu pan akhutjung gan thisan lah a chu aphumlut a pumgo thilto dinga maicham chunga saki ho a chu asunlut ding ahi. Thisan amoh chengse vang chu maicham bula asun lhah ding ahi.  
31 Chutengleh kelpi thao jouse chu alah doh ding, chamna thilto a kitoh sathao kibolna banga abol ding ahi. Sathao chu maicham chunga ahalvam ding, chule hichu Pakaiya dinga lunglhai um namtui tah hi ding ahi. Hitobanga hi, thempupa chun mipi chu asuhthenga Pakai toh asuhdih ding, chutengleh achonset nau ngaidama um dingu ahi.  
32 Mipi chun chonset thilto dinga kelngoi ahin kai uva ahile, hichu nolnabei anu hi ding ahi.  
33 Chonset thilto chunga chu akhut angap uva chule pumgo thilto a kitoh gancha ho kithana mun'a chu atha dingu ahi.  
34 Chutengleh thempu pan akhutjung chu chonset thilto gan thisan lah a chu aphumlut a pumgo thilto dinga maicham chunga saki ho a chu asunlut ding ahi. Thisan amoh chengse vang chu maicham bula asun lhah ding ahi.  
35 Chutengleh kelngoi thao jouse chu alah doh ding, chamna thilto a kitoh kelngoi thao kibolna bang-banga abol ding ahi. Pakaiya dinga thilpeh lutah kipehna chunga sathao chu maicham chunga ahalvam ding ahi. Hitobanga hi, thempu pan mipi chonsetna a konna asuh thenga, Pakai toh asuhdih ding, chutengleh amaho chu ngaidama um dingu ahi.    

Themnmona chunga maicham velvet ding 
 

1 Nanghon thil khat namu uleh nahet u chung changa hettohsah dinga nakikou tengule, hitobang hettohsah louva um chu chonset ahin, chule na chonset jeh a chu gotna nachan ding ahi.  
2 “Ahilouleh nangman sathenglou sathisa hamkhat chu hetlouva natoh khah a ahileh hichu chonna dol'a thenglou ahi. Hitobanga na thilbol chu na hetdoh tengleh nangman na kisuhbohna le na chonsetna chu na phondoh ding ahi. Hitobang sathisa chu gamsa hihen, insa hihen, ahilouleh tolla vah ho hijongleh aboncha chunga nabol sohkei dingu ahi.”  
3 Ahilou jongleh nangman hetlouvin mihem suboh thei thil khat na tongkha tai. Hiche nathil tohkhah chu na hetdohni nileh, nangman na chonsetna chu na phondoh ding ahi.  
4 Ahilouleh nangman aphatna ding hihen asetna ding hijongleh ngol-hoitah in nakihahsel tan ahi. Hichu ngol-hoitah ahi ti na geldoh tengleh, na chonsetna chu na phondoh ding ahi.  
5 Hitobang chonsetna ho hi khat pen pen hijongleh nahin geldohni nileh, na chonsetna na phondoh ding ahi.  
6 Chutengleh chonset themmona jeh a nangman gancha kul sunga konna kelngoi hihen kelcha hijongleh anu khat Pakai henga nahin kai ding ahi. Hiche hi chonset thilto hi ding thempu pan nangma chonsetna a konna na suhthengna le Pakai toh nasuh dihna hi ding ahi.  
7 Ahinlah nangman kelngoi nahin kaijou hih jongleh, chonset themmona jeh a thilto dinga vakhu ni ahilouleh vapal ni nahin choi ding ahi. Vahcha khat chu chonset thilto ding ahin chule khat chu pumgo thilto hi ding ahi.  
8 Hichengse chu thempupa henga nahin choi ding, aman vacha khat pen chu chonset themmona thilto a ato ding ahi. Vacha ngong chang chu ahechip a, ahivanga aluchang chu atahsa toh akikhen sah louding ahi.  
9 Chuteng chonset thilto gan thisan phabep chu maicham ningho a chu athekhum ding, chule thisan amoh chengse chu maicham bula chu alonlhah sah ding ahi. Hichu chonset thilto hi ding ahi.  
10 Hitia chu thempu pan vacha ani channa pa chu pumgo thilto adia asem ding, akibol ding dan kisei tobang chetna abol ding ahi. Hitobanga hi thempupa chun na chonsetna a konna na suhthenga, Pakai toh na suhdih a, chutengleh ngaidama naum ding ahi.   

Thilto thua khankho 
 

11 Vakhu ni le vapal ni nahin choi jou louva ahileh, na chonset thilto dinga chu changbong ephah dimni nahin choi thei ahi. Hiche hi chonset thilto ahijeh chun, olive thao toh na helkhom louding, thil namtui jong na lhah lut louding ahi.  
12 Changbong chu thempupa kom'a nahin choi ding, chutengleh aman changbong lah a konna chu khut dimkhat asodoh ding ahi. Pakaiya dinga thilpeh lutah na pehna bana hiche changbong chu maicham chunga ahalvam ding ahi. Hichu chonset thilto ahi.  
13 Hitobanga hi chonset jeh a themmona neiho chu thempu pan asuhthenga, Pakai anga asuhdih ding, chule achonset nau ngaidama um ding ahi. Changbong amoh chengse chu lhosohga thilto kibolna banga, thempupa chang ding ahi.  
14 Chuin Pakaijin Mose henga aseijin,  
15 “Nalah uva khat touvin hettohlou jeh a Pakai thil thengho asuhboh a chonsetna nanei khah uva ahile, Pakai henga chonset thilto nahin choi ding ahi. Chonset thilto ding chu nangma a mong mong kelngoichal nolnabei hi ding, ahilou le aman kibahpi khat dangka a nachoh ding, hichu muntheng phunga thiltena a kitetoh dungjuiya hi ding ahi.  
16 Thiltheng nasuhset ho chu aman napeh a nasem phat kit ding, chule adang soma ni jong na pehtha ding ahi. Thempupa kom'a napeh tengleh, aman kilhaina kelngoichal toh chun chonset thilto a ato a na suhtheng ding, Pakai toh na suhdih a, chule ngaidama naum ding ahi.  
17 Vetsahnan Pakai thupeh ho lah a khat na palkeh in na chonsetai. Nangman na bolkhel chu nahet louva nabol hijongleh chonse nahi thou thou ding chule na chonset jeh a chu bolgima naum ding ahi.  
18 Hitobang chonset thilto dinga chu, thempupa henga nangman kelngoichal nolnabei khat nahin kailut ding, ahilou le aman kibahpi khat nachoh a nahin kailut ding ahi. Hitobanga hi thempu pan hetlouva nabol khah chonsetna ho a konna na suhtheng ding, Pakai toh na suhdih a, chule ngaidama naum ding ahi.  
19 Hiche hi chonset thilto hi ding ahi, ajeh chu Pakai douna a chonse nahi.    

1 Chuin Pakaijin Mose henga aseiye, ✡  
2 “Vetsahnan mikhat touvin akivoppi khat dounan chonset abolin, chule Pakai henga kitah louvin aumin ahi. Ahilouleh vetsahna dangkhat mikhat in sum nakoisah chu najoubolin, na gumangin, nachompeh tai,  
3 ahilouleh thilkeu mangkhat namun chule najou naseijin, thutah seina a nakihahsel in jou naseijin, ahilouleh hitobang chonsetna dang khat naboldoh tan ahi.  
4 Hitobang chonsetna ho hi khatpen pen nabolkhah a ahileh, nangma chonse nahitai. Na guhmang jouse chu na lepeh ding, acham louva nalahpeh sum hihen lang, min nakoisah naguhmangho hijongleh, ahilouleh thilmang namuho hihen lang,  
5 jouthu a nakihahsel a nalamdoh jouse hijongleh aboncha a na lepeh ding ahi. Nalahpeh ho jouse kom'a lhingsetna na lepeh ding akalval a jong soma ni napeh tha ding ahi. Napehdoh nikho lechun chonset thilto jong napeh tha ding ahi.  
6 Chonset thilto dinga chu, nangma a mong mong kelngoichal nolnabei khat nahin kai ding, nangma a aumlou leh aman kibahpi khat nachoh ding ahi.  
7 Hitobanga hi thempu pan Pakai angsunga nasuhtheng ding, Ama toh nasuhdih ding, chule hitobang chonsetna jousea konna ngaidama naum ding ahi.   

Pumgo thilto 
 

8 Chuin Pakaijin Mose henga aseiye,  
9 “Aaron le achapa te henga pumgo thilto chung changa hilchahna hi seipeh tan. pumgo thilto chu ajing jingkah chan'a maicham chunga na dalhah den ding, chule maicham mei jong chu jankhovah keiya nakousah ding ahi.  
10 Jingkah tengleh, thempu pan atupatpon von chu ahin kivona chule tupatpon vonsungnung chu ahin kivon jouteng chuleh, pumgo thilto kihalvamna vut ho chu ahin suhtheng ding, chule maicham ning langa akoi ding ahi.  
11 Chujou tengleh avonho chu asutlhah ding, avon ngaiya kivon kit ding, chule vutvam ho chu ngahmun polama munthenglai khatna apohdoh ding ahi.  
12 Hiche phat sunga chu maichama mei chu kou jing ding; mitsah louhel ding ahi. Jingkah seh le thempupa'n meilah a chu thing ahetbe jing ding chuleh pumgo thilto a dinga agontup jing ding ahi.  
13 Maicham chunga mei chu phat jousea kou jing jeng ding, mit louhel ding ahi.   

Gancha maicham 
 

14 Hichu lhosohga thilto maicham ahin, chule Aaron chapa te jousen thilto ding chu Maicham Pakai angsunga ahin tocheh diu ahi.  
15 Amaho jouse lah a mikhat pen chun athilto lah a konna lhosoh changbong neldi khut dim khat ahamdoh ding, lhosoh thilto toh kihel thaotwi leh gimnamtui puma alah a, hichu mang theilou maicham chunga chu agovam sohhel ding, Pakaiya dia gimnamtui soh ding ahi.  
16 Chule amoh chengse chu Aaron le achapa te sesen aneh diu ahi. Ahin aneh diu chu cholsolou hi ding, hichu muntheng lai khat a aganeh diu ahi; anehna diu mun chu kikhop khomna ponbuh sunga chu aneh diu ahi.  
17 Sumil hih un, hichu chol toh nahal louhel diu ahi. Keiman pumgo maicham kachan kahoppeh ahin, chonset maicham le themmona chungnung ahi.  
18 Pathen a konna pumgo thilto thudol'a nakhang lhung uva dia thu kateppeh nahiuvin, hichu Aaron chate lah a pasal jousen aneh diu ahi, hiche maicham thilto hi koi hile atongkha chan theng jing ding ahi.  
19 Mose henga Pakaijin hiti hin aseijin,  
20 Aaron le achapa te hon thempu panmun dia thao akinu nikho tengu leh, Pakai henga athilto diu chu hiche hi ding ahi; lhosohga thilto dia changbong nelsel ephah dimkhat hopsom lah a hop khat hi ding, akeh khat chu jingkah maichama ato ding chule akeh langkhat ma chu nilhah lang maichama ato ding ahi.  
21 Changbong nel chu khangbel sunga thaotwi toh kichohhel ding, chuteng nangman dip a kihelsa chu maicham thilto dang ho banga apheng phenga nakoi tup ding; hichu Pakaiya dia gimnamtui dinga nahin choi ding ahi.  
22 Chule Aaron chapa te ho lah a, ama khela thempu dia thaonu chang pa chun, hiche maicham thilto chu a-itih channa dia Pakai heng lama ato ding, hiche ho jouse chu govam hi ding ahi.  
23 Thempu koi hileh lhosohga maicham thilto atodoh jouse, aboncha agovamhel ding, hichu koima chan anehthei louding ahi.   

Chonset jeh a maicham 
 

24 Chuin Mose henga Pakaijin hitin aseipeh in ahi.  
25 Aaron le achapa te henga hiti hin sepeh in, hiche hi chonset jeh a maicham thilto dinga dan ahin; hichu pumgo thilto gancha kithana mun Pakai angsunga chonset maicham thilto ding gancha jong tha ding, ajeh chu hiche hi maicham thilto lah a atheng chungnung ahi.  
26 Chonset jal'a maicham thilto tohdoh a thempu pan asa chu aneh ding, hichu kikhop khomna ponbuh muntheng lailung khat a aneh ding ahi.  
27 Chule itobang thil hijongleh hiche maicham thilto sa gatongkha chan athenga um jing ding, athisan hijongleh apon chunga anat khah a ahileh, hiche thisan natna ponsil chu nangman muntheng lailunga nasop ngim ding ahi.  
28 Chule sahonna bel jeng jong kivo keh ding, sum-eng bel mangcha a kihon ahileh, suhthengsel a twiya phumlut ding ahi.  
29 Hiche maicham thilto sa chu, thempuho jouse lah a pasal kiti phot in aneh diu, hichu atheng chungnung ahi.  
30 Ahinlah muntheng mun'a kithoidamna dinga thisan puma kipolut sa, kikhopkhomna ponbuh sunga kilhut chonset themmo thiltoa kithat sa chu koiman anehthei louhel ding, asa chu apumpia meiya govam hel ding ahi.    

Themmo jeh a maicham 
 

1 Themmo jeh a maicham thilto ding chu hiche hi ahi, hichu atheng chungnung hi ding ahi.  
2 Pumgo thilto maicham phunga gancha kithana mun'a chu, hiche themmona thilto chu kithat ding chule gan thisan chu maicham ninggol jousea chapkhum ding ahi.  
3 Hitia chu thempu pan athao jouse aboncha maichama atodoh ding, amei tobuh thao, asung thao alap jouse toh,  
4 ataijung lah a akal teni leh akal'a athao um chengse, athin leh akal teni jaonaa aphe le athao jouse aboncha alahdoh cheh cheh ding,  
5 chutengleh thempu pan pumgo thilto dinga Pakai heng lam, maichan chunga agovam hel ding ahi, ajeh chu themmo maicham thilto ahi.  
6 Hitobang maicham thilto chu thempu ho lah a pasal kiti phot in aneh thei ding, ahin muntheng sunglai khat a aneh ding dol ahi, hichu atheng lah a atheng chungnung khat ahiye.  
7 Themmona maicham thilto le chonset thilto hi akikhehna um behlou ahin, anitah a dan khat a um chu ahi, chutia chu athoiya pang thempupa chun kithoidamna maicham thilto chu akilah ding ahi.  
8 Pumgo maicham thilto a pang jouse sanpeh a tohdoh a pang thempu pan hitobang maicham thilto savun chengse chu akilah ding ahi.  
9 Chule lhosohga maicham thilto, meilhum sunga kigousa, khangbel a kihon sa le kikang sa jouse chu aboncha hiche thempupa chun akilah ding ahi.  
10 Hitia chu lhosohga maicham thilto thaotwi kichap kotsa hihen, akichap kotlou hijongleh, aboncha Aaron chapa te chang diu ahi.   

Chamna maicham 
 

11 Ajeh chu hiche maicham thilto hi, koi hileh Pathen henga chamna maicham kilhaina ganthaa hitia hi chepi ding ahi.  
12 Maicham thiltoh pan thangvahna dia atodoh ding ahileh, hitobang thangvah maicham thilto ding chu changlhah thaotwi kichap khumsa changlhah pheng phabep chutoh, hiche thaotwi toh kihalsa changlhah le changbong neldi a kisem chutoh ato tha ding ahi.  
13 Amapa chun hiche thangvahna maicham thilto kilhaina gantha chu chol jaolou changlhah chutoh ahinto tha ding ahi.  
14 Chule hiche thilto ho jouse lah a konna chu khat cheh alahdoh ding, hichu Pakai maicham thiltoa apeh ding ahi. Hiche ho jouse chu chamna maicham thilto gancha thisan jouse chap le a pang thempupa chang ding ahi.  
15 Hiche thangvahna maicham thilto kilhaina gancha kithat chu, anikhoa neh ding ahin, asa neo khat jeng jong khovah chan umsah louding ahi.  
16 Chule hiche gancha kilhaina maicham tohdoh pa chun, thu lolhinsah a kitoh doh ham ahilouleh deisah jal'a kitoh doh ahileh, hiche kilhaina gancha kitha nikho ma-ma a chu aneh ding amoh chengse chu ajinglam le anehthei kit ahi.  
17 Chule ani thum chan a sa umho vang chu meiya govam hel ding ahi.  
18 Itiham khat a hiche mipan gancha kilhaina maicham thilto aneh nah laiya ahileh, hiche kilhaina maicham tohpa chu santhei dol ahipoi; hiche maicham thilto chu amapa dinga ngensea um thei louding ahi, ajeh chu thet umtah sohdoh ahitan hitobang thilto nekha sun chu chonset themmona chu chang jing ding ahi.  
19 Thil thenglou sa chu nehtah louding, hichu meiya govamhel ding ahi, hinlah mi koi hileh atahsa chung theng chan chun sa aneh thei jing ahi.  
20 Ahinlah koi tobang ham khat chu ama tichung boh puma, Pakaiya dia kitohdoh kilhaina maicham nekha sun chu koi hileh amite lah a konna pampaiya um jing ding ahi.  
21 Koi hileh athenglou tongkha a chun, hiche athenglou atohkhah pen pen chu, mihem hihen gancha thenglou hijongleh hiche ho jouse toh chun kilhaina maicham thilto ho chu nekha jeng taleh, amapa chu amite lah a konna pampaiya um jeng ding ahi.   

Nehlou ding ho 
 

22 Pathen'in Mose henga hiti hin aseitan,  
23 Israel chate jouse henga hiti hin thu sepeh in, sathao kiti phot bongchal thao hihen, kelngoi thao, kelcha thao hitaleh athao kiti phot chu nehda jengun.  
24 Gancha thikam thao hihen, gammang lah a gamsa tha athao hijongleh hiche sathao ho chu lamchoma kimang thei ding, hinlah neh vang naneh louhel diu ahi.  
25 Hitobanga chu koi hijongleu chun, Pathen henga govam dia kitohdoh gancha sathao nekha chan chu namite lah uva konna pampaiya um ding ahi.  
26 Nanghon thisan kiti phot, vacha thisan le gancha thisa kiti phot, nachele nauva thisan um phot chu naneh theilou diu ahi. ✡  
27 Hiche banga chu nalah uva koi hileh, thisan tepkha phot chu pampaiya um jeng ding ahi.   

Thempu ho dia chanvou 
 

28 Pathen'in Mose henga hiti hin aseipeh in,  
29 Israel chate jouse henga hiti hin seipeh tan, nalah uva koitobangin Pathen adia chamna maicham thilto kilhaina gancha apenom chanin peh jeng thei ahi.  
30 Ama chun atahsa tah a hiche kilhaina gancha chu Pathen heng lama ahin kaiya, hichea chu athilto ding chu athao le a oppheng ahin choi ding, chuteng Pathen angsunga aoppheng lai chu maicham thensona a pang ding ahi.  
31 Chujou tengleh thempu pan sathao chengse maicham phunga agovam hel ding, a oppheng jouse vang chu Aaron chapa te chang ding ahi.  
32 Chamna thilto nabol bangun, samal khat pen chu thempupa henga na pehlut diu ahi.  
33 Hitia chu Aaron chapa te ho lah a gancha thisan le athao toh a pangpa chun, ama chan ding samal jetlam chu akikoi ding ahi.  
34 Ajeh chu kithenso sa oppheng le samal chu Israel chate jouse lah a kon kiladoh a, chamna maicham thilto apeh jouse lah uva konna kachom khendoh ahi.  
35 Hichu Aaron le achapa te jouse chang diu ahi, ajeh chu amaho Pathen thempu adia akithenso uva ahung kipehdoh nikhouva pat, Pathen henga pumgo maicham thilto jouse akilah diuva gotsa chu ana hitai.  
36 Chule thempu dia thao akinu nikhouva pat, hichu amaho chang diu ahi tia Pathen'in Israel te lah a ana phondohsa ahitai, hitia chu akhang lhung keiyuva tang louhel'a bat a anei jing diu ahi.  
37 Hichu pumgo maicham thilto ding dan, lhosohga, themmona, kisuhthengna chule chamna maicham thilto dan hi ding ahi.  
38 Sinai molsanga Pathen'in Mose henga athusei chun, Israel chaten Pathen henga maicham thilto ahin choi diu ahi, tia ana phondohsa ahitai.    

Thempu ho thensona 
 

1 Hichun Pathen'in, Mose henga hiti hin aseijin,  
2 Aaron leh achapa te chu akivonna diu vontheng, kiloi ding thaotwi, chonset thilto ding bongchal, kelngoi achal ni leh cholsolou changlhah pucha khat jaonan hinpuiyun,  
3 chutengleh khopi sunga amitakip kikhopkhomna ponbuh kot phunga chun koukhom sohkeiyin, ati.  
4 Chuin Mose’n jong Pathen thupeh bang-bang chun na atongin, khopi sunga kon'in amitakip chu kikhopkhomna ponbuh kot achun ahung kikhom soh tauve.  
5 Hichun Mose’n jong mipiho jouse jah a thu aseijin, hiche hi Pathen'in bol dinga thupeh anei ahi.  
6 Aaron le achapa te ho Mose’n ahin puitan, abonchauvin twiyin asiltheng soh tauve.  
7 Chuin Aaron chu sangkhol lah a alenpen chu avonpeh tan, sangkhol chol jong avonpeh in, konggah jong agahpeh tan ahi, hichu khutthem tah a kisem chalchep konggah chu agahpeh in ahi.  
8 Hiti chun ompho achunga atompeh in, chuin ompho chunga chun vahna le chamkimna akoi lhing sel’in ahi.  
9 Chuin Mose’n Aaron luchunga del akoppeh in, adelkop mailama chun sana pheng lallukhuh akhaipeh tan, Pathen'in Mose athupeh bang chun aboltai.  
10 Chuin Mose’n tahsaa anu ding thao chu alan, Pathen Houbuh le asunga um jouse anu sohkeiyin, thensona aneijin ahi.  
11 Hichea chu velsagi jen achap khum ding, maicham leh ama manchah thil jouse jong chu thao achapsoh in, kisilna konglen chule atunna jong thaotwi achap in abonchan athenso tan ahi.  
12 Thempu Aaron luchunga nu dingin thaotwi helkhat achap khumin, atahsa ajong anun, athenso paitan ahi.  
13 Chuin Aaron chapa te ho chu Mose’n ahin puiyin, khat cheh in sangkhol len a ahpeh tauvin; konggah jeng jong gahpeh in aluchung cheh uva lukhuh akhuh peh cheh un, Pathen thupeh bang bangin Mose’n amaho chu khat cheh in abolpeh tauvin ahi.  
14 Hiti chun chonset maicham thilto dingin bongchal chu ahin kailut tan, chuin Aaron le achapa te hon gancha luchanga chun akhut angamlha sohkeiyun ahi.  
15 Chuin bongchal chu Mose’n athat paiyin, athisan achun akhut jung aphumlut in, maicham phunga saki ho achun achapnat sohkeiyin, maicham jong athenso in, gan thisan chu maicham khombul hoa achapnat sohhelin, thensona sem in, hiche achun kithoina jong aboltan ahi.  
16 Asunga athao jouse achom khenin, athin lah a aphe le athao le akal teni ahin, athao beh jouse jong achom khenin, hiti chun Mose’n maicham achun agouvam tai.  
17 Hiche bongchal avun atahsa ho chule aeh jaonan, Pathen thupeh bang bangin Mose’n polam ngahmun achun agouvam heltan ahi.  
18 Chuphat in pumgo maicham thilto dingin kelngoi chal ahin pelut in, hiti chun Aaron le achapa ten kelngoi chal chunga chun akhut-u angam sohkei tauvin ahi.  
19 Mose’n kelngoi chal chu athat in, gan thisan chu maicham aninggol'a achap khumin ahi.  
20 Kelngoichal sa chu asemtoh selin, aluchang ahin asa kisemtoh sel leh athao abonchan Mose’n meiya agouvam tan ahi.  
21 Gancha sasung jouse ahin, akeng ahin; abonchan twiya asoptheng soh phat in, pumgo maicham thiltoa dingin Mose’n kelngoi chal chu agoutan, Pathen thupeh dungjuijin Mose’n Pathen heng lam adin pumgo thilto namtuisel chu atohdoh in ahi.  
22 Chuin kelngoi chal khatma thensona dingin ahin kailut paiyin, Aaron le achapa te hon gancha luchang achun akhut-u angam sohkeiyun ahi.  
23 Hiti chun Mose’n jong kelngoi chal thensona chu athat tan, athisan phabep aladoh in, Aaron bilkol jetlam achun aloipeh in, akhut jetlang khupi achun thisan anupeh in, akengphang khupia jong chun anupeh in ahi.  
24 Hiti chun Aaron chapa te abonchauvin ahin puiyin, gan thisan helkhat khat abilkol jet lamu aninggol leh akhut jet lamu khutpi cheh-u ahin, akengphang jetlamu khupi achun anunat peh sohkeiyin ahi. Gan thisan chu Mose’n jong maicham kimvela chun athe sohhel in ahi.  
25 Athao ho jouse ahin, asunga athao ho jouse jaonan, athin a aphe um cheng leh athao toh kihal akal teni jaonan, athao chengse chutoh amal jetlam achom khen in ahi  
26 Pathen angsunga kitung pucha sunga chol jaolou changlhah phengkhat, thao toh kihal chu mang chan, changlhah atum tuma um khat jong alan, hiche ho jouse chu abonchan sathao ho leh samal chunga chun akoiyin,  
27 chuphat in Aaron le achapa te khut a apedoh tan, hichengse chu abonchan Pathen angsunga thensona maicham din thensona aneijin ahi.  
28 Hiche ho chu abonchan Mose’n anung lah in, abonchan pumgo maicham thilto toh chun maicham phunga meijin agouvam tai. Ajeh chu kithensona maicham ahin, hichu Pathen heng lam adia gimnamtui tah pumgo thilto ahi.  
29 Aoplhang se chu Mose’n aladoh in, Pathen heng lama thensona thilto din alhanin, hichu Pathen thupeh bang banga Mose’n chanvou anei ding ahi.  
30 Thao phabep khat le gan thisan phabep maicham chunga um chu nu dingin Mose’n alan Aaron tahsa chung le aponsil chung hoa chun achap khum in, Aaron le achapa te jouse jaonan achapa te jouse ponsil ahin ama ponsil abonchan thensona aneijin ahi.  
31 Hiti chun Mose’n Aaron chule achapa te jouse henga hiti hin aseipeh in, kikhop khomna ponbuh achun sa hi kihon tauvin, ajeh chu Aaron le achapa ten aneh diu ahi, tia ana kiphong doh bang-bang achun; khopi phung lam a chu sa thensona changlhah pucha sunga um chu naneh diu ahi.  
32 Hichea na nehmoh chengseu chu, aboncha sa hihen changlhah hileh meiya nagovam diu ahi.  
33 Chule nisagi sung sesea koima chan kotpi phung apaltan louding, hichu thensona nikho ahung lhun kahsea koimacha pampot louhel ding nahiuve, ajeh chu na kithensona dinga, na kisuhtheng ngaijah ahi.  
34 Hichu ahin tunia na kitong banga hi Pathen'in nangho kithoina semna dinga thupeh ana nei ahitai.  
35 Hijeh chun nangho koi hijongleu chun nisagi sunga hi, kikhopkhomna ponbuh kotpi bula najan ge jeng diu; Pathen thupeh banga ima jouse najui diu, hiche bang-banga chu keima jong ngensena eina kipe a ahi.  
36 Chuin Aaron le achapa te jousen, Pathen akon Mose’n athupeh bang uchun ijakai abol tauvin ahi.    

Aaron kilhaina maicham 
 

1 Chuin thensona jouva niget lhin nin, Mose’n Aaron chapa te chengse le Israel te lah a upaho akou khom'e.  
2 Aaron henga hiti hin aseipeh in, chonset maicham thilto dingin bongchal khat gakaiyin, chule pumgo maicham thiltoa todingin kelngoi chal khat ma gakaiyin lang, anitah a chu Pathen henga na todoh ding ahi.  
3 Hitia hi Israel chate henga na seipeh ding, chonset maicham thilto dingin, kelchal khat gakaiyun lang chule pumgo maicham thilto dinga nolnabei bongnou khat leh kelngoi nou khat nahin kai diu ahi.  
4 Pathen angsunga chamna maicham kilhaina thilto adia bongchal khat le kelngoi chal khat nagakai diu; chule lhosoh maicham thilto adia changbong olive thao kichapsa toh hi ding ahi. Ajeh chu tuni khoa hi nangho henga Pakai hung kilah ding, ati.  
5 Hitobang chun amaho jousen Mose a konna athujah bangun, thil jouse chu kikhop khomna ponbuh mailam achun ahin polut soh tauvin; chuin khopi sunga kon japin ahin nailut un, abonchauvin Pathen ansunga chun ading sohkeiyun ahi.  
6 Chuin Mose’n ajah uva hiti hin aseipeh in, hitobang thil ho jouse hi Pathen'in nangho natoh dinga napeh doh-u ahitan, hichea chu Pakai, Pathen loupina nangho jal'a naheng uva hung kilah ding ahi.  
7 Hiti chun Mose’n jong Aaron henga hiti hin aseipeh in, maicham phung lam hin nailut in, chonset maicham thilto nato ding le pumgo maicham thilto nato ding chu hung toh inlang, hichea chu nangma mimal'a ding ahin na mite jousea ding hijongleh kithoidamna nasem ding, Pathen thupeh bangin japin maicham thilto dinga ahin choi chengse chu, hinchoi inlang amaho dia jong kithoidamna na sempeh diu ahi. ✡  
8 Aaron in jong maicham phung lam ahin nailut paiyin, ama mimal kithoidamna dia chonset maicham thilto bongnou chu athat tan ahi.  
9 Gan thisan chu achapa ten Aaron heng lam'a ahin choiyun, hichun Aaron in jong gan thisan lah achun akhutjung aphumlut in; chuin maicham ningli saki ho achun thisan aloinat in, thisan amoh chengse vang chu maicham phunga chun abonchan abolhan ahi.  
10 Chule hiche chonset maicham thilto gancha thao le akal teni, athin a um aphe chengse chu Mose henga Pathen'in ana thupeh bang chun maicham chunga meiya agouvam in ahi.  
11 Gancha tahsa le avun chengse vang chu, Aaron in polam munkhat a meiyin agouvam tan ahi.  
12 Chubanin pumgo maicham thiltoa kitoh doh gancha chu athat tan, gan thisan chu Aaron chapa ten ama heng lama ahin choiyun, hiti chun Aaron in jong maicham phung aninggol gola chun gan thisan chu achap khum sohkeiyin ahi.  
13 Chuin Aaron kom'a pumgo maicham sa um chu achapa te hon asemkhen khenun, aluchang jaonan ahin polut un; chuin Aaron in maicham chunga meiyin agouvam in ahi.  
14 Sasung ahin akeng li ho ahin, abonchan Aaron in asop thengin pumgo maicham thilto ahin, abonchan maicham chunga chun meiyin agouvam in ahi.  
15 Hiche jouse kichaiyin, Aaron in japi maicham thilto chengse ahin kaiyin, japi dinga kitohdoh chonset maicham thilto kelcha chu athat in, masanga thilto kibol bang-bang chun chonset maicham thilto in apedoh tai.  
16 Pumgo maicham thilto jong ahin choilut in, dan kisem bang-bang chun hiche jong chu atohdoh paiyin ahi.  
17 Lhosohga akon maicham thilto ding ahin polut in, maicham thilto ding chu akhut dimin ahamdoh in, pumgo maicham thilto jingkah seh a kibolna mun achun agouvam in ahi.  
18 Chuin Aaron in chamna maicham thilto kilhaina japi dingin, bongchal leh kelngoi athat in, gan thisan chu Aaron chapa ten ama henga ahin choiyun ahileh, Aaron in jong gan thisan chu maicham phunggol gola chun achap khum e. ✡  
19 Bongchal leh kelngoi achal thaose chu, amei thaolai le asung alap thao jaonan akal teni le aphe um chengse ahi.  
20 Abonchan athao jouse jaonan aoplhang chungvuma chun akoi uvin, ahin hilah achun athao laise chu meiyin ahalvam un ahi.  
21 Aoplhang kah le amal jetlam vang chu, Patheng henga Aaron in athensona maicham thilto din athenso paiyin, hiti chun Mose thupeh bangin aboltai.  
22 Hiche jouse kichai nungin, Aaron in japi lamven phatthei aboh un ahi. Hiti chun hiche maicham thilto ho; chonset maicham thilto, pumgo maicham thilto leh chamna maicham thilto abonchan Pathen henga atodoh nung chun ama ahung kumsuh tan ahi. ✡  
23 Kikhop khomna ponbuh sunga chun, Mose le Aaron asunglha lhon'in, ahung potdoh kit lhon tan, japi chu phatthei aboh pai lhon'in, apettah chun japi angsunga chun Pathen loupina ahung kilah jengin ahi.  
24 Hiche pettah chun Pathen angsunga mei akou jeng tan, maicham phunga kikoi sathao pumgo maicham thilto chu akalha jeng tai, japin hiche thilsoh amu phat un a-ul lha tauvin, abonchauvin tollhanga chun amaiyu anga sohkeiyun akunlha tauvin ahi.    

Nadab le abihu thina 
 

1 Chule Nadab le Abihu, Aaron chateni chun meibom chu akilah lhon tan, asung achun mei atih kou lhon'in, gimnamtui jong akoiluttha lhon'in, Pathen thupeh loubeh in achon lhontai, thenna beihel khop in Pathen angsunga chun hiche gimnamtui chu ahallha lhon'in ahi.  
2 Chuin meikong hattah Pathen a kon'in ahung koudoh in, Pathen angsunga chun ani lhon'in thina atoh lhon tan ahi.  
3 Mose’n jong Aaron henga aseipeh in, hiche hi Pathen'in ana thupeh keima heng lam hin nailut chan chu Keiman jong thengsel'a kakimu sah ding, chitin namtin anga choi-at a kaum ding ahi, tia asei chu ahi, chuin Aaron jong thipchet in aumtai.  
4 Uzziel chapa teni Mishael le Elzaphan chu Aaron in akou lhon'in, ajah lhona hiti hin aseipeh lhon'in, muntheng sunga hung lut lhon'in nasopi teni longdamsa hi polang ngahmun khat a gathah doh lhon'in, ati.  
5 Chuin amanin jong muntheng achun alut lhon'in, Mose thupeh bangin asopi teni longdamsa chu asangkhol len achun, akhu lhon'in polang ngahmun achun apodoh lhon tan ahi.  
6 Mose’n jong Aaron ahin achapa teni Eleazar chule Ithamar henga hiti hin aseipeh in, na jangtel sam uchu lhaideh a naput louhel diu ahi, hitia chu na ponsil jengu jong na kesah lou diu, hichu nanit lou uva ahileh thina na chan jeng thei u ahi, chugoh hilouvin na khopi sung uva jong lunghanna kibung lha thei ahi. Pathen lunghanna aso jah khah a ahileh, Israel chate jouse chu kap ding ahiuve.  
7 Kikhop khomna ponbuh kotbul chu jabol unlang khokal hih un, hiche jong chu nanit lou uva ahileh thinan naphah diu ahi, ajeh chu nangho hi Pathen adia thaonu chang nahi tauve. Hiti chun Mose’n athupeh bang-bangu chun abol tauvin ahi.  
8 Pakaijin Aaron henga hitin aseipeh e,  
9 “Kikhop khomna ponbuh sunglam nalut ding uva ahileh, na chapa te jouse ahin chule nangma tah nahin na boncha uva ju leh khamna thei kiti phot nadon theilou diu ahi, ajeh chu thina na chan jeng thei diu; hijeh chun nakhang nakhang uva najui diuva thupeh ahi.  
10 Thil theng le thil ijakai athenglou hose chu, na chomkhen sohkei diu, atheng le athenglou chu datkhen jedan nathep diu ahi.  
11 Hiche jeh a chu Pakaijin Israel chate jouse, Mose mangchaa athusei jouse nun le khan ding dan chengse chu phatah a na seipeh sohkei diu ahi,” ati.  
12 Chuin Aaron chapa teni Eleazar le Ithamar adam nalai teni jah achun, “Mose’n hiti hin aseipeh lhon'in, Pathen adia lhosohga maicham thilto amoh chengse chu chomtup unlang, chol jaolou in maicham phung kom achun netauvin, hichu thil theng lah a achungnung pen ahi. ✡  
13 Hiche hi muntheng lai khat a naneh diu ahi, ajeh chu nang le na chilhah te chan chombeh atum’a Pakaiya kitohdoh ahi. Hiche thupeh ho hi keima eikipe chu ahi.  
14 Hinlah sa oplhang le amal chu deichom’a kitohdoh a hou thudol’a theng ahitan hoilai mun hijongleh neh thei ahi. Hiche ho chu nang le na chilhah te chan dia nakipeu chamna thilto a Israel mipi hon ahin todoh ahi.✡  
15 Sa aoplhang le amal ana kitohdohsa chu pumgo maicham thilto ahin sathao jaona a ahin pohlut diu, chutengleh Pakai angsunga maicham thilto dinga thensona um ding, Pakai thupeh bang-banga a-imatih chana dinga hiche maicham thilto jouse chu nang le na chilhah te chan ding ahi,” ati.  
16 Chuin Chonset maicham thilto kelcha chung chang thua Mose’n kholchilna aneijin ahi. Aman ahin hetdoh chun kelcha chu ana kigouvam tan, Mose’n jong Aaron chapa teni Eleazar le Ithamar chunga alunghang tan ahi.  
17 “Chonset maicham thilto chu ipi dinga munthenga naneh lhon lou hitam? Thil lah a atheng chungnungpen nang ni chanvou ahitan, Pathen masanga japi thoidamnaa na natoh lhon ding ahi tia mopohna sangpen nakipe lhon hilou ham?” ✡  
18 Tun gan thisan chu muntheng lailunga akikoilut tapon, muntheng lailunga chu ka thupeh banga naneh teitei lhon ding ahi,” tin aseipeh lhon'in ahi.  
19 Chuin Aaron in jong Mose adonbut in, “Tunin ka cha tenin chonset thilto le pumgo thilto Pakai angsunga abolkha lhon tai. Hijeh chun keima din tijatna eikilhut peh tai. Keiman hitobang tijat nikhoa hi mipi chonset thilto sa hi kaneh hitaleh, Pakai chu alunglhai sah ding hinam? tin aseijin ahi.  
20 Chuin Mose’n hichu ajahdoh phat chun alungdam tan ahi.    

Gancha theng le athenglou 
 

1 Pakaijin Mose le Aaron henga aseipeh lhon'in,  
2 Anoiya chon ding dan hohi Israel mipiho pelhon'in. Hiche ganhing leiset chunga lha le jouse hi naneh thei diu ho chu ahi.  
3 Gancha atin kikaho leh anehsa ihdoh a lhaiji ho chu ipi sa hileh naneh thei u ahi.  
4 Gancha atin bou kika ahilouleh anehsa bou ihdoh a avel'a lhaijia ania hilou ho chu naneh lou diu ahi. Sangongsao hi ihdoh a alhaikit ahivangin atin akikapoi, hijeh a chu neh dinga athenglou ahi.  
5 Jupi jeng jong athenglou anehsa aihdoh a alhaiji vang'in atin kikalou ahi.  
6 Talep kiti jong hi nangho dia aboh ahi, anehsa aihdoh a alhaiji vangin, atin kikalou ahi.  
7 Vohcha hi nangho dia aboh ahi. Ajeh chu atin kika ahivangin, anehsa kiti aihdoh khapon lhai jong alhai poi.  
8 Hiche gancha hohi naneh lou diu ahilouleh along jengu jong na tohkhah lou diu ahi. Ajeh chu nangho dia satheng lou ahiuve.  
9 Twilah a cheng ganhing naneh thei diu ho chu ahileh, twikhanglen le vadunga cheng aving chule alip nei tapou naneh diu ahi.  
10 Ahinlah twikhanglen le vadunga cheng jouse lah achun ahon hon'a lhakhom hihen, ipi ganhing chu hitaleh alip, aving neilou jouse nangho dia athenglou ahi.  
11 Hichengse chu nangho dia thet umtah a nagel diu, asa jong naneh louhel diu, athisa jong chu na tohkhah louhel diu ahi.  
12 Twi lah a alipbei le alhaving bei ganhing jouse, nangho dia athenglou aboh ahi.  
13 Hiche vacha hohi nathet bol diu ahi. Nang hon naneh louhel diu ahi: muthong, muvanlai, mu ngaman,  
14 ipi mu hijongleh mubong hijongleh,  
15 Vangah le akinaipi ho,  
16 Va ngongsang ahin, Bahpi ahin, twiva, itobang va hihen muvanlai jouse jaonan,  
17 sumbupi ahin, vatot muhsao ahin, twi vahong ahin,  
18 Twi va-ah ahin, vatot kamkabah ahin, muthong,  
19 twilungva ahin, ipiva hileh twi vakang jouse jaonan, sel ehva leh bah,  
20 Alha neiya akenglia lamjot ganhing kiti phot, nangho dia thet umtah ganhing ahi.  
21 Alha neiya akeng lia lam ajot jing vang chun, tol'a achop le achot le nathei akeng jung nei ho vang chu nang hon naneh thei diu ahinai.  
22 Nangho neh thei ding chu hichengse hi ahi: khaokho naneh thei diu, mul neilou khaokho ho vang naneh lou diu, khongbai naneh thei diu, khaokhopi jat chengse naneh diu ahi.  
23 Amavang tol'a vah akengli um, lhaving neiya lengthei kit ganhing kiti jouse chu nangho dia thet um ahi.  
24 Hiche ho chun na suhboh khah diu ahi, akimin phah chengse hi nalah uva koi hijongleh atongkha chu aboh ahin hichu nilhah geiya aboh a um ding ahi.  
25 Koi hijongleh hiche ganhing thisa tongkha a kipoh aum khah leh, aponsil akisop theng ding nilhah geiya ama chu aboh a um ding ahi.  
26 Chule gancha tin kika neiya hinlah atin teni khelha louva, anehsa ihdoh kit a lhai kit lou gancha chu nangho dia aboh athenglou ahi, koi hileh hiche gancha tongkha chan chu aboh a um ding ahi.  
27 Sa ho lah a akeng lia lamjot hihen, akengpeh tollhang chon jouse hijongleh, nangho dia hichengse jong hi aboh a kisim ahi. koi hijongleu chun hiche sa thilong thamkha chan chu, nilhum geiya aboh a um ding ahi.  
28 Chule hitobang saboh thamkha chun aponsil akisop thenga, nilhum geiya aboh a um ding ahi, ajeh chu hichengse hi nangho dia athenglou aboh a kisim jeng ding ahi.  
29 Ahon hon'a lhakhoma kiloikhom ganhing leiset chunga lha hichengse jong hi aboh ahi. Khoili ahin, jucha ahin, thangkip pi ahin, thangkip to kibangse ahin,  
30 Daidep ahin, Tang, Thangkip, Taangnam, jucha thangkip hichengse hi ahi.  
31 Ahon hon'a lha ganhing hichengse chu aboh a um ding ahi, hichengse hi athi tengleh nalah uva koi hijongleu chun athilong tongkha aum leh, ama chu nilhum geiya aboh a um ding ahi.  
32 Hiche ganhing hose hi athi teng ahung kipai lhahna mun'a aho khah pen pen chu thinglom lah hihen, ponsil chung hihen, savun chung hihen, dip chunga hijongleh, manchah jat chom choma kimang bel chung hijongleh aboh a um ding, aho khah penpa chu nilhuma aboh ahitan, nilhum tengleh amapa chu kisutheng thei ding ahi.  
33 Hitia ch ganhing aboh hose chu hetman louva leibel a alhah khah tah a ahileh, hiche belsunga um jouse jaona a chu athenglou ahitan, aleibel jeng jong chu na tekeh diu ahi.  
34 Neh ding hijongleh hichu twiya sopngim thei ahi tapon, athenglou aboh a um ding ahi. Hiche leibel sunga twi uma donkha aum khah a ahileh, ama jong chu twi aboh banga aboh a um ding ahi.  
35 Hitia chu hiche ganhing ho chun athi jouva ahokhah pen pen chu atheng louva um ding, meithuh ahin, thaomei bom ho lah ahin, ahokhah pen pen chu tekeh ding ahi, ajeh chu hiche manchah thil jouse chu aboh ahitan, nangho dia jong atheng louva pang ahitai.  
36 Itobang khat a twinah le twisam putdohna mun ahikhah leh vang hichu athenga um ding ahinai, hinlah thil dang tongkha pen pen chu ganhing aboh bang-banga chu aboh a um ding ahi.  
37 Chule hitobang ganhing ho chun muchi tu dia kikoi, hiche ganhing athisa neokhat touvin atoh khah a ahileh, hiche muchi tuding chu athenga um ding ahi.  
38 Hiche muchi tuding chu twiya kichop nousa ahileh, hiche ganhing athenglou thilongin ahokhah tah jeh a chu, hiche muchi tuding chu nangho dia athenglou ahi.  
39 Naneh ngaiyu gancha khattou athi khah a ahileh, hiche gancha thilong tongkha pen pen chu koi hijongleu chun nilhum keiya atheng louva um ding ahi.  
40 Hiche gancha thikamsa nekha chan chun aponsil akisop ngim ding, hinlah ama chu nilhum geiya boh ahitai. Hiche banga chu koi hijongleu chun nalah uva hiche ganthikam pole a pang aum khah leh, ama chun aponsil akisop ngima nilhum kahsea atheng louva um ding ahi.  
41 Chule ganhing ahon hon'a lhakhom chele jouse chu, nang hon na pampai diu ahi, hichengse chu naneh thei louhel diu ahi.  
42 Ganhing aop a kithol lea, akengli neiya aoipoh a kithol, keng tamtah neiya kithol jaona a ahon hon'a kithol khom ho jong naneh lou diu, ajeh chu thet umtah ganhing ahiuve.  
43 Hitobang ganhing aop a kithol ahon hon'a lhakhom ho chu, toh jong natoh khah lou diu hichea konna chu dalbola naum louna diu ahi; hichengsea kon chun kisuboh hihhel un, hijeh chun naboh nalou diuvin um cheh un.  
44 Ajeh chu keima hi nangho jouse Pathen chu kahin, keima kathen banga nangho jong nathen diu, hijeh chun vannoi leiset a aop a kithol ganhing a konna na kivendoh uva na kisuhboh lou diu ahi. ✡  
45 Hicheng ho jouse chunga chu keima tah nangho jouse Pathen kahi jeh in, nangho jouse Egypt gam'a konna nahin puidoh pau Pakai kahi, keima kathen bang-banga hi nangho jong nathen diu ahi.  
46 Tua naheng uva kisei hi ahileh, sa ahin, vacha ahin, twi lah a cheng ganhing namkim ahin, twi lah a kithol jouse ahin, leiset chunga ahon hon'a lhakhoma ganhing ho ahin chule achung chang cheh uva dan um ahi.  
47 Hiche ganhing ho jouse lah a konna chu atheng le athenglou dat khenna dinga, neh thei ding le nehthei louding thudol'a dan kisem ahi.    

Naopen jou’a thensona 
 

1 Hiti hin Pakaijin Mose henga aseijin,  
2 Israel chate jouse jah a hiti hin seipeh in. Numei khat in nao avop a anavah lhah a nao chu pasal ahileh, hiche numeinu chu athinei pet banga, nisagi sung aboh a um ding ahi.  
3 Hitobanga chu niget lhinni le achapa chu chep kitan ding ahi. ✡  
4 Chujou teng hiche numeinu chu athisan a konna thenso kinbolna dinga ni somthum le nithum hitia chu um ding; hiche kitepna nikho sunga chu hiche numeinu chun thil theng khat jong atoh khah louding, Hou-In munthenga jong lut louding ahi.  
5 Hiche numei chun cha ahin a numei ahileh, athinei phat bang-banga hapta ni kah atheng louva um ding; chujou teng athisana konna thensona dia nisom le nigup angai banga anga ding ahi.  
6 Chapa pen dol hihen lang chanu pen dola hijongleh jechang ding numeinu kithensona nikho jat alhin teng, hiche numeinu chun kikhop khomna ponbuh kotbula chu, thempu henga pumgo maicham thilto dinga kum khat lhing kelngoi ahin kai ding, chule chonset maicham thilto dinga vapal nou ahin choi tha ding ahi.  
7 Chuteng numei naosen neinu dia thempu pan kithoina dinga Pakai henga atodoh peh ding, chule numei nu chu athisan lonna a konna athenga um bep ding ahi. Hiche dan hi numei chanu le chapa hing thei jouse dinga dan ahi.  
8 Hiche numei chanei nu chun kelngoinou anei louva ahileh, vakhu nou ni pumgo maicham thiltoa anei ding, hiche lah a adang khat chu chonset maicham thilto a ding, chuteng thempu pan amanu dinga kithoina asempeh a athenga um ding ahi. ✡    

Tiphah chung changa danho 
 

1 Pakaijin Mose le Aaron henga aseijin,  
2 koitobang khat chu atahsa vun pomdoh aboldoh ham, ahilouleh aduldoh a ham auma ahileh, hiche natna a konna chu avun ahung patdoh a, ahung phah lha dia ginmo ahileh, amapa chu thempupa Aaron kom ham ahilouleh achapa te thempu ho heng lama pui ding ahi.  
3 Chuteng thempu pan atahsa pat lai chu avetpeh ding, hiche atipat laiya amulse chu akan tom ding, chule hiche atahsa pat lai chu atahsa vun potho sanga asunglut joh ham khat akimu leh, hitobang tipat natna chu aphah veiya ahi; thempu pan ama chu avetlhah ding, hitobang natna nei mihem chu thempu pan ama hi aphah ahin abohtai, tia aphondoh ding ahi.  
4 Atipat lai avunbeh chu akan chah ding, akanglai chu avuntho sunga alut loulai leh, atahsaa amul jong akan chah loulai ahileh, hiche natna neipa chu thempu pan nisagi sunga angai banga bet a akoi ding,  
5 chule nisagi lhinni leh thempu pan avel'a avetlhah kit ding, chuteng thempupa mitmu changa anat chu a oldoma, atipat jeng jong avun beh dang hoa achalbe tah louva ahileh, hiche natna neipa chu thempu pan nisagi sung vet a akoi ding ahi.  
6 Nisagi ahung lhin kit nikho tengleh thempu pan natna neipa chu avel'a avetlhah kit ding, atipatna chu avom doh a, atahsa chung dang hoa atipat chu achalbe tah louva ahileh, amapa chu thempu pan akisutheng ahitai, tia phondohna anei ding ahi. Hiche tipat chu tahsa chung boldoh tobang ahin, hiche natna neipa tipat neipa chun, aponsil ho akisop theng ding chuteng athenga um thei ding ahi.  
7 Hinlah thempu pan avetlhah jou nung jenga jong, atibol chu avunbeh dang hoa achalbe nah laiya ahileh, thempupa heng lama avel'a chekit ding ahi.  
8 Chuteng thempu pan avetlhah ding, atibol chu atahsa vun danga achal bea ahileh, hichea chu thempu pan ama chu athenglou ahitai, tia phondohna anei ding ahi.  
9 Mihem khat chun tiphah natna anei tengleh, thempupa heng lama pui ding,  
10 chuteng thempu pan tiphah nat veipa chu avetlhah ding, avun beh a chu akang tobang adul doh a, hiche akang lai chun atahsa mul kisan akan sah tah a, adul doh laiya konna avouso thah akimudoh khah a ahileh,  
11 hiche natna chu anapa tahsa vun sung thoa lut ahitan, chuteng thempu pan nantna neipa chu athenglou ahitai, ti aphondohna thei ding, vet a jong akoitah louding, hiche pa chu athenglou aboh a kisim ding ahi.  
12 Chule hiche tiphah natna chu atahsa vun hoa achansoh tah a, hichea chu phah natna veipa chun thempupa mutheiya, aluchanga pat akengto phang chan, phah natna chun atom lhah a ahileh,  
13 Amapa chu thempu pan hoitah a vetlhahna anei ding, hichea jong chu tiphah natna chun amapa chu atom lhah jing tah a ahileh, thempu pan amapa chu hiche tiphah natna anei jeh a chu, athenglou aboh ahitai, tia aphondoh ding, hinlah aphah natna atinna khem ho jouse chu akandoh a ahileh, amapa chu athenga kisim ding ahi.  
14 Chule amapa tahsa chunga chu avouthah akisebea ahileh, atheng louva um nalai ding ahi.  
15 Amapa vouthah kisepbe lai chu thempu pan avet ding, athenglou ahi tia aphondoh ding ahi; ajeh chu vouthah kisep doh kiti hi athenglou ahin, hichu tiphah natna ahi.  
16 Hinlah tichunga natna chu akhip tah a ahung kan doh a ahileh, tiphah natna veipa chu thempu heng lama hung ding,  
17 amapa chu thempun avetlhah ding, anatna tiphah chu ahung kansoh a akikhenna auma ahileh, hichea chu thempu pan tiphah natna veipa chu aphahna a konna athengdoh ahitai, amapa hi athengtai tia aphondoh ding ahi.  
18 Mihem khattou tahsa chunga uilut neiya hung dam kigo aum khah leh,  
19 hiche tinna maha a konna chu anai kang ahung umdoh khah a, asan le akang kihal ahung umdoh thaa ahileh, hitobang natna chu thempupa henga vetlhahna nei ding ahi.  
20 Thempu pan vetlhahna anei ding, hiche natna chu avuntho sanga asunglut joh a, atahsa mul jeng jong akang ahung umdoh khah a ahileh, amapa chu thempu pan athenglou ahitai, tia phondohna anei ding ahi. Ajeh chu hitobang natna chu tiphah ahin uilut lima hung sohdoh ahi.  
21 Ahinlah thempu pan avetlhah a tinna maha beh, atahsa mul ho kang doh nailou anatna jeng jong asung thoa lut nailou, tinna maha nai jong avom nah laiya ahileh, hiche pa chu thempu pan nisagi sunga vet a aum sah ding ahi.  
22 Hiche natna chu atahsa chunga achalbe khah a ahileh vang, amapa chu thempu pan athenglou ahitai, tia phondohna anei ding, hiche jeng jong hi phahnat vei ahi.  
23 Hiche anatna chu atichung munkhat seh a sohdoh chalbe louva aum leh, hiche tiphah chu uilut ahin, hichea chu thempu pan amapa chu atheng e, tia aphondoh ding ahi.  
24 Meiyin mihem tahsa chu akah khah a, meikahna avun beh le avouso chu ahung duldoh a, asan le akang kihel, akang ham ahung sodoh tah a ahileh,  
25 hichea chu thempu pan anatna lai meikah lai chu avetlhah peh ding, anatna laiya atahsa timul geiya ahung kan doh khah a chule avuntho sunga asunglut khahtah a ahileh, hichu phah natna ahin, meiyin akahna maha chu hung soh doh a ahitan, thempu pan amapa chu atheng louva ahitai, tia phondohna anei ding ahi, ajeh chu hiche natna chu phah natna ahi.  
26 Hinlah anatna chu thempu pan vetlhahna aneiya, anatna behkah timul jeng jong akang sohdoh nailou, anatna chu avuntho sung jenga jong lut nai louva, avomden nahlaiya ahileh, thempu pan amapa chu nisagi sunga vet a aum sah ding ahi.  
27 Thempu pan jong nisagi alhin nikho tengleh avel'a avetlhah kit ding, anatna chu avunbeh dang hoa achalbe khah a ahileh, hichea chu thempu pan nat veipa chu atheng louva ahitai, tia phondohna anei ding ahi.  
28 Ahin hiche anatna chu mun behkhat bouva auma chule avunbeh dang hoa chalbe talouva, hitia chu avunbeh khat bou aumden tah a, avun chu avom ahikhah leh, meiyin akah jeh a hung duldoh a ahin, thempu pan hitobang ho chu athenglou ahipoi tia, phondohna anei ding ahi, meiyin akahna maha chu akhem hung sohdoh kha ahi.  
29 Pasal leh numei khat pen penin aluchang, akhalhang don a tinna anei khah a ahileh,  
30 hichu thempu pan avetlhah ding, anatna chu avuntho sunga alut khah a ahileh, atinna maha beh a atahsa mul jeng jong a eng auma, voichet chut dan a aum khah a ahileh; hiche natna veipa chu thempu pan atheng louva ahi tia phondohna anei ding ahi. Ajeh chu hitobang natna chu tithah phah natna ahin, hichu luchung leh khalhang channa challut thei ahi.  
31 Hinlah hiche natna veipa chu thempu pan avetlhah nung jenga jong avuntho sung nunga asunglut hih laiya, atinna maha beh a atahsa mul doh nailou ahileh, hiche natna tithah veipa chu thempu pan nisagi sunga vet a aum sah ding ahi.  
32 Chule nisagi lhin nikho tengleh, thempu pan vetlhahna aneipeh ding, kithejal louva anatna tithah chu auma, anatna beh kah jenga jong atahsa mul eng kimu louva, tithah natna jeng jong avunthoa asunglut lou dan a akimu a ahileh,  
33 hiche tithah veipa chun ama tah in atahsa mul akivo chai ding, atithahna behlai vang chu ahoi ding ahi; chutengleh thempu pan hiche tithah veipa chu nisagi sunga vet a aum sah ding ahi.  
34 Nisagi lhin nikho le thempu pan atithah natna chu avetlhah peh kit ding, atithah natna chu avunbeh hoa chalbe talouva, avuntho sung nunga jong sunglut louva auma ahileh, thempu pan tithah veipa chu atheng ahitai, tia phondohna anei ding ahi. Chuteng amapa chun aponsil jouse akisop lhah ding, athenga um ding ahi.  
35 Itiham khat a athengtai, tia athenga aum nung jenga jong, atichung dunga ahung chalbe khah a ahileh,  
36 avel a thempu pan hiche tithah veipa natna chu avetlhah peh kit a, atithah natna chu atahsa chung dang hoa achalbe khah tah a ahileh, hichea thempua pang ding chun atahsa mul a-eng ham a-eng lou ham ti, khol talouva hiche pa chu athenglou ahitai, ati jeng ding ahi.  
37 Hinlah thempupa mitmua atithah natna chu akinga dan a auma atithah beh jong, atahsa mulvom ahung kedoh a, atithah natna jong adam ding tah a ahileh, amapa chu atheng ahitan, hiche jeh a chu thempu pan jong amapa chu athenga ahitai, tia phondohna anei ding ahi.  
38 Pasal hileh numei hileh atahsa chung aboldoh a, akang ahung sodoh a aduldoh khat tou anei khah leh,  
39 ahung boldoh lai chu vet lhahna thempu pan anei ding, atahsa dullai chu akan a, atichunga konna soh maimai ahivang leh, hichu avunthoa hung kimu chen ahitan, hiche pa chu athenga um ding ahi.  
40 Mihem koitobang khat chu, alujang sam pullha chaikeiya auma alu kisan atol leuva ahileh, amapa chu atheng ahi.  
41 Chule mikhat tou achalsam jouse apullhah a, alujang sam jouse apul lhah a ade atol leuva leh amapa chu atheng ahi.  
42 Adetol lai ahin achalsam tollai ahin, hiche beh a konna chu avun san tobang ahung duldoh a ahileh, hitobang natna chu asung lama konna tithah natna hung sohdoh ahin, hichu adeh tollai le achalsam tollaiya chu hung sohdoh ahi.  
43 Chuteng thempu pan amapa chu avetlhah ding, adeh tollai ham achalsam tollai mun hama hung sohdoh chu, tahsa chunga tithah natna banga agel khah tah leh,  
44 hiche pa chu aphah ahitan, atheng louva ahitai, tia aphondoh ding, hiche pa chun alujang chunga natna chu akipoh ding ahitai.  
45 Hitobang natna tithah vei mi chun ponse jong akisil ding, alujang sam aput lhai ding, amuh chung geiya pon'a akitom a, aboh, aboh tia penga asap ding ahi.  
46 Ama tobanga natna nei mihem chu adammo sungsea atheng louva um ding ahi, ajeh chu aboh ahitan, ama chu achangseh a polam ngahmun tiphah ho umna mun'a cheng ding ahi.   

Ponsil a natna 
 

47 Tun vetsahnan ponsil dunga tithah natna anat khah tah a ahileh, samulpon hihen tupat ponnem hileh,  
48 adung le avaiya kikhong tupat ponnem hihen, samul pon hihen, savun hihen ipi savun a kisem hijongleh,  
49 hiche ponsil chunga chu tinna maha ahung dul liuva, asan jong ahung sodoh a ahileh, hiche ponsil chu manlutah a adung avai kipheh a kikhong hijongleh, savun a kikhong hihen ipi savuna ponsil kikhong hijongleh, hiche natna chu tithah phah natna ahin, thempupa heng lama puiya vetsah ding ahi.  
50 Thempu pan anatna chu avetlhah sohkeijya, hiche natna vei mihem chu nisagi sung vet a um ding ahi.  
51 Nisagi lhin nikho tengleh thempu pan avel'a vet lhahna anei kit ding, hichea jong chu anatna posil a achalbe nahlai leh, aponsil chu savun thoa kikhong hihen, itobang savun a kikhong hijongleh, anatna chu tiphah natna ahin, hijeh a chu aponsil chu athenglou ahitai.  
52 Hiche mipa chun aponsil chu meiya agovam ding, savun hihen, tupat ponnem hileh, ipi savu a kisem von hijongleh, natna chunga konna tiphah natna ahin, hichu meiya govam ding ahi.  
53 Thempu pan avet a hiche ponsil chung lah hihen savun a kisem vonlah hijongleh, anatna chu chalbe louva auma ahileh,  
54 hichea chu thempu pan amaho henga thu aseiya, japi hon natbena ponsil chu asopngim diu, chuteng thempu pan hiche ponsil chu nisagi sunga vet a aum sah ding ahi.  
55 Hiche natbena ponsil chu akisop ngim soh tengleh thempu pan avel'a avetlhah ding, natbena ponsil vang chu akisop ngim jou tah louva ahileh, anatna chu ponsil chung achalbe louvangin, hiche ponsil chu aboh a um ding, tithah natna khem chu ponsil sung lang ham apolang hama abe jongleh hichu meiya govam ding ahi.  
56 Thempu pan avetlhah laiya ama hon hichu asopngim thei uva, natbena behlai chu avom aum den a ahileh, hiche behlai kahse chu abo-eh a apai jeng thei ahi, savun a kisem hihen adung avaiya kipheh chah kheh a kikhong hijongleh,  
57 hiche jenga jong chu ponsil chung lah ham, adung avaiya kipheh a kikhong ponsil lah ham, savuna kisem von chung ham, chule ipi vona kisem hijongleh, savun von kisem chung jenga jong ahung sodoh a akimu kit nah laiya ahileh, hiche anatpi chu thi loulai ahin, chalbe nalai ahi, abena penvang chu meiya agovam manghel diu ahi.  
58 Ahinlah aponsil ham, savun a kisem von ham ahilouleh ipi pen a kisem ponsil hijongleh, savun a kisem jeng jong nasop ngimsel uva; hiche natpi chu abeihel a ahileh ani channan jong sop kit un, chutileh theng ding ahitai.  
59 Hichea akisei jouse hi tithah natna ham, samulpon chung lah ham, tupat ponnem chung ham, adung avaiya kipheh a kikhong ponsil chung ham, ipi pen von a kisem ponsil chung hihen, savun a kisem hitaleh achunga hiche tithah natna natpi achuh tah jeh a, itilam dol a dan toh kitoh a bol pha ham ti abol ding dan ahi.    

Tiphah veiho suhthengna 
 

1 Chule Pakaijin Mose aseijin,  
2 “Hiche ho hi miphah ho kisuhthengna a dinga thupeh ho chu ahin, miphah ho chu adam tengu leh thempupa henga pui ding, ✡  
3 thempupa jong ngahmun polama potdoh a chuteng thempu pan kholchilna anei ding ahi. Itiham khat a thempun miphah pa chun anat khohtah a konna adam doh chu amudoh a ahileh,  
4 thempu pan akisutheng ding pa jeh a chu miho thu apeh ding, vacha hing thengsel ni jaonaa Cedar thing toh agalah sah a, ponsan thim chule hyssop jong agalah sah ding ahi.  
5 Chutengleh thempu pan miho henga thu apeh a, leibel a twitheng kidipna sunga chu vacha atha sah ding ahi.  
6 Vacha chu ahin nalai leh Cedar thing chule ponsan thim le hyssop pon chu alah a, twi longlai chunga kithat vacha thisan chu anu nat sohkei ding ahi.  
7 Chule tiphah nat a konna akisutheng ding pa chunga chu sagi vei jen athin khum ding, chuteng tiphah nat veipa chu atheng ahitai, tia aphondoh a vacha hing jong chu ahinga alha doh a, hichu gamlah a alha mang ding ahi.  
8 Thensona kibol peh ding pa chun aponsil aboncha akisop lhah a, asam jong akichetol a, twija kisil thengsel ding, chuteng amapa chu athenga uma, hiche ho jouse akibol chai soh tengleh masanga tiphah nat veipa chu ngahmun sunga hung ding ahitan, hinlah amapa chu aponbuh polama nisagi chan nichong nalai ding ahi.”  
9 Nisagi lhin nikho tengleh alujang sam jouse akivo ngima, anemul akhamul le amitmul jouse jong akivo ngim sohkei ding, asama kai kiti phot avo ngim ding ahi. Chujou tengleh amapa chun aponsil jouse akisop thenga, atahsa twiya asoplhah ding, kisil thengsel'a, hitia chu amapa chu athenga um ding ahi.  
10 Niget lhinni tengleh, masanga miphah pa chun nolna beihel kelngoi chal ni leh nolnabei kelngoipi khat aga mat ding, hiche kelngoi chu kum khat lhingsa hi ding, changbong neldi thaotwi kichapsa ephah dimkhat hopsoma hop thum toh agalah thaa, thaotwi khon dimkhat toh agathal tha ding ahi.  
11 Chujou tengleh miphah pa suthenga pang ding thempu pan miphah pa ahin, thil hichengse chu kikhop khomna ponbuh kotpi phunga, Pakai angsunga atousah ding ahi.  
12 Thempu pan kelngoi chal khat joh chu amat a thaotwi khon dimkhat chu themmona maicham thiltoa ato ding, hiche teni chu Pathen angsunga themmona maicham thiltoa atodoh ding ahi.  
13 Chule kelngoi chal chu miho chonset maicham thilto chule pumgo maicham thilto athana mun-u muntheng laiya chu atha ding ahi, ajeh chu hiche themmona maicham thilto jong hi chonset maicham thilto banga thempupa chan ding dol ahin, athil todohsa chu atheng chungnung ahi.  
14 Thempu pan hiche themmona maicham thilto thisan chu phabep khat aham doh a, thempu pan jong hiche thisan chu alah a aki thenso ding pa bilkol jetlam, akhut jetlam khupi, chule akeng khopi jetlam'a jong anunat peh ding ahi.  
15 Chutengleh thempu pan jong khon dimkhat a konna thaotwi themkhat athaldoh a, hichu akhut veilam khutphang chunga asun lhah ding ahi.  
16 Hiche akhut veilam khut phang chunga asun lhahsa thaotwi chu, akhut jetlam khut junga akhoi nat ding, Pakai angsunga chu vel sagi jen athin ding ahi.  
17 Akhut a um nalai thaotwi phabep chu akisutheng ding pa, ajetlam bilkol, akhut jetlam khutpi, akeng jetlam khopia jong hitia chu themmona maicham thilto thisan chu anunat peh ding ahi.  
18 Hichea thaotwi amoh chengse chu thempu pan jong akisutheng ding pa luchanga chu anupeh ding ahi. Hitia chu tiphah nat veipa chu Pakai angsunga kithoidamna asempeh ding ahi.  
19 Thempu pan jong athenlouna a konna kisuh thengna le akithoidam dingpa dia chonset maicham thilto asempeh ding ahi. Hichu abol chai tengleh, pumgo maicham thilto jong chu atha paipai ding ahi.  
20 Thempu pan jong pumgo maicham thilto le lhosoh thilto chu maicham chunga agato doh ding, hitia chu tiphah nat veipa chu thempun athoidama, chuteng tiphah veipa chu theng ding ahitai.  
21 Chule tiphah nat veipa chu mivaicha ahikhah a, athilto ding ato joulou tah a ahileh, themmo thilto dinga kelngoi chal khat beh ahinto ding, hichu amapa kithoidamna thiltoa pang ding, chule changbong neldi thaotwi kichapsa ephah dimkhat hopsoma hop khat lhosoh thilto dinga thaotwi khon dimkhat toh jaonaa ato ding ahi.  
22 Hitobanga chu aman jong hiche khela chu, atodoh kham vakhu ni le vapal nou ni jong ato thei ahi; vacha khat pen chu chonset thiltoa ding ahin, chule vacha khat chu pumgo thiltoa pang ding ahi.  
23 Miphahpa chun niget lhinni tengleh, akisuh thengna ding kikhop khomna ponbuh kot phung Pakai angsunga thempu henga ahin choi ding ahi.  
24 Hiche themmona thilto kelngoi chu thempu pan amat ding, khon dimkhat thaotwi jaonaa thempu pan anitah a, thenso thilto dinga Pakai angsunga athenso ding ahi.  
25 Chuteng amapan themmo thiltoa kitohdohsa kelngoi chu athaa, hiche themmo thilto gan thisan chu thempu pan themkhat alah ding, hichu akisutheng ding pa bilkol jetlam'a, akhut jetlam khutpia, akeng phang jetlang khupia jong aloinat peh ding ahi.  
26 Chule thempu pan jong ama tah khut veilama chu thaotwi themkhat asun lhah ding,  
27 akhut veilam khut phanga kisunglha thaotwi chu akhut jetlam khut junga akhoinat ding, hichu Pakai angsunga sagi veijen athin khum ding ahi.  
28 Akisu theng ding pa bilkol jet langa chu thempu pan jong thaotwi themkhat aloinat ding, akhut jetlang khutpi le akengphang jetlang khupi jaonaa themmo thilto thisan kiloina chunga chu aloinat cheh ding ahi.  
29 Thempupa khutphanga um nalai thaotwi moh chengse chu, thempu pan jong akisutheng ding pa luchanga chu anupeh ding, chuteng Pakai angsunga athoidam ding ahi.  
30 Tiphah nat veipa chun ajokham chabep a vakhu ni ahin, vapal nou ni ahinto ding ahi.  
31 Lhosohga thilto jouse jaonaa chonset thilto ding atodoh a chule vacha khatpen chu pumgo thilto dinga atodoh a, chutengleh thempu pan akisutheng ding pa dia chu, Pakai angsunga kithoidamna asempeh ding ahi.  
32 Hiche hi mihem tiphah nat veiya akisuh thengna dinga thilto lhingsel, atoh jouloupa dinga chu dan kisempeh ahi.   

Insunga tiphah lhung 
 

33 Pathen'in Mose le Aaron jah a,  
34 “Nangho Canaan gamsung nalhun tengu leh, na chennau gamsunga chu koitobang nalah uva konna insung khat a tiphah natna ka lhunsah khah a ahileh,  
35 hiche inneipu chu thempupa heng lam'a hunga thu ahung peh ding, ka insunga natna hi lungdon aum lheh jinge, tia ahung sei ding ahi.  
36 Thempu pan insung alut a thil vetchilna anei masanga hiche in hi houlam dol’in ima abohpoi tia aphondohna dinga a onga aumsah masat ding ahi.  
37 Hiche natna chu thempu pan avetchil peh a, natna chu inbang lah a ana bekhah a, adum dehduh ahilouleh asan thima akilah a ahileh, hiche natpi chu inbanga asunglut khah tah leh,  
38 Thempu pan insung adalhah a hiche in chu nisagi sunga vet a um ding ahi.  
39 Thempupa jong nisagi lhinni leh hung kit a, ahung vetlhah ding, natpi chu in bang lah a ana kithejal bea ahileh,  
40 miho jouse chu thempu pan thu apeh ding, in bang lah a natpi bedenna ho chu akhodoh sohkei diu, khopamlam munsang lai khat a agase lhah diuva thu apeh ding ahi.  
41 Insung lam chu atheh ngim sah sohkei ding, akimvel lhung keiya akho ngimsah ding, athah jut namsah kit ding, ahinlah akikhoh dohsa chengse vang chu, khopam lam munsang lai khat a aga bohlhah sah diu ahi.  
42 Natpi bena song kikhohdoh chengse nung jenga jong adang akoilut kit uva, in loinamna chu alah a aloinam kit ding ahi.  
43 Ahinlah itiham khat a natpi bena song jouse alahdoh a asuhtheng jou ahilouleh, aloinam jou nunga jong insunga chu natpi akithe jahkit nahlaiya ahileh,  
44 thempupa chea aga vetlhah kit ding, natpi mong mong ahia insunga chu ana kithe jah kit a ahileh, hitobang natna chu mihem tiphah natna phalou tah insung hunglut ahitan, hiche in chu athenglou ahitai.  
45 Amapan jong hiche in chu aphetlhah jeng ding, ain'a song ho leh thing ho chule in vai kijutnam jouse jong aphit ngimsela, aboncha khopamlam munsang lai khat a agathah mang ding ahi.  
46 Koi hileh in chu atheng louva kikoi nunga lutkha aum leh nilhah geiya atheng louva um ding,  
47 chule koi hileh hiche insunga imu kha ahilouleh an nekha pen pen injong aponsil jouse akisop theng ding ahi.  
48 Ahinlah thempu pan ahung vet lhah kit a, natpi chu insung kijut namlai hoa ana kithe jah tah louva ahileh, hichea chu thempu pan jong a-in chu athengtai, tia aphondoh ding ahi, ajeh chu hiche natpi a konna chu damna chang ahitai.  
49 Hiche in suhthengna dia chu vacha ni aga kimat ding, cedar thing, ponsandup le hyssop pon ahin choitha ding ahi.  
50 Vacha teni lah a khat pen chu twi dimsa leibel chunga atha ding,  
51 Cedar thing le hyssop pon, ponsandup jaonaa vacha ahing nalai chutoh ahin choi ding, hichengse chu vacha kithat thisan lah a chu akoilut ding, a-in chu thisana vel sagi jen athin khum ding ahi.  
52 Thempu pan chutobang chet a in chu asuhtheng tengleh,  
53 vacha hing chu khopi sunga konna gamlah langa alha mang ding ahi. Hitia chu thempu pan in suhthengna asem ding, chuteng in chu athenga um ding ahitai.  
54 Hihce thupeh ho hi tiphah natna vei, tithah,  
55 ponsil le chen hihen chule inchunga hung chujeng phah natna  
56 apomdoh ham, adul doh ham, aboldoh hijongleh hitobang ho a ding chu ahi.  
57 Hiche chu mihem khat atheng ahilouleh aboh ding ahitai, ti photchetna ahi. “Mihem tiphah nat veina chung changa dan thu chu ahi.”    

Thilboh ho chung changa dan 
 

1 Pakaijin Mose le Aaron henga hiti hin aseipeh in,  
2 “Israel chate jah a seipeh lhon'in lang hiti hin um uhen, pasal khat chu ahinpia thilong aum khah a ahileh, hiche thi hung longdoh chu athenglou ahi.”  
3 Hitia thilong doh a konna pasalpa athenglou ahi tia dan kisem chu atahsa a konna athilon chu tang louhel a ahunglon jinga, chule atahsa a konna akitan densah a ahijongleh hiche pa chu asunga athenglou aboh uma ahitai.  
4 Athia longpa imutna jalkhun chu atheng louva um jing ding, itobang thil hijongleh atoupha chan chu aboh a kisim ahi.  
5 Hijeh chun mihem koi hileh athi longpa imutna tongkha chan chun aponsil jouse akisop ngimsel ding ama tah jeng jong twiya kisil thenga nilhum keiya atheng louva um ding ahi.  
6 Hitia chu koi hijongleh athilongpa touna mun'a toukha chan chun aponsil jouse akisop theng ding, ama tah jong twiya kisil lha ding, nilhum keiya aboh a um ding ahi.  
7 Hitobanga chu koi hijongleh, hiche athilong pa tahsa tongkha chan chun, aponsil jouse akisop thenga, ama jeng jong twiya kisil lha ding, nilhum keiya atheng louva um ding ahi.  
8 Chutia chu athilong pa chun mi achil naset khum khah a ahileh, na ponsil jouse nakisop ngim ding chule twiya nakisil lhah ding, nilhum geiya aboh a naum ding ahi.  
9 Chule hiche athia longpa touna sakol jeng jong chu atheng louva um ding ahi.  
10 Ipi thil hijongleh athia longpa a umsa kiti phot tongkha auma ahileh nilhum keiya atheng louva um ding ahi, hitobang thil kilah khah aum leh ama chun aponsil jouse akisop theng ding, ama tah jeng jong twiya kisil lha a, hicheng jouse nunga chu nilhum keiya atheng louva um ding ahi.  
11 Koi hijongleh athia longpan akhut twiya sopngim louva atham khah napen pen chun, aponsil jouse akisop theng ding, ama tah jong twiya kisil lha ding nilhum keiya atheng louva um ding ahi.  
12 Chujongleh athia longpan atoh khah leibel kiti phot chu tekeh jeng ding, chule thinga konna kisem manchah ahikhah jongleh hichu twiya sop ngimsel ding ahi.  
13 Athia longpa chu akibol damteng, amapan jong akisuh thengna ding nisagi sung anga ding ahi. Chuteng aponsil jouse jong akisop ngimsoh hel ding atahsa jeng jong akisil theng ding, chuteng athenga um ding ahi.  
14 Niget alhin teng athia longpa chun vakhu ni ahilouleh vapalnou ni ahin choi ding, kikhop khomna ponbuh kotphung bula Pathen angsunga hunglut ding, hiche vacha teni chu thempupa henga apehlut ding ahi.  
15 Vacha teni chu khat penpen thempu pan alah a chonset thilto dinga atodoh peh ding, adang khat chu pumgo thiltoa atodoh peh a thempu pan jong mipa chu Pakai angsunga asuhtheng ding ahi.  
16 Pasal koi ham khat chun abotwi achedoh a ahileh, atahsa jouse twiya asiltheng ding, nilhum keiya atheng louva um ding ahi.  
17 Ponsil chung lah ahin savun chung hijongleh abotwi vatlhahna chu twiya soptheng ding, nilhum keiya atheng louva um ding ahi.  
18 Numei khat tou chu pasal toh alup khom naa abotwi ache khuma ahileh, amani chu twiya kisil lha lhon ding, ajing nilhum geiya atheng louva um lhon ding ahi.  
19 Numei khat touvin ahinpia konna thilong doh ngei chu anei teng, amanu chu nisagi sunga atheng louva um ding, koi hijongleh hiche numeinu tongkha chan chu nilhum keiya atheng louva um ding ahi.  
20 Chule numei nun athi neilai tah a aimutna a atoupha chan chu atheng louva um ding ahi.  
21 Koi hijongleh hiche numeinu imutna jal khun tongkha aum khah leh, atongkha pen pen chun akivonna jouse akisop ngim ding, ama tah jong twiya kisil lha ding, nilhah geiya atheng louva um ding ahi.  
22 Hitia chu ipi thil hijongleh hiche numei thinei nun atoupha tongkha chan chun akivonna jouse akisop lhah a, ama tah jong twiya kisil theng ding, nilhum geiya atheng louva um ding ahi.  
23 Hiche in ahop chu amanu lupna ahilouleh itobang hijongleh atoupha thil ho tongkha a chu nilhah geiya aboh a um ding ahi.  
24 Pasal koi hileh amanu aluppi a athi chu pasalpa chunga anat leh, amanu thinei chu pasalpa chunga chu ahitai. Pasalpa chu nisagi sunga aboh a um ding chule alupna jalkhun chu aboh a um ding ahi.  
25 Numei khattou athineina toh kisamkai louva nikho tampi tang louva athi alon khah a ahileh athilon sungsea chu numeinu chu a numei hina a thilon lai banga aboh a um ding ahi.  
26 Athilon sungsea a ajalkhun atoupha chan chu angaiya athinei lai banga atheng louva um ding ahi.  
27 Chule hiche jalkhun leh touna tongkha chan chun aboh a um ding ahi. Aponsil jouse akisop ngim ding, ama tah jong twiya kisil lha ding, nilhum keiya atheng louva um ding ahi.  
28 Hiche numeinu chu athilon atan tah a leh nisagi asimdoh ding ahi. Chuteng amanu chu athenga kisim bep ding ahi.  
29 Niget lhinni tengleh numeinu chun vakhu ni ahilouleh vapal nou ni chu agakimat a, hiche vacha teni chu thempu henga Houbuh kotbul a chu ahin choi ding ahi.  
30 Thempu pan jong vacha khat pen pen chu chonset thiltoa atodoh peh a, chule vacha adang khat chu pumgo thiltoa atodoh peh ding, thempu pan hitia chu numeinu thilon doh thoidamna chu asempeh ding ahi.  
31 Hitia hi nangho jousen Israel chate athenlou nau leh aboh nauva konna na chomkhen doh diu; achuti louva ahileh amaho lailunga kitung keima Houbuh aboh a aumsah diu, hichea chu athenlou nauleh aboh nauva konna chu thijeng theiyu ahi.  
32 Hitobang dan thu ho hi pasal thinei le abotwi chedoh jeh a aboh a umpa ding  
33 ahilouleh numei thinei pet thudol'a ding ahi. Numei hihen pasal hileh ahinpia konna tang louva thilong ho, numei athilon pet a pasal in aluppi ho ding dan kisem chu ahi.    

Suhdamna nikho 
 

1 Dan toh kitoh louva Pakai angsunga thilto anabol lhon jal'a, thina chang Aaron chapa teni thi nungin Pakaijin Mose henga hiti hin aseipeh in ahi.  
2 Pakaijin Mose henga hiti hin asei tan, “Na sopipa Aaron chu gihgah tan, pondal kidalna Muntheng Chungnung ponsal sungnung a khu achamin lut louding, hichu ahilouleh thi jeng thei ahi. Ajeh chu hichea ngailut hepi touna chunga khu keima meiloma kilahji kahi.” ✡  
3 Aaron vang hiche munthenga hi lut theia, chonset thilto dinga bongchal gol khat leh kelngoi chal khat jaonaa ahin kai ding ahi. ✡  
4 Chule tupat ponnema kikhui sangkhol chol len chu aki ah ding, tupat ponnem a kikhui toka chol jong akichen a, chule tupat ponnem a kikhui chalchep konggah a chu akong akigah a, tupat a kikhong delkop jong akop ding, hichengse hi von lah a atheng ahin, hijeh chun thempu pan jong hiche von ho chu akivon theina dinga atahsa pumpi twiya kisil thengsel ding ahi.  
5 Chule Israel chate khoppi apat chu kelchal nou nitah, pumgo thiltoa to dinga kelchal khat ma akimat ding ahi.  
6 Aaron in jong atumbeh a ama dinga bongchal khat atodoh ding, hitia chu ama ding leh a insung mite dinga kithoidamna anei masat ding ahi.  
7 Chule Aaron in jong kelchal teni chu akai ding, kikhop khomna ponbuh kotbul Pathen angsunga chu adinsah a,  
8 Aman Pakaiya thilto dia khen ding pen leh Azazel gamthip noiya mipi chonset pomang dia todoh ding pen chu alhen khen ding ahi.  
9 Chule Aaron in jong Pakaiya dia phun, achunga phunchan chuhna kelcha chu akai ding, chonset thiltoa atodoh ding ahi.  
10 Hitobanga chu Azazel chan ding phun pha, achunga phunchan chuhna kelcha chu kithoidamna dinga ahing laiya todoh ding, hichu Azazel chan dinga gamlah a ahinga lha mang ding ahi.  
11 Aaron in jong ama tah chonset thilto dinga bongchal chu atodoh ding, hiche bongchal chu ama chonset thilto dinga akitha ding ahi.  
12 Chule Aaron in jong Pakai angsung maicham phunga pat, meiam kong khat dim hichu gimnamtui lhutna ding, chule hoitah a kisemsa gimnamtui khut dimni ahamdoh a, hichu pondal kikhai kal lama chu apohlut ding ahi.  
13 Hitia chu Pakai angsunga meikong lah a gimnamtui chu alelhah ding, chule hettohsahna dinga kido ngailut hepi touna chu gimnamtui kilhutna meikhu chun atom sohhel ding ahi. Aman hiche thupeh hohi ajuileh, thilou ding ahi.  
14 Chule bongchal thisan chu themkhat alah ding, akhut junga konna ngailut hepi touna mailah a chu athe lhah ding, sagi veijen athe khum ding ahi.  
15 Hiche jouteng chule mipi dinga chonset thilto kelcha chu atha ding, athisan vang chu pondal sunglam'a achoilut a, hiche kelcha thisan chu bongchal thisan kibolna bang-banga chu abol ding, ngailut hepi touna chungvum chule amaiya chu athin khum ding ahi. ✡  
16 Hitobanga chu Israel chate aboh a aumna jouseu leh chonset a aumna uva konna Mun Theng Pen chu asuhtheng ding, hitobanga konna hi ngahmun lailung chu atheng louva umji ahitan, suhthengna abolji ding ahi.  
17 Mun Theng Pen suhthengna dia Aaron asung lhah a ahung potdoh kit kahsea, kikhop khomna ponbuh sunga koima um thei louding ahi. Amavang ama le a insung mite chule miho dinga thensona anei ding,  
18 Chule maicham phunga pumgo thilto abola suh thengna anei ding, hichea chu bongchal thisan phabep le kelcha thisan phabep alah a, maicham ninga selki hose chu anunat ding ahi.  
19 Hiche thisan chu akhut junga akhoi ding, chuteng maicham chung vum lah a chu athin khum ding ahi. Hitia hi Israel te chonset jal'a maicham asema athenso ding ahi.  
20 Aaron in Mun Theng Pen le Ponbuh chule maicham asuhtheng jou tengleh, kelchal chu atodoh ding ahi.  
21 Chuteng Aaron in akhut teni kelcha chunga chu angap ding, chonset thil ho ahin, gitlouna jouse, Israel chaten doumah aboldoh jouseu aphondoh ding, kelcha chunga buhlhah peh banga abola, chuteng son umtah mikhat chun gammang lah a adellut ding ahi.  
22 Hiche kelcha chun achonsetna ho jouseu chu, chenna loubeh gammang lah khat a apohmang ding ahi.  
23 Chujou teng muntheng sung alut masanga, thempu von a kivon chengse chu kikhop khomna ponbuh lut a Aaron in aga puilut ding, hiche mun'a chu ahin dalhah diu ahi. ✡  
24 Chule muntheng khat a kisil lha ding, akivonna ngai banga kivon'a hichea chu ama tah chonsetna le mipi chonset thensona dinga, pumgo thilto chu anei ding ahi.  
25 Chule chonset thoidamna dia sathao jouse chu, maicham phunga agovam ding ahi.  
26 Chule gammang lah a kelcha delmang pa chu, ngahmun ahung lhun kah a avon jouse akisop lhah ding, ama jeng jong kisil lha ding ahi.  
27 Chonset thoidamna dia kithat bongchal le kelcha teni thisan jong chonset abeina thei dinga Mun Theng Pen'a kikoisa chu ngahmun polama govam ding, avun leh asa chule agil jaonaa aboncha govam ding ahi. ✡  
28 Hitia chu agouvam penpen in ngahmun asung lhah kah a, aponsil jouse asop lhah ding, chuteng ngahmun laiya chu sunglha bep ding ahi.  
29 Chule hiche dan hi akhang akhanga najui diu, lha sagi, nisom alhin nikho teng Israel chate chule alah uva cheng gamchom mihon an angol diu, na atoh louhel diu ahi. ✡  
30 Hou thulam dola thenna aneina dingun, hiche nikhoa chu achonset nau thoidamna nei ding ahi.  
31 Hiche nikho hi nikho theng ahin, anngol ding natoh jong bol louva um ding ahi. Hitia chu dan jouse hi akhang akhanga chepi ding ahi.  
32 Thempupa khela dantoh kitoh a thensona changsa, Thempu Chungnung in suhthengna kin anei ding, thempu von a kivon ding,  
33 Pakai chenna ponbuh chule muntheng chungnung, maicham phung chule thempu ho jouse le mipi ho chu suhthengna abolpeh ding ahi.  
34 Hitia chu dan hichengse hi akhang akhanga jui ding ahi. Israel chate achonset nauva konna suhthengna thei dia, hiche kithoidamna hi kumseh a khatvei bol ding, hichu Pakai thupeh bangin Mose’n jong aboltan ahi.    

Atumbeh a kilhaina dan 
 

1 Chuin Pakaijin Mose henga aseijin,  
2 Aaron le achapa te chule Israel chate jouse henga aseipeh dingin bannei chan dan ho chu athupeh in ahi.  
3 Israel te lah a koi hijongleh ngahmun sung ahilouleh apam a bongchal, kelngoi ahilouleh kelcha atodoh a ahileh  
4 Pakai Houbuh lutna kotphunga tohdoh louva aum jeh a hiche mipa chu tolthat khat banga themmona chang ding ahi. Chutobang mi chun thisan aso tahjeh a japi lah a konna kipai ding ahi.  
5 Hiche thupeh in adeisah pen chu, gam onglah a kithat gancha jouse chu Pakai angsunga ahin kailut diuva thupeh ahi. Kotbul lama thempupa henga ahin kailut diu, kiloikhomna thilto dia kithat ding ahi.  
6 Thisan chu thempu pan kikhop khomna ponbuh kotphung maicham kimvel jousea athe thang ding, Pakai lunglhai sahna dia sathao ho chu gimnamtuiya agovam ding ahi.  
7 Mipi ho chun Pakaiya kitahlouna jeh a kelchalim semthu anga thilto abolsot lou diu ahitai. Hiche dan thupeh hi Israel ten akhang akhanga ajui diu ahi.  
8 Hiche thupeh jong hi amaho pen. Israel te ahilouleh gampam mi nalah uva chenga pumgo thilto ahilouleh thil tohdoh aum’a  
9 ahivanga Pakaiya kilhaina kikhop khomna Ponbuh kotphunga semlou chu japi lah a konna kipai ding ahi.  
10 Israel hihen gamchom mi hijongleh, thisan lhoh lha theng louva sa toh nehtha aum le, hichu Pakai, Pathen toh kidou ahin, amite lah a konna simtha louding ahi. ✡  
11 Ganhing jouse hinna hi thisan a kon ahi, hiche jeh a chu Pakaijin mijouse chonset suhmang ahitheina dinga, hichu maicham phunga asunlhah dinga thupeh ahi. ✡  
12 Hijeh chun Pakaijin Israel chate le alah uva cheng gamchom miho jaonaa, sa chu thisan jaonaa nehlou dia athupeh ahi.  
13 Israel mi hihen gamchom mi alah uva cheng hijongleh, gamlah a saham vacha ham, houtoh kitoh a atheng, hiche ho that pen pen chu thisanso ahitan, hichu leiset avuh khum ding ahi.  
14 Ganhing hinna kiti hi thisan ahin, hibanga chu sa kiti phot Israel chaten thisan jaonaa nehlou dia Pakai thupeh ahi, koi hileh anetha chu amite lah a konna pampaiya um ding ahi.  
15 Israel mi hihen gamchom mi hijongleh, gan thikam ahilouleh, sahang ham in atha nekha aum le avon jouse akisop theng ding, ama jong kisil lha ding, nilhum keiya atheng louva um ding ahi.  
16 Hichu abol tah louva ahileh, themmo chang ding ahi.    

Dan dihlou tah a jonthanhoi 
 

1 Pakaijin Mose henga hiti hin thu aseipeh in,  
2 Israel chate henga seipeh in. Keima hi nangho Pakai na Pathen chu kahi.  
3 Nanghon naboncha uva masanga Egypt gamsunga nachen laiyuva na chonna bangun Keiman kahin puilutna Canaan gam'a vang nachon louhel diu ahi. Amaho chonna dan jouse hi na juilou diu ahi.  
4 Nanghon naboncha uva keima chonna dan jeng nanit diu, nun le khan toh thoa keima chonna dan aboncha najui diu ahi. Ajeh chu keima nangho Pakai leh Pathen kahi.  
5 Hijeh chun na boncha uva keima chondan jouse le chonna dan aboncha, nun le khan toh thoa nanit jing diu ahi, hichu nit ding chua konna hinna ahiye, ajeh chu keima Pakai chu kahi. ✡  
6 Nangho jouse leh pasal kiti phot in aki naipi ainko ham chu ajotlut a anih ahopeh louhel ding ahi. Pakai le Pathen keima kaum jing e.  
7 Nanu sagohkeo ham, napa delchen nasut peh thei louhel ding, nanu nihchen le sil jong naho peh thei louhel ding ahi; ajeh chu ama nahingnu ahin, nangman anih chu naho peh louhel ding ahi.  
8 Napa jinu nihchen jong naho louding, hichu nabol khah ngai ngai leh napa delchen nasut tobang ahi. ✡  
9 Napa a konna chanu hihen, nanu a konna chanu hijongleh, hiche na sopi numei chu insung a konna peng hihen kholgama konna peng hijongleh, anih naho peh louhel ding ahi. ✡  
10 Na chapa te chanu, na tunu te ham khat chu anih nahopeh louhel ding ahi; ajeh chu na tute nihchen nahodoh peh chu nangma le nangmaa kihodoh peh tobang nahi.  
11 Nangman napa jinu chanu ham, napa a konna hungpeng numei chu anih naho peh louhel ding ahi, hiche nu chu na sopinu ahi.  
12 Nangman napa sopi numei jeng jong anih nahodoh peh louhel ding ahi, hiche nu chu napa dinga sopi kinaicha ahi. ✡  
13 Nanu sopi numei jong anih nahopeh thei louhel ding, nanu a konna asopi numei akinaipi cha ahi bouve.  
14 Napa sopipa delchen jong nalhap peh louding, ajinu jong na nailut thei louding ahi, ajeh chu nang dia nanungah ahi.  
15 Na mounu jeng jong anih nahodoh louding ahi, ajeh chu amanu hi nangma chapa dia ajinu ahin, anih nahodoh thei louhel ding ahi. ✡  
16 Na sopipa jinu nih jong nahodoh peh thei louding, ajeh chu amanu chu na sopipa nabolna tobang bang hi ding ahi. ✡  
17 Numei khat chu anih nahodoh peh tah jongleh, achanu chu anih nahopeh louhel ding ahi; chule hiche numei nu chapa le chanu hihen achanu hijongleh, anih hodoh dia na kipui thei louding, amaho cheng chu nang dia nakinaipi tikhat nahiuvin, hichu nabol khah tah leh gitlouna a chon chu nahi tai. ✡  
18 Chule numei khat chu asopinu damlai sung sea, asopinu chu anih hodoh peh dia napui thei louhel ding ahi.  
19 Numei chu athinei pet a na nailut a anih nahopeh louhel ding ahiye. ✡  
20 Nangman kiphal theng tah dana na inhengpa jinu chu luppi ding lung navop louhel ding, amanu chutoh chonset a na lhahlut a na kisuhboh thei louding ahi. ✡  
21 Na chate khat a khatcha jong meiya govam ding chule Molech adia na todoh louhel ding, hiche hoa konna chu na Pakai le Pathen min na suhthang theilou ding ahi, ajeh chu keima Pathen kahi. ✡  
22 Pasal hi numei tobang banga na luppi thei louhel ding, hichu thet umtah thilbol ahi. ✡  
23 Kiphal theng tah dana gancha nanailut a na luppi louhel ding ahi, hitobang chu chonset ahi bouve, numei jeng jong kiphal thengtah a gancha angsunga konna kido louhel ding ahi, hichu conset lah a gitlouna lenpen khat ahi. ✡  
24 Hichengsea kon hin nangho chonset a lhalut hihhel un, ajeh chu keima tah in nangho masang a namtin vaipi kadohna chu hitobanga ana chonset khah jeh u ahi.  
25 Hitia chu gam le leiset jong ana suhboh u ahitai; hichea konna chu themmo channa talent kamat sah ahin, hitobanga chu agam leiset a cheng mite jouse jong acham louva kitolmang ahi tauve.  
26 Nanghon na boncha uvin keima chonna dan ngai le ka chonna jouse hi nit sohkeiyun; agama cheng hihen ahilouleh nalah uva konna hung kholjin hijongleh, hitia thet umtah thil ho hi khat a khatcha jong nabol thei louhel diu ahi.  
27 Ajeh chu thet umtah thil hichengse hi, nangho masanga cheng miten nana bolu ahitan; hiti chun agam jeng jong ana suboh tauvin ahi.  
28 Tun nang hon agam hi suboh kit leu chun, nangho masanga ana cheng namtin vaipi te bang banga chu na chedoh jeng diu ahi.  
29 Koi hijongleh hitobang thil thet umtah a konna chonkha aum ngai ngai leh hitobang bolkha mihem chu nangho jouse lah a konna pampaiya um jeng ding ahi.  
30 Keima thupeh hi nanit jeng diu, na masang uva miten ana bolsau thet umtah chondan chengse hi nabol louhel diu ahi, hichea kon chun kisuboh hihhel un, Keima hi nangho Pakai le na Pathen u kahi, ati.    

Mimal a nun le khan ding dan 
 

1 Pakaijin jong Mose henga hiti hin aseipeh in,  
2 Israel chate jouse kikhop khomna a hiti hin seipeh tan. Na Pakai le na Pathen'u keima then bang-banga hi nangho jong nathen diu ahi. ✡  
3 Nalah uva koi hileh nu le pa jabolna nanei cheh diu, keima cholngahna nikho jeng jong nanit cheh diu ahi, keima hi na Pakai ule na Pathen'u kahi. ✡  
4 Milim doi kisem thu houhih hel un, milim doi jong semthua jabolna chansah di gohih hel un, Pakai le na Pathen'u keima kaum'e. ✡  
5 Nanghon chamna thilto ahin, kilhaina gantha ahin Pakai henglama todoh ding nanop uva ahileh, nangma cheh jong santhei dolin kisemtoh masauvin lang, chuteng hichu nakatdoh diu ahi.  
6 Na thilto chengseu chu akikatdoh nikhoa neh chai ding, ajing nikho chan kat ding neh thei pai hi ding, hitia chu nithum lhinni geiya amoh chengse chu aboncha meiya govam ding ahi.  
7 Nithum lhin nikhoa hiche thilto nekha chan chun, athil kitoh doh chu thet umtah ahitan, santhei dol ahi tapoi.  
8 Chule koi hijongleh hiche sa nekha chan chun ama cheh in themmona akipoh ding ahi; ajeh chu aman Pakaiya thil theng asuhthang ahitan, ama chu amite lah a konna pampaiya um ding ahi.  
9 Chule nang hon leiset gasoh na chopkhom tengu leh, nalou beh uchu apamchin geiya nachop khom lou diu, chule changphal jeng jong changpal geiya chom louding ahi. ✡  
10 Chule na lengpigui jong ngimsel'a nachom louding, na lengpi lei laiya lengpithei ajam thang ho jouse jong nalo ngim louding ahi, hichengse chu vaichate le kholjin ho dia nakhen tei ding ahi, keima hi Pakai na Pathen'u kahi.  
11 Guchat kiti bol hih hel un, koi hijongleu chun naheng nakom cheh u jouva nabol louhel diu ahi. ✡  
12 Keima min pan a jouthua koima nalhep lhah louhel diu, hiche hoa chu na Pathen min nasuh chatvai louding ahi; Keima hi Pakai kahi. ✡  
13 Nangman naheng nakom nachoma nasuhgim thei louding, thalah soh natoh man jong pelouva najan khovah sah louding ahi. ✡  
14 Na-ngong mi jong nagaosap louhel ding chule mitcho masang jenga jong akipal lhuhna thei ima nakoi louding, hiche ho sanga chu na Pathen gin ding hi na thupi sah ding ahi; Keima hi Pakai chu kahi. ✡  
15 Nanghon thu natan tengu leh adih louvin tan ding gohih hel un, vaichaho chunga langneina nanei ham, ahilouleh milen ho chunga jong khentumna ima nabol louding ahi. Ahinlah thu chu adihtah a naheng nakom chunga natan ding ahi. ✡  
16 Nangman mikahlah a thuse polea chesuh chetou nabol louhel ding, chule naheng nakom jeng jong athina thei ding nagel'a na kidoupi thei louding ahi. Keima Pakai kahi.  
17 Na lungthim sunga konna naheng nakom na thetbol louding, hiti sang chun naheng nakom in atohmo thudol'a phatah a naki houlimpi joh ding ahi, ajeh chu achunga phatlouna lhung thei ahi. ✡  
18 Nangman namite lah a konna achapa teu chunga phulahna nabol louding, tahsa lunghimona jong nei hihhel in, chuti sang chun nangma na kingailut banga, naheng nakom na ngailut ding ahi, keima Pakai kaum jing e. ✡  
19 Naboncha uva keima chonna dan jouse nanit sohkei diu ahi, na gancha ho chu jatchom chom na kitimat sah a, na kingai sah louhel ding, na loulai jenga jong muchi jatchom chom natu louding, chule ponsil jatchom cheh a kikhui von na tahsa chunga navon louhel ding ahi. ✡  
20 Pasal koi hileh huh jeh a numeiya kichodoh loulai, chamlhatna jong kipe nailou, ahinlah pasal chom khat toh kitepsa khat chu aluppi tah a ahileh, hichu phatah a kholtoh masat a, anumeinu chu chamlhatna kichansah nailou ahin, hijeh a chu thina chan mochan sah louding ahi.  
21 Hiche mihempa chun athemmo thilto ding, ama ding mong monga kikhop khomna ponbuh kotpi maiya Pakai angsunga ahin kailut ding, hichea themmona thilto ding chu kelngoi chal khat hi ding ahi.  
22 Hiche themmona thilto hiche mipa chun abol jeh a chu, thempu pan jong themmona thilto kelchal chu Pakai angsunga thoidamna anei peh ding, hichea chu chonset abol khahna a konna ngaidamna chang ding ahi.  
23 Naboncha uva gamsung nahung luttengu leh, kumthum sunga thingga jouse chu koiman aneh thei lou lai ding ahi.  
24 Kumli ahung lhin teng chule hiche kuma chu thingga jouse aboncha, Pakai angsunga thangvahna kut khat a thensona um cheh ding ahi.  
25 Chule kum nga lhin teng thingga jouse chu naneh thei diu, nang hon gamga jouse chu nangma nangma ding cheh a nakilo lhah jeng thei u ahitai. Keima Pakai na Pathen'u kahi.  
26 Nanghon ipi sa hitaleh athisan pum in nehtha hihhel un, phun jong sanghih unlang mitpheldoi kiti jong choi hihhel un. ✡  
27 Na chalsam u jong som hih unlang, na bengmul u jong among lamse natan theilou diu ahi. ✡  
28 Mithi ho jeh in natahsa chungu atpop ding gohih unlang, na tahsa na tichung hou na atkeh louhel diu, na tahsa cheh uchu milim hoa khat chan nasem theilou diu ahi. Keima Pakai kahi.  
29 Na chanu chu aki joh a pansah ding got dan lang, na kisuhboh sah louhel ding ahi, achuti louva ahileh gamsung pumpi jeng jong akijoh a pang ding, hitia chu gamsung pumpi phatlou nan ahinlo jeng thei ahi. ✡  
30 Keima cholngah nikho jouse chu nanit cheh diu, keima muntheng jong jabolna nanei jing diu ahi. Keima na Pakai u kahi. ✡  
31 Doithem ho leh lhagao phalou ho heng jong jon louvin don jong don hih un, hiche ho chu gellut da uvin lang, hiche ho achun kisuboh khaget un nate, Keima Pakai na Pathen'u kahi. ✡  
32 Tehse lukang jabolna napeh a amasanga na dindoh ding, upa masanga jong jabolna nanei ding chule Pakai na Pathen jong nagin jing ding ahi. Keima Pakai kahi.  
33 Kholgam mi khattou toh na gamsunga kholjin khomna nanei leh, na boncha uva hiche kholjin mi chu aphalouva nabol thei lou diu ahi. ✡  
34 Nalah uva hung kholjin le kholgam mi chu nalah uva konna peng doh banga um jing ding, hiche kholjinpa chu nangma cheh na kingai bang-bang uva na ngailut cheh diu ahi, ajeh chu na boncha uva Egypt gamsunga ana kholjinsa nahi tauve. Keima Pakai na Pathen'u kahi.  
35 Thu natan nau mun jouse, ipi ham khat tou adung avai natenau ahin chule thil ajat nasim nau hijongleh, adih louva nabol louhel diu ahi. ✡  
36 Leptoh le ding thil jouse jong dihtah a kitoh dil del'a nakoi diu, thil agih tena jong adihtah naman diu, ephah jong akitoh chet chet naman diu adihtah chu naman diu ahi. Keima hi Pakai na Pathen'u kahin Egypt gam'a konna nahin puigal kaipau chu kahi.  
37 Hijeh chun nabon chauvin keima chonna dan jouse aboncha a najui uva nabol jing diu ahi. Keima hi Pakai kahi.    

Chonset jeh a gimbolna 
 

1 Pakaijin Mose jah a hiti hin aseipeh in,  
2 Israel chate jah a seipeh tan, Israel chate lah a mihem kiti phot hihen, chule ahung kholjin kholgam mi hijongleh achateu Molech houna dia tohdoh aum leh, thina chang jeng ding, amapa chu gamsung cheng miten songa aselih jeng ding ahi.  
3 Chule hitobang mihem chu keiman jong ka kidoupi ding, amite lah a konna hitobang mihem chu paidoh a um jeng ding ahi; ajeh chu aman asunga konna pengdoh khat chu Molech houna din atohdoh in, hichun keima muntheng asuh boh ahitan, kamin jong asuh chatvai ahi.  
4 Ahilou jongleh gamsung cheng miten, hiche pan achate Molech houna dinga atodoh chu akimumo sah khah uva, thana chan dinmun'a konna ahoidoh sah khah tah ule,  
5 Keima tah in hiche pa douna chung chona a insung mite dounaa kahung kilah jeng ding, ama jong chule ama nungjuia pang Molech houna a kimangcha akijoh se-se chu abonchauva, amite lah uva konna ka pampai jeng ding ahi.  
6 Mihem koitobang lhagao dihlou ho leh doithempuho tahsanna neiya amaho juiya apan khah leh, amaho nung ajuiya akijoh ho chonna achon tah a ahileh, Keima tah in hitobang chonna a konna chu kamai kahin lah jeng ding, hitia chu ama chu amite lah a konna pampaiya um jeng ding ahi.  
7 Nangma cheh kithenso unlang athengin umdoh jeng tauvin, ajeh chu keima Pakai na Pathen'u chu kahi.  
8 Chule ka chonna dan jouse nanit sohkei uva, hichengse chu najui cheh diu ahi, keima nangho jouse sutheng na Pakai uchu kahiye.  
9 Koi hileh nalah uva apa ham anu ham, gaosapna neiya naum uva ahileh, ama chu thina chang ding ahi, aman amapa ahilouleh amanu agaosap tah jeh a chu athisan chu ama chunga chu ding ahi. ✡  
10 Pasal koi hileh aheng akompa jinu chu achonsetpi khah tah leh, ajongpa ahin ajonpinu jaonaa anilhon a thana chan chang lhon ding ahi. ✡  
11 Koi hileh apa jinu toh lumkhom aum khah le ama chun apa delchen alhap peh ahitan, ani lhona thina chang jeng lhon ding, thisan soman jong amanin achung cheh lhona akipoh lhon ding ahi. ✡  
12 Amounu luppi pasal aum khah jongleh, amapa ahin amounu jong ani lhonna thina chang jeng lhon ding ahi, ajeh chu chonset gitlouna chu abol khah lhon ahitan, thisan soman jong achung cheh lhona akipoh lhon ding ahi. ✡  
13 Numei kilup khompi bang-banga pasal khat chun pasal khat a luppi tah a ahileh, thet umtah a chonkha ahilhon tan, ani lhona thina chansah jeng ding, athisan kisona lhon chu ama cheh in akipoh lhon ding ahi. ✡  
14 Numei khat jaonaa anu jong ji dinga akipui tha khah a ahileh, hiche pasalpa chun thil phalou chungnung abol khah ahitan, pasalpa jaonaa numei teni ahin, abonchauva meiya govam hel diu, ajeh chu nalah uva hitobang thilse avel'a aum kit louna ding ahi. ✡  
15 Ama kiphal thengtah a gancha lup khompi pasal kiti chu thadoh jeng ding ahi, akitimatpi gancha jeng jong chu natha doh jeng diu ahi. ✡  
16 Gancha kiti phot kom'a gachea kitimat sah ding gela kido numei chu, gancha ahin numeinu ahin natha jeng ding, hitia chu ani tah lhona thana nachan sah a, athisan lhon sona chu amani chung cheh a mo akipoh lhon ding ahi.  
17 A sopinu apa chanu ham ahilouleh anu chanu ham kipui aum leh, apan amanu chu anih alhap peh ding amanun apa del alhap peh ding, pasal pan jong sagoh keova aum chu avet a, numei nun jong hiche pa sagohkeova aum chu avetpeh khah tah leh, hichu jachatna lah a jachat sangpen ahitan, hitia aum khah lhon tah jeh a chu achate ahilouleh amite lah a konna pampaiya um jeng ding ahi lhon e, hiche pa chun asopinu nih alhap lhah peh ahitan themmona chu aman akipoh ding ahi. ✡  
18 Numei in phat ngai banga thi aneiya, hiche pet a chu pasal in aluppia ahileh, anih alhappeh a sagoh keova alupsah a ahileh, hiche pa chun numei thisan hung potdoh sagoh keova alupsah ahin, chule amanu jong athisan lonlai tah a lumlha jeng ahitan, hijeh a chu hiche teni chu amite lah a konna pampaiya um jeng lhon ding ahi. ✡  
19 Nanu sopinu ham napa sopinu ham nih chu na sut thei louhel ding, hitia kibol chu a inko puma akeova ajam ahitan; hitia chon ho chun themmona ama cheh in akipoh diu ahi. ✡  
20 Apaneo jinu luppi pasal chun apaneo del asutpeh tobang ahitan, hiche pasalpa le numeinu chun achonset lhon akipoh cheh lhon ding, cha hingthei louva thi lhon ding ahi.  
21 Asopipa jinu jidia kipui pasal aum khah tah leh, hiche pa chun dihlouna aboldoh ahitan, hiche pa chun asopipa delchen asut ahitan, hijeh a chu numeinu jaonaa ani lhona thi jeng ding ahi lhon e. ✡  
22 Nabon chauva keima chondan le ka chondan jouse najui sohkei diu, aboncha keiya nabol tahtah diu ahi, chuteng na chenna diu gamsung ka puilut nauva konna hi kapaidoh louding nahiuve.  
23 Chule nangho masanga kana paidoh namtin le vaipi ho chonna bang chun, chon hihhel un; ajeh chu hitobang hoa chonna hinkho a naman tah jeh un, keima dia amaho chu thet umtah anahi tauve.  
24 Hiti ho jeh a chu najah uva ka seipeh nahiuve, amaho chenna gam pumpi nang hon nalosoh uva, keiman jong hiche gam'a bongnoi le khoiju lonna hi nalona diuva kapeh nahi tauve, tia kasei ahi. Namtin vaipi lah a nangho atuma lhengdoh a chu na Pakaiyu le na Pathen'u keima hi kahi.  
25 Hijeh chun na boncha uvin satheng le sathenglou chu hom khen unlang, vacha atheng ahin athenglou ho nakhen diu; hitia chu hiche ganhing ho ahin, vachate ahin tollhanga kithol tho hijongleh khat a khatcha nakisuh boh theilou diu ahi, hichengse hi athenglou aboh a kase khen sa ahi.  
26 Naboncha uva keima dia athenga naum diu, keima hi Pakai kitipa athenga um chu kahin, keima mite nahina diuva namtin le vaipi lah a konna ka lhendohsa chu nahi tauve.  
27 Pasal hihen numei hileh lhagao phalou vop a pang ham, mitphel doithem ham, ani gela thina na chansah jeng ding ahi lhone, songa selih jeng ding, athisan sona jal'a mona jong amaho chung cheh a lechuh ding ahi, ati.    

Thempu hina jal a thenna 
 

1 Pakaijin Mose henga hiti hin aseipeh in, Keiman ka thupeh chengse hi Aaron chapa te thempuho jah a seipeh tan. “Thempu koi hileh aheng akom thivuina kin a panga kisuboh thei louding ahi.”  
2 Inko khat akinaipi hichu anu ham, apa ham, achanu ham chule asopipa ham  
3 ahilouleh, asopinu chu nungah theng hinalai ahileh pasal nei loulai ahijeh a amapa a chu kingam ding ahi.  
4 Pasal khat mipa dinmun ahinunga amite lah a kisuboh louhel ding, ama le ama jeng jong kisunoh phah louding ahi.  
5 Thempu hon aluchangu akihotol theilou diu, abengmul jengu jong akivo chai lou diu, chule atahsa jengu jong tinna maha um thei louding ahi. ✡  
6 Abonchauva Pathen adia atheng hidiu, a Pathen pau min asuh thang louhel diu ahi, ajeh chu amaho hin a Pathen pau neh dia changlhah thilto jouse Pakai lama ahin todoh jiu ahin, hijeh a chu amaho hi athenga um diu ahi.  
7 Numei akijohsa kiti jong akichenpi theilou diu, ajipa khat in adalhahsa numei jong chu akichenpi thei louhel diu ahi. Ajeh chu hiche thempu chu a Pathen pa dia atheng ahi.  
8 Nangman ama chu thensona nanei peh a, ajeh chu amapan na Pathen adia changlhah atodohji ahin, ama jong nang dia atheng ahin, hiche jouse chunga hin nangho thensoa pang Pakai keima hi, atheng jing kahi.  
9 Chule thempupa chanu chu akijoh a apan khah a ama le ama akisuhboh khah tah leh, hiche nu chun apa jeng jong asuhboh ahitan, hitia chon numei kiti phot chu meiya govam hel ding ahi.  
10 Chule asopi holah a Thempu Chungnung penpa, angaiya alua kinu thaotwi kinusa, vontheng ngen a kivon dinga thensona chang khat chun, asam alhaiya putda henlang, aponsil jong akehlai umsah hihhen.  
11 Apa hihen anu hijongleh mithilong anailut a, ama le ama kisuboh thei louhel ding ahi.  
12 Muntheng lai chu adalhah a hiche muntheng chu asuhboh thei louhel ding ahi, ajeh chu amahi a Pathen a konna thensona thaotwi akinu chu achunga akipoh le ahitai. Keima Pakai chu kahi.  
13 “Thempu Chungnung ji ding chu nungah theng hi ding ahi.  
14 Meithai hihen akidasa hijongleh, chule akisubohsa numei hihen akijohsa hijongleh, amaho tobang chu thempu pan ji dinga akipui thei louhel ding, amaji ding chu amite lah a kon mong mong nungah thengset akipui ding ahi.  
15 Hichu abol teng amite lah a chu ama chate jeng jong asuhboh tah louding, ajeh chu amapa thensoa pang chu keima Pakai kahi,” ati.  
16 Chuin Pakaijin Mose hengah thu aseijin,  
17 Aaron jah a seipeh tan: Nason na chilhah te ho chu akhang akhang uva, abonchauva atahsa chunga losapna nei jouse a Pathen dinga changlhah tohdoh dia hung sunglha thei louding ahiuve.  
18 Koi hileh tahsaa losapna nei chu, amitcho hihen, a elbai hihen, anah jom hihen atumpoh hijongleh,  
19 ahilouleh akeng phang ham ahilouleh, akhut kisuh boh ahikhah a,  
20 ahilouleh atingbong ham adung nem amit khomulou, tiphah natna ham, atibol lha jeng ham atilchang kisuh keh aum leh,  
21 Aaron chapa te lah a konna hitobang atibukimlou puma, Pakai dia pumgo thilto tohdoh a pang thei louhel diu ahi, amapa tahsa chu aboh nei ahitan, hijeh a chu a Pathen dia changlhah tohdoh a hung sunglha thei louhel ding ahi.  
22 Ama chun a Pathen dia changlhah kitohdoh chu aneh thei ding, thil thengho chule atheng pen thil dang ho jong chu aneh thei ding ahinai.  
23 Ahinlah pondal phung hung lut a maicham phung jeng jong ajotpa louhel ding ahi, ajeh chu atibah kimlou ahitan, ama chun pondal sungnung chu asuhboh louhel ding ahi. Thempu jouse sutheng chu keima bou kahi, ati.  
24 Hicheng jouse hi abonchan Mose’n Aaron ahin Aaron chapa te jouse leh Israel te jah a ana thupeh tan ahi.    

1 Pakaijin Mose henga aseijin,  
2 Aaron leh achapa te henga seipeh unlang kamin theng asuhboh louna diuvin Israel chate a konna thiltheng aboncha keima lama ahin todoh a houva konna akidalsena diuvin seipeh in. Keima Pakai kahi.  
3 Hiti hin seipeh tauvin, nang hon nakhang nakhang uva na chilhah teu chan geiya thenlouna chang puma Israel chate jousen thil theng kiti phot ajot a asung lhah jenga ahileh; ama chu ka angsung a konna paidoh a um jeng ding ahi. Keima Pakai chu kahi.  
4 Aaron chilhah kiti phot koima chan miphah hihen, athi long puma natna thoh hijongleh athen kahsea thil theng cheng chu aneh loubeh ding ahi. Koi hijongleh hiche hi thil thenglou ahitai tia ahivanga tongkha nah nah chun mithi long tongkha hihen botwi potdoh jeh a athenglou ahi tia kisei tongkha aum jongleh,  
5 ahilouelh aop lhanga kithol tho ipi ganhing hile aboh ahi tia ahivanga tongkha chule athen louna akon kilason thei asuhkhahna akon aboh a um thei hijongleh, mihem a dia aboh ahina thei kiti poupou chu,  
6 koi hileh hiche tongkha pen pen chu nilhum keiya aboh a um jeng ding, atibah pumpi twi a kisil lha ding achuti louva ahileh, hiche mihem chun thiltheng kiti aneh thei louding ahi.  
7 Chule nisa alhum tengleh vang ama chu athenga umkit ding ahitai, hitia chu thil theng ho jong aneh thei ding ahi, ajeh chu aboncha amapa dia chu hinna anneh a anei ahi.  
8 Koi hileh sathikam ahilouleh gamsa hangin athasa kiti phot aneh louding, hichu ne-in ama leh ama kisuboh hihhel hen. Keima Pakai kahi.  
9 Hitia chu ka thu lhah hi phatecha anit sohkei diu, hichu ahilouva ahileh abonchauva chonset anei khah tei diu, thiltheng chu ahin suhkhah tengu leh thina chan achung uva lhung ding, amaho jouse suthenga Pakai chu keima hi kahi, ati.  
10 Thiltheng kiti phot ahung gamvaikon hon aneh theilou ding, thempu kom'a hung kholjin hihen asoh thagoi hijeng jongleh thiltheng chu aneh thei louding ahi.  
11 Thempupa dia asoh ham, suma achohdohsa ham, ahilouleh ama insung tah a pengden ham vang chun thempupa dia kipe neh leh chah ho chu nethei nante.  
12 Thempupa chanu ham khat chu thempu hilou khat toh akichen leh, thilto thengho aneh thei louding ahi.  
13 Meithainu ham, akidasa numei ham, chahing louva um hichu apa inlama hung kile kit a apa jeng jong kingainaa neikit chu, thempu hina jal’in apan amu thil chengse vang chu aneh thei ding ahi. Hitia chu thempu insung kon hon bou hitobang thilto ho hi aneh thei ding ahi.  
14 Thempu insung hilou ima hetoh louva thilto thengho nekha aum leh, ama chun aneh doh jat man thempupa henga alepeh ding, hitia chu aman jat mong mong jakhat a somni to apeh tha jeng ding ahi.  
15 Thempu hon thilto theng Israel ten Pakai henga ahinto hou chu asuhboh theilou diu ahi.  
16 Nehsah dia lomlou ho anehsah da jeng diu, hitobang chu neh sah angai ule themmona chule talent matna akibol doh jeng thei diu ahi. Keima Pakai chu kahin, thilto jouse sutheng pa chu kahi.   

Nolnabei gancha maicham 
 

17 Pakaijin Mose jah a aseipeh in,  
18 aban a kisei chondan jouse hi aboncha Aaron le achapa te chule Israel te seipeh dingin athumop tan ahi. Israel ham ahilouleh Israel gamsunga ahung cheng midang koiham khat chun pumgo thilto ato tengleh, deilhen thilto hihen, kinepna dia lolhin sah ding thilto hijongleh, hichu nolna beihel gancha bou ato thei ding ahi.  
19 Santhei ding dol chu ahileh achal hi ding, hichu nolna beihel hi ding ahi.  
20 Nolna nei gancha tohdoh chu Pakai adia santhei dol hilou ding ahi. ✡  
21 Kitepna bulhitsahna ham, deilhen tum adia thilto ham, Pakai heng lama kikhop khomna dia tohdoh chun nolnabei ato le bou santhei dol hi ding ahi.  
22 Gancha amit khomulou ham, a elbai ham, ati bukim lou ham, atiphah ham, atibol ham, apat ham khat chu Pakai dinga natodoh thei louhel diu ahi. Thil todoh chu neh le chah ding ahijeh in hitobang ho hi maicham phunga pehda jeng uvin, ati.  
23 Deilhen chombeh thilto din natna neiya akhang theilou tibukimlou hijongleh todoh jeng thei ahi. Ahinlah hitobang ho chu kitepna molso nadia vang santhei dol ahipoi.  
24 Gancha atil kilasa ahin, akisukehsa ham, akigot kehsa ham chu, Pakai henga nato lou diu ahi. Hitobang chon dan kiti hi nangho gamsunga najom theilou diu ahi.  
25 Gamchom mi a konna kichosa gancha kiti chu nehthei ding thilto kitia natodoh lou diu, hitobang gancha hi nolna a dim jeng ahin, santhei dol ahipoi.  
26 Bong ham ahilouleh kelngoi ham kelcha hamkhat chu anou aso tengleh, hichu nisagi alhin kahsea apitoh nakhen theilou diu ahi.  
27 Nisagi jou tengleh vang hichu neh leh chah thilto dinga santhei dol hibep ding ahi.  
28 Nikhat sung chun bongpi anou jaonan chule kelngoi api chutoh, kelpi le anou chu kilhaina nabol kop louhel diu ahi.  
29 Pakai lama thangvah thilto na todoh tengu leh, santhei ahina tei dingin abol ding dan kisem jouse hi abonchan jui cheh un.  
30 Hiti chun nathil todoh nikho ma-ma chun nechai jengun, ajing nikho chanin naneh moh hou chu khen hihhel un.  
31 Ka thupeh chengse bol un ajeh chu keima Pakai kahi, ati.  
32 Ka mintheng hi suthang hihhel un, Israel pumpin kathen dan joh seiphong hen. Keima Pakai chu kahin, keiman ka suhtheng nahiuve, ati.  
33 Nangho Pathen hina dia Egypt gam'a konna kahin pui galkai nahi tauve. Keima Pakai chu kahi, ati.    

Pakai dia kut kibol ho 
 

1 Pakaijin Mose henga aseijin,  
2 Israel chate jouse jah a seipeh tan, Pakai dia phat tepsa kut naboncha uva atheng ahi tia na phondoh cheh diu, Keima dia hiche phat tepsa kut ho chu ahileh,  
3 Nigup sunga mihon na akitoh cheh ding, nisagi lhinni vang chu imacha bol louva kicholdo nikhoa nanei cheh diu, hichu thengsel'a kikhop nikhoa ding ahi. Hiche nikho kitia hi natoh nabol thei louhel diu ahi. Hoilai chan a cheng jong leu chun hiche nikho hi kicholdo nikhoa nanit jing diuva thupeh ahi. ✡  
4 Hicheng hi Pakaiya dia phat ana kitepsa kikhop khomna theng chu ahin, hitobang nikho jousea hi aphat kitepsa dungjui cheh a nang hon mi nakou khom diu ahi.  
5 Lhamasa nisom le nili lhin nikho, hiche nilhah lam vang chu Pakai dia Kalchuh Kut hi ding ahi. ✡  
6 Chule hiche lhasung nisom le ninga lhinni chu Pakai dia cholsolou Changlhah Kut nikho ding ahin, nisagi sung vang chu cholsolou changlhah tang louva naneh diu ahi. ✡  
7 Nikho masapen nileh nabonchauva khoppi theng naman diu, lalna thei na natoh lou diu ahi.  
8 Nisagi sungsea chu Pakai dia govam thil tang louva na todoh diu, nisagi lhin nikho vang leh khoppi theng nikho ahitan, hiche nikho teng chuleh naboncha uva na kichol diu lalna thei na natoh lou diu ahi.  
9 Pakaijin Mose henga thu aseipeh in,  
10 Israel chate henga ajah uva hiti hin seiyin, keiman kapeh nau gamsung nahin phah uva gamga soh nahinlo tengu leh na changphal gau masapen chu thempupa lama nachoi diu ahi.  
11 Hichea konna chu thempu pan nangho santhei dol nahi theina diuva nathenso diu, ajing nikho cholngahni tengleh thempu pan thensona anei ding ahi.  
12 Hiche thensona kibol nikhoa changpal natodoh tengu leh kelngoinou achal khat jong Pakaiya dia nolna beihel chu nakatdoh tha diu ahi.  
13 Hiche nikhoa lhosohga todoh ding chu suhlou changbong neldisel Ephah khat dim, hopsoma hopni kiso ding; hichu thaotwi toh kihal, Pakaiya dia gimnamtuisel a govam ding, don ding lengpithei jong chu khon dimkhat hoplia konna hopkhat chu hichea ding chu ahi.  
14 Chule hiche nikho masang chun, na Pathen pa diuva thilto ding nahin pohlut kahseuvin changlhah jong nehda uvinlang, chang kikang poh ahin changlhah kigou tho jong nehdauvin, hoilai chan a cheng jong leu chun hicheng hi nakhang nakhang uva chonna danin jui jingun.  
15 Cholngah nikho aki chai apat changpal nahin choi uva thensona thilto nabol nikho uva pat nikho nasim cheh cheh diu, hapta sagi chan nasim diu ahi. ✡  
16 Cholngah nikho vel sagi chan geiya nasim uva chule ajing nikho nisomnga lhin chan geiya nasim tha diu, chujou tengleh Pakai heng lama lhosohga thilto natodoh diu ahi.  
17 Na inson cheh uva pat Ephah dim khat cheh hopsom lah a hopnia kikhen thenso thilto dinga changlhah lhon sao ni jaona nahin choi diu ahi, hiche teni chu cholsosa ahin, Pakaiya dia lhohsoga masapen thiltoa pang ding ahi.  
18 Chule hiche changlhah jaona chu kumkhat lhingsa nolna beihel kelngoi sagi, bongchal golpai khat, kelngoi chal ni jaona a nakatdoh uva, hiche gancha ho chu Pakaiya dia pumgo thiltoa kimang ding gimnam tuisel a meiya govam ding ahi.  
19 Chonset thilto dingin kelchal khat mang unlang, chamna thilto le gantha kilhaina dinga kum khat a tah kelchal ni nahin kat diu ahi.  
20 Chule hicheng ho chu thempu pan Pakai angsunga thensona anei ding, lhosohga masa thilto changlhah jaonaa, kelngoi chal teni jong chu athenso tha ding ahi, hiche hose hi thempu dia Pakai angsunga thil thengsel'a um ahi.  
21 Hiche nikhoa hi khoppi khat nanei diu, hichu khoppi thengsel'a naman uva, lalna thei natoh na bollou diu, nakhang lhumkei uva hoichan a chejong leu chun hiche hi chonna dan dungjuiya najui jing diu ahi.  
22 Naboncha uva na gamsung uva konna chang na-at tengu leh, na loujao uchu apam chin jousea na-at chailou diu, nachang atna nung uva changkhai ho jong nachom thengsel lou diu ahi; vaichate leh kholjin ho dia na koipeh diu ahi, ajeh chu keima nangho Pakai, Pathen kaum jing e, ati. ✡  
23 Pakaijin Mose henga aseijin,  
24 Israel chate jouse jah a hiti hin seipeh tan, lhasagi lhin teng, hiche lhasung nimasani leh naboncha uva naki chol uva khoppi theng nanei diu, sumkon mutgin toh thoa naphon jalji diu ahi.  
25 Thabeina thei na tong hih un, Pakai henga pumgo thilto nahaimil lou diu ahi.  
26 Pakaijin Mose henga thu aseipeh in, hiti hin bolin, ati. ✡  
27 Lha sagi lhin nikho nisom alhin nikho hi ki thoidamna ahin, hiche nikhoa hi thon louva khoppi theng khat nabol diu, anngol toh thoa Pakai dia pumgo thilto nato doh diu ahi.  
28 Hiche nikhoa hi koima chan thabeina thei natoh na bollou diu, ajeh chu kithoidamna nikho loupi khat ahin, na Pakaiyu leh na Pathen'u henga thoidamna nanei diu ahi.  
29 Koi hijongleh hiche nikhoa anngol lou aum leh, amite lah a konna pampaiya um ding ahi.  
30 Hitia chu koi hijong leu chun hiche nikhoa hi thabeina thei natong aum khah leh ama chu amite lah a konna ka suhmang ding ahi.  
31 Naboncha uva natoh thilbol akon nakikangse cheh diu, hoilai mun'a hijongleh na chenna jouseuva chonna dan ahi tia najui cheh diu ahi.  
32 Hiche nikho hi na boncha diuva kicholdo nikhoa naman jing diu, hitia chu anngol toh thoa hiche lhasung nikho ahung lhinni apat ajing nilhah lam chan a choldona a naman cheh diu ahi, ati.  
33 Pakiyin Mose henga aseijin, ✡  
34 Israel chate jouse henga seipeh tan, lhasagi lhinna chule nisom le ninga lhin nikhoa pat nisagi sungse hi Pakaiya dia Lhambuh kut a kimang ding ahi.  
35 Kut kipat nikho chu khoppi theng nikho ahin, hijeh chun thabeina thei natoh ima bol-hih un, ati.  
36 Tanglouhel a nisagi sunga Pakaiya dia thilto nabol jom jing diu, niget alhin nikho tengleh khompi theng khat nabol diu, Pakai angsunga pumgo thilto nakatdoh diu chu ahin, hichu khoppi theng laitah ahijeh in thabeina thei natoh akon nakikangse cheh diu ahi.  
37 Achunga kimin phah chengse hi Pakaiya dia phat tepsa kut ho chu ahin, hiche na ding chun Israel chate koukhom sohkeiyun lang, khoppi theng toh thoa thilto ding ho ahin, pumgo thiltona a naman diu anikho ma-ma a abol ding dan jouse govam ding hihen, donthei lengpitwi hijongleh nabol diu ahi.  
38 Hiche ho jouse hi naboncha uva Pakaiya dia na thiltou hichu deilhen choma na thilto u ahitan, chule athenso ho jouse jaonan nathil pehdoh jouseu leh Pakaiya dia cholngah nikho le adang dang nanit kimsel hou kisimtha lou ahi.  
39 Lhasagi chan nisom leh ninga lhin nikho leh naboncha uva gamsung lhosohga nachop kimsoh niuva pat nasim uva Pakaiya dia nisagi sungsea kut tanglouva nabol jom jing diu, hiti chun kut akipatni chu choldo nikho theng hi ding, niget lhinni chan chu choldo nikhoa naman diu ahi.  
40 Kut kipat nikho teng thingga ahoilai nalo lhah diu, lusuna tampi jaona, thingboh phatah tah nahe lhah diu, vadung pang lah a tomdo he toh thoa, hicheng chu na kichoi uva, na Pakaiyu leh na Pathen'u angsunga tang louva nakipa jing diu ahi.  
41 Kumkhat seh le Pakai heng lama nisagi tang louva kut khat nabol jing diu, hichu nakhang lhumkei uva chonna dan ngaiya na manchah jing diu, lhasagi lhinna lhasunga chu naman diu ahi, ati.  
42 Nisagi sunga naboncha uva lhambuh a nachen diu, Israel sungkon agammi cheng aboncha lhambuh sunga cheng ding ahiuve.  
43 Hichea kon chun nachilhah teuvin keima tah in Egypt gam'a konna Israel chate jouse kahin puidoh chun lhambuh sunga bou kachen sahji e ti ahin hetdoh thei diu ahi, ajeh chu Keima hi na Pakaiyu leh na Pathen'u kahi, ati.  
44 Mose’n Pakai dinga phat tepsa kut ho jouse chu Israel chate jouse lah a aphondoh peh ahi.    

Thaomei leh changbong nel 
 

1 Pakaijin Mose hengah thu aseijin,  
2 Israel chate ho henga seipeh tan, vah jing dinga olive thaomei chu nahin choipehna dingun seipeh tauvin.  
3 Kikhop khomna ponbuh hettohsahna pon kilangdoh, hiche mun'a chu Aaron in thaomei kivah chu tang louva avetkol jing ding ahi. Hiche thaomei hi Pakai angsunga nilhah muthima pat jingkah khovah geiya kivah khovah hel ding ahi. Hiche hi nakhang lhumkei uva chonna dan a nanei jing diu ahi.  
4 Aaron in jong Pakai sana thaomei khom phunga chu hiche thaomei kivah jouse chu avah jingnai ti, photchetna avetkol jing ding ahi.  
5 Chule nangman changbonga kigoidi chu nalah ding, hichu changlhah lhon som le ni nasoa naken ding, lhon khat cheh chu Ephah dimkhat hopsoma hopni lhingsel a kisem hi ding ahi. ✡  
6 Changlhah nasemsa chu golni nia nagol ding, golkhat a chu changlhah lhon gup pang ding, sana thengsel'a kisem touna chunga chu nagol a nakoi ding ahi.  
7 Gimnamtui nalah a changlhah golkhat chu nasun den ding, hichu nangman natodoh changlhah toh chun Pakaiya dia govam thiltoa kitodoh tha ding ahi.  
8 Cholngah nikho seh le hichu Pakai angsunga kigoldoh ding, hitia chu beitih umlouva Israel chaten manchah thei ho chu atodoh jing diu ahi.  
9 Hiche thilto hose hi Aaron le achapa te ho ding ahin, hitia chu hiche thilto ho chu muntheng laiya anehji diu ahi, ajeh chu hiche thilto chu Aaron ding Pakaiya dia pumgo thilto kitohdohsa, ama chanvou dia thiltheng tah ahin, hichu tang louva chonna dan dinga juijing ding ahi. ✡  
10 Pasal khat chu anu Israel numei chule apa Egypt mi, hiche pa chu ahung vahdoh letan ngahmun khat a avahlut in ahileh, hichun Israel chaten aum kimvel tauvin, chuin Israel numei nu chapa jong Israel chapa khat toh chun akiboi lhon tan ahi.  
11 Israel numeinu chapan jong Pathen pa min panin taitomna toh thon agaosap jeng tai, chuin mipi hon ama chu Mose heng lama ahin pui tauve. Hiche pa anu min chu Shelomith ahin, Dan phunga konna Dibri chanu ahi.  
12 Ama hon jong hiche pa hi iti ding hitam atiuvin, Pakai lunglam aheng uva ahung kilah kahsea din, mihenna kul sunga chun akhumlut tauve.  
13 Pakaijin Mose henga thu aseijin, hiti hin bolin, ati.  
14 Pathen gaosap mipa chu polam ngahmun'a hin kaidoh inlang, aman agaosapna awcheng japha chanin aluchunga akhut angap lhah cheh diu, hiche jou tengleh khoppi thenga mipi jousen songin seplih jeng tauhen, ati.  
15 Chule Israel chate henga ajah uva hiti hin aseipeh tan, koi hileh Pathen gaosap mihem aum khah leh, hiche mihem chun ama tah themmona akipoh ding ahi.  
16 Pathen taitom mihem chu tha jeng ding ahi, khoppia pang mihem jousen ama chu songa aselih diu, kholgammi hihen agamsung chengden hijongleh Pathen min taitom mihem kiti phot chu thana chang ding ahi.  
17 Chule mihem khat that chu ama jong thina chan sah ding ahi. ✡  
18 Koi hileh gancha that a chu ama chun akhel apehdoh pai ding, hiche gancha khel thei dia chu gancha hing khat alepeh ding ahi.  
19 Koi hileh ain heng khattou amavo khah leh aman hiche pa abolna banga chu ama chunga jong bolgimna lhung ding ahi.  
20 Agu achang asuhchip leh ama a jong suhchip ding, mit khel a mit, ha khel a ha; aman mi abol gimset banga chu ama chunga jong abepbep a lhunsah ding ahi. ✡  
21 Gancha that aum leh hiche athat pen pen chun akhel ahol a alepeh ding, mihem chunga hem lama thatpa chu ama jeng jong tha ding ahi.  
22 Naboncha uvin kholgam a konna mihem hihen, agamsung akon hijong leu chun aboncha uva dan thu khat a chon dildel diu, ajeh chu keima Pakai leh nangho jouse Pathen pa chu kahi, ati. ✡  
23 Mosen jong hiti chun Israel chate jouse jah a aseipeh soh tan, chuin ama hon Pathen taitomna neipa chu polam ngahmun khat a ahin kaiyun, amapa chu songin aseplih tauvin ahi. Pathen thupeh bangin Israel chate jousen abolun ahi.    

Jubilee leh sabbath kum 
 

1 Sinai molsang chunga Mose aumpet in, Pakaijin hiti hin aseijin, ✡  
2 Israel chate jouse jah a hiche thupeh ho hi pen. Naboncha uva keiman kapehna gam nahung lhun tengu leh agam pumpin jong Pakaiya dia choldamna kum sagi seh leh anei tei ding ahi.  
3 Kumgup sunga na loujaova muchi nathe ding, hitia chu kumgup sunga na lengpi thei nalho ngimsela, chuteng aga nakilo ding ahi.  
4 Kum sagi lhinkum levang agamsung pumpin choldam kum anit ding, hitia chu loujaova muchi jeng jong natu thei louding, na lengpithei lei jong nalho ngimtah louding ahi.  
5 Chule changval hung kehdoh ho jong na-at louding, lengpi lei lholou laiya hung kehdoh aga ho jong na donda jeng ding, ajeh chu na boncha diuva choldamna kum ahi.  
6 Gamsung pumpi dia choldamna kum ahitan, ami chan cheh a dingin chule nangma nahin nasoh pasal ham nasoh numei hijongleh na thalah mihem hihen lang gamchom a hung kholjin hijongleh, naboncha uva dia anneh ding nahin ngaito peh diu ahi, ati.  
7 Nangma gancha ho ahin, na gam'a um gamsa ho jaona a hiche gamga soh ho chu aneh diu ahi.  
8 Chutoh lhon’a Sabbath kum sagi na simdoh ding, kum sagi vel sagi chu agoma kum somli leh kumko hi ding ahi.  
9 Chuteng kum somnga lhin kum’a Lhatdohna Nikho teng chule gamsung pumpia kelchalki thong jejua namut diu ahi.  
10 Hiche kum chu athenga dingin khindoh un, hichu na phonjal diu, gamsung pumpia khosa jouse henga chamlhat kum ahitia naphon jalsoh diu ahi; hiche kum hi na boncha diuva jubilee kum ahitan, mihem koi hileh athilkeo jouse akile lah kit ding, mihem jeng jong ama cheh in mun'a kile cheh ding nahiuve.  
11 Hiche kum somnga lhinkum hi nangho jouse dia jubilee kum ahitan, hiche kum a hi muchi jeng jong natu louhel diu, achama hung keh muchi chang jeng jong na-at da jeng diu, lengpilei nalho louna beh a hung kehdoh aga ho jong nadon louding ahi, ati.  
12 Ajeh chu Jubilee kum hi kum theng tah ahi, na boncha diuva atheng ahi; hijeh chun agamsunga anagasa hobou naneh diu ahi.  
13 Hitia chu Jubilee kum ahung lhun teng, na boncha uva koi hileh agoulo cheh chu na kile pehto diu ahi.  
14 Na kinaipi henga na thil joh ham, ahilouleh nathil chohsa ham jeng jong chu hitia thil joh chung chang leh akijoh doh thil chung changa na sopi khat toh adih louva na kibolto thei louding ahi.  
15 Chule Jubilee akichaiya pat naheng nakom'a na thilchoh chule akum ijat sunga hijongleh, agamga soh toh kitoh a nangma kom'a thil ale joh ding ahi, ati.  
16 Kum vang chu ahung tamkhah tah leh hiche thilman chun nasan sah ding, ahinlah akumjat chu alhom khah vang leh athilman jeng jong nalhom sah ding ahi, ajeh chu akum kisim jat dungjuiya aman jong gamga toh ajoh ahi, ati.  
17 Naboncha uva khat leh khat nakisuh gim louhel diu, hiche sang chun na Pathen chu ging jingin, ajeh chu keima na Pakai leh na Pathen'u chu kahi, ati.  
18 Naboncha uva ka chonna dan jouse najuikim sohkei diu, hiche ho jouse chutoh natoh doh diu ahi, chuteng gamsung pumpia naboncha uva lungmongsel a nakhosah diu ahi.  
19 Agamsunga jong gamga pha hung um doh ding, hitia chu oivasel a naneh thei diu, agamsunga lungmongsel a nachen thei diu ahi.  
20 Naboncha uva na ngaito uva, kum sagi ahung lhin kum le ipi ham ineh diu, muchi la itu tapouvin, chang jeng jong i-at lou diu hitam, tia na lungdon khah uva ahileh,  
21 Keima tah in kumgup alhin kum le na boncha chung cheh uva phattheina kahin bohlhah peh diu, hichun kum thum sungsea naneh khop diuva aga ahin sodoh ding ahi.  
22 Naboncha uvin kum get lhin kum apat muchi tujong leu chun lhosohga aumsa aluiho bou naneh diu, kumko ahung lhin a lhosohga athah kahsea lhosohga aluiho bou naneh nahlai diu ahi, ati.  
23 Gam leiset kiti jong na johdoh theilou diu, aneipa kei kahin, naboncha uva gamchom mi kholjin a kanei nahiuve, ati.  
24 Hijeh chun hoilai chan hijongleh na chenna jouse uva, gam leiset lhatdohna man naboncha uva napeh cheh diu ahi.  
25 Na sopipa hamkhat hahsatna ato jeh a, agam leiset ajohdoh khah a ahileh, ama ban a asopipa chu hunga athil johdoh chu ahung lhat ding ahi.  
26 Ahinlah ajohdohpa ham khat chun, asopi alhatdoh thei mi aneitah louva, amavang khonunga ahung haodoh thei dinga aum'a ahileh aman ahin kilhatdoh thei ding ahi.  
27 Hitia chu agam johdoh pan jong ajohdoh kum apat phatah a sim ding, ajohna pa henga chu aman jat apeh dia lom cheng chutoh apehdoh tha ding, chujou tengleh ana chodohpa chun agam leiset chu aboncha anung peh kit ding ahi.  
28 Ahinlah amapa chun alhatdohna ding anei louva ahileh, Jubilee kum ahung lhun kahsea ajohdohna pa kom'a chu athil johdoh chu chuti um ding ahitan, Jubilee kum ahung lhun phat levang chun achopa chun ale lhatdoh ding, athil neipa chu lechan kit ding ahi.  
29 Kul a kigensa gam leiset behkah khat tou johdoh aum leh hiche ajohdohpa chun ajoh kum sunga chu akile lhatdoh thei ding ahi. Ajeh chu kum khat sunga chu akile lhatdohna dia thu anei ahi.  
30 Ahinlah a-in chu kum sunga chu alhatdoh jou louva ahileh, khopi sunga kul kigensa kijohdoh a akichohpa chun akhang lhumkeiya anei ding ahitan Jubilee kum hunglhung jongleh akile lhatna ding thu anei lou ahitai.  
31 Kul kigen lou khopi neocha sunga in kijohdoh ho vang chu amin mai maiya kisimpeh ding, hiche ho chu lhatdohna tha um ding, hichu Jubilee kum ahung lhun teng lhatdoh ding ahi.  
32 Ahinlah Levi te chenna khopi ho chu amaho ana chennasa akhopi sung uva in ho vang chu Levi ten itih phatlai hijongleh akile lhatdoh thei diu ahi.  
33 Koi hileh Levi mite a konna athuneina amanchah louva ahileh, amaho chenna khopi sunga ana kijohdohsa in vang chu Jubilee kum ahung lhun teng kilepeh cheh cheh ding ahi, ajeh chu Israel chate chenna tincheng chu Levi mite dia amaho goulo jeng ahi bouve.  
34 Levi mite dia kikoi gambeh jouse chu, khat a khatcha kijohdoh thei louding, hichu amaho dia tonsot goulo ding ahi.  
35 Na sopipa chu aneilel valtah a nakom tah a akivahlelna aum doh a ahileh nangman jong ima dang gel louva ama chu navah jeng ding, kholgam a konna jin banga nakom'a khosa jeng ding ahi. ✡  
36 Natoh le tham a kon'in apungkal jong teppeh dan lang, na Pathen maiven na sopipa chu nakom'a khosa teijo hen, ati.  
37 Ama chu veikan dia sum bat napeh thei louding, neh le chah jeng jong apung dia neipeh louding ahi. ✡  
38 Ajeh chu kei matah hi Pakai na Pathen'u kahin, nangho Pathen kahiye tia Canaan gam kapeh diu ahi tia Egypt gam'a konna nahin pui galkai pau chu kahi, ati.  
39 Hijeh chun nangma nailama cheng na sopipa chu aneilel val tah a nangma kom'a ama le ama ahung kipehlut tah leh, ama chu soh tobanga nagoi thei louding ahi. ✡  
40 Amapa chu na kom'a thalah mi banga khosa jeng ding, Jubilee kum ahung lhun kahsea na kom'a khosa ding ahi.  
41 Jubilee akichai teng nangma dalhaa pot tading achate jouse jaona a che diu, a insung lama nungche diu, apu apa khanga gou ho chu nungchan diu ahi.  
42 Ajeh chu abonchauva keima lhachaa pang ahiuvin; abonchauva Egypt gam'a konna kahin pui galkai ahiuve, hiche jeh chun amaho hi abonchauva sohjoh a na johdoh lou diu ahi.  
43 Nangman amaho jouse munemna neitah a thu nasei louding, na Pathen ging khencha hinkho naman ding ahi.  
44 Soh pasal ho le numei jong nanei jeng thei ahin, hiche soh dinga chu nakom lah a namtin vaipi ho chu na chohdoh a navul thei ahi.  
45 Naboncha uva nalah uva chenglut kholgam miho chu na chohdoh uva, soh a nalap thei diu ahi, na gamsung pumpiuva chengsa ho jong nachoh thei diu, hitobang mi na chohdoh hou chu na in cheh uva uma nalap le thei diu ahi.  
46 Chule soh ho chu na chateu banga na goulo diuva na umsah uva, khonunga goulo ding jong nakoi peh diu, nangho Israel te lah a vang khat in khat chunga thunei tah a vaihoma chatloh thei louding ahi.  
47 Na kom'a cheng kholjin mi chu ahung haodoh jeng tah a, na kom'a cheng na sopi khat ma chu achen dan ahahsat val tah a ahileh; ama jeng jong na kom'a cheng kholjin mipa kom'a ahung kipehdoh jeng tah a ahileh, chule asopi ho kom ham khat a akijoh doh jeng tah a ahileh,  
48 hitia akijoh nunga chu nunglhat kit thei ahi, asopi ho lah a konna khat penpen in amapa chu anunglhat kit ding,  
49 ahilouleh apaneo ham apaneo chapa ham khat in jong anung lhat thei ahi, ama toh kinai asopi aheng akom aphung chankhompi a insung toh kinai pen khat in jong alhatdoh thei ding, hiche kal a chu ama le ama ahung neijou tah levang ama chama kilhat ding ahi.  
50 Ana kichohdoh patoh akinopto banga ama le ama akijohdoh niapat Jubilee kum chan a asim ding, aman jat chu akum tam leh lhom dungjuiya anungpeh ding ahi, ana kichoh pan amapa alap sungsea chu thalah man toh kibang ding ahi.  
51 Jubilee kum lhunna ding kum phabep avat nahlai leh, akilhatdohna dia ana kichohdohna man chu alang khat anungpeh ding ahi.  
52 Ahinlah Jubilee lhinna ding chu kum lhomcha akivat tah a ahileh akichoh apat akum jat chu avet toh lhon ding, hiche kuma pat chu atohman jat dungjuiya avaldoh chengse chu akile lhatdohna dia aledip ding ahi.  
53 Tohman akisim teng hiche pa chu thagoi man bep bep a kisimpeh ding, koi hileh hiche pa tobang chunga engsetna nei thei hoa konna na vettup ding ahi.  
54 Hiche ho jouse nunga hi amapa hi akilhatdoh joulou vang leh, chuti uma Jubilee kum ahung lhun teng lhat ding, ama ahin achate jouse jaona lhat tha ding ahitai.  
55 Ajeh chu Israel chate hi abonchauva keima lhacha ngen ahiuvin, amaho hi kalhacha ahin, Egypt gam'a konna keima tah in kahinpui galkai ahiuvin, keima hi na Pakai na Pathen'u chu kahi jinge, ati.    

Thunun jal'a phattheina 
 

1 Naboncha uva milimdoi nasem thu louhel diu, milim akisem hihen songa tun ding hijongleh khat a khat cha natundoh theilou diu ahi, gamsung pumpi naum nau kitia hi song milim natundoh theilou diu, hiche ho chu nabol uva amasanga nabohkhup loubeh diu ahi. Keima Pakai na Pathen pau kahi. ✡  
2 Naboncha uva ka cholngah nikho chu nanit sohkei diu chule ka muntheng jeng jong jabolna napeh jing diu ahi. Keima Pakai kahi.  
3 Naboncha uva ka chonna dan ho najui sohkei diu, ka thupeh chengse jong aboncha nanit sohkei diu aboncha nabol kimsel tengu leh, ✡  
4 hichea chu keima tah in nangho jouse dia gotwi kahin lhah sah ding, chutengleh agam leiset pumpia konna gamga hung kisepdoh becheh ding, thingga jeng jong hagaa hungga ding ahi.  
5 Chuteng na loujao dung uva thingga louding le lengpi theiga louding, alhang alhanga mihem kikaiya, chuteng na oivasel uva changlhah naneh cheh diu na gamsung jeng uva jong lungmong le lhamonga na khosah diu ahi.  
6 Chuteng keiman nangho gamsung pumpia chamna kaumsah ding, nomtah a na choldo diu koiman nasuh kichat tahlou diu ahi, gamsung pumpia gamsa phalou jouse katol manghel ding, na chennau gam jenga jong hem mangchaa kitona um talou ding ahi.  
7 Na melma teu nadel jam diu, na masang laitah uva chemjam tothoa nasat lih jeng diu ahi.  
8 Nanghoa konna mi nga jengin jong mi jakhat nadel jam thei diu, chule nangho mi jakhat seh in melma sangsom nadel jam thei kit diu ahi, na melma teu chu chemjam lama nasat chap joukei diu ahi.  
9 Naboncha uva kagel khoh cheh diu, na boncha chung uva ka kitepna jong guilhun sah ding kahi.  
10 Naboncha uva nahou thei diu lhosohga abaisa naneh uva, lhosohga thah ahung lhun kitteng aumsa ho chu na otdoh diu ahi.  
11 Keima tah jong nalah uva khosa ding kahin, ka lungsung jenga jong kidah tah a na kibol kit lou diu ahi.  
12 Chule nalah uva kalhat le ding, na Pathen pau chu kahi jing ding, naboncha uva ka mite nahi jing diu ahi. ✡  
13 Egypt gam mite soh nahi louna diuva, agamsung uva konna hinpui galkai Pakai na Pathen uchu keima hi kahin, keiman naboncha uva namkol chu kasuh chip a nangho jouse dingdet puma ka chesah nahiuve.   

Louchal Jeh a Suhgimna 
 

14 Naboncha uvin kathu nit ding nanom pouve, thupeh jouse jong najui tapouvin ahi. ✡  
15 Ka chonna dan aboncha nahsah louva nakoi uleh na hinkho sung uva ka chondan ho kidah le thet a nakoi khah uleh ka thupeh khatcha beh jong bol ding gong louhel a naum uva, kakitepna na palkeh khah tah uleh,  
16 Keima tah in na boncha chung uva hitobang chu ka lhunsah ding, na chung cheh uva lunggim hesoh lhung jeng ding chule na gamna diu ka lhunsah a nahai hu jengu jong bing leuva ka lhunsah ding ahi, na melma teu nehchai ding bep sohdoh ahi.  
17 Naboncha uva ka kidoupi sohkei uva, na melma teu masanga jong na kisuhgam set diu ahi, na deilou uleh nathet bol teu aboncha nangho chungvum'a vaihom thuneiya um diu, koima dellou beh a hajam a najam cheh diu ahi.  
18 Akisei chengse nahsah a koi louva kathu jeng jong na kijahmo sah ngei ngei uleh, na chonset nauva konna vel sagi jen bolgimna ka lechuh sah ding nahiuve.  
19 Na kiletsah nau le na thaneisun'u aboncha ka suhmang hel ding, na chung cheh uva thih ka chuhsah a, na gamsung jengu jong sum-eng kahi sah ding ahi.  
20 Hitia chu na thaneina jouseu panna bei jeng hita ding, nagam leiset pumpi uva jong lhosohga um talou ding, gamsung pumpia thingphung jouse gasoh thei louhel ding ahi.  
21 Keima dounaa na kisah uva na chon khah uleh keima tah in nat phalou jouse na gamsung ule na boncha chung uva, kalan sah ding ahi.  
22 Keima tah in na boncha chung uva gamsa hang jouse kahin hoilut peh diu, na chateu aboncha abah gamset diu, gancha jeng jong natha chai peh kei uva naboncha uva na manthai cheh cheh diu, naki jotna jouseu jong thip del ding ahi.  
23 Hiche ho jouse nunga jong na khah doh theilou uva, nei kidoupi nahlai uva ahileh,  
24 Keiman naboncha uva kahin kile doupi diu, na chonset jal uva naboncha uva talent namat cheh diu, na pumpi uva kasuh gamset ding nahiuve.  
25 Kitepna phulahna chemjam hem chu na chung uva kahin jah jeng ding, na khopi lailung uva kikhom khom unlang aninga um jong leu chun, naboncha chung cheh uva natna huise hung langin tin chuteng na kidoupi teu masanga nakun cheh diu ahi.  
26 Nangho hinna changlhah mol chu ka lahpeh diu, nalah uva numei som seh seh in jong changlhah phabep cha bou anei diu, hichu kitup tah a atena toh kitoh chet a tepeh cheh cheh ding, naneh jeng vang uva oivan a aneh diu ahi tapoi.  
27 Kathu naki jahmo sah uva nei kidoupi nahlaiyu ahileh,  
28 na chung uva lungsatna tothoa ka doudal diu, hiche chonsetna nanei jal uva ajat sagi vei nachung cheh uva lethuhna chu ding ahi.  
29 Na chateu tahsa geiya numei kitheilou pasal kithei louva nahin neh nahlai diu ahi.  
30 Nachung uva munsang lai jouse kahin suhchim jeng ding, gimnamtui na halvam nau maicham phung jeng jong kasuhjal deh ding, hinkho lhumkeiya ka kidah uva kathet ding nahiuve.  
31 Na chennau khopi aboncha aching ding koima um louva kalha ding, muntheng lai nanei chengseu jong thipdel ding, na gimnamtui lhutnam jengu jong kanah sah peh louding nahiuve.  
32 Gamsung pumpi akeuseh a um ding, na gamsung uva um nakidoupi teuvin na lungdon jeng diu ahi.  
33 Namtin chitin lah a kathejal sohhel diu, chemjam kalap a hajam a kajam sah diu, na gamsungu aboncha akeova um ding, nakhopi jengu jong thipdel a um ding ahi.  
34 Naboncha uva na kidoupi teu gam'a na vaitham sung seuva na gamsung uchu thipdel a koima um louva um ding, chuteng agamsung pumpi chu kitha kimat ima louva choldam sel ding ahi.  
35 Gamsung chu akeuva aum channa chol damsel ahin, ajeh chu nachen laiyuva cholngah nikho nanit tapouvin hijeh a chu cholngah nikho banga chol damsel ding ahitai.  
36 Nalah uva konna athimoh cheng na kidoupi teu gamsunga cheng ho jeng jong alungthimu kasuh nemdeh peh diu, huijin thingna amutging jenga jong jam lele uva, koima del louva lhu leuva na jam diu ahi.  
37 Koima del louva amaho le amaho kigel a chemjam in adel banga jamcheh diu, khat le khat kinolhua jamcheh cheh jeng ding ahiuvin, naboncha uva naki doupi teu masang kitia nalhuh lhuh jeng diu ahi.  
38 Namtin lah a na vaitham gamkei diu, na kidoupi teu gam leiset chun nasuh gamset jeng diu ahi.  
39 Na kidoupi teu gamsunga chengho ahing doh chengse jong chu achonset jal uva meidoi gamkei diu, apu apa teu chonset a alhah nauva konna amaho jouse jong apu apa teu akilo diu meidoi joukei diu ahi.  
40 Abonchauva keima douna jeh a chon khelna abol uva, keima eiki doupi uva jou le nal thua achon uva apu apa teu chonset phondohna neiya,  
41 hitia achon khah tah jeh uva chu keiman jong akale lama lethuhna achung uva ka lhunsah ding, akidoupi teu angsunga kapuilut nau ajehpen tah aphondoh thei ule; alung tahna jengu jong aki suhnem thei uva, achonset nauva konna kisem thahna anei thei uleh,  
42 Jacob henga ka kitepna ka geldoh kit ding chule Isaac toh ka kitepna jong ka geldoh ding, hitia chu Abraham henga ka kitepna jong ka geldoh ding, agam leiset pumpi jong kahin geldoh thaa ka huhdoh kit ding ahi. ✡  
43 Adalhahna agamsung pumpiu chu cholngah nikho tobanga aniseh a choldamna a amanchah diu, hitia chu chondan jouse nahsahmoa akoi uva ahinkho sung uva keima doumah le kidahna achonset jouseuva konna kisemphatna achung uva lhung ding ahi.  
44 Hiche ho jouse jal'a hi abonchauva akidoupi teu gamsunga achen tengu leh Keiman jong abonchauva sumil louhela ka hebol cheh diu, Ka kitepna jong um jing ding ahi, ajeh chu Keima Pakai na Pathen uchu kahi jing jenge, ati.  
45 Amaho jouse Pathen kahi jingna dinga Keima tah in Egypt gamsunga konna mijouse mitmu changtah a kahin puigal kaiyu ahin, apu apa teu chunga kana kitepna Keiman achung uva gelkhohna kanei ding ahi, Keima Pakai chu kahi jing jeng e, ati.  
46 Hiche chondan jouse ahin chonna dan jouse jaonan, danthu chengse toh Pakaijin ama tah le Israel chate dinga akoi chu ahi tia Mose henga ana thupeh chengse chu ahi.    

Pakaiya kitepna leh som’a khat 
 

1 Pakaijin Mose henga hiti hin aseipeh in,  
2 Israel chate henga chondan chengse hi aseipeh in, kinopto jeh a mihem khat chu Pakaiya dia kipehdohna anei ding ahi, sum akisei jat hi apeh a kilhatdoh thei ding ahi.  
3 Kitepna dungjui cheh le aki chepi bang-banga pasal kum somni apat kum somgup chan chu dangka somnga jaonan shekel jaonan sanaa kisem shekel somnga hichu muntheng laiya ding ahi.  
4 Chule numei ahileh amanu chun dangka somnga a kitepna anei ding ahi.  
5 Hitia chu Pasal kum nga apat somni chan, dangka somni hi ding, numei vang chu dangka somkhat hi ding ahi.  
6 Chule naosen kum nga apat noilam dangka cheng nga hi ding, numei ahileh dangka cheng thum hi ding ahi.  
7 Amavang pasal kum somgup chunglam dangka som le nga hi ding, numei kum somgup chung lamse ahileh dangka somkhat a lhatdoh thei ahi.  
8 Ahinlah hitobanga kitepna nei dingpa chun hiche chepi ding chu angaplal a ahileh ana kikatdohsa mihempa chu thempu lama apui ding, chuteng thempu pan aman ato khambep ateppeh ding, hiche mipan ajokham ding chu ateppeh ding ahi.  
9 Amavang hiche kitepna hi gancha peh ding toh kisaiya kitepna nei ding ahileh, Pakai lama santhei ding, hitia chu Pakaiya dia kipedohsa chu atheng ahi.  
10 Kitepna neipa chun gancha chu aphajo ding gelna jal'a adang khat a akhel thei louding, apeh khel dia aum jongleh atodoh masat le akhel dia atodoh chu ania atheng ahi.  
11 Pakai lama todoh theilou hichu gancha theng lou kitepna ahivang leh kitepna nei dingpa chun agancha chu thempupa heng lama akai ding ahi.  
12 Thempu pan amanlut dan le amanlut lou dan atetoh ding, thempu pan aphatsah dungjuiya hichu achaina hi ding ahi.  
13 Ahinlah atohdohpa chun akile lhat noma ahileh aman jat jaonaa jakhat lah a somni toh alepeh tha ding ahi.  
14 Chule mi koi hileh a in atheng dinga Pakai henga apehdoh noma ahileh in ahoi dan le ahoilou dan dungjuiya thempu pan jong atetoh chet ding, thempu pan atetoh bang-banga chu achaina hi jeng ding ahi.  
15 In pedohpa chun akile lhatdoh noma ahileh thempu pan ateppeh banjom'a aman sum jakhat lah a somni chutoh ale peh tha jeng ding ahi. Hichea bou chu akitepna banga lechan thei ding ahi.  
16 Chule koi ham khat chun Pakaiya dia agambeh khattou apehdoh noma ahileh hiche gambeh khat chu muchi kitulut jat ding toh atetoh a chuteng suhlou chang shekel somni kitulutna thei gambeh chu sum somkhat man jat atepeh ding ahi.  
17 Thil kilepehna kum kut kon chaa apehdoh khah ahile vang aki tepehna banga aman jat jong lhingset a apeh ding ahi.  
18 Ahinlah agambeh chu apet a alhatdoh jou louva ahileh thil kile pehna kum kut ahung lhun kahsea dinga thempu pan aman jat atetoh peh ding, aman hichea chu lhatdohna anei thei ding ahi.  
19 Agambeh pedohpa chun akile lhat noma ahileh sum aman jat bang-banga jakhat lah a somni toh alepeh tha ding, hichea bou chu lechan thei ding ahi.  
20 Pakai henga chodoh louva midang kom khat touva agam beh chu ajohdoh khah bang ahileh hichu itih chan hijongleh akile lhatdoh thei talou ding ahi.  
21 Amavang Jubilee kum'a thil kile pehto kum ahunglhun tengleh hichu athenga um ding, imatih chan a Pakai gambeh mong monga um ding, hitia chu thempu pan ama neiya akisim ding ahi.  
22 Chule koi hileh aki chodohsa gambeh khattou Pakaiya dia apehdoh noma ahileh, hichu ama gambeh hilou ding ahi.  
23 Hitia chu thempu pan thil man lepeh kum ahung lhun ding toh kitoh a aman jat atepeh jeng ding, anikho sunga hi apedoh pan jong aman jat lhingsela apeh jeng ding, hichu thil theng Pakai ding ahi.  
24 Thil kilepeh na kum ahung lhun tengleh hiche gambeh chu aneisa pa ahilouleh akinaipi henga lepeh kit ding ahi.  
25 (Thilman ho aboncha chondan dungjuiya akiman dan bang-banga ale teppeh cheh ding, hichu Gerah somni jaona shekel toh kitoh ding ahi.)  
26 Gancha masa jouse aboncha Pakaiya ding bou ahin, hicheng chu aboncha koima chan atumbeh a apehdoh thei louding, bongnou hihen kelngoi nou hihen kelnou hi jeng jongleh hichu aboncha Pakaiya bou ahi.  
27 Amavang gancha thenglou masa vang chu akile lhatdoh thei ding, amanjat chule jakhat lah a somni chutoh apehtha ding, ahinlah ale lhatdoh tah louva ahile chonna dan dungjuiya midang khat henga ajoh thei ding ahi.  
28 Hitia chun mihem ahin, gancha hihen, gambeh jeng jong, ajeh um louva Pakaiya dia kipedohsa chu koiman ale lhat thei louding ahi. ✡  
29 Ajeh beihel a Pakaiya kitohdoh chu mihem jeng jong kiledoh thei louva thina chan sah jeng ding ahi.  
30 Lhosohga chang ahin, thingga hihen, ipi chu hijongleh gamga jouse chu hopsom lah a hopkhat vang Pakaiya ding ahi. ✡  
31 Koi hileh thil som’a khat kipedohsa lechoh nom aum leh, chonna ngai banga aman jat jaonan jakhat lah a somni alepeh cheh cheh ding ahi.  
32 Hitobang chun gancha jouse som lah a khat chu Pakaiya ding ahin, hitia chu gancha kiti phot, som lhinna jouse aboncha khat chu Pakaiya ding ahi.  
33 Gancha neipan jong agancha ho chu ahoi leh apha alhen chil louding, alhen kah le louding ahi. Gancha khat khel a chu achom khat apeh khah bang leh ani tah a Pakai chang jeng ding, ale lhatthei louding ahitai.  
34 Hiche thupeh chengse hi Israel te henga Pakayin Sinai molchunga Mose athupeh ahi.   

Mose Lekhabu Lina  

MINBU  

Minbu sung thu umdan  

Minbu hi Israel ten gamtep gam ajot uva Pathen lamhil anga jinglai u, Sinai Molsang a ahung kondoh uva kipat Israel khangthahho gamtep gam alut ding kon chan u thusim ahi. Hiche lekhabu isim sung uva hi phunchielna, noplouna thulhuh, dousetna ho lhepna a ina lhahna hou chu ngaitona, Amite atundoh kitna dinga Pathen'in phat ijat alutsah em tiho hi ngaito ding ahi.  

Minbu hi Pathen mite Israel te a dinga kijih ahin, kum somli jen gamthip lah a akimanchahna hou kijihlutna ahi. Hiche thusim hin achesa phat ho, phat ahunglhung ding semtoh ahina, Pathen'in angailut Israel athohhatna leh akitahna a apuihoina, chule achondihna a chonset thutanna anei ding ho hetsahna ding ahi.  

Minbu hi Israel mite gamthip noija avaitham nau le Sinai molsanga kipat Jordan vadung chan gei hop thusim ahin, kum somli lhingdeh (hichu kum somthum le kumget leh lhako) thusim ahi. Israel mite Egypt gam a konna ahung potdoh uchun Mose'n thu hettohsah din Canaan gam a mi asol in ahi. Amaho hin thulhut chun tahsan na sang'in kichatna alhut e. Hijeh chun niseh in guhthim a Canaan gam kholtoh dingin thu hettohsahho akalsong jingun ahi. Akitahlou jeh uchun hilai dinmun a chun kumkhat ana vaitham uvin ahi (Numbers 14: 33-34).  

Lekhabu jihpa chule akijih kum  

Minbu hi Mose'n kum somli vel lut in anajih in ahi. Hichu 1406 BC a Israel mite Egypt gam a pat ahung kitoldoh uva pat a kisim pan ahi.   

 1

Israel chate min kilah masat pat 
 


1 Israel ten Egypt gamsung ahin dalhah kal u kum khat ahung lhin chun Pathen'in Sinai gamthip a Houbuh a chun Mose ahoulimpi tan ahi. Hichu alhani channa nikho masapen ni ahin, Pakaijin hitin aseipeh e,  
2 “Israel namsung pumpi a kon'in aphung cheh uva kon a gal hangsanho leh a insungmi hou min jouse aumden dingin jihlut cheh in. Pasal ho jouse chu jihlut soh hel in  
3 kum somni apat chunglam gal boltheiho jouse chu nang le Aaron'in amin u na jihlut teitei lhon ding,  
4 chuleh hiche phungho jouse lah a kon a chu lamkai khat cheh in nangma na kithopi ding ahi.  
5 “Hiche phungho a kon a lamkai ho hi na kithopi ding ho chu ahiuve.  

   
 
	Phung	Lamkai 
	Reuben 	Shedeur chapa Elizur 
	  
6 Simeon 	Zurishaddai chapa Shelumiel 
	  
7 Judah 	Amminadab chapa Nahshon 
	  
8 Issachar 	Zuar chapa Nethanel 
	  
9 Zebulun 	Helon chapa Eliab 
	  
10 Ephraim son of Joseph 	Ammihud chapa Elishama 
	Manasseh son of Joseph 	Pedahzur chapa Gamaliel 
	  
11 Benjamin 	Gideoni chapa Abidan 
	  
12 Dan 	Ammishaddai chapa Ahiezer 
	  
13 Asher 	Ocran chapa Pagiel 
	  
14 Gad 	Deuel chapa Eliasaph 
	  
15 Naphtali 	Enan chapa Ahira 


 
   
 

16 Amaho hi japi lah akon a kilhengdoh lamkai cheh, apu apa phung kailhah a pat lamkaiho chuleh Israel te phung ho a konna mi upa cheh ahiuve.”  
17 Hichun lamkai kilheng doh chengse chu Mose le Aaron in akou khom lhon'in,  
18 hiche nikho ma ma chun Israel te jalhang pumpi jong akhom tup lhon'in ahi. Mipiho jouse chu ama-ama phung leh insung cheh kailhah a kon'in amin akijihlut cheh in ahi. Pathen'in Mose athupeh bangin, Israel pasal kum somni apat chunglamse chu khat khatnin akijihlut in ahi.  
19 Hiti chun Mose in amaho min jouse Sinai gamthip lai mun a chun ana sutup sohkeiyin ahi.  
20-21 Ama-ama phung dungjui cheh a amin u kijihlut banga pasal kum somni apat achunglam galsat a konthei amijat ho chu hicheng hi ahi.  

   
 
	Phung 	Mijat 
	Reuben (Jacob chapa tahpen)	46,500 
	  
22-23 Simeon 	59,300 
	  
24-25 Gad	45,650 
	  
26-27 Judah	74,600 
	  
28-29 Issachar	54,400 
	  
30-31 Zebulun	57,400 
	  
32-33 Ephraim (Joseph chapa)	40,500 
	  
34-35 Manasseh (Joseph chapa)	32,200 
	  
36-37 Benjamin	35,400 
	  
38-39 Dan	62,700 
	  
40-41 Asher	41,500 
	  
42-43 Napthali	53,400 


 

44 Israel phung som le ni lamkaiho toh Mose le Aaron in akhumlut u pasal ho cheng hi abonchauva ama-ama phung chilhah dungjui cheh a kikhumlut cheh ahiuve.  
45 Amaho chu ama-ama insung duijui cheh a kikhumlut ahiuve - Israel te pasal kiti pou kum somni apat chunglam gal bolthei jouse hi abonchauva a insung dungjuiya kijihlut cheh ahiuve.  
46 Amaho chu agomma 603,550 ahiuve.  
47 Ahinlah hiche kisim khomna a hin Levi te vang apang pon ahi.  
48 Ajeh chu, Pathen'in Mose kom'ah hiti hin ana seiyin ahi,  
49 Min najihlut teng Levi te hi najihlut loubeh ding, Israel mite lah a nasim tha loubeh ding ahi.  
50 Kikhop khomna ponbuh le aki mangcha thil ho aboncha a Levi te mopohna napeh ding, nachena chan uva Ponbuh le amanchah chengse aboncha ama hon apoh uva, akimvella ngahmun sem toh thoa alhacha a pang ding ahiuve.  
51 Kikhop khomna ngahmun chon phat alhin teng, Levi chapa te chengin aphet lhah diu, hitia chu ngahmun nalhun tengu leh ama hon athah sondoh kit diu, amavang koi hileh phalna beiya kikhop khomna ponbuh ganailut behseh chan chu thi ding ahi.  
52 Phung jousen ama-ama insung ponlap cheh utoh ngahmun akisem diu ahi.  
53 Israel pumpi chunga Pakai lunghan louna dinga Levi chapa ten vang kitepna ponbuh kimvella ngahmun akisem cheh uva avetsui diu ahi. Hitia chu hiche ponbuh ventupna chu Levi te mopohna hi ding ahi.  
54 Hiti chun Pathen'in Mose henga athupeh bang tah chun Israel chaten imajouse abol tauvin ahi.    

 2

Israel te ngahmun kigontup dan 
 

1 Hichun Pakaijin Mose le Aaron chu thu hicheng ahin hilchahna aneitan ahi:  
2 “Israel ten ngahmun asem tengu leh, ama-ama phung kai cheh a um ding ahiuve. Aphung phung leh ama-ama insung micheng chu ama-ama ponbuh noija khosa cheh ding ahiuve. Aphung aphunga kihomtohho chun angahmun cheh uchu kikhop khomna Houbuh pangli kiemvel a akisem dingu ahi, hinlah hichu kikahjep hi ding ahi.  
3-4 Kikhop khomna ponbuh niso lama ngahmun sem ding phungho chu Judah, Issachar leh Zebulun hidiu ahi. Anoia ho hi amin kikhum galsat ding jat, aphungmin uleh alamkai hou chu:  

   
 
	Phungmin 	Lamkai	Amijat 
	Judah 	Amminadab chapa Nahshon 	74,600 
	  
5-6 Issachar 	Zuar chapa Nethanel	54,400 
	  
7-8 Zebulun 	Helon chapa Eliab	57,400 


 
   
 
   
 

9 Judah phung lamkaina noiya galsat mi ahung kikhom jat chu mihem 186,400 ahi. Israel ten ngahmun thah ajot a asemji tengu leh hiche phung thumho leh alamkai hou hi mapui a pang dingu ahi.  
10-11 Reuben, Simeon leh Gad chu kikhop khomna ponbuh lhanglam a ngahmun sem a pang ding phungho chu ahiuvin, aphungjem u noi cheh a um cheh ding ahiuve. Anoiya ho hi galsat dinga amin kikhum jat, aphungmin uleh alamkai hou chu:  

   
 
	Phungmin 	Lamkai	Amijat 
	Reuben 	Shedeur chapa Elizur	46,500 
	  
12-13 Simeon 	Zurishaddai chapa Shelumiel	59,300 
	  
14-15 Gad 	Deuel chapa Eliasaph* 	45,650 


 
   
 

16 Reuben phung lamkaina noija galsat thei aloi loiya kikhomdoh jat chu agom a mihem 151,450 ahi. Israel te ahon a achenna jouseuva hiche phung thum ho hi anina a pang dingu ahi.  
17 Chuleh houponbuh Levi ten aput uchu ngahmun lailung apat a hung kipudoh ding ahi. Phung jouse ngahmun ana kison bang cheh u sukeh louhel a ama-ama phung jem noicheh a kitol diu ahi.  
18-19 Kikhop khomna ponbuh lhumlam a ngahmun sem ding phungho chu Ephraim, Manasseh leh Benjamin hidiu ahin, aphungjem u noi cheh a um cheh ding ahiuve. Anoiya ho hi amin kikhum galsat ding jat, aphungmin uleh alamkai hou chu:  

   
 
	Phungmin	Lamkai	Amijat 
	Ephraim 	Ammihud chapa Elishama	40,500 
	  
20-21 Manasseh 	Pedahzur chapa Gamaliel 	32,200 
	  
22-23 Benjamin 	Gideoni chapa Abidan 	35,400 


 
   
 

24 Ephriam phung lamkaina noija galsat thei aloi loiya kikhomdoh jat chu agom a mihem 108,100 ahi. Israel te ahon a achenna jouseuva hiche phung thum ho hi athumna a pang ding u ahi.  
25-26 Kikhop khomna ponbuh sahlama ngahmun semding phungho chu Dan, Asher leh Naphtali hidiu ahin, aphungjem u noi cheh a um cheh ding ahiuve. Anoiya ho hi amin kikhum galsat ding jat, aphungmin uleh alamkai hou chu:  

   
 
	Phungmin	Lamkai	Amijat 
	Dan 	Ammishaddai chapa Ahiezer	62,700 
	  
27-28 Asher 	Ocran chapa Pagiel 	41,500 
	  
29-30 Naphtali 	Enan chapa Ahira	53,400 


 
   
 

31 Dan phung lamkaina noija galsat thei aloi loiya kikhomdoh jat chu agom a mihem 157,600 ahi. Israel te ahon a achenna jouseuva aphungjem noi cheh uva hiche phung thum ho hi anukhahpen a pang dingu ahi.  
32 Agomlam tah in, aloi loiya um Israel te, a insung cheh uva kon kijihlut ho chu abonchauva gomsoh in mihem 603,550 alhing uve.  
33 Pakai thupeh bang chun Levi te vang chu amin u akisim tha tapon ahi.  
34 Hiti chun Pakaijin Mose ana thupeh bang-bang chun Israel ten ima jouse abolsohkei tauvin ahi. Pakai thupeh jui in ama-ama insung leh phung jem noi cheh a chun akijotji un chuleh ngahmun jong asemji tauve.    

Levi te ho natong dinga lhendoh a aumnau 
 

1 Hiche hi Sinai molchunga Pakaijin Mose ahoupi lai a ana kijihlut Aaron le Mose insung khanggui thu chu ahi.  
2 Aaron chapa te ho min chu Nadab (atah pen), Abihu, Elezear chule Ithamar ahiuve. ✡  
3 Hiche Aaron chapa te ho chengse hin thempu kintheng atoh theina ding uva thao anu uva chule atumbeh a kilhandoh ahiuve.  
4 Ahinlah Nadab le Abihu chu Pathen umpet a Sinai gamthip a maicham asemlai uva Pathen thupeh toh kikal a meikong dihlou ahal lhon jeh chun, ani lhon'in hiche mun'a chun athilhon tan ahi. Chapa dang anei tahlou jeh in kintheng natong ding chu adalhah lhon Eleazer le Ithamar chutoh apa lhon Aaron chubou ahi tauve. ✡   


5 Hichun Pakaijin Mose henga thu aseijin,  
6 Levi phung le changho chu koukhom inlang, Aaron kintheng natohga kithopi dingin gapuiyin.  
7 Amaho chu Aaron leh mipi jenlea pang dingu, Houbuh leh akimvel a kintheng natonga pang ding ahiuve.  
8 Levi te jousen hiche ponbuh theng chu avettup dingu Israel mipite thalhenga ponbuh maicham a chu kintheng na atoh diu ahi.  
9 Levi chilhahho jouse chu Aaron leh achapa te vaihomna noiya umsah in. Amaho chu Israel mipi ho jouse lah a konna Aaron le achapa te jenle ding leh kithopi dinga kipedoh ah ahitauvin ahi.  
10 Aaron le achapa te ho jouse chun thempu kintheng na atoh ding uvin seipeh in. Koi hijongleh nganse chang louva muntheng ganailut ho chu thitei tei diu ahi.  
11 Chuin Pakaijin Mose kom'a aseijin,  
12 “Ven, Levi te hi Israel japi lah a konna Israel chapa te apengmasa jouse thalhenga natong dinga kalhendoh ahitai. Levi te ho jouse keiya ahi.  
13 Ajeh chu chapa tahpen jouse keima a ahi. Egypt chapa te lah a apeng masa jouse kana suhgam nikho apatna keima Israel chapa tahpen jouse hi kei dia atumbeh a ka lhendohsa ahin, mihem a hihen gancha a hijongleh amaho jouse chu keiya ahiuve; Keima Pakai chu kahi.”   

Levi te min kikhum 
 

14 Pakaijin Sinai molchunga chun Mose hengah thu aseikit in, hiti hin ati,  
15 “Levi te chu ama-ama insung leh phungkhai lhah in amin u jihlut cheh in. Pasal jouse lhakhat a pat chunglam se jihlut in.”   


16 Hichun Mose chun Pakai thupeh bang chun minho chu ajihlut tan ahi.  
17 Levi in chapa thum aneijin, amaho chu Gershon, Kohath chule Merari ahiuve.   


18 Gershon a konna phungguiho chu ama chilhah te lah a kon a mini min, Libni leh Shimei a kiminsah ahiuve.  
19 Kohath akon a phungguiho chu ama chilhah a kon miliho- Amran, Izhar, Hebron chule Uzzeil a kiminsah ahiuve.  
20 Merari a konna phungguiho chu ama chilhah te lah a konna mini min, Mahli le Mushi a kiminsah ahiuve.   


21 Gershon chilhah te chu Libni le Shimei phunggui akon ahiuvin ahi.  
22 Gershon te phunggui a kon a Pasal kum khat a pat chunglam chu abonchauvin mi 7,500 aum uve.  
23 Amaho chu Houbuh akon a lhumlam lang chu angahmun kisahna ding uva kipedoh ahiuve.  
24 Gershonte phungho chunga lamkaiya ana pang chu Lael chapa Eliasaph ahi.  
25 Hiche phung teni chunga mopohna a um chu ahileh Houbuh avetsui diu, ponbuhtheng leh achunga kidal akhuna chengse ahin, maicham ponbuh lutna phunga kikhai pondal ahin,  
26 maicham ponbuh leh maicham phung kimvel a ki-dah pondal chengse ahin, akhaoho ahin, chuleh manchah a kimangcha ding jouse jaona ahiye.  
27 Kohath chilhah te chu Amram, Izhar, Hebron chule Uzziel phung a kon ahiuve.  
28 Gershonte phunggui a konna pasal kum khat apat chunglam chu abonchauvin mi 8,600 aum uvin, amaho chu muntheng ventup leh vettupna mopoh kipe ahiuvin,  
29 chuleh angahmun sahna ding uva Houbuh a konna lhanglam kipe ahiuve.  
30 Kohath phungho chunga lamkai a ana pang chu Uzzeil chapa Elizaphan ahi.  
31 Hiche phung li ho hin Pathen Thingkhong, dokhang, thaomei khom, maicham phungho, Houbuh sunga kimang thil le lo chom chomho, asung dan pondal, chuleh amaho manchah dinga angaicha jouse chunga mopohna anei dingu ahi.  
32 Thempupa Aaron chapa Eleazer chu, Levi te ho jouse chunga vaihom pipu anahin, Houbuh sunga nakitong jouse vetup dinga deichom a mopohna kipe ahi  
33 Merari chilhah te chu Mushi le Mahli phunga kon ahiuve.  
34 Merari phunggui a konna pasal kum khat apat chunglam chu abonchauvin mi 6,200 aum uve.  
35 Amaho chu Houbuh akon a sahlam lang chu ngahmun akisahna ding uva kipedoh ahiuve. Merari phungho chunga lamkaiya ana pang chu Abihail chapa Zuriel ahi.  
36 Hiche phung teni hin Houbuh thingkol ho, ingolvaiho, akhumho, akhomdouho leh amaho man ding manchah ho jouse avettup diu ahi.  
37 Chuleh Houbuh kimvel a palkhomho leh athehho ahin, akikhainaho le khaoho jouse jong avettup dingu ahi.  
38 Maicham ponbuh mai lhang, solam niso lamkot lang se-se chu Israel mipi ho thalhenga Houbuh munthenga natohna dinga mopohna nunungpen kipe, Mose le Aaron chapa te ponbuh kisahna dinga ana kikoitup a ahi. Koi hijeng jongleh Thempu le Levi te tilou Houbuh muntheng maicham lang hinnai lailut tapou chu tha jeng ding ahi.  
39 Mose le Aaron chun Pakai thupeh banga Levi te phunghoa kon'in pasal lhakhatna pat chunglam se chu asim lhon'in ahileh mi 22,000 alhing uvin ahi.   

Chapa peng masaho kilhatdohna 
 

40 Hichun Pakaijin Mose jah a aseijin, “Tun nangman Israel te chapa te apeng masa lhakhat lhingtasa apat chunglam jouse amin u jihlut in.  
41 Keima Pakai kahin, keima dinga Levi te chu Israel chapa tahpenho thalheng dinga kikoitup teitei ding ahi. Chuleh Israel te pumpi a gancha apengdoh masa ho khel dinga Levi te gancha ho chu kikoitup teitei ding ahi.  
42 Hiti chun Mose’n Pathen thupeh bangtah in Israel chapa te lah a atahpen ho chu asimtan ahi.  
43 Lhakhat a lhingsa leh achunglam chapa tahpenho chu 22,273 anahiuve.  
44 Hichun Pakaijin Mose jah a aseijin,  
45 “Levi te chu Israel chapa te lah a atahpen ho thalheng chun la in. Chuleh Israel te gancha apeng masa ho khel dinga Levi te gancha ho chu nalah ding ahi. Keima Pakai kahi, Levi te chu keiya ahi bouve.  
46 Levi te sang'in Israel chapa te apeng masa mi 273 in atamjo uvin ahi. Amaho lhatdoh a aum theina dingun,  
47 mikhat cheh a dinga Sumgoi a Shekel nga nalahkhom ding, hiche shekel chu muntheng laiya shekel ho toh agihdan nakibahsah ding, gerah somnia shekel khat dungjuiya nate ding ahi.  
48 Chapa pengmasa avahdoh ho lhatdohna dingin hiche sum chu Aaron le achapa te petan.”  
49 Hiti chun Levi te jat sanga hung tamjo Israel chapa tahpen ho lhatdoh a aumna ding uvin Mose’n in sum ho chu achom khom in ahi.  
50 Aman Israel chapa te lah a apengmasa ho thalheng chun sum pum 1,365 achomdoh in ahi. Hiche ho khat cheh hi muntheng a Shekel khat cheh toh agihdan kibang cheh ahiuve.  
51 Chuin Pathen'in thu apeh bang-bang chun, akilhatdoh theina diuvin Mose in hiche sumho chu Aaron le achapa te apetan ahi.    

Kohath chapa te mopohna 
 

1 Hichun Pakaijin Mose le Aaron henga thu aseijin,  
2 Levi phung sunga konna Kohath insung le chilhah te chu amin hou na jihlut lhon ding ahi.  
3 Amaho lah a Houbuh sunglam maicham phunga natong thei dinga lhinna nei, kum somthum apat kum-somnga sungse ho chu abonchan jihlut lhon'in.  
4 “Kohath hon Houbuh sunga anatoh dingu chu manchah thil athenga umho jouse vettupna chung chang chu ahi.  
5 Ama hon ngahmun achon ding teng ule Houbuh maicham sungnung pondal chu Aaron le achaten alahlhah diu Kitepna Thingkhong khuna a anei dingu ahi.  
6 Chuteng hiche pondal chu kelcha vun a kisuhtah a atom dingu, hiche ho jouse chu pondum khat seh a apha chansoh dingu ahi. Che ho jouse kichai teng Thingkhong chu aputna thinglhon toh asuhto dingu ahi.  
7 “Abankit a changlhah umpi jing ahiu melchihna a, hiche changlhah kikoina dokhang chunga pondum khat aphajal dingu ahi. Chuleh hiche pon kipha chunga chu lhengkongho, gimnamtui halna lhengho, khonho, twi lhitthengna, chuleh deisahtah a um jing jeng changlhah ho kikoi ding ahi.  
8 Ama hon hiche ho jouse chu ponsan a akhu diu, chutengleh kelchavun thengsel'a hiche ponsan chu kikhuson kit diu ahi. Chujou teng dokhang chu aputna ding thinglhon toh asuhto dingu ahi.  
9 Hiche banjom a chu ama hon pondum-eng a chu thaomei khum chu ahin khu a, thaomei semtohna, achoina kong, chuleh Olive thao kikoina khon jong chu akhu khum dingu ahi.  
10 Chule ama hon pondum a chu thaomei khom leh athil manchah ho jouse chu kelchavun thengsel'a atom khum uva chuleh hiche alom chu akiputna kolchahna chunga chu akoi dingu ahi.  
11 “Chuban leh pondum khat a sana gimnamtui maicham kilhaina chunga aphajal ding u, kelchavun thengsel'a hiche pon chu akhu diu ahi. Chuteng aputna ding thinglhon toh maicham chu asuhto dingu ahi.  
12 Maicham kin a dia manchah akigong tuplou laise chu pondum khat a tom ding, kelchavun thengsel khat a hiche pon chu kitomson ding, chuteng aputna kolchah a chu kikoi ding ahi.  
13 “Ama hon kilhaina dinga maicham phunga konna vutvam ho chu alodoh diu, chule ponsandup a maicham phung chu atom diu ahi.  
14 Maicham thilkeu ho jouse - meihalna kong, thihkhe, leilodohna longkhol, kisilna kongho, chuleh thilkoina ho jouse - pon chunga chu kikoi a, chuleh kelchavun thengsel chu hiche ho chunga chu kiphajal a kikhu ding ahi. Chuteng aputna thingjol chutoh asuhto dingu ahi.  
15 Aaron le achapa ten munthengho ahin, athenga um thil le lo ho ahin, ahintom jousoh teng ule ngahmun a konna kitol thei diu ahitai. Kohath chapa ten hiche hi lhunna ding mun chan ahin put diu ahi. Ahivanga thil theng ho chu asuhkhah louhel dingu ahi, achuti louleh thilo ding ahiuve. Hichengse hi Kohath chapa ten Houbuh a konna aput diu ho chu ahi.  
16 Aaron chapa Eleazer thempupa mopohna chu thaomei khom a thaotwi ho, gimnamtui ho, niseh a kitoh lhosoh thilto ho, kinu ding thaotwi ho avettup jing ding ahi. Houbuh pumpi leh asunga thil ijakai, muntheng le munthenga kimangcha jouse chu Eleazar vettupna noi a um ding ahi.   


17 Pakaijin Mose le Aaron henga thu aseijin,  
18 “Levi te phunga kon'in Kohath chilhah ho mahthah sah hih in.  
19 Thil thengpen ho ahin nailut teng athi louna diuva nangin hiche hi nabolpeh ding ahi. Aaron le achapa ten aki lhonlutpi jing diu chule amichang cheh a ato ding abol dingu chu napeh cheh ding ahi.  
20 Kohath chilhah te chu phat chomcha hijongleh muntheng laiya thil umho vedinga lutlouhel dingu ahiuve, achuti louleh thi tei tei diu ahi.”   

Gerson chapa te mopohna 
 

21 Chuin Pakaijin Mose henga ahin aseijin,  
22 Levi phung sunga konna Kohath insung le chilhah te chu aminhou na jihlut ding ahi.  
23 Amaho lah a Houbuh sunglam maicham phunga natong thei dinga lhinna nei, kum somthum apat kum-somnga sungse ho chu abonchan jihlut in.  
24 Gershon chilhah te chu japi natohna a leh thilgih dom ding ho chunga mopo ding ahiuve.  
25 Ama hon Houbuh pondal ho jouse apoh diu, Houbuh jong aki tomna pon puma, kelcha vuntheng sel a akitomna pum a, chuleh Houbuh lutna kotphunga pondal toh ahin pohtha diu ahi.  
26 Houbuh polama ahin amalam ahin Houbuh leh maicham phung vel'a pondal ho jouse jong, khaoho ahin, chuleh amaho natoh toh kisaiya amanchah hou jouse ahi. Hiche ho jouse chunga hi Gershon chilhah ten avettup diuva mopohna chang ahiuve  
27 Aaron le achapa te mopohna Gershon ten amopohna hou jouse, thil dop le ding hihen, natohna dang dang tohna ding hijongleh Aaron leh achapa ten akomu peh jing diu ahi. Gershon chilhah ten thilgih putna dinga jong ngansena apeh dingu ahi.  
28 Hichengse hi Gershon chilhah ten Houbuh sunga atoh diu kipe chu ahin, Ama ho hi Aaron thempupa chapa Ithamar vetsuina noiya um diu ahi.   

Merari chapa te toh ding 
 

29 Levi phung sunga konna Kohath insung le chilhah te chu amin hou na jihlut ding ahi.  
30 Amaho chapa te lah a Houbuh sunglam maicham phunga natong thei dinga lhinna nei, kum somthum apat kum-somnga sungse ho chu abonchan jihlut in.  
31 Amaho kin chu Houbuh thil ho dop le ding ho ahi. Houbuh kolchah thingho, agol kamho, khom ho, chuleh ato theh ho adop diu ahi.  
32 chukit jongleh houbuh kimvel a pal khomho leh ato theh ho, akikhainaho le khaoho chuleh amaho natoh toh kisaiya amanchah ho jouseu jong avettup dingu ahi.  
33 Hichengse hi Merari chilhah ten Houbuh sunga atoh diu kipe chu ahin, amaho hi Aaron thempupa chapa Ithamar vetsuina noiya um diu ahi.   

Levi insung kisim toh 
 

34 Hichun Mose, Aaron chule phung lamkai hon Kohath insung le chilhah te chu amin hou ana simun ana jihlut tauvin ahi.  
35 Hiche min kijihna chun Houbuh sunglam maicham phunga natong thei dinga lhinna nei, kum somthum apat kum-somnga chan ho chu abonchan jihlut cheh ahiuvin,  
36 chule amaho chu agom a mi 2,750 ahiuve.  
37 Hicheng hi Kohath chilhah ho lah a Houbuh a natong thei cheh dinga lhinna nei ho ahiuve. Pathen'in Mose athupeh bangin Mose le Aaron in jong ajihdoh lhon'in ahi.   


38 Gershon chilhah te jong chu hitobang ma chun aphung achang dungjuijin aki sundoh cheh uvin ahi.  
39 Hiche min kijihna chun Houbuh sunglam maicham phunga natong thei dinga lhinna nei, kum somthum apat kum-somnga chan ho chu abonchan jihlut cheh ahiuvin,  
40 chule amaho agom a mi 2,630 ahiuve.  
41 Hicheng hi Gershon chilhah ho lah a Houbuh a natong thei cheh dinga lhinna neiho ahiuve. Pathen'in Mose athupeh bangin Mose le Aaron in jong ajihdoh lhon'in ahi.   


42 Merari chilhah te jong chu hitobang ma chun aphung achang dungjuijin aki sundoh cheh uvin ahi.  
43 Hiche min kijihna chun Houbuh sunglam maicham phunga natong thei dinga lhinna nei, kum somthum apat kum-somnga chan ho chu abonchan jihlut cheh ahiuvin,  
44 chule amaho agom a mi 3,200 ahiuve.  
45 Hicheng hi Merari chilhah ho lah a Houbuh a natong thei cheh dinga lhinna neiho ahiuve. Pathen'in Mose athupeh bangin Mose le Aaron in jong ajihdoh lhon'in ahi.   


46 Hichun Mose le Aaron chule Israel phung lamkai hon Levi te chu a insung le ama phung dungjui cheh in ana jihlut tauvin ahi.  
47 Kum somthum apat somnga chan Houbuh a natong thei leh thil ho po le theija pang thei ding ho chu  
48 agom a mi 8,580 ahi.  
49 Pathen'in Mose thu apeh dungjuiya aminhou jouse jihlut a aum phat chun, pasal khat cheh chu atoh ding dol cheh uleh apoh ding dol cheh u akipe cheh tauvin ahi.  

Hiti chun Pathen'in Mose thu apeh bangtah in min kijihlutna natoh chu akichai tai.    

Israel ngahmun a thenna 
 

1 Pakaijin thu hichengse hi Mose hilchahna anei e:  
2 “Israel mipite lah a koi hijongleh tiphah nei, boina nei, ahilouleh mithilong suhkhah jeh a chonna dan dungjuiya athenglou aum'a ahileh, ngahmun chu adalhah sahna ding uvin thu pen.  
3 Hiche thupeh hi numei leh pasal chunga umgel ding ahi. Ngahmun a amaho lah a cheng kahin, asuhboh louna dingun amaho chu koidoh un.”  
4 Hichun Pakaijin Mose athupeh bang chun Israel mipi ten hitobang ho chu ngahmun a kon'in atoldoh tauve.  
5 Chuin Pakaijin Mose henga thu aseijin, ✡  
6 Anoija hilchahna chengse hi Israel mipite pen: Pasal hihen, numei hihen, koi hijeng jongleh, midang chunga thil phalou bol a Pathen joulhep a chu themmo changa ahitai.  
7 Ama hon achonset nau aphondoh teitei diu chuleh athilbol khel cheng chu aboncha a aledit ding ahi. Hiche chungvum a asuhkhelna pa chu asuhkhelna jakhat lah a 20 abelap peh nalai ding ahi.  
8 Ahinlah aki suhkhelna pa chu athi tah a, asuhkhel ho ditna ding asopi a-u, a-nao aumtah louva ahile, peh dinga um jouse chu Pathen ding ahitan chuleh thempuho kipe ding ahiuve. Themmona neiho vang chun Pakai henga kilhaina dia kelngoinou ahin kai ding, chuteng suhthenga um diu, Pathen toh kicham diu ahi.  
9 Israel ten pumgo thilto ahin poh jouseu aboncha a ama chan ding ahi.  
10 Athenga kipehna a hung kitohho jouse aman asan chan chu, ama-ama thempu cheh chun akikoi ding ahiye.   

Jineina chunga kitahna hinkho venbitna 
 

11 Chuin Pakaijin Mose kom'a aseijin,  
12 “Israel mite chu hiche hilchahna ho hi pen. “Vetsahnan pasal khat ji chu achon chavai tan, chuleh ajipa a dingin kitah louvin aum tan  
13 chule pasal dang toh ajong tan, ahin ajipa ahin midang ahin koiman ahedoh tapon ahi. Koimacha ahetoh umlouva, ajonbol pettah a akimat lou jeng vanga, amanu chu ama le ama kisuboh a ahitai.  
14 Itiham khat a ajipa chun ajinu chu aginmo a athangthip a, amanu akisuhboh akisuhbohlou hettei ding agot leh,  
15 ajipa chun ajinu chu thempu anga ahin puilut ding ahi. Chuleh chang suhbongsa pucha ni chu amanu khel a ahinto ding ahi. Hiche chu Olive thao le gimnamtui toh nahal louding ahi, ajeh chu hiche kilhaina hin a in-neipi chu kisuboh aham, kisubohlou ham ti photchetna dinga thangtomna a kibol ahi.   


16 “Chuteng thempupan numeinu chu Pakai thutanna ang a adinsah ding ahiye.  
17 Thempu chun leikhonlen a twitheng themkhat asodoh a Houbuh mai leitol a konna leivui alahdoh chu asunkhum ding ahi.  
18 Thempu pan hiche numeinu chu Pathen henga ahin kilahsah teng, amanu sam chu alhaplhah peh ding chule akhut teni chu hettohsah kilhaina a chu akoipeh ding ahi - hichu inneipu ginmona chu atah alhem ahi hettheina dinga kibol ahi. Hiche teng thempu chu numeinu nunglam a ding, athemmo pen pen gaosap channa ding twikha umna leikhonlen chu ahin dop ding ahi.  
19 Hiche teng chule thempu pan numeinu kitepna noi a aumsah a, “Najipa thunoiya naum sunga pasal dang toh nana chonset khah louva, nana chon chatvai louva nana kisuhboh louleh, hiche gaosapna twikhatah hi nathoh jou ding himai tahen” tia asei ding ahi.  
20 Ahinlah na in-neipu adia kitah joulou jeh a nana chekhel khah tah a, pasal dang toh nana chonset a nana kisuhboh khah tah a ahileh,'  
21 “Thempu pan numeinu chu kitepna noi a aum sah ding, hitia hi asei ding ahi, ‘Pakaijin chanei thei louva nakoi a, nanaobun panna anei louva , nathong apomsah teng mipi jousen Pakai sapsetna na chunga lhung ahitai ti hehen.  
22 Tuhin hiche sapsetna twihi nasunga lut henlang, nathong pomsah hen lang, naobu jong panna bei himai tahen.’ Chuleh numeinu chu, ‘Henge, hunglhung tahen’ atisah ding ahi.  
23 Chule Thempupa chun hiche sapsetna thucheng ho chu savun chunga ajihdoh a hiche twikha a chu a sop lhah ding ahi.  
24 Hiche sapsetna polut twikha chu numeinu adonsah ding ahi. Itiham khat a hiche numei chu themmo chang ahikhah leh twi chun amanu oisung aphah teng, hiche chun khajenjun a athohlelsah ding ahi.  
25 Thempu pan hiche thangtom kilhaina chu numeinu khut a kon a alahdoh a, Pakai masanga adopsang ding, chuleh maicham phunga achoi ding ahitai.  
26 Thempupa chun hiche changbong khutsip dim khat chu mangmo thilto dinga ahamdoh a maicham phunga ahalvam ding, twi chu numei adonsah teitei ding ahi.  
27 Hiche numeinu chu a jipa angsunga kitah joulouva ana kisuhboh khah tah leh, hiche sapsetna po twi chun numeinu chu khajenjun a athohlel sah ding ahi. Athong hung poh ding chule anaobu jong panna bei hi ding, chuteng chuleh amanu min chu amite lah a sapsetna hi ding ahitai.  
28 Ahinlah amanu chu ana then jinga kisuboh khalou ahileh, imacha tilou ding, naosen jong anei thei ding ahi.  
29 “Hiche hi ginmona thu suhlhapna dinga chonna dan ahi. Numei chu ajipa thuneina noiya aum sunga akisuhboh khah a ana chon chatvai khah tah a,  
30 ahilouleh pasal khat chun ajinu chu kitah joulou dinga ahin ginmo khah tah leh, ajipa chun ajinu chu Pakai angsunga apui ding, chuteng thempu chun hiche chonna dan jouse hi abol ding ahi.  
31 Hiche thua vang ajipa themmona itobang hijongleh ongthol ding, ajinu vang achonsetna dungjuiya themmo chang ding ahi.”    

Nazir te danho 
 

1 Chuin Pakaijin Mose henga hiti hin aseyin,  
2 “Israel mite chu hiche hilchahna ho hi pen. Mipiho lah a koi hijongleh numei hihen pasal hijongleh atumbeh a Nazir te kitepna a kitem aum a, Pakaiya dia atumbeh a ama leh ama kipedoh aum leh,  
3 amaho chun khamnathei juho leh lengpithei twiho don angah dingu ahi. Hitobang miho chun lengpi theitwi ahilouleh adang dang khamnathei a kisem juthuh kilhahna ho chu amanlou dingu ahi. Lengpiga apat a twi kilhi thah jeng jong adonlou ding, lengpi theiga ahin lengpi theiga gopsaho jeng jong aneh uva adonlou dingu ahi. ✡  
4 Amaho chu Nazir te kitepna kol sunga aum laise uva lengpigui a konna kisemdoh ho chu aneh diu le adondiu phal ahipoi - Lengpi thei ahoh le amu jeng jong anehlou dingu ahi.  
5 “Nazir te tia kitepna kol sunga aum sungse uva chu asam u jong ache louhel diu ahi. Akitep nau suh bulhit a aum phat sungse a chu asam u akihoisao dingu ahi.  
6 Chule hiche kitepna kol sunga aum sung se-se uva hi thilong umna avel lah a che louding ahiuve.  
7 Hiche mithi long chu apenna mong mong pa hihen, anu hihen, asopipa ahilouleh asopinu hijongleh amaho chu kisuboh louding ahiuve, ajeh chu alu uva asam uchu Pathen a dinga kitum lhandoh ahinau lim a um ahi.  
8 Pakai kintheng natong dinga lhenchom a aum chan uva hiche kigahna ho hi ajui jing diu ahi.  
9 Itiham khat a ama angsunga mikhat chu alhuh a athi jeng tah a ahileh asam kithenso chu kisuboh ahitai. Nikho sagi kho ngai dingu, asam u akivotol dingu ahi. Chuteng amaho chu akisuhbohna uva konna athenga umkit a ahi tauve.  
10 Niget lhinni teng vakhu kopkhat ahilouleh in vapalnou ni Houbuh maicham lutna dontah a thempu kom'a ahin choi dingu ahi.  
11 Thempu chun vacha teni lah a khat chu chonset kilhaina a atodoh ding, khatpen chu pumgo maicham adia atodoh ding ahi. Hiti dol a chu thempu pan mithi tahsa suhkhah jeh a themmo channa chu asuhtheng ding ahitai. Ama hon akitep nau chu aphudet kit uva, asam u chu akihoisao kit diu ahitai.  
12 Amaho aboh a aum masang uva kitepna nikho ajo cheng uchu kisimlou a ahitai. Amaho chu athahbeh a Pakai angsung a Nazir ahinau chu alhumkei a dinga kilhandoh kit dingu chuleh ama cheh in themmo kilhaina thilto dinga kumkhat lhingsa kelngoi achal khat ahin kai ding ahi.  
13 “Hiche hi Nazir te chonna dan chu ahi. Nazir adia akilhe khen nau phat nunung lam teng, Houbuh kotphunga chu che diu ✡  
14 chule Pakai anga athilto hou alhantheng diu ahi. Hichu kumkhat lhingsa nolna beihel kelngoichal khat pumgo thilto a ding, kumkhat lhingsa nolna beihel kelngoi anu khat chonset kilhaina ding chuleh nolnabei kelngoi achal lhingset khat hichu chamna maicham ding,  
15 cholsolou changlhah pocha khat - hichu akilhengdoh changbong Olive thao toh kimehhel chule changlhah neocha cha a paset a kisem a olive thao kichapkhum- chuleh peh dinga umsa lhosoh thilto leh atwi a kilhaina thilto ho ahiuve.  
16 Hiche thilto ho hi Thempu in Pakai angsunga pehdohna anei ding ahi. Amasa penna chonset kilhaina thilto leh pumgo maicham thilto ahin,  
17 aban'a chamna maicham dinga kelngoichal lhingsel chu ahin, chuleh cholsolou changlhah pocha khat ahi. Peh dinga umsa lhosoh thilto leh atwi a kilhaina thilto ho jong chu Thempu in Pakai kom'a pehdohna anei ding ahi.  
18 “Chuteng Nazir te ho chun Houbuh lutna kotphunga chu asam u akivolhah diu ahi. Chamna maicham kilhaina noiya mei lah a chu ana kikatdohsa asam u chu akoilut diu ahi.  
19 Nazir hon asam u akivotol jouteng uleh, thempun amaho cheh dinga akihulminsa kelngoi chal dah chu alah ding, Pocha sunga um cholsolou changlhah leh changlhah neocha cha a paset a kisem chu alah ding ahi. Hichengse chu aman Nazirpa khut tenia akoi ding ahi.  
20 Thempun hiche ho chu adopsanga kilhanna thilpeh tumbeh Pakai anga abol ding ahi. Thempupa dinga atheng hung kitohdoh ho chu ahileh, atumbeh a hung kitoh a-omlhang leh thengtah a Pakai anga akitohdoh leh kidomsang amal jaona cheng chu hi ding ahi. Hiche kintheng hi ahung kichai teng Nazirpa chun lengpitwi adon thei ding ahitai.  
21 Hicheng hi kilhaina Pathen kom hinlhut dinga kitepna nei Nazir te chonna dan chu ahi. Hiche chungchon a kilhaina apehjou chan uva jong apeh thei u ahi. Chuleh amaho chu Nazir tia lhendoh chom a aum tengu leh khopho tah a hitia akitepna jouseu chu abol dingu ahi.   

Thempu Phattheina 
 

22 Chuin Pakaijin Mose henga aseijin,  
23 “Aaron le achaten Israel te mipi jouse chu atumbeh a phatthei aboh ding uvin seipeh in:   


24 Pathen'in phatthei naboh uhenlang naveng jing uhen.   


25 Pathen'in lhaisel in nave jing uhenlang nachunga lung lhaisel jing tahen.   


26 Pathen mitvet in lunglhaina changin chule chamna nape hen.   


27 Aaron le achapa ten keimin a Israel te phatthei aboh tengu leh keiman jong amaho chu phatthei kaboh ding ahi.    

Thenso dinga kitohdohho 
 

1 Mose chun Houbuh atundoh ni chun thao anun, atheng in atum koi tai. Aman thilkeo jouse jong thao anun, Houbuh sung manchahho, maicham phung leh athilkeo ho jong atheng in atum koitai.  
2 Chuin Israel te lamkai ho akilom a um miho min jihlut a pang phung lamkaiho- ahungun, ama-ama thilto ahin polut cheh uvin ahi.  
3 Ama hon abonchauvin Sakol kangtalai len tahtah gup toh bongchal som le ni ahin kaiyun ahi. Sakol kangtalai khat chu lamkai ni a ahin, bongchal khat cheh chu lamkai khat cheh a ahi. Hiche ho cheng hi Pakaiya ding Houbuh mai a chun apeuvin ahi.  
4 Chuin Pakaijin Mose kom'a seiyin,  
5 “Thilpeh ho chu sang'in, sakol kangtalai leh bongchal ho chu Houbuh pohlena a nanei ding ahi. Levi te chu atoh dungjui cheh un homkhen in.”  
6 Hiti chun Mose’n kangtalaiho leh bongchal ho chu Levi te apetan ahi.  
7 Mose’n kangtalai ni le bongchal li chu Gershon ten anatohna uva amanchah ding uvin apetan,  
8 chuleh kangtalai li le bongchal get chu Meraribten anatohna uva amanchah ding uvin apetai. Na kitong jouse aboncha a thempu Aaron chapa Ithamar vaihomna noiya um sohkei ahi.  
9 Ahinlah Houbuh a kimangcha thil theng ho chu alengkou uva apoh dingu ahijeh chun Kohat te vang chu kangtalai ho le bongchal ho imacha apepon ahi.  
10 Lamkaiho jousen jong kilhanthengna thilpeh ahin kichoi cheh uvin, kisuhtheng nikho chun maicham phunga akoi cheh tauve.  
11 Pakaijin Mose kom'a aseijin, “Maicham kithensona dingin lamkai khat in thilpeh khat cheh hintoh hen.”   

   
 

12 Nikho masapen tah chu Nahson kiti Aminadab chapa Judah phung lamkai chun maicham a ahin pelut in ahi.   


13 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
14 Aman sana kong dimset gimnamtui ounce li a gih jong ahin choijin ahi.  
15 Aman bongla, kelngoi chal, chule kumkhat lhingsa kelnou chal chu pumgo maicham dingin,  
16 chule kelcha achal khat chu chonset kithoina maichama pang dingin ahin kai in ahi.  
17 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Amminadab chapa Nahson in kilhaina thilto a ahinto ho chu ahiye.   

   
 

18 Nikho ni lhinni in Zuar chapa Nethanel, Issachar phung lamkai pan, amaicham ahin tohdoh in ahi.   


19 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
20 Aman sana kong dimset gimnamtui ounce li a gih jong ahin choijin ahi.  
21 Aman bongla, kelngoi chal, chule kumkhat lhingsa kelnou chal chu pumgo maicham dingin,  
22 chule kelcha achal khat chu chonset kithoina maichama pang dingin ahin kai in ahi.  
23 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi.Hichengse hi Zuar chapa Nethanel in kilhaina thilto a ahinto ho chu ahiye.   

   
 

24 Anithum lhinnin Helon chapa Eliab, Zebulun te phung lamkai pan jong amaicham ahin tohdoh in ahi.   


25 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
26 Aman sana kong dimset gimnamtui ounce li a gih jong ahin choijin ahi.  
27 Aman bongla, kelngoi chal, chule kumkhat lhingsa kelnou chal chu pumgo maicham dingin,  
28 chule kelcha achal khat chu chonset kithoina maichama pang dingin ahin kai in ahi.  
29 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi.Hichengse hi Helon chapa Eliab in kilhaina thilto a ahinto ho chu ahiye.   

   
 

30 Nili lhinnin Sheduer chapa Elizur, Reuben phung lamkai pan jong amaicham ahin tohdoh in ahi.   


31 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
32 Aman sana kong dimset gimnamtui ounce li a gih jong ahin choijin ahi.  
33 Aman bongla, kelngoi chal, chule kumkhat lhingsa kelnou chal chu pumgo maicham dingin,  
34 chule kelcha achal khat chu chonset kithoina maichama pang dingin ahin kai in ahi.  
35 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Sheduer chapa Elizur in kilhaina thilto a ahinto ho chu ahiye.   

   
 

36 Ni-nga lhinna in Zurisaddai chapa Shelumiel, Simeon phung lamkai pan jong amaicham ahin tohdoh in ahi.   


37 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
38 Aman sana kong dimset gimnamtui ounce li a gih jong ahin choijin ahi.  
39 Aman bongla, kelngoi chal, chule kumkhat lhingsa kelnou chal chu pumgo maicham dingin,  
40 chule kelcha achal khat chu chonset kithoina maichama pang dingin ahin kai in ahi.  
41 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Zurishaddai chapa Shelumiel in kilhaina thilto a ahinto ho chu ahiye.   

   
 

42 Ni-gup lhinnin Deuel chapa Eliasaph, Gad phung lamkai pan jong amaicham ahin tohdoh in ahi.   


43 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
44 Aman sana kong dimset gimnamtui ounce li a gih jong ahin choijin ahi.  
45 Aman bongla, kelngoi chal, chule kumkhat lhingsa kelnou chal chu pumgo maicham dingin,  
46 chule kelcha achal khat chu chonset kithoina maichama pang dingin ahin kai in ahi.  
47 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi.. Hichengse hi Eliasaph chapa Deuel in kilhaina thilto a ahinto ho chu ahiye.   

   
 

48 Nisagi lhinna in Ammihud chapa Elishama, Ephraim te phung lamkai pan jong amaicham ahin tohdoh in ahi.   


49 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
50 Aman sana kong dimset gimnamtui ounce li a gih jong ahin choijin ahi.  
51 Aman bongla, kelngoi chal, chule kumkhat lhingsa kelnou chal chu pumgo maicham dingin,  
52 chule kelcha achal khat chu chonset kithoina maichama pang dingin ahin kai in ahi.  
53 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Ammihud chapa Elishama in kilhaina thilto a ahinto ho chu ahiye.   

   
 

54 Niget lhinna in Pedahzur Chapa Gamaliel, Manasseh te phung lamkai pan jong amaicham ahin tohdoh in ahi.   


55 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
56 Aman sana kong dimset gimnamtui ounce li a gih jong ahin choijin ahi.  
57 Aman bongla, kelngoi chal, chule kumkhat lhingsa kelnou chal chu pumgo maicham dingin,  
58 chule kelcha achal khat chu chonset kithoina maichama pang dingin ahin kai in ahi.  
59 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi.Hichengse hi Pedahzur chapa Gamaliel in kilhaina thilto a ahinto ho chu ahiye.   

   
 

60 Niko lhinna in Gideoni chapa Abidan, Benjamin phunga lamkai pan amaicham ahin tohdoh in ahi.   


61 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
62 Aman sana kong dimset gimnamtui ounce li a gih jong ahin choijin ahi.  
63 Aman bongla, kelngoi chal, chule kumkhat lhingsa kelnou chal chu pumgo maicham dingin,  
64 chule kelcha achal khat chu chonset kithoina maichama pang dingin ahin kai in ahi.  
65 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Gideoni chapa Abidan in kilhaina thilto a ahinto ho chu ahiye.   

   
 

66 Nisom lhinna in, Ammishaddai chapa Ahiezer, Dan phung lamkaipan amaicham ahin tohdoh in ahi.   


67 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
68 Aman sana kong dimset gimnamtui ounce li a gih jong ahin choijin ahi.  
69 Aman bongla, kelngoi chal, chule kumkhat lhingsa kelnou chal chu pumgo maicham dingin,  
70 chule kelcha achal khat chu chonset kithoina maichama pang dingin ahin kai in ahi.  
71 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Ammishaddai chapa Ahiezer in kilhaina thilto a ahinto ho chu ahiye.   

   
 

72 Nisom le khat lhinna in Ocran chapa Pagiel, Asher phung lamkai pan anoija ho hi maicham a din ahin tohdoh e.   


73 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
74 Aman sana kong dimset gimnamtui ounce li a gih jong ahin choijin ahi.  
75 Aman bongla, kelngoi chal, chule kumkhat lhingsa kelnou chal chu pumgo maicham dingin,  
76 chule kelcha achal khat chu chonset kithoina maichama pang dingin ahin kai in ahi.  
77 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Ocran chapa Pagiel in kilhaina thilto a ahinto ho chu ahiye.   

   
 

78 Nisom le ni lhinna in Enan chapa Ahira, Napthali phung lamkaipan amaicham ahin tohdoh in ahi.   


79 Ama thilto chu dangka kongtong pound 3 le dangka kong pound 1 a gih (muntheng a thil tena shekel dungjuiya kite) ahi. Hiche kong tenia chang le miim thilto changbong chu Olive thao a kisunou cheh ahi.  
80 Aman sana kong dimset gimnamtui ounce li a gih jong ahin choijin ahi.  
81 Aman bongla, kelngoi chal, chule kumkhat lhingsa kelnou chal chu pumgo maicham dingin,  
82 chule kelcha achal khat chu chonset kithoina maichama pang dingin ahin kai in ahi.  
83 Chamna maicham adin bongchal ni, kelngoichal nga, kelchal nga, kelngoi kumkhat lhingsa nga ho chu ahinkai in ahi. Hichengse hi Enan chapa Ahira in kilhaina thilto a ahinto ho chu ahiye.   

   
 

84 Israel a phung lamkai hon maicham phung thao ana kinu a kilhandohna maicham dia ahin todoh hou chu: Sum-eng lhengkong len som le ni, Sum-eng kisilna kong som le ni, gimnamtui kikholna sana lhengkong ho ahiuve.  
85 Hou-Intheng a shekel kitena a ilep leh sum-eng lhengkong len khat gihdan chu pounds 3 ahin chuleh sum-eng kisilna kong khat gihdan chu pounds 1 ahi. Sum-eng mong mong agihdan chu pounds 60 ahi.  
86 Hou-Intheng a shekel kitena a ilep leh Sana lhengkong som le ni khat cheh gimnamtui jaona a agihdan chu ounces 4 (muntheng a thil tena shekel dungjuiya kite) ahi. Sana mong mong agom a agihdan chu pounds 3 ahi.  
87 Bongchal anou som le ni, kelngoi achal lhingset som le ni, kum khat lhing cheh kelngoi achal som le ni pumgo thilto a dingin ahung kitoh in, todoh dinga umsa lhosoh maicham jong ahi. Chonset kilhaina maicham dingin kelcha achal som le ni ahung kikailut in ahi.  
88 Chamna maicham dingin bongchal somni le li, kelngoi achal lhingset somgup, kelchal somgup, kumkhat lhingsa kelngoi chal somgup ahung kitohdoh in ahi. Hicheng hi maicham phung thao akinu jouva maicham phunga dia hung kitohho ahi.  
89 Mose chu Pakai toh kihou dinga Houbuh sunga alutji teng, aman houpina awgin Thingkhong akhu themmona a konna themchanna mun - Kitepna Thingkhong chunga kinga Cherub teni lailunga kon chun aja jin ahi. Hiche lai mun a konna chu Pakaijin ama chu ahin houpi ji ahiye.    

Thaomeiho kigontupna 
 

1 Pakaijin Mose henga aseijin, ✡  
2 “Aaron in hiche hilchahna ho hi pe in: Thaomei khom sagi chu atunna a na tundoh tengleh, amalam a thaomei khom mailah chu asalvah jouna dingin tungdoh in.”  
3 Aaron in chuti chun aboltan ahi. Thaomei khom sagiho chun amailam salvahna din Pakaijin Mose henga asei bang-bang chun atungdoh tan ahi.  
4 Hiche thaomei khom aboncha a, akhombul apat ajem kisemna chan gei chu sana kikheng a kisemdoh ahi. Hiche hi Pathen'in Mose alim um ding dol avetsah bangtah a kisem'a ahi.   

Levi te kithenso 
 

5 Chuin Pakaijin Mose henga aseijin,  
6 “Tun Israel mipi adang ho jousea kon'in Levi te tumkhen inlang, chonna dan ngai bangin sutheng sohkei in.  
7 Kisuhtheng na twi chu na thinkhum ding, amaho apumpi uva atahsa uva amul jouseu kivoumui diu chule amanchah jingu apon hou akisoptheng diu ahi. Hitia chu aboltengu leh chonna dol a athenga ahi tauve.  
8 Bongchal gol khat leh lhosohga maicham a konna changbong Olive thao a kisunom chip chep, chule bongchal golkhat ma-ma toh chonset kilhaina maicham a dinga ahinto dingu ahi.  
9 Chuteng Israel nam mite jouse chu nakhop khom a Houbuh kot phunga um dia Levi te chu na pehdoh ding ahi.  
10 Pathen na dinga Levi te chu na pehdoh tengleh, Israel miten amaho chunga chu akhut u angap diu ahi.  
11 Aaron in akhut teni adopsanga Israel mipite lah a konna Levi te chu Pathen a dinga atumbeh a katdohna anei ding, hitia chu Pathen lhacha natong dinga lhandohna anei ding ahi.  
12 Hiche jouteng chule Levi te jousen bongnou achal ni chunga khut ngapna anei diu, bongchal nou khat chule chonset maicham kisem chu pumgo maicham kisemna ding ahin, Pathen henga Levi te chun kisuhthengna anei diu chamdel a um diu ahiye.  
13 Aaron le achaten Levi te chu amaho masanga adinsah uva, akhut u adopsang jou tengu leh Pathen masanga loupi tah a maicham asempeh diu ahi.  
14 Levi te chu Israel mipi te lah a konna natum khandoh diu, ajeh chu amaho keija um jing diu ahi.  
15 Hichengse kichai teng, Houbuh sunga chu lut diu anatoh diu ijakai ajom thei diu ahitai. Ajeh chu Pakaijin amaho chu asuhthenga na pehdoh ahitan nangma henga loupi tah a na pehdoh ahitai.  
16 Israel mipite dingin Levi te hi keima dinga kikoisa ahi. Amaho hi Israel te chilhah apeng masa pen jouse khel'a kangeh ahin. Amaho khel'a Levi te kakilah ahitai.  
17 Israel mipite lah a peng masapen mihem pasal ahin gancha hijongleh keima a ahi sohkeiyin, Egypt mite pasal chapa masapen jouse kana suhmang nia pat chun keima dinga kana gontupsa ahitai. ✡  
18 Levi te phung hi keiman Israel te lah a chapa peng masa penna kakoi ahitai.  
19 Aaron le achate ho hi Levi te vetup dinga kisem ahitai. Israel te thakhel a maicham Houbuh a kintheng natong ding ahiuvin, pumgo maicham a kisuhthengna kin thenga ana tong le ding mong mong ahiuve.  
20 Chuti chun Mose, Aaron chule Israel mipi jousen Levi te chu alhengdoh un Pathen'in amaho thu apeh dungjuijin abol tauvin ahi.  
21 Levi ten achonset nau chu aki soptheng uvin chule aponsil ho jong aki noilhah un Pathen masanga loupi tah in maicham asempeh tai. Aaron in amaho chu athenselna ding uvin maicham abolpeh in ajeh chu Pathen toh chamdel'a aumna diu ahiye.  
22 Chuteng Levi te chu Houbuh maicham’a sunglha diu kintheng natoh apat diu, Aaron le achaten akithopi diu ahiye. Amaho thunit dinga kipat jouse Pathen'in Levi te jui dinga Mose ahin hetsah ho chu anit sohkeiyun ahi.  
23 Chuin Pakaijin Mose hengah hiti hin aseijin ahi.  
24 Hiche dan hi Levi ten anit diu: kum-somni le nga alhin tengu leh Houbuh sunga chu kintheng natoh apatna diu,  
25 chule Levi te chu kum-somnga alhin teng ule kichol thei ding ahi tauve.  
26 Levi te chu akichol joulam teng ule a Levi chan khompiho khel a Houbuh vengtup a jong pangthei nalai diu, hinlah anatong jinglaiho banga vang pang thai talou diu ahi. Hiche hi Levi te kiman ding dan napeh ding chu ahi.    

Kalchuh Kut Nina 
 

1 Israel te chu Egypt a patna ahung kichon doh jou kum khat ahung lhin chun Sinai lhang a gamthip lah a chun Pakaijin Mose kom'a thu ahin seiye. Chuche kum'a lha masapen achun aseijin, ✡  
2 “Kalchuh Kut kimanna ding phat kitepna a hi aman ding uvin Israel mite chu seipeh tan ,  
3 hichu lha masapen nisom le nili lhinna a khojin chip chep phat hi ding ahi. Hiche kipa thanop kibol ding dan thupeh ho leh dan umho phate a najui sah ding ahi.”  
4 Mose’n jong mipi henga Kalchuh Kut kipa golnop abol ding uvin aseipeh tan  
5 Sinai lhang gamthip lah a nisom le nili lhinna khojin chip chep hi ding ahi. Chule Pathen'in Mose athupeh bang-bang chun ama hon jong kipa golnop chu abol tauvin ahi.  
6 Ahinlah amaho lah a mi phabep chun mithi long ana thamkhah jeh un, chonna ngai bangin akisuboh a ahitauvin, hiche nikho a Kalchuh Kut kipa golnop a chun alha thei tapouve. Hiche nikho chun Mose leh Aaron kom'a ahungun  
7 “Keihon mithi long ka tham khah tah jeh un, chonna ngai banga atheng louva kahi tauve. Hijongleh Israel mipin asem lenga keihon jong Pathen anga maicham kasem mo diu ham?” ahung tiuvin ahi.  
8 Mose chun adonbut, “Nangho dinga Pathen a konna hilchahna kamu kah in khongai un” ati.  
9 Pakaijin Mose ahin donbutna chu hiche hi ahi.  
10 “Hiche hilchahna ho hi Israel mipi te seipeh in: Tukhang hihen lang khang hunglhung ding ho hijongleh chonna ngai banga akisuboh kha hihen, kholgam a chedoh ho hijongleh Kalchuh Kut kipa golnop a pangthei dingu ahi.  
11 Kalchuh Kut kipa golnop kichai lhakhat lhin teng Kalchuh Kut maicham thilto abol dingu ahi, hichu lhani lhinna a nisom le nili lhinna khojin chip chep phat hi ding ahi. Hiche teng chuleh Kalchuh Kut kelngoi sa chu anche kha le cholsolou changlhah toh aneh tha dingu ahi.  
12 Ama hon kelngoi chu jingkah khovah geija akoi theilou dingu, chuleh hiche agu jong asuhboh theilou dingu ahiye. Kalchuh Kut kimanna chung changa dan umho hi ajui cheh dingu ahi. ✡  
13 “Ahin Israel mi hiya chonna ngaiya aboh jong hilou, kholche a jindoh jong hilou, ahivanga Kalchuh Kut nahsah lou miho chu Israel nampi a konna kah lhah a um ding ahi. Pathen maicham jong aphat tah a ahin todoh louleh achonsetna jal a themmo changa um ding ahiuve.  
14 Nangho lah a namdang mi Kalchuh Kut golnop a jaonom aum leh, nit ding leh jui dinga kipe jouse hi anit angaiyin, hiche dan hin Israel nam chilhah a kon hihen lang gamdang chilhah a konna koi hijongleh akan sohkei ding ahi.   

Meilom leh meikong 
 

15 Houbuh ahin phudoh nikho uchun, meilom in Houbuh chu atom tan ahi. Houbuh chunga meilom nilhah apat jingkah geiya um chu meikong lomtoh abang jengin ahi.  
16 Hiche meilom Houbuh chunga um, jan tengleh meikong alom a hung kilahji tobang chun aum jing tan ahi.  
17 Houbuh chunga meilom chu akihohdal jiteng, Israel mipi ten hiche amaicham ponbuh chu aphelha jiuvin meibol lom chu ajuiji uvin ahi. Chuleh hiche meilom akingah ngahna achun Israel mipi ten ngahmun akisem kit jiuvin ahi.  
18 Hiti chun che dinga Pathen thupeh amu dungjuiyun lam ajot un, ngahmun asa jiuvin ahi. chuleh Houbuh chunga meilom aum chan chun ngahmun dalha louvin aum jiuvin ahi.  
19 Hiche meilom chu Houbuh chunga nisot tah aumji teng Israel te chu akichol jiuvin Pathen Houna dinga atoh ding umho chu atong jiuvin ahi.  
20 Phat khat khat teng Pathen thupeh dungjuijin meilom chu Houbuh chunga ni chomcha bou akingaji in, amaho jong ni chomcha bou akichol jiuve. Chuteng Pathen thupeh dungjuijin ngahmun chu aphe lhauvin achejom kitji tauvin ahi.  
21 Phat chomkhat kit teng meilom chu jan khovah in aum'in jingkah teng akichon doh jin ahi. Ahinlah sun hihen jan hita jongleh hiche meilom chu ahung kihodoh teng ngahmun chu aphelha jiuvin achejom jingji un ahi.  
22 Houbuh maicham chunga meilom chu ni ni umhen, lhakhat umhen, ahilouleh kumkhat um jongleh Israel mipite chu ngahmun a chun akichol jing jiuvin apotdoh jipouvin ahi. Amavang meilom chu Houbuh chunga ahung kiho dal teng ngahmun chu aphet un achejom kitji tauvin ahi.  
23 Hiti chun Pakai thupeh bangtah in akichol un, akalsong jingun ahi, chule Pathen'in Mose a konin athupeh jouse chu abolkim soh jingun ahi.    

 10

Dangka Sumkon ho 
 

1 Pakaijin Mose henga hiti hin aseijin,  
2 “Mipi ho koukhomna ding leh ponbuh phetlhahna dinga melchihna a manchah din dangka sehcha a kikhengjol pengkul ni sem doh in.  
3 Hiche Pengkul teni chu ahung kimutji teng mipi ho chu Houbuh lutna kotphung a nangma masanga hungkhomji dingu ahi.  
4 Ahinlah pengkul khat bou chu ahung kimut tah vang leh lamkai ho bou - Israel phung lamkai jouse atahsa tah uva na masanga hung kilah cheh diu ahi.  
5 Nangman hiche gin a chu hetsahna nanei teng Houbuh a kon solam a ngahmun nei phung ho chun angahmun u chu aphet lhah uva malam a chu chejom ding ahiuve.  
6 Nangma in hiche gin a hetsahna anivei channa nanei teng lhanglam a ngahmun neihon ajui dingu ahi. Achejom jing dingu hetsahana a chu nangman chomcha a naginsah ding ahi.  
7 Ahinlah mipi kikhom khom hen nati teng, pengkul chu awgin chomjep in mut in.  
8 Aaron chilhah, thempu ho bou chun pengkul ho amut thei dingu ahiye. Hiche hi nanga dinga akhang akhanga aum den jing ding leh nit jing ding dan chu ahi.  
9 “Nangma ho gamsunga na hunglut uva, nangho doujing na melma teho sat dinga na kondoh ding tengu leh pengkul ho kigottupna dia nagin sah diu ahi. Hiche teng chuleh na Pakaijin nahin geldoh ding, na melmate a konna na huhdoh ding ahi.  
10 Na pengkul ho chu kipa thanop phat a jong namut ging ding, kumsunga kipa golnop ho leh lha thah hung kisim pan phat ho a jong namut ging ding ahi. Hiche pengkul ho chu kipana maicham kisem phat hihen, pumgo maicham kibol sih hijongleh hiche maichamho chunga chu namut ging ding ahi. Hiche pengkul ho gin chun na Pathen a na kitepna nahin geldoh sah ding ahi. Keima na Pakai na Pathen chu kahiye.”   

Israel ten Sinai adalhah u  


11 Kumni jouva Israel te Egypt gam a konna ahungdoh nau alhani channa a nisomni alhinni chun meilom chu kitepna ponbuh akon chun akikhang doh tan ahi.  
12 Hijeh chun Israel mipi chun Sinai gamthip lah a kon'in ahungdoh un Paran gamthip lah aphah uva meilom akingah masang sen mun chom chom'ah ana kitolle le un ahi.  
13 Mose'n Pakaiya kon hilchahna amu bang tah a Israel mipi ho amasapen a dinga ahung kitol pan u chun,  
14 Judah phungin mipi kitol chu alamkaiyun ahi. Aponlap nung uva akitolun, chule alamkai uva chu Amminadab chapa Nahshon ahi.  
15 Amaho banjom chu Issachar te ahiuvin, ahin lamkai chu Nathanel kitipa Zuar chapa ahin,  
16 chule Zebulun chilhah hon ajom un, Helon chapa Eliab chun ahin lamkaijin ahi.  
17 Hichun Houbuh chu aphelha uvin Levi te sunga konna Gershon te le Merari te chun Houbuh apo uvin abanjom in acheuvin ahi.  
18 Abanin Reuben te akitol'un, aponlap u nung ajui uve. Shedeur chapa Elizur chun amaho ahin lamkai in ahi.  
19 Aban chu Simeon ten ahinjuiyun, amaho Lamkai pa chu Zunishadai chapa Shelumiel ahin,  
20 chule Gad phung chu Deuel chapa Eliasaph in ahin lamkaijin ahi.  
21 Hiche banjom chu Levi te lah a konna Kohath te ahiuvin Houbuh sunga manchah theng ho jouse ahinpo un ahi. Ngahmun thah a mipi lhun masanga Houbuh chu tundohsaa akoi diu ahi.  
22 Hiche banjom'a chun Ephraim te chu ahung kitol uve. Amaho lamkai a hung panga chu Ammihud chapa Elishama ahi.  
23 Amaho chu Manasseh phungin ahinjui un, Pedahzur chapa Gamaliel kiti pan ahin lamkai un,  
24 chuleh Benjamin phunga mipi chu Gideoni chapa Abidan in ahin lamkaijin ahi.  
25 Dan phung mite chu achaina ahiuvin, aponlap u nunga ahung kitolun chule phung jouse nunga angahtup in apang uve. Alamkai pau chu Ammishaddai chapa Ahiezer ahi.  
26 Amaho chutoh kilhon'in Asher phung mite akitolun Okran chapa Pagiel in alamkaiyun,  
27 chuleh Naphtali phung mite jong Enan chapa Ahira in ahin lamkaiyun ahi.   


28 Hitia hi agol gol a Israel chilhah te, ama-ama kihopkhen dol cheh a hung kitolji ahiuve.   


29 Nikhat chu Mose’n ajinu sopipa, Median mipa Reuel chapa Hobab kom'a aseijin, “Keiho hi Pakaijin eiteppeh nau lam chu jot jing kahiuve, ajeh chu Pakaijin ‘ka peh ding nahiuve’ ati ahi. Hungin keihon nangma ngailu tah a kabol diu ahi, ajeh chu Pakaijin chun Israel dingin kitepna aneijin kidangtah a phatthei aboh ding ahi!”  
30 Ahinlah Hobab in adonbut in, “Kanompoi, kache louding ahi. Keima ka gam le ka insung mite henga kile ding kahi,” ati.  
31 Mose ataovin, “Lungset tah in nei dalhah hih un,” gamthip a hoilaiya ngahmun kisong ding ham ti nangin nahet ahi. Hungin, nei lamhil uvin.”  
32 Kasei nei noppeh leh, Pakaiya kon phattheina kachan jouseu inei khom diu ahi' ati.  
33 Pakai molsang adalhah jou uchun nithum sung ana kitol’un, amasang uva Pakai thutep Thingkhong chun hoiya kinga a akichol diu chu avetsah un ahi.  
34 Hitia niseh a lam ajot jing lai un, Pakai meibol lom in akhu khum jingun apuile jing uve.  
35 Chule thingkong chu akitoldohji teng, Mose’n aw sangtah a, “Kipatdoh tan, O Pakai, na melma te kithe cheh uhen, nangma angsunga kon'in jammang uhen” tia asap ding ahi.✡  
36 Chule thingkong chu akikoi lhah teng, “Simsenlou asang sang umna Israel te henga hung kilekit tan Pakai” tia aman aseikit ding ahi.    

Mose kom'a mipi ho kiphinna 
 

1 Phat chomkhat jouvin mipi ho chun hahsat genthei jeh a lunglhai louna ahin phong doh tauvin, chule Pakaijin aseidoh ho jouseu abonchan ajasohkeiyin ahi. Hiche Pathen lunghanna chu amaho chunga akoujah jengtan, amaho halvam ding meikong asoltan, chule ngahmun polam a um mi phabeppi chu asumang tan ahi.  
2 Hichun mite ho chu Mose henga kithopina ngaichan akap un amao tauvin, chuin Mose chun Pathen henga taona anei phat in meikong chu athiptai.  
3 Hiche jou chun, hiche lai lhang chu Taberah (Hichu 'mei kouna mun' tina ahi) tin akihetai, ajeh chu Pathen a konna meikong chun amaho lah a mi phabep ahal lhahna mun ahi.  
4 Israel mite toh lamjot khom namdang ho chun Egypt gam'a neh le chah ho chu ahin ngaicha tauvin, hichun Israel chate jong ahung kiphin kit tauvin, “Oh, Sa themkhat beh neipe un!” tin a eujah tauvin ahi.  
5 “Egypt gamsunga nga aman beija kaneh jiu ka lhangai jun ahi. Chule changmai ho, donkho ho, louthul ho, louthul atil neiho, chule changnam ho kangaicha uve.  
6 Ahinlah tuhin ka duchat hou aum tapoi. Phat jousea kamu jingu hiche Manna bou hi ahitai.  
7 Manna hi louthul amu neocha cha ho tobang ahin hichu ai-eng tobanga eng dup ahi. ✡  
8 Mipi chun tollhang a hichu akilokhom jiuvin ahi. Amahon hichu asuhbongna thei thil ahilouleh suhdu le kongphal a asubong jiuve. Chuteng ahon uva changlhah pheng ahin sodoh sah jiu ahi. Hiche changlhah pheng chu Olive thao toh kihal a nehthei kisanggep tuitah tobang ahi.✡  
9 Manna chu janteng ponbuh chunga chu daitwi toh hung lhahtha ji ahi.  
10 Hichun Mose’n mipi ho ama-ama ponbuh kotbul’a akiphin nau husa ajan, chule Pakai chu nasatah in alunghang tai. Mose’n jong nopmo asah lheh in ahi.  
11 Chuin Mose’n Pakai henga aseijin, “Ipidia nasoh hi hiti lom lom a hi nei gimbol hitam? Ka chunga khotona neijin! Bolkhel ipi kanei a hiche mite pohgih jouse kapoh ding naphal ham?  
12 Keiman amaho hi kahindoh sa hiuvem? Hiche vannoiya hi kahin pohlut hiuvem? Minun naosen ajenle banga ipi dia amaho hi kaban a kadople dinga nei seipeh ham? Apu apa teu nana pehna gam a chu iti keiman amaho hi ka puilut jou ding ham?  
13 Keiman hoilam a hiche mipi ho neh dinga sa kalah ding hitam! Amaho akiphin phin jengun, “Neh ding sa nei peuvin!” atiuve.  
14 Keiman hiche mipi ho hi kachangin kajou tapoi! Hiche pohgih hi kapohjou kalval in agihtai!  
15 Hitobang tah a hi gimsah ding mong neitileh, kipat inlang nei that doh tan. Neihin khohsah inlang hiche gim genthei ho a kon hin nei hoidoh in!” ati.   

Mose in alhendoh Upa mi somsagi 
 

16 Hichun Pathen'in Mose kom'a ahin seijin, “Keima angsung a Israel mipi te lamkai leh Upa ho somsagi hin puilut in. Hiche lamkai ho chu Houbuh a nang toh ding khom uhen.  
17 Keima hung kumlha ingting kahin houpi ding nahi. Keiman nanga um lhagao phabep khat la ingting amaho chunga hiche lhagao chu ka khumlut peh ding ahi. Ama hon mipi ho pohgih chu apohhu diu, nangin na changa napoh ngai louding ahitai.  
18 “Chule mipi ho chu seipeh un, 'Nangho kisutheng un, ajeh chu jing nikho teng nang hon sa neh ding nanei dingu ahitai. Nangho na kiphin un, chuleh Pathen'in naka nau ajatai.' 'Saphe themkhat jeh in Egypt a um kanom jouve! na tiuve' tua hi Pakaijin nangho nahin peh diu naneh tei dingu ahitai.  
19 Hichu nikhat ahilouleh nini tina jong ahi tapon, ni nga, nisom chule nisomni tina jong ahi tapoi, ati.  
20 Nanghon lhakhat sunga na chimdeh tokah uva naneh diu ahi. Ajeh chu nang hon nakom uva um jing Pakai na pampai un, chuleh ama kom'a kiphinnan naseiyun, “Idia Egypt gam ihin dalhah mong mong uham” natiuve.  
21 Ahin Mose chun Pakai chu adonbut in, “Tua hi mihem sang jagup keima toh um kahiuve, ahin Pakai nangma in 'lhakhat sungse aneh diu kapeh ding ahi! nati.'  
22 Ka gancha neihou jouse kithat jongleh mihem hijat chun lung nachim sah nauvin tem? Twikhanglen’a um nga jouse kiman henlang hita jongleh hiche ho jeh a chu lhing mong ding hinam?  
23 Hichun Pakaijin Mose henga thu aseijin, “Ka khut hi atha lhasam aham? Tua hi nangman ka thusei hi atah ahi alhem ahi na hetchen ding ahitai!” ati.  
24 Hichun Mose aga potdoh tan Pakaijin ahenga asei bang chun mipi ho aga hetsah tan ahi. Mose’n Upa ho mi somsagi asukhom in amaho chu Houbuh kimvel'a chun adin sah tan ahi.  
25 Chuin meilom lah a kon chun Pakai ahung kumlhan Mose chu akihoulimpi tai. Hichun Upa somsagi ho chu Mose apeh bang-bang Lhagao chu amaho jouse chunga apetan ahi. Chule lhagao ho chu mi somsagi ho chunga achuh phat un, gaovin thu aphongdoh tauvin ahi. Ahinlah hiche tobang thil umchan dol chu asohkit tapon ahi.  
26 Mipa ni Eldad le Medad chu ngahmun nunglam ah aum lhon'in ahi. Amani chu upaho min kijih lutna a ajao lhon'in, ahinlah amanin Houbuh chu adalhah lhon lou beh ahitai. Ahijeng vangin amani chunga jong chun Lhagao chu aum tan, hichun amani jong chun gaothu aphongdoh lhon e.  
27 Pasal gollhang khat alhaiyin Mose kom'a thu chu agah lhut tan, “Eldad le Medad in ngahmun sunga gaothu aphong doh lhon tai!” ahung ti.  
28 Nun chapa Joshua, aneo laiya pat a Mose kithopi a hung pang pa vang chun lunglhai louna aphong doh in “Mose kapu, Eldad le Medad khu suthip tan!” tin aseiye.  
29 Ahinlah Mose’n adonbut in, “Keima a ding ngaitona a ipi na thangsetpi ham? Keiman kadei pha kasah vang chu mijouse hi themgao hihen lang chuleh Pakaijin alhagao chu amaho jouse chunga jong chun koi cheh le kati!” atin ahi.  
30 Hichun Mose jong chu Upa ho chutoh ngahmun kom langa akile kit tauve.   

Pakaijin Vamin ahinsol 
 

31 Hiti chun Pakaijin Vamin pui dingin twikhanglen a huipi ahin nunsah tan, ngahmun chung leh akimvel jousea vamin akhehsah tan ahi. Amaho umna akon a avetna lamlam u mile phabep a gamla chan a chun tol a kon feet thum sang bou leng thei Vamim adimsoh tan ahi.  
32 Hichun mipi chu a potdoh un hiche vamim chu nilhum keijin aman un hiche ni jan khovah keijin jong chuleh ajing gei jong chun aloh khom nalaijun ahi. Bushel somnga chunglam jeng alohdoh uvin ahi! Ngahmun kimvel a chun vamin sa ho chu agotna dingin aphou un ahi.  
33 Ahinlah Israel ten saphe chu akam uva alhai’u aval lhah ding kontah u chun Pakai lunghanna achung uva ahung chutan, pul gimneitah alhunsah tan ahi.  
34 Hiti ahijeh chun hilaimun chu Kibroth-hattaavah (hichu milop ho lhankhuh) aki sahtai ajeh chu ama hon Egypt lamah saphe ngaicha jing miho avuinau chu ahi.  
35 Kibroth-hattaavah apat chun Israel mite chu Hazeroth gei chu ahung kitol un, phat chomkhat hilai mun achun ahung kichol uve.    

Miriam leh Aaron kiphin 
 

1 Hazeroth mun'a aum laijun, Mose in Cush mi numei khat akichenpi jeh in Miriam le Aaron chun ama demna thu asei lhon tai.  
2 Amanin hiti hin asei lhon'in, “Pakai chu Mose henga bou kilah thei ham? Eini henga jong hung kilah hilou ham?” ati lhon e. Hilah amani thusei chu Pakaijin ajasoh keijin ahi.  
3 (Tunvang Mose chu akineosah lheh jengin ahi- Leiset a akineosah penpa sang'in akineosah joh nalai in ahi.)  
4 Hichun gangtah in Pakaijin Mose, Aaron chule Miriam chu akouloi in hitin aseipeh tai, “Nathum uvin Houbuh lama gache tauvin!” ati. Hichun amaho thumin jong Houbuh lam chu ajon tauvin ahi.  
5 Chuin Pathen chu meilom khom lim'in ahung kumlhan Houbuh lutna a chun ading denin, “Aaron leh Miriam!” tin ahinkou in ahileh amani jong ama chejep lhon'in ahi.  
6 Chuin Pathen'in ahoulimpi lhon'in tuhin ka thusei ho hi ngai lhon'in:  

“Nangma ho lah a themgao um ahileh,  

Pakai, Keima hi, gaova kiphong ding kahi tai.  

Ahilouleh manga kaki houlim pi ding ahitai.   


7 Hinlah kasohpa Mose vang hitobang chu ahipoi, Ka insung pumpi a  

ama hi katahsan pentah ahi. ✡   


8 Kicheh tah in, paolem mang louvin  

Keiman ama toh kimaito in thu kaseije!  

Aman Pakai chu ahina bang tah a amu ahi.  

Chuti ahileh idia kasohpa Mose dem ding kicha lou nahi lhon ham?”   


9 Pakai chu amaho chunga chun alunghang lheh jeng tan, adalha lhon tai.  
10 Houbuh chunga meilhang akitol toh lhon'in chu a ding Miriam chu tiphah natna jeh chun avun chu buhbang bangin abang tan ahi. Aaron in Miriam chunga thilsoh ijakai amusoh phat in,  
11 Mose henga akaptan, “Oh, kapu! Hiche ngol-hoitah chonsetna kana boldoh jeh lhon'in gotna neipe lhon hihbeh in.  
12 Amanu jong hi naosen athisa a hung peng, apen lhah lhah a amonsa bangin koi hihbeh in,” ati.  
13 Hichun Mose Pakai anga akapjah jeng tan, “O Pathen, katao ahi, lungset tah in amanu hi damsah tan!” ati.  
14 Ahin Pakaijin Mose jah a seitan, “Amanu hi apa chun achil aset khum hitaleh, nisagi sung chu aboh a um a jum le ja athoh louding ham? Hijeh chun amanu hi ngahmun pamlam a nisagi sung koidoh un lang, chujou teng lahlut kit thei hi ding ahi” ati. ✡  
15 Hiti chun Miriam chu ngahmun pamlam'ah nisagi aumsah un, chuleh akitol kit masang un, amanu chu ngahmun sunga ahung kit ding chu mipi ho chun angah un ahi.  
16 Hiti chun Hazeroth adalha tauvin ache peh un Paran gamthip munkhat a ngahmun khat akisemkit tauvin ahi.    

Som le ni in Canaan gam akholtoh 
 

1 Tun Pakaijin Mose heng’ah,  
2 “Canaan gam, Israel chate kapehna gam gakhol toh ding pasal ho sol in. Phung som le ni ho a kon a lamkai khat cheh sol tan” ati.  
3 Hichun Mose’n Pakai thupeh bang chun abol tai. Paran gamthip a angahmun uva kon chun phung lamkai cheh mi som le ni asol tan ahi.  
4 Hiche ho hi amin uleh aphung min cheh uchu ahi:  

   
 
	Phung	Lamkai 
	Reuben 	Zaccur chapa Shammua 
	  
5 Simeon 	Hori chapa Shaphat 
	  
6 Judah 	Jephunneh chapa Caleb 
	  
7 Issachar 	Joseph chapa Igal 
	  
8 Ephraim 	Nun chapa Hoshea 
	  
9 Benjamin 	Raphu chapa Palti 
	  
10 Zebulun 	Sodi chapa Gaddiel 
	  
11 Manasseh son of Joseph 	Susi chapa Gaddi 
	  
12 Dan 	Gemalli chapa Ammiel 
	  
13 Asher 	Michael chapa Sethur 
	  
14 Naphtali 	Vophsi chapa Nahbi 
	  
15 Gad 	Maki chapa Geuel 


 
   
 

16 Amaho chengse hi Mose’n gamkhol dinga alhendoh pasal ho chu ahiuve. (Mose’n Nun chapa Hoshea chu Joshua in akou e.)   


17 Mose’n hiche pasal gamve lhi dinga ngansena anei a soldoh ho chu thugahna aneijin: “Sahlam Negev hopa thinglhang lam naho diu ahi.  
18 Gam chu itoh bang'am, hiche gam a um mihem ho chu hat uvem lhasam uvem, tam uvem lhom uvem ti nahin khol doh diu ahi.  
19 Gam chu itobang ham gaveuvin. Gam chu gampha ham phalou ham? Kulpi bang anei uvem, ahilouleh ngahmun mai mai a um uham?  
20 Leiset chu leithao hoina ham lhasam ham? Chu a chu thingphung tam am? Theitop hinso unlang agam gaasoh hettheina dingin thingga louga ho jouse hinpo un. (Hiche phat chu lengpiga masa lophat laitah ahi.)   


21 Hichun ache touvun Zin gamthip apat akhol chil un Rehob gam Lebo-hamath kom dung gei chu abonchan gakhol sohkeiyun.  
22 Sahlam ahouvin, Negev gamthip mun ajot pauvin chuin Hebron alhung tauve. Hikom mun chu Ahiman, Sheshai, chuleh Talmai (Anak chilhah ho) chen na ahi. (Hebron khopi chu Egypt khopi Zoan sanga kum-sagi masanga ana um ahitai.)  
23 Ama hon Eshcol phaicham ahin phah uchun lengpi thei boh khat ahin sat lhauvin, aletthei beh jeh chun moljol a minin ahin pu un ahi. Kolbuthei leh theichang ga ho jong vetchil dingin ahin ahinpo lhungun ahi.  
24 Hiche lai mun chu Eshcol phaicham akitin ahi. Ajeh chu gamve lhi Israel mihon hilai mun a chu lengpiga aboh a ahin satna mun u chu ahi   

Gam ve-lhi ho thulhut 
 

25 Nisomli jen gam le go kholchilna anei jou phat un pasal ho chu ahung kileuvin  
26 Mose, Aaron chule Israel mipi ho kom Paran gamthip, Kadesh mun a ahung kinungle tauve.  
27 Hichun ama hon Mose jah a hiti hin aseiyun: “Keiho gam kholtoh dia nei nganse nauva kache uchun, agam chu anom in avethoi lheh jengin - Khoiju leh bongnoi lonna gam ahi. Hichengse hi gamsunga gasoh ho chu ahi.  
28 Ahinlah hilai gam'a umho chu athahat theiyun, chuleh a khopi hou jong chu alen thei in hoitah in aveng tup un ahi. Chuleh Anak chilhah milen ho jong chu kaga mu uve!  
29 Amalek mite chu Negev a acheng un, Hit mite, Jebus mite chuleh Amor mite ho jouse thinglhang lam a acheng un ahi. Canaan mite chu Jordan phaicham leh Mediterranean Dillen pang dunga acheng un ahi.”   

Caleb in Pathen a konna thu asei 
 

30 Ahinlah Caleb in Mose angsunga thulhut miho chu suhthip ding angaiton, “Eiho cheu hitin gam chu gala jeng uhite,” “Eihon ijo tei tei diu ahi!” ati.  
31 Amavang Caleb toh gam kholle a che ho lah chu anom pouvin, “Amaho eiho sanga hatjo ahiuve! atiuve.  
32 Chuti chun lung lhahdaina thulhut joh chu Israel mite lah a ahin seiphong uvin: “Kache uva kakhol chil u gam leiset chun koi hileh hilai mun a gacheng ho chu avallhum diu ahi. Mi kahin mu hou jouse jong chu alen theiyun ahi.  
33 Chuleh keihon milen tah tah, Anak chillhah mite jong chu kamu uve. Amaho toh tedingin keiho chu khaokhoho tobang bep kahiuvin, amaho jengin jong hitia chu eigel'u ahiye!” atiuvin ahi.✡    

Israel Te Canaan Gam Lut Ding Anop Lou 
 

1 Hichun Israel mite abonchauvin aw sangtah in akap un chuleh amaho chu jan khovah geijin akap un ahi.  
2 Hiche mipi awgin lakisa chu akithong jengin Mose le Aaron douna kibol ahi. “Egypt gam'a ana thidoh kihi le phajonte.” tin asam uve.  
3 Pakaijin ipi dinga hiche gam lah a hi gal’a thi ding bep a eipuidoh uham ? Kaji te hou le numei chapang ho athigam bep dinga hung kipuidoh hitam! Egypt gamsunga kakile uva phachomjo louding ham? tin a sei uve.  
4 Hichun Amaho khat le khat akihou khomun eihon lamkai thah lheng uhitin Egypt lamah kinung le tau hite! akitiuvin ahi.  
5 Hichun Mose le Aaron chu Israel mite jouse masang tol lang ngan akunlha lhon tan ahi.  
6 Pasal mini gam kholla che teni chu Nun chapa Joshua le Jephunneh chapa Caleb chun aponsil lhon abotkeh lhon tai.  
7 Amanin Israel mipi te ho lah a asei lhon tan, keinin ka khol chil lhon gam ho chu kidang tah le loupi tah ahiye! tin asei lhon’e.  
8 Chule Pathen hi eiho dinga hiche gamsung khu eiphatsah peh uva ahileh, Pakai chun agamsunga ei puilut uvin tin eipeh diu ahi. Hiche gam chu gam phatah ahin khoiju le bongnoi lonna gam ahiye.  
9 Pakai chu douhih un, chule hiche gamsunga chengte jong kicha hih un. Eiho a dingin amaho khu apanpi ding umlou anchah a pang tobangbep ahiuve! Avengtup ding anei pouvin, hinlah Pakai chu eiho toh um ahi. Amaho khu kicha hih un!” ✡  
10 Amavang mipi jouse chun Joshua le Caleb chu songa selih ding agong tauvin ahi. Chutah chun Houbuh a Israel te chungah Pakai loupina chu ahung kilah tan ahi.   

Mose amite dia ataona 
 

11 Chuin Pakaijin Mose jah ah, “Hiche mite hin itih chan nahsah louva eikoi diu hitam? Alah uva thil kidang tampi kaboldoh nunga jong ei tahsan louhel diu hitam?  
12 Keiman amaho chu kapai uva chule natse a kasuh mang diu ahi. Ahinlah keiman nangma hi alenjo leh thahatjo a kasem ding nahi! ati.  
13 Ahinlah Mose anompoi. “Egypt miten hiche thil um dan hi ahet teng ule ipi agel diuvem?” tin Mose’n Pathen chu adong tai. Egypt a konna nangman na thahatna a Israel mite nahin puidoh a na huhdoh chu ahetchen u ahiye.✡  
14 Tua Nangman hiche Israel mite hi na suhmang leh Egypt miten agam'a cheng ho lah a alhut diu, nangma toh kimaito ahiuvin chule jan teng meikonga napuiyun sun teng meilhang in na pui jiuve.  
15 Pakai nangman amaho hi ilou theh a na suhmang leh hiche nam mite na puidan kidangtah ana hesa nam mite chun sei uvin tin,  
16 'Pakaijin amaho gamthip noiya asuhgamna ajeh chu ateppeh nau gamsung chu apuilhung jou tahlou jeh ahi,' ati diu ahi.  
17 “Pakai, lungset tah in, nangman nasei bangin na thaneina chu vetsah kit in. Nasei bangin,  
18 'Pakai hi lunghang vahlou chuleh ngailutna a dim jing ahi. Hinlah themmona nei mi mohvet lou ahi. Ama chu minu le mipa te chonsetna jeh a achate akhang thum le akhang li geiya gotji ahi.' ✡  
19 Na milungsetna nasatah, thon ngailou ngailutna chun lungset tah in hiche mite chonsetna ho hi Egypt ahin dalhah uva na ngaidam ji bangin ngaidam in.”  
20 Hichun Pathen’in aseijin, “Nangma ngehna bangin ngaidam tang’e,” ati.  
21 Hinlah Keima Kahin jing banga vannoi leiset hi ka loupina dim jing ding, ✡  
22 hiche mite ho lah a hi koima jong ka teppehna gam lhung jou talou diu ahi. Ajeh chu amaho jousen ka loupina chu ahetsoh hel’u ahin, chule thil kidangtah melchihna Egypt gam’a chule gamthip lah a kabolin, ahinlah ama hon ka thusei angainom pouvin avel vellin eipatep uve.  
23 Keiman apute apa teu ka teppehna gam chu itih hijongleh amu louhel diu ahi. Amaho lah a koi tobang eidou dal ho jouse chun imacha amu louhel ding ahi.  
24 Ahinlah ka lhachapa Caleb vang hi midang hotoh lunggel kibah louna aum'e. Caleb hin homtho tah in eihou jingin hiti ahijeh a chu agam kholna mun'a chu kapui lhung tei ding ahi, Caleb le achilhah te jousen hiche gam chu aboncha a alo soh hel diu ahi. ✡  
25 Tun nangma kiheile inlang, nangman Amalek mite le Canan mite ho chenna lang chu na jot louding ahi. Jing tengleh nangma kipatdoh in gamthip lam jon'a Twipi San langkaiya chu nakitol diu ahi,” ati.   

Akiphin Ho Thi Dia Kithutep 
 

26 Hichun Pakaijin Mose le Aaron henga hiti hin aseijin,  
27 “Hiche migilou nam leh ka chunga kiphin jing mite hi itih chan ka khongai jou ding ham? Henge, keima douna a akiphin jingu hi kajai.  
28 Tun amaho chu hiche hi seipeh un: Pakaijin aphongdoh in, Keima kahin jing banga nangman nasei chu kajan kaboldoh tei ding ahi.  
29 Nangho nabon uva gamthip a thiden ding nahi tauve! Ajeh chu keima douna a kiphin, kum som nia pat chunglam sen thina ato ding ahi, ati. ✡  
30 Katepna gamsung nalo tahlou diu, Jephunneh chapa Caleb le Nun chapa Joshua amani bou chun alo lhon ding ahi.  
31 Ahinlah nachate khangthah ho nang hon mi thagam ding bep a nagel hou chu keiman kapanpi ding agam leiset nadeimo sau gam chu atoupha diu ahi.  
32 Amavang nangho jouse na thilong uchu hiche gamthip nelgam a hi kivui lhum ding ahitai.  
33 Chule na chateu chu kelngoiching ho bang diu, gamthip noiya kum somli le li vahle diu ahi. Hitobang’a chu na kitahlou nau namu diu, hiche gamthip a hi nalah uva achaina pen jong thi a lum ding ahiye. ✡  
34 “Ijeh inem itileh, na lamkai hon nisomli jen lutna gam leiset kholla cheuva ahin na chonset jeh a kisu genthei ding nahitai nikhat lampi chu kum somli jen na jot dingu ahitai. Hiche teng chule nang hon Pathen toh melma a um hi itobang’a hahsa ham ti nahet doh diu ahi.  
35 Keima, Pakaijin kasei ahitai! Hiche mipi ho lah a eidou’a pang jing ho chu suh gentheiya umdiu ahi. Amaho chu hiche gamthip a hi kisumang diu, chule hilaiya hi thi diu ahi!”hinkho kicha soh hel diu ahi.  
36 Pasal som ho Mosen gamve lhi dinga asol Pakai douna a thu hinlhutpa ho chu  
37 Pakai angsunga pul in adengun athi tauve.  
38 Gam kholchin lah a pasal somle ni lah achun Joshua le Caleb bou asohcha lhon'in ahi.   

Gamla Din Akinim Vamphet Tauve 
 

39 Mose’n Pakai thucheng seidoh jouse chu Israel ho lah a aseipeh phat chun mipi ho chun nopmo asah thei lheh jengun ahi.  
40 Amaho chu ajing jingkah matah in aki thou un mol chungvum laitah a akaldoh un ahi. Amahon “Cheu hite,” atiuve. Pathen dounan ichonse tauve, ti ikihetdoh tauvin, hijeh chun tunvang Pakaijin eiteppeh nau gam chu jontau hite, akitiuve.  
41 Ahinlah Mose’n aseijin, “Ibola nanghon Pakai thupeh palkeh a gamthip a kile ding na kisah u baham? Phachom ponte.  
42 Tun hiche gam lam’a lut ding jong gotda tauvin. Na melmateu khut a naki suhchip bep diu ahi ajeh chu Pakaijin naumpi tapouve.  
43 Nanghon Amalek mite le Canaan mite toh nakidinte tengu leh, ama hon na satchop gamhel diu ahitai. Pakai nana dalhah tah jeh uva Pakaijin nangho jong na dalhah u ahitai.  
44 Hinlah Mose jong pang lou, Pakai Thingkhong jong jao talouhel in mipi chun thinglhang lam chu mano in atum tentun uvin ahi.  
45 Hichun molchung lam a pansan Amalek mite leh Canaan miten ahin bulhu tauvin hiti chun Hormah chan ahin del tauvin ahi.    

Anneh Thilto Leh Kilhanna Bol Ding Dan Thupeh 
 

1 Chuin Pakaijin Mose henga thu aseijin,  
2 “Keiman kapeh nau gam leiset mun chu na lhun teng uleh Israel mite chu hiche thuhil ho hi seipeh in,  
3 Nangman pumgo maichamn thiltoh gimnam tuisel Pakai henga napeh ding ahiye. Na gancha hon bong, kelngoi hon lah chule kelchal ho lah ajong ahoi cheh pumgo maicham thilto kumlhun sih a kibol banga chu napeh diu ahiye.  
4 Nangma hiche maicham ho hi bol ding tia nagel teng Pakai chu mim le changa konna changbong chu gopni hi ding chule Olive thao chu Hopkhat hi ding ahi.  
5 Kelngoi chu khat pumgo maicham thiltoa nakat diu pumgo maicham thil tona dia lengpitwi jong hop khat maicham nahinto ding ahi.  
6 Pumgo thilto chu kelngoi ahile changbong kipe dol chu gal a Pakaiya dinga gimnam tuitah hi ding ahiye.  
7 Chule lengpi thei twi chu khon thum tobang twija maicham din sem in hichu Pakaiya dinga gimnam tuitah ahi.  
8 Nangman bongchal nou pumgo maicham thilto nabol teng Pakaiya dia kipana maicham kisuh thengna nabolji ding,  
9 nangman mim le changbonga kisem hop gup napeh ding chule Olive thao jaona hop ni hi ding,  
10 chule nangman hopni lengpitwi napeh ding hichu Pakaiya dia gimnam tuitah hi ding ahi.  
11 Hiche maicham jouse aboncha kelchal, Kelpi, Kelnou, chule adang jong hitia chu na bolsohkei diu ahi.  
12 Nangman pumgo thilto napeh teng hiche thupeh ho hi najui ding ahi.  
13 Nangho Israel mite hiche mun a peng jousen Pakai henga gimnamtui maicham napeh teng ule hiche thupeh ho hi najui’u angaiye.  
14 Koi tobang nangho kom'a kholjin mi aum ham ahilouleh acheng den aum khah jongleh amaho jong chun hiche dan hi ajui cheh diu ahi.  
15 Israel mite agam leiset mun'a peng den hihen gampam a kon hung pemlut mi hijongleh Pakai mitmua thakhat cheh ahiuve. Hijeh a chu Dan khat noija um cheh ahiuve. Hiche hi nangho dia tonsotna jui dinga dan kisem ahin hichu najui diuva kipe ahitai.  
16 Nangho ding hihen gamchom mi hung pemlut ho hiu jongleh hiche thupeh jui ding’a kigong ho hi nabol cheh diu ahi. ✡  
17 Pakaijin Mose hengah aseijin,  
18 Israel te chu anoija thupeh ho hi seipeh tan. Nangho kapehna gam nalhun uva,  
19 hiche gamsung gasoh ho naneh teng ule Pakai maicham ding jong na khin doh cheh cheh diu ahi.  
20 Na lousoh mim le chang aga masapen chu changbong a nasuhdi ding changlhah lum a nasem ding hichu Pathen a dinga ga masapen ahijeh a napeh doh ding ahi.  
21 Ahunglhung ding khonung khang geija hiche maicham atheng Pathen henga pehdoh ding hi akumsih leh najui ding na lou gasoh amasapen chu na koidoh jing ding ahiye.   

Hetkhel Jeh a Chonsetna Aum Teng Jui Ding Danpi 
 

22 I-ham tia Pakaijin Mose henga athupeh chengse hi nahsahmo jeh hilouva, hetthem lou jeh joh a na suhmil khah uva,  
23 khonung’a na chilhah ho jengin jong Pakai thupeh ho asuhmil khah uva,  
24 hiche suhkhelna chu mipi jousen ana hetthem lou jeh ahi khah tah leh Israel mipi te chun bongchal nou khat Pakai heng’a gimnamtui thilto dia ato diu ahi. Chuleh Anneh ding thilto leh don ding thilto toh chonset thilto adia kelnou khat ato tha diu ahi.  
25 Hiche ho jouse toh hin thempu pan Israel mipi ho chu Pakai masang’a asuhtheng ding chuteng amaho chu ngaidam a um diu ahi. Ajeh chu ama hon achonset nau chu ana hetlou jeh u ahin, a maicham thilto jal uva kingaidam diu ahi. Pathen heng’a chonset thilto leh kilhaina abol jal uva chu ngaidam kichan diu ahi.  
26 Israel mipite leh gampam mi abonchauva ngaidam a um nahi tauve.  
27 Koi tobang khat in hetthem louva chonsetna ahin bol tah leh, amapa chun kelpi kumkhat lhingset khat a chonset thilto ahin todoh ding ahi. ✡  
28 Thempu chun hiche pasal chu Pakai masanga asuhtheng ding chuteng amapa chu ngaidam a um ding ahitai.  
29 Hiche thuhil hin nangma ho Israel chilhah ho nahiuvin chule midang nagam uva khopem ho jouse jong ahop sohkei ahi.   

Henasasa a Chonset Gotna Danpi 
 

30 Hinlah nangho lah a koitobang ahenasa a Pakai deilam bollou vang chu Pakai taitom kiti ding chule amaho chu Israel te lah a pat a chomkhen’a um ding ahiuve.  
31 Ama hon Pakai thupeh chu henasa a khohsah louva akoitah jeh un amaho jouse chu pum noa nomang ding ahi tauve chule achonset nau jeh a gim gentheina athoh diu ahi.   

Sabbath Nitlou Jeh a Gotna Danpi 
 

32 Israel mite nikhat gamthip a akhosah laitah uchun mipi ho chun pasal khat in Sabbath nikhoa na atoh a thing achom pettah ahin tohkha tauvin ahi.  
33 Israel te lah a pasalpa thilbol mudoh jouse chun amapa chu Mose le Aaron chule mipi lah ahin puiyun ahi.  
34 Ama hon ipi lo ding ham atheilou jeh uvin munkhat a aumsah un ahi.  
35 Hichun Pakaijin Mose chu ahoulimpi tan, “Hiche pa chu thina channa gotna chang ding ahi! Ama chu khopi pam lam a mipin song’a ase lih ding ahi,” ati.  
36 Hichun mipin amapa chu ngahmun pam lam’a akaidoh un songin aseplih tauve, hichu Pakaijin Mose henga thu apeh bang-banga abol’u ahi.   

Kivonna Dan 
 

37 Chuin Pakaijin Mose henga thu aseijin,  
38 Israel te chu anoiya thucheng kihilna ding ho hi seipeh kit tan. Aponmang jouseu chu alum khat aba diu, alum lai chu ajem adum a nabol diu, hichu akhang akhanga akivon diu ahi. ✡  
39 “Nangman hiche pon mangjem chu namu teng na Pakai thupeh sang’a tahsa ngaichatna joh nasuh bukim nomlouna diu ahi” ati.  
40 Hiche pon dum chun thupeh jui ding’a umho chu nahin geldoh sah diu Pathen atheng’a umpa toh na kinai sah jing diu ahi, ati.  
41 Keima Pakai na Pathen Egypt gam'a konna nahin puidoh pa chu kahi. Keima na Pakai na Pathen kahi!”    

Mose Leh Aaron Douna a Kiphinna 
 

1 Nikhat chun Izhar chapa Korah, ama chu Levi phunga kon Kohath insungmi ahin, ama chun Reuben phung’a kon mi akitep khomin, hiche teni chu Dathan le Abiram, amani chu Eliab chate ahin, chule Peleth chapa On jaonan, ✡  
2 Israel chilhah jouse phung lamkai 250 jaonan Mose doumah in achon tauve.  
3 Amaho jouse thakhat tah in lungkhat in apang khom un Mose le Aaron henga hitin asei tauve. “Pakai mite dang ho sangin lenjo lhon jong lechun ipi bolna ding thaneina nanei lhon em?” tin asei uve.  
4 Mose’n amaho thusei ajah phat chun akaiku jeng tan ahi.  
5 Hichun Mose’n Korah te nungjui ho lah a chun hitin aseitai, jing teng Pakaijin eihetsah diu ahi koi ho hi ama chate hiham tichu hetdohna um ding ahi.  
6 Vo Korah nangma nahin na nungjui ten jing teng maicham thaomei halna chu nahin kichoi diu ahi, ati.  
7 Chuteng Pathen masanga koi chu a thengjo ham ti chu ivet diu ahitai. Veuvin Levi chate ho nangho joh in nabol khel tauve, ati.  
8 Chuin Mose’n Korah henga asei in, Levi te insung injong ngai un,  
9 Pathen chun Israel mipi te lah a na lhendoh uva, ama jen ding leh akintheng natoh tong ding’a na ngense uhi, thil neocha a ngaito nahiu ham? ati.  
10 Korah, Pathen'in hitobang kintheng tong dia na sopite’u Levi te toh na ngense jinglai uva themputna jong na holbe uva na ngaichat nahlai diu ham?  
11 Nangho hin na doudal pentah uchu midang ahipon Pathen chu ahi bouve, Aaron chu koi nahisah uva ama chung chang’a lungphatmona na vetsah jing uham?  
12 Hichun Mose’n Eliab chateni Dathan le Abiram chu akou lhon'in, ahinlah amanin adonbut lhon'in, “Na masanga hung ding kanompoi! ati lhon'e.  
13 Egypt gamsung khoiju le bongnoi lonna gam'a patna eihin puidoh uva, hikom nelgam a thidoh dinga eikou uva tuchan geija keiho chunga lengpa vaipoh banga eipo jingu hi nang nahilou ham?  
14 Ipi seibe ding um nalaija ham? Nangman khoiju leh bongnoi lonna gam natina a lah neipui hih laiyun, keiho chenna ding gam la neipe pouvin, honlei lhosohga konna ding gam lah aumpon, mingol bolla bol jing ding neigot nahlai uham? atiuve.  
15 Chuin Mose chu nasatah in alunghang tan Pakai henga hitin aseije, “Alhosoh thilto’u sanpeh hih in! Amaho a konin thil neocha khat jong kalah aumpon, chule mi khat jengcha jong kasuhnat khah louhel’u ahi.”  
16 Chuin Mose’n Korah kom'a hitin aseijin jing nikho teng nangma nahin, na nungjui jouse hilai mun'a nahung kikhop cheh diu, Pakai masanga nadin diu, Aaron jong hikom'a hi hung ding ahi.  
17 Nangma nahin na nungjui mi jani le somnga ho jouse chun gimnamtui halnamna ding thaomei chu Pakai masang’a ahin kichoi cheh diu, Aaron thempu pan jong ama gimnamtui maicham halna ding ahin kichoiya hung ding ahi, ati.  
18 Chuin amaho jousen maicham meihalna chu akilah cheh un, meikong chu ahal'un Houbuh lutna phol lam a maicham phunga chun Mose le Aaron jong ading khom lhon’e.  
19 Hiche phat don laitah chun Korah in mipi tamtah ahin tildoh tan Mose le Aaron gotna pe dingin amaho jouse chu Houbuh maicham leitol lutna laitah a chun aki hom khom tauvin ahi. Hiche Pakai loupina chu mipi holah a hatah in ahung kilangdoh tan,  
20 chuin Pakaijin Mose le Aaron henga thu aseijin,  
21 Mipi ho lah a kon'in kinung khindoh lhon tan ajeh chu amaho hi abonchauva gangtah a ka suhmang ding ahitai.  
22 Amavang Mose le Aaron chu tollham a amai anga lhon tan, O Pakai ati lhon'in atao lhon tai. Pakai, Pathen nangma hinna nei jouse sempa chu nahi. Mikhat chonsetna jeh mai maiya mijouse na suhgam jeng ding hitam? ati lhon e.  
23 Chuin Pakaijin Mose henga thu aseijin,  
24 chuti ahileh mipi ho chu seipeh tan, Korah ahin, Dothan chuleh Abiram Houbuh a konna kichon doh dingin seipeh in, ati.  
25 Chuin Mose chu ading doh in Israel Upa ho jaona in, Dothan le Abiram kingahna mun a ponbuh lam achun alhai tauvin ahi.  
26 Mose’n mipi ho kom'a chun gangtah in hiche migilou ho henga pat chun kikhin doh un chule nangman amaho thil ho jouse na tham khah louding, na tham khah le achonset jeh uva gotna nachan thei diu ahi.  
27 Hichun mipi jouse chu Dothan le Abiram chule Korah khoilu pon in a kon'in akikhin doh tauvin ahi. Hichun Dothan, Abiram le ajite ho ahiuvin achate ho jouse jaonan khoilu ponbuh kisahna leitol a ahungun ahi.  
28 Chuin Mose’n aseijin, Pakaijin eihin sol lona pentah katoh kabol ding ho hi keima chang’a kabol theilou ahi.  
29 Hiche miho hi thi ngaina a athi uva, kivui ngai bang’a akivui poupou uleh, kei hi Pakai hinsol kahi lou himai hen.  
30 Ahinlah iham tia Pakaijin thilsoh thah khat abol leh leiset in akam akah a amaho chu anei agou jouseu toh aval lhum diu, chuleh kotong sung’a chu khelut ding’u ahi. Chuteng chuleh hite ho hin Pakai alunghan sah tauve tihi nahet doh thei diu ahitai ati.  
31 Mose’n hiche thucheng ho seichai man loulaijin, leiset chu ahung pohkeh in amaho noilam a chun ajoplha gam tauve.  
32 Korah mite jouse jong aloi agol ho chuleh anei agou abonchauvin hiche leivui chun akam akah in abonchauvin avallhum sohhe ltai.  
33 Hichun amaho ahing lai pum in lhankhuh chu ajon tauvin anei agou hou jouse toh avuh khum tha tauve, chule amaho jouse chu Israel mipi te chilhah a kon'in agamla ahi tauve.  
34 Mipi avel’a um jouse chun amaho ka-le-mao awgin ajah phat un atija lheh jengun; “Eiho jong leiset hin eival lhum diu ahitai” atiuve.  
35 Pathen a kon'in mei ahung kong in, pasal jani le somnga chu ahalvam soh tai.  
36 Chuin Pakaijin Mose henga thu aseijin,  
37 Aaron thempupa chapa Eleazar seipeh tan, amaho atheng ahijeh uchun kipat untin gimnamtui kihalna lhengkong ho chu mei-am lah a kon'in loidoh henlang, a mei-am ho jong chu thaijah tauhen,  
38 hiche ahing’a chonset bol hon amanchah kilhaina lhengkong ho chu chomkhom uvin lang, maicham khuna ding asin in sem un, ajeh chu ama hon Pakai lhaina dia atodoh sau ahin athenga kisim ahi. Chuleh hiche thilsoh hi Israel chate adin melchihna hi jing hen.  
39 Hichun Eleazar thempu pan mi meiyin akahvamho sum-eng lhengkong ho chu achom khom in, maicham phun khutupna sinkha din akheng tai.  
40 Hiche hin Israel mite jouse asuhchih ding, koi hita jongleh nganse’a um Aaron insung mite hilou chun Pathen angsung’a gimnamtui hal dia lut lou diu ahi. Ajuilou chu Korah leh achilhah te banga um ding ahi tihi Pakaijin Mose kom'a aseisa ahitai.   

Mipi ho Kiphin 
 

41 Ahinlah ajing nikhon Israel mite chun Mose le Aaron chu a oimo pan kit tauvin, “Nang nin Pakai mite nathat lhon’e” atiuve.  
42 Hiti chun mipite ho chun Mose le Aaron doudalna a, Houbuh sung ano khum kigot laitah un Pakai loupina chu ahung kilang doh in, meibol in ahin tom tai.  
43 Mose le Aaron chu ahung lhon tan Houbuh masang’a ading lhon tan ahi.  
44 Chuin Pakaijin Mose henga hiti hin aseijin ahi.  
45 Hitobang mihem ho lah a kon'in kikhindoh lhon tan keiman amaho abonchauva ka suhgam diu ahitai. Mose le Aaron chu tol’ah abohkhup lhon tai.  
46 Chuin Mose’n Aaron kom'a aseijin nangman gangtah in maicham mei khat chu la inlang, Houbuh maicham sem inlang amaho din Pakai toh kihoucham loijin, ajeh chu gamna hise akipan tai.  
47 Aaron in Mose seibang chun abolin mipi te lah achun alhai lut in, gimnamtui ahal in mipi ho a din kilhaina abol in, alangsa gamna hise chu suh tang dingin agoi.  
48 Aaron chun mihem athi leh ahingho kikah ah palaijin adingin hichun pul chu atang tai.  
49 Ahinlah pasal sangsom-le-sangli leh jasagi chu athigamhel man tan hichu Korah chung chang jeh a thi ho kisim thalou ahi.  
50 Thina hise chu atan phat in, Aaron jong Houbuh lutna kom'a Mose heng lam chu ahin jon tan ahi.    

Tenggol Pahdoh 
 

1 Chuin Pakaijin Mose henga hiti hin aseijin,  
2 “Israel mipi henga seijin, ama hon tenggol som le ni hin kisem uhen, insung leh aphungkhai cheh uvin khat cheh kisem uhenlang, aphung lamkai min cheh hin kisut sohkei uhen.  
3 Phung lamkai khat min cheh chu kijihlut ding ahijeh in Aaron min chu Levi te phung lamkai ding chun sunin.  
4 Hiche tenggol ho hi Houbuh sunga Kitepna songpheng ho kikoina Thingkhong masanga ikimutona mun a chun koijin.  
5 Keiman kalhen mipa Tenggol chunga chu ajihdon hung um ding ahi. Chuteng na chunga mipi kiphinna le phunchelna chu achaina kahisah ding ahitai.  
6 Hichun Mose’n Israel mipi chu hilchahna aneijin chule Israel phungsom le ni lamkai ho jouse jong chu Aaron tenggol jong chu ahin choiyun ahi.  
7 Pakai umpina Houbuh sunga Kitepna achun Mosen tenggol ho chu akoitai.  
8 Mose chu ajingin Houbuh sung’a chun agalut a ahileh Levi te insung thakhel dia Aaron tenggol chu ana dondoh in, amum aum in, apahlha in, Jonmot ga minsa ana um tai! ✡  
9 Mose’n tenggol jouse chu Pakai masanga ahin choidoh cheh in, aman hiche ho jouse chu mipi ho chu avetsah sohkeiye. Mijousen ama-ama phungkhai tenggol chu akilah cheh uvin ahi.  
10 Chule Pakaijin Mose jah ah: Aaron tenggol chu Kitepna Thingkhong chung’a chu a-itih a natun jing ding ahi, Hiche chu miphalou ho hilna a pang’a, Pakai douna a akiphin’u ajom ngam tahlouna diu leh a thilhamji nauva kon ahoidohna diuva hettohsah a pang jing ding ahi, ati.  
11 Chuti chun Mose’n jong Pakaijin ahil bang-bang chun aboltan ahi.  
12 Israel mipi ten Mose kom'a hitin asei uvin: “Ven, keiho pihi amang thah ding bep a um kahi tauve. Keiho athisa kahi tauve, keiho akichai gam ding kahi tauve!  
13 Koihileh Pakai maicham nailut chan athi, athi chai ding bep kahiu hitam? ati tauve.    

Thempuho leh Leviho Mopohnaho 
 

1 Pakaijin Aaron heng'ah thu aseijin, nangma nahin na chapa te ahin, na insunga Levi te chilhah hon na boncha uva muntheng sung’a boina le suhkhel jouse chung’a mo napoh diu ahi. Chuleh Thempu natoh na chung chang’a mopohna jouse vang nang leh na chapa te chung’a bou chu ding ahi,” ati.  
2 “Na phung chanpi Levi chate ho chu nang leh na chapa te toh Houbuh sung’a kithokhom dingin hin puijin lang hungun, Kitepna Thingkhong maija natoh diu kin hung tongpan tauvin,” ati.  
3 Ahin Levi te vang chu Houbuh maichama natonga ache teng ule, amaho chu ching thei tah a aum uva na atoh u angaije. Maicham muntheng lam'a thilkeo ho kom anailut loudiu ahi. Hiche ho chu atham khah tah uva ahile nangma nahin, na sopi ho abon'a nathi sohhel diu ahi.  
4 Levi te tia kiminsah jouse Houbuh maicham semna natohna jousea jao cheh diu ahinlah midang vang nangma toh natong’a nakithopi dinga pang thei louding ahi.  
5 Houbuh maicham kintheng sunga natong, akimang cha ding ho ahin nangman hiche thupeh jouse hi chingthei tah a najui uleh Pakai lunghanna nangho Israel te chunga um kit talou ding ahi.  
6 Keima tah in Israel te lah a Levi te na natoh khompi ka lhendoh peh nahi. Amaho jouse chu nangma dia hung kipedoh diu Houbuh maicham a Pakai kintheng natong ding ahiuve.  
7 Ahinlah nangma nahin na chate jouse vang hiche kintheng maicham thempu natoh kiti jouse nang hon na tahsa tah uva nabol diu ahiye. Chuleh maicham phol sunga thil kimsel'a pondal nung lam’a um jouse jong jaona ahi. Keiman nangma hi atumtah a themputna natoh kapeh nahi. Koihileh hetpehna umlou mihem chun muntheng aganaival a ahileh thi ding ahi.”   

Thempu Ho Chan Ding Thilto Ho 
 

8 Pakai thupeh jouse hi Aaron henga seipeh in hiche kinthenga Israel miten ahinto hou chu vetup dinga kinganse nahitai. Nangma nahin na chate ahin kinthenga hung kitohdoh jousea hi mopo jing ding nahi tauve.  
9 Meiya halvam louding thilto thengpen ho a chu mopo ding nahiuve. Hiche thilto thengpen ho chu – lhosoh thilto ho, chonset thilto ho, chule themmona thilto thengpen ho, chule hiche ho chu nang leh na chapa te chan ding ahi.  
10 Nangman hiche thilto thengpen chu naneh ding ahi. Pasal jousen aneh diu, hichu athengpen a nalah diu ahi.  
11 Israel miten maicham kintheng ahung kitoh jouse aboncha a nangma a hi ding ahi. Hiche ho jouse chu aboncha a na chanu te leh na chapa te jousen gouva na neiden diuva ka pehdoh ahitai. Na insung mite jouse koi hijongleh houdan a kisutheng jousen hiche maicham a hung kitohdoh jouse aneh thei cheh diu ahi.  
12 Keiman nangma hi mipi ten lhosoh maicham Pakaiya ahin todoh jouseu - Olive thao, lengpitwi athah, chule lhosohga toh kapeh nahiuve.  
13 Gamsunga louga ahunglhung masa Pakaiya dia mipi hon ahinto jouse aboncha nangma ding ahi. Na insunga akisutheng jousen hiche maicham a hung kitoh doh jouse chu anehthei diu ahi.  
14 Israel gamsunga Pakai maicham adia hung kichom khindoh jouse aboncha a nangma nachan ding ahi. ✡  
15 Minu a konna ahung pengdoh masa mihem a kon hihen gancha a kon hijongleh Pathen a dinga hung kipedoh jouse chu nangma a ding ahi. Ahinlah nangman nacha ahung pen masa chule hou thudol'a atheng loulai gancha jouse chu na lhatdoh jing ding ahiye.  
16 Amaho chu lhakhat ahung lhing tengleh na lhatdoh ding ahi. Hiche ho lhatdohna ding jat chu sum-eng peh nga hiding (inthenga thil tena dungjuiya shekel somni hiding, hichu gerah somni toh kibang ahi).  
17 Ahinlah, nangman kelcha, kelngoi chule bongnou apeng masa pentah ho chu na lhatdoh louding ahi. Hiche ho chu Pakai dia kichomkoi atheng ahi tauve. Athisan chu maicham a thekhum inlang, athao chu thilto hoitah kipe in meiya halvam in, agimnam chun Pakai alunglhai sah ding ahi.  
18 Thilpeh hoitah maicham a sa hin kitohdoh a omlhang le ajetlang mal chu nanga ding ahitai.  
19 Pakai henga Israel miten ahin todoh thilto theng ho hi Keiman nangma kapeh nahitai. Hiche ho hi nangma le na chapa te na chanu te chan hijing ding ahi.Hiche kitepna hi Pakai le nangma kikah a kitimatna akeh thei loubeh ding ahin, hichu na chilhah te jouse a ding jong ahi.”  
20 Chuin Pathen'in Aaron chu ahoulimpi tan, nangho thempu hon Israel mipi te toh gambeh hihen nei le gou kipehto na bollou dingu ahi. Keima hi nanei nagou u chu kahi, ati.   

Levi Ho Chan ding Hopsom 
 

21 Nangma insung mite naphung chan khompi Levi te chun Houbuh maicham natoh ho jouse chu keima gam leiset anei khel uva Israel mipia konna gam leiset a konna hopsom kipe ding ahi. ✡  
22 Tu apat Israel chilhah hijeng jongleh Levi phung chule thempu tilou koima chan Houbuh kom aphah theilou diu ahi. Amaho chun kinai tah a jong ahin nailut lou diu, ahin nailut uva ahileh thepmo chang ding’u chule thilo ding ahiuve.  
23 Levi te chilhah hon bou Houbuh mun'a na atoh thei dingu, chule iti ham khatna boina aum leh ama hon mopohna anei ding’u ahi. Hichu nangma dia a itih a jui ding’a longlou ding dan kipe ahi. Levi ten Israel te lah a gam aneilou diu,  
24 ajeh chu keiman Israel te chu hopsom kapeh sah ding, hichu ama hon maicham thenga ahin peh dingu ahi. Hiche ho jouse hi Levi te chanvou ding ahin ajeh chu Levi ten gamtum achombeh a anei theilou diu ahi.   

Levi Te Hopsom Peh Ding Dan 
 

25 Pakaijin jong Mose aseipeh in,  
26 Levi te chu hiche ho hi hetsah in; Israel mipite hopsom todoh ho chu keiman kana seipeh nang hon chanvou nasan dingu chu ahi. Hijeh a chu nanghon hiche ho chu hopsom a hopkhat napeh diu, som a khat a konna som a khat chu Pakaiya thilto theng ahi.  
27 Pakaijin hiche maicham na hin todoh ho chu nangma lou gasoh nato bang uva asim ding, na changphol a kivolha masa pen ahilouleh na Lengpitwi lhohlhah masapen bang’a asan ding ahi.  
28 Israel ten Pakaiya thil theng ahinto hou chu som a khat napeh ding ahi. Hiche hi Pakaiya dinga atheng chu ahin, chule hiche chu Aaron thempu napeh ding ahi.  
29 Thilpeh nakipeu chu nang hon jong Pakai chu apha pentah napeh teitei diu ahi.  
30 Chule hiche thupeh najui dinga kilom ho Levi te seipeh tan nangman na maicham ahoi pentah ho nahinto tengleh hiche ho chu nangma lousohga ahilou le nangma lengpilei laiya bang tah a naki simpeh ding ahiye.  
31 Levi te jouse nangma nahin na sopi na insung mijouse hiche na ankong hi hoikom hijongleh naneh thei cheh diu ahi. Ajeh chu Pathen Houbuh maicham na natoh jeh uva ahi.  
32 Thempu ho hi aphapen tah napeh leh Pakaiya dinga hopsom a hung kitoh chu naneh chun themmo nachan louding ahi. Ahinlah nangma chingtheiyin Israel miten thil theng tah ahin todoh hou chu imacha thenglou tah in geldan imacha na geldao khah le na thilo jeng thei ahiye.    

Kisuhthengna Twi 
 

1 Pakaijin Mose henga hiti hin aseijin,  
2 Pakaijin dan thupeh aneijin Israel mite seipeh un bongchal nou asan khat, tibah bukimsel natong khalou khat hi ding ahi.  
3 Hiche bongnou san chu Eleazer thempu chu petan chuteng ngahmun pamlam'a Eleazer thempupa masanga natha diu ahi.  
4 Eleazer thempu pan gan thisan chu akhut a anumat a Pakai Houbuh maicham masang lam'a sagi vei athe khum ding ahi.  
5 Eleazer thempupa chun hiche bongnou san chu athisan jaona a aboncha meiya ahalvam hel ding ahiye.  
6 Eleazer thempu chun cedar thing kha,t hyssop bah chule mojapat san themkhat chu alan bongnou meiya kihal lah achun aseplut in ahi.  
7 Chuteng thempu chun aponsil akisuh ngim ding twija kisil ngim ding, hiche ho akichai teng ngahmun'a hung kinung le ding kisuhthengna chu nilhah lam le anei thei ding ahi.  
8 Pasal koi tobang gancha gouvam a pang chun twija avon ho asoptheng selding ama tah jeng jong twiya kisil ngimsel ding chule nilhah khojin tokah a atheng louva um ding ahi.  
9 Chule koi tobang akisutheng sel'a umpa chun hiche bongnou chal asan chu achop khom'a, ngahmun pam muntheng lah a akoi tup ding, hiche meivam chu Israel miten kisuhthengna dia manchah dinga akikoi diu ahi. Hiche kintheng natohna ding hi chonset sopthengna a man chah ding ahi. ✡  
10 Hiche pasal bongchal san kihalvamna aloh a pang pa chun avon jouse akisop theng cheh ding, chule nilhah khojin tokah geiya amapa chu aboh a um ding, hiche dan kisem hi Israel miten akhang akhanga ajui diu amaho lah a koitobang chidang namdang aching hon jong ajui cheh diu ahi.  
11 Koi hijongleh, thilong thamkha aum tah leh nisagi aboh a um ding ahi.  
12 Amaho chu hitobanga nithum le nisagi alhin teng twija kisuthenga um diu, amaho chu nisagi sunga chu akisuhtheng tahlou ule hapta khat le nisagi hung lhing tajongleh atheng louva um ding ahiuve.  
13 Koi hita jongleh mithilong atham khah tah a ahi ding lomtah akisuhtheng tah louleh Pakai Houbuh chu aja lou ahitan, amaho chu Israel mipi te lah a konna pampaija um diu ahi. Ajeh chu twi kithe khum a suhthengna aum tahlou jeh a achonsetna uva chu hitia chu kibol ahitai.  
14 Hiche danbu kisuhthengna dinga kisem hi hitia manchah ding, koi tobang ponbuh noija aum pettah uva ahung thi khah leh Houbuh sunga um jouse mithi longin adalpha chan chu nisagi atheng louva um jing diu ahi.  
15 Thilkeu kong le lheng ipi hita jongleh asin kisin loupetna kitung kha thil ponbuh sunga um jouse chu aboh a kisim ding ahi.  
16 Tollhang a um mihem long athisa ho, chemjam a kithat hihen, athikam hihen, mi thisa gu le chang ho hijongleh thamkha penpen chu nisagi sung’a aboh a um ding ahitai.  
17 Hiche mi kisubohpa suhtheng theina dia chu govam thilto a bongchal kigona vam chu nalah uva leibel a nakhum diu twitheng chu na sunkhum diu ahi.  
18 Chuteng aki subohlou mikhat chun Hyssop twi alah a twija adelut ding, hiche pa chun ponbuh ahin, bongbuh kiskonna jol ho ahin, ponbuh sung’a um miho ahin, mi thikam leh mithigu tongkha jouse ahin, ahilouleh lhan goh keu thamkha ho ham chu twitheng toh hyssop chu athin khum a asuhtheng ding ahi.  
19 Nithum lhinni jongleh athenga um jingpa chun aki suboh jouse chu athinkhum jing nahlai ding ahi. Nisagi alhinni leh akisuboh miho chu amaho leh amaho kisiltheng uva avon ho’u akisoptheng diu, abohna uva konna atheng hi diu ahitai.  
20 Ahinlah amaho lah a koi tobang aki suhbohna ho kisuh thenglou changse vang chu mipi lah a konna kichom khen ahi tauve. Ajeh chu ama hon Pakai Hou-In chu asuhboh u ahitai. Kisuhthengna dia twi kithin khum chu achung uva chukha talou ahijeh a, aboh a um jing ding ahi tauve.  
21 Hiche hi mipi ho dinga dan phat sottah a ding ahin koi hita jongleh twi kithe khum jouse jong avon le apon’u akisop theng cheh diu, koi tobang kisuhthengna twi thamkha aum jongleh nilhah lang geija atheng louva um ding ahiuve.  
22 Mihem hihen thilkeu hita jongleh akisuboh pan athamkhah jouse chu nilhah geija aboh a kisim ding ahi.    

Mosen songpi ajep 
 

1 Hiche kum lhamasa pen chun Israel mite Zin gamthip ahunglhung tauvin Kadesh mun'a akichol do uvin, hikom mun'a akicholdo laitah un Miriam chu athi’n hiche mun'a chun avui tauve.  
2 Hiche mun'a chun twi don ding aum tah lou jeh chun mipi ho chu Mose le Aaron dounan akiphin tauvin ahi. ✡  
3 Mipi ho chun Mose themmo achan un, hitin asei tauvin gamthip lah achun Pakai masanga kasopi teho toh ana thi khom taleuveng kanom uve, atiuve.  
4 Mose’n hiche Pathen chate mi hijat hi gamthip lah a athi chaikei ding’a keiho le ka gancha teu neipui uham, tin adong uve.  
5 Ipi dinga Egypt gam'a konna chu neihin puidoh uham hitobang gam leiset chavai tah mun ahi atiuve. Hiche leiset gampheng ahin agasoh jong aumpon, olive thei, kolbuthei chule lengpithei cha jong umlou chuleh twi don ding jong imacha aumpoi tin aseiyun ahi.  
6 Mose le Aaron chu mipi ho lah a kon'in aki nunghei lhon tan, Houbuh maicham jotna lam chu ahin nai lhon tai, hichun amani chu tolgo lam a amai asuto lhon'in chuin Pakai mailhaisel kidangtah chu amani heng lamah ahung kilang doh in,  
7 chuin Pakaijin Mose heng’a hiti hin aseijin,  
8 nang le Aaron in na tenggol lhon chu nachoi lhon ding Israel mipi chu aboncha nakhop tup lhon ding, mipi hon na umchan, nakhan chan lhon avet ding’u, songpi chu na thua na nunsah a na koudoh tho ding ahi. Chuteng twi don ding hung putdoh ding ahi. Nangman song chunga patna twi mipi te don ding kham na putdoh sah ding, mipi jouse chu na donva sah cheh diu ahi.  
9 Chuin Pakaijin asei bang chun Mose’n jong aboltai. Aman Pakai masanga akikoina a konin atenggol chu alatan ahi.  
10 Hichun Mose le Aaron chun mipi chu songpi kom langa dingin akou lhon tai. Mose’n hitin asam tan, “Ngaijun sei ngailou milouchal ho! Songpi a konna hi twi kapotdoh sah lhon ding ham? ati.  
11 Chutah chun Mose’n akhut a tenggol chu adom sang'in songpi chu nivei ajep khum tan ahileh twi chu ahung kikhodoh tai. Hichun mipi jouse ahin gancha jousen jong adonva sohkei tauvin ahi.  
12 Ahinlah Pathen'in Mose le Aaron jah a aseijin nangni’n nei tahsan lhon hi alhing jou tapoi, Israel mipi hi ka themna namusah jou tapoi keiman ka teppeh nau gam leiset geija chu napuilut louding ahitai, ati.  
13 Hiche mun hi Meribah twi tin akihen (hichu “kinelna” tina ahi) hiche lai muntah ahin athenna chu akilangdoh deh in ahi.   

Edom Galkaina Ding Kiphalpeh Lou 
 

14 Kadesh a Mose aum pet in Edom lengpa henga palai asolin hiche thu hi athot e:   


15 Ipateu Iputeu mi sagi phung lamkai ho Egypt gam lang nga ana kholjin un phat sottah jing jong ana khosa tauvin, pate pute ho jouse Egypt miten ana suh gam tahval uchu tin aseiye.  
16 Ahinlah keihon Pathen henglam kakou’un-ka mao-mao phat un Pakai, Pathen ama tah tah in eijah peh phat uva avantil eihin sol peh’uva Egypt a konna eihin pui doh’u ahi.  
17 Lungset tah in nagam sungah nei palsah un. Keihon chingthei tah a lam kajot diu mim le lengpi thei lah ka pallou diu ahi. Na twikhuh uva twi jeng jong kadonpa lou diu, nagam leiset ka dalhah kah sungse uva keiho lengpa lamlen lang bou kache diu ahi.   

   
 

18 Ahinlah Edom lengpan hitin adonbut in, keima gamsunga kon'in kikhindoh un ahilouleh ka galsat hotoh ikimuto diu ahi! ati.  
19 Israel ten adonbut un, keiho lamlen a bou kaum diu ahi. Ka gancha teuvin twi adon ujongleh aman kapeh diu ahi. Na gamsung bou nei jotsah un. Hiche bou chu kangeh u ahi.” ati.  
20 Amavang Edom lengpan hitin ahin donbut in, “Kikhin doh un! Ka gamsung na hopa theilou diu ahi.” Hiche ahou lim jou chun agalsat hotoh akitolun Israel mite chu ano tauvin ahi.  
21 Ajeh chu Edom in Israel ten agamsung ahopa diu anompon, Israel te chu hunam in akilehei sah tan ahi.   

Aaron Thi 
 

22 Israel mipi chu Kadesh apatnin akinung le un Hor molsang chu alhung tauve.  
23 Chuin Edom gam ning lam ah chun Pathen'in Mose le Aaron heng'ah aseijin,  
24 Aaron dingin thina a apu apa tetoh akichol khomna ding phat ahunglhung tai. Keiman Israel te kapehna gam chu lut louding ahi, ajeh chu Meribah a twi chung changa ka thupeh dounan nangni na chon lhon tan ahi.  
25 Tun Aaron le achapa Eleazer chu Hor molsang lam ah puitou tan.  
26 Hiche mun a chu nangin Aaron athemputna von chu na sutlhah a achapa Eleazar na vonpeh ding ahi. Chumun’a chu Aaron thi ding apu apate toh kigom ding ahitai.  
27 Hichun Mose’n Pathen'in aseipeh bang tah chun abol tan ahi. Amaho thum chu Hor molchung lam'ah akaltou u mipin avetvin ahi.  
28 Molchung ah chun, Mose'n Aaron thempu von chu asutlhah peh in Aaron chapa Eleazer chu avonpeh tai. Chuti chun Aaron chu molchungah chun athi tan, chule Mose le Eleazer chu ahung nungkum lhon tai. ✡  
29 Mipi hon Aaron athi tai ti ahetchen phat un, Israel miten ni somthum jen alunghempi tauvin ahi.    

Canaan Mite Chunga Galjona 
 

1 Negev a cheng Canaan mite lengpa Arad chun Israel miten Atharim ahin nai tauve ti ajadoh tan ahi. Hijeh chun Israel te chu alonkhumin mi phabep jong songkul’a akhum tai.✡  
2 Chuin Israel miten Pakai angah akitem tauvin: “Nangman hiche mite hi keiho khut a neipeh doh ule keihon amaho khopi jouse aboncha ka suhmang diu ahi, atiuve.  
3 Pakaijin Israel mite taona chu asanpeh tan Canaan mite chunga galjona anei tauvin, khopi jong abonchan ajousoh tauvin, chuleh hiche mun chu Hormah tin akihe jing tan ahi.   

Gul Lim Kikhai Sang 
 

4 Israel te chu Hor Molsanga konna ahungpot uva Twipi San lam jonna akitol uvin Edom ahin vel uvin ahi. chun, hikom mun'a kon chun twisan lam ahin jon’un Edom gam ahin jotpa uvin. Hinlah mipi chu alamsao jotna uva chun athohhatmo deu deu tauvin, ✡  
5 chule Pathen le Mose douna thu aseipan tauve. “Ipi dinga Egypt dalha a hiche gamthip a thi dinga hi neihin puidoh uhem?” tin akiphin uve. “Hilai mun hi don ding jong imacha umlou chule keiho hiche manna jong hi kachim tauve!” tin aseiyuve. ✡  
6 Hichun Pakaijin gunei tah gul ho alah uva asolin, chule mi tampi achun chule athi tauve.  
7 Chuin Israel mite chu Mose henga ahungun akap tauvin, “Keihon Pakai dounan thu kaseiyun ka chonse tauve. Pakaijin gul ho alahmang na dingin taovin” atiuve. Hijeh chun mipi dingin Mose atao tan ahi.  
8 Hichun Pakaijin Mose aseipeh in, “Gullim sem inlang thingleh a bang doh in. Gul'in achuh jousen avet maimai ujongleh hing diu ahi!” ati.  
9 Hijeh chun Mose’n sum-eng in gullim asem'in thingleh a abangdoh tan ahi. Chuti chun koi hileh gul’in achuh khah chan chun aveuvin adam tauve. ✡  
10 Chuin Israel mite Oboth jonin akitolun chule hiche a chun ngahmun akisem tauvin ahi.  
11 Abanin solam Moab gamgichin lam'a Iye-Abarim gamthip jonin akitol uve.  
12 Iye-Abarim apat in Zared luikhuh a akicholdo tauvin ahi.  
13 Hichun amaho akipat doh un Arnon Vadung, Amor mite chenna gamthip lam jonin achekit tauve. Arnon vadung chu Moab mite le Amor mite gamgi ahiye.  
14 Hiche jeh chun Pakai galbolna Lekhabun asei “Suphah gamkaiya Waheb khopi, chule Arnon Vadung thuh tah,  
15 chule vadung daamlhah letdan in ahop chu Moab gamgi langa Ar chenna chan ahi,” ati.  
16 Chu a kon chun Israel mite Beer jonin akitol'un, hiche twikhuh mun'a hi Pakaijin Mose henga “Mipi koukhom’un, keiman adon diu twi kapeh diu ahi” atina mun chu ahi.  
17 Hiche mun'a chun Israel miten hiche la hi asauvin,  

   
 
“Hung put in, Vo twisam!  

Heng'e, avahchoina sauvin!   


18 Hiche twikhuh la sauvin,  

lengnun alai chu,  

lamkai pipu hon alaidoh uva  

leng tenggol le moljol ho toh thoa.”  

   
 
Chuin Israel ten gamthip adalhauvin chule Mattanah lam amano uvin,  
19 Nahaliel, chule Bamoth ajonun ahi.  
20 Hiche jou chun Moab phaicham alhung tauvin hiche a kon a chu Pisgah Molting kigaldot ahitai.   

Sihon Le Og Chunga Galjona 
 

21 Chuin Israel miten Amor mite lengpa Sihon henga palai asol'un hiche thu hi athot uve:  
22 “Keihon nagam leiset chu pal uvinge. Chingthei tah a ka lamlhah uva lengpilei lah a kache lou diu ahi. Na twikhuh uva jong twi kadon lou diu ahi. Nangho gamkai sunga hi lengpa lamlen bou kaho pa diu ahi bouve,” tin aseiyun ahi.  
23 Ahinlah Sihon Lengpa chun Israel mite chu agam ajotpa na diu chu aphal peh tapoi. Phalpih malah chun agalsat te chu akou khomin Israel te chu gamthip laitah achun abulu tan Jahaz kiti mun a chun akibulu to tauvin ahi.  
24 Ahinlah Isreal ten achemjam uvin asatchop un Arnon Vadung apat Jabbok Vadung chan alo tauve. Amon mite gamgi chan bou acheuve ajeh chu Amon mite gamgi chu kulbang a kigen ahi.  
25 Chuti chun Isreal miten Amon mite khopi jouse Heshbon le akimvel a kho jouse jaonan alonvuh un achenpha tauvin ahi.  
26 Heshbon khopi chu Lengpa Sihon le Amor mite dinga akhopiu ahi. Aman Moab mite lengpa anajo a Arnon Vadung geiya ana lah ahi..  
27 Chujeh chun, gollui laiya jaila sem hon ama chung changa jaila ana sun'un:  

   
 
Heshbon a hungin chule kisa thah hen!  

Sihon khopi chu kiledoh kit hen.   


28 Heshbon a kon'in meikong ahung kong doh in,  

Sihon a kon'in mei ahung kadoh e.  

Moab gam'a Ar khopi chu akihal lhatan;  

Arnon vaihom te boltheina chu akisumang tai. ✡   


29 Vo Moab mite, itobang lhaset nan nalhun khum'u hitam!  

Akichai nahi tauve, Vo Chemosh hou ho!  

Chemosh in achapa te galjam'in adalhan,  

achanu te chu Amor leng Sihon in gal hingin songkul a ahen tai.   


30 Eihon amaho chu isumang tauve  

Heshbon apat Dibon geijin,  

eihon amaho abonun ithehngim tauve  

Nophah apat Medeba chanin.”   

   
 

31 Hiti ahijeh chun Isreal miten Amor mite chenna gam alo tauvin ahi.  
32 Mose’n phat chomkhat jouvin Jazer gamkol kholchil dingin mi pasal phabep asolin, Isreal miten hiche vel'a khopi um jouse chu atoupha tauvin hikom'a cheng Amor mite chu abonchauvin anodoh tauve.   

Og Lengpa Ajo’u 
 

33 Hichun Isreal mite akinunghei uvin Bashan akitol'un, amavang Bashan lengpa Og le anam mite jousen Edrei mun'ah ana bulhu uvin ahi.  
34 Pakajin Mose henga thu aseijin, “Ama chu ging hihbeh in, ajeh chu keiman ama chu nangma khut a amite le agam ka pehdoh ding ahi. Heshbon vaipopa Amor mite lengpa Sihon nabolna bang tah in ama jong bolkit in.”  
35 Chule Isreal in Og lengpa ahin, achapa te ahin, akimatpi jouse ahi; koima ahing doh umlouvin athat sohkei tai. Chuti chun Isreal in gam leiset chu alo tan ahi.    

Balak In Balaam Kou Dia Mi Asol 
 

1 Hichun Israel mite Moab phaicham langa akitol un Jordan solam Jericho mun’a chun abusa tauvin ahi.  
2 Moab mite lengpa Zippor chapa Balak in Isreal miten Amor mite chunga anatoh jouseu amu sohkeije.  
3 Chule Moab miten Isreal mitampi ahung kitol'u amu phat uchun tijatnan adimset tauvin ahi.  
4 Moab lengpa chun Midian lamkai ho kom'ah aseijin, “Hiche mipi khun bongchal in hampa abahgam banga amu chan'u abahgam diu ahi!” ati. Hijeh chun Moab lengpa Balak in,  
5 Thupole ho jah a Beor chapa Balaam henga thu athot in, ama chu Ephrates Vadung koma Pethor gam'a cheng mi ahi. A thu thot chu: “Veuvin, hiche mipi ho hi Eygpt apat ahunglhung tauve. Amaho hin leiset pumpi alo dim tauvin chule amaho eigih uvin ahi. ✡  
6 Lungset tah in hungin lang Isreal mite hi hung gaosap in ajeh chu keiya dingin ahatval un ahi. Hiche teng chule keiman amaho chu kajo a hiche gam'a konna hi kadel mang thei ahi. Na phatthei bohte aphatheiyun, chule na gaosap mite chunga hamsetna achuji e ti ken kahei.  
7 Balak thu thot pole Midian le Moab upaho chun sum le pai apo uvin Balaam chu peh a Israel te gaosap sah dingin akondoh athupoh uchu aga lhut tauvin ahi.  
8 Balaam in adonbut in “Tujan hikom'ah gehden tauvin,” ati. “Jingkah teng Pakaijin iti eilamhil kaseipeh diu ahi,” ati. Hijeh chun Moab upaho chu Balaam kom'ah aumden tauvin ahi.  
9 Hiche jan chun Balaam hengah Pathen ahungin, “Nahungvil uva hiche miho hi koiba hitam?” tin adong'e.  
10 Balaam in Pathen hengah, “Zippor kitipa chapa Moab lengpa Balak in hiche thu ho hi eihin thot e:  
11 'Vetan, Eygpt apatna hung kipat doh mihon hijat aum uvin chuleh ama hon vannoi pumpi alo dim tauve. Hiche mipi ho hi hung gaosap in, hung temin chuti leh keiman amaho chu ka nodoh jou thei khat leh tia eihung tep ahiuve,' ahiuve ati.  
12 Ahinlah Pathen'in Balaam chu ahin houlimpi tan, “Amaho toh nakilhon louding ahi. Hiche mite hi Pathen phatthei chang ahi tauvin amaho na gaosap louding ahi!” ati.  
13 Ajing jingkah in Balaam in Balak mi hung lamkai ho kom'ah, “Nangho in lam a che tauvin! Pathen'in nangho toh chekhom din ei phal poi,” atitai.  
14 Hichun Moab lamkai milun ho chu Balak lengpa kom'a din akinung le tauvin chule thu alhut un, “Balaam chu keiho toh hung lhon khom dingin anompoi,” atiuve.  
15 Balak in khatvei apatep kit e. Hiche chunga hin Balak in amasa a sangin migun tamjo asol'in ahi.  
16 Amaho chu Balaam heng'ah acheuvin hiche thu ho hi aga lhut tauve: “Hiche hi Zippor chapa Balak sei ahi: “Lungset tah in ka kom'a nahunga nei kithopina din imachan nasuboi hihhen.  
17 Keiman nangma hoitah a tohman ka bolpeh ding nahin chule ipi hita jongleh nangman bollin nati chan chu kabol peh ding ahi!” ati.  
18 Ahinlah Balaam in Balak thupole ho chu hitin adonbut in, Balak in aleng-in dim'a sana le dangka toh eipehtha ding hijongleh Pakai ka Pathen douna a thil boltheina ding ima thaneina kaneipoi.  
19 Hijongleh jan khat umbe nalaiyun, Pakaijin kaheng'a ipi seibe ding anei nahlai em ve ing'e,” ati.  
20 Hiche jan chun Balaam heng a Pakai ahungin, “Hhiche milun ho hi naheng’a dinga hung kholjin ahitah jeh un, nangma kipatdoh inlang amaho toh chekhom tan. Ahinlah nangman Ka sei bou nabol ding ahi, ati.   

Balaam Leh A Sangan 
 

21 Chuti chun ajingin Balaam athoudoh in, asangan a atoudoh in Moab mite lamkai ho chutoh akipat doh tauvin ahi.  
22 Hinlah Balaam in alhonpiu jeh chun Pathen alunghang in, hijeh chun Pakai Vantil asol in lamlen laitah a Balaam alamtin tan ahi. Balaam chu asoh mini toh kilhon ahin,  
23 Balaam sangan chun Pakai Vantil lamlen na adin a chemjam akhut a achoi chu amudoh tan ahi. Hichun lamlen a kon'in phailei lam'ah achomlha tan, ahin Balaam in sangan chu ajep in lamlen'ah ahin puilut kit tan ahi.  
24 Chuti chun Pakai vantil chu lengpi lei teni kikah a leibang kichi lai achun ana ding tan ahi.  
25 Sangan chun Pathen vantil chu amu phat in, aki toldoh kigon Balaam keng le bang chu anombeh khatai. Hijeh chun Balaam in sangan chu ajep kit tan ahi.  
26 Chuphat in Pakai Vantil chu agamla jep a akichi chehna mun sangan lhaidoh thei louna ding mun achun ading kit tan ahi.  
27 Hiche ahin Sangan in Pakai Vantil chu amu phat in, Balaam noija akol tan ahi. Balaam chu alunghang lheh in sangan chu ajep kit tai.  
28 Hichun Pakaijin sangan chu thusei theina apetai. Balaam chu ahin dongin, “Thumvei jen nei jepna dia ipi suhkhel kanei hitam?” ati.  
29 “Nangin kei angol banga neiso tah hila!” tin Balaam akisen e. “Chemjam chu kako hileh katha ding nahi tai!” ati.  
30 Sangan chun adonbut in, “Na damsung’a natou jingna sangan chu kahi, keima nidanga chu hitobanga hi kaum khah em? ati. Balaam in adonbut in “Naum khapoi,” ati.  
31 Chuin Pakaijin Balaam mit chu ahin hadoh sah tan, hichun Balaam in Pakai vantil lamka laiya adin’a chemjam akhut a akichoi chu amu tan ahi. Balaam akunlhan Pakai angah abohkhup tan ahi.  
32 Pakai Vantil chun, “Ipi bolla na sangan chu thumvei jen navoh hitam?” tin adong tan ahi. “Ven, Keima nalampi subing'a hunga kahi ajeh chu nangman louchal tah in nei deh tai.  
33 Sangan chun thumvei jen eimu ei peldohji; chutilou leh, Keiman Sangan hi kahing hoiya nangma hi katha doh ding nahitai.” ati.  
34 Hichun Balaam in Pakai vantil kom'a chun ngaidam athum tan, “Keima kachon khel tai. Keiman ka lampia neina tin chu ka hetdoh lou ahi. Ka chena hi na deilou ahin keima kile tang'e,” ati.  
35 Ahilah Pakaijin Balaam chu aseipeh in, “Hiche miho toh hin kilhon'in, ahinlah Ken seijin kati bou nasei ding ahi.” ati . Hichun Balaam chu Balak milun ho chutoh achekhom tan ahi.  
36 Balak Lengpa in Balaam chu ahung ahet phat in, gamgi ningchong pen mun Arnon Vadung a Moab te khopi a chu kimupi din akondoh tai.  
37 Balak in Balaam thudoh aneitan “Keima henga gang tah a nahung na dinga kahin kou hilou ham? Ibol’a nahung jeng louham?” ati. “Keiman kipaman tamtah peh dia kasei chu na tahsan louham?” ati.  
38 Balaam in adonbut in, “Ven, keima ka hung tai, ahinlah keiman kanop nop seitheina tha kaneipoi. Pathen'in ka kam a akoi bou kasei doh ding ahi bouve,” ati.  
39 Hichun Balaam in Balak chu Kiriath-huzoth chan akilhon pin,  
40 hilai mun a chun lengpan kelngoi le bongchal atohdoh e. Aman hiche sa themkhat chu Balaam toh alhonpi ho chu apen ahi.  
41 A jing jingkah chun Balak in Balaam chu Bamoth-baal molchunga apuidoh in ahi. Hiche mun apat a hi lhang langa Israel mite hung kitol chu kimu ahi.    

Balaam In Israel Phatthei Aboh 
 

1 Chuin Balaam’in Balak lengpa kom'ah, “Pumgo thilto maicham mun-sagi hiche mun ahin nei sahpeh inlang, chuleh bongchal sagi le kelngoi chal sagi neigon tup peh tan,” ati.  
2 Balak in Balaam thupeh ho chu angaijin chuin bongchal le kelchal pumgo thilto chunga atohdoh cheh lhon tai.  
3 Hichun Balaam'in Balak kom'a aseijin, “Hikom'a pumgo maicham kihalna ahin ana um tadin, keima Pathen'in eiki houlimpi hinam ti kaga kholchil ding, chuteng hiche ho chu nangma ka seipeh ding nahi,” ati. Hichun Balaam chu molchung gei achangin akal tan,  
4 hilai achun Pathen'in Balaam akimupin a sei pehtai, “Keiman maicham sagi cheh kabolin, chuleh bongchal nou khat cheh le kelngoi chal khat cheh ka lhandoh tai,” ati.  
5 Hichun Pathen'in Balaam chu ahoupin Balak seipeh ding thu apen ahi. Chuti chun aman, “Nangma Balak henga hiche ka thusei hi seipeh tan,” ati.  
6 Chuti chun Balaam chu akile tan ahileh Balak lengpa chu Moab mi a milunho chutoh pumgo maicham mun'a ana din'u amun ahi.  
7 Hiche hi ahi Balaam aseipeh chu:  

   
 
Aram mun a kon'in Balaam in ei koudoh in;  

Moab lengpan solam thinglhang apat in eihin puidoh e.  

'Hungin'! 'Kei din Jacob hung gaosap in!  

Hungin chule Israel te manthahna ding hung phong doh in.   


8 Ahinlah iti themmo kachan ding ham  

Pakaijin themmo achan lou ho chu?   


9 Keiman molchunga pat amaho kamun,  

Molvum apat in kaveuvin ahi.  

Amaho achang uva ahin u kamun,  

Namdang te akon lhenchom ahiu kamu doh e.   


10 Koiham Jacob chilhah ho simjou ding, simseng lou neldi ja khu?  

Israel mipi jat li chu kon asimjou ding ham?  

Chonpha te bangin kei jong thi ingting;  

Ka hinkho jong amaho bang chun kichai hen.”   

   
 

11 Hichun Balak Lengpan Balaam heng’a aseijin, “Ipi neilo hitam? Ka melma te gaosap dinga kakou nahi. Chusangin, nangin phatthei naboh jotai!” ati.  
12 Ahinlah, Balaam chun adonbut in “Keiman vang Pakaijin ka kamsunga thucheng akoi ho bou ka seidoh ding ahi bouve” ati.   

Balaam Thusei Nina 
 

13 Hichun Balak Lengpan aseijin, “Hungin mun chom'a che hite. Khulam'a khu Israel nam abon u hi hih jongleh namu ding ahi. Atam behseh uve amaho beh chu gaosap in!” ati.  
14 Chuin Balak in Balaam chu Zophim kiti lhaang kikhang laiya Pisgah molchunga apui touvin ahi. Hilai mun achun maicham phung sagi atungdoh in bongchal leh kelngoi khat cheh chu akatdoh tan ahi.  
15 Balaam in lengpa kom'a aseitan, “Keima Pakai toh kaga kimuto kah in nangma na pumgo thil tona mun ahin ana dingin,” ati.  
16 Chule Pakaijin Balaam akimupin chule thu ahinpen ahi. Aman aseijin, “Balak henga kilen chule ka thusei chu gaseipeh in,” ati.  
17 Hijeh chun Balaam chu akinung le in Balak le Moab migun ja-um ho chu maicham mun'a ana din uchu amun ahi. “Pajaijin ipi aseiyem? tin Balak chun thanom tah in adong'e.  
18 Balaam in athupoh asei chu hiche hi ahi:  

   
 
“Thoudoh in, Balak, chule ngaijin!  

Kasei ngaijin, Zippor chapa.   


19 Pakai hi mihem ahipon, hijeh chun aman jou aseipoi.  

Ama mihem ahipon, hijeh chun aman lung akhelpoi.  

Aman aseidohsa chule aboldoh lou um kha em?  

Aman kitepna aneiya abulhit lou um kha em?   


20 Ngaijun, phatthei bohna thupeh kamui;  

Pathen'in phatthei aboh tan, chule keiman kalehei theipoi!   


21 Aman Jacob manthahna ding tohgon imacha agong pon;  

Israel din hamsetna akoipoi.  

Ajeh chu Pakai a Pathen uvin amaho aumpin;  

a leng diuva phondohsa ahitai.   


22 Pathen'in Egypt a konin ahin puidoh un;  

amaho din ama chu bongchal hattah tobang ahi.   


23 Gaosap nan Jacob sukha pontin;  

Israel douna din doi thanei tah umponte.  

Hijeh a chu Jacob dinga hitia kisei ding,  

'Israel dinga Pathen'in itobanga thil kidang abol hitam!'   


24 Hiche mite chu sakei bangin athou doh un,  

thahat tah sakei bangin achamin ading doh tai.  

Choldo ding anompoi  

anchah akimu masang sen,  

a satha thisan adon masang sen!”   

   
 

25 Hichun Balak lengpa chun Balaam henga asei tan, “Aphai, amaho hi na gaosap louding ahitah leh phatthei jong bohda jeng tan!” ati.  
26 Ahin Balaam in Balak chu adonbut in, “Pakaijin eiseipeh bou ka bolthei ahi tia kana sei hilou ham?” ati.   

Balaam Thusei Thumna 
 

27 Chuin Balak lengpan Balaam jah a aseijin, “Hungin, mun chom khat a napuibe inge. Iham tia Pathen'in pha asah leh hiche mun a chu amaho na gaosap sah thei ahi.”  
28 Hiti chun Balak in Balaam chu Peor molchung sangpen, gam ong tamtah ahung kisuh vetna mun'ah chun apuijin ahi.  
29 Balaam in Balak aseipeh in, “Maicham mun-sagi hiche mun ahin nei sahpeh inlang, chuleh bongchal sagi le kelngoi chal sagi neigon tup peh tan,” ati.  
30 Hichun Balak in Balaam sei bangin abol'in bongchal sagi le kelngoi chal sagi chu maicham chung cheh a atohdoh tai.    

 24


1 Balaam Israel mite phatthei aboh leh Pathen alunglhai chu ahet phat chun phat dang laiya bang’in doithu ho mangcha din akigong tapoi. Chusangin akiheijin gamthip lam agalvet len,  
2 hitia Balaam a dadoh a avetpet chun Israel mite ama phung cheh a angahmun u amun ahi. Chutah chun Pathen Lhagao chu achungah ahung chu tan,  
3 chule hiche hi aseidoh chu ahi:  

   
 
Beor chapa Balaam in asei doh thu chu,  

kicheh tah a mit a mupa sei ahin,   


4 Pathen thu kicheh tah a japa'n asei,  

Hatchungnung a konna gaova mu a,  

mit koulep a dilsu pa chu:   


5 Vo Jacob, na ponbuh ho iti hoiya hitam!  

O Israel, na in ho iti lungset um hitam!   


6 Vadung panga honlei kibol'a,  

ka masanga tum thing ho jaodeh bangin akimui.  

Pakaijin aphudoh thingphung sang ho toh abangin,  

twipang’a keh Cedar phungho toh abang jeng’e.   


7 Twibel akon atwiyu hung let lhan tin;  

achilhah uvin angaichat jouseu anei diu ahi.  

A lengpau jong Agag sang'in thupi jo intin;  

alenggam’u jong choisanga um ding ahi.   


8 Pathen'in Eygpt a kon ahin puidoh un;  

amaho din Ama chu gam bongchal hattah abang'e.  

Amaho douvah nam jouse Aman avallhum sohtan,  

agu achang jouseu asuhchip peh in,  

athalpi hon akap e.   


9 Sakei bahkai bangin Israel chu akitaulen alumji e;  

Sakai banga kon ama aga thodoh ngam ding hitam?  

Vo Israel, nangma phatthei naboh ho chu ahampha uvin,  

chule nangma na gaosap ho chu gaosap chang ahiuve,” ati.✡   

   
 

10 Balak lengpa chu Balaam chunga hatah in alunghang tai. Aman lunghang tah in akhut teni abengin chule apengin , “Keiman kamelma te gaosap dinga kakou nahi! Chusangin, nangman thumvei phatthei naboh jotai.  
11 Tun hiche a kon hin potdoh tan! Na in'ah kile tan! Keiman kipaman tampi peh dia kitem kahin, hinlah Pakaijin na kipaman san ding chu akipel sah ahitai,” ati.  
12 Balaam in Balak jah ah, “Thupole nahin sol ho jah a kasei chu na geldoh lou hitam?  
13 Sana le dangka aleng insung dimset eikipe ding hijongleh, keiman Pakai thupeh kalval seina ding tha kaneipoi, Pakaijin eihetsah bou kasei ding ahi tia kaseisa ahi!.  
14 Tua keima ka mite koma kile ding kahi tai. Ahinlah khonunga Israel ten na mite ipi ahin bolpeh diu chu naseipeh masat inge,” ati.   

Balaam Thusei Chaina 
 

15 Hiche thu hi Balaam in aseije:  

   
 
“Hiche hi Beor chapa Balaam thusei ahin,  

amit tenia muchenset pa thusei chu,   


16 a thu hi Pathen thu ho japa a kon,  

Chungnungpen a kon hetna neipa,  

mit koulep a dilsu pa chun:   


17 Ama chu kamui, hinlah hilai hi ahipon chule tuhi ahipoi.  

Ken kahei, ahivangin ahunglhung ding phat a ahi.  

Jacob a konin valpa hung soh intin;  

Israel apat leng tenggol hung peng ding ahi.  

Hichun Moab mite luchang asuhchip ding,  

Sheth mipi lugu avohkeh ding ahi.   


18 Edom toupha a um ding,  

chule Seir, adoupa chu, jo in um intin,  

amavang Israel chu galjou in akitol e.   


19 Jacob a vaipo hung pengdoh intin  

ama chun Ir hinsah ho asuhmang ding ahi.”   

   
 

20 Chuin Balaam in Amalek mipi lam chu aven hiche thu hi aseijin ahi:  

   
 
Amalek hi nam jouse lah a athupi penin,  

ahinlah achaina chu manthahna ahi!”   

   
 

21 Chuin aman Ken mite lam aven hiche thu hi aseijin ahi:  

   
 
Na in chu abit nai;  

na buh chu songpi ho lah a kisa ahi.   


22 * Hinlah Assyria in gal hingin nakai intin  

Ken mite chu kisumang ding ahi.”   

   
 

23 Balaam in athusei khumkhana in:  

   
 
“Kaden, Pathen lungtina louva  

koi hingjou ding ham?   


24 Cyprus twipang ah kong-innei ho hungun tin;  

Assyria abolgim uva chule Eber chu asuh genthei diu,  

ahin, ama ni chu, akhonna kheh a kisumang lhon ding ahi,” ati.   

   
 

25 Chuin Balaam in adalhan a inlam'a akile tan, chuleh Balak jong alampia akile tan ahi.    

Moab in Israel apuimang 
 

1 Israel mite chu Acacia Grove mun’a abusah laiyun, pasal phabep Moab mite numeiho toh ajong tauvin ahi.  
2 Hiche Moab numei te chun a pathen kom uvaaum laitah uchunh akilhan nau kin a lha dingin atem uvin, Israel mite chun aneh khompi uvin Moab te pathen ahou tauve.  
3 Hiti pichun Israel miten Peor a Baal kiti ahou uchu ajop tauvin; Pathen lunghanna chu ahung deu jah jeng tai.  
4 Pathen'in Mose chu a houlimpin hiche mite lamkai ho hi koukhom un Pathen masang ah; sunkim laitah leh amaho hin khom in alamkai nau lahdoh pehtan, hiche jeh a chu Israel mite chunga Pathen lunghanna akichon mang theina dingin, ati.  
5 Hichun Mose’n Israel te thutan lamkai ho agahchah in, “Nanghon na thanei nau noiya um ho lah a koi hijongleh Peor mun a Baal hou tapou na thadoh diu ahi, ati.  
6 Hichun Israel mi khat in ama insung mite masanga Midian numei khat Mose masang laitah achun ahin puilut e; Hichu Israel mipite chu Houbuh masanga kap le maova aum laitah u ahiye.  
7 Chuin Phinehas kiti Eleazer chapa Aaron thempu pa tupa chun amu phat in, Israel mipi kikhopna chu adalhan, achom doh phut in, akhut a tengcha akichoijin ahi.  
8 Aponbuh sunggei ajuilut in, a tengpi hin choi chun pasal pa tahsa leh numeinu oipoh chu asun paijin akilbeh tha jeng tai. Hiche jeh chun Israel mite chunga gotna hise lang chu atang tan,  
9 ahinlah mi 24,000 athi jou uvin bou atang'e.  
10 Chuin Pakaijin Mose henga hiti hin aseijin,  
11 Eleazer chapa Phinehas kiti Aaron thempu tupa ama tah hin Israel chate chunga ka lunghanna jouse eisuh mang peh a; ei kipasah ahitai. Ajeh chu amapa hi keima dinga thangtom tah leh gunchu tah in apang in, hiche ho jeh a chu Israel chate ka suhmang louding ahitai, tin a seije.  
12 Tun ama gaseipeh un; Israel te chungah cham le lungmon anei tah diuvin kitepna kabol e.  
13 Ka kitepna ahin keiman Ama ahin Ama chilhah ho chunga atonsot na thempu phunga ka semdoh ding ahi ajeh chu Phinehas chu a Pathen ding’a thangtom tah a pang ahitan Israel chate dinga kisuhthengna maicham semdohpa kiti ding ahitai.  
14 Midian numei toh thikhom Israel pasal pa chu Salu chapa Zimri akitin, Simeon phunga kon insung lamkaipa ahi.  
15 Numeinu chu Cozbi ahin; Midian mite phung lamkaipa Zur chanu ahi.  
16 Chuin Pakaijin Mose henga aseijin,  
17 Midian mite chu lonvuh inlang sumangun,  
18 ajeh chu Peor mun a Baal houna dia ama hon jou le lungthimbol a na suhgim u ahin, chule Peor thilsoh jeh a natse a thi Midian lamkai pa chanu Cozbi jeh ahi,” ati.    

Israel Sepai Jat Kisim Niveina 
 

1 Gamna hise kichai nung chun, Pakaijin Mose le Aaron thempu pa chapa Eleazar jah a, ✡  
2 “Israel mite jouse lah a ama insung dungjuiyun gal-hang ho min jihdoh un. Pasal kum somni ahilouleh somni chunglam galkon thei jouse,” ati.  
3 Chuin Mose le Eleazer thempu pa’n Moab phaicham Jordan kom'ah Jericho gal langa aum laitah un, Israel lamkai ho hengah hiche thu ho apelhon'in ahi:  
4 “Pakaijin Mose athupeh bangin Israel mite kum som nia pat chunglam min jihlutna neiyun,” Hiche hi Egypt a konna hung potdoh Israel chilhah jouse kijihlut chu ahi.   

Reuben Phung 
 

5 Hiche hi Jacob chapa te lah a atahpen Reuben phung khailhah ho ahiuve:  

Hanoch mite phung min chu apuluiyu Hanoch a konna kiminsah ahi.  

Pallu mite phung min chu apuluiyu Pallu a konna kiminsah ahi.   


6 Hezron mite phung min chu apuluiyu Hezron a konna kiminsah ahi.  

Carmi mite phung min chu apuluiyu Carmi a konna kiminsah ahi.   

   
 

7 Hiche ho hi Reuben phung ho chu ahiuve. Galsat thei kijihlut jat chu 43,730 ahi  
8 Pallu chu Eliab hung kondohna ahin,  
9 chule Eliab chu Nemuel, Dathan le Abiram pa ahi. Hiche Dathan le Abiram hi Korah toh guthim'a kiloiya Pakai douna a Mose le Aaron ana dou u ahi.  
10 Ahinlah leiset in akam akah in amaho chu Korah toh avallhum tauvin, chule anungjui mi 250 meikong in abahgam tauvin ahi. Hiche thilsoh hi Israel nam pumpi dinga gihna thilsoh ahi.  
11 Hijeng jongleh chu che nikho chun Korah chapa te vang chu athi pouvin ahi.   

Simeon Phung 
 

12 Hiche ho hi Simeon a konna phung khailhah ho ahiuve:  

Jemuel mite phung min chu apuluiyu Jemuel a konna kiminsah ahi.  

Jemuel mite phung min chu apuluiyu Jemin a konna kiminsah ahi.  

Jakin mite phung min chu apuluiyu Jakin a konna kiminsah ahi.   


13 Zohar mite phung min chu apulauiyu Zohar a konna kiminsah ahi.   

   
 

14 Hiche ho hi Simeon phung ho chu ahiuve. Galsat thei kijihlut jat chu 22,200 ahi   

Gad Phung 
 

15 Hiche ho hi Gad a konna phung khailhah ho ahiuve:  

Zephon mite phung min chu apuluiyu Zephon a konna kiminsah ahi.  

Haggi mite phung min chu apuluiyu Haggi a konna kiminsah ahi.  

Shuni mite phung min chu apuluiyu Shuni a konna kiminsah ahi.   


16 Ozni mite phung min chu apuluiyu Ozni a konna kiminsah ahi.  

Eri mite phung min chu apuluiyu Eri a konna kiminsah ahi.   


17 Arodi mite phung min chu apuluiyu Arodi a konna kiminsah ahi.  

Areli mite phung min chu apuluiyu Areli a konna kiminsah ahi.   

   
 

18 Hiche ho hi Gad phung ho chu ahiuve. Galsat thei kijihlut jat chu 40,500 ahi.   

Judah Phung 
 

19 Judah chun chapa ni aneijin, Er le Onan ahin, Canaan gam'ah ana thi lhon tai.  
20 Hiche hohi Judah chapa teni a konna phung khailhah ho ahiuve:  

Shelah mite phung min chu apuluiyu Shelah a konna kiminsah ahi.  

Perez mite phung min chu apuluiyu Perez a konna kiminsah ahi.  

Zerah mite phung min chu apuluiyu Zerah a konna kiminsah ahi.   

   
 

21 Hiche ho hi Perez a konna kikhailha phung bahkai ho ahiuve:  

Hezron mite phung min chu apuluiyu Hezron a konna kiminsah ahi.  

Hamul mite phung min chu apuluiyu Hamul a konna kiminsah ahi.   

   
 

22 Hiche ho hi Judah phung ho chu ahiuve. Galsat thei kijihlut jat chu 76,500 ahi.   

Issachar Phung 
 

23 Hiche ho hi Issachar a konna phung khailhah ho ahiuve:  

Tola mite phung min chu apuluiyu Tola a konna kiminsah ahi.  

Puah mite phung min chu apuluiyu Puah a konna kiminsah ahi.*   


24 Jashub mite phung min chu apuluiyu Jashub a konna kiminsah ahi.  

Shimron mite phung min chu apuluiyu Shimron a konna kiminsah ahi.   

   
 

25 Hiche ho hi Issachar phung ho chu ahiuve. Galsat thei kijihlut jat chu 64,300 ahi.   

Zebulun Phung 
 

26 Hiche ho hi Zebulun a konna phung khailhah ho ahiuve:  

Sered mite phung min chu apuluiyu Sered a konna kiminsah ahi.  

Elon mite phung min chu apuluiyu Elon a konna kiminsah ahi.  

Jahleel mite phung min chu apuluiyu Jahleel a konna kiminsah ahi.   

   
 

27 Hiche ho hi Zebulun phung ho chu ahiuve. Galsat thei kijihlut jat chu 60,500 ahi.   

Manasseh Phung 
 

28 Joseph a konin Masasseh le Ephraim phung ahung kikhailhan ahi.   

   
 

29 Hiche ho hi Manasseh a konna kikhailha phung ho ahiuve:  

Makir mite phung min chu apuluiyu Makir a konna kiminsah ahi.  

Gilead mite phung min chu apuluiyu Makir chapa Gilead a konna kiminsah ahi.   

   
 

30 Hiche ho hi Gilead a konna kikhailha phung ho ahiuve:  

Iezer mite phung min chu apuluiyu Iezer a konna kiminsah ahi.  

Helek mite phung min chu apuluiyu Helek a konna kiminsah ahi.   


31 Asriel mite phung min chu apuluiyu Asriel a konna kiminsah ahi.  

Shechem mite phung min chu apuluiyu Shechem a konna kiminsah ahi.   


32 Shemida mite phung min chu apuluiyu Shemida a konna kiminsah ahi.  

Hepher mite phung min chu apuluiyu Hepher a konna kiminsah ahi.   


33 (Hepher chilhah Zelophehad chun chapa aneipon, ahin achanu te chu Mahlah, Noah, Hoglah, Milcah, le Tirzah ahiuve.)   

   
 

34 Hiche ho hi Masasseh phung ho chu ahiuve. Galsat thei kijihlut jat chu 52,700 ahi.   

Ephraim Phung 
 

35 Hiche ho hi Ephraim a konna kikhailha phung ho ahiuve:  

Shuthelah mite phung min chu apuluiyu Shuthelah a konna kiminsah ahi.  

Beker mite phung min chu apuluiyu Beker a konna kiminsah ahi.  

Tahan mite phung min chu apuluiyu Tahan a konna kiminsah ahi.   

   
 

36 Hiche hi Shuthelah a konna phung bahkai ahi:  

Eran mite phung min chu apuluiyu Eran a konna kiminsah ahi.   

   
 

37 Hiche ho hi Ephraim phung ho chu ahiuve. Galsat thei kijihlut jat chu 32,500 ahi.  

   
 
Manasseh le Ephraim a konna phung ho chu aboncha Joseph chilhah ahiuve.   

Benjamin Phung 
 

38 Hiche ho hi Benjamin a konna kikhailha phung ho ahiuve:  

Bela mite phung min chu apuluiyu Bela a konna kiminsah ahi.  

Ashbel mite phung min chu apuluiyu Ashbel a konna kiminsah ahi.  

Ahiram mite phung min chu apuluiyu Ahiram a konna kiminsah ahi.   


39 Shupham mite phung min chu apuluiyu Shupham a konna kiminsah ahi.*  

Hupham mite phung min chu apuluiyu Hupham a konna kiminsah ahi.   

   
 

40 Hiche ho hi Bela a konna phung bahkai ho ahiuve:  

Ard mite phung min chu apuluiyu Ard a konna kiminsah ahi.*  

Naaman mite phung min chu apuluiyu Naaman a konna kiminsah ahi.   

   
 

41 Hiche ho hi Benjamin phung ho chu ahiuve. Galsat thei kijihlut jat chu 45,600 ahi.   

Dan Phung 
 

42 Hiche ho hi Dan a konna phung bahkai ho ahiuve:  

Shuham mite phung min chu apuluiyu Shuham a konna kiminsah ahi.   

   
 

43 Hiche ho hi Dan a konna Shuham phung ho chu ahiuve. Galsat thei kijihlut jat chu 64,400 ahi.   

Asher Phung 
 

44 Hiche ho hi Asher chapa te a konna phung khailhah ho ahiuve:  

Imnah mite phung min chu apuluiyu Imnah a konna kiminsah ahi.  

Ishvi mite phung min chu apuluiyu Ishvi a konna kiminsah ahi.  

Beriah mite phung min chu apuluiyu Beriah a konna kiminsah ahi.   

   
 

45 Hiche ho hi Beriah a konna phung bahkai ho ahiuve:  

Heber mite phung min chu apuluiyu Heber a konna kiminsah ahi.  

Malkiel mite phung min chu apuluiyu Malkiel a konna kiminsah ahi.   

   
 

46 Asher in jong chanu Serah kiti khat aneije.   

   
 

47 Hiche ho hi Asher a konna phung ho chu ahiuve. Galsat thei kijihlut jat chu 53,400 ahi.   

Naphtali Phung 
 

48 Hiche ho hi Naphtali chapa te a konna phung khailhah ho ahiuve:  

Jahzeel mite phung min chu apuluiyu Jahzeel a konna kiminsah ahi.  

Guni mite phung min chu apuluiyu Guni a konna kiminsah ahi.   


49 Jezer mite phung min chu apuluiyu Jezer a konna kiminsah ahi.  

Shillem mite phung min chu apuluiyu Shillem a konna kiminsah ahi.   

   
 

50 Hiche ho hi Naphtali a konna phung ho chu ahiuve. Galsat thei kijihlut jat chu 45,400 ahi.   

Galsat thei jouse kihihlut jat 
 

51 Lahgom'in, Israel galsat thei jouse chu abonin 601,730 ahiuve.  
52 Chuin Pakaijin Mose henga hiti hin aseijin, ✡  
53 Hiche gam leiset hi aphung, ami jat kilah dungjuiya atam alhom'u dungjuijin hoppeh tan.  
54 Mitam ho chu atam dungjuiya gam lenjep napeh ding, alhom ho chu alhom dungjuiya gam neojep napeh ding ahi.  
55 Ahinlah gam leiset ho chu vang asan diu, chule atam alhom dungjui uleh ama-ama hung kondohna phung min dungjuiyaa nahop ding ahi.  
56 Hitia chu atam hon alenjep chuleh alhom hon aneojep dungjui uva vang akisan diu ahi.   

Levi Phung 
 

57 Hiche hi aphung dungjui uva kisunlut Levi mite chu ahiuve:  

Gershon mite phung min chu apuluiyu Gershon a konna kiminsah ahi.  

Kohath mite phung min chu apuluiyu Kohath a konna kiminsah ahi.  

Merari mite phung min chu apuluiyu Merari a konna kiminsah ahi.   

   
 

58 Libni mite, Hebron mite, Mahli mite, Mushi mite, chule Korah mite chu abon uva Levi phung bahkai ho ahiuve.  

Tun Kohath chu Amram dia mibul ahin,  
59 chule Amram inneipu min chu Jochebed ahi. Amanu jong chu Levi chilhah ahin, Eygpt a Levi insunga peng ahi. Amram le Jochebed chu Aaron, Mose, chule asopinu Miriam dinga anu le apa ahi.  
60 Aaron in Nadab, Abihu, Eleazar chule Ithamar ahing uve. ✡  
61 Ahinlah Nadab le Abihu chun thupeh banga bol louva Pakai angsunga dihlou tah a mei ati lhon jeh in athi lhon tai. ✡  
62 Levi phung ho a konna pasal chapang lhakhat apat chunglam jouse chu mi 23,000 ahiuve. Ahinlah Isreal te mijat kisimna achun Levi te akisim tha pouve ajeh chu Israel te gam kihopna a chu amaho chan ding gam kipelou u ahi.  
63 Israel miho chu Moab phaicham a Jordan gallam a Jericho pang lah a Mose le Aaron Thempupa in mi jat asim lhonna ga chu hiche ho hi ahi.  
64 Sinai gamthip noiya Mose le Aaron thempu pan Israel te ana sim chun amaho jouse hi khatcha ana pang pouvin ahi.  
65 Ajeh chu Pakaijin aseijin, “Amaho jouse hi gamthip noiya thi diu ahitai.” Jephunneh chapa Caleb le Nun chapa Joseph tailou koima hing lou dingu ahi, ati.✡    

Zelophehad Chanu Te 
 

1 Nikhat Zelophehad chanu te Mahlah, Noah, Hoglah Milcah chule Tirzah chun thumna aneiyun ahi. Apau Zelophehad, Gilead chapa Hepher chilhah ahin, Makir chapa, Manasseh chapa, Joseph chapa ahi.  
2 Hiche numei ho chu Mose, thempu Eleazar, japi lamkaiho chule mipi jouse angsunga Houbung kotbul achun adingun ahi.  
3 Ama hon, “Ka pau gamthip noiya thi ahi. Ama chu Pakai doupa Korah nungjui ahipoi; ama chu ama chonset jal a thi ahi. Ahinlah ama chapa neilou ahiye,” atiuve.  
4 Ipi jeh a kapau min chu chapa aneilou jeh maiya aphung sunga kon mang jeng ding ham? Ka sopi teu bangin chan neipe uvin, atiuve.  
5 Hijeh chun Mose’n amaho chungchang thu chu Pakai heng'a apolut tan ahi.  
6 Chuin Pakaijin Mose hitin ahin donbut in,  
7 Zelophehad chanute thil thum hi ahi ding mong ahiye. Apa sopi te banga amaho hi gam napeh diu ahi. Apau peh ding nei le gou chu suhtup peh tan, ati. ✡  
8 “Chule Israel mite chu anoiya hilchahna ho hi seipeh tan: Mipa khat athi a chule chapa anei louva ahileh, agou ho chu achanu te chang ding ahi.  
9 Chule amapa chun anei louva ahile anei le agou hou chu asopi pasal ho henga na chon ding ahitai.  
10 Iham tia amapan sopi pasal ho anei louva ahile, agou ho chu apa sopi ho pen. .  
11 Ahinlah iham tia apan chun sopi pasal ho anei louva ahile, aphung sunga akinai pipen chu napeh ding ahi. Pakaijin Mose athupeh banga hiche hi Israel mite lamlhahna ding dol chu ahi.   

Israel Te Lamkai Dia Joshua Kilhen 
 

12 Nikhat Pakaijin Mose kom'ah aseijin, “Vadung solam'a molchung khat pen ah kal touvin, chule keiman Israel te kapeh ding gamsung khu vetemin. ✡  
13 Navet jouteng, na sopipa, Aaron banga nathi ding,  
14 ajeh chu Zin gamthip noiya ka thupeh ho banga nabol lhon lou jeh ahi. Israel mipi ho akiphin laitah un, twi mun a kathen dol amaho kom'a phongjal lhon'in kati chu nabol lhon tapoi.” (Hiche hi Zin gamthip noiya Kadesh mun a Meribah twi chu ahi.)  
15 Chuin Mose’n Pakai henga hiti hin aseijin,  
16 “O Pakai, nangma thilsem jouse haina pe Pathen nahi. Lungset tah in japi lamkai ding mithah lhen peh tan.  
17 Pakai mite chu aching bei kelngoi tobang ahilouna diuvin achena chan uva avengtup diu le galmun a alamkai diu koiham khat pen.✡  
18 Pakaijin Mose adonbut in, “Nun chapa Joshua, ama Lhagao neipa, kou inlang achungah nakhut ngam in. ✡  
19 Eleazer thempu pa leh mipi jouse masangah dinsah inlang chuleh mipi jouse het in ama chu mipite puihoi din thupeh nei in.  
20 Chule Joshua chu nangman thaneina chu napeh ding hiche jeh a chu Israel mipi ten ajabol diu ahi.  
21 Pakaiya konna hetsahna angaichat teng Eleazer thempu pa masanga Joshua ding ding, aman Urim amanchah a, Pakai lunglam ahol ding ahi. Hitia hi Joshua le Israel miten abol diu jousea pan alah diu ahi. ✡  
22 Hichun Mose’n jong Pakai thupeh dungjuijin aboltai. Mose’n Joshua chu Eleazer thempu pa masang leh Israel mipite masangah adinsah tan ahi.  
23 Pakaijin n Mose athupeh bang-bangin akhut chu Joshua chunga angam in mipi lamkai dingin phatthei abohtan ahi. ✡    

Niseh Thilto 
 

1 Pakaijin Mose henga thu aseijin,  
2 Israel mite hiche hilchahna hi pen: Thilto hoitah natodoh uchu keija dinga gimnamtui tah ahin; hiche ho chu ka an ahi. Hiche ho chu ka hilchah nau banga aphat cha nahinto diu ahi.  
3 “Mipi ho seipeh in: Hiche hi nang hon Pakai dinga govam thilto hoitah nisih le nabol diu ahi. Nang hon nolnabei kum khat lhingsa kelngoinou achal ni na todoh diu ahi.  
4 Kelngoi khatpen chu jingkah lama nato doh diu, khatma chu nilhah lam'a na todoh diu ahi.  
5 Kelngoi khat cheh chutoh lhosohga thilto a pang dia changbong neldisel khon dim khat le olive thao kihehlha khon dim khat toh kihal hi ding ahi.  
6 Hiche thilto hi bol jing ding pumgo thilto hoitah Sinai molchunga kibulphu, Pakaiya dia gimnamtui tah ahi.  
7 Kelngoi khat cheh chutoh lengpitwi thilto khamna theiya kidon khon dim khat Muntheng'a Pakaiya dia na suhlhah diu ahi.  
8 Kelngoi anina pa jong nilhah tengleh chutobangma a lhosoh leh lengpitwi toh nato ding ahi. Hiche, jong chu, thilpeh hoitah ahin, Pakai dinga gimnam tuitah ahi.   

Sabbath Thilto Ho 
 

9 Cholngah nikho seh le kelngoi achal ni kumkhat lhingsa cheh nolnabei na todoh diu ahi. Hichu lhosohga thilto olive thao a kisunou changbong neldisel khon dim li, chule lengpitwi thilto hi ding ahi.  
10 Niseh a pumgo thilto le lengpitwi thilto chung chon a pumgo thilto hi Sabbath niseh a todoh ding chu ahi.   

Lhaseh Thilto Ho 
 

11 Lhaseh a nikho masapen ni leh, Pakai dia thilto bongchalgol ni, kelchal khat, chule kum khat lhingsa kelngoi chal sagi, aboncha nolnabei na todoh diu ahi.  
12 Chule bongchal khat cheh toh to tha dinga lhosohga thilto ding olive thao a kisunou changbong neldisel khon dim gup, khon dim li leh kelchal,  
13 khon dim ni leh kelngoi khat cheh hi ding ahi. Hiche pumgo thilto hi thilpeh hoitah, Pakai dia lunglhaisah gimnam tui hi ding ahi.  
14 Nangman lengpitwi thilto jong na todoh ding: bongchal khat cheh chutoh lengpitwi khon ni, kelchal a dinga twipai thum, kelngoi khat cheh le khon dim khat cheh hi ding ahi. Hiche thilto hi kum lhunga lhaseh le nikho masapen nikho a pumgo thilto na todoh ding ahi.  
15 Chule lhaseh a nikho masapen ni leh, kelchal khat Pakai henga chonset thilto a na todoh ding ahi. Hiche hi boljing ding pumgo thilto le lengpitwi thilto chung chon a todoh ding chu ahi.   

Kalchuh Kut Thilto Ho 
 

16 Chule lhamasa pen nisom leh nili lhin nikho leh Pakai Kalchuh Kut nabol ding ahi. ✡  
17 Hiche lha nisom le ninga lhinni hi thanop umtah, nisagi kimang ding kipatni ahin, ahinlah chol kisolou changlhah jeng naneh diu ahi. ✡  
18 Kut nikho masapen nile khoppi theng kibol ding, hiche nikho teng natoh nabol louhel diu ahi.  
19 Pumgo thilto hoitah Pakaiya na todoh nikhou hi ding ___ bongchal ni, kelngoi chal khat, chule kumkhat lhingsa cheh kengoichal sagi, aboncha nolnabei hi ding ahi.  
20 Hichengse toh totha ding chu bongchal khat cheh le lhosohga thilto olive thao a kisunou changbong neldisel khon dim gup, kelngoi chal khat dinga khon dim li,  
21 chule Kelngoi chal sagi lah a khat cheh chutoh khon dim ni hi ding ahi.  
22 Nangma le nangma chonset kithoidamna thilto a pang dinga kelchal khat na todoh ding ahi.  
23 Jingkah seh le tantih nei louva thilto sim louva hichengse jong hi todoh ding ahi.  
24 Nisagi sunga jingkah seh leh anneh thilto hoitah na todoh uchun agimnam a Pakai alunglhai sah ding ahi. Hiche hi boljing ding pumgo thilto leh lengpitwi thilto chung chon a todoh ding chu ahi.  
25 Nisagi lhinni chu khoppi theng adia nikho loupi tah khat hi ding, hiche nikho a chu natoh dang nabol louhel diu ahi.   

Lholhun Kut Thilto Ho 
 

26 . ✡ Lholhun Kut teng, Pakai dia na tohga masa na todoh teng, khoppi thenga dinga nikho poimo khat nagon ding, hiche nikho a chu natoh nabol lou diu ahi.  
27 Pakai dia lunglhai umtah gimnamtui dinga pumgo thilto hoitah na todoh diu ahi. Hiche lah a chu bongchalgol ni, kelchal khat, chule kelngoi chal kum khat lhing cheh sagi hi ding ahi.  
28 Hiche ho nungjuiya chu lhosoh thil ho lah a olive thao a kisunou changbong neldisel khon gup leh bonchalgol khat cheh, kelchal khat leh khon li cheh,  
29 chule kelngol sagi ho khat cheh chuleh khon ni cheh hi ding ahi.  
30 Chujongle, nangho le nangho Pakaiya na kisuhtheng na diuva kelchal khat na todoh diu ahi.  
31 Niseh a thilto ho chung chonin lhosoh thilto ho toh lengpitwi thilto pumin pumgo thilto hoitah ho kigonun. Gancha thilto nato hou chu nolnabei hitei ding ahi.    

Sumkon Kut Thilto Ho 
 

1 Kmseh a chavang kipattil nikho masapenni leh Sumkon Kut naman diu ahi. Khoppi theng adia nikho poimo tah hiding chule hiche nikho a chu natoh dang na bollou diu ahi.  
2 Nanghon Pakai dinga gimnamtui pumgo thilto nahinto cheh diu, hichu bongchal gol khat kelngoi chal khat, kumkhat lhingsa cheh kelngoi chal sagi jaona nolnabei hi ding ahi.  
3 Hicheng jouse toh totha ding chu olive thao a kisunou lhosoh changbong neldisel khon gup leh bongchalgol, khonli le kelchal,  
4 kelngoi chal sagi ho khat cheh chutoh khon ni cheh hiding ahi.  
5 Hiche chung chon'a chu chonset thilto Pakai anga nangho le nangho na kisuhthengna diuva kelchal khat na todoh diu ahi.  
6 Hiche thilto hoitah ho hi lhaseh le niseh a pumgo thilto ding ho chung chon'a to ding ho chu ahin, chule akiminphah lhosoh thilto leh lengpitwi thilto jong peh ding ahi. Hiche thilto ho hi Pakai dia thilpeh hoitah, alunglhaina gimnamtui hi ding ahi.   

Lhatdohna Nikho Thilto Ho 
 

7 Nisom jou, chuche lha nisom lhinni teng, khoppi theng adang khat nakou ding ahi. Hiche nikho, Lhatdohna Nikho teng chuleh, mipi chu an nelouva che diu chule natoh dang atohlou diu ahi. ✡  
8 Pakai lunglhai sahna gimnamtui dinga pumgo thilto na todoh diu ahi. Hiche dinga chu bongchalgol khat, kelchal khat, chule kumkhat lhingsa cheh kelngoi chal sagi, aboncha nolnabei hi diu ahi.  
9 Hiche thilto ho toh totha ding chu olive thao a kisunou lhosoh changbong neldisel khon gup leh bongchalgol, khonli le kelchal,  
10 kelngoi chal sagi ho khat cheh chutoh khon ni cheh hiding ahi.  
11 Chonset thilto adia kelchal khat jong na todoh ding ahi. Hiche hi lhatdohna dia chonset thilto le niseh pumgo thilto dia lhosoh thilto, chule lengpitwi thilto chung chon'a todoh ding chu ahi.   

Lhambuh Kut Thilto Ho 
 

12 Ni nga jou, chuche lha ni som le nga lhinni leh, nangman mijouse dia khoppi theng khat nakou ding, chule hiche nikho a chu na natoh lou diu ahi. Hichu Lhambuh Kut kipatna ahin, Pakaiya nisagi nanit diu ahi. ✡  
13 Nikho masapenni leh, Pakai lunglhai sahna gimnamtui dinga pumgo thilto nabol diu ahi. Hiche thilto dinga bongchalgol som le thum, kelchal, chule kumkhat lhingsa cheh kelngoi chal som le li hi ding, aboncha nolnabei hi ding ahi.   


14 Hiche thilto ho toh totha ding chu bongchalgol som le thum ho khat cheh chutoh olive thao a kisunou lhosoh changbong neldisel khon gup, kelchal ni khat cheh chutoh khonli,  
15 kelngoi chal som le li khat cheh chutoh khon ni hi ding ahi.  
16 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi.   


17 Nikho ni lhinni leh, bonchalgol som le ni, kelchal ni, chule kum khat lhingsa kelngoi chal som le li na todoh diu, aboncha nolnabei hi ding ahi.  
18 Hiche thilto bongchal ho, kelchal teni, chule kelngoi chal hotoh totha ding chu lhosohga thilto le lengpitwi thilto toh todoh tha ding ahi.  
19 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi.   


20 Nithum lhinni leh, bongchal som le khat, kelchal ni, kumkhat lhingsa cheh kelngoi chal som le li na todoh diu, aboncha nolnabei hi ding ahiye.  
21 Hiche bongchal ho, kelchal teni, chule kelngoi chal ho chu lhosohga le lengpitwi toh todoh tha ding ahi.  
22 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi.   


23 Nili lhinni leh, bongchalgol som, kelchal ni, kumkhat lhingsa cheh kelngoichal som le li na todoh diu, aboncha nolnabei hi ding ahiye.  
24 Hiche bongchal ho, kelchal teni, chule kelngoi chal ho chu lhosohga le lengpitwi toh todoh tha ding ahi.  
25 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi.   


26 Ninga lhinni leh, bongchalgol ko, kelchal ni, kum khat lhing sa cheh kelngoi chal som le li na todoh diu, aboncha nolnabei hi ding ahiye.  
27 Hiche bongchal ho, kelchal teni, chule kelngoi chal ho chule lhosohga le lengpitwi toh todoh tha ding ahi.  
28 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi.   


29 Nigup lhinni leh, bongchalgol get, kelchal ni, kum khat lhingsa cheh kelngoi chal som le li na todoh diu, aboncha nolnabei hi ding ahiye.  
30 Hiche bongchal ho, kelchal teni, chule kelngoi chal ho chu lhosohga le lengpitwi toh todoh tha ding ahi.  
31 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi.   


32 Nisagi lhinni leh, bongchal sagi, kelchal ni, kum khat lhingsa cheh kelngoi chal som le li na todoh diu, aboncha nolnabei hi ding ahiye.  
33 Hiche bongchal ho, kelchal teni, chule kelngoi chal ho chu lhosohga le lengpitwi toh todoh tha ding ahi.  
34 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi.   


35 “Niget lhinni chu, nikho theng dang khat din phongdoh in. Hiche nikho a chu na natoh lou diu ahi.  
36 Pakai lunglhai sahna gimnamtui dinga pumgo thilto nato diu ahi. Hiche thilto dinga bongchalgol khat, kelchal khat, chule kum sagi lhingsa cheh kelngoi chal sagi hi ding, aboncha nolnabei hi ding ahi.  
37 Hiche thilto jouse chutoh lhosohga le lengpitwi toh todoh tha ding ahi.  
38 Chonset thilto dia kelchal khat na todoh ding, hiche hi niseh a kibol pumgo thilto dia lhosoh thilto le lengpitwi thilto chung chon'a todoh ding chu ahi..  
39 Hiche thilto jouse hi kumlhah seh thilto a na todoh diu ahi. Hiche ho hi kitepna ahilouleh kipehna tah a to ding, pumgo thilto ho, lhosing thilto ho, lengpitwi thilto ho, ahilouleh chamna thilto ho dungjuiya to ding ahi,”  
40 Chuti chun Pakaijin Mose henga athupeh bang-bang chun Mose’n jong Israel chate jouse henga aseipeh sohkei tan ahi.    

Kitepna Thua Dan 
 

1 Mose’n Israel chate phung upaho akouvin aseipeh in, hiche hi Pakai thupeh ahiye:  
2 Na lah uva pasal khat touvin Pakaiya kitepna aneiya ahilouleh kihahselna noiya kitepna anei leh apalkeh thei louhel ding ahi. Aman aseidohsa bang-bang’a chu abol ding ahi. ✡  
3 Chule numei khat in apa insunga achen laiya Pakaiya kitepna anei khah a,  
4 chule apan akitepna chu ajah a phamo asah louleh akitepna bang-bang'a um ding ahi.  
5 Ahinlah hiche numei nun kitepna anei chu apan ajah a alunglhai louleh, akitepna thulah louva um ding ahi. Apan abulhit dia pha asahlou jeh a Pakaijin amanu chu angaidam ding ahi.  
6 Tun avetsahnan numei khangdong khat in kitilkhouna thei tah kitepna neijin akikan gah in chujou chun ajinei tan ahi.  
7 Khonung’a ajipan hiche kitepna chu ahin hetdoh a phamo asah louva ahile, amanu kitepna chu kisudet jing ding ahitai.  
8 Ahinlah amanun kitepna asemdohsa chu ajipa’n ajahdohni nia adeipeh louva ahile, Pakaijin ahile hiche akitepna thudol'a chu amanu angaidam ding ahi.  
9 Iham tia meithai ahilouleh aji in ada ahileh, akitepna chu asuh bulhit ding ahi.  
10 Ahinlah tekah khat in numei chun ajineina insunga kitepna neijin kikan gehna anei tan ahi.  
11 Ajipan ajinu kitepna chu ahetdoh nung jenga jong phamo asah louva ahile, akitepna chu keh theilou ding ahi.  
12 Ahinlah ajipan adeisah peh louva ahile hiche akitepna thudol'a chu Pakaijin amanu angaidam ding ahi.  
13 Hijeh a chu ajipan aphatsah peh thei adeimo peh thei dungjuiya amanu aum thei ngai ahi.  
14 Ahinlah ajipan ahin jahdohni a phamo asah louva ahile amanu kitepna jouse chu anoppeh ahitai.  
15 Ama pan amanu kitepna ho manmo sopehna dinga nikhat val anga nalaiya ahile, amanu themmona theiya chu amapa joh gotna chang ding ahi.  
16 Hiche dan ho hi Pakaijin Mose apeh pasal le ajinu kah, chule mipa le achanu toh insunga achenkhom laiya chon dan apeh ho chu ahi.    

Midian Te Chung’a Galjona 
 

1 Chuti chun Pakaijin Mose henga aseijin,  
2 “Israel mite jouse thalhengin Midian mite chunga phulahna neijin ajeh chu alim semthu u houvin apuilut tauve. Chujou teng, nangma nathi ding chule napu napa te lah a najao ding ahitai,” ati.   


3 Chuin Mose’n mipi ho henga aseijin, mi phabep lhengdoh un, chule Midian mite chunga phulahna Pakai galsat dingin galvonin vonun.  
4 Israel phung ho a konin mi 1000 cheh galmun'a asol uvin, ati.  
5 Chuti chun Israel phung sung’a kon mi 1000 cheh alhengdoh tauvin, abonchan mi 12,000 galmun'a din gontup ahitai.  
6 Chuti chun Mose'n aphungkhai a mi 1000 cheh chu asoldoh tan, chule Eleazar thempu pa chapa Phinehas in galmun'a alamkai uve. Amahon muntheng a thilkeo ho akichoiyun chule mutging dingin sumkon ho jong akiken'un ahi.  
7 Pakaijin Mose athupeh bang chun amahon Midian mite chu alonvuh uvin, pasal jouse athat tauvin ahi.  
8 Midian mite leng nga ho — Evi, Rekem, Zur, Hur, chule Reba—galmun achun athi tauve. Amahon Beor chapa Balaam jong chemjam in athat un ahi.   


9 Hiti chun Israel miten Midian numei le chapang ho chu ahin pui tauvin, a gancha hou ahin, athilkeo jouse’u abonchan ahin chom gamhel tauve.  
10 Midian mite chenna khopiho le kho jouse abonchan ahalvam tauvin ahi.  
11 Gal a achom jouseu, mihem hihen gancha hijongleh asuhkhom nungun,  
12 abonchan Mose le Eleazer thempupa, Israel chate khopi pumpi, Moab phaicham, Jordan vadung pang, Jericho a ngahmun asemna uva chun abonchauvin ahin kai sohkei tauvin ahi.  
13 Mose leh Eleazer thempupa chule khopi sunga lamkai jouse chu polama ache tauvin, amaho chutoh aga kimuto tauve.  
14 Ahin Mose chu galmun a konna hung kile aja ja chunga thunei lamkai ho chunga chun alunghang tan ahi.  
15 “Ipi dinga numei jouse na hinghoi uham?” tin angeh in ahi.  
16 Hiche numei ho jeh leh Balaam thuhil jeh a Peor chung chang thu’a Israel chate jouse Pakai adia thet umtah a ana chon ahiuvin, hiche jeh chun Pakai mite chunga gamna hoise ana lansah ahi. ✡  
17 Hijeh chun tun pasal chapang jouse le numei hija pasal toh ana kitimat sa jouse jong that jeng tauvin.  
18 Numei chapang pasal toh kitimat khaloulai chengse chu nangho dingin hing hoiyun.  
19 Chule nangho jouse lah a gal a mithat ahin, mithi tongkha chan chu, ngahmun polam a nisagi sung naum diu ahi. Nangho jouse na hiuvin, gal hinga nahin kai jouseu nithum lhinni le nisagi lhinnia na kisuhtheng sohkei diu ahi.  
20 Na ponsil u, kelvun a kisem ahin, savun a kisem, chule thing them a konna kisem manchah jouse aboncha na suhtheng sohkei diu ahi.  
21 Eleazer thempu pan galsat akon ho henga aseijin, “Pakaijin Mose a thupeh sa danthu a kisem chondan chu apen:  
22 Sana, dangka, sum-eng, chule hahngeh jaona a kisem jouse—  
23 thih hiya meijin akahvam theilou chengse chu meiya naleo diu chuteng athenga nasim bep diu ahiye. Chule twiya nasop kit diu ahi.  
24 Nisagi lhinni tengleh na ponsil jouseu nasop uva na kisuhtheng diu ahi. Chujou lebou ngahmun a nakile bep diu ahi,” ati.   

Gal A Kichom Thil ho Kihop Khen 
 

25 Pakaijin Mose henga hiti hin a seipeh in,  
26 “Nang leh Eleazer thempu chule phung jousea insung lamkai hon gal hinga nahin puiyu mihem ho leh gancha ho jouse abonchan simtoh tem’un.  
27 Chuteng galsatna a konna kichomdoh thil ho chu hopni naso diu, akehkhat chu galsat miho napeh dingu chule akehkhat chu mipi napeh diu ahi.  
28 Galsat miho chan a kon chun, amasan thil kichom ho chu Pakai dingin mihem ahin, bongchal ahin, sangan ahin, kelngoi ahin 500 lah a khat cheh napeh dingu ahi.  
29 Galsat sepai ho chan lah a akehkhat chu Pakaiya kilhaina dinga Eleazar thempu napeh diu ahi.  
30 Israel chate jouse chan ding lah a konna somnga lah a khat chu mihem ahin, sangan ahin, kelcha ahin, kelngoi ahin, chule gancha dang hijongleh na lahdoh ding ahi. Hichengse chu Pakai Houbuh kinbolna mun’a natong Levi mite nahop diu ahiye.  
31 Chuti chun Pakai thupeh bang chun Mose leh Eleazer thempu pan jong abol lhon tan ahi.   


32 Gal mun'a kon galsat mihon ahin chomdoh u gal thil jouse chu agomin, kelcha le kelngoi 675,000,  
33 bong 72,000,  
34 Sangan 61,000  
35 chule nungah theng 32,000 ahi.   


36 Gal a kichomdoh akehkhat chu galkon sepai achangun ahi. Agom'in kelcha le kelngoi 337,500 ahin,  
37 hiche ho lah a 675 chu Pakaiya din apeuvin,  
38 bong 36,000 lah a 72 chu Pakaiya din apeuvin;  
39 sangan 30,500 lah a 61 chu Pakaiya din apeuvin,  
40 chule nungah theng 16,000 lah a 32 chu Pakaiya din apeuvin ahi.  
41 Pakaijin athupeh bang chun, Mose chun Pakai dinga athilto chu Eleazer thempupa henga abonchan apedoh tan ahi.   


42 Gal a kichom galsat miho chan le Israel chate chan akon akeh khat cheh chu Mose’n achom'a akoidoh in ahi.  
43 Agom gom'in kelcha le kelngoi 337,500,  
44 bong 36,000,  
45 sangan 30,500  
46 chu nungah theng 16,000 ahi.  
47 Chan akehkhat Israel chate chan akon chun mihem ahin ganchalah akon hileh somnga lah a khat cheh alheng doh in, hichengse chu Pakai Houbuh a lhacha a pang Levi mite ho chu apen ahi. Hiche ho jouse hi Pakaijin athupeh banga Mosen abol ahi.   


48 Chuti chun asang sang chunga vaihom thuneiya pang, aja ja chunga vaihom’a pang ho chu Mose henga ahungun,  
49 chule aseiyun, “Na lhacha a pang, keihon, ka thuneina noi uva um galsat miho abonchan ka sim toh sohkei un, mihem khat jeng cha jong kalah uva alhasam le amang thai aumpoi!.  
50 Pakai ding’a thilto chu keihon mihem ama-ama kipehdohna cheh in, sana kol a kisem chaokol ahin, chao jang, mohor numna khut jem, bilba ho, khi vui ho, hichengse a kon'in Pakai angsunga keiho kithoidamna dingin kahin choi tauve. Hiche hin kahinkhou Pakai anga asuhtheng a chule midih a eisem diu ahi,” atiuvin ahi.   


51 Chuin Mose leh Eleazer thempu pan galsat lamkai hon ahin choi thil le lo jouse chu asang lhon tan ahi.  
52 Agomin, galsat lamkai hon Pakaiya atodoh u chu pound 420 ahi.  
53 Galkon sepai jouse gal thil kichom themkhat chu ama-ama chan dingin akilah sohkeiyun ahi.  
54 Chuin Mose leh Eleazer chun asang le aja chunga galsat lamkai ho a kon chun sana tampi chu asang lhon'in Israel mite hi Pakaiya kon ahi bouve ti geldoh a aum jing na diuvin Houbuh sung lam achun ahin choilut lhon tan ahi.    

 32

Jordan Solam’a Phung Ho 
 

1 Reuben leh Gad chilhah ten bong hon tampi anavul un ahi. Chuin Jazer gam leh Gilead gam amudoh tauvin ahile, hiche mun chu bong honte vahna ding’a kilem tah asohdoh tan,  
2 Mose leh Eleazer thempupa leh khoppi lamkai ho jouse hengah ahungun ahi. Amahon aseiyun,  
3 Ataroth, Dibon, Jazer, Nimrah, Hershbon, Elealeh, Sibmah, Nebo chule Beon khopi ho hi  
4 Pakaijin Israel te dia ana lah ahin, chule hiche gamsung chu ka gancha teu vahna dingin apha lheh e.  
5 Namitmu a lunglhaina ka chan uva ahile, Jordan gal lam'a gam neipeh sangun hiche gamsung hi nalhacha keiho chanvou in neisem peh tauvin,” atiuvin ahi.   


6 Mose’n jong Gad leh Reuben chate henga aseijin, “Jordan gal a na sopi teu galsat khoh laitah a hi nanghon um den ding na lhen joh diu ham?  
7 Pakaijin apeh hiche gamsung galkaiya galsat nasopiu Israel mite chu ipi dinga nasuh thaset got uham?  
8 Kadesh Barnea apat gam velhi dinga kasol uchun napu napa teuvin tunia nabol'u bang hi ana bol'un ahi. ✡  
9 Eshcol phaicham alhun uva Pakaijin Israel chate apehna gamsung alut diu chun Israel mipi ho chu ana lungthoi sah uvin ahi.  
10 Chuti chun achung uva nasatah in Pakai alunghang in chule akihahsel in, ✡  
11 'Egypt gamsung’a konna hung potdoh kum somni a lhah chunglam sen Abraham, Isaac leh Jacob henga ka kitepnasa gamsung chu amu louhel diu ahi, ajeh chu ama hon alungthim pumpiuvin eijabol pouvin ahi.  
12 Amaho tailouva Ken mi Jephunneh chapa Caleb leh Nun chapa Joshua bouvin alungthim pumpin Pakai ajui lhon'in ahi.'   


13 Israel chung’a Pakai alunghang jeng tan ahile, chuin Israel mite hiche khang mite ho chu Pakai mitmua thilse bol jouse athigam kahsen kum som li sung in gamthip noiya avale sah tan ahi.  
14 Nangho jong napu napate hou a konna chonsetna chun nahin jui peh tauvin! Hijeh chun Israel mite chunga Pakai lunghanna chu asangjo cheh a lunghan sah ding nagel uve.  
15 Chule Pakai nung najuina uva konna na kiheimang hel uva ahile, aman hiche mite ho hi gamthip noiya don louva ahin koi ding, chuteng hiche mite ho chunga hi manthahna alhunsah teitei ding ahitai! ati.  
16 Chuin Gad leh Reuben chate Mose angsung’a asei uvin, “Hiche mun'a hin kelngoinou tampi kanei uvin, hijeh chun kelngoi kul ka sempeh uva, chule kacha kanao te hou dinga jong kulpi nei khopi phabep kasah peh diu ahi.  
17 Khat cheh in manchah kapat uva, Israel mite gal lamkaiya kapan diu, amaho jouse chenna ding mun kamu kahse uva kigosa dem'a um jing ka hiuvin, ahinlah agamsunga cheng teho jal a hi numei chapang ho kulpi kaikhum'a venbit ding katiu ahi.  
18 Chule Israel chaten khat cheh a chen mun anei kahseuva keiho inlam'a hung kile louding kahi tauve.  
19 Ajeh chu amaho toh Jordan vadung gal lam'a khu gou kalo khom theilou diu ahi. Solam gamkai Jordan lam hi keiho goulo dinga hung kisep doh ahitai,” atiuve.   


20 Chuin Mose’n jong aseijin, “Pakaiya galsat dinga hitia hi na khutchoi utoh na dindet uva,  
21 Pakaijin na galmi teu adelmang masangsea na galsat houvin Jordan galkaiya gal asat jing uleh,  
22 Pakaijin gam chu ajo tengleh nahung kile diu ahi. Pakai le Israel mipi jouse chunga nakin'u na suh bulhit diu ahi. Chule Jordan solam'a gam chu Pakaiya konna natou u hi ding ahi.  
23 Hitobang’a hi nabol lou uva ahile, nangho jouse jong Pakai doumah a chon nahi diu, hiche na chonset nau hin nahin holdoh tei diu ahi.  
24 Na numei chapang ho dingin chen mun phabep sahpeh unlang, na kelngoi teu kul jong sem peh uvin, amavang na kitepnau aboncha nabol sohkei diu ahi,” ati.   


25 Chuin Gad leh Reuben miten adonbut un, “Keiho, nasoh ten, nei thupeh bang-bang uva kajui diu ahi.  
26 Ka chateu, jiteu, gancha hon ho hiche Gilead khopi ahin anaum tauvinte.  
27 Ahinlah galkon thei jousen nasei banga agal manchah toh Pakaiya galsat dinga galkai ding kahiuve,” atiuve.   


28 Chuin Mose’n Eleazer thempupa, Nun chapa Joshua, chule Israel phung khailhah lamkai ho henga thu apetan ahi. ✡  
29 Mose’n aseijin, Gad chate le Reuben chate gal manchah choi jousen Pakaiya galsat dinga Jordan vadung galkai diu ahi. Chutia chu abol uva agam chu alah uleh Gilead gam chu amaho gou dingin petan.  
30 Ahinlah amaho hin gal manchah choi nom louva nangho toh agalkai uleh, amaho hin Canaan gamsung’a nangho jouse toh chengkhom diu ahi,” ati.   


31 Chuin Gad chate leh Reuben chaten aseikit un, “Keiho nasoh te kahiuvin, chule Pakai thupeh bang-banga keihon kabol diu ahi!  
32 Keiho gal manchah thalhingset toh Pakaiya gal kasat diu, ahin kagou diu chu Jordan a hilangkai hi ding ahi,” atiuve.   


33 Chuin Mose’n jong Gad phung, Reuben phung, chule Joseph le Manasseh phung akehkhat chu gam apetan ahi. Aman Amor mite lengpa Sihon lenggam leh Bashan lengpa Og lenggam—akhopi ho le akimvel a gam ho chu apeuvin ahi.   


34 Gad chaten khopi atundoh hou chu Dibon, Ataroth, Aroer,  
35 Atroth-shophan, Jazer, Jogbehah,  
36 Beth-nimrah, chule Beth-haran ahi. Hiche khopi jouse chu kul akai khum sohkeiyun, kelngoite umna ding mun jong tampi asem doh peh tauvin ahi.   


37 Reuben chaten khopi atundoh hou chu Heshbon, Elealeh, Kiriathaim,  
38 Nebo, Baal-meon, chule Sibmah ahi. Amahon alah u khopi phabep min akhel'un athahsah uve.   


39 Chuin Manasseh chapa Machir chate acheuvin Gilead agasat uvin ahile ahin jou tauve, agamsunga ana cheng Amor mite chu abonchauvin adel jam gamhel tauvin ahi.  
40 Mose’n jong Gilead chu Manasseh chapa Machir henga apedoh tan, chule hicheva chun acheng tauvin ahi.  
41 Jair mite, Manasseh sunga phungbah khat chun Gilead khopi ho abulu jou uvin hiche lhaang chu Jair Khopi ho asah tauvin ahi.  
42 Hiti chun, Nobah kitipan Kenath khopi le akimvel kho ho abulu in, athah in hiche ho chu minsahna aneijin Nobah asah tan ahi.    

Israel te Egypt Akon Ahung Kitol Dan Nungvet Kitna 
 

1 Hiche hi Egypt a konna Israel te Mose leh Aaron lamkaina a ahung kitol nau lampi ahi.  
2 Pakai thupeh bangin Mose’n bannei chan ana jihlut in ahi. Hiche ho hi amun kikhel dungjuiya akitol nau, akingahna hou chu ahi.   


3 Khal kipattil'in Rameses khopi a konin ahung kitoldoh un—lhamasa pen, nisom le ninga lhinni jingkah Kalchuh Kut masapen kichai ahi. Israel mite chu Egypt mite jouse mitmu tah a hung kitoldoh ahiuve.  
4 Hiti chun, Egypt miten achapau peng masa jouseu avuiyun, Pakaijin janlhah a athau ahi. Pakaijin Egypt pathen ho chunga thutanna lentah aneijin ajou tai!   

   
 

5 Rameses ahin dalhah jouvun, Israel te Succoth a abusa uvin ahi.   


6 Chuin Succoth adlhauvin gamthip chin'a Etham a abusa uvin ahi.   


7 Etham mun'a kon'in Baal-zephon gal a Pi-hahiroth lam mano'n akileheiyun, chule Migdol a abusa uvin ahi.   


8 Pi-hahiroth adalha uvin chule gamthip gal'a Twipi San agalkaiyun ahi. Chuti chun Etham gamthip noiya nithum sung ahung kitol'un Marah a abusa uvin ahi.   


9 Marah a konin Elim a abusa uvin, hiche mun'a chun twinah som-le-ni toh tom phung somsagi aum'in ahi.   


10 Elim adalha uvin Twipi San panga abusa uvin ahi.   


11 Twipi San pang adalha uvin Sin gamthip noiya abusa uvin ahi.   


12 Sin gamthip noi adalha uvin Dophkah a abusa uvin ahi.   


13 Dophkah adalha uvin Alush a abusa uvin ahi.   


14 Alush adalha uvin Rephedim a abusa uvin, hiche lai mun achun mipi don ding twi aumpon ahi.   


15 Rephidim adalha uvin Sinai gamthip noiya abusa uvin ahi.   


16 Sinai gamthip adalha uvin Kibroth-hattaavah a abusa uvin ahi.   


17 Kibroth-hattaavah adalha uvin Hazeroth a abusa uvin ahi.   


18 Hazeroth adalha uvin Rithmah a abusa uvin ahi.   


19 Rithmah adalha uvin Rimmon-perez a abusa uvin ahi.   


20 Rimmon-perez adalha uvin Libnah a abusa uvin ahi.   


21 Libnah adalha uvin Rissah a abusa uvin ahi.   


22 Rissah adalha uvin Kehelathah a abusa uvin ahi.   


23 Kehelathah adalha uvin Shepher Mol a abusa uvin ahi.   


24 Shepher Mol adalha uvin Haradah a abusa uvin ahi.   


25 Haradah adalha uvin Makheloth a abusa uvin ahi.   


26 Makheloth adalha uvin Tahath a abusa uvin ahi.   


27 Tahath adalha uvin Terah a abusa uvin ahi.   


28 Terah adalha uvin Mithcah a abusa uvin ahi.   


29 Mithcah adalha uvin Hashmonah a abusa uvin ahi.   


30 Hashmonah adalha uvin Moseroth a abusa uvin ahi.   


31 Moseroth adalha uvin Bene-jaakan a abusa uvin ahi.   


32 Bene-jaakan adalha uvin Hor-haggidgad a abusa uvin ahi.   


33 Hor-haggidgad adalha uvin Jotbathah a abusa uvin ahi.   


34 Jotbathah adalha uvin Abronah a abusa uvin ahi.   


35 Abronah adalha uvin Ezion-geber a abusa uvin ahi.   


36 Ezion-geber adalha uvin Zin gamthip noiya Kadesh a abusa uvin ahi.   


37 Kadesh adalha uvin Edom gamgichin a Hor Molsang a abusa uvin ahi.  
38 Hor Molsang aum laiyun, Pakai thupeh bangin Aaron thempu chu molchunga akal touvin, chu achun ama athi tan ahi. Hiche hi nipi laitah ahin, Israel ten Egypt adalhah jou uva lha nga lhinna nikho masapen ni ahi.✡  
39 Hor Molchung’a Aaron athi chun kum 123 alhing tan ahi.   


40 Hiche laitah chun Canaan gam a Negev a cheng Canaan mite lengpa Arad chun Israel miten agam ahinnai u thu ajadoh tan ahi. ✡   


41 Chuti chun, Israel ten Hor Molsang adalha uvin Zalmonah a abusa uvin ahi.   


42 Chuin Zalmonah adalha uvin Punon a abusa uvin ahi.   


43 Punon adalha uvin Oboth a abusa uvin ahi.   


44 Oboth adalha uvin Moab gamgi a Iye-abarim a abusa uvin ahi.   


45 Iye-abarim adalha uvin Dibon-gad a abusa uvin ahi.   


46 Dibon-gad adalha uvin Almon-diblathaim a abusa uvin ahi.   


47 Almon-diblathaim adalha uvin Nebo Mol kom'a vadung solam mol a abusa uvin ahi.   


48 Vadung solam mol adalha uvin Jericho gal, Moab phaicham a Jordan Vadung panga abusa uvin ahi.   


49 Jordan vadung pang adalha uvin Moab phaicham a Beth-jeshimoth apat Acacia thinglei chanin abusa uvin ahi.   

   
 

50 Moab phaicham a Jericho toh kigalsai Jordan vadung pang a abusah laiyun, Pakiajin Mose henga thu aseijin,  
51 Israel chate heng’a hiche thupeh ho hi pen: Canaan gam'a Jordan Vadung na galkai teng uleh,  
52 chu a cheng miho chu aboncha na nodoh diu ahi. Songa a ki-atdoh lim hihen thih kisongtuiya kisem lim hileh chule a milim hou nau in ho aboncha na suhmang diu ahi.  
53 Agamsung khu nalo uva na chen diu ahi, ajeh chu hiche gamsung hi nalo diuva ka pehdoh sau ahitai.  
54 Ama phung cheh in chenna ding’a gam hi anei thei ding vangsan na jong na nei diu, phung sung’a mitamte agam jeng jong na keh let peh diu, mi lhom deu phung sung chu agamlo jeng jong neojo hi ding ahi. Thulhuh chaina chu vangsan chu hi ding ahi. Hitia chu, na pului u phung dungjuiya agam chu nakihop diu ahi. ✡  
55 Amavang agam sunga cheng te khu na delmang lou uva ahile, namit uva bohhal aningsih hem toh nadiuva ling tobang hi diu ahi. Na chenna gam uva nasugim uva hung pang diu ahi.  
56 Chule achung uva bol ding ka tohgon chu nangho chunga kabol ding ahi,” ati.    

Gamgi Ho 
 

1 Chuin Pakaijin Mose heng’a thu aseijin,  
2 “Hiche hilchahna ho hi Israel te pen: Keiman nagoulo diuva kapeh nau Canaan gam chu nalhun tengu leh, agamgi ho chu hiche ho hi hi ding ahi.  
3 Lhanglam a gamgi ding chu Edom lhaang chin'a Zin gamthip a hung kilhung pan ding ahi. Lhanglam gamgi chu Twipi Thi solam hi ding ahi.  
4 Chu a pat lhanglam Aipi Paltan a kilhungsuh Zin langkai hi ding ahi. Alhanglha pen mun chu Kadesh-barnea hi ding, chu apat a kilhung a Hazar-addar, chule Azmon chan'a kilhung ding ahi.  
5 Azmon apat gamgi chu Egypt vadung langa kihei ding chule akingahna chu Mediterranean Twipi hi ding ahi.”   


6 “Lhumlam na gamgi diu chu Mediterranean Twipi pang chin hi ding ahi.”  
7 “Sahlam gamgi ding chu Mediterranean Twipi kipan ding chule Hor Molsang solam chan kilhung ding,  
8 chu a konna Lebo-Hamath, chule Zedad  
9 le Ziphron apat Hazar-enan chan kilhung ding ahi. Hiche hi sahlam na gamgi diu chu ahi.”   


10 “Solam gamgi chu Hazar-enan a kipan ding chule Shepham langa kilhungsuh ding,  
11 hitia chu Ain solam gamkaiya um Riblah chan geija kilhung lut ding ahi. Chu a konna agamgi chu solam Galilee Dillen pang geiya gamgi kilhung ding,  
12 Chuban leh gamgi chu Jordan vadung apat kilhungsuh peh ding Twipi Thi chan geiya kilhung lha ding ahi. Hiche ho hi na gamgi diu chu ahi.”   


13 ✡Chuin Mose’n Israel chate henga hiti hin aseijin, “Hiche gam hi nangho le nangho kah a vang nasan uva nakihop diu nagam uchu ahi. Pakaijin thupeh chu phungko leh phung kehkhat ho kihom diu ahi. ✡  
14 Reuben phung, Gad phung, chule Manasseh phung kehkhat hon gam kiphalpeh chu anei sohkeiyun  
15 Jordan Vadung solam lang, Jericho gal apat nisona lam chu ahi.”   

Gam homtoh ding lamkai ho 
 

16 Pakaijin Mose henga hiti hin aseijin,  
17 Thempu Eleazar leh Nun chapa Joshua chu mipi ho dia gam homtoh ding teni ahi lhon'e.  
18 Aphung cheh a lamkai khat cheh le atoh ding semtoh lhon'in.  
19 Hiche ho hi phung ho le lamkai ho min ahi:  

   
 
	Phung	Lamkai 
	Judah 	Jephunneh chapa Caleb 
	  
20 Simeon 	Ammihud chapa Shemuel 
	  
21 Benjamin 	Kislon chapa Elidad 
	  
22 Dan 	Jogli chapa Bukki 
	  
23 Manasseh son of Joseph 	Ephod chapa Hanniel 
	  
24 Ephraim son of Joseph 	Shiphtan chapa Kemuel 
	  
25 Zebulun 	Parnach chapa Elizaphan 
	  
26 Issachar 	Azzan chapa Paltiel 
	  
27 Asher 	Shelomi chapa Ahihud 
	  
28 Naphtali 	Ammihud chapa Pedahel 


 
   
 

29 Amaho hi Canaan gamsung a Israel chaten alo diu gam homtoh ding’a Pakaijin angense ho chu ahiuve,” ati.    

Levi Te Khopi Ho 
 

1 Israel te Moab phaicham Jordan vadung pang Jericho mun a abusah laiyun Pakaijin Mose henga thu aseijin, ✡  
2 “Isreal chaten agou uva konna akhopiu phabep leh akimvel'a hamhing kena gam ho Levi te apeh diuvin thu pen.  
3 Khopi ho a chu Levi te cheng diu, hamhing kena gambeh chengse chu bong ho, kelcha ho chule agancha dang hou vahna a anei diu ahi.  
4 Levi mite gancha ho vahna dinga napeh diu gambeh chu khopi pal apat feet 1,500 kimvel hi ding ahi.  
5 Khopi baang apat solam, lhanglam, lhumlam, sahlam a feet 3,000 cheh na tedoh diu alaiya chu khopi um ding ahi. Hiche gamkol chu khopi mite dinga hamhing gam hi ding ahi.”   


6 “Khopi gup Levi te napeh diu hichu kiselna khopi hi ding, hiche khopi ho chu mi khat in adang khattou suhkhel jeh a atha khah leh akihuhhingna dia ajamlutna khopi hi ding ahi. Achung chon'a, khopi dang somli le ni jong napeh diu ahi.  
7 Aboncha, khopi somli le get toh akimvel a hamhing gam ho Levi te napeh diu ahi.  
8 Khopi ho hi Israel chate gamsunga konna hung ding ahi. Phung lenjep hon Levi te dinga khopi ho apeh tamjep diu, phung neojep hon apeh lhom jep diu ahi. Phung jousen ama-ama gam neo le let dungjuiya gou apeh diu ahi.”   

Bitna Khopi Ho 
 

9 Pakaijin Mose henga aseijin, ✡  
10 “Israel chate jah a anoiya hilchahna ho hi ape e.  

“Jordan na galkai uva Canaan gam nalut teng uleh,  
11 suhkhel jeh a akitha khah uleh ajamlut uva akihuhhingna diuvin bitna khopi ho lhengdoh un.  
12 Khopi chengse hi nangho ding’a phulapa akon kiselna leh kihuhhingna mun'a pang ding ahi. Ajeh chu koi hileh mithat penpen chu athu kicheh tah a akikhol doh masangse a kithat louhel ding ahi.  
13 Na kihinsona diuvin bitna khopi gup lhengdoh un,  
14 thum chu solam Jordan Vadung a chule thum chu lhumlam a Canaan gam hi ding ahi.  
15 Hiche khopi ho chu Israel te, nalah uva cheng gamdang mi, chule sumkolvei kholjin miho dinga hoidohna ding ahi. Na lah uva koi hileh mi that a khutsoi aum khah leh abitna dinga jamlut ding ahi.”   


16 “Ahinlah koi ham khat in thih a mi avoh a atha khah a ahileh, hichu toltha ahin, chule mithat pa chu athepmona jeh a tha ding ahi.  
17 Ahilouleh koi ham khat in akhut a song achoiya midang khat atalih khah a ahileh, hichu toltha ahin, chule mithat pa chu tha ding ahi.  
18 Ahilouleh koi ham khat in thingtum mangcha a midang khat asuhlih khah a ahileh, hichu toltha ahin, chule mithat pa chu tha ding ahi.  
19 Athipa kinaipi pen pa chu mithat pa thana dinga amopo hi ding ahi. Akimuto teng uleh, aphu la ding pa chun mithat pa chu atha ding ahi.  
20 Mi khat touvin mihem khat chu achan lhih a, asotlhuh ham thil khat a ase a chule ama chu athi leh, hichu toltha ahi.  
21 Ahilouleh koi ham in mi khat chu avetda a chule akhuttum'a asuh a chule ama pa chu athi khah leh, hichu toltha ahi. Chutobang thu ho a chu, phula pa chun mithat pa chu amu muna a atha ding ahi.”   


22 “Ahinlah avetsahnan koi ham khat in kitomona masa jong umlouva mi khat chu asot a, ahilouleh ipi ham khat a tupten hilouva asekhah a ahileh,  
23 ahilouleh songtum a midang khat ase khah a, amani chula kidou hilou, chule akisepkha pa chu athi tai.  
24 Hitobang chu aso khah leh, mithat pa leh aphula ding pa kikah, athi pa kinaipi pen pa chunga thutanna chu mipin asem uva ajui diu:  
25 Mipi chun mithat pa chu phula ding pa a konna aven diu chule mithat pa chu ajamlutna ding khopi a ahin pui diu ahi. Hiche mun a chu thao theng kinu pa, thempulen thi kahsea mithat pa chu um ding ahi. “   


26 Ahinlah hiche mithat pa chu bitna khopi akon chun ana chedoh taleh,  
27 chule phula ding pa chun mithatpa chu khopi pam a ana that jeng taleh, phula pa chu tolthat a kisim louding ahi.  
28 Mithat pa chuthempulen thi kah a bitna khopi a chu um jing ding ahi. Ahinlah thempulen thi jou tengleh, mithat pa chu ama gou umna a kile ding ahitai.  
29 Hiche hi hoiya cheng jong leu chun akhang khanga chonna dan a na nei jing diu ahiye.”   


30 Mithat jouse chu tha a um ding, hinlah hichu ahetoh mikhat sanga atamjoh le bou hi thei ahi. Mikhat bou hettohna a koima kithat louding ahi.✡  
31 Chujongle, mikhat tha theina dia achunga dihloutah a thutan bolna dia aman nakilah louhel ding ahi; tolthat a chu itih hijongleh tha ding ahi.  
32 Akihuhhingna dinga khopia jamlut tolthatpa jal'a longman jeng jong thempulen thi masanga nakilah louhel diu ahiye.  
33 Hitia hi na gamsung’u na suhboh thei loudiu, ajeh chu toltha jeh a gamsung bohji ahi. Tolthat chu tha ding tilou gamsung suhthengna dingin thilto bol ding aumpoi.  
34 Hijeh chun nachen nau gamsung suboh hih un, hiche gam achun keima ka cheng'e. Keima Pakai kahin, Israel mipi ho lah a ka cheng'e,” ati.    

Goulo Ding Chanu 
 

1 Chuin Gilead phung ho a lamkai ho—Makir chilhah ho, Manasseh chapa, Joseph chapa—chule Israel insung lamkai ho chu Mose henga thumna nei dingin ahung uve.  
2 Amahon aseiyun, “Pu, Israel mipi ho vang sanna a gam na hoppeh dingin Pakaijin na hilchah in ahi. Ka sopipau Zelophehad in agam achanu te apeh dinga na phatsah peh dingin Pakaijin na seipeh e. ✡  
3 Ahinlah amahon phung dang mi akichenpi uleh, akiphal peh gam chu ajinei nau phunga che tha ding ahitai. Hitia hi, keiho goulo ding gamsung hi neojep jep ding ahitai.  
4 Chutileh Jubilee ahung lhun tengleh, agambeh chu phung thah a chutoh kigom ding ahitan, kapu kapa teu gam chu a itih a mang den ding ahitai.”   


5 Hijeh chun Mose’n Pakaiya kon hiche thupeh hi Israel te apeuvin: “Joseph phung mite thusei hi ahi ding dol ahi.  
6 Hiche hi Zelophehad chanu te chung chang a Pakai thupeh ahiye: Pu le pate phunggui sunga ahi pouleh, adei deiyu toh kicheng tauhen.  
7 Koima a konna gam hi phungkhat a konna phung dang changson thei louding, ajeh chu ama-ama phung kipe cheh gam chu akipeh dungjuiya um den cheh ding ahi.  
8 Hijeh a chu Israel chanu te a konna apa goulo chanvou chang hon apa phung sunga konna mi akichenpi ding, hitia chu Israel chate hon apu apa te khang uva pat agoulo chengseu chu amahon achenpi jing diu ahi.  
9 Goulo gam hi phungkhat a konna phung dang a kichon thei louhel ding, ajeh chu Israel chaten ama-ama chenna gam cheh chu kitup tah a akivet kol cheh ding ahi.”   


10 Zelophehad chanu ten Pakai thupeh bang bangin abol uvin ahi.  
11 Mahlah, Tirzah, Hoglah, Milcah, chule Noah abonchauvin apa sopi pasal hotoh akicheng tauve.  
12 Amaho chu Joseph chapa Manasseh phunga ajinei uvin ahi. Chuti chun, agoulo gam’u abonchan apau phung sungah aum jing tan ahi.   


13 Hiche thupeh ho hi Moab phaicham, Jordan vadung pang Jericho a Pakaijin Israel chate chonna dinga Mose ana peh ho chu ahi.   

Mose Lekhabu Ngana  

DANBU NINA  

Danbu nina sung thu umdan  

Hiche lekhabua kon hin thohgimna, patepna, lung opkaina, kitepna, kinepna leh tahsanna hichengse mudoh in aum'in ahi. Tahsan kiti hi acham'a thilsem banga semthu thei ahipoi, ti vetsahna chule tahsan kiti hi mimal tompanna leh Pathen mingailut kiguijopna akon bou ahi.  

Danbua kon hin Israel te Canaan gam jon a Jordan vadung agalkai nau ahilchen in, Mose’n mipi henga aseijin, Egypt gamsunga thil kidang tah tah Pakaijin akilah sah ho ageldoh sah sohkei uve. Mose chun Pathen thangvahna jeng aseijin, Pathen'in ichan geiya amite akhohsah a chule ahuhdoh ham, ti thudol jong aseijin ahi. Hichea kon hin Pakaijin genthei te, meithai, chaga khohsahna nasatah aneiye, ti muchet ahi.  

Lekhabu jihpa, akijih kum chule akijih lona  

Danbu hi Mose’n 1406 BC kum'a ana jih ahi. Chule Danbu Lekhabu hin Israel te Canaan gam alut kon uva thil umdan ho aseijin, Mose chun Israel mite chu milim semthu ahou nauva konna akiheimangna diuvin temna aneijin, apu apa teu khanga Pathen toh kitepna chu athah beh in alah uva akilahsah in ahi.   

 1

Mose’n Pathen thupeh banga ahilchah 
 


1 Mose’n thu hichengse hi Israel mite solam Jordan vadung gamthip noiya aum pet uva aseipeh u ahi. Amaho Jordan phaicham langkhat a Paran aumin, langkhat a Tophel, Laban, Hazeroth le Di-zahab aumin, akikah a Suph kom'a abusa uve.   


2 Sinai molsang apat Kadesh-barnea chan chu angaiya banga nisom le khat kenglam ahin, chule Seir molsang kijotpa ahi.  
3 Ahinlah Israel ten Egypt gamsung ahin dalhah kal'u kum somli jou, lhasom le lhakhat lhinna nikho masapen ni'n, Mose'n Israel mipi ho henga, sei dia Pakaijin athupeh ho chu abonchan asei tan ahi.  
4 Amor mi Leng Sihon in Heshbon avaipoh lai, chule Bashan Lengpa Og in Ashtaroth avaipoh laiya Edrei mun a ajo jouva asei ahi.   


5 Israel mite Moab gam Jordan vadung solam'a aum pet uvin, Pakai thupeh ho chu Mose’n jong chingthei tah in bannei chan ahilchen in ahi.   

Sinai dalhah dinga thupeh 
 

6 “Sinai molsanga ium laiyun Pakai I-Pathen uvin eiho dingin aseijin, 'Hiche Mol ahin naum sot tauve.  
7 Tua hi ngahmun phetlhah a chule kitol phat ahitai. Amor mite chenna thinglhang gam chule akinaipi lhaang ho le Jordan phaicham, thinglhang gam, lhumlam gam ho, Negev, chule twikhanglen panga phaicham ho a gache uvin. Canaan mite gam chule Lebanon, chule Euphrate Vadung chan geijin cheuvin.  
8 Vetan, Keiman hiche gam leiset jouse hi nangho kapeh nahiuve! Cheuvin lang galo uvin, ajeh chu Pakaijin napu napa teu Abraham, Isaac chule Jacob chule achilhah te jouseu lodinga akihahselna gam ahi,” ati.   

Mose'n ama phung cheh lamkai alhendoh 
 

9 Mose’n aseijom'in, “Hiche phatlai chun kana seiyin, 'Nangho jouse chunga kavaihomna pohgih hi keima din alen behseh jeng tai.  
10 Pakai na Pathen'in na punsah uvin, ahsi jat in na semdoh tauve!  
11 Chule napu napa khanga pat Pakai na Pathen chun asang sang'in napunbe sah uhen, akitepna bangin phatthei naboh uhen!  
12 Nangho vetsui hi abai tapoi! Naboina hou le na kinahna hou iti kachanga ka suhlhap jou ding ham?  
13 Hijeh chun ama-ama insung kaiya kon'in miching le thu hethem upa jana chang phabep lheng doh uvin, keiman amaho chu nangho lamkaiya ka pansah ding ahi.' tin kana seijin ahi.   


14 Chuin nei donbut uvin, ‘Na thilgon hi aphalheh jenge,' natiuvin ahi.  
15 Keiman upa ching le thil hethem phabep ama insung kaiya konna na lhendoh hou chu nangho thutan vaihom dinga ka pansah ahi. Mi phabep chu mi asang chunga, mi jakhat chunga, mi somnga chunga chule mi som chunga dinga vaihom din apangun ahi.   


16 “Hichun keiman thutan vaihom ho henga ka seiyin, ‘Nanghon na sopiu Israel mite le gamdang mi nalah uva hung cheng hoa konna thutan ding nahin mudoh diu ahi. Na dinmun cheh uva dettah in pang cheh uvin  
17 chule thutanna hoa sihneina ima nei hihhel uvin. Ahao hihen avai ho chung hijongleh thutan ding chu phatah in kholchil sohkeiyun. Mi khattou lunghan jeh in kicha hih uvin, ajeh chu adih e tia thu natan uchu Pathen dei ahi. Amavang thutan ding ahahsa behseh aum leh keima henga hin lhut uvin, keiman hichu katan ding ahi.'   


18 Hichun keiman ijakai bol ding jouse naheng uva ka seipeh sohkeiyun ahi.   

Gamvelhi hon gam aga kholchil'u 
 

19 Chuti chun, Pakai I-Pathen uvin eithupeh bangun, Sinai Mol dalhan tijat umtah gamthip noiya ikitol uvin, Amor mite chenna lam ijon tauvin ahi. Kadesh-barnea ilhun uchun,  
20 najah uva kaseijin, ‘Tun nangho Amor mite chenna gam Pakai I-Pathen'in eipeh nau gam ilhung tauvin ahi.  
21 Veuvin! Pakaijin na masang lam uva gam nakoi peh tauvin ahi. Cheuvin lang galo tauvin ajeh chu Pakai, napu na pate Pathen chun nangho dinga kitepna anei ahi. Kicha hih uvin! Lungthoi hih un!'” ati.   


22 “Ahinlah nabon'un kaheng'a nahung sei uvin, ‘Amasan, agam kholchil dingin mi sol masaute. Ama hon hoiche lampia iche uva, hoiche khopi a ilut diu chu aphapen dia eithumop diu ahi,'” natiuve.   


23 “Hichu keiya din geldan phatah ahin, hijeh chun gam velhi ding mi som le ni ka lhengdoh in, ama-ama insung kailhah a konna mikhat cheh ahiuve.  
24 Amaho gamthip lama chun achepeh uvin chule Eshcol phaicham alhungun akholle tauvin ahi.  
25 Ama hon agam gasoh phabep ahinpo uvin ahi. Chule ama hon thu ahinlhut un, 'Pakai, Pathen'in eipeh nau gam khu tahbeh in apha lheh jenge'” atiuvin ahi.   

Pakai douna a Israel phunchelna 
 

26 Ahinlah nang hon Pakai, na Pathen'u thupeh nadeh uvin agamsunga che ding nanom pouve. ✡  
27 Na ponbuh sung uva na kiphin'un nasei uvin, ‘Pakaijin eimudau hinte. Hijeh a chu Amor mite khut a pehdoh a satchen sah ding bep a Egypt gam apat eihin puidoh u ahi.  
28 Hoiya iche diu hitam? Isopi hou hin thulhut chun ima ihilou u akihe tai. ‘Agam mite khu eiho sang'in asangjo uvin chule eiho sangin athahatjo uve, chule akhopi hou alen theijin, khopi bang hon jong vanthamjol aphai! Hiche gam achun keihon Anak chilhah milentah ho chu kahin mu uve!’ ” atiuve.   


29 Ahinlah keiman nangho ka seipeh uvin, ‘Amaho jeh chun tija hih un chule ki jong kicha hih un!  
30 Na masang uva Pakai na Pathen'u achenai. Egypt gam'a athilbol namu bang uva Pakaijin nangho dinga gal asat ding ahi.  
31 Mipan acha akhohsah bangin Pakai na Pathen uvin najot nau gamthip noiya iti nahinpui u namu tauve. Tua hi Aman hilai mun'a hi nahin pui u ahi.' ✡   


32 Ahinlah hichan geiya anatoh jouvin, nang hon Pakai na Pathen'u na tahsan hih laiyuve, ✡  
33 ama chu na masang lam uva achen munpha laipen achun ngahmun asemin, janteng meivah khoma naveng jiuvin chule sunteng meibol khoma na lhonpi jiuvin ahi.’   


34 Pakaijin na phunchelna hou ahin jadoh tan ahileh, alunghang lheh jeng tan ahi. Aman lungtheng tah in kitepna aneijin,✡  
35 'Nang ho khanga gilou miten napu napa teu khanga pat peh dinga katepsa gam khu mu dinga hing nalai naum louhel diu,  
36 Jephunneh chapa Caleb bouvin amu ding ahi. Aman hiche gam hi amu ding ahi ajeh chu lunglha louva Pakai thupeh juijing ahi. Ama le achilhah ten hiche gam sung phabep masanga agamu masat bang uva alo diu ahi.   


37 Nangho jeh in keima chung jenga jong Pakai alung phamo tai. Aman aseijin, “Mose, nangma jeng jong Gamtep Gam nalut louding ahi!”  
38 Nangma khela, Nun chapa Joshua chun, mipi aboncha gamsung chan a alamkai ding ahi. Ama chu tilkhouvin, ajeh chu aman Israel miten alodiu gamsung chan a alamkai ding ahitai.  
39 Keiman gam khu na chate kho hepha loulai ho ka chensah ding ahi. Ajeh chu ama hon eimat gam diu ahi tin na kichauve, hinlah ama hon alo diu ahi.  
40 Tun nangho kileuvin gamthip jotpeh un, Twipi San lam jonin che tauvin.   


41 “Chule na chonset phong uvin, 'Pakai douna a chonse kahi tauve! Pakai ka Pathen uvin eithupeh bang uva, gamsunga khu kache uva gal kaga sat diu ahi.' Ajeh chu na mite hon agal manchah cheh akichoiyun, gamsung lo ding khu baikhen chan agel un ahi.   


42 Amavang nangho seipeh ding Pakaijin kakoma thu aseiye, ‘Gal nakon loudiu ahi, ajeh chu keiman ka lhonpi pouvin ahi. Nangho cham a na cheuva ahileh, nagal miteuvin nasat gam diu ahi.'   


43 Hiche hi keiman ka seipeh nahiuve, hinlah na ngaisah pouvin, avelin Pakai doumah bolin galsat in nakon un ahi.  
44 Chuin Amor mite chu khoite jat bangin ahung kon tauvin, Seir le Hormah chan geiyin nahin delkhum tauve.  
45 Chuin Pakai henga kappum in nakile uvin, hinlah Aman na taonau asang tapoi.  
46 Hiti chun Kadesh mun'a phat sottah nacheng tauvin ahi.    

Gamthip noiya kum phabep 
 

1 Chuin gamthip lang jondin ikiheiyun Twipisan lam jonin icheuvin, Pakaijin eiseipeh bangin, Seir molsang lama chun phat sottah lungdong in ivahle leuvin ahi. ✡   


2 Hichun Pakaijin hiti hin eiseipeh in,  
3 'Nangho gamthip lah a lungdong in naum sot lheh tauve; sahlam gamkai mano tauvin.  
4 Thupeh hichengse hi mipi henga seiyin: “Nanghon na sopiu Esau chilhah Edom mite chenna Seir mun na jotpa diu ahi. Edom mite chu kichat nan alhun den theiju ahi, ching theiyun.” ✡  
5 Aheng uva ima na ngeh lou diu ahi. Ajeh chu keiman Seir gam jouse amaho kapeh ahitan, nangho gambeh neocha jong na kipe theilou diu ahi.  
6 An leh twi na ngaichat uva ahileh, aman napeh uva na kichoh cheh diu ahi.  
7 Ajeh chu Pakai na Pathen uvin nabol natoh jouseu phatthei abohtai. Aman gamthip noiya kal nason chan geiyuva pat ave lhi jinge. Kum somli sungin Pakai na Pathen uvin ima lhasam louvin na umpiuve.   


8 Chuin Esau chilhah ho chenna Seir mun igalkai uvin ahi. Arabah phaicham kiti Elath le Ezion-geber akon hungna lampi vang ipeldoh uvin ahi.  

Hiti chun sahlam nelgam lam juijin Moab lam ino tauvin ahi.  
9 Chuin Pakaijin eigih uvin, “Lot chilhah Moab mite na suhgim lou diu, gal jong nabol khum louhel diu ahi. amaho gou dia Ar kapeh ahitan, amaho gambeh neokhat jong nangho kapeh theilou diu ahi.'” ✡   


10 (Mihat Emim mite chu Ar mun'a ana cheng kha uvin ahi. Amaho chu asang thei un chule atha ujong ahat in Anak mite tobang chu ahiuve.  
11 Emim te le Anak ho chu Rephaim tinjong akiheuvin, Moab miten vang Emim tin akou un ahi.  
12 Masang chun Hor mite chu Seir mun'a ana cheng uvin, hinlah amaho chu Esau chilhah teho toh gal ana kibol uvin, Hor mite chu ana jamdoh tauvin ahi. Israel miten Canaan mite adel gam uva agam pumpi Pakaijin apeh tobang’u ahi.)   


13 Mose’n aseijomin, ‘Chuin Pakaijin iheng uva aseiye, 'Kipatdoh un. Zered lui galkaiyun,' ati. Chuin igalkai tauvin ahi.   


14 “Kadesh barnea ihin dalhah uva kipat Zered Luidung ilhun chan uvin kum somthum le get achetai! Pakaijin hunglhung dia atep bangin pasal galsat thei jouse gamthip lah a athigam tauvin ahi. ✡  
15 Pakaijin asuhmanghel kahseuvin, amaho chu adou in ahi.”   


16 “Galbol thei pasal jouse athi gam phat chun,  
17 Pakaijin kaheng'a aseijin,  
18 Tunia hi Ar mun'a Moab gamgi na galkai diu  
19 chule Lot chilhah, Ammon mite chenna nalut diu ahi. Hinlah amaho na suhgim lou diu gal jong nabol khum lou diu ahi. Hiche gam hi Ammon mite kapeh ahitan, agam hi nang ho kapeh thei louding ahitai.” ✡   


20 (Hiche gam chu Rephaim mite gam'a ana kihe ahin, Ammon miten vang Zamzummim mite tin akou uve.  
21 Amaho jong chu asang thei un chule athau ahat thei uvin Anak mite tobang ahiuve. Hinlah Pakaijin amaho chu asugamhel tauvin ahileh Ammon miten agam alo tauve.  
22 Pakaijin Seir mun'a Esau chilhah te dinga na atoh bang bangin abol in chule Hor mite asugam in ahileh hiche mun'a chun amaho acheng tauvin ahi. Hijeh chun Esau chilhah te tuni chan geiyin hiche mun achun acheng tauvin ahi.  
23 Hiche tobang hin Crete apat Caphtorit mite chunga thilsoh ana lhungin, Avvit mite chu anasu-gam hel uvin, amaho chu Gaza gamkol kho ho a cheng anahiuve. )   


24 Mose’n aseijom nalaijin, “Chuti chun Pakaijin aseiye, 'Tun kipatdoh tauvin! Arnon Vakom galkai uvin. Veuvin, Keiman nakhut uva Amor mi Sihon, Hesbon lengpa kapeh doh ding, chule agam pumpi kapeh diu ahi. Nokhum uvin lang agam khu lo tauvin.  
25 Tu nikhoa kipat nangho jeh a agam a cheng mihem te chunga tijatna kalhun sah ding ahi. Nachung changu thulhut ahin jah doh tengu leh kichat nan alhun den diu ahi.”   

Sihon chunga galjona 
 

26 Mose’n aseikit in, ‘Kademoth gamthip apat Heshbon lengpa Sihon henga chamna thuseiyin palai khat kasol in:   

   
 

27 'Na gamsung ka jotpa diu ahi. Lampi jeng kajot diu chule akimvel lah kahopa lou diu ahi.  
28 Anneh ding le twidon ding neipe uvin, hichu aman kapeh diu ahi. Thil ijakai chung chona kangai chat pipen uchu ahileh nagam ka jotpa uva kagal kai diu hi ahi.  
29 Seir mun'a Esau chilhah ten agam kajotpa uva ka galkaina diu eiphal peh uvin, hiche tobang chun Ar mun'a cheng Moab mite jengin jong abol uvin ahi. Hijeh chun Pakai ka Pathen uvin eipeh nau gam Jordan vadung ka galkai theina diuvin na gamsung nei jotsah tauvin,' katiuve.   

   
 

30 Hinlah Heshbon mun'a Sihon lengpan agamsung hopa ding chu anom tapoi, ajeh chu Pakai na Pathen'in Sihon lengpa lungthim chu asutah in chule Pakaijin eiki thopi uvin ahileh galjona chu eipe tauve.   


31 Chuin Pakaijin hiti hin aseijin, 'Vetan, Keiman Sihon Lengpa leh agam leiset na khut uva kapeh doh pan ahitai. Tun kipan uvin agam pumpi lo dingin kon tauvin,' ati.   


32 Chuin Sihon Lengpan eiho chunga gal bol dingin Jahaz mun'ah kholhang asamtai.  
33 Ahinlah Pakai I-Pathen uvin eiho khut a apedoh tan ahileh, achapa te, chule amite jouse isatgam hel tauvin ahi.  
34 Akhopi jouse leh amite jouse abonchan ithat gam hel tauvin—pasal, numei, le chapang jaona ahi. Mihem khat a khat cha jeng jong asohcha tapon ahi.  
35 Khopi sunga gancha jouse abonchan ichom tauvin chule thil ijakai manlu jouse jong ichang tauvin ahi.   


36 Pakai I-Pathen uvin eipanpi uvin ahileh Aroer kiti Arnon Vakom, Gorge khopi chule agam pumpi Gilead chan geiyin abonchan ijousoh hel tauvin ahi. Eiho dingin baang lhou tah neiya khopi aumpoi.  
37 Ijeh inem itileh, Ammon mite gam dalhan Jabbok vadung chule gamsunga khopi ho— Pakai I-Pathen thupeh bang-banga idalhah jal’u ahi.    

Og chunga galjona 
 

1 Chuban in Bashan lam jonin ikitol uvin, hiche Edrei mun'a chun Og lengpa le agalsat mihon eino khum uvin ahi.  
2 Hinlah Pakaijin kaheng'a aseijin, ‘Ama chu kicha hih un, ajeh chu keiman Og lengpa le agalsat ho chunga galjona kapeh diu ahin, chule agam jouse jong kapeh ding nahiuve. Hesbon gamvaipo Amor mite Sihon Lengpa nabolna bang-bang uvin bol'un,' ati.   


3 Chuin Pakai, Pathen'in Og lengpa le amite abonchan eiho khut a apedoh in, amaho chu ithatgam keiyuvin ahi. Mihem khatcha jeng jong ahing tapoi.  
4 Alalna khopi somgup ijousohkei tauvin—hichu Argob gamkai Bashan lenggam pumpi ahi. Khopi khat jeng cha jong asohcha tapoi.  
5 Hiche khopi ho jouse chu akimvel aboncha pal phatah a kigen le kelkot phatah a kisem sohkei ahi. Chule kho phabep akimvel'a pal kigen lou jong ilo tauvin ahi.  
6 Hesbon lengpa Sihon isuhgam bang uvin, Bashan lenggam pumpi jong abonchan ijousoh hel tauvin ahi. Khopi tin’a mihem jouse —numei, pasal le chapang ithat sohkei uvin ahi.  
7 Khopi jousea gancha ho ihinghoi uvin, thil ijakai manlu jouse jong ichom tauvin ahi.  
8 Amor mite lengpa lalna gam lhumlam Jordan vadung jong ilo’uvin, hichu Arnon Gorge apat Hermon molsang chan gei ahi.  
9 (Sidon mite chun Hermon molsang chu Sirion tin akou un chule Amor miten Senir tin akou uve.)  
10 Tun eihon Gilead le Bashan gamkai pumpi ijousoh tauvin, Og lengpa gamvai pohna Salecah le Edrei chan geiyin ijousoh hel tauvin ahi.  
11 (Bashan lengpa Og chu Rephaim mite dinga leng nukhah pen ahitan. Alupna chu thih a kisem ahin, chule asan dan adung feet som le thum, availam letdan feet gup alhing in ahi. Hiche lengpa lim hi Ammon mite khopi Rabbah mun'a aum nalayin ahi.)   

Jordan solam gam kihop 
 

12 Hiche gam pumpi chu ilo tauvin ahileh, keiman Reuben le Gad insung adingin Aroer apat Arnon Gorge chan gei in chule Gilead gam kehkhat le khopi phabep jaonan kapedoh tan ahi.  
13 Manasseh chilhah te dingin Gilead gam kehkhat le Bashan gam pumpi—Og lengpa lalna masa gam chu—Manasseh phung kehkhat ho ka pedoh tan ahi. (Hiche hi Bashan gam Argob gamkai pumpi hi Rephaim te gam'a kihe ahi.  
14 Manasseh insunga lamkai amin Jair, ama hin Bashan, Argob gamkai pumpi ajousoh hel in, Geshur mite le Maacah mite gamgi chan gei ahi. Jair chun hiche gam chu ama min aputsah in, Jair Khopi ho asah tan, tuni chanin akihe jing na laiyin ahi.)  
15 Keiman Gilead chu Makir phung kapedoh tai.  
16 Chule keiman Reuben le Gad phung a dingin Gilead gam phabep jong kapen ahi. Arnon Vakom lhanglam lailung apat Ammon mite chenna Jabbok vadung chan ahi.  
17 Jordan phaicham, Galilee dillen apat Twi thi dillen chan, Jordan Vadung chu lhumlam gamgi in apang'e. Solam langa din Pisgah lhaang chu ahi.   


18 Hiche phatlai chun keiman ama phung cheh chu lhumlam Jordan a cheng dingin thupeh ka neiyin ahi: Hiche gam pumpi hi Pakai na Pathen uvin nangho gou dia napeh sau hijongleh, na galsat hou chu Jordan galkai uva gal manchah toh amaho khel dia gonsa a um diu ahi. ✡  
19 Chule najiteu, nachateu chule na gancha jouseu keiman kapeh nau khopi hoa um diu ahi.  
20 Pakaijin nang ho banga Israel mite jouse dinga venbitna napeh uva chule agam nalo teng ule Pakai na Pathen uvin Jordan Vadung galkai chan apeh tengu leh, naboncha uva Keiman kapehna gam a chu nakile diu ahi.'   

Mose’n gam achotlut ding kikham 
 

21 “Hiche phat chun Keiman Joshua hiche mopohna hi kapen: Nanghon hiche leng teni chunga Pakai na Pathen natoh abonchan namusoh tauve. Aman Jordan lhumlam lenggam ho a chutobang bang abol ding ahi.  
22 Chu a nam ho khu kicha hih in, Pakai na Pathen'in nangma dinga gal asat ding ahi.” ati.   


23 “Chuin keima Pakai henga katao vin hiti hin kaseiye, ✡  
24 'O Thanei chungnung Pakai, nangman keima nasohpa henga naban thahat naki lahsah in ka musoh tai. Koiham pathen dang van leh leiset a hitobang thil kidang bol thei ding?  
25 Nalung ahileh, Jordan hi nei galkai sah inlang, gamhoi tah Lebanon molsang ho nei musah tan,” kati.   


26 “Hinlah nangho jeh in Pakai kaheng'a alunghang tan, ka taona angaisah tapoi. Chuin aman aseijin, 'Hichu aphatai! Imadang seibeda tan,' ati.  
27 Pisgah Molvum'a kaltouvin lang, sim le mal sah le lhang gave tan. Phatah in ven, amavang Jordan vadung na galkai louding ahi.  
28 Nangma khel in, Joshua tilkhouvin lang suhat in chule thaneina petan, ajeh chu Joshua in mipi aboncha Jordan agalkaipi ding ahi. Masanga namusa gam jouse aboncha aman alo diuva mipi apeh ding ahi,” ati.  
29 Chuin Beth-peor kom'a phaicham achun ium tauvin ahi.    

Mose’n thunung ahina diuva Israel ahilchah 
 

1 Ahile tun, Israel, chinthei tah in thupeh le danthu kahil ding hou hi phatah in ngaiyun. Pakai na Pathen uvin napu, napa teu khanga pat napeh nau gam nalhun theina diu le agama nachen theina diuvin jabol'un.  
2 Ka thupeh ho ima lahdoh le koibe bol hih uvin. Pakai na Pathen thupeh chengse chu jabol jengun.  

✡  
3 Baal-peor mun'a Pakaijin nangho dinga ipi abol chu namu sohkeiyun ahi. Hiche mun'a chun Pakai na Pathen uvin Baal, Peor pathen hou jouse abonchan asugam sohkeiye. ✡  
4 Hinlah Pakai na Pathen uva kitah jouse tuni chanin nadam nalaiyun ahi.   


5 Vetan, Pakai, ka Pathen a konna jui ding dan hichengse hi nangho dinga thupeh ahi. Ajeh chu hichengse hi gamsung nalut tengu leh phatah a najui kimsohkei diu ahi.  
6 Hichengse hi najui uva ahileh, na kimvel uva cheng namdang te sanga athem leh achinga naum diu ahi. Hitobang nun le khan ahin jahdoh tengu leh, 'Itobanga hiche nam lentah te hi chinga dengchang'u hitam! ati diu ahi.  
7 Ajeh chu nam len te pathen akom cha uva aum banga Pakai eiho Pathen ama chu ikou teng einai jeng theiyu tobang namdang ten anei khah ngai em?  
8 Hitobanga chu keiman jong na masang uva ka koipeh danthu hijatpi hi, kicheh tah a ka koipeh bang uva koi dang nam in hitobang anei khah ngai em?   


9 “Ahinlah veuvin! Nanghon namit tah uva namu uva chun chintheiyun. Hiche hi na damsung uva nalungthim uva konna na kiselmang sah lou diu ahi! Na chateu leh na natu teu chan geiya hilson teiyun.  
10 Chule Sinai Mol a Pakai na Pathen'u masanga nadin nikhou chu sumil hihbeh un, chua chun kaheng'a aseijin, 'Mipi ho abonchan kaheng'a hin kouvin, chule Keiman ka tahsa tah a kahil diu ahi. Chutileh ama hon ahinkho uva keima gin ding dan ajil diu, chule amahon achateu jong ahil uva eigin diu ahi.'   


11 “Nangho nahung nai uvin chule Mol bul'a nahung din uchun Mol'a konin meikong vanthamjol langa akikho touvin ahi. Mol chu meibol vom nasatah in atomlha tan ha thimin athim tai. ✡  
12 Chuin Pakaijin meikong lailunga konin najah uva thu ahin seitan ahi. Nang hon agin naja uvin ahin alim namu pouvin; ogin bou ahi.  
13 Aman kitepna asemin—Thupeh som— nanit jing diuva thupeh, chule songpheng ni chunga ajihdoh in ahi. ✡  
14 Hiche phat chu ahi Pakaijin eithupeh a nangho kahilson uva chutengleh nang hon gamsung nalut uva nalo tengu leh a danthu najui uva na jabol diu ahi. ✡   

Milim hou thudol'a gihna 
 

15 Hijeh chun nangho ching theiyun! Sinai Mol a Pakaijin meikong lailunga pat najah uva thu asei nikho chun nang hon tahmel in namu pouve.  
16 Hijeh chun nang hon milim doi itobang lim'a kisem—numei ahilouleh pasal mel a kisem, ✡  
17 gancha hihen chungleng vacha hijongleh, ✡  
18 tol-lhang lah a ganhing hihen, twipi thuhpen noiya um nga lim'a kisem hijongleh a angsunga na bohkhup lou diu ahi.  
19 Chule chunglang navet teng nisa, lha, le ahsite chule vanthamjola thil ho jong bohkhup a akin bol ding na ngaito louhel diu ahi. Hichengse khu aboncha Pakai, Pathen'in leiset a cheng mihemte apeh ahi.  
20 Ajeh chu nangho hi Pakaijin Egypt gamsung meilhum lah a kiloidoh a deitum mong mong dinga tunia hi nasemu ahin, hichu nasuhmil lou diu ahi. ✡   


21 Hinlah nangho jeh in Pakai ka chunga alunghang tai. Aman kitepna asemin chutobanga gam pha Pakai na Pathen uvin gou hoitah a napehna uva khu lutthei louva keima Jordan vadung galkai louding kahi tai. ✡  
22 Hihe gam lo dinga Jordan na galkai diu, ahin keima kahung galkai louding ahi. Keima vang hiche solam vadung a hi thiden ding kahitai.  
23 Hijeh chun chingthei un Pakai na Pathen uvin kitepna napeh hou sukeh hihbeh un. Itobang lim'a hijongleh pathen lim semthu ding gohih un, ajeh chu Pakai na Pathen dinga doumah umtah ahi.  
24 Pakai na Pathen hi mi sumang meikong ahin; Ama hi Pathen thangthip ahi. ✡   


25 Ahunglhung ding phat hoa, tu le cha nahin neiyuva gamsunga na hung chen tengu leh, milim doi kiti sema a-angsunga na bohkhup louhel diu ahi. Hitobang thil hi Pakai na Pathen'u mitmu dinga phalou le lunghan sahna ahi.   


26 Tunia van leh leiset kakou hi nangho hettohsahna ding ahi. Ka kitepna na suhkeh uva ahileh, Jordan vadung galkaiya gamsung nalo uhi hetman louva na manthah jeng diu ahi. Chumun'a chu chomcha bou nachen diu; chuteng na kisumang diu ahi. ✡  
27 Ajeh chu namdang te lah a naki thecheh uva, themcha bou nahoidoh diu ahi.  
28 Chu a, gamdang mite gamsunga, song le thinga milim kisemthu—pathen khomulou, khojalou, netheilou le ima nam jalou chu nahou diu ahi.  
29 Hinlah chu a konna Pakai na Pathen'u nahin hol kit diu ahi. Chule nalungthim pumpiuva nahin hol tengu leh, namu bep diu ahi. ✡   


30 Ahunglhung ding phat hoa, hitobang din mun'a naum uva gim genthei nan nalhun den tengu leh, Pakai na Pathen angsung nahin bel diu, chule athusei jouse na ngai diu ahi.  
31 Ajeh chu na Pakai na Pathen uhi khotona dim Pathen ahin; napu napa teu khang apat akitepna ageldoh jingin Aman na nuse pouvin tin na sumang pouvinte ahilouleh na suhmil lou diu ahi.   

Pathen khat seh ahi 
 

32 “Tun leiset ahung kisem apat tuchana Pathen'in ichan geiya mihemte akhohsah ham, ti thusim le vanthamjol'a ijakai jouse kholdoh uvin. Hitobang thil kidang ho hi najah a namu khah uvem?  
33 Nanghon meikonga Pathen akilah a, awgin najah bang uva namdang ten hitobang thil kidang atokhah tah uvem?  
34 Pathen dangin nampi khat gim hesohna a kon apuidoh a, thil kidang ijakai aki lahsah gal asat peh, ban thahat pan a kithopina, kidang tah a na atohna um kha tam? Ahinlah nangho Pakai na Pathen uvin Egypt gam'a naum lai uva anatoh ijakai namu sohkei tauvin ahi.  
35 Aman ijakai na muchen sah tauvin hiche a konna na hetdoh diu chu Pakai chu Pathen ahin ama tobang adang umlou ahi. ✡  
36 Pakaijin van'a kon'in awgin na jahsah uvin, thupeh ijakai aneijin ahi. Pakai meikonga akilah in nangho na houpi uvin ahi.  
37 Ajeh chu Pakaijin napu napa teu angailun chule achilhah te chan gei phatthei aboh ahi. Pakaijin aban thahat apan in, Egypt gam'a konna nahin pui galkaiyu ahitai.  
38 Nangho dingin namdang te gamla tah in achon doh in, Pakaijin nangho chenna ding gamnom tah na peuvin, tunin na cheng tauvin ahi.  
39 Hijeh a chu hiche hi na geldoh jing diu leh na lungthim uva na chin jing diu ahi: Pakai hi van'a jong leiset a jong Pathen ahin, ama tobang dang aumpoi.  
40 Tunia ka thupeh chengse aboncha na juikim sohkeiyuva ahileh, ijakai pha chamkim sohkei ding na chateu chan geiya phatthei chang diu ahi. Imatih chana gamsunga kipah leh lungmonga nachen diu, na hinkhou asotna dinga Keiman thupeh hichengse hi phat jousea dinga kapeh nahiuve.”   

Solam'a Bitna khopi ho 
 

41 Chuin Mose’n solam Jordan Vadunga khopi thum asepkhen in ahi. ✡  
42 Koi hileh kitomona masa umlouva mikhat in midang khat atha khah a ahileh, ahoidohna dinga hiche mun a chu jamlut ding ahi.  
43 Khopi thum ho chu: Reuben phunga dinga gamthip noiya Bezer khopi; Gad phunga dinga Gilead gamsunga Ramoth khopi; Manasseh phunga dinga Bashan sunga Golan khopi hi ding ahi.   

Pathen danthua kihilna 
 

44 Thupeh hichengse hi Mose’n Israel mite henga aseipeh ahi.  
45 Hichengse hi danthu jui ding’a Mose’n Israel miten Egypt gam adalhah uva apeh,  
46 Beth-peor toh kinai solam Jordan vadung phaicham ngahmun aum laiyuva apeh ahi. (Phat masa chun hiche gam hi Amor mite Lengpa Sihon in Heshbon mun'a konna ana vaipoh ahi. Hinlah Egypt gam'a konna Mose leh Israel mite ahung doh uchun ana sugam hel tauvin ahi.  
47 Chuin Israel miten Bashan lengpa Og lalna gam leh anei agou jouse achom chai keiyuvin, solama Amor mite leng teni jaona ahi.  
48 Israel miten Aroer apat Arnon Vakom chule Sirion mol Hermon tia jong kihe chan geiyin ajousoh hel tauve.  
49 Chuin ama hon solam gamkai Jordan vadung pang leh Twipi Thi chan geiyin ajousoh uvin, Pisgah noilam chan gei ahi.)    

Thupeh som ho 
 

1 Mose’n Israel mite akoukhom in aheng uva aseipeh in, “Israel miten phatah in ngaiyun. Tunin Dan thupeh chengse hi jasohkeiyun, kihilnan neiyun lang najui kimsohkei diu ahi!  
2 Pakai I-Pathen uvin Sinai Mol a kimaiton kitepna eisempi tauvin ahi.  
3 Pakaijin hiche kitepna hi ipu-ipateu toh asem ahipon, amavang tunikhoa eiho toh asem ahi.  
4 Mol achun Pakaijin kimaiton meikong lailunga konin nangho na houlimpi uvin ahi.  
5 Nangho leh Pakai kah a keima ka dinge, ajeh chu nang hon meikong nakicha uvin mol chu na nailut ngam tapouve. Pakaijin kaheng'a thu aseijin, athusei doh aboncha nangho kapeson in ahi. Pakai thuseidoh chu hiche hi ahi:   

   
 

6 Keima Pakai na Pathen kahin, Egypt gam'a soh a konna na huhdoh pau chu kahi.   


7 Kei tailou pathen dang nanei lou diu ahi.   


8 Nang hon nangho dinga lim semthu, itobang lim a hijongleh van le leiset chule twikhanglen sunga nanei theilou diu ahi. ✡  
9 Hitobang lim semthu ho angsunga chu naboh khup uva nahou louhel diu ahi. Ajeh chu keima Pakai na Pathen u kahin, pathen dang semthua konna thangtomji kahi, hiche chonsetna chu na chateu khang geiya pap kalhunsah ding; keima ei pam pai insung pumpi chunga, khangthum leh li chan geiya lethuhna ka lhunsah ding ahi. ✡  
10 Hinlah ka thupeh nit a keima eingailu jing ho chunga, akhang akhanga ngailutna kalhunsah ding ahi.   


11 Pakai na Pathen min na suhboh louhel diu ahi. Koi hileh Pakai min suboh chan chu ngaidam chang louding ahi. ✡   


12 Pakai na Pathen thupeh banga Sabbath nikhotheng chu nanit jing diu ahi. ✡  
13 Natohna ding nigup naneiyun ahi, ✡  
14 hinlah nisagi lhinni Sabbath nikho hi Pakai na Pathen dinga kicholdona nikho theng ahi. Hiche nikhoa hi koima chan insung natoh abol theilou ding ahi. Hiche hi nangho nahiuvin, na chapa teu le na chanu teu, nasoh pasal ho le numei hou, bongchal ho leh sa-ngan ho chule na gancha jouse jaona, chule gamdang mi nalah uva hung cheng ho jaona hi ding ahi. Nangma banga nasoh numeiho le pasal ho jong kichol diu ahi.  
15 Hiche hi nasuhmil lou diu ahi, khatvei chu Egypt gamsunga soh a um nahiuvin, hinlah Pakai na Pathen uvin aban thahat pan a nahin puidoh u ahi. Hiche jeh a chu Pakai na Pathen uvin Sabbath nikhoa na kichol diuva thupeh anei ahi.   


16 Pakai na Pathen thupeh bangin nanu, napa jabol un. Chutileh Pakai, Pathen'in napeh nau gamsunga na hinkhou sot ding ahi. ✡   


17 Toltha nabol lou diu ahi. ✡   


18 Jonthanhoi nabol lou diu ahi. ✡   


19 Guchat nabol lou diu ahi. ✡   


20 Naheng nakom douna hettohsah a napan lou diu ahi. ✡   


21 Naheng nakompa ji na deichat lou diu ahi. ✡ Chule naheng nakompa in ahilouleh gam na deichat lou diu, asoh numei hihen pasal hijongleh, abongchal hihen asangan hijongleh, naheng nakompa nei ipi dang hijongleh na deichat lou diu ahi.   

   
 

22 Hichengse hi Mol bul'a na kikhop lai uva Pakaijin aseidohsa ahitai. Meibol le muthim in atomna sunga meikong lailunga pat osangtah a Aman aseidoh ahi. Hiche aseidoh ho chu aboncha songpheng nia ajihlut a keima eipeh ahi. ✡   


23 “Ahin nanghon muthim lah a konna a awgin najah uva, mol chu meikong kongjeju a aum pet chun na phung lamkaihou le upaho kaheng'a ahung uvin ahi.  
24 Ama hon asei uvin, 'Veuvin! Pakai I-Pathen uvin aloupina le aletna eimusah uvin, chule meikong lailunga konin a awgin kajauve. Tunin Pathen'in mihem keiho jah a thu aseije ti kamu uvin, chule keiho kahing nalai uve!  
25 Tunvang ipi dinga thi ikichat kit diu ham? Pakai I-Pathen uvin iheng uva thu asei kit a ahileh, thinan eilhun den uva meikonga iki govam jeng theiyu ahi.  
26 Haina hu neiya hing itobang hijongleh, eiho banga hingjing Pathen awgin ja a thi louva hing thei aum dem?  
27 Nangho cheuvin lang Pakai I-Pathen uvin ipi asei em ga ngai tauvin. Chuteng hung kile kit unlang Pakaijin ipi asei em ti kaheng uva hung seiyun, keihon kangai uva kajui diu ahi.'   


28 Keima henga na ngeh chan’u Pakaijin ajasoh tan ahi. Pakaijin hiti hin aseiye, 'Mipi hon nangma henga ipi asei uvem ti keiman ka hesoh keiyin, chule ama hon thudih aseiyu ahi.  
29 Oh, hitia hi ama hon lung ngaichatna anei jing diu chule hiche banga chu ama hon keima eigin jing diu, ka thupeh jong anit jing diu ahi! Hitia chu achon jing uva ahileh, amaho leh achilhah teu chan geiya phatthei chang jing diu ahi.  
30 Chen lang aheng uva gasei tan, “Na ponbuh cheh uva kile tauvin.”  
31 Hinlah nangma hiche mun'a hin ding den nalaiyin chonna dan thupeh aboncha ka seipeh ding nahi. Chule hichengse hi aboncha mipi ho henga na seipeh ding chutileh ama hon achen nau gamsunga chu gouva anei diu ahi.'”   


32 Chuin Mose’n mipi ho henga aseijin, “Nang hon chingthei tah in Pakai na Pathen thupeh aboncha jui ding go uvin.  
33 Pakai na Pathen uvin na thupeh nau lampi chu jui jing uvin. Chutileh nalut uva nalona diu gamsunga hinkho sot tah nachen thei diu na phatthei diu ahi.    

Lungthim pumpia kipelut dinga kouna 
 

1 Pakai na Pathen uvin nangho seipeh dinga danthu eipeh hichengse hi ahi. Hiche gamsung nalut tengu leh, najui kimsohkei diu ahi,  
2 chutileh nadam sung uva natu nacha teu khang geiya keima eigin jing diu ahi. Pakai thupeh aboncha nanit sohkei uva ahileh, lungmonga naum diu chule na hinkhou jong sot ding ahi.  
3 Phatah in ngaiyun, Israel, ajeh chu hichengse hi najui kimsel diu ahi. Chutileh ijakai phachamkim sohkei ding, Pakai, napu napa teu Pathen kitepna banga khoiju le bongnoi lonna gam'a chu nachen diu ahi.   


4 O Israel ngaiyun! Pakai hi I-Pathen’u ahi, chule Pakai ama bou ahi. ✡  
5 Hijeh chun Pakai le na Pathen'u na lungthim pumpiu le na thanei sunin ngailu uvin. ✡  
6 Tunia ka thupeh chengse aboncha chunga kipehna nanei uva najui kimsohkei diu ahi. ✡  
7 Hichengse hi na chateu henga avel vel'a na seipeh diu ahi. Inmun'a na umpet u hihen, lam najot pet u hihen, nalup konu hihen, na kithodoh pet u hijongleh, aheng uva na seipeh jing diu ahi.  
8 Hichengse chu na khut uva kikhi jingun lang chule na chalpang uva jong nakhi chah jing diu, hitia chu na suhmil lou diu ahi.  
9 Na inkot phung uva jong jih unlang chule kelkot mai ajong najih sohkei diu ahi.   


10 Ajeh chu Pakai, na Pathen uvin napu napa teu Abraham, Isaac le Jacob henga akitepna gamsunga na puilut vah diu ahitai. Hiche khopi hoa hi ijakai bukimsel, hichu nang hon man beiya namu diu ahi. ✡  
11 Insung hoa chu nei leh gou ijakai akilamsa hi ding ahi. Twikul ho jong akilaisa ahin, Olive thingphung le adang hoa konna jong aga naneh diu, hiche ho jouse hi nang hon tulouhel a aga nalo diu ahi. Hiche ho hi naneh tengu leh gamsung pumpi nalodim diu ahitai.  
12 Pakai, Egypt gam'a soh a naum laiyuva na huhdoh pau na suhmil louna diuvin chingtheiyun.  
13 Nanghon Pakai, na Pathen'u nagin diu chule ama kin jenga na kisah lel diu ahi. Kihahselna nanei ujongleh Pakai min bou napat diu ahi. ✡   


14 Na kimvel uva namdang te pathen semthu angsunga na bohkhup lou diu ahi.  
15 Ajeh chu nalah uva cheng Pakai na Pathen uhi thangthip Pathen ahi. Ana lunghanna chun leiset chunga konna natol mang jeng theiyu ahi.  
16 Nanghon Massah mun'a na patep bang uva Pakai na Pathen'u na patep lou diu ahi. ✡  
17 Nanghon Pakai na Pathen'u thupeh phatah a nanit jing diu, Dan jouse najui kim sohkei diu ahi.  
18 Pathen mitmua apha jeng bol uvin, chutileh ijakai pha chamkim sohkei ding ahi. Chuteng Pakaijin napu napa teu peh dinga akitepna gampha a chu nalut uva nalo diu ahi.  
19 Pakaijin asei bangin, hiche gamsunga na galmi teu aboncha na delmang diu ahi.  
20 Khonung le nacha teuvin nahin doh diu, “Hiche dan le thupeh hohi ipi tina hiya Pakai I-Pathen uvin jabol dinga eithupeh uham?' ahinti diu ahi.   


21 Chuteng nang hon hitia hi na donbut diu, 'Keiho Egypt gamsunga Pharaoh soh kana hiu ahi, ahinlah Pakaijin aban thahat a eihin puidoh u ahi.  
22 Pakaijin Egypt gamsunga Pharaoh le amite henga thil kidang ijakai akilahsah in, ipu ipateu khanga pat akitepna gamsunga cheng dia eihin puiyu ahi.  
23 Pakaijin Egypt gamsunga konna eihin puigal kaiyu ahi, ajeh chu ipu ipateu henga akitepna chu eipeh theina diu ahi.  
24 Hijeh achu Pakai I-Pathen uvin hiche dan thupeh jui ding jouse hi eipeh uva, hichengse ijuikim sohkei uva ahileh ihinkhou sot ding chule imatih chan a phatthei ichan diu ahi. Hichu tuni chan geiya idamnau ahi.  
25 Pakai I-Pathen uvin eithupeh hou ijabol uva ahileh eiho jouse them changa eisim diu ahi.    

Pathen nam lhen 
 

1 Pakai na Pathen uvin gamsunga nahin pui tengu leh, namdang tampi: Hit mite, Girgash mite, Amor mite, Canaan mite, Periz mite, Hiv mite le Jebus mite khu asuhtheng ding ahi. Hiche nam sagi ho hi nangho sanga hatjo le pungjo ahiuve. ✡  
2 Pakai na Pathen uvin akhut a konna nangho nahin pehdoh tengu leh, nang hon abonchauva na suhgam sohkei diu ahi. Amaho toh kichamna ima semlouva abonchauva na thagam diu ahi.  
3 Chule amaho toh chun na kichen theilou diu ahi. Na chanu teu le na chapa te hou chu amaho chanu te le chapa te toh na kichen sah louhel diu,  
4 ajeh chu ama hon semthu pathen hou dia na chateu apuimang diu ahi. Chuteng Pakai lunghanna nachung uva hung chu jeng ding, chomlou kah a na manthah lo diu ahi.  
5 Hitia hi nabol tei diu ahi. Amaicham phung hou le akhom ho aboncha naphuh lhuh peh diu ahi. Chule Asherah khom ho jong naphuh lhuh uva alim semthu u pathen ho meiya na halvam diu ahi. ✡  
6 Ajeh chu nangho mitheng te nahiuvin, Pakai na Pathen a nahiuve. vannoiya mijouse lah a hi Pakai na Pathen uvin ama gou phapen dia nalhen'u ahi. ✡   


7 Pakaijin namdang te sanga thalhing le hatjo nahi jeh uva nalhen'u hilouvin, amavang nam neopen nahi jeh uva nalhen joh u ahi!  
8 Ajeh chu Pakaijin akitepna ageldoh jingin, nachung uva ngailutna anei jingin ahi. Hijeh achu Pakaijin athahat pana Egypt gam Pharaoh akon suhgimna nachan nauva konna na huhdoh u ahi.  
9 Hijeh chun hethem un Pakai na Pathen uhi Pathen dihtah ahi. Pakai ngailua athupeh nit jing mite chunga, akhang akhanga akitepna akoi jingin ngailutna jong anei jingin ahi. ✡  
10 Hinlah Pakai nahsah louva umho chunga gim genthei alhunsah in asumang jin ahi.  
11 Hijeh chun tunia thupeh kapeh chengse hi aboncha na juikim sohkei diu ahi.   


12 Dan le thupeh aboncha na juikim sohkei uva ahileh Pakai na Pathen uvin na chung uva alungsetna longlou chu akoi jing ding ahi. Ajeh chu napu napa teu khanga pet akitepna ahi. ✡  
13 Pakaijin phattheina leh Ami ngailutna chun naumpi jing diu chule cha jong tampi nahin diu ahi. Pakaijin gam phatah gaphasona ding leh na gancha teu kivahna ding napeh diu, napu napa teu khanga peh dinga akitepna gam nalhun tengu leh louga phatah nachom khom diu, lengpi thah leh Olive thao chule bonghon tampi leh kelngoi hon tampi jaona nanei diu ahi.  
14 Chutengleh vannoiya namdang te jouse sanga phatthei nachan diu ahi. Numei, pasal hihen na gancha teu hijongleh chanei louva khatcha na umlou diu ahi.  
15 Chule dammo veisetna a konna Pakaijin navenbit jing diu ahi. Egypt gam'a gim genthei nathoh bang uva nathoh sah lou diu, na doumah jouseu aboncha asuhmang ding ahi.   


16 Pakai na Pathen uvin namdang te nakhut uva apehdoh chengse aboncha na suhgam diu ahi. Ngailutna beiya nabol diu chule amaho pathen angsunga na bohkhup louhel diu ahi.  
17 Amavang nang hon hitia hi nasei diu, 'Hiche nam mite hi eiho sang'in ahatjo uvin, iti iki doupi thei diu ham?'  
18 Hinlah na kichat theilou diu ahi! Ajeh chu Pakai na Pathen uvin Egypt gam Pharaoh henga ichan geiya na atoh ham ti na geldoh diu ahi.  
19 Pakai na Pathen uvin amaho chunga tijat umtah a na atoh geldoh jingun, hichu nangho mitmu tah a thilsoh ahi. Chule thil kidang ijakai akilahsah ho geldoh jing uvin, aban thahat pan a anatoh thil kidang hoa konna Egypt gam'a pat nahin puiyu chu na suhmil lou diu ahi. Hiche banga chu Pakai na Pathen uvin tua nagal miteu chunga na atoh ding ahi.  
20 Pakai na Pathen uvin nalah uva kisel themlhat um nalaiho nomangna dinga tijatna ahin sol ding ahi!   


21 Hiche nam mite chunga chu kichatna nanei louhel diu ahi, ajeh chu Pakai na Pathen uvin na umpi jing uve, Pathen thilbol thei kidang ahi.  
22 Pakai na Pathen uvin hiche nam mite ho hi athem athem'a asuhmang ding ahi. Khatvei pansa na suhmang jeng theilou diu ahi. Achuti louva ahile gamsa te hung punglha jeng ding ahi.  
23 Hinlah Pakai na Pathen uvin abonchauva nangho khut a apeh doh ding ahi. Amaho abeikahse uva Pakaijin asuhnoh phah diu ahi.  
24 Pakaijin aleng hou nangho khut a apehdoh ding, chuteng nang hon leiset a amin hou na suhmang diu ahi.  
25 Chule a milimdoi semthu hou aboncha na halvam peh diu, milimdoi tomna a kimang sum-eng hijongleh khat jeng cha na kilah theilou diu ahi.  
26 Na insung'u suboh thei ima nanei theilou diu ahi, achuti louleh amaho banga na kisumang diu ahi. Hitobang thil hoa konna gamna kipan ding chule na kidalse jing diu ahi.    

Pathen sumil hih un 
 

1 Tunia ka thupeh chengse hi chingthei tah in jui bukim sohkei uvin. Chutileh nahin thei uva napun diu, Pakaijin napu napate khanga pat peh dinga akitepna gam nalo thei diu ahi.  
2 Pakai na Pathen uvin kum somli gamthip lah a konna nahin puidoh nau geldoh jingun, ajeh chu Pakai thupeh ijakai nanit kimsohna diuva nangho patepna ahi.  
3 Henge, Pakaijin gilkiel'a naum pettah uvin manna na peuvin ahi. Hiche tobang an hi napu napa teu khanga jong um khalou ahi. Ajeh chu mihem te hi changlhah jengseh a hing jou ahipoi ti, Pakaijin nahetsah nau ahin; amavang Pakai kam sunga konna hung potdoh thuchenga bou hinga nahiuve. ✡  
4 Kum somli sungin von-ah ding jong na ngaicha pouvin chule nakeng ujong apom pon ahi.  
5 Hichu geltem uvin: Minu mipan acha ahilna banga, Pakai na Pathen uvin nangho phatchomna dinga bou na khoukhah u ahi.   


6 Hijeh chun Pakai na Pathen'u thupeh chengse abonchan nit kimsoh keiyun lang, Pakai ging jinga hinkho naman diu ahi.  
7 Ajeh chu Pakai na Pathen uvin na gam'u phatah twi nenna thinglhang le phaicham a vacha twi le twikul, twisam putna mun a napuilut u ahi.  
8 Hiche gam pumpi hi mimchang le kolbulei jeng ahin; theiba phung, kolbuthei phung, Olive phung leh khoiju lonna gam ahi.  
9 Hiche gamsung hi anneh thalhinna imacha vatlou ahi. Agamsunga thih jong song banga kimang ahin, thinglhang gam songmantam jeng uma ahi.  
10 Agamsungga naneh tengu leh Pakai na Pathen'u thangvahna napeh jing diu ahi.   

Kiletsah jeh a gihsalna 
 

11 Hinlah hiche phat chu chingthei tah a um phat ahi! Na ninglhinna jal uvin tunia kapeh u Pakai na Pathen'u thupeh na suhmil louna diuvin chingtheiyun. ✡  
12 Nanghon innom nahin kisah doh diu chule haosatah a na inchen diu,  
13 chule na gancha teu jong hung pung cheh cheh ding, sana leh dangka ijakai kimsel'a nahin nei diu, chuteng chingtheiyun.  
14 Chutengleh kiletsah hoithona le Egypt gamsunga soh a konna na huhdoh pau Pakai na Pathen'u na suhmil lou diu ahi.  
15 Aman gamgo le gamsa tijat umtah gamthip noiya aipi hang leh gulse holah a nahin puidoh nau na geldoh jing diu ahi. Aman songpi a konin twi nape uvin ahi.  
16 Aman gamthip noiya manna in navah uvin, hichu napu napa teuvin ahet khahlou anneh ahi. Hiche hi na kineosahna diu leh patepna dinga Aman nangho phatna dinga abol ahi.  
17 Hiche ho hi 'Keima hatna a gou kaki lamdoh ahi' tia nasei louna diuva Aman abol ahi.  
18 Pakai na Pathen'u na geldoh jing diu ahi. Pakai bouvin nangho lolhin theina dinga tha napeh u ahi, ajeh chu napu napa teu khanga pat kitepna guilhun sahna ding ahi.   


19 Hiche hi nahet jing diuva ka thupeh ahi: Pakai na Pathen'u sumila pathen dang nahou uva ahileh, na kisumang jeng diu ahi.  
20 Pakai na Pathen nahsah louva naum uva ahileh, Pakaijin namdang asuhmang ho banga nangho jong na suhmang diu ahi.    

Pathen hepina vanga galjona 
 

1 Ngaiyun, O Israel! Tunia hi nangman Jordan vadung galkaiya namdang te chenna nalut ding ahitan, amaho khu nangho jouse sanga hatthei ahiuve. Khopi sunga acheng uvin chule akhopi kimvel uva pal kigen jouse jong vanthamjol chan'a sang ahi!  
2 Amaho khu nangho sang'in asang jouvin chule athahat jouvin abonchauva Anak chilhah ahiuve. 'Anak mite kidintepi ding koi ham?' tia thu kisei naja tauve.  
3 Ahinlah nahe sohkei uve tunikhoa hi Pakai na Pathen'un kidangtah a aluchung vum uva meikong akilah sah ding asuh gamhel diu ahi. Aman ahin suhnem diu chuteng Pakaijin atepna banga nang hon gangtah a najo uva na nomang diu ahi. .   


4 Pakai na Pathen'un nangho dinga hitobang natoh ahin chaisoh tengleh, 'Mipha te kahi jeh uva Pakaijin hiche gam hi eipeh u ahi!' tia nasei louhel diu ahi. Ajeh chu hiche nam mite phatlou jeh a Pakaijin agam uva konna asoldoh joh ahi.  
5 Nangho chonphat vanga hiche gam hi nalo diu ahipoi. Hinlah hiche nam mite phatlou jeh a adelmang ahin chule Pakai na Pathen'un napu napa teu Abraham, Isaac le Jacob henga akitepna asuh bukim ahi.  
6 Nangho chonphat vang uva Pakaijin hiche gam hi napeh u ahipoi ti nakihet diu ahi, ajeh chu nangho milouchal te nahi bou uve.   

Sana a kisem bongnou geldohna 
 

7 Gamthip noiya Pakai na Pathen'u ichan'a alunghan chu geldoh uvin chule sumil hihbeh uvin. Egypt gam nahin dalhah nikho uva pat tuni chanin Ama dounan nachon jing uve.  
8 Sinai Mol jenga jong nasatah in Pakai na lunghansah un Ama nangho sumang dinga gotsa anahi.  
9 Hiche hi molchung kaumlaiya thilsoh ahin, Pakayin songpheng ni ah imatih chan'a dingin nangho toh kitepna chu asem tan ahi. Nisomli le jansomli jen an nelou twidon louvin kaum'in ahi. ✡  
10 Mol bul'a na kitit laiyun Pakaijin songpheng ni eipen hichu meikong lailunga pat athu seidoh jouse aboncha akhuttah a ajih ahi.   


11 Ni somli le jan somli lhin nikhon Pakaijin ajih kitepna songpheng teni chu eipe tan ahi.  
12 Chuin Pakaijin kaheng'a aseijin, 'Kipatdoh in! Gangtah in chesuh in, ajeh chu Egypt gam'a konna nahin puidoh miten doumah jeng abol tauve. Chomlou kah in ka thupeh nahsah louvin akihei manggam tauve! Sana asujun uvin amaho ding limsemthu akisem tauve!' ati.   


13 Pakaijin kaheng'a asei kit in, ‘Hiche mite lungtah le thungai louna ka muchen tai.  
14 Tun keima che ingting hiche mite hi vannoiya ka suhmang jeng diu ahi. Amaho sanga hatjo le chungnung joa keiman na chilhah te ka tundoh ding ahi, ati.   


15 Chuin molchung vum'a mei akong jeng tan ahile, keima ka hung kumsuh in monmang theilou kitepna songpheng teni chu kahin choijin ahi.  
16 Keiman kahin vesuh in ahileh, Pakai douna chonset nabol tauve ti ka muchen tai. Sana mangchan bonglim doi nakisem thu tauvin ahi. Pakaijin na thupeh nauva kon'in chomlou kah in na kiheimang tauve!  
17 Chuin keiman songpheng teni chu tol lham'a kasep lhan na mitmu tah uvin kasep in ahi.   


18 Hinlah Pakai angsunga nisomli le jan somli masang chun keiman an jong ka nepon chule twi jong ka don poi. Ajeh chu nang hon Pakai doumah bol in hinkho namang tauvin ahi.  
19 Pakai lunghanna na chung uva ahung chuh a na thagam diu chu keima ka kicha lheh jenge, hinlah Pakaijin ka taona eisanpeh kit in ahi. ✡  
20 Pakai chu Aaron chunga alung phamo lheh jeng tan, tha ding agon ahi. Aaron dingin ka taovin ahileh Pakaijin ahing hoi tan ahi.  
21 Na chonset nau bonglim chu kalan mei lah a ka halvam tan vut kaso tan ahi. Mei kihalna vutvai abonchan kalan molchunga konna vadung twi a ka seplha tan ahi.   


22 Massah, Taberah le Kibroth-hattaavah mun'a Pakai doumah nabol uvin ahi. ✡  
23 Chule Kadesh-barnea mun'a Pakaijin hiche thupeh mangchan nasol tauvin ahi: Chetou un keiman kapehna gam khu galo tauvin. Hinlah Pakai na Pathen thupeh nahsah louvin hinkho namang uvin ahi. ✡  
24 Henge, Pakai doumah jeng nabol uve tihi keiman kahin he jingin ahi.   


25 Hijeh a chu nisomli le jan somli Pakai henga ka bohkhup in ahi, ajeh chu Pakaijin na boncha uva suhmang ding nagot u ahitai.  
26 Pakai henga hiti hin kataove, O thaneipen Pakai, hiche mite hi sugam hih un. Amaho hi namite ahiuve. Chule amaho hi na goulupen, Egypt gam'a na huhdoh a naban thahat pan a nahin puidoh ahiuve.  
27 Hiche mite chonsetna leh louchalna a kon'in ngaidam tan, chule ka puluiyu Abraham, Isaac le Jacob geldoh in.  
28 Hiche mite hi na suhmanga ahileh, Egypt miten hitia hi asei diu, “Israel mite athi gam tauve, ajeh chu Pakaijin akitepna gam'a chu apui lhung joulou ahitai.” Ahilouleh “Hiche mite hi Pakaijin avetda jeh a asuhgam ahi tauve; thagam dinga apuile ahi, tia asei diu ahi.”  
29 Ahinlah amaho hi na mite ahiuvin nagoulo ding, Egypt gamsunga konna naban thahat pan a nahin puidoh ahiuve.    

Kitepna thah 
 

1 Hiche phat lai chun Pakaijin kaheng ah aseijin, Songpheng ni masanga toh kibang chat hin choiyin chule Thingkhong khat phatah in sem inlang asunga khum ding ahi. Hiche na ding chun molchunga kaheng'a hung kaltouvin,  
2 chule songpheng chunga chu masanga na sekeh chunga thucheng kijih bang-banga kajih lut ding ahi. Chutengleh Thingkhong sunga nakoi ding ahi, ati.   


3 “Keiman thinggi Thingkhong in kasemin chule amasa a bang bangin songpheng ni ka suitoh in ahi.  
4 Chuin Pakaijin avelin thupeh som ho chu ajih lut in, keima eipe tan ahi. Thucheng ho chu thakhat ahin, Pakaijin mol bul'a nakikhop nikho uva meikong lailunga pat ana sei chu ahi.  
5 Molchunga kon kahung kiheisuh in, kitepna songpheng teni chu kitepna Thingkhong sunga kakoi tan, hichu Pakai thupeh banga keiman kabol ahi. Songpheng teni chu thingkong sunga aum nalaije.”   


6 (Israel mite chu Jaakan twikul mun'a kon'in Moserah kiti Aaron kivuina mun'a chun akitol tauvin ahi. Achapa Eleazar chun thempu chungnung natoh atoh ahi. ✡  
7 Hiche mun'a pat chun Gudgodah mun ajon tauvin, aban'in Jotbathah, vadung le vacha tampi lonna gam ahi.  
8 Hiche phat lai chun Pakaijin Levi insung mite chu Pakai Kitepna Thingkhong pu dingin achomkhen uvin, chuleh Pakai angsunga ding diu Pakai min'a thempu na atoh diu, Ama min a phatthei bohna aphon diu ahi. Hiche ho hi amaho natoh ding ahi. ✡  
9 Hiche jeh achu Israel mite lah a Levi insung chu chenna ding gamtum nei louva um ahiuve. Pakai na Pathen'un asei banga Pakai Ama tah chu agou lupen'u ahi.)   


10 “Keima chu, amasa a bangin nisomli le jan somli molchunga Pakai henga kaum in ahi. Pakaijin avelin ka taona asang'in nangho suhmang louding pha asah tan ahi.’ ✡  
11 Chuin Pakaijin kaheng'a aseijin, 'Kipat inlang na kholjin nau jom tauvin, chule napu napa teu peh dinga kakitepna, gou lodin mipi ho lamkai tan,” eiti.   

Ngailut le jabol dinga kouna 
 

12 Chule tun, Israel, Pakai na Pathen'un nanghoa konna adei chu ipi ham? Aman adei chu Pakai na Pathen, nagin uva chule Pakai lunglam jeng nabol diu, na lungthim pumpiuva Pakai lam jeng nakat diu hi ahi.  
13 Chule tunia najah uva kasei, Pakai thupeh chengse aboncha na juikim sohkei diu ahi.   


14 “Veuvin, van sangpen leh leiset chunga thil ijakai jouse hi Pakai na Pathen uva bou ahi.  
15 Ajeh chu Pakaijin na pului teu ana ngailun hijeh a chu, achilhah teu nangho jouse jong namdang jouse sanga Pakaijin na khohsah joh u ahi.  
16 Hijeh chun na louchal nauva kon'in, nalung heiyun.   


17 Ajeh chu Pakai na Pathen uhi pathen jouse Pathen chule pakai jouse Pakai ahi. Ama chu Pathen thupi, thahat le jaum Pathen, sihnei langneina neilou ahi. ✡  
18 Aman meithai ho leh chaga ho chunga thutah aumsah in ahi. Aman gamdang mi nalah uva chengho angailun, neh le chah chule sil le chen ding apeuvin ahi.  
19 Hijeh a chu nang hon jong kholjin mi na ngailut diu ahi, ajeh chu nangho tah jong Egypt gam'a kholjin mi na-na hiu ahi.  
20 Nanghon Pakai na Pathen'u nagin uva nahou diu Ama natuh chah diu ahi. Na kitepna hou chu Ama min'a bou nanei diu ahi.  
21 Ama bou na Pathen ahin, chule Ama bou choi-at dinga lom, ama bouvin thil kidang ijakai abol in, hichu namit tah uvin namu sohkei uve.  
22 Napu napa teu Egypt gam'a achesuh uchun amaho mi somsagi bou ahiuve. Hinlah tun nangho Pakai na Pathen'un van'a ahsi jat in na semdoh tauvin ahi. ✡    

1 Nanghon Pakai na Pathen'u na ngailut diu chule Pakai dan leh thupeh aboncha najui tei diu ahi.  
2 Na lungthim'un ching jingun, keiman tua hi na chateu Pakai na Pathen'u sinsah dan hekha loulai ahilouleh aloupina le aban thahatna mukha loulai ho heng'a kasei ahipoi.  
3 Amahon Egypt gam'a Pharaoh le agamsung douna a melchihna kidang le detmah thil kibol ho amu hih uve. ✡  
4 Amahon Egypt sepai te le sakol ho le akangtalai hou—nahin del lai uva Twipi San a iti alhah lhum sah ham ti amu hih uve. Aman amaho asuhmang uva, chule tuni chan'a kimudoh talou ahiuve! ✡   


5 “Na chateuvin ichan a Pakaijin gamthip noiya pat hilai nahung lhun chan uva na khohsah u amu pouve.  
6 Na chateuvin Dathan le Abiram insung mite (Reuben chilhah, Eliab chapa teni), aponbuh ule anei agou jouseu chunga athilbol, leiset in akamsah le avallhum amu pouvin ahi. ✡  
7 Hinlah nang hon Pakai natoh kidang abonchan namit tah uvin namu sohkei tauvin ahi!   

Jabolna jeh a phattheina ho 
 

8 Hijeh chun chingtheiyun, tunia thupeh chengse aboncha na juikim sohkei diu, chutileh na thahat diu na lutna diu gamsung nalo thei diu ahi.  
9 Jabolna nanei uva ahileh Pakaijin napu napa teu khanga peh dinga akitepna gam napeh diu ahi, ajeh chu achilhah ten hiche khoiju leh bongnoi lonna gam khu alo diu ahi!  
10 Hiche gam nalo diu khu nahin dalhah u Egypt gam tobang ahipon, hiche honsung'a muchi nalhah tengu leh kenga twilam le kotong nasem tobangu ahipoi.  
11 Amavang, nalo diu gam hi thinglhang le phaicham a go aneng in—  
12 agamsung pumpi hi Pakai na Pathen'un kumlhung lhalhunga avetkolna gam ahi!   


13 “Tunia naheng uva ka thupeh chengse phatecha ahile najui uva ahile, chule Pakai na Pathen'u hi na lungthim pumpiu le na lhagao pumpi uva akin nabol uva ahileh, ✡  
14 Pakaijin phat bichin kikhel dungjuiya gomasa le gonukhah ahin juhsah ding, chuteng chang le mim, lengpiga thah le olive ga thah nahin pohlut diu ahi.  
15 Na gancha te diuva anpha tah tah napeh diu chule nang hon nadu chan’u naneh thei diu ahi.   


16 “Hinlah chingtheiyun. Na lungthim'u kilhep lhah sah hih uvin, ajeh chu Pakaiya konna kiheimang a pathen dang nabel lo diu ahi.  
17 Achuti louva ahileh Pakai lunghanna chun na halvam jeng diu, Pakaijin vankot akha ding gotwi aum lou teng nang hon ahina banga chang na khop tup theilou diu ahi. Chuteng hiche gampha mun'a chu hetman louva na thigam jeng diu ahi.   


18 “Hijeh chun ka thupeh chengse hi na lungthim cheh uva koiyun. Na geldoh jingna diuvin na khut uva kibu uvin chule na chalpang uva kikan uvin. ✡  
19 Na chateu henga na seipeh sohkei diu ahi. Insunga na umpet u hihen, lam najot pet, imut kon chule na thodoh kon teng ujongleh na seipeh diu ahi.  
20 Thupeh chengse chu kotphung leh kelkot jousea najih diu ahi,  
21 chutileh vanthamjol um laisea, Pakaijin napeh nau gamsunga nangho leh na chateu chule na chilhah teu chan geiya lungmonga na chen diu ahi.   


22 “Ka thupeh jouse hi chingthei tah a najui diu ahi. Na ngailut nau chu Pakai na Pathen lama nache nau leh na tuhchahna uva musah un.  
23 Chuteng Pakaijin na masang uva namdang jouse adelmang ding, amaho lenjoh uhen hatjo jongleu, agam'u nalah diu ahi.  
24 Nakal sondohna chan u chu nangho gam hi ding ahi. Na gamgiu kilhun ding dan chu lhanglam'a gamthipnoi apat sahlam'a Lebanon chan, chule solam'a Euphrates Vadung apat lhumlam'a Mediterranean Twipi chan hi ding ahi. ✡  
25 Nangho dounan koima ding ngam ponte, ajeh chu Pakai na Pathen uvin akitepna banga na chena chan uva miten na ginna diu le kichatna akoi ding ahi.   


26 “Veuvin, tunia phattheina leh gaosapna nakilhen diuva kapeh diu ahi!  
27 Pakai na Pathen'u thupeh chengse hi nanit sohkei uva ahileh nangho phatthei nachan diu ahi.  
28 Hinlah Pakai na Pathen'u thupeh na nuse uva ama a konna kiheimang'a tumasanga nahet khah lou u pathen dang ho nahou uleh naki gaosap diu ahi.   


29 “Pakai na Pathen uvin gamsung'a napuilut uva chule goulo dia napanpi tengu leh, phattheina ho Gerizim Mol'a nasap diu chule gaosapna Ebal Mol'a nasap diu ahi. ✡  
30 (Hiche molsang teni hi Canaan mite gam Jordan Phaicham a lhumlam Jordan Vadung, Gilgal khopi toh kinai cha, Moreh gangpiphung apat kigamlat talou ahi.)  
31 Ajeh chu nang ho Pakai na Pathen'un peh dinga atepsa gam lut dinga Jordan vadung na galkai ding koncha nahi tauve. Agamsung nalhun uva nachen tengu leh,  
32 tunia keiman kapeh u dan jui ding jouse, chingthei tah a nahin jui sohkei diu ahi.    

Houna mun dinga Pakaijin alhen 
 

1 Hichengse hi Pakai napu napa teu Pathen'in dan leh thupeh jui dinga napeh u ahin chinthei tah a najui diu ahi. Nadam sung uva jana neitah a nabol diu ahi.   


2 Hiche gam khu nalhun uva, namdang te abonchauva nano mang tengu leh, a pathen milim semthu jouseu molchunga hihen, gammang lah chule thingphung tinchenga hijongleh na suhmanghel diu ahi.  
3 Amaicham hou nasuh set diu chule maicham phung jouse jong nasuh chim diu ahi. Asherah ho jong meiya nahalvam diu chule a pathen min jouseu aboncha na suhmanghel diu ahi! ✡   


4 Hiche lim semthu hou miten apathen'u ahou bang uva nang hon nahou lou diu ahi.  
5 Amavang nang hon Pakai na Pathen houna ding mun'a Israel insung aboncha kikhop khomna mun'a chu gin leh jabol tah a nahou diu ahi.  
6 Hiche mun'a chu nacham tah uva pumgo thilto nahin choi diu, na thilto diu som’a khat, kitepna suh bulhitna ding thilto chule na gancha penglha masa jouseu jong na todoh cheh cheh diu ahi.  
7 Hiche mun'a chu nang leh na insung miten Pakai ansunga anneh khom nanei diu, Pakai phatthei na ho nachan diu ahi, ajeh chu nangman Pakai na Pathen thupeh nanit jal ahi.   


8 Pakai kin nabol danu jong kikhel ding ahi. Tunin nangho dei danin nabol uvin,  
9 ajeh chu Pakai na Pathen'un atumbeh a napeh nau gam nangho jouse dinga choldona gam chu na lhun nailou u ahi.  
10 Hinlah nang ho chomlou kah a Jordan vadung na galkai diu Pakai na Pathen'un napeh nau gam'a chu nachen diu ahi. Aman nagal miteuva konna na kicholngah sah uva chule gamsunga chu bittah a a na khosah tengu le,  
11 naboncha uva keiman ka thupeh chengse nahin choi diu—pumgo thilto, na thilto diu ho, kitepna suh bulhitna ding thilto hichengse hi, Pakai na Pathen min jabolna dinga alhenna mun'a chu nahin choi sohkei diu ahi.   


12 Hiche mun'a chu na chanu teu ahin, na chapa teu chule nasohte jouseu jaona Pakai na Pathen henga thangvahna nanei khom diu ahi. Chule khopi sunga nachen khompiu Levi mite na geldoh jing diu ahi. Ajeh chu ama hon gam chanvou anei lou’u ahi.  
13 Nangho chingtheiyun, ajeh chu mun jousea pumgo thilto na todoh theilou diu ahi.  
14 Na insung miteu chenna mun, hichu Pakaijin adeilhenna mun'a vang chu natodoh thei diu ahi. Hiche mun'a chu pumgo thilto natodoh diu chule ka thupeh aboncha na bolkim sohkei diu ahi.   


15 Na ganchate vang chu na kitha uva khopi nadei dei nauva naneh jeng theiyu ahi. Pakai na Pathen'un phatthei aboh ganchaho chu naneh jeng theiyu ahi. Hou thudol'a thenpet hihen bohpet hijongleh nabon uva Sakhisa leh Sapeng tua naneh bang uva hi naneh thei diu ahi.  
16 Ahin gan thisan vang chu naneh lou diu, chule tollham a twi banga nasun lhah diu ahi. ✡   


17 Hinlah nang hon na thilto hou chu na khopi sung uva naneh theilou diu, hichu som’a khat ahin, gathah, Olive thao, na gancha asoh masaho ahin chule kitepna thilto, chule mimal kipehna thilto ho hijongleh khopi dunga naneh lou diu ahi.  
18 Hichengse chu Pakai na Pathen utoh aman adeilhen na mun'a chu naneh diu ahi. Na chateu ahin, nasoh teu ahin chule khopi sunga Levi mite jaona a nabol jouseu Pakai na Pathen'u umpina a nabol diu ahi.  
19 Chule na damsung uva Levi mite na geldoh jing diu ahi.   


20 Pakaijin akitepna banga nagam'u ahin kehlet tengleh, nang hon sa na duchat tengu leh itih hijongleh naneh thei diu ahi.  
21 Pakai na Pathen'in ama houna dinga adeilhenna mun chu na chenna a konna lamsao tah hi ding hijongleh na jabol diu ahi. Chutia lamsao chu ahileh, keiman ka thupeh bang uva gancha lah a na kelcha hon, na kelngoi hon chule na bong hon lah a nadei na kitha uva naneh jeng theiyu ahi.  
22 Nalah uva koi hijongleh atheng hihen aboh hileh tua Sapeng le Sakhisa naneh jiu banga hichu naneh jeng thei diu ahi.  
23 Ahin gan thisan vang naneh louhel diu ahi, ajeh chu thisan hi hinna ahin, hinna thisan chule asa naneh kop lou diu ahi. ✡  
24 Hiche sang chun, athisan chu twi banga tol lhama nasun lhah diu ahi.  
25 Gan thisan chu naneh lou diu ahi, chutileh nangho leh nacha teu chunga ijakai pha sohkei ding ahi, ajeh chu Pakai lunglam chu nabol diu ahi.   


26 Atumbeh a na thilpeh diu leh kitepna thilto chu choiyun lang, Pakaijin adei lhenna mun'a chu naga koi diu ahi.  
27 Nanghon Pakai na Pathen adia pumgo thilto gan thisan naga todoh teitei diu ahi. Gan thisan jouse chu Pakai maicham'a nasun khum diu, asa vang naneh diu ahi.  
28 Ka thupeh jabolna dingin chingtheiyun, chutileh nangho leh nacha teu chunga ijakai pha sohkei ding ahi, ajeh chu Pakai lunglam chu nabol diu ahi.   


29 Pakai na Pathen na masang uva ache a namdang ho asuhmang tengleh nanghon na nomang uva agam uva nachen diu,  
30 achon chan’u jui ding nagot louhel diu chule apathen hou kin jong nabol louhel diu ahi. A pathen hou chung chang hetnomna jong nei louva, 'Hiche nam mite hin pathen iti ahou uham? A chon dan u kajui nom'e' tia jong nakhol lou diu ahi.  
31 Nanghon namdang ten apathen’u ahou bang uva Pakai na Pathen nahou louhel diu ahi. Ajeh chu ama hon Pakai lama dinga doumah jeng abol uvin, achapa teu leh achanute hou jeng jong apathen diuva akatdoh jiu ahi.   


32 Hijeh chun ka thupeh jouse hi chingthei tah a najui diu ahi. Nanghoa konna ima kilahdoh sah hih unlang chule imacha lah ding nagot lou diu ahi. ✡    

Milim hou gihna 
 

1 “Nalah uva gaothusei ho khonunga hunglhung ding aseiyun, ama hon thil kidang melchihna ho akilahsah uva,  
2 hiche banga chu gaothua asei doh jouseu agui lhun'a ahileh, Amaho chun hitia hi asei uva, ‘Hungun, tumasanga nahet khahlou u pathen ho—keiho pathen hou tau hite—  
3 atiu leh na nahsah lou diu ahi. Ajeh chu na lungthim pumpiu le na lhagao pumpi uva na ngailut u hinam tia Pakai, na Pathen uvin na patep nau ahi.  
4 Pakai, na Pathen'u kin jeng nabol uva nagin diu ahi. Athupeh ho nit uvin, a ogin ngaiyun, chule Ama tuhchah uvin.  
5 Alam louva gaothu seidoh a khonung ding thilmu ho abonchauva thina chang diu ahi. Ajeh chu ama hon na huhhing pau Pakai, na Pathen'u Egypt gam'a konna nahin puidoh pau doumah jeng abol tauvin ahi. Pakai, na Pathen'u thupeh a kon'in puimang ding nagouvin, hijeh achu thina na chansah teitei diu ahi. Hitia chu nalah uva konna phatlouna ho natol mang diu ahi.   


6 Mikhat touvin guhthim in nahin lhem uhenlang—na sopipa, na chanu, na chapa, na ngailuttah na jinu, ahilouleh naloi ngaipen chun, ‘pathen dang hou din cheu hite' tihen—hinlah hiche pathen ho hi napu, na pateu jengin jong ana het khah lou ahi.  
7 Nahin lhep patep diu, napu napa teu khanga pat le leiset a nahet khah lou pathen hou tauvin, ati diu ahi.  
8 Hinlah athu uva nanun louhel diu ahi. Chule hepina jong nanei lou diu, ven jong na venbit thei louhel diu ahi.  
9 Amaho chu thina na chansah teitei diu ahi! Amasa tah in kholhangsam leu chun mipin nahin kithopi diu ahi.  
10 Athemmo a chu songa naselih diu ahi ajeh chu ama hon Egypt gam'a nasoh channa uva konna na huhdoh pau Pakai na Pathen uva kon'in puimang ding nagouve.  
11 Chuteng Israel pumpin ajah uva kicha diu, chule ngolhoitah a chon kit talou ding ahiuve.   


12 Pakai na Pathen uvin napeh nau khopi sunga nachen tengu leh, nang hon hitia thu kisei najah diu,  
13 nalah uva michavai hon nasopi hou henga 'Nahet khah louhel'u pathen ho gahou uhite' tia asei uva apuimang diu ahi.  
14 Hitobang dinmun hoa konna hi atah chu chingthei tah a na kholchil diu ahi. Nalah uva hitobang thulhut hi adih in aum mong tai ti aki cheh tengleh,  
15 hiche khopi chu nalonvuh uva achilhah te jouseu le agancha jouseu geiya na suhmanghel diu ahi.  
16 Mun kihong laiya chu thil kichom ho naset uva aboncha na halvam hel diu chule khopi chu Pakai na Pathen uva dinga pumgo thiltoa pang ding ahi. Hiche khopi chu itih a jong sahphat kit louding, ase a um jing ding ahitai.  
17 Khopi sahdohna thei thil khat cha jong na umden sahlou diu ahi. Chuteng Pakai milungsetna chu nachan diu chule hepina dimset a napu napa teu khanga akitepna banga nam lentah naso diu ahi.   


18 A ogin na ngai uva tunia athupeh jouse nanit uleh Pakai na Pathen'u hepina nachan diu, chutia nabol uchun Ama alunglhai sah ding ahi.    

Hou lamdol'a Satheng leh saboh 
 

1 Nangho Pakai na Pathen a nahitah jeh un thipul douna nanei tengu leh chalsam kitan ahilouleh kivomui nabol louhel diu ahi.✡  
2 Pakai na Pathen diuva nangho atheng dia khindoh nahi tauve, chule Aman leiset chunga nam jouse lah a Ama goulupen a na lhendoh u ahitai. ✡   


3 Chule gancha boh kiti phot naneh theilou diu ahi.  
4 Hichengse vang hi naneh thei diu ahi: bongchal, kelngoi, kelcha,  
5 sajuh, pelkai, sakhi, gam kel, chule molchunga kelngoi ahi.   


6 Nanghon atin kika leh a-ih lhaikit tapou sa naneh thei diu,  
7 hinlah hiche teni neilou sa vang chu naneh lou diu ahi. Hijeh a chu sangongsang, talep, bui amaho cheng naneh lou diu ahi. Amaho hin ihdoh an alhaiyun ahin akengtin'u akika pon ahi. Hijeh achu hiche gancha ho hi nangho dinga sathenglou ahi.  
8 Chule vohcha naneh lou diu ahi. Akengtin akika nan ahin ihdoh an alhai pouve, hijeh a chu nangho dia sathenglou ahiye. Hiche gancha ho hi asa jong naneh theilou diu chule athilong jong na tohkhah lou diu ahi.   


9 Twikhanglen'a cheng ganhing lah a alip leh alha nei jouse naneh thei diu ahi.  
10 Twikhanglen'a um alip leh alha neilou jouse naneh lou diu ahi. Amaho chu nangho dia sathenglou ahi.   


11 Nang hon chungleng vacha atheng jouse naneh thei diu ahi.  
12 Hichengse hi naneh theilou diu ahi: muthong, mubong, muvom,  
13 muthi, sumbupi,  
14 va-ah leh ama tobang jouse,  
15 muvanlai, muthi-muhchom chule ama tobang jouse,  
16 sumbupi nou, sumbupi len, sumbu changlit,  
17 muthibong, sumbupi, Egypt mite muthi,  
18 bah chule adang phabep jaona naneh lou diu ahi.   


19 Tollham a vahle lung lhanei jouse hi nangho dia athenglou ahiuvin naneh theilou diu ahi.  
20 Hinlah vacha hihen lung hijongleh alhanei ahivanga hou thudol'a atheng kitiphot chu naneh diu ahi.   


21 Ganhing ama macham'a thi naneh theilou diu ahi. Nakhopi sung uva kholjin miho napeh thei diu ahilouleh na hetkhah lou mikom'a najoh thei diu ahi. Amavang nang hon naneh theilou diu ahi. Ajeh chu Pakai na Pathen adia athenga kichom khen nahi tauve. Chule nang hon kelchanou chu kelchapi noitwiya nahon lou diu ahi. ✡   

Hopsom peh ding dan 
 

22 Gasoh lah a som’a khat ding nakoi doh diu gasoh jouse lah a, som’a khat kumseh le na todoh diu ahi. ✡  
23 Hiche som’a khat chu Pathen houna mun'a nahin choi diu Pakai Pathen'in amin dopsangna dinga alhenna mun'a chu nahin choi diu, hichu Ama angsunga naneh diu ahi. Hitia nabol diu chu chang le mim, lengpiga, olive thao, chule gancha peng masa achal hi ding ahi. Hiche nabol uva hi Pakai na Pathen ginje nakihil diu ahi.   


24 Pakai na Pathen uvin phatthei nahin boh tengu leh mun gamla tah hijongleh lousohga tamtah nalo diu, chuteng hoilai mun'a kon hijongleh som’a khat nahin choi diu ahi.  
25 Amun chu agamlat behseh a ahileh, hiche gasoh chu najoh diu najohna man u vang chu Pakai na Pathen'u houna mun'a chu nalhut diu ahi.  
26 Nahung lhun tengu leh, nang hon nadei chan nasum uva na kichoh diu bongchal, kelngoi, kelcha, lengpitwi chule adang donthei nachoh jeng theiyu ahi. Chuteng nangho leh na insung miteuvin Pakai ansunga an najon khom diu ahi.  
27 Chule nalah uva Levi mite nahebol jing diu ahi. Ajeh chu amaho chenna ding gam nei louva um ahiuve.   


28 Kumthum lhinsih leh som’a khat achombeh a nahin choi diu, hichu akinaipen khopia nakhol khom diu ahi.  
29 Hichu Levi mite napeh diu, nalah uva cheng gam dang miho, naochaga ho, chule khopi ho a meithai ho jong napeh diu, hichu aneh uva lungkim diu ahi. Chuteng Pakai na Pathen uvin phatthei naboh diu ahi.    

Sabbath kum chamlhatna 
 

1 Kum sagi kichai seh leh min nasum abat chu abat a na simpeh louding ahitai.  
2 Hiche thudol chu hitia hi bol ding ahi. Mijousen a Israel mi chanpi bat chu abat sah tah louding ahi. Koiman asopi aheng kom'a asuh thei louding ahitai. ajeh chu Pakai phattep dungjuiya lha ongna phat hunglhung ahitai.  
3 Hiche bat kisim louna hi Israel mite insunga ding bou ahin—nalah uva cheng kholjin miho a ding ahipoi.   


4 Koima vaichatah a umlou ding, Pakai na Pathen uvin gou lutah napeh nau gamsunga phatthei naboh diu ahi.  
5 Pakai Pathen keiman tunia kapeh u thupeh ho hi chingthei tah a najabol uva ahileh phatthei nachan diu ahi.  
6 Pakai na Pathen uvin akitepna banga phatthei naboh tei diu ahi. Nam tampin naheng uva sumpa ahinlah diu chule nang hon vang bat a ima nalah lou diu ahitai. Nam tamtah vaihoma napan diu, hinlah amahon nangho chunga vai ahop lou diu ahi.   


7 Hinlah Pakai na Pathen uvin napeh nau gam nalhun uva Israel insunga konna avaicha aum khah leh ama chu nadal bol louhel diu ahi. ✡  
8 Chusang chun, hongphal tah a amaho chu angaichat chan'u namansah diu ahi.  
9 Bat a thilpeh ding hijongleh itlouhel a napeh diu ahi. Ajeh chu khat leh khat bat a konna kilepehna phat chu nakhut uva um jing ahi. Bat a peh ding nada uva mikhat nachung uva lhisona aneiya ahileh, phat louna chonset a chu lhalut nahi tauve.  
10 Vaichaten angaichat banga hongphal tah a napeh diu ahi. Ajeh chu Pakai, na Pathen uvin natohna lam lam uva phatthei naboh diu ahi.  
11 Na chennau gamsunga chu vaicha um jing ding ahi. Hijeh a chu hiche thupeh hi Israel mite lah a vaicha hon angaichat uchu manbeiya nahop diu ahi. ✡   

Hebrew Soh ho kilhadoh 
 

12 Hebrew mite lah a konna numei hileh pasal hileh soh dinga kiphal aum leh kum gup sunga nangho najen diu, kum sagina leh ama chu chamlhatna napeh diu ahi. ✡  
13 Soh pasal chu na soldoh tengu leh, khutgoh keova nasol lou diu ahi.  
14 Lhahna thilpeh dia na gancha lah a kon, na changphol a kon, na lengpi hehna a konna napeh diu ahi. Pakai na Pathen'in phatthei nabohna a konna chan naneipi diu ahi.  
15 Egypt gam'a khatvei chu soh nahi nauva konna Pakai na Pathen uvin na lhatdoh u ahi chu geldoh jingun! Hijeh a chu keiman hiche thupeh hi nangho kapeh nahiuve.   


16 Hinlah soh chun ‘Keiman ka dalhah louding nahi’ tia aseiya ahileh, ajeh chu aman nangma leh na insung mite angailut jal ahi.  
17 Hitobang dinmun'a chu, kotphung a thihhem a abil navu ding ahi. Chujou leh, ama chu hinkhoa nasoh hi ding ahitai. Chule chutobanga chu sohnu jong abil navu ding ahi.   


18 Nasoh uchu na soldoh tengu leh hahsa tah a nagel lou diu ahi. Na suhmil lou diu chu kum gup sunga nagoi u soh chun akop a na natohpeh u ahitan, Pakai na Pathen uvin natohna lam lam uva phatthei naboh diu ahi.   

Gancha peng masa kitohdoh 
 

19 Na ganchate lah uva konna apeng masa jouse Pakai na Pathen a dinga nachom khen diu ahi. Na gancha teu lah a apeng masa kiti phot chu nalouva na natoh sah lou diu, chule amul navo lou diu ahi. ✡  
20 Hiche sanga chu, Pakai na Pathen umpina a hiche gancha ho chu nang leh na insung miten kumseh leh aman alhenna mun'a naneh diu ahi.  
21 Hinlah hiche gancha pengmasa chu a elbai ham ahilouleh mitcho ahikhah leh nang hon Pakai na Pathen'u henga na todoh lou diu ahi.  
22 Hiche sanga chu, na insung mite toh na inmun uva naneh diu ahi. Koi hileh hou thudol'a miboh hihen mitheng hijongleh sajuh le sakhisa naneh bang uva naneh thei diu ahi.  
23 Ahin athisan chu naneh lou diu ahi. Hichu tol lham'a twi banga nasun lhah diu ahi. ✡    

Kalchuh Kut le Chol Solou Changlhah Kut 
 

1 Pakai na Pathen u jabolna in, kumseh leh khal kipat til Abib lha a Kalchuh lopna nabol diu ahi, ajeh chu hiche lha a hi Pakai na Pathen'un jan muthim noiya Egypt apat nahin puidoh u ahi. ✡  
2 Na Kalchuh satha diu chu na gancha teu lah a kon aman amin kijabolna dia adeilhenna mun a chu Pakai na Pathen'u houna a na todoh diu ahi.  
3 Hichu cholsolou changlhah toh naneh tha diu ahi. Nisagi sunga naneh diu changlhah chu chol kisolou hi ding, ajeh chu Egypt gam'a konna kinotah a nahung nau avetsah ahi. Hiche changlhah chu neuvin—suhgim vetsahna changlhah ahin—na damsung uva Egypt nahin dalhah u na geldoh diu ahi.  
4 Hiche nisagi sunga hin koima in'ah chol kimu hih hen. Chule Kalchuh Kut adia nikho masapenni nilhah a kelngoi na todoh tengu leh, asa chu ajing jingkah geiya ahalsi cha jong na umsah loudiu ahi.   


5 Kalchuh Kut a todoh ding hi Pakai na Pathen uvin napeh u khopi ho lah a khat pen a nato jeng lou diu ahi.  
6 Pakai na Pathen'un—amin kijabolna dinga adeilhenna—ama houna ding mun a bou chu na todoh diu ahi. Nisa alep lhah tengleh hichu Egypt gam'a nahung potdoh nau vetsahna na todoh diu ahi.  
7 Sa chu na sahgep uva Pakaijin alhenna mun'a chu naneh diu ahi. Chule jingkah lam leh na ponbuh mun cheh uva nakile diu ahi.  
8 Aban nigup sunga chu chol jaona changlhah naneh lou diu ahi. Anisagi lhinni chu Pakai na Pathen'u jabolna nikho thenga na phondoh diu, koiman na atoh thei louding ahi.   

Lho Lhun kut 
 

9 Lousohga khoptup laiya chang le mim na at masatpen uva pat hapta sagi na simdoh diu ahi. ✡  
10 Chujou tengleh Pakai na Pathen uva dinga Kalchuh Kut golvah nabol diu ahi. Pakaiya konna phatthei na channa hou ijakai nahin choi sohkei diu ahi.  
11 Hiche phat hi Pakai na Pathen uvin adeilhenna mun'a chu ama min kijabolna phat hi ding ahi. Na chanu teu leh na chapa teu, soh numei le pasal, khopi ho a Levi mite, gamdang miho, chagate, chule meithai ho toh golvah nabol khom diu ahi.  
12 Egypt gam'a sohchanga hinkho mang nahiuve ti nageldoh jing diu, hijeh a chu chingthei tah a thupeh ho hi na jabol diu ahi.   

Lhambuh kut 
 

13 Lhosohga na khoptup chai uva lengpiga naheh chai tengu leh nisagi sunga Lhambuh Kut naman diu ahi. ✡  
14 Kipa umtah hiche golvah hi na chanu teu leh na chapa teu, soh numei le pasal, khopi ho a Levi mite, gamdang miho, chagate, chule meithai ho toh naman diu ahi.  
15 Nisagi sunga Pakai na Pathen'un alhenna mun'a chu golvah nabol diu ahi, ajeh chu ama a konna phatthei na chan uva natohna jouseuva na lolhin'u ahi. Hiche kut hi mijousea dinga nasatah a kipana phat hi ding ahi.   


16 Kumseh leh Israel miten hiche kut thum ho hi aman jing diu ahi: Changlhah Kut, Lholhun Kut chule Lhambuh Kut ahi. Hiche kin ho a hi, pasal jouse Pakai na Pathen uvin alhenna mun a kilah cheh diu, ahin koiman khutgoh keuva Pakai angsung anailut thei louding ahi.  
17 Pakai na Pathen uvin phatthei abohna dungjuiya ajokham khama apeh cheh diu ahi.   

Thudih a vaihom 
 

18 Pakai na Pathen'un napeh nau khopi jousea nangma phung cheh in thutan vaihoma pang ding naki lhen sohkei diu ahi. Amaho chun miho chunga chamdel'a thu atan diu ahi.  
19 Koima chunga langnei sihneiya thil ima nabol lou diu ahi. Nehguh nalah lou diu ahi, ajeh chu nehguh in miching ho mit achotsah in Pathen dei banga thulhuh semna asuse in ahi. ✡  
20 Adih a kivaihomna chu um jing hen, chutileh Pakai na Pathen uvin napeh nau gamsunga lungmonga nachen diu ahi.   


21 Pakai na Pathen maicham nasem nau vel a chu Asherah khom na tundoh louhel diu ahi. ✡  
22 Chule hou dinga khom dang naphu louhel diu ahi, ajeh chu Pakai na Pathen adia hitobang chu thet umtah ahi. ✡    

1 Ana damlou gancha kiti phot Pakai na Pathen henga na todoh theilou diu ahi. Ajeh chu Pakaiya dia hitobang thilpeh ho hi thet um ahi.  
2 Pakai na Pathen'un napeh nau gam'a nachen tengu leh, nalah uva konna numei hileh pasal hileh Pakai na Pathen'u mitmua aphalou nabol theilou diu chule kitepna na suhboh theilou diu ahi.  
3 Semthu pathen dang angsung, nisa chule ahsiho vamthamjol kitiho jouse angsunga na bohkhup theilou diu ahi. ✡  
4 Hitobang ho hi na kholchil sohkei diu ahi. Ajeh chu Israel mite lah a hitobang hi umkha get inte.  
5 Numei hileh pasal hileh hitobanga chon chu, khopi pam lama nodoh ding songa selih ding ahi.  
6 Hinlah mikhat jeng seh thutan nan mi that hih un, mithum beh thutanna a chu thina nachan sah thei diu ahi. ✡  
7 Thutanpa chun songa ase masat ding, chuteng mipin ase ding ahi. Hitia chu nalah uva konna aphalouva chon chu na nodoh diu ahi. ✡   


8 Nalah uva thilsoh chung thutanna ahahsat behseh a, hichu phatlouna, tol-that, mithat chule dan chung kalval'a chon achungthu a boina chom chom neiya auma ahileh, hitobang chu Pakai na Pathen henga nalhut diu ahi.  
9 Chule hitobang ho chu danthempuho henga aphatcha napui diu ahi. Ama hon achung chang thu angai diu chuteng thulhuhna asem diu ahi.  
10 Ama hon thulhuhna asem uchu Pakai muntheng lama nahin lhut diu, ama hon asei bang uva nabol diu ahi.  
11 Dan dungjuiya thulhuhna chu ahin phondoh tengu leh, thulhuhna jouse chu ahina banga chelha ding, imacha na hapbe thei tah lou diu ahi.  
12 Koi hileh Pakai na Pathen angsunga thutan vaihom ho natohna deilou vetsahna jal'a kisa auma ahileh, thina chang ding ahi. Hitia chu phatlouna kiti phot Israel mite lah a konna na nomang diu ahi.  
13 Hitobang chu mijousen ahin jah sohkei diu, chuteng koima aphalouva chon ngam talou ding ahi.   

Leng ding kilhenna 
 

14 Ajeh chu Pakai na Pathen'un napeh nau gamsung nalhun diu ahitai. Hiche gamsung nalhun tengu leh, ilamkai diuvin leng khat, namdang te kivaipohna bangin tungdoh tau hite tia nasei diu ahi. ✡  
15 Chutengleh Israel mite lah a Pakai na Pathen'un atundoh ding ahi. Hichu nalah uva mikhat pen pang ding, amavang kholjin mi nalhen theilou diu ahi.   


16 Lenga pang ding pen chun, sakol kangtalai ngaichat jeh a mikhat tou Egypt gam'a sakol kangtalai cho dinga asol theilou ding ahi. Ajeh chu nangho Egypt gam nakile kit theilou diu ahitai. ✡  
17 Lengpa chun jitampi anei theilou ding ahi. Ajeh chu ama hon Pakai a konna apuimang thei u ahi. Chule ama ding jenga jong sana leh dangka akikhol theilou ding ahi. ✡   


18 Leng touna mun alo tengleh, amapa chun danbu akilah ding, alal-touna mun'a chu akikoi ding ahi.  
19 Hiche danbu lekhajol chu akom'a akoi ding adamlai sunga asim jing ding ahi. Hichea konna chu dan leh thupeh ijakai Pakaiya kon'in aum'e ti amu chet ding, dengchang tah a ajui jing ding ahi.  
20 Hiche lekhajol asima konna chu kiletsahna pum'a, achenkhompi mijouse sanga chungnung kahi tia umlou ding ahi. Chule hichea konna hi lamchom'a kihei mang louva um jing ding kahi tijong ahetdoh thei ding ahi. Keima leh ka chilhah ten Israel sung hi akhang akhanga ka vaihop diu ahi, tijong hetdohna anei thei diu ahi.    

Thempuho chanvou 
 

1 Thempu hon hiche hi na geldoh jing diu ahi, ajeh chu Israel insung mijouse lah a Levi insung kailhah hi chenna ding gam changlou ahiuve. Hijeh a chu Thempua pang Levi mite hon Pakaiya dia kitodoh chengse hi chang diu ahi.  
2 Israel nam sunga konna gamtum neilou ahiuvin, Pakai hi amaho dinga agoulupen'u ahitan, hichu aheng uva Pakai kitepna ahi. ✡   


3 Hichengse hi mihon gancha dinga ahin choi lah a thempu ho chan ding chu ahi: bongchal ahin kelngoi hijongleh ama hon adah, abieng, agilpi chengse chu thempupa henga apehlut diu ahi.  
4 Nanghon jong na lousoh gau lhung masaho, lengpitwi, chang, thaotwi chule na kelngoi mul kivou masapen chu napeh diu ahi.  
5 Ajeh chu Pakai na Pathen'un phung jouse lah a Levi insung mite hi imatih chan'a ama lhacha a pang dia alhen doh ahi.   


6 Chule Israel mite chenna khopiho lah a chu Levi miten adeisah laiyu Pathen houna mun'a ahin lhendoh diu ahi.  
7 Levi dang ho banga kigel'a Pakai na Pathen min pan a akin bol'a pang jeng thei diu, chuteng Pakai angsunga natong jing Levi mite banga akin bol'a pang diu ahi.  
8 Ama insung mite a kon thilpeh ijat um jongleh, thil kitohdoh jouse aneh khopset aneh thei diu ahi.   

Atheng dinga kouna 
 

9 Nangho Pakai na Pathen'un napeh nau gamsung nahin jot tengu leh, chingtheiyun hiche gamsunga namtin vaipi chonna dan thet umtah tah ho khu najui louhel diu ahi.  
10 Nangho lah a konna koiman achanu ham achapa ham khat chu meiya agoa kilhaina a amanchah thei louhel ding ahi. Doithu hihen, phunsanna hihen, ipi doi mangcha hijongleh, ✡  
11 bum'a bolna hihen, thilha a konna gao boltheina hihen, mitphel doithepna chule thilha a konna gaothem kiti jong khat jeng cha nalah uva konna um thei louding ahi. ✡  
12 Hitobanga chon mihem chu Pakaiya dinga thet umtah ahi. Hijeh a chu Pakai na Pathen'un nangho masanga hiche lai mun'a cheng ho jouse ana delmang ahi.  
13 Chule nangho Pakai na Pathen uva dia mikitah nahi tei diu ahi. ✡  
14 Ajeh chu hiche mun'a cheng mite hon doithem ho thusei angaiyun, amavang Pakai na Pathen'un hitobang hoa na chon diu aphal pon ahi.   

Themgao atah le alhem ho 
 

15 Mose'n avelin aseikit in, Israel te lah a konna Pakai na Pathen'un kei bang-banga thempu khat nahin tundoh peh diu ahi. Chuteng nang hon ama thu chu na ngai uva na khohsah cheh diu ahi. ✡  
16 Nanghon Sinai Molchunga mipi ho kikhop nikhon Pakai na Pathen'u henga nadei, nangai chan hiti hin na seiyun ahi. Pakai ka Pathen'u awgin leh ama a konna meikong kilah chu neijah sah kit hih hel un, ajeh chu hitobang kajah uva kamu uva konna chu keiho ka thilo jeng theiyu ahi, natiuve.   


17 Chuin Pakaijin keima henga aseijin, ama hon asei chan uhi adih lheh jeng'e, ati.  
18 Chule Pakaijin aseijin keiman na sopite lah a konna hi nang tobang khat ka tundoh ding, hiche themgaopa kamsunga chu ijakai ka thumop sohkei ding, hichea konna chu keiman ama ka thumop bang-banga aman jong mite jouse athupeh son ding ahi.  
19 Koi hijongleh hiche themgaopa thusei nahsah lou aum'a ahileh, amapa chunga chu lhenchilna lhung ding ahi. ✡  
20 Keima thupeh kalval'a chon auma chule pathen limsemthu minpan'a thuseiya pang themgao khattou aum ngei ngeiya ahileh, amapa chunga chu thina lhung teitei ding ahi, tin aseiye.   


21 Hichea chu nang hon Pakai thusei ahipoi, tia lung opkaina na lungthim sung uva nanei khah uva ahileh,  
22 themgao khat in thu aseiya athu seidoh aguilhun'a ahilouleh adihlou tengleh, hitobang chu Pathen akon mong ahipoi ti photchetna ahi. Themgaopa chun ama macham cham'a asei ahin, hitobang themgao chu gin jong nagin louhel diu ahi.    

Bitna khopi ho 
 

1 Pakai na Pathen'un nangho napeh nau gamsunga cheng mite ahin suhgam teng, nang hon agamsung pumpiu chuleh a in jouseu nalo diu akhopi uva nachen diu ahi. ✡  
2 Pakai na Pathen'un napeh nau gamsunga na chenlut tengu leh, nang hon hiche gamsung chu chenna dinga khopi thum na lhendoh diu ahi.  
3 Hitia chu Pakaijin napeh nau gamsung chu gamkai thum naso diu, hiche gamkaiya chu khopi khat cheh um ding ahi. Nalah uva konna koi tobang mithat auma ahileh, ama chu hiche sunga chu jamlut a kihuhdoh thei ding ahi.   


4 Mikhat touvin kidoupi beiya, khat chu amoh tha khah tah a ahileh, khopi khat pen pen achu jamlut a kihuhhing thei ahi.  
5 Tekahnan, mikhat chu asopipa toh gamlah lama thing phuh dinga akon doh a thing aphuh laitah a aheicha lap chu aki khodoh a, asopipa chu akhokhah jeng tah a ahileh, aheicha chun asopi chu akho khah a thina atokhah a ahileh, mithat khapa chu khopi thum holah a khat pen pen a jamlut a ahinkho aki huhdoh ding ahi.   


6 Chule kihuhdohna dinga khopi chu agamlat behseh a ahileh, akahlah a phula thei khat touvin ahin delkhum'a atha jeng thei ahi. Hinlah mithat khapa chun akidoupi hilouvin, khutsoi jeh a atha khah ahi.  
7 Hitobanga kon kivendoh theina ding chun, keiman naheng uva khopi thum sem uvin kati ahi.   


8 Pakai na Pathen'un napu napa teu khanga pat napehsau gamsung hi akehlet ding, agamsung hi aboncha na pehdoh diu  
9 chuteng nang hon khopi thum na lhendoh bediu ahi. (Chingthei tah a ka thupeh na ngaiyuva Pakai na Pathen na ngailut uva alampi nache uva ahileh Aman hiche gam pumpi hi napeh diu ahi).  
10 Hitia chu nabol uva ahileh, Pakai na Pathen'un napeh nau hiche gamsunga hi mona beihel'a thina umlou ding ahi. Chuteng monabei ho thina jal'a mo nachan lou diu ahitai.   


11 Hinlah koitobang khat chun asopi ahotbol'a, chang lhih jinga aum a, adel khum jenga ahileh, hiche tolthatpa chu khopi ho lah a khat pen'a chu jamlut a kisel jeng thei ahi.  
12 Chuteng upa chense chu kon uva mithat pa chu khopi sunga aga holdoh diu, ama hon aga mudoh diu amapa chu phulahna a ahin lhut diu, athina ding chan gotna apeh uva, thina achansah diu ahi.  
13 Tolthatpa chunga chu lainatna ima na neilou diu ahi! Hichu Israel mite lah a konna thisan sona chu na suhbei diu; hichu nangho dinga aphalam'a pang ding joh ahi.   

Adih a thutan khohsah ding 
 

14 Pakai na Pathen'un napeh nau gamsung nalhun tengu leh nanei nagou hou, napu napa teuva pat gamgi song kitung ho chu khat jeng cha jong na bodoh lou diu ahi. ✡   


15 Themmona jouse lah a konna mikhat sehseh in themmo thu aseiya konna, adang khat chu themmo namoh chansah lou diu ahi. Hitobang chu hettohsah mini ham mithum ham ahi tengleh bou themmo kichan sah bep ding ahi. ✡   


16 Midang khat chu muda man maimaiya konna adih louva bol jeng louding, hettohsah tothoa doumah a abolthei louding,  
17 chule mini chu akidouva ahileh anigel'a Pakai angsung leh thempu ho masang leh thutan vaihom ho henga hung cheh ding ahi.  
18 Chutengleh thutan vaihom hon achan chin thu chu giltah a akhol diu ahi. Hinlah jou leh nal thua Israel khattou ahehset a ahileh,  
19 hitobanga ahehsepa chu gotna peh chang ding ahi. Hitobang thil phalou chu nalah uva konna na suhmang diu ahi.  
20 Chuteng midang jousen ahin jah sohkei uva, kichat nan alhun den diu, nangho jouse lah a thilse kiti him him abolkit tah lou diu ahi.  
21 Hiche ho tobang gitlouna ahin koima khoto hih un! Gotna chang dia dan chu, hinkho khel'a hinkho, mit khel'a mit, ha khel'a ha, khut khel'a khut chule keng khel'a keng lah ding ahi. ✡    

Galsat miho dinga dan kisem ho 
 

1 Na galmi teu toh kisat dinga na kondoh tengu leh, sakol ahin kangtalai, nanghoa sanga tamjo namu diu, hinlah na kichat loudiu ahi. Ajeh chu nangho Egypt gamsunga konna nahin puidoh pau Pakai na Pathen'un naumpi jing uve!  
2 Galmun nalhun kahseuva, nalah uva thempupa chu mipi jouse masang lam'a na makai sah diu ahi.  
3 Chule mipi henga thu asei ding, 'Ngaiyun, vo Israel te ! Kichatna jong neihih un, ajeh chu tunia nangho nacheuva amaho khu naga kisatpi diu ahi! Na galmi teu kichat nan kihot hih unlang, gin jong nagin loudiu ahi.  
4 Ajeh chu Pakai na Pathen'un nangho na lhonpi diu ahi! Na masang lam uva lamkai jing ding, galjona nachan diu ahi!'   


5 Chuphat leh gal vaipoa pang hon mipi henga hitia hi asei diu, 'Koiham inthah tungdoh a thenso louva koi? Nalah uva hitobang mihem chu auma ahileh, ama chu in a kile hen! Galmun'a na athiden khah tah a ahileh, na in chu midangin athenso khah ding ahi.  
6 Lengpilei laiya natonga lengpi thei tepkha lou koiham? Amapa jong chu inlama kile jeng thei ahi. Achuti louva ahileh galmun'a thina ato jeng thei, alengpi lei jeng jong midang chan lo ding ahi.  
7 Hiche bang chun pasal koi tobang khat chu jinei dinga kigosa dem a umta, ahinlah jinei loulai koi ham? Ama jong chu in kilea jinei thei ahi. Ajeh chu galmun'a thina nachan'a naji ding nu chu midang chang jeng thei ahi.   


8 Chule sepai vaihom natonga pang hon mipi henga hitia hi asei nahlai diu ahi. Meidoi, kichase um em? Aumleh in a kile hen, ajeh chu midang asuh meidoilo ding ahi, tia asei diu ahi.  
9 Sepai vaihom natonga pangho chun sepai ho henga hitia chu asei chai sohkei tengu leh, aloi loiya lamkai alhendoh diu ahi.   


10 Chule khopi khat na bulu kon uleh, amasan hiche khopi chu kichampi din tem un.  
11 Hiche khopi chun natep nau ahin ngaiyuva, kelkotpi chu na honpeh uva ahileh, na vaihomna noiyuva um diu, nakin'u bollea pang diu ahi.  
12 Ahinlah kicham ding gel louva kidoupi ding joh agel uva ahileh, khopi chu nabulu tei ding ahi.  
13 Chuteng Pakai na Pathen'un hiche khopi chu nangho khut a ahin pehlut ding, na chemjam uva pasal jouse natha diu ahi.  
14 Hinlah numei le chapang, thilkeo ho nakikoi khom diu ahi. Ajeh chu Pakai na Pathen'un khopi sunga konna chu nopsa tah a na manchah diuva napeh u ahitai.   


15 Nachen nauva konna gamla tah a um khopi ho, hitia chu nabol sohkei diu ahi.  
16 Pakai na Pathen'un napeh nau hiche khopi chengsea chu naum tengu leh, ahing thei jouse na suhgam diu ahi.  
17 Ajeh chu Pakai na Pathen'un naseipeh bang uva, Hit mite, Amor mite, Canan mite, Periz mite, Hiv mite chule Jebus mite hijongleh abonchauva na suhgam hel diu ahi.  
18 Chutileh hiche mite a konna chu milim doi kisemthu ho a konna na kihei mang thei diu, amaho pathen semthua konna na kiventup uva, nalhah lutlou diu ahi.   


19 Khopi khat bulu dinga phat sotpi naum kim tengu leh thingphung naphuh lou diu ahi. Aga neuvin, hinlah aphung phuh hih un, thingphung ho chu na galmi teu ahipoi.  
20 Hinlah thingphung aphachompoi tia nagel houvang chu naphuh uva, khopi sunga gal mite toh kidouna gal manchah a naman theiyu ahi.    

Toltha jeh a dan 
 

1 Pakai na Pathen'un napeh nau gamsunga chu thise khat tou auma, ahivanga hiche thise chu koitha pen ham ti kihedoh theilou ahi.  
2 Chutobang dinmun chu aum khah tah a ahileh, na upateu leh vaihom natong chengse chu hung diu, na khopiu leh akimvel'a khopi chengse chu phatah a atetoh sohkei diu ahi.  
3 Hitia chu abol diu thina tohpa umna a konna chu, khopi akinaipi pen chu mo kichan ding ahi. Bong ala khat lou natong khaloulai hichu agakai diu ahi.  
4 Hiche mochanga khopi sung mite chun, bongla chu phaicham lah khat a ahin kai diu, hiche phaicham chu lou natohna a kimang khalou hi ding, phaicham mun'a chu bongla gol chu angong chang aheboh diu ahi.  
5 Chuteng Levi thempuho abonchauva amasang lama hung masa diu ahi. Ajeh chu Pakai na Pathen'un amaho chu akin natong dinga alhendohsa ahin, Levi thempu ho thusah bang-banga kinopmona leh kinah baotam jouse aboncha thuchaina um ding ahi.   


6 Thisepa umna toh kinaina mun'a bongla kithana mun'a chu, khopi sunga upaho jousen twiya akhut akisop cheh diu ahi.  
7 Hichu amaho dinga hettohsahna a pang ding, “Keiho khut a konna hiche thise hi thisan kiso ahipoi, thisan kiso pet jeng jong kamu hih hel uve,” tia asei diu ahi.  
8 O Pakai, nangman nahuhdohsa nami Israel mite hi ngaidam tan, hiche themmona thisan kisona ho jal'in nami Israel te chunga lethuhna neihih helin, thisan kiso jal'a amaho chunga lethuhna achan nalou dinga, taona anei peh teitei diu ahi.  
9 Hitia chu nangman jong mona beihel'a thisan kisona chung changa konna Pakai, mitmua adih a natohna chu nabol tengu leh suhthengna jong nanei diu ahi.   

Numei kimanho thu 
 

10 Na melma teu toh gal kisat dinga na kondoh tengu leh Paka na Pathen'un na melma teu chu nangho henga ahin pehdoh khah tah uva ahileh, nangman jong amaho chu gal hinga nahin kai ding ahi.  
11 Chule hiche gal hing lah a konna chu numei mel-hoitah na kimudoh uvin, naji diuvin nadeiyun ahi.  
12 Hichu ahitah leh, inlam'a nahin pui diu, alu avotol ding, atin akitan ding,  
13 gal hinga akivonna von chu akikhel ding ahi. Na insunga chu cheng ding, ahinlah lha lhungkeiya anu leh apa pul adou ding ahi. Chuteng amanu chu na kichenpi ding, amanu najinu hi a chule nangma amanu jipa nahi ding ahi.  
14 Ahin amanu naki chenpia amanun na lunglhaisah louva ahileh, amanu chu man beiya nasol ding ahitai. Amanu chu najoh ahilouleh soh banga nabol louding ahi, ajeh chu amanu chu na suhchulsa ahitai.   

Chapa tah ho goulo 
 

15 Koitobang pasal khat chun numei ji ni akop in, khatnu alungset in khatnu vang chu alungset poi, ahivangin chapa ahing cheh lhon tan ahi. Chule tekah in chapa apen masa chu adeimo nun ahin ahi.  
16 Mipa chun khonunga achapa te thil leh lo ahin hoppeh nikho tengleh, adeimo johnu chapa sanga chu adeinu chapa chu gelkhohna aneiya langneina jong anei thei louding, apeng masa chu apeng masa bang-banga abol thou thou ding ahi.  
17 Adeimo johnu chapa chu achapa lah a atah pen ahi tia aphondoh ding, anei agou jouse lah a chan nia tam joa apeh ding ahi. Ajeh chu ama dia chapa masapen ahin, mi-upa chan ding chu achansah thou thou ding ahi.   

Sei ngailou chapa 
 

18 Tekah khat in mipa khat in chapa louchal, thunun tei agot vangun anu apa jalouvin aumtai.  
19 Chutobang dinmun a chu, achapa chu anu leh apan jong khopi kelkot lama, thutan vaihom ho henga ahin puilut jeng lhon ding ahi.  
20 Chuteng anu leh apan jong khopi vaihom ho jah a, 'Hiche ka chapa hi doumah jeng aboldoh tan chule kathu lhon jong angai hih hel in, milop tah le phatseh a jukhamna a hinkho mang jeng ahitai,' ati lhon ding ahi.  
21 Chutengleh hitobang miphalou chu khopi sunga cheng mipi ho chun songa aselih jeng diu ahi. Hiche hi Israel pumpin amu sohkei uva, kichaa um diu ahi.   

Dan dang dang ho 
 

22 Mihem khat touvin thina chan gotna pehna thei chonset a alhah khah tah a, amapa chu tha teitei ding ahi tah leh, ama chu thing chunga konna na khailih jeng theiyu ahi,'  
23 amavang hiche na khailih pau chu khovah chana na khaiden theilou diu, anikho ma-ma a navuidoh diu ahi, ajeh chu koi hileh akikhailih chu Pathen mitmu a gaosapna ahi. Pakai na Pathen'un goulo dinga napeh nau gamsung chu gaosapna a konna hitia chu naven diu ahi. ✡    

1 Na sopi bongchal ham khat tou avahmang namu a ahileh, hichu nakimu mosah lou diu, don nahsahmo a na koilou diu, amavang namu chan uchu na sopi henga nahin kailut joh diu ahi. ✡  
2 Hiche gancha neipa chu nangma inlam toh kigamla a um ahia, achenna nahet lou uva ahileh agancha chu nang hon na inlam uva nahin kai diu, aneipa na sopi pan ahung hol kahsea na ventup peh diu ahung hol tengleh phate cha a na lepeh diu ahi.  
3 A sangan ham, asangkhol ham, ipi hitaleh namu u chu hitima a chu nabol peh diu ahi. Na mopoh nau chu nahsahmo a nabol lou diu ahi.   


4 Na sopi khat sangan ham, bongchal ham khat chu lampia alhusa namu khah uva ahileh, hichu napanpi tei diu ahi. Na sopi gancha alhua chu na phohdoh peh diu, na huhdoh diu ahi.  
5 Chule nalah uva numeijin pasal chunga kaisa akivonna ponsil chu kivonna a aman thei louhel ding, hitobanga chon chan chu Pakai na Pathen dinga thet umtah ahi.   


6 Vabu hamkhat chu na tokhah uva hichu tollham ham thingchung ham khat a um, vabu sunga chu atwi ham anou ham khat chu vapin aop khum lai ahileh, hichu anousen puma namat thauva na suhgam lou diu ahi.  
7 Ahinlah vapi chu nadel mang uva ahileh, anou chengse chu nakilo thei diu ahi, achutileh phattheina jong nachan diu chule nangho dinga hinkho sotna a pang ding ahi.   


8 Chule nang hon in thah nasah tengu jongleh, bilha nunga konna mi akheh lhahna louding, thisan jal'a themmona achuh louna dinga, bilha gol jousea aki tan denna ding na sempeh diu ahi.   


9 Chule na lengpilei laiyuva muchi ni na tukop theilou diu, muchi ni natu kop uva ahileh hichu munthenga todoh dinga kisang thei louding ahi. ✡   


10 Bongchal ham sangan ham khat chu, lou kainaa naman kop theilou diu ahi.   


11 Tupat kihel leh patchom kihel khom jong mangcha a kisilna a naman theilou diu ahi.   


12 Na kivonna diu na sangkhol chol mongu ningli a chu, pat hol khat cheh naba diu ahi. ✡   

Jonthanhoina chunga dan kisem 
 

13 Pasal khat chun numei aji dinga akipuija, alup khompia chujou le numeinu chu athet bol jeng louding ahi.  
14 Hiche numei nu chu jachatna leh jumna dimset a alha jenga, 'Hiche numei nu chu ka kichenpin ahileh, athenglou ahitai,' tia asei khah ngei ngeiya ahileh,  
15 hiche numei nu chu anu leh apan jong khopi sung lam kelkot a thutan vaihom ho henga chu apuilut lhon ding, amanu hi atheng mong mong ahi nai, ti photchetna agabol lhon ding ahi.  
16 Chuteng numeinu pan jong hitia hi aphondoh ding, hiche pasalpa toh hin kicheng ding mong monga kana pehdohsa chu ahitai. Ahinlah pasal pan vang muda in solmang ding ago e, tia asei ding ahi.  
17 Hiche pan amanu dingin jachatna umtah in achonin, “Hiche na chanu chunga hin nungah thengsel ahina ima ka mudoh tapoi,” tin aseije. Ahin apan jong ka chanu hi nungah theng mong mong ahi, tia photchetna upaho henga alupna ponpha avetsah diu ahi.  
18 Chujou tengleh khopi sunga upa hon jong hiche pasalpa chu amat uva gotna apeh diu ahi.  
19 Chule pasalpa chu dangka shekel jakhat a aleusah diu, hiche dangka shekel jakhat chu nungahnu hingpa chang ding ahi. Ajeh chu hiche pasalpa chun Israel nungah khat aminset sah jeh ahi. Chule numeinu jong jia anei ding, ahinkho lhum keiya dinga ajia pang ding ahi.   


20 Amavang nungahnu chunga chu, atheng'e ti photchetna aum thei tapoi.  
21 Amaho chun hiche nungahnu chu apa in kotphunga konna ahin kaidoh diu, chuteng khopi sunga cheng jousen amanu chu songa aselih jeng diu ahi. Ajeh chu hiche numeinu chu chondih louna mangchan aki ngolsah tan, Israel insunga, apa insunga hiti chun ana chon tan ahi. Hitobanga chon chan phalou jouse chu na suhdih jing diu ahi.   


22 Chule pasal khat chun pasal dang jikhat chu aluppi khah tah a ahileh, numeinu ahin pasal pa ahin anigel lhonna thina chang lhon ding ahi. Hitobanga chu Israel sunga thil dihlou chonna jouse na suhbei diu ahi.   


23 Chule khopi sunga nungah thengsel khat chu pasal khat touvin, kholai dung ham khat a chu aki timatpi jeng tah a ahileh,  
24 amani chu khopi sung lam kelkot phunga nahin kaidoh diu, ani lhona songa na selih jeng diu ahi. Ajeh chu min apanpi theina dingin amanu apeng pon ahi. Pasal pa chu thi ding ahi ajeh chu aman midang ji asuh set jeng ahi. Hitobanga chu, nalah uva konna chon chan phalou na suhtheng diu ahi.   


25 Hinlah pasal khat in jinei dia khaokhisa nungah khat atokhah a asuhset a ahileh, pasalpa bou chu thi ding ahi.  
26 Numeinu chunga hi ima kilo theilou ding ahi; ajeh chu numeinu chunga hin thina chan gotna peh ding aumpoi. Amanu chu khohelou kithat insung tobang ahi.  
27 Ajeh chu hiche numeinu chu pasal pan gamlah a adel khum a akitimatpi ahin, numei khangdong nun jong kithopi ding ngaicha in apengin, hinlah koiman ajah pehlou ahi.   


28 Tekahnan pasal khat touvin nungahtheng jinei dia khaokhi loulai khat chu akitimatpin ahi. Amaho chu akimat doh a ahileh, ✡  
29 hiche pasalpa chun nungahnu pa chu dangka shekel somnga apeh ding ahi. Ajeh chu amapa chun numeinu chu akitimatpia asuhchul ahitan, ahinkho lhum keiya ji dinga akipui ding ahi.   


30 Pasal khat chun apa jimasa chu akichenpi theilou ding ahi, ajeh chu hichu pa nahsah louna ahi.    

Hou chungchanga chon dan ho 
 

1 Pasal khat chu til lahsa leh hinpi kitansa ahileh, amapa chu Pakaiya kikhopna mun'a pang theilou ding ahi.   


2 Nalah uva danngai louva peng aum'a ahileh, ama ahilouleh achilhah chu khang som chan Pakaiya kikhopna mun'a pang theilou diu ahi.   


3 Ammon mite ahilouleh Moab mite ahilouleh koipen hijongleh achilhah teu chu khang som chan Pakaiya kikhopna mun'a pang theilou diu ahi. ✡  
4 Hiche nam mite hon Egypt gamsunga konna nahung potdoh uchun an le twijin nana lamto pouvin ahi. Chusangin. Aram-naharaim gam Pethor a Beor chapa Balaam chu na gaosap diuvin athalah uvin ahi. ✡  
5 Ahinlah Pakai na Pathen'un Balaam thusei chu anahsah poi. Ama'n gaosapna chu phatthei nan aheidoh e ajeh chu Pakai na Pathen'un na ngailu uvin ahi. ✡  
6 Na hinlai chan uva nang hon Ammon mite ahilouleh Moab mite cham lenna ding leh ahaosatna diuva lampi ima nasem doh peh theilou diu ahi.  
7 Amavang Edom mite ahilouleh Egypt mite nanol theilou diu ahi, ajeh chu Edom mite chu na kinaipiu Egypt te lah a gamdang mi na khosah khompi teu ahiuve.  
8 Edom le Egypt mite chengse vang khang thum alhin tengleh Pakaiya kikhopna mun'a lha thei diu ahi.   

Dan dang ho 
 

9 Chule na melmateu toh gal kisat dinga na kondoh tengu leh, nangho jong thil boh kiti phot a naki kangse diu ahi.   


10 Pasal khat chu jankhang laijin apasal hina thisan pot tahen lang hileh houlam dol'a aboh ahitan ama chun nilhum'a ngahmun adalhah ding ahi.  
11 Nilhah lam tengleh vang ama chu twiya kisutheng ding, nilhum lam teng ngahmun sunga hung lut thei ding ahi.   


12 Ngahmun polama chu mun kicheh khat nanei diu hiche a chu na kisuh navah thei diu ahi.  
13 Nang hon na thil nei lah uva tupheng hi nanei cheh diu ahi. Nangma cheh na kisuh navah jouteng uleh tupheng a lei nalai uva navuh diu ahi.  
14 Ngahmun chu theng ding ahi, ajeh chu Pakai na Pathen uvin nang ho ventupna le na galmi teu sat dinga ngahmun avelkol ke ahi. Aman nalah uva jachat um thil amudoh louding, achuti louleh nangho a konna kiheimang ding ahi.   


15 Aneipa a konna hung jamdoh soh chu, nang hon aneipa chu namoh peh jeng theilou diu ahi.  
16 Ama toh chun na chenkhom jing diu, hoilai mun'a hijongleh na khopi sung uva chu aman adeilhenna mun pen a chu nachen sah jeng diu ahi. Chule hiche soh chu nang hon jong achunga gimna ima nalhun sah theilou diu ahi.   


17 Israel mite numei hihen pasal hijongleh noti um theilou ding ahi. ✡  
18 Kitepna suh bulhitna dinga thilto nachoi ding tengleh, numei hihen pasal hijongleh noti hina a kimu sum chu Pakai na Pathen in'a nachoi theilou diu ahi, ajeh chu hiche teni hi Pakai na Pathen uva dinga thet umtah ahi.   


19 Na Israel mi chanpi henga sumpa, anneh, ipi hijongleh napeh teng akan um'a napeh theilou ding ahi. ✡  
20 Amavang hitobang chu gamchom miho chunga nabol thei diu, ahinlah nasopi kiti pou chunga athoi neiya napeh theilou diu ahi. Athoi nalah lou uva ahileh tua na chenlutna diu mun'a khu Pakai na Pathen'un phatthei naboh diu ahi.   


21 Pakai na Pathen uva dia thil khat peh ding natiuva ahileh hichu napeh ding tengu leh lungkihna ima nanei louhel diu ahi. Ajeh chu Pakai na Pathen'un nangho chunga ahin del khum jeng ding, napeh lou uva ahileh hichu nangho dinga chonset a kisim ding ahi. ✡  
22 A ipi chu hitaleh, kitepna nanei lou uva ahileh hichu chonset a kisim lou ahi.  
23 Ahinlah kiphalthehg tah a na kitem nahi tah a ahileh, Pakai na Pathen'u kom'a chingtheijin bulhit un.   


24 Naheng nakom lengpi leiya nalut tengu leh nadei chanin neuvin, ahin na paipeh uva na pohdoh lou diu ahi.  
25 Chule naheng nakom loulaiya nache lut tengu leh, avui chu na kisi theiyu ahi, amavang, koite a na-at theilou diu ahi.    

1 Vetsahnan pasal khat in numei khat akichenpi'n numei nun alunglhai sah pon ahi. Amanu chunga thil dihlou amudoh in, ama pan dana lekha ajih in, amanu khut a apen, chule a in'a konin amanu asoldoh tai.✡  
2 Amanun in adalhah chun, hiche pa a konna chamlhat ahitan pasal dang khat toh kicheng thei ahitai.  
3 Ahin pasal anina pa jong chun dana lekha apen, amanu khut a apen, asoldoh in, ahilouleh amapa chu athi khah tah leh,  
4 aji masapa chun akichenpi kit thei tah louding ahi, ajeh chu akisuboh ahitai. Hitobang thil ho hi Pakaiya dia thet umtah ahi. Pakai na Pathen'un napeh nau gamsunga hitobang thil dihlou ho hi na pohlut lou diu ahi.   


5 Pasal khat chu ajinei thah ahileh, amapa chu galsat mia panda hen chule natoh dang jong bolsah louding ahi. Kum khat lhingset a inmun'a um ding, alungdei pennu chutoh nom'a um khom ding ahi.   


6 Thil bat a kiphaldoh hung kisah kah a umden dia chang goina song teni ahilouleh achungnung pa hijongleh lah ding hi adihpoi, ajeh chu aneipan hinna a anei ahi.   


7 Koi hileh asopi Israel mi khat tou aguh a soh banga abol a, ahilouleh akijoh mang jenga ahileh agupa chu thi ding ahi. Hitia hi, nalah uva chona phalou ho chu na suhtheng diu ahi. ✡   


8 Vun natna khoh tah jouse thudol hi, Levi thempu hon nahilna bang uvin chingtheiyun, thupeh kapeh jouseu abonchan nit uvin.✡   


9 Egypt gam'a konna nahung potdoh uva Pakai na Pathen'un Miriam abolna chu geldoh un. ✡   


10 Ipi thil hitaleh naheng nakom thil bat a napeh tengleh, ahin sahkit kah a umden dia thil nahin peh chu la dingin lut jeng hih in.✡  
11 Ama insunga lut a na henga ahin choidoh kah a pam langa na nga ding ahi.  
12 Naheng nakompa chu mi vaicha ahi a chule bat hinsah kah a umden dia asangkhol chol ahin peh leh, jan khovah a jong asangkhol chol chu nakoi louding ahi.  
13 Nilhum tengleh sangkhol chol neipa chu na nungpeh ding hiche jal a chu aman jan khovah a lum asah a phatthei naboh ding, chule Pakai na Pathen'in chonpha a nasim ding ahi.   


14 Na khopi uva na Israel chanpi hihen gamdang mi hijongleh, mi vaicha le lengvaiya natong mi chunga phatchomna nahol louhel diu ahi. ✡  
15 Atohman uchu anikho kho a nilhum masang napeh diu ahi ajeh chu vaicha leh hiche a chu kingai ahiuve. Achuti louva ahileh, amaho jong Pakai anga kap uva nangho douna soh thei ahin, chule hichu nang ho dinga chonset a kisim ding ahi.   


16 Minu le mipa ho chu achate chonset jal'a thina ki chansah lou diu, achate chonset jal'a jong anu apate thina ki chansah louding ahi. Amavang koi hileh ama-ama chonset jal'a bou chu thina kichan sah ding ahi. ✡   


17 Nalah uva cheng gamdang miho leh chagaho chunga adih a thutanna nabol diu, meithai ho ponsil jong thilbat khel a koiden ding thil a na lahpeh thei louhel diu ahi. ✡  
18 Egypt gamsunga soh nana hiu ahin Pakai na Pathen'un nasoh channa uva konna na-na lhatdoh u chu geldoh jing jengun. Hijeh a chu hiche thupeh hi kapeh nahiuve.   


19 Loulaiya chang at a nakon uva chule na changpal chop hai aum tengleh, hiche chomtup dinga na nungche kit lou diu ahi. Hiche ho chu chaga gamdang mi, chaga le meithai ho dingin dalhan. Chuteng Pakai na Pathen'un nabol natohna jouseuva phatthei naboh diu ahi. ✡  
20 Olive thing na vohlhah tengu leh, nivei kal vohih un. Aumden cheng chu gamdang miho, chagaho, methai ho dingin dalha peh un.  
21 Lengpi leiya lengpiga naki chopkhom tengu leh, na dalhah nung uva akhai chengse chu na donlou diu ahi. Ajeh chu gamdang miho, chagaho, methai ho dingin dalha peh un.  
22 Egypt gamsunga ana soh changsa nahiu geldoh jingun. Hijeh a chu hiche thupeh hi kapeh nahiuve.    

1 Vetsahnan mihem tutanna a akiheh lhon leh, thutan ho chun khat chu adih in khat amo e tin aphondoh uvin ahi.  
2 Chule athemmo pa chu voh ding alhah khah tah a ahileh, thutanpa chun athemmo pa chu alupsah ding, them changpa mitmua chu athemmona jat dungjuiya avoh ding ahi.  
3 Ahinlah somli kal navoh theilou diu ahi; hiche kal achu thoh thei louding ahi. Ajeh chu amapa chu miho masang'in kijep jep jing tahen lang hileh, aki neosah behseh jeh achu muset a naum thei diu ahi. ✡   


4 Chang chil a pang bongchal chun aneh theilouna dinga amuh nasom lou diu ahi.   


5 Chule insunga pasal ni chengkhom teni chu khat joh sang chu chapa beiya thina ato khah tah a ahileh, athipa jinu chu pasal dang angsunga chea jinei thei louding ahi. Amavang, numei nu jipa sopipan akichenpi a akitimatpi ding asopi pa kin chu abulhitpeh ding ahi. ✡  
6 Hichea chapa ahin masat pen chu asopipa chapa a kisim ding, Israel insunga ama min chu suhmanga um louding ahi.   


7 Ahinlah adam nalaiya sopipa chun athipa jinu chu deilouva, ji dinga akipui nom tah louva ahileh, asopipa jinu jong che ding kelkot phung lama thutan vaihom ho henga 'Ka jipa sopipan athisa asopipa hi Israel insunga amin ajop nompon eikichenpi poi,' tia agasei ding ahi. ✡  
8 Chuteng hiche khopi sunga upa chengse chun amapa kouna anei diu akihoupi diu ahi. Amavang hichan nunga jong ‘Keiman hichenu hi kaji dinga ka kipui louding ahi’ tia asei nah laiya,  
9 chule asopi jinun jong upa masanga chu anailut ding, amapa kengchot asut peh ding, amai changa chil aset den ding ahi. Chutengleh amanun aphondoh ding, ‘Pasal koi hijongleh asopipa khela insung khat sem doh nomlou chu hitia hi kibol ding ahi,’ tia asei ding ahi.  
10 Hiche jou kalse leh Israel insunga 'akengchot kisut lhah peh pa' insung tia kihe ding ahi!   


11 Pasal khat leh khat chu akinah a pasal khatpa jinu chun khatpa a konna chu ajipa chu huhdoh ding gotna a khatpa chu atilchang a amat a ahileh,  
12 numei chu akhut natan peh diu ahi. Khotona nanei lou diu ahi.   


13 Sumkolveina a thil gih tena dihlou naman lou diu, ✡  
14 chule nang hon tena lhingset le kitahna naman diu ahi.  
15 Ahi, phat jousea kitahna a thil nate diu, chuti henlang hileh Pakai na Pathen'un napeh nau gamsunga nahin sot diu ahi.  
16 Jou leh kitahna beiya thil teho chu Pakai na Pathen dinga thet umtah ahi.   


17 Egypt a konna nahung potdoh uva Amalek miten nabol nau chu na suhmil louhel diu ahi. ✡  
18 Ama hon thabei le lhasam'a naum laitah uvin nalonkhom uvin, chule nung langa cheh chaova umho ajeplhu uvin ahi. Ama hon Pathen ginna anei pouve.  
19 Hijeh chun, Pakai na Pathen'un gouupen napeh nau gam'a nagal miteu jousea konna na kikcholdo sah teng ule, nang hon jong vannoi leiset a Amalek mite chenna jouse chu na suhmang hel diu ahi. Hiche hi sumil hihbeh uvin!    

Lhosoh thilto ho le hopsom ho 
 

1 Nangho Pakai na Pathen'un goulutah napeh nau gamsung najo uva na chenlut tengu leh,  
2 na lhosoh-gau masa a konna phabep khat na pucha sung uva nakoi khom diu, chuteng ama houna dia Pakai na Pathen'un amin kijabolna dia adeilhenna mun a chu nahin pohlut diu ahi. ✡  
3 Hiche laimun'a thempu natongpa kom'a chu nache uva, 'Hiche thilpeh a hi Pakai na Pathen henga ipu ipateu khanga akihahselna gamsunga keima ka hunglhung tai,' tia ahenga nasei diu ahi.  
4 Thempu pan jong na pucha uchu nalu uva pat na doplhah peh diu Pakai na Pathen'u maicham maiya nakoi peh diu ahi.   


5 Nang hon Pakai na Pathen'u henga hitia hi nasei diu, 'Kapuluiyu Jacob chu Aramea kholjinmi Egypt gam'a gamdang mi banga ana cheng ahi. Ahunglhun uchun a insung mijat jong lhomcha bou ahi, hinlah Egypt gamsunga nam lentah le thahattah ahung hidoh tauvin ahi.  
6 Egypt miten soh a suhgim le engbolna einei tengu leh,  
7 Pakai kapu kapa teu Pathen henga kakap uvin ahi. Aman kakanau ajatan chule ka hahsatnau, ka thoh gimnau jouse amu sohkei tan ahi.  
8 Chutah chun Pakaijin aban thahat apantan, kichat umtah leh melchihna kidang tamtah toh thon Egypt gamsunga kon chun Pathen'in eihin puidoh tauvin ahi.  
9 Hichea kon chun eihin pui galkai uvin ahileh, khoiju le bongnoi lonna gamsunga chun kahung lhung tauvin ahi!  
10 Chule tun, Vo Pakai, leiset a konna gamasa nangin neipeh chu naheng kahin lhut tai. Chutengleh Pakai na Pathen'u angsunga hi natun doh diu, a angsunga dilsua chibai naboh diu ahi.  
11 Hiche jouleh na che uva Pakai na Pathen'un nang leh na insung mite thilpha napeh hou jeh a kipa golnop nabol diu ahi. Kipa golnop a chu Levi te le kholjin miho jaosah ding hi na suhmil lou diu ahi.   


12 Kum thum lhin seh leh na anche louhing uva konna achombeh a hopsom napeh diu ahi. Hiche kum chuleh na hopsom uchu Levi te, kholjin miho, naochaga ho le meithai ho napeh diu na khopi houva amahon anneh ninglhinga anei diu ahi.✡  
13 Chutengleh Pakai na Pathen'u angsunga na phondoh diu, 'Keiman nei thupeh bangin ka in'a konin thilpeh theng chu kalan chule hichu Levi te, kholjin miho, naocha ho le meithai ho kapeuvin ahi. Keiman na thupeh ho kasuhmil ahilouleh ka nahsahlou imacha aumpoi.  
14 Ka lunghem pet in hiche ho chu imacha kanepoi; theng louva kaum laiyin jong ka tham poi; chule mithi opnan a jong thilpeh a imacha kamang khapouve. Pakai ka Pathen thupeh chu ka jabolin chule kabol dia eithupeh abon chan kabolin ahi.  
15 Tun na mi Israel te leh kapu kapa teu henga peh dinga na kihahselna gam—khoiju leh bongnoi lonna gam chu na chenna van muntheng'a kon chun hin ven chule phatthei nei boh tauvin.   

Pakai thupeh jabol dia kouna 
 

16 Tunin Pakai na Pathen'un hiche thupeh chondan ho hi na jabol diuvin nape tauve. Hijeh chun na lungthim pumpiuva jabol dingin chingtheiyun.  
17 Tunin Pakai chu ka Pathen'u ahi tin na phongdoh tauvin ahi. Chule alampia lamlha ding, achondan le adan thupeh ho jabol ding le asei jouse bol dinga nakitep u ahitai.  
18 Tunin nang ho hi akitepna banga ama mite, ama goulu mong mong nahiu Pakaijin aphongdoh in, chule nang hon athupeh jouse na jabol diu ahiye.✡  
19 Chule chutia chu nabol uva ahile, aman asemsa nam jouse lah a na dopsang diu ahi. Chuteng nang hon choiatna, jabolna le minthanna nanei diu ahi. Akitepna banga nang ho Pakai na Pathen uva dinga nam theng nahi diu ahi.    

Ebal Mol a Maicham 
 

1 Chuin Mose le Israel lamkai hon mipi ho hiche thu hi apeuvin: “Tunia kapeh u thupeh ho hi aboncha nanit diu ahi.  
2 Jordan Vadung na galkai uva Pakai na Pathen'un napeh nau gamsung nalut tengu leh, song len phabep natun diu hiche ho chu apumpia na suhnam diu ahi. ✡  
3 Pakai na Pathen'un vadung galkaija khoiju leh bongnoi lonna gam'a nalut tah jeh uva Pakai, napu napa teu Pathen henga na teppeh nau banga song ho a chu hilchahna thu ho najih diu ahi.  
4 Tunia kathupeh bang uva Jordan na galkai tengu leh songho chu Ebal Mol a natun uva nasuhjol diu ahi.   


5 “Hiche mun'a chu Pakai na Pathen dinga maicham khat natun doh diu, ama ngaina a um, akitanbong hilou naman diu ahi. Song ho suhtohna thih khutchoi naman lou diu ahi. ✡  
6 Akitantoh lou song ho a maicham mun nasem uva Pakai na Pathen uva dia pumgo thiltona a naman diu ahi.  
7 Chule hiche maicham chunga chu chamna thilto jong natodoh diu, Pakai na Pathen'u angsunga kipa golnop nabolkhom diu ahi.  
8 Song kisunam ho a chu hilchahna thu ho kichehsel'a najih diu ahi.”   


9 Hiti chun Mose le Levi thempu hon aban ban chan Israel jouse heng'ah: “Vo Israel, thipkhen'un chule ngaiyun! Tunin Pakai na Pathen mite nahi tauve.  
10 Hijeh chun Pakai na Pathen'u jabolna a tunia kapeh u thupeh ho leh thulhuh ho hi nanit diu ahi.”   

Ebal mol a kon gaosapna ho 
 

11 Hiche nikho ma-ma chun Mosen jong mipi ho chu hiche mopohnna hi apen ahi:  
12 Jordan vadung na galkai tengu leh, Gerizim Mol'a mipi phatthei bohna samphonga ding ding chu phung ho lah a Simeon, Levi, Judah, Issachar, Joseph chule Benjamin hi diu ahi. ✡  
13 Chule Ebal Mol'a gaosapna sam dia ding ding chu phung ho lah a Reuben, Gad, Asher, Zebulun, Dan chule Naphtali hi diu ahi.   


14 Chutengleh Levi miten Israel mipi ho jah a asap diu:   

   
 

15 'Koi hileh lim semthu sem'a guhthim'a tungdoh a chu gaosap chang hen. Hiche khutthem ho lim semthu chu Pakai dia thet um ahi.'  

Chuteng leh mijousen, 'Amen' tia adonbut diu ahi.✡   

   
 

16 'Koi hileh anu le apa jabol lou mihem chu gaosap na chang jeng hen.'  

Chuteng leh mijousen, 'Amen' tia adonbut diu ahi.✡   

   
 

17 'Koi hileh aheng akom agamgi sukeh a thil gu a chu gaosapna chang hen.'  

Chuteng leh mijousen, 'Amen' tia adonbut diu ahi.✡   

   
 

18 'Koi hileh lampia mitcho elbai pui chavai a chu gaosapna chang hen.'  

Chuteng leh mijousen, 'Amen' tia adonbut diu ahi. ✡   

   
 

19 'Koi hileh kholjin ho, chaga ho, ahilouleh meithai ho chunga adih louva thutan a chu gaosapna chang hen.'  

Chuteng leh mijousen, 'Amen' tia adonbut diu ahi. ✡   

   
 

20 'Koi hileh apa jite lah a khat pen kitimatpi a chun apa chon dan lamlhah asuhkeh ahin gaosapna chang hen.'  

Chuteng leh mijousen, 'Amen' tia adonbut diu ahi. ✡   

   
 

21 'Koi hileh gancha kitimatpi a chu gaosapna chang hen.'  

Chuteng leh mijousen, 'Amen' tia adonbut diu ahi.✡   

   
 

22 'Koi hileh asopinu, apa chanu ahilouleh anu chanu kitimatpi a chu gaosapna chang hen.'  

Chuteng leh mijousen, 'Amen' tia adonbut diu ahi.✡   

   
 

23 'Koi hileh ajinu-nu kitimatpi a chu gaosapna chang hen.'  

Chuteng leh mijousen, 'Amen' tia adonbut diu ahi.✡   

   
 

24 'Koi hileh a inheng te guhthim'a delkhum a chu gaosapna chang hen.'  

Chuteng leh mijousen, 'Amen' tia adonbut diu ahi.   

   
 

25 'Koi hileh themmona bei mi thana dinga sum kilah a chu gaosapna chang hen.'  

Chuteng leh mijousen, 'Amen' tia adonbut diu ahi.   

   
 

26 'Koi hileh hiche hilchahna thu ho hi pha salouva jabol lou chu gaosapna chang hen.'  

Chuteng leh mijousen, 'Amen' tia adonbut diu ahi.✡    

Thunun jeh a phattheina 
 

1 Pakai na Pathen'u thua nanun uva tuni khoa kapeh athupeh jouse aboncha najui sohkei uva ahileh, Pakai na Pathe'un vannoiya nam jouse lah a na dopsang diu ahi. ✡  
2 Pakai na Pathen'u thusei aboncha na ngai uva ahileh a phattheina jouse na chan diu ahi:   

   
 

3 Na khopi hou leh na lou hou  

phattheina chang ding ahi.   


4 Na chateu le na anche hou  

phattheina chang diu ahi.  

Na bonghon le kelcha hon ho chilhah  

phattheina chang diu ahi.   


5 Na thei paipeh hou leh na changlhah khum hou  

phattheina chang ding ahi.   


6 Hoiya cheuvin lang ipi bol jong leu chun,  

phattheina na chan diu ahi.   

   
 

7 Na galmi ten nahin lonkhum tengu leh Pakaijin amaho ajo ding ahi. Ama hon lam khat a nahin lonvuh diu, ahin lam sagi a jamcheh diu ahi.   


8 Pakaijin natohna lam jouseuva phattheina na honpeh diu chule na thil kholnau nadip peh diu ahi. Pakai na Pathen'un napeh nau gamsunga chu phatthei na chan diu ahi.   


9 Pakai na Pathen thupeh chengse aboncha nanit sohkei uva alampi ho a na lamlhah uvleh, na heng uva akitepna banga abol ding ama namtheng mite nahi diu ahi.  
10 Chuteng vannoiya nam jousen Pakaijin nam mite ahiuve tichu amu diu ahin, chule nang ho kichatna a ding diu ahi.   


11 Pakaijin napu napa teu peh dinga akitepna gam'a chu vangbohna na chan diu, chate tampi a phattheina, gancha tampi, chule muchi chivo thalhingtah a phatthei naboh diu ahi.  
12 Pakaijin agou kholna van a konin natohna jouseuva aphat cha gotwi nape uvin tin phatthei naboh diu ahi. Nang hon nam tamtah heng'a thil na phal diu, ahinlah nang hon midanga bat dia na ngaichat lou diu ahi.  
13 Tunia kapeh u Pakai na Pathen'u thupeh ho na ngai uva ahileh, chule chingtheiya na jabol uleh, Pakaijin nangho aluchang'a na pansah diu ameiya na pansah lou diu, chule phat jousea achungnungpen a napan uva anoinungpen a napan louhel diu ahi.  
14 Tunia ka thupeh chengsea konna hi khatcha a na kihei mang thei lou diu, pathen dang juiya hou nabol lou diu ahi.   

Thununlou jeh a sapsetna ho 
 

15 “Ahin Pakai na Pathen'u thu ngai ding nada uva chule tunia kapeh u thupeh ho leh dan ho jabol louva nakoi uleh, hiche gaosapna ho hi hunglhung ding chule na suhgam diu ahi.   

   
 

16 Na khopi hou leh na lou hou  

gaosapna chang ding ahi.   


17 Na chateu le na anche hou  

gaosapna chang diu ahi.  

Na bonghon le kelcha hon ho chilhah  

gaosapna chang diu ahi.   


18 Na thei paipeh hou leh na changlhah khum hou  

gaosapna chang ding ahi.   


19 Hoiya cheuvin lang ipi bol jong leu chun,  

gaosap nachan diu ahi.   

   
 

20 “Pakai ama tah in natohna jouseuva gaosapna ho, lung-opkaina, lung lhahna nahin lhutpeh diu, thil phalou nabol jeh uleh keima nei nungsun jeh uva kisumang hel ding nahiuve.  
21 Nalut uva nalona diu gamsunga nachen lut kah uva koimacha khen louva Pakaijin nachung uva natna ho a nasuhgim diu ahi.  
22 Pakaijin khosih, tipom, nichang sat le twi hah, thing nat le thih ehkai natna chom chom'a na suhgim diu ahi. Bolgimna hijatpi hin nathi masang seuva najui le diu ahi.  
23 Na chunga vanthamjol chu sum-eng toh bang ding, nanoiya leiset jong thih banga tah ding ahi.  
24 Pakaijin na gamsunga hungju ding go chu vutbong a akhel'a, chule vutvai chu na kisuhmang hel kah a hunglha jing ding ahi.   


25 Pakaijin na melma teu jo ding bep a nakoi diu ahi. Na melma teu chu lam khat bouva nalonvuh diu, ahin nang ho lam sagi a najam cheh diu ahi! Nang ho chu leiset a lenggam ho dinga kichat um thil khat nahi diu ahi.  
26 Na thilong jouseu chungleng vacha te le gamsa ho an a pang ding, a delmang ding koima um louding ahi.   

   
 

27 Pakaijin Egypt a uilut, tipom, uithah ho a na suhgim diu hiti ho a chu nadam kit lou diu ahi.  
28 Pakaijin ngolna, khomulouna, tijatna a naden diu ahi.  
29 Sun jenga jong muthim noiya mitcho banga nakimai le-le diu, hinla na lampi na kimu lou diu ahi. Nang ho na kisugim uva na kichom jing diu, chule koima nahuh diuva hung louding ahi.   

   
 

30 Jidia numei nakihol ding, hinlah amanu chu pasal dangin aluppi ding ahi. In nasah ding, hinlah koiham khat cheng ding ahi. Lengpi lei bol in natin, ahinlah aga naneh khah lou ding ahi.  
31 Na masanga na namit mu'n nabongchal ki that intin, ahinlah asa chu khatcha na pekhah louding ahi. Nanga konin na sangan kila intin, hung kinung thah ponte. Na kelngoi le na kelcha te na melma te kipe ding, chule mikhat jeng jong na kithopi umlou ding ahi.  
32 Na chanu te le na chapa te soh dia kikaimang namu ding ahi. Amaho jeh a na lungthim keh ding, hinlah amaho na panpi thei louding ahi.  
33 Imatih a najah khah lou nam dangin chol tah a natu nalou gasoh aneh diu ahi. Gimbol jingna le kijen dan phalou nathoh ding ahi.  
34 Navel'a lungkhamna ho namu jeh a na ngol loding ahi.  
35 Pakaijin nakhup teni le nakeng teni dam theilou uilut a natom ding. Tahbeh a, nalu apat na kengto geiya atom ding ahi.   


36 Pakaijin nangho le napu napa te hetkhahlou nam henga nangho le na lengpau na nomang diu ahi. Chuche mun'a chu thing le songa kisem pathen lim nahou diu ahi!  
37 Pakaijin nalhut nau mun a chu kichat um thil, jaapi u le nuisat hoh a um bep nahi diu ahi.   


38 Tampi natu diu hinlah themcha nalo diu ahi, ajeh chu khaokhopi ten na muchi u aneh chaigam diu ahi.  
39 Lengpi lei nalho uva na kisahlelpi diu, hinlah lengpitwi nadon lou diu aga jong naneh lou diu, ajeh chu lungin asuhmang ding ahi.  
40 Nagam jouseuva olive thing tampi natu diu, ahinlah olive thao naman louhel diu, ajeh chu amin masanga aga kheding ahi.  
41 Chanu chapa nanei diu, ahinlah amaho nachan diu ahi, ajeh chu amaho sohchanga um diu ahi.  
42 Lung hon na thing hou leh na muchi hou asuhmang diu ahi.   


43 Na heng uva hung cheng kholjin miho chu hat jep-jep diu, nangho vang na kheh suh cheh-cheh diu ahi.  
44 Amahon sum nabat sah diu, ahin nang hon amaho nabat sah joulou diu ahi. Amaho chu alu a pang diu, nangho chu ameiya napan diu ahi!   


45 Pakai na Pathen'un napeh u thupeh ho leh dan ho jabol ding nada uva ahile, namanhel kah uva hiche gaosapna hon nadel jing diu chule na khaltan diu ahi.  
46 Nangho leh nakhang khang uva hiche tijatna ho hi amelchihna le gihna a um jing ding ahi.  
47 Phatchomna tampi namu hou jeh a kipah le thanom'a Pakai na Pathen'u kin na bollou uva ahileh,  
48 na galmi teu kin bol dia Pakaijin nang ho douna a ahinsol ding ahi. Gilkel a, dangchah a, keova umna a, imalam jousea nahsah louva na kidalha diu ahi. Pakaijin na ngongchang uva thih namkol akoi ding, na suhmanghel kahseuva hatah a na kisugim diu ahi.   


49 Hitia chu nangho toh kidou dinga Pakaijin leiset kol ninga kon nam khat ahin puiya, muvanlai banga gangtah a hung lenglut jeng diu ahi. Hiche nam mite pao chu het jong na hetthei lou diu,  
50 nam gilou leh lungthim bei, tehse jabolna le khangdong khotona neilou hi diu ahiuve.  
51 Hiche sepai ho chun na muchi hou leh na gancha teu anehgam diu, chule suhmanga naum diu ahi. Amahon na chang le mim, ju thah, olive thao, bongnou te, ahilouleh kelngoi ho, chule nangho jeng jong kisuhmang ding nahiuve.  
52 Amahon na khopi hou ahin lonvuh uva na gam uva na kulpi bang hou—eivengdoh unte tia na kineppiu bang ho—chu ahochim diu ahi. Pakai na Pathen'un napeh nau gamsunga na khopi hou ahin lonvuh diu ahi.   


53 Gal mite lonvuh nasat val a gentheina gimnei behseh jeh a Pakai na Pathen'un napeh u na chanu teule chapa teu sa nahin neh diu ahi.  
54 Nalah uva alungnengpen pan jong asopipa, angailut aji, ahinsa achate jeng jong lainatpina ahin neilou ding ahitai.  
55 Aman ahinsa acha khat tahsaphe chu—aneh diuva amaho jeng jong ahop nom louding—ajeh chu gal mite jeh a na khopiu jouse gentheina hoiset behseh jal'a aman jong ima dang neh dang aneilou ahi.  
56 Chule numei chonnem tah le lungneng nu—achon nem behseh jeh a akeng khotaljum jeng jong tol chotsah nom louhel nu chun—ajipa le achanu leh achapa te jenga jong engsetna anei ding ahi. ✡  
57 Amanun ahinjou jouva anaosen chu amaho a konna asel ding, chutileh guhthim'a aneh diu ahi. Amanun gal khoh sunga khopiho a neh ding imacha anei louding ahi.   


58 Hijeh chun hiche lekhabua danthu kijih jouse hi aboncha nit ding nada uva, chule Pakai na Pathen'u min loupi le tijat um hi nagin lou uleh,  
59 chuteng Pakaijin aseije umlou pul ho a nang leh na chate na suhgam diu ahi. Pul ho chu houise tah le olna umlou hi ding, khoh lheh jeng chule thohjou hoi hilou natna na sempeh diu ahi.  
60 Na kichat tah Egypt gamsunga nat thohlelna jouse nachung uva ahin lhunsah ding, chule olna nanei lou diu ahi.  
61 Pakaijin natna jouse le gamna hise a na suhgim diu, na kisuhmang kahse uva hiche Hilchahna Lekhabu a kiminpat lou adang jong ahin lhunsah ding ahi.  
62 Tam lheh uvin lang van'a ahsi jat phajong leu chun, nangho themcha bou kidalha ding nahiuve ajeh chu nang hon Pakai na Pathen'u thusei na ngailou diu ahi.   


63 “Pakaijin nachung uva phattheina leh pun theina amua alung lhaina ahi bang’a, Pakai chu na kisuhmangna diuva lung-oi ding ahi. Nalut uva nalona diu gamsunga konna chu na botel diu ahi.  
64 Chutia chu Pakaijin leiset ningkhat apat ning langkhat geiya namdang te lah a nathe cheh diu ahi. Chu a chu nangho nahiuvin napu napa teu jengin jong ahet khah lou thing le songa kisem, namdang ho pathen ho nahou diu ahi!  
65 Chumun'a namdang ho lah a chu chamna ahilouleh kicholna mun namulou diu ahi. Chule Pakaijin na lungthim'u kitihot a akoiya, namit uva khomuna aumsah louding, chule na lhagao u kinepna bei aso ding ahi.  
66 Na hinkhou chu seithei hilou dinmun a um jing ding ahi. Sun le jan a na kichat jing diu, kihing ding mong hinam tijong na hetthei lou diu ahi.  
67 Jingkah leh 'Jan hitaleh!' tia nasei diu ahi. Chule nilhah ahiteng 'Jingkah hitaleh!' tia nasei diu ahi. Chutia chu navel uva tijat um namu houvin na kichat sah diu ahi'  
68 Chuteng nanung mukit lou diu ahitai tia kakitepna gam'a chu Pakaijin Egypt lama kong'a na nungtol kit diu ahi. Chumun a nagal mite kom'a chu nangho le nangho soh a nakijoh diu, ahinlah koiman nachoh lou diu ahitai.”    

1 Hiche ho hi Moab gam'a aumlai uva Pakaijin Mose athupeh a Israel mite toh kitepna asem hou chu ahin, aman amaho toh Sinai Mol'a kitepna asem u banjom ahi.   

Mose'n Kitepna avelsei 
 

2 Mose’n Israel mite abonchan akou khom'un chule aseijin, “Egypt gamsunga naum laiyuvaPharaoh le asohte chule agamsung pumpi heng'a Pakai thilbol chu na mittah uvin—  
3 patepna hattah ho, vetsahna kidang ho, chule datmo umtah tah ho chu namu tauve.  
4 Ahinlah Pakayin tuni chanin nangho jouse hetkhen theina lungthim, mutheina mit, khojahna bil nape hihlai uve!  
5 Keiman nangho gamthip noiya kum somli sungin kapui leuvin, na ponsil hou leh na kengchut ujong asepon ahi.  
6 Nang hon neh ding changlhah, don ding ju ahilouleh khamna thei dang nanei pouvin, ahinlah ama chu Pakai na Pathen'u ahi na hetdoh theina diuvin aman na peuvin ahi.   


7 Hilaiya kahung uva hin, Heshbon a Lengpa Sihon leh Bashan a Lengpa Og chu keiho dounan eihung kinahpi uvin, ahinlah keihon kajou uve. ✡  
8 Agam'u kalauvin Reuben le Gad phung chule Manasseh phung kehkhat ho gam dingin kapeuvin ahi.✡   


9 Chuti ahijeh chun, hiche kitepna thudol'a kisei thudol ho hi, abonchan bol'un chutileh na lolhin diu ahi.  
10 Phung lamkaiho, upaho, migunho, Israel pasal jouse—naboncha uva tunia Pakai na Pathen'u umpina a nadin diu ahi.  
11 Na chateu neo cha-cha ho le najiteu chule gamdang mi nalah uva cheng'a thing natanpeh ule twi nathal peh hou chutoh nahiuve.  
12 Tunia hilaiya nadin uhi Pakai na Pathen'u toh kitepna neikhom dia hunglut nahiuve. Pakaijin hiche kitepna asem hi gaosapna toh asemtha ahi.  
13 Tunia kitepna a nalut uhi, Pakaijin amite hiding Ama chu na Pathen'u ahi chu nangho heng le napu napa teu Abraham, Isaac leh Jacob henga akitepna suhdetna ding ahi.   


14 Ahinlah gaosapna ho toh kisemtha kitepna hi keiman nangho toh keima kikah dinga bou kasem ahipoi.  
15 Keiman kitepna kasem hi tunia Pakai na Pathen'u umpina a hung ho a dinga bou kasem ahipon, khonunga hunglhung ding khang ho a dinga jong kasem ahi.   


16 Egypt gam'a iti ikhosah uva chule ihin dalhah uva igal miteu nam ho gam leiset iti ihin pal'u geldoh uvin.  
17 Nanghon thet umtah chonna ho le thing, song, sum-eng, chule sana a kisem lim semthu pathen ho na musoh tauve.  
18 Keiman nangho toh kitepna kasem hi nalah uva koimacha—pasal, numei, chilhah, ahilouleh phung—Pakai I-Pathen uva konna namdang te limsemthu pathen hou dia na kiheimang lou diu, chuti henlang hileh koima junga konna hung gaadoh a chu akha le thina thei gu umlou ding ahi.✡   


19 Hiche gaosap adia gihna jaho chu amaho le amahon kipapitona a gel uva, 'Ka louchalna lungchang deisahna lam kajui jeng vangin keima kabit nai.' Hiche hin paodohna dihlou lam'a eilamkai ding ahi!  
20 Hitobang mihem chu Pakaijin angaidam louhel ding ahi. Chuti tah sanga amaho douna a alunghanna leh athangthip nan ahal diu ahi. Lekhabu a kijih gaosapna jouse achung uva hung chuding, chule Pakaijin vannoiya amin'u anoimang ding ahi.  
21 Pakaijin amaho chu Israel phung jousea konna achomkhen ding, Hilchahna Lekhabu a gaosapna jousea kitepna kijihlut chu achung uva kisunglha ding ahi.   


22 Chutileh khang hunglhung ding ho, nangho chilhah hihen hetphah lou gam'a konna hung kholjin miho hijongleh, Pakaijin leiset asuhset leh natna ho a asuhgim nau hi amu diu ahitai.  
23 Amahon, 'Gamsung pumpi hi kath le chi in akisusetai. Hichu imacha kitulou le imacha keh talou, hampa jengjong kehlou pannabei gam ahitai. Sodom le Gomorrah khopi teni toh abangin, Admah le Zeboiim, Pakaijin alunghan pet a asuhmang toh abang'e' tia tijatah a asei diu ahi.✡   


24 Chule akimvel uva namdang hon , 'Ipi jeh pen tah a Pakaijin hiche gamsung hi hitia hi abol jeng hitam? Ipi jeh a hibang loma hi lunghang ahidem? tia adoh diu ahi.   


25 Chule adonbutna ding chu, 'Hiche thil sona jeh chu agamsunga mipi hon Egypt gam'a konna ahin puidoh pau Pakai, apu apa teu Pathen toh akitep nau adalhah jeh u ahi.  
26 Chusangin, amaho akiheimangun tu masanga kihe khalou pathen lim semthu, Pakaiya kon hilou pathen ho kin abol'un chule ahou uve.  
27 Hijeh a chu Pakai lunghan nan gamsung akah a, hiche lekhabu a kisun gaosapna ahin sunlhah ahitai.  
28 Nasatah a alungsatna le alunghanna jeh in Pakaijin amite chu abehchang uva gam danga atolmang uva, tuni channa hiche a chu khosa ahiuve!'   


29 Pakai I-Pathen uhin koima hetlou thuguh ho aneijin ahi. Hiche ho a chu mopo thei ihi pouve, ahin aphondoh ho a hi eiho le ichate hou hi atonsot adia mopo thei ihiuve, achutia ahileh eihon hiche hilchahna ho hi ijabol sohkei diu dol ahi.    

Pakai heng'a kilekit dinga kouna 
 

1 Khonungleh, nangho dia kagon phattheina ho leh gaosapna ho nahin hetchen uva, chule Pakaijin na Pathen'un na nomang nau namdang ho lah a nachen tengule, hiche hilchahna ho hi abonchan gelkhoh jingun.  
2 Chuche laiya chu nangho le nachateu chengse Pakai na Pathen'u henga na hung kile uva, chule tunia ka thupeh chengse hi na lungthim pumpiu le na lhagao pumpi uva najabol uva ahileh,  
3 chuteng Pakai na Pathen'un vangphatna ahin kilesah ding ahi. Aman na chung uva lungsetna aumsah ding, Pakaijin muntin'a na thecheh nauva konna nahin suhkhom kit diu ahi.  
4 Vannoi tinchenga kithe cheh jong leu chun, hiche mun'a kon chun Pakai na Pathen'un nahin suhkhom uva nahin nungpui kit diu ahi.  
5 Pakai na Pathen'un napu napa teu gam'a chu nahin puilut kit diu, hiche mun'a chu nachen kit diu ahi. Chuteng Aman napu napa teu sanga lolhingjo le pungjoa nasem diu ahi!   


6 Pakai na Pathen'un nangho leh na chilhah jouseu lungthim akhel ding, chutengleh na lungthim pumpiu le na lhagao pumpiuva ama na ngailut diu chule chutia chu nahin diu ahi!  
7 Pakai na Pathen'un hiche gaosapna jouse hi nangho bolgim le vetda na galmi teu chunga athoh sah ding ahi.  
8 Chutengleh nang hon avel'a Pakai najabol uva tunia ka thupeh jouseu nanit diu ahi.   


9 Pakai na Pathen'in natohna jouseuva na lolhinsah diu ahi. Aman cha tamtah le gancha tamtah napeh diu, chule Aman nalou gaasoh ujong tamtah a apunsah ding, ajeh chu Pakaijin napu napa teu banga nangho jong na kipa thanop sah diu ahi.  
10 Nangho Pakai na Pathen'u henga na lungthim ule na lhagao pumpi uva nakihei uva a ogin na ngai uva Hilchahna Lekhabu a kisun Dan ho leh thupeh ho najabol uva ahile na chung uva Pakai na Pathen'u kipah thanom ding ahi.   

Thi le Hin Kilhenna 
 

11 Ajeh chu tunia ka thupeh chengseu hi nangho dinga hahsa lom-lom ahipon, na phahlel diu jong ahipoi.  
12 Hichu van'a kikoi ahipon, 'Ijah ule ijabol theina diuva koi ham van'a gakal'a hin choilha ding? tia chutia gamla a kidohna ding ahipoi.✡  
13 Hichu dillen gal'a kikoi ahipon, 'Ijah ule ijabol theina diuva koi ham ga galkaiya iheng uva hin polut ding? tia chutia gamla a kidohna ding ahipoi.  
14 Ahipoi, hiche thu hi kinaitah a nangho a um ahi bouvin; hichu na jabol theina diuva na nephu uleh na lungthim uva uma ahi bouve.   


15 Tun ngaiyun! Tunia thina le hinna, phattheina le hamsetna na kilhen diuva kapeh nahiuve.  
16 Hijeh a chu tunia Pakai na Pathen'u na thupeh na ngailut diu chule athupeh ho najui uva ama deilam'a na lamlhah diu ahi. Hitia chu nabol uva ahile, nahin uva napun diu, chule nalut uva nalona diu gam'a chu Pakai na Pathen'un phatthei naboh diu ahi.   


17 Hinlah na lungthim'u akiheimang'a thungai ding nada ule, chule pathen dang kin bol ding leh houna dinga na kiteldoh ule,  
18 tua hi kagih nahiuve na kisumang tei diu ahi. Jordan galkaiya nalona diu gam'a chu na hinsot lou diu, hinkho pha nanei lou diu ahi.   


19 Tunia hinna le thina, phattheina ho leh gaosapna ho na kilhen diuva kapeh nahiuve. Tun na deilhen'u hetoh dinga van le lei kakou ahi. Oh, hinna chu nalhen tei diu ahin, chutia ahileh nangho le na chilhah hou chu nahin tei diu ahi!  
20 Pakai, Pathen ngailutna, Ama jabolna, chule Ama a dettah a na kipehlut nau le ngailutna a hiche deilhenna hi nabol theiyu ahi. Hiche hi na hinna diuva phapen chu ahi. Chule Pakai na ngailut uva na jabol uleh, Pakaijin napu napa teu Abraham, Isaac, chule Jacob henga akihahselna gam'a chu na hinsot diu ahi. ✡    

Israel te lamkaiya Joshua ahung pan 
 

1 Mose’n Israel mipi jouse henga gahna ho apeh jouvin  
2 aman aseijin, 'Tun keima kum 120 a upa kahitan, chule keiman nangho na lamkai jou tapoving'e.' Pakaijin kaheng'a aseijin, 'Nangma Jordan Vadung na galkai louding ahitai.' ✡  
3 Ahinlah Pakai na Pathen'u tah chu galkaiya na lamkai uva pang ding ahi. Aman chumun'a namdang cheng ho chu asuhmang ding, chule nanghon agam uchu nalo diu ahi. Pakai kitepna banga Joshua in vadung galkaina a na lamkai diu ahi.   


4 Pakaijin Amor mite leng Sihon leh Og asuhmang banga chugam'a cheng nam dang ho jong asuhmang ding ahi. ✡  
5 Pakaijin amaho jouse khu nangho khut a ahin pehdoh ding, chuteng keiman ka thupeh banga hi nabol diu ahi.  
6 Hijeh chun hat unlang chule hangsan'un! Na kichat lou diu chule amaho ang'a natijat lou diu ahi. Ajeh chu Pakai na Pathen'u chu atahsa tah a na masang uva che ding ahi. Ama chu thon ngailou ding na dalhah lou diu ahi.   


7 Chuin Mose’n jong Joshua akouvin, Israel mite jouse mitmun, aheng’a aseijin, “Hat inlang hangsan'in! Ajeh chu hiche mipi hohi nangin na lamkai ding Pakaijin apu apa teu peh dinga akitepna gam'a dinga na lamkai ding ahi. Nangma hi nahi agam diuva hin hoppeh dinga chu.  
8 Kicha hih in lunglha hih in, ajeh chu Pakai ama tah in amasa dia na lhonpi ding ahi. Ama nang toh lhon ding ahin, Ama chu thon louding na lhakaang louding ahi. ✡   

Hilchahna Lekhabu mipi dia sim ding 
 

9 Chuin Mose’n hiche hilchahna jouse chu lekhabua ajihlut in chule thempu ho, Pakai kitepna Thingkhong puho le Israel upaho chu apen ahi.  
10 Chuti chun Mosen hiche thupeh hi amaho apeuvin: “Kum sagi lhin tengleh, Kilhadohna Kum, Lhambuh Kut lai leh, ✡  
11 Pakai na Pathen'un alhenna mun'a Israel mipi jouse kikhopna masanga nang hon Hilchahna Lekhabu hi na simdoh diu ahi.  
12 Pasal, numei, chapang, le gamdang mi khopia chengho—aboncha na koukhom sohkei diu—chuteng Hilchahna Lekhabu a thu chu ajah uva chule Pakai na Pathen'u genje kijil diu chingthei tah a hiche hilchahna ho chu ajabol diu ahi.  
13 Hiche hi bol'un chutileh hilchahna heloulai na chateu chun ajah uva Pakai na Pathen'u ginje kijil diu ahi. Jordan na galkai uva nalona diu gam'a nachen laise uvin bol uvin.   

Israel te thunun louna kimasei 
 

14 Chuin Pakaijin Mose henga aseijin, “Na thina ding phat chu ahung lhung'e. Joshua henga seiyin lang Houbuh sunga hung lut lhon'in, chutengleh keiman chuche mun a chu Joshua ngansena kapeh ding ahi.” Hiti chun Mose leh Joshua jong achelhon'in Houbuh sunga chun agalut lhon tan ahi.  
15 Chutah chun Pakai chu ponbuh theng sunga meibang khom bangin ahung kilah tan ahi.   


16 Pakaijin Mose henga aseijin, “Nangma nathi a napu napate toh na lupkhomna ding phat ahung naitai. Nangma na chenung tengleh, mipi ho hin achena chan uva lei pathen ho, gamdang pathen ho ahin houpan diu ahi. Keima eidalhah uva amaho toh kitepna asuhkeh diu ahitai.  
17 Chutengleh ka lunghanna achung uva hung soudoh jeng ding ahi. keiman amaho ka dalhah ding, amao a konna kamai kasel ding, chule amaho vallhum'a um diu ahi. Achung uva lungkhamna nasatah hung lhung ding, chule hiche nikho chuleh, 'Hiche hahsatna ho hi ichung uva ahunglhung tai ajeh chu Pathen'in eiumpi tapouve! tia asei diu ahi.  
18 Hiche phat lechun pathen dang ahou uva thil phalou bol dia akipehlut tahjeh uva amaho a konna keiman kamai kasel ding ahi.   


19 Hijeh chun hiche lacheng ho hi jihdoh un, chule Israel mite hil'un. Ajilna uva kithopi uvin, chutileh amaho douna a hiche kibol chu keiya dia hettohsah a pang ding ahi.  
20 Ajeh chu Keiman apu apa teu peh dinga kakitepna—khoiju le bongnoi lonna gam'a kapuilut dingu ahitan. Chumun'a chu amaho phattheina chang diu, adu-du aneh diu, chule hung thao diu ahi. Hinlah pathen dang houna ahin pat diu; amahon einuse uva kitepna asuhkeh diu ahi.  
21 Chule hahsatna lentah ahunglhun tengleh, hiche la chu ahetoh a pang ding, achilhah ten ahin suhmil louhel diu ahi. Peh dinga kakihahselna gam'a alut masangu tujenga jong hiche mite lungput hi kahet ahi.   


22 Hijeh chun hiche nikho ma-ma chun Mose’n la chu asundoh in, Israel mite ahil tan ahi.   


23 Chuin Pakaijin Nun chapa Joshua chu hiche thucheng ho hin ngensena aneitai: “Hat inlang chule hangsan'in, ajeh chu nangman Israel mipi ho hi peh dinga ka kihahselna gamsung'a nahin puilut ding ahi. Keiman na lhonpi nang'e” ati. ✡   


24 Mose’n hilchahna ho aboncha lekhabua asutdoh jouvin,  
25 Aman Pakai kitepna Thingkhong pua pang Levi mite henga hiche thupeh hi apen:  
26 “Hiche Hilchahna Lekhabu hi la uvinlang chule Pakai kitepna Thingkhong panga chun koijun, ajeh chu hiche hi Israel mipi ho dinga ahetoh a umden ding ahi.  
27 Ajeh chu ichan'a douna le louchal'a nahiu kahe'n ahi. Tujengin jong, kadam'a nalah kaumpi jeng uvin jong Pakai dounan nakisa uve. Kathi nungleh ichan lom-lom'in douna hinkho nahin neibe tadiuvem!   


28 “Tun na phung uva upaho le migun jouse hin kouvun, chutileh amaho kom tah a thu kasei thei ding ahetoh dia van le lei kakou ding ahi.  
29 Kathi nungleh nasatah a na chatvai uva najui diuva ka thupeh uva konna jong nakihei mang diu hi kahen ahi. Khonungleh, gim gentheina naheng uva hunglhung ding, hijeh a chu Pakai mitmua thilse nahin bol uva, na chon chan jeh uva nasatah a nahin lunghan sah diu ahi.”   

Mose La 
 

30 Chuti chun Mose’n jong ala chu Israel khoppi jouse henga asimlhan ahi:    

1 Ngaiyun, vo vanho, chule Keiman thu hinsei ing'e!  

Ja in, vo leiset, Ka thusei ho chu!   


2 Ka thuhilna thonggo bangin na chung'a juhen;  

ka seidoh hi daitwi bangin cheng hen.  

Ka thusei ho thonggo bangin hamnem chunga juhen,   


3 Keiman Pakai min samphong ingting;  

I-Pathen'u iti loupi hitam!   


4 Pathen hi songpi ahin; athilbol ho achamkim tangeiye.  

Athilbol abonchan adih le ahoi jeng ahi.  

Ama chu kitah tah adihlou bollou Pathen ahin;  

ama iti dih a lungtheng hitam!   

   
 

5 Ahin amaho ama a din dihlou tah in achon'ui;  

amaho louchal tah a achon teng'u,  

amaho chu ama chate himong nauvem?  

Amaho jouva dim le khang kipei mite ahiuve.   


6 Hiche hi Pakai lethuh dan hinam,  

nangho mingol le ima hetna neilou miho?  

Ama chu nangho sempa na Pau hilou ham?  

Ama chun nasem uva natundoh u hilou ham?   


7 Nikho masa lai chu geldoh un;  

achesa khang masa ho jong chu geldoh un.  

Napa chu dingin, chule aman nahetsah ding ahi.  

Na upateu dong'un, chule ama hon na seipeh diu ahi.   


8 Hatchungnung pen in nampi goulo ahop peh chun,  

Aman mihem chate alhen khen chun,  

miho din gamgi asekhen peh e  

ajat dungjuiyun avan'a konin. ✡   

   
 

9 Ajeh chu Israel mite hi Pakaiya ahiuvin;  

Jacob hi ama goulu ahi.   


10 Aman amaho chu nelgam'a amudoh in,  

agoh keovin, manmo gam'a peng leiloijin.  

Aman amaho aumkim'in avekol'e;  

aman angahtup in amittah in avetup e.   


11 Muvanlai in anou avil jinga,  

anoute chunga akilat le bangin,  

hijeh chun aman amaho puitouna dingin alhaving teni ajah in  

chule hiche achun bittah in apolei.   


12 Pakai ama tah in avekol'un;  

amahon gamdang pathen ho ajui pouvin ahi.   


13 Aman mun sang ho a akitolsah un  

chule louva muchi ho chunga golvah abolsah uvin ahi.  

Aman songpi a konna khoiju  

le songhum lah a kon'a olive thaovin avah un ahi.   


14 Aman amaho chu kel-hon lah a kon'a anoitwi  

chule bong hon lah a kon'a bongnoi,  

kelngoi ho thao toh kithoa avah u ahi.  

Aman amaho deisah Bashan a kelchal ho, chule kelcha ho,  

deisahpen suhlouchang toh apeuvin ahi.  

Nang hon ju tuipen nadon'un,  

Lengpitwi a konna kisem ahi.   

   
 

15 Hinlah Israel chu gangtah in athaovin chule akhansen;  

mipi chu agih lam'ah akhangun, a-uh uvin, chule abingletlut tauve!  

Chuti chun amahon asempau Pathen adalha tauve;  

amahon ahuhhing diuvin song vah asem'un ahi.   


16 Amahon gamdang pathen kin abol jeh un athangset sah uvin,  

chondan thet umtah tah abol jeh un Ama alunghang sah tauve.   


17 Pathen hilou, thilha ho henga kilhaina asem uvin,  

hiche pathen ho chu masang'a ahetphah lou u ahin,  

pathen athah ho chu tunaicha a hunglhung ahiuvin,  

hiche pathen ho chu apu apa teuvin aginlouhel'u ahi. ✡   


18 Nangman pa a nasem Songpi chu na nahsah pon,  

na pensahpa Pathen chu na sumil tai.   

   
 

19 Pakaijin hiche hi amu'n chule anungkih e,  

achanu te le achapa te tah in alunghanna din achoh thou uve.   


20 Aman aseije, 'Amaho ka donda ding;  

ipi hungsoh uvem kive ding ahi.  

Ajehchu amaho hi khang lamvai tah ahiuvin,  

tahsanna bei chate ahiuve.   


21 Pathen hilou thil ho ahou jeh uvin ka thangthipna asuthou uve;  

apanna beiyu limsemthu pathen lunghan nan eichoudoh uve.  

Tua keiman mipi jong hilou ho chu mipi mangcha a athangthip nau ka suhthou ding;  

Chidang namdang ho mangcha a alunghan nau ka suhthou ding ahi.  

✡  
22 Keima kalunghan a kon'in mei ahung kong doh jengin  

chule lhankhuh thuh chanom akalha e.  

Hichun leiset leh amuchi jouse avallhum'in  

mol hung kipatna bul ho jong akalha tai.   


23 Achung uva hahsatna ho kaset dim peh diu  

chule ka thalpi a kakap lhah diu ahi.   


24 Kel'a, meikah sah a, chule thi natna ho a  

kasuh lhahsam diu ahi.  

Keiman gamsa aha a gunei ho  

le vut lah a kitol gul gunei tah ho ka solpeh diu ahi.   


25 Polam'a, chemjam in thina ahin lhut ding,  

chule sunglam'a, tijatna in  

khangdong pasal ho leh khangdong numei ho,  

naosen ho leh tehse ho ajep ding ahi.   


26 Keiman amaho ka suhmang diu,  

alunggel jengu jong ka thehmang ding ahi.   


27 Hinlah ka gin chu Israel ding'a amelma ten totnopna a ahin nei diu,  

hetkhel jeh a asei uva,  

“Eiho tah thaneina in galjona inei tauve!  

Hiche a hin Pakaijin bolding imacha aneipoi!'” ati diu ahi.   

   
 

28 “Ahinlah Israel hi ima helou nam ahin;  

mipi ho jong ima hethei louva ngol ahiuve.   


29 Oh, amaho chu ching uva chule hethei tave hileu!  

Oh, asuhkhel nau hedoh teiyunte!   


30 Mikhat chun mi sangkhat chu iti adeljam'a,  

chule mini bouvin mi sangsom iti adeljam ding,  

Songpi'n ajohdoh u tilouva,  

Pakaijin apehdoh u tilouvin?   


31 Ahin igal mite songpi chu eiho Songpi tobang ahipon,  

ahetdoh jeng vangun.   


32 Alengpi tu uchu Sodom'a lengpi a kon ahin,  

Gomorrah lengpi leiya kon ahi.  

Hiche lengpiga ho chu thina thei jeng ahin,  

agaboh jouse jong akha ngen ahi.   


33 Amaho lengpitwi chu gulgu ahin,  

thina thei gulsoh ho gu ahi.   

   
 

34 Pakaijin aseijin, 'Keiman hiche thil ho hi kakhol'a,  

ka gou umna a chu mohor kanam khum hilou ham?   


35 Keiman phu kalah ding; Keiman ka lethuh ding ahi.  

Phat chomkhat jouteng kibalhu diu ahi.  

Ahamset nau nikho hunglhung ding,  

chule alhunna diu chun akhal tan diu ahi. ✡   

   
 

36 “Aman ahat nau kichai amu a  

chule soh hihen chamlhat hijongleh koima kidalhah lou amu teng,  

chule aman asohte chunga alungput akhel ding,  

Tahbeh a, Pakaijin amite dihna apeh ding ahi. ✡   


37 Chuteng aman adoh diu, 'Kihuhhingna dia akisel nau,  

a pathen hou song ho hoiya um hitam?   


38 Chuche pathen ho chu tua hoiya um hitam,  

athilto u sathao kon aneh hitam  

chule athiltou ju kon adon hitam?  

Chuche pathen ho chu hungdoh uhenlang na panpi uhen!  

Amaho chun gena na gonpeh uhen!   


39 Tun veuvin; ama chu Kei kahi!  

pathen dang aumpon ahinlah kei kaum'e!  

Keiman kathaji a chule hinna jong kapehji ahi;  

Keiman kamavo uva chule ka damsah jiu ahi;  

koimacha Kaban thahat a konna kihuhdoh louding ahi!   


40 Tun Keiman vanlam sang'in ka khut kadom'in,  

chule ka phongdoh e, “Keima kahin laisea,   


41 Ka chemjam val lah-lah ka kinol hem teng  

chule thutah boldoh kapat teng,  

Keiman ka gal mite chunga phu kalah ding  

chule eithet ho chu ka lethuh ding ahi.   


42 Keiman ka thalpi chang chu thisan ka donsah ding,  

chule ka chemjam in saphe avallhum ding—  

gal hing'a kimanho le akithat ho thisan,  

chule gal mite lamkaiho luchang ho chu.”   

   
 

43 Ama toh kipa thanom'un, nangho van ho,  

chule Pathen vantil hon ama houvun.  

Ama mite toh kipah thanom'un, nangho Chidan namdang ho,  

chule valtil jouse ama a ding chun kisuhat uhen.  

Ajehchu aman achate thisan phu alah ding;  

aman agal mite phu alah ding ahi. ✡   

   
 

44 Chuin Mose chu Nun chapa Joshua toh ahung kilhon'in Israel mite jouse henga lacheng chu aseilhan ahi.   


45 Mose’n Israel mipi ho jah a hiche thu ho aseilhah jou chun,  
46 aman aseiben: “Tunia keiman naheng uva kagih nau jouse hi na lungthim cheh uvah nakoi sohkei diu ahi. Thupeh bangin na chateu heng'a peson'un chutileh amahon gahna thucheng jouse hi anit diu ahi.  
47 Hiche gahna ho hi thuhomkeo ahipon—hiche ho chu nahin theina diu ahi. Hiche ho chu nanit uva ahileh Jordan Vadung na galkai uva gamsunga khu na hinkhou sot ding ahi.”   

Mose thi ding kimasei 
 

48 Chuche nikho ma-ma chun Pakaijin Mose jah a, ✡  
49 “Moab a chen, vadung solam'a mol akhun, chule Nebo Molsang akhun kal'in, Jericho a kon'a kigalsai ahi. Canaan gam khu gaven, Keiman Israel mite agoulo diuva kapehna gam ahi.  
50 Chuteng khuche molsang chunga chu nathi ding ahitai. Hor Molsang'a na sopipa Aaron apu apate toh akigopkhom banga napu napate toh nakigop ding ahitai.  
51 Ajeh chu Zin gamthip noiya Kadesh mun'a Meribah twiya chun Isarael te lah a nanigel lhon'in nei lhemlha lhon tan ahi.  
52 Hijeh a chu gal'a pat agam chu navet ding, hinlah Israel mite kapehna gamsung vangna chotlut louding ahitai.”    

Mose’n mipi phatthei aboh 
 

1 Hiche hi Pathen mipa Mose chun athi masanga Israel mite phatthei abohna ahi.   

   
 

2 “Pakai chu Sinai Mol'a konin ahungin  

chule Seir Mol'a konin ichung uva kho ahin vahsah e;  

chule Meribah-kadesh a konin ahungin  

akhut jetlam'a meikong achoijin ahi.   


3 Tahbeh in, aman amite angailun;  

amitheng jouse akhut a aum'e.  

Amahon akhonung ajuiyun  

chule athuhilna asang uvin ahi.   


4 Mose’n Pakai gahna chu eipeuvin,  

Israel mite dia goulupen ahi.   


5 Japi lamkai ho ahung kikhop khom uva,  

Israel phung ho khat a akigop phat uchun  

Pakai chu Israel leng ahung hitai.”   

   
 

6 Reuben phung chungchang'a Mose thusei:  

   
 
“Reuben phung chu lhomcha hijongleu,  

hingjing uhenlang thi hih uhen.   

   
 

7 Judah phung chungchang'a Mose thusei:  

   
 
“O Pakai, Judah kana khu ngaijin  

chule mipi toh thakhat ahina diuvin hinpuijin.  

Aboinauva akivenjou theina diuvin hatna pen;  

agal mite a konin vengin!”   

   
 

8 Levi phung chungchang'a Mose thusei:  

   
 
“O Pakai, nasoh natong kitah tah Levi te chu  

nangman na thiltheng—Thummim le Urim chu napen ahi.  

Nangman Massah achun amaho na patep un  

chule Meribah twiya chun amaho toh na kidouvin ahi. ✡   


9 Levi ten nathu anit uvin  

chule na kitepna jong avengun ahi.  

Amahon anu le apa teu sangin  

nang'a din akitahjo uvin  

chule achate jengu jong ahe tapouvin ahi.   


10 Amahon na dan ho Jacob ahil'un;  

na gahna ho Israel apeuvin ahi.  

Amahon na angsung'ah gimnamtui atohdoh uvin  

chule maicham'a pumgo thilto atohdoh uvin ahi.   


11 O Pakai, Levi te natoh hi phatthei boh in  

chule akhut uva atoh jouseu sanpeh teijin.  

Agalmi teu atam theipenin deng inlang;  

agelmi teu jeplhu'n chutileh amaho thoukit louhel diu ahitai.”   

   
 

12 Benjamin phung chungchang'a Mose thusei:  

   
 
“Benjamin mite chu Pakaijin angailun  

chule ama pong'a bittah in akhosa uve.  

Aman amaho chu aumkiim jingin  

chule hahsatna jousea aveng jingin ahi.”   

   
 

13 Joseph phung chungchang'a Mose thusei:  

   
 
“Agamsung hi Pakaijin phatthei boh hen,  

van ho a kon thilpeh mantam daitwi  

chule leinoiya kon twijin;   


14 nisa noiya gathei tamtah keh hen,  

lhasim leh gasoh tampi sep hen;   


15 gollui laiya molsang ho a kon muchi phapen pen ho,  

chule a itih a molnem ho a kon ninglhin nan;   


16 leiset le aga sepna in aphapen asepdoh a,  

chule hamboh kong a kilah a chu khohsah tum hi hen.  

Hiche phattheina ho hi Joseph luchung'a kinga hen,  

asopite lah a leng chapa lallukhuh kikhuh hen.   


17 Joseph hin bongchalgol lutna aneijin;  

aman gam'a bongchal ki apu e.  

Aman nam dang ho apih ding,  

leiset kolmong geiya apih ding ahi.  

Hiche hi Ephriam mipi leh Manasseh mi asang sangho  

dinga phatthei kabohna ahi.   

   
 

18 Zebulun le Issachar phung chungchang'a Mose thusei:  

   
 
“Zebulun mipi ho chu alamlhahna uva phatthei chang uhen.  

Issachar mipi ho chu aponbuh sunga phatthei chang uhen.   


19 Amahon mol lang'a thilto  

phatecha toh dingin mipiho akou uve.  

Amahon dillen haosatna  

chule nelgam'a gou kisel chu aphatchompi uvin ahi.”   

   
 

20 Gad phung chungchang'a Mose thusei:  

   
 
“Koi hileh Gad dinga gam kehpeh a chu nunnom hen!  

Gad hi khut le luchang khottel dingin  

sakei bangin apansan ahi.   


21 Gad mipi hon gampha laitah amaho dingun akilah tauve;  

lamkai chan ding chu akipe tauvin ahi.  

Japi lamkai ho akikhop tengu leh,  

amahon Pakai thutah chu apodoh un  

chule Israel a dingin achonna ho chu ajabol'un ahi.”   

   
 

22 Dan phung chungchang'a Mose thusei:  

   
 
Dan hi Keipi bahkai nou ahin,  

Bashan a kon'in ahung kichomdoh jin ahi.”.   

   
 

23 Naptali phung chungchang'a Mose thusei:  

   
 
“Vo Naphtali, nangma deisah tum'a nahaovin  

chule Pakai phatthei bohna na dimset e;  

lhumlam le lhanglam hin chenpha'n.”   

   
 

24 Asher phung chungchang'a Mose thusei:  

   
 
“Chapa dangho sangin Asher phatthei boh chang hen;  

asopi hon ama hin ngaisang uhen;  

olive thao in akengphang teni hin chup hen.   


25 Na kelkot kamna chu thih le sum-eng hihen;  

na nikho jouse chu houina hihen.”   

   
 

26 “Israel Pathen tobang adang aumpoi.  

Nangma panpi dingin vanho a akitol len,  

vanthamjol a lalna le loupi nan akitollei.   


27 Tonsot Pathen hi nakiselna ahin,  

chule tonsot adia abanjang teni chu nanoiya aum'e.  

Aman nagal mite na masanga anomangin;  

'Sumangun!' tin apengjah e.   


28 Hijeh a chu bitna a Israel khosa ding,  

Jacob phattheina chu bitna hiding,  

ju thah le chang le mim gam'a chu,  

van daitwi lha ding ahi.   


29 Vo Israel, iti hamphat a nahi hitam!  

Pakaijin ahuhdoh mite, nangho bang koi dang um'em?  

Ama chu nabit nau pho ahin  

chule na galjo nau chemjam ahi!  

Nagal miteu chu na masang uva hung kineosah diu,  

chule nanghon aphahsam'u na lhopha diu ahi!”   

   
  
 34

Mose thi 
 

1 Moab phaicham a kon'in Mose chu Jericho toh kinai Nebo molsang Pisgah molchunga chun akal tou tan ahi. Pakaijin Mose chu gamsung jouse abonchan avetsah sohkeiyin, Gilead apat Dan chan chu avetsah sohkeiyin,  
2 Naphtali gamsung jouse, Ephraim, Mannaseh, Judah gamsung leh lhumlam gamkai sung jouse le Mediterranean chan twipi chan;  
3 Negev gamsung, Jordan phaicham le Jericho—tomthing ho kena khopi— apat Zoar mun chan ahi.  
4 Chuin Pakaijin Mose henga asei tan, Keima Abraham, Isaac leh Jacob henga kakihahselna, 'Keiman nason na chilhah te kapeh ding ahi,' tia kaki tepna gam chu hiche hi ahi. Tun keiman namit a namu dingin ka phalpeh tan, ahinlah hiche gamsung’a hi nangma nalut louhel ding ahitai, ati. ✡   


5 Hiti chun, Pakai lhacha Mose chu Pakai thusei bang chun Moab gamsung’a athitan ahi.  
6 Pakaijin Mose chu Beth-peor gal lam, Moab phaicham achun avuitan ahi, ahinlah tuni chanin koiman Mose kivuina chet chu ahedoh pon ahi.  
7 Mose athi chun akum 120 alhing tan, hijongleh amit jong athim pon, atha jong ahat nalaiyin ahi.  
8 Israel mipi chu chonna ngaidol'a puldouna phat lhin kahsen Moab phaicham a ni somthum sungin Mose puldounan akap tauvin ahi.   


9 Tun Nun chapa Joshua chu lhagaova chihnan adimset e, ajeh chu Mose’n achung’a khut ana ngap ahi. Hijeh chun Pakaijin Mose ana thupeh bang chun Israel miten jong Joshua thusei ijakai angai tauvin ahi.   


10 Pakaijin kimaitoa ana houpi Mose tobang themgao dang Israel lah a aum kit tapon ahi.✡  
11 Pakaijin Mose chu Egypt gamsunga Pharaoh le asohte, chule agamsung pumpi dounan melchihna le thil kidang tampi bol dingin ana sol'in ahi.  
12 Israel te mitmun Mosen tijat umtah natoh ho thahat tah pum'in ana bol in ahi.   

JOSHUA  

LEKHABU  

Joshua Lekhabu Sung Thu Umdan  

Na thilgon losamna umkha em? Israel te ana losam uve… Tahsan lhahsamna le thungai louna jeh in kum somthum le get jen athilgon'u lolhing jou louvin ana tang'un ahi. Hiche jou chun phat kilemchang khat ahung um'in, hichu alhaso tapouve! Thungai toh thon ache tauvin ahileh gal mite ajouvun phat sottah ana nga jing’u alungtup uchu molson aum tan ahi.  

Joshua lekhabu hi hopnin akihom khen'in, amasapa hin hansanna, tahsan, thil kidang tah-tah chule gal mite jona thudol aseijin ahi. Lungtup ahilouleh thilgon khat molso kiti hi boltheina jeh ahipon, let le neo jong ahipon chule nei le gou jeh jong ahipoi. Amavang Pathen tahsan le Ama thungaija bou kingam ahi!  

Joshua lekhabu hop nina chan hin Pathen tohgon akijom peh in—itobang gim le hesoh dinmun hijongleh Pathen'in amite adalha ngaipon, ama-ama nam sunga chamna le thudih a akhosahna diuvin gam le go kicheh tah apen ahi. Hiche lekhabu nasim’a kon a hi Pathen'in nam som le ni ho chunga thilgon kicheh tah anei na simdoh ding kitilkhouna a nanei thei ding ahi. Hiche bang chun Pathen'in mimal cheh chunga thilgon aneiye, ti akicheh in ahi.  

Lekhabu Jihpa Chule Ajih Kum  

Lekhabu hi Johsua in anajih ahi. Chule achaina lam Joshua thi-opna thudol hi Aaron chapa Eleazar thempu in ajih ahi. Hichu 1390 BC vel’a kijih ahi.   

Pathen'in Joshua Atilkhou 
 


1 Pakai lhacha Mose athi phat in, Nun chapa Mose lhacha a pang Joshua kom'a chun Pakaijin thu ahin seijin,  
2 “Ka lhacha Mose athitai. Hijeh chun nangma kipat inlang hiche Jordan hi galkaijin, nang le hiche mipi ho hin Keiman Israel chate kapehna gam hi jonlut tauvin.  
3 Mose kom'a kana teppehna bang-banga chu hoilai mun hijongleh na kengphang’un achot phahna muntin chu nangho kapeh ding nahiuve. ✡  
4 Gamthip gam le Lebanon gam'a vadunglen chan gei, Eupharates vadung, Hit mite gam pumpi chuleh nisa lhumna lang twikhanglen chan gei nagam’u hi ding ahi.  
5 Na hinkho lhumkei uva na masang uva koimacha ding joulou ding, Mose kana dinpi banga nangho jong kadinpi jing diu, ka dalhah louhel diu chuleh kanungsun louhel ding nahiuve. ✡   


6 Hat inlang hangin, hiche mite hi peh dinga apu apa teu kana teppeh gam chu agoulo diuva na hoppeh ding ahi. ✡  
7 Hat inlang hang pou-pouvin, Ka lhacha Mose kana peh danthu jouse nanit jouna dingin, hichea kon hin jetlang hihen veilang hijongleh kiheimang hihbeh in, chutileh na chena channa na khantou thei ding ahi.  
8 Hiche danthubu hi nakam'a kon mangthah louhel ding, amavang asun ajanna nagel joh ding, akijih dungjuiya hi nachon jing diu ahi. Chitile bou na khantou ding chuleh na lolhin tei ding'u ahi.  
9 Keiman thupeh kahinpeh louva nabol ham? Hat inlang hangin, kicha hihbeh in, tijatna jong neihih in ajeh chu Pakai na Pathen'in na chena chan uva na lhonpi jing dingu ahi,” ati.   

Joshua’n Israel te Atohdiu Aseipeh 
 

10 Chujou chun, Joshua’n mipi lamkaiho chu thu apen hitin aseije,  
11 “Ponbuh sunga khun cheuvin lang mipi ho khu aneh diu akigot toh dingun gaseipeh un, ajeh chu nithum sunga hi Jordan luipi khu na galkai uva Pakai na Pathen'in napeh u gam khu galo tauvin.”  
12 Chuleh Reuben phung leh Gad phung chuleh Mannasseh phung akehkhat ho kom'a chun Joshua’n hitin aseije, ✡  
13 “Pakai lhacha Mose’n nakom uva asei chu sumil hih un, 'Pakai na Pathen uvin na kicholdo sah tauvin, chuleh hiche gam hi napeh u ahitai.'  
14 Najiteu le na chateu, chuleh na gancha teu chu Mose’n napeh nau hiche Jordan solam gamkaiyah hin umsah un, ahinlah nalah uva gal-hat ho leh mihangsan chengse chun gal manchah akipat uva asopihou masanga hi gal lamkaija pang diu,  
15 Pakaijin nangho gam napeh bang uva amaho jong alodiu gam apeh kahseuva nakithopi diu ahi. Chujou tengleh nahung kileuva Pakai lhacha Mose’n napehnau Jordan solam nagam uva nachen diu ahi.   


16 Hiti chun ama hon Joshua chu adonbut un, “Ipi hileh nangin nei thupeh jouseu chu kabol diu, chuleh nei sol-sol nauva chu kache jeng diu ahi atiuve”.  
17 “Keihon Mose thu kana ngai bang- bang uva chu imalam jousea nangma thu jong kangai diu ahi. Pakai na Pathen chun Mose ana umpi bang bangin nang jong naumpi jinghen,” atiuve.  
18 “Koi hileh nangma thupeh jouse chu nit louva aum'a, nahin dou uva aum pou-pou leh thadoh jeng ding ahi. Hat inlang hangpou pouvin!”    

 2

Rahab In Gam Velhi a Cheho Ahuhdoh 
 

1 Joshua’n Shittim’a kon'in aguh’a gam velhi dingin mini ana soldoh in hiti hin ana vailhah in ahi. Chelhon inlang Jericho geijin agam chu gakholpeh lhon'in ati. Hiti chun amani ache lhon'in Rahab notinu in'a agalhung lhon'in hichea chun aga geh lhon tan ahi. ✡   


2 Hiche chu Jericho lengpa kom agalhut tauvin, “Ven, hiche gam kholtoh dingin Israel mi phabep tujanin ahung uve,” aga tiuvin ahi.  
3 Hichun Jericho lengpan Rahab kom'a chun mi asol'in hiti hin aga seisah e: “Hiche gamsung velhi dinga hungho na inna hunglut ho chu hin puidoh in” atin ahi.   


4 Rahab chun mi teni chu ana sel ahinai, ahinla aman ana donbut in, “Amani chu ahung lhonnai ahin hoiya konna hung lhon ham ti keiman kahepoi.  
5 Kho ahung jinkon kelkot kikha ding koncha khun apotdoh lhontai, hoilangpen ajot lhon ham keiman kahepoi, delloi leuchun naphah diu ahi,” ati.  
6 Ahinlah amanun amani chu indan chunglanga apui touvin patkung lom inchunga ana phou lah achun asellin ahi.  
7 Hiche jou chun lengpa sepai ten Jordan panmun lampi geijin aga nungdel’un ahi. Anungdel ho chu apotdoh jou jouvun Jericho khopi kelkot chu akhah tauvin ahi.   


8 Gam velhi teni jan alup masang lhon'in, Rahab inchunga amani chu kihoulimpi dingin akaltouvin,  
9 ajah lhonnah hitin aseije, “Pakaijin hiche gam hi nangho napeh u ahitai ti keiman kahei, nangho ginnan eilodim tauvin, hiche gam mite hi nangho kichatna a tijagam kahi tauve.  
10 Ajeh chu Egypt gam'a konna nahung potdoh u chun Pakaijin nangho dingin Twipi San akansah in, chuleh Jordan luigal langa um Amor leng teni Sihon le Og na suhmanghel'u jong chu kana jauvin ahi. ✡  
11 Hiche thu hi kajah jeh un kalungu hi alhalhop jengin, nangho kimaitopi ding hi koima angapcha um talou ahi. Ajeh chu Pakai na Pathen uhi thaneitah, chunga van le noiya lei Pathen ahi.   


12 Hijeh chun, keiman nangni kakithopi lhon bang’a hi nangnin jong kei le ka insung mite hi khotona nei neilhon ding hinam Pakai minin kihahsel lhon’in lang,  
13 hiche Jericho khopi hi nalah tengu leh, kapa le kanu, kasopi pasal ho le kasopi numeiho, ka insung mite jouse le keima nei hinghoi diu hinam amelchihna khat neipe lhon'in ati.   


14 Amanin adonbut lhon'in, nangin nei seidoh lhonlou pouleh na insungu hoidohna dingin keini hinkho hi kakitepna lhon ahi jeng'e. Pakaijin hiche gam hi eipeh tengu leh kakitepna lhon dungjuiya khotona kahin nei diu ahi ati lhon'e.   


15 Hichejou chun, Rahab in jong, amani chu khao khat in bangkot a kon chun agah khailhan ahi. Ajeh chu Rahab in chu hiche khopi kulpi pal'a kingam ahi.  
16 Amanun ajah lhonnah, “Molchung langa kaltou lhon'in, ajole minungdel ho chun nahin tohkha get unte, hiche achun nithum hung um lhon'in minungdel ho chu ahung kile kahsen kisel lhon'in, chujou tengleh nachena nom lhonnah chelhon tan,” ati.   


17 Apotdoh masang lhon'in, amanin amanu kom'a chun, “Nanghon na kiseipeh u dungjuiya hi nahung chon uleh keiho jong kakitep nau banga hi kahin toh diu ahi atilhon'e  
18 Keiho hi hiche gam'a hi kahung tengu leh nangin hiche khaosan hi keini nei khailhah lhonna hiche bangkot a konna hi nana khailhah ding ahi. Chujou teng, na insung mite jouse, napa, nang, nasopiho jouse le na insung mite jouse na insung uva hi na-na um diu ahi.  
19 Ijemtia napotdoh uva lamlen dunga na-na chekhah uva nathi khah uva ahileh keiho thepmo hilou ding ahi. Amavang hiche insunga hi naum uva khat touvin na suhkhah uleh hitobanga thina nato uleh keiho mopohna hi ding ahi.  
20 Ahinlah nang hon nei joulhep uva ahivang leh hiche kihahselna hi panna bei hi ding ahi,” atipeh lhon'e.   


21 Amanun “Nasei lhon chu kapom'e,” ati. Hiti chun amani chu asoldoh in, khaosan chu bangkot achun akhai tan ahi.   


22 Gam velhi teni chu thinglhang gam langah akaltou lhon'in nithum aga chaam lhon'in ahi. Amani nungdel ho chun lamlen lang chu muntin aga phetleng jengun ahinlah ajona in lolhing louvin ahung kile tauvin ahi.   


23 Hichun gam velhi teni chu thinglhang gam'a kon'in ahung kumsuh lhon'in Jordan vadung ahin pal galkai lhon'in Joshua kom'a chun thilsoh jouse chu alhut lhon tan ahi.  
24 “Pakaijin gam jouse hi eipe tauve, ajeh chu agam mite ho jouse khu eiho kichatnan atija gam tauve,” ati lhon'e.    

 3

Israel te Jordan Agalkai U 
 

1 Joshua chu Israel te jouse toh jingpitah in Shittim ahin dalhauvin Jordan vadung pang chu ahung lhungun, galkaipai louvin hilai mun achun ngahmun akisem tauvin ahi.  
2 Hiti chun nithum jouvin Israel lamkaiho chu ngahmun achun acheuvin,  
3 mipiho chu thupeh aganeijun: “Nanghon Pakai na Pathen'u Kitepna Thingkhong khu Levi thempu hon ahinput u namu tengu leh naum nau mun cheh uva kon'in kipat unlang anungu juiyun.  
4 Nangho hiche lampia hi na-na chekhah lou jeh un ama hon napui diu ahi. Nangho le amaho kikah chu tong sangni hi ding hiche kalval'a hi na chenai louhel diu ahi,” atiuve.   


5 Hichun Joshua’n mipi ho kom'a chun “Nangho le nangho kisuthengun, ajeh chu jing nikho leh Pakaijin nangho lah a thil kidang abol ding ahi,” ati.   


6 Jingkah in, Joshua'n thempuho kom'a chun aseijin, “Kitepna Thingkhong chu pu-uvin lang mipi ho masang langa chun cheuvin,” ati. Hichun amaho akipatdoh un, Kitepna Thingkhong chu apu uvin mipi ho masanga chun acheuvin ahi.   


7 Pakaijin Joshua kom'a chun, “Tuni hin keiman nangma hi Israel mite jouse mitmua katunlet ding nahi, chutengleh ama hon Mose kana umpi bang-banga nangjong kaumpi hi ahetdoh thei diu ahi.  
8 Kitepna Thingkhong pua thempuho kom'a chun hiche thupeh hi seipeh in: 'Nangho Jordan vadung pang nalhun tengu leh Jordan vadung chu chonlut un lang ding denun,'” ati.   


9 Hiti chun Joshua’n jong Israel te jah a chun “Hungun lang Pakai na Pathen uvin ipi na jahsah nom uvem hung ngaijun.  
10 Tunia hi nang hon hingjing Pathen chu nalah uva aum'e ti nahet diu ahi. Aman Canaan mite, Hit mite, Hivi mite, Periz mite, Girgas mite, Amor mite chule Jebus mite jouse namasang uva na nomang peh diu ahi.  
11 Ven, vannoi leiset pumpi Pakai Kitepna Thingkhong chun nangho hiche Jordan vadunga hi napui galkai diu ahi!  
12 Tun, Israel phung som le ni lah a kon chun phungkhat a mikhat cheh lhengdoh in.  
13 Vannoi leiset pumpi Pakai, Pakai Thingkhong chu thempu hon aput diu ahi. Akengun twi agah chotkhah khah uleh, sah langa konna twi hung long chu tan jeng ding, chuleh vadung chu banglai banga kikhang jeng ding ahi,” ati.   


14 Hiti chun mipi ho chun angahmun uchu ahin dalhauvin Jordan palgalkai ding chun ahung kijot tauve, chuleh Kitepna Thingkhong pua thempu ho chu ahung masauvin ahi.  
15 Hichu chang-at phatlai ahijeh in Jordan chu akam'a twi letjenga ahi. Ahinla thingkong pua thempuho keng chun vadung geichin twilah chu agah chotkhah phatnun,  
16 sah langa konna hunglong twi chu akitingtan jengin Adam kiti Zerethen kom'a khopi gei chun gamla tah geijin twi alom changing akikhanghel jengin ahi. Chuleh hiche noilanga twi ho chu alon kanghel tokah in Dead Sea ah alonglutnin ahi. Hijeh chun mipi ho chu Jericho khopi kom'a chun agalkaijun ahi.   


17 Hiti chun mipi ho akijot sungu chun Pakai Thingkhong pu thempuho chu vadung kim tolgolaiya chun ading denun ahi. Ama hon Israel nam pumpi chu Jordan tolgolai ajot galkai soh tokah uvin angah un ahi.    

 4

Melchihna Song Kiphut 
 

1 Mipiho chu Jordan agalkai sohhel phatnun, Pakaijin Joshua kom'a chun thu ahin seije,  
2 “Tun phungtin'a kon'in pasal som le ni lhengdoh inlang,  
3 Jordan vadung lailung nadin nauva kon'in song som le ni hin choidoh un, hichu choijun lang tunilhah a nagena diu mun achun sekhom'un,” ati.  
4 Hiti chun Joshua’n Israel phungtin'a konna alhendoh som le ni ho chu akou khom’in ahi.  
5 Amaho kom'a chun, “Jordan lailung Pakai na Pathen'u thingkong masanga khun cheuvin lang mikhat in songkhat cheh na lengkou uvah hinpu uvin lang, Israel phung som le ni a kon'in phungkhat a song khat cheh, song som le ni chu hin choijun tin aseipeh in ahi.  
6 Eihon hiche song ho hi melchihna khat a iman diu ahi. Khonung tengleh nacha teuvin hiche song hi ipi vetsahna ham tia ahindoh tengu leh,  
7 nanghon hitia hi nadonbut diu ahi, 'Pakai Kitepna Thingkhong chu akiput galkai phat chun Jordan vadung chu atanghel jengtan ahi,' Israel mipi ten itih chan hijongleh ahetjingna diuva hiche songho hi amelchihna hi ding ahi tia na seipeh diu ahi.” ati.   


8 Hiti chun mipi hon Joshua athupeh bang bangin abol’un ahi. Pakaijin Joshua ana thupeh bang bangin Jordan vadung lailunga kon chun phung khat a songkhat cheh toh kitoh dingin song chu som le ni ahinpu uvin ahi. Ama hon hichu ajan genau ngahmun'ah apolut u hetjingna song dingin aphut tauvin ahi.   


9 Joshua’n jong achombeh in Jordan lailunga Kitepna Thingkhong puho keng phangin achotpha nau laitah a chun song som le ni aphutnin ahi. Hiche chu tuni geijin aum nalaijin ahi.   


10 Mose’n Pakai thupeh ho Joshua ana pehson ho chu akitoldoh sohkei tokah in thingkong pua thempuho chu vadung lailunga chun ading jingun ahi. Alangkhatnah, mipi ho chu kinotah in vadung chu agalkaijun ahi.  
11 Mipiho jouse chu bitkeija agalkai sohkei phatnun Pakai Thingkhong puho jong chu mipi ho mitmu changtah chun agalkaijun ahi.   


12 Gal manchah kichoi Reuben leh Gad phungmi ho leh Manasseh phung akehkhatnin Mose thupeh bangin Israel te chu alamkaijun Jordan agalkai masauvin ahi.  
13 Hitobanga gal manchah kichoi mihem sangsomli ho chu galsat dinga kigosadem ahiuve, chuleh, amaho chu Pakai mapuina chang pum'in Jericho khopi phaicham lang’ah chun agalkai tauvin ahi.   


14 Hiche nikho chun Pakaijin Joshua chu Israel te jouse mitmun atunglen in ahi, hiti chun ama hon ahinkho lhumkei uvin agingun, Mose anaja bang bangun jana ana peuvin ahi.   


15 Pakaijin Joshua kom'a chun hitin ana seije,  
16 “Vadung tolgo laiya kon chun Pakai Kitepna Thingkhong puho chu hungdoh dingin thu pen,” ati.  
17 Hiti chun Joshua’n jong thupeh chu aneitan ahi.  
18 Pakai Kitepna Thingkhongpu thempuho chu vadung golaija konna ahung potdoh uva akengphangun vadung pang tolgo lah chu ahinchot phat uvin Jordan vadung twi chu ahunglong kit in tumasanga bang bangin vadung pang aletdoh sohkei kittan ahi.   


19 Mipi chu lhamasapen nisom channi chun Jordan chu ahung galkaijun Jericho solam Gilgal mun'a chun ngahmun asem'un ahi.  
20 Joshua’n Jordan vadunga konna song som le ni ahinlah chu hiche Gilgal mun a hin alom changin asekhomin ahi.   


21 Hichun Joshua’n Israel te kom'a chun aseijin, “Khonung leh nacha teuvin hiche hi ipi vetsahna ham tia nahindoh tengu leh,  
22 Hiteng chuleh nang hon 'Hiche laiya hi Israel chate Jordan tolgo laiya ahung galkaina mun u chu ahi,' tia na donbut diu ahi,  
23 Ajeh chu, na Pakai na Pathen uvin nangho mitmu tah a twi chu akansah a hitia chu twikhanglen San eigalkai sah kahseuva akansah banga chu igalkai sohkei tokah uva akansah ahi.  
24 Leiset chunga nam jousen Pakai ban thahat anasatje ahetsohna diu leh nang hon jong Pakai na Pathen'u itih chan hijongleh nagin jing theina diu ahi tia na seipeh diu ahi.” tin aseipeh tai.    

1 Jordan lhumlam'a cheng Amor mite lengho leh Mediterranean panga cheng Canaan mite leng hon Israel mipite hi a Pathen uvin Jordan vadung asuhkhang peh in ahin palgalkai sahtai ti ajahdoh phatnun kichatnan alungthim'u alhulhop gam tauvin ahi.   

Gilgal Mun a Chep Kitan 
 

2 Hiche pettah chun Pakaijin Joshua kom'ah “Songhem chu chemcha bangin sem inlang Israel te chu akhangni chanin achep u tanpeh in,” ati.  
3 Hiti chun Joshua’n jong songhem chemcha in asemin Israel te chu Gibeath-haaraloth mun'ah achep u ana tanpeh in ahi.   


4 Joshua’n amaho chu achep u atanpeh louva khoh a ahi, ajeh chu Egypt ahin dalhah uva galsat thei pasal ho jouse chu gamthip gam'a ana thigam ahi tauve. ✡  
5 Egypt hin dalha a pasal ho jouse chu achep u ana kitan sohkeija ahiuvin, ahinlah Egypt a konna ahung potdoh uva gamthip noija ahung kholjin nau kum sunga pengho chu achep u kitan loulai ngen ahiuve.  
6 Israel ten Egypt ahin dalhah uva galsat thei jouse athigam kahseuva kum somli sung hi gamthip noija hung kholjin ahiuve. Ajeh chu ama hon Pakai thupeh anitlou jeh un Pakaijin khoiju le bongnoi lonna gam peh dinga ateppeh nau gam chu alutsah louna dinga ana kihahsel'a ahi.  
7 Hijeh chun Joshua’n apa teu mun lothei dinga hung kikhanlhit ho chu achep u atanpeh u ahi. Ajeh chu amaho hin Gamtep Gam ahinjot nauva hi achep u ana kitan khaloulai ngen ahiuve.  
8 Pasal jouse achep u akitan jeh chun amaho adamdoh kahsen ngahmun a chun ana kicholdo tauvin ahi.   


9 Hichun Pakaijin Joshua kom'a chun “Tunia hi Egypt gam'a na sohchan nauva najum nau chu katolmangpeh u ahitai,” ati. Hijeh a chu hiche mun chu tuni chan geija Gilgal kitia ahitai.   


10 Israel ten Gilgal mun a ngahmun asem sungu lhamasa nisom le nili chan nilhah chun Jericho phaicham a Kalchuh Kut ana mangun ahi. ✡  
11 Hiche jou ajing nikho tah chun agamsung soh agamga cholsolou changlhah a kisem leh anchang kikang chu anepan tauvin ahi.  
12 Ama hon agamsung soh agamga aneh masat ni uva pat chun Manna akimu tapon, mu jong akimukit mong-mong tapon ahi. ✡   

Pakai Sepai Jalamkai pan Joshua Akimaitopi 
 

13 Joshua chu Jericho khopi kom aga lhun chun akhodah in chunglang avetleh akhut a chemjam kichoi mikhat amasanga adin chu amun ahi. Joshua chun ajonlutnin amapa chu ana dongin, “Nang hi eipanpi ding kagol nahim ahilouleh galmi nahim? ati.   


14 Ama chun ahin donbut in “Khatcha chu kahipoi, keima Pakai sepai te lamkaija pang tua hi hungkon kahitai,” ati. Hichun Joshua chu tolla abohkhup in achibaijin, “Ka Pakaijin na lhacha keima hi ipi nei bolsah got ham?” ati.  
15 Pakai sepai te lamkai pa chun adonbutnin, “Na kengkoh chu sutlhan ajeh chu na dinna chu muntheng ahi,” ati. Hichun akiseipeh bang chun Joshua’n aboltai.    

Jericho Khopi Kisuhchim 
 

1 Tun Jericho mipite chun Israel te chu akichat jeh un akhopiu kelkot chu akam chahkheh jengun ahi. Mi koimacha avadohsah pouvin lut jong alutsah pouvin ahi.  
2 Ahinlah Pakaijin Joshua kom'ah, “Hiche khopi leh alengpau chuleh asepai teu jouse jong nakhut a ka pehdoh ahitai.  
3 Nang leh na sepai chengse toh nigup sunga hi niseh leh khopi hi khatvei navel diu ahi.  
4 Thingkhong masanga hi thempu sagi in kelchalki khat cheh akichoi uva kijot diu ahi. Nisagi channi leh nang hon hiche khopi hi sagivei navel diu ahi.  
5 Thempu hon kelchalki ho chu ahin mut-mut uleh mipi ten na onei chasun sun uva sangtah a nasap diu ahi. Hiteng chuleh khopi kulpi chu chimlha ding, hiteng chuleh mipi ho chu khopi sunga chu na lhailut uva na delkhum jeng diu ahi,” ati.   


6 Hiti chun Joshua in thempuho chu akoukhom'in hiti hin aseipeh tai, “Pakai Kitepna Thingkhong chu pu uvinlang, thempu sagi chun kelchalki kichoi cheh unlang mipi masanga khun kijotnun” ati.  
7 Hijou chun aman mipi ho chu thu apen, “Khopi vella chun kijotnun, gal manchah kichoi chengse chu Pakai Thingkhong masanga cheuhen lang mipi chu lamkai uhen,” ati.  
8 Joshua’n mipi ho kom'a thu ana seijou chun Thempu sagiho chun pengkul akichoi cheh un Pakai masanga chun akijotnun pengkul ho chu amutnun ahi. Chuleh Pakai Kitepna Thingkhong chu ajuijun ahi.  
9 Gal manchah kichoi phabep chu pengkul kichoi thempuho masanga akijotnun, loikhat chu thingkong nung langa akijotnun, thempuho chun pengkul chu amutjom jingun ahi.  
10 Joshua’n thu ahinpen, “Koima chan kholhang sam hih un, pao jong paopoh hih un, keiman sam'un kati tokah in thu chengkhat cha jong nakam uva kon'in gindohsah hih un,” ati.  
11 Hiti chun Pakai Thingkhong chu apu uvin hiche nikho chun khatvei khopi chu avellun, chujouvin abonchauvin ngahmun chu ajonun aga geh un ahi.   


12 Ajingin Joshua chu jingkah matah in akipatdoh in ahileh thempuho jong chun Pakai Thingkhong chu apukitnun ahi.  
13 Thempu sagi ho chun pengkul chu akichoi cheh un Pakai Thingkhong masanga chun akijotnun, pengkul chu amutnun ahi. Avellin, gal manchah kichoi ho chu pengkul kichoi thempu ho masang leh Pakai Thingkhong puho nung’ah akijotnun ahi. Hiche sungse hin thempuho chun pengkul chu amut-mut jengun ahi.  
14 Anini channa in jong ama hon khopi chu avelkitnun chujouvin ngahmun a ahung kile kitnun ahi. Hitobang hin nigup sungse chun abol'un ahi.   


15 Nisagi channa in Israel te chu khovah lhah in akipatdoh un tumasanga abol bang bangun khopi chu avel kitnun ahi. Ahin tuchunga hin khopi chu sagivei avellun ahi.  
16 Sagivei avel jouvun thempu hon pengkul thongjen jun'a ahin mutphat uchun Joshua’n mipi ho chu thu ahinpen, “Kholhang sam'un! Pakaijin hiche khopi hi nepeh u ahitai!  
17 Jericho khopi leh asunga um jouse hi Pakaijin asuhmang sohkei ding ahitai: Rahab kijohnu leh a insung mite jouse chu kihinghoi ding ahi, ajeh chu amanun gamvelhi a kisol ho chu ana hoidoh sah in ahi.   


18 Suhmang dinga um thil ho chu khatcha suloh hihbeh un, achutilouleh nangho jong na kisuhmang tha dingu ahi, chuleh Israel ngahmun'a hi hamsetna nahin lhutkhumlo diu ahi.  
19 Amavang dangka le sana, chule thih le sum-eng’a kisem thil ho chu Pakaiya atheng ahin hiche ho chu Pakai sumkholna a lut ding ahi,” tin thupeh ana neitai.   


20 Mipiho chun pengkul kimut gin chu ajah phatnun a onei chasunun asamun ahileh Jericho kulpi chu achimlha jengin ahi. Hiche phat chun Israel ten khopi sung chu anokhum'un ala tauve. ✡  
21 Ama hon khopi sunga umho jouse, numei pasal, ateh akhang, bong, kelngoi, kelcha chuleh sangan abonchan asumang sohkeiyun ahi.   


22 Hichun Joshua’n gam velhia che teni kom'a chun, nakitepna lhon dungjuijin akijohnu in achun lut lhon'in lang amanu le a insung mite jouse chu gapuidoh lhon'in ati.   


23 Gamvelhia che teni chu achelut lhon'in Rahab chu ama toh umkhom apa le anu, asopiho le a insung mite jouse chutoh aga puidoh lhon'in ahi.   


24 Hijou chun, Israel ten khopi chu asunga um jouse toh ahallhauvin asumanghel tauvin ahi. Ahin sum le sana, chule sum-eng le thih a kisem thil ho vang chu Pakai sumkholna mun'ah akoijun ahi.  
25 Hiti chun Joshua’n Rahab kijohnu chu insunga aum khompi a insung mite jouse toh ahuhdoh in ahi, ajeh chu aman Jericho velhi dinga asol teni chu ana seldoh a ana hoidoh sah lhon ahi. ✡   


26 Hichun, Joshua’n Jericho khopi chu ana gaosap in:  

   
 
“Koi hileh hiche Jericho khopi sapha go chan chu  

Pakai sapset changhen,  

Abul tungdohgo a chu,  

achapa masapen loulo hen,  

akelkot tungdohgo achun,  

achapa lhumpen chaanlo hen,” ati. ✡   

   
 

27 Hiti chun Pakaijin Joshua chu ana umpin hijeh chun gamsung pumpia chun amin ana kithang lheh jeng tan ahi.    

Israel ten Ai Khopi Alel’u 
 

1 Ahinla Israel’in sapset changsa thil ho chunga hin thupeh ana palkeh un ahi. Achan kitipa hin sapset changsa thil ho phabep chu ana gudoh tan, hijeh chun Pakai chu Israel chungah ana lunghang lheh jengin ahi. Achan kitipa hi, Judah phung sunga Zerah chapa Zimri chilhah a kon Carmi chapa ahi.   


2 Joshua’n Jericho a kon'in, Beth-aven kom, Bethel solam a um Ai khopi velhi dingin mi phabep asol in ahi.  
3 Amaho ahung kile phatnun Joshua kom'a chun hitin aseijun ahi, “Eiho ibon uva ichetouvu angaipoi ajeh chu hiche Ai khopi nokhum ding khun mi sangni ahilouleh sangthum kal ngai ponte atiuvin ahi. Amaho khu lhomcha bou ahiuvin eiho iboncha uva ichetou khoh u angaipoi atiuve.”   


4 Hijeh chun mi 3,000 tobang asol'un ahileh gimneitah in gal ahinlal tauvin ahi.  
5 Ai khomi ten Israel ho chu akhopiu kelkotna kon'in Sheberim geijin ahin dellutnun lamsah lam'a nungjam ho chu mi somthum le gup tobang athat un ahi. Hitobang thilsoh a kon hin Israel te chu kichatnan adim tauvin alungu adai lheh jeng tauvin ahi.   


6 Joshua leh Israel upate jouse lunghemin aponsil u abot-eh jengun, aluchang uvah leivui akinu uvin Pakai Thingkhong maija chun tolla abohkhup un nilhah lang geijin akisehgim jengun ahi.  
7 Hichun Joshua akapjah jengin, “O thanei tah Pakai, hiche Amor mite thagam ding bepma hi ipi dinga hiche Jordan hi neihin pui galkaiju ham? Hiti ding sanga hi Jordan gallang khatna chu nei chenden sah jengu leh iti aham?  
8 Pakai, Israel hi agal mitea konna hi ajam thei bepma ahileh ipi kasei thei ding ham?  
9 Ajeh chu, Canaan mite le hiche gamsunga cheng mite ho hin hiche hi ajahdoh phat uleh, ama hon eihin umkimvel’un tin hiche gam leisetna konna hi eisuhmang tah lou diu ham? Chutengleh amin loupi jaangaina hi iti ding hitam?” ati.   


10 Ahinlah Pakaijin Joshua kom'ah ahin seijin, “Kithoudoh loijin, ipi dinga bohkhupma kijam jeng nahi ham?  
11 Israel’in kakitepna asukeh in sapset changsa thil ho agu uvin, eijoulhepmun athilkeo lah uva akoijun ahi.  
12 Hiche jeh a hi Israel te agalteu masanga dingjou louva gallel’a jam'a ahiuve. Tua hi Israel te amaho jeng jong hi suhmang dinga uma ahi tauve. Nalah uva um sapset changsa thilkeo ho chu na suhmang lou uleh keiman nangho kaumpi louding nahiuve.   


13 Thoudoh inlang, jing nikho kigotna dingin namite hi amaho le amaho kisuhthengsah in. Ajeh chu, Pakai Israel Pathen'in aseije, O Israel, sapset changsa thilkeo ho chu nalah uva akiselden nalaije, hiche ho hi nahin lahdoh tokah uva gal masanga nadin joulou diu ahi.   


14 Jingkah tengleh naphung dungjui uva nahung kigol diu ahi, hiteng chuleh Pakaijin achonsepa chu koiphung pen a kon ham ti ahin phondoh ding ahi. Pakaijin ahin lhendoh phung chu aphungkhaija nahung kigoldoh diu, Pakaijin achonse phungkhai chu ahin lhendoh ding ahi. Pakaijin ahin lhendoh phungkhai chu hung kigol diu achonse insung chu ahin lhendoh ding ahi. Ajonapen’a chu achonse insung mite chu khat-khatna hung kigoldoh diu ahi.  
15 Koi hileh hiche sapset chang thil ana gupen pen ama tah chu anei jouse toh halvam tha ding ahi, ajeh chu aman Pakai kitepna chu apalkeh a Israel chunga hitobang hamsetna chu achuh sah ahi,” ati.   

Achan Chonsetna 
 

16 Joshua’n jong jingkah matah in athouvin Israel phungho chu Pakai maijah ahin goldoh in ahileh Judah phung chu matdoh ahitai.  
17 Hijeh chun Judah phungkhai chu ahung kigoldoh in ahileh Zerah phungkhai chu akimandoh kittan ahi. Hichejou chun Zerah insungmi chu ahung kigoldoh un ahileh Zimri insung chu matdoh ahitai.  
18 Zimri insung mite jouse chu ama chang cheh in ahung kigoldoh un ahileh Achan chu ahin mandoh tauvin ahi.   


19 Hichun Joshua’n Achan kom'a chun hitin aseije, “Kachapa, Israel Pathen loupina hi jana penlang thudihtah seijin, ipi bepseu na-na bol hitam phongdoh inlang, nei seipeh in, imacha im hihbeh in” ati.   


20 Achan’in adonbutnin, “Adih’e, Pakai dounan kana chonsetai.  
21 Thil kichomdoh lah a chun, Babylon pon hoitah khattoh, dangka shekel 200 toh, shekel sangnga gih sana lhonkhat toh kamun ahileh ka deichan kana kilah tai. Hiche ho chu ka ponbuh sungah dangka chutoh tolla kavuijin ahi,” ati.   


22 Hichun Joshua’n akholtoh dingin mi phabep asol'in, amaho acheuvin ahileh Achan'in asei bang chun thil kiguho chu dangka chutoh akivuitha chu agamu uvin ahi.  
23 Ama hon ponbuh a kon chun hiche thil ho jouse chu ahin choijun Israel te leh Joshua kom'a chun ahin choijun, hiche ho chu Pakai angsung tollhanga chun asekhom'un ahi.   


24 Hichun Israel te leh Joshua’n Achan toh, dangka leh ponloupi, sana lhon toh, achapa te le achanu te, abongchal ho, asangan ho, akelngoiho le akeltah ho, aponbuh leh athil ho jouse chu Achor phaicham'ah ahin polutnun ahi.  
25 Hichun Joshua’n Achan jah a chun, “Ipi dinga nangin ilah uva hitobang hamsetna hi nahin pohlut ham?” ati. Hichun Israel te jousen Achan leh a insung mite chu song’in aseplih un atahsa long’u meiyin ahalvam tauve.  
26 Achan chunga chun songlom aseuvin tuni chan geijin aum jing nalaije. Hijeh chun hiche mun chu hichenia pat chun Lungkhamna Phaicham akisah tan ahi. Hiche pet chun Pakai lunghanna chu adailha tai.    

Israel ten Ai Khopi Ajo U 
 

1 Hiche jou chun Pakaijin Joshua kom'a chun aseije, “Kicha hih’in, lungthoina jong neihih in, na sepai ho chu puijin lang Ai khopi khu gadelkhum tan, ajeh chu Ai lengpa le amipi te, akhopi le agam chu nangma khut a kapehdoh ahitai.  
2 Jericho le alengpau na suhgam banga amaho jong na suhgam ding, amavang tuchunga hi agancha hou leh anei agou na chomdoh hou chu nakilah theiju ahi. Akhopiu nung langa khun gachangpang tauvin,” ati.   


3 Hiti chun Joshua leh asepai te chu Ai khopi gadelkhum dingin akon touvun ahi. Joshua’n asepai te lah a galsat hat cheh 30,000 alhengdoh in janin asoldoh in,  
4 hiti hin thupeh aneijin ahi: “Nangho cheuvin lang khopi nung langa khun kinaichan gachangpang unlang khopi delkhum ding khun kigosademin umun.  
5 Hiteng chuleh kei le kaloiho chengin khopi chu ka dellut diu chutengleh amasa-a bang-bang chun amaho keiho satdin hung kondoh un tin chutengleh amaho masanga chu keiho kajam diu ahi.  
6 Khopia konna chu keihon amaho chu ka kidelmang sah diu, chutengleh ama hon Israel te hi amasa bang-banga imasang uva jamkitna ahi tauve ati diu ahi. Chujou teng chuleh keiho amahoa konna kajam sung uva chu,  
7 nangho na changpan nauva kon chun hung potdoh unlang akhopiu chu nalonvuh jeng diu ahi, na Pakai na Pathen uvin nangho khut a nahin pehdoh diu ahi.  
8 Chutengleh Pakaijin na thupeh bang bangun akhopiu chu meiyin hallha jengun hichu thupeh ahi,” ati.   


9 Hiti chun amaho akipatdoh un Bethel leh Ai khopi lhumlam kikah achangpanna diu munah chun ache tauvin ahi. Ahinlah Joshua chu hiche jou chun mipi ho toh ngahmun a chun agehkhomun ahi.  
10 Joshua chu jingkah langin matah in akipatnin amite asuthouvin Ai khopi lang ajontan, hichea hin Israel upahon ana juijun ahi.  
11 Joshua chu ama toh umkhom sepaiho cheng chutoh khopi maija chun akijotnun sahlanga chun ngahmun asemun ahi. Amaho leh Ai kikah a chun phaicham khat aumin ahi.  
12 Chuin aman mi 5,000 tobang apuijin Bethel leh Ai khopi kikah khopi lhumlam'a chun achangpan sah in ahi.  
13 Hiti chun asepai bulpi pen chu khopi sah langa apansah in chuleh khopi lhumlam'a chun changpang loi akoiyin, Joshua ama tah chu phaicham'a chun ageh in ahi.   


14 Ai lengpan phaicham langa um Israel te chu agahmu phat in ama le asepai te jouse chun jingpitah in Jordan phaicham gah kigalmuna mun a chun anokhum tauvin ahi. Ahinla khopi nunglanga chun amaho aguh a changpanga aume tichu aman ahetlou ahi.  
15 Joshua leh Israel sepai te chu gallel tobangin gammang langa chun ajam tauvin ahi.  
16 Hiche chun khopi sunga um jouse chu akikoudoh un abonchauvin amaho chu adel tauvin, hiti chun amaho chu khopia kon chun alhemdoh tauvin ahi.  
17 Ai ahilouleh Bethel'a chun mi khatcha kidalha louvin Israel te chu adel sohkei tauvin ahi. Hiti chun khopi ahom keuvin adalha tauvin ahi.   


18 Hiche jou chun Pakaijin Joshua kom'a chun hitin ahin seije, “Na tengchau chu domsang unlang Ai khopi lang ngatsah tauvin, ajeh chu keiman hiche khu nangho khut a ka pehdoh ahitai” ati. Hichun Joshua’n akhut a um atengcha chu adomsang’in khopi lang chu agah ngatsah tan ahi.  
19 Joshua’n akhut adopsang phat in changpang ho jouse chu akisel nauva kon'in ahung potdoh un khopi langa chun alonglut jeng tauvin ahi. Ama hon gangtah in khopi chu alouvin meiyin ahallha tauvin ahi.   


20 Ai khomite chu akinung heijun agah veuvin ahileh, khopia konna meikhu chu vanlaijol langa akitung jengin ahileh chena ding helouvin abeiden tauvin ahi. Ajeh chu Israel te gammang langa ana jamlut ho chu ahung kileheijun amaho chu ahin nungdel tauvin ahi.  
21 Joshua leh Israel te chun apanlah nau chu alolhing’in khopia kon chun meikhu akitungdoh tai tichu amu phatnun ahung kileheijun Ai mite chu ahin delkhum tauvin ahi.  
22 Alangkhat ah khopi sunga um Israel te chu ahung potdoh un galmi ho chu anunglang uva konin ahin delkhum uvin, hiti chun Ai khopi mite chu ajet avei uva Israel ten aum chinto tauvin amaho alailunga chatmo hellin aum tauve. Israel ten adelkhum'un mi khat jong asohcha ahilouleh ahingdoh a aum pouve.  
23 Ai lengpa changseh chu ahingin amanun Joshua kom'ah ahin puilutnun ahi.   


24 Israel sepai ten Ai mite chu adel uva tollhanga um jouse chu athajou phatnun amaho akinung heijun asung langa um jouse jong chu athat chaihel tauvin ahi.  
25 Hiti chun Ai khopi sunga cheng mipite jouse, numei ti pasal ti abonchan hiche nikho chun athat gamsoh hellun ahileh mi 12,000 alhingin ahi.  
26 Ai khopi sunga cheng jouse chu akisuhmanghel kahsen Joshua’n atengcha chu adomsang jing jengin ahi.  
27 Pakaijin Joshua athupeh bangin, khopi sunga um agancha hou leh anei agou hou chu sumang louvin Israel ten amaho chan dingin akichom tauve.  
28 Hiti chun Joshua’n Ai khopi chu ahallha tan ahileh hichu tuni chan geijin amangthah paitan ahi.   


29 Joshua’n Ai lengpa chu nilhah lang geijin thing chungah ana khaijin, ni ahunglhum phat in Joshua thupeh dungjuijin atahsa chu thing chunga kon'in ala lha uvin, khopi kelkot maija chun ana seplha uvin ahi. Ama hon achunga chun song asetkhum'un tuni chan geijin mutheijin aum nalaije.   

Pakai Kitepna Kithah Suhhing 
 

30 Hijou chun Joshua’n Ebal mol chungah Pakai Israel Pathen kom'ah maicham asemin, ✡  
31 Pakai lhacha Mose’in Israel chate ana thupeh Mose danbua ana kijih bangin, thihhem'a ana kikheng khalou songtum maicham chungah pumgo thilto leh chamna thilto ana bollin ahi. ✡  
32 Hiti chun aman Israel te mitmu changtah chun Mose dan thupeh ho chu song chunga chun ana jihdoh in ahi.   


33 Hiche jou chun Israel te jouse agamsunga pengden ho ahin khopem mi ahiuvin, upaho jouse, vaihom ho jouse le thutan ho jouse ahiuvin hopnin akihomun, hopkhat chu Gerazin mol maija adingun, hopkhat chu Ebal mol maija adingun ahi. Ahopni chun aki-angngat touvin akikah uvah Pakai Kitepna Thingkhongpu Levi thempuho chu adingun ahi. Hiche hi Israel mipi ten phatthei achanna diuva Pakai lhacha Mose thupeh dungjuiya anabol jiu dungjuiya chu abol'u ahi. ✡   


34 Hiche jou chun Mose’n adan lekhabua ana jihlut phatthei bohna le sapsetna ho chu Joshua’n mipi ang'a chun asimdoh in ahi.  
35 Mose thupeh thucheng ho jouse chu Israel mipi ahung kikhomho leh nunao chapangho, chuleh alah uva cheng gamdang miho pum'a ajah sohkei diuvin asimdoh soh hellin ahi.    

Gibeon Miten Israel Mite Ajoulhep 
 

1 Tun Jordan vadung lhumlam gam'a leng hon thilsoh ho hi aja tauvin ahi. Hite ho chu Hit mite, Amor mite, Canaan mite, Periz mite, Jebus mite lengho, lhumlam molbul'a chengho leh twikhanglen pang Lebanon mol ho chan geija chengho ahiuve.  
2 Hiche lengho hin lungkhat tah a athau jekhom'a Joshua leh Israel mite hi kisatpi dingin akiloikhom'un ahi.   


3 Ahinlah Gibeon miten Joshua’n Jericho leh Ai abolna hi ahet phatnun,  
4 amaho kihuhdohna dingun lungthim chomkhat agong tauvin ahi. Ama hon Joshua kom'a palai asol uvin, sakhao lui le asesa, jupeng lui le akibehthu ho, sangan chunga aheng’un,  
5 ama hon von sesa akivonun, ponsesa akisilun, kengchot kibehthu akichotnun chuleh neh dinga akipoh u changlhah chu agopsa le amonsa ahi.  
6 Amaho Gilgal a Israel te ngahmuna ahunglhun phatnun Joshua kom'a chun, “Keiho nangma toh kichamna thulhuh sem dinga kholgamla tah a konna hung kahiuve” atiuve.   


7 Israel ten, hiche Hivi mite ho kom'a chun adonbutnun, “Nangho hi anai vella chengmi nahi nahilouvu keihon iti kahet diu ham? Anai vella cheng nahi khah uleh keihon nangho toh kichamna thulhuh kanei theilou diu ahi” atiuve. ✡   


8 Ama hon, “Keiho hi nasohte kahiuve” tin adonbutnun ahi. Ahin Joshua’n, “Nangho koi nahiuva, hoiya konna hung nahiu ham?”ati.   


9 Ama hon adonbutnun, “Nasohte hi ka chennau mun gamla tah a konna hung kahiuve. Keihon na Pakai na Pathen'u thanei dan Egypt gam'a anatoh ho kana jauvin ahi.  
10 Keihon Jordan solam'a Amor leng teni leh Heshbon lengpa Sihon le Ashtaroth a um Bashan lengpa Og chunga anatoh ho kajauvin ahi. ✡  
11 Hijeh chun ka upa hou le ka mipite jousen eihin thulhah un, 'Khol gamla tah jotna dingin neh le chah kipoh un, Israel mipite chu gakimupi uvin lang hiti hin seijun, “keiho nasohte kahiuve keiho toh kitepna nei neipi uvin, tin gaseijun'” atiuve.   


12 “Hiche ka changlhah hou hi ka in uva konna kahung kipatdoh uva chu tapkonga konna sapeh a kahinpoh u ahin tuhin agobetnin a-ap tan ahi.  
13 Hiche jupengho jong hi kahin thal dim uva chu thahleh a ahin, tuhin aluijin a-ehgam tai. Chuleh kavon uleh ka kengkoh u jong hi ka lamsao jotna uva konna luigam'a ahitai” atiuve.   


14 Hiti chun Israel ten aneh achah u chu ana kholchil’un, ahinlah Pakai dohna ananei pouve.  
15 Hiche jou chun Joshua in amaho chutoh kinoptona ana neipi in amaho chu ana hinghoi tan ahi, khopi sunga alamkai houvin jong hiche kinoptona chu kihahselnan ana sudetnun ahi.   


16 Hiche kitepna aneiyu nithum jouvin hiche mite ho hi akomcha uva chenga ahibouvui ti ahedoh tauvin ahi.  
17 Israel te chu akholtoh dingin acheuvin nithum sungin akhopi houva chun agalhung tauve. Hiche khopiho chu Gibeon, Kephirah, Beeroth, chule Kiriath-Jearim ahiuve.  
18 Ahinlah Israel ten khopiho chu anokhum tapouvin ahi, ajeh chu Israel lamkai ten, Pakai Israel Pathen min panna kitepna ana neiju ahitai.  

Israel mipite chu, alamkai houvin chutobang kitepna chu anabol jeh un achung uvah ana phunun ahi.   


19 Ahinlah alamkai houvin ana donbutnun “Eihon Pakai Israel Pathen min'a kihahselna inanei nau ahitah jeh a amaho chu itohkhah theilou diu ahitai.  
20 Eihon amaho chu ihinghoi diu ahitai, ajeh chu eihon ikitepnau isuhkeh uleh Pathen lunghanna ichung uva chuding ahi.  
21 Amaho chu ihinghoi diu ahitai” atiuve. Hiti chun ama hon Israel lamkai ten athupeh bangun akhopi sung uva twikhai ding leh thingpo dingin amangcha tauvin ahi.   


22 Joshua’n Gibeon miho chu akou khomin hitin aseije, “Nanghon ipi dinga nei joulhep uham? Nangho hila kalah uva chenga nahi bouvun, ipi dinga gamla tah a cheng kahiuve natiu ham?  
23 Nangho hi sapset chang nahi tauvin, hijeh a chu tua pat a nangho hi ka Pathen'u in a dinga thingchom le twikhaija napan jeng diu ahitai,” atipeh in ahi.   


24 Ama hon adonbutnun, “Pakai na Pathen uvin Mose ana thupeh dungjuiya hiche gam hi nangho napeh uva chule agamsung mite jouse hi nathagam sohkei diu ahi ti nasohte keihon kana jauvin ahi. Hijeh chun keihon nangho hi kana kicha lheh jengun ahileh hitia hi kana bol'u ahi,” atiuve.  
25 “Tun keiho hi nangho khut a um kahi tauve, hijeh chun nadei dan danin neibol tauvin,” atiuve.   


26 Hiti chun, Israel ten amaho atha diu chu Joshua’n ana janom tapon ahi.  
27 Ahin hiche nikho chun aman Gibeon mite chu Israel mipite le Pathen'in adeina mun-mun a maicham semna ding twikhai le thingchom'in ana pansah tauvin ahi. Hiche hi tuni geija ahintoh jingu ahi.    

Israel in Lhanglam Sepaiho Ajo 
 

1 Jerusalem lengpa Adoni-Zedek hin Joshua’n Jericho khopi le alengpau asuhmang banga Ai leh alengpau asuhmang hel chu ajadoh tan ahi. Gibeon miten jong Israel te chu akichampi uvin amaho mi in akiheilut tauve tijong ahetan ahi.  
2 Hijeh chun ama leh mipite akicha lheh jengun ahi. Ajeh chu Gibeon hi khopi lentah ahin leng khopi dang ho ahin chuleh Ai sanga jong khopi lenjo ahin, Gibeon mite jong chu galsatna hatte ahiuve tijong ajan ahi.   


3 Hijeh chun Jerusalem leng Adoni-Zedek chun leng dang ho akou khomin, amaho chu Hebron lengpa Hoham, Jermuth lengpa Piram, Lachish lengpa Japhia chuleh Eglon lengpa Debir ahiuve.  
4 “Hungun lang Gibeon mite suhmangna din neihung kithopi uvin,” tin atemun ahi, ajeh chu “ama hon Joshua leh Israel te toh kichamna asemun ahi,” ati.  
5 Hijeh chun Amor mite leng-nga ho chu galsat dingin akiloikhom tauvin ahi. Hichun ama hon asepai teu chu akhom khomun Gibeon mite chu ana nokhum tauvin ahi.   


6 Gibeon miten Gilgal ngahmun'a um Joshua kom'a chun thulhut ding mi gangtah in asol tauvin ahi. “Nasohte hi nei donda hihbeh un, gangtah in hungun lang neihung kithopi uvin lang neihung huhdoh un, ajeh chu thinglhanga cheng Amor lengho akitho khomun eihung delkhum tauve,” atiuve.   


7 Joshua leh asepai te chengse leh gal-hat laise toh Gilgal adalha uvin Gibeon te kithopi dingin akon tauve.  
8 Pakaijin Joshua kom'ah “Amaho khu kicha hih un, ajeh chu keiman amaho chunga khu galjona kapeh u nahi tauve. Amaho khatcha nangho masanga ding ngam louding ahiuve.” Tin aseipeh tai.   


9 Joshua chun Gilgal'a kon'in jan khovah in lam ajotnin Amor gal mite chu kigingman louhel'in anokhum tauvin ahi.  
10 Pakaijin amaho chu atijatsah in, hiti chun Israel ten Amor mite chu Gibeon’ah atam a tam athat un ahi. Hijou chun Israel ten galmi ho chu Beth-horon geijin adellutnun Azekah leh Makkedah lampi geijin aban thapeh un ahi.  
11 Amor mite chu Beth-horon lamlen lamah anungjam peh un ahileh Pakaijin vanna kon'in gellom nasatah ajuhlhah sah in Azekah alhunkah seuvin aban thagam peh in ahi. Israel ten chem'a atha sang’un gellin atha atamjon ahi.   


12 Hicheni chun Pakaijin Israel te chu Amor mite chunga galjona anapen ahi. Joshua’n Israel mipite mitmu changtah in Pakai hengah ana taovin,  

   
 
“Gibeon chungah nisa dingden hen,  

chuleh lha jong Aijalon phaicham chungah dingden hen” ati.   

   
 

13 Hiti chun nisa leh lha chu Israel nam miten agal mite ajokah seuvin ama muncheh a adingden lhontan ahi. Hiche thilsoh hi Jashar Lekhabua kijihlutna hilou ham? Nisa chu vanlaijol'a ana ding denin nidanga nisalhum ngai bangin ana lhumpon ahi. ✡  
14 Pakaijin amite taona ana sanna ah hitobang hi tumasang leh khonung jengin jong anaum khapon ahi. Tahbeh mongin Pakaijin hiche nikho chun Israel te dingin gal ana satpeh in ahi.   


15 Hiche jou chun Joshua leh Israel sepai te chu Gilgal ngahmun'ah ahung kilekit tauvin ahi.   

Israel In Lhanglam Leng Nga Ho Athau 
 

16 Gal kisat laitah chun leng nga ho chu Makeddah songkoa ana kisel'un ahi.  
17 Joshua’n amaho chu ahin mudoh phatnun,  
18 hiti hin thupeh ana neijin ahi, “Songkohom chu song lentah in sing’un lang lengho chu ahung potdoh louna diuvin apangah chun angah ding mi koijun,” ati.  
19 “Adangse chun galmi ho chu nungdel'un lang anung langa kon'in satchap jengun, akhopiu nung lhunsah kit louvin sugam jengun, ajeh chu Pakai na Pathen uvin amaho chu nangho khut a na pehdoh u ahitai,” ati.   


20 Joshua le Israel sepai ten galmi ho chu asuhmang soh kahseuvin athat-that jengun ahi. Hiti chun kul kigetkhum akhopi uva jamlut mi themcha khat tailou adangse chu abon chauvin asumang soh hel'un ahi.  
21 Hiche jou chun, Israel te chu Joshua kom Makkedah ngahmun'ah bitkeijin akile kitnun ahi. Hiche kal chu koiman Israel te dounan thu themcha khatcha jong aseipoh ngam tapouvin ahi.  
22 Hiche jou chun Joshua’n, “Songkohom kisinna songlentah chu ladoh unlang leng nga ho chu kakom'ah hin puijun” ati.  
23 Hichun ama hon leng nga ho chu songko homma kon chun ahin puidoh’un, amaho chu, Jerusalem lengpa, Hebron lengpa, Jermuth lengpa, Lachish lengpa chuleh Eglon lengpa ahiuve.  
24 Amaho chu ahin puidoh phatnun, Joshua’n gal lamkai ho kom'a chun, “Hungun lang na kengphang’un lengho ngongchang hi chotpha uvin” ati. Hichun ama hon asei bang chun abol'un ahi.   


25 Joshua’n amite kom'a chun, “Kicha hih un tijatna jong neihih un, hat unlang hang’un, ajeh chu Pakaijin nagal miteu chunga hitobanga hi abol sohkei ding ahi” ati.  
26 Hiche jou chun Joshua’n leng nga ho chu athat sohkeijin thingphung nga chunga chun akhai sang'in, nilhah chan geijin akhaijun ahi.   


27 Nisa lhum kon'in, Joshua thupeh dungjuijin lengho tahsa chu thingchunga kon'in alalhauvin ana kiselnau songkohom sunga chun aseplutnun ahi. Hijeh chun hiche songkohom chu songlentah ho asekhum'un tuni chan ngeijin aumin ahi.   

Israel Lhanglam Khopiho Asuhmang 
 

28 Hicheni ma-ma chun Joshua leh Israel ten Makkedah khopi chu alauvin asumang tauve. Aman khopi sunga um jouse chu alengpau pum'in athat gam'un koimacha ahinghoi pouve. Aman amaho chu athatsoh in Jericho lengpa atha bangin Makkedah lengpa jong chu athatnin ahi.  
29 Hiche jou chun, Joshua le Israel te chu acheuvin Libnah aga nokhum’un ahi.  
30 Hiche jou chun, Pakaijin hiche khopi le alengpau chu amaho khut a h ana pedoh tan ahi. Aman khatcha jong hinghoi louvin athat sohkeijin ahi. Hiche jou chun Joshua’n Jericho lengpa atha bangin Libnah lengpa jong chu ana that in ahi.   


31 Libnah a kon'in Joshua leh Israel te chu Lachish a acheuvin agadel khum’un ahi.  
32 Hichea jong hin Pakaijin Lachish chu amaho khut a h apedoh in, Joshua’n anini chanin hijong chu ajouvin Libnah abolna bang bangin athatgam sohkeijin ahi.  
33 Lachish ana delkhum’u chun, Gezer lengpa Horam chu hiche khopi kithopi ding chun asepai te ahin puijin ahung lhung tan ahi. Ahinlah Joshua’n khatcha jong hinghoi louvin asepai te le amaho chu athatgam tan ahi.  
34 Hijou chun Joshua le Israel sepai te chu acheuvin Eglon aga delkhum’un ahi.  
35 Hicheni chun hiche khopi jong chu alauvin asunga mijouse chu athat tauve. Aman Lachish ana bolna bangin abonchauvin ana sumang sohkeijin ahi.  
36 Eglon’a kon'in Joshua le Israel te Hebron geijin ache touvun aga nokhum'un ahi.  
37 Ama hon hiche khopi chu alauvin amipite chu alengpau pum'in athat un, khatcha ahinghoi pouvin ahi. Amaho vella um kho jouse jong chu hitima chun ana bol'un, Eglon abolna bang bangu chun asunga um mipite jouse chu asumang sohkeijin ahi.   


38 Hiche jou chun Joshua le Israel te chu ahung kinung heijun Debir ahin delkhum'un ahi.  
39 Akhopi chu alenpau toh avel'a kho jouse jong chu alauvin ahi. Aman khatcha hinghoi louvin abonchan ana that gam'in ahi. Aman Debir leh alengpa abolna bang le Hebron leh alengpa chuleh Libnah leh alengpa abolna bangin ana bollin ahi.   


40 Hiti chun Joshua’n gam pumpi chu ana joutan ahi, thinglhang gamkol sunga alenghou le amipi teu, Negev gam leh lhumlam molbul gamgi chuleh molnoisuhse ana losoh in ahi. Pakaijin ana thupeh bang bangin aman koimacha hinghoi louvin agam sunga mipi ho jouse ana sumang sohkeijin ahi.  
41 Joshua’n Kadesh-barnea apat Gaza gei, Goshen khopi vel gamho le Gibeon gamgi geijin mihem ahin thatgam sohkeijin ahi.  
42 Pakai Israel te Pathen chun amite dinga gal ahin satpeh jeh in khatvei pansa a agal konna ah Joshua’n hiche lengho jouse le agam hou ahin banlah sohkeijin ahi.   


43 Hiche jou chun Joshua le Israel te sepaiho chu Gilgal ngahmun'ah ahung kilekit tauvin ahi.    

Israel In Sahlam Sepaiho Ajo 
 

1 Hazor lengpa Jabin in thilsoh ho hi ajah phat in avel'a lengho chu kouna thu athotnin, Madon lengpa Jobab, Shimron lengpa, Acshaph lengpa,  
2 sahlam gamkaija lengho jouse, Galilee lhanglang Jordan phaicham gam'a lengho, Galilee molbulla lengho, lhumlam Naphoth-dor lengho,  
3 Solam le lhumlam gamkaija um Canaan lengho, Amor mite lengho, Hit mite, Periz mite, thinglhang gam'a um Jebus mite, Mizpah gamsunga um Hermon molken suhlanga khopiho a um Hivi mite ho jouse chu akouvin ahi.   


4 Hiche lengho jouse hi galsat dingin ahungkon tauve. Amaho hi ahung kiloikhom'un asepai hou hi ahin titkhom'un ahileh alet-lha jengun ahi. Asakol hou leh akangtalai hou twikhanglen panga neldiho bangin damkom alosoh jengun ahi.  
5 Hiche lengho hin athau ajekhomun Israel te sat dingin Merom kom'a twipang vellah ngahmun asem'un ahi.   


6 Hichun Pakaijin Joshua kom'ah hitin ahin seijin, “Amaho khu kicha hih un, jing nikho tuphat tah le hin, amaho hi athisa banga Israel te kahin pehdoh ding ahi. Hiteng chuleh asakolte akeng nasuhbai uva akangtalai hou na hallhah diu ahi,” ati.   


7 Hiti chun Joshua leh asepai te jousen Merom kom'a twipanga chun alhailut un gangtah in adelkhum tauvin ahi.  
8 Pakaijin amaho chu Israel te khut a h ahin pedoh tan, hiti chun ama hon Sidon gamlen langgei leh Misrephoth-maim chan gei chuleh Mizpah solam phaicham geipeh in ahin dellut un amaho chu khatcha hinghoi louvin ahin that sohkeiyun ahi.  
9 Pakaijin aseipeh bang bangin Joshua’n asakol teu keng asatbai peh in chuleh akangtalai jouseu ahallhah peh in ahi.   


10 Hiche jou chun Joshua ahung kinunglen Hazor chu alan chuleh alengpau chu athatnin ahi. (Phat chomkhat a chu Hazor hi hiche lenggam ho jouse khopi anahi ahi).  
11 Israel ten hiche khopi sunga mijouse abonchan asumang sohkeijin mi khatcha jong ahing hoipon ahi. Hiti chun Joshua’n khopi chu ahallha tan ahi.   


12 Pakai lhacha Mose’n athupeh bang bangin Joshua’n leng dang ho jouse leh amipi teu abonchan asumang sohkeijin ahi.  
13 Joshua’n ana hallhah Hazor tailou Israel ten lhang chunga kitungdoh khopiho chu ana hallha pouvin ahi.  
14 Israel ten khopi asuhmang houva achomdoh u nei le gou ho leh gancha ho chu akilah un ahi. Ahinla koimacha hinghoi louvin mihing jouse chu athatgam sohkeijin ahi.  
15 Pathen thupeh dungjuiya Mose’n Joshua chu thu anapeh ahi. Hiti chun Joshua’n Pathen thupeh dungjuiya Mose’n ana thupeh ho jouse chu atongdoh sohkeijin ahi.   


16 Hiti hin Joshua’n gamsung pumpi hi ana jouvin, thinglhang gam Negev gam pumpi, Goshen khopi le avel'a gam pumpi, Molbul solam gamho, Jordan phaicham gamho, Israel molsangho leh Galilee molbul gamho jouse anala sohkeijin ahi.  
17 Tun Israel gam chu Halak Mol apatnin ahung kijedoh in lhanglanga Seir chan gei aphan, chuleh sahlang gam Lebanon phaicham Hermon Mol bul'a Baal-gad chan gei ahopmin ahi. Joshua in hiche gam'a lengho jouse ana thatgam sohkeijin ahi.  
18 Hiche tohmolsona dinga hin phat sottah gal ana douvun ahi.  
19 Hiche gam ho a hin Gibeon a Hivi mite tailou khat chan Israel te hi ana kichampi pon ahi. Hiche Gibeon miho tailou gamdang miho jouse vang chu ana thatgam sohhel'un ahi.  
20 Ajeh chu Pakaijin alungu asuhtah peh a Israel te chu ana kisatpiu ahi. Hijeh a chu amaho chu Pakaijin Mose ana thupeh bangin khotona beihel'in ana sumang’un ahi. ✡   


21 Hiche phat sungah hin Joshua’n Hebron thinglhang gam pumpi le Debir, Anab, Israel te le Judah gamsung pumpia cheng Anak chilhah ho jouse ana sumang sohkeiyun ahi. Aman amaho hi achennau khopiho jouse pum'in ana sumang sohkeijin ahi.  
22 Israel gamsung pumpia Anak chilhahho hi khatcha akihinghoi anaum pouvin ahi. Ahinlah Gaza, Gath gam'a vang amoh themkhat aum nalaijin ahi.   


23 Hichun Pakaijin Mose ana seipeh bang bangin Joshua’n gamsung pumpi chu anala tan ahi. Aman Israel te chu agou chan diuvin aphung aphung dungjuijin ana hoppeh in ahi. Hiti chun galsatna a kon'in gamsung chu ana kicholdo tan ahi.    

Mose’n Anajo Lengho 
 

1 Israel ten ana thagam uva agam'u ana lahpeh u Jordan vadung solam’a cheng lengho chu hiche ho hi ahiuve. Agam lah uchu Arnon vadunga konna Hermon Mol chan ahung kijedoh in, Jordan phaicham solam gamkaise jong ahopmin ahi. ✡   


2 Heshbon’a cheng Amor mi Sihon lengpa jong chu ana jouvun ahi, ama lenggam chu Arnon vadung geichin'a um Aroer jong ahopmin, hiche chu Arnon vadung akim'a konna Jabbok vadung gei ahin hiche hi Ammon mite gamgi melchihna chu ahitai.  
3 Sihon thaneina in Jordan phaicham solam gamkai Galilee twilen sahlanga konna Chitwilen chan gei ahopmin, Beth-jeshimoth leh Pisgah lhanglang jong ahoppha'n ahi.   


4 Bashan Lengpa Of, Rephaim mite lah a achana chu Ashtaroth le Edrei a acheng'e.  
5 Ama hin Hermon Molsang pumpi chung leh Salecah gammang toh, chuleh Bashan gamsung se-se chunga vaihom'a ana panga Geshur mite leh Maacah mite gamgi geija ana pehtha ahin, chutengleh Gilead gam kehkhat chunga jong vaihom'a, Heshbon lengpa Sihon gamgi geija vai anahom ahi.   


6 Pakai lhacha Mose le Israel chaten hiche leng teni hi akisatpi uvin ajou tauve, hichea hi Pakai lhacha Mose in amani gamsung pumpi chu Reuben chate leh Gad chate chuleh Manasseh phung kehkhat chenna dia anapeh ahi. ✡   

Joshua Lamkai Na A Anajo Leng Ho 
 

7 Jordan vadung gal nilhumlam Lebanon phaicham Baal-gad kiti laiya patna Seir niso lam'a hung kikhangdoh Halak Molsang geija Joshua leh Israel chaten asatgam uva Joshua’n agam jouseu Israel phung mite chenna dia ana pehdoh agamnei lengho chu hicheng hi ahiuvin,  
8 agam hop mong hi thinglhang gamsung jong, phaigam jong, jong molken suhse jong, Judea gamthip sung jong, Negev gamsung jong ahin, Hit mite, Amor mite, Canaan mite Periz mite, Hivi mite chule Jebus gamsung se-se chu ahi. Hiche leng ho hi Israel in ajo ho chu ahi:   

   
 

9 Jericho lengpa  

Bethel khopia kom'a Ai lengpa   


10 Jerusalem lengpa  

Hebron lengpa   


11 Jermuth lengpa  

Lachish lengpa   


12 Eglon lengpa  

Gezer lengpa   


13 Debir lengpa  

Geder lengpa   


14 Hormah lengpa  

Arad lengpa   


15 Libnah lengpa  

Adullam lengpa   


16 Makkedah lengpa  

Bethel lengpa   


17 Tappuah lengpa  

Hepher lengpa   


18 Aphek lengpa  

Lasharon lengpa   


19 Madon lengpa  

Hazor lengpa   


20 Shimron-meron lengpa  

Acshaph lengpa   


21 Taanach lengpa  

Megiddo lengpa   


22 Kedesh lengpa  

Carmel a Jokneam lengpa   


23 Naphot-dor gam'a Dor lengpa  

Gilgal a Goyim lengpa ahin,   


24 Tirzah lengpa.  

   
 
Abon bonin, leng somthum le khat chu ana jouvin ahi.    

Lahbe Ding Gam Ho 
 

1 Joshua chu ateh tan, hichun Pakaijin akom'a hiti hin thu ahin seijin ahi, “Nangla nateh tan, nakum jong atam thim lheh tan ahinlah gam lahding hi atam lheh jeng nalaijin ahi.  
2 Gam lahding vat nalai ho chu: Philistine te gam leh Geshur gamho se-se,  
3 Canaan mite gam alenjo, Egypt gamgi a Sihor vadung'a hung kipan, sahlam'a Ekron gamgi chan gei. Hichu Philistine vaipote nga ho, Gaza, Ashdod, Ashkelon, Gath, leh Ekron jong ahopmin ahi. Av mite gam  
4 lhanglam gam'a ahileh Canaan mite gam pumpi ahin, chule Sidon mite gamsunga Mearah chan gei leh Aphek gei, chujongleh Amor mite gamgi chan gei ahin,  
5 Gebal mite leh Lebanon gam pumpi, nisolam leng se-se, Baal-gad khopi apat Hermon molsang nisolam gei ahin, Lebo-hamath khopi jotna kotphung gei ahithai,  
6 chule Lebanon apatna Misrephoth-maim chan geija mite ahiuvin, Sidon mite gam jouse hop ahi.  

“Mihem hijat hi aboncha keima mong mong’in Israel chate masanga kadelmang ding ahi, nangma kahil'a kathupeh bang-bang chun agam hi Israel ten alouva achenpha diuvin hoppeh pou-pou tan. ✡  
7 Chuti ahijeh chun nangman tuhin hiche gam hi Israel phung ho leh Manasseh phung kehkhat goulo din hoppeh tan” ati.   

Jordan Luigal Nisolam Gam Kihop 
 

8 Manasseh phung kehkhat leh Reuben chate chule Gad chate chun Pakai lhacha Mose’n apehsau Jordan vadung gal nisolam gamsung chu agoulo achan diuvin akisem tauve. ✡   


9 Agam chu Arnon phaicham pamchin'a Aroer khopia pat phaicham lailunga khopi chan gei ahipeh in Medeba gam, Dibon chan gei ahi.  
10 Heshbon lengvaipo Amor mite lengpa Sihon khopi jouse jong ahin Ammon mite gamgi chan gei ahi.  
11 Chujongleh Gilead gam ahin, Geshur mite leh Maacah mite lhangmang geijin ahopmin Hermon Molsang pumpi jong ahin, chuleh Bashan pumpi ahop peh’in Salecah gei ahipeh’e.  
12 Ashtaroth khopi le Edrei khopia lengvaipoa ana pang Bashan gamsunga Og lengpa lenggam abonchan ahopmin hiche Og kitipa hi Rephaim mite lah a achangseh a ana hingdoh mikhat jong ahi, hichengse hi Mose in gal’a akisatpia ajo sohkeija adelmang sohkei ahi.  
13 Ahinlah Israel chaten Geshur mite leh Maacah mite chu tuni geijin Israel lailunga acheng cheng tauvin ahi.   

Levi Phung Mite Chan ding 
 

14 Mose in goulo ding apeh louhel phung chu Levi phung bou ahitai. Pakaijin aseipeh banga Pakai Israel Pathen henga govam thilto chengse chu Levi te chan ding agoulo diuva um'ah ahi. ✡   

Reuben Phung Mite Gam Kipe 
 

15 Reuben chate phung jong chu Mose in ama-ama insung dungjui cheh in agoulo diu anapei.   

   
 

16 Hijeh chun Reuben phung mite gamgi hop chu ahileh Arnon phaicham pamchin'a kisa Aroer khopia kipan chuche phaicham lailunga khopi chan gei ahin, Medeba gam dokhang banga kikhangdoh chengse jong ahopme.  
17 Heshbon khopi jong ahin dokhang banga kikhangdoh gamsunga Heshbon khopi jouse chutoh ahithai, akhopi ho chu Dibon leh Bamoth-baal, Beth-baal-meon jong ahin,  
18 Jahaz jong Kedemoth jong Mephaath jong,  
19 Kiriathaim jong Sibmah jong phaikola thinglhang vum'a Zereth-shahar jong,  
20 Beth-poer jong Pisgah lhang panglang se-se jong Beth-jeshimoth jong ahi.   


21 Hicheng lah a hi dokhang langa kido gamsunga khopi jouse leh Amor mite lengpa Sihon lenggam pumpi ahithai, hiche Sihon hi Heshbon khopia lengvaipoa ana pang ahin Mose in hiche Sihon hileh Midian lamkai ho Evi, Rekem, Zur le Hur chule Reba kiti Sihon lengpa chapa te agamsunga chengse chu ana jotha ahitai.  
22 Baalam kitipa Beor chapa phunsan thempa jong chu Israel chaten midang atha lah uva chu chemjamma asatlih thau ahitan ahi.  
23 Hiti hin Reuben chate gamgi chu lhumlam'a Jordan vadung hi ahi jeng'e. Hiche hi Reuben chate goulo ahin, ama-ama insung dungjui cheh a khopiho jong khoneo ho jong chentha cheh ahiuve.   

Gad Phung Mite Gam Kipe 
 

24 Gad phung jong chu Mose’n ama-ama insung dungjui cheh in goulo gam anapei.   

   
 

25 Chule Gad chate gamgi hop se-se chu, Jazer kho ahin, Gilead gam khopi chengse ahin, Ammon mite gamsung kehkhat toh ahin, chule Rabbah nisolam'a um Aroer khopi gei ahiye.  
26 Chuin Heshbon khopia pat Ramath-mizpeh le Betonim khopi gei ahin, chule Mahanaim khopia pat Lo-debar gamsung gei ahiye.  
27 Chutengleh phaicham'a ahileh Beth-haram ahin, Beth-nimrah ahin, Succoth ahin, chule Zaphon le Heshbon lengpa Sihon lenggam sunga adang jouse toh ahitha’n, Jordan gamgia vadung gamgia panga Jordan vadung gallama niso lam'a Galilee twilen tolam among lamtoh kimatpai ahitai.  
28 Hiche hi ama-ama insung dungjui cheh a akhopi jouse leh akhoneo jouse pum-pum'a kihoppeh Gad chate chan gam ahi.   

Solam’a Manasseh Phungkeh Gam Kipe 
 

29 Manasseh phung kehkhat jong chu Mose in goulo gam anapen agam goulo chu Manasseh phung kehkhat jong ama-ama insung dungjui cheh in akihom uvin ahi.   

   
 

30 Manasseh phung kehkhat gamhop lhang le molchu Mahanaim a ahung kipanin, Bashan gamsung jouse ahin adeh in Bashan gam'a Og lengpa lenggam pumpi toh Bashan gamsunga um Jair khopi jouse jong ahin, abonchan khopi somgup jen alhing’in,  
31 Gilead kikah toh, Ashtaroth toh Edrei toh ahin, abon a hi Bashan gamsunga Og lengpa lenggam'a khopi jong ahiuve, hijat hi Manasseh chapa Makir chate leh Makir phung mite alangkhat kihom'a ama-ama insung dungjuiya chan kipe sohkei ahiuve.   

   
 

32 Gam goulo hijatpi hi Mose in Jordan vadung gal Jericho khopi nisolam Moab phaicham'a ana hopdoh ahitai.  
33 Levi phung vang chu Mose in goulo gam achansah poi, ajeh chu Pakaijin ajah uva aseisa banga Pakai Israel Pathen chu Levi te goulo ahi jeng'e. ✡    

Jordan Luigal Lhumlam Gam Kihop 
 

1 Canaan gamsunga Eleazer thempupa leh Nun chapa Joshua chuleh apu apau, insung lhah dungjuiya Israel chate phung jousea lamkai hon Israel chate goulo dia ana hoppeh u, Israel chaten jong akisan cheh agoulo u gamsung cheh chu hicheng hi ahi.  
2 Israel phungko le akeh khat gam kihop ding dol'a Pakaijin Mose thu anapeh bang bangin agoulo diu gam chan chu vang kisanga kihom anahi. ✡  
3 Israel phungni le phung kehkhat vang chu Mose in agoulo diuva Jordan vadung gallam a gam anapehsa ahitai, Levi phung mite chu Israel lah a goulo ding gam apehlou mong mong ahi. ✡  
4 Chujongleh Joseph chilhah chu phungni akisouvin, Manasseh le Ephraim ahi, Levi te vang chu gamsunga amaho chan ding gam akipepon, achenna diu khopi mai leh gancha avahna diu hamhing gamtoh athilkeo u mai-mai bou ahi.  
5 Pakaijin Mose ahil'a athupeh bang bangin Israel chaten abol sohkeijin gam akihom tauve.   

Caleb Hebron Khopi Kipe 
 

6 Gilgal achun Judah chate thalheng in mi phabep Kenizz mi kitipa, Jephunneh chapa Caleb lamkai nan ahung kitol tauvin, Joshua jah a chun hitin aseijin, “Kadesh-barnea kiti mun a chu kei le nang chung chang thudol'a Pakaijin Pathen mi Mose jah a ipi ana seipeh geldoh in. ✡  
7 Pakai lhacha Mose Kadesh-barnea mun'a konna Canaan gam ve-lhi dia eina sol chun keima kum somli kana lhingtai, hichea chun keiman ka lungsunga kahet chan chu Mose henga thu kahin lhutnin ahi. ✡  
8 Ahinla kache khompi kasopiho chun Gamtep Gam jotlut ding chu mipi lungthim asulhadeh jengun ahi, ahinlah kei vangin Pakai ka Pathen chu lungthim pumpin kajui lhum keijin ahi.  
9 Hijeh chun hiche nikho chun, Mose akihahsel in aseitan ahi, ”Tahbeh in na kengphangin achotphana muntin chu a itih a nang le na chilhah te goulo ding ahi, ajeh chu nangin Pakai ka Pathen chu na juilhum keiyin ahi” eina tin ahi. ✡   


10 “Tun vetan, Pakiyin aseibang bangin Israel gamthip gam'a akitolle laiya Pakaijin Mose jah a hiche thu ana seija pat tuphat gei hin keima eihinghoi nalaiyin, tuhin kum somget le nga kalhingtai.  
11 Tuni geihin Mose’n gamvea einasol lai bangin katha ahat nalaiyin, hichepet a ka thahat bang bangin kahat nalaiyin, galkon thei leh gallamkai thei kahi nalaije.  
12 Chuti ahijeh chun chuche nikhoa Pakaijin eina teppeh bang-bang chun hiche mol khu neipe tan. Gam ve-lhai ichelai uva thupitah a khopi kul kigetkhum ho sunga cheng Anak chilhah ho chu nahen ahi. Ahijeng vang'in Pakaijin eiumpi leh Aman aseibang banga amaho khu kajoa kanodoh ding ahi,” ati.   


13 Hiti chun Jephunneh chapa Caleb chu Joshua’n phatthei aboh in ama chan tum dingin Hebron chu anape tan ahi.  
14 Hebron gam chu Keniz mi Jephunneh chapa Caleb a ahi ajeh chu aman alungthim pumpin Pakai, Israel Pathen chu ana juijin ahi.  
15 (Tumasang chun Hebron hi Kiriath-arba ana kitin ahi. Hiche hi Anak chilhah gal hatpenpa Arba min'a kisah ahi.)  

Hiti chun gam leiset chu galdouna a kon'in ana kicholdo tan ahi.    

Judah Phung Mite Gam Kipe 
 

1 Judah phung sunga chun a insung dungjui cheh a achan diu chu hiti hin akihoppeh in ahi. Zin gammanga Edom gamgi lhanglang chu alhangnung penna gamgi chu ahitai.   

   
 

2 Chuleh lhanglang gamgi chu lhanglang twikol apat Chitwilen lang chan gei ahin,  
3 hiti chun Akrabbim lhanglang ninga achesuh in Zin gam ahopan, Kadesh-barnea lhanglang ning langa akaltouvin, chuleh Hezron ahopan chuleh Adar langa akaltouvin chuleh Karka vel kollang ahopan ahi.  
4 Hichea kon chun Azmon lang ajonin achainan Egypt vadung langa achepeh in Mediterranean Twikhanglen chan gei alhungin ahi. Hiche hi amaho lhanglang gamgi chu ahitai.   


5 Chutengleh solam gamgichu Chitwilen chan gei akilhung doh in Jordan kom chan geijin achepeh in ahi. Sahlang gamkaiya gamgi chu Jordan vadung ola chun akipanin. Chitwilen achun alonglutnin ahi.  
6 Beth-hoglah a kon'in achetouvin Beth-arabah sahlang geijin ache in Bohan songphung geiya chu gamgi akilhungdoh peh in ahi. (Bohan chu Reuben chapa ahi).  
7 Hichea patna gamgi chu Achor phaicham apat Debir chan, Gilgal langa chetouva ahi. Hiche hi Adummin kaltouna masang ahi. Gamgi chu En-shemesh twitah geijin achepeh in En-rogel mun'ah akichaijin ahi.  
8 Gamgi chun Ben-Hinnom phaicham chu apal galkaijin Jerusalem khopi kitundohna munlang Jebus mite chenna lhangsuh achun akilhungdoh peh in ahi.  
9 Hichea kon chun gamgi molsang chungvum'a kon'in ahung kijedoh in, Nephtoah twiputna chan geijin achetoupeh in, hichea kon chun Ephron lhang khopiho chan geijin akilhunglut in ahi. Hichea kon chun Baalah (Hichu Kiriath-jearim akiti’e) a kiheilut ahi.  
10 Gamgi chun Baalah lhumlam avellin Seir thinglhang chu ajonlutnin, Jearim Molsang sahlama Kesalon khopi sung ahopan, chuin Beth-shemesh langa akigolsuh in, Timnah lang ajotpaije.  
11 Hichea kon chun gamgi chu Ekron sahlang thinglhang chu ajonlutnin hichea kon chun Shikkeron leh Baalah lhanglang ajonin ahi. Hiche ban a chun Jabneel ahopan Mediterranean twikhanglen'ah akichaijin ahi.   


12 Lhumlam gamgi chu Mediterranean twikhanglen pangjui chu ahipeh e.  

   
 
Hiche hi Juda phung bahkaiho gamgi chu ahi.   

Caleb Dinga Gam Kipe 
 

13 Pakaijin Judah gamkai khat chu Jephunneh chapa Caleb apeh dingin Joshua chu thu apen ahi. Hijeh chun Caleb chu Kiriath-arba (Hebron tina ahi) khopi chu apen ahi. Hiche Hebron hi Anak apu apa teu min khat a ana kiminvo ahi. ✡  
14 Caleb chun Anak chate Sheshai, Ahiman leh Talmai chilhah hon thum ho chu ana nodoh in ahi.   


15 Hichea kon chun Debir khopi (tumasanga chu Kiriath-sepher kiti ahi) a chengte gal kisatpi din ana kontai.  
16 Caleb in aseijin, “Koi hileh Kiriath-sepher nokhumna gal'a gajou pen chu ka chanu Acsah akichenpi dinga kapeh ding ahi” ati.  
17 Caleb sopipa Kenaz chapa Othniel chun aga joutan ahileh Acsah chu Othniel ji ahung hitai.   


18 Acsah in Othniel akichenpi chun amanun apa kom'a loumun khat thum din ajipa chu angeh in ahi. Amanu asangan chunga konna akum lhah chun Caleb in “Ipi nadei ham?” tin ana donge.   


19 Amanun aseijin, “Negev a gam khat bon neipeh ahitah leh twinah khat jong nei pehthan” ati. Hiti chun Caleb injong sahlang twinah leh lhanglang twinah khat apen ahi.   

Judah Phung Mite Khopi Ho 
 

20 Hiche hi Judah phung bahkai dungjuiya a insung cheh uva achenna diu kipe chu ahi.   

   
 

21 Judah khopiho chu Edom gamgi chin anoinung penna umho chu: Kabzeel, Eder, Jagur,  
22 Kinah, Dimonah, Adadah,  
23 Kedesh, Hazor, Ithnan,  
24 Ziph, Telem, Bealoth,  
25 Hazor-hadattah, Kerioth-hezron (Hichu Hazor tina ),  
26 Amam, Shema, Moladah,  
27 Hazar-gaddah, Heshmon, Beth-pelet,  
28 Hazar-shual, Beersheba, Biziothiah,  
29 Baalah, Iim, Ezem,  
30 Eltolad, Kesil, Hormah,  
31 Ziklag, Madmannah, Sansannah,  
32 Lebaoth, Shilhim, Ain chuleh Rimmon–agoma khopi somni le ko chule avel'a khojouse ahi.   


33 Lhumlam molbulla um khopi ho chengse jong hi Judah anakipe ho chu ahiuve: Eshtaol, Zorah, Ashnah,  
34 Zanoah, En-gannim, Tappuah, Enam,  
35 Jarmuth, Adullam, Socoh, Azekah,  
36 Shaaraim, Adithaim, Gederah chuleh Gederothaim – khopi som le li toh avel'a khojouse ahi.   


37 Hiche tilouvin jong, Zenan, Hadashah, Migdal-gad,  
38 Dilean, Mizpeh, Joktheel,  
39 Lachish, Bozkath, Eglon,  
40 Cabbon, Lahmam, Kitlish,  
41 Gederoth, Beth-dagon, Naamah chuleh Makkedah – khopi som le gup le avel'a khojouse jong ahi.   


42 Hiche tilouvin jong, Libnah, Ether, Ashan,  
43 Iphtah, Ashnah, Nezib,  
44 Keilah, Aczib chule Mareshah – khopi ko ho leh avel'a khojouse ahiuve.   


45 Judah phung miten atoupha diuva kipe gam ho chu Ekron leh avel'a khoho jong ahopmin ahi.  
46 Ekron a kon chun lhumlam gamgi chin geijin akijedoh in Ashdod kom'a khoho jouse jong ahop in ahi.  
47 Ashdod vel'a khojouse chule Gaza le asunga khojouse, Egypt vadung leh Mediterranean twikhanglen pang chan gei ahopmin ahi.   


48 Judah chan chu noija thinglhang khopiho: Shamir, Jattir, Socoh,  
49 Dannah, Kiriath-sannah (Hichu Debir tina),  
50 Anab, Eshtemoh, Anim,  
51 Goshen, Holon chuleh Giloh – khopi som le khat toh avel'a khoho ahiuve.   


52 Chukitleh Arab khopi, Dumah, Eshan,  
53 Janim, Beth-tappuah, Aphekah,  
54 Humtah, Kiriath-arba (hichu Hebron tina), chuleh Zior – khopi ko leh avel'a khoho ahiuve.   


55 Hiche tilou jong chun, Maon, Carmel, Ziph, Juttah,  
56 Jezreel, Jokdeam, Zanoah,  
57 Kain, Gibeah chuleh Timnah – khopi som leh avel'a kho ho ahiuve   


58 Hiche banna jong chun Halhul, Beth-zur, Gedor,  
59 Maarath, Beth-anoth chuleh Eltekon – khopi gup leh avel'a khoho ahiuve.   


60 Kiriath-baal (Hichu Kiriath-jearim tina ahi) chuleh Rabbah – khopi ni leh avel'a khoho ahiuve.   


61 Gamthip gam'a khopiho chun Beth-arabah, Middin, Secacah,  
62 Nibshan, Chi khopi len chule En-gedi – khopi gup leh avel'a khoho ahiuve.   

   
 

63 Ahin Judah phungin Jerusalem a cheng Jebus mite ana nodoh jou pouvin, hijeh chun tuni chan geijin Jebus mite hi Judah te toh acheng khom jingun ahi. ✡    

Lhumlam Manasseh Le Ephraim Gam Kipe 
 

1 Joseph chilhah ho chan ding kipeho chu Jericho kom'a Jordan vadunga kon'in ahung kilhungin, Jericho twinah solam, gamthip gam hoipen Bethel thinglhanga alutnin ahi.  
2 Bethel a kon'in Ataroth apal galkaijin Arki mite gam'a alutnin ahi.  
3 Hichea kon chun lhumlam'a akum suh in Japhlet mite gam'a alutnin Beth-horon chan geijin alutnin, chea kon chun Gezer lah alutnin Mediterranean twikhanglen'a alut galkaijin ahi.  
4 Hiche hi Joseph chate Manasseh leh Ephraim insung mite gamlo dinga kipe ahi.   

Ephraim Gam Kipe 
 

5 Noija ho hi Ephraim phung abahjam ho jouse achan diuva kipe ahi. Amaho gamlo ding solam gamgi chu Ataroth-addar a kipan ahi. Hichea kon chun Beth-horon sah langa alutnin,  
6 chujouvin Mediterranian twikhanglen'ah alutnin ahi. Micmethath sahlanga kon'in, gamgi chu ahung kon'in Taanath-shiloh ahopan solam Janoah ajonin ahi.  
7 Janoah a kon'in lhanglang ahin jonin Ataroth le Naarah a alutnin Jericho hopan Jordan vadunga atangin ahi.  
8 Tappuah a patnin gamgi chu lhumlam a akilhungin Kanah vacha a kon'in Mediterranian twikhanglen na alutnin ahi. Hiche hi Ephraim phung bahkai jouse gamlo ding chu ahi.  
9 Hiche banna chun khopi phabep le avel'a khoho Manasseh phung kehkhat chan dinga ana kipe jong chu Ephraim phung dingin akikoipeh tan ahi.  
10 Ama hon Gezer a kon'in Canaan mite chu ana nodoh jou pouvin ahinlah Gezer mite chu tuni chan geijin Ephraim mite soh in apang tauve. ✡    

Lhumlam Manasseh Gam Kipe 
 

1 Gamlo ding kihopna aban a chu Joseph chilhah chamasa Manasseh phung akehkhat chu akipen ahi. Manasseh chapa masa Makir chu Gilead dia apa ahi. Ama chilhah ho hi gal-hat mi ahijeh un Jordan solam gamkaija um Gilead le Bashan chu ana kipesa ahi.  
2 Hiti chun Jordan lhumlam gamkai Abizer, Helek, Asreil, Shechem, Hepher, chuleh Shemida ho hi Manasseh phungkhai sung lah a avat nalai insungho chan ding ahi. Hiche bahkhai ho hi Joseph cha Manasseh chilhah pasal ho thalheng ahiuve.   


3 Ahi jeng vang'in Manasseh chapa Makir, Makir chapa Gilead, Gilead chapa Hepher, Hepher chapa Zelophahad chu cha neilou ahin, aman chanu bou aneijin amaho min chu Malah, Noah, Haglah, Milcah chuleh Tirzah ahiuve.  
4 Hiche numei ho hi, thempupa Eleazer, Nun chapa Joshua, chuleh Israel lamkaiho kom'ah ahungun hitin ahung seijun ahi, “Pakaijin, Mose jah a eiho leh kasopi teu pasal ho gamlo ding eipeh diovin thupeh anapen ahi” atiuve.  

Hijeh chun Joshua’n jong amaho chu Pakai thupeh banga apangah teu chan bangin gam chu anapen ahi. ✡  
5 Hijeh chun Manasseh chan apumpi chu Jordan vadung galla Gilead leh Bashan gam chan banna chu gam chan som ahung lhingtan ahi.  
6 Ajeh chu Manasseh chilhah numei ho jong pasal chilhah chan toh kibanga achan jeh u ahi. (Gilead gam chu Manasseh chilhah pasal amoh ho kipe ahi).   

   
 

7 Manasseh phung gamgi chu Asher gamgi hina a kon'in Secheme kom Micmethath chan geijin ahung kikholutnin ahi. Hichea kon chun gamgi chu Micmethath a kon'in achesuh in Tappuah twinah putna kom'a chenna munho geijin ahung kilhung lut in ahi.  
8 Tappuah velkolla gamho chu Manasseh chan ahi. Manasseh gamgi a um Tappuah khopi tah vang chu Ephraim phung mite chan ahi.  
9 Tappuah twinah putna a kon'in Manasseh gamgi chun Kanah vadungneo chu ajuijin Meditteranean twikhanglen'ah alutnin ahi. Hiche vadungneo lhanglanga khopi phabep chu Manasseh gamsung ahi, ahinla hiche ho chu atahbeh in Ephraim phungho chan ahi.  
10 Alhangpi in, hiche vadungneo lhanglam gam chu Ephraim te chan ahi, chuleh vadungneo sahlang gam chu Manasseh te chan ahi. Manasseh gamgi vadungneo sahlang gamkai chutoh akilhon'in Mediterranean nah a atangin ahi. Manasseh sahlang chu Asher gam ahin chuleh sahlang vang chu Issachar gam ahi.   


11 Ahivangin Issachar le Asher gamgi sunga um khopi ho, Beth-shan khopi, Ibleam khopi, Dor khopi (Hichu Naphoth-dor), Endor, Taanach khopi chule Megiddo khopi ho leh agamsunga cheng ho jouse chu Manasseh chan din ana kipe tan ahi.  
12 Ahinlah Manasseh chilhah chengse chun hiche khopi ho chu ana lalut jou pouvin ahi. Ama hon Canaan mite chu ana delmang jou pouvin tuni geijin aum nalaijun ahi. ✡  
13 Ahinlah khonunga Israel te ahung hatdoh phat uvin Canaan mite chu soh in amang tauvin ahi. Ahinlah agamsung uva kon'in anodoh jou pouvin ahi.   

Ephraim Le Lhumlam Manasseh Gam Thumbe 
 
   
 

14 Joseph chilhah te Joshua kom'ah ahungun hiti hin ahung dong’ui, “Pakaijin hibanga eipunsah uva ipi dinga kachenna diu gam hi chan khatbou neipeh ham?”   


15 Joshua’n adonbutnin “Nangho natam lheh jengtah uva Ephraim thinglhang gam nangho dinga aneotah a ahileh hiche Periz mite le Reph mite channa gammang lah khu nangho dingin gakisuhtheng tauvin,” atipeh in ahi.   


16 Joseph chilhah te chun adonbutnin, “Thinglhang gam hi keiho dingin alhing joupoi katiu hi atahbeh ahi. Ahinlah Canaan mite gamnom'a cheng ho leh Jezreel phaicham'a um ho hin thih sakol kangtalai aneiyun, amaho hi keihon kadou diuvin ahahsa val'e,” atiuve.   


17 Hichun Joshua’n Joseph chilhah te Ephraim le Manasseh phung mite ho kom'ah hitin aseije “Nangho hi natam uvin nahat lheh jeng tauve ahileh nangho dinga hi chan khat val kipe ding nahiuve.  
18 Thinglhang gammang lah khu nangho nachan bediu ahi. Nanghon nasuhtheng nom chanun gaki suhthengun agamlapen aningkoi chan geijin galo tauvin phaicham'a Canaan mite jeng jong khu hat lheh uhenlang thih sakol kangtalai nei jongleu ganodoh tauvin,” ati.    

Gam Amoh Cheng Kikhopna 
 

1 Tunvang gamsung chu Israel te khut noiya uma ahitai, Israel mite chu abonchauvin Shiloh a akikhomun hichea chun kikhopna ponbuhkhat atungdohn tauve.  
2 Ahinlah hichea chun phung sagi ho chu alodiu chennagam kipeloulai aum nalaijin ahi.   


3 Hichun Joshua’n amaho chu adongin, “Napu napa teu Pakai napu napa te Pathen'in nalo diuva napeh u gam nachan diu chu itih chan gei nanga diu ham?” ati.  
4 “Phungkhat a mithum cheh hinlhengdoh unlang keiman amaho chu gam vetoh dingin gahsol intin, amaho cheuvin tin amaho cheh in alo diu gam chu hinvetoh untin keikom'a thu ahin lhut kit diu ahi.  
5 Judah ten achannu lhanglam gamleh Joseph in achennao sahlang gam panglouva ama hon agamvet uchu hop sagi’a ahopdiu ahi.  
6 Hitia chu ama hon agamvet u ajihlutnao chu keikom'a ahin choilutdiu, aphungdungjuiya achondiu akipehtheina dinga keiman Pakai I-Pathen'u angsung’a vang theng kasanding ahi.   


7 “Levi te chun gamchan aneiloudiu ahi. Amaho chan ding chu Pathen thempu kinbol chu hi ding ahi. Chuleh Gad, Reuben leh Manasseh phung kehkhat ho chu gam chanbeloudiu ahitai. Ajeh chu Pakai lhacha Mose’n amaho chu Jordan vadung solam gamkaija anapehsa ahitan ama hon gamchan chu akimusao ahitai,” ati.   


8 Amaho gam gakholtoh ding leh gajihdoh dinga akipatdoh uchun Joshua’n hitin thupeh ananeijin ahi, “Cheuvinlang agamchu gakholtoh unlang kichihtah in hinjihdoh un. Chujou teng kakom'a hungun, huting keiman Shiloh mun'a Pakai angsung’a vangsan na kanei ding chuteng aphung dungjui a agam chu kahoppehdiu nahiuve” ati.  
9 Miho chun gampumpi chu agakholtoh dungjuijin ahin jihdoh un khopi ding leh khoneoding agongtoh un hopsagi in ahom'un lekhabua ajihkit un Shiloh ngahmun'a Joshua kom'a ahinpo lutnun ahi.  
10 Chuleh Shiloh achun Joshua'n Pakai angsung’a vangsan’na aneijin hoilai munchu koi phungpen chang dingham ti avetan ahi.   

Benjamin Phungmite Gam Kipe 
 

11 Vang kivetna-a chan masa chu Benjamin phunga alhungin ahi. Hiche chan hi Judah le Joseph gamchan kikah’a um gam chu ahi.   

   
 

12 Benjamin channa sahlang gamgi chu Jordan vadunga hung kipan ahin, Jericho sahlang juilang ajonnin, hiti chun lhumlama thinglhang gamleh Beth-aven ahin pal galkaijin ahi.  
13 Hiche apatin gamhi chu Luz (Bethel tina) lhanglama achepeh in hijou chun achesuh in noinung Beth-horon lhanglam thinglhang chunga um Ataroth-addar mun'a alutnin ahi.   


14 Gamgi chu ahung kileheijin lhanglang ajonsuh in Beth-horon maingat thinglhang lhumlam gei hina alutnin Kiriath-baal (Keriath-jearim tina) khokhatna atangin ahi. Hiche hi Judah phung khopi khat ahi. Hiche hi lhumlam gamgi chu ahi.   


15 Lhanglam gamgi chu Kiriath-jearim khopamma kon'in ahung kipanne. Hiche lhumlam gamchinna konhin ahung kilhungin Naphtoah twinah put namun ahinjotpan,  
16 Ben-Hinnom phaicham pangmol bullah alutnin ahi. Hiche hi Rephaim phaicham sahlang kichaina mun ahi. Hichea konhin Hinnom phaicham'a achesuh peh-in Jebus mite chenna lhanglam suh apaltannin En-Rogel chan gei in achonlut peh in ahi.  
17 En-Rogel gamgia kon'in sahlang jotna lam'ah alutnin En-Shemesh ahinjonin Geliloth (Adummin langa kaltouna toh kigalsai ahitai) chunga alut jellin ahi. Hichea konhin Bohan (Reuben chapa min) songphung geijin achesuh in ahi.  
18 Hichea konhin Jordan phaicham hin galdotna sahlang gamkai langa achepeh in ahi. Hiti chun gamgi chu phaicham lam'a achesuh in ahi.  
19 Beth-hoglah sahlang lhang apal galkaijin Chitwi-len sahlang pangah alongin ahi. Hiche hi Jordan vadung lhang langa achaina ahitai. Hiche lhanglang gamgi chu ahitai.   


20 Solam gamgi chu Jordan vadung ahitai.  

   
 
Hiche hi Benjamin phung bahkai ho jouse gamlo dinga kipe gamgi chu ahi.   

Benjamin Kipe Khopi Ho 
 

21 Hiche ho hi Benjamin phung sunga abahkai ho kipe khopi chu ahi.  

   
 
Beth-hoglah, Emek-keziz,  
22 Beth-arabah, Zemaraim, Bethel,  
23 Avvim, Parah, Ophrah,  
24 Kephar-ammoni, Ophni, and Geba— khopi som le ni chule  vella khoho ahiuve  
25 Chujongleh Gibeon, Ramah, Beeroth,  
26 Mizpeh, Kephirah, Mozah,  
27 Rekem, Irpeel, Taralah,  
28 Zela, Haeleph, Jebus (hichu Jerusalem), Gibeah, and Kiriath-jearim — khopi somleli chule  avel'a khoho ahiuve.  

   
 
Hicheng hi Benjamin phungmite le abahkai ho lodia kipe gam ho chu ahi.    

Simeon Phung Mite Gam Kipe 
 

1 Ani channa a alo diuva gam kipe chu Simeon phung sunga phung bahkaiho chu ahiuve.   

   
 

2 Simeon gamlo dinga kipe ho chu Beersheba, Sheba, Moladah, ✡  
3 Hazar-shual, Belah, Ezem,  
4 Eltolad, Bethul, Hormah,  
5 Ziklag, Beth-marcaboth, Hazar-susah,  
6 Beth-lebaoth chuleh Sharuhen khopi som le thum toh avel'a khoho puma ahop ahi.  
7 Hichun Ain, Rimmon, Ether, chule Ashan khopi li hotoh akhoneo ho jong ahop in,  
8 avel uva khohop jouse toh Baalath-beer (Negev a Ramah jong akitin ahi) ahi.  

   
 
Hiche ho hi Simeon phung le abahkhai ho gamlo dinga kipea chu ahi.  
9 Amaho kipe gam hi Judah te gamphabep kikahlha a kipe ahi. Ajeh chu Judah gam chu amaho dinga analen valla ahi. Hijeh chun Judah gamsunga kon'in Simeon phungin gam chan phabep aneijin ahi.   

Zebulun Mite Gam Kipe 
 

10 Athum channa gamlo ding chan kipe chu: Zebulun phung sunga abahkhai ho ahiuve.  

   
 
Zebulun chenna gamgi chu Sarid a hung kipan ahi.  
11 Hichea kon chun lhumlam'a achen Maralah ahopan Dabbesheth akhokhel'in Jokneam vadungneo lang ajonin ahi.  
12 Sarid apat chun agamgi hi gamchom jep a akiheijin, Kishloth-tabor gamgi lang nisolam'a nisa hung sodohna lam ajontai. Chuin Daberath lang ajon kit in, Japhia langa akilhung touve,  
13 Japhia apat chun nisolam ahin lhah in nisa hung sodohjina Gath-hepher gal Eth-kazin geijin ahung kilhung paiyin chuin Rimmon chanin akilhung doh peh in Neah lang jonin ahung kiheikon tai.  
14 Abanin sahlam'a agamgi chu Hannathon langa akiheijin Iphtah-el phaiya abeitai.  
15 Khopi ho chu Kattath ahin, Nahalal ahin, Shimron ahin, Idalah ahin, chuleh Bethlehem toh ahi, khopi som le ni toh akhoneo jouse toh ahithai.   

   
 

16 Hicheng hi Zebulun chate chan agam goulo ahin a insung dungjui uva khopi hicheng toh akhoneo jouse toh chantha ahiuve.   

Issachar Phung Mite Gam Kipe 
 

17 Ali channa gamlo ding chan kipe chu Issachar phung mite le asunga abahkhai ho ahiuve.   

   
 

18 Agamgi hop sunga chun Jezreel jong, Kesulloth jong Shunem jong.  
19 Hapharaim jong, Shion jong, Anaharath jong,  
20 Rabbith jong Kishion jong, Ebez jong,  
21 Remeth, En-gannim jong En-haddah jong, Beth-pazzez jong ahopdoh tai.  
22 Agamgi chun Tabor jong, Shahazuman jong, chule Beth-shemesh jong ahopan, Jordan vadungah chun agamgi abeitai. Khopi som le gup toh akhoneo jouse toh ahiye.   

   
 

23 Hiche hi Issachar chate phung miho goulo achan diu ahin, a insung dungjuijin khopi chujat chutoh khoneo chengse toh achantha tauve.   

Asher Phung Mite Gam Kipe 
 

24 Anga channa gamlo ding chan kipe chu Asher phung mite le asunga abahkhai ho ahiuve.   

   
 

25 Agam chu Helkath jong Hali jong , Beten jong, Achshaph jong,  
26 Allammelech jong, Amad jong chule Mishal jong ahoptai, nilhum lam'a Carmel le Shihor-libnath jong ahopsoh keijin,  
27 chuin agamgi’n nisolam ajotnin, Beth-dagon geijin akilhungin, Zebulun leh Iphtahel phaicham ahopan, sahlam alhah in, Beth-emek leh Neiel geijin akilhung lut in ahi. Chujouvin jong agamgi chu Cabul sahlam'a achen,  
28 Ebron lam, Rehob lam, Hammon lam, Kanah lam ajonin, Sidon lenpa geijin akilhung lutne.  
29 Hichun Ramah lam'a agamgi chu ahung kihei kit in Tyre khopi kulpi kikai khum chu ahinpha peh in ahi. Chujouvin Hosah lam jonin akihei kit in chule Mediterranian twilen a atangtai. Mehebel jong, Achzib jong,  
30 Ummah jong, Aphek jong, chule Rehob jong ahin, khopi somninle nintoh akhoneo jouse jong ahi.   

   
 

31 Hiche hi a insungu dungjuiya Asher chate phung goulo ahin, khopi hijat leh akhoneo jouse toh ahiye.   

Naphtali Phung Mite Gam Kipe 
 

32 Agup channa gamlo ding chan kipe chu Naphtali phung mite le asunga abahkai ho ahiuve.   

   
 

33 Agamgi chu Heleph a kipat, Zaanannim gangpi phung'a pat, chule Adami-nekeb apat, Jabneel apat Lakkum chan geijin akilhung lut peh in, chuin Jordan vadunga atangtai.  
34 Chujouvin agamgi chu nilhum lam'a akiheijin, Aznoth-tabor lam ajonnin chua kon'in Hukkok lam ajonpai paijin lhanglam'a Zebulun ahopan nilhum langa Asher gamgi ahopa kit in nisolam'a Jordan vadung ajuijin ahi.  
35 Kulpi kikaikhum ho chu, Ziddim ahin, Zer ahin, Hammath ahin, Rakkath ahin, Kinnereth ahi.  
36 Adamah ahin, Ramah ahin, Hazor ahin,  
37 Kedesh ahin, Edrei ahin, En-hazor ahin,  
38 Yiron ahin, Migdal-el ahin, Beth-anath ahin, chule Beth-shemesh ahi, khopi som le ko toh khoneo chengse toh ahiye.  
39 A insung utoh kithuh bepma hicheng hi Naphtali chate phung chan agam u ahi, khopi ho hi ahin khoneo ho ahin akisim than ahi.   

Dan Phung Mite Gam Kipe 
 

40 Asagi channa gamlo ding chan kipe chu Dan phung mite le asunga abahkai ho ahiuve.   

   
 

41 Chule Dan phung chan agoulo gam chu: Zorah jong, Eshtaol jong Ir-shemesh jong,  
42 Shalabbin jong, Aijalon jong, Ithlah jong,  
43 Elon jong Timnath jong, Ekron jong ahin,  
44 Eltekah jong, Gibbethon jong, Baalath jong,  
45 Jehud jong, Bene-berak jong, Gath-rimmon jong,  
46 Chule Me-jarkon le Rakkon toh Joppa to kimai ngat gamsung se-se jong ahop sohkeijin ahi.  
47 Dan chaten agamsung achanlou phat uvin akon touvun Laish khopi agasat uvin, alah jouvun chemjamin asat gamhel uvin atoupha uvin asunga acheng tauve. Laish jong chu apu apau min aputsah uvin Dan asah tauve. ✡  
48 Hicheng hi a insung tohkham bepma Dan chate phunggoul achan u khopi ho jong khoneo ho jong ahithai.   

Joshua Gam Kipe 
 

49 Gamsung chu abih-bih a gouloa chenpha dia akihopsoh phat uvin, Israel chaten Nun chapa Joshua jong chu alah uva goulo ding gam apeuvin ahi.  
50 Pakai thusah in Israel ten Joshua chu athumpen pen khopi Timnath-serah kiti, Ephraim thinglhang gamsunga khopi chu ape tauve. Aman jong akhopi chu akisah phat in chennan aneitan ahi.   


51 Eleazer thempupa leh Nun chapa Joshua chule Israel aphungkhai leh a insung dungjui uva alamkai houvin Shiloh mun'a Pakai angsung laitah a vang asan uva ana hopdoh peh nau gam ahin, hichu Pakai chenna ponbuh kotpi phunga anahop u ahiye. Hiti chun ama hon agam chu ahomsoh tauvin ahi.    

Hoidohna Thei Khopi Ho 
 

1 Pakaijin Joshua kom'ah aseije, ✡  
2 “Tun keiman Mose kana seipeh bangin Israel te chun kiselna ding khopiho chu akilhendoh diuvin seipeh tan.  
3 ‘Koitobang hamkhat in mikhat tou tupna mong umlouva ahilouleh hettoh louva ahin tha khah tah a ahileh athatpa chunga phulanom athipa sopiho khut a konna ajamlutna ding kiselna khopi ho um ding ahi.   


4 Hiche khopiho khatpen’a hi ajamlut teng hiche mithatpa hi khopi kelkot phunga upaho masanga achungthu akiphondoh ding, ama hon hiche pa hi khopi sunga alutsah uva amaho kom'a achen theina ding agonpeh diu ahi.  
5 Ijemtia athipa insung mite chu phula dinga ahungu leh lamkai ho chun mithatpa chu amaho kom'a apehlut louding ahi, ajeh chu amapa chun tumasanga kinahna umlou chuleh tupna mong imacha umlouva khutsoiya ana tha khah jeh ahi.  
6 Ahinlah mithatpa chu hiche khopia chu umden ding, khopi chun achung thu akhol toh uva athu atan diu ahi, chuleh hiche thilso petna Thempu Chungnung natongpa hinlaisea hiche kom'a chu cheng ding ahi. Hijouteng chuleh ahung jamdohna khopi sung a-inmun'a chu kilekit thei ding ahi.   


7 Hiche ho hi kiselna khopi ho chu: Naphtali thinglhang gam'a din Galilee a um Kadesh, Ephraim thinglhang gam'a din Sechem, Judah thinglhang gam'a din Kiriath-arba (Hebron tina),  
8 Jericho gallang Jordan vadung solama din hiche khopiho hi alhengdoh un ahi: Reuben phung phaicham gammang langa din Bezer; Gad phung mite gamsunga din Gilead a um Ramoth, Manasseh phung mite gamsunga din Bashan’a um Golan ahiuve.  
9 Israel te hihen alah uva cheng gamchom miho hijongleh hiche khopi ho hi kigonpeh a ahiuve. Hiche hi amun khoppi masanga thu kikholna umman louva phulahna a kilhana dinga konna hoidohna aum theina dinga tohgon ahi.    

Levi Phung Mite Khopi Ho 
 

1 Hiche jou chun Levi phung sunga lamkaiho chu ahungun Eleazer thempupa toh, Nun chapa Joshua toh chuleh Israel pumpi phung lamkaiho ahung kihoutoh piuvin ahi.  
2 Amaho chu Canaan gam'a Shiloh mun'a ahungun hiti hin asei uve, “Keiho hi ka gancha teu neh ding hampa phatna gam leh keiho chenna ding khopiho eipehna diuvin Pakaijin Mose kom'ah ana seijin ahi,” atiuve. ✡  
3 Hiti chun Pakai thupeh dungjuijin Israel mipite chun hiche khopiho le hampa phatna gamho hi amaho gam chan dingin Levi te chu ana peuvin ahi.   


4 Levi phung sunga konna Kohath phung bahkai insung miho Aaron chilhah ho chu atil abul'a Judah, Simeon leh Benjamin phungho ana kipe khopi som le thum ho chu ape tauvin ahi.  
5 Tumasang Ephraim, Dan leh Manasseh phung akehkhat ana kipesa khopi somkhat chu Kohath phungkhai insung midang ho chu ana peuvin ahi.   


6 Tumasang’a Issachar, Asher, Naphtali chuleh Manasseh phung kehkhat ana kipesa khopi som le thum chu Gershon phung bahkai ho chu ana peuvin ahi.   


7 Tumasang’a Reuben, Gad leh Zebulun phungho ana kipesa khopi som le ni ho chu Merari phungkai ho chu ana peuvin ahi.   


8 Pakaijin Mose ana thupeh dungjuijin Israel chaten khopi hichengse hileh hamhing phatna gam hicheng hi vang kisanpeh bang-banga Levi te anapeh u ahiye.   


9 Judah leh Simeon phunga kon'in Israel chaten khopi hichengse hi anape tauve.  
10 Akhopi chengse hi Aaron chilhah ho Kohath chate insung leh Levi miho ma-ma insung khat acheng tauvin ahi, ajeh chu vang kisan chu amaho dia hung masa ahi.  
11 Israel chaten amaho chu Kiriath-arba kiti (hichea Arba hi Anak pa ahin, akhopi Hebron jong akiti) Juda thinglhang gam'a khopi le akimvel'a hamhing gam chengse chu ape tauve.  
12 Khopi gal'a loujao chengse le akhoneo ho vang chu Jephunneh chapa Caleb chenna dinga kipesa ahitai.   


13 Aaron thempupa chilhah te chu Israel chaten mithat ho kiselna khopi Hebron le ahamhing gamsung jouse apeuvin, Libnah le ahamhing gam pumpi jong ana peuve.  
14 Jattir khopi le Eshtemoa ahamhing gam jong apeuvin ahi.  
15 Holon le ahamhing gam jouse apeuvin, Debir le hamhing gam jong apehtha uvin ahi.  
16 Chule Ain khopi le ahamhing gamsung apehtha uvin, Juttah le ahamhing gam jong apeuve. Beth-shemesh le ahamhing apehtha uvin, hiti chun hiche phungni sunga kon hin khopi ko apedoh tauve.   


17 Benjamin phunga kon'in Gibeon khopi le ahamhing gam jong apeuvin, Geba le ahamhing gam jong apeuvin,  
18 Anathoth khopi le ahamhing gamsung se-se toh apumin Almon khopi le ahamhing gamsungse jong apeuvin ahi.  
19 Aaron thempupa chilhah achate chan khopi chengse chu abonchan khopi som le thum toh ahamhing gamsungse toh ahopthan ahi.   


20 Levi mite lah a Kohath insungmi, Kohath chate amoh chengse chu Ephraim phunga konna achan diu khopi akihoppeh tai.  
21 Hiche Kohath chate amoh chengse chu mithat ho kiselna ding khopi Shechem le ahamhing gamsunga Ephraim thinglhang gamsung chu apeuvin, Gezer khopi le ahamhing gamsung jong apeuvin ahi.  
22 Kibzaim khopi le ahamhing gam jong apeuve, khopi li alhingin ahi.   


23 Chule Dan phunga kon'in Eltekeh khopi le ahamhing gam apeuvin Gibbethon khopi le ahamhing gam apeuve;  
24 Aijalon khopi le ahamhing gam jong apeuve, khopi li ma alhingin ahi.   


25 Manasseh phunga kon'in jong Taanach khopi le ahamhing gam apeuvin Gath-rimmon khopi le ahamhing gam apeuve; hichu khopi ni ahi.  
26 Kohath chate amoh chengse insung mite chan khopi chu abonchan khopi somkhat le ahamhing gam jouse toh ahopthai.   


27 Levi te inko lah a insung khat Gershon chate jong chu Manasseh phung kehkhat a kon'in asan diu chu apeuvin, Bashan gamsungse Golan khopi le ahamhing gamsungse apeuve; hiche khopi jong mithat ho kiselna khopi ma-ma ahi, chule Be-eshterah khopi le ahamhing gamsung jong ahin, khopi ni hi apeuvin ahi.   


28 Chujongleh Issachar phunga kon'in jong Kishion khopi le ahamhing gamsung apeuvin, Daberath khopi le ahamhing gamsung se-se jong apeuve.  
29 Chule Jarmuth khopi le ahamhing gamsung apeuvin, En-gannim khopi le ahamhing gamsung jong apehtha uvin ahile, khopi li alhingin ahi.   


30 Asher phunga kon'in jong Mishal leh Abdon khopi le ahamhing gam jong apeuve,  
31 Helkath khopi le ahamhing gamsung jong apeuvin chule Rehob khopi le ahamhing gam jong apeuvin ahileh khopi li ma alhingtai.   


32 Naphtali phung sunga kon'in jong Galilee gamsunga Kedesh le ahamhing gamsung jong apeuvin, hiche khopi jong hi mithat ho kiselna khopi ma ahi, Hammoth-dor le ahamhing gamsung jong apeuvin, chule Kartan khopi le ahamhing gamsung jong apehtha uvin, abonin khopi thum alhingtai.  
33 Gershon chate inko chujat dinga khopi kipedoh chengse chu abonchan khopi som le thum alhingin ahamhing gamsung se-se toh ahi tha cheh in ahi.   


34 Levi te mi amoh chengse, Merari chate chu Zubulun phunga kon'in achan diu akipen, Jokneam khopi le ahamhing gamsung apeuvin, Kartah khopi le ahamhing gamsung apeuve.  
35 Dimnah khopi le ahamhing gamsungse apeuvin, Nahalal khopi le ahamhing gamsung jong apeuve, abonin khopi li alhingin ahi.   


36 Reuben phunga kon'in jong Bezer khopi le ahamhing gamsung chu apeuvin, Jahaz khopi le ahamhing gamsungse jong apeuve.  
37 Kedemoth khopi le ahamhing gamsungse apeuvin chule Mephaath khopi le ahamhing gamsungse jong apeuvin ahileh khopi li alhinge.   


38 Gad phunga kon'in jong Gilead gamsunga Ramoth khopi le ahamhing gamsungse apeuvin, hiche khopi jong hi mithat ho kiselna khopi ma-ma ahiye; Mahanaim khopi le ahamhing gamsung jong apeuvin,  
39 Heshbon khopi le ahamhing gamsungse jong apeuvin, Jazer khopi le ahamhing gamsungse apeuvin ahileh abonin khopi li alhingin ahi.  
40 Merari chate inko chujatpi Levi inkote lah a aum nalaiho dia kipedoh khopi chengse abonchan khopi som le ni alhingin ahi.   


41 Israel chate lah a Levi te khopi chengse chu abonin khopi somli le get alhingin, ahamhing gamsung se-se toh ahitha cheh in ahi.  
42 Khopi hijat chun akimvel khopam dunga hamhing gam anei cheh uvin, hitobanga hi khopi chujat chu changsoh hel ahiuve.   


43 Hitobang hin apu apa teu henga akihahselna bang bangin Pakaijin Canaan gam pumpi chu Israel te apetai; Israel ten jong agam pumpi chu atoupha uvin acheng tauve.  
44 Chujongleh apu apa teu henga akihahselna bang chun Pakaijin Israel te chu ajet aveiya mitea kon'in akicholdo sahtai; agalteu khatna khat jengcha jong amaho ting tan jouvah abeihel tan ahi; ijeh nem itileh Pakaijin agalteu abonchan akhut uva apedoh tan ahi.  
45 Pakaijin Israel te insung dinga akitepna pha chengse chu khatcha alhinglel abei hellin, abonchan athutep chengse aguilhung sohkeijin ahi.    

Solam A Cheng Phungho Hung Kile 
 

1 Joshua Reuben chate le Gad chate chule Manasseh phung kehkhat chutoh akou khomin,  
2 ajah uva hiti hin aseitai, “Nanghon Pakai lhacha Mose in na thupeh jouse abonchan nanit sohkeiyun, keiman nangho ka seipeh ka thusei jouse jong nangai tauve. ✡  
3 Nikho hijat sung tuni geijin nang hon nasopi phungdang te ho jong na dalha deh pouvin, Pakai na Pathen uvin na thupeh chengseu jong chingthei tah in nanit sohkeiyun ahi.  
4 Tunvang Pakai na Pathen uvin athutep bang bangin nasopi phungdang te ho jong jong akitepna bangin akicholdo sah tai. Hijeh chun tun kiheijun lang Jordan gal lam'a Pakai lhacha Mose’n napeh nau gam, nangho chenna gamsung nagoulo u, na inlam'u jonin chetauvin.  
5 Pakai lhacha Mose’n na thupeh u dan thupeh chengse chu nanit jingna diuvin ching theiyun. Pakai na Pathen'u na ngailut uva ama lamlhah jouse na juithem uva athupeh chengse nanit uva ama jong na kolchah jing uva, chule na lungthim pumpiu le na hinkho pumpiuva ama kin jeng nabol diu nagin jing diu ahi.” ati.  
6 Hiti chun Joshua’n amaho chu phatthei aboh in, phatthei abohjou phat in asoldoh tai. Amaho jong a inlam cheh uva ache tauve.   


7 Manasseh phung akehkhat chu Bashan gamsunga Mose’n achan diu gam ana pehsa ahin, Manasseh phung kehkhat ma chu Joshua’n Jordan vadung gal nilhum lam, asopi teu dang ho lah a chenmun anapeh ahiye. Amaho chu Joshua’n a inlam uva asoldoh phat in abonchauvin phatthei aboh sohkeijin ahi.  
8 Ajah uva Joshua’n hitin ati, “Nei le gou tampitah kipoh uvin lang gancha jong tamtah kipoh uvin lang na ponbuh akon namun cheh a kile tauvin, nagal mite uva konna na chomdoh jouseu jong kihom'un” ati.   


9 Hijeh chun Reuben chate le Gad chate chuleh Manasseh phung kehkhat chun Israel chate amoh chengse chu Canaan gam'a Shiloh kiti khopiah chun adalhauvin, amaho chu Pakaijin Mose athupeh banga agamlosa sung’u Gilead gamsung jonin ache tauve.   

Solam’a Cheng Hon Pathen Maicham Atundoh-U 
 

10 Ahin amaho chu Canaan sung’a aum jinglai un, Geliloth kiti mun Jordan vadung kom'ah chun, Reuben chate le Gad chate chule Manasseh phung kehkhat chu akingapa un, maicham phung lentah le thupitah khat asem'un ahi.   


11 Israel chaten, Reuben chate le Gad chate, chule Manasseh phung kehkhat chun Canaan gammongchin Jordan vapang lhang chung khat a Israel chate gamsunga khun maicham asem'u chu ajadoh tauve.  
12 Athudol hi Israel chaten ajahdoh phatnun Shiloh mun a cheng Israel chate khopi pumpi akikhom uvin amaho chu gal a sattho din ago tauve.  
13 Ahinlah, amasan, Eleazar thempu chapa Phinehas lamkainan mi phabep Reuben phung mite le Gad chule Manasseh phung kehkhat toh kihou din anasol uve.  
14 Hichea kihoulimpi dia kalsong miho chu Israel phunglah a lamkai som ahiuvin, a insung khat bahkailhah a aluboh cheh, chule Israel insung phung khat cheh a konna kilhengdoh phung upa cheh mi ahiuve.   


15 Amaho chu Gilead gam ahunglhun phat un, Reuben chate le Gad chate chule Manasseh phung kehkhat hengah hitin asei uve,  
16 Pakai khoppi amiten hitin aseijun, “Ipi dinga nang hon tulaija hi Israel Pathen douna thil nabol uva Pakai nung na juida uva nakiheimang jeng uva nacham chamma maicham nakisem jeng uva Pakai douna hitobang pihi nabol'u hitam? ✡  
17 Peor mun'a ichonset nau jong phaset nasah louvu ham? Hichea konna bon ithensoh jouloulai u hilou ham? Hiche ichonset jeh uva jong chu Pakai khoppi mipi chunga jong gamna hise ana langsa ahi. ✡  
18 Tuni geija jong nangho hitobanga hi Pakai chu iti na dalhah uva na kiheimang jeng diu hitam? Tuni jenga jong nang hon Pakai doumah nabol uva ahileh ama chu Israel khoppi pumpi chung jenga jong hung lunghang jeng ding ahi.   


19 Na chennau gamsung athen louva ahi jongleh hung galkai unlang Pakai Houbuh kisonna gamsung Pakai gamsunga khun keiho lah a hung cheng jeng uvin, Pakai doumah hi nabol louhel diu, Pakai I-Pathen'u maicham semna tailouva nacham-nacham'a nakisem thu uva keiho geija doumah hol neiso louhel dingu ahi.  
20 Suhmang dinga kikatdohsa thil ho chunga Achan kitipa Zerah chapan tohkhel anei chu Israel khoppi pumpi chunga lunghanna hung chu jengsa hilou ham?” ahung tiuve. ✡   


21 Reuben chate le Gad chate chule Manasseh phung kehkhat chun Israel phung sunga insungmi upaho donbutnan aneiyun,  
22 “Pakai, Hatchungnung chu Pathen ahi! Pakai, Hatchungnung chu Pathen ahi! Aman thudih le thutah chu ahenai, chule Israel chaten jong nahet uva pha ahi. Keihon maicham kasem uhi Pakai doumahna dia kabol'u ahipoi. Ka thilbol uhi doumah lam ahitah a Pakai dinga tahsan suhbeina ahi ding leh keiho hi tunin eihinghoi da jeng uvin.  
23 Ahin maicham khat ka semdoh jeh uva Pakai nungjuija konna kihei mangna ahi mong ding leh ahilouva keihon hiche maicham chunga hi pumgo thil hihenlang lhosoh thilto hijongleh chamna thilto hijongleh kato uva ahivang leh Pakaijin kachung uva gotna eipe jeng uhen.   


24 Tahbeh mongin, keihon hiche maicham kasem uhi katijat man uva kabol'u ahi bouve, ajeh chu khonung tengleh nacha teuvin ka chateu jah a, ‘Nang hon Pakai Israel Pathen chu koi thusahna a nahou uham?’ ahinti diu ahi.  
25 Ajeh chu Pakaijin nangho toh Reuben chate Gad chate, ikikah uva Jordan vadung hi gamgia asemsa ahitai, khunungleh nang hon Pakaiya chan nanei pouve ati theiju ahi, hitobanga hi nacha teuvin ka chateu hi Pakai ahousah da theiyu ahi.   


26 Hiche jeh a chu keihon ka maicham sem uhi pumgo thilto gona ding le kilhaina ganthana ding ahipoi,  
27 ahin keiho leh nangho kikah a hetjingna dia kasem'u ahi, chujongleh hichun eiho nunga khangthah te kah a jong hettohsah nan hung pangin tin, keihon jong Pakai angsunga ama kin kabol mong-mong uvin pumgo thilto jong kilhaina gantha jong chule chamna thilto gantha jong kabol nauve ti hetjingna in hung pang nante, katiu ahi. Achuti louva ahileh khonung phat leh nacha teuvin keiho chate jah a, “Nang hon Pakaiya chan nanei pouve” ahinti khah tei diu ahi tia kabol'u ahi bouve.   


28 Ijemtia hita chu ahinsei khah tah ujongleh, khonunga katu kacha teuvin jong, ‘Veuvin, Pakai dinga kapu kapa teuvin asemsa maicham khu pumgo thilto kitona jong hilou, kilhaina gan thana maicham jong hilou, ahin nangho leh keihon Pakaiyah chan inanei khom'ui ti melchih nan pang nante’ katiu ahi bouve.  
29 Itihchan hijongleh keihon Pakai doumah kabol louhel diu ahin, chujongleh Pakai I-Pathen'u maicham ama Houbuh maiya kitung tailouva keihon kacham cham uva pumgo thilto tona ding leh lhosoh thilto tona ding chule kilhaina ganthana dia maicham kasem uva Pakai nunga konna kaki heimang louhel diu ahi” atiuvin ahi.   


30 Reuben chate leh Gad chate chule Manasseh phung kehkhat thusei ho jouse chu ajah doh phat uvin, Phinehas thempupa le akilhonpi khoppi lamkai ho leh Israel insung jouse phung upa chengse chu alungu alhaisel tauvin ahi.  
31 Eleazer thempupa chapa Phinehas chun Reuben chate Gad chate chule Manasseh phung kehkhat jah a aseipeh in, “Ilah uva Pakai aum jing nai, ti keihon tunin kahe tauve, ijeh-inem itileh keihon nangho kana ginmo bang’un Pakai dounan thilse ima nabol hih nauve chuleh nang hon Pakai khut a kon'in jong Israel chate hi suhmang’a aum thei nauva kon'in na huhdoh tauve” atin ahi.   


32 Chujouvin Eleazer thempupa chapa Phinehas le lamkaiho chun Reuben chate le Gad chate Gilead gamsung’a chun adalhauvin, hikom'a kon chun Canaan gamlam, Israel chate chenna lam'a ahung kile tauvin, Israel te henga chun thilsoh um chan thu chengse chu alhut tauvin ahi.  
33 Athulhut u chun Israel chate chu alungdam sah lheh jengin ahi, chuphat in Israel chaten jong Pathen avahchoijun, Reuben chate le Gad chate chenna gamsung suhmang ding le galbol ding jong aseipoh kit tapouve.   


34 Reuben chate le Gad chaten maicham asemsau chu ‘Hettohsah’ tin aminsah tauvin ahi, ama hon aseijun, “Ijeh-inem itile eiho le amaho kikah a Pakai chu eiho Pathen jong ahi ti hettohsah a pang ahi,” atiuve.    

Joshua’n Lhahna Thu Asei 
 

1 Kum phabep ache nungin Pakaijin Israel mipite hi agal miho uva kon'in akicholdo sah tan ahi. Joshua jong ateh lheh tan,  
2 aman Israel te upaho leh lamkaiho thutan ho leh vaihom ho akou khomin, aman amaho kom'a hiti hin aseije, “Tuhin keima kateh lheh tai,  
3 Pakai na Pathen'un keima phat sunga hi itobang thil na bolpeh uham ti nang hon namu sohkeiyun ahi. Pakai na Pathen'un na melma teu gal nasat peh un ahi.  
4 Keiman imelma teu gam ilahsahou leh ihinlah ding hou nachen nau gam dingin kahin hoppeh tauve agamsung hi Jordan vadunga pat a Mediterranean Twikhanglen lhumlam gei ahi.  
5 Tun hiche hi nangho gam hi ding ahitai, ajeh chu na Pakai na Pathen'u ama tah in agamsung miho abon'a na deldoh peh dingu ahi. Nanghon agam uhi Pakai na Pathen uvin na teppeh bang uva nalo diu ahitai.   


6 Hijeh chun Mose’n danbua ana jihlut banga ichepi theina diuvin chingthei jep uhitin, hitia chu kijet hei hihen lang kivei hei hijongleh ichekhel louna diuvin chingthei uhite.  
7 Hijeh chun hiche gamsunga um nalai ho lah a ilhahmang louna diuvin ding det uhite. Amaho semthu pathenho nahou theilou diu le akinna jong na kimanchah lou diu, kihahselna a jong naman theilou diu amin'a amin ujong naphah poh theilou diu ahi.  
8 Amavang na Pakai na Pathen chu tuni geija dettah a nahin kolchah bang uva hi na kolchah jing diu ahi.   


9 Ajeh chu Pakaijin nam hattah tahho nahin deldoh peh un koima chan nangho hi alonaje nahe pouvin ahi.  
10 Nangho mikhat seh in jong mi sangkhat nadel jam thei diu ahi, ajeh chu Pakai na Pathen uvin akitepna bangin nagal’u na satpeh tauvin ahi. ✡  
11 Hijeh chun na Pakai na Pathen'u na ngailut jingna diuvin, chingtheijun,   


12 “Amavang nangho ama a konna na kiheimang uva nalah uva nangho toh umkhom namdang ho chon dan nalah uva amaho toh na kichento uva ahileh,  
13 hiteng chuleh nakihet diu chu Pakai na Pathen uvin amaho chu na nodoh peh lou diu ahitai. Hititah sanga chu amaho joh hi nakipalna diuva na lhemlha uva hung pang diu, namit uva ling le khaova hungpang diu chuleh akhonna le Pakai na Pathen uvin napeh nau gampha laija konna delmanga nahung um diu ahi.   


14 “Vannoi leiset chena dolla keima hi kahung thivah ding ahitai. Pakai na Pathen uvin akitepna jouse nasuh bukimpeh tauvin khatcha jong athonna aumpoi tihi na lungthim'u giltah in nahe uve.  
15 Ahinlah Pakai na Pathen uvin akitepna banga thilpha jouse napeh bang uva hi, athu na ngailou uleh nachung uva hahsatna ahin lhunkhum sah ding ahi. Aman gampha napeh nauva konna hi na suhmang diu ahi.  
16 Nanghon Pakai na Pathen'u kitepna hi nanit lou uva semthu pathen ho nahin hou uva akin nahin bol uva ahileh nangho douna a alunghanna mei hung koujah jeng ding chutengle chun aman napeh nau gam phatah a konna hi na mahthah diu ahi.    

Pathen Toh Kitepna Kithah Sem 
 

1 Hiche jou chun Joshua’n Israel phung jouse chu upaho leh lamkai ho chule thutan vaihom ho jouse Shechem'ah anakou khom'in hiti chun amaho ahungun Pathen angsung'ah ahung dingun ahi.   


2 Joshua’n mipi aboncha uva jah a chun hitin ana seije, “Pakai Israel Pathen'in hitin aseije, napului teniu Abraham le Nahor pa Terah chu khanglui laijin Euphrates lui gal'a acheng uvin chujongleh ama hon pathen limsemthu ho jong ana houvun ahi. ✡  
3 Ahinla Keiman napuluiju Abraham chu Euphrate gallam akon chun Canaan gam'a kahin puilutnin ahi. Keiman achapa Isaac a kon'in chilhah tamtah kana pen ahi. ✡  
4 Isaac chu Jacob le Esau kana pen ahi. Esau chu Seir molsang lang chu kana pen, Jacob le achilhah te chu Egypt langa ana chesuh un ahi. ✡   


5 Hiche jou chun Keiman Mose le Aaron kana sol'in chuleh Egypt achun natset khohtah kana lansah in, hiche jou chun Keiman nangho chu chamlhat mite nahi theina diuvin kahin puidoh un ahi. ✡  
6 Ahinlah napu napa teu hin Twikhanglen San alhun phat un, Egypt miten Sakol kangtalai jin nahin nungdel tauvin ahi. ✡  
7 Hichun napu napa teu chu Pakai kom'a ahung penjah jeng phat un nangho leh Egypt te kikah a thim kana jinsah in, twikhanglen chu kana vallhum sah in, hiti chun na mitmu changtah un Egypt te chunga hitobang hi kana tongdoh in ahi. Hiche jou chun gamthip noijah phat sottah nahung cheng tauvin ahi.   


8 Ajona in Keiman nangho chu Jordan pang nisolam'a cheng Amor mite gamsunga kahin puilut un ahi. Ama hon nangho chu nakisatpi uvin ahinlah keiman amaho chu na masang tah uva ka suhmang peh un ahi. Keiman amaho chunga galjona kape uvin hiti chun nang hon agamsungu nalo uvin nachen khum tauvin ahi. ✡  
9 Hiche jou chun Moab lengpa Zippor chapa Balak chun Israel dounan gal ahin bol tan ahi. Aman Beor chapa Balaam chu nangho gaosap dingin ahin kouvin, ✡  
10 ahinlah keiman kana noppeh pon, keiman Balaam chu nangho joh phatthei kana bohsah tan, hiti chun nangho chu Balak a kon'in kana huhdoh tan ahi.   


11 Nangho Jordan vadung na galkai uva Jericho nahung lhun phatnun, Amor mite, Periz mite, Canaan mite, Hit mite, Girgash mite, Hivi mite le Jebus miten bang bangun Jericho miten jong na-na dou tauvin ahi. Ahinlah keiman amaho chu kana josah tauve. ✡  
12 Keiman Amor leng teni delmang dingin nangho masang’ah khoise kanasol masan ahi. Nagaljo nau chu nachem uleh na thalpiu ahipon ahi. ✡  
13 Na thanat nau hilou gam chu kapeuvin chuleh na sahdoh sau hilou khopiho kapeuvin nang hon tun na chenpha tauvin ahi. Natusau hi hih jongleh Olive gammang jong naneh diuvin kapeuvin ahi. ✡   


14 “Hijeh chun na lungthim pumpi uvin Pakai chu gingun lang akin bol uvin. Napu napa teuvin Euphrate vadung gallang Egypt a ana chenlai uva ana houvu semthu pathen ho chu a itih a dingin paimang sohhel uvin lang Pakai kin jeng bou bol'un.  
15 Ahinlah hiche Pakai kin hi nabol nom louhel uva ahileh koi kin nabol dingu ham tuni hin kilhen khen jeng uvin. Euphrates gallanga napu napa teu semthu pathen ho chu nahou joh diu ham? Ahilouleh tua na chennau gamsunga ana chengah Amor mite semthu pathen ho joh chu nahou diu ham kilhen khen tauvin. Keima leh ka insung miten vang a i-tih chan hijongleh Pakai kin chu kabol jing jeng dingu ahi,” ati.   


16 Mipi ten hiti hin adonbut uva, “Keihon itih hijongleh Pakai chu nungsun a semthu pathen dang kin kabol louhel diu ahi.  
17 Ajeh chu Pakai I-Pathen'un keiho leh kapu kapa teu Egypt gam sohchan na a konna eina huhdoh uva chu ahi. Aman datmo um thil kidang nasatah keiho mitmu tah in ana bollin ahi. Keihon gamthip noiya melmate lah a lam kahin jot nauva hin aman eihin pui galkai uvah ama bou ahi.  
18 Hiche gam'a ana cheng Amor mite leh namdang ho jouse eina nodoh peh uvah Pakai ama bou ahi. Hijeh chun keihon jong ama kin bou kabol diu ahi, ajeh chu ama bou hi ka Pathen'u ahi.”   


19 Hichun Joshua in mipi ho chu agihsallin hitin aseije, “Nanghon Pakai kin hi boljou pouvin nate, ajeh chu Pakai hi thengtah leh thangthip Pathen ahi. Aman na chonset nau leh Ama na douna hou jouse na ngaidam pouvinte.  
20 Ahin nang hon Pakai chu na nungsun uva semthu pathen dang kin nahin bol jeng tah uva ahileh tumasangin nahin ngailulheh jengu jongleh, nangho douva hung pang ding nahin suhmang dingu ahi” ati.   


21 Ahinlah mipi ho chun Joshua chu adonbut un, “Ahipoi keihon Pakai kin chu kabol tei diu ahi” atiuve.   


22 Joshua’n jong aseijin, “Nanghon na thulhuh nau chunga nang ho leh nangho ahettohsah nahiuve, nang hon Pakai kin bol ding nakilhen tauve” ati. Ama hon adonbutnun, “Henge, keihon ka thusei uhi keiho ma-ma ahetoh kahiuve,” atiuvin ahi.   


23 Joshua’n aseijin, “Aphai chuti ahileh nalah uva milim semthu ho chu sumangun lang Pakai na Pathen'u langa chun kiheijun lang nalungthim pumpi peuvin,” ati.   


24 Mipite chun Joshua kom'a aseijun, “Keihon, Pakai I-Pathen'u kin jong kabol diu, ama thujeng bou kangai diu ahi” atiuve.   


25 Hiti chun Joshua’n hiche nikho chun Shechem’ah mipi chutoh kitepna khat ana sem’un Pakai thupeh ho leh adan thupeh ho chu anit diuvin ana kitepsah in ahi.  
26 Joshua’n hiche ho chu Pathen dan lekhabua ana jihlut in ahi. Chuleh hiche hetjingna dinga hin song lentah khat Pakai ponbuh kom gangpi phungnoiya ana tungdoh in ahi.   


27 Joshua’n mipi ho kom'ah ana seije, “Pakaijin eiho kom'a asei jouse chu hiche song hin aja sohkeijin ahi. Nangho Pakaiya nakitep nauva konna nanung chon uva ahileh hiche hi nangho douna a hettohsah hi ding ahi” ati.   


28 Hiche jou chun, Joshua’n mipi ho chu abonchan a inlam cheh a asoldoh tan ahi.   

Gamtep Gam’a Kivui Lamkai Ho 
 

29 Hiche jou hin Pakai lhacha Nun chapa Joshua chu kum jakhat le somkhat alhin chun athitan ahi.  
30 Ama hon ama gam chan dinga ana kipehna mun, Gaash Mol sahlang Ephraim thinglhang gam Timnath-serah mun'ah anavui tauvin ahi. ✡   


31 Israel mipi te chun Joshua hinlaisen chuleh Pakaijin Israel te dinga anabol ho jouse atahsa tah a hin hechen Joshua thinunga hing nalai upaho hinlai sungsen Pakai kin phatah in ahin bol'un ahi.   


32 Israel ten Egypt ahin dalhah uva ahinpoh u Joseph gu ho chu, Jacob in Hamor chatea konna dangka 100 a ana choh gamsung Shechem mun a chun ana vuiyun ahi. Hiche gam hi Joseph chilhah ho chan dinga ana kipe gamsunga chu uma ahi. ✡   


33 Aaron chapa Eleazer athitai. Ama chu achapa Phinehas ana kipe Gibeah khopi sung Ephraim thinglhang'ah ana vuijun ahi.   

JUDGES  

THUTAN VAIHOM HO  

LEKHABU  

Judges lekhabu sung thu umdan  

Thutan Vaihom Ho (Judges) thusim hi tulai vannoi mite nun le khan to jong vetkahna thei tampi aum in: tijat umtah kitha kimat, jonthanhoi chule khat le khat chungnun ding kichuna thudol aseijin ahi. Hitobang thusim ho hi sunggil lam’a dia kitil khouna phatah ahin, chujongleh hiche lekhabu hin kiloikhomna hoa kivaihomna akitup louteng, ipi sohji em, tijong aseijin ahi. Mihem ten, Pathen lam sanga kisih pum’a aka tengu leh, Pathen'in mihem te akhotona thudol jong aseiye. Hiche lekhabu hin Joshua thinung chule Leng ho phat masanga Israel te Canaan gam’a achen'u thudol jong aseijin ahi.  

Judges lekhabu nasim’a kon'a hi, nangma mimal chung chang le thua nanun louna ho kikhol chilna nanei thei ding, chuteng lunghei le taona toh thoa Pathen toh na kiguijopna athahbeh a nasem phatthei ding ahi.  

Judges lekhabu jihpa chule ajih kum  

Akhang-akhanga pat phat ahung chal dungjuijin Samuel themgao jih ahi akiti, hinlah koipen in ajih ham tihi kicheh tah in akisei poi. Chule Samuel toh kiloiho lah a khat penin anajih jong himai thei, ahilouleh Themgao ho lah a khatpen hidin ginchat ahi, akiti. Judges lekhabu hi 1000 BC vel’a kijih ahin, hiche lekhabua hin kum jathum le somnga sung thilsoh ho akijihlut in ahi.   

Judah leh Simeon in Gam Alah Lhon 
 


1 Joshua thinungin, Israel ten Pakai kom'a “Canaan mite sat dinga koi phung kon masa ding ham?” tin ana dongun ahi.   


2 Pakaijin “Judah kon masa ding ahi, ajeh chu hiche gam hi amaho khut a kana pehdohsa ahi,” ati.   


3 Hijeh chun Judah in asopipa Simeon kom'a chun, “Keima eikipe gamsunga Canaan mite toh kisat ding kahi, neihung kithopin chujou teng nangma naki pehna gam'a jong chun gal gasat khomna hite,” ati. Hiti chun Simeon’in Judah chu akithopin ahi.   


4 Judah miten galmi ho chu aga nokhum’un ahileh Pakaijin Canaan mite le Periz mite chu gal ajosah in chule Bezek khopia chun galmi 10,000 athat un ahi.  
5 Hiche Bezek mun'a chun Adoni-bezek lengpa chu akisatpi uvin gal chu anajou un chule Canaan mite leh Periz mite jong ajou uvin ahi.  
6 Adoni-bezek ajamdoh in, ahinlah Israel ten ahin man un akhutpi leh akengpi ho chu atanboh peh un ahi.   


7 Adoni-bezek in, “Keiman phat khat in leng somsagi ho chu akhutpiu leh akengpiu ho chu kana tanpeh in ka annehna dokhang noiya alhajah ho ana neuvin, keiman amaho kanabol bangin tun Pathen’in keima eilethuh tai,” ati. Ama chu Jerusalem'a ana puiyun hikom'a chun ana thitan ahi.   


8 Judah ten Jerusalem ana sat un ana jou un agam'u ana lauvin amipi te ana that gam’un chule akhopiu chu meijin ana hallha tauvin ahi.  
9 Hiche jou chun achesuh uvin Negev leh lhumlam thinglhang gama cheng Canaan mite akisatpi uvin ahi.  
10 Hiche jou chun Judah ten Hebron’a cheng Canaan mite aga kisatpi uvin, (Hiche Hebron hi tumasanga chu Kiriath-arba ana kiti ahi) hichea chun, Shesai, Ahiman le Talmai galmi ho jong chu ana jouvun ahi.   


11 Hichea kon chun amaho acheuvin Debir khopia chengho satdin akon tauve. Debir khopi jong hi masang chun amin Kiriath-sepher ana kitin ahi.  
12 Caleb in koi hileh Kiriath-sepher gasat a ahin lajou pen-pen chu kachanu Acsah hi aji dinga kapeh ding ahi, ati.  
13 Caleb naopa Kenaz chapa Othniel’in aga jouvin, hijeh chun Acsah chu Othniel’in akichenpi tai.   


14 Acsah in Othniel akichenpi jou chun, Othniel chun Acsah pa kom'a loumun khat thum dingin Acsah chun atil’in ahi. Hiti chun Acsah chu sangan chunga konna akum lhan, chuin Caleb’in “Ipi hitam?” tin ana dongin ahi.   


15 Amanun jong “Thil khat neipeh ben kati ahi, nangin Negev gam chu neipeh ahitah leh twinah phung khat toh neipeh than,” ati. Hichun Caleb in twinah achungnung leh anoinung jong apehben ahi.   

Judah leh Benjamin phung mite galjona 
 

16 Judah phung miten lusulei khopi tia kihe Jericho khopi chu adalhah phat un, Mose nupa-pa chilhah Ken mite chun Judah gamthip gama chun akilhonpi kit tauvin ahi. Hiti chun amaho chutoh Negev gamsunga Arad khopi kom'a chun agamsung mipi ho chutoh agacheng khom tauvin ahi.   


17 Hiche jou chun Judah chu Simeon toh apangkhom lhon'in Zephath a cheng Canaan mite chu agasat lhon'in, hiche khopi chu aga sumanghel lhon tan ahi. Hijeh chun hiche khopi chu Hormah ana sah un ahi.  
18 Hiche ban ajong chun Judah in Gaza, Ashkelon chule Ekron khopi ho leh avel'a gamho chutoh alah tha tauvin ahi.   


19 Pakai chun, Judah mite chu ana umpin hiti chun ama hon thinglhang gam pumpi chu ana lokhum tauvin, ahivangin ama hon sakol thih kangtalai mangchaa phaicham a cheng ho chu ana deldoh jou pouvin ahi.  
20 Mose’n ana thutep peh bangin Caleb chu Hebron ana peuvin ahi. Hiti chun Caleb in hiche mun'a cheng Anak chate chilhah thum ho chu ana nodoh in ahi. ✡   


21 Ahinlah Benjamin chaten vang Jerusalem’a chengho Jebus mite chu ana nodoh jou pouvin, hijeh chun tuni geiyin Jerusalem khopia Jebus mite hi Benjamin mite toh achengkhom un ahi. ✡   


22 Joseph chilhah ten Bethel khopi anasat un Pakaijin ana umpi uvin ahi.  
23 Ama hon khopi velhi dingin mi ana sol'un (Tumasanga chu Luz ana kiti ahi).  
24 Ama hon khopia konna hung potdoh mikhat chu ana kihoupi uvin, “Hiche khopi lutna ding lampi neihil'un, achutileh keihon khotona kamu sah diu nahi” atiuve.  
25 Hiti chun aman alutna thei diu lampi chu ahil'in, amaho hiche lampi achun alut un hiche khopi sunga um jouse chu abon'in athat un, hiche mipa chule a insung mite sevang ahing hoijun ahi.  
26 Khonungin hiche mipa chu Hit mite gama aga chenglut in, hichea chun khopi khat aphutdoh in, aman akhopi min chu Luz asah in tuni geijin hiche min chu apuden tan ahi.   

Israel phung dang hon adeldoh joulou miho 
 

27 Manasseh phungin Beth-shan, Taanach, Dor, Ibleam, Megiddo sunga cheng miho ahin, avel uva chengho ahiuvin anodoh jou pouvin ahi, ajeh chu hiche mun'a cheng Canaan mite chun hiche gamsunga chu chen den tei ding anatup u ahi. ✡  
28 Israel te chu ahung hatdoh phat un, hiche Canaan mite chu sohna ana tohsah un, hinlah gamsunga kon chun adelmang jou pouvin ahi.   


29 Ephraim phung jong chun Gezer gamsunga cheng Canaan mite chu ana deldoh jou pouvin, hiti chun Canaan mite chu amaho lah a chun achengjom tauvin ahi. ✡   


30 Zebulun phung miten jong Kitron leh Nahalol gamsunga chengho ana nodoh jou pouvin, hiti chun Canaan mite chu alah uva chun achengden tauvin chule Canaan mite chu Zebulun ten sohna atohsah tauvin ahi.   


31 Asher phung mite chun Acco, Sidon, Ahlab, Aczib, Helbah, Aphik chule Rehob gamsunga chengho anodoh jou pouvin ahi.  
32 Ahin Asher phung mite chun hiche gamsunga ana chengte Canaan mite chu anodoh joulou jeh uvin, alah uvah chun aga chenlut tho tauvin ahi.   


33 Hitobang ma chun Naphtali phung chun Beth-shemesh leh Beth-anath gamsunga chengho ana nodoh jou pouvin ahi. Hiti chun Canaan mite lah a chun ana chenlut tho uvin ahi. Ahivangin, Beth-shemesh leh Beth–anath mipite chu Naphtali mipite sohna ana tohsah un ahi.   


34 Dan phung mite chu Amor miten thinglhang gama ale nolut kit un chule amaho chu phaicham ah ahung kumsuh tapouvin ahi.  
35 Amor mite chu Heres, Aijalon le Shaalbim Mol lama chun chen den ding atup un ahi. Hinlah Joseph insung chu ahung hatdoh phat un Amor mite chu sohna atohsah tauvin ahi.  
36 Amor mite gamgi chu Akrabbim a kon'in Sela ajonin hichea kon chun chunglang ajon toupeh in ahi.    

Bokim mun'a Pakai vantil ahung 
 

1 Pakai vantil chu Gilgal'a kon'in ahung kaltouvin Bokim'a Israel te henga hitin ahung seiyin, “Keiman nangho hi Egypt gama konna kahin puidoh uva, napu napa teu peh dia kana kihahselna gam chu kahin lhut nahi tauve, chule Keiman kaseijin ‘Itih chan hijongleh kaki tepna chu kasuh keh louhel ding ahi,” tin kana seiye.  
2 Hiche gamsunga nachen lut tengu leh, hiche gama cheng hotoh khun kitepna nasem thei louhel diu, amavang amaicham semna munhou na suhmang peh joh diu ahi. Chule nang hon kathupeh nanit pouvin na ngai pouve. Ipi dinga hitia hi um’ah nahiuvem? ✡  
3 Hijeh chun keiman na gamsung uva chengho ka deldoh pehlou diu, amaho hi nangho dinga nasuboi jing uva pang diu, chule a pathen hou hi nangho dinga lhepna a pang jing diu ahi.”   


4 Pakai vantil chun Israel te kom'a athusei chu achai phat in mipi chu akapjah jengun ahi.  
5 Hijeh chun hiche mun chu amin Bokim asah un (Hichu kana) tina ahi. Hichea chun ama hon Pakaiya kilhaina ana sem’un ahi.   

Joshua hinkho bei 
 

6 Joshua’n amaho chu alhahdoh phat in, ama-ama phungho cheh in agoulo mun agamsung cheh toupha dingin ache tauvin ahi.  
7 Chule Israel mipi aboncha uvin Joshua hinlai sungse leh Joshua sanga hingsotjo gollui upaho Pakai thilbol loupi tah-tah ho anabol, amittah a ana muho hinlai sungse chun Israel ten Pakai kin chu anabol'un ahi.   


8 Pakai lhacha Nun chapa Joshua chu kum jakhat le som alhin'in ana thitan ahi.  
9 Ama hon Gaash Mol sahlang Ephraim thinglhang gam, ama ana kipehna Timnath-serah gama chun anavui tauvin ahi. ✡   

Israel te Pakai thua nunglou 
 

10 Joshua khanga miho athisoh hel phat un, Israel khangthah ahung kisepdoh ho chun Pathen’in Israel te dinga thil thupi tah-tah ana boldoh peh ho leh, Ama jeng jong hepha le gelpha aum tapouve.   


11 Hiche phat hin Israel ten Pakai mitmun thil phalou tah-tah ana boldoh tauvin, chule Baal doi limsemthu ho chu ana hou tauve.  
12 Egypt gama konna ahin puidoh uva apu apa teu Pakai, Pathen chu ana nungsun tauvin, ama hon pathen dang ho nung ana juiyun avel uva cheng mite pathen ho chu ana houjo tauvin ahi. Hichun Pakai ana lunghan sah lheh jengin ahi.  
13 Ama hon Pakai chu ana nungsun uva Baal leh Ashtoreth semthu pathen ho joh ana hou tauvin ahi.  
14 Hiche hin Pakai chu Israel chunga nasatah in ana lunghan sah tan, hijeh chun Pakaijin amaho chu michom gamte khut ah apedoh tan Israel te chu ana chom tauve; chule Pakaijin amaho chu akimvel uva cheng agalmi hou khut ah ana pedoh tauvin, hijeh chun Israel te chun agal miteu ana tingjou tapouvin ahi.  
15 Israel ten amaho kisatpi dinga akondoh chan’un Pakaijin amaho dounan gal asat jitan, Aman ana gihna bang chun gal alelsahji tauvin ahileh amaho chu ana lungkham lheh jengun ahi.   

Pakaijin amite ahuhdoh 
 

16 Chuin Pakaijin Israel te chu ahindel khum houva konna ahuhdoh ding'un thutan vaihom ho ana tundoh peh uvin ahi.  
17 Ahivang'in Israel ten thutan vaihom ho thu ngai louvin pathen dang ho houna in numei kijoh ho bangin ana chon tauvin, Pakai thupeh dungjuiya ana chon apu apa teu chonna lampia konna i-atileh ana kihei mangloichal jiuva ham?   


18 Pakaijin thutan vaihom ho Israel te chunga atundoh kom leh thutan vaihom ho chu ana mangchajin, amaho hinlai sung chun agalmi houva kon'in ana huhdoh jiuvin ahi. Ajeh chu Pakaijin a engbolna leh thohgimna thoh amipi te chu akhoto jin ahi.  
19 Ahinlah thutan vaihom ho athi tengu leh, amipi te chu achonna u adihlou nau lampia akinungle kit jiuvin, ama hon pathen dang ana jui jiuvin, ajenle in ana pangun chujongleh ana hou jiuvin ahi. Hiti chun thil dihlou abol hou chu alouchal jeh un ana paidoh nomji pouvin ahi.   


20 Hijeh chun Pakai chu Israel chung’ah nasatah in ana lunghang jin, Pakaijin hitin ana seiye, “Ajeh chu ka miten apu apa teu toh kitepna kana sem chu asukeh un chule kathupeh jong nahsah louvin akoi tauvin ahi.  
21 Keiman, Joshua'n athi chan geija jousoh louva ana dalhah nam mite chu ka deldoh pehlou ding ahitai.  
22 Israel te apu apa teuvin Pakai nung ana jui bang uva ajui uvam ajuilou uham ti, patepna keiman hiche hi kabol ahi.” ati.  
23 Hiche jeh a chu Pakaijin hiche nam mite chu deldoh louva, Joshua chu abona ana josah lou ahi.    

Canaan a kidalha nam ho 
 

1 Hiche nam ho hi Canaan mite kisatna a ana pang khalou, Israel te patepna dinga Pakaijin gamsunga ana dalhah ho chu ahi.  
2 Aman hiche hi galsatje hekhalou lai Israel khangthah ho galsatje akithem chuhna diuva abol ahi.  
3 Hiche nam ho chu Philistine te (Phillistine vaipo nga ho noiya cheng ho chu ahiuve), Canaan mite jouse, Sidon mite chule Baal-hermon mol apat Lebo-hamath chan geiya kijam lhungpeh Lebanon mol chunga cheng Hiv mite ahiuve.  
4 Pakaijin Mose mangchan apu apa teu thupeh anapeh ho chu, Israel mite hin anit uham anitlou uham ti hetna dinga hiche mipite ho hi ana dalhah ahi.   


5 Hiti chun Israel tehi Canaan mite, Hit mite, Amor mite, Periz mite, Hiv mite chuleh Jebus mite lah a cheng ahiuvin,  
6 chuleh amaho toh akicheng touvin, Israel chapa ten amaho chanu te ho akichenpi uvin, chule Israel chanu te chu amaho chapa te toh kicheng dingin ana peuvin ahi. Hiti chun Israel ten amaho pathen ho chu ajenle tauve.   

Othniel thutan vaihom’a ahung pan 
 

7 Israel ten Pakai mitmun thilse jeng ana bol tauvin, ama hon a Pakai, a Pathen uchu asumil tauvin, chule ama hon Baal leh Asherah milim semthu ho chu jenle in ana pang tauvin ahi.  
8 Hijeh chun Pakai chu Israel dounan alunghang lheh jeng tan, hijeh chun Aram-naharaim lengpa Cushan-rishathaim khut ah ana pedohtan, chuin Israel ten kumget sungin Cushan-rishathaim sohna ana tongun ahi.   


9 Hinlah Israel mite chu Pakai kom'a panpi ngaichan ana kap tauvin ahileh, Pakaijin amaho huhdoh dingin mikhat ana tungdoh in, ama chu Caleb naopa Kenaz chapa Othniel ahi.  
10 Pakai Lhagao chu achunga ahung chun hiti chun ama Israel te thutan vaihom’in ahung pangtan, chuin Othniel chu Aram lengpa Cushan-rishathaim chunga galbol din ahung kipan tan ahileh Pakaijin gal ana josah tan ahi.  
11 Hijeh chun kum somli gamsunga chamna ana um in, chujouvin Kenaz chapa Othniel chu ana thitan ahi.   

Ehud thutan vaihom’a ahung pan 
 

12 Avelin Israel ten Pakai mitmun thilse jeng ana bolkit tauvin ahileh, hitobanga athilse bol jeh uhin Pakaijin Moab lengpa Eglon chu Israel te chungah ana vaihom sahtan ahi.  
13 Eglon’in Ammon mite leh Amalek mite chu ana kiloikhompin, hiti chun ana kon'un Israel te chu anajou tauvin Lusu khopi tia kihe Jericho khopi chu ana toupha tauvin ahi.  
14 Hiti chun Israel ten Moab lengpa Eglon noiya kum som le get sungin sohna ana tong’un ahi.   


15 Ahinlah Israel te chu panpi ngaichat nan Pakai kom'a ana kapjah jeng tauvin ahileh, Pakaijin amaho huhdoh dingin mikhat ahin tungdoh kit in, ama min chu Gera chapa Ehud ahi. Benjamin phunga konna khut-veicha pa chu anahi. Israel ten Moab lengpa Eglon kom'a kai apeh diu chu Ehud agathah sah un ahi.  
16 Hiti chun Ehud in tongkhat a sao, alangtoa hem chemkhat ajetlam mal’ah ajeplut in pon akhu khum’in ahi.  
17 Aman mithao tah Eglon kom'a chun kai peh ding sum chu ahin pon ahungin ahi.   


18 Athilpeh chu apehchai phat in Ehud chu ache khompi cheng chutoh inlang che dingin ahung kipatdoh tauvin ahi.  
19 Hinlah Ehud chu Gilgal kom'a song milim kisem kom ahunglhun phat in ahung kileheijin, Eglon kom'a chun ahungin, “Keiman thuguh seiding khat kaneiye” ati.  

Hijeh chun lengpan ama lhachaho kom'a chun, “Thipbeh un” atin, amaho chu a indan sunga kon chun asoldoh tan ahi.   


20 Ehud chu a inchung dan a dap heova achangseh a tou Eglon kom'a chun achelut in Eglon kom'a chun, “Keiman Pathen a kon'in nang dinga thuthot khat kahinpoi ati.” Hitia chu Eglon lengpa chu atouna a konna adindoh chun,  
21 Ehud in avei langin amal jetlam'a aje achem chu asatdoh in, lengpa oi achun aphut luttan ahi.  
22 Chem chu alutthuh jeh in lengpa a-oi thao lah a chun achem kungjong chu alhum heltan ahi. Hijeh chun Ehud in chem chu anung loidoh tapon, chule amaha a kon chun lengpa eh jong ahungdoh leu tan ahi.  
23 Hiche jou chun Ehud in hiche indan kot ho chu akam sohkeiyin kanglong aheh khum in, ehbuh langa achomlhan ajamdoh tai.   


24 Ehud achedoh jouphat chun lengpa lhacha ho chu ahung kinung leuvin ahileh, inchung dan kot jouse chu ana kikam sohkei chu agamu tauvin, ama hon insung dan a chu eh athah hi dingin agelun ahi.  
25 Hijeh chun chomkhat set angah un, ahinlah phat sotthim tah anga vangun lengpa chu ahungdoh deh tapon, hichun atija uvin akot-heh chu agala tauvin ahileh, ama hon kot chu ahon phat un, apupau chu athisa lhonga kijam aga mudoh tauvin ahi.   


26 Lhacha ho chu ageisangle kah uchun Ehud chu ajamdoh in song milim kisem lam chu ahopa in Seirah lam'ah ajamdoh tan ahi.  
27 Ama Ephraim thinglhang gam alhun phat in Ehud chun gal konna ding sumkon amut tan, hichun Israel mi honkhat chu thinglhanga kon'in apuisuh in   


28 “Neijuiyun,” ati, “Ajeh chu nagal miho Moab mite chunga hi Pakaijin galjona napeh u ahitai,” ati. Hijeh chun ama hon ajuiyun, Moab a konna Jordan vadung galkaina palmun jouse chu atoupha uvin koimacha agal kaisah pouvin ahi.   


29 Sma hon Moab mite chu akisatpi uvin amaho lah a ahat pen ho leh galsat themcheh ho khatcha jong sohcha louhel in, mihem 10,000 athat un ahi.  
30 Hiti chun Israel ten Moab te chu ana jouvun gamsunga chun kum somget jen chamna ana um'in ahi.   

Shamgar thutan vaihom’a ahung pan 
 

31 Ehud nungin Anath chapa Shamgar chun Israel te ana huhdoh in, aman bongchal khagu mangcha in khatvei chu Phillistine te mi 600 ana that in ahi.    

Deborah thutan vaihom’a ahung pan 
 

1 Ehud thi nungin, Israel ten Pakai mitmun thilse jeng abolkit tauvin ahi.  
2 Hijeh chun Pakaijin Canaan mi Hajor lengpa Jabin khut ah amaho chu apelut in, ama sepai lamkai chu Harosheth-haggoyim mi Sisera ahi.  
3 Siserah in thih sakol kangtalai 900 aneijin, kum somni sungin Israel te ana sugenthei lheh jengin, hijeh chun Israel te Pakai kom'a panpi ngaiyin ana kap tauvin ahi.   


4 Hiche phatlai sunga chu Lappidoth jinu Deborah hi themgao ahin chule Israel te chunga thu anatan a vai ana hom ahi.  
5 Themgaonu chu Ephraim thinglhang gam Ramah le Bethel kikah a tumphung lim noiya ana touji ahin, hiche mun'a chun Israel te ana che jiuvin, amanun achungthu u ana tanpeh jiu ahi.  
6 Nikhat Deborah chun, Naphtali gama Kedesh khopia cheng Abinoam chapa Barak aga kousah in, ama kom'a chun hitin ana seijin, “Hiche hi Israel Pathen'in na thupeh ahi, nangman Naphtali leh Zebulun phunga kon'in galsat mi 10,000 Tabor Mol chunga hin koukhom in.  
7 Chutengleh keiman Jabin kiti lamkaipa le athih sakol kangtalai ho, chule agal mite chengse khu Kishon vadunga ka koudoh ding; chuteng amaho chunga galjona nangma kapeh ding ahi,” ati.   


8 Barak in jong adonbut in “Nangman nei kilhonpi ding leh che nange,” ati.   


9 Hichun Deborah in adonbut in, “Aphalheh jenge keiman kalhonpi ding nahi, ahinlah tuchung kalsonna a hi nangin minphatna namu louding ahi, ajeh chu Sisera chunga Pakaijin galjona eipeh diu hi numei khut a konna bou hi ding ahi”, ati. Hiti chun Deborah in Barak chu Kadesh geiyin ahin kilhon lutpi tai.  
10 Kadesh a chun, Barak in Zebulun leh Naphtali phunga kon'in galsat mi sangsom akou khom in ama hon ahin juiyun, Deborah injong akilhonpin ahi.   


11 Hikom'a chun Mose nupapa Hobab chilhah holah a Ken mi Heber chun ama phung lah a kon'in apotdoh in, achombeh in Kedesh kom Zaanannim gangpi phung kom'a chun aponbuh ana songin ahi.   


12 Sisera jah a chu Abinoam chapa Barak chu Tabor Mol chunga akaltoutai, tia aseiphat uvin,  
13 aman thih sakol kangtalai 900 leh a sepai jouse akoudoh in Harosheth-haggoyim ana kon'in Kishon vadung geiya ahung tou un ahi.   


14 Hichun Deborah in Barak kom'a aseijin, “Kigosadem’in um'in tunia hi Pakaijin Sisera chunga galjona napeh ding ahi, ajeh chu Pakai hi na masanga akalsong tan ahi,” ati. Hiti chun Barak in galsat ding mi 10,000 chu alamkaijin Tabor Mol a kon chun akumsuh tauvin galmun chu ajonlut tauve.  
15 Barak in ahin nokhum phat chun Pakaijin Sisera leh asakol kangtalai jouse leh agalsat ding jouse chu asuh nohphah pehtan, Sisera chu asakol kangtalai a kon'in akichomlhan akengin ajamdoh tan ahi.  
16 Hichun Barak in sakol kangtalai ho leh agal miho chu Harosheth-haggoyim chan gei chun adellut in, Sisera galmi jouse chu athat gamsoh hel'in khatcha ahing hoi tapon ahi.   


17 Hiche kahlah chun Sisera chu Ken mi Heber jinu Jael ponbuh a ana jamlut in ahi, ajeh chu Heber insung mite leh Hazor lengpa Jabin chu jolle gol hina a ana kihou thei ahiuve.  
18 Jael chu apotdoh in Sisera chu akimupin akom'a hitin ana seiye, “Kaponbuh sunga hunglut in, kapu kicha louhel'in hunglut in,” ati. Hiti chun aponbuh sunga ana lut in aman ponsil khat in ana khu khum’in ahi.   


19 Hichun Sisera in Jael henga chun, “Twi don ding themkhat neihin pen kadang achah behseh e,” ati. Hiti chun amanun savun peng sunga bongnoi themkhat chu anapen pon chu akhu khum kit in ahi.   


20 Hichun Sisera’n amanu kom'a chun, “Ponbuh kot phung kom'a chun dingin lang koitobang hamkhat ahunga na insung’a mi khattou um am tia ahung holleh aumpoi tin,” ati.   


21 Ahinlah Sisera chu athachol behseh jeh a a-imut mil hel phat chun Jael chun, thih hemkhat akhut a achoijin ama kom'a chun guhthim chan alut in hichun ponbuh thih hem chu angeichang a akhenlut in toltoh akhen mat jengin ahileh ama athitan ahi.   


22 Barak chu Sisera hol'a ahung chun Jael chu apotdoh in akimupin hitin aseiye, “Hungin na mihol chu keiman na vetsah inge” ati. Hiti chun aman ponbuh sunga chun ajuilut in ahileh, Sisera chu achalpanga ponbuh thih kikhenlutna athisa a alup chu agamu in ahi.   


23 Hiche nikho chun Canaan lengpa Jabin chu Pakaijin ajopeh tauve ti Israel ten amuchen tauvin ahi.  
24 Hiche nikhoa pat chun Israel te chu Jabin lengpa dounan ahung hatdoh un ajonan asumang hel tauvin ahi.    

 5

Deborah le Abinoam chapa Barak labol 
 

1 Hiche nichun Deborah leh Abinoam chapa Barak in hihe la hi asa lhon'e.   

   
 

2 “Israel lamkai hon alamkaiyun  

chule mipin kipah tah in anung’u ajuiyun,  

Pakai chu thangvah in umhen!   

   
 

3 “Leng te ho ngaitem un!  

Nangho vaihom mithupi ho phaten ngaitem uvin!  

Keiman Pakai thangvahna la kasah ding,  

Pakai Israel Pathen kom'a tumging tum pum’a  

keiman la kasah ding ahi.   

   
 

4 “Pakai nangma Sier mun'a kon nahung kipatdoh a  

Edom phai nahin lonkhum chun,  

leiset pumpi akithing jengin,  

chule vanlai jol'a meilhang jeng jong gotwi juh in ahung julhai.   


5 Pakai Sinai Mol chu nahung kilandoh phat in,  

mol ho chu Israel Pakai, Pathen masang'ah akithing jengin ahi. ✡   

   
 

6 Anath chapa Shamgar nikholai  

chuleh Jael nikho laijin  

mipi ten lamlen jeng jong apelun,  

kholjin ho jengin jong lampel lang ajotji tauve.   


7 Israel te minu banga Deborah ahung kipat tokah chun  

Israel thinglhang khoho a mihem themkhat bou ana kidalha tan ahi.   


8 Israel ten pathen thah thahho ahin kilhen phat un  

khopi kelkot phungho a gal ahung pohjal jengin ahi.  

Ahinlah Israel galmi sang somli ho lah a chun  

tengcha le lum akimudoh pon ahi.   


9 Kalungthim pumpi hi Israel gal lamkai galsat dinga  

hung kipedoh ho chung achengin ahi.  

Pakai chu thangvah in umhen!   

   
 

10 “Nangho sangan hoitah tah chunga kampol pon  

hoitah tah toupha a lhaiho leh  

lamlen dunga vahle hon ngaito uvin!   


11 Thinglhang’a la a sathem tahtah ho  

twi lonlhahna vadung panghoa akikhom’un  

Pakai chonphatna galjona loupitah tah asamphong uve.  

Hiche jou chun Pakai mipi te  

khopi kelkot phung lang jonin  

ahung konsuh tauve.   

   
 

12 “Thouvin, Deborah, thouvin!  

Thouvin, thouvin la sauvin!  

Thouvin, Barak!  

Abinoam chapa na gal-hing mat ho hinkaijin!   

   
 

13 Tabor mol'a kon'in milen milal ho themcha bou ahung kijot suh ui.  

Pakai mipi chu gal-hattah ho nokhum dingin ahung kijot suh un ahi.   


14 Amalek mitea konna kilahpeh  

Ephraim'a kon'in ahungsuh un  

Benjamin, nangma le na sepai te nahin jui uve.  

Makir a kon'a gallamkai ho ahungsuh uvin  

Zebullun na kon'in gal lamkaiho manchah choiho ahungun ahi.   


15 Issachar a leng chapa te chu Deborah leh Barak lam’ah apangun ahi.  

Ama hon Barak ahinjui un phaicham langa ahung lhailut un ahi.  

Ahinla Reuben phung sung’a vang lungkhat ahithei pouve.   


16 Ibol'a nangho kelngoi hon ho lah a nomsatah a na touthim uva  

kelngoi chingho saisip sap chu namoh ngai-gai uham?  

Ahinla Reuben phung sunga vang  

kilungkhatna anei thei pouve.   


17 Gilead vang Jordan solam'a aumden tan  

chule Dan chu ipi dinga inmun'a um nalai ham?  

Asher vang twikhanglen panga kongkai mun'a  

achengden tan ahi.   


18 Ahinlah Zebulun vang Naphtali te ho bol bangin  

gal kisat khoh laitah a chun ahinkhou phal ngam’in pan alauvin ahi.   

   
 

19 Canaan lengte ahungun Megiddo twinah phung kom'a chun  

Taanach mun'ah gal asatnin imacha alemlo pon ahi.   


20 Chunga ahsi ten van'a kon'in gal asatnin,  

ahsi ten akikhai khum nauva kon'in Sisera dounan gal ahin sat un ahi.   


21 Kishon vadungin alhohmang gam tauve.  

Kishon kiti gollui laija twi hattah chutoh  

kalhagao hangsan tah in kijot khom lhon tan.   


22 Hiche jou chun sakol kengin leiset achon in,  

Sisera sakol thupitah chu akinunkho jing jengin ahi.   


23 ‘Meroz mite chu sapsetna changhen,’ tin Pakai Vantil ten aseije  

nasatah in sapsetna changuhen tin asam’un ahi,  

ajeh chu amaho galsat hattah hotoh kisatto dingin  

Pakai langa pang dinga ahung pouvin ahi.   

   
 

24 Numei lah a phatthei chang chungnung Ken mi Heber jinu Jael ahi.  

Amanu hi numei ponbuh sung’a chengho jouse lah a nunnompen hen.   


25 Sisera in twi anathum’in ahileh  

aman bongnoi ana donsah e.  

Mithupi tahho peh dinga kilom khon achun,  

bongnoi ha tuitah achoipeh e.   


26 Hiche jou chun akhut veilam'a ponbuh thih hemkhat achoijin  

chule akhut jet lam'a natohna sehcha chu achoijin  

hiche sehcha chun Sisera chu akhenin, aluchang akhenchip tai.  

Aman hakhetnin akhenin angeichang chu akhen lhumtai.   


27 Ama alhulhop jengin,  

amanu kengphang kom'a chun akijam jeng'e.  

Chuleh alhuh lhopna achun athiden tai.   

   
 

28 Bangkot a kon chun Sisera nu ahung khodah in,  

hiche bangkot a kon chun achapa hung kile ding chu galdot jing  

pumin hitin aseije, “I-atile tugeija sakol kangtalai chu hung kilelou?  

Itidan'a sakol kangtalai khogin tugeija kija louva ham?” ati.   

   
 

29 “Numei ching theitah kilhamonna thucheng hin  

avel vellin hiche thucheng hin ama le ama akidonbut in ahi.   


30 'Amaho hi athil chomdoh uchu kihom'u hinte,  

numei khat le ni pasal khat cheh changun te.  

Sisera dingin ponjem hoitah tah gong’un tin,  

chule ponjem hoitah a kikhong kei dingin jong hin gong’un te' ati.  

Akichomdoh ho lah a chu alangtoa ponjem hoitah tah a  

kikhong ho jong jao ding ahinai.   

   
 

31 Pakai, nagal mite ho jouse Sisera te bangin thina toh cheh uhen!  

Amavang nangma ngailu jouse chu nisa bangin thanei tah in khangtou jing tauhen!”  

   
 
Hiti chun gamsunga kum 40 geijin chamna ana um'in ahi.    

Gideon Thutan Vaihom’a Ahung Pan 
 

1 Israel ten Pakai mitmun thilse jeng anabol tauvin ahi. Hijeh chun Pakaijin amaho chu kum sagi sungin Midian mite khut a ana pedoh kittan ahi.  
2 Midian te chu akhoh behseh jengun ahileh Israel te chun amaho leh akihinso theina dingun molchung ho leh songko ho chuleh kulpi hoilai lai jah kiselna ding akisem'un ahi.  
3 Israel ten chang le mim akitu teng’u le Midian mite le Amalek mite chuleh solam mite ahungun Israel te chu ahung delkhum jiuvin ahi.  
4 Amaho chu agamsung a chun apansaden jiuvin, alousohga ho asuhsetpeh jiuvin, Gaza chan geijin Israel te gancha ho kelngoi ho le kelcha ho chuleh asangan hou achompeh jiuvin, aneh diu imacha ana khenpehji pouvin ahi.  
5 Hiche galmi ho chu agancha houleh aponbuh utoh ahung kon jiuvin khaokho te jat aphauvin, asangongsao tamtah simsenlou ho chutoh ahung tollutji uvin ahi. Amaho chun agamsung chu abah gamhel tokah un aumden jiuvin ahi.  
6 Hiti chun Israel te chu Midian te jeh in kel in aumji tauvin ahi; chuphat chun Israel te chu Pakai kom'ah panpi ngeh in ana kapjah jeng tauvin ahi.   


7 Midian ten asuh genthei jeh uva aka jah jeng phat un  
8 Pakaijin Israel te kom'ah themgao khat anasol tan ahi. Aman hitin ana seije, “Hiche hi Pakai Israel te Pathen'in asei ahi, ‘Ken nangho Egypt a na sohchan nauva konna kahin puidoh u nahi tauve.  
9 Egypt mite a kon leh nangho na sugenthei hou jousea kon'a kahin huhdoh u nahi tauve, Keiman nagal mite chu kadel mang peh un hiche gam hi nangho kapeh u nahi tauve.  
10 Keima hi Pakai na Pathen'u kahi, tua nachon nauva agam mi Amor mite pathen ho hi nahou louhel diu ahi, kana tin ahi, ahinlah nang hon kasei na ngai pouvin ahi,” ati.   


11 Hiche jou chun Pakai vantil chu Ophrah kiti mun a thingphung lentah noiya chun ahung touvin ahi. Hiche Ophrah kiti hi Abiezer phungmi Joash kitipa a ahi. Joash chapa Gideon chun lengpi thei hehna sunga chu suhlou chang anavoh a Midian mite a konna achaang chu sel ana go in ahi.  
12 Pakai Vantil chu ahung kilah in ajah a, “Mihat gal-hang nangma Pakaijin na umpi jinge,” ahintin ahi.   


13 Gideon’in adonbut in “Hepu, Pakaijin eiumpi uva ahileh hitobang hahsatna hi kathoh diu ham? Kapu kapa teuvin, Pakaijin thil kidang ana tohdoh peh eina seipeh ho chu hoilang geiyah hitam? Pakaijin Egypt gam'a konna eina puidoh u hitalou ham? Ahin tunvang Pathen'in einuse tauvin chule Midian mite khut a eipehdoh u ahitai,” ati.   


14 Hiche jou chun Pakaijin amalam ahin ngan, “Na thahatna chu mangchan lang Midian te a kon'in Israel te chu gahuhdoh tan, hiche dinga chu keiman nang hi kasol nahi,” ati.   


15 Ahin, Gideon'in adonbutnin, “Pakai ken Israel chu iti kahuhdoh jou ding ham? Kaphung jong hi Manasseh phung lah a alhasam pen ahin chuleh keima tah jeng jong hi ka insung lah uva aneopen kahi bouve” ati.   


16 Pakaijin Gideon kom'a chun, “Keiman nanga kaumpi jing ding ahi. Chuleh nangman mikhat seh toh kisatto banga Midian te chu na suhmang sohhel ding ahi,” ati.   


17 Gibeon'in adonbut in, “Nangin nei kithopi mong ding ahileh Pakaijin kakom'a hin thu asei mong-mong'e ti kihet theina dingin melchihna khat neipen,” ati.  
18 “Keima kahung kilekit a nakom'a maicham a toding kahin choi tokah in ana potdoh hihbeh in” ati. Hichun aman jong “Nahung kilekit kahsen hikom'a hin anaum jing nange,” ati.   


19 Gideon gangtah in a inlang’a achen, kelcha dongkhat aga hon’in, changbong pocha khat alan, chol sollou changlhah themkhat aga kangin ahi. Hiche jou chun asahon chu pocha khat a ahin domin atwi jong belkhat ah ahin choijin thingphung len noija ana tou vantil kom'ah aga luipeh tan ahi.   


20 Pathen vantil chun akom'ah, “Sa me kihon chuleh cholsolou changlhah chu songpi chunga chun koijin lang chuleh, satwi chu achungah sunglhan,” ati. Chuin Gideon chun akiseipeh bang chun abol'in ahi.  
21 Hiche jou chun Pakai Vantil'in akhut a achoi atenggol monghem achun kelchasa le changlhah chu agah tongkhan ahileh songpia kon chun mei ahung koudoh in ahin choiho jouse chu akavam tan ahi. Hiche jou chun Pakai vantil chu amang tan ahi.   


22 Chutah chun Gideon'in jong Pakai vantil mong-mong ahinai ti ahechen tai, hiche jeh chun Gideon in hitin aseitai, “Pakai, keima amangthah kahitai, ajeh chu keiman Pakai vantil chu kimaiton kakimupin ahi,” ati.   


23 Hichun Pakaijin adonbutnin, “Lungmong'in, Imacha tiponte, Kicha hih in. Nathi louding ahi,” ati.  
24 Chuphat in, Gideon'in Pakai maicham khat asemin amin Yahweh-Shalom asah in ahi (Hichu Pakai hi chamna ahi tina ahi). Hiche maicham chu Abiezer phung mite gam Ophrah mun'ah tuni geijin aum jing nalaijin ahi.   


25 Hiche jan machun Pakaijin Gideon kom'ah hitin aseipeh tai, “Napa gancha lah a kon'in kum sagi lhingsa bongchal ani channa chu hinkaijin lang, napan ana tundoh Baal maicham chu volhu inlang chuleh akom'a kitung Asherah doikhom chu satlha jengin.  
26 Chujou tengleh Pakai na Pathen maicham khat hiche thinglhang leh amuntheng’ah khun tungdoh inlang, songho chu phatah in goltoh inlang, Asherah doikhom nasat lhuh chu meitina’n mangin lang bongchal chu maicham chunga chun pumgo thilto in tohdoh in,” ati.   


27 Hijeh chun Gideon'in alhachaho mi som akipuijin Pakaijin bollin ati bang- bang chun aboltan ahi. Ahinlah khopi miho leh apa insungmi adang ho akichat jeh in janin abol'in ahi.   


28 Ajing jingkah matah in khopi mite ho chu ahungtho phat un Baal doikhom maicham chu ana kivolhu tan chuleh akom'a kitung Asherah doikhom jong chu ana kisat lhutan ahi, ti amudoh tauvin ahi. Hiche ho khel chun maicham thah khat ana kitungdoh in hiche chunga chun bongchal pumgo thiltoa ana kitodoh jong chu amu uvin ahi.  
29 Mipi ho chu khat le khat akihouvun “Koi bol ahidem”? atiuvin ahi. Hitia akihoutoh le uva ahin kholchil phat un Joash chapa Gideon ahi ti ahin hedoh tauve.   


30 Khopi mite ho chun Joash kom'ah “Nachapa chu hin puidoh in, Baal maicham asuhset jeh leh Asherah doikhom asat lhuh jeh a ama hi thi tei-tei ding ahi,” atiuve.   


31 Ahinlah Joash chun ama hung nokhum mipi ho chu ale senjah jengin, “Ipi dinga nang hon Baal doi dinga naseipeh uva nahuh uham? Koi hileh ama huhna a thusei pen-pen chu jing le jingkah langa kithat ding ahi. Baal hi pathen dihtah mong ahileh ama chungthu aman kisei nante, chuleh ama maicham asuse pen-pen chu aman kisuhmang nah hih ding ham?” ati.  
32 Hijeh chun hiche nia pat chun Gideon chu Jerub-baal asah tauve. Hichu “Baal chun amapa chunga aphu kilah hen,” tina ahi, ajeh chu aman Baal maicham ana vohchim ahi.   

Gideon In Melchihna Athum 
 

33 Hiche jou chun Midian mite le Amalek mite chuleh solam mipite ho chu apangkhom’un Israel te sat dingin Jordan vadung ahung galkaiyun Jezreel phaicham achun akikhom uvin ngahmun akisem tauvin ahi.  
34 Hichun Pakai Lhagao chu Gideon chunga apansa tan ahi. Aman saki a kisem sumkon chu amut in galsat ding mi akou khomin ahileh Abiezer phung miho chu ama kom'ah ahung tauvin ahi.  
35 Aman thupo miho chu asolin Manasseh, Asher, Zebulun leh Naphtali galsat ding miho chu aga kousah in ahileh amaho abonchan ahung kon tauvin ahi.   


36 Hichun Gideon Pathen hengah ataovin, “Nangin na-na sei banga keima hi Israel te jouse huhdoh dinga nei manchah mong-mong ding ahileh,  
37 hiti chun nei hetchet sah in, keiman tujan tengleh amulnei kelngoivun hi changvohna phol chunga kakoi ding ahi. Hiche kelngoi vun hi jingkah tengleh daitwi ana chapnou inlang amavang tol hi anagot a ahileh nasei banga chu Israel te hi huhdohna dinga nei manchah got ahi ti ka hetchetna ding hihen,” ati.  
38 Hitobang chet chun thil chu ana sohdoh tan ahi. Ajing jingkah chun Gideon matah in athoudoh in kelngoi vun chu aheh a ahileh twi khon khat dimset ahungdoh in ahi.   


39 Chujou chun Gideon'in Pathen kom'ah hitin asei kit’e, “Nei lunghan hihbeh in, thil khat kathumbe nom nalaije. Hiche kelngoi vun hi mangcha a hetchetna khat neipehbe nahlai ding kadeije. Tuchung hin hiche kelngoi vun hi gotsah inlang, avel'a tol hi daitwi ana chetsah in,” atin ahi.  
40 Hiche jan jong chun Pathen’in Gideon ngeh bang chun ana bolpeh kit in, kelngoi vun agotsah in chule tollhang bou chu daitwi in ana chapkot in ahi.    

Gideon'in Midian Mite Ajo 
 

1 Jerub-baal (Gideon tina) leh asepai te matah in athouvun Herod twinah chan geiyin ache tauvin ahi. Midian sepai te chu amaho sahlang Moreh lhang kom'a phaicham'a ngahmun ana kisem'un ahi.  
2 Pakaijin Gideon kom'a aseijin, “Nangin galsat ding mi natam pui behseh e. Keiman na boncha uvin Midian te gal nasatsah uleng, Israel miten keiho thahatna a kaki huhdoh u ahi, tin Keima dounan hung kiletsah get un nate,  
3 Hijeh chun mipite jah achun koi hileh kichatna neiho se-sen hiche mol hi dalhau henlang a incheh uva che tauhen tin seipeh in,” ati. Hiti chun alah uva 22,000 chu inlanga acheuvin, galsat ding ngapcha a mi 10,000 bou adalha tauvin ahi. ✡   


4 Ahin Pakaijin Gideon aseipeh kit in, “Tun jong atam behseh nalaiye hijeh chun don ding twikhuh a puisuh inlang hiche mun a chu keiman nache khompi ding ho leh nache khompi louding miho kahin lhenkhen ding ahi,” ati.  
5 Gideon'in mipi ho chu twikhuh phunga apuisuh phat in Pakaijin hitin ahin seipeh in ahi, “Mipi ho chu loi-ni in homkhen inlang loikhat chu akhut nia twi soh a uicha banga aleija le-tho ho hi ding, loikhat chu akhupma dilsua amuh a chiptho ho hi ding ahi,” ati.  
6 Mi 300 in bou akhut tenia kon'in adontho uvin ahi. Adangse chu akhupmin adilsu uvin amuh in achip tho uvin ahi.   


7 Pakaijin Gideon kom'ah ahin aseijin, “Hiche mi 300 ho hi kipuijin Keiman na huhdoh ingting Midian ho chu nagajo ding’u ahi, midang ho jouse chu a inlang cheh uva soltan,” ati.  
8 Hijeh chun Gideon'in midang ho neh le chah chuleh saki sumkon apoh hou chu achom khom’in, hiti chun adangse chu a inlanga asoltan ahi. Amavang mi 300 bouseh chutoh aum tan ahi.  

Midian ho chun Gideon umna noi phaicham'a chun ngahmun asem tauvin ahi.  
9 Hiche jan chun Pakaijin hitin aseije, “Kipat inlang Midian ngahmun'a gachesuh in, ajeh chu amaho chunga hi galjona kamusah ding nahi!  
10 Ahinlah amaho gasat ding hi nakichat a ahileh na lhacha Purah chu kipuijin angahmun uvah gachesuh lhon'in,  
11 Midian ten ipi asei uvam ga ngailhi lechun nangma na kitilkhou chom lheh ding ahi, hiteng chuleh nangin amaho gasat ding chu ngapcha tan nate,” ati.  

Hijeh chun Gideon'in Purah chu akipuijin gal miho ngahmun komcha achun achesuh lhon tan ahi.  
12 Midian mite le Amalek mite chuleh solam mite sepai ho chu hiche phaicham'a chun khaokhote alomchang lah bangin atam a tam ana pansa uvin ahi. Asangan hou jong chu twikhanglen panga neldi jat bangin sim a sim joulou jat ana phauvin ahi.  
13 Alah uva mikhat chun aloipa kom'ah amang ahin seijin ahileh Gideon chun hichu ajah phahna dingin agah kithol lut in ahi. Hiche pa chun hitin ahin seije, “Keiman mangkhat kana neijin kamang’a chun sakol chaang a kisem changlhah lumkhat Midian te ponbuh geiyin ahung kilih suh peh in, hichun ponbuh hi ahin tat khan akhup athal'in akileh jengin chujouvin akiphamat deh jengin ahi!” ati.   


14 Hichun aloipa chun hitin adonbutnin, “Namang chun thil khat adoi aum'e Pathen’in Israel mi Joash chapa Gideon hi Midian mite le apan khompiho jouse chung’a hi galjona apeh ahitai!” ati.   


15 Gideon in hiche mang akiledohna thucheng chu ajah phat in Pakai ang’a abohkhup in chibai aboh tan ahi. Hiche jou chun Israel te ngahmun’ah ahung kilekit in kho asam tan ahi, “Kipatdoh un Pakaijin Midian mite le akiloikhompi chengse chung’a hi galjona eipeh u ahitai!” ati.  
16 Hiti chun Gideon'in a sepai 300 chu loi thum'in ahomin mikhat cheh chu saki sumkon khat cheh leh leibel khat cheh asunga meisel um cheh toh apehtha in ahi.   


17 Hiche jou chun Gideon'in ajah uvah hitin aseije, “Namit teni uvin keima neihinve jingun, amaho ngahmun kom kalhun tengleh keiman kabol bol hinbol'un.  
18 Kei le kalhonpi kaloi hon saki sumkon kahin mut tengu leh, ngahmun kimvel jousea konna nang hon jong sumkon nahin mut sohkei uva nahoh diu, ‘Pakai ding le Gideon dingin’ tin hinsam cheh un!” ati.   


19 Jan khangkim jou panmun ngahho kikhel jou pettah chun Gideon leh aloi mi jakhat chu Midian te ngahmun komcha chu agalhung tauvin ahi. Photlot tah in ama hon saki sumkon chu amut un leibel chu avokeh tauvin ahi.  
20 Hiche jou chun loithum ho cheng chun asumkon cheh u amut un aleibel cheh u jong avokeh tauvin ahi. Ama hon ameisel'u kong leiloi chu akhut veilamin achoijun chuleh jetlangin asumkon uchu achoijun ahoh cheh un, “Pakai chemjam ding leh Gideon dingin” tin hasap in asam'un ahi.   


21 Ngahmun kimvel achun abonchauvin ama-ama dinmun cheh a chun dettah in adingun ahileh, Midian mite chu tijatah in apentoh akatoh ajamtoh atho tauvin ahi.  
22 Israel mi 300 in saki sumkon chu amut cheh phat un Pakaijin ngahmun sunga um galsat dia kigong miho chu achemjam un amaho leh amaho akisatto sah tan ahi. Akisatlih lou chengse chu Zererah kom Beth-shittah chan gei leh Tabbath kom Abel-meholah gamgi geijin ajamlut tauvin ahi.   


23 Hijou chun Gideon'in, Nephtali le Asher chuleh Manasseh sepaiho akou khomin Midian mite gal jamho chu adelpeh un ahi.  
24 Gideon'in Ephraim thinglhang gamsung muntin a thupole ho asolin hiti hin aga seisah in ahi, “Hung konsuh unlang Midian te hung satnun Beth-barah mun Jordan vadung paltanna mun'ah amaho hi hung ting tan’un,” ati.  

Hijeh chun Ephraim mite jousen akisei bangin atongdoh sohkeiyun ahi.  
25 Ama hon, Midian mite gal lamkai teni Oreb le Zeeb chu amanun, Oreb chu Oreb songpi mun'ah athat un chuleh Zeeb chu Zeeb lengpithei hehna mun'ah athat un ahi. Chuleh Midian te chu ana nungdel peh un ahi. Hiche jou chun Israel ten Oreb leh Zeeb luchang teni chu Jordan vadung gal lam'a Gideon kom'a chun ahin polut un ahi.    

Gideon in Zebah le Zalmun'a atha lhon 
 

1 Hiche jouhin Ephraim mipi ten Gideon adong'un, “Ipi dinga hitia hi neibol'u ham? Midian te sat dinga nahung kijot uva chu ipi dinga neina kou louvu ham?” atiuvin; lungnatah in Gideon chu ana kinelpi uvin ahi.   


2 Ahin Gideon'in adonbutnin, “Nangho toh tekah dinga ken ipi katohdoh beh am? Ephraim min lengpithei alolhah jouva amoh akhen hou chu Abiezer phungbah neocha ho lhosohga pumpi sanga tamjo hilou ham?  
3 Pathen’in Midian gal lamkai teni Oreb le Zeeb chunga galjona napeh toh tekah thei dinga ken ipi katohdoh beh am? ati. Ephraim mihon Gideon thusei chu ajah phat un alunghan nau adailha tai. ✡   

Gideon In Midian te Leng Ana Matdoh 
 

4 Gideon'in amite 300 toh Jordan vadung ahin pal galkaijun ahi, athachol lheh jeng vangun agal miteu chu ana del nalaijun ahi.  
5 Succoth alhun phat un Gideon'in akhopi lamkaiho kom'ah “Ka sepai te ho dingin anneh themkhat beh neipeuvin amaho hi athachol lheh tauvin ahi. Keiman Midian lengte Zebah leh Zalmun'a kahin del ahi,” ati.   


6 Ahinlah Succoth lamkai ten adonbut’un, “Zebah le Zalmun'a chu hin man masauvin chujou teng keihon na sepai te vah nauvinge” atiuve.   


7 Hiche phat chun Gideon'in ajah uvah, “Pakaijin Zebah le Zalmun'a chunga galjona eipeh uva kahung kile lam tengleh gammang noiya konna kahin lah ling le mol'a natahsau kajep teldeh ding nahiuve,” atitan ahi.   


8 Hichea kon'in Gideon chu Peniel langah ache touvin amaho kom'a jong chun neh ding an athum’in ahileh ama hon jong hitobang machun ana donbut un ahi.  
9 Hijeh chun aman jong amaho kom'a chun, “Gal kahin joa kahung kile teng hiche intingvum hi kaloi chim ding ahi” atipeh tai.   


10 Hiche pet hin Zebah leh Zalmun'a chu Karkor mun'ah sepai 15,000 toh aum khom lhon'in ahi, hicheng ho chu solam gamkaija pangkhom sepai 1,20,000 ana kithat holah a amoh ho cheng chu ahiuve.  
11 Gideon'in Nobah le Jogbehah solam mi kiveiho lampi chu akolin aum kimvelin, chuin Midian sepai te chu kigingman louvin adelkhum tan ahi.  
12 Midian leng teni Zebah leh Zalmun'a ana jam lhon'in ahin, Gideon'in adelsuh peh in asepai te jouse toh amattha tan ahi.   


13 Hiche jou chun Gideon chu agalsat mun'a kon chun ahung kile in Heres lampi chu ahin jotnin ahi.  
14 Hichea chun Succoth a konna hung gollhang khat amanin akhopi sunga thunei vaihom ho leh lamkai upa somsagi le sagi ho min chu ajihdoh soh tan ahi.  
15 Gideon chu Succoth lang’ah akile in alamkai hou kom'a chun hitin aseitan ahi, “Tuhin Zebah le Zalmun'a chu hikom'ah aumtai, tumasanga nakom uva kahung chun nang hon noise tah in Zebah leh Zalmun'a chu hin man masauvin chutengleh na sepai te thachol chu vah nauvinge natiuvin ahi.  
16 Hijou chun Gideon'in akhopi lamkaiho chu gammang noija ahinlah ling le mol chun ajepmin hilchahna anei tan ahi.  
17 Aman Peniel intingvum jong chu avochim’in hiche khopi sunga umho jouse chu athat gam tan ahi.   


18 Hijou chun Gideon'in Zebah leh Zalmun'a chu adongin “Tabor mun'a natha hou chu itobang mi hiuvam?” ati.  

Amanin adonbut lhonin “Nang tobang ahiuve, ama ho chun leng cha hina lim le mel apu cheh uve,” ati lhon'in ahi.   


19 Hichun aman jong, “Amaho chu kasopi pasal ho ahiuvin, keima kanu tah chate jeng ahiuve,” ati. Chujouvin Gideon'in, “Hingjing Pakai min'a kasei ahi, amaho chu ana that hih leu chun tunia hi nangni katha lhon louding ahi,” tin asaptho jeng tan ahi.   


20 Chuin Gideon akiheiyin achapa atahpenpa Jethar kom'a chun, “Kipat inlang ani lhon'in that tan” ati. Ahin Jether chu chapangcha ahijeh in akichan achemjam asatdoh ngam tapon ahi.   


21 Hichun Zebah leh Zalmun'a chun Gideon kom'ah asei lhon'in, “Pasal nahina tah langin, nangma tah in nei that jeng lhon'in,” ati lhon'in ahi. Hichun, Gideon'in amani chu athat in asangongsang ngong lhon’a thil mantam ho chu akilah tan ahi.   

Gideon In Ompho Asem Chule Athi 
 

22 Hichun Israel ten Gideon kom'a chun “Nang le na chate chuleh natute chan geijin kachung uvah vaihomin pang tauvin ajeh chu nangin Midian te a kon'in nei huhdoh tauvin ahi,” atiuve.   


23 Ahin Gideon'in adonbut in, “Kei kahin ka chate ahin nachung uva vaihom pouvinge, Pakai joh in nachung uva vai ahom ding ahi.  
24 Ahinlah keiman thil khat kathum nom'e, nang ho mikhat cheh in galmi natha houva konna nahin chomdoh u bilba chu neipe uvin,” ati. (Gal miho chu Ishmael te ahijeh un sana bilba akiba cheh u ahi).   


25 Ama hon kipah tah in aseijun, “Peuvinge” atiuve. Hiti chun amaho khat cheh in, galla ahin chomdoh lah uva kon'in sana bilba ho chu pon aphauvin aseplha sohkeiyun ahi.  
26 Hiche sana bilba ho chu pounds somli le thum aphan ahi, hichea panglou galla ahin chomdoh u adang ho chu, lengte kijepna thil mantam ho, Midian leng ten akivon'u ponsandup ho leh asangongsao hou ngonga a-opeh u thil mantamho jouse jong ahi nalaiye.   


27 Gideon'in hiche sana hoa kon chun ompho asemin ama khopi Ophrah mun'a akoiyin ahi. Ahinla gangtah in Israel ten hichu ahin hou un kisuhboh nan aneiyun, hichu Gideon le a insung mite dingin kipalna in ahung pangtai.   


28 Hiti hin Israel ten Midian te chu ana sunem’un ahileh hiche kah chu Midian te akiledoh jou tapouvin ahi. Hichea kon chun Gideon hinlai sunga kum somli sungin gamsung’ah chamna alengin ahi.   


29 Hiche jou chun Joash chapa Gideon chu a inlanga akile tan ahi.  
30 Aman chapa som sagi aneijin ahi, ajeh chu amahin ji tamtah anei jeh ahi.  
31 Aman Shechem mun a thaikem khat ana neijin, amanu chun chapa khat ahinpeh in amin Abimelech ahi.  
32 Gideon athi chun ateh lheh jeng tan ahi, ama chu Abiezer phung mite gamsunga um Ophrah mun'ah apa Joash lhankhuh a ana vui tauvin ahi.   


33 Gideon thijou jouvin Israel te chu amaho leh amaho akisuboh un Baal chu pathen’in akisem'un Baal doilim semthu ho chu ana houvun ahi.  
34 Ama hon avel uva cheng agal mite jouseuva konna ahin huhdoh uva a Pakai a Pathen'u chu asumil tauvin ahi.  
35 Ama hon Israel mite dinga thilpha tamtah ana tongdoh a Jerub-baal kitipa Gideon insung mite jeng jong jana leh gelkhohna imacha ana nei tapouvin ahi.    

Abimelech In Shechem Chung’a Vai Ahop 
 

1 Nikhat hi Gideon chapa Abimelech chu Shechem ache in, apupa hichu anu sopipa chu gavil dingin achen ahi. Aman amaho leh anu insungmi adang ho jah a chun hitin aseije,  
2 “Shechem khomite lah a lamkai ho kom'ah Gideon chate som sagi hon nachung uva vai ahom ding nadei uvam ahilouleh mikhat in vai ahom ding nadei joh uvam tin dongun ana tin ahi. Chuleh keima hi na thisan uleh naphe navou u kahi ti geldoh un” atin ahi.   


3 Hiti chun Abimelech pute hon ama thakhel'in Shechem mite ho chu ana dongun ahi. Hiche thu hi Shechem mite hon giltah a agel jouvun Abimelech chu akinaipiu ahijeh in achung uva vaihom dingin alheng tauvin ahi.  
4 Hijeh chun ama hon Baal-berith Hou-In a kon'in dangka somsagi anape uvin, hichu mangcha in aman miduhdahlou mi phabep anungjui dingin akisemin ahi.  
5 Chujouvin Abimelech chu Ophrah khopia apa insunga ache in, songkhat mangchan asopite Gideon chapa somsagi chu agathat gamtan ahi. Ahin uchaho lah a aneopen Jotham chu jamdoh in ana kiseldoh tan ahi.   


6 Hiche jou chun Shechem leh Beth-millo khomite lah a lamkai ho chu Shechem khompi kom gangpi phung noijah akikhom'un Abimelech chu leng achansah tauve.   

Jotham In Thulem Asei 
 

7 Jotham’in hiche hi ajahdoh phat in Gerizim molchung vum'ah akaldoh in kho ahin samtan ahi,  

   
 
“Shechem khocheng mite ho ka thusei hi ngaijuvin!  

Pathen'in na thuseiju angai ding nadei uleh ka thusei hi nei ngaipeh un!   


8 Phat khatnin thingphung hon alengpau ding alheng gouvin  

amasapen in Olive thingphung kom'ah aseijun,  

ka lengpau dingin nei panpeh un atiuve!   


9 Ahinlah Olive thingphung anompon, hitin aseijin ahi,  

'Keiman Olive thao kaputdoh sah a  

Pathen le mihem te kakipasahji hi kangah a,  

iti thingphung dang ho chunga vai kagahom ding ham? ati.   

   
 

10 Chujouvin theichang phung kom'a agaseijun,  

nangma ka lengpa uvin hung pang tan agati uve!.   


11 Ahinlah theichang phung chu ana nompon hitin ahin seije,  

‘Keiman theichang lhumkei kagadoh sah hi ka dalhah a  

hiche thingphung holah a hi iti kaga vaihom ding ham?’ ati.   

   
 

12 Hiche jou chun lengpithei phung kom'a agaseijun  

ka lengpa uvin hung pang tan agatiuve,   


13 Ahinlah lengpithei phung chu ana nompon hiti hin ahin seije,  

‘Keiman Pathen leh mihemte kakipasahna  

hiche twilhum ka putdoh sah hi kangah a  

iti hiche thingphungho chunga hi kaga vaihom ding ham ana tin ahi.   

   
 

14 Ajona in thingphung jouse chu acheuvin lingphung kom'ah  

hungin lang ka lengpa uvin hung pang tan agatiuve.   


15 Hiche lingphung chun thingho kom'ah hitin ahin seije,  

“Nanghon keima hi na leng uva neitun nom uleh,  

hungun lang kalimnoija hin hung kisel tauvin,  

achuti louleh keija kon'in mei hung kongdoh intin  

Lebanon a um Cedar thingphung jouse akahvam ding ahi,” ati.   

   
 

16 Jotham'in aseiben, “Tun nang hon Abimelech chu na lengpau dinga natun uhi lungtheng tah leh bolding lomtah a nabol'u hinam chuleh Gideon leh achilhah te chunga hi them nachan diu hinam? Aman atohdoh ho chunga ahi ding bangtah a jana le hetpehna achan ding doltah nachan sah u hinam?  
17 Ajeh chu aman ahinkho phal ngam’a nangho Midian te a konna na huhdoh u ahi.  
18 Ahinlah tunin nang hon kapa leh achilhah ho chungah khan gitlouna nasatah nabol'un achate somsagi jen chu songkhat mangchan nathat tauvin ahi. Hiti chun asoh numeinu chapa Abimelech chu nasopiu ahijeh in na lengpa uvin natung tauvin ahi.   


19 Tunia na natoh uhi Gideon chung le achilhah ho chunga lungtheng tah le jana neitah a natoh u ahileh Abimelech chungah nang hon kipana mu uvin chuleh aman jong nangho chungah kipana muhen.  
20 Amavang nang hon lungtheng tah a nabol'u ahilouleh vang Abimelech a kon'in mei hung kongdoh henlang Shechem leh Beth-millo a chengho lah a lamkaiho jouse vallhum hen, chuleh Shechem leh Beth-millo a chenghoa kon'in mei hung koudoh henlang Abimelech vallhum hen,” tin anasam in ahi.   


21 Hiche jou chun Jotham ajamdoh in, asopipa Abimelech akichat jeh in Beer ah agacheng tai.   

Shechem In Abimelech Adou 
 

22 Abimelech hin Israel te chung’a kum thum lhingset vai anapo in ahi.  
23 Pathen’in lhagao khat ahinsol'in Abimelech leh Shechem khomite lamkai ho kikah a kiboina asodoh sah tan, hichun amaho akiphin tauve.  
24 Abimelech chu Gideon chapa sagi atha jeh chuleh Shechem a cheng hon Abimelech in asopiho atha chu ana tosot jeh un Pathen’in amaho chu gotna apetan ahi.  
25 Hichun Shechem khomi ten Abimelech chu molchunga achaanglhi uvin hilanga cheho jouse chu ana chom’un ahi. Ahin hitobang atohgot uchu mikhat in Abimelech henga aga seipeh tan ahi.   


26 Nikhat hi Ebed chapa Gaal kitipa chu Shechem a asopi hotoh achaolut uvin ahileh, akhomite lamkai hon ama chu atahsan jotauvin ahi.  
27 Shechem’a kumlhun neh le chah kikhol khom phatna kimang golvah chu akhomun'a cheng ten semthu pathen ahounau hou-in achun amangun ahi. Lengpithei twi chu nengtah alon jing pettah chun mijousen Abimelech chu asamse-asamse jeng tauvin ahi.  
28 “Abimelech hi koi hija ham?” tin Gaal kitipa chun asamtan ahi. “Ama chu Shechem cha tahbeh ahipoi” ahileh ama lhacha kin ibola itoh diu ham? Ama chu Gideon cha bou ahin chuleh Zebul hi ama noidoupa mai-mai ahi bouve, Shechem phutdohpa Hamor chapa tahbeh ho kinbou ibol diu ahi, ipi dinga Abimelech lhacha na itoh diu ham?  
29 Keima hi hilai mun'a vaipo hileng Abimelech hi ka suhmang ding ahi. Keiman ama kom'ah sepai phabep hin kipuijin chuleh hungin lang kisatto hite kati ding ahi,” tin Gaal in ana samtan ahi.   


30 Ahin Zebul hiche khopia lamkaipa chun Gaal thusei chu ajahdoh phat in alunghang lheh jengin ahi.  
31 Hichun aman Arumah a um Abimelech kom'a chun thupole ho khat asol'in hiti hin aseije, “Ebed chapa Gaal leh asopite chu Shechem’a cheng dingin ahungin, tun ama hon khopi mitehi nangma dou dingin atildoh tan ahi.  
32 Na sepai te toh janin hungin lang loujao dunga khun hung kisel inlang,  
33 jingkah kho ahungvah vah leh khopi hi hin bulu jengin, Gaal leh aloiho nangma dou dia kisaho se-se chunga chu nangman nadei deija nabol thei ahitai” ati.   


34 Hijeh chun Abimelech leh amite jouse janin acheuvin loili in akihom khen'un Shechem chu aum tauvin ahi.  
35 Abimelech le asepai te chu akisel nauva konna ahung potdoh phat chun Gaal chu khopi kelkot achun ana dingin ahi.  
36 Gaal chun amaho chu amu phat in Zebul kom'ah ahin seije, “Ven molvum'a kon'in mihonpi phabep ahungsuh uve” ati.  

Zebul chun ahin donbutnin “Hichu thinglhanga thil le ho pou chu mihem lim'a namu khattou hinte” ati.   


37 Ahinlah Gaal chun aseikit in, “Ahipoi mol'a kon khun mipi phabep ahungsuh in ahi” atikit in ahi, chuleh loi chomkhat jong doi kisanna gangpi phung galkaina lampia kon jong khun ahung suh uve,” atin ahi.   


38 Hichun Zebul chun ama lam ahin nga’n ahin donbutnin ahi. “Tua hi nakam'a na nop-nop nasei chu hoilang geija hitam? Abimelech koi ham, eihon ama kin ipi dinga ibol dinguh am nati hilou ham? Nangin na houset ho chu tun khopi pam'a aum uve! Potdoh inlang gakisatpi tan,” atipeh tan ahi.   


39 Hijeh chun Gaal in Shechem khomite lamkai ho chu Abimelech toh kisat dingin apuitan ahi.  
40 Ahinlah Abimelech chun Gaal ahin dellin, chuleh Shechem mite tamtah chu akisukha un, chule khopi kelkot langa hunglejam ho chu alhukaam tauvin ahi.  
41 Abimelech chu Arumah langah akile tan, Zebul chun Gaal leh asopi ho chu anodoh tan ahi.   


42 Ajing chun Shechem mipite chu galsat dingin ahung kondoh kit tauvin ahi. Abimelech chun hichu ajahdoh phat in,  
43 amite chu loithum’in ahom khennin loujaovah amaho chu achaanglhi tauvin ahi. Abimelech in Shechem mipi te ho chu akhopi uva konna ahung kondoh amudoh phat in, amaho jong akisel nauva kon'in ahung potdoh un akisatpi tauvin ahi.  
44 Abimelech loihon khopi kelkot chu anokhum un Shechem mite chu ahunglelut kit theilouna diuvin akhahtan tauvin ahi. Langkhat ah Abimelech mite loini kihomkhen chun phaileijah amaho chu anasat chap jengun ahi.  
45 Nilhum keijin akisatnun ajona in Abimelech chun khopi chu alatan ahi. Aman mipi ho chu athat gamin khopi chu asuchimin toljang pumpi chu chi asokhum tan ahi.   


46 Khosung chengho lah a lamkaiho Shechem inting vum'a chengho chun thilsoh ho chu ajah phat un ajam’un Baal doi houna in a chun alut un akisel tauvin ahi.  
47 Mikhatnin Shechem khomi lamkai ho chu asemthu pathen houna insunga akisel uve ti Abimelech chu agaseipeh phat nin,  
48 asepai te chu Zalmon Mol langa apuitou tan ahi, aman heicha khat alan thingboh ho chu atulhan alengkouva akiput in ahi. Chuin aman amite jah ah “Gangtah in keibol tobang hin bol'un,” ati.  
49 Hiti chun abonchauvin thingbah chu akisatnun Abimelech bol tobang chun abolsoh tauvin ahi. Ama hon thingbah ho chu a hou-in bang chunga chun asekhom'un meiyin ahal khum tauvin ahi. Hichun Shechem inting vum'a um mipi jouse chu athigam tan ahi. Amaho chu numei pasal agomin mi sangkhat ahiuve.   


50 Hiche ban chun Abimelech in Thebez khopi chu anokhum in alatan ahi.  
51 Ahinlah khopi sunga chun intingvum lhoutah khat aumin, khopi sunga mipite jouse chu numei pasal abonchauvin hiche mun achun ajamlut tauvin ahi. Amaho leh amaho kot akikam khum'un intingvum chung vum'a akaldoh tauvin ahi.  
52 Abimelech in amaho chu ajuilut in intingvum a chun nokhum agon ahi. Ahinlah aman alutnau mun chu gahhal ding agot laitah in,  
53 numei khatnin inchung dan a konna sumhei songkhat ahin seplhan ahileh Abimelech luchanga chun achun alugu chu asepkeh tan ahi. ✡   


54 Aman agal manchah poa gollhangpa kom'a chun gangtah in “Na chemjam satdoh loijin lang neihin thatnin, achuti louleh min numei khatnin Abimelech athattai tiget inte,” ahi. Hichun gollhangpa chun Abimelech chu ana sunlih tai.  
55 Abimelech miten ama chu athitai ti amudoh phat un akikhen tellun a incheh uvah akile tauvin ahi.   


56 Hiti hin Abimelech in apa douna a asopite somsagi ana tha jeh chun Pathen’in achunga phu ana latan ahi.  
57 Shechem mipite jong chu thilse abol jeh un Pathen’in achung uva phu alatan ahi. Hiti chun Gideon chapa Jotham in agaosapna chu aguilhung tan ahi.    

Tola Israel te Thutan Vaihom'a Apan 
 

1 Abimelech thijou hin Dodo chapa Puah chapa Tola hi Israel te huhdoh dingin ahung pangin ahi. Ama hi Issachar phungmi ahin, Ephraim thinglhang gamsunga um Shamir khopia cheng mi ahi.  
2 Ama hi kum somni le thum sungin Israel te lah a thutan vaihom’in ana pangin ahi. Ama athi phat in Shamir mun'ah ana kivuijin ahi.   

Jair Israel te Thutan Vaihom'a Apan 
 

3 Tola athijou hin Gilead a kon'in Jair in kum somni le ni sungin Israel te thutan vaihom in ana pange.  
4 Chapa somthum aneijin, amaho chun sangan somthum ana mangcha uvin chuleh ama hin Gilead gamsung'ah khopi somthum ma ana neijun ahi, hiche ho chu tuni chan geijin Jair khopi ho akitin ahi.  
5 Jair athi phat in Kamon khopia ana vuijun ahi.   

Ammon Miten Israel Mite Abol Genthei 
 

6 Avellin Israel ten Pakai mitmun thilse jeng anabol kitnun ahi. Ama hon Baal le Ashtoreth milim doi semthu ana hou kitnun chule Aram, Sidon, Moab, Ammon chule Philistine te semthu pathen ana houvun ahi. Ama hon Pakai chu ana nuse uvin hou din jong ana gotapouvin ahi.  
7 Hijeh chun Pakai chu Israel chungah nasatah in ana lunghang tan ahileh amaho chu Philistine te le Ammon mite khut ah ana pedoh tan ahi.  
8 Hiche kum apat chun ana sugenthei lheh jengun ahi. Ama hon Gilead gamsunga um Amor mite gam solam gamkaija cheng Israel te jouse chungah kum som le get sungin ana sugentheijun ahi.  
9 Ammon miten Jordan lhumlam ajong ahung galkaijun Judah, Benjamin chuleh Ephraim ho jong ahung bulu jiuvin ahi.  

Hiti chun Israel te hin agenthei nau chu ana thohlel lheh jeng tauvin ahi.  
10 Athohlel behseh phat un Pakai kom'ah panpi ngaichatna in ana kapjah jengun, “Pakai keiho nangma dounan kana chonse lheh jeng tauve, ajeh chu keihon ka Pathen'u nangma kana nuse uvin Baal doi semthu milimho kana hou tauve” atiuve.   


11 Pakaijin ahin donbutnin, “Keiman nangho hi Egypt mite a kon, Amor mite a kon, Ammon kite a kon chule Phileistinete te a konna kana huhdoh nahilou uham?  
12 Sidon mite Amalek mite leh Maon mite a konna jong kana huhdoh u hilou ham? Ama hon nabol genthei tengu leh panpi ngehna a nahung kajah jeng jiuva keiman kana huhdoh jiu hilou ham?   


13 Ahiyeng vang'in nang hon Keima einuse jiuva semthu pathen dang ho joh nahou jiu hilou ham? Hijeh chun Keiman nangho huhdoh tapou vinge,  
14 Cheuvin lang nang hon na deilhen joh u semthu pathen ho joh kom'ah gakap unlang na hahsat nauva kon hin kihuhdoh sah tauvin” atipeh joh tan ahi.   


15 Ahinlah Israel te Pakai kom'a atao tei-tei jengun hitin aseijun ahi, “Pakai keiho kachonse tauve nangin nadei dan danin nei engbol tauvin ahinla ka galmi teuva kon'in tunin nei huhdoh tei-tei jun,” atiuve.  
16 Hijou chun Israel ten gamdang semthu pathen ho chu apaimangun Pakai joh chu ahou tauve. Hichun Israel te gimna chu avet a ahileh Pakai jong alung ahimo lheh jeng tan ahi.   


17 Hiche pettah chun Ammon sepai te galsat dingin akikhom uvin, Gilead gamsunga chun panmun akisem un ahi, chuleh Israel te jong akikhom khom uvin Mizpah mun'ah chun a panmun diu ana kisem un ahi.  
18 Gilead lamkaiho chu khat le khat akihou som'un, “Koi hileh Ammon mite sat masa pen-pen chu Gilead mite chunga vaihom'in pang jeng hen” atiuvin ahi.    

Jepthah Israel te Thutan Vaihom'a Ahungpan 
 

1 Tun Gilead gam'a cheng Jepthah chu gal hattah anahi. Ama hi Gilead chapa ahin amavang anu chu numei noti anahi.  
2 Gilead jinu chun chapa phabep ana neijin ahi, ama ho ahung khanlet phat un ama hon Jepthah chu agam uva kon'in ana nodoh un ahi. Ama hon Jepthah kom'ah, “Nangin ipau gou hi nachan thei louding ahi, ajeh chu nang hi numei chavai noti khat cha nahi bouve atiuvin ahi.  
3 Hijeh chun Jepthah chu asopi hoa kon'in ana jamdoh in Tob gam'ah ana chengin ahi. Gangtah in aman anungjui ding loi phabep ahin nei paitan ahi.   


4 Hiche phatlai hin, Ammon miten Israel te chungah gal ahin boltan ahi.  
5 Ammon miten ahin nokhum phat uhin, Gilead lamkai ten Tob a um Jepthah hi akou tauvin ahi.  
6 Hiche lamkai ho hin aseijun ahi, “Hungin lang keiho lamkaijin hung pangtan! Ammon mite toh kisatna ding ahin neihung panpi uvin!” atiuve.   


7 Ahin Jepthah chun amaho kom'ah, “Nanghon nei vetda uva kapa in a konna neina nodoh u hilou ham? Tua hahsatna nanei phat uva hi ipi dinga kakom'a nahungu ham?” atin ahi.   


8 Lamkaiho chun adonbutnun “Ajeh chu tua hi nangma ka ngaichat u ahitai, nangman Ammon mite toh kisattona a hi neihung lamkai uva ahileh keihon Gilead mite jouse chunga lamkaija kapan sah dingu ahi” atiuve.   


9 Jepthah in lamkaiho kom'a chun hitin aseije, “Keima kahunga Pakaijin Ammon mite chunga chu gal eijosah a ahileh na lamkai uva nei pansah mong diu hinam?” ati.   


10 Lamkai hon adonbut un, “Pakai chu ichung uva ahetoh in pangjing hen nangin nasei chan chu bol dinga kakitep u ahi” atiuve.   


11 Hiti chun Jepthah chu Gilead lamkaiho toh akilhon khom tauvin ahi, chuleh Gilead mipite chun alamkai diuvin apansah tauvin chule gal lamkai jong ahisah tauve.  
12 Hiche jou chun Jepthah in thupole ho Ammon lengpa kom'a asolin hitin aseije, “Ibola ka gamsunga hi galbol dinga nahung ham?” ati.   


13 Ammon lengpan Jepthah thupole ho kom'ah hitin ahin sei uvin ahi, “Israel te Egypt a konna ahungu chun, ama hon kagam'u, Arnon vadunga kon'in Jabbok vadung gei chuleh Jordan chan geijin eilahpeh un ahi. Tun chamna nadei leh hiche ho chu neihin nungpeh tan,” ati.   


14 Jepthah in thupole ho chu Ammon lengpa kom'a alesol kit in aseije:   

   
 

15 Hiche hi Jepthah in asei chu ahi, “Israel ten Moab ahin Ammon mite ahin agam'u kalahpeh pouve.  
16 Israel mipite Egypt a konna ahung kitoldoh uva Twipi San ahung galkai jou uchun Kadesh ahunglhungun,  
17 ama hon Edom lengpa kom'a agamsung ahin phalpeh pouvin ahi. Hiche jou chun Moab lengpa kom'a hiche tobang machun agah thumkit un ahileh agamsung ahopa ding chu ahin janom dehpon ahi. Hijeh chun Israel mipite chu Kadesh a akinga tauvin ahi. ✡   


18 Akhonna in Edom le Moab chu apellun gamthip noija akitol tauvin ahi. Ama hon Moab solam gamgi lang chu ajot un Arnon Vadung pang tenia chun ngahmun asem tauvin ahi. Ahinla ama hon Moab lutna dingin Arnon Vadung ahin pal galkai khapon ahi, ajeh chu Arnon chu Moab gamgi ahi. ✡   


19 Hiche jou chun Israel ten Heshbon a um Amor mi Sihon lengpa kom'ah ajotnau mun athum theina dingun agamsung hopana dinga phalna thumin thupole ho asolin ahi. ✡  
20 Ahinlah Sihon lengpan Israel ten agamsungu ahopa diu ana phal pon ahi. Aman asepai te agongtoh in Jahaz munah amaho chu ana kidoupin ahi.  
21 Ahinlah Pakai Israel te Pathen chun amite chu Sihon lengpa chu ana josah tan ahi. Hijeh chun Israel ten kholang gamkaija um Amor mite gam jouse,  
22 Arnon Vadunga konna Jabbok Vadung chuleh gamthip noi solanga konna Jordan chan gei chungah tha ana neijun ahi.   


23 Hiti chun Pakai Israel Pathen’in Amor mite gam chu alahpeh a Israel te anapeh ahin hichu keihon iti dan a nangho kanungpeh kit diu ham?  
24 Hijeh chun na pathen u Chemosh in napeuvin napeh uchu kikoi unlang keihon jong Pakai ka Pathen uvin eipeh u gam chu kakoiju ahi bouve.  
25 Nangho Moab lengpa Zippor chapa Balak sanga phajo nahiuvam? Aman Israel te chunga gal anabol khah em? ✡   


26 Israel hi hiche gam'a hi kum 300 hung chenga ahitan, Heshbon leh avel'a achenna hou Aroer leh achennau gam jouse chule Arnon Vadung vel'a khopiho jouse hi ana chenphau ahitai. Phat hitih chanpi hi ipi dinga nahin nunglah louham?  
27 Hijeh chun keiman nang chungah suhkhel kaneipoi, nangjoh in neihung nokhum jeh a hi kei chunga suhkhel nanei joh ahi, hijeh chun tuni hin ichung uva vaihom'a Pakaijin Israel ham ahilouleh Ammon mite joh themmoa ham ti hin phongdoh jenghen” ati.   

   
 

28 Ahinlah Ammon lengpan Jepthah thuthot chu anahsah pon ahi.   

Jepthah Kitepna 
 

29 Hiche phat chun Pakai lhagao chu Jepthah chungah ahung pansa tan, hichun ama Gilead gam'a kon'in Manasseh chan gei chuleh Gilead sunga Mizpah chan gei agachonin Ammon mite kisatpi dingin sepai aga khom tan ahi.  
30 Jepthah in Pakaiyah kihahselna khat ana neijin hitin ana seijin ahi, “Pakai nangman Ammon mite chunga hi galjona neipeh a ahileh,  
31 Keima gal jouva kakile tengleh ka insunga konna hung potdoh a eihung kimutopi masa pen-pen chu nang kom'a pumgo thilto a dinga katodoh jeng ding ahi” ati.   


32 Hiti chun Jepthah in asepai te alamkaijin Ammon mite chu akisatpin ahileh Pakaijin galjona anape tan ahi.  
33 Aman Ammon mite chu Aroer apat Minnith kimvella gamho geijin ana jouvin khopi somni chu analan, Abel-keramim geijin ana suchip jengin ahi. Hiti hin Israel ten Ammon mite chu ana jouvin ahi.   


34 Jepthah chu Mizpah a inmun'a ahung kile phat chun achanu chu lamna a kimang agingthei chaokol chu kibu pumin kipah tah in apa lamto dingin ahung potdoh in ahi. Aman chapa chanu dang aneipon amanu seh-seh chu anei ahi.  
35 Aman achanu chu amu phat in lungna tah in avonho abottel jengin, “Vo ka chanu!” atin apengjah jengin, “Nangin kalungthim nasuna lheh jengtai, nang hi ipi dinga ka lungthim suna a napan hitam? Ajeh chu keiman Pakai kom'a kihahselna khat kahin nei ahitan, hichea konna chu kaki nunghei theilou ding ahitai,” ati. ✡   


36 Hichun achanun aseitai, “Hepa nangin Pakai kom'a kihahselna nahin nei ahitah leh nahung kihahselna bang chun ka chungah tongdoh jengin, ajeh chu Pakaijin nagalmi Ammon mite chunga galjona loupitah chu napeh tah chula em.  
37 Ahinlah thil khat vang nei bolsah ding kadeije, Keima nungah thenga thi ding kahitah jeh in lhani sungin kaloi kagol hotoh thinglhang gam'ah gavahle uvingting kakhang donlai pul hi gadou khom uvinge” ati.   


38 Jepthah in, “Gache tan” atin lhani sunga dingin asoldoh tai. Hiti chun ama chu aloi agol chengtoh akhangdonlai pul doukhom dingin ache tauvin ahi.  
39 Achanu chu a inna ahung kile phat in apan achung changa akihahselna bang chun aboltan ahi. Hiti chun ama chu nungah thengin athitan ahi. Hiche Israel te chonna khatnin ahung umdoh tan ahi.  
40 Israel khangdong nungah hon kumseh leh Jepthah chanu puldouna in nili aga potdoh jiuvin ahi.    

Jepthah In Ephraim Chung’a Gal Abol 
 

1 Hiche jou chun Ephraim mipi hon asepai teu achom khom'un Jordan vadung apal galkaijun Zaphon geijin acheuvin Jepthah kom'ah thupoleho thu athotnun hitin aseijun ahi, “Ammon mite toh kisat dinga nakon uva chu ipi dinga neihin koulou uham? Nang hi na intoh kahallhah tha ding nahi” atiuvin ahi.   


2 Jepthah in amaho chu adonbut in, “Boina ahung kipat chun nangho kahin kou uve, ahinla nangho nahung pouvin ahi!  
3 Hitia hi nangho nahung nomlou kahetdoh phat in hinkho phalngam in nangho pang louvin galmun ahin kachen Pakaijin Ammon mite chunga hin galjona eipe tan ahi. Ahile tua hi ipi dinga keima to kisat dinga nahung jengu ham?” atin ahi.   


4 Nangho Gilead mite hi imacha hilou Ephraim le Manasseh a konna jamdoh ho mai-mai nahilou uham?” atiuve. Hijou chun Jepthah in Gilead mite jouse chu aloikhom’in Ephraim mite chu akisatpin ajoutan ahi.   


5 Jepthah in Jordan vadung palmun chu alonkhum’in Ephraim’a konna jamdoh khattou chu akinungle a hiche mun hi ahinpal gotleh Gilead miho chun “Ephraim phungmi nahim?” tin adong jiuvin, kahipoi atiuleh,  
6 ama hon “Shibboleth” ti-in atiuvin, ama chu Ephraim mi ahileh “Shibboleth’’ ati diu ahi, ajeh chu Ephraim miten hiche thucheng hi adih a aseitheiji louvu ahi. Hiteng chuleh ama hon apuidoh uva Jordan kaimun’a chu atha jiu ahi. Hiche phat lai chun Ephraim te chu 42,000 ana thatnun ahi.   


7 Jepthah in Israel te chunga ana vaihomna chu kum gup alhingin ahi. Ama athi chun Gilead gamsunga ama khopia anavui un ahi.   

Ibzan Thutan Vaihom’a Ahungpan 
 

8 Jepthah thinungin Bethlehem mi Ibzan chun Israel te chungah thutanin ana pangin ahi.  
9 Aman chapa somthum leh chanu somthum ana neijin ahi. Aman achanu te chu ama phungmi hilou hotoh ana kichen sah in, chule achapa te jidingin midang chanute somthum ana kipuilutnin ahi. Ibzan chu Israel te chungah kum sagi thutanin apangin ahi.  
10 Ama athip phat in Bethlehem'ah ana vuijun ahi.   

Elon Thutan Vaihom’a Ahungpan 
 

11 Ibzan thi nungin Zebulun phungmi Elon'in Israel te chunga kum som thutanin ana pangin ahi.  
12 Ama athiphat in Zebulun gamsunga Aijalon’ah ana vuijun ahi.   

Abdon Thutan Vaihom’a Ahungpan 
 

13 Elon thijouvin Pirathon’a kon'in Hillel chapa Abdon’in Israel chunga thutanin ana pange.  
14 Aman chapa somli, tupa somli ana neijin, amaho hi sangan som sagi chunga ana touvun ahi. Ama hi Israel chungah kum get thutanin ana pange.  
15 Ama athi phat in Amalek te thinglhang gam Ephraim sunga um Pirathon’ah ana vuijun ahi.    

Samson Pen 
 

1 Avellin Israel ten Pakai mitmun thilse jeng abol tauvin ahi. Hijeh chun Pakaijin amaho chu Philistine te khut ah apedoh tauvin ahileh ama hon kum 40 sungin asugenthei lheh jengun ahi.   


2 Hiche nikholai hin Manoah kiti Dan phungmi khat Zorah khopi sungah ana chengin ahi. Ama jinu hin nao avop theipon chanei louvin aum lhon'in ahi.  
3 Pakai vantil khat Manoah jinu kom'ah ahung kilah in hitin aseije, “Nangma chanei thei louhel'in umjong lechun tua hi gangtah a nao nahin vop ding chapa khat nahin ding ahi.  
4 Hijeh chun chingtheijin, nangin ju hihenlang khamnathei dang ipi hijongleh don hihbeh in chuleh neh ding kijahda thil ho chu nehihbeh in.  
5 Nangman nao hinvop in natin chapa khat nahin ding ahi, chuleh asam navopeh louhel ding ahi. Ajeh chu ama chu ahung pen a patna athi chan geija Nazir khat hina a Pathen'a kitohdoh ding ahi. Aman Philistine tea konna Israel te ahin huhdoh ding ahi,” ati. ✡   


6 Hichun hiche numeinu chu alhai jellin ajipa aga hetsah tan ahi, “Pathen mikhat kakom’ah ahung kilah in, ama chu Pathen vantil toh akilouvin, vet ding tijat umtah ahi. Hoiya hungkon ham ti kana dongpon aman jong amin eiseipeh pon ahi.  
7 Ahinlah aman 'Nao nahin vop ding chapa khat nahin ding ahi,'” ati. Ju jong nadon louding khamna thei adang, ipi hijongleh nadon louding nehjong nanehlou ding ahi ati. Ajeh chu na chapa chu ahung penna patna athi nichan geija Nazir khat iding Pathen’a kikatdoh ding ahi,” ati.   


8 Hichun Manoah Pathen hengah ataovin aseitai, “Pakai, lungset tah in Pathen mipa chu avellin hungkit henlang ahung peng ding chapang chung chang chu eiseipeh behen” ati.   


9 Pathen’in Manoah taona chu asangin avellin ajinu loulaija atoupetnin Pathen vantil chu ahung kilah kit in ahi. Ahinla ajipa Manoah chu amanu kom'a ana umlou pet ahi.  
10 Hijeh chun amanu chu gangtah in ajipa kom'a alhai jallin agaseipeh in, “Nikhatna kakom'a hung kilah a chu avellin ahung kit e” ati.   


11 Manoah chu ajinu chutoh alelhaij'in adongtan ahi, “Nangma hi nikhatna kajinu kom'a hung kilah chu nahim?” tin ana dongin ahi.  

Aman ahin donbut in “Kahi” ati.   


12 Hijeh chun Manoah in hiti hin ana dong tai, “Na thusei chu ahung guilhun teng hiche chapang chun ipi atoh ding ham chuleh itobanga hinkho aman ding ham?” tin ana dong tai.   


13 Pakai vantil chun ahin donbutnin, “Najinun atoh ding ka seipeh ho chu phatah a ajui ding ahi,  
14 Amanun lengpithei twija kon poupou chu aneh louding chuleh ju hihenlang khamnathei adang itobang hijongleh adon louding chuleh athenglou pou-pou chu aneh louding ahi” ati.   


15 Hiche jou chun Manoah in Pakai vantil kom'a chun aseije, “Lungsettah in keinin naneh ding kelnou khat kahin honlhon tokah in hiche ahin um tadin” ati.   


16 Pakai vantil chun adonbutnin “Anaum nange” ahinlah ima kaneh louding ahi, hijeng jongleh Pakai kom'a kilhaina a pumgo thilto nabol thei lhon ding ahi” ati. (Manoah chun Pakai vantil chu Pakai ahilam ahetlou ahi).   


17 Hichun Manoah in Pakai vantil kom'a chun “Namin ipi ham?” tin ana dongin ahi. Ajeh chu hiche ho jouse hi ahung guilhun tengleh keinin namin hi kajabol thei lhonna dingin” ati.   


18 Pakai vantil chun adonbutnin, “Ipi dinga kamin neidoh ham? Nangin nahet dinga kidang val ding ahi” ati.   


19 Hichun Manoah in kelnou khat toh lousohga themkhat toh ahin choijin song chunga chun Pakai kom'ah pumgo thilto din atohdoh lhon tan ahi. Chutia chu Manoah teni nupan avetpet lhon chun Pakai chun thil kidangtah aboldoh tan ahi.  
20 Hichea maicham a konna meikong chu vanlanga akontou phat chun Pakai vantil jong chu meikong lah a chun akaltou tan ahi. Manoah leh ajinun hichu amu lhon phat in abohkhup lhon'in jana apelhon tai.   


21 Vantil chu Manoah te nupa kom'ah avellin ahung kilah kit tapon ahi. Hichun Manoah chun Pakai vantil chu Pakai ahi, ti ahedoh tai.  
22 Aman ajinu kom'ah hitin aseije, “Eini ithi tei-tei ding ahitai ajeh chu einin Pathen imulhon tan ahi” akiti lhon tan ahi.   


23 Ahinlah ajinun, “Pakai chun eitha lhon ding ahilah kelnou leh lhosoh ga chu sang ponte, ama eini kom'a jong hung kilah louding eini kom'a hitobang ho jong abol louding ahi” ati.   


24 Achapa chu ahungso phat in amanun jong amin Samson asahtai, chuleh ama chu ahung khanlet to kilhon'in Pakaijin phatthei aboh in ahi.  
25 Ama Zorah leh Eshtaol khopi teni kikah a Mahaneh-dan mun a achen petnin Pakai Lhagaovin ama chu ahin hatdoh sah tan ahi.    

Samson Thulem 
 

1 Nikhat hi Timnah khopia Samson aga chesuh leh, Philistine nungah khat ahin mudoh in ahi.  
2 Inna ahung kile phat in aman anu le apa kom'ah, “Timnah kho ah Philistine nungah khat kamun kadei lheh jengin ahi, ama khu kaji dingin eiga puipeh lhon'in,” ati.   


3 Anu le apan anel lhon'in, “Eiho phunga numei umlou hija ahilouleh Israel te jouse lah a nakichenpi thei umlouhel'a hitam?” Amanin aseilhon'in, “Ipi dinga chep tanlou Philistine holah a ji naga kipui ding ham?” ati lhon'e.  

Ahinlah Samson'in apa kom'ah “Neiga puipeh in, amanu khun kalung atoh lheh jenge” ati.  
4 Hiche thilsoh hi Samson chu Philistine te toh akidouna dinga Pathen thilgon ahilam chu anu leh apan ahet lhon lou ahi. Ajeh chu hichea pat a hi Israel te chu Philistine te thaneina noija uma ahiuve.   


5 Hiti chun Samson chu anu leh apa toh Timnah kho a achesuh un ahileh Timnah kho a lengpithei lei kom aphah uchun keipi bahkai gol khatnin poh phungin ahin ngih in ahi.  
6 Hiche pettah chun Pakai Lhagao chun Samson chu poh phungin ahin hatdoh sah in ahileh, Samson in akhutkeo seh in akha ahin kaopeh in, min kelnou abolna bangin abol jengin ahi. Ahinlah aman thilsoh chu anu leh apa ana seipeh pon ahi.  
7 Samson chu Timnah khopi alhun phat in hiche nungahnu chutoh akihoulim lhon'in ahileh amanun Samson chu alunglhai sah lheh jengin ahi.   


8 Khonungin amanu chu kichenpi dingin Timnah kho achun aga kilekit in ahileh lampam’a chun keipi bahkai thilong chu agahven ahileh hiche thilong sunga chun khoiju bom ana kaijin ahi.  
9 Aman khoiju chu akhut in themkhat agah kheodoh in achepum pumin anen ahi. Aman anu le apa jong themkhat apen ahile amanin jong anelhon’in ahi. Ahinla aman keipi bahkai thilong sunga khoiju alahdoh chu aseipeh lhon pon ahi.   


10 Apan kichenna dinga tohgon achai ding konna akisahlel laitah chun, Samson in Timnah kho a golvah khat abol'in ahi, hichu hiche phat laija khangthah ho chonna ngai chu achepi ahi.  
11 Mounu nu le pa chun Samson chu amu phat in aloi agol dingin khopi sunga kon chun gollhang somthum agonpeh in ahi.   


12 Samson’in amaho kom'a chun, “Nangho kom'ah thulem khat seijing ting nang hon hiche golvah nisagi sunga hi na seidoh thei uva ahileh keiman nangho tupat ponnem somthum leh golvah von somthum kapeh diu ahi,” ati.  
13 “Ahinlah nang hon na seidoh theilou uleh nang hon tupat ponnem somthum leh golvah von somthum keima neipeh diu ahi,” ati.  

Ama hon “Aphai kanom uve hiche thulem chu ipiham nei seipeh tauvin” atiuvin ahi.   


14 Hiti chun aman aseitan ahi:  

   
 
“Mi nepa a kon'in nehthei themkhat ahungdoh e,  

mihatpa a kon'in alhumkei themkhat ahung doh e,” ati.  

   
 
Nithum sungin ama hon hetdohtei ding ago uvin ahin ahedoh jou pouvin ahi.  
15 Anili chanin Samson jinu kom'a chun, “Hiche thulem hi najipa a kon'in hetdoh tei hin gon achuti louleh napa in hi nang puma kahal lhah tha diu ahi. Nanghon hiche golvah a hi suhjum dinga neikou uham?” atiuve.   


16 Hijeh chun Samson kom'a chun ajinu in mitlhi pumin aseijin, “Nang hin nei lungset ahipoi, nei vetda joh ahi bouve! Nangin kamite thulem khat nasei khumin ahinlah kei kom'ah aledohna ding nei seipeh poi” ati.  

Aman adonbutnin, “Hiche ledohna hi kanu le kapa kom jenga jong ka seipeh lou ahi, nang kom'a iti ka seidoh ding ham?” ati.  
17 Hiti chun golvah sunga chun amanun nei seipeh teijin tin akom'a akap jengin ahi. Ajonan nisagi channa in aman aledohna chu aseipeh tan ahi, ajeh chu amanun phat tinna asuhboi jing jeng ahi. Hichun amanun gollhangho kom'a chun aseipeh tan ahi.   


18 Hijou chun nisagi channi nilhum masangin khopi miho chu ahungun  

   
 
“Khoiju sanga lhumjo ipi um ding ham?  

Keipi bahkai sanga hatjo ipi um ding ham?” atiuve.  

   
 
Samson in adonbutnin,” Kabongla na manchah louvu hileh ka thulem chu hoiya nahet diu ham!” ati.   


19 Hiche jou chun Samson chunga Pakai Lhagao chu thaneitah in achung’ah ahung chutan, ama Ashkelon khopia chun achesuh in, mi somthum aga thatnin anei hou ahin chomin athulem seidoh miho chu akitepna ponho chu aga petan ahi. Ahinla Samson chu hiche chung changa chun alung phamo lheh jengin a inlanga akile in anu le apa toh aum khom'un ahi.  
20 Hijeh chun ajinu chu Samson golphapen pa kom'ah ana peuvin ana kichen sah tauvin ahi.    

Samson In Philistine Te Aphulah 
 

1 Khonungin, suhlou chang lhun phat in Samson’in kelchanou khat ajinu peh dingin ahin choijin ahungin ahi. Hichun aman aseijin, “Keima kajinu indan sunga che–ing ting galuppi ing kate,” atin ahinlah ajinu hingpa apan ana lutsah tapon ahi.   


2 Numeinu pan ana seijin, “Keiman kagel'a chu nangman na jinu chu nadeilou mong-mong ahitai katia, nagol phapenpa kom'a aji ding'a kanapeh ahitai, ahinla ven anaonu hi amanu sanga hoijo louham, amahi kichenpi tan” atin ahi.   


3 Samson in hitin aseije, “Tunvang Philistine te chunga itobang bol jongleng themmo taponge” ati.  
4 Hijou chun apotdoh in Sial jathum aga man’in amei u akhit mat-mat un hiche akopto khat cheh chu meisel toh ahel kopmin ahi.  
5 Hijou chun, meiyin ahallin Sial ho chu Philistine te loulai changphung lah a chun alhalut in ahi. Hiti chun chang ho chu aga le akung pum'in ahallha jengin lengpithei leh Olive thing kisan’in ahallhah tha jengin ahi.   


6 Philistine ho chun, “Hiche hi koibol bepseo hitam?” atiuvin ahileh  

“Samson” ahi, Timnah mi apupa chun Samson jinu chu agol phapenpa toh kicheng dinga ana pehdoh jeh a abol ahi” atiuve. Hijeh chun Philistine te chu acheuvin numeinu nu le pa chu amandoh uvin meijah ahallih tauve.   


7 Samson akihahsel'in “Nang hon hiche hi nabol jeh un nachung uva phu kalah tokah a kaki choldo louding ahi,” ati.  
8 Hijeh chun aman lunghang tah in Philistine ho chu anokhumin mi tamtah athatnin ahi. Hiche jou chun ama achen Etam mun a songpi khat achun agacheng tan ahi.   


9 Philistine ten alethuh un Judah gamsung'ah ngahmun asemun Lehi khopi kom geijin akithe jao jengun ahi.  
10 Judah mipite chun Philistine ho chu adongun “Ipi bolla neihung delkhum uham?” atiuve.  

Philistine ten adonbut un, “Keiho Samson man dinga hung kahiuve, aman keiho chunga thilse abol hi lethuh dinga kahung’u ahi,” atiuve.   


11 Hichun Judah mite 3,000 chu Etam songpi ko hom'a um Samson chu gamandoh dingin achesuh un ahi. Ama hon Samson kom'a chun “Philistine te hin ichung uva vai ahom u ahi tihi nahet louham-kachung uva hi ipi bepseo nabol hitam?” atiuve.  

Ahin Samson in adonbutnin “Ama hon kei chunga abol tobang bepma kalethuh ahi bouve” ati.   


12 Judah mipi ho chun ama kom'a aseijun,” Keihon nangma hi kantum'a Philistine ho khut a pedoh dinga kahungu ahi,” atiuve.  

Samson in aseijin, “Aphai ahinla nangho tah in neitha louna diuvin kitem un” atin   


13 ama hon adonbut un “Keihon ka kantum uva Philistine khut a ka pehdoh diu ka thalou diu ahi.” Hijeh chun khao thah ni in akan'un songpi a konin ahin puidoh uvin ahi.   


14 Samson chu Lehi ahunglhun phat in Philistine ho chun noise tah in kholhang asam'un ahin delkhumun ahi. Ahinla Pakai lhagao chu thaneitah in Samson chunga ahung chun, akikanna khaoho chu meiyin patjang akahtan bangin atumtan gamtan ahi.  
15 Hijou chun aman sangan khagu thah khat amun, hichu alan Philistine mi sangkhat hichea chun athat tan ahi.  
16 Samson’in aseije,  

   
 
“Sangan khagu mangchan  

alom chang’in kajam'e!,  

sangan khagu mangchan  

mi sangkhat kathatnin ahi!” ati.   

   
 

17 Aman ahanla sap chu achai phat in sangan khagu chu apaimang tan ahi. Hiche mun chu Khagu Mol akisah tan ahi.   


18 Hijou chun ama adangchah lheh jengtan ahileh Pakai kom'ah akapjah jengin, “Nangin na lhachapa thahatna mangchan galjona loupitah neipe tan ahi. Tua hi dangchah a kathia hiche cheptan louho khut a hi kalou ding hitam?” ati.  
19 Hijeh chun Pathen'in Mol a tolgolai chu apokeh sah in twi ahung kikhodoh jengtan ahi. Samson’in hichu adonin akido doh tan ahi. Hijeh chun hiche mun chu “Akapjahpa Twikhuh” asah un hichu tuni geijin Mol achun aum nalaiye.   


20 Philistine ten gamsunga vai ana homlaijun Samson chu Israel te chungah kum somni thutan’in ana pangin ahi.    

Samson In Gaza Khopi Kelkot Apohmang 
 

1 Nikhat hi Samson Philistine khopi Gaza a chun achen numei chavai khattoh jan in aga lumkhom'in ahi.  
2 Samson hikom'a aum chu akithangdoh loijin Gaza a um miho chu akikhomun khopi kelkot phunga chun angah khovah tauvin ahi. Amaho thipbeh chan aum’un, “Jingkah kho ahung vah-vah leh itha diu ahi” akitiuvin ahi.   


3 Ahinlah Samson chu jankhang geijin bou jalkhun a chun alumin ahi. Hijou chun athoudoh in khopi kelkot chu akhom tenia apun Hebron lam ngat thinglhang vum'a apudoh in ahi.   

Samson Le Delilah 
 

4 Chomkhat jouvin Samson hi Sorek phaicham'a cheng Delilah kiti numei khat toh ahung kilungset in ahi.  
5 Philistine vaipo ho chu amanu kom'a acheuvin hitin aga seijun ahi, “Samson hi jolin lang ipipen in ahatsah ham chuleh i-nakilo leh chatmo hel'a nakikan tum jou ding ham? Hitia chu nahin bol thei leh keiho mikhat cheh in dangka 1,100 kapeh diu ahi atiuve.   


6 Hijeh chun Delilah in Samson kom'ah hitin aseije, “Ipi penin nang hi hibanga nahat sah ham chuleh i-nakilo leh chatmo hel'a nakikan tum jou ding ham lungsettah in nei seipeh in” ati.   


7 Samson’in adonbutnin, “Keima hi gophel khao athahleh jang sagi in eikikan chah kheh henlang hileh katha lhasam’in tin midang bep-bep kahi ding ahitai” ati.   


8 Hichun Philistine lamkai hon gophel khao athah cheh jang sagi ahin choipeh un, Hichea chun Delilah in Samson chu akanchah kheh in ahi.  
9 Amanun a insung pindan sunga chu mi phabep asel ahin, hichun amanu apeng jah in, “Samson, Philistine te naman dingin ahung tauve!” atin ahi. Ahinla Samson chun gophel khaoho chu meiyin ahallhah bangin abot tan gamtan ahil. Hiti chun athahatna chu akimandoh jou tapon ahi.   


10 Hiche jou chun Delilah in akom’ah aseijin, “Nangin nei dai chavaijin jouvin neibol'e! Tun lungsettah in nei seipeh in” ati.   


11 Samson’in adonbutnin, “Kei hi khatveicha ana kimang cha khalou khaovin eikikan leh katha lhasam'in tin midang toh kabah ding ahitai,” atipeh e.   


12 Hijeh chun Delilah in khatveicha ana kimang khalouhel khao thahbeh cheh in akantum’in ahi. Mi phabep khat chu amasa a banga chu indan sung khat a kisel uva ahi, avellin Delilah apeng jah kit in, “Samson, Philistine te naman dingin ahung tauve!” atin ahileh akikan na khao ho jouse chu patjang bangin atan gamtan ahi.   


13 Hichun Delilah in aseijin, “Nangin nei dai chavaijin, jou jengin nei bol'e! Tunvang itileh chatmoa nakikan tum thei ding ham nei hetsah tan” ati.  

Samson’in adonbutnin, “Nangman kaluchanga kasam ba-sagi hi pheh lechun katha hung lhasam in tin, midang bep-bep kahi ding ahitai,” ati.   


14 Hiti chun a imut sungin Delilah in aluchanga asam basagi chu alom lommin aveijin chule abonchan thih khatnin akildet sohkeijin ajah a, “Vo Samson, Philistine mite naman dingin ahung tauve” ati. Samson ahung khah phat in thihjang jong asam lom jong aban bodoh soh kittan ahi.   


15 Hiche jou chun Delilah chun lung nommo tah in ahin seijin, “Nangin na thuguh bon nei seipeh nom louva iti danna kalungset e nati ham? Nangin thumvei jen nei dai chavaijin ipin nahatsah ham ti nei seipeh pon ahi!” ati.  
16 Amanun niseh a hitia hi anano jinga asuhboi jing phat hin alungthim asuna lheh jengin athinom leu tan ahi.   


17 Akhonna in athuguh ho chu ahin seidoh tai, kasam hi khatveicha kivou khaloulai ahi tin ahin phongdoh tai, “Kei hi kapen apatna Nazir hinkho mang dinga Pathen'a eina kitohdohsa kahitai. Kasam hi kivou henlang hileh ka thahat nan eidalhah ding ahitai, hiteng chuleh midang bep-bep kahi ding ahitai” ati.   


18 Delilah in tuavang hi atahbeh eiseipeh ahitai ti ahet phat in Philistine lamkai ho chu akou kittai, “Khatvei hungkit pou pouvun, tuvang hin atahbeh chu eiseipeh tai” ati. Hijeh chun Philistine lamkaiho chun sum ahin choijun akom'a ahungkit tauvin ahi.  
19 Delilah chun Samson chu asam ba-sagi a kipheh chu avolhah sah in, hiti chun Samson chu imacha hilou asosah tan, athahat nan adalha tan ahi.   


20 Hichun ama apeng jah in, “Samson, Philistine te naman dingin ahung tauve,” ati. Ama ahungkhah phat in akingaiton, “Keima amasa bang bangin kei le kei kihuhdoh jou nange,” tin agelin ahi. Ahinla aman Pakaijin adalhah lam chu ana hetlou ahi.   


21 Hiti chun Philistine ten aman’un amit teni akheodoh peh un Gaza lama apuijun hichea chun sum-eng thihkhaovin akannun songkulla ahen’un sumhei goijin apansah tauvin ahi.   


22 Ahinlah chomkah louvin asam ahung kehdoh pan kittan ahi.   

Samson Galjona 
 

23 Philistine lamkai ten golvah loupitah khat aneiyun hichea chu pumgo thilto abolji uva asemthu pathen'u Dagon chu athangvah jiu ahi. Ama hon hitin aseijun, “Eiho pathen’in igalmi u Samson hi eiho khut ah eipe tauve” atiuve.   


24 Mipi ten amu phat un amaho semthu pathen chu athangvah un hitin asei uve, “Eiho pathen’in igalmi pau eiho khut ah ahin pedoh tan ahi, igamsungu sumanga mi tamtah eithat pau chu tun eiho thaneina noijah aumtai” atiuve.   


25 Amaho akham thim laitah un, “Samson chu hin puidoh un golnop bolnan neiju hite!” atiuve. Hichun Samson chu mipi nopsahna dingin songkul'a kon'in ahin puidoh tauvin, hiche inpi thah apanga khompi lencheh ni kikah a chun adinsah tauvin ahi.   


26 Hichun Samson’in ama kailea pang chapangpa kom'a chun, “Hichea inpi theh a pang khomlen cheh ni kikah a chun nei dinsah in keiman kingainan nei jinge,” atin ahi.  
27 Hiche inpi chu mi dimset jenga ahi. Philistine te milen milal jouse jong um uva ahin, chuleh hiche inchung dan a chun numei pasal aboncha uvin mi 3,000 jenin Samson chu golnop a avet u ahi.   


28 Hichun Samson chu Pakai kom'ah ataovin, “Vo thanei tah Pakai keima hi neihin geldoh kit in O Pathen, lungsettah in khatvei seh-seh neihin hatdoh sah kit in. Hiche khatvei thaneina chun Philistine ten kamit teni asuh chot u phu hi nei lahsah teijin” ati.  
29 Hichun Samson’in hiche inpi theh a pang khompi teni a chun akhut teni chu akoiyin,  
30 hichun Samson ataovin, “Hiche Philistine te hitoh thi tha tange” ati. Hichun athanei chasun’in asonin ahileh inpi chu ahung chimin Philistine milen milal ho leh asunga um mipi ho jouse chu aseplih tan ahi. Hiti chun hiche athi nikhoa atha ho chu adamlaija atha ho sangin atamjon ahi.   


31 Hiche jou chun asopiho leh a insung miho along la dingin achesuh un, ama hon along chu agala uvin apa Manoah kivuina Zorah leh Esthtaol kikah ah chun avui tauve.    

Micah Milim Doi Semthu 
 

1 Phat khatnin Micah kiti pasal khat ana umin ama chu Ephraim thinglhang gamsunga chenga ahi.  
2 Nikhat hi aman anu kom'ah hitin anaseije, “Mikhat in nasum dangka 1,100 anaguh jeh in nangin na-na samse tai ti kana jan ahi. Ven nasum gu achu keima kahi chuleh tun kakom'a aum'e” ati.  

Anun adonbutnin, “Nang le nang na kiphon ahin Pathen'in phatthei naboh hen” ati.  
3 Aman sum chu anu kom'a apelutnin ahileh anun hitin aseije “Tun keiman hiche sapsetna chu kachapa chunga achuh louna dingin keima tah in hiche sum chu Pakai kom'ah ka tohdoh tai. Hiche hi kilhajol'a milim doi khat semna a kimang ding ahi” ati.   


4 Hitia chu aman sum chu anu khut a apehlut chun amanun dangka 200 chu alan dangka khengpa kom'ah apelut tan ahileh aman milim doikhat asemdoh tan ahi. Chuleh hiche chu Micah insung'ah akikoi tan ahi.  
5 Micah hin hiche doi koina dinga hin doiphung khat atung doh in chuleh hiche doi houna ding ompho jong asem’in insunga ding phabep jong asemdoh in ahi. Hiche jou chun achate lah a khat chu ama changa din thempun apansah in ahi.   


6 Hichelai phat sung chun Israel ten leng ana nei pouvin mipi ho chu amaho deidan danin ana kimang chauvin ahi. ✡   


7 Nikhat chun Judah gam Bethlehem a cheng gollhang khat ahung vahlutnin ahi.  
8 Aman Bethlehem chu ahin dalhah a chenna ding holla ahung vale-le leh Ephraim thinglhang gam'a hi hung vahlut kha ahi. Hitia hi ahung vale-le nalam ahin Micah in na hin ahung vahlut khan ahi.  
9 Micah in “Hoiya konna hung nahim?” tin ana dongin ahi.  

Aman adonbutnin, “Kei hi Levi mi Judah gam Bethlehem'a konna hung kahin keima hi chenna ding mun holla hung kahi” ati.   


10 Micah in, “Keikom'a hin um tan chutileh nang keima dinga mipa leh thempu nahi ding ahi” ati.  
11 Levi mipa chu ana nom in, hiti chun hiche gollhangpa chu Micah chate khat tobangin aum tan ahi.   


12 Hiti chun Micah in hiche Levi pa chu ama thempu in ana pansah in, ama jong Micah in'ah ana cheng tan ahi.  
13 Micah in “Tunvang Pakaijin phatthei eiboh ding ahitai, ajeh chu keiman Levi khat thempu a eipan peh ding kanei tai” ati.    

Dan Phung'a Limsemthu 
 

1 Hiche phatlai hin Israel ten leng aneipon ahi. Chuleh Dan phung hin achen theina diu mun ana hol'un ahi. Ajeh chu Israel phungho chenna ding mun ana kihop laiyuva amaho chu ana kipehna mun a chu chenglut loulai ahiuve.  
2 Hijeh chun Dan mite chun amaho phung lah a kon'in amaho chenlut theina ding mun vetohle dingin Zorah leh Eshtaol khopi hoa kon'in gal-hang mihat cheh nga ana lhengdoh un ahi.  

Hiche gal-hat ho hi Ephraim thinglhang gam ahung lhun uhin Micah in'ah ahung lhung’un ajan geh tauvin ahi.  
3 Micah in'a aum sung’u chun ama hon Levi mipa chu apaotho dan a kon chun ahedoh jengun hijeh chun acheuvin ama chu agadong tauvin, “Kon hilai mun’a hi na-na puilut a hichea hi ipi nabol ham? Chuleh ipi dinga hichea hi naum ham?” tin ana dong un ahi.  
4 Aman Micah toh akinoptona chuleh Micah in athempua apansahna thu chu aseipeh tan ahi.   


5 Hichun ama hon aseijun, “Ka kholjin nau hi lolhinna kanei diu hinam? Ahiloule lolhinna ka neilou diu ham? Pathen kom’ah neidoh peh un,” atiuve.   


6 Thempupa chun adonbut in ajah uvah, “Lungmongin chetauvin, Pathen’in na kholjinna uva hin naching jing nauve,” ati.   


7 Hiti chun mi nga ho chu Laish khopi langa acheuvin ahileh hichea mite chun hinkho nomtah amangun Sidon mite bangin lungmong tah le lung gimlou hel'in achengui ti amudoh tauvin ahi. Hiche mipi ho chu agam’u aphat jeh in ahao thei lheh jeng’un ahi. Chuleh amaho chu Sidon’a konna gamla tah in achengun avel uvah pankhompi thei jong anei pouvin ahi.   


8 Amaho chu Zorah leh Eshtaol a akile phat uchun asopi houvin ana dongun, “Na thilmu hou itobang nam?” atin ana dong uve.   


9 Ama hon adonbutnun ajah uvah, “Hungun amaho khu gakisatpiu hite keihon agam chu kagamu uvin, agam u chu apha lheh jenge. Ipi na nga nahlai diu ham? Gache a amun galo ding khu lungsa-ihna neihih hel’un,” ati tauve.  
10 Nangho nache uva amun naga lhun tengu leh amipi te khu imacha lungkhamna anei pouve ti namudoh diu ahi. Pathen’in gam lentah le gam phatah imacha avat umlouhel mun khu eipeh u ahi!” atiuve.   


11 Hijeh chun Dan phunga kon'in galsatna manchah kichoi cheh mi jagup Zorah leh Eshtaol’a kon'in ahung kipat doh un,  
12 Judah gam Kiriath-jearim lhumlam munkhat ah panmun akisem’un ahi. Hiche mun hi Mahaneh-dan ti in tuni chan gei jin amin akisah tan ahi.  
13 Hichea kon chun Ephraim thinglhang gam'a Micah in chu agalhung tauvin ahi.   


14 Mi nga Laish vella gam gavetoh a cheho chun aloidang ho chu aseipeh un, “Hiche in hoa hin thempu ompho leh insung mite doi ho leh milim semthu chuleh thing’a kisema dangka a kitom doi jong uma ahi, hiche ho hi ilo ding natiuvem?” atiuve.  
15 Hijeh chun mi nga ho chu lampia kon’in akiheidoh un Micah insunga chun alut un Levi gollhang pan khohsahna neitah in ana lamton ahi.  
16 Dan phunga konna gal manchah kichoi mi jagup ho chu kelkot kom'a chun ading jingun ahi.  
17 Gam vetoh a ana che mi nga ho chu doihouna mun'a chun alut un milim semthu, thempu ompho le insung doiho leh dangka a kitom doi chu akilah tauve. Hiche sung chun thempupa chu kelkot kom'a chun gal manchah choi mi jagup chutoh ading khom’un ahi.   


18 Thempupa chun Micah doi koina maicham in a konna thil thengho ahinlah doh uchu amu phat in, “Ipi nabol u hitam?” ahin tin ahi.   


19 Ama hon “Thipbeh in keiho dingin mipa leh thempun hung pang tan, mikhat seh insunga thempu nahi sangin Israel phung khat thempu nahi ding chu phajo louham?” atiuve.   


20 Hichun gollhang thempupa chu amaho toh kilhon ding chu atha anom lheh jengin ahi. Hiti chun aman thempu ompho ahin, insung doiho le milim doi kisem ho chu achoijin alah uvah apang tan ahi.  
21 Amaho ahung kileheijun akholjin’u ajomkit tauvin ahi, hiti chun achapang teu, agancha hou leh athilkeu hou amasat sah un ahi.   


22 Dan phung miho chu Micah inmun'a kon’a gamla tah agei phat’un Micah in aheng akomho chu ahin puijin ahin del tauvin ahi.  
23 Ama hon ahin phah phat un, hiti hin ahin hoh un ahileh, Dan mite chu ahung kileheijun Micah kom’ah chun hiti hin ahin seijun ahi, “Ipi thu hitam? Ipi dinga amaho pihi nahin puija neihin del uham”? atiuve.   


24 Micah in adonbutnin, “Ipi nabol nau ham? Ipi thu hitam? Ken kakisem ka pathen jouse nang hon nei lahpeh un, kathempu pa kisan nei puidoh peh tauvin! Tua hi nei chom thenghel'u hitalou ham?” ahin ti.   


25 Dan miho chun hiti hin ahin donbut’un, “Kichih theijin mohpao pao hih in ajoleh hiche mite hi hung lunghang’un tin nang le na insung mite chu nathalo diu ahi” atiuve.  
26 Hiti chun Dan mite chu akijot kit tauve. Micah chun amaho chu kisatpi ding angapchat louj eh in ahung kileheijin a inlam'a achetai.   


27 Hiche jou chun Dan mite chun Micah doi ho leh athempupa chutoh Laish khopi chu aga lhung tauve. Ama hon achemjam’un asatchap jengun akhopi chu meijin ahallha tauve.  
28 Koimacha amaho huhdoh ding chu anaum tapon ahi, ajeh chu amaho Sidon’a konna gamla tah a chenga ahiuvin koima kitho khompi ding anei pouvin ahi. Hiche thilsoh hi Beth-rehob phaicham kom ahi.  

Dan phung mite chun khopi chu akisemphat un hilai mun a chun acheng tauve.  
29 Ama hon hiche khopi chu apu apau Israel chapa min alosah un Dan asah tauve, ahin atil abulla chu Laish ana kitia ahi.   


30 Hijou chun adoilim chu atungdoh un Mose cha Gershom chapa Jonathan chu thempun apansah tauve. Hiche Dan insung mite hi soh channa a alut tokah seuhin, amaho hi hiche mite thempun ana pan peh un ahi.  
31 Hiti chun Pathen ponbuh chu Shiloh a aum laise chun Micah doi sem chu Dan miten ana hou jingun ahi.    

 19

Levi Mikhat Le Athaikemu 
 

1 Hiche phatlai hi Israel ten leng ananei masangu chu ahi. Ephraim thinglhang gamkun’ah Levi mikhat ana chengin ahi. Nikhat hi aman Judah gam Bethlehem a kon'in numei khat athaikem dingin ahin kipuijin ahi.  
2 Ahinlah amanu hitoh akina-in ahileh Bethlehem'a apa in'ah ana kile kittan ahi.  

Lha li alhin jouvin,  
3 ajipa chu Bethlehem jon dingin akipat doh in amanu chu gajol lungdam’a hin kile puikit agot ahi. Aman sangan kopkhat toh alhachapa chu ana kipuijin ahi. Ama ajinu pa in agalhun chun ajinu pa chun ngailutna neitah in ana sangin ahi.  
4 Anupa pa chun nichomkhat beh um dingin ana ngeh in ahi. Hijeh chun, ama chu nithum anichongin, aneuvin, adonun chuleh ajan geh un ahi.   


5 Nili channi chun amapa chu matah in athouvin cheding akigo tan, ahinla anupa pa chun amapa kom'a chun “Nache kah un bu themkhat beh gahne kitnun,” atin ahi.  
6 Hijeh chun amani jong atoukit lhon'in themkhat anelhon tan ahi. Hijou chun numeinu pa chun hiti hin ahin seikit in, “Lungset tah in jankhat beh gehkit inlang kicholdo kit un ati.”  
7 Levi pa chu akipatdoh in achego tan ahileh anupa pan aum kitna diuvin angeh teitei jengin ahileh ajona in anom’in jankhat ageh kittai.   


8 Ni nga channin ama chu matah in athouvin che dingin akigo tai, ahin numeinu pa chun, “Nehthei themkhat beh nenlang nilhah lamleh chenauvin nate” tin ahin seikit in ahi. Hichun amaho chun nehkhomna aneikit un ahi.  
9 Hiche jou chun amapa le athaikemnu chuleh alhachapa chu che dingin akigo tauvin ahi, anupa pan aseijin, “Ven tuhi nilhah lang hi ding ahitai, tujan gehkit inlang nomtah in kicholdon lang jing tengleh matah in thouvin natin na inlam'u jon tauvin nate,” ati.   


10 Ahinlah hiche chung vang hin chetei agotan ahi. Hijeh chun asangan teni leh athaikemnu chu akipuijin Jebus (Hichu Jerusalem) lang ahin jon tauvin ahi.  
11 Jebus anai phat in agei thim lheh tan alhachapa chun akom’a chun “Jebus khopia hin kinga pa uhitin, jan geh tau hite” ati.   


12 Apakaipan “Hithei ponte Israel mi umnalou gam chom mite khopia ige theilou diu ahi, hiche sang chun Gibeah lam ana jonsuh taohite.  
13 Hungin Gibeah ahilouleh Ramah lhuntei go uhitin hiche khopiho khat pen-pen ahin gehnau hite” ati.  
14 Hiti chun ache tauve. Gibeah agalhun uchun nisa lhum ding kon ahitai, Gibeah chu Benjamin gamsunga khopi khat ahi.  
15 Hilai mun achun akinga uvin jan-geh dingin akigo tauvin ahi. Koiman a inna lhunsah dinga akoulou jeh uchun hiche khopi lamlen khatna chun akicholnga tauvin ahi.   


16 Hiche jan chun tehse alouva anatohna a kon a-inlam hinjon khat aumin ahi. Ama chu Ephraim thinglhang a konna Gibeah a hung kichaolut ahin, hiche khopia chengho hi Benjamin phungmi ahiuve.  
17 Amaho chu khopi lamsom’a anatou chu amu phat in “Hoiya hungkon hoilang jon ding nahiuvam?” tin ana dongin ahi.   


18 Amapan adonbutnin, “Keiho hi Judah gam Bethlehem’a konna Ephraim thinglhang gamgil'a um ka inmun u jon ding kahiuve. Ahinla koiman a-in na lhung dingin eikou pouvin ahi.  
19 Keihon ka ngaichat diu jouse kanei nauve, sangan neh ding changpol kaneijun, keiho neh ding changlhah le theitwi lhingset in kanei naovin ahi” atiuve.   


20 Tehsepu chun, “Kei kom'ah geh tauvin, keiman na ngaichat diu jouse nape nauvinge, amavang hiche lamsom’a vang hin jan-geh hihbeh un,” ati.  
21 Hiti chun a-in na apuijin asangan teni jong chu avahtan ahi. Ama hon akeng akisil uvin an anekhom'un chule adon khom'un ahi.   


22 Nomsatah a agah umpet laitah un, khopi sunga kon chun miphalou honkhat in in chu ahin umkhum'un, kot chu ahin chum’un tehsepu chu ahinsap thouvin, “Na in'a lhungpa chu hin puidoh in keihon numei bol'a kabol diu ahi” atiuvin ahi. ✡   


23 Tehsepu chu amaho to kihou dingin apotdoh in aga kihoupin “Ahipoi sopi teho, hitobang thilse chu bolpou hite, ajeh chu amapa hi ka-in na lhung kamaljin ahi bouve, chutobang thil melse tah chu bol poute.  
24 Veuvin, kachanu nungah thengtah khat leh hiche mipa thaikemnu hi hin pedoh inge nalo lo lotauvin, ahinla hiche mipa chunga vang hin chutobang thil melse chu bol hihbeh un” ati.   


25 Ahinlah ama hon angaideh pouvin ahi. Hijeh chun Levi pa chun athaikemnu chu kotpam'a asondoh in ahileh, khopi mite chun amanu chu khovah lhah tokah in kichepnan anei tauvin ahi. Khovah then-then chun amanu chu alhakang bep un ahi.  
26 Khovah lhah chun amanu chu ajipa lhunna a chun ahung kilen kotbul aphah chun alhulhop tan khovah lhah geijin ana kijam tan ahi.   


27 Ajipan gahpot dinga kotchu ahin hon leh athaikemnu chu kotbulla ana kijam jengin akhut teni chu tolla ana kiphatho jengin ahi.  
28 Aman “Thouvin! chetau hite!” atileh adonbut tapon ahi. Hiti chun atahsa chu sangan chungah ajamin ain geijin apoluttai.   


29 Ain alhun phat in, chem khat alan athaikemnu chu boh som le bohni ason bohkhat cheh chu Israel gam pumpia phungkhat cheh chu athot in ahi. ✡   


30 Hiche mujouse chun, “Israel ten Egypt ahin dalhah uva pat tuni chan geijin hitobang thil melse hi sohkha hih laijin ahi chule mujong akimu kha hih laiye, hichepi hi gel temun, tua hi ipi ibol uva i-ilo diu hitam? Koiham aseithei ding’ah?” akiti tauvin ahi.    

Israel ten Benjamin Mite Douna Gal Abol 
 

1 Hiche jouhin Israel chate jouse Dan apat Beersheba, chuleh Gilead gam chan geijin ahung kikhom uvin, mikhat seh-seh tobangin lungkhat tah in ading khom’un ahi. Mipite chu Pakai angsung'ah Mizpah mun'ah akikhom sohkeiyun ahi.  
2 Israel phungho jouse leh mipi ho jouse lah a lamkaiho chu Pathen mite kikhopna achun apangun chule chemjam lamthei sepaiho chu 400,000 alhingun ahi.  
3 Alangkhat ah Benjamin mite chun Israel phung dang ho jouse chu Mizpah a akikhom tauve tichu ajatauvin ahi. Hichun Israel mipi chun hitobang thil melse tah hi iti hung kipat ham tin adong tauvin ahi.   


4 Ajinu athapeh pau Levi pa chun ahin seitai, “Ka thaikemnu le keima hi jan-geh dinga Benjamin mite khopi Gibeah a kache lhon'in ahi.  
5 Hiche jan chun Gibeah mite chun kagena inchu aumkim vellun keima tha ding eigouvin ajonan ka thaikemnu hi jan khovah in kichepnan aneiyun amanu athilo tai.  
6 Hijeh chun keiman ka thaikemnu tahsa hi boh somle bohni kaso’a Israel phung som le phungni hi kahin thot ahi. Ajeh chu hiche mite hin melsetah a hitobang gitlouna hi atohdoh u ahi.  
7 Tun nangho nabon chauvin Israel mipite jousen iloding natiuvem gel tauvin,” ati.   


8 Hichun mipite chu aboncha uvin thakhat tah in adingdoh sohkeiyun asam tauve, “Eiho koimacha in na ikile theilou diu ahi!  
9 Amavang eihon tua hi Gibeah mite hitia hi igabol diu ahi, koipenin ikisatpi masat diuham vang isan diu ahi.  
10 Iphung jouse uva hi som lah a khat cheh galsat ho neh le chah thah le a pang ding, adangsen Gibeah chunga hi phu ilah tei diu ahi, ajeh chu Benjamin mite hin Israel insunga hibang tah a hi jumna atohdoh u ahitai” atiuve.  
11 Hiti chun Israel pumpi chu abonchauvin akilungkhat un hiche khopi sat dingin akikhom soh tauvin ahi.   


12 Israel ten Benjamin mite kom'a chun thupole ho asol’un amaho chun, “Itobang lom'a nangho hin hitobang thilse hi na boldoh uhitam?  
13 Gibeah khoa konna hitobang mi engse miphalou ho chu neihin pedoh un keihon amaho chu that uving ting Israel lah a thilse hi suhthengna nei uvinge” atiuve.  

Ahinlah Benjamin ten anahsah pouvin ahi.  
14 Hiche enghotna chun amaho akhopi cheh uva kon'in Gibeah mun'ah Israel sat dingin ahung kikhom tauvin ahi.  
15 Abonchauvin chemjam lamthei cheh s26,000 alhingun amaho chu Gibeah ahunglhung tauvin ahi. Amaho hi khopi sunga ana umsa thepna giltah nei mi 700 aum’un ahi.  
16 Benjamin lah a thepna giltah nei sepai 700 ho hi aveilanga chatloh cheh ahiuvin, amaho hin songsena bom'a song apeijuleh samjang jeng jong sepkhel louhel cheh ahiuve.  
17 Israel langa Benjamin galmiho simlouvin chemjam kichoija galsat theicheh 400,000 alhingun ahi.   


18 Gal kisat masangin Israel te chu Bethel’ah acheuvin Pathen aga dongun, “Benjamin mipite khu gasat dinga koiphung pen kache masat diu ham?” atiuve.  

Pakaijin ahin donbutnin “Judah masa ding ahi” ati.   


19 Hijeh chun Israel te chu matah in athouvun Gibeah kom'ah panmun asem tauve.  
20 Hijou chun Benjamin mite chu sat dingin Gibeah ana jon tauvin ahi.  
21 Ahinlah akhopiu ngah a pang Benjamin galmi ho chu ahung potdoh un hiche nichun gal kisatna mun a chun Israel te 22,000 athat tauvin ahi.   


22 Ahinlah Israel te chu khat le khat akitil touvin animasa a akisatnau mun ma-ma achun pan alakit tauvin ahi.  
23 Ajeh chu amaho ana cheuva Bethel’a Pakai angsunga nilhah geija gakap uva hitia hi Pakai agadoh u ahi, “Keiho kache kit uva Benjamin tehi kagasat kit diu ham?” aga tiuve.  

Pakaijin “Cheuvin lang amaho khu gaki satpi kitnun” atipeh in ahi.   


24 Hijeh chun amaho ajing chun apotdoh kitnun Benjamin mite chu aga kisatpi kit un ahi.  
25 Ahin Benjamin mite chun chemjam choija galsatje them cheh Israel te chu 18,000 ana that kit’un ahi.   


26 Hiche jeh chun Israel te abonchauvin acheuvin Bethel’ah anngol pumin nilhah geijin Pakai angah agakap un ahi. Ama hon Pakai angah pumgo thilto leh chamna thilto jong abol'un ahi.  
27 Israel te chu Pakai kom'ah acheuvin “I-kati diu hitam?” tin aga dongun ahi. ( Hichelaiya chu Pakai Kitepna Thingkhong chu Bethel mun'a uma ahi  
28 Chuleh Aaron thempupa tupa Eleazer chapa Phinehas chu thempu hija ahi.) Israel ten Pakai adongun keihon kasopi teu Benjamin mite hi kasat kit dingu ham ahilouleh kasatda diu hitam?” atiuvin ahi.  

“Jingleh che kitnun Keiman amaho khu nangho khut a ka pehdoh ding ahitai,” tin Pakaijin aseijin ahi.   


29 Hijeh chun Israel te Gibeah kimvel jouse ah chun chaang apang tauvin ahi.  
30 Amaho chu anithum channin akondoh kit un, chule masanga apansatna mun uvah chun apansa kit un ahi.  
31 Benjamin mite chu amaho kisatpi dinga ahung kondoh phat un akhopi uva kon chun atoldoh tauvin ahi. Hiti chun amasa ana bolna bang-bangu chun Israel te chu tollhang leh lamlen chungah, khat chu Bethel lang jotna khat chu Gibeah langa akinungle nau mun'ah mi somthum athat tauvin ahi.   


32 Hichun Benjamin sepai ho chun, “Eihon amasa a bang-bang chun ijoukit tauve” tin asam’un ahi. Ahinla Israel te chu jam ding chuleh Benjamin mite chun ahindel diu, chujongleh hitia chu akhopi uva konna potdoh sahna ding thilgon anagon masat u ahi.  
33 Israel te sepai abulpi ho chun Baal-tamar ahunglhun phat un galsatna dingin panmun ahin latoh tauvin ahi. Langkhat ah Israel te Gibeah lhumlam'a ana kisel ho chu galsat din akiselna uva kon'in ahung chomdoh tauvin ahi.  
34 Israel sepai lah a galsatna thempen ho chu mi sangsom Gibeah khopi nokhum dingin asollut tauvin ahi. Gal kisat chu akhoh lheh jengin Benjamin ten amanthahna diu ahilam akihet pouvin ahi.  
35 Hiti chun Pakaijin Israel mite chu Benjamin mite chungah gal ajosah in hiche nikho chun Israel ten Benjamin sepai te chemjam'a galsatje them cheh 25,100 athat un ahi.  
36 Hichun Benjamin ten gal alel diu chu akimuchet tauvin ahi.  

Israel te chun Gibeah nokhum dinga changpanga akoihou chu akisonpi jeh un Benjamin sepai hoa kon chun anung chonun ahi.  
37 Hijou chun ana changpang ho jouse chu muntin'a kon'in ahung potdoh un khopi sunga um jouse chu athat tauvin ahi.  
38 Ama hon ana kihoutoh masat nau dungjuijin khopi sunga chun meikong khu lentah agah kondoh sah tauvin ahi.  
39 Israel ten hiche meikhu chu amu phat un, amaho ahung kileheijun Benjamin sepai te anokhum tauvin ahi.  

Hiche achun Benjamin gal-hang hon Israel te somthum athat’un ahileh “Eihon ina kisatto nau masa tobanga chu tua jong ijokit u ahitai” tin kholhang asam tauvin ahi.  
40 Ahinlah Benjamin sepai ho chu akinung hei uva avet uva ahileh khopi sung muntinna konna meikhu kitungdoh jeng chu amu uvin ahi.  
41 Israel mite chu akinung heijun akisatpi tauvin ahi. Hiche phat chun Benjamin mite chun amanthahna diu chu ahunglhunga ahitai ti ahedoh tauvin ahileh atija lheh tauve.  
42 Hijeh chun akinung heijun Israel mitea kon chun ajam’un gammang lah adel tauvin ahi. Ahinla ajamdoh jou pouvin ahi, chuleh akhopi vella konna hungdoh ho jong chu aban thagam tauvin ahi.  
43 Israel miten Benjamin mite chu aum kimvel’un, chuleh adellun Gibeah solanga aphapa uvin ahi.  
44 Hiche ni chun Benjamin mite lah a gal-hatpen ho 18,000 athat tauvin ahi.  
45 Ahoidoh ho chu gammang le Rimmon songpi bel dingin ajam tauvin ahi, ahinla Israel ten amaho lah a 5,000 chu lampiah athatpa tauvin ahi. Ama hon adelpeh kit nalaijun Gidom kom'ah 2,000 anathat kit nalaijun ahi.   


46 Hiche nikho chun Benjamin phungmi chemjam mangcha a galsat hat cheh 25,000 athiuvin,  
47 Amoh cheng mi 600 chu Rimmon songpi langah ajamlut un hichea chun lha li sungin achengun ahi.  
48 Chuleh Israel te chu ahung kile uvin khopiho sunga cheng jouse ahin bantha uvin, mipi ahin gancha ahin amu amangu chu abantha soh jengun ahi. Ama hon ahunglut lutnau khopi jouse jong chu ahin ban hallhah jengun ahi.    

Israel ten Benjamin Phung Mite Jiding Aholpeh U 
 

1 Israel ten Mizpah a kihahselna khat aneiyun, “Eihon Benjamin phung mite pasal ho hi ichanu teu ipehlou diu ahi” atiuve.  
2 Chuin Israel mipite chu Bethel’ah acheuvin Pakai angah nilhah geijin lungna tah leh lainatah in akapmun ahi.  
3 Amaho apeng jah jengun, “O Pakai, Israel Pathen, Israel sunga i-atileh hitobanga hi lhunga hitam? Tun kaphung lah uva khat hi Israel a kon'in amangthah tai!” atiuve.   


4 Ajing jingkah matah in mipi ten maicham khat asem’un pumgo thilto leh chamna thilto abol’un ahi.  
5 Hijou chun ama hon aseijun, “Eihon Pakai angsunga Mizpah mun'a ikikhop uva chu Israel phunglah a koipen ahung panglou um am?” atiuvin ahi. Hiche pet a chu ama hon kihahselna gimnei tah ananei uva koi hileh ahung panglou chu thadoh jeng ding ahi ana tiu ahi.   


6 Israel ten asopiu Benjamin dingin lunghemna aneiyun hitin aseijun ahi, “Tunin Israel phunglah a khat hi amahthah tai.  
7 Eihon athimoh mi themkhat dinga hi aji diu iti ingaito peh diu hitam? Eihon la amaho kichenpi dinga ichanu teu ipeh louhel diu ahi, tia kitepna ineiyu ahitan,” akitito tauve.   


8 Ama hon aseijun “Pakai anga Mizpah mun a ikikhop pet uva chu Israel phung holah a konna koipen ham ahung pang louva chu?” atiuve. Hiti chun ama hon Jabesh-gilead a kon'in koimacha ahungpang poi ti amudoh tauvin ahi.  
9 Ajeh chu ama hon mipi ho chu asimtoh uleh Jabesh-gilead mi khatcha ana pang pon ahi.   


10 Hijeh chun mipi chun ama hon gal-hat cheh 12,000 alhengdoh un Jabesh-gilead mite chu numei chapangho geiya gathat dingin asol’un ahi.  
11 Ama hon aseijun, “Hitia hi nabol diu ahi, pasal ho jouse leh nungah pasal toh lumkhomsa jouse jong nahin suhmang sohkei diu ahi,” atiuve.  
12 Ama hon Jabesh-gilead a chengho lah a chun pasal toh lumkhom khaloulai cheh nungah theng 400 ahin mu uvin amaho chu Canaan gam Shiloh mun’ah ahin puilut un ahi.   


13 Israel khoppi pumpi chun Rimmon songpia kisel Benjamin mite athimoh ho kom'a chun chamna thulhut ding mi asol’un ahi.  
14 Hiti chun Benjamin miho chu a inmun a ahung kileuvin chuleh Jabesh-gilead a kihinghoi numei 400 ho chu amaho jidingin apeuvin ahi. Ahinla numei ho chu amaho abonchauvin achangsoh jou pouvin ahi.   


15 Mipi ho chu Benjamin dingin ana lunghem lheh jengun ahi, ajeh chu Pakaijin Benjamin chu Israel phung lah a akeh lhah ahitan ahi.   


16 Hijeh chun khoppi lamkai ho chun, “Benjamin phunga numeiho lah athigam tan, tua amoh chengho jiding chu iti iholdoh diu hitam?” atiuve.  
17 “Israel phungkhat chu moh manthah thei louding ahi. Benjamin phung chu ahung kidodoh theina ding lampi iholdoh diu angaije” atiuve.  
18 Ahinlah eihon amaho jidinga achanu pipen pen chu Pathen sapset chan dinga kihahselna gimnei tah inabol’u ahijeh a chu amaho dinga ichanu teu ipethei pouvin ahi” atiuve.   


19 Hiche jou chun ama hon kumseh a Shiloh mun'a Pakaiya dinga kut kibolji chu ahin geldoh un ahi. Hiche Shiloh hi Lebonah lhanglam, Bethel sahlam Bethel’a konna Shechem’a lamlen solama um ahi.  
20 Ama hon numei changlou lai Benjamin mite chu aseipeh un, “Cheuvin lang lengpi leiya khun gakisellun lang,  
21 Shiloh nungah ho khu laam dinga ahung potdoh tengu leh lengpi leiya kon'in hung lhaidoh unlang mikhatnin khat cheh gakimat uvin lang Benjamin gam na inlang uvah kipuilut unlang kichenpi uvin,” ati tauve.  
22 Apateu ahilouleh asopi teuvin keiho kom'a ahung uva kiphinna ahung nei uva ahileh keihon amaho jah a, ‘lunghang hih un, amaho khu khoto jouvin, na chanu teu chu phalpeh jengun, keihon Jabesh-gilead ka suhmang uchun aji diu kamujou peh tapouve, chuleh nangho na nopna tah uva na chanu teu napeh u ahilou jeh in nakitep nau chu na sukeh deh pouve tiuving ting anajol lungdam nauvinge,” atiuve.   


23 Hiti chun Benjamin mite chun aseipeh bangun ana bol tauvin, nungah ho chu alampet uchun mikhat in khat cheh akimat un aji dingin akilhoh doh tauvin ahi. Ama hon agam langa akileuvin akhopiu akisemphat un chennan anei tauve.   


24 Hiche jou chun Israel mipite jong akipatdoh un ama insung leh aphung dungjuijin ama-ama in cheh a akile tauve.   


25 Hichelai khanga chun Israel ten leng ana nei pouvin, mipi ho chun ama mitvet a dih asah dungjui cheh in ana chon’un ahi. ✡   

Joshua 15:63; 2 Samuel 5:6; 1 Thusimbu 11:4

✡ 1:27
Joshua 17:11-13

✡ 1:29
Joshua 16:10

✡ 2:9
Joshua 19:49,50

✡ 9:53
2 Samuel 11:21

Minbu 20:14-21

✡ 11:18
Minbu 21:4

Minbu 21:21-24

Minbu 22:1-6

✡ 11:35
Minbu 30:2

Ruth Lekhabu Sung Thu Umdan  

Ruth nikho lai chun thil thum nasatah in ana doudal in—Hiche phatlai miho chun numei le chapang ho ana jabol un, hinlah hitobang jabolna chu Ruth ana chang joupoi. Numei chu ajipa chunga kingai ahi in, hinlah Ruth meithai anahi e. Hiche Nam mite chu kinaicha jeng ahiuvin, hinlah Ruth gamdang mi ahi. Thusim’a kon mudoh chu Pakaijin gamdang nu hi akithopin chule gim le hesoh akon ahuhdoh ahi, ti akichen e. Hijeh chun Ruth Lekhabu nasim’a kon a hi kinepna namu tei ding ahi. Ajeh chu Pathen'in panpi ngaite apanpi, ti kicheh tah a na hetdoh thei ding ahi.  

Ruth lekhabu hi ngailutna thusim jeng ahin, khatvei nasim’a kon nasim nom jing ding ahi. Ruth le Naomi hesoh akon ngailut nan alethuhna na mudoh ding, Pathen panpi a kon Ruth le Boaz kimuto chule ngailutna a adim lhon, hiche ngailutna chun Judah te le Gentile te kichen theina ahungsoh dohtan, Huhhingpu Jesu pen ding jong avetsah in ahi. Ruth lekhabu hi vaichatna akon haosatna, meithai a kon jinei theina, namdang akon Israel mi sona aphotchet ahi.  

Ruth Lekhabu Jihpa Chule Ajih Kum  

Israel te pomdan in Samuel jih ahi akitin, hinlah koipen in ajih hetchet ahipoi. Chule hiche lekhabu hi Thutan Vaihom ho phat laiya kijih ahin, hichu 1375-1050 BC sung’a kijih ahi.  

Koi Henga Ajih Ham  

Ruth lekhabu hi Israel mite dinga kijih ahi. Israel miten namdang ahinkhompi theina diuva kijih ahi. Ruth lekhabua hin Pathen thucheng seidoh ajaolou vang'in, Pathen natoh hi kicheh tah a mudoh ahi. Ajeh chu Ruth le Boaz kichenna hi kidangtah Pakai natoh ahin, hiche lungset thusim’a kon hin David chilhah te chule huhhingpu Jesu akon ngailutna avetsah in ahi.   

Elimelech Leh A Insung Miten Moab Gam Ajot U 
 


1 Israel te lah a thutan vaihom hon vai ahop laijun gamsung’a kel nasatah ahunglhung tan ahi. Hijeh chun Bethlehem a kon'in Juda mi khatnin ajinu leh acha teni akipuijin Moab gam’a cheng dingin achetan ahi.  
2 Hiche pa min chu Elimelech ahin ajinu min chu Naomi ahi. Acha teni min chu Mahlon leh Chilion ahi. Amaho hi Judah gam Bethlehem’a konna Ephrath mi ahiuvin, Moab mite gam alhun phat un hichea chun acheng tauvin ahi.   


3 Hiche jou chun Elimelech chun, ajinu Naomi leh achapa teni chu dalhan ana thitan ahi.  
4 Achapa teni chun Moab numei akichenpi lhon'in, khatnu min chu Orpah ahin chuleh khatnu chu Ruth ahi. Ahinlah kum som jou don’in,  
5 Mahlon leh Chilion chu athi lhon tai. Naomi chu ajipa leh acha teni geijin adalha tauvin ahi.   

Naomi Le Ruth Bethlehem’a Ahung Kile 
 

6 Moab a aumna a konna chun Pathen'in Judah phatthei aboh in, chang leh mim asuh neng peh kittai tithu Naomi in ajatan ahi. Hijeh chun Naomi in amou teni kipui a Moab dalha a agamlam a kile kit dingin aki gotan ahi.   


7 Amou teni chutoh achennau gam'a konna kipatdoh a Judah gam lang jonkit dingin ahung kipatdoh tauvin ahi.   


8 Ahinlah lampi achun Naomi in amou teni kom'a hitin aseijin ahi, “Na inkote kom lang’a kile kit lhon tan naji teni ding leh keima dinga na phatna lhon jeh in Pakaijin phatthei naboh lhon hen!”  
9 “Pakaijin lungmong in najinei sah lhon hen lang phatthei naboh lhon tahen” ati. Hichun kivailhah nan aki chopto uvin akika uvin achiplha tauvin ahi.   


10 Ahin amou teni chun adonbut in “Kanompoi, kilhon uhitin na mite kom lang’a keini jong kahung nom lhon e,” atilhon'in ahi.   


11 Ahinlah Naomi in adonbut nin, “Ibola keitoh iche khom diu ham?” Keiman nangni toh kicheng thei ding nao kanei kitthei beh ding ham?  
12 Hithei ponte kamou teni, nanu napa lhon in'ah kile lhon tan, keima hi la jinei kit dingin kateh valtai. Tujan tah jeng jong hin jinei thei kit ding hileng chapa nei pai jeng thei ding hijong leng, chutileh ipi ham?  
13 Midang toh kichen ding nom louvin hiche teni chu ahung let lhon na ngahdoh jou lhon nadem? Ahipoi, hithei mong-mong louding ahi, kamou teni! Nangni ding gelnan kei kalung akham lheh jenge, ajeh chu Pakai ama tah in nangni jeh a hi eijeplo ding ahi,” atipeh lhon tan ahi.   


14 Hichun avellin akikato kit tauve, hichun Orpah chun atehpi chu vailhahnan achop in adalha tai, ahin Ruth vang chun atehpi akolchah den tan ahi.  
15 Naomi chun Ruth kom’ah, “Ven, na unu khu a pathen kom leh amite kom’ah akile kittai, nang jong hitia khu naum ding ahi,” ati.   


16 Ahin Ruth in adonbutnin, “Nangma ka dalhah a kinungle dingin neijol jol tahih in, na chena channa kache ding, na chen chenna a kachen ding, namite chu kamite hi ding, na Pathen chu ka Pathen hi ding ahi.  
17 Nathi thina a kathi ding, na kivuina mun a chu ka kivui ding ahi. Thinan eikhen lhon tilouva thil danga ka kikhenpi pou-pou leh Pakaijin ka chunga thu tan jeng hen!” ati.  
18 Hichun Naomi in, Ruth chun kilhonpi tei ding lunggel dettah anei amudoh phat chun imacha asei tapoi.   


19 Hiti chun ani lhon'in akipat lhontai. Bethlehem alhun lhon phat in, khopi miho chu akiling jeng tauvin ahi. Anumei te ho chu akihouvun, “Hiche khu Naomi hilou ham?” akitiuve.   


20 Amanun adonbutnin, “Naomi jong neiti tahih uvin, Marah joh neiti jouvin, ajeh chu Hatchungnung Pathen'in ka hinkho hi khaleuva eikoi ahitai,” ati.  
21 “Keima bulhingset a potdoh kahin, ahinlah Pakaijin ahom keovin eihin lepui kittai. Pakaijin hichan geiya eibolgimta a nang hon Naomi neiti nahlai diu ham? Chuleh Hatchungnung Pathen'in hichan geija hi hamsetna eilhut khum hitalou ham?” ati.   


22 Hiti chun Naomi chu Moab gam'a kon'in amounu Moab numei khangthah cha chutoh ahung kile lhon tai. Amani Bethlehem ahung lhun lhon hin sakolchang at akipantai.    

Ruth In Boaz Louva Na Atoh 
 

1 Tun hiche Bethlehem ahin mihaotah leh mithunei tah khat amin Boaz kitipa chu ana umin ama chu Naomi jipa Elimelech sopi anahi.   


2 Nikhat hi Moab numeinu Ruth chun Naomi kom'ah, “Keima hi nei sol'in lang chang-at ho lah a che ing kating, koi hijongleh khotona einei pou-pou kom’ah changkhai gahol tange,” ati.  

Hichun Naomi chun ajah a “Chanu, che jengin,” ati. ✡  
3 Hiti chun Ruth chu akipatdoh in chang-at ho nung langa chun achen, changkhai ho chu achom pan tan ahi. Hitia changkhai achomna loulai chu atehpu Elimelech sopipa Boaz loulai ana hikha in ahi.   


4 Hitia changkhai ana kichom lai pettah chun Boaz chu Bethlehem’a kon'in ahungin “Pakaijin na umpiu hen,” atin, ama hon jong “Pakaijin phatthei naboh hen” atiuve.   


5 Hichun aman tohvaihompa kom’ah chun, “Hichea numei khangdong nu khu koiham? Koiya kon ham?” tin adong'e.   


6 Tohvaihompan ahin donbutnin, “Amanu khu Moab numei Naomi toh hung kinungle khom numei chu ahi.  
7 “Amanu hin tujingkah chun chang-at ho nung langa akhaiho hi kaki donkhom thei ding ham tin eina dongin ahi. Chomkhat cha jong touthim man louvin anatoh ding toh nan akisalel lheh jeng e,” tin adonbut in ahi.   


8 Hichun Boaz chu Ruth kom'a chun achen ajah a, “Ngaijin ka chanu, changkhai nakihol sung hin keiho kom’ah um jengin, koima dang louva che hih in, kalouva natong numeiho nunga hin um jengin.  
9 Achang atna mun u melchih inlang chule anung’u jui jengin, gollhang ho hin nadai chatvai louna diuva keiman kagihsal ahitai. Nadang achah teng twikul'a konna aga dop u twi khu don jengin,” atipeh tan ahi.   


10 Ruth chu akengphang’a abohkhup jengin hiti hin kipathu aseije, “Keima hila gam chommi kahin, i-atileh hibang lom'a hi nei khoto hitam?” ati.   


11 Boaz in adobutnin, “Ken nangma kahenai,” ati, “chujongleh najipa athijou nung’a nangin ichan geiya natehpi khohsahna neitah a nahin jen hitam, chujongleh ichan geija nagam leiset nanu leh napa nahin dalhah a gam chombeh miho lah a hi nahung chenkhompi jeng ham tijong kahei.  
12 Alhaving noija nahung kipehlutna Pakai, Israel Pathen chun na thilpha bol ho jeh hin phattheina lhingset in nape tahen,” ati.   


13 Ruth in adonbut in, “Pu, kachunga nalung lhaina umjing tahen, na natongho lah a khat jeng jong kahilou vang'in nangin khotona neitah in thu naseijin nei lhamon’e,” ati.   


14 Sun-an nehphat in Boaz in amanu chu akouvin, “Hilanga hungin lang bu hung nen, na changlhah chu lengpi thei twi lah ahin sulut inlang nen,” ati. Hiti chun Ruth chu chang at holah a chun atouvin ahileh, Boaz in aneh ding changlhah apen, aman jong a oivaset anen, aneh moh themkhat jong anei nalaijin ahi.   


15 Ruth chu natonga akilekit phat in, Boaz in agollhang ho chu thu apen, “Amanu hi jada hih un, nalah uva changvui chu kilo khomsah un,” ati.  
16 “Sakol changvui ho chu alomlah a kon’in ladoh unlang amanun akilo ding gunset in selhah peh jengun, hichu kilhen sah unlang sugenthei hih un!” ati.   


17 Hiti chun Ruth in nilhum keijin chang chu akidon khomin achangho chu ajeplhah phat in abeng chu adimset tai.  
18 Amanun hichu khopi sunga atehpi kom’ah apolut in avetsah in achanglhah nehmoh akhenpeh jong chu apetan ahi.   


19 Naomi’in, “Chang hijatpi hi hoilanga nagalo khom ham? Pakaijin nahin kithopi pa hi phatthei boh hen!” ati.  

Hichun Ruth in atehpi kom’ah chun changkhai aga kidonna louneipa thu chu aseipeh tan ahi. “Tuni kagatohna louneipa chu Boaz ahi,” ati.   


20 “Ama chu Pathen’in phatthei boh hen!” atin, Naomi’n amounu jah a chun hitin aseipeh tai “Aman hitobang khotona anei hi eini chung’a ahin, chule najipa chung’a ahi. Amapa hi i-insung’u kiledohsah thei ikinaipi pen khat u chu ahi,” ati. ✡   


21 Ruth’in aseibe in, “Boaz in hungkit inlang chang-at hi akichai kahsen, changvo ho lah a hi kaum khom jingna diuvin eiseipeh in ahi,” ati.   


22 Naomi’n, “Aphai, ka chanu aman naseipeh bang-bang hin chonin, hiche chang-at hi akichai kahsen a nungah ho lah a chun um'in, loumun danga che hih in, min nadai chatvai thei ahin ama louva vang hi imacha tilou ding ahi,” atipeh e.   


23 Hiti chun Ruth jong Boaz loulai achun sakol chang-at kichai kahse chun anumei hou toh atongkhom’in, changkhai chu akilokhom’in ahi. Chuleh sakol chang leh suhlou chang-at kichai kahsen changkhai akichom tai, hiche sungse hin ama atehpi toh aum khom jing jengin ahi.    

Changphol'a Ruth Le Boaz 
 

1 Hiti chun nikhat Naomi in Ruth kom’a chun, “Ka chanu keiman na inchen theina ding ngaito peh leng hichu nang dinga pha ding ahi.  
2 Boaz hi eini dinga ikinaipi pen i-inko’u khat ahi, chule khotona neitah anungah goiho toh natoh khomsah jing ahi. Tujan’a hi aman achangphol’a sakol chang aden ahi.  
3 Hijeh chun kasei bang-bang hin bollin, “Kisil thengsel inlang thao kinunlang navon hoipen kivon inlang, achangvohna phol'a chun gachesuh in ahinla aneh a adonchai tokah in Boaz chu kimusah hih in.  
4 Alup tengleh alupna mun chu melchih in, chuteng chenlang akengphang chu hohdoh inlang hilai mun’ah chun lum in. Hiteng chuleh aman nabol ding nahin seipeh tante,” ati.   


5 Ruth in adonbut in, “Bollin nati tichu kabol jeng ding ahi,” ati.  
6 Hiche jan chun amanu jong achesuh in atehpi’n bol ding’a aseipeh jouse chu abol tan ahi.   


7 Boaz chun aneh a adon jouva chuleh lung kipah tah a aum jouvin Boaz chu achang kiset vumna pang’a chun agalum tan ahi. Hichun Ruth jong kangchan aga vahlut in, akengphang teni ahohdoh in alumtai.  
8 Jan khangkim donin Boaz chu ahung kin khang in, agah kihei leh akengphang kom’a numei khat analup chu amudoh tan ahi.  
9 Hichun aman jong “Koi nahim?” tia adohleh, numeinu chun ahin donbut in  

“Keima nasohnu Ruth kahi, napon chu keijong neihin silpeh in ajeh chu nangma hi insungmi kinaipi pen chu nahi,” ati.  
10 Hichun Boaz injong aseijin, “Ka chanu Pakaijin phatthei naboh hen, nangman natoh masat thilpha sanga jong tua hi aphacheh nabol kit ahitai, hao hen vai jongleh gollhang ho joh hol louva umah nahi.  
11 Chuti ahile, tun ka chanu lungkham hih in keiman bol dinga lom ho chu hinbol nange, ajeh chu hiche khopi sunga mijouse hin nangma hi numei phachom tah nahi ahet sohkeiyu ahi.  
12 Keima hi na kinaipi insungmi chu kahinai ahinla kei sanga na kinaipi khat aum nalai in ahi. ✡  
13 Tujan geh khovah den inlang, jingkah teng ama chun phung kinaipi toh dingdol kin na bolpeh leh apha ahi jenge, ahinlah aman hichu abolnom louva ahileh hingjing Pakai min'a kasei ahi, keiman na bolpeh nang'e, tun jingkah geijin umtan,” ati.   


14 Hiti chun Ruth jong Boaz kengphang bulla chun jingkah geijin alum’in, ahin jingkah lang kungbul le mi kimah donin athoudoh in Boaz in, “Hiche changvohna phol'a hin numei aum'e ti koima chan hetda hen,” ati  
15 Hiche jou chun Boaz in amanu kom'a chun, “Napon chu hin phan” atin sakol chang chu atena dim gup jen asempeh in akiputsah tai, hiti chun khopi sung lang’a chun achetan ahi.   


16 Ruth chu atehpi kom alhun phat in Naomi’n, “Ipi toh nagabah hinam?” atileh,  

Ruth chun Naomi chu Boaz in abolpeh jouse chu aseipeh tan ahi.  
17 Chuleh Ruth chun aseijin, “Natehpi kom'a sagoh keuva nakinung le louding ahi tin sakol chang atena dimgup eihin pohsah e,” ati.   


18 Hichun Naomi’n amanu kom'ah, “Ka chanu, itobang thil hung sohdoh mong-mong am ti ijah kahsen ngah hat in, amapa chun tunia hi thil khat atohlhah tokah a umthim louhel ding ahi,” ati.    

Boaz In Ruth Akichenpi 
 

1 Boaz chu khopi kelkot phunga ache touvin hikom'a chun agatou tai. Hiche pettah chun insung kinaipipen atipa chu ahungin ahileh Boaz chun akouvin, “Golpa, hungin lang hichea hin tou tadin kasei nomkhat aum'e,” atin ahi. Hichun amani chu atoukhom lhon tan ahi.  
2 Chuin Boaz in khopi sunga lamkai som akou khom'in athu hetoh dingin atousah in ahi.  
3 Hichun Boaz in insung kinaipi pen kom'a chun hiti hin aseitan ahi. “Moab gam'a konna hung kile kit Naomi chu nahen ahi. Ama hin ikinaipi Elimelech gam chu ajoh in ahi.  
4 Keiman nakom'a ka seinom chu ahileh hiche hi na lhatnom leh kilhatnin kati ahi. Agam chu nadei leh hiche ahetoh mi hijat masanga hin kichoh jengin, ahinlah nangin nadei louva ahileh tutun nei hetsah jengin ajeh chu nang banna alhat thei akinaipi chu kei kahi,” ati.  

Hichun mipa chun “Aphai, keiman kilhat nang'e,” tin adonbut in ahi.   


5 Hijou chun Boaz in ama kom'a chun hintin aseije; “Aphai, Naomi gam chu nachoh dinga ahileh Moab meithai nu Ruth jong hi na kichenpi ding ahi, hitia chu amanun cha anei teng ajipa min chu aput ding insungmi hina a agam chu nanga hi ding ahi,” ati.   


6 Akinaipi penpa chun ahin donbut in hitin aseipeh tai, “Chuti ding ahileh keiman lhat jou ponge, ajeh chu hichun keima gam eisuhboi peh ding ahi, hijeh chun nangin kilhat tan,” ati tai.   


7 Tun hiche lai khanga chun Isreal te lah a chun chena dan khat ana um'in mikhat touvin thil achohna ding athaneina chu mikhat kom'a apehdoh a ahileh akengkoh chu asutna ama pa chu apeh ding ahi. Hitia chu mipi hetna kikhut lhehna chu kisudetji ahi. ✡  
8 Hiti chun a insung kinaipipen pa chun akengkoh chu asutlhan Boaz kom'a chun aseitai, “Nangin kilhat tan,” ati.   


9 Hichun Boaz in upaho leh avel'a ding mipi ho jah a chun “Tunia hi keiman Naomi khut a kon'in Elimelech, Chilion le Mahlon nei jouse aboncha kachoh ahitai.  
10 Chujongleh gam jouse puma hi Moab numei Ruth kitinu Mahlon meithainu jong hi kaji dinga kachan tha ahitai. Hitia chu amanun cha pasal ahin'a, athisa ajipa insung min hi atundoh a, hiche achennau khopi sunga hi a insung thil le lo jouse jong hi agouva kisim ding ahi. Nangho jouse hi tunia ahetoh nahi tauve,” ati. ✡   


11 Hichun upaho leh mipi kelkotna ding ho jouse chun ahin donbut uvin, “Keiho ahetoh kahiuve, Pakaijin hiche numei na insung’a ahunglut hi Isreal nam hung kondohna Rachel leh Leah toh bahsah hen! Nang jong Ephrathah bangin pungin lang Bethlehem a minthang tahen.” atiuvin ahi. ✡  
12 “Chuleh Pakaijin hiche khangdong numeinu a kon hin i-puluiyu Judah leh Tamar chapa Perez tobangin chilhah tamtah nape hen!” atiuve. ✡   

Boaz Chilhah Ho 
 

13 Hichun Boaz in Ruth chu a in'ah akipuilut in hiti chun amanu chu amapa jinu ahung hitai. Aman amanu chu aluppin ahileh Pakaijin nao ahin vopsah in, amanun chapa khat ahin hingtai.  
14 Hichun khopi sunga numeiho chun Naomi kom'ah “Na insung’a gam ngah ding nahin tundoh peh a Pakai chu thangvah in umhen! Hiche chapang hi Isreal nam sung’ah hung minthang hen.  
15 Ama hin na khangdong sah kit henlang chuleh nateh lang hinkho hi nahin vetsui peh tahen. Ajeh chu ama hi nahin ngailua na mounu cha ahin chapa sagi nanei sanga phajo ahi,” atiuve.   


16 Hichun Naomi chun hiche naosen chu akipom in a-optoh asipbeh tan ahi. Aman ama cha mong-mong bangin akidon tan ahi.  
17 A inheng numei hon, tun Naomi’n cha aneikit tai. Chuleh ama hon amin chu Obed asah tauve. Ama hi Jesse pa ahung hin David pu ahung hitai.   


18 Hiche hi apuluiyu Perez son achilhah ho chu ahung hitauve:  

   
 
Perez hi Hezron pa ahung hi.   


19 Hezron hi Ram pa ahi.  

Ram hi Amminadab pa ahi.   


20 Amminadab chu Nahshon pa ahi.  

Nahshon hi Salmon pa ahi.   


21 Salmon hi Boaz pa ahi.  

Boaz hi Obed pa ahi.   


22 Obed hi Jesse pa ahi.  

chuleh Jesse hi David pa ahi.   



✡ 2:2
Thempu Dan 19:9,10; Danbu Ni Na 24:19

✡ 2:20
Thempu Dan 25:25

✡ 3:12
Ruth 2:20

✡ 4:7
Danbu Ni Na 25:9

✡ 4:10
Danbu Ni Na 25:5,6

✡ 4:11
Semtilbu 29:31

✡ 4:12
Semtilbu 38:27-30

SAMUEL  

LEKHABU KHATNA  

Samuel Lekhabu Khatna Sung Thu Umdan  

Samuel lekhabu tenia hin, tukhang idinmun utoh kitoh in thil phabep aum'in ahi. Hatsahna le lungsatna ato hou na simdoh akon nangman jong thil tampi na lamdoh thei ding—chule hinkhoa hin Pathen beijin ima ahi theipoi, ti nahetdoh ding ahi. Chujongleh Pakai, Pathen hi amite chunga akitah jinge, ti Samuel lekhabu khatna hin aphong doh e.  

Hiche lekhabu nasim akon a hi Israel te chunga vaihom lamkai chu Pathen mi ham ahilouleh Pathen mi hilou ham, ti na hetdoh ding ahi. Hiche lekhabua hin Saul lengpa le David lamkai ahina lhon akibah louna aum'e, ti kicheh tah in aseijin ahi. Hinlah ani lhon’a Pathen thaonu chang ahi lhon'in chule thil tampi jong atongdoh lhon'in ahi. Chujongleh ani lhon'in alosam kit lhon'in, chonset achun alhalut lhon tai. Hiche lamkai teni kah a akikhehna lhon hi ipi pen ham? Saul chun achonset aselmang kigon, David chun kisih a lunghei ding, atin ahi.  

Koima achamkim aumpon, ibonchauvin ilhasam sohkeiyun, ahin hiche lhahsamna chu hinkhoa thusim achaina ahipoi. David banga lungput dalha a Pathen henga kile kit ding phajo ham, ahilouleh Saul banga mihem maivea chonset phondoh louding phajo ham? Hiche teni lah a hi hoiche pen nalhen ding ham? Hiche ivetkah teni uva kon a hi hoiche nalhen’a chule hoiche pen na peldoh ding ham?  

Lekhabu Jihpa Chule Akijih Kum  

Koipen in ajih ham ti akimin phah pon ahi. Hinlah Samuel themgao, Nathan le Gad in hiche thucheng jouse hi ana khol khom uva (1Chro. 29:29), hichu Samuel Khatna le Samuel Nina a kigom khom ahi.  

Hiche lekhabu hi 925 BC vel’a kijih hidin ginchat ahin, chule sahlam le lhanglam kihop khen jou 930 BC vel’a ana kijih ahi.   

Elkanah Le A Insung Mite 
 


1 Masang laiyin Elkanah kiti mikhat Ramah kho thinglhang gam molsang Ramathiam Zophim mun’ah anachengin ahi. Ama chu Jeroham chapa, Elihu chapa, Tohu chapa, Zuph chapa, Ephriam mi ahi.  
2 Elkanah in ji ni aneijin, Hannah le Peninnah ahi. Peninnah in cha aneijin, ahin Hannah vang'in aneipoi.   


3 Elkanah hi kumseh leh Shiloh a Pakai van gam sepai te henga gan kilhaina maicham semdin acheyin ahi.Hiche lai chun Eli Pakai thempu pan chapa ni aneijin ahi, amani min chu Hopni le Phinehe ahi lhon'e.  
4 Elkanah hin gan kilhaina abolni tengleh achan dingdol sachan chu Peninnah le achate apeyin ahi.  
5 Chule Hannah angailut jeh chun, Pakaijin anaobu akhapeh jeh chun, sachan chan khat bou apeyin ahi.  
6 Chumale Pakaijin Hannah chu anaobu akhapeh jeh chun, Peninnah in jong Hannah chu noise tah in alunghan han nadin totnopnan abolyin ahi.  
7 Kumlhun seh leh abang-bang ahiyingin-Hannah Pakai hou dinga Hou-In'a achetengleh Peninnah kitinu hin phin lunghang jin , hijeh chun amanu akapin anjong aneji tapon ahi.   


8 “Ipi jeh a naka ham, Hannah?” Elkanah in adongin, “Ibola an nelouva umah nahim? Chule ibola lungkhama um nahim? Kei neinei hime-chapa somkhat neiho sanga kaphatchom joh louham? ati.   

Hannah Chapa Dia Ataona 
 

9 ama hon Shiloh’a gan kilhaina anneh, twidon achaiphat’un, Hannah akipatdoh in taodingin achetai. Eli thempu chu Pakai Hou-In khombul khatna touna chunga touva ahi.  
10 Hannah vang chu lhase beh seh jengin, Pakai henga ataovin, lhasetah in akapjah in ahi.  
11 Chule amanun kitepna khat aneijin, “O Van gam Sepai te Pakai, gentheiya ka kana neihin velhin lang kataona neihin ngailhah peh inlang ‘chapa khat neipetan,’ ” ati. ✡   


12 Amanu Pakai henga ataopet’in Eli thempun ane phunchu ana mulhin ahi.  
13 Anephu achaloh chu amun, ahinlah ataogin aw chu ajapoi, ageldan in amanu hin ju adonkham hinte ati ahi.  
14 Aman Hannah jah a “Hilai mun'a hi jukham puma nahung ham? Najukham chu paidoh loijin,” ati.   


15 “Kahipoi, kapu!” tin adonbut’e, “Keiman ju kadonpoi, chule khamnathei ho jong kadonpoi, ahinlah kei hi numei genthei chungnung kahi, Pakai agsunga hi kahinna pumpia thuseijoh kahi bouve,” ati.  
16 “Keima numei phalouvin neigel hihbeh in! Ahinlah lung genthei puma taojing jengjoh kahi bouve,” ati.   


17 Hiche chung thu ahin Elin hitin ana seipeh in ahi, “Lungmongin chetan, Israel Pathen'in nathilthum jouse chu nasan peh intin phatthei naboh hen.”   


18 Hannah in jong, “Oh hepu kakipah e!” atin, akinunglen an anepantai, alungkham tapon ahi.   

Samuel Ahungpen Le Akilhandohna 
 

19 Ajingkah khovah matah in a insung pumpi athouvun, Pakai houkit dingin ache tauve. Chujou’in ain’u Ramah ah ahung kile kit tauvin ahi.  
20 Chule Hannah chun aphat chan, naosen pasal khat aneitai. Amanun jong amin Samuel asahtai, ajeh chu “Ama ding’a hi Pakai kom'a kathum ahi,” ati.   


21 Akum kit in Elkanah le a insung mite jouse kum kichaiya gan kilhaina-a Pakai hou dingin akitol kit tauve.  
22 Ahinlah Hannah chu anache tapon ahi. Ainneipu kom'ah hitin aseijin, “Naosen aletdom kahsen ngah hitin kumkit tengleh keiman hinpui ingting, imatih chana dingin Pakai toh umden tante,” ati.   


23 Nasei chu aphaselle tin Elkanah in pha asatai. “Tutadin hichea hin uminlang, Pakaijin nakitepna banginnapanpi hen.” Hijeh chun amanu inah aumin, naosen aletdom kahsen aumpin ahi.   


24 Chuin naosen ahunglet domphat in, Hannah in Shiloh a pon-in ah ahinpuiyin ahi. Ama hon bongchal kumthum lhingsa khat toh ahinpui thauvin, changbong neldisel Ephah dimkhat toh apon lengpitwi peng thei khat dimset toh akidop’in naosen chapang chu Shiloh khoa Pakai houna in ah ahin puilut tai, naosen chu chapang chabou ahi nalaiye.  
25 Bongchal atha jou phat’un ama hon naosen chu Eli thempu kom ahin puilut tauve.  
26 “Kapuu, neigeldoh em?” tin Hannah in adongin ahi. “Keima kum tampi hilai mun'a Pakai henga anatao jing numei nu chu kahi,” ati.  
27 “Pakai kom'a hiche chapa hi eipeh dia ana taojing kahin, Pakaijin kataona eidonbut pen tan ahi,” ati.  
28 “Tun keiman ama hi Pakai henga kahin pehdoh ahitai. Ahinkho lhumkeiya dinga kapehdoh ahitai. Hichun ama hon hikom'a chun Pakai chibai aboh tauve.    

Hannah Thangvah Taona 
 

1 Chuin hiti hin Hannah ataovin:  

   
 
“Ka lungsung Pakaiyah akipah jinge!  

Pakaijin eihatsah tai. ✡  

Tun kamelma te donbutna ding kanei tai;  

Kakipah e ajeh chu nangman nei lhatdoh tai.   


2 Pakai tobanga theng adang aumpoi!  

Nangma tobang koima dang aumpoi,  

Eiho Pathen tobang songpi dang aumpoi.”   

   
 

3 “Kiletsah tah in hoithona thu seidan!  

Huham tah in paodoh hih hellin!  

Ajeh chu Pakai hi Pathen ahin ipi nabol ahetlou imacha aumpoi;  

natoh ho jouse thu atan ding ahi.   


4 Gal-hat te thalpi jouse tunvang akiheh bongtan,  

mi thalhom chu thahat akisotai.   


5 Oivasetna neten neh ding nei louvin kel thoh in aum’un,  

agilkel ho avasoh tauve.  

Chaneilou nu chun tun cha sagi aneitan,  

chule cha tamtah neinu chun amansah gamtai.   


6 Pakaijin thina le hinna ani gellin apen;  

aman abang lhankhuh ah alhahsuh sah in hinlah abang akai thouve.   


7 Pakaijin abang avaichat sah in adang ahao sah e;  

abang alhahsuh sah in abang aphong dingin ahi.   


8 Aman vaicha ho leivuija kon'in aphong sangin  

chule angaicha te nen khuh a konin achoisang'e.  

Leng chapa te lah a tousah in,  

loupina laltouna a atousah e.  

Thilsem jouse hi Pakaiya ahin,  

chule vannoija thil ho jouse kitoh tah in akoiye.”   

   
 

9 “Aman ama dinga tahsan umtah ho chu aventup ding ahi,  

ahinlah michonse ho chu muthim lah a mangthah ding ahiuve.  

Ajeh chu athahatna a koimacha dingjou louding ahi.   


10 Pakai douna a galsat ho chu cheh chao ding ahiuve.  

Amaho douna a van'a konna keh alhah sah ding ahi;  

Pakaijin van'a kon'in leiset a thu ahin tanin ahi.  

Aman aleng ho chu thahatna apen;  

aman athaonu changho chung'ah athanei nau abelap peh in ahi.”   

   
 

11 Chujouvin Samuel jaolouvin Elkanah jong a in lam Ramah kho ah akiletan ahi. Chule chapang pan thempu Eli kithopi nan Pakai kin abolin ahi.   

Eli Thempu Chapa Phalou Teni 
 

12 Eli chapa teni chu migilou michavai ahilhon toh kilhon’in Pakai ginna le jana pelou ahi lhon'e.  
13 Hiche laiya thempu hija atoh dingdol mi koi tobang hamkhat in kilhaina atodoh teng, Eli chapa teni chun sohpa chu satul kathum nei khat puma asolji lhonin ahi. Hichu gancha thilto sa kihonsou lai pet ahiji.  
14 Hiche thihkhe chu khangbel sunga asolutna, asodoh pen-pen chu Eli chate apeh ding, Israel chate Shiloh a gan kilhaina a hunglha jouse hitia chu gihna aneiji lhon ahi.  
15 Abang kom le sathao ho kilhutvam masang le thempupa sohpa chu hunga kilhaina ganthatpa jah a chu hitin ahung seiji'n, “Thempupa kigo ding sahing neipen, ajeh chu aman nangma honminsa chu akilah louhel ding ahi, sahing bou adei ahiye,” tia ahung sei ding ahi.   


16 Mihem gan kilhaina kin sempa chun hitin adonbut jin ahi, “Nadei jat-jat kilah in, ahinlah athao kihallha masa ding ahi,” atijin, ahin thempu sohpan jong, “Ahipoi nangman atuma neipeh doh ding ahi, achuti louva ahileh keiman pumhatna kalahpeh ding nahi,” tin aseijin ahi.  
17 Hiti chun hiche khangthah teni chonsetna chu akhoh lheh jeng tan, ajeh chu Pakai maicham jeng jong chu kimit thipna changin anei tauvin ahi.   


18 Ahinlah Samuel chu chapang cha hijongleh, Pakai lhachan apangtai. Thempu kivonna tupat ponnem khat in akong akigah jin Pakai angsung'ah lhachan apangji tan ahi.  
19 Kumseh leh anun sangkhol chol neo khat akhuipeh in a inneipu toh kilhaina gantha bol dingin achekhom lhon'in ahi.  
20 Inlama ahung kile masang teng’u leh, Eli in Elkanah le a inneipi phatthei abohjin chule hitin aseiji’e, “Pakaijin hiche na inneipi chapa khat napeh jeh in amanu a kon'in cha le nao tampi nahinsah hen,” tin aseiye.  
21 Chule Pakaijin chapa thum le chanu ni apen, hiti chun Samuel chu Pakai angsung’a ahung khangtou touvin ahi.   


22 Tun Eli chu ateh lheh jeng tan, chujongleh achapa tenin Israel mi tampi abolna lhon thu kithang, kikhopna ponbuh kotpi phunga lhacha a pang numeiho aluppi lhon jong ajatai.  
23 Hijeh chun Eli in ajah lhon'ah, “Na thilbol lhon jouse Israel mipi ten kakom'a aseiyun kaja sohkei tai, ipi bolla hitobang chonsetna hi nabol lhon ham?  
24 Na ngah tei-tei lhon ding ahi, kacha teni! Pakai mitea konna kajah thucheng ho hi ahoi hihbeh jengin ahi.  
25 Mihem khat chu mihem dang khat douna a achonsetna ahileh Pathen'in asuhcham thei ahi, amavang mihem khat chu Pakai douna a achonsetna ahileh, koipen in ama dinga asei champeh ding hitam?” ati. Ahinlah Eli chapa tenin apa thusei ngai nahsah in anei lhon poi. Hijeh chun Pakaijin amani thina ding gonsan akoitai.   


26 Chapang cha hijongleh, Samuel vang chu Pakai le mihem te deisah in akhangtou touvin ahi. ✡   

Eli Thempu Insung Gihna 
 

27 Nikhat hi Pathen mi khat Eli kom'a ahungin, ahin ama chu Pakaiya kon'in thu ahinpo in, hitin aseipeh tai: “Keima, Egypt gamsung Pharaoh insunga soh changa aumlai uva napa insung mite henga kei le kei kiphong doh a kahitai.  
28 Keiman Aaron hi Israel phung jousea konna ka thempu hi ding chule ka maicham chunga thilto ding, gimnamtui hal ding chule ka masanga thempu sangkhol chol kivon’a, kakin tong ding’a ka lhendoh nahi hilou ham? Chule Israel chate a konna kimudoh kei dinga thilto jouse chu napa insung mite ka pehdohsa ahitai. ✡   


29 Achutia ahileh ipi dinga kaumna a ka thupeh gan kilhaina le kathilto napai manga, kami Israel te thilpeh jousea konna ahoipen chun na thaodoh sahna dinga kei sanga na chapa teni na jabol joh ham? Kami Israel te thilto aphalai laiya chu nangho kivah thao chet nahiu hitam?” ati.   


30 “Hijeh chun Pakai Israel Pathen'in hitin aseiye, keiman nangma Levi insung le napa insung chu imatih chan a ka thempu a pang diu ahi tia naseisa ahin, ahinlah keima eija a chu keiman jong ama chu kaja ding ahi, chule keima giltah a eibol louva chu keiman jong ka khohsah louding ahi.  
31 Phat ahung lhunge, vetan, Keiman na thaneina ka suhbeina ding nikho ahung nai tul-tul'e. Hiteng chule na insunga pasal tehse khat chabeh jong hung umlou ding ahiye.  
32 Hiche phatteng chule Israel te kipe haona chu nangman ngaicha geova na mitlhi lha-lha a nahin vet ding ahi. Chujongleh na insunga konna pasal ateh a thi khat a khatcha jong umdoh louding ahitai.  
33 Ahingdoh chasun jong gim hesoh thoh a um diu, chule achate hou jong thise jenga thi diu ahi.  
34 Ka thusei ho hung guilhung ding vetsahna chu, nacha teni chunga hunglhung ding, Hophni chule Phinehas, nikhat sunga ani lhon’a thi ding ahi! ✡   


35 “Chutengleh keiman tahsan umtah thempu eijen ding leh kalung deitah bolding ka tundoh ding ahi. A insung jeng jong ka tundoh peh a, chule amaho chu ka leng tundoh ho thempu a tonsot a pang dingu ahi.  
36 Chuteng na insung’a ahing chengse a angsunga bohkhup uva, paisa le an athum diu, 'Lungset tah in' tia asei diu, 'natoh ding nei peuvin, thempuho lah ah, chuteng keihon neh ding kham nei tauvinge, ati diu ahi,'” ati.    

Samuel Pakaijin Akou 
 

1 Hiti chun, Chapangpa Samuel chun Eli thempu noiya lhacha na atong jingin ahi. Chuche nikholai chun Pakaiya konna thu hung kiphong chu ahah lheh jeng tai, chule themgao mu nei a jong aum vah-vah tapon ahi.   


2 Eli thempu in kho amuthei beh talou ahin, jankhat hi alupna ajon tan ahi.  
3 Pathen thaomei kide jong chu kisumit loulai ahin, Samuel vang chu ponbuh sunga a imutan ahi. Alupna chu Pathen Thingkhong komtah ahi.  
4 Photlot louvin Pakaijin, “Samuel” tin ahin koutan ahile,  

“Hoiyo, Ipi thu hitam?” tin ana donbut in ahi.  
5 Ama athoudoh in Eli komlang ah alhaiyin, “Hiche ah kaum'e nei kouvem?” aga tin ahile,  

Eli thempu jong, “Kakoupoi, nalupna ah chekit tan,” tin adonbut in ahile ama jong achekit tai.   


6 Hichun Pakaijin Samuel chu, “Samuel” tin ahin kou kittai.  

Samuel jong athoudoh kit in Eli kom'a achekit in, “Hiche ah kaum'e nei kouvem?” agatin ahi. Eli in jong hitin asei kit in,  

“Chapa ka koupoi, nalupna a che kittan,” ati.   


7 Samuel in Pakai ahi ding chu ahetlou ahi ajeh chu hitobang Pakai kouna chu ana jah khah loulai ahi.  
8 Chuin Pakaijin thumvei channan ahinkou kit in, Samuel athou doh in Eli thempu chu aga dong kit in, “Hiche ah kaum'e. Nei kouvem?” ati.  

Chuin Eli in Pakai kouna ahi ding kichen tah in ahetai.  
9 Chuin Samuel jah ah hitin aseipeh in, “Galum kit inlang, ijem tia nahung kikou kit a ahileh, ‘Pakai seijin na lhachapa keiman kangaiye’ ” tin aseipeh tai, hichun Samuel jong ajalkhun lam'ah akile kittai.   


10 Chule Samuel henga Pakai ahungin, “Samuel! Samuel!” tin akouvin ahile, Samuel in, “Seijin na lhacha pa keiman kangaiye,” tin adonbut tan ahi.   


11 Chuin Pakaijin Samuel kom'a, “Ven keiman Israel sunga thil khat kabol ding ahin hichun aja jouse nakhang asut ding ahi.  
12 Hiche nikho chule Eli insung douna a kasei jouse chu abul akipat a achaina geiya ka guilhun sah sohkei ding ahi.  
13 Keiman thutanna hi ama le a insung mite chunga thu katan ding ahi, ti thu kapeh ahitai, hichu a imatih chan a ding ahi, ajeh chu acha tenin Pathen ataitom lhon'in, chule aman jong gihsalna aneipon ahi.  
14 Hijeh chun keiman Eli le acha teni chonsetna chu ka ngaidam louding, kilhaina le pumgo thilto ho a kisucham joulou ding ahitai,” ati.   

Samuel In Pakaiya Dinga Thu Asei 
 

15 Samuel alupna ah jingkah chan geiyin aumden tai, chuin Ponbuh sunga kon'in ahung thoudoh in kot ahin hongdoh in ahi. Athujah ho Eli jah a Pakai thusei doh ding chu akicha behseh jengin ahi.  
16 Ahinlah Eli in akouvin, “Kacha Samuel,” tia agah kouleh,  

“Kei hicheah kaumnai,” tin Samuel in adonbut in ahi.   


17 “Pakaijin nakom'a ipi asei em? Abonchan imchah umlouvin nei seipeh in, ijem tia na im'a na seidoh louva ahile Pathen mi jepna le Pathen a konna thina na chunga chumai tahen,” ati.  
18 Chuin Samuel in Eli kom'a abonchan aseipeh sohkei tai, imacha aseidoh lou aum tapoi. Hichun Eli thempun jong, “Hiche hi Pathen phatsah ahi,” tin aphongdoh in ahi.   


19 Samuel ahung khandoh toh lhon'in Pakaijin aumpin ahi. Chule thil ijakai Samuel in asei jouse aguilhung sohkeijin ahi.  
20 Chule Israel mipite jouse, Dan a kipat chunglam Beersheba chen geijin ahen, Samuel Pathen themgao ahitai ti suhdet ahitai.  
21 Pakai jong Shiloh mun'ah akilah jing jengin, Ponbuh sungah Samuel themgao kom'ah thu alhut in ahi.    

1 Chule Samuel in Israel mipi te lah a ale lhut kitjin ahi.  

Philistine Ten Pathen Thingkhong Alahpeh 
 
Hiche phat laiya chu Israel te le Philistine mite kikah a kigalna uma ahi. Israel sepai ho Ebenezer kom'a ngahmun uma ahi, chule Philistine ten Aphek mun a ngahmun aneiyu ahi.  
2 Philistine ten Israel mite gallin ahin nokhum'un ahile Israel sepai ten ana lal’un mi 4,000 jen ana that tauve.  
3 Chuin gal kisat akichaiya mipite angahmun ahung lhunphat un, Israel upaho chun, “Ipi jeh a tunia Pakaijin Philistine masanga gal eilalsah u hintem?” Chuin ama hon aseiyun, “Shiloh a kon'in Pakai Kitepna Thingkhong chu eiho dingin gapudoh uhitin hichu ilah uva ahung lhun tengleh, hichun igalteuva kon'in eihuhdoh thei tauvinte,” akitiuvin ahi.   


4 Hijeh chun ama hon Shiloh a Pakai kitepna van gam sepai te, Cherub vantil teni kikah’a cheng, Pathen Thingkhong pudingin mi asol’un, chule Eli chateni Hophni le Phinehas chu Pathen Kitepna Thingkhong chutoh ahung lhon khom’in ahi. ✡  
5 Chutah chun Pakai Thingkhong chu Israel te ngahmun ahung lhun amu phat un, akipah lheh jengun, akipanau ogin chun leiset ahotling leuvin ahi.   


6 Hichun, “Ipi soh hitam?” tin Philistine miten adong uvin, “Gingleng lunga a ao gin’u ajah phat un, Hebrew mite ngahmun ging leng lung khu ipi thu hitam?” akitiuve. Chuin ama hon Pakai Kitepna Thingkhong ngahmun hunglhung ahi ti ahechen tauve.  
7 Amaho alung linglao tauvin ahi. “pathen ho angahmun uva alhung tai,” tin asam’un, akicha tauvin ahi. Chuin amaho apeng uvin, “Ohe! Hiche hi vangsetna ahi!” Tumasanga chu hitobang thil hi ana um khalouhel ahi.  
8 “Hitobang hat tah Israel Pathen a konna kon eihuhhing jou diu ham? Nei panpiuvin! Egypt gam'a gamthip a hivei jouse sugama pathen ho chu ahiuve.  
9 Hitobang kisatna anaum khapoi, Philistine! Ihatlou ule Hebrew mite soh a ium diu ahi! pasal bangin dingun, chule sat un!” akitiuve.   


10 Chuin Philistine ten jong nasatah in gal asat un ahile, Israel mite chu ajou un mihem tamtah jong athat tauvin ahi. Hiche nikho chun Israel te mi 30,000 athiuvin, athimoh chengse chu angahmun lam'ah ajam tauvin ahi.  
11 Pathen Kitepna Thingkhong jong alahpeh un, Eli chapa teni Hophi le Phinehas jong chu athat tauvin ahi.   

Eli Thempu Thi 
 

12 Benjamin phung mikhat galmun a kon'in ahung lhailut in, hiche ni ma-ma chun Shiloh ahunglhungin, apon taldeh duh le aluchung’a leisetnat dehduh pumin ahung lhailut in, hichun agentheina avetsah ahi.  
13 Eli chu lampam'a touna chung khat a touva anavet ahin, chule thusoh chu ajah nom ahi. Ajeh chu Pathen Thingkhong akipohdoh jeh uchun alungsung akithing in ahi. Chule hiche mipa khopi sung ahunglut phat chun thusoh chu aseijin ahile, khopi pumpi miho chu hakan akap tauvin ahi.   


14 “Hiche awgin kithong khu ipi ham,” tin Eli in adongin ahi.  

Thupopa chun Eli chu thusoh chu aseipeh tai.  
15 Eli chu tehse kum somko le get, amit in kho mulou ahitai.  
16 Aman Eli heng’ah, “Keima tutah a chu galmun'a konna hung’ah kahi, keima tah tunia hiche mun a chu uma kahi,” ati.  

Hichun Eli in, “Ipi iti nam?” tin adonge.   


17 Hichun thupopan, “Israel ten Philistine te chu alal tai, mipite akisat chaptai chule nacha teni Hophni le Phinahas jong athat tauve chujongleh Pathen Thingkhong jong ala tauve,” tin ana donbut in ahi.   


18 Thupopan Pathen Thingkhong ala tauve ti thucheng ajah-jah chun Eli thempu kelkot pang langa atouna a kon'in anunglhuh in ahi. Aman angong akitaboh in athitai, ajeh chu ama chu ateh lheh tan chule atahsa gih jong apohlal lheh ahi. Ama chun kum somli jen Israel te thutan vaihom a jong ana pang ahi.   


19 Eli thempu mounu, Phinehas inneipi, naovop ahin, anao penna ding naija ahitan, a inneipu thi le atehpu thi chule Pathen Thingkhong kipohmang thu ajah jah chun naoso nat in ahin phan anavah pai-paijin ahi.  
20 Amanu chu naopen nat in athitai, ahinlah athi masangin naodom nun atilkhouvin alhamon in, “Kicha hih in, Pasal naosen khat naneiye,” ati peh e. Ahinlah amanun ima ana donbut thei tapoi.   


21 Naosen min chu Ichabod asahtai, (“Loupina hoiya um hitam?” tina ahi), ajeh chu, “Israel loupina chu akiladoh tai.” Amanun hiche min asahpehna jeh chu Pakai Thingkhong min akipohmang jeh le, atehpu le a inneipu athi tah jeh a asah ahi.  
22 Hiti chun amanun Pathen Thingkhong alahmang peh jeh uva, “Loupina chu Israel te toh kikhen kang ahitai,” tia asei ahi.    

Pathen Thingkhong Philistine Gam'a Atham 
 

1 Philistine ten Pathen Thingkhong alah jouvun, Ebenezer galmun'a kon'in Ashdod khopi alhut tauve.  
2 Ama hon Pathen Thingkhong chu apu uvin Dagon milim houna inah akoi tauve,  
3 Ahin ajing jingkah matah in Ashdod khosung miten agavet ule Dagon chu Pakai Thingkhong masang ah chun amaichang in tollang ana ngan ana lhun ahi. Chuin ama hon Dagon chu aphong dingun, akitunna ma-ma a chun akoikit tauvin ahi.  
4 Ahin ajing jingkah in angai ngaiyin, Dagon chu Pakai Thingkhong masang'ah chun amaijin tollang ana ngan ana lhukit in ahi. Tuchungin vang, akhutphang teni le aluchang chu tanbohsan kotbul lamah ana um'in, Dagon atahsa bou chu kitup chet in ana kijam'in ahi.  
5 Hijeh chun Dagon thempupa hihen lang, koi hijongleh Ashdod khoa Dagon insunga hung jouse chun Dagon kijamna mun chu akeng’a ana chotpha louhel'u ahi.   


6 Hijeh chun Pakai khut gihtah chu Ashdod mite chungah gih tah in achun, chule amaho le akho kom'a kho ho chung’a chun tijat umtah in abol genthei lheh tan ahi.  
7 Hichu mipi ten ahetdoh phat un, akapjah jengun, “Eihon Pathen Thingkhong ikom uva ikoisot theilou diu ahi! Ama chu eiho toh kidou ahi bouve, ipathen'u Dagon toh eisuh mangtha diu ahi bouve,” atiuvin ahi.  
8 Hijeh chun ama hon Philistine milen milal jouse aheng uvah akou khom un, “Israel Pathen Thingkhong hi i-ilo diu hitam?” atiuve.  

Chuin vaihom hon adonbut’un, “Israel Pathen Thingkhong chu Gath lamah kipo tahen” tin akinopto tauvin ahi. Hijeh chun ama hon Israel Pathen Thingkhong chu Gath lamah apolut tauve.  
9 Pathen Thingkhong Gath a agalhun phat chun, Pathen khut gihtah chu mite chunga achun, khopi sunga mite chu alen aneo abonchauvin ajep in, uilut alansah tan ahi.   


10 Hijeh chun ama hon Pathen Thingkhong chu Ekron khopi ah atoldoh kit tauve, ahin Ekron miten amu phat un akapjah kit jengun, ama hon “Israel Pathen Thingkhong ahin thahlut jengu hi, eiho hi thigam nau hen,” eitiuva ahi atiuve.  
11 Hichun mipite hon Philistine lamkai ho thu apeuvin, ngehna aneiyun, “Lungset tah in Israel Pathen Thingkhong hi agamlang uva na thahlut pehlou uva ahileh iboncha uva eithagam dingu ahi,” akitiuve. Ajeh chu hiche khopi jouse sunga chu suhgamna nasatah uma ahitan, Pathen khut chu gihsatah chua ahitai.  
12 Mihem athimoh ho chunga chun uilut achun, chule khopia kon awgin hung gin chu van chan alhungin ahi.    

Philistine Ten Pathen Thingkhong Anung Le 
 

1 Pathen Thingkhong lha sagi jen Philistine gam'a aga thamin ahi.  
2 Philistine mihon thempuho le gaothem miho akoukhom uvin hitin ana dong uvin, “Pakai Thingkhong chung chang thu hi ikalo diu hitam? Aumna ngaiya iti kasol diu ham? Nei seipeh uvin,” atiuve.   


3 “Israel Pathen Thingkhong chu nathah tengule thilpeh toh thah thauvin,” tin aseipeh un ahi. “Chonset thilto nato dingu chutileh natna chu kitang ding ahi, chuteng nadam uva, kitoldoh theilou natna chu Pathen khut ahi ti nahin het diu ahi,” atiuve.   


4 Hichun ama hon, “Itobang chonset thilto kabol diu ham?” tin ana dongun ahile, ama hon adonbut un, “Hiche natna chun nangho le na vaipo nga ho nabonchau chunga achuh jeh chun, nang hon Sana tum nga le sana a kisem jucha nga, na gamsungu sunohphah dungjuijin sem’un.  
5 Hijeh chun gamsung suse na uilut lim le na jucha lim’u chu nasem uva chule Israel Pathen chu loupina napeh dingu ahi. Chuti henlang hileh nangho leh na Pathen hou chule nagam uva kon'in akhut ahin jangkhaisah dom ding ahi.  
6 Nalung tahsah hih un chule doulung jong puhih un, Pharaoh le Egypt mite bangin lung puhih un. Pathen'in thil kidang abol ho jeh a hung potdoh ahibou uve.   


7 Tun bongkang thah sem uvin lang bongpi namkolyon pokhalou hel anou noichep lai cheh ni gakaiyun chule bongpi teni chu bongkang thah chu kaisah un, anou teni vang chu akom lhona kon'in inlam'ah hin nungkai tauvin,” ati.  
8 “Pakai Thingkhong chu bongkang chunga chun tungdoh unlang akom'a chun chonset thilpeh dinga thilto sana tum, sana a kisem jucha lim le uilut lima kisem jong chu na semtha diu, chutengleh bongpi teni chu soldoh unlang achena nom nom’ah che tauhen.  
9 Igamsung’u akhokal Beth-shemesh lang ajot a ahile gentheina te ho hin Pathen khut a kon ahi, ti hiche a konna chu hetthei ahi. Amavang achetah louva ahivangle igamnau chu ama khut ahipoi ti kihetdohna ahi,” atiuve.   


10 Chuti chun aki seipeh nau bang-bang chun abol tauvin ahi, bongpi noitwi neilai ni kaisah dingin agongun bongnou teni vang chu ajaosah pouve.  
11 Chuti chun Pakai Thingkhong chule chonset thilto sana jucha lim le uilut lim sana tum jong chu bongkang chunga chun akoi tauvin ahi.  
12 Chuin bongpi teni chu jangkeijin Beth-shemesh geiyin ache lhungkei lhon'in ahi. Philistine mipite lamkai hon Beth-shemesh gamgi chan geijin ahin juilhung peh un ahi.   


13 Chule Beth-shemesh mihon phaicham'a chu suhlou chang ana at laitah u ahin, akhoda uva ahile Pakai Thingkhong ahung lhun amu phat un, hapan akipah lheh jeng tauve.  
14 Bongkang chu Joshua kitipa loulaiya songpi kom'a ahung kingan chuin mipite hon bongkang thing meiya tidingin avolha uvin, bongpi teni chu athat un Pakaiya govamna maicham asem'un ahi.  
15 Levi phungmi phabep khat in Pakai Thingkhong chule akom'a thingkhong sana jucha lim le sanatum uilut lim jong chu alalha uvin songpi chunga chun akoijun ahi. Hiche govamna maicham ho chu Pakaiya dingin asem’un ahi.  
16 Philistine lamkailen mi nga in thil kibol ho jouse chu amu sohkei uvin chule hiche ni ma-ma chun Ekron ah akile kit tauve.   


17 Chule Philistine miten Pakai henga chonset thilto dinga ahin nungsol’u sana uilut lim, sana tum nga ho chu Ashdod akon khat, Gaza akon khat, Ashkelon akon khat, Gath akon khat chule Ekron a konna khat cheh ahi.  
18 Chule sana jucha limho chun Philistine khopi nga ho, chule akimvella khoneoho, gamvaipo nga gamvaipoh na noiya umho vetsahna a ahin thot u ahi. Beth-shemesh khoa Joshua loulaiya songpi lentah khat a bongkang chu asolhah nau chu tujengin jong imatih chan geiya hettohsahna dingin aum jing nalaiye.   

Thingkhong Kiriath-Jearim’a Apohlut U 
 

19 Ahinlah Beth-shemesh a kon mihon thingkong sung avet jeh un mi som sagi Pakaijin athat tai. Hiti chun Pakai natoh kidang jeh chun mipi te nasatah in alunghem lheh jeng tauvin ahi.  
20 “Hiche Pathen theng masanga hi koiham adingjou ding’ah?” tin mipin asam’un “Thingkhong chu hoiya itoldod diu hitam?” tin akidongto tauve.   


21 Hijeh chun thupo din Kiriath-jearim mipite henga mi asollun, “Philistine miten Pakai Thingkhong chu ahung thahlut tauve. Hungun lang, hung kilah un!” tin thu apohsah tauvin ahi.    

1 Hijeh chun Kiriath-jearim mite chu ahung uvin Pakai Thingkhong chu ahung kilah tauve. Ama hon Pakai Thingkhong chu thinglhang lama Abinadab inah alhut un, achingtup dingin Eleazer achapa ngansena anei tauve. ✡  
2 Thingkhong chu phat sottah kum somni vel Kiriath-jearim mun'a um ahi. Hiche phatsung chun Israel pumpi chu ana lunghem lheh jeng uve, ajeh chu ama hon Pakaijin nampi chu adalhah bang’a agel u ahi.   

Samuel In Israel Galjona Alamkai 
 

3 Chuin Samuel in Israel pumpi jah ah, “Nangho na lungthim pumpi uva Pakai heng'a hung kile nom mong nahiu le, nangho lah a um gamchom mite indoi Ashtoreth chu paidoh un. Chule Pakaiya dingin nalung sung’u kigong tup unlang, ama bou jen’un chutileh Aman Philistine mite a konna na huhdoh thei diu ahi,” ati.  
4 Hijeh chun Israel miten jong amahoa um Baal chule Ashtoreth gamchom mite indoi chu apaidoh un,Pakai jengbou ahou tauve.   


5 Chuin Samuel in, “Israel mite jouse na boncha uvin Mizpah mun’ah hung kikhom un, chutengleh keima nangho dingin taovinge,” ati.  
6 Hijeh chun Israel mite jong Mizpah mun’ah akikhom khom’un, Pakai hounan twi agathal uvin Pakai angsunga asung lhauvin, hiche nikho chun an angol uvin, Pakai douna a achonset nau akisih un ahi. (Hiche Mizpah mun'a chu Samuel Israel te thutan vaihom'a ahung panna chu ahi).   


7 Philistine lamkai hon Israel mite Mizpah mun’ah akikhom uve tithu ajah phat un, asepai ho akigontup sah un ahi. Philistine miten eihin nai tauve ti ajah phat un Israel mite jong akicha lheh jeng’un ahi.  
8 “Pakai I-Pathen'un Philistine te khut a konna eihuhdohna diuva taona a ilhahsam louhel diu ahi,” tin Samuel kom'ah ngehna ahung neijuve.  
9 Chuin Samuel in kelngoinou khat alan Pakai hengah todohna pumgo thilto maicham asem’in ahi. Aman Israel mite taopehna aneijin, Pathen'in ataona asanpeh tan ahi.   


10 Samuel in hiche govam thilto abol laijin Philistine te chu Israel te sat dingin ahung naijun ahi. Ahinlah Pakaijin kidangtah in van aginsah in, keh alhah sah in, hiche nikho chun Philistine te boinan alhun den’un, Israel chaten galjona anei tauve.  
11 Chuin Israel te chu Mizpah a kon'in apotdoh un Philistine te chu anungdel’un, Beth-car aphah kah seuvin athat toupeh un ahi.   


12 Chuin Samuel in songtumlen khat alan Mizpah le Jeshanah kikah ah aphut in, aman hiche mun chu Ebenezer asah in ahi. Ajeh chu, “Hilai mun chan’ah Pathen'in ei kithopiuve,” ati.   


13 Hijeh chun phat chomkhat sungin Philistine miten Israel mite ahin nokhum tapouve. Chule Samuel phatlai sungsen, Pathen thahatna jallin Philistine mite anem lhauvin ahi.  
14 Chule Philistine miten Israel mite ana lahpeh u, Ekron chule Gath kom'a khopi ho jong Israel te alepeh kittan, chule agam kimvel jouse jong chu Philistine te khut a kon'in Israel ten alelah kit tauvin ahi. Chule Israel mite le Amon mite kah a chamna aumin ahi.   


15 Chule Samuel in adamlai sungin Israel mite thu ana tan’in ahi.  
16 Akumseh leh gamsung akhol kimvellin, Bethel le Gilgal, chule Mizpah a ache velkol jingin ahi. Aman Israel mite chungah, adeh in hiche munho lah a hin thu anatan jin ahi.  
17 Chule Ramah kho a ain aum jeh chun ain’ah ahung kilejin, chule Israel te thu anatan jin ahi. Chule Samuel in Ramah a chun Pakaiya dingin maicham khat asemin ahi.    

Israel ten Leng Angeh U 
 

1 Samuel ateh lheh tan ahile, Israel lah a thutan vaihom ding’in achapa te apansah tai.  
2 Joel le Abijah chu achate lah a akum tampen teni chu Beersheba khopi’ah thutan vaihom’in apang lhon'e.  
3 Ahivangin apa toh abang lhonpoi, sum lam’ah akitah lhonpoi. Amanin sum nehguh pou abol lhon'in, thu adih in atanji lhon tapoi.   


4 Achainan Israel upaho jouse chu Ramah kho ah Samuel toh lunggel khomna anei uvin ahi.  
5 Ama hon, “Ven, nangla nateh lheh jengtan, na chate jong nang toh abang lhonpon, Leng khat nei peuvin namdang ten anei banga thutan dingin,” atin aseipeh un ahi. ✡   


6 Samuel vang chu athil ngaichat u chung’ah chun alung alhaipoi. Hijeh chun panpi ngaichan Pakai kom'a ache in ahi.  
7 Pakaijin Samuel jah a, “Nakom'a asei jouseu bolpeh in, nang napaiju ahipoi, keijoh eipaiju ahi bouve, ama hon kei eideilou u ahibouve, aleng diuva eideilou u ahi,” tin adonbut tan ahi.  
8 “Egypt gam'a konna kahin puidoh uva kipatna gamchom mite indoi bou ahou nom jo uve. Tua jong hitobangma a chu nang jong nabol'u ahi bouve,” ati.  
9 “Asei jouseu chu bolpeh in, ahinlah leng khat in achung uva vai ahin hopna ding thua hin, kaangkhen chan gihsalin,” atipeh tai.   

Samuel In Israel Chate Agihsal 
 

10 Hijeh chun Samuel in, Pakaiya konna gihna thucheng ho chu Israel mite chu leng athumnau chungthu’ah chun aban ban’in ahetsah tan ahi.  
11 Samuel'in Israel te jah ah, “Leng nahin nei uva aman nachung uva lengvai ahin hop tengleh, Leng in na chateu chu alah a sakol kangtalai ho leh sakol sepai dinga, chule sakol kangtalai masanga alhaisah diu ahi.  
12 Abangkhat chu sepai lah a jalamkai chule lamkai napeh dingu, abang kit chu pumthou changa loukaiya apansah dingu, abangkhat chu kangtalai ase ho sema na pansah diu ahi,” ati.  
13 “Lengpan na chanu teu amat uva anhon'a apansah uva, abang chu changlhah kanga apansah diu chujongleh abangkhat chu thao namtui sem’a apansah uva soh a anei diu ahi.  
14 Nalou phalai hou jouse na lahpeh uva lengpithei lei le olive leija abol uva athao alah tengu leh atohkhompi ho apeh ding’u ahi.  
15 Aman na changga le lousoh ho a konna som’a khat alah ding chule vaibol'a pang ho leh sohte ho apeh ding’u ahi.  
16 Aman na pasal hou le numei hou soh dia akimat a, chule na gancha hoilai laiho ama dinga akilah ding ahi.  
17 Aman na ganchahon ho jeng’a jong som’a khat angeh ding, nacham louva napeh ding ahi.  
18 Chuche nikho chuleh nang hon nakilhen’u lengpa jeh a chu nahung ka diu chule Pakaijin naka gin’u na ngaipeh lou diu ahi,” tin aseipeh tai.   


19 Ahivangin mipite ho chun, “Hijeng jongleh Leng chu kadei nalai uve,” tin Samuel thusei chu angaisah dehpouvin ahi.  
20 Hichun mipi ho chun, “Ka kimvel uva gamdang ho bangin, ka lengpauvin kachung uva thutan hen, gal kisat jeng’a jong hin eilamkai uhen,” ati tauvin ahi.   


21 Hichun Samuel in Pakai kom’ah mipi ho thusei chu aseipeh kit in ahile,  
22 Pakaijin, “Asei bang-bangu chun bolpeh inlang, Leng chu petan,” ati. Hichun Samuel jong anom’in mipi te ho chu a inlam cheh uva anungsol tan ahi.    

Saul In Samuel Akimupi 
 

1 Hichelai chun Benjamin chilhah mihaotah le mijong thu-nunjou mi khat aumin, ama chu Aphiah chapa, Becorath chapa, Zeror chapa, Abiel chapa, amin Kish kiti khat anaum'in ahi.  
2 Achapa Saul chu Israel pasal lah a amel hoipen— gamsunga midang jouse sanga alu le alengkou sangjo ahi.   


3 Nikhat hi Kish sangan ho chu ana vahdoh in ahile, Kish in achapa Saul jah a, “Nasoh ho khat kipuijin lang sanganho hollin kipatdoh tan,” ati.  
4 Hijeh chun Saul in asohho khat akipuiyin, Ephraim gamsunga Shalishah gamkol sung le akimvel sung chule Benjamin molsang dung jouse achon lhon'in ahinlah amujou lhon pon ahi.   


5 Achainan amani Zuph gam ahunglhun lhon phat in Saul in sohpa jah ah, “Hung in, in lam’ah kile tahite, achuti louva ahile eini le sanganho jeh in kapa ana lungkham val inte,” ati.  
6 Ahinlah sohpan, “Ipi ham khat kalung’ah ahung kilange! Hichea hin Pathen mikhat aumin, hiche khopia hi cheng ahin, ama chu miho jousen jana sangtah apeh ahin, aman asei sei chu dih jeng ahi. Che hitin ama chu gaholdoh hite, ijeh inem-itile ichena ding lampi eiseipeh thei lhon ahi,” ati.   


7 Hichun Saul in adonbut in, “Ama peh ding la imacha ineilhon pon, ineh lhon ding an jouse la akichai gamtan, ama peh ding ima ineilhon poi,” ati.   


8 Ahinla asohpan, “Aphai, keiman kakhut ah dangka neokhat kaneiye, Pathen mipa chu hiche hi pehitin chule ipi soh em vehite,” ahinti.  
9 (Hiche phatlai chun Pathen a konna hung kisei angai dinga ahile, “Mitva neipa kom'a cheu hitin gadong’u hite,” atijiuvin ahi).   


10 Hichun Saul in asohpa jah a, “Adih e, hiti chun gabol hite,” tin ana nom in ahi. Hichun hiche khopia mitva neipa hol din akipatdoh lhon tan ahi.   


11 Chuin lhang lang akaldoh lhon’a ahile, numei phabep twi-thal ding’a ahung amulhon'in amaho kom'a chun “Tunin mitva neipa chu aumdem?” tin adong lhon'in ahi.   


12 Hichun ama hon ahin donbut lhon'in “Henge, hiche lampi jetlam’a chelhon lechun ama chu khopi kelkot phung kom'a chu um ding ahi. Mipi gan kilhaina a ache ahung lhun pettah ahi” atiuvin ahi.  
13 Anne dinga akaltou masangin gangtah in che lhon'in lang gakimupi vah lhon'in, ajeh chu ahunglhun le gan kilhaina sa ho chu phatthei aboh kahsea mipin an aneh theilou diu ahi,” atiuve.   


14 Chuin amani chu khopi sunga ahunglut lhon chun khopi kelkot agah jotpa lhon le Samuel chu Pathen houna mun’a dia ahung potdoh toh akitoh chet un ahi.   


15 Pakaijin Samuel kom'a jnahia chu ana seipehsa ahitan,  
16 “Jing nikho tuphat don leh Benjamin phung’a kipat a pasal khat ka hinsol ding ahi. Ama kamite lah a lamkai dinga thao nanu ding ahi. Aman Philistine mite khut a konna Israel te ahuhdoh dingu, kamite kahin vetsuh a khotona puma, chule akanau kangailhah ding ahi,” ati.   


17 Samuel in Saul amu phat in, Pakaijin ajah a, “Hiche mipa hi ahi kanasei chu, ama hin kamite alamkai ding ahi,” ati.   


18 Saul in Samuel kelkot phung lam’a ahin naipheiyin, “Mitva neipa in chu hoilai ham? Nei seipeh thei ding ham?” tin ana dongin ahi.   


19 Chuin Samuel in adongbut in,“Keima hi mitva neipa chu kahi, chule Pathen houna mun'a ana kaltouvin, hia chun nei kimupin, hiche mun'a chu An ineh khom lhon ding chujongleh jingkah leh nahetnom ho chu na seipeh nange, chule na lampia nasol nange.  
20 Chule nithum masang’a sanganho avahmang ho jeh chun lungkham hih in, hiho chu akimusa ahitai, na gelkhoh le nahet dia kaseipeh nom chu ahile nang le na insung mite hi Israel pumpin angeh uva avet jingu chu nahi,” ati.   


21 Hichun Saul’in, “Kei hi Israel phung lah a jong alhumpen, Benjamin phungmi kahin, ka-insung jong kaphung sung uva jong imacha loupen kahiuve, achutileh kei pen kom'a hitia hi ipi nasei nom ham?” ati.   


22 Chuin Samuel in Saul le asohpa chu kikhopna indan lentah sunga dokhang lam'a ahin puilut in, akikou lamkai somthum ho lah a mun loupi pen a atousah tan ahi.  
23 Chuin Samuel in anhonpa jah a, “Nahenga atumbeh in koiyin tia kapeh sachan chu hin choi tan,” ati.  
24 Chuin an-hon pan sachan chu ahin choidoh in, Saul angsung’ah aluipeh tan, hichun Samuel in Saul jah ah, “Na-angsung’a kiluiyah hiche sachan hi nang dia kiluiyah ahi, nen, akikou chengse to tua naneh khom dia ka khendoh ahi,” ati. Chuti chun hiche nikho chun Saul in Samuel toh anekhom in ahi.   


25 Chuin Pathen ahounau munsang a konna khopi sung ahung kumlhah phat un, Samuel in Saul dingin indan chung’ah alupna ding asempeh in ahi.  
26 Ajing jingkah matah in athouvun, chuin Samuel’in Saul indan chung’ah akou touvin, asoldoh theina dingin, “Thouvin,” ati.  
27 Chuin anigel lhon'in in a kon’in apotdoh khom lhon'in khopi pam agei lhon'in Samuel in Saul jah ah, “Nasohpa ana masajep dingin seijin, Pathen a konna thu hung kisei kahetsah theina dingin,” ati.    

Samuel In Saul Leng Dia Thao Anu 
 

1 Chuin Samuel in olive thao thei khat alan, Saul luchung’ah asunglhan achop in ajah ah, “Keiman hiche kabolna ajeh chu Pakaijin nangma Israel chunga lamkai dinga, panmun sanga dinga na lhendoh ahitai.  
2 Tunia hi nangma keija konna na potdoh tengleh, Benjamin gamgi Zelzah a Rachel lhan kom'a mini namu ding, sangan ho chu akimutai ti chu amanin aseilhon ding ahi. Napa sangan ho jeh a na lungkhamna chu akichai tan, tua hi nangni dinga lungkham ah ahi. Aman miho jah ah ka chapa namu uvem tin adong le-le in ahi,” ati.   


3 “Chule chua kon chun chebe lhon lechun, Tabor phaicham lhungin natin chua chun Bethel’a Pathen henga chetouva mithum nakimutopi ding, khat pan kelcha nou thum, khatpan changlhah thum chule khatpan lengpitwi haikhat achoi namu ding ahi.  
4 Chule amaho chun chibai naboh diu, changlhah ni napeh dingu, hichu akhut uva konna nakisan ding ahi.   


5 Chutengleh Phlistine sepaiho umna Pathen lhaang’a chu nahung ding, chule hiche khopia chu nahung tengleh tumging, khongcha, kuli, selangdah, amasang uva hintho a munsang’a konna hung kumlha themgao honkhat nakitopi ding, amaho chun gaothu asei dingu ahi.  
6 Hiche phatteng chule Pakai Lhagao thahat tah a nachung uva hung chu ding, amaho toh gaothu nasei khom ding, chule michombeh khat nakiso ding ahi,” ati.  
7 “Chule hiche melchihna ho hi nachung’a ahunglhun tengleh, Pathen'in naumpi jeh chun Pathen'in napuina lam-lam chu bol jengin.  
8 Chutengleh nangma kei sanga Gilgal’a na chesuh masat ding, chule hikom’a chu ikimua govam kilhaina le chamna thilto gan kilhaina bol ding’a ikisuhto ding ahi. Nangman hikom'a chu nisagi chan nei nga ding chule maban a na thilbol ding ka seipeh ding nahi,” ati.   

Samuel Melchihna Ho Aguilhun 
 

9 Hiti chun Saul chu, Samuel’a konna kinungle dinga ache got chun, Pathen'in ama lung chom khat apen, hiche ni chun melchihna jouse chu aguilhung sohtai.  
10 Saul le asohpa Gilgal’a ahunglhun lhon phat in, ama hon themgao thah loi khat amaho langa ahung amu phat un, Pathen Lhagao thahat tah in Saul chung’ah ahung chun, ama tah jong chun gaothu aseijin ahi.  
11 Chuin Saul anahe ho chun, “Kish chapa, Saul jeng jong themgao hi ngap hitam?” atiuve.   


12 Chule chukom'a ding miho lah a khat in, “Apateu itobang hijongleu, mijouse themgao hitheiya ham?” ati. Hichea pat a chu, “Saul jeng jong Themgao soh ngap hitam?” tia hung kiseipan ahi. ✡   


13 Chuin Saul in gaothu aseijou phat in, Pathen houna mun’ah ahung kaltouvin ahi.  
14 Chuin Saul pangah pan ama le asohpa jah a, “Hoiya na gache ham?” tia adoh leh  

“Sangan hol'a kache lhon ahin, ahinlah kamu lhonpon, Samuel dong dinga kache lhon ahi,” tin Saul in ana donbut e.   


15 Apangah pan adong kit in, “O Samuel in ipi naseipeh lhon em?” tin adongkit in ahi.   


16 Saul in adonbut in, “Sangan chu akimutai tin eina seipeh lhon'in,” ahi. Ahinlah Saul in apangah kom'a Samuel in lenggam thu asei chu aseidoh poi.   

Samuel In Saul Leng Dia Aphondoh 
 

17 Chujouvin Samuel in Pakai masang’ah Israel mipite jouse Mizpah mun'a kimuto din akouvin ahi.  
18 Ajah uva, “Hiche hi Pakai Israel te Pathen phondoh ahi: Keiman Egypt a kon'in kahin puidoh un, chule Egypt mite a kon'in kahin huhdoh un, chule namdang mite jouse bol gentheina a kon'in kahin hoidoh un ahi.  
19 Ahin na genthei nauva konna ka huhdoh vangun, na Pathen’u tunin napai tauve chule hitin naseiyun, idang sangin leng khat kadei uve natiuve. Hijeh chun tun, naphung nachang uvin, na nam pumpi uvin Pakai ang’a dingin kigong un,” ati.   


20 Chuin Samuel in Israel phung jouse Pakai masang’ah ahin puikhom’in chule vang asangin Benjamin phung chu alhengtai.  
21 Benjamin phung insung jouse chu akoukhom kit in, chule amaho lah a chun Matri insung alhengdoh kit tan ahi. Achainan Kish cahpa Saul chu amaho insung lah a kon chun ana lhengdoh un ahi. Ahinlah ama chu ahol’u le aholmo tauve.  
22 Chuin ama hon Pakai adoh uleh,  

“Thilkeo lah a akisel'e,” tin Pakaijin ahin donbut e.  
23 Hiti chun ama hon jong Saul chu agamudoh uvin ahin puidoh uva mipi lah a adin leh, alengkouva pat chunglamse chu mijouse sangin asangjon ahi.   


24 Chuin Samuel in mijouse jah ah, “Hiche mipa hi ahi Pakijin na lengpa ding uva alhen chu ahi, Israel te lah a ama tobang adang aumpoi,” ati. Chuin mipi ten, “Lengpa damsot hen,” tin asam’un ahi.   


25 Chuin Samuel in mipite jah a lengpan atoh atham ding thudol ahil'in, chule lekhajol khat a asunlut in, Pakai angsung'ah akoitai. Chuin Samuel in mipi ho chu ama-ama incheh ah asoltai.   


26 Chuin Saul jong Gibeah kho a-inlam ah achetan, chule Pathen'in alungsung atohkhah mi honkhat in alhon piuvin ahi.  
27 Ahinlah panna bei mi phabep chun, “Hiche pan iti eihuhdoh diu ham?” atiuve. Chuin ama hon ama nahsahmon abol’un, thilpeh imacha ahin choipeh pouvin ahi. Ahinlah ama athipbeh in ana nahsah pon ahi.    

Saul In Ammon Mite Ajo 
 

1 Lhakhat jouvin Ammon mi Nahash lengpa chun Israel khopi Jabesh-gilead dou dingin ahung kon'in ahi. Chuin Jabesh khoa cheng mijouse chun Nahash jah a, “Keiho toh kitepna khat sem uhitin chule nasoh kahi diu ahi,” tin atao tauve.   


2 Hichun Nahash in, “Aphai, ahinla aumdan khat sem uhite, Israel pumpi kajumso theina dia namit changu jetlam cheh ka kaldoh ding ahi,” ati.   


3 Hichun ama hon, “Achutile nisagi nei ngah un, Israel gamsunga mi sol uvinge, eikithopi diu koima ahung louva ahileh naheng uvah lut tauvinge,” tin Jabesh upahon adonbut tauve.   


4 Thupoho Saul umna Gibeah ahunglhun phat un mijouse mitchang kaldoh ding thu ajahdoh phat in khopi sunga mijouse akapjah jeng tauvin ahi.  
5 Hiche pettah a chu Saul chu louva konna ganchahon nunga hunga ahi, chule khopi ahunglhun phat in, “Ipi thilsoh uma hitam? Ipi jeh a mipite hitobang tah a khu kap a hiuvem?” tin adongin ahile ama hon Jabesh thupole ho thu chu aseipeh tauve.   


6 Chuin Saul’in chuche thusoh ajah phat in, Pathen a konna lhagao achungah ahung chun, alung hanna chu ahung koujah jengin ahi.  
7 Chuin bongchal ni athat in, achanbong bongin, Israel gamkai jousea ahom dingin thupole ho asol'in, “Samuel le Saul gal’a jui louva galkon lou jouse abongchal jouse hitia hi kichanpan ding ahi!” tin gihna jong aneijin ahi. Chule Pathen'in Saul lunghan chun mijouse akichat sah in, kilungkhat tah in ahung kikhom sohkeiyun ahi.  
8 Chuin Saul’in Bezek mun’ah akhom khomin ahile Israel a kon mi 300,000, chule Judah a kon mi 30,000 akhom doh in ahi.   


9 Saul in thupole ho chu Jabesh-gilead miho henga, “Jing sunkim le kithopina namu diu ahi!” tin thu ale thot in ahile hiche thusoh ajah phat un, khopi sungah kipana lentah ahung lhungin ahi.   


10 Jabesh mihon agal mite ho kom'ah “Jing teng naheng uva kahung diu ahin, kachung uva nabol nom chan nabol theiju ahi,” tin aseipeh tauvin ahi.  
11 Ahin, ajing jingkah matah in Saul ahung lhun’in, asepai te hopthum in ahom khen’in, khovah in amelma te ngahmun adelkhum’un, hiche jingkah sungse chun, Ammon mite athat in, ahingdoh chasun akithe cheh uvin, achang changin ajammang tauvin ahi.   


12 Chuin mipi hon Samuel jah a, “Ipi jeh a Saul ichung uva leng chang ding ham? tia seiho chu hoilai um gam'u hitam? Neipedoh un, that gam uvinge!” tin angeh un ahi.   


13 Ahin Saul in adonbut in, “Tunia hi mi khatcha kithat louding ahi, ajeh chu tuni hi Pakaijin Israel ahuhhing nikho ahi,” ati.   


14 Chuin Samuel in mipi jah ah, “Hungun Gilgal ah cheu hitin, ilengpau gaphongdoh kit uhite,” ati.  
15 Chuin mipite jouse chu Gilgal ah acheuvin, Pakai masang ah Saul chu Leng in asemdoh tahbeh tauve. Hiti chun Pakai angsung'ah chamna, kilhaina thilto gantha abol uvin, Saul jong Israel mite jong hapan akipah sohkei uvin ahi.    

Samuel In Lhahna Thu Asei 
 

1 Chuin Samuel chun Israel pumpi jah dingin thu aseijin, “Veuvin kaheng'a nasei jouseu kangaiyin, nachung uva vaihom ding leng khat jong kasempeh tauve.  
2 Naleng’u hi tun nalamkai u jong ahitai, namasang laitah uva ka dinge, kumtam tehse samkang kahitai. Kachapa te to nakiloi diu ahi. Kachapan laiya kipan in tuni chan geijin na lamkaiyun kahung pangin ahi.  
3 Tun hikom'a kaume, koi bongchal ahilou le koi sangan kalahpeh umkha em? Koi ka lheplhah umkha em? Koi ka suhgenthei umkha em? Koi kom'a sumguh thol'a ka lahpeh umkha em? Pakai le athaonu pa ang’ah kachung chang thu hettohsah pumin nei seipeh un, kana suhkhel aum jongleh tun sudih inge,” ati.   


4 Mipin adonbut’un, “Aumpoi, nangman nei joulhep kha pouve, nangman keihoa kon'in thil neocha jeng jong nalapoi,” atiuve.   


5 “Pakai le athaonu pa hi tunia na angsung laitah uva ahetoh ahi, kanung thu atheng’e” tin Samuel in aphongdoh in ahi. Chuin mipin,  

“Henge ama hi ahetoh ahi,” tin adonbut uve.  
6 Samuel in abanjom in, “Aaron le Mose ana gong jong chu Pathen ahi, napu napa teu Egypt a konna hin puidohpa chu Ama chu ahi,” ati. ✡  
7 “Hijeh chun, tun nangho le napu napa teu chunga Pakaijin thil kidang nasatah tah abol chengse ageldoh sah u bang chun Pakai masanga nangho dingdet un,” ati.   


8 “Israel mite Egypt a aumlaiyun, Pakai henga akap un ahile, Aman Mose le Aaron chu Egypt gam'a kon'in Israel te ahin puidoh sah lhon'in, hiche gam'a ahin lhut lhontai. ✡  
9 Ahivangin mipi hon hetman louvin Pakai a Pathen'u asumil’un, aman Sisera, Hazor khopia sepai janel gal lamkai khut le Philistine te khut a chule Moab lengpa khut a apedoh in ahi. ✡   


10 Chuin amaho Pakai henga akap un, keihon Pakai ka dalhauvin Baal lim le Ashtoreth kahou jeh un kachonse tauve, ahinlah tun kamelma teu khut a kon'in nei huhdoh uvin, chutileh nangma kahou diu ahi atiuve. ✡   


11 Chutengleh, Pakaijin Gideon, Bedan, Jephthah chule Samuel asol in muntin'a na melma te hou khut a kon'in nei huhdoh un lungmong in acheng tauvin ahi. ✡   


12 “Pakai na Pathen'u chu na lengpau ahilaiyin, Ammon chate lengpa Nahash nangho douna a ahung namu phat un, nang hon kaheng'a, ahipoi, leng khat in kachung uva vai ahom ding ahi bouve natiuve, ✡  
13 Tun veuvin, nang hon nalhen ule na ngaichat u lengpa chu hikom'a aum'e chule veuvin, Pakaijin nachung uva leng khat atungtai.   


14 Tun Pakai nagin uva chule nahou uva, chule athusei chu na ngai uva, na doudal loubeh uva ahileh nangho le na lengpauvin Pakai chu Pathen ahi ti avetsah na ahitai.  
15 Ahinlah Pakai thusei chu na doudal vang uleh chule na ngaipeh lou uva ahivang le akhut nachung uva gihsa ding nang le namite chunga chu ding ahi.   


16 Pakaijin, thil lentah tah abol ding ho, tun ding doh uvin lang veuvin,” ati.  
17 “Nanghon naheuve, tuphat hi suhlou chang atlai ahin go ajuji pon ahi, ahin tao leng Pakaijin van kithinsah intin go ju ding ahi. Hiteng chule Pakai kom'a leng nathum'u chu Ama douna melse tah a chonse nahiu kihet tauvin nate,” ati.   


18 Chuin Samuel in Pakai akouvin ahile, hiche nikho chun Pakaijin van-gin le keh ahin sol’in, hiti chun mipi chun Pakai le Samuel aging tauvin ahi.  
19 Mijouse chun Samuel hengah, “Pakai henga nei taopeh un, achuti louva ahileh ka thigam diu ahi,” atiuve. “Tua hi leng ithum jeh uva chonset ikiholbeu ahitai,” atiuve.   


20 Hichun Samuel in, “Kicha hih uvin, nabol khel’u ahitai, ahinlah Pathen phaten dihtah in hou uvin na lungthim pumpi uvin houvun, chule kinungle kit bol hih un,” atin ahi.  
21 “Nungchon hihbeh un, nungchon a milim paotheilou ho chun napanpi louhel diu ahi, hiho chu panna bei jeng ahiuve.  
22 Pakaijin amite itih hijongleh adalhah louhel ding ahi, ajeh chu adalhah a ahile aman amin lentah chu asuh minset ding ahi. Hijeh chun Pakaijin nangho amite dia agot hi ama lunglhaina ahi,” ati.   


23 “Keiman vang nangho ding’a taopeh hi kangah a, hichu Pakai douna a kachonset louhel ding ahi. Chule thilpha le thildih nabol jing diu hi nangho kahil jing diu ahi.  
24 Ahinlah hiche hi na boltei diu ahi, Pakai chu ging’un chule tahsan umtah in jen’un, chule nangho ding’a thil kidang abol jouse chu geldoh jing’un.  
25 Ahinlah na chonset jom jing uva ahileh, nangho le na lengpau kisumang ding ahi,” ati.    

Philistine Douna Gal Che Jom 
 

1 Saul leng’a ahungpan chun akum somthum alhingtai chule kum somli le ni sungin lengvai anapon ahi.   


2 Saul in Israel sepaiho lah a kon'in atumbeh in mi 3,000 alheng doh in, mi 2,000 chu Micmash le Bethel mol'a aumpin, 1,000 vang chu Saul chapa Jonathan toh Benjamin gam Gibeah khopiah aum'un chule mipi amoh cheng chu a inlam cheh uva asoltan ahi.   


3 Hiche phat chomkhat jouvin, Geba ah Philistine sepai touho chu Jonathan in asat in ahile, Philistine te chu ajou tauve. Hijeh chun Saul in gamsung tin'ah kelki amut in, chule hitin aseiye, “Hebrew mipi te, hiche hi ngai tem’un, Philistine te dounan thoudoh un,” ati.  
4 Israel mite jousen Saul in Philistine te chu Geba ngahmun khat abulu in asuhmang jeh in Philistine ten masang’a sangin Israel te chu ahot tauve tithu ajahdoh phat un Israel sepai apumpi chu Gilgal’a Saul kithopi dia kikhom khom din thupeh anei tauvin ahi.   


5 Chuin Philistine te chu Israel tetoh kisat dingin akigong un, asakol kangtalai u 3,000, sakol touthem mihem 6,000 akigong’un chule mipi galsat ding chu twikhanglen kam'a neldi jat in atam’un ahi.  
6 Israel mite nochintoa aum’u ahetdoh phat un, mipi te chu atijauvin alungdong gam tauvin, songkoho ah, hamboh lah ah, chule kotong dung'ah akisel gam tauve.   


7 Mi phabep Jordan vadung agalkaiyun, Gad le Gilead gamsung ah akisel'un ahi.  

Saul Lengpa Thungailou Chule Samuel In Apho 
 
Hiche kahlah a chun Saul Gilgal ah aum'e chule amite chu tijat in akihot hot jengun ahi.  
8 Saul in Samuel chu nisagi jen angah in, hiti chun Samuel in jong akitepna banga Gilgal’a ahung thei tahlou jeh in, mipite akithe cheh gam tauvin ahi. ✡  
9 Chuin Saul in, “Govam thilto ho leh chamna thilto neihin choi peh un” atin ahi. Chule Saul ama tah in govam thilto ho lhandohna aneitan ahi.   


10 Saul in govam thilto lhandohna aboljou tah in, Samuel jong ahunglhung paiyin, chuin Saul chun kimutopi a chibai boldin apotdoh in ahi.  
11 Hichun Samuel in, “Ipi bolla nahim?” tin adongin ahi.  

Saul in jong adonbut in, “Nang la nikho kitepna banga hung louva, mipi ho jouse keija konna akithe cheh uva chule Philistine te gal adia Micmash a akikhop khom’u kamu tai.  
12 Hijeh chun kaseijin, “Tua hi Philistine te eiho dou dinga Gilgal’a kigosadem a um u ahitan, Pakai henga panpina jeng jong kana thum manlou ahitai, hiche jeh a chu govamna thilto kanabol ahitai,” ati.   


13 Hichun Samuel in adonbut in, “Iti ngol'a ngol nahim! Nangman Pakaijin na Pathen thupeh ho nanit tapoi, asei ngai lechun Pakaijin Israel te lenga imatih chan’a dinga natung jing tadinga.  
14 Ahinla, tua hi na lenggam kichai ding ahitai. Pakaijin ama lungthim he mikhat alhen ahitai. Pakaijin amite chunga vaihom ding hi lhendohsa akoi ahitai. Ijeh inem itileh nangin thupeh nanit tapoi,” ati. ✡   


15 Chuin Samuel in Gilgal adalhan ajotna ding’a akichetai. Adang hon vang asepai te kithopi dia che Saul nung ajui tauve. Hichun amaho Gilgal apat Benjamin gamsung’a Gibeah ah achetou tauve. Hichun Saul in asepai te ama nungjui ho chu avetoh in ahile pasal mi 600 tobang asimdoh tai.  
16 Chuin Saul le achapa Jonathan chule amani toh umkhom miho chu Benjamin gamsung’a Geba achun aum tauve, ahinlah Philistine mihon Micmash a panmun asem’un ahi.  
17 Hichun Philistine te, mibulu ding loithum chu panmun'a kon chun ahung potdoh un, loikhat chu Shual gam Ophrah jotna lampi chu ajon’un,  
18 chule loikhat chun lhumlam a um Beth-horon lam chu ajonun, chule loi khat chun Zeboim phaicham gamthip kingahna gamgichin lampi ajot un ahi.   


19 Hichelai chun Israel gam pumpia chun thihkheng khatcha ana umpon ahi, ajeh chu Philistine ten achuti louva ahile Hebrew miten chemjam le tengcha kikhen get unte atiu ahi.  
20 Hijeh a chu Israel te chu amitakip langkon, aloukaina, aheichau chule atupheng’u, akhet hem nom uva ahile akheng dinga Philistine te henga chesuhji ahiuve.  
21 Tupheng, langkon thih, thihka, tucha thihmol, heichang suhhemna man chu paisa khat tobang bep ahi.  
22 Chuti chun chuche nikhoa kon’in Saul le Jonathan toh kiloi miho khut a chun chemjam le tengcha khatcha Saul le achapa Jonathan tilou adang akimupon ahi.   


23 Philistine sepai hon ho chu Micmash lampi chang din achedoh un ahi.    

Jonathan Hansan Thilgon 
 

1 Nikhat hi Jonathan in agal manchah polea pangpa kom'a, “Hungin Philistine sepaiho umna langa khun galkai hite,” ati. Ahinlah Jonathan in, ipi abol ding chu apa henga ana hetsah pon ahi.   


2 Phat chomkhat jouvin, Saul in mi jagup chu Gibeah khopi pam langa Migron mun'a kolbuthei phung vella chun ana khom khom’in ahi.  
3 Saul miho lah a chu Ahijah chun thempu von chu akivon in ahi. Ahijah chu Ichabod sopipa Ahitub chapa ahin, Ahitub chu Phinehas chapa, Shiloh’a um Eli chapa Pathen thempu tupa ahi.  

Jonathan in Israel te ngahmun adalhai ti koiman ahetlou ahi.  
4 Philisitne te ngahmun lutna dia chu Jonathan in lampi jet le veiya songpi kochetchut khat gel aumin, songpi khatpa min chu Bozez ahin, khatjopa chu amin Senez ahi.  
5 Sahlam a songpi khat aum in, khatjoh Micmash lhanglam a um, khat chu Geba lam a um ahi.  
6 Hichun Jonathan in, “Hiche cheptan lou sepai ho ngahmun lah a khun cheu hite, Pakaijin eini eikithopi tei lhon ding ahi, ajeh chu Pakai chu koiman atin jou theilou ding ahi, Aman gal eijosah tei diu ahi, lhomcha hijong leuhen ijotei diu ahi,” ati.   


7 Hichun gollhang avon popan, “Ipi hile phante natipen chu bol jengin, chule keima nakom'a kaumnai, na gellhuh bangin bol jengin,” tin adonbut in ahi.   


8 Jonathan in, “Achutile apha lheh e, eini galut hitin, amaho gakimu sah hite,” ati.  
9 Ahinla ama hon, ‘Na umna lhon'ah dingden lhon’in achuti louva ahileh katha diu ahi atiuva ahile ikaltou louding,  
10 ahinlah, ‘Hung kaltou lhon'in kisat ute’ atiuva ahileh ikaltou lhon ding ahin, hichu Pakaiya konna melchihna khat hi ding ahin aman eikithopi lhon’a ijo lhon ding ahi,” ati.   


11 Chuin Philistine ten amu phat un ahoh un, “Veuvin, Hebrew miho akosunga kon'in ahung potdoh tauve,” atiuve.  
12 Chuin khopi ngah a umpa chun Jonathan ahin sam’in, “Hichea hung kaltouvin, thil khat na vetsah unge atiuve,” ati.  

Chuin Jonathan in agalvon popa jah ah, “Hungin hung kaltouvin, Pathen’in eipanpi lhona ijotei lhon ding ahi!” ati.   


13 Chuin amanin akhut le akeng atho lhon'in akaltou lhon'a ahile Philistine mite chu Jonathan masanga abohkhum gam tauvin, anung’a hung kaltou agalvon popan ana that thu-thu jengin ahi.  
14 Amanin, mi somni athat lhon'in, atahsau chu acre keh khat a len sung ‘ah athethang lhon'e.  
15 Hiti chun gangtah in, Philistine te gamsung ho lah le camp jousea thusoh chu ahung kithang soh tan, loujaova mipi holah le mijouse lah a chun tijatna nasatah in aum tan, sepai hon ho leh thilchom ho jong ati akihot hot un chule liingjong akihot e.   

Israel ten Philistine Te Ajo U 
 

16 Chuin Saul in Benjamin gam'a Gibeah gam gallang chu avet a ahile Philistine mite simsenlou chu muntin gamtin'ah ajam cheh gam tauvin ahi.  
17 Saul in asepai te jah a thu apen, “Min kou unlang, koi-koi um’a, koi-koi umlou ham,” ati. Hitia chu akihol ule Jonathan le agal manchah popa aum tapon ahi.   


18 Chuin Saul chu Ahijah chunga alunghang in, “Thempu von chu hilam’ah hin choiyun!” ati. Hiche pet a chu Ahijah chu Israel te masanga thempu von kivon'ah ahi.  
19 Ahin Saul thempupa toh aki houlim sungse chun Philistine ngahmun sunga chun boina ahaginjep jep in ahi. Hichun Saul in thempupa jah a, “Imacha akhohpoi chejom jingu hite,” ati.   


20 Chuin Saul le asepai te chu galmun'a ahin nokhum ule Philistine mite chu amaho leh amaho akithatto tauvin, boina le kihet khelna nasatah asoh tan ahi.  
21 Chule tumasang’a Hebrew mi Philistine mite lah a ana jamlut ho jong chu Saul, Jonathan le Israel lah a adang-dang ho langa ahung kiheilut jong aumin ahi.  
22 Hiti chun, Ephraim molsanga ana kisel Israel te jouse chun Philistine te ajam tauve tithu ajah phat un, amaho jong chun galsat na a chun hatah in anung’u adel’un ahi.  
23 Chuti chun hiche nikho chun Pakaijin ami Israel te ahuhdoh in chule gal kisat chu Beth-aven geijin gal akisat peh’un ahi.   

Saul Ngol-hoi Kihahsel 
 

24 Hiche nikho chun Israel te chu alung genthei lheh un ahi, ajeh chu, “Saul in kamelma te phu kalah theina dingin, nilhah ahi kahsea annea chu sapset changhen tia mipi chu akihahsel sah ahi.” Hijeh a chu sun nilhum keiya koima anne umlou ahi.  
25 Hijeh chun, ama hon gamlah lampia chu khoibel khat ana um amu vang’un koiman ane pouvin ahi.  
26 Chuin khoiju chu mipi koima chan ana ne-ngam pouvin ahi. Ajeh chu kihahselna chu akichat u ahi.   


27 Ahinlah Jonathan in apa thupeh chu ana jahlou jeh in, atenggol muh in khoiphang khat agah sun in, agah te a ahile, atha akido ma-ma jengin ahi.  
28 Ahin mikhat in hichu ana mudoh in, “Napan mipi nasatah a eigihsal uva tunia nilhum masanga anne a mi chu sapset changhen tia eigaosap jeh uva koiman kaneh lou u ahi, hijeh a chu mipi jong hung lhasam'ah ahi,” ati.   


29 Chuin Jonathan in, “Kapan gamsung hi agenthei sah ahi. Hitobang thupeh chun eiho ma-ma eisuhgenthei u ahi. Ven hiche khoiju chu themkhat kate jeh a kamit hi iti hung ha doh hitam?” ati.  
30 Mipi jong hin amelma teu thil achom nauva amu hou hi aning anop in nele phachom louding ham? Hijeh a chu eihon tuni geija Philistine te tamtah itha theilou-u hilou ham? ati.   


31 Chule hiche ni chun Micmash a kipat Aijalon geijin Philistine te chu anung adel’un athat peh un chule mipi chu alhasam lheh jeng tauvin ahi.  
32 Chuin mipi chu thil kichomho chunga achu uvin, kelgoi ho, bongchal ho, bongnou ho chu tollhanga athat un thisan pum chun aneuvin ahi.  
33 Mikhat in Saul jah a, “Mihon sa thisan pumin aneuvin Pakai dounan achonse tauve,” tin ana seidoh peh un ahi.  

Chuin Saul in, “Na thilbol’u chu adihlou ahi, songtum lentah khat kihol unlang kilih piuvin,” ati. ✡  
34 Saul in aseibe kit in, “Sepai ho lah a khun chelut unlang a gancha u, akelngoi u, akelcha u jong kaheng’ah hin choiyun.  

Hichelai mun'a hin that unlang chule naneh masang’un athisan chu lhoh kanghel un. Asa le thisan nehkop jeh a Pathen dounan chon dauvin,” ati.  
35 Chuin Saul in, Pakaiya dingin maicham asemin, hiche maicham chu Saul in Pakaiya dinga maicham asem masat pentah ahi.   


36 Chuin Saul in amite kom'a, “Eihon janteng kitolsuh uhitin Philistine te nung del uhitin, khovah kah in amaho chu thatgam uhitin chomgam uhite,” ati.  

Hichun mipi jong, “Pha nasah sah chu bol jengin,” atiuve.  

Ahivangin Thempupan, “Pathen dong masaute,” ahinti.  
37 Chuin Saul in Pathen adongin, “Philistine te nung kadel diu ham? Kajo nadiuva nei panpi diu ham? Ahinlah hiche nichun Pathen'in adonbut tapoi.   


38 Chuin Saul in lamkaiho kom'a aseijin, “Adih lou khat aumtai! Galmi lamkai jouse hikom'a hungun. Tunia ipi suhkhel ineijum? Kikhol uhite chonset hi hoilaiya um ham? Hin kholdoh un.  
39 Ajeh chu Israel huhhing'a hingjing Pakai min'a kasei ahi, kachapa Jonathan chunga um ahijongleh ama jeng jong thon louhel ’a thi tei-tei ding ahi,” ati. Ahinla mipi ho jouse lah a konna ipia konna boiham ti koiman aseipoi.   


40 Chuin Saul in aseijin, “Nangho lang khat ah um unlang, kei le ka chapa Jonathan lang khat ah um lhon inge,” ati.  

Chule mipi ten Saul kom'a chun, “Phante tia nagel chu aphapen ahi,” ati.   


41 Chuin Saul ataovin, “O Pakai, Israel te Pathen, koi hi dih a, koi hi dihlou hitam nei seipeh un,’ ati. Hichun vang asan ule Jonathan le Saul lhendoh ahung hin, hijeh chun mipi te chu ahoidoh tai. ✡   


42 Chuin Saul in, “Tun vang sang kit uhitin kei le Jonathan kah a dingin,” Tun Jonathan chu athemmon ahung kilangdoh tai.   


43 “Ipi na bolkhel ham nei seipeh in?” Hiti chun Saul in Jonathan kom'a adongin ahi. “Khoiju themkhat kana tep e,” tin Jonathan akiphong doh tai. “Tenggol muh a themcha khat bou, hichun thina asothei ham?” atipeh in ahi.   


44 Saul in “Henge Jonathan, nathi tei ding ahi! Hiche jeh a hi nathi louleh Pathen'in kei eideng henlang chule eithat hen” ati.   


45 Ahin mipi ten Saul kom'ah, “Jonathan in Israel dia gal lentah eijopeh u ahin, Jonathan hi thi ding ham?” tin ana dongui. Hichu ahi ding ahile, Pathen'in jada hen, hingjing Pakai min'a kaseiju ahi, aluchunga kon samjang khat jong lha louding ahi. Ajeh chu tunin Pathen toh atongkhom in ahi,” atiuvin. Hijeh chun mipi ten Jonathan ahuhdoh un, athisah tapouve.   


46 Saul chu Philistine te nung adel nauva kon'in achetou tan chule Philistine te jong aum nauvah ache tauve.   

Saul Sepai te Lolhin 
 

47 Chuti chun Saul in Israel mite chunga lengvai anapon, muntin'a amelma te jouse, Moab, Ammon chate, Edom, Zobah lengho chule Philistine mite toh akidouvin akiheina lam jousea gal ajoupeh in ahi.  
48 Aman thil lentah Amalek mite asat in, ajouvin, chule amaho chom gam'a miho khut a kon'in Israel te ahuhdoh in ahi.   


49 Tun Saul chapa te chu Jonathan, Ishbosheth, chule Malkiishua ahiuvin. Chule achanu teni lah a apeng masanu min Merab ahin, chule aneonu min Michal ahi.  
50 Chule Saul inneipi min Ahinoam ahin, Ahimaaz chanu ahi. Chule ajanel gal lamkaipa min chu Abner ahin, Saul pangahpa Ner chapa ahi .  
51 Chule Saul pa, Kish chule Abner pa, Ner chu ani lhon'a Abiel chapa hicheh lhon ahi.   


52 Chule Saul nikholai sungse chun Philistine mite toh kidouna chu anasa lheh jengin ahi, Chuti chun Saul in mihat le mihangsan amupou pouva ahile amanin ama a dingin akipui jengin ahi.    

Saul In Amalek Mite Asuhmang 
 

1 Nikhat Saul kom'a Samuel chun, “Israel te chunga leng dinga nangma thaonu dinga eina sol’a chu Pakai ama tah chu ahi. Hijeh a chu tua Pakai thusei hi na ngai ding ahi,” ati. ✡  
2 Hiche hi van gam sepai te Pakaijin aphondoh ahi: Israel mite Egypt a konna ahung potdoh uva chu lampia iti ana lamtin jeh uva Amalek chunga hi talen kamatsah ding ahitai. ✡  
3 Tun che unlang Amalek mite chu abonchan gathat gamkeijun, nao noichep ho geija natha ding’u, khatcha jong nakhen lou diu, pasal, numei, chapang, naosen, bong, kelcha, sangongsao, chule sangan ho chan geiya natha gam diu ahi,” ati.   


4 Chutah in Saul in mipi ho chu Telaim mun’ah akhomin, amaho chu Israel mite a kon'in keng sepai 200,000 chule Judah a konna 10,000 ahiuve.  
5 Chuin Saul le a sepai te chu Amalek te khopi ah alut un, phaicham mun khat ah chun angah tauve.  
6 Saul in Ken mite ho gihna thu apen: “Amalek miho umna a kon'in potdoh un, achuti louva ahile Amalek miho toh nathi tha dingu ah. Nangho vang chu kami Israel chate jouse Egypt a konna ahung potdoh uchun hepina namusah un ahi,” tin thu apen ahi. Chuin Ken mihon apot akigot un adalha tauve.   


7 Chuin Saul in Amalek mite chu Havilah apat solam Egypt toh kigalsai Shur khopi lutna geijin gal ana sat in asumang peh tan ahi.  
8 Chuin aman Amalek lengpa chu ahingin aman in midang jouse chu chemjam in athat sohhel tan ahi.  
9 Ahinlah Saul le mipi chun, Amalek mi Agag le kelngoi, kelcha, bongchal thao ho leh ahoipen ho ahing hoijun, aphalou ahoilou chengse chu asumanghel tan ahi.   

Pathen'in Saul Leng Dia Apai 
 

10 Chuin Pakaijin Samuel kom'ah aseijin ahi,  
11 “Saul lenga kana tun hi kakisih tai ajeh chu aman eidonse tapon chule ka thupeh ho jong anit tapoi,” ati. Hiche thu Samuel in ajahdoh phat in alung atongkhan jan khovah hellin Pakai hengah akaptai.   


12 Ajing jingkah matah in Samuel jong Saul kimupi dingin achetan ahile, mi khat in, “Saul chun Carmel khopia ama le ama kihet jingna ding mangmo khat akisem din Gilgal lam achesuh tan ahi,” tin aseipeh tan ahi.   


13 Chuin Samuel in Saul chu amu phat in, Saul in kipah tah in ana salamin, “Pakaijin phatthei naboh hen, keiman Pakai seibang bangin kabol tai,” atin ahi.   


14 Samuel in, “Ahile ka nabeng’a kelngoi hamgin le bongchal hamgin kajah hi ipiba hija ong?” ati.   


15 Hichun Saul in adonbut in, “Adih’e, ka sepai te hon ama le Amalek mite a konna ahin kaiju ahi, ajeh chu mipi hon kelngoi ho leh bongchal aphapen penho chu, ‘Pakai na Pathen lhaina dinga ahing hoiju ahi,’ adang ho vang ka sumanghel tauve,” ati.   


16 Chuin Samuel’in Saul kom'a aseijin, “Thip in! Tujan Pakaijin kaheng'a thu asei hi ngaijin!” ati.  

Hichun Saul in, “Ipi na seipeh em?” tin Saul in adongin ahi.   


17 Chuin Samuel in, “Nangma neocha nakigel maithei ahi, nangma Israel nam mite jouse lah a lamkai nahi hilou ham? Pakaijin leng dinga thao nanu ahi.  
18 Chule Pakaijin anatong dinga nasol'a, chen michonse Amalek mite gathat gamkeijin,' ati.  
19 Ipi bolla Pakai thupeh nanit louham? Ipi jeh pentah a thil nachom’a Pakai mitmua thilse nabol ham?” ati.   


20 Saul’in, “Ahinlah Pakai thupeh kabol'e, bollin tia eisol na kagabol'e. Agag lengpa bou ahing’a kahin kai ahin, ahin adangse vang kahin that gamnai,” ati nalaiyin ahi.  
21 Chutengleh ka sepai ten, kelngoi, kelcha, bongchal, athaolai ahoilai ho leh thil kichom ho hi Gilgal’a na Pathen houna a dinga ahin kaiyu ahi bouve,” ati.   


22 Ahin Samuel'in adonbut in,  

   
 
“Pakai chu pumgo thilto kibol le  

athupeh ngaipeh hi hoijoh a hi  

kipah inte natim?  

Ngaijin! Sei ngai kiti hi gan'a kilhai sanga phajo ahin,  

kangcha athusei ngaipeh kiti hi kelngoichal thao sang’a phajo ahi.   


23 Pakai doumah kibol kiti hi kithoi phunsan tobang ahin,  

chule louchal kiti hi doi houva themmo chan tobang ahi.  

Pakai thupeh napai jeh a  

Aman leng nahina a konna napai ahitai,” ati.   

Saul In Ngaidam Athum 
 

24 Saul in, “Henge, keima ka chonse tai, keiman neihilna ho jong kangai pon chule Pakai thupeh jong kanit tapoi, ka sepai te kagin jeh a athil thum hou ka bolpeh ahitai,” ati.  
25 “Hijeh chun ka chonsetna ho hi nei ngaidam inlang chule Pathen kahou theina din nei kinung lhonpin,” ati.   


26 Ahinlah Samuel in adonbut in, “Keitoh ikinung lhon theilou ding ahi! Pakai thupeh na paimang jeh a, aman Israel te lenga konna na paidoh ahitai,” ati.   


27 Hichun Samuel chemang dinga akiheiya ahile, aman asangkhol chol mong chun aman in aloi ehlo tan ahi. ✡  
28 Chuin Samuel in ajah ah, “Tunia hi Pakaijin Israel te lenggam chu nanga konna na lahpeh a nang sanga phajo khat apehdoh ahitai.  
29 Israel Pathen lal loupi tah chu jou louding, alung jong akhel louding ahi, ajeh chu ama lungkhel ding mihem tobang ahipoi!” ati.   


30 Hichun Saul’in ngaidam athum kit in, “Chonse kahi, keiman kakihet e, ahin nei lungset in, ka lamkai ho masang le kami Israel mite masanga kajum louna din nei kilhonpi tei teijin, chutile Pakai na Pathen kahou ding ahi,” ati.  
31 Hichun Samuel jong achaina in kinung lhonpi ding anomtai chule Pathen houna ah ajaotai.   

Samuel In Agag Lengpa Atha 
 

32 Chuin Samuel in, “Agag lengpa chu kaheng’a hinpuijun,” ati. Agag lengpa jong kinemtah in akipah lheh in ahi, ajeh chu ama lunggel’a chu, “kagimna ho kichaiya, eikilhadoh ding ahitai!” tia agel ahi.  
33 Ahinlah Samuel in, “Na chemjam’a hin minu acha pasal tamtah na-na that in, tun nanu jong hitobanga chun chaneilou hitahen,” atin ahi. Chuin Samuel in Agag chu Pakai masang'ah Gilgal mun'ah asatchen chen tan ahi.   


34 Chuin Samuel Ramah a ainlam ajonin chule Saul jong Gibeah a ain’ah akile tai.  
35 Chujou kalsen Samuel in Saul kimupin ache ngai tapoi, ahinlah tang louvin alunghempi jingin ahi. Pakaijin Saul Israel te lenga anatun chu akisih lheh jenge.    

Samuel In David Leng Dia Thao Anu 
 

1 Tun Pakaijin Samuel kom'a, “Nangman phat sottah Saul chung changa pul nadou chu phaset tante, keiman ama chu Israel te leng ahina a konna ka paidoh ahitai, hijeh chun na thao theiyah olive thao kithun dim inlang Bethlehem’ah chetan. Hiche khopia cheng amin Jesse kitipa chu holdoh in, ajeh chu keiman achate lah a khat chu leng dinga ka lhendohsa ahitai,” ati.   


2 Ahin Samuel in adongin, “Keiman hichu iti kabol thei ding ham? Hichepi chu Saul in jadoh henlang hileh eithalo ding ahi,” ati.  

Pakaijin adonbut in, “Bong ala khat kikai inlang chen, chule Pakaiya dinga gan kilhaina a dinga hung kahi tin,” ati.  
3 “Chule gan kilhaina ah Jesse kouvin, chuteng keiman achate lah a koipen chu kei dinga thao nanu ding ham ti chu na hetsah nange,” ati.   


4 Chuin Samuel in Pakaijin ahil bang chun aboltai. Ama Bethlehem alhun phat chun, khopi sunga um upaho jouse chun kitihot pum-pum’in akimupi uvin, “Ipi adihlou um ham? Chamna puma nahungu hinam?” tin ana dongun ahi.   


5 Hichun Samuel in, “Henge, keima gan kilhaina a dinga hunga kahi, na boncha uvin Pakaiya dingin kisutheng unlang gankilhaina a dingin cheu hite,” tin Samuel in adonbut in ahi. Chuin Samuel in Jesse le achate akou khom’in kisuhthengna kin agong’in, chule pumgo thilto a jong jao diuvin atem'un ahi.   


6 Chuin amaho chu ahunglhun phat un, aman Eliab chu khatvei aven chule alungthim'ah, “Pakaijin alhendohpa hitei yinte!” tin agel’e.   


7 Ahinlah Pakaijin Samuel kom'a aseijin, “Nangman atahsa poh ahilou le asandan chun vehih-in, ajeh chu keiman ama chu kadei lou ahi, ijeh inem itileh Pakaijin mihem thilvet banga avet ahipoi, ajeh chu mihem’in apolam melput avet ahin, Pakaijin vang alungsung avet ahi,” ati.   


8 Chuin Jesse in achapa Abinadab chun Samuel anaijep a amasang’a ding din asol'in ahinlah Samuel in, “Ama jong hi Pakai lhendohsa chu ahipoi,” ati.  
9 Aban’in Jesse in Shimea ahin koudoh in, ahinlah Samuel in, “Ama jong hi Pakaijin alhendoh chu ahipoi,” ati.  
10 Chuti chun Jesse chate sagi jen chu Samuel angsung’ah ahin puilut un, ahin Samuel in Jesse adongin, “Pakaijin hiche ho hi khatcha alhengpoi,” ati.   


11 Chuin Samuel in Jesse jah a, “Na chate hicheng bou hi hitam?” tia adoh leh,  

Jesse'n adonbut in, “Aneopen pa aum nalaiye, ahinlah ama hi in’ah aumpoi, loujaova kelngoi le kelcha ho aching’e,” tin adonbut in ahile  

Samuel in, “Ama chu gakou sah un, ama chu ahung lhun tokah a, toujong itoulou diu chule anneh twidon jong ibollou diu ahi,” ati.   


12 Hiti chun Jesse in akou ding mi asol'in ahi. Ama chu mi tahsa phatah chule amit-ha hoitah ahi. Chuin Pakaijin, “Thao nu ding chu ama hi ahi,” ati.  
13 David asopi teho lah a kon'in ahung ding doh in, hichun Samuel’in olive thao alan thao chu anu tai. Hiche nia kipan chun Pakai Lhagao chu thaneitah in David chung’ah ahung chutan ahi. Chuin Samuel Ramah ah akile tai.   

David In Saul Thutanna a Na Atoh 
 

14 Hiti chun Pakai lhagaovin Saul adalha tan ahi, chule Pakaijin ahinsol lhagao engse khat in Saul chu lunggimna le tijatnan abolgim lheh jengin ahi.   


15 Saul asohte ho lah a phabep khat in akom'ah, “Tua hi Pathen a konna lhagao gilou khat in na suhgim ahi kaheuve,” atiuve.  
16 “Hijeh chun, kapu, neisol’unlang semjang saithem khat gahol unge. Hitia lhagao engsen nahin phah phat-phat le ama chun semjang saiyin tin, chuteng damdoh kitji tan nate,” atiuve.   


17 Hichun Saul in, “Apha lheh jenge, cheuvin lang semjang saithem tah mikhat gahol unlang, chule ama chu kaheng'a hin puijun,” ati.   


18 Chuin asohte ho lah a mi khat in Saul jah ah, “Jesse chapa teho lah a khat, Bethlehem mi, semjang saithem tah, hiche goh chu hilouva mihangsan, gal-hat, galbolmi, ijakai hekhen themtah, chule mel-hoitah, chujongleh Pakaijin aumpi mi ahi,” ati.   


19 Chuin Saul in thupolea mikhat Jesse henga thulhut ding’in asol'in, “Na chapa David kelngoiching chu neihin solpeh in,” ati.  
20 Saul in David athum chu Jesse in anoppeh in, changlhah toh, lengpitwi haikhat, chule kelnou khat, sangan khat apohsah in ahi.   


21 Chuin David Saul kom’ah achen, Saul chu ajen pan tan ahi, Saul in David angailu lheh jengin chule David chu Saul galvon pon apang tai.   


22 Chuin Saul in Jesse kom'a thu athot in, “Lungset tah in David hi kakom'ah kakin bol in pang jeng tahen, ajeh chu achung’a kalung alhai lheh jengin ahi,” ati.   


23 Chule Pathen'in ahinsol lhagao engse chun Saul ahin phah tengleh, David in semjang chu asaipeh jiteng, Saul chu ahung limdohjin chule lhagao engse chun adalhaji in ahi.    

Goliath In Israel te Achou 
 

1 Judah gamsung Socoh mun'a chun Philistine mite galsat dingin akikhom’un, chule Socoh le Azekah kikah’a Ephes-dammim achun ngahmun asem tauvin ahi.  
2 Chuin Saul le Israel te jong akikhom’un, Philistine te dounan Elah phaicham panga ngahmun akisem’un ahi.  
3 Philistine te chu lhaangkhat ah akigol’un chule Israel te jong chu lhaangkhat ah akigol’un chule akikah uva phaicham khat in akhen un ahi.   


4 Chule Philistine te mihat tah Gath khopia konna hungkon, amin Goliath kitipa chun Israel te sat dingin Philistine te ngahmun a kon'in ahung potdoh in ahi. Ama chu feet 9 val jenin asangin ahi!  
5 Chule aman sum-eng lukhuh akhuh in, sum-eng a kisem ompho pounds 125 a gih aki-ah in ahi.  
6 Akeng teni jong sum-eng’a kitomjol ahin, chule alengkouva ama sum-eng tengcha akipoh chu kitungdoh peh ahi.  
7 Atengcha long chu tumbi tejen ahin, atengpeh jong thih jeng agihdan chu pound 15 a gih ahin, apho chu mikhat poh ahi.   


8 Goliath a dingin Israel galsat miho jah a ahin samin, “Ipi dinga galsat dinga hung kigola nahiuvem, keima Philistine mihatpa kahin, nangho Saul sohte mai-mai nahiuve, ei kisatpi ding mikhat hung kilheng doh un,” atin ahi.  
9 “Aman keima eitha le nasoh u kahi diu, ken ama katha le keiho soh nahi diu ahi,” ati.  
10 “Tunia hi Israel galsat ho kachou nahiuve, kakisatpi ding pa chu hin soldoh un,” ati.  
11 Chuin Saul le Israel mite jousen Plilistine mipa thusei ajah phat un, akicha lheh jeng tauvin ahi.   

Jesse In Saul Ngahmun’a David Asol 
 

12 David kitipa chu Judah gam Bethlehem khopia Ephrah mi Jesse chapa ahin, hiche lai chun Jesse chu ateh lheh jeng tan chule aman chapa get jen aneijin ahi.  
13 Jesse chapa alen thum Eliab, Abinadab, chule Shimea ho chu Philistine te sat dia Saul lengpa sepai a pang ahiuve.  
14 David chu achate lah a aneopen ahi. David ute thum ho chu Saul sepaiho toh umkhom’a ahiuve.  
15 Ahin David chu Saul inpia konna apa kelngoi chin kithopi dia Bethlehem a hung kile kitji ahi.   


16 Ni somli sungin jingkah, nilhah seh leh Philitine mihat pan Israel sepai ho ahin naiyin achou jingin ahi.   


17 Nikhat Jesse in David jah ah, “Hiche pucha a chang kanpoh hile changlhah lhon som hi choijin lang gangtah in na ute gapen.  
18 Chule hiche bongnoiha a kisem lhon som hi sepaiho lamkaipa pen. Na ute iti nauvem gaven lang, thu nahin nungpoh kit ding ahi,” tin ana sol'in ahi.  
19 David ute ho chu Saul to umkhom'a ahiuvin, Israel sepaiho chu Elah phaichama gal mun’a um ahiuve.   


20 Chuin David in akelngoiho chu avetup din mi khat angansen, jingkah matah in apan athupeh bangin thil ho chu apon, achen ahile sepaiho galsat dinga ngahmun dalha dinga akigot uva a-ao laitah un ngahmun chu agalhungin ahi.  
21 Israel te le Philistine sepaiho gal kisat dia kidinte-a kimaitoa akigol laitah un,  
22 David in thilkeo chingtup pa henga athilpoh ho chu adalhan, gangtah in a-ute ho chibai agabol tai.  
23 Aman a uteho akihoulimpi laitah in, Gath mi Philistine mihatpa chu Philistine sepai ho lah a kon'in ahung potdoh in ana seingaiji bangin asamin, Israel mite chu ahin choukit tan ahile, hichu David in ajatan ahi.   


24 Chuin Israel sepai ten hiche mipa chu amu phat un akicha behseh jengun ajam tauvin ahi.  
25 Hichun alah uva mikhat in David jah a, “Hiche mihatpa chu namu em? Aniseh leh hitia khu hung potdoh a Israel sepai te achou-chou ji ahi, koi hileh ama thatpen pen khu lengpan kipaman lentah apeh ding, achanu khat jong aji ding’a apeh ding, chule Israel ten kai peh dingdol a kon'a jong a onthol sah ding ahi,” ati.   


26 David in akimvel'a ding Israel sepai ho jah ah, “Hiche cheptanlou Philistine mahatpa that a, Israel mite achouna ngahsah mi chun ipi amu ding ham? Ipi hile iti hiche cheptanlou Philistine pan hingjing Pathen sepai te ajumso ding ham?” ati.   


27 Chuin miho chun adonbut un, “Henge hiche mipa that pen-pen chu kipaman akisei chu peh ding ahi,” atiuve.   


28 Ahinlah David ute ho lah a alenpen Eliab chun David thusei ajahdoh phat in alung ahang in, “Hichea hi ipi nahung bolle ham? Na kelngoi hon ho chu ipi itihen nati ham? Nakiletsahna le na jonchih na chu kahe nai, hichea kidouna ho venom mai maija hunga nahi bouve!” ati.   


29 Hichun David in, “Ken tua chu ipi kabol em? Thudoh kagah nei mai-mai ahi,” tin adonbut in ahi.  
30 Chuin amahoa kon'in adang ho langah akihei kit in athudoh ma-ma adoh a ahile, ama hon jong asei ma-ma aseikit un ahi.  
31 David thudoh chu Saul lengpa kom agalhut un ahile Saul lengpan jong aheng’a ahin pui diuvin thu apetan ahi.   

David In Goliath Atha 
 

32 “Hiche Philistine mipa chunga khun boi tahih un, kache ding kaga kimaitopi ding ahi,” tin David in Saul jah a aseijin ahi.   


33 Saul in, “Angol nahim! Nangman hiche Philistine mihatpa nasat a najona ding lampi aum theipoi, nangma chapang cha bou nahin, ama akhangdon laiya kipatna galsat mi ahi,” ati.   


34 Ahinlah David in, “Kapa kelngoi ho leh kelcha ho jong kana vetkol ahin, nasohpa hin kapa kelngoi kana chinna a chun keipi bahkai le vompi ahunga kelnou ho ahung lhohmang ding got tengleh,  
35 anung kadellin, kakidalpin, akamsung’a kon'in ka huhdoh jin ahi, chule keima tha dia eigot tengleh akha ah kaman in kathat jitai.  
36 Keipi le vompi ani nia hitia chu kabolji ahin chule tua jong Philistine chep tanlou pa jong chutia chu kabol ding ahi, ajeh chu aman hingjing Pathen sepai ho ajumso jeh a hitia chu bol ding ahi.  
37 Pakai keipi bahkai le vompi khutphanga konna eihuhdoh pa chun tunia jong hiche Philistine mihatpa a konna eihuhdoh tei ding ahi, ” atin boltei agoi.  

Hichun Saul in achaina in lunggel lhahna aneijin, “Aphai nakigot bang chun boltan chule Pakaijin naumpi jing tahen,” ati.   


38 Chuin Saul in agalvon David apen, alukhuh sum-eng a kisem akhuhpeh in, thih sangkhol a-ahpeh tan ahi.   


39 Hichun David in agalvon chunga chun achemjam akoijin, kal khat agah son le galvon ho akivon khahlou jeh in, achethei tapon ahi. Hijeh chun aman Saul jah a,  

“Hiche ho pumin chethei ponge, ajeh chu hiche ho hi kamang theipoi,” atin, asut lhatai.  
40 Hichun David in vadung songchang jolsel chang nga akilopan, akelngoi chinna sakhao neovah akikon, chuin akelngoi chinna tenggol le sailungchang kapna gophel akichoijin, Philistine mihatpa umna phaicham ajontai.   


41 Goliath jong ahung potdoh in David lam ahin jontai chule agalvon popa chu ahung masan ahi.  
42 Goliath in David chu phatah a avettoh phat in, chapang mel-hoi cha bou ahinah laijeh in, asit behseh jeh in alung ahang tai.  
43 David jah a lunghang tah in, “Keima uicha kahia mol kichoija kaheng'a hung nahim?” ati. Hichun Philistine mipa chun, apathen ho min pan in David chu agaosap tai.  
44 Goliath in David chu achouvin, “Hilam ah hungin, keiman natahsa chu vachate le gamsa te kapeh ding ahi,” atin ahi.   


45 David in Philistine mipa chu adonbut in, “Nangma chemjam le tengcha choiya hung nahin, ahinlah keima vang van gam sepai galsat te Pakai min'a hung kahi.  
46 Tunia hi Pakaijin najo ding, keiman nang katha a nalu katan ding, natahsa thisa chu vachate le gamsate kapeh ding chule leiset pumpin Israel Pathen khat aum'e ti ahet diu ahi,” ati.  
47 “Chule hichea hung kikhom jousen Pakaijin chemjam le tengchan ahuhhingpoi ti ahet dingu ahi. Ajeh chu galsat hi Pakaiya ahin, aman nangho kakhut a eipehdoh diu ahitai,” ati.   


48 Goliath ahung kipatdoh a David henglam ahin jot phat in, David chu kintah in Philistine mihatpa toh kisuto dingin alhaisuh tan ahi.  
49 David in akhut in asakhao sung asoh in, song chang khat aladoh in, ah-songse’a chu asea ahile, Philistine mipa chalpang ah achun, songchang chu alut in, Goliath tol-lhang'ah alhutan ahi.   


50 Chuti chun David in chemjam pang louhellin, songchang khat seh le ah-songse in Goliath ajoutan ahi. ✡  
51 Chuin David in adellut paiyin, Goliath chemjam chu asatdoh in, ama chemjam ma-ma chun alol atan tan ahi.  

Israel ten Philistine Mite Adelkhum’u 
 
Chuin Philistine mipi ten amihat pau thi amu phat un, akinung heijun ajam tauvin ahi. ✡   


52 Chuin Israel te le Judah miho akipat un, a-aovun, phaicham le Ekron kotpi aphah kah seuvin Philistine mite nung adel’un ahi. Chule Philistine mipi ho chu Shaaraim lam lhong lhungin thilong akijam thang’un, Gath le Ekron chan geijin athilong u chu alum thang sohkei jengin ahi.  
53 Chuin Israel chaten Philistine mite anungdel uva kon'in ahung kinung leuvin, angahmun hou chu asumang’un achom tauvin ahi.  
54 Chuin David in Philistine mihatpa luchang chu alan Jerusalem ah ahin potai; ahin galvon vang apon in’ah akoitai.   


55 David Philistine pa sat dinga akondoh chun Saul in agalvon popa Abner jah ah, “Hiche gollhang pa khu koi cha ham? tin adongin ahile  

Abner in jong, “Atahbah in kahepoi,” tin ana donbut e.   


56 Hichun lengpan jong, “Aphai, koiham hinkhol chen’in,” ati.   


57 David in Goliath ahin tha jouva ahung lhun in, Abner in Philistine mihatpa luchang chu Saul kom'ah ahin lhut tan ahi.  
58 Hichun Saul in, “Gollhang, napa koiham nei seipeh in,” atin ahile  

David in adonbut in, “Kapa min Jesse ahin, Bethlehem a um kahiuve,” ati.    

Saul David Chung’a Athangthip 
 

1 David in Saul akihoupi jouvin, lengpa chapa Jonathan toh akimuton, Jonathan in David angailut jeh chun, akikah lhona kintah a kitepna khat semdin akigong lhon tan ahi.  
2 Hichenia kipat chun Saul in David akom'ah akikoi jing tan ainlam'ah akilesah kit tapon ahi.  
3 Jonathan in David chu adei behseh jeh le ama akingailut banga angailut jeh in a-itih a kikhenpi lou dingin akikah lhon'ah kihahselna khat asemin ahi.  
4 Jonathan in hiche akihahselna melchih nan, achunga kai asangkhol chol chu asut lhan asilpeh in, chule avonho, achemjam le athalpi chule akonggah geiyin David apetan ahi.   


5 Chuti chun Saul in David chu asolna lam lam'ah achejin alolhing sohkeiyin ahi. Hijeh chun Saul in asepaiho chunga gallamkai dingin atungin ahile, mijouse jong achung ah akipah cheh un ahi.   


6 Israel miten galjona ahin nei jouvun inlama ahung kile kit un, David in Philistine te ahintha jouvun, khopi jousea nupiho ahung potdoh un, Saul lengpa ahung kimupi uvin ahi, numei hon khongcha le tumging thei toh thon kipahtah in lam pumin la asauvin ahi.  
7 Vailhun na a alasah u chu hiche ahi:  

   
 
“Saul in asang asangin athat in,  

David in asangsom asangsom in athat e!” tin alachoiyun ahi. ✡   

   
 

8 Hiche chun Saul nasatah in alunghan sah in, “Hiche hi ipi ham? Ama hon David achoisangun, sangsom athat e atiuvin, kei sangkhat that in eiseijun. Abankit tengleh lengin hin kitun kit taveh tau!” atin ahi.  
9 Hijeh chun, hichenia kipat chun, Saul in David chu thangthipna mitvet in avepan tan ahi.   


10 Ajing nikho ma-man Pathen a kon'in lhagao phalou Saul chungah ahung chukit in, insunga angol pen bangin apengin ahile, David in nidanga bangin, akhut in semjang asaijin ahi. Ahin Saul in akhut ah tengcha akichoijin ahi.  
11 Chule hetman louvin, tengchan David chu akhon ahi, bangtoh khobeh ding agot ahin, ahinlah David in ana otdoh in ahi.   


12 Pathen'in Saul adalhah a David aumpi jeh chun Saul in Daivd chu akicha lheh jeng tan ahi.  
13 Hijeh chun Saul in, David chu sepai 1,000 chung’a lamkai dingin akoiyin gamla tah in asolmang tan ahi. David in jong kitup tah in alamkaijin gal akonpi in ahi.   


14 Chuin David Pakaijin aumpi jeh chun imalam jouse’ah alolhing lheh jengin ahi.  
15 David lolhinna thu ho Saul in ajahdoh kit phat in, akicha cheh-cheh jeng tan ahi.  
16 David in nasatah a, kituptah a gal alamkai jeh in, Israel te jouse le Judah nam mite jousen jong David chu angailu un, akipapi lheh jengun ahi.   

David In Saul Chanu Akichenpi 
 

17 Nikhat hi Saul in David kom'ah, “Ka chanu alenjo nu Merab khu naji dia pedinga kigongsa kahi. Ahinlah amasan nangma Pakaiya dinga gal hang mong nahi photchenna neipen,” ati. Ajeh chu Saul’in alunggel a, “Keima tah in katha sangin, Philistine tetoh kidou dingin kisol henlang hin that doh uleh,” tia angaito ahi.   


18 David in, “Kei koi kahiya chule ka insung mite hi Israel a ipi hiya, keima lengpa tupa kahi ding ham? Chule kapa insung mite jong ima ahipoi” ati.  
19 Hijeh chun, Merab toh akichenna ding phat ahung lhun phat in, Saul in, Adriel kiti Meholah mipi toh Merab chu akichen sah tan ahi.   


20 Ahinlah Saul chanu Michal chun David chu alungset in, hichu Saul in ajahdoh phat in akipah lheh jengin ahi.  
21 Hichun Saul in alunggel in, “Hiche Philistine te khut a athina dinga phat kijen chomkhat ahi,” atin ahinlah Saul anivei nan David kom'a chun, “Katupa nahi tei ding ahitai!” ati.   


22 Saul in avaipote kom'a chun, David jah a asei diu thu apen, “Lengpan nadei lheh jenge, chule keihon jong pha kasa lheh jeng uve, hijeh chun lengpa tupa nahi ding pha nasah louham?” tia aseipeh din ahil’e.   


23 Saul avaipo ten hiche thu ho chu David kom'a aseijun ahile, David in, “Kei mivaicha, insung lhasam le mi nahsahmo, lengpa tupa a iti kapan thei ding ham?” tin ana donbut in ahi.   


24 Chuin Saul mite hon hiche thu chu Saul kom'a aseidoh phat un,  
25 Saul in David kom'a asei diu ahil kit in, “Lengpan mou lahman dia adei chu ahile amelmate chunga phulahna dinga Philistine te chep 100 tilou adang imacha angeh poi tin seipeh un,” ati. Ahinla Saul chun David chu Philisine te khut a thisah tei agot ahi.   


26 Saul lengpa thil ngeh chu David in ajahdoh phat in kipahtah in asangtai, anikho kitep alhun masang'in,  
27 David ama le amite akipatdoh un, Philistine te mi jani aga that un ahi. Hiti chun David in lengpan angaichat chu asuh bulhit peh in, chep kitan chu aga petan ahi. Chuin Saul in achanu Michal chu David ji dingin apetan ahi.   


28 Pakaijin David aumpi ti kichen tah in ahetan, chule achanu Michal angailut dan ahetan ahi.  
29 Saul in David chu aging cheh-cheh jengtan, hijeh chun Saul chu ahinkho lhumkeiyin David din amelma ahijom jing jengtai.   


30 Philistine sepai ten aphatseh leh ahin nokhum jing jengun, ahin David hatna achang jing jengin, David min nasatah in akithang tan ahi.    

Saul In David Tha Ding Agot 
 

1 Saul in achapa Jonathan le asohte ho jouse toh David thana ding lunggel anei khompi tan ahi. Ahinlah Jonathan le David gol phatah ahi lhon jeh chun,  
2 Jonathan in David jah a, “Kapan, jing jingkah le tha ding nagoi, chingtheiyin, loulai sunga kiselna ding mun khat kihol’in,” tin apa thilgon ho jouse chu aseipeh tan ahi.  
3 “Chutengleh, keiman kapa chu munchom khatna puidoh ing kating, nachung chang thu kihoulimpi ing katin, kamudoh chengse chu nang ka seipeh ding nahi,” tin aseipeh kittan ahi.   


4 Ajing jingkah in, Jonathan in David chung chang thu apa kom'ah aphatna le athilpha bol jeng aseipeh in ahi. Chule Jonathan in apa kom'a chun, “Lengpa chu asoh David douna a chonse louding ahi chule David in nangma dounan thil imacha abolpoi, aman ajochanin aphat jousen nakithopin ahi,” ati.  
5 “Pathen thahatna jal'a Philistine mihatpa ana tha a Israel te dinga gal lentah eina jopeh u phatlai chu nasuhmil hitam? Hichea thilsoh chung changa chu nangma na-na kipa dehset hilou ham? Achutia ahileh imacha bolselou, mona neilou David chu ipi bolla tha ding nagot ham? Ajeh imacha aumpoi!” ati.   


6 Hijeh chun Saul in Jonathan thusei chu phatah in angaijin chuin akihahsel’in, “Hingjing Pakai min pan’a kasei ahi, David chu kithat louding ahi,” ati.   


7 Hiche jou chun Jonathan in David akouvin, thil ijakai aseipeh tan ahi. Chule aman David chu Saul kom'ah apuijin, amasa bangin David in leng inpi’ah na atong kit in ahi.   


8 Chuin Philistine tetoh gal kisatna aumkit in, David in asepai te akipuijin Philistine tetoh akisat in, amaho nasatah in athat in ahile, amaho ajam tauve.   


9 Ahinlah nikhat hi Saul in’ah atouvin tengcha akhut ah akichoijin ahile, Pathen a konna hungkon lhagao dihlou chu hetman louvin achungah ahung chukit in ahile, David in angai bangin semjang asai laitah in,  
10 Saul in David chu atengcha choiya chun akhon, bangtoh khobeh ding agotna ahile, David in ana otdoh in, atengcha chu bang ah akibut lut jengin, hiche jan chun David akiseldoh tan ahi.   

Michal In Daivd Hinkho Ahuhdoh 
 

11 Chuin Saul in David ain langa avelhi dingin asepai te asol'in ahi. Asepai te jah ah, ajing jingkah teng ain a konna ahung potdoh tengleh natha dingu ahi, tin thu apen ahi. Ahinlah a inneipi Michal in David jah a, “Tujana nakiseldoh louva ahileh, jing jingkah leh nathi ding ahitai,” ati. ✡  
12 Chuin a inneipi Michal in kotcha neo langa kon'in akhai lhan, ajamdoh in, ahoidoh tai.  
13 Hichun amanun milim khat alan, alupna ah ponsa khat asil peh’in, asam dingin kelcha mul asempeh in ahi.   


14 Chuin sottol le ho ahung uva David mat ding agot uleh, a inneipin adam hih in athou joupoi tin alep in ahi.   


15 Ahinlah Saul in asottolle ho jah a thu apen, “Alupna a kon'in hin kaidoh un, katha ding ahi,” atin ahi.  
16 Ahin alupna a konna kaidoh ding agot uva aponsil chu agah hodoh uva ahileh, milim kisemthu, alua kelchamul chu amudoh tauve.   


17 Hijeh chun Saul in Michal jah a, “Ipi bolla hitia hi nei joulhep a, kagalmi keija konna na jamdoh sah ham?” atin ahile,  

Michal in jong, “Aman nei kithopi louva ahileh katha ding nahi eiti jeh a kabol ahi,” tin ana donbut in ahi.   


18 David ajamdoh in Ramah khopi ah achen Samuel to akimuto in, chule Saul in achunga itobang tah a na atoh ham ti aseipeh tan ahi. Samuel in David akilhonpin Ramah gamsunga Naioth mun’ah acheng tan ahi.  
19 David Ramah gamsunga Naioth mun'a aum'e ti thulhut Saul’in ana jatan ahi.  
20 Hichun aman David man dingin sottolle ho asoltan ahi. Ahinlah amaho agalhun phat un, Samuel lamkaina a themgao phabep in gaothu asei pet u atohkha uvin, Saul sottolle ho chu Pathen Lhagao achung uvah ahung chun, ama hon jong gaothu aseipan tauvin ahi.  
21 Chuin Saul in hichu ajahdoh kit phat in, sottol dang ho asolkit in ahileh, ama hon jong gaothu aseiden kit tauvin ahi. Athumvei chan nan jong angai-ngai ahiuve.  
22 Chuphat in, Saul ama tah Ramah kho jonin achetai, Secu a um twikul lentah phung ahin phah in, “Samuel le David hoiya um lhon em?” tin adongin ahile,  

“Ramah gam'a Naioth mun ah aum lhon'e,” tin mi koiham khat in ahin donbut in ahi.   


23 Ahin Ramah gam'a Naioth ajot chun, lampi ah Pathen Lhagao Saul chungah ahung chun, Naioth alhun kahsen gaothu aseijin ahi.  
24 Saul in apon abotkeh in, akeochang in tollhang ah alumin, Samuel angsung’ah sun nilhum jan khovah in gaothu asei in ahi. Chuin mihon aveuvin, adatmo uvin, “Iti dana, Saul jeng jong themgao lah a jao hitam?” atiuvin ahi. ✡    

Jonathan In David Akithopi 
 

1 David chu Ramah gam'a Naioth a kon'in ajamdoh’in, Jonathan kom ajonin, “Ipi kabol’a, ipi kabol khel hitam? Itobang gitlouna ipi um’a napan tha dinga eihol le-le ham?” ati.   


2 Jonathan in, “Hichu dihlou ahi, nangma thipon nate, abol ding jouse thilneo hihen lang thil len hijongleh kei hetlouvin ima abolji poi, eihetsah jinai. Kapan hitobang thil ho hi kakom'a aselguh louhel ding ahi,” tin ana nelkal in ahi.   


3 Chuin David chu Jonathan masang'ah akihahsel'in, “Napan iki golngai lhon hi kichentah a ahet sohkei ahi, hijeh chun ama le ama akihouvin, Jonathan hetsah da tange, ipi bolla alung kasuhnat ding ham? Ahinlah hingjing Pakai le nangma min pan a kasei ahi keima le thina kikah hi kal khat seh bou uma ahi!” ati.   


4 Jonathan in, “Ipi ti kakithopi thei ding ham nei seipeh in,” ati.   


5 David in adonbut in, “Jing nikho hi lhathah kut ahin, lengpa to ankong umkhom dingdol kahi, ahin keima jing nikho tengleh loulaiya kakisel'a hichea chu nithum channa nilhah tokah a kaum den ding ahi,” ati. ✡  
6 “Napan hoiya che ham tia nahin doh a ahileh, Bethlehem ain’ah kumseh kilhaina bol dingin kakom'ah phalna athum’in ache e tin seipeh in,” ati.  
7 “Aman ‘Aphai!’ atia ahileh, thu anom'e ti nahet ding ahi. Ahinlah alung ahanna alung alhaso khah a ahile, eithanom ahi ti nahet ding ahi.  
8 Lungset tah in hiti chun nei bolpeh in, thengsel’a kaheng'a Pakai ang’a nakitepna nit in. amavang napa douna a themmo kahile nangma tah in nei that jengin. Ahinlah nei joulhep hihbeh in,” ati.   


9 Jonathan in, “Hitobang chu agel in geldan, kapan chutobang’a nangma thana ding lunggel neocha hijongleh anei mong’a ahile, nang kahin mahetsah tei ding ahi,” ati.   


10 Chuin David in, “Napa alunghang’e ahilou le alunghang poi tichu ken iti kahet thei ding ham?” tin adongin ahi.   


11 Jonathan in adonbut in, “Hungin loulai langa khun gapotdoh hite,” ati. Chule polam’ah akijotdoh khom lhon'in ahi.  
12 Chuti chun Jonathan in David kom'ah, “Pakai Israel Pathen chu a hetoh hijeng hen! Keiman jing tuphat don ahilouleh nithum jou tengleh, kapa donging katin, na chunga alungdam nah le thu kahin thot ding ahi.  
13 Ahinlah ijem tia kapa alunghan’a nangma tha tei ding nagot a, nangma na hindoh tei-teina dinga keiman nahenga ka seipeh masat a kasolmang lou pou-pouva ahileh Pakaijin Jonathan kiti keima hi eibolsejo hen ahilou jongleh eithat jeng hen. Pakaijin kapa ana umpi bangin nang jong naumpi hen,” ati.  
14 “Nei ngailut monga ahileh, ka hinkho aumlai sungsen Pakai ngailutna sangtah in nei ngailun. Ahinlah kathia ahileh,  
15 ka insung mite din tahsan umtah ngailutna sangtah in hin ngailun chule Pakaijin nagal mite jouse jong leiset a kon'in sumang gamkei hen,” ati. ✡   


16 Hijeh chun Jonathan in David toh kitepna khat asemin, “Pakaijin nagal mite jouse sugamkei hen!” ati.  
17 Chule Jonathan in David chu ama aki ngailut bang-banga angailut jeh chun, David in jong angailut din akitepsah kittan ahi.   


18 Chuin Jonathan in, “Jing nikho le lhathah kut kimang ding ahin, natouna dokhang a-on jeh a nakiholmo ding ahi.  
19 Athaini nilhah lam leh, tumasanga nakiselji na mun songpi pang ma-ma achun che inlang gakisel tan.  
20 Chule keima kahungdoh a doikhat nei banga thalchang thum hiche panga chu kahin kap ding ahi.  
21 Chule chapang khat thal chang ho hol ding’a kahinsol ding ahi. Chule chapangpa jah a, ‘Ven, thalchang ho chu nasihlam panga aum'e,’ tia kasei najah a ahile, hingjing Pakai min'a kasei ahi, abonchan apha sohkeiye, imacha hahsatna aumpoi.  
22 Amavang keiman ama jah a, 'Gamla jepmah chen, thal chang chu nakhel lamah aum'e, katia ahile, nalampia gangtah in che jengin, ajeh chu Pakaijin na solmang ahi, ti hetna ahi,' ati.  
23 Chule Pakai ahettohsah ahijeh in, ikitepna vang chu Pakaijin tonsot geiya einit sah tei-tei lhon hen,” ati.   


24 Hiti chun David chu loulaiyah akisellin, chule lhathah kut kimanna ahunglhun phat in, Lengpa chu, anne dingin atoulha tan ahi.  
25 Chule lengpa chu nidanga bangin bang kom'a touna chunga chun atouvin ahi. Jonathan toh akimai ngatton, chule Abner asih-lang ah atouve. Ahin David touna chu a ongtai.  
26 Ahinlah Saul in hiche ni chun imacha aseipoi, ajeh chu ama chunga thil thenglou khat touvin David asuhboh hinte, tia lung agel ahi.  
27 Ahinlah, ajinga jong David touna a-on kit phat in, Saul in Jonathan jah a, “Ipi jeh a Jesse chapa janhia jong tunia jong hunglou hitam?” tin adongtai.   


28 Jonathan in, “David in Bethlehem a che dingin hatah in kakom'a phalna athumin ahi.  
29 Aman, ‘Lungset tah in, nei chesah in, ajeh chu ka insung miten kumseh a khosunga gan kilhaina kanei jiu ahin, chule kasopi te ho jong kakimupi nom’e, tin ataovin ahi.' Hijeh a chu lengpa dokhang’a atouna ong’ah ahi,” atin ahi.   


30 Chuin Jonathan chunga Saul alunghang behseh jengin, “Numei chaveinu chapa!” tin lunghang tah in ahousen ahi. “Nalunggel ho hi ken kahet louva nagel ham? Na khella lenga natun got ham? Nangma le nanu jumso pa,” ati.  
31 “Jesse chapa David ahinlai sungsen, nang leng’in pang thei pon nate. Tun chenlang gaholdoh in katha ding ahi,” ati.   


32 Jonathan in, “Ipi jeh a kithat ding ham? Aman ipi abolset ham?” tin apa adongin ahi.  
33 Chuin Saul in achapa Jonathan chu tha dingin tengchan akho jengin ahi. Hichea kon chun Jonathan in jong apan David tha ding’a agot mong ahi tichu ahedoh tai.   


34 Hichun Jonathan chu lunghang tah in dokhang a kon'in akipatdoh in, apan ajachat sah behseh jeh chun chuche kut ni-ni lhinni chun an ane tapoi, David chu alungkhampi lheh tan ahi.   


35 Ajing jingkah in David toh akitepna bangin, Jonathan chu chapang khat toh apotdoh in, loujaova chun ache lhontai.  
36 Chuin aman chapangpa jah a chun “ka kapgot thalchang ho hi gaholdoh in,” ati. Chuin chapangpa chu alhaijel in ahile, Jonathan in akal langpeh a thalchang chu akap’in ahi.  
37 Chuin chapangpa chu Jonathan in akapdoh thalchang kom aphah phat ding kon'in, Jonathan in chapangpa jah ah, “Thalchang chu akal langpeh ah achubouve,” atin ahi.  
38 Jonathan'in chapangpa chu asamin, “Hikom'a chun dingden hih in, agang gangin hinchoi loiyin,” ati. Chuin chapangpa chun thalchang ho chu achom khomin, apu henga ahungtai.  
39 Ahinlah chapangpa chun imacha ahepon, Jonathan le David in bou thil kibol ho chu ahet lhon ahi.  
40 Chuin Jonathan in amanchah ho chu chapangpa apen, chenlang khopi sungah ana polut in tin asoltai.   


41 Chuin chapangpa apotdoh doh in, songlhuh pang’a akiselna a kon'in David chu ahung potdoh in, thumveijen tollah amai asulut in Jonathan maiyah akunin, ani lhon'in amitlhi pum'in akikolto lhon'in ana kivailhah lhon tai. Hichu Jonathan sangin David in apona dehset in ahi.   


42 Jonathan in David kom'ah, “Lungmong’in chetan, Pakai min'a thengsel’a ikihahsel lhon nang le kei, na chilhah te le keiya din, ikitepna chu tonsot geiyin Pakaijin eikoi jing uhen,” ati. Hichun David in adalhan, chule Jonathan jong khopi lam’ah akile kittai.    

David Saul’a Kon'a Ajam 
 

1 David chu Ahimelech thempupa kimupi din Nob khopi’ah achen ahi. Ahimelech in David chu amu phat in ati akihot in, “Itia na changseh nahi ham? Ipi jeh a mikhat beh in nahin kilhonpi louham?” tin ana dongin ahi. ✡   


2 David in adonbut in, “Lengpan kin chomkhat a eihinsol ahi bouve, ipi bol dia kahung hi koimacha hetsahlou dia eihil chah ahin, chule ka sepai te chun katepna mun chom khat a eikimupi diuva ka seipeh ahi,” ati  
3 “Neh le chah ipipi nanei em? Changlhah pheng nga ahilou le nehthei adang ipi um'em neipen,” ati.   


4 Hichun thempu pan jong, adonbut in “Keihon changlhah mai-mai kanei pouve. Ahinlah koitobang nailamcha a numeiya kisuboh louho dingin changlhah theng kanei uve,” ati.   


5 Hichun David in, “Lungkham hih in, keiman kamite adeh a galsat dinga ache tengu le numeiya konna kikangse louho kaphal jipoi, gamkhol mai-mai kache tengu jongleh hiche thudol’a kisuboh ngailou ahiuve, achutile hiche khohsah tum neiya kholjinna a iti thenda diu ham!” ati.   


6 Neh ding dang aumtah lou jeh in, thempu pan changlhah kithensosa chu David apetai, ajeh chu changlhah Pathen a tosa bou chu anei ahin, hichu athah akitoni tengleh changlhah chu kikhelji ahi. Chule hiche nikho tah a chu athah ana kikoi khel ahi. ✡   


7 Edom mite akon Doeg kiti mipa khat, Saul gancha ching lamkaipu khat anaum khan, Hou-In mun’a bol lhing ding kin aneijeh in ana umden khan ahi.   


8 David in Ahimelech jah a, “Nakom'a tengcha ahilou le chemjam um'em? Lengpa kin’a kigoman louva kahung ahin, manchah ima kahin choilou ahi!” ati.   


9 Hichun Ahimelech in, “Elah phaicham’a natha pa, Philistine mipa Goliath chemjam bou chu kaneije; hikom'a thempu von kikoina nunglam’a khun pon’in akichun in aum'e, nadei le kilah in, adang vang aumpoi” ati.  

Chuin David in ajah a, “Hichu neipen! Chusang’a phajo le hoijo chemjam adang umponte,” ati. ✡   


10 Hichun David Saul kom'a kon'in ajamdoh in, Gath khopi Achish lengpa heng ajontan ahi.  
11 Ahinlah Achish lenggam sung’a lamkaiho chu akom uva aum ding chu akipah pouvin ahi. ✡ Ama hon, “Hiche mipa hi agamsung’a leng changsa David chu hilou haimo? Miho lam uva, ama chung changa hi la asah uva,  

   
 
Saul in mi asang asangin athat in,  

David in vang sangsom somin athat e,  

   
 
tia alachoi pau chu hilou ham?” tin adong uve.   


12 Hiche athuseiho chu David in ajah phat in Gath lengpa Achish chu akicha lheh jeng tan ahi. ✡  
13 Hijeh chun David jong aki ngolsah in, kotpi phung dung ho chu ajihpolin, chule akhalhang dunga achilphon akaisah dehduh jengin ahi. ✡   


14 Achaina in Achish lengpan amite ho kom'ah, “Hitobang mingol chu kaheng'a nahung sah uham?  
15 Kakimvel'a hitobang mingol kanei louva nabol uham? Ipi dinga motchon chon a eisuboi ding bep a ka insung laitah a, kamasang’a hiche pa hin puilut nahiuvam?” tin ahung eojah jengin ahi.    

Adullam Songko Sung’a David 
 

1 Hiti chun David in Gath adalhan Adullam a songko sungah akisel’in ahi. Asopite le apa insung mite jousen ajah phat un ahengah achesuh un ahi. ✡  
2 Chuin bol hesoh thoh, aleiba, alung genthei jouse le lunglhai louna jousen David chu ahin bel un ahile amaho chu 400 tobang ahung lhing’un, David chu amaho lamkaiyin apangtan ahi.   


3 Chujouvin David Moab gam'a Mizpeh kho ah achen, hia chun aman lengpa jah a, “Pathen'in kachunga ipi abol ding kahet toh masangin, nakom'ah kanu le kapa nangho kom'a achen theina din nei phalpeh in,” tin ngehna aneijin ahi.  
4 Hiti chun David songko sunga aum sungsen, anu le apa chu Moab lengpa kom'ah aum lhon e.   


5 Nikhat Gad themgao pan David kom'a, “Songko sungah umden hih in na umna dalhan lang Judah gam lang’ah chetan,” ati. Hichun David akipatdoh paiyin Hereth gamsung ajon tan ahi.   


6 Judah gamsung ahunglut tai ti thusoh Saul in ana jatan ahi. Hiche pettah a chu Saul lengpa chu Gibeah khoa huisum phung noi khat a ana toupet ahin, akhut a tengcha akichoiya, gal lamkailen ho akimvel’a tou uva ahi.   


7 Hiche thusoh ajah phat chun, Saul chun alamkai lenho masang'ah hatah in asamin, “Ngaitem’un Benjamin mite ho! David in na boncha uva lou le lengpilei pedia kitem em? Asepai te lamkaiya pansahna dia kitem em?” ati.  
8 “Hiche ho jeh a hi nang hon keima tha na dia lungthim nanei uham? Ka chapan Jesse chapa toh kitepna anei lhon chun, koima chan seipeh ding neigo pouve, keima dingin jong nei gelkhoh peh pouve. Phaten kingai touvin! Ka chapa tah injong eithana dingin atilkhouvin, eichanglhi le-len, ahinlah koima chan jong nei seipeh pouve,” ati.   


9 Chutah chun Doeg kiti Edom mipa chu Saul toh ana ding khom'in, “Keiman Nob a kana umlaiyin Jesse chapa chu ahungin, Ahitub chapa Ahimelech thempupa toh akihoulim lhon jong kamui,” ati. ✡  
10 Chule Ahimelech chun David din Pakai adohpeh in chujongleh neh ding jong aluipeh in, Philistine mihatpa Goliath chemjam jong apei,” ati.   

Thempu Ho Kitha 
 

11 Chuin Saul lengpan jong Ahitub chapa Ahimelech le a inkote chule Nob gamsung’a thempu kin bol jouse man dingin mi asoltan ahi.  
12 Aman acheho ahung lhun phat un, Saul’in lunghang tah in, “Ahitub chapa ngaijin! Hichun Ahimelech in jong,  

“Lengpa ipi thu hitam?” tin adongin ahi.   


13 Saul in, “Ipi jeh a nang le Jesse chapan kei douna a na natoh lhon ham? Ipi jeh a neh ding le chemjam napeh ham? Ipi jeh a ama dinga Pathen kom'a na dohpeh ham? Ipi jeh a kei thana dinga na tilkhou ham? Tua eidouva, kei that dia changpang jing ahi,” ati.   


14 Ahimelech in adonbut in, “Ahinlah kapu, nasoh teho lah a hi koi pentah hi natupa David banga kitah um am? David chu na vengtup holah a lamkai hiya chule leng inpi sung’a mitin in aja pentah hilou ham?” ati.  
15 “Ken ama dinga Pathen henga thudoh ka bolpeh hi tuchunga hi apatna jong ahi tapoi. Ahinlah hiche chung changa hin lengpan kei le ka insung mite nei ngoh thei pouvin nate ajeh chu nang douna le thana dia thil kigong ho hi khat a khatcha kahepha poi,” ati.   


16 Hiche tah chun lengpan jong Ahimelech jah ah, “Nathi tei-tei ding ahi, nang jong na insung mite jouse jong na boncha uva nathi tei-tei diu ahi,” tin ahohsal tai.  
17 Chule lengpan akom'a ding ama ngah a pang sepai pa jah a chun, “Pakai thempuho hi that gam jengin, ijeh-inem itile, amaho jong hi David toh kikhutjop cheh ahiuve ajeh chu David ajamtai ti ahe sohkeiyun ahinlah eiseipeh pouve!” ati. Ahinlah Saul sepai te ho chun Pakai thempuho tha jeng ding chu akhut alhaang ngam tapouvin ahi.   


18 Hichun lengpan Doeg jah a, “Nangin bol jengin,” atile, Edom mipa Doeg chun hiche nikho chun thempu von a kivon Pakai thempu som get le nga ana that gam’in ahi.  
19 Chuin thempuho chenna Nob ah achen, thempu ho insung mite jouse abon chauvin numei le pasal, chapang le nao noichep lai, bongchal jouse le sangan te, kelngoiho geijin athat gamhel tan ahi.   


20 Ahin Ahimelech chapa te lah a amin Abiathar kitipa bouseh chu ajamdoh man’in David kom'ah ana jamlut tai.  
21 Saul in Pakai thempu jouse athagam chu Abiathar in David kom'ah aseipeh tai.  
22 Hichun David in jong Abiathar jah ah, “Edom mipa Doeg kamu nia patna chu Saul jah a asei tei-tei ding kahetsa ahitai, keiman napa insung mite aboncha kathilo sah ahitai.  
23 Keima kom'a um'in, kicha hih in, keiman ka hinkho phal ngam in navengbit nange, ajeh chu nangma tha dinga nahol pan keijong tha dinga eihol ahi,” tin aseipeh tan ahi.    

David In Keilah Khopi Ahuhdoh 
 

1 Nikhat David heng’ah thu ahung lhungin, Philistine miten Keilah kho abulu uvin, chule changphol'a chang jouse jong akichom gam tauve, ahung tiuve.  
2 David in Pakai kom'a, “Kaga che a kaga sat ding ham?” tia adoh leh  

Pakaijin ahin donbut in, “Henge, chenlang Keilah khopi khu ga huhdoh in,” ati.   


3 Ahinlah David sepai ten ajah a, “Ven eiho Judah gamsung jenga jong kichatah a um ihiuvin, i-atileh Keilah khoa icheuva hiche Philistine sepai te khujatpi khutoh ikisattopi thei diu ham?” atiuve.   


4 Hijeh chun David in jong Pakai adongkit in ahile, Pakaijin ajah a, “Keilah ah kumsuh un. Ajeh chu keiman kapanpia Philistine mite najo dingu ahi,” ati.  
5 Hijeh chun David le asepai te jong Keilah khopi ah acheuvin, Philistine te agasat un, mi tamtah agathat tauve, chule agancha jouseu ahin kikai’un chule Keilah kho miho jong ahuhdoh un ahi.   


6 Ahimelech chapa Abiathar chu Keilah khopia konna ahung jamdoh a David kom ahin jot chun, Thempu von ompho khat ahin kipohlut in ahi.   


7 David chu Keilah kho ah ahung luttai tithu Saul’in ajah phat in, “Apha lheh jenge! Tua vang hi Pathen'in kakhut a apehdoh ahitai, ajeh chu kulpi kaikhumsa, kulpi kikamkhum sung’a David hi ama amacham'a hung vahlut ahitai,” ati.  
8 Hitah chun Saul in asepai te jouse akhom-khom sohkeiyin, Keilah khopi chu ahin nokhum’un, David le asepai te chu aumkhum tauvin ahi.   


9 Ahinlah David in Saul thilgon jouse chu ahen, Abiathar thempupa jah ah, “Thempu von ompho chu hikom'ah hinchoiyin,” ati.  
10 Chuin David in, “Vo Pakai Israel Pathen, keima hiche mun'a kaum jeh hin Saul in Keilah khopia hung’a akhopi hi suhchim ding tohgon aneijin ahi.  
11 Hiche kho mite hin keima hi amaho khut a eipehdoh diu ham? Chule Saul hung mong ding hinam? Vo Pakai Israel Pathen, lungsettah in nei seipeh in,” tin ataovin ahi.  

Chuin Pakaijin,“Hung ding ahi,” tin adonbut in ahi.   


12 David in jong, “Keilah khopia lamkaiho hin, keima le ka sepai te hi Saul khut a eipeh doh dingu ham?” tin adong kit in ahi.  

Chule Pakaijin, “Henge ama hon na pehdoh dingu ahi,” tin ahin donbut in ahi.   

David Thinglhang’a Akisel 
 

13 David le amite chu 600 vel alhin phat un, Keilah mun chu adalha uvin thinglhang lang’ah apotdoh ule David chu ajamdoh tai ti thu chu Saul lengpan ajahdoh phat in Keilah khopi lam chu anajon tapoi.  
14 David vang chu gamthip lah ah munthip khat ah aumin, Ziph gamthip thinglhang gamlah achun apansa dentai.   


15 Nikhat chu Horesh kom vella David aum pet in, Saul chun David tha ding hollin Ziph lam ahin jon touve tithu ajatan ahi.  
16 Hichun Jonathan in jong David kimupia Pathen tahsan tah a dingdet kheh dingin atilkhou dingin ahol in ahi.  
17 Jonathan’in, “Kicha hih in, kapan na mudoh jou ponte! Nangma Israel te leng nahung hi ding ahi, keima kapa banga nang ban a kahi ding ahi, hichu kapa Saul in ahet ahi,” tin ana tilkhouvin ahi.  
18 Hijeh chun amanin Pakai masang ah kitepna khat anei lhon'in ahi. Chuin Jonathan ain lamah akilen, David vang chu Horesh mun ah aumden tai. ✡   


19 Chujouvin Ziph miho chu Gibeah mun'a Saul hengah acheuvin, David chu apedoh tauvin ahi. “Keihon akiselna mun kaheuve. Ama tuhin Jeshimon lhanglam’a um Hakilah thinglhang gamsung Horesh kulpi dunga keiho lah a David kisel ahi,” atiuvin ahi. ✡  
20 “Vo lengpa nakigot chaiya nakigin phat-phat a nahung konsuh a ahile keiho jaonan na panpi uving ting, David chu nangma khut a pedoh nauvinge,” aga tiuvin ahi.   


21 Hichun Saul in jong, “Pakaijin phatthei naboh uhen, ajeh chu nang hon hibangtah in keima ding neihin gelkhoh peh uve.  
22 Cheloiyun lang, phate chan gaphochen un, aumna mun, agena mun, gahechen set uvin lang gavechil chet tauvin, ajeh chu, ama hi mi kilep themtah ahi.  
23 Hijeh chun akiselna mun hoilai ham ti, gavechil sohkei uvin ima jouse he sohkei uvin lang, kaheng'a hungkit uvin, chutengleh keijong nangho toh kilhon a icheuva agamsunga David aumpou pouva ahileh ka holdoh tei-tei ding ahi,” ati.  
24 Hijeh chun amaho jong akipatdoh uvin Ziph gam langa chun Saul sang'in ana che masa tauve.  

David le asepai te chu hiche pet a hi Jeshimon lhanglam a Arabah gamsung Maon gammang noiya kisel’ah ahiuve.  
25 Saul le amiten ahol'e leuve ti David in ajahdoh phat in, gamthip sunglam agamla jep songpi lentah khat sungah alut in Maon gamthip ah aum tan ahi. Ahinlah Saul chun ana hol jingin ahi.   


26 Chuin Saul le amite molpang langkhat ah achen, hibangma chun David le aloiho jong molpang lang khat ah acheuvin, chuin Saul le aloiho chun, David le amite chu nailutna mat din aumkol tauvin ahi.  
27 Ahin Saul heng ah thusoh kin khat ahung lhungin, ajah ah, “Gangtah in hungin ajeh chu Philistine ten gamsung gal ahin bol tauve,” tin ahung seijun ahi.  
28 Hijeh chun David nung adella kon'in Saul akinunglen, Philistine te sat din achetai. Hijeh chun hiche mun chu Kiselna Songpi asah tauvin ahi.  
29 Chuin David chua kon chun ache touvin En-gedi mun dettah sunga achengtai.    

David In Saul Hinkho Ahinghoi 
 

1 Saul in Philistine mite agasat a ahung kile jouvin, En-gedi gamthip mun’ah David aluttai tithu aseipeh tauvin ahi.  
2 Hijeh chun Saul in Israel mite jousea kon'in galsat them cheh mi 3,000 akilhen doh in David le amite hol dingin gam kelcha umna songkol lang’ah aga hol tauvin ahi.   


3 Saul chu ahunga ahile lampia kelngoi honlah khat agatoh khan, hiche laiya chun songkohom khat aumin, hikom'a chu chomkhat kicholdo din aluttai, hiche songko sunga adan sungnung lang ma-ma a chu David le aloite kisel ahiuve! ✡   


4 David loihon ajah a guhthimin, “Tuhi nang dia phat kijen petcha ahi! Tunia hi Pakaijin asei, ‘Keiman na melma pa chu nakhut a kapeh doh a, nangman na phatsah lam-lam'a nabol ding ahi’ tia asei nikho chu tunia hi hunglhunga ahitai,” atiuve. Hijeh chun David jong akipatdoh in, kangchan akithol thol’in, Saul sangkhol chol mong chu aga attan peh tan ahi.   


5 Ahin David in Saul sangkhol chol mong chu aga attan chu alungsunga nommo asan ahi.  
6 Hijeh chun amite jah a, “Pakaijin ahet ahi, hiche hi kana bollou ding dol ahi, ajeh chu amahi ka pakai le kaleng ahi. Pakaijin adeilou, ka pakai le ka lengpa chunga hiche kabol hi alhendohsa le athaonu doudal kahi,” atin ahi. ✡  
7 Hijeh chun David in a sepai te chu atuhtang nah-nah in, Saul chu atha sah tapon ahi.  

Saul athouvin songko adalhah a, alampia akiche phat in,  
8 David ahung potdoh in anung ajuijin asamin, “Ka pakai le lengpa!” atileh Saul ahung kihei phat in ama jabolnan David tol’a abohkhup in chibai aboh in ahi.   


9 Chuin hitin Saul jah a asamin, “Ipi bolla nangin mipi ho thusei na ngaiya, keihin nang chu kasuh genthei dan a nagel ham?  
10 Tuni nikho tah jeng’a jong nangman namit tah in namun ahi, hichu atahbeh ahi. Ajeh chu Pakaijin kei khotona noiyah songko sung jenga jong nakoijin ahi. Kamite ho phabep khat in katha ding hitam tia eidoh uva kana noplou ahi. Ipi jeh inem itileh, ‘Keiman ka lengpa sugenthei louding kahi. Ama hi Pakai thaonu sa ahi,’  
11 Ven, kapa, kakhut a ipi kachoi em? Na sangkholchol among kachelhah chu bou kachoi ahi bouve! Nathat pong kate. Nas ugenthei pong kate ti vetsahna a keiman nangma kasuh genthei louding chule nangin tha dingin nei del le-le jong lechun na chunga ka chonset louding ahi,” ati.   


12 “Pathen chu eini kah a ahetoh, athutan ahi. Ijem tia kei chunga nabolla ahile Pathen'in gotna napeh ding ahi, ahinlah ken vang nang kasuh genthei louding ahi.  
13 Thuchih lui khat in, ‘Miphalou hoa kon'in, thil phalou tohdoh in aum'e,’ ati. Hijeh chun nang douna a itih chan hijongleh kakhut kalap louding ahi.  
14 Israel lengpa chu koipen nunga hung hija, koipen thu nung nahin dal mong-mong ham? Uicha thisa khat tou ham, uili khattou nung del nahim? ✡  
15 Hijeh chun Pakai chu thutanin pang henlang, kei le nang kikah a thutan pa hijing jeng hen,” ati.   


16 Chuin David in aseiding jouse asei jou phat in Saul in ahin donbut in, “Thu hin sei a chu chapa David mong-mong nahi hinam?” atin akap pan tan ahi.  
17 Chule David kom'a aseijin, “Nang hi kei sangin nadih e, ajeh chu keiman na chunga thil phalou jeng kabol'in ahin nangman vang thilpha jengin nei lethuh jing jenge,” atitai.  
18 “Henge, nangman hepina dihtah in tunin nei ngailun, nei tha theina ding laitah a jong neithat pon ahi.  
19 Hitobang hi mihem khat in amelma pa ato khah a ahile damsel a alhadoh mong-mong ding hinam? Hijeh chun tunia kei dinga thilpha na boldoh jeh in Pakaijin thilpha na bolpeh tei-tei hen.  
20 Chule tun keiman kichen tah in kahetai, nangma Israel te leng nahung hitei tei ding ahi.  
21 Hijeh chun tunin Pakai minin kaheng'a kitem'in, ‘Kathi nung le ka insung jong na hinghoiya, ka khanggui le ka chilhah jong nei hoipeh teijin!” ati.   


22 Chuin David jong Saul kom'a akihahsel in, hichun Saul jong inlam ajon tan; David le asepai chengse akulpiu mun'a akaltou tauvin ahi.    

Samuel Thi 
 

1 Tun Samuel athi tan ahile Israel mite jouse avui dingin ahung kikhom un, athilong chu a-op uvin, Ramah khoa a-inah avui tauvin ahi.  

Nabal In David Asuh Lunghang 
 
Hichun David chu Maon gamthip ah akumsuh tan ahi.   


2 Maon a kon nei le gou tampi neiyah mihaothei tah khat Carmel khopia kiveina bol mi khat aum'in ahi. Ama chun kelngoi sang 3,000 chule kelcha 1,000 aneijin ahi chule hiche phatlai chu kelmulvo phatlai ahi.  
3 Hiche mipa min chu Nabal akitin, ajinu min chu Abigail akitin ahi. Ajinu chu numei chingtah ahin, thil umdan hekhen themtah jong ahin, amel jong mel-hoi tah ahi. Ajipa vang chu Caleb phungmi, umdan, chondan helou mi ahin, giloutah a chon jeng ahi.   


4 Nabal kitipa hin kelngoi avah e tihi David in ahedoh tan ahi.  
5 Hijeh chun David in gollhang somkhat asolin Nabal henga thuthot le salam gabol din asol in ahi.  
6 Hichun gollhangho chun, “Chamna le khantouna nang le na insunga chule nanei le nanga chengse chunga umhen!” atiuvin ahi.  
7 “Nangman kelngoi mulvou ding miho chu keiho Carmel kom'a nakoiye ti kajan, keihon suh gentheina ima kanei pouve chule amahoa kon'in jong ima guh le lah kanei pouve.  
8 Namite ho dong jong le chun adihtah chu naseipeh nauvinte. Golvah nikho khat le kahung diu ahin, kipah tah a neisan diu David in adeiye. Lungset tah in napeh thei-thei neipeuvin, na lhacha keiho le nagol ngaitah keima David min'in,” ati.  
9 David gollhangho chun David minin hicheng chu Nabal henga alhut uvin chule ama hon Nabal donbutna angah uvin ahi.   


10 Nabal in jong noise tah in, “David kitipa chu koi hija ham? Hiche Jesse chapa hi ama le ama ipia kigel ham? Tulaiya hi soh tamtah apakai teu henga konna jammang atam e.  
11 Achutile, iti keiman ka kelngoi mulvou a pangho ka thapeh kelngoisa, a twidon ding u chule aneh diu ka changlhah jouse hi kalahpeh a, kahet phahlou gam'a hungkon miho chu kapeh beh ding hija ham?” atipeh tai.   


12 Hichun David gollhangho chu ahung kinungle uvin, Nabal in asei jouse chu David heng’ah alhut tauvin ahi.  
13 Chuin David in, “Na chemjam kigot un!” atin, hichun mi 400 toh akilhon’un, chule mi 200 anunglam uva thilkeo ngah din adalha uvin ahi.   


14 Hichun Nabal soh ho lah a mi khat in Abigail aga hetsah in, “David in gamthip gam'a kon'in gollhangho kapu kom'a salam boldin asol'in ahileh ana phohsal in ahi.  
15 Gollhang ho chu keiho dinga phatah ahiuve, keihon amahoa kon'in hahsatna imacha katoh khapouve, kaum khom sung uvin jong keihoa kon'in imacha alahdoh ujong aumpoi.   


16 Sun le janin keiho leh kelngoiho dingin baang bangin eihong jingun, eingah tup jing uve.  
17 Hiche thu ho hi nangman nahet chet angaiye chule ipi bolding ham ti nagel angaiye, ajeh chu ka pakai pa le a insung mite jousea ding’a thil hahsa hungsoh dingin akilom e. Ama la alungtong lheh in koimacha to kihou thei ahipoi,” ati.  
18 Hichun Abigail in gangtah in changlhah lhon 200 akigot in, lengpitwi savun peng ni dimset agongin, honminsa kelngoi nga akigot in, changpoh kana atena dim nga agon, lengpithei changlhah boh 100 toh, theichang changlhah a kisem 200, hciheng hi, amanun sangan chungah asemin,  
19 asohte jah ah, “Ana che masauvin, keiman kahin juipai ding nahiuve,” ati.   


20 Abigail chu asangan chunga atouvin molchunga akal touvin, aman David le amite ama langa ahung chu amun ahi.  
21 David in, “Hiche Nabal kitipa gancha jouse chu keiman khatcha beh jong manthah sah louva gammang noija kachinpeh chu panna beija kabol dan ahitai, tun Nabal in ka thilpha bol jouse thilsen eihin lethoh pehtai.  
22 Jingkah teng Nabal mi ahi kiti tapou pasal khatna khat jeng cha jong hinghoi louva ka thagam louva ahile, Pakaijin keima David hi eithat jeng hen,” tin aseitai.   

Nabal Dia Abigail Taona 
 

23 Abigail in David amu phat in, asangan chunga kon'in akumlhan amasang ah akunin abohkhup in jana apen ahi.  
24 Akengphang bul’a abohkhup in ajah a, “ka pakai, thilsoh hicheng ho hi keima themmona ahi jenge, chule nahenga kasei hi, nei ngaipeh in.  
25 Hiche Nabal hi milungtong le mipha ahipoi, thupitah in lahih in, ajeh chu ama hi mingol ahi bouve amin tobang banga ama jong hija ahi. Ahinla kapun nahinsol gollhangho chu nasoh nun kana mulou ahi,” ati.   


26 “Tujengin jong Pakai hingjing min'a kasei ahi, kapu jong nahin laihin Pakaijin thisanso a themmo sahna ding jousea na hoidoh sah ahitan, nakhut tah a phu nalah ding jong aphallousa ahitai, hijeh chun suhset ding tha dinga nahol a na melmate jouse chu Nabal tobang hisohkei uhen.  
27 Na sohnu keiman hiche nangma le na gollhang ho neh le chah dia kahin poh hi kapu nei sanpeh tei-teijin.  
28 Na sohnu hi ipi hile ka themmona aum leh abonchan nei ngaidam in. Pakai dia galsat nahi jeh in Pakaijin nang le na chilhah te lenga natung jing uhen chule na hinkho lhumkeijin thilse bolda jengin,” ati.   


29 “Midang hon na that dingin hung kipat uhenlang, nahol hol jeng jongleu, kapu na hinkho hi Pakai na Pathen'in nei le gou manlutah bangin naveng tup jingin ahi. Ahin na melma te jouse gophel a songchang kikap mang bang’a akap mang ding ahi.  
30 Chujongleh na chung chang thudol'a Pakaijin aseisa jouse chu kapu dinga na bolpeh sohkeiya, Israel chunga lenga natun tengleh,  
31 hitobang ho hi nolnabei nahina chu kipuisetsah hih in. Chutile ajeh beiya mitha jeh ham ahilou le nangin naphu nakilah jeh ham a nalung gimpi louding ahi. Chuleh Pakaijin kapu nangma chung’a phatecha a na inchen sah tengleh, na sohnu keijong neihin geldoh tei teiyin,” ati.   


32 David in Abigail adonbut in, “Tunia Israel Pathen'in keito kimuto dinga nahinsol jeh in, Pakai chu thangvah in umhen!  
33 Thil nahet them jeh in Pathen thangvah in umhen! Nangma jong phatthei chang in, ajeh chun nangman tuni hin kathemmona ding thisan kaso a kei le kei phulahna a kakhut kalapna dinga kon'in nei huhdoh tai.  
34 Pakai Israel Pathen min a kasei ahi, Pakaijin nangho eisuhsetda sah ahitai, neihung kimupi loi hih le chun jing khovah masang’a Nabal mite khat a khatcha kahinghoi louding ka thagam hel diu ahitai,” ati.  
35 Hichun David in jong athilpeh chengse akisan in, chule amanu jah ah, “Lungmong tah in na inlam'a chetan, keiman na thusei kangai peh in, na inneipu jong katha louding ahitai,” ati.   


36 Hiti chun Abigail ahung kilekit a ain agalhun phat in, Nabal chun a insungah lengpa golvah ni bangin kut ana bollin ahi. Ama chu ju hakham in akhamin, hijeh chun amanun jong ajing jingkah chan geijin David toh akimuto thu jong aseipeh tapoi.  
37 Jingkah khovah lhah a Nabal jong ajukhamna a konna ahung limdoh phat in, ajinun thilsoh umchan jouse chu abonchan aseipeh tan ahileh atija behseh jengin, alungsunga alung achat tapon, ajalkhun a songtum bangin akitung dentai.  
38 Nisom jouvin, Pakaijin Nabal chu adengin, athipai tan ahi.   

Daivd In Abigail Akichenpi 
 

39 David in Nabal thi ajah phat in, “Pakai thangvah in umhen, Nabal khut a konna jumsona hiche Nabal chunga phu eilahpeh chu nunnom hen. Nabal in achonset man akisan ahitai,” ati. Chuin David in Abigail henga aji hina dingin thuthot aneijin, agadoh sah tan ahi.   


40 Chuin thupole ho chu Carmel alhun phat un, Abigail jah a, “David in jia nei dia, nang puiya eihinsol’u ahi,” aga tiuve.   


41 Hichun Abigail chu tol’ah abohkhup in hitin adonbut in, “Kei, nasohnu, David toh kakichen ding kakipah e, alhacha hiya akeng soppeh dia gotsa kahi,” ati.  
42 Abigail jong lungkin tah in akigongin, akipatdoh pai paiyin, sangan chung khat a akaldoh in ama jenlea pangji asoh numei nga chu akipuiyin, David sohte nung ajuijin, David ji dingin apangtai.  
43 David chun Jezreel kho mi Ahinoam jong akichenpin, anigel lhon'in ajidin apang lhontai.  
44 Hiche kahlah chun Saul chun achanu Michal kitinu, David jinu chu Gallim kho mi Palti chapa Laish chu aji din apetai. ✡    

 26

David In Saul Avel'a Ahinghoi Kit 
 

1 Mi phabep Ziph a kon'in Saul kimupi dingin Gibeah mun ah ahung’un, “David chu Jeshimon nisolam'a Hakilah mol chunga chu kisel ahi,” ahung tiuve. ✡   


2 Hijeh chun Saul in galsat them cheh Israel sepai 3,000 akipuiyin David hol dingin Ziph gammang lam ajonsuh tauvin ahi.  
3 Saul chun Jeshimon nisolam'a Hakilah molchung lamlen panga David kiselna mun’a chun ngahmun akisemin ahi. Ahin David chun Saul in gammang noiyah ahung hol'e ti ahedoh tan ahi.  
4 Saul chu ahung mong nai ti photoh dingin guhthim in mi asol'in ahi.   


5 Jankhat David chu Saul umna ngahmun chu kholchil'in ache in, aven ahileh, Saul, Ner chapa Abner chule a sepai jalamkai chu asung'ah alum'un, sepaiho chun akollin akimvel'ah akigolun un ahi.  
6 Chuin David in Hit mipa Ahimelech chule Zeruiah chapa Joab sopipa Abishai jah a, “Saul ngahmun lailunga khu koipentah in kipedoh a ei kilhonpi ding ham?” tia adoh a ahile  

Abishai in, “ Keiman nakilhonpi nange,” tin ahin donbut in ahi.  
7 Hijeh chun David le Abishai chu Saul umna ngahmun sung’ah alut lhon'in ana imut pettah u agatoh lhon'in, ngahmun lailunga chun Saul alumin, alukhap kom'a chun atengcha tolla ana kiphut in, chule Abner le asepai te chu Saul kimvel'ah ana imu uvin ahi.   


8 Hichun Abishai in David kom'a onemtah in, “Tunia hi Pathen'in namelma pa nangma khut a na pehdoh ahitai; keiman ama hi nivei sut ngai louvin khatvei seh-seh sun ingting leitoh sutbeh tange!” ati.   


9 Ahin David in, “Bollou ding ahi. Natha louding ahi. Pakai thaonusa douna a akhut lam tapou chu koimacha athemmo louding aumpoi,” tin ana phoh in ahi.  
10 “ Hingjing Pathen min'a kasei ahi, nikhat tengleh Pathen'in Saul hinjep nemtei nante, ahilouleh tehthi nante ahilouleh gal’a thi ding ahi.  
11 Pathen thaonu khat katha ding chu Pakaijin ajah nompoi! Ahinlah atengcha le alukhap kom'a atwipai vang kilah in, chuteng hia kon'in dalha hitin cheta hite!” ati. ✡   


12 Hijeh chun David in tengcha le Saul alu kom'a twipai chu alan chule ama le Abishai chu koimacha hetlou kah in achemang lhon tai, ajeh chu Pakaijin Saul mite alhim imut ngoideh sah ahi.   


13 David angahmun gallang’u mol’ah akal touvin akiven phahna chan agei lhon'in ahi.  
14 Sepai ho leh Ner chapa Abner jah din, “Abner, kithouvin!” tin ahin samin ahile “Koi nahim?” tin Abner in adonbut in adongin ahi.  
15 David in, “Aphai, Abner, nangma milen, nahilou ong? Nang hi pasal nahi hilou ham? Israel lah a hi nang tobang mimo koi umkha am? Ipi dinga nangman napu lengpa chu phatecha nahontup lou ham?  
16 Hiche hi phaloubeh ahi! Pakai hingjing min'a kasei ahi, nang le lengpa athisa tobang nahi lhontai, ajeh chu nangman na pakai pa naventup jou tahlou jeh in na losamtai. Na pakai, na leng, Pakai thaonu atengcha le alulhuna atwipai jong phaten koitup peh tangem?” tin ahin samin ahi.   


17 Saul in David ogin ahi chu ahen, “Ka chapa David chu nahilou haimo?” ahin tin ahile David in adonbut in, “Henge ka pakai le lengpa.  
18 Ibola ba nei chanle le ham? Ipi kabolset em? Kathepmona ipi ham?  
19 Ahin tun ka pakai le ka lengpa nasohpa thusei hi ngaiyin, Pakaijin kei douna a natildoh ahi vang leh ka maicham eisan peh hen. Achuti louva mihem tildoh mai-mai ahivang leh, ajao tapou Pakaiya kon'in gaosap changhen. Ajeh chu ama hon ka inmun'a kon'in eidel mangui. Hijeh chun Pakai mite toh kaum khom thei tapoi, chule gamchom mite pathen houtan eitiuve.  
20 Pathen’a konna gamla tah a gamdang mite ho gamsunga kathi ding hitam? Ipi jeh a chu Israel lengpa chu uili khat hollea hung kipatdoh ham? Ipi jeh a kei hi molsang vum'a lhanlha adel banga eidel jeng ham?” atin ahi.   


21 Chuin Saul in, “Keiman kabol khel tai. Inlam’ah hung kile tan, kachapa, keiman tukal nasugim taponge, tunin ka hinkho hi nei hinghoi peh kittai. Keima angol tobang chule suhkhelna tamtah kana neitai,” tin Saul in ahin donbut e.   


22 David in, “Vo lengpa, hichea hin na tengcha aum'e. Khangdong mikhat hinsol inlang hung la hen.  
23 Pakaijin midih le kitahna neiho dungjuijin kipaman apejin ahi. Tunin jong Pakaijin nangma chu kei khut a eipehsa ahitan, hijongleh keiman Pakai thaonusa lengpa chunga kakhut kalap louhel ding ahi.  
24 Ven tunia keima mitmua nangma hinkho manlutah kahisah bang chun keima hinkho jong Pakai mitmun manlutah hijeng henlang, Pakaijin thoh hahsa kathohna changsea kon'in eihuhdoh tei-tei hen,” ati.   


25 Chuphat in Saul jong chun David jah a, “Ka chapa David nunnom in! Nang hin thil tamtah nahin bol ding chule na lolhin tei ding ahi,” ati. Hichun David jong ajotna ding langa akichen, Saul jong akho lama ahung kile kit tan ahi.    

Philistine Te Lah’a David 
 

1 Ahinlah David ama le ama akingaiton, “Nikhat leh Saul in tha tei ding eigot ahitai. Kabol thei pentah chu ahile Philistine gam'a jamdoh ing ting, Chutileh, Saul in Israel gamsunga eidal le le hi bei tante chuteng hichu kahoidoh na achaina hitante,” ati.  
2 Hichun David in a sepai mi jagup akipuijin, Gath lengpa Moach chapa Achish ajoptai. David le a sepai te, chule a insung mite, Gath mun'a Achish toh acheng khom tauve.  
3 David chu aji teni, Ahinoam Jezreel a kon, chule Abigail, Nabal inneipi meithai Carmel’a kon hotoh hungkhom ahiuve.  
4 Saul in adel jamle le theilou nadingin David Gath lengpa kom'ah ajamlut tai tithu chu Saul in gangtah in ana jatan ahi.  
5 Nikhat David in Achish kom'ah, “Kachunga nalung alhaiya, nalungsetna kachanthei dinga ahile, hiche kholen ho lah a hin kachenna thei ding mun khat neipen, ajeh chu ipi dinga nasohpa hi hiche lengpa khopi sunga nang toh kachen khom khom thei ding ham?” ati.  
6 Hijeh chun Achish in hiche nikho chun Ziklag khopi chu David anape tai, hijeh a chu tuni chan geija Ziklag khopi hi Juda lengte chang den ahitai.  
7 Chule amaho Philistine mite lah a kum khat le lha li ana chenguve.  
8 David le a sepai te ana kon touvun Geshur mite le Girzi mite chule Amalek mite aga chom uvin ahi. Hiche mite ho hi Shur toh kinai, Egypt mite gamsunga ana chenglui ahi tauve.  
9 David in ana nokhum chun koimacha ana hinghoi pon ahi. Aman kelngoi, kelcha, bong, sangan, sa-ngong sao ana kikaiyin, chule ponho analan, Achish lengpa kom ana lhut in ahi.  
10 Achish in, “Tuchung koipen naga chom hitam?” tin anadongin ahile David in, “Juda gam lhanglam sang, Jerahmeel gamsung, Ken mite chenna gamsung dung pou kaga chom ahi,” ati.  
11 David chun koimacha numei pasal khen beiyin ana thatgam jin, ama le amite natoh dol chu Gath khoa gaseidoh ding aumjipoi. Philistine miho lah a aum sunga, avel vella hiche hi abol jing kei ahi.  
12 Achish chun David chu atahsan jeh chun, “Tuvang hin Israel miten David hi hatah in doudal tauvin tin, kakom'a uma a imatih chana kakin abol ding hita hi,” tin ana gel’e.    

Saul’in Gaochangnu Phun Asansah 
 

1 Phat chomkhat jouvin Philistine miten gamsunga a sepai jouse akhom un, Israel mite toh kisat dingin akigo tauve. Achish lengpan David jah ah, “Nang le na sepai ten galsatna a neipan khompi diu ginchat aum'e,” ati.   


2 David jong anom in, “Apha lheh jenge! Ichan kabol thei dol natahsa tah a namu ding ahi,” ati.  

Chuti chun Achish in David jah ah, “Keiman keima hinkho eivengtup dia kasem ding nahi,” ati.   


3 ✡Samuel athi phat in, Israel pumpin alhaset piuvin, along a-op uvin, ama khopi sung ma-ma Ramah ah avuitauvin ahi. Chule Saul in agamsunga gaochang jouse le phunsan ho athisa ho lhagao ho toh kihoutoh ho jouse anomang tan ahi. ✡   


4 Philistine te akikou khom’un, Shunem ah ngahmun asauvin chule Saul in Israel sepai jouse akhomin Gilboa ah ngahmun asemin ahi.  
5 Saul in Philistine sepai tamtah amu phat in akicha behseh jengin alungthim alinglao lheh jeng tan ahi.  
6 Hichun aman, ipi kabol ding hitam tin Pakai adongin, ahinlah Pakaijin adonbut tapoi, mang hihenlang, phunsan hihen chule themgao hijongleh iman adonbut tapoi. ✡  
7 Chuin Saul in athumop a pang ho asol’in, “Cheuvin lang gaochang numei nei gaholpeh un, keima chengting amanu chu kagadoh ding ahi,” ati.  

Hiti chun athumop a pang ho khat in, “Endor mun'ah gaochang numei khat aum'e,” ahin atipeh in ahi.   


8 Hichun Saul in athempu von chol akhel'in von mai-mai in akivon in, jan in sepai mini akipuijin numeinu in'a chun acheuvin ahi.  

Chuin aman, “Keiman athisa mi khat kakihoupi nom e, a lhagao neikou peh thei dem?” ati.   


9 Numeinu chun, “Nangman tha dinga neigot ham? Saul in gamsunga konna gaochang jouse le phunsan them jouse adelmang hi nahet ding ahi. Chutia ahileh nangman ipi dinga keima kipalsah tei ding neigot ham?” ati.   


10 Ahinlah Saul chu Pakai min panin akihahsel'in akitemin ahi. “Tahbeh a hingjing Pakai min'a kasei ahi, hiche nabol jeh hin ima thilse um ponte,” ati.   


11 Achainan numeinun jong, “Aphai, koi pentah lhagao ka koudoh peh ding ham?” atile  

Saul in, “Samuel lhagao nei koudoh peh in,” ati.   


12 Numeinun Samuel amu phat in, ahung pengjah jengin, “Nangman nei joulhep e, nangma Saul nahi!” ati.   


13 Hichun Lengpan amanu kom'ah, “Kicha hih in, koi namum?” atile amanun jong,  

“Pathen khat kamun leisetna kon'in ahung potdoh e,” ahin ti.   


14 Saul in, “Amapa chu koitoh kilou em?  

Ama chu tehsepu ahin, sangkhol chol khat akiah e,” ati. Saul in Samuel ahi ahechen tan, chuin amasanga tol’ah abohkhup in chibai abohtai.   


15 Hichun Samuel in, “Ipi jeh a neisuh boiya, neinung kou ham?” Chuin Saul in, “Ajeh chu keima kaboina asanglheh tai, Philistine te galsat din ahung kigo uvin, Pathen'in eidalha tan, themgao ahilou le mangin jong eihetsah tapoi. Hijeh a chu nang kahin doh ahi, Ipi kati ding hitam?” ati.   


16 Ahinla Samuel in adonbut in, “Pathen'in na dalhah tah a, chule agalmi nahitah a ahile, ibol'a kei neidoh ham?” ati.  
17 “Pathen'in asei banga abol ahitai. Na lenggam nanga konna ale lah a chule David joh apeh ahitai. ✡  
18 Pakai thupeh jouse napalkeh a, alungnatna na boldoh a, Amalek mite le anei jouseu na suhmang hel lou jeh a tua hi Pakaijin hitia abol ahitai. ✡  
19 Chule jing nikho tengleh nang le na sepai ho jouse Philistine te khut a apehdoh ding ahitai, chule nangma le na chapa kaheng’a hung ding nahi lhon tai. Israel sepai te jong Pakaijin Philistine te khut a pedoh tante,” ati.   


20 Samuel thucheng seiho atijat behseh jeng jeh in, Saul chu tol’ah akijam den jengin ahi. Sun le jan’a an nelouva aum jeh in, agil akel'in alhalhop jeng tan ahi.   


21 Numeinu chea agavet le, atijat val chu amudoh in, “Kapu, nei lungset in kenbon kahinkho phalngam’a neidoh ho kanop a kabolpeh ngam nahi.  
22 Tun nangman jong kasei bangin bollin, neh ding phabep kapeh ding nahin, nenlang natha kidodoh sah kit in,” ati.   


23 Ahinlah Saul chun ima neh ding anompoi. Chule avaipo teho geiyin nehsah tei ding agouvin, akhon-khon nan anomin tol’a kon'in ahung kithoudoh in jalkhun chung’a atousah tauvin ahi.   


24 Hiche numeinu hin a ina bongnou thaochet khat anei ahin, hichu agathat loiyin, changbong toh ameh nangjet in, chol solouvin changlhah akangtan ahi.  
25 Chuin changlhah le bongsa chu Saul le aloi teni chu athuh peh in ahile ama hon ane tauve. Aneh jou phat un hiche jan chun amaho ahung kile kit tauve.    

Philistine Ten David Apaidoh U 
 

1 Muntin'a Philistine sepaiho Aphek a akikhom khom’un, chule Israel te sepai chu Jezreel twinah phung mun’ah akikhom uve.  
2 Philistine lamkai hon asepai te jakhat loi, sangkhat loijin akhen'un alamkaiyun, David chule a sepai te Achish lengpa kom langa akijot un ahi.  
3 Ahinlah Philistine gal lamkai hon, “Hebrew mite ho hiche a hi ipi bolla hiuvem?” atiuve.  

Chuin Achish in, “Hiche pa hi David, Israel mite lengpa Saul sohpa chu ahi. Ama hi akum kum’a keitoh umkhom kahi lhon'in, ahunglhun nia kipat tuni chan geiyin athepmona imacha kamupoi,” ati.   


4 Ahinla Philistine lamkaiho chu alunghang un, “Na khopi pehna achun nungsol tan! Ama keiho toh galsat in konkhom thei pouvinte, ama galsatna mun’ah kilehei henlang Philistine mite eihin le sat kit uhenlang, eiho luchang hijatpi hi kipoh henlang apupa toh kicham kit taleh, hiche tilouva aman thilpha abolthei ding adang ipi uma na ngaitom?” atiuvin ahi.  
5 Hiche David kitipa hi hilou ham? Mihon la abol uva,  

   
 
‘Saul in mi asang asang athat in,  

David in mi sangsom som in athat’e, tia kisei chu?” atiuve. ✡   

   
 

6 Hichun Achish lengpan achaina in akouvin David jah ah, “Pakai hingjing min'a kasei ahi, nangma keidin nakitah lheh jengin ahi. Keima gellin nang toh gal'a ikon khom ding ham kanati ahin. Ajeh chu nahung lhun tilla kipat in tuni chan geijin na suhkhel imacha kamupon ahi. Ahivanginla Philistine lamkai len dang hon nangma toh gal isat khom diu hi, anom pouvin ahi.  
7 Lungset tah in achung uva lung nommo louvin, lungmong in inlam'a kile kit tan,” ati.   


8 Hichun David in, “Ipi kanabol khel'a hitobang thil soh ham? Na sohpa keima chunga hi ipi lunglhai louna na mudoh a ka pakai le ka lengpa toh, galmi ho kasat khom theilou hitam?” ati.   


9 Ahinlah Achish in, “Keima tah mudol in, nangma hi Pakai vantil bangin nadih lheh jenge, ahinlah Philistine gal lamkai hon gal nasat khompi ding akichauvin ahi.  
10 Hijeh chun, jingkah matah tengleh kithou vinlang namite ho jouse toh nei dalha tauvin,” ati.   


11 Hiti chun David le aloite ho akigong’un, Philistine gamsung adalha tauvin ahi. Hiche phat chun Philistine sepai hon Jezreel ajon tauvin ahi.    

David In Amalek Mite Asuhmang 
 

1 Nithum jouvin, David le aloite ain’u Ziklag khopi agalhun phat un, Amalek miten Negev chule Ziklag ana sat uva, Ziklag khopi chu meiya ana halvam’u agatoh khauvin ahi.  
2 Mihem khatcha that louvin, numei le chapang geiyin ana kaimang uvin ahi.   


3 Chuin David le amihon thilsoh le akisuh chimit chu amu uva chule thilsoh ho amu phat uvin,  
4 amaho hakan akap un, acholdeh chan geiyin akap un ahi.  
5 David jiteni, Jezreel a konna Ahinoam chule Carmel a konna Nabal meithai, Abigail, teni jong chu akaimang lah uva chu jaotha ah ahi. ✡  
6 Hijeh chun, David jong alung himo behseh jengtan ahi, ajeh chu amite ho ji le chate ho jong ana kaimangu ahi. Ahinlah David in Pathen a kon'in thahatna akimu ben ahi.   


7 Hijeh chun Abiathar in thempupa jah a, “Thempu von ompho chu neihin choipeh in,” ati. Hijeh chun Abiathar in hichu ahinchoi peh in ahi. ✡  
8 Chuin David in jong Pakai adongin, “Hiche Amalek mite hi anung’u del leng kaphah ding hinam?” atileh  

Pakaijin ahin donbut in, “Henge, dellin, akaimangsa jouse jong nanung mukit ding ahi!” ati.   


9 Hijeh chun David in mi 600 akigot in, Besor vadung ahungpha tauve.  
10 Sepai 200 vang chu Besor vadung agalkai ding’u chu alel behseh jeh uchun, David chun amoh cheng mi 400 toh adeltou peh uvin ahi.   


11 Ache uva ahile gamlah ah Egypt mite khat amandoh uvin David henga ahin kailut tauve. Ama hon neh ding changlhah phabep chule adon ding twi apeuvin ahi.  
12 Chule theichangga a kisem changlhah lhon jong apeuvin aneh a adon jou phat in atha ahung hatdoh tan ahi. Ajeh chu an nelou twidon louva nithum le janthum jen kelthoh a um ana hitai.   


13 Chuin David in, “Hoiya hungkon nahia, koimi nahim” tia adoh le,  

“Keima Egypt mi gollhang kahin, Amalek mikhat soh kahi, nithum masanga pat a chu damlou kahi, ka dammo a kipat a ka pakai pan eidalhah ahitai.  
14 Judah gamsung a Kereth mite gamsung’a Negev khopi, Caleb phung mite gamsung ka chomun, chule Ziklag khopi chu meiya ka hallhah uva hung kile kahiuve,” ati.   


15 Hichun David in, “Hiche michom ho kom'a chu nei puilut thei ding ham?” tia adoh leh gollhang pan, “Keima neitha da a, chule kapu henga nei pehdoh kit louding’a, Pathen min’a nakihahsel leh keiman napui nange,” ati.   


16 Hijeh chun David chu apuijin ahile ama hon Amalek mite ho chun Philistine gamsung le Judah gamsung’a konna achomdoh thilkeo simsen lou kipapina a golnop abol uva, muntin'a akithe thang uva, aneh pet u, adon pet u chule alam pet u atohkha tauvin ahi.  
17 Chuti chun David le amiten anokhum un, jan khovah keiyin Amalek mite chu athat un ajing nilhum keiyin nilhangkai chan geiyin athat jingun ahi. Gollhang mi 400 sangong sang chunga touva ajamdoh ho tilou adangse vang athat sohhel'un ahi.  
18 Amalek miten alahpeh jouseu chu David in abonchan a inneipi teni jaonan anung lahpeh kittai.  
19 Imacha jong amangthah den aumpoi, aneo alen, chapa ahilou le chanu, abonchan akinung mu kittai.  
20 David chun kelngoi hon le bonghon jouse jong abonchan anung lahpeh kit in, amiten ahin hoilut soh tauve. Hichun ama hon, “Hiche hi David in gal’a achomdoh ho ahi,” atiuve.   


21 Chuin David chu chol behseh jeh a Besor vadunga kidalha sepai jani heng’a achen, David le aloi adang ho amu phat uvin ahung potdoh uvin, kipah le thanom tah in ahung lamto uvin ahi.  
22 Ahin David mite lah a miphalou boina sem jeng mi phabep khat ho chun, “Hiche eiho toh kilhon khomlou ho hin hiche thilkeo kichomdoh hohi kilah thei pouvinte,” ahin tiuve.   


23 Ahinlah David in, “Ahipoi, kasopi teho, hiche thilkeo chunga hin kilosepou hite. Aman damsel'a eiven uva, galte eijosah uva, ijakaija eikithopiu ahi.  
24 Eihon hitia hi thu isei uleh kon nasei angai ding ham? Galkonpa chan jat chu thil ngahpa jong chang tei ding ahi,” tin ahin donbut in ahi.  
25 Hiche nia kipan chun David in chonna ding dan ana sem in, tuni geiyin Israel sunga chonna dan in akimangtai.   


26 Ziklag ahunglhun phat in, gal’a kihomdoh thilkeo phabep chu aloi agol Judaho athot in hitin aseiye, “Hiche thilpeh hi nangho ding ahi, Pakai dougal teho a kon ahi,” ati.   


27 Athilkeo athot ho chu anoiya khomite ding hi ahi: Bethel, Ramoth-negev, Jattir,  
28 Aroer, Siphmoth, Eshtermoa,  
29 Jerah’meel mite khopi Racal, Ken mite khopi dung’a chengte,  
30 Hormah, Bor-ashan, Athach,  
31 Hebron chujongleh David le asepai te toh akilonna muntinna athot sohkei uvin ahi.    

Saul Le Achapa Thi 
 

1 Philistine miten Israel mite chu anokhum tauvin ahile, Israel mite chu Philistine te masanga ajam cheh uvin, Gilboa molsanga aken laiya chun Philistine ten athatgam tauve.  
2 Philistine miten Saul le achapa teho jong adelphapa uvin, achapa thum Jonathan, Abinadab, chule Malkishua jong athat tauve.  
3 Saul panmun kimvel’a jong gal akihasat lheh jengun, akhonna in thalpi kapthem hon akapkha un, melsetah in amavo uvin ahi.   


4 Chuin Saul in agalvon popa jah ah, “Na chemjam satdoh inlang nei that in hiche Philistine Pathen helou ho ahung uva eimoh sutlih sangun,” ati.  

Ahinla agalvon popa akichan athat ngampon ahi. Chuin Saul in jong ama chemjam asatdoh in, achemjam chu abokhum in ama le ama akithat tai.  
5 Chuin agalvon popan Saul athitai ti ahetdoh phat in achemjam asatdoh in alhuh khum in alengpa kom'ah ama jong athi tan ahi.  
6 Hiti chun Saul, achapa thumho, chule agalvon popa, abonchauvin nikhat sungin athi sohhel tauvin ahi.   


7 Jezreel phaicham agal langkhat, Jordan vadung niso lam’a Israel ten, Israel sepai teho agaljam gam tauve tithu ajahdoh uva, Saul le achapa te ho jong athat tauve ti ajah phat un, akhopi hou adalha uvin ahile Philistine mite akhopi sung uva alut un akhopiu chu alo tauvin ahi.   


8 Ajing nikho in Philistine miten mithilong ho hetup dinga ahung uleh Gilboa Mol chunga Saul le achapa te thumho le agalvon popa, alongu ahung mudoh un ahi.  
9 Chuin Saul alu atan uvin agalvon chengtoh apotauve. Saul thi jeh in Philistine gamsung jouse le a pathen hounau hou-in’ah kipa thuphon aneiyun ahi.  
10 Saul galvon chu amilim doi ahounau Ashteroth kiti hou-in sung'ah akoijun chule atahsa chu Beth-shan kiti khopi sunga bang ah akhaiyun ahi.   


11 Ahinlah Jabesh-gilead miten jong Philistine miten Saul abolnau ajah phat un,  
12 Gal-hang pasal jouse akipatdoh un, ahung kitol’un, jan khovah hellin Beth-shan a kon'in Saul le achapa teho long chu banga kon'in ala lhauvin, Jabesh khopi ah ahin pulut un hikom'a chun ahalvam un ahi.  
13 Chujouvin agu ho chu alauvin Jabesh khoa tamarisk thingphung noiyah avui uvin, chule nisagi jen apuldou nan an angol uvin ahi.   

SAMUEL  

LEKHABU NINA  

Samuel Lekhabu Nina Sung Thu Umdan  

David chu athil kilhen dihlou jeh in gimna achunga ana lhungin, hitobanga ka chonna chunga jong Pathen'in ichan'a eingailut hitam? atin ahi. Alangkhat a David chu Israel te leng ahina leh Pathen toh kiguijopna neija houpa ahi, ti akihedoh in ahi. Hijeh chun David dinga kinepna aum nahlai bangin, eiho jouse dingin jong kinepna aumin ahi!  

Lekhabu Jihpa Chule Ajih Kum  

Samuel lekhabu nina hi, koipen in ana jih ham ti kichentah in akisei theipoi. Hinlah lekhabu kijih dungjuijin Samuel, Nathan ahilouleh Gad jih hidin ginchat ahi (1Chro. 29:29 ven). Chule hiche lekhabu hi Solomon thinung leh lenggam kihop khen jou—925 BC a kijih ahi.  

Lekhabu Kijihlona  

Hiche lekhabu hin Israel te thusim Saul thia pat David leng vaipoh kichai chan akiseijin, hichu 1010-970 BC sung ahi. Chule alhangpin kitahna le thungai louna jeh a thilsoh thudol akimun ahi.   

Saul Thi David In Ahetdoh 
 


1 Saul thi jouvin ahitin ahi, David chun Amalek mite chunga galjona anei jouvin ahung kinunglen Ziklag mun'ah nini sung aumden in ahi.  
2 Anithum nin mikhat Saul ngahmun a kon'in von tel dehduh le aluchunga leiset nat pum in lunghem vetsahnan ahungin, David angsung'ah jana neitah in abohkhup tan ahi.   


3 Chuin David in adongin, “Hoiya kon hung nahim”? atileh amapan adonbut in,  

“Israel te ngahmun a kon hung jamdoh kahi” ati.   


4 Chuin David in adongin, “Ipiti hitam?” “Gal umchan thu nei seipeh in” ati.  

Chuin aman adonbut in, “ Sepai jouse galmun akon ajam gam uvin, mitampin thina atoh un, chule Saul le achapa Jonathan jong athi lhon tai,” ati.   


5 Chuin David in gollhangpa ja ah, “Saul le Jonathan athi tai ti iti nahet ham?” ati.   


6 Chuin mipan adonbut in, “Keima Gilboa Mol chungah kaga umkhan ahileh, hi ah chun Saul in a tengcha chu anaop phan chuleh agal mite sakol kangtalai ho leh sakol them hon ahin delphah kon chau chu ahitai. ✡   


7 Chuin ama ahung kiheiyin keima eimu phat in ama kom adin eikoutai. Chuin keiman kadongin, iti kaki thopi ding ham kati e.   


8 Hichun aman eidonbut in, 'Nang koi nahim eiti?'  

Chuin keiman kaseipih in, 'Keima Amalek mi kahi kahi,' kati.   


9 Hichun ama 'Kaheng'ah ataovin, hungin lang neihung that tan, ajeh chu keiman kanatna hi kathoh jou tapon hijeh chun kathi nomtai,' ati.   


10 “Hijeh chun “Keiman ama chu kathat tai,” tin Amalek mipa chun David kom'ah aseitai. “Ajeh chu keiman kahet ahitai ama ahinjou tah louding chu. Hiti chun a Lallukhuh leh abanbul tomna ho kahin lan nakom'ah kahin lhut e, ka pakai,” ati.   


11 Hitobang thusoh chu David leh amiten ajah doh phat un apon u abot eh un alung genthei lheh tauvin ahi.  
12 Hiti chun ama hon sun nilhum in Saul chule achapa Jonathan ding, Pakai sepai ho leh Israel nam mite adin an angol'un, akap un, pul adou un alunghem un ahi, ajeh chu hiche nikho a hi amaho chemjam a thisoh ahiuve.   


13 Hichun David in thu hinpo gollhang pa kom'ah chun aseitan, “Hoiya kon hung nahim?” ati.  

Chuin aman adonbut in, “Keima gamdang, jatdang Amalek mi, nagam uva khosa kahi,” ati.   


14 Chuin David in adongin, “Ipi tidan a nangman Pakai thaonu mikhat chu tha ding kichatna nanei louhel ham?” ati.   


15 Chuin David in amiho khat pen kom'ah chun asei in, “That in!” ati. Hichun mipan Amalek mipa chu achemjam in adot in athat tan ahi.  
16 Chujouvin David in aseijin, “Nang le nang themmo kichan nahi, ajeh chu nangman nakam tah a Pakai thaonu pa chu kathat tai,” nati.   

Saul Le Jonathan Dia David Labol 
 

17 Hiti chun David in Saul le Jonathan din kala asemin,  
18 chuleh hiche hi Judah te jong hil ding ahi tin thupeh aneijin ahi. Hiche la hi thalpi la tin akihen chuleh hiche hi Jashar Lekhabu.a kijih lut ahi. ✡   

   
 

19 Vo Israel, naloupi nau le nakipa nau chu molsang chungah athi tai!  

Oh, i-atileh gal-hang mihat ho chu lhugam uhitam!   


20 Gath mun'a thusoh hi seidoh hih un,  

Ashkelon lamlen dungah jong phongdoh hih un,  

achuti louva ahileh Philistine chanute kipah untin  

chule cheptanlou ho jong galjou banga nui diu ahi.   

   
 

21 O Gilboa molsang ho,  

na chungah daitwi lhah dahen ahilouleh go jong juhda hen,  

chule loujaova lou hon jong amuchiga hin sepdoh dauhen.  

Ajeh chu mihatpa lumdal chu suhboh in aum tan;  

Saul lumdal chu thaotwi nulouva um ahitai.   


22 Jonathan thalpi chu nasatah ahin,  

chule Saul chemjam chun na loupitah atongdoh in ahi.  

Ama hon agal miteu thisan aso uvin  

chule gal-hat mi hangsan ho tahsa asunin ahi.   

   
 

23 Saul le Jonathan chu iti ngailut le lungset um hitam!  

Ahinlai sung lhon leh athigei lhon'in aumkhom jing lhon'in ahi.  

Amani hi Muvanlai sanga gangjo leh keipi bahkai sanga jong hatjo ahi lhon'in ahi.   


24 Vo Israel chanu te, Saul a dingin kap un,  

ajeh chu ama hi ponsanthip deium man tamtah a nachun pau le  

sana a najem pau chu ahi.   

   
 

25 Oh, iti gal-hat miho galmun'a lhugam'u hitam!  

Munsang chungah Jonathan jong athisan akijam tai.   


26 Jonathan kasopipa, nangjeh in ka kap-kap jeng e!  

Oh, ichan a kangailut nahi hitam!  

Chule nangman nei ngailutna hi athuh lheh in,  

numei ngailutna sangin athuh jon ahi!   

   
 

27 Oh, iti mihat ho lhugam a!  

Gal manchah ho mangsoh a, amaho athia kijam chap jeng hitam?    

Judah Te Leng Dinga David Thao Akinu 
 

1 Hiche jou chun David in Pakai chu adongin, “Judah ho khopi khat pen-pen a khu ka nungche ding ham?” atin ahileh,  

Pakaijin ahin donbut in, “Henge,” ati.  

Hijou chun David in adong paijin, “Hoiche pen khopia kache ding ham?” atin ahileh,  

Pakaijin adonbut in, “Hebron khopi ah,” ati.   


2 David jiteni chu Ahinoam kiti Jezreel mi le Carmel kho a Nabal kiti meithaipa jinu Abigail ahilhon'e. Hiti chun David le ajiteu ✡  
3 chuleh ama mite ho jouse leh a insung mite jouse chutoh Judah gam lam'ah akitol uvin, Hebron khopi kom'a chun acheng tauvin ahi.  
4 Hiche jou chun Judah gam'a mikhat David kom'a ahungin, amapa chun David chu Judah mite jouse chunga leng din thao ahungnui.  

Hiti chun Saul vuija pang ho chu Jabesh – gilead mite ahiuve ti David in ajah doh phat chun, ✡  
5 aman hiche thuthot hi anei tauvin ahi: “Nangho Pakaijin phatthei naboh uhen ajeh chu nang hon na pakai pau Saul chunga na kitahnau na vetsah un chule phatah in na-na vuijun ahi.  
6 Hijeh chun Pakaijin ami ngailutna longlou chun na umpiu henlang chule kitahna neitah in nabol uhen! Chugoh hilouvin keima jengin jong na thilpha bolna chung uva kipaman kapeh ding nahiuve, ati.  
7 Tun Saul athi tan, hijeh chun keima leng thah din Judah miten thao einu tauvin ahi, hijeh a chu keiman katep nahiuve Judah mite bangin keima din hangsan tah le kitah tah in pang uvin.”   

Ishbosheth Israel Leng Dia Akiphondoh 
 

8 Ahin Ner chapa Abner, Saul sepai jalamkaipa chu Saul chapa Ishbosheth chutoh Mahanaim lam ah achilhon tan ahi.  
9 Chua chun Ishbosheth chu Gilead, Jezreel, Ephraim, Benjamin, Ashur mite gamsung leh Israel pumpi jouse chunga Leng din akiphong doh tan ahi.   


10 Saul chapa Ishbosheth chu Israel te chunga leng ahi chun kum somli alhing tan, chule Mahanaim akon kumni lengvai ahinpo panin ahi. Alangkhat a Judah mite vang chu David a din kitah tah in aum jing jengun ahi.  
11 David in Hebron chu munpi in asemin, chule Judah mite chungah kum sagi le lhagup sung lengvai anapon ahi.   

Israel Le Judah Kah a Kitomona 
 

12 Nikhat Abner in Ishbosheth sepai ho chu Mahanaim akon Gibeon lam apuijin ahi.  
13 Hiche phat chat chun, Zeruiah chapa Joab in David sepai ho chun apuidoh in Gibeon twikul ah agakimupi uvin ahi. Chule hiche mun ah chun alang langa atouvun akigal vetto uvin ahi.   


14 Chuin Abner in Joab jah ah aseijin, “Isepai teu themkhat imasang lhon'ah kidelsah hite,”  

atin ahileh, “Joab jong anom tan ahi.”  
15 Hichun alang toa mi som le ni cheh kidel din alhengdoh tauvin ahi – Saul chapa Ishbosheth langa din Benjamin mi som le ni, chule David langa din mi som le ni ma alhengdoh un ahi.  
16 Mikhat cheh in akitopi hou sam atuh un chule achemjam un khat cheh pongpeh akisutpehto un ahileh abonchauvin athi tauvin ahi. Hijeh chun Gibeon mun hi a itih in chemjam a kidotna mun, tin akihe jing tan ahi.   


17 Hiche jou chun anikho ma-man nasatah in akisatto uvin chule David sepai te chun Abner le Israel mite chu gal in anajou uvin ahi.   

Asahel Thi 
 

18 Chule hiche nikho chun David sepai te lah a Zeruiah chapa te thum Joab, Abishai, chule Asahel apang uvin ahi. Chule Asahel hi gam sakhinou banga jang tah a lhai thei mi ahi.  
19 Chuin Asahel in Abner nung chu junjel'in mundang ima velouvin chule thil imacha jeh a kingapa louvin adel tan ahi.  
20 Hichun Abner akinunghei in ahileh amapa ahung chu amutan ahi, chuin aman akou in, “Nangma Asahel nahi ham?” ati.  

Chuin aman adonbut in, “eHnge keima kahi,” ati.   


21 Chuin Abner in agih in, “Chen lang michom khat gakidelpin! Chule chapang khangdong jep khat chu man inlang amanchah lahpeh in” ati. Hinlah Asahel chun Abner lam chu jangkei in mun danga kiheidoh louvin ajuipeh in ahi.   


22 Abner chun Asahel chu ahinsam kit in, “Hiche mun a kon kihei mangin! Keiman nangma katha nompoi. Akhuti leh iti na sopipa Joab mai kamu kit ding ham”? Ati.   


23 Ahin Asahel chu ama a kon kiheimang ding anom dehpon, hijeh chun Abner in Asahel oipoh laitah atengcha bul geijin asun lhum'in ahileh atengcha chu anung langah apaidoh leuvin hichun amun ma-man alhun athiden tan ahi. Chule koi hileh hilai mun hinpha a Asahel thi muchan chu akinga un ading den tauvin ahi.   


24 Chuin Joab le Abishai in itabong thilsoh ham ti ahetdoh lhon phat in, Abner nung adel pai lhon tan, ahin Gibeon gamthip jotna lampi, Giah kom Ammah molsang agei lhon'in nisan alhum den lhon tan ahi.  
25 Benjamin phungmi Abner sepai ho chu akithah gopkhom kit un molsang chungah chun apang tauvin ahi.   


26 Chuin Abner in Joab chu ahin sam in, “Eiho khat le khat ikitha to jing diu hitam? Achaina lung jinna jeng ahi hi n ageldoh loulai uham? Itih tah leh namiteu chu nasopi Israel te nung ahindel nauva kon nakham gah dingu hitam?” ati.   


27 Chuin Joab in ahinsei in, “Pathen bouvin ahei ipiti ding ham nangman ima nahin seilou hileh, ajeh chu keima hon jan khovah hella kahin del thei u nahi.”  
28 Hichun Joab in saki chu amut gingin ahileh amite jouse chu ading den un Israel sepai te chu adel tapouvin ahi.   


29 Chuche jan chun Abner le amite chun Jordan phaicham chu ajot peh un, Jordan vadung chu agalkai un chule jingkah geijin achejom jingun Mahanaim alhun kahseuvin kinga louvin ana chejom jingun ahi.   


30 Hitobang tah chun, Joab le amite jong inlam akile tauvin ahi. Chule Joab in amite athiho chu ahin simtan ahileh mi 19 le Asahel alhahsam chu ahin mudoh tan ahi.  
31 Ahinlah Abner mi kithat jat chu 360 ahi, chule amaho chu abon uva Benjamin phunga kon ngen ahiuve.  
32 Chuin Joab le amite chun Asahel long chu Bethlehem lamah apuvin apa lhankhuh ma achun avui tauvin ahi. Chujouvin amaho jankhovah keiyin akitolun jingkho ahungvah in Hebron alhung tauvin ahi.    

1 Hichu Saul dia kitah tah a pang ho leh David dia kitah tah a pang ho kikah a sotpi kidouna anaum akipatna ahi. Hiti chun phat ahungchal chal'in David chu ahung hat cheh-cheh in, ahin Saul thaneina vang chu ahung kemsuh cheh-cheh tan ahi.   

Hebron’a David Chapate Hungpen 
 

2 Hichun David in Hebron khopi ah chapa phabep ahingin ahi:  

   
 
Apeng masapenpa chu Amnon ahin, ama hi Jezreel mi ahinoam in ahinpeh ahi.   


3 Ani channa chu Daniel ahin, ama hi Carmel khoa Nabal inneipi meithainu toh ahin lhon ahi.  

Athum channa chu Absalom ahin, Geshur lengpa, Talmai chanu Maacah in ahinpeh ahi.   


4 Ali channa chu Adonijah ahin, anu min chu Haggith ahi.  

Anga channa chu Shephatiah ahin, anu min chu Abital ahi.   


5 Chule agup channa chu Ithream ahin, David jinu Eglah hin ahi.  

   
 
Chapa hichengse hi David in Hebron mun'a ahin ho chu ahi.   

Abner In David Sepai te Ajop 
 

6 David insung le Saul insung mite kah a kidouna aum jing lai chun, Abner chu Saul insung mite a din lamkai thahat tah ahung hitan ahi.  
7 Nikhat chu Saul chapa Ishbosheth chun Abner chu apa thaikemnu Rizpah kiti Aiah chanu toh chun lumkhom danin angoh tan ahi.   


8 Hichun Abner chu alungsou lheh jengin, “Keima hi Judah te uicha banga hitia pehle-le ding kahim?” tin apeng jah jeng tan ahi. “Keiman ijakai napa Saul, a insung mite chule aloi le gol ho dia kaboldoh jouva nangho jeng jong David khut a kapehdoh lou nahiuvin, nangman hiche numeinu chung changa kathemmona ding nahol, hiche hi ham kachan ding chu? ati.  
9 Pakaijin athu teppeh chu David in amolso jouna dia keiman imacha a kakithopi lou pou-pou leh Pathen'in keima eibolgim henlang eithat jeng hen! ✡  
10 Keima kache ding Saul lenggam chu kalah a David khut a kapeh ding ahi. chule keiman David laltouna Israel le Judah mite chunga katundoh ding hichu sahlam Dan apat lhanglam Beersheba gei hi ding ahi.  
11 Hichun Ishbosheth jong chun thudang aseibe tapon ahi ajeh chu Abner in ipi ahinbol ding chu akichat ahi.   


12 Chuin Abner injong sottolle ho chu David kom'a asolin hitin aseisah tai, “Gamsung pumpi hi nanga hilou ham? Hijeh chun keima toh kitepna sem in, chuti leh keiman Israel mipi jouse hi nangma toh apankhomna thei diuva kahin kithopi ding nahi,” ati.   


13 Chuin David in adonbut in, “Aphai,” ahin kajinu Michal, Saul chanu chu nahung teng nahin lepui louleh nangma toh kihoulimna kaneilou ding ahi,” ati.   


14 Hiti chun David in hiche thu hi Saul chapa Ishbosheth chu athot tan ahi: “Kajinu Michal chu neihin lepeh in, ajeh chu keiman ama hi Philistine mi 100 hinkho toh kahin kipuitha ahi.” tin aseitai. ✡   


15 Hijeh chun Ishbosheth in jong Michal chu ajipa Palti, Liash chapa akon chun aga puidoh tan ahi.  
16 Hiti chun Palti'n jong amanu nung chu Bahurim lam chan kap pum-pum in ahin juipeh in, hichun Abner in ajah ah, “Inlam'a kinung letan!” ati. Chuin Palti jong inlam'a akinung letan ahi.   


17 Hiti chun Abner in Israel upaho chu akihoulim pin, hitin aseipeh tai, “nang hon phat khat laiya David chu na leng diuva na-na dei u hilou ham?”  
18 Hijeh chun tuhi aphat ahitai! Ajeh chu Pakaijin hitin aseiye, “Keiman David hi kami Israel te Philistine te khut leh agal miteu dang jousea kon huhdoh dia kalhen ahitai,” ati.  
19 Chuin Abner in Benjamin mite kom'a jong agasei kit in, chujouvin Israel mite jouse le Benjamin miten jong David kithopi ding anopna thu u gasei din Hebron lam jonin ache tan ahi.   


20 Chuin Abner le amite mi somni Hebron alhun uchun, David in golvah loupi tah abolpin ahi.  
21 Chujouvin Abner in David kom'a chun aseijin, “Keima che'ng ting kapu lengpa tosot din Israel mipi jouse gakhom ingting chule amaho leng nahi theina din ama hon nangma toh kitepna khat sem untin chule nangman amaho jouse chungah nangma lungdei bang tah in vaihom tan,” ati. Hiti chun David in Abner chu asol tan ahile amapa jong lungmong tah in achetan ahi.   

Joab In Abner Atha 
 

22 Ahinlah David in Abner lungmong tah a asoldoh jou chet chun, Joab le David sepai themkhat ho chu michom a ache nauva kon thil tampi toh ahung kile tha tauvin ahi.  
23 Chuin Joab ahung lhun-lhun chun, mihon aseipeh un Abner chun injo chet chun lengpa ahung vilin chule ama lungmong tah in akisoldoh tai atiuvin ahi.   


24 Chujouvin Joab jong lengpa kom alhaijelin ngehna aganei tan, “Nangman ipi nabol hitam? Ipi nabolna a nangman Abner chu lungmong tah a na soldoh jeng hitam?  
25 Nangman kichenin nahenai ama chu nangma umchan kholtoh ding le na thilbol jouse kholtoh dinga hung ahi chu!” ati.   


26 Chujouvin Joab in David chu adalhan asottolle ho chun Abner agamat uva ahin lepui diuvin asol tan ahi. Chuin ama hon Abner chu Sirah twikul akon ahin lepuiyun, ahin David in thil umchan imacha ahepoi.  
27 Chuin Abner Hebron ahung le lhun tan, hichun Joab in ama chu kelkot phung lamah achanga kihoulimpi ding bangin apuidoh tan ahi. Hinlah Abner chun asopipa Asahel phulah nan a oipoh laitah chu asutpeh in athat tan ahi.  
28 Hitobang thilsoh David in ajahdoh phat chun, hitin thuphon aneitai, “Pakai min'a kakitep ahi Ner chapa Abner chung chang thua hi keima le kalenggam itih a mona neilou kahiuve, ati.  
29 Joab le a insung mite jouse themmo changah ahitai. Chule Joab insung mite akon hitobang gaosapna, thisan a long damlouna, tiphah, tenggol kiphu a lamjotna, chemjam a thina chule anneh lhahsamna ho hi akhang-akhang uvin um jing hen.   


30 Hiti chun Joab le asopipa Abishai in Abner chu athat lhon tan ahi ajeh chu Abner in Gibeon galmun'a asopipa lhon Asahel atha jeh ahi.   

Abner Thi David Lunghem 
 

31 Chuin David in Joab le aum khompi ho cheng kom achun hitin aseiye, “Napon jouseu bot eh unlang khaodip pon jeng kivon un chule Abner adin lunghem'un,” ati. Chuin leng David ama tah in jong avuina lam a che miho nung chu ajuitan ahi.  
32 Hiti chun Abner chu Hebron mun'a avui tauvin, chule lengpa le mipi jouse chu Abner lhan chungah chun akap tauvin ahi.  
33 Chuin lengpan Abner dingin hiche thivuina la hi asai:  

   
 
“Abner chu mingol thi a thi ding hitam?   


34 Nakhut teni lah akikan pon;  

nakeng teni lah akisom poi.  

Migilouho kitha bangin nangma na kithat tai,”  

   
 
atin ahileh, mipi jouse chu Abner adin akapkit uvin ahi.  
35 Hiche Abner thi nikho chun neh ding jouse David ada tan hinlah mipi jouse chu ataovun neteijin, atiuve. Hinlah David in kitepna asemin, hitin aseiye, “Keiman nilhum masanga ipi hijongleh kaneh pou-pou leh Pathen’in eisugim henlang tha jong ithat jeng hen, ati.   


36 Hichun mipi ho chu alunglhai sah lheh tauvin ahi. Chule ahimongin, lengpa thilbol jouse chun amaho alunglhai sah un ahi.  
37 Hiti chun Abner kithana chung changa David in pan alahlou dan Judah a um mijouse le Israel mite jousen ahethem tauvin ahi.   


38 Chuin leng David in a sepai lamkai ho kom'a chun aseijin, “Tunia Israel sunga lamkai jaumtah khat alhuh hi geldoh lou nahiu ham?  
39 Chule keima hi leng dia thao kinusa hijeng jong leng, Zeruiah chapa teni – Joab le Abishai hi keiman kathunoi a kakoi din ahat behseh lhon'in ahi. Hijeh chun Pakaijin migiloupa chu athil phalou bol dungjuijin lethuh tahen,” ati.    

Ishbosheth Kitha 
 

1 Chuin Saul chapa Ishbosheth in Hebron mun'a Abner thi chung chang ajah chun ahansanna jouse abeitan chule Israel pumpi jong kichat nan adim tauvin ahi.  
2 Tun Ishbosheth in sepai gallamkai Rimmon chateni Baanah le Recab chu aneijin, amani chu Benjamin phungmi Beeroth a cheng ahilhon e. Chule tun Beeroth khopi chu Benjamin te gamsung ahitan ahi.  
3 Ajeh chu Beeroth mi mong-mong ho chu Gittaim ah ana jamlut un, tuni geijin khopem mi bangin acheng tauve.   


4 (Chuin Saul chapa Jonathan in chapa khat aneijin amin Mephibosheth akiti e, chule ama hi aneova pat elbai ahi. Jezreel a konna Saul le Jonathan gal mun'ah athi tai tithu ahung chun ama kum nga bou ahi nalaijin ahi. Hitobang thusoh chapangpa jenle nun ajahdoh phat in ama chu aman in ajampi tan ahi. Hinlah amanu akinoval jeh in chapangpa chu akheh sah tan ahileh ama chu akeng ahung bai tan ahi). ✡   


5 Nikhat chu Beeroth akon Rimmon chapa teni Recab le Baanah chu Ishbosheth in'ah sun in agache lhon'in ahileh amapa chun sun kichol anabol in ahi.  
6 Chuin kotngah a pangnun, chang ana sep in ahileh a imut sophat in ana imulha tan ahi. Hijeh chun Recab le Baanah jong chun amanu chu akalchuh lhon'in achepai lhon tai.  
7 Insung alut lhon'in ahileh Ishbosheth lupna chunga analup amu lhon tan ahi. Hichun anailut lhon'in avolih lhon'in alol atanpeh lhon tan ahi. Chujouvin alu akichoi lhon'in Jordan phaicham geijin jankhovah hellin ajam lhon tan ahi.  
8 Chuin Hebron alhun lhon'in Ishbosheth lu chu David ape lhon tan ahi. Chuin lengpa hengah apeng jah jeng lhon'in, “Ven!” hiche hi nagalmi nangma that dia kigo Saul chapa Ishbosheth luchang ahi. Tunin Pathen'in ka pakai lengpa dingin Saul le a insung mite chungah phu alatan ahi.   


9 Ahin David in Recab le Baanah jah ah hitin aseijin, “Ka Pathen, kagal mite jouse a kon eihuhdoh pa min'a kasei ahi.  
10 Khatvei mikhat in 'Saul athitai,' tin kakom'ah ahung seiye, amapa chun keima dia thupha hinpo dan a kigel hinte. Hinlah keiman ama chu kapui in Ziklag mun'ah kaga that tan ahi. Hichu ama dia ahin thupoh man a kapeh ahi. ✡  
11 Akhuti leh keiman kho hepha louva a insunga alupna a lumpa that migilou ho chu ichan geija kipaman kapeh ding hitam? Keiman ama thisan phu hi kalahda a leiset chunga jong ka suhmang da lhon ding ham? ati.   


12 Chuin David in amani that din agollhang ho chu thupeh aneijin, chule ama hon jong abol tauvin ahi. Chuin ama hon akhut, akeng atanpeh un atahsa chu Hebron twikul kom'ah akhai tauvin ahi. Chujouvin Ishbosheth lubuh chu achoi un Hebron mun'a Abner lhan ah chun avui tauvin ahi.    

Israel Mipi Jouse Chunga David Leng Ahi 
 

1 Chuin Israel phung mijouse Hebron mun'a David kom'a acheuvin ahengah hitin aseijui, “Keiho hi nangma tahsa le thisan jeng kahiuve.  
2 Achesa phatlai a Saul kaleng'u ahilai jengin jong Israel sepai te ana lamkai chu nangma bou nahi. Chule Pakaijin nahengah aseijin, ‘Nangma hi kami Israel te chingpa nahi ding ahi. Nangma hi Israel te lamkai ding nahi.” ’ atiuve.   


3 Hijeh chun Hebron mun'ah ahitin ahi, leng David in Pakai masang le Israel upaho jouse masangah kitepna khat asem tan ahi. Chuin ama hon Israel mite chunga leng din thao anu tauvin ahi.   


4 David in lengvai ahinpoh chun atahsa kum somthum alhing tan ahi, chule kum somli sung lengvai anapon ahi. ✡  
5 Chuin Judah mite chungah kum sagi le lhagup sung Hebron akon vai anahom in, chule Jerusalem akon'in Israel le Judah mite jouse chungah kum somthum le kum thum sung lengvai anahom in ahi.   

David In Jerusalem Alah 
 

6 Chuin David in asepai te alamkaijin Jerusalem lam'a Jebus mite toh kidou din ache tauvin, chule amaho hi agam a chengden mi mong-mong ho chu ahiuvin ahi. Chuin Jebus miten hitin David hengah ahin seiyui, “Nangho hiche mun ahin hunglut jou pouvin nate, mitcho le elbai ho jengin jong na deldoh jou diu ahi atiuve!” Ajeh chu amaho hi bitkeija umdan a kigel'u ahi. ✡  
7 Ahinlah David in khopi dettah Zion khopi chu alatan ahi, tunin hiche mun chu David khopi akiti tai.   


8 Chuche aga bulu nikhou chun David in a sepai ho hengah hitin aseiye, “Keiman Jebus mi mitcho ho leh elbai ho chu kavet nompoi. Koi hileh aga bulu ding ho chu twilam apat khopi sunga lut diu ahi.” Hichu thu kisei abul ahi, “Mitcho ho leh elbai ho chu insung lut manlou maithei u ahi,” ati.   


9 Hiti chun David in akulpiu chu a inmun in asemin chule David khopi asah tan ahi. Chule David in khopi sung chu achung langah ahin panin asung lang geijin akehlet ben ahi.  
10 Hiti chun David jong ahung thahat cheh-cheh jengin ahi, ajeh chu Pakai Van Pathen sepai ten ama aumpi jeh u ahi.   


11 Chuin Tyre gam'a lengpa Hiram in David hengah sottolle ho chu Cedar thingho, thingthem bol ho, song insathem ho chutoh asol than ama hon David leng inpi asahpeh tauvin ahi.  
12 Hichun David in Pakaijin Israel mite jouse chunga leng dia atunna le ami Israel te khohsahna jalla alenggam phatthei aboh chu ahin geldoh tan ahi.   


13 Hebron akon Jerusalem akichon doh jou chun, David in ajiding le thaikem ding akipui ben, chule ama hon chapa le chanu ahinbe peh un ahi.  
14 Hiche ho hi David chapa te Jerusalem a peng ho min ahi: Shammua, Shobab, Nathan, Solomon,  
15 Ibhar, Elishua, Nepheg, Japhia,  
16 Elishama, Eliada, chule Eliphelet ahiuve.   

David In Philistine Te Ajo 
 

17 Chuin Philistine ten David chu Israel te leng dia thao akinu ajahdoh phat un, ama hon asepai te jouse chu David man din akigot sah tauvin ahi. Hinlah amaho ahungu chu David akiseipeh tan, hichun ama kulpidet lam'a ache tan ahi.  
18 Chuin Philistine te jong ahung lhungun chule Rephaim phaicham lam geiyin akithe thang tauvin ahi.  
19 Hichun David in Pakai adongin, “Keima kapotdoh a hiche Philistine mite hi kaga kisatpi ding ham? Nangman amaho chunga galjona neipeh ding ham?” ati.  

Chuin Pakaijin David ahin donbut in, “Henge, chijengin. Keiman amaho khu nangma khut a kapeh tei ding ahi.” ati.   


20 Chuin David in Baal–perazim lam ajonin hiche mun a chun Philistine te ajou tan ahi. Chuin David in hitin aseiye, “Pakai bol ahi!” aman kamelma jouse twi kithe thang bangin athe thang tan ahi. Hijeh chun aman hiche mun chu Baal–perazim asah tan ahi (hichu Pakaijin athethang, tina ahi).  
21 Philistine miten hiche mun a chun amilimdoi hou chu adalhauvin, chule David le asepai ten amaho chu ala tauvin ahi.   


22 Chuin phat chomkhat jouvin Philistine mite chu akile kit un, chule Rephaim phaicham geijin aga kithe thang kit un ahi.  
23 Chule David in ipi kabol ding ham tin Pakai chu adong kit in ahileh. Pakaijin hitin ahin donbut in, “Jangkei a na cheuva naga bulu tah lou diu ahi,” “Hinlah anung lam uva kon na umkol diu chuteng poplar thing kom akon na bulu diu ahi.  
24 Chule nang hon poplar thing chung lam'a mikijot kengto gin najah teng ule kiging sadem a naum diu ahi! Hichu Philistine mite chunga galjona nanei theina diuva Pakaijin na chungvum uva nalhonpi nau melchihna hi ding ahi.”  
25 Hijeh chun David injong Pakaijin athupeh bang chun abol'in, Philistine mite jouse chu Gibeon apat Gezer chan geijin athat gamtan ahi.    

 6

Kitepna Thingkhong Jerusalem Akilhut 
 

1 Chuin David in avellin Israel mi gal-hang 30,000 kilhengdoh ho chu akoukhom kit in ahi.  
2 David in amaho chu alamkaijin Judah gam'a Baalah kom'a Pathen Thingkhong chu gale poh din ache tauvin, hichu Van Pathen Sepai ho min'a kikou, alai a Cherub laltouna um chu ahi. ✡  
3 Hichun Pathen Thingkhong chu bongkang thah chungah aheng'un chule molchung lam'a Abinadab in'a kon ahin pudoh tauvin, chule Abinadab chapa teni Uzzah le Ahio chun bongkang chu ahintol lhon'in ahi. ✡  
4 Pathen Thingkhong kipohna chu. Chule Ahio chu thingkong masangah achen ahi.  
5 Chuin David le Israel mipi jouse chun Pakai masang'ah la asauvin, chule tumging thei jouse – pengkul, selangdah, khongpi, selki, chule sumlheng jouse suging pumin golnop abol tauvin ahi.   


6 Ahinlah ama hon Nacon changphol mun ahin phah uchun bongchal teni chu akipal lhu lhon'in ahileh Uzzah chun akhut ajahdoh gangchal in Pathen Thingkhong chu atuh tan ahi.  
7 Hichun Pathen lunghanna chu Uzzah chungah achutan hijeh chun Pathen'in Uzzah chu amun ma-man Pathen Thingkhong kom'ah chun athat tan ahi.   


8 Pathen'in Uzzah chunga alunghan ahin boh lhah jeng jeh chun David alung phamo lheh tan ahi. Hijeh chun aman hiche mun chu Perez–Uzzah asah tan ahi (hichu Uzzah chunga thunoh lhunna mun tina ahi), tuni chanin akisah tan ahi.   


9 Hiche thilsoh jouva pat chun David in Pakai chu akicha lheh tan, hijeh chun aman Pakai chu adong tan, “Iti keiman Pakai Thingkhong hi keima vetsuina noiya kahin le choilut thei ding ham?” ati.  
10 Hijeh chun David in Pakai Thingkhong chu David khopi a pohlut lou din pha asah tai. Hinlah Gath mi Obed–edom insung joh a apolut tan ahi.  
11 Pakai Thingkhong chu Obed–edom insungah lhathum sung aumden nalai in, hijeh chun Obed–edom le a insung pumpi chu Pakaijin phatthei aboh tan ahi. ✡   


12 Hichun leng David chu hitin akiseipeh tan ahi, “Pakaijin Pathen Thingkhong jeh chun Obed–edom insung pumpi le anei jouse phatthei abohtan ahi.” Hijeh chun David jong achen Pathen Thingkhong chu Obed–edom insunga kon David Khopi lam'ah kipa golnop loupi tah pumin ahin potan ahi.  
13 Chuin Pakai Thingkhong puhon kalgup ason jou un, David in bongchal le bongnou thaochet in kilhaina abol tan ahi.  
14 Chuin David chun thempu ho sangkhol chol akiah in athaneina jouse pumin Pakai angsung'ah alam tan ahi.  
15 Hichun David le Israel mipi jouse chun Pakai Thingkhong chu kipah thong jeju le kelchaki mutging toh thon aputou tauvin ahi.   

David Chunga Michal Alung Himo 
 

16 Ahin Pakai Thingkhong chu David khopi alhut tauvin ahileh, Saul chanu Michal chun abang kot akon ahin suhvet tan ahi. Chuin amanun leng David Pakai angsunga akhut alea alam chu amutan ahileh amanu chu David chungah lung himo nan adim tan ahi.   


17 Chuin Pakai Thingkhong chu ahinpu uvin David in akoina dia asem ponbuh sungah chun akoi tauvin ahi. Chuin David in Pakai angah kilhainan govam thilto le chamna thilto anei tan ahi.  
18 Chuin kilhaina abolchaijin, David in mipi jouse chu Van Pathen Sepai te minin phatthei aboh tauvin ahi.  
19 Chuin Israel pasal jouse le numei jouse chu changlhah phengkhat cheh, sachan khat cheh, le lengpi theija kisem changlhah khat cheh ahoppeh un ahi. Chujouvin mipi jouse chu a inlam cheh uva akile tauvin ahi. ✡   


20 Hiti chun David in ama insung mite phattheiboh ding tia inlam akile chun, Saul chanu Michal ama kimupi din ahung potdoh in ahi. Amanun jalou tah in hitin aseiye, “Iti jachat um hitam tuni Israel lengpan mingol khat in abol ding tobanga asaguh keuva asoh numeiho masanga aum jeng chu!” ati.   


21 Chuin David in Michal chu alethuh in, “Keima Pakai napa te le a insung mite jouse chung vum'a eilhengpa! Pathen mi Israel te chunga lamkai dia einganse pa masanga chu kipah a lam kahi.  
22 Henge, hisanga ngoljo a um ding jong kanom'e chule keima mitmu tah a kineosah ding jong! Ahin soh numei na minphah ho vang chun keima hi chingtah a eigel diu ahi!” ati.  
23 Hiti chun Saul chanu Michal chu ahinkho lhumkei jin chanei louvin aum tan ahi.    

 7

David Dinga Pathen Kitepna 
 

1 Leng David aleng inpia aum chun Pakaijin akimvel a agal mite jouse a kon'in kicholdona apetan,  
2 chuin lengpan Themgao Nathan kom'ah hitin aseijin, “Ven, Keima cedar in hoitah sungah kachengin, ahin Pathen Thingkhong chu ponbuh sungah aum jing nalaiye!” ati.   


3 Chuin Nathan in lengpa chu adonbut in, “Chetan nangman nalunga umcheng chu gaboldoh tan, ajeh chu Pakaijin nangma naumpin ahi,” ati.   


4 Ahin chuche jan ma chun Pakaijin Nathan hengah aseijin,   

   
 

5 “Chenlang kasohpa David khu gaseipeh tan, 'Hiche hi ahi Pakaijin aphondoh chu: Nangma hi nahim keima chenna ding insa ding chu?  
6 Keima in’a kacheng khapoi, Israel mite Egypt gam'a kahin puidoh nikho apat tuni chan geijin. Amavang ponbuh le Houbuh a keima kaum jingin hiti chun munkhat akon munkhat ah kakichon jingin ahi.  
7 Keima Israel mite toh hoilai mun a kache nau hijongleh, khatvei jeng jong Israel phung lamkai chule kami Israel te chinghoi ho jah ah, “Ipi dinga keima chenna ding Cedar in hoitah neisahpeh lou uham? tin kana phun khapoi.'”   


8 “Tun chenlang gasei tan kasoh David hengah, “Pakai van janel in hitin aseiye: Keiman nangma hi hamhing lah a kelngoi nachinna akon kami Israel te lamkai dinga kalhen nahi.”  
9 Nangma hoilai mun nachena hijongleh keiman kahin lhonpi jingin, chule nagal mite jouse namitmu tah in kasumang tai. Chule tua hi keiman leiset chunga mi minthang khat banga namin kakithan sah ding ahi!  
10 Chule keiman kami Israel te achenna diu mun khat kapeh ding, hiche mun a chu boina umlouva dettah a kaphudet diu ahi. Achesa a banga migilou nam miten asuhboi thei tahlou diu ahi.  
11 Kami Israel te chunga vaihom dia thutan vaihom ho kalhen nikhoa pat ana chuti ahi. Chule keiman nagal miteu jousea kon choldona kapeh diu ahi.  

Chukalval'in, Pakaijin aseijin aman nangma In khat nasah peh ding–leng insung katun doh peh ding ahi!  
12 Ajeh chu nangma nahung thia chule napu napa tetoh nahung kivui jou teng, keiman nangma chilhah, na taiguiya peng mong-mong khat kahin tundoh ding, chule keiman alenggam chu ka thahat sah ding ahi. ✡  
13 Ama chun keima min'a in khat asah ding chule keiman alenggam chu atonsot a kasuhdet peh ding ahi.  
14 Keima ama pa kahi ding chule ama kachapa hi ding ahi. Ijem tia achonset khah tah leh, mipa khat in acha abolna banga keiman ama chu kamoljol'a kasuhdih a kasuhgim ding ahi. ✡  
15 Ahin ka mihepina Saul chunga kalah manga, na mitmua kon katol mang banga ama chunga vang kalah mang louhel ding ahi.  
16 Chule na insung le na lenggam chu imatih channa kamasanga um jing jeng ding, chule nalaltouna chu imatih channa bitkeicha um jing ding ahi,” ati. ✡   

   
 

17 Hijeh chun Nathan Themgaopa chu David hengah akinung len Pakaijin gaova aseipeh cheng chu agaseipeh tan ahi.   

David Kipana Taona 
 

18 Chuin leng David chu Pakai angsung'ah alut in chule atou in atao tan ahi,  

   
 
“O thaneipen Pakai, kei koi kahi a, ka insung hi ipi hija hichan geija neihin puilhung ham?  
19 Chule tunjong thaneipen Pakaijin, ima jouse chungvum in nasohpa lenggam hi atonsot a peh ding nati e! Hiti monga hi mijouse toh na-na kitep mong hinam? O thaneipen Pakai.   


20 “Keiman nahenga ipi kaseibe ding ham? Thaneipen Pakai, Nangman nasohpa hi itobang kahi nahesoh nai.  
21 Ajeh chu nangman na kitepna bang le nangma lungdei bangin thil jouse hi loupi tah in nabol'in chule nasohpa neihet sah sohtai.   


22 “Iti loupi nahi tam, O thaneipen Pakai! Nangma bang koima aumpoi. Chule keima hon nang tobang Pathen dang kana jakha hihhel uve.  
23 Leiset chunga hi namdang nami Israel te tobang umkha em? Namdang ho hi ipi hiu ham O Pathen, nangman asoh channa uva kon namite dia nahuhdoh mong em? Nangman namite Egypt akon nahuhdoh chun nangma min na suloupin ahi. Chule nangman bolmo kidang loupi tah na bollin namdang te leh a pathen hou chu namite masanga kon na delmang sohhel'e. ✡  
24 Chule nangman Israel mite chu imatih channa namite din nasemin, chule nangma, O Pakai a Pathen'u nahitai.   


25 “Chule tun, O Pakai le ka Pathen, keima nasohpa kahi; nangma na kitepna bang chun keima leh ka insung chungah bol tan. Chule atonsot a um jing din na kitepna chu phutdet tan.  
26 Chule namin imatih chanin jaum hen khuti leh mijousen seijun tin, 'Van Sepai te Pakai chu Pathen chu Israel te Pathen ahi!' Chule nasohpa David insung chu na masangah imatih chanin um jing hen.   


27 “O Van Sepai te Pakai, Israel te Pathen, keiman hiche taona neina ding hin hansanna kanei e ajeh chu nangman hiche ho jouse hi nasohpa hengah na phongdoh in, hitin naseiye, ‘Keiman nangma ding leng In ka sahdoh peh ding nahi nati!’  
28 Ajeh chu nangma Pathen, Thaneipen Pakai nahi. Na thusei ho adih sohkei in, chule hitobang thilpha jouse hi nasohpa din nakitem e.  
29 Chule tun, nasohpa insung phatthei boh ding hi nangma lunglhaina hihen, khuti leh atonsot a nangma angsunga kaum jing thei diu ahi. Ajeh chu nangma thaneipen Pakaijin naseijin, nasohpa phatthei boh ding nati chu, atonsot-atonsot a phattheina ahi.”    

David Sepai ten Gal Ajo 
 

1 Hiti chun David lengpan Philistine mite dia akhopiu lenpen Gath khopi chu gal in alatan, hijeh chun Philistine mite chu ajou in chule asunem sohtan ahi.  
2 Chule David chun Moab mite jong gal’in akisatpin ahileh ajou kit in, amite chu asimtoh chet in, hichun abonchan tol'a alupsah sohkeiyin, hiti chun agol'in akigol sah sohkeiyin, hiche golni channa geiya kigol ho jouse chu tha din thu apen, ahin adangse vang chu ahing hoiyin, hiche ahinghoi ho chengse vang chu David dingin soh in apang sohkei tauve.   


3 David chun Euphrates vadung geija agam akehlet nom jeh in achepeh in Zobah lengpa Rehob chapa Hadadezer jong gal’in akisatpin ahileh ajou kittai.  
4 Hadadezer khut a kon'in David chun sakolkang 1,000 le sakol touthem mi 7,000 amanin, chule kenga galbol sepai 20,000 aman e; chujongleh sakol kangtalai 100 kai ding tilou adangse chu akeng atanboh peh sohkei tan ahi.   


5 Damascus apat Areamea te chu Hadadezer lengpa kithopi dia ahung uchun, David in mi 22,000 athat un ahi.  
6 Chujouvin David chun Aramea gamsunga Damascus khopia jong sepai hon khat atousah tan ahi; hiti chun Aramea mite jong chu David soh ahiuvin, don le kai ima apeji uve. Hitobang hin David chu agalkon na chan'ah Pakaijin galjona apejingin ahi.   


7 Hadadezer sepai te manchah sana ompho jouse chu David in alan Jerusalem a ahin polut sohkeiyin ahi.  
8 Hichun Hadadezer khopi te ni Tebah le Berothai a kon'in jong David chun sum-eng tamtah jong ahin chom doh kit in ahi.   


9 Chuin Hamath lengpa Toi kitipan jong Hadadezer sepai te abonchan David in gal in akisat pin ahileh ajou tai, ti ajah doh phat in,  
10 Toi lengpan jong achapa Joram chu David lengpa kom'a salam bolgunset din asoltan ahi. Ipi jeh-inem itileh David chun Hadadezer kitipa gal a akisatpia ajo jeh ahi; ajeh chu Hadadezer hin Toi lengpa akisatpi jing jeng anahi. Joram hin dangka le sana chule sum-eng ahin pohpeh in ahi.   


11 Hichun David in Joram thil hinpoh chengse chu alan aman achomdoh namtin vaipi a konna gal ajo tengleh akilah dangka le sana jouse pumin Pakaiya athenso tha tai.  
12 Hiche thil ho hi Edom, Moab, Ammon, Philistia, chule Amalek—chule Zobah lengpa Reboh chapa Hadadezer chapa a konna achom doh chengse jong ajaovin ahi.   


13 Chuin ahung kile kit lamin jong chikhuh phaicham a Edom mite mihem 18,000 ahin that pa kit in ahileh David chu aminthang cheh tan ahi ✡  
14 David chun Edom gamsunga jong sepai atousah in, hijeh chun Edom mite jong abonchauvin David soh ahisoh tauve. Hitobang tah hin David chu gal a konna chan a Pakaijin gal ajosah sah jeng tan ahi.   


15 David chun Israel pumpi chunga lengvai anapon, chule amite adin apha le adih jeng anabol in ahi.  
16 Zeruiah chapa Joab chu sepai lamkaiyin ana pangin, Ahilud chapa Jehoshaphat chu leng thuchingin ana pangin ahi.  
17 Ahitub chapa Zadok le Abiathar chapa Ahimelech chu thempun ana pang lhon'in ahi; chule Seraiah kitipa chu lekha sunin ana pangin ahi.  
18 Jehoiada chapa Benaiah chu lengpa vengbit ho lamkaijin ana pangin; chule David chapa teho chu thempu ho lamkaijin apang uvin ahi.    

David In Mephibosheth Akhotona 
 

1 “Nikhat David in adongin, Saul insung mite khat beh ahing naum nalai uvem? Jonathan jal'a keiman khotona kamusah thei ding tin adongin ahile, ✡  
2 Saul insunga soh natong ho lah a mi khat anaum khan ama chu amin Ziba akiti; Hichun lengpan jong amapa chu adongin, “Nang hi Ziba nahi hinam?” tin adongin ahi.  

Hichun Ziba in jong adonbut in “Henge, keima Ziba chu kahinai,” ati.   


3 Chuin lengpan adongin, “Saul insung mi khat beh ahingdoh um nalai louham? Aum leh keiman Pathen mi khotona chu kamusah nom uve,” ati.  

Ziba'n jong lengpa ahin donbut in, “Henge, Jonathan chapa khat aum nalaije. Ama hi akengphang te ni chatmoa kibai ahi,” atipeh e. ✡   


4 Chuphat in lengpan jong, “Ama chu hoiya umham?” tin ahin dong tan ahi.  

Ziban lengpa chu aseipeh in, “Ama chu Lodebar khoa Ammiel chapa Makir in a um ahi,” ati.   


5 Hichun David lengpan mi asolin, ama chu Makir in'a kon'in aga puidoh sah tai.  
6 Hiti hin Saul tupa Jonathan chapa Mephibosheth kitipa chu David kom'a ahungin alu kunin jana apen ahi. Chuin David chun ahoupin, “Mephibosheth, atileh;  

Mephibosheth in jong, “Keima nasohpa kahi,” tin adonbut’e.   


7 Hichun David in akom'a hitin aseiye, “Kicha hih in, keiman napa Jonathan jal a nang hi kakhoto ding, chujongleh khatvei napu Saul nei le gou ana hikhasa jouse chu aboncha nangma kapeh kit ding nahi; chule nangman hiche leng ankong phunga hi keima toh an naneh khom ding ahiye,” ati.   


8 Hichun Mephibosheth jong chun jana apekit in aseikit e, “Nasohpa kei hi ipi kahiya nangin hiche uicha thisa tobang chunga hi khotona nei musah khoh ding ham?” atitai.   


9 David lengpan Saul sohpa Ziba chu akouvin akom'a hitin aseipeh’e, “Ipi hijongleh Saul thilkeo anei jouse leh ama insung mite nei jouse chu aboncha hiche napu chapa hi kapeh ahitai.  
10 Hijeh a chu napu chapa hin anneh akimu jouna dinga nangma le na chapa te, chule nasoh ten ama dinga lou nabol peh dingu ahin, alousohga nahin pohpehji dingu ahi; ahin hiche Mephibosheth napu tupa vang hin keima ankong phunga an aneh jing jeng ding ahi,” tin thu apetai. Ziba kitipa hin chapa som le nga ana neijin, soh jong somni jen aneijin ahi.   


11 Chuin Ziba in lengpa kom'a aseijin, “Kapu lengpan nasohpa keima nei thupeh bang-bang chun nasohpa hin gabol nange,” ati. Hiti chun hiche nikho apat chun Mephobisheth hin lengpa chate lah a khatpen bangin David ankong phunga chun an anejing jeng tan ahi.   


12 Mephibosheth jong hin chapa gollhang khat aneijin, amin jong chu Mica ahi. Chu nikhoa pat chun Mephibosheth soh natong din Ziba insung mite abonchan apang tauvin ahi.  
13 Hiti hin Mephibosheth akengphang teni kibaipa chu Jerusalem'a achengin, chule aniseh in leng ankong ah an anejing tan ahi.    

David In Ammon Mite Ajo 
 

1 Hiche jou phat chomkhat jouvin, Ammon mite Lengpa Nahash chu athitan, hijeh chun achapa Hanun kitipan Ammon mite chungah lengvai ahinpo tan ahi.  
2 Hichun David in jong aseijin, “Nahash chapa Hanun hi apan keima jana neitah a eina bol bang-banga ken jong amahi jana neitah a kabol ding ahi,” tin anaseiye. Hijeh chun David in jong sottolle ho asol’in Hanun chu apa thi jeh a lhemmong din asolpeh e.  

Ahin David sottolle ho chu Ammon mite gamsunga aga lhun phat un,  
3 Ammon mite lamkai hon apupau Hanun kom'a chun aseiyuvin, ‘Nangman hiche miho hi napa jabol dinga hiche mun a hi hunga na gelthei mong hinam? Ahipoi! David in khopi hi hunga suhgam ding agot jeh a sottolle ho hi khopi sung kholtoh leh velhi le dinga ahinsol ahi bouve, tin aseipeh tauve.  
4 Hijeh chun Hanun hin David sottolle ho chu abonchauvin aman in melse tah in akhamul akeh langkhat avo chaipeh sohkeiyin, chule aponsil ule akivon nau akimlai tah akongbuh dontah achetan peh sohkeiyun jachat umtah in anungsol tauvin ahi.   


5 Hiti chun David sohte chunga thusoh ho David in ajahdoh phat in, amite ho thu gaseipeh din mi asoltan ahi “Nakhamul’u akikhan lhit kit masang sen Jericho khopia hung umden unlang akikhan lhit tengleh hung kile kit tauvin,” tin thu ahiltai. Ajeh chu amaho hin alimsou chu ajachatpi mong-mong u ahi.   


6 Chujouvin Ammon miten ichan geija David chu asuh lunghang u akihet doh phat uvin, Ammon mite akihoutoh uvin Bethrehob a cheng Aramea mite leh Zobah a cheng Aramea mite tol'a panga galsat sepai 20,000 thalah ding leh, Maacah lengpa le amite 1,000 thalah ding chule Tob mite 12,000 thalah dingin mi asol tauve.  
7 Hiche thusoh David lengpan ajah doh phat in lamkai Joab le asepai te mihat chengse chu abonchauvin gal boldin asoltai.  
8 Chuin Ammon mite chu ahung kitoldoh uvin kelkot phunga chun galsat din akigol tauve; chule Aramea mite Zobah le Rehob khoa kon leh Tob le Maacah mite chu mun onglen laiyah akigol tauvin ahi.   


9 Joab chun amasanglam le anunglam'a gal miten atingtanto tai, ti amudoh phat in, Israel lah a mi son um lhentum cheh phabep alhengdoh in, Aramea mite dou din mun onglai ah apansah tai.  
10 Chule mi amoh chengse chu asopipa Abishai lamkai peh din akoiyin, Abishaiyin asopite chengse chu Ammon mite toh kisatto din agoltoh tai.  
11 Chuin Joab in aseitai, “Aramea mite hi Keima dinga ahat behseh jeng uva ahileh nangman neihung kithopin lang, chule Ammon mite chu nang dinga ahatval behseh jeng uva ahi jongleh keima hung ing ting nahung kithopi nange, ati.  
12 Hijeh chun hangtah in hung pang uvin lang, imiteu ding leh I-Pathen’u khopi jouse din pasal jouse chu hatah in pangu hitin; chule Pakai lungdei chu guilhung tahen,”ati.   


13 Hiti hin Joab le ama toh pang khom sepaiho chun Aramea mite chu asat panun ahileh; Aramea mite chu ajamcheh gam tauvin ahi.  
14 Aramea mite jam chu Ammon miten jong amudoh phat uvin amaho jong chutobangma chun Abishai masanga ajam uvin akhopi sunga alhailut tauvin ahi. Hichun Ammon mite toh akisat nauva kon'in Joab jong Jerusalem'a ahung kile kit tan ahi.   


15 Hichun Aramea miten Israel chate toh kidinte joulou ding ahiu chu ahin kihetdoh phat un ahung kithah gopkhom kit uvin,  
16 Hadadezer kitipan asol in Euphrates Vadung gal a cheng Aramea mite aga kousah in ahileh, amaho jong Hadadezer sepai lamkaipa Shobach lamkai nan Helam geiyin ahung kitol’uvin Aramea mite ahinjop kit un ahi.   


17 Chuin David in hitobang thil umchan chu ajah phat in, aman jong Israel chate pumpi akhom-khom sohkeijin chule Jordan ahung galkaijin Helam channah a sepai te ahin puilhung tan ahi. Hichun Aramea mite jong David lengpa dou din achamtah un anapang uvin akisatpi tauve.  
18 Ahinlah Aramea mite chu Israel te masanga ajam kit tauvin ahi. Hichea hin David sepai ten Aramea sepai sakol touthem ho mi 700 le tol'a pang sepai 40,000 chule agal lamkaipau Shobach kitipa jaonan athat tauvin ahi.  
19 Chuin Lengte jousen Hadadezer toh akitho vang uva Israel te ajolou u amudoh phat un, Israel mite khut ah akipelut un amaho noijah aum tauvin ahi. Hiche jouva pat chun Aramea mite chun Ammon mite kithopi ding chu akicha tauvin ahi.    

David Le Bathsheba 
 

1 Chavang lai le chonna ngai dan a anaum leng ho galkon phat laiyin David jong chun Joab le asepai te toh Israel chate abonchan galkon din asoltai; amaho jong acheuvin Ammon sepai te agasumang un, chule Rabbah kho aga um tauve. Ahin David vang chu Jerusalem khopia aumden jing nai. ✡   


2 Nikhat hi nilhah lam ni kihei don hin David jong asun cholna jalkhun'a kon'in athoudoh in leng Inpi inchunga chun avahlen ahileh, inchunga kon chun numei mel-hoi khat akisil pettah amun ahi.  
3 Hijeh chun David in mi asol in numeinu chu koi ham, tin agadoh le sah tai. Hichea hin mi khat chun, “Hiche nu hi Eliam chanu, Hit mipa Uriah jinu Bathsheba chu ahi” tin aseipeh tai.  
4 Hichun David in mi sottol le ho asol in amanu chu aga puisah in, Bathsheba jong chu leng inpi sung ahung lut in, chuin David chun amanu chu aluppi tan ahi. Hiche pet a hi Bathsheba chu athi neijou akisuh theng jou chabou ahi; akichaiyin amanu jong a inlama achetai.  
5 Phat chomkhat jouvin Bathsheba'n nao avop ahin kihetdoh phat in aman David kom'a hitin thu athot in, “Keiman nao kavop tai,” ati.   


6 Hichun David in Joab chu thu athot in: “Uriah kitipa Hit mipa chu kaheng'a hinsol temin,” ati. Hijeh chun Joab in jong Uriah chu David lengpa hengah ahinsol tan ahi.  
7 Chuin Uriah chu David kom ahung lhun phat in, David in jong Joab umchan chule mipi itobang banga um uva chule agalsat u machal jing hinam tin adongin ahi.  
8 Chujouvin David in Uriah kom'a aseitai, ‘Na inlam'a chen lang gakichol tan,” ati. Leng inpi adalhah chun David in Uriah dingin thilpeh jong athot in ahi.  
9 Ahivangin Uriah chu inlang achepon, lengpa kotpi phung bul'a kotkhah ngah ho toh chun hiche jan chun alumden tan ahi.   


10 Hichun David in Uriah a inlam achelou ahin hetdoh phat chun, akouvin ipi jeh ham ti adong tan ahi, “Kholgam a konna hunglhung nahilou ham, ibola na inlam'a chelouva naum ham?” ati.   


11 Hichun Uriah in David kom'a aseijin, “Pathen Thingkhong le Israel chate chule Judah mite lhambuh jenga cheng ahiuvin, kapu sepai te kapupa Joab le asepai te jong tollhang lah a ngahmun mai-maiya cheng ahiuve. Ipi dinga keima in'a kachea kadudu kaneh a atui-tui kadon a kajinu angsunga nomtah a kalup ding ham? Nangma damlai sung le nahinkho phatlai sungsen keiman hitobang kinopsahna thil hi bol ponge,’ tin aseiye.   


12 Chuphat in David chun Uriah kom'a aseijin, “Aphai, tunin jong hikom'a umtan, jing tengleh na vaikon doh sah nange,” atitai. Hijeh chun Uriah jong chuche nikho le ajing nikho chun Jerusalem'a anichongtan ahi.  
13 Chuin David in Uriah chu, ama kom'a anne ding leh lengpitwi don dingin akouvin; chuin ama chu lengpitwi adon kham sah tai; chuche jou jengin jong a inlam'a ajinu kom chedin asoldoh jou dehpon, nilhah lamin Uriah chu kelkot ngah sepai te chutoh lumkhom din ajalkhun akijot kit tan ahi.   

Uriah Thina Ding David In Agon 
 

14 Chuin Ajing jingkah chun David in Joab lekha khat athot in hichu Uriah khut a agah thot e.  
15 Lekha sunga hin David chun hitin asun e, “Uriah hi gal kisatna ahahlai laiya amasan pansah uvin lang chutengleh gal miten atha tei-tei nadin ama achangseh in dalhauvin,” tin asun e.  
16 Hijeh chun Joab injong khopi khat aum phat in mihat tah-tah panmun ahi, tia ahetsa bangkom laitah a chun Uriah chu apansah tan ahi.  
17 Chuin khopi sunga sepai te ahung kondoh uvin Joab chutoh akisat tauvin ahi; chule hiche mun a chun Hit mi Uriah jaonan mipi lah a David sepai te phabep jong athat tauvin ahi.   


18 Hichun Joab in jong mi asol'in gal kisat umchan jouse chu David kom'a aga lhutsah tai.  
19 Hichun asottolle mipa chu ahilchah masan, “Lengpa kom'a chu gal kisat thusim aboncha nasei sohkei ding ahi, ati.  
20 Ahin ijem tia lengpa alung han jeng tah a nang kom'a, ‘Ibola chutobang'a chu khopi na nailut jeng uva kisatpi dinga nacheu baham? Kulpi bang dunga konna nahin kap jeng diu nahet louvu ham?  
21 Chule Gideon chapa Abimelech chu koi tha ham? Bangvum'a konna numei khat in sumhei song ahin lhah sah leh alhah khum khah a hijeh a chu Thebez kiti laiya chu thiden hilou ham? Ibola hitobang tah a chu bang na nailut jengu ham?’ tia asei leh; nangman, ‘Nasohpa Hit mi Uriah jong athi tai,’ tia na seipeh ding ahi,” tin ahil’e. ✡   


22 Hichun sottolle pa chu Jerusalem ahungin David kom'a Joab in asol lona jouse chu abonchan aseipeh sohkei tan ahi.  
23 Hichun sottolle pa chun David hengah hitin aseiye, “Gal miten keiho eihin joujo tauvin, keiho dou nan tollhanga ahung kitoldoh jeng uve; ahivangin keihon jong kelkot phung lam chanin kale dellut kit uvin ahi.  
24 Chuin galmi thalpi kap them hon banga kon'in nasohte lengpa sepai phabep jong ahin kaplih tauvin, chule nasohpa Uriah jeng jong athitai,’ ati.   


25 Hichun David jong chun sottolle pa kom'a chun aseijin, “Nangman Joab kom'a hitia hi nasei ding ahi; Hiche thilsoh jeh hin nangma lung lhadai hih in, ajeh chu chemjamin khat-khat a aban tan-tan ahitai; aban teng natha hatsah jon lang khopi chu delkhumin, tin seipeh in, hiti chun Joab chu atilkhou tan,’ ahi.   


26 Chuin Uriah jinun ajipa Uriah chu athitai, ti ajahdoh phat in ajipa dingin akap in apul adoutan ahi.  
27 Amanu pul douna phat akichaijin David in mi asolin amanu chu leng inpi sungah aga puilut sah tai, chule Bathsheba in David chu chapa khat ahinpeh tai. Hinla David thilbol achonna chungah Pakai alung lhai tapon ahi.    

Nathan Themgaopan David Aphosal 
 

1 Hiti chun Nathan themgaopa chu Pakaijin David kom'ah asol tan ahi: Hichun Nathanin jong David kom'a hitin aga seiye, “Khopi sung khat a hin pasal ni acheng lhon'in, khatpa chu mihao ahin, khat jopa vang chu mivaicha ahi. ✡  
2 Hichun mihaopa hin kelngoi hon tamtah le bonghon tampi aneijin ahi.  
3 Ahin mivaichapa vang chun imacha aneipoi, ahin aman alel-lel a akichoh kelngoipi khat seh-seh aneiye. Hijongleh aman akelngoipi chu akivah vah in achate toh phate chan avah in ahi; kelngoipi hin ama changlhah aneh ding an jong aneijin, adon ding twi jong ama khon sunga kon'in adonji e; chutengleh a angsunga alumjin, achanu tobang bangin aum tan ahi.  
4 Hiche lai hin kholjin mikhat mihaopa kom'a chun ahunglhungin ahileh, hiche kholjinpa thapeh ding chun mihaopan jong ama kelngoi hon lah a khattou thapeh ding jong a-ittan, chule ama bonghon lah a konna khattou thapeh ding jong a-it tai; ahin mivaichapa kelngoipi khat seh anei chu aman in akom'a hung kholjin pa ding chun atha peh tan ahi,” ati.   


5 Chutah chun David jong alunghangjah jengin hiche mihaopa douna chun Nathan themgao kom'a chun hitin aseitai, “Pakai hingjing min'a kasei ahi, hitobanga kisa chonvalpa chu thi dinga kilom mong ahi bouve!  
6 Chujongleh aman voujang natna beihel'a hitobang thil pihi abol jeh hin aman kelngoipi chu ajat li a asah kit ding ahi,’ atitai.   


7 Chuin Nathan themgaopan David kom'a aseipai jengin, “Hichea kisei mihaopa hi nangma nahi, Pakai Israel Pathen'in hitin aseiye, ‘Nang hi keiman Israel chate chunga leng chang dinga thao kanusa nahin, chule Saul thaneina a kon kana huhdoh nahiye.  
8 Chujongleh napupa Saul’in, ajiteu jouse chule Israel insung pumpi le Judah insung pumpi jong kapeh nahi; hicheng jong hi alhom behseh nahlaiya ahileh tamtah kapehbe ding nahi nalaiye.  
9 Chuti ahileh ipi dinga nangman Pakai thusei nanot thap a hitobang tijat umtah thil hi nabol hitam? Nangman Hit mipa Uriah chu na dengin Ammon mite chemjamin nathat nin, chule ajinu jong naji din nakipui jeng theiye.  
10 Hijeh a chu tua hi nangma insunga konna jong chemjam lang jing jeng ding ahi. ajeh chu nangin keima nahsah mon neibol'in, Hit mipa Uriah jinu chu naji din nakipuitai,’ tin aseiye.   


11 Chuin Pakaijin hitin aseiye, ajeh chu nangman nathil bol banga, keiman nangma insunga konna nadou ding thilse kahin kondoh sah ding ahi. chule namitmu changtah a najite jeng jong kalahpeh a naheng nakom mite kapeh doh ding, chule ama hon japi mitmu lai jenga jong najite chu aluppi dingu ahi. ✡  
12 Ijeh inem itileh nangman na thilbol chu guhthim'a nabol ahin, keiman vang Israel chate pumpi mitmu dinga kabol ding ahi,’ tin aseiye.”   

David In Achonset Aphon 
 

13 Chutah chun David in jong Nathan kom'a hitin aseiye, “Keima Pakai dounan kachonse tai,” atin ahileh; Nathan jong chun David kom'a asei paiyin, “Pakaijin na chonset angaidam tai. Hijeh a chu hiche chonset jeh in nangma thi tapon nate.  
14 Hijongleh nangin hiche thil hi nabol a Pakai chu nahsahmo tah a nabol a nataitom ahitan, hijeh a chu ahung peng ding nacha chu thi tei-tei ding ahitai,” tin aseitai.   


15 Hichun Nathan a inlam'a achejou chun Pakaijin Uriah jinu hin David chapa chu gotna apen ahileh naosen chu apet-pet in adammo paitan ahi.  
16 Hijeh chun David jong naosen adamna din Pakai henga atao-tao tan ahi; David chun an angolin apotdoh in, jan khovah hel chun tollhanga alumin ahi.  
17 Chuphat in a insung mi upa chengsen ajol-jol jeng uvin chule tollhanga alupnaa konna thodoh sah tei din agouve; ahinla David chu akithou doh dehpon, chule an jong ane dehpoi.   


18 Ahivangin nisagi lhin nin naosen chu athi tan ahi. Hichun naosen chu athitai tia David kom'a seipeh ding asohte chu akicha tauve; ajeh chu amaho geldol'a, vetan, naosen ahin laiya bon eiho thusei angai louva ahileh, tua naosen athitai, tia iti iseidoh ngam diu ham? Ama le ama kithalo mai ding ahi,” tia angaitou ahiye.   


19 Ahin David chun asohte chu akhoisa cheh tauve ti ahetdoh phat in naosen chu athi ahitai tin David in ahedoh pai paitan ahi; hijeh chun David chun asohte chu adongin, “Naosen chu athia hitam?” ati.  

Ama hon jong, “Heng'e, ama chu athitai,’ atiuve.   


20 Chuphat in David jong tol'a alupna a kon'in ahung thoudoh in akisil ngimin, thao akinun, aponsil akhel’in, Pakai Hou-In sunga avahlut in chibai agaboh e; chujouvin David chu ama inlama ahungin an athum in ama hon jong ankong aluipeh uva ahileh, an anetan ahi.   


21 Hichun asohten ajah a, “Ipi bola hitia hi naum ham? Naosen ahai-hai pet in an na ngol'in nakap-kap jengin, naosen athi tahbah phat in na thoudoh in an nane jenge,’ atiuve.   


22 Hichun David in jong, “Naosen ahinpet a chu an kangol'a ka ka-ka ahin, kon ija ahet thei ham, ajo le Pakaijin eilungset a naosen hi ahin hinsah thei ahi, tia keiman kagel jeh ahi.  
23 Ahin tunvang ama athia ahitan ibola an kangol ngol nahlai ding ham? Ken ama chu kahinsah theiya nabol uham? Kei bou ama kom'a nikhat le kache ding ahin, ama chu kaheng'a hung kile kit louhel ding ahitai,” tin adonbut uve.   


24 Hichun David in ajinu Bathsheba alhem lungmongin akom'a agalut kit in aluppin ahileh amanun nao ahin vop in chapa khat ahing kit e, chule David in amin Solomon asah in ahi. Pakaijin ama hi angailui.  
25 Hijeh chun Nathan themgaopa henga ahin hetsah in ahileh Nathan'in Pakai thusei dungjuijin ama chu amin Jedidiah tinjong aminvo kit e, (hichu “Pakaijin angailut” tina ahi).   

David In Rabbah Kho Alah 
 

26 Chuin Joab chun Ammon mite khopi lailung Rabbah chu adel khumin gal’in akisat pin ahileh ajouvin leng khopi chu alatan ahi.  
27 Chuin Joab chun David kom'a sottolle miho asol’in agasei sah tai, “Keiman Rabbah kaga kisat pin, twiphai khopi chu kajoutai,” ati.  
28 Hijeh chun tun mipi amoh cheng khomtup inlang khopi dounan ngahmun hung sem tan, chule akhopi jong hung toupha jengin, achuti louva ahileh keiman akhopi hi kalah a keima min kaputsah ding ahitai,” ati.   


29 Hijeh chun David in mipi abonchan akhom sohkeijin Rabbah khopi lama achen, chule akhopi dounan gal abol’in akisat pin ahileh ajouvin akhopi chu alatan ahi.  
30 Chule alengpau lallukhuh chu David in aluchanga kon'in alahdoh peh in chule ama luchang'ah akikoi tan ahi. Alallukhuh chu sana le songmantam a kisem chule agih dan chu pound somsagi le nga ahi. Chujongleh asunga chun song mantam tah akikoijin ahi. Chujongleh David chun Rabbah khopia thil thang tamtah ahin chom doh in ahi.  
31 Chujongleh akhopi sunga cheng mipi jouse chu gal hingin akaiyin, chule thing-at ding leh tuphul kheng ding leh, heicha kheng dingin agoiyin, chule cheh dengin apansah tai. Hiti chun David chun hitobanga hi Ammon mite khopi jouse anabol ahi; chujouvin David le mipi chu abonchauvin Jerusalem'a ahung kile kit tauvin ahi.    

Amnon In Tamar Ajonpi 
 

1 Chuin David chapa Absalom chun sopi numei hoitah khat aneijin, amin chu Tamar akiti. Chule Amnon chu Tamar ding'a asopi pa ahin, amapa chun adeicha lheh tan ahi.  
2 Amnon chun Tamar chu adeichat behseh jeh in adammo lotan ahi; ijeh inem itileh Tamar chu nungah thengsel ahina laiyin, chule Amnon in amanu chu kachan joulou ding hitam tin alungin agel tan ahi.   


3 Ahivangin Amnon hin kiloipi gol lungthim suhtohje themtah khat aneijin, amin jong Jonadab akiti; amapa hi David loipa Shimea chapa ahi.  
4 Nikhat Jonadab in Amnon kom'ah, “Ipi bola lengpa chapa jingkah seh le mingol ho um banga um jing nahim? Ipi ham naboina?” tin adongin ahi.  

Amnon in jong aseipeh tai, “Keiman kasopi pa Absalom naonu Tamar khu ka deichat jeh ahi,” tin aphong doh tan ahi.   


5 Chuphat in Jonadab chun, “Aphai, keiman ipi nabol ding na seipeh nange. Nungchen lang nalupna a khun lumin lang kinat lhem sah in. Napa chu nangma ve dinga ahung tengleh napa kom'a hitin seiyin, Tamar chu ahunga nangma dia anneh themkhat nahung bolpeh din thum'in. Chule aman namitmu a akhut tah a nahung vah a ahileh nangma naol chom din jong seipeh tan,” ati.   


6 Hichun Amnon in jong asei bang-bang chun alupna a alumin akinat lhem sah tai. Chuin lengpa chu ave din ahungtan ahileh Amnon chun lengpa kom'a chun aseitai, “Lungset tah in kanaonu Tamar chu neihin solpeh inlang keima mitmun kadutah khat neh ding eihung sempeh hen, chutile ken ama khutsoh mong-mong chu nenge,” ati tai.  
7 Hijeh chun David jong anom in Tamar chu Amnon in a agache a anneh ding them khat agasem peh din asol tan ahi.   


8 Chuphat in Tamar jong Amnon in'a achen alhun phat in, alupna langa achelut tai. Hichun changbong goina alan changbong agoiyin, Amnon mitmu tah in changlhah chu asem’in akanpeh tai.  
9 Ahin amanun akhangbel sunga a changlhah kansa chu Amnon angsunga agathah lutpeh vang'in amapan ane deh tapon ahi. Hichun Amnon’in asohte kom'ah aseijin, “Kakom'a kon'in nabon'un potdoh un,” ati. Hijeh chun abonchauvin ama kom'a kon'in apotdoh sohkei tauve.   


10 Chutah chun Amnon in Tamar kom'a asei in, “Tun anneh ding chu kalupna langah hinchoilut inlang chule nei nehsah tan,” ati. Hichun Tamar injong anneh ding chu achoilut peh tan ahi.  
11 Ahin amanun anehsah jing lai chun, amapan ahin tuhchah kheh in chule athum tan ahi, “Hungin neihung luppin kalungset kanaonu,” ati.   


12 Chuin Tamar chu akap in “Ahipoi, he-u!, ngol hih in! hitobang pihi keima kom'ah bol hihbeh in! Hitobang ngol hoitah thil hi Israel chate lah a kibol ngailou ahi.  
13 Chule keiman hoilam a jum kathoh ngam ding ham? Chule nang jong Israel chate lah a michavai mingol khat mong-mong nahi ding hita chume. Hijeh a chu katao tho ahi, lengpa kom'a nei kithum lechun aman jong nang ding beh a chu ajahda louhel ding ahinai,” ati.   


14 Ahin Amnon chun amanu thusei chu angaipeh tapon, amanu sanga athahat joh jeh chun pumhat in aluppi tai.  
15 Chuin hetman louvin Amnon lungsetna chu mudana joh ahungsoh tan, chule amuda dan chu masanga adeichatna sang'in akhoh jotan ahi. Hijeh chun Amnon chun akom'a hitin aseitai, “Kithoudoh loiyin lang potdoh loiyin,” tin asoldoh loitan ahi.   


16 Chuin Tamar in kap pumin aseijin, “Ahipoi he-u! Hitobang thildih louva neisol doh loi hi neibol masatna sanga khoh cheh jo ahi,” ativangin Amnon in angai peh deh tapon ahi.  
17 Chujouvin Amnon in alhacha ho akouvin thu apetan ahi, “Hiche nu hi kamasang a kon'in soldoh loiyun lang anunga kotpi chu kamloi un!” ati.   


18 Hiti chun Amnon lhacha hon Tamar chu asoldoh loiyun anunga kotpi akamden tan ahi. Tamar chun sangkhol chol hoitah aki-ah ahi; ajeh chu chuche lai khanga chonna dan dungjui a leng chanu nungahtheng ho chu hitobanga chu ana kivonji mongu ahiye.  
19 Ahinlah tun Tamar in asang khol chol chu abottel’in chule alujang'ah vutvam akiloi tan ahi. Chuin akhut chu amai ah akoi in, othongje jun akap in achemang tan ahi.   


20 Hichun a-upa Absalom in ana dongin “Na sopipa Amnon chun naum khompi hiteiyin te ong? Hijongleh tun thipchet in umtan, ajeh chu ama jong na upa ahi bouve. Chule athilbol hi nalungthim a chinda tan,” ati. Hijeh chun Tamar jong a upa Absalom in’a chun lung genthei tah in acheng den tan ahi.   


21 Chuin David lengpan hitobang thilsoh ho hi ajahdoh phat in alunghang lheh jeng tan ahi.  
22 Chule Absalom in hitobang thilsoh hi Amnon kom'a aseidoh lou vang'in Amnon chu nasatah in avetda lheh jeng tan ahi ajeh chu anaonu chunga athilbol aum chan jeh chu ahi.   

Absalom in Amnon Chunga Phu Alah 
 

23 Hiti chun kumni jouvin Absalom chun Ephriam kom'a Baal-hazor khoa kelngoi mul avou in, Chule Absalom chun leng chapa te jouse chu abonchan golvah a chun akou sohkei in ahi.  
24 Hichun Absalom jong lengpa henga achen hitin agaseiye, “Ka kelngoimul vou hon tun na atongun, hijeh chun lengpa le asoh te jouse jong lungset tah a nahung uva hiche nikho hi keitoh neihung man khompi diu ham? tin agaseitai.   


25 Ahivangin lengpan Absalom adonbut in, “Ahipoi kacha, kabon uva kahung uleh nang dinga khanlel kahi diu ahi,” ati. Ahinla Absalom in aha tem cheh jengin, Absalom chu aphattheina aboh jeng vang'in David chu ache dehpoi.   


26 Chuphat in Absalom'in, “Aphai, khutia nang nahung thei louding leh iti nagel em kanaopa Amnon hinsol ding chu?” ati. Chuin lengpan ahin donbut in,  

“Ipi jeh a Amnon hung ding?” ati.  
27 Ahin Absalomin aseikit in Amnon le leng chapa te aboncha solpeh ding lengpa anop masang'in angeh-ngeh jeng tan ahi. Ajeh chu Absalom kigotna hi lengte jaona dia kilomtah a kin agon ahi.   


28 Chujou in Absalom chun asoh te chu thu aseipeh masat in, “Amnon chu lengpitwi ahung kham ve-lhi jing jeng uvin lang, keiman najah-uva, ‘Amnon chu jep uvin tia kahin sei tengleh that jeng uvin, kicha hih hel’uvin. Ajeh chu keiman thu kapeh louva nabol u ham? Hangsan tah le thaneitah in pang uvin,” tin aseipeh tai.  
29 Hijeh chun Absalom sohten jong Absalom in athupeh bang-bang uvin Amnon chu athat tauvin ahi. Chuin lengpa chapa te adang ho se abonchan akipat uvin asakol pol cheh chunga atoudoh sohkei uvin ajam gam tauve.   


30 Hichun amaho Jerusalem ahung akile uvin, David henga thu ahung kithang lut masan: “Absalom'in lengpa chapa te jouse athat gam e, khat a khat cha jong ahing hoi tapoi!” tin ahung kisei e.  
31 Chutah chun lengpa jong akipatdoh paiyin aponsil jouse abottel’in tollhanga akijam tai; chuin akom'a ding alhacha jousen jong tijat jeh le lungkham jeh in aponsil akibotel sohkei tauvin ahi.   


32 Chuin David golpa Shimea chapa Jonadab chu David kom'a ahungin hitin aseije, “Ahipoi tahsan hihbeh in, lengpa chapa te ho jouse aboncha atha ahi sampoi, Amnon chang seh kithat ahi bouve; ijeh-inem itileh Absalom'in hiche bol ding hi masanga pat Amnon'in anaonu Tamar pumhat san a abolset nikhoa pat a chu gonsa anakoi ahitai.  
33 Ahipoi, kapu lengpa na chapa te abonchauva thigam ahipoi! Amnon sehbou thi ahi,” ati.  
34 Hiche phat tah chun Absalom chu ajammang tai.  

Chuin Jerusalem a mive lhia pangpa chu akhodah in agah vet a ahileh, “Vetan, Horonaim molsang pang langa chun mihem tamtah ahung kijot kamui,” tin lengpa seipeh din alhai tan ahi.   


35 Hichun Jonadab chun lengpa jah ah, “Ven! Tun leng chapa te khu ahung tauve!; Na lhachapa keiman ka seipeh bangin ahung tauve,” ati peh e.   


36 Chule Jonadab chun thu asei jou jouvin, vetan, lengpa chapa te chu ahunglhung pai tauvin, chuin apeng jah uvin akap cheh tauvin ahileh, lengpa le alhacha ho jong abonchauvin lhase tah in akap sohkei uve.  
37 Chuin David in nisotpi achapa Amnon pul adouvin ahi.  

Absalom vang chu apupa Geshur lengpa Ammihud chapa Talmai kom'a ajam tan ahi. ✡  
38 Hiti chun Absalom Geshur gam'ah kumthum sungin aga um tan ahi.  
39 Chule tun leng David injong Amnon thi chung changa kichamna nei a, achapa Absalom toh kithah gopkhom kit ding chu angaicha lheh tan ahi.    

Absalom Kinungle Kitna Dinga Joab Tohgon 
 

1 Chuin lengpan Absalom hi angaicha lheh jeng tai ti Zeruiah chapa Joab hin ahin hetdoh tan ahi.  
2 Joab hin mi asolin Tekoa khosunga mi numei chingtah khat aga holdoh sah in, amanu kom'a chun aseitai, “Nangma tun lunghem a puldou-dou jeng tobangin kisem in, pul douna ponsil kisil’inlang, thao jeng jong kinu dan, ajeh chu phat sottah sunga thi-op a um numei puldou jing bangin um'in.  
3 Chutengleh lengpa kom'a ga chelut inlang, ajah a hitin gaseijin, atin Joab chun asei ding thu jouse abonchan amanu chu athumop tai.   


4 Tekoa khosunga numeinu chu lengpa kom'a ahung phat in abohkhup in tol'a amai asulut in jana apetai, chule aman aseijin, “Vo lengpa, nei panpin,” ati.   


5 Hichun lengpan jong adongin, “Na gentheina ipi pen ham?”  

atileh, amanun adonbut in, “O kaden, keima meithainu kahi, kajipa athia ahitai.  
6 Chule nasohnu keihin chapa ni kaneijin, amani chu loujaova ahung kibao lhon'in akina lhone; hichun amani phel khen ding mihem khat cha ana umlou jeh in khatpan khatjoh pa chu ajep in athat pai tai.  
7 Hijeh chun tun vetan, insung pumpi ahung kon uvin nasohnu hi eidel khum uvin hitin asei uve, asopipa that pa chu hin lhadoh loiyin, aman asopipa athat in ahinkho khel a keihon ama katha diu ahi,’ tin asei uve; hitobang hin ama hon ama chilhah jong asuhbei tei diu dol ahitai. Hitia hi ama hon keima mei-am jeng jong achen mit uva hiche leiset chunga kajipa min asuhmang diu, achikhai ding jong aumsah lou diu ahitai,” ati.   


8 Chuphat in lengpan jong numei nu kom'a chun hitin aseiye, “Keima boldin dalhan lang, na inlam a chen, keiman ana vesui tange, koiman atohkhah louna din,” tin asol tai.   


9 Chuin Tekoa khoa hung kon numeinu chun lengpa kom'a chun hitin aseikit e, “Kakipah e, kapu lengpa chule Kapu lengpa chu keima eikithopi jeh a nahin seiset khah uleh themmona chu keima le ka inkote chunga chujo hen, lengpa le alaltouna vang themmona beiyin umjo hen,” tin aseiye.   


10 Chuin lengpan aseikit in, “Mihem khat touvin nakom'a thu aseikit a ahileh ama chu kei kom'a hinpui jengin, ama chun nangma natham khah kit louhel ding ahi,” atipeh e.   


11 Hichun amanun jong aseikit in, “Lungset tah in Pakai na Pathen henga nei taopeh tei-teijin, chutia chu thisan phu lanom pan mi athakit louva, kachapa atha louna din,” atileh; lengpan jong aseipeh-in,  

“Pakai hingjing min'a kasei ahi, na chapa chu asamjang khat jeng cha jong kisubui louding ahi,” atitai.   


12 Hichun numei nun aseikit in, “Lungset tah-in nasohnu kei hi kapu lengpa kom'a thucheng khat beh nei seisah kit in,” atia ahileh;  

lengpan jong, “Seiyin seiyin,” ati.   


13 Hichun numei nun aseijin, “Chuti ahileh ipi dinga nangman Pathen mite douna a hitobang thilgon hi nanei ham? Ijeh-inem itileh lengpan hitobanga thutanna naneiya kon hin lengpan nadel mangpa inlama napuilut loujeh in na thutan hi nangma chung ma-ma a nakitan ahitai.  
14 Ajeh chu eiho iboncha uva athi cheh ding ihiuve, chule iboncha uva tol'a twi kisunglha kinung thaldoh kit theilou tobang ihiuvin ahi. Pathen'in jong mithilong damsa chu phong doh kit deh taponte; chule lengpa chun ama toh ikikhan teng ule ama toh ihung umkhom thei kitna diu aneijin ahi.   


15 “Chule keima hiche thuseiya hi kapu lengpa henga hung kahi, ipi jeh-inem itileh mipi hin keima eitijat sah tauvin chuphat a nasohnu ken jong hitia hi kagel a, ‘Keiman lengpa kom'a gasei tange, ijem itileh lengpan asohnu kei thusei hi ngai jeng khat nante  
16 chule lengpan jong eisumang ding miho khut a eihuhdoh tei ding ahi, Pathen mite lah a ei suhmang sah louding ahi.’  
17 Henge, kapu lengpan lungthim chamna eihin peh kit diu ahi. Chule keiman kahen nangma hi thilpha thilse hekhen dol a Pathen vantil tobang nahi. Pakai na Pathen'in napanpi jing hen,” ati. ✡   


18 Hichun lengpan jong numeinu chu adonbut in, “Keiman kadoh doh chu ipi hijongleh imlou helin neihin seipeh in,” ati.  

Hichun numei nun jong aseijin, “Kapu lengpan na seinom nom sei jengin,” ati.   


19 Hichun lengpan adongin, “Thil hijatpi naseina a hi nangma Joab chutoh kihoutoh a kikhut jop nahim?” atileh; numeinu jong chun adonbut in, “Kapu lengpa, iti ken kaseilep ding ham? Koima chan nangma kom'ah imacha sel thei ponte. “Henge, Joab in eihinsol a chule thu hijatpi hi aman nasohnu keima hi eithumop a ka kamsung'a eikhumpeh ahinai.  
20 Na lhacha Joab chun nalung nakhel a thil kigon dol jouse nakhel doh ding gelkhoh na a hiche hi abol anahi. Ahoi chu hita leh kapu nangma hi leiset chunga um thil ijakai hetna dol a nachih dan mong-mong Pathen Vantil chihna tobang bang ahi bouve!” atin ahi.   


21 Chutah chun lengpan jong Joab kom'a aseijin asol tan ahi, “Aphai, tun chen lang gollhangpa Absalom chu ganung puilut tan,” ati.   


22 Chuin Joab jong chu tol'a abohkhup in, jana apen, lengpa phatthei aboh in, hiti hin Joab chun aseitai, “Tuni hin kapu lengpa mitmun lungset na kachang mong-mong e, nasoh pa thil ngeh khoh pen hi nanop peh jenge,’ ati.   


23 Chuin Joab jong akipat doh paiyin Geshur gam'a achen Absalom chu Jerusalem a ahin lepui tai.  
24 Ahin lengpan hitin thupeh aneiye, “Absalom hi ama insunga che maithei ahi, ahin keima angsunga vang hung vahlut thei louhel ding ahi,” ati. Hijeh chun Absalom in lengpa chu amu tapon ahi.   

David Le Absalom Kicham 
 

25 Tun Israel chate lah a Absalom tobanga amel-hoi jeh a seiphat thei dang koimacha ana umpoi; Absalom hi akeng khotaljum apat alujang geiya achunga nolna ding beihel ahi.  
26 Alujang sam chu kumkhat a khatvei bou acheji ahi chule ajeh chu agih behseh jijeh ahi. Hitia hi asam akivoa thil tenaa atea ahileh, asam jeng jong chu pound nga cheng agih jin ahi.  
27 Absalom hin chapa thum ahingin, chule chanu khat jong ahingin, achanu min chu Tamar akiti; Tamar jong hi numei hoi tah khatma ahi.   


28 Hiti hin Absalom hi kum ni lhingset Jerusalem'a cheng ahin, hijongleh lengpa angsung'ah khatvei cha avahlut kha hihbeh in ahi.  
29 Chuin Absalom chun Joab kou dingin mi asol’in, ahunga ahileh lengpa kom'a sol din agon; ahinla Joab chu Absalom kom'a ahung tapon ahi. Hichun Joab in mi asol kit in, ahi vang'in Joab chu ahung deh kitpoi.  
30 Chuphat in aman jong asohte kom'a asei in, “Veuvin, Joab lou khu keima lou ban tah ahin, cheuvin lang alou khu meijin gahalvam tauvin,” ati. Hijeh chun Absalom soh ten jong Joab lou chu meiyin agahalvam tauvin ahi.   


31 Chuphat in Joab jong akipat doh in Absalom kom'a achen akom'a hitin aseiye, “Ipi dinga nasoh ten kalou meiya ahalvam jengu hitam?” agati.   


32 Hichun Absalom jong chun Joab chu adonbut in, “Ajehchu lengpan ipi ding pen tah a keima hi Geshur gam'a konna hung khoh-khoh a kahiya, kei dinga Geshur gam'a umden chu nomjo dinga?” tin aseiye, tia gadoh sah ding kati nahi. Tujengin jong lengpa angsunga nei lutsah mong-mong inlang keiman themmona kaneiya ahijongleh aman eithat jeng hen, ati tia gasei sah ding kati nahi,” ati.   


33 Hijeh chun Joab jong lengpa kom'a achen aga seipeh tan ahileh, hichun lengpan jong Absalom chu akoutai. Chuin Absalom jong lengpa kom'a ahungin, lengpa angsunga chun abohkhup in amai tol'a asulut in jana apen ahi; chuin lengpan jong Absalom chu achop tai.    

Absalom Phatlouna 
 

1 Hiti ho jouse kichai nung hin, Absalom chun kangtalai khat akisem’in, sakol akai ding ho jong akigot toh sohkeiyin, chule amasanga lhaidin pasal cheh mi som nga akilhen doh tai.  
2 Absalom hi jingkah seh jingpi tah in athou jin, kelkot lampi geiya chun ading jin ahi; hiti chun mihem khat tou lengpa kom'a mi hehna ding thu aneiya, athu tan sah ding ahung tengleh, hitobang miho chu Absalom'in akoujin ana dong ji'e, “Hoilai khopi pen a konna hung nahim?” tia adoh le mihem pan jong, aphung min aseipeh ding ahi.  
3 Hiteng chule Absalom in aseipeh kitjin, “Nangman thu nasatah nahin polut e! Chule hiche hi aphamo lheh jenge lengpan hichu ngai din koima aneipon ahi.  
4 Chujongleh Absalom chun aseikit in, “O kadeh, keima hi gamsunga thutan vaihom a pang ana hileng, mijousen achungthu u keikom'a tan dia ahin pohlut diu, chule keiman thudihtah a katan peh diu ahi!” ati.   


5 Hitia chu ama angsunga bohkhup dia mi ahung tengleh Absalom chu anomji pon hisang chun aman hitobang miho chu akhut in atuh chah jeng jin, achop jin ahi.  
6 Hitobang hin lengpa kom'a athu kikhol a kitan sah dinga hungji Israel mi tapou chu Absalom'in anabol jing jin ahi; hiche a kon hin Absalom in Israel mipi jouse lungthim abonchan athunun sohhel tai.   


7 Chule kumli alhin jouvin Absalom in lengpa kom'a chun aseijin, “Lungset tah in neisol inlang keima Hebron khopia khun cheng ting Pakaiya kilhaina gasem ingting chule keiman ama toh kitepna kasem chu gabulhit tange, ati..  
8 Ijeh-inem itileh na lhachapa keima Geshur gamsung Aram a kachen lai chun kitepna khat kanabol’in hitin kana seiye, ‘Pakaijin Jerusalem'a einung puilut kit pou-pouva ahileh keiman Pakai kom'a kilhaina kabol'a chibai kaboh ding ahi,’ tin kana seiye,” ati.   


9 Hichun lengpan jong aseipeh in,“Aphai, chenlang nakitepna chu gamolso tan,” ati. Hijeh chun Absalom jong akipatdoh paijin Hebron achetai.  
10 Ahinla Absalom chun guhthim chan Israel phung jouse kom'a sottolle miho ana sol'a hitia hi ana seisa ahi, “Nanghon saki pengkul kimut ging najah pou-pou uva ahileh, ‘Hebron khopia Absalom aleng chang tai,’ tia nasei diu ahi,” tin ana hil masa tan ahi.  
11 Mihem jani Jerusalem khopia kon'in Absalom chutoh akilhon uvin, ahin amaho chun Absalom lunggel ngaito imacha ahepouvin ahi.  
12 Absalom'in kilhaina gantha ima abol laiyin, Giloh mi Ahithophel kitipa, David dinga lungthima kithopi phatah mipa chun mi asol’in achenna Giloh khopia kon'in aga kousah tai. Chule Absalom in thilse abol'a lengpa adouna chu akhang tul-tul jengin, mipin jong Absalom ajop be-be jeng tauve.   

Jerusalem Akon David Akiseldoh 
 

13 Hijeh chun sottolle mi khat chu David kom'a ahungin hitin ahung seiye, “Israel miten alungthim uvin Absalom nung ajui gam tauve,” ati.   


14 Chuphat in David jong chun Jerusalem khopia aumkhompi amite hengah hitin aseitai, “Khatvei jam a ibonchauva ijam diu ahitai, akhuti louleh ivaigei diu ahitai. Kino loi ute! Absalom ahung lhun masanga khopi sunga kon ipotdoh ule, eiho ihiuvin chule Jerusalem khopi sung jong toset akon hoidoh thei ding ahi, ati.   


15 Hichun David lengpa kithopi hon jong ama chu adonbut un, keiho nangma toh kaum jing nauve, hijeh chun nangman aphapen ahi tia nagel chu bol tan atiuve.   


16 Hijeh chun lengpa jong akipatdoh pai paiyin a insung mite jouse jong anunga akitol tauve. Chule lengpan in ngah dinga thaikem numei som adalhah tilou koimacha adalha pon ahi.  
17 Hitia lengpa apotdoh jeng phat in mipin anung ajui cheh tauvin ahi; acheu chun khopi ning langa veng pam nunung pentah a in khat a aki ngauvin ahi.  
18 Chule lengpa lhacha ho jousen ama akhel sohkei uvin ahi. Gath khoa kipat a David nung hinjui ho chu mi 600 ahiuvin amaho cheng chu lengpa vengbit a umho toh hung kilhon ahiuvin ahi.   


19 David lengpa chu akihei in Gath mite lah a lamkai Ittai kom achun asei tan ahi, “Ipi dinga nangma keiho to nakilhon ham? Chule nangma kinunglen lang Absalom lengpa kom gaum tan, ajeh chu nangma gamchom mi nahin, among monga jong na ina konna hikom'a sohchanga hung khopem nahi bouve.  
20 Chujongleh nangma janhia hunglhung bep a hoilam kajot ding chule hoilam a kache ding bon kihe louva iti tunia ken nangma keiho banga ka genthei sah ding ham? Kile kittan, chule nasoh teu kipuiyin lang kile kit mong-mong tan; chule Pakaijin ami ngailutna le akitahna na musah jing hen,” ati.   


21 Ahinla Ittai chun lengpa chu adonbut in, “Pakai hingjing min le kapu lengpa hinlai pet a kasei ahi, kapu lengpa chuh chuhna a thina ding mun hihen, hinna ding mun hijongleh, nache chena a chu nasohpa kei jong kahung jeng ding ahi bouve,” ati.   


22 Chuphat in David jong chun adonbut in, “Akhuti le aphai hungun chekhom ute,” atileh Ittai jong ache masan, amite chengse le akilhonpi nunao chapang jouse chutoh akitol tauve.   


23 Mipi chutia akitol jeng phat uvin gamsung pumpi chu othong jejun akap tauve; chule lengpa jong achen Kidron lui agalkai tai, hiti hin mipi abonchauvin gamsung lam jonin akitoldoh tauvin ahi.   


24 Chule Zadok jong Levi te se-se jong ahiuvin, Pathen Kitepna Thingkhong chu ahinpu uvin ahi; chuin mipi aboncha khopi akhokhel kah seuvin Abiathar in jong Pathen hengah kilhaina abol'in Pathen Thingkhong chu tol'a angauvin ahi.   


25 Hichun lengpan jong Zadok kom'a chun hitin aseiye, “Pathen Thingkhong hi khopi sunga polut kit tan. Ajeh chu Pakayin avet a eilungset a ahileh eihin puikit intin, hiche Thingkhong le achenna mun hi eimusah kit tei-tei ding ahi.  
26 Amavang Pakaijin, ‘Nachunga kalung alhaipoi,’ tia aseiya ahileh, keima hikom'a kaum jinge, aman aphatsah lam-lamin eibol jeng hen,” ati.   


27 Chule lengpan Zadok thempupa kom'a hitin jong aseiye, “Ven, hiche hi kalungtup ahi. Nang le Abiathar chule na chapa teni lhon Ahimaaz le Abiathar chapa Jonathan chutoh thipchet in khopi lam kinungle tauvin.  
28 Chule keima Jordan vadunga kana kingah ding nang hon thu neihung hetsah kah seuva kana nga-nga jeng ding ahi,” ati.  
29 Hijeh chun Zadok le Abiathar chun Pathen Thingkhong chu Jerusalem khopi sunga anung pohlut kit lhon'in, chule khopi sunga aumden lhon tan ahi.   


30 Ahin David vang chu Olive thinglhang vum lama akaltou in, alamjot pum pumin akap peh jengin, chule akeng keovin lam ajot in, ponlu akikhuh in ahi. Chujongleh akilhonpi mipi jong chun abonchauvin ponlu akikhuh sohkeiyun, akitol tou paiyun, chule mipi jouse jong chun kap pum pumin lam ajot un ahi.  
31 Hichun mihon David kom'a thuguh ahung seipeh un hitin asei uve, “Ahithophel jong lengpa doumah bol miho lah a apangin, chule Absalom toh aki thokhom e,” ahung tipeh uve. Chuphat in David jong chun hitin aseiye, “Vo Pakai, Ahithophel lungthim ngaito jouse chu ngolnan heidoh peh tan, tia katao ahi,” ati.   


32 Hichun Pathen kihouna mun molvum asang lai a chu David ahung kaldoh phat in vetan, David golpa Arka mi Hushai kitipa chu a sangkhol chol kibottel san alujang a leivui akinun David lamto din ahung e.  
33 Hichun David jong chun Hushai kom'a hitin aseiye, “Nangman nei kilhonpi le chun kei dinga nohphah sah hibep ding ahi.  
34 Chusangin nangma Jerusalem khopi sunga lut inlang Absalom kom'a chun, ‘Vo lengpa, masang laiya napa lhacha a kapan bang chun, tunjong keima hi nangma lhachan nei pansah tan,’ gatin; chuti chun pang thei lechun nangman Ahithophel kitipa lunggel ngaito chu nasuh lhah thei ding ahi.  
35 Khosunga khu Zadok le Abiathar thempu teni chun nangma napanpi loudinga nagel ham? Hiti hin gabol inlang, ipi pi hijongleh nangman lengpa insunga kaseidoh najah chan chu Zadok le Abiathar thempu teni kom'a hin seisonji jin ati.  
36 Chule ipipi thil um hitam ti hetna dia chu achapa teni lhon Ahimaaz le Jonathan chu ahinsol ji-ji lhon ding ahi.   


37 Hijeh chun David golpa Hushai chu Abalom Jerusalem khopi sunga ahung lut pet tah chun ama jong khopi sunga ahung lut in ahi.    

David Le Ziba 
 

1 Hichun David in molsang ijat hamkhat alep nungin Mephibosheth sohpa Ziba in Sangan ni apot poh ding to kikansa le changlhah pheng 200, lengpi theiga boh 100, nipi lai theiga jat 100, chule lengpitwi savun bom dim set khat toh ana lamton ahi. ✡   


2 Hichun David lengpan Ziba chu hitin ana dongin, “Ipi dinga thil hijatpi hi nahin poh hitam?” atileh;  

Ziban jong adonbut in, “Sangan teni hi lengpa insung mite touna ding ahin, chule changlhah le nipi lai theiga hi sepai te neh ding ahin; chutengleh lengpitwi hi gamthip laiya dangchah a thachol ho don ding ahi,” ati.   


3 Chuphat in David lengpan adongpai in, “Napu tupa Mephibosheth chu hoiya ba um hitam?” atia ahileh; Ziba'n lengpa kom'a chun hitin asei e, “Vetan, ama chu tuni geijin Jerusalem'a aum jing nalaiye, chule keiman tunia hi kapupa Saul lenggam chu kale lah ding ahi,” ati. ✡   


4 Chuin Ziba kom'a chun lengpan aseikit in, “Ven, Mephibosheth thil le lo jouse chu aboncha tua hi nang na chan ding ahitai,” atipeh e.  

Chutah chun Ziba'n jong asei pai jengin, “Keiman nang kaja bol nahi, neimu chanin kachunga lunglhai jing jengin, kapu lengpa,” ati.   

Shimei In David Agaosap 
 

5 Chule David chun Bahurim kho ahin phah phat in Saul insungmi pasal khat ahung potdoh in, ama chu amin Shimei ahin, Gera chapa ahi; ahung potdoh in alamjot toh gaosap ahinkop in ahi.  
6 Chujongleh song alan David ahin, asepai jalamte ahin, chule ajet avei a mihat kigol ho jouse jong chu songin asep tan ahi.  
7 Hiti chun ami gaosap pum-pum'in Shimei chun asei in, “Chemang loiyin, chemang loiyin nangma thisanso hat le hindan helou mi nahi tin David henglam a chun asam tan ahi.  
8 Pakaijin Saul insung mite thisan chu na chunga ahinle lhunsah ahitai. Nangman ama lenggam chu na-na guh ahin, chule tua hi Pakaijin nachapa Absalom khut a apehdoh ahitai. Nangma thisan sohat nahijeh a , na themmona chu nachung ma-ma chu ahitai!” ati   


9 Chuphat in Zeruiah chapa Abishai chun lengpa kom'a hitin asei e, “Ipi dinga hiche uithisa hin kapu lengpa hitia agao sap-sap jeng ham? Neisol inlang alol gatan inge,” atileh;   


10 Lengpan jong aphoh in, “Zeruiah chapa te nangho kon nadoh beh uvem! Pakaijin ajah a aseipeh a kei hi gaosap in atileh, nang koi nahija ama chu nakham ding ham?” ati.   


11 Chujongleh David chun Abishai le asohte jouse kom'a hitin asei e, “Vetan, keima chapa mong-mong in bon tha dinga eihol'a ahileh, hiche Saul sopipa hin iti abolda thei ding ham! Hijeh chun don dauvin lang gaosap sah-sah jeng tauvin; ajeh chu Pakaijin bollin tia aseipeh ahi.  
12 Ijem itileh Pakaijin ka genthei hesohna hi eivet peh in tin, tunia eiki gaosapna jeh a Pakaijin keima dinga thilpha eibol peh thei joh ding ahi,” ati.  
13 Chuti chun David le amite chu lampia achepeh uvin, Shimei jong chu David chutoh kigal mupeh in thinglhang jui juiya ache peh in agaosap sap jeng e; chule amaho chun David chu song le lei vui in jong asep uvin ahi.   


14 Chuin David lengpa le alhonpi mipi ho chu abonchauvin athachol lheh tauvin hichun Jordan vadung agei un abon uvin akichol un ahi.   

Ahithophel In Absalom Ahil 
 

15 Chutah chun Absalom le Israel mite jouse jong chu Jerusalem a ahung uvin, Ahithophel kitipa chun Absalom ahin lhon pin ahi.  
16 Chuin David golpa Hushai Arka mipa chu ahung lhun lhunin Absalom kom'a ache paijin, ‘Hingsot in lengpa, lengpa hingsot in! tin ahin sam tai.   


17 Chutah chun Absalom in jong Hushai kom'a chun hitin asei e, “Hitia hi na golpa David chu nabol mong ding ham? Iti dan a ama toh ding khom lou nahim?” tin adong tai.   


18 Ahin Hushai chun Absalom kom'a asei kit in, “Ahipoi, koi-koi hijeng jongleh Pakai le hiche Israel miten abonchauva alhen doh pen-pen chu kei jong ama a chu kahi jengin, ama chutoh keima kalhat khom jing ding ahi bouve,” ati.  
19 “Chujongleh keiman koi dang kin kabol ding ham? Lengpa chapa kin bol'a kapan tei-tei ding hilou ham? Keiman napa na kana toh bang-bang a tua nangma na jong katoh ding ahi,” atitai.   


20 Hichun Absalom chun Ahithophel adongin, “Nalung gel temin, ipi aban kabol ding hitam?” ati.   


21 Hichun Ahithophel jong chun Absalom aseipeh in, “Napan in ngah dinga adalhah athaikem ho kom'a khun galut inlang galup pin; chutileh Israel pumpin nangma hi napa doumah lamtah a kisa nahitai, ti hin jadoh uvin tin, chutile ama hon nangma nahin jop sohkei diu ahi,” atipeh e.  
22 Hichun mihon Absalom dingin inchungah ponbuh ason peh un, chuin Absalom chu Israel mite pumpi mitmu laitah in apa thaikem ho kom'a alut jengin aluppi tan ahi. ✡   


23 Hiche lai a Ahithophel kitipan mi athumop tapou chu Pathen kamcheng tah a hungsoh banga ana gel u ahi hitobang jeh a hi Absalom in Ahithophel thumop chu David in anabol banga anajui ahi.    

1 Tun Ahithophel in Absalom kom'a hitin angeh tan ahi, “Tujan ma-ma David nung del pai din keiman Sepai 12,000 kilhen doh inge.  
2 Keiman David chu athachol pet tah le akingaiset pet tah a kaga mat ding ahi. Chule ama le a sepai te jouse kasuh kichat ding chuteng mijouse jammang soh ding chuteng keiman lengpa bou katha ding ahi.  
3 Mipi ho vang chu abonchauva kahin puilut ding, mou thah akichenpi ding pa henga hung kipuilut banga inlam a kahin puilut ding ahi bouve; chule nangman mikhat seh bou tha dinga nahol ahin, chutengleh mipi vang chu lungmong tah a um diu ahitai,” ati.  
4 Athusei hin Absalom alunglhai sah lheh jengin, chule Israel chunga lamkai ho jouse jong abonchauvin alung lhaisah sohhel tan ahi.   

Hushai In Ahithophel Thumop Akimaitopi 
 

5 Chuphat in Absalom chun hitin aseiye, “Arka mi Hushai chu hin puilut uvin, aman ipi agel a asei em, ngai uhite,” ati.  
6 Hichun Hushai chu Absalom kom ahin puilut tauvin chuin Absalom'in Ahithophel thusei chu Hushai aseipeh tan ahi. Chuin aman adongin, nangma lunggel ipi ham? Hinsei in ahilouleh Ahithophel thumop hi ijui jing diu hitam? Ahilouleh ipi na thumop nom em?” ati.   


7 Hijeh chun Hushai jong chun Absalom kom'a chun asei paiyin, “Tuchunga Ahithophel mihilna hi thilpha ahipoi,” ati tai.  
8 Hichun Hushai chun aseibe kit nalai e, “Napa ahin amite ahiuvin mihat ahi, ti nangman jong na hetsa ahi; chujongleh amaho hi akiphin lunghangsa ahiuvin, gamlah a anou kilahpeh savompi tobang ahiuve. Hiche tilou jong hin napa chu galbol them tah mi ana hikit e. Hijeh chun ama hi mipi ho toh geh khom louhel ding ahi, ati.  
9 Tu jenga jong achang seh a kokhuh dung khat a kisel ham, ahilouleh mun chom dang khat a kisel ding ahitai. Chule ama ahungdoh a nahin bulu tengu leh na mite themkhat chu hung thi tei ding, chuteng na sepai te chunga tijatna le kichatna hunglhung ding, chule hitia hi Absalom mite chu akithat tai tia thu hung kithang ding ahi.  
10 Chutengleh gal-hang miho lungput sakei bahkai lungput tobang jeng ho jong chu kicha a hung lung lhadai gam diu ahi; ajeh chu napa chu mihat tah ahin, apanpi miho jong chu gal-hang mi jeng ahiuve, tihi Israel pumpin ahin hetdoh ding ahi.   


11 Hijongleh keima lunggel vang ahileh, Israel chate pumpi hi sahlam Dan gam apat lhanglam Beersheba geijin nangma kom'a hung kikhom sohkei uhen lang, twikhanglen panga neldi jat aphah teng uleh nangma tah in mijouse chu lamkai lechun kati ahi.  
12 Chuti henlang hileh eihon David chu imuteng uleh achunga ichuh cheh uva, tol'a daitwi alhah bang-banga achunga ikibuh lhah cheh diu ahi. Khuti henlang hile ama ahin apanpi miho jouse puma khat a khat jeng cha jong ahingdoh umlou diu ahi.  
13 Chule ijem tin David chu khosung dung khat a jamlut jongleh, Israel pumpin khao kipat sohkeijin tin, chule akhopi chu kikai manghel intin, song halsi khat geiya jong kidalha louding ahi,” ati.   


14 Chuphat in Absalom le Israel miten abonchauvin aseiyun, “Arka mi Hushai thumop hi Ahithophel thumop sangin aphajoi,” ati tauve. Ijeh-inem itileh Pakaijin Absalom chunga thilse aso sah nom jeh a Ahithophel lunggel phatah chu suh lhahna dinga tohgon ana neisa ahitan ahi.   

Hushai In David Kiseldoh Dia Aseipeh 
 

15 Hichun Hushai chun thempu teni Zadok le Abiathar chu aseipeh in, “Hitobang hin chule hiti hin Ahithophel chun Absalom le Israel upaho ahilchah tai; hichun keiman jong hitobang hin kahil guh kit in ahi, atitai.  
16 Hijeh chun tun mi sol loi lhon'in lang David kom'a gasei sah lhon'in, ajeh chu ‘Tujan hin gamthip noi palmun dunga ana geh hihbeh in, iti nama jongleh ana galkai pai tei-teijin; achuti louva ahileh lengpa David le akilhonpi mite chu abonchauva min athagam hel diu ahitai,’ tin gasei sah lhon tan,” ati.   


17 Jonathan le Ahimaaz chun En-rogel mun a chu anga jing ji lhona, soh numei khat che a amani chu thu aga pehji ahi; chutengleh amani chepai kitji lhon a David lengpa aga seipeh ji-ji lhon ahi; Ijeh-inem itileh amani hi khopi sung ahung lutji lhon le apotji lhon hi koima chan amu louhelna dinga umlhon ahi.  
18 Ahin gollhang khat chun amani hi amudoh tan, hi chun gollhang pa chu achen Absalom kom'a aga seipeh tai; hijeh chun amani jong kinloi tah in achemang loi lhon'in, Bahurim khoa pasal khat insunga ahunglut lhon'in ahileh, amapa hin a invel'a chun twikul khat aneiye; hijeh chun amani jong twikul sunga chun alut lhon'in akisel lhon tai.  
19 Hichun numei khat hin twikul kam sinna ding khat alan, akama chun aphan, achunga chun chang aphou khumin ahileh imacha aum lam akihedoh tapon ahi.   


20 Hichun Absalom sepai te chu hiche inmun a numeinu kom ahung phat uvin ama hon jong, “Ahimaaz le Jonathan chu hoilam a um lhon tam?” tia adoh uleh, numeinun jong ajah uva aseipeh in, “Amani chu twidung khu galkai lhon tante” atipeh e. Amaho chun agahol uvin amudoh joulou phat uvin Jerusalem lama ahung kinungle kit tauve.   


21 Hichun amaho ache phat uvin Ahimaaz leh Jonathan chu twikul sunga kon'in ahung potdoh lhon'in, achepai pai lhon'in David lengpa aga seipeh lhon tan ahi. Amani hin David kom'a hitin asei lhon e, “Kipatdoh loijin, Jordan vadung galkai loitan!” ati. Ajeh chu hitobang bang hin Ahithophel chun nang dounan lunggel phalou lou mi ahil tai,” agati lhon e.  
22 Chuphat in David jong akipatdoh pai-paijin, ama lhonpi mipi chutoh akilhon'in Jordan vadung agalkai tauve; chule khovah lhah phat in Jordan vadung galkai loulai khat cha aum tapouve.   


23 Ahithophel hin athumop chu koiman alahpeh lou amu doh phat chun sangan chunga touna akiphan, akhopi ainlam a achetai. Chuin aman ain alou asutoh sohkeiyin, chujouvin ama le ama akikhailih tai. Chuin mihon ama hi apa lhankhuh ma-man avui tauve.   


24 David chu Mahanaim kiti laiya chun ahungin ahi. Absalom jong chun Jordan vadung ahinpal galkai in ama ahin Israel chate abonchauvin ahung tauve.  
25 Absalom hin Joab khel’in asepai te lamkai din Amasa kitipa chu ana pansah tan ahi. (Amasa kitipa hi Ishmael mi pasal khat amin Jether kitipa chapa ahin, Jether hin Joab nu, Zeru’iah sopinu Nahash kitinu chanu Abigail chu akichen pin ahi.)  
26 Chuin Israel chate leh Absalom hin Gilead gamsung a ngahmun asem tauvin ahi.   


27 David chu Mahanaim ahung lhun phat in, Ammon mite kho Rabbah a kon'in Nahash chapa Shobi le Lodebar khoa konna Ammiel chapa Makir toh, chule Rogelim khoa konna Gilead mi Barzillai chutoh ahungun ahi.  
28 Chuin lupna jalkhun phabep le kisilna kong ho, leibel phabep toh, suhlou chang le sakol chang, neh ding an, chule changpol kansa, louthul le bekan ahin pouvin ahi.  
29 Chujongleh khoiju le bongnoiha ahin, kelngoi jong, bongnoi thao jong David le alhonpi miho neh ding chun ahinpo uve; ijeh-inem itileh amaho hin asei uvin, “David le aloite mipi hi gamthip laiya gilkel uva tha lhasam tah a umah ahi tauve,” atiuvin ahi.    

Absalom Kijo Le Thi 
 

1 Hichun lengpa David chun apanpi sepai te chu asimdoh sohkeiyin, achung uva mi asang-sang chunga lamkai ding, aja-ja chunga lamkai ding agoltoh sohkei tan ahi.  
2 David chun sepai hop thum'a hop khat chu Joab alamkai sah in, hop thum'a hop khatma chu Joab sopi pa Zeruiah chapa Abishai chu alamkai sah kit in, chutengleh hop thum'a hop khat kit ma chu Gath mi Ittai chu alamkai sah in; hichun miho kom'a chun hitin aseiye, “Keima tah jong nangho toh gal ikon khom diu ahi,” ati.  
3 Ahivangin mipin aseijin, “Nangma gal na kondoh louhel ding ahi bouve. Ijeh-inem itileh keiho hi hung galjam ujong leng, ama hon iman igel khoh pouvinte, keiho akeh khat hel thi jeng tau jong leng ama hon ima agel deh lou diu ahi. Nangma vang keiho mi 10,000 toh kibang nahi; chujongleh nangman khopi sunga konna kei ho panpi mi nahin sol tho joh ding hi thil phajo ahi,” atiuve.   


4 Hichun lengpan jong hitin aseiye, “Ipi hita jongleh nangho dinga aphapen tah hi ding chu keiman kabol jeng ding ahi,” atitai. Hijeh chun lengpa chu kelkot phunga ading denin, sepai te vang chu aja-jan, asang sang'in akitol doh tauve.   


5 Chuin lengpan Joab, Abishai chule Ittai chu ahil dem demin, “Keima janan gollhangpa Absalom chu lungneng tah in hin bol uvin,” ati. Absalom chung changa lengpan sepai lamkai mithum athulhahna chu mipin abonchan aja sohkei uve.   


6 Hiti hin Ephraim gammang lah a gal akipan tan,  
7 David sepai ten Israel mite chu ajou tauve, hiche nikho a mi atha u chu atam lheh jengin, mihem 20,000 alhinge.  
8 Gamsung pumpia gal a kithe chan sohkei tan, chule chemjam a kisatlih sang'in gammang lah a ohlih mihem atamjon ahi.   


9 Absalom jong chun David sepai te atohkha khel-khel’in ahi. Absalom chu asakol pol chunga hung tou ahin, hichun sakol pol chu gangpi thing lentah khat abahkai nelnul lah khat a chun a lhailut in abahlah ahopan ahileh, Absalom chu aluchang gangpi bah lah a a-ohden tai. Chule sakol pol chun adalhan anoiya achepai tan ahi.  
10 David sepai khat chun Absalom chu amudoh phat in Joab kom'a aseipeh in; “Ven, keiman Absalom chu gangpi phung bah lah a akikhai den kamui,” ati.   


11 Joab jong chun akom'a thuseipa chu adong paijin, “Ipi? Ama namu a ibola natha lou ham? Chutin hinbol le chun keiman dangka shekel som khat beh le kong gah khat nape dinga chu!” ati.   


12 Ahivangin mipa chun Joab kom'a asei kit e, “Keiman dangka shekel sang khat kamu ding hijongleh lengpa chapa thana dingin kakhut lam hihhel inge; ijeh-inem itileh keiho jah tah in jong lengpan nangma le Abishai chule Ittai thu nape cheh uvin, ‘Keima janan gollhangpa Absalom chu ahingin hin hoi tei-tei un,’ tin asei bouve.  
13 Lang khatma keiman kathi le kathi, tin jou le nal’in hin bol jeng jong leng, lengpa mudin imacha akisel theiya aum deh poi, chutengleh nangman nang ding bou nagel a neidon louhel ding ahi,” ati.   


14 Hichun Joab in asei paiyin, “Keiman hitobang hin nangma toh phat sumang mang ponge,” atin, gangpi phung bah lah a Absalom ahinga aum nah laiya ahileh tin Joab chun tengcha achom thum alan agah pei a ahileh Absalom lungchang don tah a akiphut tai.  
15 Chuin Joab galvon poa pang gollhang sepai som khat in Absalom aumkim uvin ajep un athat tauve.   


16 Chuin Joab chun saki pengkul amut in ahileh sepai ho chu Israel te nung adel nauva kon'in ahung kinungle sohkei tauve.  
17 Chuin ama hon Absalom long chu adom lhauvin gammang lah a kokhuh lentah khat sunga aleh lut uvin, achunga song tum tampi asep khum uvin ahi. Israel chate vang chu ama-ama inlam cheh a akijamlut soh tauvin ahi.   


18 Chule Absalom hin ahinlaiyin lengpa phaicham a chun khom khat ana phut doh in ahi; ijeh-inem itileh aman ana seiye, “ Keiman kamin aman louna dingin chapa la kanei pon,” atin, akhom phudoh chu ama min aputsah in, hijeh chun hiche hi tuni geijin Absalom kihet jingna tin akiseiye.   

Absalom Thi David In Pul Adou 
 

19 Chujouvin Zadok chapa Ahimaaz kitipa hin “Keima lhai jing ting, Pakaijin amelma te khut a kon'in ama ahuhdoh tai, tin lengpa David kom'a ga seipeh tang e,” ati.   


20 Ahinla Joab chun ajah a aseiye, “Tuni nangma thupole a napan thei louding ahi; nidang dang leh thupon pang nan nate, tunia vang thupo a napan thei louhel ding ahi; ijeh-inem itileh lengpa chapa athi tai,” ati.   


21 Chuin Joab chun mipa kom'a, “Nangma chen lang nathil mubang bang chun, lengpa gaseipeh tan,” ati. Chuin mipa jong chu salam bolnan akun in, chujouvin alhaijel tai.   


22 Ahin Ahimaaz chu Joab kom'a aseikit in, “Ipi soh jongleh, lungset tah in kei jong mipa nunga khun lhai tang e,’ atikit leuvin ahi.  

Hichun Joab chun aphoh in, “Na thupoh jeh a kipaman bon mulou dinga, ipi pen deichat na a nangma nalhai jeng ding ham, chapa?” ati.   


23 Ahivangin aman, “Heng'e, hijongleh kei jong lhai jeng ing e,” atia aseikit phat in, Joab jong chun ajah a aseipeh in, “Aphai, lhaijin,” ati tai. Chutah chun Ahimaaz chu phaicham lang Mahanaim lampi a chun alhai in ahileh Ethiopia mipa chu akhel tai.   


24 David chu kelkot teni kikah a toujing jeng ahin, kelkot ngahpa chu kelkot chung, inchung achun akaldoh in palvum a chun aum'in ahileh mikhat achanga amaho langa hunglhai khat amu tan ahi.  
25 Chuphat in kelkot ngah pan lengpa ahin kouvin aseipeh tai. Lengpan jong ale seipeh kit in, “Achang ahileh thusoh ahinpoh ding ahi,” ati.  

“Ahung lhailut pai-pai in, ahin nailut tan,  
26 chuin kelkot ngah pan michom khat ma amukit in, ama jong chu ahung lhai-lhai jeng e; chuphat in kelkot ngah pan kelkot phung lama chun ahin kouvin, “Ven, ven, mi khat jong achang seh in ahung lhai kit e!” ati.  

Lengpan jong asei kit in, “Ama jong khun thupha ahin poh hiya khu,” ati.   


27 Kelkot ngah pa chun, “Ahung lhai masajo pa khu Zadok chapa Ahimaaz lhaitoh kakilom sah lheh jenge,” atileh; lengpan jong, “Ama chu mipha ahin thupha ahin poh hiteiyin te,” ati.   


28 Chutah chun Ahimaaz hin lengpa ahin kouvin, “Ijakai apha sohkeiye,” ati. Chujongleh ama chu lengpa angsung a abohkhup in tol'a amai asulut in aseiye, “Pakai na Pathen, kapu lengpa douna akhut lam jouse eipedoh sohkei uvah ama chu nunnom hen,” ati.   


29 Hichun lengpan jong adong pai in, “Gollhangpa Absalom ima tilou hinam?” atileh,  

Ahimaaz chun adonbut in, “Nasohpa hi Joab in eihin sol pet chun mihonpi kinong lul-lul kamun, ipi iti ham ti kahepoi,” ati tai.   


30 Chuphat in lengpan jong, “ kikhin doh inlang hikom'a khun ga ding tan,” atileh; ama jong akikhin doh pai jengin, ading thipbeh jeng tai.   


31 Vetan, hichun Ethiopia mipa chu ahunglhung pai tan ahi; hichun Ethiopia mipan hitin asei e, “Kapu lengpa dingin thupha tah kahinpoi! Ijeh-inem itileh Pakaijin tunia nangma dou dia kipan mite khut a kon'in na huhdoh tan ahi,” ati.   


32 Chuin lengpan jong Ethiopia mipa chu adong paiyin, “Gollhangpa melma te jouse leh nangma douna a thilse bol dinga kipan jouse hiche gollhangpa chutoh bang sohkei uhen,!”ati tai.   


33 Chuphat in lengpa chu adipdam behseh jengin, hichun indan chungnunga chun akaldoh in, akaptai; achepum pumin, “O kachapa Absalom! Kachapa; kachapa Absalom! Nang khel a kei kathi leh iti ham! Vo Absalom, kachapa, kachapa!” atin ahi.    

Joab In Lengpa Apho 
 

1 Joab kom'a chun, “Lengpa David chun Absalom pul adoulel in akap-kap jeng tai,” tithu agalhung tan ahi.  
2 Hijeh chun hiche nikhoa gal kijo chu mipi abonchauva din pul douna asohdoh jotan ahi. Ijeh-inem itileh hiche nikho hin mipin abonchan ajauvin, “Lengpan achapa thi pul adoulel lheh jenge,” akiti tai.  
3 Sepai te jong chu hiche nikho hin guhthim chan khopi sunga ahung kijotlut uvin, gal alel niuva jachat thoh a hung vahlut bangin ahung lut tauve.  
4 Hichun lengpan amai akhut in akikhun, othongje jun lengpa akapjah jengin, “Vo Absalom, kachapa, kachapa!” atin asam-sam jeng’e.   


5 Hichun Joab jong lengpa insunga ahunglut in hitin aseitai, “Tuni hin nangman na sepai te jouse hinkho ahin, nangma hinkho ahin, na chate numei le pasal jouse hinkho jong chule na jite leh na thaikem ho hinkho huhhing'a pang jouse mai najum sah tai.  
6 Ipi jeh-inem itileh nangman nahot bolte na lungset jon, na lungsette joh nahotbol jotai. Ajeh chu tunin nangman kichen tah in na seidoh tan, gal lamkaiho leh sepai te hi nang dinga imacha louva pang danin nabol tan ahi. Ijeh-inem itileh tuni hin Absalom chu kihing hoi henlang keiho hi kabonchauvin thigam jengu leng nangma nalung lhaijo ding ahi.  
7 Hijeh chun tun kipatdoh inlang potdoh pai-pai jengin lang nasohte kom'a thu ngaitah tah in hung sei loiyin; ijeh-inem itileh Pakai min'a kihahsel kahi, nangma nahung potdoh louva ahileh tujan jenga jong hi mihem khat a khat chan jong nagepi louhel ding ahitai; chuti henlang hileh, nachapa gollhangpa a konna na chunga hunglhung thilse hijat sanga jong hiche thilsoh ding hi khohjo ding ahi,” ati.   


8 Chuphat in lengpa jong akipatdoh jengin kelkot phunga atouna a chun atoutai. Hichun mipi abonchauva jah dingin aseipeh tai, “Vetan, lengpa khu kelkot phungbul'a atou tai,” atiuva ahileh; chuphat in mipi ho chu abonchauvin lengpa angsunga ahung kitollut soh tauve, Israel chate Absalom nungjui ho vang chu ama-ama inlam cheh a ajamlut soh tauve.  
9 Israel phung chujat lah a chun mipi abonchan aboi lah-lah jeng uvin, hitin asei uve, “Lengpa David chun imelma teu khut a konna jong ina huhhing uva chule Philistine te khut akon a jong eina sochat sah u ahin, hinlah Absalom agin jeh a gamsunga konna jamdoh ahitai.  
10 Chule tua ichung uva leng chang dinga thao inupau Absalom la galmun a athi tai. Chuti ahileh ibola David chu ileng diuva ilekou kit da diu ham?” akitiuve.   


11 Hichun David lengpan jong thempu teni Zadok le Abiathar kom'a thu athot in hitin aseiye, “Judah mi upate kom'a seipeh lhon'in lang, ‘Lengpa kom'a Israel dang jouse thu hunglhung sohta, ipi dinga nangho hi lengpa in'a puilut kit ding thuseiya anukhahpen a pang nahiuvem?  
12 Nangho hi keima inkote mong-mong, kaphe le kathisan nahiuve; ahileh ipi dinga nangho lengpa pui ding thusei nukhah a napan diu ham?” ati tilhon'in.  
13 Chujongleh Amasa kitipa kom'a jong naseipeh lhon ding, ‘Nang hi keima thisan le phe mong nahilou ham? Tua lhah nang hi Joab panmun khel a sepai te lamkaiya napan lou pou-pouva ahileh Pathen'in abolnom nomin eibol hen, akhoh cheh jon jong eibol hen, kapan sah ding nahi,’ tin aseiye, nati lhon ding ahi,” ati.   


14 Hichun Amasa chun Judah mite chu mihem khat seh abahsah jengin alungu kitoh del’in, athunun’in, hijeh chun ama hon thu ahin thot paiyun, lengpa henga chun, “Nang le na sepai te naboncha uvin hung kile kit jeng uvin,” atiuvin ahi.   

Jerusalem’a David Akile Kit 
 

15 Hijeh chun lengpa jong Jerusalem ahung kile kit tan ahi. Chule Jordan vadung ahunglhung tan ahile Judah jong chu lengpa lamtoa Jordan vadunga apui galkai din ahungun Gilgal ahunglhung tauve.  
16 Gera chapa Shimei kitipa Benjamin phunga mipa jong chu Bahurim khoa pat in David lengpa lamto din kino tah in Judah mite chutoh ahung kilhon suh tai. ✡  
17 Chule midang Benjamin phunga kon mi sangkhat, Saul insunga dia sepai jalamkai Ziba jaonan, chule Ziba chapa te som le nga le asoh somni toh ahung thauvin Jordan vadung a lengpa kimupi din ahung lhailha uvin ahi.  
18 Hiti chun lengpa leh a ingsung mite chutoh Jordan vadung ahung galkai un, kithopina thei chanin ijakai in ama chu akithopi uvin ahi.  

Shimei dinga David khotona lengpan Jordan vadung ahung galkai ding toh lhon'in, Shimei chu ama angsung'ah abohkhup in ahi.   


19 Shimei chu ataovin, “Ka pakai lengpa, lungset tah in nei ngaidam in,” nangman Jerusalem na dalhah a na lhachan thil phalou tah-tah kabol ho chu haimil inlang na lungsungah jong umsah datan.  
20 Keiman kahei ichan a chonse kahi hitam. Hijeh a chu tunia hilai mun hung kahi, Israel te jouse lah a dinga ka pakai lengpa lamto masapen a,” ati.   


21 Chuin Zeruiah chapa Abishai in asei in, Shimei hi tha ding ahi, ajeh chu aman leng thao kinupa hi agaosap ahi.   


22 Hichun David in ahinsei in, “Zeruiah chapa kon nang nadoh beh ham!” ati. “Ipi dinga tunia nangma keima melma a pang go nahim? Tuni hi achaini ahipoi, ajeh chu tunia hi keima avel'a Israel te leng kahi kit ahitai!” ati.  
23 Hichun Shimei lam'a akihei in, David akihahsellin, “Na hinkho hi kahing hoi ding ahi,” ati.   

David In Mephibosheth Akhoto 
 

24 Chuin Saul tupa Mephibosheth chu Jerusalem ahungsuh in lengpa ahung kimupin ahi. Lengpan Jerusalem adalhah nikhoa pat chun akeng, akhamul chule avon sop ding imacha akhohsah tapon ahi. ✡  
25 Chuin lengpan adonbut in, “Mephibosheth ipi dinga keima toh nahung khom lou ham?” ati.   


26 Hichun Mephibosheth in adonbut in, “Ka pakai lengpa, kasohpa Ziba in eijoulhep in ahi. Keiman kaseipeh in, 'ka sangan chu gongtoh in khuti leh lengpa toh kache khom thei ding ahi' kati. Ajeh chu nangman neihet banga keima hi elbai kahi.  
27 Keima kahungnom lou danin Ziba in asei in eijoulhep e. Ahin keiman kahenai ka pakai kalengpa hi Pathen vantil tobang nahin, hijeh chun nangman gel inlang aphapen chun bol tan.  
28 Chule keima le ka insung mite jouse hi athi dinga lom kahi bou uve ka pakai, hinlah hichu hilouvin nangman nei jabol in na dokhangah an nei nehkhompi e! Hiche kalval a chu ipi kathum nahlai ding ham?” ati.   


29 “Nangman aphatai nati,” chuin David in adonbut in, “Nangma le Ziba hi na gamsung chu kitohchet a nakihop lhon dingin kagel lhatai,” ati.   


30 Chuin Mephibosheth in aseijin, “Chan jouse chu ama petan, nangma damsel'a nahung kile kit hi keidin aphaset tai, ka pakai le kalengpa,” ati.   

David In Barzillai Akhuto 
 

31 Gilead mi Barzillai chu Rogelim akon ahungsuh in Jordan vadung'ah lengpa chu ahung kimupin ahi. ✡  
32 Ama hi akum ahan tan mi damthei tah kum somget ahitan ahi. Chule ama hi lengpa Mahanaim aumlai a neh ding pepa chu ahi.  
33 Chuin lengpan Barzillai kom'ah asei in “Hungin lang keitoh Jerusalem ah hung cheng tan. Keiman hilai mun a chu nangma kavetsui ding nahi,” ati.   


34 Hichun Barzillai in ahin donbut in, “Ahipoi, keima Jerusalem chan hung dingin kateh valtai.  
35 Tun keima kum somget kahi tan, chule keiman imacha ka nopsahpi thei aum tapoi. Ju le an jeng jong atui tapon, chule lasa them ho lasah jong kangai nom tapoi. Keima hi ka pakai lengpa dia alungkhamna bep kahi ding ahitai.  
36 Lengpa toh Jordan lui galkai ding bou chu ka ngaichat thupi pen ahijoi.  
37 Chutengleh keima athi dia kanu le kapa kivuina gamsunga kakinungle ding ahi. Ahin hiche hi nasohpa ka chapa Kimham ahi. Ama hi ka pakai kalengpa toh kilhon henlang chule nangman napeh nom chan chu aman kisan hen,” ati.   


38 Chuin lengpa jong anom tan, “Aphai, Kimham toh kache khom ding chule aman adei nalam chan a kakithopi ding chule adei angai chan kabolpeh ding ahi,” ati.  
39 Hiti chun mipi jouse chu lengpa toh Jordan agalkai tauvin ahi. Chuin David in Barzillai chu phatthei aboh a achop jouvin, Barzillai chu a inlam akile kit tan ahi.   


40 Chuin lengpan Kimham alhonpin Gilgal akhokel tan ahi. Judah sepai jouse le Israel sepai kehkhat in lampi ah ana lamto uvin ahi.   

Lengpa Chunga Kinelna 
 

41 Ahin Israel mite jouse chu lengpa chungah akiphin tauvin, “Judah miten lengpa chu ana tomchah kheh un, keihon nang nahin namite ahin Jordan nahung galkaina diuvin kithopina ding phat eipe pouve,” atiuvin ahi.   


42 Chuin Judah miten adonbut un, “Lengpa hi keiho son chilhah mong ahi. Ipi dinga hiche hin nasuh lunghang uham? Keihon lengpa akon neh ding ahilouleh thil phachom ima kakisan pouve!” atiuvin ahi.   


43 Ahin adang hon ahin donbut un, “Israel sungah phung som aum nalai e. Hijeh chun keihon lengpa chungah somvei jen nangho bol bangin thaneina kanei uve. Hitobang a bolna dinga hi ipi tha nanei uham? Keiho hi kahi lou uham amasapen a ama hi leng hisah kit ute tia chu?” Kinelna chu anung ama ah achejom jingin chule Juda mite chu Israel mite sangin aham ngaimo lheh un ahi.    

Sheba Galbol 
 

1 Hiche phatlai hin boina sem mikhat ana um'in amapa chu amin Sheba akiti, ama hi apa min Bicri ahin, Benjamin phunga mi ahiye. Chule Sheba kitipa hin saki pengkul amut gingin lhang asamin aseitai,  

   
 
“David kom'a eihon chan ding inei pouvin,  

Jesse chapa kom'a goulo ding inei pouve.’  

Vo Israel mite,  

nangma nangma ponbuh kijot cheh tauvin!” ati. ✡   

   
 

2 Hiche jeh chun Israel miten abonchauvin David adalha sohhel tauvin, Bicri chapa Sheba nung ajui cheh tauve. Ahivangin Judah miten alengpau chu lunglut tah in Jordan vadunga pat Jerusalem geiyin ajuilut peh tauvin ahi.   


3 David chu Jerusalem'a ahungin ain ahunglhung tai, chuin lengpan in ngah dinga adalhah thaikem numei som ho chu abonchan aman khom sohkeiyin in khat a akoikhom in, chule hiche in chu mi angah ding sepai akoiyin, neh le chah vang apenan, amaho hi avil tapon, aluppi tapoi. Hijeh chun amaho hi athini gei uvin cha hing louvin aum sohkeiyun, meithai bangin aum sohkei tauve. ✡   


4 Hichun lengpan Amasa kom'a aseipeh in, “Nithum sungin Judah phunga mite abonchan kou khom sohkeiyin lang, nangma tah jeng jong hikom'a hin hung kikhom uvin,” ati.  
5 Hijeh chun Amasa jong Judah mite kou dingin akondoh tan, ahinla ama dinga aphat kiteppeh sanga tamjo ahin latan ahi.   


6 Chuphat in David chun Abishai kom'a chun aseijin, “Tua hi Sheba kitipa Bicri chapa khun Absalom'in eibol nau sanga khohjoa eibol diu ahi. Nangman napu lhacha sepai te khu kipuiyin lang anung delpeh inlang, gaman tan achuti louva ahileh aman kulpi kikaikhum khopi phabep akisah doh a eiho eisuh genthei diu ahi,” ati.   


7 Chuin Abishai le Joab, lengpa ngahtup sepai ho toh, chule mihat jouse jong abonchan akitol sohkeiyuvin ahi. Chule amaho hi Jerusalem khopia kon'in Bicri chapa Sheba nung del dingin akondoh tauve.  
8 Amaho hi Gibeon khopia songpi lentah phung ahunggei uvin Amasa jong amaho lamto dingin ahung tai. Hichun Joab hi sepai vonin akivonin, chule akongjanga chun konggah khat hin chemjam apaiyin akipoh in ahi. Amasang lam uva Amasa chibai bol din achepheijin, hichun ahung kibalhun achemjam chu ahung kitholdoh paitan ahi.   


9 Hichun Joab hin Amasa kom'a hitin aseiye, “Sopi nadam dam hinam? tin adongin, hiti chun Joab hin Amasa chu akhut jetlam in amanin achop ding bangin anemul chun atuh chah jenge.  
10 Hichea hi Amasa hin Joab in akhut veilam a chemjam akidop lam chu anahet lou ahiye; hiti hin Joab chun Amasa chu a oipoh asutpeh in; hichun avel'a sat kit louhel’in khatvei seh-seh chun ama jong athidel jengin ahi. Chujouvin Joab le asopipa Abishai chun Bicri chapa Sheba nung chu adel pai-pai tauve.   


11 Chule Joab sepai te lah a mi khat chu Amasa long phunga aga dingin hitin aseiye, “Koi-koi hijongleh Joab panpia David dinga pang jouse chun Joab nung jui cheh hen,” ati.  
12 Hichun Amasa vang chu lamlen kim laitah a athisan lah a akisai saiyin alumden tai. Lampia hung mijouse chun amudoh tengule ading cheh jiuvin, hijeh chun alongkom a dingpa chun miho jouse agahdinji jeh u chun Amasa long chu akaimangin gamlah a apolut in pon akhu khumtan ahi.  
13 Chuin Amasa chu lamlen lailunga konna akaimang phat chun mipi sepai jouse jong chun Joab nung juiya Bicri chapa Sheba nung del dingin ache pai-pai jeng tauve.   


14 Sheba hin Israel phung jouse ana chon sohkeijin, achainan Abel-beth-maacah chan gei anajot man in ahi; hijeh chun Bicri mite jouse akikhom uvin ama nung ajui sohhel tauve.  
15 Hichun Joab toh pang khom mite chu abonchan ahung uvin Abel-beth-maacah khoa chun Sheba aga’um tauve. Khopi umnan pal akai uvin, chule khopi pal chutoh kingato'n leipal chu akikhang doh jenge; chuin ama hon khopi pal chu phetjal dingin agouvin avojal pan tauve.  
16 Hichun khopi sung langa kon'in numei miching tah khat hin mi ahin kouvin, “Ngaiyuvin, ngaiyuvin, keiman Joab chu kaki houpi theina dingin hin seipeh uvin lang hilai mun'a hin hung hen, ati hin tiuvin,” ahinti.  
17 Hiphat chun Joab jong chu amanu kom'a chun ahungin ahileh, numeinu chun hitin aseipeh tai, “Nangma Joab nahim? atia ahileh  

aman jong adonbut in, “Kahinai,” ati.  

Hichun numei nun, “Nasohnu thusei hi chingthei tah in ngai temin,” ati.  

Aman adonbut in, “Kangai peh nai,” ati.   


18 Hichun numei nun jong aseitai, “Masanga gollui laiyin tehse hon hitin ana sei uve, 'kinel baotamna chu nalhap nom leh, Abel khoa mi dong'un.'  
19 Hitia chu keima jong hi Israel mite lah a chamna bolji le kitah tah a hinkho mang mi khat chu kahi; hijeh chun tun nangman Israel chate dia penna khopi khat hi thagam dingin nahol’e; ibola nangman Pakai goulo athilkeo hi hitia hi suhmang jeng ding nati ham?” ati.   


20 Hichun Joab jong chun adonbut in, “Keiman itih hijongleh khopi ka suhmang louhel ding ahi!  
21 Nasei chu adihpoi, ahin Ephraim gam'a thinglhang mi Bicri kitipa chapa khat amin Sheba kitipa chun David lengpa dounan akhut alamtai; ama chu hin pedoh jeng uvin, chutileh keima khopia konna hi kaki nungle jeng ding ahi,” ati. Chuphat in numeinu jong chun adonbut paiyin, Joab kom'a chun,  

“Aphai, naseipa chu palvuma aluchang tansa hung kileh lha ding nakom'a hung chu ding ahi,” atipeh-e.  
22 Numeinu chu alungthima achihna bang dungjuijin khopi sunga anung chen mipi jouse kom'a chun hitin aga seitai. Chuin mihon Bicri chapa Sheba chu alu atan uvin, Joab kom'a chun aga seplut tauve. Chuphat in Joab chun saki pengkul chu amut paiyin, khopia kon chun akikhen cheh sohkeiyun, mijouse chu ama-ama in cheh a ache tauve. Joab vang chu Jerusalem'a lengpa kom'a dingin ahung kile kittai.   


23 Hichun Joab kitipa hi Israel chate pumpi dinga gal lamkai lenpen chule sepai jouse chunga vaipo ahi. Jehoiada chapa Benaiah chu sepai ho lamkai vaipon apangin ahi.  
24 Chule Adoniram kitipa chu engbol a um soh natonga pangho chunga chun vaihom in apangin, Ahilud chapa Jehoshaphat kitipa chu thusim sun loiyin apange.  
25 Sheva chu thutanna mun a lekha sun in apangin, Zadok le Abiathar chu thempun apang lhon'in ahi.  
26 Chule Jair mi Ira vang chu David din thempun anapang tan ahi.    

David In Gibeon Mite Alethuh 
 

1 Hiti chun leng David khanglai hin kum thum sungin kel analhan, hijeh chun David jong chun iti ding ham, tin Pakai chu adong tan ahi. Chuin Pakaijin hitin ahin seiye, “Saul chun Gibeon mite anatha jeh a Saul le a insung mite chunga thisanso jal a themmona aum jeh ahi,” ati.   


2 Hijeh chun lengpan jong Gibeon mite chu akoukhom sohtai. Chule Gibeon mite hi Israel chate sung peng mi ahi pouvin Amor mite chia peng athimoh ho ahi bouvui. Chule amaho hi Israel chaten thalou dinga anasei vang uvin Saul chun ami Israel chate leh Judah te dinga atom ngaina jeh a amaho hi suhgam ding anati ahi. ✡  
3 David in hiche Gibeon mite kom'a chun hitin aseiye, “Ipi kabol peh diu ham? Itobang mongin longman nasem peh theiyu leng nang hon hiche Pakai goulo mite hi phatthei naboh thei dingu ham?” tin adong tai.   


4 Hichun Gibeon miten leng David kom'a chun aseiyun, “Keiho le Saul chule a insung mite kah a thu hi dangka le sana peh a kihou chamna thei ding jong ahipoi, keihon Israel mite lah a mihem khat tou ka thalo diu thu jong ahi dehpoi,” atiuve.  

Chuin David chun aseikit in, “Ahile ken nangho dinga ipipen ba kabolpeh diu ham? Nei seipeh un khuti leh ken nangho dia kabolpeh ding nahiuve” ati.   


5 Hiti chun ama hon jong lengpa kom'a chun, “Israel gamsunga chenmun gemun kanei louhelna diuva keiho suhgamna dia lunggel tohgon ananei chu Saul ahi.  
6 Hijeh chun Saul chate pasal sagi ho chu keiho khut a neihin peuvin lang, chule keihon jong amaho chu Gibeon khoa Pakai molsang chunga khun Pakai angsunga ga khailih jeng uvinge,” ati tauve.  

Chuphat in David jong chun, “Chuti ahileh amaho mi sagi chu nape nauvinge,” atipeh tai.  
7 Lengpan Saul chapa Jonathan chapa Mephibosheth vang chu ahing hoiye; ijeh-inem itileh amanin Pakaiya kihahselna ana nei lhon ahin, David le Saul chapa Jonathan in kihahselna ana neisa lhon ahitai. ✡  
8 Chuin lengpan Aiah chanu Saul jinu Rizpah chapa teni Armoni le Mephibosheth amanin, Saul chanu Merab chapa te mi nga jong amanin, amaho hi Merab hin Meholath mipa Barzillai chapa Adriel kitipa chutoh ahin lhon ahi; ✡  
9 David in mi sagi hi Gibeon mite khut a apedoh tai; chuin ama hon jong hiche pasal sagi ho chu molsang chunga Pakai angsunga akhaiyuvin, mi sagi jen chu athigam tauve. Amaho atha niu chu sakol chang-at kipat til ni chu anahi.   


10 Chuin Rizpah kitinu amin Aiah chanu hin khaodip pon akilah in, songpi chung khat a akisil khaodip pon chu aphan, chang-at kipat til apat chun van'a konna chuh go ahung juh kahsen apha-pha jenge; sun teng jongleh chunga leng vachate aponpha chunga chun atousah pon, chubang ma chun jan teng jongleh gamsa ho chu ponpha chunga chun alutsah dehpon ahi.  
11 Chuin Saul thaikemnu Aiah chanu Rizpah thilbol umchan chu David kom'a aseipeh phat un,  
12 David jong achen Saul leh achapa Jonathan gu-lheng lhon chengse beh chu Jabesh-gilead mipi ho koma'ah agalan ahi. (Philistine miten Gilboa molsang chunga Saul ajo chung uva, Philistine mihon Saul leh achapa Jonathan Beth-shan kholai dunga akhai nauva aga guh doh-u anahi.) ✡  
13 David chun hiche mun'a kon chun Saul leh achapa Jonathan gu-lheng lhon ho chu agapon, chuin mihon amani banga kikhailih jouse gubuh chengse chutoh akoikhom tauvin ahi.   


14 Chuin lengpan gu-lheng lhon ho chu Benjamin gamsunga Zela khopia Saul pa Kish lhan khuh a avui diuvin thupeh aneitan ahi. Chule miho hin lengpa thupeh bang bangin abol sohkei uvin ahi. Hiche nunghin Pathen'in gamsunga kellhah chu akichai sah tan ahi.   

Israel Te Leh Philistine Mihat Ho Kidouna 
 

15 Hichun Philistine mite chun Israel chate dounan gal ahinbol uvin ahileh, David lengpa jong chu asepai te toh kilhon'in gal akonsuh kit in Philistine mite dounan gal agasat tauve. Hichun David jong chu atha achol lheh jengin ahi.  
16 Chuti chun gal mun'a chun Rapha gal-hatpa chilhah a mi khat amin Ishbi-benob kiti pa hi apangin, ama chu atengcha jeng jong agih dan sum-eng jeng pounds sagi alhingin, chule ama hin chemjam thahlih khat akonga akikon, David chu tha jeng dingin ahin gotan ahi.  
17 Ahin Zeruiah chapa Abishai chun David ahung panpin, Philistine te gal-hatpa chu adel khumin athat tan ahi. Chuphat in David chu asepai ten ajada uvin, “Nangma tukal keiho toh gal ikon khom louhel diu ahitai! Achuti loule namoh thilo ding ahin, Israel chate lah a meivah iti kimut mit ding ham?” atiuve. ✡   


18 Hiche jou nunghin Gob mun'a Philistine te toh gal kisatna aum kittai; hichea hin Hushah mi Sibbecai kitipa chun Philistine gal-hat miho chilhah te lah a mi khat Saph kitipa chu athat kit e.   


19 Gob mun ma-ma a chun Philistine te ma-ma chutoh gal kisatna ana umkit in ahi. Hichea jong hin Bethlehem khoa mi Elhanan kiti Jair chapa chun Gath mi Goliath sopipa athat kit in ahi, Goliath tenglung chu thingtum tejen aphan ahi.   


20 Chujouvin Gath khoa gal ahung sohkit tai; chule galmun'a chun mi adung sangtah khat ana um'in, amapa chu akhutphang langkhat cheh a chun akhutjung gup-gup akeh in chule akengphang lang khat gel a jong chun akengjung gup-gup cheh akeh in, abonchan akhut jung le akengjung agoma somni le li alhingin, chule ama jong hi gal-hat mihangte chilhah khatma anahin ahi.  
21 Ahin aman Israel mite thu ngai louva, aseiset phat chun David sopipa Shimea chapa Jonathan in athat tan ahi.   


22 Philistine mi hicheng li hi Gath khoa gal hang mihatte son leh chilhah ahiuve, ahin abonchauvin David le asepai te khut a ana thisohkei tauvin ahi.    

David Thangvah La 
 

1 Hiti chun Pakaijin amelma te jousea kon leh Saul khut a konna ana huhhing jal in David in hiche la hi Pakai henga anasan ahi.  
2 Hitin lacheng asem e:  

   
 
“Pakai chu keima dingin Ka songpi, ka kulpi, chule eihuhhingpa ahi,   


3 Ka Pathen chu kasongpi, Kakiselna nahi;  

Kapho le eihuhhinga kasakhia pang,  

ka kulpi pal le kakiselna nahin,  

eihuhhingpa nahi,  

pumhat a kinona lah a jong nei huhdohji e.   


4 Vahchoi dinga lomtah Pakai henga kataojin,  

chule ka melma te a kon'in huhhingna kachang tai.   

   
 

5 “Ajeh chu thina luipin eilon khum tan;  

Manthah na lam jousen eilon khum tai.   


6 Noimigam khaoguijin eihen tan;  

kamasanga thina ding thang akikam’e.   


7 Ahin ka genthei pet in Pakai henga ka taovin;  

ka Pathen kom'a chun eipanpi din kataovin ahi.  

Pathen Hou-In a aman kataona asang jin;  

hichea chun anabenga kataona alutji e.”   

   
 

8 “Hichun liing akihot tan leiset akinuh jin ahi.  

Van todap khompi jouse jong akiling soh hel jenge;  

Pathen alung han jeh chun lingpi ahin hot jengin ahi.   


9 Chule Anah hom sung tenia kon'in meikhu ahung kitung doh in;  

chule akamsung a kon'in mi bahgam thei mei akonge.  

Meial deujeju Pathen a kon'in ahung kitung doh jenge.   


10 Aman van mun jouse ahongin ahung kumlhai;  

Akengto noiya muthim lhangkhal akiheh jenge.   


11 Pathen Cherub chunga atouvin alenge,  

huipia akijap a alen akimui.   


12 Aman akimvela muthim lhangkhal akihehsah jin,  

chule aloupina meilhang thuh tah twipin akikhange.   


13 A angsung vahchan thethu lah a kon'in,  

meikong am lenglung ahung lengdohji e.   


14 Pakaijin van'a kon'in van akithinsah jin;  

Hatchungnungpen chun o-thongin thu aseiye.   


15 Aman athalpi ahinkap dohjin adoudal te athe chehji e;  

kol aphen akithe jal lah-lah jeng'e.   


16 Pakaijin ahinpho jia,  

Anah homsunga ahu alha teng,  

twikhanglen togei geiyin akimu theiyin,  

vannoi bulpi khom jouse jong akimu theije.   

   
 

17 Van chungsang langa kon'in aman eihin huhdoh jin jin,  

twipi kinong a kon'in eiladohji e.   


18 Chule kamelma hattah pa a kon'in eihuhdoh jin,  

eihotbol miho hi kei din ahatval jiuve.   


19 Ka hamsetni jongleh amaho hin eihin del khum jeng jiuvin,  

ahin Pakaijin keima eikithopi jing nai.   


20 Aman bitna mun a eipuilut jin;  

aman eihuhdohji ajehchu eikipapi e.   


21 Lamdih a kachon jing jeh in Pakaijin kipaman eipen;  

chule kakhut te nin thil dih jeng abol jing jeh in kipaman eipei.   


22 Ajeh chu keiman Pakai lamlhahna jouse kajui jingin;  

agilou bol’in ka Pathen chu kada lha khapoi.   


23 Ijeh-inem itileh ama chonna dan jouse chu kajuijin;  

ama chonna dan jousea keima kavah mang khapoi.   


24 Ama angsunga keima nolnabeiyin kaum jingin,  

chonsetna a konin kakiveng jing jenge.   


25 Hijeh chun keima dihna jeh hin Pakaijin kipaman eipei.  

Aman mimol kahina amui.   

   
 

26 “Mikitah ho hengah nang jong na kitahna namusah in,  

chule nolnabei mi hengah nang jong nolnabei nahina namusah jin ahi.   


27 Mi lungthengho hengah nalung thenna namusah in,  

chule milungthim thenglou ho hengah nangma alung thenglou bangin naumji.   


28 Chuti chun nangman mi kineosah te chu nahuhdoh jin,  

mi kiletsah te vang chu suhnem din na velhi jinge.   


29 O Pakai nangma hi keiya din ka thaomei nahin,  

Pakai nangin kei dia muthim jouse na salvah e.   


30 Nangma panpina jalla keiman sepai hon khat jong ka suhmang ding,  

chule ka Pathen vanga palvum jong ka chop khup ding ahi.   

   
 

31 Hiti chun Pathen hi alamlhahna jouse achamkim sohkeiyin,  

Pakaijin mi athutep jong aguilhungji e.  

Chule Ama kom'a kiselte dingin Ama hi ompho ahi jing'e.   


32 Ijeh-inem itileh Pathen kiti chu koi dang ham?  

Ahin I-Pathen'u songpi chu koipen ham?   


33 Hiche Pathen hi keima kiselna dettah ahin,  

chule ka lamlhahna jouse chamkim'in eisempeh tai.   


34 Hichun Pathen'in ka kengphang teni jong sajuhpi keng abahsah in,  

gam kenlah dung jenga jong det tah in eidinsah theiye. ✡   


35 Chule kakhut teni jong galsatje eihil them in,  

sum-eng thalpi lapna din Aman ka banjang ahahsah e.   


36 Nangman na mihuhhingna ompho neipen,  

na kithopina chun eisuloupi jin ahi.   


37 Kanoiya ka pansatna ding mun lentah nei hoipeh in  

hijeh chun ka kengto teni ka lhonal tapoi.   

   
 

38 Ka melmate nung kadel jin ka thatgam ji;  

aboncha kasuh gamhel masangin kakinga jipoi.   


39 Hiti chun abonchauvin kasat chap hel jin;  

koima athoudoh aum tapon;  

ka kengto noiya akijam chap tauvin ahi.   


40 Ajeh chu nangin galsat din tha neipen,  

eihin delkhumpa chu kanoiya nalupsah tai.   


41 Hiti chun kamasanga ka melmate najam sah-sah jin,  

eihot bolte chu keiman kathat gam jitai.   


42 Panpi ngaiya apen-pen vang uvin ahuhhing diu koima aumpoi.  

Pakai henga atao vang uvin aman adonbut dehpoi.   


43 Keiman kholai dunga leivui bangin kachilngem ngemin;  

chule kholai dunga bonlhoh bangin kachot phan ka chilgoi ji e.   

   
 

44 “Gal eibol khum mitea kon'in gaojona neipen ahi.  

namtin vaipi chunga alenpenin neisemin;  

kahet khah louhel miten jong keima kin abol tauve.   


45 Gamdang mite jong kineosah tah in kaheng'a ahungun,  

ka thusei ajah jah ule kathun anung jiuve.   


46 Gamdang mite chu alungu aneo jin  

akisel nau kulsunga kon kithing pumin ahung potdoh jiuve.   

   
 

47 “Pakai hingjing pa! Nunnom hen kasongpi chu!  

Ka Pathen, eihuhhinga songpi chu, choi-at in um jing hen!   


48 Phu eilah sah a Pathen chun;  

mijouse chu keima noiya asonkun soh hel'in   


49 kamelma te lah jenga jong eihuhdoh ji ahi.  

Nangin kakidoupi kamelma te chunga neichoi sang ji in;  

pumhat jenga mi nokhum mite lah a kon'in jong nei huhdoh jing jin ahi.   


50 Hiche jeh hin, Vo Pakai, namtin la ah na vahchoi inge;  

chule namin vahchoila sange. ✡   


51 Nangman Lenga natun keima hi galjona loupi tah neipen;  

thao nanusa kei hi long louvin nei ngailui,  

David le achilhah te dia atonsot atonsot geiya dingin,” ati.    

David Kamcheng Soh Achaina 
 

1 Hiche ho hi ahi, leng David in achaina lama ana seidoh thucheng ho chu:  

   
 
David, Jesse chapa in thusoh ding asei—  

David, choisanga umpan thusoh ding asei chu,  

David, Jacob Pathen thao nusa,  

David, Israel chate lah a lathem penpa chu.   

   
 

2 “Pakai Lhagaovin keiya kon'in thu aseijin,  

ama thu ho ka kamsunga aum'in ahi.   


3 Chule Israel Pathen'in thu aseije.  

Israel Songpi chun kakom'a thu ahin seitai:  

Thudih a vaihompa chun Pathen ging pum'in vai ahom'in,   


4 ama chu jing ninou bangin ahung soh jin,  

twimei kailou ni jingkah a jing ninou ahungso abange,  

chule leiset chunga hamhing le loudong  

phatthei sah gotwi hung julha tobang ahi.   

   
 

5 “Pathen'in alhen chu ka insung hilou ham?  

Ahi, aman atonsot geiya dingin kitepna eisempeh e.  

Thil ijakai hi abih bih chan aumsah sohkeiye.  

Aman bitna le lolhinna eimusah tei ding ahi.   


6 Ahin Pathen hephalou te chu ling kisat tan a kipai ding tobang ahiuvin,  

ijeh-inem itileh amaho hi khut a kichom khom kit thei louhel ding ahiuve.   


7 Amaho phuhlhuhna dia chu thih le tengcha kipat ding ahin;  

abonchauva hi meiya kigouvam hel ding ahiuve,” ati.   

David Dia Gal-hang Miho 
 

8 David lengpa sepai te lah a dinga gal-hat mite chu amin'u hicheng hi ahiuve: Akhatna chu Joshobeam kitipa chu Hacmon mi ahin, ama hi David dia gal-hangpen mi thum lah a alamkai ahi; chule ama hin khatvei kisattona a mi 800 jen atengchan athat in ahi.   


9 Chule ama ban a mihat mithum holah a khat kitpa chu ahile Ahoah chilhah, Dodai chapa Eleazar ahi. Ama hi Philistine te galbol dia ahung kikhop uva Israel chate jouse ajam uchun ama leh David bou ana kithon ahi.  
10 Eleazar hi akipanin abantha acholdeh kahsen Philistine te asat chap-chap jengin akhut jeng jong chu achemjam chutoh thisanin atomchah jengin ahi; hiche nikho jong chun Pakaijin Israel chate minthang tah in gal ajosah tai; chule Eleazar nunga chun sepai te thilong chom khom mai maiyin ahung kitol uve.   


11 Chule Eleazar ban a mihat athum channa pa chu Shammah ahin, ama hi Harar mi Agee chapa ahiye. Ama hi Lehi khoa chun Philistine te galbol din ahung kikhom uvin ahileh, akikhop nau tollhang dunga chun louthul adimset in akeh e. Ahin hiche mun achun Israel chate chu Philistine te ginnan ajam tauve,  
12 ahivangin Shammah hi dettah in apangin, louthul lei laiya chun apang jingin, Philistine te chu athat that jengin ahileh Pakaijin jong loupi tah in Shammah chu gal ajosah tai.   


13 Chang-at phat laiya hin Adullam songko sunga David aum laijin, Rephaim phaicham'a chun Philistine sepai hon khat in ngah mun anasem uve. Gal-hang somthum lah a mithum ho chu akumsuh uvin David aga kimupi uve.  
14 Hiche pet hin David chu kulpi sunga anapange; chujongleh Philistine mite sepaiho chu Bethlehem khopia ana pansa uvin ahi.   


15 Dangchah geovin David chun aseijin, “Ohe, mihem khatcha beh in Bethlehem khopi kulpi kelkot phunga twikul'a konin twi eihin doppeh henlang don din eihung petave leh,” ati.  
16 Hichun hiche mihat mithumho hin Philistine te ngahmun kimlai tah chu atum keh jeng uvin Bethlehem khopi kulpi kelkot phunga twikula twi chu agathal uvin, David henga ahin dop peh tauve. Ahin David chun donjo talouvin atwi chu Pakai lhai nan tol'a asung lhan;  
17 Chule hitin aseitai, “Vo Pakai, keiman hiche twi hi don hihhel inge. Iti ahinkho phal ngam hel a hiche twi thal a che ho thisan tobang hiche hi keiman kadon ding ham?” ati. Hiche jeh chun David in twi chu adon tapoi. Thil hijatpi hi hiche mihat mihangsan mithum ho chun anabol’u ahi.   

David Gal-hang Mi Somthum 
 

18 Chujouvin Joab sopipa, Zeruiah chapa Abishai chu mihat somthum lah a lamkaiya ana pang ahi. Chule ama hin mihem jathum jen chu atengcha akipat in akisat pin abonchau chun athat gamhel in, mithum ho tilouvin ama jong chu aminthang penin apangtai.  
19 Abishai chu mihat somthum lah a aminthang pentah a pang ahi. Hijeh chun ama hi mihat thum ho lah a ajaolou vang'in amaho gal lamkaiyin apange; .   


20 Kabzeel khoa mi Jehoiada chapa Benaiah kitipa jong chu gal-hang tah mi ahin, chule thil nasa tah-tah boldoh jeng thei ahi. Ama hin Moab mi sakei tobang ni athat in, chujouvin nikhat hi buhbang lhah nin achesuh in kokhuh sung khat a sakei bahkai khat agathat kit e.  
21 Benaiah hin Egypt mi pasal thahat tah le mel-hoi tah khat jong athat e. Egypt mipa chun akhut a tengcha khat akichoi ahin, Benaiah chun tenggol khat akichoiyin ajonsuh jengin, hichun Egypt mipa khut a kon'in atengcha chu alahpeh in ama tengcha ma-ma chun hiche Egypt mipa chu athat tai.  
22 Jehoiada chapa Benaiah chun thil hijat hi anabol in, mihat mi thum lah a chun aman jong minthanna aneitan ahi.  
23 Chule ama jong hi mihat somthum lah a aminthang lheh tan, ahivangin mihat thumho lah a chun ajao naipoi. Ahivangin David chun amapa hi ama tahsa vengtup sepai lah a lamkai din apansah tai.   


24 Mihat mi somthum lah a jao ho chu:  

   
 
Joab sopipa Asahel;  

Elhanan ahin, ama hi Bethlehem khoa Dodo chapa ahin;   


25 Harod khoa mi Shammah ahin;  

Harod kho mi ma-ma Elika ahin;   


26 Pelon khoa mi Helez ahin;  

Tekoa khoa mi Ikkesh chapa Ira ahin;   


27 Anathoth khoa mi Abiezer ahin;  

Hushah khoa mi Sibbecai ahin;   


28 Ahoah khoa mi Zalmon ahin;  

Netophah khoa mi Maharai ahin;   


29 Netophah khoa mi Heled chapa Baanah ahin;  

Benjamin mite Gibeah khoa mi Ribai chapa Ithai ahin;   


30 Pirathon khoa mi Benaiah ahin;  

Nahale-gaash luidung lama konna hung Hurai ahin;   


31 Arabah khoa konna Abi-albon ahin;  

Bahurim khoa mi Azmaveth ahin;   


32 Shaalbon khoa mi Eliahba ahin;  

Jashen chapa;  

Jonathan  
33 Harar khoa mi Shagee ahin;  

Harar khoa akon mi ma-ma Sharar chapa Ahiam ahin;   


34 Maacah khoa mi Ahasbai chapa Eliphelet ahin;  

Giloh khoa mi Ahithophel chapa Eliam ahin;   


35 Carmel khoa mi Hezro ahin;  

Arba khoa mi Paarai ahin;   


36 Zobah khoa mi Nathan chapa Igal ahin;  

Gad mi Bani ahin;   


37 Ammon mi Zelek ahin;  

Beeroth khoa mi Naharai ahin;  

Zeruiah chapa Joab galvonpoa pang pa ahin;   


38 Jattir khoa mi Ira ahin;  

Jattir kho mi ma-ma Gareb ahin;   


39 Hit mi Uriah ahi.  

   
 
abonchauvin somthum le sagi alhing uvin ahi.    

David In Mi Asimtoh 
 

1 Israel chate chunga Pakai ahung lunghang kittan, hijeh chun aman David chu atildoh in amaho suhgimna din mijat simna tohgon aneisah tan ahi. “Nangma chen lang Israel chate le Judah mite gasim toh tan,” tin Pakaijin aseipeh tai.   


2 Hijeh chun lengpan Joab le apanpi sepai lamkai ho kom'a aseijin, ‘Sahlam Dan apet lhanglam Beersheba chan geiya cheng Israel phung jouse gakhol toh sohkeiyun lang mihem ijat mong-mong hitam ti ka hetdoh theina dingin mihem jat gasim tauvin,” ati.   


3 Ahivangin Joab chun lengpa kom'a chun aseijin, “Pakai na Pathen'in mipi ho chu aja ajan punsah jeng tahta, kapu lengpan namit a namu jeng nah chu me! Ipi dinga kapu lengpan hitobang pihi bol ding nagot hitam?” ati.   


4 Ahinlah lengpan amaho chu mi aga simtoh diuvin aseitan ahi, hijeh chun Joab le sepai lamkaite chu Israel mipite simtoh dingin lengpa angsunga kon'in avaikon doh tauve.  
5 Chuin ama hon amasapen in Jordan vadung chu apal galkaiyun lhanglam khopi phaicham, Aroer khopi Gad lam jotna ah chun aponbuh asongun, chujouvin Jazer langa achepai tauvin,  
6 chujouvin Tahtim-hodshi gamsunga Gilead le Dan-jaan le Sidon vellah acheuvin ahi.  
7 Chuin Tyre gammang lah ahinjot uvin Hiv mite khopi jouse le Canaan mite khopi jousea ahung uvin ahi. Achainan, Beersheba khopi Judah gamsunga Negeb a chun anga uve.   


8 Hitia hi gamsung pumpi ahin khol sohkei phat uvin, lhako le ni somni alhin donin Jerusalem khopi ahung kile kit tauvin ahi.  
9 Chuin Joab chun mihem jat asim nau mijat chu lengpa henga apelut tai. Hichea kisimdoh Israel mijat chu pasal galsat a chemjam choi thei cheh 800,000 alhingin, chule Judah mi chu 500,000 alhing uvin ahi.   

David Chonset Jeh A Thutanna 
 

10 Hiti chun mipi asim soh phat uvin, David chu athil hetkhenna in asugim behseh jengin ahi. Hijeh chun David injong Pakai henga taona aneijin hitin aseitai, “Ka thilbol chung changa hin keima melsa tah in ka chonse tai. Hijongleh tuhin Pakai, nahenga kahung tao ahi, nasohpa keima themmona jouse hi lamang tan; ajeh chu keiman ngol hoitah hin thil kana boltai,” ati.   


11 Chuin ajing jingkah matah in David chu ajingtho a ahileh David dinga amitva neiya pangpa Gad themgaopa henga chun Pakaijin hitin thu ahin seiye.  
12 “Chen lang David kom'a hitin gaseitan tin Pakaijin aseiye, “Keiman na chunga katoh ding thil thum kapeh ding, hiche thil thumho lah a chu nangman na ngap chat pen-pen khat chu kilhen in hichu na chunga kahin lhun sah ding ahi,” ati.   


13 Hijeh chun Gad jong David kom'a ahungin hitin aseitai, “Na gamsunga kumthum sunga kellhah ding, lhathum sunga na galte masanga najam le-le diu, ahilouleh nithum sunga gamna hise nasatah lan ding nanop em? Tun eihin solpa henga ka seipeh ding chu hoiche pen ham geltoh in,” ati.   


14 “Kalung agim behseh jeng tai! Ami khotona lentah ahinai, hijeh chun Pakai khut a kilehlut jeng taute. Mihem khut a vang neilhah lutsah hih hel’in,” tin David in Gad chu adonbut in ahi.   


15 Hijeh chun Pakaijin Israel chate chunga chuche jingkah apat gamna hise ahin lansah pan tan, chule hichu nithum sungin alangin ahi. Hichea hin sahlam Dan khoa pat lhanglam Beersheba chan geiyin Israel mipi lah a mihem 70,000 athiuvin ahi.  
16 Hichun vantil chun Jerusalem jong suhgam dinga agot a akhut alap phat chun Pakaijin thilse abol ding chu alung akhel’in vantil mi sugama pangpa kom'a chun hitin aseitai, “Aphaset tai! Tun nakhut umthim sah tan!” ati. Hiche pet a hi Pakai Vantil chu Jebus mipa Araunah changvohna mun changphol kom'a ana ding ahitai.   


17 Chuin David jong chun mi sugam a pang vantil chu amudoh phat in Pakai kom'a hitin aseiye, “Vetan, achonse a leh adihlou bol a chu keima kahi! Ahinla hiche miho hi kelngoi banga ima helou ahi bouve ipi abolset anei mongu ham? Na lunghanna chu keima chung le ka inkote chunga lhungjo tahen,” tin aseitai.   

David In Maicham Asem 
 

18 Hiche nikho hin Gad chu David henga ahungin akom'a hitin aseiye, “Chetouvin lang, Jebus mipa Araunah changphol kom'a khun Pakai dingin maicham khat gasem tan,” ati.   


19 Hichun Pakaijin Gad thu apeh bangin David jong chu ache touvin agabol tan ahi.  
20 Chuin Araunah chu akiheijin agahven ahileh lengpa le asohte ama kom lam jona ahungu chu amun ahi. Chuphat in Araunah jong chu apotdoh pai paiyin lengpa chu aga jabol’in tol'a amai asulut tan ahi.  
21 Chujongleh Araunah chun hitin aseiye, “Ipi ding pen tah a kapu lengpa nangma nasoh kei kom'a nahung jeng hitam?” atileh;  

David chun adonbut in “Mipi chunga gamna hise hi akitol mang theina dinga nangma changphol hi chohdoh a hikom'a hi Pakai henga maicham khat semdoh ding kati ahi,” ati.   


22 Hichun Araunah jong chun hitin aseiye, “Kilah jengin kapu lengpa, chule nangin pha nasah lampi a chun mang jengin; chule bongchal teni jong pumgo thiltoa naman dingin hikom'a hin aum lhone; chujongleh chang huina kangkui ho leh bongchal teni namkol jong hikom'a hin aumnai; hiche ho hi meithinga nati ding ahi.  
23 Vo lengpa, Keima Araunah kitipa hin lengpa dinga thil ijakai katodoh jeng ding ahi,” ati. Chujongleh Araunah chun lengpa kom'a hitin jong aseiye, “Pakai na Pathen'in na taona chu na sanpeh tei-tei hen,” ati.   


24 Ahivangin lengpan Araunah kom'a chun hitin aseiye, “Ahipoi, keiman na changphol man chu kapeh a kachoh ding ahi bouve; aman kapeh louhel thil chu keiman Pakai ka Pathen henga pumgo thiltoa kato louding ahi,” ati. Hiti hin David chun changphol leh bongchal teni chu dangka somnga in akichoh tai.   


25 Hichun lengpa David chun Pakai anga maicham khat asemin, pumgo thilto le chamna kilhaina thilto atoh tan ahi. Hichun Pakaijin jong gamsung dinga ataona chu asanpeh in Israel chate chunga kon'in gamna hise lang chu akitol mangsah tan ahi.   

1 KINGS  

LENGTE LEKHABU  

KHATNA  

1 Kings Lekhabu Sung Thu Umdan  

Hiche lekhabu sunga hi Samuel lekhabu anina Israel te leng thusim kisei ban kiseijom nalai ahi. David hinkho thusim achaina lam a akipanin, chule Solomon Leng vaipoh hung kipatna thusim jong akimun ahi. Lekhabu akeh khat sunga hin Solomon Leng vaipoh sunga Pathen'in apeh chihna a aleng vaipoh dan le anop dan, akhantou dan, akitup dan chujongleh imalam jousea khantouna ana nei dan'u akimun ahi. Hijeh a chu Solomon Leng vaipoh sung hi Sana Khang (Golden Age) tin jong Israel te thusim'ah akihen ahi. Ahinlah achaina lam ahin Solomon in Torah “Leng ho dia Dan” (Deut.17:14-17) sunga kimu thil thum nahsah louva ana koi thusim jong akimun ahi. Mose in koi hileh leng kiti pou-pou chu ama chang kitim them dia ana gah ho chu ana nahsah louna akimu theijin ahi. Hiho chu:b  

Thaneina/Thuneina ngailut val louding  

Nopsahna ngailut val louding  

Nei le gou ngailut val louding  

Solomon miching tah ahijeng vang'in, milim doi hou, nei le gou , nopsahna thangkol a ngol hoitah in ana tang denin ahi.  

Solomon thi nungin achapa Rehoboam in apa khonung ajuijin, mipi ho chunga chun kai (tax) tamtah ahinla in ahile alenggam kehni in ana kikhenlo in ahi: Sahlam Lenggam (Israel) chule Lhanglam Lenggam (Judah) ahi.  

Lekhabu Jihpa, Akijih Kum Chule Asung Thudol  

Koipen in ajih ham ti vang hetchet ahipon, ahinlah Israel te pomdan in Jeremiah Themgao in asut ahi ding ginchat aum'in ahi. Babylon sohchanga aumlai uva kisun hi dingin ginchatna alenin ahi. Chuti chu ahile, akisutna phat hi 560 BC – 550 BC sung hidin ginchat ahi.  

Hiche Lengte Khatna sunga athupi pen chu Pakai Themgaovin hangsan tah a Pathen thu aseiya, milimdoi hou louna dia mipi ana pho a chule Pathen thu anit tei-teina diuva ana hilchah ho chu ahiuve. Hetthei ding khat chu: Elijah le Baal themgao ho toh akitet nau thusim chu ahi.   

 1

David Lengpa Ateh Thusim 
 


1 David lengpa jong ateh lheh tan, ponlum ijat asilpeh vangun ama chu alum jou mong- mong tapon ahi.  
2 Hijeh chun alhacha a pang hon David lengpa jah a, “Kapu, nang dingin nungah theng khat naumpi ding le najenle dingin hol uhite. Chutileh aman lum nasahna din naluppi le phante,” atiuve.   


3 Hiti chun ama hon Israel gamsung pumpia nungah mel-hoi tah khat ahol un ahileh Shunem’a kon'in Abishag kitinu chu a mudoh un Lengpa kom'a chun ahin puilut tauvin ahi.  
4 Hiche nungahnu chu ahoi lheh jengin ama chun lengpa chu avesuijin ajenle tan ahi. Ahinlah lengpa chun akitimatpi thei tapon ahi.   

Adonijah In Laltouna Achu 
 

5 Hiche phat lai chun David leh Haggith chapa Adonijah chun “Keima leng ka chan ding ahi” tin aki phongdoh tan ahi. Hichun aman sakol kangtalai tamtah akisemdoh in chuleh achunga touthem ho jong akigo uvin chuleh ama masanga lamhonga pang dingin mi somnga alhaisah in ahi. ✡  
6 Apa David Lengpan la “Ipi bol’a nahim?” tin khatvei cha jong aphoh kha pon chule ahil jong ahil khapon ahi. Hiche Adonijah hi Absalom pen jouva peng’a ahin, ama jong hi mi mel-hoi tah khat ahi.   


7 Lengmun alogotna ahin Adonijah in Zeruiah chapa Joab le Abiathar thempu pa chu ama langa pang dingin ana kijol lut in chule amanin jong anoppeh tan ahi.  
8 Ahinlah Zadok thempupa leh Jehoiada chapa Benaiah, themgao Nathan, Simei, Rei chuleh David veng them'a pang mihat hon vang ana panpi pouvin ahi.   


9 Adonijah chun En-rogel twinah kom'a Zoheleth song phunga chun ache in chule hilai mun'ah chun kelngoi ho, bongchal ho leh bongnou thao tah-tah ho mangchan pumgo thilto anabol tan ahi. Hichea chun David lengpa chapa te, asopi ho chengse ho leh Judah gamsung’a Lengpa ding’a panmun neiho jouse jong ana kou khom'in ahi.  
10 Ahinlah aman Nathan themgao, Benaiah chule lengpa vengtup a pang ho chujongleh asopipa Solomon ana koupon ahi.   


11 Hichun Nathan chu Solomon nu Bathsheba kom'a achen, hiti hin aga dong tan ahi, “Haggith chapa Adonijah chu ama leh ama leng in akisem tan ahi ti na jahdoh lou ham? Chuleh lengpan jong ana jahdoh khah lou ham?” ✡  
12 “Nang leh na chapa Solomon hinkho na hoidoh nom le keiman ka seipeh bang-bang hin juijin,” atipeh tan ahi.  
13 Tun gangtah in Lengpa kom'a chen lang hitin gasei tan, “Kapu Lengpa, nangin na chapa Solomon hi kei banna leng hung chang ding ahi neina tipeh hilou ham? tua hi i-atileh Adonijah khu leng chang hitam?  
14 Chule nangin hi tia chu akom'a thu na na seipeh tah leh keima hung lut in ting na thusei chu ka hung suhdet ding ahi,” ati.   


15 Hiti chun Bathsheba chu Lengpa lupna dan sunga chun alut in Lengpa chu ateh behseh tan Abishag chun ajen jingin ahi.  
16 Bathsheba chu lengpa ang’a chun abohkhup in ahileh aman,  

“Ipi nadei ham?” ahin tin ahi.   


17 Amanun adonbut in, “Ka pakai, nangma Pakai na Pathen masang’a na kihahsel in ka kom'ah hitin na-na seijin ahi: na chapa Solomon hi kei ban'a ka laltouna mun a hi leng hung chang tei ding ahi, tin na-na seijin ahi.  
18 Ahinlah tun Adonijah hi ama leh ama lengin akisem tan ahinlah nangin na hepha pon ahi.  
19 Aman bongchal ho, bongnou thaotah tah ho leh kelngoi ho athat in pumgo thilto aboltan, lengpa chate dangse akouvin kei chapa Solomon akou pon chuleh aman themgao Abiathar leh sepai lamkai Joab jong akouvin ahi.  
20 Tuhin, ka pakai, Israel mipite jousen nang ban a leng chang ding hi koi pen nahi sah ding ham? tia avet cheh u ahi.  
21 Tua hi nangin pan nalah vah louleh nathi nung leh ka chapa Solomon toh keini hi themmona nei khat banga eikibol lhon ding ahitai,” ati.   


22 Amanun hitia thu ana sei sungin Nathan themgao chu akom aga lhungin ahi.  
23 “Nathan themgao ahungin na kimupi nom’e,” tichu lengpa aseipeh tauvin,  

hichun Nathan themgao alut in lengpa kom achun akhupboh in achun amai tol’a asulut jeng tan ahi.  
24 Nathan in, “Kapu lengpa, nangin Adonijah hi nang ban a leng chang dinga na-na phondoh khah em?  
25 Tunin aman bongchal ho, bongnou thao tah-tah ho leh kelngoi ho pumgo thilto abol in hichea chun lengpa chate, sepai lamkai ho, Abiathar themgao pa akouvin ama hon aneuvin adon un 'Leng Adoniah hingsot hen!' tin asam un ahi.  
26 Aman kei leh thempupa Zadok leh Benaiah chuleh nasoh Solomon jong akou pon ahi.  
27 Kapu Lengpa nangin hiche hi nang ding’a panmun neiho hetsah louva nang ban a leng chang ding hi nalhen khat tou hitam?” ati.   

David In Solomon Leng Dia Atun 
 

28 David lengpan ahin donbut in, “Bathsheba chu gakouvin!” ati. Hichun amanu ahungin lengpa masanga ading tan ahi.  
29 Hichun Lengpan akihahselna chu avelsei kit in, “Keiman hahsatna kato channa eina huhdoh hingjing Pakai min a kasei ahi.  
30 Na chapa Solomon chun keima bantah a lengmun chu Pakai Israel Pathen min a ka kitepna dungjuiya tuni tah a hi alo ding ahitai,” ati.   


31 Hichun Bathsheba chu akun in tol'ah amai asulut in Lengpa chu salam abol in aseitai, “Kapu Lengpa David hing sot hen!” ati.   


32 Hichun David lengpan thu apen “Zadok thempupa, themgao Nathan le Jehoiada chapa Benaiah gakou un,” ati. Amaho lengpa angsung’a ahung lhun phat un,  
33 lengpan amaho kom'ah asei tan ahi, “Solomon leh kei ding’a panmun nei ho chengse chu Gihon Twiputna mun’a chun pui unlang chuleh Solomon chu keima sakol pol chung’a chun tousah un.  
34 Hichea chun Thempupa Zadok le Themgao pa Nathan in Israel pumpi chunga leng chang dingin Solomon chu thao ganu lhon henlang saki pengkul chu mut un chuleh 'Lengpa Solomon hingsot hen!' tin sam un.  
35 Chujou teng hilanga hinlepui kit un ka laltouna a tousah un. Keima Lengmun lo ding leh Israel leh Judah chung’a vaihom dinga keiman ka pansah ahitai,” ati.   


36 Jehoiadah chapa Benaiah chun adonbut in “Hihen! Pakai, ka pakai lengpa Pathen'in jong hichu guilhun sah hen” ati.  
37 “Kapu Lengpa nangma na-na umpi jing bangin Pakaijin Solomon jong umpi hen chuleh Solomon vaihopna gam chu nanga sang'in letsah jo hen!” atiuvin ahi   


38 Hiti chun Thempupa Zadok, Themgao pa Nathan leh Jehoiada chapa Benaiah chuleh Lengpa vesui sepai hon Gihon mun lang’a chun Solomon chu apuiyun apa sakolpol chunga chun a tousah un ahi.  
39 Hiche mun achun thempupa Zadok chun indan thenga kon'in Olive thao atheija um chu alan Solomon chu anu peh in ahi. Hijou chun saki sumkon chu amut un “Leng Solomon hingsot hen,” tin asam un ahi.  
40 Hiche jou chun mipi hon Solomon chu Jerusalem geijin ajuiyun kuli amut un kipahtah in asam un, akipanau ogin kithong tah a asap uchun leiset jeng jong akithin sah leu jengin ahi.   


41 Adonijah leh aloi agol ho chun golvah abol chai jouvun Solomon leng chan husa thong jejun ajauvin saki pengkul kimut gin chu Joab in ajah doh phat in, “Khopi sung khubanga choh jeju khu ipi kibolna hitan tem?” atin ahi.   


42 Hiche thu chu asei pettah un, Abiathar Thempupa chapa Jonathan chu ahunglhung tan ahileh Adonijah in “Hunglutnin ajeh chu nang hi mipha nahin na thupoh jong thupha hi ngei inte,” atin ahi.   


43 Jonathan in adonbut in “Ahinai saipoi! David Lengpan tutah chun Solomon chu leng ahitai tin aphong doh in ahi! ati.  
44 Lengpan ama chu Gihon geijin asol suh in, Zadok Thempu pa le Nathan Themgaopa leh Jehoiada chapa Benaiah toh Lengpa vesuija pang sepai hon ahin juijun ahi. Lengpa Sakolpol a chun Solomon atousah un ahi.  
45 Zadok le Nathan in Gihon ah leng dingin thao anu lhon'in ahi. Amaho chu tutah chun ahung kile uvin ahileh khopi pumpi chun akipapi uva asap u ahi. Hichu ahi achoh jeju achu.  
46 Hiche ban a jong chu laltouna a leng'in atou tan ahi.  
47 Lengpa ding’a panmun nei lamkai ho jouse jong leng David kom'a acheuvin Lengpa chu aga kipapi uvin, 'Na Pathen'in Solomon hi nang sangin minthang jo henlang nang sang'in jong vaihom lenjon hung kijesal johen!' atiuve. Lengpan jong alupna mun achun Pathen janan akunin,  
48 chuleh hiti chun aman 'Israel Pathen chu thangvah in umhen, aman tunin keima hinkho sungin ka mitmu tah in kakhel’a laltouna a touding ei lhenpeh tan ahi,'” atin ahi.   


49 Hichun Adonijah loi le gol ho se-se chu tijatah in anehkhom nau dokhanga kon chun aki thecheh gam jengun ahi.  
50 Adonijah chun Solomon akicha lheh jengin alhaijin muntheng’a maicham saki teni chu aga tuhchah jengin ahi.  
51 Adonijah chun kichatah in maicham a saki teni chu atuh chah jeng e tithu ahung kithang in Leng Solomon in jong ajadoh tan ahi. Hichun Adonijah jong ataovin, “Leng Solomon in eitha louna dingin kihahsel hen!” atin ahi.   


52 Solomon in adonbut in, “Ama kitongkha ponte, ahinla achunga aphatmona aki mudoh leh thi ding ahi,” ati.  
53 Hiti chun Solomon in Adonijah chu akouvin ahileh ama chu maicham a kon'in ama kom apuilut un ahi. Ama jana neitah in Solomon Lengpa ang'a akun in ahileh aman na inlang’a chetan,” atin ahi.    

David In Solomon Heng’a Lhahna Thu Asei 
 

1 David lengpa hi a thina ding phat ahung nai phat in aman achapa Solomon chu hiti hin vailhahna ana neijin ahi.   


2 “Keima hi leiset chung’a um mihem jouse phat khat leh ache cheh na diu mun chu kajot ding ahitai. Nangman hangsan tah in pasal phatah umchan hin tho in.  
3 Pakai na Pathen lungdei lam'in hung chon inlang, alampi hinjui jingin, athupeh leh a dan ho Mose Danthu a kisun bang bangin nit jing jengin, chutileh natohna jouse leh na chena jousea na lolhin ding ahi.  
4 Hitia chu nabol leh Pakaijin kei kom'a akitepna jouse chu atohdoh thei ding ahi. Aman ka kom’a eiseipeh chu, 'Nason na chilhah ten alungthim pumpiu leh kitahna neitah a eijui uva ahileh keiman Israel laltouna a khat ka tousah jing ding ahi,' ati.   


5 “Chuleh thil dang khat jong aum’e. Zeruiah chapa Joab in ipi anabol am tichu nahen ahi, aman gal lamkai ni, Ner chapa Abner leh Jether chapa Amasa chu ana that in ahi. Aman gal kisat laiya kithat dan a agel vangin hichu chamna umpet a abol joh ahi bouve, akonggah leh akengkoh chu thisan ana matsah in ahi. ✡  
6 Hijeh chun ama chung’a hin, phante nati dan dan in hin bolpeh tan, amavang hin lhumsah hih inlang lungmong in alhanmun jotsah hih in.   


7 Gileadna um Barzillai chate chung ah khotona hin musah in, anao chu na ankong ah pan lahsah jengin ajeh chu na sopipa Absalom a konna kajam lai nikho chun aman eina khohsah lheh in ahi. ✡   


8 “Chuleh Bahurim a konna Benjamin phungmi Gera chapa Shimei chu geldoh in. Mahamaim lam’a kajam laijin ama hin nasatah a eina gaosap ahi. Jordan vadunga eilamtoa ahung chun keiman Pakaiya kihahselna kana neijin na that ponge kana tin ahi. ✡  
9 Ahinlah hiche ka kihahselna chun ama them achansah dehpon ahi. Nangma miching nahin chule iloding le thisan naisan pum'a lhanmun ajot ding alampi hin got them peh tan,” ati.   

Leng David Thi 
 

10 David chu athitan David khopia chun apu apate toh akivui khom tauvin ahi.  
11 David chun kum somli vai ana hom in, Hebron ah kum sagi chuleh Jerusalem ah kum somthum le thum vai ana hom in ahi. ✡  
12 Solomon chun leng mun ahin lotan apa David laltouna achun ahung tou tan ahi, chuleh a lenggam chu hoitah in akisuhdet tan ahi. ✡   

Adonijah Thi Le Solomon Leng Vaipoh 
 

13 Nikhat hi Haggith kitinu chapa Adonijah chu Solomon nu Bathsheba kimupi din ahungin ahi. Bathsheba in, “Chamna lungpua na hung hinam?” ati.  

Ama pan jong, “Ahinai, chamna dia kahung ahi.  
14 Tahbeh in keiman na kom'ah thum nom khat kaneije,” ati.  

Bathsheba’n jong adonbut in “Ipi ham seijin?” ati.   


15 Adonijah in adonbut in, “Nangin na het bangin hiche lenggam hi keija ding dol ahi, Israel mipite hin lengmun lo dinga kei eideiju ahi. Ahinlah thil ahung kilehei jin hiche lenggam hi ka sopipa ahung chang tai, ajeh chu hiche hi Pakai thilgon ahi.  
16 Hijeh chun tun keiman na kom’a thil khat bou ka thum nom’e, lungset tah in nei it peh hihbeh in” ati.  

“Ipiham seijin?” tin Bathsheba in ana dongin ahi.   


17 Aman adonbut in, “Solomon Lengpa kom'ah kei thalheng in thu neihin seipeh in ajeh chu aman na thum-thum chu napeh jeng ding ahi. Shunem nungahnu Abishag khu kaji dingin nei thumpeh in” ati. ✡   


18 Bathsheba in aseijin “Aphai, nangma khelin lengpa hengah nahin thumpeh nang’e,” ati.   


19 Hiti chun Bathsheba chun Leng Solomon kom'ah Adonijah thil thum chu galhut peh dingin achetan ahi. Lengpa chu anu toh kimuto dingin ahung ding doh tan; anu kom a chun agah kunin jana apen ahi. Ama atouna a atoukit chun anu touna ding chu ahin gonpeh diuvin thu apen ajet lang’a chun atousah tan ahi.   


20 Bathsheba in Solomon jah a, “Thumnom thilneo khat kaneijin nei it peh louding kakinem’e,” ati.  

Hichun Solomon in, “Ipi ham Henu, seijin ka-itpeh louding nahet chula-em,” ati.   


21 “Achutile na sopipa Adonijah dingin Shunem nungah nu khu petan,” ati.  
22 “Adonijah dinga iti dan a Abishag chu na thum jeng thei ham? Hiche sang a chu, lenggam jeng jong hi nathum jeng leh iti ham! Ama khu ka’u ahi jong nahe in, chuleh Thempu pa Abiathar leh Zeruiah chapa Joab jong ama langa pang ahi nahei,” ati.   


23 Chuin Solomon Lengpa chu Pakai min'in akihahsel in “Adonijah in hiche athil thum hi athipi louleh Pathen'in kei chung'ah akhut lam henlang eithat jeng hen,” ati.  
24 Pakaijin kapa David laltouna a eitousah a eisuhdet peh a, akitepna bang’a ei inchen sah a, hiche Pakai chu hingjing jeng ahi bangin, tuni nikho tah a hi Adonijah thi tei-tei ding ahi!” atin ahi.  
25 Hiti chun Solomon lengpan Jehoiada chapa Benaiah chu athat din thu apen ahile aman jong Adonijah chu athat tai.   


26 Hijou chun lengpan Abiathar Thempu kom'a chun, “Anathoth mun’a na in ah ki nungle tan, nang hi athi dinga lomtah chu nahitai, ahinla tu-tu hin nathat jeng pong’e, ajeh chu nangin kapa David dinga Thaneitah Pakai Thingkhong chu naput peh in chuleh ahahsatna jouse na-na thoh khompi in ahi,” ati. ✡  
27 Hiti chun Solomon in Abiathar chu Pakai Thempu panmun a kon'in a haisah in, hiti chun Pakaijin Shiloh a Eli chilhah te chung chang Pakai thu phondoh chu a lolhin sah in ahi. ✡   


28 Joab hin Absalom doubolna a chu ana panpi lou vangin Adonijah doubolna joh chu ana panpin ahi. Hitia hi Adonijah thi thu hi ajah phat in Pakai ponbuh munthenga maicham saki teni chu aga tuhtan tan ahi.  
29 Hiche hi Solomon Lengpa kom'a ahetsah phat un, aman Jehoiada chapa Benaiah chu athat din asol tan ahi.   


30 Benaiah chu Pakai ponbuh munthenga chun achen Joab kom'a chun “Hiche mun a kon chun hungdoh in Leng thupeh ahi!” atin ahi.  

Ahinlah Joab in adonbut in, “Hungdoh pong’e hikom'ah thiden tang’e” ati.  

Hijeh chun Benaiah chu ahung kilen Joab thusei chu lengpa kom'ah aseipeh tan ahi.   


31 “Ama seibang chun boltan” ati. Lengpan, “Maicham mun'a chun hin thatdoh inlang hin vuitan. Hichun Joab in ajeh beija thisan asona ho chu kei leh kapa insung ah themmona hin sutheng tan te.  
32 Ama sanga phajo le chonphajo chuleh kitahjo mini athana phu chu Pakaijin lethuh nante, ajeh chu aman Israel sepai te lamkai Ner chapa Abner leh Judah sepai te lamkai Jether chapa amasa atha chu kapa’n ana hetphah lou ahi.  
33 Athisan phu chu Joab leh ason apah ho chungah atonsot in chu jeng hen lang amavang David leh a chilhah chung leh alaltouna chungah atonsot in Pakaijin chamna pejing tahen,” ati.   


34 Hichun Jehoiada chapa Benaiah chu achekit in ponbuh theng maicham mun achun Joab chu athat in, chule gammang lam a ainmun'a chun ahin vuitan ahi.  
35 Hijou chun lengpan Benaiah chu Joab khel in sepai lamkaijin apansah tan, chuleh Abiathar khel in Zadok chu thempu in apansah tan ahi.   


36 Chuin lengpan Shimei chu aga kousah in aseipeh tan ahi, “Jerusalem ahin in kisah inlang cheng tan. Ahinla hiche khopia konna hin mun chom’a potdoh hih in.  
37 Nangin Kidron phaicham nahin khokhel pou-pou le hiche nikho ni leh nathi tei-tei ding ahi, chule hiche na thisan phu chu nangma le nangman nakipoh ding ahi,” ati.   


38 Shimei in, “Na thutan chu adih e; ken jong kapu lengpan nasei dungjuiya ka chon ding ahitai,” ati. Hiti chun Shimei chu Jerusalem ah phat sottah achengin ahi.   


39 Ahin kum thum jouvin asoh teni ajamdoh lhon'in Gath khoa Maacah chapa Achisah kom'ah ajamlut lhon tan ahi, Shimei in aum na lhon ahet doh phat in,  
40 sangan chung ah atoudoh in asoh teni hol in Gath ah achen aga holdoh in amu phat in Jerusalem ah ahin puilut kit tai.   


41 Solomon chun Shimei in Jerusalem a dalhan apotdoh in Gath aga pha in ahung kile kit tai tin aja tan ahi.  
42 Hijeh chun lengpan Shimei chu aga kousah in, “Keiman nangma hi na potdoh louhel ding na potdoh pou-pou leh na thi tei-tei ding ahi tia Pakai min'a ka kitep sah nahi lou ham? Hiche a chun nangin jong na thutan chu adih e, 'Nasei dungjuiya ka chon ding ahi' nati hilou ham?  
43 Ahileh tua hi nangin ibol’a nangin ka thupeh nit ding’a Pakai min'a na kitepna nanit lou ham?” atitan ahi.   


44 Lengpan Shemei kom'ah aseiben, “Nangin kapa David chung’a thil gilou tah na-na bol chu na geldoh em? Pakaijin na thilse bol chu na luchung’a chuh sah tahen.  
45 Ahinlah keima Leng Solomon in Pakai phatthei boh chu mu jing ingting chuleh David son khat Pakai anga laltouna a hin tou jeng hen” ati.  
46 Hichun lengpan thu apeh dungjuijin Jehoiada chapa Benaiah in Shimei chu polang’a apuidoh in athat tai.  

Hiti hin lenggam chu Solomon khut noi ah a detchet tan ahi.    

Solomon In Chihna Athum 
 

1 Solomon in Egypt lengpa Pharaoh toh kinoptona khat anei lhon'in achanu ho lah a khat akichen pi’n ahi. Aman lah leng inpi, Pakai Hou-In asah chai loulai jeh leh Jerusalem kimvel pal akiget chai loulai jeh in ajinu chu David khopia apuilut in achenpi’n ahi.  
2 Hiche pet chun Pakai min dopsangna ding’a Hou-In akisah chai loulai jeh in, Israel mipi ten ama-ama mun cheh ah pumgo thilto akisem un ahi.   


3 Solomon in Pakai angailun chule apa David thupeh ho jouse chu ajui sohkei jin, chujongleh ama jengin jong pumgo thilto kilhaina ahin gimnamtui halnamna ahin ama deina lai-lai mun ah anabol jin ahi.  
4 Hitobang’a Pathen houna mun thupi pen chu Gibeon ahi, hiche ahin achen pumgo thilto 1,000 jenin kilhaina agasem in ahi.  
5 Hiche jan chun Pakai chu Solomon kom'ah amangin ana kilah in Pathen'in aseijin ahi, “Ipi na dei ham? Thum'in nape ing kate!” ati.   


6 Solomon in adonbut in, “Nangin na sohpa kapa David kitah tah in na ngailun ahi, ajeh chu aman nangma lungtheng tah le thudih tah in, chuleh kitahna neitah in na-na jui jingin ahi. Chuleh nangin alaltouna lo thei ding chapa khat napen kitah tah in na-na ngailu’n ahi.   


7 Tun, O Pakai ka Pathen, kapa David khel in leng nei chansah tan ahi, ahinla keima hi imacha helou chapang cha kahi bouvin ahi.  
8 Hiti hin keima hi na milhen tum nam lentah le sim joulou mi tamtah te lah a kaum'in ahi.  
9 Hijeh chun hitobang nam mite chung’a hi ka vaihom jouna ding leh thil adih leh adihlou ka hetkhen them theina dingin lungthim chihna neipen. Ajeh chu koiham ama changa hiche mipite hijat lah a hi vaihom jou ding ah?” ati.   


10 Pakai chu Solomon in chihna athum chu akipapi lheh in ahi.  
11 Hijeh chun, Pathen'in adonbut in, “Na gal mite thigam na ding le, haona ding ahilouleh hinkho sotna ding thum louva ka mite chung’a thudih tah a na vaihopna ding’a lungthim chihna na thum jeh in,  
12 Keiman nathum chu nape ing katin, hetthem theina lungthim leh koimacha dangin ana nei khahlou khonung jongleh ahin nei khah louding chihna kapeh ding nahi.  
13 Chuleh nangin na thum loubeh haona leh minthanna jong kapeh ding nahi! Hitia chu leiset chung’a hi na hinkho lhumkeija leng dang koimacha toh tekahpi thei nahi louding ahi.  
14 Chuleh napa David bang’a ka danthu leh ka thupeh ho nanit a najui bukim soh leh hinkho sotna jong kapeh ding nahi,” ati.   


15 Hichun Solomon ahung thou in ahileh amang ahi ahin hedoh in ahi. Hichun ama Jerusalem ah akilen Pakai Kitepna Thingkhong masanga chun adingin pumgo thilto ho leh chamna thilto kilhaina asemin chuleh ama ding’a panmun neiho jouse akoukhom in ankong loupitah asemin ahi.   

Solomon In Chingthei Tah A Thu Atan 
 

16 Chomkhat jouvin numei kijoh ni lengpa kom'ah aboina thu lhon atanpeh dingin ahung lhon'in ahi.  
17 Khat joh nu chun, “Nei lungset in, kapu, hiche nu hitoh inkhat a kachen khom lhon ahin, ama toh inkhat a kaum khom lhon pet in keiman cha khat ka hingin ahi.  
18 Nithum jouvin hichenu jong hin cha khat ahingin ahi. Hiche in a hi koimacha dang umlou, keini chang bou kaum lhon ahi.   


19 Ahin jan in amanu chun acha chu ana dellih tan ahi.  
20 Hijou chun ama janin a thoudoh in keima ka imut pet in ka panga lum ka chapa chu ana kipom doh in, ama cha athisa chu keima anga ana koijin kei cha chu ana kidop doh in aluppi tan ahi.  
21 Jingkah langin ka cha chu nao an kavah kigot leh athisa ana hitai! Ahin keiman jingkah lam khovah a kagah vetchil’a ahileh hichu ka chapa anahi tapoi,” ati.   


22 Hichun numei khat nu chun ahin pal tan in, “Hiche nangma cha ahin ahing joh chu kei cha ahi,” ati.  

Numei amasa nu chun, “Ahipoi, ahing joh chu kei cha ahin, athi chu nang’a joh ahi,” atipeh in, hiti hin Lengpa masanga chun achuti kinel lhon tan ahi.   


23 Hichun Lengpan, “Aphai atah chu veu hite, na ni lhon'in naosen ahing joh chu keiya ahi nati lhon'in, athi a chu ama a joh ahi nati lhon’e.  
24 Aphai, chemjam hin choi un,” ati. Hichun ama hon chemjam chu Lengpa kom'ah ahin choi tauve.   


25 Hichun aman aseitai, “Naosen ahing joh chu bohni souvin lang ani lhon chun hoppeh tauvin!” ati.   


26 Hichun, naosen ahing joh anu mong-mong nu chun, Naosen chu a-it behseh in ahung peng jah tai, “Oh Lengpa, chuti ponte that hih in, chapang chu amanu joh petauvin!” ahin titai. Ahin khatnu chun ahin seijin, “Aphai, nangla changlou keila changlou kani lhon'in nei hop peh tauvin!” ati.   


27 Hichun Lengpan ahin seijin, “Naosen chu that hih un, ahin ding deinu chu petauvin ama chu anu tah-tah ahi!” ati.   


28 Israel mipi ten lengpa thutan chu ajah doh phat un, lengpa chu a kicha tauve, ajeh chu Pathen'in thu dihtah a thutan thei dinga chihna apeh ahi ti amudoh tauvin ahi.    

Solomon Lenggam'a Vaipo Ho 
 

1 Solomon Lengpa Israel mite ho jouse chunga vai ana hom in ahi,  
2 Hiti chun ama ding’a vaihom a pang ho jouse chu hicheng hi ahiuve:  

   
 
Zadok chapa Azariah chu thempun apangin ahi.   


3 Shisha chapa teni Elihoreph leh Ahijah chu lekha sun in apang lhon'in ahi.  

Ahilud chapa Jehosaphat chu thusimbu chingin apangin ahi.   


4 Jehoiada chapa Benaiah chu sepai te lamkaijin apang in ahi.  

Zadok le Abiathar chu Thempun apang lhon'e.   


5 Chujongleh Azariah kitipa Nathan chapa chu Gambeh gamvaipo ho jouse chunga vaihom in apang’e.  

Nathan themgao chapa Zabud chu lengpa thumop in apang in ahi.   


6 Ahishar chu leng inpi thilkeoho vengtup in apangin ahi.  

Abda chapa Adoniram chu soh natonga kimang ho vetup in apang in ahi.   

   
 

7 Solomon in Israel pumpia thunei dingin gambeh vaipo som le ni ana koiyin ahi. Amaho hin leng insung’a neh le chah ho jouse asuhtup jing diu ahi. Amaho khat cheh chun kum khat sung’a lha khat cheh ading amopoh diu ahi.  
8 Hiche gamvaipo som le ni ho min chu hiche ho hi ahiuve:  

   
 
Ephraim thinglhang cheng ho dia, Ben-hur.   


9 Makaz, Shaalbim, Beth-shemesh leh Elon-bethhanan ho adia, Bendeker hin apoh ahi.   


10 Ben-hased in Arubboth leh Socoh chuleh Hepher gam jong apoh ahi.   


11 Ben-abinadab in Naphoth-dor. (Ama hin Solomon chanu khat Taphath kitinu chu akichenpi ahi).   


12 Ahilud chapa Baana in Taanach le Magiddo, Jezreel noiya um Zerethan kom'a Bethshan pumpi apon, chuleh Bethshan apat Abel-meholah kikah gam pumpi Jokmeam chung lang jong apon ahi.   


13 Ben-geber in Ramoth-gilead le Gilead na Jair khopi ho pum in apon (Jair kiti hi Manasseh phung ahi), chuleh Bashan a Argob gamkol jong apon, chuleh sum-eng kelkot kiget khum leh kulpi kikai khum khopi lentah cheh somgup jong apohtha’n ahi.   


14 Iddo chapa Ahinadab in Mahanaim apon ahi.   


15 Ahimaaz in Naphtali apon (Ama hin Solomon chanu lah a khat Basemath chu akichen pin ahi).   


16 Hushai chapa Banna in Asher leh Aloth apon ahi.   


17 Paruah chapa Jehoshaphat in Issachar apon ahi.   


18 Ela chapa Shimei in Benjamin apon ahi.   


19 Uri chapa Geber in Gilead gam leh Amor mite leng Sihon gam leh Bashan leng Og gam jong ahop ahi.  

Judah gam pumpia gam vaipo khat jong ana koiyin ahi.   

Solomon Phattheina Le Chihna 
 

20 Judah leh Israel te hi twikhanglen pang’a neldi jat apha jengun ahi. Amaho hi neh le chah ijakai jong anengchet jengun ahi.  
21 Solomon hin sahlang gam Euphrates vadung apat lenggam jouse ahin, lhanglam gamkai Egypt gamgichin a konna Philistine te gam gei aboncha chunga hi alengvai apoh ahi. Gam kilokhum mite a konin Solomon jabolnan sum athot un ahinkho sungin ajen jingun ahi. ✡   


22 Solomon Leng inpi’a nikhat neh le chah ding chu changbong neldisel atena 150 leh aneh a tena 300,  
23 chuleh bongchal thao cheh 10, hamhing lah a kivah thao chet bong 20 leh kelngoi 100, hicheng lah a hi sakhi chal ho leh sangan ho jong ki simtha loulai chuleh sakhigol ho leh ahchal thaotah ho jong kisimtha lou ahi.   


24 Ajeh chu Solomon hin Eupharates lhumlam gamsung, Tiphsah apat Gaza geija vaipoh thaneina anei ahi. Chule akigamgitpi jouse chutoh chamnan akhosa uve.  
25 Solomon damlai sungin Judah le Israel sung pumpi sung’a hin chamna leh bitna ana um'in ahi. Chuleh sahlanga Dan gam apat lhanglam Sheba geijin min ama-ama in le lou mongtah in ana neijun ahi.   


26 Solomon'in a kangtalai ho koina ding 4,000 jen aneijin chuleh sakol jong 12,000 aneiye. ✡   


27 Gambeh vaipo hon kitah tah le lolhing tah in Solomon Lengpa le leng inpia anneh twidon avat umlou hellin, aneh jing theina diuvin ama-ama kingensena dungjui cheh in atong doh jingun ahi.  
28 Hiche chungchon ahin ama hon sakol chang leh changpol jong sakol ho neh dingin ah akoi neng jingun ahi.   


29 Pathen'in Solomon chu chihna le hetthem theina twikhanglen pang’a neldi jat apen ahi.  
30 Tahbeh in achihna hin solam gamkaija miching ho jouse leh Egypt gamsung’a miching jouse akhokhel in ahi.  
31 Ama chihna hin midang jouse akhel in Ezrah mi Ethan sang'in jong aching jon, Mahol chapa te Heman le Calcol chule Darda ho sang'in jong gamchengin aching jon ahi. Aminthan na hin avel’a mite ho jouse a khokhel in ahi. ✡  
32 Aman thuchih 3,000 leh la 1,005 ana sem in ahi. ✡  
33 Aman thingphung ho thudol, Lebanon gam a Cedar thingho, pal khekeh kah chung dunga kehthei hyssop hamhing neoho chan geijin jong ana seitheije. Aman gamsaho thudol, vachate thudol ahin, a-op a kithol tho ho thudol ahin chule nga ho thudol jengin jong ana sei sohkeijin ahi.  
34 Leiset chunga lengho jousen athusei aja uvin chuleh athusei ngai dingin palai ho asol uvin ahi.    

Hou-In Sahna Dia Kigotna 
 

1 Tyre Lengpa Hiram hi David dinga gol phatah ana hijing’a ahi. David chapa Solomon chu Israel te leng ahitai ti ahet phat in palai asol in akipapina thu chu aga lhutsah in ahi.   


2 Hichun Hiram kom'ah Solomon in thu alethot in ahi.   

   
 

3 “Kapa David chun Pakai a Pathen min dopsang na dinga a Hou-In tundoh ding chu ana jou tapoi ti nahiuve, ajeh chu aman avel’a gal mite toh gal kisattona a ana kimang chan ahi. Pathen'in ama hi gal mite ajosah soh kahsea Hou-In ana sah joulou ahi.  
4 Ahin tunvang Pakai ka Pathen'in gamsung pumpia hin chamna eipe tan, tuhin galmi kanei tapon eihin suboi ding jong kanei tapon ahi.  
5 Pakaijin kapa David kom'ah, nangma ban a Leng’a ka hin tun ding na chapa chun kei dinga Hou-In eihin sahpeh ding ahi. Hijeh chun Pakai ka Pathen jabolna ding’a Hou-In khat sah dingin lunggel lhuhna kanei tan ahi. ✡   


6 Hijeh chun Lebanon ah kei dinga Cedar thing eihung phuh peh dingin na mite hinsol inlang ka miten jong amaho chu tohkhom piuvin tin chuleh nangma dei dungjuijin atohman’u penang’e. Ajeh chu nami ten thing phuhje ahet bangun keima miten ahe pouve ti nahetsa ahi,” atin ahi.   

   
 

7 Solomon thuthot chu ajah phat in Hiram chu akipah lheh jengin, hitin aseiye: “Hitobang nam thupitah chung’a ama banna Leng chang dinga David chapa ching tah hinpe’a Pakai chu thangvah in umhen!”  
8 Hichun Hiram in Solomon chu thu athot in:  

   
 
“Nahin thuthot chu kana mu’n, na ngaichat bang’a Cedar thing le chahthing bim ho kahin peh ding ahi.  
9 Ka miten thingtum ho chu Lebanon mol ho apat Mediterranean Twikhanglen geijin alomin hin tolsuh untin chuleh nangin nadei nalai twipanga chu ahin tol suh diu ahi. Chujou teng ka miten lhamlha untin chuleh na mite khut a ahin pohlut ding’u ahi. Chutengleh ka insung'a neh ding nahin peh ding kadeije,” ati.   

   
 

10 Hiti chun Hiram in Solomon chu Cedar leh chahthing angaichat chan ahin pen ahi.  
11 Chuleh Solomon'in Hiram mite neh dingin suhlou chang atena dim 100,000 leh thaotwi kihehlhasa atena dim 110,000 apen ahi. Solomon in thil hijat hi kumseh a Hiram apeh jing ahi.  
12 Pakaijin akitepna bang bangin Solomon chu chihna apen, Solomon leh Hiram kah ajong pankhom jingna dingin kigahna anasem lhon'in ahi.   


13 Solomon in Israel mipi jouse lah a kon'in mi 30,000 natong dingin ana sem'in ahi.  
14 Amaho hi mi 10,000 Lebanon langa asol jin, lhakhat sungin Lebanon a na agatong jiuvin chuleh lhani sung chu in’a ahung kicholdo jiuvin ahi. Hichea natongho vesui dingin Adoniram ana pansah in ahi. ✡  
15 Solomon in thinglhang gamsung’a jong thilgih pole dingin mihem sang somsagi; song kheng them jong mihem 80,000 aneijin,  
16 natong ho vesui dingin lamkai 3,600 ana pansah in ahi.  
17 Lengpa thupeh dungjuijin, songlentah tah le song guntah tah ho chu akheng toh-un Hou-In bul kitundohna a dingin ana mangun ahi.  
18 Gebal khopi miten Solomon akithopi uvin chuleh Hiram insathem hon Hou-In song le thing ding agon peh un ahi.    

Solomon'in Hou-In asah 
 

1 Israel chaten Egypt gam ahin dalhah kal kum 480 lhin kum, Israel te chung’a Solomon leng vaipoh jou kumli lhin kum, lhani lhinna Ziv lhasung in Solomon chun Hou-In sahna ding natoh apan tan ahi.   


2 Solomon Lengpan Pakai Hou-In dinga asah chu adung feet 90, avai feet 30 ahin chule asan dan chu feet 45 ahiye.  
3 Hongcha kihoi chu feet 30 in asaovin a invai chutoh akibange, chuleh a inmai lam chu feet 15 in asao in ahi.  
4 Solomon in Hou-In bangkot tampi akihoijin, insunglam sangin apolam aneojep in ahi.   


5 Inbang kimvel leh inbang lhung keija kigol phei dingin doson asemin, alailung leh muntheng dan sungnung kimvel geijin jong doson asempeh in chuleh jet le veija jong indan khat cheh akidoi.  
6 Dan noinungpen chu feet 7-1/2, dan lailha chu feet 9 alhing in, danthum lhinna chu feet 10-1/2 ahin indou injol chengse chu insunga akithollut pai louna dingin in polam achun kalbi lei akido touvin ahi.   


7 Hou-In sahna dia kimang songho akilaidohna mun'a kisuitoh tohsa ahin, hijeh chun Hou-In kisahlai sungsen jong sehcha kivopoh ham heicha kitupoh ham ahilouleh thih manchah kimanga kivopoh husan imacha akijadoh poi.   


8 Indan noinungpen lutna ding’a kihoi kot chu bang lhanglam'ah akihoijin, miho chu akimlaija konna kalbi leija kaltouva chujou tengleh adan lailha a konna chu dan thum lhinna a chu kaltou ahiye.  
9 Hiti hin Solomon in Hou-In chu ana san asa joutai, chuleh bichingdal dingin thinglhon ho leh Cedar thing khunpeh ho chu amangin ahi.  
10 Akiseima bang chun, aman indan thum chu kijopmat cheh, dan khat chu feet 7-1/2 cheh asangin, Hou-In polam bang to kinga toa kisem ahin, cedar thinglhon a kijopmat cheh ahi.   


11 Pakaijin Solomon henga thu ahin seijin,  
12 “Hiche Hou-In nasah chung’a hi, nangin ka danthu ho leh ka thupeh ho chengse nanit sohkeija ahileh keiman napa David kom'a kana kitepna chu nang chunga hi ka tohdoh ding ahi.  
13 Keima Israel te lah a kachen ding Israel mipite hi ka nungsun louhel ding ahi,” ati.   

Hou-In Asunglam 
 

14 Hiti hin Solomon chun Hou-In chu asa chai tan ahi.  
15 Hou-In sunga abang jouse, atol’a pat abiching geiyin cedar thingpeh in atomjol sohkeijin, alhong jong chahthingpeh apha in atomjol sohkeiyin ahi,  
16 Aman insung dan, Muntheng Chungnungpen kiti lai chu Hou-In tomlam a kisem ahin, atol’a pat abiching geiya feet 30 sao, cedar thingpeh a kigen tan ahi. ✡  
17 Muntheng Chungnung masanga um, Hou-In inpi chu feet 60 in asaovin ahi.  
18 Insunga asong bang ho jouse chu Cedar thingpeh in phate chan akitomjol sohkeijin, chule umga leng tobang leh pahcha pahlha ding kon banga kijempol ahi.   


19 Aman indan sungnung langa chun Pakai Kitepna Thingkhong koina dingin indan theng khat asembe in ahi.  
20 Hiche indantheng sung chu feet 30 in asaovin, feet 30 ma alen'in, feet 30 ma asang'in ahi. Dantheng sung apumpi chu sana thengsel in atomjol sohkeijin, chuleh Cedar thinga kisem maicham phung jong chu sana in atomjol sohkeijin ahi.  
21 Chule Solomon in indan sung aumpi chun sana thengselin atomjol sohkeiyin ahi, dantheng chungnung pen lutna maija chun sana gui teni ajam pelton, sana ma-man atomjol in ahi.  
22 Hiti chun Hou-In sung pumpi chule Mun Theng Pen a maicham jong apumpin sana jengin atomjol in ahi. ✡   


23 Muntheng chungnung laiya hin olive thinga kisem cherub vantil lhaving ni nei limni akisem in, khat cheh chu feet 15 asang'in ahi. ✡  
24 Cherub vantil khat cheh chu alhajah feet 15 cheh asaovin, alha teni chu feet 7-1/2 sao cheh ahi.  
25 Cherub teni chu aletdan jong aneo dan jong akibang gel in, chule agongso jong thakhat chet ahi lhon'e.  
26 Cherub teni chu ani lhon'in asandan feet 15 alhing cheh lhon e.  
27 Aman cherub teni chu indan sung langpeh a atung in, alha lhon akijal sohkeijin cherub khat lhaving chun bang lang khat aphan, chutengleh alha langkhat gel lhon chu alaija alhaving le alhaving akitongkhato lhon'in ahi.  
28 Solomon in cherub vantil teni jong chu sana’n atom jolsel jengin ahi.   


29 Indan lenpa bang jouse indan sungnung bang jouse chu cherub vantil lim le tumthing lim chule pahcha lim jengin akijempol in ahi.  
30 Alhong ho jeng jong chu asung apo kibangin sana jengin atomjol in ahi.   


31 Muntheng sungnung lutna dingin Solomon chun olive thing jengin kotpi asem sohkeijin, kot chunga ajolpa leh akotpi khom chengse chu agomin nga jen alhinge.  
32 Kotpi teni chu cherub lim le tumthing lim chule pahcha lim akisem in ahi. Kotpi ahin chule lim kisem ho ahin abonchan sanan atomjol sohkeijin, cherub vantil lim kisem ho leh tumthing lim kisemho chunga jong chun sanatwi athe khumin ahi.   


33 Hou-In kimlai lunga lutna ding kotpi khomho jong chu aningli noija Olive thing jeng’a kisem ahin, hitobang bang hin asemin ahi.  
34 Chahthing a kisem kotpi ni alhing in, kotpi khatna ajet aveija kotpeh teni chu akilhep thei gel ahi, chu tobangma chun kotpi khatpa jong ajet aveija akotpi teni akilhep thei cheh in ahi.  
35 Akotpeh chung dunga chun cherub lim le tumthing lim chule pahcha lim jeng jengin ajempol sohkeije. Chuleh abonchan sana’n atom gel in, akijopna dung gei jong sana aloival sohkeijin ahi.   


36 Hou-In lailung alhong chu song khensa gol thum'in asen chule Cedar thing inkam adatna din golkhat in ajambe nalaiye.   


37 Solomon leng chan kumli channa Ziv lhasung in Pakai Hou-In chu akhombul ana tung doh pan tauvin ahi.  
38 Solomon Leng chan kum som le khat channa ‘Bul’ kiti lha sung hin Hou-In sahna dinga ana kigkonna dungjui bang tah in ana kijou chaisoh tauvin ahi. Hiti chun hiche Hou-In sahna ahin kum sagi ana lut in ahi.    

Solomon'in Aleng Inpi Asah 
 

1 Solomon'in ama in ding mong-mongin leng inpi khat ana tungdoh in hiche asahna ahin kum som le thum ana lut in ahi.   


2 A insah khat chu Lebanon Gammang Leng Inpi tin amin ana sah in ahi. Hichu adung feet 150, avai feet 75, atun feet 45 ahi. Akisah dan chu Cedar thing khompi golli kigolla, hiche Cedar thingkhom chunga chu Cedar ma-ma inkam a kijam cheh ahi.  
3 Kikhopna indan chung chu Cedar thinga kikhu ahi. Khompi ho chunga Cedar inkam kijam ho chunga chun indan kijommat somli le nga aum'in hiche ho khat-khat chun indan som le nga a kihom khen cheh kit ahi.  
4 Golthum thum cheh a chun, bangkot chu thum chengin khat le khat aki angngat tocheh in akigolphei jin ahi.  
5 Kotpi ho jouse le bangkot ho jouse chun, ningli cheh aneijun bangkot thum ahi in akingato cheh un ahi.   


6 Solomon in jong khompi jeng kiphut kikhopna inkhat jong asan, hiche in asao dan chu feet 75 alhing in chule availam feet 45 alhing in ahi, hiche maiya chun hongcha khat akisem in chule tumpi khat jong akitunge.   


7 Solomon chun Thutanna In tia kihe vaipohna ding In khat jong asan, hiche mun'a chu lenggam sunga thilsoh ho chunga thutan in ana toujin ahi. Hiche in hi alhong’a pat abiching geija Cedar thing jeng’a kitomjol soh ahi.  
8 Hiche in anunglam a chu Solomon in ama chenna ding mongin adang ho asah bang-bang chun akisah in ahi. Aman akichenpi Pharaoh chanu ding jong chu hiche in tobang khatma ana sahpeh in ahi. ✡   


9 Akhombul kitundohna pat a chu kikhuna chan gei a hi songmantam tamtah tah leh lentah tah a adung avai kitohchetna kikheng, songtholna a kitholnal cheh a aninglia ki-at tohchet ahi.  
10 Akhombul kitunna songlentah ho chu abang feet 15 asaovin, chule abang feet 12 in asaovin ahi.  
11 Abaang kisemna a kimang song manlutah tah le lentah tah ho chu kitohchet a ki-at ngen ahin, chule Cedar thingho jong ajol in akimang in ahi.  
12 Indan lhonglaija chun akimvel lhumkeijin song khentohsa golthum'in akigolin chule Cedar thing inkam bangin golkhat in akigolin, Pakai Hou-In bang sungnung leh lutna kot ho banga kibol sohkei ahi.   

Hou-In Kijephoi 
 

13 Solomon Lengpan Hiram kitipa chu Tyre a konna hung dingin ahil in ahi.  
14 Hiram hi Israel mi Naphtali phunga konna meithai khat cha ahin, apa hi Tyre a konna sum-eng khengthem mi ahi. Ama chu sum-eng khenna lama thepgilna le boltheina thilpeh chang’a ahin, ama chu ahungin Solomon lengpa dingin thih natohna lam jouse tohpeh dingin apang tan ahi.   


15 Hiram in sum-eng a kisem khompi ni jen aphut in, khompi khat cheh chu asan dan fett 27 alhing’e, akhom kolkimvel chu feet 18 ahi.  
16 Hiche aman feet 7-1/2 a sang khom lujum ni akhengin, khompi teni chunga tun dingin sum-eng kilhajol ma-man asemin ahi.  
17 Khompi jouse luvuma jopna dingin sum-eng gui kipheh bangin ni apheh in akijem in ahi.  
18 Chujongleh aman khompi ho jep hoina dingin, kolbuthei pah lim golni jong asemin, ana jemin ahi.  
19 Khomlujum lutna asunglam chu lily pahcha lim tobangin akijemin, chule asan chu feet gup a sao cheh in ahi.  
20 Khompi lujum kisem teni chu chunga kolbuthei pah jani golni in akigol kimvellin, aning langah chun lencha pheh banga kipheh sum-eng gui kiveina kom'a chun akitat doh e.  
21 Chuin khopi chengse chu Hou-In hongcha a atungdoh pai-paijin, lhanglam ajong khompi khat aphutdoh in amin Jakin asah e, chutengleh sahlam'a jong khompi khatma aphutdoh kit in amin Boaz asah in ahi.  
22 Khompi teni chungvum achun lily pahcha jem akisem in, hiti hin khompi kibol chu akichai soh tan ahi.   


23 Hiram in sum-enga kisem twikong lenpi khat alhan, agei langkhat apat alanggei chan chu feet 15 alhing in, hichu twikhanglen in asah in ahi. Athuh dan feet 7-1/2 ahin chule akollvel pumpi chu feet 45 alhing in ahi.  
24 Akonggei noigol’a chun umtam lim tampi gol ni in akijemphei peh in, chule feet khat sung in hiche umtam lim chu gup tobang aum'in, twikong akilhajolpet a chu hichengse chutoh kilhah tha ahitai.   


25 Twikong chu sum-enga kisem bongchal som le ni chunga akiluijin, hiche bongchal ho jouse chun polam angat cheh u ahi. Hiti chun, bongchal thum'in sahlam anga in, bongchal thumma in lhanglam angan, bongchal thumma in lhanglam angan chuleh bongchal thum'in nisolam anga in, hiche twikong chu bongchal te chung’a hi kiluija ahi.  
26 Twikong sa dan chu inche thum ahin, agei jong khon gei kisempeh banga kisem ahin, pahcha pah bangin akisem in atwikong chun twi tena 11,000 jen adol’e.   


27 Hiram in jong sum-eng kangtalai som asemin; chule hiche kangtalai khat chu feet 6 asaovin, feet 6 ma alenin, chule feet 4-1/2 in asang'in ahi.  
28 Hiche kangtalai ho chu kolbem a kisem ahin chule amaitom cheh aneiyun, hiche amai tom cheh u chu akolsunga kitung cheh ahi.  
29 Hiche kangtalai kol sung dung’a kihenglut hiche amai tom dung’a hin sakei bahkai lim le bongchal lim chule cherub lim tampi akisem in ahi. Akol chung le anoi dunga chun keipi bahkai le bongchal lim kisemhon akijem in ahi.  
30 Kangtalai khat cheh chun sum-enga kisem kang li cheh leh sum-eng jol li cheh anei uve. Aninglia chun twikong tunna ding sum-eng khom li akiphut cheh in, hiche akhom ho jong hi ajet aveija pahcha lim toh kilhah tha cheh ahiuve.  
31 Kangtalai chungvuma chun kisilna kong sin ding abem khat akikoiyin, aki hondoh’a ahileh chunglam angan, athuh dan chu feet athuh e, akihondohna akam chu abem in, khom tunlutna ding’a kisem ahijeh chun feet 2-1/4 athuh in ahi. Akihonna a jong chun pahcha akisem in, amai tomna jong aning li noija kibol ahin, abem poi.  
32 Akangho chu kangtalai kang tobang ahin, Sum-eng chaokol li chu amai tomna noija chun akibat in, chuleh chaokol sunga kithilpai sum-eng jol chengse chu akhom todal chengse chutoh tikhat bangin aum uve, chaokol khat cheh chu a sandol feet 2-1/4 alhinge.  
33 Hiche chaokol ho hi kangtalai velkol ho tobang’a khu kisem cheh ahiuvin, ajolpi a pangho ahin, avel tomna ahin, ajolpi kah a kipheh thihjang ho ahin, chule alaija athihjang jouse kisuhtona avel bem ahin aboncha akilhahjol tho jeng ahiuve.   


34 Khom todal khat cheh achun aning lia akingapna ding li cheh aum in, akingapna chengse le akhom todal chengse jong chu tikhat tobang bang ahiuve.  
35 Khom todal chunga chun akol a kivei khat khao tobangin aum in, tongkeh khat ahung sang doh e, chutengleh khom todal chunga akibuna ding leh amai tomna ho jong chu likhat bangin akisem thai.  
36 Akibuna ding amai dung le amai tomna dunga jong chun aman cherub lim ho leh keipi bahkai lim semnan chule tumthing limho semnan amangin, adol le adollou dungjuijin asomin, akimvel’a chun pahcha jeng asem peh in ahi.  
37 Chujouvin hitobang asemchai soh phat in akhom todal som asemin aboncha chu kibang cheh a kilhajol ahin, alet le aneo jong aki bangin alim le agong jong akibang cheh e.   


38 Kisilna ding jong sum-eng kong somkhat asemin kisilna kongkhat cheh chun twi tena 220 adolin, kisilna kongkhat cheh chu tongli alhing cheh in, khom todal khat cheh ding chun kisilna kongkhat akikoije. ✡  
39 Chuin khom todal chengse chu atungdoh sohkeijin, Hou-In lhanglama chun khomtodal nga aphut in Hou-In sahlam a jong khom todal nga ma aphutdoh e, chule lhanglam nisolam Hou-In ninga chun twikong chu ado'n ahi.  
40 Hiram chun bel ho jong leilona ho jong twibel ho jong asem sohkeije,  

Hiram in Solomon lengpa panpina Pakai Hou-In sahna ding chungchanga atohpeh ding jouse chu abonchan atongsoh tan ahi.   

   
 

41 Khompi teni ahin;  

khompi teni tomna dinga alujum kisem teni ahin;  

alujum teni tomna dinga sum-eng chaokol jella kijel teni ahin, lenchapeh a kipheh khompi teni lutomna kimang teni jong ahin,   


42 lencha pheh banga kipheh teni dinga kisem kolbuthei pah tobang 400 jen ahin, khompi teni lutomna ding’a kibol lencha pheh banga kipheh khat cheh a pang dia golni’a ding kolbuthei pah kisem chengse chutoh ahin;   


43 khomtodal chengse ahin khomtodal chunga pang ding twibel som jong ahin;   


44 Chujongleh twikong khat ahin, hiche twikong kisem noija chun bongchal som le ni lim akisem in;   


45 bel ahin leilona ho ahin, kisilna kongho ahin Pakai insunga kimang kongle bel jouse hi  

   
 
Hiram in Solomon lengpa lamhilna dungjuiya ana sema, sum-eng jeng’a ana lhah ahi.  
46 Jordan vadung pang phaicham lah a Succoth le Zerethan kikah a bel lei kimuna dinga chu Lengpa’n ana lheh ahiye.  
47 Kong le bel atam behseh phat in Solomon in tetoh louvin aban umsah gam tan ahi; hijeh chun sum-eng chengse chu ijat monga gih hi ding ham ti hetdoh louvin aum doh lotai.   


48 Solomon in Pakai Hou-In sunga manchah ding thil le lo asem chengse chu hicheng hi ahi:  

   
 
sana maicham ahin;  

kilhaina ding changlhah todohna ding dokhang ahin, ✡   


49 sana thengsel a kisem thaomei khom ahin, insung dan mun theng maija akitung in lhanglam ngan abah nga akitung in, sahlam ngan bah nga ma akitung’e,  

pahcha lim kisem le thaomei ho ahin, cheiche chengse chutoh ahin, sana jong ahiuve;  

✡  
50 akhom chengse le thaomei jeng chengse toh, kisilna kong ho leh gimnamtui halna cheng ahin, khangbel jong ahin, aboncha chu sana jeng’a kisema ahin;  

chujongleh Mun Theng Chungnung pen kitilai Hou-In dan sungnung penna kotpi dunga akot bil ding jong sana jeng ahin Hou-In lailunga kotpi kil jouse jong sana ma-ma ahi cheh e.   

   
 

51 Hitobang hin Pakai Hou-In sahna chung changa Solomon lengpan abol ding jouse chu aboldoh tan akichai sohtai. Chujongleh Solomon chun apa David in ana katdohsa thil jouse ahin polut pai-paijin dangka jong, kong le bel jouse jong abonchan Pakai Hou-In sunga thil kholna insunga akhol khom sahtan ahi. ✡    

Hou-In Sunga Thingkhong Kipohlut 
 

1 Solomon Lengpan Israel te phung bahkai ho leh phung jouse lamkai ho leh upaho jouse Jerusalem'a hunga David khopi Zion a konna Pakai Kitepna Thingkhong chu hinpua Hou-In'a thahlut dingin akou khom tan ahi. ✡  
2 Hiti chun Israel te chu lha sagi channa Ethanim lhasung in hoibitna golvah umkhom dingin ahung kikhom tauvin ahi. ✡   


3 Israel lamkaiho jouse ahung kikhop khom phat un thempu hon apu uvin akipat doh tauve.  
4 Levi te le thempu hon Pakai umpina ponbuh chuleh manchah thengho jouse chutoh Hou-In'ah apolut un ahi.  
5 Solomon Lengpa leh Israel mipi ho jouse chu Pakai Kitepna Thingkhong masanga chun akikhom un kelngoi tamtah leh bongchal tamtah athat un kilhaina pumgo thilto abol'un agancha tha hou chu atam behseh jeh in simjou ahipon ahi!   


6 Hichun thempu hon Pakai Kitepna Thingkhong chu Hou-In sunga apolut un cherub teni lhaving noi Muntheng Chungnung pen achun akoi tauvin ahi.  
7 Hiti chun thingkong chuleh aputna moljol teni jong chu cherub teni lhalim noija chun aum tan ahi.  
8 Hiche aputna mol teni hi Mun Theng Pen masang’a chu kikoi ahin Mun Theng apat a chu idin leh jangpet in akimu theijin, mun choma konin vang akimu thei pon ahi. Hiche moljol teni hi tuni geijin aum nalaije.  
9 Hiche Kitepna Thingkhong sung’a hin thil dang aum pon Israel te Egypt a konna ahung potdoh uva Pathen'in Sinai Mol’a Mose ana peh Israel te toh akitepna songpheng teni bou chu aum'in ahi. ✡   


10 Thempuho chu Mun Theng Pen a konna ahung potdoh tengu leh meilom sa-tah chun Hou-In chu akhu khum jeng jin ahi ✡  
11 Meilom chun Hou-In ahin khu tengleh Pathen loupina chun Hou-In alodimji in Thempu hon na atong jom theiji tapouvin ahi.   

Solomon In Pathen Athangvah 
 

12 Hiteng chuleh Solomon in taona amang jin, “O Pakai, meilom a khun kaumji na-na ti, ✡  
13 Pakai tuhin tonsotna na chenna thei dingin hiche Hou-In thupitah hi ka sahdoh peh tan ahi!” ati.   


14 Hijou teng chuleh lengpa chu ahung kiheijin avel’a ding mihonpi hiti hin phatthei aboh in ahi.  
15 “Pakai, Israel te Pathen chu thangvah in umhen! Aman kapa David kom’a ana kitepna chu amolso tan ahi, ajeh chu Aman kapa kom'ah,  
16 ‘Kami Israel te chu Egypt a konna kahin puidoh apat chun, keima ei kihouna ding Hou-In akisahna dingin Israel te chenna gam khopi khatcha jong kana lhengpon ahinlah David nangma hi kami Israel te chunga vaihom dingin kana lhengin ahi!’ ” anati. ✡   


17 Chuin Solomon chun aseiben, “Kapa, David, chun Pakai Israel te Pathen min loupi dopsangna dingin Hou-In ana sagon ahi. ✡  
18 Pakaijin Keima min loupina ding’a Hou-In sah nagot nalungtup chu ahoinai,  
19 hinlah hiche Hou-In sa ding chu nang nahipoi, keima min loupina Hou-In sa ding chu na chate lah a khatpen in asah ding ahi bouve!” ati. ✡   


20 “Tun Pakai nangin na kitepna chu na lolhin sah tan kapa khel'in keima leng kahung chang tan chuleh Pakai nangma nakitepna bangin Israel laltouna a chun keima katou tan ahi. Tun Israel Pakai nangma min loupina dingin Hou-In chu kahin tungdoh tan ahi.  
21 Chuleh Pakai nangin kapu kapa te’u Egypt a konna nahin puidoh hotoh na-na Kitepna Thingkhong jong chu akoina ding kahin gong tan ahi,” ati.   

Solomon Hou-In Alhandoh Taona 
 

22 Hijou chun, Solomon chu Israel mipite jouse masang Pakai maicham noija chun adingin, vanlam’ah akhut adom sang'in,  
23 hitin atao tai,  

   
 
“Vo Pakai Israel Pathen, hiche vannoi leiset ahin nang tobang Pathen dang aumpoi. Nangma mitmua alungthim pumpia kalsongho chungah na kitepna dungjuijin na ngailutna lhasam louhel'in na musah jingin ahi.  
24 Nangin kapa David kom'a nakitepna chu na lhakang pon ahi. Nangman nakam’a na phondoh nakitepna bangin na khut tah in tunin na lolhin sah tan ahi,” ati.   


25 “Chule tun, O Pakai, Israel Pathen, nangin kapa David kom'a na-na kitepna aban jong chu subulhit tan. Ajeh chu nangman ama kom’a na-na sei chun, 'Na chilhah ten lamdih ahin chepi uva, nang chouna banga kitahna neitah a ajui uva ahileh na chate lah a khat pen-pen chu Israel laltouna a hung toupeh ding ahi bouve nati chu.' ✡  
26 Tun, O Israel Pathen, nasohpa kapa David kom’a hitia na-na kitepna chu tuhin subulhit tan.   


27 Ahinlah Pathen chu hiche leiset a hi iti chen ding ham? Ijeh inem itileh, van sangpen in jong nadol ponte chuti ahileh hiche keiman ka tundoh Hou-In hin iti nadol ding ham? ✡  
28 Hijeng jongleh, O Pakai ka Pathen, ka taona le kathumna hi nei ngaipeh in, nasohpa na kom’a ka kana le ka taona hi nei ngaipeh teijin.  
29 Nangin 'Kamin um jing ding ahi,' na-na tina hiche Hou-In hi asun ajanin hin velhi jingin lang, hiche lang ngatna katao chan’in nangin kataona nei ngaipeh in. ✡  
30 Nami Israel te lah ahin keima kahin hiche lang ngatna kisunemtah le ngaichatna nei tah a kahung tao tengu leh neihin ngaipeh teijun, van na chenna mun a konna nahin jah teng jongleh nei ngaipeh un, najah tengleh nei ngaidam’un.  
31 Khat touvin mikhat chunga bolkhel aneiya, hiche Hou-In maicham maiya hi kamopoi tia kihahsel a auma ahileh,  
32 chuteng nangin vanna kon'in hin ngaijin lang mihehpa le akihehpa kikah a thu hintan’in lang athemmo chu achan dingdol chansah jengin, chuleh themmona nei loupa chu them chansah jengin.   


33 Nami Israel ten nangma douna a achonset jeh uva agalmi hon ahinjo uva chuteng ama hon athemmonau ahin kihet uva na kom ahinbel uva hiche Hou-In a hi ahung tao uva ahileh,  
34 hiteng chule vanna kon'in ataonau hin ngaijin lang nami Israel te hi achonset nau hin ngaidam inlang, apu apa teu na-na pehna hiche gam'ah hinlepui kit teijin.   


35 Namite hi nangma douna a achonset jeh uva go na juhsahlou tengleh amaho achonset nau ahung kisih uva namin ahin pat uva hiche Hou-In lang ngatna ahung tao teng uleh,  
36 nangman van a kon'in ataonau hin ngaijin lang nami Israel te hi achonset nau hin ngaidam in. Ama ho hin lampi dih achepi theina diuvin hin hil’in chuleh amaho ding tumbeh a napeh gam leiset chunga hin go hin juhsah kit jitan.   


37 Ijem tia gamsung’a hi kellhah ham ahilouleh natna hivei lang’a ham ahilou jongleh anche louhing ho khaokho te ham, lungkang te ham ahung lan jeng ham ahilouleh akhopi hou hi min ahin delkhum jeng ham ahi louva natset ham in ahin lonvuh jengu ham,  
38 nami Israel te hin hiche Hou-In lang hi ahin ngatna aban ahin jah uva ahung tao uva ahahsat nau hi ahin lhut teng uleh,  
39 hiteng chule na chenna van gam a kon'in hin ngaidam in. Na mite hin achonnau dungjuiya achan diuva lom chu pejengin, ajeh chu nangin mi lungthim jouse jong nahet sohkei sa ahi.  
40 Hitia chu nabol teng apu apa teu na-na pehna hiche gam ahi achen laise uvin nangma na ging jing tauvinte.   


41 Khonung tengleh nami Israel te hilou gamchom miho jong hin, nangma hina hin hedoh untin, namin jal’a gamla tah a kon a hi hung diu ahi.  
42 Ajeh chu amaho hin namin loupi kithan hi ahin hetdoh diu, naban thahatna ahin bol diu chutengleh amahon jong Hou-In lang hi ahin ngat uva hung tao diu,  
43 hiteng chule na chenna van a kon'in hin ngaipeh inlang chule ataonau chu hin sanpeh in. Hitia chu nami Israel ten nahet bang uva hi leiset chung’a mipi ho jouse hin nahina ahin het diu nahin gin diu ahi. Amaho jong hin namin loupina dinga hiche Hou-In kahin tundoh hi ahin het diu ahi.   


44 Namite hi agalteu toh kisat dinga akon uva hahsatna ato jeh uva keiman namin loupina dinga kahin tundoh hiche Hou-In ahin ngat uva ahung tao tengu leh,  
45 chuteng van mun a kon'in ataonau hin ngaijin lang angaichat u hin suh bulhit peh in.   


46 Amaho nangma douna a ahung chonset jeng uva ahileh koi hi achonse khalou um am? Nangma jeng jong nalunghanga agal miteu na josah thei ahilouleh agal miteuvin agam uva gal hing’a na kaimang sah thei jong ahi.  
47 Ahinlah hiche a asoh channau migam’a chu alung’u ahin hei uva nangma kom ahinbel uva, 'Keiho ka chonse uvin thilse tah tah bol kahi tauve,' atiuva ahung tao uleh,  
48 hitia chu alungthim pumpi uva nangma kom ahinbel uva, hiche asohchan nau gamchom mun a konna chu nangin apu apa teu na-na pehna gam lang ahin ngat’u ahilouleh nangin napeh khopi lang ahin ngat u ahilouleh namin loupina dinga kahin tundoh hiche Hou-In lang hi ahin ngat uva ahung tao uleh,  
49 hiteng chuleh na chenna van a kon'in atao nau chu hin ngai inlang ahahsat nau hin vetpeh teijin.  
50 Chujongleh na mite hi nangma douna a achonset tengu leh nangma doumah abolnau achonset nau hin ngaidam teijin. Gal hing’a mangho agal miteu khotona hin musah teijin,  
51 ajeh chu amaho namite Egypt meibang’a sa thohgimna a konna nahin puidoh na deilhen nam mite ahiuve.   


52 Keima thil thum leh nami Israel te thil thum neihin vetpeh unlang amaho hin itih phat hijongleh na kom’a akanau ngaipeh tei-teijin.  
53 Ajeh chu, O Chungnungpen Pakai, nangin nasoh Mose kom’a chun Israel te hi leiset chunga namdang ho lah a kon’a nanga dinga nami deilhen ahiuve na-na tin ahi,” ati.   

Hou-In Kithenso Na 
 

54 Solomon in hiche Pakai kom’a atao sunga chu akhut teni van chung langa adop sang’a ana dilsua ahin; taona ho leh athil thum ho hi achai phat in Pakai maicham maija konin ading doh tan ahi.  
55 Israel mipi ho jouse chu ogingtah in phatthei aboh in:   


56 “Pathen chu thangvah in umhen, ajeh chu ami Israel tehi aman ana kitepna jouse hi eina teppeh bang bangun, kicholdona phat chu eimu sah tauve. Aman alhachapa Mose a kon’a ana phondohsa ana kitepna thil loupitah ho chu khatcha athon um louvin ahin tongdoh sohkei tan ahi. ✡  
57 Pakai I-Pathen uvin ipu ipate’u ana umpi bangin eiho jong eiumpi jing tauhen, aman ei dalhah da uhenlang pai jong eipaidoh hihbeh uhen.  
58 Imalam jousea ama deilam hinkho eimansah uhen lang, chuleh ama thupeh leh Dan semho einitsah uhenlang chuleh alung lhaina lampia ipu ipateu ana pui bangin eiho jong eipui uhen.  
59 Chuleh Pakai anga tunia ka taona thucheng ho hi asun ajanin a angsung’a ging jing hen, hitia chu ami Israel te hi nitin ingaichat dungjui uva thudih a eipui theina diuvin.  
60 Vannoi leiset a cheng mihem jousen Pakai bou hi Pathen ahin adang aumpoi ti ahin het diu ahitai.  
61 Hiteng chuleh nang hon jong Pakai I-Pathen kitahna lhingsetna najui diu, chuleh a chondan ho leh a thupeh ho jouse hi tuni chan geija nahin jui ahileh najui lhungkei thei diu ahi,” ati.   


62 Hijou chun lengpa leh Israel mipi ten kilhaina gantha abol tauvin ahi.  
63 Solomon in chamna thilto in abongchal 22,000 atoh in kelngoite le kelcha 12,000 atoh in ahi. Hiti hin lengpa le Israel mipi ten Pakai Hou-In achun todohna anei un ahi.   


64 Hiche nikho ma-ma hin lengpan Pakai Hou-In maiya hongcha chu athenso in ahi. Aman hikom'a chun pumgo thilto atoh in, lhosoh thilto jong atoh doh in chamna thil to sathao jong atoh in asuhtheng ahi, ajeh chu Pakai angsung’a kido sum-eng maicham chu pumgo thiltona, lhosoh thiltona, chamna thilto, sathaoho todohna dinga kitung chu aneo behseh tan ahi.   


65 Hijou chun Solomon leh Israel pumpin Pakai I-Pathen'u angsunga hoibitna golvah kut abol'un ahi. Sahlanga Lebo-hamath apat lhanglam Egypt twinah putna chan geijin mipi tamtah akikhom doh un ahi. Hiche golvah hi agomin nisom le nili alut in nisagi hi maicham todohna ahin, nisagi hi hoibitna golvah kut ahi.  
66 Hiche golvah hi akichai soh phat in, Solomon in miho chu a incheh a asol tan ahi. Ama hon lengpa chu phatthei aboh un kipah tah le thanom tah in ain uva akinung le tauvin ahi. Ajeh chu Pakai hi alhacha David ding leh Israel mipite dingin apha lheh jengin ahi.    

Pakaijin Solomon Taona Adonbut 
 

1 Tun Solomon in Pakai Hou-In leh ama leng inpi asa chai tan ahi. Aman toh dinga agontoh dungjuijin ijakai atongchai sohhel tan ahi.  
2 Hichun Pakai chu tu masang’a Gibeon a ana kilah bang bangin, tun anivei channa in Solomon kom'ah ahung kilah kit tan ahi. ✡  
3 Pakaijin aheng'ah aseijin,  

   
 
“Keiman na taona le na ngaichat nahin lhut ho chu kahe tai. Keiman hiche Hou-In hi ka thenso tai. Hiche hi a itih channa keima min kija jing na dinga na sahdoh ahitai. Hiche hi ka lungthim gil’a ka ngainat khat ahijeh in keiman hiche hi vesui jing nang’e.   


4 Chuleh nangin napa David banga kitah tah leh lungtheng tah a nei juiya, kathupeh leh ka Dan ho nanit jing’a ka chondan najui jing’a ahileh,  
5 hiteng chuleh Israel lenggam hi atonsotna katundoh jing ding ahi. Ajeh chu napa David kom’a kana kitepna banga: 'Israel laltouna’a hi nachilhah khat katousah jing ding ahi.' ✡   


6 “Ahinla nangma ahilouleh na chilhah ten nangma ka seipeh, ka Dan sem ho leh kathupeh ho hi na paidoh a, na juida a pathen dang nahou uva na jon uleh,  
7 chuteng keiman hiche gam kapeh nauva Israel hi kakaidoh ding kamin loupina ding’a hiche Hou-In ka thensosa jong hi kapaidoh ding chule Israel jong hi namdang te nuisat leh tot thanghoiya naum ding’u ahi.  
8 Chujongleh tuhin hiche Hou-In hi thupi lheh jeng jongleh hiteng chule ahin hopa jousen alu u apei uva adatmo diu ahi. Amaho kidongto uvin tin, “Iti dan a Pakaijin hiche gam le hiche Hou-In hi manlou aso hitam?” ati diu ahi. ✡   


9 Chule amaho chu hitia hi kidonbutto diu ahi, “Ajeh chu hiche mite hin Egypt a kon’a apu apa teu hin puidoh a, Pakai a Pathen’u chu adonda uva pathen dang ahou uva, achibai jeh u ahi, hijeh a chu Pakaijin achung uva hitobang hamsetna hi alhunsah ahitai,” ati diu ahi.   

Solomon Le Hiram In Kinoptona Asem 
 

10 Solomon in Pakai Hou-In asahna le ama leng inpi sahna a kum somni asuhlut nung phat kichai lam in,  
11 aman Tyre Lengpa Hiram chu Galilee gam’a khopi somni chu ana pen ahi. (Hiram hin, Solomon in ana thum dungjuiya, Cedar le Cypress thing chuleh sana ana peh ahi.)  
12 Ahin Tyre a kon'in Hiram hi ahungin Solomon in apeh khopi ho chu ahung ven ahileh akipah behseh pon ahi.  
13 Hijeh chun Hiram in Solomon jah a, “Sopi, hiche khopiho pikhu ipi ding ham?” atin ahi. Hijeh chun Hiram in hiche gam chu Cabul (hichu “panna bei”) tin amin asah e. Tunigei hin hiti chun amin akivo den in ahi.  
14 Ahiyeng vang'in, Hiram in Solomon chu sana talent jakhat le somni ana pen ahi.   

Solomon Tohdoh Adang Ho 
 

15 Solomon lengpan soh natong mi ana goiya ana sahdoh ho chu; Pakai Hou-In, Leng inpi le avel ho, Jerusalem pal kikaikhum, Hazor, Megiddo leh Gezer khopi ho chu ahi.  
16 Egypt lengpa Pharaoh in Gezer chu gal anokhum’a analah a, Canaan mite ana thagam’a meiya ahal lhah jou uva hiche khopi chu Solomon toh kicheng achanu akanpeh ahi.  
17 Solomon in hiche Gezer khopi chu asapha kit in, aman Beth-horon noi lang khopi ho jong chu asapha kit in ahi.  
18 Hiche gamsung’a gammang lah a um Baalath le Tamar jong chu ahi.  
19 Aman thil kholna ding leh sakol ho leh sakol kangtalai ho koina dingin jong khopi ho ana sadoh in ahi. Aman Jerusalem le Lebanon a chuleh agamsung pumpi’a asah doh nom jouse ana sahdoh sohkei ahi.   


20 Agamsung’a chun Israel mi hilou phabep jong ana chengun ahi. Ama ho chu Amon mite, Hit mite, Periz mite, Hiv mite leh Jebus mite ahiuve.  
21 Ama ho hi Israel miten ana thamoh nam mite son le chilhah ho ahiuve. Hijeh chun Solomon in amaho chu soh natong in ana pansah in hiti hin ama hon tuni geijin soh natong in ana pang jingun ahi.  
22 Solomon in Israel te vang namna a natong lah a ana pansah pon ahi. Hiti hin Israel mite chu galsat sepai leh gal lamkai jat chom-chom in ana pansah in sakol kangtalai tol'in jong ana pansah in ahi.  
23 Solomon in gamsung’a kivaihomna a natoh jat chom-choma alamkai ding leh avesui dingin mi 550 ana pansah in ahi.   


24 Solomon in Pharaoh chanu akichenpi ajinu chu David khopi’a kon'in Leng inpi thah ama ding’a ana sahpeh na mun achun achonlut in ahi. Hiche achun Solomon'in hiche inpi to kimat in dang jong asan ahi.   


25 Solomon in Pakaiya maicham semna dinga ana sah mun ahin pumgo thilto le chamna thilto kumkhat sungin thumvei ana boljin ahi. Aman Pakaiya gimnamtui jong ana halnam jin ahi. Hiti hin Hou-In sahdohna a natohna jouse chu ana chai sohkei jin ahi. ✡   


26 Solomon Lengpan Twikhanglen pang, Edom gam'ah Elath kongkai mun kom'ah kong-innei hon khat ana sem’e.  
27 Hiram in kongtol themho Solomon mite toh kongtol khom dingin ahin solpeh in ahi.  
28 Ama hon Ophir mun a atol'un chule Solomon dingin sana ton som le gup ahin pohpeh un ahi.    

Sheba Lengnun Solomon Ahungvil 
 

1 Sheba lengnu in Solomon minthanna hi ichan geija, Pakai min loupina adopsang ho thu ajah phat in thudoh hah tah-tah ho doh a patep dingin ahung kon tan ahi. ✡  
2 Ama chu anungjui tamtah toh, gimnamtui tamtah tah, sana le songmantam tamtah ahinpo uvin sangongsao honkhat ah ahung touvun Jerusalem ahunglhung tauvin ahi. Amanu'n Solomon toh akimuto phat in akihoulimpi in thudoh ahung kigotna jouse tamtah chu adong tan ahi.  
3 Solomon in athudoh jouse chu bailam tah in adonbut sohkeijin, khatcha jong lengpa ding chun ahahsa aumpon ahi.  
4 Sheba lengnu chun Solomon chu ichan geija ching ham tichu amu chet jeh chuleh aleng inpi kisah dan chu amudoh phat in,  
5 alungthim’ah datmona in adim lheh jing tan ahi. Amanu’n aneh achah u dokhang chung’a umho chu amun, avaihomna noija kinpi natohna von ho, acha donnau khon domho chuleh Solomon'in Pakai Hou-In a namtui alhut nam ho chu amun ahi.   


6 Amanu in asaptho jengin lengpa jah ah, “Na chihna le na tohdoh ho kagam sung’a kaum’a kajah ho jouse chu adih sohkeije!” ati.  
7 Ka thujah ho chu keima tah kahunga kamit tah a kahung muchet tokahsen kana tahsan pon ahi. Ahin tahbeh in seileng ken kanajah ho chu akehkhat jeng jong alhing joupoi. Na chihna ho leh na haona ho hi kanajah ho chu gam chengin akho khal in ahi.  
8 Na mipite hin ichan geijin nom asa tadiuvem! Na vaihomna noiya natong na masang’a ding jing’a na chihna thungai jing ho hi ichan geija hamphatna chang hitauvem!  
9 Pakai na Pathen chu thangvah in umhen, aman lung lhaisel’a Israel laltouna hi na losah ahitai. Na Pakaijin Israel te tang thei louva angailut jeh a kitahna le dihna a vaipo dinga nang hi aleng uva na tundoh ahitai,” ati.   


10 Hijou chun amanu’n lengpa chu sana pounds 900, gimnamtui leh songmantam tamtah jong apen ahi. Sheba lengnun Solomon lengpa gimnamtui apeh tobang hi koiman ape khapon ahi.   


11 (Hiche ban a jong hin Hiram kongtol hon Ophir a kon'in sana toh thingnamtui akihetna dimset toh chuleh songmantam hotoh ahinpo uvin ahi.  
12 Solomon lengpan hiche thingnamtui ho chu Pakai Hou-In douna le lengpa in douna in amangin, lathem ho dingin semjang saithei leh selangdah din jong asempeh in ahi. Tumasang’a ahin tunung’a ahin hitobang thing namtui ahung kipolut aum kha tapon ahi.)   


13 Solomon lengpa chun Sheba lengnu chu athum jouse ape jengin chuleh angaichat chan chu hongphal tah in anape jengin ahi. Hijou chun Sheba lengnu chu asohte cheng chutoh agam lang’ah ana kile kittan ahi.   

Solomon Nei Le Gou Ho 
 

14 Kumseh a Solomon lengpa henga sana hunglut hi tons 25 alhingin ahi.  
15 Hiche hi akivei gunset ho leh kahlah a thil joh leho a konna kai kila ho chuleh Arab lang’a gamvaipo ho a konna kimu ho pang nailou ahi.   


16 Solomon lengpan sana a kikhong Ompho lentah tah 200 asemin khat cheh hi pound som le nga in agih in ahi.  
17 Aman sana a kikhong Ompho aneoloi 300 jong asemin khat cheh chu pound li lhing deh agih in ahi. Lengpan hiche Ompho ho hi Lebanon Gammang kiti a Leng Inpi a chun akoijin ahi.   


18 Solomon lengpan laltouna lentah khat jong saiha in asemin ahi. Hiche laltouna a kisem chu sana mangchan hoitah in atomjolsel in ahi.  
19 Laltouna chu akaltouna ding kalbi gup kido touva ahin, laltouna achungnung lam chu akikol'in ahi. Hiche laltouna ajet aveija chun khut ngapna aum cheh in chule alangto a chun Keipi bahkai ading limkhat khat toh asemin ahi.  
20 Hiche kalbi gup chu khat cheh pang achun Keipi bahkai khat cheh adingin ahileh abon'in Keipi bahkai lim som le ni alhing in ahi. Vannoi leiset a laltouna dang ho hiche toh tekahpi thei ding aumpon ahi.   


21 Solomon lengpa twidonna khon jouse chu sana thenga kisem ngen ahin, chuleh Lebanon Gammang kiti Leng Inpi sung’a manchah jouse jong chu sana a kisem ngen ahin, dangka a kisem khatcha jong aum pon ahi, ajeh chu Solomon khanglai achun dangka chun aman aneipon ahi.   


22 Lengpan kiveina a manchah ding kong innei khat jong aneijin, hiche ho chu Hiram kong innei hotoh aki tolkhom jin ahi. Hiche kong innei ho hi kum thumseh leh inlang'ah ahung kile jiuvin, sana, dangka, saiha, guldu leh vahong kong dimset set in ahinpo jiuvin ahi.   


23 Hiti hin Solomon lengpa hi leiset chunga leng dang ho sang'in ahao jon chule aching jong aching jon ahi.  
24 Hijeh chun Pathen'in apeh, chihna thungai ding leh thudoh nei dingin muntin a kon'in mipi ahung hung jingun ahi.  
25 Kumseh in ama vil’a hung jousen kipa thilpeh in sana, dangka, ponsil, gal manchah, gimnamtui, sakol ho leh sakolpol ho ahin poh peh jingun ahi.   


26 Solomon sakol ho leh sakol kangtalai ho jong thaneitah in ana tungdoh in ahi. Aman sakol 12,000 aneijin, sakol kangtalai 1,400 aneijin ahi. Aman phabep chu sakol kangtalai koina khopi ho a akoiyin phabep chu Jerusalem sung ama kom naina ah akoijin ahi. ✡  
27 Lengpan dangka aneiho vang chu songtoh ana bahsah jengin ahi. Chuleh Cedar thing mantam tah ho jong chu Judah gam'a keh theipi thing toh abahsah jengin ahi. ✡  
28 Solomon in sakol ho hi Egypt leh Cilicia a konna achohji ahin, lengpa ding’a thilcho ho hin Cilicia mun a hi kimantah a achoh jiu ahi. ✡  
29 Hiche phat lai chun Egypt a kon'in sakol kangtalai khat chu dangka 600 a kicho ahin sakol khat chu dangka150 a kichoji ahi. Hijouteng chuleh Hit leh Aram lengho kom'a ajoh son kitjiu ahi.    

Solomon'in Ji Tamtah Anei 
 

1 Tun Solomon lengpa hin gamchom mi numei tamtah ana ngailu tan ahi. Pharaoh chanu ana kichenpi kalval in jong Moab numei, Ammon numei, Edom numei, Sidon numei leh Hit numei ho jong akichenpi in ahi. ✡  
2 Pakaijin Israel mipite chu kicheh tah a, “Hiche namdang mite chu nakichenpi lou diu ahi, ajeh chu ama hon a pathen ho hou dia na lungthim’u aheilut diu ahi,” tia ana hilchah ahi. Ahinlah Solomon in amaho chu ana ngailu thou-thou in ahi. ✡  
3 Aman leng chanu te jeng 700 ana kichenpi in chuleh thaikem 300 ana neije. Atahbeh in amaho hin alung hi Pakaiya kon'in ana puimang tauvin ahi.   


4 Solomon chu ahung teh phat in, alungthim hi semthu pathen dang hounan ana heilut tauvin, apa David bangin a Pakai a Pathen ah kitah tah in pan ana lajou tapon ahi.  
5 Solomon in Sidon mite semthu numei-pathen Ashtoreth leh thet umtah Ammon mite semthu pathen Molech chu ana hou tan ahi.  
6 Hiti hin Solomon in Pakai mitmu’n thilse tah chu anabol tan ahi.   


7 Jerusalem solam, Olive molchung ah, aman thet umtah Moab te semthu pathen Chemosh leh thet umtah Ammon mite semthu pathen Molech houna dingin doiphung ana tungdoh tan ahi.  
8 Solomon in gamchom numei akichenpi aji ten asemthu pathen ho kom'a kilhaina pumgo thilto abolna diu leh gimnamtui ahalnamna diuvin doiphung ana tundoh peh in ahi.   


9 Pakai chu Solomon chunga ana lunghang lheh jeng tan ahi, ajeh chu Pakai Israel Pathen ahenga nivei tah ahung kilah nunga, aman alungthim Pakaiya konna aheimang jeh ahi.  
10 Aman Solomon hi pathen dang ahou louna dia kicheh tah a ana gihsalsa ahin, ahinla Solomon in Pakai thupeh chu ana nahsah tapon ahi.  
11 Hijeh chun tun Pakaijin akom'ah hiti hin thu asei tan ahi, “Nangin henasasa a ikitepna na suhkeh jeh leh ka Danthu nanit lou jeh in, keiman lenggam hi nang’a konna ka lahdoh a nasohte lah a khat kapeh ding ahitai.  
12 Ahinlah napa David jal’a nahinlai sunga hichu kabol louding, nachapa leng vaipoh akon a bou ka lahdoh ding ahi.  
13 Ahinlah keiman lenggam pumpi chu ka lahdoh louding, ka lhachapa David jal le ka lhentum khopi Jerusalem jal’a phungkhat vang ka dalhah peh ding ahi,” ati.   

Solomon Douho 
 

14 Hijeh chun Pakaijin Edom mite leng insung a kon'in, Hadad kitipa chu Solomon kidoupi dingin ana tungdoh tan ahi.  
15 Kum phabep masanga chu David in Edom mite hi gal anajo ahi. Asepai lamkai Joab chu Israel sepai galmun’a thiho chu avui ding’a anaum den’ah ahi. Hichea aum sung chun Edom pasal ho chu ana that gam’in ahi.  
16 Joab leh Israel sepai te chu lha gup sung ana umden u ahin, hiche sung’a chu Edom mite chu ana tha gam’u ahi.   


17 Ahin hiche thilso lai chun, Hadad leh apa insunga natong pipuiho chu Egypt lang’a ana jammang’u ahi. (Hiche phat laiya chun Hadad chu chapang cha ahi nalaiye.)  
18 Amaho chun Midian adalha uvin Paran ajon’un, Paran ahin mi phabep in ahinbe uvin ahi. Hichun Egypt geiyin akitol’un lengpa henga acheu le aman Hadad gam leh in apen, neh le chah jong anape un ahi.  
19 Pharaoh in Hadad chu angailu lheh jengin, aman ajinu Lengnu Tahpenes sopinu chu aji dingin ana pen ahi.  
20 Amanu’n chapa khat ahinpeh in amin Genubath asah tan ahi. Tahpenes lengnun Pharaoh leng inpi’ah, lengpa chate toh anavah khanglen in chule ana khoukhah in ahi.   


21 David leh asepai lamkaipa Joab chu athitai kiti thu chu Egypt alhun phat in aman Pharaoh heng’ah, “Keima ka gam lang’a kile tang’e neisol tan,” atin ahi.   


22 Pharaoh in, “Ipi dingin em? Hiche a hi ipi lhinglel nasah a na inlang’a nakile nom ham?” ati.  

“Ima avat aumpoi, hijongleh lungset tah in ka inlam’a nei kile sah tan,” ati.   


23 Pathen'in Eliada chapa Rezon jong chu Solomon dou dingin ahin tildoh in ahi. Rezon chu apupa Zobah lengpa Hadadezer a konna hung jamdoh ahi.  
24 Hijeh a chu galbol loikhat lah a lamkaija hung pang’a ahi. David in Hadadezer chu gal’a akisatpia ajo phat chun Rezon le amite chu Damascus lama ajam’un hiche achun leng in ahung pang tan ahi.  
25 Rezon hi Solomon vaihom achaina geijin Israel ten akidoupi akhoh penin ahung pang peh in, Hadad bangin boina ana sem jengin ahi. Rezon hin Israel te hi ahot lheh jengin, hiti chun Aram gamsunga leng in ana pang den tan ahi.   

Jeroboam In Solomon Ahin Dou 
 

26 Solomon noiya natong pipui khat Nebat chapa Jeroboam jong hi adouho lah a lamkai khat ahi. Ama hi Ephraim gam Zeredah khopi’a kon ahin anu hi Zeruah kiti meithai nu chu ahi.   


27 Hiche hi ama doubol ho hung kipatna thusim chu ahi. Solomon hin inlen pang’a in neocha chaho ana sahphat a chule apa David khopi pal ho chu ana semphat ahi.  
28 Jeroboam chu thilbol theitah gollhang khat ahi ti ahin hedoh tan, chule apottho dan ho chu Solomon’in amu doh phat in, Joseph chateni Ephraim leh Manasseh phung’a konna engbolna-a natong ho chung’a vaihom in ana pansah tan ahi.   


29 Nikhat hi Jeroboam chun Jerusalem adalhah a ahung potdoh leh Shiloh a konna hung Ahijah themgaopa chun lampia ahung chu amun ahi. Ahijah chu ponchol athahbeh a ana kivonin, amani changseh chu gamlah a ana kimuto lhon'in ahi.  
30 Ahijah chun asangkhol chol thahleh chu asattel in boh som le ni ason ahi.  
31 Chuin Jeroboam jah a, “Hiche ponhal som hi kilah in, ajeh chu Pakai Israel Pathen'in, ‘Solomon khut a kon’a Lenggam hi lahpeh ing kating, phungsom hi nang kapeh ding ahi,’  
32 Ahinla, keiman Israel gam pumpia konna ka lhendoh khopi Jerusalem jeh leh ka lhachapa David jeh a Solomon hi phungkhat vang kakhen peh ding ahi.  
33 Ajeh chu Solomon in keima einungsun in Sidon mite numei pathen Ashtoreth ahouvin, Moab mite semthu pathen Chemosh ahouvin, Ammon mite semthu pathen Molech ahouvin ahi. Aman ka lampi ajui tapon chuleh ka mitmua ka lungdei abol tapon chukitleh apa David in eijui bangin eijui pon ka chonna dan ho leh ka dan sem ho jong anit tapon ahi.   


34 Ahinlah keiman tu tadi a hi Solomon a kon'a alenggam hi abon'a ka lahdoh louding ahi. Keiman kana lhendoh, ka lhachapa David in kathu angaija ka dan ho anit jeh in, ama jal in Solomon hi ahinkho lhumkeiya lamkaija kakoi jing ding ahi.  
35 Ahinlah achapa a konna lenggam hi ka lahdoh a phungsom hi nang khut a ka pehdoh ding ahi.  
36 Achapa hi phungkhat vang chang ding ahi. Hitia chu David chilhah khat vang'in kamin loupina dinga ka lhendoh hiche Jerusalem a hi thaomei vah bang’a vah jing ding ahi.  
37 Keiman nangma hi Israel te leng mun’a hi ka tousah ding chuteng nangman lungna chim’a vai nahop ding ahi.  
38 Nangin kathu na ngaiya chule ka lunglhaina a neijuiya, ka lhachapa David bang’a ka Dan sem najuiya, ka thupeh nanit jing’a ahileh, Keiman kaumpi jing ding ka sohpa David kabol peh bang’a keiman nang ding’a jong na chilhah te hi amang theilou dinga ka tundoh peh ding chule Israel hi nangma kapeh ding nahi.  
39 Solomon chonset jeh a hi keiman David chilhah tehi ka engbol ding ahinlah hichu phat chomkhat a ding bou ahi,” ati.   


40 Hijeh hin Solomon in Jeroboam chu tha ding agon ahinla Jeroboam Egypt lengpa Shishak kom'a ajamlut in Solomon thi kahsen aga um tan ahi.   

Solomon Thi 
 

41 Hiche hin Solomon vaihom sunga thil abol ho leh anatoh ho chule achihna ho chu Solomon natoh ho kijihlutnsa Lekhabu a akijihlut sohkei jin ahi.  
42 Solomon in Jerusalem ah kum somli vai ana hom e.  
43 Ama athi phat in apa min'a kisah David khopia ana kivui tan ahi. Chu jouvin achapa Rehoboam chu ama khel in leng ahungchang tai.    

Sahlam Israel Phungho Kiphin 
 

1 Rehoboam chu Shechem’ah aga chen, hichea chun Israel pumpi’n ama chu leng chansah dingin ana kikhom khom uvin ahi.  
2 Nebat chapa Jeroboam chun hichu ajah phat in Egypt a kon'in ahung kile tan ahi. Ama chu Solomon lengpa a konna Egypt a chu ana jamlut na ahi.  
3 Israel lamkai ten ama chu ana kouvun hiti chun Jeroboam chu Israel pumpi chutoh Rehoboam toh kihoulim khom dingin ana cheuvin ahi.  
4 Ama hon ajah a, “Napa Solomon chun eina bolgim lheh jengun ahi. Hijeh chun napa in poh hahsasa eikoiden un nangin nasuh lhomjep a nomdom a neilhau le na lenggam a kitahtah in pang unge,” atiuve.   


5 Rehoboam in adonbut in, “Hiche thu a hin kingaitona ding nithum phat neipeuvin, chujou tengleh ka donbutna ngai dingin hung kit tauvin,” ati. Hichun mipi ho jong akile tauve.   


6 Hichun Rehoboam lengpa chun apa Solomon thumop a anapang upaho chu ana kihou pin, “Hiche thua hi ipi nagel uvem? Iti ka donbut ding ham nei seipeh un,” ati.   


7 Hichun upaho chun adonbut un, “Nangin amaho chunga hi na vaihom nom jing’a ahile adei bang uvin donbut in chuti leh amaho hi nangma midih tah hijing diu ahi,” atipeh uve.   


8 Ahinlah Rehoboam in tehseho thumop la louvin khangdong ama toh hung seilen khomho ama thumop a hung pang ho joh chu ipi nagel uvem tin ana dong tan ahi.  
9 Aman amaho jah a chun, “Hiche mipi hon napan kachung uva pohgih eipoh sah uhi neisuh lhompeh un atiu hi, iti ka donbut ding ham?” tin ana dongin ahi.   


10 Hiche khangthah ho chun, “Pohgih nei suhlhom peh un tia phun ho chu hitin donbut in, ‘Ka khut jung neocha hi kapa kong sang'in asa jon ahi.  
11 Kapan na chung uva pohgih na-na pohsah u chu keiman ka gihsah cheh ding ahi. Kapan khaojanga najep u ahi, kenvang sakol jepna a kajep diu nahiuve tipeh in,” atiuve.   


12 Jeroboam le mipi ho chu abonchauvin Rehoboam in a thupeh bang bangin nithum chanin lengpa thupeh ngai dingin ahung kit tauvin ahi.  
13 Ahin Rehoboam in amaho kom'a chun upaho thumop lalouvin, ngailou tah in thu ana sei tan  
14 aman akhangthah chanpi ho thumop joh chu ana sangin, “Kapan pohgih na-na pohsah uchu tunia hi keiman ka gihsah cheh ding ahi. Kapan khaova najep u ahin keiman sakol jepna a kajep diu nahiuve!” tin ana donbut tan ahi.   


15 Hiti chun lengpan mipite chu nahsah louvin anakoi tan ahi. Hitobang thilsoh hi Pathen thilgon ahi. Ajeh chu Shiloh a konna hung Ahizah Themgao mangcha a Pakaijin Nebat chapa Jeroboam kom’a athu hetsah chu guilhunna ding thilsoh ahi.   


16 Israel mipi ten lengpa kom’a ataonau chu asanpeh tapoi ti ahet phat’un, ama hon hitin adonbut tauve,  

   
 
“David insung mite mangthah uhen!  

Jesse chapa chungah lunglutna kanei tapouve,  

Vo Israel, inlam kijot tauvin!  

Vo David! Nangin na insung bou kivet tan,” tin asam un,  

   
 
hiti chun Israel mipi chu a inlam cheh uva akile tauvin ahi. ✡  
17 Ahinlah Rehoboam in Judah khopi ho cheng Israel ho chung’a chun vai ana hom nalai jin ahi.   


18 Rehoboam in namna a natongho chunga vaihompa chu mipi thunun ding chun agah sol’in ahile ama chu mipi hon songin ana seplih tauvin ahi. Hiche thu chu Rehoboam lengpan ajahdoh phat in asakol kangtalai chung’a akaldoh loijin Jerusalem lang’a ajam tan ahi.  
19 Hiche apat hin sahlam gamkai’a um Israel phungho jousen David chilhah khat in achung uva vai ahop dingu chu anom tapouvin ahi.   


20 Israel mipi ten Jeroboam chu Egypt a kon'in ahung kilekit tai ti ajahphat un, kikhopna aneiyun, ama chu Israel pumpi chung’a vaipo din atung tauvin ahi. Judah phung bou chun David chilhah te apanpi uvin ahi.   

Shemaiah Gao Thusei 
 

21 Rehoboam chu Jerusalem alhung phat in, aman Judah le Benjamin phung’a kon'in achomkhom in alenggam tundoh kitna ding’a Israel mite sat dingin sepai 180,000 alhengdoh in ahi.   


22 Ahinlah Pathen'in Pathen mipa Shemaiah kom’ah hitin ahin seije,  
23 “Benjamin le Judah mipite ho jouse kom le Judah lengpa Solomon chapa Rehoboam kom leh mipi adang jouse kom’ah seijin,  
24 ‘Pathen'in hitin aseiye, nasopi Israel tehi kisatpi hih in, na incheh uva kile tauvin ajeh chu hiche hi keima natoh ahi!’ ati. Hiti chun Pakai thupeh chu ajuiyun ama-ama inlam cheh a akile tauvin ahi.   

Jeroboam In Sana Bongnou Lim Asem 
 

25 Jeroboam in Ephraim thinglhang gam’ah Shechem khopi chu ana tungdoh in, hichu ama leng khopi ahung hitan ahi. Hijou chun ama achen Peniel khopi jong aga tungdoh in ahi.   


26 Jeroboam chu akingaiton, “Keima ka chih theilou leh hiche lenggam hi David chilhah te langa le lut kit thei ahi.  
27 Hiche mipite hi Jerusalem'a ache uva Pakai Hou-In a kilhaina agabol jing uva ahileh, Judah lengpa Rehoboam noiyah avel in hunglut kit get unte, chuleh keima hi eitha uva ama hi aleng uva akilahlut kit diu ahi,” tin ana gel in ahi.   


28 Hijeh chun amiching ho thumop dungjuijin, lengpa chun sana in bongnou lim asemin amite kom’a, “Jerusalem'a Pathen houva nache jiu hi ahahsa behseh e, veuvin Israel te Egypt a konna nahin puidoh uva chu hiche pathen teni hi ahi,” ati peh in ahi. ✡   


29 Aman hiche semthu bongnou lim pathen teni hi Bethel khopi ah khat chule Dan khopi ah khat akoiyin ahi.  
30 Ahinlah hiche chu amaho din chonsetna nasatah ahung hikha tai, ajeh chu mipin bongnou limsemthu chu ahou tauvin ahi, chule mipi ho chu Dan langpeh a chetouva hiche semthu pathen kikoi chu aga hou jiu ahi.   


31 Jeroboam in semthu pathen houna mun achun doiphung phabep atungdoh in, Levi phungmi hilou milham phabep jong thempu in athenso tan ahi.  
32 Chule Jeroboam in Bethel khopiah houthudol kut khat jong ana pandoh in, hichu lhaget channa nisom le nga nileh ana boljin ahi. Hichu Judah ten hoidohna golvah kum khat a khatvei aboljiu tobang ahi. Bethel mun'a chun ama tah in jong bongnou lim asemna achun kilhaina asemin chuleh semthu pathen houna in achun thempu phabep jong ana pansah in ahi. ✡  
33 Hijeh chun, ama tah in anagon nikho, lhaget lhinna nisom le nga channa alhin teng Jeroboam ama tah in Bethel a kilhaina maicham gantha ama lungdei tah in anabol jin, aman Israel te hou thudol’a kut ana phudoh a ama tah in kilhaina gantha maicham chungah anabol’a, gimnamtui jong ana lhutnam ji ahi.    

Themgao Hon Jeroboam Apai-U 
 

1 Pakai thupeh dungjuijin, Pathen mikhat Judah a kon'in Bethel’ah ahungin, Jeroboam in maicham ajot a gimnamtui hal ding agot laitah in aga lhungin ahi.  
2 Hichun Pakai thupeh dungjuijin apengjah jengin, “Vo maicham, maicham! Pakaijin hitin aseiye, ‘David chilhah lah a Josiah kiti khat hung peng ding ahi. Ama hin tua chep tanloute maicham a lhacha a pangji ho, na chunga kilhaina gan thatji thempu ho hi nangma chunga athagam ding chule na chunga hi mihem gule chang hung kilhut vam ding ahi, tin ahung seije,” ati. ✡  
3 Hiche nikho ma-ma chun Pathen'in athupeh adih ahi hetthei nan, melchihna khat apen ahi. Aman ajah a, “Pakaijin hiche melchihna hi pedingin kitepna aneiye; hiche maicham hi kehni hung kiso ding chule avutvam ho chu tol’a hung kithe lha ding ahi,” ati.   


4 Jeroboam Lengpan Bethel maicham douna hung kisei chu ajah phat in, themgaopa chu akoh-in, “Hiche pa chu man un!” tin ahinsam tan ahi. Ahinlah hiche pettah chun lengpa khut chu ahung ngoijin adingden tan, anung lahdoh jou tapon ahi.  
5 Hiche pettah chun maicham chu ahung lengkeh jengin, Pathen mipan aseibang bangin maicham sunga kon chun vutvam jouse chu ahung kibo lhan ahi.   


6 Lengpa chu Pathen mipa kom’a ahung peng jah jengin, “Lungset tah in Pakai na Pathen heng’a ka khut adamtheina dingin nei taopeh tan!” ati. Hichun Pathen mipa chu Pakai kom’a atao tan ahile Lengpa khut chu adamhel jengin achat le thei tan ahi.   


7 Hichun Lengpan Pathen mipa kom'a chun, “Hungin ka inlang’a che hitin, an hung nen lang kipa thilpeh jong nape ing’e,” ati.   


8 Pathen mipan lengpa kom achun, “Na lenggam akeh khat neipeh ding hijongleh nang toh kilhon khom pong’e, keiman hiche mun’a hi neh le chah kahol louding ahi,  
9 Ajeh chu Pakaijin, nangman hiche mun a naum laisea neh le chah nahol louding chuleh hiche lampi ma-ma a hi Judah gam nahung kile kit ding ahi, tin thupeh einei jin ahi,” ati.  
10 Hijeh chun aman Bethel adalhan lam chom aho in a inlang ajon tan ahi.   

Bethel’a Themgao Tehse 
 

11 Hiche pet hin Bethel mun'a chun themgao tehse khat ana chengin, chuin achapa te chu a inmun’u ahunglhun phat un, Bethel a Pathen mipan athilbol ho chu ana seipeh tan ahi. Chuleh hiche lengpa kom’a athusei ho jong chu aseipeh un ahi.  
12 Hichun tehsepu chun, “Hoilang che tantem?” tin adongin ahileh, ama hon Pathen mipan hoiche lang pen aho ham tichu apau chu ana seipeh un ahi.  
13 Tehsepu chun achate kom'ah, “Gangtah in sangan chung’a chun toupha nei koipeh loiyun,” atin ahile achaten sangan chunga chun toupha chu akoipeh un, ama jong atoudoh tan ahi.   


14 Pathen mipa chu adeltan ahileh, ama chu thingphung lentah khat noija ana tou agamudoh in ahi. Tehsepun, “Judah gam’a konna hung Pathen mipa chu na him?” atileh  

aman jong, “Henge ama chu kahi naiye,” ati.   


15 Hichun aman Pathen mipa kom'a chun, “Hungin ka in ah bu hung nen,” ati.   


16 Aman adonbut in, “Ahipoi, kei hung thei pong’e, keiman hiche mun’a hi anneh twidon bol thei pong’e.  
17 Ajeh chu Pakaijin hiche mun a naum laisea anneh twidon nabol louding ahi, chuleh nahung na lampi hi mangcha a nahung kile theilou ding ahi, tin ei sei peh in ahi,” ati.   


18 Ahin tehsepun adonbut in, “Kei jong themgao khat kahi, Pakaiya kon'in vantil khat in hiche thupeh hi eihin pen: 'Ama chu na in’a pui inlang an nehsah in twi donsah in eiti,'” ati. Amavang tehsepu chun ajou asei ahi.  
19 Hiti chun akinungle lhon tan, Pathen mipan tehsepu in achun an anen, twi adon tan ahi.   


20 Hitia chu amani atou khompet lhon chun Pakaiya kon'in Themgao tehsepu kom achun thupeh khat ahunglhung tan ahi.  
21 Ama jong Judah a konna hung Pathen mipa kom'a chun apeng jah in, “Nangin Pakai thupeh chu na sukeh in, Pakai na Pathen'in thu napeh dungjuijin na chon tapoi.  
22 Hilai mun'a nahung kilen, na nen, na donin, nehih in don hih in kati chu na sumil tai. Hiti ahijeh chun, natahsa hi napu napate lupna a kivui louding ahitai,” ati.   


23 Pathen mipan aneh a adon jouvin Themgao tehsepu chun ama sangan chunga chun toupha apha peh in,  
24 hichun Pathen mipa chu akipatdoh tan ahi. Hitia chu inlam jona ache laitah in, humpi khat atoh khan athat tan ahi. Atahsa chu lamlen chung'ah akijamin, sangan le humpi chu ana ding khom lhon'in ahi.  
25 Mi phabep in along lampia kijam le akom'a sakei ding atoh khauvin, hichun Themgao tehsepu umna Bethel geiyin acheuvin athilmu uchu aga seipeh tauve.   


26 Themgao tehsepu chun athu ajahdoh phat in, “Hiche Pathen mipa hin, Pathen thupeh anit lou ahin, Pakaijin keipi chu athasah a athusei chu asuh bulhit ahitai,” atin ahi.   


27 Themgaopa chun achate kom’ah, “Sangan chung’a chun toupha hin koijun,” ati. Chuti chun amaon akoipeh tauvin,  
28 ama ache in, atahsa lamlen chunga lum chu agamu’n, a sangan leh humpi akom’a ana din nahlai vang'in, humpi chun ana nedeh pon chule Sangan jong chu ima ana tipon ahi.  
29 Themgaopa chun Pathen mipa tahsa chu asangan chung’a chun akoiyin, khopi langa chun along op dingin ahin pon ahi.  
30 Aman lhan’ah avuijin, lhase tah in akap in “Vo ka sopipa!” atin ahi.   


31 Hichejou chun Themgao pa chun achate kom’ah, “Keima kathi tengleh Pathen mipa kivuina lhan ah hin neihin vui uvin lang, kagu hi ama gu panga hin lupsah un,” ati.  
32 “Ajeh chu Pakaijin Samaria khopi sung’a khopi ho lah a kisemdoh semthu pathen houna maicham leh Bethel maicham douna Pakaijin ana phondohsa chu guilhung tei ding hija ahi,” ati.   


33 Ahivangin hitobang thilsoh nung jengin jong, Jeroboam chu athilse bolna a kon'in akihei mang dehpon ahi. Aman milham lah a kon'in thempu ana lheng jing nalaiyin ahi. Semthu pathen houna doiphung’a thempu dingin apang nom jouse ana pansah jengin ahi.  
34 Hiche hi chonset nasatah ahung hitan chule Jeroboam chilhah ho leiset chunga kon'in suhmang in aumlo tan ahi.    

Ahijah In Jeroboam Douna a Gaothu Asei 
 

1 Hichun Jeroboam chapa Abijah ahung dammo tan ahi.  
2 Jeroboam in ajinu kom'a, “Keima ji nahi hi min nahetdoh louna dingin kisem inlang, Shiloh a themgao Ahijah kom’ah gachen, ama chun leng kahung chan ding hi eina seipeh ahi.  
3 Changlhah pheng som toh changlhah lum themkhat, khoiju thei khat toh po inlang ichapa khankho ding hi gadong tan,” ati.   


4 Hiti chun Jeroboam jinu chu Shiloh a Ahijah kom’ah aga chen ahi. Ama chu ana teh lheh tan, kho jong amuchen thei tapoi.  
5 Ahinlah Pathen'in Ahijah jah ah, “Jeroboam jinu chu lim chompu a hikom'a hi hung ding ahi. Aman achapa damlouna chung chang’a khu na hungdoh ding ahin adonbutna dia kahilchah bang’a na-na donbut ding ahi,” atipeh in ahi.   


6 Ahin Jeroboam jinun Ahijah kot chu ahin phah chu ajah phat in, “Jeroboam jinu, ipi dinga midang dan’a na kilepma nahung ham? Hunglut in,” ati. Hijou chun aman, “Keiman na jah ding thungailou khat ka seipeh nom’e,” ati.  
7 “Najipa Jeroboam chu ana seipeh in, Pakai Israel Pathen'in najah sah nom chu hiche hi ahi. ‘Keiman nangma hi milham’a konna ka dopsang’a kami Israel te chunga vaihom a kapansah nahin,  
8 keiman David insunga kon’a lenggam kahe lhah a, nangma kapeh nahi. Ahinla nangma hi ka lhachapa David toh nabang pon ahi. Aman vang phattin in ka lungdei lamtah in ka thupeh jouse hi alungthim pumpin ajui jingin ahi.  
9 Nangin vang nang masanga vaihom jouse sangin thilse nabol jon ahi. Nangman nang dingin semthu pathen ho nakisem in, na sana bongnou lim sem ho hin eiphin lunghang tan ahi. Nangin nei nungsun ahitah jeh in,  
10 Keiman na chilhah ho chung’a hamsetna ka chuhsah ding chuleh na chilhah pasal jouse ka suhmang ding, soh hihen hilou hijongleh Israel lah a muntin’a na leng chilhah ho jouse aboncha kaban suhmang sohkei ding ahi. ✡  
11 Jeroboam insung mite kholaiya thiden jouse, uichan aneh chai ding chule gam lah a thiho jouse chu muthong in aneh sohkei ding ahi,’ tin Pakaijin aseiye,” ati.   


12 Hijou chun Ahijah in Jeroboam jinu kom'ah, “Na inlang’a chetan khopi chu nalhun lhun le na chapa chu thi ding ahi.  
13 Israel pumpin lunghempi uvin tin avui diu ahi, na insung’a phatecha kivuijah ama bou hung hi ding ahi. Ajeh chu Jeroboam insung pumpia hiche chapangpa bou hi Pakai Israel Pathen'in alunglhaina a amu ahi bouve,” ati.   


14 “Hiche banna hin Pakaijin Israel a kon'in lengkhat hin tungdoh intin, ama chun Jeroboam insung pumpi asuhmang ding ahi.  
15 Hiteng chuleh Pakaijin Israel chu luidung’a pumpeng kiling bang’a lonle le ding ahiuve, chuleh Israel te hi apu apa teu ana pehna gampha a kon’a abodoh ding chuteng Euphrates vadung gallang peh a athe cheh ding ahi. Ajeh chu ama hon semthu pathen Asherah pou ahouvun ahi.  
16 Jeroboam in Israel hi achonset sah jeh chun Pakaijin Israel pumpi hi adalhah ding ahitai.   


17 Hijeh chun Jeroboam jinu Tirzah langa akile in a insung agah chot lut-lut achun chapangpa chu athi tan ahi.  
18 Israel pumpin alunghempi uvin, Pakaijin Ahijah a phondohsah bang bangin avui tauvin ahi.   

Jeroboam Thi 
 

19 Jeroboam vaihom laija thilsoh dang ho jouse agalsat le avaihomna pum in Israel Lengte Thusimbua akijihlut sohkei jin ahi.  
20 Jeroboam in Israel te chunga kum somni vai ana hom in ahi. Jeroboam athi phat in achapa Nadab leng ahung chang tan ahi.   

Rehoboam In Judah Gam'a Lengvai Apoh 
 

21 Alangkhat a Solomon chapa Rehoboam Judah lengpa chu leng ahung chan chun kum somli le khat anahi tai. Aman Pakai khopi Jerusalem'a kum som le sagi vai ana hom in ahi. Hiche khopi hi Pakaijin ama loupina dinga Israel phung jouse lah a kon’a ahin lhendoh ahi. Rehoboam nu chu Amon gam mi Naamah ahi.   


22 Rehoboam vaihom sung hin Judah mipi ten Pakai mitmu'n thilse jeng anabol un, achonset nauvin Pakai ana lunghansah un ahi. Ajeh chu apu apa teu sang'in thilse ana habol joh un ahi.  
23 Ajeh chu ama hon muntin’ah milim semthu houna doiphung ho ana semdoh un chuleh thinglim noi tin le thinglhang sang tin ah Asherah doiphung ana tungdoh un ahi. ✡  
24 Gamsung jousea pasal leh numei kijoh ho doiphung jong anasem un ahi. Pakaijin Israel te masang’a ana nodohsa milim hou nam mite kidah umtah a achonna hou ana juijun ahi. ✡   


25 Rehoboam lengpa vaihom kum nga chanin Egypt lengpa Shishak chun Jerusalem ahin nokhum in ahi. ✡  
26 Aman leng inpi sung le Pakai Hou-In sunga sum kholna jouse ana chom ngimsel’in, Solomon in ana sem sana ompho ho jouse jong achom ngimsel tan ahi. ✡  
27 Rehoboam Lengpan hiche ompho chu sum-eng ana semin ana koi khel in ahi, hiche ho chu leng inpi ngah apipui hon anga tup diuvin angansen ahi.  
28 Lengpa chu Pakai Hou-In a acheji phat tengleh hiche ompho ho chu ahin ladoh jiuvin chujou tengleh in-ngah ho umna indan sunga akoiji uvin ahi.   


29 Rehoboam vaihom sung’a thilsoh adang ho jouse chu Judah Lengte Thusimbu achun akijihlut sohkeijin ahi.  
30 Rehoboam le Jeroboam kikah a gal ana kisat matchet jingin ahi.  
31 Rehoboam chu athi phat in apu apate toh David khopia anavui un ahi. Rehoboam nu chu Amon gam mi Naamah ahi. Ama bannah achapa Abijah leng ahung chang tan ahi.    

Abijah In Judah Gam Lengvai Apoh 
 

1 Jeroboam in Israel chunga avaihomna kum som le get lhin kum in, Abijam chu Judah te chung’ah vaihom in ahung pang in ahi.  
2 Aman Jerusalem ah kum thum vai ana hom in ahi. Anu chu Absalom chanu Maacah ahi.   


3 Aman jong, ama masanga leng vaihom ho bang bangin, thilse jeng anabol in, apului David kitah bangin a Pakai a Pathen ah ana kitah joupon ahi.  
4 Ahin David jal’a, Pakai a Pathen'in achilhah te aban banna thaomei vah banga vah dinga vaihomna mun ahin ban losah ahin, achapa Abijam jong chu ama nunga Jerusalem'a vai ahin hop sah ahi. ✡  
5 Ajeh chu David in a Pakai mitmu a apha jeng anabol’a, Pakai thupeh hoitah a ahinkho lhumkeiya ana jui lhungkei ahin, Hit mi Uriah chung’a ana kipal bou chu ahi. ✡   


6 Hiche Abijam leh Jeroboam vaihom sung hin akikah lhon ah gal kisattona ana um mat chat in ahi. ✡  
7 Abijam vaihom sunga thilsoh dang ho Judah Lengte Thusimbu a aum sohkei jin ahi. Abijam le Jeroboam kikah a gal ana um jingin ahi.  
8 Abijam athi phat in David khopia ana kivuijin ahi. Hijou chun achapa Asa chu leng ahung chang in ahi.   

Asa In Judah Gam Lengvai Apoh 
 

9 Jeroboam in Israel chung’a vai ana hom na kum somni ahung lhin hin, Judah chung’a Asa in vai ahin hom panin ahi.  
10 Aman Jerusalem'a kum somli le khat vai ana hom in ahi. Api chu Maacah ahin, Abshalom tunu ahi.   


11 Asa hin apului David bangin Pakai mitmun alung lhaina ngen anabol'in ahi.  
12 Aman gamsunga numei pasal kijoh ho doiphung ho jouse chu ana paidoh in chuleh apu apaten ana hou u doiho jong asumang gam’in ahi. ✡  
13 Aman api Maacah jeng jong lengnu nu ahina a kon'in ana haisah in ahi, ajeh chu aman thet umtah Asherah doi ana kisem jeh ahi. Aman kidah umtah adoi ho chu asat lhan Kidron phaicham lamah aga hal lhan ahi.  
14 Aman doiphung ho jouse chu ana suhmang lou vang'in, aman ahinkho lhung keijin kitah tah in Pakai anajui lhung keijin ahi.  
15 Apa leh aman sana le dangka chuleh thil dang-dang ho ahin ana katdohsa lhon ho chu Pakai Hou-In'a ana polut in ahi.   


16 Judah lengpa Asa leh Israel lengpa Baasha teni kikah a gal anaum jingin ahi.  
17 Israel leng Baasha in Judah gam ahinsat in, Judah te leng Asa gamsunga mi alut le apot aum thei louna dingin Ramah chu kulpi aget khumin ahi.   


18 Asa in hiche lethuhna in Pakai Hou-In sung le leng inpia sum kholna a sana dangka ho jouse chu aladoh in, hichu Hezion tupa Ben-hadad, Tabrimmon chapa Aram lengpa chu aga pehsah in thu hicheng jong athot in ahi.   

   
 

19 “Napa le kapa kikah a kinoptona anaum bang-bang chun, tunjong nang le kei kikah ajong kinoptona nei hite. Ven keiman sana le dangka kipa thilpeh kahin thot in ahi. Israel Lengpa Baasha toh kinoptona nanei lhon chu sukeh in, chutileh aman keima eidalhan tin eisuboi taponte,” ati.   

   
 

20 Asa Lengpa tepna chu Ben-hadad in jong ana noppeh in, Israel khopi ho nokhum dingin asepai te asoltan ahi. Hiti chun ama hon Ijon, Dan, Abel-beth-maacah chuleh Kinnereth pumpi leh Naphtali gam pumpi ana banjo gam tauvin ahi.  
21 Israel Lengpa Baasha chun thilsoh ho chu ajahdoh phat in, Ramah khopi chu kulpi akaikhumna a kon chun akinungle in Tirzah langa achetan ahi.  
22 Hichun Asa lengpa Judah gamsung a mijousen Baasha in Ramah aumkhum kulpi semna a amanchah thing le song ho chu lhoh mang dingin thu apen ahi. Asa in hiche ho chu Benjamin gamsunga um Giba khopi leh Mizpah khopi pal getkhumna in amang tan ahi.   


23 Asa vaihomna sunga thilsoh ho leh athaneina dungjuiya anatoh le thilbol ho chuleh khopi ana tundoh min ho chu Judah Lengte Thusimbua kijihlutna Lekhabua chun aum'in ahi. Ateh langin akeng ahung natan ahi.  
24 Asa athi phat in ama chu apu apate toh David khopiah anavui tauvin ahi.  

Hijeh chun Asa chapa Jehosaphat chun leng mun ahin lotan ahi.   

Nadab In Israel Gam Lengvai Apoh 
 

25 Judah mite lah a Asa lengpan vai ahom akum ni channa in Jeroboam chapa Nadab chun Israel te lah a vai ana hom in ahi. Aman Israel te lah a kumni vai ahom in ahi.  
26 Aman Pakai mitmu’n thilse jeng anabol’in, apa natoh nung ana juijin, Jeroboam in Israel te ana chonset sah chu ana chejompi in ahi.   


27 Hijou chun, Issachar phunga konna Ahijah chapa Baasha chun Nadab chu tha ding ana gon, aman asepai te toh Gibbethon kiti Philistine khopia chu ana nokhum got laitah in ana that tan ahi.  
28 Asa lengpan Judah mite lah a vai ana hopna kum thum channa in Baasha in Nadab ana that in Israel te leng in ana pangin ahi.   


29 Aman Jeroboam chilhah te abonchan ana that gamin, leng insunga mite chu khatcha ana hinghoi pon ahi. Hiche hi Pakaijin Shiloh a Ahijah themgaopa mangcha a Jeroboam chung chang thu ana sei chu aguilhunna ahitai. ✡  
30 Hitobang thilsoh hi Jeroboam in Pakai Israel Pathen chu asuh lunghang jeh leh ama chonsetna chungchon na Israel mipite chu ana chonset sah jeh ahi.   


31 Nadab in avaihom sunga thilsoh ho leh aman anatoh thil ho Israel Lengte Thusimbu a aum'in ahi.   

Baasha In Israel Gam Lengvai Apoh 
 

32 Judah lengpa Asa leh Israel lengpa Baasha kikah a kidouna anaum jingin ahi.  
33 Judah gam’a Asa lengpan vai ahom kum thum channa in Ahijah chapa Baasha in Israel gam pumpia vai ana hom in ahi. Baasha in Tirzah a kum somni le li vai ana hom in ahi.  
34 Ahin, aman Jeroboam chonna bangin Pakai mitmu’n thilse jeng ana bollin, Jeroboam in Israel te ana chonset sah chu aman jong ana chejom pin ahi.    

1 Hiche hi Pakaiya konna Hanani chapa Jehu Themgao mangcha a Baasha Lengpa kom'a thupeh ahi.  
2 “Keiman nangma hi vutvai lah a konna katundoh a kami Israel te chunga vaihom’a ka pansah nahi, ahinlah nangin Jeroboam setna lampi najuijin nangin jong Israel te hi na chonset sah in kalung na hansah tan ahi.  
3 Hijeh chun keiman Nebat chapa Jeroboam chilhah te ka suhmang bang’a nang le na insung mite jong ka suhmang ding ahi.  
4 Baasha insung mite khopi sunga thiden ho chu, uicha ten aneh diu, gamlah a thiho chu muthong ten aneh diu ahi,” ati.   


5 Baasha'n vai ahom sunga thilsoh ho chuleh aman athaneina a ana tohdoh ho Israel Lengte Thusimbu a aum'in ahi.  
6 Baasha athi phat chun, Tirzah mun'ah avui tauvin ahi. Hijou chun achapa Elah chu ama khel in leng ahung changtan ahi.   


7 Hanani chapa themgao Jehu mangchan Pakaijin Baasha leh a insung mite dounan thu ana seijin ahi. Baasha in Jeroboam leh a insung miten atohbang bang’a Pakai doumah ana boljeh a agihna thu hi ana peh ahin, chuleh hiche Baasha hin Jeroboam insung mite aboncha ana thagam ahi. Pakai lunghanna chu Baasha chunga ana deojah jengin ahi.   

Elah In Israel Gam Lengvai Apoh 
 

8 Asa lengpan Judah mite lah a vai apoh kum somni le gup channan, Baasha chapa Elah hin Israel chunga vai ahin hompan tan ahi. Aman Tirzah khopia kumni vai ana hom in ahi.   


9 Hijou chun lengte galsatna sakol kangtalai ho akehkhat chung’a lamkai Zimri chun ama chu tha ding ana gongin ahi. Tirzah khopia nikhat hi Elah chu khopi sung vaipopa Arza insung a ju ana kham in,  
10 Zimri chu avahlut in asat lhun athat tai. Hiche hi Asa lengpan Judah mite lah a aleng chan kum somni le sagi alhinna thilsoh ahi. Hichun Zimri chu leng ahung chang tan ahi.   


11 Zimri hin Baasha insung mite jouse gangtah in ana that jou keijin pasal chapang neokhat cha jeng jong ana hinghoi tapon ahi. Aman a insung lamdol a akinaipi behseh jong hilou chuleh agol apaiho kisan ana that in ahi.  
12 Hiti hin Pakaijin Jehu themgao mangcha a ana phondohsa bangin, Zimri hin Baasha chilhah ho jouse jong ana sumang soh tan ahi.  
13 Hiche thilsoh hi Baasha leh achapa Elah chonset jeh leh Israel achonset sah lhon jeh ahi. Hitia hi manlou semthu doilim ho jeh a Pakai Israel Pathen chu ana suh lunghang’u ahi.   


14 Elah vaihom sunga thilsoh ho leh ana tohdoh ho jouse chu Israel Lengte Thusimbua akijihlut sohkeijin ahi.   

Zimri In Israel Gam Lengvai Apoh 
 

15 Judah gam'a Asa in lengvai apohna kum somni le sagi lhin kum hin, Israel pumpia Zimri in vai ahin hom in ahinlah Tirzah khopia nisagi bou vai ana homin ahi. Israel sepai ten Philistine khopi Gibbethon chu ana nokhum'un ahi.  
16 Ama hon Zimri in kitahlou tah in lengpa athat tai tithu ajah phat un, hiche nikho ma-ma chun sepai lamkai Omri chu Israel te Leng dingin ana lhengdoh tauvin ahi.  
17 Hiti chun Omri in Israel galmi pumpi chu ahin lamkaijin Gibbethon a kon'in Tirzah ahin nokhum tauvin ahi.  
18 Zimri chun khopi chu alatai ti ahetphat un, hiche khopia chun achen ama le ama meikong akihal khumin athi tan ahi.  
19 Ajeh chu ama jong hin, Pakai mitmu’n thilse jeng anabol’in ahi. Aman jong Jeroboam in Israel te ana chonset sah tobang chun ana chepin ahi.   


20 Zimri vaihom sunga thilsoh ho leh aman dan dihlou tah a na anatohna ho jouse Israel Lengte Thusimbua akijihlut sohkeijin ahi.   

Omri In Israel Gam Lengvai Apoh 
 

21 Ahinlah tuhin Israel te kehni akiso tauvin ahi. Mipi akeh khat in Ginath chapa Tibni chu achung uva lenga pang din adeijun ahinlah akeh khat in Omri joh chu adeijun ahi.  
22 Ahin Omri deiho chun Tibni deiho chu ajou tauvin ahi. Hichun Tibni chu athat tauvin Omri joh chun lengmun ahinlo tan ahi.   


23 Judah gam'a Asa leng chan kum somthum le khat alhin chun, Omri in Israel te lah a vai ahin hompan tan ahi. Aman kum som le ni vai ana hom in kum gup chu Tirzah a ana pansan ahi.  
24 Hijou chun Omri in tua Samaria kiti thinglhang gam chu aneipa Shemer a kon'in dangka pounds 150 ape in ana kichoh doh in ahi. Aman hichu khopi khat in ana semin aneipa Shemer a kon'in Samaria ana sah ahi.   


25 Ahinlah Omri in ama masanga lengvaipo ho jouse sangin Pakai mitmun thilse ngen chang anabol in ahi.  
26 Aman jong Nebat chapa Jeroboam chonsetna jousea Israel te ana chonset sah bangin ama jong hiti hin ana chonin ahi. Mipi ten pannabei milim ana hou uvin Israel Pathen chu ana lunghan sah tauvin ahi.   


27 Omri vaihom sunga thilsoh dang ho chuleh athaneina chuleh ana tohdoh ho jouse chu Israel Lengte Thusimbu achun akijihlut sohkeijin ahi.  
28 Omri chu athi phat in, Samaria mun'a ana vuijun ahi. Ama banin achapa Ahab chun lengmun ahinlo tan ahi.   

Ahab In Israel Gam Lengvai Apoh 
 

29 Judah gam'a Asa leng chan kum somthum le get ahung lhin chun, Omri chu Israel te lengmun ahinlo pantan ahi. Aman Samaria mun’ah kum somni le ni sungin vai ahin hom’in ahi.  
30 Omri chapa Ahab hin Pakai mitmun thilse jeng ahin bol’in, ama masang’a lengho jouse sangin thilsejo ahin boldoh in ahi.  
31 Aman Jeroboam thilse bol chu anung ajui keu hilouvin, Sidon Lengpa Ethbaal chanu Jezebel chu ana kichenpin Baal doi chu ana houtan ahi.  
32 Amasan Ahab in Samaria mun ah Baal doi phung leh hou-in ana tungdoh in ahi.  
33 Hijou chun aman Asherah doiphung ana tungdoh kit in, hiti hin aman ama masanga leng dang ho sangin Pakai Israel Pathen chu ana phin lunghang penin ahi.   


34 Ahab leng vaipoh laitah in, Bethel a kon'in Hiel kitipa in Jericho ahin sempha kittan ahi. Aman inbul khom aphudoh nin achapa tahpen Abiram kitipa chun ahinkho alha tan ahi. Aman asahchaija akehkhat ahin tundoh ahin achapa lhumpenpa chun ahinkho alha tan ahi. Hiche hi Nun chapa Joshua in Pakaiya kon’a Jericho chung chang thu ana phondoh chu guilhung’a ahitai. ✡    

Elijah Themgao Va-Ah Ten Avah 
 

1 Gilead gamsung, Tishbe khoa konna hung Elijah in Ahab lengpa kom'ah, “Akin katoh jing, hingjing Pakai Israel Pathen min’a kasei ahi, ‘Keiman thu kapeh tokahsea kum phabep sunga hi gotwi leh daitwi lha louding ahi!” ati. ✡   


2 Hijou chun Pakaijin Elijah kom'ah hitin ahinsei tai,  
3 “Hiche mun hi dalhan lang, Jordan luigal niso lam, Kerith vadung kom'a khun gakisel tan.  
4 Hiche vadung’a twi hi don inlang chuleh va-ah ten ahin poh ho chu nejingin, ajeh chu keiman an nahin pohpeh ding’a ka nganse ahi,” ati.   


5 Elijah chun Pakaijin aseipeh bang bangin abol in, Jordan solang Kerith vadung pang’a chun apansa tan ahi.  
6 Va-ah te chun jingkah nilhah in anneh ding changlhah le sa ahin pohpeh jin chuleh vacha twi chu adonjin ahi.  
7 Ahin chomkhat jouvin hiche vadung jong chu akang tan ahi, ajeh chu gamsung’a go ana ju tapon ahi.   

Zarephath Khoa Maithainu 
 

8 Hiti chun Pakaijin Elijah kom’a thu ahin seiye,  
9 “Nangma chen lang Sidon khopi kom’a Zarephath khoa gache tan. Nangma vah dinga Keiman meithainu kathupeh ahitai,” ati. ✡   


10 Ama Zarephath ah achen, akhosung kelkot phung agah lhun phat in, meithai khat in thinggo ana chom amun amanu kom'a chun, “Lungset tah in khon khat a twi themkhat nei hinpe thei dem?” atin ahi.  
11 Amanu chun twi agaso got leh, aman, “Changlhah themkhat jong neihin choipeh in,” ati.   


12 Ahin amanun jong ajah a, “Pakai na Pathen min'a kihahsel’a kasei ahi, insung’a changlhah hal khatcha jong ka neipoi, belsung’a changbong khut dimkhat seh kanei tan, hai sunga thao themcha bou kanei tai, tua thingkang themkhat kachom jong hi hiche changbong hile thao hi kasuhto a kei le ka chapa ding’a ka kan’a, ka nehjou lhon teng ka thi dinga ka gellhah lhon ahitai,” ati.   


13 Ahinlah Elijah in amanu kom'a chun, “Lunggim hih in! Nasei chu bol jengin, ahinla changlhah themkhat kei dingin hinbol masan, chujou tengleh aval chu nang le na chapa neh dingin kibol lhon nan nate.  
14 Ajeh chu hiche hi Pakai Israel Pathen'in asei ahi, belsung’a changbong chun beitih anei louhel ding, haisung’a thaotwi jong chu beitih nei louva um ding, gamsung’a Pakaijin gotwi ahin juhsah masangsea hitia chu neng jing jeng ding ahi, tin aseiye,” ati.   


15 Hichun meithainu jong achen Elijah seibang bangin agabol tai, amanu ahin Elijah ahin, chuleh amanu insung mi ahiuvin an chu ni sottah aneuvin ahi.  
16 Belsung’a an jong chu abeithei tapon, hai sunga thaotwi jong chu alhasam kha tapoi, Pakaijin Elijah jah a aseibang bangin aumtai.   


17 Phat chomkhat jouvin hiche numeinu chapa chu ahung dammo tai. Ama dammo chu ahungkhoh cheh-cheh jeng tan, achaina in ahung thitan ahi.  
18 Hijou chun meithainun Elijah kom’ah, “Vo Pathen mipa ka chunga hi ipi nabol hitam? Hilaiya hi ka chonset ho Pathen henga phongdoh dia hikom'a hunga, ka chapa thilo sah nahim?” ati.   


19 Ahin Elijah in adonbut in, “Na chapa chu neihin pen,” ati. Anu pheichung’a akon chun akidop doh in, indan chung’a agejina a chun adom touvin alupna jalkhun achun alupsah in ahi.  
20 Hichun Elijah chu Pakai heng’a ataovin, “Vo Pakai ka Pathen, keiman lhunna a kaneiji hiche meithainu chunga hi hamsetna na chuhsah a achapa hi nathi sah ding hitam?” ati.   


21 Hichun hiche chapangpa chunga chun thumvei alum’in, Pakai kom’ah chun apeng jah jengin, “O Pakai ka Pathen, lungset tah in hiche chapang hinkho hi hin kiledoh sah tei-tei jin,” ati. ✡  
22 Pakaijin Elijah taona chu ana ngaipeh in, hiche chapangpa hinkho chu ahin kiledoh sah in ahung hingdoh tan ahi.  
23 Hichun Elijah in inchunga kon'in ahin pomsuh in anu ape in, “Ven! nacha hi ahing tai!” ati.   


24 Hijou chun meithainu chun Elijah kom’ah, “Tunvang keiman nangma hi Pathen mi mong-mong nahin chuleh Pakaijin nang’a hin thu asei mong-mong’e ti ka hechen tai,” ati.    

Carmel Mol A Kitetna 
 

1 Phat chomkhat jou, gojuh louna kum thum alhin kum in, Pakajin Elijah kom’ah, “Chenlang Ahab lengpa kom’ah, Pakaijin go ajuhsah vah ding ahitai gatin,” ati.  
2 Hichun Elijah jong Ahab kom’ah achen ahi.  

Alangkhat na Samaria khopia chun kel ana khoh lheh jengin ahi.  
3 Hijeh chun Ahab chun khopi vesuija pang Obadiah chu ana kouvin ahi. (Ama chu Pakai nungjui dihtah ahi.  
4 Jezebel’in Pakai themgao jouse tha gam ding ana got lai chun, hiche Obadiah kitipa hin songko mun nia themgao jakhat ana huhdoh in ahi. Aman songko khatna mi 100 ana sellin amaho chu an le twi ana pen ahi.)  
5 Ahab in Obadiah kom’ah, “Chen lang gamsung jouse gakhol sohkeijin twinah jouse gaven chuleh phaicham jouse jong gachon sohkeijin, ijeh inem itileh hamhing pouna munkhat beh imudoh uva ka sakol ho leh sakolpol phabep beh ihinso thei khat diuham,” ati.  
6 Hiti chun amani chu gamsung khol ding chun akihom khen lhon'in, Ahab jong ama tah akipan in gamkai lang khat cheh jonin akihomkhen lhon tan ahi.   


7 Hitia chu Obadiah avale leh, photlot louvin Elijah chun ama komlang ahin jonin ahi. Obadiah chun ama chu ahepai jengin, a angsung’ah abohkhup in ahi. Aman ajah a, “Kapu Elijah na hilou haimo?” ati.   


8 Elijah in, “Kahinai, tun, chen lang napupa kom’ah, ‘Elijah hikom’ah aum’e’ gatin,” ati.   


9 Ahivangin Obadiah chun, “Ipi pen tah a keiman chonsetna kaneiya, nangman na sohpa keima hi Ahab khut a nei pehdoh a ama thasah ding neiti ham?” ati.  
10 “Hingjing Pakai na Pathen min’a kasei ahi, kapu Ahab in nangma holnan leiset chunga lenggam jouse le nam jouse hi kolkimvel'a ahol soh ahitai. Elijah hikom'ah aumpoi tihi ama kom alhut teng ule hiche lenggam mite chu akihahsel sahji ahi.  
11 Ahinla tun nangman napupa jah a, ‘Elijah hikom'ah aum’e’ gatin neiti.  
12 Ahin nangma ka dalhah lhah teng lhagaovin nangma kahet khah louna mun khat ah, nalhoh mangkit intin, Ahab in nangma na mudoh louding ahi. Hiteng chuleh na sohpa keima hi Pathen gingtah mi kahi vang'in Ahab chun eithalo tei ding ahi.  
13 Jezebel lengnun Pakai Themgao te thagam dia agot laiya, thilsoh chu koiman najah a aseilou ham? Keiman themgao ho 100 chu songko nia kana seldoh’a an le twi kana peh ahi.  
14 Ahin tun nangin chenlang napupa jah a, ‘Elijah hikom'ah aum’e,’ gatin nati. Hepu, hichu kasei leh Ahab in eitha tei-tei ding ahi,” ati.   


15 Ahinlah Elijah in, “Keima a angsung’a kadin jing, Pakai thaneipen min'a kihahsel’a kasei ahi, tuni tah a hi Ahab chu keiman kakimupi tei ding ahi,” ati.   


16 Hijeh chun Obadiah in Ahab kom’ah, “Elijah ahung’e,” aga tin ahileh, Ahab chu Elijah toh kimuto dingin achen ahi.  
17 Ahab in amu phat in ahin samin, “Israel suboi jingpa nangma nahung hinam?” atin ahi.   


18 Elijah in adonbut in, “Keiman Israel kasuboi poi, nangma le na insung mite in na suhboi ahi bouve, ajeh chu nangin Pakai thupeh nit louvin, Baal semthu pathen joh nahou uvin ahi.  
19 Tun Israel te jouse Carmel mol’ah khom in, Baal themgao 450 toh Asherah themgao jali Jazebel in avah ho chu kouvin,” ati.   


20 Hiti chun Ahab in Israel mipi ho leh themgao ho chu Carmel mol ah akou khom in ahi.  
21 Hichun Elijah chu amaho masang ah ading doh in, “Phat i-chanpi hi lunggel khenna nei louva lungni pua naum jom jing nahlai diu ham? Pakai hi Pathen ahi natiu leh jui jeng’un, ahinla Baal hi pathen ahi natiu leh jui jeng’un,” atin ahi. Ahinlah mipi chu athipchet jengun ahi.   


22 Hijou chun Elijah in amaho kom’ah aseitai, “Pakai themgao akihing hoiya keima changbou kahitai, Baal doi themgao ho vang 450 alhing uve.  
23 Tun bongchal ni hin kailut uvin lang, ama hon bongchal khat kilhen masat uvin tin, that uhenlang, asemtel jou tengu leh thinglom chung’a khun koi uhen, meivang ati theilou diu ahi. Kenjong bongchal khat joh chu that ing ting thinglom chunga koi jing tin amavang mei kati louding ahi.  
24 Hijou teng chuleh na pathen’u min kou un, chule keiman ka Pakai min kakou ding ahi. Hiteng chuleh mei konga hin donbut pen-pen chu, Pathen dih ahi ti hetna ahi jenge,” ati. Hichu mipi hon anop peh tauvin ahi.   


25 Hichun Elijah in Baal themgao ho kom'ah, “Nangho atamjo nahiuvin, bol masauvin. Bongchal khat joh chu kilhen unlang kisem un, na pathen’u chu kouvun, amavang thinglom chung’a chun mei tih hih un,” ati.   


26 Hiti chun ama hon bongchal khat chu alheng un, athat un, asemtoh un, maicham chunga chun akoiyun, jingkah apat sun geijin, “O Baal neihouvun” tin apeng-peng jeng tauvin ahi. Hijou chun amaho alam’un, maicham vella chun asuh chop atou chop jingun ahi.  
27 Sunkim ahung hi phat in, Elijah chun amaho chu atot in, “Na hasap jep u ngai inte ajeh chu ama pathen ahin, asun imut phat ahiloule, akicholdo phat ahilouleh akhol jin pet ahilou le, a imut pet hija suhkhah ngai himai thei ahi,” ati peh’e.   


28 Hijeh chun ama hon, ahasap cheh, aha sap cheh jengun chuleh achon nau dungjuijin chemcha le chamjam in athiu ahung kikhodoh masang sen aki at-chen chen jengun ahi.  
29 Hiti chun nilhah lam kilhai phatdon geiyin akap un apengun, ahivangin, ogin ima la aja pouvin imacha donbutna amu deh pouvin ahi.   


30 Chutah chun Elijah jong chun mipi jouse jah a, “Nei hin nailut uvin,” atileh mipi abonchauvin ahenga ahung kikhinlut soh tauve. Hichun Elijah chun Pakai maicham akivo chimsa chu asem phan ahi.  
31 Hichun aman Israel phungkhat cheh thalheng dingin songtum somle ni ana lhoh khom’in ahi. ✡  
32 Chuleh song tumho chunga chun Pakai min'in maicham ana thah semin ahi.  
33 Elijah chun thinglom jong chu agol golin ajamin chuin bongchal chu asemtel tel’in, thinglom chunga chun ajamtan ahi.  

Hichun Elijah in aseijin, “Twi dimset set bel li gadom uvin lang, pumgo thilto chung le thinglom chunga chun chap kot sohkeijun,” ati.   


34 Hichu aboljou un, Elijah in, “Bol kit uvin,” atin ahileh ama hon avellin abolkit tauve. Aman asol kit in, “Thumvei lhinnan gabol kit uvin,” atia ahileh mihon jong athumvei lhinnan abolkit tauve.  
35 Hiti chun maicham kimvel a chun twi along dimset tan, twilam jong chu twi adimset tan ahi.   


36 Nilhah lang pumgo thilto phat donin, Elijah themgao pa chu maicham mun'a akal touvin atao tan ahi. “Vo Pakai Abraham Pathen, Isaac Pathen, Jacob Pathen tuni nikhoa hin nangma hi Israel Pathen nahina leh keima hi nasohpa kahina hin phongdoh in, hiche ho jouse hi nangma thupeh a kana bol ahi jong hi hin phongdoh in.  
37 “Vo Pakai, neihin donbut in! Hiche mite hin nangma hi Pakai, Pathen nahin chule nangin alungthim’u hi nanga dinga na le heipeh u ahitai tihi ahet doh diu ahi,” ati.  
38 Chutah chun Pakaiya kon'in meikong ahung lenglhan, pumgo thilto bongchal sa chu akavam jengin, thinglom jong akavam jengin, leivui jong aleogo jengin, twilam’a twivei jeng jong chu ahul gohel jengin ahi.  
39 Mipin hiche thilsoh hi amudoh phat uvin, amai u tol’ah asulut cheh uvin hitin asei tauve, “Pakai—ama hi Pathen ahi, ahiye, Pakai hi Pathen ahi,” atiuve.   


40 Hijou chun Elijah in mipi ho chu thu apen, “Baal themgao ho chu man’un, khatcha jong lhaso hih un,” ati. Hichun mipi hon amaho chu aman’un, Elijah in Kishon Phaicham a apuisuh in abonchauvin athat gamtan ahi.   

In Gojuhna Dia Elijah Taona 
 

41 Chuin Elijah chun Ahab kom'ah, “Chenlang an ganen lang twi gadon tan ajeh chu keiman gojuhna dinga van kithin husa kajatai,” ati.   


42 Hiti chun Ahab jong achen an anen twi adon in ahi. Ahinla Elijah chu Carmel Molchunga akaldoh in, tol achun akun chah kheh in, akhup teni kikah a amai asulut in taona aneijin ahi. ✡   


43 Chuin asohpa jah a, “Chen lang twikhanglen lam khu gave tan,” ati.  

Hichun asohpa jong achen agaven, Elijah kom'a ahung kile kit in “Ima kamupoi” ati.  

Sagivei jen Elijah chun achea aga vet dingin anasol'in ahi.  
44 Asagi vei channa chun asoh pan hitin aseiye, “Vetan, meilhang neo cha mihem khut phang tebep khat hi twikhanglen a kon'in ahung kitung doh e,” ati.  

Chuphat in Elijah chun asohpa jah a, “Ahab kom achun cheloijin lang hitin hin gaseipeh in, ‘Na sakol kangtalai ah chun kaldoh inlang na inlanga cheloijin achuti louva ahile geisang le chun gojuh in nalap ding, nache theilou ding ahi, gatipeh in!” ati.   


45 Hichejou jou chun, van ahung thim cheh-cheh jengin, meilom ahung kikhom khom jeng tan hui ahung nungpan tai, chuin go hajuh in ahung jun ahi. Ahab chun asakol kangtalai akitol in Jezreel henglam’ah gangtah in achetan ahi.  
46 Hichun Pakaijin Elijah chu thahatna jat chombeh apen, aman jong atai akigah in, Ahab masang’ah ana kheltan in Jezreel kot phunga ana lamtin kittan ahi.    

Elijah Sinai Molsang Lam’a Ajam 
 

1 Ahab chu a in agalhunin, Elijah thilbol ho jouse, Baal themgao ho athagam ho jong chu Jezebel aseipeh sohkei tan ahi.  
2 Hichun Jezebel in Elijah chu hiti hin thu athot tan ahi, “Jing le tuphat tah a hi Baal themgao ho na thagam banga chu keiman jong nang katha ding ahi, katha lou pou-pouleh kadoi ho hin keima eithat jeng hen,” ati.   


3 Chuin Elijah jong chu akicha lheh jengin, ahinkho kihuhdohna dingin ajamtan ahi. Judah khopi Beersheba langa chun achen hichea chun asohpa adalhan ahi.  
4 Hijou chun ama achangseh in gamthip noiya nilhum keijin lam ajot in ahi. Ama Longlao phungnoi khat ah atouvin, athina dingin atao tan ahi. “Vo Pakai, ka khop lheh jeng tai, kahinkho hi lajeng tan ajeh chu kei jong kapu kapate sangin kaphajo dehpoi,” atin ahi. ✡   


5 Hiche Longlao phungnoi achun akumin a imu tan ahi. Ahinlah hitia chu agah imutlhah leh vantil khat in ahin tham in, hitin ahin seipeh in, “Thouvin lang an nen!” ati.  
6 Elijah in jong aven ahileh alulhunna chun song el-lenglung chung'ah changlhah themkhat ana kisanggep in, Elijah chun changlhah chu anen twijong chu adonin alumkit tai.   


7 Chujouvin Pakai vantil chu anivei channa in ahung kit in, Elijah chu ahin tham kit in, “Thoudoh inlang an nen, achuti louleh na kholjinna ding hi nang dinga hahsa val ding ahi,” ati.   


8 Hichun ama athoudoh in, twi adonin hiche anneh husan chun nisomli le jan somli sungin lam ajot in Horeb molsang geijin achen ahi.  
9 Hiche mun'a chun Elijah songko sung khatna alut in khovah geijin agehtan ahi.  

Elijah Heng'a Pakaijin Thu Asei 
 
Ahin Pakaijin thu ahin seijin, “Elijah hikom a chu ipi nabol ham?” ahinti.   


10 Elijah in adonbut in, “Keima hatchungnung Pakai, Pathen kin kabolna a kalunglut behseh jengin ahi. Ahinlah Israel mipite hin namite toh nakitepnau hi asukeh un, na maicham ho asuchip un, na themgao te athat gam'un atha moh u keibou kaum tan, tun kei jengjong tha ding eigo tauvin ahi,” ati. ✡   


11 Hichun Pakaijin, “Kipatdoh inlang molsang chungvum akhun ka masang’a ga ding tan,” ati. Hitia chu Elijah aga din leh Pakai chun ahin hopan, huipi hattah chu ahung nungin molsang chu atat kha jengin ahi. Hiche huinun chu ahat behseh jengin, songpi ho chu ata leh achip lah-lah jengin ahinlah huilah a chun Pakai aumpon ahi. Huinun jou chun liing akihot in ahinlah liingkihona ah jong chun Pakai aum dehpon ahi.  
12 Liing kiho jou chun mei ahung kong in ahinlah Pakai chu meikong lah a jong aumpon ahi. Hiche meikong chu akichai jouvin onem hiuheovin ahung ging in,  
13 Elijah chun hichu ajah phat in, amai chu apon in akikhun, apotdoh in songko kom'a chun aga dingin ahi.  

Ogin khat ahung ging in, “Elijah hikom mun a hi ipi bol nahim?” ati.   


14 Aman adonbut in, “Keiman Pakai, Pathen hatchungnung kin kabol hi ka lunglut behseh jengin, ahinlah Israel mipite hin Pakai toh akitepnau asukeh un, na maicham asuchip un na themgao te jouse athat gam'un keima bou asohcha kahin tun kei jong eithat go tauvin ahi,” ati.   


15 Hichun Pakaijin, “Nahung na lang ma-ma a nung chekit inlang Damascus gamthip noilang khu na galhun tengleh Aram te leng dingin Hazael khu thao ganu in,” ati. ✡  
16 “Hiche jouteng chuleh Israel te leng dingin Nimshi tupa Jehu khu thao nu in, chuleh nang khel’a ka themgao dingin Abel-meholah khopia kon'in Shaphat chapa Elisha khu thao nu in, ✡  
17 Hazael a konna jamdoh chu Jehu in atha ding Jehu a konna jamdoh chu Elisha in atha ding ahi,” ati.  
18 “Tujengin jong Baal masanga kun khalou leh akam a jong chop khalouhel cheh adang jasagi Israel sungah kanei nalaije,” ati. ✡   

Pathen'in Elisha Akou 
 

19 Hiti chun Elijah chu achen, Shaphat chapa Elisha chu aloukhoina aga mun ahi. Loulaiya chun bongchal to som le ni aumin, ahin Elisha chun som le ni channa chu mangchan lou ana khoijin ahi. Elijah chun aganailut in apon chu achunga aga seplhan achemang tai.  
20 Elishan jong abongchal ading teni chu adalhan, Elijah nung adel in, “Amasan kanu le kapa availhah nan gabeng chop ingting nahin jui nang’e,” aga tin ahi.  

Elijah in adonbut in, “Kinungle jengin, amavang ken kabol peh ipi ham gel in,” ati.   


21 Hichun Elisha akinung le in bongchal chu athat in aloukhoina thing chu atih in bongchal chu ahonna in amang tan ahi. Aman khopi mite akhom khomin, sa chu anehsah sohkeijin ahi. Hiche jou chun Elijah nung chu ajuijin alhachan apang tan ahi.    

Ben-hadad In Samaria Abulu 
 

1 Hiche phatlai sung hin, Aram lengpa Ben-hadad in asepai te jouse akhomin chuleh leng somthum le nin asakol ho leh akangtalai jouse pumin apanhun, hiti hin Israel te khopi Samaria chu aum uvin gal in anokhum tauvin ahi.  
2 Ben-hadad in Israel lengpa Ahab hengah mi asol'in, “Hiche hi Ben-hadad kiti pan kasei ahi:  
3 'Na insunga na sana leh na dangka chuleh najite le nachate aphalai chengse chu keiya hidiu ahitai!'” agatisah tai.   


4 Chunin Israel lengpan adonbut in, “Kapu lengpan nasei ho chu adih sohkeije kanei jouse hi nanga ahi!” ati.   


5 Ben-hadad in gangtah in adonbutna thu chu athot kit in, “Hiche hi Ben-hadad keima thuthot ahi: 'Na sana leh na dangka chuleh naji na chate neipeh ding ahi tia, thu kapehsa nahitai.  
6 Ahinlah, jing nikho tuphat tah leh, na leng inpi le navaipote in jouse khol’a thil manlua agel jouseu kilah dia kavaipote kahinsol ding ahi!'” agatisah kit in ahi.   


7 Hiche jou chun Ahab in agamsung upa chingthei ho jouse akhomin, amaho kom'a chun, “Veuvin hiche pa hin eisuboi lheh jengun ahi! Aman akingeh bangin keiman ka sana leh ka dangka chuleh kaji ka chate chu kana phalpeh tan ahi,” ati.   


8 Amipite leh upa chingthei ho chun, “Hiche kalval chun imacha phalpeh tahih in,” atipeh un ahi.   


9 Hichun Ahab in Ben-hadad sottolle ho kom'a chun, “Kapu lengpa kom'a chun hiti hin seipeh tauvin, amasa a nathil ngeh ho chu ka phalpeh jeng e, ahinlah tua achaina a nathil ngeh ho vang hi kasang theipoi,” ati. Hiti chun sottole ho chun hiche thu chu apo uvin Ben-hadad hengah akile tauvin ahi.   


10 Hichun Ben-hadad in Ahab chu hiti hin thu athot kit e: “Keiman na khopi Samaria hi vogoihel’a ahalsi sia khut a choidoh kham mihem kahin puilut ding ka suhmang ding ahi. Hichu kaboldoh lou le ka hou pathen ten eithat jeng hen,” ati.   


11 Israel lengpa Ahab in ahin donbut in: “Galmun’a galsat dia sepai khat in achemjam akipoh nung’a, galsat chaisa ho ham hoithoa thucheng chu bol ngai ahipoi, tin seipeh un,” ati.   


12 Ben-hadad leh apanpi leng dang ho toh, ponbuh sunga ju ana donlai tah un, Ahab donbutna thucheng chu aja tauvin ahi. Hichun Ben-hadad chun asepai te kom’ah galsat din kigo uvin tin thu apetan ahi. Hijeh chun khopi chu nokhum dingin akigo tauvin ahi.   

Ahab In Ben-hadad Galjona Anei 
 

13 Hiche kahlah chun, themgao khat Israel lengpa Ahab kimupi din achen, “Pakaijin hiti hin thu aseiye, ‘Hiche galmi hon tamtah hokhu numu am? Tunia amaho khu nangma khut a ka pehdoh ding chule galjona nanei ding ahi. Hiteng chuleh nangman keima hi Pakai kitipa chu kahi nei hetdoh ding ahi,” ati.   


14 Hichun Ahab in, “Ipiti ahinbol ding ham?” tin adongin ahi.  

Chuin themgaopa chun ahin donbut in, “Hiche hi Pakaijin asei ahi: Gamkai vaipo hon abol dingu ahi,” ati.  

“Keihon ka nokhum masat diu ham?” tin Ahab in adong'e.  

Themgao pan, “Henge,” ati.   


15 Hichun Ahab in gamkai vaipo ho chu asimtoh leh, mi 232 ahiuvin ahi. Chujouvin Israel sepai jouse chu asimtoh leh 7,000 alhing in ahi.  
16 Sunkim dontah chun, Ben-hadad leh akiloipi leng somthum le ni ho chun aponbuh sung uvah ju ana don khom’un ahi.  
17 Hichun gamkai lamkaiho chu khopi sunga kon chun ahung kitoldoh masapen un ahileh,  

Ben-hadad sepai ho chun akom'ah, “Samaria a kon'in sepai phabep ahung kitol doh uve,” atin atiuvin ahi.   


18 Ben-hadad in, “Amaho chu chamna a hung hiu hen lang, galsat dinga hung hijongleu ahingin man pou-pouvun,” ati.   


19 Ahinlah sepai te apumpi ahin, gamkai lamkaiho ahin, abon’un galsat dingin ahung kondoh tauvin ahi.  
20 Israel sepai te chun Aram sepai akimaitopi cheh u athat un ahile, Aram sepaiho chu atiu ajan, ajammang gam tauvin ahi. Hichun Israel ten anungdel’un ahileh Ben-hadad lengpa leh sakol kangtalaiya touthem phabep chu ana jamdoh man’un ahi.   


21 Ahiyeng vang'in, Israel lengpa chun Aram mite sakol dang ho leh sakol kangtalai ho chu ana ban suhmang peh tan ahi.   


22 Phat chomkhat jouvin themgaopa chun, Ahab Lengpa kom'ah, “Na hung nokhum kit diu ahin kigingphan, Aram lengpa chun khovei chavang phatleh hung kit ding ahi hijeh chun thil ho kigontoh in,” ati.   

Ben-hadad In Anivei Channa Ahung Bulu 
 

23 Agallel jou nungin, agal lamkai hon Ben-hadad jah a, “Israel te Pathen hi thinglhang gam Pathen ahiuve, hijeh a chu thinglhanga eijou ahi. Phaicham a kisatpi leuhen bailamtah a gal ijo jeng diu ahi.  
24 Hiche chung’a bou hin leng ho athunei nauva kon'in haisah inlang, akhel in sepai lamkai ho pansah in!  
25 Sepai alhasam jat hi subulhing kit in, sepai te sakol leh kangtalai te atil'a jat ma-man subulhing kit in, chutengleh phaicham ah kisatpi leuveng kajo tei diu ahi,” atiuve. Hiti chun Ben-hadad in jong angaichat bang’un abolpeh soh tan ahi.   


26 A kumkit chavang lai ahiphat in, Aram sepai te asemtoh sohkeijin Israel te kisatpi dingin tuchung hin Aphek lang ajon tauvin ahi.  
27 Isrtael te jong akisemtoh un, neh leh chah jong hoitah in akigontoh un, galsat dingin ahung kitol tauvin ahi. Ahinlah Israel sepai te alhomdan uchu, kelcha hon lhomcha ni kijot a toh abangun ahi. Aram sepai te vang chu gamsung pumpi adim lha jengun ahi.  
28 Hichun Pathen mipa chun Israel lengpa kom’ah achen, “Pakaijin hiti hin aseiye, Aram sepai ten hiti hin aseiyun ahi, a Pakai u khu thinglhang pathen ahin, phaicham pathen ahipoi. Hijeh chun hiche sepai tamtah tehi kajopeh diu ahi, chutengleh nang hon Pakai kahi chu nei hetdoh diu ahi,” ati.   


29 Hiche galmi teni hin nisagi sungin kimai ngat ton ngahmun akisem’un, anaum un ahi. Nisagi lhinnin akisatto pan tauvin ahi. Israel ten nikhat sungin Aram keng sepai ho chu 100,000 ana that un ahi.  
30 Adangse chu Aphek khopi sung’ah ajamlut un ahi, ahin akulpi pal’u chun ahin chimkhum un ahile, mi 27,000 jen athiuvin ahi. Ben-hadad chu khopi sung’a ajamlut in, indan sungnung khat ah akisel tan ahi.   


31 Ben-hadad sepai lamkai hon akom’ah, “Pu, Israel lengte hi mikhoto athem un ahi, hijeh chun eihon khaodip pon itaibuh uva kiveiju hitin, iluchang uva khaohol kiveiju hitin chutengleh Israel lengpa henga chun, galut jeng tem uhite, ajeh chu ama khun na hinghoi jeng maithei ahi,” atiuve.   


32 Hijeh chun ama hon ataibuh dung uva khaodip pon akiveijun, aluchung uva khaohol akikhu uvin, Israel lengpa henga chun acheuvin, “Nasohpa Ben-hadad chun aseijin, 'Lungset tah in nei hinghoi tei-teijin!” atiuve.  

Hichun Ahab chun adongin, “Ben-hadad chu hing nalai ham? Ama chu ka sopipa ahi bouve!” ati tai.   


33 Ben-hadad sepai ten Ahab in asei chu thilpha ahi tin akilah un, gangtah in, “Henge, na sopipa Ben-hadad ahi!” atiuve.  

Ahab in amaho jah a chun, “Cheuvin lang, hin puidoh un,” ati. Chuin Ben-hadad ahunglhun phat in, Ahab in akangtalai chung’ah akaldoh sah in ahi.   


34 Hichun Ben-hadad in Ahab jah a, “Kapan napa a konna ana lahpeh khopi ho jouse chu abonchan keiman nangma nalekit tang’e, chule nangman kapa in Samaria khopi sung’a abolna bang bangin nangin jong, Damascus khopi sunga kailhang tampi na semdoh thei ahi,” ati.  

Chuin Ahab in, “Hitobang ding chun kenjong nangma nalha tang’e,” atin ahi. Hiti chun Ahab in Ben-hadad chutoh kitepna asem tan, ama jong alhadoh tai.   

Themgaopan Ahab Apho 
 

35 Pakaijin themgao hon lah a mikhat chu midang khat kom’ah thu aseisah in, “Neivo in,” ati. Ahin mipa chun themngaopa sat ding chun anompoi.  
36 Hichun themgaopan ama kom'ah, “Pakai thupeh nanit loujeh a, keima nei dalhah lhah tengleh keipi-bahkai jin natha ding ahitai,” ati. Hiti chun adalhah leh keipi-bahkai khat in athat tan ahi. ✡   


37 Hijou chun themgaopa chun midang khat kom'ah, “Neivo in!” ati. Hichun themgaopa chu avo'n amavo tan ahi.   


38 Hichun Themgaopan ponin mai akitom in, limput akhel’in, Israel lengpa hungna ding lampia ana ngah tan ahi.  
39 Lengpan ahung phat in themgaopan ahin kouvin, “Pu, keima gal kiha satna laitah a chun kana jaovin, phulou helouvin mikhat in gal hing khat ahinkai jin, 'Amapa hi phaten ana chingtup in, itiham khatna na lhaso a ahileh nathi ding ahilouleh dangka talent khat na leu ding ahi, ahung ti.'  
40 Ahinlah keima thil khat bolla kakisahlel laitah in, ama chu ana jamdoh tan ahi,” ati.  

Hichun lengpan, “Achutileh nangma thepmo hichula, nangman na chunga thutanna nakiloilut ahitai,” tin adonbut in ahi.   


41 Hichun themgaopa chun amit kitom chu ahin ladoh in ahileh lengpan themgao ho lah a khat ahi tichu ahedoh tan ahi.  
42 Chuin themgaopa chun, “Pakaijin hiti hin aseiye, keiman na suhmang ding ahi kati pa chu nalhaso jeh in tua hi nangma amakhel’a nathi ding ahitai chuleh ama mite khel’a nangma mite thi diu ahitai,” ati.  
43 Hichun Israel lengpa chu lunghang tah leh maithim ketkut in a inlam ajon tan ahi.    

 21

Naboth Lengpilei 
 

1 Jezreel a kon'in Naboth kiti mikhat anaum in, ama hin Samaria lengpa Ahab leng inpi toh kinaicha in, Jezreel mun a chun lengpilei khat ana neijin ahi.  
2 Nikhat hi Ahab in Naboth kom'ah, “Na lengpilei hi ka leng inpi toh akinai jeh in, hon a kanei dingin nei kichoh sah tan, akhel in hiche sang’a lengpilei phajo nape ingting ahilou le na deijoh leh aman dingin sum joh pelhon nang’e,” atipeh in ahi.   


3 Ahin Naboth in adonbut in, “Kapu kapa khang’a pat a kagou chin khat chu nang ka pehdoh jeng ding vang chu Pakai jahnom lou himai hen,” atipeh in ahi.   


4 Hiche Naboth donbutna chun Ahab chu alunghan sah lheh jengin, lung nommo tah in a inlang’a achetan ahi. Lengpa chun an jong ane nom tapon, bang lang angan alum tan ahi.   


5 Ajinu Jezebel chun, “Ipi nati ham? Ipi dinga lung nommo tah a anne louva naum jeng ham?” tin adongin ahi.   


6 Ahab in, “Naboth kom'ah na lengpilei nei kichohsah in ahilouleh akhel nape nang’e, kati leh anom pon ahi,” ati.   


7 Jezebel in, “Nangma hi Israel te lengpa nahi hilou ham? Thoudoh inlang an nen, hiche chungthua chun lungkham tahih in, keiman Naboth lengpilei chu nape nang’e,” atin ahi.   


8 Hichun Jezebel in Ahab khel in ama min'in lekha ajih in mohor anam khum in hichun khopi sunga lamkai ho leh upaho kom'a chun lekha athot in ahi.  
9 Lekha achun hitin anajih e: “Mipiho chu an-ngol a tao dingin koukhom unlang, Naboth chu mun thupia tousah un.  
10 Chuleh pannabei mini akom'a tousah unlang, amani chun lengpa le Pathen ataitom’e tin themmo chan uhen. Chujou teng kaidoh unlang songin seplih un,” ati.   


11 Hiti chun khopi sunga upaho leh lamkai ho chun Jezebel lekha a kijih thupeh dungjui chun abol tauvin ahi.  
12 Ama hon anngol ding asom’un, Naboth chu mipi masanga thupitah in atousah un ahi.  
13 Hijou chun pannabei mini chu amasanga atousah un, Naboth chu mipi masanga themmo achan lhon'in, “Ama hin Pathen leh lengpa asamsen ahi,” ati lhon'in ahi. Hijeh chun ama chu khopi polanga akaidoh un songin aseplih tauvin ahi.  
14 Khopi lamkai ho chun Jezebel kom'ah thu athot un, “Naboth chu akiseplih tai,” atiuvin ahi.   


15 Chuin Jezebel in hiche thu chu ajah phat in, Ahab jah ah, “Naboth lengpilei nang kom’a ana joh nomlou chu nahet em? Ven ama athi tai, alengpilei khu na kilah thei ahitai,” ati.  
16 Hichun Ahab jong gangtah in achesuh in Naboth lengpilei chu aga kichan tan ahi.   


17 Ahin Pakaijin Elijah kom'ah thu ahin seitan ahi.  
18 “Samaria a vaihompa Israel lengpa Ahab khu gakimupi dingin chesuh tan, ama chu Jezreel mun'a Naboth lengpi leiya ama dinga akichan pettah nato ding ahi,” ati.  
19 Hiche thu hi ahengah aseipeh in, “Pakaijin hitin aseiye, Naboth natha chu pha khopset lou ham? Hitia pihi anei agou nachom kit nalaiset ding ham? Hitia hi thil nabol jeh in, uicha ten Naboth thisan ale na’u mun a chu nang thisan jong ale diu ahi,” agatisah tai.   


20 Hichun Ahab chu Elijah kom'ah apeng jah jengin, “Tua hi kamelma pan, neihung mudoh kit hitam?” atileh, Elijah in adonbut in, “Henge, nangman Pakai mitmu a thilse jeng bolna a nakipeh jing jeh a kahung kit ahitai,” ati.  
21 Hijeh chun tun Pakaijin hitin aseiye, 'Nangma na vallhum jeng thei manthahna kahin lhun khum sah ding, nangma chilhah te pasal ho chuleh nasohho chujongleh soh hilou ho jong Israel gamsung hoilai mun hijongleh ka suhmang ding ahi.  
22 Keiman Ahijah chapa Baasha insung mite le Nebat chapa Jeroboam insung mite ka suhmang hel banga, nangma insung mite jong ka suhmang ding ahitai. Ajeh chu nangman keima nei sulunghang behseh jengin chuleh nangin Israel tehi na chonset sah tan ahi,' ati   


23 Chuleh Jezebel chung chang ahin, Pakaijin hitin aseiye, ‘Jezreel mun’a gam behkhat chunga Jezebel tahsa chu uichan aneh ding ahi,' ati. ✡   


24 “Ahab insung mite jouse hiche khopi sunga thiho jouse jong chu uicha hon aneh dingu chuleh gamlah a thiho jouse chu muthong hon aneh diu ahi,” ati.   


25 (Ajinu Jezebel in athunun jeh a Ahab in Pakai mitmua thilse bolna a akipehlut banga kipehlut a koimacha dang aumpon ahi.  
26 Athil bolset nasapen chu, milim doi Amor miten ahou bang uva ahou chu ahipen’e. Amaho hi Israel te lhun masanga Pakaijin ana deldoh masat nam mite chu ahiuve.)   


27 Hiche thupeh hi Ahab in ajah phat in, apon abottel in, khaodip pon akisil in, an angol in lunghem tah in khaodip pon chung'ah alum in ahi.   


28 Hichun Pakaiya kon’a thupeh Elijah kom’a ahunglhung kit in,  
29 “Ahab khu keima masanga ichan geiya ama le ama kisunem’a hitam ti namu em? Ama hichan geija aki suhnem tah jeh in, keiman ka bolgot chu ama damsung in bol taponge, achate cheng leh achilhah chunga bou kabol ding, alenggam ka suhmang ding ahitai,” ati.    

Jehoshaphat Le Ahab 
 

1 Kum thum sungin Israel leh Aram mite kikah ah gal ana umpon ahi.  
2 Hiche jou kum thum lhinin, Judah lengpa Jehoshaphat in Israel lengpa Ahab chu agavil in ahi.  
3 Aman avil sung hin Israel lengpan asepai te kom'ah, “Nanghon Ramoth-gilead khopi hi eihoa ahi nahet uvem? Ahinla eihon hiche khopi hi Aram lengpa khut a konna nunglah dohna dingin imacha inabol pouvin ahi,” ati.   


4 Chuin aman Jehoshaphat lang chu angan, “Nangin Ramoth-gilead nung lahdohna dinga galsatna a hi nei panhu nomlou ham?” atin ahile,  

Jehoshaphat in Israel lengpa chu adonbut in, “Ibol a ka panhu da ding ham, nang le kei thakhat ihi chula em, ka sepai te jong na sepai ahin ka sakol ho jong na sakol ahi,” ati.  
5 Jehoshaphat in, “Ahinla Pakajin ipi asei jem veuhite” tin aseibe kit in ahi.   


6 Hichun Israel te lengpan themgao jali ho chu akouvin amaho kom'a chun, “Ramoth-gilead douna gal kakon ding ham ahilouleh kakon louding ham?” tin ana dongin ahi.  

Ama hon abon uvin adonbut un, “Aphai, kondoh jengin, Pakaijin galjona napeh ding ahi,” atiuve.   


7 Ahinlah Jehoshaphat in, “Hiche mun'a hi hitobang thudoh ma-ma hijongleh idoh thei diu themgao adang umlou ham,” atin ahi.   


8 Israel lengpan Jehoshaphat jah a, “Hitobanga Pakai kom'a eidohpeh thei diu kahet mikhat aum nalaiye, ahinlah ama hin kei dingin thil phalou ngen aseijin ahi. Ama chu Imlah chapa Micaiah ahi,” tin ana donbut in ahi.  

Jehoshaphat in adonbut in, “Leng khat in hitia chu thu asei ngai ahipoi! Aman ipi asei em ngaiju hite,” ati.   


9 Hijeh chun Israel lengpan asepaiho khat chu akouvin, “Imlah chapa Micaiah chu gapui loijin,” ati.   

Micaiah In Ahab Dounaa Gaothu Asei 
 

10 Israel lengpa Ahab leh Judah lengpa Jehoshaphat chu leng vonin akivon lhon'in, Samaria khopi kelkot kom changvohna phol mun'a chun laltouna akido lhon'in atou lhon'in ahi. Ahab themgaoho chun amani masanga chun gaothu aphong-phong jengun ahi.  
11 Amaho lah a khatpen Kenaanah chapa Zedekiah kitipa chun, thih saki lim in asemin hiti hin asamphong in, “Hiti hin Pakaijin aseiye: Hiche thih saki a hi Aram mite na sutlih ding ahi!” ati.   


12 Themgao dang ho jong athusei chu anom un, hitin aseikit uve, “Ramoth-gilead a chun kaltou unlang gal gajouvun, ajeh chu Pakaijin lengpa chu galjona apeh ding ahi!” atiuve.   


13 Alangkhat ah, Micaiah kom'a che asottolpa chun ajah a, “Ven, themgao dang ho jousen lengpa kom'a chun galjona ding ngen aseipeh un, nangin jong amaho bangin galjona ding seipeh in,” ati.   


14 Ahinlah Micaiah in adonbut in, “Hingjing Pakai min’a kasei ahi, Pakaijin seijin ati bou kasei ding ahi,” atipeh in ahi.   


15 Micaiah themgao chu lengpa kom alhun phat in, Ahab in jong ajah a, “Micaiah, Ramoth-gilead douna a kache diu ham ahilouleh ka chelou diu ham?” atileh  

Micaiah in jong jonkap tah in, “Aphai, chetouvun lang gajouvun, Pakaijin lengpa galjona nape naveh ta!” ati peh in ahi.   


16 Ahin lengpan gangtah in adonbut in, “Pakai thalhenga kakom'a thu nasei tengleh thudih bou seijin tia ijatvei ka ngeh hitam?” atin ahi.   


17 Hichun Micaiah in, “Keiman gaovin thil khat kamu e, Israel te molchunga kelngoi achingbei tobanga akithe cheh kamun ahi, chule Pakaijin a pakai pau akithat ahitai, tun amaho chu lungmong in sol tauvin,” ati. ✡   


18 Israel lengpan Jehoshaphat jah a asaptho jengin, “Ka seipehsa hilou ham? Ama hin, kakom'ah thilse tilou thilpha eiseipeh khapon ahi,” ati.   


19 Hichun Micaiah in aseiben, “Ngaijun Pakaijin aseiye! Pakai chu avan sepaiho chengin ajet avei’ah aumkim vellun Ama alaltouna a atouve,” ati. ✡  
20 Pakaijin, ‘Ahab hi athina dinga Ramoth-gilead douna a galkon ding’a koipen atildoh dinga che ding ham? atile, hichea chun  

lunggel tamtah aseikhom uvin,  
21 achaina in, lhagao khat in, Pakai kom'a chun keiman choudoh ing kate, ati.   


22 “Pakaijin i-nalo got ham?” atile,  

“Lhagao chun adonbut nin keima che ingting Ahab themgao ho thujou asei diuvin gatil doh ing kate” ati.  

Hichun Pakaijin na lolhin ding ahi chenlang gabol tan,” ati.   


23 “Tun vetan Pakaijin na themgao ho kom'a thujou aseisah ahitai, ajeh chu Pakaijin na manthahna dinga aphondoh joh ahi,” atipeh tai.   


24 Hichun Kenaanah chapa Zedekiah chun Micaiah chu ajonin angeiphe abehpeh in ahi. “Hoiya patna chu Pakaijin keima eidalhah a, nang kom'a bou thu asei jeng ham?” ati.   


25 Micaiah in adonbut in, “Nangma na insung dan sung khat a aguh a kisel’a nache tengleh hedoh tan nate,” ati.   


26 Chuin Ahab lengpan, “Ama chu man unlang khopi gamvaipo Amon kom leh ka chapa Joash kom'a puilut un,” tin thu apen ahi.  
27 Keima damsel'a kahung kilekit kahsen songkul’a ana hen unlang aneh dingin changlhah leh twi bou anape un, tin seipeh un,” ati.   


28 Hichun Micaiah in adonbut in, “Nangma damsel'a nahung kile pou-pou leh Pakaijin keima eimanchah lou hi ding ahi,” ati. Aban aseibe kit in, “Mijousen ka thusei hi melchih un!” ati.   

Ahab Thi 
 

29 Hichun Israel lengpa Ahab leh Judah lengpa Jehoshaphat teni chu asepai jouse toh Ramoth-gilead sat dingin akon lhon tan ahi.  
30 Israel lengpa chun Jehoshaphat jah a, “Hitia hi gal mun’a ilut tengu leh koiman eihetdoh louna dingin kahina khel ing kate, nangin vang na leng von chu kivon tan,” ati. Hiti chun Israel lengpan ahina akhel in galmun’a alut tauve.   


31 Alang khatna Aram lengpan sakol kangtalai touthem lamkai somthum le ni ho jah a chun, “Israel lengpa bou chu nokhum un adang ho chu limsah hih un!” ati.  
32 Hiti chun Aram sakol kangtalai touthem ho chun aleng vonna kivon Jehoshaphat chu adelkhum go tauvin ahi. Ama hon, “Hiche khu Israel te lengpa ahi,” tin ahin sam’un ahi. Ahinlah Jehoshaphat chu ahung penjah phat in,  
33 Sakol kangtalai touthem lamkai ho chun Israel lengpa ahilou ahetdoh phat un adel tapouvin ahi.   


34 Ahin Aram sepai khat in Israel sepai te lah a chu agah moh donkap leh Israel lengpa chu a ompho kikah a chun thal chu alut kha tan ahileh Ahab chun asakol kangtalai tolpa kom'a chun, “Sakol chu nungtol inlang, hichea kon hin nei toldoh tan,” ati.  
35 Nilhum keijin gal chu akisat in, lengpa chu Aram mite lang angan sakol kangtalai chunga chun aki jamin ahi. Athisan chu amaha akon chun tol ah avalhan nilhah langin athi tan ahi.   


36 Nisa chu ahung lhum phat in sepaiho lah a chun, “Gal ilel tauve, na kihinso theina ding cheh un jam tauvin,” tin ahung kisam tan ahi.   


37 Hiti chun lengpa athi tan atahsa chu Samaria a ahin polut un avui tauvin ahi.  
38 Hijou chun asakol kangtalai chu Samaria twikul pang ah asop theng un ahi. Pakaijin ana teppeh bang chun numei kijohho kisilna mun'a chun athisan chu uicha hon ahung lehgim un ahi.   


39 Ahab vaihom sunga thilsoh ho leh aman ana tohdoh ho, saiha a asahdoh leng inpi ahin khopi ana tundoh ho ahin abonchan Israel Lengte Thusimbu a chun aki jihlut in ahi.  
40 Hiti chun Ahab chu athitan ahileh achapa Ahaziah chun lengmun ahin lotan ahi.   

Jehoshaphat In Judah Gam Lengvai Apoh 
 

41 Ahab lengpan Israel mite lah a vai anahop kumli lhinin, Asa chapa Jehoshaphat in Judah mite lah a vai anahom pantan ahi.  
42 Jehoshaphat leng ahungchan chun kum somthum le nga ana lhing tan ahi. Hiti chun aman Jerusalem'ah kum somni le nga vai ana hom’in ahi. Anu chu Shilhi chanu Azubah ahi.   


43 Jehoshaphat chu leng phatah anahi. Ama hin apa Asa phatna hinkho ho chu anung ana juijin ahi. Aman Pathen mitmu’n thilpha jong anabol in ahi. Ama vaihom sungin kithoina doiphung ho chu ana suhtheng sahpon ahi. Hijeh chun mipi ho chun kithoina gantha anabol nalaiyun chuleh gimnamtui jong ana lhutnam jingun ahi.  
44 Jehoshaphat chun Israel lengpa toh kichamna ana semin ahi.   


45 Jehoshaphat vaihom sunga thilsoh ho leh a thaneina ho chuleh agalsatna ho jouse Judah Lengte Thusimbu a aum sohkeijin ahi.  
46 Apa Asa khanglaiya jong ana chejom peh pasal le numei kijoh anaum nalai chengse chu gamsunga kon'in ana ban suhmang in ahi.   


47 (Hichelai khang chun Edom gam'a leng ana umpoi.)   


48 Jehoshaphat in Ophir mun'a sana podingin kiveina kong innei honkhat ana semdoh in ahi. Ahinlah hiche kong innei ho chun agamsung kongkai mun’ah tosetna anato jeh un ana kitol masa pouvin ahi.  
49 Khatvei chu Ahab chapa Ahaziah chun Jehoshaphat kom'ah, “Keima mite leh nangma mite hon kong tolkhom uhen,” ana tin ahileh Jehoshaphat ana nom pon ahi.   


50 Jehoshaphat chu athi phat in David khopi a apu apate toh anavui khom un ahi.   

Ahaziah In Israel Gam Lengvai Apoh 
 

51 Judah lengpa Jehoshaphat in vai ana homna kum som le sagi lhinin, Ahab chapa Ahaziah in Israel te lah a vai ana hom panin ahi. Aman Samaria mun'ah kumni vai ana hom in ahi.  
52 Aman Pakai mitmu in thilse jong ana bollin ahi. Aman hichu anu le apa chonchan phalou tah ana jui ahin, chuleh Israel te ana chonset sah Jeroboam chondan hoilou tah chu ana jui ahi.  
53 Aman Baal milim doi ana houvin, apa bangin Pakai Israel Pathen chu ana chou lunghang in ahi.   

2 KINGS  

LENGTE LEKHABU  

NINA  

2 Kings Lekhabu Sung Thu Umdan  

Thusim kigom khom munli hi abih-bih chan akikhenin ahi. Hichu 1 Samuel’a akipanin 2 Kings a akichaije. Alhangpi'n nam sunga kilamkaina thu jeng ahi. Lamkai ho thusim chedol chu lengte thu jeng seh hilouvin, themgao ho leh aseijui ho jaona ahi. Chule Themgao ho chun 1 le 2 Kings lekhabu sunga hin thucheng sang-nga le jakhat le somni le gup aseidoh un, lengte vang chun sangli le jaget le somni le nga aseidoh uve. Hijeh chun thusim hi gamsung thu jeng hilouvin, dengchang tah a Pakaiya kon thupolea pang ho thuseidoh jong ajaovin ahi.  

Lekhabu kipatna lam hi, Themgao ni makaina ahin: Amasan Elijah natoh le ijakai matah in akichaijin; ani channan Elisah in amite chu anung kouvin, Pathen dihtah chu ahousah un ahi.  

Lekhabu Jih Chule Akijih Kum  

Koipen in ajih ham ti hetdoh ahahsan ahi. Hinlah khanglui laija pat chondan toh kilhon'in, themgao ho lah a phabep chun hiche abih-bih a kihom khen lekhabu hi anajih u ahi tihi alhangpia pomdan ahi. Koiyin anajih hita jongleh, hiche phat laiya thusim chedol akon hetchet bailam pen chu ahi (I Kings 11:41; 14:19, 29). 2 Kings Lekhabu hi 853 le 562 BC sunga kijih ahi.  

Koi Henga Chule Ipi Dinga Ana Kijih Ham?  

Israel chate Babylon a kon akitol uva, Israel le Judah Thusim chintup a aum jing na ding ahi. Kitah louna a kon thilsoh chung chang ahin, chule suhkhelna akon kihilna ding ahi.  

1 Samuel apat 2 Kings sung thusim hopli sunga hin, themgao somni le khat hoa kon thu kiseidoh aum'in ahi. Themgao dihtah keo hilouvin, themgao lhem jong ajaovin; kimkhat chu aminthang uvin kimkhat ma chu pannabei, akum lhing le chapang chule numei le pasal jaona ahi.   

Elijah In Ahaziah Lengpa Akimaitopi 
 


1 Ahab lengpa thi jouvin, Moab ten Israel dounan gal ahin sat uvin ahi.   


2 Nikhat Israel te leng thah, Ahaziah chu Samaria khopi inchung dan kalbia kon'in ahung kitang-lhan akiha suhkhah lheh jengin ahi. Hijeh chun aman Ekron gam mite semthu pathen Baalzebub hou-in’ah mi asol'in, kadam doh jou ding hinam tin agadoh sah in ahi.   


3 Ahin Pakai vantil khat in Tishbe a konna hung Elijah kom’ah – “Chen Samaria lengpa thupole ho khu gakimaito pin lang hitin gaseipeh in, “Israel lah a hi Pathen umlouva hitam? Nangma ipi dinga Ekron semthu pathen Baalzebub kom’a leng damdoh ding leh damdoh louding donga nache ham?” tin gaseipeh tan ati.  
4 Tun, hijehchun, Pakaijin hitin aseije, “Nangin nalupna najalkhun na dalhah louding nathiden tei-tei ding ahitai,” ati. Hiti chun Elijah achen hichu aga seipeh tan ahi.   


5 Hichea thupole ho chu lengpa kom agalhun phat un “I-atileh gang tah a nahung kilekit u hitam?” tin adongin ahi.   


6 Ama hon adonbut un, “Mikhat kakom uvah ahungin nangho kilekit uvin lang hiche thu hi lengpa kom’a seipeh un eitiuvin ahi,” chuleh Pakaijin hitin aseije – “Israel te lah a Pathen umlou hija Ekron gam’a semthu pathen Baalzebub kom’a na damdoh ding le na damdoh louding donga nache uham?” atipeh uvin ahi.   


7 Lengpan adongin “Ama chu itobang mihem ham? Chule alim chu itobang ham?” tin ana ledoh kit in ahi.   


8 Ama hon adonbut un, “Ama chu asam asaovin chuleh akongah savun konggah akigah e,” atiuve.  

Hichun lengpan jong, “Tishbe a konna Elijah hichula em?” ati. ✡   


9 Hijou chun aman sepai lamkai khat chu asepai somnga toh, Elijah man ding chun asol tan ahi. Ama hon molchung khat a atoupet agamu uvin ahi. Sepai lamkaipan ama kom’a chun, “Pathen mipa lengpa thupeh dungjuijin hung kumlhan kilhon uhite,” ati.   


10 Ahin Elijah in sepai lamkaipa kom’a, “Keima Pathen mi kahileh vanna kon'in meikong hung lenglhan tin nang leh namite somnga chu sumang hen,” ati. Hichun vanna kon'in meikong ahung lenglhan amaho chu athat gamtan ahi. ✡   


11 Hijeh chun lengpan mi somnga toh sepai lamkai khat ma asol kit in, sepai lamkaipa chun “Pathen mipa lengpan hung kumlha loihen ati,” aga tin ahi.   


12 Hichun Elijah in adonbut in, “Keima Pathen mi kahi leh vanna kon'in meikong hunglha henlang nang le namite som nga chu sumang hen,” ati. Chuti chun vanna kon'in meikong ahung lenglhan amaho chu athat gam kittan ahi.   


13 Avellin lengpan jong athum channa in sepai lamkai khat mi somnga toh asol kit in ahi. Ahin tuvang'in sepai lamkaipa chu molchung'ah akal touvin Elijah kengbul’ah akhup boh in achun akom’a chun ataovin, “Vo Pathen mipa, kei leh nasohte mi somnga ho hi nei hinghoi teiteijun.  
14 Ven vanna konna meikong hung lenglha chun mi loini chu athat gamtan ahi. Tunvang lungset tah in nei hinghoi teijun!” atin ahi.   


15 Hichun Pakai vantil khat in Elijah kom’ah hitin aseije, “Ama hitoh kumlha khom lhon'in, ama hi kicha hih in” ati. Hiti chun Elijah akipatdoh in ama chutoh lengpa kom’ah chun achelhon tan ahi.   


16 Elijah in lengpa kom’a chun, “Pakaijin hitin aseije nangin ipi bolla Ekron mite semthu pathen Baalzebub kom’a na damdoh ding le na damdoh louding thu donga nasol ham? Israel te lah a Pathen umlou hitam? Hitia hi nachon jeh in tua nalupna hi na dalhah louhel ding ahitai; chuleh nathi tei-tei ding ahi.” atipeh tan ahi.   


17 Hiti chun Pakaijin Elijah mang chan aseidohsa athutep bang-bang chun Ahaziah chu athi tan ahi. Ahaziah chun ama goulo ding chapa aneilou jeh chun asopipa Joram chu ama banin leng ahung chang tan ahi. Hiche hi Judah leng Jehoshaphat chapa Jehoram leng vaihom kumni channa thilsoh ahi.   


18 Ahaziah vaihom sunga thilsoh dang ho chu Israel Lengte Thusimbua chun akisunlut in ahi.    

Elijah Themgao Van'a Lahtouva Aum 
 

1 Pakaijin Elijah chu chimpei mangchan vanna alahtou ding konin Elijah leh Elisha chu Gilgal a kon’in ahung kijot lhon'in ahi.  
2 Elijah in Elisha kom’ah “Nangma hiche mun ahin ana umtan, Pakaijin keima Bethel chan geija che dingin eiseije,” ati.  

Ahin Elisha’n adonbut in, “Hing jing Pakai leh nangma hinlai sen, Keiman nangma ka dalhah louhel ding nahi!” ati. Hiti chun amani Bethel kho ah akijotlut lhon tai.   


3 Themgao kiloikhom phabep ho chu Bethel’a konin Elisha komah ahungun hitin ana dong tauve, “Tunia hi Pakaijin na pupa hi nanga konna alahtou ding ahitai ti nahet hinam?” atiuve. Elishain adonbut in, “Kahenai, ahin, hiche thua hin thipbeh in um uvin,” atin ahi.   


4 Chujouvin Elijah in Elisha kom’ah, “Nangma hikom’a hin ana umtan keima vang Pakaijin Jericho chan che dingin eideije,” ati. Ahin Elisha’n adonbut kit in, “Hinjing Pakai leh nangma na hinjing laisen keiman na dalha ponge” ati. Hiti chun Jericho geijin achekhom kit lhontai.   


5 Hijou chun Jericho a kon'in themgao phabep Elisha kom’ah ahungun, “Pakaijin napupa hi nanga konna tuni nikhoa hi alahmang ding ahitai ti nahet hinam?” atiuve.  

Elisha’n adonbut in “Kahenai, ahin thipbeh in um'un,” atin ahi.   


6 Hijeh chun, Elijah in Elisha kom’ah aseijin “Hichea hin ana umtan ajeh chu kei hi Pakaijin Jordan Vadung geija che dingin aseije,” ati.  

Ahin Elisha’n adonbut in, “Hinjing Pakai leh nangma nahin jing laisen, Keiman nangma dalha ponge” ati. Hiti chun amani akijot kit lhon tan ahi.   


7 Themgao honho lah a kon'in mi somnga acheuvin Elijah leh Elisha Jordan vadung chan gei akijot lhon chu agalvet un ahi.  
8 Hichun Elijah in aponsil chu ajel tumin twi chung chu ajep a ahileh vadung chu ahung kikhen in, anilhon chun agalkai lhon tan ahi.   


9 Amani agalkai lhon phat in Elijah in Elisha kom’ah, “Keima lahtouva kaum kah a ipi kabolpeh thei ding um am seijin,” ati.  

Chuin, Elisha’n adonbut in, “Nangma thalheng kahi theina dingin na lhagao chan hi jatni in nei chansah in,” ati. ✡   


10 Elijah in adonbut in, “Nathil thum hi thil hahsa tah khat nathum ahi, ahin nangin keima hi nanga konna lahtouva kaum neimua ahileh nathum chu namu ding ahi,” atipeh in ahi.   


11 Hitia chu amani kihoulim puma akijotpet lhon chun, pohphungin sakol kangtalai meikong pum in ahung kilah in, meikong lomlah a chun sakol in ahin kaijin ahi. Amani kikah a chun atollut in, amani chu asep khen lhon'in, Elijah chu chimpaijin van langa apuitou tan ahi.  
12 Elisha’n hichu amun apengjah jengin, “Hepa! Hepa! Keiman Israel te sakol kangtalai leh sakol kangtalai tol ho kamun ahi!” ati. Chuin Elijah chu akom'a konna amuphah lou phat in, Elisha’n lungkham tah in apon chu abot-tel in ahi. ✡   


13 Elijah lahtouva aum phat in, ahung lenglha Elijah ponchol chu Elisha in akilah tan ahi. Hijou chun Elisha chu Jordan Vadung panga chun ahung kile tan ahi.  
14 Aman vadung twi chu Elijah ponchol chun ajep in hitin asamtan ahi, “Elijah Pakai, Pathen chu hoiya um'a ham?” ati. Hichun vadung chu akikhen in Elisha agalkai tai.   


15 Jericho a konna themgao kiloikhom ho chun Jericho a kon'in thilsoh chu agalmu uvin, hiti hin asam tauvin ahi, “Elijah lhagao chu Elisha chunga achutai,” atiuve. Amaho chu ama kimupi dingin acheuvin amasanga tol’ah abohkhup un,  
16 “Hepu, nangin thu neipe uvin lang keiho lah a ahat cheh mi somnga in gammang lah a hi napupa hol uvinge. Ijem atileh Pakai lhagaovin molchung ham, phaicham ham khatna adalhah maithei ahi.” atiuve.  

Elisha’n adonbut in, “Ahipoi, sol hih in,” ati.  
17 Ahinlah ama hon asei tei-tei jengun ahileh, aman anil nomlou phat in, “Aphai sol tauvin,” ati. Hichun mi somnga in nithum lhingset ahol un amu pouvin ahi.  
18 Elisha chu amaho hung kilekit geijin Jericho a ana um nalaijin ahi. “Che hih un kati hilou ham?” ati.   

Elisha’n Thil Kidang Abol Masah Pen 
 

19 Nikhat hi Jericho khopia lamkai hon Elisha chu ahung kimupi uvin, “Keihon boina khat kanei uve, Hepu” ahung tiuve, “Nangin namu bangin hiche khopi nomtah le hoitah ahi. Ahinla twi ahah in chuleh agam leiset a jong hin ima aputpon ahi,” ahung tiuvin ahi.   


20 Elisha’n amaho kom’ah, “Khonthah khat a chi hinchoijun,” ati. Hichun ama hon jong ahin choijun ahi.  
21 Hijou chun, aman hiche khopi sunga twi hung lonlut patna twinah a chun chi aga seplut in hitin aseitai, “Pakaijin hitin aseije: Keiman hiche twi hi kasutheng tai. Hichea kon a hi thina le ga phalou um talou ding ahi,” ati.  
22 Hiti chun Elisha’n asei bangin hiche nikhoa pat chun twi chu atheng jeng tan ahi.   


23 Elisha’n Jericho chu adalhan Bethel lam ajontan ahi. Hitia chu lamlen na achejing lai chun, hiche khopi sunga konna chapang phabep in atot khum’un noise tah in. “Lutolpa, chedoh in!, Lutolpa, chedoh in!” atiuvin ahi.  
24 Elisha akiheijin amaho chu aven Pakai minin asamse tan ahi. Hichun gammang lah a kon'in Vompi ni ahung potdoh in chapang somli le ni chu abot tellun athat gamtan ahi.  
25 Hichea kon chun Elisha chu Carmel Mol ajonnin khonungin Samaria langa akile in ahi.    

Israel te Le Moab Gal Kisat 
 

1 Judah gam’a Jehoshaphat leng vaipoh kum som le get kum chun Ahab chapa Joram in Israel te chunga vai ana pon ahi. Aman Samaria khopia kum som le ni vai ana pon ahi.  
2 Ama hin anu le apa tobang lom in thilse ana bolpon ahinlah Pathen mitmu’n thilse jeng ana bollin ahi. Ama hin apan ana tundoh Baal houna dia apan ana tun khompi theng ho vang ana volhun ahi.  
3 Ahijeng vang'in Nebat chapa Jeroboam in Israel mipite ana chonset sahna hiche chonsetna chu ana chejompi jingin ahi.   


4 Moab mi Mesha lengpa chu kelngoi chi punsah mi anahi. Ama hin Israel lengpa hi kumseh a kelngoi 100,000 chuleh kelchal 100,000 mul anapehji ahi.  
5 Ahinlah Ahab athi phat in Moab lengpan Israel lengpa ana doutan ahi.  
6 Hijeh chun Joram lengpan jong Samaria a kon'in Israel sepai gangtah in ahin toldoh in ahi.  
7 Lampia chun Judah lengpa Jehoshaphat chu thu thot in, “Moab lengpan kei dounan gal ahin boltan ahi. Amaho toh kisatna dinga hi neihung panhu thei ding hinam? atin ahi.  

Hichun Jehoshaphat in adonbut in, “Ibola kahung da ding ham? Nang le kei thakhat ihi chula em? Kei sepai ho chu nang sepai ahin, ka sakol ho chu nang sakol ahi,” ati.  
8 Hijou chun Jehoshaphat in adongin, “Hoiche lampi iho ding ham?” ati.  

Joram in adonbut in, “Edom gamthip noija konna inokhum ding ahi,” ati.   


9 Hichun Edom lengpan jong ahin jop in, athum’un nisagi sungin gamthip noija chun avel lamin akitollun ahi. Ahin mihem le gancha dingin twi anei tapouvin ahi.   


10 “Ipi iti diu hitam?” tin Israel lengpa chu ahung pengjah jengin ahi. “Pakaijin ithum uva Moab lengpan ajo dinga hi eihin puilut u hita hila,” ati.   


11 Ahin Judah lengpan Jehoshaphat in, “Ilah uva themgao jaolouva ham? Aum'a ahileh i-iti diuham idoh theiju ahi,” ati.  

Joram lengpa noija lamkai khat in ahin donbut in, “Shaphat chapa Elisha chu hikom’a aum'e. Ama hi Elijah noija natong ahi,” ahin tin ahi.   


12 Hichun Jehoshaphat in, “Ama kom'a hi Pakaijin thu aseiji ahitai,” ati. Hiti chun Israel te, Judah te chule Edom leng ho chu Elisha gadong dingin ache tauvin ahi.   


13 Elisha’n Israel lengpa kom’ah, “Ipi dinga kei kom’a nahung uham? Nanu le napa themgao kom’a nacheu le iti ham?” ati.  

Hichun Israel lengpa Joram chun ahipoi, “Pakaijin leng thum ho hi Moab lengpan ajo dinga eihin puilut u ahi bouve,” ati.   


14 Elisha’n adonbut in, “Keiman kahou Hatchungnung Pakai min'a kasei ahi, Judah lengpa Jehoshaphat kaja lou hileh nang hi kadonlou ding nahi.  
15 Koipen nahiuvem, nalah uva semjang saithem naum uvem? Ama chu kakom’a hinpuilut un,” ati.  

Semjang chu asaipeh phat un Pakai thahatna chu Elisha chunga ahung chutan ahileh,  
16 aman hiti hin aseipeh tan ahi, “Pakaijin aseije: Hiche phaicham hi twi dimna twikul hung hi ding ahi.  
17 Nanghon hui le go gin najah lou diu ahi, ahinla hiche phaicham hi twi hung dimset ding ahi. Chutengleh, nang hon nangho ding leh na gancha ho leh ganhing dang ho dinga jong nanei letset diu ahi.  
18 Ahin hiche hi Pakai dinga imacha ahipoi, ajeh chu aman Moab sepai te chunga jong gal najosah diu ahi.  
19 Nanghon akhopiu phalai ho jouse jong chuleh kul kigetkhum ho jong nalah diu, athingphung phalai jeng jong nalah diu, natuh chai diu, atwikhuh hou jeng jong na dippeh diu agam phalai jouse jong song na dipsah diu, na suhmang peh diu ahi,” ati.   


20 Ajing nikho jingkah gan kilhai phat donin, phulou helouvin twi ahung putdoh tan ahi! Hichu Edom lang ngen'ah alongin, chomlou kah in muntin'ah twi aum tan ahi.   


21 Langkhat ah galmi thum, amaho doudin ahung kitol’e tithu Moab miten ajahdoh phat un, ama hon chempai kiko theibep chan geijin gamgi dungjui chun akigol jengun ahi.  
22 Ahinlah ajing jingkah in, athoudoh un ahile nisa chun twi chung chu akhon ahileh Moab mite ding chun asan in, thisan abangtan ahi.  
23 Moab miten asam’un “Hiche khu thisan ahi! Galmi thumho khu amaho le amaho kithat touva ahitai - Moab mite cheu hitin athil’u gakichom uhite!” akitiuve.   


24 Ahinlah Moab mite chu Israel te ngahmun ahunglhun phat un, Israel galmi ho chu alhaidoh un amaho chu anokhum un, Moab gam geijin ano uvin achejom’un thil jouse asubei soh jengun ahi.  
25 Ama hon akhopi hou chu asubeijun, agam phalaiho jouse chu songin adip un, atwikhuh hou asubing un, athingphung pha jouseu aphuh lhuh peh un ahi. Ajona in Kir-hareseth leh asongbang ho bou akhen tauvin, ahin song septhem hon aumkimvel un anokhum tauvin ahi.   


26 Moab lengpan gal alel chu amudoh phat in chemjam lamthei cheh mi 700 toh Edom lengpa komlang chu phut vonga jamdoh agouvin ahileh ajou tapouvin ahi.  
27 Hijou chun Moab lengpan achapa tahpen, ama khel a leng chang dingpa chu aman’in pal chunga chun kilhaina dingin atohdoh tan ahi. Hijeh chun Israel chungah lunghanna nasatah ahung chutan ahileh Israel te akinung heijun agamlang uvah akinungle tauvin ahi.    

Elisha’n Meithai Vaichanu Akithopi 
 

1 Nikhat chu themgao ho lah a khatpen ji ana hia meithai khat hi Elisha kom’ah ahungin ahung pengjah jengin, hitin aseiye, “Nangma noija na natong kajipa chu athitai, aman Pakai agin dan chu nangin nahet ahi. Ahinla tuhin sum kabatpa ahungin kacha teni hi soh a kai ding eigo tauvin ahi,” ati.   


2 Hichun Elisha'n amanu kom’a chun, “Ipi kabolpeh thei um am? Nei seipeh in, na insung’a hi ipi naneijem?” ati.  

Amanun jong adonbut in, “Olive thao thei khat tilou imacha adang kaneipoi,” ati.   


3 Elisha’n jong achutia ahileh “Na-insah na-inlhang hokom hihen, nagol napai hokom hijongleh belkeu namu thei chanin batnin gala tan.  
4 Chujou teng chule nacha teni chutoh insungah lut unlang, kot kikha khum’un. Chutengleh Olive thao chu atheija kon chun bel keoho a chun sunglhauvin lang adim phatleh kaidohji jiuvin,” ati.   


5 Hichun amanun jong aseipeh bang-bang chun abol tan ahi. Amanun bel chu adim phat-phat leh acha tenin ahin pelutji lhon'in, hiti chun bel jouse chu adipsoh tauvin ahi.  
6 Gangtah in Olive thaotwi koina ho jouse chu adim letset tan ahi!  

Amanun acha teni khat kom’a chun, “Bel khat neihin pehben,” atileh,  

aman, “aum tapoi!” ati. Hichun Olive thao jong chu abeitan ahi.   


7 Amanun Pathen mipa kom’a chun thilsoh chu aseijin ahileh, aman amanu kom’a chun, “Tun Olive thao chu joh unlang nabat u chu sadoh tauvin chuleh nang le nacha teni avalla chu nakivah thei diu ahi,” ati.   

Elisha Le Shunem Akon Numeinu 
 

8 Nikhat hi Shunem khopi sunga chun Elisha agachen ahileh numei haotah khat ana chengin, amanu chun a inna anne dingin akouvin ahi. Hiche jou chun hilang chu ahopa chanin hilai mun achun anne dingin akinga jin ahi.   


9 Amanun ajipa kom’a chun, “Ven, hilanga ahung chan le hung kingaji pa hi Pathen mitheng khat hitei din katahsan’e.  
10 Hijeh chun ama ding hin inchunga hin indan khat sem hitin lupna khat, dokhang khat, touna khat le thaomei khat koipeh hite. Chutileh ahung kom leh mun anei thei ding ahi” ati.   


11 Nikhat hi Elisha chu Shunem inna chun ahung kile kit in, a inchung danna chun akal touvin akicholdo tan ahi.  
12 Aman asohpa Gehazi kom’a chun, “Hiche Shunem numeinu kom’a khun thukhat kasei nom’e gatin,” ati. Ama ahung phat in,  
13 Elisha’n Gehazi kom’ah “Amanu chu seipeh in hichan geija eikhohsa hi kakipah lheh jenge ipi kabolpeh ding ham? Lengpa kom’ah ahilouleh asepai lamkaipa kom’ah ipi seipeh leng adeijem?” ati.  

Hichun amanun adonbut in, “Ima ka ngaichapoi ka insung min eivetup nai,” ati.   


14 Khonungin Elisha’n Gehazi chu adongin, “Amanu hi ipi ibolpeh thei ding ham?” ati. Gehazi'n adonbut in, “Amanu hin chapa aneipoi, ajipa jong atehse tai,” ati.   


15 “Ganung kou kit in” ati. Numeinu chu ahung kinungle in kotphunga adingin ahi.  
16 “Khovei tuphat leh nangin na anga chapa khat nakipom ding ahi,” atipeh e.  

Amanun “Ahipoi, kapu! Pathen mipa nei joulhep hih in chuleh nei kimohnep sah hih in,” ati. ✡   


17 Ahinlah hiche numeinu chun nao ahin voptan ahi. Hiti chun akum kit in Elisha seibang bang chun cha pasal khat anei tan ahi.   


18 Hiche chapang chu ahung len jeptan ahileh apa chang-atna a chun akithopi dingin agachen ahi.  
19 Pohphungin ahung peng jah jengin, “Kaluchang anai! Kaluchang anai,” ahin tin ahi.  

Apa chun asohte khat kom’a, “Inlang’a anu kom’a potauvin,” ati.   


20 Hichun asohpan jong in'ah apolut in ahileh anun jong aphei chung’ah apom’in ahi. Ahinla sun ahung hi phat in athitan ahi.  
21 Amanun apo touvin Pathen mipa lupna chunga chun alupsah in kot akhah in, ahin dalha tan ahi.  
22 Aman ajipa kom’ah thu athotnin, “Isohte hou khat pen-pen chu sangan khat toh hinsol’in hitia chu keima Pathen mipa kom’a chu kaga chea kahung kilekit loina dingin” atin ahi.   


23 Amapan, “Tuni tah a hi ipi che ngaija ham? Tuni hi lhathah nikho golvah la ahipon, chuleh cholngahni lah ahipon,” ati.  

Ahinla amanun, “Akhohpoi, phanante” atin ahi.   


24 Amanun jong sangan chungah chun apho akoidoh in, asohpa kom’a hitin aseijin, “Ken thu kapeh ngallou leh gangin noloijin” ati.   


25 Amanun Carmel Molla um Pathen mipa chu aphah kon'in Elisha chun galla kon'in amanu chu ahin mun Gehazi kom’a chun, “Ven, Shunem a kon'in numeinu ahung e.  
26 Lhaijal inlang gadongin,” “Naji na cha toh naphat phat uhinam?” ati.  

Amanun Gehazi kom’ah, “Aphanai ima jouse aphanai.”   


27 Ahinlah amanu molchunga Pathen mipa kom ahung lhun phat in amu masanga tolla abohkhup in akeng chu atuh tan ahi. Gehazi chun amanu chu kaidoh agot leh Pathen mipan, “Suloh hih in, amanu hi lunggim'a ahin, Pakaijin keima ima eiseipeh hih laiye,” ati.   


28 Hichun amanun aseijin, “Hepu, nakom’a chapa dia kathum khah em?” Ken kasei louham, “Neiduha bol hih in chuleh nei kimoh nepsah hih in kati hilou ham?” ati.   


29 Chuin Elisha chun Gehazi kom’ah, “Gangtah in kigon lang kamol hi choi jinlang che loijin, lampia koimacha kom’a houlimpa hih in, cheloijin lang chapangpa mai’ah chun kamol hi gakoi loijin,” ati.   


30 Ahin chapangpa nu chun aseijin, “Hingjing Pakai leh nangma hinlaisen nangto ikilhon louding leh keima ka inna cheponge,” ati. Hichun Elijah toh ahung kilhon lhon tan ahi.   


31 Gehazi chu gangtah in ana che masan mol chu chapangpa chunga chun aga koiyin ahileh ima atipon ahi. Ahindoh dehlou jeh chun Elisha kom’ah ahung kilen, “Chapang chu ahingdoh dehpoi,” ahung ti in ahi.   


32 Elisha chu ahung lhun phat in, chapang chu athisa tahbeh in, themgaopa lupna a chun akijam nalaijin ahi.  
33 Ama alutnin achangin kot akikha khum’in Pakai kom’ah ataovin ahi.  
34 Hichun chapangpa chunga chun akijam in, amuh leh chapangpa muh asuto in, amit leh amit asuto in, akhut chu chapangpa khut chunga chun akoiyin ahi. Hiti chun chapangpa chunga chun akijam in ahileh chapangpa tahsa chu ahung lumdoh tan ahi! ✡  
35 Hiche phat chun, Elisha chu akithoudoh in indan sung’a chun avahle in, hijou chun chapang chunga chun alum kit in, hiche phat chun chapangpa chu sagi vei ahung chi in, chuin amit ahung hah tan ahi!   


36 Hijou chun Elisha’n Gehazi chu akouvin, “Chapangpa nu chu gakouvin!” ati. Amanu ahung lut phat in, na chapa hikom’a aum’e kilah tan ati.  
37 Amanu chu akipah behseh jengin akengkhopi muh atuh in chibai aboh jeng tan ahi. Hijeh chun anao chu a-anga akipom’in akumsuh tan ahi.   

Kellhah Sung’a Elisha’n Thil Kidang Abol 
 

38 Elisha chu Gilgal langa ahung kile in ahileh gamsunga chun kel ana lhan ahi. Nikhat hi themgao phabep amasanga ana touvun ahileh aman jong asohpa Gehazi kom’ah aseijin, “Mei chunga chun bel lentah khat songin lang anchim lhah in ibonchauva ineh diuvin hin hon in,” ati.   


39 Gollhang ho lah a khat pen chu apotdoh in gamlah a hampa hollin ache in ahileh, gam umpong dimset in ahinpon ahung kile tan ahi. Aman ahal hallin athem lhan, nehthei lou thina thei ahilam helouvin bel sunga chun alhah tan ahi.  
40 Anchim themkhat chu ahin hom’un khatvei nivei agah tepmun ahileh ahung peng jah jengun Pathen mipa anchim'a hin thina thei gu aum'e atiuvin anethei tapouvin ahi.   


41 Hichun Elisha’n jong “Changbong thamkhat hinchoijun,” ati. Ahin choi phat un aman bel sunga chun agah lhah in, “Tun aphatai, netauvin,” ati. Hichun imacha aphamo aum tapon ahi.   


42 Nikhat hi Baal-shalishah a kon'in mikhat ahungin Pathen mipa chu changhum bora khat leh changlhah pheng somni ahin pohpeh in ahi. Elisha’n, “Mipi ho chu peuvin nenau vinte,” ati.   


43 Asohpan jong an ahinsem in, “Hicheng seh a hi mihem jakhat jen iti kivah ding ham?” atin  

ahinlah Elisha’n ahin donbut in, “Mipi hon aneh diuvin pedoh un, ajeh chu Pakaijin aseije: Mijousen neuvin tin phabep val nalai ding ahi!” ati.  
44 Hiti chun mipi ho chu apeuvin ahileh mijouse ding chun alhingsetnin Pakai thusei dungjuijin phabep jong ane val nalaijun ahi.    

Naaman Kiboldam 
 

1 Aram lengpa hin asepai lamkaipa Naaman hi ajabol lheh jengin ahi. Ajeh chu Pakaijin ama hi amangchan galjona thupi tah-tah ana pejin ahi. Ahinla Naaman hi mihangsan galsatje themtah anahi vangin, ama hi miphah ana hin ahi. ✡   


2 Ama hin agalsatna a Israel gam hi ana delkhum’in gal-hing tamtah ahin mat lah ahin nungah chapang khat ana pang khan ahileh ajinu jen dingin ana pansah in ahi.  
3 Nikhat hi hiche nungahnu hin apinu kom’a, “Kapupa hi Samaria um themgaopa khu gaki mupi leh aman aphah hi aboldam peh tei ding ahi,” ati.   


4 Hiche Israel a konna nungah chapangnu thusei chu Naaman hin lengpa kom’ah aga lhut tan ahi.  
5 Aram lengpan, “Chenlang themgaopa chu gakimupi tan kenjong Israel lengpa kom’ah nang chung changah lekha thot nange,” ati. Hichun Naaman akipatdoh in kipa thilpeh dingin dangka pound 750, sana pound 150 chuleh pon hoitah tah jatsom akipoh in ahi.  
6 Israel lengpa dinga alekhajih chun hitin aseijin ahi: “Hiche lekha pum'in ka lhachapa Naaman hi kahinsol'e ahithei leh aphahna hi hin boldam peh in,” ati.   


7 Hiche lekhathot hi Israel lengpan asimdoh phat chun avon abottel jengin, hitin aseitan ahi, “Hiche pa hin kakom’a miphah khat boldam dinga ahinsol hi kei Pathen kahi beh a, ken mihem kahinsah a kathisah thei beh ding ham? Ama hin kisatpi dinga eichouna ahi bouve,” ati tai.   


8 Ahinlah Pathen mipa Elisha chun Israel lengpan avon abotse jenge ti ajah phat chun hitin thu athot tan ahi, “Ibol'a lunghang’a nahim? Hiche Naaman chu keikom’ah hinsol tan chutileh aman Israel telah ahin themgao dihtah chu aum'e ti henante,” ati.   


9 Hichun Naaman chu asakolte toh akangtalai toh Elisha kotbullah angah tauve.  
10 Ahinlah Elisha’n ama kom’a chun thu agah thot in, “Chenlang Jordan vadunga khun sagi vei gaki delut lechun navun chu hung kiledoh intin chuleh na phahna jong damdoh tan nate,” atin ahi.   


11 Ahinlah Naaman chu alunghang in, akihei mangin hitin aseije, “Keima geldanin ama hung potdoh intin, eiki mupi intin, ka phahna chungah hin akhut hin peilen tin, Pakai a Pathen min hinpan intin eidamsah ding ham kati ahi,” ati.  
12 Hiche Israel te vadung ho jouse sanga hi Damascus a hung longlut Abana le Pharpar vadung teni hi phajo louding ong? Hichea chu kaki delut leh kadam jeng louding ong?” atin Naaman chu akihei mangin lunghang tah in achemang jeng tan ahi.   


13 Ahinlah anoija asepai te chun hetthem sah tei agouvin hitin aseijun, “Hepu, themgaopa hin, thil hahsa khat tong dinga nasol leh ibola nabolda ding ham? Aman chenlang gakidelut in chutileh nadam ding ahi ati chu nabol jeng leh iti ham!” atiuvin ahi.  
14 Hichun Naaman chu Jordan vadunga aga chesuh in themgaopan aseipeh bang-bang chun sagi vei aga kidelut in ahileh ahung damdoh in avou jong chapang voutoh abang jeng tan ahi.   


15 Hijou chun Naaman le aloi ho cheng chu Pathen mipa kom’a dingin ahung kile tauvin ahi. Amaho amasanga adingun Naaman in hitin aseije, “Israel gam tilou vannoi leiset gam danga hin Pathen aumpoi ti kahe chentai, hijeh chun nasohpa a kon'in kipa thilpeh hi nei sanpeh tan,” ati.   


16 Ahin Elisha’n adonbut in, “Keiman kahou jing Pakai min'a kasei ahi, keiman thilpeh imacha kilah ponge,” ati. Naaman in kilahsah tei agot vang'in Elisha anom pon ahi.   


17 Hichun Naaman'in, “Aphai ahileh sakol ni poh khopset hiche leiset hi ka inlanga kipoh ingting tua pat in Pakai kom tilouvin semthu pathen dang kom’ah kilhaina gantha bol taponge.  
18 Ahinla hiche thil khat chunga vang hin Pakaijin eingaidam hen. Hiche kapu lengpa hi Rimmon mun'a, milimdoi houva ache tengleh keima banjanga kingaiji ahin, keima jeng jong kabokhup teng Pakaijin nasohpa hi hiche thudolla hin eingaidam hen,” ati.   


19 Hichun Elisha’n ajah a “Lungmongin chetan” atin, Naaman in jong a inlang ajontai.   

Gehazi Duamna 
 

20 Ahinlah Pathen mipa Elisha sohpa Gehazi hi ama le ama akihouvin, “Kapupan Aram mipa thilpeh khatcha lalouva asoldoh jeng hi adihpoi, hingjing Pathen min'a kasei ahi keiman del ing kating themkhat beh kalah ding ahi,” ati.  
21 Hiti chun Gehazi hin Naaman nung adeltan ahi.  

Naaman in Gehazi in ahin nungdel chu amu phat in, asakol kangtalaija kon chun ahung kumlhan, “Ima jouse pha-pha a hinam?” ati.   


22 Gehazi in “Aphanai, Ephraim gam’a kon'in themgao gollhang ni tutah chun ahung lhon'in ahileh kapupan nakom’a eihinsol ahi. Aman dangka pound 75 leh pon hoi jatni hi amani peh dingin angaichan hijeh a chu eihin sol ahi,” ati.   


23 Naaman in jong, “Dangka nasei jatni chu kilah in” atin, ponhoi jong jatni apen sum chu sakhaoni in achun in asohte mini achoisah in ahi.  
24 Khopi chu alhun phat un Gehazin soh tenia kon chun thil chu alan amani alesol tan ahi. Hijou chun ama chan thil ho chu insunga asel tan ahi.   


25 Ama a Pakaipa kom'a agalut chun Elisha’n, “Gehazi hoiya nache ham?” ati.  

Aman “Hoikom'a kachepoi” ati.   


26 Ahinlah Elisha’n, “Naaman asakol kangtalaija konna ahung kumlhah a nakimuto lhonna chu keima lhagaova hiche kom’a chu kaum nahet louham? Hiche phat chu sum le pon kilah phat hija, Olive thingboh le lengpilei kilah phat hija, kelngoi le bongchal te kisan phat, soh pasal le soh numei tampi kisan phat mong hinam?” ati.  
27 Hitobanga nachon jeh hin Naaman phahna hi nang le nason napah ho chunga atonsot geijin chuta hen,” ati. Gehazi chu indan sunga konna agah potdoh leh apum changin aphah in; avun jong buhbang bangin abang letlut jeng tan ahi.    

 6

Elisha In Heichang Akiletdoh Sah 
 

1 Nikhat hi themgao honkhat Elisha kom’a ahung uvin hitin aseijuve, “Nangman nahet ma bang hin nang toh ikimuto nau mun hi aneo behseh jenge.  
2 Jordan Vadung langa chesuh uhitin thing gatan uhitin ikikhop khomna diu munthah khat kisahdoh uhite,” ahung tiuve.  

Hichun aman adonbut in, “Aphai, nasei bangun bol uhite,” ati.   


3 Amaho lah a khat in atem’un, “Neihung kilhonpi uvin,” ati.  

Aman jong, “Hung nange,” ati.  
4 Hichun Elisha jong amaho chutoh akilhon tan ahi.  

Jordan aga lhun phat un, ama hon thing akitan tauvin ahi.  
5 Ahin amaho lah a khat chun thing atan pet in aheichang chu vadunga alhahsah tan ahi. Ama jong ahung peng jah jengin, “Vo, hepu! hiche heicha chu mi a kahin lah ahi,” ati.  
6 Pathen mipan ahin seijin, “Hoilai donna nalhah sah ham?” ati. Aman jong amun avetsah phat chun Elisha’n molkhat alan amun laitah a chu aga kholut a ahileh heichang chu twichungah ahung kiletdoh tan ahi.  
7 Hichun Elisha’n, “Kilah in,” ati. Hichun mipan asangin akimat tan ahi.   

Elisha Le Aram Mite 
 

8 Aram lengpa chu Israel te toh akisatto laitah chun, ama asepai lamkaite toh akihoutoh un hitin asei uve, “Eihon isepai teu chu hilai mun khat a ngahmun kisem ute akitiuve.”   


9 Ahinlah apettah chun Pathen mipa Elisha’n gangtah in Israel lengpa ana hilchah in, “Hichelai mun'a chun che hih un ajeh chu Aram ten asepai teu chu hilai mun'a chu changpang a ana um diu ahi,” atipeh tan ahi.  
10 Hiti chun Israel lengpan Pathen mipan aseipehna mun mun’a chu asepai te asolji ahi. Kiging jing’a aum jing theina ding un, phatseh in Elisha’n Israel lengpa chu aseipeh jingin chule ana hilchah jingin ahi.   


11 Aram lenpa chu hiche chung chang’a hin, alunghang lheh jeng tan, hijeh chun aman anoija lamkai pipu ho chu akou khom’in hiti hin aseitan, “Koipen hi galmi langa pang naum uham? Koipen hin Israel lengpa hi kei tohgon ana seipeh jiuham?” ati.   


12 Hichun anoija lamkai pipuho khat in ahin donbut in, “Lengpa, ka pakai, keiho kahi pouve, Israel te lah a hin Elisha kiti themgao khat aumin, ama hin lengpa hi ijakai aseipehji ahi. Ama hin nachanga na jalkhunna naumpetna na thusei jouse jong hi ahet ahi,” atipeh tan ahi.   


13 Hichun lengpan thu ahin pen, “Cheuvin lang ama chu hoiya um’aham, gahe chen unlang keiman ama man ding chu ka sepai te kasol ding ahi,” ati. Hiti chun ama hon jong aga hetoh un,  

“Ama hi Dothan a aum'e,” tin ahung seipeh tauvin ahi.  
14 Hichun Aram lengpan hiche khopi sung um dingin sepai tamtah leh sakol kangtalai tamtah asol tan ahi.   


15 Pathen mipa sohpa chu jingpitah in ahung thouvin, pam lang aga potdoh leh sepai tamtah leh sakol kangtalai tamtah muntin’ah amutan ahileh, Elisha kom’a chun, “O, hepu, i-iti ding hitam?” tin apeng jah jengin ahi.   


16 Elisha’n ama kom’ah, “Kicha hih in, amaho sangin eini panpiho atamjo uve,” ati.  
17 Hijou chun Elisha jong ataovin, “O Pakai, amit hin hadohsah inlang, hin musah tan,” tin ataovin ahileh, Pakaijin gollhangpa mit chu ahadohsah tan ahileh Elisha vella molpang ho chu sakolte le akangtalai ho meikongin atom ana dimset in ahi.   


18 Aram sepai te chu Elisha man ding’a ahungsuh phat uchun, Elisha ataovin, “O Pakai amaho hi amit u suhchot pehtan,” atin ahileh Elisha’n angeh bang bangin Pakaijin amit u asuhchot pehtan ahi.   


19 Hichun Elisha apotdoh in amaho kom’a chun, “Nahung nau hi adih tapoi hiche hi nahol u khopi chu ahipoi, neihin juijun, keiman nahol nau kom’a chun napuilut nauvinge” ati. Hiti chun amaho chu Samaria khopia chun apuilut tan ahi.   


20 Samaria khopi chu alhun phat un, Elisha ataovin, “O Pakai tun amit u hasah kit inlang kho musah tan,” ati. Hiti chun Pakaijin amit u ahasah in ahileh amaho Samaria khopi alailunga um ahiu akimudoh tauvin ahi.   


21 Israel lengpan amaho chu amudoh phat in Elisha kom’a chun ahin samjah jengin, “Hepa, hiche ho hi ka thagam ding hitam? Ka thagam ding hitam?” ahintin ahi.   


22 Elisha’n ahin donbut in, “Natha thei louding ahi! Gal-hing’a kiman ho hi kithatji ngai em? Aneh diu le adon diu joh pen lang aputeu kom langa nungsol tauvin,” ati.   


23 Hiti chun lengpan ankong thupitah ahin sem’in, anehsah in, apupau kom langa alesol tauvin ahi. Hichejou chun Aram gal miten Israel gam ahin nokhum tapouvin ahi.   

Samaria Khopi Aram Ten Aumkhum'u 
 

24 Ahin phat chomkhat set jou hin Aram lengpa Ben-hadad in agal mite jouse atit khom’in Samaria khopi ahin umkhum tauvin ahi.  
25 Hijeh chun khopi sunga chun kellhahna nasatah aum tan ahi. Khopi aumkhum nau chu asot lheh jengtan ahileh sangan luchang khat chu dangka somget in akijoh in, gam louthul til jeng jong atena khat hoplia hopkhatna chu dangka nga in akijoh tan ahi.   


26 Nikhat hi Israel lengpa chu khopi pal chunga chun avahlelen ahileh numei khat in ahin kouvin, “Kapu lengpa, lungset tah in nei kithopin,” ahin tin ahi.   


27 Chuin aman adonbut in, “Pakaijin nakithopi louleh keiman ipi kabolpeh thei ding ham? Keiman changvohna pholla kon'in chang la kanei tapon, lengpitwi jong aheh lhahna a kon'in kanei tapon hoiya ipi kalah a nang kapeh ding ham?” ati.  
28 Ahin lengpan adongin “Ipi ham na hahsatna,” tin adongin ahileh  

amanun adonbut in, “Hiche numeinu hi kakom’ah ahungin tunin nang chapa chu nehitin jingleh kei chapa nena hite atin,” ahi.  
29 Hijeh chun kei chapa kakihon lhon'in kane lhontai, ajingin ama chapa kitha hitin neta hite kati leh aman akisel mangtai,” ati. ✡   


30 Hichun Lengpan hiche thu hi ajah doh phat in lunghangtah in apon abottel jengin ahi. Hitia chu lengpa pal chunga avalena a chun mipi hon khaodip pon akisil chu amu uvin ahi.  
31 Lengpa apengjah jengin, “Tuni tah a hi Elisha luchang katan louleh Pathen’in keima eithat jenghen” tin akihahsel jah jengtan ahi.   


32 Hitia chu lengpan akou dia mi asol chun, Elisha chu Israel upaho toh a insungah ana toukhom’un, akoupa chu ahunglhun masang'in Elisha’n upaho jah achun, “Hiche tolthat pa khun kei loltan dingin mikhat ahin sol in ahi. Ama ahunglhun tengleh kot kamkhum'un hin lutsah hih un, ama nunga apupan ahin juipai ding ahi,” ati.   


33 Elisha’n hitia thu asei jinglai chun thupole pa chu ahunglhung paitan, chule lengpa chun asei paijin, “Hiche lungkhamna ho jouse hi Pakaiya kon ahi, chuti ahileh ken Pakai chu iti kanga jing nahlai ding ham?” ati.    

1 Elisha’n adonbut in, “Pakai thupeh ngaijin! Pakaijin hitin aseije: Tuphat don jing tengleh Samaria thil kijohna mun’ah antuitah atena dim khat chu dangka khatna kijoh ding, sakol chaang atena dim ni jong dangka khat dinga hung kijoh ding ahi,” ati.   


2 Hichun lengpa kithopi jing asepai lamkaipa chun Pathen mipa jah a chun, “Pakai ama tah in van a konna van bangkot ahondoh a, hitobang thil chu abol ding hijongleh hithei mong ding hinam?” ati.  

Ahinlah Elisha’n jong adonbut in, “Athilsoh ho chu namit tah a vang namu ding ahin, khatcha naneh khah louding ahi,” atipeh tan ahi.   

Aphah Hon Gal Mite Ngahmun Agavil'u 
 

3 Tun khopi kelkot lutna kom’ah miphah li anaum uvin ahi. Amaho chu khat le khat akidongto uvin, “Eiho hi thi ngah mai maija ihiti tou thim jing diu hitam?” akitiuvin ahi.  
4 “Eiho hitia hi ium uleh anngol’a ithi tei diu ahi, khopi sunga lut jong leuhen kel-khoh jeh a ithi thou-thou diu ahi. Hijeh chun Aram sepai te kom’a kipelut jeng leuhen eihing hoi maitheiju ahi, ijemtia eitha jengu jongleh ithi thou-thou diu ahin, hichu phajolou ham?” akitiuve.   


5 Hiti chun jingpi phalvah-in amaho Aram ngahmun ah alut tauvin ahi. Hitia chu angah mun'a agalut uleh koimacha ana umpon ahi!  
6 Ajeh chu Pathen’in sakol lhaigin leh sakol kangtalai lhaigin chule sepai tamtah hung lhailut gin akithonsah in ahileh Israel lengpa hin, “Hit mite le Egypt mite akikou uva eihin nokhum'u ahitai,” atiuva kap le penga jammang gam'a ahi tauve.  
7 Hijeh a chu kicha behseh uva aponbuh u, asakol teu, asangan teu chuleh athil dang hou jouse adalhah uva ahinkhou kihuhhingna dinga ana jamdoh gam’ah ahi tauve.   


8 Miphah ho chu ponbuh sung khatna alut un chuleh khat ah alut un aneuvin adon’un, sana dangka leh ponho akichom’un akisel’un ahi.  
9 Ajonan amaho akihouvun, “Ibol uhi adih tapoi, tuni hi nikhopha khat ahi bouve, hiche hi eiho mitoh ichankhom lou uhi adihpoi, eihon hitia hi jing geija ichepiuva ahileh hamsetna itotei diu ahi. Hijeh chun hung’un eiho cheu hitin lengte khopi sunga miho gahetsah uhite,” akitiuvin ahi.   


10 Hiti chun amaho acheuvin khopi sunga kelkot ngah ho chu thilsoh ho aga hetsah tauvin ahi. “Keiho Aram mite ngahmun na kalut un ahile koimacha anaum tapon ahi! Sakol ho leh Sangan ho ana kihen nalaijin, ponbuh ho jong abang bangin ana um’in, mihem koimacha anaum tapon ahi,” atiuve.  
11 Hichun kelkot ngahho chun khopi sunga mipi ho lah a chun hasap in asamphong tauvin ahi.   

Israel ten Ngahmun Achom'u 
 

12 Lengpa chu jan khangkim in alupna a kon'in ahung thoudoh in, anoija lamkai pipuiho kom’a chun hitin aseitan ahi, “Keiman thilsoh ho hi kahei, Aram mite hin eiho anngol'a ium uhi ahet u ahin, hijeh a chu angahmun u adalhah uva gamlah a gakisel’ah ahiuve. Amaho hin khopi idalhah uva ipotdoh tengu leh eiho hi ahinga matna khopi chu lonkhum ding atiu ahi,” ati.   


13 Anoija lamkai holah a khat chun ahin donbut in, “Ipi hileh eihon gakholtoh pou-pou uhite. Sakol athimoh nga ho khu mangchau hitin akholtoh ding sol uhite. Ijemtia achung uva thil khat ahungso tah jongleh, hilai mun ah umjong leu eiho chengto ithikhom thou-thou diu ahin, akhoh dehpoi,” ahin tin ahi.   


14 Hiti chun sakol kangtalai ni chu agongun lengpan Aram sepai te chunga thilsoh chu gakhol toh dingin asol tauvin ahi.  
15 Amaho Jordan vadung geijin acheuvin Aram sepai te ponho, manchahho ajamcheh nauva apai thanghou chu aga mu uvin ahung kile un, lengpa kom’a asei tauvin ahi.  
16 Hijou chun Samaria khopi miho chu alhaidoh un, Aram te ngahmun chu agachom tauvin ahi. Hiti chun antui tah-tah atena dim nga chu dangka khat aman’in chuleh sakol chang atena dim som chu dangka khat aman’in, Pakaijin ana tep bang-bang chun akijoh tan ahi.  
17 Lengpan a sepai lamkaipa chu kelkot a mipi ting ding chun ana pansah in ahileh mipi hon anolhu uvin, achonlih tauvin ahi.  

Hiti chun Pathen mipan ain'a hung lengpa kom’a ana phondoh tobang bang chun ana sohdoh tan ahi.  
18 Pathen mipan lengpa koma chun, “Jing nikho tuphat dontah leh antui tah atena dim nga chu dangka khatna kicho ding chuleh sakol chang atena dim som chu dangka khatna kicho ding,” anati ahi.   


19 Hiche pettah a chu lengpa noija sepai lamkai pa chun, “Pakaijin vanna van bangkot jouse ahon lhah ding hijongleh hithei ponte anati!,” ahileh, Pathen mipa chun, “Nangin thilsoh chu na mittah a namu ding amavang naneh man tahlou ding ahi!” anati.  
20 Chutobang chun anasoh tai, ajeh chu mipi hon ama chu kotphunga chun ana chonlih tauvin ahi!    

Shunem Khoa Numeinu Hung Kile Kit 
 

1 Elisha’n achapa thisa ahindohsah peh numeinu kom’a chun hitin ana seijin ahi, “Na insung mite kipuijin lang mun dang khatna chetan ajeh chu Pakaijin Israel chunga kum sagi kel alhahsah ding ahi,” ati. ✡  
2 Hijeh chun Pathen mipan asei bang-bangin numeinu chun aboltan ahi. Amanun a insung mite apuidoh in Philistine gam’ah kum sagi aga cheng tan ahi.   


3 Kellhah akichai jouvin Philistine gam’a kon'in a inlam'ah ahung kile kit tan ahi. Ain leh agam nungmu kitna dingin lengpa kom’ah achen ahi.  
4 Hitia chu amanu lengpa kom’a agalut chun, lengpa chu Pathen mipa sohpa Gehazi chutoh ana kihoulim pet ahin, lengpa chun Gehazi kom’a chun, “Elisha thilbol kidang ho phabep nei seipeh in,” anatin ahi.  
5 Chule Gehazi chun, Elisha in chapang thisa khat ahindoh sah kit thu chu ana seipeh in ahi. Hiche pet tah chun, hiche chapangpa nu chu lengpa kom’a a-in le agam thua tiemna nei dingin ahunglut in ahi.  

“Ven, lengpa ka pakai!” tin Gehazi in asam'in, “Numeinu chu hicheva aum'e, chule hiche hi achapa ahi—Elisha'n ahinsah kit chu!” ati.   


6 Lengpan numeinu chu adongin, “Hichu dih hinam?” ati. Hichun amanun athusim chu aseipeh tai. Chuin lengpa noija natong pipuiho khat chu akouvin numeinu thil le lo ho chu ale chan kitna dinga agontoh peh dingin anganse tan ahi.   

Hazael In Ben-hadad Atha 
 

7 Elisha chu Ben-hadad damlouva alupna Aram khopi Damascus a chun achen ahi. Mikhat in lengpa kom’a chun Pathen mipa ahunge tia aseipeh phat chun,  
8 Lengpan Hazael kom’a chun, “Kipa thilpeh khat chu choijinlang Pathen mipa chu gapenlang, chule hiche ka natna a konna hi ka damdoh ding hinam? Pakai chu eidoh peh tan,” tin asol'in ahi.   


9 Hiti chun Hazael chun sangonsang somli chu Damascus a thilsoh phapen ho chutoh, Elisha kom’a achen, hitin aseitan ahi, “Nasohpa Ben-hadad Aram lengpan nangkom’a eihinsol ahi chule hiche kanatna a konna hi kadamdoh ding hinam? tin eiga dohpeh in atia eihinsol ahi,” ati.   


10 Elisha'n adonbut in, “Chenlang hiti hin gaseipeh tan, nangma na damdoh tei ding ahi, tihi Pakaijin atahbeh in eimusah in ahi, amavang thitei ding ahi!” ati.  
11 Hichun Elisha’n Hazael chun nommo asah tokah sen mitlha louhellin avechang mellin, chujouvin Pathen mipa chu ahung kaplha jeng tan ahi.   


12 “Ipithu hitam, kapu?” tin, Hazael’in adongin ahi.  

Elisha'n adonbut in, “Nangman Israel te chunga tijat um tahtah thil ho hi nahin bol ding kahen ahi. Nangin kul kiget khum akhopi hou nahin hallhah ding, agollhang hou chemjam'a nahin ban satlih gam ding, achapang teu toltoh nahin chotnat ding, anumei hou agailai nahin khojal ding hi kahe in ahi!” ati.  
13 Hazael'in adonbut in, “Kei tobang imacha hilou khat mai maijin chutobang thil nasa chu katoh thei ding ham?” ati. Ahin Elisha’n adonbut in, “Pakaijin eimusah in nangma hi Aram leng nahung hi ding ahi,” ati. ✡   


14 Hazael in Elisha adalhan lengpa kom'ah akile kittan ahi, hichun lengpa jong ama kom'a chun, “Elisha ipi nahin seipeh em?” tin ana dongin ahi.  

Hazael in adonbut in, “Nangma hi na damdoh tei ding ahi tin aman eiseipeh e.” ati.   


15 Ahinlah ajing nikhon Hazael in ponlum twiya asukot in amai akhun athi tokah in amai ah akhuden pehtan ahi. Hijou chun Hazael chu Aram te leng ahung hitan ahi.   

Jehoram In Judah Lengvai Apoh 
 

16 Israel lengpa Ahab chapa Joram vaihom kum nga channa in Judah te leng Jehoshaphat chapa Jehoram min Judah te chunga vai ana homin ahi.  
17 Jehoram hi leng ahung hichun ama kum somthum le ni ana lhingtan ama hin Jerusalem'ah kum get lengvai anapon ahi.  
18 Jehoram hin Israel lengte chonchan ajuijin Ahab lengpa phatmo tobangin aphamon ahi. Ajeh chu aman Ahab chanu ho lah a khat ana kichenpin ahi. Hiti chun Jehoram hin Pakai mitmu’n thilse jeng ana bollin ahi.  
19 Ahinlah Pakaijin Judah mite ana sumang nompon ahi, ajeh chu aman David toh kitepna ana neijin achilhah ten vai ahopjom ding chule a-itih a thaomei banga vahjing dinga ana teppeh ahi. ✡   


20 Jehoram vaihom sungin, Edom ten Judah dounan gal ahin bol'un, leng atum’in ahin kitundoh tauvin ahi. ✡  
21 Hichun Jehoram in asakol kangtalai chengse chutoh akonun Zair khopi aga nokhum tauvin ahi. Ahin Edom miten asakol kangtalai chule gal lamkaiho chu ahin umkhum tauvin ahileh ama jong jan noiya chun apotdoh in amaho chu jan muthim noija chun adelkhum'in ahi. Ahinlah Jehoram chu asepai ten ajam sannun a inlam uvah ana jamsan tauvin ahi.  
22 Hiti hin Edom miten tuni chan geiyin Judah a kon'in chamlhatna ana mutauvin ahi. Libnah khopi injong hiche phat sunga chun kiphinna ahin neijun ahi.   


23 Jehoram vaihom sunga thilsoh ho leh anatoh dohho jouse Judah Lengte Thusim bua akijihlut sohkeijin ahi.  
24 Jehoram athi phat chun, David khopia apu apate toh akivui khom’in ahi.   

Ahaziah In Judah Lengvai Apoh 
 

25 Ahab chapa Joram leng vaipoh kumsom le ni channa ahin, Jehoram chapa Ahaziah hin Judah chungah lengvai anapo in ahi.   


26 Ahaziah hi leng ahung chan chun ama kum somni le ni alhingin chuleh ama hin, Jerusalem ah kum khat vai ana hom’in ahi. Anu chu Israel leng Omri tunu Athaliah ahi.  
27 Ahaziah chun Ahab lengpa insung mite chondan dihlou chu ana juijin ahi. Aman Pakai mitmu’n thil phalou ngen ana bollin ahi. Ajeh chu aman Ahab insung ana kichenpi in ahi.   


28 Ahaziah hin Israel lengpa Ahab chapa Joram chu Ramoth-gilead mun'ah Aram lengpa Hazael toh kisat dingin ana pan khompi in ahi. Aram ten Joram lengpa chu gal kisatna mun'ah ana kisuhkhah jeh chun,  
29 Jezreel langah akisuh khahna a adamna dingin ana kinunglen, Ramoth kho ah ana lamto un ahi. Hitia chu Joram ana kisuhkhah jeh in, Judah lengpa Ahaziah chu ama vedingin Jezreel langa ana chen ahi.    

Israel Leng Dia Jehu Thao Kinu 
 

1 Alangkhat ah Elisha themgaovin thempu kiloikhom ho lah a mikhat chu akouvin ama kom’a chun, “Kholjin din kigon chuleh Olive thao bom khat kichoijin lang Ramoth-gilead langa chen,  
2 hichea chun Nimshi chapa Jehoshaphat chapa Jehu chu gaholdoh inlang aloiho lah a kon'in indan sungnung khatna koulut in,  
3 chule aluchungah thao nunlang, hiti hin seipeh in, ‘Pakaijin hiti hin aseije: Nang hi Israel te chunga leng dinga thao kanu nahitai.’ Chujou tengleh kot hong inlang na hinkho huhnan jamdoh loi jengin, tin aseije!” ati.   


4 Hiti chun themgao gollhangpa chun akiseipeh bang bangin Ramoth-gilead lam’ah achetan ahi.  
5 Ama hiche mun agalhun chun, Jehu chu sepai lamkai dang hotoh ana toukhompet un agamudoh in ahi. Hichun aman jong, “Keiman nang dingin thupeh khat kahinpoi,” ati.  

“Keiho koipen dingin em?” tin Jehu chun ahin dongin ahi.  

“Lamkaipu, nang ding ahi,” tin adonbut in ahi.   


6 Hichun Jehu’n adang ho chu ahin dalhan insunga chun aluttan ahi. Hichun themgao gollhangpa chun Jehu luchunga chun thao asunglhan, hiti hin aseipeh tai, “Hiche hi Pakai Israel Pathen'in asei ahi: Keiman Pakai mite, Israel chunga leng ding’a thao kanu ahi. ✡  
7 Nangin napupa insung mite na suhmang ding hitia chu keiman Jezebel in kathemgao ho leh Pakai sohte athagamna phu chu kalah ding ahi.  
8 Ahab insung mite jouse natha gam sohhel ding ahi. Keiman achilhah pasal jouse, asohte le asoh hilou pasal jouse Israel te chenna muntinna ka suhmang ding ahi.  
9 Keiman Nebat chapa Jeroboam insung leh Ahijah chapa Baasha insung ka suhmang banga Ahab insung jong ka suhmang ding ahi.  
10 Jezreel mun'a gambeh khatna Ahab jinu Jezebel chu uicha in aneh ding koiman amanu chu avuilou ding’u ahi,” ati. Chuin khangdong themgao pan kot chu ahongin ajamtan ahi. ✡   


11 Jehu chu asepai lamkaiho kom’a ahung kinungle kit in ahile amaho lah a mikhat chun adongin, “Hiche mingolpa chun ipi adei ham? Aphamo umlouva hinam?” ati.  

Jehu’n adonbut in “Hitobang miho thusei ding chu nahetsao hichula,” ati.   


12 Amahon, “Nangin thil khat na im'e, nei seipeh un,” atiuvin ahi.  

Hichun Jehu’n amaho chu aseipeh un, “Aman kakom’ah Pakaijin hitin aseije: 'Keiman nangma hi Israel te chunga leng dinga thao kanu nahitai,'” ati.   


13 Hichun ama hon akengtonoi uvah pon aphauvin kelchal ki amut un, “Jehu leng ahitai!” atiuve.   

Jehu In Joram Le Ahaziah Atha 
 

14 Nimshi chapa Jehoshaphat chapa Jehu chun Joram lengpa dounan gal aboltan ahi. (Joram hi Ramoth-gilead mun'a Israel te huhna dia Aram lengpa Hazael sepai te toh kidouva uma ahi.  
15 Ahinlah Joram lengpa chu gal kisatna a ana kisukha in, akisuhkhahna ho kijen dam dingin Jezreel a kinunglea ahi.) Hichun Jehu in akinaipi ho kom’a chun, “Nanghon leng dinga neidei uleh keiman thilsoh ho hi Jezreel a miho agahet sah louna diuvin hiche khopia kon'in koima potsah tahih un,” atin ahi.   


16 Hijou chun Jehu chu asakol kangtalai achun atouvin Jezreel mun'a damlouva kijen a um Joram kimutopi dingin achetan ahi. Judah lengpa Ahaziah jong hiche mun'a chu Joram vedinga ana che ahi.  
17 Jezreel kulpi chunga khosatna a kon'in khongahpan Jehu le aloiho ahungu chu agalmun, Joram kom’a chun ahin sam'in, “Keiman sepai honkhat ahung kamun ahi!” ati.  

Hichun Joram lengpan thu apen, “Sakol chung toukhat soldoh inlang chamna thudol'a hung hinauvem gadohsah in,” ati.   


18 Hichun sakol toukhat alhaidoh in Jehu kom'a chun aga dongin “Lengpan chamna thudol'a nahung hinam ti ahenom’e,” agati.  

Jehu’n adonbut in, “Chamna chu ipi ding nati ham? Neihin juitan!” ati.  

Hichun khongah pan Joram lengpa kom’a chun, “Sottol pa chun amaho akimupin ahung kile tapoi,” tin aseipeh tai.   


19 Hichun lengpan sakol chunga tou ani channa asoldoh kit in, ama chun akom uva, “Lengpan chamna thudol'a nahung u hinam ahenom e,” tin aga dong'e.  

Jehu’n adonbut in, “Chamna ipi ding nati ham? Neihin juitan,” ati.   


20 Hichun khongahpa chun ahin sam’in, “Sottolpa chun amaho akimupin ahinla ama ahung kile tapoi! Ahunga khu Nimshi chapa Jehu toh abange, asakol tildan khu aham vevu jenge,” ati.   


21 Hichun Joram lengpan thu apen “Gang in! Ka sakol kangtalai chu gotsan koiyin!” ati.  

Hiche jou chun Israel lengpa Joram leh Judah lengpa Ahaziah chu Jehu toh kimuto dingin asakol kangtalai chungah ahung kijot doh lhon'in ahi. Amanin Jezreel mun'a Neboth gam mun'a chun agakimupi lhon tan ahi.  
22 Joram lengpa in adongin, “Jehu, chamna thudol'a nahung hinam?” ati.  

Jehu’n, “Nanu Jezebel semthu pathen houna ho leh doithu sapna in hon eium kimvel laiseuva hoilang chamna iti um thei ding ham?” tin ana donbut in ahi.   


23 Hichun Joram lengpan sakol ale heijin ajam'in, Ahaziah lengpa kom’ah “Leng mun chu ahi, Ahaziah!” atin ahi.  
24 Ahin Jehu chun, athalpi a agah kap a ahileh, athalpi chang chu Joram lengkou teni kikah a alut in, hiche thalchang chun alungchangtah akhan asakol kangtalai chung’a chun alhu lhop in, athiden tan ahi.   


25 Chuin Jehu chun anoija pipu pa, Bidkar kom’a chun, “Atahsa chu Jezreel a Naboth gamkai sunga chun lehlut tan. Apa Ahab nunga Sakol a ina lhailai chu nagel doh em? Pakaijin ama douna a hitia hi ana phondohsa ahitai:  
26 'Janhia Naboth le achate atha kamitchang tah a kamu ahi, hiche gambeh chunga hi keiman aphu kalah ding ahi tin Pakai akihahsel in ahi.' Hijeh chun Pakaijin aseibang bangin Naboth gamsung a chun lehlut tan,” ati. ✡   


27 Chuin Judah lengpa Ahaziah in thilsoh amu phat in, ama jong Beth-haggan lamlen langa ajamtan ahi. Ahin Jehu’n ama chu adellin, “Ama jong kaplih un!” ati. Hiti chun ama hon jong Ahaziah chu Ibleam kom'a um Gur lang kaltouna laitah a chun ana kaplhu un, ahin Megiddo geijin ana jam phei peh in, hikom'a chun ana thiden tan ahi.  
28 Asohten athilong chu asakol kangtalai in apouvin, Jerusalem alhut un David khopia apu apate kivuina a avui tauvin ahi.  
29 Ahab chapa Joram leng vaipoh kal kum som le khat lhin kum chun Ahaziah chu Judah chunga leng ana chang in ahi.   

Jezebel Thi Umchan 
 

30 Chuin Lengpa nu Jezebel chun Jehu chu Jezreel ah ahunge tithu ajah phat chun amit teni ajem hoisel in, asam akipojolsel in, bangkot achun atouvin ahi.  
31 Jehu chu khopi kelkot ahunglut jou chun, amanun jong hasap in ahinsam in, “Tolthatpa chamna thudol'a hung nahi hinai mo? Apupa Zimri thatpa tobang nahi,” ati.   


32 Jehu chun chunglang agahvet leh bangkot a chun amanu agah mun, hitin asam in ahi, “Keilam a panga koi-koi nahiuvem?” tia agah sap le, nukiso mini le thum'in ahin veuvin ahi.  
33 Hichun Jehu’n jong, “Amanu chu hinsep lhauvin,” atin ahileh amanu chu bangkot a kon'in ahin sonlhauvin, athisan chu bang leh sakol chungah chun akithe tho jengin ahi. Jehu’n atouna sakol kengto ah achil'in ahi.   


34 Chuin Jehu chu khopi sunga alut’in, ane'n adon’in ahi. Hiche jou chun, “Khattou cheuvin lang sapset chang hiche numei nu hi gavui tauvin, ajeh chu ama hi leng chanu ahi,” ati.  
35 Ahin amaho chu avui ding’a achedoh uleh, ama hon, alugu, akeng chuleh akhut teni tilou adang amu tapouvin ahi.   


36 Chuin amaho ahung kile uvin Jehu kom’a aseijun ahileh aman, “Pakaijin Tishbe khoa alhachapa Elijah kom’a anasei chu guilhung ahitai, 'Jezreel khosung’a Jezebel tahsa hi uichan aneh ding ahi. ✡  
37 Chujongleh Jezebel tahsa chu Jezreel khosung’a chu jun le eh banga kithe cheh ding, koima chan hiche hi Jezebel kitinu chu ahi tia ahetdoh lou ding’u ahi,'” ati.    

Jehu’n Ahab Insung Mite Jouse Asuhgam 
 

1 Ahab in chapa somsagi aneijin amaho chu Samaria khopi sunga achengun ahi. Hichun Jehu in Samaria khopi sunga upaho le lamkai pipu hokom leh Ahab chate chingtup ho kom'ah lekha anathot in hitin aseije,  
2 “Leng chate chu nakom uvah aum’in, chule sakol kangtalai ho leh sakol ho chujongleh kul kigetkhum khopi le manchah ho jong nangho khut a aum’in ahi. Hiche lekha hi namu phat-phat uleh,  
3 napu chapa te lah a chun alolhing pentah khat na lengpa diuvin lhengdoh uvin lang chutengleh, Ahab son le pahte huhna a galsat dingin ana kigongun,” atin ahi.   


4 Ahinlah amaho kichatna adim jeng tauvin, “Hiche pa masanga hin lengni ana ding joupoi ti eihon iheuvin ahi! Achutia ahileh eihon ipi ibol thei diu ham?” akitiuvin ahi.   


5 Hijeh chun, leng inpi leh khopi sunga vaihom ho leh upaho, chuleh lengpa chapa te vesuiya panghon Jehu kom’ah hitin lekha ana thot un ahi: “Keiho hi nasohte kahiuvin nangin bollin nati tichu bolding kahiuve. Keihon leng dingin koima lheng pouvinge. Ipi hijongleh nangin aphapen dia nagel chu bol jengin,” atiuvin ahi.   


6 Jehu’n ani channa in adonbutna lekha athotnin: “Nangho kei langa napan uva, kathu nangai diu leh napupau chapa te luchangho chu Jezreel mun’ah jing tuphat donleh hinpouvin,” atin ahi. Hiche leng chapa te somsagi ho hi aneolai uva patna Samaria lamkai ho hin kahin khoukhah u ahi  
7 Hiche lekha chu ahung lhun phat in leng chapa te somsagi ho chu lamkai hon athat tauvin ahi. Ama hon aluchangu chu pocha sunga aheng’un, Jezreel mun'a Jehu kom’a chun ahin pelut tauvin ahi.   


8 Sottole ho lah a khat chu, “Leng chapa te luchang chu ahinpo tauve,” tin Jehu kom'a ahung seitauve. Jehu’n thu apen, “Lhuhni in se uvin lang khopi lutna kelkot achun koi unlang jingkah hunglhun tokah in hilaiya chun dalha tauvin,” ati.   


9 Ajing nikho jingkah in ama apotdoh in avel'a hung kikhom mipi ho lah a chun ahoulim in, aman amaho kom’a chun, “Nangho koima chan thepmona nanei pouve, kapupa douna a thil gong le athat a chu keima kahi. Ahinlah amaho cheng hi koitha hija ham?,” atin ahi.  
10 “Pakaijin Ahab insung mite chung chang ana phondoh ho chu guilhung tei ding ahi ti nang hon naheuve. Pakaijin asohpa Elijah mangcha a hiche thilsoh ding hi ana phondohsa ahitai,” ati.  
11 Hijou chun Jehu in Jezreel sunga cheng Ahab insung mite jouse, anoija natong lamkai pipuiho jouse, aman ana kigolngaipi leh athempu ho jouse athatgam sohkei tan ahi. Hiti chun Ahab kitipa hi ason apah khatcha ahingah aum tapon ahi. ✡   


12 Hiche jou hin Jehu chun Samaria lang ana jontan ahi. Aman akalsonna ah kelngoi chingho Beth-eked mun'ah,  
13 Judah lengpa Ahaziah insung mite toh akimuto uvin, aman, “Koi nahiuvem?” tin adongin ahi.  

Ama adonbut un, “Keiho hi Leng Ahaziah sopi te ho kahiuve. Ahab Lengpa chapa te ho leh lengpa anu chapa te ho villa kahungu ahi,” atiuve.   


14 Hichun Jehu’n asepai te kom’a chun asam'in, “Ahingin man'un!” ati. Chuin ama hon mi somli le ni chu aman'un Beth-eked twikul mun'a chun athatgam tauve. Khatcha jong ana hinghoi pouvin ahi.   


15 Jehu in hilai mun chu adalhah phat in, Recab chapa Jehonadab chun ahung kimupin ahi. Amani akichibai jou lhon'in Jehu in akom’ah, “Keima nang kom’a kakitah banga nang jong kei kom’a nakitah hinam?” tin adongin ahi.  

Jehonadab in jong, “Kakitahnai,” tin adonbut e.  

“Chuti ahileh nakhut neihin pen,” ati. Hijeh chun Jehonabab in jong akhut ahinpen ahileh Jehu in jong asakol kangtalai chungah agah kaidoh in ahi.  
16 Jehu in akom’a aseijin, “Tun hungin Pakaiya katomngaina hung vetan,” ati. Hiti chun Jehonadab toh akilhon khom tan ahi.   


17 Jehu Samaria agalhun phat in, Ahab insungmi amoh anaum nalai ho chu Pakaijin Elijah themgao mangcha’a ana kitepna dungjuijin abonchan athat sohkeijin ahi.   

Jehu In Baal Thempuho Atha 
 

18 Hijou chun khopi sunga mipi ho jouse chu akou khom’in ajah uvah, “Ahab in Baal doi ana hou chutoh keiman kahou dan imacha tekah thei ahipoi!  
19 Hijeh chun, Baal doi hou ho leh thempuho chuleh themgaoho akoukhom sohkeiyun ahi. Baal hou jouse chu hungsoh nauvem veuvin, ajeh chu keiman Baal anga kilhaina lentah kabol ding ahi. Koihileh ahunglou chu thi ding ahi,” ati. Ahinlah Jehu chun Baal doi houho jouse suhmangna dinga duha thuhtah agonjoh ahi.   


20 Hichun Jehu'n, “Baal doi houna dingin mipi kikhopna thupitah gong’un!” tin thupeh aneijin ahi. Chuti chun amahon abol'ui.  
21 Aman Israel te chenna gam pumpia Baal houho gakoukhom dingin mi asol'in ahi. Hijeh chun Baal doi hou ho jong akidalha khatcha jong um louvin ahung sohkeiyun ahi. Hiti chun Baal doi houna hou-in chu alodim sohhel jengun ahi.  
22 Jehu in vonchol vesuipa jah a chun, “Baal doi houva hung jousen hiche vonchol hi khatjoh joh akivon diu ahi,” ati. Hijeh chun vonchol chu apetauvin ahi.   


23 Hijou chun Jehu chu Recab chapa Jehonadab chutoh Baal doi houna in a chun alut lhon tan ahi. Jehu in Baal doi hou ho kom’a chun, “Hiche mun'a hi Baal doi houho bou um ding ahi, ahinla Pakai houho vang naum sah louhel diu ahi,” ati.  
24 Hiti chun amaho chu kithoina gantha ding leh hal namna bol dingin hou-in sunga chun adimset jeng tauvin ahi. Jehu'n amite somget ho chu phatah in ahilchah in inpolang’a chun aumsah tan ahi. Chuin Jehu in ajah uvah, “Ama ho hi khat nalhasou jongleh na hinkhou kila ding ahi,” atipeh tauvin ahi.   


25 Jehu in kilhaina gantha leh halnam chu achaiphat in ama noija lamkai ho leh sepaiho chu thu apepaijin, “Lut unlang abonchauvin thatgam tauvin khatcha jamdoh sah hih un,” ati. Hichun amaho jong alut un, achemjam’un athat gam tauvin ahi. Lamkai ho leh sepaiho chun atahsa uchu polang’a ahin kaidoh un ahi. Hiche jou chun Jehu mite chu hou-in sungnungpen achun alut un ahi.  
26 Ama hon Baal doi ahounau adoikhomho jouse jong ahin pudoh un ahal lha tauvin ahi.  
27 Ama hon ahin putdoh u Baal houna doikhomho jouse jong chu avochip un Baal hou-in jong avolhu uvin mipi ehbuh in amang’un tuni geijin akimang nalaijin ahi.   


28 Hiti hin Jehu in Israel te lah a kon'in Baal doi kihouna jouse chu ana subeijin ahi.  
29 Ahinlah aman Bethel leh Dan a konna Nebat chapa Jeroboam in Israel mite chonsetna a ana puilut sana a kisem bongnou lim houna chu ana sumang tapon ahi. ✡   


30 Ahijeng vangin Pakaijin Jehu kom’ah, “Ka thupeh nanit a Ahab insung na suhmang jeh in nabol phalheh jenge. Hijeh chun na chilhah ten khangli geija lengmun ahinlo diu ahi,” atipeh tai.  
31 Ahinlah Jehu'n Pakai Israel Pathen danthu chu alungthim pumpin ana nitpon ahi. Jeroboam in Israel te ana chonset sahna a kon'in kilehei sah ding ana gopon ahi.   

Jehu Thi 
 

32 Hiche phat laitah chun Pakaijin Israel lenggam chu ana lhekeh pantan ahi. Hazael lengpan hiche gam chu mun phabep ana gal in ana kilah tan  
33 agam lahho chu solam Jordan apat Gilead, Gad, Reuben leh Manasseh gam pumpi ahop’in ahi. Aman Aroer khopi a patnin Arnon phaicham akon’in sahlang gamkaija Gilead leh Bashan chan gei ana lan ahi.   


34 Hiche banna Jehu vaihom sunga thilsoh ho jouse, athibol ho leh atohdoh ho jouse chu Israel Lengte Thusimbu a akijihlut sohkeijin ahi.   


35 Jehu athi phat in, Samaria khopiah avuijun ahi. Ama jou chun achapa Jeho-ahaz chu leng ahung chang tan ahi.  
36 Jehu hin Samaria a kon'in Israel chunga chun kum somni le get vai anahom in ahi.    

 11

Athaliah Lengnu In Judah Chung’a Vai Ahop 
 

1 Judah lengpa Ahaziah nu Athaliah chun, achapa thi ahetdoh phat in, aman leng insung mite jouse chu suhmanghel ding ana gotan ahi.  
2 Ahinlah Ahaziah sopinu Jehosheba, Jehoram lengpa chanu chun Ahaziah chapa Joash chu chapang cha ana hinalaijin, leng insung mite jouse thagam ding thu ajahdoh phat in Joash chu ana guhdoh a ahin sintounu chutoh alupna insung dan sunga chun ana sellin, Athaliah khutthah a kon chun ana huhdoh in ahi.  
3 Athaliah lengnu in kum gup sung jen leggam sunga vai ahop sungin Joash chu Pakai Hou-In sunga ana kisel’in ahi.   

Athaliah Douna 
 

4 Athaliah vaihom kal kum gup kichai akum sagi lhin kum in, Jehoiada thempu in asepai lamkaipa, Car mite sepai ho, chuleh khopi ngah a pangho Pakai Hou-In a akoukhom tan ahi. Hichun aman amaho chutoh Pakai Hou-In’ah khonung chan geiya dettah le kitah tah a adinpina diuvin akihahsel sah in chule kitepna khat ana sempeh in, hiche jou chun aman lengpa chapa Joash chu ahin puidoh in amaho chu avetsah tan ahi.   


5 Jehoiada chun amaho kom achun, “Nangho hop thum a naki khen uva, hopkhat cholngah nileh leng inpi ngah a napan diu ahi, hiche hi nabol tei diu ahi.  
6 Hopthum a hopkhat dangma chu, Sur kelkot ngah a napan diu chuleh hopthum a hopkhat dangma chu khopi ngah a napan diu, akisei hicheng thum a hi naboncha uva khopi na nga diu ahi.  
7 Cholngah nikhoa kin bollou loini chun, Pakai Hou-In a lengpa nadinpi diu ahi.  
8 Nakhut uva gal manchah nakichoi uva lengpa tahsa hoibitna dinga akimvel'a nadin diu, chule koi hijongleh ahung lhailut goa aum leh natha jeng diu ahi. Lengpa chu achena channa najui diu ahi,” ati.   


9 Hiti chun sepai vaipo ho chun Jehoiada thempun aseipeh bang bangun abol'un ahi. Sepai vaipo ho chun cholngah nia panla ding ho ahin alalou ding ho ahin asepai te cheh uchu Jehoiada thempu pa kom'ah ahin puijun,  
10 chule aman amaho chu tengcha ho leh ompho ho chu ana ban hoppeh in ahi, hiche manchah ho hi David lengpan Pakai Hou-In a ana kikoi jing ahi.  
11 Leng inpi ngah ho chun amanchah u kigosademin akichoi uvin alengpau chu aum kimvel un ana ngah un ahi. Ama ho chun Hou-In lhanglang ning apat sahlang ning geijin akigol lhungkei jun, maicham jong aumkimvel un ahi.   


12 Hichun Jehoiada in lengpa chapa Joash chu ahin puidoh in, aluchanga lallukhuh akhuh peh in Pathen danthu lekhabu khat apen, hiti chun thao anun, leng ahitai tin aphongdoh un, mijousen khut abengun, “Lengpa damsot hen!” tin asam un ahi.   

Athaliah Lengnu Thi 
 

13 Athaliah in mipi ho leh leng inpi ngah ho husan chu ajahdoh phat in, ipi thil aso vedingin gangchal’in Hou-In langa chun aga lhailut tan ahi.  
14 Amun aga lhun phat in, lallukhuh kikhuh a lengthah khat chonna ngaidolla thunei tah a khompi kom’a ana din chu amutan, chule sepai lamkai ho leh pengkul mut ho avel'a adin chule gamsung pumpia mipi ho chun kipah tah a sumkon amut u aga mudoh tan ahi. Hichun Athaliah in hiche ho jouse hi amudoh phat in, alung ana behseh jengin aponsil abotttel in, “Lengmun chu! Lengmun chu!” tin asam tai. ✡   


15 Jehoiada thempu pan asepaiho vesuija pang sepai lamkai ho chu thu apen, “Amanu chu man unlang Hou-In maija sepai ho lah akhun puilut un, chuleh koi hileh amanu huhna dinga hunglut aumleh that jengun,” atin ahi. Ajeh chu thempu pa chun, “Amanu chu Pakai Hou-In sunga tha louding ahi,” anati sa ahi.  
16 Hichun ama hon, amanu chu aman un, leng inpia sakolte lutna kelkot langa chun apui mangun, hikom’a chun athat tauvin ahi.   

Jehoiada In Hou Asemphat 
 

17 Hichun Jehoiada in miho jouse chu Pakai mite ahina diuvin, Pakai leh lengpa kikah chuleh mipi kikah a kitepna khat asem tan ahi. Chujongleh aman lengpa leh mipi kikah a jong kitepna khat asemin ahi.  
18 Hichun gamsunga mipi ho jouse chu acheuvin Baal doi houna hou-in ho chu asuseuvin, adoiphung u, maicham leh adoilimho jouse chu asuchip un chuleh Baal thempu Mattan jong chu adoiphung maicham maitah achun athat tauvin ahi.  

Hiche jou chun Jehoiada thempu pan jong, Pakai Hou-In vengtup dingin sepai ana koiyin ahi.   


19 Hijou chun sepai lamkai ho leh Car mite sepaiho chuleh leng inpi ngah sepaiho chuleh gamsung mipi ho chun Joash lengpa chu Pakai Hou-In'a kon'in ahin puidoh un, leng inpi ngah ho panmun kelkot achun ahung kitollut uvin, chuin lengpa chu lengte laltouna a chun atoutai.  
20 Hiti chun gamsung mipi abonchauvin akipah sohkeiyun chule gamsung’a chamna ana lengpan tan ahi, ajeh chu leng inpia chu Athaliah kitinu ana tha u ahitai.   


21 Joash in lengvai ahinpoh chun ama kum sagi bou ahi nalaijin ahi.    

Joash In Hou-In Asah Phat 
 

1 Israel a leng Jehu vaihomna kum sagi lhin kum'in Judah a Joash in vai ahom panin ahi. Ama hin Jerusalem’ah kum somli lengvai anapo in ahi. Anu chu Zibiah ahin, Beersheba khomi ahi.  
2 Joash in ahinkho lhumkeijin Pakai mitmu’n thilpha jeng ana bollin ahi, ajeh chu ama chu Jehoiada thempun ana khoukhah jing jeh ahi.  
3 Ahijeng vang'in aman pathen dang kithoina doikhom ho ana sumangpon ahi, hiti chun mipi hon kithoina gantha ho leh halnam ho anabol jingun ahi.   


4 Nikhat hi Joash lengpan thempuho kom’ah, “Pakai Hou-In'a hung kitohdoh sum jouse ahin, mihem in amichangval a ahin todoh sum jouse ahin, mihem ama-ama lungthim sung cheh a thanopna aneiya Pakai Hou-In sunga ahin todoh sum jouse ahin abonchan khol tup un. ✡  
5 Hiche sumho lah a kon hin phabep hi thempu hon la uhenlang, angaichat dungjuiya Hou-In semphatna in mang uhen,” ati.   


6 Ahinlah Joash vaipohna kum somni le thum channa geijin jong thempu hon Hou-In semphatna natoh ima anapan polaiyun ahi.  
7 Hijeh chun Joash lengpan Jehoiada leh thempu dang ho akoukhom in, “Ipi dinga Hou-In na semphat loulai uham? Sum ho hi nangho phatchomna dingin moh manchatvai tahih un, tu apat vang'in hiche sum ho hi Hou-In semphatna dinga aboncha naman diu ahi” ati.  
8 Hiti chun thempu hon mipi ho a konna sum lah tahlou dingin akilol un, chuleh Hou-In semphatna dinga mopohna jong hi midang nganse dingin anom tauvin ahi.   


9 Hichun Jehoiada thempu pan thih thingkong lentah khat asem’in, asin avitvangin hichu Pakai Hou-In hunglutna maicham jetlang sanga chun akoiyin ahi. Hichun thempu kotngah a pangho chun, mipi sumto ho chu alauvin thingkong sunga chun ahenglut jiuvin ahi.  
10 Hiche thingkong chu adimphat leh, leng insunga kimangcha lekhajihpa leh thempulen pa chun Pakai Hou-In’a hung kitohdoh dangka ho chu asimtohji lhon'in, chujou teng chule khaodip khatna akhumji lhon'in ahi.  
11 Chujou tengleh sum chu Pakai Hou-In semphatna a vaipo ho khut a apedohji lhon'in, ama hon Pakai Hou-In semphatna a natong ho apekit jiuvin ahi. Amaho chu, thingthem bol ho leh insaho,  
12 thing vaibol ho leh songkheng ho, apeuvin ahi. Ama hon sum chu Pakai Hou-In semphatna dia thing le song kikheng chaisa ho chohnan jong amangun, chujongleh Hou-In kisah phatna dia manna ding jousen jong ana mangcha uvin ahi.   


13 Hiche sum, Hou-In a hunglut ho chu, Hou-In sunga manchah ding kisilna dangka kong ahin, thaomeija manchah ding chaiche ahin, konglenho le khon ho ahin, sumkon chuleh sana le dangka a kisem thil adang-dang ho kisemnan khatcha akimang pon ahi.  
14 Sum chu mopo ho apeuvin, Hou-In semphatna a bou akimangin ahi.  
15 Hiche natohna a kimangcha ho vesuija pangho hi milungtheng leh tahsan theitah ngen ahijeh un, Jehu in sum kimanchahna ho chu dihnam tia kholtoh ding ngaikhoh asapon ahi. ✡  
16 Ahinlah suhkhelna ho leh chosetna ho thoidamna dinga hung kitohdoh ho vang Pakai Hou-In’ah ahunglut jipon, hiche ho chu thempuho apeh jiuva ama hon adeidan danna akimanchah jiu ahitai. ✡   

Joash leng vaipoh kichai 
 

17 Hiche phat laitah hin, Aram lengpa Hazael chu Gath sat dingin akon'in ajouvin alenggam sung'ah akilahlut tan ahi. Hiche jou chun ahung kinunglen Jerusalem nokhum ding agotan ahi.  
18 Hichun Joash lengpan ama masanga Judah lengho, Jehoshaphat in Pathen'a ana todoh ho, Jehoram, Ahaziah chuleh ama tah in ana todoh thengho jouse chu achom khomin, Pakai Hou-In leh leng inpia sumkholna mun'a sana ho jouse toh abonchan Hazael chu athot tan ahi. Hichun Hazael in Jerusalem anokhum got chu anokhum tapon ahi.   


19 Joash vaihom sunga thilsoh ho jouse leh anatoh, athilbol ho jouse chu Judah Lengte Thusimbu a aum sohkeijin ahi.   


20 Joash chu anoija natong pipui hon ama dounan tohgon ana neijun, Silla jotna Beth-millo lamlen'ah ana that tauvin ahi.  
21 Ama ana that ho chu Shimeath chapa Jozacar leh Shomer chapa Jehozabad ahi lhon'e. Amani hi ani lhona hi lengpa dinga tahsan umtah lengpa thumop’a pang anahi lhon'in ahi. Joash chu David khopi ah apu apate kivuina a ana kivui tan ahi.    

Jehoahaz In Israel Chung’a Lengvai Apoh 
 

1 Judah gam’ah Joash lengpa vaihom kum somni le thum lhin kum’in, Jehu chapa Jehoahaz in Israel gam’ah lengvai ahin hom panin ahi. Ama hin Samaria gamsung'ah kum som le sagi vai ana hom in ahi.  
2 Ahinlah aman Pathen mitmu’n thilse jeng ana bolin ahi. Aman Nebat chapa Jeroboam in Israel te ana chonset sah bang bangin Jeroboam chondan jouse chu ana juitan ahi.  
3 Hijeh chun Pakai chu Israel chunga ana lunghang lheh jengin, hijeh chun Aram lengpa Hazael leh achapa Ben-hadad chu avel vellin ana josah in ahi.   


4 Hijou chun Jehoahaz chu Pakai kom’ah ana taovin panpina ana thum’in ahileh, Aram lengpan Israel te chu ana ha suhgenthei val jeh chun Pakaijin ataona ana sangin ahi.  
5 Hijeh chun Pakaijin mikhat asol'in Israel te chu Aram te suhgentheina a kon'in aga huhdohsah tan ahi. Hijou chun Israel te chu tumasanga bangin lungmongin ana cheng tauvin ahi.   


6 Ahinlah Jeroboam umchan ala uvin ana chonse jom kitji uvin ahi. Ama hon Samaria a um Asherah doiphung jong chu ana kitunsah jing nalai uvin ahi.  
7 Ajona in Jehoahaz sepaiho jong ahung alhom lheh tan, sakol kangtalai touthem 50, sakol kangtalai 10, chujongleh keng sepai 10,000 bou ahitan ahi. Adangse chu Aram sepai ten ana thagam’u ahitan akeng uva vutvai bang’a ana chotpha gam'u ahitai.   


8 Jehoahaz vaihom sunga thilsoh ho, ama natohdoh le thilbol ho chule athaneina ho chu Israel Lengte Thusimbua akijihlut tan ahi.  
9 Jehoahaz athi phat in Samaria gamah avui tauvin ahi. Ama jouvin Jehoahaz in leng mun ahinlo tan ahi.   

Jehoash In Israel Lengvai Apoh 
 

10 Judah gam’ah Jehoash lengpa vaihom kum somthum le sagi lhinin, Israel gamah Jehoash in lengvai ahin hom pan tan ahi. Aman Samaria gamsung ah kum som le gup sungin lengvai ana hom in ahi.  
11 Ahinlah ama hin Pakai mitmu’n thilse jeng ana bollin Nebat chapa Jeroboam in Israel te ana chonset sahna a konna chu kilehei ding ana nompon ahi.   


12 Jehoash vaihom sunga thilsoh ho jouse leh aman ana tohdoh ho leh athaneina chan geija anatoh ho chuleh Judah lengpa Amaziah toh gal ana kisattona ho abonchan Israel Lengte Thusimbua abonchan akijihlut sohkeijin ahi.  
13 Jehoash athi phat in Israel lengho kivuina Samaria mun'ah chun ana vui tauvin ahi. Hiche jou chun achapa Jeroboam nina in lengvai ahin popan tan ahi.   

Elisha Gao Thusei Achaina 
 

14 Elisha chu athikon natna jalkhun a aum jinglai ahin, Israel lengpa Jehoash in agavil’in aga ka khum’in , “ Hepa! Hepa! Israel te kangtalai tou them ho leh akangtalai hou kamun ahi!” ati. ✡   


15 Elisha’n ajah a, “Thalpi khat le thal chang phabep gakilah tan,” ati. Hijeh chun aman jong thalpi khat le thalchang phabep aga kilah in ahi.  
16 Elisha’n ajah a, “Thalpi kisadoh tem’in,” atia ahileh amanjong akisadoh kittai. Hichun Elisha’n lengpa khut teni chunga chun ama khut tenin atuh in ahi.   


17 Hitin aseitai, “Nisolam a bangkot chu hongdoh tan,” atileh amanjong ahongdoh tai. Chujouvin Elisha’n, “Kap jeng tan,” atileh aman thal changkhat akaptai. Hichun Elisha’n jong, “Hiche chu Pakai thal chang ahi, Aram mite chunga galjona thalchang ahi, ajeh chu nangin Aram mite chu Aphek mun'a nasuh gamhel ding ahi,” tin aphongdoh tai.   


18 Chuin Elisha’n jong aseikti in, “Tun nangin thalchang dang ho chu kilah inlang tol chu jeptan,” ati. Hichun lengpan jong thalchang chun tol chu thumvei ajeptai.  
19 Ahin Pathen mipa chu achung’ah alunghang lheh jengin, “Nangin tol chu nga vei ahilouleh gup vei najep ding ahi,” tin aman asamjah jeng tan ahi. “Chutileh nangin Aram mite chu na suhmang hel ding ahi. Tunvang nangin thumvei bou najo ding ahitai,” ati.   


20 Hichun Elisha athin ahileh ana vui tauvin ahi.  

Hichelai chun Moab sepai ten chavang lai seh leh Israel te chu gal in ahin nokhum jingkei uve.  
21 Khatvei hi Israel te phabep in mithi khat hi anavui un ahileh hiche minokhum sepai ho chu amu uvin, amahon jong kinotah in mithipa tahsa chu Elisha kivuina lhan sung’a chun alehlut un ajamdoh tauvin ahi. Ahin mithi long chun Elisha guchu atohkhah phat in ahung hingdoh in, akengah ahung dingdoh kit tan ahi.   


22 Jehoahaz lengpa vaihomlai sungsen Aram lengpa Hazael in Israel te hi ana ha suhgenthei lheh jengin ahi.  
23 Ahin Pakai chun Israel te alungset le akhotona jeh in, abon'in asuhmang sah dehpoi. Abraham, Isaac chule Jacob toh akitepna jal chun ana panpi jing nai. Hiti chun aman tuni chan geijin amaho hi abonin asumang pon chuleh ama angsunga kon'in jong apaimang chom dehpon ahi.   


24 Aram lengpa Hazael athitan ahileh achapa Ben-hadad in ama khel'in lengmun alotan ahi.  
25 Jehoash pa Jehoahaz a konna ana lahpeh u khopi ho chu Jehoash in Hazael chapa Ben-hadad a kon'in akile lahdoh kittan ahi. Jehoash in Ben-hadad chu thumvei jen ana jouvin Israel khopi ho chu ana kile lahdoh gamtan ahi.    

Amaziah In Judah Lengvai Apoh 
 

1 Israel lengpa Jehoash vaihom akum ni lhinin, Judah gamsunga Joash chapa Amaziah in lengvai ahin hompan tan ahi.  
2 Amaziah chu leng ahung chan chun ama kum somni le nga ana lhing tan ahi. Aman Jerusalem'ah kum somni le ko sungin lengvai ana hom'in ahi. Anu min chu Jehoaddin ahin, Jerusalem kho mi ahi.  
3 Amaziah hin Pakai mitmu’n thilpha jeng abol'in ahi, ahinlah apu David toh ana bang joupon ahi. Chuti tah sangin apa Joash chondan joh ana juijin ahi.  
4 Amaziah chun doiphung ho chu ana suse dehpon, chule mipi ho chun doiphunga chun kilhaina gantha leh gimnamtui lhutna chu abol jingun ahi.   


5 Amaziah chun leng ahina akisuhdet phat chun, apa ana that ho jouse chu ana khailih tan ahi.  
6 Ahijeng vang'in, aman apa ana that ho chate ho khatcha ana that pon ahi, ajeh chu aman Mose dan lekhabua Pakai thupeh chu ana juijin: “Achateu chonset jeh a anu apate tha louding ahilouleh anu apa teu chonset jeh a achateu thalouding, thi dinga lomho chu ama chonset jeh a bou tha ding,” ti ahi. ✡   


7 Amaziah in Chikhuh Phaicham’ah Edom mite 10,000 ana that in ahi. Aman Sela khopi jong ana jouvin, akhopi min jong Joktheel in ana khel'in, tuni chan geijin hiti hin akisah dentai.   


8 Nikhat Amaziah lengpa in Jehu tupa Jehoahaz chapa Jehoash chu chounan thu athot in, “Hungin gal kisatto hite,” ati.   


9 Ahin Israel lengpa Jehoash in Judah lengpa Amaziah chu hiche thusim hi athot in, “Lebanon lhang'a lingphung khat in, Lebanon mol'a Cedar thingphung kom'ah thu athot in hitin ana seije, ‘Na chanu chu kachapa ji dingin neipen,’ tin athum’in ahi. Ahin Lebanon lhanga cheng gamsa khat in lingphung chu ahin jotpan, akengin achon lhutai!   


10 “Nangin Edom mite chu najo jeh a chu nalungthim’a nangma kichoisanga nahi. Ahin na minthanna a chun lunglhai inlang, inmun'a kitou thim’in, ajeh chu ipi ding penna nangin naboina ding le Judah gam mipite manthah lona dia mi phin lunghang’a nahim?” ati.   


11 Ahinlah Amaziah in athusei angaipeh tapon ahi, hijeh chun Israel lengpa Jehoash in asepai te akigontoh in, Judah lengpa Amaziah toh kisat dingin akontai. Galsat ding hungkon sepai teni chu Judah gam Beth-Shemesh mun'ah chun ana kisatto tauvin ahi.  
12 Judah te chu Israel sepai ten ano cheh gam tauvin, asepai teu akithe cheh uvin a inlang cheh uvah ajam gam tauve.  
13 Hichun Israel lengpa Jehoash in, Ahaziah tupa chuleh Joash chapa Judah lengpa Amaziah chu Beth-Shemesh a chun ana man tan ahi. Chujouvin Israel ten Jerusalem khopi chu anopaiyun, Jerusalem kulpi pal feet 600 a sang, Ephraim kelkot apat a Palningkoi Kelkot gei asuhchim pehtan ahi.  
14 Hichun aman Pakai Hou-In’ah sana le dangka chuleh thil jouse chu aki chomdoh in, chuleh leng inpi’a kon'in nei le gou jouse jong achom’in chuleh gal hingin mi tamtah jong akaimangin, Samaria khopi lamah akile tan ahi.   


15 Jehoash vaipoh sunga thilsoh jouse leh aman ana tohdoh ho leh athaneina akhonna geija anatoh ho chuleh Judah lengpa Amaziah toh gal ana kisattona ho abonchan Israel Lengte Thusimbua aum sohkeijin ahi.  
16 Jehoash athi phat in Israel lengte kivuina Samaria a chun avuijun ahi. Ama thi jou chun achapa Jeroboam nina chun lengmun ahin lotan ahi.   


17 Israel lengpa Jehoash athi jouvin Judah lengpa Amaziah chu kum som le nga ahinbe nalaijin ahi.  
18 Amaziah vaihom sunga thilsoh ho jouse chu Judah Lengte Thusimbu a aum sohkeijin ahi.   


19 Jerusalem’ah Amaziah hinkho lahna dingin thil guh gonna anaum jeh in, ama Lachish lam’ah ana jam'in ahi. Ahinla adou hon athat ding mi anung-nung’a ana sol’un ahile, ama hon ajamna mun'ah chun agathat un ahi.  
20 Ama hon atahsa chu sakol in Jerusalem ah ahin le pohlut un David khopia apu apate kivuina mun'ah chun avui tauvin ahi.   


21 Judah mipi ten Amaziah chapa kum som le gup bep lhing, Uzziah chu apa Amaziah khel'in leng dingin atung tauvin ahi.  
22 Apa thijou phat in Uzziah in Elath khopi chu athah sem’in Judah a din ale la lut kittan ahi.   

Jeroboam Nina’n Israel Chunga Lengvai Apoh 
 

23 Judah gam'a Amaziah leng chan kal kum som le nga lhinin, Jehoash chapa Jeroboam nina in Israel chunga lengvai ahin hom pantan ahi. Jeroboam in Samaria a kum somli le khat sungin vai ana hom’in ahi.  
24 Ama hin Pathen deilou lam thilse jeng ana bollin ahi. Nebat chapa Jeroboam in Israel te ana chonset sahna a kon'in ana kihei mang nompon ahi.  
25 Jeroboam nina in Israel gam Lebo-hamath apat lhanglam twimang dung geiyin alelahdoh gam kittan ahi. Hiche hi Gath-hepher a konna themgao Amittai chapa Jonah kom'a Pakai Israel Pathen'in ana phondohsa dungjuiya thilsoh ahi. ✡   


26 Ajeh chu Pakaijin Israel te thohgimna nasatah chu ana mun, ahinla Israel te lah a soh hihen chamlhat hijongleh ahuhdoh diu mi ana mupon ahi.  
27 Ajeh chu Pakaijin Israel tehi amin’u kathaimang sohkei ding ahi ana tilou jeh in aman Jeroboam nina chu amaho huhdoh dingin ana mangchan ahi.   


28 Jeroboam nina vaihom sunga thilsoh jouse leh anatoh ho chuleh athaneinaho agalsat ho chuleh Judah gam anahi’ah Damascus leh Hamath jong Israel a dingin ana lalut in ahi. Hiche ho jouse hi Israel Lengte Thusimbua aum sohkeijin ahi.  
29 Jeroboam nina athi phat in Israel lengho kivuina Samaria ah ana vui tauvin ahi. Hichejou hin achapa Zechariah chu ama banin leng achangtai.    

Uzziah In Judah Chunga Lengvai Apoh 
 

1 Israel lengpa Jeroboam nina vaihom kum somni le sagi lhin chun, Amaziah chapa Uzziah chun Judah lenggam'ah vai ahin hom pantan ahi.  
2 Ama leng ahung chan kum chun, ama kum som le gup alhing tan ahi, chuleh aman Jerusalem’ah kum somnga le ni sungin lengvai ana hom in ahi. Anu chu Jerusalem'a kon Jecoliah ahi.   


3 Ama hin apa bangin Pathen mitmu’n alung lhaina jeng ana bollin ahi.  
4 Ahinlah aman doiphung ho ana sumang dehpon chuleh mipi hon kithoina gantha ana bol'un hal namtui jong ana lhut un ahi.  
5 Pakaijin lengpa chu ana phah sah in athi nikho geijin aphah in ahi. Ama chu in chom’ah atum’in ana chengin ahi. Lengpa chapa Jotham chu leng inpi ngah in ana pangin ahi, hiti chun aman gamsung mite lah a vai ana hom in ahi.   


6 Uzziah vaihom sunga thilsoh ho leh aman ana tohdoh ho jouse chu Judah Lengte Thusimbua aum'in ahi.  
7 Uzziah athi phat in ama chu David khopia apu apate kivuina mun'ah ana kivuijin ahi. Achapa Jotham chun ama banin lengmun analo tan ahi. ✡   

Zechariah In Israel Chung’a Lengvai Apoh 
 

8 Judah lengpa Uzziah in Judah gam anapoh kum somthum le get lhinin Jeroboam nina chapa Zechariah in Israel te chunga vai ana hom’in ahi. Aman Samaria ah lhagup vai ana hom in ahi.  
9 Zechariah in apu apate bang bangin Pakai mitmu’n thilse jeng ana bollin, Nebat chapa Jeroboam in Israel te ana chonset sah bangin ama jong hiche chonsetna ho a kon'in kilehei ding ana nompon ahi.  
10 Hijou chun Jabesh chapa Shallum chun Zechariah dounan lungthimse ana gongin mipi lah a ana that in, ama leng ahung chang tan ahi.   


11 Zechariah vaihom sunga thilsoh ho jouse chu Israel Lengte Thusimbua chun abon'in aum’in ahi.  
12 Pakaijin Jehu kom’a ana sei, “Na chilhah te khangli geija leng kachan sah ding ahi,” tichu guilhunna ahi. ✡   

Shallum In Israel Te Chunga Lengvai Apoh 
 

13 Judah gam'a Uzziah in leng achan kal kum somthum le ko alhinin, Jabesh chapa Shallum hin Israel gamsung’a lengvai ana hom’in ahi.  
14 Hijou chun Gadi chapa Menahem chu Tirzah a kon'in Samaria-ah agachen ama chu athat in, lengmun ahin lotan ahi.   


15 Shallum vaihom sunga thilsoh ho chuleh alungthimse gonho pum chun, Israel Lengte Thusimbua abonchan aum’in ahi.   

Menahem In Israel Chunga Lengvai Apoh 
 

16 Hiche pat chun Menahem in Tappuah khopi leh avel'a gamho jouse, Tirzah geijin asumang hel in ahi, ajeh chu akhomite le akimvel a mite, akhopi ho chu akom'a ahin pehlut nomlou jeh u ahi. Aman agamsung mite jouse chu athat gam’in chule numei gailai ho jong akhedoh sohkeijin ahi.   


17 Judah gam’ah Uzziah lengpan lengvai ana hom kal kum somthum le ko alhinin, Gadi chapa Menahem in Israel gam’ah lengvai ana hom’in ahi. Aman Samaria a hin kum som sungin lengvai ana hom’in ahi.  
18 Ahin Menahem hin Pathen mitmu’n thilse jeng ana bol'in ahi. Avaihom sung hin Nebat chapa Jeroboam in Israel te achonset sahna a konna kilehei ding ana nompon ahi.   


19 Hijou chun Assyria mi Tiglath-pileser lengpan gamsung chu gal’in ahin nokhum tan ahi. Ahinla Menahem in athaneina a vai ahomjom jouna dingin ama chu dangka ton somthum le sagi anapen ahi.  
20 Menahem hin Israel mite lah a ahaoho kom’ah sum namna in ala in, mikhat cheh chun Assyria lengpa hi dangka som nga cheh apeh diuvin thu apen ahi. Hiti chun Assyria lengpa chu Israel gam'a kon chun ahung kinungle tan ahi.   


21 Menahem vaihom sunga thilsoh ho chuleh aman atoh ho jouse chu Israel Lengte Thusimbua aum’in ahi.  
22 Menahem athi phat in, achapa Pekahiah in leng mun ahinlo tan ahi.   

Pekahiah In Israel Chunga Lengvai Apoh 
 

23 Judah gam'a Uzziah in lengvai apoh kal kum som nga alhinin, Menahem chapa Pekahiah in Israel gam’ah lengvai ahin hompan in ahi.  
24 Ahinlah Pekahiah chun Pakai mitmu’n thilse jeng ana bollin, Nebat chapa Jeroboam in Israel te ana chonset sahna a kon chun kiheimang ding ana nompon ahi.   


25 Hijou chun Remaliah chapa Pekah, Pekahiah sepai lamkaipa chun achunga thilse ana gongin ahi. Aman Gilead a kon'in mi som nga leh Argob le Arieh toh akitho in Pekahiah chu Samaria leng inpi ah chun ana that un, hiti chun Pekah leng ahung chang tan ahi.   


26 Pekahiah vaihom sunga thilsoh ho chuleh aman anatoh ho chu Israel Lengte Thusimbua abonchan aum’in ahi.   

Pekah In Israel Chunga Lengvai Apoh 
 

27 Judah gamsunga Uzziah lengpan aleng vaipoh kum somnga le ni alhinin, Remaliah chapa Pekah in Israel te chungah lengvai ana hom panin ahi.  
28 Pekah in Pakai mitmu’n thilse jeng ana bollin, Nebat chapa Jeroboam in Israel te ana chonset sahna a konna kinung hei ding chu ana nompon ahi.   


29 Pekah vaihom sungin Assyria lengpa Tiglath-pileser in Israel ahin sat in Ijon khopi, Abel-beth-maacah, Janoah, Kedesh, leh Hazor khopi ho ana kilah tan ahi. Aman Gilead gam leh avel ho, Galilee chule Naphtali ho ajouvin chuleh mipi ho chu Assyria gam’ah gal-hing in ana kaimang tan ahi.  
30 Hijou chun Elah chapa Hoshea chun Pekah douna lungthim phalou ana gongin, ana that dohtan ahi. Aman Uzziah chapa Jotham vaihom kal kum somni lhinin Israel chunga lengvai ana hom pantan ahi.   


31 Pekah vaihom sunga thilsoh ho, aman anatoh ho chu Israel Lengte Thusimbua aum’in ahi.   

Jotham In Judah Chunga Lengvai Apoh 
 

32 Pekah lengpan Israel gamsunga lengvai apoh kal kum ni lhinin, Uzziah chapa Jotham in Judah gam’ah lengvai ana hom’in ahi.  
33 Aman lengvai ahinpoh chun ama kum somni le nga alhing tan ahi. Aman Jerusalem’ah kum som le gup sungin lengvai ana hom in ahi. Anu min chu Zadok chanu Jerusha ahi.   


34 Jotham hin Pakai mitmu’n thilpha jeng ana bollin, ama hin apa Uzziah bol bangin thil ijakai ana tongdoh sohkeijin ahi.  
35 Ahinlah aman doiphung ho chu ana sumang pon chuleh mipi ho chun hikom'a chu kilhaina gantha le gimnamtui jong ana lhut un ahi. Aman Pakai Hou-In sahlam kelkot jong chu ana semphan ahi.   


36 Jotham vaihom sunga thilsoh jouse leh aman ana thilbol jouse Judah Lengte Thusimbua akijihlut sohkeijin ahi.  
37 Hiche nikholai chun, Pakaijin Aram lengpa Rezin leh Israel lengpa Pekah chu Judah nokhum dingin ahin solpan tan ahi.  
38 Jotham athi phat in David khopia apu apate kivuina mun'ah ana vuikhom tauvin ahi. Akhelin achapa Ahaz chun lengvai ahinpo tan ahi.    

Ahaz In Judah Chunga Lengvai Apoh 
 

1 Israel lengpa Pekah in lengvai ahop kal kum som le sagi lhinin, Jotham chapa Ahaz chun Judah gam’ah lengvai ahin hom pantan ahi.  
2 Ahaz chu leng achan chun kum somni alhingtan ahi. Aman Jerusalem’ah kum som le gup sungin lengvai ana hom’in ahi. Aman apu David khonung ajuijin Pakai a Pathen mitmu’n thilpha jeng ana bolpon ahi.  
3 Hiche sang chun, Israel lengho umchan ana juijin, achapa tah jeng jong kilhaina dingin ana tohdoh in ahi. Hiti chun aman Pathen'in Israel mite masanga ana deldoh peh u Pathen neilou nam mite thet umtah thil ana bolji hou chu ana juitan ahi. ✡  
4 Aman kilhaina gantha ana bollin, doi phung leh thinglhang chunglah thingdo-eng noi tinnah gimnamtui ana lhut in ahi.   


5 Hijou chun Aram lengpa Rezin leh Israel lengpa Pekah chu Jerusalem sat dingin ahungtou lhon tan ahi. Amanin Ahaz anokhum lhon'in ahinlah ana jou lhon pon ahi. ✡  
6 Hichelai phat tah chun Edom lengpan Elath khopi chu Edom mite dingin agalelah kittan ahi. Aman Judah te chu adeldoh in Edom mite chu-achun achen lutsah in, tuni geijin achengun ahi.   


7 Ahaz lengpan Assyria lengpa Tiglath-pileser chu thu athot in, “Keima hi nanoiya um nasoh kahin, hung touvin lang Israel lengpa le Aram lengpan eihung delkhum lhon akon hin neihung huhdoh in,” atin ahi.  
8 Hijou chun Ahaz in Pakai Hou-In’a kon'in sana, dangka ho leh leng inpia sum le pai kholna a kon'in sana le dagka ho achomkhom in Assyria lengpa chu athot tan ahi.  
9 Hiti chun Assyria lengpan Aram mite khopi Damascus chu anokhum’in amipite chu gal hingin akaijin Kir gamsungah achen sah tan ahi. Aman Rezin lengpa jong chu athat in ahi.   


10 Ahaz lengpa chu Assyria lengpa Tiglath-pileser toh kimuto dingin Damascus a achen ahi. Hilai mun'a aumpet chun, aman maicham phung kiboldan ho chu aven amelchih in, hijou chun aman alimdan ho chu hoitah in ajih doh in Uriah thempupa chu athot tan ahi.  
11 Uriah chun lengpan ahilna ajuijin, maicham phung khat alim ahung kithot tobang bang chun ana semdoh in, lengpa Damascus a konna ahung kile tengleh avet dingin gonsan akoitan ahi.  
12 Lengpa ahung kile phat in, hiche maicham phung chu aga kholchil in, hichun pumgo thilto abolpai tai.  
13 Aman pumgo thilto atoh in, lhosoh thilto jong atoh in, lengpithei thilto jong achunga asunglhan chuleh maicham chunga chun chamna thilto thisan jong athe khum in ahi.   


14 Hijou chun Ahaz lengpan maicham thah le lutna lampi kikah a um Pakai Hou-In maija um sum-englui maicham chu aladoh in, maicham thahpa sah langa chun achon tan ahi. ✡  
15 Aman Uriah thempupa kom’a chun, “Hiche maicham thahpa hi, jingkah a pumgo thilto kihalna ding leh, nilhah lang’a lhohsoh thilto ho tona ding, lengpa pumgo thilto tona ding, chuleh mipite jouse pumgo thil tona chuleh lhohso thilto leh atwija kisunglha tona ding ahi. Govam thilto ho leh pumgo thilto jouse a konna athisan chu maicham thah chunga hi nathe khum ding ahi. Sum-eng maicham vang hi keima chang maicham ding ahi,” ati.  
16 Uriah thempu pan jong Ahaz lengpan aseipeh bang bangin abol'in ahi.   


17 Ahaz lengpa chun Hou-In a kimang sum-eng kangtalai ho chengse chu aphelhan, hichea kon chun kisilna kong chu atoldoh paijin anoija kidinsah sum-eng bongchal ho chunga kon'in twikong chu adom lhan, chuin song inbul khat ah akoitai. ✡  
18 Assyria lengpa lunglhai sah tei ding gotnan, Ahaz lengpan Hou-In sunga kisa, cholngah nikhoa lengte thuseina phung aladoh in, chujongleh Hou-In sunga lengpa lutna kotpi geiyin atoldoh sohtai.   


19 Ahaz vaihom sunga thilsoh jouse leh aman anatoh ho aboncha Judah Lengte Thusimbu  a kijihlut sohkei ahi.  
20 Ahaz athi phat in David khopia apu apate kivuina mun'ah avui tauvin ahi. Hijou chun achapa Hezekiah chun ama khel'in lengmun alotan ahi. ✡    

Hoshea In Israel Lengvai Apoh 
 

1 Judah gam’ah Ahaz lengpan lengvai ahom kal kum som le ni alhin chun, Israel gam’ah Elah chapa Hoshea in lengvai ahin hom pantan ahi. Aman Samaria khopia kum ko vai ana hom’in ahi.  
2 Aman Pakai mitmu’n thilse jeng ana bollin ahi. Ahinlah amasanga Israel te lengho bang lom-lom’in ana phamo sampon ahi.   


3 Assyria lengpa Shalmaneser in Hoshea lengpa chu gal ahinsat khum tan ahileh, Assyria te chun Hoshea chu nomna in kai gihtah ana pohsah un ahi.  
4 Ahinlah Hoshea in kumseh a apeh u kai chu anapeh da'n, chule Egypt lengpa So kitipa toh kithoa Assyria te thaneina a konna hoidoh ding aguh in tohgon ana neijin ahi. Ahinlah hiche aguh a tohgon anei chu amudoh phat in Assyria lengpan Hoshea chu ana mandoh in songkul'a akoitan ahi.   

Assyria Ten Samaria Khopi Alah 
 

5 Hiche jou chun Assyria lenpan agam pumpi chu ahinsat tan ahile, Samaria chu kum thum sung jen hunom'in alahpeh tauvin ahi.  
6 Ajonan Hoshea vaihom kum ko alhin chun Samaria alhutan, Israel mipite chu Assyria gam'a sohchang in analut tauvin ahi. Amaho chu Gozan mun'a Habor vadung pang juiya Halah gam chenna munho a chu ana chensah u ahi. Hichu Medes khopi ho khat ahi.   


7 Hitobanga Israel te chunga gim gentheina ahunglhun hi ama hon semthu pathen ana hou jeh u, chule Egypt lengpa Pharaoh thaneina a konna ahin huhdohpa chujongleh ahin puidoh uva Pakai a Pathe'u douna a chonset ana boljeh u ahi.  
8 Ama hon Pakaijin amaho masanga ana nodoh peh u Pathen neilou nam mite chondan analah uva chuleh Israel lengte phabep in ahin pohlut u chonna ho anajui jeh u ahi.  
9 Israel mipi loikhat in, Pakai a Pathen’u deilou lam le doumah thil tamtah aguh a anabol jeh u ahi. Ama hon Pathen neiloute, doiphungho, khovetna mun neo apatna khopi pal lenpen chung geija ama hon akisemdoh uva akitundoh u ahi.  
10 Lhangvum dung jouse le thingna dum noi dung jousea doikhom ho leh Asherah doiphung ana kitun’un ahi. ✡  
11 Ama hon namdang te maicham phung dung’a gimnamtui alhut nam’un, agamsung a Pakaijin adeldohsa nam mite chonchan jouse ajom tauvin ahi. Hiti chun Israel ten setna tampi ana bol'un, Pakai lung ahansah jiuvin ahi.  
12 Pakaijin kichehtah a avel-vel'a aseipeh chule gihsalna avel-vel'a anapeh vangun semthu doi ana hou jing tauvin ahi.   


13 Pakaijin avellin themgao ho leh michingho anasol'in Israel te leh Judah te chu avel vellin hilchahna anapen ahi, “Na thilse bol nauva kon'in hung kileheijun, kathupeh ho leh ka dan semho, ka themgaote le ka lhachate mangcha a napu napa teu kana thupeh hohi jui unlang ngaiyun,” ati.   


14 Ahinlah Israel ten ana nahsah pouvin ahi. Apu apa teuvin, Pakai a Pathen’u tahsan ding ana noplou bang bangun alungu ana tah un ahi.  
15 Ama hon adanthu le apu apa teu toh ana sem kitepna ho chu apaidoh un chuleh ana hilchahna ho jeng jong ana nasah pouvin ahi. Ama hon panna bei doiho pou ana hou un amaho tah jong manlou asohgam tauve. Ama hon avel uva cheng namdang te chondan alauvin Pakai thupeh jui louvin anot thap tauvin ahi.   


16 Ama hon Pakai a Pathen’u thupeh jouse apaidoh un, thih ahal jol’un bongnou ni lim asem tho uvin, Asherah doikhom’ah atungdoh un, Baal doi chuleh vanna ahsi te ho pou ana houvun ahi. ✡  
17 Ama hon chidang namdang te doi houna din achapa teu leh achanu teu pumgo thilto din kilhainan anei jiuvin ahi. Chule ama hon gaothem ho donga phun themho asansah jiu, Pakai mitmua thil dihlou bolna kipumpeh jeng ahiuvin, hijeh a chu Pakai chu aphin lunghang’u ahi. ✡   


18 Pakai chu Israel te chung’a alunghan val jeh in, Aman amaho chu amitmua kon'in ana tolmang gamtan ahi. Judah changseh bou gamsunga ana chensah in ahi.  
19 Ahivangin Judah te jengin jong Pakai thupeh ananit nom pouvin, Israel ten anaphudoh’u chondan phalou ngen chu anajom’un ahi.  
20 Pakaijin Israel chilhah te chengse chu abonchan ana paidoh in ahi. Hiti chun ama mitmua konna apaidoh kahsen agal mite khut ah ana pehdoh in asugenthei in ahi.   


21 Pakaijin Israel te chu David lenggam'a konna alhekeh jouvin, ama hon alengpau dingin Nebat chapa Jeroboam chu ana kilhen tauvin ahi. Ahinlah Jeroboam in Israel te chu Pakai ajen ule ajui nauva kon'in ana puidoh in, chonsetna nasatah ana tohdoh sahtan ahi.  
22 Hiti chun Israel ten Jeroboam nung ajuiyun, thilse lampia chun akimangcha un, achonset nauva kon'in ahung kiheidoh tapouvin ahi.  
23 Themgao hon ana gihna bang bangun, Pakaijin Israel te chu amitmua konna apaidoh kahsen anga deh pouvin ahi. Hijeh chun Israel te hi agamsung uva konna paidoh a um uva tuni geija Assyria gam'a sohchang’a umden jing ahi tauve.   

Israel Gamsung’a Gamdang Mite Achen'u 
 

24 Assyria lengpan Babylon, Cuthah, Avva, Hamath le Sepharvaim khoho a kon'in mihem tampi ahin tollin amaho chu Samaria khopi dung’a chun Israel chate khel'in achensah tai. Amaho hin Samaria gamsung alo uvin, akhopi dung jousea acheng tauve.  
25 Ahinlah hiche gamchom mi ahung chenglut ho hin ahunglut til’un, Pakai ahou pouvin, hijeh chun Pakaijin alah uvah keipi bahkai ahin sol'in mi phabep anathat un ahi.   


26 Hijeh chun Assyria lengpa kom’ah thu athot un, “Nangin Samaria khopi sungho a cheng dinga nahin sollut mipi ho chun hiche gamsung mite Pathen hou le chondan ho ahetlou jeh un, Pathen'in amaho sugam dingin keipi bahkai ahin sollut in ahi, ajeh chu ama hon Pakai ahoudan u adihlou jeh ahi,” atiuve.   


27 Assyria lengpa chun hiti hin thu apen, “Soh a kikaimang ho lah a thempu khat chu Samaria khopia lesolpeh un. Ama chu ahung chenglut thahho lah a chengin tin, agamsung mite Pathen houjedan le chondan ho gahil hen,” ati.  
28 Hiti chun Samaria a konna hung sohchang thempu khat chu Bethel ah alesol un, aman achenglut thah ho chu Pakai houdan chu ahil pantan ahi.   


29 Ahinlah gamchom mi ahon honna hunglut ho chun ama-ama pathen cheh chu akihoujom jingun ahi. Achennau khopi khat a kon'in khopi khat ah Samaria mipi ten ana tundoh u doiphung hoa chun milim semthu ho chu akikoijun ahi.  
30 Babylon’a konna hung hon, Succoth-benoth pathen chu ahouvun, Cuthah a konna hungho chun Nergal pathen chu ahouvun, chuleh Hamath a konna hunghon Ashima ahouvun ahi.  
31 Avvit ten jong Nibhaz le Tartak pathen ahouvun, chuleh Sepharvaim a konna hung hon achateu chu apathen’u Adrammelech leh Anammelech hounan pumgo thilto in atohdoh jiuvin ahi.   


32 Hitobanga ahung chenglut thah ho hin Pakai jeng ven ahou jing nauve, alah uva kon'in thempu akilhengdoh un, chidang namdang te doiphunga doi hounan hiche thempu ho chu apansah jiuvin ahi.  
33 Chule ama hon Pakai chu ahou jeng vang’un, ahung kondoh nau gamsunga kihou pathen ho jong adan dungjuiyun ama-ama indoi cheh jong akihou thouvun, chondan ho chu achepi jing nalaijun ahi.  
34 Hiche achondan lui ho chu tunikho geijin achepiuvin ahi. Ama hon Pakai chu ahoutah tah pouvin, amavang tumasanga achonnau chu ajui-nalaijun ahi. Ama hon Pakaijin Israel tia amin ana khelpeh Jacob chilhahte anapeh thupeh ho leh ajuidiuva dan ana sempeh ho chu khatcha jong ajui pouvin ahi. ✡   


35 Ajeh chu Pakaijin Jacob chilhah ho chu kitepna ana semin, ajui diuvin thupeh hitin anapei, “Pathen dang hou hih un ahilouleh a ang’a jong nakun theilou diu, jen jong najen theilou diu, akom uva jong kilhaina nabol thei louhel diu ahi. ✡  
36 Ahinlah, aban thahatna thaneitah a Egypt a konna nahin puidoh pa Pakai ama bou chu nahou diu, Ama angsung’a bou nakun diu chule kilhaina jong ama kom'a bou nasem diu ahi. ✡  
37 Nangho dia kipe danho le chonchan ding ho chule thupeh ho chu phattin le phatecha a nanit jing theina dingun phatseh in chingtheiyun lang semthu pathen kitiho nahou louhel dingu ahi.  
38 Keiman nangho toh kasem kitepna chu sumil hihbeh un chujongleh pathen dang kiti pou-pou nahou thei louhel ding’u ahi.  
39 Nanghon Pakai na Pathen bou nahou diu ajeh chu Ama chun na galmi houva konna nahin huhdoh diu ahi,” ati.   


40 Ahinlah mipite chun hiche thu kisei ho chu ana nahsah pouvin, achonna u masa dungjui chun achon jom jingun ahi.  
41 Hiti hin hiche ahung chenglut thah ho chun Pakai chu ahou vangun amaho milim doiho jong chu alhadeh pouvin ahi. Tuni chan gei hin achilhah teuvin jong achepi jingun ahi.    

Hezekiah In Judah Gamsung'a Lengvai Apoh 
 

1 Israel gam’a Hoshea leng chankal kum thum alhinin, Ahaz chapa Hezekiah in Judah gam’ah lengvai ahin hom pan’in ahi.  
2 Ama leng ahung chan chun akum somni le nga alhing tan, chuleh Jerusalem’ah kum somni le ko lengvai anahom’in ahi. Anu chu Abijah ahin Zechariah chanu ahi.  
3 Ama hin apu David bangin Pathen mitmun Pathen deilam jeng ana bollin ahi.  
4 Aman Pathen neilouho doiphung ana sumangin doikhom jouse jong avobong sohkeijin, Asherah doikhom ho jong aphulhun, Mose’n sum-eng gullim ana semjong chu ana suchip in ahi, ajeh chu Israel ten hiche gullim kisem kom'a hi kilhaina asem uva gimnamtui jong ahal uva alhut nam jiu ahi. Hiche sum-eng gullim chu Nehushtan tin ana kihe in ahi. ✡   


5 Hezekiah in Pakai Israel Pathen chu ana tahsan’in ahi. Ama masang hihen anung hijongleh, Judah gam lengho lah a ama tobang koima ana umpon ahi.  
6 Aman Pakai chu imalam jousea kitah tah in ana juijin, chuleh aman Pathen’in Mose anapeh thupeh ho chu lhingtah in ana juijin ahi.  
7 Hijeh chun Pakaijin ama chu ana umpi jingin, chuleh Hezekiah hi abolna atohna chan’ah alolhing in ahi. Ama hin Assyria lengpa dounan kai pehding jong ana nompon ahi.  
8 Aman Philistine te chu Gaza chan le agamsung’u khoneopen apat khopi lenpen Gaza le akimvel kho kulpi kikaikhum khopi geijin ana jouvin ahi.   


9 Israel gam'a Hoshea Lengpa vaihomkal kum sagi alhinin, Hezekiah lengvai hom kum alhin in, Assyria lengpa Shalmaneser chun Samaria khopi ahin um’in ahi.  
10 Kum thum nungin, Israel lengpa Hoshea leng chan kal kum ko alhin chuleh Hezekiah leng chan kal kum gup alhinin, Samaria khopi chu pangjou talouvin alhutan ahi.  
11 Hiche phat chun Assyria lengpan Israel te chu Assyria gam Halah mun’ah sohchang’in akoitan ahi. Hiche hi Medes khopi sung Gozan mun'a Habon vadung pang ahi.  
12 Ajeh chu ama hon Pakai a Pathen’u thupeh ajuinom pouvin, chuti sangin Pakai toh akitepnao asukeh un, Pakai lhacha Mose in danho le anit diuva athupeh ho ana nitnom pouvin ahi.   

Assyria In Judah Ahin Nokhum 
 

13 Hezekiah lengpa leng chan kal kum som le li alhinin, Assyria lengpa Sennacherib ahung kon’in Judah khopi kulpi kigensa khopi ho jouse chu ahin nokhumin, abonin alatan ahi.  
14 Hezekiah lengpan Lachish mun'a um Assyria lengpa kom’a hiti hin thu athot in, “Keiman kabol kheltai, galbol nangah a nakinungle kit pou-pou leh, ijat hijongleh nangin nangeh chan kai pejeng tange,” ati. Assyria lengpan akinopto thei lhonna dingin dangka ton som le khat chuleh sana ton khat angeh in ahi.  
15 Hijat suh bulhitna dingin, Hezekiah lengpan Pakai Hou-In’a dangka kikoi jouse leh leng inpia sum le pai jouse jong achomkhom’in ahi.  
16 Hezekiah lengpan Pakai Hou-In kot tomna a ananei sana ho chu akhoh lhan chuleh kot khom ho chunga kiloi sana ho jong chu akhoh lhan Assyria lengpa chu apetan ahi.   


17 Ahijeng vang'in Assyria lengpan asepai lamkai lenpenpa toh, galmun a lamkaipa ahin asepai lamkaiho pipui chunga apipuipa chutoh Lachish a kon'in, sepai tamtah toh Jerusalem’a Hezekiah lengpa toh kimaito dingin asol'in ahi. Assyria mite hin sahlang twikul'a twi kilhana hohlam pang, louva kilhunglut a pon kisopna lamlen kom’a chun apangun ahi.  
18 Ama hon Hezekiah lengpa chu kimupi dingin akouvun ahileh amaho toh kimuto ding anoija natong ho Hilkiah chapa Eliakim, leng inpia vaihompa, thutanna mun'a lekhasun Shebna chuleh lengte thusim chingpa Asaph chapa Joah hocheng chu ana sol'in ahi.   

Sennacherib In Jerusalem Gihna Anei 
 

19 Hiche jou chun, Assyria lengpa noija lamkai pipuipa chun Hezekiah thuthot ana neiyin,  

   
 
“Hiche hi Assyria leng lenpa ama tah kamcheng ahi: Koipen na tahsan a, koipen na kisonpia hitia hi lung olmo louhel a naum ham?  
20 Nangin thuhom keova hi sepai galsat thepna le athahatna ho akhel thei dia nagel ham? Koipen chunga na kingaiya keima nei dou jeng ham?  
21 Ole Egypt nakisonpi ham? Egypt chunga nakingai ahileh hiche Egypt khu peng tenggol natahsa gih in atouchip a nakhut asut tobangbep hi ding ahi. Egypt lengpa Pharaoh hi kingaina thei hilouhel ahi.   


22 Ahin nangin kakom’a, Keiho Pakai ka Pathen uva kingai kahi nati diu ahi, ahinla Ama chu Hezekiah in noise tah a anabol hilouham? Judah gam le Jerusalem mite Jerusalem maicham phungseh a bou Pathen hou dia seipeh a, Pakai doiphung jouse le maicham ho sumang pa Hezekiah hilou ham?   


23 Keiman naseipeh uvinge! Ka pakaipa Assyria lengpa hitoh kinoptona bol lhon’in, nangin mi nanei jou ding leh sakol 2,000 na penge.  
24 Hitobang sepai hon lhomchakhat a hi, kapupa sepai hon ahatmopen jeng jong hi nachou ngam ding hinam? Egypt sakol kangtalai ho leh kangtalai touthem hotoh kitho jongle chun i-nalo ding ham?  
25 Tua hi ipi mong-mong nagel ham, nagam kahin nokhum’u jong hi, Pakaijin eihinsol u ahi nahet lou uham? Gamsung khu ganokhum’un lang gasumang’un tia, Pakai ama tah chun eiseipeh lou uva nagel uham?” ati.   

   
 

26 Hichun Hilkiah chapa Eliakim, Shebna le Joah chun Assyria mite gal lamkai pipuipa kom’achun, “Lungset tah in keiho kom’ah Aramaic paovin nei seipeh un, hichu keihon jong phaten apao chu kahe nauve. Hebrew paovin nei seipeh hih un, ajeh chu pal chung’a mipi ho hin jakha get unte,” atiuve.   


27 Ahinlah sepai lamkai pipui Sennacherib chun ahin donbut in, “Ka pakai pauvin hiche thu hi napupau leh nangho chengseh jah dinga eiseisah uva nagel uham? Mijousen ajah ding hi aman adei ahi. Ajeh chu hiche khopi hi kalah tengu leh amaho jong nangho toh thohgim tha diu ahi. Genthei jeh a agilkel behseh tengleh a-eh aneh diu chuleh dangchah behseh tengleh ajun’u adon diu ahi,” ati.   


28 Hichun sepai lamkai pipuipa chun pal chunga um mipi ho het dingin Hebrew paovin asap in asap thon, Assyria leng lenpa thupeh hi ngaijun!  
29 “Lengpan asei chu hiche ahi: Hezekiah chu kilheplhah sah hih un. Aman itinama jongleh keima thaneina a kon'in na huhdoh jou pouvinte.  
30 Aman nangho Pakai tahsan dingin kilhep lhahsah hih un, 'Pakaijin eihuhdoh tei diu ahi, hiche teho hi Assyria lengpa khut a lutlouhel ding ahi atiu chu tahsan hih un!' ati.   


31 “Hezekiah thusei tahsan hih un! Assyria lengpan nangho napehnom’u kitepna chu hiche hi ahi: Keitoh chamna sem’un, khopi kelkot hi hong’un lang hung potdoh un. Achutileh nang hon na lengpithei ule nathei chang’u nakineh diu, chuleh na twikul uva nakidon diu ahi.  
32 Chutengleh keiman nangho hiche tobang gamchom khatna kapohlut diu, chang phatna le lengpithei phatna changlhah leh lengpithei phatna, olive thing le khoiju lonna mun a kapuilut ding nahiuve. Thina sang’in hinkho kilhen joh un!  

“Hezekiah in 'Pakaijin eihuhdoh diu ahi' atia nalhep lhah got’u chu ngai hih un!  
33 Koipen nam apathen’un Assyria lengpa khut a ahuhdoh nahet khah uvem?  
34 Hamath khopi le Arpad khopi tenia pathen'in ipi abolthei beh am? Chuleh Sepharvaim, Hena, leh Ivvah khopi ho a pathen'in ipi atohdoh beh am? Koi pathen'in ka thahatna a konna Samaria ahuhdoh beh am?  
35 Itobang nam mite pathen'in ka thaneina a konna amite ahuhdoh beh am? Achutile ipi pentah chun Pakaijin Jerusalem hi ka khut a konna ahhuhing jou dia nagelsah mong’u ahidem?” ati.   


36 Ahinlah mipite chu Hezekiah in, “Thipbeh un donbut hih un,” tia thu apeh dungjuijun athipbeh un, koimacha apaopoh aum pouvin ahi.   


37 Hijou chun leng inpia vaihompa Hilkiah chapa Eliakim, thutanna a lekhasun Shebna, chuleh thusimbu chingpa Asaph chapa Joah chu Hezekiah kom’ah acheuvin lunggim tah in asangkhol abot-eh un, hiti chun lengpa kimupin acheuvin, Assyria sepai lamkai pipuipa thusei chu aseipeh tauvin ahi.    

Hezekiah In Pakai Panpina Ahol 
 

1 Hezekiah lengpan hiche thulhutna chu ajahdoh phat in, apon abot-eh in, khaodip pon akisil'in Pakai Hou-In na aluttan ahi.  
2 Hichun aman leng inpi vaipo Eliakim, thutanna lekhasun Shebna, thempu lamkai hon abon'un khaodip akisil'un Amoz chapa themgao Isaiah kom’ah asol'in ahi.  
3 Hiche hi Hezekiah lengpan asei ahi, “Tuni hi lungkham nikho, kisuhjumna le eikinoise na nikho ahi. Hiche hi naosen sohlhago a, ahinla anun nao aso-lhahsahna dinga tha anei joulou tobang ahi.  
4 Ahinlah Assyria lengpan a sepai lamkai pipuipa ahinsol’a hingjing Pathen chouna a athusei jouse chu Pakai na Pathen'in hiche engkalna a kiseiho hi ngaihen chuleh ahing nalai keiho chengse dingin Pathen henga hung tao teijin!” ati.   


5 Hezekiah noija natong lamkaihon lengpa thuthot Isaiah kom alhut nungun,  
6 themgaopa chun hitin adonbut in ahi, “Na pakai pau kom’a chun hitin seipeh un, 'Pakaijin hitin aseije: Assyria lengpan kei douna thuchavai tah aseiho jeh hin lungkham hih hen.  
7 Ngaijin! Keima tah in ama douna a pan kalah ding ahi, chutengleh hiche lengpa hin thulamleng khat ajah ding ainlam’a kile ding chuteng keiman katha ding ahitai,'” ati.   


8 Hiche kahlah chun, Assyria sepai gal lamkai pipu chun Jerusalem a kon'in Assyria lengpa kom’a kihoutoh dingin agachen ahile, lengpa chu Lachish dalhan Libnah khopi sat dinga ana kondoh in ahi.   


9 Hiche joutah chun Ethopia lengpa Tirhakah in asepai te ahin lamkaijin ama sat dingin ahung kon’e tithu ajah phat in, ama chutoh kisatto dinga ache masangin Jerusalem a um Hezekiah chu hiti hin thu athot e:   

   
 

10 “Hiche thu hi Judah lengpa Hezekiah a ding ahi. Na tahsantah na Pathen chun Assyria lengpan Jerusalem hi alah joulou ding ahi atin, na Pathen chu kilhep lhah sah hih in.  
11 Assyria lenghon agot gam leiset ipi aloji uvem, nangin hoitah in nahe in ahi. Koi hileh adou pen-pen ho chu asuhchip jeng’u ahi. Achutile nang chu ichom nahi deh em?  
12 Namdang ho Gozan khopi, Haran khopi, Rezeph khopi le Tel-assar mun'a um Eden khopi mite ho chu, a pathen ho uvin ahuhdoh jou uvem? Kei masanga lenghon ana suhgam’u hilou ham?  
13 Arpad khopi leng Hamath khopi chunga ipi soh em? Ivvah, Hena, Sepharvaim lengho itigam hiu hitam?” tin aseijin ahi.   

   
 

14 Solle ho a konna hiche thuthot hi Hezekiah in amu phat in alan asimtai, Pakai Hou-In'a ache touvin Pakai angah akiphajallin ahi.  
15 Pakai ang’a Hezekiah hitin ataovin: “Vo Vantil lhaving nei Cherub te kikah a laltounna a tou, Pakai, Israel Pathen, vannoi leiset a lenggam jouse chung’a Pathen nangbou nahi. Nang bouvin van leh leiset nasem ahi. ✡  
16 Vo Pakai, kachung uva thilsoh ho hi vengaijin!, chule Sennacherib in hingjing Pathen douna athuseiho pihi ngaitem’in.   


17 Pakai, Assyria lenghon namtin vaipi asuhgam’a, agamsung jouseu asuhbei gam’u ahi.  
18 Chule ama hon hiche namdang hon ahou u apathen hou jengjong meiya alelut uva ahal gamu ahitai. Ahi chu Assyria ten a pathen hou chu asuhset uva agovam thei mong’u ahinai, ajeh chu amaho chu mihem khut a kisem, song le thing’a kisemthu doi ho chu ahibouvui.  
19 Tuhin, O Pakai, ka Pathen'u, Assyria mite thaneina a kon'in nei huhdoh un, chutileh vannoi leiset a lenggam ho jousen nangma bou hi O Pakai, ka Pathen'u nahi ahet diu ahi,” ati.   

Judah Huhdoh A Aum Ding Isaiah Gaothusei 
 

20 Hiche jou chun Amoz chapa Isaiah in Hezekiah chu thu athot in: “Hiche hi Pakai Israel Pathen chun asei ahi. Assyria lengpa Sennacherib chung chang’a nataona kajah peh tai.  
21 Chule Pakaijin ama dounan hiti hin thu aseije:  

   
 
“Nungah theng Zion chanu chun  

nangma navetda in nahin nuisat in ahi.  

Jerusalem chanu chun  

nangma pum chun isahlou tah in alu nahin hih khum’e.   

   
 

22 Koiham nangin noise tah’a naphin phin chu?  

Koi douna thu nasap ham?  

Koiham nangin changmel’a navet chu?  

Hiche Israel Mitheng te ahiuve!   


23 Na thupole’a pangho a kon'in nangman Pakai chu nachouve.  

Nangin naseijin, 'Ka sakol kangtalaiho mangchan  

molsangtah tah ho kalo uve natin,  

heng'e, gamla tah’a um Lebanon chu.  

Keiman ka tanbong tai Cedar thing ho  

leh Cyprus thing hoipen ho.  

Keiman agamlapen aningkoi ho jong kaphajou vin  

chule gammang gilpen jong kakholdoh’in ahi.   


24 Keiman gamdang ho gamsunga jong twikul kalaidoh’in  

chuleh atwi jong kadonin kakisulip e.  

Kakeng tenin jong  

Egypt vadung jouse ka khamtan uve!'   

   
 

25 Ahinlah nangin najah khahlou lai ham?  

Hiche hi sotna ahitai.  

Sotna kanagon pat ahitan,  

tua hi kahinso dohsah ding ahi.  

Keiman kul kigenkhum khopi ho nasuhchipna ding  

nasuhgoihelna dinga kanagon ahi.   


26 Hijeh a chu amite ho uvin tha anei joulou’u  

chuleh amaho hi kichauva lungboija ahi tauve.  

Amaho hi hampa banga thaneijoulou ahiuvin,  

hampa hung poudohtil lhonal jing thei tobang ahiuve.  

Amaho hi inchunga hampa hungpoudoh til tobang ahin,  

akhan sang masanga nisan akahlihji tobang ahiuve.   

   
 

27 “Ahinlah ken nangma kahei—  

hoiya konna nahung,  

hoilanga nache chuleh hoiya naum kahesohkeiye.  

Ichan geiya keima douna-a nachon jong kahei.   


28 Chule hitia hi keima douna a na chelhah jing  

chujongleh neidou jing naho keima tah in kajah ahin,  

Keiman nanahkuiya nahkhao kabupeh’a,  

na nephu tenia kamdal kakoipeh ding nahi.  

chutengleh nahung konna  

nalampi ma-ma a chu nakinung lekit ding ahi,” ati.   

   
 

29 Hichun Isaiah in Hezekiah kom’ah, “Kathusei hi adih’e ti nahetna ding phatah chu hiche hi hi ding ahi:  

   
 
Tukum sunga hi achamcham'a hung kehdoh muchi gabou naneh diu,  

akumkit leh hichea kon ma-ma a hung gadoh chu naneh kit dingu ahi.  

Ahin kum thum phat vang leh muchi natua konna chu naki-at ding;  

chuleh lengpilei jong nabol’a aga naneh ding ahitai.   


30 Chuleh Judah gamsunga kidalha chengse,  

athimoh ahingdoh chasun chun ajung’u akhothuh chehdiu,  

chule hung khangtou cheh uva  

hung kisepdoh ding ahiuve.   


31 Ajeh chu Jerusalem a konna kamite amoh changse,  

Zion mol'a konna ahingdoh chengse chutoh hung kithejal ding ahi.  

Hatchungnung Pakaijin amikhotona a pan alahna chu  

ahin tahdoh ding ahi,” ati.   

   
 

32 “Assyria lengpa chung changa Pakai thusei chu hiche hi ahi:  

   
 
“Asepai teu chu Jerusalem’a lutlou diu ahi.  

Ama hon thal changkhat jong ahin kaplut joulou diu ahi.  

Ama hon a-ompho’u puma kelkot pam’a hi kijot loudiu  

chujongleh khopi umna dinga leipel aset lou dingu ahi.   


33 Lengpa chu gamsunga ahungna lampi ma-ma a  

hunglut louding ahi, tin Pakaijin aseje.   


34 Kamin loupina ding leh kasohpa David khohsahna jal’a,  

Keiman hiche khopi hi kavenbit a ka huhdoh ding ahi,” ati.   

   
 

35 Hiche jan chun Pakai vantil khat Assyria te ngahmun'ah achen Assyria te sepai 185,000 ho chu aga that tan ahi. Ahing doh Assyria te chu jingkah a athodoh uleh mithilong chu muntin’ah amu tauvin ahi.  
36 Assyria lengpa Sennacherib chun ngahmun ahin dalhan, ama gamsunga ahung kile tan ahi. Ama Nineveh khopia a inlam ajonin hichea chun aum tan ahi.   


37 Nikhat hi semthu pathen Nisroch chu ahou-in’a aga hou pettah in, acha teni Adrammelech leh Sharezer chun chemjam’in athat lhon tan ahi. Amani chu Ararat gamlang’ah ajam lhon'in acha dangkhat Esarhaddon kitipa chun Assyria lengmun ahinlo tan ahi.    

Hezekiah Adammo Le Ahung Damdoh 
 

1 Hiche phat laitah in Hezekiah chu aha nat lheh jingin ahileh, Amoz chapa Isaiah themgao chu aven achen ahi. Aman lengpa chu hiche thu hi aseipeh tan ahi: “Hiche hi Pakai thusei ahi: Na insung kisemtoh tan, ajeh chu nang nathi ding ahitai. Hiche na natna a konna hi nakiledoh joulou ding ahitai,” ati.   


2 Hezekiah in hiche thu ajahdoh phat in, akiheijin banglang anga’n Pakai kom’ah atao tan,  
3 “O Pakai, na ang’a kitah tah le gunchu tah a nakin kabol jing geldoh in, chuleh ichan geiya na lunglhaina a kana um jing ti neihin geldoh peh in,” atin, hijou chun lhasetah in hakan akap in ahi.   


4 Hichun Isaiah in lengpa adalhan, ahinla leng inpi thutanna lailung aphah masangin 'Pakaiya kon'in hiche thu hi ahunglhung in:  
5 “Kamite lamkaipu, Hezekiah kom’ah gache inlang hiti hin gaseijin, Napu David Pakai Pathen chun hitin aseije: Keiman nataona kajan kasanpeh tai chuleh namitlhi jong kamun, keiman nangma hi kadamsah ding nahitai, tu apat nithum nileh nalupna a konna nathodoh ding Pakai Hou-In'a nache ding ahitai.  
6 Keiman nahinkho hi kum som le kum nga kapehbe ding nahi, chuleh hiche khopi hi Assyria lengpa a konna ka huhdoh ding ahi. Keiman hiche khopi hi kamin loupina ding leh kasohpa David khohsahna jal'a kavenbit ding ahi,'” ati.   


7 Hichu Isaiah in, “Theichanga kon'in lounang sem’un,” ati. Hiti chun Hezekiah lhacha ten jong hiche lou chu anatna apomlai ho chun anu uvin ahileh Hezekiah ahung damdoh tan ahi.   


8 Hichun Hezekiah in Isaiah kom’ah, “Tunia patna nithum nileh kadamdoh a Pakai Hou-In kaija kache thei ding chu Pakaijin ipi melchihna eipeh thei ding ham?” ati.   


9 Isaiah in jong adonbut in, “Pakaijin na teppehna bang-banga na damdoh sah ding melchihna chu hiche hi ding ahi. Hiche kalbi leiya nilim khu kalsom amachon ding, nadeijem ahiloule anung chon ding nadei jem?” ati.   


10 Hezekiah in jong, “Nilim khu kalsom amchon ding chu abainan hijeh chun kal som nungchon sah tan,” ati.  
11 Hijeh chun Isaiah themgao chun Pakai kom’a ataovin ahile, Aman Ahaz kalbi leidoa nilim chu kalsom anungchon sah tan ahi!   

Babylon a Hungkon Solle Ho 
 

12 Hiche jou chun, Babylon lengpa Baladan chapa Merodach –baladan chun Hezekiah lengpa kipathu leh thilpeh ahin thot in ahi, ajeh chu aman Hezekiah chu aha nat lheh e ti ana jahdoh ahi.  
13 Hezekiah in Babylon’a konna hung palai ho chu anei agoukholna insunga thil jouse chu sana, dangka, gimnamtui ahin thaonamtui ahin avetsah sohkeijin ahi. Aman amaho chu apuijin leng inpi sunga thil kholna a kikhol jouse chu gal manchah ho pum’in avetsah sohkeijin ahi. Aleng inpi sunga ahin alenggam sunga ahin Hezekiah in avetsahlou aum tapon ahi.   


14 Hichun Isaiah themgao chu Hezekiah lengpa kom’ah achen hitin aga dongtan ahi, “Hiche ho chun ipi adei uham? Amaho hoiya hungkon hiuvem?” ati.  

Hezekiah in adonbut in, “Amaho chu Babylon khopi gamla tah a hung kon ahiuve,” tin adonbut in ahi.   


15 “Ama hon na leng inpia hi ipi pi amu uvem?” tin Isaiah in adong'e.  

Hezekiah in adonbut in, “Keiman amaho chu kanei jouse kavetsah in, kaleng inpia kanei kagou jouse jong kavetsah sohkeijin ahi,” ati.   


16 Hichun Isaiah in Hezekiah kom’a chun, “Pakaiya kon'in hiche thupeh hi ngaijin:  
17 Na leng inpia thil jouse, napu napate hon ana khol'u leh tuchan geija um nanei nagou jouse hi Babylon khopi a akipohlut diu nikho chu hunglhung ding ahi. Thilkep ho chu khat a khatcha kidalha louding ahi. ✡  
18 Nangma tah chapate phabep jong kikai mang ding amaho chu Babylon leng inpi sunga nukiso ahisah uva soh a pang diu ahi,” atipeh tan ahi. ✡   


19 Hezekiah in Isaiah kom’ah, “Hiche thupeh Pakaiya konna eikipe hi apha lheh jenge,” ati. Ajeh chu lengpan ageldan’a chu, “Keima hinkho sung beh in chamna le lungmon umnante,” atin ahi.   


20 Hezekiah vaihomlai sunga thilsoh jouse chuleh athaneina sunga ahin, chuleh aman twikul alaija, twilam anasem’a khopi sunga ana lonlutsah ho jouse chu Judah Lengte Thusimbu  a aum sohkeijin ahi.  
21 Hezekiah athin, hichun achapa Manasseh in lengmun ahinlo tan ahi.    

 21

Manasseh In Judah Gam'a Lengvai Apoh 
 

1 Manasseh chu leng ahung chan chun ama kumsom le kumni alhingbep in ahi. Ama hin kum somnga le nga sungin vai ahom’in ahi. Anu min chu Hephzibah ahi.  
2 Ama hin Pakai mitmu’n thilse jeng ana bollin ahi. Ama hin Pathen'in Israel te masanga ana nodoh pathen neilou nam mite thet umtah chonna ho chu ana juijin ahi. ✡  
3 Apa Hezekiah in ana suhmang pathen neilouho doiphung chu atungdoh kit in ahi. Aman Baal maicham jong asemdoh kit in, chule Asherah doikhom jong atungdoh kit in Israel lengpa Ahab bol tobang bangin abol'in ahi. Vanthamjol'a thaneiho jouse anga ana bohkhup in chuleh hiche ho chu ahouvin ahi.   


4 Pakaijin, “Jerusalem’a kamin um jing ding ahi,” ana tina Pakai Hou-In mun’ah pathen neilouho maicham ana semdoh in ahi. ✡  
5 Aman hiche van thanei ho pathen doiphung ho leh maicham phungho jouse Pakai Hou-In mun jousea ana thah tundoh kit in ahi.  
6 Manasseh in ama cha tahbeh jeng jong doi pathen ho hounan ana tohdoh in, meiya ana gouvin, themka pou ana dongin, ailhimpou ana bollin, gaochang miho jong atahsan in, mitphel doithem hopou anamang chan ahi. Hiti hin aman Pakai mitmu’n thilse jeng ana bollin Pakai chu ana sulunghangin ahi.   


7 Manasseh hin Asherah semthu pathen lim jeng jong ana sem’in, Pakaijin David leh achapa Solomon ana seipehna mun laitah Hou-In sunga chun ana tungdoh in ahi. “Israel phungho jouse lah a konna kana lhendoh Jerusalem khopi leh a Hou-In'a hi kamin hi atonsot na kijabol jing ding ahi. ✡  
8 Israel te hin chingthei tah a kathupeh ho leh kasohpa Mose kana pehsa kadan semho hi anit sohkei uva ahileh keiman apu apa teu kanapeh gamsunga konna gamdanga sohchanga kasoldoh louhel diu ahi,” ati.  
9 Ahinlah hiche mipite hin sei angai pouvin, chuleh Israel te gamtepgam alut uva Pathen neilou namdang te Pathen’in ana suhmang ho sanga phamo joh boldohna ah Manasseh chun ana lamkaiyun ahi.   


10 Hiche jou chun Pakaijin alhachate themgao ho mangchan thu ana seijin ahi:  
11 “Judah te lengpa Manasseh in thet um tah-tah thil tamtah ana boldoh in ahi. Israel te hiche gam’a achenlut masang uva anacheng Amor mite sangin angoljon ahi. Aman Judah mite hi milim semthu doilim houna a ana chonset sah in ahi.  
12 Hijeh chun Pakai, Israel Pathen chun hitin aseije: Keiman Israel te Judah mipite chunga kahin pohlut ding hamsetna hi bilkol neiya jajouse tijatna a kihot ling gam diu ahi.  
13 Keiman Jerusalem chunga thu katan ding hi Samaria chung le Ahab insung mite chunga kana tan bang-banga katan tohchet ding ahi. Keiman Jerusalem mipite chu min anneh na kong asop a akhup athalla asop banga ka suhmang ding ahi.  
14 Hijou teng chule kamite amoh chengse jeng jong kapaidoh ding chuleh agalmi teuvin achom gam diuva ka pehdoh ding ahi.  
15 Ajeh chu ama hon kamitmu’n thilse jeng abol uvin, Egypt a konna apu apa teu kahin puidoh apat tuni gei hin eilunghansah jing jengun ahi,” ati.   


16 Manasseh in themmona bei mi tamtah athat in, Jerusalem ning langkhatna kon'in ning langkhat geijin themmona bei thisan adimset tokah in athat-that jengin ahi. Hiche hi aman Judah te achonset sah chung chonna chonset abolbe sah nahlai chu ahin, hitia hi Pakai mitmua thilse bolna a ana puilut jing ahi.   


17 Manasseh in avaihom sunga thilsoh adang ho jouse chuleh anatoh athibol ho jouse, athilse bol ho jouse pum’in, Judah Lengte Thusimbu  a aum’in ahi.  
18 Manasseh athi phat in leng inpi honsung Uzza hon a chun anavui tauvin ahi. Hijou chun achapa Amon in lengmun ahinlo tan ahi.   

Amon In Judah Lengvai Apoh 
 

19 Amon chu leng ahung chan chun ama kum somni le ni alhingin chuleh aman Jerusalem’ah kumni sung lengvai anapo in ahi. Anu chu Meshullemeth ahin, Jotbah khopi akon Haruz chanu ahi.  
20 Ama hin apa bol-bol ana bollin, apan milimdoi ho ana hou ho ma-ma chu ana houvin ahi.  
21 Ama hin apa Manasseh in anabol bang-bangin Pakai mitmu’n thilse jeng ana bollin ahi.  
22 Aman apu apate Pathen Pakai ana paidoh in, Pakai lampi chu anajui nompon ahi.   


23 Hiti chun Amon noija natong pipuiho chun ama dounan tohgon ana neijun aleng inpi sunga ana that tauvin ahi.  
24 Ahinlah agamsung mipi ten Amon lengpa douna tohgon ana neiho jouse chu ana that gam’un chuleh ama hon achapa Josiah chu leng mun ana losah tauvin ahi.   


25 Amon vaihom sunga anasoh thil dang ho jouse chuleh anatoh thilbol ho jouse Judah Lengte Thusimbu  a aum’in ahi.  
26 Ama chu Uzza honsung lhan a chun ana vui tauvin ahi. Hijou chun achapa Josiah chu leng ahung chang tai.    

Josiah In Judah Lengvai Apoh 
 

1 Josiah hi leng ahungchan kum chun ama kum get bou anahi, chuleh aman Jerusalem’ah kum somthum le khat sung lengvai anahom’in ahi. Anu chu Jedidah ahin Bozkath kho a konna Adaiah chanu ahi. ✡  
2 Ama hin Pathen mitmu’n thilpha jeng ana bollin, apu David khonung chu ana juijin ahi. Ama hi thildih bolna dinga ana nungchon pon ahi.   


3 Ama vaihom kum som le get alhinin, Josiah lengpan Meshullam tupa Azaliah chapa Shaphan chu thutanna mun'a lekhasunpa chu Pakai Hou-In’ah ana sol'in, hiti hin thu anapen ahi,  
4 “Nangma thempulen Hilkiah kom'a gache inlang, kotngah pan Pakai Hou-In'a mipi a konna adondoh u sum ho chu simtoh henlang,  
5 Hou-In semphatna dinga vaihom ho khut a pelut hen, chutileh ama hon Pakai Hou-In sahphatna a natong ho chu athaman u pehnan mangcha theiyunte.  
6 Ama hon thingthembol ho, insa ho chule songkhengthem ho goina a amanchah thei diu ahi. Chujongleh Hou-In semphatna man dingin thing chuleh song kikhengsa ho chule adang Hou-In semphatna dinga ngaichat umho chu chohnan mang uhen.  
7 Ahinla insahna dinga vaihom ho chun akhut uva sum hunglut ho chu ajat simtoh suhtoh le kholtoh angaipoi, ajeh chu amaho lungtheng cheh leh tahsan theidol cheh ahinauve,” ati. ✡   

Hilkiah In Pathen Danthu Ahin Mudoh 
 

8 Hilkiah thempu lenpa chun thutanna lekhasunpa kom’a chun, “Keiman Pakai Hou-In sunga chun Danbu chu kamudoh tai!” ati. Hichun Hilkiah chun hiche lekhajol chu Shaphan kom’a apen aman jong asim’in ahi.   


9 Shaphan chu lengpa kom’a achen thilsoh ho chu alhut in, “Nanoija mopohna neiho chun Pakai Hou-In'a sum hunglut ho chu Hou-In’a natong ho leh tohlamkai ho khut a apelut tauve,” ati.  
10 Shaphan chun lengpa chu aseipeh kit in, “Hilkiah thempupa chun lekhajol khat eipe in ahi,” ati. Hichun Shaphan in jong lengpa chu asimpeh tan ahi.   


11 Lengpa chun hiche Dan lekhabua kijih chu ajah phat chun, lungkham tah in apon abot eh jengin ahi.  
12 Hiche jou chun aman, Hilkiah thempupa, Shaphan chapa Ahikam, Micaiah chapa Acbor, Shaphan thutanna a lekhasunpa chuleh Asaiah lengpa thumop a pang, amaho kom'a chun hiche thupeh apetan ahi:  
13 “Nangho cheuvin lang keima leh Judah mipi ho jouse thalhengin Pakai kom’ah tao unlang, akimudoh lekahjol akijih thucheng ho chung chang hi gakhol toh tauvin. Ajeh chu ipu ipateuvin hiche lekhajol kijih thucheng ho dungjuiya hi ana chonlou jeh uvin achung uva Pakai lunghanna hi adeojah jingin ahi. Eihon itohtei diuva kisei itoh diu thil ho chu khatcha jong ihin tong pouvin ahi,” ati.   


14 Hijeh chun Hilkiah thempupa, Ahikam, Achor, Shapahn leh Asaiah chu Jerusalem a chenna ding munthah langa chun Huldah themgaonu gadongtoh dingin acheuvin ahi. Amanu hi Harhas chapa Tikvah chapa Shallum jinu, Hou-In a vonchol vesuija pang ahi.   


15 Amanu chun amaho kom’ah chun, “Pakai, Israel Pathen chun aseije! Kile uvin lang nahinsol pau kom’a chun seiyun,  
16 'Hiche hi Pakai thusei ahi, Keiman hiche khopi le amite chunga hi thohgimna kahin chuhsah ding ahi. Judah lengpan asimdoh hiche lekhajol'a kijih ho chengse hi hung guilhung tei ding ahi.  
17 Ajeh chu ka miten eipaidoh tauvin, Pathen neilou namdang te semthu pathen ho kom’ah kilhaina gantha atohdoh tauvin, athilbol ho jouse jeh in keima eilunghan sah lheh tauvin ahi. Hiche mun douna a kalunghan hi deojah jeng ding ahin hiche chu chenmit jou hilou ding ahi.'   


18 Ahinlah Pakai hol ding’a nahin sol uvah Judah lengpa kom’a chun cheuvin lang hitin seipeh un: 'Hiche hi Pakai, Israel Pathen'in na thujah thupeh chung changa chun hitin aseije:  
19 Nangma na lungkham’in , nang le nang nakisunem lheh jengin, nangin hiche khopi le amite douna a kasei hiche gam hi sapsetna aching ding chule ahomkeo hung hi ding ahi, kiti chu najah phat in lungkham tah in napon nabottel jengin chuleh kisihtah in nakap jah jengin ahi. Hijeh chun keiman tahbeh in na taona chu kajatai tin Pakaijin aseije.  
20 “Hijeh chun keiman kateppeh hamsetna chu nangma nathi a lungmong’a nakivui kahsen hin chuhsah taponge. Keiman hiche khopi chunga kachuh sah ding suhgimna chu nangin namutah louding ahi,” ati.  

Hiti chun amanu a konna thupeh chu lengpa kom’ah ale pohlut peh tauvin ahi.    

Josiah In Houdan Asemphat 
 

1 Hijou chun lengpan Judah leh Jerusalem a lamkaiho jouse akoukhom’in ahi.  
2 Chuin lengpa chun Judah le Jerusalem a mipi ho jouse toh thempu ho leh themgao hotoh mipi aneopen leh alenpen geijin Pakai Hou-In’ah akilhon khompi in, hichea chun Pakai Hou-In'a kimu Pakai toh kitepna lekhabu chu lengpan mipiho lah a abonchan asimphong in ahi.  
3 Lengpa chu thuneina mun khompi panga chun adingin Pakai anga chun kitepna chu pan thah lahna aneipi in ahi. Aman mipi ho jouse kom'a chun, Pakai dan thupeh jouse, chondan ho jouse chu chu alungthim pumpiuva anit sohkei diuvin ngehna aneijin ahi. Hiti hin aman lekha jolla kijih Pakai toh kitepna chu asudet in ahi, chuleh mipi ho jong chun ama cheh in Pakai ang’a kitepna aneiyun ahi.   


4 Chuin lengpan Hilkiah thempulen chule ama sanga neojo thempuho chutoh chuleh Hou-In kotngah ho chu Baal houna leh Asherah leh vanlaijol thuneiho houna thil ho jouse chu Pakai Hou-In a konna alahdoh dingun thu apen ahi. Lengpan hiche ho jouse chu Jerusalem polanga Kidron phaicham mun'ah meiyin ana go-lhah sah tan ahi, avam ho chu Bethel lang’a apo mangun ahi. ✡  
5 Tumasang’a Judah lenghon ana pansah u doi houna a kimangcha thempu ho chu aman ana sumang gamtan ahi. Ajeh chu ama hon Judah gamsung jouse ah, pathen neilouho doiphung ang’a kilhaina ana bolji jiu ahi. Ama hon Baal, nisa le lha, ahsi ho leh van thuneina ho jouse ang’a kilhaina ana bolji jiu ahi.  
6 Hichun lengpan, Asherah kihouna doikhom jong Pathen Hou-In’a kon'in aladoh in Jerusalem pamlam Kidron phaicham’ah ahallha gam in ahi. Aman doikhom ho chu agoibong in vut ason mipi kivuina lhan chunga athe thang tan ahi.  
7 Aman pasal kijoh ho leh numei kijoh ho achennau mun jouse chu aphelhan, Pakai Hou-In sunga akijohnau doiphung jong asuhset peh in, hichea numei hon Asherah ahounau ponlukhuh ding akhon nau ahi.   


8 Josiah in, Judah khopi dang danga cheng thempuho jouse chu Jerusalem’ah ahin polut in ahi. Aman Geba le Beersheba kikah a um Pathen neilouho doiphung kilhaina gantha abolnau mun chu asuhboh peh in ahi. Aman Jerusalem a gamvaipo Joshua kelkot a hunglutna mun'a kithoina doiphung jong ana sumangin ahi. Hiche kelkot hi khopi lutna a kelkot veilanga um’ah ahi.  
9 Hiche Pathen neilouho doiphunga thempu ana pang ho chun Jerusalem a Pakai maicham a na atoh diu ana phal pon, amavang thempu dang hotoh cholsolou changlhah aneh diu vang aphal in ahi.   


10 Chujou chun lengpan Ben-hinnom phaicham a um Topheth maicham jong chu ana suhboh peh in ahi. Hijeh chun hilai mun'a hin koiman Molech anga kat ding’a achapa hileh achanu hileh meiya govam dia kilhaina abolsah tapouvin ahi. ✡  
11 Aman sakol lim kisemthu Judah leng masa hon nisa houna a ana tundoh jiu jong chu Pakai Hou-In'a kon'in ana ladoh in ahi. Hiche ho chu Nathan-melech kiti nukiso thu kitanna a pipui khat in toh kinaija uma ahi. Lengpan sakol kangtalai nisa houna a ana todoh jiu jong chu ana hallha tan ahi.  
12 Leng inpia Ahaz indan chungnung chungvuma inchung’a Judah te leng dang hon ana sem’u maicham phungho chu, Josiah in ana suchip in ana subeijin ahi. Chuleh Pakai Hou-In hongcha teni a Manasseh in anasem maicham jong chu lengpan ana sumangin ahi. Aman ahel hellin ana vochip in, ahel ho chu Kidron phaicham’a ana thethang'in ahi. ✡  
13 Solomon lengpan kidah umtah semthu doiho houna dinga Jerusalem solang chuleh Olive mol lhang langa maicham ana tundoh ho chu Josiah in asuhboh peh in ahi. Solomon in ana semdoh doi ho chu, Ashtoreth kiti kidah umtah Sidon mite numei pathen, Chemosh kiti kidah umtah Moab te pathen chuleh Molech kiti Ammon mite pathen ahiuve. ✡  
14 Josiah in doikhom jouse ana volhun, chuleh Asherah ahounau doiphung jong ana phuhlhun, hijou chun hiche munho a chun mihem gu le chang ho chu ana thekhum’in, asuhboh peh sohkeijin ahi.   


15 Nebat chapa Jeroboam in Israel te ana chonset sahna Bethel’a semthu pathen houna chu ana jep lhun ahi. Aman adoiphung’u chu ana halvam in chuleh Asherah doikhom jong ana hal-lhai. ✡  
16 Hijou chun Josiah ahung kiheiyin avekollen ahileh mollanga lhanmol tamtah ho chu ahin mudoh in ahi. Aman aguhou chu ahin chomdoh uva Bethel doiphung ho chu suhbohna dingin achung uva guho chu ahal lhahsah dingin athupeh un ahi. (Hiche thilsoh hi Jeroboam chu kut nikhoa maicham panga ana din phat a hiche thilsoh ding hi Pakaijin Pathen mipa ana phondoh sah ahi).  

Chuin Josiah adadoh leh Pathen mipa lhan chu amun, ama chu hiche thilsoh ding ana phongdoh pa chu ahi. ✡  
17 “Hiche lhankhuh chu koija ham?” tia Josiah in adongin ahi.  

Mipi ho chun, “Hiche lhan hi Judah a konna hung Pathen mipa tunia Bethel’a na nahintoh ding ho ana seidohpa lhan chu ahi!” atiuve. ✡   


18 Hichun Josiah in adonbut in, “Hichu limsah hih un, agu jong suboi hih un,” ati. Hijeh chun ama hon ama gu chu ahal tapouve, hitobang ma chun Samaria a kon themgaopa a jong asuloh pouvin ahi.   


19 Hiche jou chun Josiah in Bethel’a abol bang bangin Samaria a jong ana bollin ahi. Khopiho sunga pathen neilouho doiphung ho leh a inhou aban vohset peh in ahi. Hiche ho chu Israel leng tamtah in ana tundoh uva Pakai ana lunghan sah u anahi.  
20 Hichun Josiah lengpan, pathen neilouho doi houna a thempu a pangho jouse chu amaicham chung tah uva athat in mihem guho chu amaicham chung uva ahallin hiti chun ana suhboh peh jouvin Jerusalem'a ahung kile tai.   

Josiah In Kalchuh Kut Aman 
 

21 Chuin Josiah lengpan mijouse het dingin thupeh khat aphongdoh in, “Pakai toh kitepna lekhabu dungjuijin nang hon Pakai na Pathen’u kom’a Kalchuh Kut naman tei-tei diu ahi,” ati.  
22 Israel ten thutan vaihom ho khanglai apat a Israel lengte khanglai le Judah lengte khanglai geija jong hitobang Kalchuh Kut hi ana kimang kha talou ahitai.  
23 Josiah leng chan kal kum som le kumget alhin kum a bou hiche Kalchuh Kut hi Jerusalem khopia hung kimang pan kit bep ahi.   


24 Josiah in gaochang miho jong asumangin, mitpheldoi them ho jong asubeijin, indoi le milim doi kisem tapou chu Judah gamsung le Jerusalem’a amudoh thet umtah thil tapou chu asubei jingin, Pakai Hou-In sunga Hilkiah thempu pan ahin mudoh lekhajol sunga kisun Pakai thusei jouse chu atohdoh thei teina din aboltan ahi.  
25 Josiah masang'in ama tobang leng alungthim pumpi le ahinkho lhumkeija chule athaneina jousea Pakai jenga kingaija Mose danthua kisei ho aboncha jui sohkei koima ana umpon, ama nungin jong koima dang ahung umkit tapon ahi.   


26 Ahijeng vangin Pakai chu Judah chungah ana lunghang lheh jengin ahi. Ajeh chu Manasseh in thil phalou tamtah ana tohdoh a Pathen ana choudoh ahi.  
27 Ajeh chu Pakaijin hitin ana seije, “Keiman Israel katolmang banga Judah jong katolmang soh ding ahitai. Chule Keiman ka lhendoh Jerusalem khopi leh a Hou-In a kamin kija dinga kana lhendoh jong hi kapaidoh ding ahitai,” ati.   


28 Josiah vaihom sunga thilsoh dang ho jouse le anatoh jouse hi Judah Lengte Thusimbu  a aum sohkeijin ahi.   


29 Josiah leng chan laijin Egypt lengpa Neco chun Assyria lengpa kithopi dingin Euphrates vadung lang ana jontan ahi. Josiah in asepai ho akipuijin aga kisatpin ahi. Ahinla Neco in Megiddo mun'a akimaitopin ahileh Josiah lengpa chu ama hon athat tan ahi.  
30 Josiah noija sepai lamkai hon atahsa chu sakol kangtalai ah Megiddo a kon'in Jerusalem’ah ahin polut un ama lhankhuh achun ana vui tauvin ahi. Hijou chun agamsung mipi ten Josiah chapa Jehoahaz chu ama khel'in leng achansah tauvin ahi.   

Jehoahaz In Judah Gam'a Lengvai Apoh 
 

31 Jehoahaz chu leng ahung chan chun ama kum somni le thum ana lhingtan ahi. Chuleh aman Jerusalem’a lhathum leng ana changin ahi. Anu chu Libnah khopi a konna Jeremiah chanu Hamutal ahi.  
32 Ama hin apu apa teu chonna bang bangin Pathen deilou jeng ana bollin ahi.   


33 Pharaoh Neco in Johoahaz chu Jerusalem’a avaihom louna dingin Hamath gam’ah Riblah mun’ah songkulla aheng in ahi. Chule aman Judah ten dangka pound 7,500 chuleh sana pound 75 kai apeh dingin ana ngeh in ahi.   

Jehoiakim In Judah Gam'a Lengvai Apoh 
 

34 Hichun Pharaoh Neco in Josiah chate lah a khat Eliakim kitipa chu apa khel'in leng chang dingin atung in, amin jong akhel peh in, Jehoiakim asah tan ahi. Ahin Jehoahaz vang chu Egypt gam'a sohchang dingin apuijin hikom’a chun ahung thiden tan ahi. ✡   


35 Pharaoh Neco kom’a kai apeh jouna dingun Jehoiakim in Judah mipite lah a kon'in sana le dangka ama-ama nei le neilou dungjuijin adongin ahi.   


36 Jehoiakim chu leng ahung chan kum chun ama kum somni le nga ana lhingtan ahi. Jerusalem'a chun kum som le khat sung vai ana hom in ahi. Anu chu Rumah khopi akon Pedaiah chanu Zebidah ahi. ✡  
37 Ama jong hin apu apate bang bangin Pakai mitmu’n thilse jeng ana bollin ahi.    

1 Jehoiakim vaihom laijin Babylon lengpa Nebuchadnezzar in Judah gam’ah gal ahin sattan ahileh, Jehoiakim in kisatpi louvin ama le agamsung jouse chu Nebuchadnezzar khut ah ana kipelut tan ahi. Aman kum thum sungin kai anapen, chuche jouvin akiphin tan ahi. ✡  
2 Hichun Pakaijin Babylon mite, Aram mite, Moab mite, Ammon mite ahin tildoh in Pakaijin themgao ho kam’a ana phondoh sah bang bangin aguilhung tan ahi.  
3 Hitobang hamsetna Judah gam’ah ahunglhun hi Pakai thupeh akon ahi. Aman amitmua konna Judah te atolmang kigotna ajeh hi Manasseh in thilse tamtah ana boldoh jeh ahi.  
4 Chule Jerusalem a themmona neilou thisan anaso a ana hesosah jeh ahi. Pakaijin hichu a ngaidam lou ahi.   


5 Jehoiakim vaihom sunga thilsoh dang ho jouse jong Judah Lengte Thusimbu  a aumin ahi.  
6 Jehoiakim chu athi phat in, achapa Jehoiachin lengin ahung pang tan ahi.   


7 Egypt lengpa hiche jou apat hin gal ahung kondoh jou tapon ahi, ajeh chu Babylon lengpan Egypt hi kagam ahi tia ahopsah chengse chu Babylon lengpan abon'a alahpeh soh ahitai. Aman ana kilahlut gam ho chu Egypt vadung apat Euphrates vadung chan gei ahi.   

Jehoiachin In Judah Gam'a Lengvai Apoh 
 

8 Jehoiachin chu aleng chan kum chun ama kum som le kum get alhing tan ahi, chuleh aman Jerusalem chu lha thum bou lengvai anapon ahi. Anu chu Jerusalem akon Elnathan chanu Nehushta ahi.  
9 Jehoiachin in apa bang bangin Pakai mitmu’n thilse jeng anabol in ahi.   


10 Jehoiachin vaihom sungin, Nebuchadnezzar in Babylon a kon'in anoija sepai pipuiho ahinsol'in Jerusalem ahung umkhum tauvin ahi.  
11 Hichun Nebuchadnezzar ama tah jong hiche khopi aum sungu hin ahunglhung tan ahi.  
12 Hichun Jehoiachin lengpan lengnu toh ama thumop hotoh, asepai lamkaiho le pipuho Babylon te khut ah akipelut tauvin ahi.  

Nebuchadnezzar in lengvai ahom kum get alhin kumin, Jehoiachin chu songkul'ah akhum tauvin ahi. ✡   


13 Pakaijin ana phondohsa bangin Nebuchadnezzar in Pakai Hou-In a kon'in chuleh leng inpia kon'in sum le pai, sana dangka, nei le gou ho jouse le, sana a kisem thil ho jouse, Solomon’in Hou-In a ana koiho abonchan achomtheng heltan ahi.  
14 Hiti chun Nebuchadnezzar in Jerusalem khopi sung’a cheng jouse, asepai lamkai ho jouse le sepai galsat themho jouse, khut thepna neiho le thilsem themho abonchan mihem 10,000 gal-hingin akaiyun ahi. Gamsung'a chun avaicha kheh ho bou adalha uvin ahi.   


15 Nebuchadnezzar in Jehoiachin lengpa, lengnu anu, ajite ho chule apipuiho jaonan Babylon gam'a akaimang tan ahi ✡  
16 Chuleh aman sepai ahangsan cheh 7,000 leh khut thepna neiho abon’un mihat galsat thei cheh 1,000 ho chu gam chom’ah asoldoh tan ahi.  
17 Hichun Babylon lengpan Jehoiachin pangah pa Mattaniah chu lengin atungin, chule amin jong akhel'in, Zedekiah asahtai. ✡   

Zedekiah In Judah Gamsung Lengvai Apoh 
 

18 Zedekiah leng ahung chan kum chun ama kum somni le khat ana lhingtan ahi. Aman Jerusalem’ah kum som le khat sungin lengvai ana pon ahi. Anu chu Libnah akon Jeremiah chanu Hamutal ahi. ✡  
19 Ahinlah Zedekiah in Jehoiakim bol bang bangin Pakai mitmu’n thilse jeng anabol’in ahi.  
20 Jerusalem leh Judah chung’a thilsoh ho achuhna jeh hi, Pakai lunghan jeh ahi. Hijeh chun Pakaijin ama angsunga konna apaidoh a, hitia hi gamchom’a sohchang gam’ah ahi tauve. ✡  

Jerusalem Khopi Chim 
 
Zedekiah hin Babylon lengpa a kon'in kiphinna anei tan ahi.    

1 Hiti chun Zedekiah lengvai ahom kal kum ko alhin kum, Tolbol 15 nin Babylon lengpa Nebuchadnezzar in asepai jouse ahin puijin Jerusalem khopi chu ahin bulu tan ahi. Ama hon khopi chu aum’uvin pal akai khum tauvin ahi. ✡  
2 Zedekiah lengpan lengvai ahom kal kum som le khat alhin in, Jerusalem chu galmi ten aumkhum tan ahi.   


3 Zedekiah vaihom kal kum som le khat lhin kum'a Lhamul 18 nikhon, khopi sunga neh ding akilhasam'in, akhoh lheh tan, anneh twidon ding akinehchai gam tauvin ahi.  
4 Hijou chun khopi pal chu themkhat avutvang’un, chule sepai ho jouse chu ajam gam tauvin ahi. Ajeh chu khopi chu Babylon ten aumkhum chahkheh chule janbkhovah hella achanlhih jeng vangun, pal le pal kikah a lengpa honleiya chun ajamdoh tauve. Amaho chu Jordan Phaicham lang jonin ache tauvin ahi. ✡   


5 Ahinlah Babylon sepai hon lengpa chu adellun Jericho phaicham’a chun aman tauve, ajeh chu asepai ten adalhah uva kithecheh gam'a ahi tauve.  
6 Ama hon Riblah kho mun'a Babylon lengpa kom alhut tauvin, hilai mun'ah chun Zedekiah lengpa chu achungthu atan tauvin ahi.  
7 Ama hon achateu atha peh uchu avetsah un ahi. Hijou chun amit akaldoh peh un sum-eng khaoguija akanun Babylon lang’ah akai tauvin ahi. ✡   

Hou-In Kisuhchim 
 

8 Nebuchadnezzar lengpa leng chan kal kum som le ko lhin kum, Lhajing 14 nikhon Babylon lengpa sepai pipui chuleh leng vesui lah a lamkaipa Nebuzaradan chu Jerusalem ahunglhung tan ahi.  
9 Hichun aman Pakai Hou-In, leng inpi chuleh Jerusalem a in jouse ahal lhan chuleh khopi sunga insang aphadom jouse jong asuse gam tan ahi. ✡  
10 Chujongleh aman Babylon sepai ho jouse chu Jerusalem pal ho avohlhuh sah in, ajet aveija um jouse jong asuhset sah sohkeijin ahi.  
11 Babylon lengpa tahsa vesuija pang ho lamkaipa Nebuzaradan chun, Jerusalem khopi sunga ana kidalha mipi amoh chengse, Babylon lengpa lang’a ana pang chengse chutoh mipi ahon jamah amoh chengse chu sohchang dingin ahin toldoh tauvin ahi.  
12 Hichea hin Sepai lamkaipa hin mipiho lah a avaichapen ho chu lengpilei leh lou lhou dingin adalhan ahi.   


13 Pakai Hou-In maiya sum-eng khom kiphut ho leh Pakai Hou-In sunga sum-eng twikonglen atunna sum-enga kisem chengse jong chu Babylon sepai ten avochip del'un, sum-eng chengse chu Babylon lamah akipoh tauve. ✡  
14 Chujongleh Babylon mite chun bel jouse le tupheng jouse jong, chaiche ho ahin gimnamtui halnamna lhengho ahin, Hou-In kin bolna dinga kisem sum-enga kibol um le bel, lheng le kong abonchan akipoh mang tauve. ✡  
15 Sepai lamkaipa Nebuzaradan chun gimnamtui kihalna le kong ho chule sana le dangka thengsel'a kisem thil dang-dang ho jouse jong akilah gam’in ahi.   


16 Sum-eng’a kisem khompi teni, twikonglen, akhom atunna tenia kimang um le bel, lheng le konga kimang sum-eng chengse chu agihdan anasa behseh jengin tejou hilou ahi. Hiche thilkeo ho se-se hi Solomon lengpan Pakai Hou-In'a pang dinga anasem ho chu ahi.  
17 Khomkhat chu asandan feet 7-1/2 alhingin, aluvum'a chu alutom ding sum-enga kisem asandan tong thum cheh alhingin,chule khut them lah a kijempah a kolbuthei pahcha jem banga aluvum kimvella kisem sohkei ahi.   


18 Nebuzaradan, sepai lamkaipa chun thempulen Seraiah le thempu ni lhinna Zephaniah kitipa chutoh kelkot ngah a pangji mithum chutoh sohchang dingin akai mangin ahi.  
19 Chujongleh khopi sunga akisel nalai mipi holah a kon'in, Judah te dia gal lamkaipa leh lengpa thumop a pang mi nga, sepai te gamsungmi simtoh le a pang alamkai pauvin lekhasun’a amanpa leh khopi sunga kimandoh mi somgup chutoh ana kaimang than ahi.  
20 Sepai lamkaipa Nebuzaradan chun, amaho jouse chu Riblah khomun ah Babylon lengpa henga ahinkai luttan ahi..  
21 Riblah kho Hamath gamsunga chun Babylon lengpan abonchauvin adengin athat sohtai. Chuin Judah mite chu agamsung uva kon'in sohchang din aki kaimang soh tauvin ahi.   

Gedaliah In Judah Gam'a Vai Apoh 
 

22 Hijou chun Nebuchadnezzar lengpan Shaphan tupa, Ahikam chapa Gedaliah chu Judah gam’a hung kidalha mipi ho chunga gamvaipo dingin ana pansah in ahi. ✡  
23 Babylon lengpa Nebucahdnezzar in Gedaliah kitipa hi gamvaipon apansah tai ti Judah mi sepai ho leh apipui houvin ajah phat un, ama hon Gedaliah chu Mizpah a kimupi din ana cheuvin ahi. Amaho chu Nethaniah chapa Ishmael, Kareah chapa Johanan, Netophath khomi Tanhumeth chapa Seraiah, Maacath khomi chapa Jezaniah chule akho midang jouse ahiuve.   


24 Hichun Gedaliah chu amaho kom’a chun akihahsel’in hitin aseije, “Ima kichatna le tijatna nei hih hellun, gamsunga chun lungmong in chengun, chule Babylon lengpa thu hi ngaiyun, chutile nangho dinga ima jouse phajeng ding ahi,” tin alungmon sah’un ahi.   


25 Ahivangin hiche kum'a lhasagi lhin phat in leng insunga peng mi, Elishama tupa Nethaniah chapa Ishmael chu sepai somkhat toh ahung kon'in Mizpah khoa hin Gedaliah leh Judah mite toh Babylon mite umkhom apanpi chengse chu ahung delkhum'un athat tauve. ✡   


26 Hiche jou chun Judah ho aneova pat alenpen geijin chujongleh asepai lamkaiho geijin kichatah in Egypt lang’ah ajam gam tauvin ahi, ajeh chu Babylon miten i-ahinlo diu ham tichu kicha a ahiuve. ✡   

Jehoiachin Babylon Gam'a Hung Kilhadoh Le Kijabol 
 

27 Judah lengpa Jehoiachin sohchanna kum somthum le sagi lhin kum'in Evil-merodach chun Babylon lengmun ahinlo tan ahile, Jehoiachin chu akhoto in songkul'a kon'in alhadoh tan ahi.  
28 Ama hin Jehoiachin chu ngailutna neitah in akihoupi in, Babylon’a leng dang kihen ho sangin mun sang apen jana ana pen ahi.  
29 Aman Jehoiachin chu songkul von khel chun vonthah anapen chuleh ahinkho lhung keija lengpa toh an nekhom dingin phalna ana pen ahi.  
30 Hiti chun Babylon lengpan ahinkho lhumkeiya niseh a aneh ding an agontoh peh in, ama neh ding chan khat akisem jing jeng tan ahi.   

1 CHRONICLES  

THUSIMBU KHATNA  

1 Chronicles Sung Thu Umdan  

1 Chronicles lekhabu akon hin Pathen'in Israel te chunga thil agontoh dan muchet ahi. Hiche lekhabua kon hin Pathen chate ihinau photchetna tampi aum'in ahi. 1 Chronicles lekhabu kipatna lang hi, insung khat thingphung banga kisong Adam in akipan in—hiche hin Pathen dinga lhentum insung khat chule thusim hi akimatna aum sohkeijin ahi. Bung phabep, tichu (Bung 10) sunga hin, Saul lengpan vai ahin hom in, adang bung amoh chengsea hin David lengpa in Israel te dinga abolthei sun abolin, chule achainan David thi thudol aum'in ahi. Bung khat apat bung ko sunga hin Pathen tohgon dungjui’a Israel te agam uva ahung kinungle nau thudol aseijin chule David in atoh ding Israel mite alamkaijin Pathen ahou khom un ahi.  

Lekhabu Jihpa Chule Akijih Kum  

Judah te chondan toh kilhon'in 1 Chronicles hi Ezra Themgao jih ahi, ti akicheh in ahi.  

Hichu 450-400 BC sunga anajih ahi.  

Lekhabu Hi Koi Henga Chule Itih Phatlai Thusim Ham?  

Israel mipite jouse dinga ana jih ahi. 1 Chronicles hin khanggui thusim akipatna’a pat Babylon aum geiju thudol aseijin ahi. Chule bung som le khat apat achaina chan hi David lengpan lengvai apoh thudol aseijin ahi. David chu ama le ama akingaiton, Pakaijin ama chu Israel chate chunga lenga atundoh mong-mong ahitai ti, ahedoh tan chule ama lenggam chu amite khohsah jal’in akichoi sang lheh jeng tai (14:2).   

Adam Apat Noah Chapate 
 


1 Adam son le achilhah ho Seth, Enosh;  
2 Kenan, Mahalalel, Jared,  
3 Enoch, Methuselah, Lamech,  
4 Chule Noah.  

Noah chate ho * Shem, Ham chule Japheth.   

Japheth Chilhah Ho 
 

5 Japheth chilhahho chu Gomer, Magog, Madai, Javan, Tubal, Meshech, chule Tiras ahiuve.   


6 Gomer son achilhah ho chu Ashkenaz, Riphath * chule Togarmah ahiuve.   


7 Javan son achilhah ho chu Elishah, Tarshish, Kittim chule Rodanim ahiuve.   

Ham Chilhah Ho 
 

8 Ham chapa te chu Cush, Mizraim, *Put chule Canaan ahiuve.   


9 Cush son achilhah ho chu Seba, Havilah, Sabtah, Raamah, chule Sabteca ahiuve. Raamah chapa teni chu Sheba le Dedan ahi lhon'e.  
10 Cush jong hin Nimrod ahingin, Nimrod hi leiset chunga gal-hang masapenin ahung pang tai.   


11 Mizraim hin Ludim toh, Anamim toh, Lehabim toh, Naphtuhim toh,  
12 Pathrusim toh, Casluhim toh, Caphtorim toh ahingin, amaho hi Philistine hung kondohna chu ahiuve.   


13 Canaan chapa tahpen chu Sidon ahin, Sidon chu Sidon mite ahung pen nau bulpi ahung hitai. Canaan in Hit kitipa chu ahingin,  
14 Jebus mite, Amor mite, Girgash mite,  
15 Hivi mite, Ark mite, Sin mite,  
16 Arvad mite, Zemar mite, chule Hamath mite jong ahiuve.   

Shem Chilhah Ho 
 

17 Shem chapa te chu Elam, Asshur, Aphaxad, Lud, chule Aram ahiuve.  

Aram chapa te chu* Uz, Hul, Gether, chule Mash ahiuve.*   


18 Arphaxad kitipa hin Shelah ahing'e.,  

Shelah kitipa hin Eber ahing'e.   


19 Eber hin chapa ni ahingin. Chapa masapa chu amin Peleg akiti (hichu “kikhentel” tina ahi); ijeh-inem itileh ama khang laiya leiset mite chu pao le ham chom-chom’a kikhentel anahi. Asopipa min chu Joktan ahi.   


20 Joktan hin Almodad, Sheleph, Hazarmaveth, Jerah,  
21 Hadoram, Uzal, Diklah,  
22 Obal,*Abimael, Sheba,  
23 Ophir, Havilah, chule Jobab ahingin ahi. Mi hichengse hi abonchauva Joktan son chilhah jeng ahiuve.   


24 Shem son achilhah: Arphaxad, Shelah, *  
25 Eber, Peleg, Reu,  
26 Serug, Nahor, Terah,  
27 chule Abram, ama hi khonunga Abraham kitipa chu ahi.   

Abraham Chilhah Ho 
 

28 Abraham chapa teni chu Isaac le Ishmael ahi lhon'e.  
29 Akhanggui kisim dan’u chu hiti hi ahiye :  

Ishmael chapa te chu Nebaioth ( apeng masapen ), Kedar, Adbeel, Mibsam,   


30 Mishma, Dumah, Massa, Hadad, Tema,  
31 Jetur, Naphish, chule Kedemah ahiuve. Hichengse hi Ishmael chapa te ahiuve.   

   
 

32 Abraham thaikemnu Keturah chapa te chu Zimran, Jokshan, Medan, Midian, Ishbak, chule Shuah ahiuvin ahi.  

Jokshan chapa teni chu Sheba le Dedan ahi lhon'e.  
33 Midian chapa te chu Ephah, Epher, Hanoch, Abida, chule Eldaah ahiuve. Mi hichengse hi Abraham thaikemnu Keturah son achilhah jeng ahiuvin ahi.   

Isaac Chilhah Ho 
 

34 Abraham hin Isaac anahingin ahi. Isaac chapa teni chu Esau le Israel* ahi lhon'e.   

Esau Chilhah Ho 
 

35 Esau chapa te chu Eliphaz, Reuel, Jeush, Jalam, chule Korah ahiuve.   


36 Eliphaz chapa te chu Teman, Omar, Zepho, Gatam, Kenaz chule Amalek ahiuve. Amalek hi Timna sung peng ahi.   


37 Reuel son achilhah ho chu Nahath, Zerah, Shammah, chule Mizzah ahiuvin ahi.   

Edom Mibul Ho 
 

38 Seir son achilhah ho chu Lotan, Shobal, Zibeon, Anah, Dishon, Ezer, chule Dishan ahiuve.   


39 Lotan chapa teni chu Hori le Heman ahi lhon'in, chule Lotan sopinu min chu Timna akiti.   


40 Shobal son achilhah ho chu Alvan, *Manahath, Ebal, Shepho,* chule Onam ahiuve.  

Zibeon chapa teni chu Aiah le Anah ahi lhon'e.   


41 Anah chapa chu Dishon ahi.  

Dishon chapa te chu Hemdan, * Eshban, Ithran, chule Keran ahiuve.   


42 Ezer chapa te chu Bilhan, Zaavan, chule Akan * ahiuve.  

Dishan chapa teni chu Uz le Aran ahi lhon'e.   

Edom Vaipoho 
 

43 Israel te chunga mi koima lengvaipoa pang anaum masanga Edom gamsunga lengvaipoa ana pang miho chu leng hichengse hi ahiuve:*  

Boer chapa Bela ahin, a leng vaipohna khopi min chu Dinhabah akiti.   


44 Bela athi phat in, ama khel’in Bozrah kho a mi Zerah chapa Jobab chun lengvai anapon ahi.   


45 Jobab athi kit phat chun, ama khel’in Teman mite gamsunga mi Husham kitipa chun lengvai anapon ahi   


46 Husham athi phat in, ama khel’in Moab gamsunga midan sepai te kisatpia jou lengpa Bedad chapa Hadad chun, akhopi min Avith kiti mun a kon chun lengvai anapon ahi.   


47 Hadad athi kit phat chun, Masrekah khoa mi Samlah chun ama khel’in lengvai apotai.   


48 Samlah athi phat in, ama khel’in luipi dunga cheng Rehoboth khoa mi Shaul kitipa chun lengvai apotan ahi.   


49 Shaul thi nungin, ama khel’in Acbor chapa Baal-hanan kitipa chun lengvai apon ahi.   


50 Baal-hanan athi kit phat in ama khel’in Hadad chun akhopi min Pau kiti mun'a kon chun lengvai anapon ahi. Ajinu min chu Mehetabel ahin, Matred chanu chule Me-zahab tunu anahi.  
51 Chuti chun Hadad athi tan ahi.  

   
 
Edom gam'a ahung lamkai ho chu Timna, Alvah,* Jetheth,  
52 Oholibamah, Elah, Pinon,  
53 Kenaz, Teman, Mibzar,  
54 Magdiel, chule Iram ahiuve. Mi hichengse hi Edom gam'a phung lamkai jeng ahiuvin ahi.    

Israel Chilhah ho 
 

1 Israel chapa te chu Reuben, Simeon, Levi, Judah, Issachar, Zebulun,  
2 Dan, Joseph, Benjamin, Naphtali, Gad, chule Asher ahiuve.   

Judah Chilhah ho 
 

3 Judah chun Canaan numei nu Bathshua kitinu a kon'in chapa thum ahingin ahi. Amaho min chu Er, Onan, chule Shelah ahiuve. Achapa apeng masapa Er kitipa hi Pakai mitmun agilou behseh jengin ahileh Pakaijin jong amapa chu athat tai.  
4 Judah hin amounu meithainu Tamar chutoh chapa pengkop ni Perez le Zerah chu ahing kit in, hijeh chun Judah hin chapa nga jen aneijin ahi.   


5 Perez chapa teni chu Hezron le Hamul ahi lhon'e.   


6 Zerah chapa te chu Zimri, Ethan, Heman, Calcol, chule Darda ahiuvin mi nga alhing uve.   


7 Carmi ( Zimri son achilhah ) chapa chu Achan ahin, ama hin Pakaiya thet umtah gal thil ana kichom jeh in Israel dinga gimna hin lhut pa chu ahi. ✡   


8 Ethan chapa chu Azariah ahi.   

Judah Tupa Hezron Apat David Chan 
 

9 Hezron chapa te chu Jerahmeel, Ram, chule Caleb* ahiuve.   


10 Ram hin Amminadab ahingin ahi.  

Amminadab hin Judah te lamkai, Nahshon ahingin ahi.   


11 Nahshon hin Salmon ahingin ahi.  

Salmon hin Boaz ahingin ahi.   


12 Boaz chun Obed ahingin ahi.  

Obed in Jesse ahingin ahi.   


13 Jesse chapa apeng masapaen chu Eliab ahin, anina pa Abinadab ahin, athum lhinna pa Shimea ahin,  
14 ali lhinna pa chu Nethanel ahin, Raddai chu nga lhinna ahin,  
15 Ozem chu achapa gup lhinna ahin, chule asagi lhinna chu David ahitai.   


16 Amaho hin sopi numei ni aneiyun amin lhon jong Zeruiah leh Abigail ahi lhon'e. Zeruiah hin chapa thum ahingin, Abishai, Joab, chule Asahel ahiuve.  
17 Abigail hin Ishmael mi Jether kitipa chutoh akichengin, chule achapa lhon chu Amasa ahi.   

Hezron Chilhah Adang Ho 
 

18 Hezron chapa Caleb jong hin ajinu Azubah kitinu Jerioth khoa minu chutoh chapa phabep ahing lhon'in ahi. Amanu chapa te chu Jesher, Shobab, chule Ardon ahiuvin ahi.  
19 Azubah hi athi nungin Caleb in Ephrathah akichenpi in, chule chapa khat Hur kitipa chu ahing lhon'e  
20 Hur hin Uri ahingin, Uri in Bezalel ahinge.   


21 Hezron hin akum kum somgup jen alhin nungin, Gilead sopinu Makir chanu chu akichenpin ahileh, chapa khat amin Segub kitipa chu ahing lhon'in ahi.  
22 Segub hin Gilead gamsunga khopi somni le thum chunga lengvaipoa pang Jair kitipa chu ahingin ahi.  
23 (Ahin Geshur le Aram chun Jair ngahmun khopi toh Kenath khopi toh chule akimvel'a kho somgup jen alah tha lhon tai.) Mi hichengse hi Gilead hingpa Makir son achilhah jeng ahiuvin ahi.   


24 Hezron chu Caleb-ephrathah ngahmun khopia athi nungin ajinu Abijah chun chapa khat Ashhur kitipa chu ahinpeh in ahi (Tekoa hingpa ahi).   

Hezron Chapa Jerahmeel Chilhah Ho 
 

25 Hezron chapa apeng masapen Jerahmeel chapa te chu apeng masapen Ram ahin, Bunah ahin, Oren ahin, Ozem ahin, chule Ahijah ahiuve.  
26 Jerahmeel kitipa hin ji chom khat jong aneijin, amin chu Atarah akiti. Amanu hin Onam chu ana hinge.   


27 Jerahmeel chapa masapen Ram chapa te chu Maaz, Jamin, chule Eker ahiuve.   


28 Onam chapa teni chu Shammai le Jada ahilhon'e. Shammai chapa teni chu Nadab le Abishur ahi lhon'e.   


29 Abishur le ajinu Abihail chapa teni chu Ahban leh Molid ahi lhon'e.   


30 Nadab chapa teni chu Seled le Appaim ahi lhon'e. Seled chu cha nei louvin athitan,  
31 ahin Appaim hin chapa khat amin Ishi kitipa chu aneijin ahi. Ishi chapa chu Sheshan ahi. Sheshan chapa chu Ahlai ahi.   


32 Shammai sopipa Jada chapa teni chu Jether le Jonathan ahi lhon'e. Jether hi chanei louvin athi tan,  
33 hinlah Jonathan hin chapa ni Peleth le Zaza ahinge.  

Mihem hijat hi Jerahmeel son achilhah ahiuve.   


34 Sheshan in chapa te aneipon, ahin chanu tampi ahinge. Ama hin Egypt mi pasal khat soh aneijin, amin jong Jarha akiti.  
35 Sheshan in hiche asohpa Jarha kitipa hi achanu khat toh akichen sah in ahileh achanun amapa chutoh chapa khat amin Attai kitipa chu ahing lhon'e.   


36 Attai hin Nathan ahinge.  

Nathan in Zabad ahinge.   


37 Zabad hin Ephlal ahinge.  

Ephlal chun Obed ahingin ahi.   


38 Obed hin Jehu ahinge.  

Jehu hin Azariah ahinge.   


39 Helez hingpa chu Azariah ahi.  

Eleasah hingpa chu Helez ahi.   


40 Sismai hingpa chu Eleasah ahi.  

Shallum hingpa chu Sismai ahi.   


41 Jekamiah hingpa chu Shallum ahi.  

Elishama hingpa chu Jekamiah ahi.   

Hezron Chapa Caleb Chilhah Ho 
 

42 Jerahmeel sopipa Caleb chapa te lah a Mesha (apeng masapen) chun Ziph ahingin, chule Mareshah hin Hebron ahinge.   


43 Hebron chapa te chu Korah, Tappuah, Rekem, chule Shema ahiuve.  
44 Shema hin Raham ahingin, Raham hin Jorkeam ahinge. Chule Rekem hin Shammai ana hingin ahi.  
45 Shammai chapa chu Maon ahin, chule Maon chun Beth-zur ahingin ahi.   


46 Caleb thaikemnu chun Haran, Moza le Gazez ahinge; chule Haran hin Gazez chu ahingin ahi.   


47 Jahdai chapa te chu Regem, Jotham, Geshan, Pelet, Ephah, chule Shaaph ahiuvin ahi.   


48 Caleb thaikemnu achom khat Maachah kitinu jong chun Sheber le Tirhanah ahingin ahi.  
49 Amanu ma-ma hin Shaaph (Madmannah pa) chule Sheva (Macbenah le Gibea pa) ana hingin ahi. Caleb hin chanu khat aneijin amin Achsah akiti.   


50 Mihem hijat hi abonchauva Caleb son achilhah jeng ahiuve.  

Caleb Chapa Hur Chilhah Ho 
 
Caleb jinu Ephrathah chapa masapen Hur chapa te chu Shobal (Kiriath-Jearim tungdohpa) ahin,   


51 Salma (Bethlehem tungdohpa), chule Hareph (Beth-gader tungdohpa) ahiuve.   


52 Shobal (Kiriath-Jearim tungdohpa) son achilhah ho chu Haroeh sung kon Manahath mi akeh khat jen toh,  
53 chule Kiriath-jearim insung mite Ithir miho ahiuvin, Puth miho ahiuvin, Sumath miho ahiuvin, chule Mishrai miho toh ahiuve; amahoa konna hi Zorah miho le Eshtaol miho hung kondoh ahiuvin ahi.   


54 Salma chapa te chu Bethlehem miho ahiuvin, Netophath miho ahiuvin , Atroth-beth-joab miho ahiuvin , adang miho chu Manahath miho leh Zor miho akeh khat jen jong ahiuvin,  
55 chule Jabez khoa cheng danthu sun'a pang miho insung mite jong Tirath miho ahiuvin, Shimeath miho hi Sucath miho ahiuve. Recab insung penna Hammath kitipa sung peng ngen ahiuvin, Ken mi jeng ahiuve.    

 3

David Chilhah Ho 
 

1 Hebron khopia achen laiya David in ahin achapa te chu hicheng hi ahiuve:  

   
 
Achapa apeng masapen chu Ammon ahin, apenna nu chu Ahinoam akitin Jezreel kho mi ahi. Achapa ni lhinna pa chu Daniel ahin, Carmel kho numeinu Abigail toh ahin lhon ahi.   

   
 

2 Athum lhinna pa chu Absalom ahin, anu chu Maacah akitin, Geshur lengpa Talmai chanu ahi.  

Li lhinna pa chu Adonijah ahin, anu chu Haggith ahi.   


3 Nga lhinna pa chu Shephatiah akitin, anu chu Abital ahi.  

Gup lhinna pa chu Ithream ahin, David in ajinu Eglah toh ahin lhon ahiye.   


4 Hebron khopia kum sagi le akeh khat sunga lengvaipoa anapan sungin David chun chapa gup hi ana hingin ahi.  

   
 
Chujouvin David chun kum somthum le thum sungin Jerusalem'a lengvai ana pon ahi. ✡  
5 Jerusalem khopia achen laiya David in ana hin achapa te chu Shammua, Shobad, Nathan, chule Solomon ahiuve. Amaho penna nu chu Ammiel chanu Bathsheba ahi. ✡  
6 Chujouvin David in chapa ko ahinbe’in amaho chu: Ibhar, Elishua, Elpelet,  
7 Nogah, Nepheg, Japhia,  
8 Elishama, Eliada chule Eliphelet ahiuve.   


9 Athaikemho toh ahindoh ho tailouvin hichengse hi David chapa te jeng ahiuve. Ama hon sopi numei Tamar kitinu bouseh aneijin ahi.   

Solomon Chilhah Ho 
 

10 Solomon son achilhah ho chu Rehoboam, Abijah, Asa, Jehoshaphat,  
11 Jehoram, Ahaziah, Joash,  
12 Amaziah, Uzziah, Jotham,  
13 Ahaz, Hezekiah, Manasseh,  
14 Amon, chule Josiah ahiuvin ahi.   


15 Josiah chapa te chu Johanan (apeng masapen pa) ahin, Jehoiakim (ni lhinna pa) ahin, Zedekiah (thum lhinna pa) ahin, Jehoahaz (li lhinna pa) ahi.   


16 Jehoiakim son achilhah ho chu achapa Jehoiachin leh asopipa Zedekiah ahi lhon'e.   

Jehoiachin Chilhah Ho 
 

17 Babylon miten sohchanga ana kaimangu Jehoiachin chapa te chu Shealtiel,  
18 Malkiram, Pedaiah, Shenazzar, Jekamiah, Hoshama, chule Nedabiah ahiuvin ahi.   


19 Pedaiah chapa teni chu Zerubbabel le Shimei ahi lhon'e.  

Zerubbabel chapa teni chu Meshullam le Hananiah ahi lhon'in, (Amani sopinu chu Shelomith akiti.)  
20 Aman chapa adang nga jong ahingin, amaho chu Hashubah, Ohel, Berekiah, Hasadiah, chule Jushab-hesed ahiuve.   


21 Hananiah chapa teni chu Pelatiah le Jeshaiah ahi lhon'e. Jeshaiah chapa chu Rephaiah ahin, Rephaiah chapa Arnan ahi. Arnan chapa Obadiah ahin, Obadiah chapa Shecaniah ahi.   


22 Shecaniah chilhah chu Shemaiah ahin chule achapa te chu Hattush ahin, Igal ahin, Bariah ahin, Neariah ahin, chule Shaphat pumin mi gup alhing uve.   


23 Neariah chapa te chu Elioenai ahin, Hizkiah ahin, chule Azrikam pumin mi thum ahiuve.   


24 Elioenai chapa te chu Hodaviah ahin, Eliashib ahin, Pelaiah ahin, Akkub ahin, Johanan ahin, Delaiah ahin, chule Anani ahin, aboncha uvin mi sagi alhing uve.    

 4

Judah Chilhah Dang 
 

1 Judah chapa te chu Perez, Hezron, Carmi, Hur, chule Shobal ahiuve.   


2 Shobal chapa Reaiah kitipa hin Jahath ahingin, jahath hin Ahumai le Lahad ahingin ahi. Hichengse hi Zorath mite ahiuve.   


3 Etam chapa te chu Jezreel, Ishma, Idbash, chule asopinu Hazzelelponi,  
4 Penuel (Gedor hingpa), chule Ezer (Hushah hingpa ahiuve0. Mi hicheng hi Hur khanggui (Ephrathah chapa apeng masapen), Bethleham pu le pate ahiuve.   


5 Ashur (Tekoa pa) chun ji ni aneijin, amani chu Helah le Naarah ahi lhon'e.  
6 Naarah hin Ahuzzam, Hepher, Temeni, chule Haahashtari ahingin ahi.  
7 Helah chun Zereth, Izhar, Ethnan,  
8 chule Anub pa Koz, Zobedah le Harum chapa Aharhel insung mite chengse chu ahingin ahi.   


9 Jabez kitipa ji asopite dang-dang sanga agunchu jeh in anun jong ama hi nat chungnunga kahin ahi tin amin Jabez asah in ahi.  
10 Jabez hi Israel Pathen henga ataovin hiti aseiye, “O Pathen, nangin keima phatthei neiboh tei-teijin lang, nei kaile jing jengin lang, chule hahsatna le gentheina jousea kon’in neichom khen jing jengin,” atin ahi. Hichun hiche ataona hi Pathen’in anoppeh tai.   


11 Kelub (Shuhah sopipa) chun Mehir ana hingin, Mehir chun Eshton ahingin,  
12 Eshton chun Beth-rapha, Paseah, chule Tehinnah ahingin ahi. Tehinnah chun Ir-nahash ahingin ahi. Mihem hichengse hi Recah son achilhah ahiuve.   


13 Kenaz chapa teni chu Othniel le Seraiah ahi lhon'in ahi. Othniel chapa teni chu Hathath le Meonothai ahi lhon'e.  
14 Meonothai chun Ophrah ahingin, chule Seraiah chun Joab ahingin, amaho hi thingthem bol mi ahiuve.   


15 Jephunneh chapa Caleb chapa te chu Iru le Elah toh Naam ahiuve; chutengleh Elah chapa chu Kenaz ahi.   


16 Jehallelel chapa te chu Ziph, Ziphah, Tiria, chule Asarel ahiuvin ahi.   


17 Ezreah chapa te chu Jether, Mered, Epher, chule Jalon ahiuve. Mereh jinu ho lah a mi khat in Miriam le Shammai toh Ishbah (Eshtemoa pa) ahinpeh in ahi.  
18 Chujongleh Mereh hin Judah numei khat jong akichenpi in, amanun Jered (Gedor pa) ahingin, Heber (Soco pa) ahingin, chule Jekuthiel (Zanoah pa) jong ana hingin ahi. Mered chun Pharaoh chanu Bithia kitinu jong ana kichenpi in, chule amanun jong chapa phabep ahinpeh in ahi.   


19 Hodiah jinu chu Naham sopinu ahi. Amanu chapa lah a khat chu Keilah khoa Garm mite pa ahin, chule khat pa chu Eshtomoa mi Maacath mite pa ahi.   


20 Shimon chapa te chu Amnon, Rinnah, Ben-hanan le Tilon ahiuve.  

Ishi chilhah chu Zoheth le Ben-Zoheth ahi lhon'e.   

Judah Chapa Shelah Chilhah Ho 
 

21 Shelah kitipa hi Judah chapa te ho lah a khat ahi. Shelah son achilhah ho chu Er (Lecah pa) ; Laasah (Mareshah pa); chule Beth-Ashbea kho’a tupatpon khonga pang insung mite toh;  
22 Jokim; Cozeba mipa; le Joash chule Saraph, Jashubi-Lehem le Moab gamsunga vaipoa ana pang ahiuvin ahi. Mi hijat le abonchauva amin nu chu khanglui laipeh a athusim'u kisutna lekhahoa ana kisunlut peh ahitai.  
23 Amaho chengse hi bel denga pang ho, Netaim le Gederah kho’a cheng ahiuve. Hiche a chu amaho hi cheng khom uva lengpa natonga pangji ahiuve.   

Simeon Chilhah Ho 
 

24 Simeon chapa te chu Jemuel*, Jamin, Jarib, Zohar,* chule Shaul ahiuve.   


25 Shaul chilhah ho chu Shallum le Mibsam, chule Mishma ahiuve.   


26 Mishma chilhah ho chu achapa Hammuel, Zaccur, chule Shimei ahiuve.   


27 Shimei hin chapa som le gup jen ahingin, chule chanu gup ahinge; ahinlah asopi pasal dang vang cha tamnei aum pouvin ahi. Hijeh chun, Simeon insung mite hi Judah insung mite bangin apung thei mong-mong pouve.   


28 Amaho hi Beersheba, Moladah, Hazar-shaul, ✡  
29 Bilhah, Ezem, Tolad,  
30 Bethuel, Hormah, Ziklag,  
31 Beth-marcoboth, Hazar-susim, Beth-biri, chule Shaaraim dunga jong acheng uve.  
32 David lengvaipoa ahung pan masanga kho hijat hi amaho thuneina noiya um ngen ahiuve. Amaho son achilhah ho chu Etam, Ain, Rimmon, Token, chule Ashan pum'a khopi nga,  
33 chule akimvel dunga akhobah chengse chutoh Baalath mun chan geiyin jong acheng uvin ahi. Hicheng hi amaho chenna mun ahin, chuleh, hiche min chengse ho hi amaho khanggui kisimna lekhabua ana kisunlut ah ahi.   


34 Simeon son achilhah dang ho chu Meshobab, Jamlech, chule Amaziah chapa Joshah,  
35 Joel le Joshibiah chapa Jehu toh, Seraiah chapa ahin, Asiel chapa ahin,  
36 Elioenai ahin, Jaakobah ahin, Jeshohaiah ahin, Asaiah ahin, Adiel ahin, Jesimiel ahin, Benaiah ahin,  
37 chule Shiphi chapa Ziza ahin, Allon chapa ahin, Jedaiah chapa ahin, Shimri chapa ahin, chule Shemaiah chapa ahi.   

   
 

38 Hiche ho hi phunggui hao Simeon a dinga lamkai phabep min ho chu ahi. A insung hou apungin,  
39 chule amaho hi Gerar gamkai langa akitol uvin, phaicham gam'a niso lam geiyin jong acheuvin, akelngoi hon teu din hamhing um umna ahol uvin ahi.  
40 Hikom'a chun ama hon gam phatah, hamhing thalhinna gam lentah, chule cham lenna le lungmong tah a chenna thei akimu uve.  

Hiche gam a ana cheng masa mite chu Ham son achilhah mi phabep anahi uvin ahi.  
41 Hinlah, Simeon insunga ama-ama kailhah cheh’a haosa chapa te chu hikom'a hin Judah lengpa Hezekiah leng vaipoh layin ahunglut uvin, hikom'a ana chengte Ham son achilhah phabep ho chule Meun mite ponbuh ho ahin, achennau in ho ahin, amu phah-phah asumang uvin ahi. Hiti hin amaho chu asuhmang phat uvin amaho khel’in ana cheng uvin, tuni gei hin ama hon mun chu alo nalaiyuve. Ijeh-inem itileh hiche gam'a hi akelngoi teu neh ding hamhing pha amu u ahi.  
42 Chuin, Simeon mite lah a mihem ja nga tobang chu Seir molsang geiyin akitol uvin, alamkai diuvin Pelatiah, Neariah, Rephaiah, le Uzziel—abonchauva Ishi chapa te ahiuve.  
43 Amaho hin Amalek mi athimoh a jamdoh chengse jong asumang uvin, chule amaho khel’in tuni geiyin acheng den tauve.    

Reuben Chilhah 
 

1 Israel cha amasapen chu Reuben ahi. Ahinlah, aman apa jalou tah a apa thaikemho lah a khat alupkhompi jeh chun a upat hi asopipa Joseph chapa te joh achang uvin. Hiche jeh a chu, Reuben hi khanggui kisimna lekhabua chun apen masah dungjuijin akijih lut tapoi. ✡  
2 Judah son achilhah te chu athahat pen’a ahung pan uva chule amaho phunga konna leng khat ahung kisepdoh jeng vang'in, upatna kiti hi Joseph bou achangin ahi. ✡   

   
 

3 Israel chapa apeng masapen Reuben chapa te chu Hanoch ahin, Pallu ahin, Hezron ahin, chule Carmi ahi.   


4 Joel son achilhah ho chu Shemaiah ahin, Gog ahin, Shimei ahin, ✡  
5 Micah ahin, Reaiah ahin, Baal ahin,  
6 le Beerah ahi. Assyria Lengpa Tiglath-Pileser pa chu Beerah anahi.   


7 Beerah inkote chu ama phung sunga akhangguiya akisimtoh a akijih toh tengleh alamkai chu Jeriel ahin, Zechariah jong ahi;  
8 chule Azaz chapa Bela ahin, Shema chapa ahin, chule Joel chapa jong ahi.  

Reuben mite ho hi Aroer apat Nebon chan gei, chule Baal-Meon chan geiya cheng ahiuve.  
9 Chule amaho hin Gilead gam'a chun gancha tamtah anei jeh uva niso lama jong acheng uvin, nelgam jotna lampi langa pat Euphrates luipi gal lam geiyin acheng uvin ahi.   


10 Sual leng vaipoh laiyin jong Reuben mite hin Hagar mite chunga gal abol uvin ahi, hiche Hagar mite chu ajo phat uvin Gilead niso lama amaho ponbuh jouse a chun alhung keiyin achen den lo tauvin ahi.   

Gad Chilhah Ho 
 

11 Gad son achilhah ho chu Reuben mite ho toh kigalsaiyin acheng uvin Bashan apat Salecah chan geiyin alouve.  
12 Joel chu Bashan khoa lamkaijin apangin, Shapham khoa lamkai anina in apangin, ama ni ban’a Janai le Shaphat ajong pang ahi lhon'e.   


13 Amaho insunga phunggui sagi lamkai ho chu Michael ahin, Meshullam ahin, Sheba ahin, Jorai ahin, Jacan ahin, Zia ahin, chule Eber ahi.  
14 Hiche ho chengse hi abonchauva Huri chapa Abihail son achilhah jeng ahiuve; Huri chu Jaroah chapa ahin, Jaroah chu Gilead chapa ahin, Michael chu Jeshishai chapa ahin, Jeshishai chu Jahdo chapa, chule Jahdo chu Buz chapa ahi.  
15 Ahi chu Abdiel chapa ahin, Abdiel chu Guni chapa ahin chule Guni hi amaho insung lhah a lamkai ahi.   

   
 

16 Gad mite hi Gilead gamsung, Bashan gamsung, chule akhobah jouse le Sharon gam hamhing phatna lai jousea acheng uvin ahi.  
17 Mihem hijat khanggui thusim hi Judah lengpa Jotham lallai le Israel lengpa Jeroboam lal laiya kisimtoh a kijih doh ahiye.   

Jordan Solam'a Phung Ho 
 

18 Reuben chapa te leh Gad chapa te chule Manaseh phung keh khat jong hin gal-hang mihat, pho le chemjam thoa gal bolthei, thalpi kap them, galsat themtah tah sepai 44,760 jen galbol dia gonsa anei jing uvin ahi.  
19 Amaho hin Hagar mite chung le Jetur mite chung, chule Naphish mite le Nodab mite chunga gal abol uve.  
20 Gallai hin ama hon Pathen hengah panpina athum un, ama hon Pathen tahsanna anei jeh uvin, aman ataonau chu asanpeh tai. Hijeh chun ama hon Hagar mite le amaho panpi chengse chu ajou sohhel tauve.  
21 Ama hon akisatpi Hagar mite thil achompeh ho chu sangongsao 50,000 jen ahin, kelngoi le kelcha 250,000 jen toh ahin, sangan 2,000 chule mihem 100,000 jen gal-hingin akaiyun ahi.  
22 Gal kisat chu Pathen'in apanpi jeh un Hagar mite simsen lou akijam chap jengin ahi. Sohchanga akitolmang kah seuvin amaho gamsunga chun Reuben mite, Gad mite, chu Manaseh mite acheng tauve.   


23 Manasseh phung kehkhat jong mihem atam lheh jeng uvin, Bashan gam'a pat Baal-hermon gei, Senir gei, chule Hermon Molsang geiyin achengdoh peh jeng uvin ahi.  
24 Ama-ama pajang lhah a insung cheh uva a upa chengse chu: Epher ahin, Ishi ahin, Eliel ahin, Azriel ahin, Jeremiah ahin, Hodaviah ahin, chule Jahdiel toh ahiuve. Amaho mihat gal-hang ho hina lama minthanna anei uvin, chule ama-ama insung pajang lhah a a upa chengse chu ahitauvin ahi.   


25 Ahivangin amaho hin apu apa teu Pathen ahou khel uvin, Pathen'in asuhmangsa mite gam'a vaipo ho pathen limsemthu doi ho akou tauvin ahi.  
26 Hiche jeh hin Pathen'in Assyria lengpa Pul (Tiglath-Piteser jong akiti ) lungthim ahin tildoh peh in, hiche Reuben mite le Gad mite toh, chule Manasseh phung akeh khat hi akaimangin ahi. Assyria ten amaho hi Halah kho le Habor kho, Hara kho, chule Gozan Vadunga ahin kailut uvin, tuni geiyin aumden tauve. ✡    

Thempu Te Kailhah 
 

1 Levi chapa te chu Gershon, Kohath, chule Merari ahiuve.   


2 Kohath chilhah ho chu Amram, Izhar, Hebron, chule Uzziel ahiuve.   


3 Amram chate chu Aaron, Moses, chule Miriam ahiuve.  

Aaron chapa te chu Nadab, Abihu, Eleazar, chule Ithamar ahiuve.   


4 Eleazer hin Phinehas ana hing'e.  

Phinehas hin Abishua ana hing'e.   


5 Abishua hin Bukki ana hing'e.  

Bukki hin Uzzi ahing'e.   


6 Uzzi hin Zerahiah ahing'e.  

Zerahiah in Meraioth ahing'e.   


7 Meraioth hin Amariah ahing'e.  

Amariah hin Ahitub ahing'e.   


8 Ahitub hin Zadok ahing'e.  

Zadok hin Ahimaaz ahing'e.   


9 Johanan hin Azariah chu ahing'e.  

Azariah chun Johanan ahing'e.   


10 Johanan hin Azariah chu ahingin, ama hi Jerusalem khopia Solomon Hou-In sahdoh sunga Thempu Chungnunga hung pang ahi.   


11 Azariah hin Amariah ahing'e.  

Amariah chun Ahitub ahing'e.   


12 Ahitub hin Zadok ahing'e.  

Zadok chun Shallum ahing'e.   


13 Shallum hin Hilkiah ahing'e.  

Hilkiah chun Azariah ahing'e.   


14 Azariah hin Seraiah ahing'e.  

Seraiah chun Jehozadak ahingin,  
15 Pakaijin Judah mite leh Jerusalem mite sohchanga asol manga Nebuchadnezzar khut a atolmang lah ah ajaovin ahi.   

Levi Mite Phungkhai 
 

16 Levi chapa te chu Gershon, Kohath, chule Merari ahiuve. ✡   


17 Gershom chilhah lah a Libni leh Shimei akisimtha lhon'e.   


18 Kohath chilhah ho lah a Amram, Izhar, Hebron, chule Uzziel akisimtha uve.   


19 Merari chilhah lah a Mahli le Mushi akisimtha lhon'e.  

   
 
Anoiya mi hichengse hi apu apau kailhah cheh ama-ama insung dol cheh a Levi miho insung jeng ahiuve:   

   
 

20 Gershon insung ahileh, Libni, Jahath, Zimmah,  
21 Joah, Iddo, Zerah, chule Jeatherai ahi.   


22 Kohath son achilhah ho chu Amminadab, Korah, Assir,  
23 Elkanah, Abiasaph, Assir,  
24 Tahath, Uriel, Uzziah, chule Shaul ahi.   


25 Elkanah son chilhah ho ahileh, Amasai, Ahimoth,  
26 Elkanah, Zophai, Nahath,  
27 Eliab, Jeroham, Elkanah, le Samuel*ahi.   


28 Samuel chapa teni chu apeng masa Joel ahin, chule ni lhinna pa chu Abijah ahi.   


29 Merari son achilhah ho chu Mahli, Libni, Shimei, Uzzah,  
30 Shimea, Haggiah, le Asaiah.   

Hou-In'a Tumging Themho 
 

31 Pakai Hou-In sunga Pathen Thingkhong ahung kitollut nunga David in Hou-In sunga la lamkaiya pang dia anganse miho chu hicheng hi ahiuve.  
32 Jerusalem khopia Solomon'in Pakai Hou-In asah doh masangsen la lamkaiya pang ho hi mipi kikhopna ponbuh a la lamkaiyin ana pang uvin lhacha na atong jing uve. Hitobang hin ama hon atoh ding dol kinse chu hoikei chan atong jing jeng uve.  
33 Hichea la lamkaiya pang ho hi achapa teu toh tongkhom ho ahiuve:  

   
 
Heman tumging thempa chu Kohath chilhah miho lah a Joel chapa ahin, Joel chu Samuel chapa ahin,  
34 Samuel chu Elkanah chapa ahin, Elkanah chu Jeroham chapa ahin, Jeroham chu Eliel chapa ahin, Eliel chu Toah chapa ahin,  
35 Toah chu Zuph chapa ahin, Zuph chu Elkanah chapa ahin, Elkanah chu Mahath chapa ahin, Mahath chu Amasai chapa ahi.  
36 Amasai chu Elkanah chapa ahin, Elkanah chu Joel chapa ahi, Joel chu Azariah chapa ahin, Azariah chu Zephaniah chapa ahi.  
37 Zephaniah chu Tahath chapa ahin, Tahath chu Assir chapa ahin, Assir chu Abiasaph chapa ahin, Abiasaph chu Korah chapa ahi.  
38 Korah chu Izhar chapa ahin, Izhar chu Kohath chapa ahin, Kohath chu Levi chapa ahin, chule Levi chu Israel chapa ahi.   


39 Heman’in manchah phapenna anei masatpa Gershon chilhah miho lah a Asaph kitipa chu Berekiah chapa ahin, Berekiah chu Shimea chapa ahin,  
40 Shimea hi Michael chapa ahin, Michael chu Baaseiah chapa ahin, Baaseiah chu Malkijah chapa ahin,  
41 Malkijah chu Ethni chapa ahi; Ethni chu Zerah chapa ahin, Zerah chu Adaiah chapa ahin,  
42 Adaiah chu Ethan chapa ahin, Ethan chu Zimmah chapa ahin, Zimmah chu Shimei chapa ahin,  
43 Shimei chu Jahath chapa ahin; Jahath chu Gershon chapa ahin, Gershon chu Levi chapa ahi.   


44 Heman in manchah phapenna anei ani channa pa Merari phung'a Ethan chu ahi. Ethan chu Kishi chapa ahin, Kishi chu Abdi chapa ahin, Abdi chu Malluch chapa ahin,  
45 Malluch chu Hashabiah chapa ahin, Hashabiah chu Amaziah chapa ahin, Amaziah chu Hilkiah chapa ahin,  
46 Hilkiah chu Amzi chapa ahin, Amzi chu Bani chapa ahin, Bani chu Shemer chapa ahin,  
47 Shemer chu Mahli chapa ahin, Mahli chu Mushi chapa ahin, Mushi chu Merari chapa ahin, chule Merari chu Levi chapa ahiye.   

   
 

48 Amaho sopite Levi phung sung mite jouse chu abonchauvin Pathen Hou-In Houbuh sunga natong kinbol din akipansah sohkei uvin ahi.   

Aaron Chilhah 
 

49 Aaron le chilhah ho bouseh chu thempu kin bol'in apang uvin ahi. Ama hon pumgo thilto kigona maicham chung le gimnaitui kihalvamna maicham chunga thilto ding jouse tohdoh in apang uvin, Mun Theng Pen a natohna ding thil toh din apang uve. Amahon Pathen lhachapa Mose thupeh dungyuiyin Israel te kithoina kinbol’in apang jiuve.   

   
 

50 Aaron chilhah ho chu Eleazar, Phinehas, Abishua,  
51 Bukki, Uzzi, Zerahiah,  
52 Meraioth, Amariah, Ahitub,  
53 Zadok, le Ahimaaz ahiuve.   

Levi Te Gamhop Ho 
 

54 Hichengse hi amaho gamgi hop sunga achenna mun chengseu chu ahiye: Aaron chapa te Kohath phung sung mite dinga phun kisan chu aphat jeh in,  
55 Mihon amaho chu Judah gamsunga Hebron khopi le akimvel gam se-se toh chule avel’a hamhing gam gancha vahna ding jouse chutoh apeh tha tauve,  
56 amavang akhopi loujao lah chengse leh akhoneo dung jouse chu Caleb kitipa Jephunneh chapa chu apetauve.  
57 Aaron chapa dinga khopi anapeh u chule ahamhing gamsunga cheh toh anakipeh tha ho chu: Hebron khopi (kiselna khopi), Libnah khopi, Jattir khopi, Eshtemoa khopi,  
58 Holon khopi, Debir khopi,  
59 Ain khopi, Juttah khopi, chule Beth-shemesh khopi toh hichengse hi ahi.  
60 Chuleh Benjamin phunga konna Gibeon, Geba, Alemeth, chule Anathoth ahin akhopi le ahamhing gamsungse toh kipehtha cheh ahiuve. Aaron chapa te chan jat khopi chu abonchan khopi som le thum ahi.  
61 Kohath chapa te amoh chengse dinga phum aphatna dungjuijin, Manasseh phung keh khat a kon chun khopi som khat jen akipen ahi.   


62 Gershon chapa te chu phun kisan aphat dungjuijin, Issachar, Asher, Naphtali, chule Jordan solam’a um Bashan gam'a Manasseh phung, Jordan solam'a konna kidong khom khopi agomin khopi som le thum achang uvin ahi.   


63 Merari chapa te jong phun kisan aphat dungjuijin, Reuben, Gad, chule Zebulun gam'a kon kidong khom khopi som le ni achang uvin ahiye.   


64 Hitobang hin Israel chaten Levi te chu khopi chujat chutoh ahamhing gam se-se toh ana peuvin ahiye.  
65 Hitobang hin phun phatna dungjuijin, Judah, Simeon, chule Benjamin phunga kon'in achunga kisei khopi ho hi ana peuvin ahi.   


66 Kohath chapa te insung mi phabep jong Ephraim phunga kon'in agamsung uva khopi phabep le ahamhing gam cheh achang uvin,  
67 hiche khopi ho chu: Shechem (kiselna khopi Ephraim thinglhang gam'a um) ahin, Gezer,  
68 Jokmeam, Beth-horon,  
69 Aijalon, chule Gath-rimmon khopi chengse hi ahi.  
70 Kohath chapa te amoh chengse kipe khopi ho chu Manasseh phung keh khat a kon'in jong Aner le Bileam khopi cheh leh ahamhing gam cheh toh ahi.   


71 Gershon insung mite kipe khopi ho chu Golan (Bashan gamsunga) khopi le ahamhing gamsung se-se, chule Manasseh phung keh khat a konna Ashtaroth khopi le ahamhing gamsung se-se ahiye.  
72 Isssachar phunga konna kipedoh khopi ho chu Kedesh, Deberath,  
73 Ramoth, le Anem khopi le ahamhing gam se-se ahi.  
74 Asher phunga konna kipedoh khopi ho chu Mashal, Abdon,  
75 Hukok, chule Rehob khopi le ahamhing gamsung se-se ahi.  
76 Naphtali phung sunga konna kipedoh khopi ho chu, Galilee gamsunga Kedesh, Hammon, chule Kiriathaim khopi le ahamhing gamsung se-se ahi.   


77 Merari chate amoh chengse chu Zebulun phunga kon'in Jokneam, Kartah, Rimmon, chule Tabor khopi le ahamhing gamsung cheh akipen ahi.  
78 Reuben phung sunga konna kipe khopi ho chu Jordan vadung gal lang Jericho khopi dunga, Jordan kal niso lam’a Bezer khopi (neldi gam khopi), Jahaz,  
79 Kedermoth khopi le Mephaath khopi le ahamhing gamsung se-se toh akipen ahi.  
80 Chutengleh Gad phunga konna kipedoh khopi ho chu Gilead gamsunga Ramoth,  
81 Heshbon, chule Jazer khopi le ahamhing gam cheh toh ahi.    

Issachar Chilhah Ho 
 

1 Issachar chapa li ho chu Tol'a, Puah, Jashub, chule Shimron ahiuve.   


2 Tol'a chapa te chu Uzzi, Rephaiah, Jeriel, Jahmai, Ibsam, le Shemuel ahiuve. Amaho hi apau Tol'a insung kon mite lah a upa cheh ahiuve. Daniel lal laiyin amaho hi gal-hang mihat jeng ahiuvin, sepai 22,600 alhing uvin ahi.   


3 Uzzi chapa chu Izrahiah ahi. Izrahiah chapa te chu Michael, Obadiah, Joel, chule Isshiah ahiuve. Amaho mi nga hi aphung sung uva lamkai cheh in apang uve.  
4 Amaho hin numei ji tampi le chapa tamtah anei uvin, hijeh chun amaho chapa te sunga galsat thei sepai hi agomin mi 36,000 alhing uve.   


5 Issachar insung mite mong-mong jong gal-hang mihat jeng jong abonchauvin 87,000 alhing uvin ahi. Amaho cheng chu akhanggui lekhabu uva kijih lut ahitai.   

Benjamin Chilhah Ho 
 

6 Benjamin chapa thum ho chu Bela, Beker chule Jediael ahiuve.   


7 Bela chapa nga ho chu Ezbon, Uzzi, Uzziel, Jerimoth, chule Iri ahiuvin ahi. Amaho hi amau insung apu apau lhah a phung upa cheh ahiuve. Chujongleh akhangguiyu kisimna akisut dol chun gal-hang sepai agomin 22,034 alhinguve.   


8 Beker chapa te chu Zemirah, Joash, Eliezer, Elioenai, Omri, Jeremoth, Abijah, Anathoth, chule Alemeth toh ahiuve.  
9 Amaho hi apu apa teu lhah a insung upa cheh ahiuve. Amaho hi akhangguiya lekhabua kisut lut dungjuijin mihat gal-hang se-se le lamkai se-se chu agomin mihem 20,200 alhing uvin ahi.   


10 Jediael chapa chu Bilhan ahi. Bilhan chapa te chu Jeush, Benjamin, Ehud, Kenaanah, Zethan, Tarshish, chule Ahishahar ahiuve.  
11 Amaho cheng hi apu apa teu insunga phung upa cheh ahiuve. Hichengse phung sunga hin gal-hang mihat galbol thei cheh agomin 17,200 alhing uve.   


12 Ir chapa teni chu Shuppim le Huppim ahi lhon'e. Hushim chu apa Aher ahi.   

Naphtali Chilhah Ho 
 

13 Naphtali chapa te chu Jahzeel, Guni, Jezer, chule Shillem ahiuve. Amaho chengse hi Jacob thaikemnu Bilhah chilhah jeng ahiuve.   

Manasseh Chilhah Ho 
 

14 Manasseh chilhah ho lah a Aram numei athaikemnu toh ahin chu Asriel ahi. Amanu hin Gilead hingpa Makir jong ahinge.  
15 Makir hin Huppim le Shuppim jong ji apuipeh cheh’e. Makir hin sopi numei khat aneijin amin chu Macaah akiti. A chilhah ho lah a khat chu Zelophehad ahin, amapa hin chanu jeng bou ahingin ahi.   


16 Makir jinu Macaah chun chapa khat ahingin amin jong Peresh asah e; chule asopipa min chu Sheresh ahi. Peresh chapa teni chu Ulam le Rakem ahi lhon'e.  
17 Ulam chapa chu Bedan ahi. Hichengse hi Manasseh chapa Makir son chilhah ho lah a Gilead insung mite jeng ahiuve.   


18 Makir sopinu Hammoleketh kitinu chun Ishod, Abiezer, chule Mahlah ahingin ahi.   


19 Shemida chapa te chu Ahian, Shechen, Likhi, chule Aniam ahiuvin ahi.   

Ephraim Chilhah Ho 
 

20 Ephraim son chilhah ho chu Shuthelah, Bered, Tahath, Eleadah, Tahath,  
21 Zabad, Shuthelah, Ezer, le Elead ahiuve. Amani hi Gath kimvella cheng loulhou mihon ana that tauvin ahi: ijeh-inem itileh amani hi aganchau guhpeh dinga hung konsuh jeng ahi lhon'e.  
22 Apau Ephraim chun nikho phabep sungin amaho pul adou jengin, alhem lungmong din asopite jong ahung uvin ahi.  
23 Chujouvin Ephraim hin ajinu aluppi kit in ahileh amanu ahung gaiyin chapa khat ahing kit e. A insunga chutobang vangsetna alhun jeh in Ephraim in achapa apengthahpa chu Beriah akisah in ahi.  
24 Aman chanu khat ahingin amin jong Sheerah akitin ahi. Amanu hin Beth-horon chungnung le anoinung chu ana sadoh in chule Uzzer-Sheerah jong ana sadoh e.   


25 Ephraim son chilhah ho chu Rephah, Resheph, Telah, Tahan,  
26 Ladan, Ammihud, Elishama,  
27 Nun, chule Joshua ahiye.   

   
 

28 Ephraim son chilhah hon gam alouva achenphana mun’u chu Bethel khopi le lhanglam'a kholen dom jouse toh, niso lama Naaran, nilhum lama Gezer le akholen jouse jong ahithan, chule Shechem khopi le akho len-len ho jong ahin, Ayyah khopi le akho len jouse chan gei jong ahithai.  
29 Chutengleh Manasseh mite gamgi dunga hung kilhah ahipeh in, Beth-shan, Taanach, Megiddo le Dork ho leh le akho len dom jouse toh ahitha cheh e. Khopi hijat sunga hi Israel chapa Joseph son chilhah chengse ana cheng ahiuve.   

Asher Chilhah Ho 
 

30 Asher chapa te chu Imnah, Ishvah, Ishvi, chule Beriah ahiuve. Ama hon sopi numei khat aneiyuvin amin Serah ahi.   


31 Beriah chapa teni chu Heber le Malkiel ahi (Malkiel hi Birzaith pa ahiye).   


32 Heber chapa te chu Japhlet, Shomer, chule Hotham ahiuve. Amaho hin sopi numei khat bou aneiyuvin amin Shua akiti.   


33 Japhlet chapa te hi Pasach, Bimhal, chule Ashvath ahiuve.   


34 Shomer chapa te chu Ahi, Rohgah, Hubbah, chule Ram ahiuve.   


35 Asopipa Helem chapa te chu Zophah, Imma, Shelesh, chule Amal ahiuve.   


36 Zophah chapa te chu Suah, Harnepher, Shual, Beri, Imrah,  
37 Bezer, Hod, Shamma, Shilshah, Ithran, chule Beera ahiuve.   


38 Jether chapa te chu Jephunneh, Pispah, le Ara ahiuve.   


39 Ulla chapa te chu Arah, Hanniel, chule Rizia ahiuve.   


40 Asher son achilhah mi hichengse hi, aphungkhai cheh a phung upa jeng ahiuve. Mihat gal-hang mi jeng leh milen milal jeng ahiuve, ti phatea photchetsa cheh ahi tauve. Akhanggui lekhabua galsat a manthei cheh mihing kisimdoh chengse chu 26,000 alhing uvin ahi.    

Benjamin Chilhah Ho 
 

1 Benjamin chapa apeng masapen chu Bela ahin, ni lhinna pa chu Ashbel ahin, thum lhinna pa chu Aharah ahin,  
2 li lhinna pa chu Nohah ahin, chule a nga lhinna pa chu Rapha ahi.   


3 Bela chapa te chu Addar, Gera, Abihud,*  
4 Abishua, Naaman, Ahoah,  
5 Gera, Shephuphan, chule Huram ahiuve.   


6 Ehud chapa te, Geba a cheng mite dinga a insung cheh uva lamkai ho chu, abonchauvin Manahath gamsunga sohchang din akaimang tauve.  
7 Ehud chapa te chu Naaman, Ahijah, chule Gera toh ahiuve. Gera hi sohchanga apuimang’u ahin, ama hin Uzza le Abihud ahingin ahi.   


8 Shaharaim hin aji teni Hushim le Baara ada nungin jong Moab gamsunga cha tampi anei nalaiyin ahi.  
9 Ajinu Hodesh kiti nu chutoh chapa Jobab, Zibia, Mesha, Malcam,  
10 Jeuz, Sakia, le Mirmah ahing lhon'in ahi. Hichengse hi amapa chapa te ahiuvin, a insung cheh uva lamkai cheh ahiuve.   


11 Aman ajinu Hushim toh jong chapa ni Abitub leh Elpaal ahing lhon'in ahi.  
12 Elpaal chapa te chu Eber, Misham, Shemed (Shemed hin Ono khopi le Lod khopi toh chule avel'a kho ho ana sa'n),  
13 Beriah, chule Shema ahiuve. Amaho hi Aijalon khopia cheng insung phung upa cheh ahiuvin, chule Gath a cheng ho toh kisat a nomanga pang ho chu ahiuve.   


14 Ahio, Shashak, Jeremoth,  
15 Zebadiah, Arad, Eder,  
16 Michael, Ishpah, leh Joha amaho hi Beriah chapa te jeng ahiuve.   


17 Zebadiah, Meshullam, Hizki, Heber,  
18 Ishmerai, Izliah, leh Jobab, amaho chengse hi Elpaal chapa te jeng ahiuvin ahi.   


19 Jakim, Zicri, Zabdi,  
20 Elienai, Zillethai, Eliel,  
21 Adaiah, Beraiah, leh Shimrath amaho hi Shimei chapa te ahiuve.   


22 Ishpan, Eber, Eliel,  
23 Abdon, Zicri, Hanan,  
24 Hananiah, Elam, Anthothijah,  
25 Iphdeiah, chule Penuel hichengse hi Shashak chapa te jeng ahiuve.   


26 Shamsherai, Shehariah, Athaliah,  
27 Jaareshiah, Elijah, chule Zicri hichengse hi Jeroham chapa te ahiuvin ahi.   


28 Mihem hijat hi akhangguiyu lekhabua kisut dungjuijin ama-ama insunga phung upa cheh ahiuvin, chule amaho hi Jerusalem khopia ana cheng uvin ahiye.   

Saul Insung 
 

29 Gibeon pa Jeiel chu Gibeon khopia ana chengin ahi. Ajinu min chu Maacah ahin,  
30 chule achapa apeng masapen chu Abdon akitin ahi. Jeiel chapa te adang ho chu Zur, Kish, Baal, Ner, Nadab,  
31 Gedor, Ahio, Zechariah,  
32 chule Shimeam hingpa Mikloth ahiuve. Amaho chengse hi a inkoteu toh kigalsai cheh in Jerusalem khopia chun ana cheng uvin ahi.   


33 Ner chun Kish ahingin,  

Kish chun Saul ahingin, Saul’in Jonathan, Malkishua, Abinadab, chule Esh-baal ahinge.   


34 Jonathan’in Merib-baal ahingin,  

Merib-baal in Micah ahinge.   


35 Micah chapa te chu Pithon, Melech, Tahrea, chule Ahaz ahiuve.   


36 Ahaz chun Jadah ahingin,  

Jadah chun Alemeth, Azmaveth, chule Zimri ahinge.  

Zimri hin Moza ahinge.   


37 Moza chu Binea pa ahin,  

Binea chu Rephaiah pa ahin,  

Raphaiah chu Eleasah pa ahin, chule Eleasah chu Azel pa ahi.   


38 Azel hin chapa gup aneijin, amaho chu: Azrikam, Bokeru, Ishmael, Sheariah, Obadiah, chule Hanan ahiuve. Amaho chengse hi Azel chapa te jeng ahiuvin ahi.   


39 Azel sopipa Eshek chun chapa thum ahingin ahi: Apeng masapen chu Ulam ahin, ani lhinna pa chu Jeush ahin, chule athum lhinna pa chu Eliphelet ahi.  
40 Ulam chapa te chu mihat gal-hang jeng, thalpi kap them jeng ahiuvin ahi. Ama hon chapa tampipi aneiyuvin chule tute jong tamtah aneiyun, abonchauvin mi 150 jen alhing uve.  

   
 
Mi hichengse hi Benjamin son chilhah jeng ahiuvin ahi.    

1 Hijeh chun Israel te chu abonchauvin akhangguiyu chu Israel Lengte Thusimbu. a akijihlut sohkeiye.  

Akikaimang Ho Hung Kile 
 
Judah miten Pakaiya kitah louna anei jeh uvin Babylon gamsunga soh changin min akaimang tauve.   


2 Agamsung uva hunglut kit a akhopi dung uva hung chenglut masaho chu thempu ho, Levi mite, Hou-In lhacha ho, chule Israel mite adang-dang ho ahiuve. ✡  
3 Judah mite lah a Benjamin phung, Ephraim phung, chule Manasseh phung ho ahungun Jerusalem khopia acheng tauve.   

   
 

4 Judah chapa Perez chapa te lah a inko khat hung kinungle chu achapa Bani, Bani chapa Imri , Imri chapa Omri, Omri chapa Ammihud, Ammihud chapa Uthai chu ahi.   


5 Adang inko ahung kinungle ho chu Shilon mite lah a (achapa apeng masapen) Asaiah le achapa te ahiuve.   


6 Zerah phung sunga ahung kinungle chu Jevel le a inkote chengse ahiuve.  

Judah phung sunga ahung kinungle inko chu abonchauvin 690 alhing uvin ahi.   


7 Benjamin phung kon’in Meshullam chapa Sallu ahin, Sallu chapa Hodaviah ahin, Hodaviah chapa Hassenuah ahin,  
8 Jeroham chapa Ibneiah ahin, chule Elah chu Uzzi chapa, Micri chapa ahin; chule Meshullam chu Shephatiah chapa ahin, Shephatiah chu Reuel chapa ahin, Reuel chu Ibnijah chapa ahi.   


9 Amaho chengse hi ama-ama insung lhah a phung upa cheh ahiuvin, chule akhanguiyu thusim lekhabua kijihlut sohkei ahiuve. Benjamin phunga konna hung kinungle agomin inko 956 alhinguve.   

Thempu Ho Hung Kile 
 

10 Thempuho lah a hung kinungle ho chu Jedaiah, Jehoiarib, Jakin,  
11 Azariah kitipa Hilkiah chapa, Hilkiah chu Meshullam chapa, Meshullam chu Zadok chapa, Zadok chu Meraioth chapa, Meraioth chu Ahitub chapa ahi. Azariah chu Pathen Hou-In’a vaibol lamkai pipua pang ahiye.   


12 Thempu adang hung kinungle ho chu Jehoram chapa Adaiah ahin, Jehoram hi Pashhur chapa, Pashhur chu Malkijah chapa, chule Aiel chapa Maasai ahin, Meshullam chu Meshillemith chapa ahin, chule Meshillemith chu Immer chapa ahi.   


13 Hicheng tilouvin jong thempu adang ahung kinungle agomin mi 1,760 ahiuve. Amaho hi apu apauva a insung kailhah a phung upa chengse ahiuvin, chule mihangsan ngen jong ahiuve. Chule amaho hi Pathen Hou-In sunga natonga mopohna nei cheh ahiuve.   

Levi Mite Hung Kile Ho 
 

14 Levi phunga mite chu Hasshub chapa Shemaiah ahin, Hasshub chu Azrikam chapa ahi; Azrikam chu Hashabiah chapa ahin, Hashabiah chu Merari chapa te lah a khat ahi.  
15 Bakbakkar, Herish leh Galal jong ahiuvin, chutengleh Mica chapa Mattaniah ahin, Mica chu Zicri chapa ahin, Zicri chu Asaph chapa ahi;  
16 chule Shemaiah chapa Obadiah ahin,Obadiah chu Galal chapa ahi; Galal chu Jeduthun chapa ahin, chule Asa chapa Berekiah ahi; Berekiah chu Elkanah chapa ahin, ama hi Netophah gamsunga cheng anahi.   


17 Kulpi kelkot ngah a pang miho chu Shallum ahin, Akkub, Talmon, Ahiman, chule a inkoteu toh ahiuve.  
18 Chule masang chun amaho hi niso lama lengpa kelkot ngah in apang uve. Hiche miho hin Levi mite ngahmun kelkot jong angah uvin ahi.  
19 Kore chapa Shallum ahin, Kore chu Ebiasaph chilhah ahin; Korah phunggui a kon ahi. Ama le a inkote, Korah mite chengse chu Hou-In kinbol’in apu apa teu Pakai ngahmun ngah a apan bang uvin apang uve.   


20 Masang laiya chu Eleazar chapa Phinehas kitipa hi amaho kulpi kelkot mopoa ana pangji ahi; hijeh chun Pakaijin jong amapa chu ana umpi jing jenge.  
21 Chule hiche jou chun Zechariah kitipa Meshelemiah chapa chu kikhopna ponbuh kotphunga kot ngah in ana pang jin ahi.   


22 Chuche lai chun hongcha kelkot dung ngah dinga kilhengdoh miho mong-mong chu mihem 212 alhing uvin ahi; chule amaho hi akhang guiyu kisimna a akho-akho uva kisim sohkei ahiuve. David le mitva neipa Samuel chun amaho hi akitah jeh uva apu apate hou chu hitobang apanmun uva hi apansah lhon ahiuve.  
23 Hijeh a chu amaho le ason achilhahho chu Pakai Hou-In, ponbuh a Hou-In kelkot phung dung ngah a apansah u ahiye.  
24 Hiche kelkot ngah a pang ho chu niso lam, nilhum lam, Sahlam le lhang lam’a pang sohkei uva, mun lia pang ahiuvin ahi.  
25 Amaho kithopi din a inkoteu, akho mun cheh a hung uva nisagi gia amaho hi ahung panhu jing jengu ahi.   


26 Kelkot ngah a pang lamkai cheh Levi mili ho chu indan jouse leh Pathen Hou-In sunga thil kibol jouse ngah a jong pang ahiuve.  
27 Amaho hi Pathen Hou-In kimvel a geh jiuva, hitia hi amaho chunga in-nga kiti mong mong chu kikoiya, jingkah seh leh kot ahon jiu ahi.   


28 Kelkot ngah a pang mi phabep khat chu Hou-In kinbolna a kimangji manchah thil le lo simtoh in apang jiuvin ahi; ijeh-inem itileh hitobang thilkeo ho chu akilah doh le akikoi lut chan’a aman louna dinga simtoh ji-ji ngai monga ahi.  
29 Midang ho jong chu thilkeo dang le manchah thil thengho, changbong le lengpitwi, thaotwi, gimnamtuui le adang-dang lhutnam ding anamtuui ho vetup din apansah uvin ahi.  
30 Hinlah thempuho chu lhutnam ding gimnamtui chohhal din apansah uve.  
31 Levi mi, Mattithiah kitipa leh Korah insung kon Shallum chapa apeng masapen pa chu changlhah pheng semna din avaibol’in apangin ahi.  
32 Chujongleh Kohath phunga kon mi phabep jong chu cholngah nikho seh leh todoh ding changlhah semin apanguvin ahi.   


33 Levi miho lah a tumging them tah-tah ho chu Hou-In sung dan’a achengden jeng uvin ahi. Amaho hi Hou-In kinbolna ho a ongthol’in aum theiyuve; ijeh-inem itileh amaho hi asun ajan a lasa a pang jingjeng ahiuvin ahi.  
34 Mi hichengse hi Jerusalem Levi miho apu apauva a insung lhah cheh a phung upa jeng ahiuve.   

Lengpa Saul Insung Kailhah 
 

35 Gibeon pa Jeiel chu Gibeon khopia achengin ahi. Ajinu min chu Maacah ahin,  
36 chule achapa apeng masapen chu Abdon ahiye. Jeiel chapa te adang ho chu Zur, Kish, Baal, Ner, Nadab,  
37 Gedor, Ahio, Zechariah, chule Mikloth ahiuve.  
38 Mikloth hi Shimeam pa ahiye. Inko hijat hi Jerusalem khopia kinaicha chan ana cheng uve.   


39 Ner hin Kish ahingin,  

Kish in Saul ahinge.  

Saul’in Jonathan, Malkishua, Abinadab, chule Esh-baal ahinge.   


40 Jonathan chu Merib-baal pa ahin,  

chule Merib-baal chu Micah pa ahiye.   


41 Micah chapa te chu Pithon, Melech, Tahrea, chule Ahaz ahiye.   


42 Ahaz hi Jadah pa ahi.  

Jadah chu Alemeth, Azmaveth, chule Zimri pa ahi.  

Zimri chu Moza pa ahi.   


43 Moza chu Binea pa ahi.  

Binea chapa chu Rephaiah ahin,  

Rephaiah chapa chu Eleasah ahin,  

chule Eleasah chapa chu Azel ahiye.   


44 Azel hin chapa gup ahingin, amin'u chu Azrikam, Bokeru, Ishmael, Sheriah, Obadiah, chule Hanan ahiuve. Amaho chengse hi Azel chapa te ahiuve.    

Saul Thi 
 

1 Philistine ten Israel chunga gal ahin bol tauve, chule Philistine te masanga Israel te ajam gam tauvin ahi. Gilboa Molsang chunga gal alel uvin akijam chap jeng tauvin ahi.  
2 Philishtine ten Saul le achapa te ajam nauva apha uvin, hichun achapa thum-Jonathan, Abinadab, chule Malkishua ho chu athat tauve.  
3 Saul din gal kisat chu adou hah cheh-cheh jeng tan, chuin Philistine thalpi kapthem mihon ma Saul chu amudoh uvin chule melse tah in amavo uvin ahi.   


4 Hichun Saul’in jong agalvon popa jah a leltah in ahin seijin, “Na chemjam satdoh jengin lang neithat pai jengin, achuti louva ahileh hiche cheptanlou Philistine mite khu hung uvin tin kichepna a einei diu ahitai,” ati.  

Ahivanginla agalvon popan chutia bol jeng ding chu atijat behseh jeh in anompon aboldeh tapoi. Hiche jeh chun Saul’in jong achemjam akisadoh jengin, achunga alhun akibah lut jeng'e.  
5 Hichea hin agalvon popan jong Saul thi amudoh phat in ama jong achemjam chunga akibah lut pai jengin athi pai-pai tai.  
6 Hitobang hin Saul le achapa mi thum ho chu chumun’a chun abonchan athi khom cheh tauvin, alenggam vaihomna phat sungu jong ahung kichai tai.   


7 Hichun Jezreel Phaicham'a cheng Israel mite leh asepai teu ajam gam tauvin, Saul le achapa te jong athi tauve, ti amudoh phat uvin achennau khopi jouse adalhauvin ajam gam tauve. Chuin Philistine te ahung kitollut uvin akhopi ho chu alotauve.   


8 Ajing nikhoa Philistine mite chu mithi long chomdoh a ahung uva ahileh, Saul le achapa te long chu Gilboa Molsanga amudoh tauve.  
9 Hijeh chun ama hon jong Saul galvon chu ahoh lhauvin, chule alu jong akitan lhah tauve. Chuin ama hon amilim doi houvu leh Philistia gamsung pumpia mitin henga Saul athi kipana thu alhangsam le-le tauvin ahi.  
10 Ama hon Saul galvon chu a pathen limsemthu ho hou-in sunga akoiyun, chule alu jong chu Dagon hou-in sunga atah uvin ahi.   


11 Hinlah Jabesh-gilead khoa cheng mitakip in Philistine ten Saul abolnau ajah doh phat uvin,  
12 agal-hang lai jouse akipat uvin Saul tahsa along le achapa te long jouse chu abonchauvin Jabesh khoa ahin polut sohkei uvin ahi. Chujongleh agubuh jouseu chu Jabesh khopia gangpi phung noiya avuiyun, nisagi sungin an angol uvin ahi.   


13 Hitobang tah hin Saul chun Pakai thupeh anit pon, chule gaochang mi pou adong len, iti chon ding ham, ti doh ding agopon ahi. Hiche jeh a chu Pakaijin ama chu athadoh a, lenggam chu Jesse chapa David joh apeh ahitai. ✡    

Israel Chunga David Leng'a Akipansah 
 

1 Hichun Israel mipite chu Hebron khopia David heng'a chun ahung uvin, “Keiho hi nangma tahsa tah le thisan kahiuve.  
2 Masang Saul leng ana hi laia jong, nangma hi Israel te gal lamkai ana hijing jeng nahi, chule Pakai na Pathen'in na seipeh banga 'Nangma hi Israel mipi kelngoi chingpha le lamkai dia lhendoh nahi,'” atiuve.   


3 Hiti chun Hebron mun’a chun David in Pakai le Israel upaho masang'ah kitepna theng ana semin ahi. Hichea Pakaijin Samuel kom’a anasei bang chun David chu Israel te dia leng dingin thaonu ana hin ahi.   

David In Jerusalem Alonvuh 
 

4 Chujouvin David le Israel mipi te chun Jerusalem (chulai phat a Jebus tia jong ana kihe) mun chu ana nokhum un anasat uve. Hilai chu Jebus mite gamnei dihtah te chenna gam ahi. ✡  
5 Chule Jebus miten David chu, “Hilai mun'a nahung lutthei louhel ding ahi!” ana tiuve. Ahivangin David in Zion kulpi, tua David Khopi tia kihe mun lai chu ana lotan ahi.   


6 David in asepai miho kom’ah, “Koi hijongleh Jebus mite ganokhum masapen aum leh chu ka sepai jalamkai luboh’a pang ding ahi!” ati. Hichun Jebus mite hinsat nokhum masapen in Joab kitipa, David sopinu Zuriah chapa chu ahung hitoh kilhon'in David gal lamkai panmun masapen chu ana chang tan ahi.   


7 David in kulpi chu chennan amangin hichu David Khopi tin akikou e.  
8 David in akhopi chu nisolam’a pat avel dung jouse chu akehletbe in ana semtoh in ahi. Chule Joab in amoh chengse chu ana semphan ahi.  
9 Hatchungnung Pakaijin apanpi jeh in David thaneina chu ahung hatdoh cheh-cheh jengin ahi.   

David Dinga Gal-hang Ho 
 

10 Amaho hi David gal-hang lamkaiya pang Israel mipi toh kitho khom a Pakaijin ana kitepna banga David aleng diuva hin tungdoh ding ho chu ahiuve.   


11 David gal-hang lamkai minthang ho chu hiche ho hi ahiuve. Amasapen chu ahile Jashobeam kitipa Hachmon mi David dia gal-hat mi thumho lah a lamkai ahi. Amapa hin achemjam mangcha in akidoupi galmi 300 chu kisattona khat in ana that jouvin ahi.   


12 Anina pen chu ahileh Ahoah son chilhah Dodai chapa Eleazar ahi.  
13 Amapa hi Pas-dammim a Philistine te ana satlai uchun galmun’a David toh ana kitho khom lhon ahi. Chule hiche galmun hi sakol chang dimset ana ke khah jeh chun Israel mite chu ana jam tauve.  
14 Ahivangin Eleazar le David hi galmun’a kon nung chon louvin Philistine mite chu anasat lhon'in ahi. Chule Pakaijin amani ana huhdoh in minthang tah in galjona sangtah jong ana chang lhon e.   


15 Sepai lamkai minthang somthum lah a thum ho chu Adulam songkoa David anaum lai chun Raphiam phaicham a Philistine sepai ho toh ana kimuto uvin ahi.  
16 David hi chuche phatlai chun akulpi sunga ana um'in ahi. Chule Philistine miten Bethlehem khopi ana toupha uvin ahi.   


17 David in amite jah a chun ngaicha tah in hitin aseije, “Ohe, koitobang eingailu toukhat aum a hiche Bethlehem kelkot phunga twitheng khu eigathal peh thei hile,” ati.  
18 Hichun gal-hat lamkai thumho chun Philistine bang chu apal keh un, Bethlehem kulpia um twi chu David don dingin ahin choipeh uve. Ahivangin David in hiche twi chu don louvin Pakaiya ding joh in ana katdoh in ahi.  
19 Aman, “Pathen'in hiche twi kadon ding hi aphatsah poi. Ajeh chu hiche twi hi ahinkho phal ngam’a twi thal a che ho thisan mantam tah toh kibang ahi,” ati. Hijeh chun David in twi chu ana don pon ahi. Hichu gal-hang mithum ho natoh lolhin vetsahna ahi.   

David Ding'a Mihat Somthum Ho 
 

20 Abi'shai hi Joab sopipa ahin, somthum ho lah a lamkai ahi. Amapa hin atengcha keoseh mangchan agalmi 300 jen chu ana that jouvin ahi. Hichea kon chun gal-hat mithum ho bangin ahung minthang tan ahi.  
21 Abi'shai hi gal-hat mithum ho lah a apan joulou vang'in mi somthum ho lah a hin lamkai minthang tah khat ahi.   


22 Jehoiada chapa Benaiah kiti gal-hang tah Kabzeel kho a kon mi khat jong anaum e. Amapa hin mihat tah ho natoh jong aboldoh in, hiche lah a chun Moab mite gal-hang mini jong ana that in; chule buhbang lhah lai jingkah in jong Keipi bahkai khat jong ana that e.  
23 Aman achangseh in khetbuh mai mangchan Egypt gal-hang milentah asan dan feet 7-1/2 a sang tengcha lentah kichoija galvon lhingset a kivonpa chu ana that in ahi. Benneah in Egypt mipa tengcha chu alahpeh in, ama thanan anei e.  
24 Hitobang thil nasatah ahin boldoh a kon hin mi minthang gal-hang thumho bangin ahung loupi doh e.  
25 Hiti chun ama hi mithum ho lah a apanlou vang'in somthum ho sang'in, jana sangtah ana chang in chule David in ama vengtup a lamkai din apansah tan ahi.   


26 David sepai mihat ho chu:  

   
 
Joab sopipa Asahel;  

Bethlehem kho a kon Dodo chapa Elha'nan;   


27 Harod kho akon Shammoth;  

Pelon mi Helez;   


28 Teko'a khoa Ikkesh chapa Ira;  

Anathoth khomi Abiezer;   


29 Hushath mi Sibbecai;  

Ahoh kho a kon Ilai;   


30 Netophah mi Maharai;  

Netophiah mi Ba'anah chapa Heled;   


31 Gibeah kho (Benjamin chate gamsung) a Ribai chapa Ithai;  

Pirathon kho a kon Benaiah;   


32 Nahale-gash kom'a Hurai;  

Arabah a konna Abi-albon;   


33 Bahurim khoa Azmaveth;  

Shaalbon kho a Eliahba;   


34 Gizon kho a kon Jashen;  

Harar khoa Shagee chapa Jonathan;   


35 Harar khoami ma-ma Sharar chapa Ahiam;  

Ur chapa Eliphal;   


36 Mekerah khomi Hepher;  

Pelon mi Ahijah;   


37 Carmel kho a Hezro;  

Ezbai chapa Paarai;   


38 Nathan sopipa Jo'el;  

Hagri chapa Mibhar;   


39 Ammon mi Zelek;  

Beeroth khomi Naharai, ama hi Zeru'iah chapa galvonpoa pang ahi;   


40 Jattir khomi Ira;  

Jattir khomi ma-ma Gareb ahi;   


41 Hit mi Uriah;  

Ahlai chapa Zabad;   


42 Reuben phung a kon Shiza chapa Adina ahin,  

ama jong hi Reuben chate lah a lamkai khat ahin, Sepai somthum apuije;   


43 Maacah chapa Hanan;  

Mithna a kon Joshaphat;   


44 Ashtaroth khomi Uzzia;  

Aroer mi Hotham cha teni Shama le Jeiel;   


45 Shimri chapa Jediael  

Tiz a konna asopipa Joha;   


46 Mahavah mi Eliel;  

Elnaam chapa teni Jeribai le Joshaviah;  

Moab mi Ithmah;   


47 Eliel le Obed;  

Zobah a konna Jaasiel ahiuve.    

David Leng Ahina Dinga Panpi Ho 
 

1 Kish chapa Saul kom Ziklag mun a ana kisel laiya David toh ana umkhom ho chu gal-hang mi David toh gal anasat khom ho chu ahiuve.  
2 Hiche miho hi Benjamin phung'a kon Saul sopite ahiuvin thalpi kap them cheh chule akhut jet le vei mangcha thei a songchang bom kap them cheh mi ahiuve.  
3 Alamkai uchu Gibiah mi Shemaah chapa Ahiezar ahin; ama bantah a lamkai chu Joash ahi. Gal-hang adang ho chu:  

   
 
Azmaveth chapa teni Pelet le Jeziel;  

Bareah;  

Anathoth kho a Jehu;   


4 Gebeon a kon Ishmaiah kitipa hi gal-hang somthum lah a lamkai le akithang pen ahi;  

Chule Gederah kho a kon Jeremiah, Jahaziel, Johanan le Jozabad ahiuve.   


5 Haruph kho a kon Eluzai, Jerimoth, Bealiah, Shemariah le Sephatiah ahiuve.   


6 Korah mite phunga kon Elkanah , Isshiah, Azarel, Joezer le Jashobeam ahiuve.   


7 Gedor a kon Jeroham chapa teni Joelah le Zebadiah ahi lhon'e.   

   
 

8 David gamthip noi kulpi a anaum laiyin Gad mite gal-hang galbol them cheh ho chun ana panpi uvin ahi. Amaho chu lumchoije le tengcha kho them cheh Keipi bahkai banga gin umtah chule mol'a sakhi golpai banga chom jangkhai jeng ahiuve.   

   
 

9 Ezer chu lamkai pipu pen ahi.  

Ani channa chu Obadiah ahi.  

Athum channa chu Eliab ahi.   


10 Mishmannah chu ali chan na ahi.  

Jeremiah chu angana ahi.   


11 Agup channa chu Attai ahin,  

Sagi channa chu Eliel ahi.   


12 Aget channa chu Johanan ahi.  

Ko channa chu Elzabad ahi.   


13 Jeremiah chu asom channa ahi.  

Macbannai chu som le khat channa ahi.   

   
 

14 Amaho hi Gad mite gal-hang lamkai pipu ngen ahiuvin ahi. Chule anemnung pen chu sepai jakhat ahiuvin asang jo pen ho chu sangkhat vel ahiuve!  
15 Hiche mite ho chu kum kihei kumbul a Jordan vadung letlha hel'a twi hunglon chun vapam achennau mun a kon'in solam le lhumlam gam'a ana homkhen uvin ahi.   


16 Chule adang ho Benjamin le Judah phung mite chu David kulpi achun ahungun ahi.  
17 Chuin David jong amaho kimupin ahung pot in, hitin aseije. Kipah tah a keima kithopi dia hung nahiu le eiho loikhat ihiuve. Amavang kagal mite angsung'a keima pedoh dinga hung nahiu le vang ka pului u Pathen'in nangho chunga gotna napeh diu ahi.   


18 Chuin Amasai kitipa somthum ho lah a lamkai pa chu lhagao houpina achangin hitin aseiye,  

   
 
“ David, keiho nanga kahiuve!  

Jesse chapa, nangma lam a pang ding kahiuve.  

Chamna le phatthei nan najui jing hen,  

chule nangma nakithopi jouse jong lolhing uhen,  

ajeh chu Pathen'in nangma napanpi ahi,” ati.  

   
 
Hiti chun David in amaho chu akiloipin asepai te chunga lamkai dingin jong apansah tan ahi.   


19 David Philistine te toh kithokhom a gal ana konlai chun Manasseh chate Israel sepai ten jong ana panpi uvin ahi. Ahivangin Philistine sepai lamkai ho chun, “David hi nikho khat le Saul lang joh a hung pang a eiho sugam le ilol u tan a hung pang thei ahi,” atiuvin David toh kilhon khom jing chu ana nom tapouvin ana solmang tauve.   


20 Ziglak a David ana kilea Manasseh chate David ana jop ho chu: Adnah, Jozabad, Jediael, Michael, Jozabad, Elihu le Zillethai ahiuve. Amaho lamkaina noiya Manasseh phung'a kon sepai mi 1,000 ahiuve.  
21 Hiti chun amaho hin David chunga gal hinbol gamho jouse chu hatah in ana douvun ana kisatpi uvin ahi. Chule amaho hi mihangsan tah gal-hang lamkai thei cheh ahiuvin ahi.  
22 Chule aniseh in David langa pang ding le akithopi ding sepai akibe jingin, Pathen sepai tampi banga ahung umdoh kahsen mi ahung kikhom jinge.   


23 Pakai kitepna dungjuiya Saul lenggam vaipohna pumpi David chansah dinga Hebron khopia hung kikhom doh sepai ami mong monga akihop jat u hicheng hi ana hiuve.   

   
 

24 Juda phung sunga kon galvon le tengcha tho thei cheh mi 6,800 alhing e.   


25 Chule Simeon phunga gal-hang agom a mi 7,100 alhing e.   


26 Levi phunga kon gal-hang mi 4,600 alhingin ahi.  
27 Hichea hin Aaron insunga kon Jehoaida lamkaina noiya mi 3,700 alhing e.  
28 Chule Zadok kiti galbol mihangsan tah insunga kon'in jong gal lamkai cheh mi 22 alhing e.   


29 Benjamin phunga konna Saul inkote galsat sepai mi3,000 ahiuvin chule amaho lah a atamjo hi Benjamin insungmi a kon Saul lam'a pang ana hijing uve.   


30 Ephriam phunga kon'in jong galsat hangsan tah mi 28,000 alhingin chule ama hung kondohna phunggui sunga dia jong jaumtah le mi minthang cheh ahiuve.   


31 Manasseh nam kehkhat Jordan lhumlam a kon sepai mi 18,000 umho chun David leng ahung hina dingin ana kithopi uvin ahi.   


32 Issachar mite le a insungmi a kon'in jong lamkai mi 200 ana lhing e. Hiche miho jouse hi Israel te chunga thil hunglhung ding le phat kihei dan ho hetthemna nei cheh ahiuve.   


33 Zebulun phunga kon'in jong galbol a themtah gal-hang sepai mi 5,000 alhing e. Amaho hi David toh kitho khom a galsat dia gal manchah toh kigosa cheh ahiuvin ahi.   


34 Naphtali phunga kon'in jong gal-hang cheh gal manchah lhingset a lumpho le tengcha mangcha thei sepai lamkai mi 1,000 le galsat sepai mi 37,000 alhing uve.   


35 Dan phunga kon'in jong galmun a dia kigosadem a galsat ding mi 28,600 alhing uve.   


36 Asher phunga kon'in jong galbol dan kichuh sepai 40,000 jong galsat dia kigosa ahiuve.   


37 Chule Jordan vadung nisolam a kon'in jong Gad le Reuben phung chule Manasseh nam kehkhat chu galsat dia manchah chom cheh kichoi lhingset sepai mi 120,000 alhing uve.   

   
 

38 Hebron mun hinjon a galsat dia kigosadem a um sepai tampi ho ahiuvin chule Isareal mipi jousen jong David chu Isareal pumpia aleng diuvin adeisah sohkei uve.  
39 Chuin a insungmi asopi ten David chu vailhunna ding thil ijakai agongtoh uvin nithum sungin David toh an nehkhom le lengpitwi donkhomna anei uve.  
40 Avel a um Isachar, Zebulun le Naphtali ho chengin jong sangan le sangongsao chule sakolpol le bongchal ho chu neh ding pohnan amangcha uvin ahi. Chule neh ding don ding changlhah hihen theichang ga changlhah, bongchal, kelngoi le kelcha ho geiyin golnop bolna din ahin polut uvin ahi. Hichu Israel pumpia dinga kipa golnop loupitah ana hin ahi.    

David In Thingkhong Tollut Ding Agot 
 

1 David in asepai sangkhat chunga lamkai ho leh jakhat chunga lamkai ho chu thu adong toh sohkeijin ahi.  
2 Chuin aman Israel mite jouse kom'a chun hitin aseiye, “Nangho le Pakai I-Pathen'u lunglam ahile Israel mite chenna jouse thempuho le Levi mite jaona a ibonchauva ikikhop khom soh theina diuvin thu lhangsapna nei uhite.  
3 Saul leng vaipoh laijin Pathen Kitepna Thingkhong chu nahsahmon anaum jongleh tuhi anung lahphat tah chu ahi,” ati.   


4 Akihoukhom mipi jousen hichu pha asah utoh kilhon'in aboncha uvin boldin kinoptona anei tauve.  
5 Hiti chun David in Pathen Thingkhong chu nung putlut kitna dingin Kiriath-jerim mun a kon'in muntin'a Israel mite aumnau Egypt lhanglam gam Shihor Vadung apat chule sahlam gam Lebo-hamath khopi vel dunga kon abon'uva ahung kikhop khomna diuvin kouna aneijin ahi. ✡  
6 Pathen Thingkhong nunglah kitna dingin David le Israel mite chun Judah gam Baalah (Kiriath-jeriam tia jong kikou) mun a chun ana cheuvin ahi. ✡  
7 Chuin ama hon Pathen Thingkhong chu Abinadab insunga kon'in ahin ladoh un bongkang thahleh a akoi uve. Chule hiche bongkang chu Uzzah le Ahio tenin ahin tol lhon'in ahi.  
8 Hichun David le Israel mipite chun Pathen ang'ah kipah le thanom tah in la asauvin, selangdah le semjang asaiyun, khong le dah chule kipa khutbeh toh thon saki pengkul ana mut uvin ahi.   


9 Ahivangin ama hon Nacon changphol lai ahin phah uchun bongchal chu ahung kipal lhun Uzzah in Pathen Thingkhong chu tuh dingin akhut ana lhaangin ahi.  
10 Uzzah in Pathen Thingkhong chunga akhut ajah apat in achunga Pakai lunghanna ana chutan hijeh chun Pathen'in Uzzah adengin ama angsunga ana thiden tan ahi.   


11 Pakaijin Uzzah chunga alunghanna aphon jal jeh chun David jong ana lungna lheh jengin ahi. Hijeh chun David in hilai mun chu Perez-uzzah asah in ahi, (“hichu Uzzah kisuh gepna mun”) tin tuni geijin akikouvin ahi.   


12 Chule David kicha tah a aum phat chun Pathen adongin aseitai. “Pathen thingkhong chu iti keiman kaga nunglah kit a kakom'a kakoi ngam ding ham?” ati.  
13 Hijeh chun David injong Pathen Thingkhong chu David khopia pohlut joh sangin Gath mipa Obed-edom insunga ana lhutjo tan ahi.  
14 Hiti chun Pathen Thingkhong chu lhathum Obed-edom insunga ana umden in hiche sung chun Pakaijin Obed-edom insung mite chu anatohna lam cheh uva phatthei ana boh in ahi. ✡    

David Leng Inpi Leh A Insung 
 

1 Tyre gam a leng Hiram in asottole a pang thingthem bol le songkhen them ho chu Cedar thing ho a David inpi sahpeh dingin ana sol'in ahi.  
2 Chule Pakaijin Israel pumpi a lengdia atun a amite Israel te dinga alenggam phatthei aboh chu David in jong ana geldoh tan ahi.   


3 Chujouvin David in Jerusalem a chun ji akipuibe in chanu le chapa jong tampi aneikit in ahi.  
4 Amaho hi David in Jerusalem’a anahinsa achapa te chu ahiuve: Shammua, Shobab, Nathan, Solomon,  
5 Ibhar, Elishua, Elpelet,  
6 Nogah, Nepheg, Japhia,  
7 Elishama, Eliada,*le Eliphelet ahiuve.   

David In Philistine Ajo 
 

8 David Israel pumpia aleng chan ding chu Philistine miten ajah phat uvin Philistine sepai ho chu David man dingin ahung kon uvin ahi. David in jong hiche thu ajah phat chun amaho kimaitopi din akondoh pai kit in ahi.  
9 Hiti chun Philistine sepai ho chun gang tah in Raphiam phaicham chu ahin nokhum pai jengun ahi.  
10 Hichun David in Pathen adongin, “Hiche Philistine te khu gasat leng achung uva galjona neichan sah ding ham?” ati.  

Chuin Pakaijin adonbut in, “Chenlang gasat in achung uva galjona nachan ding ahi,” ati.   


11 Hichun David le asepai te chu Baal-perazim lam jonin akitol uvin Philistine te chu agasat uvin ana jou tauve. Chuin David in hitin asei e, “Pathen'in ka melmate chunga twisuh long banga ka lonkhumna din eina mang chai,” ati. Hijeh chun hichelai mun hi Baal-perazim ana kisah in ahi.  
12 Chuin Philistine te anajam uvin milim doi pathen semthu ana dalhah hou chu David in ana halvam sah in ahi.   


13 Ahivangin Philistine te chun hetmanlou kah in phaicham chu ahin nokhum paikit uvin ahi.  
14 Hijeh chun David injong ipi bol ding hitam tin Pathen adong kit in ahile Pathen'in, “Amaho nungjui kit louvin amasang lam uva konin hinle del khumun balsom thingphung a hin nokhum un,” tin asei e.  
15 Nangman thingleh vum langa pat mitampi kijot kengto gin najah teng pot inlang galsat pan jengin ajeh chu Pathen'in Philistine sepai te satgamna dia nangma nahin panpi ding chu avetsah ahi.  
16 Hiti chun David in jong Pathen thupeh bangin abol'in ahile Philistine sepai te chu Gibeon a kipat in Gezer chan in ana deljam suh in ahi.   


17 Chuin muntin jousea David ahung minthan phat in Pakaijin David chu nam jouse te gin le ja in aumsah tan ahi.    

Thingkhong Toldohna Dia Kigotna 
 

1 David in akhopi a chun injong tampi anasa in chule Pathen Thingkhong koina ding jong ponbuh phatah ana songin ahi.  
2 Hichun David in hitin asei e, “Pathen Thingkhong puding chu Levi mite tailou adang pang thei louding ahi. Pakaijin amaho put dinga alhen'u ahin tonsot a ama kin abol diu ahi,” ati. ✡   


3 Hichun David in Pakai Thingkhong koina ding mun semna apulut dingin Jerusalem khopi a um Israel mite chu ana kou in ahi.  
4 Hiche a ana kikou miho chu ahile Aaron thempu le Levi chate ho ahiuve.   

   
 

5 Uriel lamkaina a kon'in Kohath nambah ami 120 ahi.   


6 Asaiah lamkai na a Meraei nambah akon mi 220 ahi.   


7 Joel lamkaina akon Gershon nambah mi 130 alhing uve.   


8 Elizaphan son chilhah akon Shemaiah lamkaina mi 200 alhing e,   


9 Hebron son chilhah a kon Eliel lamkaina in mi 80 alhing uve.   


10 Aminadab lamkaina in Uzziel chilhah te chu mi 122 ma alhing uve.   

   
 

11 Chuin David in thempu ho Zadok le Abiathar chule Levi mite lah a kon'in: Uriel, Asaiah, Joel, Shemaiah, Eliel le Amminadab ho chu akou khom sohkeiyin ahi.  
12 David in amaho kom'a chun hitin aseiye; “Nangho Levi insung mite dia lamkai pipui nahiuve. Hijeh chun Israel Pakai Pathen Thingkong chu akoina dinga kagotna mun a nahin nungput kitna diuvin nangho ahin chule na insung mite cheng nabonun kisutheng un,” ati.  
13 Pakaijin adoh lou jeh uchun Pakai vantil Pathen lunghanna ichung uva ana chu in Levi mite chun thingkong chu na-na pohlut theilou u ahi.  
14 Hijeh chun thempu ho le Levi mite jouse chun Israel Pakai Pathen Thingkhong Jerusalem mun’a putdohna din kilhaina ana nei uvin ahi.  
15 Chuin Pakaijin Mose athuhil bang chun Levi miten Pathen Thingkhong chu alengkou uva moljol in ahinpu uvin ahi. ✡   


16 Hichun David in jong lamkai ho chu thu apen Levi mite lasathem le tumging them hon kipala sah a tumging le semjang sai a khutbeh gintho dingin aseiye.  
17 Chuin Levi hon Joel chapa Heman le a Levi chankhompi ho alhengdoh un: Levi tetoh sopi Merari nambah sunga kon: Berekiah chapa Asaph ahin, chule Merari phunga kon Kushaiah chapa Ethan ahi.  
18 Chule amaho kithopi dingin: Zechariah, Jaaziel,* Shemiramoth, Jehiel, Unni, Eliab, Benaiah, Maaseiah, Mattithiah, Eliphelehu, Mikneiah, le kelkot ngahpa—Obed-edom le Jeiel ahiuve.   


19 Tumging them lah a Heman , Asaph le Ethan ho chu sum-eng semjang sai dingin ana lheng uvin,  
20 Chule Zechariah, Aziel, Shemiramoth, Jehiel, Unni, Eliab, Maaseiah le Benaiah ho cheng chu selangdah sai din ana lhengdoh uvin ahi.  
21 Chule Mattithiah, Eliphelehu, Mikneiah, Obed-edom, Jeiel chule Azaziah ho chu la aw lhingset sahna a kimang semjang saidin apan sah uve.  
22 Chuin Levi te lah alamkai Kenaiah hi lasah lam bolthei tah ahijeh chun la lamkai din apansah uve.   


23 Chule Pathen Thingkhong vengtup dingin Berekaiah le Elkanah chu ana pansah uve.  
24 Shebanaiah, Joshaphat, Nethanel, Amasai, Zechariah, Benaiah le Eliezer ho cheng hin Pathen Thingkhong mai a kitol uva saki a kisem pengkul amut diu ahi, chule Obed-edom le Jehiah chu Pathen Thingkhong vengtup in apansah uve.   


25 David le Israel upate chule sepai lamkai pipuho chun Pakai Kitepna Thingkhong chu Jerusalem a ahin pohlut a loupitah a kipapi dingin Obed-edom inpia chun ana cheuve.  
26 Chule Pathen'in Levi mite akithopi a, ama hon Pakai Kitepna Thingkhong ahin pohlut jeh u chun bongchal sagi le kelngoi sagi kilhainan ana that uve.   


27 David le Levi mite Pakai Thingkhong pua pang ahin, lasa a pang ho le la lamkai Kenaniah ho chu tupat ponnem in ana kivon uve. David jong chun thempu ho lengban khat jong ana kiban in ahi.  
28 Hiti chun Israel mite chun kipana aw thong’a sampum le sumkon gin le saki mutgin chule khutbeh behgin le semjang saiging tho in Pakai Kitepna Thingkhong chu ahin pulut uvin ahi.   


29 Pakai Kitepna Thingkhong David khopia ahin pohlut uchun, Saul chanu Michal in inbang kot apat ahin vetsuh le leng David kipa thanop thoa achop le chu amun ana japi in ahi.    

David In Kilhaina Thilto Abol 
 

1 Hichun ama hon Pathen Thingkhong chu David in akoina dia ponbuh hoitah asonna mun a chun ahin polut uvin ahi. Chua chun ama hon Pathen a kilhaina pumgo thilto jong ana kat uvin ahi.  
2 David in kilhaina kin anei jouvin amite chu Pakai min'in phatthei aboh in ahi.  
3 Chujouvin aman ami Israel te numei pasal abonchauvin changlhah alhang a kisem ahin, lengpithei ga a kisem nehthei ana pen ahi.   


4 David in Levi mite chu Pakai Thingkhong maiya Israel Pakai Pathen phattheina sima, avahchoi lasah le thangvah dingin mipi jouse lamkai din ana pansah e.  
5 Asaph chu amaho lah a lamkai ahin, ama hin lasahna a kimang sum-eng vogingin apangin ahi. Ama bantah a chu Zechariah ahin, chule Jeiel, Shemiramoth, Jehiel, Mattithiah, Eliab, Benaiah, Obed-edom le Jeiel ahiuve. Amaho hi semjang le selangdah sai a pang ahiuve.  
6 Chule Pathen Kitepna Thingkhong masang a chun thempu Benaiah le Jahaziel chun tanglouvin sumkon ana mut lhon'in ahi.   

David In Pathen Avahchoina La 
 

7 David in hiche nikho chun Asaph le ami Levi te chut Pakai thangvahna la ana peuvin ahi.   

   
 

8 Pakai chu thangvah na peuvin chule aloupina seiphong uvin.  

Vannoi leiset pumpin athibol jouse hecheh hen.   


9 Thangvah toh thon ama vahchoi un.  

Namtin jouse chung a athilbol kidang ho hillhang uvin.   


10 Amintheng chu hapah in kipapi un;  

eiho Pakai mite ihiuve.   


11 Tantih neilouvin Pakai thahatna chu;  

hol jingun lang hou uvin.   


12 Thil kidang tampi le datmo umtah,  

aboldoh ho leh athutanna ho geldoh jingun,   


13 nangho alhacha Israel chate ho,  

chule Jacob son chilhah anam deilhen mite nahiuve.   

   
 

14 Ama hi Pakai eiho Pathen ahi.  

Ama thupeh dihtah hi vannoi jousen amu ding ahi.   


15 Aman a itih khangin jong  

akitepna ageldoh jingin ahi.   


16 Hiche hi aman Abraham toh kitepna asem chu ahin  

chule Isaac henga kitepna ana nei chu ahi. ✡   


17 Aman hichu Jacob heng a Israel mite toh  

a-itih khanggei a tonsot adia kitepna thulhuh le suhdetna ana nei ahi: ✡   


18 “Nangma chan ding goulo na ding Canaan gam chu  

kapeh ding nahi,” ati.   


19 Aman hiche aseilai chun nangmaho Canaan gam'a hon lhomcha a,  

khopem banga na-na umlai u ahi, ati.   


20 Hiti chun amaho chu namkhat apat namkhat a anavahle uvin,  

chule lenggam khat apat gamdanga ana vahle uve.   


21 Chujongleh aman amaho chu koima suhgentheina le bolgimna ana neisah poi.  

Amaho jeh in leng dang ho joh thugahna ananei jon ahi: ✡   


22 “Ka lhenchomte natohkhah thei loudiu,  

chule kathemgao ho jong nasuh genthei loudiu ahi,” ati.   

   
 

23 Leiset pumpin Pakai chu vahchoi hen!  

Chule aniseh in ami huh hingna thupha chu seiphong leuvin.   


24 Namtin vaipi lah a athilbol loupi ho phongjal un.  

Athilbol kidang ho mitin vaipi hetsah un.   


25 Pakai chu thunei pen ahi! Amin loupi vahchoi dia lomtah ahi!  

Pathen dang jouse sanga gin le jadia lom ahi.   


26 Namtin vaipi dang ho hou hi semthu milim doi pathen ahin,  

eiho Pakai vang hi vanlaijol sempa ahi!   


27 Jana le lalna jouse;  

thahatna chule kipana Pakai ama kom'a cheng ahi.   

   
 

28 Vannoi namtin vaipin, Pakai hecheh un,  

athahatna le aloupina chu hecheh hen.   


29 Pakai chu loupina jouse chang dia lom ahi!  

Aumpina noiyah na thilto hinpo uvin.  

Aloupina theng jousen Pakai chu houvun.   


30 Leiset mite jouse Pakai masang a tijan kithing jeng hen.  

Leiset jong linglouhel in dettah in ding jing hen.   

   
 

31 Van'a le leiyah kipa thanop nan lodim soh hen!  

Pakai vaihomna namtin vaipi jousea seiphong leuvin,   


32 Twikhanglen le asunga cheng jousen jong avah choina sam uhen!  

Loulai dung le mim le chang ho jong kipah thanom in hung pohjal jeng uhen!   


33 Gammang thingphung jouse jong kipa lasah in kilingdoh soh hen,  

Pakai chu leiset a thutan’a ahung teng.   

   
 

34 Pakai chu aphatna jallin thangvahna peuvin!  

Ama a um tahsan umtah mi ngailutna chun tonsot in athoh jing e, ✡   


35 “O Pathen eihuhhing pauvin nei huhhing un!  

Namtin vaipi lah a kon'in neipui khom uvin lang neihuhdoh uvin,  

chuteng nangma mintheng chu  

kakipapi uva ka vahchoi diu ahi.”   

   
 

36 Pakai Israel Pathen chu vahchoiyun,  

ama chu tonsot-tonsot geiya hingjing ahi!  

   
 
Chule amite jousen “Amen!” tin sam uhen chule Pakai chu vahchoiyu.   

Jerusalem Le Gibeon A Pathen Hou 
 

37 Hiti chun David in Pakai Kitepna Thingkhong a aniseh a angaichatna jouse a natong le dingin Asaph le ami Levi te chu ana pansah in ahi.  
38 Hiche ho lah a chun Obed-edom (Jeduthun chapa), Hosah le Levi mite mi somgup le get chu kotkhah ngah in ana pang uve.   


39 Chule David in Zadok thempu le Levi mite chu Gibeon gamsung a Pakai Houbuh a kimangcha din ana koijin ahi.  
40 Pakaijin Israel te chunga dan thupeh jui dia ana nei bangin ama hon Pakai a jingkah nilhah in kilhaina thilpeh maicham jong ana nei uve.  
41 Pakai akitahna le mingailutna tonsotna athohhatna jallin ama thangvahna pedingin David in Heman, Jeduthun, chule midang ana minphah chan jong ana pang uvin ahi.  
42 Hiti chun ama hon sumkon mut gin le khutbeh gin le tumging thei jat tampi ho mangchan Pathen ana vahchoi uve, chule Jeduthun chapa chu kotkhah ngah in ana pansah uve.   


43 Chujouvin mipi jouse chu ama inlam cheh a ana kile uvin David jong ama inlam'a a insung mite phatthei boh dingin ana chetan ahi. ✡    

David Chung'a Pakai Kitepna 
 

1 David chu ama inpia ana umlaijin, themgao Nathan chu akouvin akom'a hitin aseiye, “Ven, Keima la Cedar thinga kisa innom tah a kachengin, ahivangin Pakai Kitepna Thingkhong vang chu ponbuh a kisa mai-mai noiya ana kikoi in ahi!” ati.   


2 Nathan in adonbut in, “Nalunga um nagel chan chu bollin ajeh chu Pathen'in naumpi nai,” ati.   


3 Ahivangin, hicheni jantah chun Pathen'in Nathan kom'a anasei e,   

   
 

4 “Chenlang kasohpa David kom'a gaseipeh tan, 'Hiche hi Pakaijin aphondoh ahi: Nangma hi keima umna ding mun sading chu nahipoi.  
5 Keiman Egypt gam a kon Israel te kahin puidoh nikho apat tuni geijin insunga kacheng kha hih laiye. Hiti chun ponbuh a kisong Houbuh munkhat a kon mun chom-chom a kana ki chon le jin ahi.  
6 Keiman Israel mite toh kilhon khom ding le kamite kelngoi chinga pang lamkai ho kom'a jong, “Ipi ding'a Cedar thinga kisa in hoitah nei sahpeh lou uham?'” tin kasei khapoi.   


7 “Tun nangma chen lang ka lhachapa David kom'a hitin gasei tan, 'Hiche hi Van Sepaite Pakaijin aphondoh ahi: Keiman nangma hi hamhing lah a kelngoi chinga napan na a kon kapuidoh a kami Israel te chunga lamkai dia kapan sah ding nahi.  
8 Chule keiman nangma na chena mun jousea kalhonpi jinga, nangma masanga na melma te jouse jong ka suhgam jeng ding leiset chunga mi minthang ho banga namin kakithan sah ding ahi.  
9 Chule kami Israel te dinga achenna diu mun jong kapeh ding dettah a lungmongsel a cheng uva koiman jong asuhling theilou diu ahi. Namdang ten jong masanga banga asuhmang kitlou diu ahi.  
10 Keiman aphat dungjui a kami Israel te chunga Lamkai vaihom dinga ka pansah jing ding ahi.  

Chujongle, na melma teu aboncha ka suhgam ding chuche kal a jong Pakaijin na lenggam sungu phatthei aboh ding ahi!  
11 Na hinkho abei nunga napu napate kom'a dia nache nungteng jongleh, Keiman na dalhah nason na chilhah te lah a nachapa te khat pen, ka dopsang ding alenggam jong ka hatsah ding ahi.  
12 Amapa chun keima dinga Hou-In khat eisah peh ding chule keiman alenggam a laltouna chu a-itih chan a kaphudet jing ding ahi.  
13 Hiche mipa dinga chu keima hi apa kahi a, ama chu kachapa hi ding ahi. Nangma masanga mipa chunga kangailutna kana lahdoh banga, ama chunga hi kanung lahdoh louding ahi. ✡  
14 Keiman ama ka insung le ka lenggam sunga lenga ka pansah jing ding, chule alenggam a laltouna chu atonsot geiya long louva um jing ding ahi,'” ati.   

   
 

15 Hiti chun Nathan ahung kile in Pakaijin amusah thil ho jouse chu David kom'a ahung seipeh tan ahi.   

David Thangvah Taona 
 

16 Chuin Lengpa David alut in Pakai angsunga atouvin ataove,  

   
 
“O Pakai, Pathen keima hi koi kahi a, chule ka insung mite hi ipi hija, hichan geiya hi neihin puipeh uham?  
17 Tun, O Pathen, na lhachapa keima khunung a lenggam lhoutah hunglhung ding jong nei seidoh peh in ahi! O Pakai Pathen, milentah khat kom'a sei bangin kaheng'a naseije!   


18 Hitobang a na lhachapa nei jabolna hi nangma kom'a ipi kaseibe nahlai ding ham? Na lhachapa keima itobang kahi la neihet sohkei ahitai.  
19 Na lhachapa keima neigel khohna jal le nalungel lamtah bangin kachunga thil loupi tampi mite mutheijin na boldoh in ahi.   


20 “O Pakai, nang tobang koima dang aumpoi. Nangma tobang Pathen dang jong kanei pouve!  
21 Nami Israel nam mite tobang leisetna koidang um am? O Pathen, nangma tah in namite asoh channa gama kon'a na-na huhdoh koi nam um kha'm? Nangman namin lentah na hisahna dingin Egypt a kon'a namite na-na lhatdoh ahi. Nangman thil kidangho na-na bol'in alampiuva ding namdang te chu na-na nomang'in ahi.  
22 Nangman Israel mite chu nangma mite dihtah mongin na-na lhengdoh in, O Pakai, a Pathen'u nahi tan ahi.”   


23 “Chule tun, O Pakai, Keima na lhacha kahitai; keima le ka insungmi chung chang thua nakitepna bangin bol jeng tan. Hiche kitepna hi a itih chan a ding hita hen.  
24 Nangma min kiphutdoh henlang chule a itih in kijabol hen chuteng mijousen, 'Van Sepaite Pakai, Israel dinga Pathen chu, Israel te Pathen ahi!' tia asei diu ahi. Chule nasohpa David insung jeng jong nangma angsunga phudet a um ding ahi.”   


25 “O ka Pathen, Keima hi nangma anga ngamtah a hungtao a kahi, ajeh chu na lhachapa keima hi ka in ding nei sahpeh a lenggam khat nei tundoh peh ding chu kicheh tah in nei musah tai.  
26 O Pakai, nangma bou Pathen nahi. Chule hitobang thilpha tampi hi na lhachapa kei dingin kitepna nanei e.  
27 Chule tunjong, na lhachapa insung phatthei naboh a hichu na lhachapa a dinga a-itih gei a nangma masanga um jing ding ahi. Ajeh chu O Pakai, nangma phatthei boh chu ipi hijongleh phatthei boh chang jing ding ahi!” ati.    

David Sepaite Galjona Ho 
 

1 Chule David in Philistine te ana kisatpin ana jouvin Gath khopi le avel a kho umho jong chu analo in ahi.  
2 Chuin David in Moab mite chu ana kisatpin ana joukit in ama khutnoiya aum uvin don le kai jong David ana peuvin ahi.   


3 David in jong Euphrates luipang a kon thahat tah a ahung kontou lai uvin Zobah lengpa Hadadezer sepai te chu Hamath chan in anasat in ajouvin ahi.  
4 Hiti chun David in kangtalai 1,000 ana manin, chule kangtalai tol'a pang mi 7,000 amanin, keng lamjot sepai 20,000 ahi. Aman kangtalai kaiya pang sakol jouse akeng atanpeh in kangtalai 100 kaikham bou akhen in ahi.   


5 Chule Aram mite Damascus khopi a kon'a Hadadezer lengpa kithopi dia hung kon ho chu David in mi 22,000 jen ana that in ahi.  
6 Hichun David in Aram mite gam a Damascus khopi a chun sepai tampi atousah in, Aram mite chu David khutnoiya anaum uvin don le kai jong ana peuvin ahi. Hijeh chun Pakaijin David chu agalkon nalam jousea galjona apejing e.   


7 David in Hedadezer sepai lamkai ho kipoh sana lum ho jouse chu Jerusalem ah ahin polut in ahi.  
8 Hadadezer khopi Tebah le Cun a chun David in sum-eng tampi ahin kilah in chule Solomon in hiche sum-eng ho chu kisilna twikong le sum-eng khompi le Pathen houna in'a manchah ding thil dang semnan aneijin ahi. ✡   


9 Hamath lengpa Toi in Zobah lengpa Hadadezer sepai te jouse David in abonchan ajoutai tithu anajan,  
10 hichun amapan achapa Joram chu David galjona kipapi dingin anasol in ahi. Ajeh chu Hadadezer hin Toi ana kisatpi jinglai ahi. Joram chun David chu thilpeh tampi sana, sum-eng le dangka ho anapen ahi.   


11 Leng David in hiche thilpeh hung jouse ahin sum-eng le sana namdang mite—Edom, Moab, Ammon, Philistia, le Amalek mite kom'a ahin lahdoh jouse chu abonchan Pakaiya dingin ana tohdoh in ahi.  
12 Zeruiah chapa Abishai kitipa chun Chikhuh Phaicham a chun Edom mite mi 18,000 jen ana that in ahi. ✡   


13 Chuin aman Edom gamsung a chun sepai atousah in chule Edom mite chu David khutnoiya anaum uve. Hiti chun David chu achena chan a Pakaijin galjona apejingin ahi.   


14 Hijeh chun David chu Israel pumpia lengvai pon apangin ama natoh thilbol ho jouse chu ami Isareal te a dinga thilpha le adih jeng ahi e.  
15 Zeruiah chapa Joab chu sepai lamkai in apange. Ahilud chapa Jehosaphet chu thuching le lekha sunin ana pang in ahi.  
16 Ahitub chapa Zadok le Abiathar chapa Ahimelech chu thempun apang lhon'in ahi. Seraiah kitipa chu thutanna mun a lekha sunin apang e.  
17 Jehoiada chapa Benaiah chu lengpa venga pangho chunga vaipon ana pang e. Chule David chapa te chu lengpa kinbolna a vaihom pipun ana pang uve.    

David In Ammon Mite Ajo 
 

1 Phat chomkhat jouva Ammon mite Lengpa Nahash ahung thi chun, achapa Hanun chu lengin ahung pang tai.  
2 David in, “Keiman Hanun chunga hi kakitahna kapohdoh ding ahi, ajeh chu apa Nahash hi keima chunga akitah jingin ahi,” ati. Hiti chun David in Hanun pa thina jeh a lunghemna akon lungmon sahna dingin asottolle ho asol'in ahi.  

Ahivangin David sottolle ho Ammon gam alhun phat un,  
3 Ammon mite lamkaipa chun Hanun kom'a chun, “Nangman hiche mipite hi napa jabolna jal'a hunga nagel mong ham? Ahipoi! David in amaho hi agam umdan ho vetoh le a chujou tengleh hung kon uva agamsung mite jouse hi nokhum ding lung agot joh ahi,” tin aseiye.  
4 Chuin Hanun in David sottolle ho chu amanin asam'u avopeh un chule aponsil hou jong akongjang atobuh dung uva achetan peh in abon chauvin David henga anungsol tauve.   


5 David in amite chunga hitobang thilsoh umchan le asottolle ho jachatna ho thu ajah jeh chun Jericho khopi achun akhamul'u ahung khandoh kah uva thamden uva chujou teng hung kile dingin thu athot e.   


6 Ammon mite chun, David lungdouna athilbol u ahetdoh phat uchun Hanun le Ammon mite chun Zoab le Aramaacah chule Ram-naharaim gam a kon sakol touthem sepai le kangtalai tampi thalahna din dangka pounds 75,000 jen ana thot in ahi.  
7 Chujongleh ama hon kangtalai 32,000 jong athalah uvin, Maacah le asepai te jong ana kithopi uve. Chule hiche sepai ho chu Medaba mun a Hanun in ama khopi tah a ana pansah sepaiho toh chun ana umkhom uvin ahi.  
8 David in hichu ajah phat in Joab le asepai gal-hang ho chu ama kisatpi din anasol paijin ahi.  
9 Hichun Ammon mite jong ahung kondoh un khopi kelkot phung'a chun galsat dingin ahung kigoldoh tauve, chule galsat dia hung kon lengho jong chun ama hina thei cheh in galsat dia kigotna panmun akisem uvin ahi.   


10 Joab in amelma ten anung ama a ahin nokhum amudoh phat in Israel te sepai hatlai ho chu Aram sepai te kisatpi dingin alhengdoh in ahi.  
11 Chule aman sepai dang adalhah chengse chu asopipa Abishai lamkaina noiya Ammon mite kisatpi dingin apansah e.  
12 Joab in asopipa jah a chun, “Aram mite chu kahin jolel le neihung kithopi ding chule nangin jong Ammon mite najolel le kahung kithopi ding nahi.  
13 Hangsan'un! I-Pathen ule imite uva dinga gal isat diu ahi. Pakaijin ama deilam'in hinbol jeng tahen,” ati.   


14 Joab le asepai ten Aram mite àsat un anadel jam tauve.  
15 Chule Ammon miten Aram mite jam amudoh phat uchun Abishai a kon'in ana jam un akhopi uva ana kile tauve. Chuin Joab chu Jerusalem a akile tan ahi.   


16 Aram miten Israel te ajolel u ahetdoh phat uchun Euphrates luipang le avel dunga kon'in Aram sepai te akoukhom in amaho chu abon'un Hadadezer sepai jalamkaipa thunoiya ana umsah uvin ahi.   


17 David in hitobang thil umdan ho ahetdoh phat in Jordan Vadung vel dung jousea Israel sepai te chu galsat din ana koukhom in Aram mite toh ana kisat tauvin ahi.  
18 Chule Aram mite chu Israel te a kon'in ana gallel un, ana jamkit tauvin ahi. Hichea chun David sepai ten Aram sepai lamkai pipu Shobach pum in sepai kangtalai tol mi 7,000 le kenglam sepai mi 40,000 jen ana that uvin ahi.  
19 Hadadezer thunoi a leng umhon jong Israel ten gal ajo amudoh phat uvin, David angsunga akipelut uvin ama thunoiya aum tauve. Chujouvin, Aram miten a-itih a jong Ammon mite akithopi kit diu anom tapouve.    

David In Rabbah Ajo 
 

1 Chuche kum chavang lai a lengpa galbol dia ahung chun Israel mite chun Joab lamkaina noiya Ammon mite anasat uvin ahi. Hichun aman Rabbah khopi chu ana um khum'in ahi. Ahin, David chu Jerusalem'a chun ana umden'in ahi. ✡   


2 Rabbah khopia David ahung lhunin lengpa lallukhuh chu aladoh in aman akikhuh in ahi. Hiche lallukhuh chu sanapah jem a kisem chule agih dan jong pound somsagi le nga ahi. David in jong thilman tampi khopia chun ahin kipoh in ahi.  
3 Aman Rabbah kho mite chu soh in ana mangin, amaho chu thing-at, thih khenchi a leilai le heicha a thing chanin ana pansah in, Ammon mite chu engbolna ana pen ahi. Chujouvin David le asepai te chu Jerusalem a akile tauve.   

David In Philistine Chunga Galojana Anei 
 

4 Chujouvin, Israel te le Philistine te chu Gazer mun a gal in ana kisat kit un ahi. Hiche akisat nauva hin, Hushah kho a Sibbecai jin milen gal-hat minthang ho chilhah a kon Saph kitipa ana that in chule Philistine ten gal ana lel tauvin ahi.   


5 Philistine te toh gal kisatna mun khat ma ana umkit in, hichea chun Elhanan chapa Jair chun Gath khoa kon Goliath sopipa Lahmi chu ana that in ahi. Chule Lahmi tenglum chu lentah ahi. ✡   


6 Philistine tetoh Gath khopia gal ana kisatna mun uva jong chun milentah gal-hatmi khutjung gup le kengjung gup nei abon'a somni le li nei khat ana pang e, ama hi gollui lai gal-hang minthang ho son chilhah a kon ahi.  
7 Chule aman Israel mite totnopna le noise tah a anabol jeh chun David sopipa Shimea chapa Jonathan in ana that tai.   


8 David in anatha Philistine gal-hang mite hi Gath khoa kon milui gal-hang ho son chilhah jeng ana hiuve.    

David In Mijat Asim 
 

1 Israel douna din, Satan’in Israel chate mijat simdin David lengpa atildoh tai.  
2 Hijeh hin David in Joab le a sepai lamkai ho jah ah, “Sahlam gamkai Beersheba apat lhumlam gamkai Dan chan gei Israel mijat gasim uvin lang, nasimdoh jat u chu kaheng’a hinchoi’un, keiman kahet nom’e,” ati.   


3 Ahin Joab in adonbut in, “Pakaijin Israel chate ajat ja’n hin punsah hen. Ahin ka pakai le ka lengpa, amaho khu namite hilou ham? Iding’a ka pakai pa’n hiche nabol nom ham? Iding’a Israel te chung’a themmona lhunsah ding nagot ham?” ati.   


4 Ahivang’in, lengpan athusei chu apetchah in, hijeh chun Joab jong lengpa thupeh nit in Israel chate chenna gam jousea mijat agasim in Jerusalem ahung kile tai.  
5 Hichun asimdoh jat chu David heng’a ahetsah tai. Gal-hang chemjam lamthei cheh chu mi 1,100,000 alhingin, Judah mite jong 4,70,000 alhing uve.  
6 Hiche jatsim ahin Joab in Levi mite le Benjamin mite vang asimtha pon ahi ajeh chu, lengpa thupeh chu Joab in ama boldia adeimo behseh jeng ahi.   

David Chonset Jeh A Thutanna 
 

7 Hichun, Pathen'in mijat sim kibol chu alunghanpi jeh in ami Israel te chu gotna achan tan ahi.  
8 Chuphat in David in Pathen jah a hitin asei tai, “Vo Ka Pathen, keiman nangma doumah tah ka boldoh tai, ngol-hoitah hijongleh nei ngaidam kit in,” ati.   


9 Chuphat chun, Pathen'in David ding’a mitva neiya pangpa Gad heng’a hitin aseitai.  
10 “David heng’a gache’n lang Pathen'in hitin aseiye tin gaseipeh tan, 'Gimbolna thum lah a hin khat kilhen inlang, hichu keiman ka guilhun sah tei ding ahi,” ati.   


11 Hijeh chun David heng’a Gad ahung’in hitin aseitai, “Pathen'in hicheng thum hi na gonpeh tai.  
12 Kum thum sung’a kellhah ding nadei’am, nagal miten chemjam a lhathum sungsea nasuhgam ding nalhen ding ham ahiloule, nithum sunga gamna hise nasatah a lhung’a na lenggam sung pumpia Pakai vantil in namite asuhgam ding hoijoh nalhen ding ham? Eihin solpa Pathen heng’a iti kalhut ding kilhen'in,” ati.   


13 “Ka dinmun ahahsa valtai!” tin David in Gad jah a aseitai. “Iti nama jongleh mihem khut a kipeh sang’in Ka Pakai, Ka Pathen khut joh a kipelut tang’e. Ajeh chu, amihepina kidangtah chu kakinem nalaiye,” ati.   


14 Hichun, Pathen'in Israel te lah a gamna hise alansah tan, mi 70,000 jen in thina atoh tai.  
15 Chuban’a jong, Pathen'in Jerusalem sugamhel din mithat vantil ahinsol tan ahileh, akigot jinglai in, Pathen'in alung ahin heiyin, vantil jah a, “Aphaset tai! Ngatan!” tin aseitai. Chupet tah chun, mithat vantil chu Jerusalem chungvum’a ana pansa tan ahi. Hichu Jebus mipa Araunah changphol ahitai.   


16 David in vanlang a Pakai vantil ten chemjam pum a Jerusalem suhgam ding agot u amu phat in, Israel lamkai pipuho toh kisih pumin khaodip ponsil pum’in tollang angauvin ahi. .  
17 Chuin, David in Pathen jah a aseitai, “Israel te mijat sim ding’a thupeh nei chu keima kahi, abolkhel le achonse chu keima kahi, kamite vang kelngoi bang’a themmona ipi aboldoh u hitam? O ka Pakai le ka Pathen’u, nalung hanna kei le ka insung mite chung’a chuhsah tan, namite vang sugam hih hel in,” ati.   

David In Maicham Asah 
 

18 Hichun, Pakai vantil’in Gad jah a David achetou a Jebus mipa Araunah changphol a maicham phung asah din thupeh aneitai.  
19 Hijeh chun David in Gad thulhut bangin Pathen thupeh chu boldin achetou tai.  
20 Araunah le achapa te mili chun suhlou chang ana den pettah un Vantil chu amu uvin ahileh, achapa te chu akichat jeh un ajam uvin akisel gam tauve.  
21 Araunah in David chu changphol ahinphah amu phat in, atohban dalhan Lengpa chu ana bohkhup tai.   


22 David in Araunah jah a hitin aseitai, “Na Changphol mun hi aman lhingsel keiman nape’ng ting, Pakai maicham phungkhat satang’e, chuteng Pakai lung hanna hiche gimna hise jong thip tante,” ati.   


23 “Kilah inlang nadei bangtah in mangcha tan, chujongleh keiman pumgo thilto a manchah din bongchalte, maicham mei tina din changsuh thing chule, thilto din suhlou chang jong pehtha inge,” tin Araunah in David jah a aseitai.   


24 Ahivangin Leng David in Araunah adonbut in, “Keiman aman lhingset napeng ting, nangma thil vang maicham thilto din kilah tha pong’e,” ati.  
25 Chuin, David in Araunah chu sana pheng 6000 chu changphol man dingin apetai.   


26 Hilai mun ahin David in maicham phung khat asan, pumgo thilto le kichamna maicham asemin, taona amang tan ahile, Pathen'in asanpeh hetna din van'a kon meikou ahin sol lhan pumgo thilto jouse akavamhel tai.  
27 Hijeh chun Pathen'in chemjam ana lam’a kigo vantil chu achempai a anungkoi din thu apetai.   


28 Pathen'in amaicham sem asanpeh ahet phat in David in jong Araunah changphol mun achun kilhaina maicham asemtai.  
29 Hiche phat laiya hi, Pakai Houbuh maicham le pumgo thilto maicham phung, Mose in gammang laiya anasem chu Gibeon mun a aumpet ahi.  
30 Ahivangin David chun hiche laimun a chu Pathen lung gahol a gache ding chu agel le mithat vantil chemjam toh gotsadem a anaum jeh chun angapcha pon ahi.    

1 Chuin David in aseitai, “Hilai mun hi Pathen Hou-In mun chu hi ding ahitai, chule kilhaina, pumgo thiltona mun jong hi ding ahi!” ati.   

Hou-In Sahdohna Dinga Kigotna 
 

2 Hijeh chun David in gamsung a kholjin mijouse akoutup in, aboltheina cheh un Hou-In sahna ding song khengjol dingin apansah tai.  
3 David in kelkot a man ding thingkil semna din thih tampi leh sum-eng tekhopset apen ahi.  
4 Tyre le Sidon miten leng David ana peh Cedar thingtum ho jong chu tampi ana peh thai.   


5 David in aseijin, “Kachapa Solomon hi achapang nalaiyin, jilna le hetna jong neibeh nailou hijongleh, Pathen'in anganse a Hou-In sahdoh ding hi loupi ding, minthang ding chuleh leiset pumpia dia jong nasatah hi ding ahin, hijeh a chu tua hi kagonpeh pan ding ahitai,” ati. Hijeh a hi David in athi masanga Hou-In sahna dia thil le lo tampi akoitup ahitai.   


6 Hichun, David in achapa Solomon jah a Israel te Pathen chenna ding Hou-In theng asahdoh teina din athumop tai.  
7 “Kachapa, keiman ka Pathen jabolna din a Hou-In theng khat kasadoh nom’e,” tin David in aseipeh e. ✡  
8 “Ahivangin Pathen'in kajah a aseiye, nangman na galbolna mun'a mi tampi nathat tai. Chuleh, keima mitmua thisan tampi naso tah jeh a, nangman keima jabolna dia ka Hou-In theng nasah theilou ding ahitai.  
9 Ahivang’a, chamna sem chapa khat nahin ding ahi, aman lengvai apoh sungsea Israel gam leh akimvel a agal mite kisan geiya chamdel a kalhat sah ding ahi. Amin Solomon kiti ding chuleh ama leng vaipoh sung’a hi Israel cham kalensah ding ahi.  
10 Ama hi ahi keima jabolna dia Hou-In theng sadoh ding chu. Kachapa deitah hintin, Keima apa kahi ding ahi. Chuleh keiman a itih a alenggam sung’a chamna le lungmon konna kapeh ding ahi.”   


11 “Kacha tuhin, Pakaijin nakithopi intin aman nangma chung chang thudol’a asei tobangin, nangman jong Pakai, Pathen Hou-In nahin sahdoh tei ding ahi.  
12 Pakajin thil hetkhen themna le datkhenje dan napeh ding, Israel chunga vaihom a natun ding, ngansena nahin peh teng jongleh Pakai, na Pathen danthu nanit jingna dingin nabol peh tahen.  
13 Israel te dinga Pakaijin Mose athupeh chonna dan ahin, chondan jouse chu nanit jing ding chule ching thei tah a na khantoupi thei ding ahi. Hijeh chun hat inlang, hang in, kicha hih hel in chule lungthoina jong nanei louding ahi!” ✡   


14 “Genthei hesohna tothon keiman Pakai Hou-In sahdohna dingin, sana tons 4,000 kakhol khom in ahi. Chule dangka tons 40,000 jong kakhol khom in, sum-eng le thih jong ajat a tekham valset kakhol khom e, ijeh-inem itileh atam in, in thil le lo jong kakhol khom sohkeijin, hiche ho jouse hi nangman nabolbe ding ahina laiye.  
15 Nangman songkheng them leh thingthembol chule khutthepna chom-chom nei mi tamtah naneije.  
16 Sana lha-them, dangka kheng them, sum-eng lha them, thih kheng them chule adang mitampi nakoi ding ahi. Tun kipat in na tong tan, Pakaijin napanpi jing tahen!” ati.   


17 Chuin David in Israel mite sunga lamkai chengse thupeh aneijin, achapa Solomon akithopi diuvin thu aseijin ahi.  
18 “Pakai, na Pathen uvin nangho napanpi jingu hilou ham? Ama tah in najet le navei uva hungkon nagal miteu asuhthip a chamna naneiju hilou ham? Ajeh chu Pakai, ama tah in agamsunga cheng mite chu keima khut a apedoh in, hijeh chun agamsung jouse hi Pakai angsung leh amite masanga suhnem’a uma, mite noija kikunsah ahitai.  
19 Tun nang hon na lungthim pumpiu Pakai, na Pathen'u hol tauvin. Kipat un Pakai, Pathen muntheng Hou-In satauvin; chutileh Pakai Kitepna Thingkong le Pathen Hou-In a manchah um le bel chule thilkeo atheng jouse hiche Pakai dinga Hou-In kisadoh sunga chu pohlut a um ding ahitai,” ati.    

Levi Mite Mopohna Ho 
 

1 Chuin David ahung teh in, akum atamphat in achapa Solomon chu Isreal te lengpan apansah tai. ✡  
2 Aman Isreal gam a lengte, thempuho chule Levi mite akhom in ahi.  
3 Levi te chu kum somthum apat chunglam se chu khat-khat in akisim'un, pasal mi 38,000 alhing ui.  
4 David in aseijin, “Levi te jouse lah a mi 24,000 chu Pathen Hou-In sunga na atoh diu ahi. Adang mi 6,000 chu alamkai le thutan vaihom a pang diu ahi.  
5 Adang mi 4,000 chu kotngah a pang diu, mi 4,000 ma chu keiman kapeh tumging ho mangcha a Pathen avahchoi jing dingu ahi,” ati.  
6 Chuin David chun Levi mite chu amaho phung khailhah dungjuijin thum'in —Gershon, Kohath le Merari in ahom khenin ahi.   

Gershon Chilhah 
 

7 Gershon mite ho chu Lipni le Shimei ahi.  
8 Lipni chate chu Jehiel le Zatham le Joel agom a thum  
9 Shimei chate chu Shelomith leh Heziel le Haran ahi. Amaho hi Lipni insunga mi upaho ahiuve  
10 Chule Shimei chate chu Jahath, Ziza, Zeush chule Beriah. Amaho li hi Shimei chate ahiuve.  
11 Chule Jahath chu Haosa lamkai ana hin, Zizah chu ani channa anahi, amavang Jeush chule Beriah teni hin chapa tampi ana hing lhon lou jeh in pakhat insung in akisim tai.   

Kohath Chilhah 
 

12 Kohath chilhah ho chu Amram, Izahar, Hebron chule Uzziel ahiuve.   


13 Amram cha pasal teni chu Aaron chule Mose ahi. Aaron hin Pathen a dingin pumgo thilto ana lhantheng jing theina dia chule ama achapa ten atonsot a Pathen anga thilto gimnamtui ana hal jing uva; ama lenggam a dinga akipehdoh jing uva, chule ama min'a phatthei achan jing theina diuvin, asopipa toh ana kisukhen in ahi. ✡   


14 Mose hi Pathen mipan ana kisimin ahi. Achapa te chu Levi chilhah noiya ana kiminvon ahi.  
15 Mose chapa te chu Gershom chule Eliezer ahi lhone.  
16 Gershom chapa telah a chun Shebuel chu insung lamkai ahi.  
17 Eliezer hin chapa khatbou ahingin, Rehabiah, insung lamkai ahi. Rehabiah hin chilhah tampi ana neijiin ahi.   


18 Izhar chapa te lah a Shelomith chu ana insung lamkai ahi.   


19 Hebron chapa te lah a Jeriah (insung lamkai), Amariah (anina), Jahaziel (athumna), chule Jekameam (alina) ahi.   


20 Uzziel chapa te lah a Micah chu (insung lamkai) ahin chule Isshiah (ani channa) ahi.   

Merari Chilhah 
 

21 Merari chilhah ho chu Mahli le Mushi ahi.  

Mahli chapa te chu Eleazer le Kish ahi lhone.  
22 Eleazar chu chapa nei louvin athin, chanu bou aneijin ahi. Asopi Kish chapa ten achanu te akichen pin ahi.   


23 Mushi chapa thum ho chu Mahli, Eder chule Jerimoth ahiuve.   

   
 

24 Hichengse hi Levi insungmi le ason apah ho chengse ahiuve, insung dungjuiya lamkai hon jong, amin cheh uva chingthei tah a kijihlut ahiuve. Amaho ho hi kum somni ahilouleh achunglam ho chu Pakai ina natong thei dia lhing cheh ahiuve.  
25 Hijeh chun David in, “Pakai, Isreal Pathen, chun amite chamna apen, chule Jerusalem a cheng jing ding ahi.  
26 Tun Pathen Houbuh a kimang le athil ho chengse jong Levi ten apohlele lou diu ahitai,” ati. ✡  
27 David hilchahna achaina pen dungjuijin, Levi te chu kum somni a tah le achunglam apat kisim pan ahi.   


28 Levi te chun Pathen Houbuh a Aaron chapa te akithopiuva, indan ho sutheng le ding, thil thengho koitup ding chule Pathen Houbuh a natoh chengse vetup ding ahiuve. ✡  
29 Dokhanga changlhah luidoh ding, todoh ding changbong ho chule ajat alet aneo dungjuiya haltoh ding chengse jong avettup diu ahi.  
30 Jingkah seh leh ding uva Pathen avahchoi dingu ahi. Nilhah le angaima banga abol kit diu ahi.  
31 Chule ama hon Sabbath nikho le Lhathah nikho a Pakai anga thilto abol teng ule amijat ana ngaichat dungjui a abol diu ahi.   


32 Hiti chun Levi ten ponbuh a kinbol hihen muntheng kibol hihen, asopiu Aaron chapa te chu Pakai kin bolna a akithopi jing diu ahi.    

Thempu Hon Atohdiu Ho 
 

1 Aaron chilhah, thempuho, ahon dungjuijin natoh akihom khen uve. Aaron chapa te chu Nadab, Abihu, Eleazer leh Ethamar ahiuve.  
2 Nadab le Abihu hi apa sang'in athimasa lhon'in, chapa jong anei lhon tapoi. Eleazer leh Ithamar chun thempu natoh ahin tongpeh lhon e. ✡   


3 Eleazar chapa te lah a Zadok le Ithamar chapa te lah a Ahimelech panpina jal’in David chun ama-ama natoh ding toh kisaijin agoltoh sohkeiyun ahi.  
4 Ithamar chapa te sang'in, Eleazar chapa te sunga chun mi upa atam un, hijeh chun Eleazar chapa te lah a chun apu apateu insung lhahdol cheh in, lamkai som le gup alhengdoh un, amaho lamkai nan aum un ahi. Chule Ithamar chapate dingin lamkai miget bou ana lhengdoh un ahi.   


5 Akilhengdoh le lamkaija kipansah ho hi kibang chetna vang kisansah ahiuvin, hitia akibolnaa kon chun Eleazar leh Ithamar chapa te lah a kon'in, muntheng a natong vaihom ding leh Pathen natohna vaibol ding tampi kisepdoh ahi.  
6 Nethanel kiti Levi mi Shemiah hi danthu them ahin, amaho chengse chu lengpa le milen milalte angsung, Zadok thempupa angsung le Abiathar chapa Ahimelech angsung le thempu ho chule Levi miho, apu apa teuva pat phung upa chengse lekha in ajihlut tan ahi; ajeh chu pa khang khat lhahse chu Eleazar insunga kon kilhengdoh ahin, chule pa khang khat lhah chengse ma chu Ithamar insunga dia kilhengdoh ahi.   

   
 

7 Vang kisan masapen chu Jehoiarib chunga achun ahi.  

Anina chu Jedaiah chunga achun ahi.   


8 Thumna chu Harim chunga achun ahi.  

Lina chu Seorim chunga achun ahi.   


9 Ngana chu Malkijah chunga achun ahi.  

Gupna chu Mijamin chunga achun ahi.   


10 Sagina chu Hakkoz chunga achun ahi.  

Gietna chu Abijah chunga achun ahi.   


11 Kona chu Jeshua chunga achun ahi.  

Somna chu Shecaniah chunga achun ahi.   


12 Som le khatna chu Eliashib chunga achun ahi.  

Som le nina chu Jakim chunga achun ahi.   


13 Som le thumna chu Huppah chunga achun ahi.  

Som le lina chu Jeshebeab chunga achun ahi.,   


14 Som le ngana chu Bilgah chunga achun ahi.  

Som le gupna chu Immer chunga achun ahi.   


15 Som le sagina chu Hezir chunga achun ahi.  

Som le gietna chu Happizzez chunga achun ahi.   


16 Som le kona chu Pethahiah chunga achun ahi.  

Somni na chu Jehezkel chunga achun ahi.   


17 Somni le khatna chu Jakin chunga achun ahi.  

Somni le nina chu Gamul chunga achun ahi.   


18 Somni le thumna chu Delaiah chunga achun ahi.  

Somni le lina chu Maaziah chunga achun ahi.   

   
 

19 Amaho chengse hi akipansahna cheh uvin, natoh ding anei cheh un, Pathen Hou-In sung ahung lut phat uleh, Pakai, Israel Pathen'in apupau Aaron thu anapeh bang leh, Aaron in amaho chengse toh ding agontoh bangin atoh diuva kilom cheng chu atong jiuvin ahi.   

Levi Mite Insung Lamkaiho 
 

20 Hiche ho hi Levi insung khailhah a insung lamkai ho chu ahiuve:  

   
 
Amram chilhah a kon, alamkai chu Shubael ahi.  

Shubael chilhah a kon, alamkai chu Jehdeiah ahi.   


21 Rehabiah chilhah a kon, alamkai chu Isshiah ahi.   


22 Izhar chilhah a kon, alamkai chu Shelomith ahi.  

Shelomith chilhah a kon, alamkai chu Jahath ahi.   


23 Hebron chilhah a kon, Jeriah chu alamkai ahin, ani channa pa chu Amariah ahin, athum channa pa chu Jahaziel ahin, ali channa pa chu Jekameam ahi.   


24 Uzziel chilhah a kon, alamkai chu Micah ahi.  

Micah chilhah a kon, alamkai chu Shamir ahin.  
25 Micah sopipa chu Isshiah ahi.  

Isshiah chilhah a kon, alamkai chu Zechariah ahi.   


26 Merari chilhah a kon, alamkai chu Mahli le Mushi ahilhon e.  

Jaaziah chilhah a kon, alamkai chu Beno ahi.   


27 Merari chilhah chu Jaaziah chan a alamkai ho chu Beno, Shoham, Zaccur le Ibri ahiuve.   


28 Mahil chilhah a kon, alamkai chu Eleazar ahin, amapa hin chapa ana hing tapoi.   


29 Kish chilhah a kon, alamkai chu Jerahmeel ahi.   


30 Mushi chilhah a kon, alamkai chu Mahli, Eder chule Jerimoth ahiuve.  

   
 
Amaho chengse hi Levi mitea kon chapa, apu apateu lhah’a ama insung cheh’a kon kisimdoh ahiuve.  
31 Aaron chilhah bangin, akum ahilouleh apanmun dungjuiyun vang asangun toh ding akipeuvin ahi. Vang sanna hi Lengpa David, Zadok, Ahimelech, chule thempu ho le Levi te insung lamkai ho umna a kibol ahi.    

Tumging Themho Mopohna 
 

1 David le a sepai jalamkai ten Asaph, Heman chule Jeduthun insungmi chu Kipana Thupha sapphong toh thoa semjang gin ngai, tumging chule khutbeh la lamkai din alhengdoh tauve. Hiche hi amin ule anatoh u ahi:   

   
 

2 Asaph chapa te Zaccur, Joseph, Nethaniah chule Asarelah ahiuve. Amahon apau, Asaph, lamhilna dungjuiya na atoh u ahin, leng thusah dungjuiya Pathen thu seiphongna chu amaho kin ahi.   


3 Jeduthun chapa te Gedaliah, Zeri, Jeshaiah, Shimei, Hashabiah chule Mattithah, abonun mi gup ahiuve. Amaho hin apau Jeduthun makainan semjang gin ngei, thangvah le vahchoi toh thon Pathen thu sapphongna aneiyun ahi.   


4 Heman chapa te chu Bukkiah, Mattaniah, Uzziel, Shubael,* Jerimoth, Hananiah, Hanani, Eliathah, Giddalti, Romamti-ezer, Joshbekashah, Mallothi, Hothir chule Mahazioth ahiuve.  
5 Hiche ho jouse hi Hemam chapa te ahiuvin, lengpa mitva neiya pang Heman hin Pakaiya kon'in chapa som le li toh chanu thum ahing e.   

   
 

6 Hiche miho jouse hin apauvin alamhil dungjui uva tumging thei ho Pakai insunga asem'u ahi. Amopoh nau hi Pathen ina tumging thei, selangdah gin ngei, semjang sai chule khutbeh ho ajaovin ahi. Chule ijakaiyin, Asaph, Jeduthun chule Heman jong lengpa toh aki thukop jing uve.  
7 Amaho insung hi Pakai vahchoi na mun a tumging sai ding mong a hung kitillu ahi. Abonchauvin tumging sai thei cheh mi 288 alhing uve.  
8 Mi hichengse hi teh le khang hihen jilkung le simlai umlouvin athepna cheh uva apang un chuleh vang kibangin akisan cheh uve.   

   
 

9 Vang kisan masapen chu Asaph phung'a Joseph le achapa te chule akinaipi som le ni ho chunga achu'n ahi.  

Vang kisan anina chu Gedaliah le achapa te chule akinaipi som le ni ho chunga achu'n ahi.   


10 Vang kisan athumna chu Zaccur le achapa te chule akinaipi som le ni ho chunga achu'n ahi.   


11 Vang kisan alina chu Zeri le achapa te chule akinaipi som le ni ho chunga achu'n ahi.   


12 Vang kisan angana chu Nethaniah le achapa te chule akinaipi som le ni ho chunga achu'n ahi.   


13 Vang kisan agupna chu Bukkiah le achapa te chule akinaipi som le ni ho chunga achu'n ahi.   


14 Vang kisan asagina chu Asarelah le achapa te chule akinaipi som le ni ho chunga achu'n ahi.   


15 Vang kisan agietna chu Jeshaiah le achapa te chule akinaipi som le ni ho chunga achu'n ahi.   


16 Vang kisan akona chu Mattaniah le achapa te chule akinaipi som le ni ho chunga achu'n ahi.   


17 Vang kisan asomna chu Shimei le achapa te chule akinaipi som le ni ho chunga achu'n ahi.   


18 Vang kisan som le khatna chu Uzziel le achapa te chule akinaipi som le ni ho chunga achu'n ahi.   


19 Vang kisan som le nina chu Hashabiah le achapa te chule akinaipi som le ni ho chunga achu'n ahi.   


20 Vang kisan som le thumna chu Shubael le achapa te chule akinaipi som le ni ho chunga achu'n ahi.   


21 Vang kisan som le lina chu Mattithiah le achapa te chule akinaipi som le ni ho chunga achu'n ahi.   


22 Vang kisan som le ngana chu Jerimoth le achapa te chule akinaipi som le ni ho chunga achu'n ahi.   


23 Vang kisan som le gupna chu Hananiah le achapa te chule akinaipi som le ni ho chunga achu'n ahi.   


24 Vang kisan som le sagina chu Joshbekashah le achapa te chule akinaipi som le ni ho chunga achu'n ahi.   


25 Vang kisan som le gietna chu Hanani le achapa te chule akinaipi som le ni ho chunga achu'n ahi.   


26 Vang kisan som le kona chu Mallothi le achapa te chule akinaipi som le ni ho chunga achu'n ahi.   


27 Vang kisan somni na chu Eliathah le achapa te chule akinaipi som le ni ho chunga achu'n ahi.   


28 Vang kisan somni le khatna chu Hothir le achapa te chule akinaipi som le ni ho chunga achu'n ahi.   


29 Vang kisan somni le nina chu Giddalti le achapa te chule akinaipi som le ni ho chunga achu'n ahi.   


30 Vang kisan somni le thumna chu Mahazioth le achapa te chule akinaipi som le ni ho chunga achu'n ahi.   


31 Vang kisan somni le lina chu Romanti-ezer le achapa te chule akinaipi som le ni ho chunga achu'n ahi.    

Kelkot Ngah Ho Mopohna 
 

1 Kelkotbul ngah ho kivaihop dan chu hiti ahi:  

   
 
Korah chilhah a konna Kore chapa Meshelemiah kitipa hi Abiasaph insung a kon ahi.  
2 Meshelemiah chapa te chu Zechariah (atahpen), Jediael (a nina), Zebadiah (a thumna), Jathniel (a lina),  
3 Elam (a ngana), Jehohanan (a gupna) chuleh Eliehoenai (a sagina) ahiuve.   


4 Kelkot ngahpa Obed-edom chapa te chu Shemaiah (atahpen), Jehozabad (a nina), Joah (a thumna), Sacar (a lina), Nethaniel (a ngana),  
5 Ammiel (a gupna), Issachar (a sagina), chule Peullethai (a gietna) ahiuve. Pathen'in Obed-edom chu nasatah in phatthei aboh in ahi.   


6 Obed-edom chapa Shemaiah chun chapa mibolthei cheh ahing’in a phungsung u vaihomna a panmun nasatah alo cheh uve.  
7 Amaho chengse chu, Othni, Rephael, Obed chule Elzabad ahiuve. Chuban le, asopi teniu Elihu le Semakiah jong chu mibolthei tah ma ahi lhon e.   


8 Obed-edom chilhah, achapa te le a tute mi somgup le ni chengse hi natohna a feltah le bolthei cheh ahiuve.   


9 Meshelemiah chapa te mi som le giet le asopite chengse hi mibolthei tah ahi cheh uve.   

   
 

10 Merari phung sunga kon'in Hosah chun Shimri chu achapa te lah a atahpen ahilou vangin lamkai din alhengdoh tai.  
11 Achapa te chu Hilkiah (a nina), Tebaliah (a thumna), chule Zechariah (a lina) ahiuve. Hosah chapa te le asopite mi som le thum chengse chu kelkot ngah in apang uve.   

   
 

12 Hitobanga kelkot ngah ho kivaihop dan hi Levi dang ho banga a insungmi cheh in Pakai na chu atoh u ahi.  
13 Kelkot ngah dia kelkot tin a insung miten ahin deilhen hi kum le lha hihen, thep le theplou man a kive hilouvin vang kisan dungjuiya pangji ahiuve.   


14 Solam kelkot ngah a pang din Meshelemiah le aloite nganse ahitauvin, sahlam chu michingtah a kihepa Zechariah,  
15 Lhanglam kelkot chu Obed-edom nganse ahin, achapa te chu thil kholna kelkot ngah in apang uve.  
16 Shuppim le Hosah chu lhumlam kelkot apat Hou-In jottouna kelkot chan angah a ngense ahi lhonin ahi. Angapi ho chu akimaingat sah in limgeh in apang uve.  
17 Solam kelkot phunga chun niseh in migup, sahlam a mili, lhanglam a mili ma chuleh mili kingato cheh in thil kholna kelkot phunga apang jing’ui.  
18 Lhumlam kelkot phunga mi gup chuleh mili chu kotpi a kon a Hou-In jottouna chan'a apangun, mini ma avellah achun apang’e.   


19 Korah le Merari phungsung a kelkot ngah ho kivaihop dan hiti chu ahi.   

Gouching Leh Migun Ho 
 

20 Levi te lah a Ahijah lamkainan maicham thil kholna mun le Hou-In gou ho kholna mun avetup uve.  
21 Gershon phungkhai, Libni insung’a kon'in Jehiel chu lamkai khat in apang’e.  
22 Jehiel, Zetham chule Joel chapa te jong Pathen maicham thil kholna mun chu ngah din ngansena achang tauve.   


23 Hiche lamkai a pang cheng hi Amram, Izhar, Hebron chuleh Uzziel chilhah ahiuve.   

   
 

24 Amram phung sunga dia, Shebuel chu Mose chapa, Gershom chilhah ahi. Ama hi thil kholna a vaibol pipu Ahi.  
25 Asopite Eliezer in ahin ho chu, Rehabiah, Jeshaiah, Joram, Zicri chule Shelomoth ahiuve.   


26 Shelomoth le asopite hi Leng David, insung lamkai pipu, sepai jalamkai chuleh mi thupi hon Pakaiya dia maicham thilto a ahin peh hou anga u ahi.  
27 Galmun a kon a kichomkhom thil hoi lai-lai ho jong Pakai Hou-In sunga manchah le din ahin lhandoh jiuve.  
28 Chujongleh, Shelomoth le asopi ten Themgao Samuel, kish chapa Saul, Ner chapa Abner le Zeruiah chapa Joab thilto ho jong achingtup jing uve.   


29 Izhar phung a kon'in Kenaniah ahung pengdoh in ahi. Ama le a chapa te toh Israel sunga vaibol le thutan in apang uve.   


30 Hebron phunga kon'in Hashabiah ahung pengdoh in ahi. Ama le asopite thil bolthei cheh 1,700 toh Jordan vadunga patna lhumlam a um Israel te gambeh sunga, Pathen thulam hihen lang Lenggam thu hijongleh ngansena lentah achang tauve.   


31 Chujongleh, Hebron phung a kon'in Jeriah ahung pengdoh in, ama hi Hebron mite phunggui kisut dan a lamkai le khat anahi. (David lengpa kum somli alhin a akholdoh dungjui uva, Hebron te lah a mibolthei tampi Gilead gam Jazer khopi a amudoh u ahi.)  
32 Mibolthei tah miho chu mi 2,700 chengse chu Jeriah sopite ngen jeng ahiuve. Amaho hi Leng David in Jordan Vadung apat a solam a asol a Reuben leh Gad chule Mannaseh chilhah akehkhat langpi vekol dinga ijakaiya Pathen thulam hihen lengpa thu hijongleh ngansena lhingset chang ahiuve.    

Sepai Lamkaiho 
 

1 Israel sepai jalamkaite le avaibol teuvin lengpa hongbit dia asepai te ahon hon a akivaihop dan u chu hiti ahi. Sepai hon khat a mi 24,000 alhing uvin, kum khat le lhakhat cheh pan ala teiyun ahi.   

   
 

2 Sepai hon mi 24,000 ho panmun la masapen alamkai chu Zabdiel chapa Jashobeam ahi,  
3 Ama hi Perez insung a kon sepai vaihom ho jouse lah a jong thaneipen ahi.   


4 Sepai hon mi 24,000 lha nina a lamkai chu Ahoah insungmi Dodai kitipa ahin, anoidou a thanei vaihom din Mikloth kitipa akikoi e.   


5 Sepai hon mi 24,000 lha thumna a lamkai chu Jehoiada chapa Benaiah ahi.  
6 Benaiah kitipa hi David sepai hangsan, mihat somthum ho lamkai a jong ana pang ahi. Achapa Ammizabad chu anoidou din apansah e.   


7 Sepai hon mi 24,000 lha lina a lamkai chu Joab naopa Asahel ahi. Ama hi achapa Zebadiah in athi jouvin apanmun akhel tai.   


8 Sepai hon mi 24,000 lha ngana a lamkai chu Shammah ahin, ama hi Izrah mi ahi.   


9 Sepai hon mi 24,000 lha gupna a lamkai chu Tekoa akon Ikkesh chapa Ira ahi.   


10 Sepai hon mi 24,000 lha sagina a lamkai chu Pelon akon Ephraim chilhah Helez ahi.   


11 Sepai hon mi 24,000 lha gietna a lamkai chu Hushah a kon Zerah chilhah Sibbecai ahi.   


12 Sepai hon mi 24,000 lha kona a lamkai chu Benjamin gamsung, Anathoth a kon Abiezer ahi.   


13 Sepai hon mi 24,000 lha somna a lamkai chu Netophah a kon Zerah chilhah Maharai ahi.   


14 Sepai hon mi 24,000 lhasom le khatna a lamkai chu Ephraim a Pirathon a kon Benaiah ahi.   


15 Sepai hon mi 24,000 lhasom le nina a lamkai chu Netophah a kon Othniel chilhah Heled ahi.   

Israel Phung Lamkaiho 
 

16 Aban a ho hi Israel sunga phung ho le alamkai ho ahiuve:  

   
 
	Phung 	Lamkai 
	Reuben 	Zicri chapa Eliezer 
	Simeon 	Maacah chapa Shephatiah 
	  
17 Levi 	Kemuel chapa Hashabiah 
	Aaron (thempu te) 	Zadok 
	  
18 Judah 	Elihu (David sopipa) 
	Issachar 	Michael chapa Omri 
	  
19 Zebulun 	Obadiah chapa Ishmaiah 
	Naphtali 	Azriel chapa Jeremoth 
	  
20 Ephraim 	Azaziah chapa Hoshea 
	Manasseh (lhumlam) 	Pedaiah chapa Joel 
	  
21 Manasseh (solam) Gilead 	Zechariah chapa Iddo 
	Benjamin 	Abner chapa Jaasiel 
	  
22 Dan 	Jeroham chapa Azarel 



   
 
Hiche ho hi Israel sung'a phung lamkaiho ahiuve.   


23 Leng David in mijat sim abolna achun kum somni apat anoilam ho asimtha pon ahi. Ajeh chu, Pathen'in Israel chate chu van'a ahsi jat a phatthei aboh dia akitepna akoisa ahitai. ✡  
24 Zeruiah chapa Joab chun mijat sim ijat a aboldoh kigot vang'in alosap jing’e. Ajeh chu Pathen lung hanna changa, Leng David khanga Israel mijat sim chu lolhing lou ahitai. ✡   

David Lenggam'a Migun Ho 
 

25 Adiel chapa Azmaveth chu lengpa thil kholna ngahtup din nganse ahi.  

Uzziah chapa Jonathan chu khopi thil kholna mun jouse ngahtup din nganse ahitai.   


26 Kelub chapa Ezri chun lengpa loubol ho vetup din apangin ahi.   


27 Ramah a kon Shimei chu lengpa lengpilei ngahtup in apang in ahi. Sepham a kon Zabdi chu lengpa ju le lengpitwi thah in apang’e.   


28 Geder a kon a Baal-hanan chun Judah te moul bul a um lengpa Olive honsung chule theichang, theibalei chu angahtup in ahi. Lengpa heng’a Olive thao thah jing din Joash ngansena achang’e.   


29 Sharon a kon Shitrai chu Sharon Phaicham lang’a gancha chunga mopo'n apange. Adlai chapa Shaphat chu phaicham lang’a gancha mopo'n apang e.   


30 Ishamel chilhah Obil in sangongsao te amopoh e. Meronoth a kon Jehdeiah in Sangan ho amopoh in ahi.   


31 Hagar mi Jaziz in lengpa kelngoi le kelcha amopoh e. Amaho chengse hi David Lengpa gou ching jeng ahiuve.   

   
 

32 David pangahpa, Jonathan chu michingtah le thil hethei tah chule lengpa semang khat ahi. Hachmon mi Jehiel chu lengpa chapate hilna lam amopoh in ahi.  
33 Ahithophel kitipa hi Leng insung a thumop themtah ahin. Ark mi Hushai kitipa hi lengpa dia agol khat ahi.  
34 Benaiah leh Abiathar chapa Jehoiada in Ahithophel athi jouvin a panmun ahin khel in ahi. Joab chu lengpa sepai jalamkai ahi.    

David In Solomon Athugah 
 

1 David in alenggam sung’a sepai jalamkai, vaipo le vaibol jouse, phung lamkai hihen gouching hihen, hetthei a panmun la jouse chuleh gal-hang jouse Jerusalem a akou sohkei un ahi.  
2 Akipatdoh in hiti hin aseitai: “Ka sopi le ka mite ho, keiman Pathen Kitepna Thingkhong a itih a aum jingna ding, Pathen Hou-In theng sahdoh ding ka ngaiton, kigotnan thil le lo angaicha tampi jong kakoitai, ✡  
3 ahin Pathen’in kaheng’a aseijin, ‘Nangman kamin kijabolna dinga Hou-In nasah louding ahi, ajeh chu nangma gal-hang nahin chule thisan naso behseh e,’ ati.   


4 Hijeng jongleh, Israel Pathen'in Judah te lah a konna, ka insung uva pat keima tah a itih hijongleh Israel leng dia ei thaonu ahitai.  
5 Chutah le, chapa tamtah phatthei eiboh ho lah a konna ka chapa Solomon in kaleng touna mun eikhel ding ahi.  
6 Pathen'in kajah a aseiye, “Na chapa Solomon in ka Hou-In theng le akimvel asahdoh dia ka lhendoh ahitan, keiman angaichat ijakai kapeh jing ding ahi.  
7 Chule ka thupeh chengse anit jing’a ahile, Keiman alenggam a itih a kaumpi jing ding ahi,' ati.   


8 “Hijeh chun tun, Pathen chu idiuva ahetoh, Israel mite jouse mitmua—Pakaiyah kikhom'un—Keiman hiche mopohna hi kapeh ding ahi. Chingtheiyun lang na Pakai na Pathen thupeh chengse nit jingun, chutileh lungmong a gampha lai nalo uva, na chateu le na tuteu khang geiya Pakai phattheina nachan jing diu ahi,” ati.   


9 “Chujongleh, Solomon kachapa, napu le napa phattheiboh jing na Pathen chu haimil lou jen’in. Na lungthim pumpin choi’an jingin lang athun um jingin. Ajeh chu thil ijakai amun, ahe sohkeiyin, bel jing lechun na lhaso louding ahi.  
10 Hijeh chun, nalunggil in ngaiton Pakaijin a Hou-In theng sa dia nalhendoh ahitai.. Hat jingin lang natohdoh tei ding ahi,” ati.   


11 Chuin, David in athilgon ijakai, thil kholna indan ho chule chonset kingaidamna munho umdol jouse Solomon apetan ahi.  
12 David in alunggil a agontohsa, Hou-In lim asung apo, indan dang-dang chule Maicham kibolna Muntheng dia agon ho jouse achapa Solomon aseipeh tai.  
13 Chujongleh, Hou-In sunga themgao ho leh Levi mite panmun hihen, Pathen houna dia thil le lo kimang ding jouse jong ahiltan ahi.   


14 David in Pathen houna a sana le sum-eng man dia lom jat jong ahiltoh in,  
15 Solomon jah a Sana thaomei semna ding le sum-eng thaomei semna ding chuleh sana le sum-eng alut ding jat jong ahilthem in ahi.  
16 Changlhah hung kitohdoh ho koina ding Sana theng a kisem Dokhang chule, sum-eng a kisem dokhang ho jong akisemna a sana angaicha ding jat jong ahilthem e.   


17 Thihkhe sana thengsel ijat asem a, khon, kong, silkong ho jouse sana ijat cheh a sem ding abonchan atetoh peh e.  
18 Chujongleh, gimnamtui halna ding maicham phung semna dia sana thengsel man ding jat, chule kangtalai sunga Cherubium vantil in a lhaving teni a akhu khum, Pakai Kitepna Thingkhong sem ding dan jong ahiltan ahi.  
19 “Thilgon hichengse hi”, tin David in Solomon jah a, “Pathen'in akhut tah a asut a eipeh ahi” ati.   


20 David in abanjom in, “Hat inlang hang jingin, natohdoh ding ahi. Kichat le lunglhah daina neihih hel in. Pakai Pathen, ka Pathen'in na umpi jing’e. Na ngansena bang’a nachai theng tokah a Pakaijin na lhonpi jing ding ahi.  
21 Themgao ho le Levi miten akingansena banga Pakai kin abol diu, adangse injong akipeh nathei chan uva pan alah uva, gamsung vaipo ho jouse le thuneina aboncha a nangma thunoi a um ding ahi,” ati.    

Hou-In Sahna Dinga Thilpeh 
 

1 Hichun, Leng David in Hou-In sung’a mipi ho lam chu angan hitin aseiye, “Ka chapa Solomon, Pathen'in ka lengmun khel dia athaonusa chu ahin, ama chapang nalai intin, jilna neibeh nailou hijongleh, atoh dia lom Pathen'in angansena, a Hou-In sah ding khu mihem mai maiyin ajo chi vang ahipoi. ✡  
2 Manchah thei chan mangchan keiman ka Pathen Hou-In sahna din sana, songmantam, thing le song ijakai angaicha jouse kakoitup peh tai. Hiho chu alhingset adia, sana, sum-eng, thih, thing chujongleh, Onyx tampi seh hilouvin, songmantam, songval, songpol, marble song jong alhingset din kakoitup peh tai.   


3 “Tunjong, keiman ka Pakaiya dia kakipehdoh nan ka sana le sum-eng jouse jong a Hou-In sahna dia kagotpeh ho ban’in kapedoh tai.  
4 Keiman Hou-In bang dung ho sahna din, Ophir a kon sana tons 112, chule dandka thengsel tons 262 jong kapedoh tai.  
5 Chuban a, khutthem ho tham ding sana le sum-eng avat ding chengse ho hi, koi tobang ka Pakai ka Pathen adia keijong kakipedoh nom’e ti ium uvem?” ati.   


6 Hichun, insung lamkaiho, Israel phung lamkai ho ahin, sepai jalamkaiho, gouching ho chuleh, lengpa vaibol ho jouse jong kiphaltheng tah in akipedoh soh tauve.  
7 Pathen Hou-In theng sahna dia akipehdoh nau abonchauva apehdoh jat uchu, sana tons 188, sana lheng 10,000, dangka tons 375, sum-eng tons 675, chule thih talent 3,750 alhing’e.  
8 Chujongleh, songmantam tampi jong atodohbe uvin, athil todoh hou chu gou kholna Pakai in achun akholtup uvin Gershon chilhah a kon Jehiel in thil kholna mun avetsui din anganse uvin ahi. .  
9 Maicham thiltho ho jouse mipi ten hongphal tah le kiphaltheng tah ato jeh uvin akipah cheh uvin ahi. Chujongleh Lengpa David jong kipah leh thanop nan adim’e.   

David Thangvah Taona 
 

10 Chuphat chun, Lengpa David in mipi jouse masang’a Pathen athangvah e.  

   
 
“Kahung kondohnao Vo ka Pathen’u, atonsot tonsot in nunnom in, namin kithangvah jinghen!  
11 Nang'ah, Vo Pakai, minthanna jouse, loupina jouse, thaneina jouse, jabolna jouse, ijakai nang’a hijing hen. Leiset pumpi le vanthamjol abon'a nang’a ahin, Vo Pakai, thil ijakai nangma lenggam thaneina ahi. ✡  
12 Houna le jabolna nang’a kon bou ahi. Ajeh chu, imajouse nangma thunoiya umjeng ahi. Thaneina le loupina nangma khut a aum’in, nangma khut a minthanna le thaneina abonchan aum’e.   


13 Vo ka Pathen’u, namin thangvah le choi-atna kahin peuve.  
14 Ahinlah, keima koi kahiya, ka mite chu ipi hiuvam, nangma angsunga kipah le thanomtah a ipi hijongleh kapeh jeng thei uham? Kanei, kagou jouseu nangma a konna kamu jeng u ahin, kapeh hou jouse nangman neipeh ngen jengu ahi.  
15 Chuleh, kapu kapa teu bang’a, hiche leiset a hi khopem le maljin mai-mai kahiuvin, ka hinkhou jong nilim kihei bang’in ageina akihephaji tapoi.   


16 “O Pakai ka Pathen’u, nangma jabolna, na Hou-In theng sahna dia kahin tokhom'u ijakai hi nang’a ahin, nangman neipeh jengu ahi.  
17 Ka Pathen, nangman kalung’u na kholchil sohjin, nalung lhaina namudohji teng nakipahji e ti keima neihetsah in, chule lunggil tah a keiman thil hicheng kabol jong nahen ahi. Ka miten jong kipah le thanom tah a thilto, thilpeh nangma Hou-In theng sahdohna dia ahin choi ujong nei musah jing’e.   


18 “O Pakai, kapu u Abraham Pathen, Isaac Pathen, Israel te Pathen, nami ten nathu angai jing ding uvin kahung taove. Nangma na jabol le nahepi nau jong mujing’in.  
19 Ka chapa Solomon’in alungthim pumpia na thupeh chengse anit a, na danthu le na hettohsah hihen, ijakai ajui jing’a, keiman ka gontup pehsa na Hou-In theng kisahdoh kahsen lungvulna pejing'o,” ati.   

   
 

20 Chuphat in, David in mipi ho jah a, “Na Pakai, na Pathen’u thangvah un!” ati. Hichun, mipi jousen Pathen athangvah un, Apu apa teu Pathen masang’a abohkhup un, chibai abol uvin, lengpa jong jabolna apeuvin ahi.   


21 Ajing nikhon, mipi ten Pakaiya kilhainan bongchal 1,000, Kelngoi 1,000 le kelngoichal 1,000 ahin choijun, pumgo thilton atoh uve. Chujongleh, Israel pumpi min’in lengpitwi le kilhaina tampi jong ahin choi uvin ahi.  
22 An nehkhom abol’un, lengpitwi adon’un, kipah le thanom tah in Pathen athangvah uve.  

Chujongleh, Leng David chapa Solomon chu mipi ho masang’a leng hung chang din thao anu un, Zadok jong chu thempu din thaonuna achangtai.  
23 Chuin, Solomon in apa Leng David laltouna mun chu ahin khel tan, imalam jousea apa athakhel jouvin, Israel pumpin jong ajabol sohkei tauve. ✡  
24 Mithupiho, gal-hang ho chuleh Leng David chapa te jousen jong Lengpa Solomon adin kitepna le kipehdohna anei tauve.  
25 Chuban’a Pathen'in leng Solomon chu Israel pumpi masanga adomsang’in, a itih a Israel leng ten jong ana chan phahlou, minthanna, loupina le jabolna sangpenin Pathen'in phatthei abohtai.   

David Vaihom Sung Thulahgom 
 

26 Hitobanga hi, Jesse chapa David in Israel pumpi lengvai ana pon ahi.  
27 Aeng vaipoh chu kum somli alhing’in, kum sagi sung Hebron chuleh, kum ✡ somthum le thum sung chu Jerusalem a lengvai anapo e.  
28 Ahinkhon haona, jabolna achang’in, kum sottah hinkho kipah le thanom in amangin, atehset a ahinkho lhin mong’in athin, chuphat in achapa Solomon in a lengmun ahin khel e.   


29 Leng David vaipoh sungsea thil ijakai kijihlut ho jouse chu,Mitva Neipa Samuel Thusimbu, Nathan themgaopa Thusimbu le Mitva Neipa Gad Thusimbu  a akijihlut soh in ahi.  
30 Hiche thilsoh ho jouse hin Leng David loupina aphochen uvin, chuleh aleng vaipoh sung’a Israel le akimvel lenggam hoa thilsoh jouse jong ajao cheh e.   

2 CHRONICLES  

THUSIMBU NINA  

2 Chronicles Sung Thu Umdan  

1 Chronicles kipatna lam chu Jabez taona thudol ahin, hiche bang chun 2 Chronicles kipatna lang hi taona thudol ahi. Hiche phatlai hin Pathen'in Solomon adongin, “Ipi ham na ngaichat? Keiman kapeh ding nahi,” ati. Chuin Solomon in chihna athum tan ahi. Ahinlah, achainan Pathen'in Solomon agih in, “Na sopi hon ka thupeh adonselou uva, Pathen dang angsunga abohkhup uva ahileh, ven keiman kapeh gamsung’a kon ka suhmang diu ahi,” ati. Hitia Pathen'in asei bang hin 2 Chronicles lekhabua thusim chedan jong gim hesoh nan akichaijin ahi. Tua Chronicles nasim masang'in hiche hi geldoh in: Hinkho sunga thil khat apatna langa phatah a ibol bouseh hi thupi ahipon, amavang thil khat phatah a achaina chan a panlahna hi athupi joi, ti muchet ahi.  

Lekhabu Jihpa, Akijih Kum Chule Koite Dinga Anajih Ham?  

Ezra in ajih ahi, tin Judah te chonna dan chun kicheh tah in aseiyin ahi. Hichu 430 BC phat laiya ana jih ahi. Chule hiche lekhabu hi Israel chate dinga ana jih ahi. Ajeh chu Judah gam'a ahung kithah semphat uva, chule achesa phat sunga Pathen'a konna phattheina achan nau avel geldoh kit uva, chule Pathen kom'a akitepna hou ahin tohdoh theina diu ahi. Chule achesa phat sunga Pathen a dinga asuhkhelna hou avel’a anungbol kittah louna ding uva ahilchahna dinga anasut ahi. Israel chaten Pathen dihtah ahou nauva konna Pathen phatthei bohna achan nau hetdoh sahna ding ahi. Chule Judah lengte hon Pathen ging pum'a vai ahin hop nauva agamsunga kikhelna ahung umdoh theina ho muchet sahna dinga jong ahi; chule Judah lengte hon Pathen kicha louva amaho dei dan dan'a vai ahin hop jeh uva Pathen lunghan jeh a Pathen'in achungthu atan dan thu hetchet sahna dinga ana sut ahi.   

Solomon In Chihna Athum 
 


1 David chapa Solomon chun alenggam dettah in atungdohtai, ijeh inem itileh Pakai a Pathen chun aumpia chuleh sangtah a athanei sah ahitai.   


2 Solomon chun Israel lamkaiho galsat sepai asang aja chunga luboh ho thutan vaihom ho, gamsung lamkai hojouse chule phung lamkai ho akoukhomin ahi.  
3 Chuin Solomon chun houbung mipi chu Gibeon khoa chun Pathen houkhom dingin alamkaijin ache tauve, ijeh inem itileh hiche khoa Pathen Houbuh chu um'a ahi (Hiche lai mun hi Pakai Lhacha Mose’n gamthip laiya Pathen Houbuh asemna mun chu ahi.)   


4 David chun Kiriath-Jearim a konna Jerusalem'a Pathen Thingkhong chu Houbuh a ana pohlutsa ahitai. ✡  
5 Ahinlah Uri chapa, Hur tupa Bezalel kitipan asem sum-eng maicham chu Gibeon mun'a Pakai Houbuh maiya chun aum nalaijin ahi. Chuti chun Solomon le mipi chu Houbuh masanga chun akikhom un Pakai chu ahou tauvin ahi. ✡  
6 Chukom'a Houbuh masanga chun Solomon chu sum-eng maicham umna achun akal touvin Pakai angsung'ah pumgo thilto 1,000 jen aga lhandoh tan ahi.   


7 Chuche jan chun Solomon henga Pathen ahung kilah in hitin ati, “Ipi pentah nadeijem? Thum'in, chule Keiman nangma kapeh ding nahi!” ati.   


8 Solomon in Pathen chu adonbutnin, “Nangman kapa David chu lungsetna longlouhel nachan'in, tun keima ama khelin lengin neipan sahtai.  
9 O Pakai Pathen, lungset tah in kapa David toh nakitepna koi jingin, ajeh chu nangin mihem atam'a tam leiset a vutdi jat lah a lengin nei pansah tan ahi! ✡  
10 Mipi hijat chunga kituptah avaihom thei ding ham? Hijeh chun namite chunga vai kahom them theina dingin chihna le hetna neipen,” ati.   


11 Pathen chun Solomon jah a hitin aseijin, “Nei le gou, haona, loupina ahiloule nagal mite thina ding ahiloule na hinkho sotna joh thum louva na ngaichat sangpen na mite kithopi theina ding leh achung uva vaihom them theina nathum tah jeh hin,  
12 Keiman nathum pen chihna le hetna chu kapeh ding nahi. Chujongleh nei le gou , haosatna le minthanna jong kapehtha ding, hitobang thil hi na masang leh khonunga leng hung chang ding hon jong aneilou diu ahitai!” ati.   


13 Hiti chun Solomon chu Gibeon khoa Pathen Houbuh a kon chun Jerusalem lam'a ahung kinunglen Israel te chunga lengvai ana potan ahi.   


14 Solomon chun kangtalai le sakol touthem ho chu akoukhom in ahileh kangtalai sangkhat le jali 1,400 leh sakol 12,000 aneijin ahi. Aman hichengse chu kangtalai khopiho a phabep akoijin chule phabep chu ama kom nai Jerusalem a jong akoijin ahi. ✡  
15 Lengpa chun sana le dangka jong Jerusalem sunga chun atam dan songlheu lah abahsah jengin chuleh Cedar thingtum jeng jong Judah phaicham a theiba thing kehho abang jengin ahi.  
16 Solomon sakol ho chu ama dinga kivei hon Egypt gam le Celicia gam'a konna man tamtah a ahin tollut u ahi. ✡  
17 Chuche phatlai chun Egypt gam'a kangtalai ho chu, dangka 600, chule sakol ho chu dangka 150 a ana kicho jouvin ahi. Hiti chun thil ho chu Hit lengte le Aram lengte kom'a ana kitoldoh jin ahi.    

Hou-In Sahna Dinga Kigotnaho 
 

1 Solomon chun Pakai min jabolna dingin Hou-In khat le ama chenna ding mong-mong Leng Inpi khat sadoh dingin kigel lhuhna aneitan ahi.  
2 Hichea ding chun natong ding mi s70,000, thinglhang gam'a songkhoh ding mi 80,000 chule natongho vesui ding mi 3,600 alhengdoh tan ahi.   


3 Solomon chun Tyre Lengpa Hiram henga dingin thu hiti hin athot in,  

   
 
“Kapa David in achenna ding leng inpi asahna dinga, Cedar thingtum na-na bolpeh bang chun keima jong neihin bolpeh in.  
4 Keiman jong Pakai ka Pathen jabolna dinga Hou-In kasah ding ahi. Hiche mun chu atumbeh a ama angsunga gimnamtui halnamna a changlhah agol gol'a koina a, beitih neilouva kitohdoh thiltona a chule jingkah nilhah le Cholngah Nikho a pumgo thilto tona ding, lhathah nikho seh a man ding; chule Pakai ka Pathen’u angsunga aphat kiteppeh kut hoa manna ding mun hi ding ahi. Aman hiche thil ho hi itih a boljing dinga Israel athupeh ahi.   


5 “Hiche Hou-In hi inlen thupitah hi ding ahi, ajeh chu ka Pathen uhi pathen dang jouse sanga lenjo ahi.  
6 Hijeng jongleh koiham Pathen chenna ding inlentah akilomtah sadoh jou ding chu? Ijeh-inem itileh ama chu vanho jousen jong adol louding ahi! Hiti ahijeh chun, pumgo thilto ho halnamna ding tilou chu; keima koi kahia Pathen chenna ding In chu kasah jou ding ham?  

✡  
7 “Hiti ahijeh chun sana dangka, sum-eng le thih khengthem ho ponsandup, asan-ao le pondum khongthem ho, chule song khengthem ho neihin solpeh in. Amaho chun kapa David in ana lhendohsa Judah le Jerusalem a natoh thilbol themho toh chun atohkhom diu ahi.   


8 “Lebanon gam'a um Cedar thing, chah thing le algum thing jong chu inthing dingin neihin tolpeh in, ajeh chu Lebanon’a um namite chu thingsui, thing-at lama amaho phajou ding aumpoi. Amaho kithopi dinga chu kamite kahin solpeh diu ahi.  
9 Keiman kasah ding Hou-In hi inlentah le thupitah ahi ding jeh hin, inthing tamtah lut ding ahi.  
10 Na thingtan miho dinga chu atoh man diu suhlou changbong atena dim 100,000, sakol chang atena dim 100,000, lengpithei twi atena 110,000 le Olive thaotwi atena dim 110,000 kapeh ding ahi.   

   
 

11 Lengpa Hiram chun Solomon lekhathot adonbut in:  

   
 
“Pakaijin amite alungsetnin, hijeh chun Aman alengpa uvin na pansah tai.  
12 Vahchoiyun Pakai, Israel Pathen, van le leiset sempa chu! Ama chun Leng David chu chapa chingtah khat thepna le thil hetthemna toh apeh than, ama chun Pakai Hou-In le Leng inpi asahdoh ding ahi.   


13 Keiman natong themtah, khutthemna sangtah nei Huram-abi kitipa chu kahin solpeh e.  
14 Ama hi anu Israel nam mi Dan phunga kon ahin, apa hi Tyre gam mi ahi. Ama hi sana dangka sum-eng le thih a konna thilsem themtah chule thing le songa konna jong thilsem themtah ahi. Ponsandup, ponsan-ao, pondum le tupat ponnem khongthem, thiljem semthem jong ahin, itobang jem hijongleh akingansena jouse chu boldoh jeng thei ahi. Hitia chu ama hin napa kapu David in ana lhendoh natong themsa ho tochun atoh khom diu ahi.   


15 Hiti ahijeh chun tun kapun naseisaho suhlou changbong, sakol chang, lengpithei twi le olive thao twi chu neihin thot jengtan.  
16 Keihon itobang thing hijongleh nadei dei uchu Lebanon lhanga hinsui uving ting, Mediterranean dillen panga kon'in pum chungah Joppa chan hin tolpeh tauvinge. Hiche lai mun'a kon'a chu nang hon thing ho chu Jerusalem chan nakitol lut thei u ahitai,” ati.   


17 Solomon chun apan anabol bangin Israel gamsunga cheng gampam miho simna aneijin ahile agomin mi 153,600 aphan ahi.  
18 Amaho lah a chun mi70,000 chu thilpole ding, 80,000 chu thinglhang gam'a songkhoh ding chule 3,600 chu natoh vesui dingin ngansena aneitan ahi.    

 3

Solomon In Hou-In Asah 
 

1 Hiti chun Solomon chun Pakai Hou-In chu Jerusalem'a Moriah Mol achun asapan tai, hichelai mun hi apa, David henga ana kilahna mun chu ahi. Hou-In kisahna chu Jebus mipa Araunah kitipa changphol David in ana deilhen mun chu ahi. ✡  
2 Hou-In kisah pat chu Solomon leng chan kal kum li lhinna ahi.   


3 Pathen Hou-In kibulphuna dinga Solomon in agon chu adung feet 90 le avai feet 30 a len ahi.  
4 Hou-In maiya avaitanna kisa hongcha chu adung feet 30 chule asandanfeet 30 ahi. Aman asunglang chu sana thengsellin aloi jin ahi.   


5 Hou-In kimlai dan-lenpen chu chah thingin achunga sana thengsellin athopsah in chule tum-thing le khao kipheh limin ajemhoi sellin ahi.  
6 Hou-In bang chu songmantam hoitah chule Parvaim gam'a hungkon sana in ajemhoi sellin ahi.  
7 Hiti hin Hou-In inkam jouse, akotjol ho leh ajol ho, abang ho leh akot ho jouse chu sana in atomin, chule bang dunga chun cherub lim ageidoh sohkeijin ahi.   


8 Chule muntheng chungnung pen feet 30 a Hou-In vai toh kikotnin asemin, chule athuhlam feet 30 ma alhinge. Asunglam chu sana thengsel agih tena tons 23 lut in alhajol'in, atomlhah sah in ahi. ✡  
9 Hongcha sahna a kimang sana thingkil jong chu ounces 20 cheh agih in ahi. Achunglam dan ho jong chu sanan atomjol sah sohkeijin ahi.   


10 Aman cherub lim ni asemin, hiche teni chu sanan atomin; muntheng chungnunga chun akoiyin ahi. ✡  
11 Apangtoa kikai cherub teni lhamong asemsa chu feet 30 asaovin ahi. Hiche lhaving chun ni lah a amasapa feet 7-1/2 asaovin, hiche lhaving chun Hou-In bang aphai. Alha langkhat pa jong chu feet 7-1/2 ma asaovin lhaving langkhat chu aphan ahi.  
12 Chutobang ma chun cherub lim nina pa jong chun tong ngaa sao lhaving aneijin, hiche chun Hou-In bang lang khat chu aphai; Alhaving nina pa jong chu feet 7-1/2 asaovin cherub lim masa pa lhaving chu aphan ahi.  
13 Hiti chun alangtoa cherub teni lhamong chu feet 30 ahi. Amani chu akeng lhon’in ading gel lhon'in, Hou-In kim lam chu anga lhon'in ahi.   


14 Muntheng chungnung lutna laitah achun tupat ponnem'a kisem adum, asandup le asan-ao pat a kijem chule cherub a lim kikhuibeh pondal khat aki dallin ahi. ✡   


15 Hou-In mai langa ding chun Solomon in khompi ni feet 27 a sang aphutnin, ani gellin khom alu kisemhoi feet 7-1/2 in akijop saotou in ahi.  
16 Solomon in khivui tobangin sumkol asemin, khompi teni alehvum chu jephoina in amangin ahi. Chujongleh kolbuthei lim 100 asemin sumkol ho achun ajemhoi din abeh in ahi. Chule Hou-In maiya lutna lama khompi teni chu khat lhanglam'a, chule khatpa joh chu asahlam'a aphut in ahi. Lhanglam'a kiphut khompi chu Jakin asah in sahlam'a pa chu Boaz asahtai.    

1 Aman adungavai tong somni chule tong somma sang, sum-eng maicham phungkhat asem'in ahi. ✡  
2 Chujouvin twitunna kongtong lentah khat asemin, agei langkhatna pat langkhat chan chu tong som ahin, hichu twipi tin aki minsah in; hiche kongtong bellen chu tong nga’n athuh in, tong somthum in akollin ahi.  
3 Hiche kongtong agei noitah’a chun bongchal lim tobanga kisem golnin akim vellin a kongtong kol lhungkeichun bongchal lim kengkhatna gup gupmin akigolhung keijin chule hiche ho chu kongtong kisema chu kisemtha ahitai.   


4 Twipi kisah kongtong lentah chu sum-eng bongchal som le ni chunga chun akikoi yin, abonchauvin apamlam angaove. Bongchal thum chun solam angai, chule amaho chunga chun kongtong lentah twipi kisah chu akingam in ahi.  
5 Twipi kisah kongtong chu khut phang toh kibanginasa’in , ageichin chu khon bangin apaltou in, twikoh pahcha pah tobang ahi. Hiche kongton chun twi tena sangsom sagi le li toh Jani le somnga adollin ahi.   


6 Chujongleh aman pumgo thiltonaa kimang umle bel ho sopna dingin jong kongtong som asemin, kongtong nga chu lhanglama akoiyin nga ma chu sahlama akoiyin ahi. Ahinlah thempuho chun kongtong twipi kiti a chun akisop jiuvin ahi. ✡   


7 ✡Chule aman sana thaomei khom som akiseipeh bang chun, asemin abonchan Hou-In sunga chun atungtai. Thaomei khom nga chu Hou-In bang jet langa akoi in, nga chu veilanga chun atungin ahi. ✡   


8 Chujongleh aman dokhang som asemin, hichelah a chun dokhang nga chu bang jetlam'a adon, nga ma chu availam achun adotan ahi, chule sana kong jakhat jong asemin ahi.   


9 Ama chun thempu ho veilama thutana ding hongcha, chule indan inchu hongcha asahpeh in ahi. Hongcha hoa lutle potle nadingin akotjong atopeh in chule sum-eng in atom khumpeh in ahi.  
10 Sum-eng kongtong lentah twipi kitipen chu, Hou-In lhunna solam anunga chun akoiyin ahi.   


11 Chujongleh Hiram-abi chun Pathen houna dinga angaicha khoh thil ho sopna kongtong, vutlo chule chakong jong asemin ahi.  

Hiti chun Huram-abi chun Lengpa Solomon'in Pathen Hou-In a dinga ngaicha thil ho jouse anganse bangchun asem jouse asemjou sohkei tan ahi.   

   
 

12 Khompi teni luvuma kijopson;  

konglim kisem alukhuh teni, khon lukhuh teni  

jep hoina dinga kisem lencha pheh banga kipheh ho,   


13 khom lukhuh chunga kito lencha chunga kikhai kolbuthei 400 ho (Kolbu thei golni cheh chu khompi chunga kitoson khom kiphut jep hoina ding chu asemjou tan ahi);   


14 kongtong to kitomat kangtalai ho,   


15 twipi kiti kongtong le anoija bongchal ho;   


16 vut koina kong ho, vutlo ho, satul ho, chule akisamkaipi thil dang ho toh ahi.  

   
 
Haram-abi chun chuche thil ho jouse chu sum-eng jenga asem ahi. Pakai Hou-In a dinga Lengpa Solomon in athupeh banga,  
17 lengpa chun thil ho jouse chu Jordan phaicham Succoth le Zarethan kikah a chu alhahjol sohkei ahi.  
18 Solomon chun chutobang tah a mantam sum-eng chu amanchah ahin, agih dan jong seijou hoi ahipoi.   


19 Chujongleh Solomon chun Pathen Hou-In a dinga manchah jouse asemin:  

   
 
sana maicham,  

changlhah agol golla koina ding dokhang asemin;   


20 akisemdoh akisei banga muntheng chungnunga vah ding, sana thengsel'a kisem sana thaomei le thaomei khom ho;   


21 pahcha kijemhoi ho, thaomei chule chaiche ho chu aboncha sana thengsel'a kisem cheh ahiuve;   


22 Thaomei thamitna ho, kongtong ho bukong ho chule thil namtui halkhut a ho jong aboncha sana thengsel'a kisem ahi;  

Hou-In a Mun Theng Pen lutle potlena kotcha ho leh, kotpi ho jong chu sana thengsella kito ahisohkeijin ahi.    

1 Hiti chun Solomon chun Pakai Hou-In a anatoh ding jouse atong chaitai. Chuin Aman apa David in ana lhandohsa thilto ho: sana, dangka thil jatchom chom tamtah chu Pathen Hou-In achun ahin polutnin gouthil koina a chun akoitai. ✡   

Hou-In'a Thingkhong Kipohlut 
 

2 Chuin Solomon chun Israel upaho, aphung khaiya aluboh ho, Israel te pu le pa lhah a insung lamkai ho akou khomin ahi. Amaho chun Pathen Thingkhong chu aumna mun Zion tia kihe David khopia konna Hou-In a chu ahin putlut diu ahi. ✡  
3 Chuti chun Israel pasal ho chu kumseh a chavang laiya kimangji, Lhambuh Kut kimanna mun a lengpa angsunga chun akikhom tauvin ahi.   


4 Israel upaho jouse ahunglhun phat uchun Levi te chun thingkhong chu adomdoh un ahi.  
5 Chuin thempu ho leh Levi te chun thingkhong le ponbuh chule atil'apatna asunga ana umsa thil theng ho chu ahin polut tauve.  
6 Hichun thingkhong masanga leng Solomon le Israel mipi chun kelngoi ho, kelchaho chule bong atam a tam, simjou hilou chu Pathen adin alhandoh tauve.   


7 Hichun thempu ho chun Pakai Thingkhong chu Hou-In dan sungnung Mun Theng Pen cherub lhaving teni noiya chun akoi tauvin ahi.  
8 Cherub chun thingkhong chunga chu alhaving teni ajallin ahile, thingkhong le akiputna moljol teni ding chun abuh khu-in apang jengin ahi.  
9 Hiche akiputna moljol teni chu asao behseh jeh chun Mun Theng a kon'in amongval chu akimu theijin, hichu Mun Theng Pen maiya chu kikoi ahi, hinlah Hou-In pama kon'in vang akimu theipoi. Hichu tuni chanin hichelai mun'a chun aum nalaiyin ahi.  
10 Pathen Thingkhong sunga chun Sinai Mol chunga Mose in anakoi songpeh teni tilou thil dang imacha aumpoi, hiche lai mun hi Israel ten Egypt gam ahin dalhah nung uva Pakai toh Israel ten kitepna anasem nau mun chu ahi. ✡   


11 ✡Chuin thempuho chun muntheng chu adalha tauve. Thempuho chu hiche nikho kin ✡ kibolnaa panghen lang panghih jongleh abonchauvin akisutheng sohkeiyun ahi.  
12 Chule Levi te lasa themho Asaph, Heman, Jeduthun, chule asopiho le achateu chu tupat ponnemin akivonun, maicham solam'a chun adingun semjang, pehkhong le selangdah atum'un ahi. Amaho chu thempuho 120 chun sumkon mutnin akithopi uvin ahi.  
13 Sumkon mut ho le lasa themho chun thakhat tah in Pakai chu choi-atna le thangvahna apeuvin ahi. Sumkon, sumlheng chule suhging thei jat chom-chom toh thon Pakai chu hiti hin avah choiyun,  

   
 
“Pakai chu anunnom e!  

Ami lungsetna longlou chu atonsot na um jing ahi!  

   
 
Hiche pettah chun meilhang lom khatnin Pakai Hou-In chu ahin lodim jengin ahi.  
14 Hiche meilhang jeh chun thempu ho chun anatoh u ajom thei tapouve, ijeh inem itile Pakai loupina chun Pathen Hou-In chu alo dimset ahitai.”    

Solomon In Pakai Avahchoi 
 

1 Chuin Solomon chu ataovin, “O Pakai nangin muthim lhangkhal kiheh lah a kacheng'e na-na tin ahi.  
2 Tun keiman tonsotna na chenna ding Hou-In loupitah khat kasahpeh tai!” ati.   


3 Chuin lengpa chun Israel mipi ding ho chu avekollen hiti chun Pathen phattheina athumpeh in ahi:  
4 “Vahchoiyun Pakai, Israel Pathen chu, aman kapa David kom'a akamcheng tah a akitepna chu asuh bulhit ahitai. Hijeh chun kapa jah a ana seijin, ✡  
5 'Kami Israel te Egypt gam'a kahin puidoh nikhoa pat chun, Kamin kijana ding Hou-In sahna dingin Israel phung sunga khopi dang kalhengpoi chule kami Israel te chunga vaihom dingin koima dang kalhengpoi.  
6 Ahinlah tun Keiman Jerusalem hi kamin kijabolna Hou-In mun dingin kalheng in, chule kami Israel te chunga leng dingin David hi kalhengtai,'” ati.   


7 Chuin Solomon chun, “Kapa, David, lungthim'a Pakai, Israel Pathen, min jabolna ding Hou-In khat sahdoh nomna aum jingin ahi.  
8 Ahinlah Pakai chun kapa jah a 'Kamin jabolna ding Hou-In khat sah dinga nagel chu apha lheh e atin ahi.  
9 Hijongleh nangma hi Hou-In sa ding chu nahipoi, ahinlah natahsa le na thisan'a pengdoh na chapa tah chun, Kamin kijabolna ding Hou-In chu asahdoh joh ding ahi,' ati.   


10 “Chule tun Pakai chun ana kitepna chu asubulhitnin kapa khel'in lengpa kahung hitai, chule Pakai kitepna bang chun Israel laltouna a katou tai. Pakai, Israel Pathen min jabolna dingin Hou-In khat ka sadoh tai.  
11 Hichelai mun'a chun Pakaijin ami Israel te toh akitepna Pathen Thingkhong chu kakoi tai,” ati.   

Solomon'in Lhandoh Taona Aman 
 

12 Chuin Solomon chu Israel pumpi masang Pakai maicham masanga chun ading doh in, akhut teni ajah in atao tan ahi.  
13 Tun Solomon chun sum-enga kisem thuseina mun khat adung feet 7-1/2, avai feet 7-1/2, chule asan lam feet 4-1/2 asemin Hou-In leitol lailunga chun adotan ahi. Ama thuseina mun achun adingin, chule Israel mipi masanga chn adilsun vanlam ngan akhut teni adom sangin ahi.  
14 Ama ataovin,  

   
 
“Vo Pakai, Israel Pathen, van le leiya nangma tobang Pathen dang aumpoi. Nangman na kitepna nanit jingin, alungthim pumpia nangma kom hinjon'a kipedoh te nalungsetna longlou chu nachan jing'e.  
15 Nangman na lhachapa kapa David kom'a na kitepna nanit jinge. “Tun nangman na kamchengtah a kitepna nasem chu nangma khuttah in na subulhit tai.   


16 “Chule tun, Vo Pakai, Israel Pathen, na lhacha kapa David kom'a kitepna adang nasem ho chu nitjing tan, nangman nabol bang-banga na chilhah te jong lamdih a achon uva ka dan thupeh ho kitahna neitah a ajui diu le amaho lah a khat pen-pen chu Israel laltouna a toujing ding ahi nati.' ✡  
17 Vo Pakai, Israel Pathen tuhin nalhacha, David kom'a na kitepna chu subulhit jeng tan.   


18 “Ahinlah, Pathen chu leiset mihemte lah a hi chengmong ding hinam? Ijeh-inem itileh vanchung sangpen hon jong nangma hi nadol louding ahi, chutileh keiman kasah Hou-In hi iti neova neo ding hitam! ✡  
19 Chuti chu hijongleh, ka taona leh ka thumna hi eina ngaipeh teiyin.  
20 Asun ajanin hiche Hou-In a namin kijabolna dinga na seina mun hi nahin vetjing theiya, chule na lhachate le nami ten hiche mun lam nga a taona ahin man tengule hin ngaijin. ✡  
21 Keima le nami Israel ten kineosah tah le ngaicha tah a hiche lang mun ngatna kahin ngeh tengule neihin ngaipeh theina dingun, na chenna mun van'a kon'in hin ngaiyin lang najah tengleh hin ngaidam in.   


22 “Koiham khatnin aheng akom chunga suhkhel neija themmo akichan teng kathemo e tia akihahselna dinga hiche Hou-In maicham masanga ahung tengule,  
23 vanna kon'in hin ngai inlang, thu hin tanpeh jengin athemmopa chu achan dinga lom chansah inlang, mona neiloupa chu lhadoh jengin.   


24 “Nami Israel te chun nangma douna a achonset jeh uva, gal alel uva achonset nauva konna ahung kiheikit uva; chule nangma angsunga ahung kineosah uva, nangma nahin koukit uva ahungtao kit ule,  
25 van'a kon'in hin ngaiyin lang, nami Israel te chonsetna chu hin ngaidam in, chule amaho le apu apa teu napehsa gam chu lepeh kit tan.   


26 “Na mite chu nangma douna a achonset jeh uva vankot akikha a gotwi ajuh louva chule achonset jeh uva na bolgim tengleh, iham tia achonset nauva konna ahung kinung heikit uva nangma min pan’a hiche Hou-In lam ngatna ahung tao tengule,  
27 vanna kon'in hin ngaiyin lang na lhachate nami Israel te chonsetna chu ngaidam in, lamdih ajot theina diuvin hil inlang, chule nangman na mite chan dinga napehsa gam'a chun gotwi chu juhsah kittan.   


28 “Iham tia gamsunga kel alhah a pul alanna, muchi-chivo ho chunga natna achuh a, na mite chu gal miten gamsunga ahin delkhum uva akhopi hou ahin umkimvel uva amat got uva chule itobang vangsetna le natpi umjongleh,  
29 nami Israel te chun hitobang genthei hahsatna chunga hi akhut ajah uva, Hou-In lang ngatna ahung tao ule,  
30 van na umna a kon'in hin ngaiyin lang ngaidam in, na mite chu athilbol aum chan toh kilomin bolpeh in, ajeh chu nang bouseh in mihem khat cheh lungsung hi nahet ahi.  
31 Chutileh nangman apu apa teu na-na pehsa gamsunga achen laiseuva, nangma hi nagin jing diu nangma lampi chu ajot jing diu ahi.   


32 “Khonung tengleh gampam miho nami Israel hilou ho chun, nangma hina chu ahin jahdoh uva nagin diu ahi. Ama ho chun na loupina, na thahatna le naban thahat thilbol theina ho chu ahin jahdoh uva, gamla tah gamho a konna hung diu ahi. Chutengleh amaho chun hiche Hou-In lang ngatna ahungtao tengule,  
33 van'a na umna mun a kon'in ataonau hin ngaipeh inlang, athil thum uchu hin sanpeh tan; hitia chu nami Israel te banga chu leiset mihem te jousen nangma hi nahin hetdoh diu ahi. Amaho jong chun hiche Hou-In hi nangma min kijabolna dinga kisadoh ahi chu ahin hetdoh diu ahi.   


34 “Na mite chu galsat dinga na soldoh nauva konna chu nangman na deilhen khopi lam ngatna, chule nangma min kijabolna dinga kasadoh Hou-In lam ngatna ahung tao teng ule,  
35 van'a kon'in hin ngaipeh inlang, athum pen uchu hin kithopi tan.   


36 Iti ham'a nang douna a achonset khah ule—koi achonse khalou um'am? —nangman amaho chunga na lunghan a chutengleh amaho chu agal miten jou uvin tin, gampam mi anai hijongleh agamla hijongleh sohchangin kaimang tauhen.  
37 Ahinlah chuche asoh channau gam achun kisih tah in hung kinung hei kit uhenlang, tao uhenlang eiho ichonse tauve, thilse ibol tauve atiuva,  
38 asoh channau gam'a chu alungthim pumpiu le alhagao pumpiuva ahung kinung heikit uva, apu apa teu na-na pehsa gam lam ngatna chule nangman na lhentum khopi lam ahin ngat uva, namin jabolna' kisadoh Hou-In lam nga a ahung tao tengule,  
39 van na umna mun'a kon'in ataonau le athumnau hin ngaipeh inlang, athum lona pen bang uchun hin panpi tan.   


40 “O ka Pathen, hiche lai mun'a konna taona hung kimang jouse hi hin venlang, na nakol hin sung temin.   


41 “Chule Vo Pakai Pathen, hung kithoudoh inlang na kicholna ding   

mun na thahatni mel thingkhonga hin hunglut temin.  

Vo Pakai Pathen, na thempuho chun sochatna ponsil kisil uhen;  

thudih a chon na chate chu nangma phatna jallin kipah thanom uhen. ✡  


42 Vo Pakai Pathen, thao nanusa Lengpa chu nodoh dan.   

Na lhacha David long louva na lungsetna chu hin geldoh jing jengin.   

 7

Hou-In Lhandohna 
 

1 Solomon in ataona ahin chai-chai chun, van'a kon'in meikong ahung kikho lhan pumgo thilto ho leh kilhaina ho chu akavam sohkeiyin, chuin Pakai loupina chun Hou-In sung chu alodim soh jengin ahi. ✡  
2 Pakai loupinan Hou-In sung alodim tah jeh chun, thempu ho chu Hou-In sunga chun alut thei tapouvin ahi.  
3 Israel mipi ho chun meikong ahung kikholhah a Hou-In sung alo dimset chu amu phat un, Pakai chu ahou un avahchoi tauvin,  

   
 
Pakai hi aphai!  

Ami lungsetna long lou chun atonsotnin aum jinge!” atiuvin ahi. ✡   

   
 

4 Chuin Lengpa le mipi ho chun, Pakai dingin kilhaina thilto abol uvin ahi.  
5 Lengpa Solomon chun kilhaina a man dingin, bong 22,000 le kelngoi le kelcha 120,000 atohdoh in ahi. Chuin Lengpa le mipi ho chun Pathen Hou-In chu atohdoh tauvin ahi.  
6 Thempu ho chun akinganse nau panmun cheh chu alo uvin, chule chutobang ma chun Levi te chun, “Ami lungsetna long louvin atonsotnin aum jinge!” tin lan asauve. Amaho chun Lengpa David in Pakai vahchoina dinga anasem la chu tumging tothon asauvin ahi. Israel mipiho adin sungu chun Levi te maidon tah a chun thempu hon sumkon amut uvin ahi.   


7 Chuin Solomon chun Pakai Hou-In leitol lailung tah chu athenson ahi. Pumgo thilto le sathao chamna thilto ho chu hilai mun achun alhandoh in ahi; ijeh-inem itileh sum-eng maicham chun pumgo thilto ho, lhosoh thilto, chule sathao thilto chu adollou ahitai.   


8 Solomon le Israel mipi chun nisagi sungin Lhambuh Kut amangun ahi. Agamla penna sei dingin sahlam'a Lebo-hamath chule lhanglam'a Egypt gamgi chan gei mi atam a tam akikhomdoh un ahi.  
9 Ama hon maicham mun todohna din nisagi amangun, Lhambuh Kut bolnan nisagi ma amangun ahi. Chuin aniget lhin nin akhum khana kin abol'un ahi.  
10 Kinbol kichai chun Solomon in miho chu ama-ama in cheh a asol tan ahi. Amaho chu akipah thanom thei lheh jeng uve. Ijeh-inem itileh Pakai chu David le Solomon chule ami Israel te dingin ana phajing jengin ahi.   

Pakaijin Solomon Adonbutna 
 

11 Chuti chun Solomon chun Pakai Hou-In le leng inpi asah jong chu ajousoh tai, chule atohgon bang chun Hou-In le leng inpi sahna dinga thil jouse chu achai tan ahi.  
12 Chuin jankhat chu Pakai, Solomon henga ahung kilah in,  

   
 
“Na taona kasanpeh in, chule hiche Hou-In hi kilhaina ho lhandohna mun dingin kalheng tai.  
13 Itiham khatna vankot kakha a gotwi ajuhlou ham, khaokho ho thu kapeh a na lhosoh gau chunga achuh ham, natna hise pul nalah uva kalansah ham tengleh,  
14 hichea chu kamite kamin'a kikousate chu ahung kineosah-uva agitlou nau lampi hoa konna ahung kinung heikit uva, kamai ahin hol uva ahung tao tengule; keiman vanna konna ataonau ka ngaipeh a achonset gitlou nau ka ngaidam'a chule agam'u ka kiledoh sah kit ding ahi.  
15 Hiche Hou-In mun a konna taona kimang jouse kahin vetna, kanakol kahin sun ding ahi.  
16 Ijeh-inem itihleh hiche lai mun hi atumbeh a atheng dinga ka lhendoh ahitan— hiche lai mun hi a-itih a kamin kijabolna hijing ding ahitai. Keiman hiche lai mun hi phatseh a kavet tup jing ding ahi. Ajeh chu hiche lai mun hi kalungthim in angailut pen chu ahi.   


17 “Nangma jengin jong napa David banga ka thupeh, ka chondan ho, le dan ho jouse hi kitahna neitah a najui leh,  
18 nangma phunggui a laltouna ka tundoh ding ahi. Hiche na dinga chu keiman napa David toh kitepna kana sem'a chu hiti hi ahi, 'Nangma chilhah ho lah a khatpen hin Israel chunga vai ahop jing ding ahi.' ✡   


19 “Ahinlah ihamtia na chilhah ten einungsun uva, chule nangma kapeh chonna dan ho leh kapeh thu ho hi angailou uva nangma jengin jong Pathen dang ho najen lea nahou leh,  
20 Keiman hiche mite chu amaho kana pehsa hiche gam’a konna chu abul, abala kabodoh ding ahi. Chuleh hiche Hou-In kamin jabolna ding leh atheng dinga kisa jong hi kapaidoh ding chule namdang miho lah a hiche lai mun hi nuisat le japi limbep bou kaso ding ahi.  
21 Chule tuhin hiche Hou-In hi akijabol lheh nai. Ahinlah hiche teng chuleh ahin jotpa hon adatmo diu amaho chu kidongto uva 'Ipi jeh a Pakaijin hitobang loma thil melse hi hiche gam le Hou-In chunga hi abol jeng ahitadem?' ati diu ahi.   


22 “Chutengleh adonbutna chu, 'Amiten adalhah Pakai, apu apa teu Pathen, Egypt gam'a konna ahin puidoh pau chu anungsun uva, ama khella chu pathen dang ahou uva amasanga abohkhup jeh uva, Pathen'in hitobang vangsetna ho hi achung uva alhunsah ahitai' ati dingu ahi,” ati.    

Solomon Natoh Molso Ho 
 

1 Solomon chun Pakai Hou-In leh ama leng inpi sahna in kum somni asulut in ahi. Hiche phat ho ahung kichai lang chun,  
2 Solomon chun Hiram lengpan anapeh khopi ho chu thah sah kit dingin lunglutna ahin neikit in chule hiche khopi hoa chun Israel te chu achensah in ahi.   


3 Chujongleh Solomon chun Hamath-zobah khopi chu gallin akisatpin, akhopi chu alatan ahi.  
4 Gamthip gamsunga um Tadmor chule Hamath gamkaija um khopi ho chu athah sah kit in, thil kholna mun in amangin ahi.  
5 Chunglam Beth-horon le noilam Beth-horon khopi ho chu kulpi akai in, abang ho athah sah kit in chule thihkot aton ahi.  
6 Chujongleh Baalath le thil kholna munpi adang-dang ho asapha kit in chule sakol kangtalai ho leh sakol ho koina thei ding khopi ho jong asadoh in ahi. Jerusalem le Lebanon chule alenggam pumpia aman angaichat jouse chu asadoh tan ahi.   


7 Gamsunga chun Israel mi hilou Hit mite, Amor mite, Periz mite, Hiv mite le Jebus mite jaonan mi phabep khat aching jing nalai un ahi.  
8 Amaho hi chidang namdang ho chilhah Israel miten ana suhmang lou ho ahiuve. Hiti chun Solomon chun amaho chu ada acham louva thaguma natongin apansah in, chule tuni geijin amaho chu thaguma natong in apang jing nalai uve.  
9 Ahinlah Solomon chun Israel mite chu koimacha ada acham louvin thagum natongin apansah poi. Hiche khel chun amaho chu galsat sepai ding, sepai sunga lamkai ding, sakol kangtalai ho lamkai ding chule sakol kangtalai ho tol dingin anganse tan ahi.  
10 Leng Solomon chun amaho lah a mi 250 chu mipi ho natoh vetup dingin apansah un ahi.   


11 Solomon chun ajinu Pharaoh chanu chu David khopia kon chun amanu dinga athah a asah leng inpi achun aumsah tan ahi. Chuin Solomon in aseijin, “Kajinu hi Lengpa David inpia hi um thei mong louding ahi, ajeh chu Pakai Thingkhong chu khuche lai mun'a ana uma ahin, chule hiche lai mun hi muntheng ahi,” ati.   


12 Chuin Solomon chun Hou-In lutna indan maiya aman ana semsa maicham chunga chun, Pakaiya din pumgo thilto ho chu alhandoh tan ahi.  
13 Hiti hin Solomon chun Mose in athupeh bang chun cholngah niseh, lhathah kut ho chule akum lhah a kimang kut thupi thumho—Kalchuh Kut, Lholhun Kut chule Lhambuh Kut a dingin maicham thilto ho chu alhandoh tan ahi. ✡   


14 Thempu ho toh ding ngansena kipehna lama hin Solomon chun apa David dan semho chu ajuijin ahi. Chuleh Solomon chun Levi te chu Pathen vahchoina lama mipi ho alamkai diu chule thempu hon niseh a atoh diu natohna chu akithopi diuvin angansen ahi. Chule Pathen mipa David thupeh ho dungjuiya kot ngahho chun ama-ama kot anga tup diuvin anganse tan ahi.  
15 Solomon chun thempu ho leh Levi te chule gou thil ho chung chang thua hin, David dan thupeh ho chu neocha jong alam louvin achepi pon ahi.   


16 Hitobang hin Solomon chun anatoh ding jouse, Pakai Hou-In kisah tilla pat akisah chai nikho chan gei chu atong chai tan ahi.   


17 Chujou chun Edom twikhanglen panga Ezion–geber le Elath munho a agache in ahi.  
18 Chuin Hiram chun ama kongtol lamkaiho leh thepna sangtah nei kongtol ho chu asolpeh in ahi. Hiche kong innei ho chu Solomon miho tochun Ophir chan atol uvin, chuleh ahinpoh uu sana tons som le sagi lhing dehchet chu Lengpa Solomon ape tauvin ahi.    

Sheba Lengnun Solomon Ahung Vil 
 

1 Sheba lengnun Solomon minthanna ho thu ajahdoh phat chun, apatep mong-mong dingin thudoh hahsa tampi dong dingin Jerusalem a ahung tan ahi. Amanu chun akilhonpi tamtah toh gimnamtui, sana le songmantam tampi sangong sao ahinpoh sah in, thupitah in Solomon kom ahunglhung tan ahi. ✡  
2 Solomon chun amanu thudoh jouse abonchan adonbut in, chule bailam tah in ahilchen'in ahi.  
3 Sheba lengnun Solomon chihna ho, chule aleng inpi sah,  
4 adokhang chunga an le twi ho, amilen milal ho touna, ajen lea pang ho kivonna, akhon dom'a pangho kivonna le Pakai Hou-In a pumgo thilto abol ho amudoh chun kidang asaval'in athia abang jengin ahi.   


5 Chuin Sheba lengnun lengpa kom'a aseijin, “Keima gamsunga kana jah na chihna le na natoh thilbol ho hi atah mong ahi.  
6 Ahinlah kamit tah a kana musanga chun miho thusei chu atah hi dingin kana gelpon ahi. Tahbeh a sei dingin na thupina ho hi akehkhat bepbou eina kiseipeh ahi bouve, hiche eikiseipeh kajah ho sangin gam chengin nakho khel'in ahi,” ati.  
7 Namite iti pan akipah tadiuvem! Namilen-milalte ho, na angsunga adin jing uva na chihna thu ajah jingu hi iti pan akipah tadiuvem!  
8 Pakai, na Pathen chu vahchoiyin um tahen, Ama chu na chunga lunglhai tangei inte. Pakai na Pathen'in vaihom dinga laltouna a na tousah a lenga na pansah ahitai. Ijeh-inem itileh na Pathen chun amite Israel te alungsetna atonsotna adopsang nom jeh chule thutah le thudih a amaho chunga vai nahop theina dinga lenga na pansah ahitai.   


9 Chuin Sheba Lengnu chun Solomon Lengpa chu sana pounds 9,000 chule gimnamtui le songmantam tamtah apen ahi. Amanun Solomon Lengpa apeh tobang gimnamtui chu tumasangin ana um kha hih laijin ahi.   


10 (Chutoh lhonin, Hiram Lengpa soh ho leh Solomon Lengpa soh ho chun Ophir a kon'in sana ahinpo uvin, chule algumthing le songmantam jong ahinpo uve.  
11 Lengpa chun algum thingho chu Pakai Hou-In le leng inpi kalbi ho semnan amangin chule lasathem ho dingin selangdah le pehkhong semnan amangin ahi. Hiti ho tobang hi tu masangin Judah gamsunga ana kimukha hih laijin ahi.)   


12 Solomon Lengpa chun Sheba lengnun angaichat le athum jouse chu apen, aman ahinpoh sanga tamjo chu alepeh kit in ahi. Chuin amilal ho tochun agamlang uva akinungle kit tauvin ahi.   

Solomon Hoina Le Aloupina 
 

13 Kumseh a Solomon in sana amu jat chu tons 25 aphan ahi.  
14 Hiche lah a hi thilcho thil joh ho leh kivei mihon apeh u pang loulai ahi. Chujongleh Arabia gam'a lengho le gamvaipo hon jong Solomon chu sana le dangka ahin pohpeh un ahi.   


15 Solomon Lengpa chun sana a kikheng kidalna pho 200 asemin, kidalna pho khat chun sana pounds 15 alutnin ahi.  
16 Aman sana a kikheng kidalna pho aneo 300 jong asemin, kidalna pho khatna chun sana pounds 7-1/2 cheh alutnin ahi. Hiche ho se-se chu lengpan Lebanon’a gammang inpia chun akoitai.   


17 Chuin Lengpan Saiha a laltouna khat asemin sana thengsel'in atomjol'in ahi.  
18 Laltouna a chun kalbi gup aneijin chule sana touna keng ngapna toh akibutto in ahi. Touna teni jet le veiya chun sakei bahkai lim ni adingin ahi.  
19 Kalbi mong teni chunga chun sakei bahkai lim som le ni aumin, kalbi dan gup ma aning cheh a chun sakei bahkai lim khat cheh akikoijin ahi,   


20 Solomon twi donna khon ho jouse chu sana lhanga kisem ahin chule Lebanon gammang'a konna sana thengsel'a kisem ngen ahi. Thil ho jouse chu dangka a kisem khatcha aumpoi, ijeh-inem itileh Solomon khanglai chun dangka chu manlhom jep danin ana kihen ahi!   


21 Lengpa chun kiveina kongtol tampi aneijin kongtol ho chu Hiram in Tarshish a asolji uve. Kumthum lhunseh leh kong innei ho chu khatvei ahung kileji uvin, sana, dangka, saiha, guldute le vahong ho ahin pojiuvin ahi.   


22 Lengpa Solomon chu leng dang ho jouse sangin haona le chihnan achungnung jon ahi.  
23 Nam jousea Leng ho chu Pathen'in apeh achihna ho thu ngainom leh houlimpi dingin ahung jiuvin ahi.  
24 Akum kumin ama hungvil jouse chun sana le dangka sangkholchol, gimnamtui, gal manchah, sakol le sangan ho kipa thilpeh adin ahin pohpeh jiuvin ahi.   


25 Solomon chun sakol buh le sakol kangtalai koina indan 4,000 aneijin, chule sakol jong 12,000 aneijin ahi. Hiche ho chu sakol kangtalai koina khopiho le Jersusalem'a ama kom naiyah akoijin ahi. ✡  
26 Solomon chun sahlam a Euphrate vadung apat Philistine te gam chan chule lhanglama Egypt gamgi sunga lengho chunga vai ana homin ahi. ✡  
27 Lengpa chun Jerusalem khopi sunga dangka nengjeng jungin abol'in songlheo lah abahsah jenge, chule thing mantam jong Judah phaicham'a theipi thingkeh ninglhing tah a muntin'a akimu jeng thei bangin abol'in ahi.  
28 Solomon sakol ho chu Egypt gam le gam chom chom'a konna hung kipolut ahiuve. ✡   

Solomon Vaihom Sung Lahchom 
 

29 Solomon vaipoh abulla kipan achaina chan geiya thilsoh adang ho chu, Themgaopa Nathan Lekhabu, leShiloh a Ahijah Themgaopa, chule Iddo a Mitva Neipa Gaomu, chule Nebat chapa Jerobaom chung changa muneipa thusim'a akijihlut sohkeijin ahi.  
30 Solomon chun Jerusalem a Israel pumpi chunga, kum somli vai ana pon ahi.  
31 Ama athi chun apa David khopia chun akivuitai. Chuin achapa Rehoboam chu ama ban'ah lengin ahung pang tan ahi.    

Sahlam Phungho Galbol 
 

1 Rehoboam chu Shachem mun'a achetan ahi, ajeh chu hichelai mun a chu Israel mipi chu hung kikhom uva ama chu Leng'a pansah ding atiu ahi.  
2 Hiche thu chu Nebat chapa Jeroboam in ajahdoh phat chun, Lengpa Solomon a konna sochatna ding deina jal'a Egypt gam'a ana jammangna Egypt mun a kon chun ahung kile kit tan ahi.  
3 Israel lamkai ho chun ama chu akou uvin, chuin Jeroboam le Israel mipi chu Rehoboam kihoupi ding chun acheuvin ama kom'a chun hitin asei uvin ahi.  
4 “Napan kachung uva akoi namkol jon hi agihval'e, hiche natoh hahsa le kachung uva kikoi namkol jon gihtah hi nei suhjang peh uvin,” atiuvin ahi.   


5 Rehoboam in adonbut in, “Nithum jou le kaheng'a hung kile kitnun,” ati. Hiti chun mipi ho chu achemang tauvin ahi.   


6 Chuin Rehoboam lengpa chun apa Solomon dam laiya alhachaa ana pang upaho ahoulim pin, hiche miho hi iti donbut leng nati uvem? tin aman adong tan ahi.   


7 Ama hon adonbut un, “Hiche miho chu na khotoa ahile amaho chu lunglhai sah inlang angaichat bang bangu chun donbut tan; chutileh amaho chu na lhachan pang jing tauvinte,” , atiuvin ahi.   


8 Ahinlah Rehoboam chun upahon thumop apeh uchu anoppeh tapon, chuin ama toh thakhatna hung seilen le ama jenle khangthah ho chu ahoulimpi'n ahi.  
9 Aman amaho chu adongin, “Nangho thumop ipi hi ding ham? Iti lam'a hiche mihon kakom'a aseiyu napan kachung uva akoi namkol jon hi neisuh jangpeh un, tia asei uhi iti lam'a adonbutna ipeh diu ham?” ati.   


10 Ama toh hung seilen khom khangthah ho chun adonbut un, “Pohgih suhjang peh dia kiphin ho chu hiche hi na seipeh ding ahi: 'Ka mecha hi kapa kong sanga lenjo ahi!  
11 Kapan namkol jon gih chu keiman agihjep a kabol ding ahi! Kapan savun khaohol'a najep u ahin, keiman aipi a kajep ding nahiuve!' tin seipeh un,” atiuve.   


12 Lengpan, “Nithum sungin kakom'a hungkit nun,” atibang bang chun Jeroboam le mipi ho jouse chu nithum jouvin Rehoboam kom'a ahungkit tauvin ahi.  
13 Ahinlah Rehoboam chun huham tah in amaho jah uva chun thu aseijin, upaho thumop chu anotthap e  
14 chule khangthah ho thumop chu ajuijin ahi. Miho jah achun, “Kapan na namkoljon gihtah in asemin, keiman agihjo cheh a kasempeh ding nahive! Kapan savun khao holla najep u ahin, keiman aipi a kajep ding nahiuve!” ati.   


15 Hiti chun Lengpa chun mipi ho thu chu angaipeh tapon ahi. Ajeh chu hiche thilsoh ho jouse hi Pathen a konna Sheloh mipa Ahijah in Nebat chapa Jeroboam kom'a, Pakaijin ana seidohsa thu chu guilhung ahi.   


16 Israel mipi ho chun lengpan athusei angaipeh louphat uchun lengpa chu adonbut nun,  

   
 
“David lenggam chu lhuhen!  

Keihon Jesse chapa ka thanoppi pouve.  

O Israel, na ina kile tan!  

O David, nangma in chu kivet tan!” atiuvin ahi.  

   
 
Hiti chun Israel mipi jouse chu a inlam uva akile tauvin ahi. ✡  
17 Ahinlah Judah khopi hoa cheng jing nalai Israel mite ding chun, Rehoboam in vai ahom nalaijin ahi.   


18 Lengpa Rehoboam chun Adoniram kitipa ada acham louva na kitohsah ho chunga mopopa chu asoldoh in, ahinlah ama chu Israel mipi hon songa ana seplih tauvin ahi. Hijeng jongleh Lengpa Rehoboam chu asakol kangtalai achun ana kaldoh man in, Jerusalem lama ana jamdoh in ahi.  
19 Hiti chun Israel mite chun tuni chanin, David insung chu adou jing nalaiyun ahi.    

1 Rehoboam chu Jerusalem ahunglhun phat chun Judah phung le Benjamin phunga kon'in Israel douna ama lenggam tundoh kitna din mi akhomin, galsat ding Sepai 180,000 alheng doh in ahi.   


2 Ahinlah Pakai chun Pathen mipa Shemiah jah a chun aseijin,  
3 “Solomon chapa Rehoboam Judah te Lengpa chule Judah le Benjamin gam'a Israel mite jouse jah a chun seipeh in:  
4 Pakaijin hiti hin aseije, 'Na inkote dounan galsat hihbeh in, inlama kinunglen ajeh chu thilsoh ho hi keima bol ahi bouve,'” ati. Hiti chun ama hon Pakai thusei chun anung'un Jeroboam dounan gal abol tapouve.   

Rehoboam In Judah Kulpi Aget 
 

5 Rehoboam chu Jerusalem'a aumden in, Judah te ventupna dingin khopi jouse chu kulpi akai tan ahi.  
6 Aman Bethlehem, Etan, Tekoa,  
7 Beth-zur, Soco, Adullam,  
8 Gath, Mareshah, Ziph,  
9 Adorium, Lachish, Azekah,  
10 Zorah, Aijalon le Hebron asadoh in ahi. Hiche khopi ho hi Judah le Benjamin gamsunga kulpi akaiho ahitai.  
11 Rehoboam chun akiven nau lampang hou chu asuhat in, chule asunga chun gal lamkai ding atousah in chuleh anneh twidon, olive thaotwi le lengpitwi thil ho ninglhing tah in akoipeh in ahi.  
12 Chujongleh aban joma kiven tup theina dingin kidalna pho le tengcha ho jong, hiche khopi ho sunga chun akoiyin ahi. Chuti chun Judah le Benjamin gamsung chu ventupna noiya aumin ahi.   


13 Ahinlah sahlam gamkai’a Israel phung ho lah a cheng thempu ho leh Levi te chun abon chauvin Rehoboam alangkaipi uvin ahi.  
14 Levi te chun akelngoi chin nau hamhing gam anei agou jengu jong ahin dalha uvin, Judah gam le Jerusalem lama ahung chaodoh un ahi; ajeh chu Jeroboam le achateu chun thempu ahinauva Pakai kin abol diu ajahda peh u ahi.  
15 Jeroboam chun doiphung le ama hon ahou u, kelcha le bongnou limsemthu ho jen le ding chun atumin thempu akilhenun ahi.  
16 Israel phung ho lah a lungthengsel'a Pakai, Israel Pathen hounom jouse chun Jerusalem'a dingin Levi te chu ajui tauvin, chuleh hiche lai mun achun apu apa teu Pakai, Pathen kom'a thilto abolthei u ahi. ✡  
17 Hiche hin Judah lenggam ahatsah ben, chule kum thum sung chu Solomon chapa Rehoboam chu akithopi uvin, David le Solomon chon bang chun kitah tah in ajui tauvin ahi.   

Rehoboam Insung Mite 
 

18 Rehoboam chun David chapa Jerimoth chanu Mahalath akichenpi in ahi. Amanu hi Jesse chapa Eleah chanu Abihail chanu ahi.  
19 Mahalath chun chapa thum Jeush, Shamariah le Zaham ahingin ahi.   


20 Chujouvin Rehoboam chun Absalom chanu maacah akichen pin, Macaah chun Abijah , Attai, Ziza le Shelomith ahingin ahi.  
21 Rehoboam chun ajite leh athaikem holah a chun Maacah chu alungset penin ahi. Rehoboam chun ji som le get athaikum somgup aneijin, amaho chun chapa somni le get le chanu som gup ahing uve.   


22 Rehoboam chun Maacah chapa Abijah chu Leng chapa te lah a alamkai diuvin apansah in, hiche hin kichentah agon chu ahileh ama chu abana leng ding tina ahi.  
23 Rehoboam chun achapa dang ho jong chu mopohna apen, Judah leh Benjamin gamsung pumpia kulpi kikai khopi ho achun atousah in ahi. Amaho chu hongphal tah in neh le chah apen chule aji diu jong tamtah apuipeh in ahi.    

Egypt In Judah Adou 
 

1 Ahinlah Rehoboam chun dettah a lengam atundoh a chule thanei tah ahung hijou phat chun ama le mipite jouse chun Pakai dan thu chu anungsun tauvin ahi.  
2 Pakaiya dinga kitahna anei tahlou jeh uchun Rehoboam Leng chan kal kum nga lhin kum chun, Egypt lengpa Shishak chun Jerusalem ahin bulu tan ahi .  
3 Sakol kangtalai 1,200 toh sakol 60,000, chule Libya mite, sukmite chule Ethiopia mite jaonan keng sepai sim joulou chun ahung konun ahi.  
4 Shishak chun kulpi kigen Judah khopi ho chu alonkhum in, chuin Jerusalem lam chan gei chun amano kitnun aga bulu uvin ahi.   


5 Chuin Shemaiah themgao pa chu Rehoboam le Judah te lamkai ho, Shishak kichat jeh a kikhom ho kom'a chun ahungin ahi. “Pakaijin hiti hin aseije: Nang hon keima nei nungsun tah jeh uva chu keiman jong tua hi nangho hi Shishak kom'a ka dalhah nahi tauve,” ati.   


6 Chuin Israel milen ho leh lengpa chu ahung kineosah un, “Pakaijin ichung uva abol hiche hi adih e!” atiuvin ahi.   


7 Pakaijin amaho ahung kineosah u amu phat in, Shemaiah kom'a thu hiche hi aseije: “Amaho ahung kineosah tah jeh uchun ka suhmang lou diu ahitai, hiti ahijeh chun gangtah a ahuhdoh diu kahin solpeh diu ahi. Keiman Shishak mangcha’a Jerusalem chunga kalungsatna kabuh lhah louhel ding ahitai.  
8 Ahinlah amaho chun keima kin abol'u toh leiset vaipoho kin abol uchu akibah louna ahin het diu ahi,” ati.   


9 Egypt lengpa Shishak chun Jerusalem abulua chu Pakai Hou-In thil ho jouse le leng inpi a thil ho chu ana kipoh mang ahitai. Aman Solomon in sana a asem kidalna pho jaona thil ho jouse chu ana kilah doh gam ahitai. ✡  
10 Rehoboam lengpa chun leng inpi lutna kotngah ho, sepai lamkai ho chu sana a kisem kidalna pho khel'a sum-enga pho,asem dingun anganse tan ahi.  
11 Pakai Hou-In a lengpa ache phat le ama ngah a pang ho chun kidalna pho achoi jiuva kilhon khom jiuva, chule amaho umna in chan a chu hung kile lhon kitji ahiuve.  
12 Rehoboam ama cham'a ahung kineosah tahjeh chun Pakai lunghanna chu ama a kon'in akihei mang tan, hijeh chun ama chu akisumang hel tapoi. Atahbeh a sei ding chun Judah gamsunga thilpha khat ahung umdoh tan ahi.   

Rehoboam Leng Vaipoh Sung Lahchom 
 

13 Leng Rehoboam chu ama le ama Jerusalem a akitung det kit in, chuin aleng hina abanjom kittan ahi. Lenga ahung pan chun ama tahsa kum chu kum somli le khat ana hin, Pakaijin amin loupi koina dinga Israel phung jouse lah a ana lhentum Jerusalem khopi achun kum som le sagi vai ana homin ahi. Anu chu Amon mi Naamah kitinu chu ahi.  
14 Ahinlah alungthim pumpia Pakai ahol lou jeh chun Rehoboam chu leng phalou tah khat ana hin ahi.   


15 Rehoboam vaipoh tilla patna achaina chan geija thilsoh adang ho chu Themgao Shemiah Lekhabu  le Mitva Neipa Iddo Lekhabu, achun akisun lut sohkeijin ahi.  
16 Rehoboam athi phat chun David khopia chun akivui tai. Chuin achapa Abijah chu ama bantah in leng ahung hitan ahi.    

Abijah Le Jeroboam Kisat 
 

1 Israel gamsunga Jeroboam leng chan kal kum som le get lhin kumin, Abijah chun Judah gamsunga vai ahin hom panin ahi.  
2 Aman Jerusalem a kum thum lengvai ahinpon, anu chu Gebiah mi Uriel chanu Maacah ahi.  

Chuin Abijah le Jeroboam kah a gal asohdoh tan ahi.  
3 Judah te lengpa Abijah chun gal-hang mi 400,000 alhengin, akhom tupmin alamkaiyin; alangkhatna Jeroboam chun Israel gamsunga kon'in sepai 800,000 akhom doh kit in ahi.   


4 Judah sepai ho chu Ephraim thinglhang gam ahung lhun phat uchun, Abijah chu Zemorin molchunga adingin Jeroboam le Israel te chu asam in: “Neihin ngaipeh temun!  
5 Pakai Israel te Pathen'in David toh kitepna asema ama le achilhah te Israel laltouna atonsotna dinga apeh chu nagel doh lou u hitam?  
6 Ahivangin David chapa Solomon lhacha a pang mai-mai Nabet chapa Jeroboam chun apupa adouvin ahi.  
7 Chujongleh migilou pumpi chun ama ajopmun, Solomon chapa Rehoboam chapangcha le hetna thepna neiloulai chu athu ngai louvin ding doh theilou khopmin ana lhauvin ahi.   


8 “Chule tun David chilhah te khut a um Pakai lenggam dou dingin tohgon nasem kit uvin, nang hon sepai tampi leh Jeroboam in na pathen diuva asem sana Bongnou lim chu nanei maithei u ahinai.  
9 Hijongleh nang hon Pakai thempu Levi te chu na delmang tauve (Aaron chilhah) chule pathen neilou namdang ho bangin nang hon nangho ding thempu nakilhen uvin ahi. Tulaijin nang hon mi pou-pou thempun na pansah tauve. Koi hijongleh bongla khat le kelngoi sagi hiche alim semthu na pathen hou kom'a hin pedoh tapou chu thempua na pansah jiu ahi!   


10 “Hinlah keiho dinga vang Pakai chu ka Pathen’u ahi, chule keihon ama chu ka dalha pouve. Pakai lhacha a pang thempu ho chu Aaron chapa te bou ahiuvin, Levi ten akithopi jiu ahi.  
11 Amaho seh jingkah nilhah seh in Pakai angsunga pumgo thilto le gimnamtui hal abolji uvin ahi. Nilhah seh le dokhang theng chunga chun changlhah agoldoh jiuvin, chule sana thaomei chunga chun thaomei ho avah jiuvin ahi. Keihon Pakai ka Pathen thuhil kajui jingun, ahinlah nang hon ama chu nalha tauve.  
12 Chuti chun veuvin Pathen chun eiumpi uve. Ama hi ka lamkai pau ahi, Ama thempu hon asumkon’u amut uva galmun'a nangho douna a eilamkaiju ahi. Vo Israel mite, Pakai napu napa teu dounan galsat hih un, ajeh chu na lolhin lou diu ahi!” ati.   


13 Hiche kahlah achun, Jeroboam chun guhthim chan asepai te phabap khat chu, Judah te nung lama konna umkim vella changlhi din asol’in ahi.  
14 Judah te chun anung ama a konna ahung kino khumu chu ahetdoh phat uchun, akithopi diuvin Pakai kom'a atao uvin, chuin thempu hon sumkon amut un,  
15 chule Judah mite chun kho asampan tauvin ahi. Agalsat khosap ogin husan uchun Pathen'in Jeroboam chu ajopeh un chule Israel te Abijah le Judah te sepaiho masanga chun adelmang tan ahi.   


16 Israel sepai ho chu Judah te masanga kon'in ajammang un, chuin Pathen'in Judah te chu Israel mite khut akon ahuhdoh tan ahi.  
17 Abijah le sepai te chun amaho chu nasatah in atongkha uvin, hiche ni chun Israel te sepai athem cheh mi 500,000 athi in ahi.  
18 Hiti chun hiche thilsoh chunga hin Judah ten Israel te ajou un ahi, ajeh chu amahon Pakai, apu apa teu Pathen chu atahsan'un ahi.  
19 Abijah le asepai te chun Jeroboam sepai ho chu aga nungdel peh-un, khopi phabep Bethel, Jeshanah le Ephron jaonan chule akimvella khoneo ho chu aga la tauvin ahi.   


20 Chuti chun Abijah dam sungin Jeroboam chu athaneina akinung ledoh kit tapon, chule achaina lam'a Pakaijin ajeplhun athi tan ahi.  
21 Ahinlah, Abijah thaneina vang chu akhangtou jingin ahi. Abijah chun ji som le li aneijin; chule chapa somni le ni le chanu som le gup aneijin ahi.   


22 Abijah leng vaipoh sunga thilsoh dang ho leh,athusei ho leh athibol ho jouse chu Iddo Themgao Hilchetbu a chun akijih lut sohkeiyin ahi.    

Asa Leng Vaipoh Til 
 

1 Abijah athi phat chun David khopia chun akivui tan ahi. Chuin achapa Asa chu ama banin Lengin ahung pangin, hiti chun gamsunga chun kum som sung chamna le lungmonna anaum'in ahi.  
2 Asa chun Pakai a Pathen mitmun alunglhaina ding leh thilpha jeng abol'in ahi.  
3 Aman gamchom miho maicham phung le Asherah doikhom ho aphuhlhun aladoh sohkeijin ahi.  
4 Aman Judah ten Pakai ahol uva apu apa teu Pakai Pathen chule adan ho leh athupeh a anunna diuvin thu apetan ahi.  
5 Asa chun Judah khopi jousea doikhom leh gimnamtui ahal nau maicham phungho jong chu aladoh sohkei tan ahi.  
6 Chuche chamna kum sungchun Judah gamsung pumpia khopiho kul thopal ana gendoh jouvin ahi. Hiche phatsung hin ama dounan koima chan gal anabol poi, ajeh chu Pakaijin agal miho a konna akicholdo sah ahi.   


7 Asa chun Judah mite chu aseipeh’in, “Khopi ho sau hitin chule bang insang kotpi le thihkhao tothon kulpi gen uhite. Gam hi eihoa ahi jenge, ajeh chu eihon Pakai I-Pathen'u chu ina holjing uva chule aman akimvel jousea hi chamna eina peh u ahi,” ati. Hiti chun ama hon hiche tohgon ho chu ana chepiuvin atongdoh sohkei tauvin ahi.   


8 Asa chun tengcha le kidalna pho mangcha Judah phunga kon sepai hangsan 300,000 aneijin ahi. Chujongleh Benjamin phunga kon'in, kidalna pho neoloi le thalpi mangcha a sepai gal-hang 280,000 aneijin, sepai hon ani gella chu galsat jedan phatecha kihil them mi ahiuve.   


9 Khatvei chu Ethiopia mi Zerah kiti pa chun sepai mi 1,000,000, chule sakol kangtalai 300 chun Judah te chu ahin nokhum'un ahi. Amaho chun Mareshah khopi chan ahin dellut un  
10 chuin Asa chun asepai te chu galsat din sahlam Mareshah phaicham'a chun akoi tan ahi.  
11 Chutah chun Asa chun Pakai, Pathen henga atao in, “O Pakai nang tailou koima khatcha hiche thaneilou keima hin thaneitah gal mite douna eikithopi jou ding aumpoi, nei panpi uvin! O Pakai, ka Pathen'u nei kithopi uvin, ijeh-inem itileh nangma jengbou ka tahsan’u nahi. Hiche nangma min'a chu hiche simjoulou dou dinga hung kondoh a kahiuve, O Pakai nangma ka Pathen’u nahin, hiche mihem ho hi nang sangin chungnun sah hih hellin,” ati.   


12 Chuti chun Asa le Judah sepai ho masanga Pakaijin Ethiopia mite gal ajopeh in, gal mite chu ajam tauvin ahi.  
13 Asa le asepai te chun Gerar chan chu aga dellun, chule hiti chun Ethiopia mite tamtah chun kinung thodoh jou kit dingin akigel tapouve. Amaho chu Pakai le a sepai ten asumangun chuin Judah te Sepai ho chun thilkeo tampi ahin kipoh doh tauvin ahi.   


14 Amaho Gerar a aum sungu chun chuche gamkai a khopi ho chu anokhum un ahile Pakai a kon achung uva kichat tijat a chu in, ama hon hiche kho jouse chu achomun ahi. Ajeh chu hiche lai mun a chu mi thil lah ding atam'a tam uma ahi.  
15 Ama hon gancha chingho gebuh jong chu anokhum uvin, kelngoi hon kelcha le sangongsao hon ho chu ahin kipuidoh uvin, chuin amaho chu Jerusalem'a ahung kinungle tauvin ahi.    

Lengpa Asa'n Hou Athahsem 
 

1 Oded chapa Azariah chunga Pathen Lhagao ahung chun,  
2 lengpa Asa galmun’a kon hung vailhung chun, lengpa kimutopi dingin apotdoh tan ahi. “Neihin ngaipeh temin, Asa!” tin agah asamin ahi. “Ngaitemin, nangho Judah le Benjamin phunga mite ho! Pakai chu nang hon naumpi laiseuva aman naumpi diu ahi. Nang hon nahol laiseuva ama chu namu diu, ahinlah nang hon na dalhah uva ahileh aman jong na dalhah diu ahi,” ati.  
3 Phat saotahpi Israel chu Pathen dihtah nei louva ahil diu themgao beiya chule ajui dingu danthu beiya anaum'u ahitai.  
4 Ahinlah boina hahsatna ahinto phat ule Pakai, Israel Pathen, henga ahung kinung heikit uva, chule ama chu ahin hol phat ule ama hon ama chu amudoh kit jiuve.   


5 Chuche lungjinna phat ho sung chun kholjinna chele vahle dingin lungmon aum jipon ahi.  
6 Gamkhat in gamkhat dounan gal akisatto jiuvin ahi. Ajeh chu Pathen'in boina tintang jouse toh thoa asuhgim jiu ahi,  
7 Ahinlah nangvang hatnin lang hangin, ajeh chu kipaman nasan ding ahi.   


8 Asa chun Themgao Azariah a konna hiche thu chu ajahdoh phat hin, ahung hangsan tan Judah le Benjamin gamsunga chule Ephraim thinglhang gam'a analah u khopi hoa thet umtah limsemthu ho chu abonchan asumang tan ahi. Chule Pakai Hou-In maiya um lutle potle na indan sunga Pakai maicham chu athah semphat kit tan ahi.   


9 Chuin Asa chun Judah le Benjamin phunga mijouse, amaho to chengkhom Ephraim, Mannaseh le Simeon phunga mijouse chutoh akou khom sohkei tan ahi. Asa vaipoh sung chun amaho Pakai a Pathen un aumpi chu amu doh phat uchun Israel gam'a kon'in mi tamtah Judah gam'a chun ahung kichao lut tauvin ahi.  
10 Asa vaipoh sung kum som le nga lhin kum chavang kichai kon chun, mipi chu Jerusalem'a akikhom uvin ahi.   


11 Chuche nichun Pakaiya dingin bong 700 le kelngoi 7,000 chule galmun a ahin pohlut u kelcha ho chu Pakai angsunga chun athat un maicham thilton akatdoh tauvin ahi.  
12 Chuin amaho alungthim pumpi alhagao pumpi uvin Pakai, a Pathen’u holnan kitepna khat asemdoh tauvin ahi.  
13 Koi hileh ateh akhang hijongleh Pakai, Israel Pathen holnom lou chu, thalih jeng dingin akinopto uvin ahi.  
14 Sumkon gin peh lah-lah le kelngoi ki kikhet gintoh thon, Pakaiya kitahna nei dingin akihahsel nau aw sangtah in asamun ahi.  
15 Alungthim pumpiuva asem'u ahijeh chun Judah gamsunga mijouse chu hiche kitepna chunga alunglhai sohkeiyun ahi. Ngaichatna neitah a Pathen ahol’u ahijeh chun Pakaijin alang langa agalmi teuva kon'in choldona apeuvin ahi.   


16 Asa Lengpa chun apinu Maacah jeng tah jong chu Lengnu ahina mun'a kon'in anodoh in ahi ajeh chu amanu chun thujahmo Asherah khom anasem ahi. Asa chu apinun thujahmo khom asem chu asat lhan ajepchip in Kedron phaicham a chun ahalvam tan ahi.  
17 Israel gamsunga doikhom, doihouna munho akisuhmang lou vang chun ahinkho lhung keijin Asa lungthim chu kitahna lhingset in aum jinge.  
18 Ama le apan ana lhandoh sana le dangka chule thil jat chom-chom ho chu Pathen Hou-In sunga ahin polut in ahi.   


19 Hiti chun Asa leng vaipoh kum somthum le kum nga chan chun gal kiti ana um tapoi.    

Asa Lengpa Phat Kichailam 
 

1 Asa Lengvai poh kum somthum lhin kumin, Israel Lengpa Baasha chun Judah gam ahin bullu tan ahile Judah gamsunga Asa gamkol a konna koimacha lutle potle aum louna dingin Ramah khopia chun kul agen tan ahi.   


2 Asa chun alethuh nai, Pakai Hou-In le leng inpia um gouthil kikoina a um sana le dangka jouse chu aladoh e. Damascus gam vaihom Aram Lengpa Ben-hadad chu thu athot tan ahi:   

   
 

3 “Kapa le nangpa kah a kinoptona ana um bang chun eini kah a jong umhen. Ven, keiman sana le dangka kahin thotne Israel lengpa Baasha toh na kinoptona lhon chu sutang jengin chutile aman eidalha tante,” ati.   

   
 

4 Ben-hadad lengpan Asa taona anoppeh in, chule Israel khopi ho bulu dingin a sepai jalamkaipa chu asol tan ahi. Ama hon Ijon, Dan, Abel-beth- maacah khopiho le Naphtali gamsunga thil khol khopi len ho jouse chu ala tauvin ahi.  
5 Baasha Israel Lengpan thilsoh ho chu ajahdoh doh chun Ramah khopi kul getna tohgon adalhan anatoh jouse chu anga tan ahi.  
6 Chuin Lengpa Asa in Ramah khopi kul semna a man dinga Baasha in akoi songho le thing kiatsa ho pomang ding chun Judah te jouse chu akoudoh tan ahi. Hiche chu Geba le Mizpah khopi kul semnan amangcha tan ahi.   


7 Hiche pet hin mitva neipa Hanani chu Lengpa Asa kom'a ahungin, chule hitin asepeh e, “Nangman Pakai na Pathen khella Aram Lengpa chunga tahsanna nakoi tah jeh chun, Aram Lengpa sepai te suhmang na ding phatpha chu na mansah tai.  
8 Ethiopia le Libya te chule Sepai tamtah toh akangtalai hou le kangtalai tol ho chunga ipi anasoh ham tichu na geldoh lou hitam? Hiche petna chu nangma Pakaiya naki ngai jeh a aman nangma na pehdoh ahi.  
9 Pakaijin leiset pumpia hi ama kom'a alungthim pea kipedoh ho chu athahat theina diuva amit tenia hi ahol le ji ahi. Iti ngol'a ngol nahi hitam! Tua kipat a hi nangman gal nasat jing ding ahitai,” tin aseipeh tan ahi.   


10 Hanani in hitiho aseipeh jeh chun Asa chu alunghang behseh in ama chu Songkul'a ahengin bul atuh tan ahi. Hiche pet chun amite phabep jong asugim pan tan ahi.   

Asa Leng Vaipoh Sung Lahchom 
 

11 Asa leng vaipoh abul apat achaina chan thilsoh thusim adang ho chu, Judah le Israel te lengho thusimbua akijihlut sohkeijin ahi.  
12 Ama Leng vaipoh kum somthum le ko lhin kum chun, Asa chu keng natna khohtah khat aveitan ahi. Chutobang natna khohtah anei jing vang chun, Pakai hol louvin alou them aithem ho joh kithopina ahol jingin ahi.  
13 Hichun aleng vaipoh kum somli le khat lhinna kum chun athitan ahi.  
14 David khopia chun aman song chunga ana kikhen lhan achun akivui tan ahi. Ama chu gimnamtui le thao namtui kinu lupna achun alupsah un, chuin mipi ho chun ama jana vetsahnan kigona meikong lentah khat ahal uvin ahi.    

Jehoshaphat In Judah Gam Avaipoh 
 

1 Chuin Asa chapa Jehoshaphat chu abanin lengin ahung pangin, ama chun Israel ten ahin nokhum tengule din jouna dingin Judah te chu ahatsah ben ahi.  
2 Judah gamsunga kulpi kigen khopi jousea a sepai ho chu atousah in, chule Judah gam'a apa Asa in ana lah Ephraim gam'a khopiho ngah ding mi anganse be in ahi.   


3 Pakaijin Jehoshaphat chu aumpi e ajeh chu apan aleng chan tillai kum hoa vetjui thei ho ajuijeh chun Pakaijin Jehoshaphat chu aumpin, chule aman Baal limsemthu ahou pon ahi.  
4 Israel lenggam'a thilse abol uva achonset nau jui louvin apa Pathen ahollin athupeh ho ajuijin ahi.  
5 Hiti chun Pakaijin Judah lenggam chunga vaihom dingin Jehoshaphat chu atungdoh tan, Judah mite jousen Jehoshaphat chu kipa thilpeh ahin pohpeh un, hiti chun ama chu haosa tah le sangtah a gin le ja in aum tan ahi.  
6 Ama chu giltah in Pakai lampi hoa akipelut jengin ahi. Aman Judah gamsunga milim doi houna Asherah khom ho aladoh sohkei tan ahi.   


7 Jehoshaphat Leng chan kal kum thum lhin kum chun Judah khopi jousea amilen amilal ho chu mihil dingin asol'in ahi. Hiche milen milal ho chu Ben-hail, Obadiah, Zechariah, Nathanel chule Micaiah ahiuve.  
8 Amaho chengtoh asoltha Levi te chu ahile Shemiah, Nethaniah, Zebediah, Asahel, Shemiramoth, Jehonathan, Adonijah, Tabijah chule To-adonijah ahiuve.  
9 Ama hon Pakai danbu chu akipoh un, chuin Judah gamsunga khopi ho jouse achon leuvin miho chu thu ahil'un ahi.   


10 Chuti chun akimvel'a lenggam jouse chunga chun Pakai ginna chu achutan hijeh chun Jehoshaphat douna khat beh in jong gal abolnom tapouve.  
11 Philistine gam'a mi phabep khat kipa thilpeh le dangka ama jabolna chun ahin pouvin, chule Arab mite chun kelngoi chal 7,700 le kelchal 7,700 ahin pohpeh uvin ahi.   


12 Hiti chun Jehoshaphat chu athahat cheh-cheh jengin, chule kulpi le thil kholna khopi ho chu Judah gamsung pumpia chun asahbe jingin ahi.  
13 Judah khopi ho achun neh le chah atama tam akoijin, thepna sangtah nei sepai hon ho chu Jerusalem a chun atousah in ahi.  
14 A sepai ho chu apu apa lhah a phungkhai dungjuijin amin'u akhumpeh in ahi.  

   
 
Judah phunga kon'in sepai 300,000, honkhat a 1,000 cheh chu Adnah lamkaina noija aum uvin ahi.  
15 Ama noichet a lamkai chu Jehohanan ahin, aman sepai280,000 alamkai in ahi.  
16 Abana Zicri chapa Amasiah chu ama chamin Pakai natong dingin ahung kipedoh in, ama lamkaina noiya chun 200,000 aumin ahi.   


17 Benjamin phunga kon'in thalpi le pho mangcha sepai 200,000 aum'e. Amaho chu sepai tamtah Eliada lamkaina noiya um ahiuve.  
18 Abanna chun Jehozabad chu ahin, aman gal manchah choi mi 180,000 alamkaijin ahi.   

   
 

19 Sepai hijat hi Jerusalem a lengpan amanchah ahin, hiche chung chonna hin Jehoshaphat chun Judah gam pumpia kulpi kigen khopiho a jong atousah in ahi.    

Maicah In Ahab Agih Sal 
 

1 Jehoshaphat hin haona le jabolna bulhing setnin ana neitan, ama hin numei kilah tona lama Ahab toh kisamkaina ana nei lhon'in ahi.  
2 Kum phabep jouhin Samaria a Ahab villin aga chesuh in ahileh, Ahab in bongchal leh kelngoi athat nin ama leh ahin kilhonpi ho neh ding chun nengtah in ana gonpeh in ahi. Chuin Ahab in Jehoshaphat chu Ramoth-gilead nunglahna dinga galkon a jao dingin alunglah in ahi.   


3 Ahab lengpa chun Jehoshaphat jah a chun Ramoth-gilead toh kidouna dinga hi neihung kithopi ding ham anatin ahi.  

Jehoshaphat chun adonbut in, “Ikitho hih ding ham! Kei le nang thakhat ihin, kei mite jong nang mite ahin hiche gal a chun nahung kithopi nange,” ati.  
4 Chuti chun Jehoshaphat in aseiben, “Hinlah amasan Pakaijin ipi asei holdoh hite,” ati.   


5 Hichun Israel lengpan themgao 400 akou khom'in amaho chu adongin, “Keiho hi Ramoth-gilead satna galkon a kache diu ham ahilouleh ka cheda diu ham?” ati.  

Hichun amaho chun, “Chetou jengun! Amaho chu Pathen'in lengpa nang khut a ahin pehdoh ding ahi,” atiuve.   


6 Ahinlah Jehoshaphat in, “Tua hi eihon idoh theiju themgao dang umlou hitam? Ama chu hiche thudoh ma-ma hi idoh diu ahi,” ati.   


7 Israel lengpa chun Jehoshaphat kom’a, “Eihon idoh theiju Pakai themgao khat vang aum'e, ahinlah keiman ama hi kavetnom poi. Ajeh chu ama hin kei dinga thilpha asei ngaijipoi! Ama chu Imla chapa Micaiah kitipa chu ahi,” ati.  

Hichun Jehoshaphat in,“Hichu leng khat thusei ding dan ahipoi! Aman ipi asei chu ngaiyu hite,” ati.   


8 Hiche phat chun Israel lengpan a sepai lamkai khat chu akouvin, “Imla chapa Micaiah chu gangtah in gapuijin,” ati.   

Ahab Douna A Micaiah Gao Thusei Ho 
 

9 Israel lengpa leh Judah lengpa Jehoshaphat chu aleng von lhon cheh a akivon lhon'in, Samaria khopi lutna kelkot lutna tollhang achun atou lhon'in amasang lhonna themgao ho chun gaothu aseijun ahi  
10 Kenaanah chapa Zedekiah chun thih alan saki limin asemin, “Pakaijin hitin aseije: Hiche sakiho a hi Aram mite chu na suhmang ding ahi!” ati.   


11 Hiti chun themgao ho jouse chun gaothu asei sohkeiyun, “Ramoth-gilead jonin chetouvun na lolhin diu ahi, ajeh chu Pakaijin galjona napeh ding ahi,” atiuve.   


12 Micaiah kouva kisolpa chun akom’a hitin aseijin, “Ven, themgao ho jouse chun lengpan gal ajo dingin asei sohkeiyun ahi, nangman jong hitima chun sei le chun pha ding ahi,” atipeh e.   


13 Hichu Micaiah in adonbut in, “Hingjing Pakai min'a kasei ahi, ka Pathen'in asei seibou kasei ding ahi,” ati.   


14 Micaiah chu lengpa kom ahung lhun phat in Ahab in adongin, “Micaiah, Ramoth-gilead a hi galsatna kache diu ham ahilouleh kache dauva pha ham? ati.  

Micaiah in abonvut in, “Cheovin, galolhing tauvin amaho chun nangma khut a pehdoh in um nante!” atipeh in ahi.   


15 Hichun lengpan hitin aseije, “Micaiah nang kom'a hi ijatvei Pakai minin thudih seijin tia kangeh ding nahim?” atin ahi.   


16 Hichun Micaiah in aseijin, “Keiman Israel te hi achingbei kelngoi banga molchung dunga akithe cheh u kamui. Chuleh Pakaijin hitin aseijin, 'Amaho hi lung mongin a in cheh uva kileu hen,'” ati. ✡   


17 Israel lengpa chun Jehoshaphat kom'a hitin aseije, “Ama hin kakom'a thilpha asei khapon, thilse jeng aseije kati hilou ham?” atin ahi.   


18 Hichun Micaiah in aseijin Pakaijin hitin aseije, “Ngaijun Pakai chu alal touna a atouvin van mite chu ajet aveijah adingun ahi.”  
19 Pakai chun hitin aseijin, 'Koi penin Ahab kom'a nache uva Ramoth-gilead a khu aga lhuhkamna dinga naga lunglah diu ham?' ati.  

“Thumop tamtah aumin,  
20 hichun lhagao khat in Pakai angsung ahin nailut in, 'Keima chengting galhem lhange!' ati.  

Pakaijin, “I-nagalo ding ham?” ati.   


21 “Hichun lhagao chun adonbut in, 'Keima chengting Ahab themgao jouse chu jou gaseisah ing kate,'” ati.  

“Pakaijin chenlang hiti chun gabol'in lang hung lolhing tan,” ati.   


22 Hijeh chun veuvin! “Pakaijin a themgao jouse chu jou aseisah ahin, Pakaijin naman thana dinga asei sah ahi bouve,” ati.   


23 Hichun Kenaanah chapa Zedekiah chun anailut nin angeiphe abeh peh in, itih a chu Pakai lhagaovin keima eidalhah a nang kom'a thu asei ham?” ati.   


24 Micaiah chun adonbut in “Tomlam a nalhai lut a naga kisel teng hetan nate!” atipeh in ahi.   


25 Hichun Israel lengpan a sepai lamkai kom'a chun, “Man inlang khopi vaihompa Amon leh leng chapa Joash kom'ah ga pelut tan.  
26 Amani kom'a chun songkul'a akoi lhon ding keima damsel'a kahung kile kit kahsen aneh ding changlhah themkhat toh twi themkhat ana peuvin!” ati.   


27 Micaiah in asamjah jengin, “Nangma nahung kile pou-pou leh Pathen'in kei kom'a thu aseilou hi ding ahi!” ati. “Chuleh aman Avel'a umho kom'a chun, “Hiche kasei hi jasohkeiyun,” ati.   

Ahab Thi 
 

28 Hiche jou chun Israel lengpa Ahab leh Judah lengpa Jehoshaphat chu Ramoth-gilead khopi abulu dingin akondoh lhontai.  
29 Ahab chun Jehoshaphat kom'ah hitin aseijin, “Galmun a ilut tengleh nangin lengvon kivon inlang, ken vonchom kivon inge,” ati. Hichun Israel lengpa chun vonchom akivonin gal mun'ah alut tauvin ahi.   


30 Aram lengpa chun sakol kangchunga tou gal lamkai ho chu Israel lengpa bou atup diuvin thu apen ahi.  
31 Hijeh chun Jehoshaphat lengpa chu amu phatnun Israel lengpa ahisah sohkeiyun, anokhum tauvin ahi. Ahinlah Jehoshaphat chu apeng jah in ahileh, Pakaijin ahuhdoh in ama nokhum ho chu adalhah sah tan ahi.  
32 Sakol kang chunga tou lamkai ho chun ama chu Israel lengpa ahilou ahedoh tauvin adalha tauve.   


33 Ahinlah Aram sepai khatnin thalchang khat chu agah donkapmin ahileh, Israel lengpa galvon kikah a chun akaplut khatan ahi. Hichun asakol kangtalai tolpa kom'a chun ka kitongkha tai galmun'a kon'in nei toldoh tan atin!” ahi.   


34 Hiche ni chun galkisat chu akhoh cheh jengin, Israel lengpa vang chu sakol kangtalai chunga aoplha tan, nilhah lang geijin Aram te lang chu angan nilhum kon'in athitai.    

 19

Themgao Khatnin Jehoshaphat Apho 
 

1 Judah a lengpa Jehoshaphat bittah a in alhun chun,  
2 Hanani chapa themgao Jehu chu lengpa toh aga kimuton ahi. “Miphalou panpi leh Pakai doujing ho langa pan lah hi dih nasah hinam?” tin lengpa chu adongin ahi. “Hijeh chun na chunga Pakai alunghang tan ahi.  
3 Ahijeng vang'in na chunga hin na phatna phabep akimudoh in ahi, ajeh chu nangin mipi hon ana hou u Asherah doilim thinga kisem ho na paidoh in chuleh na lungthim in Pathen lung deilam holnomna na neijin ahi,” ati.   


4 Hiti hin Jehoshaphat hi Jerusalem a apansan, chule ama hi akipatdoh in Beersheba a kon'in Ephraim lhang geijin aga cheuvin, hiti chun mipi ho chu apu apa teu pathen henga apuilut kit in ahi.  
5 Hiche jou chun Jehoshaphat in kul kikai khum khopiho jousea chun, thutan vaihom ho akoisoh keijin,  
6 aman thutan vaihom ho chu ahilchah in, “Nakin natoh nauva hin chingtheijun, ajeh chu nangho mihem adia thutan nahi pouve, Pathen dinga joh thutan nahiu ahi.  
7 Pathen na jana neitah le chingthei tah in tongun, ajeh chu I-Pathen uhin joulhepna, langneina chule nehguh bol hi athet ahi,” ati.   


8 Jerusalem achun Pakai dan sukeh ho chunga thutan dingin, Jehoshaphat in Levi ho leh thempu ho chule Israel mipa ho lah a athupi cheh Jerusalem a hung kile ho chu apansah in ahi.  
9 Hiti chun aman thupeh aneijin: “Nanghon Pathen jana neitah leh lungthim kitahna neija thu natan diu ahi.  
10 Khopi mi nachen khompi khopi khat a konna tolthat thu hihen lang dan khattou leh thupeh khattou sukeh hijongleh, Pathen douna a chonset abol louna dinga chingthei tah a pan alahna dingin thupeh aneijin ahi. Hitia chu nabol louva ahileh, nachung uva Pathen lung hanna chuding ahi. Amavang natoh diudol phatah a natoh uva ahileh themmo nachan lou diu ahi,” atipeh e.   


11 “Houlam thudol jousea thempulen Amariah hi thaneipen hi ding ahi. Judah gam vaipo Ishmeal chapa Zebadiah hi mipi ho lah a thutan dia athaneipen hi ding ahi. Levi te hin thu kitanna jouse hi iti chelhah hinam ti avetsui diu ahi. Hangsan tah in thu kapeh hi tong doh un, Pakaijin thudih a thu kitanna jouse apanpi ding ahi!” ati.    

Avel Uva Namdang Ho Toh Kidouna 
 

1 Phat chomkhat jouhin Moab mite leh Ammon mite chuleh apanpi Meun mite chu Jehoshaphat dou dingin ahung kon tauvin ahi  
2 Thupole hon jong Jehoshaphat lengpa kom'a chun, “Twipi Thi gallang Edom'a kon'in galmi alei limmin nangma dou dingin ahung kitol uve. Ama hon Hazazon-tamar jong atoupha tauvin ahi,” (Amin dang chu En-gedi hi ahi).   


3 Jehoshaphat chu akicha lheh jeng tan Pakai kom'ah ataovin ikati ding hitam tin adong tan ahi. Hijou chun aman gamsung pumpin anngol dingin thu apetan ahi  
4 Judah khopiho jousea kon'in mijouse chu Jerusalem'a Pakai kom'a tao dingin ahung tauvin ahi.  
5 Hiti chun Jerusalem a Judah mipite jouse chu Pakai Hou-Insung indan thah kisem maija chun akikhom'un, Jehoshaphat lengpa jong achen amasang uvah adingin ahi  
6 Amaho okithong leovin ataovun, “Vo Kapu Kapa teu Pakai, Pathen vanna kon'in vannoi leiset chitin namtin chungah vai nahom'in ahi. Nangma hi thaneitah leh thahat tah nahin koiman na kidoupi joupon ahi.  
7 Nangma hi ka Pathen'u nahin, namite Israel te hiche gamsunga ahunglut phatnun nangin hiche gam'a ana cheng ho chu na nodoh in na golpa Abraham chilhah te atonsotna achenna diuvin na-na pen ahi. ✡  
8 Amaho ana chenglut un nangma janan Hou-In khat ana tungdoh un chuleh hitin ana seijun ahi.  
9 'Ijem tia amaho chunga hi engbolna gal, hise, ahilouleh kellhahna ahung chuh a ahileh keihon nangma kijabolna Hou-In maija kadin diu ahi. Chuleh hamsetna kato teng ujongleh kahung pen diu nangin neihin ngaipeh diu neihin huhdoh diu ahi.'   


10 Chuleh tuhin Ammon sepaite, Moab sepaite, chuleh Seir Molchunga um hon ipi abol'u kamu uvin ahi. Amaho hi Egypt a konna Israel te ahung doh uva chu amato kisat ding neina phalpeh lou ahin, hijeh a chu amaho chu sumang louva ana otdoh u ahi. ✡  
11 Tuhin amaho hin nangin katoupha diuva neina peh u gam'a konna paidoh ding eigotnu ahitai!  
12 Vo ka Pathen'u, nangman amaho chunga hi thu natan louding hitam? Ajeh chu eidou diuva hungho hi atam behseh jengun keihon amaho douna dingin tha kanei jou pouve, tuhin iti ding hitam kahe tapouve hitia chu nangma jengbou kavetnu ahitan ahi,” atiuve.   


13 Tuhin Judah te jouse chu chapang senho leh aji achateu toh Pakai angsung'ah ading tauvin,  
14 hichun Pakai lhagao chu khoppi lah achun Asaph chate lah a konna Levi mipa Mattaniah chapa, Jeiel chapa Benaiah chapa Zechariah chapa Jahaziel chunga Pakai lhagao ahung chun ahi.   


15 Hiti hin ahin seije, “Judah mipite ho leh Jerusalem’a cheng jousen chuleh Jehoshaphat lengpa nangman jong ngaijin! Pakaijin nangho kom'ah hitin aseije: Hiche mihonpi jeh khun kicha hih un tijat nan jong neihih un ajeh chu hiche gal hi nanghoa ahipoi Pathen’a joh ahi bouve. ✡  
16 Jing nikho tengleh amaho toh kidou dingin konsuh jengun, amaho hi Ziz lhang panga hung kitolsuh diu ahi, chutengleh nang hon amaho chu Jeruel kom gammang gal phaicham monga na kimaitopi diu ahi.  
17 Nangho hiche kisatna a hi napan khel-khel loudiu ahi;, napan mun cheh un kigol toh unlang dingdet un chutileh nalah uva um jing Pakai mihuhdohna chu namu diu ahi. Vo Judah leh Jerusalem mite ho! Kicha hihbeh un lungkhamna jong nei hihbeh un, jing leh amaho toh kidou dingin kondoh jengun ajeh chu Pakaijin na umpi uvin ahi!” ati. ✡   


18 Hichun Jehoshaphat tollah abohkhup in, chuleh Judah ho leh Jerusalem'a cheng jouse abohkhup un Pakai achibai tauvin ahi  
19 Hichun Kohat chate leh Korah chate adingdoh un a o neicha sun-sun'un Pakai avahchoi tauvin ahi.   


20 Hiti chun jingpi tah in athouvun Tekoa gammang'ah alut tauve. Hitia chu ahung potdoh phatnun, Jehoshaphat adingin aseitai, “Vo Judah te leh Jerusalem’a cheng ten ngai uvin! Pakai na pathen chung uvah na tahsan nau ngamlha uvin chutileh na kiphudet diu ahi. Athemgao ten nas eipeh uchu tahsan'un chutileh na lolhin diu ahi,” ati.   


21 Ama mipi ho toh akihoutoh jouvin, lengpan lasathem ho chu kinthenga akimanchah tengu leh avonngai hou chu akivonsah in chuleh amaho chu sepai ho masanga chun akijot sah in:  

   
 
“Pakai chu vahchoi un;  

ajeh chu ami ngailutna hi tonsot ading ahi! atiuve.   


22 Ama hon hiche la chu asah phatnun Pakaijin gal miho chu athe cheh tan ahi.  
23 Ammon gal mite le Moab gal miten Edom gal miho chu akisatpi uvin asumang hel tauvin ahi. Hijou chun amaho leh amaho akisatto uvin akithat gam tauvin ahi.  
24 Judah gal mite chu neldi gam'a insang kisa a chu kaldoh uva avet uva ahileh gal miho chu tolla achap jengun koimacha ahoidoh aum pouvin ahi.   


25 Jehoshaphat leh amite chu gal mite thilkeo ho chu chom'a ahung uleh mithi ho chunga chun thil mantam tah-tah leh thil manlu tah-tah songmantam jeng jong amu uvin ama hon apohlel set u achomdoh un nithum jen achom-chom jengun ahi.  
26 Nili channan Phattheina Phaicham'ah akikhom uvin Pathen athangvah un ahi; hijeh a chu hiche phaicham lah chu tuni geijin Phattheina Phaicham akisah tan ahi.   


27 Jehoshaphat nin a sepai te chu Jerusalem langah kipah tah in alepui tan ahi  
28 Amaho hi Jerusalem khopi lamah ahungun selangdah leh semjang ahin saijuvin sumkon amutnun Pakai Hou-In lang ajontauve.   


29 Hiche gamsung leh nam mite ho hin Pakaijin Israel te gal miho jouse ajopeh tauve ti ajahdoh phatnun kichat nan adim tauvin ahi  
30 Hiti chun Jehoshaphat in lungmong tah in vai ahom'in Pathen'in akimvel mitea kon'in lung olna apetai.   

Jehoshaphat Vaihom Sung Lahchom 
 

31 Jehoshaphat hi Judah te lenga ahung pan chun akum 35 alhing tan ahi. Ama hi Jerusalem'a apansan kum 25 sungin vai ana hom'in ahi. Anu hi Shilhi chanu Azubah ahi.   


32 Ama hin apa Asa chena dungjuijin achen apampet pon ahi. Chuleh Pakai mitmun dihtah in ana chonin ahi.  
33 Ahinlah doihouna mun ho chu asumang dehpon ahi, chuleh mipi hon jong apu apa teu Pathen houna a alungthim'u aheilut hih lai uve.   


34 Jehoshaphat thilbol dang ho jouse chu, akipatna apat achaina gei Hanani Chapa Jehu Thusimbu  jihna a chun akijihlut in, hiche hi Israel Lengte Thusimbu  kijihlutna ahi.   


35 Hiche jou hin Judah lengpa Jehoshaphat hin Israel lengpa thil dihlou boljing Ahaziah toh ana kivop in ahi  
36 Amahi toh ana kivop lhon'in Tarshish cheding kong ana sem lhon'in Ezion-geber mun'ah ana koi lhon'in ahi.  
37 Ahinlah Mareshah a um Dodavah chapa Eliezer in Jehoshaphat chung changah gaothu ana seijin, “Nangma Ahaziah toh nakivop jeh in na natoh chu asubei sohtai,” ati. Hijou chun kongho jouse jong Tarshish lam'ah achethei tapon ahi.    

Jehoram'in Judah Gam Avaihom 
 

1 Jehoshaphat chu apu apate toh akicholdo khom tauvin, David khopiah ana kivui tan ahi. Hijou chun achapa Jehoram in vai ahin hom tan ahi.   


2 Aman Jehoshaphat chate sopi phabep ana neijin ahi: Azariah, Jehiel, Zachariah, Azariahu, Michael, chuleh Shephatiah ahiuve; amaho jouse chu Judah lengpa Jehoshaphat chate ahiuve  
3 Amaho chu apauvin sana, dangka, chuleh thilman tamtah tah hi ana peuvin chuleh kul kikai khum Judah khopi ho khat cheh toh anape cheh in ahinla lenggam vang chu Jehoram anapei ajeh chu ama hi acha masapen ahi  
4 Jehoram chu alenggam akisuhdet phat in athahat becheh na dingin asopiho jouse leh Israel leng cha ho jong athat gamsoh hellin ahi.   


5 Jehoram leng ahung chan hin akum 32 alhing tan ahi, chuleh Jerusalem a hin kum 8 bou aleng changin ahi.  
6 Ama hi Israel lengte chon'in achon'in Ahab tobangin atongin ahi. Ajeh chu aman Ahab chanu akichenpin Pakai deilou lam jengin akimang chan ahi.  
7 Ahivangin David toh kitepna anei dungjuijin Davip chilhah ho hi asumang nompon ahi. Ajeh chu David lengmun alojing diuva Pakaijin kitepna ana neisa ahi. ✡   


8 Jehoram vaihom sungin, Edom mite in gal ahin bol uvin lenggam atum'in ahin kitundoh tauvin ahi. ✡  
9 Ahin Jehoram leh agal lamkaiho chu Sakol kangtalai chungah atouvun Edom ana nokhum mun ahi, ahinlah Edom sepai ten akol khum'un ahin amaho janin ajamdoh un ahi  
10 Hichea patnin Edom ten Judah a kon'in chamlhatna ahin nei tauvin ahi, Hiche sunga hin Libnah khopi injong kiphinna ahin neitan ahi. Ajeh chu Jehoram hin apu apa te Pathen apaidoh tan ahi.  
11 Ama hin doihouna munho ana tungdoh in Judah leh Jerusalem mipi ho hi Pathen dounan ana chonset sah gamtan ahi.   


12 Elijah themgaovin Jehoram chu lekha ahin thotnin:  

   
 
“Pakai napu napa David Pathen chun nangma hi na paidoh tan ahi, ajeh chu nangin napu Asa lengpa napa Jehoshaphat chon bangin nachon tapoi.  
13 Amavang Israel lengho chonin nahung chon'in Judah le Jerusalem mipite hi Pathen doumah nabol sah in Ahab leh Israel lengho bangin nachon tan chuleh nang sanga phajo nasopiho jong nahin that gamhellin ahi.  
14 Hiche jeh a hi Pakaijin na mipite leh nacha nanao te leh najite asuh genthei ding chuleh nanei nagou ho jong asuhmang ding ahi.  
15 Nangma tah jeng jong nagil sunga thohlel umtah hivei na khumpeh a niseh a khoh cheh-cheh ding ahi,” ati.   

   
 

16 Hiche chung chon hin Pakaijin Philistine te leh Ethopia te kom'a cheng Arab te chu Jehoram dou dingin ahin choudoh tan ahi.  
17 Amaho hi Judah gam'a ahunglut un Judah te akisatpi uvin leng inpia nei le gou um jouse achom'un hiche tilouvin jong aji achate se akaimangun ahi. Achate lah a aneopen, Ahaziah bou akhenpeh in ahi.   

   
 

18 Hiche jouhin, Pakaijin lengpa gilsunga chun thohlel umtah hivei anatdoh sah tan ahi.  
19 Kumni sungin lengpan natna chu athohlel cheh-cheh in ajona in genthei tah in athipi tan ahi. Amipi ten jong apu apa teu athi teng alunghempi nau vetsahna a mei atijiu chu atih tapouvin ahi.   

   
 

20 Jehoram in kum Somthum le ni alhinna lengmun alo pet ahin, kum 8 sungin bou vai ahom'in ahi. Athi chun koimacha alhase alunghem aumpon ahi. Ama chu lengte kivuina a avui pouvin David khopi sunga vang anavui nauvin ahi.    

Judah Gam'a Ahaziah Vaihom 
 

1 Chuin Jerusalem’a cheng ten lengpa chapa aneopen Ahaziah chu ama khel'in leng achansah tauve, ajeh chu Arab miten ahin delkhum uva achate ama chunga ho chu athagam'u ahitai. Hijeh a chu Juda lengpa Jehoram chapa chun vai ahom ahi.   


2 Ahaziah chu leng ahung chan achun kum somli le ni alhing tan, ama hi Jerusalem a apansan kumkhat vai ana hom'in ahi. Anu chu Omri tunu Athaliah ahi.  
3 Ama jong hi Ahab chon bang bangin achon'in anu thupeh dungjuijin thilse jeng ana bollin ahi.  
4 Apa thi jouvin Ahab insung mite thumob dungjuiya achon jeh in Pathen mitmun thilse jeng abol'in amanthah lotan ahi.   


5 Amaho thumop dungjuijin Israel lengpa Ahab chapa Jehoram toh Aram lengpa Hazeal toh kisatto dingin Ramoth-gilead a akon lhon'in hichea chun Aram ten Jehoram chu asukha uvin ahi.  
6 Ramoth a akisukhah chu amaha damdohna dingin Jezreel khopia akinung letan ahi. Ajeh chu Joram akisukhan, Judah lengpa Ahaziah chu Jezreel a adammona vil dingin achen ahi.   


7 Joram vedinga achesuh chu Pathen'in alhuhna dinga akalson sah ana hikhatai. Ajeh chu ama agalhun phat in Nimsi chapa Jehu toh akisat ton alhuh kam lotan, Pakaijin Jehu chu Ahab insung mite sugam dinga ana lhen ahitan ahi.   


8 Jehu chun Pathen thupeh dungjuiya Ahab insung mite sugam dinga ahung kipat laitah hin aman Judah leng chate leh Ahaziah sopi ho chate chu amudoh in athat gamtan ahi.  
9 Hijou chun aman Ahaziah chu ahol in ahileh Samaria a ana kisel chu amudoh tauvin ahi. Jehu kom'ah ahin puilutnun, athat tan ahi. Ajeh chu ama hon avuiju chun amaho akihouvun, “Ama hi alungthim pumpia Pathen hol Jehoshaphat tupa ahi,” atiuve. Hiche jou chun Ahaziah insunga lenggam vaipo thei ding ahing nalai ho lah a aum tapon ahi.   

Athaliah Lengnun Judah Gam'a Vai Ahop 
 

10 Ahaziah nu Athaliah hin achapa athitai tihi ahetdoh phat in ama ahung kipatnin Judah gam'a lengmun hin chuthei jouse chu asumang gamtan ahi.  
11 Ahinlah Ahaziah sopinu Jehosheba, Jehoram chanu chun Ahaziah chapa chapang Joash chu lengpa chate ana thagam holah a kon chun ana seldoh in ahi. Amanun chapang Joash chutoh avekolnu chu lupna khat a akoijin ahi. Hiti chun, Jehoram lengpa chanu Jehoiada thempu pan ana kichenpi Jehosheba, Ahaziah sopinu chun Athaliah in athagamna dinga kon chun ana seldoh in ahi.  
12 Hiti chun Athaliah in gamsunga vai ahom kum 6 sungse achun Pathen Hou-In'ah ana seldoh in ahi.    

Athaliah Douna 
 

1 Athaliah vaihom kal kum sagi lhin kum chun, Jehoiada thempu chun natoh pat dingin thulhuh aneitan ahi. Aman sepai lamkai hangsan mi nga ho chu akouvin chule kithutona anei tauve. Sepai lamkai mi nga ho chu: Jehoram chapa Azariah, Jehohanan chapa Ishmael, Obed chapa Azariah, Adaizah chapa Maaseiah chuleh Zikri chapa Elishaphat ahiuve.  
2 Amaho hi Judah khopi ho jousea acheuvin Levi te phung'a phung upa cheh Jerusalem’a ahin puilutnun ahi.  
3 Amaho Hou-In achun akikhom'un lengpa chapa Joash chutoh kitepna ana sem'un ahi.  

Jehoiada chun amaho kom'ah anaseijin: “ Hiche ahin lengpa chapa aum’e! Avai hopna ding phat chu ahung lhung'e! Pakai thutep dungjuiya David chilhah chu ileng diu ahi. ✡  
4 Nabol diu chu hiche hi ahi. Thempu ho leh Levi te chu Sabbath nikhoa kinbol'a ahung tengu leh, hop thum'a hopkhat in Hou-In kelkot ho anga diu ahi.  
5 Adang hop thum'a hopkhat chun leng inpi anga diu, chuleh hop thum'a hopkhat man Kulpibul Kelkot phung na nga diu ahi. Mipi abonchauva Pakai Hou-In mai hongcha a chu kikhom ding ahiuve.  
6 Ahinlah Pathen insunga chu Pakai kinbol Levi te toh thempu akiseiho tailou adang hunglut thei louding ahi. Amaho chu Hou-Insung'a lutthei diu ahi ajeh chu amaho chu atheng ahiuve. Ahinla adang hose chun Pathen thupeh ngah a apam'a ding diu ahiuve.  
7 Nangho Levi te chun, lengpa chu naum kimvel diu nakhut uva manchah nakichoi cheh diu ahi. Insunga hunglut kigo jouse chu natha diu ahi. Lengpa naumpi diu achena chan'a nakilhonpi diu ahi,” ati.   


8 Hiti chun Levi te leh Judah ten thempupa Jehoiada thupeh bang-bang chun achon tauvin ahi. Lamkai khat cheh chun anoija ho chu akipuijun Shabbath nileh akin uva akimanchah petnu hihen lang a onpetnu hijongleh aumpi jingun ahi. Ajeh chu thempupa Jehoiada in akin'u kichai teng koima alha ongpon ahi.  
9 Chuleh Jehoiada thempupa chun sepai aja-aja lah a lamkai ho chu Leng David in Pathen Hou-In'a akoi ompho ho leh tengcha ho chu ahoppeh un ahi.  
10 Hiti chun aman sepai ho chu Hou-In kotmai vella chun chemjam dodohsan akichoisah in lengpa hoibitna dinga chun phasademin pan alahsah in ahi.   


11 Hijou chun Jehoiada in Joash chu ahin puidoh in aluchunga lallukhuh akhuhpeh in lengte kivaihomna danbu chu apen hiti chun leng achansah tan ahi. Thempupa Jehoiada leh achaten Joash chu thao anu uvin chuleh mijouse chun, “Lengpa hingsothen” tin asam'un ahi.   

Athaliah Thi 
 

12 Athaliah chun lengpa thangvahna a kisam mipi ogin husan chu ajah phat in, mipi dimsetna akikhopnau Hou-In a chu ipi soh hitam tin ahung lhailut in ahi.  
13 Amanun agahven ahileh lengthah pa chu Hou-In lutna khombul panga sepai lamkai ho leh sumkon mut hon ana umkimvel chu amun ahi. Ama leng channa a alopnau leh akipapinau ogin chuleh semjang saipum'a lasaho leh sumkon mut ho thil gin chu akithong jeju jengin ahi. Hichun amanun asangkhol abot eh jengin, hiche hi “Lengmun chuna ahi, Lengmun chuna ahi” tin asamtan ahi.   


14 Hichun Jehoiada thempu pan amanu chu Hou-In sunga akitha ding chu adeipon hijeh chun sepai lamkai ho chu aseipeh in, “Amanu chu polanga kaidoh unlang koi hijongleh ama chu huhdoh go aum leh that jengun, Pakai Hou-Insung'a amanu chu tha louding ahi,” ati.  
15 Hijeh chun ama hon amanu chu amanun leng inpia apuijun sakol kelkot kom'a chun athat tauvin ahi.   

Jehoiada In Hou Asemphat 
 

16 Jehoiada thempu pan Joash lengpa leh mipite chu akou khomin Pakai mite ahi jingna diuvin kitepna khat aneipi tan ahi.  
17 Hijou chun Baal hou-in'ah acheuvin ajep lhugam tauvin ahi. Ama hon semthu pathen ho leh amaicham ho jong avochip gamun Baal thempupa Mattan jong amaicham maija chun athat tauvin ahi.   


18 Jehoiada in thempu ho leh Levi te chu Pakai Hou-In na natohna a mopohna apen ahi. Amaho hin Leng David in angansenau kinho chu atoh diu Mose dan semtoh kitoh a Pakaijin pumgo thilto gimnamtui halnamna kin jong atoh diu ahi. Amaho hin tumging toh thoa golnop bolna jong mopohna alah diu ahi  
19 Jehoiada in Hou-Insunga hi miboh ho ahung lut louna dinga avesui dingin Hou-In kelkotna angah ding akoijin ahi.   


20 Hiti chun Jehoiada in sepai lamkaiho leh gamsunga mithupiho, gamvaipoho leh mihonpi ahin puijin, chuin Hou-In'a kon'in lengpa chu ahin puidoh in kelkot sahlangpa achun alut un leng inpi chu ajonlutnin, lengpa chu alenggam laltouna a atousah tauvin ahi.  
21 Hichun gamsung mipite chu Athaliah kitha tahjeh in kipana leh thanopna a adimsetnun chuleh khopi jong lungmon aum tan ahi.    

Joash In Hou-In Asemphat 
 

1 Joash leng ahung chan chun kum sagi ahibep in, chuleh Jerusalem’a chun kum somli vai anahom'e. Anu chu Beersheba khopia konna Zibiah kitinu chu ahi.  
2 Aman Jehoiada thempupa ahin laisen Pakai lungdei lam ngen ana bollin ahi.  
3 Jehoiada in Joash lengpa chu ji ni apuipeh in amanin chapa le chanu ho ahinpeh lhon'in ahi.   


4 Ama leng ahung chan phat chomkhat jouvin Pathen Hou-In chu semphat ding ahin gotan ahi.  
5 Aman thempu ho leh Levi te chu hiche thupeh ho hi apen: “Judah khopi hoa hi na cheleuva kumlhun seh a Hou-In semphatna dinga mipi ho jouse lah a sum nadon dingu ahi. Kinom hih un!” ati. Ahivangin Levi ten gangtah in apan jeng pouve.   


6 Hijeh chun Joash lengpan thempulen Jehoiada chu akouvin adongtan ahi, “Ipi dinga kumseh a Hou-In semphatna dinga Pakai lhachapa Mose’n mipi holah a sum dong dinga dan anasem dungjui ja thupeh kanei chu Levi ten Judah leh Jerusalem’a agadon louvu ham?” atin ahi. ✡   


7 Ajeh chu miphalou numeinu Athaliah chaten Hou-In chu avohset uva Pakai Hou-In sunga thil theng ho chu Baal doi houna a anaman a asuhboh ahi.   


8 Hichun lengpa thupeh dungjuijin Thingkhong khat chu Pakai Hou-In kelkot polanga chun akhaijun ahi.  
9 Ama hon Juda gam leh Jerusalem gam pumpia thu athotnun Pathen lhacha pa Mose Pathen'in gamthip a thu anapeh bang-banga apeh ding chule atohdoh cheh diu ahi  
10 Hijou chun lamkai ho jouse leh mipi ho jouse chun kipah leh thanom tah cheh in atohdoh diu ho chu Thingkhonga chun adipset uvin ahi.   


11 Sum kholna chu adim teng, Levi ten hichu kingpa migun ho kom'a apolut jiuve. Chuteng thutanna a thuchingpa le thempulen migunho ho chun alah uva Hou-In a chu anungpoh jiu ahi. Hiti hin niseh in abol jiuvin, chule sum tampi akhomdoh uvin ahi.  
12 Lengpa leh Jehoiada chun Hou-In semphatna dinga mopohna neiho kom'a chun apelut jilhon'in ahi. Amaho chun Hou-In semphatna dinga songkheng them ho leh thingthem bol ho chuleh thihkheng themho kom'a apehlut jiuvin ahi.   


13 Natongho chun hatah in atongun Hou-In chu dettah in akisah tilla tobang asodoh sah tauvin ahi.  
14 Asemphat chai phatnun sana leh dangka aval ho chu lengpa leh Jehoiada khut a apelutnun amanin Pakai Hou-In na manchah ding sana le dangka chu kong le bel semna in amang lhon'in ahi. Jehoiada hin laisen Pakai Hou-In'ah pumgo thilto tang louvin abol jingun ahi.   


15 Jehoiada chu ateh cheh-cheh tan, kum 130 alhingin athitan ahi.  
16 Ama chu athiphat in David khopia lengte kivuina a avui tauve, ajeh chu ama hin Pakai Hou-In le Pathen dingin chuleh Israel mipite dingin thilpha ana bollin ahi.   

Jehoiada Semphatna Nungset Kit 
 

17 Jehoiada thinung hin Juda lamkaite ahungun lengpa kom'ah chibai ahung boh un ahileh lengpan jong amaho thu angai tan ahi.  
18 Ama hon apu apa teu Pathen, Pakai Hou-In chu adalhauvin semthu pathen leh doiho ahouvun hitia hi asuhkhel jeh un Pathen lunghanna Judah le Jerusalem mite chunga ahung chutan ahi.  
19 Ahijeng vang'in Pakaijin athemgao ho asol'in ama kom langa ahung kile kitna diuvin gihna thu agasei sah in ahinla amaho ahung kilehei nom pouvin ahi.   


20 Hijou chun Pathen Lhagao chu Jehoiada thempupa chapa Zechariah chungah ahung pansan ahileh ama jong mun sanga adingin hiti hin ahin samtan, “Pathen'in hiti hin aseije: Nanghon ipi dinga thupeh hi nangai dauva nachung uva hamsetna nakiloilut khum uham? Nang hon Pathen na dalha tauvin ahileh aman jong na dalha tauve!” ati. ✡   


21 Lengpa Joash hin Zechariah dounan mipi toh akihoutoh un, hiti chun lengpa thupeh dungjuijin mipi hon Pakai Hou-In hongcha a songin asep tauvin ahi.  
22 Joash lengpan apa Jehoiada in itobang thilpha abolpeh tichu asumil hel jengin achapa chu athat tan ahi. Zechariah chun athikon'in “Pakai eibolnau ho hi hinven lang kaphu neihin lahpeh teijin,” atin ahi.   

Joash Vaihom Kichaina 
 

23 Hiche kum chavang laijin Aram sepai ten Judah leh Jerusalem mite ahindel khum'un alamkai hou athat gam'un thil tamtah achomdoh un Damascus lengpa agah thotnun ahi.  
24 Aram galmi chu lhomcha bou ahi, ahinla Pakaijin amaho sanga gamchenga tamjo Judah te chu ajosah in ahi ajeh chu amipi ten apu apa teu Pakai a Pathen'u chu donlouvin anakoi tauvin ahi. Hiti chun Joash lengpa chunga chun Pathen thutanna ana lhung tan ahi.   


25 Ama chu nasatah in akisukha tan chuleh agal miten adalhah phat chun asepai lamkai teni akihoutoh lhon'in alupna a agathat lhon tan ahi. Jehoiada thempupa chapa ana tha jeh a aphu ana lah lhon ahitai. Ama chu David khopia ana vuijun, ahinlah lengte kivuina mun ana hitapoi.  
26 Ama douna a ana kihoutoh teni chu Ammon minu Shimeath chapa Zozacar leh Moab minu Shomar chapa Jehozabad ahi lhon'e.   


27 Lengte lekhabu ah Joash chate thusim leh ama douna chung changa themgao thuseidoh ho chuleh Hou-In ana sahphat thu ho chu Lengte Chungchang Hilchetbu  a ana kijih lut in ahi. Ama khel'in achapa Amaziah in vai ahin homtan ahi.    

Amaziah In Judah Gam'a Vai Ahop 
 

1 Amaziah hi leng ahung chan chun kum somni le nga alhing tan, ama hin Jerusalem’a kum somni le ko sungin vai ana hom'e. Anu chu Jerusalem’a konna Jehoaddin ahi.  
2 Ama hin Pathen lunglhaina lamjeng ana bollin ahinlah alungthim pumpi ana pepon ahi.   


3 Ama hin athaneina ahin kisuhdet phat in apa ana that sepai lamkai teni chu ana that in ahi.  
4 Ahinlah achateu ana thapehpoi, aman Mose Dan a kisei ana juijin ahi. “Achate thilse boljeh a apate kithat louding chuleh pate thilse boljeh a achate kithat louding dan chu anajui ahi. Mi chu ama tah in thilse abol jeh a bou kithat ding ahi,” ati. ✡   


5 Lengpa Amaziah in Judah leh Benjamin phungsung asemtoh in aphung dungjuijin galsat thei sepai ho chu sangkhat chunga vaihom jakhat chunga vaihom akoijin ana gongtoh in ahi. Hiche ho chu kum somni leh achung langho abonchauvin 300,000 alhingun ahi. Hiche ho chu tengcha leh ompho mangcha a galsatje them cheh lhentum ho chu ahiuve.  
6 Hiche chungchon chun aman sepai 100,000 , dangka pounds 7,500 in Israel sepaiho achodoh in ahi.   


7 Ahinlah themgao khat ache in lengpa kom'ah, “Hiche Israel sepai ho hi kilhonpi hih in, Pakaijin Israel aumpi poi. Aman hiche Ephraim miho khu apanpi louding ahi.  
8 Nangin amaho chu na sepaite toh nasoltha a ahileh, iti pan jong leu chun nagal miten najo diu ahi. Galjo leh gallelna hi Pathen khut a um ahibouvin, aman nagal mite najopeh ding ahinai” ati.   


9 Amaziah chun themgaopa kom'a chun “Ahileh ka sumpeh ho chu iti ding hitam?” ati.  

Pathen mipan adonbut in, “Pakaijin hiche sanga tamjo chu nahin lepeh thei ahinai!” atipeh e.  
10 Hijeh chun Amaziah in a sepai chohsa ho chu a inlang uva alesol tan ahileh amaho Judah mipi ho chungah lunghang tah in a inlang uva akile tauvin ahi.   


11 Amaziah ama le ama akihan lhon Chikhuh Phaicham achun a sepai te apuilutnin Edom sepai te chu akisatpin 10,000 athatnin ahi.  
12 Chuleh adang10,000 jong gal-hingin aman in ahi. Agal-hing amat uchu kawl chunga apuitouvun hiche a kon chun aseplha uvin ahileh abonchauvin anoilanga songpi chunga achu uvin abon'un athigam tauvin ahi.   


13 Chujouvin, Israel sepai te Amaziah in galla akonpi nomlou anungsol hou chun Samaria leh Beth-horon kikah a um Judah khopi ho chu adelkhum'un mi 3000 lang athat un thil tamtah jong achomdoh un ahi.   


14 Amaziah in Edom mite agajo a ahung kileu chun Seir mite doibom ho chu ahin polutnun akitunun gimnamtui alhutnam'un pathen houvin ahou tauvin ahi!  
15 Hiche athilbol hin Pathen alunghan sah lheh tan hijeh chun aman a themgaopau chu Amaziah kom'ah asol'in hitin agaseije, “Nang thaneina a kon jenga jong amite huhdoh joulou pathen ho chu nangin ibola nahou ham?” agatisah in ahi.   


16 Amaziah chun themgaopa thusei chu asutangin lunghang tah in ahin donbut in, “Nang hi itih a lengpa thumop dinga ka pansah nahim? Thip in achuti louleh nang hi kahin thatei ding nahi!” atin ahi.  

Hijeh chun themgao pa chun hiche gihna hi aseijin athip tai: “Nangin kahilna ho jouse chu na nahsah loujeh in Pathen'in nang hi na suhmang got ahitai tihi kahetai,” ati.   


17 Judah te lengpa Amaziah in ama thuhil'a pang ho thu chu alan Israel tetoh kisat dingin tohgon ahin neitai. Hiti chun, aman Israel Lengpa Jehoahaz chapa chuleh Jehu tupa Jehoash kom'a chun thu ahin thot tan: “Hungun galmun'a kimutou hite!” tin ahin chouvin ahi.   


18 Ahinlah Israel leng Jehoash in Judah lengpa Amaziah chu hiche thusim hin adonbut in: “Lebanon Molhoa kon'in lingthing phung khatnin Cedar thingphung kom'ah thu athot in: 'Ka chapa jidingin na chanu chu neipen.' Ahinlah gamsa khat ahungvah len lingphung chu ahung pal bongtan ahi!   


19 “Edom mite kajoutai' natin chule hichu na kiletsahpi in ahi. Ahinlah na ina nakitou thimbeh dinga ka seipeh nahi. Nangman Judah mite manthahna ding bep a mi nachou ham?” ati.   


20 Ahinlah Amaziah chun mi thusei angaipon, Edom mite doihou ho chu aman jong ahin hou phat a Pathen'in ama chu gal alelsah got ahi.  
21 Hiti chun Israel lengpa Jehoash chu Judah lengpa Amaziah toh kisat dingin ahung kondoh tan ahi. Amaho chu Judah gam'a Beth–shemesh mun'ah akimai touvin ahi.  
22 Judah Sepai ten alel'un a inlang uvah ajamgam tauvin ahi.  
23 Jehoash in Amaziah chu amanin Jerusalem langah akaitan ahi. Hichun aman Jerusalem kulpi pal chu Ephraim kelkot phunga pat kulpi ning kelkot phung geijin feet 600 jen avochim tai.  
24 Aman Pathen Hou-In sunga kon'in sana le dangka chuleh thil jouse chu abonchan akichomdoh in, angahpa Obed-edom jong chu amat than chuleh lengpa ina thilgun ho jouse jong achom'in chuleh ahingin mi phabep jong Samaria langah akai tauvin ahi.   


25 Israel Lengpa Jehoash thi jouvin Judah Lengpa Amaziah chu kum som le nga ahing nalaijin ahi.  
26 Amaziah vaihom akipat apat akichai geija anatoh athilbol ho jouse chu Judah Le Israel Lengte Lekhabua kijihlut sohkeijin ahi.   


27 Amaziah Pakaiya konna ahung kiheimanga kon'in Jerusalem a ama dounan tohgon ahung umtan ahileh ama Lachish lam'a ajamtan ahi. Ahinlah ama hon Lachish lam'a mi asol'un hichea chun ahin that tauvin ahi.  
28 Hichun ama hon sakol a ahinpo uvin Judah khopi ah apu apate kivuina a avui tauve.    

 26

Uzziah In Judah A Vai Ahop 
 

1 Judah mipi ten Amaziah chapa Uzziah chu kum som le gup alhin kum'in apa khelin leng achan sah tauvin ahi.  
2 Apa Amaziah athijou chun Uzziah in Elath anung lahpeh kit in akhopi chu asempha kit in ahi.   


3 Uzziah leng ahung chan chun kum som le gup alhing tan ahi, chuleh aman Jerusalem achun kum somnga le ni sungin vai anahom'in ahi. Anu chu Jerusalem’a konna Jecoliah kitinu chu ahi.  
4 Apa umdan chu ana chepi in Pathen deilam jong ana bollin ahi.  
5 Hou langa ana puihoijah Zechariah anahin laisen Pakai chu kitahna neitah in ana juijin ahileh Pathen'in jong phatthei ana boh in ahi.   


6 Uzziah in Philistine te dounan gal ana sat in ahi. Aman Gath, Jemniah leh Ashdod khopi kulpi ho chu ana volhun ahi.  
7 Pathen panpina jallin Philistine te Gur a cheng Arab mite Meun mite ana jouvin ahi.  
8 Amon miten jong Uzziah kom'ah kai anape uvin hiti chun ama hi ahung hatdoh lheh jengtan ahileh Egypt gamsung geijin ana minthang peh in ahi.   


9 Uzziah in Jerusalem ninglang kelkot leh phaicham lang kelkot chuleh kulpi pal kihei konna mun ho jouse chunga chun insang asadoh in hiti hin khopi kulpi chu ana sudet sohkeijin ahi.  
10 Aman gam ong lah jenga jong kulpi dingin insang ho anasan chuleh twiputna dingin mun tamtah ana laijin, lhumlam molpang ho leh phaicham'ah gancha tamtah ana vah in ahi. Aman mipi ho jong lengpilei bol dingin atilkhouvin thinglhang lou phatna hoa jong lou abolsah in ahi.   


11 Aman galmi tamtah galsat dinga kigosadem ho aneijin, amaho record chu leng insungmi sepai lamkai Hananiah vetsuina noija thuching teni Jeiel leh Maaseiah in ajihlut lhon'in ahi.  
12 A sepai te chu sepai lamkai 2600 ho thupehna noija um ahiuve.  
13 Amaho noija lengpa huhna dinga thaneitah a galsat thei sepai 307,500 aneijin ahi.   


14 Uzziah sepai hijat dingin ompho, tengcha thih lukhuh asempeh in, thalpi jong asempeh in song sena bom jong asempeh in achang ding jong alokhom peh in ahi.  
15 Jerusalem khopia khopi pal chunga konna song lentah tah sedoh theina ding leh thal kapdoh theina ding manchah semthem ho agoijin ahi. Aman Pathen’a konna panpina amu jeh in athahatna akijesal'in gamtin'ah aminthang lheh jeng tan ahi.   

Uzziah Chonset Le Gotna Kipeh 
 

16 Uzziah lengpa hi ahung hatdoh phat in ahung kiletsah tan hiche hin alhuhna ding lampi ahin gongdoh tan ahi. Aman a Pakai a Pathen douna in Hou-In'ah alutnin maicham muntheng achun gimnamtui ahal gotan ahi.  
17 Thempupa Azariah chu mi thahat leh mihangsan cheh thempu hotoh akilhonin lengpa chu ajui tauvin ahi.  
18 Ama suhtangna ding chun hitin aphoh un, “Uzziah, nangin Pakai dinga gimnamtui halna ding tha nanei poi. Aaron chilhah hitobang bol dinga kisutheng thempu hon bou abol diu ahi. Hiche munthenga kon hin potdoh in nangin Pakai Pathen doumah nabol jeh a hi amalsomna nachan jou louding ahitai,” atiuvin ahi. ✡   


19 Uzziah chun gimnamtui halna chu achoijin Hou-In sunga maicham panga chun adingin ahi. Ama thempu ho chunga ahung lunghan jah jeng phat chun tiphah khohtah chu adeh panga ahung chutan ahi.  
20 Azariah leh thempu dang ho chun lengpa dehpang chu tijatah in aveuvin ahi. Hijou chun ama chu Hou-In'a kon'in anodoh tho tauve, ajeh chu Pakaijin ama chu ajep ahitai.  
21 Uzziah lengpa chu hiche phahna jeh hin ahinkho lhung keijin dan dungjuijin theng louvin aum tan ahi. Hou-Insung lelut kit thei louvin aleng hina a akin tongthei talouvin a in'ah achuti umtan achapa Jotham in ama khelin agam sunga vai ahom tan ahi.   


22 Uzziah vaihom sunga atoh ho jouse chu Amoz chapa themgao Isaiah in ajihlut sohkeijin ahi.  
23 Uzziah athi phat in lengte kivuina gamsunga avuijun ahinlah aphah jeh chun lengte kivui na lhan avang avui tapouve. Achapa Jotham in aleng mun chu alotan ahi ✡    

Judah Gam'a Jotham Vaihop 
 

1 Jotham chu kum somni le nga alhinin leng ahung changin Jerusalem'ah kum som le gup sungin vai ahom'in ahi. Anu chu Zadok chanu Jerusha ahi.   


2 Jotham in Pakai mitmun alunglhaina jeng ana bol'in ahi. Ahinlah apa bangin Hou-Insunga gimnamtui ana halpon ahi. Ahijeng vang'in mipi ho chu chonset bol ana chelha jingun ahi.   


3 Jotham hin Hou-In kelkot sahlang chu ana semphan chuleh Ophel mol a khopi bang akeh lenin ahi.  
4 Hiche banna jong chun aman Judah molchunga jong khopi tamtah ana sadoh in ahi. Chuleh gammang lam a jong kulpi leh insang tamtah ana sadoh in ahi.  
5 Ama hin Ammon mite lengpa ana kisat pin ana jouvin ahi. Hichea kon'in Ammon miten kum thum sungin kai ho hi ana peuvin: Dangka pounds 7,500, suhlou chang atena 50,000, chule sakol chang atena 50,000 ahi.   


6 Jotham in kitahna neitah in Pakai Pathen thu ana ngaijin ahung hatdoh cheh jeng tan ahi.   


7 Jotham in avaihom sunga agalsatna, avaihom ahinkho sunga thilsoh jouse Judah Le Israel Lengte Lekhabua akijihlut sohkeijin ahi.  
8 Jotham chu leng ahung chan chun kum somni le nga alhing tan, aman kum gup sungin vai anahomin ahi.  
9 Ama athi phat in David khopia avuijun ahi. Achapa Ahaz apa khel'in leng achangin ahi.    

Ahaz In Judah Gam'a Vai Ahop 
 

1 Ahaz hi leng ahung chan chun kum somni alhing tan, ama hin kum som le gup sungin Jerusalem’a vai anahom'in ahi. Ama hin apa David in ana bol bangin Pakai mitmun thildih anabol pon ahi.  
2 Ama hi Israel lengte chondan in ana chonin Baal doilim ho ana semdoh in ahi.  
3 Ama hin Ben-Hinnom phaicham a chun gimnamtui meiya ana lhut nam'in, achapa te meijah ana gouvin pumgo thilto nan ana mangin ahi. Israel te hung kijotna gam'a konna Pakaijin ana nodoh nam mite chonna kidah umtah chon'in ana chon'in ahi.  
4 Aman munsang dung leh molchung dungah chuleh thingphung noi tinnah pumgo thilto ana bollin gimnamtui analhut nam in ahi.   


5 Hitobanga achon phat hin Pakai a Pathen'in Aram lengpa khut a h ana pedoh tan ahi. Ama hon ajophat un mi tamtah gal-hingin ahin kaijun Damascas lang alhut tauve. Hiche jou chun ama chu Israel lengpa khut a pehlut in aum'in Ahaz in gal aleltan mi tamtah jong athiuvin ahi. ✡  
6 Ramaliah chapa Pekah chun Judah te chu nikhat sungin mihangsan cheh 120,000 athat in ahi, ajeh chu ama hon apu apa teu Pakai Pathen chu ana suhmil jeh u ahi.  
7 Mihat tah Zichri kitipa chun lengpa chapa Maaseiah chu athatnin, khopi sunga vaihom’a pang Azrikam leh lengpa dinga sepai lamkai ani channa Elkanah jong athatnin ahi.  
8 Israel te dinga Judah te chu asopi teu ahivangin Israel sepai ten numei chapang 200,000 gal-hingin aman’un achomdoh u thilkeo tamtah toh Samaria gam'ah gal-hingin akaijun ahi.   


9 Ahin Oded kiti Pakai themgao pa chu Samaria sepaiho kom'a chun achen hitin agaseije: “Veuvin napu napa teu Pathen chu Judah te chunga alunghan jeh a amaho chu nangho khut a ahin pehlut ahi. Ahinlah nang hon lungkhen louhel'in nathat un apen gin'u kakom ahunglhung peh in ahi.  
10 Tunjong nang hon Judah leh Jerusalem mite chu pasal ahin numei ahiuvin nasoh un napansah gotauvin ahinlah nangho jong hi Pakai na Pathen'u maija chonse nahilou uham?  
11 Tun kasei hi ngaijun nasopi te ho chu gal-hinga namat hou chu nungsol kit tauvin ajeh chu nachung uvah Pakai alunghang tan ahi,” ati.   


12 Hichun Ephraim chate lah a lamkai phabep ho chu—Jehohanan chapa Azariah, Meshillemoth chapa Berekiah, Shallum chapa Jehizkiah, Hadlai chapa Amasa chu adingdoh un galsat hung kile ho chu akimaitopi uvin hitin aseijun ahi.  
13 “Nanghon gal-hinga mi nahin kailut lou diu ahi! Nanghon ichonset nau na belap un gal-hingin mi nahin kaitauvin ahi, eihon nasatah in Pathen Israel chungah ilunghan sah jeng tauvin ahi,” atiuve.   


14 Hichun thalchoi sepai ho chun amimat hou leh athil chomdoh hou chu khopi lamkaiho masanga chun ahin koi tauvin ahi.  
15 Amin cheh a kipanna kinganse ho chu ahung dingdoh un thilkeo kichomdoh ho leh gal-hinga kiman ho chu ahin puidoh un, akeova umho chu von avonpeh un, sandal asepeh un, anneh twidon apeuvin thao jong anupeh un ahi. Alhasam ho chu sangan chungah atousah un hiti chun jubiphung khopi, Jericho a asopihou kom gei chu ahungthah un ahi. Hichea kon chun Samaria a akile tauve.   

Ahaz In Hou-In Akha 
 

16 Hiche phat lai chun Judah lengpan Ahaz in Assyriah lengpa chu akithopi dingin atem'in ahileh anompon ahi.  
17 Ajeh chu Edom mite ahungun Judah chu ahin bulu uvin gal-hingin aman’un akai tauvin ahi.  
18 Philistine te jong ahungun Judah phaicham leh lhanglam ahin bulu uvin, Beth-shemesh, Aijalon, Gederoth, Soco thinglhang kho ho, Timnah le akho ho, chuleh Gimzo leh akho ho chu alonvuh un achenkhum tauve.  
19 Ajeh chu Judah lengpa Ahaz in amite chan asuhboi peh a Pakai douna a na atoh jeh a Pakaijin Judah tehi a engbol ahi.   


20 Assyria lengpan Ahaz hi kithopi tah sangin adouvin apangjon asugim jon ahi.  
21 Hijeh chun Ahaz hin Hou-In a kon leh khopia kon'in chuleh mipi lamkai ho a kon'in sana ana chomkhom in Assyria lengpa chu anapen, ahivangin aman ana kithopi dehpoi.   


22 Hahsatna akhon geija ato tah vang'in Ahaz hin Pakai doumah abolbe jingin ahi.  
23 Ama hin achunga gal hin bol a ahinjou chuleh ahin sugenthei Damuscus mite semthu pathen ho kom'ah pumgo thilto abol'in kilhaina asem'in, hitin aseijin, “Hiche pathen hon Aram lengho akithopin ahi, hijeh chun kenjong hiche pathen ho kom'a hin kilhaina semleng keijong eikithopi diu ahi,” ati. Ahinlah hiche hin ama le Judah te chungah hahsatna alhutbe jon ahi.   


24 Lengpa chun Pathen Ina thilkeo ho jouse achu alan asugoi sohkeijin chuin Hou-In kotchu akhah in Jerusalem khopi muntin'ah doiphung atungdoh in ahi.  
25 Judah gam'a khopi jousea semthu pathen houna atungdoh in gimnamtui ho ahalnam'in gamdanga pathen ho chu ahou tan ahi. Hiti chun aman apu apate Pakai Pathen lunghanna chu akiloilut khum tan ahi.   


26 Ahaz vaihom sunga anatoh athilbol jouse chu apatna apat ajona gei Judah Le Israel Lengte Lekhabua akijihlut sohkeijin ahi.  
27 Ahaz lengpa athi chun, lengte lhanna vuilouvin Jerusalem khopi sunga anavui tauve. Achapa Hezekiah chu apa khel'in leng achang tan ahi. ✡    

Hezekiah In Judah gam'a Vai Ahom 
 

1 Hezekiah hi kum somni le nga alhinkum chun Judah a leng ahung changin, kum somni le ko sungin Jerusalem'ah vai ana hom'e. Anu hi Zachariah chanu Abijah anahi.  
2 Ama hin apa David in anabol bang bangin Pathen deilam ngen ana bol'in ahi.   

Hezekiah In Hou-In Athah Hondoh 
 

3 Avaihom kum amasapen leh lha masapenin aman Pakai In chu akot ho jouse ahongin abonin asemphan ahi.  
4 Aman thempu ho leh Levi ho jouse chu Hou-In solang hongcha achun akhom'e.  
5 Amaho kom'a chun hitin aseije, “Kasei hi ngaijun, nangho Levi te! Tun nangho le nangho kisuthengun chujouleh napu napa teu Pakai Pathen Hou-In suthengun. Thil thenglou jouse chu Hou-In'a kon'in paidoh un.  
6 Ajeh chu ipu ipa teuvin Pakai I-Pathen'u mitmun thilse jeng ana bol'un achonkhel tauvin ahi. Pathen anungsun'un Pathen chenna a kon'in amai aheimang tauvin ahi.  
7 Ama hon Hou-In kot akhah un thaomeiho amutlih un, chuleh Israel Pathen Hou-In'ah pumgo thilto abol tapouvin gimnamtui jong ahal tapouvin ahi.   


8 Hitia hi ana chon tahjeh un Pakai hi Judah nam leh Jerusalem chungah ana lunghangin ahi. Achung uva ichan geiya na anatoh hitam, hiche hin mijouse ana lungdon sah in akichat sahtan ahi. Hiche hi nang hon nahe sohkei uve.  
9 Ipateu gal'a ana that un, ijiteu leh ichateu gal hingin ana kaimangun ahi.  
10 Tuhin keiman Pakai, Israel Pathen kom'a hin kitepna khat kasem nom'e chutileh ama eiho chungah lunghang taponte.  
11 Ka chapate, hiche hi nahsah mon koihih un! Ajeh chu Pakaijin nangho hi a anga ding jinga ama lungdei lam bolding leh akin tong dinga chuleh gimnamtui halnam dinga nalhen u ahi,” ati.   


12 Hichun Levi te ahung kipatdoh tauve:  

   
 
Kohath phungkhai a konin: Amasai chapa Mahath leh Azariah chapa Joel ahi.  

Merari phungkhai a konin: Abdi chapa Kish leh Jehallelel chapa Azariah ahi.  

Gershon phungkhai a konin: Zimmah chapa Joah leh Joah chapa Eden ahi.   


13 Elizaphan insung'a konin: Shimri leh Jeiel ahi.  

Asaph insung'a konin: Zechariah leh Mattaniah ahi.   


14 Heman insung'a konin: Jehiel leh Shimei ahi.  

Jeduthun insung'a konin: Shemaiah leh Uzziel ahi.   

   
 

15 Hiti chun amaho insung chu akikhom'un amaho leh amaho akisutheng'un lengpa thupeh leh Pakai dei dungjuijin achonun Pakai Hou-In chu asutheng'un ahi.  
16 Hichun thempu ho chu Pakai Hou-In sung langa chun alut un asuthengun, chuleh Pakai hongcha chan geijin aboh jouse apodoh uvin ahi. Chu a konin Levi ten Kidron phaicham'ah apodoh un ahi.   


17 Natoh chu lhamasa a nikho maspen nikho a chu anapat u ahi, niget nin ana tongchai sohkeiyun ahi. Hichea hin Hou-In'a lutna dan sung jong achai tauvin hichejou chun niget abol beuvin hiche lha sung ni som le gup chan geijin abol'un Hou-In chu houkhomna thei aso tauvin ahi.   

Hou-In Kithah Thenso 
 

18 Levi te chun lengpa Hezekiah kom'ah hitin thu alhut un ahi: “Keihon hou dan dungjuiya thenna kin chu Hou-In pumpi ahin, pumgo thiltona maicham phung geijin, chuleh Changlhah Kisemna dokhang leh amanchah ho pum'in kahin sutheng tauve, ” atiuvin ahi.  
19 Hiche chung chon chun Ahaz lengpan Pathen doumah abol sunga ana paidoh thilkeo ho jong chu kahin chomkhom'un kasutheng'un manchah thei dingin Pakai maicham masang'ah kakoi tauve,” atiuve.   


20 Ajing jingkah matah in Lengpa Hezekiah in khopi sunga lamkaiho jouse akoukhom in Pakai Hou-In langa ache tauve.  
21 Lengte insung leh Judah mipite chonsetna suhthengna ding leh Hou-In suhthengna dingin ama hon bongchal sagi, kelngoi sagi chuleh kelchal sagi hicheng hi Aaron chilhah te thempu hon maicham a pumgo thilto a atodoh diuvin aseipeh in ahi.   


22 Thempu hon bongchal chu athat masauvin abanin kelngoi chal ho abanin kelngoi ho athat un akitohdoh gancha thisan ho chu maicham chunga atheuvin ahi  
23 Kelchal chu lengpa kom leh taona mangho kom'a chun akailutnun ama hon gancha ho chunga chun akhut angam'un ahi.  
24 Hijou chun thempu hon kelchal ho chu athat un athisan chun mipite chonsetna apohmang na dinga kitohdoh hi dingin maicham chunga chun atheuvin ahi.   


25 Nathan themgao leh lengpa themgao Gad in Pathen’a konna leng David thu ana poh chu Hezekiah lengpa hin phatah in ana juijin ahi. Aman Levi te chu selangdah leh tumging ana kichoi sah in Hou-In'ah pan ana lahsah in ahi.  
26 Hiche atumgingu manchah chu leng David in ana choi tobang bang chu ahin, thempu ho jong sumkon kichoi pum'in adingun ahi.   


27 Hezekiah in pumgo thilto chu pat dinga thu ahinpeh phat in thilpeh chu ahung kipan tan chuleh mipi chun Pakai thangvahna la asauvin, tumging saithem ho chun sumkon mut toh aging thei jouse ahin sugingun ahi.  
28 Mipi aum jouse chu Pathen houna a chun apangun ahi; chuleh pumgo thilto ho chu akah lhah jou kahsen tumging leh la kisa ho chu achelha jingin ahi.  
29 Hijou teng chuleh Hezekiah lengpa leh mipi jouse chun adilsu uvin Pathen chibai aboh un ahi.  
30 Lengpa Hezekiah leh migun hon themgao Asaph leh David in anasem thangvahna la chu Levi ten asah diuvin thu ana peuvin ahi. Amaho adilsu uvin Pathen chibai aboh un thangvah la chu kipah tah in asauvin ahi.   


31 Hezekiah chun aphongdoh in, “Tua hi nangho dan dungjuiya thenga nahi tauvin, hijeh chun Pakai thangvahna in pumgo thilto ding hi tohdoh tauvin,” atin ahi. Ama hon sei angaijun mi phabep chun acham chamin pumgo thilto dingin aganchau ahin kaijun ahi.  
32 Mipi hon bongchal 70, kelngoichal 100, leh kelngoi 200 Pakaiya pumgo thilto a dingin ahin tohdoh un ahi.  
33 Ama hon Bongchal 600 leh kelngoichal 3000 mipi ho neh dingin atohdoh un ahi.   


34 Hiche gancha ho that dingin thempuho alhahsam jeh in natoh chu akichai tokah in Levi ten ana kithopi uvin ahi. Hijou chun thempuho chu ana kithenso beuvin ahi. Levi ho chu thempuho sangin kisuhthengna lam'a chun ana gunchu jo uvin ahi.  
35 Pumgo thilto hijat ban a jong hin chamna thilto sathao jong ahi nalaijin, chuleh donthei thilto ho pumgo thilto a manchah ding jong ahi nalaijin ahi.  

Hiti hin Pakai Hou-In sunga akin bol ding jouse chu akisutoh sohkei tan.  
36 Hiti chun Hezekiah lengpa leh amite chu akipah lheh jengun, ajeh chu Pathen kithopina jallin toh ding jouse chu gangtah in achai tauvin ahi.    

Kalchuh Kut Adia Kigotna 
 

1 Hezekiah in Israel leh Judah te jouse chu thu athotnin, chuleh Ephraim leh Manasseh te jong lekha athotnin Jerusalem'a Pakai Hou-In'a ahung na diu leh Israel te Pakai Kalchuh Kut mang dingin akouvin ahi. ✡  
2 Ajeh chu lengpa leh alamkai ho jouse chuleh Jerusalem khoppi a mipi ho jouse chu lhani channa tengleh Kalchuh Kut mang dingin akinopto tauvin ahi.  
3 Ama hon ahi ding bangin ana mang thei pouvin ahi, chuleh thempu ho jong ama le ama kithensona a ana lhingjou pouvin ahi. Chuleh mipi jong Jerusalem'ah ana kikhom kim thei pouvin ahi.   


4 Hiche thu hin lengpa leh khoppi chu akipa sah lheh jengun ahi.  
5 Hiti chun ama hon Beersheba a patna lhang lam'a Dan geija Israel pumpi Jerusalem'a ahung kikhop uva Pakai Israel Pathen anga sottah ahi ding banga ana manjou tah louvu Kalchuh Kut manna dingin aphongdoh tauvin ahi.   


6 Hijou chun Judah leh Israel gam pumpia mikou ding asol'un lengpa le lamkai ho a kon'in lekhathot achoijun lengpa thupeh chu asim phongun:  

   
 
“Vo Israel chate ho, Abraham Isaac le Israel Pakai, Pathen a hung kile kit tauvin chutengleh Assyria lenghoa konna hung jamdoh amoh cheng nangho kom'a Pakai jong hung kile kit ding ahi.  
7 Pakai, Pathen doumah a chon napu napa teu bangin chon hih un, nang hon nahet bangun Pathen'in amaho chu nasatah in a engbol'un ahi.  
8 Amaho bangin louchal hih un, Pakai thu chu nitjo uvin. Jerusalem'a Pakai Hou-In'a hungun, hichu na Pakai na Pathen uvin a imatih channa dinga asuhtheng ahi. Hungun lang chibai hungboh un chutileh nachung uvah lunghang taponte.   


9 “Pakai kom'a nahung kileuva ahileh, na sopite hou gal-hinga man ho chun lungsetna le khotona hin nei untin a inlang uva ahin kile sah diu ahi. Pakai na Pathen'u hi mikhoto them ahi nahung kinungleu leh aman nahin sah diu ahi,” ati.   

Kalchuh Kut Kimanna 
 

10 Hiche thupole ho chu Ephraim leh Manasseh phungho chenna gamhoa acheuvin chuleh sahlang Zebulun phungho chenna gam geijin acheuvin ahinla ama hon ana nuisat un ana house uvin ahi.  
11 Ahijeng vang'in, Asher, Manasseh le Zebulun phunghoa kon'in mi phabep Jerusalem'ah ahungun ahi.   


12 Pathen'in Judah mite lah a na ana tongin ana kipumkhat sah un ahi. Ajeh chu ama hon lengpa leh anoija lamkaiho thu angaijun Pathen lungdei bol dingin lunggel dettah in aneiyun ahi.  
13 Lhani channa in mi tamtah Jerusalem'ah ahung kikhom'un cholsolou Changlhah Kut chu amangun ahi.  
14 Ama hon Jerusalem'a pumgo thiltona le gimnamtui lhutnam a ana kimang maicham ho chu aladoh un Kidron Phaicham'ah aga lehmangun ahi.   


15 Hijou chun lhani channa a ni som le li nikho chun Kalchuh Kut a dingin kelngoi athat un ahi. Thempu ho leh Levi te chu dan dungjuiya ana kisuhtheng lou jeh un ajahcha uvin hijeh chun Pakaiyah amaho le amaho aga kisutheng un ahileh Hou-In'a pumgo thilto kibolna a akimangcha thei tauvin ahi.  
16 Aman Pathen mipa Mose dan thupeh dungjuijin ama-ama panmun cheh akilo tauvin ahi. Levi ten gancha kitohdoh thisan chu thempuho khut a apeuvin ama hon hichu maicham chungah atheuvin ahi.   


17 Mi atamjo chu dan jungjuiya athenlou jeh un Kalchuh Kut a chun kelngoi athat thei pouvin ahi. Hijeh chun Levi ten amaho khel'in athapeh un kelngoi ho chu Pakaiyah atohdoh un ahi.  
18 Ephraim Manasseh, Issachar leh Zebulun phunghoa konna hung atamjo chun dan dungjuiya kisuhthengna chu abol pouve. Ahin Hezekiah Lengpa chun amaho ding chun taona amanpeh in, Dan toh kitohlou hijongleh hiche jal chun Kalchuh an chu aneuvin ahi. Hijeh chun Hezekiah in aseijin, “Pakai, na phatna jallin  
19 kin a dinga thengsel hih jongleu, Pakai, apu apa teu Pathen chun, nanung jui dia thulhuh sem ho hi ngaidam'in,” ati.  
20 Pakaijin Hezekiah taona asangin mipi ho chu asudam tan ahi.   


21 Nisagi sungin mipi ho chu Jerusalem'ah akikhomun Cholsolou Changlhah Kut chu kipahtah le thanom tah in abol'un ani anin Levi te le thempu ho chun lungna chimtah in Pakai athangvah un ahi.  
22 Hezekiah in Levi te chu Pakai chibai bohna a alamkai thep jeh un apahcha uvin ahi. Nisagi sunga apu apa teu Pakai Pathen thangvahna a kitohdoh maicham apeuvin ahi.   


23 Ama hon abonchauvin nisagi lopbe kit dingin anom sohkeiyun, hiti chun kipah tah in alopbe kit un ahi.  
24 Hezekiah lengpan bongchal 1,000, kelngoichal 7,000, mipi hon akithauva aneh diuvin atohdoh in, chuleh lamkai hon bongchal 1,000 leh kelngoichal 10,000 mipi ho din atohdoh un, hiti chun thempu tamtah in dan dungjuijin kithensona aneiyun ahi.   


25 Judah mipite leh thempu ho, Levi te, leh Israel a konna hung gamdang miho, chuleh Judah a cheng denjing ho abonchauvin akipah sohkeiyun ahi.  
26 Jerusalem khopi chu kipana adimset jengin ahi, ajeh chu David chapa Solomon lengpa nikho laiya pat hitobang hi amukhah lou u ahitai.  
27 Chuti chun thempu ho leh Levi te chun mipi phatthei aboh un, chule Pathen'in atao nau chu achenna van theng'a konin ajahpeh un ahi.    

Hezekaih In Hou Athahsem 
 

1 Hiche kut hi akichai jouvin Israel mipite chu Judah khopi jousea acheuvin song khomho, Asherah semthu pathen limho akhense uvin chuleh namdang pathen houna maicham ho jouse asuse sohkeiyun ahi. Ama hon Judah gamsung jouse leh, Benjamin, Ephraim chuleh Manasseh gamsung jousea hiti chun abol sohkeiyun ahi.   


2 Hezekiah lengpan thempu ho leh Levi te kimanchah ding dan athahsem kit in hichea hi apanmun'u dungjui cheh a atoh diu toh umtha cheh ahi. Thempu ho leh Levi hon pumgo thilto ato diu, chamna thilto a tohdiu, Hou-In'a Pathen houkhom na a pan alahdiu dan leh, kipana le thangvah chuleh Hou-In'a jatchom chom'a atoh ding dan hou aboncha ahopsoh ahi  
3 Lengpan ama nei le ama thil ho a konna kipehna, pumgo thilto dinga apehdoh ding ho, jingkah nilhah a pumgo thilto ding ahin, Sabbath nikho ho a pumgo thilto ato ding ahin, lhathah nikho a toding ahin, aphat tepsa kut dinga thilto atoding ahin, hitia hi Pakai danthu lekhabu kisun banga chu toding jouse chu atodoh jeng ahi. ✡  
4 Hiche ban'a hin, lengpan Jerusalem'a chengho kom'ah thempu ho leh Levi hon dan dungjuiya Pakai kin tohna a akipumpeh theina diuva panhuna thilpeh apeh diuvin thupeh aneijin ahi. ✡   


5 Hiche thupeh hi akiphondoh jouvin Israel chaten chang gamasa, lengpithei ju, leh khoiju chuleh alousoh jouseu thil jousea konna hopsom toh bulhingset in ahin choijun ahi.  
6 Israel te leh Judah te Judah khopiho a cheng hon bongchal ho leh kelngoichal ho hopsom chuleh Pakai a Pathen diuva thil thenga atodoh hou atam'a tam ahin choijun ahi  
7 Kipehna a thilpeh ho lhathum channa a patnin ahunglut panin akit lhali channa geijin ahung lutbe jing jenge tamtah akiset tho jengin ahi  
8 Hezekiah lengpa leh anoija natong lamkai hon ijatgei hunglut ham ti amuchen un ahileh Pakai athangvah un chuleh amipi teu jong apahcha uvin ahi.   


9 Lengpan thempu ho leh Levi te kom'a chun hiche kiphal dohna thilpeh ho thu hi anaseijin ahi.   


10 Chuleh Thempulen Azariah leh Zadok chilhah ho chun ama kom'ah anaseijun “Mipi hon hitobang a kiphaldohna thilpeh ho Hou-In'a ahin pehlut jeh un neh le chah anengin aval leuvin ahi. Hiti ho hi Pakaijin amipite phatthei aboh jeh u ahi,” atiuve.   


11 Lengpa thupeh dungjuijin ama hon Hou-In'ah thil koina ana gongtoh un ahi.  
12 Hiti chun ama hon kipehna thil ho leh hopsom ho chu abitkeina ding mun'ah ana koitup un ahi. Ama hon Levi mi Cononiah chu hiche vesui dingin ana nganse uvin asopipa Shimei hi ama kithopi din apansah un ahi.  
13 Levi te mi som amani noija natong dingin apansah un ahi, Jehiel, Azaziah, Nahath, Asahel, Jerimoth, Jozabad, Eliel, Ismakiah, Mahath, le Benaiah ahiuve. Hitobang tohgon ho hi lengpa Hezekiah leh thempulen Azariah thaneina noija kitungdoh ahi.   


14 Levi mi Imnah chapa Kore chu Hou-In kelkot solang panga vengtup pipuipen ahin, ama hin kipehna thilpeh Pakaiya kipeho chu alatup leh ahomdoh a pang ahi.  
15 Thempuho chenna khopi dung ho a chun ama chu Levi mi hicheng hin ana kithopi uvin ahi; Eden, Miniamin, Jeshua, Shemaiah, Amariah leh Shecaniah ahiuve. Amaho hin asopiu Levi ho chu anatoh u dungjui cheh in kibang cheh in ana homdoh jiuvin ahi.  
16 Phung le chang dungjuiya hilouvin, ama hon pasal ho chu kum thum lhing le achunga ho chu Hou-In'a amopoh nau dungjuijin achan diu ahoppeh un ahi.  
17 Thempu ho chun aphung dungjuijin toh ding apeuvin chuleh Levi ho chu kum 20 lhing leh atahjo ho chu anatoh dungjuijin ngansena aneiyun ahi.  
18 Amaho chu ajiteu leh achateu chuleh a incheng hou dungjuijin amin u akijihlut in ahi ajeh chu amaho hin itih phat hijongleh a kinthengu tohna akimanchah theina diuva tohgon hija ahi.   


19 Khopi a cheng thempu ho lah a kinganse Aaron chilhah ho ahilouleh hiche khopia chengho thinglhang gam'a umho ahin hiche holah a mopohna neiho hin thempu insunga pasal ho leh Levi phungmi amin kijihlut ho jouse kom'ah neh le chah hom'in apangun ahi.   


20 Hiti hin, Hezekiah lengpan Judah ho jouse kom'ah Pakai a Pathen mitmua adih jeng abol'in Pathen alung lhaisah in ahi  
21 Ama hi atohna jouse alolhingin ahi. Ajeh chu aman Hou-In chung changa atoh ahin chuleh mipin dan ajuija na diuva atoh ahin Pathen’a kitah nanei tah a atoh jeh ahi.    

Assyria In Judah Abulu 
 

1 Hezekiah lengpa hin kitahna neitah a Pakai lung deilam ahollai tah in Assyria lengpa Sennacherib hin Judah gamsung ahin bulu tan ahi. Aman kul kikai khum khopiho ahin lonvuh tan chuleh asepai te chu kulpi pal ho chu vochip a khopi sunga lut dingin thu apen ahi.  
2 Sennacherib in Jerusalem khopi ahin nokhum tai ti amu phat in,  
3 ama noija lamkai ho leh sepai lamkai hotoh akihoutoh in khopi polam'a longdoh twi chu suhtang ding tin akilol tauve.  
4 Hiti chun mi tamtah akikhom doh un twi gamsunga longlut jouse chu asutang gam'un hitin asei uve: “Ipi dinga Assyria lengpa chu hunga twi neng jeng junga amuthei diu ham?” atiuve.   


5 Hiti chun aman khopi chim ho chu asemphan khopi sunga panmun akisemtoh in akisuhat in pal chunga insang ho jong atungdoh in, chuleh polanga pal chom jong asemben, gal manchah ho leh ompho ho jong nengchet in asem'in ahi.  
6 Aman khopi sunga mipi ho chu sepai lamkaiho noija akoiyin amaho chun khopi kelkot kom mun onglaija chun akhom'in hiti hin ajah uva chun tilkhouna thu aseijin ahi.  
7 “Hat unlang hangun! Assyria lengpa leh ahin kilhonpi mihonpi jeh khun kicha hih un, ajeh chu ama umpiho sangin eiho umpi ho atamjo uve,” ati.  
8 Ajeh chu ama umpi ho hi tahsaphe muthei sepaiho ahiuve, amavang eiho eiumpi uva chu Pakai I-Pathen'u ahin ama tah in igal'u hi eisat peh diu ahi,” ati. Hiti hin Judah lengpa Hezekiah thucheng ho hin mipi ho chu alung ngamsah in ahansan sah lheh jengtan ahi.   

Sennacherib In Jerusalem Agih 
 

9 Assyria lengpa Sennacherib chun asohte chu Jerusalem langah asol'in , Judah lengpa Hezekiah leh Jerusalem'a um Judah te jouse kom'a chun aseisah in:   

   
 

10 Assyria lengpa Sennacherib in hitin aseije: Ipi kisonpi nanei uva kalonvuh khumsa Jerusalem'a hi nahiti um ngam uham?  
11 Hezekiah in aseijin, 'Pakai na Pathen uvin nangho keima a konna nahuh diuva asei chu na joulhep u ahin, gilkel le dangchah a na thisah gam kigot u ahi bouve.  
12 Ama hilouham houdang maicham leh halnam ho susea Judah te Jerusalem mipi te jah a houkhat seh leh maicham khat seh bou nei ding tia chu Hezekiah hilou ham?   


13 Kapu kapa teu leh keiman namdang ho chunga katoh nau hi nahet lou uham? Namdang ho pathen hon Assyria lengpa a konna amite ahuhhing jou mong-mong am?  
14 Itih monga gamdang pathen'in agammi keihoa konna ahuhdoh jou beh am? Ahileh tua chu iti na ngait uva na Pathen'u chun keihoa konna na huhdoh jou diuva chu ipin nakinep sah uham?  
15 Phatah in kingaito uvin Hezekiah chu hiti chun kilhep lhah sah hih un, tahsan hih un. Koimacha nam Pathen'in Assyria lengpa a kon'in amite ahuhdoh jou pon ahi. Tahbeh in nangho Pathen'in jong kei hoa konna nangho nahuhdoh joubeh ding ham!” ati.   

   
 

16 Assyria lamkai ho chun Pakai Pathen leh Pathen sohpa Hezekiah demna chu thuthanghoi tah-tah jong aseijun ahi.  
17 Assyria lengpan athot lekha chun Pakai Israel Pathen chu aha dem lheh jengin ahi. Hichun aseije: “Namdang ho pathen'in ka thanei nauva kon'in amiteu ahuhdoh jou pouvin ahi. Hezekiah Pathen'in jong keija kon'in amite huhdoh jou ponte,” atin ahi .  
18 Ama hon mipi het ding chun Hebrew paovin Jerusalem mipi ho leh pal chunga umho jahsah a lungneosah ding hitia chu bailamtah a jotheina ding atiu ahi  
19 Judah te Pathen chu namdang ho semthu pathen toh kibanga aseikhum jengu ahi.   


20 Tun Hezekiah lengpa leh Amoz chapa Isaiah chu Pathen hengah kap le pengin atao lhon tan ahi.  
21 Hijou chun avantil khat ahin sol'in hiche vantil chun mihang mihat, lamkai Assyria lengpa sepaiho jouse chu athat gamhel tan ahi. Hichun ama jahcha tah leh jumtah in agam'a akile tan ahi. Hichun aman asemthu pathen hou-in'a aum sungin achate alut un chemjam in asatlih tauvin ahi.   


22 Hiti chun Pakaijin Hezekiah lengpa leh Jerusalem mipi te chu Assyria lengpa leh galmi dang hoa kon'in ahuhdoh tan ahi. Hiti chun Pathen'in amite chu avel uva cheng gamsung mihoa kon'in jong chamna alensah tan ahi.  
23 Mi tamtah in Pakaiya dingin Jerusalem'a kiphaldohna thilpeh tamtah ahin choijun chuleh Judah lengpa Hezekiah dingin kipa thilpeh ahung peuvin hichea konhin Hezekiah chu namtin lah a choisangin aum tan ahi.   

Hezekiah Dammo Le Damdoh 
 

24 Hiche phat lai hin Hezekiah chu ahung dammo tan thi natna ahitai. Pathen kom'a ataovin ahileh Pathen'in na damdoh ding ahinai atin melchihna khat apen ahi.  
25 Ahinlah Hezekiah chu Pakaijin Judah leh Jerusalem chuleh ama chunga thilpha abolpeh ho chunga kipathu seitheilou khop in ahung kiletsah tan hijeh chun ama chung leh Judah le Jerusalem chunga chun Pathen lunghanna ahung chutan ahi.  
26 Hiphat chun ama leh Judah te leh Jerusalem mite ho nasatah in akisunem'un ahileh Hezekiah hinlai sungin achung uva hunglhung ding ho chu asoh tapon ahi.   


27 Hezekiah chun nei le gou ahao lheh jengtan jana lentah jong achangin ahi. Aman sana le dangka chuleh songmantam, namtui ho, ompho ho leh thilman tamtah ho koina ding dankhat jong asauvin ahi.  
28 Hiche chung chon'in jong chang le mim, lengpitwi chuleh olive thao le gancha ho koitupna ding chuleh kelngoi chal ho inding agetpeh in ahi.  
29 Pathen'in kelngoi gancha jatchom chom tamtah leh nei le gou tamtah anapen khopi tamtah jong ana tundoh sah in ahi.  
30 Hezekiah in Gihon twiput twilondoh na achungnungjo chu ana ting tanin David khopi nilhum langa alonsuh sah in ahi. Hezekiah hi atohna lam lam'ah akhangtou lheh jengin ahi.   


31 Ahivangin, gamsung’a suhmil theilou thilsoh ho thudol khol dinga Babylon a konna palaiho ahung uva chun, Hezekiah lungthim’a ipi um’em ti vetlhahna in Pathen chu ama a konin akikangse in ahi.   

Hezekiah Vaihom Sung Lahchom 
 

32 Hezekiah lengpan athilbol jouse leh Pakaiya akipehna ho jouse chu Amoz Chapa Isaiah Gaothilmu Ho,chu Judah Le Israel Lengte Lekhabu  a akijihlut tha in ahi.  
33 Hezekiah athi phat in lengte kivuina lhan achungnungpa achun avuijun ahi. Judah ho leh Jerusalem mipi ten athi chun jana nasatah ana peuvin ahi. Hiti chun achapa Manasseh in lengmun alo tan ahi.    

Judah Gam'a Manasseh Vaihop 
 

1 Manasseh leng ahung chan chun kum som le ni bep anahin aman Jerusalem'ah kum somnga le nga geijin vai ana hom'in ahi.  
2 Ama hin Pakaijin Israel chate masanga ana nodoh namdang ho chonna kidah umtah ho chonna chu ana chepi in Pakai mitmun thilse ngen abol'in ahi. ✡  
3 Ama hin apa Hezekiah in ana vohlhuh munsang ho chu ana sapha kit in, Baal doihouna ana tungdoh kit in pathen limsemthu Asherah doi ho chu ana tungdoh kit in ahi.   


4 Aman Pakai Hou-In mai leh amiten ama ahin houna ding mun atiuva chun semthu pathen houna maicham atungdoh kit in ahi ✡  
5 Pakai Hou-Ina hongcha teni a chun ahsi ho houna maicham ana tungdoh in ahi.  
6 Ben-hinnom phaicham'ah achate pumgo thilto in ana tohdoh in ahi. Themka pou anabdongin, ailhim jong, phunsan jong ana chepin, thilha gaochang mi jong ana tahsanin mitphel doithem ho jong ana mangin ahi.. Hiti hin Pakai mitmun thet um tah-tah ana boldoh in Pathen ana phin lunghang in ahi.   


7 Hiti in Manasseh hin milim doihouna jong Pathen Hou-In sungah ana tungdoh in, hiche Hou-In chung changa Pathen'in David le achapa Solomon jah a anasei: “Hiche Hou-In sung le keiman Israel phung hijat lah a ka lhendohsa Jerusalem khopi sunga hi a itih chan'a jong keima eiki hou jingna ding mun'a ka lhendoh ahi. ✡  
8 Chuleh Israel mipi ten ka thupeh hi ajui uva chuleh ka lhacha pa Mose’n anapeh u dan chu anit uva ahileh apu apa teu kanapeh gam'a konna koima ka kaidoh sah louhel ding ahi,” ati.  
9 Manasseh in Judah mipi te achonset sah hi keiman kamite ahung kitol uva kana nodoh peh namdang ho chonsetna sangin agimnei jon ahi.   


10 Pakaijin Manasseh le amipi te anagih vang'in ama hon ana nahsah pouvin ahi.  
11 Hijeh chun Pakaijin Assyria sepai te atildoh in Judah te chungah gal abolsah in, ama hon Manasseh chu amanun thihkol toh abu tauvin thih khaovin akanun Babylon'ah akailut un ahi.  
12 Ahahsat phat in ahung kineosah in a Pakai a Pathen'ah ahung kiheilut in kithopi athumin ahi.  
13 Pathen'in Manasseh taona asangin Jerusalem’a alesol'in avaihom sahkit in ahi. Hiche phat chun Manasseh in Pakai chu Pathen tahbeh ahi ahechen tan ahi.   


14 Hiche jouhin Manasseh chun David khopi solam panga chun polang pal chu asesangin, Nga Kelkot sahlang Gihon Twiphul kom phaicham a kon'in Ophel kiti khopi kom geijin pal chu asesangin ahi. Kul kiget khum Judah khopi ho khat cheh a chun sepai aloi loijin lamkai khat noija akoijin ahi.  
15 Hou-In a kon chun gamdang pathen ho leh milim semthu aman anakoi ho leh namdang maicham thinglhanga atundoh nau ahou-in hou leh Jerusalem mundang danga umho chu aladoh sohkeijin aga paimang jengin ahi.  
16 Aman Pakai ahounau maicham jong chu asemphan ahi. Hiche chunga chun chamna thilto leh thangvahna thilto abol'in ahi. Aman Judah mipi te chu Pakai, Israel Pathen chu nahou diu ahi tin thu apen ahi.  
17 Ahinlah mipi ho chun munsang dunga pumgo thilto chu achepi jing nalaijun, ahivangin Pakai a Pathen'u kom'a bou abol tauvin ahi.   


18 Manasseh in anabol jouse, Pathen henga ataona, themgao hon Pathen min'a akoma thu aseihou abonchan Israel Lengte Thusimbu a akijhlut sohkeijin ahi.  
19 Lengpa taona leh Pathen'in adonbutna alung ahin hei masanga achonsetna ho jouse le thilse abol ho, namdang pathen houna le adoihou munchom chom'a atundoh ho jouse chu Themgao Ho Lekhabua akijihlut in ahi.  
20 Manasseh athi phat in khopi sungah avuijun achapa Amon in lengmun alotan ahi.   

Judah Gam'a Amon Vaihop 
 

21 Amon chu Judah gam'a leng ahung chan chun kum somni le ni alhing tan ahi. Ama hin Jerusalem'a kumni aleng changin ahi.  
22 Ama apa Manasseh bangin Pakai dounan achonse tan, aman apan anahou doiho chu ana houvin ahi.  
23 Ahinlah apa bangin Pakai anga kisuhnemna anabol pon apa sangin chonset ana habol jon ahi.   


24 Amon noija natong lamkai ho chu ana kihoutoh un leng inpi sunga chun ana that tauvin ahi.  
25 Judah mipi ten Amon that ho chu ana that doh un achapa Josiah chu leng ana chansah un ahi.    

Judah Gam'a Josiah Vaihop 
 

1 Judah gam'a Josiah leng ahung chan chun kum nga bou anahi nalaijin ahi, chuleh Jerusalem'a chun kum somthum le khat vai anahom'in ahi. ✡  
2 Ama hi Pakai lunglam tah in anachon'in ahi. Ama hin apului leng David chonna ana juijin Pathen dan ho jouse ana jui bukim'in ahi.   


3 Josiah chu khangdongcha kumget ahi kum'in leng ana changin, aman apului leng David Pathen chu ana houvin, kumli jouvin Asherah pathen lim kisemthu namdang te pathen houna mun jouse doi phungho chu ana suse sohkeijin ahi.  
4 Ama thupeh dungjuijin Baal kihouna jouse leh ahalnamna maicham jouse amiten ana ban suhset un, Asherah houna limsemthu ho leh doiphung ho jouse asugoi sellin, anahou ho lhan chungah ana theuvin ahi. ✡  
5 Aman hiche semthu pathen leh doihouna thempu ho gu chu amaicham chung uva ahalin, Judah le Jerusalem ana suthengin ahi. ✡   


6 Aman hitima chun Manasseh, Ephraim leh Simion leh sahlanga Naphtali gam geijin ana ban suhthengin ahi.  
7 Alenggam sahlang gamho geijin Asherah semthu pathen houna maicham phungho geijin adoi hounau leh gimnamtui ahalnam nau maicham geijin avochipmin asubong sellin ahi. Hiche jou chun Jerusalem langa akile bep in ahi.   


8 Aman hitia hi gamdang pathen houna asuhbeija gamsung leh Hou-In sung asuhtheng jouvin Josiah lengpan Pakai a Pathen Hou-In sempha dingin mi thum asol'in amaho chu: Azaliah chapa Shaphan, Jerusalem vaipo pipui Maaseiah leh thusim hethem tah Joahaz chapa Joah ahiuve.  
9 Levi te Hou-In ngah a panghon sum ahin dondoh hou chu thempulen Hilkiah henga apelutnun ahi. Hiche sum chu Ephraim leh Manasseh chuleh sahlam lenggam jouse Judah, Benjamin leh Jerusalem mipite ho jousea konna kidongdoh sum ahi.   


10 Hiche sum chu Hou-In sempha dinga kinganse mi thum ho kom'a chun apelutnun ahi, chuleh ama hon thingthem bol chuleh insa ho chu song leh thing achoh uva Judah lengpan ana monlhah sah ho semphat nan amangun ahi.   


12 Hiche kintong ho chun kitah tah in Merari phunga konna Jahath le Obadiah, chuleh Kohath phunga kon Zechariah leh Meshullam, amaho hin ana lamkaijun ahi. Hiche Levi ho hi tumging saithem cheh ahiuvin  
13 Levi dang ho chu thil thah le leh natoh jatchom chom'a natongho chunga vaihom in apangun chuleh adang hon thuching leh miveng bitnin apangun ahi.   

Hilkiah In Pathen Dan Amudoh 
 

14 Sum chu akoina a konna akilahdoh chun, Pathen'in Mose anapeh Pakai Danbu chu Hilkiah in ahin mudoh in ahi.  
15 Aman Shaphan jah a, “Keiman Hou-In sungah Danbu chu kamudoh tai” ati. Aman lekhajol chu Shaphan apen ahi.   


16 Shaphan chun lekhabu chu achoijin lengpa kom'ah hiti hin thu aga lhut e, “Keihon nangma thupeh bang bangin katongun ahi.  
17 Keihon Hou-In'a kikoi sum chu kalauvin natong ho leh avesuija pang ho kapeuvin ahi.  
18 Shaphan in jong lengpa jah a, “Hilkiah thempu in eipeh lekhajol chu kahin choije,” ati. Hijeh chun Shaphan in lengpa jah a asim phongin ahi.   


19 Lengpan lekha kisim chu ajah phat in lunglha tah in apon abotkeh in ahi.  
20 Hichun Hilkiah leh Shaphan chapa Ahikam, Micaiah chapa Acbor, chuleh thutanna mun'a lekha jihpa Shaphan chuleh lengpa kithopi a pang Asaiah amaho cheng kom'a chun thu apen:  
21 “Nangho cheuvin lang keima ding leh tuni geija Israel te leh Judah te gamsunga cheng nalai mipi ho dingin Pakai chu eigadoh peh un. Hiche lekhabu thuhil ho jong gahe chenun. Ipu ipa teuvin Pakai thupeh ana juilou jeh uleh hiche lekha hin asei dungjuiya anatoh lou jeh un Pakai ichung uvah alunghang tan ahi,” ati.   


22 Lengpa thupeh dungjuijin Hilkiah leh aloiho acheuvin Jerusalem munthah langa cheng themgao numei Huldah chu gadong uvin ahi. Ajipa Shallum chu Tikvah chapa, Hasrah chapa, Hou-Ina von ho vesuija panga ahi.   


23 Amanun amaho jah a, “Pakai, Israel Pathen chun thu aseije! Nahin solpau henga kinungle uvin lang,  
24 'Pakaijin hiti hin aseije: Keiman akhopi leh amipi ho jouse chunga hahsatna ka lhunsah ding ahi. Lekhajol a kisun Judah lengpa chunga kisun gaosapna ho hi hung guilhung ding ahi.  
25 Ajeh chu ama hon keima eipaidoh un Jerusalem chungah ka lunghanna akoudoh sah tauvin ahi. Hiche hi mit theilou ding ahi,'” atipeh in ahi.   


26 “Ahin Pakai hol dia nasol'a Judah lengpa henga chen lang gaseipeh in: 'Hiche hi Pakai, Israel Pathen'in, na thujah chung chang thua chu asei ahi:  
27 Nangin hiche lekhabu a kisei hi nangaijin, chuleh nangman Jerusalem leh amipi te kagihna ho najah phat in nalung naheijin ka angah naki sunem'in navon nasat tellin nakap jengin ahileh keiman nataona ka ngaipeh tai, tin Pakaijin aseije.  
28 Hijeh chun Jerusalem chunga ka engbolna ding nangma thijou tengleh bou ka guilhun sah ding ahi. Keiman nangvang lung monga kathisah ding ahi,” ati.  

Hichun ama hon hiche thuthot chu apouvin lengpa kom'ah akile tauve.   

Josiah In Hou Athahsem 
 

29 Josiah lengpan Judah leh Jerusalem'a lamkai ho jouse chu akou khom'in ahi.  
30 Chule lengpa chu Pakai Hou-Ina Judah le Jerusalem'a mijouse toh, thempuho le Levi te toh mipi jouse chu akal touvun ahi. Chu a chun Hou-Insunga kimu Kitepna Lekhabu chu lengpan ahin simdoh tan ahi.  
31 Lengpa chu khom kom'a lengte thuneina kilah in Pakai umpina noiyah kitepna asuhing kit in ahi. Lekhajol a kisun Pakai thu dungjuiya athupeh nit ding dol ho chu nit ding chun kitepna ananeijin ahi.  
32 Aman Benjamin mipite leh chuche petna Jerusalem'a um jouse chu hiche kitepna jui dingin anopsah tan ahi. Hiti chun Jerusalem'a mipite chu akitem'un, apu apa teu Pathen toh kikah a kitepna chu ana hinsah kit tauvin ahi.   


33 Josiah lengpa chun Israel mipi ten gamsunga um kidah umtah doiphung ho jouse chu ana sumang soh in, ama hinlai sungin mipi te chu apu apa teu Pakai, Pathen bou anahou sah in ahi.    

Josiah in Kalchuh Kut Aman 
 

1 Chuin Lengpa Josiah in Jerusalem khopia Kalchuh Kut man dingin aphongdoh in, hijeh chun Kalchuh adia kelngoi chu lhamasa nisom le li nikho chun akithat tan ahi.  
2 Aman thempu ho chu Hou-In'a kin atohna diuvin ngansena ana neijin chuleh ninglhing tah a atoh diuvin ana tilkhouvin ahi.  
3 Aman Israel te hil dingin Levi te chu Pakai kin tong dingin athulhah in hitin ana seije: “Kitepna thengtah Thingkhong hi David chapa Solomon lengpan ana sah Hou-In'a chun koijun, tua patna hiche Thingkhong hi napoh le-le tahlou diu amavang na Pakai na Pathen leh amite Israel mipite kinjeng bou nabol diu ahi.  
4 Hiti chun naphung dungjuijun David lengpa leh achapa Solomon lengpan mopohna napeh dungjuijin pan lauvin,” ati. ✡   


5 “Chuleh mi phabep in Israel mipite a insung dungjui cheh a napanhu theina diuvin kihomtoh un.  
6 Nanghon kelngoi leh kelcha ho natha diu ahi. Tun nangho houdan dungjuijin kisuthengun chuleh pumgo thilto ding kigontoh un Pakaijin alhacha Mose mangcha a Pakaijin napeh u thuhil chu nasopi hou Israel chaten jong ajui theina diuvin,” ati.   


7 Kalchuh Kut teng mipi hon amanchah theina diuvin Josiah lengpan gancha ho lah a kon'in, kelngoi chal, kelngoi, keltahnou 30,000 leh bongchal 3,000 atohdoh in ahi.  
8 Lengpa noija natong lamkai hon jong mipi ho leh thempuho Levi ho manchah dingin kipehna anei cheh un ahi. Hou-In vesui ding a lamkai ho Hilkiah, Zechariah leh Jehiel amaho hin thempu ho dingin kelngoi leh kelcha dang ho 2,600 chuleh bongchal 300 kut sunga pumgo thilto dingin apeuvin ahi.  
9 Levi lamkai ho – Conaniah, Shemaiah chuleh Nethanel, chujongle Hashabiah, Jeiel Jozabad – amaho hin kelngoi kelchal dongho 5,000 ahin tohdoh un chuleh bongchal 500 Levi ten pumgo thiltoa dingin ahin tohdoh un ahi.   


10 Kalchuh Kut a dinga thil jouse akigontoh phat in thempu ho leh Levi ten lengpa thupeh bangin amun cheh u ahin kilo tauvin ahi.  
11 Kelngoi atha jouteng uleh, Levi ten avun'u alip diu chujou teng thempu hon thisan chu maicham a athe diu ahi.  
12 Chutengleh ama hon a insonna atum tuma ahopkhen diu pumgo thilto dinga gancha chu ahoppeh diu hitia chu Mose dan dungjuiya atoh ding dan kisei chu ajui diu ahi.  
13 Levi ten atoh ding dan kihilna dungjuiya pumgo thilto ho chu meichunga ago diu chuleh akitohdoh atheng ho chu, khangbel, bel bilneija ahonhul diu chuleh saho chu gangtah a mipilah a ahopdoh diu ahi. ✡   


14 Hiche jouteng, Levi ten amaho ding leh Aaron son toh achan cheh diuva akigontoh diu ahi, ajeh chu thempuho hi asago diu chuleh akitohdoh ho apumpi leh asathao ho chu ago diu jan geija aboipi diu ahi.  
15 Levi phunga Asaph son tumging saithem ho chu leng David in ana gontoh a kihilna banga tumging saithem ho: Asaph, Heman le Jeduthun chuleh lengpa themgao hon ama-ama mun cheh akilo diu ahi. Hou-In kelkot vengho adinnau mun cheh chu alhakang loudiu ahi. Ajeh chu Levi ten amaho dinga Kalchuh Kut chu agonpeh diu ahi. ✡   


16 Hitia chu Josiah lengpan athupeh bang-banga chu hiche nikhoa Pakai houkhomna le Kalchuh Kut leh maicham a pumgo thilto ho chu chelha ding ahi.  
17 Hiche nikhoa um Israel mipi ho chun nisagi sungin Kalchuh Kut leh Cholsolou Changlhah Kut chu amangun ahi. ✡  
18 Samuel themgaopa khanga patnin Kalchuh Kut chu Josiah lengpa, thempuho, Levi te leh Judah Israel leh Jerusalem mipi ten aman bang uva hi kimang khalou ahi.  
19 Hiche hi Josiah vaihom sung kum som le get lhinna thilsoh ahi.   

Kidouna A Josiah Thi 
 

20 Josiah lengpan hiche ho jouse hi Hou-In'a atochai phat in, Egypt lengpa Neco Eupharates vadung chung lang Carchemish ah galsat din ahungin ahileh Josiah in suhtang ding ana gon ahi.  
21 Ahinlah Neco in Josiah chu hiche thu hi athot nin,  

   
 
“Judah lengpa galsat dinga kahung kon hi nang douna ahipoi nang toh kisat dinga kahung ahipoi, ka galmite toh kisat dinga kahung ahi. Pathen'in gangtah a cheloi dinga eihin sol ahin, Pathen hi kei langa apange nei dou hih in, aman na suhmang ding ahi,” ati.   

   
 

22 Ahinlah Josiah chun kisatpi tei dingin pan alatan ahi. Aman Neco lengpa a konna Pathen thusei chu anahsah tapon hiti chun aman vonchom akivonin Megiddo phaija galsat din alut nin ahi.  
23 Gal akisat tauvin lengpa Josiah chu thal chang khatnin ahin khatan ahileh asohpa kom'a chun eipodoh tan keima kaki sukha tai!” ati.   


24 Ama hon asakol kangtalaija kon chun apomdoh un Sakol kangtalai achom khatnah ahengun Jerusalem langa apolut tauvin ahi. Hichea chun ama athitan lengte lhannah avui tauvin ahi. Judah mi pumpin ama thi chu alunghem piuvin ahi.  
25 Themgao Jeremiah in Josiah chung changa lunghemna la anasem'in ahi. Israel gamsunga lasathem numei pasal hon ama chunga lunghempina anei teng chuleh hiche la hi asaji uvin ahi. Hiche la hi Lunghempina Labu  kikhol khom ho lah a akoijun ahi.   


26 Josiah in abol jouse Pakaiya dinga kiphongdoh ho, Dan jui ding akhoh sahna ho,  
27 abul apat achaina gei Israel Leh Judah Lengte Thusimbu  a akijihlut in ahi.    

Judah Gam'a Jehoahaz Vaihop 
 

1 Judah mipi ten Josiah chapa Jehoahaz chu Jerusalem'ah leng chang din thao anu tauve.   


2 Jehoahaz hin Judah te lengmun ahinlo chun kum somni le thum alhing tan ahi. Ama hin Jeruselam'ah lhathum bou vai anahom'e.   


3 Egypt lengpa Neco in gal-hingin ana man in chuleh Judah ten dangka pounds 7,500 chuleh sanapounds 75 kai apeh diuvin thu apen ahi.   

Judah Gam'a Jehoiakim Vaihop 
 

4 Egypt lengpan Eliakim chu atungdoh in, Jehoahaz sopipa ahin ama chu Judah le Jerusalem'a aban a leng ding ahi, chule aman amin Eliakim chu Jehoiakim in akhelpeh in ahi. Chuin Neco in Jehoahaz chu Egypt songkul'a akhum tan ahi. ✡   


5 Jehoiakim chu Judah te lenga ahung pan chun kum somni le nga alhing tan, aman Jerusalem'ah kum som le khat sung vai apon ahi. Ama hin Pakai a Pathen dounan chonset ana bollin ahi. ✡   


6 Babylon lengpa Nebuchadnezzar chun Judah te chunga gal ahin bollin Jehoiakim chu amanin thih kollin Babylon geijin akaijin ahi. ✡  
7 Nabuchadnezzer chun Hou-Ina kon'in thil tamtah jong apodoh in, Babylon a lengte inpia akoiyin ahi.   


8 Jehoiakim thilbol ho jouse leh kidah umtah thilse ana bol ho jouse chu Israel Leh Judah Lengte Thusimbu a akijihlut sohkeijin ahi. Ama hi achapa Jehoiachin in akhel'in leng ahung changin ahi.   

Judah Gam'a Jehoiachin Vaihop 
 

9 Jehoiachin Judah te leng ahung chan chun kum som le get ahung lhing tan, chuleh ama hin Jerusalem'ah lha thum leh ni som vai anahom'in ahi. Ama jong hin Pakai dounan chonset ana bollin ahi.   


10 Chavang ahung lhun phat in lengpa Nabuchadnezzer in Jehoiachin chu gal-hingin ana manin Hou-In sunga thil manlutah ho Babylon a apolutnin ahi. Hiti chun Nabuchadnezzer in Jehoiachin pangah Zedekiah chu Judah le Jerusalem chungah vaihomin ana pansah in ahi. ✡   

Judah Gam'a Zedekiah Vaihop 
 

11 Zedekiah Judah te lenga ahung pan chun kum somni le khat alhing tan, ama Jerusalem'ah kumsom le khat ana vaihomin ahi. ✡  
12 Aman Pakai dounan chonset ana bollin Pakaiya konna thu phondoh ho jong ana nahsah pon ahi.  
13 Zedekiah chu Nachadnezzer lengpan ama thuneina noija kitah a pan lajing dinga Pathen min'a ana kitep sah ahin, ahivangin ama dounan na ahin tong tan ahi. Ama hin Israel Pathen Pakai anga kilekitna kisuhnem ding ana nompon ahi. ✡   


14 Hiche tilouvin jong Judah lamkaiho leh thempu ho chuleh amipi teu chun avel uva cheng namdang ho chonset bol ajuijun doiphung ahouvun Pakai ama tah in ana suhtheng Hou-In jong chu ana suboh un ahi.   


15 Apu apa teu Pakaijin amaho gihsal dingin athemgao hou ahinsol jingin ahi. Ajeh chu aman amite Hou-In chu athenga aum ding akhohsah ahi.  
16 Ahinlah ama hon Pathen thuhil chu anahsah pouvin athupeh adoudal un athemgao ho anuisatnun Pathen lunghanna achung uva achuh a ahoidohna diu abeihel tokah in Pathen doumah abol'un ahi.   

Jerusalem Lhuh 
 

17 Hijeh hin Pakaijin achung uvah Babylon lengpa anokhum sah jin ahi. Lengpan Judah khangthah te ho chu Hou-Insung geijin athatnin ahi. Aman khangdong leh tehse numei pasal, adam le adamlou khotona aneipon ahi. Pathen'in lengpa khut a hin apedoh gamun ahi. ✡  
18 Babylon lengpan Hou-In sunga thil manlu tah-tah ho lengpa leh anoija natong lamkai ho nei le gou ho jouse chu achom'in Babylon langah akinung letan ahi.  
19 Aman Hou-In leh khopi chu ahallhan, leng inpi ahin anei agou ho jouse ahin achom'in khopi pal jong avolhu jengin ahi. ✡  
20 Aman mipi ahingdoh ho jouse chu Babylon a atollut in hiche achun ama hon ama leh ason apah ho geijin soh a ahin man diuvin Persia lenggam ahung kile doh kahsen akoijin ahi.   


21 Pathen'in Jeremiah themgao kom'a ana phondoh: “Agam chu kum somsagi sunga ahomkeova hung kijam ding – cholngahni ana nitlou nau kumho chu ana sahdoh sah got ahi. ✡   

Cyrus In Judah Te Kile Ding Aphatsah 
 

22 Persia lengpa Cyrus chu leng ahung chan kum masapenin Pakaijin themgao Jeremiah ana seidoh sah chu ahin guilhun sah in ahi. Aman Cyrus chu hiti hin thupeh ahin neisah in hichu agamsung pumpia kithong tah a simdoh tho dingin ana jihtho in ahi:   

   
 

23 Hiche hi Persia Lengpa Cyrus sei ahi:  

“Pakai van Pathen'in vannoi leiset apumpin eivaihom sah in chuleh Judah gam'a um Jerusalem'a Hou-In tundohna dingin mopohna jong eipen ahi. Tun Pathen mite ho jouse chu nagam lang uva nakile diu ahitai, Pakai na Pathen'u chun napui tauhen!” atin ahi. ✡   

EZRA  

LEKHABU  

Ezra Lekhabu Sung Thu Umdan  

Ezra lekhabua kon kimu, vannoi kivaihomna lenpen ahitoh kilhon'in, nam mite akichon nau thudol aseijin ahi. 539 BC in Babylon lenggam chu Medo-Persia khutnoija anaum in, hichu gamchom’a kon galjam Judah te dingin lungmon umtah ana soh in ahi. Hiche lekhabu hin Judah te gam chom apat akile kit uva Jerusalem Hou-In asahphat nau thudol jong aseijin, chule vannoi thilsoh jouse chunga thaneipen Pakai ahi, tihi Ezra in aphongdoh e.  

Ezra Lekhabu Jihpa Chule Ajih Kum  

Mi kimkhat seidan in Ezra in Nehemiah lekhabu jong ajih ahi atiuvin, chule Ezra le Nehemiah jihpa hin 1 & 2 Chronicles jong ajih ahi, tin thuchaina asem un ahi.  

Hebrew Bible dungjuijin Ezra le Nehemiah hi akigom khomin ahi. Hichu 440 BC kum’a kijih chai ahi.  

Thusim Um Dan  

Kipana Thupha! Kum sottah akichou doh nung un Judah ten Cyrus kiti Persia mia kon'in Babylon ana jouvin, chuin Judah te Jerusalem akile uva, Hou-In sah abanjop diuvin phalna apen ahi.   

Cyrus In Soh Channa Akon Akile Kitna Diu Aphalpeh 
 


1 Persia lengpa Cyrus vaipoh kum masapen chun Pakaijin Jeremiah kom'a ana phondoh thu chu ana guilhunsah tan ahi. Pakaijin Cyrus lungthim ana suthouvin alenggam pumpia thuphon khat simphong dingin ana thot doh tan ahi. ✡   

   
 

2 “Persia lengpa Cyrus thupeh chu hiche hi ahi:  

Pakai van Pathen'in leiset chunga lenggam jouse hi keima eipe tan ahi. Aman Judah gamsunga Jerusalem'ah ama dinga Hou-In khat tungdoh dingin eingansen ahi. ✡  
3 Mi koi hileh ama mite ho jouse chu Jerusalem’a nache theiyu ahitan, nangho Jerusalem’a nacheuva Pakai Israel Pathen Jerusalem min'a nahou pau Pakai Hou-In chu naga sah phat diu ahi. Chule Pathen'in naumpi uhen!  
4 Amite ahingdoh tua hing nalai jouse chu hoikom mun'a khopem hijongleu, akhopem nau gam'a miten sana le dangka a ahin kithopi diu, thilto le gancha jong apeh diu, Jerusalem khopia Pathen Hou-In sahdoh teina dinga deichom'a athilto diu kalval'a hijatpi chu ahinpeh tha diu ahi nalaiye,” ati.   

   
 

5 Hijou chun Pathen'in thempu ho leh Leviho lungsung ahin choh thouvin, Judah leh Benjamin phung lamkai ho Jerusalem a acheuva Pakai Hou-In gasapha dingin asol tan ahi.  
6 Aheng akom hon apanhuna in sana le dangka, thil le lo chuleh gancha jong apeuvin chuleh akholjin nauva acholam diuvin jong apeuvin ahi. Ama hon acham cham'a ahin phaldoh u chung chonin thil manlu tah-tah jong tamtah apeuvin ahi.   


7 Lengpa Nebuchadnezzar in Jerusalem Hou-Ina anakoi khontheng ho jong chu Cyrus lengpan amaho pathen hou-in a kon'in ahin ladoh tan ahi.  
8 Cyrus in Persia sumchingpa Mithredath chu hiche thil ho jouse chu asimtoh in Judah gam'a kilekit ho lamkai pa Sheshbazzar khut a apelut tan ahi.  
9 Noija ho hi hichea thil kilepe ho chu ahi:  

   
 
	sana kong 	30 
	dangka kong	1,000 
	gimnamtui lhutna lheng* 	29 
	  
10 sana khon 	30 
	dangka khon 	410 
	adang dang 	1,000 


 
   
 

11 Hicheng chu abonchan sang nga le jail alhingin ahi. Sohchang mite Babylon gam'a konna Jerusalem geija ahintol tou chun Sheshbazzar kitipan thilkeo hijatpi hi ahintol tha tan ahi.    

Sohchanna Akonna Hung Kile Kit Ho 
 

1 Mihem hijatpi hi gamsung mi sohchanna a konna hung kinungle kit ho chu ahiuve. Amaho hi Babylon lengpa Nebuchadnezzar kitipan sohchang dinga ana kaimang ho chu ahiuvin, ahinlah abonchauvin amaho hi Judah gamsunga Jerusalem khopi lam'a ahung kile uvin ama-ama khosung cheh a akile kit tauvin ahi.  
2 Alamkai hou chu Zerubbabel, Jeshua, Nehemiah, Seraiah, Reelaiah, Mordecai, Bilshan, Mispar, Bigvai, Rehum, chule Baanah ahiuve.  

   
 
Hiche hi Israel mijat soh channa a konna hung kile ho chu ahiuve:  

	  
3 Parosh insung'a kon	2,172 
	  
4 Shephatiah insung'a kon	372 
	  
5 Arah insung'a kon	775 
	  
6 Pahath-moab insung'a kon (Jeshua le Joab chilhah) 	2,812 
	  
7 Elam insung'a kon	1,254 
	  
8 Zattu insung'a kon	945 
	  
9 Zaccai insung'a kon	760 
	  
10 Bani insung'a kon	642 
	  
11 Bebai insung'a kon	623 
	  
12 Azgad insung'a kon	1,222 
	  
13 Adonikam insung'a kon	666 
	  
14 Bigvai insung'a kon	2,056 
	  
15 Adin insung'a kon	454 
	  
16 Ater insung'a kon (Hezekiah chilhah) 	98 
	  
17 Bezai insung'a kon	323 
	  
18 Jorah insung'a kon	112 
	  
19 Hashum insung'a kon	223 
	  
20 Gibbar insung'a kon	95 
	  
21 Bethlehem mipi	123 
	  
22 Netophah mipi	56 
	  
23 Anathoth mipi	128 
	  
24 Beth-azmaveth mipi* 	42 
	  
25 Kiriath-jearim,* Kephirah, le Beeroth mipi	743 
	  
26 Ramah le Geba mipi	621 
	  
27 Micmash mipi	122 
	  
28 Bethel le Ai mipi	223 
	  
29 Nebo mipi	52 
	  
30 Magbish mipi	156 
	  
31 Elam lhumlam mipi* 	1,254 
	  
32 Harim mipi	320 
	  
33 Lod, Hadid, le Ono mipi	725 
	  
34 Jericho mipi	345 
	  
35 Senaah mipi	1,017 


 
   
 

36 Hiche ho hi soh channa a konna hung kile thempu ho chu ahiuve:  

	Jedaiah insung (Jeshua guiya) 	973 
	  
37 Immer insung	1,052 
	  
38 Pashhur insung	1,247 
	  
39 Harim insung	1,017 


 
   
 

40 Hiche ho hi soh channa a konna hung kile Levi te mijat ahi:  

	Jeshua le Kadmiel insung (Hodaviah chilhah) 	74 
	  
41 Asaph insung'a lasa ho	128 
	  
42 Shallum, Ater, Talmon, Akkub, Hatita, le Shobai insung'a kelkot ngah ho	139 


 
   
 

43 Hou-In lhacha a pang soh channa a konna hung kile ho chilhah chu:  

Ziha, Hasupha, Tabbaoth,   


44 Keros, Siaha, Padon,   


45 Lebanah, Hagabah, Akkub,   


46 Hagab, Shalmai,* Hanan,   


47 Giddel, Gahar, Reaiah,   


48 Rezin, Nekoda, Gazzam,   


49 Uzza, Paseah, Besai,   


50 Asnah, Meunim, Nephusim,   


51 Bakbuk, Hakupha, Harhur,   


52 Bazluth, Mehida, Harsha,   


53 Barkos, Sisera, Temah,   


54 Neziah, le Hatipha chilhah ahiuve.   

   
 

55 Solomon lhacha a pang ho chilhah soh channa a konna hung kile ho chu:  

Sotai, Hassophereth, Peruda,   


56 Jaalah, Darkon, Giddel,   


57 Shephatiah, Hattil, Pokereth-hazzebaim, chule Ami chilhah ahiuve.   

   
 

58 Hou-In lhacha a pang ho le Solomon sohte chengse chu abon'un mi 392 alhing uvin ahi.   

   
 

59 Israel mi hiuvam hilou hiuvam kihetoh jou talou, chule ama hon jong apu apau insung lhah a aki khailhah nau kichen tah a seitheilou khopi ho chu Tel-melah, Tel-harsha, Kerub, Addan, chule Immer ahiuve.  
60 Hiche honlah a jao insung ho chu Delaiah, Tobiah, chule Nekoda ahiuvin, abonun mi 652 alhing uve.   


61 Chujongleh thempu thum insung mi akile lah a jao ho chu – Hobaiah, Hakkoz, chule Barzillai ho chu ahiuve. (Barzillai hin Gilead mi Barzillai kitipa chanu ho khat akichenpi jeh a amin hiche Barzillai a konna hi akisah ahi.)  
62 Mi hijat chun phunggui thusim kijihna ah chun amin'u akihol uvin, ahinlah amin’u akimudoh jou pouvin; hijeh chun amaho hi aboh in akikoiyin thempu ho lah a kon'in aladoh tauve.  
63 Gam vaipo pan jong thempu ho chan chu thempu khat in Urim le Thummin aman a phun asan masanga aneh theilou diuvin ahil tan ahi. ✡   


64 Judah jon'a hung kile sohchang ho chu agom'in mi 42,360 alhing uvin,  
65 asohteu mi 7,337 toh lasa ho mi 200 chutoh anumei le apasal a kisimtha ahi.  
66 Ama hon sakol 736, asakolpol 245,  
67 sa-ngongsao 435, chule sangan 6,720 toh ahin kipuijun ahi.   


68 Jerusalem khopia Pakai Hou-In ahung lhun phat uvin phung sunga upa phabep in jong Pathen Hou-In chu akisahna mun ma-ma a sahdoh kit teina din deichom’a thanop a thilto abol tauvin ahi.  
69 Amaho hin ato jou kham cheh un natohna dingin thil kholna insunga atohdoh uvin ahileh sana kol 61,000, dangka pounds 6,250, thempuho kivonna ding ponsil 100 toh atohdoh un ahi.   


70 Thempuho leh Leviho, lasaho, kelkot ngahho, Hou-In lhacha ho, chule milham ho chu Jerusalem khopi sunga acheng uvin ahi. Israel adang jouse chu ama-ama khopi a akile kit tauvin ahi. ✡    

Maicham Athah Tundoh Kit U 
 

1 Lhasagi ahunglhin toh kilhon'in Israel te chu ama-ama khopia ahung chenglut tauvin ahi. Hichun Israel mipite jouse chu lungkhat tah in Jerusalem’ah ahung kikhom tauvin ahi.  
2 Hichun Jehozadak chapa Jeshua chu athempu chan khompiho Shealtiel chapa Zerubabel leh a insung mite toh ahung kitho khom uvin, Israel Pathen maicham chu ahin sapha tauvin ahi. Pathen mipa Mose thuhil banga pumgo thilto chu Pakai maicham'a asem got u ahi. ✡  
3 Israel te chun amun a ana cheng saho chu ginna anei vangun maicham chu asempha uvin ahi. Hijou chun ama hon jingkah nilhah in Pakai maicham achun pumgo thilto anabol jingun ahi. ✡   


4 Ama hon Lhambuh Kut abol'un, hichu Mose dan dungjuiya niseh le anikho a ngaichat dol'a pumgo thiltoa kilhaina ding jong chu atoh jingun ahi. ✡  
5 Pakaijin agonpeh u dungjuijin, angaija pumgo thilto dinga apeh diu ahin lhathah jousea kibol thilto ding ahin chuleh kumlhum seh a kut ho dingin, ahin tohdoh jiuvin ahi. ✡  
6 Lhambuh Kut kipat masang nisom le nga channi leh thempu hon Pakai kom’ah pumgo thilto a dingin kilhaina anei masa jiuvin ahi. Hiche hi Pakai Hou-In kisah masang’a govam kilhaina chu ana pan tauvin ahi.   

Mipin Hon Hou-In Asah Phat Kit U 
 

7 Hijou chun mipi ten thih kheng them ho leh thingthem bol ho athalah un chuleh Tyre leh Sidon a kon'in thingtum ho ahinpo uvin, aman dingin neh le chah lengpitwi le olive thao ana peuvin ahi. Thingtum ho chu Lebanon mol'a kon'in ahinpo uvin Mediterannean Twikhanglen pang juijah Joppa geijin akitol lhah sah un ahi. Hiche hi Cyrus Lengpa phatsahna noiya abol'u ahi.   


8 Tun Jerusalem ahunglhun jou u kumni le lhani channa in Pathen Hou-In sah akipan tauvin ahi. Natongho chu sohchanna a konna hung potdoh jouse le Shealtiel chapa Zerubababel chuleh Jehozadak chapa Jeshua leh athempu chanpi hotoh chuleh Levi te kum somni lhing ho leh aval ho chu Pakai Hou-In sahphatna in alamkaijin ana pangun ahi.  
9 Pathen Hou-In saho chu Jeshua le achate chule asopi te ho Kadmiel le asopiho chujongleh Hodaviah chilhah ho jouse avesui jin ana pang un ahi. Hiche anatoh nauva hin Henadad insung leh Levi te ana kithopi uvin ahi.   


10 Hiche insaho hin Pakai Hou-In chu abul ahin tundoh phat uvin thempu hon avon’u ahin kivon’un sumkon mut dingin amun cheh u ahi kilo uvin ahi. Hiteng chuleh David lengpan ana semtoh bangin Asaph chilhah ten Pakai thangvahna in atumging thei ho ahin suging uvin ahi. ✡  
11 Thangvah pumin Pakai vahchoila ahin sauvin ahi:  

   
 
“Ama hi apha behseh jenge!  

Aman Israel te alungsetna hi tonsot a ding ahi!” atiuve.  

   
 
Hijou chun mipi chun Pakai Hou-In leibul chu ahung kitundoh jeh chun Pakai thangvahna in hasap in asam'un ahi. ✡   


12 Ahinlah thempu hon atehse hou leh Levi te chuleh phung upa dang ho Pakai Hou-In masa ana mukha jouse chu hakan akap un ahi. Mipi adang ho vang chun kipah tah in hasap in asam'un ahi.  
13 Akipanau husa leh mipi phabep kana ogin chutoh kigom'in hatah in ana thongin ahileh gamla tah a umhon jong ajapha uvin ahi.    

Hou-In Asahphat U Hin Douho 
 

1 Judah leh Benjamin te melma ten mikhut a sohchang ho chu ahung kinungle uvin Israel Pathen Pakai Hou-In chu asapha tauve tithu aja tauvin ahi.  
2 Hijeh chun Zerubbabel leh lamkai dang ho chu akimupi uvin hiti hin aseijun ahi, “Na Pathen hounau Hou-In chu sakhom'u hitin keihon jong houvung kate. Keihon jong Assyria lengpa Esarhaddon in hilaiya hi eihin puilut uva pat a ama koma hi kilhaina kahin bol'u ahitai,” atiuve. ✡   


3 Ahinlah Zerubbabel, Jeshua chuleh Israel te lamkai dang hon hiti in ana donbut un ahi, “Nanghon hichea hin chan nanei pouve, chule Persia Lengpa Cyrus in eithupeh bang-bang uva hiche Israel Pathen Pakai Hou-In hi keihon bou kasah diu ahi,” atieh tauve.   


4 Hijou chun hiche mun'a ana chengho chun, Judah mipi te ho chu anatohna uva kichat sah a sahda sah tei dingin ana gong’un ahi.  
5 Ama hon sumguh in mi ana thalah un, ama hon anatoh ban’u suhboi sah din asemdoh tauve. Hitobanga amisuhmo gotnau natoh chu Persia Lengpa Cyrus vaihop sung se-se leh Persia Lengpa Darius in laltouna ahinlo chan gei chun ana chelha nalaiyin ahi.   

Xerxes Le Artaxerxes A Konna Douna 
 

6 Kum phabep jouva Xerxes in lengvai ahin hop phat in Judah te melma ten Jerusalem’a Judah mipite dounan lekha ana thotnun ahi.   


7 Khonungin Persia lengpa Artaxerxes vaihom laijin Judah melma ten Bishlam le Mithredath chujongleh Tabeel lamkainan Judah te dounan lengpa Artaxerxes chu Aramaic paovin lekha ana thot un hichu lengpa dingin ana ledoh peh un ahi.   


8 Gamvaipo Rehum leh Shimshai thutanna a lekha jihpa'n Jerusalem’a thil umdan chu lengpa Artaxerxes hetsah dingin lekha ana thot lhon'in ahi.  
9 Rehum leh Shimshai chun aloi agol ho jouse thalhengin jana lomtah apelhon'in ahi. Aloi agol hou chu thutan vaihom ho amun'a um lamkaiho chuleh Tarpel, Persian ho, Babylon ho, Erech le Susa (hichu Elam ahi) mipi te ho jouse chu ahiuve.  
10 Chuleh milen leh mithupi Ashurbanipal tin ahin toldoh Samaria gamsung leh avel gamkol se-se lhumlam Euphrates vadung geija chengho thalhengin jana kahin peuve.  
11 Hiche hi alekha thot u thuchemg ho chu hiche ho hi ahi:  

   
 
“Lengpa Artaxerxes, hiche lekha hi nanoija acho chaga dihtah lhumlam Euphrates vadunga cheng hoa kon ahi.   


12 “Lengpan nahet louva khoh chu Babylon a konna hung kile Judah te chu Jerusalem mun'ah achengun hiche khopi phalou tah galbol nom jingho chenna Jerusalem chu asapha tauvin ahi. Ama hon aleibul chu atungdoh tauvin abaang jong ahin jovah diu ahitai.  
13 Chuleh lengpan nahet louva khoh chu hiche khopi hi ahin sahphat kit uva abaang jong hi ahin chai tengu leh hiche Judah te hin nang kom'a apeh ding dollu kai jatchom chomho chu ahin peh nomlou ding nang dinga phalou tah mite hung hidiu ahi.”   


14 “Keiho hi nang khochaga dihtah kahi jeh un hitobanga hi min jaloutah a nahin bol diu hi kadei lou jeh uva hiche thu hi nangman jong nahet ding kadei jeh uva hiche lekha kahin thotnu ahi.  
15 Lengpan jong napu napate leng chan laiya thusimbu chu phatah in kholtoh lechun tumasanga hiche khopi hi gal lungthim pojing mi ahiuve ti namudoh tei ding ahi. Atahbah in hiche khopi hin achunga vaihomte douna a gal anasat jeh uva, hiche khopi hi ana kisubeisa ahidan namudoh ding ahi.  
16 Keihon lengpa nangma kom’a kahin hetsah nom pentah uchu ahileh, ama hon hiche khopi hi ahin semphat uva abang jong hi ahin semchai tengu leh lhumlam Euphrates vadung gamkol sung hi nanga konna mangthah tei ding’u ahi,” atiuvin ahi.   

   
 

17 Hichun lengpa Artaxerxes in hiche thu hi ana lethot in ahi:  

   
 
“Gamvaipo Rehum, thutanna lekha jih Shimshai chuleh Samaria leh lhumlam Euphrates vadung gamkol sunga chengho jouse salam kahin bol uve.   


18 “Neihin thot u lekhathot chu akiledoh in kahet thei din eikiseipeh in ahi.  
19 Keiman lekha ana kijihlut ho chu kakhol chil sah in ahileh Jerusalem in achunga vaihom ho dounan gal anabol jingui tihi akimudoh in ahi. Tahbeh in amaho hi galbolna hinkho chepi ana hijingun ahi!  
20 Lhumlam Euphrates vadung kol gamsunga chu leng hattah tah noija anaum'a, kai jatchom analah nau ahi ti akimudoh in ahi.  
21 Hijeh chun hiche mite natoh hi angahna diuvin thu ana petan. Keiman thupeh kicheh tah kahin peh tilouvin hiche khopi chu kisapha theilou ding ahitai.  
22 Hiche thu hi nahsah mon anabol hih in, tu khonung leh lengpa chunga thil phalou ahung umdoh louna dingin chingthei tah in na ana tongin,” tin ana lethot in ahi.   

   
 

23 Hiche lekhathot hi Artaxerxes lengpa a konna Rehum leh Shimshai chuleh atoh khompi ho kom'a ahunglhun phat in amaho Jerusalem'ah alhailut loichal jengun ahi. Hiti chun a thanei nau apodoh un anatoh uchu asutang tauvin ahi.   

Hou-In Sah Kijomkit 
 

24 Hiti chun Jerusalem'a Pathen Hou-In dinga nakitong chu atang tan, chuleh Persia Lengpa Darius vaipoh akumni channa ahunglhun tokah sen hiti chun anatang dentan ahi. ✡    

1 Hiche phat laitah chun Haggai themgao le Iddo chapa Zechariah themgaovin Jerusalem leh Judah gamsunga Judah te lah a gaothu ana sei lhon'in ahi. Amanin achung uva vaihom’ah Israel Pathen min'in gaothu anasei lhon'in ahi. ✡  
2 Shealtiel chapa Zerubbabel leh Jehozadak chapa Jeshua in amani thusei ajahdoh lhon phat in Jerusalam Hou-In sahphatna natoh apan lhon tan ahileh hiche themgao teni jong chun akithopi lhon'in ahi. ✡   


3 Ahin Euphrates vadung lhumlam gamkaiya gamvai popa Tattenai leh Shethar-bozenai chuleh atoh khompi ho cheng chu gangtah in Jerusalem'ah ahung’un ajah uva, “Hitia hi Hou-In sahphatna dinga koipen in thu napeh uva, amun jong hi koi thusah a nagon toh uham?” atiuve.  
4 Hiche Hou-In sahna a kimangcha ho chu koi-koi ham tin amin u jong adongin ahi.  
5 Ahivangin amaho chu a Pathen'un avetsui jing jengu ahijeh in, hiche thudol Darius lengpa henga akiseipeh a chutengleh aman athu umchan dingdol ahinle thot kit tokah in a Hou-In sah natoh uchu ana ngadeh pouvin ahi.   

Tattenai In Darius Lengpa Lekha Athot 
 

6 Tattenai gamvaipo pa leh Sethar-bozenai chuleh Euphrates lhumlam gamkaija vaihom a pang jousen Darius lengpa chu hiti hin lekha ana thot un ahi:   

   
 

7 “Darius lengpa kajanau salam kahin peuve.   


8 Lengpa nangman nahet tei dia kadei u chu ahile, Judah gamsung kaga khol’un, loupitah a Pathen Hou-In asahnau mun kaga phah uva thil umdan kamu hou hi nahet tei ding ngai kasauve. Hiche kisahphat ahin song phatah a kikheng ho akimangin, apal jong thing apum kikehso ho in akigen pantan ahi. Hiche anatoh uhi ahapan jeh un amachal lheh jengun ahi.   


9 Keihon alamkaiho jah a hiche Hou-In hi sahphatna ding leh amun gontohna ding’a hi koipen in phalna napeh uham tin kadongun ahi.  
10 Chuleh alamkai hou min jong kahin hetsah theina diuvin kadongun ahi.   


11 Ama hon hiti hin eidonbut un ahi, “Keiho hi lei leh van Pathen lhacha te kahiuve, chuleh kum tamtah masanga Israel leng lentah khat in ana sahdohsa Hou-In chu keihon kasah phat kit u ahi,” atiuve.  
12 Ahinlah kapu kapa teuvin van Pathen chu ana sulunghang’un ahileh aman Babylon lengpa Nebuchadnezzar khut a ana pehdoh uva, aman Hou-In chu asuhset a amaho chu Babylon a sohchang dinga ana koi ahi. ✡  
13 Ahivangin, Babylon lengpa Cyrus in ama leng chan jou kumkhat sungin hiche Pathen Hou-In hi sahphatna dingin thupeh ana neiyin ahi. ✡  
14 Nebuchadnezzar in Jerusalem a Pathen Hou-In sung’a konna ana lahdoh, sana leh dangka khon, Babylon Hou-In a anakoi ho jong chu ana nung lahdoh in ahi. Hiche khon ana ladoh ho chu, Cyrus lengpan Judah gam vaipoa ana nganse Sheshbazzar khut ah ana pelut in ahi.  
15 Lengpa chun hiche khon ho chu Jerusalem a ale thahlut kit ding le Pathen Hou-In chu amun ma-ma a chu sahphat kit dingin thu anape in ahi.  
16 Hijeh chun Sheshbazzar chu ahungin Jerusalem ah Pathen Hou-In mun chu ahung semtoh tan ahi. Hichea pat a chu amipi ten ana atoh pat u ahitan ahinla ana jolou laiyu ahi.   


17 Hijeh chun lengpa lunglam ahi ding leh, Jerusalem a Pathen Hou-In chu sahphatna dinga thupeh umham umlou ham ti Babylon lengte thusimbu chu kikholchil leh tia kanga u ahi. Chujou tengleh lengpan hiche thudol'a na lunggel chu neihin hetsah diuva kahin ngeh u ahi,” atiuve.    

Darius Lengpan Phalna Apeh 
 

1 Hijeh chun Darius lengpan jong thu apen, Babylon gamsunga lengte thusim kisutlutna a chun akholsah tan ahi.  
2 Hiti chun ahin khol’un ahileh Media gamkol sunga Ecbatana kulpia chun lekhajol khat hi amudoh tauvin ahi. Hichea chun hiti hin akijih in ahi:  

   
 
“Melchihna:   


3 “Cyrus Lengpa vaihom kumkhat channa in, Jerusalem’a Pathen Hou-In thudol'ah thugahna athot doh in ahi.  

Jews ten kilhaina gantha leh pumgo thilto atonajiu mun achun Hou-In chu kithah sahkit hen. In sandol chu feet somko, chule availam jong feet somko ma hihen.  
4 Songtum lentah tah gol thum'in kigol henlang chuleh thingtum jong golkhat in kigol hen. Natohna a lut ho jouse chu lengte sumkhol na a konna kimang cha ding ahi.  
5 Chuleh Jerusalem khopia Pathen Hou-In muntheng phunga konna sana le dangka khon le lheng Nebuchadnezzar in ana pohmanga Babylon a anakoi ho chu nung pohlut cheh kit ding ana kikoina mun ma-ma a chu koikit ding ahi. Hiche ho jouse chu Pathen Hou-In'a kinung pohlut kit ding ahi,” akitin ahi.   

   
 

6 Hijeh chun Darius lengpan hiti hin thu ale thot tan ahi:  

   
 
“Tun hiti ding ahi, Euphtates vadung lhumlam gamkaija gamvaipo Tattenai leh Shethar-bozenai, chuleh Euphrates vadung lhumlam gamkaiya vaipoho lah a natoh khompi, nangho kikang seuvin!  
7 Pathen'in asah nauva chun suboi hihbeh un. Hiche Hou-In chu ana kisah patna mun ma-ma a chu asah phat kit diu ahi. Judah gam vaipopa ahin natoh vaihom Judah upaho ahin sutang hihbeh un.   


8 Hiche chungchon chun hiche Pathen Hou-In asah nauva hin Judah upaho hi kithopi uvin tia hiche thupeh hi kahin peh nahiuve. Euphrates vadung lhumlam gamkaisea kidong doh kai ho chu hiche ain sahnau manna chu geisang louva na pehdoh jeng diu hiche anatoh uhi nasuhboi louhel diu ahi.   


9 Jerusalem’a thempu hon van Pathen'a atodoh diuva bongchal nou hihen, kelchal hihen, kelngoi chal hijongleh angaichat dungjui uva napeh jeng diu ahi. Chuleh niseh leh ama hon angaichat dung jui uva suhlou chang hihen, chule lengpitwi hijongleh, olive thao hijongleh, angaichat chan'u chu napeh jeng diu ahi.  
10 Hiteng chuleh ama hon van Pathen'in asan theidol kilhaina chu tohdoh untin chuleh lengpa le achate damtheina le phattheina dinga ahin taopeh diu ahi.   


11 Hiche ka dan thupeh hi asukeh aum leh a insunga kon'in alhungpi kibotdoh intin, chutengleh hichea chun ama kikanbeh intin kivo ding chuleh a in chu vutvai kiso ding ahi.  
12 Hiche Jerusalem khopi hi ama min loupina dinga hin lhaang doh Pathen chun hiche thupeh hi palkeh a chuleh hiche Hou-In hi susea aum leh hitobang leng ahilouleh hitobang nam mi chu kisumang ding ahi.  

Darius keiman hiche dan hi kasem doh ahin hiche hi mijousen phatah in juisohkeihen,” tin thu ale thotkit tan ahi.   

Hou-In Kithenso 
 

13 Euphrates vadung lhumlam gamkaija gamvaipopa leh Shethar-bozenai leh atoh khompi hon gangtah in Darius lengpa thupeh chu ajuipai jengun ahi.  
14 Judah upaho chun atoh uchu ajom jengun themgao teni Haggai leh Iddo chapa Zechariah thuhil’a kon'in akiha tilkhou lheh jengun ahi. Hou-In chu Israel Pathen'in athupeh dungjui leh Persia lengho Cyrus, Darius, Artaxerxes in dan anasem dungjuijun asachai tauvin ahi. ✡  
15 Pathen Hou-In chu Darius lengpa vaihom kum gup channa Lhakao 12 lhinni in achai tauvin ahi.   


16 Pathen Hou-In chu Israel mipite, thempu te, Levi te chuleh asoh chan nauva konna hung kile hotoh kipa thanopna sangtah pum'in alopna asem uvin ahi.  
17 Hiche Pathen Hou-In todohna a hin bongchal 100, kelngoichal 200, chuleh kelngoi 400 akithat in ahi. Chuleh Israel pumpi phung som le ni chonset thoidamna dingin kelchal 12 ana tohdoh un ahi.  
18 Hiche jou chun thempu ho leh Leviho chu jatchom chom’in ahom khen’un Mose lekhabua kijih bangin Jerusalem’a Pathen Hou-In’ah Pakai kin abol'un ahi.   

Kalchuh Kut Aman U 
 

19 Lhatun 21 nikhon sohchang hung kile hon Kalchuh Kut amangun ahi. ✡  
20 Hichun thempuho le Levi te chu amaho leh amaho akithenso cheh tauvin athengin aum tauvin ahi. Hichun ama hon sohchang hung kile ho ding leh athempu chanpi ho ding chule amaho a dingin Kalchuh Kut manna dingin kelngoi athat un ahi.  
21 Hiche Kalchuh Kut chu sohchang hung kile kit Israel chate jousen aneuvin, chutengleh thilboh chengsea konna kikangsea Pakai kin bolna a hung kipelut hon jong aneuvin ahi.  
22 Hiti chun Israel ten nisagi sungin cholsolou Changlhah Kut kipah thanom tah in amangun ahi. Gamsung pumpia chun kipana le thanopna adimlha jengin ahi. Ajeh chu Pakaijin Assyria lengpa chu amaho khotona aneisah a hijeh a chu Israel te Pathen Hou-In sahphatna dinga jong hin Lengpan ana kithopin ahi.    

Ezra Jerusalem Ahung Lhun 
 

1 Kum phabep jouvin Persia Lengpa Artaxerxes vaihom laijin Ezra kiti khat ana um'in ahi. Ezra chu apa Seraiah ahin, Seraiah pa Hilkiah ahin,  
2 Hilkiah chu Shallum chapa ahin, Shallum chu Zadok chapa ahin, Zadok chu Ahitub chapa ahin,  
3 Ahitup chu Amariah chapa ahin, Amariah chu Azariah chapa ahin, Azariah chu Meraioth chapa ahin,  
4 Meraioth chu Zerahiah chapa ahin, Zerahiah chu Uzzi chapa ahin, Uzzi chu Bukki chapa ahin,  
5 Bukki chu Abishua chapa ahin, Abishua chu Phinehas chapa ahin, Phinehas chu Eleazar chapa ahin, chule Eleazar chu Thempu Chungnung Aaron chapa ahi.  
6 Hiche Ezra kitipa hi Babylon gam'a konna hungtou ahin, ama hi masang laiya Pakai Israel Pathen'in Mose ana pehsa danthu chu kihil'a themtah ahi. Ama hi Pakai, Israel Pathen'in akithopia akaile jeh in ipi hijongleh aman angeh chan chu lengpan aphal peh-peh jenga ahi.  
7 Artaxerxes lengpa vaihom kum sagi lhin kum in, Israel chate phabep le thempuho phabep jong, Leviho jong, lathem ho leh kelkot ngah a pang miho jong, chule Hou-In lhacha a pangho jong Jerusalem khopia ahung kitoltou cheh kit uvin ahi.   


8 Ezra chu chuche kum Lhajing lha in Jerusalem alhung’in ahi.  
9 Aman Babylon chu Lhatun nisim 8 a dalhah dingin tohgon aneijin, hichu kumthah nimasani ahin, chule ama Jerusalem’a Lhajing nisim 4 in alhung tai, ajeh chu a Pathen khotona khut chu achung’a aumin ahi.  
10 Ezra hin ahinkho lhumkeijin Pakai danthu chu asim in, amangchan chuleh Israel mipi ho chun hiche dan thu ho leh chonchan thupeh ho jouse chu phatah a anit diuvin ahil jingin ahi.   

Artaxerxes Lengpan Ezra Lekha Athot 
 

11 Lengpa Artaxerxes in thempu le lekhasun, Israel te Pakai thupeh le danthu sim’a leh hilpa Ezra chu anoiya lekhathot hi ana pen ahi:   

   
 

12 “Leng jouse lengpa, Artaxerxes kitipa keiman Pathen danthu hethem le lekha thempa Ezra henga kahin seijin kahin lem uve.   


13 Ka lenggam sung’a um Israel mipite leh thempuho chule Levi te ho koi hijongleu chun Jerusalem langa nakile kit thei diuva kaphal peh nahi tauve.  
14 Keima leh ka thumop them mi sagi hon nakhut uva nachoiju Pathen danthu dungjuiya nanit soh u hinam ti kholchil dia Judah gam le Jerusalem sunga kasol nahiuve.  
15 Keihon nangho hi na sana ule na dangka u jong nakipoh thei diuvin thaneina kapeuve, hiche Jerusalem’a cheng Israel Pathen dia kiphal tah a ka pehdoh u ahi jeng'e.   


16 Chujongleh nang hon Babylon gam'a konna na dondoh u sana le dangka chule Israel mipite leh thempu hon Jerusalem’a Pathen Hou-Ina dinga natodoh hou puma nakipoh diu ahi.  
17 Hichea kidongdoh ho chengse hi, nang hon bongchal, kelngoichal, kelngoi chuleh chang le mim chohna a na manchah diu hichengse chu Jerusalem’a Pathen Hou-In maicham’a nato doh diu ahi.  
18 Hiche sana dangka ho naman val hou chu nangho leh na mite chengin, na Pathen uvin adeilam tah a chu na manchah thei u ahi.   


19 Ahin khonho vang chu na Pathen henga Hou-In’a manchah dingin Jerusalem a Pathen kom'ah hin pelut sohkeiyun tia kanganse nahiuve.  
20 Nanghon na Pathen'u Hou-Ina ding ahilouleh chutobang thil danga manchah dinga na ngaichat u aum khah tah jongleh leng inpi sumkholna a kon’in kilah jengun.   


21 Keima Artaxerxes lengpan Euphrates vadung lhumlam gamkaija sum chingho kom'a jong hiche thupeh ho kathotnin ahi. Nanghon thempu leh mihil'a pang Ezra hin nakom uva angaichat jat-jat napeh jeng diu ahi.  
22 Nanghon ama chu dangka pound 7,500 chan gei, suhlou chang atena dim 500, lengpitwi athei 550 chujongleh olive thaothei 550 napeh diu chuleh chi adei jat-jat jong napeh jeng diu ahi.  
23 Van Pathen'in a Hou-In dinga angaichat ibola eihon lengpa le achate chunga Pathen lunghanna ikou lhah diu ham?  
24 Hiche to kimat a keiman kathupeh nom kit khat chu ahile, thempu, Levi, Lasa apang ho, kelkot ngah ho, Hou-In'a lhacha a pang ho chuleh Pathen Hou-In a natong dang ho chun kai jatchom chomho apeh loudiu ahi.   


25 Chuleh Ezra nangma hi na Pathen'in napeh na chihna chu na manchah a Euphrates vadung lhumlam gamkai sunga um mipi ho chunga vaihom ding Pathen danthu hethem ho thutan vaihom dinga na pansah ding ahi.  
26 Koi hileh Pathen danthu nitlou leh lengpa danthu juilou ho chu gangtah a athu kitan a, kithat ding, ahilouleh kinodoh ding, ahilou jongleh anei agou kilahpeh ding ahilouleh songkul’a kikhum ding ahi,” ati.   

Ezra In Pathen Athangvah 
 

27 Hichun Ezra in jong, “Ipu ipateu Pathen chu thangvah in umhen, ajeh chu aman lengpa amangchan Jerusalem’a Pakai Hou-In asemhoi tan ahi!  
28 Ama chu thangvah in umhen ajeh chu alungsetna tang louvin eimusah in, lengpa leh amilen amilal ho masanga eidom sangin hijeh chun keima tilkhouvin kaumin chuleh ka Pathen leh ka Pakai khotona khut chu kachunga aum jingin ahi. Hiti chun keiman Israel mite lamkai ho chu kakou khom'in Jerusalem lang’ah kakile tauvin ahi,” ati.    

Ezra Toh Sohchang’a Hung Kile Ho 
 

1 Artaxerxes lengpa vaihom sungin Babylon na konna kahin kilhondohpi ho chu insung lamkai ho leh aphunggui’u dungjuijin hiti hi ahi:   

   
 

2 Phinehas insunga kon’in Gershom ahin,  

Ithamar insunga kon’in Daniel ahin,  

David insunga kon’in Hattush ahi,  
3 Ama hi Shecaniah chilhah ahi.  

Parosh insunga kon’in Zechariah leh adang ja le som nga akijihlut in,   


4 Pahath Moab a kon’in Serahiah chapa Eliehoenai leh midang jani ahiuve,   


5 Zattu insunga kon’in Jahaziel chapa Shecaniah leh midang jathum ahiuve,   


6 Adin insunga kon’in Jonathan chapa Ebed leh midang somnga ahiuve,   


7 Elam insunga kon’in Athaliah chapa Jeshaiah chuleh adang mi som sagi ahiuve,   


8 Shephatiah insnga kon’in Michael chapa Zebadiah le midang som-get.   


9 Joab insunga kon’in Jehiel chapa Obadiah leh midang jani toh somle get ahiuve.   


10 Bani insunga kon’in Josiphiah chapa Shelomith leh midang jakhat le somgup ahiuve.   


11 Bebai insunga kon’in Bebai chapa Zechariah leh midang somni le get ahiuve.   


12 Azgad insunga kon’in Hakkatan chapa Johanan leh midang jakhat le som khat ahiuve,   


13 Adonikam insunga kon’in khonunga hung Eliphelet, Jeuel, Shemiah leh midang somgup ahiuve,   


14 Bigvai insunga kon’in Uthai, Zaccur leh midang som sagi ahiuve.   

Ezra In Hou-In A Dia Levi te Aholdoh 
 

15 Keiman sohchanga konna hungdoh ho chu Ahava canal mun'ah kakhomin hichea chun nithum kageh un, hichea chun keiman mipi ho toh thempu hichelai mun hunglhung ho chu kakhol in ahileh Levi te khatcha jong ahung pangpoi ti keiman kamudoh in ahi.  
16 Hijeh chun keiman alamkai hou Eliezer, Ariel, Shemiah, Elnathan, Jarib, Nathan, Elnathan, Zechariah leh Meshullam kaga koush in, chuleh Joiarib leh Elnathan jong kakousah in ahi, ajeh chu amani hi thumop them ahi lhon'e.  
17 Chuleh keiman Casiphia mun aum Levi te lamkai Iddo kom'a chun mi kasolin amite a insung mite leh Hou-In lhachaho kom'a chu Jerusalem'a Pathen Hou-In lhacha sunga lhacha a pang ding mi ahinsol diuvin, ngehna nei dingin kasoltai.   


18 Ka Pathen u khotona khut chun eipuihoi jeh un, ama hon Sherebiah kitipa achate le asopite somle get eihin solpeh un ahi. Ama chu Israel chapa Levi chilhah ho lah a Mahli chilhah minasatah khat ahi.  
19 ama hon Merari chilhah holah a kon’in Hashabiah chule Jeshaiah toh ahinsol thauvin chuleh achate le asopite somni jong ahin sollun chuleh  
20 Hou-In lhacha jani le somni jong ahin sol thauvin ahi.   


21 Hichun hichelai Ahava twilam mun’ah hin ka Pathen’u angsung’ah eiho leh keiho kisunem tah a kabon chauva an-ngolla taodingin thupeh kaneijin ahi. Hiche kataonao chu ahileh, kakholjin nauva hi keiho leh kachateu chuleh kathilkeo hotoh eipuihoi nadiuvin kataovun ahi.  
22 Ajeh chu keiman lampi dung’a melmate a konna eihongbit diuva lengpa kom'a sepai leh sakol chungtou sepai thum ding chu jachat um kasan ahi. Ajeh chu keiman lengpa kom'a chun, “Ka Pathen’u hin amahoute chu abanthahat’in ahongbit nin, amavang ama donlouva koite vang alunghanna hoise tah chun asugim jin ahi,” tia kana seidoh tan ahi.  
23 Hijeh chun keihon ka Pathen’un kataonao sana eihoi bitna diuvin an-ngol pum'in lunggil tah in kataovun ahileh aman kataonao eisanpeh un ahi.   


24 Keiman thempu lah a kon’in lamkai som le ni Sherebiah leh Hoshabiah chuleh thempu dang som chu kalhengdoh in mopohna panmun kanapen ahi.  
25 Ama ho chun sana, dangka, sana khon ho leh thilkeo dang ho toh lengpa le a athumop them a vaihom hon Pathen Hou-In na koiding’a ahin pehdoh uchu polut ding kapedoh tan ahi.  
26 Keiman hiche thillu ho chu kapeh dohtoh kilhon’in, ka tetoh in ahileh hijat hi alhing in ahi:  

   
 
Dangka ton somni le li,  

Dangka a kisem thilkeo ho pound sangsagi le ja nga,  

sana pound sangsagi le ja nga,   


27 sana a kisem khon somni hichu Sana sum pum sangkhat toh aman kibang chuleh  

sana mantamtah toh kibang sum-eng kilha ngimsella kisem thil ni hicheng hi ahi.   

   
 

28 Keiman hiche thempuho kom'a chun: “Nangho leh hiche thilmanlu ho hi Pakaiya dinga athenga kipedoh a nahi tauve, hiche dangka le sana ho hi ipu ipateu Pakai Pathen a dinga hung kitodoh ahitai.  
29 Hiche thillu ho hi thempu ho leh Leviho chuleh Israel lamkaiho khut a napehlut tokah un, phatah in chingtup un, ama hon Jerusalem’a Pakai Hou-In'a akoina mun'a akoi tengu leh phatah a atetoh diu ahi,” ati peh in ahi.  
30 Hiti chun thempuho leh Levi te chun Jerusalem Hou-In'a Pakai thilkoina mun'a hiche thillu sana le dangka ho chu pohlut nadinga mopohna chu ladingin anom tauvin ahi.   


31 Lha masapen, nisom le ni ni lhin nin, keihon Ahava twilam munchu kadalha tauvin ahi. Chuleh Pathen mikhotona khut chun lamlhon lhungin melma ho leh michomho khut a kon’in eihoidoh sah un ahi.  
32 Hiti chun Jerusalem chu damsel le bit kei chan kaga lhungun hichea chun nithum kakicholdo uvin ahi.   


33 Kagalhun jou’u ani li channa in sana le dangka chuleh adang thillu ho jouse ka Pathen’u Hou-In nah hoitah in katetoh un, Uriah thempupa chapa Meremoth leh Phinehas chapa Eleazer toh Levi mi Jeshua chapa Jozabad chule Binnui chapa Noadiah kom'ah pehlut na le nganse na akinei tan ahi.  
34 Thiljouse chu ajatle agih jatchu aki tetoh sohkeijin hicheng chu agihna jat pumpin kivaipohna dungjuijin hoitah in akijihlut in ahi.   


35 Hijou chun sohchanna a konna hungpotdoh ho cheng chun Israel Pathen’ah pumgo thilto akibolin ahi. Hiti chun ama hon Israel Pathen’ah Israel pumpi dingin bongchal somle ni, kelngoi chal somko le gup leh kelngoi ja sagi le som sagi atodoh un ahi. Ama hon chonset thoidamna dingin kelchal somle ni jong atodoh un ahi. Hiche ho jousehi Pakai kom'a pumgo thilto kin bolnan aneiyun ahi.  
36 Lengpa thupeh chu Euphrates vadung lhumlam gamkaija gamvaipo pa leh vaihom lenpen ho jouse kom'ah akithot lut sohkeijin, hijeh amaho chun akithopi sohkeiyun ahi.    

Ezra’n Namdang te Kichenlou Ding Asimdoh 
 

1 Hiche ho jousehi akitoh chaisohkei phat in Juda lamkai ho chu kakom'ah ahungun, hiti hin asei tauvin ahi: “Israel mipi ho chuleh thempu ho leh Levi te phabep ho jeng jong hiche gamsunga cheng mipi ho a kon'in athongdoh joupouvin ahi. Ama hon Canan mite, Hit mite, Periz mite, Jebus mite, Ammon mite, Moab mite, Egypt mite leh Amor mite chonna kidah umtah ho abol tauvin ahi.  
2 Ajeh chu Israel miten hiche mite numei ho chu akichenpiu vin chuleh amahoa kon hin achate diuvin ji apuipeh un ahi. Hijeh chun hiche kichenna a kilah toh'in namtheng hi asuboh tan ahi. Hiche chungchonna akhoh cheh khat chu lamkai ho leh vaihom ho jengin jong hiche thil dihlou tah kibol hi alamkai tauvin ahi,” atiuvin ahi.   


3 Hiche thu hi kajahdoh phat in, kasangkhol kaponsil kabottel jengin, kalujang’a kon’in kasam katan lhan kabengmul jong kabotchaiyin, lungthim tongkhatah in katou lhajeng tan ahi.  
4 Sohchang’a hung kile hon hitobang thil dihloutah pihi ahin tohdoh jeng phat’un, Israel Pathen thusei kichatna neiho chengchu ahungun, eihung toupi tauvin ahi. Hiti chun keima jong nilhah teng kilhaina phat ahunglhun tokahsen lungthim natah in thipbeh in katou jingin ahi.   


5 Kilhaina phat ahung lhunphat in von kibottel pumleh lungkham puma katouna a kon'in kahung dingdoh jengin, kadilsun ka Pathen langa chun kakhut kadom sangin,  
6 Keima kataovin,  

   
 
“O ka Pathen keima jachat nan kadimtai, namai lang hin ngat ding jong kajah achatai. Ajeh chu kachonset naohi kaluchangu sangin asang jotai chuleh kathepmo naohin van ahin phatai.  
7 Kapu appa teuva pat’in tuni chan geijin hiche chonsetna hin kaki phumlut jengun ahi. Hiche jeh chun keiho kahiuvin, kaleng teu ahin, chuleh kathemputeu ahin hiche gamsunga hou neilou te lengho thaneina a kalhalut ji tauvin ahi. Hitia chu eina thagam jiuva, gal hinga eina mat jiuva, eichom gam jiuva tunia kadin mun bang uva hi jumle jachat thoh'a kaum jitan ahi.   


8 Tuhin phat chomkhat sunghin khotona kachangun, ajeh chu Pakai ka Pathen uvin mi phabep khat eihinghoi sah tauvin ahi. Aman hiche muntheng ahin eivengbit’un ahi. Hiti hin Pathen'in eihin mit hadohsah un, kasoh channauva kon hin phat chomkhat hi hailhung jouna eihin musah tauvin ahi.  
9 Ajeh chu keiho sohchang kana hiuvin, ka Pathen uvin ami ngailutna akhonna beichun hiche kasoh channauva konhin eidalha den pouvin ahi. Hiche jeh chun, Persia lengpa chu khotona neitah in kachung’uvah na atohsah in ahi. Aman eihin kiledoh sah un ka Pathen'u Hou-In hi eisem phat sah un, amangthahsa chu eisemphat sah tauvin ahi. Aman Judah leh Jerusalem’ah lung mongin eichensah tauvin ahi,” ati.   


10 Chuleh tun, “Vo ka Pathen'u hichan neiphahsah jouvu nungsang’a hi epi kaseithei nahlai diuham? Ven avelin keihon nathupeh chu kapaidoh tauvin ahi.  
11 Nasohte themgao ho chun gihna thucheng hiti hin eina seipeh un ahi, “Nanghon nachenpha nao gamsung hi, asunga ana cheng hon kidah umtah le thet umtah jeng chonna hoa apumpia ana suhboh sao ahi. Agam hi among langkhatna pat among langkhat geija thenlou na a dimset ahi,” atiuvin ahi.  
12 “Achateu chu nachanu teutoh kichensah hih un! Achanu teujong nachapa teu jidingin pui-peh hih un. Hiche gam mite khantouna diuleh alungmon konna diuvin jong tilkhou hih uvin. Nanghon hiche thuhil hi najui uleh nahung hatdoh diu chuleh hiche gam’in ahin sepdoh gapha ho chu naphat chompi diu ahi,” ati ✡   


13 “Tun keiho hi kachonset nau leh kabolkhel naojeh a gotna chang kahiuvin ahi. Ahinlah kachonset jeh uva kachan diuva lom sanga nemjon gotna neipeuvin, ka Pathen'u nangman mi phabep pihi eighing hoijun neihin kiledoh sah kit tauvin ahi.  
14 Ahinlah tujengin jong keihon nathupeh hi kasukeh kit tauvin, kidah umtah a hinkho mang hotoh kichentona kanei tauvin ahi. Ven nalunghan nahin eisuhmang uva khat jengcha jong hinghoi louhella neisuh gam jeng thei diudol ahi.  
15 Vo Pakai, Israel Pathen, nang hi mi kitah nahi. Na-angsung’ah kathemmonao pumin kahunglut ui, hiche themmona jeh a hi keiho koimacha jong na angsunga hunglut ngamlou kahiu ahitai,” ati.    

Mipin Achonset Nao Aphon-U 
 

1 Hitia hi Ezra in Pathen Hou-In masanglang ngatna tolla amai bohkhup a, kap pum’a chonset phong’a ataopet hin Israel mipi lah a kon’in mihon tamtah pasal, numei chuleh chapangte geijin ahung kikhom’un lung natah in ama toh akapkhom tauvin ahi.  
2 Hichejou chun. Elam chilhah Jehiel chapa Shecaniah chun Ezra kom'ah hitin ahinsei tai, “Eiho hin I-Pathen'u masangah ikitah jou tapouve ajeh chu eihon hou neilou agamsunga cheng numeiho ikichenpi tauve. Ahiyeng vang'in Israel te in kinepna aum nalaije.  
3 Tun eihon I-Pathen utoh kitepna khat neiju hitin hichea hou neilou ijiteuhi da-gam jengu hitin achateu pum’in soldoh jengu hite. Keihon nangma le Pathen danthu nitna neiho thupeh hi jui tao vinge.  
4 Thoudoh inlang namopohna dungjuijin thil ho hi suhtoh na dinga iti chal-lhah dingham neihil tauvin. Keiho hi nangma nungthopna dinga kahiuve hat’inlang hangtah in tong lhatan,” ahung tipeh tan ahi.   


5 Hiti chun Ezra adingdoh in thempu lamkaiho leh Levi te chuleh Israel mipite jousen Shecaniah in ahin seibang chun boldingin kihahselna neiju hite atiuvin. Hiti chun kihahselna chu aneisohkei tauve.  
6 Hijou chun Ezra in Pathen Hou-In masang chu adalhan Eliashib chapa Jehohanan kitipa insungdan achun aluttan ahi. Aman hiche mun'ah chun anjong nelou, twijong donlouvin ageh khovah tan ahi. Ama chu sohchang hung kileho kitahlou jeh in alungkham jeng nalaijin ahi.   


7 Hichejou chun Judah leh Jerusalem gam pumpi sungah thuphon khat aphongdoh un sohchang hung kilekit jouse Jerusalem’a hung kikhom dingin thupeh anei tauvin ahi.  
8 Koi hileh nithum sunga hunglhung lou jouse chu, lamkai ho leh upahon gellhuhna aneijuleh amaho chu anei agou hou kichomding ahi tin aki gong’un ahi.   


9 Hiti chun it hum sungin Judah leh Benjamin mipite jouse chu Jerusalem ah ahung kikhom sohkei tauvin ahi. Hiche hi lha ko lhinna, nisom ni, nikho thilsoh ahi, mipi ho jouse chu Pathen Hou-In mai tollhangah atousohkeiyun, chule amaho chu athu khoh jehleh gojuh jeh a adap jeh chun akithing thing jengun ahi.  
10 Hijou chun thempupa Ezra chu adingdoh in amaho kom'a chun aseitan ahi. “Nanghon chonset khohtah chu natongdoh tauvin ahi. Hou neilouho numeiho nakichen piuvin Israel chonset nasuh pungbe tauvin ahi.  
11 Hijeh chun tuhin nang hon napu napa teu Pakai Pathen kom'a chun na chonset phongun chuleh ama lungdei chu bol'un. Hiche gamsung mite leh hounei lou numeiho’a kon’in hungpotdoh un,” atin ahi.   


12 Hijou chun akikhom mipi ho chun O sangtah in asam'un hiti hin ahin donbut un ahi, “Adih e, naseichu adih e, keihon nasei bang-banga chun kaboldiu ahi!” atiuve.  
13 Hijou chun ama hon aseibe uvin: “Hiche hi nikhat ahilouleh ni ni sunga gahchai jengthei ahipoi ajeh chu hiche chonset khohtah thuahi mi tamtah natkha a ahitai. Tu gojuh laitah hin keiho katousot thei pouve.  
14 Kalamkai ho’uvin keiho jouse thalhengin hiche thu hi hin boltoh taohen. Koihile namdang numei kichenpi jouse chun phat kitep dungjuijin, akhospi sung’a lamkaite le thutanho toh hung kilhon uhen. Chutileh I-Pathen'u lunghanna eihoa konna akitol mang ding ahi,” atiuve.   


15 Hiche tohgon chu Ashahel chapa Jonathan leh Tikvah chapa Jahzeiah tenin bou adeimo lhon'in chuleh Meshullam leh Levi mi Shabethai in amani chu ajop lhon'in adangsen vang aphatsah sohkeijin ahi.   


16 Hitia chu achelhahna dingin hiti hin agong’un ahi. Hichun Ezra in ama insung cheh thalheng dingin lamkai alhengdoh in hiche thalheng ho chu amin cheh in ajihlut in ahi. Lhasom lhinna, ni masapen nin, lamkai ho chu atoukhom’un hiche thu chu phatah in akholtoh pan un ahi.  
17 Akhovei kumthah kipat nikho chun hou neilou numei kichenpi ho jouse chu akholdoh sohkei tauvin ahi.   

Those Guilty of Intermarriage 
 

18 Hou neilou numei jia kichenpi thempuho chu hichenghi ahiuve:  

Jehozadak chapa Jeshua leh asopiho insunga kon’in: Maaseiah, Eliezer, Jarib leh Gedaliah ahiuve.  
19 ama hon ajiteu dacheh dingin akitep un chonset thoidam nading kilhaina a dingin kelngoi chalk hat jong atohdoh un ahi.   


20 Immer insunga kon’in: Hanani leh Zebadiah ahiuve.   


21 Harim insunga kon’in: Maaseiah, Elijah, Shemaiah, Jehiel leh Uzziah ahiuve.   


22 Pashhur insunga kon’in: Elioenai, Maaseiah, Ishmael, Nethanel, Jozabad leh Elasah ahiuve.   


23 Levi te lah a konna themmo changho chu: Jozabad, Shimei, Kelalah (Kelita jong akiti), Pethahiah, Judah leh Eliezer ahiuve.   


24 Vahchoi lasathem a pang chu: Eliashib.  

   
 
Kelkot ngah apangho lah a themmo changho chu: Shallum, Telem chuleh Uri ahiuve.   

   
 

25 Israel mipilah a konna themmo chang ho chu:  

Parosh insunga kon’in: Ramiah, Izziah, Malkijah, Mijamin, Eleazar, Hashabiah chule Benaiah ahiuve.   


26 Elam insunga kon’in: Mattaniah, Zechariah, Jehiel, Abdi, Jeremoth leh Elijah ahiuve.   


27 Zattu insunga kon’in: Elioenai, Eliashib, Mattaniah, Jeremoth, Zabad leh Aziza ahiuve.   


28 Bebai insunga kon'in: Jeho-ha’nan, Hananiah, Zabbai leh Athlai ahiuve.   


29 Bani insung akon’in: Meshullam, Malluch, Adaiah, Jashub, Sheal leh Jeremoth ahiuve.   


30 Pahath Moab insung akon’in: Adna, Chelal, Benaiah, Maaseiah, Mattaniah, Bezalel, Binnui leh Manasseh ahiuve.   


31 Harim insung akon’in: Eliezer, Isshijah, Malchijah, Shemaiah, Shimeon ahiuve.   


32 Benjamin, Malluch, leh Shemariah ahiuve.   


33 Hashum insung akon’in: Mattenai, Mattattah, Zabad, Eliphelet, Jeremai, Manasseh leh Shimei ahiuve.   


34 Bani insung akon’in: Maadai, Amram, Uel  
35 Benaiah, Bedeiah, Keluhi  
36 Vaniah, Meremoth, Eliashib  
37 Mattaniah, Mattenai, Jaasu ahiuve.   


38 Binnui insung akon’in: Shimei  
39 Shelemiah, Nathan, Adaiah  
40 Machnadebai, Shashai, Sharai  
41 Azarel, Shelemiah, Shemariah  
42 Shallum, Amariah, leh Joseph ahiuve.   


43 Nebo insung akon’in: Jeiel, Mattithiah, Zabad, Zebina, Jaddai, Joel, leh Benaiah ahiuve.   


44 Amaho hin houneilou numei jia akichenpi cheh u-ahin chuleh mi phabep minjong hiche ajiteu hitoh chajong ana neiman’u ahitai.   



✡ 1:1
Jeremiah 25:11; 29:10

✡ 1:2
Isa 44:28

* 1:9
The meaning of this Hebrew word is uncertain.

* 2:24
As in parallel text at Neh 7:28; Hebrew reads Azmaveth.

* 2:25
As in some Hebrew manuscripts and Greek version (see also Neh 7:29); Hebrew reads Kiriath-arim.

* 2:31
Or of the other Elam.

* 2:46
As in an alternate reading of the Masoretic Text (see also Neh 7:48); the other alternate reads Shamlai.

✡ 2:63
Minbu 27:21

✡ 2:70
1 Thusimbu 9:2; Nehemiah 11:3

✡ 3:2
Potdohbu 27:1

✡ 3:3
Minbu 28:1-8

✡ 3:4
Minbu 29:12-38

✡ 3:5
Minbu 28:11—29:39

✡ 3:10
1 Thusimbu 25:1

1 Thusimbu 16:34; 2 Thusimbu 5:13; 7:3; Labu 100:5; 106:1; 107:1; 118:1; 136:1; Jeremiah 33:11

✡ 4:2
2 Lengte 17:24-41

Haggai 1:1; Zechariah 1:1

✡ 5:1

NEHEMIAH  

LEKHABU  

Nehemiah Lekhabu Sung Thu Umdan  

Thil hahsa kimaitopi khah loulai nahim, ahilouleh thil khat kimaitopi ding hahsa nasah-a ahileh hitobang ho hi Nehemiah thudol’a kon hetthemna nanei ding ahi. Nehemiah chu lamkai ahitoh kilhon'in phatsih’a thil hahsa akimaitopi dan hiti hi ahi: toh thoa midang atilkhouna, thunoh baotam dinpi jouna, lhep lhahna thei hoa kon din jouna—hiti ho hi akimaitopin agalkai jouve. Chule lhagao thutoh kisaijin lamkai hina chu aneijin, hiche gohkeu chu hilouvin; Pathen'in angensena banginhahsatna dinmun jenga jong athoh jouve, ti kicheh tah-in mudoh ahi.  

Nehemiah Lekhabu Jihpa Chule Ajih Kum  

Nehemiah lekhabu hi Nehemiah ama tah in anajih ahi. Scholar ho seidan ahilouleh tahsan dan in Ezra lekhabu jong Nehemiah jih hidin atahsan’uvin, chule Nehemiah lekhabu hi 445-432 BC sunga ana kijih ahi.  

Lekhabu Ajihna Lo  

Nehemiah lekhabu hi Thulhun Lui sunga dia thusimbu nukhat pen ahi. Chule hiche Nehemiah lekhabu hin, Soh changa aum nauva kon, Jerusalem ahung kileu athum channa chanchin thu le ahinkhouva ahinto hou jouse chu ana jihlut ahi. Chujongleh Jerusalem kulpi bang kisah phat thudol jong ana jih lut in, Amiten atahsan uva kon’a ahung ki thahsem kitnau thudol jong ana jihlut in ahi.   

Nehemiah In Jerusalem Akhohsah 
 


1 Hacaliah chapa Nehemiah tohdoh chengse ho chu ahi, Artaxerxes in lengvai apoh kal kum somni lhin kum Kislev lhasungin, keima Nehemiah hi gamsung’a khopi lenpen Susa khopi sunga kana um'in ahi.  
2 Kasopi ho lah a mikhat Hanani kitipa chun mi phabep khat toh Judah gam'a kon'in eihung vil’un ahi. Keiman amaho chu Judah te ho Babylon a asohchan nauva a konna ana kile kit ho chu itobang nauvem chule Jerusalem chu itobang nam tithu kana dongin ahi.  
3 ama hon hiti hin eidonbut uve, “Sohchan nauva konna hung kile Judah te chu, hinkho hahsa tah le Avel'a cheng namdan ten anoise lheh uve, Chule Jerusalem kulpi bang chu akisuchim nia pat, kelkot ho jouse jong meiya ana kihal lhah gam jou apat semphat louvin aum'e,” ti eiseipeh un ahi.  
4 Hiche thu hi kajah phat in katou lha jengin kakap jah tai. Chuti chun nikho phabep sung chun lunghem tah in an ka-ngol’in chule van Pathen kom'a kataovin ahi.  
5 “O Pakai, van Pathen,nathupeh nit ho leh nangma ngailu jingho chunga na milungset  

na le nakitepna chepi jinga oupe tah le tijat umtah Pathen nahi!   


6 Nami Israel te dinga sun le jana kataona hi venlang chule kataona hi neihin ngaipeh in! Ajeh chu keiho hi nangma douna a chonse  

kahi tauve, keima insung le keima tah jeng jong kachonse tauve tia ka phondoh ahi.   


7 Chule nalhachapa Mose a konna neipeh’u nathupeh ho le chonna dan chule neithu gah na ho kanit pouvin melse tah in kachonse tauve.  
8 Chule nangman nalhachapa Mose kom'a nanaseisa, “Nangho keima kom'a nakitah lou’ule keiman chitin namtin lah a kathe cheh ding nahiuve. ✡  
9 Amavang nangho kaheng’a nahung kile hei’uva kathu peh nanit’uva hiche dungjuiya chu nachon’uva ahileh leiset kol mong geiya ana kithe chehsa hijongleu chun kamin dopsang na dinga keiman kagon pehnau gam ma chu kahin nung puilut kit diu ahi nati,” chu hingel doh kit in. ✡  
10 Hiche nam mite hi nalhacha te ahiuve, naban gol thahat na le natha neina’a nahuhdohsa ahiuve.  
11 O Pakai kataona hi lungset tah in neingai peh in! Nangma ja bolna a thanomte taona ngaipeh in, tuni hin lengpa khohsah na neimu sah inlang neilolhin sah in; lengpa lungsunga khoto na neimu sah in.” kati. Hiche phatlai chun, lengpa juhaidom in kana pange.    

Nehemiah Jerusalem’a Kile 
 

1 Artexerxes vaihom na kum somni lhin Nisan lhasungin, lengpa kom'a a adon ding ju kadoplut peh in ahi. Keiman akom'a khat vei cha lungkham mel kana put khahlouhel anahi.  
2 Hijeh chun lengpan eina dongin, “Ipi dinga hibangtah a hi lungkham a nahim? Adammo dan la nahi pon, lungkhamna khohtah khat vang nanei hinte eiti; hichun keima kati ajalheh jengin ahi.  
3 Ahinlah keiman kadonbut in, “Lengpa hingsot’in! Keima iti kalungkham da ding ham? Kapu kapate ana kivuina khopi chu amangthah tan, chuleh akulpi kelkot ho jong meiyin akalha gamtai,” kati. ✡  
4 Hichun lengpan eidongin’ “Aphai; chuti chu ahileh ipi lampen a kaki thopi thei ding ham?” eiti; hichun keima van Pathen kom'a kataovin;  
5 Hitin kadonbut tai, “Lengpa nasohpa keima chunga khoto na naneiya nalunglhaina ahi ding leh Judah gam'a neisol’inlang kapu kapate kivuina khopi chu gasa phange” kati.  
6 Hiche pet’a chu lengnu toh toukhom lhon ahin, lengpan phat itih chan naga sulut dem? itih donleh nahung kile thei dem?” eiti, Keiman phat itih chan kaga suh lut ding ham ti kahetsah jou chun aman eiphat sah peh tai.  
7 Lengpa kom'a chun keiman kaseibe kitin, “Lengpa nalung alhai dinga ahile, Eupharates vadung gal lhanglam gamkaiya gam vaipo ho kom'a lekha eijih peh inlang Judah gam kajot na a agamsungu boilouhel a kajot galkai theina dingin thupeh neithot peh in,” kati.  
8 “Chule lengpa thing gampo pa Asaph kom'a lekha neijih peh inlang, Hou-In kulpi khopi kulbang sah na ding leh keima chen na dingin sahna a Kamanchah ding thing eipeh theina dingin thupeh neithot peh in,” kati. Hichun Pathen'in kachunga khotona anei jal'in lengpan kathum jouse eiphal pehin ahi.  
9 Eupharates vadung lhumlam gamkaiya gamvaipo ho kom kalhun phat in lengpa lekha jih ho chu kape lutin ahi. Gahseibe ding chun lengpan sakol sepai ho leh vaipo ho keima eiveng dingin eihin solpeh in ahi.  
10 Ahin Horon mi Samballat leh Ammon mi Tobiah leng lhacha a pang teni hin kavai lhun ahetdoh lhon phatin Israel chate panpi ding mikhat ahungtai tin alung nom mo lheh jeng lhon'in ahi.   

Nehemiah In Jerusalem Kulpi Akholchil 
 

11 Hiti hin nithum jouvin Jerusalem kaga lhung tai.  
12 Jankhangin aguh in kathoudoh in mi phabep toh kahin, Pathen'in Jerusalem a eitoh sah nom ho chu koimacha ka seipeh pon ahi. Katouna sa-ngan tailou gancha dang khat cha kapui pouvin ahi.  
13 Hiti chun jan khang kim in kapotdoh’un phaicham kelkot langa kacheuvin, Sial twikul chu kaho pauvin, ehbohna kelkot geiyin kacheuvin akivo chimsa pal ho leh akihal lha kakhol toh sohkeiyun ahi.  
14 Chujouvin, twisam putna kelkot le lengpa twikul geiyin kacheuvin ahileh katounau sa-ngan chu songchip ho lah a chun athol tapoi.  
15 Hiti chun jan khanglai chun Kidron phaicham geiyin kachen, palchu kahin kholpeh in, chujouvin kahung kilen phaicham kelkot langa kahung lut tai.  
16 Hiti chun khopi vaihom hon itih a kapotdoh a ipi kaga bol ham ti ahepouve; ajeh chu keiman katoh gon chu koimacha kana hetsah pon ahi. Judah lamkai ho leh thempu ho, chule mithupi ho leh vaihom ho ahilouleh vaihom na mun'a umho khat cha kana hetsahpon ahi.  
17 Tun vang keiman amaho chu kahet sah tan ahi, “Itobang hahsatna itou hitam Jerusalem hi khopigem ahitan, akelkot ho jousela maiyin akavam soh tai tihi nang hon nahe sohkei’uve; tun eihon Jerusalem kulpi pal hi sapha kitnu hitin ijum nao hi subei tao hite,” katin ahi.  
18 Hiche jou chun keiman itibang Pathen kaihoi kachan ham chuleh lengpa toh iti kahung kihou lim lhon ham ti ka seipeh tan ahi.  
19 Ahinlah Samballat, Tobiah le Arab mi Geshem te hon katoh gon’u chu ahet doh phat’un noise tah in eina houvun ahi. “Ipi nabol’u ham? Lengpa douna a na natoh u ham?” tin eidongun ahi.  
20 Hichun keiman kadonbut in, “Van Pathen'in eipan hu’uva eitoh chai sah diu ahi. chule keiho ama lhachaten khopi pal hi kasah phat diu ahi; amavang nang hon hiche ahin chan anei pouve, thaneina jong nanei pouve, Jerusalem khopi ahin nachan diu goujong nanei pouvin ahi,” kati.    

Jerusalem Kulpi Pal Akaiphat-U 
 

1 Hiche jou chun thempulen Eliashib leh thempu dang ho chun Kelngoi Kelkot chu asemphauvin ahi; hiti chun asemjou phat’un athensouvin, chuleh akot jouse jong asutoh un, Jakhat Insang kiti chan geiyin asa phauvin, achaisoh phat’un athenso’vin chuin Hananel Insung geipeh in asa phauvin ahi.  
2 Jericho khopi a konna hung mipi ten amaho bang chun na atongun chuban’in Imri chapa Zakkur in atongin ahi.  
3 Hassenaah chapa ten Ngapi Kelkot geiyin asauvin ahi; Chule ama hon ajol jong ajam’un, akot jouse jong asuto’uvin, chule kopja le thih jol ho jong asutoh un ahi.  
4 Hiche banna pal chu Hakkoz tupa Uriah chapa Meremoth in asemphan ahi. Chule ama ban’a hin Meshezabel tupa Berekiah chapa Meshullam in asempha in ahi. Chujongleh ama banin Baana chapa Zadok in asemin ahi.  
5 Hiche ban in Tekoa konna hung mipite hin alamkai houvin hiche natoh na a vaihom hotoh atoh khom nomlou vangun ahung semphauvin ahi.  
6 Chule Khopi Kelkot luichu Paseah chapa Joiada leh Besodeiah chapa Meshullam in asempha lhon'in ahi. Chule ama hon ajol ajam’un, akot ho atungdoh’un, chule kopja ho le thih jol ho jouse jong asutoh un ahi.  
7 Amaho banin Gibeon a kon'in Milatiah, Meronoth a kon'in Jadon, chule Gibeon mipite Mizpah a kon a hung mipi ten Eupharates lhum lam gamvaipo pa chenna mun gei asemphauvin ahi.  
8 Chule hiche bana hin sanakhenga pang Harhai’ah chapa Uzziel in ana semphan ahi; chule ama ban a hin thaonamtui sema pang Hananiah in ana semphan, chule amaho hin Jerusalem kulpi pal lenpa geiyin anasem phauvin ahi.  
9 Chule amaho bana pal sempha a panga chu Jerusalem gamkai akehkhat chunga lamkaiya pang Hur chapa Rephai’ah ana hi.  
10 Amaho bana hin Harumaph chapa Jedai’ah kitipa hin in kotmai lam chu ana semphan; chuleh ama bana chun Hashabneiah chapa Hattush chun asemphan ahi.  
11 Hiche bana hin Harim chapa Malkijah leh Pahath-moab chapa Hasshub in munchom banglai khat toh meilhum chung insang chung geiyin asempha lhon'in ahi.  
12 Hallohesh chapa Shallum leh achanuten abanchu asem phauvin ahi; chule ama hi Jerusalem gamkai akeh khat chunga lamkai ahiye.  
13 Chule phaicham kelkot chu Hannun lamkai na in Zanoah mipi ten ana semphauvin ahi, chule ama hon akot ho atung doh’un, chujongleh kopja ho le thih jol ho geiyin asutoh’un ahi. Chuleh palchu tong sangkhat le ja-nga gei Ehkul Kelkot chan geiyin ana semphauvin ahi.  
14 Chule Ehkul Kelkot chu Beth-hakkerem gamkaiya lamkaiya pang Recab chapa Malkijah in asem phan; chule aman akotho atung doh in kopja ho le thih ho geiyin asutoh in ahi.  
15 Mizpah gamkaiya lamkai Kol-hozeh chapa Shallum chun Twisam putna kelkot chu asemphan, chule aman achung akhun, akot ho jong atungdoh in chuleh kopja ho le thih ho geiyin asutoh in ahi. Hiche bana chun lengpa hon kom Siloam twikul pal chu asemphan chule apal chu David khopia konna kidosuh kalbi geichun asemphan ahi.  
16 Hiche banna hin Bethzur gamkai akeh khat chunga lamkaiya pang Azbuk chapa Nehemiah in asemphan ahi; chule aman David insung mite lhantoh kigalsai twikul chuleh galhat ho inmun chan geiyin asemphan ahi.  
17 Chule hiche banna hin Bani chapa Rehum lamkai nan Levi te phabep khat in ana semphauvin; chule hiche banna hin Keilah gamkai akeh khat chunga lamkaipa Hashabi’ah lamkai nan ana semphauvin ahi.  
18 Hiche banna hin Keilah gamkai akeh khat chunga lamkaiya pang Henadad chapa Binnui lamkai nan agamsung mite nana semphauvin ahi.  
19 Amaho banna Mizpah lamkai, Jeshua chapa Ezer hin pal ningkoi kom, manchah ho kikoina lang se se chu asem phan ahi.  
20 Ama banna Zabbai chapa Baruch in thempulen Eliashib in kot ninga pat’in aninglang khat geiyin asemphan ahi.  
21 Chule ama nunga hin Hakkoz chapa Uriah chapa Meremoth chun Eliashib in kot na kon'in aninglang khat geiyin asem phan ahi.  
22 Ama banna hin thempu ho leh phaicham a cheng hon asem phauvin ahi.  
23 Amaho ban ah hin Benjamin leh Hesshub amani toh kigalsai ja um chu asempha lhon'in ahi; chule amani banna chun Ananiah chapoa Maasei’ah chapa Azariah chun ama inkom chu asemphan ahi.  
24 Ama banna hin Henadad chapa Binnui chun Azariah inkom'a pat aningkoi gei palgol chom khat chu asemphan ahi.  
25 Uzai chapa Palal chun agal langkhat in ningkoi lai chule insang laitah toh kigalsai lai, chule lengpa indan chungnung, in vengtup ho panna indan laitah chu asemphan ahi; chule ama bantah a hin Parosh chapa Pedai’ah leh;  
26 Ophel vum'a cheng Hou-In lhacha a pang hotoh twi kelkot gal nisolam insang toh kimai ngat lai chu asemphauvin ahi.  
27 Hiche jou chun Tekoah mipi ho ahung’uvin insang thupitah a kitung doh gal Ophel pal geiyin mun chom khat ahung semphauvin ahi.  
28 Chule Sakol Kelkot chung chu thempu hon asem phauvin ahi; chule amaho khat cheh chun ama in toh kigal sai cheh chu asem phauvin ahi.  
29 Abanchu Immer chapa Zadok chun ama in toh kigalsai akotmai laitah mun phabep chu asemphan, chule ama banchun solang kelkot ngahpa Shecaniah chapa Shemai’ah chun asemphan ahi.  
30 Hiche banchu Shelemiah chapa Hananiah leh Zalaph chapa agup channa Hanun chun munchom lai khat asempha lhon'in, alangkhat a Berekiah chapa Meshullam in ama chenna inmun gal a palchu asemphan ahi.  
31 Sana kheng ho lah a mikhat Malkijah kitipa chun Hou-In lhacha ho leh kivei ho umna in chan gei kelkot ngah ho gal lang chan gei a pal chu agenphan ahi; hiche ban jongchun anunglam indan chung geiyin asembe in ahi.  
32 Sana khenga pang adang ho leh kivei miho chun kelngoi kotpi ningkoiya konchun pal chu ahin semphauvin ahi.    

Natoh Na Doudal Te Le Nehemiah 
 

1 Keihon pal kasah phat nauva kana toh’u hi Sanballat in ahin hetdoh phat in alunghang lheh jengin ahi; ahin ama alunghan behseh jeh in Judah te chu i-sahloutah in ahousen ahi.  
2 Hiti hin aloi agolho masangle Samaria sepai lamkai ho masanga hiti hin aseiye, “Hiche Israel mimote le tah lalte hin ipi bola kingaito hiuvaham? Gan kilhaina maicham gahbol mai maiya konna hi nikhat sunga hiche pal hi agah tundoh joujeng diuva angaitou ham? Chule hiche meiyin akahsa song ho leh bohse nong nai ho hi mangcha a tohdoh ding agotnu hintem?” ati.  
3 Chule akom uva um Ammon mi Tobiah chun hitin ana seiye, “Itobangin kasaphai tijonglehu, achunga khun sial khat galhai jongleh chonchim tante,” ati.  
4 Hichun keima hiti hin kataove, “Vo Kapa Pathen kataonao hi neihin ngaipeh’un, keiho hi noise tah in eikihouse tauve, hijeh chun eihouset nauhi amaho chunga chuh sah inlang; chule amaho joh migam a sohchangin umsah jotan:  
5 Asuhkhel nau hi nahsah mon koi hihbeh in, chule achonset naohi geldao hihbeh in, ajeh chu amaho hin natongho masang laitah a hin nangma naphin lunghang tauvin ahi,” kati.  
6 Hiti hin keihon khopi pumpi kimvel chu kagen jom toupeh un hiti chun akim kalhut tauvin ahi, ajeh chu mipi ten thanom tah in na atongun ahi.  
7 Ahinla hitobang tah a hi natoh achal a Jerusalem pal achimsa lai jouse akisemphat hi Sanballat le Tobiah chuleh Arab mite, Amon mite le Ashdod miten ajahdoh phat’un alunghang lheh jeng tauvin ahi.  
8 Hijeh chun amaho hin Jerusalem hindel khuma kisatpia suhboi dingin agong tauvin ahi.  
9 Ahinlah keiho Pathen hengah kataovun khopi chu kangah’un asun ajan in keiho le keiho kaki veng tauvin ahi.  
10 Hichejou hin Juda mipite natongho la athachol lheh tan, song lhoh dingla atamlheh nalaiyin ahi. Hijeh chun eiho changseh in pal hi saphajou pouhite tin aphun tauvin ahi.  
11 Alangkhatna kamelma teuvin jong, “Ipi thilsoh a ham ti ahetdoh kah’uvin, eihon delkhum’u hitin ithagam’uva anatohu hi isuhtang diu ahi,” tin aseiyun ahi.  
12 Hitia melmate toh cheng khom Judah ho ahungun avel vel in ahung seiyun, “Muntin a konna hunguva eihung delkhum diu ahi,” atiuve.  
13 Hijeh chun keiman paltom mun nemlang akilang dom mun hoa chun thalchoi angah ding kakoiyin ahi. Chule keiman ama-ama insung dungjuijin chem, tengcha leh moltum kichoiya angah ding jong kaban goltoh in ahi.  
14 Hiche joujin keiman thil umdan chu kavetoh in, mithupi ho leh vaihom ho chule mipi dang ho chu kakou khomin akom uvah hitin kaseiye, “Melmate jeh khun kicha hihbehun! loupitah le thaneitah Pakai chu geldoh un chuleh nasopi te, najiteu, nachateu leh na insungu huhnan galsat din pangun,” katin ahi.  
15 Kamelma teu chun athilse gon’u kahehdoh’u chu ajadoh tauvin chuleh Pathen'in athilse gon’u chu asuhboipeh phat un, keiho palmun'a kana toh nao mun cheh a kakile kit tauve.  
16 Ahinlah hichea konchun kamite akeh khatin bou na atongun, adangsen tengcha akidop’un, lum akichoi’un, chule thalpi akipat’un, thih sangkhol aki’ah sohkei tauve. Chuleh lamkai ho jouse chu Judah mipi ho atilkhou in apang jingun ahi.  
17 Chule natong ho chun akhut langkhat in athilpoh’u chu atuh’un, chuleh akhut langkhat in manchah akichoi’un ahi.  
18 Hiti chun natong ho jouse chun apang peh’uva chem akiko sohkeiyun ahi. Chule sumkon mutna pangpa chu mutdinga kigo sadem’in keikom'a aum jinge.  
19 Hichun keiman mithupi ho leh vaihom ho kom leh mipi ho kom'a chun, kahet themsah in, “Inatoh’u hi akithe jal’in hijeh a chu eiho jong pal gol dungjuiya ikithe thang jengu ahi.  
20 Hiche sumkon gin hi najah tengu leh agina langa chun hindel cheh jengun chutengleh I-Pathen uvin gal eisat peh dingu ahi,” kati.  
21 Keihon jingkah apat nilhah geiyin, chule nisoa pat nilhun geiyin na katongun ahi. Chule mi akeh khat chu manchah kichoi pumin eingah jingun ahi.  
22 Keiman pal kom'a cheng ho kom'a chun Jerusalem khopi sunga hung um dau vin tin ka seipehin ahi. Hitia chu amaho le alhacha hon janleh eingah’uva pangdiu suntengleh na atohdiu ahi, kati.  
23 Hiti hin hiche sunghin keiho lah a koima chan kikahin kasopiho ahin, kalhacha ho ahin, keitoh umkhom eingah ho ahin kavon’u chu sopding tilouvin kaladoh khapouve, ajeh chu phattin in manchah kakichoi jingun ahi.    

Vaichate Kibol Gentheina Na Kisuhtang! 
 

1 Hiche phat laitah hin pasal phabep leh ajiteuvin a Judah chanpi ho dounan kiphin na thu ahin samphong tauvin ahi.  
2 ama hon hitin aseiyun ahi, “Keiho hi insung mi tamte kahiuve, hijeh chun kaki hinsona diuvin neh le chah kangaicha be uvin ahi,” atiuve.  
3 Adang hon aseiyun, keihon kellhah sunga anneh kakimu na diuvin ka in ule kalouvu chuleh ka lengpileiyu katungdoh tauvin ahi.  
4 Chuleh adangin aseikit’un, “Keihon kai pehna dingin kalouvu leh kalengpileiyu sumpa lah na in katung gam tauvin ahi.  
5 Keiho hi ahao ho insung mi ma-ma kahiuvin, kachateu jong amaho chate tobang ahiuvin, ahinla kaki hinso theina diuva hi kachateu hi sohchang dinga suma kaki joh gam diu ahitai. Chule keihon kachanuteu hi kada kachamlou’uva kajoh gammu ahitan alonaje kahe tapouvin ahi, ajeh chu kalou’u leh ka lengpilei houhi mi kom'a katundoh gamu ahitai,” atiuvin ahi.  
6 Hiche alunglhai lou nau thulhuh hi kajah doh phat in kalung ahanglheh jengin ahi.  
7 Giltah a lunggel kanei jouvin, mithupi ho leh vaihom ho chu kaphoh’in, “Nanghon nasopi houvin sumpa alahnauva sumthoi nalah’uhi nasuh gentheiyu ahi,” katin ahi. Hiti chun keiman hiche thu suhtohna dinga hin mipi kikhopna khat kana gongin ahi. ✡  
8 Hiche kikhopna a hin keiman hitin kana seiye, “Eihon isopi Judah te namdang ho kom'a amaho leh amaho ana kijohdoh ho hi nung lhatdoh kitna dinga lung aki ngaito lai tah in nang hon amaho hi sohchang dingin na le joh doh kit tauvin ahi. Chule amaho hi i-jatvei lom i-lhadoh diu ham?” kati. Chujongleh ama hon akihon na diuvin ima sei ding ahepouvin ahi.  
9 Chuin keiman kaseibe kitin, “Na thilbol’u hi adihpoi! I-melma nam ho hin einoise louna diuvin I-Pathen’u ginna a hi ikimanchah lou diu ham?  
10 Keima tah le kasopi ho chule kana tonghon mipi ho kom'a hi sum le pai chule chang leh mim ho kana hom un ahi, ahinla tubeh hin sumthoi hi lah dau hite.  
11 Nanghon alou hou le alengpilei hou, le Olive thinglei jouseu chule a in hou chu, tuni tah hin lepeh tauvin. Chule bat dinga sum, changle mim, lengpitwi le Olive thaova konna athoi nalah hou chu na le peh teitei diu ahi,” katin ahi.  
12 Chule ama hon eidon but’un, “Keihon mipi ho chu lepeh sohkeijuving ting chule amahoa kon'in imacha ngeh tapou vinge, keihon nasei bang-bang’a chu kabol diu ahitai,” atiuve. Hijou chun keiman thempuho le mithupi ho chule vaihom ho chu kakouvin akitepnau banga atohdoh tei na diuvin kakihahsel sah in ahi.  
13 Chuphat in keiman kaponchol chu kathingin kaseitai, “Nakitepnau dungjuiya chu nabol louvu leh na insung’u leh na thilkeu houva kon'in nathing lhauhen kati,” Chule khoppi pumpin eidonbut’uvin, “Amen,” atiuvin Pakai athangvah’un ahi. Chule mipi ho chun akitepnau bang bangin atongdoh tauvin ahi.   

Nehemiah Mipite Ding’a Akiphalna 
 

14 Hiti hin kum som le ni sung in Judah gamvaipo in kapangin chule Artexerxes leng chan kal kum somni a pat kum som thumle ni chan gei, kei kahin kanoiya vaipo ho ahin katoh nau dinmun dungjuiya kachan ding dol’u chanvou chu kalapouve.  
15 Gamvaipo masa hon vang mipi ho pohgih nasa tah anapoh sah un, dangka shekel som li kalval in mipi lah a neh le chah chule lengpitwi ana kidon jiuvin ahi. Chule alhachauva pangte ho jengin jong mipi chunga ana kinomsah jiuvin ahinlah keiman Pathen kagin jeh in hiti chun kanabol pon ahi.  
16 Keima tah jengin jong pal sem na a hin lunglut tah in na katongin chule gam leiset lamdoh ding jong kana gelpoi. Chule kalhacha ho jeng jong hiche pal semna ahin kana mangcha sohkeiyin ahi.  
17 Gam chom choma konna kholjin hungji ho tilou vin jong Judah miho vaihom ho mi ja nga le som nga hi thonlou vin an neh kakhang jingjin ahivangin keiman ima kana ngeh pon ahi.  
18 Niseh a keiman neh le chah a kato doh jing chu bongchal khat, kelngoi ahilou le kelcha gup ahcha tampi ahijinge. Chule nisom seh leh donding lengpitwi suhneng jing angaiyin ahi. Ahiyeng vang'in keiman gamvaipo kahina a eikipe nehle chah kachan ding dol chu kangeh deh poi, ajeh chu mipi hon pohgih apohkhop set sau ahi.  
19 Vo ka Pathen keima hiche mite dinga thil hijat kabol hi neigeldoh peh inlang hiche jeh hin phatthei neiboh in.    

Nehemiah Atha Got-U 
 

1 Kamelma teu Sanballat, Tobiah, Geshem kiti Arab mipale midang hon, kotpi chengse le kelkot dunga katundoh loulai vangun, Jerusalem pal chu akigen chaiyin avanglai mun khatcha aum tapoi ti amudoh phat’un;  
2 Sanballat le Geshem in Ono phaicham Hakkephirim kho ah kimutou hite tin thu eihin thot in ahi. Ahinlah amani hin keima chunga thilse agon lhon ahi chu keiman kahen ahi.  
3 Hijeh chun keiman adonbutna in thu hiti hin kathot in ahi, “Keiman natoh lentah khat katoh ahi, hijeh hin hungthei ponge, nangni toh kimuto ding gunsetna iti kanatoh ka ngah thei ding ham?  
4 Hitobang hin amanin livei jen thu eihin thot lhon'in kenjong kadonbut ngai ngaiyin kadonbut in ahi.  
5 Anga-vei channan Sanballat in alhachapa kakom'ah ahin sol in akhut ah hondohsa lekhathot khat ahinchoiye.  
6 Hiche chun hitin aseiye, “Hiche vella um nam mite lah a hin thu kithang khat akijan, Geshem in jong hichu adih ahi ati, hichu ahileh nang leh Judah tehin lengpa dounan galbol ding agon ahi, hiche jeh a hi pal nasemphat’u ahi tithu kithang dungjuiya nang hi leng chang dinga kigong nahi,” akiti.  
7 Aman athupoh dungjuijin nang hin Jerusalem a nangma chung chang phongdoh dingin thempu ho jong apansah e akiti, veuvin Judah gam'ah lengkhat aumtai; Hiche thu kithang hi lengpa kom'a athu hi gale lhun tei ding ahi ti nahet ding doltah ahi, hijeh chun hungin lang hiche thu hi seikhom hite.”  
8 Hichun keiman thu lethuh na kapen, “Nahin thusei chu khatcha adih aumpoi, aboncha chu nangin nabol thu ngen ahi bouve,” kati.  
9 Amaho hin suh kichat a chule keiho hi lunglhah sah ding chule anatoh’u hi suhtang ding atiu ahi. Hijeh chun keiman natoh chu gut tah in kamano jon ahi.  
10 Khonungin, Mehetabal tupa Delaiah chapa Shemai’ah chu a in mun'a aum na a kaga chen kaga kimupi in ahi, hichun aman hitin aseiye, “Eiho Pathen Hou-In sunga kimutou hitin kot kikha khumu hite, chule namelmaten tujan na hi nahung thadiu ahi.”  
11 Ahinla keiman kadonbut in, “Koiham kei din mun'a dinga kichat jeh a jam ding ngah? Chule koiham kei dinmun'a dinga ahinkho kihuhdoh na dinga Hou-In sunga kisel ding ngah? Ahipoi hitia chu kaumlou ding ahi,” kati.  
12 Pathen'in ama kom'a chun thu aseipoi ti kahei, aman hiche gaothu chu Tobiah leh Sanballat in achohdoh lhon na aseisah lhon ahi bouve ti kahet ahi.  
13 ama hon kichat sah a chule chonset sah ding eigot lhon ahi bouve. Hiteng chuleh oimoa thepmo sah ding eigot lhon ahi.  
14 Vo K a Pathen Tobiah leh Sanballat thilse bol ho pihi hingel doh in, chuleh keima kichatsah tei ding eigoa themgaonu Noadiah le themgao dang ho jouse jonghi hingel doh in.   

Natong Hon Natoh Achai-U 
 

15 Hiti chun ‘Elul’ lha nileh som ni le nga chan ni kasah pat niuva pat ni som nga le ni ni channin pal chu kagen chai tauvin ahi.  
16 Kamel ma hou le avel a cheng mite hon ajahdoh phat’un akicha lheh jengun jum akisa lheh jengun ahi. Hiche hi Pathen panpina jal a atohdoh jouvu ahi ti ama hon ahedoh tauvin ahi.  
17 Hiche ni som nga le ni ni sung hin Tobiah leh Judah mithupi ho kikah a hin lekhathot tamtah akithot to le le jengun ahi.  
18 Ajeh chu Judah gam'a mi tamtah in ama kom'a hi kihahsel a kihen ohna ananeiju ahi. Ipi jeh inen itileh ama hi Arab chapa Secaniah tupa ahin, chujongleh achapa Jehohanan chun Berekiah chapa Meshullam chanu chu akipuiya akichen pi ahi.  
19 Hijeh chun mihon keikom'a ama thilpha bol jeng aseiyun; kei thusei jouse jong ama henga alhut jiuvin ahi. Chule Tobiah hin keima suh kichat teina dingin lekha eihin thot jingin ahi.    

1 Pal kaget chai phat’un keiman kotpi ho chu katungdoh in chule kelkot ngah ho le lasathem ho chule Levi ho chu atoh mun che’uva kapansah in ahi.  
2 Keiman Jerusalem khopi sunga vaihom dingin kasopipa Hanani kapansah in, Hananiah chu khopi kulpi vaipon kapansah in ahi; ajeh chu ama hi tahsan umtah le midang sanga Pathen jana neitah mi ahi.  
3 Chule amaho kom'a chun keiman kaseijin, “Nikhat sungin ni ahasat laisen kelkot chu honsan koi hih un, chuleh kelkot ngah ho chun kot anga lai sung seuvin khah’unlang kotchu kamchah un. Chule Jerusalem'a cheng ho chu kot ngah dingin pan mun peuvin, chule phattin in nga sah jouvin, chule loikhat chu apan mun’uva umden’u hen lang loikhat chu ama cheh inmaiya ngasah un,” katin ahi.   

Nehemiah In Sohchang’a Hung Kile Kit Ho Min Asut Lut 
 

4 Hiche pet chun khopi chu alen in akijal in ahi, ahinla asunga cheng mite chu alhomin ahi. Chule achen nau in ho jong chu sahphat lou ahi.  
5 Hiti chun Pathen'in eihetsah dungjuijin, khopi sunga lamkai ho leh mithupi ho chu khosunga cheng milhom ho chutoh kakou khomun aminu kajih lut sah in ahi. Chule keiman Judah gam'a ana kile masaho min kijihlut na lekhabu chu kana mudoh in ahi, hichea kamu chu hiche ho hi ahi:  
6 Hiche Judah te asohchan nauva hungkile doh a gamchom choma ana kithe-thang ho chu ahiuve. Chule leng Nebuchednezzer in Babylona ana puilut ana chenna ngaisau Jerusalem le Judah khopi chom choma tua lelut kit ho chu ahiuve.  
7 Alamkai hou chu, Zerubbabel, Jeshua, Nehemiah, Seraiah, Reelaiah, Nahamani, Mordecai, Bilshan, Mispar, Bigvai, Rehum, chuleh Baanah ahiuve. Hiche Israel chate akithe thang nauva konna hung kile kit ho chu ahiuve:  
8 Parosh insung mite mihem sangni le ja khat le som sagi le ni ahiuve.  
9 Shephatiah insung mite chu mihem jathum le som sagi le ni ahiuve.  
10 Arah insung mite chu mihem jagup le som nga le ni ahiuve.  
11 Pahath Moab insung mite chu mihem(Jeshua le Joab chilhah ho) sangni le ja get le som le get ahiuve.  
12 Elam insung mite chu mihem sang khat le jani toh som nga le li ahiuve.  
13 Zattu insung mite chu mihem ja get le som li le nga ahiuve.  
14 Zaccai insung mite chu mihem ja sagi le somgup ahiuve.  
15 Binnui insung mite chu mihem jagup le som li le get ahiuve.  
16 Bebai insung mite chu mihem jagup le somni le get ahiuve.  
17 Azgad insung mite chu mihem sangni le jathum le somni le ni ahiuve.  
18 Adonikam insung mite chu mihem jagup le somgup le sagi ahiuve.  
19 Bigvai insung mite chu mihem sangni le som gup le sagi ahiuve.  
20 Adin insung mite chu mihem jagup le som nga le nga ahiuve.  
21 Ater insung mite chu (Hezekiah chilhah) mihem somko le get ahiuve.  
22 Hashum insung mite chu mihem jathum le somni le get ahiuve.  
23 Bezai insung mite chu mihem jathum le som ni le li ahiuve.  
24 Jorah insung mite chu mihem jakhat le som le ni ahiuve.  
25 Gibbar insung mite chu mihem somko le nga ahiuve.  
26 Bethlehem le Netophah mipite chu jakhat le somget le get ahiuve.  
27 Anathoth mipite chu mi jakhat le somni le get ahiuve.  
28 Beth-azmaveth mipite chu mi somli le ni ahiuve.  
29 Kiriath-jearim, Kephirah le Beeroth mipite chu mihem ja sagi le somli le thum ahiuve.  
30 Ramah le Geba mipite chu mihem jagup le somni le khat ahiuve.  
31 Michmash mipite chu mihem ja khat le somni le ni ahiuve.  
32 Bethel le Ai mipite chu mihem ja khat le somni le thum ahiuve.  
33 Lhumlam Nebo mipite chu mi somnga le ni ahiuve.  
34 Lhumlam Elam khomite chu mi sang khat le jani le somnga le li alhinguve.  
35 Harim khomite chu mi jathum le somni ahiuve.  
36 Jericho khomite chu mi jathum le somli le nga ahiuve.  
37 Lod, Hadid le Ono khomite chu mihem ja sagi le somni le khat ahiuve.  
38 Senaah khomite chu mihem sang thumle jako le som thum ahiuve.  
39 Hiche ho hi thempuho ava cheh nauva konna hung kile kit ahiuve: Jedaiah insung mite (Jeshua chilhah te ahiuve) amaho chu mihem jako le som sagi le thum ahiuve.  
40 Immer insung mite chu mihem sang khat le som nga le ni ahiuve.  
41 Pashhur insung mite chu mi sang khat le jani le somli le sagi ahiuve.  
42 Harim insung mite chu mi sangkhat le som le sagi ahiuve.  
43 Hiche ho hi ava cheh nauva konna hung kinungle Levi te chu ahiuve: Jeshua le Kadmiel insung mite (Hodaviah chilhah te ahiuve) chu mihem som sagi le li ahiuve.  
44 Asaph insung mite lathem ho chu ahiuve amaho chu mi jakhat le somli le get ahiuve.  
45 Chule kelkot ngah a pang Shallum, Ater, Talmon Akkub, Hatita le Shobai insung mite chu mihem jakhat le somthum le get ahiuve.  
46 Ava cheh nauva konna hung kile doh kit Hou-In lhacha ho Ziha, Hasupha, Tabbaoth chilhah ho chu:  
47 Keros, Siaha, Padon;  
48 Lebanah, Hagabah, Shalmai;  
49 Hanan, Giddel, Gahar;  
50 Reaiah, Rezin, Nekoda;  
51 Gazzam, Uzza, Paseah;  
52 Besai, Meunim, Nephushesim;  
53 Bakbuk, Hakupha, Harhur;  
54 Bazlith, Mehida, Harsha;  
55 Barkos, Sisera, Temah;  
56 Neziah leh Hatipha;  
57 Leng Solomon lhacha a pangho ava cheh nauva konna hung kile doh ho chu; Sotai, Hassophereth, Peruda chilhah ho ahiuve.  
58 Talaph, Dakkon, Giddel;  
59 Shephatiah, Hattil, Pokereth, Hazzebaim le Ami ahi.  
60 Hou-In lhacha ho leh Solomon lhacha ho chilhah ho abonchauvin mihem jathum le somko le ni ahiuve.  
61 Loichom ho: Telmelah, Telharsha, Cherub, Addon le Immer khopi hoa konna hung kile doh ho ahiuve. Ahinla ama hon a insung chu Israel chilhah akon ahi nao photchenna apethei pouvin ahi.  
62 Hiche loi ho hin Delaiah, Tobiah, le Nekoda insung miho ahopin ahi, chule amaho chu abonun mihem jagup le som li le ni ahiuve.  
63 Thempuho insung mite Hobaiah, Hakkoz, chule Bar-zillai jong ahung kileuve (hiche Bar-zillai kitipa hin Gilead na konna Bar-zillai chilhah numei khat akichen pin ama hin hichenu insung mite min alah ahi).  
64 Amaho hin phung kisutna a aminu ahin hol’uvin amudoh pouvin ahi, hijeh chun amaho hi thempu kin chu akitoh sah tapouvin ahi.  
65 Chule gamvaipo pan thempu hon Urim le vangvet na Thummim mangcha a Pakai adoh tokah-uva kilhaina a kitohdohsa ho chu thempu hina a anehlou diuvin aseipeh in ahi. ✡  
66 Chule Judah mi ahung kinungle ho chu abonun mihem sang somli le sangni toh jathum le som gup alhing uvin ahi.  
67 Mihem hijat jou jong chun asohteu pasal le numei ho chu mihem sang sagi le jathum le somthum le sagi ahiuve; chule lasa a pangho chu numei le pasal abonchauvin mihem ja ni le som le nga ahiuve.  
68 Asakol chengseu chu jasagi le somthum le gup ahin chule sakol pol chengse jong chu jani le somli le nga ahi.  
69 Chujongleh asa ngongsang chengseu chu jali le som thumle nga ahin, sangan chengse chu sang gup le jasagi le somni alhinge.  
70 Chule aphung sung uva insung upa cheh mi phabep in jong Sana daric sangkhat le kisilna kong som nga toh thempu von ja-nga le som thum jen Hou-In sah na dingin thil kholna a chun atoh doh jengun ahi.  
71 Chujongleh apu apauva phung upa loikhat injong natohna a manchah dingin sana daric sang som ni le dangka sang ni le ja sagi le som nga atohdoh un ahi.  
72 Chule mipi adang dangin atokhom’u chu sana sang som ni le dangka sangni le ja nga toh thempuho von ding somgup le sagi atoh doh un ahi.  
73 Hitobang tah hin thempuho, Levi te, chule kotngah ho, lasaho, Hou-In lhacha ho, chule milham ho phabep Jerusalem kom'ah achengun ahi. Chule mipi adang ho chengse chu Israel gamsung amaho khopi cheh’uva ale chenlut tauvin ahi. Lha sagi lhinin vang Israel te akhosung cheh uva achenglut soh tauve. ✡    

Ezra’n Mipi Danthu Asimpeh 
 

1 Mipiho chu abonchauvin twiphung kelkotna chun lung gel khat neiyin ahung kikhom un ahi. Hichun ama hon Ezra kom'a Pathen'in Israel te nit dinga anapeh Mose dan lekhabu chu ahin pohdoh dingin a ngeh tauve.  
2 Hiti chun Lha sagi chule niget lhinnin Ezra thempu pan jong hiche danthu lekhabua hi numei le pasal chuleh chapang thu hethei jouse dingin ahin podoh tan ahi.  
3 Aman twiphung kelkot phung sung aningkoi laiya chun jingkah apat sunkim geiyin mipi ho jouse hetthei dingin ahin simdoh in ahi. Chule mijousen dan lekhabua asimdoh ho chu angai sohkeiyuvin ahi.  
4 Ezra chu hiche ding monga kisem thingpeh kidosang mun'a chun adingin ahi. Ama jetlam'a chun Mattithiah, Shema, Anaiah, Uriah, Hilkiah chule Maasseiah ana dingun ahi. Chule aveilama chun Pedaiah, Meshael, Malkijah, Hashum, Hashbaddanah, Zechariah, chule Meshullam ana dingun ahi.  
5 Ezra chu mipi hon amusohkeina diuvin mun sanglai’ah ana dingin ahi.  
6 Hiti chun Ezra in Pakai Pathen thupitah chu thangvah na anapen ahileh mipi ho chun akhut’u ana domsang un, “Amen! Amen!” anatiuvin ahi. Hijeh chun tollah abohkhup mun Pakai chibai aboh’un ahi.  
7 Mipiho chu adin mun cheh a adingun, Levi te lah a kon'in Jeshua, Bani, Sherebiah, Jamin, Akkub, Shabbethai, Hodiah, Maaseiah, Kelita, Azariah, Jozabad, Hanan chule Pelaiah chun danthu chu mipi ho ahil'un ahi.  
8 ama hon Pathen danbua kon'in asimdoh’un, abih bih in mipi ho hetthei tah dingin hilchet na aneiyun ahi.  
9 Hichejou chun gamvaipo Nehemiah, Ezra thempupa le danthu thempa chule mipi hilla pang Levi te chutoh akikhom uvin mipi ho jah a chun aseiyun, “Tuni hi Pakai na Pathen’u maiya nikho theng ahi, lunghem hih un kap jong kap hih un,” atiuve. Ajeh chu dan thucheng ho chu ajah phat’uva mipi chu kapgam jeng uva ahitai.  
10 Chuleh Nehemiah chun aseiben, “Cheuvin lang an twitah tah ganeuvin lang donthei atwitah tah gadon un kipa thanop gabol un. Anei joulou ho jong chu nachan’u gachan khompi uvin, ajeh chu tuni hi Pakaiya nikho theng ahi, lungthoina nei hih un, lung kham na jong nei hih un, ajeh chu Pakaiya nakipa nau hi nathahat nao ahi,” ati.  
11 Levi ten jong mipite chu alhamon’un, “Thipbeh in um’un, kap hih un ajeh chu tuni hi nikho theng ahi,” atiuve.  
12 Hiti chun mipite chu golvah an neding leh don dingin anei joulou ho pan hu ding leh kipah tah a ankong um dingin apotdoh tauve, ajeh chu ama hon Pathen thucheng aja tauvin ahi.   

Lhambuh Kut Aman-U 
 

13 Ajing nikho nin mipi ho lah a insung lamkai ho leh thempu ho, Levi ho acheuvin danthu them Ezra chu danthu hilchetbe dingin aga tem’un ahi.  
14 Dan chu akholchilbe phat’un Pathen'in Mose mangcha a athupeh dungjuiya hiche lhasunga kut kibol sunga chu Israel lhambuh sunga umdiu ahi ti amudoh un ahi. ✡  
15 Hiche hi ama hon aphondoh uva akhodung jouseu leh Jerusalem khopi sunga aphondoh diu ahin, “Potdoh’uvin lang mol le lhang tinna cheuvin, Olive thingbah ho hijongleh, theimi vom doho hihen lang, tumthing do ho hijongleh thingna do adang dang hijongleh hiche Lhambuh Kut bolna dingin hinpolut lut’uvin tia kisun ahi,” tia aphondoh diu amudoh tauve.  
16 Hijeh chun mipi chu apotdoh’uvin akisei chengse chu ahinpolut sohkeiyuvin, abonchauvin Lhambuh Kut chu abolcheh’uvin, ain chung cheh leh alhonglai dung cheh’u chule Pathen Hou-In lhong dunga chun abol uvin, twiphung inning kelkot phunga jong, Ephraim kelkot phunga jong abol abol sohkei juve.  
17 Hitobang tah hin sohchan na a konna hung kile kit miho chun Lhambuh Kut abol’uvin, chule lhambuh jenga achenguve, ijeh-inem itileh Nun chapa nikholaiya pat hiche nikho geiyahi Israel chaten hitobanga hi anabol khah lou laiyu ahi. Hiche ahi kipa thanopna lentah ana um doh in ahiye.  
18 Hiche kut nisagi sunghin niseh le Ezra in Pathen danthubua kon'in asimdoh jingin ahi. Chujouvin aniget chan ni in danthu dungjuijin khoppi thupitah ana bolun ahi.    

Mipin Achonset Nao Aphon-U 
 

1 Chuche lha nisomni le ni li nin, mipi akikhom kit’un, tuchung hin an angol’un khaodip pon asil’un, aluchunguva vut akinu’uvin ahi.  
2 Israel chilhah ho jouse gamchom miho a kon'in akidal se uvin chule amaho chonset na le apu apa teu chonsetna aphongdoh tauvin ahi.  
3 Pakai a Pathen'u danbu a konna akisim phong tengleh, nidan thum sungin adinnau mun'ah ading chahkheh jiuvin ahi. Chujou tengleh nidan thum ma achonset nau phondoh na le Pakai a Pathen’u chibai bohnan amangun ahi.  
4 Levi te - Jeshua, Bani, Kadmiel, Shebaniah, Bunni, Sherebiah, Bani, chuleh Kenani- hichenghi Levi te kalbia adingun Pakai a Pathen u kom’ah othong sangtah in asamun apentho jengun ahi.  
5 Chujou chun Levi te lamkaiho chu: Joshua, Kadmiel, Bani, Hashabneiah, Sherebiah, Hodiah, Shebaniah, chule Pethahiah chun mipi ho chu ahin sam in, hiti hin ajah uvah ahinsei tauve: “Dingdoh uvin lang Pakai na Pathen’u thangvah un, ajeh chu ama tonsot tonsotna hingjing jeng ahi,” atiuve. Hijou chun amaho ataovun, “Namin loupi hi vahchoiyin umhen! Phatthei bohna le thangvahna ho jouse chunga choisangin umhen!” atiuve.  
6 “Nangma changseh bou Pakai nahi. Nangin vanho leh vanthamjol chuleh ahsi jouse nasem ahi. Nangin leiset le twikhanglen chuleh asunga umho jouse nasem ahi. Nangin aboncha hi nahoibit ahin vanna vantil te jousen chibai naboh un ahi.”  
7 “Nangma hi Pakai Pathen nahin Ur gam'a um Chaldea mite lah a konna Abram nana lhendoh a nahin puidoh a, amin jong Abraham a nakhel peh ahi.” ✡  
8 “Aman kitah na ana subulhit jeh in Canaan mite, Hit mite, Amon mite, Periz mite, Jebus mite, chule Gargash mite, gamhi ama leh achilhah te peh dingin kitepna nana neipi in ahi. Chuleh nangin nakitepna bangin nana tongdoh in ahi. Ajeh chu nangma hi aseidohsa thuchenga kitah jing jenga nahi.” ✡  
9 “Nangin kapu kapa teu Egypt gam'a aum laiyuva agenthei nau nana mupeh in, chuleh twikhanglen panga akanao nangaipeh in ahi.” ✡  
10 “Hiti chun kapu kapa teu anabol genthei jeh’un nangman Pharaoh leh avaihomho chuleh amipite dounan melchihna thilkidangtah tah nana boldoh in ahi.” ✡  
11 “Nangman twikhanglen chu nana homkhen in namite tolgo’a lam nana jotsah in ahi. Chule nangman agal miteu chu twikhanglen sunga nana lehlut’in ahi. Chujongleh amaho chu twipi noilanga song bangin analhum mang jengun ahi.” ✡  
12 “Nangman kapu kapa teu chu sun tengleh meilom in nana puiyin, jan tengleh meikong lomin nana puiyin, alampi diu nana musah jingin ahi.” ✡  
13 “Chule nangma Sinai molsang chunga nahung kumlhan chuleh vanna kon'in nahin seiyin ahi, che na dan le thuhil dihtah tah nanapen chuleh thupeh leh thugahna hoitah tah nana pen ahi.” ✡  
14 “Chule nangman nachol ngah nitheng chung chang hilchet na jong nana pen chule nangman nalhachapa Mose mangchan nathupeh ho le nathu gah na chuleh nathuhil ho anit diuvin nana seipeh in ahi.”  
15 “Chuti chun amaho agil’u akel tengleh van'a kon'in changlhah nana pen; adangchah tengule songpia kon'in twi napen ahi; Nangin peh dinga nana tep peh gamho alokhum diuvin thupeh jong nana pen ahi.” ✡  
16 “Ahinlah kapu kapa teu chu ana kiletsah’un chuleh ana louchal’un ahi, chuleh nathupeh chu ana nahsah pouvin ahi.” ✡  
17 “Amaho nathua nun ding ana nom pouvin, chuleh amaho dinga thilkidang nana bolpeh ho ana geldoh jitapouvin ahi. Chusangin alouchal’un Egypt’a asoh channa languva le puikit dingin lamkai ana kilhen doh’un ahi! Ahiyeng vang'in nangma hi mi ngaidam hat, milungset them le mikhoto them, lunghang vah lou chuleh ngailutna dimset Pathen nahi.” ✡  
18 “ama hon bongnou tobang milimsemthu ana kisem doh’uva chuleh hitia ana seiyuva, hiche hi na Pathen’u Egypt a konna nahin puidoh pao chu ahi anatiuvin, hitobang tah hin Pathen taitom na chu ana neitaovin ahi.” ✡  
19 “Ahiyeng vang'in na mikhoto na alet jeh in nangin gamthip gam'a chun nana dalha pon ahi. Suntengleh meilom in napuiyin, jantengleh mei kongin napui jing nalaiyin ahi.” ✡  
20 “Naphat na Lhagao chu mangchan nana hiljing nalaiyin, agilkel tengule aneh diuvin vanna kon'in Manna napen adangchah tengule adon diu twi nape jingin ahi.  
21 “Kum somli sungin gamthip noiya nana khoukhah in, chuleh imacha lhahsam na anatoh khapouvin ahi. Aponsil’u jong asepon chuleh akengu jong ana napon ahi.”  
22 “Chutengleh nangin kapu kapa teu chu lenggam ho leh namdang ho chunga galjona nanapen chuleh namite hi gamsung ningkoi jousea nana koiyin ahi. Ama hon Heshbon lengpa Sihon toh Bashan lengpa Og gam jong anala uvin ahi.” ✡  
23 “Nangman achilhah teu chu ahsi jat naphah sahin apu apa teu nana teppeh agama chun napui lutin ahi.” ✡  
24 “Amaho analut’un agamu analahpeh’un ahi; chule nangman nam pumpi amasanguva nana sunem in ahi. Chule gamsunga ana cheng Canaan mite jeng jong thaneilou bangin nana lhan ahi! Hiti chun namiten hiche nam ho hi aleng teu pumin anop nop ana lotauvin ahi.” ✡  
25 “Kapu kapa teuvin, kulpi kigen khum akhopi ho ahin, agam phalai jouseu ahin, analahpeh’un ahi. Chule thil le lo phatah tah dimset in ho jong atou phauvin, twikul kigeihomsa ho leh lengpilei chuleh OIive thinglei le theiphung tamtah alahpeh’un ahi. Hiti chun ama hon lung nachim set’in athaodoh tokah seuvin aneuvin naphatthei bohna lhingset’a ana kivah’un ahi.” ✡  
26 “Ahiyeng vang'in amaho ana louchal’un, chuleh nangma dounan ana kiphin nalaiyuvin ahi; chule nadanthu ana nungsun’un, nathemgao ten na-henga hung kile dinga ana gihsal jeh un ana that gam’un, chule nangma dounan thet um tahtah thil anabol tauvin ahi.” ✡  
27 “Hijeh chun nangman agal miteu kom'a nana pedohjin, ama hon ana sugenthei jiuvin ahi. Ahivangin ama hon athoh gimuva nakom'a ahung tao tengule nangman vanna kon'in ataonao nangai peh kit jin; chule nami khoto na jal’in nangin ahuhdoh diu nasolpeh kityin, ama hon agal miuva kon'in aga huhdoh juivin ahi.”  
28 “Ahinlah ama hon olna ahin muphat phat’ule avelin nangma mitmun thilse ahin bol kit jiuvin; chuleh nangin agal mihou noiyah nasunem kit jin ahi. Ahiyeng vang'in ama hon kap pum puma panpi ngaicha a nangma kom ahinbel tengule van'a kon'in ataonao nahin sanpeh kitjin ahi. Chuti chun nami khoto na kidangtah jal'in nangin avel vel in nahuhdoh kit jin ahi.”  
29 “Nangman na danthua ahung kilehei kitna diuvin nagih saljin ahinla amaho akiletsah un, alouchal’un, nathupeh anah sahmo jiuvin ahi. Chule na danthu ho hi ajuiju leh ahindoh jeng theina diu jong ajui nom pouvin ahi; amaho alouchal’un nangma nanung ngat’un nathu angai nom pouvin ahi.” ✡  
30 “Na mingailutna jal’in kum hijat pi hi nahin khongaiyin ahi; chule nangman na Lhagao Theng nahin sol in, aman themgao ho mangchan agihsal sahjin ahi. Ahinla ama hon anahsah deh jipouve! Hijeh chun nangman agamsung miho khut a gal na lel sahjin ahi.” ✡  
31 Ahinlah na mikhoto na anat sat jeh in amaho chu nasu mangpai deh pon chule nadonda deh pon ahi. Itobanga lungset them leh khoto them nahi hitam?”  
32 “Tun vang ka Pathen’u loupi tah leh thahat tah chuleh gimneitah ami ngailutna longlou puma akitepna nit jing Pathen, kathoh gimnao hi nahsah mon neikoi peh hihbeh’un; ajeh chu Assyria lengten eichotpha uva pat tuni geihin keiho le ka lengteu, kalamkai teu, ka themputeu, le kapu kapa teu, namite ho jouse chunga hin hahsatna nasatah achutan ahi.” ✡  
33 “Nei-engbol chan’un nangma hi nadih jinge, chule keiho kachonset val jeh uvin nangman kachan diuva kilom bep neipeh jiu ahi.”  
34 “Kaleng teu, ka lamkaiteu, ka themputeu, kapu kapate uvin na dan anit pouvin, na dan thupeh leh nagihsal na jong anahsah pouvin ahi.”  
35 “ama hon lenggam tum aneiyun, nangman naphat naho nabuhlhah khum vangun ama hon nangma najen pouve; chule nangman gampha tah leh gam lentah napen ahinlah ama hon athilse bolnauva kon'in ahung kilehei nom deh pouve.”  
36 “Hijeh chun tuni kho hin, nangin kapu kapa teuvin nengtah le lungmong tah a anehdiu gampha tah napeh na mun'a hin sohchangin kaum tauve! Hiche gampha lai tah a hin kasoh changtauve.”  
37 “Kachonset jeh’uvin hiche gamsung sohdoh ga phatah tah ho hi nangin keiho chunga vaihom dinga na tun lengho khut nah achugam tan ahi; chule ama hon keiho chungleh kagancha hou chunga tha aneitauve. Chujongleh ama hon adei deiyin eimangchauvin keiho kagenthei lheh jengtauve,” atiuvin ahi.   

Mipi Athu Ngai Dia Anop-U 
 

38 Hichun mipi hon adonbut’un, “Hiche chung changa hin keihon kitepna giltah kaneiyun, hichu kajih lut’un ahi. Hiche mohor kinam khum thulhuhna lekha chunga hin ka lamkaiteu, Levi te, chuleh kathempuhou min achongin ahi,” atiuvin ahi.    

1 Hiche thulhuhna lekha hi suhdih na le suhdet na akineiyin, chuleh anoiya min chong ho hin kikhut hen na aneiyun ahi: Gamvaipopa, Hacaliah chapa Nehemiah chule Zedekiah ahiuve.  
2 Noiya thempu ho cheng: Seraiah, Azariah, Jeremiah;  
3 Pashhur, Amariah, Malkijah;  
4 Hattush, Shebaniah, Malluch;  
5 Harim, Meremoth, Obadiah;  
6 Daniel, Ginnethon, Baruch;  
7 Meshullam, Abijah, Mijamin;  
8 Maaziah, Bilgai, leh Shemaiah, hicheng hi thempu ho ahiuve.  
9 Noiya ho hi Leviho ahiuve: Azaniah chapa Jeshua, Henadad insunga kon Binnui, Kadmiel;  
10 Chuleh aloi agol Levi ho: Shebaniah, Hodiah, Kelita, Pelaiah, Hanan;  
11 Mica, Rehob, Hashabiah;  
12 Zaccur, Sherebiah, Shebaniah;  
13 Hodiah, Bani, Beninu;  
14 Noiya ho hi lamkai ho ahiuve: Parosh, Pahath-Moab, Elam, Zattu, Bani;  
15 Bunni, Azgad, Bebai;  
16 Adonijah, Bigvai, Adin;  
17 Ater, Hezekiah, Azzur;  
18 Hodiah, Hashum, Bezai;  
19 Hariph, Anathoth, Nebai;  
20 Magpiash, Meshulam, Hezir;  
21 Meshezebel, Zadok, Jaddua;  
22 Pelatiah, Hanan, Ananiah;  
23 Hosea, Hananiah, Hasshub;  
24 Hallohesh, Pilha, Shobek;  
25 Rehum, Hashabnah, Maaseiah;  
26 Ahiah, Hanan, Anan;  
27 Malluch, Harim, chule Baanah, ahiuve.   

Mipi Kitepna 
 

28 Chubanna mipi adang ho, thempu ho, Levi te, kotngah a pangho, lasa a pang ho, chule Hou-In lhacha a pang ho chuleh Pathen danthu nitdinga agamsunga midang Hou-In neilou ho a konna hung kichom se doh ho aji le achateu le achanu teu toh chule thu hechen theiya kikhan lhit ho chengsechun;  
29 Alamkaiteu nung ajui jun ahi, jeh chu Pathen'in Mose mangcha a ahinpeh Pathen dan chu jui dingin akihahsel’un, chule asuhkeh’uva ahileh gaosap na chang dingin akitepmun ahi. I-Pakaiyu thupeh ho chonna ho le kigah na ho chu phate keicha jui dingin giltah in kitepna aneiyun ahi.  
30 “Hiti hin keihon agamsung mi hounei lou ho dinga kachanu teu kapeh loudiu chujongleh kachapa teu vin jong amaho chanute jong akichenpi loudiuvin kitepna kaneiyuve.” ✡  
31 “Chule keihon agamsunga chengte cholngah ni ahilou le nikhotheng dang nia kiveina thil ho ahilouleh changle mim ho ahung joh’u jong choh peh lou dingin kaki tep’un ahi. Chujongleh kum sagi alhin seh le kagamsungu kaki choldo sah diu, chule eibat hou jouse ka ngaidam dingu ahi.” ✡  
32 “Chutengleh ka Pathen’u Hou-In kin bol na a mandin kumseh a shekel khat hop thum'a hop khat kapeh jingna diuvin keiho le keiho kacham chamun kakigah jing uvin ahi.” ✡  
33 “Vetsahnan changlhah toding ahin, tantih nei louva lhosoh thilto ding ahin, cholngah nikho nitding hihen lang, lhathah nikho kut bolding hijongleh aphat tepsa kut ho nit ding jong, chule thil theng todoh ding jong, Israel chate kithoina dinga chonset jeh a thilto ding ho jong, chujongleh ka Pathen’u Hou-In natohna dinga manchah ding jouse kapeh diuvin kakitem tauve.”  
34 “Hitobang chun ti ding thing toh'a pang dingin jong keihon thempu ho pang ding hihen lang, Levi te pang ding hileh, mipi pang dinga lom hijongleh phun kisan’uvin, chule athing tithei chu ka Pathen’u Hou-In sunga poh lutna, kapu kapa teu insung kailhah dola kitol a kum simseh leh aphat kitep phat phatna poh lut ding dan thu lekhabua kisun banga Pakai ka Pathen’u maicham chunga ti dingin kagouvin ahi.”  
35 “Chujongleh keiho le keiho kacham cham’uvin kigahna kaki bol’uvin, kaleiset lhosohu amasa pen le thing gathei namkim aboncha agamasa chengse hi kumseh le Pakai Hou-In a todoh masah jing ding katiu ahi.” ✡  
36 “Chujongleh k a Pathen’u insunga lha a pang thempupa henga chun kachateu apeng masa hihen lang, kagancha apeng masa ho lah hijongleh danthu lekhabua kisun banga chu kabongu peng masa jouse leh kakelngoiyu apeng masa kahin pui cheh dingu katiu ahitai.” ✡  
37 “Chutengleh thempu ho hengle k a Pathen’u indan sung dunga chu kaneh diu an kithuh masapen leh kathil todiu jong, thing gathei jouse ga jong lengpitwi le thaotwi jong hinchoi lut ding katiu ahi; hitobang ahi kalho gao kalousohu Levi te henga hopsom hinchoi peh ding katiu ahi, ajeh chu kakho dung jouseuva hopsom donga pangji chu Levi te bou ahiuve.” ✡  
38 “Hichea hi Aaron chapa thempupa chu Levi ten hopsom akisan ding tengu leh akom uva um jing ding amaho toh kilhon ding ahi; chule Levi miho chun hopsom jousea konna hopsom kibolson chu k a Pathen’u Hou-In sung, insung dansunga thil kholna mun dunga ahinpoh lutdiu ahiye.” ✡  
39 “Ijeh-inem itileh Israel chate leh Levi chaten chang kidong doh ho leh lengpitwi kidong doh ho thaotwi kidong doh ho chu ahin pohuva Hou-In dansung dung, munthenga manchah ding khon ho kikoina mun kinbol la pang thempu ho hengleh kelkot ngah a pangho heng, lasa ho henga ahinpoh lutdiu ahi. Chule keihon k a Pathen’u Hou-In chu donlouva kakoi kit louhel diu ahi.”    

Mipin Jerusalem Alo-U 
 

1 Mipi lamkai ho chu khopi theng Jerusalem’ah achengun ahi. Chule Judah leh Benjamin khopi dang danga cheng ho chu vangvet na a kon'in som lah a khat bou hichea cheng ding chun alhengdoh un, adang ho se vangchu ama-ama chenna mun'a achen sahun ahi.  
2 Ama cham chama Jerusalem'a cheng dinga hung kipedoh ho chu mipi ten pachat na apeuvin ahi.  
3 Hichea hin gamkai khat a vaihom ho Jerusalem'a cheng dinga hungho chu ahiuve. (Chule mipi atamjo chu thempu ho, Levi te, Hou-In lhacha ho chuleh Solomon lhacha ho sonle pah ho Judah khopi hoa ama in cheha cheng ho ahiuve. ✡  
4 Ahinlah Judah le Benjamin na konna mi phabep khat Jerusalem’a achengun ahi. Chule Judah phunga kon'in: Uzzia chapa Athai’ah, Zechariah chapa, Amariah chapa, Shephatiah chapa, Mahalalel chapa, Perez insung mi ngen ahiuve.)  
5 Baruch chapa Maaseiah, Col-hozah chapa, Hazaiah chapa, Adaiah chapa, Joiarib chapa, Zechariah chapa, Shelah insung mitea kon ahiuve.  
6 Jerusalem'a cheng Perez chilhah mi jali le somgup le get ahiuve; amaho chu abonchauva mithupeh cheh ahiuve.  
7 Benjamin phunga kon'in; Meshullam chapa Sallu, Joed chapa, Pedaiah chapa, Kolaiah chapa, Maaseiah chapa, Ithiel chapa, Jeshaiah chapa ahiuve.  
8 Ama banna hin Gabbai le Sallai abon’un sopi mi jako le somni le get alhingun ahi.  
9 Amaho vaihom lenpen chu Zicri chapa Joel ahin, ama hi khopi sunga vaihom anichanna Hassenuah chapa Judah in akithopi ahi.  
10 Thempuho a kon'in: Joiarib chapa Jedaiah, Jakin;  
11 Chule Hilkiah chapa Seraiah, Meshullam chapa, Zadok chapa, Meraioth chapa, Ahitub chapa, Pathen Hou-In vesuiya pangpa chutoh ahi.  
12 Hiche banna hin Hou-In a natong akithokhom ho chu mi jaget le somni le ni ahiuve. chujongleh Jeroham chapa Adaiah, Pelaliah chapa, Amzi chapa, Zechariah chapa, Pashhur chapa, Malkijah chapa;  
13 Chule atoh khompi ho chu mi ja ni le somli le ni ahiuve, ama hon a insung uva aluboh cheh ahiuve. Hiche ban nahin Azarel chapa Amashsai ahin, Ahzai chapa, Meshillemoth chapa, Immer chapa ahiuve.  
14 Chuleh akithopiu athupi cheh ho chu mi jakhat le somni le get ahiuve. Amaho lah a vaihom lenpen chu Haggedolim chapa Zabdiel ahi.  
15 Levi te akon’in: Hasshub chapa Shemaiah ahin, Azrikam chapa, Hashabiah chapa, Bunni chapa ahiuve.  
16 Hiche bannah Pathen Hou-In polang natong vesuiya pang Shabbethai le Jozabad ahi lhon'e.  
17 Chujongleh Mica chapa Mattaniah, Zabdi chapa, Asaph chilhah ahiuvin thangvah na le taona'a lamkai ahi lhon'e. Hiche bannah Mattaniah akithopia pang Bakbukiah ahin chuleh Shammua chapa Abda, Galal chapa, Jeduthun chapa ahiuve.  
18 Abonchauvin khopi thenga um Levi te chu mi jani le somget le li alhinge.  
19 Kelkot ngah ho a kon'in: Akkub, Talmon, chuleh akilhonpiho chu mi jakhat le somsagi le ni ahiuvin amaho hin kelkot angah’un ahi.  
20 Thempu dang ho le Levi te chuleh Israel dang ho chu a insung’u goulo na dungjuijin Judah khopi ho’ah achengun ahi.  
21 Ziha le Gishpa lamkainan Hou-In lhacha ho chu abonun Ophel lhang chung’ah ana chengun ahi.  
22 Chule Jerusalem a um Levi te vaihom lenpen chu Bani chapa Uzzi ahi; Hashabiah chapa, Mattaniah chapa, Mica chapa, Asaph chilhah ahiuve. Amaho insung hi Pathen Hou-In a lasa a pang ahiuve.  
23 Amaho hin leng thupeh dungjuiya aniseh a amopoh nao hi atohdoh diu ahi.  
24 Meshezabel chapa Pethahiah hi Judah chapa Zerah chilhah ahin mipi kivaipoh na a lengpa thumop a pang ahi.  
25 Polam khoneo neova cheng ho chu ahileh Judah chate phabep jong alouman jouseu pumin Kiriath-arba le akhoneo dung jousea acheng uvin chujongleh Dibon kho leh akhoneo dung jousea jong achengun Jekabzeel le akhoneo dung jousea jong acheng’uvin ahi.  
26 Hiti hin Jeshua jong achenguvin, Moladah a achengun chule Beth-pelet mun'a jong acheng uvin ahi.  
27 Hazarshual a jong achengun, Beersheba khopi le akhoneo dung jousea jong achenguve.  
28 Ziklag khoa jong achengun, Meconah kho le akhoneo dung jousea jong achenguve.  
29 En-rimmon khoa achenguvin, Zorah khoa achenguvin, Jarmuth khoa jong achenguvin ahi.  
30 Zanoah le Adullam kho chule akhoneo dung jousea jong achenguvin, Lachish khopi leh aloumun jousea jong chuleh Azekah le akhoneo dung jousea jong achengun ahi. Hiti hin Judah mipite chu Beersheba a kon'in lhanglam Hinnom phaicham geiyin achenglut’uvin ahi.  
31 Benjamin chate jong chu Geba khopia pat akal lam sea ahung cheng pan uvin, Micmash khoa achengun, Aija khoa achenguvin, Bethel khopi leh akhoneo dung jousea jong achenguvin ahi.  
32 Anathoth a jong achengun, Nob khoa achengun, Ananiah khoa jong achenguvin ahi.  
33 Hazor khoa achenguvin, Ramah khoa achenguvin, Gittaim khoa achengun ahi.  
34 Hadid, Zeboim, Nebalat kho hoa achengun ahi.  
35 Lod, Ono chuleh thingthem bol ho phaicham a achenglut un ahi.  
36 Levi te phabep Judah gam'a anacheng ho chu Benjamin phungmi hotoh achen khom sah tauve.    

Thempu Holeh Levi te Thusim 
 

1 Hiche ho hi Shealtiel chapa Zerubbabel le thempulen Jeshua toh hung kinungle thempu ho leh Levi te chu ahiuve: Seraiah, Jeremiah, Ezra;  
2 Amariah, Malluch, Hattush;  
3 Shecaniah, Harim, Meremoth;  
4 Iddo, Ginnethon, Abijah;  
5 Miniamin, Moadiah, Bilgah;  
6 Shemaiah, Joiarib, Jedaiah;  
7 Sallu, Amok, Hilkiah chule Jedaiah, amaho hi Jeshua khanga thempu lamkai ho le atohkhom pi hou chu ahiuve.  
8 Levi te amaho toh hung kinungle ho chu Jeshua, Binnui, Kidmiel, Sherebiah, Judah, chuleh Mattaniah ama hi atoh khompi hotoh thangvah na lasah na lamkai ahi.  
9 Atohkhom pi hou Bakbukiah le Unni hin Hou-In sunga kin kibol teng amaho chu toh kimai ngat ton ana ding jiuvin ahi.  
10 Thempulen Jeshua chu Joiakim pa ahi, Joiakim chu Eliashib pa ahi. Eliashib chu Joiada pa ahi.  
11 Joiada chu Johanan pa ahi. Johanan chu Jaddua pa ahi.  
12 Tun Joiakim thempulen ahiphat in insung lamkai ho chu noiya ho hi ahiuve: Meraiah chu Seraiah insung mite lamkai ahin, Hananiah chu Jeremiah insung lamkai ahi.  
13 Meshullam chu Ezra insung lamkai ahi. Jehohanan chu Amariah insung lamkai ahi.  
14 Jonathan chu Malluch insung lamkai ahi. Joseph chu Shecaniah insung lamkai ahi.  
15 Adna chu Harim insung lamkai ahi. Helkai chu Meremoth insung lamkai ahi.  
16 Zechariah chu Iddo insung lamkai ahi. Meshullam chu Ginnethon insung lamkai ahi.  
17 Zichri chu Abijah insung lamkai ahi. Miniamin'insung lamkai jong ana um'in ahi. Piltai chu Moadiah insung lamkai anahi.  
18 Shammua chu Bilgah insung lamkai anahi. Jahonathan chu Shemaiah insung lamkai anahi.  
19 Mettenai chu Joiarib insung lamkai anahi. Uzzi chu Jedaiah insung lamkai anahi.  
20 Kallai chu Sallu insung lamkai anahi. Eber chu Amok insung lamkai anahi.  
21 Hashabiah chu Hilkiah insung lamkai anahi. Nathanel chu Jedaiah insung lamkai anahi.  
22 Eliashib, Joiada, Jonathan, chule Jaddua chu thempulen anahi nao kumsung chun Levi te insung minbu chu phatah in ana kikoiyin ahi.  
23 Levi te insung lamkai ho minbu chu khanggui thusimbu a ana kikoijin hichu Eliashib tupa Johanan khang geiya umsuh peh a ahi.  
24 Hicheng hi Levi te lamkai ho insung mite ahiuve: Hashabiah, Sherebiah, Jeshua, Binnui, Kadmiel, chule akiloi khompi ho ahiuvin, amaho hi thangvah na le kipa thusei na kin kibol teng kingatto jia ahiuvin Pathen mipa David in ana thupeh banga loikhat chu loikhat toh kidonbut toji ahiuve.  
25 Hichea chun Mattaniah Bakbukiah chuleh Obadiah jong ana panguve. Meshullam, Talmon, chule Akkub chu kelkot phunga thilkeo koina indan chu angahtup ma panga ahiuve.  
26 Amaho hin Jehozadok chapa Jeshua chapa Joiakim chule gamvaipo Nehemiah leh thempulen danthu them Ezra khanglaiya ana toh’u ahi.   

Jerusalem Kulpi Kithenso 
 

27 Jerusalem kulpi bang athah chu thensona kin na hi ahung kithopina diuvin gamsung muntin na um Levi te chu akoukhom uvin ahi. Amaho chun atumgingu thih pheng kisai gin, selangdah ginleh semjang kisaiging puma hiche kin loupia hi thangvah na lasah puma thanomtah a pan alah u ahi.  
28 Jerusalem vel'a Netophath mite khohoa konna lasa ho akhom sohkeiyun ahi.  
29 Beth-gilgal leh thinglhang gam Geba leh Azmaveth kom veldunga kon'in jong ahungun ahi. Ajeh chu lasa miho hin Jerusalem veldunga chu chenmun ana kisem u ahi.  
30 Thempu ho leh Levi te chu amasan amaho leh amaho akisutheng un chujouvin mipi ho leh kelkot ho chule kulpi bang chu asuthengun ahi.  
31 Keiman Juda lamkai ho chu kulpi bang chunga chun kapuijin thangvah na pe dingin lathem hon ni kaga gong toh'in ahi. Lathem honkhat chu Eh-Kelkot lang ajonun, lathem honkhat chun lhanglam ajonun Eh-Kelkot lang kulpi bang chung langa chun aheuvin ahi.  
32 Hoshiah leh Judah lamkai akehkhat in ajuijun ahi.  
33 Azariah, Ezra, Meshullam;  
34 Judah, Benjamin, Shemaiah, chuleh Jeremiah jong ahiuve.  
35 Hicheng jou chun sumkon mut thempu ho phabep ahungun Jonathan chapa Zachariah, Shemaiah chapa, Mettaniah chapa, Mecaiah chapa, Zaccur chapa, Asaph chilhah ho jonghi apang uve.  
36 Chuleh Zechariah tohkhompi ho chu Shemaiah, Azarel, Milalai, Gilalai, Maai, Nethanel, Judah chuleh Hanani ahiuve. Chule amaho hin Pathen mipa David in anasuh tohsa tumging thei ho chu ana mang hauvin ahi. Ezra in mipi kijot ho chu ana lamkaiyin ahi.  
37 Twikhuh kelkot na kon chun khopi kulpi banga kal touna kalbia chun jangpet in acheuvin David khopi lang ajonun ahi. Ama hon David inchu aho paovin chuin solang Twi Kelkot lang chu ajon’un ahi.  
38 Lathem hon ni na ho chun thangvah pumin sahlang ajonun lang khat lam a chun avel’un amahotoh kimuto dingin acheuvin ahi. Kenjong amaho nung kajuijin mipi akehkhat chutoh kalhon'e, kulpi bang vum'a kacheuvin meikhulong hung kitundoh chungvum langa kacheuvin, kulpi bang ningkoi lang geiyin kacheuve.  
39 Chuin Ephraim kelkot chunglam a kacheuvin, kelkot luilang Nga Kelkot kom Hananel insung lam, Kelngoi hong Kelkot phung geiyin kacheuvin ahi, chujouvin miho chu kelkot ngah ho din mun'a chun ahung ding uvin ahi.  
40 Lathem hon ni ho chun thangvah na la sa pumin Pathen Hou-In lang chu ajon’un hilaiya chun apansa tauve. Keileh kaki lhonpi lamkai ho jong hilaiya chun kaum tauve.  
41 Keiho chu sumkon mut thempu ho Eliakim, Maaseiah, Miniamin, Micaiah, Elioenai, Zechariah chuleh Hananiah;  
42 Chule lasaho- Maaseiah, Shemaiah, Eleazer, Uzzi, Jehohanan, Malkijah, Elam chuleh Ezer, mi hicheng hitoh kaki lhonun ahi. Ama hon lathem lamkaipa Jezrahiah mapuina in tum ging toh thon hasah in asauvin ahi.  
43 Hiche kipa thanop ni chun pumgo thilto tamtah anatoh doh’un ahi, ajeh chu Pathen'in mipi chu kipana lentah anapen ahi. Hiche golnop nikhoa hin numei le chapang ho jong ana pangun chule Jerusalem mipite kipana ogin chu gamla tah a kon'in jong akijan ahi.   

Hou-In’a Pathen Hou Nadia Thilto 
 

44 Hiche nikho chun maicham ma hung kitoh doh ho, lhosohga masa hung kitoh ho leh hopsom hung kitohdoh ho kholna indan ho vesui dingin mi phabep akipansah in ahi. Danthun angeh dungjuiya thempu ho leh Levi te chan ding dol khopi pamlanga chengho kom'a hindong dingin amaho chun mopohna aneiyun ahi. Ajeh chu Judah mipite hin thempu ho leh Levi te natoh na a hin alunglhai lheh jengun ahi.  
45 ama hon David leh achapa Solomon ana thupeh bangin Pathen kin leh kisuh thengna kin hi atongun ahi, chuleh lasa a pang ho leh kelkot ngah hon jong ajongun ahi. ✡  
46 Vahchoi la le Pathen thangvah na lasah na a lathem ho lamkai ding tohgon chu David le Asaph nikho lai peh a patna hung che jom peh ahi.  
47 Hiti chun Zerubbabel le Nehemiah khang hin Israel mipi ten lasa ho leh kelkot ngah ho chule Levi te neh le chah ding niseh in ahin pohpeh jiuvin ahi. Levi te chun amahoa thilmua kon chun Aaron chilhah thempuho ding phabep ape jiuvin ahi.    

Nehemiah In Thil Dang Dang Asemphat 
 

1 Hiche nikho ma ma hin Mose lekhabu chu mipi ho lah a asimdoh un ahileh Ammon miho leh Moab miho chu Pathen houkhom na a lutthei lou diu ahi ti amudoh’un ahi. ✡  
2 Ajeh chu ama hon gamthip noiya chun Israel te an le twi anape nom pouvin ahi. Chusangin ama hon Balaam chu apa-lah a sapset sah ding ana gouvin ahi, ahin Pathen'in hiche sapset na chu phattheiboh na in ana lehei peh in ahi. ✡  
3 Hiche danthu kijihna laitah chu akiphah poh tengleh gamchom miho chu apet petna houkhom na a kon chun anodoh jiuvin ahi.  
4 Hiche masanghin I-Pathen’u Hou-In’a thilkeo koina indan ho vesui dinga kinganse Eliashib hi Tobiah inko ana hikhan;  
5 Ama hin thilkoina indan lentah khat chu Tobiah khut nah ana pedoh khan ahi. Hiche indan chu tumasang’a Hou-In thil ho leh chang hopsom lengpitwi thah, Olive thao chuleh thempu ho ding maicham koina kinei anahi (hiche ho hi Levi te le, lasa miho, chuleh kelkot ngah hoa dinga ana kigong chu anahi.)  
6 Hiche pet hin keima Jerusalem a kana um'in ahi, ajeh chu Babylon lengpa Artaxerxes vaihom kum somthum le kum ni channa a chu akom'a kana kile kit na dingin phalna kahin kilah in ahi.  
7 Jerusalem kahung nung lhun jouvin Eliashib min Pathen Hou-In indan sung khat ana pehdoh jenga hitobanga thil dihlou anabol khah chu kahedoh tan ahi.  
8 Hichu keiman nom mo kasa behseh jeng tan Tobiah thilkeo ho jouse chu indan sunga kon chun kale mangpeh tan ahi.  
9 Hijou chun indan sung ho chu kasuhtheng sah in, Pathen Hou-In thilkeo ho leh, chang hopsom ho chuleh gimnamtui ho chu kale lhohlut kittai.  
10 Chuleh keiman Levi te chan ding anneh kigong sa ho chu ana peh louvu kamudoh tan, hijeha chu Pathen houkhom na a analamkai ding ho chu ama loulang cheh a natong dingin ana kinungle tauvin ahi. ✡  
11 Keiman gangtah in lamkai ho chu kakimaito pin kasei tan ahi; “Ipi dinga Pathen Hou-In hi nahsah moa kikoija hitam?” kati. Hiche jou chun Levi te chu kavel koudoh in atohdiu kincheh u chu katohsah kit tan ahi.  
12 Hiti chun Judah mipite ho chun achang hopsom hou, lengpitwi thahho chule Olive thaoho chu Hou-In thil koina hoa ahin pelut kit tauvin ahi. ✡  
13 Keiman thil koina in na vaihom ho: Shelemiah thempupa, Zadok danthu thempa, chule Pedaiah kiti Levi mikhat chu atohnao muncheh a kakoi kitin ahi. Chuleh Mattaniah tupa Zaccur chapa Hanan chu akithopi diuvin kakiojin ahi. Amaho hi seiphat chang cheh ahiuvin hiti chun ama hon a Levi chan khompi hou chu kitah tah in achandiu achansah soh un ahi.  
14 Vo ka Pathen katoh phat nau ho hi geldoh inlang ka Pathen Hou-In ding leh akin kitohna hoa kitah tah a katoh hi neisuhmil peh hihbeh in.  
15 Hiche nikho laihin, Judah mihon cholngah nikhoa lengpiga achil’u kamun ahi. Ama hon hange mim ahin pouvin sangan chunga akhangdoh un, alengpitwi’ule lengpiga theichang ho leh thilsoh jouse Jerusalem’ah ahin pouvin cholngah nia joh dingin ahin pouvin ahi. Hijeh chun hiche khoa atohga soh’u ajoh jeh un kaphoh in ahi. ✡  
16 Jerusalem a cheng hon Tyre gam a kon'in nga ahin, kiveina thil jatchom chom ho ahin polut’un ahi. Amaho hin Jerusalem a Judah mite lah a cholngah nikhon ajoh’un ahi!  
17 Hijeh chun keiman Judah lamkaite chu kaki maitopin hitin kasei tan ahi; “Ipi dinga nang hon hitobang tah a hi thilse nabol’uva cholngah nikho hi nasuh boh u hitam?”  
18 “Ipu ipa teuvin hitobanga hi na anatoh jiu jeh a, Pathen'in eiho chungle ikhopiuva hi hahsatna ana chuhsah ji hilou ham? Tuhin nang hon hitobang tah hin cholngah nikho nasuboh un Israel chunga Pathen lunghan na khoh cheh nahin polut tauve.  
19 Hichun keiman cholngah ni masang nilhah kho hungjin phatleh Jerusalem kelkot chu kha jeng ding cholngah ni kichai tokah a honlou dingin thu kapen ahi. Cholngah nia kiveina thil ho hung kipoh lut louna dingin keiman lhacha ho phabep chu kelkot kangasah in ahi.  
20 Kivei miho le thil jat chom chom joh ho chu Jerusalem khopam’ah khat vei nivei ageh khovah un ahi.  
21 Amaho chu kahousen, “Nanghon hiche kulpi bang vella hi ibola geh khovah nahiuvem? Hitia hi naum kit’ule kamat diu ahi!” kati. Hiti chun amaho cholngah ni ahung kit tapouve.  
22 Hijou chun keiman Levi te chu amaho leh amaho kisutheng ding leh cholngah ni athenga umsah jing nadinga kelkot ngah dingin thu kapen ahi. O ka Pathen hiche katoh phat nahi geldoh in! Na mingailutna longlou kidangtah jallin kachunga na hepina kaiyin.  
23 Hiche phatlai tah chun keiman Judah mi phabep min Ashdod Ammon leh Moab numei ho akichen piuve ti kahin hedoh tan ahi. ✡  
24 Hiche banna chun, achateu akeh khat in Ashdod paole paodang athouvin, Judah pao atho theipouvin ahi.  
25 Hijeh chun amaho chu kakimaito pin kasam sen ahi. Mi phabep chu kavon chuleh asammu kabolhah pehin ahi. Keiman amaho chu achateu hiche gam'a cheng hou neilou ho toh achateu akichensah louna diuvin Pathen min panin kakihahsel sah in ahi.  
26 Hiche jeh a hi Israel leng Solomon achonset lochu? Keiman kaseijin; “Namdang leng ama toh tekah pithei aumpoi, ama chu Pathen'in angailun Israel te jouse leng ahisah in ahi. Ahiyeng vang'in gamdang mi ajiten achonset sah in ahi.” ✡   


27 Iti dan a nang hon gamchom a numei ho nakichen piuva Pathen mitmua kitah loutah a na um’uva hitobang tah a chonsetna hi natoh dohu hitam?   


28 Thempulen Eliashab chapa Joiada chate lah a khat’in Horon mi Sanballat chanu ana kichenpi jeh in kakom'a kon'in kakai dohtan ahi. ✡  
29 O ka Pathen amaho hi geldoh in, ajeh chu ama hon thempu ho leh Levi te gimneitah a akitepnau asuboh tauve.  
30 Hiti chun keiman gamchom mi toh kitimat na jouse chu kasuthengin thempu ho leh Levi te chu akin cheh’u pochil tah a atohna diuvin natoh kagon toh peh cheh in ahi.  
31 Chuleh keiman maicham a ding thing aning lhinga ahin peh na diu leh lhosoh masa apha cha cha ahin pohlutna diuvin kagongtoh in ahi. O ka Pathen, hiche hi keima neikhohsah na in hin gel doh teiyin.   

ESTHER  

LEKHABU  

Esther Lekhabu Sung Thu Umdan  

Genthei chaga ahivang’in mel-hoi kitetna-ah pachanna aneijin chule gamsunga lengnu dinmun ahung chang in ahi. Achan khompi asopi ho chunga, galmi phalou hon gihsalna le suhgimna anei laijun, amanu chun amite ding’in hinkho anaphal ngam in ahi. Chuin agal miteu chunga thil kidangtah ahunglhungin—ginchat louvin agal miteu chu ajou tauve. Hiche ho hi thil adihtah anasoh ahi. Chule Esther lekhabu sunga hin Pathen akimin phahlou vang'in, thilsoh umdol jouse Pathen’a kon ahiti, akicheh in chule Pathen natoh le akitahna jengseh ahi.  

Esther Lekhabu Jih Chule Akijih Kum  

Lekhabu hi ajih akihepoi, hinlah Judah hougot Pathen ging tah in anajih ahiti, akicheh in ahi. Hichu Persia mun 460 le 350 BC sunga anakijih ahin, chule Esther chu 479 BC in lengnu dinmun ana chang in ahi.   

Vashti Lengnun Lengpa Xerxes Ajumso 
 


1 Leng Xerxes vaipoh laiya thilsoh ho ahi, ama hin India a pat a Ethiopia gam geija gam jakhat le somni le sagi chunga vai anahop ahi. ✡  
2 Hiche phatlai chun Xerxes lengpa chu Susa khopia alaltouna a anatouvin lengvai anapo in ahi.  
3 Avaihom na kumthum channa a chun amilen le amilal ho jouse ding leh vaihom ho jouse dingin golvah loupitah khat ana bollin ahi. Hichea pang ding hin Persia le Media gamsunga leng ho leh sepai lamkai ho jouse jong akouvin ahi.  
4 Golvah loupitah chu ni jakhat le somget geijin achelhan ahi. Hiche sungchun, agamsung loupina le thaneina, ahaona le aloupina atah langin ahi.  
5 Hicheng chu akichaisoh phat in, lengpan Susa khopi sunga um mi alenpen apat aneopen geidingin golvah khat abolkit in ahi. Hiche chu lengpa khopi honsung tol lhanga chun nisagi achelha kit in ahi.  
6 Hichea hin len inpi leitol chu pondal pon, ponkang jong, pondum jong tupat ponnem patjang chutoh akijop matsohkeijin, ponsandup chuto jong akijop in, dangka sumkol ho chutoh akijopmat sohkeijin, songval khompia kisemma kiphut hoa chun akihenin ahi. Phatah a kijempol kalbi leijong chu sana le dangka kiphan songmantam ton akihallin songval akigollin, twikoh chang le songmantam dang dang tampi toh akihallin ahi.  
7 Leng in na juchu neng chatna jatchom choma kijem sana khon ho a chu kidon ahin, hichu lengpa ninglhinna le ahongphalna atah langin ahi.  
8 Akhopi sunga vaihom ho chun min ama-ama ngaichat dungjui cheh a agotchan na adon ding uva ahomdoh diuvin lengpan thupeh aneijin ahi.  
9 Hichetoh kilhon hin lengnu Vashti in jong leng Xerxes khopi sunga numeiho dingin golvah ana bollin ahi.   

Lengnu Vashti Kipampai 
 

10 Hiche golvah nisagi channa niachun lengpa Xerxes chu ju akhamlheh jengtan ahileh ama jenle’a pang nukiso mi sagiho, Mehuman, Biztha, Harbona, Bigtha, Abagtha, Zethar chule Carcas chu,  
11 Lengnu Vashti in alallukhuh kikhuh puma lengpa angsung’a ahung dingin gapuijun tin asoltan ahi. Amanu chu numei hoitah ahijeh chun amilen amilalten amel-hoina chu ana vetsohkeidiu chu adei ahi.  
12 Ahinlah ama hon lengpa thupeh chu lengnu Vashti kom’a aga hetsah phat’un amanu chu ahung nom tapon ahi. Hiche chun lengpa chu alung ahansah lheh jengtan, alunghan akoudoh leuvin ahi.  
13 Aman Persia mite danle chena lhongpiho hethem ama thumop apang phattinna ana dohjing saho chu gangtah in adongtan ahi.  
14 Amaho minchu Carshena, Shethar, Admatha, Tarshish, Meres, Marsena chule Memucan - Media leh Persia mithupi sagi ho chu ahiuve. Amaho hi lenggamsunga panmun sangpen loiho chu ahiuvin, lenga toh phat tinna kimuto jing jiuva ahi.  
15 “Lengnu Vashti hi i-loding ham? Lengpa keiman nukisoho kaga kousah a lengpa thupeh palkeh a hung nomlou lengnu chu dan dungjuiya itobang gotna peh dinga lom am?” tin lengpan adongtan ahi.  
16 Memucan chun lengpa leh amithupi ho chu hiti hin adonbut’e, “Vashti lengnu hin lengpa keo hilouvin na lenggam pumpi sunga milen milal ho jouse leh gamsunga cheng mipi ho jouse hi anoise ahi.  
17 Lengnu Vashti hin lengpan akom’a hunghen tia akou in anompoi tihi muntinna numeihon ajah tengu leh ajiteu hi anoise diu ahitai.  
18 Tunilhum masang ngeihin Persia le Media gamsunga milen milal ho jouse jiten lengnu umchan hi hin jadoh untin ajipa teu hi ahin nahsah loudiu ahitai. Hitia chu lunghan na le thangtom na a hung dimset ding ahi.  
19 Hijeh chun lengpan na phatsah dinga ahileh Persia le Media gamsunga khelthei louhel ding dan khat jihtho inlang phongdoh lechun kadeije. Lengnu Vashti hin lengpa Xerxes hi amai amukit tah louhel dingin a-imatih channa dingin kaidoh in um henlang lengpa dingin nakiloppi tah lengnu chomkhat kilheng doh hen katin,” ahi.  
20 “Hiche dan hi lenggam pumpia hi ahung kiphondoh tengleh muntinna mipate hin itobang panmun nei hijongleu aji teuva konna achan diuva lom jana akimudiu ahi,” atipeh tai.  
21 Lengpa le amilen amilal hojousen Memucan’s thumop hi pha asasohkei tauvin ahi.  
22 Hiti chun lengpan agamsung pumpi gamkai sung jousea ama-ama pao le lekhajem a athotdoh in, mipa jousehi ama-ama insunga thanei vaihom hi ding chule athu thua hi ding ahi tin aphongdoh tan ahi.    

Esther Lengnu Akipansah 
 

1 Xerxes lunghan adailhah phat in, Vashti in ipi anabolla chule aman ama chung chang ipi dan anasem am ti ahin gel pantan ahi.  
2 Hijeh chun lengpa kinaipi, thumop phabep in akom'ah, “Nalenggamsunga nang dingin nungah theng, amel-hoitah khat lhengdoh uhite tin,” ngehna aneitauvin ahi.  
3 “Na lenggamsunga gamkai sung tinnah khangdong numei mel-hoitah ho hinpuija Susa khopi sung lengte numei kholna mun'a hinkhol khomding nganse phabep kipansah henlang, lengpa inpia nukiso ho lah a lamkai Hegai hin numei kikholna mun'a umho chu amellu ahoitheina diuva akijen ding dan nu hin vesui dingin kinganse hen.  
4 Hiche jouteng chuleh khangdong numei ho lah a lengpa lung lhaisah theipen chu Vashti khel'in lengnu kihisah hen,” atiuve. Hiche thumop hin lengpa alung lhaisah lheh jengin, hijeh chun hiche tohgon chu achelhah sahtai.  
5 Hiche laitah chun Susa khopi sunga chun Jair chapa Mordecai kiti Judah te mikhat ana um'in ahi. Ama chu Benjamin phung sunga Kish le Shimei chilhah khat anahi.  
6 Ama hi Nebuchadnezzar lengpan Juda lengpa Jehoiachin Jerusalem'a konna Babylon na ahin kailut tha holah a insung mikhat ahi. ✡  
7 Hiche mipa hin Hadassah ahilouleh Esther tiajong kihe, apangahpa chanu khat ana vahdoh ahin, amanu hi mimel-hoitah leh dei umtah nungah ahi. Ama hi anule apa athi phatna Mordecai hin a insung mikhatna ahin kilah lutna achanu tobang banga ahn kikhou khah ahi.  
8 Lengpa dan thupeh dungjuiya khangdong numei dang tamtah toh Susa khopi sunga leng in na numei kikholna mun ah ahin puilut’un Hegai vesuina noijah akoi tauvin ahi.  
9 Amanu hin Hegai chu alung lhaisah lheh jengin hijeh chun amanjong Esther chu khohsahna neitah in ajen pantan ahi. Aman gangtah in nehle chah atwipen agonpeh in, amel-hoina dinga akinuding jong agonpeh loi jengin ahi. Aman amanu jenle dingin leng inpia kon'in nungah sagi agonpeh in numei kikholna a mun nompen laitah a ajenle nungah hotoh aumsah in ahi.  
10 Mordecai in aseipeh dungjuijin amanu hin koi nam mi koi insunga kon ahi koimacha kom’a aseidoh pon ahi.  
11 Niseh in, Mordecai chun Esther chunga chu itobang thu sohtam ti ahetnom jeh in numeiho kikholna munlai tah leitol vella chun avahle le jin ahi.  
12 Hiche nungah ho chu lengpa jalkhunna akipuilut masangin lha som le ni mel-hoina dinga kijenna phat chu kipea ahi; lhagup sungchu Myrrh thao kinuding, lhagup ma chu gimnamtui phapen ho akinudiu ahi.  
13 Lengpa kom’a acheding tengleh numei kikholna konna chu numei kijep pahna thil itobang hijongleh akichoi nom penkhat akichoi ding ahi.  
14 Hiche nilhah teng chuleh amanu chu lengpa indan tumbeh khatna kipuilut ding, chujou teng ajing jingkah tengleh lengpa inpi numei kholna anichanna lengpa jite chenna a chu puilut ding ahi. Hichea chu lengpa thaikem ho chingpa Shaashgaz vetsuina noija umdiu ahi. Ama chu ijemtia lengpan ngaichatna aneija amin'a ahinkou tilouva lengpa kom’a chu lutkit louhel ding ahi.  
15 Esther chu Mordecai pangah Abihail chanu ahi (Mordecai jin apangahpa chanu khangdongcha Esther chu ahin vahdoh ahi). Lengpa kom’a Esther chephat ahung hiphat in, numei kholna a avesui apang nukiso Hegai in ahilna chengse chu akimel chih in ahi. Amanun thil dang imacha donlouvin amapan aseipeh bouchu akichoijin ahileh amujousen a-ot chalheh jengun ahi.  
16 Esther chu leng Xerxes avaihomna kum sagi channa phalbi hunglhun tilchun lengpa khopia lengpa kom'a chun apuilut’un ahi.  
17 Lengpan khangdong numei dang ho sangin alungset jon ahi. Lengpan amanu chu adeilheh jengin, hijeh chun lallukhuh chu akhuhpeh in Vashti khel'in lengnun atung tan ahi.  
18 Hiche chu alopna in Esther min’in milen milal ho leh vaihom ho chu golvah abolpeh in gamkai ho jousea nikhat choldo nikho alhapeh in kipa thilpeh jong mijouse apen ahi.   

Mordecai’in Lengpa Ahuhdoh 
 

19 Khangdong numei ho chu numei kholna anichanna a chu asollut jouvun, chule Mordecai chu khopi sunga vaihom khat in ahungpang tan ahi.  
20 Hichan geijin jong Esther chun anam leh a konna insung aphongdoh hih laiye. Aman Mordecai in na aumlaija athu angai bangin tunjong athupeh ajui nalaije  
21 Nikhat hi Mordecai chu lengpa kotpi kom’a anatohna mun'a ana toupet chun lengpa dinga nukiso, lengpa achom’a agena indan ngah teni Bigthan le Teresh chu lengpa Xerxes chunga alunghang lhon'in thadoh dingin agong lhontan ahi.  
22 Ahinlah Mordecai jin athilgon lhonchu ana jadoh in lengnu Esther kom’a chun thu chu analhut in ahi. Amanun hichu lengpa kom’a aseidoh in Mordecai a konna kihedoh ahi chu ana hetsah e.  
23 Hichu kholtohna aneiyun ahile Mordecai thusei chu adih monge ti photchetna aum phat in nukiso teni chu thingchunga akhailih tauvin ahi. Hiche hi Xerxes lengpa thusimbua akijih lut tan ahi.    

 3

Haman In Judah te Suhmang Dia Agot 
 

1 Phat chomkhat jouvin leng Xerxes in Agag mipa Hamadatha chapa Haman chu atohmun akalsah in amithupi holah a achungnung pen’in apansah in, alenggamsunga vaihom ho jouse lah a thanei pen’in apansah tan ahi.  
2 Lengpa dinga vaipo ho jousen lengpa thupeh dungjuiya Haman masanga hi dilsu sohkei diu jana apeh chehdiu ahi. Ahinlah Mordecai hi adilsu nompon jana jong ape nompon ahi.  
3 Hichejou hin lengpa kelkot kom’a um lengpa khopi vaipo a panghon Mordecai jah a, “Nangin ipi dinga lengpa thupeh nanit louham?” atiuvin ahi.  
4 ama hon niseh in aseipeh jengun ahinlah aman thupeh chu ajuideh pon ahi. Hijeh chun ama hon Mordecai chu Judah te ahi chu ahet utoh kilhon chun Haman chun i-alo am ti in Mordecai umchan chu Haman chu aseipeh un ahi.  
5 Haman in Modecai chun a-anga abohkhup lou chuleh jana apehlou chu amun alung ahang lheh jeng tan ahi.  
6 Aman Mordecai chu koi nam mi ahi ti ahin hetdoh phat in, Mordecai chung seh seh a thilse bolding chu ahin sit tan ahi. Hijeh chun Xerxes lenggam pumpin Judah te te jouse suhmang dingin ahin gongtan ahi.  
7 Hiti chun leng Xerxes vaipoh kum somni le kumni channa Lhatun lhasung in athilgon ho tohdoh na dinga hi ipi lhapen lhasungin phading ham tichu Haman kom’a vangvetna ana um'in ahi (Hiche vangvetna chu Purim akiti). Anikho kilhengdoh chu alha Lhakao lha nisagi ni ahin, hiche nikho chu kumkhat jou anahi.  
8 Hijou chun Haman in leng Xerxes kom’a chun achen aga sei tai, “Nalenggamsunga hin namchom jatkhat aum'inamaho hi gamkai jousea hin akithe thangsoh hellun, chule midanga kon'in atumbeh in aumin ahi. Ama hon midanga toh kibanglou dan chombeh aneiyun, lengpa na dan sem jonghi anit pouvin ahi. Hijeh chun amaho hinghoi ding lengpa dingin thilpha hiponte,” ati peh tai.  
9 “Hijeh chun lengpa nalung lhaina ahi ding leh amaho hi suhmangna dingin dan khat semdoh jengin lang hiche din tongdoh ding ho chu keiman dangka talent sang som pe nange, ama hon hiche lengpa sumkholna insunga koinao vinte.” ati.  
10 Lengpan aphatsah in, athulhuh nachu suhdetna in akhut a kon'in akhutjem aladoh in Agag mipa Hammedatha chapa Haman Judah te galmipa kom’a chun apetan ahi.  
11 Lengpan aseijin, “Hiche sum chuleh mipi ho chu nang khut a aum’e phante nati dan dannin boltan” ati.  
12 Hiti chun Lhatun nidan nisom le nisagi ni hin lengpa lekha sun ho chu akoukhom un chuleh Haman dei dungjuitah chun dan khat jihdoh in aumtai. Hiche chu lengpa vaihom lenpen ho, gamkai a gamvaipo ho, chuleh gamkai jousea milen milal ho, amaho lekha jemleh apaocheh un akijihdoh in ahi. Hiche dan chu leng Xerxes min'in akijih in achunga lengpa mohor chu akinam khum in ahi.  
13 Hiche lekha ho chu gangtah a aga hopdoh loi diuvin thupole a pangho chu akisoldoh in, ama hon lenggamsunga gamkai ho jousea agahomdoh un Judah te ho jouse khangdonga patna tehse gei, numei chapang puma nikhat sunga thadoh ding, suhmang chuleh suhbeihel ding ahi akiti. Hiche kinhi kumkit alha Lhakao nisagi nia tohdoh tei dinga thupeh ahi. Hitobanga kithat Judah te ho thilkeo chu athat ho chang ding ahiuve.  
14 Hiche dan kijihna lekha hi gamkai jousea thot-lut soh ding chuleh mijouse lekha phondoh ding hitia chu akitep nikho ahunglhung teng tohdoh jeng theina diuva kigong ahi.  
15 Lengpa thupeh a kon'in, dan kisodoh ho chu thupole hon gangtah a ahopdoh diu, Susa khopia akiphongdoh tai. Hiche jou chun lengpa le Haman atou lhon'in adonkhom lhontai; ahinla Susa khopia mipite lah achun lungkhamna le boina alhungtai.    

Mordecai In Esther Panpi Na Angeh 
 

1 Mordecai jin hitobanga thilsoh hi ahetdoh phat in, apon abot’eh in khaodip pon aki ah in vut akinun, chuin khopi achun alhailut in awging tah le lungna tah in apengjah jeng tan ahi.  
2 Hiti chun ama khopi kelkot geijin ache in ahi, ajeh chu hitobanga lung hesohna von pum in koima khopi kelkotna lutthei lou ahi.  
3 Chuleh hiche lengpa dan aga kiphondoh na gamkai jousea chun Judah te ho lah a lunghem na nasatah alhungtai. Ama hon an angol’un, akap un, aping un, chuleh mi tamtah in vut akinu uvin khaodip pon akisil un ahi.  
4 Lengnu Esther jenle nungah ho leh nukisohon Mordecai umchan chu aseipeh phat un, ama jong alungkham lheh jengtan ahi. Amanun khaodip pon akisil khella akisil dingin pon agah thotnin ahinla Mordecai chu anompon ahi.  
5 Hiche jou chun Esther in lengpa dinga nukiso holah a ama lhacha dinga kipansah pa Hathach chu akouvin, Mordecai chun ipi hahsatna atoh ham chule ibola lunggim tah a uma ham ti gakholdoh dingin asol tan ahi.  
6 Hijeh chun Hathach chu khopi kelkot mai lang leitol a um Mordecai kom’a chun agachen ahi.  
7 Mordecai in thusoh ho jouse leh Judah te suhmang’a aumna dinga Haman in sum ijat lengte sumkhol na a dinga atodoh got ham tichu hoitah in ana seipeh sohkeijin ahi.  
8 Judah te jouse kisuh mangna dinga Susa khopi sunga kisodoh dan lekha pehkhat chu Hathach anapen ahi. Aman hiche lekha chu Esther anavetsah ding chuleh thil umdan chu hoitah a ahilchet dingin Hathach chu agah ngan sen ahi. Aman Hathach jah a chun Esther chu sol'in lang lengpa kom’a amite inging a taohen ati.  
9 Hiti chun Hathach chu Mordecai jin angan sena pumchun Esther kom’a chun ahung kile tai.  
10 Hiche jou chun Esther in Mordecai kom’a, athu lepoh dingin Hathach chu asolkit in ahi.  
11 “Lengpa vaipo ho leh gamkai hoa cheng mipi ho jouse jengin jong, koi hileh lengpan akou hilouva lengpa kom’a lut aum a ahileh lengpan a sana tenggol ahin lhunlut louleh thitei tei ding ahi ti hi mijousen ahet khatchu ahi. Tuhin lengpan eikou louna ni somthum alhingtai” ati.  
12 Hathach chun Esther thusei chu Mordecai kom alhut kittai.  
13 Mordecai in Esther chu adonbutna alethot in; “Khopi sunga naum man in Judah te jouse akitha gamteng kihoidoh nante tin kigel hih in.  
14 Hitobang phat nahi thipbeh a naum a ahileh, hoilang ham khatna kon ahi Judah te tedinga hoidoh na le olna hungsohdoh ding, amavang nang le na insung mite thi ding ahi. Kon ija ahetn em hitobang phatna ding jeh a hi lengnu mun nalo hithei tah ahi!”  
15 Hichejou chun Esther in Mordecai chu hiti hin thu athot kitne;  
16 “Susa khopia um Judah te jouse gakoukhom inlang keidingin an-ngollin hungtao vun. Nithum sungin anjong nelou twijong donlouvin asun ajan in um un. Kanungah ho leh kenjong hitima chu kaboldiu ahi. Hiche jouteng chuleh dan in aphallou hijongleh, kathile kathi, kahinle kahin, lengpa kom’a kagalut ding ahi,” atipeh tai.  
17 Hiti chun Mordecai apotdoh in Esther in ahin thupeh dungjui chet chun aga boltai.    

Esther Lengnun Lengpa Le Haman Anne Dia Akou 
 

1 A an-ngol nithum lhinni chun, Esther in lengnu von in akivon in, indan sungnung’a alut in, lengpa touna laltouna na chu angan agading tai. Lengpa chu indan sunga alatouna a chun atouvin, kotphung lam chu ana nga in ahi.  
2 Aman lengnu Esther chu indan sungnung lang ngatna a adin chu amutan ahi, hichun aman anasang'in asana tenggol chu agah lhundoh peh in ahi. Hichun Esther in anailut in ateng golchu athamtan ahi.  
3 Hijou chun lengpan adongtan ahi: “Lengnu Esther ipi nadei ham? Ipiham nathum nom chu? Kalenggam akehkhat jen hijongleh napenge!” ati.  
4 Esther in adonbut in, “Lengpa nalung ahi ding leh lengpa dinga kagon golvah ankong’a hin Haman toh tuni hin hunglhon lechun kati,” ati tan ahi.  
5 Lengpan alhachaho khat akouvin, Esther in agon golvah ankong um dingin Haman gangtah in hung hen tin aga kousah tai. Hiti chun lengpa le Haman chu Esther golvah ankong um dingin ache lhontai.  
6 Hitia chu aneh uva adon laitah un, lengpan Esther jah a, “Tun ipi mong ham nadeichu seitan, ipiham nathum nomchu? Kalenggam akehkhat hijongleh kapeh ding nahi!” ati.  
7 Esther lin adonbut nin: “Hiche hi kathum nom leh kangai chatpen chu ahi.  
8 Lengpa nalunglhaina kahi khah a chuleh lengpan kathilthum neisanpeh dinghi nalunglhaina ahi dinga, kathum neibolpeh dinga ahileh jingteng jongleh kagolvah ankonga Haman toh hungkit lhon inlang hitengleh chu ipi kadei ham seichen nange” ati.   

Haman In Mordecai Tha Dia Agot 
 

9 Hiche golvah ankong adalhah chun Haman akipah lheh jenge! Ahinla Mordecai chu leng inpi kelkot phung’a anatouva, amasang a ding dohlou chule jana imacha apehlou jeh chun Haman alunghan adeojah tan ahi.  
10 Ahivanga ama le ama akitim ham ham in ain ajon ahi. Hiche jou chun Haman in aloi agol ho leh ajinu Zaresh akou khom in,  
11 Cha tamtah aneijeh leh nei le gou ahaojeh in amaho kom’a chun kiletsah tah in thu aseijin ahi. Lengpan vaipo ho jouse le milen milal hojouse chung alenpenna atahsang na le jana apehho jeh chun aham hoitho lheh jengin ahi.  
12 Haman in aseijin “Hiche ho chungchon ah, Esther lengnu in golvah ankong agkonna a lengpa toh ankong umkhom dingin koimacha dang koulouvin keibou eikouvin ahi, chule jing jongleh lengpa toh keibou eikoukit lhon'in ahi.” Ati.  
13 “Ahijeng vang'in hiche Judah te mipa Mordecai khu khopi kelkotna atou kamulai sen kakipana ho jousehi amolsoh jitai,” ati.  
14 Hijeh chun Haman jinu Zaresh chuleh aloi agolhon aseipeh un, “Thinglhon hem feet som sagi le nga a sangkhat tungdoh inlang jingkah tengleh lengpa kom’a chun Mordecai khetbehna dingin ga-ngeh lechun ahijenge” ati peh un ahi. Hichechu akichaitengleh lengnu golvah a ding chun lungmongin chethei tan nate” atiuvin ahi. Hiche chun Haman alunglhai sahlheh jengin thing lhonchu tundoh dingin thu apetai.    

Lengpan Modecai Jana Neitah A Abol 
 

1 Hiche janchun lengpa chu a-ihmu thei pon , hijeh chun avaihomna sunga thilsoh kijehlut thusimbu chu ahinchoi uva akom’a asimdoh diuvin alhacha hokhat thupeh aneitan ahi.  
2 Hiche thilsoh kijihlut na achun lengpa achang’a aumna leng indan’a kot ngah nukiso teni Bigthan le Teresh teni tohgon Mordecai jin ana matdoh na kijihlut chu amudoh tan ahi. Amani chun leng Xerxes chu anatha got lhon ahi.  
3 “Mordecai hi athilpha bol jeh a kipaman ahilouleh hetpehna ipi kibolpeh am?” tin lengpan adongin ahileh alhachapan adonbut in “Imacha akibolpeh poi,” ati.  
4 “Polang leitola umkhu koiham?” tin lengpan adongin ahi. Hiche aseipet tah chun Haman khopi polam leitol ahunglhung chet in, lengpa kom’a Mordecai chu atundohsa thinglhon chung’a khailih ding phalna thum'a ahung pet tah chu ahi.  
5 Lhachapa chun lengpa chu anadonbut in ahi, “Hamanhi leitol ah kimu pi dingin na ngah e” ati. Lengpan “hinpuilut in” tin thupeh anei tan ahi.  
6 Hiti chun Haman ahunglut in ahileh lengpan aseitai, “Keima eikipasah tahbeh mi chu itobang jana kapeh ding ham?” ati. Haman ama le ama akigellin, “Lengpan jana apehding mi chu keitailou koidang hi ding ham?” tin aki nemlheh in ahi.  
7 Hijeh chun aman hitin adonbut in, “Lengpan mikhattou jana apeh nomma ahileh,  
8 Aleng oupe von chu ahin lahdoh ding, lengpa ama tah touna sakol aluchanga lengte loupina jem ki-beh ding,  
9 Hiche lengte von loupitah chuleh sakol chu lengpa noija vaihom mithupi holah a khatpen khut a pehlut ding ahi. Chuleh lengpan ajabol ding mipa chun lengpa von loupi chu akivon ding lengpa sakol a chu touva khopi sunga chu kaileding ahi. Hiche vaihompa chun ache puma asapding “Lengpan ajabol nompa chu hitia hi kibolding ahi!” tia aseiding ahi,” ati.  
10 Lengpan Haman kom’a chun “Apha behseh jenge, gangtah in pon oupe chu choijin lang chule kasakol chu kaijin lang tua nasei tobang bang chun hiche khopi kelkot kom’a tou Mordecai kiti Judah te pakhu hiti chun gaboltan. Tua nasei ho chu halkhat cha alhinglal umsah hih hellin!” ati.  
11 Hiti chun Haman in ponloupi chu achoijin Mordecai asilpeh in, lengpa sakol a chun atousah in, khopi leitol lachun akailen “Lengpan ajabolnom mi chu hitia hi kibolding ahi” tin asammin ahi.  
12 Hiche jou chun Mordecai chu khopi kelkouna chun akile kit in, Haman vangchu kisuhnemna noinung pen’in akisunemmin jumthet in a-in na akile kittai.  
13 Haman in thilsoh ho chu ajinule aloi agolho aseipeh phat in ama thumop a pang miching ho leh ajinu chun aseitai, “Tunia najumso pa Mordecai hi pen danna Judah te ahijeh in amadouna natoh gonhi lolhing joupon nate. Ama nakidoupi jomleh nathilo ding ahi bouve” atipeh tauve.  
14 Amaho hitia hi akihoupet’un lengpa dinga nukiso ho ahunglhungun gangtah in Haman chu Esther golvah ankonga dingin ahung pui tauve.    

Mordecai Khella Haman Kikhailih 
 

1 Hiti chun lengpa le Haman chu lengnu Esther golvahna ankong a dingin ache lhontai.  
2 Anivei channa kin ahin ankong aum uva ju adonpet uhin lengpan lengnu Esther kom'a asei kittai, “Lengnu Esther ipi nadei ham nei seipeh tan, ipiham nathum nom chu? Kalenggam akehkhat hijongleh kapeh ding nahi!” ati.  
3 Lengnu Esther in adonbut nin, “Lengpa na mikhoto nahi kachanna chuleh lengpan kathil thum hi neipeh inghy nalung lhaina ahileh, kei hinkho leh kamite hinkho hi hoidoh teijin.  
4 Ajeh chu kamite le keima hi eithatgo ho kom’a suhmang ding leh thagam dingin eikijohdoh tauve. Keiho hi soh ding maimaija eikijoh doh uva hileh thipbeh a kaumdiu ahi, ajeh chu hiti themma chu lengpa kasuhboi nomlou ahi.” Ati  
5 “Koipen ham hitobang bolla chu? Nangma tongkhaleu va hitobang bolla chu koi ham?” tin Leng Xerxes in adongtai.  
6 Esther in adonbut in, “Hiche miphaloupa Haman eidouvu le kagalmi paohi hijahime!” Haman chun lengpa le lengnu kom’a chun amai adangleo jengtan ahi.  
7 Hiche jou chun lengpa chu lunghang tah in adingdoh in khopi honlei langa chun apotdoh tan ahi. Haman vangchu lengnu Esther in ahinkho ahuhdohna dinga tao dingin aumden tan ahi, ajeh chu lengpan ama chu ahinghoi louding akihet ahitai.  
8 Alungkham man’in lengnu lupna chunga chun abohkhup jengtan ahileh lengpa khopi honlei langa konna ahung kilekit langtoh akitoh khan ahi. Lengpan asamjah jengin, “Ama hin kamaikoh tah jenga jong lengnu hi hitia hi adelkhum jeng ding hitam? Lengpa agah paodoh jou chun alhacha hon Haman chu amanthah nading vetsahnan amai pon in akhu tauve.  
9 Hiche jou chu lengpa dinga nukiso khat Harbona atiuchun ahin seijin, “Haman hin thinglhon amuh hemkhat feet sam sagi le nga a sao aleitolla akoije ati. Hiche chu aman lengpa min athana dinga ana huhdohpa Mordecai chu thana dinga anagon chu ahi. “Hichu ahileh hichea chun Haman chu khailih tauvin,” tin lengpan thupeh aneitai.  
10 Hiti chun Haman in Mordecai khailih na dinga anasem thinglhon achun amajoh achu akhailih tauve.    

Judah te Kithopi Dinga Lengpa Thupeh 
 

1 Hicheni ma-ma chun Xerxes lengpan Judah te galmi Haman thil leh lo ho jouse chu lengnu Esther apedoh tai. Hichejou chun Esther in Mordecai chu insungmi ahi lengpa kom’ah aseidoh tan ahileh Mordecai chu lengpa kom’a ahin puilut tauvin ahi.  
2 Lengpan Haman’a konna ana nung lahdoh asoi namna khutjem chu aladoh in Mordecai chu apetai. Hiti chun Esther chun Mordecai chu Haman thil le lo chunga vaihom in ana pansah tan ahi.  
3 Hijou chun Esther chu lengpa kom’a ache kit in akeng khopi muh a abohkhup in Agag mi Haman in Judah te te douna thil giloutah ana gon chu suh-tangna dingin mitlhi pumin anatauvin ahi.  
4 Avellin lengpan Esther dingin asana tengol chu ahin lhungdoh in hiti chun ama athoudoh in a-angsung’ah adingtai.  
5 Esther in ajah a, “Lengpa nalunglhai dinga chuleh khotona kamu theiding ahija chujongleh nalung lhaina kachanthei dinga ahile Agag mipa Haman thupeh ho hi suhbei na dingin dan khat semdoh le chun kati, ajeh chu aman lengpa gamkai jousea cheng Judah te ho jouse suh gamna dinga thupeh ananei ahi,” ati.  
6 Ajeh chu kamipite le ka insung mite akitha gam'a akisuhmang ding ken iti kathoh dingham?”  
7 Hichun Xerxes lengpan lengnu Esther le Judah te mi Mordecai kom’ah, “Keima Haman thilkeo jouse Esther kape tan chuleh aman Judah te te suhmang ding agot jeh in thinglhon chunga amajoh akikhailih tan,  
8 Tun lengpa min’in Judah te te chu nadei dandan’in thuthot tan chuleh lengpa khutjem chun mohor namkhum tan. Chule lengpa min'a khatvei mohor kinamsa chu kinung lahdoh kit thei talou ding ahi, ti melchih lhon'in, atipeh tai.  
9 Hiti chun lhathum lhinna, Sivan lha, nisom ni le nithum nichun, Mordecai in lengpa lekha jeh a pangho chu akikou khomin chuleh Mordecai jin jih in ati dungjui chun ajih tauvin ahi. Hiche chu Judah te ho komlah vaihom ho jouse kom, gamvaipo ho kom, gamkai jakhat le somni le sagi, India a patna Ehopia chan geijin milen milal ho jouse kom’ah akithot dohtan ahi. Hiche dan chu lenggamsunga mipite Judah te op um'in ama-ama paole ama lekhajem cheh in akisunin ahi.  
10 Hiche dan chu Xerxes lengpa min'a kisun ahin, akhut jemma mohor kinamkhum ah ahi. Mordecai in hiche thu hi gangtah a homdoh dingin lengpa kin’a kimang sakol lhaihat cheh chu asoldoh in ahi.  
11 Hiche leng thupeh hin khopi tinna um Judah te ho chu kipun khomna kihuhdohna anei thei diu ahi. Koi nammi hihenlang hoilai gamkai a konna hijohgleh aji achateu leh amaho hindel buluho jouse chu athaova, asuhmang diu chuleh asuhgamhel theidiu chuleh agalmi hou thilkeo akichom theidiu ahi.  
12 Xerxes lenggam jousea hitobang tohna dinga nikho kilhengdoh chu Lhakao nisagi ni kumkit hi ding ahi.  
13 Hiche dan kisodoh hi gamkai jousea jui ding dan hi ding mipiah jousea phondoh ding, hitia chu Judah te ten hiche nikho ahi agalmihou chunga phu alah theina diu ahi.  
14 Hiche hin leng thupeh chun akinotah ahijeh in, thu ho mjal leho chun lengpa kin’a manchah dinga kikoi Sakol hatcheh aman uva gangtah a ahopdoh diu ahi. Hiche dan Susa khopi sunga jong akiphong doh tan ahi.  
15 Hiche jou chun Mordecai chun lengpon oupe aduple akang akisil’in, sana lallukhuh akikhuh in, tupat ponnem le pondup akisil’in lengpa a kon'in ahung potdoh'in ahileh khopi sunga mipi chu akipah in othong je-jun asam sam jengun ahi.  
16 Judah te te chu kipana le thanopnan adimun chene chan uva miho jana aching un ahi.  
17 Gambih tinle khopia, lengpa dan lhunna channah Judah te te akipah un alopna aneiyun anikho nitding leh mipin golvah neikhom dingin aphongdoh un ahi. Gamsunga mipi lah achun Judah te chu ahung pungjal jengun ahi ajeh chu Judah te ho chun eibolse get unte tia akichat’u ahitai.    

Judah te Galjona 
 

1 Hiti chun alha Lhakao nisagi nichun lengpa dan thusoh teni chu ahung chelha paitan ahi. Hiche nikho chun, Judah te kidoupiho chun amaho chu matchom jengding anagot u ahin, ahinla akaleh lang tah in asohtan ahi. Judah te ho johchun agalmi hou chu ajolo tauvin ahi.  
2 Judah te te chu amaho khopi ho leh gamkai ho jousea pumkhat in dding khom un ahin nokhum hou chu asat chap jeng’un ahi. Koimachan amaho chu akimaito ngam tapouvin ahi, ajeh chu mijousen amaho chu aging tauvin ahi.  
3 Gambih a milen milal ho ahin, vaihom lenpenho ahiuvin, gamvaipoh ahiuvin chuleh lengpa vaihom ho ahiuvin Mordecai akichat jeh un abonun Judah te te akithopi gamtauve.  
4 Ajeh chu lengpa khopia chun Mordecai chu sangtah a atunlet ahitan, Gambih jousea jong aminthang cheh cheh jengin chuleh athahat cheh cheh jeng tan ahi.  
5 Hijeh chun Judah te chu anikho kitep nikhon agal miteu chu chemjam in asat chap jengun ahi. Ama hon agal miteu athat’un asumang gamji tauvin amaho hin vetdaho jouse chu anop nop in aboljeng jiuvin ahi.  
6 Susa khopi sung seh seh a jong Judah te ten mi ja-nga athat un ahi.  
7 ama hon Parshandatha, Dalphon leh Aspatha athat un,  
8 Chuleh Poratha, Adalia le Aridatha athat un,  
9 Parmashta toh Arisai, Aridai le Vaizatha athat un,  
10 Judah te galmi, Hammedatha chapa Haman chate som jong chu athatdoh tauvin ahi. Ahinla athil alo hou achom pou’ve.  
11 Hiche nikho tah chun Susa khopia athajat nuchu lengpa kom’a ahetsah tauvin,  
12 Hiche jouhin lengpan lengnu Esther akouvin ajah a, “Judah te ten hiche Susa khopi seh seh a jong mi 500 athat un chule Haman chate som jong athat tauve. Ama hon hilaitah a bon chujat atha uleh gamkai dang ho a ijat athat tadiuvem? Tua hi ipi nadeibe nahlai ham? Nakibolpeh ding ahi, seijin ipi thumbe ding nanei nah lai’em? Nathum chan chu kibolpeh nalai ding ahi,” ati.  
13 Esther in adonbut in, “Lengpa nalung lhaina ahi ding leh Judah te te chu Susa khopia tunia abol tobang un jing jongleh bolsah kit inlang chuleh Haman chate 10 chu mol lhon chunga kikhai sanghen,” ati.  
14 Hiti chun lengpan anoppeh tan Susa khopi sunga hiche dan chu akiphong doh in chuleh Haman chate thilong o mho chu mol-lhon chunga chun akhaisang tauve.  
15 Hichun Susa khopi a Judah te ho chu pumkhat’in dding khom’un alha Lhakao ni get nin mi jathum athat be kitnun athillu vang achom pouve.  
16 Hiti chun lengpa gamkai jousea Judah te chu amaho kihuhna dingin dding khom un ahi. Avetda’uva pang mihem sang som sagi le sang nga athat gam’un, agalmi teuva kon'in a-ongthol tauve. Ahinla ama hon athil le lo imacha akichom pouve.  
17 Hiche thilsoh ho chu Adar lha nisomle nithum nia thilsoh ahi, ajing nikho nimsom le nili nin akicholdo uvin agaljo nao chu kipahtah in golvah abol'un alopna aneiyun ahi.  
18 Susa a Judah te hon agal mite nisom le thum, nisom le nili geiya mi athauva chule nisom le ni nga ni akicholdo un kipana golvah anabol'un ahi.  
19 Hijeh chun, tuni chan gei’in thinglhanga um Judah te kho gamla a umhon hiche nikho leh, phalbi kichai kon lamleh kumlhun golvah abol'un akipah khomun nehle chah thilpeh ho akithot to jiuvin ahi.   

Purim Kut Kiman 
 

20 Mordecai in hiche thilsoh ho hi ajih lut’in Xerxes gamsung jousea anai ahin agamla a um ahin Judah te ho hi lekha anathot jin ahi.  
21 Hiche nini sung hi kumseh a golvah abolji diuvin ana sei peh tan ahi.  
22 Ama hiche nikho sunga hi kipana golvah bolding leh nehle chah kipehto a, gentheite manbeiya pehdingin ana seipeh in ahi. Hiche hin Judah te agalmi teuva konna kipana amun'ao, alunggim nauva konna thanopna amun'ao ageldoh jing nadiu ahi.  
23 Hiti chun Judah ten Mordecai thilgon ho hi anop peh un, hiche hi kumseh in achepi tauvin ahi.  
24 Judah te galmi Agagi mi Hammedatha chapa Haman chun Judah te tehi suhmang helna dinga nikhokhat lhendohna dinga vangvetna ananei ahi. (Hiche avangvetna chu Purim akiti)  
25 Ahinlah lengnu Estherhi lengpa anga ahunglut phat in, aman dan chomkhat ahin sem’in hichun Haman tohgon phaloutah chu ama chunga achuhlo tan ahi. Haman le achate chu mol lhon hemjet chunga akhailih tauve.  
26 Hijeh a chu hiche golnop nahi Purim kiti ahi, ajeh chu hiche hi gollui paova vangvetna ktina ahi. Amaho tah in anathoh khahsao ahijeh leh Mordecai in anajihlut ahijeh in ahin chepi tauve.  
27 Gamjousea Judah te ten hiche chon nahi chepi dingin anom’un chuleh achilhah te jousen jong ajui diuvin ana kilol’un ahi. Ama hon hiche nikho teni hi kumseh leh akitepna nikho ahi alopna neijing dingin ana phongdoh un ahi.  
28 Hiche nikho ho chu lenggamsunga khopi ho leh gamkai ho jousea insung jousen akhang akhanga ageldoh jing uva anit jing diu ahi. Hiche Purim golvah ankong hi Judah te lah a itih hijongleh mangthah louva anit jing ding chuleh ipi thil anasoh ham tihi akhang akhanga mansah louhel ding ahi.  
29 Abihail chanu lengnu Esther le Judah te mi Mordecai in lekha khat anajih lhon'in, masangjep a Mordecai in ana sutsa Purim kiman di thudol se se chu, lengnun thaneitah namdetna anei tan ahi.  
30 Hiche lekha chu Judah te jouse anathot un chule Xerxes lenggam a gamkai jakhat le somni le sagi sungah ana thot soh hel un ahi. Lekhathot a chu Judah te lah a chamna le lungmon na leng hen akitin ahi.  
31 Judah te mi Mordecai leh lengnu Esther  

in dan a anatundoh lhon Purim golvah hi  

anikho kipeh dungjuiya kumseh a nit dinga  

ana kiphutdoh ahi. (Mipite hin amaho ding leh achilhah ho diuva anngol na leh  

lunghemna anathoh khom bang uva hiche  

Purim golvah jonghi ana tundoh u ahi).   


32 Hitia hi Purim chon nahi Esther thupeh in namdetna anei hetjing dingin lekhajol khat a kijih lut tai.    

Xerxes Le Mordecai Let Le Lalna 
 

1 Xerxes lengpa hin ama gamsung pumpi keo hilouva twikhanglen pang mun gamla tah a jong kai analah ahi.  
2 Ama tohdoh thupitah tah ho leh, aman ana tunlet Mordecai nasatna ho hi Media le Persia lengte thusimbu’a kijihlut’a ahi.  
3 Judah te mi Mordecai hi Xerxes lengpa bantah a thaneijin apangin ahi. Ama hi Judah te te lah a mithupitah ahung hin chuleh jana sangtah anapeuvin ahi, ajeh chu aman amite dingin thilpha anatong jingin chuleh khang nunungho chan geija aphatna diuvin thu anaseijin ahi.   



✡ 1:1
Ezra 4:6

✡ 2:6
2 Lengte 24:10-16; 2 Thusimbu 36:10

JOB  

LEKHABU  

Job Lekhabu Sung Thu Umdan  

Phatkhat teng mihem hinkhoa thudoh hahsa tah ho toh ikibon jiuvin: Ipi dinga aphalou ahilouleh thilse leh thohgimna ho hi vannoija umjia hintem? Ipi dinga midih ho thohgim jiu ham? Hahsatna aum teng Pathen hoiya umji ham? tin idong jiuve. Thudoh ho chungah bailamtah donbutna aum ji nan hinlah Pathen hina ho thudoh nasatah in aumden ji’e. Lunghem tah a Job in gimtah nat thohpum'a donbutna dihtah ahol chun, Pathen toh kimutoa kikhelna mun alhut in ahi. Ahintosa umchan chun thudoh nasatah inei hou donbutna neipa Pathen toh ei kimai ngat tosah un ahi.  

Amavang eiho bou – asimhon – akiselguh hetdohna chu ineijun ahi. Job in ahet chasun chu phulou helouva ahinkhoa thilpha jouse suhmanga aum chu ahi. Ipi jeh ahivang ahepoi. Hetdoh ding jong kinem lou ahi. Anat thohgim pet tah’a Pathen toh athahbeh’a akimuto kahse in thudoh tamtah aneijin hilchetna angaichan ahi. Pathen toh akimuto chun ijakai akhelsoh tan ahi. Job in aseijin, “Nang hi masangin kana jah tho in, hinlah tun vang kamit tah in nang kamutai,” ati (Job 16). Job thusim nasim bangin nangin jong Pathen athahbeh’a namu nadin Pathen kom'a thum’in.  

Lekhabu pumpia ogin jatchom chom kijaho ngaiton – hahsatna ito teng ikimaito pi jiho thakhat – Pathen, Satan, golphatah ho, insumgmi chuleh Job lungchang ahi. Hiche lekhabu’a thil kijih: kihoulimna, la a, thuchih, paochamtuh, lhasetna, gaosapna leh tekahna ho ahoplet dan vechen tem in; Job leh aloihon aneilou akiselguh dihtah hetdoh theina inei-u geldoh jing pum’in ching thei tah in sim’in.  

Lekhabu Jihpa, Akijih Kum Chule Akijih Lona  

Hiche lekhabu hi koiyin, hetchet ahipoi. Chule Job lekhabu hi 2000 BC, Hebrew puluiho phat laiya kijih hidin ginchat ahi. Ajeh chu Job lekhabu hi Bible a-dia gollui lekhabu luipen hinte. Mi tampin Job thusim hi akhang khanga thusim seithoa, ana kisei jing hichu khonung’a hung kijih doh ahi tin, aseijun ahi.  

Thohgimna chung changa thudoh ho seidohna dinga kijih ahi. Asimhon Lhagao leh Thudih kholgilna’a Job kiham bolna tobanga kigel theina dinga Job thusim hi kijih ahi. Hiche hin apha’a Pathen'in ama ngailuho adih monge tia, aphon khontehna ahi thudol mudoh ahi.   

Job Hinkho, Ainsung Le Atahsanna 
 


1 Phatkhat hin Uz gamsunga Job kiti mikhat ana chengin, amapa chu nolnabei leh lungtheng sel ahi. Amapan Pathen aging in thil phalou jousea konna kikangse jinga um ahi.  
2 Joh hin chapa sagi le chanu thum aneiye.  
3 Chule Job hin kelngoi sang sagi, sangongsao sang thum, bongchal kop janga, le sanganpi janga aneiye. Amapa hin soh jong tamtah anei ahi. Atahbeh in Job hi hiche gamkai sungse dinga ahaopen ahi.  
4 Job chapa te aphat lhingpen pen chun ainnuva nehkhom donkhom abol tengu leh, asopiu numei thumho jong chu golvah bolkhompi din akou jiuve.  
5 Hiche golvah chu akichai teng nikho phabep jouleh Job chun achate athenso jin ahi. Job chu jingkah matah in athou jin khat cheh a din govam thilto abolpeh ji'e. Ajeh chu Job in hiti hin aseijin, “Kachate hi ana chonseuvin tin chule alungthim uva jong Pathen agaosap sao himai theijinte,” ati. Hiti hin Job in abol jing jenge.   

Satan In Job Patep Dia Thu Adoh 
 

6 Nikhat hi van thutanna in na thutanho amaho cham chamin Pakai masanga ahung kikhomun chule hehhatpa Satan chu amaho toh ahunglhung khome. ✡  
7 “Hoiya konna hung nahim?” tin Pakaijin Satan adonge. Satan in Pakai adonbut in, Leiset chung kaga vet lhih lea, thilsoh jouse kaga vetle ahi.  
8 Chuin Pakaijin Satan jah a, “Kalhachapa Job khu nahet em? Leiset a dinga miphapen ahi. Ama hi nolnabei, milungthengsel ahin, aman Pathen aging in chule thil phalou jousea kon'in akikangsen ahi,” ati.  
9 Satan in Pakai adonbut in, “Henge Job in Pathen aginna ajeh hoitah anei ahi. ✡  
10 Ama ahin ain ahin chule anei jouse kulpi kikai khum banga, akim vella pal banga naum chahkheh’a nangin atohna jousea nakhan tousah jeh a bou ahi. Ven ichan geija haosa hitam?  
11 Nakhut lhangin lang anei jouse lahmang peh le chun; chutengleh namai chang tah’a na gaosap jeng ding ahi,” ati.  
12 Pakaijin Satan jah a aseijin. “Aphai, amapa khu napatep thei ahi. Chule anei jouse chunga nabol nom chan nabol thei ahinai, atahsa vang suhset peh hih in,” ati. Chuin Satan in jong Pakai umna adalhatai.  
13 Nikhat Job achapa te le achanuten aupa pen pao in’a an anehkhom adonkhom laitah un,  
14 Thupole khat in Job in'ah hiche thusoh hi ahinpoi; “Nabongchal hon lou akhoiuva, akimvella sangan hon an aneh laijun,  
15 Seba miten eihin bulhu tauvin, ganchaho jouse akiguh manguvin chule natong ho athat gamun, keima changseh hi nangma seipeh dia hung sohcha kahi,” ati.  
16 Amapan hiche thu hi asei nalaijin thupole dang khat in hiche thusoh hi ahinpoi, “Van'a kon'in Pathen meikong ahung lhan kelngoite le achingho akavam gamtai; keima changseh hi nangma seipeh dinga hung sohcha kahi,” ati.  
17 Amapan hiche thu hi asei nalaijin, thupole athum channa pa ahunglhungin, hiche thusoh hi ahinpon, “Chaldea mite loithum jenin ahin delkhumun sangongsao jouse agumang un; chule nasaohte athatgam tauve, keima changseh hi nangma seipeh dinga hung sohcha kahi,” ati.  
18 Hiche pan thu asei nalaijin, thupole adang khat in hiche thusoh hi ahinpo paijin, “Nachapa te le nachanu ten aupa pen pao in na anekhom adonkhomun ahileh,  
19 Photlot chang in, gammang lah a kon'in huipi hattah khat in aumnau in chu aninglang jousea ahin nuh leh in chu ahung chimlhan nachate jouse athigam soh tauve. Keima changseh hi nang seipeh dinga hung sohcha kahi,” ati.  
20 Job adingdoh in thilsoh lunggim najeh in asangkhol chol chu abottel in, alu akivo chaijin, chule chibai boh din tolla akun lhatai.  
21 Aman, “Kanu naobua konna kasagoh keuva hungdoh kahin, chule kadalhah teng sagoh keu kahi ding ahi. Kanei jouse Pakaijin eipeh ahin, chule Pakaijin akilah mang ahi; Pakai min chu vahchoijin umhen,” ati.  
22 Hicheng jouse ahin Pathen themmo chansah nan achonsepoi.    

Satan In Job Patep Dia Thu Adoh Kit 
 

1 Nikhat van thutanna in na miho chu acham tah uvin Pakai masangah ahung kilah kit uvin, hiche a chun hehhatpa Satan chu amaho lah a ahung pange.  
2 “Hoiya konna hung nahim?” tin Pakaijin Satan adonge. Satan in Pakai chu adonbut in, “Keiman leiset kaga khollen; thilsoh jouse kaga velhan ahi” ati.  
3 Hichun Pakaijin Satan adongin, “Kasohpa Job khu namu tah em? Ama hi leiset chunga dinga miphapen ahin, nolnabei, milung thengsel ahi, Pathen agingin thilse jouse a konna kikangse jing mi ahi, ajeh beija nangin amakhu chonset sah tei dinga nagot vang'in tunjong lungtheng sellin aum jinge,” ati.  
4 Satan in Pakai adonbut in “Vun dinga vun ahi, mihem khat in ahinkho ahuhdohna dinga anei agou jouse apeh doh tei ding ahi.  
5 Ahin, nakhut lhangin lang adamtheina khu lahmang peh le chun namaichang laitah a nagaosap tei ding ahi!” ati.  
6 “Aphai, amapa chunga hin nalungdei tah boltan; ahin ahinkho vang khen peh in,” tin Pakaijin Satan aseipeh e.   

Job Tahsa Chunga Natna 
 

7 Hijeh chun Satan chun Pakai angsung adalhan, chule Job chu nat hoise tah uilut alujanga kipat akengto geijin a onglai beihellin aphah sahtai.  
8 Job in atahsa vun chu bel hallin akhot in vut bollah a atouve.  
9 “Tuchan geija lungtheng sella naum jing nahlai ding ham? Pathen chu gaosap inlang thijengin,” tin ajinun Job jah a chun aseije.  
10 Ahinlah Job in adonbut in, “Nangin numei ngol khat thusei bangin naseije, Pathen khut a konna chu einin thilpha jeng jeng ikisanna chule thilse kisan louva ium ding ham?” ati. Thilsoh hijat chunga jong hin Job in thilse aseipoi.   

Job Agolte Thum'in Alhamon 
 

11 Job agolte thum hon lungset umtah anat thohgim thu ajahdoh phat uvin ama-ama in cheh a kon'in alhamon ding leh alhembi dingin thakhat'in ahung kikhom uve. Amin hou chu Teman mi Eliphaz, Shuh mi Bildad chule Naamath mi Zophar ahiuve.  
12 ama hon galla konna Job ahinmu u chun alim amel jong ahethei tapouve. Alung gentheihu nau vetsahna in akap loi loi jengun, aluchung uva huilah a chun leivui atheuvin ahi.  
13 Chuti chun nisagi leh jan sagi tolla atou piuvin, anat genthei hoiset behseh amujeh u chun khatna khatcha jong Job kom'a thu chengkhat jeng cha seija jong aum pouve; ijeh inem itile anat chu hoise asah behseh jengu ahi.    

Job Leiset’a Ahung Pen Akisih 
 

1 Thilsoh hijat nung hin Job akamkan apen nikho agaosap tai. ✡  
2 Job in aseijin,  
3 “Kapen nikho le keima mihem a kahung kijil na jan chu chulmangin umhen,  
4 Hiche nikho chu muthim soh jeng hen, Chung Pathen a ding jengin jong mang helhen, chule khovah in salvah hih helhen.  
5 Hiche nikho chu muthim khojinin kitom mang jeng hen, meivomin khu jeng hen chule muthim chun kichat tijat sah hen.  
6 Hiche jan chu nikho kisimna a kon'in kichop mang jeng hen, kum sunga nikho kisimna a avellin kisimtha kit tahih hel hen, lha kisimna holah a jong avellin hung kilang lut hihhen.  
7 Hiche jan chu nao kijil theilouna jan hihen.  
8 Gaosap them Leviathan suthou thei khop a gaosap them hon hiche ni chu gaosap uhen.  
9 Hiche nikho chule jingvalpa jong thim den hen, vah ding kinem hen lang ahinlah panna bei hihen lang jingkah khovah jong muhihbeh hen.  
10 Kanu naobu khah louva anakoi nikho chu gaosap in umhen, leiset gim gentheina jouse mu dinga eina pen sah jeh chun.  
11 Ipi jeh a athisa a kanapen louham? Kanu naobu a konna kahung doh a chu kana thilou ham?  
12 Ibola kanu phei chunga chu eina kilup sah ham? Ipi bolla kanun anoija eina vah ham?  
13 Kahung pen chun ana thiden leng kei tua hi lungmong tah a kauma kaimutna kicholdo tadinga.  
14 Leiset leng le prime minister oupe u oupe tah tah mangthahsa hotoh kicholdo khoma kium dinga.  
15 Sana haotah tah le ain sungu dangka dimset ho chutoh kichodo khom tading.  
16 Athisa a peng chapang ho leh naosen khovah mukhalou ho banga eina kivui den lou ham?  
17 Mithisa ho lah a chun miphalou in hahsatna asosah tah lou jeh chun thachol jouse aki choldo tai.  
18 Thikhol khulla chun sohchang kihen ho jong angah a pangpa sapsetna ajatapouve.  
19 Mihao leh migenthei aum khomun chule soh jong apupa a kon'in a ongthol tai.  
20 Ipi dinga migentheipa hi khovah kimusah a migentheipa hi hinkho kipea ham?  
21 Thi ding angaicha lheh uvin ahinlah thina chu ahunglhung pon, gou kiselguh sangin ngahlel tah in ahol un ahi. ✡  
22 Gentheina jouse athoh chai uva athi tengu leh kipana adimset jiuvin lhankhuh amu tengu leh akipah jiuve.  
23 Akhonung ding neilou Pathen'in hahsatna dimsetna aumkhum ho chu hinkho kipeuva ham?  
24 Khoisatna ding kanei thei pon , kathoh hahsat ho hi twi bangin akisung lhai.  
25 Keiman kaki chat pen ipi ham khat kachunga asoh in, hatah a kakichat leh kalung gimna pen ahunglhung tai.  
26 Lungmon konna kanei poi, thipbeh cha umna kanei poi, choldona kanei pon, boina le hahsatna bou ahung ji'e.”    

Eliphaz Chun Job Jah’a Thohhat In Tia Apho 
 

1 Teman mi Eliphaz chun Job chu adonbut in;  
2 Keiman thukhat seijinge, nangaida ding ham? Koiham thusei louva eikoi ding chu?  
3 Phat chesa ho ah nangin mi tamtah natil khoujin, alhasam ho nana hatdohsah jin ahi.  
4 Alhu ding ho jong nangma thusei chun atilkhou jin ahi, akhup kithingho jong na tilkhou ji'e.  
5 Ahinlah tua genthei nan nahin phah phat in lungthim nalhaso tai. Hiche hahsat nan nahin phah phat in kichat tijatnan nanei tai.  
6 Na Pathen ginna chun tahsan detna napeh hilou ham? Nachon phatna chun kinepna napeh hilou ham?  
7 Khongaijin lang chule ngaito temin, themmona bei mi hithi ngaiji ham? Itih a milungtheng sel ho kisumang jiem?  
8 Keithil hetna in vang hahsatna muchi tua kitu ho leh thilse bol hon thakhatna aga akilo cheh diu ahi.  
9 Pathen hu haikhumchun asemgo jiuvin, a lunghanna husa ginna chu mang del jiu ahi.  
10 Keipi akitumin chule sangah in mi angih in ahin keipi thahat tah hajouse kisubong ding ahi.  
11 Sahing neh ding lhahsam jeh in keipi bahkai hang leiloijin kel athohjin chule keipi bahkai noute jong kithecheh diu ahi.  
12 Hiche thutah hi guhthim chan kana benga mao hiuheu vin ei kisei peh e.  
13 Mihem aimut lhuh pet tah jan laijin imut sunoh phah in hiche gaova mang thilmun'a hi kaheng'a ahunge. ✡  
14 Kichatnan eiphan chule kagu kachang ho akithinge.  
15 Thilha hun kamai ahin jap in chule akichaijin katimul ahungkithou sotsotne.  
16 Thilha chu adingin ahinla kenla agongso kamuthei pon, agongso kamit teni masang kamaija agongso aum denne. Phat thip laitah chun hitia kisei o khat kajai.  
17 Thithei mihem hi mona beija Pathen anga um theija, asempa masanga athenga um theiding hinam?  
18 Pathen'in avantil ho jeng jong atahsan louva, athupole ho angol nauva apho jia ahile,  
19 Nikhatna kisem mihem hi ichan gei tahsan na anei lhom ding ham? Amaho chu leivuija kisem bailam tah a suhchip thei mitthah tobangbep ahi.  
20 Amaho chu jingkah langleh ahing jiuvin ahinlah nilhah langleh athijiuvin, amelchihna beijin athiji tauve.  
21 Aponbuh henna akibo lhuh tengleh aponbuh u alhujin chule hetna lhasam in athiden ji tauve.    

Eliphaz In Pathen Panpina Angaichat 
 

1 Na kithopi ding kou temin mikhat beh in nahin donbut na dem? Vantil ho koipen in nahin kithopi ding ham?  
2 Tahbeh in lunghanna hin mingol asuhmang jia chule thangsetna in chihna neilou ho asumang ji'e.  
3 Keiman mingol ho chomkhat kahsung alolhin nao kamui ahinla vangset na chun hetman louvin alhunkhum jitai.  
4 Achateu jong ajong ajellin gamsa chonin achonun amaho dingin panpina agamlan ahi, ahuhdoh diu umlouvin thutanna mun'a amehgoi jiuve.  
5 Achang chu lingleh khauva akium jeng vang'in agilkel ten avallhum peh un, agou chu adangchah ten hai hot hot in adel uve.  
6 Thilse hi leivui lah a konna hungput doh ahipoi chule hahsatna hi leisetna konna hung dondoh ahipoi.  
7 Meilah a konna meisi chunglanga lengtou dinga gotsa aum banga mihem tehi ahahsa ding monga penga ahi.  
8 Keihi nang chu hileng Pathen kom'a cheng ting chule kachung chang thu ama kom'a kase lhah ding ahi.  
9 Aman thil oupe tah hetdoh jou hoi hilou ajat sim joulou thil kidang aboldoh e.  
10 Aman leiset chunga go ajuh sah jin, chule loulaija jong twi alonsah sohkeije.  
11 Aman mivaichate khantouna apen chule genthei hesoh thohte ahuhdoh ji'e.  
12 Athil gonu asuh nohphah peh in, hijeh chun akhut uva atoh jouseu amolso joulou diu ahi. ✡  
13 Miching ho chu aki chihsah nauva amang jin hijeh chun aduha thuh nauva athil gonnu asuhbei pehji tai.  
14 ama hon sun laijin muthim atoh khauvin sunkim laijin amaho chu janlai bangin aki mai le leuve.  
15 Mikam hatte a kon'in mi vaichate ahuhdoh jin chule mithahat ten atuhchah kheh hou jong amaho a kon'in ahuhdoh ji'e.  
16 Chule hiche ho a chun achaina leh mivaichan kinepna aneijin, chule mihahem te kam jong ahuhbit jin ahi.   

Eliphaz In Pathen Akon Suhdih Nahi Phatthei Ahi-Ti 
 

17 Ahinla Pathen'in asuhdih ho kipana khu ngaito temin, na chonset tengleh Hatchungung pan nahilna khu don louvin koi hih in. ✡  
18 Aman amavo jin chule boljong aboldam jin aman ajep jin ahinla akhut in asudam kitjin ahi. ✡  
19 Vangsetna gupma kon'in nahuhdoh intin asagi veina teng jongleh thilse a kon'in nahoi doh inte.  
20 Kellhah lai jongleh thina a kon'in nahuhdoh intin gallai jongleh chemjama kon'in nahuhdoh inte.  
21 Misuminse nom te a kon'in hung hoidoh in natin chule manthahna ahung lhun teng kicha tapon nate.  
22 Manthah na le kel alhah teng nangin nanuisat ding gamlah a gamsa jouse nagin louding ahitai.  
23 Nangma gam lah a songho toh lungmong tah a naum khoma chule gamlah a gamsa ho toh lungmonga nalhat khom diu ahitai.  
24 Nachenna nain abitne ti nakihetna, nanei nagou ho nagavet teng imacha akiholmo umlou ding ahi.  
25 Nangin chate tamtah neijin natin, nason na chilhah te hampa banga hung tam diu ahi.  
26 Nateh teng lhankhuh hin jonin natin, aphat cha changpholla changpal kichom khom nahung bah ding ahi.  
27 Keihon hinkho hi kakhol uvin, chule hiche hi dih din kamu doh uve, kahilna hi ngaijin chule nangma tah a dingin mangchan.    

Job Chun Pathen'in Ajeh Beijin Igimsah’e Ti 
 

1 Hichun Job apaodoh kit in:  
2 Kagentheinaho hi tedoh thei hihen lang ka natna hi kilep toh thei henlang hileh,  
3 Twikhanglen'a neldi umjat sangin gih jonte, hiche ho jeh a chu khongai man louhella kaseidoh ji ahi.  
4 Hat Chungungpa thal hanging eikap lhuh tah jeh chun athal gu chun kalhagao asukhan, Pathen’a kon tijatna ho chu keidou din ahung kigoltoh tauve.  
5 Kalunglhai louna thu seitheina tha kanei hilou ham? Gamlah sangan chun neh ding hampa akimu jilou teng penglouva umjia chule bongchal ten jong neh ding aneilou teng buji hilou ham?  
6 Chiso louna anneh chunga chu mihon alung lhailou nao aseiji louvu ham? A-alna bei ahtwi kang podal khu kon adu ding ham?  
7 Kavet jiteng ka-an duna abei jitai, neh dinga kangaito najouse akikhah tansoh jitai.   

Job In Thi Ding Adeisah 
 

8 Oh, keiman kadei khat kaki thum thei ding hihen, Pathen chun kadei chu eipeh ding hileh,  
9 Aman eisuh chip jeng ding kadeije, akhut ahin lhandoh a chule eitha jeng ding kadeije  
10 Natgim genthei thoh'a kimusetna ho a konna hiche beh a hi lung mkonna kanei ding ahi. Athengpa thusei nahsahmon kabol khapoi.  
11 Ahinlah athoh jou nading thahat kaneipoi, keiman hinpi ding imacha kaneipoi.  
12 Songthahatna chu nei kahim? Katahsa hi sum-eng kisem ham?  
13 Ahipoi keima ahin lolhinnaphat gomkom neilou kithopi beihel kahi.   

Job In Themmo Beijin Nei Engbol’e Ti 
 

14 Agol apai lhasam khat dinga lungsetna nei mi hi ding ahinla nangin Hatchungungpa kicha louvin themmo neichanne.  
15 Kasopi te ho aphat phat cha long ji vadung neocha banga tahsan theilou, khaltwi vadung neocha akam dima long tobang nahiu naphot chenu ahi.  
16 Buhbang lhang le buhbang twi kikhol khom chu,  
17 Kholum phat ahung lhun tengleh twi chua amangjin, vadung neucha chu asat jeh chun amang jitai.  
18 Kholjin miho chu holdoh kitna dingin akihei doh jiuvin, ahin donding aum loujeh chun athiji tauve.  
19 Tema a hung kholjin miho chun twi ahol jiuvin, Sheba a hung kholjin miho chun nei ding akinem uve.  
20 Akinep nao chu asim jiuvin ahinlah alunglhai jipouve, ahung lhun tengleh akinep nao akisudong jitauve.  
21 Nanghon jong kithopina neipe pouve, kavang setna namuvin chule naki chauve.  
22 Ahinlah ipi jeh ham? Keiman thilpeh khattou kathum khah em? Keiman nanei ikhat tou keiding tuma kathum khah em?  
23 Melma pa a kon'in nei huhdoh un tia kasei khah a, ahilouleh lungsetna neilou miho a kon'in nei huhdoh un tia kaseikhah em?  
24 Neihillin, chutilehthipbeh in um inge, ipi kabol khel um'em neivetsah in?  
25 Lungtheng sella kiseidoh thucheng hi itobanga thahat hitam? Ahin neidem nao ijat aphah hitam?  
26 Kalung natna kakana ija naselou tengu leh nathusei houhin mi jouvinte natiuvem?  
27 Chagate ahilou le nagol napaite jeng jong soh in naso jiuve.  
28 Neihin vetan, namai chang tah a kajou ding ham?  
29 Kachonsetna hi dih nante tin gelda tauvin, ijeh inem itile keiman bolkhel kaneipoi.  
30 Thujou seidinga nei gelluvem? Aphale ase hekhen thei louding kahim?    

Job In Pathen Akinilpi 
 

1 Mihem jouse hinkho hi hahsatna toh kidel jing hilou ham? Ihinkho uhi kitha lah khut tobang hilou ham?  
2 Liim ngaicha aum natong mi tobang ahin, soh atohna man ngah tobang ahi.  
3 Keima jong lha phabep sunga chu phatchomna bei natoh eikipen ahi, lunggel gentheina dimset in jankho sot noijah genthei kathoh e.  
4 Jalkhun chungah kalumin, itih tah le jingkah ahitadem tin kagel jin, ahinlah jan in eisu chol in khovah kahsen kaki pehle le jin ahi.  
5 Kati chungla than leh akhih in atom dimin ka vun jong apohkeh gamin anai along longe.  
6 Ka nikho ho jong pon khong ho patphei kilham sangin ging jon, kinepna beijin akichai ji'e.  
7 O Pathen, kahin kho hi hai khat bep bou ahi ti nei geldoh peh in, chule keiman kipana hi kanei kit louhel ding ahi.  
8 Nangin tua hi neimu ahin, ahinlah nei musot pon nate, nangin neiven natin ahinlah keima ana chemang tange.  
9 Meilhang akithecheh a aman hel bangin, athiho khu hung kile kit tapou vinte.  
10 Amaho chu ainuva patna tonsotna mukit tah lou dinga chemang ahi tauve.  
11 Keima thusei louvin kaum theipoi, kalung gentheinaho kasei doh a ka lhagao genthei jeh a kiphin ding kahi.  
12 Keima hi twikhanglen'a kichat chat um ganhing len ahilouleh gullui kahia nahonbit nanoija chu neikoi jeng ding ham?  
13 Keima kalupna in eilhamon intin, chule ka imut teng kanat gentheina ho olsah tante tin kagelle.  
14 Ahinlah nangin mangse neimatsah jin, chule gaothil mu in nei kichat sah ji'e.  
15 Hitia genthei thoh sang hin, eikimeh lih jeng hen lang thileng pha kasa joi.  
16 Kahinkho kadei mon hitia hin hin ding hi kadei tapoi, O nikho lhomcha kanei sung hin kachangin nei dalha jengin.  
17 Mihem ho hi ipi hiuva, nangin hibanga hi na khohsah a chule nagel jing jeng ham? ✡  
18 Ajeh chu nangin jingkah seh le nakhol chil soh in, chule phat jousen na patep jinge.  
19 Kachil valna ding phatsung beh a ipi dinga nei dalhah lou ham?  
20 Chonset kanei ahilehnang chunga ipi kabol khah ham? O mihem te vejing pa, keihi nanga dinga pohgih kahija, natup penna neisem ham?  
21 Kachonsetna hi ngaidam jengin lang chule kathemmona ho nei lahmang peh tan, ajeh chu leivui lah a kijam a thivah ding kahitan, nangin hin ven natin chemang tange.    

Pathen Adih E, Tia Bildad In Asei 
 

1 Hichun Shuh mi Bildad in Job chu adonbut e:  
2 Hitia hi itih chan naum nah lai ding ham? Nathusei chu kichat umtah huinung gin abange.  
3 Pathen'in thutah chu aletun ding ham? Hatchungnung pa chun adih chu aletun khah em?  
4 Nachate chun ama douna a chonset anabol'u hitei ding ahi, hiijeh a chu ahibep seuva ki engbol'u ahi.  
5 Ahinlah Pathen kom'a taova chule Hatchungnung pa lunglhaina naholla ahileh  
6 Chule atheng nahija, lung thengsella nahin leh aman atahbeh a nakai thouva na inchen kipana a nasem phat peh ding ahi.  
7 Chule lhomchan kipan jongleh chun tamtah a nachai ding ahi.  
8 Khang masalai chu dongin lang pule paten ana mudoh sao hug ah ngaiton,  
9 Ijeh inem itile eiho janhi bepma peng ihiuvin imacha ihepouve. Leisetna ihin nikho u jong nilim cheloi loi tobangbep ahi.  
10 Ahin eiho masanga hunghon nahil uvin tin, ama hon gollui lai thu nahil diu ahi.  
11 Doplah hilouva umping sangtah a khang theija, doplah hampa chu twibeija khang theijem?  
12 Satlhah phat lou laiya apah jing laijun jong hampa ho sanga gang jon agoplha ji tauve.  
13 Chutobang chu Pathen sumil te chunga jong chu ji ahin, Pathen neiloute kinepna chu twihu banga mang ji ahi.  
14 Atahsan nao jong patjanga kikhai ahin, ama chu maimom panna kingai ahiuve.  
15 ama hon ahoidoh nadiuvin ainnu atuh un ahinlah dding joupoi, ama hon hatuh a tuh ding agot vangun adou jou deh poi.  
16 Pathen neilou khu nisa noija khangdoh hampa abah ho honsung jamdoh a tobang ahiuve.  
17 Song kise thom lah a ajung kholutna, songho kah a hing ahi.  
18 Ahinlah akibodoh tengleh anaum khalou bangin te.  
19 Hichu ahinkho kichaina ahitan, chule amun lo khel dingin adang hung kehdoh tante.  
20 Ahin ven Pathen'in milung thengho apaidoh louding, migilou dinga jong akhut alhan doh louding ahi.  
21 Aman khatvei kipah tah a nanuisah kitna, chule nane tenia kipathu nasap doh ding ahi.  
22 Nangma vetda ho chun jachatna ponsilla akisilluva chule migiloute chenna in chu kisumang ding ahi.    

Job In Pathen Donbut Ngam Talou 
 

1 Hichun job in asieikit in : ✡  
2 Henge, keiman alhangpin hiche hi adih e ti kahei. Ahinlah Pathen mitmua mihem khat chu themmona neilou ahitai tia kiphong doh thei ding ham?  
3 Mikhat touvin Pathen chu kiheh pi ding nom taleh ama chu khatveija sang khat vei kidonbut jou thei ding hinam?  
4 Ijeh inem itile Pathen chu ha chih a chinga, chule thahat tah ahi. Koipen in ama chu aphin doh a anel jou ding ham?  
5 Aman hetsahna masat beijin molsang ho achon mang jin, alunghan tengleh aleh khup jin ahi.  
6 Aman aumna mun'a kon'in leiset ahot ling jin chule abul akithing ji'e.  
7 Aman thu apeh a ahile, nisa soh tapontin chule lha jong vah taponte.  
8 Vanho jong aman achanga apha jal'a chule twikhanglen kinong jong gamgi asem peh ji ahi.  
9 Ahsi somleng, Bombiel leh juhei suhtum, vantham jol lhanglang kaija ahsi ho jouse abon'a aman asem ahi. ✡  
10 Aman hetphah hoi hilou thil oupe tah tah ho asemin, sim senglou thil kidang aboldoh e.  
11 Ahivangin, ahung naiji teng, kamu thei pon , ache teng jongleh ache kamu deh poi.  
12 Mikhat chu ahinna alahpeh a ahileh kon a suhtang thei ding ham? Ipi bolla nahim tin adong ngam dem?  
13 Chutia chu Pathen'in a lunghanna chu atuhtang lou hileh twikhanglen'a ganhing tamtah tah ho jong akeng tonoija achilngim ding ahi.  
14 Hijeh a chu kei koi kahija, Pathen chu donbut dia kagot ding ham? Ahilouleh kaki nelpi jeng ding ham?  
15 Keima ana dih kha jeng jonglehng kihkonna ding kanei louding ahi. Eihepi nadinga bou katao thei ding ahi.  
16 Chule keiman ama chu kouving lang, chule aman eihou nama jongleh aman ka thusei angai ding kaging chapoi.  
17 Ajeh chu aman huipi gopi a eino khuma chule ajeh beija tang louhella eisuh nat ding ahi.  
18 Aman ei haijom sah thei pon ahinlah gentheina khaveng vungin eisun dim khume.  
19 Thahat sanna no ding hijeng jongleh, ama chu thahat tah ahin thudih a tanding kiti jongleh koipen in ama chu thutanna mun'a dinga akou ngam ding ham?  
20 Keima hijeng jong leng, keima kamtah in themmo eichansah ding ahi bouve, themmona neilou hijongleng chonse a eiki sim nalai ding ahi.  
21 Keima nolnabei kahi, ahinla hichun keija dingin kikhelna eibolpeh deh pon, kahinna jong kadei tapoi.  
22 Nolna bei mi hihen michonse hijongleng Pathen dingin abonchan akibang cheh in hijeh a chu themmona neilou le michonse ania asuhmang cheh ahi, kati.  
23 Vangsetnan ahin lhun khuma nolnabei mi thina chu aman anuisat bepme.  
24 Leiset pumpi hi migiloute khut a um ahin, chule Pathen'in thutanho mit asuh chotji ahi. Ama bol ahilou le koibol ba hi ding ham?  
25 Milhai hat pa sangin kahinkho achegang jon kipana mukhalouhel lin aleng mang jitai.  
26 Pumpenga kisem kong bangin akitol mang jitai, muvanlai aneh ding kimat dinga gangtah a hung lenglha abange.  
27 Keiman kakiphin naho sumil ingting, kalung gimna maiso pailhang ting, chule thanom tah in um inge tia kaki gelji vang'in,  
28 Kanat thoh gentheinaho hi nasatah a kichatna leh lunggimna kaneije, ajeh chu O Pathen, nolna beija neimu louding kahei.  
29 Ipi iti henlang hijongleh themmo hange eikimu ding ahileh ipi phachom dinga ei kibol gim gim ham?  
30 Kei le kei sabon in kisil ngim jeng jong leng chang-al in kakhut sop theng jong leng,  
31 Nangin bon lhoh umna kotong sunga nei sonlut in natin chule keima vonnen hon jong eideimo diu ahi.  
32 Pathen chu kei banga thibai hilou ahin, hijeh chun ama to kakinel theipoi, ahilou jongleh thutanna mun'a kapuilut theipoi.  
33 Keini eisucham theilhon khat anaum hihen lang, mikhat touvin thakhatna eipui khom thei lhon hihen,  
34 Misuchampa chun Pathen chun eijep a asuhtang thei hileh ama bolgenthei kichatna chu kanei louding ahi.  
35 Chutileh kichatna beihel a ama kom'a thu kasei thei ding ahin, ahinlah keiman keima thahat in hichu kabol theipoi.    

Job In Ahinkho Adeimo Cheh 
 

1 Kahinkho hi kahechen tai, lhangphong tah in kiphin inge, kahin gentheina jeh a hi kiphin ding ahi.  
2 Pathen kom'a ima hilouvin nei themmo sah hih in kati ding ahi. Keidouna mona eihin lhut khum peh ding chu nei seipeh in.  
3 Kei nei suhgentheina chu ipi phatchomna naneijem? Nakhut monga nasemsa keihi ibola nei paidoh ham? Migilou thilgon chunga meheuva naumpet nahi.  
4 Namit teni hi mihemte mit tobang hija, mihem hon amuthei hou bou hi namu thei ham?  
5 Nahinkho hi mihem hinkho chanbep bou saova ham? Nahinkho hi chomlheh jenga ham?  
6 Hijeh chun kathemmonaho kintah in neikhol chil peh inlang chule kachonsetna nahol hol jeng ding ham?  
7 Themmona bei kahi nahet jeng vang'in nakhut teni a kon'in koiman eihuhdoh jou ponte.  
8 Nakhut tenia neigkonna neisem ahijeng vang'in tun nei sumang hel tai.  
9 Leivuija konna neisem ahi, neigeldoh inlang, leivui nei nungso sah loi kit ding ham?  
10 Nangin kathilgon hoa neipui hoijin, chule naobu a neigong in ahi.  
11 Katahsa leh kavunin neitomin, kagu le kachang ho neijop mat peh in,  
12 Nangin hinkho neipen chule na ngailutna thonlou neimu sah in; ame hoidamna noija kahinkho neihoitup peh e.  
13 Ahijeng vang'in nachaloh dan adihtah, nathilgon dihtah ho,  
14 Nangin neivet lhih jinga chule kachonsetna ahileh kachonsetna chu nei ngaidam pon nate.  
15 Kachonset khah a ahileh keija dinga phamo lheh jeng ahin, chule nolnabei hijeng jong leng kalu kadomsang theipoi. Ajeh chu jachatna leh gentheinan eikidip letset e.  
16 Ijem tin kalu domsang taleng, nangin keipi bahkai sadel bangin neidellin natin, keidouna a kichat tijat naumna na thaneina chu nei musah bep ding ahi.  
17 Kei douna a nanatoh chu avel vellin nahettohsah jin, na lunghanna khang toujing chun kachunga neisun khumin chule kei dou dingin sepai hon thah thah nahin puilut ji'e.  
18 Chuti chu ahileh ipi dinga kanu naobua konna nei lahdoh ham? Kapenna chu ipi dinga nei thiden sah lou ham?  
19 Chutile ahung peng khalouhel kabah a naobua konna jangkeija lhahkhuh anache tadinga,  
20 Keiman nikho lhomcha bou kanei ahitan hijeh chun kachangin nei dalha tan phat chomcha khat beh nopsahna phat kanei nadingin,  
21 Kile kit lou dinga kadalhah a khojin le muthim lhangkhal kiheh nagam kajot masangin,  
22 Jan khangkim lai banga khojin nagam muthim leh nohphah nagam, khovah jeng jong jan khang kim lai khojin toh abah nagam chu!    

Zophar In Job Athemmosah 
 

1 Hichun Naamath mi Zophar chun Job adonbut in,  
2 Twilon banga long thucheng hi mikhat beh in adonbut louding ham? Thu tamtah kisei hin mi khat chu nolnabei ahi ti aphotchet ding ham?  
3 Nasei sei laijahi kei kamoh umthim jeng ding ham?  
4 “Katahsan athenge, chule Pathen mitmun keima kangime,” tin naseije.  
5 Pathen m among mongin seihen, m among mongin alunggel naseipeh ding hileh,  
6 Ama mong mongin chihna thuguh ho chu naseipeh ding hihen, ajeh chu chihna dihtah chu thumai mai hilou ahi, ngaijin “Pathen'in nathemmona sanga lhomjoa nabol genthei joh nahlai ahi bouve.”  
7 Pathen chihna thutah a kisel guh chu naholdoh jou ding ham? Hat chungung ahina ho jouse chu naholdoh jou mong ding hinam?  
8 Hiche tobang chihna hetna hi van sanga sangjo ahin chule nang koi nahija hiche hinoimigam sanga jong thuhjo ahi, nangin ipi nahet em?  
9 Hiche hi leiset sangin alenjon, chule Twipi Sangin alenjoi.  
10 Pathen chu hunga mihem khat songkul'a koihen ahilou le thutanna mun'a kou taleh ama chu kon apho tang thei ding ham?  
11 Ajeh chu aman midihlou ho chu ahet ahin chule achonsetna hou aboncha amelchih ji ahi.  
12 Milhoh bei chu hung ching louding hicheng jouse chunga chu gamlah sangan in anou ahin thei joh ding ahi.   

Nachonset Phong In, Tia Zophar In Asei 
 

13 Ijemtia nangma tah in nalung nagel phatna, chule taona'a nakhut tenia amalam nasanna ahileh,  
14 Pathen'in na chonsetna abon'a na onthol sah a, chule themmona jouse nanunga nadalhah sah ding ahi.  
15 Chutengleh nolna beija namai hung vahdoh ding ahin hung hatdoh in natin chule gin nanei tahlou ding ahi.  
16 Nalung gentheina jouse sumil tan natin, twilong mang tobangbep hi ding ahi.  
17 Nahinkho chu sunlai nisa sangin hung vah hoijon tin, muthim jeng jong jingkah sangin vah hoi jonte.  
18 Kinepna nanei chun hansanna napen tin nahuhdoh a chule lhamong tah a nekicholdo ding ahi.  
19 Kichatna neilouvin umen natin chule mi tamtah in kithopi noma navet diu ahi.  
20 Ahinla migiloute vang amitnu kisucho a, ama hon jamdohna anei lou diu, amaho akinep nau chu thina bou chu hi ding ahitai.    

Job In Pathen Thahatna Le Achihna Avelsei 
 

1 Chujou chun Job in aseikit in,  
2 Nangho mihem te hin thil ijakai nahet sohkeiju hilou ham? Chule nathi tengu leh chihna jong nangma toh thitha ding ahi.  
3 Aphai, kei matah in thil themkhat hetna kaneije, chule kei sangin nang naphajo deh poi; hitobang thil ho hethei lou nangin thu nasei sei jeng ding ham?  
4 Kagol kapai ten einuisat un, eidonbut ding kinema Pathen kakou jeh chun, keima hi midih nolnabei kahin; ahijeng vang'in einuisat uve.  
5 Anop nopma um mihon, hahsatna toh ho chu ija selou tah in anuisat jiuvin, amaho chun akipal ho chu ason opden jiuve.  
6 Ahinlah michom ho chu mong tah in aki dalhan, chule Pathen sulunghang ho bitsel in achengui.  
7 Ganhing ho chudong jong le chun ama hon nahil dingu ahi; van lai jolla vachate chu dong le chun ama hon naseipeh unte.  
8 Leiset chu kihoupi le chun abol ding dan nahil ding ahi, twikhanglen'a nga hon nakom'a thu seijuhen.  
9 Kamanthah nachu Pakai khut a hung kon ahi ti ahet sohkeiju ahi.  
10 Ajeh chu thil ahing thei jouse hinkho leh mihem jouse haina hi ama khut a um ahi bouve.  
11 Kam in anneh ho atwi a-al ahetkhen banga nakol in jong ajah ho hi apatep ji ahi.   

Pathen Akon Chihna Hung Ahi, Tia Job In Asei 
 

12 Chihna hi upaho a ahin, chule thil hetkhenna hi tehseho a ahi.  
13 Ahinlah chihna tahbeh leh thahatna chu Pathen kom'a bou kimu ahin, thumop themna le thil hetkhen thei nahi ama a ahi.  
14 Ipi hijongleh aman asuhmangsa chu kisapha kit thei louhel ahi; aman mi khat chu songkul'a akhum teng jamdoh nading um thei lou ahi.  
15 Aman go chu atuhtang tenglehiset chu nelgam asohji tai, twi chu ahin lhadoh tenglehiset chung ahin chup soh jitai.  
16 Henge, thahatna leh chihna chu ama a ahin, milhem lhaho leh akilhem lhaho chu ania athaneina um lhon ahi.  
17 Thumopma pangho ho apui mangin, athutan phatnao alah mang peh jin, thutan chingtah ho ahung ngol ji tauve.  
18 Aman lengpa sangkhol chol asutlhah peh in, akong buh uva khao akiveijin puimangin aumji tauve.  
19 Aman thempu ho apui mangjin, adinmun u alahmang peh in, kum tamtah thahatna pang ho chu aleh khup jin ahi.  
20 Tahsan umtah thumopma pang ho asuthip in, upaho thil hetkhen theina alahmang peh jitai.  
21 Leng chapa te chunga minsetna asunlhah khumin, mithahat manchah beijin akoije.  
22 Muthim lah a kisel thil kidang ho ahohdoh jin khojin mang keina mun ahin salvah jin ahi.  
23 Namtin vaipi atungdoh jin chule aman amaho chu asu mang jin, namtin vaipi ho chu akikehjal sah jin chule don louvin akoi ji'e.  
24 Leng ho thil hetkhenna alahmang peh jin, lampi umlouna gam phalou lah a vahle din adalha jitai.  
25 Khovah beijin muthim lah a akimai leleuvin, jukhamma londang dang ho bangin aseme.    

Lunglha Louva Aum Jing, Job In Aphondoh 
 

1 Ven keiman hiche ho jouse hi kamit tah in kamun chule kanakol tah in kajan tun keiman kahetai.  
2 Ken nathil boldoh jouseu kahenai, kei sangin nangho naphajo deh pouve.  
3 Hatchungnung pa kom'a keija ding seh seh a jang keija thu kaseija kachung chang thua keiman Pathen ama tah chu kaki nelpi nom ahi.  
4 Nanghon vang, jou le nallin kahinkho nei suhset peh un, thempu banga nangho hi panna bei kithemput sah nahiuve.  
5 Thipbeh chan umthim thei leuchun, hichu nangho dinga nachih napen uva nabolthei sun u chu hi ding ahi.  
6 Mo kachansah nau hi ngaijuvin, kanelna ho hi phaten ngaijuvin.  
7 Pathen chu jouva nahonbit diu ham? Ama jeh a chu lungtheng lou puma nanel diu ham?  
8 Naum chan hou chu ama nadei sah nau jeh a langnei nadeiju ham? Pathen chung chang thu a nang hon ama dinga nanel peh diu ham?  
9 Na thilbol hou ahin mudoh tengu leh ipi iti ding hinam? Bailam tah a mihem ho nangol bol bang uva ama chu nangol bol theidiu ham?  
10 Ahipoi, guhthima ama langa lang neina naneiuva ahileh ama toh naboi dingu ahi.  
11 Aloupina hin nakichat sah louvu ham? Nakichat nau chun nasun khum louvu ham?  
12 Nathil geldoh theikit nau jong vutvai bep bou ahin, ami huhdoh nau jong leibel tobanga keh bai bep ahi.  
13 Tun umthim unlang chule kachangseh in nei dalha tauvin, thu seijing ting, chule thil hung soh jouse kimaito pi tange.  
14 Henge, ken kahin kho chu kakhut in kilah ing ting, chule kalunggel mong mong sei tange.  
15 Pathen'in eitha maithei ahin, ahinlah kinepna ding dang kanei poi. Ken kachung thua ama kakinelpi ding ahi.  
16 Ahinla hiche hi eihuhdoh dinga chu ahin keima Pathen neilou kahipoi. Achuti loule ama masanga kadin jou louding ahi.  
17 Kasei ding jouse hi naichan ngaiju vin, kasei hi ngaijun.  
18 Kachung chang thu kaki gontoh soh in, nolnabei kahi ti eiki photchen peh ding ahi.  
19 Hicheng ho chunga hi kon eikinelpi thei ding ham? Kathep mona naphotchen theiuva ahileh thipbeh chan um ingting thi tange.  
20 O Pathen! Thilni seh seh neiphal peh in, chutile nangma toh kimaito dinga kadin jou thei ding ahi.  
21 Kachunga kon'in nakhut ham tah chu neilah doh peh in, chule ame umpina kichat umtah chun nei kichat sah tahih in.  
22 Tun neihin kouvin keiman nadonbut inge, ahilou le ken thu seijing ting chule nei donbut in,  
23 Ipi themmona kanei ham? Neiseipeh in, kachonsetna leh nang kadouna nei vetsah temin.  
24 Ipi dinga keija konna naki heimang ham? Ibola namelma khat banga nei bol ham?  
25 Huimut lonle thingna banga nei kichat sah kit ding ham? Changpol gosa nadel ding ham?  
26 Nangin keidou nan themmona thilse tah tah najihdoh in, chule kakhangdon laiya kachonsetna jouse nahin sulange.  
27 Nangin kakeng teni nakoi khomin chule kalam lhah jouse navelhi jinge, kakhonung jouse naholdoh in namelchih jinge. ✡  
28 Panna bei thingmotsa tobang apin anehchai sa to kabange.    

Job In Hinkho Chomdan Agelkhoh 
 

1 Mihem hinkho hi ichan a lhasam a hitam? Hinkho hi ichanna choma ichanna gentheina dimsetna hitam?  
2 Pahcha bangin ahung pah doh un chule agop lhaji tai, nilim kihei banginamang loi jitai.  
3 Hitobang bep hinkho lhasam tah thilsem hi namitna navet jing ding hija chule keija konna kahin nikho jat sutoh dinga nei ngeh ham?  
4 Miboh a konna thenna kon apohdoh jou ding ham? Khat chan jong podoh thei ponte.  
5 Kahin khou jong achom asau teptohsa nakoi ahin, lha ijat kahin diu ham tijong nahetsa ahi. Chule mitphet kah khat hin be ding jong neiphal peh pouve.  
6 Hijeh chun kachangun nei dalhauvin chule kicholdo tauvinge. Keiho khut thalah tobang kahiuvin hijeh chun lung mongin kana toh u neitoh jou sah un.  
7 Thingphung jengin jong keinepna tam jo aneijin kisatlhu jeng ta jongleh hung don thah kit intin, chule abah tamtah hung dondoh kit inte.  
8 Leinoiya ajung ho chu kikhan lhit henlang thi tajongleh, chule aphung chu mot tajongleh,  
9 Twi thalhin jallin hungdonthah kit intin akeh thah bangin hung itt hah inte.  
10 Ahinlah mihem ho athi teng vang leh athahat nau chemang ji ahitan, ahainau akichai tengleh hoiya umjiu hitam?  
11 Dilla konna twi ahua alen bangin, vadung jong nichangsat teng abeimang jitai.  
12 Mihem ho hi thoukit talou dingin choldo din akilup sah ji'e. Vanho abeihel kah sea amaho thoukit louding ahiuve.  
13 Nangin lhankhuh a neisol mang ding kanome, chule na lunghanna achemang soh kahsen nei sumil hel jengin, ahinlah nei geldoh kit nadingin nikhosim na a namelchih in,  
14 Mithi chu hing thei kit ding ham? Chuti ahileh hahsat gentheina kadouna kum ho a hi kinepna nei peh ding ahi. Chule ken thina a kilhadoh ding chu kanga jing ding ahi.  
15 Nangin nei kouvin natin chule ken kadonbut ding nahi. Chule nakhut semsa keima neimu nom ding ahi.  
16 Kachonsetna ho jouse navet khella nangin kakal son jousea neihonbit ding ahi.  
17 Ka chonsetna jouse sakhao sunga nakhum tup a chule kathemmona nakhu khum ding ahi.  
18 Ahinlah molsang ho ahal halla akelhah a akitol lhah khella chule songho kola akitahlhah banga,  
19 Twijin songho alhoh lhah a chule twisoh in leiset alhoh mang banga chu nangin mihemte kinepna na suhmang pehji ahi.  
20 Nangin amaho chu hunam in nabol in, chule amun adalha jitauve. Nangin amaho chu thina in nasu melsen chule nasol mang jitai.  
21 Achateu atuteu jabol theija khangdoh hinauvem ti ama hon ahepha naisai pouvin ahilouleh hetkham louvin a lhum mang jitauve.  
22 ama hon natna nasatah athoh un ahinkhou chu gentheina adimset e.    

Eliphaz In Job Aphosal 
 

1 Hichun Teman mipa Eliphaz in adonbut in;  
2 Michingin hitobang thu hom keu chu donbut ponte. Nang hi imacha hilou nahin chule khohui hungnung bep nahi.  
3 Michingin tang louva thu homkeu sei din akigo jipon, hitobang thu a chu ipi phatchomna um'em?  
4 Pathen ginna neilou nahim, ama dinga jana neilou nahi.  
5 Na chonsetna ho chun nakama ipi seiding ham ti naseipeh untin, nathucheng ho hi joulhep themtah chunga kingam ahi.  
6 Nangma kam tah chun themmonachan sah ahin, kei kahipoi; namuh ma-ma chun nang douna a thu asei ahi.  
7 Nanghi apeng masapen nahim? Molle lhang ho kisem masanga peng nahim?  
8 Pathen'in guhthima nahilna ho nangai hinam? Chihna chu nangma tum dinga nanei hinam?  
9 Keihon kahet louvu ipi nahetna, keihon kahet khen theilouvu nangin nahet khen thei um'em?  
10 Keiho langa hin upa tah tah samkangsa apangun amaho chu napa sanga hatah a tahjo ahiuve.  
11 Pathen'in nalhamon chu nang dinga neo behseh a ham? Nemma athusei chu lhing joulou ham?  
12 Naki gellhah na chu ipin nalah mang peh ham? Na khomu theina chu ipin alhahsam sah ham?  
13 Hiti chun Pathen dounan nakihei mangin, chule hitobang thuphalou hi naseije.  
14 Thithei khat tou chu theng theijem? Numeija pengdoh mihem chu adih a um thei ding ham? ✡  
15 Ven Pathen'in vantil ho jeng jong atahsan joupoi, ama mitmu in vanho jeng jong athengsel poi.  
16 Chonsetna dimho leh lheplhahna dimho leh gitlouna a dangchah ho chu ichan geijin thenna alhasam tadem?  
17 Kathusei nangai ding leh keiman navet sah inge, ken katahsa tah a kahet ho a kon'in nadonbut inge.  
18 Apa teuva konna hiche thu ma-ma hi ajah uva, michingho hetsah dungjuiya hiche hi kisudet ahi.  
19 Gamdang miho hunglhun masang sot laipeh a chu koiham khat hitobang ho a konna gamkhat ana kipe ahi.  
20 Migiloupa chu ahinkho lhum keijin nat gim genthei thoh in akipeh peh in lungsetna neilou ho dingin hahsat gentheina kum jat tamtah kikhol ahi.  
21 Ama banga kichat tijatna O aging jingin chule nikho phaho jeng jong misumang hon ahin delkhum dio kichatnan aneiye.  
22 Muthim lah a chedoh ding ama hon angapcha pouve, kichatna jeh a ama hon tol atha dingu ahi.  
23 Gamtin'ah avahle leuvin changlhah hoiya kakimu ding ham tin aseijuve. Ama hon amanthah nadiu nikho anaije ti aheuve.  
24 Muthim nikhon amaho chu akichatsah uvin, galkon dinga kigong lengpa bangin lung gentheina leh lung natna dimset in ahing uve.  
25 Hatchungnung pa asuhboh uva Pathen akhut u athin khum jeh u chun,  
26 Alummu hattah chu akichoijun amadou nan isah loutah in anokhum jiuve.  
27 Migiloute chu athaovun chule sumle paijin akhangtou cheh cheh un akongu jong athaovin apom doh sah uve.  
28 Ahinlah akhopi hou hi kisumang thah ding ahin, amaho chu dalhahsa ingemma hung chenguva; sotlhuh ding sa a um cheh ahiuve.  
29 Ahaosat nau jong sot tapontin, anei agou hou sot ponte; anei agouho jong kolmong geijin hung kikho khong soh taponte.  
30 Muthim lah a kon'in jamdoh thei pouvin tin, ajih hung dondoh ho jong nisan halgop intin chule Pathen hu haikhum chun amaho asuhmang ding ahi.  
31 Haosatna homkeu tahsanna chun amaho leh amaho kilhem lha sot tapou vintin, amaho dinga akipaman u chu ahomsa hi ding ahi.  
32 Ahinkhou hoilai tah le thingbah kilhamlha bangin kisat lhauvin tin abah hou jong avellin hung engdoh kit tapou vinte.  
33 Amaho chu lengpi phung aga matah a kilou lha bangle Olive thingphung aga kisem masanga apah pullha bang diu ahi.  
34 Ijeh inem itile Pathen neiloute chu ahomkeu ahiuvin, nehguh chahguh a haosa ho in chu kavam ding ahi.  
35 ama hon boina naovop bangin avop un chule gitlouna ahing doh jiuve. Anaobu houvin joule nal asodoh uve.    

Pathen'in Abolna, Job In Akiphinpi 
 

1 Chuin Job apaodoh kit in;  
2 Hicheng ho jouse hi masanga kanajah sa ahitai, itobang genthei um milham nahiu hitam?  
3 Hui sathethu nung hi nasuh tang theilouvu ham? Ipi hin tang louhella thu nasei sah sah jengu ham?  
4 Keiumna mun'a hi um hileu chun ken jong hitobang hi kaseithei ding ahi. Ken vang douna thu twilon banga kalon doh sah a chule kalu kathin khum ding nahi.  
5 Ahinlah kei chu ana hileng katil khouva na lengvai naho lahmang peh ding kagot ding ahi.  
6 Hiche ho khel hin kathoh gimna in kei le kei kaki vengbit in chule thusei ding kada jongleh kathoh natna alhom chom deh poi.  
7 O Pathen nangin tollhanga nei koilhan chule kachilhah nasugam tai.  
8 Kana chonsetna ho photchet peh ding bangin, nangin kavun le kagu keuseh in neikoitai. Katahsa gong lhenglhung hin kei dounan aphochen tai.  
9 Pathen'in eivet dan chule lunghang tah in ahal hal in eibot tellin, aha eigel khum khume, chule amitchang sal tenin eihin vei.  
10 Mihon eija piuvin chule einuisat uve, ama hon isah loutah in kabengphe eibeh peh un kei dou dingin mipi ahung kikhom uve.  
11 Pathen'in michonse ho khut a eipedoh in, aman migiloute khut a eiseplut tai.  
12 Aman eisat teldeh kahsen thipbeh in kaum in, kalol in eiman in ahal hal in eisuchip jengin chuti chun abidoi dingin eitung doh e.  
13 Chule tun athalkap them hon eium kimvel un, athal chang uvin lungsetna beihel in eisun uvin tollhanga kathisan avei jenge.  
14 Keidou nan avel vel in eisu teldeh jengin, gal hatpa mibolna bangin eino khume.  
15 Kagenthei vetsahnan khaodip pon kakisil in kaki letsahna leivui lah a akijam tai.  
16 Kaka kanan kamit asan lhatan, kamit teni athim sohtai.  
17 Ahijeng vang'in thil dihlou kabolpon chule kataona athenge.  
18 O leiset kathisan selmang hihbeh in, keikhel'in hung kapdoh uhen.  
19 Tu jengin jong eihetdoh sah ding vanna aum'e, kachung thu eiseipeh ding chu chung sanga aum'e. ✡  
20 Kagol kapai ten eideimo uvin ahinlah ken kamitlhi Pathen a kasung lhai.  
21 Gollepaiho sucham theipa banga Pathen le kei kikah eikicham sah thei ding mi khattou kangai chai.  
22 Kahung kinung lekit tahlou nading lamlenna chu chesuh vah ding kahitai.    

Job Akiphin 
 

1 Kalhagao akisuchip in, kahinkho haisam pai ding ahitan lhankhuh jong keima ngah a gotsa uma ahitai.  
2 Mi nuisat nom hon eium kimvellun ichan geija gilouva eiphin lunghang uvem tia kavet vet jeng ahi.  
3 O Pathen nangin nolnabei kahin neihon bit peh in koimacha keima dinga hung dingdoh ding umlouhel ahi.  
4 Nangin amaho hi ima ahetkhen theilou nading uva alung mit u nakha peh ahin, ahinlah amaho hi lunglhaina pehih in.  
5 Amaho phatchomna dingin aloi agol hou chu apedoh jiuvin hijeh chun achateu gilkel thoh in kho helouvin umsah in.  
6 Aman mipi ho lah a konna einuisat ding chu asem ahin, kamaija chil eiset khumuve.  
7 Kaka ka nan kamit apom doh joutai. Keima hi kana hinasa alie maimai bou chu kahi.  
8 Michonpha hon eimu tengu leh atija soh ji tauve, nolnabei miho chu Pathen neilou miho dounan ahung kipat doh jiuve.  
9 Michonpha ho chu malam jonin akitol jing uve. Chule akhut teni thengsel'a umho chu ahat cheh ahat cheh jiuve.  
10 Nangho nabon Chauvin kinelna a phajep in hung kile kit uvin, nangho lah a miching khat beh kamu doh lou vang'in  
11 Keima hin nikho aki chaitan, kakinepna amangthah tai. Kalung ngaichat jouse akeh gam tai.  
12 Hiche miho hin jan hi sun ahi tin asei uvin, ama hon muthim chu khovah ahi tin asei jiuve.  
13 Lhankhuh a chu che taleng ipi itin tem? Chule muthim lah a chun lupna kisem leng?  
14 Lhankhuh chu kapa nahi tin kou leng, ipi itin tem? Chule than chu kanu ahi loule kasopinu tileng;  
15 Kakinepna hoilamba hita a mikhat touvin amu dem?  
16 Ahipoi kakinepna chu keima toh lhankhuh a kumlha suh khom ding kahi lhone. Leivui lah a kaki choldo khom ding ahi.    

Bildad In Nathusei Itih Nangah Ding Hitam, Tia Asei 
 

1 Hichun Shuh mi Bildad chun adonbut in:  
2 Nathusei nangah masang a ichan sauva nasei nahlai ding ham? Ka donbut diu nadeija ahile chihna thu seijin.  
3 Nangin keiho gamsa ho sanga phajo maimaija neigel uham? Nangin keiho hi mingol a nei ngai tou ham?  
4 Nalung han man in nalu jang sam chu botchai theijin nate, ahinlah hichun leiset asuhmang thei ding ham? Songpi ho akithin sah theiding ham?  
5 Tahbeh in migilou te thaomei kimut mit peh intin ameikong jeng u jong vahdoh louding ahi. ✡  
6 Aponbuh uva athaomei jengu jong hung thim ding ahi, achung lang uva kikhai thaomei jong kimutmit ding ahi.  
7 Migilouvin ama kam'a kitahsan tah a akalson nau kisuhchom peh ding, amaho thilgon ma-ma a chu kipal lhu diu ahi.  
8 Migilou chu lenna a ohin kokhuh sunga alhalut jiuve.  
9 Thang kikam chun akhotal jum u akhit khan thang chun akhit chah kheh e.  
10 Khaokol chu tolla akisel den nalaijin, alampiuva khao akijung galkai peh e.  
11 Migiloute chu kichat tijatnan aum kimvel un chule akalson jouse asuboi ji'e.  
12 Akelthoh u chun athao asulhom in chuleh vangset nachun amaho kipal lhuh ding chu anga ahi.  
13 Natna in ativun u anen, thinan atibah u aval lhum tai.  
14 Ahoidoh nau ainuva konna kibotkhen uva, chule kichat umtah lengpa henga chun akipui lha tauve.  
15 Migiloute in chu kihal lha a ain chung uva kath meikong akijuh lhah sah e.  
16 Ajungu golha a abah u jong goplha ding ahi.  
17 Aum ingo kihetna ho jouse leisetna konna mangthah ding ahin koima chan amaho min chu ageldoh kit louding ahi.  
18 Khovah a konna muthim lah a kisep lut ding ahiuvin vannoi leiset a konna kidel manga ahi tauve.  
19 ama hon chate hihen tute hijongleh anei tahlou ding u ahi, achennau gamsung a hung cheng ding son leh pah hung beihel ding ahi.  
20 Nilhum lam miten avangset diu akichat peh un, solam amite akichauve.  
21 Hiche hi migilou Pathen neiloute chenna mun ahi tin hin seiju vinte.    

Pathen Akon Them Achan ding, Job In Tahsan 
 

1 Hiti hin Job in asei kit e:  
2 Itih chan nei suhgenthei nahlai dingu ham? Itih chan nathu sei uva chu suhchip ding neigot nahlai diu ham?  
3 Nanghon somvei jen neijumsou ahitai, aphalouva neibol u hi najachat pi louvu ham?  
4 Keiman chonsetna nei jeng jong leng hichu keija bou ahin nangho a ahipoi.  
5 Kei sanga phajo a nakigel u ham? Nei suh jachat nau hi kachonset hettohsahna a man ding natiu ham?  
6 Themmo eichanna chu Pathen ahin, alenna eimat ahi.  
7 Nei kithopiuvin tia kapen jah vang'in koima chan ei donbut poi, kanel kal in ahinlah thudih a thu kitanna aum deh poi.  
8 Pathen'in kalampi akhotan jeh in kachat theipoi, kalampi muthim lah a eilhun lut peh e.  
9 Aman kaloupina eilah mang peh in chule kalu chunga kon'in kalal lukhuuh eilahdoh peh tai.  
10 Aman kasih lang jousea eikai lhun chuleh abeipai kahitai. Thingphung lhusa bangin kahinna jung jouse eibodoh peh tai.  
11 Alunghanna chu kachunga ahung deujah jengin amelma khat bangin eisem e.  
12 Asepai honpi amasan ama hon kei bulu nading lampi asem uvin kaponbuh kimvella ngahmun asauve.  
13 Kasopi jouse kakom'a kon'in gamla tah a aum uvin chule kaloi kagol te jong kei doudin akihei gam tauve.  
14 Ka inkote akichai soh tai, chule kakinai pi kagol ten jong eisumil tauve.  
15 Kasohte le kasoh numei ten hetkhah lou mi danin eigel tauvin, keihi amaho dinga gamchom mi toh kabang tai.  
16 Kasohpa kakou chun ama ahung tapoi, amapa kom'a katao ding angaije.  
17 Kahai jong kajinu dinga theida um ahin, keihi kain koten eile mang u ahitai.  
18 Chapang neucha cha ho jengin jong ija se louvin eibol uvin, thusei dinga kadin doh chun ama hon anunglam eingat uve.  
19 Kakinaipi kagolten eikidah uvin kangai tah tah hon jong eidou tauve.  
20 Kavun leh kagu kachang bouseh a eikikoi ahitan, chule kanevun teni khu apang kaven maimai jeh a thina a konna jamdoh kahi.  
21 Nei khotouvin, kagol kapai ho, nei khotuvin, ijeh inem itile Pathen khut in eitham khah ahi.  
22 Pathen'in eibolna banga nangin jong nei bolgim ding ham? Nei lhaingem lou jeh a hi chimlou nahim?  
23 O ka thusei ho hi sahlut thei hihen, O hiche ho hi hetjing nathei khat a kimin chon sah hile,  
24 Thih paicha in kikhen doh hen lang chuleh ngen twi kisunkhum hen lang a itih a um jing ding songpi chunga kikhen doh hen.  
25 Ahinlah keija dingin vang eilhandampu ahinge ti keiman kahei. Akhon na leh leiset chunga hung ding ding ahi.  
26 Chule katahsa akemsuh jou nung hihen, hijeng jongleh katahsa tah a Pathen kamu ding ahi.  
27 Keima mong mongin ama chu kamu ding ahi.  
28 Keima gimbolna dinga ichan geija hangsan nahim? Hiche hi ama thepmo ahi natijiu ham?  
29 Nang chunga chu ding gimbolna chu naki chat ding ahi. Na chonna toh kitoh bep a gimbolna nachan kihet in.    

Zophar In Migilou Um Chan Avelsei 
 

1 Hichun Naamath mi Zophar chun adonbut in:  
2 Kadonbut tei ding ahi, ijeh inem itile keima nasatah in eiki sunoh phah e.  
3 Nami phosal nahi kahin thoh joulou ahitan, ahinlah ka lhagaovin donbut nomna eihin neisah ahitai.  
4 Phat kipat tillai leiset chunga mihem te ana um masat pen laiju chu geldoh in,  
5 Migilou te kichoisang nahi phat chomcha bou ahin, chule Pathen neiloute kipana jong chomkhat a ding bou ahi.  
6 Pathen neiloute kiletsah nan van pha hen lang, chuleh alu uvin meibol ga tongkha jongleh,  
7 Amaho chu tonsot a mangthah ding ahiuvin, a eh u kipaimang banga amaho jong kipai mang ding ahiuve. Koi hijongleh ahepha jousen dong uvin te.  
8 Amaho hi janmang bangin mangun tin chule kinung mukit lou diu ahin, amaho hi jan a thil kimu aman bangin mangthah tauvinte.  
9 Amaho chu amukha sa hon anungmu kit lou diu ahitan, a inkoten anungmu kit louhel diu ahi.  
10 Achate houvin mivaichate kom'a akhut do uvinte, ijeh inem itile ama hon aguh u haosat naho chu anung peh kit diu ahi.  
11 Khangdong hijongleu agubuh u leivui lah a kijam ding ahi.  
12 ama hon agitlou nau chu kipana ana neiju ahin, alei noi uva hung junlha ding ahi.  
13 ama hon twi asauvin akamsung uva sottah akoi uve.  
14 Ahinlah hetman louhel in a oisung uva a anneh u chu athuh jitai, a oisung uva thina thei gu aum jeh chun,  
15 ama hon aval lhum sau anei agou hou chu alodoh un ahin Pathen'in akoi lhahsah lou diu ahi.  
16 ama hon gulsoh gu hin chop untin gulsen amaho ahintha dingu ahi.  
17 ama hon olive thao twidung banga long ahilou le khoiju leh bongnoi vadung banga long amukhah kit louhel diu ahi.  
18 ama hon atohman uva amu thil jouse anungpeh uva anei agou jouseuvin nopsahna hin lhut peh pouvin te.  
19 Ijeh inem itile ama hon vaichaho asu genthei un chule genthei lengvai jin adalhau vin ama hon asah u hilouhel inho akilah uve.  
20 Amaho akilose uvin chuleh lung nachimna anei pouve, aval beihella thil jouse nei cham kim ding bou agel gel uve.  
21 Imacha khen neilouhel lin amaho changseh in anei jou hel uvin hijeh a chu ahaosat nau jong umsot louhel ding ahi.  
22 Neng tah a aumlai tah ule hahsat nan ahin lhunkhum in hahsat gentheina achung uva hunglhung ding ahi.  
23 Pathen'in amaho chu hahsat gentheina a a oisung dimset uvin peuhen Pathen'in alunghanna achung uva hin juhlhah sah hen.  
24 Thih hemma konna jamdoh ding go jongleh sum-eng a kisem thalchang in adot pai ding ahi.  
25 Thalchang chun atungtun langa konna ki botdoh ding chule athalchang muh chu thisan nat dehduh a thina kichat umtah chu achung uva chu ding ahi.  
26 Agou jouse muthim lhangkal kiheh lah a kisep lut ding, athil keu jouseu akidalha beihel a gamlah meiyin akahvam gam hel ding ahi.  
27 Vanho jousen athemmo nau ahin phon jal ding chule leiset in jong ama douna ahin phot chet ding ahi.  
28 Ain jouseu twisoh in alhoh manga Pathen lunghanna chu twi hattah long banga hung longlha ding ahi.  
29 Pathen'in migilou apeh ding tohman hiche hi ahin, Pathen'in achan diuva ateppeh sau chu ahi.    

Kathusei Ngaijun, Tia Job In Asei 
 

1 Chuphat in Job in asei kit in:  
2 Kathusei ho hi ipi ham ti naichan hin ngai uvin, hichu kilhamkonna neipeh thei sun u chu ahi.  
3 Neithoh piuvin chule ken thu sei inge, keiman thu kasei jou tengleh nang hon nei nuisat pan kit nauvin nate.  
4 Pathen kom'a kiphin kahin, mihem ho kom'a ahipoi, kanga sot joulou nau ajeh hoitah kaneije.  
5 Nei veuvin chule thipchet in um un, nakhut uvin nakam kisip cheh uvin,  
6 Ken ipi kasei ding ham tia kagel teng, kaki thing tuntun in katahsa akihot hot e.  
7 Ipi dinga migiloute hi khang tou touva ateh gei uva khang uva chule thahat hiuvem?  
8 Chule amaho hi achateu khantou leh a inchen uve dinga hing ahiuvin chule atuteu chunga akipah uve.  
9 A in hou jong kichat tijat na a kon'in a ongdoh un chule Pathen'in agimbol poi.  
10 Abongchal hou jong nou neilou vin aum pouvin, abongpi houvin nou aneiyun athollha jong aumpoi.  
11 Kelngoite bangin achateu akichop le sah uvin, achapang hou chu akichom un chule alam lam uve.  
12 ama hon semjang saigin leh selang dah toh lhon'in la a asauvin, theile kimut gin in kipa golnop abol'uve.  
13 ama hon ahin nikho hou nopsah nan amangun, chuti chun lungmong tah in lhankhuh ajon ji tauve.  
14 ama hon chemangin nathil imacha kadei pouvin, nalam lhah jong kadei pouve tin PAthen kom'a aseijuve.  
15 Hatchungnung kitipa chu koi hija chule ipi dinga athu kangai diu ham?  
16 ama hon ahausat najouseu hi amaho thahat a kilam doh danin agel un, ahinlah hitobang lunggel na a chu keiman imacha bol ding kanei louding ahi.  
17 Ahijeng vang'in migilou thaomei jong akimumit peh khapoi. Amaho hin hahsatna anei khah uvem? Pathen'in lunghang tah a lung gentheinahi amaho ana hoppeh khah em?  
18 Changpol banga amaho huijin amasang amutmang khah hitam? Huipi hat in changvai alhohmang banga alhoh mang khah hitam?  
19 Aphai Pathen'in achateu beh agimbol ding ahi tin nasei juvin ahinlah chonset bol pen pen vang chu agim bol ding ahi tin kaseije. Chutile ama thutanna chu ahet thei diu ahi.  
20 Amanthah nau ama hon amit tah uvin veu hen hatchungnung pa lunghanna thuhtah chu twidon in don uhen.  
21 Ijeh inem itile ama athi nung tengleh a inkoteu iti dingu ham ti angaito pouve.   

Pathen Thilbol Koiman Ahethei Poi, Tia Job In Asei 
 

22 Ahinlah koipen in Pathen chu ahil thei ding ham? Mithahat chung thu jeng jong atan ji ahi.  
23 Mikhat chu hausa tah le lungmong tah hin boina beihel in athi jin ahi.  
24 Mithahat misalhing ho leh tahsa damthei ho lim chu ahi.  
25 Mikhat kit chu nopsahna hepha louhel in vaichatna khonteh in athi jin ahi.  
26 Ahinlah ani hkonna chu leivui lah a kivui cheh ahi lhon'in, ani lhonna than hon aneh cheh lhon ding ahi.  
27 Ven nangin ipi nagel kahen nangin kei douna a nathilgon kahen ahi.  
28 Achonset jeh uva ain u mang hella migilou leh mihausatah thu neihin seipeh ding ahi.  
29 Ahinlah akimvella um ho hi dong le chun ama hon adihtah chu naseipeh dingu ahi.  
30 Vangset phat laileh amaho chu aki hing hoijin chule manthah na a konna ajamdoh diu jong akiphal peh e.  
31 Koimachan amaho hi lhangphong tah in aseise ngam pouvin ahilou le anatoh athilbol hou jeh in jong lethuhna akipe pouve.  
32 Lhankhuh jkonna amaho akiput tengu le alhan u chu mihon nidan kah khat bep bou anga peh jiuve.  
33 Lhanmol a chun mithi kivuina kin akimang in atahsa choldo dinga akilupsah namun a chun mihon ajanau apeuve, chule leiset in kicholdo na nomtah in apei.  
34 Nanghon keihi iti dan a thu hom keuva nei lhamon diu ham? Nahil chet najouseu jong jou ahi.    

Job Gitlou Jeh’a Eliphaz In Aphosal 
 

1 Hichun Teman mi Eliphaz in adonbut in: ✡  
2 Pathen kithopina dinga mikhat in abol thei ding um'em? Miching khat jeng jong chu Pathen ding a kithopi pha hithei ding ham?  
3 Michonpha ana hile chun Hatchungnung pa a dinga phachom nana hikha dem? Mipha chamkim hile chun Hatchungnungpa a dinga phachom nahidem?  
4 Pathen thengtah a nahou jeh a ama chun themmona chansah ham? Chule nang douna a thutan ahin pohlut ding ham?  
5 Ahipoi nagitlou na jeh ahi bouve. Na chonsetna angahna umlou ahi.  
6 Vetsahnan nagolpa chu sumbat din pen lang nabat man dingin aponsil ho chu neipen tin lang henge agu achang geijin lahpeh jengin.  
7 Nangin adangchah ho twi peh ding nom hih inlang chule agilkel an peh ding nom hih le chun,  
8 Nangin gam chu athahatpa a ahi timai theijin natin ahinlah hiche a chu mikhat bouvin thaneina anei ding ahi.  
9 Meithai khat tou chu khutgoh keuva nasol mang hikhat inte chule chagate kinepna jong nasuhkeh thei ahi.  
10 Hiche ho jeh a chu thang’a naki umkimvel ahi, chule hetman louva kichat najeh a kitihot hot nahi.  
11 Hiche ho jeh a chu muthim lah a namu theiji lou ahi. Chule twi kinong in achup ji ahi.  
12 Pathen chu alen behseh in vanho sangin jong alen joi. Ahsite lah a agamla pen sangin jong agamla joi.  
13 Hiche jeh a chu Pathen'in kanatoh ho hi amuthei jilou ahin, muthim jing lah a hi iti thu atan ding ham tin nadonbut e.  
14 Ajeh chu meibol satah chun ana velkol lele a hiche jeh a chu aman eimu theilouvu ahi. Ama chung sangpeh a khun aumin vanna thil kholna mun ho a chu vahle ahi.  
15 Migiloute lamlhahna lampi lui chu najot nahlai ding ham?  
16 Ahinkho kibul patna twijin alhoh manga ahinkhou it um laitah le asalhah peh ji ahi.  
17 Hatchungnungpa chun kachung uva ipi abolthei ding ham? Kachangin nei dalhauvin tia Pathen kom'a asei jeh u chun,  
18 Henge ama chu a insung uva thilpha tamtah dipset a chu ama ahi, hijeh a chu keiman hiche tobang lunggel a bolthei ding imacha kaneipoi.  
19 Michonpha ho chun migiloute manthah na chu amutengu leh kipah unte, chule nolnabei miho chun isah loutah a anuisat dingu ahi.  
20 Veuvin melmate iti kisuhmang hija anukhah pen chu meiyin akavam tai tin sei uvinte.  
21 Pathen a kipelut in chutile lungmong a naum ding ahi, chutengleh nanga dinga ijakai phasohkei ding ahi.  
22 Ngaijuvin athuhil hi chuleh nalung chang ah khollin.  
23 Hatchungnung pa kom'a nakile kitna ahile nakilepeh kit ding ahi. Ijeh inem itile nahinkho chu sutheng in.  
24 Sum ngailutna napeh doh a ahile, chule nasana mantam tah chu vadunga naselut a ahile,  
25 Hatchungnungpa ama tah chu nagou hijeng ding ahin, ama tah chu nanga dinga dangka manlutah hi ding ahi.  
26 Chutile Hatchungnungpa kom'a kon'in nomsahna kilah in natin, hiteng chule Pathen chu ven.  
27 Ama kom'a taovin natin chule aman na taona najah peh ding ahi. Chule nangin ama kom'a nakitepna chu namolso ding ahi.  
28 Ipi hijongleh bol dinga nagot chan namolso ding ahi. Chuleh namasanga lamlen chu vah'in hinsal vah peh tan nate.  
29 Mihemte chun hahsatna ahin nei teng ule kithopiu vin tin seijin natin, chule Pathen'in ahuhdoh diu ahi.  
30 Michonse ho jeng jong, huhdoh in um unte, nakhut thenna jeh a chu huhdoh a umdiu ahi.    

Job In Achung chang Thudol Pathen Henga Seiding Agot 
 

1 Hichun Job in aseikit in:  
2 Kakiphinna tuni chan geijin akhoh cheh cheh in chule pendoh louding hatah in kagoi.  
3 Keiman Pathen ama umna bouseh kahol doh thei hileh keima athutanna mun'a kache ding ahi.  
4 Kachung chang thu hi kaluidoh a chuleh kaki phin a thu kasei ding ahi.  
5 Chutengleh keiman eidonbutna kangaija chuleh kakom'a ipi asei ham ti kahetdoh ding ahi.  
6 Athahatna jousea chu keima einel ding ham? Ahipoi aman ngainom umtah a eidonbut ding ahi.  
7 Milungtheng ho chun ama toh ngaito khom theijun tin hijeh a chu keima thutanna'a konna a itih a dinga lhadoh a kaum ding ahitai.  
8 Solama kachen ahin hiche mun a chun ama anaumpon, lhumlam a kachen ahinlah ama kaga mu poi.  
9 Sahlang gam kahol in kaga mu joupoi, ijeh inem itile ama kisel ah ahi. Keiman lhanglang gam kaven ahinlah ama akisel mangah ahitai.  
10 Ahin aman hoiya kache ahen ahi, chuleh aman ei patep tengleh sana thengsel banga kahung doh ding ahi.  
11 Ijeh inem itile Pathen lampi a um kahin kihei mang louhel a alampi chu kajui ahi.  
12 Athupeh a kon'in kapotdoh khapon ahinlah niseh anneh twidon sangin athusei ho gou khol in kaki khol e.  
13 Ahinlah aman khatvei kigel lhahna anei tengleh koipen in alungthim akhelsah thei ding ham? Aman abol nomchan chu ipi hijongleh abol jing ding ahi.  
14 Hijeh a chu ipi hijongleh kachunga kathilgon jouse chu eibol doh peh a kavanga ana umsa chu aman athuneina noija akoi ding ahi.  
15 Datmo louhel in ama aum tengleh kaki cha behseh jin hiche ho kagel tengleh kaki cha behseh ji e.  
16 Pathen'in kalung anat sah in lungchang nan eisem in Hatchungnung pa chun ei tijat sah e.  
17 Muthim in ei umkim vellin athimdan seijou lou chu muntin'a aum'e.    

Pathen'in Migiloute Abolna Job In Anelkal 
 

1 Ipi dinga Hatchungung pan migiloute khu thutanna mun'a dinga ahin pui lou ham? Ipi dinga Pathen ging ten panna beija ama anga nga diu ham?  
2 Miphalou ten gamgi melchihna achonun gam leiset agu jiuve. Ama hon gancha akiguh uvin chuleh amaho gamsunga hamhing lah a alhalut uve.  
3 ama hon chagate sangan akilah un meithai ho bangchal bat man na apeh diuvin angeh jiuve.  
4 Mivaichate chu lampam ah asondoh un migiloute chu ahoidoh nadiuvin akisel khom jiuve.  
5 Gamlah sangan ho gammang lah a aum bangin mivaichaten aphat jouseu neh ding holnan amangun achateu neh ding nelgam sanna aga hol uve.  
6 Amaho a hilou loujau lah a chang a-at jiuvin chule migiloute lengpilei lah a akhai achomkhom uve.  
7 Jan khovah vah'in daplah ah akeuvun ponbeijin ahilou le kikhukhum ding neilouvin alum jiuve.  
8 Amaho chun mol'a konna hung phinlha gotwijin akot soh jiuvin chule chenna in ngaichan songpi bel din alhai khom jiuve.  
9 Migilou ten meithai ho chasen chu anu oplhanga kon'in aloilhah peh un nausen ho chu thil manna tun din alahpeh jiuve.  
10 Mivaichate chu ponsil beijin akeuvun acheleuvin amaho tah anngol pumin midang ding chang a atkhom peh uve.  
11 ama hon Olive thau achil lhauvin ahinlah atep diu jong akiphal peh pouve, chule dangchah thohpum pumin lengpi thei hehna khol ah na atohsah uve.  
12 Khopi a kon'in mithi ding kon ho ahung pengdoh uvin chule maha pu hon kithopi ngaichan akap uve. Ahivangin Pathen'in ataonau imachan agelpeh poi.  
13 Migiloute chun khovah adouvun, ama hon alampi hetpeh ding anom pouvin ahilou le alampi a jong aum pouve.  
14 Mivaicha ho leh mi genthei ho that dingin tolthat ho chu jingpi phal vah'in athou jiuvin jan teng amapa chu guchan apang jin ahi.  
15 Numei jon pipan khomut chip chep angah jin hiche phat chuleh koiman eimu taponte atin koiman ahetdoh louna dingin amai asel jin ahi.  
16 Migucha ho chun jan tengleh mi in asuse jiuvin chuleh sun leh a ihmu jiuve. Amaho chu khovah toh kihekha lou ahiuve.  
17 Jan muthim chu amaho din jingkah ahin amaho tah hi khojin kichatna toh kijopmat ahiuve.  
18 Ahinlah amaho hi twinoi langa twihu bangin amang ji tauve, athilnei jouseu hi gaosapna ahi chule amaho alengpi lei uva alut diu jong akichauve.  
19 Nichangsat leh sat in buhbang twi amanchah banga lhankhuh in jong michonse ho amanchah ahi.  
20 Ahingnu tah'un jong hin sumil untin than hon amaho chu twitah in hin neuvin tin, koima chan amaho chu geldoh tapouvin te. Migiloute chu huipi gopin thingphung amutlhuh tobang hiuvinte.  
21 Kithopi ding chapa neilou meithai ho alhemlha jiuvin meithai gentheiho kithopi ding amaho anom pouve.  
22 Pathen thanei nan miho chu akaimang jin amaho chu kichoisang maithei unte, ahinlah ahinkhou iti ding ham ti hetchetna anei pouve.  
23 Amaho hi lungmong tah a ahin diu kiphal peh jeng jongleh Pathen'in amaho chu avelhi jing jenge.  
24 Chuleh tuhin amaho hi oupe lheh jong leu mitphet kah louvin adang ho bangin che mang tauvin tin, changvui bangin satlhah in um uvinte.  
25 Ahilou jongleh khat touvin achu thei ham? Koipen in kadih louna aphotchet thei ding ham?    

Pathen Thaneidol Job In Aphondoh 
 

1 Hiti chun Shuh mi Bildad in adonbut in:  
2 Pathen hi thahat tah le kichat umtah ahin, vanho a lungmon athaneina aumsah ahi.  
3 Koipen in avan sepai ho asim thei dingham? Akhovah chun leiset chung pumpi asalvah hilou ham?  
4 Thithei mihem hi Pathen masanga nolnabei a um thei ding ham? Numeija konna pengdoh mihem hi thengsel thei ding ham?  
5 Pathen hi lhathah sanga loupijo ahin ahshi ho sangin jong aha vah joi.  
6 Tekah pi dingin mihem tehi than tobangbep ahi. Eiho hi than ho sanga lhasam jo ihiuve.    

Pathen Maija Mihem Them Chang Jou Ponte, Tia Bildad In Anelkal 
 

1 Hichun Job in thu aseikit in:  
2 Thabei chu nangin iti nana kithopi ham? Atha lhasam chu iti naki thopi ham?  
3 Kangolna hi iti nahetdoh sah thei ding ham? Ipi chihna chu neihil khah em?  
4 Hitobang chihna thusei ho hi hoiya nakilah ham? Koi lhagauvin nanga konna thu asei ham?  
5 Athisa twitonoija umho chu akithinge.  
6 Pathen masanga chun noimigam jong akeu ahi, manthahna mun chu akihol doh tai.  
7 Pathen'in van sahlang kai chu onghom laiya ahin khang doh in chule leiset chu imacha umlouna ah akhaije.  
8 Aman go chu meilhang satah in atom in chule agih a chun apohkeh dehpoi.  
9 Aman lha chu amai atompeh in ameilhang ho a chun akhumin ahi.  
10 Aman leisetna konna twi achom khenna chu kolmong ana semdoh ahi. Sunle jan gamgi asempeh ahi.  
11 Van khombul ho akiling in aman asapset teng akithing tuntun jin ahi.  
12 Ama thahat in twikhanglen thipchet in aumin athilbol theina in twikhanglen'a ganhing len chu asuhchip ahi.  
13 Alhagauva vanho hoitah a asem ahi. Athaneina a gulpi kilap lele chu asutpai ahi.  
14 Athilbol ho lah a hiche ho hi akipatna mai mai bou ahi nalaije. Athilbol theina husa mai mai bou ahin kon hitia chu van kithin thahatna chu ahet thei ding ham?    

Job In Migilouho Chan Ding Asei 
 

1 Job in athusei ajom kit in:  
2 Kathaneina eilah mang peh pa Pathen a kihahselna kaneijin kalhagao eisuhnatpeh Hatchungnung pa chu,  
3 Pathen a konna haina hu kaneija kahai laisung sea,  
4 Kakama thuse kasei louding chuleh kalei jin jong thujou sei ponge.  
5 Keiman nadihna kapom peh louhel ding ahi, kathi chan geija lung thengsel'a kaum na hi kahuh jing ding ahi.  
6 Keiman nolnabei kahina hi lhaso louhela katuhchah jing ding kahin lai sung sea ka se le pha hetna hi thengsel ah ahi.  
7 Kamelma pa chu migiloupa bangin kigim bolhen, kamelma te jong miphalou ho tobang hiuhen.  
8 Pathen'in asatlhah tengule Pathen neilou ten ipi kinepna anei nahlai diu ham? Chuleh ahinkhou akilah mang tengleh,  
9 Hahsatna achung uva ahunglhun tengleh Pathen'in akanau angai peh dem?  
10 Hatchungnung pa kom'a kipana akimu diu hinam? Itih phat hijongleh Pathen ahou thei diu ham?  
11 Pathen thahatna chu keiman kahil ding nahi. Keiman Hatchungnung pa chung chang thu imacha im kanei louding ahi.  
12 Hicheng ho jouse hi namusoh ahitan ahivangin panna bei thu jeng kakom'ah nasei nalaije.  
13 Migilouvin Pathen kom'a konna amu ding chu hiche hi ahi, Hatchungnung pa a konna agou chan diu chu hiche hi ahi.  
14 Chate tamtah nei maithei unte, ahinlah achateu chu gal kidouna ahilou le anngolla thidiu ahi.  
15 Ahingdoh nalai ho chu gamna hise a thidiu, chule ameithai hou jengin jong apul u adou lou diu ahi.  
16 Miphalou ten sum alom lomin nei maithei untin chule ponsil lhemlhung bangin sevum maithei unte.  
17 Ahinlah hiche ponsil ho chu michonpha hon akivon diu chule nolnabei miho hiche sum chu kihom diu ahi.  
18 Migilou hon mompan banga se baijin in kisah untin, thingbah kanga kisa bangin paset in kisah unte.  
19 Migiloupa chu alupna ah hausa tah in chen tin ahin ahung khah doh teng anei jouse ana beisoh amu ding ahi.  
20 Kichat nan twisoh bangin vuh khum untin chuleh amaho chu janna khopi hui nung chun amut mang tauve.  
21 Solam hui chun amaho apomang un chule amaho chu achemang a kitheh anga hi tauve.  
22 Dipdapna neilouvin apei lhu uvin, hiche thaneina a konna jamdohna ding akiha bol uve.  
23 Ahinlah mijousen anuisat u chu iman agel pouve.    

Mihem In Chihna Ahol 
 

1 Mihem ten dangka kilaidohna aheuvin, chule iti kilhit theng ding ham ti aheuve.  
2 Leisetna konna thih kilaidohna ding mun aheuvin, songpi a konna sum-eng sontwi je aheuve.  
3 Chule leiset a gambeh gamla pen pen jong akhol doh uvin, thih ahol nau muthim lah a khovah sah je aheuve.  
4 Mihem ho chenna a kon gamla tah a leiset a kokhuh avut un, khaovin akumsuh uvin anung leh ama ah akivol leuve.  
5 Neh le chah hi leiset chunga kitu ahin, ahinlah anoi langa leiset hi meiya kihal jun ji ahi.  
6 Hiche a songho lah a chu songval mantam tah um ahin, chuleh leivui lah a chu sana umah ahi.  
7 Hiche gou ho hi chunga leng hingne hon jong amu theilou, chule vacha neo mit in jong amutheilou ahi.  
8 Hiche gou ho chunga hi gamsa ho jengin jong ajot khah louhel ahin, keipi bahkai jengin jong atin a akhoi khah louhel ahi.  
9 Mihem in songgel song keh soje aheuvin chuleh mol lekhup je jong aheuve.  
10 ama hon songpi lah a kohom avut un chuleh songmantam manlutah tah ho chu aladoh uve.  
11 Valha chet chut a long luidung ating tan jiuvin chuleh akiselguh gou jouse khovah a ahin polut jiuve.  
12 Ahinlah mihem ten chihna hi hoiya kimudoh ding ham ti ahet uvem? Thilhet khen theina hi hoiya amu thei diuvem?  
13 Hoiya kimu ham ti koima chan ahepoi, ijeh inem itile hiche hi mihing gamsunga kimulou ahi.  
14 Hiche ah aumpoi tin twikhanglen in aseijin Twipi thuhtah in jong keikom'a aumpoi ati.  
15 Chihna chu sana a choh thei ahipon, dangka a choh thei jong ahipoi.  
16 Ophir am asana jouse sanga jong manlu jo ahin, manlutah onyx leh songval sanga jong thupi jo nalai ahi.  
17 Chihna hi sana leh songval sanga mantam jo ahin, songmantam kijepna chung sana hoitah chonga jong choh thei hilou ahi.  
18 Chihna chohna dingin coral leh jesper songmantam teni jong hi phachom lou ahin, chihna man ding chu hiche songmantam sang sanga jong sangjo nalai ahi.  
19 Ethopia gam'a songmantam Peridot tojong lhet thei hilou ahin, sana theng pen pen sanga jong manlu jo ahi.  
20 Ahinlah mihem ten chihna hi hoiya konna kimu thei ding ham ti ahe thei diuvem? Thil hettheina hi hoiya amu diu ham?  
21 Mihem te mitmu a kon'in akisel tan chung leng vacha mit hat pen in jong amu doh joulou ahi.  
22 Manthah na le thinan asei lhon'in keinin jong chihna hi hoiya kimu ding ham tithu kithang bou kaja lhone.  
23 Pathen ama changseh in bou chihna lampi hoiya kimu ding ham ti ahet ahi.  
24 Ijeh inem itile aman leiset chung hi apumpia avet ji ahin, vannoija thil um jouse hi amusohkei ahi.  
25 Aman hui ichan hat a nunsah ding chule go ichan a juhsah ding ti agel lhuh sa ahi.  
26 Aman gojuh ding dan asempeh in chule kolphe vahna ding lampi asempeh e.  
27 Hiti chun aman chihna chu ana mun chule manlutah ahi, ahin munkhat ah akoiyin hoitah in akhol chiljin ahi.  
28 Chule aman mihem te jah a asei chu hiche hi ahi. Pakai gin kiti hi chihna chu ahin, thilse a konna kiheidoh kiti hi thil hetkhen theina chu ahi. ✡    

Job In Masang Anoplai Ageldoh 
 

1 Job in athusei ajom kit in:  
2 Pathen'in eina chin hoi jing lai kum chemangsa ho kagel doh kit e.  
3 Kamasang lampi eivah peh a muthim lah a bitsel a kana vale lai.  
4 Pathen toh golcha a ka in a apansah lai, aluboh pen a kapan lai chu hileh.  
5 Hatchungnung pa chu kakom'a aum jing lai, chuleh kachate kakimvel a anaum laijin,  
6 Kabongpi ten bongnoi ninglhing set a asosah thei laiju chuleh kahon na keh hon olive thao alondoh sah laiju chu hileh.  
7 Khopi kelkot phung kajot a ja um tahtah le lamkai len leh lalte ho toh katou khomle lai nikho ho chu hileh,  
8 Khangdong hon eimu teng ule eipel doh jiuva upa tehseho jengin jong akom'a kahung tengleh jana neitah a adindoh ji laiju.  
9 Leng chapa te jong thipbeh a aum uva chule akam uva akhut u akoi uva.  
10 Khopi sung vaipo lenpen pen ho thipchet a adin uva jabolna a adin uva aleiju atuh chahkheh uva.  
11 Kathu japha ho jousen eipahcha uvin, eimu kha jousen phate chan eihoupi jiuve.  
12 Ijeh inem itile mivaicha ten angaichat nau leh chagate kithopina ngaicha ho chu kakithopi jin ahi.  
13 Keiman kinepna beimi ho chu kaki thopin ahile ama hon phatthei eiboh jiuve, chule meithai ho lungthim kakipa doh sah jin, chuteng ama hon la asajiuve.  
14 Kabol jouse chu lungtheng sellin kabol in chonphat nan sangkhol chol bangin eikhu khume, chule thutan dihna chu lukop bangin kakikop e.  
15 Mitcho ho din mitchang tenin kapang in, chule elbai ho din akeng tenin kapange.  
16 Chaga pabeite din mipan kapang in chuleh het khahlouhel miho jong kithopi angaichat nau vah kapanpi ji e.  
17 Keiman Pathen neilou mi engse ho ha kasuhbal peh jin, chuleh gimbol a um chu aha a kon'in kasalhah peh ji'e.  
18 Hinkho pha sautah kahin man nung hin tahbeh mongin kathi tengleh kainko ten eikimvel unte tin kana gel’e.  
19 Ijeh inem itile, thingphung ajung hon twi lah aphah a abah ho daitwi in achap nou jing tobang kahi.  
20 Jabolna thah thah kachunga kilong louhel in eikipe jing jin, chuleh kathahatna jong tang louhel in akibelap jinge.  
21 Amichang cheh in kathumopna angaijun ka thusei ding hi ama hon thipchet in angah uve.  
22 Chuleh kasei chai tengleh ama hon belap ding anei ji pouve, Kathumop chun amaho alung lhai sah jeh u chun.  
23 Mihem ten gojuh ding kinem tah a anga jing bangun ama hon ka thusei ding kinem tah in angah jiuvin, ka thusei ho chu chavang gotwi bangin adon uve.  
24 Amaho alunglhah tengu leh ken amaho chu nuiseuvin kave jin ahileh mailhai sel a kavet chu amaho a din manlutah ahiji.  
25 Haosapu bangin ama hon atoh diu ka seipeh in sepai hon lah a chun lengpa bangin kachengin chuleh lengvai ho kalhamon jin ahi.    

Tulai Agentheina Job In Akapi 
 

1 Ahinlah tun vang apa teu kelngoi chinga pang kauicha ho toh lhaikhom dinga jong lhing joulou mihem, kasanga dong jo gollhang khangdong ho nuisat bep in kaum doh tai.  
2 Amaho khu keija dinga tamtah a pha ahiuvin, hiche ho chu von sesa lungset um ahiuve.  
3 Amaho chu akel thoh jeh uva gong ahiuvin, chuleh nel phai gam mihem chen louna leh gaso talou leiset muthim gam'a chu jam ah ahiuve.  
4 Hiti chun ama hon hamboh lah a kon'in gamlah a na eng ho chu akilo uvin chuleh muntheh phung jung ho chu akilah un anejiuve.  
5 Amaho chu mihem kiloikhom na a konna kidel mangah ahiuvin, chuleh gucha ahijeh uvin mihem ten amaho chu asamse jiuvin ahi.  
6 Hiti chun gom kokhuh thuhtah tah lah a timul thou pumin leiko lah leh songpi ho lah a chun ching uve.  
7 Amaho chu hamboh lah a sa loupitah a aum bangun a ao chehchuh jiuvin thahpi ho noija chun alhaikhom jiuve.  
8 Amaho chu kiloikhomna a kon kipaidoh mingol minbeiho ahiuve.  
9 Chuleh tun ama hon pao ngeilou louvin isah loutah in einuisat jiuvin eiphin phin jiuve.  
10 ama hon iman eisep pouvin chuleh kamaija chil set khumpeh ding tailouvin kakom'ah ahung pouve.  
11 Ijeh inem itile Pathen'in kathal khao eisattan peh in aman eisuhnem ahin, hijeh a chu thuneina umnaho jouse chu apaimang u ahi.  
12 Hiche akideldoh ho chun kamaichang tah a eidoudal un, kilhon changnam pet dingin eisol un chuleh kalampi ah thang eikampeh uve.  
13 ama hon kalamlhah jouse eikha peh un chule keiman eikithopi ding koimacha kaneilou ahet jeh uvin eisuhmang nathei diuvin abolthei jouseu abol'un ahi.  
14 Amaho muntinna kon'in kakom'ah ahungun keima kalhah suh pet in amaho kachungah akichom uve.  
15 Tun vang kicha tah in kahingin eikijabol najouse huilah a akithe mangin kanei leh kagou jouse meilhang kitol mang bangin amangthah soh tai.  
16 Chuleh tua hi kahinkho along mang ahitan, kanikho ho jong genthei hesoh nan eihen den tai.  
17 Jan teng kagu kachang ho natnan alodim jin hichun tang louhel in eichip eichip ji'e.  
18 Khuthat tah in Pathen'in ka sangkhol eilahpeh in ka sangkhol ngong ah eimanchah kheh in ahi.  
19 Aman bonlhoh lah a eisep lut in keima hi leivui leh vutvam sanga jong panna beijo kahi.  
20 Nahenga hung tao kahi O Pathen, ahinlah nangin nei donbut pon, namasang a ding kahin, ahin nangin vet dingin jong neigo poi.  
21 Keija dinga lungsetna beihel nahung hitai. Nathahat na chu kei engbol nan namange.  
22 Nangin chimpei lah a neisep lut in chuleh huipi kinong in nei sumange.  
23 Chuleh nangin mihing jouse lhunna kathina ding mun'a chu neisol ahi ti kahei.  
24 Tahbeh mongin genthei hahsatna a kithopi ngaicha ahung tao tengule koimacha hiche genthei thoh ho lang ngan kihei pouvinte.  
25 Hahsatna toh ho dinga kapji kahi lou ham? Vaicha genthei tedinga nasatah a ka genthei pi ji hilou ham?  
26 Hijeh chun thilpha kave jin ahinlah hiche sang chun thil phalou joh chu ahung jin ahi.  
27 Kalungthim agentheijin chuleh cholngahna kanei theipoi. Kagentheina nikho te hin eisu genthei lheh e.  
28 Nisavah umlouna muthim lah a kavah len mipi kigol toh chet lah a kadingin kithopi ngaichan kakap e.  
29 Hiche ho khel'in keima gam-ui sopipa simbupi toh kikoppan eiki ngaiton ahi.  
30 Kavun ho aduplha soh tan chule kagu kachang ho jouse khosih in kati apeh henhun e.  
31 Ka selangdah gin in jong lungkham la ahin sa in katheile gin jong kana ogin in aginge.    

Lunglha Louva Aum, Job In Aseidoh 
 

1 Keiman kamit teni toh kigahna kasemin khangdong numei chu jon lunga vet loudingin,  
2 Ijeh inem itile chunga Pathen chun eiho ipi dinga eilhen u ham? Chungsang a um hatchungnung pa a konna goulo ding chu ipi ham?  
3 Migiloute dinga vangsetna hilou hija chule thil phalou bolte dinga vangset umtah dinmun chu hilou ham?  
4 Pathen'in kabol katoh jouse amulou hija chuleh kakalse jat jong ahet hilou ham?  
5 Mikhat tou kom'a jou kasei khah a chuleh mikhat tou kalhep khah em?  
6 Thudih kitena chun Pathen'in eitetoh hen, ijeh inem itile aman kalung thenna hi ahet ahi.  
7 Alamlhah a konna ahilouva ijem tia kamu ji ho a kalungthim jon lung ngaichatna kanei khah a ahilou le chonsetna dang khat a themmona kanei khah a ahile,  
8 Hiti chun mikhat touvin hange mim kaphu na ana nejeng hen, kaphu doh chengse abonchan kibotdoh soh jeng hen.  
9 Ijem tia kalungthim in numei khat tou alheplhah a ahilou le ka inheng pa jinu jon lunga kavet khah a ahile,  
10 Chuti chun kajinu jong pasal dang ji hijeng hen, pasal dang khat in luppi jeng hen.  
11 Ijeh inem itile jon lung put hi jachat umtah chonset ahi, hiche dandih louva chon ho chu gimbol dinga lha ahi.  
12 Hichu damun lampi lhung keija meiyin akah tobang ahin, kanei jouse kamang hel ding ahi.  
13 Ijemtia kasohpa ham kasoh numei adih louva kabolla ahileh ama hon akiphin nau kakom'a ahin lhut tengu leh,  
14 Pathen chu iti kakimaito pi ding hitam? Aman thu eihin doh teng ipi kasei tadem?  
15 Ajeh chu Pathen'in kei leh kasoh te kaniuva eisem kop u ahi.  
16 Vaichate panpi ding kada khah a ahilou le meithai ho kinepna kasuh keh peh khah em?  
17 Ka anneh chunga kachip khah a chaga pabeite toh nehkhom ding kada khah em?  
18 Ahipoi, mipa khat bangin, kaneo laiya pat in chagate kahin hoitup in chule kahinkho lhumin meithaite hoitup nan kahin mange.  
19 Itih lai hijongleh chenna ding neilou ponbeija umho chule von ding neilou gentheiho kamu tengleh  
20 Akisillum diuva samul pon kapeh ji jeh a eipachat jiu hilou ham?  
21 Thutanpa kalanga apan nadinga chaga khat douna a kakhut kadop khah a ahile,  
22 Hiti chun kalengkou aumna a kon'in kisatlha jeng hen, kaban jang jong akisuhto na a kon'in kisatlha jeng hen.  
23 Hichu Pathen thutanna kimaitopi sangin phajonte, ijemtia oupe Pathen chun einan chahkheh a ahile kinepna ipi kanei ding ham?  
24 Keiman katahsanna sum'a kakoi khah a ahile, ahilou le kasana a hi kakison khah a ahile,  
25 Kanei kagou jouse leh kakhol khom jouse jeh a kipah a kahile,  
26 Vantham jol ho a vahpel a vah nisa leh lha alampia chesuh khu kavet a,  
27 Chuleh aguh a kalungthim kalheplhah a amaho houna kaga galchop khah a ahile,  
28 Achuti tah a ahile thutan vaihom hon eigim bol uhen, chuti chu ahi tah leh van Pathen thusei kangaipeh lou hi ding tina ahi.  
29 Kamelma te chu manthah nan ahin phah tenga ahilou le alampiuva hahsatna ahung tengleh, hetnom ten tena aum jeh uva kipah kahile,  
30 Ahipoi, keiman mikhat tou kaspset a, ahilou le phulah ding kasei kha pon, hitobang chonsetna hi kabol khapoi.  
31 Kasoh pan jong adang ho chu gilkel in kachesah tai tin asei khapoi.  
32 Hetkhah lou mi jong kakihei mangsan kha pon, ahinlah mijouse din kot kahonpeh ji bouve.  
33 Midang ho banga ken kachonsetna selmang ding kagot a, kasuhkhel kalungthima ka imden khah ham?  
34 Mipiho kakichatna ahilou le kikhop khom naho kadeimo a hiche ho jeh a chu thipbeh a insunga kaum den khah ham?  
35 Mikhat tou beh in ka thusei eingai peh hen lang hileh ven kakihkonna dinga kamin soi kakai ding ahi. Hatchungnungpa chun eidonbut hen lang eiheh pan kei douna thu sundoh hen.  
36 Keiman themmo eichan sah nau chu kiloupi sah tah a kaki maitopi ding lallukhuh banga kakikhuh ding ahi.  
37 Ijeh inem itile keiman kathilbol adihtah chu ka seipeh ding ahin, ama masanga chu leng chapa te banga kahung ding ahi.  
38 Kagam in themmo eichansah khah tah a tucha maha jouse kitoh tah a ahung ka sohkeiuva,  
39 Ahilouva achang leh mim kana guh khah a ahilou le anei ho kana tha khah tah a ahile,  
40 Chuti chun gehu khel'in ling leh khau agama chun keh henlang, chang khel'in hampa keh hen. Job thusei ho akichaitai.    

Elihun Job Donbut Thei Kahi, Tia Adihna Aseidoh 
 

1 Job in nolnabei kahi tia apanchah kheh phat in aloi agolte thumho chun donbut be ding anom tapouve.  
2 Hichun Ram phunga Buz mi Barakel chapa Elihu chu ahung lunghang tai. Job in chonset kana bol nai chuleh Pathen'in eigim bolna hi adih e ti ding anop lou jeh a lunghangah ahi.  
3 Job in anel nau adonbut thei uva Pathen joh chu dihmo dinga akilah jeh uva Job loile golte thum chunga jong kinga ahi.  
4 Elihun adang ho Job kom'a thu asei diu chu anga nga jeng ahi. Ijeh inem itile amaho chu ama sanga upajo ahiuve.  
5 Ahinlah ama hon adonbut be tahlou u amu phat in lunghang tah in ahung paodoh e.  
6 Buz mi Barakel chapa Elihun aseitai. Keima khangdong kahin nangho upa nahiuve. Hijeh a chu nangho kom'a kalunggel kasei ding chu kakhongai ahi.  
7 Keigel in ateh jep hon thu seiju hen, ijeh inem itile upaho a hi chihna hung ahi.  
8 Ahin mihem te sunga chu lhagao um ahi. Hatchungnungpa hu haikhuma amaho sunga um hiche chun achihsah u ahi.  
9 Phatkhat tengleh upaho jong aching ji pouve. Khatvei vei teng thutan dihje ahe pouve.  
10 Hijeh chun kasei ngaijun chuleh kalunggel seipeh uvinge.  
11 Keiman nang thusei phat hitih chan sung hin kahin ngah in nakinel nahou lunglut tah in kahin ngaijin, khomulouva nathusei doh hou kangaije.  
12 Nathusei hou kangaije, ahin khat chan jong nanel thei pouve. Ahiloule aminelna nadonbut thei pouve.  
13 Amapa hi eiho dingin aching beh seh e, Pathen bouvin ama ajo ding ahi tin kakom'a sei hih un.  
14 Job chun keima einel hihen hileh nang hon namanchah u hettheina bangin donbut ponge.  
15 Seibe ding helouva lunggimma tou nahiuve.  
16 Tua nangho thipbeh a naum bang uva hi ken kanga nga nahlai dingu ham? Keijong thipbeh a kaum jing ding ham?  
17 Ahipoi halkhat beh kaseija kalunggel kasei ding ahi.  
18 Ijeh inem itile, kalung in adol joulou thu cheng tampi ho seidoh hi kasunga ka lhagaovin seidoh dingin eino tuntun e.  
19 Keima ahom umlou jubom tobang kahin, jupohna thah pohkeh ding sa tobang kahi.  
20 Kalung ol theina dinga kasei ding ahi. Hijeh chun ka donbutna penge.  
21 Kadei tah in jong kichem ponge, ahilou le koimacha pachat lhem bol ponge.  
22 Keiman joulhep ding kagot a ahile eisempan gangtah in eisumang jeng hen.    

Elihun Job Aphosal 
 

1 Job ka thusei ho hi ngaijin, ka thusei ding ho hi lunglut in ngaijin.  
2 Tun ka thusei hiti hin pan kit ing ting banjom tange.  
3 Kasei jouse hi lung thengsel'a kasei ahin, thutah kasei ahi.  
4 Ijeh inem itile Pathen lhagauvin eina sem ahi. Chuleh Hatchungnung pa hu haikhumin kahinna hi eipeh ahi.  
5 Naki ngachat leh nei donbut in, nachung chang thu kisem toh'in, chuleh nadin namun ah dingin.  
6 Ven nang leh kei inia Pathen a ihicheh e. Keijong leingan a ana kisem ah kahi.  
7 Hijeh a chu kei neikichat nading aumpoi, huham tah a kahung kumsuh louding ahi.  
8 Nangin kajah ding thu naseisa ahitan, chule nathusei ho achang cheh a kajah ahi.  
9 Nangin keima kathengin, kei chonsetna bei kahi, kei nolnabei themmona kaneipoi tin naseije.  
10 Pathen'in eikinah pin chuleh amelma in eingaito e.  
11 Kakeng teni khaokol sung ei chotlut sah in chuleh kakholhahna jouse amelchih e. ✡  
12 Ahinlah nang nadih poi, chuleh ipi jeh ham ti navet sah inge. Ijeh inem itile miching ho sanga oupe jo ahi.  
13 Ijeh inem itile ipi dinga nadouna a nanokhum ham? Ipi dinga aman mihem te kiphinna adonbut poi nati ham?  
14 Ijeh inem itile mihem ten ahet theilou vanga Pathen'in avel vel'a asei ahitai.  
15 Janmanga ahim, muneina ahim a mihemte ha imut a aimut pet u, ajalkhun chunga alup pet uva aman aseipeh u ahi. ✡  
16 Aman anabeng tenia ol chakhat in aseije, chule kichat tijatna a agih ji ahi.  
17 Athilse bolnau va konna akinungle sah ji a, akiletsah nau alahmang ji ahi.  
18 Lhankhuh a konna ahuhdoh a thina lui agal kai diuva jong ahuhdoh jiu ahi.  
19 Ahiloule Pathen'in mihem tehi dammona jalkhun chunga natle sat toh tang louhel a agu achangin achi a hitia hi asuhdih ji ahi.  
20 Chutengleh ama hon anneh twipen pen jong aduchatna mang ji ahitai.  
21 Amaho tahsa agongsuh tan chule agu achang aki langdoh soh tai.  
22 Amaho chu thina kotkhah gei ahitauvin, thina vantil chun amaho ana nga jiu ahitai.  
23 Ahinlah vantil khat vanna kon'in hung kilang hen, thupole chombeh khat chun mikhat dingin tao peh hen, chuleh amapa hi lungthengsel ahina phongdoh henlang,  
24 Amapa chu milungset them hihen lang, lhankhuh a kon'in huhdoh tauvin, ijeh inem itile keiman ahinkhou kilhatdoh na man ding chu kamutai tin seihen hileh,  
25 Chutileh atahsa chu chapang tahsa dehchet leh khangdong lai phat bangin hung damthei kit inte.  
26 Pathen kom'a atau tengleh ama chu kisan peh ding ahi. Chule Pathen'in kipah in sang'intin, chule adinmun hoitah in koi kit inte.  
27 Amapan aloi agolte kom'a phongdoh intin keima kachonse tai chule thutah adihlou lamin kaheijin ahinlah hichu phatchomna bei ahi.  
28 Pathen'in lhankhuh a kon'in eihuhdoh in chule tun kahinkho hi avahdoh tai.  
29 Henge, Pathen'in hitobang thil ho hi avel vella mihem tedinga abolji ahi.  
30 Aman amaho chu lhankhuh a kon'in ahuhdoh in hijeh chun amaho chu hinna khovah a chun kipah tauvinte.  
31 Job hiche hi phate chan melchih in, ka thusei hi ngaijin. Ijeh inem itile keiman seiding kahaove.  
32 Ahinlah seibe ding nanei nahlaija ahile seiben, seijin, ijeh inem itile keiman nathem channa chu mukal ngahlel a um kahi.  
33 Chuti chu ahilouva ahile ka thusei ngaijin, thipbeh chan um jingin, keiman chihna thu nahil inge.    

Elihun Pathen Them Achan 
 

1 Hiti chun Elihu in aseijin:  
2 Miching hon ka thusei hi ngai uvin, chihna themna neihon phate chan hin ngai uvin.  
3 Ngaijuvin kam’in antwi leh twilou ahet khen bangin bilkol in jong thucheng ajah jouse hi apatep jin ahi, tin Job in aseije.  
4 Ipihi adih ham ti eima cheh a din hekhen u hitin, ipi hi thilpha ham ti kihilkhom sohkei uhite.  
5 Hijeh chun Job in jong aseijin keima hi nolnabei kahin ahinlah Pathen'in ka thusei eilah mang peh tai.  
6 Keima nolnabei kahin ahinlah ama hon mijou eitiuve. Kachonset lou vang'in kathoh gimna hi jendam thei ahipoi.  
7 Dang goleuva daichat vaina leh nuisatna thoh jing Job tobang mi aum kha dem? Neiseipeh tem uvin.  
8 Amapan kalhat khompi dingin thilse bolte alhengin aphat ho jouse migiloute toh amang khom e.  
9 Ipi dinga Pathen lunghol na a phat jouse namoh manchai ding ham ti chanin amapan aseije.  
10 Thilhet khen themna neihon ngaijuvin ka thusei hi, Pathen'in chonset abolpoi ti mijousen ahet ahin, hatchungnungpa chun thil dihlou aboltheipoi.  
11 Aman mihem hi atoh dungjui cheh a lethuhna apeh ji ahin, aman mihemte hi achonna dungjui a alethuh ji ahi. ✡  
12 Tahbeh mongin Pathen'in thil dihlou abol louhel ding ahi. Hatchungnung pa chun thudoh chu aheimang louding ahi.  
13 Mihem khat touvin leiset pumpi hi athu noija akoi khah em? Leiset pumpi hi kitup chetna koipen in akoi ham?  
14 Pathen chun alhagao ana kinunglah khat tou hihen chuleh ahaina hu chu akinung lah hitaleh,  
15 Hinkho jouse kichai ding ahitan, chule mihingte jouse hi leivui soh kit ding ahitai.  
16 Tun miching hon ka thusei hi ngai uvin, ipi kasei lunglut tah in ngai uvin.  
17 Thudih deilouva Pathen'in vai ahom ding ham? Hatchungnungpa thutan hum o nachan ding ham?  
18 Ijeh inem itile aman leng ho jah a nang hi migilou nahin chuleh milen milal pa kom'ah nang hi langnei nahi tin aseije.  
19 Aman mihem chu itobangin oupe jongleh iman agelpon chuleh mivaichapa sangin mihausa pa chu akhohsah chompoi, aboncha ama khutsem ahi cheh e.  
20 Mitphet kah louvin athi theijin, jankim lai teng jongleh amangthah jiuvin, mithat hatpa jong chu mihem khat pang louvin akisumang jitai.  
21 Ijeh inem itile Pathen'in mihem tehi iti hin ham ti ave jingin, athilbolu amusohkeije.  
22 Migiloupa kiselna ding chun muthim jong ama mitmun kiselna din alhing joupoi.  
23 Pathen thutanna'a itih le idin diu ham ti eihon, gonsan ikoi pouve.  
24 Aman mihat pa chu koimacha dong louhel in asumang jin, chule ama mun'a chu adang khat atung doh ji'e.  
25 Aman ipi abol'u ahet ahin, chuleh jan tengleh alehkhup in chuleh asumang jitai.  
26 Aman agitlou jeh uvin ajeplhu jin mijouse mu thei ding leh ima jousen amu theidin abol ji'e.  
27 Ijeh inem itile, ama nung ajui nauva kon'in akihei mangun alampi jeng jong donlouvin akoi tauve.  
28 ama hon mivaichate chu aka sah un, akanau chu Pathen kom'a alhunge. Pathen'in mi gentheite kana ho ajahpeh jin ahi.  
29 Ahinlah ama chun thipbeh a um ding chu lheng jo tahen lang hileh kon ama chu themmo achan thei ding ham? Aman amai aselmang teng mikhat ham ahilou le namkhat hijeng jongleh koiman aholdoh joupoi.  
30 Mihemte thanga a o louna diuvin aman Pathen neiloute vaihomin apansah jipoi.  
31 Kachonse tai, ahin chonset bolkit taponge tia mihem ten ipi dinga Pathen kom'a aseikit jilou u ham?  
32 Ahiloule ipi thilse kabol kahe khapoi neisei peh in thilse kabol aum khah leh tutah hin ngai jenginge.  
33 Nathum najeh a chu Pathen'in athudih nachu asemphat ding ham? Ijeh inem itile nangin ama chu napaidoh sa ahin, akilhen ding chu nang nahin, kei kahipoi, sei jomin lang nachihna chu keiho kom'a phong doh in.  
34 Hicheng jou nungin milungval hon eiseipeh untin chuleh miching hon ka thusei ngai uvinte.  
35 Job in hetoh louva asei ahin, athucheng ho chu agilpoi.  
36 Job migilou thuseija nathusei jeh a akhonna leh nachung thu kitan ding nakikhol khom ahi.  
37 Ijeh inem itile nangin na chonset na chunga doumah nabol ben, nangin Pathen dounan lunghanna thu nasei lelen, jabolna nanei tapoi.    

Elihu Chun Mihem Chonchan In Pathen Akikhelsah Poi, Tia Sei 
 

1 Hichun Elihun aseijin:  
2 Pathen masanga keima hi chonpha kahi tia sei ding hi dih nakisah ham?  
3 Ijeh inem itile, chonphatna a hinkho aman hi ipi phatchomna kaneijem? Keija dinga phachom ipi um'em? tinjong nasei ji'e.  
4 Ken nadonbut ing ting chuleh naloi nagolho jousen jong na donbut uhen.  
5 Van thamjol khu ven lang, chule nachung langa meilhang ho khu ven.  
6 Chonset bol ta le chun Pathen ichan geijin asuna dem? Avel vel in chonse ta le chun ama lungthim ichan gei asukha dem? ✡  
7 Chonphat bol hile chun ama a dinga thilpeh loupi khat ahidem? Ama chu ipi nape tadem?  
8 Ahipoi nang chonset chun nangma tobang mihem ho chun adoulel ahin, chule nathilpha bol jong chun mihem ma-ma aphatchom pi sah ahi.  
9 Mihem te chu bol gentheija aum teng ule apeng jah jeng jiuvin, mithahat thaneina noija chun apeng peng jiuve.  
10 Jan laileh la a hin saji pa eisempau Pathen chun hoiya umham ti jeng jong nadong kha pouve.  
11 Ganchate sanga hoijo a eisem pau leh chunga leng vachate sanga chingjo a eisem pau chu hoiya umham?  
12 Chule mihemte chu akiletsah jeh uvin aka tengu leh Pathen'in adonbut jipoi.  
13 Ahinlah Pathen'in ajah peh pouvin hatchungnung pa chun ngaisah in aneipoi tia seiding chu dihlou ahi.  
14 Nangin kamu theipoi tin naseije, ahinlah nanga hat le bou thudih chu hungdoh ding ahi.  
15 Nangin michonse ho chu lunghang in alethuhpoi natin chule migiloute ngaisah in aneipoi tin naseije.  
16 Ahinlah Job nangin thu homkeu jeng naseijin, mingol khat bangin thu naseije.    

Elihun Pathen Loupina Achoisang 
 

1 Elihu in athusei ajom nalaijin:  
2 Thutah muchet sah ding kanei nahlai jeh in seibe kit nalai inge, ijeh inem itile Pathen thalhenga seiding kanei nalaije.  
3 Keiman eisempa chonphatna thu giltah a nelna kapeh ding ahi.  
4 Keima hetna bukim nei kahi jeh in thutah tailou thudang imacha keiman kaseipoi.  
5 Pathen chu hatchungnung pa ahin, ahinlah aman koima isah louvin abolpoi. Ama chu thaneina leh thil hetkhen themna akopto a hatchungnung pa ahi.  
6 Aman migilou ahinghoi jipon, ahinlah suhgentheija umho chu them achan ji'e.  
7 Aman nolnabei miho a kon'in amit ahei mang ngaipoi, ahinlah laltouna a leng ho toh atoukhom sah jin chuleh a imatih channa din achoisang ji'e.  
8 Thihkol a ana kihen hihen lang chuleh gentheina a chu kha ana hijongleu,  
9 Aman akiletsah nau amuchet sah jin, chuleh achonset nau avetsah ji'e.  
10 Alungthim u alahmang peh in, chule thilse a konna akilehei nadiu thupeh apejin ahi.  
11 ama hon thu ngaiju hen, chuleh athusei ngaipeh ule ahinkho lhum kei uva khantouna jousea phatthei kiboh diu ahi.  
12 Ahinlah athusei ngai ding anoplou uleh amaho chemjam a kithat ding ahin, chuleh hetna lhahsam jeh a thidiu ahi.  
13 Ijeh inem itile Pathen neiloute chu lunghan nan adimset un, aman a engbol teng u jongleh nei kithopiuvin tia kou ding chu anom ji pouve.  
14 Ahinkhou chonchatvai na a aman jou nung uleh khangdong cha chan athijiuvin ahi.  
15 Ahinlah agenthei thoh jeh u chun aman ahuhdoh jiuvin ahi. Ijeh inem itile agenthei nauva kon thungaije ahiljin ahi.  
16 Job Pathen'in vangsetna ho a kon'in napui doh in lungnat naho a kon'in ongthol tah in nahoijin, nadokhang chungah anpha pha nalui doh peh e.  
17 Ahinlah nangin Pathen neiloute thu kitan ding kichat nan nadim in, lungkham hih in thutanna leh thudih a thutanna chu machal jing ding ahi.  
18 Ahin kivephan, achuti louleh nei le gou vin nalhem lha khantin nehguh kilah jeh in nang leh nang chonse hih in.  
19 Nanei leh nagou ahilou le thahat tah a nakihabol naho chun lung gentheina jouse a konna nahoidoh jou ding hinam?  
20 Jan hunglhun kal ngahlel hih in, ijeh inem itile hichu mihem te kisuhmang nading jan ahi bouve.  
21 Kiging phan thilse a kon'in kileheijin, chonsetna hinkho a konna nahoidoh nadinga Pathen'in hiche gentheina ho hi ahin lhunsah ahi.  
22 Ven Pathen hi thahat chungnung ahin ama tobang mihil thei ding koi um'em?  
23 Koimachan hiche hi nabol ding ahi atithei pon , ahilouleh nabolkhel tai tia seithei ding chu,  
24 Hiche ho khel chun athil bolthei thahatna chu achoian un, vahchoina la ho asauve.  
25 gamla tah ahijeng vang'in hiche ho chu mijousen amucheh uve.  
26 Ven Pathen hi eihon ihet sang uvin aloupi jon amakum ho chu sim jou hilou ahi.  
27 Aman twi chu ahu in achop touvin chuleh chuti chun alhitheng in go asosah kit e.  
28 Meilah a kon'in go ahin sung lhan, chuleh mijousen aphatchom pi ji'e.  
29 Meilom hung kijel ji khu kon ahet theija chule vanna vanging kithong jeju a akitol lele khu kon ahetdoh jou ding ham?  
30 Ven ama kimvel a kolphe khu iti avahsah ji a, chule twikhanglen to geija avahsah khu iti ham?  
31 Hiche athahat athil boltheina ho a hi mihem te avah khang ji a nehle chah neng jeng junga apeh ji ahi.  
32 Aman akhut in keh chang aki choijin chuleh adoina laitah a chudin aseplha jin ahi.  
33 Hiche van gin chun ahina aphondoh a huipi gopi chun alunghan alungsatna chu aphondoh ahi.    

Pathen Hi Gin Dinga Lom Ahi, Tia Elihun Asei 
 

1 Hicheng ho hi kagel ji teng ka lungchang aphudot dot jeng jin, kasung a hin akithing thing jin ahi.  
2 Pathen kamsung'a konna hung doh a ogin thong khu phaten ngai uvin.  
3 Van dung lhungin agin akitol in chuleh kolphe vah'in ningtin asalvah phan ahi.  
4 Chuti chun huipi gopi kitum gin in alal loupina ogin nasatah in ahungin thu asei teng jongleh akituh tang deh poi.  
5 Pathen Ogin chu van gin in aloupisah in athahat aloupina chu eigel phah hoi ahipoi.  
6 Aman buhbang leisetna longlha din thu apejin, go jong leiset chunga longlha din thu apeji e.  
7 Chutengleh mijousen anatoh u angan hiti chun athaneina chu ave jiuve.  
8 Gam'a gamsa ho akikhu khum un chuleh akosung uvah aum den ji tauve.  
9 A indan sunga kon'in huipi gopi ahungin chuleh hiche a kon chun huidap ahung nunge.  
10 Pathen hu haikhum chun buhbang lhang asosah in chuin twi chu atebep bep chun akan den sah jin ahi.  
11 Meiho chu twi akhumdim jin chule kolphen avahsah ji'e.  
12 Ama thusah a meilhang ho hi kitol leleuva, leiset chunga hi aman thu apeh jouse aboljiu ahi.  
13 Hicheng ho jouse hi mihem engbolna ham ahilou le tang theilou ngailutna vetsahna a abolji ahi.  
14 Job hiche hi phaten ngaijin, Pathen natoh thilbol kidangtah tah ho ngaito din khongaijin.  
15 Itobang tah a Pathen'in huipi gopi athua anunsah a chule meilah a konna kolphe ahung vahdoh sah ji hi nahet em?  
16 Akhut themna leh akidanna chamkim keija meilhang ho atolle le ji hi iti dan ham ti nahet doh jou ding ham?  
17 Nangin na-ul napkonna nakitheh tengleh lhanglam hui hung nung intin chule thil ijakai thipchet in aum jitai.  
18 Sum-eng phatvet bangin vanthamjolla kon'in asa chu akikhodoh sah jin ahi, hichu nangin nabol the idem?  
19 Hijeh chun Pathen kom'a ipi kasei diu ham? Keihon imacha hetna kanei pouve.  
20 Pathen'in akom'a thu kasei nom hi eihet peh dem? Mihem te jengin jong thil ahetkhen theilou teng ule thu akisei thei diu ham?  
21 Huijin meibol ho amut theng soh tengleh vantham jol'a nisa khu avah behseh jeh in eihon ive thei ji pouve.  
22 Pathen hi molsang a konna sana lal loupina a kijemma hung'ah ahin ama chu alal loupina leh ahoina jousea kijemma ahi.  
23 Hatchungnungpa thahat naho chu ei ngaito phah hoi hilou ahi. Ahijeng vang'in athudih in chuleh achonpha jinge. Aman eiho eisumang pouve.  
24 Datmo umtah in muntinna mihem ten ama aging uvin, miching ho jouse ajanau avetsah uve.    

Job Chu Kho Photoh Lou Nahi bouve, Tia Pakaijin Athunun 
 

1 Chuti chun chimpei kipei lah a kon'in Pakaijin Job chu ahin donbut tai:  
2 Koi hiya hitobang hetna neilou chu chenga kachihna thu hin donga chu?  
3 Pasal pha bangin nakong kigah in, ijeh inem itile keiman nangma thu kadoh ding nangin hiche ho chu nei donbut ding ahi.  
4 Leiset bul kaphu a chu hoiya nana um'em? Nahet leh nei seipeh in.  
5 Kon alet aneu dan aga te a chuleh ageigol ho hi akaitoh ham?  
6 Abul hi ipin atheh ham? Aninga songpi chu koi koiham?  
7 Jingvalpa ten la asahkhom uva chuleh vantil jouse kipah a hung pengdoh diu ham?  
8 Naobu sunga hung pengdoh banga twipihi gamgi chin kah khat sunga kon akoija? ✡  
9 Chuleh meibol ponsilla kakisil a chuleh muthim lhangkhal a kakitoma,  
10 Ajeh chu vapam kasem peh a, anunga kotpi akhel louna dinga kakam khum ahi.  
11 Hichan a gamla chule hisanga gamlajo a nahung louna dinga hiche mun a hi kiloupi sah tah a nakinon nangah ding ahi tin kaseije.  
12 Jingkah khovah nadinga thu napeh khah a khovah jong solama konna hung kipan dinga nahil khah em?  
13 Khovah hin leiset kolmang geija asalvah nadinga nasema, gitlouna jan muthim chan gei bou vah dinga nasem khah em?  
14 Khovah ahung nai tengleh leingan chunga mahor kinam bangin leiset jong agong ahung kilang doh jitai.  
15 Khovah hin migiloute asunoh phah in chuleh kihat sah tah a kidom sang ban lhang jong asuhai tai.  
16 Twipi hung lon doh patna twinah phung nagahol doh khah a hem? athuh dan nakhol doh khah hitam?  
17 Thina kelkot hoiya um'em ti nahet khah ta hem? Muthim lhangkhal kihehna kelkot namu khah ta hem?  
18 Leiset letdan nagel doh khah a hicheng chu nahet leh nei seipeh in.  
19 Khovah hoiya konna hung kipan doh ham? Chuleh muthim hoilanga cheji hitam?  
20 Khat cheng chenga a in na napuilut theija chuleh amun lhunje chu nahet em?  
21 Ahinlah hicheng chu nahet maithei ahi, ijeh inem itile thil ijakai kisem masanga penga nahi tan, hijeh a chu ijakai nahet themsoh ahitai.  
22 Buhbang kikhol khomna mun naga chelut khah ta hem? ahilou le gelchang kikhol khomna mun naga mu khah ta hem?  
23 Genthei hesoh nikho a gal manchah dinga kakhol ahin, kidou nikho leh kisat nikho a dinga kakhol khom ahi.  
24 Khovah hung kondohna lampi chu hoilai hija, solam hui chenna chu hoilai ham?  
25 Go hattah a hung long jung jung twilam chu kon asemma kolphevahna lampi kon adopeh ham?  
26 Hampa ke louna gamgo lah leh nelgam mihem chenlouna gam'a chu kon go ajuhsah ham?  
27 Tolgo lah sunouva dangchim sah dinga go juh sah chu koi hija chule hampa louhing kedohsah a koiham?  
28 Go in pa aneijem? Daitwi kon ahin pen doh sah ham?  
29 Buhbang lhang hingnu chu koiham? Van'a hung kon buhbang twihi kon ahin ham?  
30 Ijeh inem itile twi chu song banga tah in akisoh jin chuleh twi chung chu akan den jin ahi.  
31 Ahshi ho kitol ding dan khu nahil theija bombiel akoi ho khu alomma nakan theija, ahilou le juhei suhtum khu akhau nalhap kang thei ngaijem? ✡  
32 Kum kiheichin ho hi aban ban cha che dinga nahil theija ahilou le ahsi somleng chu anoute toh van jotpai dinga napuile theijem?  
33 Thilsem jouse chondan hi nahet sohkeija, leiset hi dan dungjuiya na manchah thei ding ham?  
34 Meibang lom chu nakouva chule go nasosah theijem?  
35 Kolphe chu nakilah sah theija chule naseina mun chu navah sah thei ding ham?  
36 Lungchang thil het jeng theina pea chu koi hija chule lungthim angaina a khohetna pe a chu koiham?  
37 Meilhang ho sim jouna dinga chihna lhingsetna neikoi hija, vanna twi kikholna mun loukhoija khoilet jou ding koiham?  
38 Tolla leiset hi akikoi got setna chule leiset chu leilhanga atahsah thei ding ham?  
39 Keipi dinga neh ding namat khom peh a chule keipi bahkai noute gilkel chu alung nachim a navahva jouva,  
40 Akosung uva alupnauva ahilou le nang noija abohmat pet tengule,  
41 Vavomte khu kon an apeh a anoute khu Pathen jah dinga apenna chule gilkella amoh toilele tengu leh kon an apeh jiu ham?    

Kathilsem Kidang Ho Ngaito Temin, Tia Pathen'in Asei 
 

1 Gamkel ho khun itih phat le nou anei jiuvem ti nahet em? sajuh ho gam lah a aso u khu namu khah tah em?  
2 Lha ijat gai uvem ti nahet khah em? itih phat le soh diu ham ti nahet em?  
3 Anou neina dingin tolla aboh mat jiuvin chule ason chu ahing doh jiuve.  
4 Anou ho chu tollhanga akivah khang jiuvin chuti chun achennau adalhah teng ahung kinungle ji tapouve.  
5 Gamlah sangan khu kon chamlhatna apeh a chule akihenna khao kon alhap peh ham?  
6 Gamthip lah hi amaho umna dinga kapeh ahin achenna diuvin hamhing ke louna gam kepei.  
7 Khopi sung husa atheinom pon chuleh ahohsal diu kangtalai tol jong aumpoi.  
8 Molsang lah chu akivahnau mun ahin, hamhing don thah jouse ahol lelei.  
9 Gamlah bongchal chu vahngoi din anop peh dem? Nagancha an koina huong sunga chun jan khat beh aum nadem?  
10 Gam bong chu naloukhoi nalang konna chu nakhum theija nalou nakhoipeh ding hinam?  
11 Athahat na chu eipente ti na tahsan em? nadalhah a chule nana natoh peh ding chu na tahsan em?  
12 Nachang in langa po dinga nanganse ding ham? Chuleh na changphol a konna chang nahin pohpeh ding hinam?  
13 Vangongchai jin alha ahin jap jin ahinlah nachakang toh tekah thei ahipoi.  
14 Vangongchaijin atwi leiset chunga atha jin leivui khun akahlum dinga akoiji ahi.  
15 Thilkhat touvin akengin chonkeh inte ahilou le gamsa khat touvin sumathah inte tijong agelpoi.  
16 Anoute chunga jong a engse lheh jengin ama a hilou bang bangin athi diu jong khoh asapoi.  
17 Ajeh chu Pathen'in ama a konna chihna alahdoh peh a, thil hetkhen theina apehlou ahi.  
18 Ahinlah itih phat hijongleh lhai dinga ahung chopdoh phat phat uleh sakol lhaihat pen pen jong achunga toupa toh adalha tha jitai.  
19 Sakol thahat khu nangin napeh hija ahilou le angonga amul bahkai khu nangin nakesah ham?  
20 Khaokhopi kichop thei banga akichop theina khu nangin napeh ham? Anah khon gin khu tijat jat aum jenge.  
21 Galsat dinga ahung kipatdoh tengleh atin in leiset akhot in athahat in akipah jin ahi.  
22 Chemjam masanga ajam pon, kichat kiti chu anuisat in chuleh kichatna aneipoi.  
23 Thalchang amalam ngan aleng jeng jung in, chuleh tengcha leh tenglung aval lah lah jenge.  
24 Lunghang tah in akengtin in tol akhot jal lah lah in chule kelngoi ki ahung kimut ging phat in galmun manon alhaikit jitai.  
25 Saki kimut gin chun anah akhongin gamla tah a kon'in gal gimnam ajan, gal kisat gin thong leh captian pa thupeh ngah in akinuh nuh jenge.  
26 Mu khu nangin nachihna a nahilla vanlama sangtah a lengle le a chule alhaving teni khu lhanglam nga ajah ji ham?  
27 Muvanlai sangtah a alentouva chunglang peh a buh asah khu nangin nepeh ham?  
28 Kolsong chunga achengin gamla tah songkuo hoa chenna in akiseme.  
29 Hiche a konhin aneh ding sahing akihol in mitchim keuvin avelhi jingin ahi.  
30 Anouten thisan achop chop un gancha thikam umna hiche mun'a chu ama namu ding ahi. ✡    

Pakai Na Ansunga Kakisunem E, Tia Job In Asei 
 

1 Hichun Pakaijin Job kom'a aseijin:  
2 Hatchungnungpa chu nakinelpi nom nah laijam? Pathen thutan dihlouna podohpa nahin, ahileh donbutna ding nanei nahlai em?  
3 Hichun Job in Pakai chu adonbut in,  
4 Keima ima hilou kahi, adonbutna ding chu iti kaholdoh jou ding ham? Kakhut in kamuh kisip ing katin,  
5 Thu tamtah kaseidoh ahitan, seibe ding kanei tapoi.  
6 Hiti chun Pakaijin chimpei lah a kon'in Job ahin donbut in,  
7 Pasal phatah bangin nakong kigah in, keiman nangma doh ding thudoh themkhat kaneijin, chuleh nangin hiche ho chu nadonbut ding ahi.  
8 Kathutan dihna hi tahsan louva nakoija, chule nangma dihna photchetna dinga kei themmo neichan joh ding ham?  
9 Pathen banga thahat nahin, Pathen ogin banga nangin van nagin sah thei ding ham?  
10 Aphai naloupina leh nagun chenan kivon inlang, ja naumna leh aming than nan kivon temin.  
11 Na lunghanna ngoh ding hol inlang, mikiletsah te ho jouse chunga chuhen.  
12 Mikiletsah te chu namit hei chun jachat sah inlang, migiloute chu adin nauva chun chot phan.  
13 Leivui lah a chun vui inlang, amaho chu mithigam songkul'a hunk hum den tan.  
14 Chutia chu kei jengin jong kapachat ding nahi, ijeh inem itile nabangol thahat chun nahuhuhdoh ahitai.  
15 Behemoth khu vetemin, nang kasem banga kasem ahin, bongchal bangin hampa ane e.  
16 Akengphang athahat na le, a oipoh a aphe ho khu ven.  
17 Amei jong khu Cedar thing bangin atah in, akhel teni a aphe ho khu detchet a kipheh khomahi.  
18 Agu ho jong sum-eng long abangin atibah ho jong thihjol tobang ahi.  
19 Pathen khutsem ho lah a vetkah theipen ahin, chuleh asempa bouvin agihsal thei ahi.  
20 Gam'a gamsa jouse lhatle namun hiche molsang ho hin amaho dinga anneh phapen pen chu apeh nom u ahi.  
21 Thambal pahcha phung noija chun akol jin, pengphung boh lah a akisel jin ahi.  
22 Vadung pang thingnem ho lah a pahcha phungho chu amadin lim in apange.  
23 Vadung twisoh in ama asunoh phah pon, Jordan vadung soh hen lang chup jongleh alungkham deh poi.  
24 Koimachan amandoh joupoi, ahilou le anah avu a, thihkol abu peh a chuleh akaimang theilou ahi.    

Leviathan Nathujo Ding Hinam, Tia Pathen'in Adoh 
 

1 Ngakoija Leviathan namat thei ding ham? Ahiloule aha a khaokol nabu peh thei ding ham? ✡  
2 Anahhom sunga khao nathil lut theija, ahilou le akhalhang thihhem a nasut vang thei ding ham?  
3 Nakhoto ding ngeh na a, hung taova ahilou le nalainat pi dinga hung tao tuntun nam?  
4 Ahinkho a nasoh a panga nanatong dinga nanop peh ding hinam?  
5 Nangin hiche khu vacha banga nangailut bol thei hiya, ahilou le nachapang neunu kichepna dinga napeh thei ding ham?  
6 Kivei mihon athiljoh nau mun ho a joh dinga ahung kichoh diu hinam?  
7 Avun khu tengcha a nasut khah theija, ahilou le aluchang ngathal a nakap khah thei ding ham?  
8 Achunga nakhut ngam inlang hile chun kidounan ahin jui ding khu geldoh in natin, avel a nabol patep kit louhel ding ahitai.  
9 Ahipoi hiche mat ding got chu phatchomna bei ahin, sadel hatpa thiltup jong chu kisuhnem peh ding ahi.  
10 Chuleh a itih a koima chan asuhnoh phah ngamlou ahin, koiham kamasanga ding ngam ding chu.  
11 Kangaichat pet tah a kalepeh kit ding thil eipe chu koi ham? Vannoija thil um jouse hi keija ahi.  
12 Leviathan tibah ho hoidan chuleh athahat oupe dan chule agongso hoidan ho kasei nomme.  
13 Avun khu kon alahdoh peh theija chule athoa um agalvon khu kon amulet pai thei ding ham?  
14 Akhalhang khu kon akal keh a ahondoh ding ham? Ajeh chu aha khu tijat jat um behseh jeng ahi.  
15 Alip ho chu pho banga agol gol a detchet a mahor kinam banga thakhat a kinam detchet ahi.  
16 Kimatchet a umkhom ahijeh chun akah a hui jangkhat cha jong alut theipoi.  
17 Alip khat chu aban'a alip chunga hub eh detchet a, khat leh khat kikam toa kimulet pai theilou ahi.  
18 Anah akhon tengleh avahlap lap jengin, amitchang teni jong jingkah nichangsat pet toh abange.  
19 Akamsunga kon'in meisi apahlah lah jin, meikou ahung vahdoh ji'e.  
20 Meichunga twibel kisonga, twihu pot bangin anahhomma kon'in meikhu ahung kitung doh ji'e.  
21 Akamsunga konna meikou alendoh ji jeh chun, ahai husa chun meihol ahal kou jeng jin ahi.  
22 Leviathan ngongchang thahatna chun chene jouse a kichat tijatna asosah e.  
23 Aphe ho chu atah in chuleh adetchet in, akimulet theipoi.  
24 Alungchang chu song bangin atah in sumhei song bangin atah e.  
25 Ahung kithodoh tengleh thahat chungnung ho akicha jiuvin, kichat tijatnan amanchah kheh jin ahi.  
26 Chemjam, tengcha, thalchang ahilou le tengcha neoho khat chan asutang joupoi.  
27 Thih jong imacha ahisah poi. Hiche thilsem ding hin changpol tobangbep bou ahin, chuleh sum-eng jong thing motsa tobangbep ahi.  
28 Thalchang in adeljam joupon, song aboma kisep jong chu hampan ajepkhah abang bep e.  
29 Akivoh ho jong chu ham donthah toh abahsah in chule tengcha neu euvel vul hung leng jong chu anuisat bep e.  
30 A oipoh chu haihal hemtah tobang alip in atom in ama chena nung chu loukai nang pan lou akainangna nung abahsah ji'e.  
31 Leviathan chun twi lah a aum tengleh twi chu belphul abahsah ji'e. Twikhanglen tojong thao kiloijol abahsah jin ahi.  
32 Twi lah a ache tengleh twi kinong ho chu aval lah lah jin, gah vet dingin twikhanglen chu akang in akilang ji'e.  
33 Leiset chunga ama kibahpi aumpon, ama tobanga kichat neilou thilsem ganhing dang aumpoi.  
34 Thilsem ganhing jouse lah a akiletsah pen ahin, ama hi ganhing jouse leng ahi.    

Job In Akhelna Aphondoh’a Pathen Anga Akipehlut 
 

1 Chutah chun Job in Pakai chu adonbut tai.  
2 Thil ijakai bolthei nahi na leh, nanatoh koiman nasuh tang theilou chu keiman kahei.  
3 Thil hetkhen theina beija kathil hetkhen theina dongpa chu koiham? Tin nei donge. Hiche pa chu kei kahi. Chule keiman kahet khah louhel thu kana sei kha tai. ✡  
4 Ngaijin keiman n aseipeh inge. Keiman nangma thu kadoh a chuleh nangin nei donbut ding ahi. ✡  
5 Masanga chu nangma hi athu a bou kana jah tho ahin, ahinlah tun vang kamit tah in kamutai.  
6 Kana thusei jouse kageldoh sohkei tai. Chuleh keima kakisih taiti vetsahnan, leivui leh vutvam lah a hin katouve.  
7 Pakaijin thu hijatpi hi Job kom'a asei nungin Teman mipa Eliphaz kom'ah aseitai. Nangma leh nagol teni chunga kalung ahange. Kasohpa Job sei bangin kachung chang thu adihchet in nang hon nasei pouve.  
8 Hijeh chun bongchal sagi leh kelngoichal sagi ma kikai unlang kasohpa Job kom'a cheuvin, chuleh nangma ho a dingin kilhaina govam thilto gabol un. Kasohpan nangho dingin nataopeh untin chuleh keiman taona chu nangho min'a kasan peh a, natoh dungjui uva kalethuh tahlou ding ahi. Ijeh inem itile nang hon kasohpa Job bangin kachung chang thu adihchet in nasei pouve ati.  
9 Hiti chun Teman mipa Eliphaz, Shuh mipa Bildad chule Naamat mi Zophar chun Pakai thupeh bangin agabol un chuleh Pakaijin Job taona asanpeh tai.   

Pathen'in Job Nei Le Gou Akilesah’a Phatthei Aboh 
 

10 Job chun aloi agolte dinga ataopeh phat in Pakaijin vangphat nan akile sah in, tahbeh in Pakaijin masanga aneijat sanga ajatni a tamjon apetai. ✡  
11 Chutah chun asopi pasal ho leh numeiho chuleh masanga akihetpi aloi agolte ahungun a in'ah an anehkhompi uvin ahi. Pakaijin ama douna a achung hange thilse analhunsah ho jouse jal chun amapa chu alhem un chuleh alhamon un ahi. Chuleh amaho khat cheh chun amapa din thilpeh sum le sana khutjem ahin choipeh uve.  
12 Hijeh chun Pakaijin Job hinkho anukhat lang chu akipat tillai sangin phatthei aha boh jon, hijeh chun tun kelngoi sangsom le sangli aneijin, sangong sao sang gup aneijin, bongchal kop sangkhat aneijin, chule sanganpi sangkhat aneitai.  
13 Aman jong Job chu chapa sagi apeh ben, chule numei jong thum jen apeh bei.  
14 Amapan achanu masapen chu Jemiah asah in, anina Keziah asah in, chule athumna Keremhappuch asah e.  
15 Gamsung jouse a numei lah a Job Chanute banga mel-hoi dang aumpoi. Chuleh apaovin amaho chu asopi pasal ho toh alunglhaina bang tah in asem khomin ahi.  
16 Hicheng nung hin Job chu kum jakhat le somli ahingin, achate leh atute khangli chan geijin amun ahi.  
17 Chutah chun Job chu hinkho bulhingset in ahingin, tehse mong monga hingin atehthi tai.   

PSALMS  

LABU  

Labu Sung Thu Umdan  

Hiche lekhabu hin na lungthim sunga giltah a thu asei ding ahi. Ajeh chu kipana, lunghemna, chamna, lunggimna chule kinepna hihen kinepnabei hijongleh hiche Labu'a kon hi, kitilkhouna le lung kipana thei namudoh tei ding ahi. Khang masa laija Labu'a thucheng kijih ho hi, tukhang kipana le dinmun ho toh jong akitoh in ahi. Labu'a um thucheng phabep hi, taona thutoh akilhon'in, vahchoi tothoa kipana'a dim, chule kisihna neija chonset phondohna le khat le khat Pathen henga kitaopeh tona thudol ho aseijin ahi.  

Phat phatah napeh a nasim'a ahileh hiche lekhabu hin bukimsel'a aman aleding ahi. Labu hi avel vel-a nasim'a ahileh athah beh-a houlim pina nachan ding, hichu tule phatsot tah a ding ahi. Lunglut tah in sim in, ajeh chu Hebrew La toh kisai ho hi, La dang hotoh akikhehna um ahi.  

Chule hetdinga pha chu, Labu hi la-lam toh kisai ahin, houlam tahsan-dan toh kisai lou ahi. Labu jih ho hin, alhangpia amaho lungthim sunga kon ho hilchetna apeh-u ahin, Tahsan thudol'a Pathen thu adihtah ahilchet-u ahipoi. Labu sung thu umdan ho phatah in vele chun—Pathen le mihemte kiguijopna thudol jeng ahi. Hijeh chun La toh kisaija thucheng kijih ho hin, lunglut tah le na hinkho sunga taona tothoa sim jing dingin nakouve.  

Lekhabu Jih Ho Chule Akijina Lo  

Israel Leng David chun Labu som sagi le thum ajih in ahi. Chule Labu som nga hi koipen in anajih ham, ti hetdoh ahahsan; ahinlah Labu adangse hi Asaph, Korah chilhah te, Solomon, Mose le Ethan kiti Ezrahite amaho cheng hin anajih-u ahi.  

Chule phabep chun, Pathen henga taona le Ama vahchoina thudol'a Labu hi anajih-u ahi. Hinlah adang phabepma chun, kipun khom'a Pathen hou toh kisaijin anajih un, ama-ama cheh thiljih-a kon hin, lhagao lam kitilkhouna ahiti, aki muchen in chule Labu ho hi aboncha Thangvahna, Taona chule Pathen kilam hilsahna jeng ahi.   

 1

BU KHATNA 
 
Pathen Adia Mipha Leh Migilou 
 


1 Migiloute thuhil jom louva, michonse ho lamlhah dunga jong ding leh lou; chule Pathen ginglou ho kikhop na dunga jong tou khompi lou mi chu anunnom ahi.   


2 Hitobang miho chun Yahweh Pakai Dan thu a bou lunglhai na aneiyun, Yahweh Pakai Dan thu chu sun le jan in angaito jing jeng ui.   


3 Hitobang mi ho chu twi lonna luipanga kiphut, aphat cha hung gaji adojong gopjilou thingphung tobang ahi; hitobang miho jong chu atohna lam lam'uva alolhing jiuve.   


4 Yahweh Pakai ginglouho vang chutobang ahipoi: huilhoh mangle changvai tobangbep ahiuve.   


5 Hijeh a chu Yahweh Pakai gingloute chu thutan nikho tengleh themmo changdiu, michonse hon jong mikitah ho lah a mun aneiloudiu ahi.   


6 Ajeh chu Yahweh Pakaijin michonpha ho lamlhah ahetpeh jingin, Yahweh Pakai ginglou ho lampi vang manthahna'a lut diu ahi.    

 2

Yahweh Pakai Thaonupan Lengvai Apoh 
 

1 Ipi dinga chitin namtin kitohmoa, thilphachomlou ngaito na a aphat'u amoh man chatvai u hitam?   


2 Yahweh Pakaijin lengdinga athaonupa dounan leiset lengte akikhom un, chule vaihom thunei hon jong thulhuh asem un, hitin asei ui.   


3 “Ei-kihennauva kon ahin kilhamlhao hitin, Pathen thaneina'a kon'in kilha ong-u hite” atiuve.   


4 Hinlah Yahweh Pakaijin avan laltouna'a kon'in amaho chu ahin nuisat in, Yahweh Pakai a din nuijat umtah ahi tauve.   


5 Chuin Yahweh Pakaijin amaho chu lunghang tah in aphoh in, alunghan jah jeng chun amaho atijatsah tai.   


6 Chutah in “Keiman kalhendoh lengchu kalhang theng Zion molvum a katousah'e,” ati.   


7 Keiman thugahna chu phongdoh inge; Yahweh Pakaijin kaheng'ah hitin asei e, “Nangma hi kachapa nahi, Keiman tunia nangma hi kahin nahitai.”   


8 Kaheng'a nathum pouleh chitin namtin hi nagoulo dinga kapeh ding, vannoi leiset pumpi geija nagou kahisahding ahi.   


9 Nangman amaho hi thihjolla najep boh'a; belkhengpa bel kivoh chip banga ahal hal a nakoi ding ahi.   


10 Hijeh chun Vo leiset lengte kichih theiyun; Chule leiset thutan ho nang hon thuhil ngaiphaovin.   


11 Yahweh Pakai chu ging tah in akin bol un, chule kithing pum in Ama chu houvun.   


12 Yahweh Pakai lungsatna nachung uva achuh a namanthah masangun akengphang kolchah in chop un, ajeh chu Yahweh Pakai lungsat na neocha jong eihodia deojah ahi. Atahsan nau Yahweh Pakai a koi jing ho chu anunnom ahiuve.    

 3

Pathen'a Kingaina Le Bitna 
 
David lengpa'n achapa Absolom'a konna ajammanga alasem 
 

1 O Yahweh Pakai, idia eisulam vaiding mi pung jing hitam! eidou din mi tamtah akipandoh tauve.   


2 Ama kihuhdoh na hi Pathen a aumpoi tin kalungthim in mi tamtah in aseijui. Selah.   


3 Ahinlah Yahweh Pakai, nang hi eiveng tup, kalum'a kisoung nahi; Ka loupina le khodah ngam-a, gal jona eipeh jing nahi.   


4 Keima O sangtah in Yahweh Pakai henga kataovin, Aman alhang thenga kon'in eihin donbut tai. Selah.   


5 Keima kalum'in ka-imu jin; Yahweh Pakaijin eichin tup'a eihoidam jeh in, kajing-thou kit tai.   


6 Keima doudin mihem sangsom sangjan ei umkimvel jongleh kichakit taponge.   


7 Hung thoudoh in O Yahweh Pakai; neihuhdoh'in, Pathen ka Pathen: Eidou hojouse khagu eivohchipeh in; nangma migilou ho hahemtah jong vopul soh ji nahi.   


8 Huh hingna hi Yahweh Pakai a kon bou ahi: Na phattheina jong namite chunga aum'e.    

 4

Pathen'in Asanpehna Dinga David Taona 
 
Lalamkai pan semjangle selangdah ho to atho dia David labol 
 

1 Kakou teng neidon but'in, them eichan sah a O Yahweh Pakai; ka lhahsam nikho teng jong le nangman lunglet neipe ji; neikhoton lang kataona neingai peh tei in.   


2 Vo mihem chapa te, nangho hin itihchanpi neisuh jum diu hitam? Itihchan ajehbei a nei thepmosah uva, itihchan pihi jouthu nachepi diu hitam?   


3 Ahin nang hon heuvin, Yahweh Pakaijin ama gingho Ama dingin atum'in alhengdoh'e. Yahweh Pakai kakou tengleh Aman ei-donbut teijin ahi.   


4 Ki sonlelnan kithing pumin umun, ahin chonset boldaovin; hichu nalupnao mun'a jong nalungthimu toh gelkhom jing uvin lang umdet jingun.   


5 Lungthengsel a kilhai naho boljingun chule na tahsan nao Yahweh Pakai a koi jingun.   


6 Hiho sanga phajo eimusah thei diu koi ham? tin mi tamtah in seiunte, Yahweh Pakai namaivah achun keiho neihinsu emsel un.   


7 Nangman lengpitwi leh changle mim nengchet a kilamdoh ho kipani sangin, kalungthim nakipasah tai.   


8 Keima Nanga dia lungmonga kalup a ka-ihmut ding ahi, Yahweh Pakai nei hoidoh inlang neivengtup in.    

 5

Pathen'in Avenbitna Dinga David Taona 
 
La lamkai pan pengkol to tho a sah ding David lasem 
 

1 O Yahweh Pakai, ka ocheng ho neingaipeh'in, Kalungthim a kataona jong neigelkhoh peh'in.   


2 Panpi ngaija kakana neigelkhohpeh'in, ka lengpa le Pathen ka Pathen; ajeh chu nangma kom'a bou taovakahi.   


3 O Yahweh Pakai, jingkah teng kataona nei ngaipeh'in, jingkah seh leh nangma lam sang'ingting kangai chat jouse nakom kahin lhut a kinemtah a ngah jingding kahi.   


4 Nangma thil phalou ho chunga kipah ji pathen nahipon, migilou ho jong na angsuna aum thei ji pouve.   


5 Nangma angsunga mikiletsah ho a dingjou jipon; Yahweh Pakai nangman gitlou na le chonset bol jouse nathet soh hel e.   


6 Nangin jouthu sei ho na suhmang ding ahi; Yahweh Pakaijin mijoulhep ho leh tolthat ho athet ahi.   


7 Keima din vang, Nangailutna bulhingsetjal chun na hongsung hunglut nange; Chule nangma ginle jana a naHou-In theng mai a bohkhup a chibai kabohding nahi.   


8 O Yahweh Pakai, kamelma ten eijo lounadin nalamdih a neipui in. Kamasanga um lampi hi kajuidih nadin neihin lhun jang peh in.   


9 Ajeh chu kamelma te kamsunga thutah apotthei tapon, asunglam'u jong setnajeng ahitai; Alol sung ujong lhankhuh abangin, alei ujong chuchi a kilhunglut kalbi abang e.   


10 O Yahweh Pakai amaho khu gotna petan. Aduhabol nauhi amaho lhuh na hihen! Achonset nau ho jeh in delmang jengin, ajeh chu amaho hin nangma dounan na atong'un ahi.   


11 Ahin koi hileh nangma lhalim noi'a umho chu thanom'u hen! Nangma thangvahna lachu kipah tah in sajingu hen! Amaho chunga nalhajah in hoidoh jingin lang, Nangma min ngailu jing ho jong kipa na lodim jing'u hen.   


12 O Yahweh Pakai, nang'in michonpha ho phatthei naboh tei in. Nalungtoh te ngailutna ompho phatah achun nahoibit jing e.    

 6

Pathen Hepina Ngaiya David Taona 
 
David in Sheminith lakai a semjang jangget toh thodia lalamkaipa sah dia asem 
 

1 O Yahweh Pakai, nei lung han san loujen in! Lungsat namoljol a chun neikhoukhah hih helin.   


2 Neikhoto teijin lhasam le hatlou kahi Yahweh Pakai, neidam sah in kagu kachang jousen eichip ui.   


3 Kalhagao alengvai lheh jeng tai, O Yahweh Pakai itihchan pi hitia hi kaum ding hitam?   


4 Hungkilen O Yahweh Pakai, kalhagao huhdoh in. Nami ngailutna longlou jeh chun neihin huhdoh tei in.   


5 Ajeh chu thina ahin nangma geldoh na aumpoi: lhankhuh a konna jong koiham nahin thangvah ding?   


6 Ka ka kamao nan kachao lhatai; janseh a kakanan kajalkhun achin in, kaka na mitlhi hon kalupna jalkhun akotsah sohtai.   


7 Genthei a kaka nan kamit athimtan; kagal miten eisuh genthei jeh uvin apomhel jengtai.   


8 Gitlouna bol ho jouse kakom'a kon'in potdoh tauvin; Ajeh chu Yahweh Pakaijin kakana eijahpeh tai.   


9 Yahweh Pakaijin kangaichat a kathum na ho eihetpeh tan; kataona hi eidonbut ding ahitai.   


10 Kagal mite jouse kijumsou henlang kithing pumin um uhen: Jum le ja pumin gangtah in kinungle taohen.    

 7

Thudih Kiphkonna Dinga David Taona 
 
Cush kiti Benjamin mipa chung chang a David in tumging jatchom chom ho to thoa Yahweh Pakai anga anasahdoh la 
 

1 O Yahweh Pakai, Pathen ka Pathen eihoidam din nangma kahin belle. Eipedoh a pang hoa kon'in neihoidohsah'in, neihuhdoh'in.   


2 Achuti loule panpi ding bei a kaum a, keipi bahkai-jin mi abolset banga eiboset uva, ahal halla eibotel diu ahi.   


3 O Yahweh Pakai, k a Pathen keiman thil suhkhel kaneija, thil dihlou kana tohdoh khah a,   


4 Lungmonga kachenkhom pi khat chonphatlouna kalethuh a, ajeh beija kagalmi kanchom khah a ahileh,   


5 Kagal mite khut-ah neipedoh jengin lang kahin na lajengu hen, ama hon tolla eichotpha jeng uhen chule kaloupi najouse bon lah a kaithang jeng-u hen. Selah   


6 O Yahweh Pakai, lunghan in hungthoudoh'in, Doumit melpu kagal mite jeh in nang hung kichoisang'in; Chule hung kipatdoh'in Pathen ka Pathen nathutan dihtah chu hinpolut in.   


7 Namasangah chitin namtin kikhom soh hen: Ama ho chunga namun dihtah chu hin kimusah kit in.   


8 Yahweh Pakai chu chitin namtin ho thu atan ahi: Kachondih naho nei phondoh peh tan, O Yahweh Pakai, ajeh chu keiman them mo na kanei poi O hatchungnung.   


9 Mi phalouho thil dihlou bolna kichai sah tan, chule michonpha ho chu domsangin. Ajeh chu nangman mihem lungthim gilsung ve Pathen dihtah chu nahi.   


10 Pathen ka Pathen hi kalum'a pang ahin, alungthim dih le akitah ho chu ahuhhing jin ahi.   


11 Pathen ka Pathen hi thutan dihtah ahin, niseh'in miphalou chunga alunghangjingin ahi.   


12 Mihemkhat chu akisih louva ahileh, Pathen ka Pathen'in achemjam kinol hem intin, athalpi kaosa akoijing ahi.   


13 Aman thina manchah gimneitah chu kigot intin athalpi meikou chu akapding ahi.   


14 Miphalou hon setna avop un, umhelna le thil phalou va agaiun, jouthu ho ahinpen doh sah jiu ve.   


15 ama hon mi lhahlutna dingin kotong thuhtah alaijiuvin, ahinlah amaho joh alhalut jiuvin ahi.   


16 Midia set na abol hou chu amaho angsung joh in achuhjin ahi. Michunga chudinga thilse agon hou chu amaho luchunga joh achujin ahi.   


17 Keiman Yahweh Pakai chu akitahna jeh in thangvah ing-ting, keiman Yahweh Pakai hatchungnung min chu ka thangvah ding ahi.    

 8

Pathen Loupina Mihem In Ajabolna 
 
David in Gittith lakai a sah dia lallamkai pa apeh lacheng 
 

1 O Yahweh Pakai, ka-Pakai u, leiset chunga hi itilom loma naming loupi hitam! naloupi nahi vanho sangin asangjon ahi.   


2 Nangin chapang ho leh naosen ho kamsunga nathahat naho nahil in, hiti chun nagalmi ho leh nangma douho nasuthipjin ahi.   


3 Keiman janteng vanthamjol kavet akangaito jiteng, nakhut jung ho natoh in lhathah le ahsi ho agongtoh sel ui.   


4 Mihem hi ipi hija hibanga nagelkhoh'a, Mihem Chapa hi ipi dinga hibanga hi nakhohsah ham?   


5 Nang'in amaho hi Vantil sanga themchabou nemjep in nakoi jin, loupina le jana dimset in lallukhuh nakhuhpeh e.   


6 Nangin nathilsemsaho jouse chunga vaihop na napen, thiljouse akhutnoija nakoitan ahi:   


7 Kelngoiho le bong ho chule gamsahang ho jouse,   


8 Vantham jol'a vachate, twikhanglen'a nga-ho chule twikhanglen'a kijap jouse ahiuve.   


9 O Yahweh Pakai, ka-Pakai u, leiset chunga hi itilom loma naming loupi hitam!    

Pathen'in thu adih a atanjeh a David in athangvah 
 
Lalamkai pan Alumoth-labben lakaiya sah dia David lasem 
 

1 Yahweh Pakai kalungthim pumpin nangma thangvah ing-kate. Thil loupi nabol ho hi seiphongle-inge.   


2 Nangma jal a kipana a kadimset ding ahi. Namin'in vahchoi la sang e, O Yahweh Pakai Hatchungnung.   


3 Nang nahung dindoh teng kagal mite anungjam jiuvin, akiseplhu vin na angsunga athiden jitauve.   


4 Ajeh chu nangin kadih nalam a thu neitan pehin, navan laltouna'a kon'in thu adih'in nahin tan e.   


5 Nangman namtin vaipi na lethuh in migiloute nasu-mang'in, amin'u tonsot a din nathai mangtai.   


6 Melmate chu nangin a-itih'a dingin nasumang in, khopi na suhmang ho jong tun suhmil'in aumgam-tauve.   


7 Ahinlah Yahweh Pakai hi tonsot leng ahin, thutanna dingin alaltouna atungdoh'in ahi.   


8 Aman leiset hi thudih a achungthu atan a, namtin vaipi chunga hi dihtah a vai ahop ding ahi.   


9 Yahweh Pakaihi bolgentheija umho dinga hoidohna ahin, hahsatna nikho hoa dinga kicholdona kulpi ahi.   


10 Namin heho jousen nahin tahsan ui, ajeh chu, O Yahweh Pakai nangin nangma holte chu nadalha ngaipoi.   


11 Jerusalem'a vaihom Yahweh Pakai vahchoinan lasauvin. Suhmil theilou atohdoh ho namtin jah a seiphongun.   


12 Ajeh chu aman tolthat ho aphu alahjin, panpi beiho apanpin ji. Aman migentheiho kana jong nahsah mon akoijipoi.   


13 Neikho to teijin O Yahweh Pakai; eibose teuvin ichan a eisuh genthei u hitam, thina kokhuh a kon'in neiloidoh'in.   


14 Zion chanu kelkot phunghoa lhangphong tah a ka thangvah theina dingin neihuhdoh'in, chutengleh neihuhdoh jal a kakipa thanom ding ahi.   


15 Midang ho lhahlut nadia asem u kokhuh a chun Namtin vaipi alhalut un, athang kam uva chun amaho keng joh a ohtai.   


16 Yahweh Pakai hi athutan dihna'a kon'in akilangdoh jin: Migilouho vang amaho thang-kamna'a a-ohden jiuvin ahi. Selah   


17 Migilouho vang lhankhuh a lhalut untin, hichu Pathen nahsah lou namtin vaipiho chunga got na jong ahi.   


18 Ahinlah panpi ngaichaho chu nahsahmoa umjom jing loudiu: chule migenthei te kinepna jong tonsot a suhmil-a um louding ahi.   


19 Hungthou vin, O Yahweh Pakai! Mihemho kinoise sah-hihbeh'in! Nangma ginglou namtin vaipi ho chungthu hi tanin!   


20 amaho hi tijatnan lungkhamsah'in, O Yahweh Pakai. Namtin vaipi hi mihem maimai ahiu kihetdoh sah'in.    

Migilou Lekhupna Dinga Pathen Henga David Atao 
 

1 O Yahweh Pakai, idia gam lhatah a ding nahim? Genthei kathoh jiteng ibol'a kisel jia nahim?   


2 Migilouten noise tah in migentheite adel mangjiu vin, mi-o nadinga asem'u thang a chun amahojoh hin-o sah'in.   


3 Ajeh chu amhon thilselam a alung ngaichat hou akiletsah piuvin, mikilose ho apah chauvin, Yahweh Pakai chu ataitom-un ahi.   


4 Migilou te vang Pathen holdin akiletsah val un, alungthim pumpiu vin jong Pathen aumpoi atiuve.   


5 Ahinlah amaho hi abol-lam lam uvah alolhing'un ahi. Achung uva hunglhung ding eng-bolna ho jonghi amupha jipouve. Ama hon agal-mihou jouse chu ataitom-un ahi.   


6 ama hon, kachung uva thilse kiti chulouding ahi tin atahsan un; boina hoa konna a-itih a ongthol ding kahitauve atiuve.   


7 Akam-uvah sapsetna, joule nal, chule gihsalna adimset ui. Alei muh uva jong thilse le thil phalou jeng aum'e.   


8 ama hon khopam lam gamthip lah hoa mi achanglhi jiuvin, them-mona neilouho thading agojiuve. Amit un alhasam te umna aching lhi jingun ahi.   


9 Keipi bahkaiho bangin akisel'un lhasam le hatloute mat jeng dingin angahun ahi. Sachangho bangin tah-lelte chu len akhu khum un amandoh jitauve.   


10 Lhasam a bolsetna toh te chu asugep jiuvin; miphalouho thahatna noi a chun alhalut jitauve.   


11 Migilou ten Pathen'in eimupha pouve atiuve! Aman amit sing intin, “Eihon ibol uhi mu hihbeh inte” atiuve!   


12 Hung kipat tan O Yahweh Pakai, migiloute hi gotna petan, O Pathen! Hatlou lhasam te hin sumil hihbeh in.   


13 Migiloute Pathen sam se pum puma iti ongthol diu ham? ama hon Pathen'in eithemmosah pouvinte tin angai touve.   


14 Ahinlah Yahweh Pakai nangin athilse bol-houhi namusohkeije. Nangin hiche ho hi melchih inlang amaho hi gotna pen. Hatlou lhasam ten atahsan nao nanga akoi un, nulou palou te jong nangin vengbit in.   


15 Hiche migilou mi-engseho hi abanjang-u heh bongin! abon-uva na suhmang kahsen anung u deljingin.   


16 Yahweh Pakaihi atonsot tonsot leng ahi! Pathen neilou nam mite chu gamsung akon a mangthah ding ahiuve.   


17 Yahweh Pakai nangin tah-lelte kinepna hi nahetsa ahi, nangin thon louva akana-u najahpeh a nahin lhamon ding ahi.   


18 Nangin nulou palou te leh bolgentheija umho chungthu adih a natanpeh ding, chuteng athi thei mihem in amaho hi asuh lengvai theilou diu ahitai.    

Mikitah Kiselna Mun 
 
Lalamkai pa dia David labol 
 

1 Keiman eiveng tup din Yahweh Pakai katahsan e. Hijeh achu, nangin ipi dia, “vacha bangin nahoibitna dingin hiche molchunga khun galeng tan” natiham!   


2 Migilouhon athalchangu akhaoto suhtoh san akoi un aloisal tauvin ahi. Ama hon munthip a kon-in milungdih ho ahinkap'un ahi.   


3 Dan leh thupehho akisuhset teng, michonphapa chun ipi abolthei nahlai dingham?   


4 Ahinlah Yahweh Pakai chu a-Hou-In munthenga chun aum'e; Yahweh Pakai chun vanna kon'in vai ahinhom nalaije. Aman mijouse ahin vechilsohkeijin, leiset chunga mitin ahinkholtoh e.   


5 Yahweh Pakaijin michonpha le migilou anigelin ahinkhol toh e. Aman thunoh baotam bol ho athen ahi.   


6 Aman migiloute chunga mei-am lenglung leh katsong meikong gojuh'a ajuhsah ding hui savetvut pum'a gotna apeh ding ahi.   


7 Yahweh Pakai dihnahin thu adih a kitan achepin, hijeh a chu thudih chepi ho chun Yahweh Pakai mai amudiu ahi.    

Migilou Ho Kidou Teng Panpi Ngehna David Atao 
 
Sheminith lakai a Lalamkai pa sah dia David labol 
 

1 Huhhing in, O Yahweh Pakai, michonpha mangthah ding ahitai! Leiset mihem te lah a mikitah jong abeitai!   


2 Heng le kom jeng jong jouthu jengin akilhemtouvin, muhnal a lungthima kilhep lhahding jeng thu asei ui.   


3 Yahweh Pakaijin dangnal tah a thukisei ho hi asuh bei ding, kiletsahna thuchengho jonghi asuthip ding ahitai.   


4 ama hon aseijun, eihon lungna chim set'in jouthu seiju hite, ajeh chu i-lei ikam'u eihoa hilouham, kon eisuh tang jou diuham? atiuve.   


5 Yahweh Pakaijin adonbut in, “Keiman hatlou lhasamte chunga bolgenthei naho kamudohtai chule migenthei ho ka lemao jong kajatai. Tun keima kipan inting huhdoh dia eingaichat bangu va kahuhdoh diu ahitai.”   


6 Yahweh Pakai kitepna hi thengsel'a ahin, dangka mei chunga sagivei kilhit theng tobang ahi.   


7 Hijeh chun, Yahweh Pakai nangin bol-hesoh a umho nahuhdoh ding ahi, ti kaheuve, chule hiche kitahlou khang mitea kon'a tonsot geija dinga nahoidoh ding ahi,   


8 migilou te muntin'a vahle henlang migilou pen ho jong gamsung a kidomsang u jong le.    

Gim Le Hesoh Pet'a Panpi Ngaiya David Taona 
 
Lalamkai pa dia David labol 
 

1 O Yahweh Pakai, phat itihchan geihi neisuhmil ding hitam? Itih chan keija kon'a nakiselmang ding nahim?   


2 Itihchan gei hiche hahsatna hi kathoh ding ham? Itih chan asun ajan'a lungkhamna dimset'a kaum ding ham? Itih chan kagal miten hanla eisap khum diu hitam?   


3 O Yahweh Pakai, Pathen ka Pathen hung kiheiyin, neihin donbut tan! Katha kile dohsah'in, neithisah hih'in.   


4 “Ama hi kajou tai!” tin kamelma te hi ka lhuh nin kipasah hihbeh in.   


5 Amavang nami ngailutna longlouvachu kingai jing kahi. Neihuhdoh jeh a keima kipa jing ding kahi.   


6 Keiman Yahweh Pakai vahchoi lan sang e ajeh chu Ama keidin thilpha tah eibol peh ati.    

Mihem Ngolna David In Ahilchet 
 
Lalamkai pa dia David Labol 
 

1 Mingol'in bou alungthim in “Pathen aumpoi” ati. Amaho hi lepche ngen ahiuvin, chule athilbol ujong adihlou jeng ahin, khatcha jong thilpha bol aum pouve.   


2 Yahweh Pakaijin vanna kon'in lei mihemte jouse ahinven, mikhattou aching tahbeh um-em, chule Pathen ngaicha'a hol-a um-em atin ahi.   


3 Hinlah aumpoi, abon'un aki-heimang gam tauve, abonchauva lepche ngen ahiuvin, koimacha apha aumpoi khatcha jong aumpoi.   


4 Setna bolten hetna anei lou u hintem? Amaho hin kamite changlhah bangin aneuvin, Yahweh Pakai komin la taoding agelpouve.   


5 Amaho hi tijatnan alodim diuahi, ajeh chu Yahweh Pakaijin athua nung ho aumpin ahi.   


6 Migilou ten bolgentheija umho tohgon asuhsetpeh jiuvin, ahin Yahweh Pakaijin amite ahuhdoh jingin ahi.   


7 Zion molsang a kon a Israel huhdoh dinga koi hung ding ham? Yahweh Pakaijin amite aki-ledohsah kit teng, Jacob in kipana asap phon a, Israel in Pathen athangvah ding ahi.    

1 Yahweh Pakai na intheng sunga, kon nangma nahou ding hitam? Koiham nalhang thenga na angsunga hunglut ding?   


2 Hitobang mi themmona bei, thil dihjeng bol, lungthim theng pum'a thudih jeng seiho.   


3 Akam a miseiset ding nomlou chule aheng akom chunga thilse bollou, ahilou le aloi agol chunga thilse seinomlou.   


4 Chonset kithang-atpiho theinomlou va, Yahweh Pakai dihtah a juiho ngaisanga, chuleh itobangin hahsa jongleh akitepna nitjingho.   


5 Athoi lalouva sumpa homho chuleh setna neilouho, ahethemlou ho lhemlha a phatchomna sum hol lou. Hitobang miho chu ahinkhouva dingdet jingding ahiuve.    

Hoidohna Dinga Pathen Henga David Ajam 
 
David Michtam (Lakai jatkhat) 
 

1 Neihoibitnin O Pathen: ajeh chu nangahi kinem jing kahi.   


2 O Kalhagao, nangman Yahweh Pakai kom'a Nanghi ka Pakai nahi nati, thilpha kaneijouse hi nanga kon bou ahi;   


3 Leiset a Pathen lhentumte hi pachat umtah ahiuvin, amaho hi keidinga kagal lamkai le kakipa thanop napen ahiuve.   


4 Pathen dang ho nung jui a delle ho chu alung khamnao kibejing ding ahi. Amaho thisan a kilhaina ganthat a pang ka hilou ding, a pathen nu jong kahoupeh loudiu ahi.   


5 Yahweh Pakai hi ka chan ding gou le ka phatthei channa khon chu ahi. Yahweh Pakaijin ka ijakai eichintup peh e.   


6 Nangin neipeh gam jonghi gamphapen ahi, itobanga goupha kidang neipeh hitam!   


7 Ijakai eihilla ka Yahweh Pakai chu keiman thangvah inge; janteng jong le avel in eigeldoh sah jin eihil jie.   


8 Yahweh Pakaijin eiumpi danhi keiman hetna kanei jinge. Ama hi kakom'a naichakhatna um ahi ti kahen hijeh chun keima lungthomhao ponge.   


9 Hijeh hin keima kalung amongsellin chuleh kipanan kadimmin Pathen ka thangvah e.   


10 Ajeh chu nangin thina mun a neidalha pon natin namitheng te jong lhankhuh a lhahlutsah pon nate.   


11 Nangin hinnalampi chu neimusah'in natin, neiumpi jal a kipana le nei umpina tonsot nopna chu nei pen nate.    

Mi-Sugentheitea Kon Gimna Aum Teng Hoidohna Dia David Taona 
 
David Taona 
 

1 O Yahweh Pakai adih thumna a kaka ogin hi nei jahpeh in, katao nahi nei ngaipeh in, lungthengsel le dihtah katao ahi.   


2 Kathem chan na neiphondoh peh'in, ajeh chu nangin thudih a natong namuchet ahi.   


3 Nangin kalunggel ho napatep jin, janteng jongleh ka lungsung navelhaji. Nangin kapum changin neivechillin kathepmo na namupoi; ka kamsung jenga jong set na potlou ding ahitai.   


4 Keiman nathupeh Dan dungjuiin, migilou ho le mi-engseho ho khonung kajui ji poi.   


5 Kakalson dan hin nalampi kajui jingin nangma lampia kon'in kapotdoh pon ahi.   


6 Keima nangma kom'a taova kahi ajeh chu O Pathen nangin neisanpeh tei ding kahei. Kataona hi lunglut tah in neingaipeh in.   


7 Nami ngailutna longlou chu kidangtah in neimusah'in, agal mitea konna hoidohna ngaichaho chu nathahatna gimneitah chun nahuhdoh ji e.   


8 Nangman namit teni na chintup jing bangin keima jong nei vesuijin. Nalhaving limnoija chun neisellin.   


9 Kavel a eidoujing migilouho a kon'in eivengtup in, eithatgo kamelma hoa kon'in nei huhdoh in.   


10 Amaho hi mi khotona bei ahiuvin akiletsah nao thucheng chu ngaitan!   


11 ama hon eihin juilutnun eiumkimvel uvin tola selhuh dingin agomkom'ahol un ahi.   


12 Aneh ding changlhih le keipi bahkai hangtah bang le keipinou vin gamthip lai matding avetlhih le tobang ahiuve.   


13 Hung kipat tan O Yahweh Pakai kidintepin lang seplhu jengin! Na chemjammin migilouhoa kon'in neihuhdoh in.   


14 O Yahweh Pakai naban thathatnin vannoia ama phatchomna ngaito ho hi sumangin. Amavang nangma goulu ho hi nangman vah va jingin. Achateu neijong suhnengpeh inlang ason apahteu goulo ding geija adalhah peh theina diuvin gontoh peh'in.   


15 Monabeija hinkho Kaman jeh a namel kamu tei ding ahi. Kathodoh tengleh nangma toh kimaitoa ikimuto ding chule kalungnachim tante.    

Pathen Phattheina Jal'a David Thangvahna 
 
Pathen lhacha David la. Yahweh Pakaijin agalmijouse le Saul a konna ahuhdoh nikhoa asah; 
 

1 Keiman nangma kangailui Yahweh Pakai; Nangma hi kathahatna nahi.   


2 Yahweh Pakai hi kasongpi, kakulpi, chuleh eihuhhingpu ahin, Pathen ka Pathen hi kasongpi ahin eiveng tup jing ahi. Ama hi kalumdal, eihuhhinga thahat chu ahin, chuleh kahoidohna munpi chu ahi.   


3 Keiman thangvah dinga lomtah Yahweh Pakai chu kakouvin, aman kamelma tea kon'in eihuhdoh'in ahi.   


4 Thina khoisatna chun eiumkimvel tan, manthahna twipi chun eichup tan ahi.   


5 Damun lungkhamna chun eiumkimvelin, kalampi a thinan thang akam e.   


6 Ka lungkham val phat in Yahweh Pakai chu kakouvin, Pathen ka Pathen kom'a chun panpi ngaichan kataovin Aman aHou-In thenga kon'in kataona asangin ahi.   


7 Hi jou chun leiset akilingin akihot e. Molbul ho jeng jong kihot e ajeh chu Pathen lunghang a ahi.   


8 Yahweh Pakai nah hom a meikhu ahung potdoh in, meikou gimneitah akam a kon'in ahungkoudoh'in chuleh Mei-am al lenglung Ama-a kon'in ahung koudoh'in ahi.   


9 Aman vanho chu ahongdoh'in meilom thimletlut chu ahin chotphan ahung kumsuh in,   


10 Yahweh Pakai chu vantil pipui khat chunga atouvin, huipi chu alhavingin amangin alengin ahi.   


11 Yahweh Pakai chu muthim in ahung kitom in, meilom twi jingletlut pumin ahunglhungin ahi.   


12 Yahweh Pakai vah'in ahintom chu meilom satah in ahinkhu khum in gelchang le mei-am chu gojuh'in ahung julhan ahi.   


13 Yahweh Pakai chu vanna kon'in ahung kisen in hatchungnung ogin chu gelchang leh mei-am koulah achun akithongin ahi.   


14 Aman athalpi ahin kapmin agalmiho chu athe cheh in, avah em lahlah chun amaho chu asuboi gamtan ahi.   


15 O Yahweh Pakai nangin nagalmi ho napho a lunghangtah a nakisen chun twikhanglen ato geijin akikangin, leiset bulpi jouse jong akeuvin aumjie.   


16 Aman vanna kon'in akhut ahin lhangin eihin kaidoh'in, twipi thuh lah a kon'in jong eikaidoh'in ahi.   


17 Aman kagalmi hattah tah ho a kon'in eihuhdoh in, kasang a hatjo ka dougal hoa kon'in eihuhdoh'in ahi.   


18 Hahsatna kato pettah in ama hon eihin delkhum un ahinlah Yahweh Pakaijin eipanpin ahi.   


19 Aman kahoidohna mun nah eipuilut in eihuhdoh tai ajeh chu ama kipana kahi.   


20 Yahweh Pakaijin thildih kaboljeh in kipaman eipen mona kaneilou jeh in eikiledohsah tai.   


21 Keiman Yahweh Pakai lampi kajui in, thilse lam jon'in Pathen'a kon'in kakiheimang poi.   


22 Keiman Yahweh Pakai chonphatna lampi kajui jingin, a Dan thupeh ho kapaidoh khapoi.   


23 Pathen masangah nolnabei kahin, chonsetna kon'in kaki kangse jing e.   


24 Yahweh Pakaijin thildih kaboljeh in Aman kipaman eipejin ahi. Aman themmonabei kahi amui.   


25 Mikitah kom'ah nangmatah jong nakitah in, monabei ho kom'ah monabei nahi.   


26 Milungtheng ho kom'ah nalungtheng in ahinlah miphalouho kom'ah nakhohjin ahi.   


27 Nangin mikineosah ho nahuhdohjin ahinla mikiletsah ho nasujumjin ahi.   


28 Nangin thaomei neidetpeh'in, Yahweh Pakai, Pathen ka Pathen'in kamuthim jong neisalvah peh e.   


29 Nangma hatna chun kagalmi hi neisuhchip peh'in Pathen ka Pathen toh kapankhom poupou leh itobang bang sang hijongleh kakal ngapchan ahi.   


30 Pathen lampi chu nolnabei ahi! Yahweh Pakai kitepna jouse alolhing jinge. Ama hi ahuhdoh ding ngaicha jouse dinga lum le pho ahi.   


31 Yahweh Pakai tailou pathen dang um'am? Pathen tailou songpi det dang um'am?   


32 Hiche Pathen hin eihatdoh sah'in kalampi jong hoibitnapen ahisah ahi.   


33 Aman molsang hahsa chung dunga kadindet theina din kakeng jong sakhi keng bangin atah sah e.   


34 Aman kakhut teni jong galsatna a manthei dingin agongin, kabanjang jong sum-eng thalpi loithei dingin ahatsah'in ahi.   


35 Nangman nagaljona lum chu neipetan nabanjetnin neipanhun ahi. Neikithopina hin eithupi sah'in ahi.   


36 Nangman kakeng phang tenin alhonal louna dingin kalampi neikehlet peh'in ahi.   


37 Keiman kagal mite kadel'in kaman'in ahi; amaho hi kajo kahsen katangpon ahi.   


38 Amaho hi ahung ki thodoh jou louna diuvin kasat lhun kakeng noijah akijam'un ahi.   


39 Nangin kagalsatna dingin thahatnan neivon in; Nangman kagal mite chu kakengphang noi a neikoipeh e.   


40 Nangin angongchang'u neichotpha sah'in eivetda ho jouse chu kasumang sohtan ahi.   


41 ama hon panpi athum'un koiman ahung huhdoh pouve. Ama hon Yahweh Pakai akouvun ahinla Aman adonbut pon ahi.   


42 Keiman amaho chu huilah a vutvai kithethang bangin tol ah kagoibong sel'in, bonlhoh lah a kasunat gamatai.   


43 Nangin eihouse jing ho chungah galjona neipetan ahi. Nangin namtin vaipi chungah vaihom'in neipansah tan ahi. Kanahet phahlou miho jeng jong kalhachan ahungpang tauvin ahi.   


44 Kamin ajah jah'un kanoijah alut un gamchommi hojeng jong ka-anga akisunem gamtauvin ahi.   


45 Hansanna aneijou tapouvin kithing pumpum'in ka-ang ahinbel tauvin ahi.   


46 Yahweh Pakai ahing jinge, kasongpia apanjeh in ka thangvah e! Ka sochatna Pathen ka Pathen chu loupi jing tahen!   


47 Ama hi eibolse ho lethuh jinga Pathen ka Pathen chu ahin, aman namtin vaipi hi eisuhnem peh'in kanoijah eikoipeh tai.   


48 Chuleh kagal mitea kon'in eihuhdoh'in nangman kagal miten aphah joulouna mun'ah neikoijin, eidouva mi-engse hoa kon'in neihoidohsah tan ahi.   


49 Hiche jeh hin O Yahweh Pakai namtin vaipi lah a nathangvah ingkate, na min vahchoinan la sang nge.   


50 Nangin leng a natun pa din goljona loupitah chu napetai; Chuleh nathaonupa David leh achilhah te chunga nalungset longlou namusah e.    

Pathen Natoh Ho Leh Athu Hing In Aloupina Phong 
 
David labol 
 

1 Vanho'n Pathen loupina aphongdoh un ahi. Vanthamjol hon jong akhut thepna atahlangui.   


2 Anitin in aphongdoh jing jengun; jansim janseh le ama chu aseiphong jingui.   


3 Ocheng soh lou vin thu aseiyun; a ocheng'u hi akijakha ngaipoi.   


4 Ahinlah athu chun vainoi alodim in, thucheng jong chun vannoi leiset athechansoh in ahi. Vanthamjol hoa Pathen'in nisa chenna ding asem peh e.   


5 Hihchu kichen jouva moulang emsel a ahung potdoh bangin avahchan jengin ahi. Kisongtah a lhaitet golseh a pango banginhaltah le kipah tah in aum'e.   


6 Vanmong langkhatna kon'in nisa ahung sohdoh jin ajotna ding vanmong lang khat gei in ajui peh jie. Hiche asat a kon chun imacha ahoidoh ji poi.   


7 Yahweh Pakai thuhil ho hi achamkim in, lhagaova asuhhal jingin ahi. Yahweh Pakai Dan thu ho hi tahsanthei tah ahin milham jong chihsah jengthei ahi.   


8 Yahweh Pakai thupeh ho hi adih'in, lungthim kipasah ji e. Yahweh Pakai thupeh ho hi akicheh in lungsunga hetthem theina eipeuvin ahi.   


9 Yahweh Pakai ginle jana neihi athengin ahi, hiche hi tonsotna ding ahitai. Yahweh Pakai thutan hi adih'e; a etih a dih jing jeng ahi.   


10 Hiche ho chu sana sanga deiumjo ahin, sana thengpen sanga jong deiumjo ahi. Khoiju sangin jong alhumjon, akhoiphang dunga kilhoh lhatil sangin jong alhumjoi.   


11 Hiche ho hi nasohpa dinga gihsal na ahin, nathu nung hoa dia kipana chanvou lentah ahi.   


12 Kalungsunga chonset kisel guh jouse hi itikahetdoh jouding ham? Hitobanga kiselgua setna hoa konhin neisilthengin.   


13 Nasoh hi henasasa chonset bolna a kon'in neihuhdoh'in! Hiche ho hi kachunga vaihomsah hihbeh'in, chuteng keima chonsetna a konna kahoidoh ding ahi.   


14 Kakam a kon'a hung potdoh thucheng ho leh ka lungsunga kalunggel ho nalunglhaina hihen, O Yahweh Pakai kasongpi leh eihuhhingpu.    

Galjona Dinga David Taona 
 
Lalamkai pa dia David Labol 
 

1 Na hahsat nikhon Yahweh Pakaijin nakana taona nadonbut hen. Jacob Pathen min chun thilse jousea kon'in nahoidoh hen.   


2 Aman aHou-Intheng a kon'in kithopina nahin pejing henlang Jerusalem a kon'in nahin hatsah jinghen.   


3 Pathen'in namaicham thilto ho hingeldoh jinghen lang chuleh napumgo thiltoho jong khotona in nahin vetpeh jinghen.   


4 Pathen'in nalunga nangaichat nape henlang nathilgon jouse nalolhinsah sohkeihen.   


5 Nagaljona thu kajah tengu leh kipah'a kasapdiu ahi, chuleh Pathen ka Pathen u min'a galjona ponlop kadopsangdiu ahi. Yahweh Pakaijin natao na jouse donbut jing hen.   


6 Tun keiman athaonu lengpa chu Yahweh Pakaijin ahuhdohji ti ka hetai. Aman avan mun thenga kon a ahin donbut ding, chuleh athahatna nasatah a chu ahuhdoh ding ahi.   


7 Namtin vaipi abankhat chun a sakol u leh sakol kangtalai hou akiletsah piuvin, ahin eihonvang Yahweh Pakai, eihon Pathen u minbou ikiletsahpi diu ahi.   


8 Namtin vaipi ho hi hunglhu'u vintin chip lhadiu ahi, ahinla eihovang idindoh diu chule dehtah a idin diu ahi.   


9 Kalengpau chu galjona pe'n, O Yahweh Pakai! Panpi ngai a kakana neidonbut tei in.    

Melma Khutna Huhdohna Jal'a David In Pathen Athangvah 
 
Lalamkai pa dia David labol 
 

1 Nathahatna ahi lengpa iti kipah hitam O Yahweh Pakai! Galjona napehjeh in aman kipah'in kho asam e.   


2 Ajeh chu nangin alungthim'a angaichan napen aman athumho khatcha jong nadapeh poi.   


3 Nangin lolhin na leh houtheinan nalamto jin, aluchungah sana hoipen lallukhuh nakhuhsah'in ahi.   


4 Aman ahinkho nahoitup peh din athumjin, chule nangin ataona nasanpeh jie. Ahin nikho jong tonsot a din nasuh saopeh ji e.   


5 Nagaljona chun jabolna lentah achansah in, thupina le loupinan najemhoijin ahi.   


6 Nangin tonsot malsomnan naphungvuh in chuleh nang toh umkhom a nopna kipana achun naphung vuh e.   


7 Ajeh chu lengpa'n Yahweh Pakai atahsan e. hatchungnung ngailutna longlou chun alhuhna dinga kon'in na hoidoh sah jingin ahi.   


8 Nangin nagalmiho chu namattup sohkei ding, nangma nadouho jouse chu thahat tah na banjetna chu na mattup ding ahi.   


9 Nangma nahung teng amaho chu meikong lah a naselut ding ahi. Yahweh Pakaijin alunghanna a asuhgam ding meikonga ahalgam ding ahi.   


10 Achateu leiset chunga kon a nathaimang ding; ama hon sonlepah aneikitlou diu ahi.   


11 ama hon nangdounan thil gong jonglehu, athilse gonhou chu lolhing louding ahi.   


12 Ajeh chu ama hon nathalchang amaho kapna dinga nadoi chu amutengu leh kiheimang untin jammang diu ahitai.   


13 O Yahweh Pakai na thahat na nasatah a chun hungthou doh tan. Tumgin le lasah to thoa nahat na natoh chu kakipa pi diu ahi.    

Gentheina Pum'a David Thangvahna 
 
La lamkaipa henga jingkah khovah konna sakhi laina pen banga peng liuva sah dinga david labol 
 

1 Ka Pathen, ka Pathen idia neidalhah hitam? Panpi ngai a kamao teng idia gamla tah a um ji nahim?   


2 Niseh in nangma kakoujie, Pathen ka Pathen, hinlah nangin nei donbut poi. Janseh jongleh kakou ogin naja jin, hinlah lungmon na kanei jipoi.   


3 Israel'in athangvah jing laltouna-a tou nangmahi Atheng nahi.   


4 Kapu kapa teuvin nangma na tahsan un, nangman amaho nahuh hing tai.   


5 Naheng a akap un huhhing in a umtauve. Ama hon nangma na tahsan un nangman amaho nasujum poi.   


6 Hinlah keima hi mihem a dia lhing joulou lungtol bang bep kahi. Mijouse dia thet umle musit umchu kahitai!   


7 Eimu jousen eihouseovin, aleiju adosah un, alu apeijun asei uve,   


8 “Ama pa hi Pathen a ki ngai pa chu hilou ham? Achuti le a Pathen chu kihuhdoh sah hen! Yahweh Pakaijin ama hi angailut a ahileh aYahweh Pakaijin huhdoh hen!”   


9 Nangin kanu naobusunga kon'in neina hoidamin nei pui galkai in, kanu a-anglum laija patna nangma tahsanje neina hil ahitai.   


10 Kahung pen a patna nangma ban thahatna a eikipelut a ahitai. Kahung penlhah a patna ka Pathen chu nangma nahi jing e.   


11 Keija kon'in gamla loujen in ajeh chu boina ahungnai in, koima dang eikithopi thei aumpoi.   


12 Bongchal ho'n aum kimvel bangin kagal miten eihin um kimvel tauvin, Bashan bongchal khohlai hon eium kimvel tauve!   


13 Hang tah le kisong tah Keipi bahkai in aneh ding aboltel bangin keima val lhum dingin akamkau ve.   


14 Kahinkho hi twi banga kisunglha ahitai, kagu kachang ho jong akilhep gamtan, kalungchang jong khoilu bangin ajunlha gamtai.   


15 Nisan asah gep leilhang bangin katha akanghel jengtai. Kaleijong kadang chungah akikamat tai. Nangin vutvai lah a neijam in athidin nei dalhatan ahi.   


16 Kagal miten uichahon bangin eium kimvel tauvin. Migilou honkhat in eium kimvel tauvin ahi.   


17 Kagu kachang ho jong simthei ahisoh tan. Kagal miten eiveuvin eivesalteh jengun ahi.   


18 Kavon ho jong vang asan un akihom gamtauvin ahi.   


19 O Yahweh Pakai keija kon'in umgamla hihbehin! Nangma kathahatna nahi neihung kithopi loijin.   


20 Na chemjam chun neihuhdoh in, kahinkho manlutah hi hiche uicha hoa kon'in neihuhdoh peh in.   


21 Keipi bahkai kam a kon'in neiloidoh peh in lang hiche gambongchal hang kiteni ki a kon'in neihuhdoh in.   


22 Kasopi pasal ho leh numeiho kom'a naminhi phongjal leng katin, Houbung kikhom holah a nangma ka thangvah ding ahi.   


23 Ama gingho jousen Yahweh Pakai chu thangvah hen! Jacob chilhah te jousen ama chu ging uvin! Israel chate jousen ama chu jana peohen!   


24 Ajeh chu aman migentheite thohgimna jouse chu anungsun pon, panpi ngaichatna a taona neiho angaipeh in ahi.   


25 Keiman Houbung kikhopna lah a nangma kathang vah ding ahi. Nangma chibai boh ho angsunga kakitepna kasuh bulhit ding ahi.   


26 Mivaichaten neovintin vaset diu ahi. Yahweh Pakai holte jousen ama chu athangvah diu ahi. Alung thim u tonsotna kipah jingding ahiuve.   


27 Vannoi leiset miten Yahweh Pakai chu ahin hetdoh diu chuleh akom'a hung kilediu ahi. Chutengleh namtin vaipi insung jousen a anga hungkun cheh diu ahi.   


28 Ajeh chu leng thaneina chu Yahweh Pakai ama a bou ahi. Aman namtin vaipi chunga vai ahom ahi.   


29 Leiset chunga mihaohon ankong sem untin chibai aboh diu ahi. Ahinkho kichai a leivui soh ding athi thei mihem jouse a anga kun cheh hen.   


30 Ichate jouseuvin jong Ama kin ahinbol diu ahi. Ahunglhung ding khang miten jong Yahweh Pakai kidanje chu ahin jahpeh diu ahi.   


31 Tua penglou laiho kom'a jong thudih a anatohnaho jouse hung kiseipeh ding ahi. Ama hon athilbol natoh naho jouse ahin jahdiu ahi.    

David in Yahweh Pakaijin a kelngoi bangtah a eichin ahi ti 
 
David Labol 
 

1 Yahweh Pakai chu akelngoi keima eiching pa ahi, keiman lhah samna neiponge.   


2 Aman hamhing dumlah lah a kelngoi bangin eikicholdo sahjin, kilinglouhel twiveina pang dungah eipuilei.   


3 Yahweh Pakaijin katha akiledoh ji. Amintheng khohsahna jalin lamdih lang jenga eipuilen ahi.   


4 Thim jin napen phaicham palgalkai jongleng keima kichaponge, ajeh chu nangman naum jingin nateng gol le namoljol chun neihongin neilhamon jinge.   


5 Ka melmate masangtah jenga jong nangin kaneh ding ankong neiluipeh in, naphat theina thao ka lujangah neinupeh in kadon ding khonjong phatthei na aletset in ahi.   


6 Tahbeh in phatna le hepinan kahinkho lhung keiya eijui jingding ahi, chuleh keijong tonsot na Yahweh Pakaijinn sunga kachenjing ding ahi.    

Loupina Lengpa 
 
David Labol 
 

1 vannoi leiset le asunga um jouse hi Yahweh Pakai a ahi. Vannoi pumpi le asunga cheng mihemte jousehi Ama a jeng ahi.   


2 Ajeh chu Aman leiset khombul hi twikhanglen chunga atun ahin, twipi thuhlah a aphudet ahi.   


3 Koiham Yahweh Pakai moul chunga kaldoh jouding? Koiham amunthenga dingthei ding?   


4 Akhut le Alungthim thengho bou, chuleh milimsemthu houlou le jou seilouho bou hidiu ahi.   


5 ama hon bou Yahweh Pakai malsomna amudiu ahin, chuleh ahuh hingpao Pathen toh ki guijop na dihtah anei theidiu ahi.   


6 Hitobang miho hinbou nangma naholthei diu chuleh Jacob Pathen nangma nachibai theidiu ahi.   


7 Khanglui kelkot ho kihonglen un! Khanglui kotpiho kihong len un lang leng loupi chu lutsah un.   


8 Koiham lengloupi chu? Yahweh Pakai hattah leh thupi tah, Yahweh Pakai koiman ajojou lou galhattah chu ahi.   


9 Khanglui kelkot ho kihong lennun, khanglui kotpiho kihong lennun, loupina leng chu lutsah un   


10 Koiham lengloupi chu? Van Pathen sepai, Ama hi leng loupi chu ahi.    

David Tahsandet Tah'a Atao 
 
David Labol 
 

1 O Yahweh Pakai, kahinkho hi nang kapetai.   


2 Nang katahsan e Pathen ka Pathen! Nei jumso hihbeh in, chule kalel na a hin ka melmate kichoisang sah hihbeh in.   


3 Nangma tahsan koima chan jumna ato loudiu ahi, amavang mijoulhep gojing honvang jumna ato diu ahi.   


4 O Yahweh Pakai lamdih chu neihil in; kajui ding lampi chu neiko peh in.   


5 Nathutah chu neihil in hichea chun neipui in ajeh chu nangmahi eihuh hinga Pathen ka Pathen chu nahi. Nilhum kei keijin nanga hin kinepna kanei jinge.   


6 O Yahweh Pakai gol lui a patna neihin puinao nami khoto na le na mi ngailutna longlou hingeldoh in.   


7 Ka khangdon lai a kachonset gitlou naho neigeldoh peh hih inlang nami ngailutna longlouva neipuina johchu galdoh in, ajeh chu nangma milungset them nahi, O Yahweh Pakai.   


8 Yahweh Pakaihi apha ahin adih jengbou abol'e, aman lamdihlou vache ho jeng jong lamdih akopeh jinge.   


9 Aman mi kineosah ho chu lamdih a apuijin, ama dei lampi chu ahil jinge.   


10 Yahweh Pakai kitepna nitjing ho leh ama deipeh dungjuiya chonho chu ami ngailutna longlou leh akitahna in apuihoi jinge.   


11 Namin loupina dingin O Yahweh Pakai, ka chonsetna simjoulou neingai dam in.   


12 Yahweh Pakai ging ho chu koi ho hiuvam? Amaho che nading lampi chu Yahweh Pakaijin avetsah ding ahi.   


13 Amaho chu khangtou untin achateuvin jong gamsung alo dingu ahi.   


14 Yahweh Pakai hi ama gingjing tedinga golphapen ahin, Aman hitobang miho chu akitepna ahiljing e.   


15 Kamit tenin Yahweh Pakaichu avejingin, aman kagal mite thangkol a kon'in eihuhdoh jinging e.   


16 Neihin ang-ngatnin lang neikho ton, ajeh chu keima kachangseh a lungthom haotah a um a kahi.   


17 Kaboi na ho akhoh se cheh un. Oh hiche hoa konhin neihuhdoh in.   


18 Kalung gimnahi neihet pehin chuleh kahah satna ho hi neivet peh inlang kachonset naho ngaidam in.   


19 Ven galmi ijat mong kanei hitam chule amaho hin ichan geija eihotnu hitam!   


20 Neivengbit in! amaho a konna hin kahinkho huhdoh in! nangma a kisel kahi neijumso hihbeh in.   


21 Kitah na le thenna in eivengbit hen ajeh chu nanga hin kakinepna aum jinge.   


22 Vo Pathen Israel te hi aboi najouseu va kon'in lhatdoh tan.    

David In Thudih Le Tahsan Ahina Dol Pathen Henga Aphon 
 
David Labol 
 

1 O Yahweh Pakai themmona bei kahihi phongdoh tan, ajeh chu keiman kitah na neitah in hinkho kamangin nungchonlouhel in Yahweh Pakai a tahsan na dettah kaneije.   


2 Yahweh Pakai neipatep inlang neikhol chil in, kachondan leh kalungthim hi vechen mongin!   


3 Ajeh chu nei ngailutna longlouhi keiman kahejing e, chuleh keiman nathudih dungjuijin hinkho kamange.   


4 Keima mijouho tojong kakivop khompon, miphalhem ho deilam jong kachepipon ahi.   


5 Keiman migiloute kikhop na kathet in thil phalou ho jong kanuse ji e.   


6 Themmona kaneilou vetsahna in kakhut kasil in namaicham kahin jon e O Yahweh Pakai,   


7 Thangvah la sapum in nakidan na ho kaphong doh e.   


8 Na Hou-In theng kangailui, Yahweh Pakai, naum pi na loipi tah kilan doh na mun chu.   


9 Michonse ho thoh ding neithoh sah hih in, tolthat hoto kibanginneithep mo sah hih in.   


10 Set bolnom nan akhutnu asuboh un, chuleh ama hon phatseh in nehguh akilah un ahi.   


11 Keiman hitobang hinkho chu kamangpon, kitahna hinkhoa kading jinge. Hijeh chun neilhat doh inlang nami hepina chun neipuijin.   


12 Tun keima tolgo lai a dettah in kadinge chuleh keiman lhangphong tah a Yahweh Pakai kathang vah ding ahi.    

Pathen Thaneina Dol'a David Tahsan Detna 
 
David Labol 
 

1 Yahweh Pakaihi keidin vah leh huhhingna ahi. Chuti ahileh idia kakichat ding ham? Yahweh Pakaihi kakulpi, hahsatna a eihuhdoh pa ahi. Chuti ahileh ken idia kakithin ding ham?   


2 Migilou ten suhgamdia eihindel khum uva, kagal mite leh eidou teuvin eihin nokhumtengu leh kipal lhuvin tin chuleh lhugam diu ahi.   


3 Galmi tamtah in eium kimvel jeng jongleh kalung linglao ponte, ijemtin thagam dingin eihin delkhum jongleho Pathen ka Pathen a lung mongtah a kaum ding ahi.   


4 Hiche thil khat Yahweh Pakai henga kathum kadei pipen chu kahinkho lhumkeija Yahweh Pakaijin na um ding, Yahweh Pakai lolhinna a chu lunglhaisel a um a aHou-In na aphatnaho geljinga hinkho man ding hi ahi.   


5 Ajeh chu aman hahsatna a konna eihoidoh sahding a Hou-In thenga chu eihoibit ding Aman mi maiphah louva songpi chunga eiselding ahi.   


6 Ajeh chu boina hon eihin lonkhum jong le Aman eihoi dam ding ahi. Ama Hou-Intheng sunga kipah le thanom tah a pumgo thilto kabolding semjang saipum a Yahweh Pakai thangvah la kasah ding ahi.   


7 Kahung taove neingai peh in O Yahweh Pakai. Namikhoto na pum in neidonbut in.   


8 “Hungin lang neihoulim pin” nati chu kalungthim in ajan hitin adonbutne, “Yahweh Pakai kahunge”   


9 Yahweh Pakai neinung ngat hihbeh in. Na lunghan nan nasoh hi paidoh hihbeh in. Nangmahi eikithopi phapen chu nahijenge. Tun neipaidoh hih in; neidalha hih in, O Pathen ka huhing pu.   


10 Kanu le kapan eipaidoh jeng jongleh Yahweh Pakaijin eikolchah jing ding ahi.   


11 O Yahweh Pakai kahinkho man ding Dan neihil in lamdih jenga neipuiin, ajeh chu kagal miten eichang lhijingun ahi.   


12 Amaho khut a neilhah lutsah hih in, ajeh chu ama hon kabol louhel thil a themo eichan un, phatin in kachungah thilse abolgo jingun ahi.   


13 Ahijeng vangin, hiche mihing gam a kaum laisen Yahweh Pakai phatna kamu jing jeng ding kakinem e.   


14 Yahweh Pakai chu lungneng tah in ngah jingin, Hanginlang hatnin, Henge, Yahweh Pakai chu lungneng tah in ngah jingin.    

David Dinga Pathen Hi Panpi Le Hoidohna 
 
David Labol 
 

1 O Yahweh Pakai kasongpi nakom'a kataove, Ngaipeh lou in neikoi hihbeh in. Ajeh chu nangin neithip sanleh keijong lhadah ing kating kathi ding ahitai.   


2 Hepina ngeh a neipanpi dia katao teng nei ngaipeh tei in, kakhut kahin domsang'in namun theng lam kahinsan e.   


3 Thilse bolnom jing a, akam uva thungei ngei seija alung sung uva thilse jeng gonle ho to nei sumang tha hihbeh in.   


4 ama hon achan ding dol u athilse bolu toh kitoh in got na pejengin! Athilse bolu dungjui chetnin lethuh jengin! Michunga athilse bol gu'utoh kitoh in amaho chungah chuhsah in.   


5 Yahweh Pakaijin ipi abolham ti ama hon anahsah pouve, Pathen khut sem ipi jeh a umham agel pouve, hijeh a chu aman abotel a tonsot gei a kitung doh lou diu ahitai.   


6 Yahweh Pakai chu thangvah in umhen! Ajeh chu khotona kangaicha a kataona chu eijah pehtai.   


7 Yahweh Pakai hi kahat na le kalum ahi. Kalungthim pumpin ama chu katah san e. Aman eikithopin kalungthim kipanan adim e. Thangvahna la'n keiman kasam phonge.   


8 Yahweh Pakaijin amite thahat apei, ama hi athaonu lengpa dinga ahoidohna kulpi ahi   


9 Namite huhhing in! Kelngoi chingpha bangin nagoulu Israel chu phatthei bohtan, chule tonsot in amaho hi nabanjetnin puitan.    

David In Ijakai Pathen Loupina Jeng Ahi Ti 
 
David Labol 
 

1 Nangho vanmi hon Yahweh Pakaichu jana peuvin; Aloupi na le athahatna jeh in Yahweh Pakaichu jana pecheh un.   


2 Amin loupinajeh in Yahweh Pakai chu jabolcheh un. Athenna thupitah jehchun Yahweh Pakaichu chibai bohun.   


3 Twipi chungah Yahweh Pakai ogin athong doh e. Vanthamjol ginbanginPathen loupina akithonge. Yahweh Pakaihi twikhanglen chungah akithonge.   


4 Yahweh Pakai ogin hi thaneitah ahi, Yahweh Pakai ogin hi thupitah ahi.   


5 Yahweh Pakai Ogin hin Cedar thing thupitah ho jong aban tumboh gam e; Yahweh Pakai thupinan Lebanon Cedar thingho jong asubong soh gamtai.   


6 Aman Lebanon moljeng jong bongnou bangin akichop sah e, Aman Hermon moljeng jong gambong bangin akichop sah e.   


7 Yahweh Pakai oginhi kolphe meivah gimneitah banga ginga ahi.   


8 Yahweh Pakai Ogin chun gamthip gamgolai jeng jong akilinsah e; Kadesh gamgolai jong Pathen'in akilin sah e.   


9 Yahweh Pakai Ogin hin gangpi phung phatah ho jong ahot ling in, gammang jong asuchai hel e. AHou-In theng sungah mijousen “Aloupi” tin asam uve.   


10 Yahweh Pakai chu twipi chunga chun atouvin vai ahom e.   


11 Yahweh Pakaijin amite thahat apen, Yahweh Pakaijin amite chamna apen phatthei aboh'e.    

Huhdohna Jal'a David In Pathen Athangvah 
 
Hou-In kilhangdoh nia sah dia David labol 
 

1 Yahweh Pakai nangin neihuhdoh tahjeh in kahin thangvah e. Nangin kagal mite kachunga nakithang-at sahpon ahi.   


2 O Yahweh Pakai, Pathen ka Pathen panpi ngaichan kahin kouvin nangman ka tahsa nakiledoh sah tai.   


3 O Yahweh Pakai nangin lhankhuh a kon'in neihin puidoh in, thina kokhuh a ka lhahlut na dinga kon'in jong neihoidoh sah e.   


4 Nangho Pathen mite jousen Yahweh Pakai thangvahna lasauvin! Amintheng chu choi an'un.   


5 Ajeh chu alunghan hi phat chomcha bou ahijin, ami hepina vang hinkhoa ding ahi. Ka na nikho ho jong kipanin ajui pai jitai.   


6 Keiman ka phatthei nikhon, “Imachan eisutang jouponte!” kanati.   


7 O Yahweh Pakai nami hepinahin muol bangin eisudettai. Keija kon a nakiheimang jitengleh keima kading jou jipoi.   


8 O Yahweh Pakai nahenga kahung tao ahi. Nami hepina chu kathum in hitin kaseije,   


9 “Keima kathi alhankhuh a ka lhalut teng nangdinga ipi phachom dingham? Katahsa leivui in nang navah choi thei dingham? Nakitah na thu chu hiche hin aphondoh thei ding ham?   


10 Neihin ngaipeh in Yahweh Pakai neihin khoto in. O Yahweh Pakai neihin kithopin”   


11 Nangin kalung khamnahi kipah tah a lam nan neiheidoh pehtai. Nangin kalung khamna silpon neilahdoh pehin kipana silpon joh neisilpehtan ahi.   


12 Hitia chu thipsan louva thangvahna la kasah jing theina dingin. O Pakai ka Pathen, keiman nangma tonsot in thangvah jing tange.    

David In Kicha Le Tija Pum'a Pathen Akou 
 
Lalamkai pa dia David Labol 
 

1 O Yahweh Pakai neihuhdoh ding ngaichan nakom kahin bel e; Jumna neimusah hihbehin. Neihuhdohin ajeh chu nangma chondihtah Pathen nahi.   


2 Kataona najah nadin neingai peh tei in; neihung huhdoh loi in. Kakiselna songpin pang jinginlang, kahoidohna kulpi hijingin.   


3 Nangmahi kasongpile kakulpi nahi namin loupina dingin kahahsatna a kon'in neihuhdoh in.   


4 Kadougal hon kalhuhna dinga thang eikampeh nauva kon'in neihuhdoh in, ajeh chu kahoidoh nahi nangma a bou aum'e.   


5 Kalhagao nangma khut a ka pedoh tai. Neihuhdoh in Yahweh Pakai ajeh chu nangmahi kitah jing Pathen nahi.   


6 Phatchom nabei semthu pathen hou hokhu keiman kathet ahi. Kenvang Yahweh Pakai katahsan jing e.   


7 Nami ngailutna longlou jeh in keima kipah thanom jinginge, ajeh chu nangin kaboina ho neihet peh jingin chuleh kalung gimna jouse nangin neihet thempeh jingin ahi.   


8 Nangin kadougal ho khut a h neipelutpon, lungmon na munjoh a neikoi jin ahi.   


9 Neikhoton Yahweh Pakai ajeh chu keima hahsatna a um kahin kamitlhin kamit akhutan ahi. Kahinna le katahsa abeipaiding ahitai.   


10 Lungkham a thipaiding kahitai, gentheinan kahinkho asuhchom tai. Chonset in kajaitha anem sah in asung langa beipai ding kahitai.   


11 Kamelma ten eisamseovin, kaheng kakom ten eitheuvin ahi. Kagol kapaite jeng jongin eihin naingam tapouvin ahi. Lampi dunga eimu jongleh ajammang gamji tauve.   


12 Keima mithisa bang leh bel kehsa bangin notthap in kaumtai.   


13 Keima chung changhi thujoungen eikisei khum in tijatnan eium kimvel tan, kadougal ten keidounan thilse agong un kahinkho hi suhmang ding agouve.   


14 Ahinlah Yahweh Pakai keima nanga kingai jing kahin, “Nangma Pathen ka Pathen nahi!” kati.   


15 Khonung kakhankho hi nangkhut a um ahin hitia tanglouva eidelle jinghoa kon'in neihuhdoh in.   


16 Nami khotona chun nasohpa hi hinsalvah in, nami ngailutna longlou chun neihin huhdoh tan.   


17 O Yahweh Pakai neijumso hihbeh in, ajeh chu panpi ngaichan nangma kakou jinge, miphalou ho chu jumsah jon, amaho chu alhankhuh uvah thipsan sahtan.   


18 Jouthu pot na alei u suthip in, ami noise nao le Pathen mite a houset nao leichu suthip jengin.   


19 Vo Yahweh Pakai nangma gingte dingin nangin ijakai nasuh nengpeh hi iti phat apha hitam. Panpi ngaicha a nakom'a hungte nangman naphat thei in, vannoi mite mitmu changtah in nangman phatthei nabohjin ahi.   


20 Nangin amaho chu suhsetding gohoa kon'in na angsunga nahoi bitjin, chuleh ahousetnao leile danga kon'in jong na angsung'ah nahoibit jinge.   


21 Yahweh Pakai chu thangvahin umhen, ajeh chu Aman angailutna longlou kidangtah chu eimusah jingin, kachen na khopi gal akinokhum a kon'in jong eihoidoh sahtan ahi.   


22 Lunglinglao pum in keima kapengjah in, “Yahweh Pakai toh eiki sukhentai!” kati. Hinla Yahweh Pakai nangin nei kho to dia ka ka na neijahpeh in panpi ngaicha a kakouna neidonbut tai.   


23 Nangho Pathen mite ho Yahweh Pakai chu ngailu vin! Ajeh chu Yahweh Pakaijin ama a kingai jingho chu ahuhdoh jingin ahi. Ahinlah mi noiseho chu engbolna nasatah apejin ahi.   


24 Hijeh chun Yahweh Pakaiya kinepna neiho jouse hatnunlang hangun!    

Ngaidamna'a Kon Phattheina Thudol'a David Vahchoila 
 
David Labol 
 

1 Oh, asei ngailou nahou ki angaidam a achon set nahou kisuhmang peh ho iti thanop um hitam.   


2 Yahweh Pakaijin ajihlutsa achonset nao athaimang peh a ahinkhou jongkitah tah a mangho chu iti kipa um a hitam!   


3 Keiman kachonset kaphon nomlou chun katahsa chu amangthah anahin, niseh in kapeng in kamao jinge.   


4 Sun le jan in kipui dih na nakhujol chun eidou ve. Nipilai a nichangsat in asuhkang twihu bangin katha asukang hel jengin ahi.   


5 Akhon nan kachon setna nahenga kaphong in, kamo najouse selguh ding golou vin kaseitai “Kalouchal kasetna jouse Yahweh Pakai kom'a phongdoh tang e” kati. Hiti chun Yahweh Pakai nangin neingaidam e! Kachonsetna jouse abeisoh tai.   


6 Hijeh chun, phatpha umlai hin Pathen mite jouse naheng a taocheh uhen, hiche thutanna twilen lah a alhahlut lou nadiuvin.   


7 Ajeh chu nangma hi kakiselna kulpi nahin; nangin boinana a kon'in neihuhdoh e. Galjona lan neiumkimvel tai.   


8 Yahweh Pakaijin aseije, “Nahinkho a lampi phapen achu kapui le ding ahi. Keiman kathu mop a kavetsui jing ding nahi.   


9 Sakol le Sangan bangin hetna beiyin um hih in, ajo leh kamdal le thihkol bupeh a thunoiya ki koi nabah loding ahi.”   


10 Miphalou ho hi lungkhamna tamtah in abomjin, ahinla Yahweh Pakai tahsan hovang angailutna longlouvin aum kimvel jingin ahi.   


11 Hijeh chun ama lungdei a chon ho Yahweh Pakai a kipah thanom jingun! Milung thengho jouse thanom tah in khosam un!    

Misempa Le Misudampa Pathen Vahchoina 
 

1 Pathen mite jousen Yahweh Pakai thangvahna la kipah tah in saohen; milung thenghon Ama athangvah diuhi lomtah ahi.   


2 Semjang gin ngaitah in Yahweh Pakai thangvah un, tumgin jangsom ngaitah saijin nguiheo vin sauvin.   


3 Yahweh Pakai thangvahnan lathah sauvin; thepna neitah in selangdah saijun lang kipah tah in la sauvin.   


4 Yahweh Pakai thusei jouse chu atah ahin chuleh anatoh athilbol jouse chu tahsan thei cheh ahi.   


5 Adihleh apha kiti jouse chu Yahweh Pakai deilam ahin, Ami ngailutna longlou chun vannoi leiset hi adimin ahi.   


6 Yahweh Pakai thucheng hin bou vanmun hi asem doh in, Ama thucheng haikhum chun ahsi jouse apendoh sah tai.   


7 Aman twikhanglen jong agamgi asempeh in chule twikhanglen jouse hi munkhat a aveikhom sah in akoidet in ahi.   


8 Vannoi leiset pumpin Yahweh Pakaihi jana peohen, chuleh mijouse a-angsung a kichatah in dingu hen.   


9 Ajeh chu ama thucheng khat in leiset khang akipatsah ahi! Ama thupeh a kitungdoh jeng ahi.   


10 Yahweh Pakaijin namtin vaipi thil gon hou chu asuhboi peh in, chuleh atohgon hou jouse chu asuhmo peh in ahi.   


11 Ahinlah Yahweh Pakai thilgon vang tonsot in adet jing e, ama tohgot ho chu itih a jong killing lou ahi.   


12 A Pakaiyu Pathen hikha nammite chu anunnom ahiuve, Yahweh Pakaijin agoulo dinga alhen nammite chu anunnom ahiuve.   


13 Yahweh Pakaijin vanna kon'in mihemte jouse ahin ven musohkei e.   


14 Alaltouna a kon'in ahin ven leiset chunga cheng jouse hindan ahesohkeijin ahi.   


15 Alung thim u sempa ama ahijeh in alung gellu le athilbol jouseu ahesohkei e.   


16 Gal manchah phapen in lengpa huhdoh jou pontin, hangta le hansan nan jong gal hat pa ahuhdoh jou poi.   


17 Gal satna sakol khatnin jong gal na josah jouding ahipon, thahatna jousen jong nang nahuhdoh jouponte.   


18 Ahinla Yahweh Pakaijin ama gingte, angailutna longlou va ki ngaijing ho avelhi jing e.   


19 Yahweh Pakaijin amaho chu athina diuva kon'in ahuhdoh jin athigam nadiuva kon'in ahuhdohjin ahi.   


20 Keihon Yahweh Pakaiyah kinepna kakoi ui. Ajeh chu ama hi eiki thopiu leh eilum uva pang ahi.   


21 Ama a hin ilungthimu akipah in, ajeh chu eihon amin thenga tahsan na dettah inei un ahi.   


22 Vo Yahweh Pakai nami ngailutna longlou achun eium kimvel u hen, ajeh chu nang jenga bou ka kinepnao aum'e.    

David In Phat Jousea Pathen Avahchoi 
 
Anomang pa Abimelech masang a mingol bang a aum nachung a David labol 
 

1 Keiman Yahweh Pakai chu phat tin in thang vah in kate. Yahweh Pakai thagvah nahi kakam sunga gingdoh jingding ahi.   


2 Keima Yahweh Pakaiya bou kithang-at jing ding kahin; Panpi beite jouse lunglut cheh uhen.   


3 Hungun Yahweh Pakai loupi nahi seiphong khom u hitin amin hi choi-an khom u hite.   


4 Keima Yahweh Pakai kom'a kataovin aman kataona eisanpeh tai. Aman kakichatna jousea jong eilhat doh tai.   


5 Ama panpi ding ngaicha jouse vah bangin hungvah doh untin, amai uva jachatna muthim jinglouhel ding ahi.   


6 Kahahsat behseh phat in kataovin Yahweh Pakaijin eingai peh e; aman kaboina jouse eisuh lhap peh tai.   


7 Yahweh Pakai vantil chu hoidamna ahin; ama ging te aman aumkimvel in ahuhdoh jinge.   


8 Yahweh Pakai phatje chu patepmun lang veuvin, Yahweh Pakaiya kisel jing mite chu iti kipa hitauvem!   


9 Nangho Pathen mite ho Yahweh Pakai chu ging jingun ajeh chu ama ging jingten angai chat jouse amudiu ahi.   


10 Keipi bahkai gol hat laitah jong agilkel jin, ahin Yahweh Pakai tahsandet jing hovang thilpha alhasam ngaipouve.   


11 Kachate ho hung uvin kaseihi kingai phaovin, chuleh keiman Pathen ginje kahilding nahiu ve.   


12 Hinkho sottah leh phattheina lhingset a hingnom umkha em?   


13 Thuse seinan na lei tuhtangin lang chuleh nakam jong jouseinan mang hih in!   


14 Thilse a kon'in kihai mangin lang thilpha bol in, chamna hol inlang hichu chepin.   


15 Yahweh Pakai mitin thilpha boljingho avesui jingin; panpi ngai a koute din akol tenin jong akihong jing e.   


16 Hinla thilse bolte chu dou mit nin aven, aman amin u leiset akon athaimang ding ahi.   


17 Yahweh Pakaijin panpi ngaichaho kouna angaipeh in. Aboi nauva kon'in ahuhdoh jin ahi.   


18 Lungthim kisuchipte kom'a Yahweh Pakai chu anai in; Alhagao kisu gimte ahuhdoh jin ahi.   


19 Michonpha hon boina tampi atohjiuvin, hinla Yahweh Pakaijin phat tinin ahung huhdoh jin ahi.   


20 Ajeh chu Yahweh Pakaijin michonpha ho gule chang ahoibit pehjin; khatchajong abohsah pon ahi!   


21 Hamset nan migiloute hinkho alah tei ding, michonpha ho hotbol tejong got na chang tei diu ahi.   


22 Hinla Yahweh Pakaijin ama kin bol ho vang alhatdoh ding, ama a kisel jing honjong themmo changlou diu ahi.    

Thudih Tanna Dia Pathen Henga David Taona 
 
David Labol 
 

1 Yahweh Pakai, eidou ho hi nangin kidoupin, ei kisatpi ho jong nangin kisatpin.   


2 Nalum leh naumpho hin kipat in. Galmun a din kigon lang neihung kithopin.   


3 Eihin delkhum ho dounan natengcha leh nateng muh chu hin lam tan. “Keiman gal kajopeh ding nahi!” ti neijah sah tan.   


4 Eithat goho chunga hin jumna le jachatna lhun sah in, eigimbol a eisumang go ho hi jumson lang nungno jeng tan.   


5 Huilah a changvai alenmang bangin lenmang sah in, Yahweh Pakaiya kon a vantil banga hung chu semmang sah in.   


6 A lam lhah nao thimsah inlang lhonalsah in, Yahweh Pakai vantil chun nungdel peh u hen.   


7 Keiman amaho kabol sepoi, ahin ama hon kei matna dingin kotong eilai khum un ahi! Ken amaho kabol sepoi ahin ama hon keimat nadin kotong alai uve.   


8 Hijeh chun amaho chunga hetman louvin mathahna hunglhung hen! Kei ona dia asem u kotong chu amaho manthahna hijo tahen.   


9 Chuteng keima Yahweh Pakai akakipa ding ahi. Eilhatdoh jeh a keima kipa thanom ding kahi.   


10 Katahsa chunga kagu kachang jouse pum a Yahweh Pakai ka thangvah ding ahi: “Yahweh Pakai koiham nang toh kitekah theiding? Koidang ba ham mihatpa thaneina a konna panpi beipa huhdoh a chu?”   


11 Engbolna dih louvin eithemmo sah un. Kahetphahlou jouthu a mkonna eikichan e.   


12 ama hon kathilpha bol jeng jong thilsen eile thuh un lung lhahnan kangui heltai.   


13 Ahijeng vangin ama hon anat tengu leh keiman amaho kalainatpi jin khaodip pon kakisil in anngol in amaho kataopeh jin ahi. Hinla kataona donbut louvin ahung kinung le jitai.   


14 Ka golpha le insung mi monga kagel jeh in kalungkham pin, eihinga kanu kalainatpi bang bangin kalainat pi jin ahi.   


15 Hinlah ken tunia boina katophat in amaho akipah un keidounan thanom tah in akiloi khomun, hiti chun kahetkhahlou miho kisan in tujengin jong eino khum un; phat tin in eihouse jing jengun ahi.   


16 ama hon einuisat un eitam seovin noise tah in eihagel khum un ahi.   


17 O Yahweh Pakai itih chan gei pi neivet a donlouva neikoi ding hitam?   


18 Chutengleh mipi tamtah ki khom te lah a kipathu kahin seiding ahi. Mipi ho jouse masanga nangma kahin thangvah ding ahi.   


19 Kajolel nachung a hin eidou te kipa thanop sah hihbeh in. Kamuiset nachungin jong ajeh bei a eivetda ho kitai sah hihbeh in.   


20 ama hon chamna thu aseipouvin, ama hon thepmona neilou atoh dingdol bep tongho dounan thilse agong jingun ahi.   


21 “Aha! Aha! ipi bol kigo nahi kamit tah un kamudoh tauve!” tin asam uve.   


22 O Yahweh Pakai nangin hicheghi namusohkei in nahesoh e, donlouvin koihihbeh in O Yahweh Pakai. neidalha hihbeh in O Yahweh Pakai.   


23 Hungthoudoh in! eihuhdoh dingin hung dingdoh jengtan! Yahweh ka Pakai le Pathen ka Pathen kachung thu hi neitan peh in.   


24 O Yahweh Pakai ka Pathen, kamo louna neiphondoh peh tan, ajeh chu nangma thudih a thutan nahi. Kaboina chung chon a kadougal te nuisat in neium sah hihbeh in.   


25 “Veuvin itup uchu imutauve! Tua hi ahingsan a inehchai diu ahitai!” tisah hihbeb in.   


26 Kahahsatna nikhoa kipah ho sujum inlang jachat sah in. Kachunga hanla samho hi jumna leh minsetnan lhuh khumin.   


27 Ahin koi hileh keima ei huhdia hung ho jouse chu kipana lentah pen. “Yahweh Pakai aloupi e aman asoh hi lunglhai tah in phatthei aboh in lungmon na apei!” tin tanglouvin samjingu hen.   


28 Chuteng keiman nathutan adihji samphong ingting niseh a nangma kavahchoi ding ahi.    

David In Pathen Lungsetna Longlou Aphondoh 
 
Lalamkai pa dia Pathen soh David labol 
 

1 Chonsetnin miphalou ho lungthim gilsungah thu aseijin ahi. Ama hon Pathen ginna him him anei pouve.   


2 Akihisah naovin amaho le amaho akijou lhepmun ichan geija gilouleh phamo hiuvam ti akihet pouve.   


3 Athusei anatohna hou jousehi adihlou leh kijou lhepna ngen ahi. Chingthei tah a natoh leh thilpha bol dinghi adatthei pouve.   


4 Jankhosot in ahah un thil dihlou tohgon tamtah agong jiuvin ahi. Atohdoh uhi apha khatcha aumpoi. Thilsea konna kiheidoh ding angaito mong mong pouve.   


5 O Yahweh Pakai nami ngailutna longlouhi van bangin aki hohjale, nakitahna hin meilom kaina mun ho hi akho khel e.   


6 Nadih na jong muolsang vum tobang ahi. Nathutan dihdan jong twikhanglen thuhtah abang e. Nangin mihemleh ganhing ho jong kibanga nangailut ahi.   


7 O Pathen nami ngailutna longlou hi eti mamtam hitam! Mihem jousen nami ngailutna lhaving limnoija chun choldo na anei ui.   


8 Na insunga nehkemlou ann a chun navah van, kanglou nalui a twi chun nadon sah e.   


9 Ajeh chu nangma mihem hung kondohna twinah nahin, keihon kamu u vahjonghi nanga kon ahi.   


10 Yahweh Pakai nangma ngailuho chung a nami ngailutna longlou chu londoh sah in, milung thengho chunga thu adih in tanpeh in.   


11 Mi kiletsah ho neichotpha sah hih in, ahilouleh miphalouho sot tol le neihisah hih in.   


12 Ven! Thil dihlou bolte ho alhugam tauve! Amaho chu kithoudoh kit loudinga sot lhuh ahitauve.    

Mikitahte Le Migiloute Dinmun Kibah Loudan 
 
David Labol 
 

1 Mikitahlou te chung a lungkham dan, thil dihlou bolte jong thangse hih in.   


2 Ajeh chu amaho khu hamhing banga molloi diu, nipilai pahchaho banga goplha loidiu ahi.   


3 Yahweh Pakai chu tahsa inlang thilpha bollin. Chutileh gamsunga lungmongin chengin natin nakhan touding ahi.   


4 Yahweh Pakai a kipah jingin, chutileh aman na lungsunga nangai chatchan napehding ahi.   


5 Nabol natoh jouse Yahweh Pakai a pelut jengin, ama chu tahsanin chutileh aman nakithopi ding ahi.   


6 Aman nathem na chu khovah banga muthimlah a avahdoh sahding ahi. Chuleh nachanchin jong sunlai nisa banga avahdoh sahding ahi.   


7 Yahweh Pakai masangah lungneng chan ngahhat in Aman ahintoh ding chu ngah hat in. Mi giloute ahaotheiukhu lungkhampi hih un, athilse gon ujong lunghimo peh hih in.   


8 Lungchom lunghan bol-hih in! Lung sat a kon'in jong kihei mangin. Nalung lhaso hih in hichun thilse lam'a bou napui lut ding ahi.   


9 Ajeh chu migiloute kisumang ding ahin, amavang Yahweh Pakai tahsan a dingdet ho chun gamsung alodiu ahi.   


10 Migilou ho hi gangtah a mangthah diu ahin, amaho chu hol le jonglehchun mangthai ding ahitauve.   


11 Kisunem tah a umhon gamsung alodiu ahin, lungmong tah leh ninglhing tah a inchengdiu ahi.   


12 Mi gilouten Pathen ngaisah miho douna ahinbol diu; ama hon engset sanna ahin nelpehdiu ahi.   


13 Hinlah Yahweh Pakaijin amaho chu ahin nuisat in, ajeh chu aman achung thu kitanna ding nikhou ahunglhun chu amui.   


14 Mi-engsen hon mivaicha ho leh suhgam theija umte that dingin achemjam u hin asatdoh un, athalpiu hin loisal uvin tin, thilpha bolte chu ahin suhmang gotdiu ahi.   


15 Hinlah achemjam un amaho lungchang asutpai johding chuleh athalpiu chu bong ding ahi.   


16 Ase bola thil tampi neisangin Pathen mite hia lhomcha nei aphachomjoi.   


17 Ajeh chu migiloute hatna chu kisumang ding, Pahen mite vang Yahweh Pakaijin avenbit jing ding ahi.   


18 Ani ania Yahweh Pakaijin themmona neilou ho chu avetsui ding, chule ama hon tonsotna mang louding gou chu alodiu ahi.   


19 Amaho chu hahsat nikho jongleh kijumso loudiu kellhah nikho jongleh angaichat ho anei teidiu ahi.   


20 Migiloute mangthai diu ahi, Yahweh Pakai dougal miho jong loulaija pahcha tobang ahiuve-mei banga hung mang loi diu ahi.   


21 Migilouten asumpa lah u anungsah ngaipouvin, Pathen mite vang hongphal tah a peh jeng ahiuve.   


22 Yahweh Pakai phatthei changhon gamsung alodiu ahin, aman asapset ho vang mangthah diu ahi.   


23 Pathen mite, Yahweh Pakaijin akalsondan avetpeh in, ahinkho mandan jouse aman akipapin ahi.   


24 Amaho chu kipal jonglehu lhupai loudiu, ajeh chu Yahweh Pakaijin akhut in atuh jing ui.   


25 Phat khat lai chun khangdong kahin tun kateh tai, ahin Pathen mite paidoh a aumlam kahepon, achateu jong khutdon apangkhapouve.   


26 Pathen miten khotona neitah in sumpa ahomjiuvin, chuleh achateujong phatthei achang jiuve.   


27 Thilse a kon'in kiheidoh in thilpha bol in, chutileh tonsot a gamsunga nachen ding ahi.   


28 Ajeh chu Yahweh Pakaijin thudih bou adei in, Pathen'in acha teu jong donlou a akoi louhel ding ahi. Aman ahoibit jing ding, Gitlou bol chate vang mangthah diu ahi.   


29 Pathen chaten gamsung alodiu ahin, tonsotna cheng jingdiu ahi.   


30 Pathen mite kamsunga thudih apotjin adihle adihlou ahilthem jiuve.   


31 Pathen Dan chu amaho changval din akisan un, hijeh a chu Ama lampi a konna vah lonle loudiu ahi.   


32 Migilou ten Pathen mite achanglhi leuvin, suhmang nading lampi ahol jiuve.   


33 Hinlah Yahweh Pakaijin migiloute alolhin sah louhel ding Pathen'in mikitah te patepna a aum tengu le themmo achan louhel ding ahi.   


34 Yahweh Pakai ah kinem jingin. Alamlhong achun ching thei tah in lamjot in. Aman nadopsang a agam leiset nalosah ding ahi. Migilou te manthahvang namu ding ahi.   


35 Keiman migilou le khotonabei te Lebanon gama Ceder thingphung phatah banga akhantouvu kamui.   


36 Ahin kanungvet kitle, ana beisoh tauve! Ken kahol le vang in kamudoh joutapoi!   


37 Milungtheng ho leh miphaho khu veuvin, chamna adei ho chu amakhouva thilphatah in angah jing ui.   


38 Hinla thilse bolte suhmanga umdiu ahi; ama hon khonung hinkho anei pouve.   


39 Yahweh Pakaijin mikitah te chu ahuhdoh jin; boina nikho hoa jong Ama hi akulpiu ahi.   


40 Aman amaho chu akithopin, migiloutea kon'in ahuhdohjin ahi. Aman amaho chu ahuhdoh in, ama hon ama a lungmon na anei un ahi.    

David Lungheiya Pathen Henga Ataona 
 
Pathen'in asuh mil lou nadia David labol 
 

1 O Yahweh Pakai lung phatmo nan neilethuh hih in, nalunghan jeh in jong neijep hih in!   


2 Nathal changho kasunga akikam dentan, nakhuttum in neivo lhutan ahi.   


3 Neilunghan khum jeh in katahsa pumpi hi anan, kachonset naho jeh in katahsa achip soh tai.   


4 Kathepmo nan eilon khum in, agihdan poh jouhoi ahi tapoi.   


5 Ngol hoi tah a kana chonset jehin, kamaha anasetan auidoh leotai.   


6 Kathoh gimna hin ei kong konsah tai, lung gim tah in nilhum kei in kavahlen ahi.   


7 Khosih pi kasunga meikong bangin a allin, eidammo sahtai.   


8 Keima kalhasam in kapum in kagoi lhatai. Kalungthim natna a kon'in kapeng pengin ahi.   


9 Yahweh Pakai nangin ipi kangai chat ham nahei, nangin ka khoisatna jouse najai.   


10 Kahaina hu alhasam tan katha beitai, chule kamit in jong kho amu tapoi.   


11 Kangailut chengle kagol kapaiten kahivei hi akichauvin eidalha tauve. Ka insung mite jeng jong achomin aumtauvin ahi.   


12 Hiche jeng a jong chun kagalmi ten kathi nading thang akam nalai uve. Kaman thahna ding toh gon anei un, nilhum keijin kathi nading agong tauvin ahi.   


13 Hinlah ken eikigih naho jouse chu kakijah mosah in, chuleh amasang uvah apaomo bangin thipbeh in kaumtai.   


14 Imacha jahlouding kanom in chuleh donbutna jong donbutlou ding kanom e.   


15 Ajeh chu O Pakai nangma ngah jinga um a kahi. Nangin kataona neidonbut tei ding ahi O Pakai ka Pathen.   


16 Keima katao in, “kadougalte noise tah in eivetsah dan, kalhuhna a jong kitaisah dan.”   


17 Keima tanglouva kathohgim na-ah akichaipai ding kahitai.   


18 Hinlah kachonset naho kaphong-doh in, ka na chonna ho chu kakisih behseh jenge.   


19 Keiman dougal khohtah tah ho kanei e; ama hon ajeh beihel in eidou ui.   


20 ama hon thilpha kabol chu thilsen eilethuh un, chuleh thilpha kachepi jing jeh in eidouvun ahi.   


21 O Yahweh Pakai neidalhahih in Pathen ka Pathen kei a kon'in um gamla hihbehin,   


22 O Yahweh Pakai eihuh hingpa hungloi inlang nei kithopin.    

Chomkah Louva Hinkho Kikhel 
 
Jeduthun lalamkai pa dia David labol 
 

1 “Katohna chunga chingthei tah in thil bol ing kating, ka thusei doh chenga chonseponge. Kavel a Pathen ginglou ho aumteng kalei kakituh tang ding ahi” tin kei le kei kakihou ve.   


2 Hinla hitia thipbeh a kaum a thupha jeng jong changkhat cha seilouva kaum chun ka lungsunga lung gimna akhoh secheh in ahi.   


3 Kalunga kagelbe chan in kalung gimna akhoh cheh in, hiti chun seilou in kaum thei pon ahi:   


4 “Yahweh Pakai leiset a kahinkho hi ichan a chom hitam neihin hetsah jingin, kahin nikho hi akisim jinghi neigeldoh sah in, kahin kho iti chom hitam?   


5 Nangin kahinkhov hi ichan geija chom a nasem hitam kakhut phang sangin jong asaojo poi. Nang dingin kahinkho lhum kei jong hi haikhat bou ahi soh tan, Mihem hinkho khat cheh jong hi haikhat cheh bou ahi.”   


6 Mihem hinkho hi milom kitol bang bep bou ahin, kisah lunggim naho jong hetman lou kah in akichai loi ji tai. Gou ikhol khom un, kon ahin man ding ham jong ihe doh ji pouve.   


7 Hijeh chun Yahweh Pakai hoi a kinep na kakoi ding ham? Nanga bou kakinep na aum'e.   


8 Kaset bolnom na a kon'in neihuhdoh in, mingol ho neinoise sah hih in.   


9 Keima na ansung a thipchet in kaum'e; imacha jong kasei louding ahi.   


10 Ahinla Yahweh Pakai nei engbol hih in! Nakhut gu dounan kachao lhagam tai.   


11 Kachonset u suhdih na dia neijep tengu le, kasah lut u chonsetna chu nget in aneh banginajun lhaji tan ahi. Tahbeh in mihem khat cheh hi haikhat bou ahi.   


12 O Yahweh Pakai kataona ngai inlang panpi ngaija kataona neingai pih in! kamit lhi lon nah sah mon koi hih in, ajeh chu keima hi namaljin bou kahin, kema masang a kapu kapa teu bang a kholjin vahle kahi bouve.   


13 Hiche leiset hinkho hi kadalhah a kahin kho abei masang kakipa a kanui kit na din nalung han na, nagim bol na ho toh neichom khen in.    

David In Lungneng Tah'a Pathen Anga 
 
Lalamkai pa dia David labol 
 

1 Panpi ding ngai in Yahweh Pakai chu lungneng tah in kangah jing e, aman kahenglam ahin ngan kataona eisanpih tai.   


2 Aman lunglhah nathei kotong a kon'in eikai doh in, buol sung a buon ngan lah a kon'in eikai doh in tolgo chung a eidin sah in kakal skonna jong eisuh dih pih e.   


3 Kasah ding lathah khat eipen, I-Pathen'u Pathen vahchoi na ding la khat eipen ahi. Mi tamtah in ana toh hin mu un tin adatmo ding u ahi. Hitia chu ama hon Yahweh Pakai chu atah san diu ahi.   


4 O Yahweh Pakai tahsan na a ding det ho iti akipah tadiuvem, ama hon mikiletsah ho chung a tahsan na anei pouvin ahilouleh semthu pathen limhou ho jong atahsan pouve.   


5 O Yahweh Pakai, Pathen ka Pathen, nangin keiho dingin thil kidangtah tah neibolpeh tauve. Neigon peh u thil ho hi simjou sutjou hoi ahipoi. Nangto kibang ding koimacha aumpoi. Na kidang natoh doh ho hi sim ding kagon, achaina gei kalhun louding kahei.   


6 Nangman pumgo thilto ho a hin kipana nanei poi. Nei ngaisah thu ho chu tun kahechen tai, nangin chonset thoidam na thilto leh pumgo thilto jong nangeh poi.   


7 Hichun keiman kaseijin, “Ven keima kahung e. Pathen Lekhabu a kisun bangin:   


8 Nangma lungdei lam bolding hi katha anop na ahi, O Pathen, ajeh chu ka lungsung a nangma Danthu ho hi akisun lut tai.”   


9 Namite jouse lah a nathutan dih je hi kaphongdoh tai. O het themna nei Yahweh Pakai, nangma banginkichaloubeh in kasei doh tai.   


10 Nadih jedan Kipana Thupha hi keiman kachang a din kalungthim a selguh in kakoi poi; Nakitah na le nami huhhing na thu kasei e. Nahoubung mitheng te lah a namingai lut na long lou le nakitah na chu tanglou in kasei phong jinge.   


11 Yahweh Pakai nangin tanglou vin neingailu jing jengin. Nangailutna le nakitahna chu neihoi bit jing sah in.   


12 Boinan eibom in sim a simjou hoi ahipoi! Kachonsetna akikhol sang'in kalampi jong kamu thei tapoi. Kalujang a kasam sangin atamjo tan hansan na him him kanei jou tapoi.   


13 Yahweh Pakai lungsettah in neihuhdoh in! hung vah in Yahweh Pakai neipanpin.   


14 Eisumang goho hi jumson lang kisuhboi sah in, kahahsat nikho a kipah ho lungdong in nungjam sah in.   


15 “Aha tun akimaikhah tai” ti a asei jeh un, jum nan kichao hen.   


16 Nangkom hinbel jouse kipa na le thanop nan dimset uhen. Nami huhhing na kipapi ho chun “Yahweh Pakai chu aloupi e” tin sam jing u hen.   


17 Keidin vang gentheile vaicha kahi jeh in, Yahweh Pakaijin alung sung a eihoi jing hen. Yahweh Pakai nang chu eikithopi le eihuhhingpu nahi. O ka Pathen khongai sot hih in.    

Pathen'in Gentheite Akhohsah 
 
Lalamkai pa dia David labol 
 

1 Mivaichate khoto ho chu anunnom ahi! Amaho chu Yahweh Pakaijin boina ato nao a kon a ahuhdoh diu ahi.   


2 Yahweh Pakaijin amaho chu ahoibit in ahinghoi jiu ve. Aman amaho chu gamsung ah phatthei aboh in galmiho akon na ahuhdoh ji e.   


3 Yahweh Pakaijin adam mo nauva panpin tin adamdoh sahding ahi.   


4 “O Yahweh Pakai”, katao ahi “eilungset in, neidamdoh sah in ajeh chu nangma dounan kachonsetai.”   


5 Ahinla kadougal ten keima dounan thilse jeng aseiyun ahi. “Itih tah le athin suhmil in aum tadem?” atiu ve.   


6 Kagol kapai bangineihung vil jiuvin, hinla chomloukah in kachung chang guhthim thu asei khom leuvin, eidalhah tengu le muntin in aphonjal ji tauve.   


7 Eihot bolten keichung chang a thil phalou ngan aseijun, kachung a thilse ahung lhun dingbou adei un ahi.   


8 “Ama hi thina thei hiveija na ahi” atiuve. “Ama hi damdoh joulou ding ahitai!” atiuve.   


9 Katahsan pen kagol phapen, an kaneh khom pipa jeng jong keima eidouvin apang tai.   


10 Yahweh Pakai neilungset in. Neidamdoh sah kitin amaho hi kalethuh jou nadin!   


11 Yahweh Pakai nangma kachunga nalung lhaije ti kahei ajeh chu nangin kamelma te kachungah gal na lel sahtai.   


12 Nangin kahinkho neihing hoipeh tai, ajeh chu keiman lhamkonna kaneipoi, chuleh nangin atonsot a din na-angsung a neipui luttai.   


13 Israel Pathen Yahweh Pakai chu thangvah in umhen, Tonsot tonsot a hingjing pa chu. Amen chule Amen!    

BU NINA 42-72 
 
Pathen Ngaicha'a Dangchah 
 
Lalamkaipa henga Korah chilhah te labol 
 

1 Sakhi sitwi chimset ngaichat dangchah bangin, kahin ngaicha e O Pathen.   


2 Hingjing Pathen chu dangchah in kalha ngai e. Itih tah le kache a a-anga kachibai theiding ham?   


3 Sunle jan in lonlhi bou ann in kanei tai, kagal miten phat tin in ei enghouvun “Na Pathen hoija umham atiuve?”   


4 Kalungthim analheh ji e thil umdan ho chu kageldoh ji teng: Pathen Hou-In a mihonpi chutoh kilhon a, tanggol a Pathen'inlam jon a kitol a thangvah la kisa a mihonpin golvah kibolji ho chu!   


5 Ibol a kei lunglha dah kahim? Ibol a kalung hibanga hesoh a ham? Keiman Pathen a kinepna giltah kaneijin! Ken ama kathang vah kit ding ahi ka huhhing pu Pathen ka Pathen.   


6 Tun keima kalung alhadah lheh jengtai, hinlah Jordan hung kondohna, Hermon molsang lang hijongleh kahin gel doh jing ding nahi.   


7 Nangman twipibang nakinon a naki ho twikhanglen gin chu kajai, nangma twipi kidilleh twipi kitol chun eihin lonvuh in ahi.   


8 Ahinlah niseh in Yahweh Pakaijin angailutna longlou chun eiphung vuh jingin, chuleh janseh leh ama vahchoila kasajin hinkho eipe a Yahweh Pakai kom'a chun kataojin ahi.   


9 O Yahweh Pakai kasongpi keima kakapme, ipi dinga neisuhmil hitam? Ipidinga kadougal te bol hesoh jeh a lunggima kavale jingding ham?   


10 Eihou setnao hin kagep lhatan ahi, “Na Pathen hoija umham,” tin eidong jingun ahi.   


11 Ipi dinga keima hiti lungkham kahin, epidinga hiti lungboi kahim? Keiman Pathen nah kakinepna koijing ting chuleh eihuhhing paleh ka Pathen chu avellin thangvah kit inge.    

Them Chansah Ding Le Huhdohna Dinga Taona 
 

1 O Pathen themmona bei kahi neiphongdoh in! Pathen ginglou hoa kon'in nei vengdoh in, chutengleh mikitah lou ho leh joupan hoa kon'in neihuhdoh in.   


2 Ajeh chu nang hi kakiselna Pathen nahi, ibol a neipaidoh hitam? Ibol a keima kadougal ten eibolset jeh a lunggim a kava lele dingham?   


3 Nadih na le navah na chu neihinsol peh in, hichun eilamhil hen. Hiho chun nangma chenna muol theng chu eilhut hen.   


4 Hikom'a chun keima Pathen maicham achu kasemjang puma kathang vah ding ahi, O Pathen.   


5 Idia lungkham kahim? Ipidinga kalung lhadah ham? Keiman kakinepna Pathen a koi inge! Eihuhhingpa le Pathen ka Pathen keiman nangma thangvah kit inge!    

Masanga Pathen Mi Huhdohna Ho Chule Tua Gentheina 
 
Lalamkai pa dia Korah chapa te labol 
 

1 O Pathen, phat sottah masanga kapu kapa teu khanglai a nanatohnathil bol ho eina seipeh u chu keiho tah in kanakol un kanajaove:   


2 Nangin nangma helou namtin vaipi ho naban thahat in nana deljam in agam leiset uchu kapu kapa teu nanapen ahi. Nangin agal miteu nana suhlhuh peh in kapu kapa teu chu nana chamlhat sah in ahi.   


3 ama hon achemjam uva gal anajouva gam analah u ahipoi; aban thahat uva jong gal anajou ahipoi. Amavang nangma ban thahat leh namaivah chun gal nana jopeh ahi bouve ajeh chu nangin amaho chu nana ngailun ahi.   


4 Nangma kalengpa le Pathen ka Pathen nahin nangin Israel te dingin gal nana jo peh tai.   


5 Nangma thahatna jal a bou kagal miteu kanungno jouvu ahin naming a bou keihon eidouhou kachotphao ahi bouve.   


6 Keiman kathalpi kasongpoi, kachemjamin eihuhdoh dingjong kakinempoi.   


7 Nangma bouvin kagalmi teu chunga galjona neipeh u ahi bouve, hiti hin nangin eihotbol teu chu jumna napejin ahi.   


8 O Pathen naloupina ho hi tantih neilou va ka samphon jing diu, chule a kumkho a ka thangvah jing diu ahi.   


9 Ahinla tunvang nangin jumthetna neipaidoh u ahitai. Nangin ka sepai hou jeng jong neilamkai peh tapouve.   


10 Nangin kagalmi teu va kon'in neinung jamsah un chuleh eidou hou chu kagamsung u nalosah tai.   


11 Nangin kelngoiho bangin eikisat chen chen sah gamtauvin chitin vaipi lah a neithe thang gamtauve.   


12 Nangin nasahlut namitehi manbai tah in najohdoh in man neilouhel toh nabah sahtai.   


13 Nangin kaheng kakomhou noise neichansah tauvin kavel uva mite taitom le houset dingbep in neikoitauve.   


14 Nangin amaho totthang hoina bepseo neihisah tauvin isahlou tah in alu eihih khum tauvin ahi.   


15 Ki taitom jingna a konhin kakile doh jouta pouvin kamai uva jumleh jachat mel kapu den tauve.   


16 Kajah uhi eitaitomteu housetna thucheng ngen ahin, kamit uva kamu houhi ahileh kachung uva phula nom dougal mite ngen ahiuve.   


17 Hichenghi kathoh jeng vangun keihon nangma kasumil deh pouvin ahi. Kitepna thuchengho jong kasukeh deh pouve.   


18 Kalungthim un nangma kanuse deh pouvin nalampia kon'in jong kajam mangdeh pouve.   


19 Hinlah nangin sial chenna neldi gam anei suchipden tauve, nangin thina le muthim neikhu khum tauve.   


20 I jemtia keihon Pathen ka Pathen u min kasuh mil uva ahilouleh gamdang semthu pathen houna a kakhut u kalhandoh khah uva ahileh,   


21 Pathen'in ahet tei ding ahi ajeh chu Aman mihem lungthim a thuguh jouse ahet ahi.   


22 Ahin, nangma jal in niseh in eiki thatnun; kelngoi bangin eiki that tauve.   


23 O Yahweh Pakai hung thoudoh in ibol a na imut ham? Hung thoudoh in! neipaidoh pai pai hihbeh un.   


24 Ipidinga namai naheimang ham? Kathohgim naoleh eibolset naohi nanahsah lou hitam?   


25 Keiho leivui lah a kalhumat gam tauve, bonlhoh lah a akhupbon kakijam tauve.   


26 Hung kipatdoh inlang! Neikithopiuvin! Nami ngailutna longlou chun neihung lhatdoh tauvin.    

Lengpa Jineina'a Sah Ding La 
 
Lalamkai pa dia Korah chapa ten joldei la “Lilies” lakai a sah dia abol'u. 
 

1 Kalungthim in thu hoi tah ahung kilang e. Keiman lengpa chung chang hiche jaila ngaitah hi lungchin in sei inge, ajeh chu kalei hi jaila themtah pa mol jap tobang ahi.   


2 Nanghi mihem jouselah a ahoipen nahi, na lei a thungei tamtah ahung potdoh e. Pathen ama tah in tonsotna din phatthei naboh tan ahi.   


3 O galhatpa! nachemjam chu hin kipoh in! nangmahi naloupi in nathupi e!   


4 Nathupina a chun hung kivon inlang galjou dingin hung kondoh tem in, thutah leh thudih chuleh kisuhnemna ho hi chejom sahdingin kondoh inlang datmo umtah tah thil ho chu hung tongdoh tan!   


5 Nathal muh ho chu ahem in nagal mite lungsung asunvang jeng tai. Namtin vaipi nakengto noija aumtaive.   


6 Vo Pathen nalal touna hi tonsot tonsot a chejom jing ding ahi. Naleng tengol a chu thudih tah a vai nahomding ahi.   


7 Nangin thudih tah a thutan nadeijin thilse nathet ahi. Hijeh chun Pathen, nangma Pathen chun thao nanu ahitai, lengdang sanga nang chungahi kipale thanopna thaotwi chu nasunlhah khum ahitai.   


8 Myrrh, aloes, chuleh cassia hon navon anamtui sel e. Saiha a kisem khopia chu tumging ngaitah a nakilamto ding ahi.   


9 Leng Chanute chu na numei nunnem te lah a aum un. Najet langa ophir sana hoipen ho a kijem lengnu ading e.   


10 O leng chanu te ka thusei ngai un; amapa hi jabol un ajeh chu ama hi na Yahweh Pakai pau ahi.   


11 Ajeh chu sahlut tah naji hi namel-hoinan alunglhai sel e; jabol in, ajeh chu amapa hi na Pakai pa ahi.   


12 Tyre lengpa chanuten jong kipa thilpeh tampi nahung pehdiu ahi. Mihaoten nalung lhaina ding ahin holdiu ahi.   


13 Mounu, leng chanu, chu kivon na sana a kisem sangkholchol a chu iti vet loupia hitam.   


14 Hiche avon loupi tah kivon in lengpa kom lam a ahin pui un, anunjui nungah ho chutoh apuilut un ahi.   


15 Kipah tah le thanom tah a leng inpi sunga ahung akijot lut uchu iti lou a loupi hitam!   


16 Nachate jong apa tobang a leng hung hicheh ding ahiuve. Nangin amaho chu gam tamtah a lenga napan sah ding ahi.   


17 Khang jousea na min thanna kahin pohlut pehding ahi. Hijeh achu namtin vaipin tonsot a nahin thangvah ding ahi.    

Pathen Hi Eiho Dinga Kiselna Le Thahatna Ahi 
 
Korah chapa ten lalamkai pa heng a O chung hoa sah dia ala bol u. 
 

1 Pathenhi ikiselnao leh isongpiu ahi, boina nikho hoa eipanhu diuva kigosa ahi.   


2 Hijeh achu liingkihot henlang molle lhang chim henlang twikhanglen a kilehlut jongleh kicha tapouvinge.   


3 Twikhanglen hi kinong henlang kitum jeng hen. Twikhanglen kinong a ahung letdoh jeng banginmuolle lhang jong kihot chimlha jeng hen.   


4 Vadung khat in I-Pathen'u khopia chun kipa thanopna ahin polut e.   


5 Hiche khopi achun Pathen achengin kisumang thei louding ahi. Nikho kipat a pat Pathen'in avenbit jingding ahi.   


6 Leiset chung namtin vaipihi aboitan lenggam ho jong akiling sohtan ahi! Pathen ahung kisen in ahileh leiset ajunlha gamtan ahi!   


7 Yahweh Pakai hatchungnung hi ilah uva aum in, Israel Pathen hi ikulpiu ahi.   


8 Hungin Yahweh Pakai thil loupi bolhi hungvetan, Hunginlang aman vannoi leiset asuhmang hi hungve tan.   


9 Aman vannoi leiset pumpia galho hi atuhtang in athalpiu leh ateng chau heboh peh gamtan ahi.   


10 “Thipchet un, chule Pathen kahi hi heovin! Vannoi leiset pumin eijabol cheh diu ahi. Leiset pumpia a hi dopsanga kaum ding ahi.”   


11 Hatchungnung Pathenhi ilah uva aum'e; Israel Pathen hi ikulpiu ahi.    

Pathen Hi Leiset Pumpi Lengpa Ahi 
 
Lalamkai pa henga korah chapa te labol 
 

1 Mijouse hungun! Nakhut benguvin! Pathen kom'a kipah tah in thangvahna sam un!   


2 Ajeh chu Yahweh Pakai Hatchungnung chu gimneitah ahi. Ama hi leiset chunga leng thupitah ahi.   


3 Aman imasang uvah namtin vaipi hi asonkun in eidougalteu jong ikengto noi uvah eikoipeh tauve.   


4 Gamtep gam chu, angailut Jacob chilhahate, kithang-at tah a kijot eiho lodinga alhen ahi.   


5 Pathen chu gimnei tah in akal tou in, Yahweh Pakai chu sumkon gin kithong pum'in akal tou in ahi.   


6 Pathen thangvah la sauvin, thangvah la sauvin; ilengpau thangvah la sauvin, thangvah la sauvin!   


7 Ajeh chu Pathen hi leiset chung pumpi chunga leng ahi lasah pum'in thangvah un.   


8 Pathen alaltouna theng chunga atou in namtin vaipi lah a vai ahom'e.   


9 Vannoi leiset vaihomte Abraham Pathen mitetoh atoukhom'un ahi, ajeh chu leiset chunga leng jouse hi Pathen'a ahi. Ama hi vannoi leiset chung muntin'a jana achang'in ahi.    

Yahweh Pakai Hi Aloupi Tangeiye chule Loupi Tah'a Vahchoi Ding Ahi 
 
Korah chapa te labol 
 

1 Yahweh Pakai hi iti loupia hitam, ichan gei a pachat dinga lom hitam, i Pathen'u Pathen chu akhopia acheng'in alhangtheng'a atou in ahi!   


2 Hiche hi asang'in ahoilamdang'e. Leiset pumpi'n mu ding atup un athanom cheh ui. Lhangtheng Zion molhoi hi leng thupipa chenna khopi ahi!   


3 Pathen ama tah chu Jerusalem indan sung'a chun acheng'in ahi Ama tah hi avengbit'a pang ahi akilang doh e.   


4 Vannoi mite lengho akigom'un hiche khopi dounan ahin nokhum'un ahi.   


5 Ahinla ama hon amuchet phat'un atangchot jeng'un atijauvin ajammang gam tauve.   


6 Amaho chu tijatnan numei naonei hon hahsatna atobangin akithingleu jeng'un ahi.   


7 Ahin nang'in Tarshishte kong thupitah ho solam huijin asuhset bangin nasuse tan ahi.   


8 Keihon hiche khopi loupina chu kanajaovin tunvang Pathen hatchungnung khopi chu keiho tah in kamuchen tauvin ahi. Hiche hi I-Pathen'u Pathen khopi ahi; Aman tonsot a ahoi doh ding ahi.   


9 O Pathen, na Hou-In theng sunga nangma kavahchoi lai un nami ngailutna longlou chu kagel jing ui.   


10 O Pathen namin ja dia kilom tah ahibanginleiset kolmong geija vahchoiya naum ding ahi. Najet lam ban thahat chu galjona a dimset ahi.   


11 Zion mol'a mipi ho kipah uhen. Judah khopiho nathutan dihjeh hin kipah uhen.   


12 Vo Pathen mite cheuvin Zion khopi gakholchen'un akimvel'a kijot uvin ainsangho jong gasim'un.   


13 Akhopi jouse jong gachon uvin lang akulpi bang nasa tah ho jong melchih un, chule nang hon nason nachilhah teu naseipeh thei diu ahi.   


14 Ajeh chu Ama hi hitobang mong Pathen ahi. Ama hi tonsot tonsot geija dinga I-Pathen'u Pathen ahin Aman ithi tokah uva eipui hoi diu ahi.    

Leiset Haona Lhou Ngailou 
 
Lalmakai pa henga Korah chapa te labol 
 

1 Nangho mipite'n hiche hi ngaijuvin! Nangho vannoi mite jouse'n ngaicheh uvin!   


2 Milen le mineo, ahao avai in ngaisohkeiyun!   


3 Ajeh chu ka thusei ho hi chihna thu ahin, chuleh kalung'a kagel jong hi hetgilna dimset ahi.   


4 Keiman thuchih kaseiho chu giltah in kagel'in hiti chun semjang sai a kitilkhou in thulem kaseiho suhlhap na kanei jie.   


5 Kagal mite'n eihin umkimvel'uva boinan eihin lhunkhum teng idia kakichat ding ham?   


6 ama hon anei agouhou atahsan un ahaotheinau a akiletsah ui.   


7 Ahijeng vang'in athina diuva kon'in amaho le amaho akihuhdoh joupouvin Pathen henga sum in ahinkhou akichoh thei pouve.   


8 Lhatdamna kiti hi bailam tah a um ahipoi, ajeh chu koiman alhingset'in apejou poi;   


9 tonsot a hingjing a lhanmun'a chelouhel nading chu.   


10 Michingho chu nikhat thitei diu ahi, hiche mingol le lungel neilou ho banga anei agouhou chu adalhah cheh di'u ahi.   


11 Lhanmol chu atonsot inn'u ahitan achen jingna di'u mun chu ahitai. Anei agouho'u chu amaho min putsah jong leu.   


12 Aminthan nao chu sotlou ding ganhing ho bang'a thithou thou diu ahi.   


13 Amaho hi min miching dan'in geljong leu mingol bang'a thina ato thou thou di'u ahi.   


14 Kelngoiho bang'a lhanmun lhung thou thou di'u thina chu akelngoi chingpa'u hi ding, anei agouhou a kon'a gamla tah a lhanmun khat a monlha thou thou diu ahi.   


15 Ahin keivang Pathen'in kahinkho eilhatdoh peh'in tin, Aman lhanmun'a kon'in eihuhdoh nante.   


16 Hijeh chun migilou ho ahung hao uva, a in chen ujong ahung hoibe cheh tengu le lunglhadah hih in.   


17 Ajeh chu amaho athitengu leh imacha akipoh di'u aumpoi anei agou'un lhan sung'ah juilut thei pouvinte.   


18 Hiche lei hinkho'a hin alolhin jeh un vangpha le ochat um'in kigel jong leu,   


19 Chemasa ho bang-bang'a thidiu khovah amukit louhel di'u ahitai.   


20 Anei agou'u kiletsahpi ho chun amaho jong ganhing bang'a phat khat leh thithou thou diu ahilam akihetdoh lou'u ahi.    

Katdoh Sanga Thungaina Hi Pathen Lung Lhaina Ahijoi 
 
Asaph labol 
 

1 Yahweh Pakai loupipen ama chu Pathen ahin, chuleh Aman thu asei e; Niso namun apat nilhumna munho gei in mihem te akou jing e.   


2 Zion mol'a kon'in Amel-hoina bulhingset'in Pathen loupina chun ahinsalvah'in ahi.   


3 Pathen ahunglhung tai Ama thipbeh'in aumpoi, alamlhahna a thiljouse mei in akavam gamtai, chuleh avel'ah huipi nasatah anung'in ahi.   


4 Aman a mite chung'a athutanna ve dingin chunglang'a van ho le leiset akou in ahi.   


5 “Kaheng'a kilhaina bol'a kitepna kasemkhom pi tahsan umtah kamite chu kaheng a hin pui lut uvin.”   


6 Chuleh vanho jouse'n athudihna phongdoh uhen, ajeh chu Pathen ama tah thutan'a pang ding ahi.   


7 “Vo kamite ka thusei hi ngai uvin, Vo Israel nangma douna kathilgon aum'e, keima hi na Pathen chu kahi!   


8 Kilhaina nabolna ho leh pumgo thilto nabol ho chuleh tang lou a nathilpeh jingho chung'a hin keiman lungphatmo na kaneipoi.   


9 Ahin keiman nabong hon lah a kon'a hiche bongchal ahin, nakel hon lah a kon kelcha jongchu kangaicha dehpoi.   


10 Ajeh chu gammang lah a ganhing jouse kei a ahin, chuleh mol le lhang jouse'a bong ho jouse jong kei a ahi.   


11 Keiman mol jouse chung'a vacha jouse kahen, chuleh gamlah a ganhing ho jouse jong keija ahi.   


12 Keima hi gilkel thei anahi jeng tajong leng nangma kom'a kasei angaipoi, ajeh chu vannoi leiset chung'a thil ijakai aumho jouse hi kei a ahi.   


13 Keiman bongchal ho sa kaneh a, kelcha ho thisan kadon khah em?   


14 Nang'in thangvahna hi kilhaina in mang'in, chuleh Hatchungnung kom'a nakitepna chu nit in.   


15 Chule genthei nikho'n keima neihin kouvin, keiman nahuhdoh ingting nang'in neichoi-at ding ahi.”   


16 Ahinlah miphaloute kom'a Pathen'in hiti hin asei e: “nang'in ka Dan thu kakitepna chu naboi pi khoh ham?   


17 Ajeh chu kahilna na la najuipon kathumop jong lahlou in nakoi e.   


18 Nang'in guchaho namu teng napahcha in chuleh jonthanghoi bol te nakivop pi jie.   


19 Nakam sunga thujou adimset'in, na lei chu thujou jengseh seinan namang'in ahi.   


20 Muntin in natou len nanu a konna napenpi nasopipa jeng jong jouthun naheh se lei.   


21 Nangma hitobang'a nakimanchah sung'in thipbeh in kaum'in ahileh keiman kanahsah lou dan'in nagel'in, tuvanghin nachung'a themmo kahinchan'a hichengse pum'a hi kahingih nahitai, nangma douna kahin lhunsah diho hi kagollha tai.   


22 Ei sumilho jouse kisih un, achuti loule Keiman kabotel ding nahiuve, chule koiman nakithopi loudiu ahi.   


23 Ahinlah kilhaina thilto khel'a thangvahna eipe'a chun eichoisang tahbeh ahi. Kalamlhahna a naum jing leh Pathen mihuhhingna chu kamusah ding nahi”    

David In Achonsetna Aphondoh Chule Ngaidam Channa Dia Atao 
 
David lengpa Bethseba to ajon jou a Nathan themgaopa ahenga ahunga alabol 
 

1 O Pathen, na mi ngailutna longlou jeh in na mi khotona chu neimusah in. Na mi hepina kidangtah jeh chun ka chonset nenbeh jouse neisuhbei peh in.   


2 Kathemmona ho jouse'a kon'in neisutheng inlang neisoptheng in, ka chonsetna a kon'in neisuthengsel in.   


3 Ajeh chu ka phatlouna ka kihet'in sun le jan'in eijui jing'in ahi.   


4 Nangma douna mong'a chonse ka hi, Nangma mitmun thilse chu ka nabol tai. Na thusei in nadihna aphondoh ding ahi, chuleh ka chung'a nathutan jong adih'in ahi.   


5 Ajeh chu ka nu oisung'a ka ki jil'a pat a chonset pum'a kijil ka hin chonsesa hung peng a ka hi.   


6 Hinla nang'in ka nu oisung'a pat'in jong atheng a kaum ding nana ngaichat ahin hiche mun jeng'a jong chu chihna lungthim neina hilpat ahitai.   


7 Ka chonsetna a kon'in neisutheng lechun ka then ding ahitai, neisoptheng lechun buhbang sang'in theng tang'e.   


8 Oh! Ka kipana neipekit in, nang'in nei hesoh sah ahin tun neikipasah kit tan.   


9 Ka chonsetna ho neivet peh jing hih in, ka setna nenbeh ho sumang in.   


10 Lungthimthah neisem peh in O Yahweh Pakai. Kasunga um lhagao hi nei thah sempeh in.   


11 Na angsung'a kon'in neipaidoh hih'in, chuleh keija kon'in na Lhagao Theng chu lamang hih'in.   


12 Nei huhhing nikho'a ka kipana chu avel'in neipe kit inlang chuleh nathu a nung jing mi neihisah in,   


13 Chuteng na thua nunglou ho jong nangma deilam'a ahung chonna di'uva ka hil ding chutengleh amaho nangma kom lang'a hung kile kit ding ahi'uve.   


14 O Pathen mi huhhingpu, keiman thisan kaso tahjeh in neingaidam'in chutileh neingaidamna chu kipah tah a vahchoila a ka sah ding ahi.   


15 O Yahweh Pakai lungnachim'a nangma ka vahchoi theina dingin ka lei neilhap peh'in.   


16 Nangman kilhaina thilpeh na ngaicha pon, pumgo thilto ding khat jong na ngaicha pon ahi.   


17 Nangin na ngaichat kilhaina chu-Lhagaova kisuh gep ahin, nang'in lung kisuchip pum'a kisihna neiho napaidoh poi o Yahweh Pakai.   


18 Zion hi lungsetna mitvet in venlang hin kithopin, Jerusalem pal hinsem phan.   


19 Chutengleh kilhaina lungtheng sel a kipe pumgo thilto hon lunglhai in natin chule pumgo thil to pum bongchal ho avel'in hung kitodoh tante.    

Kiletsah Aphatchomna Umlou 
 
Edom mi Doeg in Saul jah a “David Ahimelech mite to akimuto e” tia asei jou David labol 
 

1 Galhang nangman idia na thilse bol ho kiletsahpi nahim? Pathen thutan dihje hi tonsotna aum jing helou nahim?   


2 Nilhum kei keijin nangman manthahna ding jeng na gong e. Na leigui in jong chem hemtah in mi a-at abangin; jouthu sei in nangma nathem lheh e.   


3 Nang'in thilpha sang'in thilse na deijon, thutah sangin jong jou nadeijoi.   


4 Nathu jou hoa chun nangman mi suhmang ding nadei e!   


5 Hinlah Pathen'in nangma na hin suhmanghel ding ahi. Aman na in'a kon a nahin kaidoh ding chuleh mihing chenna gam'a kon'a na hin bodoh ding ahi.   


6 Mi chonpha hon hichu hin muvin tin ahin datmo di'u ahi. Ama hon hin nuisat intin aseidi'u ahi,   


7 “Veuvin Pathen tahsanlou galhat ho chung'a hi ipi thilsoh a hitam? Amaho ahao nao a akisong'un, athilse bol nao a akhangtou cheh cheh un ahi.”   


8 Hinlah, keima vang Pathen Hou-In sung'a keh Olive thing hing hoitah tobang kahin, keiman phat tin'a Pathen mi ngailutna long lou chu katahsan jing ding ahi.   


9 O Pathen na thilpha bol jeh hin nangma thangvah jingingting na mitheng te masang'a na min ngaitah chu tahsan jing tang'e.    

David In Mihem Chonsetna Thudol Ahilchet 
 
Lungthim kiphumlut na; David labol 
 

1 Mingol honbou alungsung uva kon'in “Pathen aumpoi” ati'uve. Amaho chu mi kitahlou ahi'uvin, thil phalou jeng bol ahi'uvin khatchan jong thilpha abol pouvin ahi.   


2 Pathen'in van'a kon'in mihemte jouse hi ahinven, Aman mikhattou aching tahbeh um am, khat touvin Pathen ahol am tin ahinven ahi.   


3 Ahinlah khatcha amupon, abonchauvin akihei mangsoh hel ta'uvin, aboncha'uvin akitahlou ngen ahi'uvin, koimacha thilpha bol aumpouvin khatcha jong aumpoi.   


4 Hitobang'a thil phalou bol ho hin ahetdohlouhel di'u ham? Amaho hin kamite hi changlhah bang'a anehchai di'u ahitan Pathen kom'a tao ding jong agelpha pouve.   


5 Amaho hi, tu masang'a anahetphah louhel u tijatnan ahin lokhum ding ahi'uve. Pathen'in na gal mite'u gu le chang ahin thejal ding, nang'in amaho hi na ahin suhjum ding ahi, ajeh chu Pathen'in amaho hi apaidoh ahi'uve.   


6 Zion mol'a kon'a Israel te huhdoh dia koi hung ding ham? Pathen'in amite akiledohsah tengleh, Jacob in kipah a kho asap ding Israel te kipah ding ahi'uve.    

David In Pathen'a Kon Panpina Atahsan 
 
Ziphat ten Saul jah a “David hoi a kisel ham kei hon kahetauve” tia ahung sei jou uva David in tumging to thoa sah dia alabol. 
 

1 O Pathen thaneitah in hung'in lang neihuhdoh in! Na thahatnan nei veng'in.   


2 O Pathen ka taona ngaijin, ka thumna hi neihin gelkhoh peh'in,   


3 Ajeh chu gamdang mite'n eihin delkhum uvin, mi engse ten tha dingin eihol'un ahi, ama hon Pathen imachan agel pouve.   


4 Ahinlah kei dingin Pathen hi eipanpi ahin, Yahweh Pakai hin eihinghoi ahi.   


5 Ka galmi ten thilse agon jouse'u hi amaho chunga le chuh hen! Na dei dan tah in achung uva na tong'in lang amaho khu subei in.   


6 Keiman naheng a kiphal tah in thilpeh hinchoi ing e; Keiman namin hinthang vah ing kate Yahweh Pakai, ajeh chu hichu apha ahi.   


7 Ajeh chu Yahweh Pakai nang'in ka hesohna a kon'in neihuhdoh tan, ka gal mite chung'a jong galjona neimusah tan ahi.    

David In Akinaipi Golle Pai'a Kon Gimna Ato 
 
Lalamkai pa henga David in tumging to thoa sah dia asem la 
 

1 Vo Pathen ka taona neingaipeh in, panpi ngehna ka taona neigelkhoh peh'in!   


2 Lungset tah in ka taona neingaipeh inlang neihin donbut teijin, ajeh chu kagimnan eihin lonvuh tan ahi.   


3 Ka gal mite'n eisamseu vin, eigihna'u hi akithong le'u jengin ahi. Aman boi na eilhunkhum sah un lunghang tah in eihin delkhum tauve.   


4 Ka lung aphul lap jengin thina gimneitah hin eihin nokhum tan ahi.   


5 Tijatna le lunggimna'n eilonvuh tan kithing louvin kaum theipoi.   


6 Oh, vakhu bang'a lhaving nei hitave leng o keima lengdoh ingting ga kicholdo tang'e!   


7 Keima gamla tah in lengdoh ingting gamthip noi olnamun gabel tang'e.   


8 Hitobang kivetdatona huipi kinunglah a konhin gangtah in gamla tah a jammang tang'e.   


9 Yahweh Pakai amaho hi kisuhmosah inlang athilse gon'u jong hi suhmopeh jeng tan, ajeh chu athilgon'u hin khopi sung'a thilse tamtah asodoh sah ding ahi.   


10 Akulpi bang'u jong galmi'a kon'a hoidohna dinga asun ajan a anga'u ahi, ahinla akhohpentah chu khopi sung'a chonsetna ho hi ahi.   


11 Thil jouse hi asegam'a ahitai, kailhang jeng'a jong kigihna le ki joubol na adimlha tan ahi.   


12 Ka dougal'in eitai tomna jong ahipoi hichu ka doujou thouve, kiletsah tah a eijumso jing'a ka kidoupipa jong ahipoi, amaho a kon chun ka ki seldoh theinan ahi.   


13 Amavang hiche ho chu hilouvin, ka kibahpi, ka kivoppi, ka golngai nangma chu na hi.   


14 Phat khatna chu ichan geija ina kingailut hitam Pathen Hou-In jeng'a jong ina kijotlutji ahie!   


15 Ka dougalte hi thina'n lhunkhum hen, lhankhuh in ahing'in vallhum jeng'u hen, ajeh chu setna'n alungsung'u chen nan aneitan ahi.   


16 Ahinlah keiman Pathen ka Pathen ka kou ding chuleh Yahweh ka Pakaijin eihuhdoh ding ahi.   


17 Jingkah, sun, nilhah in ka lung hesoh jeh in ka kap'in ahileh Yahweh Pakaijin ka-o eijahpeh tai.   


18 Mi tamtah in eidou jing hen lang, kei douna'n gal kisat chohjeju jeng jongleh Yahweh Pakaijin eilhatdoh'in ol-heuvin eiumsah tai.   


19 Tonsot a vaihom jing Pathen chun ka taona sang'intin ka dougalte asuhnem ding ahi. Ajeh chu ama hon achondan'u akhelnom pouvin Pathen jong aging pouve;   


20 Keima kiloipipan vang, aloihi alhem lhan akitepna asukeh'in ahi.   


21 Athu cheng chu thaotwi bangin analjet in hinlah asung uvin gal lungthim apu'uve. Athu cheng'u thaotwi nang abangin hinlah asunglang uvah chemjam ngen aum'e.   


22 Na pohgih chu Yahweh Pakai chung'a seplha tan Aman na ngai jangpeh nante. Aman mi chonpha ho chu akipalsah louding lhuh jong alhuhsah louding ahi.   


23 Nangvang O Pathen mi gilou ho chu lhuh na kokhuh a nasotlhah ding ahi. Tolthat ho le jonpan ho jong khangdong cha na thisah ding ahi, hinla keimanvang eihuhing din nang jeng katahsan e.    

David In Agal mite Akichat, Hinlah Pathen Tahsan'a Tao 
 
Philistine ten Gath mun a amudoh nung uva lalamkai pa henga David labol 
 

1 O Pathen, na mi khotonan neipui jing'in, ajeh chu mipite'n eidel jing'uvin eidouhon nilhumkei kei'in eidelkhum jing'un ahi.   


2 Eihousehon jong phattin in eidel jing'un chuleh mi tamtah in eidelkhum jing'un ahi.   


3 Ahinlah ka kichat teng nangma tahsanna a chun ka lut ji tan ahi.   


4 Aman kaheng'a kitepna anei jeh in Yahweh Pakai chu ka thangvah e. Pathen tahsana a ka dindet jing le kei ipi dinga ka kichat ding ham? Hi chi mihem chun i eilo thei ding ham?   


5 ama hon ka thusei jouse ahilou lam in alao vin; kei suhsetna dingin anikho ho'u jong amang jing ui.   


6 Amaho ahung'un eihung velhi'uvin, keima eithatheina diuvin ka chaloh ka sinsah avelhi jing'un ahi.   


7 Achonset pum'un jammang sah hihbeh in; na lungsah na achun O Yahweh Pakai amaho chu sumang jengin.   


8 Nang'in ka thoh gimna neihetpeh jingnan ahi, nang'in ka lengvaina mitlhi hi khon a nakhol khom in, chuleh abonchan na lekhabu'a najihlut e.   


9 Keiman nangma eikithopi dinga ka kou tengleh ka gal mite jammang tauvin te. Hijeh a chu keiman Pathen hi keima lang'a pang ahi ti ka het jingna ahi!   


10 Pathen'in kakom'a kitepna anei jeh in keiman Pathen ka thangvah e; henge, Pathen'in kaheng'a kitepna anei jeh in Yahweh Pakai ka thangvah ahi.   


11 Keiman Pathen ka tahsan na ahi ka din jing le ipi dinga ka kichat ding ham? Mihem mai hon i eilo di'u ham?   


12 O Pathen nang kom'a ka kitepna keiman subulhit ingting chutengleh kilhaina in thangvah na peng ka te.   


13 Ajeh chu nang'in ka thina dinga kon'in neihuhdoh tan kakiselhuh louna din nangin ka keng neituh peh tai. Hijeh chun O Pathen tun na angsunga hinna vah napeh na mun a chun hung lut thei tange.    

Suhgim'a Aumlaiya Huhdohna Dia Pathen Henga David Atao 
 
Saul a kon a ajammang a songko a akisel na chunga a David labol 
 

1 Neilungset in O Pathen, nei khoton! Neivenbit jingna dingin nang malam ka hin sang'e. Hahsatna ho abeito kahsen na lhaving lim noi a ka kisel jing ding ahi.   


2 Ka chung'a athilgon eisuhbulhing pehna dingin Pathen hatchungnung chu ka kouve.   


3 Aman eihuhdoh ding chuleh eidel lele ho jumsahna dinga van'a kon'a panpina eihinpeh ding ahi. Pathen ka Pathen'in angailutna longlou leh akitahna a chu eihung vil ding ahi.   


4 Keipi bahkai hangtah hon mihem te a anchah dia achanlhih le banin gal mite'n eiumkimvel'uvin, aha uhin tengcha leh thalchang bangin asunvangthei in, alei'u jong chemjam hemset tobanginasat tan thei uve.   


5 O Pathen nangma hi vanmun jouse chungvum sang'in hung kichoisang'in! Na loupina hin leiset chung mun jouse hi salvah hen!   


6 Ka gal mite'n thang eikampeh uvin, keima lung gim leh lunglengvai in kaum'e. Ama hon ka lampi'a kotong thuhtah alai un ahinlah amaho ma alhalut jiuvin ahi.   


7 O Pathen nang a lungmon na kanei e; nang a kalung among e. Nangma thangvah la ka sahthei hi thil kidang ahipoi.   


8 Thou in kalung! Thou in, o Semjang le tumging! Ka vahchoila'n jingninou hi thoudoh ing e.   


9 O Yahweh Pakai mipi ho jouse lah a na thangvah ing'e. Namtin vaipi jouse lah a nangma na thangvah ing kate.   


10 Ajeh chu na mi ngailutna longlou hi vanho bangin asang e. Na kitahna in meilomlah apha'n ahi.   


11 Hung kichoi sang'in O Pathen, van mun sangpen ho sang'in na min hi dopsang'in umjo hen. Na loupina in leiset chung pumpi hi salvah hen.    

Migiloute Chungthu Tanna Dia David Taona 
 
Lalamkai pa henga David labol 
 

1 Vaihom ho nang hon thutah kiti hi ipi kisei na ahi nahet u hinam? Nanghon thu adih a natan'u hinam?   


2 Ahipoi! Nangho'n na lungsung un thudihlou na gong'un gamsung a hunam a natohna ngen na chelheh sah un ahi.   


3 Miphalou ho hi chonsesa peng'a ahiuvin, ahung pen'uva pat'in jou apan'un ama deidan cheh in achon'un ahi.   


4 Ama hon gul bangin gu hat tah alhao vin; gulsoh banginthuhil angainom pouve.   


5 Gul lam sahhon atheile'u ichan geija amut ngeisel vang un akihetmosah un ahi.   


6 O Pathen a-ha uhi suhbong jengin, O Yahweh Pakai hiche keipi bahkai ho hi a-ha'u suhgoi peh jengin.   


7 Tolgo'a twi isunlhah a agotloiji bangin mangthah loi jeng'u hen. Akhut uva achoi u agal manchah'u chu manmo sosah jengin.   


8 Dahdeng amacham'a ajunlhah ji bangin junlhahsah'in, naosen athisa hung peng nisa mumanlou bah sah in.   


9 Hampa kisatlha banginateh akhang Pathen'in lhamlha jeng uhen, leibel meikou lah a ling le khao kigouvam sang a gang jo jeng u hen.   


10 Thildih lou ho akilethuh teng mi chonpha ho kipah di'u ahi.   


11 Chuteng achaina le mijousen asei diu ahi, “Pathen a dia hing ho dihtheina chu kipa thilpeh ahin; leiset a jong thudih a thutan Pathen aum mong e.”    

Galmitea Kon Huhdohna Dinga David Taona 
 
Saul in David thana dia a inn a asepai ho asol na chunga David labol 
 

1 O Pathen, ka gal mite a kon'in neihuhdoh in, keima eisumang dinga hungho a kon'in neihuhdoh in.   


2 Mi sugentheiho a kon'in neihuhdoh inlang tolthat ho'a kon'in neihuhdoh in.   


3 ama hon eichanglhiuvin, Yahweh Pakai melma engsetahte hon eingah un ahi, keiman amaho dounan imacha thilse ka bol poi.   


4 Keiman imacha thilse kabol pon hinla keima eidelkhum dingin akigo jing'un ahi. Hung thoudoh in thilsohho hi hung ven lang neikithopi'n!   


5 O Yahweh Pakai, Pathen hatchungnung Israel te Pathen, ei hung thoudoh inlang mi phalou namtin vaipiho hi gimbolna hung petan kitahna neilou mi phaloute chung'a hin khotona neihihbeh in.   


6 Amaho jantengleh ahungdoh jiuvin, uingol hon mi angih bangin lamlen'a akijot'un apeng le jiuvin ahi.   


7 Akamsung uva thu thanghoi hung potdoh khu ngai in chemjam a kisat bang'a ngaithada umtah ahi. Hitobang'a ngai thaset umtah hi kon angai ngam ding ham?   


8 Ahinla Yahweh Pakai nang'in amaho chu na nuisat'in, mi phalou namtin vaipiho chu na hohdal'in ahi.   


9 Nang hi kahatna nahi; eihuhdoh din nang kangah jing e, ajeh chu nang hi ka ki venbitna kulpi nahi.   


10 Ka Pathen'in, ami ngailutna longlou achu eidinpi ding ahi. Aman ka melmate jouse chung'a agaljona a eimusah ding ahi.   


11 O Pathen amaho chu thatgam jeng hih'in ajole ka mite'n kihil na aman u hi sumil loi get'unte; eipanpi o Yahweh Pakai amaho khu thethang'in lang akhuboh uva dilsuh sah jeng tan.   


12 Akam'uva chonset thu ngen aseidoh jeh uleh, alei uva thilse ngen aseidoh jeh un, akiletsahna'u, ahansetna'u chuleh ajouseina'u vin manchah jeng uhen.   


13 Na lunghan nan amaho chu sumang'in lang abonchauvin sumang jengin! chutengleh vannoi leiset pumpin Israel chung'a vaihom Pathen na hi chu ahetdi'u ahi.   


14 Ka melmate jan leh hungdoh'un tin uichangol hon mi angih bangin akisen le leuvin ahi.   


15 Amaho neh ding an holna'n avahle leuvin oivan'a kham amulou jeh un gilkel pum'in alum jiuvin ahi.   


16 Hinla keiman vang na thaneina chu vahchoila'n sangnge. Na mi ngailutna longlou chu jingkha she leh kipah tah in vahchoila'n sangnge. Ajeh chu nangma ka kulpi, ka hahsat tengleh ka kiselna na hi.   


17 O ka hatna Yahweh Pakai, nangma thangvahna'n la'n sangnge, O Pathen nangma ka kiselna na hin, na mi ngailutna longlou chu neimusah jing'e.    

Israel Huhdoh a Aumna Dia David Taona 
 
David in Aram-naharaim le Aram Zobah akisat pi a Jaob ahung kile a chiputna phaicham a Edom mite mi 12,000 atha jou a, Kihil nathei tah dia David labol 
 

1 O Pathen nang'in keiho hi neipaidoh tauvin ka kiselna'u jouse jong neisuh chimpeh tauve, nangma keiho chung'a analunghang jongleh chun na lungsetna neimusah tauvin.   


2 Ka gamsung'u na hotling in chuleh na pokehsah ji'n ahi, tun vang akehlai mehbit tan, ajeh chu gamleiset akithing'in ahi.   


3 Keiho hasatnatah nahin pen, jukham a lon lele ho nei sodoh jeng u ve.   


4 Ahinla nang'in nangma ginna neiho dingin ponlap khat neina dopsang peh'un, hichu min eihin nokhum teng'uleh eikipunkhom sah'in anapang'in ahi.   


5 Tun na ngailutna mite hi huhdoh tan, ka taona ngai in lang na ban thahat'in neihuhdoh tauvin.   


6 Aloupi na in Pathen'in, “keima kichoisangna a hiche kitep nahi ahin sem tai. Shechem hi kipa na a kakehso ding ahi. Sukkoth phaicham hi ka mite ka hoppeh ding ahi.   


7 Gilead hi keija ahin, chuleh Manasseh jong ahi. Ephraim ka thih lukhuh hin galhat miho ahinsep doh ding, chue Juda ka leng tenggol hin leng tamtah hinsepdoh ding ahi.   


8 Ahin Moab vang hi ka kisilna kong ahin ka sohna ahin toh ding ahi chuleh Edom a hi ka kengto kathehngim ding chutengleh Philistia chung a ka galjona ka hin sapdoh ding ahi.”   


9 Koi pen'in kul kigetkhum khoipi'a hi eipuilut ding ham? Koi pen in Edom chung'a hi galjona eihin pohlut peh ding ham?   


10 O Pathen nang'in neipaidoh'u hitam? Nang'in ka sepai te toh galsatna a neihung lhonpi louding hitam?   


11 O lungset tah in ka gal miteuva kon'in neipanpin, ajeh chu mihem panpina hi aphachom aumpoi.   


12 Pathen panpina jal'a hi thil loupi tah tah tohdoh a um ding ahi, ajeh chu Aman imelmate'u achotpha ding ahi.    

Pathen'in Eihong Jinge Tia David Kinepna 
 
Semjang to thoa sah dia David labol 
 

1 O Pathen ka kana neingaipeh in! Ka taona hi ngai in!   


2 Lungsung lunghemnan eilonkhum tenglehiset kol kimvel a kon'in panpi ngaichan ka hin kou e. Hoidoh na songpi sang chung'ah neipuitou in,   


3 ajeh chu nangma hi ka kiselna mun olna pen chu na hi, ka melmate'n ahin phahjoulouna kulpi chu nangma na hi.   


4 Na mun theng'a tonsot'in neichensah in hilai chu na lha limnoi kiselna chu ahi.   


5 O Pathen ka kitepna chu nei jahpehtai, nangma gingte chan dia na gonpeh na goulona mun chu neipeh ahitai.   


6 Lengpa hinkho hi kum tamtah pehben! Khangkit geiin jong hinghoi in!   


7 Pathen hoidam na achun vai hom jing hen. Na mi ngailutna longlou le na kitahna chun kaihoi jing hen.   


8 Hiteng chuleh nitina ka kitepna suh bulhit ingkating tonsot'in na min thangvah jing tang e.    

Pathen Bou Kiselna Detpen Ahi 
 
Jeduthun lalamkaipa henga David labol 
 

1 Pathen ang a thipbeh chan ka ngah e, ajeh chu Ama a kon a ka galjona hung kipan ji ahi.   


2 Ama bou hi kasongpi le kakihuhhing na ahin, longlouhel a kaum thei kakingai na kulpi ahi.   


3 Mi khat seh douding melma tamtah ahiuvin-abon'un keima eithat gouve. Amaho ding hin keima hi bang chimsa le tho kigen achimsa tobang ka hi bouve.   


4 ama hon munsang a kon a sotlhah di eigouve. Ka chung chang a jouthu sei athanom un ahi. Ama hon kamasanga eipahchao vin alungsung uvah eigaosap un ahi.   


5 Keiman ka hina jouse pum in Pathen angsung a thipbehchan ka ngah e, ajeh chu ama a hin ka kinepna aum jing e.   


6 Ama bou hi ka sochatna leh ka kulpi chuleh ka songpi ahin keima sotlinghoi ka hi tahlou ding ahitai.   


7 Ka galjona leh ka minphatna Pathen a kon jeng bou ahi. Ama hi ka kiselna le ka songpi ahin, ka melma hon eihin maiphah lou diu ahi.   


8 O ka mite phat tinin Ama bou tahsan jingin na lungthim a na pohgih ama chuga sung lhan, ajeh chu Ama hi ikiselna u ahi.   


9 Milham ho hi hainahu khat hui bap a phachom lou ahibou uve, chule mithahat ho jong alim u va amelsou toh akibang deh pouve. Amahokhu lepton lang vele chun hainahu khat sanga jong jangjo ahibou uve.   


10 Nangin na inchen na hinkho hi hunam a lah le guhchat in kivah hih in. Na nei na gou ahung punbe a ahijongleh hiche a chun kisong hih in.   


11 Pathen'in ol heuvin thu asei in hichu keiman phat tin in ka na jajin ahi. O Pathen thaneina jouse hi nang a ahi.   


12 O Yahweh Pakai ngailutna longlou hi nang a ahi, tahbeh in nangin mijouse hi atoh dungjui cheh a na lethuh ahi.    

 63

David Lhagaova Dangchah, Pathen'in Adang Anousah 
 
Judah a kon a vahlon lea aum chung David labol 
 

1 O Pathen nang bou ka Pathen na hi; ken lungil tah in nang kahol e. Kalhagao in nadangchah in; twi veilouna mun gotna gamgo ahin ka tahsa pumpin nang ka hin lhangai e.   


2 Na mun theng'a kon'in ka hin mun na loupina leh na thaneina chu ka hin mun ahi.   


3 Na mi ngailutna longlou chu mihem hinkhoma ma sang a phajo ahi; nang ka hin thangvah chim theipoi.   


4 Hinkho ka nei laisen nangma thangvah ing kating, nahenga taonan ka khut teni hin domsang'ing kate.   


5 An twipen ka neh sang'in nang'in neihin lunglhaisah jon. Kipah tah in nangma thangvahnan la sangnge.   


6 Kalupna mun a limgeh chan nang kagel gel jin, janteng jongleh nangma lungel ho kangaito ji e.   


7 Nangma eikithopi nahijeh in, na lhaving lim noi ah kipah tah in vahchoila ka san ahi.   


8 Na ban thahat tah jet lang in det tah in neituh in ahileh keiman nang ka tuhchah in ahi.   


9 Keima eisumang goho chu hung mangthah diu ahi. Amaho chu leikotong athuhlai pena chu lhalut ding ahiuve.   


10 Amaho chu chemjam a thidiu sial ho anchah a pang diu ahi.   


11 Ahinla lengpa chu Pathen a kipah ding ahi. Koi hileh Ama tahsan chan chun athangvah ding, mijouho vang suhthip a umdiu ahi.    

Hetthei Louva Kiselguh Melmatea Kon Hoidohna Dinga David Taona 
 
Lalamkaipa heng a David labol 
 

1 O Pathen, ka kiphinna hi neingaipeh tei in. Ka melmaten eigihnauva kon hin neihuhdoh in.   


2 Hiche engset lungput a tohgon nei mipi ho a kon'in neiselmang in, hiche thilse bol hon hoa kon'in.   


3 ama hon chemjam kinolhem bangin alei'u anolhem'un thalchang kikap doh bangin thucheng ngaimo tah tah in mi adoi leleu ve.   


4 Themmona neilou miho chu akiselnauva kon'in ahin kap un kichatna neilouvin gangtah in anokhum jiuvin ahi.   


5 Thilse bol dingin amaho le amaho akitilkhou un chujongleh aguh a iti thang kam ding ham, tichu agong'un ahi. “Hiche hi kon amudoh ding ham?” atiuve.   


6 Athilse gonpat'u chun hitin aseijun, “Hiche hi thilgon hoipen ahitai!” atiuve. Henge mihem lunggel le lungthim vang hi aphalou mong ahi.   


7 Ahinla Pathen ama tah in athalchang ahin kap ding gangtah a akaplhuh diu ahi.   


8 Amaho tah kampao in ahin thagam diu ahi, koi hileh amaho muchan chun alunghan khum uva alu ahihdiu ahi.   


9 Chujou teng mijouse kicha diu, Pathen thil boltheina kidangtah chu aphondoh diu, chuleh athilbol datmo umtahho chu ahin hetchen diu ahi.   


10 Mi chonphaho Yahweh Pakai a kipah thanom diu chuleh Ama chu kiselna ahin neidiu ahi. Koi hileh thilpha bol ho jousen Pathen ahin vahchoidiu ahi.    

Pathen Hongphalna Jeh a David In Avahchoi 
 
Lalamkai henga dia David labol 
 

1 O Pathen, vahchoina thupitah chu Zion'a um nang'a dinga ahi. Keihon nang kom'a ka kitepnau chu ka molso diu ahi.   


2 Ajeh chu nang'in ka taona'u na sang'in, ka bonchauva nang kom'a ka hung di'u ahi.   


3 Ka chonsetnauvin eilonvuh jong le'u nang'in abonchan na ngaidam sohkei tan ahi.   


4 Yahweh Pakai, na muntheng a um nangkom naiding go ho iti akipa tadiuvem. Na Hou-Intheng sung a chu itobang kipana golnop in eingau hitam!   


5 Kataona hou natoh hoitah in neidonbut peh uve, O Pathen eihuhingpau. Nangma hi leiset mite jouse kinepna nahin, gamla tah twikhanglen chung'a kongtolho geiyin nang chung a kinepna anei u ahi.   


6 Thahatna thupitah a na kivon a, na thahatna a mol le lhang jong hi na sem ahi.   


7 Twikhanglen kinong le kitum jong hi nasuthip in chuleh namtin vaipi kithong lellul jong na suthip tan ahi.   


8 Leiset chung kolmong gei a chenghon jong na kidanna hi adatmovin ahi. Nisa sona langa pat nilhum na mun geiya umho jong kipah a asaple diuva na tildoh ahitai.   


9 Leiset hi na gelkhoh in gon nachapnou in, leithao leh leipha na sodoh sah in ahi. Pathen vadung a chun twi nengchet in aum in; hichun louga chang le mim aput sah e, ajeh chu hiti dinga nangman natep sah ahitai.   


10 Lou kikhoiho gotwi in na chap kot jin, leilhangho na su nangin, changkongho jong na kibah sah in, gotwi in leiset na noudoh sah in hiti chun chang le mim nengchet a aumnadin phatthei na boh in ahi.   


11 Kumlhung keiya neh le chah ding nengchet in na gongtoh in leitah lah jeng jong leiphatah na so sah tai.   


12 Gam golai gammang jeng jong hamhing dongset lah a sohdoh in, molpang jeng jong kipah tah in apahlha jengin ahi.   


13 Hamhing lah a kelngoihon adimset un chule phaichamho jong chang le mim adimlha jeng tai. Hi hojousen thong jejun asam un kipa la asaove.    

Pathen Natoh Thilbol Kidang Ho 
 

1 Leiset mite jousen Pathen vahchoi cheh uhen!   


2 Amin loupi chu vahchoilan saohen! Aloupina ji vannoi a sei leu vin.   


3 Pathen henga sei in, “Na thilbol ho hi iti hoia lamdang hitam! Na melmate jeng jong na thaneina thupitah masang a akun jeng uve.   


4 Leiset chung thil jouse jong na angsung a dilsu cheh untin, nathangvahna la asahdiu, naming hi thongjenju a asahdiu ahi.”   


5 Hung in lang ven Pathen'in ipi atohdoh hitam, mipite dia itobang thil kidang atohdoh hitam!   


6 Aman twipisan a jong lamgolai asemin, chule amite chu akeng'uva ache galkai ui. Hea chun eiho Ama ah ikipah un ahi.   


7 Ajeh chu Aman athahatna thupitah a chun tonsot in vai ahom e. Aman namtin vaipi chaloh sinsah aboncha ave lhisohkei in; koimacha Ama dounan hung kon da jeng hen.   


8 Vannoi leiset mihemte jousen I-Pathen'u Pathen thangvah cheh u henlang avahchoina la choh jejun sauhen.   


9 I hinkhou hi Ama khut a um ahin, Aman ikipallouna diuva ikeng u eituhpeh u ahi.   


10 O Pathen neipatep tauve; dangka banginneisuhtheng tauvin ahi.   


11 Na thangkol a neimat u ahitan chuleh ka tungtun uva sohchanna pohgih chu neipoh sah u ahitai.   


12 Ka chunguvah midang ho lam na jotsah in hiti chun keiho meilhum leh twisohlah neipal galkaisah uvin, hinla neh ding nenna mun a neipuilut tauvin ahi.   


13 Tun nahenga kakitepna subulhit din pumgo thilto pum in na Hou-In ka hinjon e.   


14 Henge, lunggim le kakhoisat nikho hoa nakom'a kitepna ka na nei chu ahi.   


15 Hijeh a chu keiman kanei ho lah ka kelngoichalho hi namtui pen ding le, ka bongchalho le ka keltahchalho hi pumgo thilto a ka hin todoh ahitai.   


16 Pathen gin le jana neijouse hungun lang ngai un, Yahweh Pakaijin ipi eibolpeh am na seipeh ung ka te.   


17 Ajeh chu keiman Ama thangvah pum in panpi thumnan ka tao in ahi.   


18 Keiman ka lunsunga um ka chonset phongdoh lou hile Yahweh Pakaijin ka taona eingaipeh louding ahi.   


19 Hinla Pathen'in eingaipeh e! Aman khohsah tah in ka taona eingaipeh in ahi.   


20 Ka taona eigelkhohpehjeh le ami ngailutna longlou kei a kon a eilahdohpeh lou jeh in Pathen chu thangvah in um hen!    

Pathen Choi'an Dia Mihemte Tilkhouna 
 

1 Pathen lungsetthem hihen lang phatthei eiboh u hen. Amaivah chun eisalvah u hen.   


2 Leiset pumpi a nadeilam kilang hen, muntin'a mihemten na mihuhhingna thahat chu heuhen!   


3 O Pathen namtin vaipin na thangvah u hen. Henge, namtin vaipin na thangvah u hen.   


4 Vannoi leiset pumpin nangma thangvah la sauhen, ajeh chu namtin vaipi chung a hi thudih a vai hom nahin vannoi leiset pumpi hi na puihoi hoi le jinge.   


5 Namtin vaipin na thangvah u hen O Pathen. Henge, namtin vaipin thangvah u hen!   


6 Hiteng chuleh leiset in chang le mim gasosah intin chuleh Pathen, I-Pathen uvin nengchet a phatthei eibohdiu ahi.   


7 Henge, Pathen'in phatthei eiboh un tin, chule vannoi leiset mihemte jousen Ama chu agindiu ahi.    

Bitna Le Thil Jouse Pepa Pathen, David In Jana Apeh 
 
Lalamkai pa heng David labol 
 

1 O Pathen hung kipat inlang namelmate hi thethang jengin, Pathen doumah bolte jouse akihuhdohna diuvin jam uhen.   


2 Amaho khu meikhu banginmut mang in, meisalah a khoilu ajollhah banginjollhahsah in, Pathen ansung a kon'in migiloute mangthah jeng uhen.   


3 Hinla miphaho chu kipah u hen. Amaho chu Pathen angsung'ah kipah u hen. Kipa thanopnan dimset u hen.   


4 Pathen le amin thang vah la sauvin! Meibanglom puile pa thangvahla chohthet in sauvin. Amin chu Yahweh Pakai kiti ahi–a angsung a kipah un.   


5 Pa neilou te dia Pa nahin, meithaiho hoidam jing nahi-hiche hi Pathen ahin aumna chu muntheng ahi.   


6 Pathen'in changkhatpu hinkho chu insungmi lhingtah in akoi in; Songkul a tangho chamlhat na apen akipa sah tai. Ahinlah thuanunglou ho chu nisan akahgepna neldigama achensah e.   


7 O Yahweh Pakai na mite Egypt gama kon a na hin puidoh a chun, gamgo lah a na hin puigalkai chun,   


8 Israel Pathen, Sinai Pathen nangma masang'ah leiset akithing in vanhon go ahin juhlhahsah in ahi.   


9 O Pathen nangman leigo chapnousah din go nengchet in neihin peuvin ahi.   


10 Akhon nan hichea chun na mite na chensah in, neh le chah nengchetnin na pen, na mite ngaichat jouse jong na pe tai.   


11 Yahweh Pakaijin thu chengkhat agahseileh mi tamtah in hiche kipana thu chu apoleuvin ahi.   


12 Melmate lengho le asepai te ajamgam tauvin Israel numeiten athilkeo u achomgam peh tauve.   


13 Kelngoi hong a chengho jengin jong nei le gou tamtah-alhaving teni dangka le amul sana a kisem vapal akimu uvin.   


14 Hatchungnung chun Zalmon molchung'a buhbang kithejal bangin melma lengho chu athejal gamtan ahi.   


15 Bashan a molho hi athupi thei lheh jeng uve, mol monghem tamtah in vanthamjol a kilhungdoh jenge.   


16 O molsang gumtahho ibolba thangthip tah a navet uham, Zion molsang Pathen'in alhen na mun, tonsot a achen nading chu?   


17 Sakol-kangtalai simjoulou hon akolkhum Sinai mol a kon a hung'a amuntheng a lut ding ahi.   


18 Nangma achung sang a na kaltou tengleh gal-hing a kiman tamtah na puitou ding, mipi ho'a kon'a kipaman tamtah na san ding, nangma na douho a kon'a jong na san ding ahi. Hiche'a chu Yahweh Pakai eiho lah a cheng ding ahi.   


19 Yahweh Pakai chu thangvah in umhen; eihuh hingpau Pathen chu thangvah in umhen! Niseh a aman abanjang a eikai u ahi.   


20 Eiho Pathen hi mihuhhing Pathen ahi. Yahweh Pakai lengchungnung hin thina a kon a eihuhdoh u ahi.   


21 Pathen'in amelmate luchangho asuhchip ding ahi, thilse jeng bolna a kipeho chu alugu u asuhchip ding ahi.   


22 Yahweh Pakaijin asei e, “Bashan a kon'a ka melmate ka hinpui lhah ding ahi; twikhanglen lailung a kon'a ka hin puidoh ding ahi.   


23 Ka mite, nang hon athisan uva chu na keng u na kisoptheng diu, chuleh na uichahou jengin jong chan aneidiu ahi.”   


24 O Pathen gal nahin jaova na hung kijot u chu muthei in ahung kilangdoh tai, Pathen ka Pathen le ka lengpa muntheng a na kijotlut u chu.   


25 La saho amasang a aum un, tumging saiho a nung a aum ui; alai lunga chun nungah hon vohging theiho avouve.   


26 Israel mipite Pathen thangvah un; Israel hinkho hungkondohnaho Yahweh Pakai chu thangvah un.   


27 Ven phung neocha Benjamin'in ahin lamkai e. aban'ah Judah a kon a vaihomho, chule Zebulun le Naphtali a kon'in vaihom tamtah ahung uve.   


28 O Pathen, na ban thahat chu jedoh in. Achesa nikho ho bang chun na ban thahat chu nahat na hung kilangdoh hen.   


29 Jerusalem a na Hou-Intheng ah leiset lenghon na hunglutna u thil ho ahinchoijuve.   


30 Na melma namtin vaipiho, pang lah a kisel gamsaho, ahatmo bongnouho lah a bongchalho hi phohsal in. Kisunem tah a ahunglutnau thil in sumlhonho hinchoisah in. Galbol'a thanom namtin vaipiho thethang in.   


31 Egypt a kon'in kipa thilpeh dingin thil mantamho hinchoi u hen, Ethiopia mite Pathen a akipehlutna uvin bohkhup uhen!   


32 Leiset gam lengho'n Yahweh Pakai, Pathen kom'ah vahchoila sauhen.   


33 Vanlaijol'a kon'a ogin hat tah hung kithongdoh a, masanglai vanho lah a ki tollepa vahchoila'n la sauvin.   


34 Pathen thuneina hi mijouse hetsah un, aloupina chun Israel te ahinsalvah in athahatna hi vanho chung'ah akilang jing'e.   


35 Pathen hi amuntheng'ah gimneitah in aum jing'e. Israel Pathen'in amite chu thuneina le thahatna ape'n ahi. Pathen chu thangvah in umhen!    

Gammitea Kon Kihuhdoh Ding David In Angaichat 
 
Lalamkai pa henga dia David labol 
 

1 Eihuhdoh in, O Pathen, twisoh hin ka ngong gei achuptai.   


2 Bonlhoh lah a hin ka lhalut cheh cheh tai; pansatna ding ka mujou tapoi. Keima twithuh lah a ka lhalut tan twisoh hin eichup tai.   


3 Panpi ngai a kaka na katha achollha tai; ka lolhomsung jong agolha tai. Ka ka kanan ka mit jong apomtan, Pathen'in eipan pi ding kangah e.   


4 Ajehbei hel a eivetdaho hi ka lujang a ka samjang sang'in atamjouve. Ka melmate hin jou thu jeng a suhmang ding eigouvin, hiti hin ka guh louhel thil chu kanung peh din athum uve.   


5 O Pathen ichan gei a ngol kahi nahenai; Ka chonsetna ho hi nang'a kon'in akiselmang theipoi.   


6 Keijeh in, nangma tahsan ho chu jumsah hihbeh in, O van a lengchungnung Yahweh Pakai, kei jeh in nangma houmi tehi kisuh jum na nei hisah hihbeh in, O Israel Pathen.   


7 Ajeh chu nangma jal a housetna ka thoh ahi; jumna le jachatna kamai a adimset tai.   


8 Ka sopiho tah jengin jong eikihetmosah tauvin gamchommi bangin eibol tauvin ahi.   


9 Na Hou-In a ding a ka tompan jeh in eichaideh tan ahi, nangman na housetnau jouse chu ka chunga achu tan ahi.   


10 Kappum a an kangol a chun, noisetah in eihou un ahi.   


11 Ka genthei phondohna a khaodippon ka kisil'a ahileh einuisat un ahi.   


12 Keima hi khopi sung a jalhang a kihoulim nopna bep ka hitan jukhamhon kei chung chang thu totnopnan anei tauve.   


13 Hinla Yahweh Pakai naheng a katao jingin, tuchung beh neihin khoto ding kakinem e. O Yahweh Pakai na mingailut longlou chun katao nahi huhing na tahbeh a chun nei donbut in.   


14 Bonlhoh lah a kon hin neihuhdoh in; athuh jep a neilhahlutsah hihbeh in, eivetdaho lah a kon'in neihuhdoh inlang hiche twithuh lah a kon hin neikaidoh in.   


15 Twisohhat lai neichupsah hih in, ahilouleh twithuh gillai jong nei vallhum sah hih in, ahilouleh thina lhan kotong jong nei nehmang sah hih in.   


16 O Yahweh Pakai ka taona neingaipeh in, ajeh chu na mi ngailutna longlou hi kidangtah ahin, neikaihoi jingin, ajeh chu na mikhotona hi lolhing tah ahi.   


17 Na sohpa a kon hin kisel mang hih in; gangtah in neidonbut in ajeh chu keiman boina nasatah ka toh tai.   


18 Hung'in lang neihung lhatdoh tan; ka melmat a kon'in neilha-ong tan.   


19 Nang'in eiki houset na eikijum bolna le ei kijachat sah naho jouse na hesohkei in ahi. Ka melmaten abol jouseu na hesohkei e.   


20 Ami taitomnauvin ka lungthim asukeh in, kadailheh jeng tai. Mikhat seh hijongleh lungset na eimusah um hen lang; Khattou hung kiheihen lang eihin lungmonsah le kanom e.   


21 Ahinla chutimalah in ama hon ka nehdin gu eipeuvin ama hon ka don dingin juthuh eipeuve.   


22 Amasang uva neh-le-chah dimset dokhang chu akipal nao soh henlang, ahaonau chu amaho dingin thangkol hisah jeng tan.   


23 Kho amutheilouna diuvin amit u chojeng henlang atahsao kithing thing in umsah jengin.   


24 Na lunghanna chu achung uvah sunglha jengin; na lunghanna meikong achun amaho chu kavam jengin.   


25 A-in'u chu ahomkeo soh doh jeng henlang aponbuh u jong kihoh doh jeng hen.   


26 Gotna napeh mi chun, akisuhkhah na chung uva jumbol na akoibe uve; akisukha ho chu natna abelap peh uve.   


27 Achonsetnau setvum peh unlang, khatcha ongthol'in lha hihbeh in.   


28 Amin u chu hinna lekhabu a kon'in thaimangpeh in; michonpha ho lah a kisimtha sah hihbeh un.   


29 Keima natna thohgim in kaum e, O Pathen, na mihuhhingna thahat chun neihuhdoh in.   


30 Hiteng chuleh keiman na min pachatna la'n sangting chule thangvahna pum'a jana ka peh ding ahi.   


31 Ajeh chu hichun kilhaina bongchal ki todoh sang'a Yahweh Pakai chu alunglhaisah ding ahin, bongchal thaotah le akeng tin hoitah thilpeh kipe sang'in jong aphajoi.   


32 Mi kineosah tena Pathen'u natoh muo vintin kipahdiu ahi. Apanpi dia Pathen holte jousen kitilkhouna neicheh uhen.   


33 Ajeh chu Paka in ngaichageova umte taona angai in; Aman sohchang'a umho donlouvin akoi jipoi.   


34 O van-le-lei in Pathen vahchoi u henlang twikhanglen le asung a cheng jousen jong vahchoi u hen.   


35 Ajeh chu Pathen'in Jerusalem ahuhdoh ding Judah khopiho asemphat ding ahi. Hiche'a chun amite cheng untin gamsung chu alodiu ahi.   


36 Ama thu nitjing chaten gamsung chu louvin tin, chule ama ngailuho jouse hiche mun a chu lungmong a cheng diu ahi.    

Huhhingna Dia David Atao 
 
Pathen'in agel doh jing nadia David labol 
 

1 Pathen lungsettah in neihuhdoh in! Yahweh Pakai, gangtah in hungin lang neihung kithopin.   


2 Tha dia eiholten jumna toh uhenlang jachatsah in. Ka gentheipet a kipahho jachat thohpum in kinunglesah tan.   


3 Amaho chu tijat le jachat thohsah in, ajeh chu ama hon “aphai tun ama ikhut uvah aumtai” atiuve.   


4 Hinlah koi hileh nangma holte jousen nang a kipa-le-thanopna dimset muo hen. Koi hileh na mihuhhingna ngaichaho jouse chun “Pathen hi aloupi e!” tin samging'u hen.   


5 Hinla keidin vang vaicha le lhasam ka hi; O Pathen lungset tah in eipanpi din hung loi in. Nanghi eipanpi le eihuhhingpa na hi; O Yahweh Pakai geisang hih in.    

Tehsepu Taona 
 

1 O Yahweh Pakai eihuhdoh ding ngaichan na kom kahinbel e.   


2 Neihuhhing in lang neihuhdoh in, ajeh chu nangma adih na hi, na kol hinsung'in lang ka sei neingaipeh in, chule neichamlhatsah in.   


3 Ka kisel jing theina din kahoidam na songpi hijingin. Keima huhhing ka chan theina dingin thu peh chu pen, nangma ka songpi le ka kiselna na hi.   


4 Ka Pathen, miphalouho thaneina a kon'in neihuhdoh in, eibolse a mi engbolseho'a kon'in neihuhdoh in.   


5 O Yahweh Pakai nangbou ka kinepna na hi, O Yahweh Pakai nangma hi ka chapan laiya pat a ka hin tahsan na hi tai.   


6 Henge, ka pen'a pat nang'in neina umpi jingin, ka nu naobu sung'a ka kijil'a pat a neina chintuppat ahitai, hijeh a nangma ka thangvah jing hi datmo ding ahipoi.   


7 Ka hinkho hi mi tamtah din kihilna thei ahi, ajeh chu nangma hi ka thahatna le ka kiselna na hi.   


8 Hijeh a chu nangma ka thangvah chim theilou na hi; Nilhum kei kei a hi na loupina ka phondoh jing ahi.   


9 Tua, ka tehphat hin neipaidpoh hih in. Ka tha'n ajolou teng neinungsun hih in.   


10 Ka melmate hi keima douna di'n akihoutoh tauve. Amaho hin thadoh ding eigo tauvin ahi.   


11 ama hon, “Pathen'in anungsun tai che'u hitin gaman'u hite ajeh chu tua hi koiman apanpi louding ahi” atiuve.   


12 O Pathen, munchom a potdoh hih in, Pathen ka Pathen neihung panpi loi in.   


13 Keima eihehseho hi sunem'in lang sumang jengin, keima eibolsenomho hi sujum'in lang jachatsah in.   


14 Keima vang neikithopi dinga kinem jing ding ka hi; Keiman nangma ka thangvahbe jing ding na hi.   


15 Keiman nangma chonphatnaho hi mijouse ka seipeh ding ahi. Keima thusei them hi hih jong leng na mihuhhingna thahatna hi nilhumkei kei a ka phondoh jing ding ahi.   


16 O Yahweh Pakai thaneichungnung, keiman na thilbol nasatah tahho jeh a ka thangvah ding na hi. Thudih choija nangma bou na hi hi keiman mijouse ka seipeh ding ahi.   


17 O Pathen nang'in ka chapanlai a pat a neinahil ahitai. Ken jong na thilbol kidang ho hi midang ho ka seipeh jing ding ahi.   


18 Tunvang keima ka tehtan ka sam akang tai neinungsun hih in. Tu khangthahte lah a hin na thaneina hi samphong lengnge. Kei nung'a hung ding miho lah a jong na thilbol datmo umtahho jong phongdoh ing kate.   


19 O Pathen na chonphatna hi van sangpenho lah jong aphapeh e. O Pathen na thilbol kidangtahho hi koitoh na kitekahpi thei ding ham?   


20 Hahsatna nasatah tah neithohsah in ahinlah nang'in ka hinkho na kiledohsah ding ahi'n chule lhan lah a kon'in jong neikaidoh in.   


21 Nang'in lolhinna sangjo cheh a jong neikiledohsah ding avel'a neihin lhamon ding ahi.   


22 Hiteng chuleh keiman semjangsaito tho'a nangma ka thangvah ding ahi, ajeh chu O Pathen nangma na kitepna a na thon ngaipoi.   


23 Keiman nangma thangvahna la hi kipah tah a thongleuva ka sah ding ahi, ajeh chu nangin neihunglhatdoh tan ahi.   


24 Keiman nangma thilpha bol ho hi sun nilhum a ka seiphongle ding ahi, ajeh chu keima eibolsego chun jachatna le jumna atoh tauvin ahi.    

Israel te Leng Dinga Taona 
 
Solomon labol 
 

1 O Pathen nang'in na ngaisang thutan dihna chu lengpa hinpe jing'in, chule na chonphatna chu lengpa chapa hinpe tan.   


2 Na mite chung'a thu adih in tansah in; genthei lengvaite jong aphalam achan dingdol chang jing u hen.   


3 Molsang dung hon jong mijouse dingin haodohna sodohsah hen chule thinglhang in jong gapha sodohsah hen.   


4 Genthei lengvaite panhusah inlang alhasamho chate huhdoh hen chule misugentheite chu sumang jeng hen.   


5 Vanlai jol'a nisa le lha avahjing laise'n tonsot in ama hon nangma naging jing'u hen.   


6 Lengpa chu amite lah a go'n leiset chung achapnou bangin hamdongho tobang amite chapnou hen.   


7 Ahinkho lhumkeijin chonphatna hinkho chepi jing hen. Chule lha'n vah aneilaisen khangtou jing hen.   


8 Alenggam in twikhanglen khat a kon'in twikhanglen langkhat hoppha hen lang chule Euphrate vadung'a kon'in leiset mong langkhat gei hop hen.   


9 Neldigam a ganchaching mite'n chibai aboh diu ahi; amelmate jong amasang a um nen le boh lah a chun lhu cheh unte.   


10 Tarshish le gamla tah a cheng lhumlam lengte'n kai hin peuhen. Sheba le Seba a kon solam lengte'n kipa thilpeh hinchoiju hen.   


11 Leng jouse a ang'a kun'untin namtin vaipi alhacha hung pang di'u ahi.   


12 Aman genthei lengvaite chu akom'a atao teng'uleh hin huhdoh intin, min abol genthei panpibeiho chu ahinpanhu ding ahi.   


13 Aman milhasamte neiloute akhoto'a ahin huhdoh ding ahi.   


14 Pumhat a kibol thohgimna noija umho chu alhatdoh ding ahi, ajeh chu Aman amaho chu alainatpi ding ahi.   


15 Lengpa chu hingsot hen! Sheba sana chu ama kipe hen, amite'n taopeh jing'u hen chule nilhumkei in phatthei boh uhen.   


16 Agamsung'uva chang-le-mim nengchet hen, thinglhangvum geiyin chang-le-mim kehdoh hen. Thei gana thingphungho jong Lebanon thingphungho bangin keh dimset'u hen. Chule mipite jong hamphung phat bangin hinhoi u hen.   


17 Tonsot in lengpa minthang hen, nisa asat laisen chejom jing hen. Namtin vaipi amajeh in phatthei chang'u hen.   


18 Yahweh Pakai, Israel Pathen chu thangvah in um hen, Ama bouvin thil kidang aboldoh thei ahi.   


19 Amin loupi chu tonsot in thangvah in umhen! Vannoi leiset hi Ama loupina dimset hen, Amen, Amen!   


20 (Hiche hi Jesse chapa David taona achaina ahi).    

BU THUMNA 
 
Thenna Chun Malam'a Kipaman Ahin Lhut Ding Ahi 
 
Asaph labol 
 

1 Yahweh Pakai chu Isreal te din aphai, hitobanga lungthimtheng ho dinga chun.   


2 Keima din vang, kalamjotna beikoncha bou ahitai. Kalamlhong anal in lhulham pai ding kahitai.   


3 Ajeh chu keiman mikiletsahho gitlou bol pum hijongleu akhangtou u kamuteng ka otchalheh jin ahi.   


4 Amaho hi atahsa'u aphatheiyin, adamthei un, ahattheiyun lungkhamna imacha neilou dan'in aum jiuve.   


5 Amaho hin midang bangin boina imacha aneipouvin midang ho'n aneiyu lunggimna ama hon imacha anei pouve.   


6 ama hon kiletsahna songmantam a kisem khivui bangin aki ouvin, gitlouna chu pon bangin akisil'un ahi.   


7 Hiche miboltheiho hin alungsung uva angaichat chan'u anei un ahi.   


8 ama hon mi jahda dingngen aseijun kiletsah tah in midang chu suhmang ding ago uvin ahi.   


9 ama hon van douna'n thu asei uvin a-o cheng'un leiset pumpi asamsesoh jeng'un ahi.   


10 Hiti chun mipi ho'n athusei u hi ajah uleh akicha uvin akisulungdong gam tauvin ahi.   


11 Pathen'in ipi ahet am? “Hatchungnung in thilsohho hi ahena dem?” atiuve.   


12 Hiche migilouho hi veuvin hinkhonom amang un ahao tultul jeng'un ahi.   


13 Imacha phachomlou dinga lungthim theng ka put ham? Themmona beihel'a hinkho ka man hi mohseh ham?   


14 Nilhumkei in imacha phatchomna ka mupon hahsatna ngen ka mu jo'n ahi, jingkah seh in lunggimna ngen in eilonvuh in ahi.   


15 Keiman hitia hi ka seikhah a ahileh na mi ka hilou hijenginte.   


16 Hijeh chun keiman miphalouho hi i-atileh khangtou cheh cheh u ham ti hetchet dingin ka khol'in ahi. Ahinla iti hahsat hitam?   


17 Hichun O Pathen, nangma muntheng'a ka lut'in ahileh ajona in migiloute akhankho diu chu kahin hedoh tan ahi.   


18 Tahbeh in nang'in amaho hi lhuh nathei munjeng a nakoi ahin alhuh gam nadiu a kiling gih geh songpi chung a nakoi joh ahi.   


19 Chomkah lou in amaho amahthahgam tauvin ahi, tijatna'n alhohmang gam tauve.   


20 O Yahweh Pakai nangma na hung kipatdoh tengleh nang'in amaho ngolna chu na nuisat ding ahi, mikhat in jingkah lang'a amang anuisat tobang bou ahi.   


21 Hijou chun ka lungsung analheh jengin, hiti chun ka sunggil lang achiplha jengin ahi.   


22 Keima vang mingol le thilhethemlou kana hi-Nang a ding chun khohephalou gamsa tobang bep ka na hi bouve.   


23 Henge keima nang'a ka hi jing'e, nangman ka jetlang na tuh jingnai.   


24 Na chihna'n eikaihoi jingin, munloupi tah chu neilhut ding ahi.   


25 Van'a nang tailou koidangba ka nei ding ham? Leiset chung'a thil dang jouse sang'in jong kalung in na ngaicha joi.   


26 Ka tahsa bei henlang ka lhagao lhadai jongleh, Pathen chu ka lungthim'a ka hatna ahijing'in Ama hi tonsot a kei a ahijing'e.   


27 Ama dalhaho jouse chu mahthah ding ahiuve, ajeh chu nangma dalhaho jouse chu nangman na sumang jin ahi.   


28 Ahinla keima dingin Pathen kom nai hi iti phat a hitam! Keiman vang Yahweh Pakai Lengchungnung chu ka kiselna ahijing e, chule keiman na thilbol kidang ho hi mijouse ka seipeh ding ahi.    

Pathen Mite Douho Manthahna Dinga Taona 
 
Asaph labol 
 

1 O Pathen, idia hitihchan pi neipaidoh u hitam? Ipi dinga na kelngoite douna a hichan geihi na lunghan ham?   


2 Khang masalai peh a nalhentum chate kahiu neisumil hihbeh un, hiche nam nagoulu tum dia na ngeh jing chu kahiuve! chule hiche lei a na inn Jerusalem jong sumil hihbeh in.   


3 Hiche khopi kisumangsa a hin hungvahlen lang, na melmate'n na Hou-In hi ichan gei a asuhset'u hitam hinven.   


4 Hiche mun a hi na melmate'n haan la anasap u hitam, hiche mun a hi aponlap u ana khaisang'u ahi.   


5 ama hon gammang lah a thingtuhna a heicha analap u bangin,   


6 Heicha le chempong toh tho'n anakhenchip'un ahi.   


7 ama hon namuntheng a na mintheng kitahdohho chu asuboh un,   


8 Chuban in jong “abonchan suseu hite” akitikit uvin, Pathen houna mun jouse jong anahallhah u ahitai.   


9 Keihon melchihna thil kidangtahho chu ka mudohjou tapouvin ahi. Themgaoho jouse la aumgam tapouvin, chule hiche hi itihleh kichai ding ti chu koimacha ahe aumpon ahi.   


10 O Pathen ka melmate'u hi itihchan gei na kihousetsah ding ham? Namin theng hi tonsot a nasuh molphou sah ding hitam?   


11 Ipi dia na banjet thahatna hi na chalohsah lou ham? Na khut thahat tah chu mangcha'n lang amaho khu sugam tan.   


12 O Pathen nangma hi khangluilai a pat a leiset chung'a huhhingna hinpolut a ka lengpa na hi.   


13 Nangman na ban thahat'in twikhanglen jong na lhehkhen in, twikhanglen a cheng sahemho luchang jong navohchip soh hel e.   


14 Nangman Leviathan luchang jong nasuchip in atahsa neldigam a um ganhingho vahnan na mangtai.   


15 Nangman leiset a kum nakihei sah in leiset a kon'in twi tamtah na putdohsah in chule a-itih a kang khalou vadungho jong na sukang jin ahi.   


16 Sun le jan jong nang'a ahin: nangman vanlai jol'a avahho jouse le nisa jong na sem in ahi.   


17 Nangman leiset gamgiho jouse jong na lhehkhen in chule nipilai le phalbilai jong na gongtoh in ahi.   


18 Ven Yahweh Pakai hiche melmaho hin ichan gei a nangma hi na houset'u hitam, ima hetkhenna neilou nam miten na min hi asuminseuvin ahi.   


19 Hiche gamsa tobang miphalouho hi vapal tobang miphaho hi suhmangsah hihbeh in, na mite gentheina hi itihchan'in jong sumil hihbeh in.   


20 Na kitepna kinep umtahho chu sumil hihbeh in, ajeh chu gamsung hi muthim le pumhat a natohna adimset e!   


21 Noise le chotpha a umte hi jumna tosah kit hihbeh in, amavang mivaicha le tahlelte na min choi-at sah in.   


22 Na melmate'n na housetnaho le na doumah mah asap a saptho jenghou hi nahsahmon koihihbeh in.   


23 Namel ten aseidoh uchu nungvet kit hih in ahilou le amaho phunchel jing na chu.    

Pathen'in Mikitah Ho Adopsang 
 
Lalamkai pa henga Asaph labol 
 

1 O Pathen nangma kahin thangvah e! Yahweh Pakai nangma nailama naum jeh in kahin thangvah uve. Muntin a um mipi ten nathilbol kidangtah ho aphongdoh un ahi.   


2 Pathen'in asei e, keiman thutanna phat khat kagong e, keiman dihtah a thu katan ding ahi.   


3 Leiset hi kihot linghenlang mihemte tija jonglehu leiset bulpi tuhchah jingding chu kahi.   


4 “Keiman mikiletsah ho kagih-in ‘kiletsah datan!’ Migiloulou ho kom'achun, ‘nakhut tumjel hihin!’   


5 Vanho dounan nakhut tum jel hihin, ahilouleh nahsah loutah in thu seihih in” kati.   


6 Ajeh chu, leiset chunga koimacha solam a kon hihen lhumlam-a kon hijongleh chuleh gamthip noi a kon hijongleh kihisah tah a akhuttum ajel louding aphai.   


7 Ajeh chu thutan vaihom-a hi Pathen Ama bou ahin, Ama hin koipen ding doh ding ham ahilouleh koipen lhuding ham gonga Ama bou ahi.   


8 Ajeh chu Yahweh Pakaijin juphon gimnamtuitoh kihal chu akhut a khonkhat in achoiye. Aman hiche ju chu thutanna mun a sunglut in, hichu migilou chengin adon teitei diu adontheng heldiu ahi.   


9 Hinla keima vangin, Pathen thil bol ho hi ka phondoh jengding; Jacob Pathen henga vahchoila kasha jingding ahi.   


10 Ajeh chu Pathen'in asei e “Keiman miphalouho thahatna lai chu kasuhchip ding ahinla michonphaho thahatna kahatsah beding ahi” ati.    

Pathen Bou Gin Ding Ahi 
 
Lalamkai pa henga tumging to tho dia Asaph labol 
 

1 Judah a Pathen hi akijabol in, Israel a Amin hi aloupin ahi.   


2 Jerusalem hi achenna ahin; Zion molchu a inn ahi.   


3 Hicheachun agal mite meikong tobang thalchang chu asubong in, a umphou le achemjamhou chuleh agalmachah houjouse jong asuhchip pehin ahi.   


4 Nangma hi tonsot a um jing mol ho sang'in jong naloupi in nalamdang deh e.   


5 Eidou u galmi hangpenho jouse jong akisugep gam tauve. A imumil banginkamasang uvah akijamdel tauve. Galmi koiman kamasang uvah akhutnu alamp ngapchat lou diu ahitai.   


6 O Jacob Pathen nakam sunga nahaina hu chu ahung gindoh chun asakol jouse leh akangtalai jouseu akolchah sah soh jengin ahi.   


7 Nangma hitobang tah-a ginle ja naumhi datmo ding ahipoi. Ajeh chu nalunghan ahung deujah leh koiham na-anga ding ngam dingah?   


8 Van'a kon'in nagal mite chunga thu nahin tan in, leiset hi akithingin na-angsung'ah adingin ahi.   


9 O Yahweh Pakai nangma nadingdoh-in mi engsete thu natan in leiset abol genthei a umte nahuhdohjin ahi.   


10 Mihemte hi nangma doumah a achonteng hichu naloupina kilandohna ahijon ahi, ajeh chu hiche chu nangma manchah-a pangbep ji ahi.   


11 Na Pakai Yahweh, na Pathen heng a kitepna neiyin lang hichu nit'in, mijousen kichat umtah Pathen kom'a pehdingdol hinpecheh hen.   


12 Ajeh chu Aman leng chate kiletsahna avochip in, lengten jong Ama ginle jana aneiyun ahi.    

Masanga Pathen Hepina Geldoh In 
 
Jeduthun, lalamkai pa henga Asaph labol 
 

1 Keiman Yahweh Pakai kakouvin; henge, kasaptho jengin ahi. Oh, Pathen'in eingaipeh tei inte!   


2 Keiman hahsatna kato teng Yahweh Pakai chu kaholjin ahi. Jankhovah in vanlang sangin kakhut katungin kataojin ahi. Ahinla kalhagao in olna amujoupoi.   


3 Keiman Pathen kagelin apanpina ngaichatnan eilonvuh-in kamaojin ahi.   


4 Nangman jankhovah in nei imutsahpon ahi, ajeh chu keima kalung ahesoh behsehin kataotheipoi!   


5 Keiman phat sottah chetasa hinkholui nopsahna chengchu kageldohjin,   


6 kipana dimsetna vahchoina la ana kisahna janho chu kalhagao lungthim a kakholchil tengleh tuhin masangtoh akibah louna kageldohjin ahi.   


7 Yahweh Pakai hin a-itih a dia eipaidoh mong hitantem? Ama hin khotona eimulou mong mong ding hitam?   


8 Angailutna longlouchu chemang monga hitam? Akitepna ho chu lolhing lou mong ding hitam?   


9 Pathen'in eihepina chu asuhmil mong hitam? Eihepina kotchu akha mong hitam?   


10 Hiti hin keiman kaseijin, “hiche hi kachan ding mongchu ahi, chungnungpen'in ei engbol ahi,” kati.   


11 Ahinla O Yahweh Pakai nanatoh ho hi kahin geldohin, tuma sang peh-a nanatoh kidangtah ho chu kageldohin ahi.   


12 Hiche ho chu ka lungsunga amil thei pon ahi. Nanatoh loupitah ho chu gellouvin kaum thei jipon ahi.   


13 O Pathen nalampi hi atheng e. Nangma tobang patheng dang um mong nantem?   


14 Nanghi datmo kidangtah Pathen chu nahi ahi! Nangin chidang namdang te lah-a nabol theina gimneitah chu nakilandohsah ahitai.   


15 Naban thahatna a nami Jacob leh Joseph chilhah te chu nahuhdoh ahitai.   


16 O Yahweh Pakai twikhanglensan chun namu phat in twichun nahinven akithingtan ahi! Twikhanglen chu asunglang ho ngeiyin akithingin ahi.   


17 Meilhang in go ahin juhlhahsah in, van gin kithong chun vanthamjol chu agin akithonsah in ahi. Nakolphe thalchang chun ahin salvah in ahi.   


18 Chimpei lah-a kon chun van gin ahung kithongin kolphe chun vannoi leiset ahin salvah in ahi! Leiset chu akithingin akihot-e.   


19 Nalampi chu twikhanglen'ah akilhunglutnin ahi, Nakeng nung twilah ajong akigollut e, ahinlah nakhonung koima chan amudoh joupoi!   


20 Nangin kelngoi chingpa hina in Mose le Aaron mangcha in namite hi kelngoi honbangin napuilen ahi.    

 78

Israel te Thusim 
 
Asap labol 
 

1 O kamite ho, ka thuhil hi ngaiyun. Kathusei a hin nakol'u hinsungun,   


2 ajeh chu keiman thulem a nahenga thu kaseiding ahi, keiman achesa thilsoh ho-a kon a kahin hilding nahi,   


3 eihon thusim ijahsa houleh ihetsahou, thusim ipu ipateuva kon a hung kiseilhapeh ho ahi.   


4 Eihon hiche thutah ho hi icha inaoteu i-impeh loudiu, Yahweh Pakai natoh loupi tahtah ho hi, athaneina le akidanna ho hi ikhangthah houhi iseipehdiu ahi.   


5 Ajeh chu Aman Jocob kom'a Dan anapeh-a, Israel kom'a thuhil ho anapeh ahi. Aman ipu ipateu atu achateu ahil diuva thupeh anapeh ahin,   


6 hitiachu ahunglhung ding khangthah ten ahet nadiuleh ahung pengloulai chapang ho dinga, chuleh aman amaho chapangte ahilskonna diuva ahi.   


7 Hitiachu khangthah ahunglhun channa Pathen a kinepna thah aneisah nadiu, Yahweh Pakai natoh kidang thil loupi ho chu asuhmillou nadiu chuleh athupehho anitjing nadiuva ahiljing diu ahi.   


8 Hiteng chuleh ipi iputeu tobang talou a lungtahna, kiphinna, kitah louna Pathen a alungthim'u pehnom louna anei lou diu ahitai.   


9 Ephraim galsat hon thalchang akipoh vangun akinung hei un galmun a kon'in ajam tauve.   


10 ama hon Pathen toh akitepnau ajuitapouvin ama thuhil dinpi ding anom tapouvin ahi.   


11 Pathen'in ipi abolpeh uham thil kidangtah tah anabol ho chu,   


12 napu napa teu dinga thil kidang anatohdoh ho, Egypt gamsungle Zoan phaicham chunga, atohdohho asumil tauvin ahi.   


13 Ajeh chu Aman twikhanglen ana homkhen in twichu bang bangin aki khen in amaho anapui galkaiyun ahi.   


14 Sunleh meilhang in anapuijin, janleh meikong in anapuijin ahi.   


15 Aman gamthip gamm a songpia kon'in adondiu twi anaputdoh sah-in ahi.   


16 Aman songpia konna twichu vadung bangin analondohsah in ahi.   


17 Ahijeng vangin neldi gam achun ama hon chonset anabol'un hatchungnung dounan ana kiphin'un ahi.   


18 ama hon alungsung uchu lungtahna neipumin Pathen ana patep un neh ding anathumun ahi.   


19 ama hon Pathen Ama tah dounan thu anaseiyun “Pathen'in gamthip gam'ah an eipejou pouve” atiuve.   


20 “Henge, songchu ajep'un twichu aputdoh nai, ahinla amite changlhah le sa me eipejou pouve” atiuve.   


21 Pathen'in hiche hi ajahdoh phat in alunghang lheh jengin, Jacob dounan alunghan na mei akoudoh jengin ahi! Hiti hin Israel douna a lunghanna ahung koudoh jengin ahi,   


22 ajeh chu ama hon Pathen atahsan pouvin chuleh amaho akhoukhah diuvin jong ana tahsan pouvin ahi.   


23 Pathen'in chungleng vanthamjol thu apen vankot jouse jong ahongdoh in,   


24 Aman aneh dingun van a kon'in Mana gojuh in ahin juhlhah sah in van changlhah chu ahinpen ahi.   


25 ama hon vantil buchu aneuvin, Pathen'in alungna chimsetnun apen ahi.   


26 Aman solam huichu ahin nunsah in, Athahatnan lhanglang huijong anunsah in ahi.   


27 Aman aneh dingun sachu vutdi jat ahin juhlhah sahin, vachaho chu twikhanglen panga neldi jat ahin,   


28 Aman vachaho chu aponbuh sungu leh avel uvah ahin lenlhah sah in ahi.   


29 ama hon oivasetin aneuvin ahi. Angaichat dungjuitah in apen ahi.   


30 Hinla ama hon angaichat dungjuiya anehva masangu, akam sung uva sa aumpet jeng jong chun,   


31 Pathen lunghana achung uvah ahunglhungtan ahileh Aman alah uva ahatpen pen ho chu athat tan ahi. Israel khangthah anasapen ho chu athat gamtan ahi.   


32 Ahijeng vangin mipi ho chun chonset aboljom jingun ahi, thilkidang ijat abol vangin atahsan dehpouvin ahi.   


33 Hiti chun ahinkhou chu lhuhgam na ahitan akum khou chu kichatnan adimtai.   


34 Pathen'in amaho ahin thapat phatnun ama hon ajona langin Ama chu ahin holtauvin ahi. Kisihna ahin neitauvin Pathen ahin holtauvin ahi.   


35 Hiti chun Pathen chu asongpiu ahi chuleh Pathen chu hatchungnung le ahuhhing pao ahi ahin geldoh tauvin ahi.   


36 Ahijeng vangin hichu kamnal a anaseijiu ahibouvin alei u mangchan jou anaseiyun ahi.   


37 Alung sungu chu Pathen a ana petheng pouvin Pathen toh anakitep nauva jong ana dingdet pouvin ahi.   


38 Hinla lungsetna dim Pathen chun achonset nau anangai damun amaho chu ana sumang deh pouvin ahi. Phat atamjon alunghan na anatuh tangin hiche bangchun ima ana tongdoh pon ahi.   


39 Tahsa mihembep ahiuve ti ahejingin, hui anun leh heikhat kahbou ahin ahung kiletapoi ti ageldoh in ahi.   


40 Gamthip sunga ijatvei Ama douna ana kiphin jengu chuleh alungsung anatsah vangin,   


41 Avel vel in Pathen thohhat nachu apatep jiuvin Israel Pathen chu asulunghang jiuvin ahi.   


42 ama hon athahatna in agalmi houva kon a anahuhdoh u hi ageldoh joutapouve.   


43 Egypt gamsunga thil kidang ijat abolu hitam chuleh Zoan phaicham a athil kidang bol ho chu ageldoh tapouvin ahi.   


44 Vadungho thisan asosah a don mohella alha, vadung twi donmo hella alha jengchu.   


45 Pathen'in amaho lah a thousi vaibong alansah a, uphohte alansah a agam ujong a suh set peh chu ahepha tapouve.   


46 Aman achang jouseu khongbai aneh gamsah in alousoh jouseu jong khaokhopi anehgam sah e.   


47 Alengpithei jouseu gel avohlhah sah sohkei in, atheipiu phung jouseu jong daibang athagamsah in ahi.   


48 Agancha jouseu gel lah a dalhah in aumsah in, akelngoi houjong keh alhah lihsah sohtai.   


49 Achung uva nasatah in alunghangin, alung dammona a lunghanna, mi sumang vantil hon tamtah alhahkhum tan ahi.   


50 Aman alunghanna achung uvah achuh sahtan, Egypt mite hinkho anahing hoipon, amangthah gamtan ahi,   


51 Egypt insunga achapa tahpen cheh athat in Egypt gamsung pumpia khangdongte pahcha amolsahtai.   


52 Hinla Aman amite chu kelngoi honbangin apuiyin gamthip noija bitkei in apui galkai tan ahi.   


53 Aman mongtah in apuilen hijeh chun ama hon kichatna anei pouve, chujongleh twikhanglen in agalteu alhoh mangpeh gamtai.   


54 Amaho chu Pathen'in agamtheng abanjetna atundoh, molsang vum achun ahin puilut in,   


55 Amaho masangah namtin vaipi adelmang peh sohkeiyin, abonchauvin achan dingu gam ahoppeh chehin, Israel phung namtin abonchauvin ama-ama ponbuh cheh a achensah tai.   


56 Ahijeng vangin ama hon hatchungnung Pathen dounan thil abol jingun athupeh ho khatcha anitpeh pouvin ahi.   


57 Apu apa teu bangin avah mang-uvin jou jengin na atonguvin ahi. Amaho chu thalpi janglou bangin akitah pouvin ahi.   


58 ama hon pathen dang ho doiphung aphutdoh un Pathen alunghan sah uvin, chuleh semthu pathen ahoujeh un Pathen athangthip sahtauvin ahi.   


59 Pathen'in ajahdoh phat in hatah in alunghangin Israel chu pumpai in apaimangtan ahi.   


60 Pathen'in Shiloh achenna mun adalhan mihemte lah a aumna ponbuh chu adalhatai.   


61 Aman aloupina le athaneina hetna Kitepna Thingkhong chu galmiho khut a apehdohtan ahi.   


62 Ama amite chunga alunghan jeh-in agal miteu athasah gamtan ahi.   


63 Gollhangho galah athigam tauvin, nungah ho akichenpidiu aumtapon ahi.   


64 Thempute athat gamtauvin ameithai houvin alhasetpi thei tapouvin ahi.   


65 Ajonan Yahweh Pakai chu a-ihmua ahung khangdoh bangin ahung thoudoh in mihatpa hung kiltildoh bangin ahung kitildohin,   


66 Galmi ho chu anungno in a-itih a ding jumna atosah tan ahi.   


67 Ahinla Joseph chilhah ho chu apaidohin, chuleh Ephraim phungchu alheng tapon ahi.   


68 Aman akhel'in Judah leh angailut Zion molchu alhengin,   


69 hichea chun vanho san banga sang, leiset banga chah a-itih a um jing dingin Hou-In khat atungdoh tan ahi.   


70 Aman asohpa David chu akelngoi chinna a kon'in anakoudoh'in analheng tan ahi.   


71 Aman kelngoipi le anou achin laijin akoudoh'in amite Israel Jacob chilhah ho chu kelngoi chinna ching dingin anapansah tan ahi.   


72 David in amaho chu lungtheng tah leh chingtheitah in analamkaiyin ahi.    

Jerusalem Kisuhmang Jeh a Kana La 
 
Asaph labol 
 

1 O Pathen chidang namdang ten nanga dinga nanakilhendoh nagamchu ahinlo tauvin, na Hou-In theng asuboh'un chuleh Jerusalem chu khogemsa abahsah tauvin ahi.   


2 ama hon nasohte tahsa chu vantham jolla lengle vachate adalhahpeh tauvin, pathen mi thengte tahsaphe chu gamlah a ganhingho an le chahin apangtan ahi.   


3 Jerusalem kimvellah thisan hi twilon in along jengin mithi vuiding koimacha aumpoi.   


4 Kaheng kakomho noise ding leh kajet kavei a umho dingin noise le taitomin kaumtauve.   


5 O Yahweh Pakai phat ichan geija kachung uva nalunghan ding hitam? Tonsot geijin em? Phat ichan geija nathangthipna chu meikong banga aljeng dingham?   


6 Yahweh Pakai nalunghanna chu nang na donnom loute chidang namdang ho leh naminpan nomloute lenggam ho chungah bunglhatan.   


7 Ajeh chu ama hon namite Israel te hi avallhum gamtauvin chuleh gamsung hi gamgem asodohsah tauvin ahi.   


8 Kapu kapa teu chonset jehin keiho neithep mosah hihbeh un! Nami khotonan gangtah in kangaichatnu neisuh bulhitpeh un, achutilouleh kakinepnau beiding ahitai.   


9 O Pathen kasochatnau, neipanhu loiyun! namin loupina dingin neipanhuvin, kachonset nau ngaidam inlang neihuhdoh'un namin loupina dingin.   


10 Ipi dinga chidang namdang te hin eihouset uva “A Pathen u Pathen hoilai a umham?” natisah nahlai dingham? Hiche chidang namdang ho chunga naphulahna chu neimusahih in, ajeh chu amaho hin nasohte thisan aso u ahi.   


11 Sohchangho lhasetna hi ngaipehin, thi dinga athu kitansa ho hi huhdoh inlang na thaneina chu neivet sah'un.   


12 O Yahweh Pakai kaheng kakom hon noise tah a nahousetnao hi ajat sagin lethuh tei in.   


13 Hiteng chuleh keiho namite na ngailutna ankonga kivah nakelngoiten akhang khangin nang vahchoi ungting, vahchoijing taovinge.    

Israel Semphatna Dinga Taona 
 
Lalamkaipa henga Asaph labol 
 

1 O Israel neingaipehun, nangma Joseph chilhah te gancha hon ho banga puihoija kelngoi chin a chingpa. O Pathen Cherub chunga laltouna a toupan naloupinavah hoi chu hin kimudoh sah in.   


2 Ephraim, Benjamin leh Mannaseh chungah hintah langin, nathahatna gimneitah chu neimusah unlang neihung huhdoh tauvin.   


3 O Pathen nangma kom'ah neihoilutnun, namaivah chun neihin salvah un, chuteng boule huhhing kachandiu ahi.   


4 Yahweh Pakai, Pathen ka Pathen, phat itihchan gei a kataona sanlou a nakoi dingham?   


5 Nangin lungkhamna a ichan gei a neivah uva chuleh khondimset a mitlhi neilonsah diuham?   


6 Nangin hengle kom chidang namdang te taitomna neichansah tauvin kagalmi teuvin totnan einei tauve.   


7 O Pathen hatchungnung nangma kom neingatsah un, namaivah chun neisalvah'un chutenglehbou huhhing kachandiu ahi.   


8 Nangin lengpiga twi bangin Egyptma kon'in neihin puidohun, nangin chidang namdang ho nadel mangna na gamsunga neipuilutnu ahi.   


9 Nangman keiho ding amun neisuhtheng pehun chuleh hichea chun keiho kajung khouvin gamsung chu kadimset tauve.   


10 keiho len molsangho atomjouvin, kabah houvin Cedar thingphung lentah tahho atomjouvin,   


11 keihon kabah hou lhumlam Mediterranean twikhanglen gei in kathejalun chuleh kajungun Euphrate vadung gei ka thejallun ahi.   


12 Hinla tunvang, kabangu ipi dinga neivoh lhahpeh uva, hilang lampia hinhopa jousen kagao akiguh u hitam?   


13 Gammanga kon'in ngalchang hangin avallhum in, gamlah ganchahon kivahnan anei un ahi.   


14 Hungkile kit in O Pathen hatchungnung, kahung tao un ahi. Van'a kon'in neihin veuvin kahahsat nau neihin vetpeh un, hiche lengpi gui hi hin khoukhah'in.   


15 Nangma tah in nanatu ahi. Hiche chapa hi nangma tah in nangma dinga nahin khoukhah ahi.   


16 Ajeh chu keiho hi thing banga eikitan bong bonga kagal miteuvin eihal lhah'u ahitai. Nangman navetsah chu amutengu leh manthahnan juiju hen.   


17 Mihem na ngailut nacha nadeilhen chu hatsah-in,   


18 Chutengleh keihon itihchan injong nanungsun pouvinge. Nei suhal kit un chutileh namin avel'a kahin koukit theidiu ahi.   


19 Nangma komlang nei ngatsah kitnun, O Yahweh Pakai, Pathen ka Pathen hatchungnung namaivah chun neihin salvah'un, chutenglehbou huhhing kachandiu ahi.    

Egypt'a Kon Potdoh Golvahna 
 
Lalamkai pa henga Asaph labol 
 

1 Ei thahatsah u Pathen thangvahnan la sauvin, Jacob Pathen vahchoinan la sauvin.   


2 Sauvin! tumging tothon avahchoila sauvin voh gingthei vouvin, semjang kisai ginleh selangdah gin to thouvin,   


3 Lhathah janle sumkon mut-uvin lang, lhalih janle lhalih nikhoa golvah bolteng sumkon mut uvin.   


4 Ajeh chu hiche hi Israel dinga chondan thupeh ahin Jacob Pathen thugahsa ahi.   


5 Egypt gam a kon a ahungdoh uchun Aman Joseph kom'a hettohsah khat anaphutdoh tai. Keiman kahetchetlou thukhat kajan,   


6 Keiman apohgih kangai jangin akhut a jong thilgih kangai jangin akhut a jong thilgih hahsa kathamsah tapoi.   


7 Nagimna a kon'in neihin kouvin keiman kahuhdohtai. Meivom lhangkhat kiheh chetchut lah a kahin houjin, Meribah a twi umloupet in natahsah kapatepjin ahi.   


8 Ngai uvin O kamite, nangho gihna nasatah kapeh pet-hin, Vo Israel kaseihi nangai poupou uleh,   


9 Nanghon imatihchan ajong gamchom mit pathen koipouvin nate, pathen lhem masanga kun pouvin nate.   


10 Ajeh chu Egypt-a kon a nahin puidoh uva Yahweh Pakai na Pathen'u Pathen keima kahi. Nakam hakatnin ka-in keiman thilpha tamtah adimsetna kahin sunlut pehding ahi.   


11 Ahinla ka miten angainom pouvin, Israel'in Keima eingaicha pouve.   


12 Hijeh chun Keiman alouchallu dungjuijin amaho deilam lam a chondin kalha kangtai.   


13 O ka miten kaseihi ngaipou pouleu, O Kamite Israel te hin eijuiju henlang kalampia hin chenom poupouleu!   


14 Ichan geija gang in agal miteu kajopeh tadiuvem! Ichan geija gangtah in akidoupiteu chunga kakhut kalha tadem!   


15 Koi hileh Yahweh Pakai nahsah loute chu a-angsunga kisuchipdiu atonsotna mahthahdiu ahi.   


16 Ahinla keiman nehthei aphapen a kavah ding nahin, keiman songpia kon a kimu khoijua kavahdiu nahi.    

Pathen'in Migiloute Chunga Thu Atan Ding 
 
Asaph labol 
 

1 Van'a thutanna chunga Pathen'in vai ahomin Van mite chunga athutanna aphondoh e.   


2 Nangman itihchan hi miphalouho napanpia thudihlou ho nachelhah sah dingham?   


3 “Chaga leh vaichate chungah thudih chepin lang; tahlel tele engbolla umte chungah thudih phongdoh in.   


4 Panpi bei tele engbolla umte huhdoh in, miphalouho khut a kon'in huhdoh-in.   


5 Hinla mibolse ten imacha ahepouve; amahokhu hetna lhasam ahiuve. Muthim noi a avah leuvin, leiset sungil lamgei in ahotling tai.   


6 Keiman kasei in, ‘Nangho Pathen nahiuve; nangho hatchungnung chilhah te nahiu ve.   


7 Hinlah nangho mihem tobang bep a nathi diu, thunei vaihom dang ho banga nalhuh tei diu ahi.’ ”   


8 Hung kipatin, O Pathen vannoi leiset hi athu tannin, ajeh chu chidang namdang ho jouse jonghi aboncha nanga ahi.    

Leiset Chunga Pathen Bou Asang Pen Ahi 
 
Asap labol 
 

1 O Pathen, thipbeh in umhih'in! Na-ngong in umhih'in. O Pathen thipsan jeng hih in.   


2 Nagal mite cho leng lung khu najahlou ham? Kiletsah tah nagalmiho ahung kipatdoh khu nahet louham?   


3 ama hon namite douna dingin aguh in thil agong uvin, nangin napanhu mite dounan thil phalou agong uvin ahi.   


4 ama hon aseijun “Hungun hiche nam mite hi sumang uhite akitiuve, chutileh Israel hi isuhmit heldiu ahi” atiuve.   


5 Hiche tohgon ahi amaho akinop to uvin nang dounan kiloikhomna khat anei tauve.   


6 Ama ho hi Edom mite, Ishmael mite, Moab mite, Hagrit mite,   


7 Gebal mite, Ammon mite, Amalek mite chuleh Philistine leh Tyre akon mipi ho ahiuve.   


8 Assyria miten jong ajopmun ahin, Lot chilhah hoto jong kiloikhom ahiuve.   


9 Amaho hi Midian, Sisera, Jabin mite Kishion vadunga nabol bang bangin boljengin.   


10 Amaho chu Endor lah nasumang in chuleh atahsa'u monlha chu leiset leipha sosahnan akimang in ahi.   


11 Nangin alamkai ho chu Oreb le Zoab nabolna banginsumang in lang chuleh avaipo ho chu Zebah le Zalmun'a nabolna banginthatdoh tan,   


12 ajeh chu ama hon hitin aseijuve, “eihon hiche Pathen gam ho hi eiho phatchom na dingin lahpeh-u hite” akitiuve.   


13 O Pathen amaho hi huilah a changvai akithejal bangin thejaltan!   


14 Meijin gammang ahal banginchuleh meikong in molle lhang ahal lhah banginhallha jengin,   


15 Huile gon melse tah a adelmang bangindelmang'in, nakhopi huijin kichat sah in,   


16 Nasatah in sujumm in O Yahweh Pakai, namin a ahung kipehlut tokah un.   


17 Amaho hi tonsotna jum ding leh kicha jing dingin melsetah in thisah tan.   


18 Hiteng chuleh ama hon nangbou hi Hatchungnung leiset chunga thunei chungnung nahi hi hin hetau vinte.    

Pathen Hou-In a Kikhom Ding Ngaichat 
 

1 O Yahweh Pakai hatchungnung naHou-In hi iti kangailut hitam?   


2 Hiche a chu iti kaum nom hitam! Yahweh Pakai Hou-Inn chu kangaicha lheh jenge, kahina apumpin hingjing Pathen ah kakipana lan sange.   


3 Inva jengin jong abuh akisah in, chuleh pengpalep injong intum akison e. Vo Yahweh Pakai hatchungnung, kalengpa le ka Pathen! Vachan jong namaicham kom'a anou kicholdo nading abuh akisem ahi.   


4 NaHou-Inn'a chenghon ichan gei a hinkho nopna anei'u hitam phat tin in nangma vahchoila asauve.   


5 Athahatna Yahweh Pakai a kon a kimuho hinkho iti nop a hitam, alungsungun Jerusalem'ah akholjing jengun ahi.   


6 Beca phaicham ajot tengu jongleh, twisam putna twinah tampi umna bangin abol'un, gotwi hunglha masapen in jong twikul tampi ahinsemdoh pehjiuve.   


7 Amaho akalson chan uva ahetbe cheh chehjingdiu ahin, ama hon Jerusalem a Yahweh Pakai chu amudiu ahi.   


8 O Yahweh Pakai, Ka Pathen hatchungnung kataona neingaipeh'in, O Jacob Pathen.   


9 O Pathen kalengpauhi phatthei boh'in, ama hi kaluum u ahi, nathaonusa nalhen pahi khotona musah jingin.   


10 Munchom a ni sangkhat umsangin na Hou-In a nikhat um aphajoi. Miphalou inna chen sangin ka Pathen'inn'a kotngah a pan aphajoi.   


11 Ajeh chu Yahweh Pakai, Pathen hi eiho dia nisa le umpho ahi. Aman khoto na le loupina eipeuvin ahi. Yahweh Pakaijin thildih jeng bol mihoa kon'in thilpha alamang pon ahi.   


12 Yahweh Pakai hatchungnung nangma tahsan miho hi iti kipa um a hitam?    

Hepina Le Huhhingna Dia Taona 
 
Korah chilhah te labol 
 

1 Yahweh Pakai nangin na gamsung'ah phatthei bohna nasunglhan ahi! Hiti chun nangin Israel phatthei naboh'in ahi.   


2 Nangman namite chonsetna nangaidam in hichun achonset nau jouse na lekhu peh e.   


3 Nangin na lunghan na natuh tang'in, na lunghanna deujah jengchu naki kham jie.   


4 Ei suhal kit uvin, eihuhhingpau O Pathen! kachung uva nalunghan na tolmang kittan.   


5 Kachung uva nalunghan jing jeng dingham? Na lunghanna khang jouse chung naumsah jing jengding hitam?   


6 Nei suhhal kit loudiu hitam? Namite kipa le thanom a aum jing theina ding a.   


7 Vo Pathen nami ngailutna longlou chu neimu sah'in nami huhhing najong neipe uvin.   


8 Pathen na Pathen chun ipi asei am, chingthei tah in ngai in ajeh chu Aman mi kitah ho kom'ah chamna thu asei e. Ahinla amaho angolna lampi uvah kilekit dahen.   


9 Tahbeh in Ama gingte dingin huhing na naicha um a ahi. Chuti leh igamsung u jong aloupina dimding ahi.   


10 Ngailutna longlou leh thutah akimuto'in chonphat na le chamna akichopto lhon e.   


11 Kitah nahi leiset a kon a hungdoh ahi. Chuleh chonphatna chu van'a kon a mai lhaisel'a hung kumlha ahi.   


12 Adih'e, Yahweh Pakaijin phatthei boh hi ahin lonlhahsah ahin gam leiset a hi ninglhing tah a ahin gadoh sah a ikisan ji u ahi.   


13 Chonphat nahin Yahweh Pakai hung nading semtoh nading nikho asap masat ji ahi.    

David Tahsanna'a Akibul Phu 
 
David Taona 
 

1 O Yahweh Pakai hung kisunem'in lang kataona neingai peh'in, neidonbut in ajeh chu napanpi ngaicha jing kahi.   


2 Yahweh Pakai nanga dinga kiphaldoh jing kahi neihuhdoh'in ajeh chu nangma hi ka Pathen nahin, keima hi nakinbol kahin chuleh nangma hi katansan jingin ahi.   


3 O Yahweh Pakai nami khotona neimusah jingin ajeh chu keiman Nangmahi ka koujing nahi.   


4 O Yahweh Pakai kipana neimusah jingin ajeh chu keimahi Nangkom'a kiphaldoh jing kahi.   


5 O Yahweh Pakai nangma hi naphatna jalla eingaidam jing nahi, nakom'a panpi ngaichaho dinga longlou ngailutna dimsah nahi.   


6 O Yahweh Pakai kataonahi khotonan neingaipeh'in gangtah a kap kahi neingaipehin.   


7 Kahahsat channa nangma kakou ding ahin nangin neidonbut jingding ahi.   


8 O Pathen! Semthu pathen ho nang tobang khatcha aumpoi, nabolthei ho bolthei jong aumpoi.   


9 Naemsa chitin namtin ho jong na ang a hungdiu chibai naboh cheh diu ahi Yahweh Pakai; ama hon na mintheng avahchoi diu ahi.   


10 Ajeh chu nangma bou Pathen nahin naloupin, nangin bou thil loupiho naboldoh jin ahi.   


11 O Yahweh Pakai, na lampiho neihil in, nathudih dung jui a hinkho kaman theina dingin, nangma loupina kadopsang jingna dingin lungtheng neipen.   


12 O Yahweh ka Pakai, Pathen ka Pathen! kalungthim pumpin nangma nathangvah ingkate, phattin'in naloupina domsang jing tange.   


13 Ajeh chu nei ngailutna hi akidange. Nangman thina kulkhuh a kon'in nei huhdoh tai   


14 O Yahweh Pakai mijumso hatho keima dounan ahung ding doh un; misunoh phah a pang hon thading eigouve. Ama hon nangma hi imachan nagel pouve.   


15 Ahinlah Yahweh Pakai Nangma hi khoto na leh ngailutna nei Pathen nahin lunghang vahlou chuleh kitahna leh tang theilou lungsetna dim a nahi.   


16 Nami lungsetna chun noilang hinven lang nasoh hi tha neipen, nasohpa chapa kahi neihuhdoh'in.   


17 Nei hepina melchihna chu hin tahlang'in chutileh eivetda ho hin jumna amudiu ahi. O Yahweh Pakai neipanpin nei lungmonsah jingin.    

Pathen Khopi Loupi 
 
Korah chilhah te labol 
 

1 Moltheng chunga chun Yahweh Pakai tundohsa khopi chu aum'e.   


2 Aman Jerusalem khopi hi Israel khopi dang ho sangin angailu joi.   


3 O Pathen khopi, nangma chung chang ahi itibang thuloupi tahtah kisei a hitam!   


4 Keima eiheho lah a hin, Egypt le Babylon chule Philistine leh Tyre chuleh gamla tah Ethiopia jong kasimtha e. Amaho hi Jerusalem khomite ahitauve.   


5 Jerusalem chung chang a hitia hi kisei ding ahi, “amijousen nammi hina a thaneina chu akipapi cheh uve”, chule hatchungnung ama tah in khopi chu phatthei aboh ding ahi.   


6 Yahweh Pakaijin chitin namtin hi ajihlut teng, aseiding, “amaho jouse hi Jerusalem khomite ahitauve” atiding ahi.   


7 Mipi ho chun theile amut'uva la asahdiu, “Kahinkho hung kipat nahi Jerusalem ahi” atidiu ahi.    

Thina Kona Lhatdohna Dinga Taona 
 
Hesoh genthei lakai a sah dia Ezrahite mipa Heman in lalamkai pa henga dia alabol. 
 

1 O Yahweh Pakai, eihuhhing'a ka Pathen, sun leh nangma kakou in, jan leh nakom kahin nailut ji e.   


2 Tun kakouna neijah peh'in lang katona neisan peh'in.   


3 Ajeh chu kahin kho hi boina adim in, thinan eikainai chehcheh e.   


4 Athisa bang bep kahitai, mithahat tah khat athahat na bei nungsang bep kahitai.   


5 ama hon mithi lah a eidalha uvin lhan ah mithi lup'in kalum e. Keima hi suhmil in kaumtai, nami kaihoina a kon'in eiki lamang tai.   


6 Nangin kotong noinung pen athim pen ah neison lha e.   


7 Nalung han na gihtah chun eidelphan, hichu twi kinong bangin akinong'in eichup tai.   


8 Keima hi doumah in neisem in kagol kapai ho neidelmang peh gamtai. Keima hi thang'ah ka-oh in kitoldoh theilouvin kaum'e.   


9 Kamit lhin kamit achupmin kho muthei louvin kaum'e. O Yahweh Pakai niseh'in na panpina kathum in nami lungsetna ngaichan kakhut teni kahin sange.   


10 Nathil kidang bol ho hi mithi dinga phachom ding hinam? Mithi hungthodoh a nathangvah theiding hinam?   


11 Lhankhuh a kon'in ama hon nami ngailutna longlou hi ahin phongdoh theina diuvem? Suhmangna mun'a umhon nakitah nahi aphongdoh theina diuvem?   


12 Muthim'in nathilbol kidang ho hi aseiphong nadiuvem? Thil suhmil delna gama umhon na chonphat na ho chu aseiphong theina diuvem?   


13 O Yahweh Pakai nangma kakouve, niseh-a nakom'a katao jingding ahi.   


14 O Yahweh Pakai, ibolla kei nei paidoh hitam? Ibol a kei a kon a naki heimang hitam?   


15 Kakhang don lai a pat a, kanatna hin thina komcha eina lhutsa ahitan, nagim neina masanga hin thabei leh lungkham tah in kading e.   


16 Nalunghan na tijat umtah chun eilonvuh'in, tijat naumna chun eithabei sah e.   


17 Hiche ho chun sun nilhum in twisoh bangin kavel a eilon khum un ahi. Muthimhi kakinai pipen kagol in apang un ahi.   


18 Nangman ka mite le ka ngailut cheng neilahpeh tai, Thimjing hi kaki naipi pen ka loi chu ahitai.    

Akitepna Asem Jeh'in Pathen Thangvah In Umhen 
 
Ezrahite mipa Ethan labol 
 

1 Keiman Yahweh Pakai mi ngailutna longlou thu hi vahchoilan sajing tange, khangdong ho leh tehse hon nakitahna hi ajauvin ahi.   


2 Nami ngailutna longlou hi itih hijongleh um jing ding ahi. Nakitah nahi vanho bangin aum jinge.   


3 Yahweh Pakaijin hitin asei e “kalhendoh kasohpa David toh kitepna kanabol ahi. Hiche kitepna a hi kana kihahsel ahi.   


4 Keiman na chilhah te chu lenga katun jingding ahi. Amaho nalaltouna a chu tu apat tonsot gei a toujingdiu ahi.”   


5 Yahweh Pakai van mite jousen nakidan naho hi navahchoi diu ahi. Nakitahna ho jeh a hi simjoulou vantil ten navahchoi diu ahi.   


6 Ajeh chu van gam a umho jouse koipen tah hi Yahweh Pakai toh tekah thei umbeh am? Vantil thupipen ho jeng jong Yahweh Pakai toh tekah pithei um'am?   


7 Vantil thaneipen ho jong Pathen ang'a kithing thinga ahi bouve. Ama hi alaltouna vel a ding ho jousen jong agimnei na aphapouve.   


8 O Yahweh Pakai hatchungnung sepai ho! Hoilai mun a nang tobanga thanei a umbeh am Yahweh Pakai? Nanghi kitahna lhingset nahi.   


9 Twikhanglen jong na thaneina noia um'a ahi. Nangin huipi le twipi kithoa twi kinong jong nasutang'in,   


10 twikhanglen'a um sa lenpen ho jong na sugep in, Naban thahat in nagal mite jong nahocheh jitai.   


11 Vanho jouse jong nanga ahin, leiset jong nanga ahi, vannoi a um thiljouse jong aboncha nanga ahin nangin nasem ahi.   


12 Nangin sahlang lhanglang jong nasem ahin, Tabor Mol leh Hermon mol'in jong naming athangvah ahi.   


13 Nabantha hi iti hat hitam! Nakhut hi iti hat hitam! Najetlang jonghi nathahat loupitah in adomsange.   


14 Chonphat na le thudih chu nalaltouna khombul ahi. Longlou ngailutna le kitahna chu nalhachate bangin na angsung'ah avahlen ahi.   


15 Pathen houna dinga kipa umtah kouna jaho chu anunnom ahiuve, ajeh chu Yahweh Pakai amaho hi na umpina vah a chu lhalediu ahi.   


16 Naminthan na kidangtah ho hi ama hon nilhum kei keija akipapi diu ahi. Ama hon nachon phatna hi akithang-atpiu vin ahi.   


17 Nangma hi amaho dinga thahatna loupitah chu nahi. Keiho thahat sah dinghi nangma kipana ahi.   


18 Ahi, keiho hoidohna hi Yahweh Pakai a kon ahi. Chuleh Israel Pathen hin lengjong eipeh u ahi.   


19 Masang lai in kitah tah a nangma jui namipite lah-a gaothu nana seijin ahi. Nangin nasei in, Keiman galsat ding kanalhengdoh'in keiman milhamho lah a konna lengding jong kanalhendoh ahi.   


20 Keiman kasoh David kana mudoh'in chuleh kathaotheng kana nun ahi.   


21 Keiman kakhut a kana dindoh sah a, kaban thahatna kahatdoh sahding ahi.   


22 Agal miten ajoloudiu ahilouleh miphalou honjong athajou loudiu ahi.   


23 Keiman akidoupi ho hi amasang tah a kasuhlhuh ding ahin chuleh ama douho jouse jong ka suhmang ding ahi.   


24 Kakitahna leh kangailutna longlou hin aumpi jingding kathuneina jalla ama hi atha kahatsah jingding ahi.   


25 Keiman twikhanglen chunga jong athaneina kalhunlut ding vadungho chung jenga jong vai ahomding ahi.   


26 Chutengleh aman eihin kou intin, “Nangma kapa nahin ka Pathen, kasongpi le kasochatna nahi” atiding ahi.   


27 Keiman Ama hi kachapa masapen, leiset chunga leng thaneipen kahisah ding,   


28 Kangailut ding chuleh tonsot gei a kakhoto ding, ama toh kaki tepna hi angahtih umlouding ahi.   


29 Keiman ama dinga ason apah ho kahoibit pehding, van gam'a nikhon beitih aneilou banga alaltounan jong beitih aneilouding ahi.   


30 Ahinlah achilhah ten ka thuhil ho hi apaidoh uva, kachedan hi ajuilou uva,   


31 ka Dan semho hi anit lou uva chuleh kathupeh hi angailou uleh,   


32 keiman achonset nau chunga gambol na mol kalap ding, chuleh athungailou naojeh a kavoh diu ahi.   


33 Hijeng jongleh kangailutna chu beideh louding kakitepna jong achunga kasuhmil deh louding ahi.   


34 Ahipoi, kakitepna chu kasuhkeh louding ahi; keiman kana seidoh saho chu changkhat jong kanung lahdoh louding ahi.   


35 Keiman David kom'ah kihahselna khat kana nei in chule atheng kahi jeh in jou seiponge.   


36 Ama chilhah te itihchan hijongleh chelha jingding alenggam jong nisa banga chelhum ding ahi.   


37 Vantham jolla ka hettohsah nachu lhavah banga kikheltih aneitah louding ahi.   


38 Ahinlah nangin tuhin ama chu nakahdoh tan chuleh napaidoh tai. Tuhin Nangma nathaonu lengpa chungah nalunghang tan,   


39 nangin Ama toh nakitepna napaidohtan, nangin alal lukhuh jong vutvai lah-a nasep lhatai.   


40 Nangin akhopiu bangho navohlhah pehtan chuleh akulpiu jong khogem nasodohsah ahitai.   


41 Koi hileh ahin hopa jousen athilkeu u akichomgam hellun aheng akomho jousen anuisat'un ahi.   


42 Nangin agal miteu galjona namusahin, abonchauvin nakipasah'in ahi.   


43 Nangin agal manchah u manmo naso'in chuleh galmun'ah gal na lelsah'in ahi.   


44 Nangin aleng tenggol nalahpehin chuleh alaltouna tolsenan naneipeh in ahi.   


45 Nangin aphat achang louvin natehset sah'in chuleh jumthet in nalhan ahi.   


46 Yahweh Pakai nangma hi hitia hi kisel jing jingding nahi hitam? Ichan gei nalunghanna meikong jing jeng dingham?   


47 Kahinkho hi itihchom a hitam geldoh'in, keiho hi thitei dinga neisem'u ahi ti geldoh'in!   


48 Mihing koihi athi theilou ding um'am? Mihem koipen ham lhan a kon a ahoidohthei dingah?   


49 Yahweh Pakai tumasanga nei ngailut nau chu ahet theina mudohthei ipi umam? David kom'a nakitepna ho hi hoilang geija hitam?   


50 Nasohpa keimahi ichan gei a jumna kato hitam? Hiche nangma hedohlou mitehin eisapsetnau ichan gei a kathoh hitam?   


51 O Yahweh Pakai nadeilhen na lengpa hi nangma dou miten nahsah loutah in abol'un ahi! Achena chan a asujum un ahi.   


52 Yahweh Pakai chu thangvah in um jing jenghen! Amen, Amen!    

BU LINA 
 
Nam Mite Dinga Mose Taona 
 
Pathen mipa Mose taona 
 

1 Yahweh Pakai, akhang khanga nangmahi kachennao inn nahijenge!   


2 Moul le lhang ho pen masang, vannoi le leiset hi natundoh masangin, thiljoue kipat a pat ajo na chen in jong, nangma Pathen nahijing e.   


3 Nangin mihemhi anahina masa-a kile kitdingin nasol'in leivui na lesosah kitjin ahi.   


4 Nangdin Kum sangkhat jeng jonghi achejing tunikho bangbep ahin, jan phat chomcha tobang bou ahi.   


5 Nangin twisoh bangin neilhohmang jiuvin mang sangin asot jodeh poi. Keiho hi hampa jingkah langa hung pahdoh tobang bou kahiuve.   


6 Hichu akhangdoh loijin ahinla nilhah langle agop lhajin athijitai.   


7 Keiho hi nangma lunghan nan eisumang jitauvin chuleh nalung satnan eikichatsah'un ahi.   


8 Nangin kachonset nau namasangah natahlang jin ahi, aguh a kachonset nauhi nakilandoh sahjin ahi.   


9 Nalungsat na noi a higjing kahinkhou ahin, kakumkhou jong lungsat nan abeiloi jitai.   


10 Kei ho hi kum 70 hingding bep kahiuvin, kahat tah'uleh kum 80 bep hingding kahiuve, ahinla hiche sunga chun natna le boina bou ahin; amang loiji tauvin, chule keiho kaleng mang tauve.   


11 Nalunghanna thahat koiham ahe thei dingah? Naging a nalungsat khohje gelkhoh a koi ham?   


12 Kachih theina diuvin kahinkhou chomdan hi neihetsah tauvin.   


13 O Yahweh Pakai, kaheng lam uva hung kile kit tan! Itihchan neikho ngai diu hitam?   


14 Jingkah seh le nalungset longlou chun kalungthim kipasah in, chutile kahinkhou lhumkei a navah choi la kasha jing diu ahi.   


15 Hesoh genthei kana thoh hou chuga kon'in lunglhai na themkhat beh nei peu vin! Kakhoisat nao kumho jong kipana neisoh doh peh un.   


16 Nasohte hi nathilbol kidangtah ho chu neimusah'un; kachilhah teuvin na thaneina loupitah chu mu uhen.   


17 Chuteng Yahweh Pakai ka Pathen un namalsom nauchu eimu sah uhen lang katohna jouseuvah lolhinna eipetao hen. Henge, katoh gao neiso peh un.    

Pathen Venbitna Noiya Um Ding 
 

1 Chungnungpen cholngah na noi a um chan chun hatchungnung lhalim noi a choldo na amu ding ahi.   


2 Yahweh Pakai chung chang a hiche hi kaphong e: Ama bou eivengbit ahin, kahoidam na mun ahi; Ama chu ka Pathen ahin, keiman ama katah san e.   


3 Ajeh chu aman thangkol jouse a kon'in nahuhdoh intin thinathei hivei hoa kon a nahuhdohding ahi.   


4 Aman alhavinga na le khu ding ahi. A lhalim noi a nahoidoh ding ahi. Kitah tah a akihahsel naho chu nading a galvon le ompho ahi.   


5 Jan a misu lung linglao ho kichat dan, sun lai a thalchang leng le ho jong kichat dan.   


6 Jan noi a donthah nantna hivei gimnei tah ho kichat dan, sun lai a nadelkhum hesoh na jong kicha hih in.   


7 Nasih langa sangkhat lhu henlang, navel a sangsom thijongleh, hiche boina hon nangma natoh khah louding ahi.   


8 Namit hah in lang vejengin, itilom a migilou te chung a got na lhung hitam?   


9 Nangin Yahweh Pakai chu napanpi ding a nakisem le, Yahweh Pakai chu nahuhdoh ding a nakigon ahi le,   


10 Setna imachan najo louding ahi; natna hivei khatchan jong na inn ahinphah louding ahi.   


11 Chutengleh Pathen'in navale nachan a navengbit din avantil te thu pen tai.   


12 Nakeng chu songa nakisuhkhah louna dinga vantil ten akhut uva nadopdiu ahi.   


13 Nangin keipi bahkai ho nasuh goi a; gul hang ho chuleh gunei gul ho nalhonat gamding ahi.   


14 Yahweh Pakaijin hitin ati, “keima eingailu ho kahuh hing ding ahi. Kamin a tahsan na nei ho chu kahoi dam ding ahi.   


15 ama hon eihin koutengu leh keiman kadonbut ding chuleh hahsatna ato tengu leh keiman kaumpi ding ahi, keiman amaho chu kahuhdoh a jabolna kachan sah ding ahi.   


16 Keiman hinkho sotna kapehding chuleh kavenbit jingdiu ahi” ati.    

Pathen Hi Vahchoi Dia Lom Ahi 
 
Sabbath nikhoa sah ding la 
 

1 Thangvah na Yahweh Pakai peh a, chungnungpen vah choi ding hi thilpha ahi.   


2 Jingkah le nami ngailutna longlou sap phong a, nilhah le nakitah na sap phong hi thilpha ahi.   


3 Tumging jangsom to tho a lyre gin ngai tah to tho dia pha tah ahi.   


4 O Yahweh Pakai nei bol peh thil loupitah ho chun kalung lai atongkha in, natohdoh ho jehchun keiman kipa la kasan ahi.   


5 O Yahweh Pakai nanatohdoh ho hi iti loupi hitam! nalunggel ngeito ho jong iti gil a gil jeng hitam.   


6 Mihem mai mai het jou hoi ahipon, chih na a lhasam hon jong hedoh jou pouvin te.   


7 Migilou ho chu hamhing bangin khangtou'un tin, thilse bol ho chu pungthei jong leu, tonsot a suhmanga umdiu ahi.   


8 Hinla Yahweh Pakai, nangma vang, tonsot a dopsang a naum jing ding ahi.   


9 Namel ma te jouse mangthah tei diu ahi; chule gitlou nabol jouse suh chat vai a um diu ahi.   


10 Nangin keimahi bongchal bangin neihatdoh sahtan, chuleh nangin kipanan neimalsom tan ahi.   


11 Kamit hin kagal mite lhuh amun; kana kol in jong eidou a migiloute gallel na thu ajai.   


12 Michonphate chu chahthing bangin khangtou untin, Lebanon a Cedar thing banga hat tah khangtoudiu ahi.   


13 Amaho hi Yahweh Pakaijinn a kehdoh thingphung likeh ahiuvin, I-Pathen'u Pathen angsung a khangtouva ahiuve,   


14 Teh nung jeng a jong ga aso nalai diu; chuleh phattin'a noujing leh hatjing diu ahi.   


15 ama hon aphondoh uva hitia hi asei diu ahi, “Yahweh Pakai chu adih jingin! Ama chu kasong pi ahi! Ama a chun set na aumpoi!”    

Yahweh Pakai Vaihomna 
 

1 Yahweh Pakai hi lengpa ahi! Ama loupi na in a kivon e. Hiti chun Yahweh Pakai chu loupi na le hat nan akivon e. Leiset hi ading det in suh ling hoi ahipoi.   


2 O Yahweh Pakai nalaltouna chu phat kisim masang a pat a umsa ahitai. Nangma jeng jong phat kipat masanga aum jingsa nahitai.   


3 O Yahweh Pakai twikhanglen akikhan tou e. Twisoh hi van gin abang tai; twisoh in gih tah in akinon sah e.   


4 Hinlah twikhanglen kinong ging dem dum sang a nasa jo le, twipi pang a twinong kivoging sang'in jong Yahweh Pakai thilbol theina anasa joi.   


5 Yahweh Pakai na Dan thu sem ho hin kikhel tih anei poi. Navai hop na jong Yahweh Pakai, tonsot a theng jing jeng ding ahi.    

Yahweh Pakaijin Amite Dinga Phu Alah Ding 
 

1 O Yahweh Pakai, phulaji Pathen, O phula ji Pathen nathutanna dihtah chu loupitah chu hung kilang doh hen.   


2 Hungthou doh in, vainoi thutan pa. Mi kiletsah ho chu achan ding dol u chansah in!   


3 Miphalou ho hi itih chanpi kipah diuham, ichan gei in em Yahweh Pakai?   


4 Itih chan kiletsah tah a thu asei diu ham? Hiche migilou ho hi itih chanpi kihatsah diu ham?   


5 Yahweh Pakai ama hon namite asuchip gam tauve. Nangma mite ho hi ama hon asugenthei'un ahi.   


6 ama hon meithai ho leh gamdang mi chule chaga ho athat gam un ahi.   


7 ama hon aseiyun, “Yahweh Pakaijin eive pouve chule, Israel Pathen'in anasah poi.”   


8 Kigel pha kit un, mingol ho! Itihleh tah le nahin hethei diuvem?   


9 Na nakol sempa chu a nangong ham? Namit sempau chu amitcho a ham?   


10 Aman chitin namtinte ana engbol in ahi, nangjong na engbol louding ham? Aman ima jouse ahesohkei in ahi, nangin ipi naboljong ahetsohkei louding ham?   


11 Yahweh Pakaijin mitin lunggel ahesohkei e, imacha phatchomna neilou ahi ahesohkei e.   


12 Yahweh Pakai, nadanthu a nahil ho leh nasuhdih ho chu iti kipah u hitam?   


13 Migilou te kimat nading leiko tong akilai kah sen nangman amaho chu boina a kon'in lung ol na nape e.   


14 Yahweh Pakaijin amite nungsun ponte; Aman ami deitumte donlou in koi ponte.   


15 Thutan na mun a thudih kimu ding chuleh michonpha ho jousen apanhu diu ahi.   


16 Gitlou na akon a koiham eidal ding? Miphalou ho masang a ei din peh ding koi ham?   


17 Yahweh Pakaijin eina kithopi lou hile, keima thina lhankhuh mun a thipchet a ana kicholdo tading kahi.   


18 “Keima kalhutai” tin kakap jah in, O Yahweh Pakai nami ngailutna longlou chun eiphong dingin ahi.   


19 Keima lungdon na a kadim teng, nami lungmon nachun kinep na le kipa na eipe ji e.   


20 Dandih lou a natong lamkai ho chun Yahweh Pakai kalang a pangding hi ati ngam nadiu vem?   


21 Themmo nabei ho dou din amaho akipun khom un mona neilou chungah thina chan in athepmo sah uve.   


22 Ahin Yahweh Pakai, ka Pathen hi kakisel na songpi kakulpi chu ahi.   


23 Pathen'in migiloute achonset nau chu ale thuh ding ahi. Achonset nau jeh a asuh gam ding ahi. Yahweh Pakai, I-Pathen'uvin asuh gam ding u ahi.    

Pathen Vahchoi Dia Nagilut Kouna 
 

1 Hungun, Yahweh Pakai vahchoiyu te! Eihuhdoh uva Pathen ah kipah tah in vahchoila sau te!   


2 Thangvah pum in a angsung jon u hite. Avahchoina la sau te.   


3 Ajeh chu Yahweh Pakai chu loupitah Pathen ahin, pathen dang chung a leng loupi ahi.   


4 Mollen penle leiset laigil athuhlai abon'a Aman akhut a atuhchah ahi.   


5 Twikhanglen hi Ama a ahi, ajeh chu Ama sem ahi. Ama khut in leigo jonghi asem ahi.   


6 Hungun, eisempau Yahweh Pakai angsung'ah dilsu-u hitin amahou u te,   


7 ajeh chu Ama I-Pathen'u ahin, eiho hi aman achinjing amite ihiuvin akaihoijing akelngoihon ihiuve.   


8 Yahweh Pakaijin asei e, “Israel ten gamthipnoi masah a abol bangu leh Meribah a alungtah bang bangun nalung tahsah hih un.   


9 Ajeh chu hilai mun'a chun napu napa teu vin kathilbol ho chengse hi amu uvin chule eipatep'un ahi.   


10 Kum somli sunga hin keima achung uva kana lunghang'in chuleh Keiman kasei in ahi, ‘amaho hi keija kon a kinung heidoh mipi chu ahiuvin, keiman kasei dungjui a chon nomlou ahiuve.’   


11 Hijeh chun kalunghan jehin kana kihahsel'in: ‘amaho hi kachol ngahna mun'a hunglut thei louhel diu ahi!’ ”    

Yahweh Pakai Din Lathah La Sauvin 
 

1 Yahweh Pakai kom'ah lathah sauvin! Leiset pumpin Yahweh Pakai vahchoila sauvin!   


2 Yahweh Pakai vahchoila sauvin amin thangvah un. Ami huhhingna kipa umtah chu niseh'in samphongin.   


3 Chitin namtin holah a athilbol kidangtah ho hi samphong'in, Aman thil loupi tahtah abol ho hi mijouse seipeh'un.   


4 Yahweh Pakai hi aloupi e! Ama hi vahchoi dinga lompen ahi! Ama hi pathen jouse sanga kichat umpentah ahi.   


5 Chidang namdang ho pathen ho hi semthu pathen ngen ahiuve hinla Yahweh Pakai hin vanho asem ahi!   


6 Gin na le jana-in aumkimvel ahi, thahatna le mel-hoina hin muntheng alosoh ahi.   


7 O chitin namtin vannoi mite ho, Yahweh Pakai hethem un Yahweh Pakai ahat na le aloupina ho hi hethem un.   


8 Yahweh Pakai chu achan dinga lomtah loupi na le jana chan sah'un! Nathilpeh ding kichoiyin lang a-angsunga lut in.   


9 Yahweh Pakai chu athenna loupina vah chutoh kitohin chibai boh'un. Vannoi leiset pumpi hi a-angsung'ah kithing jenghen.   


10 Chitin namtin hi seipeh un, “Yahweh Pakaijin vai ahom e!” Vannoi hi adingdetna ahitan holingbut ahitapon ahi.   


11 Vanho kipah hen chuleh vannoi leiset kipah-u hen! Twikhanglen leh asunga um jousen thangvah'un.   


12 Loujao ho leh asunga kehho jouse jong kipahtah in hung gadoh sohkei uhen, gammangsunga thingphungho jousen jong   


13 Yahweh Pakai angsung'ah thangvah la sauhen, ajeh chu Ama ahungtai! Leiset chungthu tan dingin ahunge. Aman vannoi mite le chitin namtinhi kitahna-a achungthu atan ding ahi.    

Yahweh Pakai Thaneina Le Aleng Vaipoh 
 

1 Yahweh Pakai hi leng ahi! Vannoi mite kipah hen! Twikhanglen akimvelle agamla penna um miho jong kipah uhen.   


2 Ama hi meilhang thim in atomin, chonphatna le thudih chu alaltouna khombul ahi.   


3 Amasang ah meikong aleng'in akidoupi ho ahallih gamin ahi.   


4 Akolphe vah in vannoi leiset asalvah'in ahi. Leiset in amun akithing thingin ahi.   


5 Molle lhangjong Yahweh Pakai masanga khoilu bangin ajunlha jengin ahi. Leiset pumpi Yahweh Pakai masanga hitia hi thilsoh -a ahi.   


6 Vanhon adih na le akitahna aphongdoh'in namtin'in aloupina amu'uvin ahi.   


7 Milimsemthu doihou ho jouse, panna bei semthu pathen kiletsahpi hojouse jumle jachat athoh'un ahi, ajeh chu semthu pathen hojouse a-anga kun teidiu ahi.   


8 Jerusalem in ajauvin akipah un chuleh Judah khopiho jouse jong athanom'un ahi. Ajeh chu O Yahweh Pakai nangma thudih nahi.   


9 Nangma hi O Yahweh Pakai vannoi leisetna athupipen nahin, semthu pathen ho jouse chunga dopsang'in naumin ahi.   


10 Nangho Yahweh Pakai ngailuhon thilse nahot bol'un ahi. Aman ami chonphate ahinkho-u ahuhdohjin ahi, chuleh miphalouho thaneina a kon'in ahuhdohjin ahi.   


11 Michonpha ho vah-in asalvah'in, chuleh milungdih ho akipah jiuvin ahi.   


12 Koi hileh michonpha ho jouse kipah henlang amintheng chu thangvah'u hen!    

Pathen Adihna Vahchoina 
 

1 Yahweh Pakai ah lathah sauvin, ajeh chu Aman thil kidangtah tah aboldoh tai. Aban jet in gal nasatah ajou tai; Aban thengin huhhingna thahat amusah e.   


2 Yahweh Pakaijin galjona aphongdoh tai, chuleh adihna leh akitahna chitin namtin lah a aphongjal tai.   


3 Aman Israel te dinga ngailutna le kitahna nei a akitep nachu ageldoh'in ahi. Leiset kolmang gei in jong I-Pathen'u Pathen galjona hi amudoh tauve.   


4 Leiset mihemten Yahweh Pakai ah kho sam'un; thangvahna bunglhauvin kipah tah in thangvah la sauvin!   


5 Tumging toh thon Yahweh Pakai vahchoi la sauvin, tumging tothon langai chu sauvin.   


6 Sumkon toh kelngoi ki gin kithong tohthon iPakai u Yahweh le ilengpau masanga chohjejun la sauvin.   


7 Twikhanglen leh asunga um jousen athangvahna samphongun! Leiset chunga hinna nei jousen jom un.   


8 Vadung jousen kipah'in akhut beng uhen! Thinglhang gam jousen kipah'in la sauhen,   


9 Yahweh Pakai masangah. Ajeh chu Yahweh Pakai chu leiset chung thu tandinga hung ding ahi. Vannoi hi thudih a athu atan ding chitin namtin thu hi dihtah a atan ding ahi.    

Zion Dinga Yahweh Pakai Kitahna 
 

1 Yahweh Pakai hi leng ahi! Chitin namtin kithing thingjeng hen! Ama Cherub teni kikah a laltouna a atouvin ahi. Vannoi leiset pumpi kithing hen.   


2 Yahweh Pakai chu Jerusalem ah loupitah in atouvin ahi. Chitin namtin ho jouse chung vum a dopsang'in aum'e.   


3 ama hon namin gimneitah chu thangvah uhen, naminhi athenge!   


4 Lengloupi thudih ngailua, nangin thildih hi nadomsang'in, thudih in kal nasong'in Israel lah-a thudih nachelhah sah'in ahi.   


5 Yahweh Pakai I-Pathen'u Pathen hi dopsangin umhen! A-angsung'ah bohkhup un, ajeh chu Ama hi atheng ahi.   


6 Mose le Aaron jongchu thempu ahilhon e, Samuel injong Amin anakouve. Ama hon Yahweh Pakai kom'ah panpi ngaichan anakouvun ahi, chuleh Aman anahouvin ahi.   


7 Aman meilom lah a kon'in Israel ho lah-a thu anasei in, ama hon Yahweh Pakaijin apeh-u Dan le thupeh ho chu anajui un ahi.   


8 O Yahweh Pakai ka Pathen'u Pathen! nangin amaho nana donbut in ahi. Nangma hi amaho ding a mi ngaidam jing Pathen nahi, ahinla amaho achekhel tengu leh nagim boljin ahi.   


9 Yahweh Pakai, I-Pathen'u Pathen hi domsang'un chuleh Jerusalem a moltheng achun chibai boh'un ajeh chu Yahweh Pakai, I-Pathen'u Pathen hi atheng ahi.    

Thangvahna Le Tikhouna La 
 
Thangvah na la 
 

1 Leiset pumpin Yahweh Pakai a kipana samphong'un,   


2 kipah tah in Yahweh Pakai chu chibai boh'un vahchoila sapum pumin a-angah hungun   


3 Yahweh Pakai, Pathen ahi tin hettohna phongdohun, Aman eisem uva eiho Ama a ihiu ahi. Eiho Ama mite ihiu vin a-an a kivah akelngoite ihiuve.   


4 Thangvah pum in akulpi sungah lut un, vahchoi pum in a insungah lut in, Akom'a kipa thu sei un, amin thangvah'un.   


5 Yahweh Pakai phatna jehchun, ami ngailutna longlou hi tonsot in aum jinge, chuleh akitah nahi akhang khangin aum jinge    

 101

Lamdih'a Hinkho Manna Dia David Taona 
 
David labol 
 

1 Yahweh Pakai keiman nami ngailutna le nathudihna lan sange. Keiman nangma thangvah nahi lan sange.   


2 Keiman monabei hinkho kaman theina dingin chingthei tah in um inge, itihleh eipanpi dinga nahung ding hitam? Keiman ka insungah kitahna hinkho kaman jingding ahi.   


3 Keiman ipi hijongleh athenglou chuleh vet hoilou ho veponge. Thil adihlouva kitongho jouse kathet ahi, hichengse hitoh kakitimat louhel ding ahi.   


4 Keiman dei umlou thil ho jouse hi kapaidoh sohkei ding thilgilou hojousea kon a kakidalse ding ahi.   


5 Aheng akom aseiseho jouse kadeplouhel ding ahi. Keiman akiphatsei leh akiletsah ho kadeplou ding ahi.   


6 Keiman tahsan um miho kaholdoh ding amaho chu kakivoppi ding ahi. Koi hileh oimothei hilou miho bouchu kakivoppi ding ahi.   


7 Keiman milepche ho ka insunga kamanchah louding ahi.   


8 Aniseh a katoh ding chu mi jonchih ho deldohding chuleh khopi hi hitiho tobanga konna hoidoh sahding hi kakin ahi.    

Gim Le Hesoh Pet'a Taona 
 
Boina hahsat nan atom mikhat in taona a Pathen heng alhut 
 

1 Yahweh Pakai kataona ngai in! Ka ngeh nahi neisanpeh in.   


2 Kei a kon'in kiheimang hih'in, kahahsat phatleh khohsah tah in neingaipeh in, kangaichat phatleh neihin gelkhoh in,   


3 Ajeh chu kahinkho hi meikhu bangin abeipai jitai, kagu kachang hi asadohji tai.   


4 Kalungsung hi anadohjin hamhing bangin agolha jitai, chutengleh chun kagilkel jong abeipaiji tai.   


5 Ajeh chu lunggim a kakhoisat sat jeh in kavun le kagu hobou kahitai.   


6 Keima neldi gam a sumbupi toh kabangtai, gamla tah gamthip gam a sumbupi noutoh kabangtai.   


7 Keima kahah khovahjin, inting vum'a vacha changkhat seh lunghel tah-a um kabange.   


8 Kagal miten sun nilhum in eitaitom jingun, ama hon eisamseuvin eitaitom jingun ahi.   


9 Keima buneh jong vutvai jeng ahitai. Kadon na sunga jong kamitlhi alonglut tai.   


10 Nalunghan na le nagimbol nachun eidom sang'in eipaidoh tai.   


11 Kahinkho hi nilhah lang nilep bangin achemang loijitai. Keima hampa bangin kagop lhaloi jitai.   


12 Ahinla Yahweh Pakai nangvang nalaltouna a natoujing ding ahi. Naminthan na akhang khanga chelhajing ding ahi.   


13 Nangma hung kipat in natin Jerusalem hi nahin khoto ding ahi. Tua hi nangnam na khohsah phat ahin, tuhi na kitepna dungjui a mi kithopi phat ahi.   


14 Ajeh chu namiten bang'a song jouse angailu uvin chuleh lamlenna vutvai hojeng jong angaisang'un ahi.   


15 Chujou tengleh chitin namtin ten Yahweh Pakai ang-a kithing thingding ahi,   


16 Ajeh chu Yahweh Pakaijin Jerusalem ahin thahsem kitding chutengleh Ama aloupina-a hung kilang ding,   


17 Aman tahlelte taona ahin sanding Aman angaichat hou asanpehding ahi.   


18 Khonunga khangthahho dinga kijihlut pehding hitiachu tua pengloulai hon Yahweh Pakai chu ahin thangvah dingu ahi.   


19 Yahweh Pakaijin van muntheng a kon a ahin vetsuh ding, Aman van a kon a leiset hi ahin vetsuh ding   


20 songkul tangte khoisatna ajahding thi dinga themmo kichanho alha doh dinga,   


21 hiteng chuleh Yahweh Pakai minthanna chu Zion a lopna um ding, chule Jerusalem a kithangvah ding ahi.   


22 Mihonpi tamtah chu ahung ki khopkhom tengleh lenggam hojouse chu Yahweh Pakai chibai boh a hungdiu ahi.   


23 Aman kaban thahat akim laitah avolhun kahinkho asuchomtai.   


24 Hinla keiman Ama kakouvin, Oh Yahweh Pakai tonsot a hingjing kakhandon laitah ahin kahinkho lahih'in.   


25 Kum tamtah achetai, nangin hiche leiset leibul nana lhungdoh'in, vanho hi nakhut tah in nanasemdoh in,   


26 hihojouse hung mangthah ding ahinlah nang tonsotna nahinjing ding ahi, amaho ponlui bangin hungvui lhantin, Nangin amaho chu von banga nakhel ding chujou teng napai mangdiu ahi.   


27 Hinla Yahweh Pakai nangvang abang chu nahijingin ahi.   


28 Nangma mite chate jouse lungmong a umdiu ahi. Achate chate ho chu na-anga hung khanglen diu ahi.    

 103

Yahweh Pakaiya Kon Phatchomna Jeh a David In Avahchoi 
 
David labol 
 

1 Kahinaho jouse pum'in Yahweh Pakai chu thagvah ingkate. Kalungthim pumpin amintheng choian inge.   


2 Kahinaho jouse pum'in Yahweh Pakai chu thangvah ingkate. Keidinga thilpha eibolpeh ho itihchan hijongleh sumil ponge.   


3 Aman kachonsetna jouse angaidam tai, chuleh kadam mona hojouse le kahivei hojouse eiboldam pehtai.   


4 Aman kathina dinga kon'in eihuhdohtai chuleh ngailutna leh khotona dimset in eiphungvuh tai.   


5 Aman kahinkho hi thilpha dimset in eiphungvuh tai, Muvanlai bangin kakhandon hinkho akiledohsah tai!   


6 Yahweh Pakaijin chonphatna leh dihna chu suhgenthei a umte chu amusah ding ahi.   


7 Aman ahina tahbeh chu Mose kom'ah anatahlang'in chuleh anatoh ho chu Israel mipite lah-a ana phongdoh 'in ahi.   


8 Yahweh Pakai hi mikhoto them tah leh mihepi themtah lunghang vahlou chuleh longlou ngailutna a dimset ahi.   


9 Ama hin phat tinnin eithepmosah pouvin tin ahilouleh lunghang jingjeng ponte.   


10 Aman ichonset nauva jong ei engbol pouvin tin chuleh Aman eiho chan ding dol hotbolna jong einei pouvinte.   


11 Ama gingte chunga angailutna tanglou hi leiset chunga van asan banga hi sanga ahi.   


12 Aman eiho chonset nahi, solam le lhumlam akigamlat bangin gamla tah in atolmang tai.   


13 Yahweh Pakai hi chapangte dinga apauva panga ahin, ama gingte dinga khoto them tah le ngailutna dimset ahijing e.   


14 Ajeh chu Aman ihatmonau eihet thempeh'un chuleh eiho hi vutvai tobang bou ihiu ageldoh jingin ahi.   


15 Leiset chunga ihinkho hou jong hampa bangbep ahin, gam pahcha tobangin ipahdoh'un athi loikitji tai.   


16 Hui ahung nung jin a-itih a aumkhlou banginbep in eimut mang ji tauve.   


17 Hinla Yahweh Pakai gingte din vang ami ngailutna nitin in aum jinge. Ami huhhing nanjong achate chate ho gei in,   


18 hitobanga aDan thua kitahna nei ho le, athupeh jui jing ho din aumpeh jing e.   


19 Yahweh Pakaijin vanmun ho hi alaltouna in asemin; hichea kon'in muntin chunga vai ahom e.   


20 Nangho vantil te ho, nangho mithupitahte ho, ana tongdoh a pangho Yahweh Pakai hi thangvah un.   


21 Ahi, nangho vantil sepai te ho alungdeilam boljinga Ama janlea pangjing ho Yahweh Pakai chu thangvah'un.   


22 Asemsa ho jousen, chuleh alengam a um jouse n Yahweh Pakai chu thangvah'un. Keima kahina jouse pum in Yahweh Pakai chu thangvah jinging kate.    

Yahweh Pakaijin Athilsemsa Khohsahna Anei 
 

1 Kahina jouse pum in Yahweh Pakai thangvah inge. O Yahweh Pakai, ka Pathen, iti lom a nathupi hitam! Nangma, naloupina le nathupina toh nakivon e.   


2 Nangman khovah chu ponsil bangin nakisil in, Nangin vanho ahin ahsi ho hi pondal bangin nadahdoh in;   


3 twimei chunga na iin natungdoh in, meilom chu sakol kangtalai in namangin, huihi nalhavingin namangin na lenglen ahi.   


4 Huihi sottol len namangin, meile meikong jong nasoh'in namangin ahi.   


5 Nangin, itihchan hijongleh kil ling louhel dingin nangman vannoi leiset bul naphutdoh tai.   


6 Nangin twipi veihi leiset dingin ponsil in nasilpeh'in molsangho jong nachupsah soh hel in ahi.   


7 Nangin thu napehleh twipi chu alengmang jingin, na ogin ajahleh ajammang hel jenge.   


8 Mol ho adingdoh in phaicham atonglha jengin nangin nathupeh bang bangin akijam jengin ahi.   


9 Chujouvin nangin twikhanglen ho chu aphah nadiu chanbep naphahsah'in, hitiachu leiset hi avel'a achupkit louna diuvin nasemtoh tan ahi.   


10 Nangin twisamho naphuldoh sah'in kotong dunga nalonlutsah'in, vachaho chu molle lhanga kon'in ahung lengsuh'in,   


11 ganhingho jouse dingin twi na suhmang peh'in ahi, chuleh sangan honjong dangnou nan anei un ahi.   


12 Vacha hon va pang dunga buh akisem un thingbah lah a la asajiuvin ahi.   


13 Nangin navan inmun a kon'in molle lhang chunga go nahinjuhsah in chuteng nakhutsoh gachun leiset nasudimjin ahi.   


14 Nangin hampa ho nakhandohsah in ganchaho, thingphungho le mihemho manchah pha nasodoh sah'in ahi. Chujongleh nangman leiset chunga amaho dingin nehpha nasodohsah'in ahi.   


15 Akipana diuvin adondiu lengpitwi nagonpeh in atahsauva akinu diuvin Olive thao nasosah'in, chule athaneina diuva neh ding changlhah napen ahi.   


16 Yahweh Pakaijin athingphung ho hi phatah in akhoukhah in, Lebanon ah Cedar thingphung ho akedohsah'in,   


17 hichea chun vachaten abu-u akison un chuleh vakang ten Cypress thing chunga inn akise un ahi.   


18 Molsang chungvum langa gamlah kelho achengun chuleh songpi ho chu kollah saho dingin na phatah in apangin ahi.   


19 Nangin lha nasem'in kum kiheichin aphongdoh e, chule nisan alhum ding phatjong akihetne.   


20 Nangin janjong nasemin, jan ahunglhung jin ahi, gammang ganchaho anunkho jiuvin ahi.   


21 Keipi nouhon amatdiu ho chu angihjiuvin, Pathen'in apeh'u amaho anchah ho chu matdingin agemjiuvin ahi.   


22 Jingpitah leh abusung uva kicholdo dingin anungche jiuvin ahi.   


23 Hichejou tengleh chun mipi ho chu ama-ama natohna dingcheh ajon un hicheachun nilhah gei in na atong ji tao ve.   


24 O Yahweh Pakai nangin thil ho hi jatchom chom in nasem jinge! Nachihna a hiche ho hi nasemdoh ahije. Leiset hi nathilsemsa ho adimset e.   


25 Hiti chun twikhanglen lentah leh kiphahjal tah nasemin, asunga ganhing achatthei alen aneo nasemin ahi.   


26 Ven, kong inneiho akitol un, Leviathan jong twikhanglen'a kichem din nasem e.   


27 Amaho jousen angaichat'u an amun'adiu hi ngang chunga kingaicheh ahiuve.   


28 Anehdiu nangin napehtengu leh ama hon achomkhom jiuvin nangin nakhut a nalhangdoh in namop jin hiti chun amaho lungna chimset'in navah jin ahi.   


29 Ahinla Nang, amahoa konna nakinunghei tengleh amaho kichadiu ahi. Nangin ahinna hu'u nalahdoh tengleh amaho thi ding vutvai soh ding ahi tauve.   


30 Nangin nahu napeh tengleh hinna nasemdohji a, hiteng chuleh leiset maihi akithahsem kitjin ahi.   


31 Yahweh Pakai loupina hi tonsotnin um jing jenghen. Yahweh Pakaijin athilsem jousea hin kipana aneijin ahi.   


32 Leiset hi avetleh akithing jengin molho jonghi akhoi khahleh meikhu alengdoh jengjin ahi.   


33 Hinkho kanei laisen Yahweh Pakai vahchoi la sange, kahai hu bei chan geijin jong ka Pathen thangvah ingkate.   


34 Kalunggel ngaito jouse jonghi Ama lunglhaina hihen, ajeh chu Yahweh Pakai hi kakipana ahi.   


35 Hiche leisetna konhin michonsete jouse mangthah gam jengu hen, miphalou ho jouse mangthah jengu hen. Kahina ho jouse pum'in Yahweh Pakai thangvah ingkate, Yahweh Pakai loupina ding hitahen!    

Pathen Melchihna Kidang Umna Ding Angeh 
 

1 Yahweh Pakai kom'a kipathu sei in aloupina samphong'un. Vannoi leiset mihemte jousen ipi abol ham heuhen,   


2 Aheng a la sauvin; henge avahchoila sauvin. Athilbol kidang ho hi mijouse seipeh'un,   


3 Amintheng hi domsang'un, nangho Yahweh Pakai chibai bohte jouse kipah'un,   


4 Yahweh Pakai athahatna chu kholchil in phattin'in ama chu hol'un,   


5 datmo umtah tah atohdoh ho chuleh thilkidang abol ho, athupeh eipeh hou,   


6 nangho asoh Abraham chate ho, Jacob chilhah ho alhendoh sate ho, geldoh'un.   


7 Ama hi Yahweh Pakai, I-Pathen'u Pathen ahin, Ama thudih nahi gamsung jousea akimudoh sohkeijin   


8 Ama hi akitepna itihchan hijongleh dingjing ahin, khang sangkhat dinga ana kipehdoh na,   


9 Abraham toh anasem kitepna chuleh Issac kom'a ana kihahselna,   


10 Aman Jacob kom'ah Dan khat apen anasuhdet in, chuleh Israel mipite dinga beithei lou kitepna ana sem in:   


11 “Keiman Canaan gam kapehding nahi, nang dinga jatchombeh a kapeh natouphadiu gamchu ahi” anati.   


12 Aman hiche hi hon lhomcha ahipet'uva, Canaan gama kholjin hon lhomcha ahipet uva anasei ahi.   


13 Amaho namkhat a kon a namkhat, lenggam khatna konna lenggam khat a akholjin pet'uva asei ahi.   


14 Aman koimacha anasuh genthei sahpon ahi. Aman amaho huhnan namdang lengho chu anagih'in ahi.   


15 “Kami lhentum ho chu tongkha hih un, chuleh kathemgao ho jong tongkhahih un,” anati.   


16 Aman nehle chah ho chu akhahtan'in Canaan gamah kel analhahsah'in ahi,   


17 hiti chun amaho masanga Egypt gam'achun mikhat anasol masan ahi, amaho soh a anajoh Joseph chu ahi.   


18 Ama chu akengphang tenia thihkhao avouvin, angongchang'a thihkol a-opeh uve.   


19 Amang lolhinna dinga thil ahung sodoh tokah'in Yahweh Pakaijin Joseph chu ahina tahbeh hetdohna dingin ana patepmin ahi.   


20 Hichejou chun Pharaoh in ama chu agakousah'in alhadohtai; Gamsung vaipopan songkul kotchu ahonpeh tai.   


21 Joseph chu lengpa insunga thil jouse chunga vaihom dingin apansahtan ahi. Hiti chun lengpa thil ho jouse chungah vaipon ahung pangtai.   


22 Hiti chun aman adei bang tah in lengpa noi a vaihom pipuiho chu avaihop in chule lengpa thumop lea pang ho chu ahil ji tai.   


23 Hi jou chun Israel chu Egypt gam alhungtan, Jacob chu Ham gamsunga chun gamchom mi hinan ana chengtan ahi.   


24 Yahweh Pakaijin Israel mipite chu hapun'in apunsah tan hiti chun agal mite diuvin kichat aumleu tauvin ahi.   


25 Hichun Egypt te chu Israel te vetda dingin atildoh tan hijeh chun Yahweh Pakai mite dounan tohgon aneitauvin ahi.   


26 Ahin Pathen'in asoh Mose chu ahinsol'in aman ana lhendoh Aaron chutoh asolthan ahi.   


27 Amanin Egypt mite dounan melchihna kidangtah chuleh datmo umtah tah Ham gamsunga anatongdoh lhon'in ahi.   


28 Yahweh Pakaijin Egypt chu mu anathimsah tan ahi. Ajeh chu ama hon Yahweh Pakai thupeh Israel te soldoh dingchu ananom pouvin ahi.   


29 Aman twi thisan anasosah'in, ngaho dingin thina thei gu ahitan ahi.   


30 Uphoh honjong agamsung'u alonvuh jengin lengpa lupna dansang jenga jong alhailut jengun ahi.   


31 Yahweh Pakaijin thu aseileh thousiho Egypt mite chunga ahung chu'uvin, Egypt gam pumpi thousi vaibong'in alo jengin ahi.   


32 Aman go khel in gel anajuhsah'in, keh in agamsung'u anasepchap jengin ahi.   


33 Aman alengpithei uleh atheichang ujong asuhmangpeh'in athingphung houjong asatchap jengin ahi.   


34 Aman thu aseileh khaokhote ahung kitollutnun khaokho noute jong simsenlou ahung kitollut tauvin ahi.   


35 ama hon gamsunga ado eng jouse anechai jengun, loulai a anche louhing jouse jong achaidoh jengun ahi.   


36 Hiche jou chun Aman Egypt te insung jousea chapa tahpen ho aban thapeh'in ahi. Hiti chun aki letsah pipen ule aki panapen hou asuhbei peh'in ahi.   


37 Yahweh Pakaijin amite chu sana le dangka dimset pum in Egypt'a kon'in ahin puidoh'in, Israel phungho lah a khat chajong akipallhua aumpouvin ahi.   


38 Egypt miten nana kichat behseh jeh un apotdoh uchu ana kipapi lheh jengun ahi.   


39 Yahweh Pakaijin sun leh meilom akhu khum sah'in janleh meikong in asalvah peh'in ahi.   


40 ama hon sa athum uleh vamim alhalutpeh'in a-oivan'a diuvin van changlhah ma-ma chu anapen ahi.   


41 Aman songpi chu ahomsah'in twi ahung kiphidoh sah'in gamchai lah a vadung bangin alondonsah'un ahi.   


42 Ajeh chu Aman asohpa Abraham kom'a akitepna atheng chu ageldoh'in,   


43 hijeh chun amite Egypt'a kon'in amilhendoh chu kipah tah in ahin puidoh'in ahi.   


44 Aman gamsung mite Pathen helou chitin namtinte chenna chu alahpeh'in Ama mite ho chu apen, hiti chun ama hon mi tusa chang ga ho chu aki-at'un ahi.   


45 Hitiho jouse anachelhah sahchu ama hon a Dan thupeh leh athuhil ho dungjui a achon nadiu adeijeh ahi. Yahweh Pakai chu thangvah'in umhen!    

Israel Lungheiya Kisih Chule Pathen Avahchoi 
 

1 Yahweh Pakai chu thangvah'in umhen! Pathen chu aphatna jeh in thangvahna peuvin.   


2 Yahweh Pakaijin thil loupi kidangtah atohdoh ho hi kon asim jou ding ham? Kon Ama hi ahina bangtah in athangvah joudem?   


3 Mi ahina bangtah a pachatna pethei ho leh phat tin a adih jeng bol hon kipana anei thei jengun ahi.   


4 Yahweh Pakai nangin namite khotona namusah tengleh neihin geldoh'in lang neihin nai in neihuhdoh'in.   


5 Nalhendoh namite phatthei naboh nahoa keijong chan neineisah'in. Namite kipana a keijong neikipa sah'in. Nagou chang toh nangma thangvah khom kanom e.   


6 Kapu kapa teu bangin keiho jong kachonse tauve, keihon kabolkhel tauve, keiho phaloutah in kanachon tauve,   


7 Egypt gam a ana um kapu kapa teu chu Yahweh Pakaijin thil kidang aboldoh ho chun atilkhou pouve. Ama hon ading uva Yahweh Pakai phatna ho chu ana sumil loiji tauve. Ama hon Twipi San mun nachun Yahweh Pakai dounan ahung phunchel tauvin ahi.   


8 Achuti jeng vangun, Amin loupi dopsangna ding leh athaneina thupitah chu akilandohna dingin amaho chu ana huhdoh thouthou jin ahi.   


9 Aman Twipi Sanchu akan-na dingin thu apen, Aman twikhanglen chu neldigam abahsah'in Israel te chu ahinpui galkai in ahi.   


10 Hiti chun agal miteuva kon'in anahuhdoh jin, chuleh akidoupihoa kon'in ana hoidohsah'in ahi.   


11 Twichu akinung ledoh sah'in agal miteu akhukhum jin khatcha jong anahingdoh pouvin ahi.   


12 Hitengleh chun amiten akitepna chu atahsan jiuvin Ama vahchoina la chu asajiuvin ahi.   


13 Ahinla Yahweh Pakaijin abolpeh hou chu gangtah in asumilji tauvin, Ama thuhil angahji pouvin ahi.   


14 Gamthip noi achun amaho tahsa ngaichat thilngen anathum'un hiche gamchai lah a chun Pathen chu anapatep'un,   


15 hijeh chun Aman angaichat'u chu anapen ahinlah nat na toh apehthan ahi.   


16 Camp sunga umho chu Mose chungah athangthipmun chuleh Yahweh Pakai thempu theng Aaron a-ot'un ahi.   


17 Hiche jeh chun leiset chu ahung kamkan, Dathan, Abiram leh akiphinho jouse chu anavallhum'in avuimangtan ahi.   


18 Anungjui ho chungah meikong achun miphalou ho jouse chu meikong'in ahalgam tan ahi.   


19 Sinai mol'a sana a kisem bongnou chu chibai aboh'un,   


20 Loupitah Pathen chu hampane bonglim toh analheh tauve.   


21 ama hon ahuhingpau, Egypt gam'a konna ahinpuidoh pau,   


22 Ham gamsunga thil kidang tamtah ahin boldohpeh pau, Twipi San na gimneitah thil ana tongdohpa a Pathen'u Pathen chu anasumil tauvin ahi.   


23 Hijeh chun Aman ka suhmang ding ahi tin ana phongdoh tan ahi. Ahinlah Mose, lhendoh mipa chu Yahweh Pakai leh amipite kikah a anadingtan, aman Yahweh Pakai kom'a chun alunghanna'a konna kile heija amipite chu asuhmang louna dingin ataotai.   


24 Mipite chu gam nom lutding chu ana nom tapouvin ahi, ajeh chu Pathen'in ana kitepna banga apuihoi dingchu ana nom tapouvin ahi.   


25 Ajeh chu akaleh langin achon un, aponbuh sung uvah ana phunchel gam un, Yahweh Pakai thu anangainom pouvin,   


26 hijeh chun Yahweh Pakai chu lunghemtah in ana kihahsel'in amaho hi hiche gamthip noi a kathagam ding ahiuve anatitai.   


27 Chutengleh ason apahteu chu chitin namtin lah a kathejal soh ding, chuleh gamla tah tah a kaimang'a umdiu ahi ati.   


28 Hiti chun, ipu apa teu chu Baal leh Peor chibai bohna a anapang'un, mithi dinga kitodoh sa jeng jong ananeuvin ahi.   


29 Hitiho jehhin ama hon Yahweh Pakai chu ana sulang hangun hijeh chun alah uva natset analangtan ahi.   


30 Ahinla Phenehas kitipa chun hangsantah in nat se chu ana tingtan'in ahileh natset chu atangtai.   


31 Hijeh chun hichea patchun michonpha tin jana anapetauvin ahi.   


32 Meribah-a jong Yahweh Pakai chu ana lunghansah'un hichun Mose chu anasuboi lheh'in ahi.   


33 ama hon Mose chu analunghan sah'un ahileh amanngolkaitah in thu anaseilo tan ahi   


34 Israel ten chidang namdang ho chu Yahweh Pakaijin thu anapeh dungjuijin anasohjou pouvin,   


35 hichu hilouvin agamsung mite lah a chun ana chenghal un achonna o phaloutah ho chu ana joptauvin,   


36 amilim doi houvu chu anahou un hichun alhuhnao asodohsahtan ahi.   


37 ama hon achateu kisan chu anatodoh'un chuleh achanuteu jeng jong thilha hounan anapedoh'un,   


38 ama hon themmona neilou thisan anasouvin, achapa teu leh achanuteu thisan chu Canaan mite doi hounan anamang'un tolthanan gamsung chu anasuboh'un,   


39 amaho leh amaho jong thilgilou bolnan anakisuboh'un adoihou thanopnau chu Yahweh Pakai mitmun jonthanhoi ana hidohtan ahi.   


40 Hiche jeh chun Yahweh Pakai lunghanna chu amite chungah anakoudoh jengin ahileh Yahweh Pakaijin ama-a tum ho chu ana kidah lotan ahi.   


41 Hijeh chun Yahweh Pakaijin amaho chu agamsung nammite lah a chun ana pedoh'in chuleh athet nammiteu chun amaho chungah vai anahomji tauvin ahi.   


42 Agalmi hou chun asugep jiuvin chuleh abolgimnao khut thahatna noi a anakoiji tauvin ahi.   


43 Avel vellin Aman ahuhdohjin, ahinlah ama hon Ama dounan akipedohji tauvin ahi, chutengleh amaho chu achonset jeh un suhmangin aumji tauvin ahi.   


44 Ahijeng vangin ahahsat tengu leh Aman akhotokit jiuvin akanao angaipeh kitjitan ahi.   


45 Aman amaho toh akitepnao ahin geldoh kitji in angailutna chultheilou jeh in alung ahinhei kitji in,   


46 Aman ganhing a amanteu khut a h khotona amusah kitji nalaijin ahi.   


47 O Yahweh Pakai, ka Pathen'u Pathen neihuhdoh'un! Chitin namtin lah a konhin neichomkhom kitnun hitiachu namintheng ka thangvah theina diuvin chuleh kipah a nangma ka thangvah theina diuvin.   


48 Israel Pathen, Yahweh Pakai chu thangvah'un, Ama hi tonsot a pat tonsot geija hingjing Pathen ahi! Mi jousen “Amen” tiuhen. Yahweh Pakai chu thangvah'in umhen!    

BU NGANA 
 
Gentheina Kona Yahweh Pakai Mihuhdohna 
 

1 Yahweh Pakai hi aphatjeh in thangvahna peuvin, Ami ngailutna dihtah hi tonsot a dettou jing ahi.   


2 Yahweh Pakaijin nalhatdoh hitam? Achutileh phongdoh'in! Aman namelma holah a kon a nahoidohsahhi miho seipeh'in.   


3 Ajeh chu Aman gam tamtah a kon'in solamle lhumlam'a kon'in, sahlam le lhanglam a kon'in sohchangho ahin puikhom'in ahi.   


4 Miloi khat hi gamthip gam mah avah mang'un, in le lou beijin avah mang'un,   


5 Gilkil leh dangchah geovin a thi ding konchan aum mun,   


6 “Yahweh Pakai neipanpin” tin ahahsat nauva Pakai Yahweh akouvun, chuteng Aman agenthei nauva kon'in ahuhdoh jin ahi.   


7 Aman amaho chu bitkei chan apuijin achenna theiju khopi khatna akoiyin ahi.   


8 Yahweh Pakai chu angailutna thupi tah jehleh thil kidangtahtah abolpeh jeh un thangvahna peuhen.   


9 Ajeh chu Aman adangchah ho adangnou sah'in, agilkil'ho thilpha tamtah tothon a-oiva sahjin ahi.   


10 Miloikhat muthim lah athimlah pen a atouvin, lung gimna thihkhao vin ahen oh'in ahi.   


11 Amaho Pathen thu dounan akiphin un, Pathen thumop chu anelpeh'un ahi.   


12 Hijeh chun Aman amaho chu akhut hamtah in avo lhun, amaho alhuh phatnun koima akithopidiu aumpon ahi.   


13 Ahahsat tengu leh Yahweh Pakai akoujiuvin “Yahweh Pakai neipanpin” atiuve. Hitengleh chun Aman athohgim nauva kon'in ahuhdohjin ahi.   


14 Aman amaho chu muthimleh ahahsat nau thimjin banga thimlah a kon'in apui galkaijin akihennao asutlhappeh'in ahi.   


15 Yahweh Pakai chu ami ngailutna thupitah jehleh thil kidangtah tah abolpeh jeh in thangvah uhen,   


16 ajeh chu Aman sum-eng songkul kotpi avohlhahpeh'in chuleh akihennao thihkhao avohtan pehtan ahi.   


17 Mingol themkhat chun boina asemuvin achonset jeh un thohgimna atoh'un ahi.   


18 An le twi ngaichatnan athohlel lheh'un hiti chun amaho chu athi ding kon ahiuve.   


19 “Yahweh Pakai neikithopin” tin ahahsat tengu leh Yahweh Pakai akoujiuvin Aman athohgim nauva kon'in ahuhdohjin ahi.   


20 Aman thu changkhat agahseijin aboldamjin, thina kotbul a kon'in aloidohtan ahi.   


21 Ami lungsetna thupi tah jehleh amaho dinga thil kidang tamtah anabolpeh jeh in Yahweh Pakai chu thangvahna peuhen.   


22 Kilhaina gantha pum'in thangvahna peuhen, chuleh athilbol kidangtah ho jeh in thangvahna peuhen.   


23 Mi phabep chu kong innei mangchan twikhanglen'ah vannoi leiset kiveina lampi ajot un akitollun ahi.   


24 Amaho jonghin twikhanglen athuhlang tah a Yahweh Pakai thuneitah a anatohna leh thil thupi tahtah abolna ho amu'vin ahi.   


25 Aman thu aseijin hui ahungnung doh'in twikhanglen ahin kinongsah'in ahi.   


26 Kong innei ho chu vanlanga anuh touvin chule twi thuhlah a ahung kilehlut kitjin kongtol ho chu kichatnan akileh leuvin ahi.   


27 Amaho jukham ho bangin a-onle leuvin kichat tijat nan adim'un ahi.   


28 “Yahweh Pakai neihuh'un” tin ahahsat phatnun Yahweh Pakai akouvun, Amanjong agimnauva kon'in ahuhdohjin ahi.   


29 A-o neochakhat'in hui le guo kitho chu athipsah'in chuleh twi kinong jong asutang'in ahi.   


30 Hiche athip theina chu ichan gei a pha a phatthei bohna hitam? Kongchu kong mun'ah bitkeichan apuilut in ahi.   


31 Yahweh Pakai chu angailutna thupitah jehleh thilkidang tamtah abolpeh jeh un thangvahna peuhen.   


32 Nam lamkaiho masangleh, mipi kikhomho masangah japi hetthei doltah in thangvahna peuhen.   


33 Aman vadung jong neldigam aso sahjin, twisam putna munho jong gamgo leh adang chahna aso sahjin ahi.   


34 Aman ga phatah sona gam phatah jong ima sodoh louna chitwi-al gamgo asosah thei in ahi, agamsunga cheng mipite phatmo jeh a hitiachu abolji ahi.   


35 Ahinlah Aman neldigam chu twikul asosah'in, chuleh gamgo jong twi putna mun aso sahjin ahi.   


36 Aman gilkel dangchah te chu khopi semdoh dinga hiche mun a chu achensah ding ahi.   


37 ama hon aloulai uva muchi kitheuvin tin lengpi gui tu uvin tin ga lhingsetna akilodiu ahi.   


38 Aman ichan gei a phatthei aboh hitam? ama hon insungmi tamtah atungdoh'un chuleh aganchahou ninglhingset ding ahi.   


39 Ijemtia bolgentheina jalle, boina le hahsatna jalla umho mihem a akemsuh uva avaichat phatnuleh,   


40 Yahweh Pakaijin alengteu hinpaidoh intin amaho gamgo laija panna bei in umsah leleu vintin,   


41 hinla Yahweh Pakaijin mivaichaho ahahsat nauva kon'in kelngoihon phatah bangin a insunga hinpunsah intin,   


42 Miphahon hiche thilsoh ho hi hinveu vintin kipahdiu ahinla miphalou ho chu suhthipma umdiu ahi.   


43 Michingho jousen hitia thilsoh ho hi lunggiltah in hinheu vintin, ama hon hitobang ikhankhouva kon a hi Yahweh Pakai mi ngailutna dihtah chu ahin mudohdiu ahi.    

Pathen Kitahna David In Avahchoi 
 
David labol 
 

1 O Pathen kalungthim hi nang ah akinem jinge, ahijeh chun kalungthim pumpia nangma thangvah la kasha theihi datmo ding ahipoi.   


2 Hungthouvin, katheile leh kasemjang, jingpi ihmuhi kavahchoilan sukhang'ing kate.   


3 O Yahweh Pakai mitinlah a hin nangma hin thangvah ingkate. Keiman chitin namtin lah a hin nangma vahchoila sange.   


4 Nami ngailutna longlouhi vanho sangin asangjon ahi. Nakitahna hin meilomlah ho aphan ahi.   


5 O Pathen vanho lah a asangpen sangin namin hi dopsangin umjo hen. Naloupina leiset pumpi chung vum'a hin vahdoh hen.   


6 Tuhin name ngailut tehi huhdoh tan. Naban thahatnan neidonbutnun lang neihuhdoh tauvin,   


7 Pathen'in athenna a chu hiche hi akitepna ahi. “Keiman kipahtah a Sechemhi kabokhen ding, Keiman Succoth phaicham hi katetoh ding ahi.   


8 Gilead hi kei a ahin, Manasseh jong kei a ahi, Ephraim kathih lukhuh ahin, ama a kon a hi kagalsat ding ho hungkondoh diu ahi, chuleh Judah hi kaleng tenggol ahin ama a kon a hi kalengte hung kondoh diu ahi.   


9 Hinla Moab hi kakeng silna kong ahin ama a kon a hi kasohte hungkondoh diu ahi, chuleh Keiman Edom chunga hi kakeng kasilding ahi. Philistia chunga galjona kasapkhum ding ahi.”   


10 Koipenham kulpi kikaikhum khopi sunga eipuilut ding ah? Koiham Edom chunga galjona a eipuilut ding ah?   


11 O Pathen nangin neipaidoh hitam? Nangin kasepai te toh galsat'a nakonkhom louding hitam?   


12 O Yahweh Pakai kagal mite toh kidouna a hi neipanhu louding hitam, ajeh chu mihem kithopina hi aphachom aumpoi.   


13 Pathen toh pankhom hi thil loupi tahtah tohdoh theina ahi, ajeh chu Aman eikidoupi ho chu akengtoa alhopha ding ahi.    

Phulah Pehna Dinga David Taona 
 
Lalamkai pa henga Dabid labol 
 

1 O Pathen koiham ka thangvah ding, kei a kon'in thipbeh leh gamla tah in umdan lang,   


2 miphalouten eihousetna thujou eiseikhum teng u jong le thipbeh in umdan.   


3 Thet umtah thucheng ho pum in eiumkim vel un, ajeh beihel'in eikisat piuvin ahi.   


4 Keiman amaho hi kangailui amaho dinga kataolai hin ama hon thepmosah tei ding leh suhmang dingin eigong jingun ahi.   


5 ama hon thilpha kabol ho thilse jengin eilethuh'un, kangailutna hi vetda nan eithuh'un ahi.   


6 ama hon aseiyun, “Ama doudin miphalou khat hintungdoh un, achungthu kitan theina dinga athepmo sahding hinsol'un” atiuve.   


7 Achungthu akitan teng ama hi thepmosah uhitin, ataona chu chonsetnin simmu hite,   


8 Akum lhomsah uhite, michomkhat ama mun'a dinsah'u hite,   


9 achate paneilou hisah uhitin aji meithai hisah'u hite,   


10 achate khutdo a moh vahlele hiu henlang, inn gem in vah mang jeng uhen.   


11 Bat le tham houvin a in alou chuleh anei agou kichom u hen, kholgam mihon asum lodoh jouse lahpeh uhen,   


12 koima chan lungset dauhen; koima chan panei louva um achate chu khoto dauhen.   


13 Ason apah jouse thisoh hen. A inn sung pumpiu min jong akhang cheh a din lah doh in um mai hen.   


14 Yahweh Pakaijin apa teu chonsetna ngaidam hihbeh hen, anu-u chonsetna jong lekhabua kon'in kikahdoh hihbeh hen,   


15 Yahweh Pakaijin achonset nau geldoh jinghen, chuleh aminjong mihemten geldoh hihbeh hen.   


16 Ajeh chu mi koima ngailut aneipoi, aman mivaichaho leh tahlelte abol genthei e, chuleh lung gentheite thina a adellut e.   


17 Ama mi samset athanom in; tun nang ama sugoi tan. Aman midang phatthei aboh khapoi; tun nangman ama jong phatthei boh hih in.   


18 Mi sapset hi ama dinga aponsil, atwidon, abuneh tobang a angaito ahitai.   


19 Tun amisapsetna chu hung kile henlang ama chunga pon bangin behdoh henlang angonga kong gah bangin kikhit chah hen,   


20 Tun hiche sapsetna ho chu eiseise ho leh eidem demho chungah Yahweh Pakai engbolna chujohen.   


21 Hinla O thaneipen Yahweh Pakai neidin pi in, nangma min khoto najal chun! Neihuhdoh in ajeh chu nangma hi chutobangtah a pha le kitah nahi.   


22 Ajeh chu keimahi mivaicha le tahlel tah kahin kalungthim hi ana behseh jenge.   


23 Nilhah langa nisa lim achemang bang a mangthah ding kahi, min khaokhopi apaidoh banga eikipaidoh ahitai,   


24 Ka ann ngol na-a kon'in kakengpah ho kisan atha aumtapon kavunleh kagu keubou kahitai.   


25 Keima hi muntin'a mi totnopna bep kahitan ama hon eimu tengu leh noisena'in alu-u eiheikhum jiuvin ahi.   


26 Nei kithopin O Yahweh Pakai, ka Pathen! Nami ngailutna longlou chun neihuhdoh'in.   


27 Yahweh Pakai nangin ka chung ahi nangma natoh mong ahiti ahetchet nadiuvin musah'in.   


28 Hiteng chuleh ama hon eisapset nom u jongleh eisamseuhen ajeh chu nangman phatthei neiboh ding ahinai. Ama hon eihin delkhum tengu leh jumna akimudiu ahi. Ahinla nasohkeimavang kipah a kagalkai ding ahi.   


29 Eitaitom jingho vang jumna ponbanga akikhu khumdiu ahin, suhnem a aum nao chun ponbanga atomkhudiu ahi.   


30 Ahinla kenvang Yahweh Pakai kom'a kipathu kasei jingding mijouse kom'a kasei choile ding ahi.   


31 Ajeh chu Aman tahlelte adinpi jingin suhmang ding gohoa kon'in ahuhdoh jingin ahi.    

Messiah Hungna Ding David In Gaothua Asei 
 
David labol 
 

1 Yahweh Pakaijin ka leng pakai kom'ah, “nagal mite kasuhnem a, nakengtoa kachotpha sah tokahsen kakhut jetlam naloupina mun tou jengin” ati.   


2 Yahweh Pakaijin na lenggam thaneitah chu Jerusalem a kon a ahin lhundoh ding, nangin nagal mite chunga vai na homding ahi.   


3 Galsat'a nacheteng namiten thanomtah a najuidiu ahi, nangma vonthenga nakivon ding chutengleh jingkah daitwi banga nisehleh natha kidodoh jingding ahi.   


4 Yahweh Pakaijin kihahselna anei ahin akitepna chu asuhkeh louding ahi. “Nangma Melchizedek hina banga tonsot thempu nahi ding ahi” ati.   


5 Yahweh Pakai chu najet langa dinga napuihoi jing ahi. Ama alunghanna ahung koudoh leh lengle lalho tamtah asuhlhuh ding ahi.   


6 Aman chitin namtin ajepding agamsunga thilong dimset ding, aman leiset pumpia lengle lalte aban vohlhuh ding ahi.   


7 Ahinlah amavang lampi pang dunga long twi adon a hatdoh jingding ahi. Hitiachu ama hi galjoupa hijengding ahi.    

Yahweh Pakai Natoh Kidang Ho 
 

1 Yahweh Pakai chu thangvah'in umhen! Michonpha hotoh kikhop khomna chan ah keiman kalungthim apumpin Yahweh Pakai chu thangvah ingkate.   


2 Yahweh Pakai natoh hi iti kidan a hitam! Koi hileh ama a lunglhaina neijousen giltah a agel angaije.   


3 Athilbol ho jouse hin aloupina leh aja ngaina aphongdoh'in ahi. Athu adih nahi athon ngaipon ahi.   


4 IYahweh Pakaiyu mi ngailutna le amikhotona hi iti kidan hitam tihi aman eigeldoh sahjiuvin ahi.   


5 Aman akitepna hi ageldoh jingin ama gingte chu nehle chah apejingin ahi.   


6 Aman amite chu chidang namdang ho gam alahpeh a amaho apeh achun athaneina thupitah chu akilandoh sah'in ahi.   


7 Athilbol ho jouse hi adih'in aphan ahi, chuleh athupeh ho jouse hi tahsan theicheh ahi.   


8 Hiche ho hi tonsotna dihjing jeng ahin tahsan tah leh kitahna neitah a jui ding ahi.   


9 Aman amite Manchu lhingsetna anapeh ahitai. Aman a mite toh akitepna chu tonsotna dinga asuhdet ahi. O ichan geija gimnei leh minthang hitam!   


10 Yahweh Pakai ginhi chihna dihtah kiphudohna khombul ahi. Athupeh hoitah a nit ho dingin chihna a khangtou cheh chehding ahi. Atonsotnin thangvah'in um jing tahen.    

Yahweh Pakai Gin Jeh a Phattheina Ho 
 

1 Yahweh Pakai chu thangvah un! Yahweh Pakai ginna neija athupeh ho lunglhai tah a juiho dinga iti kipa um a hitam.   


2 Achaten muntin'a lolhinna anei ding ahi. Khangkhat lhingset a mipha ngen hina phatthei changdiu ahi.   


3 Amaho hung haodoh ding ahiuve chuleh athilpha bol u um jing jingding ahi.   


4 Michonpha ho dingin jan jeng jong avah'in ahi. Amaho hi ahongphal un, khotona aneiyun chuleh thudih achepiuvin ahi.   


5 Hongphal tah a sumpa hom ho leh thengtah a akiveina chepiho phatthei changdiu ahi.   


6 Hitobang miho chu thilsen asuhmo joulou ding ahi. Mikitah ho hi min asumil thei pon ahi.   


7 Amaho hin thuse hung kithangho jeng jong akichapon ama hon Yahweh Pakaijin ahoibit diuvin tahsan na dettah aneiyun ahi.   


8 Amaho hin tahsanna dettah aneiyun kichatna aneipouvin ahi, chuleh akidoupi hojeng jong jotei ding tahsan nan akimai topiuvin ahi.   


9 Hitobang ho hin panpi ngaichaho hongphal tah in apeuvin kiphaltah in mitoh chan aching khomji nom un ahi. Atohphat nahou geldoh'in aum jingin ahi. Amaho hin mi thujona leh jana achang'un ahi.   


10 Milungdihlou hon hiche hi mu uvin tin alung hanpi diu ahi. Ama hon lunghang tah in aha gel unte, chuleh akinepnau thonjeh in jumthet in kilapdoh tauvin te.    

Yahweh Pakai Tobang Koima Aumpoi 
 

1 Yahweh Pakai thangvah'in umhen! Yahweh Pakai sohte ho thangvahna peuvin, Yahweh Pakai minchu choian un!   


2 Yahweh Pakai minchu nunnom hen, tuleh tonsot gei a dingin.   


3 Muntin a solam le lhanglam a kon'in Yahweh Pakai minchu choiat in umhen.   


4 Ajeh chu Yahweh Pakai hi chitin namtin jouse sangin asangjon aloupina hi vanho jouse sangin jong asangjon ahi.   


5 Koi hintem Yahweh Pakai I-Pathen'u Pathen toh tekahpi thei chu, Ama hi choisanga alaltouna a touva ahi.   


6 Aman kisunemtah in van leh leiset ahinven ahi.   


7 Aman mivaichate vutvai lah a kon'in aphongdingin chuleh tahlelte munnom pen a kon'in akaidingin,   


8 leng chate toh atoukhomsah'in Ama mite leng chapa te jengto jong atoukhomsah'in ahi.   


9 Aman chaneilou numeiho cha le nao apen minu nomsatah in asemdohjin ahi. Yahweh Pakai chu thangvah'in umhen!    

Egypt'a Kon Israel Hin Puidohpa Yahweh Pakai Vahchoiyun 
 

1 Israel te Egyptma kon a ajamdoh jouvun, Jacob insung miten hiche midang ho gamchu adalhah phatnun   


2 Judah gamchu Pathen muntheng a sohdoh tan Israel chu alenggam asoh doh tan ahi.   


3 Twipi San chun ahungu amun ajammangtan Jordan vadunga twi ho jong ana kiheimang'in,   


4 Mol ho jong kelngoichal ho bangin akichom un thinglhang ho chu kelngoinou bangin akichom leuvin ahi.   


5 Twipi San ipibol a na lhaimang loijeng ham? Jordan vadung ipibol a na lhaimang jengham?   


6 Mol ho nangho ipidinga kelngoichal banga nakichop uham? Thinglhang ho ipi dinga kelngoinou banga nakichop uham?   


7 O leiset, Yahweh Pakai angsung'leh Jacob Pathen masangah kithing thingin um in.   


8 Yahweh Pakaijin songpi chu twi veina twikul asosah'in, songpi tahbetna kon'in twisam alondoh sahjin ahi.    

Pathen Hi Dihtah a Loupi Ahi 
 

1 Keiho a ahipoi, O Yahweh Pakai keiho a ahipoi, amavang loupina jouse hi nami ngailutna longlou jeh a chun nang ding jingbou ahi.   


2 Chitin namtin ho hina Pathen'u Pathen hoi a umham tia aseidingu ham?   


3 Ka Pathen'u Pathen hi vanho chunga aum'inthil adeidan dana abolji ahi.   


4 Amaho semthu doihon vang sana le dangka a kisem ngenchang bou ahiuvin mihem khut in asemthu jeng ahiuve.   


5 ama hon kam anei un ahinla apaothei pon , chuleh mit anei un kho amuthei pouvin,   


6 kol aneiyun ajathei pouvin, nahkui anei un anahthei pouvin,   


7 khut anei un ima tohnan amangthei pouvin chuleh keng anei un achele theipouvin, lolhom anei un ahin thucheng ahungdoh thei pon ahi.   


8 Hitiachu doilimsemthu ho hi hiche tobang ahiuve, hiche ho tahsan ho jong hitobang machu ahiuve.   


9 O Israel Yahweh Pakai chu tahsan un! Ama chu napanhu na lum a pang ahi.   


10 O thempuho Aaron ho Yahweh Pakai chu tahsan un! Ama hi napanpia leh na lumdel a pang'a ahi.   


11 Nangho Yahweh Pakai gingjing ho Yahweh Pakai chu tahsan un! Ama chu napanpi le nalumdal ahi.   


12 Yahweh Pakaijin nahin geldoh jingin phatthei nabohjing ding ahi. Aman Israel mipite hi phatthei aboh ding ahi, chuleh thempuho le Aaron chilhah ho jong phatthei aboh ding ahi.   


13 Mithupi hihenlang milham hijongleh Yahweh Pakai ging ho chu Aman phatthei aboh ding ahi.   


14 Yahweh Pakaijin nangma nahin nachate ahin phattheina lhingset in napehen,   


15 Van le lei sem a Yahweh Pakai chun phatthei naboh hen,   


16 Vanho hi Yahweh Pakai a ahin, leiset vanghi mihemte apeh ahi.   


17 Mithin Yahweh Pakai thangvah la asatheipoi, ajeh chu amaho chu lhan munthip gam a che ahiuve.   


18 Ahinlah eihon tu le tonsot geija Yahweh Pakai ithangvah theiju ahi. Yahweh Pakai chu thangvah'in umhen!    

Yahweh Pakai Hi Mihepi Ahi 
 

1 Yahweh Pakaijin ka o eingai peh eikhoto dia katao na eisan peh jeh in keiman Yahweh Pakai kangailui.   


2 Aman eihin ang ngat a kataona eingaipeh'in kahaithei laisea keima katao jing jingding ahi.   


3 Thinan apon in eihin tomkhum e; lhankhuh gimneitah chun eihin lonvuh e. Keiman lungkhamna leh lunggimna ngen kamu e.   


4 hiteng chuleh keiman Yahweh Pakai min kakoujin, “Yahweh Pakai lungset'in neihuhdoh'in!” katijin ahi.   


5 Yahweh Pakai hi itobang tah a milungsetthem hitam! Chuleh itobang tah a pha a hitam! I-Pathen'u Pathen hi ichan gei a mikhoto them hitam!   


6 Yahweh Pakaijin chapang lungthengtah atahsanna neijachu ahahsatna'a ahoidoh jin ahi. Keima thina toh kimaitoa kaum laitah in aman eihuhdoh'in ahi.   


7 Kalhagao, nacholdo namun hinjon kittan ajeh chu Yahweh Pakai hi keidingin aphalheh jenge.   


8 Aman kathina dinga kon'in eihuhdoh'in kamitna mitlhi lonlouna ding leh kakeng hi kakiselhuh louna dingin eiveng jenge.   


9 Hiche leisetna kahin laisen Yahweh Pakai masanga kavahle jengin ahi.   


10 Yahweh Pakai keima kagenthei behseh jengtai katiteng jongleh nangma katahsan jing nalai e.   


11 Kahahsat teng jongleh nangma kahin koujin ahi, ajeh chu hiche mitehi tahsan thei ahi pouve.   


12 Thilpha simjoulou eibolpeh jeh a hi Yahweh Pakai chu ipi kapehding ham?   


13 Keiman huhhingna khon hi domsang'ing ting eihuhhing jeh a amin ka thangvah ding ahi.   


14 Keiman amite ho jouse masangah Yahweh Pakai ah kakitepna nitjinging kate.   


15 Yahweh Pakaijin angailut mite athitengleh alainatpi lheh jengjin ahi.   


16 O Yahweh Pakai keima nasoh kahi, nangin kasoh channa'a kon'in neihuhdoh tai.   


17 Keiman thangvahna hi kilhaina gantha napengting Yahweh Pakai min'in taovinge.   


18 Keiman Yahweh Pakai a kakitepna chu amite jouse masangah pengtin,   


19 Yahweh Pakai Hou-In ah Jerusalem lailungah subulhit'ing kate. Yahweh Pakai chu thangvah'in umhen!    

Yahweh Pakaijin Lungsetna Tantih Neilouva Anei Jeh a Vahchoina 
 

1 Chitin namtin in Yahweh Pakai chu thangvahna peuhen, leiset chungcheng jousen thangvah cheh hen,   


2 Ama hi tonsot a kitahjing Yahweh Pakai ahin eingailutnao hi longlou ahijeh in Yahweh Pakai chu thangvah'in umhen.    

Pathen Mingailutna Hi Tonsot a Ding Ahi 
 

1 Yahweh Pakai chu aphatna jeh in thangvah'un! Ami ngailutna dihtah chu tanglouvin aum jinge.   


2 Israel pumpin avel in seikit hen. Ami ngailutna dihtah chu tanglouvin aum jinge.   


3 Aaron chilhah ho leh thempu hon avel in seikitnu hen. Ami ngailutna dihtah chu tanglouvin aum jinge.   


4 Yahweh Pakai ging jousen seikit uhen agailut thutah chun tonsot in athoh jing e.   


5 Kagenthei pet in Yahweh Pakai kom'ah kataovin ahileh Yahweh Pakaijin kataona asangin eilhadoh tai.   


6 Yahweh Pakai keilanga apanleh ipi kakichat ding ham? kon I-eilothei dingham?   


7 Yahweh Pakai keilanga apanleh Aman eipapin tin, eidou ho chu kajosa tobanga kavetding ahi.   


8 Mihem a kingai sangin, Yahweh Pakai kiselna a nei aphajoi.   


9 Leng chapa te a kingai sangin, Yahweh Pakai a kisel aphajoi.   


10 Eidouva chidang namdang ten eiumkimvel jongleh keiman amaho chu Yahweh Pakai thahatna jalla ka suhmang ding ahi.   


11 ama hon eiumkimvellun eidelkhum'un ahi, ahinla ken amaho chu Yahweh Pakai hanta jallin kasumang gamtan ahi.   


12 ama hon khoi bangin eiumkimvellun eitom'un, meikong a-al leng lungngin eileo tobangin eibolseuvin ahinla keiman Yahweh Pakai thahatna jallin amaho chu kasumangtan ahi.   


13 Kagal miten tha tei ding eigouvin ahin Yahweh Pakaijin eihuhdoh tai.   


14 Yahweh Pakai hi kathahatna leh kala ahin Aman galjona eipetan ahi.   


15 Kipana le galjona lahi michonphate ponbuh sungah akisan, Yahweh Pakai thahatna banjet in thil loupitah atongdohtan ahi!   


16 Yahweh Pakai thahatna banjetchun thil loupitah atongdohtan ahi.   


17 Keima thilou ding kahin, Yahweh Pakaijin eibolpeh thil ho phongdoh dinga kahinjoh ding ahi.   


18 Yahweh Pakaijin nasatah in eijepmin, ahinlah eithisah pon ahi.   


19 Mikitah ho lutna kot chu neihondoh peh'in keima lut ing ting Yahweh Pakai chu thangvahna kapehding ahi.   


20 Hiche kelkot ho hi Yahweh Pakai kom lhuntheina ahin michonpha ho jong hicheahi lutji ahiuve.   


21 Kataona neisanpeh jehleh galjona neipeh jeh in nangma ka thangvah e!   


22 Insahon adeimova apaimangu inning'a songpi khomdet pennin apangtai.   


23 Hiche hi Yahweh Pakai natoh ahin mitvet dinga thilkidangtah ahi.   


24 Hiche nikho hi Yahweh Pakaijin asem ahin, eihon kipahtah leh thanomtah a imandiu ahi.   


25 O Yahweh Pakai lungsettah in neihuhdoh'un, O Yahweh Pakai lungset tah in neilolhin sahtei teijun.   


26 Yahweh Pakai min'a hungpa chu anunnomme. Yahweh Pakai Hou-In'a kon'in nangho phatthei kahinboh'un ahi.   


27 Yahweh Pakai chu Pathen, ichung uva hi vahjinga um a ahi. Kilhaina sa chu khaovin khitninlang maicham ki ho chutoh khitbeh'in   


28 Nangma ka Pathen nahin keiman kavahchoi ding nahi! Nangma ka Pathen nahin keiman kachoisang ding ahi.   


29 Yahweh Pakai chu aphatna ho jeh in thangvah'un! Ajeh chu ami ngailutna dihtah chu tonsot a um jing ahi.    

Pathen Danthu Phatchom Na 
 
Aleph 
 

1 Yahweh Pakai thupeh dungjui a chonho leh kitahna neiho chu kipah uhen.   


2 Koi hileh a Dan thu nit a alungthim pumpia Ama holjing ho chu kipah'u hen.   


3 Amaho chun thil phalou achepi pouvin Yahweh Pakai deilampi joh ajui un ahi.   


4 Yahweh Pakai nangin nathupeh ho chu phatah a kanit diuvin nei seipeh'un ahi.   


5 O Yahweh Pakai kanitin hinkho Mandan ahin nangman neideipeh hinkho hi kilangdoh jengle kati e.   


6 Chuleh nathupeh leh ka chondan kavetkah teng kajum louding ahi.   


7 Keiman nei thuhilna dihtah ho chu kahet dungjui a kakiman ding dol a kakimanchah theijeh a nangma chu ka thangvah ding ahi.   


8 Neidalha hihbeh'in, keiman na Dan chu kanitjing ding ahi.   

Beth 
 

9 Khangthah khatchu itileh ahinkho atheng theidem? Nangma thu angaileh hitheiding ahi.   


10 Keiman nangma mudoh tei ding kagelkhoh'in ahi, nangma thupeh a kon'in neilam vai sahhih'in.   


11 Nangma douna kachonset louna dingin ka lungsung ah nathu chu kachensah jingin ahi.   


12 O Yahweh Pakai nangma ka thangvah'e nathupeh nitji dan neihil in.   


13 Ka chonding dan nangin neipeh ho chu keiman kasimphongjin ahi.   


14 Nei le gou va housangin na Dan thu chu jui ding katha anomjoi.   


15 Neithupeh na Dan ho chu keiman simjingingting nei deipeh lampia chejing dingin kingaito jing nange.   


16 Na Dan thu ho hi kakipapin, jui dinga neithupeh ho jong sumil ponge.   

Gimel 
 

17 Nasohpa keima hi thilpha neibolpen kahinkhoa hi nathupeh kanit jingna dingin.   


18 Nathupeh hoa thudih kidangtah ho hi kamuchet theina dingin kamit hi hadohsah'in.   


19 Keima hiche leisetna hi kholjin bep kahi bouve nathupeh ho chu keima nei impeh hihbeh'in.   


20 Phatin in keiman nachondan jui ding ngaichatna hin eilonvuhtan ahi.   


21 Nangin mikiletsah ho chu nahousejin, nathupeh a kon a pampet ho chu nasamsejin ahi.   


22 Na Dan sem ho hi kajui jingnai amaho hi neinoise sahhihbeh'in.   


23 Leng chapa te ho toukhom u henlang keima dounan thu seijonglehu keivangin na Dan semho hi jui ding geljing nange.   


24 Na Dan semho hi kakipapi lheh jenge ajeh chu hiche ho hin chihna thu eihil jingin ahi.   

Daleth 
 

25 Keima leivui lah a kijama kahitai nathu chun neisuhal kittan.   


26 Ka chondan, kaumchan nakom'ah kaphongdoh tai, tun nadan semchu neisei pehtan.   


27 Na Dan thupeh chu neithem sah'in, chutengleh keiman natohdoh datmo umtah ho chu kalungin geljing nange.   


28 Lungkhamnan eibom in kakaptai, nakam changing neihaldoh sahkit tan.   


29 Mijou milepche hotoh neichom khen in, nathuhil kahetthem theina ding thuguh chu neipen.   


30 Kitah tah a hinkho man ding hi kakilhen ahitai, nathuhil dungjui a hinkho man dinghi kadinpi ahitai.   


31 Na Dan semhi katuhchah ahitai, O Yahweh Pakai neijumso hihbeh'in!   


32 Nathupeh ho hi kajui jingding ahi, ajeh chu nangin hetthem theina neipeh jingding jehin.   

He 
 

33 O Yahweh Pakai nathupeh chu neihillin, keiman achaina gei in juijinging kate.   


34 Nathuhil kajuijing theina dingin hetthem theina neipen. Kalungthim pumpin hichu natohman podoh ingkate.   


35 Nathupeh dungjuijin neikalson sah'in hichu kakipanapen ahi.   


36 Sum ngaichatna sangin na Dan thu hetthemding ngaichat theina neipejon.   


37 Thil phachomlou hoa kon'in kamit heimangin lang nathuchengin neihindoh sah'in.   


38 Nangma ginle jana neiho napeh kitepna chu keima kom'ah neisuhdetpeh'in.   


39 Kajumna hinkho hi neipailhah sah'in ajeh chu na Dan semho hi aphalheh jengin ahi.   


40 Nathupeh ho hi kajuinomlheh jenge naphatna'in kahinkho hi neithah sempeh kittan.   

Waw 
 

41 Yahweh Pakai nami ngailutna longlou tonsot hinna neiteppeh chu neipetan,   


42 Chutileh eitaitom ho donbutje kahetding ahi ajeh chu keiman nathutep chu katahsan in ahi.   


43 Phat tin in thutah jeng neisei sah'in ajeh chu nangma chondan thupeh a bouhin kinepna kaneijin ahi.   


44 Keiman nathupeh ho chu itihchan hijongleh kanit jingding ahi.   


45 Keiman chamlhatna tahbeh chu kaneitai, ajeh chu nangma thuhil jui dinga kigo kahitai.   


46 Keiman nathupehho hi jahchalouhel la lengte masanga jong ka phondoh ding ahi.   


47 Keiman nang thupeh jui dinghi kakipanapen ahitai ajeh chu hiche ho hi keiman kadeilheh jengin ahi.   


48 Keiman na thupeh ho hi kadeilheh jengin chuleh jana jong kaneijin ahi, na Dan thu ho hi giltah in kagellin ahi.   

Zayin 
 

49 Kakom'a na kitepna chu geldoh'in hiche bouchu ahi kakinepna.   


50 Hiche nakitepna hin kahinkho akiledohsah kit in kalungthim boina hoa kon'in jong lungmon na eipen ahi.   


51 Mikiletsah hon noise tah in eibol jonglehu keivang nangma thuhilhoa kon'in kapotdoh pon ahi.   


52 Masanglai peh a na Dan sem nachepi ho chu kangaito leh O Yahweh Pakai hichechun eilhamon sahlheh jenge.   


53 Keima miphalou ho chunga kalung ahang'in ahi, ajeh chu ama hon nathuhil apompouve.   


54 Hiche kakholjinna munhi hoilai hijongleh na Dan thu semho hi kala ngeipen ahijinge.   


55 O Yahweh Pakai jantengleh nangma nahina hi ka lungsung ah akilangjin, hijeh chun nathuhil ho hi kajui jingin ahi.   


56 Nathupeh juijinghi kahinkho mandan hitoh kilhon khoma ahitai.   

Heth 
 

57 O Yahweh Pakai, kachan ding gouchu nangma nahi! Nathupeh jui dingin kakiphaldoh jinge!   


58 Kalungthim pumpi hi namalsomna ngaichajing kahi, Nakitepna bangin neihepi jingtan.   


59 Kahinkho ka lam lhahdan hi kanung gel jin chutengleh na Dan thu juina dingahin ka lutkit ji tai.   


60 Nathupeh juina dingahin gangtah in kipelut jing nange.   


61 Miphalou hon chonsetna a lhohlut tei ding eigo jiuvin ahinla keima vang na Dan thuhilna a hin dettah in kading jingin ahi.   


62 Na Dan thupeh ho hi adih jeh in jankhang jongleh kathoudoh'in nangma ka thangvah jin ahi.   


63 Nangma thupeh juijing ho leh nangma ging jingho dingin agolphao kahijinge.   


64 O Yahweh Pakai nami ngailutna tanglou hin leiset chunghi adipmin, na Dan thu hi neihil jingin.   

Teth 
 

65 Yahweh Pakai nangin nakitepna dungjuijin thilpha tamtah neibolpeh tai.   


66 Nathupeh hoachun kading jinge, hetna thepna leh thu adih a tantheina thuguh chu neihil in,   


67 Nangin neihilchah masang chun kana lamvaijin, tunvang nathu thun kanungtai.   


68 Nangman naphatna'in thilpha bou nabol jie, na Dan thu chu neihil in.   


69 Miphalou ho jouthu eisei khum jiuvin, ahinla kenvang kalungthim pumpin nathupeh ho dihtah in kajuijing nai.   


70 Alungthim u ngol hoitah ahin; keivang nangma thupehho juijing hi kakipana ahijinge.   


71 Ka thohgimna chu keidinga thilphajo anahi, ajeh chu hiche hin nathupeh juina ding langa lunglutna eipetheijin ahi.   


72 Nathuhil ho jui ding hi sana le dangka simsenlou sangin aman atamjon ahi.   

Yodh 
 

73 Nangin neina gon a neinasemdoh ahin, tunvang nathupeh juina dinga hin hetthem theina neipen.   


74 Nangma ging ho jousen kei a konna hin kipa na mu u heuhen, ajeh chu keiman nathupeh ahin kinepna dihtah kaneijin ahi.   


75 O Yahweh Pakai keiman na Dan semho adihdan hi kahethem tai, neisuhgim ji ding hi keidia thilphachom ahi.   


76 Tuhin nasohpa neiteppeh bangin nami ngailutna longlou chun eilungmonsah jin ahi.   


77 Kahintheina dingin namihepina chun neiumkimvel jingin ajeh chu neithuhilna ho hi keidinga kipana leh lunglhaina ahi.   


78 Keichung changa thujou seiho miphalou ho chu jumle jachatna penlang, keivangin nangma thupehho chu kangai jingding ahinai.   


79 Nangma Dan he themho leh nangma ging jingho chutoh nei ki vopkhom sah jingin.   


80 Na Dan thu kajuina ahin bolkhel kaneilouna dingin neivengin, chutileh jumna leh jachatna kaneilou ding ahi.   

Kaph 
 

81 Nangma huhdohna ding kangana lam'a hin abeipaiding kahitai, ahinlah nathupeh ahin kakinepna adetjinge.   


82 Nakitepna ahung gulhunna ding vetnan kamit achahleutai, itih tah leh neilhamon dingham?   


83 Lengpitwipai savun ahun ahulgot bangin kagolhatai ahinlah na Dan thu jui ding kasumil dehpon ahi.   


84 Itihchanpi hi kanga jingding hitam? Keima eibolse ho hi itihleh aphu nalah dingham?   


85 Nangma thuhil nahsahlou mi kiletsah ho hin keima kipalna ding ko thuhtah alaijun ahi.   


86 Nathupeh jouse hi tahsan dinga lomtah cheh ahi. Ajeh bei a eidel lele hoa konhin neihuhdoh'in.   


87 Amaho hin eichaidohpai got u ahitai, ahinla keiman nathupeh ho hi kajuida dehpoi.   


88 Na mi ngailutna longlou chun kahinkho hi huhdoh'in, chutileh na Dan thu kajui theiding ahi.   

Lamedh 
 

89 O Yahweh Pakai tonsot a dinga nakitepna chu van a dettah in aum jinge.   


90 Nangin nanatundoh hiche leiset hi aum jing bangin nakitahna jong akhang khanga um jing ahi.   


91 Nathilgon jouse hi nathupeh dungjuijin tuni chan geihin aumsohkei un ahi, ajeh chu amaho hi aboncha nalhacha ahisohkei un ahi.   


92 Na Dan thupeh hin kipana hinkho'ah eihin khoukhah hihleh kagenthei lengvaina a kana mol lem ding ahitai.   


93 Na thupeh Dan ho hi itihchan hijongleh ka suhmillouhel ding ahi, ajeh chu hiche ho hin eihinghoi ahi.   


94 Yahweh Pakai nanga kahi; neihuhdoh'in! Ajeh chu nadan thu nitna a hin ka kihabol lheh jenge.   


95 Mi phalouhon suhmang dingin lampi dungah eichanglhi le jonguleh keiman vang na Dan thu hi ka lungsungah thipbeh chan geljing nange.   


96 Thiljouse hin akhonna aneisohkeije ahinlah na Dan thupeh hin akhonna aneipoi.   

Mem 
 

97 Oh, na Dan thupeh hi iti kahin dei hitam! Ni lhumkei kei in hiche ho hi kageljin in ahi.   


98 Na Dan thupeh ho hin kagal mite sangin eichihsah'e, ajeh chu hiche ho hin phattin in eiveng jinge.   


99 Na Dan thu hi phattin a ka geljing jeh in eihilho sangin jong hetgilna ka neijotai.   


100 Na thupeh Dan ho kanitjing jeh in kachunga upa tehse ho sangin jong kachingjo tai.   


101 Nathupeh dettah a kajuijing theina dingin thilse bolna a cheding kanompon ahi.   


102 Nangin phate keicha neihil ahitah jeh in na Dan thu juina a kon'in ka ki heimang nompon ahi.   


103 Na thupeh hi kapatep leh alhum lheh jenge, khoiju sangin alhumjon ahi.   


104 Na Dan thupeh ho hin hetthemna eipen; hiti chun hinkho adihlou lam a cheding hi kathet lheh ji e.   

Nun 
 

105 Nathupeh hi kakalskonna a eipuiding thaomei jin apangin, kalampi salvah ding vah'in apangin ahi.   


106 Na Dan thupeh dihtah ho hi kajuijing ding ahin, hiche dinga hi kitepna kananei ahitan avel a kakitep kitding ahi.   


107 Yahweh Pakai nathutep dungjuijin ka hinkho hoidoh sah'in ajeh chu kathohlel behseh jenge.   


108 O Yahweh Pakai ka thangvah nahi kilhaina thilto bangin neisanpeh'in lang chuleh na Dan thupeh ho neihil in.   


109 Keima ka hinkho hi kilep ditdet in aum'e, ahinlah na thuhil hi ka juidadeh pong e.   


110 Mi phalou hon ka kipalna dingin thang akam jingun ahi, ahi vangin nathupeh a kon a ka ki heimang doh louding ahi.   


111 Na Dan thu hi keidinga gou ahi, hiche ho hin ka lungthim akipasah'in ahi.   


112 Ka thini chan gei a na Dan thu nitding hi ka dinpi ahitai.   


113 Kitahna neiloute hi kathet ahin keivang na thuhil ho jui dinghi katha nopna ahi.   

Samekh 
 

114 Nangma hi kakiselna leh kalumdal nahi, nathupeh hi kakinepna bulpi ahijinge.   


115 Milung gilouho keija kon'in potdoh'un, ajeh chu keiman ka Yahweh Pakai thupeh ho hi kajuinom e.   


116 Yahweh Pakai, nakitepna bangin kahinjouna dingin tha neipen kakinepna hi neijumso hihbeh'in,   


117 Nathahatnan neituh'in chutileh kahoidohding ahi, chutengleh nathupeh hi kachepi jingding ahi.   


118 Nathupeh a kon a potdoh ho hi nangin napaidoh gamheltan ahi. Amaho hi amaho leh amaho kijoulhep ahi bouve.   


119 Nangin mi-engse ho chu leiset chunga kon'in bohse bangin napaidoh jitan ahi, hijeh chun kei vangin na Dan thu ho hi kajui nom e.   


120 Nangma ginnan ka kithinge, na thutan dihtah ho jeh in ki chatnan kadim e.   

Ayin 
 

121 Keiman thudih tah leh kitahna neitah in na katonge, kagal mite khut a neidalhahih'in.   


122 Phatthei neibohding kinepna neipen, mi kiletsahho neibolsetsah hihbeh'in.   


123 Nathutep dihtah chu asuh bulhit nadinga neihuhdohna dingchu kavet vetnan kamit achah leutan ahi.   


124 Nami ngailutna longlou chun nasoh hi neibolpha jingin, chuleh na Dan thu ho chu neihil in.   


125 Na Dan thu ho hi kahettheina dingin nasohhi hetthem theina neipen.   


126 Yahweh Pakai tu hi nakipatna na tohphat ahitai, ajeh chu miphalouhon na Dan thu apal kehgam tauve.   


127 Tahbeh in nathupeh ho hi sana mantampen sangin kadeijon ahi.   


128 Na thupeh ho hi adihsohkei in, hijeh a chu lamdihlou ho hi kathet ahi.   

Pe 
 

129 Na Dan semho hi akidang theilheh jengin hijeh a chu kalungthim pumpia kajui ahi!   


130 Na Dan thuhil'a hin vah akilangin hijeh chun milham minjong ahetheijin ahi.   


131 Nathupeh ho kangaichat behseh jeh in kaki gon chule kakam kah in kangah jinge.   


132 Nangma ngailuho nabolna bangin hung kihei in lang nami khotona neimusah'in.   


133 Nakitepna dungjuijin kalhuh louna dingin neituh'in, thilse eijosah hihbeh'in.   


134 Eisugenthei hoa kon'in neihuhdoh'in, hitiachu nathupehho hoitah a kajuijing theina dingin.   


135 Nasohpa kei ahin namaivah chu hin kilan dohsah'in chutengleh na Dan thu chu neihil in.   


136 Mi hemten na thuhil ajuitah lou jeh un kamit na hin mitlhi twi vadung bangin along'e.   

Tsadhe 
 

137 O Yahweh Pakai nangma thudihtah nahi, na Dan semho jong adih'e.   


138 Na Dan semho hi nolnabei ahin chuleh tahsanthei mong mong ahi.   


139 Ka gal miten na thupeh hi anahsah loujeh un ka lunghan hi aki khonhel jengin ahi.   


140 Na thutep ho hi kapatep sohkei ahitan adih lheh jengin keiman ka deilheh jenge.   


141 Keima hi hetkhamlou leh notthap ka hivang in nathupeh ho hi ka sumil dehpoi.   


142 Yahweh Pakai nanga hin tonsotna thudih na aum'e, chuleh na thuhil dihtah ho jonghi nolnabei ahi.   


143 Hahsatna le lung khamna in eilonvuh jeng jongleh nathupeh ho hi keidinga kipana tahbeh ahijinge.   


144 Na Dan semho jouse jonghi adihjing jenge, hinna ka neitheina dingin neihet them sah'in.   

Qoph 
 

145 Kalungthim pumpin kataove O Yahweh Pakai neihouvin, keiman na Dan thu ho chu kanit jingding ahi.   


146 Nangma kahin kouve Yahweh Pakai neihuhdoh'in, na Dan thu ho chu ka juijing theina din.   


147 Khovah masangin matah in kathouvin, nathutep na chun kakinem in panpi kathum e.   


148 Jan khovah'in kahah'in nathutep chu kagel jinge.   


149 Nami ngailutna dihtah a konchun O Yahweh Pakai kataona ngai in lang na Dan thu juina ahin neichoh hing kittan.   


150 Dan neilou miten eihung delkhum un ahi, amaho hi nangma thuhilla kon'in agamla lheh'un ahi.   


151 Ahinlah O Yahweh Pakai nangma naichan naum'in ahi, chuleh nangma thupehho jouse adih'in ahi.   


152 Na Dan semho hi tonsot a ding ahije tihi kaneolai a patna kanahetsa ahitai.   

Resh 
 

153 Kathoh gimna hi venlang neihuhdoh'in, ajeh chu keiman na thuhil ho chu ka sumil khapoi.   


154 Keima langa pangin lang ka chung chang thu nei seipeh'in nakitepna bangin neihuhdoh'in.   


155 Mi phalou hovang ki huhdoh louding ahiuve. Ajeh chu ama hon na Dan thu hi anahsah pouve.   


156 O Yahweh Pakai namihe pina hi anasalheh jenge, na Dan semho hi jui ing kating ka hinkho hi neikile dohsah tan.   


157 Mi tamtah in asugenthei jin eisuboijin ahi, ahinlah na Dan thu juina a kon'in kakiheimang dehpoi.   


158 Hitobanga mikitahlou ho hi ka muting leh ka lungnatpi lhehjin ahi, ajeh chu amaho hin na Dan thu hi anahsah pouvin ahi.   


159 Yahweh Pakai ven na thupeh hi ichan gei a ka gelkhoh hitam, na mingailutna longlou jal in ka hinkho hi neilepeh kit in.   


160 Na Dan hung kipatna thuguh chu thutah ahi, na Dan thudihtah ho hi tonsot a dingjing ding ahi.   

Shin 
 

161 Mi thanei hon dihloutah in eibol seuve, ahinlah keiman nathupeh hi ka lungthim in ginna kanei jinge.   


162 Khat touvin gou nasatah akimudoh bangin nathupeh ahin kakipah'in ahi.   


163 Keiman jou le nal kiti hi kathetnin ahinlah nathupeh ho hi kagelkhoh'e.   


164 Na Dan thu ho hi adihjeh in nikhat in sagivei thangvah na penge.   


165 Nang ma Dan thu ho gelkhoh na neiho jousen thahatna anei un ahi chuleh kipalna aneipou vin ahi.   


166 Yahweh Pakai nangin neihuhdoh dinghi ka ngaicha lheh jengin ahi, hijeh a chu nathupeh ho hi ka juijing ahi.   


167 Na Dan semho hi kahinjui jinge ajeh chu hiche ho hi deium ka salheh jenge.   


168 Ahi, keiman nathupeh ho leh na Dan semho hi kajui jinge ajeh chu nangin ka kimanchahna jouse nahen ahi.   

Taw 
 

169 O Yahweh Pakai kahin kou nahi ngai in nangin neitep pehna bangin het them theina lungthim neipen.   


170 Ka taona hi ngai in, nathutep na bangin nei huhdoh tei in.   


171 Kakam a kon'in thangvahna hi hung lengdoh jenghen ajeh chu nangman na Dan thu ho hi neihil themtan ahi.   


172 Kalei in nathupeh ho hi thangvah lan sa hen, ajeh chu nathupeh jouse hi adih'in ahi.   


173 Nei kithopina khutchu hin lhangdoh'in ajeh chu na thupeh ho jui dinga kigotna kanei ahitai.   


174 O Yahweh Pakai nangin neihuhdoh dinghi ka ngaichat jing ahi, ajeh chu nangma thuhil ho hi kakipana ahijinge.   


175 Nangma ka thangvah jing theina dingin nei hing hoi in, chuleh nathupeh ho hi eikithopin pangjing hen.   


176 Kelngoi banga vahmanga kahitai hungin lang neihung holdoh tan ajeh chu nathupeh ho hi keiman kasumil theipoi.    

Thudih Lou Seina Kona Huhdohna Dinga Taona 
 
Jerusalem a Pathen hou a cheho chung chang a David labol 
 

1 Lungkham na leh lung gim na kato tengleh Yahweh Pakai kom kalhutjin ahileh Aman kataona asangjin ahi.   


2 O Yahweh Pakaijin mijoubol ho a konleh milepche ho a kon'in neihuhdoh'in.   


3 Oh lepchena leigui mangcha ho, Pathen'in nangho ipi na louvin tem? Aman na chunga engbolna ichan gei in apunsahbe dem?   


4 Nangma thalchang hemtah a naki sunding chuleh meihol sapehpoh naki desah ding ahi.   


5 Gamlatah Meshach lah a ka chenchu kadanave, gamla tah Kedar ponbuh a ka chenchu ka thohlel ngeije,   


6 Keima chamna deilah a kachenhi kakhoplheh jengtai,   


7 Keiman chamna kahol in, ahinlah keiman chamna thu kaseipou pouleh ama hon gal bou adeijiu ve.    

Aphalouva Kon Yahweh Pakaijin Nahuhdoh Ding Ahi 
 
Jerusalem a kon Pahen hou ho dia la kibol 
 

1 Keima kadah in thinglhanglam kavei, hichea kon a khu eipanpi hung hintem?   


2 Vanle lei sem pa Paka a kon a eipanpi hung ahi.   


3 Aman nangma nakipalsah louding; nachingpa chu ihmu louding ahi.   


4 Tahbeh in Israel chingpa chu itihchan hijongleh ihmu lhulou ding ahilouleh ihmu louding ahi.   


5 Yahweh Pakai ama tah chu nachingpa ahi! Ama nakom'a ading jingin nahoidohna lim in apang jinge.   


6 Sun leh nisan nasangpeh pontin, janleh lhavah injong nasubeipon te.   


7 Yahweh Pakaijin thilse jousea nahoidohsah in tin nahinkho chingjing nante.   


8 Yahweh Pakaijin tu apat tonsot gei in navai kondoh leh nahung vailhun in nachingjing tahen.    

Jerusalem'a Chamna Umna Dia David Taona 
 

1 Yahweh Pakai Hou-Inn ah cheuhite tia kakom'a asei u chun keima kakipahlheh jengin ahi.   


2 Vo Jerusalem tuhin keiho nakelkot sung langah kadingtao ve.   


3 Jerusalem hi dettah a kisa khopi ahin apal jonghi detchetna kigenbitna ahi.   


4 Yahweh Pakai mite Israel phungho jousen hicheahi kintheng bolla ahungnao ahi. Israel te chonna dan dungjui a Yahweh Pakai kom'a thangvahna pedinga ahungnao ahi.   


5 Hichea hin lengte thutanna laltouna ho chu aum'inDavid chilhah ho laltouna ahi.   


6 Jerusalem a cham lenna din taovun, hiche khopi ngailu jouse khangtouhen.   


7 Vo Jerusalem, nakulpi sunga chamleng hen chuleh nakhopi sung khangtou hen.   


8 Ka insung mite leh kagol kapaite khohsahna in keiman Jerusalem ah “Nanga chamna umhen” kati.   


9 Yahweh Pakai, I-Pathen'u insung khohsah na'in, O Jerusalem nang dinga aphapen chu kahol ahi.    

Hepina Mutheina Dinga Taona 
 

1 Van'a alaltouna a tou O ka Pathen nangma munomna in kadah in kahinvei.   


2 Sohten amit uva apupao avetjing bangun Yahweh Pakai, I-Pathen'u Pathen khotona ngaichan keihon kahin vejing ui. Hiti hin soh nungah honjong api'u chaloh akivetgeu jingun ahi.   


3 Yahweh Pakai ka chung u vah khotona neipeuvin ajeh chu keiho hi vetda changsa ka hiuve.   


4 Ajeh chu keiho hi mi kiletsahho housetna leh mikhoh ho tai tomnan eichupmu ahitai.    

Ama Tahsan Ho Yahweh Pakaijin Ahuhdoh 
 

1 Yahweh Pakai hi eiho langa anapanglou hikhataleh? Israel te jousen velseikit hen.   


2 Min eina delkhum pettah'un Yahweh Pakai hi eiho langa anapanglou hikhataleh,   


3 ama hon alunghan u deojah pum in ahingin eina vallhum tauvinte.   


4 Twi chun einachup uvin tin, twikhanglen chun einalhohmang diu ahitai.   


5 Hitiachu ichung uva twipi kitoltol ding ahiuve.   


6 Igal miteu eina suhmang sah louva Yahweh Pakai chu thangvahna peuhite.   


7 Eiho thang kampa a kon a vacha ahoidoh banga hoidoh ihiuve. Thangpou chu akivobong tan eiho ihoidoh tauve.   


8 Hitobanga kithopina chu vanle lei sem ah Yahweh Pakai a kon a imu'u ahi.    

Pathen Tahsante Hoidoh Jing Ding Ahi 
 

1 Yahweh Pakai a tahsanna dettah neiho chu Zion mol tobag ahiuve. Amaho chu suhlinghoi hiloudiu a-itih'a detjing ding ahiuve.   


2 Jerusalem mol'in aumkimvel bangin, tuleh tua dingin Yahweh Pakai chu amite kimvel a akisung jinge.   


3 Michonphate gam a chu miphalou te vaihomna leng teng gol in chan aneilou ding ahi. Achuti louleh michonpha ho jengin jong thilse ahinbol maithei ahi.   


4 O Yahweh Pakai miphaho lungthim nangma toh chekhom theiho chu nangin thilpha bolpeh jingin.   


5 Ahinlah O Yahweh Pakai lamdihlouva chete chu thil dihlou bolte toh paidohtha jengin. Israel te lah a cham lenghen!    

Pathen'in Asemphat Jal'a Thangvahna 
 

1 Yahweh Pakaijin sohchang ho chu Jerusalem a ahinlepuilut kitphatchun, hichu mangtoh abang jengin ahi!   


2 Keiho lungna chim tah a nuinan ka dimset jingun, ki pahtah in la kasauve. Hichun chidang namdang hon aseiyun, “Yahweh Pakaijin thil loupi kidangtah chu aboldoh peh tauve” atiuve.   


3 Adih'e, Yahweh Pakaijin thil loupi kidangtah chu eiboldoh pehtauve! Iti kipa um a hitam!   


4 Neldi gam a twilonglut hon athah semkit bangin O Yahweh Pakai kanei kagouhou hin kiledoh sah kittan.   


5 Mitlhi long pum pum a muchi tuten, kipah thanom tah a aga akilodiu ahi.   


6 Kapjing pum a atuding muchi kipoh'a vaikonten, aga hinkipoh puma inmun kipahle thanomtah in hung kileuhen.    

Haona Kiti Hi Yahweh Pakaiya Hung Kon Ahi 
 
Solomon ki pahtah a ala sem 
 

1 Insa-a hi Yahweh Pakai apan louleh, asahon mohseh a asah'u ahi. Khopi ngah'a hi Yahweh Pakai ajao louleh, khongah ho panna bei a hahkhovah ahiuve.   


2 Jingkah matah a nakipat uva jankhang gei a neh ding an holna a na natoh'u pan nabei ahi, ajeh chu Yahweh Pakaijin angailut achate hi a-ihmut sung uva hi ijakai agontohpeh ahi bouve.   


3 Veuvin, chatehi Yahweh Pakaiya kon a gou ahin, naobu sunga konna aga kimu jonghi kipa thilpeh ahi.   


4 Khang don laija cha kineiho hi galsatpan akhut a thal changho akichoi tobang ahi.   


5 Thal chang abom dimsetna kipohpa anunnom ahi. Ama chu agal mite toh thutanna mun'a akimuto teng gal lel hilouhel ding ahi.    

Pathen Gingte Chunga Phattheina Ho 
 

1 Koi hileh Yahweh Pakai ging geh'a um a Ama lunglhaina lampia kalsongho chu anunnom ahiuve.   


2 Nangin nakhutsoh natohga naneh ding ahin, iti nakipading hitam na hinkho kiledoh ding ahitai.   


3 Na insunga najinu jong lengpi gui ga phatah banga phatthei punna hi ding, ankong phunga an naneh khompi nachate mel-hoitah tah Olive thingbah lhoutah bangdiu ahi.   


4 Veuvin, Yahweh Pakai gingte phatthei achan dingu chu hitobang hi hi ding ahi.   


5 Yahweh Pakaijin Zion a kon'in phatthei nabohjing jinghen, nahinkho lhumkei in Jerusalem machalna mujing jingin.   


6 Natuson gei in jong hin munlang, Israel chungah chamleng hen!    

Zion Kidoupite Alekhup Na Dinga Taona 
 

1 Kakhangdonlai a pat in kagal miten eihin bolseuvin ahi. Israel pumpin hiche hi velsei uhen.   


2 Kakhangdonlai a pat in kagal miten eihin bolseuvin ahi, ahinla ama hon khatveicha eijoukha pouvin ahi.   


3 Katungtun hi maha adiptauvin, loukhoipan lou akhoi chehlah lahtoh abahsah jengun ahi.   


4 Ahinla Yahweh Pakai chu aphatjeh in miphalouhon khaova eikan nao eisutlhap peh tan ahi.   


5 Koi hileh Jerusalem hot leh deimoa bol ho jouse chu jumthet in ki nunglekit'u henlang lhuhpiu hen.   


6 Amaho hi panna bei inchung vum a hampa kehtobang, akhan kilhit masanga goplha tobang hiuhen.   


7 Chang-at hon anotthap'u, chuleh chang kanhon adeimou hihen, chuleh hichelang hopa jousen, “Nachung uva Yahweh Pakai phattheiboh umhen keihon Yahweh Pakai mi in phatthei kahinboh uve” tin seihihbeh'u hen.   


8 Yahweh Pakaijin phatthei na boh hen, Yahweh Pakai min'in nangma phatthei ka boh uve, chule nangman na lam jot na chun hichi mi ho chun phattheina chu sutang jou pou vin te.    

Yahweh Pakai Ngaidamna 
 

1 O Yahweh Pakai lunglhahna kotong sunga kon'in nangma panpina kahinthum e.   


2 O Yahweh Pakai kakanahi ngai in, kataona hi neingaipeh'in.   


3 O Yahweh Pakai kachonset nauhi hoitah a namelchih ding hileh, koiham O Yahweh Pakai ahingdoh ding?   


4 Ahinla Nangin nangma ginje kahetthem theina diuvin ngaidamna neipejiuvin ahi.   


5 Keiman Yahweh ka Pakai nangma panpina kinem tah in kangah'e. Henge, keima nangma a ki ngaijing kahi. Keiman athusei katahsan'in hichea kinem a ngahjing kahi.   


6 Keiman Yahweh Pakai chu ka ngahlel ngei e, kho ngahpan khovah ding angalel sangin kangahlel joi.   


7 Vo Israel, Yahweh Pakaiya kinem in, ajeh chu Yahweh Pakai ahin longlou ngailutna um'a ahin chuleh ama a hin lhatdamna lhingset in aum'in ahi.   


8 Ama tah in Israel chu achonsetna jouse a konna ahuhdoh ding ahi.    

David Kineosah Pum'a Yahweh Pakaiya Kingai Jing 
 

1 Yahweh Pakai, kalungthim akiletsah poi; kamit ha dan jong kihi sahna aumpoi. Keima hi thil thupitah in jong kakigel pon keimat phah din jong aloupi behseh e.   


2 Hiche sang chun keima kahina kalung lhaipen lung ol heuvin kaum'in ahi. Naosen anu noitwi ngaicha talou banginlung ollin kaum in, naosen lungmonga aum bangin keijong kalhagao lungmong in aum'e.   


3 O Israel tule tonsotnin Yahweh Pakaiyah lungmong'in ummin.    

Muntheng Phung Phatthei Channa Dia Taona 
 

1 Yahweh Pakai David hi athohgim na jouse pum in hin geldoh'in.   


2 Aman Yahweh Pakai ah kitepna gimneitah in anase in ahi. Aman Israel Pathen ah kitepna ananeijin ahi.   


3 “Keima kain ah cheponge, keima kicholdo ponge,   


4 keiman kamit kicholdo sah ponge ahilouleh kamit imutsah ponge,   


5 Keiman ka Yahweh Pakai dinga inkhat sahna ding mun kamu kahsen, Israel Pathen a dingin muntheng kamu kahsen!”   


6 Vetan hiche thing kong dinghi Ephrathah a aum'e ti kajaovin Jaar loujao dunga hiche mun hi kana mudoh tauve.   


7 Yahweh Pakai chenna mun a cheu hitin akengphang bul ah chibai boh'u hite.   


8 O Yahweh Pakai thouvin nacholdona mun a chun luttan nathahat melchihna thingkong chutoh lutthatan.   


9 Nathempu hon chonphatna ponsil chu kisil uhen; nalhacha dihtah hon kipa la sauhen.   


10 Nalhacha David khohsahna jal in, nathao nusa lengpa chu paidoh hih'in.   


11 Yahweh Pakai chu David kom'ah akihahsel in, kitepna nunglah doh kit louhel dingin: “Keiman nachilhah khat nalaltouna a katousah ding ahi.   


12 Nachilhah ten nang toh kakitepna leh ka Dan sem ho leh ka thuhil ho hi anit uva ahileh nalal touna hi chejom peh ding ahi,” ati.   


13 Ajeh chu Yahweh Pakaijin Jerusalem hi a inn chenna mun dinga adeilhen ahi.   


14 “Hiche hi tonsot a kacholngah na munding ahi” anati. Keima hiche mun a hi kachending ahi, ajeh chu hiche hi kadeilhen inn chu ahi,   


15 Keiman hiche khopi hi phatthei kaboh ding chuleh ijakai ka suhmang pehding ahi, keiman asunga um vaichate an kapehding,   


16 athemputeu chonphatna pon kasilpeh ding, asoh dihtah hon kipa la asahdiu ahi,   


17 Hiche mun a hi David thaneina khantousah ding, hiche kathaonupa hi kamite dinga thaomeivah hi ding,   


18 chuleh agal mite chu jumna le jachatna pon kasilpeh ding amavang leng loupitah kasosah ding ahi.    

Sopi Banga Kipum Khat Phattheina 
 

1 Veuvin, insungkhat hi kilungkhat tah a achenkhom teng iti phat a pha lunglhai um a hitam?   


2 Hiche hi Aaron chunga thao mantam kisungah aluchanga kon a akhamul lah a longlha a avon mong chan a longlha suhpeh tobang ahi.   


3 Kitohdel a Hermon mol chunga kon a longlha daitwi theng tobang a Zion mol a hung longlha chu ahi. Hichea kon a chu Yahweh Pakaijin malsomna chu ahin phondoh a hichu tonsot hinkhoa ding ahitai.    

Jan'a Khongah Ho Tilkhouna 
 

1 Oh Yahweh Pakai sohte jousen Yahweh Pakai chu thangvah un, nangho Yahweh Pakaijinn a jankhovah'a asohkin na tongten.   


2 Nakhut theng'u chu taona in domsang uvin lang Yahweh Pakai chu thangvah'un.   


3 Van le leiset sempa Pathen chun, Jerusalem a kon'in phatthei naboh tao hen.    

Vahchoina La 
 

1 Yahweh Pakai chu thangvah un! Yahweh Pakai min chu thangvah un! Yahweh Pakai lhacha ten Ama chu thang vah un,   


2 Nangho Yahweh Pakai lhacha na tong, Pathen, Hou-In sung a natong ten.   


3 Yahweh Pakai chu aphatna jeh in thangvah'un; amin ngaitah chu vahchoilan domsangun.   


4 Ajeh chu Yahweh Pakaijin Jacob chu Ama a dingmong monga alhen ahin, Israel chu atumbeh a amagou dinga agon ahi.   


5 Keiman Yahweh Pakai aletna leh aloupina chu kahen, iPakai u Yahweh hi pathen dang sanga lenjo le loupijo ahi.   


6 Yahweh Pakaijin van le leiset chunga hin, twikanglen thuh sunga hin Aman along lhaina a adeidei abol ahi.   


7 Aman meiho jonghi leiset chunga kon a alentousah ahin, Aman gojuh pet in koljong aphetsah'in, huijong hi athil kholna a kon'in ahin lhadohjin ahi.   


8 Aman Egypt te insunga chun ainson in mihemle ganhing jong apeng masa jouse ana sugam in ahi.   


9 Aman Egypt a chun Pharaoh le amipi jouse douna in datmo umtah thil kidang ho ana tongdoh'in ahi.   


10 Aman namlentah tah ho anavolhun leng thupi tahtah ho jong ana satchap e.   


11 Amor lengpa Sihon, Bashan lengpa Og chuleh Canaan lengho jouse anathat gam in ahi.   


12 Aman agam u chu Ama goulo Israel te gamtum dingin anapen ahi.   


13 O Yahweh Pakai namin hi tonsot a um jing ding ahi.   


14 Ajeh chu Yahweh Pakaijin amite chunga thutah a vaihom ding asohte chunga khotona anei ding ahi.   


15 Chitin namtinte doilim ho hi sana le dangka maimai mihem in asemthubou ahi.   


16 ama hon kam anei un ima aseithei pouvin, mit anei un ima amuthei pouvin,   


17 kol anei un ima ajathei pouvin nahkui anei un ima anahthei pouvin ahi.   


18 Doilimsemthu ho jouse le hiche tahsanho jouse chu hitobang ngen ahiuve.   


19 Vo Israel Yahweh Pakai chu thangvah'un! O thempu Aaron chilhahho, Yahweh Pakai chu thangvah'un,   


20 O Levi te Yahweh Pakai chu thangvah'un! Nangho Yahweh Pakai ginna neijouse Yahweh Pakai chu thangvah'un!   


21 Zion'a kon'in Yahweh Pakai chu thangvah'un ajeh chu Ama Jerusalem'a hin achengin ahi. Yahweh Pakai chu thangvah'un!    

Pathen Lungsetna Longlou Jeh a Vahchoina 
 

1 Yahweh Pakai chu aphat na ho jouse jeh in thangvah'un! Ajeh chu ami ngailutna dihtah hi tonsot gei a longlou ahi   


2 Semthu pathen ho, Pathen chu thangvahna peuvin. Ami ngailutna dihtah chu tonsot gei a longlou ahi.   


3 Pakai ho Yahweh Pakai chu thangvah na peuvin. Ajeh chu Ami ngailutna dihtah chu tonsot geija longlou ahi.   


4 Ama bou hin thil loupi ki dangtah chu abolji ahi. Ami ngailutna dihtah chu tonsot gei a longlou ahi.   


5 Thepna giltah a vanho hinsemdoh a Yahweh Pakai chu thangvah na peuvin. Ami ngailutna dihtah chu tonsot geija longlou ahi.   


6 Twilah a leiset umsah pa chu thangvahna peuvin. Ami ngailutna dihtah chu tonsot gei a longlou ahi.   


7 Van'a kon a vah semdohpa chu thangvah'un. Ami ngailutna dihtah chu tonsotna longlou ahi.   


8 Nisan sun a vai ahom in ahi, Ami ngailutna dihtah chu tonsot a longlou ahi.   


9 Chuleh lha leh ahsi hon jan ah vai ahom un ahi.   


10 Egypt gam a apeng masapen ho anathagam jeh in Ama chu thangvahna peuvin. Ama mi ngailutna dihtah chu tonsot na longlou ahi.   


11 Aman Egypt ma kon'in Israel ana puidoh'e, Ami ngailutna chu tonsot a longlou ahi.   


12 Aman akhut thahatna leh aban thaneina pum in na atongin ahi. Ami ngailutna dihtah chu tonsotna longlou ahi.   


13 Twipi San sukhen a chu Ama ahi, thangvah na peuvin. Ami ngailutna dihtah chu tonsotna longlou ahi.   


14 Aman Israel chu anapui galkai e, Ami ngailutna dihtah chu tonsotna longlou ahi.   


15 Aman Pharaoh leh asepai te Twipi Sanlah a ana lehlut in ahi. Ami ngailutna dihtah chu tonsot a longlou ahi.   


16 Gamthip noi a amite apuigalkai jeh in thangvah na peuvin, Am ingailutna dihtah chu tonsot a longlou ahi.   


17 Leng thupitah tahho anajeplhuh jeh in thangvahna peuvin, Ami ngailutna dihtah chu tonsot a longlou ahi.   


18 Aman leng thahat tah tah ho anathat gam in ahi. Ami ngailutna dihtah chu tonsot a longlou ahi.   


19 Sihon Amor lengpa; Ami ngailutna dihtah chu tonsot a longlou ahi.   


20 Og Bashaan lengpa, Ami ngailutna dihtah chu tonsot a longlou ahi.   


21 Pathen'in hiche lengho gamchu agoulo din amite anapen ahi. Ami ngailutna chu tonsot a longlou ahi.   


22 Asohte Israel ten gam tumbeh a alodiuva anapeh ahi. Ami ngailutna dihtah chu tonsot a longlou ahi.   


23 Aman ihatmo nauvah eihin geldohjiu vin ahi. Amibngailutna dihtah chu tonsot a longlou ahi.   


24 Aman igalmihou va kon'in eihuhdoh jiuvin ahi. Ami ngailutna dihtah chu tonsot a longlou ahi.   


25 Aman hinkho neiho jouse dingin aneh achahdiu apejingin ahi. Ami ngailutna dihtah chu tonsot a longlou ahi.   


26 Van Pathen chu thangvahna peuvin, Ami ngailutna dihtah chu tonsot a longlou ahi.    

Babylon Gam'a Sohchang Ho Lung Hemna 
 

1 Jerusalem kageldoh phatnun Babylon vadungpang a chun katou un kakapgam tauve.   


2 Keihon kasemjang hou chu mong thingbah chung dunga chun kakhai un ahi.   


3 Hikom'a chun soh a eihente hou chun la sah sahding eigouvin, chuleh eisugenthei hou chun kipahtah a la sahsahtei ding eigouvin, “Jerusalem la ho chu khatpen beh neisahpeh'un” atiuve.   


4 Ahinlah keihon hetkhahlou mi gamsunga hi Yahweh Pakai la ho chu iti kasahdiuham?   


5 Vo Jerusalem nangma kasuhmil uleh kakhut jetlam hin semjang pehdan sumil jenghen.   


6 Nangma kageldoh louva, Jerusalem chu kakipana sangpen sang a thupi a kagel lou le, ka leihi kadang chungah behden jenghen.   


7 O Yahweh Pakai Babylon sepai ten Jerusalem alonkhum niuva Edom mite thilbol chu geldoh tei in, “Sumang jengin,” “Toltoh sumat jengun” tin asam un ahi.   


8 O Babylon, nangma nakisu mang ding ahi. Nangin neibol nao bang banga na lethuh penpen chu anunnom ahi.   


9 Nachapangteu puimang a songpi chunga sepgoiho chu nunnom hen!    

 138

Yahweh Pakai Lunglhai Jeh a David In Avahchoi 
 
David lasem 
 

1 Ka Pathen kalungthim pumpin nangma thangvah ingkate, pathen dang ho masanga nang vahchoinan la sange.   


2 NaHou-Inn theng lang nga'ing ting nami ngailutna tanglou jehleh nakitahna jeh in namin vahchoi ing kate, ajeh chu nakitepna hi namin loupinan asuhdet ahi.   


3 Kataopet petleh nangin neidonbut in nangin thahatna neipen neitilkhou vin ahi.   


4 Leiset chunga leng jousen nangma nathangvah diu ahi, ajeh chu ama hon nathupeh ajauvin ahi.   


5 ama hon nathilbol ho jehleh naloupi behseh jeh a nangma thangvah la asahdiu ahi.   


6 Vo Yahweh Pakai nangma na let lheh jeng vangin milham jong nakhohsah thouvin, ahinlah mikiletsah hoa kon'in vang nakikhin gamlan ahi.   


7 Keima lungkhamnan eiumkimvel jeng jongleh nangin kagal mite khut a konna neihoidoh ding ahinai. Nangin nakhut hin lhaang doh 'in natin nabanjetlang thahatna a neihuhdoh ding ahi.   


8 Yahweh Pakaijin keima hinkhoa athilgon achelhahsah ding ahi, ajeh chu O Yahweh Pakai na mi ngailutna dihtah chu atonsotna longlou ahi. Kachunga na natoh nahinpat hi subulhit tan.    

Muntin'a Um Le Ima Jouse Musoh Pathen 
 
La lamkaipa henga David lasem 
 

1 O Yahweh Pakai nangin kalungthim nakholchil in neihechen sohkeitan ahi.   


2 Nangin katouthimpet hihen, kadindoh pet hijongleh nahei. Gamla tah a kaum jeng vangin nangin kalung gel ngaito jouse nahei.   


3 Kakholjinpet hihen, inna katouthimpet hijongleh nangin neimun ahi, chuleh kabol jouse nahesohkei e.   


4 Yahweh Pakai ka thusei got jonghi kasei masangin nahejitai.   


5 Kamasanga nachen, kanunga jong neijuijin ahi, naphatthei bohna khutchu kaluchungah nangam'in ahi.   


6 Hitobang hetna hi keidingin aki dang val in, chuleh hitobang hetchet dinghi keidingin ahahsaval e.   


7 Nalhagaova kon a iti kajam mang thei dingham? Nanga kon a keima iti kajam mang theiding ham?   


8 Keima van a kaltou jongleng nangma naum in, mithigam ah lutjong leng nangma naum'e.   


9 Keima jingkah lhaving in lengdoh ingting twikhanglen gallang peh a gacheng jong leng,   


10 hichemun jenga jong chun nakhut in neikai hoi in natin, nathahat na in nei vengbit in nate.   


11 Keiman muthim jah a neisel in tijongleng chuleh kavel a vahjeng jong muthim sosah jongleng,   


12 muthimlah a kisel jing jongleng nanga kon a kakisel mangthei louding ahi. Ajeh chu nang dingin ajing jongchu sun banga vah ding ahi. Muthimleh vah jong nangdingin thakhat ahi bouve.   


13 Nangin ka oisung a thil umjuse jong najopmat mat a kanu naobu sunga neigontoh ahi.   


14 Hitobanga thil kidangtah a neina gontoh jeh in ka thangvah'e! Na natoh nathil bol danhi datmo umtah ahi ti kalungthim apumpin kahe them e.   


15 Keima jatchombeh a kanu naobu muthimlah a eina kigontoh jeng jongchun nangman neinavesui jingin ahi.   


16 Kapen lhah masang a nangman nei namusa ahitai, nitin ka hinkhoa ka ki manchah na ding dan, phatche dungjui a ana kigongtoh chu nikhatcha jeng jong achelhah masanga na lekhabua ana kigoltohsa ahitai.   


17 O Yahweh Pakai kachung changa nalung gel nathilgon tohsaho chu iti mantama hitam simjou jai ahipoi!   


18 Asim jeng jong keijo chi ahipoi, neldi halsiho sang'in jong atamjoi. Kahung khahdoh gei injong nangin neina umpi jing nalai e!   


19 O ka Pathen miphalouho hi na suhmang hitavele ong! Tolthat ho kahinkhoa kon'in potdoh'un.   


20 Amaho hin na suminseu ve, nagalmi ho hin namin hi asamseu ve.   


21 O Yahweh Pakai nangma nahotbolte ho hi keiman jong kahot louding ham? Nangma nadouho hi kenjong kathet louding ham?   


22 Ahinai, nangman nathetho hi keiman pumthetna kathet ding ahi, ajeh chu nangma galmi ho chu keima galmi ho ahiuve.   


23 O Yahweh Pakai neikhol chil in kalung neihet peh in; neipatep inlang kahina hi kilang doh sah in.   


24 Kasunga hi nangma douva thilse umnalai am nei nodoh peh inlang tonsot lampi a neipui tan.    

Mi Gimsah Hoa Kon Kivenbitna Dinga Taona 
 
La lamkaipa henga: David lasem 
 

1 O Yahweh Pakai, miphalou hoa kon'in neihuhdoh in, pumhat-a natong hoa kon'in neihoidohsah'in,   


2 ajeh chu alung sung'uva thilse jeng agong un, beitih um louvin gal abol jiuvin ahi.   


3 Alei gui-u gul in mi achuh banginamang chauvin, athuseidoh jouseu jong gul-gu tobang ahi.   


4 O Yahweh Pakai, miphalou ho khut a kon hin neihoidoh in, pumhatna natong hoa kon'in neihuhdoh in; ajeh chu kakipal lhuhna din thisle jeng agong un ahi.   


5 Mi kiletsah hon kei matna din thang akam un, khao ajan-doh'un lampi dunga thang ei-kampeh'un ahi.   


6 Keiman Yahweh Pakai kom'a, “Nangma hi ka Pathen nahi!” O Yahweh Pakai, khotona dinga kataona nei sanpeh tan.   


7 O Yahweh Pakai hatchungnung, athahat pan-a eihuhdoh pa; nangman gal kisat nikhoa nei huhdoh ahi.   


8 Yahweh Pakai, migilouho adei bangin chesah hih'in, athilse gonhou chu lolhin sahhih'in; achuti louva ahileh kiletsahna dim diu ahi.   


9 Kagal miten kachunga thil phalou tohgon anei jal un, manthah nan lhung uhen.   


10 Meiam kong chu alu chunguvah chuhsah'in, meilah a seplut in; ahilouleh ajamdoh louna diu twiveina kotong'ah lhalut jeng uhen.   


11 Ka gamsung uva hin ajou jouva mihehse ho khantousah hihbeh'in, pumhat'a natong ho achung uva thilse chuhsah'in lang sumang in.   


12 Hinlah suhgentheija umte Yahweh Pakaijin asumil poi, ti kahen; Aman vaichate thu adih a atanpeh ding ahi, ti kahei.   


13 Tahbeh in mi kitah hon namin athangvah diu, chule michonpha ho na kom'a cheng diu ahi.    

Aphalou'a Kon Kivenbitna Dinga Taona 
 
David lasem 
 

1 O Yahweh Pakai, nangma kakouve, Panpi ngehna katao hi nei ngaipeh loijin!   


2 Kataona hi nahenga gimnamtui kilhut bangin chule kakhut teni kadopsang hi nilhah lang kilhaina gantha bangin neisanpeh tan.   


3 O Yahweh Pakai, kakam'a hin kamdal neikoipeh'in. Kakam sung nei vetpeh jingin.   


4 Thilse bolna din kalungthim aselam-a kon'in neihoidah sah in, thil dihlou bolna'a neipansah hih'in. Thil dihlou bol hon aphat chompiu thangset umtah thil hoa chan nei neisah hih'in.   


5 Miphan eiphoh hen hichu ngailutna joh ahi! ama hon eisuhdihna chu damna ahipoi, Miphalou hon thilse abol dounan katao jinge.   


6 Alamkaiteu kol'a akisot lhah tengleh, miphalou hon ka thusei angaidiu chuteng dih ahinsah diu ahi.   


7 Songpi akikhet keh teng tol'a akitakeh bangin, miphalou ho gule chang ho jong vui louva kithe jal ding ahi.   


8 O Yahweh Pakai hatchungnung, panpi ngaijin na henga kataove. Nangma kakiselna kulpi nahi; amaho khut-a thina neitosah hih in.   


9 Kei ona dinga thang akam-uva kon'in neihuhdoh in, thilpha lou jenga chon ho thangkol'a nei o-sah hih in.   


10 Miphalou ho chu amaho thang kam-a chun oh uhen, kijam chap tauhen; keivang nei hoidoh sah'in.    

Gim Hesoh Pet-A Kithopina Ngaicha Taona 
 
Songkoa achen laija, David lasem, le Taona 
 

1 Keima Yahweh Pakai henga kataovin, Yahweh Pakai henga khotona kathum in ahi.   


2 Keima Yahweh Pakai ang-sunga kakiphin in, kahahsatna jouse jong kaphongdoh'in.   


3 Kalhagao alam vai jitan, hinlah Yahweh Pakai nangbou nahi kachena ding lampi ei-hil ji. Kajotna lam'a chun ei-douten thang eikam peh jiuvin ahi.   


4 Keiman mikhat tou hunga eipanpi ding kangaichat lai jin, koiman amitsih jenga jong eive poi! Koimacha eikithopi ding aumpoi, kachunga thilsoh koiman imachan eigelpeh poi.   


5 O Yahweh Pakai, keima na henga kataovin, “Nangma hi kakiselna nahi, kahinkhoa kangaichat pen nang bou nahi,” kati.   


6 Kataona hi nei ngaipeh teijin, ei-kisunem behseh jeng tai! Ei-bolgenthei hoa kon'in neihuhdoh tan, ajeh chu amaho keisang'in ahatval jeng tauve.   


7 Songkul'a kon'in neihuhdoh loijin, chutileh nangma ka thangvah thei ding ahi. Lolhing tah a neibol jeh a kajet le kaveija mikitah dim lha diu ahi.    

Huhdohna Ding Le Lampi Ki Gottup Na Dia Taona 
 
David lasem 
 

1 Vo Yahweh Pakai, kataona ngaijin. Kangeh hi nei ngaipeh teijin! Nangma kitahna le dihna bangin, neidonbut in.   


2 Nalhacha hi nei patep hih in chule kachung thu jong tan hihbeh in, ajeh chu koima na ang-sunga adih aumpoi.   


3 Ajeh chu kagal miten eihin del peh in, kahing chang in tolgoi nan ineijin, lhan khuh-a athisa umho bangin, kada kacham louvin muthim lah a eiumsah tai.   


4 Hijeh chun keiman kinepna ding kanei tapon, ka lungsung kichatnan adim e.   


5 Keiman khanglui nikho chesa ho kageldoh'in, nakhut tenia natohdohsa thil thupi ho kagel jingin ahi.   


6 Kakhut tenin nahenglam kasang'in kataovin, Gamgo-in sadoh leuva twi angaichat bangin; keiman nangma kangaichan ahi.   


7 O Yahweh Pakai, nei donbut loijin, ajeh chu kahin kho bei pai ding ahitai. Keija kon'in kihei mang hih in, ijeh-inem itileh lhan khuh-a lhalut ho kabah ding ahi.   


8 Jingkah sehleh nalungsetna longlou neijahsah in, ajeh chu keima kingaina nangbou nahi. Kalam lhahna jouse neihil them in, kahin kho hi nangma dia kaphal theng ahi.   


9 O Yahweh Pakai, kagal mitea kon'in neihuhdoh in, nahenga kisel dinga hung jamlut kahi bouve.   


10 Ka Pathen nahi, nadeilam bolje neihil in, name khotona lhagao chun dettah a pan kalah jingna din neipui jingin.   


11 O Yahweh Pakai, namin loupina dingin kahinkho hinghoi teijin. Ajeh chu nakitahna jal'in kahahsatna'a kon'in nei puidoh tan.   


12 Nami ngailutna longlou chun, kagal mite manthahsan in! Chule nalhacha kahi, eidou ho jouse sumang hel in.    

Sochatna Le Haona Dinga Taona 
 
David lasem 
 

1 Yahweh Pakai chu thangvah'un Ama chu kasongpi ahi. Aman kakhut teni hi galsatje dan eihil in, chule kakhut jung ho hi galsatna'a manchahje dan eihil ahi.   


2 Ama hi eipanpi phapen leh kakulpi ahin, kahoidohna pal leh eihuhdohpa ahi. Chitin namtin anoijah akunsahji ahi.   


3 O Yahweh Pakai, mihem hi ipi hija hibanga nagel-lut a, mihem chapa jeng jong ipi hija hibanga nakhohsah hitam?   


4 Ajeh chu mihem hi hai khat seh a hing ahibouvin, ahin-nikho jong nisa-lep tobanga mangpai thei ahi bouve.   


5 Yahweh Pakai vanho hinhong in hung kum lhan, molsang ho hi tham'in lang meikhun len mangsah in.   


6 Kehchang len-dohsah inlang gal mite thejalsah in! Nathalchang kap inlang jamsah soh hel in.   


7 Van'a kon'in nakhut hin lhang in, twithuh lah a konleh kagal mite thaneina'a kon'in nei huhdoh in.   


8 Akam'un jou jeng aseijun, thudih kaseije atiuvin akihahsel un, hinlah jou jeng aseijun ahi.   


9 O ka Pathen, na henga lathah khat sange; selangdah jangsom kibut chu mangchan na vahchoila sange.   


10 Ajeh chu nangman lengho galjona napen! Nalhacha David jong athi nading chemjam'a kon'in nahuhdoh jin ahi.   


11 Neihuhdoh'in! Kagal mite thaneina'a kon'in neihuhdoh'in, akam un jou jeng aseijun; thutah kaseiding ahi tin akihahsel-un, hinlah jou jengseh aseijun ahi.   


12 Kachapa teu akhandon laijun thingphung phatah banginkhanlhit sah in, ka chanuteu jong leng inpi jemhoi dinga kisem khompi hoitah ho bang uhen.   


13 Ka changpang jouseu jong lousoh jouse pum'in dimsoh hen, kaloujaova kagan chateu asang sang'in, sangsom som chan geijin pung hen.   


14 Kagancha teu gai pha hen, veiset le apengsol um hih hel hen! Ka khopi sung jeng uva jong lung gim khoisat beihel hen.   


15 Hitobang thilpha achunga lhung ho kipah uhen! chule a Pathen'u Pathen, Yahweh Pakai hikha nam mite chu kipah cheh'u hen!    

Yahweh Pakai Phatna Le Thahatna Jal-a Vahchoina 
 
David in vahchoila asem 
 

1 Ka Pathen leh kalengpa Pathen nangma choi at inge, chule itih chan hijongleh nangma thangvah jinging kate.   


2 Niseh a nangma ka thangvah jing ding, itihchan hijongleh nangma kavahchoi ding ahi.   


3 Yahweh Pakai hi athupin, Ama bou thangvah dinga lom ahi; koiman athupina tejou ponte.   


4 Akhang khanga mihem ten Yahweh Pakai natoh apachat jing diu, thil kidangtah tah nabol ho aphonjal diu ahi.   


5 Yahweh Pakai nalal loupina kidang leh nathilbol datmo umtah ho giltah a kagel jing ding ahi.   


6 Nathilbol gimnei ho hi mijouse kam'a kijadoh ding, keiman nathupi na ho ka phondoh ding ahi.   


7 Kidangtah a naphatna thusim hi mijousen aseiphong diu, keiman jong nadihna thu hi kipahtah a vahchoila kasah ding ahi.   


8 Yahweh Pakai hi milungset them leh hepina'a dim, lunghang vahlou; lungsetna long lou ahi.   


9 Yahweh Pakai hi mijouse din aphai, Aman athilsem saho jouse chungah khotona lhingset apen ahi.   


10 O Yahweh Pakai, nasemsa jousen na henga kipathu asei diu, chule nanungjui dihtah jousen nathangvah diu ahi.   


11 ama hon na lenggam loupina asap phong diu, nathahatna atah-lang diu ahi.   


12 ama hon natohdoh thil loupi ho mihem chate aseipeh diu, navaihomna lenggam loupi leh anatsat dan aphondoh peh diu ahi.   


13 Ajeh chu na lenggam hi tonsot lenggam ahin, nangin akhang khanga vai nahop ding ahi.   


14 Yahweh Pakaijin alhuho athoudoh'in apohgih'in adelpha ho aphong dingin ahi. Aseidoh chan a kitah Yahweh Pakai ahin, atohna jousea lungset them ahi.   


15 Mit jousen kinem tah in nangma lam ahin ven, nangman amaho ngaichat dungjuijin aneh diu napejin ahi.   


16 Nangman nakhut namang chan, hinkho neijouse hi agilkel adangchah nau nasuh bulhinpeh jin ahi.   


17 Yahweh Pakai hi atohna jousea kitahnan ajuijin, atohna chan'a ngailutna dim ahi.   


18 Yahweh Pakai henga taote Aman anailut jingin, tahbeh a taote aumpi jingin ahi.   


19 Aman gimna le jana neipum'a ngaichatna neiho alolhinsah in, panpi ngaicha'a akanao angaipeh'in ahuhdoh jin ahi.   


20 Yahweh Pakaijin Ama ngailuho ahuhdoh jin, hinlah miphalou ho vang asumang jin ahi.   


21 Keiman Yahweh Pakai chu ka thangvah jing ding, vannoi leisetna cheng jousen tonsot tonsot in Amin thangvah jing tauhen.    

Thil Adih Jenga Abol Jeh a Vahchoina 
 

1 Yahweh Pakai vahchoijun! O kalhagao Yahweh Pakai vahchoi jin!   


2 Kahin laisea Yahweh Pakai kavahchoi ding, hinna hu kanei laisen ka Pathen vahchoi la sange.   


3 Leng chapa te chunga na tahsan koi hih'in, hichu panpi bei ahi bouve.   


4 Mihem chate hu abei tenglehisetna akilekit-un leivui akisoh jin, hiche nikho lechun athilgon chengseu toh thi thading ahi tauve.   


5 Hinlah apanpi dinga Israel Pathen neiho, chule Yahweh Pakai, Pathen a kinepna neiho anunnom ahi.   


6 Aman van le leiset twikhanglen leh asunga um jouse anasemin, Aman imatih chan'a akitepna achepi jing ahi.   


7 Aman suhgentheija umho thudih'in achungthu atanpeh in, chule agilkel te an apen ahi. Yahweh Pakaijin songkul tangho alhadoh'in, achamlhat sah jin ahi.   


8 Yahweh Pakaijin mitchoho kho amusah'in, alhu ho aphong dingin, michonpha Yahweh Pakaijin angailun ahi.   


9 Yahweh Pakaijin gamdang miho ahuhdoh in, Aman meithaiho leh chaga ho akhoton, amavang miphalou ho thilgon asuhbei peh'in ahi.   


10 Yahweh Pakaijin tonsotna vai ahomding ahi. O Jerusalem, Ama hi akhang akhanga na Pathen hi ding ahi. Yahweh Pakai vahchoijun!    

Yahweh Pakai Tahsan In Chule Ama Jeng Hou-In 
 

1 Yahweh Pakai vahchoijin umhen! I-Pathen'u Pathen vahchoi lasah ding hi iti phat-a pha hitam! Ijeh-inem itileh Ama lungset nan adimn in, vahchoi dia lomtah ahi.   


2 Yahweh Pakaijin Jerusalem aki ledohsah in, amangtasa Israel te ahin lepui kit in ahi.   


3 Aman lungthimna jong aboldam in, amaha jeng-u jong adamsah'in ahi.   


4 Aman ahsi ho asim toh in, amin cheh in akouvin ahi.   


5 I-Yahweh Pakaiyu hi iti loupi hitam! Athaneina hi akhonna gei ahi! Athil hetthem theina jong mihem hetphah hoi ahipoi.   


6 Yahweh Pakaijin mikineosah ho adomsang'in, ahin miphalouho vang toltoh alhobeh'in ahi.   


7 Yahweh Pakai thangvahna la sauvin, semjangto thon Pathen vahchoila sauvin.   


8 Aman vanho meilom'in akhun, leiset a go ajuh lhahsah in, chule molchunga hampa louhing akedohsah'in ahi.   


9 Aman gamsa ho neh ding apen chule va-ah nou ho apenteng aneh diu apejin ahi.   


10 Aman sakol thahatna leh mihem thahatna'a akison-jiu akipapi poi.   


11 Yahweh Pakai chu Ama ging jing ho leh ami ngailutna longlou chunga kinepna neiho akipa pin ahi.   


12 Vo Jerusalem, Yahweh Pakai loupina vahchoijun! O Zion, na Pathen vahchoijun.   


13 Ajeh chu Aman nakelkot jol ho alhousah in, chule nakul sunga nachate phatthei aboh in ahi.   


14 Aman nagamgi tin-uva chamna alensah in, chule nagilkel nauvah an twitah in navah uvin ahi.   


15 Vannoi leiset chunga thu-apeh teng jongleh aman gang in ahi.   


16 Aman buhbang jeng jong samul abahsah jin, chule dai-kai jong vutvam kithejal abahsah jin ahi.   


17 Gel-chang jong song kisunglha abahsah jin, adapsah teng jong ama-anga ding jou ding koiham?   


18 Chujou teng Aman thu apen ahileh ajunlha gamji tan, Aman hui chu asol'in ahileh buhbangho chu twijin alongji tai.   


19 Aman Jacob henga thu aseipeh in, Israel kom'a a Dan thupeh ho leh athuhil ho chu ahilchen in ahi.   


20 Hitobang hi namdang ho jah a aseipeh pon, ama hon athuhil jong ahepouvin ahi. Yahweh Pakai vahchoijin umhen!    

Thilsem Jousen Yahweh Pakai Vahchoi Hen 
 

1 Yahweh Pakai chu thangvah'un! Vanhoa kon'in Yahweh Pakai chu thangvah'un! Vanthamjol-a kon'in Ama chu thangvah'un!   


2 Avantil te jousen thangvah'un! Van sepai te jousen thangvah'un!   


3 Nisa le lha-in ama chu thangvah'un! Aphelhet lhet ahsi hon Ama chu thangvah'un!   


4 Achungsang lam'a um vantham jol'in thangvah'un! Meilom chung sangpeh a um meitwi hon Ama chu thangvah'un!   


5 Thilsemho jousen Yahweh Pakai chu thangvahna peuvin, ajeh chu Aman thu apen ahileh amaho chu ahung kisemdoh jengun ahi.   


6 Aman tonsot geija dinga anagontohsoh ahitai. Ama Dan semchu itih hijongleh ki khokhel louding ahi.   


7 Leisetna kon'in thangvah'un, twikhanglen lailunga thilsemhon thangvah'un,   


8 meileh gel hon, buhbang leh meilom hon thangvah'un, huileh adap asatnin Ama thu chu ngaijun.   


9 Mol leh lhangho, aga nei thingphung ho le Cedar thinghon,   


10 gamsa ho le ganhingho jousen, ganhing neochacha ho le vachahon,   


11 leiset chunga lengho le mipite jousen, leiset chunga vaihom ho leh thutanho jousen,   


12 pasal khangthah ho le numei khangthah hon, tehse ho leh chapanghon,   


13 abonchauvin Yahweh Pakai min thangvah'u hen! Ajeh chu Aminhi aloupi lheh jenge, hiche Amin loupina hi leiset le vanho jouse sanga sangjo ahi.   


14 Aman amite chu ki khat atundohpeh tan ahi, ama dinga kitahna neijouse Aman angailut Israel mipite chu jana apetan ahi. Yahweh Pakai chu thangvah'in umhen!    

Tahsan Chate Jousen Yahweh Pakai Vahchoijun 
 

1 Yahweh Pakai chu thangvah'un! Yahweh Pakai vahchoina lathah sauvin. Tahsan chate kikhopna ah avahchoila sauvin.   


2 O Israel nasempa chunga kipah'in, O Jerusalem mipite, na lengpau chungah kipah'un.   


3 Khongpi gintoh semjang saito thon lampum pum'in Aminchu vahchoijun,   


4 Ajeh chu amite chungah akipah'in, mi nun nem te chu jana lallukhuh akhupeh tai.   


5 Pathen chate chu hitobang jana achanjeh un, jankhovah'in avahchoila sauhen,   


6 Akhut'in chemjam hemtah kichoiyu henlang, akamsunguuvah kipah tah in Pathen thangvah la sauhen.   


7 Chitin namtin ho chunga aphulah theina diuleh, namtin chunga engbolna apeh theina diuvin,   


8 alengteu thihkhao kola akihen'uva, chuleh alamkaiteu thihkhaova akikan theina diuvin,   


9 achung uva thu kitanna dungjuiya akitohdohna dingin. Hiche hi Pathen chate chan loupitah achannao chu ahi. Yahweh Pakai chu thangvah'in umhen!    

Yahweh Pakai Vahchoijun 
 

1 Yahweh Pakai chu thangvah na peuvin! Pathen chu Hou-In'ah thangvah'un, Avan chung thahatna mun nah thangvah'un!   


2 Athilbol thahatna kidangtah jeh in ama chu thangvah'un, aletna seijoulou jeh in thangvah'un!   


3 Sumkon gin kithong pum'in vahchoijun, theile mut selangdah saito thon thangvah'un!   


4 Khopi ginleh lam pum'in vahchoijun, kuli leh tumging theito thon thangvah'un!   


5 Khong gintoh thon thangvah'un, Khong gin kithong gimneitah chuto thon vahchoi jun,   


6 Haina hu neijousen Yahweh Pakai thangvah na la sauvin! Yahweh Pakai chu thangvah'in umhen!   

PROVERBS  

THUCHIH BU  

Thuchih Bu Sungthu Umdan  

Thumop kiti hin thilphachom tah asoji ahi. Chule Thuchih bua kimu ho jouse hi hetna ahitoh kilhon'a—hichu chihna jong jao ahi. Thuchih bu hin lhagao hinkhoa phatchomna apen chule sung lam'ah chih gilna ason ahi.  

Thuchih bu hi phatah a nasim'a ahileh hetthemna nalam ding, chule thuchih toh chekhomna hin chihna akibe sah ahi. Ajeh chu thusim ijakai akigom khom in, lekhabu dang ho banga nasim louding tina ahi. Touthim beh a lunggil tah a sim ding chule abih bih'a nase khen'a nasim nom jing ding chuteng chihna kiti namudoh tei ding ahi.  

Thuchih Bu Jihpa Chule Ajih Kum  

Solomon lengpa hin atamjo ajih in, Agur kiti Jakeh chapa, Lemuel lengpa nu chule miching phabep jong ajao-un ahi. Solomon lal lai 10th Century BC hichu 715-686 BC sunga kijih ahi.  

Koi Henga Ajih Ham?  

Israel mite adeh'a khangdong hinkhoa Pathen ginga khosah ding tupna pipen ahi. Thuchih bu hin nun le khan chule lolhing tah a hin ding dan, adeh-a kitho khomna thudol le sihnei langneina beihel hi ding jong atah lang in ahi.   

Thuchih Manlut Dan 
 


1 Hiche hi Israel leng David chapa Solomon thuchih ho ahi.   


2 Hiche hi mihemten chihna le kigah chahna, thuchih kiseiho hi ipi kiseina ham, ti ahetdoh theina diu ahi.   


3 Chule ahoi-apha adihlam'a kihilna kisan them'a adih le thudih agom'a kisanlut ding,   


4 Chuteng milham ho dinga lunglim-geh'a hinna, chule khangdong hon hetna le thil detkhen themna anei diu ahi.   


5 Miching jeng jong khodah'a thepna alambe ding, hetkhenna nei mihem in jong kihilchahna alambe ding ahi.   


6 Hiche thuchih kiseiho le thil umdan hetthemna anei ding, miching hon thu asei teng, thulem aseidoh jouseu hettheina tha anei ding ahi.   

Chihna Ngai Phan 
 

7 Yahweh Pakai ginna hi hetna dinga abulpi ahin, mingol hon vang chihna le hilchah nan asang theipoi.   


8 Kachapa, napan nahilna ngaijin lang, nanun nahilna jong sang teijin,   


9 Ijeh inem itileh, amanin nahilna jouse khotona lallukhuh'a nakikhuh ding, chule jana na ngong changa khivui oa naki'o ding ahi.   


10 Kachapa michonseten jol lhah ding nago jong leu, athu'u nangai louhel ding ahi.   


11 ama hon na henga ahin seidiu, “Hung'in cheu hitin mihem thadin ngah-ute; suhkhel neilou ho jong chu inop chabep uva ibol diuvin nga lhih tau hite.   


12 Ahing changa lhankhuh in aval lhum'a abah gam bangin, eihon jong ahingin bahgam-u hitin, thina kokhuh a lhalutsa bangin, apum chang in val lhum gam tau hite.   


13 Chuteng thil thupi tahtah imu diu, mi thil lelo ichomdoh hou chu in dimset'a isit diu ahi.   


14 Keiho kom'a chan hung neijin lang, sumdip kikhong in sum khol khom u-hite, tia ahinsei diu ahi.”   


15 Hinlah kachapa, amaho toh kilhon khom hih hel'in, amaho lam lhahna akon chun kidalse jon,   


16 Ajeh chu amaho thilpha lou bolnan akeng-u ajangkhai in, gangtah in thisan aso jiuve.   


17 Hijeh chun vachan ao nading thang kikam amu teng, panna bei asoh jitai.   


18 Hitobang miho hin amaho leh amaho thisan sodohna dinga midang achan lhih jiu ahin, amaho thina ding jenga bou mi achan jiu ahi.   


19 Koi hileh hitobang pumtho changa ama phatchomna ding ngaito bang bep ahiuvin, thil lelo neipa ahivangin thina atoh jitan ahi.   


20 Chihna hin lamlen lah a kho asamjin, japi lah jenga jong ogin kithong tah in apeng jin ahi.   


21 Chihna hi lamlen dunga jong apeng jah jengin, khopi kelkot mai'a jong thu aphong doh jin ahi.   


22 “Vo mihemte, itih chanpi mihem mei meija hin ding nagot u-ham, anop nop'a paohon itih chanpi mi chunga nanop pao diu ham? Angol hon itih chanpi hetna nathet diu hitam?   


23 Kathumop nahi ngai phau vin, ajeh chu keiman nangho dinga kalunggel ngaito kasei ding, chuteng ka thusei ja kon chihna nalam doh diu ahi.   


24 Ijeh inem itileh keiman nangho kakou un, nang hon nei donbut deh pouve. Kakhut ban in kahin sang uvin, iman jong nagel deh pouvin ahi.   


25 Kahilna abonchan nadonse pouvin, kagihsal na jouse jong khatcha nadonse pouvin ahi.   


26 Hijeh chun hahsatna dinmun nalhun tengu leh kanuisat diu, manthah nan nalhun den tengu jongleh kanuisat ding nahiuve.   


27 Huipi hattah banga manthahnan nahin lhun khum diu, chimpei banga hahsatna nahin to diu, chule gim le hesoh hoise tah in nalhun dendiu hijongleh ka khohsah louhel ding nahi tauve.   


28 Hinlah ama hon panpi ngaija eihin kou-diu, keiman kadonbut dehlou diu, gil tah a eihol jing diu, ahin eihol doh jou deh lou diu ahi.   


29 Ajeh chu ama hon hetna athet uvin, Yahweh Pakai gin ding jong alheng deh pouvin ahi.   


30 ama hon kahilna asang pouvin, kagih salna jouse jong panna bei aso tauvin ahi.   


31 Chule ama hon anop chabep uva atoh-gau aneh diu, thilpha lou angaito jouseu thao twi banga jol lha diu ahi.   


32 Ajeh chu ama hon lamdih jot louvin, milham ho chunga thina alhung lo jitan, lungthim beiho kiletsahna chu amaho manthahna asoh jin ahi.   


33 Koi hileh kasei phatah a ngaija chun lungmon konna anei ding, gin ding neiloua lungmong sel'a cheng jing ding ahi.”    

Chihna Ngaichat Jeh a Kipa Man 
 

1 Kachapa, ka thusei ho na-ngaija, chule kathupeh ho gou banga na chintup jing ding,   


2 Chihna thu nakhoh sah jing ding, chule lunggil tah a thil hetkhen themna nanei ding ahi.   


3 Hetgilna dingin peng jah-in, thil hetkhenna nanei theina din othong in peng jah in,   


4 Dangka banga na hol ding; thil lutah kisel banga nahol ding ahi.   


5 Chuteng Yahweh Pakai gin kiti nahetdoh ding, Pathen hetna jong nanei ding ahi.   


6 Ajeh chu chihna hi Pathen thilpeh ahin, Amakam sunga kon hetkhenna hung konji ahi.   


7 Milungtheng hodin hetkhen themna apejin, lung limgeh cha lamlha te chunga lum-in apang jitai.   


8 Mikitah ho lampi avetsuipeh in, amakom'a kitah ho avengbit jing e.   


9 Chuteng nangin chonphat na le thudih chu nahin hetdoh ding, chule lamdih'a cheje dan nahin kimu dohding ahi.   


10 Ajeh chu na lungsunga chihna hunglut intin, chule hetna lhingset nahin nei ding, hichun nakipa sah ding ahi.   


11 Hetkhan them chihna chun nahin venbit ding, hetthemna chun nahoibit ding ahi.   


12 Hichun aphalou lampia kon navenbit jing ding, miphalou le milhem chavei hoa kon nahuhdoh ding ahi.   


13 Hitobang miho chu lamdih'a kon lamvaija, lamdih lou ajot diu ahi.   


14 Amaho thil dihlou jeng bol ding athanom un, chule thil phalou jenga kimanchah athanop piuvin ahi.   


15 ama hon atohdoh jouseu aphalou ngan ahin, chule achonna u lamlhah jouse damun jeng ahi.   


16 Chihna hin numei phalou akon nahoidoh sah ding, joulhep toh tho a tuhchah ding nagot uva kon nahoidoh thei ding ahi.   


17 Hitobang numei hin ajipa adalhah a chule Pathen henga akitepna jong aheimil ahitai.   


18 Hiche numeinu hin a-insunga thina chan alhut ahin, alam lhahna jouse jong damun lam jeng ahi.   


19 Ama henga lut pasal tapou mahthah ding, hinna lampi langa lutlouhel ding ahi tauve.   


20 Hijeh chun nangman mipha ho lampi najui jing ding, michonpha ho lampi jeng bou najot ding ahi.   


21 Ajeh chu Pathen ging hon bou gam sung alo diu, chule mikitah hobou gamsunga cheng diu ahi.   


22 Amavang mi lungdih lou ho gamsunga kon kikai doh diu, chule lungthim dihlou ho chu gamsunga kon kipei doh jeng diu ahi.    

Chihna Manchah Ding Dan 
 

1 Kachapa kahilna ho sumil hihbeh in, Ka thupeh ho na lungsunga chen sah jingin,   


2 Hichengsea kon hin, nakum ajop sau thei ding, chule phatheina bukim nachan theina ding ahi.   


3 Itih chan hijongleh kitah na le khotona nalha-kang lou ding, hiche teni hi na ngonga khivui oa naki o-ding, hichengse hi na lungthim sunga lekhajem banga naki-jih lut ding ahi.   


4 Chuteng Pathen le mipi lungdei lam nahung hi thei ding, minphatna naki-lam doh thei ding ahi.   


5 Nalungthim pumpin Yahweh Pakai bou tahsan in, nangma hetna jenga kisong hih in.   


6 Nalam lhah natin chenga Yahweh Pakai jeng na phondoh ding, chuteng Aman na lampi nakomu peh ding ahi.   


7 Nangma mitvet jenga kichang chihsah boldan, Yahweh Pakai ging pum-in thilse dalhan.   


8 Chutileh natahsa dinga damna hi ding, chule nagu na chang dinga hatdohna hi ding ahi.   


9 Nanei nagou chule ga masa jouse Yahweh Pakai jabol pum'in tohdoh in,   


10 Chutileh Aman nachangpang nasuh dimpeh a, na lengpitwi kholna jong aletset'a nasun dim peh ding ahi.   


11 Kachapa, Yahweh Pakaijin nasuhgim nachu nahsah mon koi dan, chule Aman nasuh dihna chu lungnop mo peh hih in.   


12 Ajeh chu Yahweh Pakaijin asuhdih ho hi angailut jeh ahin, mipan acha dihtah asuhdihji banga aphosalji ahi.   


13 Chihna le hetthem theina kimu chu lungmonga kipah ding ahi.   


14 Ajeh chu chihna kiti hi dangka sanga phachomjo ahin, chule aga chu sana sanga jong phachomjo ahi.   


15 Chihna hi songmantam sanga mantamjo ahin, nangaichat thil ho jeng to jong tekah thei ahipoi.   


16 Hinkho sausah thei jong chihna hin akhut jet lam'a atuh chah ahin, haosatna le jabolna jeng jong akhutvei lam'a akituh chah ahi.   


17 Chihna hin kipa thanop na lampia napui ding, alampi jouse chu lung chamna jeng ahi bouve.   


18 Chihna kisanlut chan dinga hinna thingphung ahin, chihna tuh chah jing ho chu anunnom ahiuve.   


19 Chihna mangchan Yahweh Pakaijin vannoi leiset ana tungdoh in, thil hetthemna jal'a vanmun ho asem doh ahitai.   


20 Ama thil hetkhenna jal'a komtong ho kisemdoh a, meilhang pumpi jong gotwi a julhaji ahi.   


21 Kachapa, chihna tothon, thil datkhenji dan them in, namit vet in hiche ho jouse hi panna bei sosah hih in.   


22 Ajeh chu hiche ho hin nalhagao asuhnou jing a, nangong chang jenga jong khivui banga kijep thei ahi.   


23 Chuteng lungmonga nalam lhah le ding, nakeng jong kipal talou ding ahi.   


24 Kichatna beihel'a jalkhun najot ding, na imut teng jongleh lungmong tah a na-imut ding ahi.   


25 Kiging man louva thi ding kicha hihbeh in, migilou hoa kon manthahna hunglhung ding jong nagin louhel ding ahi.   


26 Ajeh chu Yahweh Pakai bou na kulpi ahin, Aman nakeng jeng jong thanga ao-sah louhel ding ahi.   


27 Nathahat laisen na kithopi thei chan dingin, thilpha nabol peh ding ahi.   


28 Naheng nakom jenga jong chen lang hung kilen, jing le na le peh nanga tin, hinlah neinasan bol hihbeh in.   


29 Naheng nakom dounan thil gong hihbeh in, ajeh chu ama hon nakison piuva nakom'a cheng ahiuve.   


30 Nachunga thilse bol-lou chu ajehbei in kinahpi dan,   


31 Chule pumthoa natong mihem chu thangsetpi hih in, alam lhahna tinchenga kon chu nakiven joh ding ahi.   


32 Hitobang milung dihlou chu Yahweh Pakaijin athet ahin, milungtheng vang chu Yahweh Pakaiya kingai jing ahi.   


33 Yahweh Pakaijin asapsetna chu miphalou ho inchunga alhung jin, mikitah ho chenna in chu Yahweh Pakaijin phatthei aboh ding ahi.   


34 Yahweh Pakaijin minoise ho chunga noisena alhunsah jin, akineosahte chunga lunglhaina aneijin ahi.   


35 Miching chun mite a kon jana akimu ding, mingol ho vang muda chang diu ahitai.    

Chihna Aphatchom Dan 
 

1 Chapate, napauvin nahil chah nau ngai phauvin, giltah a nahet them uva aphachom nasohdoh theina diuvin lunglut tah in ngaijun.   


2 Ajeh chu Keiman Dan phatah kapeh nahiuve. Hiche ka thuhil chengse hi palkeh hihbeh un.   


3 Keima kapa dinga chapa khat seh kahin, kanu mitvet jenga jong ngailut umtah chapa changkhat kahi.   


4 Kapan hitin eina hil in, “Kathusei ho nalung in chensah jingin, ka thupeh jouse jong tuhdet jingin, hinna'a nanei ding ahi.   


5 Kakam sunga kon potdoh thucheng ho sumil hih in, dalha hih hel in, chule chihna kisan in giltah in hetna neijin.   


6 Chihna hi nungsun hihbeh in, chihna hi ngaisang'in, chutileh chihna hin nangma na umpi jing ding ahi.   


7 Hitobanga hi chihna bulpi hung kipan ahi. Chihna mutei ding gon, namu chan chu giltah a hetdoh ding ngaiton.   


8 Chihna hi mutheijin domsang'in, chuteng chihna chu nangma domsanga pang ding ahi. Chihna hi natuh chah jing poule, chihna chun jabolna namusah ding ahi.   


9 Chihna hi nalu-changa delkop phatah a pang ding, Lal-lukhuh hoitah khuh tobang nahi ding ahi.”   


10 Kachapa kasei ngaijin lang, kathua nungin, chutileh na hinkho kijop sau thei ding ahi.   


11 Keiman chihna lampi kahilsoh tan, chule chondihna lampi chengsea jong kapui tan ahi.   


12 Nakal son-le teng jongleh nakipal louding, nalhai-le teng jongleh nakipal lhuh louding ahitai.   


13 Ka thuhilna kisan in tuhchah jingin, hichu chingtup in, nang dinga hinna ahi.   

Chihna Lampi Jot Jing In 
 

14 Milungthim phalou lam lhahna'a che dan, mipapse te lam lhahna'a jong vah-le hih in.   


15 Hitobang lampia kon chun kihei mang in, vah-lut louvin jotpai jengin.   


16 Ajeh chu thilse bol masa louvin ajan choldo jipouvin, mikhat tou akipalsah kahseu-vin, mu jong a-imu theiji pouvin ahi.   


17 ama hon phatlouna ga-a bou akivah un, pumtho chang'a anatoh uchu judon banga adon jiu ahi.   


18 Mi chonpha ho lam lhahna vang chu jing ninou banginasoh jin, sunlai nisa asat bangin, avah cheh cheh jin ahi.   


19 Amavang miphalou ho lam lhah chu muthim lah bang bep ahin, hoilaija kipal diu ham jong ahephaji pouvin ahi.   

Chihna Lam Kat Jing In 
 

20 Kachapa, ka thuhil ho ngaiphan, kasei jouse lunglut tah in ngaijin   


21 Hichengse hi namit mun mansah hih hel in, nalungthim sunga chensah jing tan.   


22 Ajeh chu hiche kimu chan chun hinna'a anei ding, atahsa jeng jong adamsah ding ahi.   


23 Khodah in limgeh chan um in, ajeh chu hinna gui hung konna asohjin ahi.   


24 Thudihlou nasei pai lhan, thuchavei kihoulimna nanei jong dalha tan.   


25 Na mitte-nin ching geh in mive phan, namai changa nathilmu jeng jong adih hi ding ahi.   


26 Nakeng phang tenia nachotna ding vephan, ajeh chu nalam lhahna jouse kicheh ding ahi.   


27 Jetle vei-a jong kiheile dan, thil dihlou lampia kon chun nakeng phang sepdoh in, kihei mang jeng tan.    

Chon Chatvai Na Dalhan 
 

1 Kachapa, kachihna hi khohsah inlang ka thumop hi phaten ngaijin. Kathil hetkhen theina hi phatea nakol sunga nangai ding ahi.   


2 Ajeh chu thil hetkhen theina neijin natin, nakam sung jenga jong hetthemna um jing ding ahi.   


3 Numei jong ho lei-chu khoiju lhum'a lhum ding, athusei chan-u thao kinu sanga jolji ahi.   


4 Hinlah achaina chu guu-banga kha jia, chule hemto chemjam banga hemji ahi.   


5 Akeng tenin thina'a apui lutjia, noimi gam chan'a chelut ding ahi.   


6 Hitobang numei hin hinna lampi anahsah jipon, achena tincheng anoh phah jin, amanun-la akihet doh jipon ahi.   


7 Hijeh chun tun kachapa te ho kasei ngaijun, kahilna thucheng hoakon hin jammang ding go hihbeh un.   


8 Hiche numeinua kon khun kidalseu vin, akotpi phung lam'a jong chenai ding go hihbeh un.   


9 Hitia chu nabol lou ule, mihoa kon jabolna nachan louding, nahin kho sunga min nakhoto thei louding ahi.   


10 Hetkhah lou mihon nahatna le nahaona aboncha a-luo diu, natohga jouse jong michom beh in a-luo ding ahi.   


11 Na hinkho ajona lam teng gim hesoh nato ding, natahsa pumpi manthahna aso diu ahi.   


12 Chuteng nangin seijin natin, “Kigah chahna hi ichan-a kana thet a, phosalna hi iti kana thet hitam?   


13 Keiman eihil ho thu kana donse pon, ka dinga thusei ho jeng jong kana donse tapoi.   


14 Tuhin mipi kikhopna'a kon keima mah thahna mun kalhun kon ahitai, tia nasei ding ahi.”   


15 Nangma twikhuh'a kon hung potdoh twi chu kidon jeng tan.   


16 Na twikhuh dunga twi put chu muntin'a hetdoh-a um'a chule kholai tinchanga um mong ding hinam?   


17 Hichu nanga ding bouvin koiyin, nakom'a hung maljin vang nachan sah louding ahi.   


18 Na twikhuh chu phatthei chang tahen, nangma tah jong nasenji chunga kipah tan.   


19 Na deitah na jinu sajuh golpai hoitah le sajuh chal hoitah bangin, phat tin in aman nahebolna na chunga lhung jing hen, amanu anglum jal'a kipah jing nahin, aman natuh chah jing hi nalungset photchetna ahi.   


20 Kachapa, i-atileh numei chon chavei chu naki ngaipi jing a, hitobang numei kampao phalou chu a-anglum'a um ding nagot jing ham?   


21 Ajeh chu Yahweh Pakai hi mihem lam lhah jouse ve-jing ahin, alam lhah na jouse avet-jing ahi.   


22 Miphalou chu a chondih lounan akipalsah teijin, a chonsetna chun atuh chahji ahitai.   


23 Ama chu kigah chana beija thina chang ding, a ngol-ga chun manthahna asoji ahi.    

Thasetna Le Thudih Lou Seijeh a Phosalna 
 

1 Kachapa, naheng nakom dinga batsahna dinga kitung nahim, hetkhah lou mikhat tou batsahna dinga naum khah a,   


2 Nangma thuseija kon kipalna naneija, nakama kon'a phondohsa thu chun nakipalsah khah leh,   


3 Kachapa, ka thuhil hi ngaijin lang bol ding gon, ajeh chu naheng nakom'in na chunga thu anei tah jeh in, chen lang naheng nakompa ang-sunga taovin.   


4 Jan choldo louvin, namit teni jeng jong sing-hih in, namit geija keh mitmul ho jong kichol da hen.   


5 Sadelpa masanga sakhigol ajammang bangin, nangma tah kihuh hing ding gotan, vacha thangkol-a kitoldoh banginnangma tah kihuh hing loijin.   


6 Vo mi thase ho, cheuvin sihmi khu gave tim un, aum chan u-khun kihil un lang chingdoh tauvin.   


7 ama hon natonga agoi diu lengle gamvaipo, vaihom aneilou vang un,   


8 ama hon nipi laija neh ding aki-khol khom un, khokhal teng neh ding aki-khol khom theijun ahi.   


9 Hinlah vo mithase hiche mun'a hi itih chan na-imut ding hitam? Nalup mun'a kon itih phat a thoding nagot hitam?   


10 Na i-mut a, namoh kijam jeng a, nakhut chalo-sah louva namoh um jenga ahileh,   


11 Chule vaichat na chun gucha banga na hin lhunkhum ding, lhinlel na chun gal manchah choipa banga nahin lhunkhum ding ahi.   


12 Mi panna bei le mikitah lou chu thudihlou sei phong in ache leuvin ahi.   


13 Ajon chihnau amit lhap uva akilang jin, akhut jung uvin hichu akoh jiuvin ahi.   


14 Alungthim phatlou nauvin thilse agong un, tantih neilouvin kitomana ding jeng abol jiuvin ahi.   


15 Hiche ho jeh chun, amaho chunga gangtah in manthahna achujin, damdoh vah thei loua um diu ahi.   


16 Yahweh Pakaijin athet tah thil gup aum in, Ama dingin thil sagima adei lou aum'in ahi.   


17 Kiletsah mitvet, jou seina leigui, mona beija thisansoa panla khut teni,   


18 Thilse gkonna lungthim, thilse bol dinga lhai keng teni,   


19 Thujouseina-a jou sakhia pang, chule asopi lah-a kitomona muchi thea pangpa ahi.   

Mi Jontai Louna Dinga Hilchahna 
 

20 Kachapa, napa thupeh ho hi jui jingin, chule nanun nahilna jong don louvin koi hih in.   


21 Hichu na lungsunga chingtup jingin, na ngonga khivui on ki-o jingin.   


22 Hiche ho chun nakal skonna jousea napui hoi ding, na-imut teng jongleh nachin tup diu, nahung khahdoh teng jongleh nahil'a pang kit ding ahi.   


23 Ajeh chu thupeh chengse hi thaomeia pang ahin, kihilna jeng jong thaomei vah tobang, chule kiphosalna le kigah chahna jouse jong hinna lampia pang ahi bouve.   


24 Hichun numei phalouva kon navenbit ding, akam them jehju numeia kon chu nahoidoh thei ding ahi.   


25 Melhoinu khu nalung in deicha hihbeh in, amit vetdan a kon'in jong kilhep lhahsah hih hel in.   


26 Ajeh chu numei kijohnu chu changlhah khat jengseh a jong muthei ahin, hitobang numei pasaltoh jongji chun pasal hinkho chu manthahna asoji ahitai.   


27 Mihem khat chun adip-a mei-al apoh theijem? Chule aponsil jeng jong kavam louva akoi thei lou ahi.   


28 Mihem khat chu mei-al chunga vahle theijem? Akengto phang teni jong kalouva akoi thei lou ahi.   


29 Aheng akompa jinu jonpi jong hiche tobang bep chu hi ding, aheng akompa jinu lup khompi tapou chu Dan in amat tei ding ahi.   


30 Gilkel khat chun neh ding deija thil aguh tah-a ahileh, hiche pa chu mihemte muda chang cheh ahi.   


31 Hinlah gucha chu akimat khah tah leh, aguhdoh jat chu jat sagi jen'a ale ding, anei le agou jouse aguchat jeh a asahna'a anei ding ahitai   


32 Chule mitoh jonthanhoi bolpa chu lungthim neilou ahin, thil dihlou abolna chun manthahna alhun den ding ahi.   


33 Amapa chun jumna maha aput ding, min amuda na jong beitih um louding ahi.   


34 Ajeh chu thangset kiti hin mihem alung sousah jin, datkhen um louva phulahna aneiji ahi.   


35 Amapa chun leona man akilah nom louding, thil ijat pebe jong lechun asan thei louding ahi.    

 7

Numei Jonga Kon Kidalse Dinga Hilchah 
 

1 Kachapa, kathumop hi juijin, kathupeh chengse jong gou chin in ching jing-in.   


2 Ka thupeh chengse hinna nanei theina din nit jingin, ka thuhil chengse namit chang naki chintup banginchingtup in.   


3 Hichengse chu nasuhmil lou nadin khutjem bun kibun lang, nalungthim gil sunga lekhajem banginkijih lut in.   


4 Chihna hi naso pinu banginngailun, chule nagol ngaitah banga nakisem ding ahi.   


5 Hichun numei jong hoa kon navendoh ding, pasal toh jonthanhoi bol numeia kon chu nahoidoh ding ahi.   


6 Kain bang-kot akon kagal vet'a, polam kavet a hileh,   


7 Japi lah a jong kamun, gollhang ho kititna mun'a jong kamun, lungthim bei gollhang khat aum'in ahi.   


8 Amapa chu, numei jong-nu inlam achun avahlejin, hiche numeinu in-jotna lam chu ajon jitai.   


9 Jingkah khovah then then in jong, nilhah lam in jong, jan muthim lah a jong, hiche lam'a chun ache jitan ahi.   


10 Chuin numei khat in amudoh tan, amanu chu noti-von a kivon, a-lua pon akikhuh in ahi.   


11 Hiche nuchu thunung lou khop in, jum le ja jong helouvin, in-a um thim thei louva keng javelvul a um ahi.   


12 Kholaija um'a igel laijin, kailhanga akimun, munthip ningkoi lah jenga mi achang lhih jin ahi.   


13 Gollhangpa chu amu teng angong koi pai ji-in, achop jitan, jum lou tah in gollhangpa henga chun aseijin   


14 “Keiman chamna maicham sem ding tampi kaneijin, tuni hin kakitepna jouse pe tange,   


15 Ajeh chu nangma velhih-a hung potdoh kahin, lunglhai sel'a nangma hol'a kahung chu, hikom-a kamutai.   


16 Kajalkhun jong Egypt gam'a ponnem jemhoi tah a kapha jolsel ahi.   


17 Kajalkhun chunga myrrh namtui kathe in, aloes namtui le thingthal namtui tah kahin the ahi.   


18 Hungin, jankhovah geijin lungna chimtah in kinou ta hitin, kilungset hitin, jankhovah in kideito hite.   


19 Ajeh chu kajipa inn-a aumpon, kholjin in mun gamla tah a achen ahi.   


20 Asum bom a sum dimset'in akipoh in, lha kichai lam teng hung kile din achetai.”   


21 Hiti chun numeinun thungai tah tah aseijin ajol tan, ajonan athunun in, kamnal hiu hiu cha akihoupi tahjeh in gollhangpa jong anom tan ahi.   


22 Alungthou jah'in hichenu chu ajui tan, Bongchal in aki tha nading mun ajot bang le thang a-ohsa sakhi banginnumeinu nung chu ajuitai.   


23 Sakhi golpai thalpin alungchang athil pai bang leh, vacha banga ahinkho beina ding akihet phah tapon ahi.   


24 Hijeh chun ka chapa te ho ka thusei ho hi lunglut tah in ngaijun, chule kakam sunga kon thu kisei ho hi ngai phauvin.   


25 Hiche numeinu lam akhun nalungthim lamvai sah hih in, amanu lam lhahna tinchanga jong nache louhel ding ahi.   


26 Ajeh chu amanu hin pasal tampi manthahna aso-ahitan, sepai thahat lai jong asuhgam ahitai.   


27 Amanu in jotna lampi hi noimi gam lampi ahin, thina lhankhuh sunga kilhung lut lampi ahi.    

Chihnan Kholhang Asap 
 

1 Chihnan kho ahin sap teng jatei ding gon, chule thil hetkhen nan lhang asap teng ngaijin.   


2 Lampi pam le lhangvum dung a, chihna chu ading le'in ahi.   


3 Khopi lutna kelkot phung dung a, kho len tinchang maija, chule kotjum lutna thei jousea lhang asam in ahi.   


4 “Mijouse jah ah kakou ahin, mihem chapa jouse kakou ahi.   


5 Milham ho nahiu vin, lunggel them hina din kihil un, mingol ho jengin jong lunglut in ngaijun.   


6 Ngaitem un, keiman thilphachom tah nahil uvinge, kakam sunga kon thudih jengbou pot ding ahi.   


7 Ajeh chu kakam in thudih bou aseiji ding, adihlou sei kiti hi kakam in ajahda ahi.   


8 Kakam akon thu kisei jouse adih ahin, akikal le ache khel ding ima um lou ahi.   


9 Kathu hil hekhen theipa chun adih akisan ding, hetthemna neipa dinga chu adih bou ahi.   


10 Sumlepai sang'in ka thuhil kilhen un, Sana thengsel sanga jong hetna naki lhen joh diu ahi.   


11 Ajeh chu sana kijem pah sanga chihna hi thupi ahin, na lungdei chan toh kitekah thei ahipoi.   

Chihna Thahat Dan 
 

12 Chihna hi keima kahin chingthei tah a um kahi, hetna le thil hetkhen themna nei kahi.   


13 Yahweh Pakai ginna chun thilse ahotbol in, hijeh chun keiman kiletsahna le hoithona, thil aphalou, ahilou louva thu kisei chan chu kathet ahi.   


14 Keima'a kon hin, chihna giltah le phachom tah a kihilna aum in, asung thua hetna le thahat chu keija bou um ahi.   


15 Keijal'a lenghon vai-apoh ahin, keijal'a bou vaihom ten adih a thutanna anei ahi.   


16 Keijal'a alen alal ten vai ahop jiu, chule keijal'a bou alal ten vai apoh theiyu ahi.   


17 Keima eingailu ho kangailun, giltah a eihol ten eimu tei jiuvin ahi.   


18 Keima haona le jabolna jousen eijui in, phattheina le haona chun eidalha jipoi.   


19 Ka thilpeh ho hi sana sanga phachom ahin, sana thengsel sanga jong hoijoa, chule kanatoh jong sum le pai sanga phajo ahi.   


20 Keima thudih tah a lamlha jing kahin, thutanna adih lam jeng chu kaho-ji ahi.   


21 Keima eingailu hon gou alo diu kasem peh in, agou kholnau jouse kasuh dimpeh-jin ahi.   

Chihna Sempa 
 

22 Yahweh Pakaijin atil abulla athilsem apat ei-umsah ahin, khanglui apat athilsem masapen kahitai.   


23 Atil-a leiset kisem masang, kum asang sang masanga pat keima tundohsa chu kahitai.   


24 Kapen chun anem, atong lai jong ana um pon, twi putna jouse jong khatcha ana um poi.   


25 Mol le lhang kigol toh masang, chule thinglhang jouse kisemtoh masanga pat ana um kahitai.   


26 Pathen'in leiset le tollhang asem masang, vannoija leigum kisemdoh masanga pat um kahi.   


27 Pathen'in vanho atundoh masanga um kahin, twikhanglen kuol khum vanthamjol alhundoh masanga jong um kahitai.   


28 Pathen'in chunglam'a vanthamjol ho atundoh ahin, leinoija pat twi aput dohsah masanga jong um kahin,   


29 Twikhanglen geilah jong alet lhahna lou dinga asem toh, twipi jengin jong athu angaina dinga asem toh, leiset khompi jouse jong atundoh masanga pat um kahi.   


30 Keima tah jong akom-cha'a khut them bang um kahin, nitin le phat tin in akom-a kapansan kipatah in kaum jingin ahi.   


31 Pathen'in mihemte chenna dia leiset atundoh ahin, keima jong kipah tah-in kaum in, mihemte lah a thanopnan kadim e.   

Chihna Hi Hinkho Pepa Ahi 
 

32 Hijeh chun kachate ho kasei ngaijun, kathu ngaija ka lampia che jing ho kipah ding'u ahi.   


33 Kathuhil ho ngaijun lang ching theijun, kahilchah-nau hi tuh chah jingun.   


34 Ka thusei ngaija mihem chu anunnom hi ding, ama chun nitin'a kakot phunga anga jing ding, ka kotpi phunga tatlouvin adingin ahi   


35 Ajeh chu keima eimudoh chan chun hinna akimu tan, chule Yahweh Pakaiya kon'in hepina achang'un ahi.   


36 Amavang keima eidonlou chan chun, ama le aman gimna akimu jin, keima ei hot chan chun, thina jeng angai chat ahi bouve.”    

Chihnan An Nehna Dokhang Atundoh 
 

1 Chihna kiti hin a-in akisahdoh in, khompi sagi jen atungdoh tan ahi.   


2 Chihna kiti hin, neh le chah ding gancha phabep akitha jin, lengpitwi jong lhumkeijin ahel-in, chule chihna kiti hin anneh na ding dokhang jeng jong atungdoh tan ahi.   


3 Munsang laija kon'in khopi sung mihoa kon chun, mikou din asohte asol in ahi.   


4 Koi hileh milham a um jouse, “Kakom'a hung hen,” tin akousah in ahi. Chule koi hileh alungthim bei tapou chu, kou-un, ati.   


5 “hungun, kaneh ding khel in neuvin, kadon ding khel in lengpitwi don un.   


6 Milham in um hih un, giltah in hetkhenna neijin hinkho mang un,” ati.   


7 Mi munem'a noisea, adih bolsah tei ding gopan jong kisuh khahna aneilo-bep ahi.   


8 Hijeh chun mi munem pum-a adih bolsah tei ding go-hih in, ajeh chu nahin mudalo thei ahi. Hinlah miching chu hil lechun nangailua pang jo-ding ahi.   


9 Miching chu nahil chan'a ching cheh cheh ding, hibang chun mikitah jong nahil chan'a ching cheh ding ahi.   


10 Yahweh Pakai ginna hi chihna bulpi ahin, mithengpa hetna nei chan chun giltah a thu ahetdoh ahi.   


11 Ajeh chu keima jal'a na hinkho sao chom ding, na hinkho sunga nakum jong kibe tei ding ahi.   


12 Na chihna chu nangma goh-keuseh ding ahin, midang noisena nanei le mona chu na changseh a nakipoh ding ahi.   


13 Numei ngol kiti chu akam tam in, amanu chu panna bei le jum helou ahi.   


14 Amanu chu a-in kot phunga atoujin, kholai jenga jong mundoh lai a bou atoujin ahi.   


15 Amanun mi ama kincheh a kisalel akom'a hung kijot ho chu “akou jin,”   


16 Chule milham ho kom'a chun kakom'a hungun tin, akouvin, lungthim beija um jouse tin akoujin ahi.   


17 “Aguh'a kidon twi hi alhum in, aguh a kineji changlhah jong lungkim umtah ahi,” ati.   


18 Hinlah gollhangpa chun hiche mun hi thina ahi ti, aheji pon, numeinu insunga lhung jinhon jong noimi-gam mithi kholna'a lhalut ahilam-u, akihet phahji tapouve.    

Chapa Ching Le Chondihna 
 

1 Solomon thuchih ho: Chapa chingin apa aki pasah jin; Chapa ngol vang anu dingin lungkhamna bep ahi.   


2 Gitlouna le engset jeh a kilamdoh gouchu phat chompi thei ahipon, hinlah chondih nahin hinkho jeng jong ahuhdoh jin ahi.   


3 Yahweh Pakaijin michonpha chu kelthoh in akoi jipon, chule milungthim phalou ho ngaichat akhohsah jipoi.   


4 Khut chaloh sah nomlou thase chun vaichatna alhut ding, khut umthim thei lou chun haosatna amu ding ahi.   


5 Chapa ching in nipi laileh neh akikhol khomin, neh kikhol khom laija kinomsah chapa vang chun jumna amu tei ding ahi.   


6 Michonpha luchanga phattheina gobanginajun, mikitah ho kamsunga vang pumtho changa thuseina jeng apot in ahi.   


7 Mikitah chu akisumil thei jipon, mikitah lou ho min vang chomlou kah a kisumil ding ahi.   

Thuchih Le Kamsung 
 

8 Miching in thu kisei chan asanje ahen, amoh a thusei vang chu mangthah ding ahi.   


9 Lungthim kitah a kalskonna chu mkonna ahin, achena tinchang kisuh boi-achu matdoh a um tei ding ahi.   


10 Aphalou lam galdot chun gimna asodoh jin, hangsan tah a mi phohsal a sudih chun chamna asemdoh jin ahi.   


11 Michonpha kamsung chu hinna twinah tobang ahin, miphalou ho kamsunga vang ki nah na ding thuseina jeng apot in ahi.   


12 Kivetda nahin kinahna asodoh sah jin, ngailutna vang chun thilse jouse asel mang jitai.   


13 Thil hetthemna neipa vang chun akamsunga kon thu aseidoh chan le chihna amu jin, lungthim beipa vang chun aphahsam a moltum adou jing ding ahi.   


14 Miching hon hetna akhol chen un, mingol kamtam hon hamset na akiloilut jiuvin ahi.   


15 Mihaoho nei leh gou hi akulpia apang jin, vaichate neilal na vang chun manthahna asojin ahi.   


16 Michonpha chun atohga dungjuiya hinna alhut jin, migilou ho phatchomna vang chun chonsetna alhut jitan ahi.   


17 Min ahilna ngaipha chun hinna lam ajot jin, min aphona ngaimahpa vang chu avah mang jitai.   


18 Alungthim'a mudana neipa chun jouthu jeng aseijin, mi enghotna thuseipa vang angol ahi.   


19 Thu tamseina hin seikhel aumsah teijin, hinlah akam kihup them mi chu mi ching ahi.   


20 Mikitah pa kamcheng hi dangka manlu tobang ahin, mikitah lou ho lungthim vang panna bei jeng ahi.   


21 Mikitah pa kamsunga kon'in mitampi vah va na ding thu apot jin, mingol ho vang lungthim beijin amang thah jitauve.   


22 Yahweh Pakai phattheina chan hi haodohna ahin, hichun lungkhamna asodoh sah jipon ahi.   


23 Thilse bol hi mingol dingin kichep golnop abang jin, thil hetthemna neipa dingin limgeh a chon hi lungkimna ahi.   

Mikitah Le Miphalou 
 

24 Miphalou in mi akichat sahna chu ama chunga ale-lhun jin, mikitah dingin angaichat chan Pathen'in apeh tei ding ahi.   


25 Khopi hui alan a gopi ajuh teng, miphalou chu atol tha jitan, hinlah mikitah vang tonsot geija tundoh ahitai.   


26 Juthuh hin ha ajatsah bang le, meikhun mit athipsah bangin, mithase jong agolpa dingin doujou ahipoi.   


27 Pathen ginna hi hinkho sotna ahin, miphalou ho hinkho vang kisuchom ding ahi.   


28 Mikitah ho kinepna chu kipana ahin, miphalou ho kinepna vang panna bei ahi.   


29 Mikitah dingin Yahweh Pakai hi bitna ahin, thil phalou bolte dinga vang manthahna ahi.   


30 Mikitah chu kisuloh louhel ding, miphalou ho vang gamsunga kon'a kichon mang ding'u ahi.   


31 Mikitah kamsunga kon'in chihna apot jin, aphalouva thu motsei vang chu aleigui kitan ding ahi.   


32 Mikitah chun akam sunga kon'in lahthei aseidoh jin, miphalou ho kamsunga kon'in vang thu chavei jeng apot jin ahi.    

 11

Mikitah Chonchan Malut Dan 
 

1 Thil adihlouva kite hi Yahweh Pakaijin athet ahin, dihta a akilep-toa akite teng Yahweh Pakai dingin kipa aum-jie.   


2 Kiletsahnan ahin phah teng, muda nan ahin lhut paijin, milung neng ho dingin vang chihna aum jing e.   


3 Mikitah ho kamkeh loubeh a aum jiu hi, amasang-diuva lamhil a pang ahin, jou le nal'a thuseija lungthim dihlou hin, ajona leh manthahna aso-sah jitauvin ahi.   


4 Pathen lunghan niteng, nei le gou iman apang pon, dihna kiti hi thina dinmun a jong hoidohna a pang ahi.   


5 Chamdel a um mikitah chu alampi a-jang in, mikitahlou vang chu aphatlouna in alhup denji ahi.   


6 Mikitah te chu adihna in ahuhdoh jin, jou le nal a thuseina vang chun soh-a apanlo sah ahi bouve.   


7 Miphalou chu athiteng akinepna jong panna bei ahin, Pathen sumilte dinga kinepna jong panna bei ahi.   


8 Mikitah chu gim le hesohna kon'in akihuhdoh jin, miphalou vang chu gim le hesohna'a alhalut jitai.   


9 Pathen sumil mi chun aheng akom manthana ding jeng aseijin, hinlah hetkhen na thahat nei jeh in mikitah te huhdoh in aum-jin ahi.   


10 Mikitah hon aphalam amano teng, khopi sunga mihemte akipah un, mikitah lou ho chunga manthahna alhun teng, mi akipah jin ahi.   


11 Mikitah ho chunga phattheina jal in, khopi sung mite dopsang'in aum un, hinlah mikitah lou ho thumot sei jeh in khopi amangthah bep jin ahi.   


12 Aheng akom hebol lou-pa chu milungthim bei ahin, thil hetkhenna neipa vang chu thipbeh chan aum jin ahi.   


13 Muntinna thu seilepa chun thuguh jeng jong aseidoh jin, hinlah tahsan theitah mi vang chun thuguh kiti a-im jon ahi.   


14 Kilamhilna aum louteng mipi kipal tei ding, guhthim cha kithuhilna achun bitna aum teijin ahi.   


15 Hetlou miho batsah na dia athil tung chun atohga amu tei ding, thil tun ding deiloupa vang chu hoidoh tei ding ahi.   


16 Mi ngailuthem numei chu jana chang tei ding, gitlouna vang chun noisena dimset akimu ding ahi.   


17 Mi ngailuthem chun phatchomna atoh doh ahin, mi kilose vang chun maha akilam doh-ji ahi.   


18 Miphalou in jou le nal in tohman amujin, mikitah vang chun muchi pha atun aga alou jitan ahi.   


19 Thildih tuhchah a ngailu chun hinna anei tei ding, aphalou lam jenga chepa chu thi tei ding ahi.   


20 Alungthim a thildih lou puho Yahweh Pakaijin athet in, achena lam lam'a chamdel'a umte chunga Yahweh Pakai akipah jingin ahi.   


21 Hechen sohkeiyun, mi koi hileh engsetna nei chun talen amat ding, mikitah te vang huhdoh-a um tei diu ahi.   


22 Limgeh a um lou numei kiti hi vohpi nahko sunga sana chao kiba bep kheh ahi.   


23 Mikitah ho dei le ngai chu, apha cha cha jeng ahin, mikitah lou ho kinepna vang chu lungsatna jeng ahi bouve.   


24 Itcha louhel'a hongphal mi chu ahao cheh cheh jin, mihem koi hileh apeh ding kisan nunglah achu lhasam cheh cheh ding ahi.   


25 Mi hongphal chun anei be cheh cheh ding, midang dinga twi chap chan chu ama chunga jong kichap ding ahi.   


26 Chang hom-lou a koitup chah khehpa chu mipi sapset chang ding, hinlah kiphal tah a chang homdohpa chunga vang phattheina lhung ding ahi.   


27 Giltah a thilpha ngaito pan, lungkimna aneijin, thilpha lou jong chu aphaloupa chunga aga chu-jitan ahi.   


28 Nei le gou 'a kisongpa chu ahomkeuva um tei ding, mikitah te vang thingna banga nou jing diu ahi.   


29 Mi koi hileh a-insung vai hom tup lou chu huija leng le tobang bep ahin, chule mingol chun miching ho jenlea pang tei ding ahi.   


30 Mikitah natoh chu hinna thingphung ga tobang asoh jin, panna beija kichih sahna hin hinkho manthahna alhut jin ahi.   


31 Leiset'a mikitah jeng bon akile thuh theileh, miphalou chunga ichan geija lhung ding hitam chule achonsete chunga ichan gei lhung ding hitam!    

 12

Mikitah Le Mikitah lou Lam Lhah 
 

1 Koi hileh kigahna thet lou chun, hetna jong adeijin, min akhou khah ding deiloupa vang chu miching ahipoi.   


2 Mipha chun Yahweh Pakai lunglam atong jin, setna jeng tohgon neipa vang Yahweh Pakaijin athetbol jin ahi.   


3 Phatlouna a kon'in inchen amangthah jin, mi chondih ho vang chu koiman asuh-ling jou louding ahi.   


4 Numei pha chu ajipa dinga lallukhuh ahin, jumna le jachatna'a um numei vang ajipa dinga agu achang chip tobang ahi.   


5 Mikitah te tohgon chu adih a tanpeh ding, hinlah, lungthim dihloute thumop vang chu kijoulhepna jeng ahi.   


6 Mikitah loute kamcheng chu thisan sona ding jeng ahin, mikitah ho kamcheng vang kihinsona jeng ahi.   


7 Mikitah loute chu manthahnan alhut loiji tan, mikitah ho vang chu ding det cheh cheh diu ahi.   


8 Mihem hi alungdih jal'a pachat changji ahin, mihem lungphalou chu thetbolna achang-jin ahi.   


9 Mi thupi tah banga chon a, neh le chah lhahsam sang'in, lung lhaisel'a ana-kitohpa aphajon ahi.   


10 Mikitah hon agancha jengu jong khohsahna aneiyun, mikitah loutea kon ngailutna vang chu thangsetna ahi.   


11 Mipontho chun agam leiset akhot-a neh ding aki khol ahin, panna beija thil ngaitoa lhailepan vang ima aneiji pon ahi.   


12 Mikitah lou in chu mangthah loi ding, mikitah ho vang chu thingphung phatah in ajung akhodet tobang ahi.   


13 Mikitah lou chu akamsung sohsa aseikhel thucheng achun akipal jin, mikitah dingin vang gim hesoh a kon'in ajamdoh jitai.   


14 Mihem khat chun akam thep-ga anen alungkim jitan, hijeh achu mihem khat in na atoh teng achunga lelhun-ji ahi.   


15 Mingol hon achena chan-u adih jengin amu-jiuvin, mikitah vang chun min ahilna angaijin, lam dihlou apeldoh jin ahi.   


16 Mingol in alunga adeilou chu aphongdoh paijin, mikitah vang chun min ahilouva athet bolna jong iman agel jipoi.   


17 Mikitah chun thudih aseiteng kicheh sel'in vetsahna aumjin, jou le nal-a thuseipa vang chun amacham cham in thu aseidoh-jin ahi.   


18 Thu kiti hi, nasatah chemjam banga akidoulel jong aum jin, miching thusei vang chun mihem adamsah-jin ahi.   


19 Thutahbeh seite kamsunga kon'in, thudih jeng apot in, thujou seite kamsunga kon vang chu hetman louva manthahna sohji ahi.   


20 Thil phalou gong ho lungsunga thilse jeng dimset in achengin, thilpha jeng ngaito tedingin kipana jeng ahi.   


21 Mikitah chunga thilse alhung jipon, miphalou te chunga vang gim le hesohna jeng alhung jin ahi.   


22 Jou le nal jeng seiji leigui chu Yahweh Pakaijin athet in, thudih a natong te chunga vang Yahweh Pakai akipah-jin ahi.   


23 Miching hon achih-nau kiletsahpi louvin aum jiuvin, mingol hon vang angolnau chu aphongjal le-jitauve.   


24 Lungdih pu-hon akhut'un vai ahom jiuvin, khut chalosah nom lou mihem chu soh-a pang tei ding ahi.   


25 Lunggim a umpa chu atahsa agep liu jin, ngailutna thu ajah teng ama chu kipanan adim jitai.   


26 Sihnei lang-neina nei lou mihem chun aloi agol dingin thupha jeng aseijin, mikitah loute vang chu abonchauvin amangthah jitauve.   


27 Natong nom lou chu neh ding beija um ding, miching in vang nei le gou nengsel-a aset ding ahi.   


28 Mikitah lamlhahna chu hinna lampi ahin, lamdih lou chun thina alhut ding ahi.    

Chapa Ching Lam Lhahna 
 

1 Chapa ching chun anu le apan ahilna angaijin, miduhdah lou vang chu min aphona jong iman-agel jipoi.   


2 Chihna kamchengin an-pha akimu theijin, jou le nal jenga thuseipan vang pumthoa mu ding bou agel in ahi.   


3 Alei kituh tang joupa chu kihinso tei ding, koi hileh alei tuhtang thei lou chu mangthah tei ding ahi.   


4 Mithase hon neh ding tampi angaicha jiuvin, hinlah miching in neh ding lungkim sel-in amujin ahi.   


5 Mikitah in jousei abol ngaipon, mikitah lou vang chun jumna le ngailutna beijin na-atongdoh jin ahi.   


6 Mikitah chu adihna jal in ahoidoh jin, miphalou vang chu chonsetnan apui mangthah jitai.   


7 Mi kimkhat chu hao akisah lheh jin, hinlah ima aneideh poi. Mi kimkhatma chu akivai chatsah lheh jin, hinlah nei le gou kimsel-in aneijin ahi.   


8 Mihem khat chun anei le agou jal'a ahinkho akilhatdoh ahin, hinlah mivaicha dingin kilhatdoh jouna aum jipoi.   


9 Mikitah chu thaomei banginavah jingin, miphaloute thaomei vang hetman louva mit ding ahi.   


10 Kiletsahna jeh in thungai loute akitoh thei jipon, kineosah a min ahilna kisante dingin vang chihna ahi.   


11 Gangtah a kimu nei le gou chu hetman louva bei ding, nei le gou kholkhom lelepa-a vang chu tam cheh cheh ding ahi.   


12 Kinepna bang aso-lou teng, mihem lungthim atongkha jin, hinlah lungtup molsona chu hin-thingphung banga hingjing ding ahi.   


13 Min ahilna ngainom loupa chunga manthahna lhung ding, koi hileh thupeh ngaisanga chu kipaman chang tei ding ahi.   


14 Miching mihilna chu hinna twinah tobang ahin, hitobang kihilna sang chan chun thina apeldoh teidiu ahi.   


15 Lungdih kiti hin thilpha atongdoh jin, kitahna beihel mi vang chu mangthah ding ahi.   


16 Miching ho chun akalson masang'in ageltoh masa jin, mingol hon vang geltoh masa louvin, angolnau atah lang jiuvin ahi.   


17 Thupole miphalou chun miho lunggim hesoh alhut peh jin, ngansena chang tahsan um mi vang chun lungdamna jeng alhut jin ahi.   


18 Seingai loupa chunga chun gentheina le vetsetna alhung jin, min ahilna chan ngaipa vang chu jabolna chang tei ding ahi.   


19 Ngaichat khat toh molso nahi hinkhoa dinga lungkimna ahin, hinlah thilse jamsan ding hi mingol hon athet jiuvin ahi.   


20 Miching toh kivop chu aching in, mingol toh kivoppan vang setna ato tei ding ahi.   


21 Chonseho chu setna ajui jiuvin, mikitah te vang chu phatthei nan ajui jingun ahi.   


22 Mipha chun atute khang geija din gou adalhah peh jin, chonseten akhol nei le gou vang chu michonpha ho ding ahi bouve.   


23 Vaichaten lou alho teng, neh ding nengchat in akhol khom un, hinlah adihlouva thutan ten achom peh jitauve.   


24 Achate mol'a jep loupa chun, mol aboh ding nom lou ahin, hinlah achate ngailutna neipa chun lungthim phatah mangchan ahil-jin ahi.   


25 Mikitah chun lung nachim tah a neh ding anei jingin, hinlah miphalou ho chu gelkel'a oi-thep ding ahiuve.    

Miching Ho Lam Lhahna 
 

1 Numeiching in ain-chen akisemtup in, numei ngol in vang ama tah ain-chen sukeh in apangin ahi.   


2 Lungdih'a lam jot chun Yahweh Pakai a ging in, hinlah achena jousea thil phalou gelpan Yahweh Pakai anahsah jipon ahi.   


3 Mingol in akijepna ding akiseidoh bep jin, miching hon vang ahoidoh nadiu akiseidoh jiuvin ahi.   


4 Bongchal loukai ding umlou na-a chang akilamdoh ngai pon, ajeh chu bongchal thahat akon chang tampi kilam-ji ahi.   


5 Mi kitah hettohsah-a apan teng jouthu asei ngai pon, mikitah lou hettohsah-a apan teng jou le nal in thu aseijin ahi.   


6 Michavai hon chihna ahol-un amu jou deh pouvin, hinlah thil hetthemna neipa dingin chihna hi nailam cha ahi bouve.   


7 Mingol hoa kon'in kikhin mang in, ajeh chu amaho kamsunga kon'in chihna thu kisei japon nate.   


8 Milungthim ching hon ajot nadiu lampi akihet-un, mingol ho vang joulhepna jeng ahi.   


9 Pathen'in miphalou aphohsal jin, michonpha hon vang Pathen lunglhaina akimu jiuve.   


10 Mihem lungthim hin gim le hesoh ahen, midang in akipanau chu ahetthem peh-un ahi.   


11 Migilou ho inchu kiphet lhah peh ding, mikitah ho ponbuh vang dettah a kisong jing ding ahi.   


12 Mihem khat'in achena lampi chu dih-in agel jin, hinlah alampi chu ajona leh thina ahi.   


13 Nuijat pat jengin jong mihem alung kham jin, kipana jeng jong gimnan akichai-ji tai.   


14 Mikitah lou chu achena chan'a atohga aneh ding, hitobanga chu miphan jong atohga aneh ding ahi.   


15 Mihem meimeija um chun akisei jouse atahsan jin, miching in vang achena ding akivet phet in ahi.   


16 Miching hon chingthei tah in thilse apeldoh jiuvin, mingol hon vang ngol han pum'in na atong jiuve.   


17 Milungchom hon ngol hoitah in thil abol jiuvin, hinlah thil hethem mivang chu atomngai ahi.   


18 Mihem meimeija um chu ngolna ahin, miching hon hetna kiti hi lallukhuh a aneiyu ahi.   


19 Thilse kiti phot chu thilpha masanga dilsu ding, miphalou ho jong mikitah ho kelkot phunga dilsu diu ahi.   


20 Mivaicha ho hi ain-heng ho kisan in athet bol jiuvin, mihao dingin vang golpha atam jin ahi.   


21 Aheng akom ngailu lou mihem chu achonse ahin, mivaicha ho ngailua chu anunnom ahi.   


22 Thilse jeng gel hon suhkhel anei tei jiuvin, thilpha jeng ngaito hon vang tahsanna le kitahna akimu jiuvin ahi.   


23 Natoh hahsa kiti chun aphachom asoh tei ding, natoh beija thumot seina hin vaichat asoji ahi.   


24 Miching ho dingin chihna hi lallukhuh in apang jin, mingol ho dingin vang ngolna hi pahvui banga aki-o jiu ahi.   


25 Mikitah hettohsah a apan teng mi tampi huhdoh jin, hinlah thujou seina hin mihem amanthah sahji ahi.   


26 Pathen ging kiti hi mihem dinga kiskonna ahin, achate jeng jong ama'a kisel diu ahi.   


27 Yahweh Pakai gin kiti hi hinna twinah tobang ahin, ajeh chu mihem in thina jeng jong apeldoh-ji ahi.   


28 Gamsunga cheng mipite apunbe tenglengpa loupina ahin, hinlah mihem lhomcha ahiteng milen milal dinga panna bei ahi bouve.   


29 Koi hileh lunghang vahlou chun thil hetthemna anei ahin, kino thethua lungchomna vang chun ngol-hoitah atoh doh ding ahi.   


30 Lungneng tah a um hi tahsa damna ahin, hinlah thangthipna kiti hi gu le chang in adoulel ahi.   


31 Mivaicha sugenthei hon asempau Pathen ataitom nau ahin, amavang nei lou genthei khoto them chun asempa Pathen agin ahi.   


32 Miphalou chu toset atosah in alehkhup jin, mikitah dingin vang bitna aum jingin ahi.   


33 Thil detkhen them mi chun chihna anei jingin, mingolte lungthim sunga vang chihna in mun aneipoi.   


34 Thudih hin mihem namkhat adom sang'in, hinlah chonsetna hin mihem nam pumpi muda achansah ahi.   


35 Lhacha chingtah a natong hin, lengpa lunglam aboldoh jin, jachatna natongpa chunga lengpa alungkim jipoi.    

Chihna Lampia Hin Ding Dan 
 

1 O nem heova mi akidonbut teng alunghang jong alungdam theijin, ahinlah O ngailou tah a thu kisei vang hin mi aphin lunghang jin ahi.   


2 Miching ho leigui hin hetna le thepna thu jeng aphongdoh in, mingol ho kamsung invang ngolna thu jeng aphongdoh jin ahi.   


3 Yahweh Pakaijin muntin hi amit tenin avelhih jingin, thilse le thilpha kibol jouse jong ahesohkeijin ahi.   


4 O nem heova thu kiseihi hinna thingphung tobang ahin, thu gilou seina leigui hinvang, mihem lungthim asusen ahi.   


5 Apan ahilna jahda mihem chu a ngol ahin, asuhkhel na chunga apan ahilna sang nga chu miching ahi.   


6 Mikitahte insunga nei le gou tampi aum jin, miphalou din akilamdoh jeng jong chu gimna bep ahi.   


7 Miching kamcheng akon'in thupha jeng apot in, mingol lungsunga kon'in vang hiche hi thil-hahsa ahi   


8 Miphaloute kilhaina gantha hi Yahweh Pakai dinga thet umtah ahin, mikitah ho taona vang Yahweh Pakai dingin lunglhai umtah ahi.   


9 Miphalou chena lampi chu Yahweh Pakai dinga thet umtah ahin, thildih lam jenga chepa vang Yahweh Pakai hepina achangin ahi.   


10 Koi hileh lamdih jot nomlou chu engbolna achansah jin, min aphona sangnom lou hon athipi teidiu ahi.   


11 Yahweh Pakai thilhet theina hin mithi gam a um ahet dia lom ho jong ahet thei in, achutile mihem lungthim chu ichan geijin ahechen tadem!   


12 Adihlou a chonpan, min aphondoh ding anom pon, hiche pa chu miching ho henga jong ache poi.   


13 Lungthim kipanan mai alhaisah in, lungthim ahesoh teng lhagao jong angui jitai.   


14 Hetthemna neipan alunggil in hetna ahol jingin, mingol kamsunga kon'in vang ngolna thu jeng apot e.   


15 Gim le hesoh a um ho hinkho hi nitin'a thilsen abop ahin, lungthim kipah tah a um hodingin golvah abang jingin ahi.   


16 Nei le gou tampi neija, gentheipi sang'in, themcha bou neija Yahweh Pakai gin ding athupi joi.   


17 Bongchal thaotah kitha'a kitomona aso-bep sang'in, kingailutah-a ancheme neh khom aphajoi.   


18 Milungkhoh in kinahna apunsah in, mi lungneng lunghang vahlou in kitomona jong akichamsah in ahi.   


19 Mithase ho lamlhahna jouse lingle khao'in abap in, mikitah ho lampi vang lamlen kilhong peh-ji ahi.   


20 Chapa ching in apa akipa sah jin, chapa ngol in vang anu jeng jong iman agel-ji poi.   


21 Lungthim beipa din ngolna chu lunglhaina ahin, thil hethempa vang ama chal peh jitai.   


22 Kithumopna alhahsam teng, tohgon ache khel jin, mi akithumop to teng lolhinna ahi.   


23 Phatah a kidonbut hi mijouse lunglhaina ahin, hijeh chun aphat toh kitoh a thu kisei hi aphat a pha ahi.   


24 Michingpa lamlhahna chu hinna lampia akilhung tou in, aman gotmun apeldoh jin ahi.   


25 Yahweh Pakaijin mi kiletsahho inn aphet lha jin, meithai ho gamgi vang aphet peh jipoi.   


26 Miphalou lunggel jouse Yahweh Pakaijin athet in, Mi lungdih ho kamcheng soh vang Yahweh Pakai dinga lunglhai um ahi.   


27 Koi hileh lamdih louva mutei ding gochan chun, a-insung dinga gimna alhut ahin, ajeh chu neh guh thetbol chan chun hinna amu ding ahi.   


28 Mikitah hon min thu asei teng, lunggil in adonbut ding dan angaito jin, hinlah mingol te kamcheng soh jouse thil phalou jeng twi kisung lha abang jin ahi.   


29 Miphalou hoa kon'in Yahweh Pakai akidalsen, mikitah ho taona vang angai peh jin ahi.   


30 Mit-ha hoisel'a mi akivet teng midinga lungthim kipana ahin, thupha kiseidoh jousen mihem gu le chang adamsah ahi.   


31 Min ahilna ngainom mi chu, miching ho lah a lha thei ding ahi.   


32 Koi hileh min ahilna sang thei loupa chun ahinkho agimsah ahin, ajehhcu min ahilna ngainom mi chun hetthemna anei tei ding ahi.   


33 Yahweh Pakai gin hi chihna dinga kihilna ahin, chule kisuhnemna hi jabolna'a pang ahi.    

Chihna Jal'a Yahweh Pakaiya Kon Phatthei Hung Ahi 
 

1 Mihem in alungsunga tohgon aneijin, kam kilhang sel'a thu kisei jong Yahweh Pakaijin adonbut teijin ahi.   


2 Mihem in angatna lampi chu amit-tenin aven adih jengin agel in, hinlah Yahweh Pakaijin alunggel ngaito jouse akhol chil jin ahi.   


3 Nabol natoh abonchan Yahweh Pakaiya pedoh jengin, chutileh nathilgon aboncha lolhing ding ahi.   


4 Yahweh Pakaijin thil jouse akimanchahna ding dol cheh a aumsah ahin, migilou jeng jong hahsat nikhoa dinga aumsah ahi.   


5 Yahweh Pakaijin mikiletsah kiti athet in, hijeh chun hethem un, amaho chu gotna chang tei diu ahi.   


6 Tahsan theija chonna le kitahna hin, themmona jeng jong adihsah in, Yahweh Pakai ginna jeh in mihem in thil phalou apeldoh theijin ahi.   


7 Mihem chu achena lam jouse Yahweh Pakai lungdei ahitengleh, Yahweh Pakaijin ama chu amelmate toh jong akichamsah jitai.   


8 Thil dihlou pum'a kai-tampi kidon khom sang'in, thildih'a lhomcha nei ding aphajoi.   


9 Mihem in alung in chena ding lampi akisem in, Yahweh Pakaijin achena ding lam ako-peh jin ahi.   


10 Lengpa kamsunga kon'in Pathen thusei ahung gingdoh jin, hijeh chun lengpan thu a tankhel jipon ahi.   


11 Yahweh Pakaijin thil adih in atetoh jin, hijeh chun thil ijakai Yahweh Pakaijin atetohsa jeng ahi.   


12 Leng ho din thil adihlouva bol hi thet umtah ahin, ajeh chu Ama vaihomna hi thudih a kingam ahi.   


13 Leiguia kon thudih kiseidoh hi lengpa din lunglhai aum in, ajeh chu lengpan thu adih a sei chu angailun ahi.   


14 Lengpa lunghan nahi gihsalna ahin, hinlah miching chun lengpa lunghanna adamsah jin ahi.   


15 Lengpa mailhai sel'a aum teng, damna akibe jin, lengpa lunglhaina jong hi, go hung phin lhaji meilhang tobang ahi.   


16 Sana sang'in chihna kimu dei aum jon, dangka sang'a jong thil hetthemna kisan ding ahi.   


17 Michondih chu thilse lam'a kon'in akiheidoh jin, achena tinchenga limgehpa chu kihinso tei ding ahi.   


18 Manthah ding kon le kiletsahna ahunglhung loi jin, kipal lhuh ding konleh, lhagaova hoithana ahung um loi jitai.   


19 Mikiletsah hotoh thil kichomdoh kihop sang'in, kineosah a vaichate toh lhat khom anom e.   


20 Min ahilna ngaija chu khangtou jing ding, chule Yahweh Pakaiya kisong chan chu anunnom ahi.   


21 Mi-lungchingpa chu thil hethemmi kiti ding, chule lunglhaina'a thuseipan mi athujo tei ding ahi.   


22 Chihna nei mi chu hinna twinah tobang ahin, mingol ho ngolna hi talen matna bep ahi.   


23 Miching lungsunga kon chihna thucheng hungpot chan chu, Dan toh akikal jipon, akamcheng soh jouse chu mi thununna ahi bouve.   


24 Ngailutna'a thu kisei hi khoiju tobang ahin, lhagao le tahsa dingin antwitah damna ahi.   


25 Mikhat dingin lampi khat chu lamdih jengin akimun, hinlah alampi chu ajona thina ahi.   


26 Natong gimpa hin, aneh ding gelna'a atoh ahin, ajeh chu aneh nomna alol chun achama atohsah ahitai.   


27 Mihem panna bei chun thil phalou jeng agel in, akamcheng soh jong melkah gin tobang ahi.   


28 Thil phalou bolpan, baotamna aso-sah jin, aguh a thuphong lepan golcha kingaitah jong asukhen in ahi.   


29 Pumthoa natong hon aheng akom jeng jong atilseu-vin, chuting aheng akompa jong lamdih-lou alhung jitai.   


30 Koi hileh mit teni-singa phetsah jichun, thilpha lou jeng angaiton, muh phunsah sah pan jong thil phalou abolsoh ahita bouve.   


31 Sam-kang liuva hinna hi, loupina lallukhuh ahin, adih jenga hinkho akiman teng, hitobanga hi hinkhosot thei ahi bouve.   


32 Ki hatsah sang'in thohhat tah a lungneng apha jon, alungput athua nunsah joupa chu, khopi khat nokhum'a kilah sang'in aphachom joi.   


33 Khutphangsunga vang akive jin, hinlah vang phatna leh phatlouna chu Yahweh Pakaiya hung kon bou ahi.    

Ngolna Ga 
 

1 Insunga kiboina pum'a golvah bolsang'in, an-keoseh kineh a lungmonga um aphajoi.   


2 Soh chingtah chu apupa chapa ahin, chule adihlouva chonpa chunga jong vaihom in apang jin, hiche sohpa chu apupa nei le gou aboncha achapa te toh sopi khat banga kihom ding ahi.   


3 Thil solna bel chu dangka solna kimang ahin, mei-khuh sung hi sana solna ahi. Hinlah Yahweh Pakai hi lungput aboncha patepna ahi.   


4 Miphalou in akamsunga thil phalou seipa thusei bou angai nom in, chule mijou in jong jou le nal thoa leigui kilehpel chu angai nom in ahi.   


5 Vaicha noisea tot chaveipa chun asempa Pathen ataitom ahin, mi vangset pat a kipah chun gimbolna ato tei ding ahi.   


6 Tehse ho dingin atute hi alallukhuh-u ahin, chapa te loupina hi apa teu ahi.   


7 Mingol ho din thu ngaitah a kisei hi panna bei ahin, milen milal te angsunga jou le nal'a thu kisei jong panna bei ahi bouve.   


8 Aguh'a thilpeh kiti hi apepa din vangbohna tobang ahin, hijeh chun achena jousea khang ding ahi.   


9 Koi hileh suhkhelna ngaidam thei chun, ngailutna angaichat jing ahin, hinlah miphul phul pan vang gol le pai akikhenpi jin ahi.   


10 Mingol jakhat vei akichup sang'in, thil hetthemna neipa dingin akihilna jeng jong asanji ahei.   


11 Engsetna nei mi chun doumah jeng ahol le jin, ama toh kitoh dingin sottol engse ahung lo jitai.   


12 Mikhat in mingol khat angol pet'a akimaitopi sang'in, vompi nou akilo-doh nungsanga api kimaitopi aphajoi.   


13 Mihem in thilpha khat thilsea alethuh teng, a-insunga thilse cheng jing ding ahi.   


14 Kitoma ahung um teng twiput tobanginahung pot jin, ajeh chu kitomona aso masanga kikhen tel aphajoi.   


15 Athemmo lha kanga athem-jo mo chansahna hileh, Yahweh Pakai dinga anitah lhonna dei um lou ahi.   


16 Lungthimbei mingol in chihna kichohna ding sum akhol ngei poi.   


17 Golngai chun phat tin in mi alungset in, sopi kiti hi hahsat petna kithokhom dinga hung peng ahi bouve.   


18 Lungthim neilou mihem chu bat-san apang jin, hiti chun aheng akom hoa batsah nan apang bep e.   


19 Suhkhel ding ging lou mihem chun kinah baotam adei ahin, ain kotpi paopia kiletsah pan manthahna jeng agon ahi bouve.   


20 Mihem lungput dihlou kiti chu akhang thei pon, jou le nal seija pang kamsung jong vangsetna'a lhalut teiji ahi.   


21 Chapa ngol hi ahingpa dinga gimna bep ahin, hiche mingolpa hing chu akipah theipoi.   


22 Lung kipana hi damna pipen ahin, lamvaija um chu gu le chang dinga doulal um ahi.   


23 Thu adih a tan sang'in, miphalou hon sum-guh ane jiuvin, thudih chu achekhel sah jitauve.   


24 Thil jouse hetthemna nei mi chun chihna lam jeng aven, ajon in, hinlah mingol chun leiset kol mang avelen ahi.   


25 Chapa in apa lunggimna asodoh peh in, anu dinga gimna tah ahi.   


26 Mikitah ahilou lam'a leosah kiti apha pon, vaihom milen milal jep ding jong thildih ahipoi.   


27 Thu kisei ngaija chu hetna aneijin, chule lungneng tah a thusei mi chun hetkhenna anei ahi.   


28 Mingol jeng jong thipbeh cha aum teng, miching banginakigel jin, hitobang mi chun akam akeh lou teng, miching tah banginakigel-ji bouve.    

Mingol Ho Chondan 
 

1 Mihem ama changseh kikhoh sahpa chu ama dei lam jeng-ah akisalal jin, thildih lam ki manchahna jouse adoudal jin ahi.   


2 Mingol in thil hetthem'a lunglhai ding kiti anahsah pon, ama lung ngaichat jeng bou akhoh sah-jin ahi.   


3 Phatlouna ahung um teng, thangset nan ahin jui in, kijatona abei teng kimudana aum paijin ahi.   


4 Miching kamsunga kon hung potdoh thucheng ho hi twithuh tobang ahin, chihna jong hi vadung tehliu'a twilong tobang ahi.   


5 Miphalou maija langnei hi angaina ahipon, mikitah chungthu adih a tan ding jong suh-noh phah louding ahi.   


6 Mingol thucheng hin mitoh kinahna ason, akamchenga kon'in mol akisei doh bep jitai.   


7 Mingol kamcheng hi ama dinga amanthahna bep ahin, aleigui in ama le ama thangkol'a o-na ding akisemdoh bep ahi.   


8 Aguh a thu poa pangpa thusei jihi, anneh twitah tobang ahin, akamcheng sohdoh jouse jong mihem lungsunga alhalut paijin ahi.   


9 Atohna chunga mithase hi, mi manthah sahpa toh sopi ahi.   


10 Yahweh Pakai minhi kulpi nasatah tobang ahin, hijeh chun mikitah in abel-jin hoidohnan aneiye.   


11 Mihaopa nei le gou chu ama din kulpi dettah tobang ahin, akihuh hingna dinga pal kikai bep bep ahi.   


12 Mihem amanthah kon leh, kiletsah nan adim jin, koi hileh akineosa masa chan chu jabolna chang ding ahi.   


13 Thil hetchet masanga donbut jeng chun, ngol-houi tah jumna ato tei ding ahi.   


14 Mihem lhagao in dam-mona athoh jou in, hinlah lhagao adamlou teng thoh hahsa ding ahi.   


15 Chihna lungthim neihon phat tin'in hetbe ding adei-jun, hijeh chun miching hon hetna mube ding ago jingun ahi.   


16 Mihem kiti hi athilpeh chun lampi agonpeh-ji ahin, hijeh chun milen milal henga jong apuilut jin ahi.   


17 Mihem khat'in achung thu akikhol masah teng, adih in akimu nan, akihehpi dingpa ahung lhun'a akikhol chaisoh teng, achung thu kiseipan bep ahi.   


18 Vang vetna kiti hin baotamna abeisah jin, akidou teni kah a jong thutan in apang e.   


19 Sopi khat in asopi khat apanpi hi, kulpi dettah tobang ahin, hinlah kinahna aso teng khopi kelkot kikam chah kheh tobang ahi.   


20 Mihem in kamngai vang in anneh ding akimun, koi hileh akamcheng tohga ne chan chu alungkim in ahi.   


21 Kampao le leiguia kon'in thi le hin akingam in, koi hileh adihlou'a thusei chan chun atohga aneh tei ding ahi.   


22 Pasal in numei ji-ding akimu teng, amapa chu anunnom ahin, ajeh chu Yahweh Pakaiya kon lung lhaina chang ding ahitai.   


23 Mivaichan khotona angaichat teng atao jin, hinlah mihao'in kiletsah to thon thu asei-jin ahi.   


24 Gol le pai kiti hi apha-lhem manthahna thei jong aum in, hinlah gol le pai abang chu penpi tahbeh sopi sanga kinaipi jong aum'in ahi.    

Ngolna'a Kon Kiven Ding Dan 
 

1 Mingol thu motsei seipa sang'in, hinkho mandan them'a vaichat aphajoi.   


2 Mihem khat hetna beija hin hi apha pon, kin le donga chena lampi anoh phah thei-jin ahi.   


3 Mingol chu manthah nan apui mang teng, Yahweh Pakai mo achansah kit-jin ahi.   


4 Mihao dingin gol le pai thah thah asem jin, mivaichapa vang chu agol apai in jong adalha laloi jie.   


5 Hettosah a pang jou le nal seipa chun, engbolna ato tei ding ahi.   


6 Mihem ahongphal chun ahin-khohsah thei mi tampi anei ding, jou le nal'a thuseipa vang ong-doh louding ahi.   


7 Mivaicha hi asopi ho jengin jong athet bol jiuvin, achutileh agol apaiho chun ichan geijin athet tadiu vem? Vaichapan asam sam in hinlah adalha-ji tauve.   


8 Chihna kimupa chun hinkho manlut dan ahet ahin, thil hethem mi chu machal tei ding ahi.   


9 Hettohsah jou le nal seija pang pan, engbolna ato tei ding, koi hileh thujou seichan chun thina apeldoh louding ahi.   


10 Mingol khat'in nomsatah a hinkho aman ding adih thei pon, soh khat dinga milen milal chunga vaihompa hi ding jong dih thei him him lou ahi.   


11 Lungput dihtah kiti hin, mi lunghanna asosah jipon, min ahilou lam'a abolna donse lou chu ama dia loupina ahi.   


12 Lengpa lunghanna hi keipi ngih tobang ahin, alunglhaina vang hamhing lah daitwi in achap tobang ahi.   


13 Chapa ngol hi apa dinga hamsetna ahin, numei ajipa toh kicham thei lou chu, gotwi julha tobang ahi.   


14 Nei le gou kiti hi pute patea kon kilo son-ji ahin, numei chingtah jia kimu hi Yahweh Pakaiya kon ahi.   


15 Thasetna hin mi alhim i-mujin, Koi hileh athase chan chun kel athoh ding ahi.   


16 Thupeh nit chan kihinso tei ding, amavang thu kisei ija-sep lou chu thina ato ding ahi.   


17 Mivaicha kithopi chun Yahweh Pakai akithopi ahin, ajeh chu Yahweh Pakaijin atohman alethuh tei ding ahi.   


18 Semphat thei le kinepna aum pat hin, na chapa phohsal jengin, moh manthah sah ding vang gel hih hel in.   


19 Milung chom chun gimna ato tei ding ahin, dalha jeng tan, ajeh chu nangma chunga jong gimna lhun lo ding ahi.   


20 Min nahilna le nathumopna ngaiphan lang asanji them in, ajeh chu khonung teng chihna nanei theina ding ahi.   


21 Nangman tohgon ijat nei jong lechun, Yahweh Pakai lungdei banga nagon ding bou athupin ahi.   


22 Mihem akon kitahna hi deisah pipen ahin, lungput dihlou sang'in vaichat aphajon ahi.   


23 Yahweh Pakai gin hi kihin sona ahin, chule Yahweh Pakai gingmi chu alungkim jin, ama chu hamset nan alhun den louhel ding ahi.   


24 Mithase hon bukong asoh jiuvin, chule akamsung uva het ding jong angapcha jipouve.   


25 Mitot chavei ho chu gotna pi-lechun, chihna'a min anei thei ding; thil hethem mi chu gihsal le chun ahetna kibelap ding ahi.   


26 Apa pumthoa del le anu del mangpa chu, jum le jachat hung konna chapa tia seiset chang ding ahi.   


27 Kachapa, min na hilna ngai datan, chule chihnan jong donse da jeng tan.   


28 Hettohsah duhdah loupa chun, thudih jong adoudal jin, hiti chun mingol in, akam sunga themmona aki loilut jitai.   


29 Kijepna ding mol hi miphalou dinga kisem ahin, tungtun kijep jong hi mingol ho ding bou ahi.    

Ngol-Hoitah Chon Gihsalna 
 

1 Ju kiti hi nuijat le chatvai sosah ahin, khamna thei kiti jong hi kanah le baotamna jeng ahi. Khamna theija lop chu miching ahipoi.   


2 Lengpa lunghan kigin nahi keipi bahkai ngih tobang ahin, koi hileh lengpa phin lunghang chan chu ahinkhoa tijat umtah ahi.   


3 Kinah baotamna'a kon kidalse ding hi mijabolna ahin, mingol kiti chu mitoh kina'a baotamji ahi.   


4 Koi hileh nipi laija natong nom lou chun, thaset jeh a chang-at ding amujou louding ahi.   


5 Mihem khat in alunggil'a angaito hi twi thuh tah tobang ahin, hinlah thil hetkhen themna nei mihem dingin; hitobang thuh tah chu twi thal'a athal ding ahi.   


6 Mihem tampin ama-ama kitahna cheh aphon ding, hinlah mihem kitah mong koiyin amudoh tadem?   


7 Hitobang mi chu lungthim dihtah a lamlha pa ahin, anungjui-ah achapa te jeng jong phatthei chang ding ahi.   


8 Athuthanna laltouna'a tou lengpan, ijakai amit tenin aven ase le apha atetoh jin ahi.   


9 Mihem koiham, “Kalungthim kasutheng in; kachonsetna kon'in katheng tai,” tia sei ngam ding?   


10 Thil tena dihlou le thil tena kitoh lou chu, Yahweh Pakai dinga thet umtah ahi cheh lhon e.   


11 Naosen jeng jong achaloh aum chan in, itobang mi ahi aphongdoh in; hijeh chun athilbol chu adih ham athenga ham ti aseidoh theijin ahi.   


12 Kho jahna bikol hihen chule kho mun'a mit hijongleh, anitah a Yahweh Pakaijin asem ahi.   


13 Imut ding bou gel hih hel'in, ajeh chu vaichatnan nahin phah lo ding ahi; na mit teni hasah inlang vetan, chutileh an neh ding neng jeng junga nanei ding ahi.   


14 Thilchoa pang pan, “Man bei ahi bouve,” atin, hinlah ama chu ache mang teng hoitho nan adim jitai.   


15 Chihna le hetna kamsunga kon thucheng ho hi, sana le songmantam sang'in aman tamjon ahi.   


16 Hetkhah louhel mi kom'a thilman a kitungsa mipa chu, aponsil aboncha kichom peh a; chule hetphah louhel mite dinga hitobang mihem chu kiman jeng thei ahidem?   


17 Koitobang khat dingin changlhah kigua kine hi atwi chomdan'in angaito in, hinlah phat chomkhat jouteng akamsunga song chang tobang adim jin ahi.   


18 Ki-thu mopto them na jeh in thilgon ho alolhing theijin, chingthei tah a kilam kaina jeh a galsat'a kikonji ahi.   


19 Akam tam le seiding hol'a chun thuguh jouse aseidoh jin, hijeh chun ngol the thua thuseipa chutoh kivop hih in.   


20 Koi hileh anu le apa gaosap chan chu, muthim lah a athao mei kimut mit peh tei ding ahi.   


21 Apatna kino chenga kimuji nei le gou chu, achaina lam tengleh phattheina bei ding ahitai.   


22 “Keiman thilse ka lethuh ding ahi,” tin jong seihih in; Yahweh Pakai ngah in chule Aman na kithopi tei ding ahi.   


23 Thil tena adihlouva kimangcha chu, Yahweh Pakai dinga dei-umlou tah ahi; chule thil asao le achom tena adihlou jong chu aphapoi.   


24 Yahweh Pakai thusah jal'a bou mihem in akal asonji ahin, achutileh mihem in amacham tah a akalskonna ding iti ahetkhen thei ding ham?   


25 Ama deidan tah a, “Hiche hi thil theng ahi bouve,” tia sei chu; kipal lhuhna dinga thangkol kisong ahin, hiche hin Yahweh Pakaiya kitepna le kigahna chu amin mai maija aphondoh ahi.   


26 Lengpa ching thei tah chun migilouho pum'a kijap bangin ajapdoh jin, achunga akol-in akipei lele sah jin ahi.   


27 Mihem lhagao kiti hi Yahweh Pakai thaomei vah ahin, hijeh chun mihem lunggil hi ahesohkeijin ahi.   


28 Kitahna le tantih nei louva ngailutna chun lengpa ahinso ahin, Alaltouna jeng jong ngailutnan ahendet ahi bouve.   


29 Gollhang ho loupina hi athahat jal-u ahin, tehse ho mel-hoina vang hi asam kan'u hi ahi.   


30 Thilse doudalna'a tahsa kijepna maha chu damdoi phatah ahin, hitobang kijepna chun mihem lung laigil geija asuhtheng ahi.    

Mingol Le Miching Chunga Vaihom Pa 
 

1 Pathen'in vadung twi alon sahna nom nom'a alonsah banga, lengpa lungthim jong ahei lele thei ahi.   


2 Mihem in achonna jouse chu amit mun dih asa-jin, hinlah Yahweh Pakaijin mihem lungthim akhol chil jin ahi.   


3 Kilhaina gantha sang'in, thildih bol'a thu adih a tan ding hi, Yahweh Pakai lunglhaina ahijoi.   


4 Kiletsahna lungthim pua mitha chule miphalou ho natoh aboncha chonset jeng ahi.   


5 Miching hon gunchutah a tohgon anei jouseu abulhing theijin, amavang amin mei meija natong ho alhasam teijin ahi.   


6 Jou le nal thoa nei le gou kichom khom jouse amangthah ding bep ahin, thina thang kisong tobang ahi bouve.   


7 Thu adih a tan ding mihon anahsah lou jeh un, miphalou pumthoa natong hon panna bei jin asumang jitauve.   


8 Themmona neipan lamdih ajot jipon, lungthim thengpa lam lhahna adih jingin ahi.   


9 Numei hanse khat toh in nom khat a chenkhom sang'in, chungden in-vum'a chen ding aphajoi.   


10 Miphalou lhagao'in thilse jeng bou angai chan, aheng akom in jong ama'a kon'in khotona amu jipoi.   


11 Panna beija mi tot chaveipa gotna akipeh teng, milham in chih-nan anei theijin chule miching ho akihil chan in hetna akibelep jie.   


12 Mikitah chu miphalou in amelchih jingin, miphalou vang chu achunga hamsetna lhung tei ding ahi.   


13 Koi hileh migenthei akateng kijahmosah chu, ama kana ahung lhun teng koiman ajah phah peh louding ahi.   


14 Aguh'a kipa thilpeh hin alunghang jong adamsah theijin, koima hetlouva nehguh kipe hin lungsat jong adaisah jitai.   


15 Thu adih a kitan hin mikitah akipasah in, hinlah miphalou ho dingin tijat umtah ahi.   


16 Mi koi hileh hetkhen themna'a kon lamvaija vahmang chan chu, mithi hotoh kivop khomna ding mun ajot ahitai.   


17 Tahsa nopsahna lamjeng lhangai ho chun vaichatna akimudiu ahin, koi hijongleh jule noplenna-a kipe ho chu itihchan hijongleh haodoh loudiu ahi.   


18 Koi hileh min akhoto ding jeng ngaicha a chu, vaicha pum'a um jing ding, chule ju-a lop jong haodoh thei louding ahi.   


19 Numei lungkhoh le lungsa jing, jia neija chen khom sang'in, het phahlou neldi gam'a chen aphajoi.   


20 Miching chenna in-ah nei le gou lutah tah aum in, hinlah mingol in abonchan ane-mang jitai.   


21 Koi hileh chonphatna lam khohsah a, chule mi khotona neipa chun jabolna amu tei ding ahi.   


22 Miching mihatpa chenna khopi jong akholchil sohkeijin, chule akisonpi pen-u kulpi jong alekhup'a asuhchim hel ding ahi.   


23 Koi hileh thipkhen cha um'a lei kituh tang chu, gim le hesohna'a jong kivengdoh ding ahi.   


24 Mi noise le kiletsahna jong hi, panna beija tot chaveipa kiseina ahi bouve.   


25 Mi thase ho chu aduchat uvin acham lou'a thina alhut ahi. Ajeh chu ama hon akhut-u mangcha'a natoh ding anom pouve.   


26 Miphalou hon nitin in anei asit jingun, miching in anei ahom in, akile lah ngai poi.   


27 Miphalou ho kilhaina gantha chu thet umtah ahina chungchon in, phatlouna lungpun hin phaldoh taleu, ichan geija thet um cheh ding hitam!   


28 Jou le nal seija hettohsah a pang ho suhbeija um ding, hinlah adih a hettohsah a pangpa thusei min angaipeh jing ding ahi.   


29 Miphalou chu adihlou'in aki ngamsah jin, hinlah mikitah chun atoh masang'in ageltoh masa jin ahi.   


30 Mihem chihna le hetkhen themna chule aguh a kithumop themna chengsea kon hin, Yahweh Pakai deh-jou ding aumpoi.   


31 Galsat nikhoa manchah din sakol gonsan aum in, hinlah gal-jona hi Yahweh Pakaiya kon bou ahi.    

Chihna Jel'a Heng Le Kom 
 

1 Haosatna sanga minphat kilhen ding apha jon, sana le dangka sanga jong, mihem lunglhaina um ding aphajoi.   


2 Mihao hihen mivaicha hijongleh akisu-khen thei aumpoi, ajeh chu Yahweh Pakaijin anitah lhon'a asem ahi.   


3 Miching chun alungthim in hahsatna hunglhung ding avephan, ama le ama akivengdoh jin ahi. Hinlah mi lungthim bei le ima kholtoh louva machalpi chun gimna ato tei ding ahi.   


4 Kineosah pum le Pathen gin jeh a kipaman chu haosatna jouse, jabolna chule hinna ahi.   


5 Phatlouna jenga chonpa lam lhahna chu ling le khaovin abom jin, koi hileh ling le khao lah a kiveng thempa chu hoidoh tei ding ahi.   


6 Chapang chu lamdih jenga khoukhah in, chutileh akhanlhit geija asuhmil louding aki lhonpi jing ding ahi.   


7 Mihao in mivaichate chunga vai ahom in, chule sum bapa jong abatsah napa soh'in apang e.   


8 Koi hileh thu adihlou'a tan chun hamsetna ato tei ding, amapa chu lunghang henlang mol-a pansa jongleh, apansahna mol chu atahsa chunga lechuh ding ahi bouve.   


9 Koi hileh midang mit-ha phatah a vepa chu phatthei chang ding, ajeh chu aman aneh ding an chu vaicha ho apejin ahi.   


10 Miphalou chon chavei ho chu no-mang un, chutileh kinahna jong beiyin tin, baotamna jouse jong thip hel ding ahi.   


11 Yahweh Pakaijin mi lungtheng chu angailun, Koi hileh O ngei sel'a thusei chun lengpa jeng jong gol le paija akisem thei ahi.   


12 Yahweh Pakaijin hetna kiti hi Amit tenin ave-jingin, chule kitahna bei mi chu apaidoh jin ahi.   


13 Mithasen aseijin, “hichea khun keipi bahkai aum in, potdoh leng kholai dunga ei-tha ding ahi” ati.   


14 Jonlungpu numeinu kamsung hi, kokhuh thuh tah ahin, Yahweh Pakai lung hansah chan chu hiche kokhuh sunga hi lhalut tei ding ahi.   


15 Chapang lungthim sunga hi ngolna dimset ahin, hinlah achunga hilchahna aum teng, ngolna chu bei tei ding ahi.   


16 Hao ding deija mivaicha sugentheija chule ahaopa pehbe mi chu vaichat nan aphah ding ahi.   


17 Nana hong phan lang miching ho thumop ngaiphan, chule kahetna hi na lungsunga het tei ding gon lang kisanlut in;   


18 Ajeh chu hiche ho jouse hi na lungsunga nachin leh, nangma dinga lung nopna'a pang ding, chule aboncha nakam'a na phondoh thei teng, nalung lhai ding ahi.   


19 Ajeh chu Yahweh Pakaiya nakison theina dinga, tunia hi keiman nangma jah-tah a ka seipeh nahi.   


20 Keiman nakom'a thumopna le hetthemna thucheng phatah tah kasutdoh peh nahi lou ham?   


21 Hitia hi nangman thutah ho chu nahet them'a, chutengleh nahinsol ho ang-a thu adih a na donbut theina dinga kahil nahi.   


22 Najotho man'in mivaicha ho chom hih in, ama chu vaicha tahbeh ahi.   


23 Ajeh chu Yahweh Pakai hi amaho vengtup a pang ahin, koi hileh amaho sumang achu Aman asuhmang ding ahi.   


24 Milung chom le lunghang jing hotoh kivop dan, chule mi lungsa jing hoto jong chekhom hih in.   


25 Hitia chu naumlou leh ama tobanga nachon ding, chepaina'a nanei loa nahinkho lamvai ding ahi.   


26 Bat lahna'a batman a kitung doh ho bangin, batsah nan kimoh tun hih in.   


27 Asahna ding ima naneitah lou jongleh, nalupna jalkhun geijin pedoh jeng tan.   


28 Napu Napa khang apat gamgi melchihna song chu, nangman na chondoh louding ahi.   


29 Lolhingtah a natong khut them namudoh lou ham? Ama chu lengpa ang-sunga bou ding ding, michavei masanga vang ding thei louding ahi.    

Kigahna Jui-in Khosan 
 

1 Thunei vaihom khat toh ankong sohkhom dinga naum tengleh, na ang-sunga kiloi chengse chu melchih in.   


2 Milop nahileh nalol chutoh chemcha kanbeh jengin.   


3 Vaihompa neh ding anho chu ducha hih in, ajeh chu nangma lhep lhahna ding an jeng ahi.   


4 Haodoh ding ngaito na boujeh in na-tong hih in, chule jou le phatlou a kon'in haodoh ding jong ngaito hih in.   


5 Hitia haodohna dia namu chan chu miphetkah louva mang ding ahi. Ajeh chu chomlou kah'in muvanlai banginvanlam angan aleng mang jitai.   


6 Muda sasa'a navepa toh an nekhom hih in, aneh chu twitah hijongleh ducha hih in.   


7 Amapa chu alungthim in aphun in, nangma jah din, “Haneh in lang, hadon in don in” tia asei vang chun alungthim in nathet bouve.   


8 Nangman themcha naneh jong chu naloh lhah ding, chule lunglhai nathu nasei jouse jong panna bei soh ding ahi.   


9 Mingol ho jah dingin houlim boldan, ajeh chu chihna thu nasei jouse imalouvin gel khaget inte.   


10 Gol lui laija pat umsa gamgi song chu nabodoh louhel ding, chule nu le pa neilou chagate lou-laia jong chelut hih in.   


11 Ajeh chu amaho lhatdohpa chu mihat tah ahin, alhatdohpa tah uvin amaho athumop a apanhu ding ahi.   


12 Nalungthim in nakihilna ngaisang'in lang, hetthemna thu kisei chengse jong ngai phan.   


13 Na chate chu gahna beijin koihih in, nangman mol-lam jong le chun thilou diu;   


14 Chule nangman achunga mol nalap-a ahileh, thina lampia kon nahuhdoh ding joh ahi bouve.   


15 Kachapa, nangman chihna lungthim nanei poule, keima jong kipah ding kahi.   


16 Thudih chu nakam sunga kon nasei teng, keima lhagao jong kipah lheh ding ahi.   


17 Nalungthim in mi chonsete thang thip-pi dan, amavang nitin a Yahweh Pakai nagin ding ahi.   


18 Adihtah in nikho hunglhung dinga kinepna khat aum jing e, nangma kinepna jong mangthah louhel ding ahi.   


19 Kachapa ngai tem in, chule chingthei tah in um in, nalungthim in lamdih jenga lam lhah ding ngaiton.   


20 Ju-kham holah a lha-hihbeh in, sane holah jenga jong jao ding geldan.   


21 Ajeh chu ju le sa'a lop chan chu vaichat nan alhun khum diu, chule emut so nan atom u va ponse tobang diu ahi.   


22 Nahinga napa thumop ngai jingin, nanu jong ateh teng thetbol hih hel in.   


23 Thutah chu kisan lut in lang pedoh hih in, chihna le kigah chahna chule hetthemna jong nakisan lut ding ahi.   


24 Chate adih teng apa athanom in akipah jin, chapa chingtah hingpa jong achapa chunga kipah lheh ding ahi.   


25 Hijeh chun nanu le napa kipah thanom in umsah jingin, chule nahing nu nanu jong kipah tah in umsah jingin.   


26 O Kachapa, nalungthim neipen lang, kanun le khan abonchan namit tenin vepha tan.   


27 Numei kijoh ho hi tijat um kokhuh tobang ahin, numei hija jonva le jong twikul tobang ahi.   


28 Amanu chun gucha michom tobanginmi achang lhih le jin, chule pasal tamtah akipal sah in asuchavei jitai.   


29 Koiham avangse a pang? Koiham genthei thoh a pang? Koiham mitoh kiphun? Chule Koiham aki-engsah?   


30 Hitobang miho chu ju-phung dalha louva tou chule jua lop ho ahiuve.   


31 Ju chu asan keikui teng vehihbeh in, chule khon na vetnom umtah hihen lang; bailam tah a gah don thei di hijongleh, vetding jong go-hih hel in.   


32 Ajeh chu achaina teng gul gunei in mi achuh banga nachuh lo ding ahi.   


33 Namit tenin thil kidangtahtah amu ding, nalunggel jeng jong kikalah lah ding ahi.   


34 Chule twikhanglen lailunga lum den banga nalup den ding, konga kitungdoh khom chunga umpa banga naum'a nalup den ding ahi.   


35 Chutengleh “amaho hin eivo tauve,” tia nasei ding, hinlah “eivoh nau maha ima kamupoi,” ama hon eivo nauvin, ahinlah kathoh lal poi. Kakhahdoh teng aban kahol nah lai ding ahi, tia nasei ding ahi.    

 24

Yahweh Pakai Gin Ding Ahi 
 

1 Miphalou ho umchan thangse hih in, chule hitobang miho chu kiloipi din jong ngaicha hih-in.   


2 Ajeh chu alungthim un thilse jeng agong un, akamdung uva jou le nal jeng aseijun ahi.   


3 Chihna jeh chun in akisadoh jin, chule hetkhen themna jal-a kitungdet ji ahi.   


4 Hetkhen themna a kon'insung dann jousea, thil manlutah tah le; lung lhaina thilpha chom haona dimset-ji ahi.   


5 Miching chu mi thahat sang'in ahat jon, hetna nei mi jong atha hatpa sang'in ahat cheh jin ahi.   


6 Ijeh-inem itileh lungthim thepna jal-a gal kisatji ahin, chule gal jona jong thumop them hoa kingam ahi.   


7 Chihna hi mingol ho din meiphah ahipon, thutanna kotpi mai lah'in jong seiding aneiji tapouve.   


8 Koi hileh thilse bol ding ngaito chan chu, jou le nal-a natongpa tia kikou ding ahi.   


9 Mingol ho thilse gonhi chonset ahin, mi ahilou lam'a tot chaveipa jong mijousen athet ahi bouve.   


10 Kidoupin nahin phah nikho teng jongleh lung lhadai hih in, ajeh chu lhahsamna'a nanei cheh ding ahi bouve.   


11 Thina lam jon-a kijot hokhu huhhing loijin, chule min athagamna dinga kipal-lhu ho jong huhdoh loijin.   


12 Nangman, “vetem in, keihon hiche hi kahe phapouve,” tin nasei in, Ama bouvin mihem lungthim akholchil-a ahet chin ji hilou ham? Nalhagao vea ching jing pan hitobang hi amelchih jing hilou ham? Aman mihem koi hileh atoh dungjui cheh-a lethuhna anei ding hilou ham?   


13 Kachapa, khoiju hi don in atwi lheh jeng e, khoi-phanga apat hung pot khoiju hi nele chun alhum'a lhum ahi.   


14 Chihna kiti hi nalhagao dinga hiche tobang chu ahi. Chule chihna hi namu jouva ahileh khonung dinga phachom tah ahi.   


15 Miphalou banginmikitah pa chu a-in pang dunga ga chang lhih hih in, mikitah pa in jong chomding gohih hel in.   


16 Ijeh-inem itileh mikitah kiti hi vel sagi jen lhu jongleh, athoudoh theijin, hinlah miphalou ho chunga hamsetna ahung lhun teng akhup athal in aleh jitai.   


17 Namelma akipal lhuh teng kipanan neihih hel in, aman kipal lhuhna ato khah jongleh kipa thanopna'a nanei louding ahi.   


18 Ajeh chu Yahweh Pakaijin hin mudoh leh, lunghanna'a anei loding ahi. Hijeh chun ama kon chun Yahweh Pakai lunghanna peldoh in.   


19 Thilse bol ho jeh in nang le nang kisih hih in, chule achon chan-u jong thangsetpi dan.   


20 Ajeh chu miphalou dingin khonung thua kinepna abeiyin, chule migilou ho thaomei kimut mit peh tei ding ahi.   


21 Kachapa, Yahweh Pakai le lengpa ging in lang, Anitah lhon-a athua nanun ding ahi.   


22 Ajeh chu Amania kon hetman louva hamsetna hunglhung ding, Yahweh Pakai le lengpa'a kon hunglhung ding manthahna chu koiman ahe theipoi.   


23 Hiche ho jouse jong hi miching ho thusei ahisohkeijin: Thutan-a langneina nei kiti jong hi thildih ahipoi.   


24 Migiloupa kom'a, “Nangman themmona nanei poi,” tia sei chu, mitin vaipi gaosap chang ding, namtin in athet ding ahi.   


25 Miphalou phohsal pa chu kipah thanom'a um ding, chule hitobang mi chunga chu phattheina lhung ding ahi.   


26 Thu kitohdel-a donbutna chu kigolngai kibeng chop avetsah ahi.   


27 Polam'a natoh ding abonchan kigontoh in lang, chule lou laija natohna ding aboncha naki gonsohkeija; chujou tengleh na chenna dingin sapan tan.   


28 Ajeh beijin naheng nakom dounan hettohsah in pang hih in, nakam sunga jouthu jong seitahih in.   


29 Mi kom'a “Kachunga anatoh bang banga keiman jong achunga katoh ding ahi; chule anatoh bang-banga kalethuh tei ding ahi,” tin jong seidan.   


30 Keiman mithase khat loulai kahin jot pan, lungthimbei mikhat lengpilei kaho pan ahi.   


31 Hiche loulai chu apum chang in lingle khao akhul lha jengin, atollham jenga jong ling adimset in, apal jong achimsoh tan ahi.   


32 Hichun keiman kaven kagel in, hichea kon hin kihilna khat kaki mudoh in ahi.   


33 Jalkhun a imut jengseh, kichol ding bouseh, chule khut teni umthim sah-a kichol ding kati tai.   


34 Gucha le michom in mi abulhu banga vaichat nan nahin lhun den ding, nahin delkhumpa bang-banga kel thoa um ding nahitai.    

Leng Ho Henga Hilchahna 
 

1 Hiche ho jong hi Solomon thuchih jeng ahina nalai jin, Judah lengpa Hezekiah phat laija mihon ana jihdoh ahi.   


2 Thugil chintup nahi Pathen loupina ahin, chule thil kholdoh kiti jong hi lengte loupina ahi.   


3 Vanmun jouse asandan le leiset athuh bang hin, lengte lungthim sung jeng jong koiman ahedoh joupoi.   


4 Dangka'a kon'in athenglou jouse ladoh jengin, thih khengpan bel-a khen ding atah chu aneinai.   


5 Lengpa thutanna mun'a kon chun migilou chu potdoh sah jengin, chutileh lengpa laltouna mun'a chu thudih kiphut det thei ding ahi.   


6 Lengpa angsunga nama cham in chelut dan, chule milen ang-sunga jong kikum lut jeng hih in.   


7 Hitia hi, “Hiche mun'a hin hung kal touvin,” tia min nahin kou masat ding chu thilpha ahi. Chule milen milal umna imacham tah a lut jeng chu thilpha ahipoi.   


8 Nangman thil khat namu jeng man in, kihehna-in achun lhut jeng hih in, ajeh chu nahehpa chun najou henlang jumtale chun achaina ipi nabol ding hitam?   


9 Hiche sang chun, naheng nakompa toh chun nachung chang thu seikhom lhon'in lang, thuguh kiti phot midang hetsah hih in.   


10 Ajeh chu naseidoh a midang khattou in jataleh aja khat chun, nahinle jumso nabep ding, chuteng namin setna chu beita louding ahi.   


11 Aphatcha ki hil na chu deium tah ahi, dangka bomma kikoi sana tobang ahi.   


12 Mithusei phatah a ngaipa dingin, adih a kiphona hi sanakol le sana pah-jem tobang ahi.   


13 Tahsan thei tah sottole sol khapa dingin, hiche sottole chu chang-at laija buhbang votjen tobang ahin; hitobang sottole hi apupa lhagao lungthim sung kido jing na ahi.   


14 Thilpeh khat pe-dinga kitepna neija peloupa chu, huijin apohle meilom goa julha lou tobang ahi.   


15 Thoh hattah a natoh jeh in vaihom khat jong akithu nun jou in, o nem heova thu kiseijin gu le chang jeng jong anemsah e.   


16 Khoiju naneh teng aphabep don in, ajeh chu nachim behseh ding; achaina leh naloh lhah lo ding ahi.   


17 Naheng nakom in-sunga che behseh hih in, ajeh chu nahin thei chim lo ding ahi.   


18 Koi hileh aheng akom hehsea panga chu, galsat dinga mi koukhom le chemjam hemtah chule thalchanga kikap tobang ahi.   


19 Gim le hesoh pet'a tahsan thei lou mikhat ngansena nei hi, habeija thil khat kipet le keng phalou tollham chon-nal tobang bep ahi bouve.   


20 Mi gim hesoh pet'a lasa'a chu, phalbi dap laija mi ponsil lahpeh tobang ahi.   


21 Nagalmi chu agil akel teng neh ding changlhah pen, chule adang achah leh don ding twi pen.   


22 Hitia nabol pehchu alujang dim a mei-al sunpeh nahin, natoh-ga Yahweh Pakaijin kipaman napeh tei ding ahi.   


23 Sahlam khohui'in go ajuhsah jin, min adalhah nunga seisea chun lungphamo pua mi avetji ahi.   


24 Numei phunsi khat toh in khat a chen khom sang'in, inting vum ningkoi khat a ichangseh a chen aphajoi.   


25 Gam latah a pet thupha kija chu, dangchah pet'a twi votjen kidon tobang ahi.   


26 Mikitah khat in migilou khat pansatna ding lampi asempeh kiti chu, twisam putna le bonsan londohna twikun tobang ahi.   


27 Khoiju tamtah don jong aphapon, chule thuphalou tampi sei jong apha ahipoi.   


28 Ama le ama kitim joulou mi chu, khopi chimsa apal jouse kivo lhua kidalha bep ahi.    

Mingol Chonchan Vet Lhahna 
 

1 Nipi laija buhbang kheh ding le chang-at laija gojuh ding akilom pon, hijeh chun mingol jana peh hi thil hahsa ahi.   


2 Inva kichao hat le pelpalep lengle banga, ajeh beija kigaosapna chu gui lhung louhel ding ahi.   


3 Sakol dinga ajepna akisem peh a, sangan akamdal akisempeh bangin, mingol jong chu ajepna dinga mol kisem ahi.   


4 Mingol chu angolna totoh in lethuh jeng dan, chutibol lechun koiman nahetkhen thei louding ahi.   


5 Mingol chu angolna dungjuijin donbut'in, achuti louva ahileh ama mitmua ching kisa ding ahi.   


6 Mingol khat chu thupolea na manchahle, nakeng kitanboh tobang chule thina gudon tobang nahi ding ahi.   


7 Mingol kom'a thuchih kisei chu alangngoi panna bei tobang ahi.   


8 Mingol jana kipe chu songsena bom'a, song chang ohden tobang bep ahi.   


9 Mingol kam'a thuchih kiphongdoh jihi, jukham khut ling in asut vangpai tobang ahi.   


10 Migoi pan mingol ham ahilouleh jukham hamkhat goikha achu, mi lah-a thal mohkap kappa tobang ahi.   


11 Mingol in angol thu avelsei sei hi, aloh dohsa avel'a jonkit uicha tobang ahi.   


12 Mihem ama le ama achinga kigel ho sang'in, mingol din kinepna aum joi.   


13 Mithase pan asam'in “Lamlen'a keipi bahkai aum'e, khulai dunga jong keipi bahkai aum'e kahei!” ati.   


14 Kotpi akol hom sunga akipei leji bangin, mithase jong ajalkhun chunga akihei le ji bouchu ahi jenge.   


15 Mithase chun akhut in bukong asoh jinan, hinlah akam geija akhut ledop ding athan ajou jitapoi.   


16 Miching thumop them sagi sang'in, mingol chu ama changseh mitvet in akichihsah jin ahi.   


17 Akin louhel'a mi kinahna'a gaki kumpa chu, uicha lhaile abilkol'a matding go tobang ahi.   


18 Mingol chon banga chon-jia aheng akom meise kaikhum a, chule thina thei thalpia kap jenga chu,   


19 Aheng akom jou'a lhemlha ahin, “Katot ahipoi,” tin aseije.   


20 Meija man ding thing abei teng mei akon-theilou bangin, kiseiset tona abei teng kinahna jong athipdel jin ahi.   


21 Vutsa lah a hol akonbei bangle, thinggo meija akonbai bangin; mitoh kina jingpa chun, kinahna bailamtah in asodohsah jingin ahi.   


22 Thu kihou lhihna thei hol jing achu, an twitah banginaki ngaiton, mihem laigil sunga alut lhum mangjel jin ahi.   


23 Gitlou lungpua muh twisel'a thu kisei chu, phatvet maija leibel kitomjol sel tobang bep ahi.   


24 Mi thet jinga akamsunga phatmona selpa, alungthim a lhep lhahna jeng toh kivop,   


25 Khotona neitah banga thu asei teng jongleh, hitobang mihem chu tahsan hih hel in; ajeh chu ama tobang mihem lungsunga hin deium loutah thil sagi achengin ahi.   


26 Mi ajoubolna chu jonchih tah in kisel doh jong le, mipi maija aphatlouna kiphong jah tei ding ahi.   


27 Koi hileh mi lhah lutna dinga khuh laija chu, amajoh lhalut ding chule mi chunga chu dia songtum tanga chu, asongtum tah chu ama chunga hung kiletah lut ding ahi bouve.   


28 Thujou seina leigui hin mi asuh genthei ho chu ahot bol cheh jin, chule thujou jeng seija leigui hin manthahna jeng atongdoh in ahi.    

Hinkho Thudol 
 

1 Jing nikhoa dingin kiletsah tothon thu seihih in, ajeh chu itobang nikho ahung lhun ding nahepoi.   


2 Nakamsunga nakipachat sangin, midang kipachat sah jon, chule nang le nang nakam sunga naki vahchoi sangin, hetkhahlou kholgam mi kivahchoi sah in.   


3 Songhi agih lheh in, neldi jong gihtah ahi. Hinlah mingol lunghanna hi neldi sanga jong gihjo nalai ahi.   


4 Lunghan hi giloutah ahin, lungsat in jong mi achup jin; hinlah thangthipna hi akhoh jon ahi.   


5 Aguh a kingailut sangin, lhang phonga kiphosal aphajoi.   


6 Gol phatah a kon kimavona chu kitah jal ahin, melman eibeng chop vang kilhep lhahna ahi bouve.   


7 Mihem aoi-vasa dingin khoiju jeng jong lohso nabep ahin, agilkilpa din vang an twimopen jong alhum tobang ahi.   


8 Ain'a kon vahmangpa chu, abusunga kon lengmang vahcha tobang ahi.   


9 Thao le gimnamtui in mihem lungthim akipahsah jin, gim hesohna vang hin mihem lhagao athohlal sah jin ahi.   


10 Nagol hihen napagol hijongleh nung sun hih in, hahsat nan nahin phah nikhon jong nasopipa in-a sunglha hih in; ajeh chu gam latah a um penpi sopi sang'in, naicha um hengle kom aphachom joi.   


11 Kachapa, chingtheijin kalungthim kipa sah jingin, chutileh eidoupa jeng jong kadonbut thei ding ahi.   


12 Milung ching in thil phalou hunglhung ding ahethem masan, ama le ama ahoidoh theije, hinlah milham vang chu kho hephalou tah in aum in, gim hesoh atoh jin ahi.   


13 Hetkhah lou mikhat batsah nadinga kitung pa chu, aponsil kichom peh jenga! Hetphalou mi dinga, hitobang mihem chu akipehdoh jeng thei nadem!   


14 Jingkah matah-a thouva othong jejua, phatthei osam chun aheng akom agaosap joh ahi bouve.   


15 Tanglouva nilhum keija gojuh hi, numei phunse tohbang bep ahi.   


16 Hitobang numei phohtang theija chun, khohui geija aphotang jou ding ahin; akhutphang jet lam'a jong, thaotwi akihamdoh thei ding ahi.   


17 Thihchun thih ma-ma anol hemthei bangin, mihem jong khat in khat akikhelsah thei ahi.   


18 Koi hileh theiphung phut chan in aga aneh bangin, koi hileh apupa ngaichat jouse hethem chu, mi jabolna achang teijin ahi.   


19 Twichung ivet teng mihem eima mai akilahdoh ji bangin, mihem kiti jong hi alungthim in aphondohji ahi.   


20 Thina le thilse in bei tih aneilou bang chun mihem mit teni jeng jong thil vet achim joupoi.   


21 Khangbel hi dangka lhahtheng na ding ahin, thuh khuh jong hi sana sonjolna'a kimang ahi; hijeh achu mihem jeng jong pachatna dinmun'a aum laitah a bou patepna changji ahi.   


22 Mingol chu lhengkong sunga suhdun changbong toh goitha jongleh chun, angolna laitah chu ama tahsa'a kon potdoh dehlou ding ahi.   


23 Nakelngoi honte umchan hethem jingin, chule nabong honte jeng jong phaten vephan;   


24 Ajeh chu haona hi tonsotna ding ahipon, lallukhuh jong hi akhang khang ding um hinam?   


25 Hampa apul chaisoh tengleh ana ahung noudoh kit jin, chule molchunga hampa louhing jouse jong kichom khomji ahi.   


26 Nakelngoi teuvin ponsil ding natopeh diu, chule nakelchateu vin jong loumun khat man natopeh diu ahi.   


27 Nadon khopset kelcha noitwi tatlouva um jing ding, chule na in-sung vahna ding leh nalhacha nungah ho vahna dia jong lhingset ding ahi.    

Migilou Le Mikitah 
 

1 Migilou chu koima dellou in ajam jin, mikitah vang chu keipi bahkai banginhangtah in apang jin ahi.   


2 Namkhat in suhkhel anei tengleh achunga thunei ding atam jin, hinlah namsung dinsotna ding hin, miching hetkhen themna nei angaije.   


3 Miphalou vaichate gim le hesoh thohsahpa chu, gobah julha tobang ahin, khenchom aneiji poi.   


4 Kivaipohna Dan thu nit te chun migilou ho adou jing ahi.   


5 Mi-engsen thu adih a kitan kiti hi ahethem thei pon, amavang Yahweh Pakai holten phatah in ahethem un ahi.   


6 Mihao lungdihlou hisang'in, mivaicha lungtheng hi aphajoi.   


7 Chapa chingtah kiti chu Dan thu kitup tah a juipa ahin, milungsel to kivop pan anu le apa jumna apohlut peh jin ahi.   


8 Thil veikan dinga lha'a punbe sah pa chun, vaichate khotopa sakhao sung adip peh ahi bouve.   


9 Koi hileh Dan thu jahda jeh a akol heimang achu, atao na jeng jong Pathen dinga thet um ahi.   


10 Milungdih lamsea pui achu, ama tah jong ama kokhuh sunga lhalut ding, hinlah milungdih vang chun gou phatah alo ding ahi.   


11 Mihao kiti chu ama mitmun aching dan in akigel jin, hinlah hetthemna nei mivaichan achih louna amatdoh tei ding ahi.   


12 Mikitah ten goljona anei teng kipa loupina ahin, miphaloute ahung seilet tengleh mipi akidalse jin ahi.   


13 Asuhkhel selmang chan chu khangtou louhel ding, chule hitobang hi chonset ahipoi ti seipa jong, mi manthah sahpa ahi bouve.   


14 Phattin a Yahweh Pakai gingpa chu anunnom ahin, amavang milungtah pa vang chu manthahna chu tei ding ahi.   


15 Migilou vaicha chunga vaihompa chu, keipi bahkai kitumlet lut le vompi midel hamthe thu tobang ahi.   


16 Thil hetthemna neilou vaihompa chu, migenthei te engse tah a sugimpa ahin; amavang thil dihlou thetpa vang chu ahinkho sotding ahi.   


17 Tol thatpa chonset chung gihna chu, athi kahsea kichou mahthah ding, chule koiman adonlou ding ahi.   


18 Lung dettah a lampi jotpa chu huhdoh a um tei ding, hinlah achena jousea akaleh akalouva chonpa vang chu hetman louva kisumang ding ahi.   


19 Koi hileh ama gam leiset lhoupa chun, neh le chah kimsel a anei ding; hinlah phatchomna beija donva lepa vang chu vaicha tei ding ahi.   


20 Tahsan umtah pa chu phattheina chang jing ding, hinlah gangtah a haodoh ding ngaito pan gimna ato lo ding ahi.   


21 Langneina kiti hi apha ahipoi, hinlah mihem in thil neochan jong adihlou abol jeng theije.   


22 Mi kikhit them chu gangtah a haoding mano ahin, hinlah hetman louva vaichatnan ahin lhun den ding ahepha jipoi.   


23 Lei kileh pil'a thu alhem-a sei sang'in, lung thengsel'a miphoh pan lung lhaina ahin mujoh ding ahi.   


24 Koi hileh anu le apa thilgua “Hiche hi chon dihlou akitipoi,” tia seija chu mi manthah sahpa ahi bouve.   


25 Neipap kiloset hin kinahna asodoh sahjin, hinlah Yahweh Pakaiya kingaipa vang chu haodoh tei ding ahi.   


26 Ama lungthim jenga kisongpa chu angol ahin, hinlah chihna thua lamlha jingpa vang hoidoh ding ahi.   


27 Koi hileh vaicha khotona'a dimpa chu lhasam louhel ding, amavang mivaichate khoto lou chu sapset chang ding ahi.   


28 Migilouten vai ahomteng, mihem amacham cham in akidalse jin, hinlah hitobang miho chu abei teng; adih akhang in apung jitai.    

Japi Lah A Chondan 
 

1 Akiphona sangnom loupa chu, hetman louva huhdoh lel'a kisumang ding ahi.   


2 Mikitah ho vaihom le thaneija apan teng, mipi akipah in athanom jin; hinlah miphalou in vai ahom tengleh, mipi chunga gim hesoh alhung jitai.   


3 Chihna ngaisang pa din apa akipah jin, hinlah noti hotoh kivop jingpan vang anei le agou amangchai bep e.   


4 Thudihtah a atan jeh chun lengpan, gamsunga chen detna aphutdoh jin; hinlah nehguh kilah pan vang, gamsung amanthahsah jin ahi.   


5 Aheng akom lhem a pang pan, akeng tenia akipal lhuhna ding thang akido ahi bouve.   


6 Migilou chu ama le ama athangkam achun a-oh jin, mikitah vang chun la-asan akipah thanom jitai.   


7 Mikitah in vaichate dihna chu asuhmil peh ngaipon, migilou dingin vang hitobang thil hi het ahahsai.   


8 Mi tot chavei hon khopi jeng jong meijin ahal lha jiuvin, miching hon vang lunghanna jeng jong apeldoh theijun ahi.   


9 Michingin mingol akinahpia ahileh, mingol chu alunghangin anuisat bep jin, hinlah lungkim na aumpoi.   


10 Mi thisan sohat hon nolnabei ho athet uvin, chule migilou in nolnabei mi chu thisan sodin ahol lejin ahi.   


11 Mingol alunghan pet leh im neilou in aum jin, miching vang chu ima seilouvin aim mang jitai.   


12 Vaihom pan thujou sei akhohsah a ahileh, ama thumop ho jouse chu migilou ngen soh diu ahi.   


13 Vaichapa le asugentheipa jong kimuto ding, ijehinem itileh amit teni lhon hasah jong Yahweh Pakai ahi.   


14 Lengpan vaichate chu akitoh toa thu atanpeh a ahileh, alaltouna imatih chan a kiphut det ding ahi.   


15 Mol thoa kiphona hin chihna atah lang in, ama chamtah a lhaji chapang chun anu ajumso teije.   


16 Migilouhon vai ahom'uva thaneija apan tengu leh, bolkhelna atam cheh jin; hinlah mikitah hon migilou ho lhuhpet amu diu ahi.   


17 Nachapa nahil chah le tha ol-na nanei thei ding, chuteng ama jal'a nakipa ding ahi.   


18 Gaothu kisei louna mun achun mipi alamvai jin, hinlah Dan thu nit chan chu anunnom ahiye.   


19 Thu cheng jengseh in soh chu athunun joupon, aman ahet vang in khohsahna anei thei jipoi.   


20 Geltoh louva thusei namu khah em? Hitobang mihem sang chun mingol chunga kinepna aum joi.   


21 Sohkhat aneova pat hoithona'a hin khou khah achun, achaina teng ama nei le gou loa apan akimudoh jin ahi.   


22 Mi alungsa jenga chun kinahna asodoh jin, chule lunghanna'a dim jing mi chun bolkhel tampi anei lojie.   


23 Mihem kiti hi kiletsah nan ahinsuh nemji ahin, koi hileh alungthim a kineosah chan chu mi jabolna chang ding ahi.   


24 Gucha kithopia pang chun ama hinkho tahbah jong adei pon, gaosapna thu ajah jeng vang in imacha aphongdoh jipoi.   


25 Mihem a kingaina kiti hi kipalna ahin, Yahweh Pakaiya kisongpa vang chu hoidoh tei ding ahi.   


26 Mi tamtah in vaihompa lung lhaisah ding angaito uvin, hinlah thudih tanna hi Yahweh Pakaiya hung konbou ahi.   


27 Mikitah ho din thu adih louva tanpa hi thet umtah ahin, chule migilou dingin jong adih jenga lamjotpa chu thet umtah ahi.    

Agur Tahsan Melchihna 
 

1 Jakeh chapa Agur thuseidoh ho hichea hi kiphong doh ahi. O Yahweh Pakai keima kachol in kalhasam lheh tai.   


2 Keima mihem khat hina angol-a kahi, chule mihem thil hetkhen themna banginhetkhenna kainei tapoi.   


3 Keiman chihna thucheng kaja kha hih laijin, mithengpa kiti jong kaphongdoh kha naipoi.   


4 Pathen tailou koiham vanna kal touva hung kumsuh kit? Koiham akhut tum'a huituh theija? Koiham aponsil a twi chun thei? Koiham vannoi pumpi sem? Ama chu amin ipi ham chule achapa min ipiham? Nangin vang nahet chetset ahi.   


5 Pathen thucheng jouse hi adihsohkeijin, Ama henga kiselte dingin lim-in apang e.   


6 Pathen seidohsa thucheng belap hih hel in, achuti louva ahileh aman naphosal ding; mijou nahi lo ding ahi.   


7 O Yahweh Pakai thilni kangai chae, kathi kahsen hiche thilni hi nei-it peh hihbeh in.   


8 Amasan jouthu kaseilouna dingin neipan pin, aninan vaichatna le haona neipe hih in; keima nehkhop bep dingin neivah jing tan.   


9 Ajeh chu keima hung haobeh seh leng, “Yahweh Pakai chu koiham?” tia nangma douna thu kasei lo ding; vaicha behseh kit leng kaguchat lo kit ding, Pathen, ka Pathen mintheng kasuh thang bep ding ahi.   


10 Soh chu apupa kom'a heh hihbeh in, ajeh chu aman nahin sapset a naje lo thei ahi.   


11 Mi kimkhat chu apute apate gaosap ngam jong aum in, hijeh chun apite anute chan geijin phatthei achang pouve.   


12 Amaho mitmu jenga theng kisa jong aum uvin, hinlah athen lounauva kon'in khatcha angim deh pouve.   


13 Kimkhat machu amitmu uvin akichoi sang un, amit dang-chung uva chunglam ve jong aum un ahi.   


14 ama hon chemjam tobang ha hemtah anei jun, chule aha jouseu jong chemcha hemtah tobang ahin; leiset chunga vaichate bahgam ding angaito uvin, mihem lah a neilalte bah gam din akigo uve.   


15 Vot'in nou ni aneijin, “Neipeh ben, neipeh ben,” ati lhon e. Chule chim louhel a thil thum aum in; thil in jong, “Alhingsel tai,” atideh pon ahi.   


16 Noimigam achinga naobu ahin, leiset inla twi ducha jinga um, meika diuje jun la “Alhingsel tai,” atideh poi.   


17 Koi hileh apa mitche keh dan a, chule anu thua nung lou chu phaicham'a um va-ah ten akilo diu, mu-thong hon along aneh diu ahi.   


18 Kei dingin thil thum hi datmah umtah ahin, chule kahet khen thei lou thil Li aum'in ahi.   


19 Vanlaijol'a muvanlai lenna lampi, Songpi chunga gul kitholna lampi, Twikhanglen lailunga touna-kong kitolna lampi, chule pasal khat in nungah khat alungset jidan.   


20 Numei-jong chondan hi hiti ahi: an anen, amuh akitheh jol loijin, “Keiman thil dihlou ima kabolpoi,” tin aseije.   


21 Thil thum hin leiset ahot-ling jin, thil Li vang leiset in athoh joupoi.   


22 Soh chu hung leng changa, chule mingol in a-oi vaset'a an anehji ahi.   


23 Min adeilou numei chun jiding pasal akimudoh jia, soh numei jin apinu akhel jiteng,   


24 Leiset chunga thilneo li aum in, hiche thil Li ho hi achinga ching thei ahiuve.   


25 Sihmi tehi mihem ahilou vang un ahat thei lheh jengun, nipilai sung sen neh ding akikhol khom jiuvin ahi.   


26 Boi ho jong hi mihem banga hat ahipouvin, hinlah songpi lah jenga jong ko akivu jiuvin ahi.   


27 Khaokho ten jong leng aneipouvin, hinlah agol gol chan akitol jiuve.   


28 Daidep jong khu bailam tah a nakhut a namat thei ahin, hiche jeng jong hi lengpa insunga cheng jing ahi.   


29 Thil thum phatah a kijot del aum un, chule thil li jong chu akalseu akitoh del in ahi.   


30 Sa jouse lah a keipi bahkai hi ahat pen ahin, imacha masanga anung chon ngaipoi.   


31 Ahpi lah ahiteng ahchal in agep lele ahin, kelchal ahin, kel-hon lamkaijin apang in, lengpan amite henga thu aseija ahin lamkaiji ahi.   


32 Nangma mingol nahia, nang le nang kichoi sanga nahim, thil phalou khattou nangaitoa ahileh nakhut in nakam kisip chah jengin.   


33 Ijeh-inem itileh bongnoi imeh leh bongnoi ha asodoh jin, chule nah hom isip sip teng thisan apotdoh jin, ilung ahan jinga ahileh kinahna jeng asohsah jin ahi.    

Lemuel Hilchahna 
 

1 Lengpa Lemuel anun anahilna thucheng ho aphondoh.   


2 “O kachapa, kanaobua kon'a kahin kachapa, ipi mong ham, kitepna vanga kahinsa kachapa?   


3 Nathahatna chu numei pedoh hihbeh in, chule lengho sumanga pang ho chu lampi na ot louhel ding ahi.   


4 O Lemuel, lengho dinga judon kiti hi angai ahipoi, vaihom'a pang ho dinga khamna theija lop hi angai ahipoi.   


5 Ajeh chu ju adon tengu leh, thu adih a kitansa le akiseisa chu aheimil diu; chutengleh gim hesoh changte dinga, adihnau chu asuhmil peh diu ahi.   


6 Manthah nan aphah dingpa chu khamna thei donsah hihbeh in, amavang alung hesoh val ho bou ju donsah tan.   


7 Hiti chun amaho cheng chu donsah inlang, avaichat nau asuhmil nadiu le agenthei nau tincheng asuhmil nadiu ahi.   


8 Ama ding kisei thei lou ho dingin seipeh in, chule achung uva thu adih in tanpeh in.   


9 Nakam kah inlang thu adih'in tan in, vaichate le angaichate chunga thu adih a tanna chu umsah jingin.” ati.   

Numei Jipha Vahchoina 
 

10 Numei jipha tah kimu jou ding koiham? Amanu chu sana pah jem jouse sang'in jong ahoi joi.   


11 Ajipan alungthim akison pi lheh in, ajeh chu amanun ajipa hinkhoa ijakai abulhinsah ding ahi.   


12 Amanu chun ajipa chunga thilpha chom atongdoh jin, ahinkho sung in ajipa setna atongdoh ngaipoi.   


13 Sa mul le tupat abolpeh jin, pontho tah in pat abol jin ahi.   


14 Hitobang numei hi kiveina kong innei tobang ahin, nehle chah jong gamla tah tah a kon'in ahinpo jie.   


15 Jingkah khovah masangin athouvin ain-sung mite dingin neh le chah agong jin, chule asoh nungah ho nikhat sunga atohdiu agontoh peh jin ahi.   


16 Amanu achen loumun agaven acho pai jin, amanu khutsoh mong in lengpilei abol in ahi.   


17 Amanu hin atai akigah in thaneitah in apang jin, aban thahat ajedoh jingin ahi.   


18 Amanu hin akiveina a natoh athilbol jouse thilphachom ahi, ti asumil ngaipon; jan khovah kahsen athaomei amit khapoi.   


19 Akhut teni le muikung akisip lhop jingin, chule akhut tenin patkong kung atuh jing jinge.   


20 Migentheite huhnan akhut alhaang jingin, chujongleh alhasamte dingin akhut alhaang jingin ahi.   


21 Hitobang numei hin ain chen buhbang hunglhah ding jong aging pon, a insung mite abonchan ponlum in atom in hijeh chun alung monge.   


22 Hiche numei hin ama le ama din jong ponsil akikhon in, aponsil jong tupat ponnem le ponsandup jeng ahi.   


23 Khopi kelkot phung jousea ajipa akilang doh jingin, gamsung upaho lah a atouteng jongleh min ahesohkeije.   


24 Hitobang numei hin tupat ponnem akhongin akhonjou tengleh akijoh jin, kivei miho henga jong konggah khao ajoh jin ahi.   


25 Thahat le gunchuna hi hiche numeinu dinga hi aponsil tobang ahin, khonunga phat hunglhung ding jong lungkhamna beijin agaldot theijin ahi.   


26 Chingthei tah in thu aseijin, khoto tah a mihilna jong aneijin ahi.   


27 Insunga um thil jouse avetup sohkei jin, thaset jeh a don louva akoi khatcha aumpoi.   


28 Hitobang numei hi achate ahung kipat doh jiuvin, numei nunnom nu tin asejun ahi; chule ajipa jengin jong amanu hi apahcha lheh jie.   


29 “Vannoi leisetna numei kitah leh numei lolhing tamtah aum'e, hinlah nangin amaho nakhel sohkeije” ati.   


30 Kijep hoisel nahi lhep lhahna bep ahin, mel-hoi jong hi chomcha ding bou ahi; hinlah Yahweh Pakai ging jing numei hi pachat dinga lomtah ahi.   


31 Hitobang numei chu atohdoh jouse jal'in kipaman peuvin, chule khopi kot phung tinchenga anatohdoh jousen; lhang phong in vahchoi cheh tahen.   

ECCLESIATES  

THUHILPA  

Thuhilpa Sung Thu Umdan  

Thuhilpa jihpa hin thohgimna, lung opkaina ho phondohna chule tahsan jal’a kihambol-a thohgimna naho ahilchen in ahi. Hinlah aman, “Pathen pang louvin hinkho hi panna bei ahi,” ti amudoh in ahi. Chule haosatna le nomsatah’a khosah nan jong lungkimna ape joupon chule neh le chah neng jeng jung le thepna, hiche ho jouse jong hi Pathen akon ikigamlat teng panna bei jeng ahi bouve, atin ahi.  

Thuhilpa hi mimal cheh kihambolna dinga lamhil phapen ahin, chule thil hahsatah jeng jong kimaitopi jouna thudol aum'in ahi. Chugohkeu hilouvin, vannoi thil ho panna bei jeng ahi, tijong aphongdoh in, amavangsunggil-a kon Pathen hol jousea din mun'a bailam pen ahi.  

Thuhilpa Jihpa Chule Akijih Kum  

Akhang khanga chondan toh kisaijin Solomon in anajih ahiti, akicheh in chule aman vai ahop kum 970 le 930 BC sunga anajih ahi.   

Ijakai Panna bei Ahi 
 


1 Hiche hi Thuhilpa, Jerusalem’a vaipoa pang, Leng David chapa thuseidoh ho ahi.  
2 Thuhilpa chun, “Ijakai ajehbei tobang ngen ahi, ajeh bei tobang ngensen ahi sohkeije,” ati.  
3 Nipi noija hi mihon atoh gim jeh’uva hi ipi aki mudoh uvem?   

Thil Ijakai A’umden Ding Aum Poi 
 

4 Khang achemang in, khang ahunglhung kit in, hinlah leiset hin kikhelna aneikha hih laiye.  
5 Nisa ahung sohdoh in chule alhum kit jin, chule kinotah’a kipandoh kit dingin akigopai jin ahi.  
6 Hui chu lhang lama anungin, chule sah lama ahung kihei jin ahi. Avel kol avelkol in, ahui nun chun akollin ahi.  
7 Vadung ho twikhanglenna alonglut’uvin, hinlah twikhanglen adim thei deh poi. Chuti chun twi ho chu vadunga ahung kile kit jiuvin chule ahung longdoh un twikhanglenna chun alut kit jiuve.  
8 Thil ijakai hi seithei louhel lin thachol chol a um'in ahi. Ijat imit uva imu vang un ilungnau achim poi. Ijat ina khang uva ijah jeng vang un ilunglhai jou pouve.  
9 Achesa thusim kivelso kitna ahi bouve. Masang peh’a ana kibol chaisa ngensen ahiuve. Nisa noija imacha thil athah tahbeh aumpoi.  
10 Khatvei veileh mihon aseijun, “Imacha athah kiti aumpoi,” atiuve. Hinlah tahbeh mong in alui ahi bouvin, imacha athah kiti hi aumpoi.  
11 Achesa phatna ipi anasoh em ti igeldoh pouve, chule khang ahunglhung ding hoa jong tua i-thilbol houhi koiman ahetdoh louding ahitai.   

Thuneina, Chihna Le Hetna Chun Agilou Asubei Joupoi 
 

12 Keima, Thuhilpa hi Israel te leng kahin, chule Jerusalem'a chenga kahi.  
13 Hetkhen themna holdoh theina dingin keima ka kipum pehdoh jengin, chule nisa noija na kitongdoh ho chengse hi chihna’a kholdoh dingin ka gel’e. Keiman kahin mudoh chu Pathen'in mihemte henga aumna akiphondoh hi ahi.  
14 Keiman nisa noija thil ache jomho ijakai hi kavetna ahileh atahbeh in, abonchan ajeh bei aphachom louding tobangbep ahije.  
15 Adih lou chu aki sudih tahbeh joupon, chule amangsa jong chu akinung mukit tapoi.  
16 Keima ka lungthima ka kihoulim in, ka seijin, “Ven, kamasanga Jerusalem'a leng changho vaihomlai sangin jong ka ching joi. Keima amaho khatpen sangin jong chih john a le hetjohna kaneije ,” kati. ✡  
17 Hiti chun keima ijakai chihna’a konna ngolna chule kingol sahna geija hetdohna dingin ka kalsong doh in ahi. Hinlah keima tah in kahetdoh chu hiche ho jouse hi panna bei thil tobangbep ahije.  
18 Ka chihna akibe cheh le ka gimna akibe cheh in, hetna akalbe cheh le lunggim na akibe cheh bepmin ahi.    

Nopsahna Agoh’a Kichaiya Ahi 
 

1 Keile kei ka kihouvin, “Hung in nopsahna patep hitin, hinkhoa thilpha phaho vehite,” kati ahi. Hinlah hiche jong hi ajeh-beihel tobangbep ahiti, keiman kamu doh in ahi.  
2 Hiti chun keiman, “Nui jong hi ngol-hoi ahi bouvin, nopsahna hol jong hin ipi phatna ahinsodoh em,” kati.  
3 Lunggel tampi gel jouvin, keiman judonna lungthim kipasah dingin kagel in ahi. Chule chihna ka holhol laijin, ngol-hoithu jong kagel in ahi. Hiti hin keiman hiche vannoija hi chomcha ahinsung uva, mi atamjon kipana tah ahol hol-u chu kahetdoh nom in ahi.   

Haona Le Natoh Lenpitah Tohdoh In Lungkimna Apepoi 
 

4 Hiti hin keiman chenna dingin-len tahtah sah’a chule lengpilei hoi tahtah ho semdoh a kon hin, hinlona jeh hidiham tin kanagel in ahi. ✡  
5 Keiman hon tampi le kicholdona mun tampi kasemin, theiphung jat tintang kaphut dimin ahi.  
6 Keiman thingphung mang keikoija ahung um doh theinan twichapna dingin twikhol khomna ding tampi jong kasemin ahi.  
7 Keiman soh pasal ho leh soh numeiho jong ka chon chule ka-in mun'a pengden soh phabep jong ka neijin ahi. Chule keiman masanga Jerusalem'a ana cheng leng ana umsa ho sang'in jong, gancha ho leh gan lentah tah ho geijin jong kanei tam jon ahi. ✡  
8 Keiman lengtampi ho le agam sung uva dangka tamtah le sana tamtah ho ka kholkhom in ahi. Keiman numei ho leh pasal ho lah a lasathem kidangtah tah kaki thalah in chule mel-hoitah tah thaikem ho jong ka neijin, pasal khat in alung’a adeichat chan chu ka neisohkei jin ahi. ✡  
9 Hiti chun keima ka masanga Jerusalem'a ana cheng ho jouse sang'in ka loupi jon, chule ka chihna’n keima eidalha pon ahi. ✡  
10 Kalunga ka ngaichat chan kakilah ji'e. Nopsahna kiti pouva chun ka noplou na aumpoi. Na hahsa toh jeng’a jong ka tha nom lheh in, katoh gimna jousea tohman ka kimu cheh in ahi.  
11 Hinlah kana tohna jouse hi kavetna ahileh bulhit molso kiti hi ahahlheh in, ajeh bei ngensen ahi-huinung gahdel tobangbep ahi. Hoilai mun hijongleh aphachom dihtah kiti hi aum deh poi.   

Chihna Hi Kingolsahna Sangin Aphajoi 
 

12 Hitia hi keiman chihna hitoh ki ngolsah na le ngolna hi ka tekah in ahileh (ajeh chu keima Lengpa tah ’in kabol banga hi koiyin abolthei ding ham?)  
13 “Khovah hi muthim sanga aphatjoh bangin, chihna hi ngolna sang'in apha joi, tin ka gel in ahi.  
14 Ajeh chu miching hon achena ding aki muchet masat un, hinlah angol chu muthima avahlei. Hinlah miching le mingol jong achan ding’u aki banggel in ahi.”  
15 Keima lunggel’a, “Aniuva thigel ding ahi. Keima mingol banga kichai ding kahijeh in, kachihna jouse hi amanlutna ipi hintem? Hiche hi aboncha ajehbei hisohkei ahije!” kati.  
16 Ajeh chu miching le mingol aniuva athigellin ahi. Miching chu mingol sanga aki geldoh ding aumbe dehpoi. Ahunglhung ding nikhohoa aniuva ki geldoh louding ahi tauve.  
17 Hitia keiman lei hinkho kahotna ajeh chu, hiche nisa noija kibol doh jouse hi lungboina bep ahije. Ijakai hi ajehbei tobang ahi-huinung gahdel tobangbep ahije.  
18 Keiman hiche leiset chunga kana toh gimna jouse hi kahin thei chim ahitai, ijeh- iham itileh keiman ka lodoh jouse hi midang ka dalhah peh ding ahije.  
19 Chule keima panmun hinlo ding ho chu ching diuha ahilouleh ngoldiu ha kon asei thei ding ham? Hinlah nipi noija keima boltheina le tohgimna jal'a phatchom pina kanei ho hi, ama hon ahin kimanchah diu ahitai. Itia ajeh bei soh hin tem!  
20 Hitia hi keima, hiche vannoija hi ka tohgimna jouse hi aphatchomna ipi um'em tia lung lha tah’a uma kahi.  
21 Mi phabep chun chingtheile hetna neijin, chule themtah in atongun, amaho chun chutia atohgimgau chu atong louhel khat dinga chu adalhah teidiu ahi. Hiche jong hi ajeh kihe lou ahin, lungnat umtah ahi.  
22 Hitia hi mihon hiche hinkhoa hi atohgim nau jouse le alung gim nau jouseuva hi ipi akimu’u hinam?  
23 Atoh gimnau nikhoho chu thohgimna le lungnat nan adim un, jan ahi teng jongleh alungthim-u akicholdo theipoi. Chehi ajehbei tobangbep ahisohkeije. ✡  
24 Hiti hin keiman ka gellin mihem in aneh’a chule adonna, anatoh’a lungkimna anei ding sanga phajo aumpoi kati. Hiti hin, hiche nopsahna ho hi Pathen khut a hungkon ahi, ti keiman ka geldoh in ahi. ✡  
25 Ajeh chu Amalouva kon aneh’a, ahilouleh nop asah ding hiya ham?  
26 Pathen'in chihna, hetna chule thanopna Ana lunglhaiho apeh ahi. Hinlah michonse khat chu nei le gou ahaova ahileh hiche ahaona chu Pathen'in alahmanga, ama lunglhaiho apeh ding ahi. Hiche jong hi ajeh beihel aphachom louding ahi bouve. ✡    

Hinkho Achevel Kolna 
 

1 Ijakai dingin aphat aumcheh in, vannoija hin ijakai achat loh thei dingin phat aum cheh’e.  
2 Penna ding phat aum'inchule thiphat aum’e. Aphu phat aum'inchule a‘at phat aum’e.  
3 Atha’phat aum'inchule asuhdam phat aum’e. Aphet lhah phat aum'inchule asahdoh phat aum’e.  
4 Ka phat aumin chule nui phat aum'e. Lunghem phat aum'inchule lam phat aum'e.  
5 Song sethang phat aum'inchule song khopkhom phat aum’e. Ki-angkol phat aum'inchule kihei mang phat aum’e.  
6 Thil holphat aum'inchule thil hol ngah phat aum’e. Akholkhom phat aumin chule athe cheh phat aum’e.  
7 Abo-eh phat aumnin chule akhui bit phat aum’e. Thipbeh’a umphat aumin chule thusei phat aum'e.  
8 Kingailut phat aumin chule kivetda phat aum'e. Kinah phat aum'inchule kicham phat aum’e.  
9 Ana tohhat man uva miho hin ipi akimu mong mong uvem?  
10 Pathen’in i-bonchau chunga pohgih eikoipeh cheh’u kamu doh tai.  
11 Ahijeng vang'in, Pathen’in ijakai amachang cheh dingin hoisel in asemin ahi. Aman mihemte lungsunga tonsot akhum lut peh in, hinlah chuti ahijeng vang'in, mihem in Pathen tohgon apatna pat achaina geijin amu phapoi.  
12 Hijeh a hi keiman, mihem chu akipa’a chule ijochan geiuva thanopna inei dingu sanga phajo dang aumpoi, tia ka gel lhah ahitai.  
13 Chule miho hin aneh’uva chule adon’uva chule atohgim gahou, athanoppi diu hi Pathen’in manbeiya athil peh-u chu ahi.  
14 Chule ipi hijongleh Pathen'in athilbol chan chu achaina ahi jenge. Imacha gah koibe ding ahilouleh gah lahdoh ding aumpoi. Pathen'in alung gon chu mihem ten Ama agin ding’u hi ahi.  
15 Tua hung sohdoh ho hi tumasanga ana sohdohsa ahitai, chule khonunga hung soh ding ho chu tuma’a ana sohdoh sa ahitai, ajeh chu Pathen'in hiho chu avel vella ahin um dohsah kitji ahije.  
16 Nisa noija keiman ka mudoh kit chu, thutanna dan aphalou um ka hedoh’e. Tahbeh in , Dan Thutanna mun chu thudih aumpoi.  
17 Keima tah in ka lungthima, “Aphatcha Pathen'in apha hileh ase hileh amichang cheh chu anatoh hou jouse jal'a achungthu’u atan ding ahi,” kati.  
18 Keiman mihemte dinmun thua kagel lin-Pathen’in mihemte henga amaho jong gancha ho leh gamsaho tobangbep ahiuve, ti aphochen in ahi.  
19 Ajeh chu gamsaho le mihemte chan kibang ahinau aum'e-haitheina anei gel uvin chule thi thei gel ahiuve. Hitia hi mihemin gamsa ho sanga phatchom john a tahbeh anei deh pouve. Ajeh bei iti hi’a hitam!  
20 Ania munkhatna chekhoma ahi-vutna konna hung kondoh’uva ahin, aniuva vut kisohkit diu ahi.  
21 Ajeh chu koiham mihem lhagao akaltouvin chule gamsaho lhagao leisetna akumsuh’e ti, koi jin aphotchet thei jem?  
22 Hitia hi keiman mihem dinga anatoh chunga akipa diu sanga phajo kamupoi. Eiho hi koiman ithi jou tengu leh nopsahna dinga thina’a konna eihin lepui ding’u ahi tapoi.    

Hinkhoa Mihem Gimbolna Le Thenlouna’a Umho 
 

1 Avel in, keiman nipi noija kibol hesohna jouse ka mun ahi. Keiman akibol hesohho mitlhi lon kamun, alhamon ding’u koima aumpoi. Agimbol hou chun thuneina lentah anei juvin, chule amaho khutnoija umho chun ima thuneina anei pouve.  
2 Hiti hin keiman kangel lhah chu, mithisa ho hi mihingho sangin aphat johnau aum’e, kati.  
3 Ahinlah apeng lou laiho dingin gam chengin apha chom jo nalaije. Ajeh chu nipi noija thilse kibol ho hi ama hon amukhah louvu ahi.  
4 Chutah in keiman kamu doh chu mi atamjo hi lolhinna dingin akitilkhou uve, ajeh chu amaho aheng le akom-u mihou jeng ahi. Hinlah hiche jong hi ajeh bei tobang aum den louding hija ahi.  
5 ‘‘Mingol hon athasetnau khut akisip chah’u chu amahthahna ding’u ahi.’’  
6 Ahijeng vang'in, “Khut khat dim thip khen cha nei ding hi khutni dimset aum den louding, tongimma nei sang'in aphajoi.”  
7 Keiman nipi noija vetsahna jat chom beh khat kavet be kit in ahi.  
8 Hiche hi mikhat ama changseh’a khosapa thudol ahin, cha khat jong neilou, sopi pasal jong neilou ahia, ajo channa tong gimma neile nga khol khoma ahi. Hiti chun ama le ama aki dongin, “Koi dinga tonggima ka him? Tua hi ibola keiman nopsahna donse louva kahi hitam?” ati. Hiche ho jouse hi ajeh apol beihel le lung lhahna thei tah ahi bouve.  
9 Mini hi mikhat sang'in aphachom joi, ajeh chu amani chu kihuto thei gel hilhonna lolhing thei ding ahi lhon’e.  
10 Mikhat chu alhuh’a ahileh, khat joh chun akhut alhan doh’a akithopi thei ahi. Hinlah koiham khat chu achangin lhu taleh boimong mong ding ahitai.  
11 Hitobangma chun, mini chu alup khom lhonna ahileh aki sang lum to gel lhon thei je. Hinlah mikhat chu iti lum doh jou ding hitam?  
12 Mikhat achanga ding chu midang in adelkhuma chule ajo paithei ahin, hijongleh mini vang chu kinung thopto lhonna chule ajothei lhon ding ahi. Thumchu pha cheh’a ahi, ajeh chu khaohol thum'a kihal lhop chu bailam tah’a kibot tanlou ding ahi.  
13 Khangthah mivaicha le chingtah pa chu tehse le lungngol koimahil lalou Lengpa sang'in apha chom joi.  
14 Chutobang khangdongpa chu vaichatna a konna hung kithou dohtheija chule lolhing thei ahije. Ama chu songkulla um jongleh ama chu leng hung chang thei jong ahi nalaije.  
15 Hinlah amitakip chu athalhenga pangpa, khangdong chomdangpa kom'a chun aga lhailut jo jiuvin ahi.  
16 Mihonpi chu kichai tih um louvin akom'a chun ahung ding khom’uvin, hinlah khang ahung kikhel phat chun ama jong chu adeimo bolkittauvin ahi. Hijeh chun hiche ho jouse hi ajeh beile phatchomna bei ahi sohkeije.    

Haona Le Vaichatnaho Vetkahna 
 

1 Pathen houna in na nalut tengleh, nakol sung in lang chule na kam kihup in. Geltoh louva Pathen’a kilhaina sem chu pha louva ahi.  
2 Kitepna geltoh louvin mohsem sem hih in, chule Pathen angsunga thil hinlhut loi ding kino hihbeh in. Pathen chu vanna uma ahin, nangma hiche leisetna hi uma na hije. Hijeh chun na thusei chom hen.  
3 Naha chaloh behset naho hin kichol dothei louna mang namat sah ding, thu na tam seival hin mingol nasosah bep ding ahi.  
4 Nangman Pathen’a kitepna nanei tengleh, hichu jui lhung ding khongai sot hih in, ijeh inem itileh Pathen’in mingol ho chunga lunglhai na anei poi. Ama henga na kitepna jouse chu bulhit molson. ✡  
5 Kitepna neija ahiala suh bulhit louva um sang'in, imacha sei lou beh chu pha joa ahi.  
6 Nakam in na chonset sah hihbeh hen. Nangman Hou-In lhacha pa jah a chun kitepna ka nanei chu ka seikhel ahitai tin nang le nang kihkonnan sei hih in. Hichun Pathen a lunghan sah joh ding, chule aman natohdoh umsa chengse chu su-mang loget inte.  
7 Mangmat le panna bei thilbol apunbe tobangin, thu sei doh jong abai lam in ahi. Hinlah nangman Pathen ging jon.  
8 Thanei tah khat in mivaicha chu agimbol hesoh namua chule gamsung pumpia thutah le chonphatna chu alam louva akiheikoija ahiltah jongleh hichu datmo hih in. Ajeh chu achungnung penna thuneipa sanga chungnungjo chun agel khoh ahin, chule amaho sanga sangjo ho aum uve.   

Hinkho Hi Ajehbei Tobangin Akilange 
 

9 Chu kal val in, leiset hi mijouse phatchomna ding ahi; hitia chu lengpa alouma’a kihinso ahi.  
10 Sum ngailu ho chun suma ning lhin tih anei lou diu. nei le gou vin kipana dihtah apeh ding gel’a chun phatchompi ponte.  
11 Natamnei channa chu na suhmang huding mi tamcheh hung um ding ahi. Hijeh chun nei le gou hi na khuttah’a konna aki toldoh navet tilou ipi aphat chomna nahet em?  
12 Na tonggimho chun tamneh henlang, lhom neh jongleh a-ihmut’u anom’e. Hinlah mihao chun ih-mut nopna amu joupoi.  
13 Nipi noija aboitah khat kamu doh kit aum ben ahi. Neile gou kikhol khom hi aneipa dingin aphat mona aum'e.  
14 Sum hi apung dinga kikhol khom jong hi hahsatna ahinle sodoh jin, chule hiche jeh hin ijakai amanlo jibep’e. Achaina tengleh achate dinga ima pehson ding nei louvin aum jitai.  
15 Eiho jouse hi i-hungpen uva banga sagohkeu le khut gohkeuva i-hinkho’u hi hung kichai ding ahi. Nei le gou inei hou kipoh thei ihipouve. ✡  
16 Chule hiche jong hi boi-umtah ahi. Mihon hiche vannoi adalhah’uhi ahungpen sanguva aphat john a aumpoi. Atohgim nau jouse hi amang thah bep ding ahi bouve.  
17 Ahinkho lhung keiuva lungkim louna, lunglhahna chule lunghanna meipi noija uma ahiuve.  
18 Hiti chu ahi vang'in, thilpha khat keiman kahin mudoh in ahi. Hichu mihem in nipi noija Pathen'in apeh hinkho chomcha um sunga aneh’a, adon’a, chule anatoh chunga akipa thanop pia chule achan chunga alung lhai ding hi ahi.  
19 Chule Pathen’a konna nei le gou chule damtheina anei kipapina anei dinghi thilpha ahi. Nanatohnathanoppia chule nahinkhoa nachan chu nalung oipia ahileh hiche hi Pathen thilpeh chu ahije.  
20 Pathen'in hitobang miho hi akisah boisah lhehji jeh in, ama hon achesa ho gelna phat anei man pouve.    

Mihem Kichaina Hunglhung Ding 
 

1 Keiman nipi noija thil chombeh aphamo tah khat kamudoh aum in, hichu mihemte lah a aum jingin ahi.  
2 Pathen’in mi phabep chu haona bulhingset le jabolna chule angai chatbe chan diu geijin apen, hinlah hiche ho chu nopsah pina neithei manlouva koi-mi aumin ahi. Amaho chu athiuvin, chule midang hetphah loubeh mi khatnin anei le gou, thil lamdoh chu anopsahpi lheh jin ahi! Hiche hi hamsetna nat pithei leu panna bei ahi bouve.  
3 Mi khat in cha jakhat jen nei theijinte chule atehset geijin hingkhat nante. Hinlah ama chun hinkhoa lungkimna neihih henlang, chule kivuina pha neita hihleh, ama dinga chu ahungpena athisa ana-hitaleh phajo ding ahi.  
4 Mihem a apen chu ajehbei tobang hi ding, chule muthim lhang khal kiheh lah a ahinkho kichai tobangbep hi ding ahije. Ama chun min kiti jong nei louva, chule nisa jong mu talouva chule nisa-umlam jong hepha lou hi ding ahitai. Hijongleh ama chun kipah loutah’a ahung seilet sanga lung olna anei joh ding ahi.  
6 Ama chu kum sangkhat val, nivei geijin hing ding hijongleh lungkimna aneitah louding ahi. Chule ama chun midang khat tobanga thina ato ding, hichun ipi aphat chomsah ding ham?  
7 Mijousen ahinkhou apum pia anholna’n kimai jun tin, hinlah anei lhingset diu ginchat aumpoi.  
8 Hitia hi miching ho hi mingolho sanga phachom jouva hilou ham? Mivaicha hon achih jeh’uva ipi phatchomna akimuva chule midang masanga iti chon ding akihet’uvem?  
9 Na nei lou na ngaichat sang'in, nanei chunga lunglhaijon. Thilpha thil hoi nei nomna lunggel kiti hi aphat chomna bei kidel tobang ahi.  
10 Thil ijakai ho hi kigong tupsa ngen ahiuve. Mi khat cheh hi ipi ahi ding’u tona kigong sapeh ahi tauve. Hijeh chun natonsot khankho ding chung chang thua jong Pathen nanel kallou ding ahi.  
11 Thu naha seitam chan-a ima phachomlou ahi. Ahileh hiche ho chu ipi phachom em?  
12 I-hinlonau panna bei nikho phabep sunga hi, i-hin nikhou hi iti kimang hoi thei pen ding ham ti koiyin ahet nem? I-hinkhou hi lelim tobangbep ahi. I-che nung tengu leh hiche leisetna hi ipi ahunglhung ding koiyin aseithei jem?    

Mihem’a Suhdam Theilou Phatlou Naho 
 

1 Minphatna kimu hi gimnamtuipen sang'in jong amanlu joi. Chule napen nikho sang'in jong nathi nikho phajoa ahi. ✡  
2 Thina kin’a kimanchah hi golnop bolna mun’a gache sangin aphajoi. Ahimongin, mitin kithi ding ahijeh in, mihingin hiche hi alunga agel ding doltah ahi.  
3 Lungkham hi muilhah sangin aphajoi, ajeh chu lungkhamna hin i-chunga kisuhthengna ahin sodohji ahi.  
4 Miching khat chun thina chung chang hi aha gel’in ahi, hinlah mingol vang chun phatpha mu ding bou ageljin ahi.  
5 Mi ngol khat in apachat hisang'in, miching khat oimo chan apha joi.  
6 Mi ngol nuijatna chu lingphung meiyin akah gin kija tobang ahin, imacha kah louvin aki chai jitai.  
7 Miching chu aki-engbol teng angol lojin, chule guhthim thilpeh hin lungthim asuhmo bepji ahi.  
8 Achaina hi apatna sang'in apha jon chule kiletsah sang'in, thohhat aphachom joi.  
9 Lunghan kitim them in, ajeh chu lunghan hin angoltoh kibang bep naso ding ahi. ✡  
10 “Achesa nikho phaho chu ngaicha gunset hih in, hichu mi chinga ahi poi.”  
11 Sum nanei tengleh chihna hi phachom cheh ahi. Hinkhoa kho-sahna dinga ania phachom tah ahi.  
12 Chihna le sum hin ipi hijongleh nanei sah jeng thei ahinai. Hinlah chihna kiti bouhin na hinkho ahuhhing jou ding ahije.  
13 Pathen thilbol ho chu janom jengin, ajeh chu aman ahe konsa chu koiyin asuh-jang jou ding ham?  
14 Ning lhinga naum laisen kipah’in, hinlah hahsat nan nahin phah teng jongleh, ania Pathen’a hungkon ahiti tahsan in. Hiche lei hinkhoa hin ima hiti mong ding ahiti, akisei theipoi kiti hi geldoh jingin.  
15 Keiman hinlona ajeh umlou tobangbep leiset hinkhoa hin, khangdong phatah tah ho athia chule migilou ho hinkho asot’uhi kamu doh in ahi.  
16 Hijeh chun mohphat behset hih in, ahilouva ahileh chingval behset hih in! Idia nangmatah kisumang ding nahi ham?  
17 Chutima chun gilou behset jong bol hih in. Ngol hihbeh in! Ipi dinga naphat lhin masanga thi ding nahim?  
18 Hiche kihil naho hi lunggut in gel in, ajeh chu koi hitaleh Pathen ging mi chun; hitobang che valna hi ania hintoh ponte.  
19 Khopi sunga lamkai mi som sangin, miching khat chu gamchengin ahat joi.  
20 Leiset chunga hin mihem khatcha aphajeng bol chonse kha louhel aumpoi.  
21 Mi thusei jouse het ding go hih in, nasoh jengin jong na gaosap get in nate.  
22 Ajeh chu nangma tah jengin jong midang na gaosap ji chu na henai.  
23 Keiman kajo channa chihna in kalunggel le kachonna eilamkai jing na dingin ka ngai ton ahi. Keima tah in kaseijin, “Keima chingthei dingin ka kigel lha tai.” Hinlah ka chuti theijou hihbeh in ahi.  
24 Chihna hi gamla tah’a aum jingin chule holdoh jong ahah sai.  
25 Keiman muntin'a chun, chihna le hetkhenna chu iti hung umhija ham tin ajeh kahol in ahi. Keima tah in kholchilna neija kon'in gitlouna hi ngol jeh ahin, chule ngol kiti hi lung chavai kiseina ahije, tiphot chenna kanei ahitai.  
26 Keiman kavet chil’a ahileh, duha-thuhtah numei chu thi theina thangkol sanga khohse joa ahi chu ka kholdoh ahitai. Ami hebol jong kipalna thangkol bep ahi, chule akhut nemtah jong chu kihenna thihkol ahi bouve. Pathen lunglhaina’a umho chu amanua kon’a hoidoh ding, hinlah chonse ho chu amanu thanga ga-oh ding ahiuve.  
27 Thuhilpa chun, “Hiche hi keiman hoima lamjouse ahitheina ding kavet toh lea konna achaina kasem chu hiche hi ahi.  
28 Keiman kavel hol hol jeng vang'in, ka hol lona pentah chu kamu joupoi. Mi sangkhat lah a khatbou gunchena nei pasal khat ahijouvin, hinlah numei khat jong akimu joupoi.  
29 Chule keiman hiche hi kamui: Pathen’in miho hi gun chena neija asem ahin, hinlah ama hon achang cheh-uva aphalou akilam doh-u ahi bouve.    

Pathen Lunggon Umsa Geldohna 
 

1 Chihna neihi iti kidan hitam, thil ho geltohna neija chule ipi kiseina ahi phongdoh chihna hin, mihem amai avahsah in lungkhohna asunem theije.  
2 Nangman Pathen thua nung dinga nakitepna dung jui chun lengpa thu thun nungin.  
3 Natoh ding kin bollou dingin kigo hih in, chule lungthim phalou gongho tojong pan lakhom hihbeh-in, ajeh chu lengpan abolnom nom abolthei ahije.  
4 Athupeh chu thaneina in ajuijin, koima ananjou ding leh ipi dinga hitia nabol ham tia seithei ding aumpoi.  
5 Athua nungho chun talen man pouvinte. Miching ho chun adih bolna ding phat ahaimil pouvin chule abolje ahet tei ding’u ahi.  
6 Ajeh chu thil ijakai bolna ding phat le bolje hetna phat mikhat chun hahsatna ato teng jongleh amuji ahi.  
7 Ahimong in, ipi hunglhung ding ahi hephalou mipi chun iti hichu apel thei diu hitam?  
8 I-lah’uva ithi diu nikho atuhtang thei ium pouve. Hiche muthim galsatna, ito diu hi ahoidohna ding aumpoi.  
9 Hiche nipi noija che jinga, chal jinga um miho chun khat le khat kisuh khah tona aneiyu hi lunggil tah in kangaiton ahi.  
10 Keiman migilou ho jabol tah’a akivui kamui. Hinlah amaho hi Hou-In sunga chu kijomtah’a athilbol phalouvu umna mun ma’a chun jabolna achanguve! Hiche jong hi ajeh bei tobangbep ahi kit’e.  
11 Asukhel chu gimbolna akipeh paiji louva ahileh, miho chun thilse bol dingin ahung kitil khou doh jiuvin ahi.  
12 Hinlah mikhat chun chonset javei jen bol hen lang chule sotpi hing nalai henlang hijongleh, Pathen gingho dingin aphajo cheh ahiti, keiman kahei.  
13 Migilouho chu lolhing lou diu ahi, ajeh chu ama hon Pathen ginna anei pouve. Nilhah lam lim tobangbep’in ahinkhou sotponte.  
14 Chule hiche hi i-chen nau vannoi leisetna ajeh beija ahideh poi. Hiche lei hinkhoa hin miphaho jong chu migilouho bolla akibol kom aum jiuvin, chule migilouho hi miphatah bolla akibol nau jong aumjie. Hiche jong hi ajehbei tobangbep chu ahi.  
15 Hiti chun keiman nuijat’umna chu ka phatsah’in ahi, ajeh chu mihon aneh uva, adon uva chule hinkho akipa thanoppi diu hi kaphat sahpeh ahi. Hitia chu Pathen’in amaho chu nipi noija ana tohgim nauva kon kipana khat anei theina diu ahi.  
16 Keiman chihna kaholna’a hin, chule hiche vannoi leiset chunga miho pohgih poh kavet jingna’a hin, keiman kakholdoh chu sun le janna kichol tih um louva kho-sahna ka mudoh in ahi.  
17 Keiman kahetdoh chu mihem koima chan Pathen’in nipi noija anatohdoh chu akholdoh joulou ding ahi, tihi ahi. Mihem koima chan ipi seijongleh miching penho jengin jong ijakai akholdoh joulou diu ahi.    

Vannoi Lunggelin Asahlut Thudol 
 

1 Hiche jonghi keiman chingthei tah in ka khol in: Pathen ngaisah ho leh miching ho jong Pathen khut a uma ahiuvin, amaho hi Pathen’in ahepi ding hinauvem ti koima ahetoh’a aumpoi.  
2 Mi tinin atonsot mun diu ngah jinga uma ahiuve, michonpha hihen, migilou hijongleh, mipha hihen, miphalou hijongleh, athenga kigel ho hiuhen, athenglou hijongleu, hou ngaisah hihen, hou ngaisahlou hijongleh, mipha hon jong michonse ho bangma’a Pathen’a kitepna neiho jong kitepna neilouho toh kithakhatma ahije.  
3 Amitakip nipi noija umho jouse chan kibanga athiltou hi lungdon umtah ahi. Hitobang ho hin thilpha bolbe nadinga ching thei lou’uva ahi. Chusang'in ama hon angol nau joh chu aki deilhen uve, ajeh chu amaho kinepna neilou ahiuve. Amasang uva imacha dang umlou thina bou chu uma ahi.  
4 Mihing dingin kinepna bou aum’e. Ama hon asei uvin, “Uicha hing chu keipi thisa sangin aphachom joi.”  
5 Mihngho chun athi diu beh akihet’uvin, hinlah athisa hon imacha ahe tapouve.  
6 ama hon ahinkhouva ipi hijongleh abholchanu chu ki-ngailut, ki-thet, ki-mitthip abon'a achemangsa ahitai. Ama hon hiche leiset chunga hin bolbe ding anei tapouve.  
7 Hijeh chun na-an chu kipah thanomtah in nen, chule na-lengpitwi chu lung kipah pum in don in, ajeh chu Pathen’in hichu aphatsah ahi.  
8 Von hoipen chun kivon in, chule lou namtui chu kinu-in.  
9 Numei nangailutnu chuto nipi noija Pathen’in napeh nahinkho umpet chun kipahtah in hing khom in. Najia nanei chuto phaten hingkhom lhon'in.  
10 Nabol chan chu hoitah in bol tan. Ajeh chu nangma lhankhuh’a na chetengleh natoh ding um talou ding, tohgon jong um talou ding, hetna jeng jong umta pontin, chihna geija bei ding ahitai.  
11 Keiman nipi noija adang chom khat jong ka mudoh’e. Lhaija hat penpan jong kipaman amu jing ahipoi, chule galsatna hatpenpa jeng jong chu galjona chang jing ahipoi. Miching jong chu kelthoh’a avale jipet aum in, chule khut them hon jong lungkimna amudeh pouve. Chule lekhathem tahho jong chu lolhinna hinkho mang jinga ahi pouve. Hiche ho jouse hi vang'in apohji ahin, hitia chu aphatcha amun'a gatoh kha kiti ahi.  
12 Itobang phat hahsa hunglhung ding ahi koima asei theija aumpoi. Ngalen sung’a um vacha athangkol sunga um tobangin miho chu phulou helouvin hamset nan apha jiuve.  
13 Hichea hin chihna themkhat keima vannoi khosah dan hin eilung lut sah aum'e.  
14 Khopi neocha khat asunga cheng mijong themkhat bou ahiuve, chule leng lentah khat chu asepai hotoh ahungun, khopi chu aum kimvel tauve.  
15 Mivaicha, michingtah khat chun hiche khopi chu iti huhdoh ding ahi ahen, chule hiti chun huhdoh in aumtai. Hinlah hiche jou chun koima chan akom'a kipa thu aseipouve.  
16 Hiti chun, chihna hi thahat sanga aphatjoh vang'in, miching chu avaichatleh mi nahsahmo achang e. Athuseidoh ho chu kipapi sotna koiman anei poi.  
17 Leng ngolpa kisen aw jahsang'in michingpan olcha thu asei jah nom aum joi.  
18 Galman chah hoa kivon kichei sang'in chih thujah apha joi. Hinlah michonse khat chun apha tampi asuhmang thei joh ahi.    

Vannoi Kivaipohna Kitup Umlou 
 

1 Gimnamtui bom chu thoulhe thisa ho uijin anamset sah jeng theijin, chuto bangma chun kingolsahna mai maijin chihna le jabolna sangtah chu mohseh asosah theije.  
2 Miching theijin lamdih akilhen in, angol in adihlou chu aki lhen’e.  
3 Nangman mingol ho chu lamsuh akijot nauva nahetdoh jeng thei ahi.  
4 Na vaihompa chu na chunga alunglhai louva ahileh mohthip san hih in! Thipkhen cha kitohpa chun asuhkhel lentah jong asem hoi thei ahi.  
5 Keiman nipi noija aphalou chombeh khat ka mudoh in ahi. Lengho le vaihom hon suhkhelna hoise tah aboldoh jiuve.  
6 ama hon mingol ho thuneina len apeh doh’uva chule athunei dinga kilom tah ho asuhnem jiuhi ahi.  
7 Keiman soh ho jeng jong chu sakol chunga leng chapa te tobanga atoudoh’u, chule leng chapa te ho chu sohho tobanga lam ajotnu kamu tai.  
8 Twikul nalai tengleh na lhahlut thei ahi. Chule banglui chu nangin naphetlhah tengleh gul-in jong na chuh thei ahi. ✡  
9 Song ima laiya nakon tengleh, song hungchima nalhuh khum thei ahi. Nangin thing natan tengleh, na heiga chun thing phata atan thei louding ahi.  
10 Heicha hemlou mang mi chun tha tamtah asuhmang ding ahi, hijeh chun na hei chang kinol phat in. Hiche hi chihna amanlutna ahin, na lolhin sah ding ahi.  
11 Gul chu na kingai sah kah’a na hin chuh man tah leh ipi phatsah’a gulchu na kingai sah ki got ham?  
12 Chih thusei ho pachat achanguve, hinlah ngolna thuseiho athusei-uva akipal jiuve.  
13 Mingol ho lunggel chu ngol-hoi thua akipanin, hiti chun athungah lhahnau jong chu gitlouna tah ngolna hung hi ding ahi.  
14 Mingol hon thu aseibe beuvin, khonunga ipi hunglhung ding ahi koiman ahepon, asei chenthei pouvin ahi.  
15 Mingol hon neocha atoh nauva chun athangui pai uvin, in iti hunglhun ding ham tijong akihetji pouve.  
16 Gamsunga vaihom hon jingpia golvah abol uva, gamsung vaihom’a pang soh chu lunghem umtah ahi.  
17 Lenga pang milunglen lamkai nei gamsung chule aphatcha golvahbol vaipi popa chu pachat umtah ahi.  
18 Mithase inchung chu govatna theijin anem lha suh jin, thaset jeh a inchung vangchet chut jia ahi.  
19 Golnop bol hin nuipohlahna asodohjin, lengpitwi jin kipana apei, chule sum in ijakai achojin ahi.  
20 Lengpa chu imacha louvin gel-hihbeh in, chule athuneipa chu nalupna jenga jong nuisat hih in. Ajeh chu vacha neocha chun nathusei chu agalhutna naseiho chu aseipeh ding ahi.    

Pathen Peh Hinkhoa Mihem’in Aphapen Aboldoh 
 

1 Nangman na muchi chu twipi gallam geijin thotdoh in, chule aphatcha a-pungdoh chu nahenga hung le lhun kit ding ahi.  
2 Hinlah nangman na sumkhol ho chu mun tampia homjal in, ajeh chu ipi hahsatna in ahinphah ding nangin nahepoi.  
3 Meibol kitol atam tengleh, go ahung julha jin ahi. Thingphung chu sahlam hihen lhanglam hijongleh alhuhna’a chun aum den jeng’e.  
4 Loubol mi chun gophat pet anga leh chang phutdoh ponte. Meibol kitol avetsui jing uleh , itih in jong chang at pouvinte.  
5 Nangman huinun na chu alampi na hetdoh theilou tobangin, ahilouleh naocha anu oisunga kijil chu iti hungkhan let ham ti na het thei lou tobangin, nangman hiche ho jouse hinbol’a Pathen chaloh dan nahet thei louding ahi.  
6 Jingkah tengleh na muchi kitun lang, ni lhangkai jongleh gunchun ponpan in, ijeh inem itileh hoipenna chu apung ding pen chu hung sohdoh ding ham ti nangman nahe poi.  
7 Vah hi anom’e! Khovah thah hunglhun vet hi iti lunglhai um hitam?  
8 Mi chu ateh geija ahinna ahileh, anitin hinkhoa kipah hen. Chujongleh hinkhoa gimna nikho jong tampi hunglhung ding ahiti jong geldoh uhen. Thil ahunglhungbe ding ho hi ajeh bei tobangbep hung hi theija ahi.  
9 Khangdong ho, khandonlai hi iti kidan hitam! Kipana tothon nalunggil in kihilna nei jingin, nabolnom chan bol lin; nalunggot nalam jousea chelen, chule namit tenin avetthei chan vehen. Ahinlah nathilbol chan chu Pathen henga namopohna hi ding ahi, ti geldoh in.  
10 Hijeh chun lungkhamna kiti bol hih in, chule natahsa damtheina din kichin tup in; chule hiche hi geldoh jingin, khandonlai na masanga na hinkho umsun hi ajehbei tobangbep ahi bouve.    

 12

Pathen Peh Hinkhoa Aphapen Boldoh Theina Phat Kijenpat 
 

1 Nakhangdonlai thanopna chun na Sempa suhmilna sodoh hih hen. Natehset masang nakhangdon laihin, Ama chu jabol'in chule “Hinkho hi anomtapoi,” tin seijin.  
2 Nateh’a namit tenin nisa lha le ahsiho vah avetna athim masang'in, chule meibol’a konna go hung ju lha ding van chu athim masangin Ama chu geldoh in.  
3 Na in ngah a pang nakengho chu ahung kithin masang'in, na mihat ho alhahsuh uva chule na lengkou teni ahung bon masang'in, na Sempa geldoh in. Nasoh um amoh chengse le naha hon ima alhai theilou masang'in; chule namit tenin amutheina bangkot, numei hon avetna chu ahung thim masang'in, Ama chu geldoh in.  
4 Hinkhoa phat kijen naneipat ahung kichai masang'in chule natohgim phat ahung kichai masang'in, Ama chu geldoh in. Husat ginho ahung thipma chule vacha hamgin najah masat tengleh nangma nahung kithodoh ding ahi.  
5 Nangma lhuh ding nahung kichat tijatna, chule lamlen jotna’a jong setto ding nalung khama, vaopah banga nasam ho ahung kana, chule khaokhopi tobanga nakhupboh’a lam nahin jot masang'in, chule jitoh kingaina imacha nei talouva nahung um masang'in, Ama chu geldoh in. Nangman na tonsot mun na jot masanga, lhankhuh nanai tul tul’a, na kivuina mun'a lunghem ho aka phat’u hung lhun masang'in, Ama chu geldoh in.  
6 Nangma nakhandon pat hin dangka khaogui akibotan masang, sana khon aki vohkeh masang, twinah phunga twibel aki tachip masang, twibel phunga kangtalai aki vohbal masang'in, na Sempa geldoh in.  
7 Ijeh inem itileh hiche phat chu ahung lhunteng, vut leiset kisoh kit intin; chule lhagao chu apepa Pathen henga kile kit ding ahi.  
8 Thuhilpa chun, “Ijakai ajehbei tobangbep ahi, ajeh bei ahisohkeije,” ati.  
9 Hiche hi nalung in ching jingin: Thuhilpa chu miching ahin, chule ama chun ahetchan chu miho ahilji ahi. Ama chun thuchih tampi chingthetah’a angaitoa, agel-a chule ahop khen tohle ahi.  
10 Thuhilpa chun, thudihtah chu mudoh dinga ahol-a thutah chu kichehtah’a aphondoh nom ahi.  
11 Miching thusei ho chutengcha hemtah tobanga ahin, najongleh phachoma ahi. Athuseiju kilakhom ho hi thingkil kikil matchet tobang leuva kelngoi chingpan akelngoi ho huikhomna’a amanchah ji tobang ahi.  
12 Hinlah kacha, Keiman thuhilna naneibe kit inge: Chingtheijin, ajeh chu lekhabu ho jihdoh kitia kichai tih aumpoi, chule lekha hasim hin na cholsah ahije.  
13 Hiche hi aboncha thu kaigom ahi. Tun keiman thukhumkhana kanei hi ngai phan: Pathen ginna neijin chule athupeh ho jui jin, ajeh chu hiche hi amitakip toh ding kin ahi.  
14 Ijakai chung changa, guhthim thudol- apha hihen ase hijongleh, Pathen'in eiho thilbol dungjui cheh’a thutanna anei ding ahi.   

SONG OF SOLOMON  

SOLOMON LABU  

Solomon Labu Jihpa Chule Akijih Kum  

Hiche lathu ho hi Solomon kimin phahna’a kijih chule Solomon ama tah-in ajih hidin ginchat ahitoh kilhon'in, Solomon Labu ahilouleh Solomon Zaila tin aki minvon ahi.  

Chule Leng Solomon khang 970 le 930 BC sunga ana kijih ahin, hiche Zaila ho hi Israel ten Pathen le amite kingaina dol-in aleuvin, Christianten Christa le ahoubung mite kitimatna dol-in akilen ahi.  

Thusim Che Dan  

Thusim chedan hi gollui laiya mipi vet dinga thusim tho abolji nauva, lasa hon athusim zaila’a asah thojiu tobanga kijih ahi. Chule athu chedan het bailamna dingin athusei le alasah chu numeinu ahi tengleh ‘Mounu’ tin athubul in akitahlang in, pasal pa’a ‘Moulang’ akitin, chule akahlah a honlasa le lomgol lasa ho chu ‘Zailom’ tin aki tahlang’e. Hiche bu hi lasut ahilouleh lathu ahijeh in, thu hopkhen na dingin ‘Labung’ tin mun get in aki homkhen in ahi.   

Shulam Nungahnun Kelngoi Chingpa Angaina 
 


1 Zailom: Hiche hi Solomon la ho lah a apipen, adang jouse sanga thupi ahi. ✡  
2 Mounu: Neichop in lang, avel in neichop in, ajeh chu nei deibolna chu lengpitwi sang'in jong alhumjoi.  
3 Gimnamtui nakinu chu iti namtuija hitam, namin ngei hi agimnamtui kitungdoh tobang ahi. Akidang poi, khangdong nungah jousen hibang loma nahin deiju hi!  
4 Kei jong neipuijin, hungin; kijam ta hite! Lengpan ajalna pindan’ah ei puilut hen.  

Zailom: Iti kahin kipapiu hitam, O Lengpa. Na milungset dan hi lengpitwi sang'in ka ngaisang jouve.  

Mounu: Nahin ngaisangnau hi adih tangeiye!   


5 Keima ka vouso avom vang'in kamel-hoi nai, Vo Jerusalem Chanute-Cedar phaiya ponbuh kisongho banga vom, Solomon pondal banga vom chu ka hinai.  
6 Kavouso avom jeh-in, Neihin vehih-uvin-nisan ei kahdup jeh ahi bouve. Ka sopi pasal ho ka chung ah alunghang uve, alengpi leiju vekol dingin eino uvin, hijeh chun kei le kei ka kijen joupoi; keima lengpilei ka kivet kol man poi.  
7 Nei seipeh-in, O goldei, tuni na kelngoi honho hoilama na puiding ham? Sun teng hoikom'a na kol sah ding ham? Ajeh chu keima hi noti banga naloi-napaiho chule kelngoite lah a iti ka vavai le jeng thei ding ham?  
8 Moulang: Na het loule, O nungah mel-hoipen nu; ka kelngoi ho kikaina nung juijin lang, kelngoi chingho ponbuh vel’a chun na kelchate vah-in.   

Melhoina Toh Pharaoh Sakol Ho Tekahna 
 

9 O ka deinu, na nunnop dan hi Pharaoh sakol lagol lah-a khat toh nabang’e.  
10 Na bengmai alangtoa hi iti deium hitam! Na bilba tenin asal emsel jeng’e! Nangong jong iti dei um hitam, na sana bilba hung kailha chun ajem hoi be cheh-e.  
11 Zailom: Sanavui sempeh-ungting, kicheina ding dangkavui toh thosah-unge.  
12 Mounu: Lengpa jalkhun chung ah alum in, gimnamtui ka kinu gimnam hi aki tunglut jel jeng’e.  
13 Ka goldeipa hi ka ang-a Myrrh gimnamtui theineo kikhai abangin ahi.  
14 Ama hi En-gedi lengpileiya henna pahcha-boh toh abange.  
15 Moulang: Iti hoiya hoi nahi hitam, O ka goldei nu! Namit teni hi vakho te abang jeng’e.  
16 Mounu: Nangma jong na hoi ngeije, O goldei, kam’a seidoh jou hoi hilouvin dei na um nalom’e! Hampa dong nem hiuheo khu i-jalkhun lhon dingin alom e.  
17 Namtwi tah Cedar thingbah ho jeng jong i-inkam lhon dingin apang uvin, chahthing ho jeng jong i-insun lhon dingin apang’uve.    

Kelngoi Chingpa Ngailutna Ponlap 
 

1 Mounu: Kei hi Sharon phaichama pahcha chule phaichama lily pah kahi.  
2 Moulang: Ahi ngeije, lingnang lah-a lily aum bangin, nungah khangdong ho lah-a kadei nu aum'e.  
3 Mounu: Thei-honsunga theithup twipen aum bangin, gollhang khangdong lah-in ka dongma pa aum’e. Alimdam noija keima ka touvin, atheiga twitah chu kane’e.  
4 Aman golvahna in dan sung ah ei kilhon lutpin, eikhohsah dan hi akichen lheh jeng’e.  
5 Lengpi theigan nei thahatsah-in lang, theithup gan nei kidodoh sah-in, ijeh-inem itileh keima nangma ngaija haisam pai ding kahi.  
6 Aban veilam ka kikhap in, aban jet in eijut lelei.  
7 Vo Jerusalem chanute, loujaova sapeng le sakhi min pan’a katem nahiuve; achama ahung kipatdoh ngal lou leh kideina hi nang hon tildoh tho ahilouleh suh-khahtho din got dauvin.   

Kelngoichingpan Shulam Nungahnu Heng Hin Jon 
 

8 O, kangai penpa ahung phei gin kajai! Molsang sang ahinlhah-in, alhang alhang ahin lhah-e.  
9 Kangaipa hi man-gangtah sapeng gol tobang le sakhi chalgol tobang ahi. Veuvin, bangtom ah khun ama adingin; bangkot vangkah-a kon'in ahin ven, pindan sung ahin velhin ahi.  
10 Kangaipan aseije, “Kithouvin, ngainu! Hiti hin kijot mang ta hite, O mel-hoi!  
11 Ven, phalbi a kichai tai; chule gojuh jong atang tai.  
12 Pahchate ahung jamdoh tauvin, vachate mao jinjen lai phat kum kihei ahunglhung tan, vahui hamgin in ikom-ivel khohui alodim tai.  
13 Theichang aga pantan, chule lengpipah gimvui akitung tai. Thouvin, ngainu! Hung in gavahdoh hite, O mel-hoi!”  
14 Moulang: Kol song panga songpi khi kah-ah kavakhu akiselle. Na somai nei musah-in, na awgin nei jahsah in. Ajeh chu na awgin angeiyin, na somai ahoi ngeije.  
15 Zailom: Sealte khu man uvin, khuche sealneo ho khun kingailutna lengpilei laidung ahin chilthang masang uvin, man uvin, ijeh-inem itileh lengpithei pahlai ahitai!   

Shulam Nungahnu Kelngoi Chingpa Dinga Kitah-A Pang 
 

16 Mounu: Ka ngailutpa hi keija ahi in, keima ama-a kahi. Aman kelngoite Lily pahho lah-in alhajin, avahva ji’e.  
17 Khovahkon huilhi ahung nun masang, chule jan muthim lim jong akihei mang masang'in, ka heng hin jon kit in; O ka ngai goldei, Bether lhangdunga sa peng gol ahilouleh sakhi chalgol hunglhai bangchan hung kit teijin.    

Kelngoi Chingpa Kiholmo 
 

1 Mounu: Jan khat khun chunga sa-mang kajal laijin, ka goldeipa ka lhangai lheh-e. Kalhangai lheh jengin, hinlah ama ahung poi.  
2 Hijeh chun, “Keima kithoudoh-ing katin khopi tolsungah vahle in, lamlen-lamkah ningkoi jouse ah ka goldeipa gahol le inge,” tin ka kigel tai. Hiti chun ka gahol le in, hinlah ka gamu joupoi.  
3 Kholai vengtup jan khongah hon lamkah-a eina khamtang uvin, chuin keiman amaho jah ah, “Ka goldeipa chu namu khah uvem?” tin kadong’e.   

Kelngoi Chingpa Toh Kimuto Kit 
 

4 Amaho ka dalhah jouchet’na ka goldeipa kamu-mu chun, ka nailut in ka tuhchah jeng tan, chuin kapenna indan, kanu insung ah ka puilut tai.  
5 Vo Jerusalem chanute, loujaova sapeng le sakhi min pan’a katem nahiuve; achama ahung kipatdoh ngal lou leh kideina hi nang hon tildoh tho ding le suhkhah-tho din got dauvin.   

Lengpa Hung 
 

6 Zailom: Ipi hitantem hiche gamthip lama kon’a meikhu lom banga kijel doh letlut pi khu? Ipi hitan tem Myrrh gimnamtui chule sumkol veiho gimnamtui kilhut nam bang jeng hi?  
7 Veuvin, hiche khu Solomon khunjon ahi in, avengtup din Israel sunga gamngah-galsat son-um pen pasal thahat somgup in ahin jui uve.  
8 Amaho khu chemjam peithem cheh, galsat them cheh ahiuve. Chemjam a kiko sohkei uvin, janteng koiyin lengpa hin bulu jongleh avengdoh ding sadema kimansa ahiuve.  
9 Leng Solomon loupitah-a akijkonna khunjon hi Lebanon gam'a thing phapen’a kisem ahi.  
10 Akhun jon akhom-ajol chengse chu dangka jengin a kisem in, achung khu khu sana songmantam in akitom in, apondal-ho chu pon san dup val lheng ahi. Hichu Jerusalem chanu ten ngailutna jouse puma ajep-hoisel’u khunjon ahi.  
11 Mounu: Vo Jerusalem chanute, hung uvin lang Leng Solomon hi hung ve tem’un. Aman akipa thanop napen, ajinei nia anun lallukhuh apeh chu akikhuh-in ahi.    

Lanu Melhoina 
 

1 Moulang: Namel-hoi ngeije, ngainu, seidoh jou hoi hilouvin nahoi ngeije. Na ponlukhuh noija namit teni vakhu abang jeng’e. Nasam kailha jong Gilead lhang dunga kon kel-hon hung kijot suh abang jeng’e.  
2 Naha ho kelngoi kihet ngousel jouchet’na kisop thengsel banginakangleh jeng’e. Na mehiuheo dan nolnabei ahin, na hatu jouse jong akigol khom dildel uve.  
3 Nane geiteni jong patsandup abangin, nakam jeng jong mihiptah ahi. Na bengmai langto jong na ponlukhuh noijah kolbuthei chang asan jit jet abang jenge.  
4 Na ngongchang jong David insang, migal-hang asang aja gal manchah-omphoa kijem pah jeng toh abangin avet-hoi ngeije.  
5 Na-ang teni jong sapengnou teni, Lily pah lah-a lhale sapengnou pengkop teni abange.  
6 Khovahkon huilhi nun masang, jan muthim lim kiheimang masang ah; keiman Myrrh molsang kajot’na, bego lhangdung ka jot touding ahitai.   

Lanu Melhoina-A Kelngoi Chingpa Lunglhai 
 

7 Nangma na pumpin nahoije, ngainu, na hoi chamkim ngeiye.  
8 Lebanon’a kon'in neihin juijin, ka deilhennu, neihin jui tan Lebanon’a kon'in. Senir le Hermon molvum, keipi-bahkai ho kokhuh umna lah, Kei-ahsite chenna lhang, hin juisuh-in Amana Molsanga kon’in hung kumsuh tan.  
9 Nangin ka lungsung na lodim in, ka goulu nahi, kangai ka jiding nu. Na khivui val emsel toh namit-ha’a neivet dan in ei hentang den jeng tai.  
10 Nei ngailutnan ei kipa thanop sah-e, ka goulu nahi; ka ngai kaji ding nu. Nei ngaina hi lengpitwi sang'in alhumjon, na gimnamtui hi pahnamtui sang'in jong atwi joi.  
11 Na negei teni khoiju sang'in alhum joi, O ka ji ding nu. Nalei noija khoiju le bongnoi aum'e. Na von jouse jong Lebanon lhangpah gimtwi anam’e.  
12 Nangma hi keija ding monga pahcha lei, goulu, chongmou chule khal laiya twinah kiselguh tobang nahi.  
13 Na pheichung jong kolbuthei toh muinam kikhat tah henna,  
14 Chule leipah namtui toh sehlhum, kolju le thingthal, bego le Myrhh, aloe le muinam jouse dinga kingapna ahi.  
15 Nangma honlei twinah, twichim twikul; Lebanon lhanga kon hung longlha tobang nahi.  
16 Mounu: Khang in, Sahlam khohui! thouvin, lhanglam khohui! Ka honlei jon ah hung nungin lang akimvel jouse agimtwi hi lhutsohhel tan. O ka goldeipa, na honleija hin hunglut in lang, theiga hoipen hung kilon lang, hung nen.    

Janmang Nina 
 

1 Moulang: Keima ka kallha luttai ka honlei, kagoulu, kajidinu kom'ah! Keiman Myrrh toh amuinam theiho ka chomkhom in, ka khoiphanga khoiju ka chop’e. Ka lengpitwi toh bongnoi ka don’e.  
2 Zailom: O goldei le ngai umte, neuvin lang, don un! Henge, ngailutna hi donkham vaset un.  
3 Mounu: Keima ka-ihmun, hinlah kalung alimgeh-e kangai penpan kot ahin kiuva eihin kou awgin: “Kot neihonin, O kagoulu, kangainu, kavakhu, kadinga chamkimpen; ka lujang daitwi akottan, ka jangsam daitwi alhopsoh tai,” tia ahinsei kajah chun keiman kadonbut in: “Keiman von kana kisutlhah man tan, kahung kivon kit ding ham? Ka keng kana kisop ngim tan, ka chotnen kit ding ham?”  
4 Kangai penpan kot chu ahin hong gotan, hichun ka lung thathou lheh jeng tai.  
5 Keiman ka dongmapa kot honpeh dingin thanom tah in ka chomdoh-in, ka khut chung ah jong gimnamtui kavatnatsah-in ahi. Ka khut jung Myrrh gimtwija chun kotkil chu kahong tan ahi.   

Kelngoichingpa Kiholmo Aniveina 
 

6 Kangai penpa din kot kahonpeh tan, hinlah ama anaum tapoi! Kalung lhadah del jeng tai. Ama holnan kadahlen, hinlah kamu jouta poi. Ka koule-in hinlah adonbutna awgin akija tapoi.  
7 Janlaija khongah hon khosung avel le laijun eihung mudoh-un, eijep pop chetchut jengun, ka ponlukhuh eihodoh peh-un ahi.  
8 Vo Jerusalem chanute, katem nahiuve-kadongmapa na kimupi khah bang uleh, ama lhangai nan ka tahsa akem lheh jeng tai tihi neina seipeh tauvin.   

Kelngoichingpa Deitum Ahina Jeh Thu Kidong 
 

9 Zailom: Idinga na dongma pa chu midang jouse sanga dei um chomdeh hija ham, O mel-hoi kidang lanu? Ipin na dongma pa chu atumbeh-a alulsah chom hija keihon nei temnau chu ka nun diu ham?  
10 Mounu: Kangai penpa chu donghoisel in avouso ajolsel in, aemsel jengin, midang asang-aja sang'in ahoijoi.  
11 Alujang chu songmantam sang'in ahoijon, asam jang va-ah vom banginavom’e.  
12 Amit teni khaltwi panga tou vakhu banginaval lheng in, sana khiba bongnoitwi-a kisop ngimsel tobang ahi.  
13 Abengmai chu muinampah honlei, gimtwi hinlhut dohji tobang khu ahi. Ane geiteni jong Lily pah Myrrh gimtwi kichap khum tobang ahi.  
14 Abanjang jong sana pum kihehkol’a sana pahjema kijempol bangin alhanlhaije. Atahsa pum saiha kinotval lhenga, Sapphire songa ki tomjol toh abang’e.  
15 Akengteni jong sana khomtoa kon kitungdoh ngunsong khom abang’e. Atahsa gongso adingchah-in, Lebanon lhang banginahuikaijin, alhang lehvuma Cedar thing huikai abang’e.  
16 Akamsung alhum in, imalam jousea dei umtah chu ahi. Vo Jerusalem chanute, ka ngaipen; ka goldei chu hitobang chu ahi.    

Shulam Nungahnu Pandet Jeh’a Thudoh Kibol 
 

1 Zailom: Nagoldei hoiya che hitam, O mel-hoi kidang lanu? Nahin holpeh-uvinge, nei seipeh’un hoilam ajot ham?  
2 Mounu: Kagoldeipa muinam theiho pahna ahonleijah akumsuh tai, hon leilaija akelngoite vah ding le Lily pahho loukhom dingin.  
3 Keima ka ngaipenpa-a kahin, ama keija ahi. Ama akelngoi Lily pah lah a avah-e.   

Lengpan Shulam Nungahnu Melhoina Achoi-At 
 

4 Moulang: Ngainu, namel-hoi ngeije, vetnom umtah Tirzah khopi, Jerusalem tobang’in na hoijin; galsat-gal-hang hon ponlap akidop bang uvin na thupi-e.  
5 Namit tenin avet nalang heiphei jin, ijeh-inem itileh na hoinan haisa mo in eilhai. Nasam kailha jong Gilead lhangdunga kon kel-hon hung kijotsuh abang jeng’e.  
6 Naha ho kelngoi kihet ngousel jouchet’na kisop thengsel banginakangleh jeng’e. Na mehiuheo dan nolnabei ahi in, na hatu jouse jong akigolkhom dildel uve.  
7 Na bengmai langto jong na ponlukhuh noijah kolbuthei chang asan jitjet abang jeng’e.  
8 Lengnu somgup, thaikem somget chule sim’a simsenlou nungah khangdong aum in,  
9 Hijeng jongleh kenvang ka vakho, achamkim pen nu-anun adeilhen pen, ahing nun dottah’a angailut pen nu bou hi ka deilhen pen’e. Nungah khangdong hon jong angai sang uvin, lengnu tamtah le leng inpia thaikemho jengin jong ngaisang nan ala choijun:  
10 “Koi hija ham, taikho vah banga hung vahdoh-a, chollha banga vet-hoi lheh jenga, nisa banga vah emsela, galsat ho ponlap dop banga gimnei jeng hi?” atiuvin ahi.   

Shulam Nungahnun Akilhohmang Dan Aphondoh 
 

11 Mounu: Kei jong ka kumsuh-e beleija bepah veding le phaichama hamhing hung dondoh thahho veding, chule lengpi gui ho dondoh soh tam, kolbutheiho jong pahsoh hitam ti gave lha dingin.  
12 Hinlah keiman ka kigeldoh masang'in, ka lhangai ma-ma jeng na lungthim chun eipui lut tai; keidia milalpa sakol kangtol sung ah.  
13 Zailom: Hung kile in, hung kile kit tan, O Shulam nungahnu. Hung kinung heijin, hung kit in, i-kimuto kit theina diuvin.  
14 Moulang: Shulam nungahnun lamthem ho golnia akigol uva alam nau kikah-a achephei dimdem khu i-dinga nang hon na galdot jing’u hitantem?    

Amel-hoina Choiatna Banjom 
 

1 Moulang: Kengdap in adap na keng teni chu iti vetnom um hitam, O leng nungahnu! Na khelphe jol silsel teni jong sana pah jem abang jengin, khut them tahho suitoh sel abang jeng’e.  
2 Na laimu jong lengpitwi kihalkhom kikholna lhengkam bempel tobang ahi. Na oi jong suhlou changphal kisea, Lily pahhoijin aum kim sohkei abang’e.  
3 Na-ang teni jong apengkop sapeng nou teni tobang ahi.  
4 Na ngongchang jong saiha insong kitung tobang ahi. Namit teni jong Bath-rabbim kelkot panga Heshbon twikul chim sitset le val litlet toh abang’e. Na nahlhong jong Damascus lam galdot phahna Lebanon insang banginahoisel jeng’e.  
5 Na luchang Carmel Molsang banginakikhang sang'in, na samjol val litlet chun lalna le loupina atahlang’e. Na samlom hoije chun lengpa jong chatmo in alhatai.  
6 O, iti hoiya hoi nahi hitam! Iti lunglhaium nahi hitam, ngainu, lunglhainan na dim jeng’e!  
7 Na gongso tumthing banginnapai jitjet in, na-ang teni jong aphung’a aga lomho abang’e.  
8 Keiman kaseije, “Aphunga ka kaltouva, atheiga ho ka tuhchah ding ahi.” Na-ang teni lengpithei lom bang hen lang, na haihu theithup gimtwi banginnamtui hen.  
9 Na michop dan jong lengpitwi twipen akidon teng, ilei chung le i-ha kahlah a nal-heova alonlut banginthanop umhen.   

Kelngoi Chingpa Dinga Shulam Nungahnu Akitah 
 

10 Mounu: Keima ka ngaipenpa-a kahi in, aman jong kei hi ama-a mong in eigel’e.  
11 Hung in, goldei, jaolah-a gavahdoh hitin; gammang-pahchaho lah a jankho gamang khom hite.  
12 Kithou dohvah hitin lengpileija gache hitin, lengpi guiho pah hitam gave hitin; apahmum ho chu ana pahlhasoh hitam, kolbutheiho jong ana pahlhasoh hitam gave hite. Chuteng ka ngailutna ka musah ding nahi.  
13 Joldei-ai gimvui nam aki tung in, thei phapenho jong in kotbul ahin phatan; kipa thanopna athah hihen alui hijongleh, nang dingin kana khol khomsohkei tan ahi, O goldei.    

Kelngoi Chingpa Toh'in Lama Kile Kit 
 

1 Mounu: Kasopi pasal, kanu noitwija kivahdohpa chu ana hile chun ka titave! Chutileh hoikom hihen, koiyin eihin ve jongleh nahin chop jing thei ing kating, koiman jong ei seise thei ponte.  
2 Chuteng neolaija ka chennau in ah napui ing-katin, kideije ki kihil tante. Hichea chun muinam thet lengpitwi na donsah ingting, ka kolbuthei jutwi lhum jet chu ka donsah ding nahi.  
3 Naban veilang ka lukhap hintin, naban jet lang in eikoi tante.  
4 Vo Jerusalem chanute, kijoldeina kiti hi aphat didol tah alhin kahsea nang hon kaithoulou dingin kitem uvin.  
5 Zailom: Gamthip’a kon hungpheija, agoldei chunga kingailha khu koi hija? Ka hin thoukhang tai hiche theithup phungnoi, na chunnun nahin pensahna, sonat na hin thohpi na mun’a chun.   

Kitahna Kitepna 
 

6 Mounu: Na-anglaija Mohor (Namdet melchih) kinam banginneikoi jin, ajeh chu ngailutna hi thina toh kibanga thahat tah ahin, kideina-a kon kithangsetna hi lhankhuh sunga ki um’a kithohgim tobang ahi. Kigoldeina hi meikong banga deo jejua, chule meikong lah-a akoupen tobang ahi.  
7 Kingailutna hi twi ijat in jong achap mit joupon, vadung hon jong alhohmit joulou ahi. Khat touvin ngailutna hi anei-agou jousen chohtho ding gotaleh, alunggot chu imacha hidehlou ding ahi.   

Khonung Phatthei Bohna Dinga Kitepna 
 

8 Zailom: Keihon sopi numei kumdong, a-ang jong bohdoh nailou khat kanei jui. Khat touvin chongmou din thumna hung nei taleh, ka sopinu’u dinga ipi ka bolpeh thei diu ham?  
9 Ama hi pal banga ding jangpet nungah theng ahileh, gal panmun sang dangka-a ka sem uva ka venbit diu ahi. Hinlah ama chu kotkha kikaile-kisonle banga detna neilou khat ahileh, ama venna dinga Cedar thinga pal kakam diu ahi.  
10 Mounu: Keima pal banga ding jang nungah theng chu kana hi-e, tuhin ka-ang teni hi insang kisa inting vum abang’e. Ka goldeipan eihin vet teng, ka chunga athilmu chung ah alunglhai ngeije.   

Amanu Lengpilei 
 

11 Solomon in Baal-hamon ah lengpilei aneijin, hichu lou natongho asansah-in, amaho jouse chun atheiga man dingin dangka sangkhat apecheh-uve.  
12 Hinlah keima lengpilei hi keija mong ahi in, keiman kapeh ding ahi. Solomon in dangka sangkhat eipeh angai poi. Hinla theiga ngah-a pangho vang dangka jani  

cheh kapeh ding ahi.   


13 Moulang: Honleija cham jing, O ngainu,  

naloi ten nangma awgin ajah jeh un avangphauve, keima jong nei jahsah-in.   


14 Mounu: Hung in, O ka ngaipen pa! Muinam theiho pahna lhang chunga sapeng gol le sakhi chalgol banginchom letan!   



✡ 1:1
1 Lgt 4:32

ISAIAH  

LEKHABU  

Isaiah Lekhabu Sung Thu Umdan  

Hou thu toh kitoh-a nia hingkop nahetkhah em? Isaiah mite chu aphalhem jengin anahingun, hindan akheluva, Pathen henga ahung kilenadiu le alungthim pumpiuva Pathen angailutna diuvin, amite chu anakhoukhah-in ahi. Isaiah Lekhabu hin Thulhun luiya um thil tampi suhmiltheilou akijihlutnin, hiche lekhabu hi tuni chanin thaneitah ahi. Amite chunga Pathen kitahna, chule ahunglhung ding leiset kichai kahsea dinga Pathen mihuhhingna lampi mutheina ahi. Isaiah-in Jesu thudolla simjou hoi hilou akhang khangin Leng Huhhingpu ahou ding dan gaovin aphongdohin ahi.  

Ajihpa, Akijih Kum chule Ajihlona  

Amoz chapa Isaiah themgaopa sut ahi. Isaiah themgaopa hi Judah gam sah-solam lenggama anacheng ahi. Chule Isaiah themgaopa phatlai hin Israel te Northern Kingdom gamkai chu Assyria te khut noiya anaumuvin ahi. Hichun kum jabi 722 BC lai chun Northern Kingdom chu suhmang dingin anaumin ahi, hichun Isaiah themgaopan Judah gamsunga “Nalungheiyun” ti’n thu analhangsamin ahi.  

Isaiah Lekhabu hi 740-680 BC phat sunga Judah te lengvaipoa anapang — Uzziah, Jotham, Ahaz, chule Hezekiah-te ho leng vaipoh phat laitah a chu Isaiah themgaopan anasut ahi. Isaiah bung 1-39 sunghi ministry hung kipat til lai — hichu (740 BC) vella anasut ahi’n, chule bung 40-66 na sung hi ama hinkho kichai ding kon langa chu anasut ahi (680 BC vel chu ahi). Isaiah themgaopan hiche hi adehsetna Jerusalem'a thua anaseiya chule anasuttho ahi.  

Isaiah Lekhabu ajihna ajeh pen chu ahileh Judah mite achonset nauva kon’a alungu ahin heiyuva a Pathen heng lamuva ahung kinungle kitnuva, chule Pathen mihuhhingna chu Messiah-a kon bou ahi ti hilchahna dinga anasut ahi.   

1 Amoz chapa Isaiah-in Juda lengho Uziah, Jotham, Ahaz leh Hezekiah phat laiya Judah le Jerusalem chung chang gaova thil amuho: ✡   

Kiphinjinga um Judah te Hilchahna 
 

2 Vanho ngaiyun! leisetnin phaten ngaiyun! Pakaijin asei chu hiche hi ahi: “Kahin vahkhang leh kahin seiletsah chaten kachungah nachonseuvin neidou tauve.  
3 Bongchal jengin jong apupa akihetnin, chule Sanganin jong apu’n apehna kong akihetnin, ahinlah ka miten vang amaho kahin vahkhang dan ahephapouvin, Israelin apupa akihettapoi.  
4 Ohe themmona dimsette chonse nam mite, gitlouna thilbol chilhahho; themmona dimset mite, hiche mite hin a-Pakaiyu adalhatauvin, Israel Mithengpa chu donselouvin akoiyun ajamsan tauve.  
5 Ipi dinga gimbolna ding nakikou bebeu hitam? Itih chan gei neidou nahlai diu ham? naluchang apumin anatan, nalungchang jong ana’n ahi.  
6 Nakengtoa pat nalujang chan adam lai mong mong aumtapon, akita-dupna jeng, apat lai jeng chule athi lonna maha jeng ahi’n, anaikolin, tom jong akitompon, thao jong akinupoi.  
7 Nagamsungu jong ahomkeovin alumtan, nakhopiu jong akavamtai. Namitmu tah'un gamdang miten nagam’u alosohtan, thil jouse amitmuva amu jouseu asusetauve.  
8 Jerusalem khopi hoitah chu lengpi leiya buh kisong tobang leh changmai leiya buh kisong bangin, akidalhan avengbit ding umlou khopi abangtai.  
9 Pakai van-khopi sepaihon eiho themkhat jeng jong eivenbitlouvu hileh Sodom le Gomorrah tobanga thehngima ium diu ahi. ✡  
10 Sodom khoa vaihom lamkaihon Pakai thusei ngaiyun lang, Gomorrah miten Pathen dan thupeh ngaiyun.  
11 Pakaijin aseiye: “Nakilhainau jouseu hi ka-ipi phatchomna um dinga nagelluham? Keiman kelngoichal pumgo thilto le gancha kivah thaotahtah jong kaneiye. Keiman bongchal tampi thisan leh kelngoi thisan chule kelcha thisan hijongleh kakipapipoi. ✡  
12 Keima eihou dinga nahung tengu leh koiham nakithoinau puma ka-inpi chonthang dinga nakouvu?  
13 Panna bei thiltoho chu hinpolut tahih-un, nagimnamtuiyu jong keima dinga thet-umtah ahi! Lhathah nikho, Sabbath nikho chuleh achombeha na-anngol nikho manhou chonset bulom leh adihlou ahi. Nakikhopkhomnau jong kadeitapoi.  
14 Nalhathah kut bol hou, kumlhun golnop nabol hou jong keidinga pohgih bep ahin, abonchan kapochimtan, kakidah ahitai!  
15 Vanlam sanga nakhut-u natundohuva natao tengu jongleh kahungvetnuva nataonau kangailhahpehlou ding ahi. Ajeh chu khohelouho thisan nakhutnuvah adimsetne.  
16 Nangho kisilngimu uvin lang chule kisuthengun! Nachonset nau chu kamitmun paimangun, na chonset nau lampi chu dalhauvin,  
17 Thilpha bol dan kithemchuh-un, thudih chu holun. Bolgentheina thoh ho chu panpiuvin, naochagaho chu thu adih in tanpeh-uvin lang, vengphauvin. Meithaiho chu thildih jeng seipeh-un.”  
18 Pakaijin hiti hin aseiye, “Hungun kihoutoh-u hite. Nachonset nau chu thisan bangin san jongleh buhbang banga kabansah ding, sandup jeju jongleh kelngoi mul jolsel tobanga kajolsah ding ahi.  
19 Ka thupeh nanit-uleh nang hon nehlechah ninglhingset’na nanei diu ahi.  
20 Ahinlah kathupeh nanitlou-uva nakiheimangsanule namelmateu chemjama lousoh helding nahiuve, tia na Pakaiyu keiman ka seipeh nahi tauve!”   

Kitahlou Jerusalem Mite 
 

21 I-atileh Jerusalem khopi kitahtah chu notia pang jenga hitam? Thu adih-a kitanna khopia chun tuhin tolthana jengin aumtai.  
22 Nadangka thih chu twieh asohgamtan, na lengpitwi chihtah chu twi toh akichohhal gamtai.  
23 Namilen milalteu jong doumahmah bolin apangun, gucha michomho jol le golin apang tauve. Nehguh chahguh adelleleuvin, nulou palouho thu le meithaiho thu jong adih in atanpeh nom tapouve.  
24 Hijeh chun Pakai, vantil galsat te Pakai Hatchungnung, Israel Pakai chun aseiye, “Keiman kamelma te chunga phu kalah ding ahi.  
25 Nachunga kakhut kalha ding, nathih-eh thengsella kathehngima nasum kilhajol chengse kaloikhensohkei ding ahi.  
26 Chutengleh thutan vaihomthemho masang banga kahinpeh kit ding, Jerusalem khopi chu Thudih-a Kivaihomna Khopi chule Khopi Kitah tia kisei kit ding ahitai,” ati.  
27 Zion chu thudih-a akitan teng kiledoh kit ding chule akisihho chu chonphatnaa kiledoh kit diu ahitai.  
28 Michonseho vang suhmanga um ding ahiuve, ijeh-inem itileh amaho Pakai hengah akile nom pouve.  
29 Namilim hounau leh aguh-a gangpithing noi lah a na chonna u leh milim houna'a nakipehdohnau jeh a jumleja nathoh diu ahi.  
30 Anagopsa gangpi phung nabah diu, chule twilutlouna honlei toh nabah diu ahi.  
31 Nalahuva ahatpenpa jong chu changpol tobanga mangthah ding; athilbol dihlouhou chu meisipah mei chohkaiya pang ding, amaho le athil dihlou bol hou chu meikong lah-a kachaiyintin, chuleh meikong chu aphelmit thei ding koima umponte.    

Khonunga Pakai Vaihop 
 

1 Hiche hi Amoz chapa Isaiah-in Judah le Jerusalem chung changa mu anei chu ahi.  
2 Ninunung lam tengleh Pakai molsang chu molsang jouse sanga achungnungpen’a hung kitungdoh ding ahi’n, hicheteng chuleh namtin vaipi jouse hiche molsang chunga chu hungkhom diu ahi.  
3 Namtin vaipi hungkhom diu chule hitia hi aseidiu ahi: “Hungun gakaltou-u hite Pakai molsang, Jacob Pathen'in'ah; chuteng Ama’n Ama lampi dih chu eihil diu, Ama lampi dih-a chu lam ijotthei diu ahi. Ajeh chu Zion’a kon’a Pakai danthu hung potdoh ding Jerusalem'a kon’a Pakai thusei hung potdoh ding ahi.  
4 Pakai chun namtin vaipi kah-a thudih-a thu ahin tanding chule chitin namtin dinga thutanlhahna ahin nei ding, mihon achamjem’u tuchaa akikhen diu, atengchau jong kangkuiya akikhen diu, chutengleh nam khatnin nam khat dounaa hem le thal alaplouhel diu ahitai. Chule galbol ding dan kihilna umtalou ding ahi. ✡  
5 Hunguvin Jacob son le pahte, Pakai vah noiya lamjotnute.   

Thutanna um dinga Gihna 
 

6 Ajeh chu Pakaijin amite Jacob son le pahho hi ananungsunsa ahitai. Ajeh chu niso lama kon'in Philistine mite bangin mitphel doithemin adimu uvin, gamchommiho toh akhut-u abengkhomun ahi.  
7 Israel chu Sana dangka’n adimsetne. Agouthil hou jong beitih aum tapoi. Gal manchah bulhingsetnin akikoiyun, sakol kangtalai jong bulhingsetnin aneitauve.  
8 Agamsung uvah milimdoi adimsetnin akhut-uva akisemthu ahouvun ahi.  
9 Hijeh a chu amaho hi kineosah le suhnema umdiu ahi. Pakaijin bailamtah a achonset nau amoh ngaidam jeng ding ahipoi.  
10 Songko sunglamah kitholluttan. Pakai agimneina le aloupina kidanga kon chun kiseldoh-in. ✡  
11 Nakiloupisahna-a kon suhnema naum’a, Pakai bou chu choisanga aum ding nikho chu hunglhung ding ahi.  
12 Chuniteng chuleh Hatchungnung Pakaijin mikithupisahho chu gotna apeh ding, vutvai khuhella avohlhuh ding ahi.  
13 Lebanon’a cedar thingsangho aphuhlhuh ding, chule Bashan gangpi thingho jong aphuhlhuh ding ahi.  
14 Molsang jouse jong suhchama um ding,  
15 Insong le kulbang jouse jong loichima um ding ahi.  
16 Chule Ama’n kong-innei thupitahho jong asuhmang ding,  
17 Mihem kiloupisahna kisunem ding, chule mihem kichapousahna jong suhnema um ding, hiche thupi tan nikho teng chuleh Pakai jengseh bou choisanga um ding ahi.  
18 Milimsemthu jouse kisumang ding ahi.  
19 Ama leiset hotling dinga ahung kipatdoh tengleh mihemte songko sung dunga lut diu, leiko sunga jong lut diu; Pakai gimneina le loupina kidanga kon’a kiselmang diu ahi.  
20 Hiche thutan nikho teng chuleh asanau le sum-enga kisem ahou diuva apathenhou chu adalhah diu, juchate le bahho masanga aselhah-uva adalhahpeh-uva,  
21 Songpi kosung dunga kithollut diu, chule songpi kikah dunga jong lutnuva, Pakai lal loupina le agimneina-a kon’a kiselmang diu ahi leiset hotling dinga Pakai ahung kipatdoh teng tah chuleh.  
22 Mihemah kingai hih helin. Haina-hu kila maimai tobanga tanloi jeng thei ahibou-uve. Ichanpia phachom jou diu ham?    

Judah chunga Thutanna 
 

1 Pakai, van galsat te Pakai chun, Jerusalem le Judah ten akingainau athil jouseu, achanglhah lhon jouseu le atwi jouseu alahpeh ding,  
2 Apasal hat jouseu le agal-hang jouseu chule athutanhou le athemgaohou, athempuhou le upaho panna-a,  
3 Galsat lamkaiho le avaihom lamkailenho, thumop-ho chule khutthemho le ahsi lekhathemho jouse kitolmang diu ahi.  
4 Keiman chapang khangdongho chu alamkaiyuva kapansah ding, chapang chachan achung uva vai ahop diu ahi.  
5 Chuteng khatnin khat abol genthei ding, mihem khat chun mihem khat abol gentheiya chule amitinin aheng-akom abol genthei ding ahi. Khangdonghon jong upaho ahin noise diu, milham maimai ho’n jong jaumtah miho chu anuisatnuva anoise diu ahi.  
6 Hiche nikho lam chuleh pasal khat chun asopipa henga, “Nangin sangkhol chol naneijin, kalamkaiyuva napan’a nangma vaihom nanoiya ikilamkai diu ahi,” ati ding ahi.  
7 Ahinlah amapa chun ahindonbut ding, “Kanompoi! Kei pangthei ponge. Ajeh chu keiman anneh ding le ponsil ding kahaopoi. Hijeh chun mopohna lathei ponge!” ati ding ahi.  
8 Ijeh-inem itileh Jerusalem hung kipallhuding, Judah jong hung lhuding ahi. Ijeh-inem itileh ama hon Pakai dounan thu aseiyun, Pakai thupeh ajuinom pouve. Chule Pakai maichangtah a taitomna aneikhumun ahi.  
9 Amaisou chun ahinau aphongdohun, Sodom mite bangin lhangphongtah in achonseuvin ahi. Achonsetnau selmangin aumtapon, Ohe! ada ahilhontai. Amanthahna diu ama hon achamuva akiboldoh-u ahi bouve.  
10 Midihho vang chu seipeh-un, amaho dinga ijakai phasoh ding ahi. Atohphat gau akisan diu ahi!  
11 Ohe migilouho vang mangthah diu ahi. Ajeh chu agitlounau ga chu ahibangtah a akimu diu ahi.  
12 Chapang tobang lamkaiho chun kamite asugentheiyun, numeihon jong avaihopkhumui. O kamite, nalamkaihovin nahin pui lamvai tauvin, lamdihlouva nahin pui tauve.  
13 Pakaijin thutanna mun alotan, amite thutanpeh dingin atoutai.  
14 Pakai chu athutanna phongdoh dingin ahung naiyin, mipi vaihom ho le upaho thu atanin, “Nanghon kalengpilei, Israel nachom tauve. Na insung uvah migentheiho thil nachomhou akisedimset tai.  
15 Ipi nakingapchatnauva kamite nachotphauva, mivaichate maichang chu leivui toh nagoithau ham?” tiin Pakai, van galsat te Pakai chun aseiye.   

Jerusalem Chanute Chunga Thutanna 
 

16 Pakaijin hiti’n aseijin, “Vetlomtah Zion hi akihoithosah-in, angong avaiputnin, amitnin mi alhemngolin, kihoithosahtah in akal asepmin, akeng-ngonga chaocha ging lhinglheng pumin lam ajotne.  
17 Hijeha chu Pakaijin Zion Chanute chu alujangu pat dehduh-a ahin koi ding, alu-u tol gamding ahi.  
18 Thupi tan nikho chuleh Pakaijin akicheihoinau jouse anoimangpeh diu, alu-uva akop-uleh akhi-ou kisan asutlhahpeh ding,  
19 Abilbahou, achaochau, amaikhuhou,  
20 Apon lutom le bantom, kengngonga aki-ou chaochaho, konga kivei diel jouse asutlhahpeh ding chule lunglathei kicheihoinaho le thaonamtuiho;  
21 Khutjem, khi-o,  
22 Golvahni vonho, sangkholcholho, sangkhol-bantong le sumbomho,  
23 Phatvet, tupat ponnem, lujemhoiho chule ponsilho aboncha kilahdohpeh ding ahi.  
24 Gimnamtui nam talouva aui-athang joh nam diu, diel khella khaojang akigah diu, asam jolsellu jong pullhasoh ding ahi. Chule pon-ah hoitah khella khaodip-pon hamthethu akiah diu, jumnan amel-hoina jouseu alekhu ding ahi.  
25 Khopia pasal ho chu chemjama kithatgam ding chule agal-hat-hou jong kidouna pholla thiden diu ahitai.  
26 Zion kelkot phunga chu kana le puldouna um ding, akhopi chu numei kisuse-kisuthanghoi tolla kikhelpha-den tobang hi ding ahi.    

1 Hiche nikho chuleh pasal lhomcha kidalhading, numei sagiin pasal khat atuhchah-uva, “Keiho khat cheh hi neikichenpi jengun. Keiho le keiho kivah-ungting, sil le chen jong kingaito nauvinge. Naminin najinu din neikichenpi jengun ajeh chu nungah vaokulla jumleja kathohlouna diuvin,” ati diu ahi.   

Kiledohsah Kitna Dinga Kitepna 
 

2 Hinlah khonungtengleh Pakaiya kon’a hung jamdoh abah ho chu hoitahtah le loupitah chule agamga kithangatpitah hung hintin, Israel’a dinga kiledohna hung hi ding ahi.  
3 Zion’a umden jouse chu mitheng te kitidiu ahiin, amaho chu Jerusalem setnaa kon’a hung sohcha ahingdohho chu ahiuve.  
4 Pakaijin Zion khopi hoitah a kon’a bohsenen jouse asuhthenga chuleh Jerusalem’a thisan kisoho chu athaneina jal'a nampi thu atan’a asuhtheng ding,  
5 Chuteng Zion molsanga mipi akikhom jouse dinga Pakaijin sun teng meilhanga alesah-a jan teng mei adetpeh ding, Pathen loupina meipi chun alea aselding ahi. ✡  
6 Pathen loupina khopi chu nisa alepeha huipi le gopi lah a jong adaldohpeh ding ahi.    

Pakai Lengpilei Kilachoina 
 

1 Tun keiman kagoldeiya dingin alengpilei lachoinan zaila oiyinge: Kagoldeiyin lhang hoitah chungah lengpilei aneiye. ✡  
2 Alei alhouvin, songho aladoh-in chuleh lengpithei achi hoipenho chu atwin ahi. Alailunga chun insang atungin, anaiya songpi ho panga chun lengpitwi hehna jong atunge. Chuin ama’n lengpithei lhum lophat angah-in, hinlah lengpithei hung gaho chu akha’n ahi.  
3 Tun nangho Jerusalem le Judah mite, keima le kalengpithei chungah ngaidan hin peuvin.  
4 Kalengpileiya dinga kanabollou ipi kabolbe ding umem? Lengpithei lhum jinjen kagaldot jing laiya, ipi dinga kalengpileiyin atheiga khachehchuh ahin so hintem?  
5 Tua hi kalengpilei hi ipi kalo ding ham naseipeh-unge: Keiman atho phelhangting subei tange. Apal volhusohkeiyingting, ganchaho lhalutninge.  
6 Gammanglah banga alengpi guijamho kivekollou le kimalngimlouva chuleh hampa kehho kilhoungimlou, ling le khao lah kasosah ding ahi. Meilhangho jeng jong thu kapeh-a gotwi kachapkhumsahlou ding ahi.  
7 Israel nampi hi van galsat te Pakai dinga alengpilei ahi. Judah mite hi alunglhaina honlei ahiuve. Ama’n ahonsoh chu ahididoltah a kithutandihna gaso akineppi vang'in, kisuhgimna gaso joh amutai. Chondihna gaso akineppin, hinla kinah-kibaona awgin ajajotai.   

Judah Themmona chunga Thutanna 
 

8 Itobanga lungjin-um ding hitam inmun aban ban’a kichohbea, loumun aban ban’a kichohbea achainakeiya mijouse notdoh-a aumjouva achangseh-a chengho dinga chu.  
9 Keiman kajatai van galsat te Pakai kitepna: “In tampi nusea um ding, in hoitahho asung ahomkeova um ding.  
10 Lengpilei ching somin lengpitwi bel dim gup jeng jong asodoh joulou ding, amuchi lo dim som helin aga lo dim khatbou asosah ding ahi.”  
11 Itobanga lungnachim umlou ding hitam jingpitah a thouduha donding ju holla chuleh jansot geiya lengpitwi donkhamphella tousot nomho dinga chu.  
12 ama hon lengpitwi ninglhingtah in akikoiyun nguigin ginngei — semjang, selangdah, khong le theile — tho’n nunnop amangun, Pakai chu ageldoh tapouvin, athilbol ho jeng jong ahephatapouve.  
13 Hitia chu Keima eihetphahlou jeh uva kamite chu gamla tah a sohchanga um ding ahiuve. Alen-alal le jabolla umho chu gilkella thidiu, milhamho chu dangchah-a thidiu ahi.  
14 Lhankhuh jengin jong aduchan, alol-hom thamhelholin ado’n ahi. Alen le neo chuleh jukhamho chu avallhumsohhel ding ahi.  
15 Mihem kisubei ding, chuleh miite chu kisunem ding; mikiletsahho jeng jong dahdoh ngamlouva kijumso diu ahi.  
16 Hinlah Van galsat te Pakai chu ahina bangtah a kichoisang ding, Pathen athenna chu adihna bangtah a kiphongdoh ding ahi.  
17 Chu nikho teng chuleh kelngoite hamhing engsel lah a lhauvin tin, kelngoi thaotahho le kelchaho khogem lah a lhadiu ahi.  
18 Iti’n ada tadiuvem bongin nunglama kang (kangtalai) akai banga jou le nalla kihol khaoguiya achonsetna hinkikai ding ho tah chu!  
19 ama hon Pathen jeng jong ataitomuvin, “Kinon lang ihamkhat bolin! Kinoin, naboltheina chu neimusah-un. Nathilgon chu kamunomuve,” atiuvin ahi.  
20 Ase chu apha ahi, apha chu ase; athim chu avah ahi’n, avah chu athim ahi; akha chu alhum ahi’n, alhum chu akha ahi; tia seiho suhchimit tei dinga lha ahi tauve.  
21 Iti’n ada tadiuvem ama mitmua ching kisa-a, ama kigella lungthimthemtah kisaho chu.  
22 Iti’n ada tadiuvem lengpitwi don’a hat kisalheh jenga, adontam chan’a bolthei kisaho chu.  
23 Amaho chun miphalouho selkhunan sumguh alauvin, monaneilouho gotna apejiuvin ahi.  
24 Hijeha chu, meikongin louchul lah a changkung akahvama, hamgo meilhum sunga akileogep jeng banga amaho chu ajung geiya monlhauva apah-u chullha ding ahiuve. Ijeh-inem iti leh ama hon Van galsat te Pakai danthupehho nahsahmon akoiyun; Israel dinga Athengpa thuseiho ahotbolun ahi.  
25 Hijeha chu Pakai lunghanna chun amite chu ahalvama, akhuttum adopma amaho chu aden ding ahi. Chuteng molsangho kilingsoh-intin, mithilongho chu lamlhong dungah nenthangho bangin chaplha jenginte. Ahijengvanga Pakai lunghanna chu dailhadehlou lai ding ahi. Akhuttum kijesa-a umnalai ding ahi!  
26 Aman gamla tah a namtin vaipi henga melchihna asolding, leiset kolkimvella chengho jah dinga khutkoi amut ding ahi. Chuteng miten Jerusalem lam ahindel diu ahi.  
27 Amaho chu chollou diu chule kipallhulou diu ahi. Kicholdo dinga lamkaha khongailou diu ahi. Akonggah-u jong lhagenglou ding, kengchot khao jong tanlou ding ahi.  
28 Athalchang muh-u hemjetnintin, athallu jong galkap-ding-sadema kikamsaa um ding ahi. Asakolteu kengtoa meisi pahhelintin, asakol kangtalaiyu akang jong chimpei banga kipei ding ahi.  
29 Keipi bahkai ahatpenho banga kithong lenglunga ngih diu ahi. Ngih duldul puma amatdihou chu abokhumuva akilhohphei diu, chuteng ahuhdoh ding koima umlou ding ahi.  
30 Chuche suhchimit nikho lechun asuhlemhou chunga twipi kinong git kithong jeju banga ngih diu ahi. Koiham khattou chun agamlhang chu gah galdot leh muthim le lungjinna mu’ntin; khovah jeng jong meilhanghon alethim jeng ding ahi.    

Isaiah Mu-nei chule Kou achan 
 

1 Lengpa Uzziah thi kum chun keiman Pakai kanamu’n ahi. Ama chu laltouna kikhangsang chungah atouvin, alal pon kailha chun Hou-In sung alodimsoh-e. ✡  
2 Ama jenleho chu thahat tah seraphim, lhaving gup cheh nei ahiuve. Alhavingu nia chun amaiyu akhuvin, nia chun akengu akhuvin, nia chun alengun ahi.  
3 Amaho chu akikoutovin, “Atheng, atheng, atheng chu Vantil te Pakai chu ahi! Leiset pumpi hi aloupinan adimsoh-e!” atiuvin ahi. ✡  
4 Langei loupitah chun Hou-In chu akhombul lam chan geiyin ahotlinglha jeng ta’n, hichun amuntheng chu meikhun atom jeng tai. ✡  
5 Hichun keiman, “Ohe! Suhmanga um ding kahitai, ijeh-inem iti leh keima michonse kahi’n, sapset nammite lah a khat kahi. Ahinla keiman Lengpa, Pakai Hatchungnung chu kamutai!” katitan ahi.  
6 Chuin alah-uva khat chun maicham phunga kon’a songmeihol am khat chaichea ache chu hin choipumin kahenglam jonin ahung lengpheiyin ahi.  
7 Meiam chun kanephu ade-in, “Ven, hiche meiam hin nanephuteni asukhatai. Tuhin nathemmona akisubeitan, na chonsetna akingaidam tai,” atiin ahi.  
8 Chuin Pakaijin thudoh ahinbolin, “Kamite henga thulhut dinga koi kasol ding ham? Keiho dinga koi chediham?” ahin titai. Hichun keiman, “Pakai, keima che’nge! neisolin,” katitai.  
9 Aman aseijin, “Henge, che’n. Hinla kamite kom'ah: Kathu najah diu, ahivanga nahetlou diu. Kathilbol namudiu, ahivanga ipi avetsah ham nahetdohlou diu ahi,’ tiin gaseipehtan, ✡  
10 Hiche mite hi alungu sutah-in. Anakhangu huhbitnin lang amit’nu chosah-in. Chutileh ama hon amitteniuva amulou diu, anakhanguva ajahlou diu, alungthimuva ahettheilou diu chuteng adamnadiuva kahenglama hung kihei diu ahi,” ati.  
11 Hichun keiman, “Pakai, ichan gei hitia chu kabol ding ham?” kati leh, Ama’n eidonbutnin, “Akhopihou khat jeng jong hoidohlouva achimlhuhsoh gam kahse le ainnhou dalhah-a aumsoh takah chuleh agam’u ahomkeo ahisoh kahse;  
12 Pakaijin Israel mite gamla tah a anomanga chuleh Israel gam pumpi khogemnung ahisohhel kahse hi ding ahi.  
13 Chuleh mi som jengcha — akidalha — asohcha aum jongleh kibulu kit’na kihallhahbe kit ding ahi. Israel chu thingkungbul, aphung kitanbong tobang hi ding, ahivanga akungbul chu muchi theng hintin hung khangdoh kit ding ahi,” ati.    

Ahaz dinga Thupoh 
 

1 Jotham chapa, Uzziah tupa, Ahaz chu Judah Lengpa ahi laiyin, Syria Lengpa Rezin le Israel Lengpa Remaliah chapa Pekah chu Jerusalem bulu dingin anakondoh lhon'in ahi. Hinla agondan bangun thil anaum tapoi. ✡  
2 Hiche thudol chu Judah leng inpiah: “Eiho dou dingin Syria toh Israel akikhutjop tauve!” tiin thu ahunglhungin ahi. Hichun Judah Lengpa le amite lungsung chu huipi hatlah a thingphung kihotling bangin akithing gamtai.  
3 Hichun Pakaijin Isaiah hengah, “Nachapa Shear-jashub kipuiyin lang Leng Ahaz gakimupi ta’n. Ama chu vonsopna mun jotna lampi kom'a, twikul sahnungjoa longlut twilam mong lama chu anaum ding ahi.  
4 Ama chu lungkhama umloudin seipeh-in. Hol kilhut-al lenglung bang jeng Syria Lengpa Rezin le Remaliah chapa Pekah chu akichatlouhel dingin seipeh-in.  
5 Henge, Syria Lengpa le Israel Lengpa chu nangma dou dingin ahungkon lhon'in,  
6 ‘Judah gamsung bulu-utin amite lunglinglaovin koiyute. Chuteng Jerusalem lutnutin Tabeel chapa chu Judah lengpan gatungute,’ atiuve.  
7 Hinla hiche hi Thuneipen Pakaijin ka seipeh nahiuve: Hitia gal ahung bol gotnuhi guilhunglou ding ahi.  
8 Ajeh chu Syria hi akhopi Damascus sanga jong hatmojo ahi’n, chuleh Damascus jong alengpau Rezin sanga hatmojo ahi. Israel chu ahi kit leh, kum somguple-nga kah-a suhchimit le suhgama um ding ahitai.  
9 Israel chu akhopi, Samaria sanga hatmojo ahi’n, chuleh Samaria chu alengpau Pekah, Remaliah chapa, sanga hatmojo ahikitne. Natahsanna adet kahsea nangma kadindetsah theilou ahi,” tiin gaseipehtan ati.   

Immanuel Melchihna 
 

10 Chomkhat jouvin, Pakaijin Leng Ahaz hengah thuhetsah hiti hin athottai:  
11 “Pakai na Pathen chun photchen melchihna ahinpeh dingin thum'in, Ahaz. Ahahtheipen—van san geiya sang ahilou le mithikho umna geiya thuh hijongleh nadeigotnin thumna bolin,” ati.  
12 Hinla lengpa anompon, “Angaipoi. Keiman Pakai chu hiti chun patep ponge,” ati.  
13 Chuin Isaiah’n aseijin, “Phaten ngaiyun nangho David leng-insungmiten! Mihem jaidojouna le thohhatjouna suhlhah jong phaset hitalouham? Pathen thohhatjouna jong suhlhah tei ding nagot nah laiyuham?  
14 Ahileh aphai, Pakaijin Ama chama melchihna ahinpeh ding ahi. Veuvin! Nungah thengin nao ahinvop ding ahi! Amanu chun chapa ahinnei ding amin Immanuel (hichu ‘Pathen'in eiumpiuve’ tina) asah ding ahi. ✡  
15 Hiche naosen chun ase le apha hetkhentheina neiya ahung khanlet teng tah chuleh bongnoi-ha le khoiju aneh ding ahi.  
16 Ijeh-inem iti leh naosen chu chutithei dinga akhanlet masanga, nakichat ma-ma jeng lengteni gamsung chu akidalhasa khogemnung hi ding ahitai.  
17 Chuteng Pakaijin nangma chung, nanam sung, chuleh na insungmite chunga Judah-a kon’a Israel apetdoh-a pat itih-a lhung khalou thil ahinlhunsah ding ahi. Assyria lengpa na chunga hung leng ding ahi!  
18 Chuniteng chuleh Pakaijin Egypt lhanglam le Assyria galsat gal-hangho dinga khutkoi amutging ding ahi. Amaho chun thousi le khoite banga nahin lonkhum diu ahi.  
19 Amaho chu ahonpiuva hung lenglutnuva gamphalai jouse, phaicham gam-ong, komtong, songkohom chule linglekhao lah geiya jong hung chengdim diu ahi.  
20 Chuniteng chuleh Pakaijin Euphrates luigalla Assyria lengpa-a kon’a thihhem athalah-a nagam, naloulaiya ga le kehho chule namite chu a-attansohhel ding ahi.  
21 Chuniteng chuleh bong lagol khat le kelngoi ahilou le kelcha ni neijou loubolmi chu avangpha hi ding ahi.  
22 Ahijengvanga, akoijouse dinga bongnoi vang kininglhing ding ahi — ijeh-inem iti leh agamsunga chu mihem lhomcha bou um ding ahitai. Amaho chu bongnoi-ha le khoijua kivah diu ahi.  
23 Chuniteng chuleh tua dangka sangkhat man lengpileiho hi ling le khao lah kisohgam diu ahitai.  
24 Agampheng pumpi chu ling le khao lah, gamsaho lhatna le gamlengho gamlenna higam ding ahitai.  
25 Lhanggam ngalbu nem lah le pahcha anapahna hon lama koima chetalou ding ahi—ijeh-inem itileh hilam munho chu ling le khao dimtantin, bong le kelcha-kelngoiho lhatna le kivahvan'a mun hi ding ahitai,” ati.    

Assyria ten ahin Lonkhum diu 
 

1 Avelin Pakai chun kaheng'ah, “Thuhetsah tahlangna lentah khat semin lang achunga chun: ‘Maher-shalal-hash-baz’ tiin sun in,” ati.  
2 Keiman kathilsut chu naosen vop’ma aum masang ahinai ti photchenna dingin thempu Uriah le Jeberekiah chapa Zechariah, mithutah gella kiheteni chu thuhetoh-a pang dingin kaseiye.  
3 Chuin keiman kajinu kaumpin, amanu ahung gaiyin, chapa ahin neitai. Hichun Pakaijin aseijin, “Amin Maher-shalal-hash-baz tiin kouvin.  
4 Aminin aphondoh chu kum phabep jou, hiche naosenin ‘hepa’ chule ‘henu,’ tia akoudohthei masanga Assyria lengpan Damascus le Samaria ahinbulua nei le gouho akichom mang ding ti ahi,” ati.  
5 Hichun Pakaijin kakom'a aseikit in,  
6 “Judah mite kagelkhoh dan hi Shiloah-a twi nemheova long dildel tobang ahi, hinla ama hon einungsun tauve. Ama hon Leng Rezin le Leng Pekah chunga thil hunglhung ding bou athanoppiuve.  
7 Hijeha chu Pakaijin amaho chu Euphrates vadung twilet hattah—Assyria lengpa le agalsat sepaiho alonvuhsah ding ahi. Hiche twi hattah chun twilam jouse ahinjuiya longlet gam diu,  
8 Chuleh Judah gamsunga ngong chan geiya hung kinonglut ding ahi. Alhaving kijaldoh ding, na gamsung among langkhat’na pat alangkhat geiya achupsoh ding ahi, O Immanuel.  
9 ‘Hungkhomun, nangho nammite, kichat tijatnin dimun. Ngaiyun, gamla tah a umhon jong. Kisatto din kigongun, ahivanga jeplhuh-a um ding nahiuve! Henge, gal sat din kigongun, jeplhuh-a um ding nahiuve!  
10 Nagalsat lamkaihou kikoukhomun, ahivanga panna bei hidiu ahi. Galla panlah ding dan kigonphatnuvin, ahivanga lolhinglou ding nahiuve. Ijeh-inem iti leh Pathen chu keiho lamah apange,’ tia Assyria ten asap diu ahi,” ati.   

Pakaiya Kingai dinga Kouna 
 

11 Pakaijin mijousen thil agel banga thil gellou dingin gahtah in eithukhamin,  
12 “Kot kikhakhuma aguh-agalla thil kigongho chu nakichaina ding ahitai tiin kichahih-in. ✡  
13 Hatchungnung Pakai tailou imadang gin neihih-in. Ama bou chu Athengpa chu ahi. Ama nagin pouleh imadang nakichat angaipoi.  
14 Ama’n bitsella nakoi ding ahi. Hinla Israel le Judah dinga miho kipalna songchang hintin, miho kilelhahna songpi hi ding ahi. Chuleh Jerusalemte dinga thang le pella hung pangding ahi. ✡  
15 Mi tamtah kithoudoh kit talou dinga kipallhua kitanglha ding ahi. Amaho chu thanga ohdenuva mat’na um ding ahiuve,” ati.  
16 Pathen thuhil ho hi chingphauvin. Athupehho hi keima nunga seijui ho henga jong chinsahsonun.  
17 Keiman eipanpi diuva PAKAI chu kanga ding ahi, Ama’n Jacob chilhah te eikinungheisan ta jonglehu. Kakinepna pumpi Ama chungah kangap ding ahi. ✡  
18 Keima le kacha, Pakaijin eipeh hi Zion Molsang chunga Hou-In thenga chengpa Van galsat te Pakai thilgon le thukhamho Israel te henga hetsah din kapange. ✡  
19 Loikhat in, “Doithemho le athisaho toh kihoutheiho dongutin, phuisap bolsah leu hen eiseipehthei nauvinte,” ati nom diu ahi. Ahi’n Pathen'in eilamhilna diuva itao diu hijolouham? Ahing nalaihon athisaho iti kikipuihoisah ding ham?  
20 Pathen thupeh ho le thuhil ho veuvin! Kohileh Ama thupeh ho nelkal chu muthimlah-a um imahelouhel ahiuve.  
21 Hitobang miho chu mun chom choma thachol le gilkelin cheleuvinte. Agilkel jeh un, lunghanguntin alengpau le a Pathen’u jeng jong asapset diu ahi. Vanlam angat diu,  
22 Chuleh leilam angat kit diu, ahivanga ahoilang avetnujongleh, boina le lungkhamna chule lungjinna jeng muvinte. Amaho chu thimpi jing lah-a kilehlut diu ahi.    

Christa-a Kinep 
 

1 Hijeng jongleh hiche boina meipi jin le phat-hahsa chu tonsot geiya chelhajinglou ding ahi. Zebulun le Naphtali gamkai chu hung kineosahtantin, hinla Galilee a Gentile, Jordan lui le Twipi kikah-a lamlen pangdunga chengte chu loupina chang diu ahi. ✡  
2 Muthima vahle mite chun vah loupitah amudiu ahi. Ajeh chu hiche gam'a muthim thuhtah a chengho lah a chu vah hung vah-emsel ding ahi. ✡  
3 Nanghon Israel nampi chu nakehlet diu, chuteng amipi ho chu kipah thanom diu ahi.  

Amaho chu lou lholhun laiya loubol-ho akipa thanopmuva, galjouhon nei le gou achomhou akihopkhenuva akipa thanop bang uva nangho masanga kipah thanom diu ahi.   


4 Ijeh-inem itileh asoh namkoljon’u chu nahebohpehtan chuleh alengkou-uva apohgihhou nadoplhahpehuva, Midian galsat sepaiho nasatlhuh banga abolgentheipau tenggol jong nahebohpeh ding ahi.  
5 Gal thisan nat galsat-ho kengkoh le agalvonhou jong meiya hallhuma umsoh ding, hiho chu mei chapkouva pang diu ahi.  
6 Ijeh-inem itileh eiho dingin naosen khat apengtan, chapa khat eikipetauve. Gamvaipoten Ama lengkouva thunei vaihopna angaplhah diu ahi. Chuleh Ama chu Thumopthem kidangtah, Hatchungnung Pathen, Tonsot Mipa, Chamna Lengpa kitiding ahi.  
7 Agamvaipoh le chamna chu beitih umtalou ding, Ama’n apului David laltouna-a kon’a thudih le thutah a tonsot geiya vai ahom ding ahi. Hitia chu Van galsat te Pakai tompanna jal'a thil hunglhung ding ahi. ✡   

Israel chunga Pakai Lunghan 
 

8 Pakai chun Jacob dounan thu aseitan; athutanna chu Israel chungah alhutai.  
9 Israel mite le Samaria mite kiletsahtah le kihisahtah a thuseiho chun kihetloiyuhen.  
10 ama hon, “Chehlhang achimlhaho chu songpeh-in saphau hitin, theiba thingho chu kisatbong gam jongleh, cedar thingin lhenguhite,” tiin aseiyui.  
11 Hinla Pakaijin Rezin melmate chu Israel dou dinga ahin puiya amelmateu jouse ahin tildoh ding ahi.  
12 Solama kon Syriate, chule lhumlama kon Philistine-te chu panguva, Israel chu avallhum diu ahi. Ahijengvanga Pakai lunghanna dailhadehlou lai ding ahi. Akhuttum jetsa-a alap jing nahlai ding ahi.  
13 Hitobang suhgimna athoh vanguvin Pakai henga kisih-in kile kit pouvinte. Van galsat te Pakai chu ahol dehlou lai diu ahi.  
14 Hijeha chu Pakaijin alua pat amei geiya lusu-bahho le pumpengho nikhat leh asatlhah ding ahi.  
15 Israel lamkaiho chu alu ahi’n, themgaoho chu amei ahi.  
16 Ijeh-inem itileh mipi lamkaiho chun mipi apuikhel tauvin, amaho chun manthahna lampiah apuiyun ahi.  
17 Hijeha chu Pakaijin gollhangho le meithaiho chuleh naochagaho chung kisan’a hepina beihella alha ding ahi. Ajeh chu amaho chu miphalou le miphalhemho ahiuvin chuleh ngol-hoithu jeng aseiyui. Pakai lunghanna jong chimtheilouva, talen matsah dinga akhuttum jetsa-a umnalai ding ahi.  
18 Akhohset ding dan chu gam-meika tobang ahi. Ling le khaoho jeng akahlhah seh hilouva agammang pumpi akah chaisohhel jeng ding ahi. Agam meikah-a kon chunglama meikhu kitungtou jeng ding ahi  
19 Van galsat te Pakai lunghanna chun agamlei chu kavomsoh-intin, mite chu mei deo jeju lah-a kihallhumuntin, koiman apenpi asopi jeng jong ahoidohlou ding ahi.  
20 Ainkengteu khutjetlama anokhumuva, ahiala gilkel jing nalai diu ahi. Veilama ainkengteu amaitho jeng uva avallhum diu, ahiala agilkelnau oiva dehlou ding, achaina leh achateu jeng jong anehchai diu ahi.  
21 Manasseh chu Ephraim’in avahva ding,  

Ephraim chu Manasseh-in avahva ding,  

Chuleh pangkhom lhon’a Judah avallhum lhon ding ahi.  

Ahijengvanga Van galsat te Pakai lunghanna dailhadeh ponte. Akhuttum jetsa-a umnalai ding ahi.    

1 Ohe itobang lunghemnan hiche thudihlouva thutanho le dan dihlouva vaihom ho chu alamto tadem!  
2 ama hon migentheiho chungah kithutandihna alhunsah pouvin, kamite lah-a alhasamhon angaichat achandiu dol chanvou jong aphalpeh pouve. Meithaiho agem’un, naochagaho lhahsamna chungah phatchomna akiholuve.  
3 Gamlatah-a kon hahsatna kahin lhunsah-a gotna kahin chansah tengule ipi nabol diu ham? Koi kom nangatnuva panpina nathum diu hitam?  
4 Galmun’a nathilouvujongleh soh-a dinga mi’n nakaimang diu ahitai. Hiche geiya jong Pakai lungdam dehlou ding, talen matsahbe dia khut alap jing nahlai ding ahi.   

Assyria chunga Thutanna 
 

5 “Ohe! Itobang vangsetnan ahinlamto tadem—Keiman kalung hanna mite jepna tenggol banga kamanji Assyria chu. ✡  
6 Keiman Assyria hi eilunghansah mite kadelkhumsah-in, anei agou jouseu kachomgamsahin, tolbol lah a amite kachilthangsah-e.  
7 Ahinlah Assyria Lengpan ama chu kamanchah, kakhetbuh ahilam akihetpon; alungin angaito phapoi.  

Ama lunglam chu bailamtah a nam khat a pat nam khat suhmang jeng ding ti bou chu ahi.   


8 Ama’n seiyinte: ‘Kagal lamkai jouse jong hi lenga hungpang loi diu ahi.  
9 Calno kasumangui, Carchemish kabol bangun. Hamath jong Arpad bangin kamasanguva abohkhup tauve. Chuleh Samaria jong Damascus bangin kasumang tauve.  
10 Henge, lenggam tamtah, apathen’u Jerusalem le Samariatea sanga loupijoho jeng jong abonuvin kajousoh tauve.  
11 Chuti ahijeh a chu Jerusalem le apathen’u chu ka suhmang diu ahitai, Samaria le apathen ka suhmangtha bang uva,” tiin.  
12 Pakaijin atohgon Zion molsang le Jerusalem’a asuh bulhitna dinga Assyria lengpa amanchah banga, Ama’n Assyria lengpa chung ngeiya jong gotna alhunsah ding ahi—ijeh-inem itileh ama chu akiletsah-in ahamhoitho ta’n ahi.  
13 Ama chun, “Keima banthahat vanga bou hichan hi kaboldoh ahitai. Keima chihna le themna dungjuiya thilgon kabol ahi. Chitin namtin galkul kaphutvangin anei-agouvu kachomngim tai. Alengteu jong bongchal kikailhu bangin kasulhugamtai.  
14 Loubolpa’n ahtwi alokhom bangin agoubom’u le alenggam jouseu kalohkhom sohhel tai. Koiman keima douna-a alha ajap ngam tahlou ding chuleh keima douna kamcheng khat jeng jong aphondoh ngamlou ding ahitai,” tiin aseiye.  
15 Ahileh, heicha’n athingtanpa sanga thupijoa kiseithei mong ding hinam? Thing-at chu athing-atpa sanga thupijoam? Thing tenggolin achanga lam ajotthei ding hinam?  
16 Hijeh a chu, Pakai, Van galsat te Pakai chun Assyria te galsat hamhoithoho lah a chu hise alhunsah ding, akiloupisahnau chu meikongin ahallhum ding ahi.  
17 Pakai, Israel te salvah chu meikongin pangintin, Athengpa chu ameikou hi ding ahi. Ama’n ling le khao jouse le melmate chu jan khat kah-a meikonga ahallhum ding ahi.  
18 Pakaijin Assyria loupina chu theiga phatna gam'a gammang meikah banga meiya aleochaisoh ding; hichu nat-hise la’n jeh a hiveiho amahthahgam banga manthaina um ding ahi.  
19 Hiche gammang thupitah sunga thingphung lhomcha sohcha ding—alhom dan chu chapang jengin jong ajat asimthei khambep hi ding ahi.   

Pakai Mite dinga Kinepna 
 

20 Chuniteng chuleh Israel gam'a akidalha ahingdoh chengse chun Van galsat te Pakai, Israel te Athengpa chu kitahtah-a atahsan diu ahitai.  
21 Hiche akidalha ahingdohho, Jacob chilhah te chu Pathen Hatchungnung hengah kiletauvinte.  
22 Israel te chu twipi panga neldi jat phajonglehu, alahuva ahingdohho bou chu Pakai kom'a kile ding ahiuve. Pakai chun amite chu asuhmang dinga thulhuhna dihtah a abol ahitai. ✡  
23 Henge, Pakai, Van gatsatte Pakai chun agamsung pumpi chu suhmang dinga anagotsa ahitai.  
24 Hijeh chun Pakai, Van galsat te Pakai chun hitin aseiye: “O Zion’a um kamite, Masanglaiya Egypt gam'a suhgentheiya naum lai bang uva Assyria ten mollhon le hem’a nahin sat tengule kichahih un.  
25 Chomkhat joule nachung uva kalung hanna hung beiyintin, chuteng kalung hanna chu namelmateu suhchimitna dingin kileheitante.  
26 Keiman Oreb songpi chunga Midian mite kakhaoguiya kajep’a Gideon galjona kapeh-a, chuleh kamoljol akidopsanga Egypt galsat te twipin alhohmanggam banga Assyria te jong ka suhmanggam ding ahi.  
27 Chuniteng chuleh Pakaijin amite sohchanna phat akichaisah ding, alengkou-uva kon’a soh namkol asutlhahpeh ding ahi.  
28 Veuvin, tuhin Assyria te Aiath ah aumtauve. Migron ajotpauvin amanchah thilkeohou Micmash mun'ah akoikhomuve.  
29 Agallangkhat ahung galkaiyun, Geba mun'ah ajan-geh tauve. Ramah khopi kichatnan akithingtai. Saul khopi, Gibeah mite jong ajam gam tauve.  
30 Tijatnan kholhang akisam’e: Vo Gallim mite! Laishah mite ngaiyun! Khoto naum ngeiyui, O Anathoth mite!  
31 Madmenah mite jong ajamcheh gam tauve. Gebim khomiten kiselna ding mun aholtauve.  
32 Tu’n jong Nob khomun'ah nilhumin melmate akicholdovin, Jerusalem lhanga Zion Molsang hoitah chu agaldotnun akhuttum ajelkhumui.  
33 Hinla veuvin! Pakai, Van galsat te Pakaijin Assyria te thingphung lentahpa chu thahat tah a aphuhlhuh ding ahi! Akiloupisahna chu asatlhuh ding ahi. Hiche thingphung sangtahpa chu kiloilhu ding ahi.  
34 Gammang thingphungho banga heicha-a kitulhugam diu ahi. Lebanon chu Hatchungnungpa masanga lhuding ahi.    

 11

Jesse a Kon Abahkai Lha 
 

1 David insunga kon ajih khat hungdon doh intin aga nei abahkhat thinggui lui a konna hung kehdoh ding ahi. ✡  
2 Chuleh Pakai Lhagao achunga hung kicholdo intin chihna leh hettheina Lhagao, hilchahna leh hatna Lhagao, thepna leh Pakai ginna Lhagao, achunga hung chudi ahi.  
3 Pakai thu nunna a ama kipah thanom intin, lim le gong velouva thu tanin tin, thu kithang a kon'in jong thulhuhna aneilouding ahi.  
4 Gentheite jong adih bangtah a thu atan pehding,mi kineosah sah ho chunga jong dihtah a thulhuhna aneipeh ding ahi. Athu hat nan leiset chung hotling thei ahin, akama konna khatvei hu alha jongleh migiloute asuhmang jeng thei ahi. ✡  
5 Chonphatna konggah kigah bangin kigah intin, chuleh kivonna sungnung bangin thutah aki ah ding ahi. ✡  
6 Hiche nikho teng chuleh ngei leh kelngoinou umkhom ding; lutnu leh kelcha nou kijam khomding ahi. Bongnou kum khat kumni hi gancha jong keipi bahkai kom'a nomin lhaovin tin, chuleh chapang neo khat nin achin tup ding ahi. ✡  
7 Bongpi jong vompi lhatna a ham hing aneh ding ahi. Humpi nouleh bongnou mun khatna gehkhom diu, Keipi bahkai injong bong banga hamhing aneh ding ahi.  
8 Gulsoh kodunga naosen bitkei a kichemding ahi. Thina thei gul chenna ho a chapangin akhut asolut jongleh imacha kisuh khah na umlou ding ahi.  
9 Kachenna muntheng lhangho jong iman asuhboi theilou ding, suh jong a suh mang theilou ding ahi. Twi jin twikhanglen asuhdim banga leiset chung jong Pakai tahsan hon alodim diu ahi. ✡  
10 Hiche niteng chuleh David laltouna lodingin huhhingna ponlap dopsangin hung umintin vannoi chitin ama kom'a kikhom lut diu, hiche munchu loupina mun hi ding ahi. ✡  
11 Pakaijin hiche niteng chuleh aniveinan a khut hin lhangin tin amite anakipui moh ho ahungpui ding ahi. Assyria gam'a umna laiho, sahlam Egypt a umna laiho; noilam Egypt, Ethiopia, chule Elam; Babylonia a um, Hamath, chuleh twikhanglen panga umna laiho.  
12 Namtin lah a ponlap ahin khaisang ding, Israel nodoh a ana umho akhop tup ding ahi. Judah leiset kolmong geija vah cheh ho akhoptup ding ahi.  
13 Chuteng tah leh achaina keija Israel leh Judah kithangset tona hungbei ding ahitai. Amani kah a chungnun kichuna kisei kitlou ding ahitai.  
14 Thakhat na thahat tah a hung pangkhom lhon ding, gang chella Philistian te lhumlam lang geija anosuh diu ahi. Thakhat tah a chile nam gamdang ho solam geija gal'a ano khum diu ahi. Edom leh Moab gamsung ho alo khumdiu ahi, chuleh Ammon miten amaho thusei angai diu ahi.  
15 Pakaijin twikhanglen halkhat, gothet na chena thei lampi ahinsemding ahi. Euphrates vadung gallang'a kon, akhut ahin japding, huipi nasatah khat ahin nunsah ding, vadung sagi a ahin hop khenna, hia chu bailam tah a kenga galkai thei hi ding ahi. ✡  
16 Amite amoh’a aum nao a konna lampi len ahung nadiu khat asempeh ding, Assyria a konna hung hodinga ahi. Hitobanga chu Israel te jong Egypt gam'a konna ahung nauva ana sempeh anahi.    

Vahchoi Na La 
 

1 Hiche nikho teng chuleh la a nana sah ding: “Aw Pakai, keiman nangma kavahchoi ding! Ka chunga nalunghangin, ahin tunna lunghanna aum tapoi. Tun nei lhamon tan ahi.  
2 Ven, Pathen chu keima huhhing din ahunge. Keima ama tahsan in katin, chuleh ka kichat tah louding ahi. Pakai Pathen chu ka thahatna leh ka la ahin; aman galjo na eipen ahi.” ✡  
3 Huhhing na twibul a kipah tah a twi nana don ding ahitai!  
4 Hiche kidangtah nikho nile chun la nanasah ding:” Kakipah e Pakai! Amin chu vahchoi jin umhen! Chitin namtin lah a athilbol seiphong len. Thahat chungnung ahi heo hen!  
5 Thil kidangtahtah aboldoh jeh in Pakai la sauvin. Ama thangvahna vannoi pumpi hetsah un.  
6 Jerusalem khopi acheng mijousen ama thangvahna leh kipanan lhang sam uhen! Ajeh chu nalah uva chengpa chu Israel te lah a mitheng khat leh milen ahi.”    

Babylon Doudal Na thu Kisei Masah 
 

1 Amoz chapa Isaiah in Babylon kisuh mang nading chunga thuhil khat anamun: ✡  
2 “Kihetsahna ponlap thinglhang vum'a khaisangin Babylon kimai topi din galsat ding ho kou khomin thahat tah leh thaneitah leng inpi ajottengu leh amaho tilkhounan nakhut lhangin.  
3 Pakai, keiman, hiche natoh tonglha dinga galsat ho kapehdoh ahi. Ahin, ka lunghanna phondoh nadinga gal hang ho kakouva, choisanga kaum teng amaho jong kipah thanom diu ahi.”  
4 Mol le lhanga husa khu ngaijun! Sepai tamtah kijot husa khu ngaijun! Namtin husa len pen ahi. Van Janel Pakaijin hiche galsat sepai ho hi akou khom ahi.  
5 Amaho hi gam latah a konna hunguva, kolning khel lama konna jong hung ahiuve. Pakai lungsatna podoh dinga amaho hi Pakai manchah ahiuve. Pakaijin amahotoh gam abon'a asuhmang ding ahi.  
6 Kichat tijat pumin a eo vun ajeh chu Pakai nikho chu ahunglhungtai- Hatchungnung in asuhmang ding phat chu. ✡  
7 Ban jouse ki chat pumin chatthei louvin aumin, lung jouse ajunlha gamin,  
8 Chuleh mipi suh tijat in a ume. Lung genthei nan amanchah kheh un, numei naosonat thoh abangu ve. Kipanpi leh kihuto thei lou vin khat le khat akive to un, tijatnan amai u atom jenguve.  
9 Ajeh chu ven, Pakai nikho chu ahung lhunge a lungsat a lunghan tijat umtah nikho. Agam jong mi chen khahlou na gam asoding, chuleh michonse ho jong suhmanga um tha dingu ahi.  
10 Vanlaijol ho jong hung vom lha intin, ahsi hon jong vah ahinpeh loudiu ahi. Nisa aso teng thimpi jingding, chuleh lhathah in vah apeh tah louding ahi. ✡  
11 Pakai, keiman, vannoi phatlou jeh leh migiloute chonset jeh a gotna kapeh ding ahi. Mi kiletsah ho ahoithonao kasuhchip ding, a thahat nao kiletsah piho kasuh nem ding ahi.  
12 Keiman mihemte hi sana sanga manlujo a kasemding. Ophir sana theng sanga lujodiu ahi.  
13 Ajeh chu keiman vanho kaloling ding ahi. Pakai lungsatna Pakai van sepai hon ahin vetsah tengu leh leiset jong a umna a konna kichondoh ding ahi.  
14 Gamleng ho a konna sakhineo ajammang banga Babylon a cheng mipi jong jam mang diu, kelngoi aching umlou bang diu ahi. Ami u’ akihol diu chule agam languva jam diu ahi.  
15 Koi hileh akiman tapou chu satan’a um ding-chemjam hemset na lhailut bang ding ahi.  
16 Amitmu tah uva achateu cheng talih a umdiu ahi. A innu kibulu ding,chuleh ajiteu suhsetna umdiu ahi.  
17 “Ven, keiman Medes te kachoudoh a Babylon te kaki maito sahding ahi. Dangka in jong lhem lha jou pouvin tin, sana a jong a jollhah joulou diu ahi.  
18 Galsat sepai hon khangthah ho thalpi a akaplhuh diu ahi. Panpibei naosen ho chunga hepina anei lou diu, chuleh chapang ho chunga jong khotona anei lou diu ahi.”  
19 Babylon lenggam adia loupipen, Chaldean ten Pahcha banga akithang-at piu hi Pathen'in Sodom leh Gomorrah asuhmang banga asuhgam ding ahi. ✡  
20 Babylon hi koiman a lo kittah louding ahi. Akhang akhanga akeoseh a um ding ahitai. Umdetna nei louva chao lele jat hon ngahmun dinga jong adeilou diu ahi, chuleh kelngoi chinghon akelngoi u agepi nomlou diu ahi.  
21 Neldi gam’a gancha ho jong mangthai khopi sunga kichonlut un tin, chuleh Si al ham banga ham gancha hon insung jouse alodim diu ahi. Sumbu changlit hon umnan neijun tin, chuleh gamkelcha ho hilai mun'a chu galha diu ahi. ✡  
22 Akulpi sunga ngeiho peng le le diu, chuleh leng inpi nomtah sunga si al hon ko akisem diu ahi. Babylon kem suh nading jat nikho akisim pan tai: aman thah nading phat hunglhung ding ahitai.    

Judah te Tundoh Kit Na 
 

1 Ahin Pakaijin Jacob son le pah ho chunga hepina anei ding ahi. Israel mite chu a mite hidia a tumbeh a alhen doh thah kit ding ahi. Agam sung uva chengdia ahin lepui kit ding ahi. Chuleh mipi gamtin namtin a konna hung diu, Israel mite toh hung kigom khom diu ahi.  
2 Vannoi namtin in Pakai mite ahung kile nadiu va ana panpi sohkeidiu, agam uva hung cheng hon Israel te jenle a pangdiu ahi. Israel manna’a anapang hon amaho leh amaho hung kiman tup untin, chuleh Israel in agal miteu chunga vai ahop dingu ahi.  
3 Hiche kidangtah nikho le chun, Pakaijin amite lunghem na leh kichatna akon, soh hina leh aki hennao akon choldona apeh diu ahi.  
4 Babylon lengpa douna a thu nasei ding, “Mi thahatpa akisumang tai.Henge, na kiletsahna chu akichai tai.  
5 Ajeh chu Pakaijin nagit louna hattah chu asuchip in, navaihom dihlou chu asukeh in ahi.  
6 Lunghang in mipi chu akhonna umlou vin na von, chuleh chi le nam ho lunghangin na manchah kheh in, khotona neilou tah in mite nabol genthei e.  
7 Ahin achainan, leiset akicholdon athip chetne. Tun la sa kit thei tante!  
8 Gammanga thingphung ho jengin jong-Cypress thingphung ho leh Lebanon a um Cedar thingphung ho-hiche kipana la hi asadoh uvin: “Nahung phuh lhuh a patnin, eiphuh lhudiu koima hung taponte!”  
9 “Thi umna mun'a” nahung lhun nin lung kicho thouna aumin ahi. Vannoi lamkai ho leh leng len tah ho lhagao chun athinao sottah nungin nangma mu din ading doh sohkei juve.  
10 Aw khat tah in ahung peng doh un, “Tun keiho hatlou bangin nang jong nahat jou tapoi!  
11 Nahat na leh nathil bol theina toh kivuitha a nahitai, na leng inpi a selangdah gin atan tai. Lung ho hi nangdinga ponpha hintin, chuleh lungmul ho hi nadinga samul pon ahi.”  
12 “ Van'a kon a iti nahung lhah ham, O valpa ahsi, jingkah chapa! Vannoi a chitin namtin sumangpa, leiset chunga din nolhah in na umtai. ✡  
13 Ajeh chu nang le nang na kihou vin, vanna kaltou ving katin, Pathen ahsi ho chung vum'a ka laltouna ki dong kate. Chuleh mol le lhang apat sah lang gamkai gamla tah a avaipon pang inge nati ✡  
14 Vanchung sang penna kakal touding, chungnung penpa toh kabah ding ahi nati.  
15 Chusangin, thi umna mun'a nakipui lhan tin,leiset kotong thuhtah geija nakipui suh ding nahi.  
16 Amitakip in naven tin, adoh diu ahi 'Hiche pa hi hilouham leiset hotlinga leh vannoi lenggam jouse kithinga lha achu?  
17 Ama hi hilouham vannoi susea leh agam leiset moh sumang'a chu? Hiche lengpa hilou ham vannoi khopi len tah tah suchim a leh a songkul'a tangho hepina beija bol a chu?  
18 “namtin lengho loupi tah in ama-ama kivui na khuh a alum uvin ahi,  
19 ahin nangma lhan a konna nahung kinodoh ding, panna bei thingbah nabah ding ahi. Mithi long kenga akilho khah banga japi lhan sunga na kileh lhantin, gal a kithat hotoh umkhom ding nahi. Kokhuh sunga nakum suh ding ahi.  
20 Ahi ding dol’n vui jong kivuipon nate, ajeh chu chitin namtin nasumangin chuleh namite jong tamtah nathat in ahi. Hitobang migilou son le pah hon jana leh choisangna amulouhel diu ahitai.  
21 Hiche mipa chate ho hi thatdoh gamin! Apa u chonset jeh in thidoh uhen! Amaho kipat doh a vannoi leiset gal asat nauva lolhing louhel diu ahitai. Vannoi khopi len hon jong alo khum joulouhel diu ahitai.  
22 Hiche hi vanmi janel Pakai chun aseije: “ Keima tah Babylon dou nan kana kipat doh e! Achate le atu achate ka suhmang ding ahi, “ tin Pakaijin aseijin ahi.  
23 “Keiman Babylon hi koima umlouna mun kaso a, sumbuchanglit umna mun kasoding ahi. Agam jong chu doplah ngen hi ding ahi. Suhgam na muntheh'a agam katheh ngim hel ding ahi. Keima, janel Pakaijin kasei ahi.”  
24 Thaneipen Pakai hiti hin akitep in ahi: “Kathil gon banga hungsoh doh ding ahi. Ka thulhuh banga hung um ding ahi. ✡  
25 Assyria te Israel a aumteng u leh kasuh keh ding; ka mol le lhanga aum teng u leh kachot pha sohkei diu ahi. Ka mite chu amaho soh hita loudiu, anoi uva jong kun talou diu ahi.  
26 Vannoi leiset adin thilgon khat kaneijin, chitin namtin chunga thutanna um ding ahi.  
27 Van janel Pakai chun aphongdoh tai- koi ham athilgon khel theidinga? Akhut ajahteng koiham a sutang jou dinga ?”  
28 Hiche thuhil hi leng Ahaz thikum in kaheng'a ahungin: ✡  
29 Kipah thanom hih uvin, nangho Philistine te, naki jepnao mol lhon chu abongtai tin-gal eisatpao leng chu athitai. Ajeh chu hiche gul a konna chu guhat tah nei gul hung pengdoh kitding, na sumang diu gul hang tah hung um ding ahi. ✡  
30 Migenthei te keiman kavah ding; genthei vaichaho lungmonga kicholdo diu ahi. Ahin nangvang nelou chalouva katheh dohding chule amoh cheng jong ka suhmang ding ahi.  
31 Kotpi achun puldou in kap in! Khopi sunga chun lhasetah in kap in! Kichatah in umun, nangho Philistine te! Thanei tah galsat ho sahlang meikhu banga hung kitol diu ahi. Sepai ho khat cheh ahi galsat lungvil a phut ngen ahiuve.  
32 Philistine palai ho ipi iseipeh diu ham? Seipeh un, “Pakaijin Jerusalem asa doh tai bol gimma umten abang pang dungu kichol do na a ahinnei dingu ahi.    

Moab Doudal na Thu Kisei Masah 
 

1 Moab chung changa thuhil hiti hin ahungin ahi: Jankhat sunga Ar khosung kisuchim ding, chule Kir khopi kisumang ding ahi. ✡  
2 Na mite aHou-In u Dibon mun'a puldouva chediu ahi. AHou-In theng uva lhase tah a kap dinga chediu ahi. Nebo leh Medeba adinga kap loi loi diu, lung genthei tah alu u akivomui diu chuleh akhamul u jong akivo diu ahi.  
3 Khaodip pon akigah uva lamlen dunga vahlediu ahi. In jouse a kon leh japi umna mun ho a konna ka le mao aw kijading ahi.  
4 Heshbon leh Elea mite hung peng doh diu; a awgin u gamla tah Jahaz geija kijading ahi! Moab gal hang tah ho jong nasatah a kicha a peng diu ahi. Panpi beija kichatah a umdiu ahi.  
5 Kalung sung Moab adin akap e. Amite Zoar leh Eglath-shehshiyah a ajam uvin, kap pumin Luhith jon lamlen a akal tou vun ahi. Lunggenthei a akanao Horonaim lamlen lang geijin a kijaphan ahi.  
6 Nimrim twi ho jeng jong akang gam tan ahi! Vapanga hamhing ho nisan akagop gamtai. Hamdong ho jong abeitan; Thingna louna eng kiti a umtapon ahi.  
7 Miten anei agou u akimat un, thingphung umna dam kotong langa akipohphei tao vin ahi.  
8 Genthei tah a akanao chu Moab gamlang geijin aki thongin, Eglaim apat Beer-Elim gei akithong in ahi.  
9 Dibon gal’a vadung jong thisan sanin a long ngin, ahin Dibon toh kakichai hih laiye! Humpi bahkai in asohcha ho hin holin tin-jamdoh ding kigo ho leh a umden ho.    

1 Gamsung vaipo kai pehdin kelngoinou ho chu hin sol’un sela a kon'in.Nelgam akon zion molsang gei adin hin solun.  
2 Moab numei ho chu Arnon vadung palgal kaina adong lai achun vacha buh neilou bangin dalhah in aumun ahi.  
3 “Nei panpiu vin,” tin apengun ahi.” Neihuhdoh un kagal mi teu a kon'in. Lungsetna beija gal eisat hoa kon'in nei vengbit un.Kapel doh tah jeh un tun nei lhem tahih un.  
4 Ka mite galjam ho chu nalah uva umuhen kichat tijat beikah in galmi ho a kon'in anasel tup un.” Kibolgimna leh manthahna ahung kichai teng, galmi mibulu ho a manthah tengu leh,  
5 Pathen'in David khanggui a konna leng khat ahin tun doh ding ahi. Ama chun hepina leh thutah a vai ahom ding ahi. Adih chu ipiham aman abol jing ding, chuleh thilpha bolding alungvil ten ding ahi.  
6 Moab kiletsah dan chu kana jaove- akiletsah nao, ahoithonao leh angolnao. Ahin akiskonnao jouse amang gam tan ahi.  
7 Moab gamsung mijouse akap un ahi. Ahin, Moab a cheng mijousen a puldou uve, Kir-hareseth akon lengpithei agop tan ahi.Tuhin a umgam tapouve.  
8 Heshbon a louho dalhah in a umtan; Sibmah a lengpilei ho jong dalhah in a umtai chitin namtin chunga vaihom hon Moab asukeh tauve-hoitah tah lengpithei gui ho chu.Akhaogui sah langa patnin Jazer khosung gei jin akiphan, solam gamthip gamgei jin a kikhai lha in ahi. Ajihdon lhumlam gei aphan, twikhanglen gal a ajam gal kai tao ve.  
9 Hijeh chun tun keiman Jazer leh Sibmah lengpilei kaka pitai; ka mitlhi twi Heshbon leh Eleahleh a din along'e.Nipi laiya honga louga khoptup jeh a kipana lhangsap jong aum tapoi.  
10 Kipana chu tun a umtapoi, neh khoptup jeh a kipana aum tapoi. Lengpilei sunga lasah jong umtapon tin, kipana lhangsap jong um taponte, lengpitwi’a akipanao jouse kasuh hai peh ahitai.  
11 Selangdah tuma puldou va akimao banga Moab adinga ka lungsung kap ahi.Kir-hareseth adin lunggenthei in kadimin ahi.  
12 Moab miten a Hou-In uva milim hin houvun tin, ahin imacha phachom louding ahi. A pathen kom'a kap un tin, ahin koima chan amaho ahuhdoh louding ahi.  
13 Hiche thudol ho Pakaijin phat masa peh a anasei doh ahitai.  
14 Ahin tun Pakaijin aseije, “Kumthum sunga nisim a simin, Moab loupina chu bei ding ahi. Michujat a konna mi lhomcha bou ahinga kidalha diu ahi.    

Damascus Doudal Nathu 
 

1 Damascus chung chang thu’a hiti hin thuhil ahunge: ven, Damascus khopi hi hungmang thah ding ahi! Mangthai thil kise lom hung hi ding ahi. ✡  
2 Aroer khopiho dalhah in hung um mintin, kelngoi hon lhat lena a aneidiu chuleh asuboi diu umlouva kol diu ahi Anodoh ding mijong umlouding ahi.  
3 Israel kulpi sunga um khopi ho jong suhmangin hung um intin, Damascus leng thaneina jong kisubei ding ahitai. Syria'a amoh chengsen Israel chate loupina kinung lahpeh dinmun hung chang diu ahi,” tin van janel Pakai chun aphongdoh tai.  
4 Hiche nikho teng chuleh Israel loupina hung thim cheh cheh intin; a tahsa hoi na jong moh man jeng ding ahi.  
5 Chang le min aki khoptup joutengleh agamsung chu chang le mim lou hung bang ding ahi. Mi chen louna gamthip hintin, Rephaim phaichama chang le mim ki khoptup jouva lou ho hung bang ding ahi.  
6 Amite hon lhomcha bou dalhah a umdiu, theichang tamtah kilo nunga lamvai tah a lhang themkhat kikhen bang diu ahi.Ni ham thum ham abah sangpenna um muntin, li le nga chu abah noilanga ana kithethang inte,” tin Pakai, Israel Pathen'in aseije.  
7 Akhon nileh min asempa ahin vetdiu, chuleh amit nun Israel Mitheng Pa lang ahin ngat diu ahi.  
8 Milimsemthu hoa konna panpina avet tah loudiu, akhut tah uva asemu milim ho jong ahoutah loudiu ahi. Asherah chunga jong bohkhup talouhel diu, milim houna ding asah u Hou-In sunga jong ahou tah louhel diu ahi.  
9 Akho piu lentah ho gammang koima umna lou bangding, Israel te phat masa peh a ahunglut jeh uva Hivites teleh Amor miten adalhah u gam bang ding ahi. Mi chenlouna gammang nasatah hi ding ahi.  
10 Ipi jeh enem itileh nahuhhing thei Pathen a kon'in na kihei mange. Nasel thei songpi chu na sumil tai. Man neitah muchi ho nahin poh lut theija, lengpi thei phatah na tu theina ding ahi.  
11 Na phu nikho leh ahung kedoh pai theina ding; Ahi, na tuni jingkah ma-ma leh ahung pah lhah theina ding, ahin lengpithei ga khatcha loding umlou ding ahi. Khop tup ding nanei chasun chu lung gentheina dimset leh thoh joulou natna hi ding ahitai.  
12 Ngaijin! Chitin namtin galsat sepai ho twi khanglen gin kithong leng lung banga agin lullul u khu. Ngaijin thahat tah a hung kithong jenjun ho khu twi khanglen kinon gin abangu ve.  
13 Ahin twi khanglen pang sukeh gin kithong bang jonglehu, Pathen'in asuhthip diu, chuleh amaho chu lhaimang diu ahi.Hui jin changvai amutcheh bang diu, ching peijin leivui apeimang tobang ding ahi.  
14 Nilhah teng Israel in tijah tah a angajing diu,ahin kho hung vahteng agalmi ho u ana thiji tauve.Hiche hi eichom hou dihtah a achandiu dol changu va ahin, eisumang hou chan dinga lom chang uva ahi.    

Cush Doudal Nathu Kisei Masah 
 

1 Ngaijin, Ethiopia-kong lha jap ging banga ging jeju gam, Nile vadung ho gal’a um, ✡  
2 palaiho a vadungu lhang lang geija mangang tah a kong’a ahin sollu. Cheuvin palai mangang ho! Hiche thuhil hi vun nampet misangho gapeu vin,anai le gamla a um tijat umte, nam tha hat leh gal jou mite, agam u vadung hon a hopkhen mite henga chun,  
3 Nangho vannoi ja chengho,leiset chunga hing jousen-lhang chunga kagal ponlap kahin khaisang teng, veuvin! Kelcha ki kahin mut teng, ana ngaijun!  
4 Ajeh chu Pakaijin hitin eiseipeh in; “Ka umna a konna thip chetna kahin vetding-nipi laiya oltah a ahungsat cheh cheh banga, jingkah daitwi chang le mim kikhop tup jouva a hung lhah banga khu”.  
5 Gal nasat pat masanga jong, nathil gonho lengpithei banga ahung minset teng, Pakaijin bahche a ache kim ding ahi athah hung kehdoh ho chu. Abah hung kipha jal ho achelhah a apampai ding ahi.  
6 Muthong ho leh gamsaho dinga na sepai gal hang ho loujaova athisa kidalha ding ahiuve. Nipi lai sung se amu thong hon thilong ho chunga kisa lel diu ahi. Phalbi lai sungse a agu ho aket diu ahi.  
7 Hiche phatteng a gamsung u vadung in ahop khen, mi sang leh vun namte, sah le lhangin akichat te, thahat tah te akon, Pakai tha neipen in thilpeh amu ding ahi. Hiche thil pehding ho chu van janel Pakai umna mun Jerusalem a ahin choidiu ahi.    

Egypt Chung Thu Kisei Masah 
 

1 Egypt chung changin hiti hin thuhil ahunge: Ven! Egypt dou din Pakai meibol chunga atouvin man gangtah in ahung naitai. Egypt a limsemthu ho akihot ling gam in ahi. Ki chatna Egypt mite lungsunga ajunsah gam tan ahi. ✡  
2 “Keiman Egypt te leh Egypt te ka kidou to sahding-sopi leh sopi ki douding, in heng leh in heng ki douding, khopi leh khopi ki douding, gamsung leh gamsung ka kidou sah ding ahi.  
3 Egypt te lung sung hung lhasam intin, chuleh a thilgon hou jong hekhen thei louva ka koi ding ahi. A milimsemthu pathen henga chihna thum’a taodingu, chuleh thisa lhagao hotoh ki houho ahin, lhagao dang dang akou dingu ahi.  
4 Keiman Egypt hi mi lungsel tah leh mi khanse tah vaihom khat kom'a kapeh doh ding ahi. Leng gilou tah khat nin achung uva vai ahom dingu ahi,” tin Pakai, van janel Pakai chun aseije.  
5 Nile vadung ho jong hung sangdoh jou pontin, chuleh loumun ho jong twisoh in achap joulou ding ahi. Vadung ho jong go gam hel jeng ding ahi.  
6 Nile twilam ho jong kang hel ding, chuleh Egypt a twilong ho jong ui lha jeng ding, pumpeng mon ho jong namse lha jeng ding ahi.  
7 Vapanga hamhing eng'a eng jouse leh vadung lonna jkonna keh, chang le mim ho jouse go gam intin, amut mang soh helding ahi.  
8 Ngaman hon atoh diu lhahsam jeh in pul adou diu ahi. Nile mun'a ngakoi ho chu peng choi choi diu ahin, len sep ho chu alung mang diu ahi.  
9 Linum pat phunga um patjang chomkhom ding umpon tin, pon khong hon pat aneilou diu ahi.  
10 Lunglha sohkeidiu,natong ho jouse alung u natna dim ding ahi.  
11 Zoan a thuneiho iti ngol hitao vam! Egypt lengpa thumop phapen apeh ujong ngolthu leh adihlou ahi bouve. Pharaoh masanga achihnao akisonpi nah lai diu ham?  
12 Miching thumop them nanei hou chu hoilanga um uva hitam, Pharaoh? Pathen thil gon ho chu n aseipeh u hen lang, thaneipen Pakai chun Egypt chunga ipi ahinbol ding ham, seiju hen.  
13 Zoan thuneiho mingol ahiu vin, chuleh Memphis thuneiho lhep lhah’a um ahiuve. Mipi lamkai hon Egypt chu apui mah thah u ahitai.  
14 Pakaijin ngolna lhagao achungu va ahin solin, hichun alunggel hou jouse asu mon ahi. Israel te lung saih nan alhan, lon don donga jukham ho aloh uto abanguve.  
15 Egypt in boltheina imacha aneitapoi. Abonun panpi bei ahi tauve-alu lang leh amei lang, lusuna bah leh pumpeng hijongleh ima abolthei ding a umtapoi.  
16 Hiche nikho teng chuleh numei ho banga Egypt te lhasam tah a umdiu ahi. Amaho chu ki im chuh chuh a tijatah a vanmi janel Pakai khut tum noija umdiu ahi.  
17 Israel min kiphah maimai a konna jong tijatna a dim diu ahi. Ajeh chu vanmi janel Pakai chun amaho douna dinga thilgon anei ahitai.  
18 Hiche nikho teng chule Egypt a khopi len nga hon vanmi janel Pakai chu ajui dingu ahi. Ama hon Hebrew, Canaan pao geija atho dingu ahi. Khopi len khat pen chu Heliopolis, Nisa khopi ahi.  
19 Hiche nikho tengleh Pakai a maicham semna Egypt te lungsunga hung um ding ahi. Chuleh Pakai a het jingna thil khat agamgi uva um ding ahi.  
20 Egypt gam'a vanmi janel Pakai akihou ve ti melchihna leh hettohsah apang ding ahi. Mipin Pakai henga asugenthei houva konna panpina athum tengu leh, aman a huhdoh diu asolpeh ding ahi.  
21 Pakai chu Egypt mite henga kiphongdoh ding ahi. Pakai chu hin heuvin tin, maicham leh thilto ho ahin todiu ahitai. Pakai a kitepna aneidiu chuleh hichu akolchah beh diu ahitai.  
22 Pakaijin Egypt ahin jepding chuteng chuleh damna ahin pohlut peh ding ahi. Ajeh chu Egypt mite chu Pakai henga kihei lut diu,aman ataonao angaipeh a, asuhdam ding ahi.  
23 Hiche niteng chule Egypt leh Assyria kikah a lamlhongpi khat hung kijam lut ding ahi. Egypt mite leh Assyria mite agam kikah uva boina beihel a kijotto diu chuleh hingjing Pathen chu ahoudiu ahi.  
24 Chuleh Israel te toh kisam kaina aneidiu ahi. A thum uva kigom khom diu, chuleh Israel chu anilhon adinga phattheina hi ding ahi.  
25 Ajeh chu van janel Pakai chun hita hi ahinsei ding ahi, “Egypt phatthei changhen,kamite Assyria phatthei changhen, kasem gam Israel phatthei changhen, kagou lupen!”    

Egypt leh Cush Doudal Nathu Kisei Masah 
 

1 Assyria lengpa Sargon in, a sepai jalam kaipa henga Philistine khopi Ashdod lo dinga thu apeh khum chun,  
2 Pakaijin Amoz chapa Isaiah henga aseijin, “Na von chu sutlhan lang na kengchot teni jongchu koidoh in.” Isaiah in akisei bang chun abolin, sagoh keoleh kengkeo in avahlen ahi.  
3 Hichun Pakaijin ahin seijin, “Ka sohpa Isaiah hi kumthum ahitai sagoh keo leh kengkeo va avalena hi. Hiche hi melchihna ahi-Egypt leh Ethiopia chunga hahsatna lentah kalhun sah ding vetsahna lim ahi.  
4 Ajeh chu Assyria lengpan Egypt teleh Ethiopia te songkul tang dinga apui mang ding ahi. Sagoh keo leh kengchot beija avaleh sah ding, Egypt mite jumna dinga aneo alen atokeu uva alhat lesah ding ahi.  
5 Chuteng Philistine te lung linglao a umdiu ahi. Ajeh chu ama hon Ethiopia thanei akisonpiu va, chuleh akisamkai piu Egypt a kiletsah piu ahi.  
6 Hitia hi asei diu ahi, 'Hitobang hi Egypt te chunga ahunglhun theileh, eihon ipi agom kom phat inei diu ham? Assyria lengpa a konna eihuhdoh ding uva Egypt te ina kisonpiu ahi.”    

 21

Babylon Doudal Nathu Kisei Masah 
 

1 Babylon chung changa hiche thuhil hi kaheng'a ahunge- twikhanglen gal'a nelgam: Nelgam a kon'in vangsetna nasatah ging lullul iin na chunga chudin ahungsuh in, Negev akon chingpei in anen aboh apeilut abangin ahi.  
2 Tijat umtah khat gaovin kamun ahi: Mi lhem lha pan mi alheplhah leh misumang pan mi asuhmang kamun ahi. Chetouvin Elamite mite, Medeste, gasat unlang umkhum un. Babylon ten hahsatna asosah u kasuh beiding ahi.  
3 Ka oisung anan, meiya kikahsah bangin ana e. Gimna sangtah natna kachunga ahung um'in, naosonat vei kabangin ahi. Pathen thilgon ho kajah teng katha alhasam in ahi; Muding jong kichat nan kadimin ahi.  
4 Ka lunggel a kichi ah in, kalungchang alhai thojengin ahi. Nilhah hung hi ding ngahlel in kaum'in, ahin khojin ding tijatnan kadim kit in ahi.  
5 Ven! Anja neh ding lentah in agong un ahi. Samul pon sa tah mipi ho touna din aphaovin ahi. Mijousen aneuvin, adonuvin ahi. Ahin mang gam diu ahi! Galvon ho kimat unlang, galsat din kigou vun. Nangho nahung sat u ahi !  
6 Hiche kah sungin,Pakaijin kaheng'a ahung seije, “Khopi bang ho a khongah koijun. Mu aneile hung ao hen.  
7 Sakol hon akai sakol kangtalai ho vehen lang, sangan leh sangonsang chunga touho phaten vehen. Khongah pa chu kiging sadem in umhen.”  
8 Hichun khongahpa chu ahung ao in, “Ka Pakai, nisim in khongana chungsang a kana dingin, jan simin ka khonga namun a kana umden jin ahi.”  
9 Tun achainan-ven! Sakol min sakol kangtalai ahin kai chunga toupa khu ahunge. “Hichun khongah pan ahinsei jin, “Babylon chu alhutai, alhutai ! Babylon limsemthu hojouse tol lhanga akisukeh gam tai !” ✡  
10 Vo kamite, ka chilsa leh asi banga kajap dohsa, van janel Pakai seiho jouse chu ka seipeh nahitao ve, Israel Pathen'in eiseipeh ho jouse chu.  
11 Edom chung chang thuhil chu kaheng'a ahunge; Edom mikhat nin eikou jing jengin, “Khongahpa jingkah hung lhunna ding sot nalai am? Etih leh jan hi kichai ding ham ?”  
12 Khongahpan adonbut in, “Jingkah chu ahunge, ahin jan hi hunglhung paiding ahitai. Doh kit ding nanop leh, hung kilen lang dongin.”  
13 Arabia chung changa thuhil hiti hin ahung e: Dedan akon aw kholjin ho, Arabia nelgam a chun kiselun  
14 O Tema mite, mipi dangchah hodin twi hin domun, gal jam thachol hodin neh ding an peuvin.  
15 Amaho hi chemjam akon, thalpi akon, leh gal tijat akon hung jam ahiuve.  
16 Pakaijin kaheng'a hiti hin aseije, “Kum khat sunga, nisim a simin, Kedar loupina jouse hung bei ding ahi.  
17 Thalkap mi hangsan themkhat bou sohcha ding ahi. Keima, Pakai, Israel Pathen'in ka phondoh ahi!”    

Jerusalem Chungthu Kisei Masah 
 

1 Jerusalem chung changa thuhil hitin ahunge-Gaova kimu phaicham: Ipi thu um hitam? Inchung sao langa chu ibola mijouse lhai lou vaham ?  
2 Khopi sung jouse tijan aboi tauve. Ipi kamu hitam kipana a anadim khopi a hi? Thilong ho muntinna akijam in, gala thijong ahipouvin, natna leh kella thi ahibou vui.  
3 Na lamkai hou ajammang gam tauve kithuh a pangsa louvin akipedoh jeng tauve. Mipi jong a jammang gutnauva mat tup in aum tauve.  
4 Hijeh a chu kasei ahi, “Kapdin neidalha uvin; lhepbi ding neigo hih un. Kamite kisuhmang kavet toh kilhon'in amaho din kap inge.”  
5 Aw, iti kisuchipdeh gallel nikho hia tam! Lungboina leh tijatna nikho hia hitam, van janel Pakaijin ahin lhunsah hi, gaova thilmun'a mun phaicham ahi. Jerusalem bang jouse akisuchip tan, molsang jouse a kon'in mithiho kana husa a kithong jeng jung jengin ahi.  
6 Elamite ten thalpi a kipoh un, sakol kangtalai ho leh a tolthem ho toh ahiuvin ahi. Kir miten galvon ompho ho a tuhdoh tauvin ahi.  
7 Sakol kangtalai jin na phaicham mun hoi jouse hin lon dimin tin, atolhon na kotpi ahin tum hong diu ahi.  
8 Judah te kivenna chu sutlhah peh in a um tan,galvon kikoina a gal manchah ladinga nalhai ding ahi.  
9 Jerusalem bang kisuchim chu naga khol chilin, dilneo hoa twi nakholtup in ahi.  
10 In ho na ga tetoh in, themkhat na phetlhan, bang ho alhou nadin songho nagol challin ahi.  
11 Khopi sung bangho kikah a twikholna khat na sadoh in, dilneo lui a kon'in twi nakhom tup e. Ahinla, abolpa kom'a panpina nathum naisaipoi. Phat sot a patna hin gong jing Pa nageldoh khapoije.  
12 Hiche phat chun Pakai,van janel Pakai chun na kouvin, puldou ding leh kapdin nasole. Na chonset naho jal'in lung lengvai tah in nalu kivomuijin atin, chuleh lung kisih na vetsahnan khaodip pon kivon din aseije.  
13 Ahin alamchom beh in nalam in, na kichemin ahi; na gancha ho leh na kelngoi nathat in ahi. Ju leh sa in golnop nabolin ahi. Hiti jong hin na seije, “ Neu hitin don uhite, ajeh chu jing leh ithi diu ahi ! “ ✡  
14 Van janel Pakai chun kei kom'a ahin seidoh tai: “ Nathi nikho a hunglhun masang sen hiche chonset jeh ahi ngaidam nachan louhel ding ahi. “Hiche hi Pakai, van janel Pakai thutan ahi.  
15 Hiche hi ahi Pakai,van janel Pakaijin kaheng'a asei chu: “Shebna, leng inpi vaihom chu kimaitopin chuleh hiche thuhil hi pen:  
16 “Koihija naki gel a, chuleh hilai jahi ipi nabol a, nakivuina ding khuh hoitah nakisah a, songpi chung sanga hetjing nading na kitun ham ?  
17 Ajeh chu Pakaijin na lemang vah ding ahitai, mihatpa. Aman nahung matchah ding ahi,  
18 Kanglum akisea akichon banga naki chon sah ding, chuleh napei a, gam latah a napei mang ding ahi. Hilai achu nahung thi den ding, naloupina kangtalai ho kisusen tin, man thei hilou ding ahitai. Na lamkaipu molphouna nahung hi ding ahi !  
19 “ahi, natoh namun a konna katoldoh ding nahi,” tin Pakaijin aseije. “ Nadin mun sangtah a konna kakai lhah ding nahi.  
20 Hiteng chuleh kasohpa Hilkiah chapa Elaikim, nakhel dinga kakou ding ahi.  
21 Ama chu na lengvon kakivon sahding chuleh na minvo leh nathuneina kipeding ahitai. Jerusalem leh Judah tedinga mipa hung hi ding ahi.  
22 David chenna in kanglong hkonna kapeh ding-leng thutanna mun dia dinmun sangpen ahi. Aman kot ho ahon tengleh koiman akhathei louding, akha tengleh koiman ahon theilou ding ahi. ✡  
23 A insung ahin choisang ding ahi. Ajeh chu keiman ama chu dettah a kakoi ding, Thingkil banga kikhen lut bang ding ahi.  
24 Mopohna lentah peuvin tin, a insungmi aneopen geija choisanga um ding ahi.”  
25 Ahin,van janel Pakaijin hitijong hin aseije: “ Phat hunglhung ding ahi, thingkil detchet na kikhena angaitou chu, keiman kabo doh ding ahi. Hung doh intin, tol'a lhading ahi. Asuhdet ho puma hunglha mang diu ahi. Keima Pakaijin kasei ahi!”    

Tyre Chungthu Kisei Masah 
 

1 Tyre chung chang thua hiti hin thuhil ahunge kap un, Aw Tarshish a um konglen cheng, ajeh chu kong kaimun leh Tyre injouse aum gam tapoi! Cyprus akon'a thu kithang najah u chu adih sohkei ahi. ✡  
2 Thipchet nin puldou un, twikhanglen pama umho leh sidon a sumkolvei ho. Na sumkolvei miho chun twipi agal kai tao vin.  
3 Twi thuh tah chunga akitol un ahi. Amaho chun chang le mim Egypt gam a kon'in nahin poh peh un chule Nile joi ah kon'in nahin poh peh uve. Vannoi in kailhang kiveina mun'a nanei u ahi.  
4 ahin tun jachat thoh in nakikoi tai, Sidon khopi, ajeh chu Tyre, twikhanglen kulpi chun aseije, “ Tun chaneilou kahitai; Chanu leh chapa ho jong kanei poi.”  
5 Tyre chung chang thusoh ho, Egypten ahin jah tengleh lunghem na nasatah hung um ding ahi.  
6 Tarshish a tun thuthot nin! Kap loi loi un,gamla tah a cheng mipi ho!  
7 Na khopi kipana leh thanopna mun tia ana kihe chu, tua thipchetna mangthai a bou kihe a hitam ? Malai na umchan thusim hi asao mong monge! Kho a cheng mi gamla tah a nasoldoh chu ngaiton.  
8 Vangsetna Tyre chunga hinlhun sah a, lenggam ho hin phutdoh mihattah chu koi ham? Amite akivei ho jong leng chapa te ngen ana hiuvin, a sumkolvei miho jong alen alal ngen anahiuve.  
9 Van janel Pakai chun na kiletsahna suh mang nadinga anabol ahin, leiset chunga dinmun sangtah a umho asuhnem ding ahi.  
10 Hungun, nangho Tarshish mite, Nile a twilen bangin agamsung chu theh doh in, ajeh chu Tyre in kivenna ding aneitapoi.  
11 Pakaijin twipi chunga akhut ahin jah doh in, leiset lenggam jouse ahin hotlingin ahi, Phoenicia douna thu ahin seijin, akulpiu suhmang din thu ahinpei.  
12 Hitin aseije, “Nakipa thanop kit tah louhel ding, O Sidon chanu, na kisugam a nahitai. Cyprus gam geijin jam jong lechun, kicholna ding namu louding ahi.”  
13 Babylon gam khu ven-hiche a cheng gam mite chu a umtapoi je! Assyrian ten Babylon chu nelgam a um gamsa ho apedoh tauvin ahi. Bangho a um kimun, leng inpi aphelhao vin, songhal song bong ho aselom tauvin ahi.  
14 Ka pun,O Tarshish kong len ho, ajeh chu na kongkaimun uchu akisumang tai !  
15 Lengpa hinkho chu kum som sagi a saoding, Tyre chu suhmil a um ding ahitai. Ahin noti chunga la kisa banga khopi chu hung uldoh kit ding ahi:  
16 Selangdah kichoi jin lang, lamlen a vahlen, suhmil a um, notinu. Na kigel doh kit din, awngei tah in nala ho chu sa in.  
17 Ahi, kum som sagi jouleh Pakaijin Tyre asuh thou kit ding ahi. Ahin amasa a sangin lamdang dehlou ding ahi. Vannoi lenggam jouse adinga notinu hikit ding ahi.  
18 Ahin achaina leh atong jouse Pakai kipe ding ahi. A gou ho kikhol khom louding, amavang Pakai thempuho adin anpha leh vonpha channa a anei diu ahi.    

Pathen’in Leiset Asuhmang 
 

1 Ven! Pakaijin leiset asuhmang ding kon ahitai,chuleh gam ong lentah asoding ahi. Leiset chung asumang in, amite athethang soh tai.  
2 Thempu ho leh milham ho, sohho leh vaihom ho, sohnu ho leh inneinu ho, sum hom pa leh sum laho, acho ho leh ajoh ho, sum bat sah ho leh sum pa laho, khat cha soh cha louding ahiuve.  
3 Leiset chung kihin sutheng sel ding chuleh kichom ngimsel ding ahi tin Pakaijin aseitai.  
4 Leiset in pul adou in, a golha gamtai, chuleh lousoh ho a kisumangin, a nang gamtai. Leiset chunga milen tah hojeng jong amah thah gam tai.  
5 Amite chonset jeh in, leiset in a thoh gimin ahi. Ajeh chu Pathen thuhil hoa pei chavai un, a danthu ho a sukeh un, tonsot a dinga akitepna asuseh tauvin ahi.  
6 Hijeh chun, gaosap nan leiset asumang in ahi. Amiten amite chonset jeh a genthei hahsatna ato diu ahi. Meiya akisumang un, mi themkhat bou ahingin akidalhan ahi.  
7 Lengpi gui ho jong mohseh in akisumang in, ju athah jong a kimu jou tapoi. Kipa thanop bol jouse jong akhoisa un, alung hem uve.  
8 Kipa thanop na khong gin athip heltai; golnop a kipa aw thong a kija tapoi. Selangdah a awngaitah a la kisa athip heltai.  
9 Ju leh la a kipa thanop na jouse achemang tan; judu ho judon ho jong akam uva akha tan ahi.  
10 Khopi kinchuh chuh in acheh chao in; insung jouse moh ponghung lut ho jeh in akikam soh in ahi.  
11 Mipi lamlen ho a akikhomun, ju asam sam jenguve. Kipana chu lungjin asoh tan ahi. Kipana chu hiche gam'a kon chun nomang in aumtai.  
12 Khopi chu mang thai in aki dalhan, a kot ho jong akivo lha gam tan ahi.  
13 Leiset chung jouse a hiche thusim hi akibange- amoh bou akidalhan, theiphung chunga theichang khat pampet a kidalha tobang, lengpi thei themkhat akikhop tup jouva agui a kidalha tobang hi ding ahi.  
14 Ahin dalhah a um jouse n kipana jeh in a eu vun, la asaove. Lhumlam a umhon Pakai loupina chu a vahchoi uve  
15 Solam gamkaija umhon Pakai loupina apeuve. Twikhanglen gal langpeh a umhon Israel Pathen, Pakai minchu avahchoi un ahi.  
16 Leiset kolning lang peh a kon'in vahchoila kisa kajaovin, chonpha Pa loupina kipe la ahi! Ahin ka lungsung hi lung genthei nan adim e. Nei kapiu vin, ajeh chu agolhapai ding kahitai. Jouva kibolna ache nalaije, chuleh leptholna hi muntin'a a um nalaije.  
17 Leiset aum miten, kichat tijatna, kokhuh chuleh thang tamtah nakimai topi diu ahi.  
18 Tijat na a jamhon kokhuh sunga lhalut untin, kokhuh sunga konna sohcha hon, thang nga hung oh diu ahi. Manthah na hi vanna konna go julha banga hung julha ding ahi; leiset bulpi ho hung kihot ding ahije.  
19 Leiset hi akisu keh tai. Nasatah a chimlha ahitai; Nasatah in akihot in ahi.  
20 Leiset hi jukham bangin alon dong dongin ahi. Hui lego in ponbuh asem bangin leiset akithingin, lhu intin thoudoh louding ahitai. Ajeh chu dougal asatnao gitlouna chu sangval a ahitai.  
21 Hiche nikho teng chuleh Pakaijin van munhoa um van miho gotna apeh ding chuleh leiset namtin chunga kiletsah tah a vaihom ho gotna apeh ding ahi.  
22 Amaho chu ki umkhum a, songkul'a kikoitup diu ahi. Songkul'a kikam tup chet diu, chule achaina leh gotna sangtah kipe diu ahi.  
23 Chuteng lha loupina chu hung mang suh cheh intin, nisa vah jong hung nol lha ding ahi, ajeh chu vanmi janel Pakai chun Zion lhanga vai ahin hom ding ahi.    

Pathen Vahchoina 
 

1 Aw Pakai namin kaja a ka thangvah ding ahi ajeh chu nangma hi ka Pathen nahi. Masang laipeh a nathilgon na sucham kimin ahi.  
2 Khopi hat tahtah ho ase abalin naselomin, khopi bang hattah ho jong songbong na sotan ahi. Leng inpi hoitah tah ho gamchom a umho na manthah sahtan, a-itih a jong kile sahdoh joulou ding ahitai.  
3 Hijeh achu, gamsung hat tah hon naloupina aphondoh diu; lungsetna neilou chitin namtin in nagin ding ahi.  
4 ahin, Aw Pakai, genthei ten kicholdona'a aneiyu insang chu nahin, vaicha gentheite adia akiselnao mun chu nahi. Huile go kitho na a kon hoidohna nahin, meisa banga satna a kon hoidoh na nahi. Ajeh chu hui le go in nasatah a bangho anun khum banga hepina neilou ten mipi asuh genthei un ahi.  
5 Ahilou leh nelgam sat adailhah bang ding ahi. Gamchom ho gin lullul a aham u, na su thip tan ahi. Meibol lep in asat adailhah sah bangin, lungsetna neilou ten kiletsah tah a asah u jong athip hel tai.  
6 Vannoi a mite jouse din, van janel Pakai chun Jerusalem'a ankong thupitah ahin luiding ahi. A twi a twi nehkhom na hi ding ahin, lengpitwi kilhi thengsel leh sa hoi kilheng chil set hi ding ahi.  
7 Hilaija chu lungjinna alahdoh ding, leiset chunga thinan alekhum jong ahodoh ding ahi.  
8 Thina chu tonsot a dinga vallhum ding ahitai ! Thaneipen Pakaijin mitlhi jouse a thehhul ding ahi. Agam le a mite jumna le jachatna a itih adinga alahdoh ding ahitai. ✡  
9 Hiche nikho le chun mipi in ahin seiphong diu ahi, “ Hiche hi ka Pathen u ahi! Katahsan un, ei huhhing tauve! Hiche hi katahsan jingu Pakai chu ahi. Kipah thanom ute huhhingna ahin pohlut jal'in!”  
10 Ajeh chu Pakai phatthei bohna khut chu Jerusalem a um ding ahi. Ahin, Moab chu suhmang a hung um ding ahi. Changpol kichot pha a, amonlha dinga kikoi tobang hi ding ahi. ✡  
11 Tuijap hon twi akhutnu va asotlhah bangu va, Pathen'in Moab mite asot lhah ding ahi. Akiletsah nao leh agitlounao natoh jouse a suhbei ding ahi.  
12 Moab bang sangtah ho phetlhah a um ding ahi. Tol'a kikhailha a, vutvai kisosah ding ahi.    

Vahchoina La 
 

1 Hiche nikho tengleh Judah gamsung cheng mijousen hiche la hi asah diu ahi: Ka khopiu hi dettah ahi! Pathen mi huhhingna banghon eium kim velun ahi.  
2 Michonpha hodin kotpi hon peh un; tahsan umtah ho chu lut sah un.  
3 Nangma tahsan ho jouse, lungmong sel'a nakoiding ahin, alunggel jouse na chunga koidet ho chu.  
4 Pakai chu tahsan jing jengun, ajeh chu Pakai Pathen chu tonsot songpi ahi.  
5 Mi kiletsah ho chu asunem jin, khopi kiletsah chu asu lhujin, leivui asojin ahi.  
6 Mivaicha leh suh genthei a umhon akengtou vin achot phaovin, genthei vaichaho achunga avahleu vin ahi.  
7 Ahin, michonpha hodin lampi chu aken pon, ajot hahpoije. Thildih jengbol Pathen chu nahin, amalam u lampi nam pet in nalhai.  
8 Pakai, na danthu ho kanit uhin katahsan nao aphongdoh in, namin loupi ding hi kalung ngaichat pennu ahi.  
9 Jan khovah in nangma kaholjin; jingkah teng gunchu tah in Pathen kahol ji. Ajeh chu leiset thutanna nahung tenglehbou, miten adih chu ahet diu ahi.  
10 Migiloute nangai lut nan thilpha aboldoh deh pouve. Midangin thilpha abol vang'in, migilouten thildih lou abol jingu vin, Pakai loupina chu hetphah in anei pouve.  
11 Aw Pakai na khuttum dopsang eman agel pou ve. Na mite na huhdoh nomdan chu musah in, chuteng amaho chu jachatna dimdiu ahitai. Na meikong chun nagalmi ho sumang jeng hen ✡  
12 Pakai chamna neipeh diu ahi; kabol ka suh bulhit jouseu hi nang jal'a bou ahi.  
13 Aw Pakai ka Pathen u, midang hon kachung uva vai ahin hom uve, ahin nangma bou nahi keima hon ka hou uchu.  
14 Kana jen leuho chu athiuvin, aum gam tapouve. A lhagao dalhah hou hung kile talouhel ding ahi! Nangman nasat nin, na sumang gamtai. Amaho chu sottahpi gelphah louvin aumtauve.  
15 Aw Pakai, kanam u nei semlet peh tauve; lentah nei so tao vin ahi. Ka gamgi hou jong nei kehlet peh un, loupina nangma kahin peuvin ahi !  
16 Pakai, lung genthei in nangma kana hol ui. Na thunun pohgihna nanoija kahungtao uve.  
17 Numei naovop in nao anei na'a na asah a, apenchoi choi banga, Pakai, na umna'a kaum tengu leh kachuti jiu ve.  
18 Keiho jong lungna in kijel chot chot in ka umun, ahin kagenthei thoh ujong mohseh ahi. Leiset adin huhhingna kape thei pouve,hinna jong vannoi a kapolut thei pouvin ahi.  
19 Ahin Pakai a thiho chu hung hing diu, atahsau hung thoudoh kit ding ahi ! Leiset a imu ho chu hungthoudoh diu chuleh kipa jal'a la asah diu ahi. Ajeh chu na hinna-vah kipa chu jingkah daitwi alhah banga namite thi umna mun'a hunglha ding ahi.  
20 In na cheuvin, kamite, na kot hou kam tup un! Chomkhat adin kisel mangun, Pakai lunghanna akichai masang sen.  
21 Ven! Leiset mite a chonset jeh un, gotna pedin Pakai chu van'a kon'in ahungin ahi. Leiset in akithat ho asel jou tah louding, mijouse mu dinga hung kipuidoh diu ahi.    

Israel Lhatdoh Na 
 

1 Hiche nikho teng chule Pakaijin tijat umtah man gang tah in achemjam satdoh intin, Leviathan, gang chella kithol gul, kinchuh chuh a kithol gul chu gotna apeh ding ahi. Twi khanglen aum dragon chu atha ding ahi. ✡  
2 “Hiche niteng chule lengpi leija aga tam jeh in la a sauvin.  
3 Keima Pakaijin, kana nga tup ding,phatecha twi kana chap khum ding ahi. Sun le jan'a ka ngatup ding, koiman a suhset thei louding ahi.  
4 Ka lunghan nachu anabei ding ahitai. Ling ho leh khao gui ho akhan kahet leh kasat ding ahi; Ka halgop ding ahi-  
5 Etiham khatna kaki thopina angaichat lou uleh. Keima toh kichamna sem uhen; ahi, keima toh chamna sem uhen.”  
6 Jacob son le pah ten ajung ahin kho nadingu phat a hunglhunge. Israel ajih hung don doh intin, hung pah lhadiu ahi. Chuleh agam leiset chung jouse alodim diu ahi.  
7 Pakaijin agalmi ho ajep banga, Israel ajep khah ham? Agal mite gotna apeh banga, Israel te gotna apeh khah ham ?  
8 Ahipoi, tetoh din Israel chu nano mangin ahi. Solam a konna huipin ahin mutmang bangin, Israel jong agam'a kon'in nodoh in aumin ahi.  
9 Pakaijin hiche abol hi Israel te agit lounao vakon suhthenga a chonset nau jouse lah mang peh ding ati ahi. Hichun semthu pathen maicham kisem namun jouse kisuchip a, leivui kiso ding ahi. Asherah hihen semthu milim houna mun hijongleh khatcha kitung den louding ahitai.  
10 Khopi kikulkhum ho ana thipchet nin tin, akeoseh hi ding, michenna inho ana kidalhan tin, lampiho a hampa ana khul dimset ding ahi. Hilaija chu bongnou hon hampa a naneh diu, hampa mitdoh thah ho leh abah ho alhaidiu ahi.  
11 Miho chu thingbah goplhaho bang diu, ki eh keh a, an hon nadinga meikitih kong tobang diu ahi. Israel hi mingol leh lungthim bei nam ahi, ajeh chu amite Pathen a kon'in akihei mangui. Hijeh achu asem paovin hepina leh lungsetna amusah louhel ding ahi.  
12 Ahin phat hunglhung ding ahi Pakaijin khut a chang le mim akilotup banga thakhat na ahin chom khom ding, khat khatna ahin chomkhom'a-Euphrates luipi solam apatna lhumlam'a vacha neo Egypt gei a ahin chomkhom ding ahi.  
13 Hiche niteng chule sumkon lentah hung kimut ding ahi. Mitam tah Assyria leh Egypt gam'a dinga ana kinodoh, thi ding kon ho chu Jerusalem'a hung kile uva Pakai chu alhang theng chunga ahou diu ahi.    

Ephraim Chunga Vangsetna 
 

1 Ipi lung gentheinan anga hitam Samaria khopi kiletsahna adim chun-Israel jukham ho loupina lal lukhuh chu. Phaicham leipha laiya chun atouvin ahin, ahoi aloupina chu pahcha banga mollha ding ahi. Mite kiletsahna chu ju’n apuilhah ding ahi.  
2 Ajeh chu Pakaijin adou dinga galsat hattah ho asol ding ahi. Hui leh gel hattah ahung juh lhah banga huipin twikhanglen asemdil jeng banga, tol jep na anei ding ahi.  
3 Samaria kihoitho sahna khopi-Israel jukham ho loupina lal lukhuh gal mite kengto noija chotpha um ding ahi.  
4 Phaicham lei phalai achun atouvin, ahin ahoina loupi chu pahcha banga mollha ding ahi. Koi hijongleh amu achun asalhah ding, theichang ga masa kiloulha a, kinepai bang ding ahi.  
5 Achaina leh van Janel Pakai, ama tah chu Israel loupina lallukhuh hung hi ding ahi. Amite amoh chengsedinga akipanao leh aki choi at nao hung hi ding ahi.  
6 Thutandih a tan nom na lungthim a thutan vaihom ho apeh ding ahi. Kotpi ngah a um gal hang ho han sanna apeh ding ahi.  
7 Ahijeng vang'in tun, Israel chu ju kham in alon dong dongin ahi. Thempu ho leh themgao ho jong jukham in alon le leuvin, ju in bou akisalel tauvin ahi. Mu anei nauva jong amuchen tapouvin, akham jeh un thulhuhna jong apethei tapouve.  
8 A dokhang chung’u jong loh in atom dim in; muntin anen sohkeitai.  
9 “Pakaijin eiho koi ihiu a gel em?” tin adong uve. “Aman ipi dinga hitia hi eihou u ham? Naonoi chep haitil chapang neo ihiu ham?  
10 Aman avel avel in eiseipeh uvin-phat khatna thugol khat, phat khatna thugol khat , hilai a themkhat, khulanga chu them khat,” ati ding ahi.  
11 Hijeh a chu tua hi Pakaijin amite henga, gamchom mi sugenthei hon pao kidang atho bang uva, ahoulim pidiu ahi ! ✡  
12 Pathen’in amite henga hitin aseije, “Hilai ahin kicholngah na mun a ume; thachol ho hilai ahin kichol uhen. Hilai mun hi thipchetna kichol na ahi.” Ahin ama hon ana ngai pouve.  
13 Hijeh a chu Pakaijin thuhil amite ahin peh kitding, thugol chunga thugol, thugol chunga thugol, hilai a themkhat chuleh khulanga themkhat, hitia chu amaho kipal a lhudiu ahi. Amaho chu kisukha diu, Oh diu, chuleh mattup a umdiu ahi.  
14 Hijeh chun, Pakai a konna thuhil hunglhung hi ngaijun nangho mi ija seplou Jerusalem a thunei leh vaihom ho.  
15 Hiti hin na kisonge, “ Thina lhemlha din kinoptona kanei uvin, chule thivui namun peldoh din thulhuhna kanei tauvin ahi. Manthah na hunglhung chun eisuhkhah louhel diu ahi. Ajeh chu jou le lheplhah na a kon'in kichol dona lhouding tahkhat kasao ve.”  
16 Hijeh chun, thanei pen Pakaijin aseije: “Ven! Keiman bulphu na songpi Jerusalem'a katunge, dettah le hoitah song ahi. Inning song man tamtah,achunga insah nadia jong lhou tah hi ding ahi. A tahsan chan chu kilong louhel ding ahi. ✡  
17 Thutan dihna golkai na manga kapatep ding, chonphatna chu athuh adon vetna ka man ding ahi. Na kisel nachu jouva kisem ahijeh in, huise gel in ano lhah ding ahi. Lhep lhahna akon ahijeh in, twilen in alhoh mang ding ahi.  
18 Thina joulhep nadia na kihou toh nao kasuh haiding ahin, thina lhankhuh peldoh ding natiu jong kale hei ding ahi.Tijat umtah galmi ho ahung tengu leh, tol'a chotpha a naum diu ahi.  
19 Avel avel a twi hung len ding, jingkah sim jingkah seh a, sun le jan'a puimanga na um kah a.” Hiche thuhil hin namite asuh tijat dingu ahi.  
20 Na jalkhun chu lup nadin achom val e. Samulpon ho jong aneo val in, na kisil khop louding ahi.  
21 Perazim lhanga Philistine douna anei banga Pakai chu hung ding ahin, Gibeon a Amorites te douna atoh bang ding ahi. Thil kidangtah bol a hung ding ahi; bolkhah louhel bol dia hung ding ahi. ✡  
22 Ajeh chu Pakai, van janel Pakai chun gamsung jouse suhmang ding hi ka tupten ahi tin jangpet in aseijin ahi,.Hijeh chun ija selouvin koi tahih in, achutilouleh gotna nachan chu sang cheh ding ahi.  
23 Ka thusei hi ngaijun; lunglut tah in hung naijun lang, ngaijun.  
24 Lou bolpan muchi tulouva, lou alhojing jeng ding ham? Muchi ima tulouhel 'a lei alholho jeng ding ham ?  
25 Lei alho chaiteng hiche muchi ho hi atuji hilou ham?- Lengmusel, jira,gehu,butun, chuleh suhlou chang-amun cheh a kitu ji ahi.  
26 Loubol pan ipi abol ding akihet nin, ajeh chu Pathen'in het theina apeh ahi.  
27 Lengmusel jepnan sehlentah akimangji poi; mol jangkhai joh in akijep jin ahi. Kangtalai jong jira chunga a kitang poi; chusangin, jangtah in avohna mol a, akivoji boivin ahi.  
28 Changlhah ding chang chu bailam tah in akisudi theijin, hijeh achu asuhdi jing louding ahi. Achunga kangtalai a lih khum in, ahinla asubong joudeh poi.  
29 Van janel Pakai hi mihil kidangtah leh loubol ho hetna sangtah pe’a chu ahi.    

David Khopi Chunga Lung Dkonna 
 

1 “Ipi lunghem nan nanga hitam, Ariel, David khopi. Kumseh le golnop anneh namang jingin.  
2 Hijongleh na chunga manthahna kahin lhut ding, chuleh hichea chu lunghem na leh kana sangtah um ding ahi. Ajeh chu Jerusalem hi Ariel min kisah akoudoh chu hung hi ding ahi-maicham thisan in atom khum.  
3 Keima hi nagal mi kahi ding, Jerusalem kakol khum'a nabang hou kaphut ding ahi. Kul sangtah a kasah a, ka suhmang ding ahi.  
4 Chuteng, leiset thuhtah noija kon'a nahin seiding; leivui noi langa patna nathu hung ding ahi. Tol'a kon'a na awgin chu thilha lhannoi akon'a olcha a awgin tobang hi ding ahi.  
5 Ahin hetman lou in, lungsetna neilou nagal mite chu leivui hoitah banga ki suchip dingu ahi. Na hinsat hou chu huilah a changvai banga delmanga umdiu ahi. Photlot louvin, apet pet nin.  
6 Keima, van janel Pakaijin nadinga thil kahin bol ding ahi; vang'in, lingki hot leh husa sangtah, chimpei, hui le go kitho leh mi halvam jeng thei meikonga kahung vilding nahi.  
7 Chitin namtin Jerusalem douna a galsat ho jouse mang banga manghel diu ahi! A kulpiu nokhum ho jouse jan mang banga manghel diu ahi.  
8 Gilkel thohpan neh ding amang mat in, ahin ahung khah tengleh ana gilkel thou thou ve. Dang chah pan donding a mang mat in, ahin jingkah ahung hitengleh dang chah in alhachom in ahi. Hitobanga chu na melma teu hung hi ding, Zion lhang nokhum ho jong hidiu ahi.”  
9 Na lungdonga na tahsan lel ham? Na tahsan lou ham? Hichu ahileh che masan lang khomu lou in umtan. Na ngolbeh buh in ahin ju akon ahipoi! Na lundong dongin ahi, ahin ju akon ahipoi!  
10 Ajeh chu Pakaijin imut lhuh na lhagao na chunga ahin sun lhah ahitai. Na themgao ho leh gao chang ho mit chu a sing tup tan ahi. ✡  
11 Ahunglhung ding thilsoh ding jouse gaova kimu hi amaho a dinga lekhabu Mohor kinam khum tobang ahi. Asim thei ding ho napeh tengleh, hitia hi aseidingu ahi. “Mohor a kinam khum jeh in kasim theipouve” atidiu ahi.  
12 Asimthei louho napeh tengleh, hitia hi aseidiu ahi, “Iti simdiham kahepou ve,” atidiu ahi.  
13 Hijeh chun Pakaijin aseije, “Hiche mite hin amaho hi keija ahi tin aseijuve. Akam un ei jabol un, ahin alungu keija kon'in agam lhai. Eihou u jong hi ima ahipoi, ahin mihem semthu danthu ho leh mohchin chin thu a bou ahi. ✡  
14 Hiche jeh ahi, keiman avel'a mipha lhem ho paomo leova hatah a adatmo na diuva kakoi ding ahi. Miching chihna chu hung mangin tin, chihna nei hetna ho hung beiding ahitai.” ✡  
15 Ipi lung genthei nan a nga u ahita dem, Pakai kom'a kon athilgon hou selmang guhon, muthim noi'a thilse bol hon! “ Pakaijin eimu thei pouvin, ipi ibol'u jong ahepoi,” tin asei juve.  
16 Ichan gei'a hung ngol ding nahi tam ? Ama chu beldengpa ahin, ama chu tahbeh in nang leingan sanga lenjo ahi! “Aman eisem ahipoi,” tia thilsem in asempa kom'a aseiding ham? “Eisem pa beldengpa hi mingol ahi, “ tia bel in aseikhah mong ding ham? ✡  
17 Mangang tah a-geisang behseh talou ding- Lebanon gammang lah ho chu loupha lai hung soh in tin, lousoh tampi asosah ding ahi.  
18 Hiche niteng chuleh lekhabua thucheng kisim, nangong in ajahding, chule mitchon lungjin na leh muthim amu ding ahi.  
19 Mi kineosah hon Pakai akon'a kipana thahbeh amudim sohdiu ahi. Migenthei ho chu Israel Mitheng Pa a kipah thanom diu ahi.  
20 Mi ija seplou ho umtalou diu, mi kithupi sah ho mangthah diu, chuleh thilpha lou bolgoho kithat diu ahi.  
21 Mona neilou themmo chansah ho mangthah diu ahi. Thutandih lamhilouva hei mangho leh mona neiloi suhmang nadinga jou sei hon akibang chet gotna kipe chu chang diu ahi.  
22 Hijeh achu Pakai, Abraham huhdoh pan,Israel mite henga aseijin, “Kamite jachatna a hung um talou diu, kichat jeh a dang kehkoh talou diu ahi.  
23 Ajeh chu achateu tamtah ahin mu tengu leh, phattheina jouse achateu kaboh khum amu tengu leh Israel Mitheng Pa thenselna chu ahin hetdoh diu ahi. Jacob Pathen mai'a kichatah a ding diu ahi.  
24 Ngol thit thet hon hettheina hin nei untin, phun sehon kihilna asandiu ahi.    

Nam Seingailou 
 

1 “Ipi lung genthei nan na ngao ham, thu a nunglou kachate ho,” tin Pakaijin aseije. “Keija toh akikalin thilgon nanei un ahi. Ka lhagao in adeilou hotoh kigop khomna nanei jun, hichun na chonset nao na sesang toupeh tauvin ahi.  
2 Ajeh chu keima donglou vin, nache suh un Egypt panpina naga thum uve. Pharaoh huhbitna chu na tahsan un ahi. Ama lima chun nakisel gu uvin ahi.  
3 Ahin Pharaoh na tahsan jeh uva suh molphou'a naumdiu, ama chunga nakingap jeh uva jachatna a naum diu ahi.  
4 Ahin thaneina Zoan chan gei a keh beh in um jeng jongleh a noidou ho Hanes gei hunglhung ta jong leu,  
5 ama tahsan jouse chun jumna amudiu ahi. Aman nakithopiu malah a na suhmol phoudiu ahi.”  
6 Negev a gancha ho chung changa thuhil kaheng'a hitin ahung lhunge; Kholjin hon tijat umtah in nelgam ahin jot nun, Egypt gei adin olin akitolui- ahaonao jouse sangan ho chunga ahin pouvin, agou luhou sangongsao chunga ahin pouve-Egypt ten aventup nadiuva abon'a pehding atiu ahi. Gamthip gam ahin jot un, keipi bahkai achal le anu umna mun, gulse ho leh gunei gul ho umna mun ho ahin jotpao vin ahi. Hiche jouse hi ahin,Egypt in imacha nahin pehle louding ahi.  
7 Egypt kihahselna ho chu panna bei ahi bouve! Hijeh chun, Rahab tin kakouve-setna neilou Dragon.  
8 Tun chenlang hiche thucheng ho hi sun lhan. Lekhabu a sun lut in. Phat kichai kah adinga hettohsah a pang diu ahitai.  
9 Hichu, hiche mite hi milouchal midouhat ho ahiuvin, Pakai thuhil lunglutna ngai ding nomlou ahiu ve.  
10 Mitvah neiho jah a hitin asei uve, “Themgao ho jah a, Thudih nei seipeh hih uvin. Ngainom um chacha neisei peh uvin. Jouthu leh semthu ho neisei peh un.  
11 Lung jin nahi sumil soh in. Nalampi jim a kon'in kichondoh in Israel Mitheng Pa chungthu neiseh peh u, ngadoh tan.”  
12 Hiche hi Israel Mitheng Pan adonbutna ahi: “ Kathu seipeh ho namusit jeh leh nabolgim ho, jou le nal na tahsan joh jeh in,  
13 phulou helouva vangsetna na chunga hung chu ding ahi-bangho pohdoh a, khikeh a lhuh tobang ding ahi. Apet pet in hung chim lhan tin, bong hel hulin hung lha tan te.  
14 Bel keh banga naki suchip ding ahi-achip dan dan chu halneo khat a jong mei am kiloh theilou, twikul a kon'a jong twi themkhat chabeh jong kithal thei lou ahi.  
15 Thaneipen Pakai,Israel Mitheng Pan, hitin aseije: “ Kaheng'a hung kinung le hobou, keija kicholdo hobou huhdoh a na umdiu ahi. Lungneng sel leh tahsan nachu na thahat nao ahi. Ahin khatcha nachan lou diu ahi.  
16 Nangman naseijin, ' Ahipoi Egypt akon panpina kamu diu ahin, galsat nadinga sakol hattah ho eipeh diu ahi,' nati ahin, gangtah leh hattah namu diu chu ahileh nagal mi teuvin hattah leh gangtah a nahin del diu chu ahi bouve!  
17 Alah uva khatnin ahindel ding chu nangho sangkhat hi ding ahi. Alah uva nga in nabonu va najamsah soh diu ahi. Thinglhang chunga ponlah khom khat bou kidalha banga na kidalha ding nahin, molvum'a ponlap kikhai pheleng leng toh nabah ding ahi. Hijeh a chu Pakaijin ama kom'a nahung ding anga tei ding, hitia chu aman nangailut dan leh nakhoto dan chu nahetsah nom ahi. Ajeh chu Pakai hi tahsan umtah Pathen ahi. Apan pina ngahjing ho chu a nunnom ahiuve.  
19 Aw Jerusalem'a cheng, Zion mite, nangho naka kit loudiu ahitai. Ahenga panpina nathum uleh Ama chu mi lungset them ahi. Na kanau awgin chu Aman adonbut teitei ding ahi.  
20 Pakaijin an adin vangsetna, chuleh don din thoh natna nahin pe jong lechun, nahil din nakom'a um jing nalai di ahi. Na hil'a chu namit tah a namu ding ahi.  
21 Na nakol tah a najah ding ahi. Na nunglang tah a kon thu hung kisei ding,”Hiche lampi hi ahi nachena got chu,” Jetlang hihen,veilang hijongleh.  
22 Chuteng na dangka a kisem milim kihou, chule nagou lutah sana a kisem lim ho chu, na suhmang ding ahi. Ponse nen paimang banga na paimang ding, “Phasel to!” tia nasei khum ding ahi.  
23 Chuteng Pakaijin gojuh a phatthei naboh ding ahi, thil tuphat ahiteng. Kidang tah a agaho naki khop khom ding, chuleh na ganchate neh ding hamhing ninglhing setna um ding ahi.  
24 Loukhoi bongchal ho leh sangan hon anpha anehdiu, avai vang huijin alhoh mang ding ahi.  
25 Hiche nikho tengleh na galmi hou akitha a,insang ho ahung lhuh teng, vadung twi ho mol le lhang jouse hung longlha ding ahi.  
26 Lha chu nisa vah bangin vah intin, chuleh nisa vah chu jat sagi'a vah cheh ding ahi- nisagi sunga vah chu nikhat a vah tobang ahi! Hiti chu hi ding ahi Pakaijin amite sudam dinga akipatna, akisuh khah nao maha hou damna ahin peh teng.  
27 Ven! Pakai chu mun gamla tah a kon'in ahunge, lungsa pum leh meikhu nasatah in atomkhum in ahi. Amuh hoa lunghan na adimmin; athu ho , meiyin asuhmang toh abange.  
28 Ahaina hu sat chu twisoh a galmi ho ngong chan aphah bangin akisunglha abange. Chitin namtin kiletsah ho chu suhmang dinga asepchil ding ahi. Nahkhao akhi peh a, mangthai dinga ahoidoh ding ahi.  
29 Ahin Pathen miten golnop phatah kibolna'a la kisa ho banga kipa la asah diu ahi. Theile mutpan mun thenga Pathen houva cheho honkhat Jerusalem, Pakai lhangchung-Israel te Songpi'a apui banga, kipana' adimset dingu ahi.  
30 Chuleh Pakaijin aloupina aw ajahsah ding ahi. Abanthahat thaneina avetsah ding ahi. Meikong in aval lhum bangin hung kum lhan tin, van gin ho leh gelchang lentah tah hung lhabanga hung kum lhading ahi.  
31 Pakai thupeh dungjui a Assyrian te ahal hal 'a kehdiu ahi. A leng tenggol'a ajeplhuh gamdiu ahi.  
32 Hitia Pakaijin amol'a ajep uva, gotna apeh tengu leh, amiten selangdah atum uva, khong akhet uva golnop abol diu ahi. Abanthahat ahin doptouva, Assyria te ahin dou ding ahi.  
33 Topheth-meikou na mun-Assyria lengpa dinga phatsotna gontohsa kikoi ahitai; akigo nading thingho sangtah in akiselom tai. Pakai haina hu chun, meikong hung kikhodoh banga ahin halkou ding ahi.    

1 Ipi lungjin nan angao ahitadem Egypt henga panpina thumho, a sakol hou, sakol kangtalaiho chuleh atol ho chunga kinepna aneijin, Pakai lang vet tah sanga galsat sepai ho hatna in akisong uvin ahi.  
2 Pakai chu chingtah ahin, vangsetna nasatah ahin lhunsah ding ahi; a lunggel akhel louding ahi. Migilou te douna'a hung thoudoh ding chuleh akithopi apang ho adou ding ahi.  
3 Ajeh chu Egypt mite hi mihem maimai ahibouvun, Pathen ahipou ve! A sakol hou jong phengai ngen ahiuvin, thanei jong ahi pouve! Pakaijin amaho douna'a akhuttum ahinjel tengleh akithopi hou hung kipallhu diu, akithopi teu jong lhu diu ahi. Abonun hunglhu untin, thikhom sohkeidiu ahi.  
4 Ahin hiche hi ahi Pakaijin eiseipeh chu: “Humpi bahkai nou in kelngoi atha'a achunga dinga a ngeh lut lut teng, kelngoi ching ho hontamtah in ging lul lul in poh thethu jong leu atija dehpon ahi. Hiche banga chu, vanmi janel Pakai chu hung kum lhantin, Zion Mol'a asatding ahi.  
5 Van janel Pakai chu Jerusalem chung dunga leng lentin, vachan abuh ahuhbit banga ahuh bit ding ahi. Khopi chu adal'a, ahuhdoh ding ahi; achunga galkai lea ahuhdoh ding ahi!”  
6 Nangho midouhat migiloutah hijongleu chun, ka mite nahijeh un, hungun lang, Pakai kom'a din hung kile tao vin.  
7 Niloupi tah khat hunglhung ding ahi ti kahei. Ajeh chu na chonset nau khut in asem thu sana a kisem leh dangka a kisem pathen ho amichang cheh in ahin pai mang diu ahi.  
8 “Assyria mite chu suhmanga umtei ding ahin, mihem chemjam'a kon hilou ding ahi. Pathen chemjam chun asat diu, chuteng kichau va jammang diu ahi. Assyria khangthah hat tah tah ho chu gal hinga kaimanga umdiu ahi.  
9 Ahat tah jong tija'a kithing diu, chuleh leng chapa tejong na gal ponlap ho amutengu leh jammang sohkeidiu ahitai,” tin Pakai, Zion'a meihal pa, a meikou in Jerusalem apat ahin kousuh sah pan aseijin ahi.    

Chon Phatna Lenggam 
 

1 Ven, leng michonpha pa ahungin ahi ! Chuleh tahsan um leng chapa ten amanoija vai ahom diu ahi.  
2 Amaho khat cheh hi hui'a kon hoidoh na mun bang diu, huile go akon kiseldoh na mun toh bang diu ahin, nelgam'a twidung hung long bang diu ahi. Gamgot na'a songpi lentah ale bang diu ahi.  
3 Chutengleh mit nei jousen thudih chu amuthei diu, chuleh nakong nei jousen ajah theidiu ahi.  
4 Milung chavai ho jeng jong chihna leh hetna'a hung dimset diu ahi. Pao oh ho jong jangkeija paothei diu ahitai.  
5 Hiche niteng chule migilou mingol ho chu mihang ho, mihatho, kitilou diu ahitai. Michavai ho jana kipelou diu ahitai.  
6 Ajeh chu mingolhon ngolthu bou aseidoh jiuvin chuleh athilgon hou jong thil phalou ngen ahi. Gitlouna ngen abolun, chule Pakai chung changa thuhillhem athethang un ahi. Gilkel'a umho an a lahpeh un chule dangchah te ho twi don ding ape pouve.  
7 Migiloute joule nal'a amilhep u chu chonset ahi. Guhthimin, lungjang loutah in thil gon anei un ahi. Mivaicha themmo chansah nadin, jou asei uvin, adih jeng vang'in mo achansah uvin ahi.  
8 Ahin milungset them hon, ipibol'a phaham tin thilgon aneiyun chuleh ahongphal nao achun adingdet jin gun ahi.  
9 Ngaijun, nangho numei cheng nomtah a lumleho.Kathusei hi ngaijun, nangho, lunglhai sel'a umhon  
10 Phatsot louvin-kumkhat jou bep leh-khohsahna neilou chengin hetman louva khoh sahna ahinnei diu ahi. Ajeh chu theiga hunglhung louding, chuleh lousoh jong khoptupna umlouhel ding ahi.  
11 Kithing un, nom satah a um numeiho; nopsah natah a nanei uchu sutlhau vin lang, lunggentheina vetsahnan khaodip pon kivonun.  
12 Na lousoh u tamtah jeh leh na lengpithei ga u tamtah jeh in na op phengu chu bengun lung hem tah in.  
13 Ajeh chu nagam'u ling le khao in akhan khum dingu ahi. Na thanopna inho leh na kipana khopiho hung bei ding ahitai.  
14 Leng inpi leh nakhopi len dalhah a hung um ding, chuleh khopi sung kisahlelna adim mun jong keohel ding ahitai.Gam sanganho kipana hintin, ahon lhon'in kulpi keo ho sunga lha le untin, galdotna inchung sangho noi'a umle diu.  
15 van'a kon'a Lhagao ichung uva ahung kibuh lhah kah a hi ding ahi. Chuteng gamthip gam chu louphatah hungsoh intin, chuleh leipha chun lousoh ga tamtah ahinso ding ahi.  
16 Thudih in gamthip gam'a vai ahin hop ding chuleh chonphatnan leipha loumun hoa vai ahopding ahi.  
17 Chuleh hiche chonphat nachun chamna ahin pohlut ding ahi. Ahi, a itih adinga thip behcha tahsana um ding ahi.  
18 Kamite chu bitna umdiu, in'a lungmong'a umdiu chuleh nom'a kicholdo diu ahitai.  
19 Gammang ho geijin kisumang jeng jongleh,khopi len kiloi lha jongleh,  
20 Pakaijin amite hatah a phatthei aboh ding ahi. Hoilai mun'a muchi tujong leu, gasoh tampi hi ding ahi. Agancha houle a sangan hou nomtah a lhale diu ahi.    

Genthei Naleh Kithopina 
 

1 Ipi lunghemnan nangao ham nangho Assyria te, mi sumang ho, ahinla nangho leh nangho a itih in nakisumang kha hih helu vin ahi. Midang najou lhep jiuvin, ahinla nangho lheplha in na um kha hih uve. Mi suhmang nangah tengu leh nangho nakisumang diu ahi. Mi lheplhah nangah tengu leh nangho nakilhem lhadiu nahiuve.  
2 Ahin Pakai, nei hepiu vin, ajeh chu nangma ngah a um kahiuve.Nisim in kaban thahat nun hungpangin lang, hahsatna'a kaum tengu leh eihuhdoh diuvin hung pangin.  
3 Na awgin ajah jeh un melmate a jam uve. Nahung dindoh tengleh chitin namtin ajam jitao ve!  
4 Lungmul, peng palep leh khaokho hon louho leh lengpi gui ho akeova alha bang uva Assyria galsat sepai ho jong lhu uva, ima hilou diu ahitai !  
5 Pakai chu alet a len hihen. Van mun'a cheng hijongleh aman Jerusalem chu thudih leh chonphatna in na asemdoh ding ahi.  
6 Hiche nikho tengleh ama chu na kingap detchet na abul hintin, huhhing'a ninglhing setna kikoi khol, hetna leh chihna napeh ding ahi. Pakai gin chu nadinga gou hi ding ahi.  
7 Ahin tun vang nagal hang hou lhang phongin akap uvin ahi. Chamna semho nommo tah in lunglha in akap uve.  
8 Na lampiu ho jong akamdel tai; Koi macha alamlha tapouve. Assyrian ten chamna dinga kinopto nachu asukeh tauvin, ahetoh a pangho masanga kitepna ananei uchu anahsah tapou vin ahi. Koimacha gin le ja anei pouve.  
9 Israel gam chu puldou nan achup lhatai. Lebanon jong jachat nin ananglha tai. Sharon phaicham chu tun gamthip gam ahitai. Bashan leh Carmel chom in ana umtai.  
10 Ahin Pakaijin aseije: “Tun keima kadindoh ding ahi. Ka thahat na leh kahatna tua hi kavetsah ding ahi.  
11 Nangho Assyria miten hampa gop ahilouleh kolbu kung tailou ima nasodoh pouve. Nahai nau hu chu mei hung kisoh intin, nahin vallhum dingu ahi.  
12 Ling hamboh a kisatlhah a, meiya akilelut bangin na mite jong kachai keidiu ahi.  
13 Ipi kabol doh ham phaten ngaijun, nangho chitin namtin gam la tah a umho! Chuleh naicha'a umhon kathahat hi hetpeh in nei neijun !”  
14 Jerusalem'a um michonse ho tija in akithing thing uve. Pathen houlou ho chu tijatna nasatah in aman tauve. “Hitobang mi vallhum jengthei meikong hi kon athoh jou mong ding ham?” tin akap uvin ahi. “Hitobang meikong nasatah akon'a koiham asohcha ding ?”  
15 Mi kitah leh mitheng ho, joule nal'a phatchomna ding nomlou ho, nehguh deilou jeh a munchom gam latah a umdoh ho tolthat dinga guhthim'a thilgon ho thusei ngaipeh lou'a da chah khet jeng ho, thilpha lou bol dinga lhepna jouse mangcha guho akon'a amit u sing jeng ho-  
16 mun sang'a cheng ding ho chu amaho hi ahiuve. Mol le lhang 'a um songpi ho chu akulpiu va pangding ahi. Neh le chah hin kithah peh diu, chule twi jong ning lhing setna aneidiu ahi.  
17 Lengpa aloupina jouse toh namit tah uva namu diu, chuleh gamla tah a sao gam leiset chu namit'a namu diu ahi.  
18 Hiche tijat umtah nikho hi nahin nunggel doh diu, chuteng nahin doh diu chu, “Insangho sim toh'a pang Assyrian milun ho chu hoiya um uva hitam? I khopi u alhuh nunga thil le lo ki chomdoh ching tup'a pang lekhabu koitup ho chu hoilai ja um uva hitam ?”  
19 Migilou ho leh mikhanse hon hetkhah lou leh kidangtah paochom athohou hi navel mukit tah louding ahi.  
20 Zion chu golnop phatah bolna mun'a nahin lemu joh dingu ahi. Jerusalem chu chamna leh bitkeija umna khopi'a nahin mu dingu ahi. Khoilupon in, akhao kiloi detchet leh akhom ho chah thet na kitung tobang ding ahi.  
21 Eiho dinga Pakai chu Hatchungnung Pen hung hi ding ahi. Ama chu vadung vailentah in bitkei'a akoi, galmi hon ahin palkai joulou u bangdi ahi. Galmi ho kong jong kitolna thei hilou ding ahi.  
22 Ajeh chu Pakai chu eithutan pao ahin, dan eipeuva leh i lengpau ahije. Aman eikhohsah untin, eihuhdoh diu ahi.  
23 Galmite kongtol napon akilhamin, kongleh lang achi pin, manchah ho jong panna bei ahitai. Anei agou houjong Pathen mite kihom diu ahitai. Elbai ho jengin jong achan vou u akilah diu ahi!  
24 “Kadam pouvin chuleh panpi bei kahiu ve,” tia Israel miten asei tahlou diu ahi. Ajeh chu Pakaijin achonset nao angaidam ding ahitai.    

Adih Louva Nam Thutanna 
 

1 Hung ngaijun, Aw chitin namtin in. Vannoi leh asunga cheng jousen kathu ho hi jaohen.  
2 Ajeh chu Pakai chu chitin namtin chunga alung asatai. Agalsat sepai ho chunga nasatah a lunghang'a ahitai. Abon'uva asuhmang hel soh ding, themmo achanna athagam hel ding ahi.  
3 Amithiu jong vuilouva kikoiding chuleh amonlha tahsa ho ui chun gansung alodim ding ahi. Lhang chung'a kon'in athisan u hung longlha ding ahi.  
4 Vanlaijol chunga umcheng hung jun lhamang ding, chuleh lekha pheng kijel banga mang diu ahi. Van thamjol'a kon'in ahshi ho lengpithei do gop pul bangin hungpul lha diu, theichang phunga theichang agop ho hung kitanglha bang diu ahi. ✡  
5 Van hoa ka chemjam in anatoh ahin chaitengleh suhmang dinga kakoisa Edom chunga hung chu ding ahi. ✡  
6 Pakai chemjam chu thisan in alhop deh in, thao in akitom lha jengin ahi- kelngoinou ho leh kelcha ho thisan kithoina dinga kigongsa kelngoichalho athao toh ahi. Ahi, Pakaijin Bozrah khopi achu maicham asemding ahi. Edom'a chu aman mi hatah a athading ahi.  
7 Bongchal hat banga hatjong leu, thidiu ahi-khangthah ho khanglui hotoh kijamtha diu ahi. Agamsung chu thisan in achup ding chuleh a leiset chu thao dimlha jeng ding ahi.  
8 Ajeh chu Pakaijin phu alah nading nikho chu ahin, Edom in Israel te chunga khan gitlou abol jouseu lethuh na kum chu ahi.  
9 Edom vadung jouse meikou in alodim ding, chuleh tollhang chu meiyin ahin tom khum ding ahi.  
10 Edom chunga thu kitan hi kichai tih umlou ding ahi; a meikhu u, a itih adinga kiting jing jeng ding ahi. Gam leiset chu akhang akhang'a dinga hin kidalha ding ahitai. Hilai mun'a chu koima cheng talou ding ahi. ✡  
11 Nelgam'a um sumbu changlit, pengloi loi sumbu changlit, lentah sumbu chang lit leh va ah alenloi in chennan aneiyun, kichat umna mun ahitai. Ajeh chu Pathen'in hichegam chu hoitah a atetoh ding; chehchao nading leh manthah nadinga atetoh ding ahi.  
12 Ima hilou gam hin kiti ding, chuleh alen alal'a anei jouseu gangtah a ana umloudiu ahitai.  
13 Linghon leng inpi ho adelkhum gam ding; thing binei leh lingphung ho akulpiu sunga hung ban kedoh ding ahi. Si-al hon chennan hinnei juntin, sumbu changlit hon in'a ahin neidiu ahi.  
14 Nelgam'a gancha ho jong ngei hotoh hunglha khom diu, ahamu jankhovah geija kijading ahi. Akisumang manthai na mun'a chun gam kelcha ho amaho leh amaho kah a ham untin, chuleh jan thilha ho hungun tin, hung kicholdo diu ahi.  
15 Hilai achu sumbu changlit in abuh sem in tin, atwi ho athah ding ahi. Anou akeo sah a alhaving'a akhu khum ding ahi. Khoiho hunguntin, achal leh api akop'a hung diu ahi.  
16 Pakai lekhabu chu holin lang ipi abol dingham ven. Hiche vacha ho leh gancha ho hi khatcha manglou ding chuleh akop toding jong kivat louding ahi. Ajeh chu Pakai ana kitep in ahi. A lhagao in ahin tahsan sohkeiding ahi.  
17 Gam chu ate peh in, ahomdoh tai. Vang asanpeh dungjuijin apedoh tan ahi. Tonsot gei alo uva, akhang akhanga aneidiu ahitai.    

Lhatdoh na Chunga Kipana 
 

1 Hiche nikho hoa chu gamthip gam leh nelgam geija kipah thanom diu ahi. Gammang ho hung kipah intin, pahcha pah banga hung pah ding ahi.  
2 Ahi, pahcha ninglhing setnin um intin, lasah leh kipa thanopna um ding ahi! Lebanon lhangho bangin nelgam ho hung eng intin, carmel molhoi banga hoiding chule Sharon Phaicham hung bang ding ahi. Hilaija chu Pakai chun aloupina ahinvet sah ding, I-Pathen'u loupina chu.  
3 Hiche chung chang thu ahin khut kham ho hatsah inlang, khupbuh lhasam ho chu tilkhou vin. ✡  
4 Kichat um lungchang neiho henga seijin, “Hat inlang, kicha hih in, ajeh chu na gal mite sumang din na Pathen ahunge. Na huhdoh din ahunge.”  
5 Ama chu ahung teng, mitcho kho amusah ding, chuleh nangong kho ajahsah ding ahi. ✡  
6 Kengbai sakhi banga kichom ding, paothei lou hon kipah'a la asah diu ahi! Tuinah ho akon twi hung longlhan gamthip gam hin phantin, vadung hon gammang ahin chapnou ding ahi.  
7 Tolgo jong dilneo hung soh ding chuleh twinah a twi hung long lhan gamgo ho asuh lung lhaiding ahi. Nel gam'a si-al ho chenna leh akol nauva chu hampa toh pumpeng leh phai pheng hung kehding ahi.  
8 Gam kidalhasa mun khat na lampi lentah hung kilhung lut ding ahi. Hichu thenna lamlen tia amin kivo ding ahi. Gitlou lungthim puhon hilai chu a ho loihel diu ahi. Pathen dei'a vahle hoa ding bou ahi; mingolho hilai'a chu vahle louhel diu ahi.  
9 Keipi bahkai hon sa achan lou diu, sahingne gamsa ho jong lha le lou diu ahi, kichat le tijatna ho jong lha le lou diu ahi, Kichat le tijatna umlou ding ahi. Lhatdoh a umho bou lhale diu ahi.  
10 Pakaijin alhatdoh ho hung kinung lediu ahi. Tonsot kipana lallukhuh kikhuh banga akikhuh uva, lasah pum'a Jerusalem hung lut diu ahi. Lunghemna leh puldouna manghel ding, kipana leh thanop na'a dim diu ahitai.    

Sennacherib in Jerusalem Agihsal na 
 

1 Hezekiah leng vaihom kum somle li lhinin, Assyria lengpa Sennacherib in Judah te khopi kulpi ho chu ano khumin alo gamtam ahi.  
2 Hichen Assyria lengpan a sepai jalamkai Lachish a kon'in galsat sepai tamtah toh Jerusalem'a leng Hezekiah satdin asolin ahi. Assyria ten sahlam dilneo, ponsopna lou lampia longlha vacha achun panmun akisemun ahi.  
3 Hiche lamkai chenghin aga lamdot uvin ahi: Kilkiah chapa Eliakim, leng inpi'a vaihom; Shebna, thutanna mun'a thuching; chuleh Asaph, thutanna mun'a thuching; chuleh Asaph chapa Joah, leng insung thuching ahiuve.  
4 Hichun Assyria lengpa sepai jalamkai pa chun Hezekiah thuhil aneichu aseipeh tan ahi: “ Hiche hi Assyria leng hatchungnungin asei ahi: Ipi tahsan um nanei uva hibanga hi tahsan detkheh a naum uham ?  
5 Thucheng mai mai ja galsat thepna, hatna kineitheija nagel uham? Koi nakison pi uva, keima nei dou uham ?  
6 Egypt chunga nakison uham? Egypt'a na kingai uleh pumpeng agei hem in nakhut asuh vang pai tobang ding ahi. Egypt Lengpa Pharaoh chu tahsan thei ahi naisai poi. ✡  
7 Ahin, hitia hi nahin seimaithei u ahi, 'Pakai ka Pathen uva katahsan nao uma ahi!' Ahin ama chu hilou ham, Hezekiah in ana jumso chu? Hezekiah hilou ham aHou-In leh amaicham jouse sumanga, Judah leh Jerusalem'a cheng jousen maicham kisem na Jerusalem a bou agahou thei diu chu?  
8 “Ipi ham naseipeh unge! Ka lamkai pu Assyria lengpa toh kidehto nakhat neijin. Keiman sakol sangni nape jenginge, achung cheh a touding mi namu poupouleh!  
9 Hiche galsat sepai lhomcha neijan, iti kapupa sepai hon khat alhasam pen jong joulou dinga, Egypt te sakol kangtalai ho leh atolho panpinan jong joulou dinga, chouding nati ham?  
10 Gah seibe din, Pakai puihoina beija nagam kahung bulu u nahisah ham? Pakai ama tah in hitia hi eiseipeh u ahi, 'hiche gamchu satnun lang, sumang un!'  
11 Hichun Eliakim, Shebna, chule Joah chun Assyria jalamkai pa henga aseijin, “Lungset tah in Aramaic paovin nei houlim piuvin ajeh chu hoitah in kahechen set uve. Hebrew paovin neihou hih un ajeh chu bang ninglanga umho khun jaget unte.”  
12 Ahin Sennacherib jalamkai pan hitin ahin donbut in, “Hiche thuhil hi ka lengpan nangma leh na pupa dinga bou ahin thot nahisah ham? Aman mijouse jah dinga adei ahi. Ajeh chu keihon hiche khopi hi kahin lo tengu leh mipi ho chu nangho toh thohgim thading ahi. A gilkel dan uchu a eh u geija anehdiu, adang chah dan uchu ajun geiuva adon dingu ahi”  
13 Hichun, sepai jalamkai pa chu adingdoh in Hebrew paovin bang panga umho jah achun asamtan, “Assyria leng hatpa a konna thuhil hi ngaijun!  
14 Lengpan asei hiche hi ahi: Hezekiah chu kilheplhah sah hih un. Aman a imatih'a na huhdoh joulou diu ahi.  
15 Pakai'a tahsan na neijin, tin kisuh ngol sah hih uvin. Hitia hi aseiding, “Pakaijin itinama jongleh eihuhdoh diu ahi. Hiche khopi hi Assyria lengpa khut a lhulouhel ding ahi,” tia aseiding ahi.  
16 Hezekiah thusei chu ngai hih un! Assyria lengpan phat tepna apeh ho ahi: Keima toh kichamna semun-nakot hou hongun lang hungpot un. Chutileh khat cheh in na lengpi theiga cheh naki neh diu, theiga natheiga phunguva kon'a nakilo diu, chuleh na twikul uva na twi cheh u naki don diu ahi.  
17 Chutengleh hitobang gam dang khatna pui dinga kagon ding-chang leh lengpitwi umna gam, changlhah leh lengpi lei umna gam.  
18 “Hezekiah in, 'Pakaijin eihuhdoh diu ahi!' tia aseichu kilhep lhah sah hih un. Chidang namdang pathen hon amiteu Assyria lengpa akon ahuhdoh khah mong uvem?  
19 Hamath leh Arpad pathen chu ipi tia hitam? Chuleh Sepharvaim pathen ho chu itiuva hitam? Koi pathen'in Samaria chu kathunei na'a kon'a ahung huhdoh khah em?  
20 Koi chidang namdang pathen hileh ka thaneina'a kon'a amite ahung huhdoh thei khah uvem? Pakaijin Jerusalem chu keija kon'in hin huhdoh thei inte tia lunggel na neiju ham?”  
21 Ahin mipi chu athipchet jengun chuleh thucheng khat jong a uhpoh pouve. Ajeh chu Hezekiah in thupeh ananei jin, “Ana donbut hih un,” ati ahi.  
22 Hichun, Hilkiah chapa Eliakim, leng inpi vaihom; Shebna, thutanna'a thuching; chuleh Asaph chapa Joah, lengte thusim ching ho chu Hezekiah henga akile un ahi. Lunghem in avon hou abot telun, lengpa kimupi din acheuvin, Assyrian sepai jalamkai pa thusei chu aseipeh tao vin ahi.    

Jerusalem Huhdohna Kisei Masa 
 

1 Leng Hezekiah in ahetsahnao thu chu ajah phat in, avonho chu abot teltan, khaodip pon akikhun Pakai Hou-In achun alut tan ahi.  
2 Chuin Eliakim, leng inpi vaipopa, Sheba thutanna'a thuchingpa, chuleh thempu'a pang lamkai cheng chu khaodip pon von pumin Amos chapa Isaiah themgao henga asoltan ahi.  
3 ama hon Isaiah themgao henga hiti hin aseijun ahi. “Leng Hezekiah in hitin aseije: Tuni hi boina, kumna, chuleh jachatna nikho ahitai. Naosen penglha dinga kigosa ahia lah anun naopenlhah nadinga thanei lou tobang ahi.  
4 Ahin, hingjing Pathen chouna'a lengpan ahinsol hiche Assyria jalamkaipu thusei hi na Pakai na Pathen chun ana hetan tin, athusei ho jouse jeh in gotna pe inte. Aw, keiho amoh chengse din neitao peh un!”  
5 Leng Hezekiah vaipo pipu hon lengpa thuhil Isaiah themgao kom alhut jou uvin,  
6 Hitin adonbut in ahi. “Na lengpau kom'a, “Pakaijin hitin aseije, tiuvin: Assyria lengpa palai hon keima taitomna'a athusei juchu kisuhboi sah hih in.  
7 Ngaijin! keima matah ama douna'a kakalson ding ahi. A in na konna thuhil khatnin lengpa ngaichat khoh ahi ti amu ding, chuleh agam'a hung kile ding, chuteng tah chuleh a chemjam ma-ma'a ka lousah ding ahi.”  
8 Hiche phatsung chun, Assyria jalamkai pun Jerusalem dalhan Assyria lengpa, Lachish dalha a Libnah ana nokhum lai chun kijah topi din achen ahi.  
9 Phat chomkhat jou nungin leng Sennacherib in thukhat amun, hichu Ethopia lengpa Tirhakah in amadoudin galsat sepai tampi toh ahung kon'in ahi, ti ahi. Adou ho kimaitopi masangin Jerusalem'a Hezekiah henga din apalaiho hiche thuhil hi apohsah in ahi:  
10 “Hiche thuhil hi Judah aum leng Hezekiah ding ahi. Assyria lengpan Jerusalem alah joulou ding ahi tia natah san jing na Pathen chu kilheplhah sah hih in.  
11 Assyria lengten achena jouseu va ipi abolna hechen setnin ahi. Alampiu va asuboi ho jouse jong asumanggam hel un ahi ! Nang ipi chom nahi deh ding ham ?  
12 Chidang namdang pathen hon Gojan, Haran, Rezeph chuleh Eden mite Tel-assar a cheng gamho itih a ahuhdoh khah uvem? Kapu kapaten asuhmangsa ahibou uve.  
13 Hamath lengpa leh Arpad lengpa ipi tilhona hitam? Sepharvaim, Hena chuleh Ivvah lengho itiuva hitam ?”   

Hezekia Taona 
 

14 Hezekiah in palaiho akon'a thuhil amujouvin, asimin, Pakai Hou-In na akaltouvin, Pakai anga aphajal tan ahi:  
15 Chuin Hezekiah Pakai anga hiti hin ataotan ahi:  
16 “Aw Van Janel Pakai, Israel Pathen, vantil thanei holah a leng changa nahi! Vannoi leiset lenggam jouse chunga Pathen, nangma bou nahi. Vanho leh leiset sem'a nangma bou nahi. ✡  
17 Hungkum lhan lang hung ngaijin Aw Pakai! Namit in hin vetan Aw Pakai! Sennacherib in hingjing Pathen douna'a athusei ho hin ngaijin.  
18 “Adih e, Pakai, Assyria lengten hiche gamho chu ana suhmangu ahi.  
19 Chuleh chidang namdang te pathen semthu ho chu meilhum sunga aleh lut nun, ahallha tauvin ahi. Ahin, ahimongin Assyria ten song'a kon mihem khutnin asuitoh ahibou vin, Pathen hinaisai lou u ahi.  
20 Tun, Aw Pakai ka Pathen u, athaneina a kon'in neihuhdoh un; chuleh leiset a lenggam jousen nangma bou, Aw Pakai, Pathen nahi ahetdiu ahi.”   

Sennacherib Lhuhna 
 

21 Hichun Amoz chapa Isaiah in Hezekiah henga hiche thuhil hi athot in: Hiche hi Pakai, Israel Pathen'in asei ahi: Assyria lengpa Sennacherib chung changa natao jeh in,  
22 Pakaijin hiche thucheng hi ama dounan aseitan ahi: “Zion a nungah theng nun ha kidah in, na nuisat e. Jerusalem chanun najam chu nuisat in alu athinge.  
23 Koiham nahsah louleh nuisat'a nakoi jing chu? Koi douna'a na aw nasan sah ham? Ki hoitho sah tah a koi na navet ham? Israel Mitheng Pa chu ahi!  
24 Na palai ho mangchan Pakai chu nahsahlou vin na nakoije. “Ka sakol kangtalai tamtah mangchan, mol le lhang sangtah ho kana loukhum jouvin ahi,” tin aseije-ahi, Lebanon lhang leh, molchung vum ahi. Cedar thingphungho asangpen jong kaphuh lhun chuleh chahthing thingphungho asangpen jong kaphuh lhun chuleh chahthing phapen ho geijin ka phuh lhun ahi. Asangpen tah gei kaphan chuleh gammangsunggil ho gei jin ka khol chil sohkei tai.  
25 Gamchom mun tamtah a twikhuh ho ka laijin, atwija chun keima leh keima kaki sulip jin ahi. Ka kengto'a Egypt vadung ho ka sutangin ahi.  
26 “Ahin na najah khah lou ham? Hiche masanga patna kana gel lhuhsa ahitai. Sotna patna kana gon ahitan, ahin tua hi kalhun sah ahitai. A khopiu kulpi ho songbong kiselom banga na suhchip dinga kana gontup peh ahitai.  
27 Hijeh a chu amiteu vin tha lhahsam na aneiyun, kichat leh lungboi in aum tauvin ahi. Hampa bangin alhachom uvin, aum tauvin ahi. Hampa bangin alhachom uvin, ajih don doh ho hetman louva kichotpa tobang ahi. Inchung vum'a hampa hung thah dondoh ho tamtah ahung kedoh masanga nisa in akahvoi tobang ahi.  
28 Ahin, hoilai nache'a hoilai na um, chuleh itih a na kondoh a nahung vailhun kahe chen setnin ahi. Ka chunga na lunghan dan jong kahe chen set ne.  
29 Ka chunga na lunghan jeh leh na hoithona jeh in thihkoi'a na nahkui kahin koiding chuleh sakol kamvo na kam'a kabupeh ding ahi. Na hungna lampi ma-ma achu kakinung le sah ding ahi.”  
30 Hichun Hezekiah henga Isaiah in aseijin, “Ka thusei adih photchenna chu hiche hi ahi: “Tukum leh amacham'a hung kehdoh hobou naneh ding ahin, akum kit leh hiche'a kon'a hung sohdoh ho naneh ding ahi. Ahin a kumthhum channa leh nangman chang le mim na tua na kikhol tup ding ahi; lengpi lei phate nabol'a agasoh naneh ding ahi.  
31 Chuleh Judah a kidalha gal mite a kon'a sohcha jouse na leiset noi langa jung hinkho leht untin, chuleh ninglhing setna hung khanglen diu ahi.  
32 Ajeh chu kamite amoh chengse chu Jerusalem'a kon'in hung potdoh untinm chuleh asohcha ahing cheng chu Zion lhanga kon'a hung potdoh diu ahi. Van janel Pakai tomngainan hiche hi atah a ahin sosah ding ahi!  
33 Chuleh Assyria lengpa chunchanga Pakaijin hitin aseije: “ Agalsat sepai ho Jerusalem lutlou diu ahi. Thel changkhat jong alhalut loudiu ahi. Kidalna pho pum'a akot mai dunga kijot le lou diu, chuleh abangho dung'a jong leipal asetlou diu ahi.  
34 Lengpa jong ahungna lampi ma-ma'a agam'a kinung lekit ding ahi. Ama chu khopi lutlou ding ahi, tin Pakaijin aseije.  
35 'Ajeh chu keima jal le, kasohpa David jal'a, hiche khopi hi kahonbit na ka ventup ding ahi.”  
36 Hiche jan Pakai vantil chu Assyria te ngahmun'a achen, Assyria sepai mi sang jakhat leh sang somget leh nga athatnin ahi. Assyria mi asohcha honkhat jingkah ahung kithophat un muntin'a thilong amutauvin ahi.  
37 Hichun Assyria lengpa Sennacherib chun ngahmun chu asusen agam'a akinung letai. A in lama achen, Nineveh khopi achun a umtan ahi.  
38 Nikhat a pathen Nisroch ahoupet nin, achapa teni Adrammelech leh Sharezer in achemjam lhona ana that lhon tan ahi. Hichun anigel lhon'in Ararat gam'a ana jam lhon tan, achapa holah a khat Esarhaddon chu Assyria lengin apantan ahi.    

Hezekiah Dammo na 
 

1 Hiche phat lai chun Hezekiah chu thipai jeng ding dinmun in anatan ahileh Amoz chapa themgao Isaiah in ahung villin ahi. Lengpa chu hiche thuhil hi apen ahi: “Hiche hi Pakaijin asei chu ahi: 'na insung a um ding dolin umsah tan, ajeh chu nangma nahung thi ding ahitai. Hiche nat na'a kon'a hi nadam doh joulou ding ahitai.”  
2 Hezekiah in hiche thuhil ajah phat chun, bang langa amai aheijin Pakai kom;a ataovin,  
3 “Aw Pakai, neihin geldoh in, ichan geiya naga dia kana kitah hitam, lungkhat tah a nangma kana jen le'a, na lunglhaina bou kanabol jing hilou ham,” tin alhun haka in akaptan ahi.  
4 Hichun Pakai a kon'in Isaiah henga thuhil ahungin:  
5 “Hezekiah henga chekit inlang g aseipeh in, hiche hi napu napa David Pakai, Pathen'in asei ahi: Na taona chu kana ngaijin, na nitlhi lon jong chu kana mun ahi, na hinkho kumsom leh nga kajoppeh beding,  
6 chuleh nangma leh hiche khopi hi Assyria lengpa a kon'a kahuhdoh ding ahi. Ahi, hiche khopi hi kaveng bit ding ahi.  
7 “Chuleh hiche hi Pakai a kon'a melchihna hung kipe chu ahi. Akitepna jouse asuh bulhit ding ahi ti hettohsahna ahije.  
8 Keiman nisa lim Ahaz chunga lhumsah sachu kalsom ka nungchon ding ahi!” ati. Hiti chun nisa lim chu kalsom in akinung chon tan ahi.  
9 Leng Hezekiah a hung dam sel phat in hiche jaila hi asunin ahi:  
10 Keiman kaseijin, “Ka hinkho hoilai tah a thina mun tua kalut ngaija ham? Kumkho kanei nalai chengse eiki lahpeh got na ham?  
11 Keiman kaseijin, “Mihing gam'a kachen laisen Pakai Pathen chu a itih'a kamu kitlou ding ahitai.Kaloi kajol ho avel'a kanung mu kit tah louhel ding hiche vannoi a chengho tojong kaumkhom kit tahlouhel ding ahi.  
12 Hui le go in kelngoi chingho ponbuh asemmang bangin ka hinkho jong hi a kisem mangin ahi. Pon khonghon thilbu akon'a pat atan bangun, kahinkho hi ki suhchom'a ahi. Hetman louvin, ka hinkho hi ana kichaiya ahitai.  
13 Jan khovah in lungneng tah in kangah in, ahin keipi bahkai hon ei boh kabang jengin ahi. Hetman louvin ka hinkho chu abeitan ahi.  
14 Anangol bangin pelpa ham, ahlouleh va keng sang ham bangin kaham in, chuleh hiti chun vakhu puldou bangin pul kadou vin ahi. Panpi ngaichan vanlam kavet nan kamit teni akham lhatan ahi. Genthei in kaume, Pakai, neipanpin.  
15 Ahin ipi kasei theiding ham? Ajeh chu ama tah in hiche natna hi ahin lhut ahije. Tun kakum lhung keija kineosah tah a lam kajot ding ahi. Ajeh chu hiche lung gentheina hi kana hetsa ahitai.  
16 Pakai na thununna hi aphai, ajeh chu hinna leh damtheina hi aphai. Ajeh chu hinna leh damtheina ahi.Damna neipe kit in, nei hinsah kittan ahi!  
17 Ahi, hiche lung gentheina kaum chu aphai, ajeh chu nangman thina'a kon'in nei huhdoh in chuleh ka chonsetna jouse nei ngaidam in ahi.  
18 Ajeh chu athin athin navahchoi thei louding ahi; aw sangtah a na vahchoi thei lou diu ahi. Thina lhankhuh jonsuh hon, na kitahna'a kinepna anei tah lou diu ahi.  
19 Tunia keiman ka vahchoi banga hi mihing hon bou na vahchoi thei diu ahi. Tahsan umtah nahi khangkhat nakon khang kitna aseipeh uvin ahi.  
20 Ngaito tem in-Pakai chu ei sudam din kigosan aum'e! Nitin ka hinkhon tumging tothon Pakai chu ka vahchoi ding ahi- Pakai Hou-In na.  
21 Isaiah in Hezekiah lhacha natong ho kom'a ana seijin, “ Theichang theiba ho a kon'in tina lou semun lang, chuleh a uilut kim vel'a nu uvin lang, chuteng chuleh Hezekiah chu hung damdoh ding ahi.”  
22 Chuin Hezekiah in adongin, “Pakai Hou-In'a kache ding ahi tiphotchetna melchihna chu ipiham ?”    

Babylon a Palai Pangho 
 

1 Hiche phat chomkhat jouvin, Baladan chapa Merodach-baladan Babylon lengpan, Hezekiah chu deisahna thuthot leh thilpeh ho athotnin ahi. Aman Hezekiah chu nasatah in anadam mon, tun adamdoh tai tithu ana jah ahi.  
2 Babylon akon'a hung palai ho chunga Hezekiah akipah lheh jengin, athikhol na mun jouse avetsah sohkeijin-sana, dangka, gouho leh thao namtiu ho. Gal manchah kikoina ho vedin apui kit in, leng thil kholna jouse avetsah sohkeijin ahi! Hezekiah in leng inpi sung hihen lang, lenggam sung hijongleh avetsah lou a umpon ahi.  
3 Hichun themgao Isaiah chu Hezekiah lengpa kom'a achen, a dongtan ahi. “Hiche miho hin ipi angaichat uham? Hoilai akon'a hung hiuva ham? Hezekiah in adonbut in, “ Amaho hi gamla tah aum Babylon'a kon hung ahiuve.”  
4 “Leng inpi sunga chu ipi pi amu uvem?” tin Isaiah in adongin ahi. “Ima jouse amu sohkeijuve,” tin Hezekiah in adonbut in, “Kanei jouse- thil kholna jouse kavetsah sohkeijin ahi,: ati.  
5 Hichun Isaiah in Hezekiah hnga aseitan, “Van Janel Pakaijin thuhil nahin thot hi ngaijin:  
6 'Phat ahung lhunge, leng inpi a'um umajouse-napu napa gou anakhol jouse leh tua na kikhol tup jouseu, Babylon'a poh doh gam ding ahitai. Imacha kidalha louding ahi, tin Pakaijin aseije.  
7 'Na chateu pasal phabep puimang umdiu ahi. Amaho chu Babylon lengpa insunga nukiso'a pangu va, mi jenle'a umdiu ahi.” ✡  
8 Hichun Hezekiah in Isaiah henga aseijin “Hichu thuhil Pakai'a kon'a neipeh hi aphaleh jenge.” Ajeh chu lengpan ageldan chu, “Ka hin sunga hi chamna leh bitna um ding ahinai,” ti ahi.    

Pathen Hatna Song In 
 

1 Lhamong uvin, lhamong uvin kamite, tin na Pathen’uvin aseije.  
2 Jerusalem chu lungset neijin kihou piuvin. Alungkhamnau nikho sung kichaiya ahitai, chule achonset nau kingaidama ahitai, tin seipeh’uvin. Achonset nau jeh in achan dingu ajat nia engbolna kipeuva ahitai.  
3 ✡Ngaipha’n, tin khosam khat aw chun, “Pakai hungna dingin gamthip gam chu sutheng uvin! I-Pathen ding uvin lam lhongpi chu sem jangun” tin aseije! ✡  
4 Gomkom laiho dip dimun, chule mol le lhangho sunem uvin. Lamkon laiho jansah’uvin, chule abohlaiho ladoh’un.  
5 Chutengleh Pakai loupina chu hung kilangin tin, hichu mijousen amusohkei dingu ahi, tin Pakaijin aseije.  
6 Aw hung ging chun khosam’in, ati. Keiman, “Ipi kasap ding ham”? tia kadoh le, mihem ho hampa bangbep ahiuve, chule amel-hoinau jong hi loujaova hampa pah banga kemloi jeng thei ahi, tin samin eiti. ✡  
7 Hampa agopjin chule apah jong Pakai Hu’in asem tengleh amollhah ji tobangin, mihem hinkho jong hi chutia mollha jia ahije.  
8 Hampa agop jin chule apah jong chu amolha jin, hinla I-Pathen’u Thuhi tonsotna um jing ahije.  
9 O Zion, Kipana Thupha pole, mol chung vum hoa kon’in samin! Hasap in sam’in, Vo Jerusalem. Kichatna neilouhel lin, Judah khotinna, ‘Na Pathen hung ding ahitai,’ tin seipeh in.  
10 Ahije, thanei pen Pakai thuneitah in ahunge. Ama’n aban’jang thahatna vai ahinpoh ding ahi.Ven, Ama ahung tengleh tohman ahin choipeh ding ahije. ✡  
11 Aman kelngoi’chingpa tobanga kelngoiho chu avah ding; Aman anou ho chu abanna akipom ding, a opma akipom ding ahi. Aman kelpi ho chu anoute to olcha cha apuiji ding ahi. ✡  
12 A khut a twikhanglen ho tuh jou dinga koidang umem? Akhut jung hoa vanho tetoh jou ding koi umem? Koi dangin leiset agihdan hetna aneija, ahilouleh mole lhangho Phala a tetoh thei ding koi hin tem?  
13 Pakai Lhagao thumop ngam ding koi hija? Ama thumopma ahilou le ahil dinga koi hin tem? ✡  
14 Pakaijin athumop ding mi angaichat khah em? Apha ahi ti ahetna dinga hil ngai ja ham? Mi khat touvin apha aseipeh ngai hija, ahilou le adih’a chena ding lampi ama avetsah ding ham?  
15 Hilouve, ajeh chu vannoi chitin-namtin hi Ama dia twithei’a twi vatkhat tobangbep ahiuve. Mihem tehi thiltena ho chunga vutvai tobangbep bou ahiuve. Ama ding’in leiset pumpi hi akhut a nel hal khat alah tobangbep ahi.  
16 Lebanon gam manga thingho jouse le Lebanon’a gamsa umho jouse chu I-Pathen’u henga govam thilto dinga jong bulhing jou louding ahiuve.  
17 Vannoija chitin- namtin ho hi Ama mitmua pan nabei bep bou ahiuve. Ama mitmua imacha hilouhel, imacha lou- ahomkeo le panabei bep ahi.  
18 Pathen hi koito natekah thei hija ham? Ama to kilou ding amel pua namu khah em? ✡  
19 Ama chu milim kisem thua sana’a kilhajol le dangka khivuija kijem to tekah thei ahidem?  
20 Ahilouleh miho chu chuti loma vaicha ahiuleh, amon louding thing kilhenu hen chule akhut them khatnin adet dingin milim hinsem doh hen!  
21 Nanghon najah khah louvu hija? Hekhen them theilou nahiuvem? Pathen thu angaisah lou mong nahiuvem- vannoi um masang peh’a thu ho napeh’u hi ahetna helou mong nahiuvem?  
22 Pathen chu leiset kikol lum chunga atouve. Amit mun noi lama um mihem te hi khaukho ho tobangbep ahiuve! Ama’n van tham jol hi pondal tobanga ahin jahdoh in, chule hiche hoa konna Ama’n aponbuh atundoh ahije.  
23 Aman vannoi ja alen alal ho achungthu’u atan ding chule abon’uva hi imalou aso ding ahi.  
24 Amaho hung kipan panbep’uva, jungkho kigopan bep’uva ahin, Aman amaho ahua asem’a ahileh agop lha gam tauvin, huijin amaho chu changvai alhoh bangin alhoh mangtai.  
25 Koito neite kahthei monguva? Koi kakibahpi um'em? Tin Athenga kitipa chun aseije.  
26 Vanho vetem’in. Ahsiho jouse khu koi sem hin tem? Ama’n amaho khu galmi bangin bannei chan ahin goldoh in, amin cheh’uva akousohkeije. Athuneina loupi jallin chule ate pibei thahatna nei ahijeh in, khat cha jong amah thah aumpoi.  
27 Vo Jacob, iti danna Pakai hin nagim-hesohna ho amupoi tia naseithei hijaham? Vo Israel, iti danna Pakai hin nachan ding kihetmo sah dia nasei thei hija ham?  
28 Najah khah louhel hiya ha? Nahet khen thei louhel hiya ham? Pakai hi Tonsotna um Pathen ahin, vannoi apumpia Sempa ahi. Ama thabei jin aum ngaipon, ahilouleh athachol ngaipoi. Athil hetkhen themdan koiman akholdoh joupoi.  
29 Aman athalhoma thahat apei chule thilbol joulou di chu boltheina tha apei.  
30 Khangthahho jeng jong lhadah’uva chule thachol thei diu, chule khangdong pasal ho jeng jong thachol vala lhu lhop jeng thei ahiuve.  
31 Hinla Pakai tahsan ho chun thahatna thah amu dingu ahi. Amaho chu muvanlai tobanga lhavinga leng sang dingu ahi. Ama ho chu lhai dingu chule thachol ahetlou dingu ahi. Amaho chu che dingu chule thachol val ahet louhel dingu ahi.    

Pathen’a Israel te Akinepnau 
 

1 Twikhanglen gallam sanga um gamho, kam'a sanga thipbeh in umun, kingai phat cheh uvin. Nalung lhailou nau pipen chu hin polut’un.Tuhin hung uvin lang chule seijun.Nachung thu’u kitanna ding mun gontup ahitai.  
2 Solam gam’a konna hiche Lengpa hi, Pathen kinbol thei dinga koi hin tildoh hija ham? Hiche pa hin chitin- namtin galla ajo ding chule alenghou jong akeng toa noigep dinga phalna pea chu koi hin tem? Achem jam’in agalmi ho chu huilah a vutvai aso jenge. Huijin changvai athemang bangin ama’n athalpia amaho chu athe chehtai.  
3 Achena khahlou tol chu ahojeng vang'in, amaho chu ano mang sohkeijin chule bitkei jin achepeh’e.  
4 Phat akipat til’a patna khang hunglhung nalai ding ho chunga hat tah’a tonga kou khom’a chu koi ahidem?Hiche hi keima Pakai, apatna le chaina, Keima kiti bou hi Kahi.  
5 Twikhanglen gal lama gam ho chun tijatah in aveuve. Leiset mong lama umho jong atija’uvin chule galbol din akitil’uve.  
6 Milim semho jong akitil toh’uvin, khat le khat akihou uvin, “Lungam’un!” akitiuve.  
7 Khut them bolpan sana khengpa atilkhouvin, chule sehcha khenga pangpa chun thih khengpa atilkhouvin, Aphatai, ahung hoilheh jengtai, tin aseijuve. Chingthei tah in ama hon asutouvin, akilonga le adet loulai umlouna dingin ama hon akil detchetnuve.  
8 Hinla kagolpa Abraham’a konna hung kikhai lha Jacob kalhen doh jal'a hi, Israel nangma kalhacha nahije. ✡  
9 Leiset kolkim vella konna nangma kaheng'a kalekou nahi, Nangma kalhacha nahijeh a keiman nangma kalhen doh nahin, kapai doh louhel ding nahitai,tia kasei ahi.  
10 Kicha hih hellin, ajeh chu keiman nangma kaumpinai. Lunglha hih hellin, ajeh chu keima na Pathen kahi. Keiman natha hatsah ing ting chule kapanpi ding nahitai. Keiman kajona khut jet lama nangma kadop touding nahi.  
11 Vetan, namelma te ho jouse khu chea lumho khu, lung nohphah’a chule kijum soa ahi tauve. Nangma dou chan chu thitei ding chule imacha hung hilou ding ahije.  
12 Nangma jotei dinga kigoho chu navet jongleh mohseh’a vebep nahi ding ahitai. Nangma nadel khum ho chu imacha hilou dingu ahiuve.  
13 Ajeh chu Keima, na Pakai, na Pathen keima tah in nangma khut jetlam katuhnai,chule najah a kasei ahi, Kicha hih in, keima nangma panpi dinga hikom'a uma kahi.  
14 Nangma akineosah lungtol tobangbep, vo Jacob, Kicha hih uvin, Israel mite ho, ajeh chu Keiman kapanpi ding nahiuve. Keima na Pakai, na Huhhingpa. Keima Israel Mitheng kitipa chu kahi.  
15 Nangma chang chilna manchah thah, ha’hemtah tampi neija kangkui tobang nahi ding ahi. Nangman na melmate chu nabotel’a naloi khen ding, lhangsang tah tah hoa koldeh kisoh ding ahitai.  
16 Amaho chu huilah a napei le le ding, chule hui chun aboncha kei’uva asem mang hel dingu ahi. Chimpei jin amaho chu athe cheh dingu ahitai. Chutengleh nangma Pakaiya nakipa ding, Israel tedinga Atheng Khat kitipa’a kithang-at ding nahitai.  
17 Mivaicha le ngaichat neihon twi aholleuva amujou lou uva, chule dangchah’a adangu agotlhah tengleh, Keima, Pakaijin amaho chu kahin hou ding, Keima, Israel te Pathen’in, itih channa jong kanungsun louhel dingu ahitai.  
18 Keiman amaho dinga chu munjang lai lai hoa vadung kalonsah ding, keiman amaho dinga phaicham dung’a twinah ho kahin putdohsah ding chuie nelphaiho jong chu twi kiveinaho kasosah ding ahi. Vadung twi hung long chun tolgotna laiho jouse chu apalphei ding ahi.  
19 Keiman gaso theilou nelphaja thingphung ho -ceder thing, thing gi, pahcha thing, Olive thing, thao thing,theichang phungle chah thing ho kaphu ding ahi.  
20 Hiche kabol hin, hiche thilkidang kibol mu ho jousen ipi kiseina ahi ahetkhen thei diu, hiche kibol hi, Pakai Israel mite dinga Atheng Khat kitipa, asempa’a kon ahi.  
21 Na milim hou jeh un nachung thu kiseijun, tin Pakaijin aseije. Ama (milimsemthu) ho chun ipi abolthei’uvem hin vetsah’u hen, tin Israel te Lengpa chun aseije.  
22 Masang peh a chu ipi anasoh a ham? ti eima hon aphotchet igeltoh theina ding uvin amaho asei dingin kigo uhen. Ahilouva ahileh, hitia chu eihon ipi thil hungsoh thei ja ahi, amaho hin ikhonung dingu thu eihil diu angaije.  
23 Ahije, nikho hunglhung ding hoa ipi hungsoh ding nei seipeh’uvin. Chutah leh pathenho nahiu hetauvinge. Ahimongin, apha hihen, ase hijongleh nabolnom nom’u bol’uvin. Kalunguva kidangsahna chule kichatsahna lunggel sosahna dingin thil ipiham hinbollin.  
24 Hinla nomlou. Nangho imacha nahi hihbeh’uvin, imacha jong naboltheipouvin ahi. Nadeilhen hou jong amahotah chu akisuboh’uvin ahi.  
25 Hijongleh Sahlam gam'a kon'in Keiman lamkai khat kahin tildoh in ahi. Solam gam'a kon'in ama chu aminin kakouvin ahi. Keiman lengho le leng chapa te ho chunga gal kajosah ding ahi.Aman amaho hi bel dengpan leingan abolna banga amaho chu achilgoi ding ahi.  
26 Tkonna patna hiche hunglhung ding ahi tihi koiyin naseipeh ham? Hiche hi koiyin gaova aphondoh hiya, nangman athusei chu adih ahi tia na tahsan jong ham? Koiman thucheng khat jong sei aumpoi.  
27 Keiman Zion jah a chun,’Ven! Panpina pe dinga chu ahung naije! Tia aseipeh masapen kahi. Keiman Jerusalem chu Kipana Thupha pole ding kasolpeh ding ahi.  
28 Na milim ho lah a khatpenin jong nahilchah pouve. Keiman thudoh kabol'in ahileh, thu kadoh phat in khatchan jong donbutna ahinpepouve.  
29 Ve’uvin, amaho hi abonchauvin angol ngensen ahiuvin, aphatchomna bei ahiuve. Na limsemthu hou jong hui tobanga agohkeo ahiuve.    

Pathen Lhacha Pha 
 

1 ✡Kalhachapa, keiman thahatna kapeh pa chu veuvin. Ama kadeilhenpa eilung lhaipen’a chu ahi. Keiman Kalhagao asunga kakhumpeh tai. Aman chitin-namtin lah a thu adih’a atan ding ahi. ✡  
2 Aman kho sampon tin, mipi lah a jong aw sanga thu aseilou ding ahi.  
3 Aman pumpeng chip jong ahebohpai louding chule khoilu thaomeipat akhulai jong asuhmit pai jeng louding ahi. Aman alam louva kibol ho jong abonchauva chunga thu adih’a atan ding ahi.  
4 Leiset pumpia thu adih’a vaihomna aum masang sea, Ama lhasam pontin, lung jong lunglha louding ahi. gamla tah’a gamho twikhanglen gal lama hon jong ama thupeh anga diu ahi.  
5 Pakai Pathen’in vanho asem’in chule apha jal lin ahi. Aman leiset le asunga um jouse asem’in ahi. Ama’n mijouse haitheina hu ape’in, leiset chunga vahthei jouse hinna apeh ahi. ✡  
6 Pakai kiti Keima, kachonphatna vetsah dinga kakou nahi. Keiman nangma kakhut a kapuija chule kahonbit nahin, chule kamite Israel te henga kapeh nahi hi keima toh amaho kakitepna vetsahna khat ahitai. Chule nangma chitin-namtin puihoi lea napan ding ahije. ✡  
7 Nangman mitcho ho kho namusah ding, sohchang ho songkulla konna nacham lhatsah ding chule songkul thim lah a touho chamlhat sah ding nahi.  
8 Keima Pakai kitipa chu Kamin ahi! Ka loupina chu koima dang kapehdoh louding, chule eivahchoi nau semthu milim ho chuto chan kaneitha louding ahi.  
9 Gao thuseina kanei chasun aguilhung cheh in, chule tun keiman gao thu kasei kit ding ahi. Ahung guilhun masanga khonung thudol ka seipeh ding nahi.  
10 Pakaiya lathah sauvin! Ama vahchoina ho leiset kolning lia chenghon sauvin! Twikhanglen hoa kongtol ho le nangho twikol gam mun gam latah’a chengho geijin jong na boncha uvin la sauvin.  
11 Gamthipma um khopiho lachom kisahna’a jao’uvin; Kedar khoho jong kipah uhen.Sela mite hon kipah in la sauhen; lhangchung vum hoa kon'in vahchoina ho sap thouvin!  
12 Vannoi pumpin Pakai chu loupina peuhen; Avahchoina sauhen.  
13 Mihat chungnung tah tobangin PAKAIchu kipandoh intin, galsatpa tobanga lunghang tah’a kondoh ding ahi. Aman galsatna dinga kholhang asapma, amelmate jouse achilgoi ding ahi.  
14 Ama’n, Keima sottahpi kathip beh anahita’n, ahinai, keima hi kana kikangse anahi. Hinla tua hi naosonat thoh minu khat tobanga kapenna chule kakhoisatna,chule ka-eo’jah jeng ding ahitai.  
15 Keiman lhangsang ho le mol ho chu kasuhcham ding chule a’eng jin jen ho ka suhmangpeh ding ahi. Keiman vadung ho chu tolgolai kaso ding chule twi kiveina mun jouse chu kangsoh ding ahiuve.  
16 Keiman khomulou Israel chu lampi thah’a kapuile ding, ache khahlou nauva kapui le ding ahi. Keiman amasangu lampi thim jong kavahsah ding, chule amasangu lampi kanamsah ding ahi. Hitia hi keiman hichengse hi kabol ding, amaho kanungsun loudingu ahi.  
17 Hinla semthu milim tahsan ho, nangho ka pathen'u nahi tiho chu, jacha’a kihei mang ding ahiuve.  
18 Na’ngong hon ngaijun,mitcho nang hon veuvin, muchen’un.  
19 Kamite, tobanga mitchoa kasoh, koi um’em? Ka sottol tobanga na ngonga koi umem?Kalhendoh mite, Pakai sohpa, tobanga mitcho koi um’em?  
20 Nangman adih chu ipi ham? ti namun chule nahedoh jengin, hinla hiche chu nabolnom hih in ahi. Na nabeng’a najanai, hinla jahchet ding nagopoi.  
21 Pakai chu chondih tah ahijeh in, Athu loupitah chu achoi’an tai.  
22 Hinla Amite chu aneiyu achom’un chule asuhmang peh’un, asohchang un, songkul'a’a ahenun, chule thang kolla a’oh gam tauve.  
23 Hiche thu hi koiyin thusim’a konna angaija, ahetdoh thei’ uva chule khonunga thil hung kisumang ding ho nanga diu ham?  
24 Israel chu chomgam ding leh suhkhah dinga phatsah koi ham? Ama douna’a ichonset jeh’uva Pakai chun aphal jeh ahi. Ajeh chu miho chu Alamlhah a che nom hih’uva, A Danthu jong ajui nom lou jeh’u ahi.  
25 Hijeh a hi Alunghanna chu achung uva abuhlhah’a, chule gal’a atha’u ahi. Amaho chu meilhum sunga akilelut jeng vanguvin, hetdoh ding agopouve. Amaho meikouva akihal jeng vang’un, chihnan aneideh pouve.    

Pathen’in Amite Ahuhhing Ding 
 

1 Hijongleh tun , Vo Jacob nasempa PAKAI sei ngaijin. Vo Israel, nagong dohpa chun aseije, “ Kicha hih in, ajeh chu Keima’n nangma kachohdohsa nahitai. Keima’n namin’a kakou nahin; nangma keija nahi.  
2 Twithuh lah najot tengleh, Keiman kaumpi ding nahi. Hahsatna vadung najot tengleh, twija nalhahlut louding ahi. Kibolsetna meilah napal teng jongleh, meiyin nahalkhah louding; meiyin nakah louhel ding ahi.  
3 Ajeh iham itileh Keima Pakai, na Patehn kahi, Israel te mithengpa, na Huhhingpu chu kahi. Keiman Aigupta chu nacham lhatna dinga nakilhat dohna ding’a kapeh nahin; Nangma mun'a Ethiopia le Seba chu kapehdoh ahitai.  
4 Nangma keima dinga sahlut tah nahi jeh in, nangho khella midang chu kaphal doh a. nangma dinga ahin nau chu kapehdoh ahitai. Keima’n Kangailutna hi jeh a nangma jabolna changa nahije.  
5 Kichahih in, ajeh chu Keiman kaum pinai. Keiman nangma le nachilhah ho chu solam le lhum lama konna kachop khom ding nahiuve.  
6 Keiman sahlam le lhanglam jah a , kachapa te le kachanute chu leiset kolkim vella kon'in Israel’a hin puilutnin kati ding ahi.  
7 Keima a Pathen’a einei jouse chu hin puijin, ajeh chu keiman amaho chu kaloupina dinga kasem ahi. Keima amaho sempa chu kahi.  
8 Mit neija ahia kho mulou, bilkol neija khojalou ho chu mipi lah a kon'in hinpuidoh un.  
9 Chitin-namtin chu hinpui khomun! Vannoi mite chu hinkhom tup’uvin! Milimsemthu anei’u chun hitobang hunglhung ding hi aseimasat khah em?Jinga ipi ahungso ding aseithei pen aumna diu vem? Hitobang thuseidoh hettohsah hoiya um uvem? Amaho chun thutah asei’u ahi tia aphotchetna pengam aumna dem?  
10 Hinla nangma keima hettohsah a panga nahiuve, Vo Israel! Tin Pakaijin aseije. Nangma kalhacha nahi.Nangma hi keima eihechen dinga, eitahsan dinga, chule Keima bouhi Pathen kahi ti hetkhen themna neija nahi. Pathen dang aumpon-Itih’a jong ana um khalou, chule itih’a jong umkhalou ding ahi.  
11 Kei, Keima tah hi, Pakai chu Kahi, chule Huhhingpu dang aumpoi.  
12 Amasatah in huhdoh a naum diu thudol kaphon peh’uvin, chuphat in kahuhdoh’un chule vannoiya kaseiphongin ahi.Koimacha gamdang pathen'in hiche hi abol khapoi.Keima bou Pathen kahi hi nangho a hettohsah a panga nahiuve, tin Pakaijin aseije.  
13 Tonsotna pat tonsot geija Keima Pathen kahi.Koiman kakhut a konna koima alahdoh theilou dingu ahi.Katohdohsa chunga koima’n imalou sothei pon te.  
14 Hiche hi Na Huhhingpu, Israel Mitheng Khat kitipa Pakai chun asei ahije: “Nangho jal'a keiman Babylon douna’a galmi honkhat kasoldoh ding, Banylon miten” akithang-atpiu akong innei houva chu jamdoh dingu ahi.  
15 Keima Pakai, nangho Athengpa Khat, Israel sempa le Lengpa chu kahi.  
16 Keima Pakai twi lah a lampi hin hongdohpa,twikhanglen’a tolgo hin umdohsahpa chu kahi.  
17 Keiman Aigupta galhat ho chu asakol ho’u le asakol kangtalaiho’u pumin kakoudoh in, keiman amaho chu twi kinong sunga kanolutnin,ahileh alha lhum tauve. Chule ahinkhou chu khoilu thaomei pat kihal kisumit jouva jemkai to abanguve.  
18 Hijongleh hiho jouse chu sumil jengun- Keiman kahinbol ding hitoh imacha dang atepithei ding aumpoi.  
19 Ajeh chu keiman thilthah khat kabol ding ahi.Veuvin, kapantai!Muloulai nahiuvem? Gamthip laiya kenglampi kalhundoh ding ahi! Gamgo gam’a chu keiman vadung kahin lonsah ding ahi.  
20 Loujao hoa gamsa ho, si’al ho le sumbupi jeng hon jong gamthip gam'a twi kapeh jeh’uva eichoi’at dingu ahi.Hitia chu keiman gam gotna leimun'a jong chu vadung ho kalonsah ding, hichun kalhendoh mite hung kidodoh tauvinte.  
21 Keiman Israel chu keima’a dingin kakisemtai, chule amaho chun nikhat le vannoi pumpi masanga jabolna eipeh dingu ahi.  
22 Hinla Jacob insung mi deitahte, nang hon kapanpi dingin nanom hih laijuve. Vo Israel, nang hon keima neichim chah lheh jenguve!  
23 Nanghon kelngoi le kelcha hoa kilhaina pumgo thilto dingin neihin choipeh pouvin ahi. Lousoh ga thilto hoa chule bego-gimnamtui thilto hoa kilhaina thiltoa ‘ neija bol tapouvin, keiman nangho ahahsa pohgih pohsah louva chule nagimna diu ima ngeh louhel kahi.  
24 Nanghon bego- gimnamtui le kilhaina thilto thao ho neihin choipeh pon ahi. Chusangin na chonset poh gihho neipoh sah in chule nathemmona houva neitha cholsah tauvin ahi.  
25 Kei, Keima bouvin, keima tah kahi jal'a bou na chonsetna ho kachul mangin chule hicho chu gelkit talou ding kahi.  
26 Athil umdol velvet khom kitnu hitin, chule nathemo louna thudol nakisei thei ding ahi.  
27 Atil laipeh’a kipatna napu napate ho’uvin keidouna’a anachonseuvin, nalamkai ho jouseuvin kadan thu apalkeh tauve.  
28 Hijeh a chu na thempu hou toh kakinopmo’uva chule Jacob dinga amahthahna hel kathu lhuh’a chule Israel dinga jachatna soh’a ahitai.    

Pathen Hi Pakai Kitia Ahi 
 

1 Hijongleh tuhin kalhachapa Jacob, kalhendohpa Israel kasei ngaijin.  
2 Pakai nasempa le napanpi chun aseije:Kicha hih in, Vo Jacob, kasohpa. Kalungset vo Israel, kalhendoh penpa.  
3 Ajeh chu keiman nadangchah dangnou sahna dingin twi kahinsun lhah ding chule naloulai ju aleiset goho chu boltheina dinga twi kahin nensah ding ahi. Chule keiman ka lhagao nason-nachilhah ho’u chunga ka Lhagao kabuhlhah ding ahi.  
4 Amaho hi twi kichapnou ham hing tobang ding, vadung pama huisum thing phung tobang diu ahi.  
5 Abangho chun kiletsah tah’a, “Keima Pakaiya kahi,”atidingu ahi. Adang ho chun, “Keima Jacob chilhah kahi,”atidiu ahi. Mi abang khatloi chun Pakai min chu akhut chunguva ajih dingu chule Israel min chu amahoa akisan dingu ahitai.  
6 Hiche hi Pakaijin aseichu- Israel te Lengpa le Huhhingpu chu, Van'a Pakai galmi ahiuve, ati dingu: ✡  
7 Keitobang koi umham? Ama chun malama kal hin song hen chule athuneina photchenna hinpe hen. Keiman phat masa laiya kana phudetna chule akhonung ding kana phudohsa peh tobangin ama jong chun boldoh hen.  
8 Tijat bol hih un, kicha hihbeh un. Keima masang peh’a nangho dinga Pathen dang koi umem? Kalung gon ka phondohsa hita lou ham? Nangho hi Keima hettohsah’a panga nahiuvin- Pathen adang um mong em? Songpi dang aumpoi- khat jeng jong aumpoi.  
9 Milim semtu sema pangho itobang tah’a ngol hiu vem?Asahlut tah hou hi aphatchomna bei ahi. Milimsemthu houhon hiche hi ahepouvin, hijeh a hi abonchauva kisum souva ahi.  
10 Koiham angol’a ahilouleh pathen akisem thu thei ding ham?Milim kisemthu khatnin themcha’a jong akithopi theilou hija ahi.  
11 Milimsemthu hou ho, adeh’a asema pang ho hi jachat umtah ahiuvin- mihem mai mai bep ahiuvin-pathen kasem thei diu ahi tin akithang-at’uvin ahi. Amaho pang khom theinau vinte, hinla amaho hi tijatna le jachatna mun’a hung ding diu ahiuve.  
12 Chuphat in, thih khengpa chu ameisa a kon'in manchah hemtah sem dingin adingdoh in, athaneina pumpi panin thih chu akhengin chule adei bangin asemin ahi. Anatoh jallin ama agil kellin chule alhachomin, chule hichun adangchah sah in chule alhadah jengtai.  
13 Chuphat in, thingthem bolpa chun thing bong ho chu ate tohna alan, chule agol kaina’a chun gol akaijin, atetoh in chule agongso chu aumdoh sahtai. Aman chah hemtah chu apanin chule atoltoh in, hiti chun mihem limin ahin semdoh in, mihem’hoina limpun asem’in, chuin a pathen houna in na neo sunga chun akoitai.  
14 Ama’n Cedar thingho chu aphuh ‘in, kheng thing le khongnang thing phung chu alhengdoh in, chah thing chu gam mang lah a aphutnin chule go hung ju lha chun achap nou jin ahi.  
15 Chujouvin aman thing go phabep chu meiya atih’in, hiche chu aman aki’oijin chule aching lhah jong akisem’in ahi. Chutah in amoh chengse chu pathen’na houthei dingin akisemin, hiche alimsemthu masanga chun akuntai.  
16 Ama’n thing phabep chu atih kouvin, sa chu akigon, chule oi jong aki’oijin, hiche meisa hi anom’e, tin aseitai.  
17 Chujouvin aman thing amoh chengse chu ala’n, semthu pathen’lim akisuitai. Chuche masanga chun adilsun, ahouvin chule ahenga chun ataove: “Nei huhdoh in, nangma ka-pathen nahi” tin aseije.  
18 Hibang lom’a ngol chonna le hetna neilou hi! Amitnu asin jeh un, amuthei tapouve. Alungu akihonlou jeh in, agelthei tapouve.  
19 Alimsemthu sema panga jong chun, “hiche hi thinggo kisem thua ahi bouve!” Mei luma tidingin akeh khat kahaltai, chule kachanglhah kanna ding le sagomina dingin kamangtai.Iti danna amoh chengse chu pathen kisohthei ding hija? Keiman thing amoh um chu Pathen houva kahou ding hija ham? tia lunga dattohna jong aneipoi!  
20 Mi vaicha chu ahilouhel atahsan sah un, mi ngol vutvaija kivah ahi. Apanpi thei louhel ding khat chu atahsan ahitai. Hinla, “Hiche lim kisem thu kakhut a katuh hi jou thubuh hilou ham?”tia amachang kidohna anei thei dehpon ahi.  
21 Vo Jacob, lung gillin ngaiton, ajeh chu nangma kalhacha nahi, vo Israel. Keima Pakai, nasempa kahin, chule Keiman kasuhmil louhel ding nahi.  
22 Keiman mei bang kitol to banga na chonsetna ho katol mangtai. Keiman nasuhkhel ho chu jingkah daitwi tobangin kanoimang gam ahitai. Oh kaheng'a hungkile kit in, ajeh chu nangma chamlhatsah dinga keiman aman kapehchai ahitai.  
23 Vo Vanho, vahchoina la sauvin, ajeh chu Pakaijin thil kidangtah aboltai.Kipah thanomin samuvin, leiset noi lama hon jong! Vo lhangsangho le gammang ho chule thingphung tinin, La hinsa doh uvin! Ajeh chu Pakaijin Jacob ahuhdoh in chule Israel lah a choi’atnin aumtai.  
24 Hiche hi Pakai na Huhhingpa le na Sempa chun, “Keima hi Pakai thil jouse sempa chu kahi.Keiman van ho hi kapha jal ahi. Leiset kasempetna kakom'a koi umem? Tia asei ahi.  
25 Keiman themgao lhem ho chu mijou ahiuve tia kasosal’a chule thil hunglhung dia gaova thusei ho mingol ho kati ahi. Keiman miching ho chu thumopna phalou kapeh’a, hitia chu amaho chu angolnau kaphot chet ahitai. ✡  
26 Hinla ka themgao ho thuphon chu kasuh bulhit peh in ahi! Amaho chu Kamanchah’a Jerusalem jah a, “ Miho ho chu hiche mun'a hi chengkit ding ahiuvin chule Judah khopi hoa, “Nangho kisadoh kit ding nahiuvin, nanei amangho kahin kiledohsah kit ding nahiuve,” tia ka seipeh ahi.  
27 Keiman vadung ho jah a, “Kang tauvin,” kati teng, kang jeng diu ahitai.  
28 Cyrus jah a chu, “Ama ka Kelngoichingpa ahi, tia kasei teng, kasei tobanga aman aboltei ding hija ahi. Aman thu apeh’a, “Jerusalem sapha kitnun, atiding: ‘Hou’In sempha kit’uvin,’tia aseiding ahije. ✡    

Pakaijin Cyrus Alhen 
 

1 Hiche hi Pakaijin athaonupa, akhut jet lama thaneina pea chun Cyprus jah a asei ahi. Ama masanga chu leng hat tah ho jong chu kichatna thangoi jeng diu, akulpi’u kelkotpi jong chu kihonglha ding, kikhah kit talouhel ding ahitai.  
2 Hiche hi Pakiyin thusei, “Cyrus, nangma masanga keima cheng ting, lhangsang ho chu kasuhcham ding ahi. Keiman Sum’enga kisem kelkotpi jong chu kasuhchip’a, chule thih jol ho jong katanboh pai ding ahi.  
3 Chule keiman athim laiya guhthim gou kikhol ho chu kapeh ding nahi. Hiche kabol ding hi nangman keima Pakai, Israel Pathen, nakoupa chu kahi tihi nahetdohna ding ahi.  
4 Chule hiche tong dinga hi keiman nangma ipi jeh a kakou hija?Keima eina helouhel la ipi jeh a namin'a kakou nahi ham?Hiche hi kalhacha Jacob ka khohsah’a, ka lhendoh Israel jeh jal ahi.  
5 Keima Pakai chu kahin, Kei tailou Pathen adang aumpoi.Nangman neihet louhel jeng vang'in, Keiman galsatna’a dinga kagon tup chet nahi.  
6 Hijeh a hi vannoi pumpi, so lama konna lhum lam geija mihon Pathen dang aumpoi, keima Pakai kahin, adang aum lou ahet doh dingu ahi.  
7 Keiman vah kasema, muthim jong kakoi ahi. Keiman phat phatpet le phat setpet kakoi ahi.Keima hi Pakai hiche ho jouse bolldoh’a chu kahi.  
8 Vo Vanho, kihongdoh’uvin, chule na chonphat nau chu hin bung lhauvin. Leiset hung kikeh len hen, chuteng huhhingna le chonphatna hung kilangdoh khomu diu ahi, keima Pakaijin kasem ahiuve.  
9 Asempa to kinel ngam hon itobang lung hemna ahin todiu hitam? Lei ngan’a kisem bel chun beldengpa chu akinelpi thei ngai jem? Lei nganin ameh nempa jah a, kingah jengin, nabol khel tai tia asei ngai jem? Bel chun navet kilomo tave, tia aseidi ham? ✡  
10 Chapang hung peng til chun apa jah a, ‘Ipi jeh a anapeng kahim?’Ahilouleh anu kom'a chu, ‘ipi dinga hitia hi neisem ham?’ati ngai jem?  
11 Hiche hi Pakai, Israel Athengpa le na Sempa’n aseijin, “Kachate dinga kathilbol nadoh’a? Ka khut na ka thilbol’ho hi nangma thupeh jal ham?  
12 Keima leiset sempa le asunga chenga mihemte hin sema chu kahi. Ka khut tah’a van thanjol kahin jahdoh ahi. Asunga umho (ahsiho)jouse hi ka thupeh ’a kon ahiuve.  
13 Keiman chonphatna lunggon kanei subulhit dinga Cyrus katildoh’a, chule abol ding ho kahil ding ahi. Ama’n tohman mu ding lung gellouva khopi asahdoh kit ding chule ka mite sohchang ho alhadoh ding ahi, tia Keima, Van'a Galmi janel Pakai chun ka phondohsa ahitai.  
14 Hiche hi Pakaijin aseiye: “Nangman Aigupta mite, Ethiopia mite le Sabea mite chunga vai nahom ding ahi. Amaho chu akivei nau thil puma nahenga hung dingu, chule anei hou chu aboncha nanga ding ahije. Amaho chu thihkhaova nahena soh’a na kalai ding, na masanga hung dilsu’uva: ‘Pathen’in na’umpi, Ama bou hi Pathen khat seh chu ahin, Pathen adang aumpoi’ tia ahin sei dingu ahi.  
15 Tahbeh mongin, ei-Huhhingpa’u, Vo Israel Pathen, nangman kidangtah in na natonge.  
16 Akhut them’a milim sema pangho chu kijumso ding ahiuve. Amaho abon uva lungsetna changlou diu ahi.  
17 Hinla Pakaijin ami Israel te chu, tonsot ahuhhingna’a ahuhdoh ding ahi. Tonsot khanglhun keija amaho hi Avel'a kijumso talouhel dingu chule atomo tah louhel dingu ahi.  
18 Ajeh iham itileh Pathen hi phatah ahi, chule vanho le leiset hi asemin chule ijakai ama muncheh’a akoi ahi. Aman vannoi hi chenna dingin asemin, agoh’a koiden agot ahipoi, Keima Pakai chu kahije ati.  
19 Keiman jalhanga thutep hi ngamtah’a ka phondoh ahin, Keiman munthim ningkoi khatna aguh’a aw’thol’a thusei kahipoi. Keima hi eikimudoh joulou ding hitaleh, keiman Israel te chu keima eihol ding uva jong ka seipeh louding ahi. Keima Pakaijin thutah bou kaseija chule adih bou chu ka phondoh ahije.  
20 hungunlang chule hung kikhomun, kol kimvella um chitin-nam tinte. Itobang loma ngol hiuva thinga lim asemuva chule ahuhhing thei lou dingu pathen ati hou henga tao hiu vem!  
21 Kihou toh unlang, nachung chang thu’u kiseilhah un. Kikhom khom’unlang ipi sei nom naneiju gel lhauvin. Hiche ho hetna dinga hitih chanpihi kon ahetsah hija hitam? Limsem thu hoipenin ahunglhung ding ho chu naseipeh khah mongu vem?Keima Pakai sei hilou ham?Ajeh chu Keima tilou Pathen achonpha’a le huhhingpu adang aumpoi. Kei tilou adang koima aumpoi.  
22 Vannoi mite jousen huhhingna dingin eihin veu hen! Ajeh iham itileh keima Pathen kahi, koima dang aum dehpoi.  
23 Keima kamin panna kihahsel’a kahi. Keiman thutah ka seidoh ahitai, Keima ka thuseija nungtol kit ding ka hitapoi: Khup jouse kaheng'a hung dilsu dingu chule lei jousen Keima eiphondoh ding ahiuve. ✡  
24 Miho chun, “Pakai hi kei dinga ka chonphatna le ka thahatna ahi” tia aphondoh dingu ahi. Chule ama toh kinaho chu akom'a hunguva jacha ding ahiuve.  
25 Pakaiya Israel chu akhang khanga themchang ding ahiuve, chule Ama’a kisong ding ahiuve.    

Babylon te pathen lhem ho 
 

1 Babylon te pathen ho- Bel le Nebo, chu tol lama abungin akun lhon'e Ama ni hi bong kang’a poh thethun atol manguvin ahi. Pohpo gancha teni chun poh lel jeh’in alon pi le len ahi.  
2 Limsemthu teni le anei hou chu akun lhasuh un ahi. A pathen hou chun amite aveng bit jou pon, chule ami teuvin a pathen’u aveng bit jou pouve. Abonchauvin, sohchang dingin apui mang tha’uvin ahi.  
3 Jacob chilhah hon kasei hi ngaijun lang, Israel sunga amoh them jouse, Keiman nangho napen’uva patna ka gelkhoh’u nahiu ahitai. Henga, napen masang peh’uva kavop na hiu ahitai.  
4 Na hinkhou lhung keija Keima na Pathen’u kahi ding ahi- Na kum’u ahung tah jeh a nasam kan gei ja jong, Kasem nahiuvin, nangho kagelkhoh jing ding nahiuve. Keiman kapui leuva chule kahuhdoh ding nahiuve.  
5 Keima hi koito nei tekah dingu hitam? Koi ham ka kibahpi chu?  
6 Mi phabep ho chun adangka hou le asana ho’u chu ajunsah un chule chua konna limsemthu pathen sem dingin mi aki thalah’un ahi. Ama ho chu milim anga chun akunuvin chuin hichu ahou’uvin ahi.  
7 Ama hon alenguva apo le leuvin, chule ama hon akoilhah tengu leh, chua chun aum denin, achat loh theipoi. Akom'a ga taova jong adonbut thei pon , koima jong hahsatna’a ahuhdoh theipoi.  
8 Hiche hi sumil hih in!Lunga chingin! Themona neihon hiche hi geldoh’un.  
9 Phatchesa’a kathilboldoh ho geldoh in. Ajeh iham itileh Keima bou Pathen kahi! Keima Pathen Kahin, chule kei tobang koima aumpoi.  
10 Keiman khonung thu ahunglhung ding, aguilhun masanga kahil thei nahiuve. Kagonsa, kagel chan chu bol jia kahi jeh in, hung gui lhung tei ding ahije.  
11 Keiman Solam gam'a konna vacha leng gang tah ne hattah chu kakouva- gamla tah gam'a konna lamkai khat hungin tin chule katepna banga abol ding ahi. Keiman kabol ding ahi kanati chu, Kabol tei ding ahi.  
12 Mi louchal ho, thilpha bolna dinga gamla tah’a umho, kasei ngaijuvin.  
13 Ajeh iham itileh thil ijakai adih bolna dinga kigosa um kahi, agamla tah ding hijo louvin, tu tua ding kasei ahi. Keiman Jerusalem kahuhdoh nomin, chule Israel henga kaloupina kavet sah ding ahi.    

Babylon lhuh ding kisei masah 
 

1 Babylon chanu theng hungsuh in, chule vutvai lah a touvin. Ajeh iham itileh laltouna’a natouna nikho ho kichaiya ahitai. Vo Babylon chanu, nangma itih’a jong dei’un,lungnem le kidang dehset leng chanu nakiti kiti talouhel ding ahitai. ✡  
2 Sumhei song gihtah ho chu la’n lang chule chang chu kigoi tan. Na pon lukhuh kiho doh’in, chule na ponchol chu kihodoh inlang miho mutheijin kilangdoh in.  
3 Sagoh keova naum’a chule jachat umtah’a na kihal ding ahije. Keiman khotona neilouhel la keiman na chunga phu kalah ding ahi.  
4 Ei-Huhhingpau hi Israel Athengpa chu ahi jengin, amin chu Van munhoa um Pakai Sepai te ahiuve.  
5 Vo Babylon mel-hoinu, tun muthim lah a touvin lang, thip beh in um'in. Nangma Lengam jouse Lengnu tia na kihekit talouhel ding ahitai.  
6 Ajeh chu Keima ka lhenchomte chunga kalung ahan jeh a , amaho hi nangma ka gimbolsah’a, na khut a kana pehdoh hija ahi. Hinla nangma Babylon’in achung uva khotona nachan tapon, nangman upa tah ho jong nana bolsen ahi.  
7 Nangman ‘keima vannoi pum pia lengnua kapan jing ding ahi,’natin ahi. Nangman nachon chan ho nung gelkitna naneipon, hiho chun ipi ahin lhut ding ham tijong na geldohpoi.  
8 Nomsa’a kitha ol le ima asuboi ding neiluva kigel, nopsahna ngailua lenggam, hiche hi ngaiton. Nangman, ‘Keima bou hi kahitai, chule adang koima aum tapoi. Keima meithai kahi louhel ding, chule kachate jong manglou diu ahi’ tin naseije. ✡  
9 Doi them nahina le ailhim them nahi jeng vanga, hetman lou kah’a meithai le nachate manthaina ding, ani gella thonlouva, na chunga hunglhung ding ahitai.  
10 Na gitlou engsetna koiman ei mupoi , tia bit keija um dinga kigel’a nahi. Hinla nachihna le nahetna chun napui mang ahin, chule ‘Keibou kahi, adang aum tapoi, tia nasei ahi.  
11 Hitia hi manthaina chun nahin phah ding, chule hichu nangman iti nama jongleh nanan jou louhel ding ahitai. Mahthahna chun nahin lon vuh khum ding, chuteng nangma nahung doh theina ding jong na kiboldoh jou louhel ding ahi.Na kigin louhel petna hahsat nan phulou helouva nahin phah ding ahi.  
12 Tunna ai’lhim themna ho’u chu mangcha tem’in! Hiche kum ho sunga namit-phel doi choi hou, kum hijat chengsea ho chu mangcha temu’vin! Thilpha phabep beh aboldoh maitheiju hichume. Hiche ho chun koi ham khat na kikichatsah theiju ahi.  
13 Thumopna nakimu ho jouse hin nasuh chol bep’u ahi. Na Ashi lekhathemho jou seu, lhaseh’a thil hunglhung ding seiho chu, hoilamba gei’uva hitam? Amaho chu hung ding doh’u hen chule khonunga ahunglhung dinga kon'in nahuhdoh’u hen.  
14 Hinla amaho chu meiya kihal changpol tobangbep ahiuvin; meikouva konna amaho tah kihuhdoh jou louding ahiuve. Ama hoa konna panpina imacha nakimu louhel dingu, amei tinau mun'a jong lumsahna dinga toujong ngailouva ahitai.  
15 Chule nagol ho jouse chu, nachapan laiya patna nakivei chankhom piho chu nakanau kijah mosah’uva, alampi cheh’uva kiche mang diu, napen aw jong kijah mosah ding ahi tauve.    

Pathen adia louchal mite 
 

1 Jacob insung mite, Israel min'a kikouho le Judah insunga konna pengdoh ho kasei hi ngaijun. Pakai min'a kihahsel’a, chule Israel Pathen kou hon ngaijuvin: Bol dinga nakitep nau nabol tapouve.  
2 Nangma khopi theng tia na kiminvo jeng vanguvin chule Israel Pathen, Amin chu Pakai Van Sepai te ti’a kingaija na kisei jenguve.  
3 Masang peh’a ipi hunglhung ding ahi kseipehsa nahi. Chutah in Keiman phulou helouvin athu katanin, chule kana thusei jouse chu ahung gui lhungtai.  
4 Ajeh iham itileh keiman itobang loma louchal le thua nunglou nahi kahen ahi. Na ngong jang chu thih banga nem theilouva ahin, nalu jang jong Hah ngehtah tobanga tah’a ahi.  
5 Hijeh a hi ipi hung soh ding ahi ka seipeh ding; ahung guilhun masanga Keiman ipi kabol ding ka seipeh ding nahi.Chutah le nangman, ‘kalimsemthu pathen hon abol ahi’ tia na seithei louding ahi. Thinga kisem milim le dangka pathen’in thu apeh’ahunglhunga ahitai’ tia nasei thei louhel ding ahi.  
6 Nangman kagao thusei dohho najah a chule aguilhunna ho namu ahitai, hinla nangman ahinai tia nasei ding na nompoi.Tua hi Keiman, thuguh najah khahlou thilthah ho chu ka seipeh ding nahi.  
7 Nangma hon, ‘aphatseh in kahe nauve’ na tilouna ding uva, amaho chu aluiho hilouva, athah leh hiuva ahitai.  
8 Henge, Keiman tu masanga nangman najah khahlou thil ho thudol abon'a athah ahi , thil ho thudol chu ka seipeh ding nahiuve. Ajeh chu Keiman nangho hi na penuva patna itobanga mipedoh’a na hiu le doubol na hiu kahet na hitauve.  
9 Hijeng jongleh keima jal le kamin jabolna dinga,Keiman ka lunghanna ka kituh’a chule ka suhmanghel lou nahiuve.  
10 Keiman ka suhtheng nahiuvin, hinla dangka kilhatheng tobanga kabol nahi pouve.Hinla meisa lah a tobanga bol hesohna’a konna kalhah theng nahiuve.  
11 Kamin jal'a -keima jal jeh a, Keiman kahoi doh ding nahiuve! Keiman kamin chena hi kamoh beisah louding, chule Ka loupina chu lim-semthu to chan kanei louding ahi.  
12 Jacob insung mite, ka lhendoh pen Israel’in kasei hi ngaijuvin! Keima bou Pathen, amasa pen le anunung pen chu kahi. ✡  
13 Ka khut tah’a leiset bul ho ka naphudoh’a, ka khut jetlam'a chunga um van ho hi ka phajal ahi. Ahsi ho kakou tengleh, amaho abon uva ban neicha hung kigol ding ahiuve.  
14 Na lim-semthu ho’u chun hiche hi naseipeh khah’uvem? Nabonchauvin hungsohkei’uvin lang, chule ngai’uvin: Pakaijin Cyrus chu akigolchat pitai. Ama hin Babylon lengam chu achaina ahin sodoh ding, chule Babylon te galmi hung kitol ho chu asuhmang hel ding ahi.  
15 Keiman kaseisa ahitai: Cyrus chu kakou ahi! Hiche chung chang thua ama palaija ka pansah’a chule ama kalolhinsah ding ahi.  
16 Hin nailutnun lang chule hiche hi ngaijun. Keiman atil abulla patna kichentah’a ipi hunglhung ding ahi kana seipeh nahi tauve. Chule tua hi Pakai thunei chungnung chule aLhagao chun hiche thu poa pang dinga eipansah ahi.  
17 Hiche hi Pakaijin asei, na Huhhingpu, Israel Mitheng penpa chun, ‘Keima Pakai na Pathen, nangho dinga ipi apha ham ti nahilpa chule najui ding lampia chu napui ja kahi.  
18 Oh, nang hon kathupeh ho nangai’u hitave leh!Chutileh nang hon chamna chu vadung long banga hunglongintin chule chule chonphatna chu na chunga twikhanglen kinong tobanga na chunga hung kitol lut ding ahi.  
19 Nachilhah ho chu twikhanlen panga neldiho tama tam dingu-sima sim jou hilou dingu ahi.Na manthaina dingu ahilouleh na insung min’u kisubei talou ding ahitai.  
20 Hiti chun, tu jengin jong na sohchanna’a kon'in chamlhat hitan. Babylon le Babylon mite chu dalha tan. Hiche thu hi sadoh in! Leiset kolning lia samphongin! Pakaijin asohte, Israel mipite ahuhdohtai. ✡  
21 Gamthip gamgo laiya apui sungin amaho adangchah pouve. Aman songpi akehso’in, hiti chun twi chu don dingin ahung putdohtai.  
22 Hinla migilou dingin chamna aumpoi, tin PAKAI chun aseije. ✡    

Pakai soh kithenso 
 

1 Agamla gam hoa um jouse n kasei ngaijun! gamla tah’a hon lunglutnin ngaijuvin! Pakaijin kapen lhah masanga einakou ahitai; naobu sunga kaumna’a Ama’n kamin'a einakou ahitai. ✡  
2 Aman geltoh’a thu kaseiho chu chemjam bangin ahemsah’e. Aman akhut lea eisellin, keima Ama livathei’a thalchang tobang kahi. ✡  
3 Aman kajah a: ‘Israel, nangma kalhachapa nahi, chule keima loupina’a neilut pi ding ahi,”tin aseije.  
4 Keima’n ka donbutnin, “Hijongleh katoh hi phatchomna bei abang jenge! Keiman katha hi pana beija mangcha’a le abidoi beija kabang jenge.Hinla keiman aboncha Pakai khut a ngama kahin; kachan ding kipaman Pathen’a ngam ding kahi.  
5 Chule tun Pakaijin aseijin, Kanu oisunga alhacha dinga eihin gonga, Israel chu Ama kom'a dinga hinle pui dinga ei’soldohpa ahi. Pakaijin eijabol'in, chule Ka Pathen’in thahatna eipei.  
6 Ama’n aseije,“ Nangman Israel te chu kaheng'a dinga na kiledohsah mai maibep ding ahipoi.Keima’n nangma Gentel tedinga vah’a ka pansah ding, chule ka huhhingna chu leiset kolkimvel’a napoh le ding ahitai. ✡  
7 Pakai, Huhhingpu le Israel Mithengpa chun namtin vaipi nahsahmo le deilouva kibolpa, vaipo ho lhacha’a pangpa hengah: Nangma na chepetnin lengho chun jana napeh dingu, leng chapa te ho jong hung kun ding ahiuve, ajeh chu, Pakai tahsan umtah pa, Israel dinga Athengpa,na deilhenpa jal hi ding ahi.  
8 Hiche hi Pakaijin asei chu: “Aphatcha, keiman kadonbut ding nahi. “ Huhhingna nikhoa keiman kalethuh ding nahi.Keiman nangma kavenbitna chule amahoto kakitepna dung jui’a kapeh ding nahi. Nangma’a konna Israel gam avel’a ka tundoh kitding chule amite avel'a ka nganse kitding ahi. ✡  
9 Keiman sohchang jah a, ‘Chamlhatnin hung potdoh'in, chule muthim lah a umho jah a, ‘vah sung’a hungin.’ Amaho ka kelngoi hi diu chule mol ho atilla imacha kelouna mun'a chu ne’a lha le dingu ahitai.  
10 Amaho gilkel kit talou dingu chule dangchah kit talouhel dingu ahitai. Nisa satnin amaho aphah kit tahlouhel dingu ahitai. Ajeh iham itileh Pakai Amilungsetna chun amaho apui le dingu; Aman amaho chu twi dap jin jen mun'a apui ding ahi. ✡  
11 Chule Keiman ka lhang sang ho chu lampia kijotna thei hoa seming ting, sem toh ing ting, chule phaicham ho chung vum'a Kalam lhongpi ho chu kisem ding ahije.  
12 Vetemin, ka mite chu gamla tah gam'a konna hung kilekit’uvin tin, sahlam le lhumlam gam hoa kon'in, chule Aigupta gam noilam peh’a konna hung ding ahiuve.  
13 Vo vanho, kipah in la sauvin! Vo leiset, kipah thanomin umun! Vo Lhangho lasa dingin pohjah jenguvin. Ajeh chu Pakaijin amite alhamonin chule athoh gim nau chunga akhoton ahi.  
14 Ahijeng vang'in Jerusalem’in aseijin, “Pakaijin ei nungsun tauve; Pakaijin ei sumil del tauve,”ati.  
15 Hinaisai louve! Mi nun acha noichep sah lai asuh mil thei ding hija ham? Aman ahinsa acha chu ngailu louva um thei ding ham? Hijong chu hithei maithei ding hijongleh, Keiman nangho hi suhmil louhel ding kahi.  
16 Veuvin, Keiman namin chu kakhut phang teni chunga kajih lut tai. Kalung gel jousea Jerusalem bang kiphelha’amang thahsa ho chu aki lang jinge.  
17 Gangtah’a nachilhah ho chu hung kile kit diu, chule nasumang go jou seu chu chemang diu ahitai.  
18 Dahdoh unlang chule veuvin, ajeh chu na chateu chu abon uva naheng uva hung kile kit ding ahiuve, Keima kahing jingnai, tin Pakaijin aseije: Amaho chu kijepnaho le mounu kijepnaho tobanga navetsah ding ahitai.  
19 Nanghon nanung sun dehset nau nagam leiset’u chu namite kititna mun hung hi ding ahitai. Soh’a navul’uva pangho chu gamla tah ‘a che mang diu ahitai.  
20 Akipui mang nauva ana peng khang mite ho chu hung kinung le diu chule asei diu chu: Keihon mun kangaicha beuve! Miho atam kitit behseh tauve, tia ahinsei dingu ahi.  
21 Chutengleh, nangman, ‘Hiche chilhah ho jouse hi kon einapeh hija ham? tia nalunga nagel ding ahi. Ajeh chu ka chate atamjo pi chu akithat gam'a ahitan, chule amoh chengse chu gam danga kipui manguva ahitai. Keima bou hi hiche mun'a hi kachang seh’a eikidalha ahi bouve. Hiche mite ho hi hoiya konna hung hiu vem? Hiche chapangho hi koi hin hiu vem? Keima dinga kon eihin sindohpeh’u ahidem?  
22 Hiche hi Hatchungnungpen Pakaijin asei chu ahi, “Ven, Keiman Pathen ngaisah lou nam mite vetsahna kapeh ding ahi. Ama hon nachapa neocha chaho chu abanjal’uva apoh ding’u; nachanu teu chu a lengkou’uva ahin poh dingu ahi.  
23 Lengho le Lengnu hon najen le dingu chule na ngaichat hou jouse avetsui dingu ahi. Amaho chu tolla hung kun diu chule nakenga vutvai ho chu ahung le ngim diu ahi. Amaho chun Keima Pakai kitipa chu kahin, keima eitahsan ho chu itih chan hijongleh jachatna toh pouvinte.  
24 Gal hatpa’a konna athil chomdoh ho chu alahpeh ngam’a koi hija chule gilou tah vaipopa’a konna asohchang chu kon alha doh ding ham?  
25 Hinla Pakaijin aseije:”Gal bolpa sohchangho chu kilhadoh ding, chule gilou tah’a thil kichom doh chu kilemu kit ding ahi. Ajeh chu nangma gal’a nasat ho gal’a kisat ding, chule keiman nachate kahuhdoh ding ahi.  
26 Keiman na melmate chu amaho atahsau chu kale nehsah ding ahi. Ama hon athisan’u vadung tobanga long chu adon dingu ahi. Vannoi pum pin Keima, Pakai, na huhhingpa’u le na Chodoh pau, Israel dinga hatchungnung chu kahi.    

1 Hiche hi Pakaijin asei chu ahi: “Nanu chu keiman kada ahi tah jeh a kisol manga ham? Ka thil bat ho jeh a nangho soh’a ka johdoh’u ham? Ahipoi, na chonset jeh’uva kijohdohsa nahiu ahitai.Chule na chonset jeh’uva nanu’u jong kipui manga ahije.  
2 Ipi iti danna ka hung petna koimacha umlou ahidem? Ka kou petna iti dana koima eidonbutna umlou hin tem? Keiman huhdoh theina tha nei louva neigel’u ahidem? Hiche hi ajeh kisei chu ahipoi! Ajeh iham itileh keiman twikhanglen kom'a thu kasei leh tolgo soh ‘a ahitai. Keiman vadung chu nelphai kasosah’a nga umho thi gam'a ahiiuve.  
3 Keiman vanthamjol muthim kasosah’a, amaho chu lunghemna pon hoa kitom ahiuve.   

Soh Pakai Jabol 
 

4 Thunei pen Pakaijin Achihna thu eipei, hiche hi Keiman athachol kalhamon theina ding ahi. Jingkah ahung lhun seh le Ama’n eisukhang jin chule kahet khen them theina din Ama lunglam’a chona toh eihon thapeh in ahi.  
5 Thanei pen Pakaijin ka kom'a thu ahin seijin chule keiman ka ngaipeh’e. Keiman Ama ka doupon chule ka kiheimang jeng poi.  
6 Keima eivo ding ho lama ka nung kado peh in chule ka khamul bot lha goho kom'a kabeng ka dopeh’e. Keiman noisebolna le chilset khuma kon'in kamai kaselpoi. ✡  
7 Ajeh chu Thunei chungnung Pakaijin eipan pin, keima lungsetna bei hi ponge. Hijeh a hi keiman kamai song tobanga katahsah’a, Alunglam bol dinga kakigot ahitai. Chule keima jachatna’a chulou ding kahi.  
8 Keima them eichansahpa chu naicha um ahi. Tua hi keima douna thusei ding koi alung ngam dem? Keima themo eichan ho chu koi koi hiu vem? Amaho chu hung kilu lah’u hen! ✡  
9 Vetemin, keima Thuneipen Pakai chu kei lama apange. Koi ham eithemo chansah dinga? Ka melmate ho jouse chu ponlui tobang hiuvin tin, mase mon’in aneh tobanga kisumang ding ahiuve.  
10 Nalah’uva koiyin Pakai agin’a chule alhachapa thusei angai jem? Nangma muthim lah’ a khovah ‘a navalea ahileh, Pakai tahsanin chule na Pathen’a lung ngaijin.  
11 Hinla ching theijun, nangma vah’a vahlen lang chule nangma tah mei nati chu kisang lum’in. Hiche hi nangman keija konna nakisan ding chu ahi.Nangma gangtah’a nalhah lutna thohhasa nathoh ding ahitai.    

Pakai Tahsan Dia Kouna 
 

1 Pakai holla, huhdohna chang dinga kinem jousen, kasei hi ngaijuvin! Songpia konna kitan doh’a na hiuvin chule gomtong’a konna kilaidoh’a na hiu chu ngaitouvin.  
2 Na pului’u Abraham le na nampiu hung penna nu Sarah chu ngaitouvin. Ka kou petna chu Abraham achangseh bou ahin, hinla ama phatthei kaboh’in, nam lentah ahung hitai.  
3 Pakaijin Israel alhamon kit ding, chule amah thah nau alainat pi’e. Nelphai jong chu Eden banga nom ding, gamthip gamgo lai jong chu Pakai honlei bang ding ahi. Kipana le thanopna chuche mun'a kimun tin, Thangvahna laho chu gingdoh ding ahi.  
4 Ka mite, kasei ngai’uvin. Israel’in ngai hen. Ajeh chu ka danthu kilhangsap ding, chule ka thutan themna chu chitin-namtin lah a kilang ding ahi.  
5 Ka khotona le thutan themna hunglhung loi ding, Ka huhhingna hi hunga ahitai. Ka bantha hattah hin chitin-namtin chunga thutan themna ahin pohlut ding ahi. Gam latah gam’a hon ei hinvet dingu chule kinem tah’a ka bantha hatna chu kinem ding ahiuve.  
6 Dah in van khu veuvin, chule noi lam leiset hin vesuh un. Ajeh chu van hi meikhu tobang ahung mang thah ding, chule leiset hi ponsil hal tobanga mang thah ding ahi. Leiset mite jong thousi tobanga thi ding ahiuvin, hinla ka huhhingna hi a’itih’a um jing ding ahi. Ka chonphatna dan chu akicha-itih umlou ding ahi.  
7 Kasei ngaijun, adihlou’a konna adih hea nangho, adan thu lunga tuhdet hon, mihon nahin taitom diu tija hih un. Ama hon na jumso dingu jong kicha hihbeh un.  
8 Ajeh iham itileh ngetnin pon anehset tobang hi dingu, chule lung hon samul anehheng tobang hung hidiu ahije.Hinla ka chonphatna chu itih’a hijinga, Ka mihuhhingna jong akhang khanga kijom jing ding ahi.  
9 Khangin, khangin, Vo Pakai! Thaneitah in hung kivonin! Nathahatna banjet chu hin jah doh in! Masanglai nikhoa nangman Nile vadunga Hingne(dragon) tobang Aigupta mite natha tobang chu hiuhen.  
10 Na mite agalkai theina ding uva twithuh lah a konna ahungdoh theina dingun, twikhanglen nakan sah in, lampi lhung lut pa chu, tunia hi Ama chu na hilou hitam?  
11 Pakai lhatsate chu hung kile’ uvin tin, tonsot kipana lallukhuh khuh puma Jerusalem'a chu lasa puma lut’uvin tin, lungkhamna le lunghemna kitol mangin tin, amaho chu kipana le thanopna’a dim jing ding ahi tauve.  
12 Keima, kei mong mongin nangho kalhamon nahiuvin, hijeh a chu mihem ho chu, hampa banga mollha loile mangthei bep ahiuvin, ipi dinga na kichat ham?  
13 Hijongleh nang hon Pakai, na Sempa’u, vanho hin pha jal'a chule leiset bul hin phutdohpa chu na sumil tauve. Mihem bol hesohna na kichat jom jing diu ha? Na melma teu lunghanna na kichat jom jing dingu ham? Tua hi alungsat nau le alunghan nau hoilamba geija hitam? Achemang'a ahitai.  
14 Na sohchang ho’u chu gang tah’a kilhadoh ding ahiuve! Songkul lutna, anngolna le thina chu nachan ding hitalou ding ahitai.  
15 Ajeh iham itileh Keima Pakai na Pathen kahi: Twikhanglen choh thouva, chule twipi kinong chu ging dum duma lhapa chu kahin, Kamin chu Van'a Galmiho Pakai kitipa chu ahi.  
16 Chule Keiman ka Thuho chu nakama kakhumpeh in, chule nakihuh bitna ding chu kasellin, chule keiman vantham jol chu kapha jal'a chule leiset bul aphudoh ahin, Keiman Israel jah a, ‘Nangho Kamite nahiuve’ kati ahi.  
17 Thoudoh in, thoudoh in, Vo Jerusalem! Nangman Pakai lunghanna chu khkonna nadontai. Tijat umtah khon chu nadonin, atwi valha nunungpen geija nadanga navat lhah sah ahitai. ✡  
18 Na chateu khatcha jong ahinga akidalha a na khuttuh’a chule na puile ding aum tapoi.  
19 Hiche vangset hamsetna teni hi- manthaina le mahthahna, galle kelthohna ho hi na chunga hunglhunga ahi. Nangho na hepi-khoto dingu koi kidalha hinau vem? Nangho nalhamon dingu um nauvem?  
20 Ajeh iham itileh nachateu chu atha’u lhadah ahita’uvin chule lampia alumgam tauvin, agamsunga chengho chu len kikhum bangin panpi bei ahi tauve.  
21 Hinla tun hiche hi ngaijin, akigimbol hesoh ho jukham tobanga lung gel je helouva touho, ju don kham jeh ahi pouve.  
22 Hiche hi Thuneipen Pakai, na Pathen le na Panhupa chun asei ahije: Ven, keiman tijat umtah khon chu na khut a kon'in kalatai, nangman ka lunghanna khon chu na donlou ding ahitai.  
23 Chuche khella chu nabol hesoh ho, ‘Keihon vutvaito kichiltha dingu chule natungtun chunga lam kajot dingu ahi’ tia seiho khut a hiche khon chu kapeh joh ahitai.    

Jerusalem Kilha ong 
 

1 Thoudoh in, thoudoh in, Vo Zion! Nangmatah nathahatnan hung kivon’in. Naponsil hoitah chu kisillin, ajeh chu mi theng lou le Pathen ngaisah lou ho chu na kelkot honga hunglut talou ding ahi tauve,Vo khopi theng, Jerusalem. ✡  
2 Vut vailah a kon'in thoudoh in, jabolna mun'a touvin, Vo Jerusalem. Nangong changa soh kihenna thihkhao ho chu paimangin. Vo soh a kikaimang, Zion chanu.  
3 Ajeh iham itileh hiche hi Pakai sei: ‘Keiman nangho chu kajohdoh’a gam danga kathotdoh’ chun, keiman imacha kakilah dehpoi. Tua keiman naman dingu petalouva, kalhatdoh thei’u nahi tauve.  
4 Hiche hi Thuneipen Pakai chun aseije: Phat masa lai chun ka miten Aigupta gam'a chenna din akilhenuve. Tua hi Assyria ten amaho abol hesoh’uve.  
5 Hiche hi ipi thu hitam? tin Pakaijin aseije.Ipi iti danna kamite chu sohchang kitna hiu vem? Achunguva vaihom ho chu kithang-at tah in asam uve. Kamin hi nilhum keijin ataitom’uvin ahi. ✡  
6 Hijongleh Kamin hi Kamite henga ka phondoh ding, chule athaneina ahin het dingu ahitai. Chutengleh achaina keija ama hon keima hi akom uva thusei penpa kahi chu ahetdoh dingu ahitai.  
7 Lhang sangho chunga thupole’a pang, Israel Pathen chu avaihomtai, tia Chamna Kipana Thupha le huhhingna thupoho kengphang chu iti hoiya hoi hitam! ✡  
8 Pakai chu Jerusalem’a ahung kile chun, Khopi ngahpa chun asamin chule amit mu’uva chun kipah le thanom tah in la asatai.  
9 Pakaijin Amite alhamon’a, Jerusalem alhatdamtah jeh in, ana kisuchimsa Jerusalem chun kipah le thanom tah in vahchoina la hin sadoh hen.  
10 Chitin- namtin mit mua Pakaijin athaneina thengtah chu avetsahtai. I-Pathen’uvin agal jona leiset kolkim vella miten amusohkei dingu ahi.  
11 Natoh khah chasun thenglou ahina’a kon'in potnin, potdoh'in chule nasohchanna chu dalhatan. Pakai dia athenga thil ho a’inlama pohon, hichea konhin potnun lang chule kisuthengun. ✡  
12 Nanghon na hinkhou kihuhbitna dinga, kino loutah’a na dalhah diu ahi. Ajeh chu Pakai chu na masang sanguva anamasa ding; Israel Pathen chun na nunglamu ahonbit ding ahi.  
13 Veuvin, Kalhacha chu lolhing ding, Ama sangtah’a choisanga um ding ahi.  
14 Hinla mitampi chun amu phat uvin kidang asauve. Amaa mai chu akilom hihbeh jengin, mihem mel aputahbeh tapon, chule alimsoa kon'in, ama chu mihem shi tia ahedoh ding hahsante.  
15 Chule aman namtin-vaipi alungkidan sah ding, Lengho jong Ama angsunga thusei ding helouva um ding ahiuve. Ajeh chu amaho kiseipehlou amu dingu, chule ajahkhahlou beh’u chu ahetkhen dingu ahitai. ✡    

1 Kathupoh’u koi atahsan’a um'em? Pakaijin abanthahat koi kom'a atah lang em? ✡  
2 Ka lhacha chu Pakai angsunga ham jih engsel tobang ahin, tolgo laiya ajung hung dondoh tobang ahije. Agongso jong gahvet dinga ahoina ahilouleh adang lamna, eiho ilunglutna thei’u aumpoi.  
3 Ama chu nahsahmo le deilouvin aumin, lung khamna mipa, lunghemna to kitho ahi.dimset ahi. Eihon inung lam’u Ama langa ipeuvin, achomlam ingat’uvin ahi. Ama chu nahsahmon aumin, chule eihon iman igelkhoh pouve.  
4 Hijongleh eima ho lhah samna Aman apon, eimaho lung khamna chu Aman apohgih ahije. Chule eihon Pathen gimbolna athoh hi Ama chonsetna jeh le aboina ho jeh in igel tauve. ✡  
5 Hinla ama thingkil’a akikilna ho chu dou lung iput jeh’u ahin, ichonsetna hou jeh a kisugepma ahin, idam theina ding uva Ama chu mol'a avoh’u ahin, Ama ajepnau jal'a chu eiho eikisudam’uva ahitai. ✡  
6 Eimaho jouse kelngoi ho tobang’a vahmang ‘a ihitauve, eimaho lungchama chonna dinga Pathen lampi idalhah’u ahitai. Hijongleh Pakaijin Achunga ichonsetna ho jou seu angam lhatai. ✡  
7 ✡Ama chu agimbol’uvin, chule abolseuve, ahijeng vang'in Ama hin imacha aseipoi. Ama chu kelngoi nou akithana ding mun'a kipuile to abangin, chule kelngoi amul vouho kom'a thip khen cha aum tobangin, Akam jong akehpoi. ✡  
8 Dihloutah in themo achanuvin, apuimang tauve. Achilhah simthei ding neilou ahi koiman agelkhoh pehpon, akhang hoi lai tah in Ama chu akisat lhatai.Hinla kamite dou lungput jallin Ama chu akivolhu jenge.  
9 Aman suhkhel aneipon, chule koima duha’a abol aumpoi. Ama chu tolthat bangin athat’uvin chule mihaupa lhankhuh’a akivuije. ✡  
10 Hinla hichu Pakai tohgon pha ahi jal'a Ama chu kigot chepma, chule lung hemna kipea ahi.Hijongleh ahinkho chu chonset jeh a kitodoh’a ahin, Aman chilhah tamtah ahinnei ding,hinkho sotna nom asah ding, chule Pakaijin thilpha agon chu akhut a hung lolhing ding ahi.  
11 Aman athohgimna ho ga chu amu tengleh lungna kimna neitante. Chule athilto jeh jal'a hi kasoh chondih tahpa chun mi tamtah chonpha asem ding , ajeh chu Ama’n achonset nau jouse apoh mang ding ahi.  
12 Aman thina geija ahung to’a athoh tah jeh in, keiman galjona gal lamkai jabolna chu kapeh ding ahi. Ama jong dougal bol ho lah a simtha ahitah jeh in, Aman mi tamtah chonset apon, chule dou gal bol ho dingin ataopeh in ahi. ✡    

 54

Khonung'a Jerusalem Loupi Ding Dan 
 

1 Vo cha neilou nu, cha hing khalouhel nu nangman, lan san! Vo Jerusalem, aw ging le kipah thanom tah in la san. Naoso nat thoh khalouhel numei, dalhah’a um numei nu chun, ajipato chengkhom nu sangin, cha atam hin johtai, tin Pakaijin aseije. ✡  
2 Na in keh lenin, chule abanin khat sahben. Na in sah chu kijalsah in, chule sumchena ding itchah hih hellin.  
3 Ajeh iham itileh bailam tah’a nangma na kidop sangna chun nakipa sah ding ahi. Nason nachi lhah ho chun namdang ho gam alo ding chule khopi mangthah hoa chu gacheng kit diu ahi.  
4 Jachatna hinkho naman kit louding ahitah jeh in, kicha hih in. Nangma not thapna chang louding nahi tah jeh in kicha hihbeh in. Nangman na khangdonlai jachatna ho le meithai lunghemna jong na geldoh kittah louhel ding ahitai.  
5 Ajeh iham itileh na- Sempa chu najipa hung hi ding; Amin chu Van Galmite Pakai akiti. Ama chu Vannoi pumpi Pathen, Israel te Atheng Penpa, na Chodohpa chu ahi.  
6 Ajeh iham itileh Pakaijin - nangma khangdong cha jinei, ajipan adalhah tobanga, nangma nalung hemna’a konna hin koukitna ahitai, tin Pakaijin aseije.  
7 Phat chomcha kadon lou nahin, hijongleh khoto them tah’a kale lah kit ding nahi.  
8 Lunghan koujah jeh a chomcha khat kamai kahei mang anahi. Hinla tonsot ngailutna’a keiman nangma kakhoto ding nahi, tin na Pakai, na -Chodohpan aseije.  
9 Keiman Noah phat laiya kana kihahsella, Keiman twi-sangletna leiset pumpi kachupsah kit tahlouhel ding ahi tia kanasei banga, tua hi kakihahsel’a, Keima kalunghangkit talou ding chule kagimbol louding nahitai. ✡  
10 Ajeh iham itileh molsang ho kichon hen lang chule mol’ho kichon mang ding hijongleh, ka ngailutna kitahna nangma chunga kaumsah den ding, ka kitepna phatthei bohna chu itih’a kisukeh louhel ding ahitai, tin ahepina na chunga koipa Pakaijin aseije.  
11 Vo khopi huijin asuh ling jing, boija chule kinepna um talou khopi! Keiman nangma songmantam’a kasah phatna chule na’inbul ho chu saphir songa kaphudet ding ahi. ✡  
12 Keiman na in sang ho chu songmantam vah lap lap’a kasem’a, na kelkot ho chu valleh leh’a kajepma chule na- in bang ho jong chu songmantam’a kijep ding ahije.  
13 Keiman nachate ho jouse kahil ding, chule ama hon lungmon konna bulhingset’ nomsa ding ahiuve. ✡  
14 Thu adih le ahoia kivaipohna khat umna’a chu nangma ki huhbit ding nahi. Na melmate nangma’a konna gamla tah’a kichon doh dingu, nangma lungmonga nachen ding, tijatnan nahin nailou ding ahitai.  
15 Nangma douna a nam khat galla nasat dinga ahunga ahileh, keima hinsol ahipoi. Koi hijongleh nano khum ho chu gallel’a kumsuh ding ahiuve.  
16 Keiman thih khengpa kasem ahin, ama chun pum meiya meihol ajapma chule gal manchah kisuh gamna ding akhendoh ahi. Keiman asumang ding sepai ho semsa kakoi ahitai.  
17 Hijongleh ahunglhung ding nikho’a chu nangma douna’a gal manchah pan ho chu lolhing pouvinte.Nangma oimo dinga aw sanga thusei ho chu nangman napho thip ding ahi. Hiche phatchomna ho hi Pakai lhachate chang ding ahiuve. Hiche kisei adihna photchetna hi keija kon hunga ahi, Keima Pakaijin kasei ahitai.    

Pakai huhhingna adia kouna 
 

1 Adangchah khattou umem? Sum nanei lou jongleh-Hung in, hungdon nin! Hungin, nadeipen pen lengpitwi hihen, bongnoi hijongleh- abon'a manbei ahi. ✡  
2 Ipi dinga tha na petheilou an chohna’a nasum’u mang cha a nahiuvem? Nangho dinga aphachom louva idia sum sumanga nahiuvem? Kasei ngaijun, chule apha chu neuvin. An phapen chu lung kipah tah’a naneh dingu ahi.  
3 Ka kom’a hung uvin, na kollu phatah in hin do’uvin. Ngaiyun, chutileh hinna namu dingu ahi. Keiman tonsot kitepna nangho toh kasem ding ahi. Keiman David kom'a kakitepna, lhadai ngailou lungsetna chu aboncha kapeh ding nahiuve. ✡  
4 Keiman ama chu kathaneina miho lah a vetsah dinga, iti kamanchah ahi, heuvin. Keiman namtin lah a lamkai khatna kasem ahitai.  
5 Nangman nahet khahlou nam ho chu thu napeh ding, chule nahet phahlou mite chu nakom'a hunglhai lut’uva, nathusei angai dingu ahi, ajeh chu keima Pakai na Pathen, Israel te Mitheng Pa hin, loupia kasem nahi.  
6 Pakai chu namu thei pet hin hol’ in. Anai pet hin Ama chu kouvin.  
7 Agilou chun alampiho khel hen, chule thildih lou abolna lung gel dalha hen. Pakaijin ahepi theina dingin. Ama heng lama hung kihei’u hen. Ahije, na- Pathen henga hung kihei’uhen, ijeh inem itileh Ama’n lungset hepia angaidamna achan tei ding ahi.  
8 Nangho lung gel chu Keima dinga imacha hilou ahi, tin Pakaijin aseije. Chule ka lampiho hi nangho gah gelphah jou hoi ahipoi.  
9 Ajeh iham itileh vanho chu leiset sanga asanjoh tobanga, ka-lampi ho jong nangho lampi sanga sang jo’a ahi chule kagel ho hi nangho gel sanga sang joa ahi.  
10 Go twi le gel twi hi van hoa konna hung julha’ a hichun leiset chapnou dingin, leisetna aumden’in ahi. Amaho hin muchi- chivo ho chu akhan letsah in, loubol miho dingin ga asodoh in chule agilkel dingin an ahi. ✡  
11 Ka Thujong chutima ahi. Keiman kasoldoh’a chule hichun ga asodoh jingin ahi. Keiman kalunggot banga asuh bulhit ding chule kasolna channa abulhit molso tei hi ding ahi.  
12 Nangho kipah le lungmonga nachen dingu ahi. Lhangsang ho le mol ho chun la ahinsah doh jeng dingu, chule loujaova thingphung hon akhutnu abeh dingu ahi.  
13 Ling phungho akenao munho’a chu thing sang tah tah ho hungkeh ding chule khao-guiho umna hoa chu len mui phung –eng jinjen chu hungkehdoh ding ahi. Hiche thilsoh ho hin Pakai min jana lentah ahin lhut ding, hiche ho jouse hi atonsotna athaneina le angailutna melchihna hung hi ta ding ahi.    

Nam jouse phattheina ho 
 

1 Hiche hi Pakaijin asei: Abonchakeija dinga adih le avet hoi hihen. Keima na huhdoh diuna kahung vah ding ahijeh in, adih le apha chu bol’uvin chutileh nalah’uva kachonphatna kavetsah ding nahiuve.  
2 Hiche hi chingthei tah’abol ho chu abonchauva nunnom hi dingu ahi. Ka Sabbath nikho jabolla kicholdoa chule aphalou bolna’a konna kiveng bit jouse nunnom kiti ding ahiuve.  
3 Pakaiya kipedohsa gamdang miho chun:” Pakaijin keima Amite lah a chan eineisah hih intin, chule nukiso ho jong chun, keima thing go le chaneilou chule khonung ding kinepna bei kahi ti dau hen.  
4 Ajeh iham itileh hiche hi Pakai thusei ahi: Keiman nukiso ho ka-Sabbath athenga nit ho chule kalunglhaina kilhen ho chujongleh ahinkhou kaheng'a pedoh ho chu phatthei kaboh ding ahi.  
5 Keiman ka’in bang chunga melchihna le min neina kapeh ding hi- chapa te le Chanute hon apeh jou sanga gamchenga lenjo ding ahi. Ajeh chu keiman amaho kapeh ding min hi mangthei talou ding, a’itih’a um jing ding ahitai.  
6 Pakaiya gamdang mi hung kipelut ho, Ama kinna kisalella chule Amin ngailuho, Ama houva chule kacholdoni (Sabbath) suboh louho chule kakitepna kolchah jing ho jong chu Keiman phatthei kaboh ding ahi.  
7 Keiman amaho chu ka lhang theng Jerusalem’a kahinpui ding chule taona in chu kipah pum’a kapuilut dingu ahi.Keiman akilhainau le apumgo thiltou chu kasanpeh ding ahitai, ajeh chu ka Hou-In chu chitin-namtin jouse dinga taona’in kiti ding ahitai. ✡  
8 Ajeh iham itileh Achungnungpen Pakai Israel akipaidoh ho hinlepui kitpa chun aseije, ‘Keiman Kamite Israel bou hilouva, adang ho jong kahin puilut ding ahi,’ ati.  
9 Loujaova gamsaho hungun!Gam manga gamsaho hung jao’uvin! Hungun lang kamite hi hungval lhum’un.  
10 Ajeh iham itileh Kamite lamkaija pangho, Pakai khongah ho, chule Akel ngoi chingho- amit’u achon chule kho amupouve. Amaho hi uicha in ngah thip beh’a umho, hahsatna hunglhung ding gihsalna pelou ahiuve. Amaho hin gah luma, ihmua, sun laiya mangnei ding angaichauve.  
11 Uicha kiloseho tobangbep’in lungna kimna anei go hih uve. Amaho hi kho phulou kelngoiching ho, amaho gel gella khosauva,amaho chang phatchomna ding bou agel’u ahi.  
12 ama hon,’ Hungun, Ju themkhat tep’u hitin chule party bol’u hite,’ tin aseijui. Ibonchauvin donkham set’u hitin, ajing le party alenjo cheh in bolkit’uhite, atiuve.    

1 Mipha ho hinkho abeiyin; Pathen ngaisah aphat lhing louvin athi jiuve. Hinla koiman ipi jeh’ ham ti gelkhoh’a ahilouleh datmoa aum pouve. Ahivangin, koiman phat phalou lhung ding a konna Pathen’in alah uhinte, ti gel’a koima aumpoi.  
2 Pathen ngaisahna lampi a cheho chu hung thi jonguleh lungmonga choldo ding ahiuve.   

Lim semthu hou themmona 
 

3 Hinla nangho doichoi ho chate, jon bol pasal ho le numei kijoh chilhah ho- hikom'a hin hung khom’uvin!  
4 Koi douna’a kigoa nahiuva? Koi douna’a namai’u najep pol’uva chule kamka’a lei lhadoh’a nahiuvem? Nangho chonset bol ho chate le jousei hat chate nahiu ve!  
5 Nanghon khongnang phungho le thingphung hing bultina nalim -semthu hou chu nagel khoh lheh ’uve. Nanghon phaicham dung hoa songpia konna kitandoh ho chunga nachateu chu kilhainan natoh doh’uvin ahi. Keima kahitapon, amaho joh chu nagou chin’u ahitai. Hiche nabol’hou jouse hin keima hi kipah inte nei tiu ham?  
6 Phaicham mun hoa song jolsel ho chu na-pathen ‘u ahin, amaho chu nang hon Pathen houva nahou’uva kitodohna don ding thilto nalhei lhauvin chule anneh thiltoho natohdoh’uvin ahi. Amaho chu na gouchan diu ahitai, Keima kahi tapoi.Hiche nabol ho’u hin Keima hi kipah inte neitiu hija ham?  
7 Nanghon molsang tinna jonthanhoina nabol tauve.Chuche mun hoa chun nang hon milim nahou’uvin, Keima dinga kitahna bei nahiu ahitai.  
8 Nanghon lim-semthu houho melchihnaho chu na kotkhom ho’uva le na kotnung’uva natah’uvin, Keima nei dalhauvin, hiche pathenna neidia thet umtah ho chu nakichoijun, lupna nakaldoh piuvin ahi. Nanghon sagoh-keuva um semthu-milim chu lung ngaichatnin naveuvin, nangho tah nakipedoh jenguve.  
9 Nanghon Olive thao chu semthu-pathen (Molech-pathen)’a chun thao namtui pumin napedohtauve.Nangman naphahna thei chana, vannoi mithigam geijin, Pathen thah ngailut ding hollin nakalsongin ahi.  
10 Na thil holna’a na cholta lheh’in, hinla na ngahnompoi.Ngaichat chun thahatna thah napen, na lhadah hihlaije.  
11 Hiche lim-kisemthu ho hi nakichat ham? Amaho hin natijat sah em? Hiche jeh a hi nangman keima jouva neibol’a chule nei suhmil’a chule ka thuseiho nasuhmil gam hitam? Keima kathipsot behseh tah jeh a hi nei ginlou hitam?  
12 Tua hi keiman thilpha bol’a na kigelnaho hi kasosal ding nahitai. Hiho chun na panpi lou dingu ahije.  
13 Panpi na ngaichatna nakou teng hiche limsemthu- pathen ho chun na panpiu vem veuhite.Ipi itidan'a huisi hung nung chun amaho amutlhuh ahidem! Achunguva nahaigin ajah’ujongleh aginna lhu jengu hin tem! Hinla koi hijongleh eitahsan mi chun gam chu alo ding chule Ka lhangtheng chu alo ding ahi.  
14 Pathen’in, lamlen chu semphauvin, ati! Kamite chu asohchan nauva ahung kilekitna ding uvin lampia songpi ho le songho suthengun.  
15 Sangtah le achungnungpenpa, tonsotna hingjing pa chun, hiche hi aseije:”Keima munsang le achungnungpen’a kaum'in, a lhagao ki sehgima chule akineosah hoto kaum khome. Keiman mi kineosah ho ka kiledohsah kit in chule lungchang kisih ho lung ngamna kalepeh in ahi.  
16 Ajeh iham itileh nangho chunga doulung kaput jing ding ahipon; keima lunghang jing ding kahipoi. Chuti ding hileng, kasemsa mihemte hi abonchauva thigam diu ahitai.  
17 Kalung ana hanga, hijeh a hi hiche mite hi ka gimbol ahi. Keima amahoa kon'in kakikhin kangin, ahijeng vang'in alouchal nau ajom jing nalaijuve.  
18 ama hon ipi abol’u kamun'ai, hijongleh kaboldam ding hitante! Ken amaho pui jingting, alhasete ho kalhamon ding ahi.  
19 Pakai, amaho damsahpa’n aseije: Agamla le anaija hon lungmon konna lhingset nei’uhen; akam’uva vahchoina thucheng hinlhut ‘uhen, ati. ✡  
20 Hijongleh, Keima eidoubol jing ho chu twikhanglen kinong, umthim theilouva, bkonnang le aphon-nen hin notdoh tobangbep ahiuve.  
21 “Agiloupa dingin lungmon konna aumpoi,” tin ka Pathen’in aseije. ✡    

Pakaiya An Ngol Dihtah 
 

1 Sumkon kimut awgin tobangin Sam’in. Samphongin! Kichase hih in.Kami Israel te achonset’u seipeh in.  
2 Hijeng jongleh amaho pathen-ngaisah toh akilou’uve! Niseh in Hou-Ina ahung uvin chule kathu aboncha het nomna nei hileu akilouve. Amaho chonphat bol nam, Pathen dan thu ho nungsun khaloudi tobangin achonuve. Ama hon thutah chondan ho angeh jiuvin, Pathen hinnai ding jong athanomun ahi.  
3 Amaho’n, “Na’masanga an kangol’uvin, Idia ima’agel louva naum ham? Keiho tah kaki ham bol lheh’uvin, nangman neihet peh hih’uve!” “Ajeh ipi ahi ka seipeh ding nahiuve; “Nangho kilunglhaina bep dinga anngol’a nahiuve. Na anngol pet uvin jong nanatong teu chu nabol hesoh jom nalai’uve,” tin keiman ka seipehtai.  
4 Nanghon kinah le kinelna nanei’uleh, anngol ipi phachom ding hitam?Hitia nang hon an nangol’uleh keima toh ipia phatchomna namu dingu ham?  
5 Nanghon longlau-phung huijin amut on tobangin, na lungthim’uva kiseh gimna naneijun, kineosah tah in nalu’u nakunsah’uvin ahi. Nanghon khaodip pon naki’ah uvin, chule nalu’uva vutvai nakithe’uve. Hiche hi anngol natiu chu hija ham? Nangho lunggel’a hiche ho hin Pakai lunglhai inte nati mong mong’u ham?  
6 Ahipoi, Keiman kadeilhen anngol chu: Alam louva songkul’a kikhum ho chu lhadohna ding, nangho natonga pang ho chu apoh gih’u ngai-jang peh’a, akibol gim ho chamlhat sah ding, akihen ho chu akihen nau thihkhao sutlhap peh ding chu ahije.  
7 Na anneh’u chu agilkel din kheh’unlang, innei lou chu nalima kicholdo hen.Ponsil ngaicha ho napon hou peuvin lang chule napanpi ngaicha nasopi te ho’a kon'in kihei mang hih in. ✡  
8 Chutengleh huhhing nachanna chu khovah bangin hung vahdoh intin, chule nakisuh khahna maha chu dampai jeng ding ahi.Pathen na ngaisahna chun na masot nintin, chuteng Pakai loupina chun nanung lam hongbit nante.  
9 Chutengleh, nangman nakou phat phatleh Pakaijin nadonbut ding , nangman samin natin, Aman hikom'a kaum'e tia ahin houpai jeng ding ahi. Akibol hesoh te namkol pohgih tah chu lalhan. Mi oimona khut junga nako ji le thangthipma na-thusei ho ngan.  
10 Agilkel neh ding pen, chule hahsatna toh ho panpin.Chutah le navah chu muthim lah a hung vahdoh intin, chule na kimvella muthim chu sunlai banga hung vahdoh ding ahi.  
11 Pakaijin na pui jom jing ding, na dang got tengleh donding twi na pentin chule natha akiledohsah kit ding ahi.Nangma twi kichap jing honlei tobang nahi ding, twinah kanglou tobang nahi ding ahije.  
12 Na lah’uva mi phabep chun na khopiu agemsa ho chu athah sahphat kit dingu ahi. Chutengleh nangma chu khopi bangho sapha’a le inchen ho kiledohsahpa’a nakihe ding ahitai.  
13 Sabbath nikho chu thengsellin nitnin. Hiche Sabbath nikhoa nabol jousea anikho chu jabol'in lang, chuche nia chun na deilam lam’in chon hih in.  
14 Chutengleh Pakai chu na lunglhaina hung hi ding ahitai. Keiman sangtah’a nangma kajabol’a, chule na pului’u Jacob gamlo ding kateppeh chu nalungna kimding ahije, tia Keima Pakaijin kaseidoh ahitai.    

Pakai Themgaovin Themo Achan Ho 
 

1 Ngaijin! Pakai ban chu nangma huhhing dinga tha lhom’a ahipon, nakouna aw jong chu ajah louna dinga chutia na ngong’a ahidehpoi.  
2 Na chonsetna ho’u hin nangho toh Pathen kikah akhen ahi. Na chonset jeh’u chun, aman amai aheimang leh na taonau angailou ahitai.  
3 Na khut hou chu mithana khut ahi bouvin, chule na khut jung hou namset chu chonset bolna ahi. Na kam’uva hungpot jong jouseina dim ahin, chule nakam paovu jong manlou thu ngensen potna ahi.  
4 Koima dat nei louva thutah sei le lung theng gelkhoh aumpoi. Miho chung thu kitanna mun jong jou thu ho bou aseiju ahi.ama hon thilse ageluvin, chonset ahin hing doh’uve.  
5 Ama hon thina thei gulse-twi chu aop keo’uvin chule mom pan asa thei’uve. Hiche pan sunga lhalut chan chu thi ding chule amaho gahnai chan chu hamsetna’a lut thei ahi.  
6 Apan semu chu ponsil’a akimang thei pon , chule athilbol’u jong imacha phatchomna tahbeh ahipoi. Achonna jouseu chonset adimset nin, chule minosop kiti hi amihi nau kihetna ahi.  
7 Akeng phangu jong thilse bolna dingin alhaitho jengun, Chule amaho mithana dingin akal jangun ahi. Chonset bol ding bou agel gelun ahi. Lungkhamna le manthahna’in amaho ajui jing uve. ✡  
8 Cham-lungmon konna hoilaija kimu ding ahi ahepouvin, thil adih’abol le apha bol di jong ahetapouve.  
9 Hiti chun eimaho lah a thu adih’a tan kiti hi aum thei pon , chule hinkho adih’a man hi ipi ahi ihepouve. Vah iveuvin, hinla muthim bou imuve. Van dangvah iveuvin, hinla athim’a ium’uve.  
10 Eiho mitcho bangin banga ikimai’uvin, mit neilou ho tobangin ilam piu idon jot’uve. Sun nisa emlai jin jong muthimpet tobangin eiho ikipal’uvin ahi. Mihing gam'a iumlai’un jong athisa tobangbep ihiuve.  
11 Eiho vompi gilkel tobangin ikitum’uvin, chule lunghel na’a dim vakhu bangin imao’uve.Thu adih’a tan igaldot’uvin, hinla ahung hihbeh in; eipan hu ding igaldot’un, hinla hichu eihoa kon'in gamla tah ahunghi.  
12 Ajeh iham itileh ichonset nahou Pathen masanga akisethop jengin chule hichun eiho eidouna akiphongdoh’in ahi.Henge, itobanga chonset bol ihiu ikihet’uve.  
13 Eihon Pakai douna le aseilep ma ipan’u ikihetdoh uvin ahi. Eihon I-Pathen’u nungsuna ihitauve.Eihon ichan geija kilomlou tah le kidouna lung pua ihiuvem ti chingthei tah’a duha thuh tah’a jou jeng seija ihiu ikihet’uve.  
14 Ithutan nau mun'a chondihna idoudal’un, chule thu adih’a tanna akimu tapoi. Thutah chu lam lenna akiboso in, lungthenna jong dan kalval akihisah tai.  
15 Ahinai, thutah chu achemangin, chule aphalou hotbol chan chu akinokhum khumtai. Pakaijin ahinven, thu adih’a kitanlou chu alung himo lheh jenge.  
16 Mi khatbeh’in jong akibolsepa pan hu dinga Ama’n amudoh joulou chu adatmo lheh jenge. Hitia hi akibolse chu panpi ding le aban thahatna huhdoh dinga Ama tah hung kalsonga ahitai. ✡  
17 Ama hin chonphatna chu atahsa gal manchah dinga omphoa aneija chule huhhingna lukhuh chu alua akikhuh ahije. Ama tah melma phulahna galvkonna akivonin, chule Pathen khotona chu sangkholchol ‘in Ama tah akivontai. ✡  
18 Ama hin amelmate chu athilse abolnau lethuh intin, Alunghanna chu adougal te chunga hung chu ding ahi.Amaho chu leiset kolmong geija lethuhna apeh ding ahi.  
19 Lhumlam gam'a miho chun Pakai min chu ajabol dingu, solama Ama choi’atna apeh dingu ahi. Ajeh iham itileh Ama twisoh lai twi kinong tobanga Pakaijin ahu ahin semdoh ding ahi.  
20 Lhatdampu chu Jerusalem’a hung ding Israel sunga achonset nauva konna lungheiho chu anungchoh doh ding ahije, tin Pakaijin aseije. ✡  
21 Chule Pakaijin hiche hi kakitepna hi ding ahi:” Ka Lhagaovin amaho dalha tapontin, chule chuche thu ho kapehlou beh hija ahi. Hiche thu ho chu nangma kamsungle na chapa teu kamsung'a chule na tuteu kamsung'a a’itih’a um jing ding ahi,tin Keima Pakai kitipa hin ka phondoh ahitai.    

Pakai Loupina Hung Kilang Ding 
 

1 Kipatdoh in, Jerusalem! Navah chu mijouse mu dingin vahdoh hen. Ajeh chu Pakai loupina chu na chunguva hung vahdoh ding ahi.  
2 Thim jinin janthim tobanga vannoi chitin-namtin mite atom khum ding, hinla Pakai loupina chu hung kipatdoh’a chule nachung uva hung kilang ding ahi.  
3 Chitin –namtin jouse navah’u vea hung dingu: Lenghat tah tah ho jong chu navahloupi ahungvet dingu ahi.  
4 Dah in lang ven, ajeh iham itileh mi ama-ama incheh’a ahung uve! Nachapa teu gamla tah tah gam'a kon’a hung dingu, nachanu neo chachaho chu in na kipuilut ding ahiuve.  
5 Na mitnu vahseh intin, chule nalung sungu jong kipana’a dimset ding ahiuve, ajeh chu ajeh iham itileh vannoi kolkimvella kiveimiho chu nahenga hung ding ahiuve. Amaho chun gamtampi nei le gou ho chu ahinpoh dingu ahi.  
6 Sa ngongsang ahonpia nang langa hungkhom dingu, Midian mite le Ephah mite sa ngongsang ho ahi. Sheba mite chun sana le bego (thingnai namtui pen) chu ahinpoh’uva Pakai ahung hou dingu ahi.  
7 Kedar Kelngoi le keltah hon ho chu nangma nakipe ding, chule Nebaioth kelngoichal ho kamaicham muma hung kipuilut dingu ahi. Amaho kilhaina maicham kasan peh ding, chule Ka Hou’In loupitah asodoh dingu ahi.  
8 Chule Keiman meibol tobanga Israel lam jona ga lenglea kamun, vakhuho age nau bu sunga umtobang kagahmu khu ipi hija ham?  
9 Amaho khu leiset kolkim vella kong innei umho ahiuvin, Keima eitahsan gamhoa konna hung ahiuvin, Tarshis Kong Innei lentah tah ho chun ahin lamkai ahiuve. Amaho hin gamla tah gam'a konna Israel te dinga Dangka le Sana ahin poh peh’u ahije. Ama hon Pakai na Pathen’u, Israel lah a AThengpa ajabol dingu, ajeh chu Aman loupi tah’a nabol’u ahitai.  
10 Gamdang miho nakhopi hou sapha dinga hung dingu, chule aleng hou chu najen leuva pang ding ahiuve. Ajeh iham itileh Keiman ka lunghanna in nasuh gamu anahita jong leng, tua hi ka lungsetna jal'a na chunguva ka khotona kakoi ding ahitai.  
11 Na khokul kotpi hou chu sun le jana kikhah kit talou ding, gam tampi nei le gou ho kipolut chu nachan dingu ahi. Galjona kijot khomna’ a chu leng tampi ho chu soh’changa kikai ding ahi tauve. ✡  
12 Ajeh iham itileh namtina miho najen nomlou hou chu kisumang ding ahiuve.  
13 Lebanon loupina chu nangma’a hi ding : Cypress gam mang a umho, phanthing sangtah tah ho le chahthing ho chu Ka Muntheng jep’hoina hi ding, Ka Hou’In loupi tah hi ding ahitai.  
14 Nangma nana bolgenthei chilhah ho chu nahenga hunguva, na angsunga kineosah tah’a hungkun ding ahiuve.Nangma nahsahmo tah’a nabol ho chun nakengphang ahin chop dingu ahi. Ama hon Pakai Khopi le Zion, Israel lah a Athengpa nati dingu ahitai. ✡  
15 Nangma hi nahsahmo le thet’uma khatvei ana kibolla, kholjin vahle ho koiman nahopa nomlou hijongleh chun, Keiman a’itih’a kajep hoi ding, akhang khanga mite kipana nahi jing dingu ahitai.  
16 Thanei tah Leng ho le nam hattah tah ho chun na ngaichat chan, lengnu noitwija kivah chapang tobanga lungna chimsetna napeh dingu ahi. Nangman Keima Pakai na-Huhhingpa le na- Lhatdampa, Israel tedinga Mihatpa chu kahi.  
17 Keiman na sum-eng’u chu Sana’a kakhel peh’a, na thih’u chu dangka’a ka khelpeh ding chule na song’u chu thih’a ka khelpeh sohkei ding ahije. Keiman chamna napuile dinga chule chonphatna chun navai hom dia kapansah ding ahi.  
18 Na gamsunga nosopma kibolna kija kit tapontin: Galjeh a gamna le suhmangna kichai ding ahitai. Huhhingna chu khopi bangho tobangin na kimvelin kisungin tin, chule chuchea lut ho jouse chun akamuva avahchoi dingu ahitai.  
19 Sun teng jongleh nisa vah ngaicha ta pon natin, jan teng jongleh lha chun avah chu ahin vahdohsah ngaibe taponte, ajeh iham itileh Pakai na Pathen chu tonsot vah hijing tading chule na Pathen chu naloupina hijing ding ahitai. ✡  
20 Na nisan lhumtih neitapon tin; na lhathah jong lhum taponte. Ajeh iham itileh Pakai chu nangma dinga tonsotna navah’a pang jing ding ahitai. Na lung hemna nikho ho chu hung kichai ding ahitai.  
21 Na mite jouse chonpha ding ahiuve. Ama hon agam sungu chu a’itih’a alo jing dingu ahitai, ajeh iham itileh kaloupina pohlut theina dinga amaho chu chuche mun'a chu kaphudet ding ahitai  
22 Insung mi lhom penna jong chu mi sang khat hung lhing dingu ahitai, chule ahon lhom pen jong chu mihat tah nam kiti dingu ahi. Aphat bep cha, Keima Pakaijin hichu kahin bulhit ding ahitai.    

Pakaiya konna Huhdohna 
 

1 ✡Pakai thaneipen Lhagao chu kachunga aum'e, ajeh iham itileh Pakaijin Kipana Thupha avaichate henga polut dingin thao einutai.Ama hin along chang naho lhamon dinga chule sohchang ho lhadohna seiphong peh dingin chule songkullut ho chamlhat sahna dinga eisol ahi. ✡  
2 Aman lung hemna neiho dinga Pakai mikhotona chu ahunglhung taiti seija, chule Pathen lunghanna nikho chu, amelma teu douna dingin ahunge ti seipeh dinga eisol ahi. ✡  
3 Israel sunga alunghem jouse dinga- Aman vutvai‘a konna lallukhuh hoitah, lunghemna khella phattheiboh kipana, lunglhahna khella vahchoina golnop hung hijo ding ahitai. Achonphat nauva amaho chu khongnang phung lentah ho tobanga Pakaijin Aloupina dinga anaphudoh ahitai.  
4 Khopi ana mah thah saho chu asah phat kit dingu,masang peh’a ana kisumang khopiho chu kibolphakit ding, khang tampi donlou hella anaum ho jong chu avel'a kiledoh kit ding ahiuve.  
5 Gamchom miho chu nasoh’uva hung pang dingu ahitai. Ama hon na gancha hou avah dingu, nalou hou akhoi bot dingu, chule na lengpi lei’u jong nahon peh dingu ahije.  
6 Nangho chu Pakai thempu nahi dingu, I-Pathen’u lhachaho kiti ding nahi tauve. Nangho chitin-namtin nei le gou hoa kivah ding nahiuvin, chule ahaonau chu na kithangatpi ding ahitai.  
7 Jachatna le noisana sanga nang hon achan nia jabolna na kimu dingu ahi.Nanghon na gamsung uva ning lhinna achan nia nanei dingu, chule tonsot kipana chu nanghoa hi ding ahitai.  
8 Ajeh iham itileh Keima, Pakaijin thu adih’a tan ka ngailui. Keiman gou kichompeh le thil dihlou kibol kathet ahi. Keiman ka mite chu athohgim jal uva lolhing tah’a lethuhna kapeh ding chule amaho toh tonsot kitepna kasem ding ahi.  
9 Achilhah teu hettheija hung um dingu chule namtin lah a jabolna chang ding ahiuve.Mitinin amaho Pakaijin a phattheiboh mite ahiuve ti ageldoh dingu ahi.  
10 Keima Pakai ka Pathen’a hapia kipanan eidip dime! Ajeh iham itileh Ama’n Huhhingna pon chu eisilpeh in, chule chonphatna’a pon ah chu ei’ah pehtai. Keima kichenna’a mou neipa (moulang) kivonpa tobangin, ahilouleh mounu songmantama kijem tobang chu kahi. ✡  
11 Pakai thunei chungnungpa chun vannoi nam mite henga athutan dih je avetsah ding ahi. Mitinin Ama avahchoi dingu ahi! Achonphatna chu chavang kipattil tobang ding, muntin'a thingphung ho hung kehdoh tobang hi ding ahije.    

Pakaijin Amite Akhotona 
 

1 Keiman Zion kangailut jeh a, keima thip beh’a ka’umlouhel ding , kalungin Jerusalen alungvil jing jeh a kathip beh louhel ding ahi. Keiman chonphatna chu kho hungvah doh tobanga ahung vahlhah masangsea, amanu(Jerusalem) dinga hi tang louva katao jing ding ahi.  
2 Chitin-namtinin nachonphatna mu’uvin tin, vannoi vaipipo ho jong chu na loupina avet ngam lou dingu ahi. Chule nangma hi Pakai kamsung tah in minthah napeh ding ahi.  
3 Pakaijin nangma khutnin natuh intin, mijousen amutheina dinga -Pathen khut a loupina lallukhuh na khuhpeh ding ahi.  
4 ‘Dalhah Khopi’ahilouleh ‘Gamdaigam’ tia nakikou kit talouhel ding ahi. Minthah naput ding chu: “Pathen Lunglhaina Tah” chule “Pathen Mounu” kiti ding ahitai, ajeh iham itileh Pakai chu na chunga along lhaijin, chule a mounu tia naseipeh ding ahi.  
5 Vo Jerusalem, khangthah chun aji adeilhennu kom'a akipehlut tobanga chu- nachateu amaho mong mong nangma heng’a hung kipelut dingu ahi. Chutengleh, moulangin mounu chunga akipa thanop tobanga chu, Pakai chu na chunga hungkipah thanom ding ahi.  
6 Vo Jerusalem, Keiman khongah ho chu nakulpi banghoa kapan satsah in ahi; amaho hi sun le jana taojom jing ding ahiuve.  
7 Jerusalem chu leiset kithang-atpi thei ahunghi kahsen, Pakaijin anatoh abulhit molso kahsen, Pakai chu kicholdo sah hih hel’uvin.  
8 Pakai chu Athahatna Jerusalem henga hung kihah sella: “Keiman nangho melmate khut a avel'a kapehdoh kit tah louhel ding nahiuve, ati. Gamdang mi na gamga hou le na lengpitwi hou lamang dinga gal nabol khum ding uva hungkon kit talouhel ding ahiuve.  
9 Louva tohga na kimu dingu, nang hon hichu naneh’uva Pathen na vahchoi dingu ahi.Hou’In mai lama nangma hotah in naheh lhah’u lengpi-twi chu nadon dingu ahitai.  
10 Kelkot pam lama gapotdoh’uvin! Kamite ahungkile kitna ding uvin lamlhongpi gongtoh’uvin! Lamlen chu sunam’uvin, songpi ho loidoh un, chitin-namtin nin ahinvet ding uvin ponlap khai sangun.  
11 Pakaijin hiche thu hi gamtin'a asoldohtai: Israel nam mite seipeh’uvin, Veuvin, na Huhhingpu chu ahunge. Ven, tohman kichoi tothon Ama ahunge. ✡  
12 Amaho chu, “Athenga Mite”le “Thisanna Pakaijin Achohdohsa Mite”kiti ding ahiuve. Chule Jerusalem hi “Dei umtah Mun” le “Khopi Kinungsun kit talou ding” kiti ding ahitai.    

Pakaijin Amite Angailui 
 

1 Edoma konna hunga, Bozrah khopia konna hung'ah, aponsil thisan beh hi koi hija ham? Alalna sangkhol chol puma, athahatna’a hungpa chu koi hija ham? Hiche hi Keima, Pakai huhhing'a naumna ding phongdohpa chu kahi!Hiche hi Keima Pakai, nangho huhdoh thei thaneipa chu kahi! ✡  
2 Nangman lengpi-ga nachil khat tou hiya, ipi itia navon hi tia hi san ahidem?  
3 Keiman kachangseh’a lengpi-ga chu kachil ahin, eipanpi ding koima aumpoi.Ka lunghan jeh a ka melmate chu lengpiga kachil tobanga kaban chil jeng ahi tauve. Athisanu chu kavon ho chunga behden’a ahije. ✡  
4 Ajeh iham itileh ka mite abol hesoh nauva konna lhatdohna’a, phu kalahna ding phat hunglhunga ahitai.  
5 Keiman amaho agimbol pa’uva konna pan hu dinga koimacha akikum lou hi kadatmo lheh in ahi. Hijeh a hi, keima tah mong kakikuma kabanjang thahatna amaho kahuhdoh kigot ahin, ka lunghanin eichoh thoudoh jenge. ✡  
6 Keiman chitin-namtin ho hi ka lunghanna’ a ka chilgoi ahin, chule amaho lon le leuva tolla lhu lhop’uva, athisannu leisetna ahin vatlhah sah ding’u ahi.  
7 Keiman Pakai ngailutna lhadai ngailou chu kasei ding, athibol ho jouse jal'a hi Pakai chu ka vahchoi ding, akhotona le angailutna jal'a lungsetna anei chu, Israel dinga aphat behset jeh a hi kipah thanom ding kahi.  
8 Aman aseijin, “Ama ho hi Ka mite mong mong ahiuve. Ama ho hin keima eipedoh kit talou diu ahi.” Chule Ama ahuhhingpu’u ahung hitai.  
9 Gim hesoh athoh nauva Aman jong agim pin, Ama tah amaho huhdoh in apange. Angailutna le akhotona jallin, amaho alhatdamin, Ama’n amaho hi kum sunghoa ahin domkhang’in chule apole’in ahi.  
10 Hinla amaho hi Ama douna’a akisauvin, a Lhagao Theng alung phatmo sah’uvin, hijeh chun Ama amaho dingin melma akisoh in, amaho ahin doutai.  
11 Chuphat in ama hon Mose in amite apuidoh lai phat’u, nikho chesaho chu ageldoh tauve. Chujeh in ama hon asam uvin: Twipi-sanna Israel te hin pui galkaipa chu hoiya uma ham? Mose achingpau chu anahi lou ham? Lhagao Theng hinsolpa Amite umpipa chu hoiya uma ham?  
12 Mose in a khut ajah a chu koiham athahatna hin vetsah’a chu? Amasang tah’uva twipi-san hop nia so’a, Ama tah minthanna atonsotna hin semdoh pa chu hoiya umham? ✡  
13 Twi khanglen thuh tah noinung lampeh’a konna amite ho hin pui galkai’pa chu hoi lamba hitam? Ama ho hi Sakolchal til kilalou hoitah ho tobangin gamthip gam'a ahung kilhaitet’uva jong kipal louhel ahiuve.  
14 Gancha hotoh phaicham lhunga lung monga kilhonuva, Pakai Lhagaovin amaho chu akicholdo sah ahiiai. Pakai nangman namite chu napui jin, chua chun minthanna loupitah chu  
15 Pakai, vanna kon'in neihin vesuh’uvin: na chenna In thengtah le loupitah’a kon'in hin ven. Kachung uva neihin gelkhoh nau le nahatna neivetsah jiu chu hoilamba hitam?  
16 Thonlou hella nangma ka Pa’u nahi jinge! Abraham le Jacob’in einol diu hijongleh, Pakai, nangma ka Pa’u nahi jing nahlai ding ahi.Nangma akhang akhana achesa phat hoa ei-Lhatdampu’u chu nahi.  
17 Pakai, iti danna na lampia konna kihei mang dinga neiphal jengu hitam? Ipi dinga Nangma kagin louna ding uva louchalna lungthim neipeh’u hitam? Hung kilehei kit in lang chule nei pan piuvin, ajeh iham itileh keiho na lhachate kahiuvin, nangman na deilhen phunga mite kahiuve.  
18 Chomcha kahsung bou ahi nalaije na mun theng sung namiten kalo nau phatsung hi, hinla tun ka melma teuvin eisugam hel tauve.  
19 Khatvei kom le keiho hi nangma’a hikhalouhel to kabang jitauvin, keiho hi nangma mite tia kihekhalouhel kabanguve.    

1 Oh, van hoa konna nahung kijaldoh jeng’a chule nahung kum suh hita ve leh! Na masanga lhangsang ho jong ti kithing thing jeng diu ahije!  
2 Meiyin thing go akahvama chule twiho asatsah tobangin, nangma hung chun chitin- namtin kithing uvin tin, chutah le na melma ten na minthanna ajeh ahetdoh dingu ahitai.  
3 Ma sanglaipeh’a na hungkumsuh chun, nangman kidangtah tah kagel phah’u kalval peh in thil ho naboldohsa ahije.Hiti chun lhangsangho jong chu akihot jenguve!  
4 Ajeh iham itileh vannoi bul kiphu’a patnin, koima’n ajah khahlou, chule Ama ngah jing ho hitobang athil bolpeh umkha lou, mihem koima mitnin nang tobang Pathen hi amukha pouve! ✡  
5 Kipah thanom’a apha bol ho, Pathen ngaisah ho chu kipah’in nakimupi ji'e.Hinla keiho pathen-ngaisah lou kahi jeh’un, kachung uva nalunghang lheh jenge. Keiho chonset bol bol jeng ka hiuvin; keiho tobangbep hi iti ka sochat dingu ham?  
6 Keiho hi ka bonchauva achonsea le athenglou chu kahiuve. Ka chonphat thilbol hou jong, imacha dang hilou ponse-namse tobang bou ahi. Khal laiya thingna apul tobangin keiho kagop pai jiuvin chule kapullha ji tauve, chule hui hung nung tobangin ka chonset’uvin eipui mang ji tauve.  
7 Ahivangin na min'a taova koima aumpouvin chule na khotona angeh pouve. Hijeh hin, nangma keihoa kon'in na kihei mangin, chule ka chonset nau lama nei lehei mang tauve.  
8 Chuti hijongleh,Vo Pakai, nangma ka Pa’u nahije. Nangma bel dengpa chu nahin chule keiho leingan kahiuve. Keima ho jouse hi nakhut a neisemu ahije.  
9 Pakai, neilunghan hihbeh’uvin. Ka chonsetna ho’u chu geldoh jom jing tahihbeh in. Nei hin vetem’un, katao’u ahi, chule keima ho jouse hi namite kahiuve.  
10 Na khopi thengho jong suhmangin aumtai. Zion hi gamthip akisoh in; henge, Jerusalem hi amangthah hel ahitai.  
11 Hou-In theng le hoitah, kapu kapa teuvin na vahchoila asah nau mun chu, akihal vam’a ahitai, chule vet hoithei jouse chu kisumang soh’a ahitai.  
12 Hicheng jouse nunga jong hi, Pakai, nangman nei donlou teitei dingu hitam? Thip beh’a naum joma chule nei gimbol dingu hitam?    

Thutanna le huhhingna nunungpen 
 

1 Pakaijin, “Keima ei dongloute henga Keima ka kiphongin; Keima eihol louten ei mudoh’uve.Keima ka min'a eikou lou, namkhat kom'a. Keiman, “Hiche a kaum'e, hia kaum'e!” tin kaseije . ✡  
2 Nilhum keijin Keiman mi louchal tah ho henga kaban kajah e. Hinla ama hon alam piu phalou bou ajui nomun, chule amaho lung gon dihlou chu asuh bulhit nom jouve. ✡  
3 Nilhum keijin ama hon ka maikoh’a jachat sahna eipeuvin, chule semthu-pathen henga kilhaina ahonsung’uva abol’uvin ahi. Ama hon gamdang -pathen kihouna maicham chunga kilhaina abol’uvin ahi.  
4 Jan tengleh amaho lhan mun'a aga cheuvin, mithi ahou jiuve. Ama hon vohchasa aneuvin, chule neh ngailou ding dang ho to abutnin apeltha’uvin ahon’uve.  
5 Hijeng jongleh amaho khat le khatnin, “Hin naival hih un, neisu boh get’uvinate! Nang sanga gam chenga thenga kahi! atiuvin ahi. Hiche mite hi kanah hom teni dinga namsetah, gah nah theihoi ahipon, athang nam chu mangthei talouhel ahitai.  
6 Ven, ka thulhuhna hi ka masanga jihdoh san aum'e: Thip beh’a kamoh din loubeh ding ahi: Keiman amaho lethuh louhel la kamoh umthim beh louding ahi! Tah beh’a Keiman kale thuh tei ding ahi-  
7 Achonset nau jeh a le apu apa teu chonsetna jeh a ka lethuh tei ding ahi, tin Pakaijin aseije.”Ajeh iham itileh ama hon lhangsangho chunga thil namtui ahal’uvin, chule lhangsang hoa ei jumsouvin ahi. Hijeh a hi keiman bulhingsetna kalethuh ding ahiuve!  
8 Hijeng jongleh Keiman amaho kasuhgam pailou dingu ahi. Ajeh iham itileh lengpi ga aphalou holah a agapha aum tobanga (khat touvin, abonin paisoh hih in-lengpi ga phabep apha aumna lainai atiding tobanga) chu, Keiman jong Israel mijouse ka suhmang lou dingu ahi. Ajeh iham itileh amaho lah a lhacha dihtah phabep kanei nalaije” ati.  
9 Keiman Israel lah a le Judah lah a konna amohthem chu kakhendoh ho chun ka gamsung alo dingu ahi. Ka lhendoh ho chun gamsung chu alo dingu, chule ka lhachate ho chu chea chu gacheng ding ahiuve.  
10 Sharon phaicham chu kamite, Keima eihol ho dinga kelngoihon ho hung lhadimset dingu chule AKhor phaicham jong chu hampa phatna mun hung hi ding ahiuve. ✡  
11 Ahinla nangho lah a amoh adang chengsen Pakai le Ama Hou In chu nanung sunuva chule nasuhmil tah jeh’uva chule nang hon vangsanna pathen jabolna’a golvahho nabol jeh’uva chule nang hon ju kihaltha chu Lhunna ding pathen kom'a natodoh th jeh’uvin,,  
12 Tua hi Keiman chemjama lou dinga nachung thu’u katan lhah ahitai.Nangho jouse hi mi khailih dinga thutanpa kom'a nakun sohkei dingu ahitai. Ajeh iham itileh, kakou petnin, neidonbut pouve. Thu kasei petnin, kasei nei ngaipeh pouve.Na lungchamtah’uva chonset nabolu ahin-kamitmu changtah’a nabol jeh’uva hi- chule keiman ijakaselou chu nalhenuva nabol tah jeh’u ahi.”  
13 Hijeh a hi Thuneichungnungpen Pakaijin asei chu: “Kalhachaten aneh ding u,hinla nang hon kel nathoh dingu ahi. Kalhachaten adonding, hinla nangho nadangchah dingu ahi. Kalhachate kipah dingu, hinla nangho nalungu khama najachat dingu ahi.  
14 Kalhachaten kipahtah’a la asah dingu, hinla nangho lungnom moa le lunghem’a naka dingu ahi.  
15 Kamite ho lah a dinga maminu chu gaosapna tobanga nadalhah dingu, Thunei chungnungpen Pakai chun na suhmang dingu, hinla Ama’n alhachate henga minthah khat apeh ding ahitai.  
16 Pathen’a phattheina kithum le kihahselna neiho jouse chuThutah Pathen’a bol'uhen. Ajeh chu ka lunghanna chu kachonmang’a, chule nikho masahoa phatlouna ho chu kasuhmil ding ahitai.  
17 Veuvin Keiman Van thahho le leiset thah kasem’in, koima chan aluiho chu agel phahlouhel dingu ahitai. ✡  
18 Kipah thanomuvin, Kathilsemna chunga a’itih’in kipah thanom jing uvin! Chule veuvin! Keiman Jerusalem hi kipana mun'a kasem tei ding, amite jouse chu kipana hung kondohna hi ding ahiuve.  
19 Keima Jerusalem chunga kipah thanom ing ting chule Kamite chunga ka lunglhaina um tei ding ahitai. Chule chuche mun'a chu kana le pen aw gin kija kit talouhel ding ahitai. ✡  
20 Naosen ho jong nikho phabep hipan bep ho moh thi talouhel dingu. Chujongleh akikhan lhit ho jong chu hinkho lhingset aman masanguva moh thi talou dingu ahitai. Kum jakhat lhingho jong koiman tehse tia agel tahlou dingu ahitai! Gaosap chang ho bou chu khangdon laiya thi ding ahive.  
21 Chuchelai teng chule miho chun ainsahsau sung uva chu cheng sohkei diu, chule alengpi lei’uva lengpi ga chu aneh dingu ahi.  
22 Masang lai bang chu hitalou ding, gal hung bol ho chun a’in hou alahpeh tah lou dingu, chule alengpi lei’u midang chang talou ding ahi. Ajeh iham itileh ka mite chu thingdam channa damthei dingu chule kalhendoh ho chun atohgao tampi nopsahna phat amankhom dingu ahi.  
23 ama hon mohseh’a atoh lou dingu, chule achateu jong hamsetna mahthah lou dingu ahi. Ajeh chu amaho Pakaijin phatthei abohte ahiuvin, chule achateu jong phattheina chang diu ahi.  
24 ama hon eihin kou masanga kadonbut ding,ama hon angaichat’u asei seipet’uva jong kedima ka kimapatna amaho ka donbutpai jeng ding ahi.  
25 Ngei le kelcha’n an aneh khom dingu ahi.Keipin bongpi banga bi aneh ding ahi. Hinla gullin vutvai aneh neh jeng ding ahi. Chuche nikho hoa chu koiman ka lhang theng chu asuhlem lou dingu ahitai, ti Keima Pakaijin ka phondoh ahitai. ✡    

Doumah Bolte Gimna Kipe 
 

1 ✡Hiche hi Pakaijin asei chu ahi: Van hi ka Laltouna ahi, chule leiset hi ka kengphang ngapna ahi.Nanghon Hou-In phatah nasah jou dingu hinam? Nanghon hitobang kicholdona khat chu neisahpeh dingu ham? ✡  
2 Ka khutnin van le leiset asem gel ahin, amaho le asunga uho jouse keima’a ahi, tin Pakai keiman ka naseije! Keiman akineosah le lungchang kisihna neithei mi ka thuseija kithing thei mi chu phatthei kaboh ding ahi.  
3 Hinla ama-ama deilam bou kilhenna, amaho chonsetna hobou deilhen miho chu, akitodohnau thilto ho jong santhei hilou ding ahi. Hitobang miho chun bongchal kilhainan tohdoh jonguleh, hiho chu mihem’a kilhaina kitohdoh tobangbep’a kila ding ahi bouve.Ama hon kelngoi atoji tengu leh, uicha’a kilhaina tobang bepma kila ding ahi! ama hon lousoh ga ahinto ji tengu jongleh, ama hon vohcha’a kilhaina thilto abol’uva kila ding ahi. Ama hon bego a kilhaina aneijiu jongleh,limsemthu phatthei aboh ‘u tobanga kigel ding ahi.  
4 ama hon akichatnau jouseuva hahsatna kasolpeh ding ahi. Ajeh iham itileh ama hon kakou petnin eidonbut pouvin, chule keiman kaseipetnin angaipouve. Ka mitmutah’a ama hon chonset abol’uvin, chule ija kaselou chu bol dingin akilhen johtauve.  
5 Hiche thu hi Pakaiya kon'in ngaijuvin, Athuseija kithing le ging geh’a umho: Namite chun nahot bol’uvin, chule kamin'a kitah tah’a napanjeh in nanotthap tauve. Ama hon ataitomu’uvin, “Pakai chu jabol'in umhen! Ama’a kipah thanomin um'in! tin seijonguleh, amaho chu hung kijumso tei ding ahiuve.  
6 Khopi sunga boina ho jouse hi ipi hija ham? Hou’In'a konna ging thethua khu ipi hija ham?Hiche hi Pakai awgin, amelmate ho douna’a athilbol hija ahi!”  
7 Naosonat ahung kipat masanga, Jerusalem’in chapa khat ahingtai ✡  
8 Hitobang thil kidang hi koiyin anamu khah em? Hitobang hi kon anajah khah em? Nam khat chu nikho khat seh’a hungpeng thei ding ham?Chomkhat kahlouva gamkhat chu hung kitungdoh thei ding ham?Hinla Jerusalem’in naosonat athoh pat teng, achate hungpeng doh ding ahi.  
9 Hiche nam mite hi naosonat thoh dinga kapuidoh’a ahia napa ahinlou ding hija ham? tin Pakaijin adongin ahi. Na Pathen chun, “ Hilouve, Keiman hiche nam mite hi peng louva kaumlou ding ahi.  
10 Jerusalem toh kipah thanomun!Amanu ngailou ho jouse le ama lung hempi jouse, na boncha uvin kipah thanomun.  
11 Chapang sen anu noitwi’a alungmon bang chun amanu aloupina chamkimna chu bulhingsetnin kipa piuvin.  
12 Hiche hi Pakaijin asei ahi: Keiman Jerusalem hi ninglhinna le chamna lui dung kalonsah ding . Chitin-namtin ahenga hunglut dingu, achateu chu noitwija kivah vaset dingu, abantenia apom’a chule aphei chunga atousah ding ahi.  
13 Minun acha alhamon tobanga keiman nangho hi Jerusalem’a kalhamon ding nahiuve.  
14 Hiche ho jouse hi namusoh tengleh,na lungsung kipah ding chule hampa banga nakidodoh ding ahi. Mitinin Pakai phattheina khut chu asohte chunga amu thei dingu chule amelmate chunga alunghanna amudiu ahije.  
15 Ven, Pakai chu meikoutoh kilhon'in ahungin chule asakol kangtalai chu huipi hung nung gin tobangin agingdoh jenge. Aman alunghanna’a gimbol dinga hung ding chule aphosalna meikou tobang hi ding ahi.  
16 Pakai chun vannoi hi alunghanna le achem jama agimbol ding ahi. Ama’n leiset  

chung thu atanna Chula mi tampi chu ahintha ding ahi.   


17 Amaho tah kisuthenguva chule honsung lailunga thingphung nung lama limsemthua kisuthenga- thet umtah vohsale juchasa’a chule thil thenglou hoa kivahvaset ho chu hoise tah’a mangthah ding ahiuve.  
18 ama hon ipi abol’u kamudoh theijin chule ipi agellu kahedoh theije.Hijeh a hi keiman nam jouse le mipite kakhop khom’a chule ama hon kaloupina amu dingu ahi.  
19 Keiman amaho lah a melchihna khat kavetsah ding ahi. Chule chitin-namtin lah a thupoa pang ding ho chu - Tarshis’a, Libia miho lah a, chule Lydia miho (thalkap them tah’ho tobang lah)’a, Tubal ho le Greek mite ho lah a chule twikhanglen gal lama umho jouse keiman min jakhalou ho , kaloupina mukhaloulaiho henga kasol ding ahiuve.  
20 Amaho chun chitin ho lah a konna namite amohthem ho chu ahinpui khom dingu ahi. Amaho chun kalhangtheng Jerusalem'a amaho chu Pakaiya kilhaina dinga ahin puilut dingu ahi. Amaho chun sakol ho chunga, sakol kangtalaiho chunga chule sangan chungle sangong sangho chunga hungtou’uva hung ding ahiuve, tin Pakaijin aseije.  
21 Chule keiman amaho lah a abangkhat chu thempua le Levi mia kalhendoh ding ahije, tia keima Pakaijin kaseisa ahitai.  
22 Vanthaho le leithah aumden jing ding tobanga chu , nangho jong chu min amangkit theilou kamite nahi jing dingu ahitai, tin Pakaijin aseije. ✡  
23 Hapta ahapta seh’a chule lhakhatna konna lhakit geija mihem jouse kaheng'a keima eihou dia hung hung jeng ding ahiuve.  
24 Chule amaho chu apotdoh tengu leh hitia hi: Tahsa thisa ho ahin laiuva keima eidou ho chun ahin mu dingu ahi. Ajeh chu amaho vallhuma lungtol ho jong chu thilouhel dingu ahi, chule amaho gou dinga mei jong chu itih’a mit thei talou ding chule lampia hungvahle ho jouse chun kidang asahuva tija ding ahiuve. ✡   

JEREMIAH  

THEMGAO LEKHABU  

Jeremiah Themgao Lekhabu Sung Thu Umdan  

Hiche phatlai chun, gamsung muntin’ah doilimsemthu houna maicham phung adim in, mihon pathen dihtah chu adalhauvin, ama deiya nopchonna -a alhalut gam tauvin ahi. Hiche jeh a chu Jerusalem leh amite ding a manthahna hunglhung ding, chuleh akimveluva cheng namdang hon gal ahinbol khum’uva asuhgamdiu chu Jeremiah in ana phondoh ahi.  

Hijeh chun Pakaijin, Jeremiah chu jinei louva um ding, ama hinkho a chu, Israel mite chung a Pakai lunghan khohje aphondoh’a ahildingin thupeh aneijin ahi. Pakaijin athupeh bangin Jeremiah chun abol in, Israel chunga manthahna leh suhgamna hunglhung ding chu kap leh lhilong pum in, Pakaiya kon hunglhung gaothu chu anaphong doh in ahi.  

Lekhabu Jihpa Chule Akijih Kum  

Anathot khomi Hilkiah chapa Jeremiah chu thempu lah a, themgao jong ahin, aman Pakaiya kon’a aheng’a thu hunglhung ho abonchan aphongdoh in, atohkhompi Baruch toh kithokhom in ana jihlut un ahi.  

Jeremiah phatsung hi, BC 626-586 sung ahin, ama toh phat kibang a um themgao dang ho chu Nahum, Zephaniah, Habakuk chuleh Obadiah ahiuve.  

Asung Thu Kihop Khendan  

Jeremiah lekhabu sung thu hi, abul’a thumakai chomcha aum'in(1:1-3), abanin Judah leh Jerusalem douna thu kisei doh ho thu aum'e (1:4-20:18). Chuleh akimvel uva cheng namdang ho douna thu kisei doh ho chu 25:15-38/ Bung 45-51 sunga akisun e.Chuleh Jeremiah kamsoh’a kon kilason’akisunlut thudang ho leh khang thusim kilachom ho chu Bung 26-46 leh 51 sunga akisun e. Asungthu kijih danhi, kum leh phat dungjui tah’a kigoltoh vang ahipoi.   

 1

Jeremiah Kikou 
 


1 Hiche hi, Benjamin gamsunga Anathoth khomi Hilikiah thempu chapa Jeremiah thusei ho ahi.  
2 Judah lengpa Amon chapa Josiah leng vaipoh kum somthum leh thum lhin kum in, Pakai thusei chu Jeremiah henga ahunglhungtan ahi. ✡  
3 Hiche ho chu, Josiah chapa Jehoiakim leng vaipoh gei laiyin jong ahunglhungin, chuleh Josiah dangkhat Juda leng Zedikiah leng vaipoh kal kum som leh khat toh lhanga lhinni geiyin, Jerusalem mite sohchanga akikaimang nikho geiyin jong ahunglhungin ahi. ✡  
4 Hiti chun Pakai thusei chu kaheng ahunglhung tan ahi.  
5 “Keiman nanu naobu sung’a, nalim namel kagondoh masanga, nangma kahetsa nahitai.  

Nahung penlhah masanga, Keiman nangma namtin vaipi henga keima themgao ding’a, kathenso’a chuleh kapansah nahitai,’’ ati.   


6 Chuphat in kenjong, “Vo thaneipen Pakai, keima kachapang behseh jengin, Nang’a dingin ima seidoh thei ponge,’’ kati.  
7 Ahivangin Pakaijin kajah a, “Kachapang behseh e, tihih in; Ajeh chu keiman kasolna hoilai hijongleh nache ding, chuleh keiman kapeh thu ho bou nasei ding ahi bouve.  
8 Amaho chu kicha hih in, Ajeh chu keiman nangma kaumpi jengding, chuleh kahuhdoh jing ding nahi,’’ tin Pakaijin aseiye.  
9 Hichun Pakaijin akhut ahinlhaang in, ka kamsung ahin khoiyin, kajah a aseitai, “Vetan, keiman kathu ho, nakam sunga kakoipeh tai.  
10 Tunia hi, nangma nadindoh’a namtin vaipi leh lenggamho chunga douna thusei dinga, keiman kapansah nahitai. Nangman amaho phabep chu, ajung geiya nabo doh’a naheboh ding; na suhmang’a chuleh na lekhup ding ahi. Chuleh adang ho chu naphu det’a, nasahdoh ding ahi,’’ ati.  
11 Chuin Pakaijin hitin aseiye,“Jeremiah ven, ipi namum?” ati. Keiman kadonbut in, “Jon-mot thingbah khat kamui,” kati.  
12 Hichun Pakaijin kajah a, “Adih’e, hichu keiman nangma kavelhi jingin, chuleh kathil gonsa banga kaboltei ding ahi,” ati.  
13 Chujouvin, Pakaijin avellin kajah a, “Tua adang ipi namum?” ati. Keiman kadonbut in,“sahlam’a kon twibel ki-om phul letlut khat, hung kibung lha kamui,” kati.  
14 Hichun Pakaijin kajah a, “Adih e, sahlam’a kon'in kichat umtah manthahna chu hung kipan intin, gamsung a cheng jouse chung a hung chuding ahi.  
15 Ngaiyun, keiman sahlam lenggam ho’a kon’a namtin vaipi Jerusalem khopia hung dinga kakoi ding ahi. Hiche hi keima Pakai chun kaseidohsa ahitai. Chutah leh ama hon Jerusalem kulpi kotphung dung jouse leh Judah te khopi dang ho kimvel’a laltouna akidouva, gal abolkhum diu ahi.  
16 Chutah leh, keiman kamite achonset jeh’uva achung uva thutanna kaneikhum ding; Ajeh chu ama hon keima einungsun’uvin chuleh limsemthu pathen ang-ah gimnamtui ahaluvin ahi. Ama hon akhut tah’uva akisem’u doilim chu ahougam tauve.  
17 Thoudoh in, kigosan um'in, Keiman amaho seipeh dinga kathupeh jouse, amaho gaseipeh tan. chuleh amaho chu kicha hih in, achutilouleh amaho masanga kasuhjum ding nahi.  
18 Vetan, tunia hi keiman nangma suhchim joulou kulpi dettah, thih khopi leh sum-eng tho kikaikhum banga, kasemdoh nahitai. Nangma gam-leiset pumpi douna-a nadin ding; lengho, gamvaipo ho, thempu ho, chuleh Judah mite jouse douna-a pangdet chet ding a kasem nahitai.  
19 ama hon nang douna gal ahinbol diu, hijongleh ajolou diu ahi. ajeh chu keiman nangma kaumpi jing ding chuleh kavenbit ding nahi. Hiche hi, keima Pakaijin ka phondoh ahi,” ati.    

 2

Israel te Chunga Pakai Thusei 
 

1 Pakai thusei kaheng ahunglhung kit in, aman kajah a,  
2 Chenlang hiche kathupeh hi, Jerusalem’a gaphongjaltan ati. Pakaijin asei chu,” Jinei ding kigo khangdong cha mounu’n kitahtah’a hinkho aman bangin, nangin kei ichengeiya neilungset’a, chuleh itobang gammang lah hijongleh neijuile chu, keiman kageldoh jing e.  
3 Hiche phatlai chun, Israel chu Pakai dinga atheng ahin, Ama ding a alholhun aga masapen chu ahi.  
4 Pakai thusei hi ngaiyun, Vo Jacob insung Israel chate,  
5 Pakaijin hitin aseiye,”Napu napa teu vin kachung’a adihlou ipi amudoh’uva, ipi jeh a keiya kon’a gamla tah’a vahmang gam’u hitam? ama hon phatchomna bei dolimsemthu ahouvun, amaho tah jong panna bei asohgamtauvin ahi.  
6 ama hon, Egypt gam’a kon’a eihinpuidoh’uva, gammang lah a eihin pui’uva, nelgam leh kokhuh lah a eihinpui’uva, twi beina gam leh thina gam’a, koima kho-nung umlouna leh mi chennalou gam’a eihinpui’uva, Pakai chu hoiya um hitam? atipouve.  
7 Keiman nangho, kateppih bangin, gamleiset phatah leh gamga chu nalut phat’un thet umtah in nasuboh tauvin ahi.  
8 Thempu hon, Pakai chu hoiya um hitam, tin aholpouve. Ka thupeh tuh’a hilson hon jong eidontapouve; chuleh gamvaipo ho jing jong keima douvin apang gamtauvin ahi. Themgao hon jong Baal min'in gaothu aseiyun, panna beiyin limsemthu ho nung ajui gamtauvin ahi.  
9 Hijeh chun, keiman nachung uva kalung hanna kalhut ding, chuleh khonung geiya nachateu chung a kalung hanna kalhut ding ahi.  
10 Cheuvin lhumlam’a, Cypress gamsung gaveuvin; chuleh solam’a cheuvin Kedar gamsung gakhol’uvin. Hitobang thilkidang hi ahekha leh ajakha umkha nam?  
11 Pathen dihtah houlou hijongleu, namkhat in a pathen chu thil dang khat toh akhel khah am? Ahinlah ka miten vang aloupinau a Pathen’u keima hi, panna bei semthu pathen toh eikhelto tauve.  
12 Hichea hin, vanthamjol atijan akithing in, chuleh nungkin leuvin alungdonge, tin Pakaijin aseiye.  
13 Ka miten chonset gitlouna thilni aboltauve.ama hon hinna twinah keiya um chu adalhauvin, chuleh achamtah in a amaho ding twi umlouna mun chu alaiuvin ahi.  
14 Ibol’a Israel chu soh hiya ham?Ipi jeh a amelmaten ama chu achomgam’uva chuleh suhgam ding bep’a akaimangu ham?  
15 Sakei thahatlai kitum bangin akitum khum’un, ama chu adouvin ahi. Ama hon agamsung asuchavaiyun, akhopi jouse kho-gem asosah’un chuleh acheng beihel kho-homkeu asotauve.  
16 Memphis khopi leh Tahpanhes khopia kon'in, Egypt mite ahung kitoldoh’un, Israel loupina leh thaneina chu asumang hel tauvin ahi.  
17 Hiche hi, Pakai na Pathen'in lampia napui laiya, nangin Ama nadou jeh a, nanigin nachung a nakilhut khum ahi bouve.  
18 Egypt toh napankhom’a chuleh Assyria toh kitepna nabol’a chu, nang ding’a ipi aphachom um am? Nile vadung twi donding nati ham, chuleh Ephrates vadung twi donding nagot ham? Nang dinga thilpha ipi um am?  
19 Nathilse bol chun nachung a pohgih ahin lhut ding, chuleh keima neidalhah chun najumso ding ahi. Nangman thilse tah nato ding, Hichu nangin Pakai na Pathen nadalhah’a chuleh jabollou tah’a nabol jeh a, nang dinga akha-cheh nekha nabah ding ahi, tin keima Pakai Van Pathen chun kaseidoh ahitai.  
20 Chuleh keiman sotlai peh’a napohgih pohna namkol kaheboh’a, chuleh soh’a nakihenna khao jong kabotan ahitai. Ahivangin tunjong nangin naseijin,”Keiman nang kajinlou hil ding nahi, nati. Ajeh chu nangman, lhangsanglai jouse leh thingphung noi tin’ah, semthu doilim angsung’a, noti bangin nakun jol jol e.  
21 Ahivangin keiman nang hi, lengpithei gui phapen lah a kon’a kalhentum’a, chuleh muchi thengsel’a kalah a kaphu nahi. I-atileh, gamlah lengpithei guitoh kijop’a, dei umlou tah’a hung khangdoh nahim  
22 Nangma cha-ngel tamtah in kisil inlang, Chuleh sabon tamtah mang jong lechun, hichun nasoptheng jou ponte. Nathemmona ho kamit’a akilang jing’e, tin thaneipen Pakaijin aseiye.  
23 Nangin naseijin, “Keima kakisubuhpoi. Baal doilim jong chibai kabohpoi,”nati. Hichu iti naseithei ham? Nalamlhahna phaicham ho ven, chonset gimnei tah tah nabol doh ho geldoh in! Nang hi, sangongsao lagol in, kimatpi ding ahol’a alheile tobang nahi.  
24 Nang hi, gamlah a sangan lagol in angaichat holna-a huilah anah lele tobang nahi. Amanun angaichat aholna akham ding koiham?  
25 Pathen dang ho nung najuilea, kenga lam najot’a chuleh danggo leuva nalheile chu itih nangah ding hitam? Ahinlah nangin naseijin,”Keiman gamdang pathen ho kalungset in, chuleh amaho nung kajuihi ngapong e,” nati.  
26 Gucha akimatdoh teng ajahchat banga, Israel jong chuti ding ahi. Amaho, lengho, vaihom ho, thempu ho chuleh themgao ho jouse, abon’uva chuti ahiuve.  
27 ama hon thingphunga kon kisemdoh milim jah a, “nang kapa nahi” atiuvin, chuleh song’a kon’a kikhengdoh milim jah a “nang kanu nahi” atiuve. Ama hon keima einungngat gam’u ahitai. Ahivangin, agenthei ahesoh teng’uleh, amaho kaheng'a ahungkap’un, hungin neihuhdoh’uvin, atijiuve.  
28 Ahileh, nang dinga nakisem na-pathen ho chu, hoiya umtam? Amaho chu, mihuh hing thei ahiuleh, hesoh genthei natopet chun nahuhhingu hen. Vo Judah, na khopi jouseu jat’a pathen ho naneiyu hilou ham?  
29 Ibol’a thilse bol’a keima neingoh’u ham?Nangho joh, nabon’un keima doumah mah bol in napangtauve, tin Pakaijin aseiye.  
30 Keiman nachateu kaden ahitai, Ahivangin ama hon kasuhdihna chu adonpouve. Sakei yin aneh ding akimat’a athabangin, nang hon nangho chemjam ma-man, nathemgaoteu nathattauve.  
31 Vo Kamite, Pakai thusei hi ngaiuvin!Keima hi Israel dinga gamgo lah kahim?Ahilouleh keima hi, amaho dinga gamut thimlah kahim?Ibol’a ka miten, tunvang Pathen’a kon ongdoh kahi tauve, keiho ama henga hungkit tapou vinge, tia aseiyu ham?  
32 Numei khangdong laiyin, akijepna asuhmil ngai am? Chuleh jinei ding nun amou-von ahaimil thei am? Ahinlah, ka miten akum kum in keima eisumildel tauvin ahi.  
33 Nakilungsetpi ding jollhahje, aguh in themtah in nagongtoh jin ahi. Numei kijohho geiyin jong nang thilbol’a kon'in akihiluve.  
34 Na ponsil chunga monabei leh tahlelte thisan anat dimset e. Hiche hi keiman aguh’a kahet ahipon, lhangphong tah’a kamudoh ahi bouve. Ahin thil hiyat nabolsa chung’a hin,  
35 Nangin naseijin,”Keiman thil dihlou kabolpoi. Tahbeh in kachunga Pathen alunghanna ding aumpoi nati. Amavang tua hi, na chunga thutanna kalhut ding ahitai. Ajeh chu nangman nathilse bol naseilep in, chonsetna kaneipoi, nati.  
36 Nangman pankhompi ding holnan gam leh lei nachon in ahi. Hijongleh, Assyria in najumso bang-banga chu nakisonpi Egypt in jong nahinbol tei ding ahi.  
37 Jum leh ja pum’a, khut kolnam thangsea, gamsung nadalhah ding ahi. Ajeh chu nangin nakisonpi ho jouse chu Pakaijin imalouva akoigam ahitai. Chuleh amahoa kon’a aphachom namulouhel ding ahi.    

Kitahna Neilou Israel 
 

1 Vetan, pasal khat in ajinu ada-a, amanu chu achemanga michomtoh akichenteng, ajiluipa chu amanu heng’a galutji mong am? Chutitaleh, amanuchun gamsung pumpi chu asuhboh ding ahitai. Israel, nangjong nadongma tamtah angsunga noti banga naum nunga, ibol’a kaheng'a hung kile kit go nahim? tin Pakaijin aseiye.  
2 Khodah in lhangvum lai laiya doiphung hokhu ven, semthu pathen chom chomho chibai nabohlouna mun um am? Gamthip noiya noti bangin, nachangin natouvin, setpi dingin kholche vahle ho nangah in, na chonna ho jouse chun gamsung pumpi asuhboh ahitai.  
3 Hiche jehtah chun, aphat phat’a hung julhaji go leh dai jong atangtai. Ajeh chu, jumleh ja helouhel in noti bangin, nangma nachontai.  
4 Ahivangin tuhin kajah a, “Nangma kapa nahin, kaneova pat neihin khoukhah jing ahi,’’ nati.  
5 “Kachunga lunghang denpon natin chuleh atonsot in nei lunghan denpon nate,’’ nati. Ahin hitia naseivangin, nangman nanop nop in ase naboljingin, nachon namlhah nanga dehpoi,’’ ati.   

Lungheina Dinga Kouna 
 

6 Josiah lengpa nikholaiyin, Pakaijin kajah a thu ahin seitai, “Israel in kitahlouhel’a, thilse hichengpi aboldoh hi, namu hitalou ham? Numei aji umkhat michom toh ajon bangin, lhangsanglai jousea thingphungnoi tin’a, noti chon banga achon’a chuleh pathen semthu ho ahou jingkhu, nahetsoh hilou ham?’’ ✡  
7 Hiche ho pikhu gaboldoh jongleh, keima heng’a hung kilekit teidin kanangah’e. Ahivangin amanu ahungkilekit dehpon, chuleh achonthanghoina ho chu, asopinu michavai Judah chun akimudoh sohkit ahitai.  
8 Israel chu michom toh ajon’a, kitahlou tah’a aum jeh a, keiman ama chu kada-a kadelmang ahi chu, asopinu Judah in amusoh ahitai. Ahivangin, michavainu Judah in, hitiho chu kichat in aneidehpoi. Keiya kon'in amanu avahmangin, noti chon in achontai.  
9 Amanun noti chon’a achonna chu imalouvin agel’in, thingphung songphung ahouvin, chuleh mitoh ajongin gamsung asubohtai.  
10 Ahinlah hichengse abolnungin jong, asopinu michavainu Judah chu kaheng'a lungtheng selin ahung kilekit dehpon, amanun akisih banga abol jouse hi, kilepna-a abolthu ahi bouve, tin keima Pakaijin kasei ahitai.  
11 Chuin Pakaijin kajah a, “Israel chu achonchatvai lheh vang'in, asopinu Judah kitah louna sangin athemmona alhomjoi.”  
12 Hijeh chun, Israel henga chenlang, hiche thu hi gaseitan, “Vo Israel, kitahlou kamite nahiuve, tun kaheng'a hung kilekit tauvin. Ajeh chu keima khoto them leh hepi them kahin, atonsot in nachung’a lunghang jing ponge, ’’ ati.  
13 Nathemmona kihet in, Pakai na Pathen douna-a na chonset naho, thingphungnoi tin’a doilim pathen ho nahouva, chuleh mitoh najon naho chu, phongdoh poupouvin. Nangman ka thusei jouse jong nangai poi,’’ tin Pakayin ka phondoh ahitai.  
14 Vo kitahlou vahmang chate, keima henga hung kilekit uvin, tin Pakaijin aseiye.Ijeh inem itileh, keima nangho dinga na Pakaiyu kahi. Keiman nangho munchom chom’a pat’a kalahkhom ding, khopi khat a mini kalah ding, Israel gamsung’a kahin lepuilut ding nahiuve, “ati.  
15 Chuleh keiman kadeitah, nangho kelngoi chinbanga nachingtup diu khat kapeh ding nahiuve. Aman nangho chunga hetna leh thil hetkhen themna toh tho’a, napuihoi diu ahi.  
16 Chuleh nangho napunbe cheh cheh uva, gamsung chu nadimset tengu leh, Pakai Kitepna Thingkhong naputleuva nakipanau nikholai chu ngaitapouvin nate. Gel jong nageldoh tahlou diu chuleh hiche nikholai chu nalungvil kit tahlou diu, chuleh thingkong jong nasemphat kit tahlou diu ahi,’’ tin Pakaijin aseiye.  
17 Hiche nikho chuleh, Jerusalem chu Pakai laltouna kiti ding, namtin jouse Jerusalem’a hung kikhom’uva Pakai chu ajabol diu ahi. Chuphatleh amaho louchal tah’a umtalou diu, chuleh alung’uva gitlouna agelbang uva chu chontalou diu ahi.  
18 Chuche nikho leh, Judah leh Israel mite chu asohchannau sahlam gam’a pat’a, hung kilekhom kit uva, keiman apu apa teu kapehsa gamsung’a chu hunglut kit uva, a-itih’a gamsung chu aloden diu ahitai.  
19 Keiman kanagel chu, “Nanghi kachate ho lah a kasimtha-a, keiman hiche gam leiset hoitah leh aphapen hi, nang kapehdoh nahi. Chuleh nangma keiya kon’a avel’a napotdoh kittah louding ahi.  
20 Ahivangin vo Israel mite! Nangho keiya dingin kitahna beikei nahiuve. Tahbeh mongin, numei kitahloutah khat in ajipa adalhah’a chavaitah’a achon bang’a, nangma naum ahitai, “tin keima Pakaijin kasei ahitai.  
21 Lhangvum chaivet vut’a kon, ogin nasatah akijai, hichu Israrel chate kana leh thumna ogin ahi. Ajeh chu ama hon achenau lampi chu akaleh lam in akilhen un, chuleh Pakai a Pathen’u chu asumiltauvin ahi.  
22 Pakaijin aseiye,’’ Kitahna bei kamite, kaheng'a hung kilekit’uvin, chuleh keiman nakitahlounau lungthim chu kabol dam ding ahi,’’ ati. Ama hon adonbut’un, “Nahenga kahungtauve! Ijeh inem itileh, nangma keiho Pakai leh ka Pathen’u nahi bouve, atiuvin ahi.  
23 Thinglhang jousea semthu doilim ihouva, chuleh molsangvum tin’a doi houna maicham phung iboljouse hi, abon’a panna bei leh kilhep lhahna ahi bouve. Tahbeh mongin, Israel dingin huhhingna chu Pakai I-Pathen uva bou um ahi.  
24 Neolaiya pat’a ihinmu jing’u, pulehpa ten gimtah’a – akelngoiho ding, aganchaho ding, chuleh achapa te leh achanute ding, abol jouseu jong chu panna bei leh kilheplhahna ahi bouve.  
25 Eiho tun jum manin tol’ah kijam’u hitin, mihon noisetah’a ibolnau chu kikhuden sah’ute. Ajeh chu eiho leh iputeuvin, Pakai I-Pathen’u dounan chonset inaboltauve. Ajeh chu eihon ineolaiyuva pat tuni geiyin I-Pathen’u ogin ingaipouvin chuleh ijuitapouve.    

1 Vo Israel, nangma hung kilekit ding nahin, nangma kaheng'a hung kilekit tan, tin Pakaijin aseiye. Thet umtah doilim ho chu napai doh’a chuleh nangma ka-angsunga kon’a nachemang kit tahlou ding ahi.  
2 Chuleh kamin’a “Pakai hingjing” tia nangma nakihah sel’a, nangman thulah, thutandih chuleh chondihna chu nadinpi ding ahi. Chuteng namtin vaipi dinga nangma phatthei channa nahi ding, chuleh mitin hung kikhom uva kamin avahchoi ding ahi.  
3 Hiche hi, Judah mite leh Jerusalem’a chengte henga Pakai thusei chu ahi. “Lholou gamtah leiset tobang na lungsung’u chu kaljal’unlang, muchi pha chu ling leh khao lah a themang hih un. ✡  
4 Vo Judah leh Jerusalem mite, kiletsah hoitho pailhauvin, Pakai angsung’a kipelut uvin. Nalungsung uva setna dim chep-vun chu tan un paidoh un, nalung khel’un. Achutilouleh na chonset nau jal’a chu kalungsat nachung uva meikong banga hung deojah ding, hichu koima aphelmit ding umlouhel ding ahi,’’ tin Pakaijin aseiye.   

Gal In Judah Adelkhum 
 

5 Judah gamsunga samphongun, chuleh Jerusalem’a phongjal un! Amaho chu seipeh un, gamsung pumpia phongjal’un. “Nakihinsona diuvin jam un, chuleh kulpi kikaikhum khopi sunga jamlut un.’’  
6 Melchihna ponlap khat, Jerusalem mite din khaidoh’un; Hoidohna din tun jamtauvin, umden den hih un! Ijeh inem itileh keiman sahlam gamkaiya kon’a manthahna nachung uva kahinlhunsah ding ahi, ati.  
7 Keipi bahkai khat, namtin vaipi sumang chu, akiselna kokhuh’a kon'in ahung pot’e. Aman akiselna kokhuh ahin dalhan, nang lampi ahin jottai. Aman na gamsung asuhmang ding, nakhopi jousea jong mi chenna lou khogem asoding ahi.  
8 Hijeh chun khaodip-pon kivon’unlang kap uvin mauvun. Ajeh chu Pakai lungsat, khohsetah chu ichung uva alhunge. tiuvin.  
9 Pakaijin aseiye,’’ Hiche nikho chuleh lengpa leh leng chapa te kicha-a kihotdiu, thempuho jong tija diu chuleh themgao ho jong lungdong dendiu ahi,’’ ati.  
10 Hichun keiman, “Vo Hatchungnung Pakai, nangman Jerusalem’a cham-lungmon um ding ahi, tia natepsa hilou ham? Ahivangin, nangin amaho najoulheptai, alol’u leh chemjam akisuto gamtai,’’ kati.  
11 Hiche phat chuleh, Pakaijin amite jah a aseiding, ‘’Vo kamite, nelgam’a kon’a meisa tobang kho-hui savetvut in nahin nunkhum diu, hiche hui chu huilhi leh buhsi semhoh hui hilou ding ahi.’’  
12 Hiche khopihui chu keiman huneitah’a kahin nunsah ahi. Chuleh tua namanthah nadiu thutan khum’a phongdoh’a chu keima kahi,’’ ati.  
13 Ven, melma chu meilhang lom bangin ahunge. Agalsatna kangtalai ho chimpei kipei abangin, asakolte jong muvanlai sangin ajangkhai jouve. Itobanga khohse hitam, eiho amahthah ihitauve.  
14 Vo Jerusalem, huhhing'a naum theina din nalungthim a thilse ho kisoptheng in. Itihchan geiya, na lungsunga setna ho chu nachen sah ding ham?  
15 Dan khopi leh Ephraim thinglhang gam’a hungkon thangkou ten, nang manthahna ding thuse jeng aphonguve.  
16 Namtin vaipi jouse gih’un chuleh hiche hi Jerusalem’a seiphongun. Melmapa chu gamla tah’a kon'in ahung e. Aman Judah gamsung khopi ho douna kho ahinsam’e.  
17 Lou ngah hon lou ahon bang’un Jerusalem khopi chu aum kimveltauve. Ajeh chu ka miten kei doumah mah aboltauve, tin Pakaijin aseiye.  
18 Vo Judah, nathilbol leh na chonna chengsen, thilse hichenghi nachung’a ahin lhut ahitai. Hiche gentheina hi akha kine banga na chunga hunglhung ahitan, nalungchang geiya ahin dot ahitai.  
19 Ohe, kalungchang anai, kadip adambehseh e! kalungchang aphudot dot in, thipbeh in kaum theipoi. Ajeh chu keiman melmapa sumkon gin kajan chuleh agalsatna pumpi pohjah gin kajai.  
20 Manthahna chunga manthahna, gamsung ahunglhung’e, gamsung pumpi ahomkeuvin akijamtai. Hetmanlouvin kaponbuh chengseu abon'in asusetan, chuleh kachennau jouseu jong asuse gamtai.  
21 Itihchan hi gal ponlap kavet vet’uva, chuleh gal husa leh sumkon gin kangai ngai diuham?  
22 Pakaijin aseiye, “Kamite angol gam’uvin, keima jong eihepouve. chapang ngol bangin aumun, imacha ahekhen theipouve. Thilse bolna lam’a athem’un ahivangin ama hon thilpha bolje ahepouve,’’ati.  
23 Keiman leiset kaven, hichu ahomkeo leh alimbei ahi. Keiman vanlam kaven, vah aumpon athim e.  
24 Keiman thinglhang leh molsang ho kaven, akihot ling gam’un chuleh aonle le gam tauve.  
25 Kavet pet chun, mihem ho jouse kamutapoi. Chuleh vacha ho jouse jong alengmang gam tauve.  
26 Kavet pet chun, gam leiset phalai jouse gamgo asohtan, chuleh khopi jouse jong chu, Pakai lungsat khohse chun khogemsa asogamtai.  
27 Pakaijin aseiye, “Leiset pumpi ahom keova hung um ding, ahivanga leiset apumpia ka suhmanglou ding ahi.  
28 Leiset lunghem ding, vanho jong hung thim ding. Ajeh chu keiman kamite chunga kathupehsa ahitai. Chuleh keiman katoh ding chu kageltohsa ahitan, nung jong nungkhel kit pong’e,’’ati.  
29 Sakol kangtalai chunga touho leh thalpi kap them ho husa chun, mipi jouse ajam chehtauve. Amaho hamjing lah a akisel’un, chuleh molsang lam’a ajamtauve. Khopi jouse ahomkeuvin aum tan, mihem khatcha jong achengtapoi.  
30 Vo Jerusalem, nangin ipi nabol am, Nangma kisusea dalhahsa nahitai. Ibol’a nangma ponsil hoitah tah’a nakivon’a, sana-a nakijep ham? Ibol’a namitte ni chu mitlouva najeppol ham? Nakijepna chu panna bei ahin, nakivoppi nadongmahon la donlouvin nakoiyun, thadin bou naholtauve.  
31 Keiman numei naosonat masapen thoh’a, aka-pen gin tobang khat kajan. Hiche hi Jerusalem chanu mel-hoitah, haithei louva aka-gin chu ahi. Ohe ada kahi, tolthat ho’a kon'in nei panpin, ati.    

Jerusalem Leh Judah Chonset 
 

1 Jerusalem khopi sung lampi jousea, dunglhei vailhei unlang, veng ningkoi lah jouse gahol’un. Mihem khatbeh dihtah’a thutan leh lungtheng tah’a thudih hol, namudoh jouleh, keiman ama jal’a akhopi ka ngaidam ding chuleh ka suhmang luding ahi.  
2 ama hon, Pakai chu a-itih’a hingjing ahi, tia akihahsel ji vangun, jou leh nal jengin thu aseijiuvin ahi.  
3 Vo Pakai, nangman thutah jeng navet lhih jeng ahi. Nangin namite chunga nakhut nalhatan, ahivangin ama hon nahsah in anei pouve. Nangin amaho nanoigeptan, ahivangin ama hon hichu kisuhdihnan asangpouve. Amaichangu song bangin atah sah un, lungkhel ding aum pouve.  
4 Hichun keiman kaseitai,’’ Amaho hi vaicha leh tahlelte ima hephalou ahiuve. Amaho’a kon’a ipi apha hungpot dingham? ama hon Pakai lampi ahepouvin, chuleh Pathen danthu jong agel phapouve.  
5 Hijeh chun, keima lamkai vaihomte kom’a gachengting, gaseipeh tange. Ajeh chu amaho beh chun Pakai lampi leh Pathen danthu ho henauvinte,’’ kati. Ahivangin, alamkaiteu jong abep ahiuvin, Pathen namkol aheh bongun chuleh akigahnau khao jong abotten un ahiuve.  
6 Hiche jeh a chu, gammang lah a kon hungdoh sakeiyin amaho athadiu. Chuleh nelphaiya kon hungdoh kamkei yin amaho akimatdiu ahi. Lutnun akhopi pam’a chang’un tin, khosunga kon’a potdoh tapou abotel ding ahi. Ijeh inem itileh achonset nau atamvaltan, chuleh Pathen douna aboldoh u anasa behseh jengtai.  
7 Hichea hi, keiman nang iti ka ngaidam ding nahim? Nachate la keiya kon'in ajammang sohtauvin, semthu pathen angsung’a akihahsel jah jah jotauvin ahi. Keiman amaho kavah vaset ahiuvin; Ahivangin ama hon jonthanghoi jeng abol'un chuleh notiho inkot’a akijot lut lut jenguvin ahi,’’ tin Pakaijin aseiye.  
8 Amaho hi sakol kivahthau huhtah abangun, amitakip chu aheng-akompa jinu velel’a jonlungpu ngen ahiuve.  
9 Hiche miho hi, keiman iti talen matsah louva kalha ding ham? Chuleh hitobang nam mite chung’a hi, keiman iti phu kalahda ding ham? tin Pakaijin aseiye.  
10 Alengpi leilaiyuva, lengpi gui ho agol gol’a kituna lah a khun, chesuh unlang gasumangun, beihel invang hinlha hih un. Abah chengu abon'in gamallhauvin, ajeh chu amaho hi keiya kon ahi pouve.  
11 Ijeh inem itileh, Israel insung leh Judah insung mite hi, keiya dinga tahsanna beihel ahiuvin chuleh eidouva pang ahi tauve, tin Pakaijin aseiye.  
12 ama hon, Pakai aseilep un, hitin aseiyuve. Aman eiho chunga imacha bol ponte. Ichung uva genthei hesohna hunglhung pontin chuleh gal kisat leh kellhah injong eilhunden pouvinte, atiuvin ahi.  
13 Pathen themgao ho jong hi ahomkeo bep hiuvin tin, asung uva Pathen thupeh umlou ahi tauve. Hijeh a chu, agaothu seidoh’u jong, achung uva chuding ahi bouve.  
14 Hijeh chun Pakai van Pathen'in hitin aseiye, hiche mite hin hitobang a thu aseijeh’un, keiman kathupeh chengse hi, nakam sunga kon’a meikou banga kasemdoh ding, chuleh mipite chu thinggosa bangdiu, meikou chun akahvam hel diu ahi, ati.  
15 O Israel, keiman gamla tah’a kon’a namkhat nachung uva kahin lhut khum ding ahi, tin Pakaijin aseiye. Hiche nam mite chu thahat tah ahiuvin khanglui laiya pat’a anaumsa mite ahiuve. Aham-apao ujong najahkhahlouhel nam mite ahiuvin, ipi aseiyu jong nahetlouhel nam mite ahiuve.  
16 Agal manchah hou chu thina lhankot kihkonna abang jengin, agalsat teu jong thahat tah jeng ahiuve.  
17 ama hon, nalousoh ho leh na anneh ding jouse anehgamdiu, ama hon nachapa teu leh nachanuteu jong abahgamdiu, ama hon nakelngoi hon ho leh nagancha ho jouse anehgamdiu, ama hon na lengpiga ho leh natheiga ho jouse anehgamdiu, chuleh kulpi nakaikhum uva hoidohna khopia nanei jouseu jong abon’a asuhmang hel diu ahi, ati.  
18 Hijongleh hitobang nikho jenga jong chu, keima nangho kasuhgam hel loudiu nahiuve, tin Pakaijin aseiye.  
19 Chuleh namiten, ipi jeh a Pakai i- Pathen u chun ichung uva hitobang hi abol ham, tia adoh tengu leh, nang hon amaho jah a hitia naseipeh diu; Nanghon Pakai I-Pathen'u chu nadondauvin nangho gamsunga gamdang pathen ho najenleuvin ahi. Hiche jeh a chu, tua hi, nang hon nahetphah louvu migam’a, nahetlouhel u mite naga jenle diu ahi, tin seipeh in ati.  
20 Hiche thu hi Israel ho lah a phongjal unlang chuleh Judah te kom’a gaseiphong un.  
21 Hiche hi ngaiyun, vo mingol lungthim beiho, mit neiya kho muthei louho chuleh bil neiya kho jathei louho. ✡  
22 Nanghon keima neigin louvu ham? Ipi dinga ka-angsung’a tija tah’a kihot hot lou nahiuvem? Keima Pakaijin, twikhanglen kinong tinkih nading leh a-itih’a twiyin akhokhel lou nadingin, twipi pang’a neldi gamgi kakoiye. Twikhanglen twipi chu kinuh ham lah lah henlang kithong jeju jongleh, hiche gamgi hi twiyin akhokhel louding ahi. ✡  
23 Ahin hiche mite hi, louchal tah leh doumah bol hattah mite chu ahiuvin, ama hon kei eidalhauvin, keiya kon'in achemang gamtauvin ahi.  
24 ama hon alungthim giltah’uva kon'in, Pakai I-Pathen’u gingu hite. Ajeh chu aman aphat cha-a chuh-go hihen khal-go hijongleh eipeh uva; eiho dinga aphatcha a chang-at phat eikoipeh jingpau ahi, tin aseipouve.  
25 Nagitlouna chengse chun phattheiboh nachan ding ho adelmangin, chuleh na chonsetna chengse chun thilpha jouse apaidoh tai.  
26 Ijeh inem itileh, kamitelah a migiloute ho achengtauve. Gamleng hon sa achanlhih bangun, ama hon mi matding achanglhi lhi uvin, thang akampeh un, matding agojing uve.  
27 Vacha thang kamten, abom dimset’a vacha apoh bangun, a-in hou chu dihloutah’a achomdoh u thil adimset in ahi. Hiche jeh chun, amaho alendoh gam’un chuleh ahaodoh gam tauve.  
28 Amaho athaodoh gam’un, chuleh atahsau jong ajolsel gam tauve. chuleh athilse bol hou chu angahje ahetapouve. Ama hon, chagate chung a dihtah’a thutanna adalpih un, chuleh vaicha gentheite ding chanvou jong dihtah in achansah pouve.  
29 Hichengse jeh a hi, keiman amaho chu talen pelouva kaum ding ham?’’ tin Pakaijin aseiye. Chuleh hiche nam mite chunga keiman phu kalahda ding ham?’’ ati.  
30 Hiche gamsunga hin, thil gimneitah leh tijat umtah chu asohtai.  
31 Themgao hon jouthu jeng aseiyun, Thempu hon jong ama dei deiyun vai ahomtauve. Ka miten hitobang hi nadeiyun ahi.Ahivangin ijakai achaina ahunglhun tengleh, ipi naboldiu ham?’’ ati.    

Jerusalem Manthahna 
 

1 Vo Benjamin chate, nahindohna diuvin jamun, Jerusalem'a kon'in jamdoh’un! Tekoa mun’a sumkon mutuvin lang, Beth-hakkerem mun’a melchihna ponlap khaidoh un. Ajeh chu sahlam gam’a kon'in melma thahhattah ahungin, ama chu manthahna nasatah toh ahung kitollut e.  
2 Vo Jerusalem, kachanu mel-hoitah nahi. Hijongleh keiman nang ka suhmang ding nahi.  
3 Kelngoi chinghon khopi pam kim’a ponbuh akison bangun, nagal miten khopi kimvela pansauva nachenkhum diu ahi. Ama hon ama deina cheh mun’a panmun akisemdiu ahi.  
4 ama hon asam’un,”galsat din kigongun, sunkim tah leh idelkhum diu ahi.” Atiuve.Ahinlah, ahipoi ageibehseh tai, nisa lhumkon ahin, kho thimding ahitai.  
5 Jan tengleh delkhumjo taute. Chutengleng inpi jouse isuh chimdiu ahi,” atiuve.  
6 Ajeh chu Pakai van Pathen'in hitin aseiye: Thingphung ho chu phuhlhuvin lang, galdouna pal sem un. Jerusalem kulpi douna gal-pal sep sang uvin. Hiche khopi hi agilou behseh tauve, talen kamatsah ding ahi,” ati.  
7 Amanun twisamphunga twi hung putdoh bangin, gitlouna ho athethang jenge.Akhopi sung jouse jong pumhat leh manthahna adimin. Amanu kimavo na leh athohna ho keiman kamu jing e.  
8 Vo Jerusalem, ka gihsalna hi ngaiyin! Achutilouleh keiman nangma ahomkeuva kadalhah ding nahi. Phaten ngaijin, keiman nangma kho-gemsa kasosah’a chuleh mihem koima chennalou gam kasosah ding nahi,” ati.  
9 Pakai Van Pathen'in hitin aseiye, Lengpiga atkhompan ahaimila anuseho, avel'a aphung tilchen’a ahung lokhom soh kit banga, Israel te amoh chengse jong chu avel'a kichomdoh soh kit diu ahi, ati.  
10 Keiman koi kom’a gihsalna thu kaseiya, Chuleh koiham ka thusei ngai ding? Abil u abonin akisingtan, ama hon kho ajatapouve. Ama hon Pakai thusei adouvun, chuleh Pakai thu ajuipouve.  
11 Hitijeh chun Pakai lunghanna chu kasunga tun adimtai. Hiche kakhol khol hi kacholtai. “ka lunghanna hi keiman khopi sunga kichem chapangho chunga, khangdong kikhom ho chunga, ajipa leh ajinu chunga, chuleh upaho leh tehseho chunga kasun lhah ding ahi.  
12 A-in hou, alou hou chuleh ajinuteu jouse, abon’a melmate khut a kapih doh ding ahi. Ajeh chu keiman hiche mite chunga hi kakhuttum kalha ding ahi,” tin Pakaijin aseiye.  
13 Ajeh chu aneopen’a pat alenpen geiyin, amitakip in lamdih louva phatchomna aholtauve. Themgaoho leh thempuho geiyin jou le nal in thil abol tauvin ahi.  
14 ama hon kamite chunga maha ho chu imalou tah in ajenpih un. Ama hon chamna bon umlouva, ima aboi aumpoi, aphasohkeiye, atiuve. ✡  
15 ama hon kidah um tahtah ho aboldoh tengu leh, jachatna aneilouvu ham? Ajahcha naisaipouve, jum leja helouhel mite ahiuve. Amaho hi alhusa hotoh kijamtha diu ahi. Keiman amaho talen kamatsah tengleh, abon uva kichaihel diu ahi, tin Pakaijin aseiye. ✡  
16 Pakaijin hitin aseiye, Lamsom dunga ding uvin lang nakimvelu veuvin. Lamlui apha, Pathen lampi chu hol uvin, hichea chun cheuvin. Hiche lampi chu juiyun, Chutileh nalungthim kicholding ahi. Ahivangin nang hon hiche lampi chu juipou vinge, natiuve.  
17 Keiman nachung uva nangahtup diu kakoiyin: Aman najah uva, sumkon gin phaten ngaiyun’ ati. Ahivangin nang hon, ngainahsah in nakoipouve’ ati.  
18 Hijeh chun, namtin vaipin hiche hi ngaiyun, kamite chunga thil hunglhung ding khu hecheh un.  
19 Leiset pumpin ngaiuvin! Keiman hiche mite chunga manthahna kahin lhut ding ahi. Hiche amaho agitlounau tohga hi ding ahi. Ajeh chu ama hon ka thusei angaipouvin chuleh kathupeh adonpouve.  
20 Sheba gam’a kon chuleh gamla tah tah’a kon’a gimnamtui tah tah maicham’a nahin lhut u chu, ipia pang ding ham? Pumgo thilto nabolu jong kasan louding chuleh kilhaina nabol jouseu jong kalunglhaina ahipoi.  
21 Hijeh chun Pakaijin hitin aseiye, Keiman kamite hi alamlhahna jouseuva kipal lhuhna kakoi ding; Apa leh achate kipallhu khomdiu chuleh hengleh kom, gol le pai ho jouse jong thikhom diu ahi.  
22 Hijeh chun Pakaijin hitin aseiye, Vetan, sahlam gam’a kon'in melma nasatah ahung kon'in, Chuleh gamla tah’a kon'in jong nadoudiu namtin vaipi ahung kitil dohtai.  
23 ama hon thalpi leh tengcha akichoiyun, amaho chu giloutah leh lungsetna neilouhel ahiuve. Sakol chunga ahung touvun, tampi ahung kitolun, akitol ginu chu twikhanglen kinong gin tobang ahi. Ama hon galbol ding dan akisemtoh un, nangma sumang jeng din ahung konuve, vo Jerusalem” ati.  
24 Keihon melmate chung chang thuthang kajatauve. Kichat jeh in thabeiyin kakhutu angoilha jengtai. Dipdam voujang nat in eiphauvin, numei naosonat in aphah bangin kaum gam tauve.  
25 Loujaova potdoh dauvin lang, Lampidunga jong vahle hih un! Ajeh chu melmapan chemjam akidop in, munjousea kichat tijat aum'e.  
26 Vo kamite, khaodip pon kisil uvin lang, vutlah a kitangun. Chapa changkhat seh manthahna chunga laina tah’a kap bangin kap un. Ajeh chu hetman louhela misumangpa chu nachung uva hung chuding ahi.  
27 Vo Jeremiah, keiman nangma hi, kamite itobang mong hiuvem, ti hedoh dinga, thih patepna tobanga kasemdoh nahi.  
28 Amaho hi, doumah bol’a lamkai milouchaltah ahiuvin: Chuleh muntin’ah mi seisea vahle ahiuve.Amaho hi, sum-eng lah thih banga tah’a, Chuleh midang ho thil phalou bolsah’a makai ahiuve.  
29 Pumlongin, mei chu akijap amleng in; Ahivangin, hichun thih-eh ho chu alhutjal thengsel dehpoi. Ajeh chu agitlounau chu amangthei dehpoi.  
30 Hijeh a chu, Keiman amaho chu, lahtheilou dangka kati ding ahi. Ajeh chu, keima Pakaijin amaho chu kapaimang ahi tauve, ati.    

Na Lampiu Leh Na Thilbolu Kisemphat Un 
 

1 Hiche thu hi, Pakaijin Jeremiah henga aseijin, hitin ati.  
2 Kipat in, Pakai Hou-In lutna kotbul’a gadingin, mipite henga hiche thu hi gaphongjaltan. Vo Juda mite, Pakaiya hungkon thu hi ngaiyun. Pakai chibai boh dinga hilai mun’a hunglut jousen, nabon’un ngaiyuvin.  
3 Pakai Van Pathen, Israel Pathen chun hitin aseiye. Tuyeng injong, nahindolu leh nathilbolu aphalou jouse dalhauvin. Chutileh nangho na gamsung uva hi kachendensah ding nahiuve.  
4 Ahinlah, hilaimun’a Pakai Hou-In aumnai, nangho nahoidoh teidiu ahi, tia jou leh nal’a thusei ho kilheplhah sah hih un. Ama hon muntin’a, Pakai Hou-In hilaiya aum'e, Pakai Hou-In hilaiya aum'e, tin asei lele uvin ahi.  
5 Amavang, nang hon nalunggel’u leh nathilbolu aphalou jouse na dalhahuva, nangho kah’a khat leh khat thu adih’a nakitanpihuva ahileh, keiman nangho kahepiuva kakhoto ding nahiuve.  
6 Nanghon gamdang kholjin miho, chagate leh meithai ho nabolgenthei dauva, chuleh toltha thisan so nabol dauva chuleh semthu pathen ho nahou dauleh,  
7 Keiman napu napa teu kanapehsa hiche gamsunga hi nangho a-itih’a kachensah ding nahiuve.  
8 Nanghon, Pakai Hou-In hilaiya aum'e, eiho huhdoh’a um ihitauve, tia jouthu seile ho’a chun kingai hih un, panna bei ahi bouve.  
9 Hitia chu, nang hon naguh chatuva, tol nathauva, mitoh najonuva, Baal pathen houna gimnamtui nahluva chuleh pathen dang ho nung najuijing uva,  
10 Chuteng hilai mun’a keima angsunga nahung dinuva, kamin pan’a ‘Eiho huhdohihitauve’ natiuva, chuleh nang hon thet um tahtah ho nahiti boljing diu ham?  
11 Nangho mitvet’a hi, hiche kamin’a kiminvosa Hou-In hi, gucha michom ho kokhuh ahi, nati ngapu hitam? Tahbeh in hilai mun’a thilse kibol jouse keimat ah in abonchan kamusoh hel e, tin Pakaijin aseiye. ✡  
12 Shiloh mun’a tun cheuvin, keima neihouna diuva kamin’a kalhendohsa mun chu ahi. Kami Israel te chonset jeh a achung uva ipi kabol hitam, gavetauvin ati. ✡  
13 Nanghon chonset hijatpi nabolun, keiman tanglouhel ’a kaseipih vangun ngaisah in nanei pouve. Chuleh keiman nangho kakouvin neihoudeh pouve, tin Pakaijin aseiye.  
14 Hijeh a chu, keiman Shiloh ka suhmang banga, tua hi kamin’a nakisonpiu hiche Hou-In hi ka suhmang ding, chuleh napu napa teu kapehsa hiche mun hi ka suhmang ding ahi.  
15 Chuleh keiman na inkote Israel te chunga kabol banga, nangho kamitmua kon’a sohchang dinga kadelmang ding nahiuve.  
16 Vo Jeremiah, hiche mite hi taopih datan. Amaho din taodan lang chuleh kap jong kap hih in. Chuleh amaho din kaheng'a hung tao hih in, ajeh chu keiman kangaipih louding nahi.  
17 ama hon, Judah gam khopi ho leh Jerusalem khopi lailunga, anop nop abolu khu, nangman namu lou ham?  
18 Keima kalung analheh e! Vetan, chapang hon thing achom un, mipaten thil tona ding mei atih un, numeihon van lengnu asah u pathennu houna dingin changbong ameh un, changlhah asemuve. Chuleh keima lung natsah nadin ama hon pathen dang ho henga donthei thilto atohuvin, eipohnat sah uve. ✡  
19 ama hon alung natsahuva alunghansah uva chu keima kahilou ham? tin Pakaijin aseiye.  
20 Hijeh chun Hatchungnung Pakaijin aseiye, Keiman hilaiya hi, mihem hihen, sahem hihen, thingphung ho leh loujaova lousoh gaho hijongleh, kalungsatna meikou chu kabuh lhah ding, chuleh meikou phalmit mohel banga akah ding ahi, ati.  
21 Pakai Van Pathen leh Israel Pathen chun hitin aseiye, pumgo thilto nabol uva chuleh kilhaina thilto chom chom nabol hou chu, kilah uvin lang nang hon nachaisoh uvin.  
22 Keiman napu napa teu Egypt gam’a kon’a kahin puidoh chun, amaho kom’a pumgo thilto leh kilhaina thilto kangehpoi.  
23 Keiman kangeh chu,’ kathu ngaiyun, chutileh keima nangho Pathen kahia, nangho kamite nahidiu ahi. Chuleh naphat theina diuvin, ijakai kathupeh bangin bol uvin, kati.  
24 Ahivangin ka miten ka thusei ngai nahsah in anei pouve. Ama hon lungthim setah leh louchaltah in, adei deiyin abol uvin, mache louvin anungche jouvin ahi.  
25 Napu napa teu vin Egypt gam ahin dalhah niuva pat tuni geiyin, keiman kalhacha themgaoho tanglouvin niseh in ahenguva kasol jingin ahi.  
26 Ahivangin ka miten ka thusei angaipouve, chuleh anakhanguva jah ding jong agelpouve. Louchal tah in aum un, apu apa teu sangin thilse jo aboltauve.  
27 Hijat hi amaho seipehin, amavang na sei ngaideh pouvinte. Nangman gihsalnan amaho kou jong lechun, ama hon nahin houydeh pouvinte.  
28 Chuteng nangin amaho seipeh in, Hiche nam mite hi Pakai a Pathen'u thusei ngailoute ahiuvin, chuleh engbolna jong hilna-a kisanthei loute ahiuve. Alahuva thutah amangtan chuleh akamsungva jong thutah akijatapoi.  
29 Nalu kihettol inlang puldouvin, chuteng molsang laiya nachangin ga kaptan. Ajeh chu Pakaijin alunghan jeh a hiche nam mite hi apaidoh a adalhah ahitai.  
30 Ajeh chu, Judah miten kamitmu changin chonset aboltauve. Ama hon kamin a kiminvo Hou-In sunga thet umtah doilim akoiyun, muntheng asubohtauve, tin Pakaijin aseiye.  
31 ama hon milim houna doi-phung tampi, Ben-Hinnom phaicham munsanglai Topheth mun’a chun, asemdoh uvin, hichea chun ama hon achanuteu leh a chapa teu jong govam din atohdoh jengun ahiuve. Ahin hitobang thil hoise bolna din keiman thupeh kabolpon, chuleh kalung gel’a jong kagelkhapoi. ✡  
32 Hijeh chun heuvin, anikho chu ahung lhunge, tin Pakaijin aseiye. Hiche munsanglai ho chu Topheth kititalou ding, chuleh Ben-Hinnom phaicham tiajong kihetalou ding, amavang kithagamna phaicham kitiding ahi. Ama hon Topheth mun’a chu mithi avui avuidiu ahi, kivuina ding mun onglouhel ’a mithi um ding ahi.  
33 Chuteng kamite athiho tahsa chu vachate leh gamsate neh leh chah hi ding, amaho gahoh jamding koimacha umlou ding ahitai.  
34 Chutia chu, keiman Jerusalem khopi lailunga kipa golnop kithong gin kasuh tangding ahi. Chuleh Judah khopiho’a jong kicheng dinga um mou leh moulang ho kipa thanop agin jouse kijatalou ding ahi. Ijeh inem itileh, agamsung chu ahom keuva kijam ding ahitai. ✡    

1 Pakaijin aseiye, hiche nikho chuleh melmaten lhankhuh asuhset uva, Judah lengte leh avaipoteu gulechang ho, thempu leh themgaote gulechang ho, chuleh Jerusalem’a chengte athisaho gulechang ho, lhankhuh’a kon’a kilaidoh ding ahi.  
2 Gulechang ho chu, ama hon adeitahuva akilhen’u, anajen leu chuleh chibai aboh’u, a Pathen’u nisa leh lha chuleh ahsiho angsunga, tollhanga kithethang diu ahi. Hitia chu, gulechang ho jouse chu, kichomkhom kittalouding, chuleh avel'a kivuikit talou ding, tollhanga amonlha dinga kitheyal ding ahiuve.  
3 Hiche nam giloute lah a, ahingdoh amoh chengse chun, hin sanga thi adeijoh diu ahi. Kei thaneipen Pakaijin kasei ahitai, ati.   

Chonset chuleh Thutanna 
 

4 Chuin Jeremiah in mipite henga aseitai, ‘Pakaijin aseiye, mi alhuh teng thoudoh kitji hilou ham? Mi khattou achena lampi dihlou ahin hetdoh teng, ama chu hung kinungle kitji hilou ham?  
5 Achutileh ipi dinga kamite hi manthahna lampia vahmang diu hitauvem? Ipi jeh a Jerusalem mite hung kile kit ding dau ham? ama hon akijou lhepnau chu atuhchah un, ahung kile kit nom pouve.  
6 Keiman akihounau kangailhi jingin, thudih aseidoh u kaja hih hel e. Alah uva khatbeh jong, aphatmona lunggimpi um uvem? Khatchan jong, ibol’a hibang lom’a phamo kahim, atipouve. Amitakip in, ama-ama lunglam cheh in setna lampia, galmun jon’a lhei-jangkhai tah sakol abang gam tauve.  
7 Vanlaijol’a lengle vakang in kichouphat akihet in, vakhu leh pelpalep chuleh vakeng sang'injong, amaho kichonphat akihetuvin, kumseh in aphatchan akile kit jiuve. Ahivangin ka miten ima nahepouve. Ama hon Pakai chondan thu kapehsa jong ahe tapouve.  
8 Itidan’a, nang hon keiho miching kahiuve, Pakai danthu keiho kom’a aum'e, natitheiyu ham? Nahil uva pang danthu them hon, thujou jeng ajihlut gam’u hilou ham?  
9 Nahil’uva pang michingho kijumso gamdiu, ngol-hoi tah thang’a chu ohdensoh ahi tauve. Ajeh chu ama hon Pakai thusei donlouvin akoitauve. Asung uva itobang chihna aneiyu hitam?  
10 Hijeh a chu keiman ajiteu pasal dang kapeh ding, chuleh alou jouseu jong gamchom mi kapeh ding ahi. Amaho aneopen’a pat alenpen geiyin, kilosetna apumdim’un, lamdih louva sum mu ding jeng agel uve. Chuleh kalhacha themgao ho leh thempuho geiyin lepthol in thil aboltauve.  
11 Kamite kisuhkhahna maha nasatah chu, ama hon bailam tah’a damdoh din agel uve. Chamna bon umlouva, ama hon cham leh lungmon aum’e, atiuvin ahi. ✡  
12 Hitobang thet um tahtah ho abol uva, amaho chu jahcha louvu ham? Ajahcha naisai pouve. Jum leh ja jong ahepouve. Hijeh chun, amaho chu alhulhamsa ho lah a kijam diu ahi. Keiman amaho chu talen kamatsah’a kaphuh lhuh ding ahi, tin Pakaijin aseiye. ✡  
13 Keiman kamite kahin chopkhom ding ahi. Lengpithei phungho leh theichang phungho chu aga beisoh ding, chuleh theiga phungho jouse ana geiya goplha ding ahiuve. Keiman kamite kapehsa ijakai abon’a mangsoh hel ding ahi. Keima thaneipen Pakaijin kasei ahitai, ati.  
14 Chutah leh, mipi ten hitia asei diu, ‘Ibol’a thi ngah a hilaiya eiho imoh umthim diu ham? Hungun, kulpi kikhaikhum khopi ho del’u hitin, chumun’a chun gathikhom’u hite. Ijeh inem itileh, Pakai I-Pathen’u chun eiho manthahna dinga thupeh abol ahitan, chuleh idon diuva thina gutwi eikoipeh’u ahitai. Ajeh chu eiho Pakai dounan ichonse behseh tauve.  
15 Eihon chamna ingaichauvin, ahivangin cham leh lungmon aumdehpoi. Eihon kisuhdam nading phat ingah’un, ahinlah kichat tijatna jeng bou imuve.  
16 Melmate sakol ho nah-khon gin, Dan gam’a kon'in akijatai. A sakolteu huhpen gin chun gamsung pumpi ahot ling soh jenge. Amaho chu igamsungu leh asunga um jouse sumang dinga hungkon ahi, atiuve.  
17 Keiman hiche namelmateu chu, gu hattah suhngoi theilou gul banga, nalahuva kahin lhalut ding ahi. Amaho chun nachuh diu chuleh nathi diu ahi. Keima thaneipen Pakaijin kasei ahitai.   

Amite dinga Jeremiah lunggim 
 

18 Ka lunggim hesoh nahi, boldam thei ding ahi tapoi. Ka lungchang ana behseh jenge.  
19 Kamite ka- ogin khu ngaiuvin; Gamsung pumpi akithonge. ‘Pakaijin Jerusalem anungsun hitam? Jerusalem lengpa hoilamba hitam? Atiuve. Pakaijin adonbut in, ‘Ipi dinga ba doilimsemthu gamdang mite Pathen ho chibai naboh’uva, kei neiphin lunghang’u ham? ati.  
20 Mipi chu hatah in akap’un, ‘Chang-at phat kichaiya, chuleh nipilai jong beita, eiho la huhdoh in ium hih laiyuve’ atiuve.  
21 Kamite kimavona chu keima lungthim kimavona ahin, keima kaple maovin kaumin, kagimlhehtai.  
22 Gilead gam’a aboldam nading damdoi umlou ham? Hichea chu louthem jong umlou hitam? Ahileh, ibol’a kamite maha chu kidamsah lou ham?    

1 Kaluchang hi twikul hihen, chuleh kamit teni hi lhitwi putna twinah hileh, sun leh jan in kamite kithatsa ho din, keima kaple maovin umtange.  
2 Ohe, kamite hi dalha-a vahmang thei hing ting, chuleh nelphai gamthip’a kholjin miho gemun’a kiselmang thei hileng, kati! Ajeh chu amaho hi mitoh jonbol leh milhem chavai jeng ahiuve.  
3 Kamite chu, aleiguiyu thalpi kamsalsa bangin, jouthu seiding salhemin aum’un, thutah dinpijou koima aum pouve. Alahuva setna akhang tul tul jengin, keima jeng jong eihetapouve, tin Pakaijin aseiye.  
4 Hitijeh chun, naheng-nakom ho’a kon'in kichih theiyun, chuleh nasopi jong ginchat dauvin. Ajeh chu sopi leh sopi jong agomkom hol’a milhem jeng ahiuve. Chuleh gol le pai ho jong mi seise leh gaosap’a vahkoile ngen ahiuve.  
5 Amitakip joulenal in akilhemtouvin, koima thudih sei aum pouve. Jouthu seina leh milhep lhah aleiyu akithemchuh sah’un, chonset abol be be jingun, lungkhel ding agelpouve.  
6 ama hon kijoulhepna chunga kijoulhepna abol be be un, chuleh keima hetding donse louvin akoitauve, tun Pakaijin aseiye.  
7 Hijeh chun Thaneipen Pakaijin hitin aseiye, ‘Vetan, keiman amaho kapatep ding, thih meiya kigou; jolla banga kago jol ding ahiuve. Ama hon aheng-akom jah a thu angei ngei aseiyun, ahinlah alungsunguvin mi thina ding jeng ageluve.  
8 Aleigui jouseu thina thei thalpi tobang jeng ahin, joulhepna jeng thu aseijun; abonchauvin aheng akom'ah chamna asei nauvin, hinlah alunggon uvin aheng akom chan lhihna jeng ahi.  
9 Hicheng jeh a hi, keiman amaho talen kamatsah da-a, chuleh hitobang nam mite chunga chu, keima tah in phukalah da ding ham? tin Pakaijin aseiye.  
10 keiman molsang ho kacham ingting, gamthip’a hamdongho din kap inge. Ajeh chu amaho agoplha soh’uvin chuleh akeovin aumgam tauve. Koiman ajotpa tapon, ganchate husa jong akijatapoi. Vachate leh gamsate jong ajammang soh heltauve.  
11 Keiman, Jerusalem hi khogem kasosah ding, chuleh ngeihonte kokhuh’a kasemding ahi. Chuleh Judah gamsung khopi ho ahomkeova kalha-a, aching ding beihel’a kakoi ding ahi, tin Pakaijin aseiye.   

Manthahna Leh Sohchanna 
 

12 Koiham miching, hiche ho abon’a lethemsohkei ding? Hiche ho kiphkonna Pakai kamsoh koikom’a lhung ham, chuleh ahilchen thei ding? Ibol’a gamsung hi segam’a chuleh ahomkeova kijam’a, koimacha chele vahle umlou hitam? Kati.  
13 Pakaijin aseiye, “Ka miten kathupeh adalhah uva, chuleh kasei ajuilou jeh un, achung uva hichenghi soh ahitai.  
14 ama hon, louchal tah in ama-ama deicheh abolun, apu apa teu bol bang bangin, Baal doilim chu chibai abohtauvin ahi.  
15 Hiche jehchun, Pakai Van Pathen leh Israel Pathen chun aseitai: Vetan, keiman hiche mite aneh diuva namtul jung kha kapeh ding chuleh adondiuva thina gutwi kakoipeh ding ahi, ati.  
16 Chuleh keiman amaho hi, apu apa teuvin jong ana jahkhah lou, namtin vaipi lah a kathethang diu, abonchauva kasuhgamhel kahsea chemjam’a kadelkhum diu ahi,” ati.  
17 Pakai Van Pathen'in hitin aseiye, “Gelun ipi soh hitam! Thi-op themho kouvun chuleh thi-opna kala sathem numeiho kousah” un,  
18 Gakou loiyun, lhasetah in kaploiyu hite. Mitlhi longhel hol in eikasah’uhen, atiuve.  
19 Ngaiyun, Jerusalem mite ka-ogin akijai. Eiho ikijumsouva eikisumang hel’u ahitai. Igam u dalhatau hite. Ajih chu ichennau in jouse akisuse gamheltai, atiuve.  
20 Hijeh chun numei ho, Pakai thusei ngaiphauvin chule nanakhangsung un lutsah un; nacha nuteu chengse kadan hil un chule mijousen aheng akom’a thilhah kadan hil cheh hen.  
21 Ajeh chu thinan i-kot phung tinchang’u ahin phan chule leng inpi chengse insung ahin phatai. Kholaija chapang jouse alhamsoh in, chule vengning lah dunga khangdong chengse jong alhamsoh heltai.  
22 Pakaijin hiti hin aseije tin, seitan. Mithi long chu loujaova eh-banga kisevum lha ding, chang atpa nunga changphal banga kise diu, achomkhom beihel hi ding ahi, tin seijin, ati.  
23 Pakaijin hiti hin aseije, achingpa jong achih jal’in kiloupisah dahen; ahatpa jong ahat jal’in kiloupisah dahen, chule ahaopa jong ahao jal’in kiloupisah dahen.  
24 Hinlah ahaopa chu hiti hin kiloupisah johen, ama chun keima eihe khen theijin tin; ajeh chu lungsetna longlouva nei jing keima kahin, leiset chunga thutanna adih jeng kabol’e tihedoh hen, hiti chun keima kakipah thanomji ti he them hen. ✡  
25 “Ven, nikho ho ahunglhung tai tin, Pakaijin aseiye; keiman cheptan loulai chengse chunga talen kapeh ding ahi.  
26 Egypt, Judah amaho chateu le Moab ahin chule neldi gam’a cheng asam kitan kivel ho jaona ahi. Ajeh chu hiche nam mite hin chep akitan pouvin, Israel insung jeng jong alungthima cheptan lou ahi,” ati.    

Pathen Dihtah Leh Alhem 
 

1 Vo Israel Insung, naheng’a Pakai thusei hi ngaiyuvin!  
2 Pakaijin hitin aseiye, “Namtin vaipi ho chonna bangin, vanthangjol’a melchihna chom chom ho jeh in, khonung thua nangho lungthoi hih`un. Amaho jeh chun namtin vaipi tija jongleh, nangho vang kicha hih`un.  
3 Ajeh chu, amaho chonna lamlheh jouse chu, thujou leh ngolna thu jeng ahi: ama hon gamlah a thingphung ho aphuhlhu uvin, hichea chu thingthem bolpan, semthu pathen lim asemdoh ji ahi.  
4 Hichu, sana leh dangka in atomjol un, thingkil in akilun, sehcha’n akhendet un, akitoldoh louna diu asemjiuve.  
5 ama hon asemthu-u pathen limho chu, paotheilou leh chattheilou ahin, loulaiya vachate kichat dinga kisemthu milim ho bep ahiuvin, doplea choile ding bep ahiuve, Hitobang semthu pathen ho chu kicha hih un, amaho chun, nachung a thilse jong chuleh thilpha jong abolthei pouve” ati  
6 Vo Pakai hatchungnung, nang toh kibang koima aumpoi. Nangma loupitah leh lentah nahin, namin jong thaneitah ahi.  
7 Nangma namtin vaipi chunga leng nahin, nang changing bou ahi. Ajeh chu, leiset chung a miching jouse leh lenggam jouse lah a, nang toh kibang aumpoi. ✡  
8 Semthu doilim houho hi, angol leh atanang jeng ahiuve. Ama hon kichatah’a ajen uva ahouvuchu, thing’a kon’a kisem thu ahi bouve.  
9 ama hon Tarshish a kon'in dangka kikhengtohsa chuleh Uphaz a kon'in sana ahinpodoh uvin; Hiche hoa kon chun, khutthem mihon, semthu pathen lim semdoh un, chujou teng, ponkhui themhon hiche ho chu, ponsandup leh pondum in atomjolsel uvin ahi.  
10 Ahinlah, Pakai chu ama bou Pathen dihtah ahijing e. Ama chu hingjing Pathen ahin, tonsot lengpa ahi. Alunghan in van leh leiset akithinsah in, namtin vaipin alungsat adoujoupoi.  
11 Hiche hi semthu pathen lim houho heng a seipehun, “Nanghon nahouvu, van le leiset ‘a kon’a mangthah gamdiu ahi, tipeh’un ,’’ ati:  
12 Pakaijin athahat in leiset asemdoh in, achihnan leiset atungdet e. Chule athil hetkhen themnan vanthamjol hi, pon bangin aphou jahe.  
13 Ama thusah in vanthamjol gin akithongin chule go ajujin; Aman leiset chunga kon'in meibol ho akaithou sahjin ahi. Aman gotwi ajuhlhah sahjin, kolphe avahsahjin, Chule khopi hui jong akholna-a kon'in aladohjui ahi.  
14 Mijouse hi hetna beiyin tanangin aum’uve. Khut themtah’a thil semdoh ho jong, asemthu-u milim ho chun ajumsah gam’u ahitai. Ajeh chu, asemdoh hou chu abon’a alem’a kisemdoh chule haina hu neilou jeng ahiuve.  
15 Hiche semthu doilim ho chu, abon’a panna bei leh alem jong ahiuve. Amaho chu, Pakai nikho ahunglhun teng, Kisumang soh hel dingu ahi.  
16 Ahivangin, Israel Pathen chu, amaho tobang’a semthu ahipoi. Ama chu ima jouse semdohpa Pathen dihtah chu ahin; Israel jeng jong, ama goulo dinga akilhendoh ahin, Ama min chu thaneipen Pakai ahi.  
17 Naponvai kichuntup un, khopi dalha dingin kigosan um un, gal miten naumkimsoh’u ahitai.  
18 Ijeh inem itileh Pakaijin hitin aseiye. “Photlot changa, hiche gamsunga chengho nabon uva , kasepdoh ding nahiuve. Keiman nachung uva gim gentheina nasatah kabuh lhah ding, chuleh nang hon kalungsatna natokhah teidiu ahi,”ati.  
19 Kaki suhkhahna maha anase behseh in, kathoh gimna jong ahahsa valtai. Kanatna jong adamthei louding ahitan, hijongleh engbolna kato ahijeh in, kathoh doh ding ahi, kati.  
20 Ka-in jong akisusen, eikithopia eisoldoh pih ding mi koima aumpoi. Kachate jong eilahpeh uvin, keiman avel’a amaho chu kamukit louding ahitai.  
21 Kamite, kelngoi chinga pangho, alung chavai leh atanang jeng ahiuvin: Ajeh chu, ama hon Pakaiya hungkon chihna ahol tapouve. Hitijeh chun, abolna lam jouseuva alosam’un, chuleh achin’u kelngoi hon ho jong avahcheh gamtauvin ahi.  
22 Ngaiyun, gin umtah gal miho ogin kithong jeju pumin, sahlam’a kon'in ahung kitolsuh uve. Ama hon Judah te khopi jouse alonkhumuva asuhmangdiu, khogem nung’a ngei-hon te kokhuh asosah diu ahi.  
23 O Pakai keiman kahet Kahinkho hi keima thua um ahipon, chuleh kakalse nading leh kam'a lamjot nading jong, keima sunga um ahipoi.  
24 Hijeh chun Vo Pakai, keima neisudih tan, Na lunghan hu-in vang neibol hih in, keiman kadoujou louhel ding ahi.  
25 Nalungsat chu, nangma hephalou namtin vaipi ho chunga bunglhan. Chule nangma minphah nomlou mite chunga bunglhan. Ajeh chu ama hon Israel insung abahgamun, anechai hel tauve. Chuleh agamsungu jong ahomkeovin aumsah tauvin ahi.    

Kitepna Kehsa 
 

1 Pakaiya kon'in Jeremiah henga thu ahunglhungin, hitin aseiye.  
2 “Judah gam leh Jerusalem’a chengho jah a, amaho toh kitepna umsa, thu hicheng hi, gaseipeh tan.  
3 Amaho jah a, Pakai Israel Pathen chun, hitin aseiye. Koi hijongleh, hiche kitepnasa thu ngailouva chonho chu gaosap changhen.  
4 Ajeh chu, keiman napu napa teu , Egypt gam thih meilhumpi tobangsunga kon’a kahin puidoh’a, kathupeh umsa chu, “Nanghon ka ogin nangaiyuva, kathupeh umsa chu abon’a naboljinguleh, nangho kamite nahiuva chule keima na Pathen’u kahi ding ahi, “ ati.  
5 Chuleh keiman hiche hi kasei ahi, “keiman napu napa teu kom’a kakitepnasa, tunia nachennau, khoiju leh bongnoi lonna gam, kapeh ding kati chu, kaguilhunsah ding ahi,” ati. Hichun, keiman ka donbut in, O Pakai, hitei tei hen, amen! kati.  
6 Chuin Pakaijin aseikittai, “Thu hicheng hi, Jerusalem khopi sunga gasam phonglen; Chuleh gamsung pumpia khopi tincheng’a chen, gaseiphong in. Hichu, “kitepnasa thu ho ngaiyun lang, bol dinga angaicha jouse boldoh sohkeiyun.  
7 Ijeh inem itileh, keiman napu napa teu chu, Egypt gam’a kon’a kahin puidoh’a pat’a, “kathu ngaiyuvin,” tia kanagihsa ahin, tuni geiya avel avel’a kagih jing ahi.  
8 Ahivangin, napu napa teu chun, ka thusei kagihna ho ngaisah in anei pouve. Amitakip louchal tah in aum’un, ama cheh lungthim gitlouna dimset in akiheimang gam tauve. Hijeh chun, kathupeh ngailou ho chunga, kitepna umsa gaosapna chu, keiman achung uva kahin pohlut pih ahitai, ati.  
9 Chuin Pakaijin kajah a thu ahinsei kit in, “Judah leh Jerualem miten, keima eidouvui ati.  
10 Kathusei jouse donlouva anakoiya, apu apa teu chonsetna lampia, amaho jong akiheilut sohtauve. Ama hon ka thusei ngailouvin, semthu pathen chom chom ahouvun, apu apa teu toh kitepna kanasem chu asukehtauvin ahi.  
11 Hijeh chun, Pakiyin hitin aseiye, “Keiman ajamdoh umlouhel ’a achung uva hamsetna nasatah kalhut khumdiu ahi. Amaho kappum in kaheng'a hungtao jonglehu, kangaipeh louhel ding ahi,”ati.  
12 Chutengleh, Judah leh Jerusalem miten gimnamtui ahal uva ahouvu, semthu pathen ho kom’a gatao diu; Ahivanga hiche ho chun agentheipet uva chu ahuhdoh thei lou diu ahi.  
13 Vo Judah mite, nang hon nakhopi jouseu dimset in semthu pathen tampi nakoitauve. Nanghon jumna maicham, Baal houna-a gimnamtui halna maicham-phung tampi Jerusalem khopi sunga nasemtauve.  
14 Vo Jeremiah, hiche mite din taoda tan. Amaho dingin jong kap hih in. Keiman amaho hi, akanau ogin jong kangaipih louhel ding ahi.  
15 Kadeipen kamite hijongleu, aphalou thet umtah thil tampi abolnunguva, ka-insunga hunglut theina ding, ipi thuneina aneidiu ham? Akihahsel uva chule kilhaina gantha abol’u chun, amanthahna ding uva kon’a ahuhdoh thei diu hinam? Ajeh chu, ama hon athilse bol’u chu kithang-at nan anei uvin ahi.  
16 Ven, amaho hi khatvei keiman, Olive thingphung engsel vetnom umtah, chuleh aga phatah hoisel ahi, kanati. Tunvang, melmate lungsatna meikong chun ahal uva, akahvam heldiuvin kaumsahtai.  
17 Keima thaneipen Pakaijin, hiche mite hi, Olive banga kanaphu ahin, tua suhmang dinga kano ahitai. Ajeh chu, Israel le Judah miten eiphin lunghang uvin, Baal Pathen henga gimnamtui ahaluvin, chonset abol tauvin ahi.   

Jeremiah Atha Got-U 
 

18 Chuin Pakaijin kaheng'a thu aseijin, kamelma ten keima thading’a eigot’u chu, eihetsah tai.  
19 Keima akithana ding mun jon’a kikai kelngoi ngoitah tobang kanahin; Keima thana dinga thilgon aneiyu jong kana hepoi. Ama hon, hiche mipa hi thatdoh u hitin, athusei doh ho jong sumang soh’u hite. Ama hi tupet in phuhlhu doh’u hitin, amin jong kigeldoh kitlou ding ahi, “ atiuve.  
20 Vo thaneipen Pakai, dihtah’a thutan nangbou nahi. Chule nangman mihem lungthim mihem lungthim le lunggil thuhtah jong nakhol doh jin ahi. Hiche mite chunga naphulahna neimusah in; Ajeh chu keiman kachungthu hi nang khut a kapeh ahitai.  
21 Pakaijin, keima thadinga eiholho, Anathoth mite chung chang hitin aseiye. Ama hon, “pakai min'in gaothu seidan, nangah loule kathadiu nahi,” atiuve.  
22 Chuin thaneipen Pakaijin hitin aseiye, “Keiman achung uva talen nasatah kamatsah diu: A gollhang hou gal’a thigam diu, chule achapa teu leh achanuteu kelthoh’a thidiu ahi.  
23 Hijeh a chu, lungthim phalou gongho Anathoth mite, khat cha ahingdoh umlou diu ahi. Ajeh chu, keiman achung uva hamsetna nasatah kahin lhunsah ding ahi, ati.    

Jeremiah Kiphin, Pathen'in Adonbut 
 

1 Vo Pakai, adih’a thutan nangbou nahi. Hijeh chun, nakom’a kakiphinna thu sei-inge. Ipi dinga migiloute khangtou tou’uva, Chule joule nal a thilbol ho phatou touvu ham?  
2 Nangin amaho naphut det in; Hijeh chun ama hon ajung akho det un, chule akhang theiuve. Akam seh in namin apha jingun; Ahivangin, alungthim u nang’a kon'in agamla lheh e.  
3 Hijongleh, Vo Pakai nangman kei lungthim nahet ahi. Nangman keima neimuchen in, ka lunggel jong nei patep e. Amaho vang thadinga kikai kelngoi bangin, abonchauvin kaimang soh in, thadin gotsa koidoh jengin.  
4 Itihchan gamsung hi lunghem’a um ding ham? Gamsung mite gitlou jeh in, gamsa ho leh vachate jong gamsunga kon'in akithehmang sohtauve. Ama hon hiti jong hin aseiuve, “Eihon ipi boljong leuhen, Pakaijin bon muphalou” atiuve.  
5 Nangma mitoh nakenga nakilheitet’a bon nachol leh, nangman sakol iti na lheitet jou ding ham? Chule nangma chu, gamnom lai le a-ong laiya nakiselhuh theileh, Jordan vadung panga, gamnoiya iti nadin jou ding ham?  
6 Ajeh chu nasopi te leh nanginsung mite jong nangma douva pang ahiuve. Ama hon nang dounan kiphinna thu aseiyun, thading jenginjong agel uve. Hijeh chun, ama hon thu ngaitah tah seijonglehu, tahsan hihbeh in.  
7 Keiman ka goulo ding kamite ka dalhah’a, amaho chu donlouva kakoi ahitai. Keiman ka-ittah kamite chu, amelmateu khut a kapehdoh ahitai.  
8 Kalhentum ka miten eidouvun, gammang noiya keipi kisen bangin eikisenkhum’un: Hijeh chun, amaho hi keiman kahot lheh jeng e.  
9 Ka lhentum ka miten, muthong ho umchan athouve. Ahinla muthonghon amaho joh aumkimvel’u ahitai. Amaho negam ding leh nengim dingin gamsa ho gakoukhomun.  
10 Gamdang vaipohon ka lengpilei asuseuvin, kaloulai jouse jong akeng in achilthang tauve. Ka-ittah ka gamsung abon'in gamkeo leh nelgam asosahtauvin ahi.  
11 ama hon gamsung pumpi ahomkeo leh panna beiyin akoiyun, ahomkeova aumphat un, akanau ogin kajan, ahinla koiman gelkhoh in aneipoi.  
12 Molchung achailah ho jousea, amaho sumang ding galmi ho ahung kitollut tauve. Pakai chemjam chun, leiset ninglang khat a pat a langkhat geiya, namtin vaipi chu a bahgamtai. Koimacha asohcha umlou ding ahi.  
13 Ka miten suhlou chang atu-uvin, ahinlah ling le khao jeng a-atkhomui. Ama hon choltah in na atongun, ahivangin imacha aphatchompi pouve. Ama hon alho-lhun u ajumpi dingu, ajeh chu, Pakai lungsatna chu achung uva chu ahitai.  
14 Pakaijin hitin aseiye, “Keiman kami Israel te kapehsa gamsung sumanga, Israel heng le kom, nam gilou ho chu, gamsung’a kon’a thingphung ajung geiuva kibotdoh bang’a kabodoh ding ahi. Chuleh alah uva kon’a keiman Judah chu kaloidoh ding ahi.  
15 Chutah le keiman amaho chunga lainatna kaneikit ding, Amitakip chu ama-ama goulo mun leh ama-ama gamsung cheh’a kahin le puilut kitding ahi.  
16 Chule hitiding ahi, hiche mite hin, kamite jal’a kihilna thah aneiyuva, keima minpan’a ‘Hingjing Pakaijin’ tia akihahsel theiuva, keima eihouvu leh, ama hon kamite lah a mun anei thei dingu chule khangtou diu ahi.  
17 Amavang koi hileh, nam khat touvin ka thusei angailouleh, amaho chu thingphung kibodoh banga kabodoh a, ka suhmang ding ahi, kei Pakaijin kasei ahi,” ati.    

Taigah Pon’a Kon Kihilna 
 

1 Pakaijin kaheng’a hitin aseiye, “Chen lang taigah pon, tupat ponnem khat gachon lang, kigah in. Chule hichu twiya nasoplou ding ahi,” ati.  
2 Hijeh chun, Pakaijin athusah dungjuijin, kenjong taigah pon kagachon kakigahtai.  
3 Chujouvin Pakaijin kaheng'a thu ahinseikit in,  
4 Nataigah pon chu kichoiyin lang, Ephrates vadung a chen. Chukom’a songpi khikah’a chun nathil chu gaselmang tan ati.  
5 Hichun keiman, Pakai thupeh dungjuijin Ephrates vadunga kachen, kagasel mangtai.  
6 Chujou, nikho tamtah jouvin, Pakaijin kaheng'a thu ahinseikit in, “Ephrates vadunga chekit inlang na taigah pon kaselmang sah chu, gakilah kittan,” ati.  
7 Chuin keima Ephrates vadunga kachen, taigah pon kasel chu kagakhot doh kittai. Amavang, hiche taigah pon chu, amon in anase gam heltai. Taigah pon chu, imacha-a apanna ding aum tapoi.  
8 Chuin Pakaiya kon'in, kaheng'a thu ahunglhungin,  
9 “Hiche hi Pakai kamsoh chu ahi, keiman Judah leh Jerusalem mite kithang-at nachu, hitobanga hi kasuhset pihding ahi.”  
10 Hiche migiloute hin, ka thusei angaipouvin, louchal tah in achon un, ama-ama cheh lung ngaichat abol'un, chule semthu pathen ahouvun ahi. Hijeh a chu, amaho hi taigah pon banga chu, phatchomna beihel ahi tauve.  
11 Ijeh inem itileh, taigah pon mihem taibuh a akiveiden banga, Judah leh Israel mite chu, keima chunga kiveiden jeng dinga kasem ahi, tin Pakaijin aseiye. Hitia chu, amaho kamite hiuva, keidinga loupina leh eikivahchoina thei hidiu ahin; Hinlah ama hon ka thusei angaidehji pouvin ahi.   

Ju Dim Hai Khat’a Kon Kihilna 
 

12 Hiche thu hi nangman amaho hetsah in, Pakai Israel Pathen'in hitin aseiye, “Hai jousea lengpitwi nathaldim sohkeidiu ahi,” ati. Chutengleh ama hon najah a, “Hai jousea lengpitwi thaldim sohkei ding chu, keihon kahetlouvu ham? “atidiu ahi.  
13 Chutengleh nangin amaho jah a, Pakaijin hitin aseiye, tin. “Ven hiche gamsung mite jouse: David laltouna-a tou lengho a pat thempuho, chule themgao ho, chule Jerusalem a chengho jouse, abon uva khamnathei gu-twi ka donkhamsah soh hel dingu ahi.  
14 Keiman amaho, khat le khat katato ding, mipate le chapa te jong katato ding ahi, tin Pakaijin aseiye. Hitia chu, amaho suhmang louna dinga, achung uva hepina le lainatsah pihna, kaneilouhel ding ahi, ati.   

Judah kiletsah,sohchang dia gihna 
 

15 Thu kasei ngaiyun lang, nanakhang’u hindo cheh’un. Kiletsah hoitho bol hih un. Ajeh chu Pakaijin thu aseitai.  
16 Phat ageisang masang'in, Pakai na Pathen chu loupi sah un. Aman muthim ahin lhunsah masang, molsang laiya nakipal lhuh masang. Muthim lhangkhal gimneitah akiheh sah’a, khovah ngaicha geova naum masangun.  
17 Nanghon hichea jong, Pakai thusei nangailou uleh, nakiletsah hoitho jal uva, keima kachanga kaka ding ahi. Keima mitlhi long chut chut a kaka ding; Ajeh chu Pakai mite abonchauva sohchanga kikaimang diu ahitai.  
18 Lengpa leh lengnu kom’a seipih un. “Na laltouna’a kon'in hung kumlha lhon'in, tollhanga toulhon'in. Ajeh chu, na loupina lallukhuh chu nalua kon’a kilamang ding ahitai,” ati.  
19 Negev gam’a khopi jouse kot akikhah sohtan, koima ahongdoh ding aumpoi. Judah mite jouse sohchanga kikaimang ta, Chuleh gamsung mijouse sohchanga kikaimang ahi tauve.  
20 khodah in lang vetem un, sahlam gam’a kon’a hung kitolsuh galmi ho khu. Nangma nakipesa, na kelngoi hon ho chu, hoiya um hitam?  
21 Nangin gol le pai dia nakisemsa ho chu, Pakaijin nangma chunga vaihom’a apansah tengleh, nangin ipi nasei ding ham? Numei naoso nat banga, nang dinga natna nasatah hi ding ahi.  
22 Nangman na lungsunga, ipi dia thil hicheng pihi kachunga hunglhung ham, tia nakidoh nomleh: Hiche hi, na chonset alet behseh jeh ahi. Hijeh a chu na ponsil jouse kibottel’a, hesoh genthei nasatah nathoh ahiye.  
23 Ven, Ethiopia min avun avouso akhel thei am? Chule lutnun achunga ajem-pol ho akheldoh thei ham? Achuti theile, thilse bolgunset nang hon jong thilpha nabol theidiu ahi.  
24 “Keiman nangho na boncha uva, nelgam huipin changvai amut mang banga kalecheh ding nahiuve.  
25 Hiche hi nangma chandol ahin, keiman nang dinga tedohsa-a kakoi ahi, tin Pakaijin aseiye. Ajeh chu, nangman keima neisumiltan, jouva kisemdoh pathen ho chu na tahsan tai.  
26 Hijeh a chu, keima mong mong in na ponsil kahodoh peh’a, najamo geiya kimu ding ahiye.  
27 Keiman, nathilbol thet umtah ho, mito najonthanhoina, kidah umtah na chonna ho, Chule loujao tinleh thinglhang’a doilimsemthu nahouna, kamusohkeiyin ahi. Ohe ada nahi, Vo Jerusalem! Na kisuhthengna dinga phat itihchan lutding ham? “ ati.    

Twi Hah Jeh’a Thu Hunglhung 
 

1 Hiche hi, go-twi hahsat jeh a, Jeremiah henga Pakai thusei hunglhung chu ahi.  
2 Judah alung hem in; Akhopi jousea mi athi athin, khopi kot jouse akikhah gamtai. Amite jouse tollhanga akijam’un, akap kap uve. Jerusalem mite panpi ngaicha a kanau ogin a kithonge.  
3 Milen milal hon, asohteu twi hol in asol un, ahinlah twikul leh twinah ho abon'in akang gamtai. Asohteuvin twila amijou pouvin, bel keovin akile kit un, a lungdon man’un ponlu akikhuh lo tauve.  
4 Go ajuh tahlou jeh in, tol agotan apohkhi gamtai. Loubol ho jong alunggim behseh uvin, vetna ding helouvin aumtauvin ahi.  
5 Gamlah a hamhing aumtapon, Sakhipin jong anou pengthah chu adalha jeng tai.  
6 Gam sangante jong lhangvum’a achailaiya ading leuvin, Ngei-hon te banginhui ahop hel hol uve. Neh ding hamhing umlou, kel athoh thoh jeh un, amit uvin kho amugamtapoi.  
7 Kamite kaheng'a ahung taovun, Kachonset nau jouse ahung kilangdoh jengtai, Vo Pakai! Hijongleh, nangma min suhminset’a aumlou nadin, nangman nabol ding chu boljenginlang, keiho jong neilungset’un neipanpiuvin. Ajeh chu keiho nangma douna kachonse behseh tauve.  
8 O Pakai, Israel kinepna! Hahsat genthei nikhoa eipanpiu nangbou nahi, ibol’a namite lah a kholgam mi banga naum ham? Ipi dinga maljin vahle, jankhat tou gehpa banga naum ham?  
9 Ipi dinga nangma lungdong tah banga naum a, Thahat pen nahin, ima boljoulou banga naum hitam? O Pakai, nangma kalah uva naum jingin, keiho namite kahiuve. Donlouvin neikoi hih un, atiuve,” ati!  
10 Chuin Pakaijin a mite jah a hitin aseiye, “Nanghon keiya kon’a gamla tah’a jamdoh ding bou nadeiyun, chule nakitim jou pouve. Hijeh chun, nachung uva kalung alheipoi. Keiman na chonsetnau jouse ka geldoh jing ding, chule hiche ho jeh a chu na chunguva talen kamatsah tei ding nahiuve,” ati.  
11 Hichun Pakaijin kajah a,‘Hiche mite dingin taoda tan,’ ati.  
12 ama hon anngol’u hen, kap jonglehu, ataonau kasanpih louding: Pumgo thilto leh lhosoh thilto hinchoi jonglehu, kasanpih loudiu ahi. Amaho chu, chemjam leh gilkel a chule natna hisea kasuh gamdiu ahi,” ati.  
13 Chuphat in kenjong, “Vo Pakai Hatchungnung, vetan, athemgao houvin mipite jah a “gamsung a cham leng ding, gal leh kel umlou ding, Pakaijin cham leh lungmon thonlouva ahin lhunsah ding ahi, atibouve,” kati.  
14 Hichun Pakaijin ei donbut in, “Hiche themgao ho chun, kamin’a jouthu jeng agaovu ahi. Keiman amaho sol jong kasolpon, chule ahenguva thupeh jong kaneipoi. Gaothu aphon’u jong jou le nal’a mi lhepna-a, asemthu’u ahi bouve.  
15 Hijeh chun Pakaijin hitin aseiye, “ Jou le nal’a gaothu phong ho chu, keiman talen kamatsah tei ding ahi. Ajeh chu keima min'in, gal le kel hunglhung louding ahi, atiuvin; Keiman amaho abonchauva gal le kel thoh’a kathigam sah dingu ahi.  
16 Chule ama hon gaothu aseipih miho jong, gal le kel a, thigamdiu; Jerusalem kholai dunga atahsau chu kipaithang soh diu, avuidiu ding koima umlou ding ahi. Ajeh chu agitlounau jouse chu amaho chung’a kalebuh lhah khum diu, abonchauva ajiteu leh achateu pum’a mangthah gamdiu ahi.  
17 Hichun Jeremiah in hitin aseiye, “Sun le jan in kamit lhi long long jeng hen, tangmo hel in kap inge. Ajeh chu, kamite melse tah in amachangun, thi dingin natna athoh uve.  
18 Keima loujaova kaga chele, gal’a kithat thilong jeng katoh in: khopi sung a kalut leh kellhah jeh a, natna leh thina toh mipite kamun. Themgao ho leh thempu hon atoh ngaiyu atong un, ahinlah ama hon ipi abol'u ahi, akihetdoh pouve, “ati.  
19 Vo Pakai Judah mite na pumpai hitam? Nangman Jerusalem mite nakidah’a nahot tah tah hitam? Ibol a hibang nasa-a neimavouva, keiho dinga boldamna phat umlou hitam? Keihon chamna mu ding kakinem’un, ahinlah chamna ahunglhung poi. Keihon damna ding nikho kangah un, ahivangin kichat tijatnan eilhunden jouve.  
20 Vo Pakai, keiho leh kapu kapa teu chonset gitlouna ho jouse na-ang’ah kahin phonguve. Keiho kabonchauvin, nang dounan ka chonse tauve.  
21 Nangma min khohsah jallin, keiho nei paimang hih uvin, Na lengtouna loupitah chu, jabollouvin umsah hih in. Kachung uva nakitepna geldoh jinginlang, sukeh loujen in, Vo Pakai.  
22 Doilimsemthu namdang ho pathen in go ajuhsah theiyem? Vanthamjol khun ama cham”a go ahin juh lhah sah theiyem? Vo Pakai, nangbou ka pathen’u nahin, thil ijakai bolthei chu nangma bou nahi. Hijeh a chu keiho nangma-a kinem’a, neikithopinau ngahjing’a um kahiuve.    

Judah Chunga Pakai Lunghan Khohse 
 

1 Chuin kaheng'a thu ahin seitai, “Mose leh Samuel, ka-angsung’ah hung ding lhon jongleh, hiche mite din hung tao lhon jongleh, Keiman amaho din kalung heidoh ponge. Amaho chu ka-angsunga kon'in soldoh loiyin, kamuphah na-ah um, dau hen! ati. ✡  
2 Chule ijemtia ama hon, “Hoilang kasuhdiu ham?” tia ahinsei uleh, Pakaijin hitin aseiye, “Athi ding a umho chuthidiu ahi. Chemjam’a louding ho chu chemjam’a loudiu ahi. Kel thohding ho chu kel athoh diu ahi.Sohchang ding ho chu sohchang diu ahi. Tipeh in,” ati. ✡  
3 Keiman achung uva gimneitah manthahna thil li kagonsa um ahitai. Galmun’a chemjam’a thidiu, Athi longu uichaten akaithang diu, chungleng vachaten asa aneh diu; chule anehmoh chengseu chu gamsa hon anehchai diu, ahi.  
4 Ajeh chu, Judah lengpa Hezekiah chapa Manasseh in, Jerusalem a aleng chan laiya, thil phalou anabol ho lethuhna-a, keiman amaho hi, leiset chung a lenggam jouse mudia, timul kithona leu dinga kaumsah ahitai. ✡  
5 Vo Jerusalem, nang chunga dip dam ding koiham? Koiham nang dia lhasea kap ding chu? Nakhankho khohsah’a, iti nakhosah hinam, tia nadongle ding koipen hung ding ham?  
6 Nangin keima neidalhah’a, neinungsun ahitai, tin Pakaijin aseiye. Hijeh chun, nangma dounan kakhut kalhangin, ka suhmang ding nahitai. Nang dinga lung khaikhi bol bol jong kachimtai.  
7 Keiman nangho hi, changsi kijapchil bang a, nakhopiu kotphung dunga kajap chil ding; na it tah’u nachateu ka suhmang ding ahi. Chule keiman kamite kasuhgamding; Ajeh chu, ama hon athilse bolu adalha nom pouve.  
8 Agamsung uva meithai pung cheh cheh ding, twikhanglen pang a neldi sanga tamjo ding ahi. Chule sunchang laiya, khangdong ho nute sugam ding kahin lhalut ding. Achunguva tijat umtah phulou helouvin kachusah ding ahi.  
9 Cha sagi jen hingnu jong ahaisamtai. Haina ding hu aneijou tapoi. Amanu din sunchanglai jong chu muthim asoh tan, amanun cha aneitapoi. Jum le ja nasatah athoh in alung nalheh e. Chuleh ahing nalai amoh chengse jong chu, Keiman melmate chemjam’a kaleu sah ding ahi, tin Pakaijin aseiye.  
10 Hichun keiman,”Ohe ada kahitai! Ibol’a hibanga hesoh genthei thoh’a hi kanun eihindoh ham? Gamsung pumpia kache nalam lam’a, miho hotbol kachangin ahi. Keiman sumpa kaphal khapon, sum bat jong kala khapoi. Ahivangin, mihon kei jong eigaosap tauve,” kati.  
11 Pakaijin eidonbut in, “Olmo hih in, keiman nangma kaumpi nai! Namelmate chu, nahung joldiu, hungtaodiu ahi.  
12 Koiham sahlam gamkaiya hungkon, thih lhon khat ahilouleh thih le sum-eng kihal lhonkhatong jou ding chu?  
13 Keiman man beihel’a, nathil kholsa nanei nagou chengse abon’a, nagal mite khut a kapehdoh ding ahi. Ajeh chu gamsung pumpia na chonset nau anasa behseh jengtai.  
14 Hijeh a chu, nang hon nahetphah lou nau gamsung khat a, midang ho soh’a naga pandiu ahi. Ajeh chu, kei kalung ahang behseh jengin, meikou bangin ahung lengdoh tan, hichu a-itih’a kong jing jeng ding ahitai” ati.   

Pakaijin Jeremiah Atilkhou 
 

15 Chuin keiman, “O Pakai, nangin kachunga thil lhung ho nahenai! Hung in neihung panpin, chule eibol engseho chunga phu neihung lahpeh tan; neidalha louvin, nangma jal’a housetna katoh hi neihet peh teiyin.  
16 Thu nasei chengse akimusoh tan, abonchan an neh in kanetai; nathusei jouse keima din kipa thanopna ahin, ajeh chu keima hi nangma min'a kouna chang kahi, O Pakai, thanei chungnung Pathen.  
17 Golnop bol lah a jong kalha hih laijin, thanopna jong kana nei khapoi. Kachunga nakhut achuhtah jeh in, keima changseh in kalhan; ajeh chu nalung phatmo nan neidipset ahi.  
18 I-atileh kadammona sang cheh cheh’a kachunga hama jong suhdam theilouva uma, damdoh thei louhel hitam? Nang jong milhemji vadung tobanga, panna bei twi hotoh nabah hitam?  
19 Hijeh chun Pakaijin aseije, “Nangma nahung kihei kit’a ahileh keiman nangma kasem thah ding, chuteng keima ang-sunga nadin thei ding ahi. Chule nangman phachom tahtah naseidoh ding, kakam sunga napan a; chuteng amaho nangma lama hung kihei diu, nangma vang amaho lama nakihei tahlou ding ahi.  
20 Hiche mitea kon hi keiman nangma sum-eng kikaikhum thobanga kasem ding, chuteng ama hon nangma gal’a nahinbol diu; ahivanga ama hon najo lou diu ahi. Ajeh chu nangma huhdoh dingin keima kaum jingnai tin Pakai, Pathen'in aseiye.   


21 Keiman migentheite khut a kon kahuhdoh ding, dip damna beihel ho maiphavetna a kon kalhatdoh ding nahi,” ati.    

Mipi Chunga Pathen thutan 
 

1 Pakaijin kaheng'a hitin aseiye,  
2 “Hilai mun’a hi, nangman ji nakipuilou ding, chuleh chale nao jong naneilouhel ding ahi.  
3 Ajeh chu hilaimun’a peng chate ho leh apennau anuteu apa teu chunga hungsoh ding thu chu, Pakaijin hitin aseiye.  
4 Amaho chu natna tijat umtah’a thidiu; Akadiu leh avuidoh diu diu jong umlou ding, athilong u chu leithao kisem banga alhuh lhuh’a kisedui, kijam thang deh diu ahi. Amaho chu, gal’a thiloi, kel’a thiloi umdiu, athisa atahsau chu ju le va ten aneh diu, chule gamsa hon anehdiu ahi.’’  
5 Chuleh Pakaijin hitin aseiye, “Nangma thi-opna leh lunghemna mun’a lutdan, koima jong ga lhaset pih hih in. Ajeh chu keiman hiche mite a kon’a chamna le bitna kalahmangpih ahitai. Keiman kakhotona leh kahepina jong kalahmangpih ahitai.  
6 Hiche gamsunga cheng, mihao leh mivai thicheh diu ahi. Amaho chu avuidiu umlou ding chule akapi diu jong umlouhel ding ahi. Koima jong amaho thi dipdamna-a ki-at chen leh asam voutol umlouhel ding ahi.  
7 Mithi kapi ho leh lunghempi ho dinga neh le don bolpih umlou ding; Anu leh apa thiho jeng jong koiman alhamon louding, akhohsah louhel ding ahi.  
8 Hiche miho toh nekhom donkhom dinga, agolvah nau mun’a navalut louhel ding ahi.  
9 Thaneipen Pakai, Israel Pakai chun hitin aseiye, “Keiman hilai mun’a hi, nangho mitmu tah le nangho nikholai tah’a hiche mite anopsah nau ogin, akipa thanupnau ogin chuleh moulang leh mounu kipa ogin, abon’a kasuh thip hel ding ahi.’’ ✡  
10 Hicheng hi, amaho naseipeh tengleh, ama hon nahin dohdiu; Ibol’a Pakaijin hibang a gimneitah’a eibol’uham? Hichan lom lom a gimbol dinga ipi kasuhkhel u umham? Pakai douna-a kachonset nau ipi lom lom ham? atidiu ahi.  
11 Chutengleh nangman amaho jah a. “Pakaijin hitin aseiye, napu napa teu chun kei eidalhauvin, semthu ho chibai aboh un chule ajenleuvin ahi. Ama hon keima donlouvin eikoiyun chule kathupeh jong akhohsah pouve.  
12 Chule nang hon, napu napa teu bol sanga khoh chehjo nabol uva, louchal tah in naum’un chule kathupeh dounan nachontauvin ahi.  
13 Hijeh a chu, keiman hiche gamsung a kon’a nangho kapaidoh diu, nangho le napu napa teu vin ahetkhah louna gam’a kadellut ding nahiuve. Hiche mun’a chu, sun le jan’a nang hon semthu pathen chibai naboh uva chule najenle diu, keiman nangho kakhoto tah louhel diu nahiuve,’’ ati.  
14 Pakaijin aseiye, “Mihon akihahsel nauva, Pakai hingjing Pathen, Israel mite Egypt gam’a kon’a hinpui dohpa, tia aseilou nadin, phat ahunglhung e.  
15 amavang mihon, “Pakai hingjing Pathen, Israel mite sahlam gam’a kon leh akithe chehnau gam chom chom’a kon’a hinpuikhom kitpa, tia aseijoh diu ahitai. Ajeh chu, keiman amaho, hiche apu apa teu kanapeh gamsung’a kahin lepuikhom kit diu ahi.  
16 Amavang, keiman ngaman mi tampi kasol in, ama hon miho chu ahin matdingu, chule aban'in keiman changvai mi tampi kasol in, ama hon mol le lhang jousea, chule songko le kom ho’a kon’a miho aga hol dingu ahi, tin Pakaijin aseiye.  
17 Ajeh chu, keiman amaho chena lamlhah phaten kavelhi jingin, athemmo nau kamusohkeiyin ahi. Keidin akisel aumpon, amaho keiya kon'in kiselmang thei pouvinte.  
18 Hijeh a chu keiman, achung uva achonset nau lethuhna ajatnia kakalsah ding ahi. Ijeh inem itileh, ama hon gamsung dimset in hinna neilou limsemthu pathen tampi akoiyun, chule achongitlou nau jong gamsung apumdimtan ahi.  
19 O Pakai, nangma kahatna leh kakulpi nahin, hahsat genthei nikho’a kakiselna nahi. Leiset kol kimvel’a namtin vaipi naheng’a hung uvin tin, hitia aseidiu ahi. “Kapu kapa teuvin ahomkeo leh ngol thubuh thu jengin ipuiyun, panna bei doilimsemthu ho anahouvun ahi.  
20 Mihem in ama dinga pathen akisemthu thei am? Hitobang kisemthu ho chu Pathen dih ahipoi.  
21 Hijeh chun vetan, keiman amaho chu kathahat kavetsah ding, chule keiman kathuneina jong kahetsah ding ahi. Chutengleh ama hon, “Keima Pakai kahi’’ ti ahet uva chule amuchet diu ahi.    

Judah Chonsetna 
 

1 Pakaijin aseiye, “Judah te chonset hi, thih-mol hemtah khat a kijih’a, chule songmantam ning-hem khat a kijih’a, song bang’a tah alungsung uva chu kijihlut peh’a, chule amaicham phung ningho’a kigeilult peh ahi tauve’’ ati.  
2 Molvum tin leh thingphung tin’a, asemdoh u milim doi pathen maicham leh Ahsherah pathen'u melchihna kitunna min jouse, achateu kisen acheuvin chibai agaboh jiuve.  
3 Hijeh a chu, na gamsung uva nahaona jouseu leh nakholdoh jouseu, chuleh na maicham phung jouseu chu, na chonset jeh uva, namelmateu khut a kapehdoh diu nahi tauve.  
4 Chule nagoulo dinga kapehdohsa jong chu nangma khut a kon’a kitoldoh’a nalhaso ding ahi. Keiman namelmate khut a kapehdoh ding, nangman nahetkhah louhel gam’a sohchang a naum ding ahi. Ajeh chu, kalung hanna meikou bangin akou jengtan, a-itih’a kou jing ding ahitai.  
5 Pakaijin aseiye, “Pakaiya kon’a alungthim kiheimanga, mihem’a kisonga chuleh mihem thahat kisonpi ho chu gaosap changhen, ati.  
6 Hitobang mi chu, nelgam’a hamphung keh tobangbep ahiuvin, kinepna ding ima anei pouve. Amaho chu gamthip leigo lah a cheng hidiu, mihem chenna theilou chilei lah a cheng hidiu ahi.  
7 Amavang, koi hileh, Pakaiya kingaiya, chule akinepna leh akiskonna Pakai hijingpa chu anunnom ahi.  
8 Amaho chu luipanga thingphung keh tobangm twi lah a thuhtah’a ajung kholut’a hingjing tobang ahiuve. Hitobang thingphung chun, nipilai nisat ding leh gotwi lhahlou ding agingpoi. Aphatseh in ana ahingjingin chule aphatchan agadoh jingin ahi, ati. ✡  
9 Mihem lungsung hi, adang jouse sanga phatlouna leh lheplhahna dimset a, sea ahitai. Mihem lungsung hekhen them ding koiham?  
10 Amavang, kei Pakaijin miho lunggil jouse kakhol toh jin, achonna u dungjuijin kape cheh jin ahi. ✡  
11 Adihlouva sum mkua haodohpa chu, athah louhel midang twi oppeh tobang ahi. Ama chu ahin hoilai tah’a, ahaona ho hung'ah mang ding; Achaina le, achunga vaichatna leh ngolna hung chu ding ahi.  
12 Amavang, na laltouna tonsot’a um jing chu, sangtah le loupitah ahin, keihon nangma chibai kaboh jing uve.  
13 Vo Pakai, Israel mite kinepna! Nanga kon’a kiheimanga nadalha ho abon'uva kijumso diu ahi. Ajeh chu, ama hon Pakai anungsun’uva, hinna twinah jong adalhah tah jeh’un, amaho leivui lah a kivui diu ahitai.  
14 Vo Pakai, keima neidam sah in, chutile damtheng tange, neihuhhing in chutileh hinna tahbeh kachan ding ahi. Chuteng keiman nang jeng bou kavahchoi ding nahi.  
15 Vetan, mihon ei-enghouvun, kajah a “Pakaiya kon na phondoh ho chu iti hitam? Ibol’a nathusei ho guilhung lou ham?’’ atiuve.  
16 Pakai, namite chingtup’a neipansahna katong jing e. Namite chunga thohgimna alhun ding kadeipoi. Kakamsung sohsa ka thusei ho abon’a nahetsoh ahi.  
17 Pakai, kichat tijat umtah in neibol hih in! Ajeh chu nikhophalou hunglhun nia, kakiselna leh kakinepna nangbou nahi.  
18 Keima bolsea pangho chunga jum le ja lhunsah in, Amavang keiman jum le ja kathoh ding ho’a kon'in neihuhdoh in. Amaho chung joh’a tijat na leh manthahna, alenia nasajon lhunsah in.   

Thengtah’a Sabbath Nikho Nitding 
 

19 Pakaijin kajah a hitin aseiye, “Chenlang Jerusalem khopi kelkot phung jousea gadingin. Amasan Judah lengte lut leh potna kelkot’a gadingin; chujoule kelkot dang ho jong gakhol suh in.’’  
20 Miho jouse henga seiyin, “Judah lengte leh Jerusalem a cheng Judah mite jouse, hiche hi, Pakai thusei ahi, ngaiyun.’’  
21 Pakaijin hitin aseiye, “Nahinkho diuvin kigingphauvin, kasei hi ngaiyun. Sabbath nikhon Jerusalem kelkot ho’a, na sumkol veinau thil ho pohlut leh pohdoh bol hih un. ✡  
22 Sabbath nikho’n nangma insung cheh’a jong, natong hih un. Amavang, napu napa teu henga thupeh kapehsa bangin, Sabbath nikho chu atheng in nit jingun.’’ ✡  
23 Ahinlah, ama hon ka thusei hi angaipouve. Louchal tah in aum uvin, kathupeh jouse donlouvin akoi uve.  
24 Pakaijin hitin aseiye, “Amavang, nang hon kathupeh chengse najui uva, Sabbath nikho chu theng tah’a nanit dingu ahi. Hiche nikho leh kelkot dunga thil napoh le lou diu, chule na natohlou diu ahi.  
25 Chutengleh, lengho leh achapa teu kelkot hoa chu lutle potle jing diu, chule leng David laltouna chu alah uva um jing ding ahi. Lengho leh achapa teu chu kangtalai leh sakol chunga tou’uva, Judah mipite toh kilhonlut le jing diu ahitai.  
26 Chutah le, Jerusalem kimvel’a kon, Judah gamsung leh Benjamin gamsung khopi jousea kon, thinglhang gam’a kon, chule Negep gam’a kon'in, mipi tamtah hung kikhom uvin tin, ama hon govam thilto, kilhaina gamtha, chang le bego thilto chule thangvahna thilto tampi, Pakai Hou-In sung a ahinpohlut diu ahi.  
27 Amavang, nang hon ka thusei na ngaidauva, chule Sabbath nikho chu atheng’a nanit lou’uleh; Chule Sabbath nikho’a jong, Jerusalem kelkot dunga nikho dang banga, nathil hou napohlut leuleh; Veuvin, keiman kelkot phung dunga mei kahal ding, hichua leng inpiho geiya akahlhah ding, koiman aphelmit joulouhel ding ahi,’’ati.    

Beldengpa Leh Bel-Leingan 
 

1 Pakaijin Jeremiah heng’a hitin aseiye,  
2 “Beldengpa in-ah khun gachesuh in, chukom’a chu keiman najah a thu kaseiding ahi,’’ ati.  
3 Chuin, Pakaijin asei bang chun, keima beldengpan kang apeija pontho tah’a bel asempet katoh in ahi.  
4 Aman abel denchu, adeibang tah’a asodoh louteng, bellei chun asugoiyin, thilchom in asemdoh jitai.  
5 Pakaijin kaheng'a hitin aseiye,  
6 Vo Israel, beldengpan leingan chu adei deiya asemdohji banga, keiman nangho hi kabolmo nahiuvem? Bellei chu beldengpa thu thua asembang a, nangho jong kakhut a um nahiuve.  
7 Keiman namkhat ham ahilou le lenggam khat ham chu, ajung bodoh’a suhmang ding kati teng,  
8 Hiche nam mite chun, agitlounauva kon’a lung ahin heikituva, ahung kilehei kit ule; Keiman achung uva bol dinga kagelhuhsa thilsea kon’a, kalung kakhel kitding ahi.  
9 Alangkhat a, namkhat ham ahilou le lenggam khat ham chu, kasemphat a kaphudet ding ahi tia, ka phondohsa ahitai.  
10 Ahivanga, hiche mite chun, kamitmua thilse leh thil phalou abol uva, ka thusei angailou ule, kalung kakhelkit jing ding, phatthei kabohlouhel diu ahi, ati.  
11 Hitijeh chun, tun chenlang, Judah te leh Jerusalem mite gaseipeh in: “Pakaijin aseiye, Nangho douna kathilgon, nachung uva talen kamatsah ding koncha ahitai. Hijeh chun nangho ami takip chu, nagitlounauva kon'in hung kilehei kit uvin chuleh kisemphauvin,’’ati.  
12 Ahinlah ama hon adonbut uvin, “Hichu panna bei naphat mansah ahi bouve. Keiho kalungtah nom ule lungtah ungting, thilse kadei ule kadei dei boltah tangu, ipi khoh am?’’ atiuve.  
13 Hijeh chun Pakaijin hitin aseiye, Namtin vaipi lah a jong gadong leuvin. Hitobang thu hi ahekha koi um am? Kachanu deitah Israel in thil kidah um tahtah aboltai.  
14 Lebanon molsang vum’a buhbang beikha a, chule gamla tah a hiche molsang ho’a kon’a hung longdoh twidapjen vadung ho kang kha am?  
15 Ahinlah, ka miten kitahna anei pouve. Ama hon keima einungsun’un, panna bei semthu doilim hounan gimnamtui ahaltauve. Achena diu lamlen chu kiselhuhnan aneiyun, lampi dihlouva alamlha gam tauve.  
16 Hijeh a chu, agamsung u akeova kijam ding ahi. Ajeh chu, ama hon thil kidah umtah tampi aboltauve. Agamsungu jotpa tapou tija lihdiu, chule alu-u athinkhum diu ahi.  
17 Nisolam khohuiyin leivui vanpil thena anei banga, keiman kamite chu, amelmateu masanga, kathecheh gamdiu ahi. Chule hesoh genthei, hamsetna ato niuleh, keiman kanung kangatding, kapanhu louhel diu ahi,’’ati.   

Mipin Jeremiah Athagot’u 
 

18 Hichun ama hon aseiyun, “hungun, Jeremiah hi alonaje ding khat gongu hite. Eiho eihil uva eiphoh diu thempu ho, miching ho chule themgao ho tampi ineinauve. Eihon hiche pa hi ingaichapouve, athusei ho ngapih pou hitin, ama douna thujoh haseijin seiyu hite,’’ atiuve.  
19 Vo Pakai, neikhoh sah inlang nei panpin, Kamelma ten kachunga eidounau thu asei chengseu hi, neihet peh in, katao ahi.  
20 Thilpha chu thilsea kilethuh angai mong ham? ama hon kathina ding kokhuh alaiyun, kenla amaho dingin na-angsunga taona kaneiyun; Achunguva nalunghan achuh lou nadin kappum in kataopeh in ahi. Nangin hingeldoh tei teiyin.  
21 Hijeh chun, achateu kel thohsah inlang, Amaho abonchauvin chemjam in lousah in. Ajinuteu cha neilouvin abonchauvin meithai soh uhen, Tehse hou natna in thiu hen, chule gollhang ho galmun’a chemjam in satgam uhen.  
22 Hetman louvin, amaho chu gal miten lhunkhum uhen, A-injouseuva ka le mao ogin kijasohkei hen. Ajeh chu ama hon keima thina ding kokhuh alaiyun, chule kalam lhahna-a thang akam leleuve.  
23 Vo Pakai, kei thana dinga athilgon’u abonchan nangman nahei. Athilse bol’u chulnampih hih in, chule achonset nau jong ngaidam hihbeh in. Nalunghan nachun amaho hi bolgim inlang, na-angsunga thisah jengin, kati ahi.    

Bel Kehsa a Kihilna 
 

1 Pakaijin kajah a hitin aseiye, “Chenlang, leibel khat gachotan, chule mipi lah a lamkai phabep leh thempu phabep kouvin, amaho chutoh kilhon inlang,  
2 bel dengho kelkot a chun gapotdoh in, Ben-hinnom phai geiyin cheuvin, chule amaho jah a chun ka thusei ho hi seipeh in. ✡  
3 “Pakai thusei ho hi phaten ngaiyuvin, Vo Judah lengte leh Jerusalem mite. Pakai, Israel Pathen chun aseiye; Hiche mun’a hi tijat umtah hamsetna kalhunsah ding, ajapha chan tija behseh diu ahi.  
4 Ajeh iham itile, Israel in keima eidalhan, hiche mun hi kidah um leh chonset dimset mun ahisahtauve. Ama hon tumasanga anahet khah louvu, apu apa teuvin jong ahetlou, chule Judah lengten jong ahetlouvu, gamdang ho pathen limsemthu ho, hounan gimnamtui ahal uvin, hilaimun hi mona bei miho thisan kisonamun ahitai.  
5 ama hon Baal maicham asemdoh un, achapa teu meiya govam’a kilhaina neidin, Baal maicham asem uve. Keiman vang hitobang bolna din thupeh kanei khapon chule kalunga jong kagel khapoi. ✡  
6 Hijeh chun ngaiphauvin, hiche mun hi Topheth ahilou le Ben-hinnom phai kitita louva, kithana phai tia kihet nading nikho chu ahunglhung e, tin Pakaijin aseiye.  
7 Ajeh chu keiman hilaimun’a hi, Judah leh Jerusalem mite thilgon ho abon’a kasuh cheh ding, amaho chu amelmateu chemjam’a kalousah sohkeidiu ahi. Chule athilong u chu vachate leh gamsate vahna-a kanei ding ahi.  
8 keiman Jerusalem khopi hi kasuhchim’a, khogem’a kaumsah ding, koi hileh ajotpa jousen kidang asahdiu, tijalih leudiu ahi.  
9 Namelmateu vin Jerusalem alonkhum ding, neh leh chah abeisoh kahsea aumkim diu, genthei nasatah athohdiu ahi. Achaina le, mihon neh ding aholmo uva, amaho le amaho kineto diu chule achateu geiya akithauva anehdiu ahi, ati.  
10 Chutah le nangman nalhonpiho mitmu changtah’a chu, nabel choh chu, navoh kehding,  
11 Chule ajah uva nasei ding, thaneipen Pakaijin hitin aseiye: Keiman hiche leibel kivoh keh banga hi, Judah le Jerusalem mi,t kavohjal ding, avel’a sempha kit thei louhel hi ding ahi. Ama hon mithi ho chu Topheth mungeiya ahinven diu, ajeh chu mundang a kivuina chu kabol ding ahi, ati.  
13 Jerusalem a inho leh Judah lengte inpiho jouse, chule inchungvum’a ahsie nahounauva gimnamtui nahalnau, chule dontheiya kilhaina thilto kisunkhum doilim pathen ho nahounau, abon’a chu Topheth mun banga bohsoh hel ahi tauve,’’ ati.  
14 Hichun Jeremiah chu, Pakaijin athu phongjal dinga asolna Topheth mun chu adalhan akile kittai. Chuin ama Hou-In ah alut in, mipite jah a thu aseitai.  
15 Ngaiyun, thaneipen Pakai, Israel Pathen chun hitin aseye: Keiman hiche khopi leh avel a khoneo ho jouse douna kana phondohsa banga, hamsetna nasatah achung uva kalhunsah ding ahi. Ajeh chu, nang hon nangong navaiput leuvin, ka thusei donlouvin nakoi uve, ati.    

Pashur Chunga Gaosapna 
 

1 Immer chapa Pashur, Pakai Hou-In vaipo thempupa chun, Jeremiah gaothusei chu ajatai.  
2 Hichun aman Jeremiah chu amanin, adingin chule Pakai Hou-In a Benjamin kelkot mun’a, mi henna insunga chun ahentai.  
3 Ajing nikhon, Pashur in Jeremiah chu ahinlhadoh tai. Hichun Jeremiah in Pashur jah a, Pakaijin namin akheltai, tu apat nangmin hi, munjousea tijat in aumkimvel mipa, nakiti ding ahitai.  
4 Ijeh inem itile, Pakaijin hitin aseiye, Nangle naloi nagolho chunga hamsetna kalhunsah ding, nangma mitmu chang tah’a, naloi nagol ho chu melmate chemjam’a lousohkeidiu ahi. Juda mite jong Babylon lengpa khut a kapeh doh ding, aman abang sohchanga akaiding chule abang athading ahi.  
5 Chule keiman namelmate khut a Jerusalem kapeh doh ding, khopi sunga nei le gou um jouse -sana, dangka, songmantam chule Judah lengthen akholdoh ouseu aboncha-a achom gamdiu, Babylon gamsung alhutdiu ahi.  
6 Chutengleh Pashur, nang le na-insung mite na boncha uva sohchanga Babylon gam najot cheh diu, chukom’a chu nathi dending chule joule nal a gaothu naseikhompi naloi nagol jouse toh nakivuithadiu ahi, ati.  
7 Vo Pakai, nangin neilhemlha tai. Keijong nang lheplhah’a kaum hi pha kasai. Kei sangin nang nahatjon, nang dingin kei imakham kahipoi. Hijongleh, mihon nilhum lhum in einuisat un chule totnopnan einei tauve.  
8 Keiman thu kaseichan in, “Pumhat jeng leh manthahna jeng ahi’’ tin ka-eodoh jengjin, kasaptho jin ahi. Hitia Pakaiya kon thu ho ka phondoh teng, miho nuijat nopna bep in kapangji e.  
9 Hijeh chun, keiman Pakai min phahtah louding, chule ama min’a thu seitah louding, kati jongleh, ka lungsung meiya kihal bangin asajin ahi. Hichu keiman immang kagotji vang'in kaimjou jipoi.  
10 Keima eiseisetnau, miho kihoulhihna thu lamleng tampi kajan, keidin kajet kavei tijatna jeng ahi. Hehset a bolgimdin eikigih in, ima seitheilouvin eilhauve. Kaloi kagol ho jenginjong, kalhuhkal ngahlel in eigalvet uve. Ama ahung kisuhmo tengleh, eiho achunga phu ikilah joudiu ahi, atiuve.  
11 Ahinlah, Pakaijin thaneitah in keima eiumpi jingnai. Ama angsung a koiman eijou ponte, kachunga thilse gong ho abon'uva lhugamdiu ahi. Amaho kijumso diu, chule ajahchatnau chu mangmo’a um ding ahi.  
12 O thaneipen Pakai, nangman adih a thilbol ho napatep in, miho lungthim gilpen leh thuguh ho naholdoh sohkeiye. Keiman kachungthu nakom’a kalhuttai. Hijeh chun, kamelma te chunga naphulahna neimusah in, kati ahi.  
13 Pakai vahchoila sauvin, vahchoiyun Pakai! Migiloute bolsetna-a kon'in, vaicha gentheite eihuhdoh tauve.  
14 Kapen nikho gaosap chang hen, kanun eihindoh nikho chu koima geldoh in umdahen. ✡  
15 Kahungpen nikho’a, kapa jah a, ‘chapa khat naneiye’ tia thu galhutpa chu gaosap changhen!  
16 Hiche mipa chu, Pakaijin hepina beihel’a khopi ho asuhmang banginsumang jeng hen. Jingkah teng nat thohgimna o jahen, sunteng gal kisap o gin jahen !  
17 Ajeh chu, aman kapenlhah chun einathatpon, Ohe, kanu naobu sunga anathidan hitaleng, keima hi. Kanu oisunga kivuiden tadinga.  
18 Ipi dinga keima hi hungpeng kahim? Kahinkhoa hesoh genthei thohding leh miho vetda chan ding bep’a?    

Jerusalem Manthah Ding 
 

1 Malkijah chapa Pachhur leh Maaseih chapa thempupa Zephaniah chu, Zedekiah lengpan, Jeremiah themgaopa toh kimuto dinga ahinsol pet chun, Pakaijin Jeremiah henga thu ahin seitai.  
2 ama hon, Jeremiah jah a, “Nangin keiho din, Pakai kom’a neitaopeh uvin; Babylon lengpa Nebuchadnezzar in kachung uva gal eibol khumtauve. Pakaijin alungset longlou chun keiho eilungset uhin, chule bolmo kidang nasatah bol intin, Aman Babylon lengpa Nebuchadnezzar chu bailam tah’a akinungtol sah ding ahi,’’ atiuve. ✡  
3 Hichun Jeremiah in adonbut in, “Zedekiah lengpa kom’a kilekit’uvin lang, gaseipeh un.’’  
4 Pakai, Israel Pathen chun, hitin aseiye, Vetan, Babylon lengpa leh cheldia mite douna dinga, nakhut uva nachoiyu gal manchah ho abon’a panna bei leh thaneilou kasosah ding: Keiman namelmateu chu khopi lailung tah’a kahinpuilut diu ahi.  
5 Chule keima mong mong in lunghang tah le thahat tah’a, kabantha kalhan ding, nangho douna gal kabolkhum diu nahiuve. Ajeh chu nang hon keima nasatah a neiphin doh u ahitai.  
6 Keiman hiche khopi hi, gamna hise kalha khum ding, mihem hihen chule gancha hijongleh kasuhgam hel ding ahi.  
7 Chujou tengleh, keiman Zedekiah lengpa, alhachaho leh asohte, chule khopi sunga chengho gamna hise leh chemjam’a chule kel’a hingdoh chengse chu Babylon lengpa Nebuchadnezzar khut leh melmate khut a kapehdoh ding ahiuve. Aman dip damna leh khotona beihel’a amaho se chu chemjam’a asatgam diu ahi,’’ ati.  
8 Mipite henga naseiding, Pakaijin hitin aseiye, “Keiman nakilhen diuvin namasang uva, thilni – Hinna lampi leh thina lampi kakoipeh gel e.  
9 Koi hileh, khopi dalha louva, umden ho vang chu, chemjam ham, natna hise ham, chule kel jeh ham’a thi ding ahiuve. Amavang, khopi musea, Babylon mite henga kipelut chu hingdoh diu ahi.  
10 Ijeh inem itile, keiman hiche khopi hi, achung a apha hilouva hamsetna lhunsah dinga kakoi ahitai. Hiche khopi hi Babylon lengpa kipedoh ding, aman vut asosah ding ahi, tin Pakaijin aseiye.  
11 Judah lengpa insung jah a, Pakaijin hitin aseiye, ngaiyuvin, gatipeh in.  
12 Pakaijin, David insung jah a, hitin aseiye, jingkah seh in, thudih chu adih in tanpih uvin, chule amaho chu mibolgentheipa khut a kon'in huhdoh uvin. achutiloule, nagitlounau jal'a chu, kalung hanna meikong banga hung kongdoh ding, koiman aphelmit joulou ding ahi.  
13 Chule keima tah in, Jerusalem douna gal kabol khum ding ahi. Ama hon, koiham eiho eihung tongkha diuva, chule koiham hiche kulpi hin sujal dinga, atiuvin angong avaiput leuvin ahi, ati.  
14 Hijeh a chu, keima mong mongin, amaho chonna dungjuiya talen kamatsah ding ahi, tin Pakaijin aseiye. Chule keiman gammang lah mei kahal ding, hichun akimvel a umho abon’a akahvam ding ahi,” ati.    

Judah Lengte Douna 
 

1 Pakaijin hitin aseiye, “Nangma Judah lengpa in-ah chesuh inlang, hiche thu hi gaseipeh tan,’’  
2 Juda lengpa, David laltouna toupa, ngaiyin, chule namite leh nasohten jong ngaicheh’uhen.  
3 Pakaijin hitin aseiye, Thu adih in tanpih uvin chule thil adih in bol uvin. Athil kichompih ho chu panhu’uvin lang, amaho chu akibol ganthei nauva kon'in huhdoh uvin. Chule nagitlounau chu dalhauvin. Gamchom mileh kholjin miho bolse hih un, chule chagate leh meithai ho chu pumhat in boldauvin. Chule themmona bei mite chunga thisan sodauvin.  
4 Nanghon kathu nangaiyuleh, hiche mun’a hi, David laltouna-a, David son le pah ho toujing ding ahi. Chutia chu, lengho leh alhachac ho chule asohte, kangtalai leh sakol a tou uva, leng inpi kelkot a chu, lutle potle abol diu ahi.  
5 Amavang, nang hon ka thusei hi donlouva nakoi vang ule, keima tah kamin’a kakitepna kasem ahi; Hiche mun hi ahomkeo leh keohel’a kalha ding ahi, tin Pakaijin aseiye. ✡  
6 Pakaijin, Judah leng inpi thua hitin aseiye, “Keidingin nangma hi, Gilead lhang leh Lebanon gam hoitah banga chule mihem chennalou gam kasosah ding nahi.  
7 Keiman nangma sumang ding mi kakou ding, ama hon ama cheh manchah ahin kichoi uva, nasuh gamdiu ahi. Ama hon, Cedar thing hoilai ho aphuh uva, meiya ahalvam diu ahi.  
8 Gam chom chom’a kon hung kholjin namtin vaipin, hiche khopi hinjotpa jousen, ‘Ibol’a Pakaijin hiche khopi lentah hi ahiti suhmang jeng hitam? tia amaho leh amaho kihoudiu ahi.  
9 Chutengleh, “ama hon Pakai a Pathen’u toh akitepnau asuhkeh jeh uva, kisumang ahiuve,’ ti ahetdoh diu ahi.  
10 Lengpa din kadauvin, lunghempi dauvin, ama chu athi ahitai. Amavang, sohchanga kikaimangpa chu kapiuvin lang, apul douvun. Ajeh chu, aman agamsung ahung mukit louhel ding ahitai.  
11 Hiche thu hi, apa Josiah khel’a leng chang Jehoahaz chungthu asei ahi. ama chu gal-hinga kikaimang ahin, agam a hung kilekit louding ahi. ✡  
12 Ama chu migam’a thiden ding, agamsung anungmu louhel ding ahi.  
13 Pakaijin hitin aseiye, ‘Ohe ada ahi, lamdih lou tah’a in kisahpa! Thudih louva inpi kehlen’a, aheng akom tohman pelouva goipa, chule pumhat a kulpi kisempa !  
14 Hiche pa hin, ‘Keiman inlentah khat kisah inge, indan tampi sem ing katin chule bangkot tampi Cedar thing in sem inge. Hichu rong sen in hoitah in loi ing kate,’’ ati.  
15 amavang, Cedar thinga leng inpi nomtah leh loupitah kisahdoh jeh a, leng vaipoa kipang ahipoi. Napa Josiah chu neh le don aning lhing set in; ama chu thudihtah ahin, ijakai adih in abol’e. Hijeh chun, Pathen phattheiboh achange.  
16 Aman vaicha gentheite apanpin, dihtah in vai ahom e. chule ama din ima jouse aphatouvin akhangtouve. Hiche hi hilouham, keima toh kivopjing, kitichu,’’ tin Pakaijin aseiye.  
17 Nanginvang, namit teni leh nalungthim hi, nangma changseh ding le alam louva phatchomna mun'a ding bouvin naming in; monabei nathat in, vaicha gentheite nabol gentheijin, chule hepina umlouvin vai nahom e.  
18 Hijeh chun, Josaih chapa Jehoiakim chung thu hi, Pakaijin hitin aseiye. “Amapa hi, mihon athini le along a-oplou diu, vo sopipa vo golpa tiajong koima kaplou ding ahi. Amite jenginjong, vo Lengpa, kapu tia akapi umlou ding ahiuve. ✡  
19 Athi long chu, sangan thisa kivui banga, Jerusalem khopia kon’a kikaidoh’a, kelkot polam’a gakivui ding ahi.  
20 Lebanon’a naloi ho din kapin, chule amaho ding chu Bashan mun’a othong leuvin gasamin. Ab’arim mun’a amaho chu gaholtan, chule amaho din kapin, amaho chu abon'un akisugam tauve.  
21 Nangma nakhantoupet in kana hil in, Ahinlah, nangman ngaiseh in naneipoi. Hitia hi, naneolaiya pat a ka thusei ngailouva hung umpeh chu nahi.  
22 Tua hi, khopi huiyin napankhompi jouse asumang ding chule naloi nagol ho abon’a sohchanga kikaimang ding ahiuve. Chutah le nagitlouna ho jal’a, nangma najah chading chule nakisuh lungdong ding ahi.  
23 Lebanon gam Cedar thinga kisa leng inpi hoitah sung’a busah chu anom e. Hijongleh, numei naosonat tobanga na thohgim mna ding hesoh gentheina na chunga hunglhung ding ahi.  
24 Pakaijin aseiye, ‘Keima kahing jinge. Juda lengpa Jehoiakim chapa Jehoiachin, keiman nagma kadalhah ding nahi. Keidinga nangma hi kajitlam’a kibut khutjem nahivangin, kasutlhah ding nahi. ✡  
25 Nanghi, thadinga nahol namelmate khut a, chule nakichat ma-ma jeng Nebuchadnezzar leh asepai te khut a kapehdoh nahitai.  
26 Nang le nanu jong hiche gamsung’a kon’a kanodoh ding, chule nangma hiche gamsunga nathi louding, migam danga nathiden ding ahi.  
27 Chule nagam’a nahung kilekit tah louding ahi.  
28 Ibol’a Jehoiachin kitipa hi, belkehsa panna neilou banga um hitam? Ibol’a ama leh achate jouse mi gamdanga soh’a kinomang u hitam?  
29 Vo leiset, vo gam leiset, Pakai thusei hi ngaiyun!  
30 Pakaijin hitin aseiye, Jehoiachin kitipa hi, son leh pah neilou, ahinkho sunga ima boldohlou mipa ahi, tin sunlut un.  

Ajeh chu achate atute khatcha beh jong, David laltouna touva, Judah gamsung a vaihom ding umlouding ahi.   

Ahingdoh Amoh Chengse Hungkile 
 

1 Ohe ada nahiuve, kamite chunga vaihomte; ama hon kakelngoite athecheh un chule asumangun, agelkhoh pouve.  
2 Pakai Israel Pathen chun hitin aseiye, ‘Nanghon kamite nachingtup pouve, nathe cheh’un chule nadelmang gam tauve. Nathilse bol jeh uva, keiman nachung uva talen kamatsah diu nahiuve, tin Pakaijin aseiye.  
3 Amavang, kamite ahingdoh amoh chengse chu, kathe chehna gamsung hoa kon’a kamite kachop khomding, amaho chu agamsung uva keiman kahin lepuikit diu ahi. Chule amaho phatthei chang uva, pung jal dingu ahiuve.  
4 Chutengleh, amaho kelngoi chinbanga chingtup ding mikhat kalhenpih ding ahi. Hita chu ka miten kichat tijat atokit loudiu ahi, kei Pakaijin kasei ahitai.  
5 Pakaijin aseiye, ‘David guiya kon’a chilhah theng khat katun doh nading nikho chu ahunglhung e. Ama chun chingthei tah’a lengvai ahin pohding, chule gamsung pumpia dihtah’a thil abol ding ahi. ✡  
6 Ama chu, ‘Pakai eiho themchanna pa kiti ding ahi. Hiche nikho chule, Judah te huhdoh’a um ding, chule Israel te lungmonga khosa ding ahiuve.  
7 ‘Phat ahung lhunge, mihon akihahsel teng ule, ‘Pakai hingjing, Israel te Egypt a kon’a hinpui dohpa ‘tia asei tahlou diu ahi,’ tin Pakaijin aseiye.  
8 Miho chun, ‘Pakai hingjing, Israel te athechehna gamho’a kon’a, chule sahlam gam’a kon’a. hinlepuikit pa,’tia kamin aseijoh diu ahi. Hitia chu amaho gamsunga cheng diu ahi,’ ati.   

Jouthu sei themgao lhemho pon'a 
 

9 Thujou jeng sei themgao lhemho jallin, kalung ana behseh in, kagu kachang geiyin akithinge. Pakaijin amaho douna asei athutheng ho kajan, hichun keima jukham bangin kalon le le jenge.  
10 Ijeh inem itile, gamsung hi huh le jon adim in, Pakai gaosap achutai. Gam leiset alunghem tan, gamlah a hamhing jouse agoplha gamtai. Ajeh chu ama hon athaneinau chu thilse bol nopnan aneitauve.  
11 Thempu ho leh themgao hon Pathen hephata louvin, gitlouna adimset tauve. Aphatlounau hi, keima insung jeng’a jong kamudoh tai, tin Pakaijin aseiye.  
12 Hijeh chun, amaho lamlhahna alampiu chunalding, chule kho hungthim ding ahi. Ijeh inem itile, keiman achung uva hahsatna kalhun sah’a, talen kamatsah ding phat chu ahung lhunge, tin Pakaijin aseiye.  
13 Keiman Samaria themgao ho lah a chonset khohtah kamui. Ama hon, Ba-al min'in gaothu aseiyun, kamite apuimang gam tauve.  
14 Thilse bolna lam’a alamkaiyun ahiuve. Ven, amitakip gitlouna dalha-a, chule setna nungsun aum pouve. Amaho hi, Sodom leh Gommorah setna tobang ahi tauve. ✡  
15 Hichun, thaneipen Pakaijin hitin aseiye. “Keiman amaho hi namtul jungkha-a kavah ding chule thina gutwi kadonsah ding ahiuve. Ajeh chu amaho’a kon'in gamsung’a Pathen nahsah louna adimsohtai,’’ ati.  
16 Thaneipen Pakaijin hitin aseiye, “Themgao ho gaothu sei chu ngai hih un, ama hon panna beiya nakinep sah’u ahi bouve. Amaho lunggel gel aseiyun, Pakaiya kon’a aseidoh’u aumpoi.  
17 ama hon Pakai thusei nahsah louva koiho kom’a chun, “Olmo hih un, nangho ima tipouvin nate” atiuvin ahi. Ama hon louchal tah in abolnom nom abol uvin, miho jah a chun, “Na chunguva thilse lhungponte’’ atiuvin ahi.  
18 Hiche themgao ho hi, Pakaijin aumpi jing’a, chule Pakai thusei ajah mongu hinam? Amaho lah a koipen khu, Pakai thusei ngaikhoh um’uvem ?  
19 Ven, Pakai lunghanna chu khopi hui le go kitho’a, chule chimpei kipeiya, michonsete luchang asemmang tobang hi ding ahi.  
20 Pakaijin alungsatna chu, agel banga aboldoh kahsea, alunghan dailha deh louhel ding ahi. Hichu ninunung tengleh nang hon kicheh tah’a nahetdiu ahi.  
21 Hiche themgao ho hi, keiman la kasolpon, ahivangin, amaho alhei lhei jeng uve. Chule akom’uva thu jong kaseipon, hijongleh ama hon gaothu asei sei jeng uvin ahi.  
22 Amaho chu, ka-angsunga um jing hileu, ka thusei angaiyuva hichu miho kom’a aphonjal diu ahi. Chutile ama hon kamite chu, achekhelnau lampi’a konle athilse bolnauva kon’a ahin lepuikit diu ahi.  
23 Keima nailam cha-a um jing Pathen kahi lou ham? Keima munjousea um jing Pathen kahi, ti Pakaijin aseiye.  
24 Koiham keiya kon’a kisel mang thei dinga? Keima van leh leiset munjousea um jing kahi,’’ tin Pakaijin aseiye.  
25 Hiche themgao hon, asemthu-u gaothu aseijingu hi, keiman kahetai. Ama hon miho jah a, “Pakaijin kamangin thu eiseipeh e, ngaiyuvin,’’ atiuvin, kamin'in jouthu aseileuvin ahi.  
26 Itih chan chu, ama hon asemthu-u gaothu mangcha-a kamite ajoulhep uva, apuimang diu ham ?  
27 Apu apa teuvin keima eidalhah uva Baal ahou bangun, ama hon semthu mang aseikhumun, kamite eisuhmil sah ding agel uve.  
28 Themgao lhem hon amang semthu-u chu sei sei uhen. Ahinlah, keima kamcheng ja-a keima themgao hon, kitah tah in kathu chu seiphong’uhen. Vetan, changpol leh chang ga akibahna aumpoi, ati.  
29 Kathu chu meikong hattah tobang hilou ham? Chule songpi ahal hel a vogoi thei sehpi tobang hilou ham? tin Pakaijin aseiye.  
30 Hijeh chun Pakaijin aseiye, “Keiman hichu jou le nal’a gaothu seiho, chule Pakaiya kon’a thuguh mu a kiseiho, kadou ahi,’’ ati.  
31 Jouthu seiya lei kilehpel ho, Pakaiya kon thu kaseiyu ahi tia, keima min pom’a thusei ho, keiman kadou ahi.  
32 Hiche themgao lhem ho hi, keiman hatah in kadouve. Ama hon mang asemthu uvin, gaothu aseiyun, kamite hi chonsetna a apuilut sohtauvin ahi. Ahivangin, keiman amaho hi kasolpoi. Chule amaho heng a thu jong kasei khapoi, tin Pakaijin aseiye.  
33 Hiche mite khattou hon, themgao khattou ham, chule thempu khattou ham chun, nahin doh’uva, “Pakaijin apohgih thu ipi asei am?’’ atiule, nangin amaho jah a, “Pakai pohgih chu nangho nahiuve. Hijeh a chu Pakaijin nangho hi napaidoh diu ahitai, tin Pakaijin aseiye,’’ tia naseipeh ding ahi.  
34 Chule themgao khat ham, thempu khat ham, chule mite lah a khatpen ham in, “Pakaijin kaheng'a thu aseiye, ti mi aum leh, ama leh a insung mite abon’a keiman talen kamatsah ding ahi,’’ ati.  
35 Hisanga chu, nangho khat le khat nakidoh touva, Pakaijin ipi aseiyam? Chule Pakaijin iti adonbut uvem? nati joh dingu ahi.  
36 Amavang, nang hon ‘Pakaiya kon Pakai pohgih’ ti thucheng hi naman louhel diu ahi. Ajeh chu mihon, amaho dei dei bol nopnan amangun, Pathen thu chu aleheisoh gamtauvin ahi.  
37 Nangman themgao ho chu hiti hin dongin, “Pakaijin iti nadonbut uvem? Chule Pakaijin ipi aseiyam?’’ natiding ahi.  
38 Ijemtia ama hon “Kaseiyu hi Pakaiya kon ahi” atiuleh; Nangin seipeh jengin, “Pakaijin aseiye, keiman neiminphah lou diuva kagih vangun, nang hon,” hiche hi Pakaiya kon ahi, nati tei teiyun;  
39 Hijeh a chu, keiman nangho kageldoh kit louhel diu, napu napa teu kapehsa hiche khopi jong ka suhmang ding, chule nangho jong kachop kom’a kadelmang diu nahiuve, ati.  
40 Chule keiman nachung uva, tonsot kumkhoa jum le ja kathoh sah a, a-itih’a vetda nachannau beilou ding ahi, tin Pakaijin aseiye, ati.    

Theichangga Apha Leh Aphalou 
 

1 Babylon lengpa Nebuchadnezzar in, Judah te lengpa Jehoiakim chapa Jehoiachin, Judah leng chapa te ho, khutthem bol ho leh thingthem bol ho jouse, Babylon gam’a soh’a akaimang nung un, Pakaijin hiche gao-thilmu hi, keima eimusah e. Hichu, Jerusalem Hou-In maiya, theichangga pochani dimset akitung’e. ✡  
2 Pocha khat a chun, theichangga apha leh amin hoisel adimset in, chuleh pocha khat a chun, theichangga phalou leh nehthei lou amonsa dimset in aum'e.  
3 Chuin Pakaijin kajah a, “Jeremiah, ipi namum?’’ ati. Keiman kadonbut in,’’Theichangga pochani dim kamui. Aga pha ho chu ahoilheh in; Aga phalou ho chu nehtheilou amon ngen ahiuve,’’ kati.  
4 Chujouvin, Pakai thusei hiche hi, kaheng ahunglhung e.  
5 Pakai, Israel Pathen'in hitin aseiye, “Judah gamsunga kon’a Babylon gam’a sohchanga kikaimang ho chu, theichangga apha leh ahoisel ho banga kagel ahi.  
6 Keiman amaho kavetlhih jinga kachin jing ding, chuleh amaho chu hiche gamsunga kahin lepuilut kitding ahiuve.  
7 Keiman amaho hi, keima Pakai kahi ti eihetjing nadiu lungchang kapeh diu ahiuve. Chuleh amaho kamite hiuva, keima a Pathen u kahi ding; Chutah le amaho alungthim pumpiuva kaheng’a hung kile kit diu ahiuve.  
8 Chuleh theichangga phalou chu, Judah lengpa Zedekiah leh achapa te, Jerusalem’a umden ho leh Egypt gamsunga cheng den ho, kabolna ding vetsahna ahi. Keiman amaho chu theichangga phalou, nehtheilou amonsa banga kalah ahiuve.  
9 Amaho hi keiman namtin vaipi mu dinga, thet umtah leh melse tah’a kabol ding; Chuleh amaho hi, keiman muntin’a kadel manga, kathethang ding ahiuve. Chutia chu miho seiset leh nuisat a um ding ahiuve.  
10 Keiman amaho leh apu apa teu kana pehsa gamsunga kon amanthah kahseuva chemjam kalha den diu, kel lha ding chule thina hise jong kalha khum diu ahi,” ati.    

Kum Som Sagi Sung 
 

1 Judah lengpa Josiah chapa Jehoiakim leng chan kal kumli lhin kum in, Pakaijin Jeremiah heng’a, Judah mite jouse dingin thu ahinseiye. Hiche kum chu, Babylon lengpa Nebuchadnezzar leng chan kipat kum ahi. ✡  
2 Hichu Jeremiah themgao pan jong Judah mite leh Jerusalem mite jouse heng’a aseitai.  
3 Judah lengpa Amon chapa Josiah leng chan kal kum som le thum lhin’a pat tuni geiyin, kum somni le thum sungin, Pakaijin kaheng a thu ahin seijingin ahi. Keiman hiche thu ho chu, tanglouhel in nangho heng’a kaseison jingin, ahivangin nang hon ngaikhohna naneideh pouve.  
4 Pakaijin avel vel in, alhacha themgao ho naheng uva ahinsol jingin, ahivangin nang hon gelkhohna naneipouvin chule jah a hetding jong nagel dehpouve.  
5 Pakai thusei chu hiche ahi, “Nanghon nalamlhahnau lamdih louva kon'in hung kihei kit unlang, chule nathilse bol’u chu hindalhauvin. Chutah le nangho chu, keiman napu napa teu kana pehsa gamsung’a kachensah ding nahiuve.  
6 Nanghon nakisemdoh u pathen chom chom ho houna leh chibai bolna-a pandauvin. Keima neiphin lunghang hih un, chutile keiman nangho kabolset loudiu nahiuve,’’ ati.  
7 Pakaijin hitin aseiye, “Nanghon ka thusei nangaipouve. Nanghon nakisem’u milimdoi chu nahouvun, keima neiphin lunghang uvin, nachung uva chi ding jumna leh hamsetna nakiloilut’u ahitai.  
8 Tun Pakai van Pathen chun hitin aseiye. Nanghon ka thusei donlouva nakoitah jeh’un,  
9 Keiman sahlam gam’a kon’a Babylon lengpa Nebuchadnezzar leh namtin vaipi kachop khomding. Keiman amaho chu hiche gamsung douding, agamsung mite leh akimvel’a chengho doudinga kahin sollut ding ahi. Chule keiman nangho a-itih a dinga ka suhmang ding, chule namtin vetset leh kidah umtah’a kalha ding nahiuve.  
10 Chule keiman nakipanau ogin leh nalasah’u ogin kasuh bei peh ding, jinei ding numei leh pasal kipa thanopna jong kasuh bei ding ahi. Chuteng nain uva sumhei-song gin thip ding, na thaomei jong vahlou ding ahitai. ✡  
11 Hiche gam pumpi hi, panna bei gamkeo soh ding, chule kum somsagi sunga chu Israel leh akimvel a gamsung miten, Babylon lengpa ajenle diu ahi. ✡  
12 Chujou teng, asohchannau kum som sagi ahung kichai nungle, keiman Babylon lengpa leh amite chu agitlounau jal’a, achung uva talen kamatsah ding ahi. Agamsung pumpiu chu, panna bei leh gam homkeova kakoipeh ding ahi, tin Pakaijin aseiye.  
13 Chule keiman amaho chunga tijat umtah kathutepsa jouse leh, Jeremiah aphondohsa achung uva chi ding talen ho chu, aguilhung lou umlouva kalha ding ahi.  
14 Chule namtin vaipi nasatah ho leh leng lentah tah hon, Babylon te soh’a avuldiu; Hita chu ama hon kamite abolgentheinau bang-banga chu, achung uva kalethuh ding ahi, ati.  
15 Pakai Israel Pathen chun keima jah a hitin aseiye. “Hiche ka lunghanna khon hi, kakhut a kon'in kilah inlang, keiman nangma kasolna namtin vaipi ho chu donsah in.  
16 ama hon hichu don uvin tin, chuteng keiman amaho douna thu kasei jal’a, amaho lonle louva chule ngoldoh gamding ahiuve,’’ati.  
17 Hijeh chun keiman Pakai lunghanna khon chu kalan, Pakaijin eisolna namtin vaipi ho chu abonchauvin kadonsahtai.  
18 Keima Jerusalem leh Judah gamsunga khopi dang jousea kachen, lengho leh leng chapa te jouse jong, hiche khon’a chun adonsoh tauve. Hiche nikho’a pat tunia hitia keohel’a, datmo umleuva, chule gaosap chang dingin,  
19 Keiman hiche khon chu, Egypt lengpa Pharaoh leh agamsung vaipote, chule asohte leh agamsung mite jouse,  
20 Chule agamsung uva gamchom mi chengho jouse, kapetan ahi. Keiman UZ gamsunga lengho jong, Philistine gamsunga lengho jong, chuleh Ashlkelon, Gaza. Ekron leh Ashdod khopi ho a umden ho jouse jong, kapetan ahi.  
21 Chuleh Edom mite, Moab mite, Ammon mite jong,  
22 Chuleh Tyre le Sidon lengho leh twikhanglen gal’a twipi panga chengho jong abonchauvin kapetai.  
23 Chule keiman Dedan, Tema, Buz chuleh gam ningkoi lah a chengho kapetai.  
24 Chule Arabia lengte, nelphaiya chengho jong,  
25 Zimrilengte Elam le Media lengte jong, keiman kapetai  
26 Chule keiman sahlam gamsung jousea, anai le agamla a um lengho, aban banin, chule leiset chunga lenggam jouse jong kapetai. Achainakeiyin, Babylon lengpa, ama tah injong Pakai lunghanna khon chu adontai.  
27 Chuin Pakaijin kajah a hitin aseiye, “Tun amaho seipeh in, Pakai Hatchungnung Israel Pathen chun aseiye. Kalung hanna khon’a chun don uvin, donkhamset unlang lolha kit uvin. Kiseplhu uvin lang thou kit hih un, ajeh chu keiman nangho douna-a nalah uva chemjam kahin lhalut ding ahi,’’ natiding ahi.  
28 Ijemtia ama hon hiche khon’a chu donding adauva ahileh; Nangman amaho jah a chu, Pakai Hatchungnung in hitin aseiye, nanaghon hiche khon’a hi nadon teitei diu ahi.  
29 Ajeh chu, keiman kamin’a kikou Jerusalem khopi chu talen kamatsah pan ahitai. Nangho iti talen manlouva kalha ding nahiuvem Nangho talen manlouva naumlouhel diu ahi. Ajeh chu, keiman leiset chung cheng jouse douna-a gal kabolkhum ding ahi, tin Pakaijin aseiye,’’ natiding ahi.  
30 Hijeh chun nangman amaho douna thu hichenghi, gaovinlang ajah uva naseipeh ding; “Pakai chu achenna van mun thenga kon’a hung kitum ding, lengpiga chil ho husa bang’a, hung husa hamlet lut ding ahi. Chule ama chu, leiset chunga cheng jouse douna-a hung kisen jah ding ahi.  
31 Ama thutanna ogin chu leiset mong geiya kitol le le ding, ajeh chu Pakaijin namtin vaipi chunga douna thu ahin lhut ding ahi. Aman leiset chunga namtin vaipi chunga thu atan ding, chule migiloute jouse chemjam’a alousah ding ahi,’’tin Pakaijin aseiye.  
32 Pakai Hatchungnung in hitin aseiye, Ven, namtin vaipi chunga hamsetna khohtah, aban ban’a hunglhung ding. Chimpei hattah leiset mang langkhat apat hung doh ding ahi.  
33 Hiche nikho chuleh, Pakaijin mi athaho thilong chu leiset mang langkhat a pat langkhat geiya kijam chap diu; Amaho chu akadiu leh alunghempi diu mi umlou ding, chule chom khom’a avei ding jong mi umlou ding ahi. Athilong u chu tollhanga chu kithethang’a monlha ding ahiuve.  
34 Vo, kelngoi ching phalou ho, nangho kap’uvin lang maovun! Chule nangho kelngoi hon lah a apipu ho, tollhanga vutlah a kile le leuvin! Nakithanadiu nikho ahung lhunge, nangma nalhuh ding leibel kehbai tah bang’a namanthah ding ahi.  
35 Nangman kiselna ding mun nanei louding, chule jamdoh nading lampi namulou ding ahi.  
36 Ngaiyun, kelngoi chingho ka-gin khu, chule kelngoi honlah a apipu ho pen-gin khu! Ajeh chu, Pakaijin anehdiu hamhing jouse asuhmangpeh ahitai.  
37 Pakai lunghan khohse chun, lungmong tah’a achennau hamhing lah jouse chu, nelphai gamhomkeo asotai.  
38 Keipi in akiselna songko adalhah bangin, Aman amite adalhatai. Pakai lunghanna nasatah leh galmirte chemjam chun, gamsung chu nelgam homkeovin akoitai.    

Jeremiah Thadinga Agot-U 
 

1 Judah lengpa Josiah chapa, Jehoiakim kipattil chun, Pakaiya kon'in Jeremiah henga thu ahunglhung e. ✡  
2 Pakaijin hitin aseiye, “Pakai Hou-In mai leitol’a gadinginlang, Judah gamsung jousea kon’a hilai mun’a Pakai hou dinga hungho kom’a, Keiman seidinga kapeh thu ho chu gaphong dohtan. Ka thupeh jouse chu khat jong seilouva nakoi louhel ding ahi.  
3 Ijem tileh, ama hon nathusei hin ngaiyuntin, amitakip chu athilse bolnauva kon’a hung kile hei kit diu ahi. Chuteng keiman jong kalung kakhel’a, athilse boljeh uva achung uva cheding a kagotsa manthahna chu kakhel thei ahi, ati.  
4 Chuleh nangman ajah uva, Pakaijin hitin aseiye, natiding, Nanghon ka thusei hi nangai dauva chule kahupeh ho hi najui dau leh  
5 Chuleh kalhacha themgao thusei nangai dauva, Avel vel’a naheng uva kahinsol, amaho gihna donlouva nakoiyu leh,  
6 Keiman hichi Hou-In Pathen Thingkhong kikoina hi, Shiloh ka suhmang banga ka suhmang ding ahi. Chuleh Jerusalem hi, namtin vaipi lah a gaosap cheng khopi kahisah ding ahi. ✡  
7 Hichun, thempu ho leh themgao ho, chuleh mipi hon, abonchauvin Hou-In leitol’a Jeremiah thusi chu angaicheh uvin, ajasohtauve.  
8 Jeremiah chun, Pakaijin aseiding a athupeh jouse aseijousoh phat in, thempu ho leh themgao ho chuleh mipi ho chun, ama amaun “That doh un” tin asamtauvin ahi  
9 ama hon, “ipi thuneina naneiya nangin Pakai min’a gaothu naseiya, hiche Hou-In hi Shiloh banga kisumang ding ahi. Natiham? Ipi jeh a, hiche khopi kisuse ding, achung beihel’a khogem’a um ding ahi, tia nasei ham? atiuvin, Jeremiah chu aumchah kheh tauvin ahi.  
10 Chuin Judah leng chapa ten, thilsoh umchan chu ajahdoh phat un, leng inpia kon'in Pakai Hou-In gei ahunglheiyun, Pakai Hou-In kelkot thah phunga chun, thutanna nei dingin atoutauvin ahi.  
11 Hichun thempu ho leh themgao hon, leng chapa te leh mipite jouse jah dingin, Jeremiah themmo achennau thu aseitauve. Ama hon, hiche pa hi thi dinga lomtah ahi. Ajeh chu aman hiche Hou-In leh khopidounan gaothu aseijin, najah’u chu ahi, atitauve.  
12 Chuin Jeremiah chun, akihkonna thu aseijin, “Pakaijin hiche in leh hiche khopi douna gaothu seiding a keima ehinsol ahi. Hichu najah’u chengse chu ahitai,” ati.  
13 Hijeh chun, tun nalam lhah uleh nathilse bolnau chu, kisemphat unlang, Pakai na Pathen’u thu ngaiyuvin nachung uva lhung dinga agonsa hijongleh, alung akhel kit ding ahi.  
14 Keima dingin vang, veuvin, nakhut uva um kahi. Nanghon pha nasah bangule dih nasah bangun neiboltauvin.  
15 Amavang kichentah in heuvin, Ijemtia keima neithauva ahileh nang hon themmona neilou mipa nathau hi ding; Hichea mona jouse chu nangho leh hiche khopi sung’a cheng amitakip chung a, hiche themmona bei thisan chu nakilhut kkhumdiu ahi. Ajeh chu, tahbeh monga nangho henga thu hicheng hi seipih ding’a, Pakaijin keima eihinsol ahi bouve,” ati.  
16 Hichun leng chapa te leh mipi ten abonchauvin, thempuho leh themgaoho henga chun, a seitauve. “Hiche mipa hi thi dinga lom ahipoi. Ajeh chu aman Pakai i- Pathen min pan’a thu hicheng hi eiho eihung seipih u ahi bouve, atiuvin” ahi.  
17 Hichun , gamsunga upa chingthei phabep akipatdoh un, mipi kikhom ho henga chun, hitin aseiyuve.  
18 “Judah lengpa Hezekiah phat laiyin, Moresheth chapa Micah chun, hitobang gaothu anaseijin. Aman Judah mite henga ana sei chu, Thaneipen Pakaijin hitin aseiye. “Zion lhang chu loulai banga kikai ding, Jerusalem jong kisusea, abal ho leh asesa ho chu, alhuh lhuh’a kise sang ding, Chule Hou-In kisahna lhang chu, gammang banga thingho keh dimset ding ahi,” anati. ✡  
19 Ahivangin, Hezekiah lengpa leh agamsung mipi ten, amapa chu anathadoh mongu hinam? Ahipoi, abonchauvin ama hon athilse bolnauva kon'in ahung kile heiyuvin, Pakai heng’a alunglheina ana ngah’un. Hichun Pakaijin alung akhel in, amaho douna thilse ana phondohsa chu anabolda hilou ham? Chutile eihon tua ipi dinga, hibang thilse hi eiho leh eihon ikilhut khum jeng diu ham? atitauve.  
20 Hiche lai chun, Kiriath-jearim khomi Shemaiah chapa Uriah jong chun, Pakai minin gaothu, Jeremiah seibang bang chu anaseijin ahi.  
21 Chuin Jehoiakim lengpa leh a sepai lamkai hon, Uriah thusei chu ajauvin; Amapa that ding chun lengpan mi asoltan ahi. Ahivangin hiche thu chu, Uriah in ajahdoh phat in, akichatan, Egypt gamsung’a ajamluttai.  
22 Chujouvin, Jehoiakim lengpan, Uriah gamandoh dingin Acbor chapa Elnathan leh mi phabeppi, Egypt gamsung a ana sollut in ahi.  
23 ama hon Uriah chu agahol doh uvin, aman’un , Jehoiakim Lengpa kom’a ahin le puilut kittauve. Hichun lengpan Uriah chu chemjam in asatlihh in, along chu, milham ho kivuina mun’a asepluttauve.  
24 Hitajeng jongleh, Jeremiah chu, Shaphan chapa Hikam chun nasatah in ana huh in, mipi khut a thadingin pehdoh in ana umtapoi.    

Namkol’a Kihilna 
 

1 Judah lengpa Josiah chapa, Zedekiah leng chan kipattil in, Pakaiya kon'in Jeremiah henga thu ahung lhunge. ✡  
2 Pakaijin hitin aseiye, ‘Nangman namkol kisem inlang, apohna ding savun khao jong kisem inlang, anngong’a pon.  
3 Chutengleh, nangman Jerusalem a Zedekiah lengpa kimupi dinga hungji leng palai ho khut a, hiche Pakai thusei ho hi, Edom lengpa, Moah lengpa, Ammon lengpa, Tyre leh Sidon lengte kom’a thot in.  
4 Hiche thu hi amaho chu penlang, ama hon a lengte hou seipih uhen. Hatchungnung Pakaijin hitin aseiye.  
5 Kathaneina jouse leh kaban thahat pan’a , keiman leiset leh asunga mihem jouse chuleh ganhing jouse abon’a kasem ahi. Hijeh a chu keiman kichengse hi, koi hijongleh kanop nop kapeh jeng ahi.  
6 Tua hi, keiman hiche gam pumpi hi, kasohpa Babylon lengpa Nebuchadnezzar khut a kapeh ding, chule gamlah a gamsa ho jong, ama kin bol’a pang dinga kapeh ahitai.  
7 Hitia chu, namtin vaipin ama ajendiu, achapa jong chule atupa khang geiya jopng akin bol’a pang ding ahiuve. Chujou tengleh namtin vaipi thahat tah ho leh leng lentah hon, ama leh agamsung chu gal’a ajouva, achung uva vai ahomdiu ahi.  
8 Hijeh a chu, nangho Babylon lengpa khut a nakipehlut diu, ama kin bol’a napandiu ahi. Ijemtia koi nam ham khat touvin, Babylon lengpa soh’a panding da aum leh, amaho chu talent kamatsah ding ahi. Keiman achung uva gal kalhut khum ding, kel kalhah sah ding chule natna hise kalan sah ding ahi. Amaho chu Babylon lengpan asuhmang hel kahseuva, talen kamatsah ding ahiuve, tin Pakaijin aseiye.  
9 Hijeh chun themgao lhemho thusei tahsan hih un, chuleh mang Lethem ho, phunsan thenho leh doi themho thusei ngaidauvin. Ajeh chu ama hon, Babylon lengpan nachung uva ima bolthei pon te pou, atiuve.  
10 Amaho chu apumpiuva joule nal’a thusei ngen ahiuvin, amaho thusei jal a nangho na gamsung uva kon’a delmang’a naumlo teidiu ahi. Hitia chu, keiman nangho gamla tah’a kadel mang diu, chuche mun’a chu nathi dendiu ahi.  
11 Amavang, koi nam hijongleh Babylon lengpan namkol noiya angong hindo jenga, kipelut ho vang chu, agamsung dalha louva umden diu, lou akiboluva, chengden diu ahiuve, tin Pakaijin aseiye.  
12 Chuin, keiman Judah lengpa Hezekiah henga chun, Pakai thusei hijat pihi, asei tobang banginkaga sei kitin, hitin kati. “Nahin nadin, Babylon lengpa namkol noiya nangong do cheh uvin, chule ama leh amite kin bol in panguvin.  
13 Ibol’a nang nahin namite ahiuvin, Pakaijin aphondohsa Babylon lengpa kinbol nomlou mite chunga chuding – chemjam gilkel, chule natna hise hoa chu thi dinga kigo jeng nahiu hitam?  
14 Themgao lhemho thusei tahsan hih un. Ama hon Babylon lengpa kin boldauvin, aman ima nalothei pouvinte, atiu chu ngaidauvin. Amaho chu joule nal’a gaothu sei ngan ahiuve.  
15 Pakaijin hitin aseiye, “Keiman hiche themgao ho hi kasol khapoi. Ama hon kamin'in jouthu jeng agaovun, hijeh achu keiman hiche gamsunga kon’a hi, nangho nabon uva kadelmang ding nahiuve. Nangho jong chule na themgao hou jong, naboncha uva nathigam soh diu ahi.  
16 Chuin keiman thempu ho leh mipi ho heng’a chun, Pakai thusei chu kahil in, hitin kaseiye. Na themgao houvin, Pakai Hou-In sunga kon’a kipodoh gou ho, hung kinung pohlut loidinga aseiyu chu, ngaidauvin. Ama hon jouthu jeng aseiyu ahi bouve.  
17 Athuseiyu khu ngaipih hih un. Babylon lengpa khutnoiya kipelut uvin, chutileh nahinjoh diu ahi. Ibol a hiche khopi hi kimoh suhset jeng ding ham?  
18 Amaho chu themgao dihtah ahiuva, Pakaiya kon thupeh seiding nei ahiuleh, Hatchungnung Pakai henga taovu hen. Chule Pakai Hou-In sunga kidalha goulu ho, leng inpia gouho, chule Jerusalem a umden gou ho jouse, Babylon gam’a pohmanga aumlou nadia Hatchungnung Pakai heng a, taovuhen.  
19 Ajeh chu Hatchungnung Pakaijin hitin aseiye, ‘Hou-In maiya inkhom ho, kisilna sum-eng kong lent ah, kangtalai ho, chuleh thil chom chom ho jouse,  
20 Babylon leng Nebuchadnezzar in, Judah lengpa Jehoiakim chapa Jehoiachin chuleh Judah leh Jerusalem a vaipo milen milal ho abonchauva Babylon gam’a sohchang’a ana kaimang pet’a, ana dalhah chengse  
21 Hatchungnung Pakai, Israel Pathen'in, Hou-In sunga goulu kidalha ho leh Judah leng inpia kidalha ho, thua hitin aseiye.  
22 Hiche thil ho jouse hi abon’a, Babylon gam’a kipolutsoh ding, keiman kagelkhoh kahsea chukom’a um jing ding; Chujou tengleh keiman kahin nungpoh kit a, hiche mun’a hi kakoi ding ahi bouve, ati.    

Hananiah In Jou’va Gaothu Aphon 
 

1 Judah lengpa Zedekiah leng chan kalkumli lhin kum, alha-nga lhin chun, nikhat Gibeon khomi Azzur chapa Hananiah chun, Pakai Hou-In ah, thempu ho leh mipi angsung’a, keima jahtah in, hitin aseiye. ✡  
2 Hatchungnung Pakai, Israel Pathen chun hitin aseiye. Keiman, angonguva nakihennau Babylon lengpa namkol chu kaheboh’a kalah doh ding ahitai.  
3 Keiman kumni sung’a, Nebuchadnezzar lengpan Babylon gam’a anapoh mang, Hou-In sung gouthil ho jouse, kahin le pohlut kitding ahi.  
4 Chule Babylon gam’a, sohchang’a kikaimang Judah lengpa Jehoiakim chapa Jehoiachin leh midang ho jouse jong, keiman kahin le puilut kitding ahi.Keiman Babylon lengpa namkol nangonguva kihen chu kaheboh ding ahi, tin Pakaijin aseiye,’ati.  
5 Hichun Jeremiah themgao pan jong, Thempu ho leh mipi ho angsung’a chun, Hananiah chu adonbut in.  
6 Hitin aseiye, “Amen, nasei bang chun guilhung hen! Pakaijin nagaothu seiho chu abonchan, na sei bang-banginboltei hen! Babylon gam’a sohchang a kikaimang ho leh Hou-In sunga kon’a kipomang goulu ho, abonchan hiche mun hinnung lhut teitei hen!  
7 Amavang nangma jah ding leh mipite jah dinga, tunia keiman hiche thu kasei hi, phaten ngaiyin.  
8 Nang le kei masanga themgao hon, khanglui laiya pat, namtin vaipi douna gaothu anaseiyuvin, gal um ding, kellhah ding, gamna hise chom chom in miho gihna ananeiyuvin ahi.  
9 Chuti ahijeh chun, Themgao khat in chamna leh mkonna gaothu asei chu, mutheiya ahung guilhun tengleh bou, amapa chu Pakaiya kon ahi mong e, iti eihon ihetbep dingu ahi, ati.  
10 Hichun Hananiah themgao pan Jeremiah ngong’a kihen namkol chu, aladoh in aheh bongtai.  
11 Chuin Hannaniah jong chun, mipite jah dingin, avelin thu aseijin, ‘Pakaijin hitin aseiye: Keiman namtin vaipi sohchanna angonguva kihen, Babylon lengpa Nebuchadnezzar namkol chu, kumni sunga kalahdoh a, kaheboh ding ahi, ati. Hichun Jeremiah themgao chun Hou-In adalhan achetai.  
12 Hananiah themgaopa toh akidinte jou chun, Pakaijin Jeremiah henga thu ahinsei kittai.  
13 Chenlang Hananiah chu gaseipehtan, “Pakaijin hitin aseiye, nangman thing nam-kol in nakheltai.  
14 Ijeh inem itile, Hatchungnung Pakai Israel Pathen'in hitin aseiye: Keiman namtin vaipi ngong’a thih namkol kakoipih’a, amaho chu Babylon lengpa Nebuchadnezzar soh’a pangdin ahi. Chule keiman ijakai ama thunoiya kakoi ding,gamsa ho geiya ama kapeh doh ahi, tin seipeh in, ati.  
15 Chuin Jeremiah themgao chun, Hananiah jah a hitin aseiye. “Phaten ngaiyin, Hananiah! Pakaijin nangma nasol ahipoi. Ahivangin, tun mipi ten jouva gaothu nasei hi, atahsan uve.  
16 Hijeh Chun Pakaijin hitin aseiye. Nangma nathi tei ding ahi. Nangman Pakai doumah nabol jeh a, tukum sung’a nathi tei ding ahi, ati.  
17 Hichun, lhani jouvin Hananiah themgaopa chu athitai.    

Sohchang Ho Henga Lekhathot 
 

1 Jeremiah themgao pan, Babylon gam’a Nebuchadnezzar lengpa khut noiya sohchang ho: Upa ho, Thempu ho, Themgao ho, chule mipite jouse kom’a, Jerusalem’a pat a, hiche hi athot ahi. ✡  
2 Hiche athot nahi, Lengpa Jehoiachin, anu lengnu, Judah gamsung leh Jerusalem’a leng chapa te, milen milal ho, chuleh khutthem natong ho abonchauva, soh’a akikaimang nung ahi.  
3 Aman hiche lekhathot chu, Babylon lengpa Nebuchadnezzar henga, Zedekiah lengpan palaiya asolji Shaphan chapa Elasah leh Hilkiah chapa Gemariah khut a anathot ahi. Aman lekhathot achun hitin aseije.  
4 Hatchungnung Pakai Isreal Pathen'in, Jerusalem’a kon’a Babylon gam’a sohchang’a ana tolmangsa ho henga hitin aseije.  
5 In tampi kisah’un, kihol tah in cheng un. Honlei kibolun lang aga neuvin.  
6 Ji kipuiyun, cha tampi hing uvin, chule nachateu chu ji neisah uvin lang, tule cha tampi neiyu vin. Pung uvin lang kemsuh hih hel uvin.  
7 Chule nasoh channau khopi’a din, chamna leh khantouna aumna dingin, na tong uvin lang hatah in pang uvin. Hiche khopi thalheng in taovun, chutileh amaho phattouna-a chu nang hon jong phatna nakimu diu ahi.  
8 Hatchungnung Pakai, Isreal Pathen chun hitin aseije, Nangho lah a cheng nathemgao houleh phunsan themho kilhep lhah sah hih un. Ama hon mang aseiju jong ngaidauvin.  
9 Ajeh chu amaho chu kasolpoi tin Pakaijin aseije.  
10 Pakai yin hitin aseije, ‘Nangho kum sotpi Babylon gam’a nasohchan diu ahi. Amavang phat alhinteng, keiman nangho kahungvil uva chule nangho dia kakitepna chu kabulhit ding ahi. Chutengleh, katepsa bang’a hiche mun’a hi kalepuilut kitding mahiuve. ✡  
11 Ajeh chu nangho dinga kathilgon ho chu keiman kahenai, tin Pakaijin aseiye. Hahsatna chulouva naphattouna ding uva kagon ahin, khonunga nakinep nau bulhit nading a kagon ahi.  
12 Hiche nikho chule, nangho kaheng’a nahung tao uva, keiman nataonau kangaipeh ding nahiuve.  
13 Chutia chu, nang hon nalungthim pumpiuva neihol ule, keima neimutei diu ahi. ✡  
14 Pakaijin aseiye, nang hon keima neimudoh diu, chule keiman nangho sohchan na kasuhbeiding, nakithe chehnau gamho’a kon’a kahin chopkhom ding, hiche gamsung a hi kahin lepuilut kitding, nangho hamphatna ding kasemdoh ding ahi, ati.  
15 Nanghon Babylon gamsung’a jong Pakaijin themgao nakoipeh dan’in asei yuve.  
16 Amavang, David lengpa laltouna-a touva vaihompa thudol leh Babylon gam’a kaimang’a umlou, amoh ho, nasopi teu, chule Jerusalem a tuchan’a chengden ho chung chang thudol Pakaijin hitin aseiye.  
17 Hatchungnung Pakaijin hitin aseiye, ‘Keiman amaho chunga gal kalhun khumsah ding, amaho chu theichangga monlha banga kakoi ding ahi.  
18 Chule keiman amaho chu gal kadel jamsah ding, kel kalhah sah’a chule natna hise kalan khumsah ding, chule namtin vaipi lah a kathethang ding ahiuve. Amaho chu, kadelmangna munjousea chu, miho dia tijat umle kidah umtah hidiu, miho houset leh daithanga um ding ahiuve.  
19 Ajeh chu, keiman kathemgao te mangcha-a aheng uva avel vel'a kaseiho, angaipouve. Chule nangho migam’a sohchang a um honjong ka thusei nangaideh pouve, tin Pakaijin aseiye, ati.  
20 Hijeh chun, Babylon gam’a sohchanga katolmang nangho chengsen, hiche ka thusei ho hi phaten ngai uvin.  
21 Hatchungnung Pakai, Isreal Pathen chun, nathemgao hou, kamin’a jouva gaothu seiho: Kolaiah chapa Ahab chule Maaseiah chapa Zedekiah, chung chang thu hitin aseiye. Keiman amaho chu, Babylon lengpa Nebuchadnezzar khut a kapeh doh’a aman nangho mitmu tah’a athagam diu ahi.  
22 Jerusalem’a pat Babylon gam’a sohchang’a umhon, mi koitobang khat chunga agaosap nom phat ule, ‘‘Babylon lengpan ahinglaiya meiya akangot Zedekiah leh Ahab bangin, Pakaijin navol hen’’ atiuva, kigaosapna-a achinden dingu ahitai.  
23 Ajeh chu ama hon chonset melsetah aboldoh tauve. Ama hon aheng akomteu jinu ho chu jonthanghoi abolpiuvin, Chule kamin'in jouthu jeng aseiyun, keiman kaseilou ho ngen aseitauve. Hiche ho jouse melchih a sakhi a keima pang kahi, tin Pakaijin aseiye, ati.  
24 Chuujouvin, Pakaijin Nehelam mi Shemaiah jah a chun hitin aseiye.  
25 Hatchungnung Pakai, Isreal Pathen'in hitin aseiye, ‘Nangman nangma thutah in, Maaseiah chapa Zephaniah thempu chu, lekha nathot in chule Jerusalem a chengho leh thempu ho jong hiche lekhathot chu nathot in, Nangman Zephaniah jah a,  
26 Pakaijin, Jehoiada thempu khel’a nangma napansah ahitan, Pakai Hou-In sunga thuneiya napan ding ahitai. Tua chu, nalah uva mingol ho themgaova kilep’a thuseiho jouse chu, thihkol opeh’a thihkhaova hendinga, napansah ahi.  
27 Chuti ahileh, ibol’a Anathoth khomi Jeremiah chu, napho’a nasuh tanglou ham?  
28 Ajeh chu Jeremiah chun, hilanga Babylon gam’a sohchangho heng’a lekha ahinthot in, ‘‘Nangho nasohchannau hi phat sottah hi ding ahi. Hijeh chun in kisah unlang cheng uvin, chule Honlei kibol uvin lang hon-ga jong neuvin,” tin ahinseiye, ati.  
29 Hichun Zephaniah thempu pan hiche lekhathot chu Jeremiah themgao kom’a achoiyin, ajah a asimpeh tai.  
30 Chuin Pakaijin Jeremiah henga hitin aseiye.  
31 Babylon a sohchang ho jouse dingin lekha thot inlang, hitin seipeh in: Pakaijin Shemaiah leh achilhah te chung chang thu, hitin aseiye. Kei Pakaijin Shemaiah leh achilhah te chu talen kamatsah tei ding ahi. Ijeh inem itileh, keiman kasollou pa, ama themgaova kiseiya, jouthua nangho nalhep uva na tahsan sah u ahi.  
32 Hijeh a chu, keiman ama leh achilhah te talen kamatsah ding ahiuve. Hiche mite hin, kamite dinga katep thilpha kabol ding ho amulou dingu ahi. Ajeh chu, aman keiman doumah aboltai.” Tin Pakaijin aseiye, ati.    

1 Jeremiah henga Pakai thusei ahunglhungin hitin aseiye.  
2 Hatchungnung Pakai, Israel Pathen'in hitin aseiye: Jeremiah keiman na henga kasei thu ho jouse hi, lekhabu khat a jihlut sohkei yin, ati.  
3 Ajeh chu kamite Israel leh Judah chu keiman katundoh kit ding nikho ahunglhung e. Apu apa teu ka pihsa hiche gamsung ahi, keiman amaho kahin le puilut kit ding, chule ama hon hichi gamsunghi alokit diu ahi, tin Pakai yin asei e, ati.  
4 Pakaijin, Israel leh Judah chung chang thu asei chu hiche ahi.  
5 Pakaijin hitin aseiye, ‘kichatah a miho ka ogin keiman kajai, chamna umlou, kichat tijat dimset ahi  
6 Veuvin, keiman ngho thukhat kadoh nahiuve. ‘pasal in cha ahin thei mong hinam? Ibola pasal jouse, numei naoso nat thoh lel bang a akhut teniuva ataibuh u akisip uva, maiso ki khel gam’u ham?  
7 Hitobang phat hahsa chu ana um khalou ahi. Hiche hi kami Israel te ding a, thoh hahsa tah nikho chu hi ding ahi. Hijongleh, achaina le amam ho huhdoh’a um ding ahiuve.  
8 Hichi nikho chuleh hiti ding ahi, tin Hatchungnung Pakaijin aseiye. Keiman angonguva kon’a namkol kaheboh’a, chuleh aki hen nao khao ka botan ding ahi. Chuteng amaho chu gamdang mi ho khut nui a sohchang a um ta louding ahiuve.  
9 Ijeh inem itileh, ka miten a Pathen u keima kin abol tah diu, chuleh David khang gui a kon a aleng diu khat, keiman katun doh ding pa chu, ama hon ajan diu ahih.  
10 Hijeh chun, kalhacha Israel kicha hih in chuleh lungthoi hih in; ajeh chu keiman gamla tah akon a, nangma kahin lepuikit’a, inmun kalhut ding chuleh nachate jouse jong asohchannauva kon’a hng kile sohkei ding ahiuve. Chuteng Israel in chamna leh mkonna anei ding, koima chan avel'a amaho asuhkichat kit loudiu ahitai, tin Pakaijin aseiye, ati. ✡  
11 Ajeh chu keiman nangma kaumpi jingin, chuleh ka huhdoh jing ding nahi, tin Pakiayin aseiye. Keiman nangho kathechehnau namtin vaipi ho chu, abon'uva ka suhmanghel ding ahiuve. Amavang, keiman nangho sumanglouva, thudih’a kasuhdih ding chule talen manlouva kakoilou ding nahiuve, ati.  
12 Pakaijin aseiye, “Ven, nakimavona maha hi, anasabehseh jengin, adamthei louding maha ahitai,’ati.  
13 Nangma khankho ding gel’a napanpi ding mi aumpoi. Na maha najenpeh ding jong mi koima aumpoi. Chuleh adam nading loujong aumpoi.  
14 Naki hetpi honla nahepha tapouvin, napanpi honjong nadalha gam tauve. Kenjong melma bol’a kahin bol’a, melse tah’a kamavo nahitai. Ajeh chu na chonset avaltan, chuleh nathemmona alen behseh jeng’e.  
15 Ibol’a namaha jeh a chu kiphin nahim, adamdoh nading, umlou ahi. Ajeh chu na chonset atamval in, nathemmonajong alen behseh tai. Hijeh a chu keiman talen kamatsah nahi.  
16 Hijongleh, keiman nabah gamte kabah gamding, nadou va pangho abon'uva sohchanga kitol manggam diu ahi. Chule na chomgam te kile chomgamdiu, nahindelkhum te jong kile delkhum diu ahi.  
17 Chuteng, na maha chu keiman kadamsah ding chuleh kahetsah kit ding nahi. Ajeh chu, mihon nangmahi akipaidoh ahitan, koima chan Jerusalem hi adonlou ahitai, atiuve, tin Pakaijin aseiye.  
18 Pakaijin hitin aseijin, ‘Keiman Israel chu agamsunga kahin lepuilut kit’a, kasem phat ding ahi. Jerusalem kisa phat kit ding chuleh aleng inpi jong aum na ngai ja kitungdoh kitding ahi.  
19 Chuteng, kipala asah uva, chuleh thangvah na ogin kithong ding ahi. Keiman amaho vang kaboh’a kapunsah ding chule amaho kemsuh louding ahitai.  
20 Khanglui lai a banga, Israel kasemphat ding, ka-angsung’a namlentah’a katundoh kitding ahi. Keiman amaho vang kaboh’a, achateu khangtou ding chuleh amaho bolse te chu keiman talen kamatsah ding ahi.  
21 ama hon, amaholah a kon’a, alengpau ding khat akisem doh diu, keiman ama chu kaheng’a kakou lut ding ahi. Ajeh chu, amapa chun achamtah’a eihin nailut ngamlou ahi, tin Pakaijin aseiye.  
22 Chutengleh nangho kamite nahidiu, chuleh keima na Pathen u kahi ding ahi, ati. Ven, Pakai lungsatna huipi leh gose kitho bang’a, migiloute luchang’a hattah a hung kitatjal bang ding ahi.  
23 Pakaijin lungkham tijat umtah chu, Pakai aman agel ho abolsah kahsea, kemsuh louhel ding ahi. Nangho hiche ho jouse chu, anikho ahunglhun tengleh nahet ding ahi.  
24 Pakai lunghanna chun ama lung ngaito aboncha amolso ding, achai kahsea kiledoh kit louhel ding, hichu ninung lam teng nahin hetkhen diu ahi.    

Israel Ahingdoh Amoh Chengse 
 

1 Hiche nikho lechun, Israel insung pumpia a Pathen’u kahi ding, chuleh amaho ka mite hi ding ahiuve, tin Pakaijin aseiye.  
2 Hitobang manthah na hunglhung a kon’a hingdoh jouse chu, Pakaijin aseiye, ama hon gamkeulah jeng a jong Phattheina amudiu ahi. Ijeh inem itileh, keiman Israel mite kacholdosah phat ahitai, ati.  
3 Pakaijin Israel jah a hitin aseiye, ‘Khang masalai apat’a, kalungset nahiuve.  
4 Kamite vo, Israel nungah thengtah, keiman nangma kasahphat kit ding nahi. Chutengleh nangma nakipa ding, chuleh khutbeh pum’a nalam ding ahin, tin Pakaijin aseiye.  
5 Nangman Samaria molsang chung ho’a, lengpilei nakibol’a, chuleh nangma honlei’a ga chu naneh ding ahi.  
6 Ephraim molsang chung’a khongah a panghon, mi ahinkou diu, hung uvin, eiho Jerusalem a chetou vuhitin, Pakai I-Pathen'u gahouvu hite, atidingu nikho chu hunglhung ding ahi, ati.  
7 Pakaijin hitin aseiye, ‘kipahtah in Israel din la sauvin! Namtin vaipi lah a aodoh jengun, thangvah pumin vahchoi un! Vo, Pakai Israel mite amoh chengse hi, huhdoh in, tiuvin.  
8 Ajeh chu keiman amaho chenghi, sahlam gamho akon chule leiset ningli a kon’a, kahin puikhom ding ahiuve. Keiman mitcho ho, elbai ho, numei naovop laileh naosonat pet ho jong, haimil ponge. Mitampi, ahon hon’a hung kile kit diu ahi.  
9 Kamite amai uva kipana mitlhi vachut chut ding, keiman amaho chu hepitah aa inmun uva kahin puilut kit ding ahiuve. Vadung panglah a thimjel’a lam ajot diu, akiselhuh lou nadiuva lampi nomtah’a cediu; ajeh chu keima Israel ding a apa kahin, chule Epharaim chu kacha masapen ahi.  
10 Namtin vaipin, Pakai thusei ho hi ngai uvin. Gamlatah’a twikhanglen pang’a cheng ho heng’a gaphongdoh uvin. Kelngoi chingpan akelngoite ahoitup bang’a kamite ana thengthang jongleng, keiman amaho chu kahin khopkhom kit’a, kangatup ding ahi.  
11 Ajeh chu, Pakaijin Israel mite chu, achung uva thunei namtin vaipi hoa kon’a, ahuhdoh’a ajalensah ahitai.  
12 Amaho a in uva hung kile kit uva, Jerusalem molvum’a kikhom diu, kipa nopna la asah diu ahi. Pakai phattheiboh tampi chang uva, vah bang a imatdiu; changle mem, lengpitwi thah thah, olive thao, chule kelngoi ahon hon’a, ninglhing sel’a aneidiu ahi. Ahinkhou chu, twi kichapnou jing honlei bang’a, hing dildel ding chule agenthei nau asuhmil diu ahitai.  
13 Chutengleh nungah ho kipah thanom’a lam ding’u, chuleh gollhang ho leh upaho jong kipah thanom diu ahi. Keiman alung hemnau chu kipana-a kaheidoh peh’a, amaho kalhamon ding, chuleh agenthei nau chu kipa golnop’a kaheidoh ding ahi.  
14 Chutah le thempu hon nang jeng’a anneh amu diu, chuleh ka miten amaho ding’a kaphat naho chu ninglhingsel a amu uva, kipah thanom’a amu diu ahi, tin Pakaijin aseiye.  
15 Pakaijin hitin aseiye, ‘Rama kho’a kalemnau agin akijai, lhase tah le lainatah a ka-gin ahi. Rachel in achate akipi pi jengin, achate abeisoh tah jeh in, ama lhepbi ding anompoi. ✡  
16 Pakaijin hitin aseiye, nangma kap tahih in, chule namitlhi jong hulsah tan. Ajeh chu natohman nakipe ding, chule gamla tah’a kon’a nachate naheng’a hung kile kit ding ahiuve, ati.  
17 Na khonung thu ding uchu kinep na aum'e. Pakai yin aseiye, nachate nagam uva hung kile kit tei ding ahiuve, ati.  
18 Keiman Israel ka-gin kajan, hitin aseiye. ‘Bongnou natohji hilthem loulai bangin, nangin keima nei sudihtai. Nangin keima neinung puikit in, neisempha kit tai. Ajeh chu nangma Pakai k a Pathen nahi, ati.  
19 Ijeh inem itile, keiman Pathen kanungsun nungin, kalung kakhel kit in; kei le kei kaki chume. Ajeh chu, kaneo vapat kana bolse ho jal'in, ka kisulungdong in, kajahachai.  
20 Israel chu kacha deitah hilou ham? Tin Pakaijin aseiye. Keiman achung’a talen kamatsah jing vang'in, keiman ama kangailu jing’e. Hijeh chun, kalung in ama bou angai’in, chuleh ama chung’a hepi na kanei jing’e, ati.  
21 Nangman nalampi melchihna kisim inlang, chuleh nalampi’a lamhil khom ho jong tung in. Na lampi chu phaten ki melchih inlang, hiche’a chun hung kinung kit in, Vo Israel, nungah theng. Nakhopi’a hung kile kit in.  
22 Vo chanu kitah lou nu, itih chan nangma navathai ding ham? Pakaijin gamsung’a thil thah khat asoh sah ding ahi. Israel ina Pathen chu akolchah ding ahitai.  
23 Hatchungnung Pakai, Israel Pathen'in asei e, keiman asohchan nao gamtin’a kon’a, agamsung uva kahin le pui lut kit teng: Judah gamsung le akhopi jouseuva cheng hon, Jerusalem lhang theng adih ho chenna mun, Pakaijin phattheiboh hen, ati diu ahi, ati.  
24 Chuteng khopi a cheng ho, lou bol mi ho chuleh kelngoi ching ho, abonchao va chamdel leh kipahtah’a cheng khom ding ahi tao ve.  
25 Ijeh in nem itileh, acholte tha ki dodohsah ing ting, chuleh genthei te kipana kapeh ding ahi, ati.  
26 Chuin keima kathou doh in, kavet’a ahileh, ka emut chu katha aki dochom lhe in, lunglhei aum'e, ati diu ahi.  
27 Pakaijin aseiye “keiman Israel leh Judah gamsunga, mihem ho leh gancha ho ka punjal sah ding, nikho chu ahung lhunge, ati.  
28 Hiche nam mitehi, keiman ajungu kabo doh a, kana suh gim ahitauve. Keiman amaho hi kalekhup in, ka sugam in, chuleh hahsatna kalhutkhum ahitai. Hijongleh keiman amaho hi kaphulut kit ding chuleh kasahphat kitding ahiuve, kei Pakaijin kasei ahi, ati.  
29 Hiche nikho chuleh, alah uva anakisei jing thuchih, “anu apa ten theithuh aneo vin achateu ha ajat loi” kiti chu koiman avel'a anungsei tahlou diu ahi. ✡  
30 Ajeh chu mijouse chu ama-ama chonset jeh a thi ding: hichu, theithuh nekha chan jong chu ama-ama ha jacheh ding ahi, ati.  
31 ✡Pakaijin aseie hiche nikho chu ahung lhunge, ‘keiman Israel mite le Judah mite toh, kitepna thah khat kasemdoh nading chu, ati. ✡  
32 Hiche kitepna thah chu, keiman Egypt gam’a kon’a apu pa teu kahin puidohlaiya, amaho toh kanasemdoh kitepna tabongchu hilou ding ahi. Ajeh chu keiman amaho chu, innei pun a-innei pi alungset banga kana lungset vang'in, ama hon hichi kitepna chu ana suhkeh tauvin ahi, tin Pakaijin aseiye.  
33 Amavang, Pakaijin hitin aseiye, keiman Israel mite toh hichi kitepna thah hi kasemdoh nikho chuleh, keiman amaho chu asungil uva umden ding a thupih kanei ding, chuleh hichiho chu alungchang uvakajehlut pih ding ahi. Chutah leh amaho chu kamite hiuva, keima a Pathen u kahi ding ahi, ati. ✡  
34 Chutengleh, koiman aheng akom chuleh a insung mi ho kom’a, “nang hon Pakai chu heovin” tia ahil khoh ngai talouding ahiuve. Ajeh chu, amitakip, aneova paat alen geia, seipeh ngai louva keima eihetsau hi ding ahitai, chuleh keiman agitlounau ka ngaidama chuleh a-itih ajong achonset nao ka geldoh kit tah louding ahiuve, tin Pakaijin aseiye. ✡  
35 Sunlai salvah ding a nisa koi pa, janlai a vah dinga lha le ahshi ho koipa, chuleh twikhanlen chohling’a kinonsah jing pa, Pakai ahi. Ama chu amin Hatchungnung Pakai ahi  
36 Pakaijin aseiye, keiman kami Israel te kasuh gamhiel ding kati chu, leiset chunga thilsem ijakai ka suhmanghiel tabong hi ding ahi, ati.  
37 Pakaijin hitin aseiye, “chunga vanthamjol khu iti ham, akitetoh theipoi, chule leiset kibulphu ajong koima kholdoh jou ahipoi. Hijeh chun, keiman kapaidoh louding ahiuve,” ati.  
38 Pakaijin aseiye, “Vetan, Jerusalem khopi chu keidinga ahisah phat a chule Hananel insung’a pat khopi ninglang kelkot geija akisemphat nading nikho chu ahunglhung e,” ati.  
39 Hilai mun’a hi, thilte najol hung kijam ding, Gareb thinglhang lah gei aphah ding, chule Goah gei a kijam paiding;  
40 Phaicham pumpia, thivuina mun ho leh thilnen paina munho, chule niso lam’a sakol kelkot gei a lou ho jouse, Pakai ding a atheng hi ding ahi. Hichu a-itih a kisuse’a chule kisumang kitlouhel ding ahitai, ati.    

Jeremiah In Loumun Khat Achoh 
 

1 Judah lengpa Zedekiah leng chan kal, kum som le get lhin kum chule Babylon lengpa Nebuchadnezzar leng chan kal, kum 18 lhin kum chun, Pakai thusei Jeremiah heng ahunglhungin hitin aseiye. ✡  
2 Hiche pet chun, Babylon lengpa sepai ten, Jerusalem khopi atoupha pet’u ahin, Jeremiah themgao pa chu Judah leng inpi sung’a ahenpet u ahi.  
3 Zedekiah lengpan, Jeremiah themgao chu, songkul'a ahen’a, thudoh aneichu; Ibol’a nangin gaothu nasei le’a, hitobang gaothu hi naseiham? Pakaijin aseiye, Hichi khopi hi keiman Babylon lengpa khut a kapehdoh ahitai, aman ahinlah jeng ding ahi.  
4 Zedekiah lengpa chu jamdoh louding, Babylon lengpa khut a luttei ding ahi. Chuleh aman Babylon lengpa akimaitopi tei ding ahi.  
5 Babylon lengpan, Zedekiah lengpa chu, Babylon gam’a akailut ding, chukom’a chu ama um ding, keiman ama kagavil kahsea um ding ahi, tin Pakaijin aseiye. Hijeh chun, nang hon Babylon douna gal bol jonglehu chun, najolou diu ahi, ati.  
6 Chuin Pakaijin hitin aseiye,  
7 Na pangah pa Shallem chapa, Hanamel chu nakom’a hung ding, ‘Anathoth mun’a um kalou khu, midang kapehdoh masang a, nangman kichoh tan kahung ti ahi. Ajeh chu, dan dungjui a alhat nading thaneina chu nang’a um ahi, nangin kichoh tan, ahung ti ding ahi.  
8 Pakaijin kaheng’a asei bang chun, ka pangah pa chapa Hanamel chu, kaheng’a ahungin, kakihenna songkul’a chun, hitin aseiye: “Benjamin gamsung’a Anathoth mun’a um kalou munkhu kichohtan, dan dungjuiya, akilhat ding thaneina nanei ahi. Hijeh chun, midang khut a kapeh masang'in, nang momg mong in kichoh tan, ahung ti. Hichun, Pakaijin kaheng’a thu asei chu kahin hedohtai.  
9 Hichun, keiman Hanamel loumun chu kachotai. Louman chu dangka Shekel somle sagi ahi.  
10 Hichun, kichohna lekha chu, keiman kikhut henna kabol in, melchihna kanam khumin, ahetoh ho umpet in, sum chu atena-ah katepeh in, kapetai.  
11 Chuin Mohor kinam khum, lou-kichohna lekha, akichohdan aning-akah kijih na lekha jong chu kalan,  
12 Hiche lekha teni chu, keiman Nerieh chapa Baruch, Masheiah tupa chu kapetai. Hiche hi, Hanamel angsung leh ahetoh sakhi bol ho angsung'ah chuleh chukom a um Judah angsung tah’a, keiman kapedoh ahi.  
13 Hichun keiman miho angsung achun, Baruch chu hitin thu ka seipeh in,  
14 Hatchungnung Pakai, Israel Pathen'in, hitin aseiye: Hiche lou-kichohna lekha teni hi, kumsotpi um theina dingin, leibel sung khat a koitup in ati, katipeh in ahi.  
15 Ijeh inem itileh, Hatchungnung Pakai, Israel Pathen'in aseiye: Nikhat teng, mihon hiche gamhi ahinlo kit diu, in ho leh loumun ho, chuleh lengpilei ho, ahin kichoh diu ahi, ati.  
16 Chuin, lou-kichohna lekha ho chu Nerieh chapa Baruch khut a kapehdoh phat in, keima Pakai heng’a katao in hitin kati:  
17 Vo, Hatchungnung Pakai! Nangman vamthamjol le leiset hi, naban thahat namanchah’a nasemdoh ahin, nang dingin imacha ahahsa aumpoi.  
18 Nangman, nalungsetna longlou chu, mihem asang sang ho namusah jin; chuleh langkhat a nangman mipate chonsetna gachu achate khang a na lethuh jin ahi. Nangma loupitah le thaneitah Pathen, Van Sepai te Pakai nahi.  
19 Chihna jouse hungkon doh na nahin, thil nasatah tah leh bolmo kidang ho nabol’e. chuleh nangman mihemte chon-lamlhah abon'in navelhi jingin, Atoh dungjuiya achan diuva lomin na lethuh jin ahi.  
20 Nangman Egypt gamsung’a thil kidang tampi na nabol in, hiche ho chu tuni geiyin mihon ageldoh jing uve. Hitobang bolmo kidang ho chu, Israel lah a chule namtin vaipi lah a jong nabol jingin, nangman naming nakthansah tai, tuni geiyin.  
21 Nangman, Egypt gamsung’a bolmo kidang tampi nabol in, nakhut tah in naban thahat mangchan, chuleh miho ding’a tijat umtah in name Israel te, Egypt a kon'in nahin puidoh e.  
22 Nangman amaho chu, apu apa teu natepih bang chun, hiche gam leiset, khoiju le Bongnoi lonna gamhi, namite napetai.  
23 Chuin kapu kapa teu vin, hiche gamhi alouvin aching tauve. Ahinla ama hon nasei angaipouvin, nahil banginachonpouve. Hijeh a chu nangman amaho chung’a hiche manthahna hi nalhunsah ahitai.  
24 Vetan, khopi lonvuh dingin gal miten, kulpi bang kimvel’a pansatna sangtah tah ahintol lut uvin, ahindel khum tauve. Tua hiche khopi hi, gal leh kel jeh a, natna hise hojeh a chuleh tijatna jeh a, Babylon te khut a lutdingah ati. Ijakai hi, nangman naseisa banginalhungsoh tai.  
25 Hijongleh, Vo Hatchungnung Pakai, hiche khopi hi Babylon te khut a lutding koncha ahivangin, nangman keijeh a “Sakhi ding mikihol inlang, loumun hi nangman kichoh in, tia einasol chu, nangma nahi, kati,” ati.  
26 Chujouvin, Jeremiah henga Pakaijin hitin aseiye,  
27 Vetan, keima hi Pakai, leiset chunga cheng mihing jouse Pathen chu kahi. Keidinga ipi ahahsa um'em?  
28 Hichun Pakaijin hitin aseiye, Keiman hiche khopihi, Babylon lengpa Nebuchadnezzar khut a kapeh ding, chule aman ahin lahding ahitai. ✡  
29 Khopi polam’a pansa Babylon te chu, asunga hunglut uva, khopi hi meiya ahalvam diu ahi. Chule keima phinna-a baal dinga gimnamtui kihal na leh doilimsemthu ho chibai kibohna in jouse, abon’a kihalvam ding ahi.  
30 Ajeh chu, Israel leh Juda miten, aneolaiyuva pat in, thilse jeng abol uvin, keima eiphindoh tauve, tin Pakaijin aseiye.  
31 Hiche khopi kisahdoh til’a pat tuni geiyin, ama hon apha abol pouve. Kalung hanna leh kamah ngenbou abol uvin, hijeh a chu, hiche khopi hi, keiman kamitmu’a kon’a katolmang ding ahi.  
32 Israel leh Judah chonsetna, Jerusalem mite, lengpa leh achapa teu, thempu ho leh themgao ho, achonset nau chun, keima eiphin doh’a chle eilunghansah ahitai.  
33 Hiche mitehin einungsun’uvin, keima heng lam’ah hung kihei dingjong ago pouve. Keiman amaho kahil hil vang'in, ama hon ngai nahsah in aneipouvin, ka thuhil ho jong kilahlut ding agel pouve.  
34 ama hon, keima insung tah’a jong, thet umtah doilim ho atungdoh uvin, nasatah in asuboh tauve. ✡  
35 ama hon, Ben Hinnom phaicham’a chun, doilim houna, Baal maicham tampi asemdoh un, achapa teu leh achanu teuchu Molech heng’a, kilhaina thilto in atohdoh uvin ahi. Hitobang chonset gitlou nahi, keiman kalunggil’a kavop khahlou chule blding thupeh’a jong kanei khahlouhel ahi; Hiche hin Juda chu chonsetna’a alhahlut sah ahitai, ati. ✡  
36 Tun, nang hon hiche khopi hi, gal jeh, keljeh, chuleh natna hise jeh a, Babylon lengpa khut a kipedoh ahi. Atiuve. Ahin, keima, Pakai, Israel Pathen'in kasei hi ipi ham, ngai uvin, ati.  
37 Vetan, kalunghan behseh jeh a, kathethang na gam ho’a kon’a keiman amaho hi, kahin lepui kit diu ahi. Keiman amaho chu hiche khopi ahi, kahin lepuilut kit’a, amaho lungmong’a kachensah ding ahiu’ve.  
38 Chuti’a chu, amaho kamite hiuva, chule keima amaho Pathen kahi ding ahi.  
39 Amaho chu, keiman lungthim khat seh leh lampi khat seh bou, keima eijabol theina diuva chule amaho leh ason apah’u phatchom nading’a, kapeh ahitai.  
40 Chuleh keiman tonsot geiya ding’a, amahotoh kitepna khat kasem ding, keiman amaho ding’a thilpha kabol kangahlouhel ding ahi. Chuleh amaho jong kei’a kon’a avel’a kahei manglou nadiuva, alungsung uva keima ginna lungchang kahoipeh ding ahiuve.  
41 Chuleh amaho ding thilpha kabolpeh’a kon’a, keima kakipa jing ding, kalungthim pumpi’a kitah tah’a amaho ding’a thilpha tampi kabolpeh’a, hiche gamsung hi avel’a thingphung kiphut bang’a kahulut kit ding ahiuve, ati.  
42 Pakaijin hitin aseiye, Keiman hiche mite chung’a hamsetna tampi kalhut khumden bang’a chu, keiman amaho chung’a thilpha tampi katepeh bang’a kabolpeh kit ding ahi.  
43 Nangbon, ‘Hiche gamsunghi, Babylonte khut a kapeh doh’a, mihem ho leh sahem ho jong abon’a mangthei soh’a, chuleh gamsunghi ahomkeu’a kimohjam’a hitam? Tia naseyu hiche gamsung’a loumun hojouse chu kichodo kit ding ahiuve.  
44 Benjamin gamsung’a Jerusalem khopi leh akimvel’a, Judah khopi jouse’a, chule thinglhang gamsung jouse’a chule Negev gamsung’a kon’a, loumun ho jouse avel’a kichodoh kit ding, hiche kichohna lekha kijih’a chu, ahetoh miho jaona’a, kikhut henna leh Mohor kinamdetna umcheh ding ahi. Ajeh chu, keiman amaho chung’a hamphatna tincheng kapeh ding ahitai, tin Pakaijin aseiye.    

Jerusalem Kithah Semphat 
 

1 Jeremiah chu akihenna songkul’a aumnalaiyin, Pakai thusei ahenga aniveinan ahunglhungin,  
2 Pakaijin hitin aseiye, Leiset semdohpa Pakai, leiset lim hin gongdoh chule phutdohpa, ama min chu Pakai ahi.  
3 Neikouvin nahou ingting, nangman nahetkhah louhel khonung thuguh kisel ho naseipeh ing kate.  
4 Pakai, Israel Pathen'in hitin aseiye, Gal douna ding pansatna semna dinga, Jerusalem inho jouse leh leng inpiho jouse abon’a kiphelha soh hel ding ahi.  
5 Khopi kimvel’a pansa Babylonte kisatpi din nakigongun, phachom louhel ding ahi. Hiche khopia mite hi abonchauva athisa tobang ahiuve. Ajeh chu kalunghan behseh jeh a, keiman amaho hi suhmang dinga kakoi ahitai. Amaho agitlou behseh jeh’uva, keiman kanung ngat ahitai, ati.  
6 Amavang, Jerusalem thohna maha chu, keiman kasuh damding, chule amaho chu chamna leh lungmon konna chule khantouna lhingset a, kasemphat ding ahi.  
7 Hitia chu, keiman Judah leh Jerusalem hamphatna kasemdoh’a, chule akhopi jouseu kasahphat kit ding ahi.  
8 Chule keima douna’a achonset nauva kon’a, amaho chu kasuh theng ding, chule keima douna athemmo nau ka ngaidam ding ahiuve.  
9 Chuteng, leiset’a namtin vaipi angsung’a, hiche khopi hin, keima dinga kipana, loupina leh jabolna ahin phondoh ding ahi. Chule vannoi miten, hiche khopi dinga thilpha kabolpeh chengse amudoh’uva, amaho kicha-a kihot ding ahiuve.  
10 Pakaijin hitin aseiye, “Nanghon hiche gamhi ahomkeova um’a, gancha leh mihem jong chengthei talou ahi,’’ natiuve. Hijongleh Jerusalem khopi leh Judah khopi dang ho’a, avel a hiche ho hi nahinjah kit diu,  
11 Kipa golnop agin, nuigin, jinei ding mou leh moulang lipa thanop agin, chuleh mipite kipa lasah agin hung kijakit ding ahi. Mihon, Pakai thangvahna’a thilto choiya Hou-In ahinjot’u husa najah diu,’’ Thangvah un, thaneipen Pakai chu, Pakai nunnem, alungset longlou chu atonsot geiya ahi,’’ atidiu ahi. Ajeh chu keiman agamsungu hi, masanglai banga khantou machalna kakoi kit ding ahi, ati. ✡  
12 Thaneipen Pakaijin hitin aseiye, Hiche gamsung hi ahomkeo leh, mihem leh ganchaho chenmonasa hita jongleh, hiche gamsunga hi avel’a hamhing hung kehdoh kit’a, kelngoi chinghon akelngoiteu vahna leh akicholdohnau mun hung hi ding ahi.  
13 Chutengleh, thinglhang gam khopi ho’a, Judah gam thinglhang chan ho’a, Neger gamsung’a, Jerusalem khopi kimvel ho’a, chule Judah gamsung khopi jousea, kelngoi chinghon simsenlou kelngoite akivah diu ahi, tin Pakaijin aseiye.  
14 Pakaijin aseiye, “Keiman Israel leh Judah tedinga, kanatepna banga, amaho dinga thilpha kabolpeh ding nikho chu ahunglhung e,’’ ati. ✡  
15 Hiche nikho chule, keiman leng David khangguiya kon’a achilhah thengsel khat kalhendoh ding, chule ama chun, gamsung pumpia kitah leh dihtah’a vai ahomding, thu atan ding ahi.  
16 Hiche nikho chule, Judah kihuhdoh ding chule Jerusalem chu lungmonga um ding ahiuve. Chule amin chu, “Idihnau chu Pakai ahi’’ atidiu ahi.  
17 Ajeh chu Pakaijin hitin aseiye, David laltouna’a a-itih a toujingding, achilhah khat hungdoh ding ahi. ✡  
18 Chule aphat jousea, keima angsung’a kilhaina thilto tohdoh ding leh pumgo thilto halvam ding, thempuho lhasam louva um jing ahiuve. ✡  
19 Chujouvin Pakai thusei chu Jeremiah heng ahunglhungin,  
20 Pakaijin hitin aseiye, ‘Aphat cha’a ahungjing nadinga keiman sun le jan toh kitepna kasemdoh hi; Nanghon nasuhkeh uva sun le jan jong kitepna dungjuiya ahung umlouva ahileh,  
21 Chutah lebou chun, kalhacha David toh kitepna kasem chu kisukeh ding ahi. Chutengleh ama guiya achilhah te, alaltouna’a vaihom ding chapa aneilou ding chule Levi phunga thempuho toh kitepna kasem jong chuti ding ahi.  
22 Chutengleh vanthamjol’a ahsite leh twikhanglen pang’a neldi jat simjoulou banga, kalhacha David chilhah te kapunsah’a chule keima kinbol’a pang Levi te jong kapunsah ding ahiuve.  
23 Chuin Pakaijin Jeremiah henga hitin aseiye,  
24 Mihon, “insung ni Judah le Israel chu Pakaijin, alhendohsa chu apaidoh ahitai,’’ tia aseiyu khu najah louham? Mihon kamite noise tah in aveuvin, Israel chu namkhat dinga simthei ahitapouve, atiuvin ahi.  
25 Pakaijin hitin aseiye, Keiman kamite kapaidoh kit sangin, keiman sun le jan chule lei le van umje ding dan kasemtohsa hi, khel jing e;  
26 Keiman kalhacha Jacob leh David chilhah te a-itih’a kapaidoh kit louding; Chule Abraham, Isaac chule Jacob chilhah ho chunga leng change vaihom ding chu, David guiya kasemdoh jing ding ahi. Keiman amaho khoto ingting, chule agamsung u kasemphat’a kahaosah ding ahiuve, ati.    

Pathen'in Zedekiah Agihsal 
 

1 Babylon lengpa Nebuchadnezzar chu aleng vaipohna gamho’a kon'in asepai jouse toh ahung kon'in, Jerusalem leh akimvel’a khopi ho douna gal asattai. Hiche pet chun Pakaijin Jeremiah henga hitin aseiye. ✡  
2 Zedekiah lengpa henga gachenlang hitin gaseijin; “Pakai Israel Pathen chun aseiye, keiman hiche khopi hi Babylon lengpa khut a kapehdoh ahitai, chule aman meiya agovam ding ahi.  
3 Chule nangjong ama-a kon’a najamdoh louhel ding, nakimandoh ding chuleh Babylon lengpa toh nakimaito tei ding ahi. Chuteng Babylon gam’a sohchanga nakikaimang ding ahi.  
4 Amavang, vo Judah lengpa Zedekiah, Pakai thutep hi ngaiyin, Nangma galmun’a nathilou ding ahi, tin Pakaijin aseiye.  
5 Nangma lungmong tah a nathi ding ahinai. Napu napate leng masaho kibolna banga mihon gimnamtui ahin hal uva, nathilong a-op diu; Amaho chu nachung a lainatah’a kapdiu, ohe, ilengpau athitai, atidiu ahi, tin Pakaijin aseiye, ati.  
6 Hichun Jeremiah themgao pan, Pakai thusei chu Zedekiah lengpa henga agaseitai.  
7 Hiche pet chun, Babylon lengpa sepaihon Jerusalem leh Judah gamsunga kulpi kikaikhuma kisuse nailou khopi Lachish leh Azekah teni jong chu ahindel khum un gal in asattauvin ahi.  
8 Chuin Zedekiah lengpan agamsung mipite toh kitepna khat asemdoh in; soh’a kivul ho jalen nading thu aphondoh jou chun, Pakaijin Jeremiah henga hitin ahinseiyin ahi.  
9 Aman amitakip henga thupeh aneijin, Hebrew mi soh’a kivul jouse, numei hihen pasal hijongleh, abon’a alha-ong diuvin thupeh aneijin ahi. Koiman anammi Hebrew mi chu soh a anei thei louhel ding ahi, tin aseitai.  
10 Chuin leng chapa ten jong chule mipi ten jong, abonchauvin lengpa thupeh chu ajuicheh uvin, asohteu chu abonchauvin achamlhat sah tauve.  
11 Ahin khonungin, ama hon alung’u akhelkit uvin, alha-ongsau soh numeiho le pasal ho chu, abon uvin anung mat kit uvin, soh in aneikittauve.  
12 Hijeh chun Pakaijin Jeremiah henga hitin aseitai.  
13 Pakai Israel Pathen chun hitin aseiye, Keiman napu napa teu chu asohchannau Egypt gam’a kon’a kahuhdoh chun, amaho toh kitepna khat kana semdoh in ahi.  
14 Keiman napu napa teu jah a, kumgup nasoh uva pangsa Hebrew mi poupou, kumgup sehleh nalha-ong uva nachamlhat sah teitei diu ahi, kati. Ahivangin ama hon ka thusei ho ngai nahsah in anei pouve. ✡  
15 Tunin nang hon kathupeh bangin lung naheiyun, Israel in nakom’a soh a umho lhadoh dingin nakinopto sohtauve. Nanghon keima Hou-In sung laitah’a, ikihounau bangin kitepna khat nasemtauve.  
16 Ahinlah, nang hon lung nakhel kit un, nakitepnau nasukeh uvin, nalhadohsau soh numeiho leh soh pasal ho jouse, nanung mat kit uvin, nasoh uvin napansah kit uvin, kamin chu nasunoh tauvin ahi.  
17 Hijeh chun Pakaijin hitin aseiye, “Nanghon kathupehsa nanam chanpi ho soh’a kon’a nachamlhat sah diu ahi, kati chu najuitapouve. Keiman nangho gal a mangthah ding, kelthoh a genthei ding chule natlesat thigam dinga kalha-ong diu nahi tauve. Chutah le vannoiya namtin vaipin natijat pi uva nakidah diu ahi.  
18 Nanghon ikitepnau nasukehtauve. Nanghon nakihahsel uva bongnou nahapsat uva, akah’a nakijot bang uva chu, keiman nangho kahapsat ding nahiuve.  
19 Keiman nangho kasattel diu, vaipo ho, thempuho chule mipite jouse, bongnou kisattel banga kasattel diu ahi. ajeh chu nang hon nakitepnau nasukehtauve.  
20 Keiman nang hon namelmateu khut a kapehdoh u nahitai. Ama hon namat uva nathadiu, chule natahsa uchu gamsaho leh vachaten anehdiu ahi.  
21 Keiman Judah lengpa Zedekiah leh avaipote abonchauva, nanghoa kon’a kinungtolsa Babylon lengpa khut a kapehdoh ding ahi.  
22 Keiman Babylon sepai te kalekou kit ding; ama hon hiche khopihi ahin delkhum diu, meiya ahalvam diu ahi. Hitia chu Judah gamsung khopi jouse ka suhmang ding, chule beihel a ahomkeova kakoi ding ahi, ati.    

Rechab Mite 
 

1 Judah lengpa Josiah chapa Jehoiakim phat laiyin, Pakaijin Jeremiah henga thu hitin aseiye. ✡  
2 Rechab insung mite henga chenlang, amaho chu Pakai Hou-In’a hungdiuvin gakouvin. Chujoule amaho chu indan sungnung pen khat a puilut inlang, chule adondiuvin lengpitwi hompeh in, ati.  
3 Hijeh chun keijong Habazzaniah tupa, Jeremiah chapa Jaazaniah leh asopite chule achate jouse toh kimuto dingin kachetai.  
4 Chuin keiman amaho chu Hou-In sunga kahinpuiyin, Pathen mipa Igdalia chapa Horan themgaopa dinga kigonpeh indan sunga chun kapuiluttai. Hiche indan hi, Hou-In vaibol ho umna indan komcha ahin, Hou-In kotkhahbul ngahpa Shallum chapa Maaseiah indan chungtah a ahi.  
5 Hichun keiman amaho dingin lengpitwi dimset hai-len khat leh adon nading khon ho kasemtup peh in, ajeh uva, “Lengpitwi hi don uvin’’ kati.  
6 Ahinlah ama hon, “Kanom pouve, keihon lengpitwi donpou vinge. Ajeh chu kapu kapau Rechab chapa Jehonadab chun, thupeh eina neiyun, nangho nahiuvin chule na chilhah te ahiuvin, a-itih’a lengpitwi nadonlouhel diu ahi.  
7 Chule nang hon chenna in jong nakisah loudiu, muchi natulou diu, lengpilei jong nabollou diu, amavang ponbuh a nachen jing diu ahi. Hiche thupeh hi najui diu, nahinkho lhum keiyuva nakhopem nau gamsung a nom’a nachendiu ahi, ati.  
8 Hiche jeh a chu, keihon ama thupeh hi imalam jousea kajui jingu ahi. Hitia chu keiho kahiuvin, kajiteu ahiuvin chule kachateu ahiuvin, lengpitwi hi kadonlouhel u ahi bouve.  
9 Vetan, keihon chenna in kakisah pouvin, lengpilei jong kaneipouvin chule muchi jong katupouve.  
10 Keiho ponbuh a kacheng uvin, kapu kapau Jehonadab thupeh ho hi kanitsohkeiyun ahi.  
11 Ahuvangin Babylon lengpa Nebuchadnezzar in gamsung douna ahinbol phat in, Babylon leh Syria sepai te kakichat jeh un, Jerusalem kahin jontauve, atiuvin ahi.  
12 Chuin Pakai thusei chu Jeremiah heng ahunglhung e.  
13 Hatchungnung Pakai, Israel Pathen'in hitin aseiye; ‘Nanghon ibol a kahilna nadon dauva, chule ka thusei ho ngaisah louva nakoiyu ham?’  
14 Veuvin, Rechab miten apu apu Jehonadab thupeh chu anit jing uvin, lengpitwi donlouhel in, tuni geiyin aum uve. Keiman nangho henga avel vel'a thu kasei vang'in, nang hon ka thusei nangaipouve.  
15 Keiman naheng uva kalhacha themgaoho avel vel in kahinsol in, Najah uva, nathilse bol’u dalhauvin hung kile kit unlang, apha chu bol uvin, tia kaseisah ahi. Chule Pathen dang chibai boh hih hel un, chutile keiman nangho le napu napteu kapehsa gamsunga lungmong tah’a nachendiu ahi, katin. Ahivangin nang hon ka thusei nangai hih hel un, chule nit dingin jong nagelpouve.  
16 Rechab chapa Jehonadab chapa ten, apu pau thupeh chu phatah in ajuiyun; Nanghon vang keima thusei ngai nahsah in nanei pouve.  
17 Hijeh chun Hatchungnung Pakai Israsel Pathen'in hitin aseiye. Nanghon kathupeh nangaidauva, kakouna najah tahlou jeh un, Judah leh Jerusalem chunga manthahna kalhunsah ding ahitai.  
18 Hichun Jeremiah in Rechab mite heng aseitai. Hatchungnung Pakai, Israel Pathen'in hitin aseiye: Nanghon napu napau Jehonadab thupeh phatah in najuiyun, chule athusei ho nanitsohkeiyuvin ahi.  
19 Hijeh a chu, Hatchungnung Pakai, Israel Pathen'in hitin aseiye. “Rechab chapa Jehonadab in keima jending son le pah aneijing ding ahi,” ati.    

Lekhajol Meiyin Akahlhah 
 

1 Judah lengpa Josiah chapa Jehoiakim leng vaipoh kumli lhinkum in, Pakaijin Jeremiah henga thu hitin aseiye. ✡  
2 Nangman lekhajol khat kilah inlang, Josiah leng khanga pat tuni geiya keiman Israel leh Judah douna ka thusei ho chule namtin vaipi douna ka thusei ho abon'in jihlut in.  
3 Chuteng Judah ten achung uva kabolgut thilse ho hi avel a akijah doh kit uva, akisih uva setna lampia kon’a ahung kilekit uva ahileh, keiman amaho chonsetna leh athemmo nau ka ngaidam ding ahi, ati.  
4 Chuin Jeremiah in Neriah chapa Baruch chu akouvin, Pakaijin ahenga aseipeh jouse chu abonchan akam in aseijin, Baruch in lekhajol khat a ajihluttai.  
5 Hichun Jeremiah in Baruch jah a, “Keima songkul'a kihen bangin kaum in, Pakai Hou-In sunga kavahlut theitapoi,”  
6 Hijeh chun nangma Hou-In sunga naga cheding, anngol jou ajing nikho leh, Pakaiya hungkon hiche thu ho , keiman kaseitho a nangma lekhajol a kajihlutsah ho hi, naga simdoh ding ahi. Hitia chu, Judah gamsung jousea kon’a hungdoh mipite jousen ajah diuva, nasimpeh ding ahi.  
7 Chutile ama hon achennau lamsea kon’a hung kihei kit uva, ageisang behseh masang a, Pakai henga ngaidam athumdiu ahi. ajeh chu, Pakai lunghanna chu akhohse behseh jengin, amaho dingin kichat tijat umval jeng ahi, ati.  
8 Hichun Jeremiah thupeh bang chun, Baruch in agabol in, Hou-In sunga alut in, mipi ho jah dingin, Pakai thusei kijihlut ho chu abonchan agasimdoh pihtai.  
9 Hiche hi, Josiah chapa Jehoiakim leng vaipoh kumnga lhinkum, lhako lhinna, anngol nikho khat a, Baruch in abol ahi. Hiche nikho chu Judah gamsung pumpia kon’a mi tampi, Jerusalem Hou-In’a chu hungkhomji, ahiuve.  
10 Chuin mipijouse jah dingin, lekhajol’a kijihlut Jeremiah thusei ho chu abon'in, Baruch in asimdoh sohkeiyin ahi. Hiche pet a chu ama Hou-In maiya, Hou-In sunga lekhasunpa Gemariah, Shaphan chapa indan sunga um ahin, hichu Pakai Hou-In lutna kelkot thah kom cha ahi.  
11 Shaphan chapa Gemariah, Gemariah chapa Micaiah chun lekhajol sunga kon’a Pakai thusei kiphongdoh ho chu abonchan ajah soh phat in;  
12 Ama achesuh in, leng inpia lekha sunpan indan sunga alut in, gamvaipo ho toukhomna-a chun aluttai. Hiche mun’a umho chu: Lekha sunpa Elishama, Shemaiah chapa Delaiah, Acbor chapa Elnathan, Shaphan chapa Geramiah, Hananiah chapa Zedekiah chule midang jong ahiuve.  
13 Micaiah chun, Hou-In mun’a Baruch in lekhajol asimdoh’a athujol ho chu abonchan, amaho chu aseipehtan ahi.  
14 Chuin vaipoten, Nethaniah chapa Jehudi, Shelemiah tupa, Cushi tusonpa chu, Baruch henga asol in, ama jah a, ‘Nangman mipite jah dinga nasimdoh lekhajol chu hinchoi inlang, keiho kom’a hungsimdoh kit in,’tin aga seisahtauve. Hichun Baruch in a lekhajol chu ahin kichoiyin, vaipote henga chun ahungtai.  
15 Chuin ama hon Baruch jah a, “Touvin, na lekhajol chu keiho jah dingin simkit in,” atiuvin ahi. Baruch injong aseibangu chun asimpehtai.  
16 ama hon thu kisun ho chu ajah phat un, atijauvin khat le khat akiveto jeng uvin ahi. Hichun ama hon Baruch jah a, “Hiche thu ho hi lengpa iseipeh teitei diu ahi,” atiuve.  
17 Ahivangin, ama hon Baruch chu thu adongun, Nangman thu hijat hi hoiya nalah ham, Jeremiah in najihsah ham? atiuvin ahi.  
18 Baruch in adonbut in, “Jeremiah in thucheng khat khat a aseiya, keiman hiche lekhajol’a hi kajihlut ahi,” ati.  
19 Chuphat in ama hon, “Nang jong Jeremiah jong, nanilhon'in kiseldoh lhontan. Naumna lhon koimacha hetsah lhon hih in,” atiuvin ahi.  
20 Chuin vaipo ho chun, lekhasunpa Elishama indan sunga alut un, lekhajol chu akoitup tauve. Chule athu jouse chu lengpa kom alhut tauvin ahi.  
21 Hichun lengpan Jehudi akouvin, lekhajol gala dingin asoltai. Jehudi injong Elishama indan sunga kikoi lekhajol cuh ahinchoiyin, lengpa le vaipo ho jah dingin asimpehtan ahi.  
22 Phalbi lei ahijeh in, lengpa jong phalbi indan sunga chun atouvin, meibel a mei kitih chu a-oiyin ahi.  
23 Chuin Jehudi in lekhajol chu, jolthum jolli asimchaiyin ahileh, lengpan chemchan a-at teltel in, mei lah a alehlut in, hiti chun aban ban in abol in, lekhajol chu abon'in meiya ahalvam soh hettan ahi.  
24 Thu hijat ajah vangun, lengpa ahin chule alhachate ahiuvin, koiman kisihna leh tijatna imacha aneideh pouvin ahi.  
25 Hichun Elnathan, Delaiah chule Gemariah ho chun, lengpa kom’a, lekhajol chu meiya ahalvam lou dingin ajol un, ahivangin lengpan amaho thusei chu angaipeh poi.  
26 Chujouvin, lengpan achapa Jerameel, Azriel chapa Seraiah chule Abdeel chapa Shelemiah akouvin, lekhasunpa Baruch leh Jeremiah themgaopa mandoh dingin thupeh aneitai. Ahivangin amani chu Pakaijin aseldohtai.  
27 Lengpan, Jeremiah thuseiho Baruch in lekhajol a ajihlut chu, meiya ahalvam nung chun; Pakaijin Jeremiah henga hitin ahinsei kit in ahi.  
28 Nangman lekhajol khat kilahkit inlang, Judah lengpa Jehoiakim in meiya ahalvamsa lekhajol’a kisun thu ho chu, avel in abonchan jihlutsah sohkeiyin, ati.  
29 Chule Judah lengpa Jehoiakim jah a, hitin seiyin: Nangman lekhajol chu, asunga thu um, Babylon lengpan hiche gam hi asuhmang ding chule agamsunga um mihem leh gancha ho jong asuhgam hel ding ahi, tia akijih lut jeh a meiya nahalvam ahi.  
30 Pakaijin hitin aseiye, Judah lengpa Jehoiakim lengpa chapa te David leng touna-a hungtou ding koimacha umlouhel ding ahiuve. Ama tahsa thilong jeng jong, sunlai nisa thohding leh janlai daitwi doudinga, vuilouva kipaiding ahi.  
31 Keiman achonset nau lethuhna-a, ama chungle a insung mite chunga chule asohte chunga talen kamatsah ding ahiuve. Chule keiman Jerusalem mite chunga chule Judah mite jouse chunga hamsetna katepsa jouse kabuhlhah ding ahi. Ajeh chu ama hon kahilna leh kasihsalna ngaisah in anei pouve.  
32 Hijeh chun Jeremiah in lekhajol achom khat alan, lekhasunpa Baruch kom’a chun, akamcheng tah in aseipeh kit in, ajihlutsah tai. Chule lekhajol masa, Judah lengpa Jehoiakim in meiya ahalvamsa-a, kijihlut thucheng jouse abonchan ajihlutsah kit in, chule thucheng tampi jong akigop ben ahi.    

Jeremiah Songkul’a Kihen 
 

1 Josiah chapa Zedekiah chu Jehoiakim chapa Coniah khel in, Judah te lengin apangtai. Ama hiabbylon lengpa Nebuchadnezzar in apansah ahi. ✡  
2 Ahinlah, Zedekiah lengpa ahin, ama sohte ahiuvin chule gamsung mite ahiuvin, Pakaijin Jeremiah mangcha-a thu ahinsei ho chu, ngai nahsah in anei pouve.  
3 Ahijeng vang chun, Zedekiah lengpan, Shelemiah chapa Jehucal leh Maaseiah chapa Zephaniah thempupa chu Jeremiah henga asol in, “Keiho din, Pakai I-Pathen’u henga, neitaopih un,” agatisah in ahi.  
4 Hiche pet a chun, Jeremiah jong songkul'a kihen loulai ahin, mipi lah a anop nop in achele avahle nalaiye.  
5 Hichun, Pharaoh sepai te Egypt gam’a pat in, Judah gam lhanglam’a ahungdoh uve, tithu, Babylon sepai te, Jerusalem a kon’in akinung tol kittauve.  
6 Chujouvin, Pakai thusei Jeremiah heng ahunglhungin.  
7 Pakai Israel Pathen chun hitin aseiye: Judah lengpa chun, ipi hungsoh ding ham, tithu donga kaheng'a nahinsol ahi. Ama chu seipeh un, napanpi dinga hungkondoh Pharaoh sepai te chu, amaho chamtah a Egypt gam’a kilekit diu ahitai.  
8 Chuteng Babylon sepai te hung kinungle kit diu, chule hiche khopihi alah uva meiya agovam diu ahi.  
9 Pakaijin hitin aseiye; Nangho leh nangho kilhem lhauvin lang, Babylon mite sepai ho chun, eihoa kon’a kitolmang kei ahi tauve, tidauvin. Amaho akitolmang pouve.  
10 Ijeh inem itileh, nang hon Babylon sepai te chu apumpiuva najo heldiu hijongleh, chule akisukha maha poho bou hing dohdiu hijongleh, amaho chu hung kipan untin, hiche khopihi meiya agovam diu ahi, tin seipih in, ati.  
11 Pharaoh sepai te ahungkon uve, ti ajah phat un, Babylon mite sepaiho chun Jerusalem adalhauvin, akitoldoh tauve.  
12 Chuin Jeremiah injong Jerusalem adalhan, asopite toh gou kihom’a ama chan kilah dingin, Benjamin gamsung ajontai.  
13 Ahinla, aman Benjaminkelkot phung ajotpa-a achepet in, kelkot ngahpan ama chu aman in; ajah a, nang hi Babylon mite henga jamlut go nahim, atin ahentai. Hichea kotngah mimanpa chu Hananiah tupa Shelemiah chapa Irijah ahi.  
14 Ahinla Jeremiah in, “Neingohna chu jouthu ahi bouve. Keiman hitobang chu kagel hih hel e,” ati. Ahivangin Irijah chun Jeremiah thusei chu angai pihpon, vaipo ho angsunga akailuttai.  
15 ama hon Jeremiah chu havoh in avouvin, chujouvin lekhasunpa Jonathan insunga chun ahentauve. Jonathan in chu songkul'a asemdoh u ahitai.  
16 Chuin Jeremiah chu songkul'a akhum un, hichea chun nikho sotpi aumdentan ahitai.   

Zedekiah in Jeremiah akihoupi 
 

17 Chujouvin Zedekiah lengpan, Jeremiah akouvin guhthim in mi asol in, agakou sah in, leng inpia akimupi in ahi. Hichun lengpan ajah a, “Pakaiya kon’a thu hunglhung um am?” ati. Jeremiah in adonbut in, “Henge aum'e. Nangma hi Babylon lengpa khut a kipedoh nahitai,” ati.  
18 Chuin Jeremiah in lengpa jah a, “Keiman ipi adihlou kabol am? Ipi nang douna leh nalhachate douna chule mipite douna kabolkhah um am? Ibol a songkul’a neihen jeng ham?  
19 Nahenga, Babylon lengpa sepai ten nangma douna leh hiche gamsung douna gal bl in, hungkon ponte, tia gaothu sei nathemgao ho chu, tua hoiya umgam’u hitam?  
20 Vo kapu lengpa, ngaitem in nakom’a katao ahi. Hiche songkul'a kisem Jonathan in-a khun, neisol kit hihbeh in. Ajeh chu kache kitleh kathiden teitei ding, ati.  
21 Hijeh chun, Zedekiah lengpan thu apen, Jeremiah chu songkul'a solkit talouvin, leng inpi ngahpa insunga aumsah tauve. Chule lengpa thupeh bangin, khopi sunga changlhah abei kahsen, niseh in changlhah in avah’un, leng inpi in-ngahpa insunga chun ama jong aumdentai.    

Jeremiah Ajamdoh 
 

1 Mattan chapa Shephatiah ahin, Pashhur chapa Gedaliah ahin, Shelemiah chapa Jehucal ahin, chule Malkijah chapa Pashhur ahin, amaho hin, mipi henga Jeremiah in ipi aseijing ham, ti ajahsohkeiyu ahi. Aman aseijing chu,  
2 Pakaijin hitin aseiye, “Koi hijongleh Jerusalem khopia umden ho chu, chemjam’a thidiu, kelthoh a chule natna hise chom chom’a thidiu ahi. Amavang koi hileh Babylon mite henga kipelut ho chu hingdoh diu ahi.  
3 Chule Pakaijin hitin jong aseiye, Jerusalem khopi hi Babylon mitesepaiho khut a kipedoh tei ding, chule ama hon hiche khopi hi alah dingu ahi,” atijing ahi.  
4 Hichun vaipo ho chu lengpa kom’a alut uvin, hitin agasei uve. Kapu hiche mipa hi that jengin. Aman hitobang thu aseijeh in, khopi sunga sepai te umsun jong alungu asuneo gamtan, chule mipite jong alung lengvai gamtauvin ahi. Hitobang mihi nam ngailulou ahi, agatiuve.  
5 Zedekiah lengpan jong, amaho sei chu anomtan, “Aphai, nang hon nagel u chu ama chunga bol jengun, keiman nangho douna ima kasei louhel ding ahi,” atitai.  
6 Hijeh chun vaipo ho chun Jeremiah aman un, leng inpi ngahpa inkom’a lengpa chapa Malkijah twikul a chun khaovin akhailha tauvin ahi. Twikul chu twi umloupet ahin, atolanga bkonnang um ahi. Bkonnang lah a chun Jeremiah alhumlut tan ahi.  
7 Hichun leng inpia vaihom thuche tah khat, Ethiopia mi Ebed-melech kitipa chun, Jeremiah chu twikul a alehlut tauve, ti ajatan ahi. Hiche pet a chu, lengpan Benjamin kelkot phungathutan’a atoupet ahi.  
8 Hijeh chun, Ebed-melech jong leng inpia kon'in alhaijel in lengpa jah a chun,  
9 Kapu lengpa, hiche miho hin thilse tah khat aboldoh tauve. Ama hon Jeremiah themgao chu twikul sunga alehluttauvin ahi. Twikul sunga khu, ama gilkel dangchah thoh'a thilo paiding ahitai. Ajeh chu khopi sung jenga jong changlhah beiding kon ahitai, agatin ahi.  
10 Hichun lengpan Ebed-melech jah a thu apen, Hilaiya um kamiho somthum kipuiyin lang, Jeremiah chu athi masangin twikul a kon’in gakaidoh loiyun, atitai.  
11 Hijeh chun Ebed-melech injong, lengpa miho chu apuiyin, leng inpia thil kholna insunga chun alut un, pon luisa leh akipaisa pon phabep alauvin ahi. Hiche pon luisa ho chu twkul sunga, Jeremiah henga khaovin akhailhauvin ahi.  
12 Hichun Ebed-melech in Jeremiah chu akouvin, ajah a, hiche ponluisa ho hi najahnoi tenia chun, khaojang toh kikah’a chun jep in ati. Jeremiah injong aseibang chun aboltai.  
13 Chuin ama hon Jeremiah chu twikul sunga kon'in akaidoh uvin, chule Jeremiah jong leng inngahpa insunga chu aumden kittai.  
14 Nikhat, Zedekiah lengpan Jeremiah kouvin mi asol in, Pakai Hou-In lutna kot thumna’a chun akimupin ahi. Zedekiah lengpan Jeremiah jah a, “Keiman thukhat dong ing kate, chule nangin jong dihtah a naseiding, na-imlouhel ding ahi,” ati.  
15 Ahin Jeremiah in lengpa jah a, “Keiman adihtah kaseile neitha jeng ding ahi. Chule keiman nangma hilna neijong leng, nngman nangaideh louhel ding ahi bouve,” atitai.  
16 Chuphat in, lengpan Jeremiah kom'a chun aguh in kihahsel na aboltai. Aman, “Pakai hingjing, eiho hinkho eisempeh pau ahi. Keiman nangma katha louhel ding chule nang thi ding deiho khut a jong kapehdoh louhel ding nahi,” atitai.  
17 Hichun Jeremiah in Zedekiah lengpa kom’a hitin aseiye. Hatchungnung Pakai, Israel Pathen chun aseiye. Nangma tah Babylon lengpa henga nakipehlut poupouleh, nang jong na insung mite jong nakihinso diu ahi. Chule hiche khopi jong meiya kihalvam louding ahi, ati.  
18 Amavang nangma tah nakipehlut loule, iti jongleh najamdoh louhel ding ahi. Chule hiche khopi jonghi Babylon mite khut a kipedoh ding, ama hon meiya ahalvam diu ahi, atipehtai.  
19 Ahivangin Zedekiah lengpan Jeremiah jah a, “Babylon mite khut a kipehlut jeng ding chu kichat umtah ahi. Ajeh chu, amaho khutnuiya umsa Judah miho khut a eipedoh khalou, keiman ipi kato ding nahet am?” ati.  
20 Chuin Jeremiah in adonbut in, Nangman Pakai thupeh hi najuile, amaho khut a nakipedoh louhel ding ahi. Hiche hi nangdinga aphapen hi ding, nahinkho jong nakihoipeh ding ahi.  
21 Amavang, kipehlut ding nadale, Pakaijin keima henga aphondoh chu hiche hi ahi.  
22 Ven, Judah leng inpia, insung numei akidalha chengse hung kikai doh’a, Babylon mite sepaiho kipedoh diu ahi. Chutah le ama hon ache pump um uva, “Lengpa naginchat tah nagol phapen hon nangma nalhem lhauvin…! Nachunga avaihom tauve; Tunvang nakeng jong bonlhoh lah a aluttan, nagolten jong nadalha tauve, atidiu ahi,” kati.  
23 Keiman kaseibe kit in, “Naji nachateu jong abonchauva, Babylon mite khut a kikailutsohkei dingu, chule nangma tah jong najamdoh louhel ding ahi. Babylon lengpan nangma tah soh’a nakai ding, chule hiche khopi hi meiya ahalvam ding ahi,” kati.  
24 Hichun Zedekiah in Jeremiah jah a, “Hiche thu ho kehenga naseihi, koima hetsah hih in, koiman nangma imacha nalolou ding ahi.  
25 vaipo hon ikihou hon hinhedoh khaleu, lengpan nakom’a ipi ase am, imhih in, tia nahin dohdiu. Nasei loule nathi ding ahi, tiajong aseidiu ahi.  
26 Ven, hitia chu ahinbol khah ule, nangman amaho jah achun, “Keiman lengpa kom’a, Jonathan in-ah kihenna mun’a chun neinungsol hihbeh in, tia kagatao ahi, tin seipeh in,” ati.  
27 Hichun, sotlouhel in, vaipo ho abonchauvin Jeremiah kom’a ahung uvin, Jeremiah jah a, lengpan ipi dinga nahinkou ham, tin adongtauve. Jeremiah injong lengpan athuhil bangchun aseitan ahileh ama hon imacha alothei tapouve. Ajeh chu lengpa toh akihouna lhon chu koima ajapha umlou ahiuve.  
28 Hiti chun Jerusalem khopi chu Babylon ten alah nikho geiyin, Jeremiah chu leng inpi ngahpa insunga chun aumdentai. ✡    

Jerusalem Khopi Kisuhchim 
 

1 Judah lengpa Zedekiah lengpa leng vaipoh kumko lhinkum, lhasom lhin in, Babylon lengpa Nebuchadnezzar leh asepai te ahung kon uvin, Jerusalem khopi ahin delkhum tauvin ahi.  
2 Chuchejou kumni leh keh lhinkum, Zedekiah leng vaipoh kumsom lekhat lhinkum, lhali lhin in, Babylon miten Jerusalem kulpi bang munkhat ahin vokeh uvin, khopi sung chu alotauvin ahi.  
3 Hichun Babylon sepai te leh avaipoteu, abonchauvin khopi sunga ahung lut uvin, kelkot lailha pen’a chun atoudentauve. Amaho chu: Nergar-sharezer samgar, Nebo-Sarsekim, Nergar-sharezer dangkhat toh chuke gamvaipo dang dang ho toh ahiuve.  
4 Judah lengpa leh asepai ten, Babylon mite khopi sunga ahunglut’u chu amu-uvin, abonchauvin ajamdoh tauve. Ama hon jan muthim noiya chun, kulpi bang teni kikah a kum kelkot chu ajotpaiyun, lengpa honlei lampia acheuvin, Jordan phaicham ajontauvin ahi.  
5 Ahivangin, Babylon sepai ten amaho chu anung del un, Jericho phaicham a aphauvin, lengpa chu amantauve. Ama hon Zedekiah lengpa chu, Hamath gam’a Riblah mun’a um Babylon lengpa Nebuchadnezzar kom’a apuiluttauve. Hichun Nebuchadnezzar lengpan Zedekiah chunga thu atantai.  
6 Zedekiah lengpa chu, Babylon sepai ten, Judah gamvaipo ho leh leng chapa te jouse, asatlih’u chu, amittah in avetsah uvin ahi.  
7 Chuin, Zedekiah lengpa chu amit teni akaldoh peh un, thihkhaovin ahen un, Babylon gamlanga akaitauvin ahi.  
8 Hichun Babylon miten, lengpa inpi jouse jaonan Jerusalem khopi chu neiyin ahallha tauve. Chule khopi kulpi bang jouse jong chu asuchim soh tauve.  
9 Chujouvin, in-ngah lamkaipa Nebuzaradan leh midang aumden ho chule ama henga hung kipelut chengse chu, Babylon gam’a sohchang dingin akaitauvin ahi.  
10 Ahin Nebuzaradan chun, Judah gamsunga mivaicha dehset ho chu, lengpilei honleh loumun tampi apen, phatea avettup diuvin angansetan ahi.   

Nebuchadnezzar in Jeremiah akhohsah 
 

11 Babylon lengpa Nebuchadnezzar in, in-ngahpa Nebuzaradan chu Jeremiah holdoh dingin, thupeh aneitan ahi.  
12 Aman Nebuzaradan jah a, “Amapa hi phaten vetup inlang, koima bolset sah hih in. Aman angaichat chan penlang, aman asei bang-bangin jen in,” ati.  
13 Hijeh chun in-ngahpa Nebuzaradan, vaihom pipu Nebushazban, lengpa thumop Nergar-sharezer chule Babylon lengpa noiya leng vaipoho chun,  
14 Mi asol uvin, singkul a kon’in Jeremiah agapuidoh sah uvin, avetup dingin Shaphan tupa, Ahikam chapa, Gedaliah chu anganse tauve. Hichun Gedaliah in Jeremiah chu ainlam’a alepuiyin, hiti chun, ama amite lalh’a acheng dentai.  
15 Jeremiah chu songkul'a akihen nalaiyin, Pakaijin akom’a thu ahinseiye.  
16 “Chenlang Ethiopia mi Ebed-melech chu seipeh in. Thaneipen Pakai, Israel Pathen'in hitin aseiye; Keiman hiche khopi douna kanaseisa banga kahin bolding ahi. Keiman hamsetna achung uva kalhunsah ding, hichu apha hilou ding, nangman namittah a amaho manthah chu namu ding ahi.  
17 Amavang hiche nikho chuleh keiman nangma chutobang kichat tijat na-a kon’a kahuhdohding nahi.  
18 Ajeh chu keiman nangma neitahsan jal’a, keiman nangma hinkho chu kahuhdoh ding nahi. Keiman nangma kahuhdoh’a bitkeiya kaumsah ding nahi,” tin Pakaijin aseiye.    

Jeremiah Le Bedaliah Umkhom 
 

1 Babylon gam’a sohchang ding’a, Jerusalem mite leh Judah mite toh thihkhao’a akihen nauva kon’a, in-ngahpa Nebuzaradan in Jeremiah chu Raman kha, alhadoh jou nung chun, Pakai thusei Jeremiah heng’a ahunglhungin,  
2 In-ngah lamkaipan, Jeremiah akouvin ajah a “Pakai na Pathen chun, hilaimun douna-a hibang hamsetna ana phondoh bangchun, aguilhun sahtai.  
3 Ijeh inem itileh, hiche mite hi, Pakai dounan achonseuvin, chule athusei jong angaipeh pouve. Hiche jeh a chu achung uva hibang thilse hi hunglhung ahitai.  
4 Ahin, keiman nakihenne thihkhao nasutpeh ingting, chule kalha-ong ding nahitai. Keitoh kilhon’a, Babylon gam’a cheding pha nasahle, hungin, keiman ijakai navetup nange. Ijemtia hilai mun’a umden ding pha nasah jongleh, akhohpoi. Ven, hiche gam leiset pumpi hi na-angsung’a aum’e, nadei deya nache thei ahi.  
5 Hilai mun’a umdending nakigel lhah le, Babylon lengpan Judah gam khopi jouse chung’a vaipo ding’a apansah Ahikam chapa Gedaliah, Shaphan tupa kom’a chekittan. Ama kom’a naum’a chule mipi lah a nachenthei ahi. Achutilou jongleh, nangma nop nop’a na um thei ahitai, ati. Hichun, in-ngah pa Nebuzaradan in, Jeremiah chu neh ding themkhat toh sum apen, asoldoh tai.  
6 Chuin Jeremiah jong Hikam chapa Gedaliah umna Mizpah mun’a achetai. Chukom’a chun, amoh akidalha mi phabep chutoh achengkhom tauve.  
7 Thinglhang lang’a pansa, Judah mite ding’a galbol lamkai ho chun, Judah gamsung’a vaipo dingin Hikam chapa Gedaliah chu, Babylon lengpan apansah in, ama khut a chun, sohchang’a kikailou dalhah’a um pasal ho, numeiho, chapangho chule avaicha dehset ho jouse chu apeluttai, tithu ajatauvin ahi. ✡  
8 Hijeh chun, Gedaliah toh kimuto dingin amaho chu, Mizpah mun’a acheuvin ahi. Amaho chu: Nathaniah chapa Ismael, Karieh chapa teni Johanan le Jonathan, Tanhumeth chapa Seraiah, Ephai chapa te, Ma-acath chapa Jezariah chule amaho noiya um amiteu jouse ahiuve.  
9 Hichun, Gedaliah akihahsel in, ajah uva, Babylon mite chu miphalou ahi pouve. Amaho kin bolding chu kicha hih un, gamsung’a cheng uvin lang, Babylon lengpa kin boljeng uvin, hichu nangho dia aphapen hi ding ahi, ati.  
10 Keivang, nangho jouse thalheng’a, eiho kimupia hung ding Babylon mite angsung’a ding dia, Mizpah mun’a kachen ding ahi. Nangho vang, nachenphanau munhoa chun chengden unlang, lengpithei galeh nipilai theiga chule Olive theiga ho kilo khom uvin lang chule bel sung’a kikoitup uvin, ati.  
11 Hiti chun, Judah mite Moab gam’a, Ammon gam’a, Edom gam’a chule gamdang dang’a thamho chun, Babylon lengpan mi phabep Judah gam’a adalhan, chule gamsung pumpia vaipo dingin Gedaliah apansah’e ti ajatauvin ahi.  
12 Hichun, amaho chu akithecheh nau gamho’a kon’in, ahung kile kit uvin, Judah gamsung ahinjon kittauve. Ama hon Mizpah kho’a Gedaliah ahung kimupiuvin; chua kon chun, thnglhang gam lang ajon uvin, lengpi theiga leh theiga chom chom ho aloukhom un, amaho dingin tampi akikhol tauvin ahi.  
13 Hiche nung sotlouvin, Kariah chapa Johanan leh galbol lamkai phabep, Mizpah kho’a Gedaliah jeh a,  
14 ama hon Gedaliah jah a, “Ammon lengpa Boalis in nang that dingin Nathaniah chapa Ismael ahinsol e, ti thuhi, nangman nahetlou ham?” ahung tiuve. Gedaliah chu amaho thusei chu atahsanpoi.  
15 Hichun Johanan in, atumbeh in Gedaliah akimupin, ama tah chu Ismael thatdoh dingin akipedoh in ahi. Aman Gedaliah jah a “Ibol’a Ismael in nang namoh tha jeng ding ham? Judah mite hijat hung kilekit’a nang nahinbel ho iti ding ham? Dalhah um eiho amoh chengse jonghi, imoh manthah jengdiu ham?” ati.  
16 Ahivangin Gedaliah in Johanan jah a “Nasei hi nabollouhel ding ahi. Ajeh chu nangman Ismael chungthu hi, jou nasei ahi bouve,” ati.    

1 Chuche kum, lha sagi lhin in, leng insungmi khat, Nethaniah chapa Ishmael, leng inpia jong vaihom pipu khat chu, pasal misomtoh Mizpah khoa Gedaliah toh kimuto dingin acheuvin ahi. Abonchauva an anehkhom laitah un, ✡  
2 Ishmael leh alhonpi pasal misom ho chun, chemjam asatdoh un, Babylon lengpan gamvaipoa apansah Gedaliah chu, athattauve.  
3 Ishmael in Gedaliah toh umkhom Judah miho leh Babylon sepai te jouse, abonchauvin athatgam heltai.  
4 Ajing nikhon, Gedaliah kitha thu, mi koima chan ahetdoh masang'in,  
5 Shechem khoa kon, Shiloh khoa chule Samaria khoa kon'in, pasal somget ho chu, Pakai Hou-In a, thilto boldingin ahungtauve. Amaho chun anemul akihet tol uvin, aponsil u abottel uvin, chule atahsa chungu aki-atpop un, Hou-In a toding Chang le gimnamtui ahinchoi uvin ahi.  
6 Hichun, amaho chutoh gakimuto dimg in, Ishmael in Mizpah a kon'in akipat doh in, kappum pum in achei. Amaho kom alhunphat in, aman ajah uva, “Hungun, Ahikam chapa Gedaliah khu, ipin alhunden hitam, Hung veuvin,” ati.  
7 Amaho chu khopi sung ahunglut phat un, Ismael leh alhonpi ho chun, hiche miho chu, misom tilou adangse abonchauvin athatgam’un, twikul a alehlut tauvin ahi.  
8 Adang misom ho chun, Ismael jah a, “Neithat hih un, keihon loujaova suhlou chang tampi, sakol chang tampi, Olive thao leh Khoiju tampi kasel uve, nangdin nahin choipeh nauving’e,” atiuvin ahi. Hijeh chun amaho chu ahinghoiyin ahi.  
9 Ishmael in amitha ho alelutna twikul chu, Asa lengpan Israel lengpa Baasha douna-a, chule ama kivenne ding’a, Mizpah khoa kulpi asem laiya, anasemdoh twikul lentah ahi. Hiche twikul chu Ishmael in amitha ho adipsettan ahi.  
10 Hichun Ishmael in Mizpah khoa umden ho, lengpa Chanute ahiuvin chule midang akidalha amoh chengse ahiuvin, in-ngah lamkaipa Nebuzaradan vettup na noiya um jouse chu, abonchauvin aman in ahentai. Ismael in amaho chu, Ammon mite gamlang’a sohchang dingin akaiyin, akipatdoh tai.  
11 Kareah chapa Johanan leh aumpi gal lamkai dang hon, Ishmael thilse bolchu ajadoh tauve.  
12 Hijeh chun, ama hon amiteu akipuiyun, Nethaniah chapa Ishmael sat dingin adel tauvin ahi. Ama hon Ishmael chu Gebion mun’a twikul-len umna-a chun aphapan tauvin ahi.  
13 Hichun Ishmael in sohchanga akaiho chun, Johanan leh alhonpi gal lamkai ho amu phat un, akipah behseh un a eojah tauve.  
14 Sohchanga akaiho jouse chu, Johanan lang’a ahung lheilut sohkeiyun, apangkhom tauvin ahi.  
15 Hichun Ishmael leh aloi mi get chu Johanan khut a kon'in ajamdoh man’un, Ammon gamsung’a ajamlut tauve.  
16 Chuin Kareah chapa Johanan leh alhonpi gal lamkai ho chun, Ishmael in Gedaliah atha jouva sohchang’a akaimangho: Sepai ho, numei ho, chapangho, chule nu-kiso ho, Gibeon mun’a ahuhdoh chengseu chu abonchauvin apui tauve.  
17 ama hon ami huhdoh chengseu chu, Bethlehem kom’a Geruth Kimham kho’a chun apuiyun, Egypt gam jonpai dingin akigouvin ahi.  
18 Ajeh chu, Babylon miten Ahikam chapa Gedaliah, Babylon lengpan Judah gamvaipo a apansah pa chu, Ishmael in athattai tithu ahin jahdoh ding chu, kicha ahiuve.    

Pathen Heng’a Taoding Mipiten Jeremiah Angeh-U 
 

1 Hichun gal lamkai jouse, Kareah chapa Johanan leh Hoshaiah chapa Jezariah jaonan, chule mipite jouse aneopen’a pat alenpen geiyin, Jeremiah kom ahin naiyun.  
2 ama hon Jeremiahthemgaopa jah a “Keiho dingin Pakai na Pathen kom’a nei taopeh un. Nangin namu hi ahi, simkham lou keiho cheng, lhomcha bouhi dalhah’a um kahi tauve. Keiho hi masang’a toh tekah thei kahitapouve.  
3 Keiho neitaopeh un, ajeh chu, Pakai na Pathen chun kachena diu leh kaboldiu, eihiltei ding’u ahi,” atiuve.  
4 Jeremiah in adonbut in, “Aphai, nang hon nangeh bang un, Pakai na Pathen u heng’a keima taoving’e. Chule Pakaijin nangho ding’a ahinsei chanchu, imlouhel ’a ka seipeh ding nahiuve,” ati.  
5 Hichun ama hon Jeremiah jah a, “Keiho ding’a Pakai na Pathen'in nangkom’a ahinsei bang-bang’a katoh louva ahile, Pakai chu kitah tah in kachung uva sakhin pang jeng hen.  
6 Apha hihen aphalou hijongleh, keihon Pakai I-Pathen'u thusei chu kangai diu ahi. Ajeh chu keihon nangma Pathen heng’a taoding’a kasol’u nahi. Chule keihon ama thu kangaiyu leh keiho ding’a ima jouse apha hi ding ahi,” atiuve.  
7 Nisom jouvin, Pakaijin Jeremiah heng’a thu ahinsei yin,  
8 Hichun Jeremiah in Kareah chapa Johanan leh adang galbol lamkai ho jouse, chule mipi ho jouse chu, aneopen’a pat alenpen geiyin, abonchauvin akoukhom sohkeiyin,  
9 Amaho jah a nang hon Pakai Israel Pathen heng’a na ngaichat u thum ding’a neisol’u ahin, Ama chun hitin aseiye.  
10 Nangho hiche gamsung’a hin chengden uvin. Nangho lungdetteh a nachen den ule, keiman nangho kaphu detdiu, kabodoh louhel ding nahiuve. Ajeh chu keiman nachung uva thilse kabolsa chengse chu phamo kasan, kalung kakheltai, ati.  
11 “Nanghon Babylon lengpa chu kicha hih un, Ajeh chu keiman nangho ka umpiuva, ama thahat a kon’a kahuhdoh ding nahiuve,” tin Pakaijin aseiye.  
12 Keiman nangho ka khoto jal uva chu, ama tah in nangho nahepi theina ding uva, hepina lungthim kapeh ding, chutengleh aman nangho na gamsung uva nachensah diu ahi.  
13 Amavang, nang hon Pakai na Pathen’u thusei hi nangaidauva, keiho hiche gamsung’a chengpou ving’e natiuva;  
14 Keiho Egypt gam’a cheuving ting, gal kisat umlouna chule gilkel thoh louna, chu kom’a gacheng tauving’e, natiuleh,  
15 Pakai thusei hi phaten ngaiyun, “Nangho Judah mite dalhah’a um amoh chengse, Thaneipen Pakai, Israel Pathen chun hitin aseiye.” “Nangho nacheuva Egypt gam’a chu, nang hon nagin gin’u gal kisat  
16 Chuche gam’a chu, nang hon nagin gin’u gal kisat chun nahin phahdiu, chule nakichat pen’u kellha chun nanung’u ahin juipeh ding ahi. Chutengleh nangho hiche gam’a chu nathiden ding’u ahi.  
17 Koi hijongleh, Egypt gam’a chea chengden ding’a kigo ho jouse chung’a, hiche hamsetna chu chuding ahi. Nangho gal’a nathidiu, kelthoh a nathidiu chule natna hsea nathigam diu ahi. Chuteng keiman kalhunsah hiche hamsetna-a kon’a ajamdoh koimacha umlouhel ding ahi,” ati.  
18 Thaneipen Pakai Israel Pathen'in hitin aseiye, “Jerusalem mite chung’a kalungsatna hoise kabuh lhah khum bang’a, Egypt gam’a gachenglut nangho jouse chung’a jong kabuhlhah khum ding ahi. Chuteng, nangho thet umtah, tijat umtah, gaosap chengle miho nuisat nahidiu ahi. Chule nang hon a itih’a na gamsung’u namukit lou diu ahi.  
19 Ngaiyuvin, Vo Judah mite dalhah a umho! Pakaijin aseiye. Nangho Egypt gam’a che hih uvin. Tunia nangho kahilchah nau thupeh hi suhmil ding gohihbeh un.  
20 Ajeh chu, nang hon Pakai na Pathen u kom’a nangaichat u thum’a keima neisol’u chun, ipi hijongleh Pakaijin asei jouse chu keihon bol jeng’u ving’e, natiuvin. Ahivangin nalung theng pouve.  
21 Hichun, imchep beihel in Pakai thusei jouse nangho ka seipeh tauve. Ahivangin, nang hon Pakai na Pathen’u thupeh ho chu, khatcha nangai pouve.  
22 Hijeh chun, keiman nangho kicheh tah’a ka seipeh nahiuve. Nangho Egypt gamsung’a chu, chemjam’a nathidiu, kelthoh’a nathidiu, chule natna hisea nathi gamdiu ahi,” ati.    

Egypt Gam Ajot-U 
 

1 Pakai a Pathen uvin amaho ding’a ahinsei thu ho jouse chu, Jeremiah in mipite heng’a abonchan aseipeh tai.  
2 Hichun Hoshaiah chapa Azariah leh Kareah chapa Johanan chule mihoitho phabep chu, Jeremiah heng’a ahungun, ajah a, “Pakai k a Pathen uvin keiho Egypt gam’a kache diu jahda ponte. Nangman jou nasei ahi bouve.  
3 Nangma Neriah chapa Baruch toh nakihoutoh a, keiho hi Babylon te khut a eikipedoh uva, chule ama hon eithauva ahilou le sohchang’a Babylon gam’a eikai mang nadiuva, hitobang thuh naseidoh ahi,” atiuve.  
4 Hijeh chun, Johanan leh gal lamkai ho chuleh mipite jouse chun, Pakaijin Judah gamsung’a nachenden diu ahi, tia aseichu angai tapouve.  
5 Hichun Johanan leh gal lamkai ho thusah chun, gam chom chom’a ajamcheh nauva kon’a hung kilekit’a, Judah gamsung’a chengding kigo ho chule akidalha amoh chengse chu, apuijun ache tauve. ✡  
6 Mipi ho lah a chun, pasal ho, numei ho, chapang ho chule leng chanu te ho jong ahiuve. Amaho chu, in-ngah lamkaipa Nebuzaradan in Gedaliah khut a adalhah ho ahiuve. Alah uva chun, Jeremiah themgaopa leh Baruch jong apuitha tauvin ahi.  
7 Hiti chun, Pakai thusei ngailouvin, mipi ho chu Egypt gamsung’a alut un, achepeh uvin Tahpanhes khopi alhung tauve.  
8 Tahpanhes mun’a, Pakaijin Jeremiah heng’a thu ahinsei kit in, ajah a,  
9 “Judah te mitmu tah in, nangman songchang alenthim phabep lanlang, Pharaoh lengpa inpi lutna lampi’a kipha songpheng noiya khun vuijin.  
10 Chuteng Judah miho kom’a seiyin,:Thaneipen Pakai, Israel Pathen'in hitin aseiye; Keiman kasohpa Babylon lengpa Nebuchadnezzar chu hilai mun’a kahin puilut ding ahi. Keiman hiche songchang kiselho chung’a hi, alaltouna kaki dosah’a chule aman hilai mun’a hi aleng ponbuh ason khum ding ahi.  
11 Ama hung kon'intin, Egypt gamsung asuhgam ding. Chuteng athi ding ho thiuvin tin, sohchang ding ho sohchang uvin tin, chule gal’a thi ding ho thisoh diu ahi.  
12 Aman Egypt te Pathen chom chom houna in jouse asuhset ding, meiya ahalvam ding, chule asung’a kitung milimdoi ho jouse akipoh mang ding ahi. Aman Egypt gamsung chu, kelngoi chingpan asangkholchol a um hit hi alhentheng bang’a alhentheng sel ding ahi. Ahin ama tahchu, imacha tilouva chemang ding ahi.  
13 Aman Egypt gamsung’a nisa houna inchu asuhchim ding, chule Egypt Pathen chom chom houna in jouse meiya ahalvam ding ahi.    

Egypt’a Um Judah Mite Henga Jeremiah Thusei 
 

1 Egypt sahlam gamsunga Migdol, Tahpanhes, Memphis khopi ho leh lhanglam gam’a cheng Judah miho thudol’a, Pakaijin Jeremiah henga thu ahinseiye.  
2 “Thaneipen Pakai Israel Pathen'in hitin aseiye,” Jerusalem leh Judah gamsung khopi jouse chunga manthahna kalhunsah chu, nang hon namittah uva namu-u ahitai. Tugeiyin ahomkeovin aum un, koima achengpoi.  
3 ama hon thilse tintang abol uvin, keima eiphin lunghang uve. Gimnamtui ahal uvin, ama hon ahetkhahlou chule apu apa teu jong anahetkhah lou, pathen chom chom anga kilhaina abol'uve.  
4 Keiman avel vel in kalhachate themgao ho kasol in, ajah uva, hitobang thilse kahot tah hi bol hih un, tin ka seipeh e.  
5 Ahivangin, ama hon ka thusei angaipouvin, chule athilse bol’u jong adalha deh pouve. Ama hon pathen chom chom houna gimnamtui ahaljing uvin ahi.  
6 Hijeh a chu, keiman kalungsatna meikou kisunglha banga Judah gamsung khopi jouse chunga, kasunlhah khum ahiuve. Tuni geiyin, hiche khopi ho chu ahomkeovin, mi chenna louvin akijam nalaiye.  
7 Tun thaneipen Pakai Israel Pathen'in hitin aseiye. Ibol a nangho leh nangho thilse kibolkhum jeng nahiuvem? Nangho asohcha naumlouhel diu, pasal jong, numei jong, chapang jong, Judah gam’a kon’a hilaiya hung chengho jouse, na boncha uva chunga manthahna kilhut khum’a, khatbeh jong ahingdoh umlou ding nahiuve.  
8 Ibol a nang hon Egypt pathen chom chom doilim ho nakisem thu-uva, a-anga gimnamtui nahal uva, keima neiphin lunghang’u ham? Nangho le nangho kisumang thah a chule leiset namtin vaipi lah a nuisat leh gaosap change naum dingu ahi.  
9 Nanghon Jerusalem leh Judah gamsunga, napu napa teu phatlouna ho, Judah lengte gitlouna ho, chule nangho leh najiteu setna ho, ibol a nasuhmil u ham?  
10 Tuni geiyin, nang hon lung kisih a kisemphat ding nagopouve. Nangho le napu napa teu kathupehsa ho, nang hon jui ding nagel pouve.  
11 Hijeh chun thaneipen Pakai Israel Pathen'in hitin aseiye, keiman nangho na boncha uva kasuhgam ding nahiuve.  
12 Keiman Judah mite akidalha amoh chengse, Egypt gamsunga hunglut ho, abonchauva kasuhgam heldiu ahi. Amaho chu aneopen’a pat alenpen geiya: gal a thiloi, kelthoh a thiloi, chule natna hise a thiloi umdiu, abonchauva thigam heldiu ahi. Amaho chu gaosap chang leh kidah um chule mi nuisat a umdiu, ahiuve.  
13 Keiman Jerusalem talen kamatsah banga, Egypt gamsung’a jong amaho chunga, gal kisat, kellhah chule natna hise a, talen kamatsah ding ahiuve.  
14 Dalhah a um amoh cheng, Egypt gam’a hung juamlut ho, khatvei Judah gam’a kilekit ding ngah ho, koimacha asohcha-a kilekit umlouhel diu ahi. Ama hon agam uva kilekal ngahlel ujongleh, ahingdoh themchakhat bou tilou, koimacha kilekit umlou ding ahiuve,” ati.  
15 Hichun ajiteuvin milimdoi houna gimnamtui hal uve, ti hesa pasal ho jouse leh, Egypt gamsunga cheng Judah mite khoppi bol mi tamtah lah a, gapang numeiho jouse chun, Jeremiah jah a aseiyun,  
16 Nangman Pakai min’a nathusei ho chu, keihon ngai pouvinge, atiuve.  
17 Keiho kanop nop’u bol dinga um kahi tauve. Keiho le kapu kapa teuvin, chule kalengteu leh avaihom teuvin Judah gamsung le Jerusalem khopi sunga anabol bang uva chu, keihon jong van lengnu houna-a gimnamtui kahal uva chule juning kalhit khum diu ahi. Ajeh chu, hitia kabol laiya chun, keiho din neh le chah aneng jeng jungin, kaphatou lheh un, chule thilse ima jong katoh pouve.  
18 Ahinlah keihon van lengnu houna gimnamtui kahaldauva, chule juning kalhitda phat un, keihon gentheina nasatah kathoh un, gal in eikithat uvin chule kalthoh in kathigam tauve, atiuvin ahi.  
19 Chule numeiho chun aseikit un, “Keihon van lengnu houna-a kahal uva chule juning kalhit khum uva, chule amanu lim’a changlhah kasem uhi, kajipateu hetlouva, amaho phalna louva kasem beh u ham? Ahipoi! atiuvin ahi.  
20 Hichun Jeremiah in, numeiho leh pasal ho chule mipi ho jah a chun,  
21 “Nangho leh napu napa teu vin, chule na lengteu leh gamvaipo ten, Judah gamsung le Jerusalem khopi sunga milimdoi houna gimnamtui nahal u chu, Pakaijin ageldoh lou mong dinga nagel u ham?  
22 Nanghon kidah umtah thilse nabol hou chu, Pakaijin athoh nomtah louphat a, aman na gamsungu le nakhopi hou abon’a ahomkeova ajam’a, mi acheng ding beikeiya gaosap chang ahitai,” ati.  
23 “Thilse hichengpi nachung uva alhun hi, nang hon milim doi houna gimnamtui nahal uva chule Pakai douna na chonset jeh u ahi. Chule nang hon ama thusei nangai dauva chule athupeh najuilou jeh uva, nachung uva thu atankhum ahitai,” ati.  
24 Chuin Jeremiah in mipi ho jouse leh numeiho jah a chun, “Egypt gamsunga cheng Judah miho na boncha uvin hiche Pakai thusei hi nagiyuvin,  
25 Thaneipen Pakai Israel Pathen'in hitin aseiye, Nangho leh najiteu numeihon naseiyun, keihon kakitepnau banga, van lengnu houna gimnamtui kahaldiu chule juning kalhit khum diu ahi, natiuvin; Nasei bangun nakhut tah uvin namoldo tauve. Hijeh chun naseisa bangun cheuvin gabol tauvin,” ati.  
26 Amavang Judah mite Egypt gamsunga chenghon Pakai thusei hi ngaiyun. Pakaijin hitin aseiye, keiman kamin’a huneitah a kakihahsel ahitai. Nanghon kamin naphahtah louhel diu; Nalah uva koima chan jong kamin pan’a nakihahsel tahlouhel diu ahi, tin thaneipen hingjing Pakaijin aseiye.  
27 Ajeh chu keiman nangho kavet lhih a, nachung uva thilse kalhunsah ding, apha nato louhel diu ahi. Judah mite na boncha uva nathigam hel kah uva, gal a nathi dingu chule kelthoh a nathi diu ahi.  
28 Mi themcha khat athimoh chengse chu Egypt gam’a kon’a hung jamdohuva Judah gam’a hung kile diu ahiuve. Chuteng tah le ahingdoh chengsen koi thusei dihjo ham, ti ahetchen diu ahi.  
29 Chule Pakaijin aseiye, Hiche hi nangho dinga thudih melchihna-a kapeh chu ahi. Keiman nangho kagihsa banga nachung uva lhung ding, chule hilaimun’a hi keiman nangho talen kamatsah ding nahiuve.  
30 Pakaijin hitin aseiye, Keiman Judah lengpa Zedekiah chu akidoupi Babylon lengpa Nebuchadnezzar khut a kapehdoh banga, Egypt lengpa Pharaoh Hophra chu, ama thatnom’a hol ho khut a kapeh doh ding ahi,” ati. ✡    

Baruch Henga Jeremiah Thusei 
 

1 Judah gam’a, Josiah chapa Jehoiakim leng vaipoh kal kumli lhin in, Jeremiah themgaopan Neria chapa Baruch kom’a thu aseipih in, Baruch in athusei jouse chu lekhabua ajihlut in. Aman hitin aseiye. ✡  
2 Baruch ngaiyin, Israel Pathen'in hitin aseiye.  
3 Nangin, kathoh gim valtai; Kathoh natnahi keidin avaltai. Ahinla Pakaijin eipehbe nalaiye. Keima athipai ding kahitai chule kicholdo phat kaneitapoi.  
4 Vo Baruch, Pakaijin hitin aseiye. Keiman kasah dohsa hiche nam mite hi kaphet lhah ding, chule kaphusa chu kabodoh ding ahi.  
5 Nang le nang kikhoh sah’a, chan-loupi bou naki hol ham? Hiti chun boldan, keiman mijouse chunga hamsetna kalhun sah ding ahi bouve. Amavang, keiman nachena lam lam’a, nahinkho kahoipih ding nahi, tin Pakaijin aseiye, ati.    

Egypt Chung Chang Gaothu 
 

1 Namtin vaipi chung changa Pakai thusei ho, Jeremiah themgao heng ahunglhungin;  
2 Egypt chung chang thudol asei chu, Judah gam’a Josiah chapa Jehoiakim leng vaipoh kal kumli na-ah, Ephrates vadung pang’a, Carchemish galmun’a, Babylon lengpa Nebuchadnezzar in Egypt lengpa Pharaoh Neco leh asepai te chunga agaljona chu, hitin aseiye. ✡  
3 Nangma cheh in lum kisemtup unlang, galmun chu manotauvin,  
4 Sakol ho chunga pho sepdoh unlang, sakol chunga toudoh uvin. Na thih-lukhuh kikhuh unlang, nagalvon hou kisemtup uvin.  
5 Amavang, keiman ipi kamum? Egypt sepai te kichatah in anungjam tauve. Alah uva gal hangpen ho jong, tijalih leuvin hung kinunghei louhel in, ajammang tauve, tin Pakaijin aseiye.  
6 Alhai jangkhaipen ho jong ajamdoh aumpon, Gal hangpen ho jong atoldoh aum pouve. Amaho chu sahlamgam’a Ephrates vadunbg panga, akipallhu gam uvin, abonchauvin akijam chap gam tauve.  
7 Koi ho ham, Nile vadung twisoh khang teltul banga khang a, gamtin hinchup soh chu?  
8 Egypt mite ahiuve. Twisoh bangin ama hon gamjouse achupsoh uvin, khopi ho leh asunga cheng ho jouse asumang gam tauve.  
9 Manouvin, nangho sakol ho leh kangtalai ho, Galhang sepai te hung uvin hung delkhom un! Nangho Ethiopia leh Libya chule Lydia miho, thalpi kap themho leh lumdal themho hung uvin, atiuve.  
10 Ajeh chu hiche hi Pakai nikho ahin, amelmate chunga hatching nung Pakai phulah nikho ahi. Chemjam in aban satchap diu, athisan u adonkham leuva chimset ding; Tunia hi, sahlam gam’a Euphrates vadung panga Hatchungnung Pakaijin, kilhaina gantha khat anei ahi.  
11 Vo nungah theng, Egypt chanu! Gilead a kaltouvin lang, kijen nading lou gahol in; Amavang nakijenna lou le ai ho chun nadamsah joulou ding ahi.  
12 Namtin in najumna thu ho ajasoh tan, Leiset chung hi naka ogin adimsohtai. Na gal-hang penho jong amaho leh amaho akipalhhu gam un, abonchauvin alhuchap gam tauve, ati.  
13 Chuin Pakaijin Jeremiah themgao henga, Egypt mite sat dinga Nebuchadnezzar lengpa kigotna chu aseipih in, hitin ati. ✡  
14 Egypt gamsunga samphong uvin, Migdol leh Memphis chule Tahpanhes khopi ho’a, gaphongjal uvin. Galsat dingin kigosan um uvin, ajeh chu nakimvel uva miho chu chemjam in asatgam soh hel ding ahiuve.  
15 Nagal hangteu ibol a lhulham’u hitam? Ajeh chu amaho adinjou lou nadiuva, Pakaijin ajeplhuh gam u ahitai.  
16 Amaho khat leh khat akipallhu tou uvin, akiseplhu gam tauve. Chule amaho chu akihouvun,” Hung uvin ipennau gam’a imiteu kom'a kilekit tau hite. Chule melmapa chamjam’a kon’in jamdoh tau hite, akitiuve.  
17 Chutah le ama hon, “Egypt lengpa Pharaoh, mi kamtam mi hoitho,” tia aminvo diu ahi.  
18 Lengpa, Hatchungnung Pakai chun aseiye, “Keima hingjing kahi! Egypt doudin Tabor molsang tobang leh twikhanglen panga Carmel molsang tobang, mikhat ahunge;  
19 Vo Egypt mite, nathil kigottup unlang, sohchanga chemang dingin gotsan um uvin! Ajeh chu Memphis khopi kisumang a, asunga acheng beihel a khogem’a um ding ahitai.  
20 Egypt khu bongla hoitah tobang ahin; Ahinlah sahlam gamkaiya kon'in sel-lhip ahung leng in achunga achutai.  
21 Egypt ten athalah u sepai te jong, panna bei bongnou thaochet abangun; Amaho galsat din apang ngamtapouve, akileheiyun ajamtauve. Ajeh chu Egypt chunga gotna nasatah ahunglhungin, amanthah nikhou ahunglhungtai.  
22 Egypt mite chu gul kitholo bangin ajammangtauve. Melma sepai te chu, amanu doudin hiche pan in ahung kitol lut uvin, thingphung kiphuhlhu bangin atuchap jengtauve.  
23 Pakaijin aseiye, “Amanu leh amite chu, melmaten thingphung kiphuhchap banga aphuh chap diu; Ajeh chu amaho chu khaokote sanga tamjo hungkon ahiuve.  
24 Egypt mite kijumso ahi tauve. Amaho chu sahlam’a hung kipan miho khut a pehdoh ahi tauve.  
25 Hatchungnung Pakai, Israel Pathen'in aseiye, “Keiman Thebes mite Pathen Amon leh Egypt mite Pathen chom lengpa Pharaoh leh anung juite jouse talen kamatsah ding ahi.  
26 Keiman, amaho thading gojing, Babylon lengpa Nebuchadnezzar leh asepai te khut a kapehdoh ding ahi. Amavang, khonung tengleh, masanga banga kiledoh kit dingu ahi, tin Pakaijin aseiye, ati.  
27 Hijongleh kalhacha Jacob, nangma kichahih in; Lung jong lungthoi hih in Israel. Ajeh chu keiman gamla tah’a kon’a nangma kahin lepuikit ding, chule nachilhah’te jong asohchan nauva kon’a hung kile diu ahi. Chuteng koiman Israel chu asuh kichat tah louding, lungmong tah’a chengding ahiuve. ✡  
28 Kicha hih in, vo kalhacha Jacob, keiman nangma kaumpinai, tin Pakaijin aseiye. Keiman nangho sohchanga kathechah nau namtin vaipi chu ka suhmang hel ding; Amavang nangho kahoidoh ding nahiuve. Keiman nangho thudihtah a kasuh dih ding, ahinla talen manlouva kakoi louhel ding nahiuve, ati.    

Philistine Thudol’a Gaothu 
 

1 Egypt lengpan Philistine gam’a Gaza khopi alokhum masang chun, Pakai thusei hiche hi Jeremiah themgao kom'ahunglhungin; ✡  
2 Pakaijin hitin aseiye, Sahlam gan’a kon twi ahungsoh in, gamsung pumpi ahinchup ding ahi. Hichun gamsung a ijakai: khopi ho leh asunga cheng mihem jouse, asuhgam helding ahi. Miho chu kicha tah’a, panpi ngaicha-a kap’a pending ahiuve.  
3 Sakol khoto gin pohlah lah a ajahdiu, chule kangtalai kitolgin eojut jut’a ajah diu ahi. Mipate jouse chu kicha behseh uvin tin, achateu jeng jong suhna ding helouva anusediu, kinunghei louhel’a jamgam diu ahiuve.  
4 Nikho ahunglhung e, Philistine kisumang ding chule ama panpia Tyre leh Sidon jong kisumang ding ahi. Pakaijin Philistine gam’a amoh chengse asuh gamding chule Crete twikol gam’a gachen den ho jong asuhgam ding ahi.  
5 Gaza lu akivoutol in, akijumso tai. Ashkelon jong athip dentai. Nangho Mediterranean twilen pang’a kon’a amoh chengse, itihchan nalhaset uva nakadiu ham?  
6 Vo Pakai chemjam, itgih phat le nakichol ding ham? Napai sunga kilekit inlang, kichol in thipbeh chan umtan.  
7 Ahivangin, Pakaijin natong dinga asol chu, iti umthim beh ding ham? Ajeh chu Ashkelon khopi leh twilen panga chengho kisugam helding ahiuve, ati.    

Moab Chung Changa Gaothu 
 

1 Moab chung chang thudol’a, Thaneipen Pakai Israel Pathen'in hitin aseiye, “Ohe, Nebo mite, iti nadau hitam! Nakhopiu kisumang ding ahitai. Kiriathaim khomite akijumson, akhopiu min atouphatai. Akulpia dettah chu akiphelhan, ajumtauve. ✡  
2 Koiman avel a, Moab loupina aphah poh louding ahitai. Ajeh chu Herbon a Moab suhmang dinga tohgon aum'e. Ama hon, aseiyun, Hungin namkhat ahinauva kon'in sumang u hite. Mingol khopi chu kisuthip del’a, chulai mun’a chu chemjam in ajui ding ahi, atiuve.  
3 Horonaim kho’a ka ogin khu ngaiyun, Hesohna leh manthahna nasatah ka ogin ahi.  
4 Moab suhmang in aumtai. Aka ogin’u, Zoar geiyin akijai!  
5 Gal jamho chu kap pum pum in Luhith jon’in akaltouvun, kicha tah in akap uvin, Horonaim jon in kappum in akumsoh uve.  
6 Na kihinsona diuvin jam’un! Gammang lah a gakisel uvin!  
7 Ijeh inem itile, nang hon nahaosat nauleh nathepnau nakisonpi jeh uva, nangho sohchanga nakikaimang diu ahi.  
8 Khopi jouse abon’a kisumang ding, Thinglhang leh phaicham’a kon’a koimacha ajamdoh umlouhel ’a kisugam ding ahi, tia Pakaijin aseisa ahitai.  
9 Ohe, Moab in lhaving ana neitave leh, ama chu lengmang jel tante. Ajeh chu akhopi jouse ahomkeova kijam’a, koima achengding umtalou ahitai.  
10 Pakai thua natoh ding donloupa chu gaosap changhen! Chule chemjam nungtuh kih’a, thisan soloupa chu gaosap chang hen!  
11 Khanglui apat Moab chu lungmonga cheng a, sohchanga kikai mang khalou ahi. Ama chu bel khat a kon’a beldang khat a kilhei le le lou, kitungdet chet lengpitwi tobang ahi. Anam jong twitah leh namselou hoisel ahi.  
12 Pakaijin aseiye, “Phat ahunglhung’e, keiman mi kasol ding, amaho chu Moab mite chu belsung’a kon’a alheilhah uva, chuteng abeljong avohgoi diu ahitai,” ati.  
13 Chutah le, Israel mite Bethel a ajachat bang uva, Moab mite jong a pathen’u Chemosh chunga jumna akimudiu ahi.  
14 Vo Moab mite, nang hon kiletsah tah in, keiho gal hangte kahiuve, tin nakihatsah uve.  
15 Ahinla, Moab khopi jouse akisumang tai. Akineppiu khangdong ho jouse alhu lham un, athatgam tauve, tin Lengpa Hatchungnung Pakaijin aseiye.  
16 Moab mite manthahna chu gangtah in ahunglhung e. Tijat umtah hamsetna chu ahunglhung’e.  
17 Moab mite chenkhompi ho nang hon ka piuvin, lunghem piuvin, veuvin leng vaipohna thahatttah chu akehtan, chule lengpa tenggol hoitah jong akihehbong tai.  
18 Vo Dibon mite, naloupinauva kon’in hung kum lhauvin, vutlah a hung touvun. Ajeh chu Moab sumangpa chu Dibon jong asuhmang tha ding, chule nakulpi jouseu jong asuhmang tha ding ahi.  
19 Aroer mite, lampi pam’a dingun lang, ngah uvin. Moab akon hung jamdoh ho chu dongun, ipi thilsoh umham, dongtoh uvin.  
20 Moab chu ahomkeovin akijam in, miho vetda achangtai. Arnor vadung panga gaseiphong un, Moab akisumang tai.  
21 Phaicham gam khopi ho, Holon leh Jahaz chuld Mephaath chunga thutanna alhungtai.  
22 Dibon leh Nebo chule Beth-diblathaim chunga,  
23 Kiriathaim le Bethgamul, chule Bethmeon chunga,  
24 Kerioth leh Bozrah chule gamla leh naiya um Moab khopi ho jouse chunga, lhungsoh ahitai.  
25 Moab thahat akisubei tan, Akhutjong akiheh bongtai, tin Pakaijin aseiye.  
26 Ama chu jukham lhu banga tollhanga kiseplhuding, Ajeh chu ama akichoisangin, Pathen adouve. Moab hi, alohlhah sa lah a kibolding, mihon akidah uva anuisat diu ahi.  
27 Vo Moab, nangin Israel mite nadaithanga musittah’a nabol chu geldoh in! Gucha toh kimatkhom tha banga, noise tah’a nabol hilou ham?  
28 Vo Moab mite, nakhopiu dalhauvin lang jamdoh un, songko lah a gacheng uvin. Songpi khi lah a vakhu in bu asah bangin, nangho jong ga um uvin.  
29 Moab akilitsah behseh jenge, Akilitsahna ho jouse kajasohtai. Ama hi ahoitholheh jengin, ama leh ama akichoisangin, ipi agel hitam?  
30 Pakaijin aseiye, “Keiman amahoithona abon'in kahen, akilitsahna leh ahoithona jouse jong ahomkeo leh panna bei ahi bouve,” ati.  
31 Hijeh chun. tun Moab mite dingin kap ingting, pul dou inge. Chule Kir-hareseth mite dinjong kalung hemsah inge.  
32 Vo Sibmah mite, Jazer mite chunga kakana sangin, nangho din hakan kap inge. Naphattheinau lenglipei ho chu abahho twikhanglen pang geiya jamlut ahin; Ahivangin, abonchan misumang pa chun asumang hel in, nipilai theiga ho leh lengpiga ho jouse abon'in asumang tai.  
33 Moab gamsunga, nopna leh kipana jouse abeisohtai. Lengpitwi chilna mun’a jong lengpitwi akangtai. Lengpitwi lhoh’a pangho jong koima kipahtah’a a aodoh aumtapouve.  
34 Amavang tija tah’a aka ogin uchu, Heshbon kho leh Elealeh kho chule Jahaz kho geiyin, akijai. Zoar kho leh Horonaim kho chule Eglath-shelishyah kho geiyin aka gin’u akijadoh peh in ahi. Nimrim vadung twi jeng jong akang liutai.  
35 Pakaijin aseiye, “Keiman Moa mite kasuhgam ding ahi. Ijeh inem itileh, hiche miten semthu pathen doiphunga kilhaina thilto abol uvin chule pathen dihlou chom chom ho ang’ah gimnamtui ahal uvin ahi,” ati.  
36 Moab leh Kir-hareseth mite dingin, Mithi nikho’a theile kimutgin bangin, kalung hempi e. Ajeh chu anei agou jouseu abon'in abeisohtai.  
37 ama hon puldounan, alujang uleh abengmul u ahettol gam uvin; Akhut aki-at pop chet chut uvin, khaodip pon kisil in aumgam tauve.  
38 Khosung lamlen dung jouse leh Moab mite insung jouse chu, kana leh lhisona adimlha jengtai. Ajeh chu keiman Moab chu bel luisa kivochip banga kavohchip hel ahitai, ati.  
39 Itobang tah’a kivochiop hitam! Aka ogin’u khu ngaiyuvin, chule Moab jum le jana khu veuvin! Mitin dingin nuisat in aum uvin, aheng akom din kihilna bep in apangtauve.  
40 Pakaijin hitin aseiye, “Vetan, mulaopi hung lenglha bangin, Moab chunga alhaving teni ajah in, melmapa chu ahung lenglha tai,” ati.  
41 Khopi jouse kilahpih ding, kulpi jouse jong kisuchim ding ahi. Moab mi gal-hang penjong, numei naoso nat thohlel banga um ding ahi.  
42 Moab in Pakai adoutah jeh in, Moab chu kisumang ding, namkhat ahina-a jong umjoulou diu ahitai.  
43 “Vo Moab! Tijat leh thang kikam in navel aumkim ahitai,” tin Pakaijin aseiye.  
44 Tija tah’a jamdoh pa chu kokhuh’a lhalut ding; Kokhuh’a kon’a jamdoh pa chu thangkol’a oh den ding: Ajeh chu nangma najamdoh louhel nading leh na chunga thutanna kaneikhum phat chu hunglhung ahitai, tin Pakaijin aseiye.  
45 Miho chu Heshbon kho geiyin ajam un, ahinlah akalval a achebe jou aumtapouve. Ajeh chu, Sihon lengpa vaihomna Heshbon khopia kon'in mei ahung kongdoh in, Moab mite jouse leh agam pumpi chu meiyin akou jejutan ahi.  
46 Vo Moab, ada nahitai! Chemosh doi pathen houte abon'in akisumangtai. Nachapa te leh nachanute jouse sohchang in akikaimang sohtauve.  
47 Hijongleh, keiman ninunung lamleh, Moab chu ahamphatna ding kasemphat kit ding, ahi tin Pakaijin aseiye.    

Ammon Chunga Thutanna 
 

1 Ammon mite chung changa thuhil khat ahung kipen ahi. Hichi hi Pakai sei ahi: “Gad gam lodinga Israel son le pah umlou hitam? Molech hou ho nang hon epidinga khopi sunga na chensah uham? ✡  
2 Nikho ho ahung lhun tengleh.” tin Pakaijin aseijin, “Na khopiu Rabbah douna a gal ka kou ding ahi. Lahlou thil mangthah kiselom banga akhopiu chu gam hel ding, chuleh akimvela kho ho jong kihal lhasohkeiding ahi. Chuteng Israel te gam analahpeh uchu aki nung lah diu ahi,” tin Pakaijin aseije.  
3 “Aw Heshbon, kap doh in, ajeh chu Ai khopi chu akisumang heltai. Kap un, Aw Rabbah mite! Lunghemna von chu kivonun, kap unlang peng uvin, Pal dunga chun kiselun, ajeh chu na Pathen un Molech, chule athempu ho leh vaihom lamkai ho ada adoi uva gamla tah mun'a akai mang diu ahi.  
4 Na phaicham leiphat lai na kiletsahpi uvin ahi, hichi ho jong chu hung mangtha ding ahi. Tahsanlhom nu, nanei nagou a na kisongin koiman ima eilothei ponte tin na ngaiton ahi.  
5 Ahin ven! Tijat umtah na chunga kahin lhunsah ding, tin Pakai thaneitah chun aseije; naheng na kimvel a chenghon nagam a kon'in nahin deldoh diu, chule nakino mang naa konna koiman nahuh louding, amaho jeng jong jamcheh diu ahi.  
6 Ahin keiman Ammon mite haosatna ka le tundoh peh kitding ahi, “Keima Pakaijin kasei ahi.”   

Edom Chunga Thutanna 
 

7 Edom chung changa hichi thuhil hi ahung ki pen ahi, Thaneitah Pakaijin hitin aseije: “Teman mi a chihna umlou va ham? Miching mihilchah ding khat jong umlouhel hitam?” ✡  
8 Kihei unlang jammang un! Dedan mite leiko thuh hoa kisel uvin, ajeh chu vangset na nasatah Edom chunga kahin lhut tengleh nang jong gotna ka peh tha ding ahi!  
9 Lengpi thei ga kholtup hon, vaicha te din themkhat adalha jiuvin ahi. Janteng guchahon abonin agudoh jipouve.  
10 Ahin Edom gam chu ngemsela kalha ding ahi. Chule agamsunga kiselna ding munneo khat jeng cha jong umlou ding ahi. Achateu asopiu pasal ho, chule aheng akom hou jouse suhmanga um ding ahin, Edom jeng jong umlou ding ahitai.  
11 “Ahin keiman nalah uva umnalai naochaga ho chu kavenbit ding ahi. Na meithai hou jong kachunga kithopi dia kingai thei ahiuve.”  
12 Hiche hi Pakaijin asei chu ahi, “Mona neilou in athohgim mong ding ahileh, nangin ajat ja na thohgim dading ham! Gotna chang louva naum louding ahi! Thutanna khon a nadon tei ding ahi!” ati.  
13 Ajeh chu Keima min panna kakihahsel ahi, tin Pakaijin aseije, “Bozrah, tijat umna mun leh a mangthai di thil ho khoptup na mun hung soh ding: Sapset le nuisatna hung um ding ahi. A khopi sung uleh akholai hoa itih a dinga mangthah diu ahitai.”  
14 Pakai kom'a thuhil khat kajan, hichu: chi le nam ho henga palai ahung kisolin, “Edom dounan kipum khom unlang galsat din kigosa demin umun!”  
15 Pakaijin Edom henga aseijin, “Chitin namtin lah a neocha kahin soding, mijouse thet a nahung um ding ahi,” ati.  
16 Midang kichat naa na thumop chun nang le nang naki lheplhah sah tan, chule na ki letsah nan lheplhah na umtam ahi. Molsang sang tah ho lah a songpi kulsunga na chengin ahi. Ahin Muvanlai bangin lhang leh a buh sajong lechun, ka tahlhah ding nahi,” tin Pakaijin aseije.  
17 Edom chu tijat umtah khat hung hi ding ahi. A lamlha jouse kicha uvin tin, akisuh mang muho chu tijatnaa dimdiu ahi.  
18 “Sodom leh Gomorrah chule akimvel’a um khoho kisumanggam tobang ding ahi.” Tin Pakaijin aseije, “Koima chenglou ding, koima chan alo louding ahi.” ✡  
19 Keipi bahkai Jordan gammang a konna kelngoi abahkhum banga ka hung ding ahi. Edom gamsunga konna kadel doh ding, chule keima deidan a lamkai khat kapoh sah ding ahi. Ajeh chu kei to koi kibanga, chule koiham eichou dinga? Kalungdei a koivaihom naa adoudal ding umham?.  
20 Ngaijin, Edom leh Teman mite dounaa Pakai thilgon ho hi. Chapang neocha hogeija kelngol banga kikai thangding, chuleh a chennau in ho jong kisumang soh hel ding ahi.  
21 Edom lhuh gin achu leiset chung kithing intin, hesoh gentheija ka-na chu Twipi Sangdung geija kijapha ding ahi.  
22 Ven! Melma chu, Muvanlai in alha ajal a ahung lenlhah banga, Bozrah chu man dinga gangtah a hung leng suh ding ahi. Galhang hattah ho jeng jong numei naoso nat tobanga tasa gimna anei diu ahi.  
23 Damascus chung changa hitin thuhil ahung kipen ahi. Hiti hin Pakaijin aseije: Hamath le Arpad khopi ho kichat tijatnan adim in, ajeh chu suhmanga aum thusoh chu ajaovin ahi. Twikhanglen'a hui le go hattah nun bangin alungsung’u jong aki chol tapouvin ahi. ✡  
24 Damascus atha ahung lhasam tan, amite jouse jam din aum tauvin, numei naosonat kituh chah bangin, atuhchah tan ahi.  
25 “Hiche khopi minthang, kipana khopi chu nungsun a um ding ahitai!  
26 A khangdong hou jong lamlen na lhu untin thidiu ahi. Asepai jouseu kithat gamhel diu ahi,” tin thaneitah Pakai chun aseije.  
27 “Chule Damascus khopi bangho meiya ka hal ding, Ben-hadad leng inpi ho kahal lhah ding ahi.”  
28 Kedar le Hazor lenggam teni, Babylon lengpa Nebuchadnezzar in asat chung changa thuhil khat ahung kipen ahi. Hiche hi Pakaijin asei ahi! “Kedar chu nailut un! Solam a kon'in agollhang hou chu sumang un!  
29 A gancha houle a khoilu pon jouseu hung kilahpeh untin, anei agou le asangongsao hou hung kilahpeh diu ahi. Muntin a kichat na thubou kithanga kija ding, aki heina jou seuva kichat naa dim diu ahi.”  
30 Naki hinsona diuvin jam uvin, tin Pakaijin aseije, “Leiko thuh a kiseluvin nangho Hazor mite, ajeh chu Babylon leng Nebuchadnezzar in nangho douna le nangho suhmang dingin kigosan aumtai.”  
31 “Chetou unlang hiche nomsate khu ga sat un,” tin Pakaijin aseije, “A miteu achang seh un kot le bang jong umlou nelgam a achengun ahi.  
32 A sangongsao houleh agancha hou abon'a nanghoa hi ding ahi. Keiman amaho hi huilah a kathe mangding, mun gamla tah tah a cheng ho hi muntin’a kon’a vangsetna achung uva kalhun sah ding ahi,” tin Pakaijin aseije.  
33 “Hazor chu Sial hon chennan hin neijuntin, a-itih a mihem koima cheng talou ding ahi. Hilai mun a chu koima cheng talou ding, koiman alo louding ahi.”  
34 Elam chung chang thuhil khat themgao Jeremiah henga Judah Lengpa Zedekiah vaihom lai in, Pakaiya kon'in ahungin ahi.  
35 Hiche hi thaneitah Pakaijin asei ahi: “Keiman Elam te thalkap themho ka suhmang ding – agal sat-hou lah a ahangsan pen,  
36 melmaho muntin’a kon a kahin puilut ding, Elam mite chu vanthamjol ning li a konna hui a kathe mang ding ahi. Vannoi gamtin'a konna kaidoh a umdiu ahi.  
37 Keima tah jong Elam melma hotoh kache khom a asukeh lah a kajao ding ahi. Ka lung satna konna manthahna lentah Elam mite chunga kahin lhut ding ahi,” tin Pakaijin aseije. “Kasuhmang hel masanga amelmateu vin chemjama adeldiu ahi.  
38 Elam a ka Laltouna kadoding,” tin Pakaijin aseije. “Chule Keiman alengpau le avaihom hou ka suhmang ding ahi.”  
39 Ahin phat ho ahung lhun tengleh, Elam haosatna ka tundoh kitding ahi, Keima Pakaijin kasei ahi.    

Babylon Thudol Gaothua Kisei 
 

1 Chaldea gam Babylon thudol, Pakaijin Jeremiah themgao henga hiti hin thu aseijin ahi. ✡  
2 “Namtin chunga phongjal un seichoi jun, ponlap khaisang un chule akisel guh beijin samphong un; ajeh chu Babylon chu akijousoh hel in, Bel in jumna atoh in chule Marduk alung lhada lheh jeng tai. Khopi sung milimsemthu ho abonchan akithe cheh gamtan, pathen limsemthu jouse jong panna bei asohgam tai,” tin seiyun.  
3 “Ijeh-inem itileh khopi toh kidou din sahlam gamkaiya pat nam mite khat ahung tauvin, hiche nam mite chun agam sung pumpi asuhmanghel diu; avel’a koima kilah kit talou ding ahi. Chule mihem ahin, gamsa jeng jong anitah a jam mang ding ahi.”  
4 Pakaijin hiti hin aseiye, “Hiche nikho leh phatlai hin Israel chate ahin, Judah chate in lam jon’a hung kile diu ahi. Kap pum pum’a hung diu, Pakai a Pathen'u ahin hol diu ahi.”  
5 Chuteng ama hon Zion jotna lampi mi ahin doh diu, hiche lam chu ahin ngaidiu, “hungun a-itih a isuhmil lou diu le atonsot’a kinepna chu Pakai henga eima cheh’in kitepna sem u-hite,” tia asei diu ahi.  
6 “Chule keima mite chu kelngoi vah-mangsa ahiuve, kelngoi chin’a ching ho chun amaho ana puimang gam tauvin ahi. Molchung holah a ana hoidoh un, molchunga pat’in thinglhang lam jon in acheu vin, hiti chun abitnau asumil gam-tauve.”  
7 Chuin amaho toh-kha chan chun asugep hel ji tauvin, amaho douva pang hon jong aseiyun, “Eiho themmona aumpoi, ijeh-inem itileh a-Pakaiyu, achennau dihtah Pakai, apu apa teu khanga pat akinep nau dounan chonset abol’un ahi,” atiuve.  
8 “Hijeh chun Babylon khopi sunga kon’in jamdoh tauvin, chule Chaldea mite henga kon’in chedoh tauvin; kelngoi hon lah a kelchal ho tobangin um uvin. ✡  
9 Ajeh chu keiman Babylon dounan sahlam gamkaiya pat’in nam gim neitah khat kahin sol luttai, amaho hiche khopi douna dinga chu hung kigong diu, chuteng akhopi alah diu ahi. Athal chang’u jong khutgoh keuva kile lou gal-hang tah jeng ahiuve.  
10 Pakaijin, “Chaldea mite jong abonchauva kiman sohkeiya, chuteng amaho mangam’a pangho haodoh sohkei diu ahi,” tin aseiye.  
11 “Chule nangho nakipa diu naki choisang diu ahi. Hinlah kagoulo ho mangam’a pang ho leh hamhing lah a chom lele ho; sakol til-lah lou tobangin peng peng jong leu chun,  
12 na chunnu uchun gimnei tah’a jumna ato ding, nahing nu uchu vetdana chang tei ding ahitai. Ven, hiche nu hi nam jouse lah a anu-khah pen’a pang ding; gamthip lah a neldi gam tobangbep hi ding ahi.  
13 Ajeh chu Pakai lunghanna jeh a hiche mun chu chenna soh talou ding, imacha umlou akeo hi ding; Babylon jon jouse dinga kichat tijatna hita ding, akhopi sung kisuhsetna jouse kidah soh ding ahi.  
14 Hijeh chun Babylon khopi sat dinga kigo jouse, thalpi kamsa kichoi jouse kivon cheh un chule umkimvel tauvin; ijeh-inem itileh hiche khopi hi Pakai doumah bol’in achonse lheh jeng tai.  
15 Khopi kimvel’a lhangsam cheh’un, khopi ama chamtah in alhu pan tan; pal kikai jouse jong achimsoh in, pal jouse akisuchim soh heltan ahi. Ajeh chu hitobang thilsoh hi Pakai phulah ahin, hiche khopi chunga hi phu-alah ahitai. Khopi ana chonna banga achunga abol tauvin ahi.  
16 Chule Babylon khopia muchi tua pangpa chu that uvin, chang-at laiya koite kichoipa jong that uvin, mi sugentheija pang chemjam hem choipa jal chun, mijouse amite lam’a chekit ding ahi; chule min ama-ama gamsung cheh adel’a jam lut cheh ding ahi.  
17 Ijeh-inem itileh “Israel chu kelngoi kidel jam banga, keipi bahkai ten adel mangsa ahi bouve. Amasa chun Assyria lengpan ana man tauvin, chule tunvang Babylon lengpa Nebuchadnezzar in agu achang geiyin asuhchip peh tan ahi.”  
18 Hatchungnung Pakai, Israel Pathen'in, “Ven, Keiman Assyria lengpa chunga gimna kapeh bangin, Babylon lengpa chunga jong gimna kalhunsah in ahi,” ati.  
19 “Chule keiman Israel chu ama in leh gamsunga kahin lepui ding, Carmel le Bashan a kivah vadiu; chuteng Ephraim le Gilead thinglhang gamsunga avel’a kivahva diu ahi.  
20 Hiche nikho tengleh chun, Israel sunga themmona kikhol ding, ahivanga kikholdoh deh deh louding; chule Judah sunga jong chonsetna kikhol ding, ahivanga khatcha kikhol doh louhel ding ahi. Ajeh chu keiman amoh chengse avaldoh ho chunga ngaidamna kanei ahitai.  
21 “Kagal hang ho, Merathaim le Pekod dounan agamsunga chetou tauvin; abonchauvin that gam uvin chule sumang hel uvin, tin Pakaijin aseijin hiche hi keima thupeh ahi.  
22 Gamsung pumpia gal kisat ogin akijan, manthahna ogin gimneitah chu akithong lha jeng tai!  
23 I-atileh leiset pumpi khetbuh’a pang Babylon kisat lhua kichil thang jeng hitam! Itidan’a Babylon hi nam jouse lah a kidah chang jeng hitam!  
24 O Babylon, thang kakampeh achun na oh-tai; hinlah naki hetdoh hih laiye, nangma holdoh in naum'innakimanchah kheh tai; ajeh chu Pakai dounan nachonval tai.  
25 Chuin Pakaijin agal manchah koina ahong doh in, alunghanna machah jouse ahin podoh tai; ijeh-inem itileh Pakai hatchungnung Pathen'in Chaldea mite gamsunga natoh ding khat aneiye.  
26 Henge, gam kimvel’a kon'in hiche gam toh kidou din hung kon tauvin; achangsal jouse hong un, chang kisi vum tobangin sivum unlang manthah sah jeng uvin, ama thi le lo ima kheng hih hel un.  
27 Abongchal jouse sat lih un, abonchan athina diumun jotsah cheh un; ada tangei-yuve, ijeh-inem itileh ahinkhou achaina ahung lhunge. Gimna atodiu phat chu hunglhung ahitai.  
28 Miho ogin khu ngaiyin, Babylon gamsunga kon'in Zion Pakai, I-Pathen uvin phu alah nakhu, aHou-In dinga phu alahna phondohnan ajam cheh tauvin; atol manghel tauve.  
29 Thalpi kamsaa kichoi ho leh thal them ho abonchauvin Babylon toh kisat din koudoh tan. Hiche khopi kimvel’a khun ngahmun semsohkeiyun, mihem kiti khat jengcha jong naso chat sah louhel diu ahi. Khopi’n na atoh dungjuiya lethuhna nachan sah diu, anatoh athilbol banga ama chunga jong nabol diu ahi; ajeh chu Pakai, Israel Mithengpa chu kisatpi dingin anachoudoh tai. ✡  
30 Hijeh chun Pakaijin aseijin, “Akhopi sunga gollhang ho kijam chap diu, chule hiche nikho ma-ma’a hi akhopi sunga sepai jouse jong kisumang hel ding ahi.  
31 “Vetan, nangma kieltsahna dim keima toh kidou nahi, tin Pakai hatchungnung Pathen'in aseiye; ijeh-inem itileh nangma nikho ahunglhung tai—hiche nikhoa hi keiman gimna kapeh ding nahi.  
32 O gamsung kiletsahna dim, nangma nakipal lhuh a, naki balhuh tei ding, koima naphongdoh ding um tapon te. Keiman khopi pumpia mei kakousah ding, chuteng akimvel’a um jouse meikong in aliu-gamkei ding ahi.  
33 Hatchungnung Pakaijin hiti hin aseiye, “Israel mite leh Judah mite chunga gim le hesoh in akiumsah in, amaho soh chansah hon lahdoh ding gel phalou vin, naatuh chah jing uvin ahi.  
34 Hinlah amaho lhatdampu chu athahat in, hatchungnung Pakai kiti hi ama min ahi. Ama chun amaho khotona thudol ahinsei ding, chule Israel akichol damsah kit ding; amavang Babylon mite choldona apeh louding ahi.  
35 Pakaijin hiti hin aseijin, “Chaldea mite, Babylon khopi sunga chengte, aleng chapa te chule ami-chingte chunga gimna chemjam achuhsah tai.  
36 Ami-chingte, angolna diuvin achung uva chemjam ahung chutan, akisuh manghel nadiuvin; akhopi sunga gal hang ho chunga chemjam achutan ahi!  
37 Akhopi sunga sakol ho, akang-talai ho, chule akhopi dunga gamdang sepai hon jong numei lungput aputna diuvin, achung uvah chemjam achutai! Akisuh manghelna diuvin, khopi sunga thil khol khomna jouse chunga jong chemjam achutan ahi.  
38 Akhopi sunga twi jouse akan-helna din go aju tapon, ajeh chu agam hi milimsemthu gam jeng ahin, amaho jeng jong pathen limsemthua ngol ahi tauve.  
39 Hijeh a chu Babylon khopi sunga hi chomlou kah’a gamsa ho leh kamkei ho hung cheng lut diu, chule akhosung chu simbu ho chenna hung hi ding; akhopi sunga chu mihem kiti cheng kit talou ding, hichu akhang akhanga chenna hita louding ahi. ✡  
40 Sodom le Gomorrah banga akhopi sung leh akimvel’a khopi jouse ka suhmanghel ding, hiche mun’a chu mihem koimacha hung cheng kit talou ding chule mihem koimacha akhosunga hung kholjin kitta louhel ding ahi, tin Pakaijin aseiye. ✡  
41 Vetan! Sahlam gamkaiya kon’in sepai hattah ahung kon tai. Nam hattah le leng tampi, gamla tah’a kon’in ahung tauve.  
42 Abonchauva thalpi le tengcha toh hungkon ahiuvin, gilou tah le hepina beihel jeng ahiuve. Agol gin dan’u jong twikhanglen gintoh akilou vin, abonchauva sakol chunga tou jeng ahiuve; Nangma Babylon dou dinga galvon lhingsel’a kivon soh ahi tauve.  
43 Hiti chun, “Babylon lengpan jong athu kithan dol-u ajasoh tai! Akhut teni angoi lha jengin, numei naoso natpat tobangin gim hesohna chun ahin phatai.  
44 Vetan! Keima Jordan gammang lah a kon kelngoi hong umna nokhum dinga hung kon keipi bahkai banga, abonchauva akhopi sunga kon hetman louhel’a a kadel mang jeng ding, chujou tengleh keiman kadeisah dungjuiya khopi vaihom kakoi ding ahi. Ijeh-inem itileh keitobang koi um'em chule koiham keima eiki dinte pi ding? Koi vaihom thunei hijongleh kamasanga pang jou ding chu koi ham?  
45 Hijeh chun Pakaijin Babylon dounaa athil-gon hi phaten ngai phauvin, kelngoi hon lah a aneopen geiya kaimanga um ding; achennau in jouse jong kisumang hel ding ahi.  
46 Babylon kimat gin husan chu leiset pumpi o-thong jejua kithing liu ding, chule akagin chu vannoi leiset pumpia kithong lha ding ahi,” ati.    

Pathen'in Babylon Chunga Gimneitah’a Thu Atan 
 

1 Hiche hi Pakaijin aseiye: “Keiman Babylon mite douna mi sumangpa katil doh ding ahi.”  
2 Gamchom mite hunguva huisin changpol alhoh manjel bang a, gimna nikhoa amanu doudia jet le veiya konna ahindel khum diu ahi.  
3 Galvon kivon manlouvin lhauvin, ahilou le thalpi kap thempa jong chun athalpi kamda henlang; galsat mi phalai ho hing hoi dauvin! Sepai jouse sugam hel’ un*  
4 Babylon mite gamsung le lamlen ho-a akithat ho lhuchap ding ahiuve.  
5 Van Sepai Pakaijin Israel leh Judah adalha poi. Ama chu a Pathen'u ahijingin, agamsung-u chonsetna le Israel mithengpa douna adim jeng vang uvin.  
6 Babylon na kon'in jam un! Kihinsona din lhaiyun! Amanu talen kipehnaa chun kisat lhah thasah hih-uvin! Pakai phulah phat ahin lethuhna lhingset ding ahi.  
7 Babylon hi Pakai khut a sana khon tobang chu ahin, vannoi pumpi kidon khamsah ahi, namtin vaipin Babylon lengpitwiya kham ahin, chule hichea chu ngolgam a ahi tauve. ✡  
8 Hetman louvin Babylon alhun Amanu din kap’uvin. Amanu ding damdoi peuvin. Ijemtia adam kitthei a ahi le.  
9 Kithopi ding kanom in, ahinlah tun huhdoh thei ahi tapoi. Amanu dalhauvin, chetau hite igamcheh uva. Ajeh chu athu kitan lhah na-in van asun, anasa behseh in akitepi abeihel e. ✡  
10 Pakaijin idihna aphongdoh tai. Hungun, Pakai I-Pathen’u thilbol Zion a seichoi juhite.  
11 Thalchang ho notval un! lumho domsang un, Pakaijin Medes lengte lung asuthoutai. Ajeh chu atup chu Babylon a suhmang ding chu ahi, ajeh chu hiche Pakai phulah, a-Hou-In phulahna ahi.  
12 Babylon kulbang vum'a gal ponlap tungdoh-un, khongah hatsah-un, khongah ho tungdoh-un, ajeh chu Babylon mite douna’a Pakaijin asei chu agongtoh in, atong tai.  
13 Hiche gamsung’a hin vadung tampi alongin. Kiveina manlutahtah aum'e, ahivangin aphat akichaina ahunglhun tai. ✡  
14 Pakai Sepai chu ama tah akihahsel e, ama min'in, “Nakhopi sung’u nagal mite hungdim din, khaokho ho tobang hela mihem kahindip teitei ding nahi, ama hon nangma douna’a hung ao-doh diu ahi.”  
15 Pakaijin leiset hi Amathahatna asem ahin, asetlouna dinga achihnaa akoi, ahetchetnaa konna jong Aman van aphajal ahitai.  
16 Ama a-aw asodoh teng, van hoa twipi tamtah ahung umjin van monga kon'in meilhang asemkhom e. Gojuh teng kol aphetsah-in, akholmun'a kon khohui anunsah e.  
17 Hiche amuteng ule mitin a ngolden jiuve chule hetthemna anei pove! Mikhut thiem takip semthu milim a kijumso ahiuve. Ajeh chu amilimsemthu uchu joubulom ahin, amaho – a haitheina hu le thilbol theina aumpoi.  
18 Hiche milimsemthu ho chu mohseh, athu aki kholtoh phatteng ule mangthah cheh diu ahi.  
19 Ahinlah Israel Pathen vang chu milimsemthu ahipoi! Thil ijakai Sempa le ahung konna ahin, ama amite ama goulo ahi. Van Pakai sepai janel chu Ama min ahi.  
20 Pakaijin aseijin, nangma kagal heicha le chemjam nahin, “Namtin vaipi le lenggam jouse suhmangna kaman nahi.”  
21 Chule nangma’a sakolte le achunga toupa kasuh chip ding, kangtalaiho le atolte jong mangthah ding ahi.  
22 Nangma’a pasal le numei jong kasuchip ding, tehse le chate jong kasuchip ding ahi; Chule nangma’a nungah le gollhang jong kasuchip ding ahi.  
23 Nangma’a kelngoichingpa le akelngoihon jong kasuchip ding, nangma’a loubolpa le abongchal ho, chule agal lamkaiho le vaihom ho jong kasuchip ding ahi.  
24 Pakaijin aseijin, “Keima in Jerusalem a kamite chun thilse abol chengseu Babylon mite kale thuhding ahi,” ati.  
25 Pakayin aseijin “Ven, thahat mollentah leiset pumpi sumang! Keima nakidoupi kahi.” Nachung a kakhut kalhan doh a, munsang’a konna kasuh lhah’a, nangma ima hilou akavamsa mol kaso ding nahi.  
26 Nangma tonsot’a dalpeia umdin nanga konna in – ning song ding le inbul song dia alah lou diu ahitan, nangma hi pampei hel’a um ding nahitai, tin Pakaijin aseije.  
27 Namtin din ponlap khat tahdoh unlang, namtin vaipi lah a sumkon gintoh kigotsah un kisat ding! Ararat sepai te hinpuidoh un, Minni, chule Ashkenaz gal lamkai semun lang, khao khoho banginsakol ho hungtousah – un.  
28 Amanu douding namtin vaipi hinpui un, lamkai ding Medes lengte chule a vaihom ho jouse toh,  
29 agam chu akithing thing jengin anasalheh jeng e. Pakaijin Babylon dounaa thil agon jouse kikhel louding ahi. Babylon gamsung ahomkeova umsah ding aching beihel’a koi ding ahi.  
30 Amanu galhat ho, galsat ahaiyun. Akul sunga aumden tauve ahatnau adailhan numei toh abang tauve. Achen nau ahallha uvin chule khopi kelkot jouse atumkeh – un ahi.  
31 Thusep khat chu achomto kisuto ding, thangkou khat chu achom khattoh kisuto – a, akhopi chu among khatna kon'in akilatai ti hil dingin.  
32 Jam na diu lampi ho akikhah in pumpeng aneihou meiya akihal lhan, sepai te akicha gam tauve.  
33 Ijeh-inem itileh thaneipen Pakai, Israel Pathen'in hitin aseiye, “Babylon chanu chu kengto chotpha akinei tengleh changpol tobang ahin, Ahivangin phat chomkhat nung leh achang –at phat hunglhung ding ahitai,’’ ati.  
34 “Babylon lengpa Nebuchadnezzar in keima eival lhum in, aman eisuchip in; kathahat jouse asugoitan ahi. Hing ne bangin keima eivel lhum tai, ka haosatna oiva set in eine peh tan. Aman kagamsunga kon'in eipei doh tai.  
35 Keima chungle kaphunggol mite chunga pum hat jinga thil kibol chu Babylon khopi chunga chujeng hen,’’ ati. Zion cheng mite chun seiju hen, “Keima thisan man chu Babylon mite gam'a chengte chung a chu jeng hen,’’ tin Jerusalem in jong seihen.  
36 Jerusalem mite kom'a Pakaijin aseijin, “Nakhan khou gel’ing ting, namelma teuvin nabolnau chu kale ditsah ding ahi. Babylon twikul kansah ingting chule avadung jouse kangsoh ding ahi.”  
37 Chuteng Babylon chu ingem jeng kisechop ding, gamsa chenna soh ding; chule koima chenna hitalouva, gamsa jengseh chenna hi ding ahi.  
38 Amaho abonchauvin keipi bahkai hon banga kitum tum diu, sakei noute banga ngih ngih jeng diu ahi.  
39 Amaho nei-yin ahul sat pet tah’a keiman golvah kagonpeh ding, ju kadon sah a; a-itih chan geiya ihmu mu jeng diu, kithoukit louva thidiu ahi, tin Pakainyin aseiye.  
40 Keiman amaho thu hi kelngoi nou akitha na ding le kel ngoichal ho kelcha ho banga kilhainaa ki that bang hi ding ahiuve.  
41 Itidan a Babylon chu lhujeng hi tam* vannoi pumpi in apachat khopi chu tua hi, amanu namtin a dingin kichat umta thil ahidohtai.  
42 Babylon chu twikhanglen in achup tan, amanu achunga twipi aki deldel e.  
43 Akhopi ho chu akam hel in, gamgo, gamthip, mikhat cha chennalou gam, mihem chapa khatchan ajotpa louhel asoh tai.  
44 Keiman Babylon Pathen bel chu talent kapeh ding, aval lhumsa chu akam sunga konna kalah doh peh ding ahi. Namtin vaipi ho Amahou dinga aheng a hung kitol tol louhel ding ahi. Ajeh chu Babylon khopi pal chu chim ahitai.  
45 Hung potdoh'un, kamite, Babylon khopi a kon'in jam doh loiyun nangma kihuhhing cheh un! Pakai lunghan na kon'in jam un.  
46 Nalungthim lhahsam sah hih-uvin, Gamsunga thu kithang jeh hin kicha hih uvin; kum khat sunga thu thang khat hunglhung ji ahin, khonung teng akum kit’a chu thu thang khatma hunglhung jia ahiye; Gamsunga pumhat jeng aum tan,Vaihom khat chu vaihom khat dou umcheh ahitai.  
47 Hijeh chun vetan, keiman Babylon khopia pathen limsemthu ho talent kapeh na ding nikho ho chu ahung lhunge. Agam sung pumpi hi kijum so ding, alam len dunga amite ki that jouse ki jam dan ding ahiuve.  
48 Chujou tengleh van le leiset chule asung a um jouse n, Babylon khopi chunga kipa la asah diu ahi. Ijeh-inam itileh amaho dou dinga Misumang ho chu Sah lam gamkaiya konna hung kondoh ding ahi tauve, tin Pakaijin seiye. ✡  
49 Babylon in Israel mite athagam banga, chuleh leiset pumpi kitha gam jeh a amanu lhu a ahitai. ✡  
50 Pohdoh un, nangho chemjam’a konna houidoh ho! ding den hih un chule ve hih un – jam thei ahi pat in! Pakai chu geldoh jingun kholgam lhatah a naum vang un, chule na gam lang u Jerusalem gel doh jingun.  
51 Jumsona kachang un ahi, ijeh-inem itileh houset kachan u-ahitai. Kamai jengu jong jabolna akilah tapoi, ajeh chu Pakai munthenga gamdang miho ahunglut tauve, tia nasei diu ahi.  
52 Hijeh chun ven, hiche nikho ho chu ahunglhung tai, tin Pakaijin aseije; milimsemthu ho chunga thu katan ding, agam pumpi lung leng ding chule maha pua peng ding ahi.  
53 Babylon chu vanlam sanga kaltou ding hihen, akulpi jeng jong sangtah a aget ding hijongleh, kamite ama sumang dinga achunga hunglhung ding ahi.  
54 Babylon awgin kithong leh Chaldea mite gam'a manthahna awgin akithong e.  
55 Ijeh-inem itileh Pakaijin Babylon hi akeosah a aumsah ahitan, husa gin beihel a alhaa; acheh chaunau gin jong twi kinong tobangin aging in, a awgin husan ujong agimnei cheh cheh in ahi.  
56 Misumangpa Babylon chunga achutan, agal hang sepai ho jong akhomtup soh tai. Athalpi jouse jong abang abaijin aum gam in, ajeh chu Pakai chu milethuh Pakai ahin, thon louhel’a lethuhna apehji ahi.  
57 Aleng chapa te ahin, ami ching ho jouse jaona ju ka-khamsah soh hel ding, chule agam vaipo ahin asepai lah a thunei vaihom ho, agal hang ho jouse jong khamsoh hel diu ahi. Thabeiya imu lhu diu, kithou talou diu ahitai, tin thaneipen Pakaijin aseiye.  
58 Hatchungnung Pakaijin hiti hin aseiye, Babylon in pal nasatah akai chu tollham a   

kijam ding, akel kot snag jouse jong meiyin akah vam hel ding; mihon panna beiya na atoh diu, ajeh chu namtin vaipin meiya lhut mang ding bepma atoh u ahitai. 
 

59 Judah lengpa Zedekiah leng ahikal kumli alhing in, Jeremiah themgaovin Babylon mun’a ana kilhonp’n Mahseiah chapa, Neriah chapa Seraiah thu anapen hiti hin anaseijin ahi. Saraiah kitipa hi thil ijakai chingtup dinga ngensena ana chang ahi.  
60 Hiti chun Jeremiah chun Babylon mun’a lhung ding thil abonchan anajih lut’in, Babylon thudol in thu hijatpi chu ana kijihlut tan ahi.  
61 Chuin Jeremiah in Saraiah henga hiti hin aseijin, “Babylon mun nalhung teng thu hichengse hi nasim doh tei ding ahi, phatah in vephan,” atin,  
62 hiti hin aseijin, ‘Pakai nangman hiche mun chung chang thudol’a hin seiyin, hiche mun hi kisu mang ding, asung hi chenna hita louding; mihem ahin chule gamsa jeng jong a-itih channa chenna hilou ding ahom keu jeng hi ding ahi.’  
63 Hiche lekha hi nasim chai teng songkhat toh nakan beh ding, hichu vadung lailunga nase lut ding ahi. ✡  
64 Chuteng keiman hiche mun’a kahin lhut ding thilse jal’a hi Babylon jong kidodoh kit talou ding, hitia chu mangthah hel ding ahitai, tin seiyin,” ati. Hichengse hi Jeremiah thusei dohho ahi.    

Jerusalem Achim 
 

1 Zedekiah chu leng ahung channin kum somni le khat alhingtai, Jerusalem ‘a kum som le khat aleng chang e, anu min chu Hamutal ahin, Libnah kho – a Jeremiah chanu ahi.  
2 Ahivangin Zedekiah jong Pakai mitmun thilsi abol in, Jehoiachin lengpa banginaum'in ahi.  
3 Hiche thil hi anasoh in ahi. Pakai lunghanna kon'in Jerusalem le Judah gamsung chu amit mua kon'in abonchauvin atolmang tai. Zedekiah chu Babylon lengpa dounan gal abol’ in ahi.  
4 Hichun Tuolbuol som le nga nikhon, a aleng chan kumko lhinkum, Babylon lengpa Nubuchadnezzer chu aseipaite jouse toh Jerusalem satdin ahungun, amaidon na chun ponbuh asongun, akhopi kimvela galkul akaikhum tauve. ✡  
5 Hiti chun Zedekiah lengpa leng chankal kum som le khat lhin geijin Jerusalem chu aumchah tauve.  
6 Lhamul som le get, kum som le khat lhinna Zedekiah leng vaipoh chun kel akhohtan, gamsung mite din neh ding abeihel tai.  
7 Chujouvin kulpi pal atumkeh tauve, Babylon miten khopi aumchah jeng vangun, jankah-in sepai jouse ajamdoh tauve, kulbang nikah-a lengpa hon lampi kotpi-a chun ajamdoh – un, Jordan phaicham lampi chu ajon tauve. ✡  
8 Ahinlah Babylon Sepai ten Zedekiah lengpa chu adal uhvin. Jericho phaicham a aman tauve, Ama Sepai te jouse ama – a kon'in akithe cheh tauve.  
9 Hichun ama chu amanun , Hamath gam'a Riblah a Babylon lengpa henga apui tauve. Hia chun achung athu akitan tai.  
10 Ama mitmu changtah- in achapa te le gam vaipote athapeh tai.  
11 Chujouvin Zedekiah mitchang teni chu akaldoh pehuvin, chun thihkhaovin akanin, Babylon lama akaijin, athi nikho geijin songkul’ a aumtai. ✡  
12 Lhajing som le sagi nikho hiche kum, Nubuchadnezzar lengpa leng vaipoh kal kum som le ko lhinna ahin, Babylon lengpa kinbol, Sepai gal lamkai Nebuzaradan chu Jersusalem;a ahunglhun tai.  
13 Ama Jerusalem a cheng milen milalte inho le leng inpi chule Pakai Hou-In ahallhai. ✡  
14 Chuin Aman Sepai jouse chu Jerusalem kimvela kulbang jouse avochim soh hel ding athulhah tai.  
15 Chujouvin Sepai gal lamkai Nubuzaradan’ in miho lah – a migenthei phabep le khopi sung a umnalai amohho, Babylon lengpa henga kipelut ho, chule khutthem umden loi ho sohchangin akaimang tai.  
16 Mivaicha behseh, thil le lo bei chengse vang chu Judah gam'a adalhan, lengpilei le louva natong din akoiye.  
17 Babylon miten Pakai Hou-In mai a sum-eng khomho le sum – eng velkol, chule sum-eng konglen chutoh avobongsohkeiyun, abonchan sum-eng jouse Babylon lama atol tauve. ✡  
18 ama hon sum-eng chaiche le, maicham suhtheng teng vutlona, thaomei limbolna manchah chengse, kilhaina gantha teng thisan dolna khonho, gimnamtui lhutnamna khon chengse, adang dang Hou-In kinbolna kimang sum-eng manchah chengse chutoh apomang tauve.  
19 Nubuzaradan, Sepai lamkaipa chun khon neoho le vutloho, kongtongho, khangbel lenho, meivah khomho, thihkhe ho, chule khon ho, sana- a kisem chu sana in, dangka- a kisem chu dangka-in akilah- in ahi.  
20 Hou-In manchah dinga Solomon lengpa semsa sum-eng jouse, khom teni, velkol ho, atunna bongchal som le ni lim, agihval’ in tethei jong ahipoi.  
21 Khompi khat chu asandan feet somni le sgai, akimvel feet somle get akol khumin, hichu bel li sa-a ahin, asung hom ahi.  
22 Khom khat cheh chunga hin sum-eng don khat cheh chunga hin sum-eng don   

khat akitungdoh-in, adondoh khat cheh chu asan dan feet sagi le akeh cheh ahi, khut themtah a kisem, kolbuthei lima kijempah leh ahi. 
 

23 Kolbuthei lim somko le gup cheh apang khatna aumin, themneltah a kijem chung achu agoma jakhat in akimvel ahi.  
24 Nebuzaradan, Sepai lamkaipa in Thempu Chungnung Seraiah le Thempu ni channa Zephaniah chule kotngah thum ho chu sohchang ding akaiyin ahi.  
25 Khopi sunga kon'in sohchang din, Sepai gal lamkaipa, khopi sunga umnalai lengpa thumop’a pang mi sagi toh, gal lamkaipu thalhenpa, ama hi sepai thusim sun a pang ahin, chule milen cheh somgup toh akaithai.  
26 Nabuzaradan, Sepai lamkai pan, abonchauvin Babylon lengpa umna Riblah alhut uvin ahi.  
27 Chuin Babylon lengpan Hamath gam a Riblah mun’a athat gamtai. Hitobang chun Judah chu ama gam'a kon'in sohchangin aki kaimang tan ahi.  
28 Nubuchadnezzarin aleng chan kal kum sagi in soh chang a akaimang miho sangthum le somni le thum ahi.  
29 Chujouvin Nebuchadnezzar leng chan kum som le getna in Jerusalem’a mi jaget le somthum le ni akai mangbe in ahi.  
30 Nebuchadnezzar leng chan kum som ni le thum kumin sepai lamkai Nebuzaradan asol in Judah te jasagi le somli lang ahinkai in, abonun mi sang li le jagup ahiuve.   

Jehoiachin Songkul’a Pat Kilhadoh 
 

31 Kum somthum le sagi lhinna Judah lengpa Jehoiachin soh chan kal Lhakao somthum le khat hiche kum chun Evil Merodach Babylon lengpa dinmun chu alotai. Judah lengpa Jehoiachin chu khoto manin songkul’ a kon'in alhadoh tai  
32 Jehoiachin hepitah –in, sohchang khom leng dang ho sang'in jong jana len cheh achansah in ahi.  
33 Asohchanna vonho akhelpeh-in, ahinkho  

lhum keiyin lengpa dokhang ankong anejom jingpeh tan ahi.   


34 Chule aneh le chah dingin Babylon lengpa athini geijin tanglouvin ape jing tan ahi.   

LAMENTATIONS  

KA LA  

Ka La Sung Thu Umdan  

Jerusalem chu agalmi hoa kon manthahna achutan ahileh Lunghan, kichat, puldou chule kinepna beihil asohdoh tan ahi. Lekhabu hi Jeremiah themgaovin Jerusalem thohgimna thua aphondohna ahi. Jerusalem khopi sung thilsoh umdol, ijakai ahetsoh nunga Pathen thahat akon kinepna aum'e ti, ahil ahi.  

Ka La lekhabu hi abih bih in thupi akihom khen in, kinepna le manthahna, mimal lungheija kisihna, khopi chule nampi ahi. Jeremiah in lunggiltah a khopi dinga athohnatna le alung hempina ijakai A-Z bukim ahi. Lekha-gol kijih patna jouse Hebrew lekhajem hoa phatah’a akipan in ahi, ajeh chu Jeremiah in ban neicha deng chang tah’a ajih dan akilang in ahi. Hiche lekhabua kon hin Manthahna chung chang keo hilouvin, Pathen thaneina le thilbol theina jong kicheh tah in mudoh ahi.  

Lekhabu Jihpa Chule Akijih Kum  

Ka La hi Jeremiah themgao in Jerusalem khopi chimjou 586 BC a anajih ahi.  

Koi Henga Ajih Ham?  

Jeremiah in Nam mite manthahna’a kon alung heina diuva, ngailutna tothoa gahna anei ahi. Hahsatna dinmun’a kon nam mite lunghempina chung changa anajih ahi.   

Jerusalem Thohgimna 
 


1 Phatkhat mi ana dimsetna Jerusalem khopi chu tunvang kho gem a sodoh tai. Chitin namtin lah a ana minthang khopi chu tunvang meithai a sodoh tan ahi. Vannoi leiset lengnu dinmun ana lo chu tunvang soh dinmun alo jotai.  
2 Jan khovah vah'in mitlhi long chutchut in akap in ana ngailu cheng holah a jong alhamon ding aum tapouvin aloi agol chengse la aheodah leh adou gal in apang gam tauvin ahi.  
3 Gal-hingin Judah akai tauvin soh channa leh engbolna athoh tan ahi. Gam dang nammite lah a achengun kicholdona mun amujou pouvin ahi. Agal mite uvin a umkimvel’un jamdoh thei louvin akoichah tauve.  
4 Jerusalem lampiho akhul lhatan koimacha Pathen houna kin bol dingin ahung doh tapouvin, khopi kotpihola donlouvin aumgamtan athempu hou akhoisa gam tauvin anungah khangthah teu akhankho diu gelnan akap gam tauve.  
5 A sugenthei houhi a Pakaiyun apang un ajalou teuchu akhantou tul tul jengun ahi. Pakaijin achonset jih uva Jerusalem chu aengbol uva achateu gal-hinga kiman a gamla tah’a kikaimang gamu ahi tauve.  
6 Jerusalem khopi, ahoina le aloupina chu amang thah ahitai. Alamkaiteu jong neh ding ham hing mu joulou sakhigol toh abang gam tauvin, agal miteu masanga jam doh nading tha jong anei jou tapouve.  
7 Lung lengvaija Jerusalem avale laitah in, tumasanga aphatlai nikho agel doh’e. Tunla agal mite khutnoija aum tan koimacha apanhu ding aum tapoi. Agal miteuvin ajep lhu’uvin alhu ho chu aveuvin anuisat’un ahi.  
8 Achonset behseh jeh in Jerusalem ponse bangin paimangin aum tan. Tumasanga anagel thupi hon, tuhin anoisetauve, ajeh chu aponu kiho-lhah peha jumle jachat thoha um ahitauve. Hijeh chun hahdoh ngamlouhel la khoisa jing jenga um ahitai.  
9 Amaho hin a khonung diu kigel phah louhelin jonthanhoina in akisuhboh uve. Amaho a kemsuh jing tauvin, a lhamon diu aphong ding diu koima aum tapoi. Pakai ka hahsetnao nei vetpeh un tin akap tauve.  
10 Galmiten ajokhophelun anei jouseu akichom tauve. Pakaijin a Hou-In sunga lut dia anaphallou namdang te chun aHou-In sungu asuh boh pehu chu amudoh tauvin ahi.  
11 Amiteu neh ding hollin apeng jen jun tauvin, a hinjouna diuvin anei agouvu ajohdohun, vo Pakai neihin veuvin e-chan geija thet le kidah’a kaum’u hitam tin akap tauve.  
12 Vo chele vahle, hilang hin hopa ho hiche thilsoh hi ija na gellou u-ham? Pathen'in ka chunguva alunghan abuhlhah na le eibol gimnau hi vetem uvin.  
13 Aman vanna kon'in meikong ahin sep lhan kagu kachang’u ahalgo tai. Aman ka lampi uva thang a kamin eile hoitauve. Aman eichom thengselun nilhum lhumin hahsatna eithoh sahun ahi.  
14 Ka chonset nau khaovin eikanun sohchanna nam kolin eihenun ahi. Pakaijin katha’u eisuh ngoi pehun kagal miteu kom'ah eipedohun akhutuva chatmon kaum tauve.  
15 Pakaijin kalah'uva um kami hatteu thaneina asulhan kakhang thahteu suhmangna dingin gal mite amangchan ahi, Pakaijin lengpithei chilna akisuhchip bangin akhopi hoitah chu a suchip tan ahi.  
16 Hiche ho jouse jeh in kakapin kamitlhi kamaija alonglha jenjung jingin ahinlah koima eilhamon ding le eitilhembi ding aum pon ahi. Galmiten eijou khup del tauvin, kakhang thahte’u khonung ding jong abing tan ahi.  
17 Jerusalemin panpi ngaiyin akhut alhaang dohin ahinlah apanpi ding amu joupoi. Pakaijin Ami Isrealte chunga, aheng akom ho chu agalmi asohdoh pehhan! Ama ho hi ponse banga paimanga um ahitai.  
18 Jerusalemin aseijin Pakai hi adih’e, ajeh chu keiman ama dounan na kana tong’e, chitin namtinin ka thusei hi neingai pehun, ka thoh gimna hi neihet pehun, ka chanute’u leh ka chapa te’u khol gamla tah a gal-hingin eikaimang peh tauve.  
19 Keiman kaloi kagolte kom'a kithopina kathumin ama honla eingai peh pouve. Ka themputeu leh ka lamkaiteu khopi sung’a kelin athi gam tauve, ahinkhou kihuhdohna ding aholun amu jou pove.  
20 Pakai kalung lengvaina neivetpehin, ka chonset jeh in ka lungthim ahesoh’e, kholai dung’a kitha tona aumin'insung lang’a thilong aki jam’e.  
21 Ka lung gim ka khoisatna mi tamtah in eijah pehin ahinlah koima chan eihung lhamon pon ahi. Ka gal miten kathoh gimna ajah phatun Pakai nangin neibolnao hi akipa piuvin ahi. Oh Pakai keiho thoh tobang-banga amaho nathohsah dinga naseipihnao nikho chu lhunsah loiyin.  
22 Pakai ka chonset nau jeh a nei engbol bangu chun ama hon eibolsetnao hi venlang amaho jong engbolin. Ka lengvainao hi atamvalin ka lungthim sung’u asuna lheh jeng’e.    

Jerusalem Chunga Pathen Lunghana 
 

1 Pakai alunghan jal'in Jerusalem khopi hoitah chu muthim lhangkhalin atome. Isreal khopi hoi jouse vutvam asoh gam tan, vanchung sanga kon'in selhah in a um’e. Pakai a lunghan behseh jeh in aHou-In jeng jong khoto na anei tapoi.  
2 Khotona beihel in Pakaijin Isreal insung jouse a subeiyin, a lunghan nan Jerusalem kulpi len jouse a suchip gam’e. Aman alenggam ule alengteu jong jum tah in tol jep nan anei gam tai.  
3 Pakai lunghan na noi a Isreal thaneina jouse a mangthah gam tai. Galmi ten ahin delkhum nauva jong a huhdoh tapon ahi. Aman Isreal gam pumpi chu meikong in ahal lhah banginahal gam tan ahi.  
4 Aman agal mite bangin amite chung a athalpi kaosan akoiyin, agollhang hoilai jouse thagam dingin atha aje doh in ahi. Loupitah Jerusalem chunga alunghan na meikong bangin abunglhan ahi.  
5 Pakaijin Isrealte hi agalmi bangina suhchip in, Aman loupitah Jerusalem chunga lungkhamna le mitlhilon angahna beijin alhun khum sah’e.  
6 Aman Hou-In jong honsunga buh kisa bangina sulhun, Pakaijin anikho thengho ahin, cholngah nikhoho le kut nikho thengho ahin suhmil thei leuvin asubei jin leng ho leh thempu ho jong a lungsat na noija a subei gam tan ahi.  
7 Pakaijin amaicham jeng jong a nuse in, amuntheng jeng jong nahsah louvin akoiyin, Jerusalem lengpa inpi ho jong galmiho a pedoh’e. Ama hon Pakai Hou-In sung chu golnop kibolni bangin, o’thongje jun apoh chei choi jengun ahi.  
8 Khopi hoitah Jerusalem chu apal jouse suhlhah ding angaiton, aman atoh gon bang-bangina sulhu soh tan ahi. Hijeh chun pal ho leh palvum jouse jong amasanga alhusoh tan ahi.  
9 Jerusalem kelkot phung jouse jong tol ah aki jamchap soh helin, akel kot gol jouse jong aheh bongin a sumang soh tai. Jerusalem lengpa leh milen milal ho jong namtin vaipi lah a akithe thangsoh tauve. Danthu kitila abeitan Themgao hon jong Pakaiya kon'in mu anei tapouve.  
10 Khopi hoitah Jerusalem sunga lamkaiho tolla thip beh chan atouvun, a lujang uva leivui a kinuvin, khaodip pon akisil un, Jerusalem nungah jousen jum le jachat tothon a kaiku jeng tauve.  
11 Kamitlhi twi kan tokahin ka kap jingin, ka lungsung achip lhatai. Kholai dunga chapang neocha ho athileh aki saisaiuva, kamite hahsatna khankho ka mu jeh in ka lungthim sung jong akap doh jengin ahi.  
12 Anuteu henga, neh ding le donding kangaichai tin athumun. Galsatpa galmun'a akimavo bangin, kholai dunga thabeiyin apengun, anu teuvin apom nau chunga ahinkho’u abeithu thu jengin ahi.  
13 Hichan geija lungkhamna toh ho chunga ipi kasei thei ding ham? Vo Jerusalem Chanute, na lung hesoh naohi ipitoh kitekah ding ahm? Oh Zion chanu thengte iti ka lhamon jou ding nahiuvem? Ajeh chu na thohgim nao hi twikhanglen bangin athuh jengin koiham na boldam jou diu vah?  
14 Na themgao teuvinla jouthu ngen leh ngol-hoi thu ngen na seipeh uvin, na soh chan nauva konna nahung kiledoh theina diuva na chonsetnau phondoh peh ding la ago pouvin, chutia bolsang'in jouthu ngen jeng apat thu uvin, thil dihlou ngen na kinep sah jiuvin ahi.  
15 Ache le avahle ho jousen na nel peh un khopi hoitah Jerusalem hi noise tah in atot chatvai khum'un; “hiche hi vannoi leisetna khopi hoipen vannoi pumpin achoi sang uchu ham?” atiuve.  
16 Nagal mite jousen na nelpeh un noise tah in anop nop na seikhumun, “suhmang dinga phat sottah ina nga’u chu tun ahung guilhung tai!” atiuve.  
17 Ahinlah hiche hi Pakaijin a tohgon chu aboldoh ahin, hamsetna hunglhung dinga ana gonsa chu a suh bulhit ahi. Aman Jerusalem chu khotona beihella ana suhbei ahin, Aman agal miteu chu amaho chunga thaneina anapeh ahi.  
18 Khopi hoi Jerusalem, Pakai angah hakan kap in, Sun le jan in vadung bangin na mitlhi long hen. kicholdo hihhel in; Na mitlhi lon jong tansah dan.  
19 Janlai jongleh thouvin pengjah jengin. Pakai angah na lung ngaichat twi bangin lonsah in. Nachateu dingin na taonao khut chu domsang jingun, ajeh chu kholai dung jousea gilkela lhalhop gamsoh ahitauve.  
20 Vo Pakai hiche thoh gimna hi gel temin!  

Na chate hi hiti lom lom’a nabol jing ding hitam? Minuten a angsunga hung kitolchem, achateu kisanhi aneh jeng diu hitam?  

Thempu ho leh themgao ho kisan hi Pakai Hou-In sunga kithat jeng ding hitam?   


21 Ven, lamlen dunga kijam chap ho khu –  

Khangdong le tehseho, Numei chapang ho leh pasal chapang ho, Galmite chemjam a thijeng ahiuve. Na lung han petin nathat gamin, Lungsetna beihelin nabol’e.   


22 Golvah nikhoa mipi nakou khom bangin,  

Muntin jousea tijatna nakoukhom’e.  

Pakai lunghanna nikhon, Koi macha a sohcha le ahingdoh a um poi. Kahin khoukhah le kahin puihoi chate chengse, Galmiten a thatgamsoh heltai.    

Themgao Lunghemna Leh Kinepna 
 

1 Pakai lunghanna tanggolla kon hungpotdoh thohgimna chu keima tah in kamuchet ahi.  
2 Aman vah jouse daltanin,  

Muthim lah a eipuilut e.   


3 Nilhum keijin avel vellin keima dounan ka chunga a khut a lamin ahi.  
4 Aman kaphe leh kavun agotsah jenge. Kagu kachang jong a sungoi jengin ahi.  
5 Aman lunggimna leh gentheina eisun khumin chatmo hellin eilha tai.  
6 Aman mithisa ho bangin,  

Muthim lah a eivuiye.   


7 Aman pal eikai khumin,  

Keima ka jamdoh thei tapoi.  

Thihkhao gihtah in jong eikan chah e.   


8 Keima kapengjah jeng vang'in,  

Aman ka taona adalten del tai.   


9 Songpal sangtah in ka lampi akhah tannin;  

Ka lampi eisuh setpeh e.   


10 Keima man dingin,  

Kei le vompi banginkiselin eichang lei.   


11 Aman ka lampia kon'in eimanin eimal tel tel in,  

Hesoh genthei le panpi beiyin eilhai.   


12 Aman athal-pou aloisalin,  

Keima abidoiyin eineiye.   


13 Ka lungchang laitah a,  

Athalchang chu a kaplut jenge.   


14 Ka miten nuisatbepseu kahitai.  

Nilhum keijin musetna la eisah khum uve.   


15 Aman lunggimna jengin eisu dimin, Lungkhamna khacheh khon chu eidon sah e.  
16 Aman songchang eilhai sahin, vutvai lah a eilehluttan ahi.  
17 Chamna chu eilah mang pehin,  

Phatthei channa ding chu keidin gelphah ahi tapoi.   


18 Ka loupina nikho akichai tan,  

Pakaiya ka kinepna jouse jong ahomkiu ahitai, tin kakap jah jeng tai.   


19 Kathoh gimna leh ka lengvaina hinkho hin eisugim thei val jeng e.  
20 Ka thohgimna le in le kagentheina hi, seiya seijou hoi ahita poi.  
21 Ahin hiche hi kahin geldoh teng,  

Kinepna kanei jou jin ahi:   


22 Pakai nei ngailutna dihtah chun beitih anei pon,  

Amikhotona jong atangdeh poi.   


23 A kitahna hi longlou ahin,  

Ami khotona jong jingkah sehin athah jingin ahi.   


24 Kahinna ka lhagaovin aseijin Pakai hi keima gou ahi. Hijeh chun Ama a kakinepna hi um jing ahije.  
25 Pakai ging jingte leh hinna dinga hol jing tedinga phatah ahi.  
26 Hijeh chun Pakaiya konna huhhing na mun'a dinga thipbeh cha nga hat angaije.  
27 Chu leh khan don laiya Ama angsunga kipehlut leh Ami thununna koljon kikhum lut aphai.  
28 Ama chu Pakaijin atohsah nomna dungjuijin thipbeh in aching seh in ngah jing hen.  
29 Amaho chun amaijun tollam ngatnu henlang kijammu hen ajeh chu ama hon ajona leh akinepna’u dungjuiya amu thei diu ahi.  
30 Amaho chun a ngei phe bengho chu alangkhat jong dopeh uhenlang agalmi ten anoise nau jong kisan uhen.  
31 Ajeh chu koimacha hi Pakaijin apaidoh paipai aumpoi.  
32 Aman lungkhamna asosahje vang'in ami khotona dimset jeh chun angailutna ahop jinge.  
33 Ajeh chu Pakai hi milungkham sahle alungthim sunhat peh ahi along lhaina ahipoi.  
34 Mihon gamsunga songkullut ho chu akelngoi tol chotpha jongleh’u,  
35 Hitobang miho chun Pathen douna in midang chan ding dolho lahpeh jonglehu,  
36 Chuleh aman a thutan nauva achan ding dol’u thudih chu chansah hih jong leu, hitiho jouse Pakaijin amu sohkei hilou ham?  
37 Pakai phatsah louva koiham thil ho hung soh doh na ding thupeh neithei ding chu?  
38 Chungnungpen Pathen'in thilpha le thilse ahin sosah ji hilou ham?  
39 Chuti ahileh mihon eiho e-chonset jeh uva engbolna e-chan jiuhi i-kiphin thei ding uham?  
40 Chuti louvin, eihon e-chonna u hi kikhuol’u hitin chuleh Pakai kom’a iki lehei kit lou diu ham?  
41 Eihon e-lung thim ule e-khut’u Van Pathen anga domsangu hitin seiju hite,  
42 Keiho nangma dounan ka chonse tauvin nangman nei ngaidam pouvin ahi,  
43 Nangman na lunghanna neibuh lhah khum tauvin chuleh khotona beihelin neidel khumun nei that gam tauve.  
44 Mei lah a na kiselin, katao na’u na kom'ahunglhung jou tapoi,  
45 Nangman chitin namtin lah a thet le notthapin nei koitauvin ahi.  
46 “Ka melmateuvin  

Keiho dounan thu asei sei jingun.   


47 Keiho kichat le tijatnan  

Ka dimset tauve,  

Ajeh chu keiho kimana, kisugepa amang thah kahi tauve.”   


48 Ka miteu kisuhmang jeh in,  

Ka mitlhi’u twilon in along e!   


49 Kamitlhiu tanglouhel in alonge;  

Tang louding ahi,   


50 Pakaijin Van'a konna ahin vetsuh,  

Ahin lainatpi tokah un,   


51 Jerusalem Chanute khankho gelnan,  

Ka lungthim hi apohkeh ding akisa jing’e.   


52 Keiman kasuhset louhel galmin,  

Vaacha bangin eideljam e.   


53 Kokhuh’a ei nolutun,  

Ka chunga song eiset khume.   


54 Ka luchang geiyin twiyin eichupin, “Athi ding kahitai” tin ka peng jah’e.  
55 Ahin kokhuh sunga kon'in, Pakai,  

Nangma kahin kouve.   


56 Nangman ka kouna najan, “Kataona nei sanpehin,  

Panpi ngehna a kataona nei san peh e!”   


57 Keiman kahin kou chun nangma na hungin “kicha hih in” neiti.  
58 Pakai nangman ka thutanpa nahin, ka chung thu nei seipehin!  

Ajeh chu eihuhduha Nang na hi.   


59 Pakai ama hon ka chunga i-chan geija thilse abol’u hitam namu sohkeiye,  

kathu nei kholtohpihin lang, kadihna neitahlang pehin,   


60 Ka gal miten kei douna tohgon aneiyu  

Nangman nahesohkeiye.   


61 Pakai nangin eitaitomnao na jasohkeijin chuleh ka chunga thilse abolgot hou jong na hesohkeiye.  
62 Ka gal mite ka chunga akihou un  

Keima dounan akihou lhi jingun ahi.   


63 Amaho khu ven! Atoupetu hihen adinpetu hijongleh, keima nuisatna la jeng asaove.  
64 Pakai ka chunga thilse abol jouseu hi, Amaho chunga chuhsahin.  
65 Amaho hi lungtahna leh sei ngailouna lungthim penlang,  

Achunguva sapsetna chuh sah in.   


66 Achung uvah na lunghanna chuhsah inlang,  

Pakai vansem ho noi jahin amaho khu suhmang tan.    

Zion Kisuh Nenna 
 

1 Sana jong adeite khuta among joutai!  

Sana hoi pen jong amoljeng tai.  

Muntheng sunga um songmantam ho jeng, jong lam lhongp dunga athangsoh tai.   


2 Veuvin Jerusalem chate,  

Mipha chomtah tahsan hoitah tah sanga mantam jo ho chu,  

Tun leibelho tobangin abol tauvin ahi.   


3 Sialte jengin jong anoute avah jiuvin, ahinla kami Isrealten avah pouvin ahi. Neldi gam'a vacha len “Vagonsang” hon achasenteu anahsah lou bangun ama hon jong a nahsah pouvin ahi.  
4 Dangchahin achateu lhei jouse adanga abehden jouve. Achateu gilkelin an aholun,  

Ahin koiman pehding aneipoi.   


5 An twitah tah ana neji ho chun tun lampi dunga khut don apang tauvin ahi. Phatkhatna vonhoi tahtah anavon ho chun tun thilnen kikholna munhoa neh ding aholun ahi.  
6 Kamite chonsetna hi Sodom mite chonsetna sangin alenjon ahi. ✡  

Hiche mun'a chun hetman louvin suhmangna nasatah anachun koimacha akithopi thei ana umpoiye.   


7 Ka lengteu jong phat khat chun amel-hoidanu chu bongnoi leh buhbang sangin ana bangjon, amai’u jong songmantam bangin ana vah'in ahi.  
8 Tunvang amelu jong meihol sangin avomjoi.  

Lampi dunga jong koiman ahedoh thei tapouve.  

Avunu jong agu uva abehdan gamin, thing go bangin, agon atah jenge.   


9 Chamjamma kithat ho chu gelkella thiho sangin avangphajo ahitauve.  

Ajeh chu lou laiya neh aput tahlou jeh in keltho hin amangthah jitauve.   


10 Masanga mi lainatpi theitah tah nute hon achateu chu neh dingin akihon gam tauve. Ama hon gim hesoha konna hoi dohna dingin achateu chu ana nejengun ahi. ✡  
11 Tunvang alunghanna a kon chun Pakai alungna chim tai. Alunghanna hoise tah chu abuhlhah ahitai. Jerusalem'a lunghanna mei ana koudohin hichun khopi chu aleibul kiphuna gei chun ana hallha jeng’e.  
12 Leist lengte ahin - Vannoi mite koiman -  

Jerusalem kelkot sunga galmi alutthei ding chu ana tahsan pouve.   


13 Ahinlah a themgao ho chonsetna leh a thempu ho chonsetna jeh chun hiti hin anasohdoh tan ahi.  

Amaho chonset jeh a themmona bei miho thisan kisoa, khopi kisuboh ahi.   


14 Amaho hi lamlhongpi dunga ana vahle uvin mi thisana akisubohun koiman amaho atongkha ngam pouvin ahi.  
15 Mipiten chemangun tin asamun aboh nahi tauve, neitong khahih un atiuve. Amaho gamla tah in ajamun gamchom mite lah a avahle uvin ahinlah koiman achensah nom pouvin ahi.  
16 Pakai ama tah in amaho hi apanpi nom tapouvin muchom chom'a athethang gam’u ahitai. Mipihon jong thempuho hi anahsah tapouvin, alamkai hou jong jana anei tapouvin ahi.  
17 Eihon i-pankhompi houvin eihung huhdoh diuvin ingaichauvin, eikithopi theiloudiu nam mite kom jenga jong panpi ingaichauvin a phachom pon ahi.  
18 Thi ding kichat jeh in lampi dunga jong kavahle ngam pouvin, amahthah ding nikhou jong ahung naitan, amah thah ding ihitauve.  
19 Igal miteu hi mulaopi sangin jong aleng hat jon,  

Molsang chung dunga jammang go jong leuhen eimudohdiu ahin, gamthip langa kisel jong leuhen hiche mun'a jong chu eina chan nahlai dingu ahiye.   


20 Eihon leiset nam pumpi jouse hoa konna eihuhdoh diuva ina monpiu Pakai thaonu i-engpau jeng jong, akiselna mun'a kon'in a mandoh tauvin ahi.  
21 Vo! Edom mite Uz gamsunga hi nakipa theiju hinam? Ahin nangin jong Pakai lunghanna khkonna konna hi na don tei ding ahi. Nang jeng jong na jukhamna mun'a sagoh keova naki koi ding ahi.  
22 Vo khopi hoitah Jerusalem, naki engbolna nihko kichai ding ahitai,  

Naki engbolna gam'a konna nahung kile vah ding ahitai.  

Ahinlah Edom naki engbolna hi kipan bepseu ahinalaiye;  

Na chonsetna ho jouse hung kiphongdoh vah ding ahitai.    

Kiledohna Dinga Taona 
 

1 Pakai ka chunguva thilsoh ho hi hingeldoh temin, ven ichan geija vetset ka chan’u hitam?  
2 Ka goulo diu chengse hi namchom miho achang tauvin,  

Ka in ka lou jouseu la gamchom miho’a ahitai.   


3 Keiho hi nunei lou panei lou kahi tauvin, kanuteu jong meithai ahi gam tauve.  
4 Ka dondiu twi jeng jong kakichoh thu diuvin aumdoh tan,  

Ti ding thing jeng jong kakichoh thudiu ahitai.   


5 Eihin nungdelteuvin eihin phah pai dingu ahitan,  

Keiho ka haisam tauvin, ahinlah kingahna ding mun ka neipouve.   


6 Neh leh chah ning lhinga kanei jouseu, Ka kihinso jou nadiuvin Egypt leh Asssyria khut a ka kipelut tauvin ahi.  
7 Kapu kapa teu ana chonseuvin ahinlah amaho athi gam tauve,  

Hijeh chun amaho chan ding thoh gimna leh engbolna hi keiho chunga achu tan ahi.   


8 Ka sohteu chu tun keiho Pakaijin apang gamtauvin, ahinlah koima eihuhdoh diu aum pon ahi.  
9 Gamsun’a pum hatin vai ahop jeh in thi ding kicha pum pumin anneh kakiholun ahi.  
10 Kel khoh jeh in ka vousou tapkonga changlhah kikang bangin avom gam tai.  
11 Kagal miteuvin Jerusalem'a numei ho Judah khosunga nungah khangdong ho kichep nan anei gam tauve.  
12 Ka lengteu jong akhutpiuvin akhaisangun,  

Ka lamkaiteu jong noise tah in ei bolpeh tauvin ahi.   


13 Gollhang ho chu sumhei goi dingin akaimangun, chuleh pasal chapang ho chu tiding thing aputsahnauva a lonlele jeng tauvin ahi.  
14 Lamkai ho khopi kelkot ngahin apang tapouve. Khangthahten lam leh la sah abol tapouvin ahi.  
15 Kana lam nao chu lung khamna asohdoh tan,  

Ka lungsung uva kipana abeitai.   


16 Ka luchang uva kon'in ka lallukhuhu alhamang gam tai. Ka chonset jeh un ka chung uva sapsetna achu tai.  
17 Hijeh hin kalungu alhalhop tan chuleh kamit uvah mitlhi adimtan ahi.  
18 Ajeh chu Jerusalem hi akeosehin aki jam tan, Sialten lhat nan anei tauve.  
19 Ahinlah Pakai nangma abang na hi jing jeng e, nalal touna chu akhang khangin aum jing e.  
20 Ipi dinga nei suhmil jing nahlaiyu ham? Ipi dinga donlou dai louva neikoi nahlaiyu ham?  
21 O Pakai neikiledohsah kitnun lang nangma kom'a nei puilut kittauvin! Ka kipanao masa chu neipe kittauvin!  
22 Ahilou leh neipui doh mong mong diu hitam? Ole Ka chunguva nalunghangjing nalai ham?   



✡ 4:6
Semtilbu 19:24

✡ 4:10
Danbu Ni Na 28:57; Ezekiel 5:10

EZEKIEL  

THEMGAO LEKHABU  

Ezekiel Themgao Lekhabu Sung Thu Umdan  

Pathen namlhen te chunga boina leh manthahna dingin aum kimvel laijin, Assyria, Egypt leh Babylon kivaihomna huinun chun Jerusalem dinmun chu asuling lau lheh jengin ahi. Vaihom lenglen ho akikhel toh lhon'in Pathen'in amite khoto najal chun ama hon ahinle bel kit theina diuvin themgao ho mangchan ana kou jingin, hiche lah a chun Jeremiah, Ezekiel leh Daniel ho jong ana mangchan ahi. Hinlah hiche kouna nahsahmo a aum jing jeh u chun Pakaijin Babylon lengpa khut a apedoh tauvin ahi (2 Chron. 36:15-17).  

Ezekiel lekhabu hin Pathen'in ami Israel te hi hoilai mun hijongleh adel a ahinle puiji thu ahilchen in ahi. Pathen'in amite vamang na a konna akhonna kheh teng achungthu atan ji ahi. Hinlah Pathen'in achungthu tan sanga angaidam nom ji ahin, hinlah lonlouva athunun lou tengu leh achungthu u atana ajep ji ahi. Hijeh chun Pathen'in migilou ho thina chunga kakipah pon, ahin midihlou chun adihlouna a konna akisih a ahung kile leh sohcha ding, amavang midih jong chun chonset abol tah le achonset manna thi ding ahi ati (Ezekiel 18:23-32). Hijeh a chu mipi akisih a achungthu kitanna a kon hoidoh theina ding kinepna jal'a, lungneng tah leh khoto tah a amite “hung kinung heijun, nathi diu kanom poi” tia kou jing ahi.  

Lekhabu Jihpa, Ajih Kum Chule Ajih Lona  

Ezekiel bung khat - chang thum naa Ezekiel themgaopa jih ahidan akimu chen’e. Ama hi thempu insunga hung kon Buzi chapa ahin, Babylon a sohchanga aum laiya gaothilmu aneija Pathen mite ang-a samphong dinga ngansena chang ahi. Amin – Ezekiel hin “Pathen'in ahatsah,” ahilou le “Pathen a kon hatna chang,” tina ahi. Ezekiel lekhabu hi BC 593 leh 565 sunga kijih hidin ginchat ahi.  

Ezekiel lekhabu hi isimleh ahilchet nom thilnga akimue: (1) Pathen'in mihem mangcha’n mihemte ma-ma ahoulimpi ji'e; (2) Gal lelna hihen, lungjinna hijongleh Pathen miten Pathen chu thanei chungnung ahi ti, asuhmil lou diu thudol ahil’e; (3) Pathen thusei hi aleng/asoi ngaipoi; (4) Pathen chu mun jousea um ahin, mun jousea hou thei ahi; chuleh (5) Mihemten phatthei channa din Pathen thungai-angaije ti aseidoh nom ahi.   

Ezekiel In Pathen’a Kon Mu Anei 
 


1 Juda mi Babylon gam Chebar vadung pang a sohchang ho lah a kana umna kum somle kumthum alhin kum July 31 lhinni achun van ana kihongin chule Pathen thilmu theina chu kana mui. ✡  
2 Hiche hi Jehoiachin lengpa asohchan jou kal kum nga lhin kuma chu soh ahi. ✡  
3 (Pakaijin hiche thu hi Buzi chapa Ezekiel thempupa kom'a Babylon lenggam Chebar vadung panga aum petna anapeh ahin, chule Pakai khut chu achungah ana kingame)   

Sahlama Kona Huipi Hungnung 
 

4 Keiman kavet pettah chun Sahlam a kon huipi gopi nasatah ahung kitol kamun, Meilhang lentah masanga kolphe toh kitho a vah pempumin ahunge. Meilom lah a chun meikou aumin, chule meikou lailunga chun khichang tobang meikou vahlap lap aum'e.   

Mihem Melpu Thilhing Li 
 

5 Meilom lailunga kon chun mihem melput tobang thil hing thei li ahung doh e. ✡  
6 Maili leh lhaving li aneiyu tailouvin,  
7 Akeng hou chu ajangpet in, akengphangu chu bongnou keng to abangin alange.  
8 Alhaving li noicheh a chun mihem ho khut kamu doh e.  
9 Ahingthei ho lhaving ho chu khat le khat akijop jel cheh in ahi. Khat cheh a chu akipat doh tengleh kihei louvin jangpet in masang lam ngan akijot jiuve.   

Amai Uva Melso Dan 
 

10 Amasang uva chun mihem mai aneiyun, ajetlang uva chun keipi mai aneiyun, aveilang uva chun bongchal mai aneiyun, chule anung lam uva chun muvanlai mai anei cheh uve. ✡  
11 Khat cheh chun lhaving kijal doh kopni cheh aneiyun, kopn khat cheh chu akijal doh teng ganhing achom khat cheh lhaving chutoh akijop mat jel jengin, chule kop khat cheh chun atahsao akhu chah kheh cheh un ahi.  
12 Amaho chu ipi hijongleh lhagaovin alhenpeh nalam ngan ajet aveija kiheidoh louhel lin jangpet in ache pai jeng jiuve.  
13 Ganhing liho chu meihol ampem puma kou abangin, ahilouleh meisel lou vah pempum kide abangin, chule kolphe vah bangin amaho lah a chun aki nungtol akima tollun ahi. ✡  
14 Chule ganhing liho chu kolphe vahlap lap bang khun achom le jap jap jeng uvin ahi.   

Kang Lailunga Kang Um 
 

15 Hitia keiman ganhing liho chu kavetna ahileh leiset chunga chun kangtalai kang ho chu akom uva chun kamun kang khat cheh chu amaho khat cheh a achandiu chu ahi. ✡  
16 Kangtalai khat cheh chu hoitah a vahsetna song en tobanga kisemin akimun, liho chu abpn uvin kibang cheh akimun, chule amaho chu kibang cheh a kisem ahiuvin kang khat cheh velkol a chu kangni na aneicheh uve.  
17 Hiche ho chu akitol tengule kihei louhel la gamkai li a achu angat na lam lama chu kihei jeng thei ahiuve.  
18 Hiche kang li ho chu sang tah cheh ahiuvin, chule timul tho aumin, chule akang ho kimvel a chun met jeng mit jengin atom dimsetne. ✡  
19 Ganhing ho chu ache tengu leh kangtalai kang ho jong chu amaho toh thakhat'in achekhom jiuvin, chung langa alen tou tengu leh akang ho jong chu ache tou jiuve.  
20 Ganhing ho lhagao chu akang ho a chu uma ahi. Hijeh a chu lhagao chena lam lama chu akang ho le ganhing ho jong che jiu ahi.  
21 Hiche ho chu ache tengu leh akang ho chu che jiu ahin, hiche ho chu adin tengu leh akang ho kinga ji ahi. Hiche ho chu chung langa alen tou tengu leh akanga chu ganhing ho lhagao uma ahijeh chun akang ho chu akipat doh jiuvin ahi.  
22 Aluvum uva kijal doh chu vanthamjol tobang khat akidalin songvalset vah'in avahsetne. ✡  
23 Anoija chun ganhing ho lhavingu chu khat leh khat kijop cheh in akijal doh in chule alhaving ni chun atahsau khat cheh chu akhun ahi.  
24 Alen teng ule alhaving ho gin husau chu keima jah in twitam tah in twipang hattah a atagin ahilou le Hatchungung ogin ahilou le, sepai hon tamtah husa gin bangin kajan ahi. Adin tengu leh alhaving u chu akhailha jiuve. ✡  
25 Alhaving u akhailhah uva adin tengu leh vanthamjol tobang valset chunga kon chun o khat in thu ahin seijin ahi.   

Laltouna Chunga Mihem Lim Melpu 
 

26 Achung vum'a chun songval duma kisem laltouna tobang khat akimun ahi. Chule hiche laltouna sangtah chunga kitousah pa chu mihem lim leh melput tobang ahi. ✡  
27 Akongbuh akipat akilah dan chu khichang vala meikou olla kimujap bangin akimun ahi. Chule akongbuh noilamse chu meikou tobangin akimvel vah pempum bangin akimun ahi. ✡  
28 Gojuh nikho a meilah a lhagui kimu bang khun avah pempum in ahi. Hiche hi Pakai loupina keiman kamu abangin, keiman hiche hi kamu phat in kamai tollah kasulut in ahileh ogin khat in keima kom'a ogin kkhat anasei chu kajan ahi.    

Dou Lungpu Nam 
 

1 Ogin chun mihem chapa dingdoh in keiman nang kom'a thu seinom kaneije ati.  
2 Aman kajah a thu asei phat chun kasunga lhagao ahung lut in chuin kakeng phang tenin eidiinsah tai. Keiman kajah a thusei ho chu phate chan kangaije.  
3 Mihem chapa keiman nangma hi Israel nam mite keima doumah mah bol nam mite kom'a kasol nahi. Amaho leh apu apa teu hin tuni chanin keima eidou jing uve.  
4 Amaho hi milungtah leh milouchal te ahiuve. Thanei vaihom Pakai chun thu ahin seije ti aseipeh dinga kasol nahi tin eiseipeh e.  
5 ama hon ngaiju hen lang ngaida jong leu amaho hi doumah bol ahiuhi, nahetna hijeh a chu amaho lah hin themgao khat aum jinge ti beh henau vinte.  
6 Mihem chapa amaho ahilou le athuseiju kicha hih in, ling leh khao thahpi chule midep thei aipi lah a um banginnagih jong leu kicha hih in. Mitvom letlut a navet tengu jongleh nangma kicha hih in.  
7 ama hon ngaiju hen lang ngaida jong leu nangman ka thusei hi n aseipeh ding ahi. Ahinlah amaho hi doumah boljing nom mite ahijeh un ka thusei ngai pouvinte.  
8 “Mihem chapa, nakom'a ipi kasei ahi phaten ngaijin, doumah mah abol nauva khun jau hihbeh in, nakam kan lang chule khat peh peh hi nen”  
9 Hichun kavet leh vetan khut khat kaheng lama hung kilhung doh chu kamui. Hichun lekhajol khat achoijin ✡  
10 Alham lhan ahile alangto a thilhahna la ho, lunghemna thu cheng ho, chule manthahna thu kiphongdoh ho jeng dimset kamun ahi.    

Lekhajol Ne Dia Themgaopa Kisol 
 

1 Ogin khat chun kajah a thu aseijin, “Mihem chapa, ipi hile kapeh ho hi nen – hiche lekhajol hi nen. Chuti chun chen lang ka thusei ho hi Israel mipi g aseipeh tan,” eiti. ✡  
2 Hijeh chun kakam kakat leh lekhajol eineh sah e.  
3 “Hichu oiva set in nen,” atin ahi. Chule keiman kanen ahileh hichu kakamah khoiju lhumin alhume.   

Israel te Henga Thusei Dia Themgaopa Kisol 
 

4 Hichun kajah a “Mihem chapa Israel mipi ho henga khun chen lang ka thusei ho hi amaho gaseipeh tan” tin aseije.  
5 Keiman nangma gamdang mi apauvu nangin kahet lou miho kom'a kasol nahi poi.  
6 Ahipoi keiman hetkhah lou miho leh kihoupi hahsa miho kom'a kasol nahipoi.  
7 Ahinlah mipite chun kei thusei angainom lou sang uvin ngainom deh pouvinte. Ijeh inem itile apumpiuva hi milungtah te le milouchalte ahiuve.   

Ezekiel Hansanna Dia Kisutah 
 

8 Ahinlah ven keiman nangma hi amaho tobanga louchal tah leh lungtah tah a kasem nahi.  
9 Sontah pen tah sanga tah jon nachalpang kasem peh e. Hijeh chun amaho khu kicha hih in, ahilou le doumah in chon uhen lunghang tah in nahin ve jong leu  
10 Hichun aman abelap in mihem chapa kathu ho jouse hi nangma lungchang mong monga longlut masa hen. Nanga ding tumin hiche ho chu ngaiphan.  
11 Chuti chun namite sohchangho kom'a khun chen lang chuleh amaho g aseipeh tan, “Hiche hi thanei vaihom Pakai thusei ahi, ngaiju hen lang ngaihih jong leu gabol in,” atin ahi.   

Ezekiel In Husa Ging Lutlut Ajah 
 

12 Hichun lhagaovin keima eidomsang'in ahile keiman kanung langa thilging lutlut husa gin khat kajan ahi. (Pakai loupina chu amun a chun vahchoijin umhen).  
13 Hiche ho chu ganhing ho lhaving khat leh khat akijap khah tou gin le amaho noija kangtalai ho ging lullul husa gin chu ahi.  
14 Lhagao chun keima eidomsang'in eipo mangtai. Keima lunghang tah le lung chih lah lah a kaumin ahi, ahinlah Pakai chu akhut thahat tah chun eituh e.  
15 Hichun Kebar vadung pang Tel-abib mun a Juda sohchang ho chenna mun'a chun kahung lhunge, kalung akham val in amaho lah a chun nisagi kaga touve.   

Israel te Dinga Khongah Khat 
 

16 Nisagi kichaijin Pakaijin kakom'a thu aseitai, aman aseijin,  
17 “Miihem chapa, keiman nangma hi Israel ngah ding kapansah nahitai. Keija konna thu najah tihtih leh mipi ho chu gangtah in gihsal jengin.   

Migiloupa Chunga Gihsalna 
 

18 Keiman migiloupa chu thina chan gimna chang ding nahitai tia kaseija, ahialah nangin nagihsal louva ahileh amaho chu achonset nauva thiden diu ahitai. Chule athinao themmona a chu nang chung kahin del ding ahi.  
19 Nangin nagih salla ahija la amapa chun alung ahei nom louva a chonset jinga ahileh achonsetna a chu thiden ding ahitai. Ahinlah nangin keima thu nangai jeh a nahinkho naki huhhong ding ahi.   

Michonpha Chunga Gihsalna 
 

20 Michonpha ho chu achonphat nauva konna akihei mang uva akituh oh nao alampiuva kakoi peh akihetmo sah uva ahitah leh thiden diu ahitan, chule nangin nagihsal louva nakoija ahileh achonset nauva thidiu ahitai. Achonphat naoo khat cha jong kigeldoh peh talou diu ahitan, chule themmona chu na chunga kahin lhut ding ahi.  
21 Ahinlah michonpha ho chu achonphat nauva konna achonset lou nadiuva nagih salla chule ama hon nathusei angai uva achonset dauva ahileh amaho chu hingdoh diu ahi. Chutengleh nangin jong nahinkho nakihuh hing ding ahi.”  
22 Chuin Pakai chun ituh chah in chule ahin seije, “Kipat doh in lang phaicham langa khun chen chule hiche mun'a chu keiman najah a thu ka seipeh ding nahi,” ati.  
23 Hijeh chun keijong kakipat doh in kachetai. Chule hiche mun'a chun Kebar vadung pang kana mu masat tobang chun Pakai loupina chu kamun hichun kamai tolla kasulut tai.  
24 Chuin Lhagao chu kasunga ahung lut in kakeng phang tenin eidin sah tai, Aman eihoulim pin kajah a “Chenlang na insunga nangma chang kot ga kikha khum tan” ati.   

Ezekiel Paomoa Kilha 
 

25 Mihem chapa, hiche mun'a chu nangma khaova naki kanchah a hijeh a chu miho henga nachedoh theilou ding ahi.  
26 Chule keiman na lei chu nadang chunga kabe den sah a hijeh a chu paomo a naum ding amaho chu nasap set thei louding ahi. Ajeh chu amaho khu doumah bolte ahiuve.  
27 Amavang keiman thu ka seipeh tengleh na lei kalhap kang peh a thu kasei sah ding nahi. Chutengleh nangin amaho kom'a chu, hiche thanei vaihom Pakai thusei ahi, nati ding ahi. Koi hileh ngai ding goho chun ngaijuhen amavang angainom louho chun ngaida hen ajeh chu ama chu doumah bolte ahiuve.    

Cheh Lhanga Melchihna Kisem 
 

1 Chule tun, mihem chapa, leisetna kisem cheh lhang lentah khat lan lang namasanga chun koiyin chuche song chunga chun Jerusalem khopi lim semin  
2 Khopi hunama akilahpehna lim vetsah in. Koimacha sochatna theilou ding akim vella chun pal kaijin. Akim vella chun melma sepaiho camp leh khopi nakhumna dinga kalbi tobang lampi sangtou keija kisem leh kulpi suhsetna dinga kisem thingtum lentah tah alulam a thih kisem lim semin.  
3 Chuleh changlhah semna a kimang thihpeh lan lang nang le khopi kikah a chun koiyin. Khopi langa chun heijin Jerusalem khopi hunam a akilah ding nasat ding dan vetsah in. Hiche hi Israel mipi tedinga gihsalna a pang ding ahi.   

Israel te Suhkhelna Kumkho 
 

4 Tun naveilang napang peh a chun lumin lang chule Israel chonsetna chu nangma chung tah a chun koiyin. Amaho chonsetna chu napangpeh a nalup nijat chu napoh ding ahi.  
5 Keiman Israel chonset napoh nading ni jathum le somko nanga konna kangaichat ahin – nikhat hi achonset nau kumkhat a kisim ding ahi.  
6 Hiche jou teng chuleh kile heijin lang najet lang napang peh a chun ni somli sungin lumin – nikhat chu ?Juda chonsetna kumkhatna kisim ding ahi.  
7 Jerusalem hunama akino khumna navet jing lai sungin naban jang kiuvin lumin lang chule khopi manthah nading gaovin seisei jengin.  
8 Hunama nakimatna nikhojat alhin kahsea najet naveija nakihei doh thei louna dinga keiman khao janga kakan ding nahi.   

Changlhah Kisuboh 
 

9 Tun chen lang chule suhlou chang, sakol chang, bechang, bekan chang, butun le kolbutun kilah in lang hiche ho chu bel khat sunga hal khomin. Hiche ho chu ni jathum le somko napang lang khat a nalupna phat sunga din changlhah in kisem in.  
10 Hiche neh leh chah chu ounce get get in tetoh in lang hiche an chu aphat kipe dungjuiya nikhatna khatvei bou naneh ding ahi.  
11 Hitia chu twi jeng jong atena a kitetoh aphat kitep dungjuiya atena khat bou nadon ding ahi.  
12 Sakol changa kisem changlhah chu na anneh dinga nakigon ding ahi. Mipihon avet jing laiju changlhah chu mihem ehgoho meiya kitih chunga chu changlhah chu nakana naneh ding ahi.  
13 Chuti chun, Pakai chun “Keiman kadel mang nao gentile gam'a chu hitobang a hi chang kisuboh ho Israel ten ahin neh diu ahi,” tin aseije.  
14 Hichun keiman, O thaneipen Pakai hiche mihem ehho manga eiki suboh ding hitam? Ajeh chu hibang hint u masangin kana kisuboh kha hih helle. Kaneo laiya kipat tuni chan ganhing damlouva thi ahilou le ganhing dangin athasa jong kane khah hih helle. Danin aphallou sa jong kane khapoi.  
15 “Ahileh aphai, nangin mihem eh sangin bongeh in kisemiun,” tin Pakaijin aseije.   

Changlhah Semna Thil 
 

16 Hichun aman “Mihem chapa, keiman Jerusalem'a an kalhahsam sah ding ahi. Hitia chu chingthei tah a kitea chule kicha tah a kine ding ahi. Twi chu avatna kisima kite ding chule mihem hon lungdong tijat pum puma adon diu ahi.  
17 An le twi lhahsam jeh a mihem ho chu khat khat kikicha to tah a kiveto diu chuke a kigimbol nau phatsung chu hitia chu aman lhum diu ahi,” tin aseipeh e.    

Themgaopa Sam Leh Nemul Kivo 
 

1 Mihem chapa, chemjam hemtah khat kilah in lang hichu sam chem. man bangin mangin lang nalu jang sam le nanemul vou chaijin. Nasam chu atetohna mang chan hop thum'in kibang cheh in hom khenin.  
2 Hopthum na chu Jerusalem khopi lim nasem na lailung tah a chun koiyin. Khopi hetman louva kilon khum banga naum jouteng hiche sam chu hal vamin. Hopthuma hop khatma chu Jersualem lim nasem kimvella chun thelha ngimin lang chule chemjamin sat tan tanin. Hop thum'a hop khat achainapen chu huilah a chun the thangin, ijeh inem itile keiman kamite chu chemjama kahin deljam dingu ahi.  
3 Nasam themkhat chu koiyin lang nasangkhol chol monga chun khit in.  
4 Hiti chun hicheng lah a chun nasam them khat chu ladoh in lang chule meilah a chun seplut in lang halvam in. hiche amoh chengse a konna chu mei hung jaldoh a chule Israel jouse asuhmang ding ahi.  
5 “Hiche hi thaneipen Pakai thusei ahi. Hiche hi Jerusalem khopia ipi ahung lhun ding vetsahna chu hi ding ahi. Ama chu keiman nampi lailunga chu kakoi ahi.  
6 Ahinlah aman kachon dan ho leh kadan thupeh ho chu akimvella miho sangin jong gilou jon doumah mah bollin a pang tai. Aman ajui ding kapeh ka chondan thu ho leh kathupeh jui ding anom tapoi.  
7 Hiti ahijeh a chu Pakai thaneipen pan hiche hi asei ahi. Nangho hi nakim vel uva cheng namtin ho sangin nagilou jouvin chule kathupeh ho le kachondan ho jui ding nanom pouve. Nakim vella cheng namtin vaipi ho khantou bangin jong na khangtou jou pouve.   

Pathen'in Amite Asuhnem Ding 
 

8 Hiti ahijeh a chu thaneitah Pakai keima mong mong hi nadouva tua kapan ahitai. Keiman namtin vaipi ho mitmu chang tah a ka engbol ding ahi.  
9 Thet umtah namilimsemthu ho jeh a chu koimacha tu masanga kana engbol khah louhel na tunung jongleh kanung bolkit tahlouhel na dinga chu ka engbol ding nahi.  
10 Nulepa ten ahinsao achatesa aneh uva chule chaten ahinga anu apa teu sa aneh diu ahi. Hitia chu ka engbolla chule amoh chengse chu huilah a kathei mang ding ahi. ✡  
11 Dihtah mongin keima kahinge tin thaneipen Pakaijin aseije. Keiman nangma hi bulhingsetna kasat lhah ding, mkidah umtah namilim ho leh thet umtah na chonsetna ho a kaHou-In nasuhboh tah jeh a na chunga lainatna jong kamu sah louhel ding ahi.   

Khopi Manthahna 
 

12 Namite hop thum'a hopkhat chu khopi lailung tah a nat na le gilkella thidiu ahi. Hopthuma hop khat kit ho chu khopi kulpam a melma ten chemjam a asatlih diu ahi. Chule hopthuma hopkhat ma chu keiman ka chemjama kadella huilah a kathe thang ding ahiuve.  
13 Hitia chu ka lunghanna kabulhitna chule lungna chima kaum ding ahi. Chule achung uva ka lunghanna tuhtang jou gol hilou chu adailhah tengleh Israel mite jousen lungna chang tah a katom ngaina a konna keima Pakaijin ajah uva ka thusei hi hin hedoh tauvinte.  
14 Nakim vella cheng namtin vaipi ho le najotpa ho jouse mitmua amangthah sa leh nuijat jat uma keima tah in kahei doh ding nahi.  
15 Nangma hi mu nuijat nopna, phin lunghang ding leh kichat chat um nahungso ding ahi. Nakim vella um namtin vaipi jouse dinga gihsalna nahung hi ding, amaho chun Pakaijin lunghanga nam khat chu a engbolla chule ahilchahna chu amu diu ahi,” tin Pakaijin aseije.  
16 Keiman kella thina thalpi chang nangho sumang dinga kahin kap khum ding nahi. Kellhah chu anmal khat chan geija abei kahsea khoh cheh cheh ding ahi.  
17 Chule kellhah toh kilhonna gamsa ten nahin bullu uvin tin, nachateu nachom mang peh diu ahi. Nagamsunga natna le kidouna akungpin pangin chule nangma douna a melma te chemjam kahin choi ding atin keima Pakai kitipan kasei ahi. ✡    

 6

Panna bei Maicham 
 

1 Pakai thusei kaheng'a ahunglhung kit in,  
2 “Mihem chapa, kiheiyin lang Israel molsang lang khu namai ngat in lang amaho dounan gao thu seijin.  
3 Israel molsang ho douna a Thaneipen Pakaiya kon thu kisei hi lhangsapin. Hiche hi thaneipen Pakai thusei ahi. Molsang ho leh molho chuleh komtong laileh phaicham ho keiman Pathen houlou ho muntheng ho a ahal halla suchip dinga na chunga gal kahin pohlut ding tin aseije.  
4 Namaicham jouseu kisusea chule na Pathen hounau mun jouse kisumang ding ahi, namilim doi hou masanga namiho katha katha ding ahi.  
5 Nami thilong hou chu namilim doi masang a kajam ding chule nagubuh hou chu na maicham kimvella kathethang ding ahi.  
6 Hoilaimun hijongleh nachenna mun jouse chu mi chen louna mun hintin, chule keiman na Pathen houna muntheng jong ka suhmang peh ding nahi. Namaicham ho jouseu kisusea namillim doiho kitat chip a namilim houna mun jouse kiloi chim ding, chule houlam thua tup le doi nasem jouseu jong kisumang ding ahi.  
7 Hiche mun chu thilhong ho hung thangdeh duh ding chutah le nangman keima changseh hi Pakai kiti chu kahi ti nahin hetdoh ding ahi.   

Suhgamna’a Kon Mithemkhat Sohcha Ding 
 

8 Ahinvang keiman kamite phabep khat hiche suhgamna a konna hi kasochat sah ding chuleh amaho vannoija namtin vaipi ho lah a kithethang diu ahi.  
9 Chutia chu amaho namtin vaipi ho lah a hi akidelmang teng ule ama hon eihin geldoh diu ahi. Alungthim u tahsan aum lounau le milim doi angaichat nau mitvet jeh a hahsat genthei athoh u ahi ahetdoh dingu ahi. Hitia chu achaina leh kidah umtah a achonset nau jeh a amaho leh amaho hung kideimo diu ahi.  
10 ama hon keima changseh hi Pakai kahi ti ahin het uva chuleh keiman hitia hi vangsetna kahin pohlut khum ding ahi tia tomngai tah a kasei thu hin aphetdoh diu ahi.  
11 Hiche hi thaneipen Pakai thusei ahi. Kichat chat um'in nakhut beng inlang nakeng kho tat in, Israel mipite kidah um chonset ana boldoh hou jouseu jeh in kap jengin, tua hi amaho galla kel lha a chuleh natna a thi ding ahiuve.  
12 Natna hise chun gamla tah a kidelmang ho chu ahin lhun khuma thudiu, anaija umho chu galla thidiu ahi. Chule koitobang khat a hing galkai ana um jongleh kel in atha ding ahi, hijeh a chu achung uva kahin manchai ding ahi.  
13 Molsang ho leh molho chule thingna, thingphungna engnoi tin leh thingphung lim jousea amilim doi hou leh amai houva milim doihou kilhai thilto atonau munho a mikithatsa ahung kithethang tengleh keima hi Pakai kahi ti ahin hetdoh diu ahi.  
14 Lhanglang gammang a patna sahlang Riblah chan geija konna amaho hi kasuh keh a chu khopi jong ahom keuva kalha ding ahi. Hitia chu ama hon keima hi Pakai kahi ti ahin hetdoh dingu ahi.    

Achaina Ahun Glhung Tai 
 

1 Hiti chun Pakaiya thusei hiche hi kaheng'a ahungin hitina aseije.  
2 “Mihem chapa hiche hi Israel te chung chang thudolla thaneipen Pakai thusei ahi. Hoilai mun hijongleh solam lhumlam sahlang ahilouleh lhanglang na gamsung navetna jouse chu abei ahitan, hiche laihi akichaina ahitai.  
3 Kinepna ho beisoh a ahitai. Ijeh inem itile keiman nangma douna a kalungsat kahin bulhah a kidah umtah na chonsetna ho chengse thudolla kingaito dinga kakou ding nahi.  
4 Keiman kamit teni kahei manga chule lainatna him him kamusah tahlou ding, kidah umtah na chonsetna ho jouse jeh a kale thuhding nahi.  
5 Hiche hi thuneipen Pakai thusei ahi, manthahna khatchunga manthahna nalampi a ahung lhunge.  
6 Achaina chu hunga ahitai. akhonna keija hunglhung ahin, namanthah ding akhon na chun na ngai ahi.  
7 O Israel mipite na kisuh mang nadiu jing kola hung kikeuve, phat achu ahunglhunga ahitan, hesoh genthei nikho ahung naije, molsang ho chung dunga chun kipana hilouhel lungnatna ogin thong akijan ahi.  
8 Khongaisot louhella kalungsatna le ka lunghanna nangma douna a kahin lhadoh a kahin buh lhah khum ding nahi. Kidah umtah na chonsetna ho chung chang kingaito diinga kahin kou ding nahi.  
9 Keiman kamit teni kahei manga chule lainatna him him kamusah tah louding, kidah umtah na chonsetna ho jouse jeh a kalethuh ding chuteng thilse nahin dengpa chu Pakai kahi ti nangman nahin hetdoh ding ahi.  
10 Thu kitan nading nikho chu hilaija aum'e, namanthah nadiu chun nangah jinge, mihemte naphatloouna le akiletsahna chu pahcha pah lhingset in apah lhatai.  
11 Alunghan nao hoise tah chu thihjol bangin khang doh in hichun aphat lounau jeh a ahin jep diu ahi. Hiche miphalou leh migilou te hi khatcha sohcha louhel diu ahi. Anei agou jouseu leh aloupinao jouse kitheh ngim hel ding ahi.  
12 Henge aphat chu hunglhunga ahitai, nikho chu hilaija aum'e, thilcho ho jong aphatchom nau jeh in kipa dau hen, chuleh thiljoh ho jong aman amulou jeh un lunggim dau hen. Ijeh inem itile abonchauva ka lunghanna hoise tah noija lhulham sohkei diu ahi.  
13 Kivei miho chu ana sohcha ma-ma jong leu asumkol veinau mun'a chu amaho kile kit louhel diu ahi. Ajeh chu Pathen lunghanna chu amichang cheh chunga kimangcha ding ahin, kikhel kit louhel ding ahi.   

Galsat Dinga Kouna 
 

14 Sumkon gin chun Israel sepai ho chu galsat dinga kigo din ahin kouvin koima chan angai pouve. Ajeh chu kalungsatna chu amaho jouse douna chu ahi,” ati.  
15 Khopi polamah gal kidou aumin asunga gamna hise leh kel alange. Khopi kulpi polama umho melma chemjam in athauva khopi sunga umho chu gamna hise leh kella thidiu ahi.  
16 Molsang ho chung lama kiseldoh a hing ho chu vakhu ho banga achonset nau akapi dingu ahi.  
17 Akhut jouseu thabeijin hung kikhaijin tin akhup jouseu twi bangin hung nem gam tante.  
18 Amaho khaodip pon in kivon untin kichat um leh jachatna in atom khum diu ahi. Lung hesoh leh chonsetna jeh a lung kisih pum'a alujang sammu akivochai dingu ahi.   

Milim Semthu Hon Israel Huhdoh Lou Ding 
 

19 ama hon asumu lamlena aselhah diu, thilse man nei tobanga abol diu ahi. Pakai lunghan nikho chule adangka hou le asana hou vin huhdoh jou pouvinte. Hiche ho chun lungchamna ahilouleh vahva thei tapouvinte. Ajeh chu akiloset nau chun akipal lhuhsah gamu ahitai.  
20 Amaho akijep nai hoitah tah jeh chun akiloupi sah un chule hiche ho chu kidah umtah milim semna leh kidah um milim ho semnan amang uve. Hiche ho jeh a chu keiman anei agou hou chu amaho dinga deimo um kahisah peh diu ahi.  
21 Keiman amaho hi gal thil kichom banga gamdang miho kapeh doh ding, nam gilou pen pen te khut a kapeh doh a chule ama hon asuh thang dingu ahi.  
22 Keiman amaho a konna kamit teni kahei manga gucha michom ho chin dellut khum uva chuleh kagou chin gam chu asuhthang diu ahi.   

Pumhatna Kinotona Khopi 
 

23 Kamite dingin kihenna ding thihchao gontup san koijun, ajeh chu gamsung hi tijat kichat umtah dan suhkeh nan thisan adip soh tai. Jerusalem hi ahat kivetna pumhatna kinoto nana dip letset ahitai.  
24 Keiman achennau inho a cheng dinga namtin lah a lungsetna him him neiloute chu kahin puilut ding ahi. Keiman akiloupi sah nau khopi kulpi pal ho kasuhchim a chuleh amuntheng ho kasuhboh ding ahi.  
25 Kichat tijatna khohtah leh kithing thinga umna chun kamite ahin lhunkhum teng ule, ama hon cham leh lungmon konna ahol diu, ahinlah amudoh lou diu ahi.  
26 Vangsetna chunga vangsetnan hinjui intin, thuthang khat chunga thuthang khat in hin juijinte. Ama hon themgao ho a kon'in mu neina holun ahinlah panna bei hi ding ahi. Ama hon thempu ho a konna kihilna ding imacha achangpouvin, chule alamkai houva kon'in kithumopna aum tapoi.  
27 Lengpa ahin leng chapa ahin, kithopi ding beijin adingun, kinepna ding beijin akap uve. Chuleh mipi ho khut chu kichat in akithing thing uve. Midang chunga athilse bol hou keiman achung uva kahin lhut khum ding, chuleh ama hon hausatah a ana khol khom chengseu chu amaho ki engbolna dinga akisan diu ahi. Hitia chu amaho keima hi Pakai kahi ti ahin hetdoh dingu ahi.”    

Pathen Loupina Gao Thilmu 
 

1 Jehoiachin lengpa sohchan kal kumgup lhin kum, lhalam som le sagi nikhon Juda lamkai ho kain a ana um pet un thaneitah Pakai chun eina tuhchah e.  
2 Mihem put tobang pu gongso khat kamui, kathilmu pa kongbuh noilam chu akilangin, amapa chu meikong toh abange. Akongbuh a pat achunglang chu khisong valla val meikou ol a kimu jap jap bangin akimui. ✡  
3 Amapa chunk hut toh kilou khat ahin lhang doh in kasamin eihin manne. Hichun lhagaovin vanthamjol lang gei eidom tou tan, chuleh Pathen a konna thilmu nei dingin Jerusalem ah ei thah tan ahi. Hichun keima Hou-In leitol sahlang kelkot sunga chun eipuije, hiche mun chu nasatah a Pakai alungnat sah milim loi lentah umna mun chu ahi.  
4 Phulou helouvin phat masa laiya phaichama kana musa Israel Pathen loupina ana um'in ahi. ✡  
5 Hichun Pakaijin kajah a aseije, “Mihem chapa sahlang sang khu ven” atin hijeh chun keiman kaven ahileh sahlang sang kelkot gah lutna pama maicham kom'a chun Pakai nasatah ana lunghan sah milim doi kitung chu ana dinge.  
6 “Mihem chapa,” ahin tin, “Ipi abulu namu tah em? Ka Hou-In a konna kei nodohna dinga kidah umtah chonsetna abol'u khu namu tah em? Ahin kahungin nangin hiche ho sanga kidah umjo chonsetna tamtah namube ding ahi.”  
7 Hichun aman banghoma konna asunglang kimu theina Hou-In leitol kotphunga chun eipuilut e.  
8 Aman kakom'a aseijin “Tun mihem chapa, bang khu lai vang'in,” eiti. Hijeh chun keiman bang chu kalai vang'in ahileh lampi kiselguh chu kamutai.  
9 “Lut in,” ati. “Chuleh gitlouna leh chonsetna abol'u khu ven,” eiti.   

Khanglui Laiya Mi Som Sagi 
 

10 Hijeh chun kalut tan ahileh, bang dunga ganhing kitholtho ho lim leh kidah dah um thimsem ho lim khet thi a kisem ho chu kamutai. Israel mipi ten ahouvu milim doi jatchom chom ho jong chu keiman kamudoh tai.  
11 Israel lamkai som sagi ho chutoh alai uva Shaphan chapa Jaajaniah adin jong kamudoh tai, amaho khat cheh chun gimnamtui hal bom chu akichoijun, hichea kon chun gimnamtui kihalna meikhu meilom tobang chu aluchung uva ahung kitom jenjun jenge.  
12 Hichun Pakaijin kaheng'a hin ahinseije, “Mihem chapa pindan thim sung khu Israel lamkai hon ipi abol'u ahi namu khah tah em? Pakaijin igam u adalhah sa ahitah jeh in eimu pouvinte,” tin ama hon asei uve.   

Tammuz Kapi Numeiho 
 

13 Hichun Pakaijin aseiben “Hungin chule keiman hiche ho sanga tamjo kidah dah umjo ho chu navetsah inge.”  
14 Aman Pakai Hou-In sahlang kelkot a chun eipuijin, hiche a chun numei themkhat ana tou uvin, a pathen u Tammuz chu ana kauve.   

Upa Somni Le Nga 
 

15 “Hiche hi namu hitam” tin aman eidonge. “Ahinlah hiche ho sanga tamjo kidah dah um chonsetna ho navetsah inge” ati.  
16 Hichun aman Pakai Hou-In leitol sungnung a chun eipuilut e. pindan sung nung lutna leh sum-eng maicham kikah a muntheng phung lutna a chun upa somni le nga tobang Pakai muntheng lam nung ngat in ading uve. Amaho chun solam angauvin, nisa hou nan tol ah abohkhup uve.   

Judah In Pakai Asuh Lunghan 
 

17 “Mihem chapa, hiche ho hi namu khah tah em? tin aman eidonge. Hitobanga kidah umtah chonsetna abol uhi Juda mite dinga imalou thema angaito u ham? Hiche hin anam pumpiuva thaguma kino tona a apui uva, nahko hom leng lunga eivet uva chuleh eiphin lunghang bebe jeng ding ham?  
18 Hiti ahijeh a chu ka lunghanna kadonbut diu, khatcha jong kahing hoi louding, chuleh keiman kalungthim a jong, kalainat pilouhel ding ahi. Chuleh kahepina diuvin hung kap jong leu keiman kangaipeh louhel diu ahi.”    

Thil Suhmangna Pathen Manchah 
 

1 Hichun Pakai ahung kitumin, khopi sugam dinga kinganse ho chu hin puidoh un, agal manchah u toh hung kondoh tha din seipeh un.  
2 Pasal gup gangtah in sahlanga kelkot chungnung a kon chun ahung kilah doh uvin, amichang cheh chun thina thei manchah khat cheh akichoi uve. Amaho lah a chun tupat ponnem kisil a akhut lekha jih pa thilkoina bom khat apang langkhat a kichoi pasal khat ajauve. Amaho abon'un Hou-In leitol a chun alut uvin, sum-eng maicham geija chun ading uve.  
3 Hichun Israel Pathen loupina chu Cherub teni kikah a kon chun ahung dingdoh e. Akicholngah mun'a kon Hou-In lutna lampi a chun alut tai. Hichun tupat ponnem kisil a lekha jihpa thilkoina bom choipa chu Pakai chun ahin kouve.   

Michonpha Melchihna 
 

4 Amapa kom'a chun Jersusalem khopi lamlen a chun, chen lang khopi sunga kidah umtah chonsetna kibol ho jeh a kap le khoisa ho jouse chalpang a khun melchihna gakoi peh cheh in” ati. ✡  
5 Hichun Pakaijin pasal achom dang khat kom'a hitia asei hi kajai. “Amapa hung hi khopi sunga khun jui jin lang, achalpang melchihna kipe lou jouse khu that gam tan.  
6 Khotona leh lainatpi musah hih in tehse khangdong, nungah leh nupi, chuleh chapang neoho geijin that soh hel in. Amavang achalpang melchihna nei jouse vang tongkha hih in. Hiche Hou-In mun laitah a hin pan jengin, hijeh chun mitha chu lamkai 70 ho a chun apan tauve.  
7 “Hou-In chu suboh un,” tin Pakaijin thu apei, chen lang chu leitol chu mithilong dipset in. Hijeh chun amaho alut un khopi sunga chu mihem athat pan tauvin ahi.  
8 Amaho mithat a achedoh lai sung seuvin keima kachang seh in kana ume. Kamai tolla kasulut in “O thanei pen Pakai! Jerusalem douna nalungsatna hin Israel te hi khat beh cha jeng jong dalha louhela natheh mang hel jeng ding hitam” tin kahung kap doh jeng tai.  
9 Hichun Pakaiji kajah a “Israel insung mite le Juda insung mipite chonsetna hi asang val behseh jeng tai. Agamsung pumpi hi kitolthana adimtai. ‘Pakaijin eimu pouvinte, Pakaijin agam hi adalhahsa ahitai’ tin ama hon asei uve.  
10 Koima kakhen louhel ding chule laijong kalainat pilouhel dingu ahi. Atoh dungjui cheh uva bulhingsetna lethuhna kapeh diu ahi,” tin aseije.  
11 Lekha sunpa thilkoina bom choipa tupat ponnem kisilpa chun thu ahin nung lhut in, “Nangman nei peh bang-bang chu kaga bolchai tai,” tin aseije.    

Songmeihol Am 
 

1 Kagao thilmun'a a chun songval dumjel songmantama kisem laltouna tobang khat chung langa song val set mai Cherub luchung donna chun kamun ahi. ✡  
2 Hichun tupat ponnem kisilpa jah chun, Cherub noija kangtalai kang kipei teni kikah chun chen lang songmeihol am khu nakhut dimset galan lang khopi chunga khun gathe khum jeng tan; tin aseipeh in ahile kavet vet pettah chun aga boltai. ✡  
3 Mihempa agalut chun Cherub Hou-In leitol lhang langa chun adingin chule aloupina meibang lom chun leitol sung nung lang chu adimsetne.  
4 Hichun Pakai loupi chu Cherub chung lang chung kikhang touvin Hou-In kotphung lang chun achetai. Hou-In sung chu loupina meibang lom chu adimset in chu leitol lang chu Pakai loupina chu avah pem pum jenge.  
5 Cherub lhaving kithin gin chun Hatchungnung Pathen ogin bang leitol polam geijin ahing kijaphan ahi.  
6 Tupat ponnem kisil mipa jah chun Pakaijin hitin aseije “Chen lang Cherub teni kikah a meihol am themkhat khu galan” ati. Hijeh chun mihempa chu achen akang ho lah a khat panga chun ana dinge.  
7 Hichun Cherub ho lah a khat chun akhut in ahin lhangdoh in meikou ho lah kon chu mei am phabep alan tupat ponnem kisilpa khut a chun akoi peh in, hiti chun mihem pa chun mei am ho chu alan achedoh tai.   

Kang Li 
 

8 (Cherub ho jouse chun alhaving noiju va chun mihem khut tobang-bang anei cheh uve)  
9 Kaven ahile Cherub li ho khat cheh chun apang cheh uva kang anei cheh uvin, akang ho chu Beryl song bang apah lah lah e. ✡  
10 Akangli ho jouse akilimlo cheh un, chuleh kibanga kisem ahiuvin, kang khat cheh chun anichan kang ho chutoh khat leh khat kipei pel toh chet un ahi.  
11 Cherub ho chu akiuva angat nalang lang cheh uva kihei doh louhel a kitol jeng thei jiu ahi. Amaijun angat ngat nalanga kiheidoh louhel a jang keija kitol jiu ahi.  
12 Cherub leh akang ho chu aniuva amit jeng amit jengin atom dimset e. Cherubim ho chun atahsau dimset in mit anei uve. Akhut uva ahin, atungtun langu ahin, chuleh alhaving jouseuva jong aneiyu ahi. ✡  
13 Kantalai kang ho khu kang kipeito ahi tia eikiseipeh kajan ahi.  
14 Cherub liho chun maili cheh aneiyun, amasapen chun bonchal mai apun, anina chun mihem mai apun, athum channa chu keipi lim abangin, chuleh alichanna chun muvanlai lim apun ahi. ✡  
15 Hichun Cherub ho chu akaltou tauve. Amaho chu Kebar vadung pangah kamu ganho toh chun thakhat ahiuve.  
16 Cherub ho chu akitol phat un akang ho jong chu ama toh chun akitol tha tauve. Ama hon akeng dinga alhavingu akidop sang uva ahileh akang ho chu apangpeh uva aum chah kheh cheh uve.  
17 Cherub ho akingah phat uvin akang ho jong akinga tauve. Amaho alentou tengu leh akang ho jong akipat doh ji tauve. Ajeh chu ganhing ho lhagao chu akang ho a chu uma ahi.   

Pakai Loupina Kichondoh 
 

18 Hichun Pakai loupina chu Hou-In kotphunga kon chun akitol doh in Cherub ho chunga chun akilap den tai.  
19 Chuin keiman kavet vet pet tah chun Cherub ho chu akang ho chutoh Pakai Hou-In solam kelkot langa chun alenguve. Chuleh Israel Pathen loupina chu hiche ho chunga chun akilap den tai.  
20 Hiche ganhing ho hi Kebar vadung panga kaum pet a Israel Pathen noija kana mu ho chu ahiuve. Amaho chu Cherub ho ahiuve, ti keiman kahei.  
21 Ijeh inem itile amaho chun maili cheh leh lhaving li cheh aneiyun chuleh alhanoi uva mihem khut tobang anei cheh uve.  
22 Chuleh amai hou chu Kebar vadung panga kanamu ganhing ho mai chutoh akibang chet un ahi. Aki u-chu adanga bangin jangpet in acheuvin ahi.    

Leng Chapate Thuhil Dihlou 
 

1 Hichun lhagao chun eidom sangin chuleh Pakai Hou-In solam kelkot phung khopi sunga milal cheh mi somnile nga ho kanamu namun a chun eipuilut e. Amaho lah a chun Azzur chapa Jaazaniah le Benaiah chapa Pelatiah, mipi ho lamkai teni jong chu ana um lhone.  
2 Lhagao chun kakom'ah “Mihem chapa, hiche mihem ho hi khopi sunga thil dihlou gonga, chuleh thuhil dihlou jeng hilho chu ahiuve.  
3 Amaho chu mipi jah a chun insah phat hilou ham? Hiche khopi hi thihbel tobang ahin, eiho hi belsunga umsa bang kihong bit ihiuve tin amaho chun aseipeh uve tin kajah a aseije.  
4 Hijeh chun mihem chapa amaho dounan ging tah leh kicheh tah in gau thu seijin.  
5 Hichun Pakai lhagao kachungah ahung um'in kajah a hiche thu hi seijin eiti. Hiche Israel mipite kom'a Pakai thusei ahi, keiman nathusei u chu kahenai, ijeh inem itile na lungsung uva hung lut a lunggel jouse chu keiman kahet ahi.  
6 Nangman khopi sunga mi tamtah nathat in lamlen ho chu mithi nadip set e.  
7 Hijeh a chu thaneitah Pakai chun hitia hi asei ahi, aphai hiche khopi hi thihbel chu ahi. Ahinlah asahal ho chu nang hon thudih louva natha hou sa chu ahi. Ahin nanga dingin vang keiman hiche bel sunga konna khu kaloidoh ding nahi.  
8 Keiman na chunga kichat umtah chemjama kidouna na chunga kahin pohlut khum ding nahi tin thaneitah Pakai chun aseije.  
9 Jerusalem'a konna keiman kadeldoh ding, nadouna a kathutanna mangcha a thu hin tanding, gamdang miho khut a kapeh doh ding nahi.  
10 Israel gamgi dung, nalampi dunga chu nakisat chap diu hitia chu keiman na chunga thutanna kahin bolla chutah le nangin keima hi Pakai kahi tihi nahin hetdoh ding ahi.  
11 Ahipoi hiche khopi hi nang ding thihbel chu hilou ding, chule sable sunga umsa tobang jong chu nehilou ding ahi. Keiman Israel gamgi chin geija nathu kahin tanding ahi.  
12 Chutia chu nangin keima hi Pakai kiti chu nahin hetdoh ding ahi ati. Ijeh inem itile nangin kadan thupeh ho leh kachondan ho jui ding nanom pon, nakim vella nam mite chondan joh najui jin ahi.”   

Pelatiah Thi 
 

13 Hitia gaothu kasei jing laihin Benaiah chapa Pelatiah chu athitai. Hichun keiman tolla chun kamai kasulut in kakap doh tai. “O thaneipen Pakai, nangin Israel sunga mijouse natha gam ding hitam?”  
14 Hichun Pakaiya thusei chu kaheng'a ahung lhunge.  
15 “Mihem chapa, Jerusalem kidalha nalai chengsen, nangma leh Israel mi akidal mangsa miho thu jeng bou asei jiuve”. Ama hon mipi ho chu “Pakaiya konna agamlat tah jeh uva tua hi agam u chu eiho eiki peuvah ahitai” tin asei uve.  
16 Hijeh chun soh chang ho chu seipeh un, hiche hi thaneitah Pakai thusei chu ahi. Keiman nangho vannoi gam jousea sohchanga kathemang jeng vangun, keima hi nasoh chan phat sunga jong namun theng u kahi jinge.  
17 Keima thaneitah Pakaijin kathethang nau namtin vaipi ho lah a konna kahin le khop tup kit uva, chuleh Israel gamsung chu khatvei kalepeh kit ding nahiuve.  
18 “Mipiho chu achennau gamsunga ahung kile kit teng ule, ama hon kidah um milim ho leh, kidah dah um milim doi ho melchih jouse alahdoh diu ahitai.  
19 Chule keiman amaho chu alungchang uva lung ngaitona khat seh kapeh uva, chuleh asung uva lhagao thah khat kakhum peh diu ahi. Keiman alung tah nau song tobang chu kalah mang peh uva, chuleh lungnem nachu alungchang uva kakhum peh dingu ahi. ✡  
20 Hitia ama hon kathupeh leh kachondan ho ajui diu ahi. Amaho chu kamite dihtah hiuvin tin, keima a Pathen u kahi ding ahi.”  
21 Ahinlah kidah um milim leh kidah dah um milim doi ngaicha jing nalai ho chu achonset nau jeh a bulhingsetna lethuhna kapeh dingu ahi tin keima thaneitah Pakaijin kasei ahi.   

Molchunga Pakai Loupina 
 

22 Hiti chun Cherub ho chun alhaving u ajah un, apangpeh uva akang ho chutoh huilah a chun aleng tou tauve. ✡  
23 Hichun Pakai loupina chu khopi chunglanga alengtou vin, solam mol chunga akingan ahi.  
24 Hicheng jou nung chun Pathen Lhagao chun Babylon gam'a sohchang ho kom'a chun eilepui kit tai. Chuleh chuti chun lhagao thilmu na chu akichai tai.  
25 Chule ken sohchang ho chu Pakaijin keima eimusah ho jouse chu ka seipeh tai.    

Themgaopan Sohchang Lim Atho 
 

1 Avel in kaheng'a Pakai thusei ahunglhung kit e.  
2 “Mihem chapa, mitni neija vet ding nom louva, doumah mah mite lah a chenga nahi. Nakhang ni neija khojah ding anom pouve. Hijeh a chu amaho hi doumah mah bol mite hiuva ahi. ✡  
3 Hijeh chun tun mihem chapa sohchang khat bangin um temin. Thilthem sohchang khat in akipoh bangin gong in lang mun dang khat jon ding bangin nachen na in chu dalhan. Mipi hon amu theina diuvin, amasang tah uva adihtah chu bollin. Ijeh inem itile doumah bol mite ahi vanguva ijemtia ahin gel khoh maithei u ahi.  
4 ama hon namu theina dingun sunlai chang tah in nasoh chang pot chu kipoh inlang potdoh jengin. Hiti chun nilhah lang tengleh sohchang ho gamla tah jon ding kipatdoh ho bang khun amaho mitmu chang tah in nachenna chu dalhan.  
5 Amaho navel jing laitah u khun bang chu vut hom jengin lang, hiche a kon chun potdoh'in.  
6 Hitia avet jing lai u hin, napot poh ding chu na leng kouva lehdoh inlang, jan laijin che mang jengin. Nadalhah nagam chu namu thei louna dingin namai chu kitom in. Ijeh inem itile, keiman nangma hi Israel mipi hetsah nadinga kasem nahi.  
7 Hijeh chun keima eikiseipeh bangin kabol tai. Sun chang laitah chun keiman ka sohchanna kakipoh ding bangin kapot asunga athilkeu kaki het dimset chu kahin podoh tai. Hichun nilhah lang mihon eivet jing laitah u chun kakhut in bang chu kavut hom in, kalengkouva kapot chu kapon, jan lai chun kapotdoh tai.   

Jerusalem Sohchan 
 

8 Ajing jingkah in Pakaiya kon'in hiche thu hi ahung lhunge.  
9 “Mihem chapa, Israel mite doumah mah bol mite hin, hiche ho jouse hi ipi tina ham tia nadoh tengu leh.  
10 Hiche hi thaneitah Pakai thusei chu ahi tin amaho khu seipeh in. hiche natoh hin Jerusalem a um leng Zedekiah leh Israel mipite thudol'a kiseina ahi.  
11 Hiche natoh hin gangtah a sohchanga kaiding nakidel mang diu ahi, ti vetsahna ahi tin seichet peh in.  
12 Zedekiah jengin jan lai leh bang akivu hom a avon akipoh jou kham bep akipoh a Jerusalem adalhah ding ahi. Aman amai akitoma adalhahna gam chu amitna anungmu kit louhel ding ahi.  
13 Hitia chu keiman kalen kakhu khuma, kathanga kamat chom ding ahi. Babylon mite gam Babylon a chu keiman kapoh lut a hichenga amulou ding ahin, amavang hiche gam'a chu thiden ding ahi. ✡  
14 Keiman asohte chu kathethanga chuleh agal-hang hou chu kolning li a kathethanga amaho nunga chu chemjam kalan sah ding ahi.  
15 Chule keiman amaho chu namtin vaipi ho lah a kathethang jou tengu leh, keima hi Pakai kitipa chu kahi ti ahet doh dingu ahi.   

Amoh Cheng Sohcha Ding 
 

16 Ahin, keiman amaho lah a konna chu mi phabep khat galla kel lha a chuleh natna hisea thina a konna kakhen doh ding hijeh a chu amaho manna pang ho masanga kidah dah um chonsetna abol hou akidah uva alungu ahin hei diu ahi. Hitia chu ama hon keima Pakai kahi ti ahet doh dingu ahi.   

Themgao Pan Kicha Puma Aneh Leh Don Ding 
 

17 Hichun Pakaiya konna kaheng'a hiche thu hi ahung lhunge.  
18 “Mihem chapa, kicha a kithing pum pumin an nen lang, kicha a kihot pum pumin natwi chu donin.”  
19 Hiche hi thaneitah Pakai thusei ahi tin mipi ho chu seipeh in. Hiche hi Israel leh Jerusalem a cheng ho chung chang thudol ahi. Ama hon kithing pum puma an aneh uva chuleh kinepna beija twi adon diu ahi. Ijeh inem itil agitlou jeh uva agam u hi aguoh keuva kikoi peh dingu ahi.  
20 Khopi hi kisumanga ahonlei hou jong ahomkeuva kikoi ding ahi. Hiteng chule nangman keima hi Pakai kahi nahin hetdoh dingu ahi.   

Thutanna Hung Lhung Loi Ding 
 

21 Kaheng'ah avel in Pakai thusei ahunglhung kit e.  
22 “Mihem chapa, phat lah ache joutan, gaothu kisei jong panna bei asoh tai, tia Israel thudolla thuchih kisei chu najah sa ahitai.  
23 Hiche thuchih kisei hi keiman kasuhbei ahitan, nangho lah a nahin seikit louding u ahi. Thuchih masapa kheldoh nading chun tun hiche thuchih thah hi kapeh nahiuve. Gao thu kisei jouse hi aban banna akisuh bulhing nading phat chu hunglhungah ahitai. Hichu thaneitah Pakai thusei ahi tin mipioho chu seipeh in.  
24 Israel te lah a gaothilmu dihlou le alhema gaothu kisei kit talou ding ahi.  
25 Keima Pakai kahi jeh chun, keiman hunglhung ding ahi tia kasei chu hijeng ding ahi. Vo Israel, doumah mah bol mite, khongaisot um talou ding ahi. Nangma hinlai sunga hi keiman suhmang dinga kagihsal ding nahi. Kasuh bulhit ding ahi tin, keima thaneitah Pakaijin kaseidoh ahi.  
26 Hiti chun kaheng'a Pakai thusei ahung lhunge.  
27 “Mihem chapa, aman khonung phat sottah nunga hunglhung ding thu asei ahi bouve. Ama gao thilmu ho hi khonung sottah jou jongleh hunglhung ponte tia Israel mipi ten aseiju ahi.  
28 Hijeh chun hiche hi thaneitah Pakai thusei ahi, Keiman kamigih salna jouse hi kakhongai sot tah louhel ding, tu tua hi ima jouse kabol ding ahitai, tin thanei pen Pakaijin aseije tin seipeh in.    

Themgao Lhemho Hamsetna 
 

1 Hiti chun kaheng'a Pakai thusei ahung lhunge.  
2 “Mihem chapa kilam thu a gao thusei Israel themgao lhem ho dou nan gao thu seijin. Pakai kamsung thusoh hi ngaijun, tin amaho khu seipeh in.  
3 Pakai thanei pen in hitin thu aseije. Imacha mong mong mulouhel la amalung ngaito to ho juiya, themgao lhemho itobang getheina nangao hitam?”  
4 O Israel mite, nalah uva themgao umho khu ingem lah khot khot jeng sial tobang ahiuve.  
5 ama hon namsung bang chip saho semphatna dingin imacha abol pouve. Pakai nikho galsat petna din jou theina dingin, ama hon imacha akithopi thei pouve.  
6 Hiti ho sang chun amaho ajouvu aseijun, chuleh adih louvin khonunga thilsoh ding ho asemthu jiuve. Pakaijin asol louhel vang'in hiche thu hi Pakaiya kon ahi atiuve. Chute chun ama hon Pakai gaothu kisei ho hi ahin suh bulhit din akinep piuve.  
7 Keiman nangma kom'a imacha kisei kha louhel a jong nangho thusei hi Pakaiya kon ahi tia nasei chu thudih lou ahin, na gaothil mu chu imacha hilou ham?  
8 Hiche jeh a chu thaneitah Pakaijin hitia hi thu asei ahi. Ajeh chu nasei chu adihlou ahin, nagao thilmu jong adihlou ahi, keima nangma douva pang kahi tin thaneitah Pakaijin aseije.  
9 Themgao ajouva thilmu ho leh khonunga thil hunglhung ding jou thu semthu seiji douna a kakhut tum kahin dop ding, chuleh Israel kikhop khom nalah a konna kidel mang ding ahiuve. Israel te min kisut lutna lekhabu a konna amin u kathaimanga, chutia chu amaho gamsung chotlut nadinga akal ahin sonlut dingu ahitai. Hiteng chuleh nang hon keima hi thaneitah Pakai kahi nahin hetdoh dingu ahi.  
10 Hiche ho hi themgao gilou hon cham bon um louhel a chamna bulhingset ahi tia kamite alhep lhah jeh uva hungsoh ding ahi. Mipite hin kulbang lhou tah aget uva chuleh themgao hon amaho thahat sah be nading uva rong kanga nu khum dan u tobang ahi. ✡  
11 Hiche rong kang nu ho kom'a chun nabang u chu lhuloi ding ahitai tin seipeh un. Huipi gopi in hattah in abul asemdoh a, gellen nasatah le hui thahat tah hon ahin sem lhuh diu ahi.  
12 Chutia bang chu ahung chimlhah tengleh mipi ho chun ‘na rong kang nu u chu ipi iti hitam?’ atiuva hung kap doh diu ahi.   

Vetdana Huipi 
 

13 Keiman ka lunghanna twisoh tobanga vetda umtah huipi gopi leh kalungsatna gelpi changa nabang u rong kang kinu chu katol ngim hel jeng ding ahi tin thaneitah Pakaijin asei ahi.  
14 Nabang u chu abul'a kipatna keiman kahin suh chim ding chutia alhuh tengleh keiman nangma kasuh chip ding nahi. Hiteng chuleh nangman Pakai kahi chu nahet doh ding ahi.  
15 Achaina leh bangleh chunga rong kinu ho douna a kalungsatna kalung nachim bep ding ahi. Hiteng chule keiman najah a kaseija, bang chuleh achunga rong nuho agomun aum tapouve kati ding ahi.  
16 Chamna bon um louhel a Jerusalem a chamna hunglhung ding ahi tia seiho chu themgao jou ho chu ahiuve, tia keim thaneitah Pakaijin kasei ahi.   

Thangkam Numei Ho Hamsetna 
 

17 Tun mihem chapa, ama-ama lung ngaito a thusei numeiho dounan gaothu seijun.  
18 Hiche hi thanei ta Pakaijin asei ahi. Kamite khangdong ho hihen lang tehseho hijongleh a lhagao u thanga manna pang numei itobang gentheina nanga jingu hitam? Akhut chong uva doikhao ho nabu peh uva, chuleh akijep nau athil keuho doithu kisap khum delvang nana khukhum peh uve. Nangho chunga manthahna ahung lhun louna dinga nang hon midang ho mat dinga nagel u ham?  
19 Nanghon sakol chang khut dim khat leh changlhah hal khat jeh in kamite lah a jachat umjeh tah in nahin polut e. Thujou kisei ngailua kamite lah a nacheng un, athilou ding ho nathat un chule ahing louding ho chu hinghoi dingin natep peh uve.  
20 Hiche hi thaneitah Pakai thusei ahi. Kamite vacha mat banga namat a namilunglut sahna ai chu keiman kadou ahi. Vacha aboma konna kilhadoh banga keiman kakhut kakeu doh a kamite chu naban janga konna kachu lhah a kacham lhat sah diu ahi.  
21 Keiman nnadoi pon chu kabo keh a nakhut a natuh chah kheh na a konna kahuhdoh dingu ahi. Amaho chu namibol genthei chu hilou diu ahitai. Chuteng nangin keihi Pakai kahi ti nahet doh ding ahi.  
22 Jouvin michonpha ho chu nalung lhahsah in, ahinlah keiman amaho lungkhama a umdiu kanom poi. Chuleh nang hon migilou chu achonsetna a natilkhouvin, ahinkho huhhing peh din natilkhouve.  
23 Hiche ho jouse jeh a hi namu ngailouhel gao thilmu nasei ji ho chu naseibe kit louhel ding, chule khonung thu ding jong nasei kit louding ahitai. Ijeh inem itile kamite chu nakhut a kon kaki huhdoh diu ahi, hiteng chule nangin keihi Pakai kahi ti chu nahin hetdoh dingu ahi.    

Milimdoi Sem Lungthim Nei Lamkai 
 

1 Hitah chun Israel sunga lamkai phabep kaheng'a ahungun, hitia amaho kakom'a atou pet un,  
2 Kaheng'a Pakaiya kon'in hiche thu hi ahung lhunge.  
3 Mihem chapa, hiche lamkai ho hin alungsung uva milim doi kisemthu akitun u ahi. Ama hon chonsetna alhuh nadiu thil ho chu akol chahkheh un ahi. Ipi jeh a athum nau chu kangai peh ding ham?  
4 Hiche hi thaneitah Pakai thusei ahi tin seipeh in. Israel mipi ten alungthim sung uva milim doi kisemthu akitun sohkei u ahi. Chonsetna lha ahitauvin, chuti chun amaho themgao ho kom'a thu aga dong jiuve.  
5 Hijeh a chu Pakai keiman, amaho chu nasatah a amilim doi hou nauva akhol khom jat dungjui ja kahin donbut diu ahi. Hiche ho kidah dah um amilim doi hounauva konna kamite lungthim leh alungchang u kakhum khom theina ding uva kabol dingu ahi.   

Lunghei Unlang Milim Semthu’a Konin Kihei Mangun 
 

6 Hiche jeh chun Israel mipite chu seipeh in, hiche hi thaneitah Pakai thusei ahi. Kisih unlang namilim doi hou nauva kon'in kihei mangun. Chuleh kidah dah um na chonset nau chu ngau vin.  
7 Kei Pakaijin Israel insung mi hihen, gamdang mi hijongleh, keima eipaija alungchang uva milim doi kitundoh a chonsetna lha ho, chule kei thuhil ngaicha a themgao ho kom'a che jouse agoma donbutna kapeh ding ahi.  
8 Hitobanga chon miho douna a kahung kiheija amaho dinga tijat umtah vetsahna kapeh a, kamite a konna amaho hi ka suhmang jeng ding ahi. Hiteng chule nangin keihi Pakai kahi ti nahin hetdoh ding ahi.  
9 Chuleh ijemtia themgaopa thusei dinga akijou klhep lhah khah tah a ahileh, hiche themgao pa chu keima Pakaijin kajou lhep jeh hi ding ahi. Keiman hiche themgao pa chunga chu kakhut tum kahin lap sanga, Israel mite lah a konna amaho chu kasat lhah ding ahi.  
10 Themgao lhem ho leh amaho lamkai ngaichaho jouse chu achonset nau jeh a talen kapeh sohkei diu ahi.   

Na Pathen U Kahi Ding Ahi 
 

11 Hitia hi Israel mipi te keija konna vahmang kit talouhel diu ahi. Amaho leh amaho chonsetna a kisuboh kit talou diu ahi. Amaho chu kamite hiuva chuleh keima a Pathen u kahi ding ahi, tia Pakai kitipa keiman kaseidoh ahi.  
12 Chutah chun hiche thusei hi kaheng'a Pakaiya kon'in ahung lhunge.  
13 Mihem chapa, gamsung khat a mite chu kei dounan hung chonse kha ta leu, keiman amaho suhchipna dinga kakhut kahin lap a aneh hol nau lampi kasuhtang peh a, mihem leh gancha agoma suhmang nadinga kel kalhah sah ding ahi.  
14 Noah, Daniel chule Job ho jeng jong achonphat nauvin midang khat jong ahuhhing jou pouvin, amavang amaho changseh bou akihuhhing jou uve, tin thaneitah Pakaijin aseije.  
15 Ahilouleh keiman gamsa ho chu agamsunga kadel khum sah a miho chu athauva chuleh agam chu mi chen louna gam aso uva, chuleh koiman ajot le ngamlou ding ahitai. Ajotpa le ho dinga kichat tijat um kahisah thei ahi.  
16 Adihtah mong mongin, keiman kahin laisen pasal thum ana umkhom kha tajong leu achapa teu leh achanu teu huhdoh jou pouvin tin, amaho changseh bou kihuhdoh uva, amavang agamsung uhi ahomkeu kiso ding ahi.  
17 Ahilouleh agamsung douna a gal kahin pohlut khuma chule mihem leh ganchaho sumang dinga melma sepai te kahin sollut khum thei ahi.  
18 Adih tahbeh mongin keima kahin laisen tin thaneipen Pakijin aseije. Pasal thum ana umkhom jong leu amaho chapa te leh chanuteu huhdoh jou pouvin tin, amaho changseh bou kihuhdoh jou diu ahi,  
19 Ahiloule keiman kalungsatna hi agamsunga natna hi kasunlhah khuma chuleh hiche natna chun mihem leh gancha kibanga athagam sah thei ahi.  
20 Atahbeh mongin keima kahin laisen tin thaneipen Pakaijin aseije. Noah, Daniel, Job ho ana umun, ama hon amaho chapte leh achanuteu ana kihuhdoh jou pouve. Achonphat nauvin amaho bouseh akihuhhing jouvun ahi.  
21 Tun thaneipen Pakai thusei chu hiche hi ahi. Jerusalem chunga hiche engbolna hoise tah tah liho hunglhung ding hi ichan a tijat um hi ding hitam? Gala kisat a kel lha, gamsaho, chuleh natna hise amanu amite leh aganchate jouse sumang dinga hunglhung ding ahi tin aseije. ✡   

Pathen Thudihna Hetdoh’a Um 
 

22 Ahijeng vang'in ahing doh umnalai ding ahin, amaho chun Babylon langa delmanga um dinga nangma nung ahin jui diu ahi. Itobang tah a migilou hiuvem? ti nangin namit tah a nahin mu ding, hiteng chule keiman Jerusalem'a ipi kabol ding ham ti nahet doh thei ding ahi.  
23 Nangin amaho nakimuto pi tengleh aum chanu nahin mu a, hitobang thil ho hi ajeh beija kabol ahilou chu nahin hetdoh ding ahi tia keima thaneipen Pakaijin kasei ahi.    

Lengpigui Kavam 
 

1 Hiti hin kaheng'a Pakaiya kon'in thukhat ahung lhunge.  
2 “Mihem chapa, lengpi gui chu thingphung toh iti kitekah thei ding ham? Lengpi gui hi thingphung tahbeh man bang-banga kimang thei ding hinam?  
3 Hiche lengpi gui thing chu thilkeuva kisem theija belho leh haipeh ho khaina kisem thei ding hinam?  
4 Ahipoi, tiding thing in bou akimangjin, hiche jeng jong chu bailam tah in acajou loichel jin ahi.  
5 Lengpigui chu meiya akiti masang hihen, akiti jou hijongleh panna bei ahi bouve.   

Pathen Thutanna Meikong 
 

6 Chule hiche hi thaneitah Pakai thusei ahi. Jerusalem mite chu gammang thingphung lah a keh langpigui tobangbep bou ahiuve. Panna bei ahiuva kipatna chu keiman akavam dinga meilah a kalelut dingu ahi.  
7 Keiman meilah a kon'in sohcha jong leu meikou dangkhat lah a lhalut kit thou thou ding ahi. Keiman amaho douna kaki hei teng, nangin keima hi Pakai kahi chu nahet doh ding ahi.  
8 Kamite hi keija dinga tahsan umlou ahijeh uva gamsung chu mihem chenna lou gam'a kasem ding tia,” keima thaneitah Pakaijin kasei ahi.    

Jerusalem Kitah Louna 
 

1 Hichun kaheng'a Pakai thusei achom khat ahung lhunge.  
2 “Mihem chapa, Jerusalem hi kidah dah um achonsetna jeh chun kamai topin.  
3 Amanu chu thaneitah Pakaiya kon hiche thu kasei hi pen. Nangma imacha nahipoi, Canaan mi mai mai bou nahi. Nagou chu Amor mi ahin, nanu chu Hit mi ahi.  
4 Nahung pen nikho chun koima chan nakhoh sah pon, nalai jong ana kitan poi. Chule napenna pat silkhah louhel nahi. Chi kinu a pkonna kichun nahi.  
5 Mihem khat chan jong nalai nat peh hih helluvin, koima chan nalungset poi. Koiman nadon poi. Nangma napen nikho chun dei umlou nahin, tollhang bohse panga kikoi nahin chule athi dinga kidalha nahi.   

Pathen Leh Jerusalem Kitepna 
 

6 Ahinlah, keiman kahin pana a nangma kamun nathisan lah a kithopi ding beijin nakipeh lelen ahi. Nangma hitia nalup pet chun keiman hingin tin kaseije.  
7 Keiman gamlah thingphung banga khangtou dingin kana kithopin ahi. Nangma nahung khang doh in songmantam hoitah nahung hitai. Na ang teini ahung kikhan lhittan, natahsa le na sam jong asao doh tai, ahin nangma sagoh keu nahi nalaije.  
8 Chule kahin jotpa kitphat in nangma kilungsetpi theijin nana khangdoh tai. Hijeh chun najamo khunan kasongkhol cholin kakhum tai. Chule nang toh kichenna dinga kakitepna jong ka phondoh a phat phapen chu keiman kasem ahi, tia thaneipen Pakaijin kaseija hitia chu nangma keija nahung hi ahitai.  
9 Hichun keiman nangma kakisil gimna thisan ho kaki soplhah in thao namtui kasun khumin nati chunga kanupeh in ahi.  
10 Keiman nangma tupat ponnem le lungpkonna kisem pon mantam, hoitah a ponjem kikhui kelcha vunna kisem kengchot kasepeh in ahi.  
11 Dei umtah tah kijepna songmantam a kisem khi hoitah le chaokol  
12 Nanah hom'a bu ding chaokol, nabilla ba ding bilba, chule nalu a khuh ding vetnom nom um lallukhuh ho kapen ahi.  
13 Hichun nangma sana le dangka in nakijem hoijin, naponsil ho chu tupat ponnem hoi tah a pahcha kikhong pah jengin nekivonne. Nangin an twipen pen changbong twitah, khoiju le olive thao nanen amasangin nahung mel-hoi doh tan ahi. Lengnu tio nabang tan chule hichu hi jong nahung hitai.  
14 Namel-hoina jeh in chomkah louvin nahoina vannoija ahung kilhangdoh tai. Kaloupina kason peh in, nahoina kachamkim sah soh tai,” tin thaneitah Pakaijin aseije.   

Jerusalem Chon Thanhoina 
 

15 Ahinlah nangin naming than na leh nahoina chu nanga danin nagelle. Hijeh chun achele acahle jouse dingin natin napang tai. Namel-hoina chu mijouse ngaichat ahung soh tan ahi.  
16 Ngailut thilpeh kapeh ho jouse milim doi ho jep hoinan nangin namang chan hiche mun nachun notin napange. Tahsan umlou lout ah a, hichu itidan a soh jeng theiham?  
17 Keiman kapeh songmantam, sana, dangka a kijepna no mong mong chu pasal lim in semnan namangin, chule hiche chu nahouvin ahi. Hiche hi keima douna a jonthanhoi ahi.  
18 Keiman kapeh pon hoitah a kikhong chu namilim doi nasil peh in ahi. Chuti chun thao hoi dehsetna kisem ho le thil namtui ho chu hiche ho houna chun namange.  
19 Nalungin gah gel temin, deilhen tum changbong olive thao chuleh khoiju keiman nangma kapeh ho chu hiche milimdoi ho anga kilhainan namang jenge tin thaneitah Pakaijin aseije.  
20 Keima toh nahinsa nachate, nachapa te leh nachanute chu napui mang jin na Pathen ho kom'a kithoinan namange. Nanoti chon jong chu phasetna hitalou ham?  
21 Milim doi ho houna a chu kachate ho jong nasat tel gam jeng ding ham?  
22 Jonthanhoi leh kidah dah um na chonset jinglai sung se-se ahi masanglai peh a tollhanga sagoh keuva nalup leh nangma thisan lah a nakipeh peh lai chu khatvei beh jong nageldoh louhel jeng ham?  
23 Itobang tah a lung gentheina chun nanga hitam tin thaneitah Pakaijin aseije. Nagitlouna dang ho jouse belap dingin  
24 Pathen tahsan louho dingin muntheng nasan chule lamka thomtin nah milimdoi ho dingin maicham nasem peh e.  
25 Lamkon tincheng ah nahoina nasuboh in, na noti chonna angahna bei chun nahin jotpa ho jouse kom'ah nakitoh doh jeng ji'e.  
26 Egypt mi jon lung puho chu na kilungsetpi ben, benatum nei louva nachon jing nachun neiphin lunghang hang jengin ahi.  
27 Hiche ho jeh a chu kakhut tuma kahinsah a chule nagamgi kasuh neo peh tai. Keiman melma Philistine ho khut na kapeh doh nahin, najon lung put umchan chun amaho jeng jong alung linglau vun ahi.  
28 Syria miho jeng tojong nangma tah na noti chon jengin ahi. Nalung nachim nadinga kilungsetpi athah thah namu jou louding abange! Hitia na noti chon jeng vang chun nalung nachim deh hih laiye.  
29 Kilungsetpi belapna ding Babylon mite jong chu nakol chuh chuh jenge. Ahinlah nalung nachim deh hih laiye.  
30 Jum lam helouhel la na noti chonna nachon naho jouse itobang tah lung natna nanei jeng hitam tin thaneitah Pakaijin aseije.  
31 Nangin lamkon tina Pathen tahsan louho muntheng nasah peh in chule na milim doi ho dingin ningtin maicham nasem peh e. adihtah in noti ho sangin jong nakhoh jon chonsetna nangaichat beh she jeh in najon piho kom'a jong thilpeh nala jipoi.  
32 Henge, nang hi naji tahbeh pa sangin jong het phah lou miho ji jong nahi.  
33 Noti hon a noti chonman akilah jiuvin, ahin nangma nachuti poi. Nakidei piho chu ahung uva nahung jonpi ding midang ahin puina dingun thilpeh nape jon ahi.  
34 Hijeh chun noti danga ho sangin nachom hel jenge. Nadei ho chun napeh diu khel'in nangin nape jon ahi.  
35 Hijeh chun nang noti nu Pakaiya kon thu kisei hi ngaijin.  
36 Hiche hi thaneitah Pakai thusei chu ahi. Natahsa ngaichat twisunna nasun lhah jenga chule nadeichat ho jouse toh na noti chon nau naphon jah jenga, chule kidah dah um namilim doi ho nahouna jeh, chujongleh na pathen ho houna a nachate satha banga nasattel jeng jeh chun  
37 Hitia hi keiman kahin bol ding ahi. Nadeichatna na chonsetpi ho jouse chu keiman kahin khop khoma, nadeichat ho hihen nahot ho hijongleh keiman amaho masanga nasagoh keuva kakoija ama hon navet dingu ahi.  
38 Natoltah jeh leh na jonthanhoi jeh a keiman kahin engbolla ka lunghanna nasatah a chu na thisanna kahin tom jol ding nahi.  
39 Nadeichat namtin vaipi ho kom'a kahin pehdoh a hitia chu ama hon nahin suhmang dingu ahi. Ama hon tahsanlou ho muntheng ho chule namilim doi ho dunga namaicham sem ho chu ahin hochim diu ahi. Ama hon navon asutlhah uva nakijepna ahoilai jouse akilah uva napumcha keija sagoh keuva nadalhah dingu ahi.  
40 Nangma hi songa selih ding leh chemjama sat tel dinga nakan chom uva mipi lah a nahin puilut dingu ahi.  
41 ama hon naguho ahalvamuva chule numei tamtah ho maichanga nahin engbol diu ahi. Keiman na noti chonna kasuh tanga chule nadeichat ho sum napeh ji chu kaki chaisah ding ahi.  
42 Hitia chu ka lunghanna nasatah chu keiman kahin man chaija chule na chunga kalungsatna nasatah chu hung dailha ding ahi. Keima kaum thima na chunga kalung han kit tah louding ahi.  
43 Hinlah, amasatah, nangin na khangdon lai nasuh mil jeh leh hitobang thil gillou nabol jeh a nei lung hansah ahin, keiman na chonsetna jouse dungjui a bulhingsetna lethuhna kapeh ding nahi tin thaneitah Pakaijin aseije. Ijeh inem itile kidah dah um na chonset na ho chu huh na in nabelap jinge.  
44 Thuchih sem hon achanu jong anu keh ahi tin hin sei uvinte.  
45 Nanun ajipa leh achate ada banga nangin jong nabol ahi. Chule adihtah mongin nang jong nasopinu tobang nahi. Ijeh inem itile ama hon a inneipu te le achateu ija aselou jeh u ahi. Atahbeh in nanu chu Hit mi ahin, napa chu Amor mi ahi.  
46 Nanu chu Samaria ahin, achanute toh sahlang kaijah aching uve. Nanaonu chu ahileh Sodom ahin achanute toh lhang lang kaija achenguve.  
47 Ahivangin ama chon bangin na chon sepoi. Dan kallin amaho sangin nahung masa jotai.   

Sodom Sanga Chonsejo 
 

48 Keima kahin lai sung sea nei tahsanun tin thaneitah Pakaijin aseije. Sodom leh achanute hi nang leh nachanute gitlou tobang lom lom in agilou pouve.  
49 Sodom chonsetna chu kiloupi sahna, neipap, chule thasetna ahin, mivaichate le migentheiten vang akot polam uvah genthei athoh uve.  
50 Amanu chu akiloupi sah in chule kidah dah um chonsetna a akipelut in namu bangin amanu katheh mang tan ahi.  
51 Samaria in jong nang chonset akeh kaht jat jong aboldoh hih naije. Nasopinu tenin aboldoh sang sanga tamjo kidah dah umtah nabol doh tan ahi. Nang toh tekha ding ama hi achonpha jo dan in aum uve.  
52 Na chonsetna ho tijat umbehseh jeng ahijeh chun sopi teni hi chonpha jo asosah tan chule achonpha jo lhon tan ahi.  
53 Ahinlah nikhat teng Sodom leh Samaria haosatna kasem phat peh kit lhon ding chule nang jong kasem phat kit ding nahi.  
54 Hiteng chule nathilbol masaho jal'a najahcha tah tah a, ijeh inem itile na chonsetna ho toh tekah dinga chu hung phajo ding ahitai.  
55 Henge, nasopi teni Sodom leh Samaria chule amite jouse kasem phat kit uva hiteng chule nang jong kasem phat kit ding nahi.  
56 Nakiletsah laiya chu Sodom nana musit lheh jenge.  
57 Ahinlah nagitlouna melsetah chu vannoi pumpia akiphong jal tan, Edom leh akimvella cheng jouse le Philistine te deimo chu nahitai.  
58 Hiche hi najon lungputna le kidah dah umna chonsetna jeh a nahiti engbol na chu ahi tin Pakaijin aseije.   

Tonsotna Pathen Kitepna 
 

59 Tun hiche hi thaneitah Pakai thusei ahi. Nakihahselna le nakitepna nasuhkeh chule nathilbol doh dungjuiya kana peh ding nahi.  
60 Hiteng chule nakhangdong laiya kitepna kasem ho nahin geldoh a chutengleh keimnan atonsotna ding kitepna khat kaphudoh kit ding ahi.  
61 Hitia chu nangin jachat pum puma nathilbol masaho nahin geldoh ding keiman nasopi teni Samaria le Sodom teni chu nakitepna a pang phalhon hih jong le nachanu tenia kasem peh ding nahi.  
62 Chule keiman nang toh kaki tepna chu kaphu det ding, hitia chu nangin Pakai kahi nahin hetdoh ding ahi.  
63 Keiman nathilbol masah ho ka ngaidam tengleh na chonset naho nahin geldoh a jachat jeh a nakam nakisip ding ahi tin thaneitah Pakaijin aseije.    

Muvanlai Thulem 
 

1 Hiti chun kaheng'a Pakai thusei hiche hi ahung lhunge.  
2 “Mihem chapa, hiche thuchih hi pen lang, Israel mipi te chu hiche thusim hi seipeh in.  
3 Thaneitah Pakaiya kon hiche thusei hi pen: ‘Muvanlai lentah khat alhaving teni jong lent ah le amul jong sao tah, amul ho pahbet na kitom khat Lebanon lama ahungin Cedar thing leh vum'a ahung touve.  
4 Chuleh abah asang pen tah chu alou lhan kivei miho chenna khopi khatna apomang tai. Kivei miho chenna khopi a chun aphut tai.  
5 Aman hiche gam'a kon chun muchi ho chu apon chule leiphatna laikhatna agatun ahi. Thingnem banga akhan theina dingin vadung len panga atun ahi.  
6 Hilaimun nahun ajung akho lut in, lengpi gui nem cha bangin akhang dohtai. Abahho chu muvanlai lam ngan ahung khang doh in, chule ajung ho chu tolla chun akhang lut peh tai. Abah lhou tah tah ahin sep doh in ana ahung nou tai.  
7 Ahinla muvanlai lentah a chomkhat alhaving lentah leh amul dimsetna pol khat ahunge. Hijeh chun lengpi gui chu twi ngaichat najeh chun tun vang ajung ho leh abah ho jouse chu amalam ngan ahung jamdoh tauve.  
8 Twi ninglhin namun leh lei phatna mun'a kiphut ahijeng vang chun, hijeh chun lengpiphung loupi tah khat in ahung khangdoh in chule ana thalhingset leh thei namtui tah tah ahin sep doh tan ahi.  
9 Hijeh chun tun thaneitah Pakai chun adong tai. Hiche lengpi phung hi khang touva chule phatou cheh cheh ding hinam? Ahipoi keiman ajung le adang ho kabodoh a, atheiga ho kasat lhah gam ding, chule ana ho goplha a thidiu ahin, ban thahat tah le sepai tamtah jaulouva bailam tah a kabodoh ding ahi.  
10 Ahin lengpi phung chu akiphu chon tengleh ahing thei nadem? Ahipoi, goplha ding ahitai. Solam huijin ahinsem teng hoitah a akhan dohna mun chu leiphatah namun hijongleh thiden tante.”   

Babylon Leh Zedekiah Kitepna 
 

11 Hichun kaheng'a Pakaiya kon'in hiche thu hi ahung lhunge.  
12 Hiche doumah bol Israel kom'a seipeh in. Hiche muvanlai thuchih kisei hi nahet doh theilouvu ham? Babylon lengpa hi Jerusalem a hungin tin, amanu lengpa le leng chapa te manin tin Babylon a atolmang diu ahi. ✡  
13 Aman leng insung mite toh kitepna semin tin chule thahat sanin tahsan umtah kihahselna neipinte. Aman gamsung a lamkai luboh pen pen ho jong gal-hinga kaimang tante.  
14 Hijeh a chu Israel chu hung hatdoh kit talou ding chule kile thuh jou talou ding ahitai. Babylon te toh akitepnau vin bou ahinso diu ahitai.   

Zedekiah Galbol 
 

15 Israel leng insung pasal hon Babylon douna gal bol dingin Egypt gam'a Pakai sol'in sepai tamtah le sakol ho thum jonglehu galbol dingin kipatdoh jou kit tapouvinte. Hitia chu Israel in akitepna asuh keh a chemang jeng thei ding ham?  
16 Ahipoi tahbeh mongin keima kahing jinge tin thaneitah Pakaijin aseije. Akitepna donse louva asuhkeh peh leng vaipo tung doh pa Babylon gamsunga chu Israel lengpa thiden ding ahitai.  
17 Pharaoh leh sepai thahat tah ho jong Israel te Babylon in Avel'a gal-hinga ahin kaija mi tamtah hinkho ahin suhmang dinga kon'in huhdoh jou pouvin te.  
18 Ajeh chu Israel lengpan kitepna anot thapma chule akihahsel jou nunga asuhkeh kit jeh a sohcha louhel ding ahi.   

Pathen'in Zedekiah Gotna Apeh 
 

19 Hiche jeh a chu thaneitah Pakai thusei chu hiche hi ahi. Thabeh mongin keima kahinge. Kamma kitah tah a akihahselna leh akitepna ho asuhkeh jeh a keiman ka engbol ding ahi.  
20 Keiman kalen achunga kakhukhuma, kathanga kamat ding ahi. Babylonna kapuilutna keidouna agalmi ho kithopia apanjeh a athu katandiing ahi.  
21 Chule agal hangsan phapen pen ho jong kidouna mun'a kithat den diu ahin, ahing doh ho jong hui ninglia kithe thang soh diu ahi. Hiteng chuleh nangin keima Pakaijin kasei hi nahin hetdoh ding ahi.  
22 Hiche hi thaneitah Pakai thusei ahi. Cedar thingphung sang tah khat a konna abah khat kalah a chule Israel molsang pen laitah chunga kaphu dong ahi.  
23 Hiche chu Cedar thing loupi tah, abah tamtah hin sep doh a, ga ahin sep doh dng ahi. Vacha jat chom chom in buh hin san tin, abah ho lim noija chu kiselna a ahin nei dingu ahi.  
24 Chuleh thingphung jousen thingphung sang jouse kasatlhah a thingphung nem ho chu sangtah a kakhandoh sah a, chuti chu Pakai kahi ti ahetsohkei diu ahi. Thing ana eng jouse goplhah sah a athiho thah hin sah kit chu keibol ahi tin Pakai keiman kana sei ahin, chule kasei doh sa chu kabol doh ding ahi ati.    

Chonset Bol Chu Thi ding 
 

1 Hichun kaheng'a Pakai thusei achom dang khat ahung lhunge.  
2 “Ipi dinga hiche thuchih hi Israel gamsung chung thudol nasei kit kit uva, “Minu mipate lengpithei thuh aneuvin ahinlah achateu athei twina jeh chun akamsungu atol lhatai,” tia nasei jiu ham? ✡  
3 Tahbeh mongin keima kahing jinge tin thaneitah Pakaijin aseije. Israel lah a hiche hi nanungsei kit louhel diu ahitai.  
4 Ijeh inem itile mijouse hi keiman athu katan cheh ding ahin, mipate hihen achateu hijongleu agoma kibang cheh ahiuve. Hiche hi kachonna dan ahi, ‘Koi hileh chonset bolla chu thitei ding ahi.’   

Midih Chu Hing Ding 
 

5 Tekah nan, mipa khat chu michonpha ahi, adih chetna atoh a chuleh adih a ahile,  
6 Amapa chun molsang chunga Israel milim manga an aneh khah hih hella ahilou le ahouva apna louva ahileh, amapa chun jonthanhoi abolda a, ahilouleh numei khat chu athinei pet a aluppi da a,  
7 Amapa chu sumbat hom mikhoto them ahia, mivaichan bat mana athiltun u akoiden louva ahileh, mivaicha ho nei le gou achom peh hih leh, hiche sanga chu agilkel ho ann aneh sah a, saguoh keuva umho ponsil apeh a,  
8 Sum akan lalouva sumbat ahomma, thudih louva thu kitanna konna akikangse a, lungthengsel ahia, chule midang thutanna agamlat a,  
9 Chuleh tahsan umtah kathupeh le kachondan ho ajuija ahileh, mikhat touvin hiche thil ho hi adih a abolla ahile ama chu hing teitei ding ahi” tin thaneitah Pakaijin aseije. ✡  
10 Ahin hitobang mipa khat chun chapa khat nei hen lang, amapa chu michom tolthat hihen lang, chule thilpha bol ding chu nom tahih henlang hileh,  
11 Chule hiche chapa chun apan abol khah louhel thil phalou jouse bol tahen lang, molsang chung dunga milim doiho chu gahou hen jonthanhoi bol taleh,  
12 Mivaicha leh panpi ding neilou ho chu a engse sea abol'a, asumbat neipa a konna gucha jia, athilbat manna kitungho kilelhat sah ding nom louva, milim doiho hou kidah dah um chonset bolna a kipumpeh,  
13 Chule sum homma aval vala akan kilah, hitobanga chonsepa chu hing thing ding hinam? Ahipoi ama chu thitei tei ding chule themmona dimsetna akilah ding ahi.  
14 Ahinlah hitobang chonsetna dim mipa chun chapa khat nei henlang hiche achapa chun apa gitlouna chengse chu amudoh tengleh hitobang hinkho chu mang talou dingin kigeltha taleh,  
15 Hiche chapa chu molsang chung dunga milim doi ho chu hou ding nom tahih hen lang chuleh jonthanhoi jin kipeh lut da jeng taleh,  
16 Mivaicha ho adihlouvin bolda henlang, ahinlah hiche ho sang chun mi sumbat a lahna a kitah hen lang amaho chu chommang da hen. Aman agilkel ho ann nehsah hen lang chule angaiho ponsil peleh,  
17 Mivachaho kithopi hen, akan dingin sum hom dahen. Chuleh kachondan ho leh kathupeh ho jui bukim soh hen, hitobang mi chu apa chonset jeh a thilouhel ding, amavang hing teitei ding ahi.  
18 Ahinlah apa vang chu achonsetna tamtah ho jeh a, akhanset jeh a, miho achom jeh a, chule mitmu a kicheh tah a thil dihlou abol ho jeh a chu thi ding ahi.  
19 Iti danna apa chonset man achapan apeh lou ham ipi jeh ham natiuve. Ahipoi chapang chun thilpha abolla adih a achonna chuleh kathupehho ajuija ahile hing teitei ding ahi.  
20 Ahinkho a chonsepa vang chu thi ding ahi. Apa chonset jeh a achapa ki engbol louding, chule achapa chonset jeh a apa ki engbol louding ahi. Michonpha ho chu achonphatna jal'a tohphatman asan uva, chuleh migilou te chu agitlou nau jal'a, ki engbol dingu ahi. ✡  
21 Ahinlah ijem tin migilou te chun achonset nau jousea kon'in hung kihei mang uhenlang chuleh kathupeh ho hin jui pan uhen, chule thilpha leh adih chu hin bol uhenlang hileh hing teitei dingu ahin, thilouhel dingu ahi.  
22 Achesa phat a achonset nau jouse kisuhmil peh a chuleh chonphat abol hou jouse jeh a hing diu ahi.  
23 Migilouho thi chu kamu nomma nangaitou ham tin thaneitah Pakai chun aseije. Migilou chu agitlouna a konna akihei manga ahin ding chu kadei louva nabolu ham?   

Chonset Bol Chu Asuhkhel Jeh’a Thi ding 
 

24 Iti hen lang hijongleh michonpha khat tou chu achonphatna lampia konna akihei manga chonset abolpat tah a, midang chonset banga achonset tah a ahileh, amaho chu ahin diu kiphal peh ding ham. Ahipoi hithei louhel ding ahi bouve. Achonphat nahou jouse chu kisuhmil peh a chule achonset nauva thiden diu ahi.  
25 Ahijeng vang'in Pakaijin thilpha chu abollou ham tin nasei jiuve. O Israel mipite! Thilpha bollou chu kei kahi ham? Ahiloule nangho nahiu ham?  
26 Michonpha ho chu achonphat nauva konna akihei mang uva chonset thil abolpat tah uva ahile hiche a chu thi diu ahi. Henge achonset nau jeh a chu thidiu ahi.  
27 Chuleh migilou ho chun agitlou nauva konna ahung kihei doh uva, dan ajui uva, chuleh thilpha leh adih abol uva ahileh, amaho chun ahinkhou chu akihuhdoh diu ahi.  
28 Achonset nauva konna kiheidoh dinga akigel lhah nau alunggel ho jeh a amaho chu hing diu ahi. Hitobang mi chu thilou ding ahi.  
29 Ahijeng vang'in Israel mipi ten hitin aseije uve. Pakaijin thilpha abolpoi, “O Israel mipite, thilpha bollou chu nangho nahiuvin kei kahipoi.”   

Nalung Heijun Lang Hingun 
 

30 Hiche jeh a chu O Israel mipite, nachon nau dungjui cheh uva khat cheh a nachung thu katan ding ahi tin thaneitah Pakaijin aseije. Nalung heijun lang chule na chonset nauva kon'in keihei mangun kisuhmang sah hih un.  
31 Doumah mah nabol chengseu chu nanung languvah koijun, lungthah sem uvin lang lhagao thah neijun. Ipi jeh a nathi jeng diu ham O Israel mite.  
32 Kinung heijun lang hingun, nathi diu kadeipoi tin thaneitah Pakaijin aseije.    

Leng Chapate Dinga Kana 
 

1 Hiche thi lhahna la a hi Israel leng chapa te dingin sah peh in.  
2 Nanu chu ipi ham? Keipi ho lah a keipi api chu ahi. Keipi lagol ho lah a luma chuleh anoute akivah ahi.  
3 Keipi chun anoute lah a khat chu avah khangin ahatdoh sahtai. Amapa chun sadel je leh anehje akihil in, chute chun mihem nen ahung pang tai.  
4 Hichun namtin in amapa thu chu aja tauve. Chuleh amapa chu leiko hom thanga chun aman tauve. Amapa chu thihkol abupeh uvin Egypt gam langa akai tauve.  
5 Keipi nun hichu amau phat amapa dinga amanu kinepna jouse chu abeitai. Amanun anou dang khat chu alan, keipi gol thahat tah in avahdoh tai.  
6 Keipi dang ho lah a akithol lelen amaho lah a chun thahat tah in ahung dingdoh tai. Amapa chun sadel je leh sahing nehje akithem chuh in chule ama jong mihem nen ahung paitai.  
7 Aman khopi kulpi ho asusen, chuleh khopi neoho leh khopi lenho asumang in alou hou jong mi chen louna aso peh in chuleh achang hou jong asuhmang peh tai. Ama hon ahung kisen ajah tengule agamsung leh amipi ho kichat in akithing jiuve.  
8 Hichun namtin vaipi a kon sepaihon ahin buluvin, akimvel jouse ah aum khum, a len u asekhumun chuleh len ho a chun aman tauve.  
9 Thihkol pumin bom sunga akai lut un chuleh Babylon lengpa masangah ahin polut tauve. Songkul'ah ahen chah kheh uvin, hijeh chun Israel molsang ho chunga chun a Ogin akinung jah kit tapoi.   

Lengpigui Toh Judah Kilou 
 

10 Nanu chu twi panga kiphut lengpi gui tobang ahi. Twi thalhin set jeh a phoi keh dimsetna thingphung ado eng jing jenga ahi.  
11 Abah ho jong ahung hatdoh tan, leng tenggol a pang thei ahitai. Adang ho jouse sangin ahng sang doh tai. Sangtah in ahung dingdoh in chuleh abah tamtah ahin sepdoh e.  
12 Ahinlah lengpi gui chu lunghan jeh in akibot doh in tollah akiseplha tan ahi. Nelgam huijin agaho amutgo gamtan chuleh abah lhou tah tah ho jong chu akisat lhagam tai. Hijeh chun agoplha tan chuleh meiyin ahal mang tauve.  
13 Tun lengpi gui chu gamthip lah a toltah leh tolgo lah a chun aphut chon tauvin ahi.  
14 Abah ho lah a kon chun mei ahung kong doh in, agaho akavam gam tai. Abah akamoh chengse chu vaihompa tenggol thei dingin jong ahatdoh jou tapoi. Hiche hi thi lhahna la ahin, chule thina a kimang ding ahi.”    

Upa ho Chunga Thutanna 
 

1 Lengpa Jehoiachin sohchan kal kum sagi lhin kum August 14 nin, Israel lamkai ho phabep Pakaiya kon thuseidoh nomin ahung uve. Amaho chu kamasanga atouvun adonbutna angah uve.  
2 Hichun Pakaiya kon'in hiche thu hi kaheng'a ahung lhunge.  
3 “Mihem chapa, hiche hi thaneitah Pakai thusei ahi. ‘Nanghon iti dana keima thu neidoh ngammjeng uham? Keima kahing jinge tin thaneitah Pakaijin aseije. Keiman nangho ima seipeh pouvinge’ tin Israel lamkai ho seipeh tan.  
4 Mihem chapa, amaho dounan achung chang thu kisutna chu hin podoh in lang amaho chu themmo chan temin. Apu apa teu kidah um umtah a achonset nau khu geldohsah in.  
5 Pakaiya kon hiche thu kisei hi amaho chu seipeh in. Keiman Israel kana lhen chun Egypt gam'a um Jacob chilhah ho kom'a keimat ah kana kilah in, keima Pakai hi a Pathen u kahi ding ahi tin kitah tah in kihahsel in kana neije. ✡  
6 Hiche nikho ma-ma chun keiman kitah tah in kakihahsel in, keiman amaho chu Egypt gam'a konna kahin puidoh a amaho dinga kamudoh a kahetdoh nag am phapen, khoiju leh bongnoi lonna gam'a kapuilut ding ahi.  
7 Hichun keiman amaho kom'a kaseijin, nangho amichan cheh in nalung sungu lodimset kidah umtah milima kon chun hung potdoh'un. Egypt mite milim doi semthu a chun kisuboh hih un. Ajeh chu keima na Pathen u kahi.   

Israel ten Pathen Anga Doumah Bol 
 

8 Ahinlah amaho kei dounan, doumah mah abol'un, kathu angai pouve. Alungsungu lodimset kidah dah um, chonsetna konna ahung kiheidoh uva, ahilouleh Egypt mite doilimsemthu ho ahin dalha pouve. Hichun keiman ka lunghanna suh bulhit nadinga kalungsatna nachung uva twisun a kasun lhah khum diu ahi tin kagih sal e.  
9 Ahinlah ja umtah kamin huhdoh nadingin kaseisa chu kabol tapoi. Egypt gam'a kipatna Israel te kahin puidoh laiya namtin vaipi keima tah akimvel uva chengho mitmua kana kiphkonna min chu jaum leh jachatna aum ding chu kana phal poi.  
10 Hijeh chun keiman Egypt gam'a kipat in amaho chu gamthip noija kahin puidoh in,  
11 Hiche mun'a chun keiman kathupeh leh kachondan ho ahin theina ding uva achinghoi diuvin kanapen, ✡  
12 Chule amaho leh keima kikah kiguijop nading kacholngah nikho kanapen ahi. Keima a Pakaiyu kahi a chuleh athenga aumdohna ding uva ana chomkhen pa kahi chu ahet jing theina ding uva kana peh ahi. ✡  
13 Ahivangin Israel miten keidou nan doumah mah abol uvin, chuleh gamthip noija chun kathupeh ho ajui nom pouve. Seingaina chun chenna apeh diu vang chun kachon dan ho juinom deh pouvin te. Kacholngah nikho jong asukeh uve. Hijeh chun kalunsatna sunlhah khum jeng din kana gihsal in, chuleh gamthip laiya chu suhmang hel jeng ding hitam tin kana gonge.  
14 Ahivangin Israel te Egypt gam'a kipatna kathahatna kahin puidoh anamu namtin vaipiho masanga kamin kijabol huhdoh nadingin, kanung tahdoh kit tai.   

Gamthip Noija Gotna 
 

15 Ahinlah gamthip noija chun amaho dounan kihahselna dihtah kaneijin, keiman peh dinga kagotna khoiju leh bongnoi lonna gamsung leiset chunga gamhoi pen gam'a chu kapuilut louhel diu ahi tia kakihahsel ahi. ✡  
16 Ijeh inem itile ama hon kachondan ho anotthap un thupeh ho ajui nom pouvin, chuleh ka cholngah niho asukeh uve. Alungthim houvin amilim doi semthu hou bou agellui.  
17 Hijeng jongleh achung uva lainatna kanei kit in gamthip noija suhmang ding kagotsa kahaijin, kana sumang tapoi. Beihel in jong kalha poi.  
18 Hiti chun keiman achateu chun anu apa teu khonung ajui lou diu, amilim doi semthu houva akisuhboh lou diu kadeije.  
19 Keima na Pakai na Pathen u kahi, kathupeh ho nit uvin lang, kachondan ho lunglut tah in jui uvin.  
20 Chuleh ka cholngah niho athengin koi uvin, ajeh chu hiche hi nang le keima Pakai na Pathen u toh ikiguijop nau melchihna ahi tin ka seipeh uve.  
21 Ahivangin lah achate hou jengin keidounan doumah abol'uve. Ama hon sei angai uva ahileh ahinpi diu ahijeng vang'in ajui nom pouve. Chuleh ama hon ka cholngah niho asukeh kit uve. Hijeh chun kalungsatna hi gamthip noija twisuna kasun lhah khum diu nahi tin kagihsal kit e.  
22 Hijeng ta jongleh kathahat sanna Egypt gam'a konna kahin mu a namtin vaipi ho masanga kamin kijabolna venbit nadingin suhmang dinga kana gotsa kanung lahdoh kit tai.  
23 Ahinlah gamthip noija chun amaho dounan amaho hi namtin vaipi ho lah a kathethang ding ahi tin kihahselna dettah in kabol e. ✡  
24 ama hon keima chondan ajui nom pouve. Ama hon kathupeh ho deimo vetsahnan kacholngah nikho ho asukeh uve. Chuleh aputeu apa teu milim doi semthu ho bou chu angaicha jing uve.  
25 Keiman amaho chunga chun hinna a apuilou diu thupeh ho leh chondan hi kapen ahi.  
26 Keiman thilpeh a kapeh ho tah chun amaho leh amaho kisuboh tauvinte katin chuleh a Pathen hou govam thilto a ato diuvin achapa peng masa pen hou govam dingin kaphal peh uve. Hijeh chun amaho ka suhmang theina ding leh keima changseh hi Pakai kahi chu ahetdoh theina ding uva hiche hi kapeh ahi.  
27 Hijeh chun mihem chapa thaneitah Pakaiya kon hiche thu Israel mipite chu pen. Napu napa teu vin eina taitom un, chuleh mikhut a eina pedoh uve.  
28 Keiman amohpeh dinga kakihahselna sa gamsunga kahin puilut phat in ama hon molsang sang lai jouse leh thingna engnoi tin amudoh jouseu kithoina govam thilto atoh uve. Amilim doi semthu ho govam thilto ahouvu chun kalungsatna chu asuthou bebe jeng uve. Ama hon gimnamtui leh thao namtui ho chu ahinchoi jun hiche ho houva chun aasunglha lha jenguve.  
29 Keiman nachennau munsang ho chu ipi kiti ham tia amaho kom'a kasei jeh chun (pathen tahsan louho muntheng chu tuni chan geijin Bamah munsang akitin ahi)  
30 Hiijeh chun Israel mite chu thaneitah Pakaiya kon hiche thu hi pen. Napu napa teuvin anabol bang-bang uva chu nangho leh nangho kisuboh dinga nakigot uham? Kidah umtah milim doiho houna a chu nangho leh nangho noti chonna chon jeng dinga nakigel jeng nahlai uham?  
31 Ajeh chu nachateu govam thilto dinga nachateu neucha chaho amaho thilpeh a napeh jing jeh uva chu tuni chan gei namilim doi semthu uva chu nakisuhboh jengu ahin, achutile keima kom'a thu neidoh diu chu kaphal peh diu hinam? O Israel mite! Keima kahin laisen imacha naseipeh pouvinge tin thaneitah Pakaijin aseije.  
32 Nanghon akimvel uva namtin vaipiho thingle songa kisem milim doi houho bangin um uhite tin nasei uve. Ahivangin nalung uva nagel u chu hithei louhel ding ahi.   

Thaneitah Khutna Kona Israel Kipuikhom 
 

33 Tahbeh mongin keima kahing jinge tin thaneitah Pakaijin aseije. Keiman ka lunghanna nasatah a na chunga thih khuttuma leh kichat tijatna thahat tah a vai kahin hom khum ding nahi.  
34 Chuleh lunghang tah a kakhut thahat tah leh kaban jang thahat tah kahin lhan doh ding chu nakithe cheh nau gamho a konna kahin le puikhom kit ding nahiuve.  
35 Keiman namtin vaipi ho gamthip noija kahin puilutna chuleh hiche mun'a chu kimaito a nathu katan ding ahi.  
36 Egypt gam'a konna napu napa teu kahin puidoh nunga gamthip noija athu katan banga chu hiche lau mun'a chu nathu katan ding ahi tin thaneitah Pakaijin aseije.  
37 Keiman nang chingthei tah a kavet chil uva chuleh kitepna dungjuiya katuh dingu nahi.  
38 Doumah bol ho leh kei douna galbol ho jouse nalah uva konna kasuh theng dingu ahi. Keiman amaho chu akisol mang nau gam'a konna kahin puikit uva, ahivanga amaho chu Israel gam lut louhel diu ahi. Hitia chu nang hon keima Pakai kahi chu nahet doh dingu ahi.  
39 O Israel mite, nangho dinga thaneitah Pakai thusei chu hiche hi ahi. Amasanga khun che inlang, chuleh namilim doi semthu ho chu gahou kit tan. Ahivangin agang ham agei ham le nangin kathu nangaija chule namilim doi houva kamintheng suhboh nangah dingu ahitai.  
40 Ajeh chu keima molsang theng leh Israel mol thupi ho chunga chu nikho khat teng chule Israel miten eihin hou dingu, chuleh keiman amaho chu kakisan diu ahi tin thaneitah Pakaijin aseije. Hiche mun'a chu nang hon nathilto ho jouseu leh deilhen thilpeh chu kilhaina ho chu nahin ngeh ding ahi.  
41 Nakisol mang nauva konna in na kahin puilhung tengu leh keija dinga kilhaina lunglhai umtah chu nahi diu ahi. Chutia chu namtin vaipi ho vet ding nangho a chu kathenna ka phondoh ding ahi.  
42 Hitia chu keiman napu napa teu kom'a peh dinga tahsan tah a kakihahsella kaki tepna gamsung a in uva kahin lut tengu leh nang hon keima hi Pakai kahi ti neihet dingu ahi.  
43 Nanghon naho leh nangho nakisuhboh nau lampi ho chu nanung vet uva chule nathilse boljeh uva nangho leh nangho jong nakideimo dingu ahi.  
44 O Israel mite, nangho nagitlouna dungjui hilouva kamin jabolna jal'a ngailutna lhingsetna kagihsal uleh nang hon keima hi Pakai kahi ti nahin hetdoh dingu ahi, tin thaneitah Pakaijin anaseije.   

Suhmit Theilou Pathen Meikong 
 

45 Hiti chun Pakaiya kon'in hiche thuseihi kaheng'a ahung lhunge.  
46 Mihem chapa kiheiyin lang lhanglang khu namai ngait inlang chule amaho dounan thuseijin: Negev gammang dounan gaothu seijin.  
47 Lhanglang sang gamthip jah a khun seipeh in, ‘hiche hi thaneitah Pakai thusei ahi; Pakai thusei hi ngaijuvin! Keiman mei kahin halla chule thingphung jouse chu a-eng hihen ago hijongleh ania kavam soh ding ahi. Tijat umtah ameikou chu kisumit pontin, lhanglang sanga patna sahlang sang chan a kagop ding ahi.  
48 Chutia chu vannoi leisetna mijousen hiche mei chu keima hal ahi ti amu cheh diu ahin, kiphel mit joulou ding ahi.  
49 Hichun keiman, O thaneitah Pakai! Aman thuchih jengin thu aseije, tin kajah a aseijuve katin ahi.    

Pathen Gotna Chemjam 
 

1 Hichun Pakaiya kon hiche thu hi kaheng'a ahung lhunge:  
2 “Mihem chapa, kiheiyin lang Jerusalem lang khu namai ngat in, chuleh Israel te amuntheng hou dounan gaothu seijin.  
3 Amanu khu seipeh in, hiche hi keima namelmapa Pakai thusei ahi, O Israel! Keiman namite michonphaho leh migilouho kibanga suhmangna dinga ka chemjam apaija konna kasadoh ding kon cha ahitai.  
4 Henge, keiman michonpha le migilou ania kasat lhah ding ahi. Keiman lhanglang sanga patna sahlang chang geija agamsunga chengho jouse douna a kachemjam kasadoh ding ahi.  
5 Vannoi leisetna mijousen keima hi Pakai kahi ti ahetdoh diu ahi. Kachemjam hi kakhut a aum'e, atoh ding atoh chai masang sea apaija kinunghet kitlou ding ahi.  
6 Mihem chapa, mihemte masanga khun kaploi loi jengin! Lunghanna nasatah leh lungthim pohkeh pum pumin amasanguva khun kap loiloi temin.  
7 ama hon ipi bolla kap loiloi jenga nahim tia nahindoh tengu leh tijat kichat umtah thuthang kajah jeh a kap loiloi kaji. Ahung guilhun teng lungchang tah tah ho jong kichat jol lhasoh diu, thahat jouse jong mang tante. Lhagao jouse kho helouvin umtante, khupbuh thahat tah ho jong twinem in nem lhatante. Ahunga ahitai, lampi a ahunge” tin thaneitah Pakaijin aseije.  
8 Hiti hin Pakaijin kajah a thu ahin seijin:  
9 “Mihem chapa, mipite chu Pakaiya hithu kiseihi pen; chemjam khat, chemjam khat akinol hemin chule akinol val tai.  
10 Tijat umtah a kisat teltel nadinga kinol hem ahi. Kolphe vahlap lap banga kinol val ahi. Tua hi nanui nahlai ding ham? Athatna noija nalhuh denna ho sang sanga gamchenga thahatjo ahi.  
11 Henge, chemjam chu tua hi kinol hema chuleh kinol valla ahitan; mithatpa gotsa kikoi ahitai.  
12 Mihem chapa, kapdoh inlang chule peng loi loi jengin; lunghan lungnat val jeh in nakong kisot jengin, ijeh inem itile chemjam chun kamite leh alamkai ho asattel gam diu ahitan, mijouse thidiu ahitai.  
13 Abonchauva patepna mun'a chu akoi diu ahi. Itobang phat gomkom anei nahlai ding ham rin thaneitah Pakaijin aseije.  
14 Mihem chapa, ama kom'a gaothu seijin, chule nakhut teni bangin. Chuti chun chemjam chu lan lang, chule nivei pei temin, thumvei chan geijin jong, kitoltha gimneitah um ding vetsahna in, hiche kitolthana gimnei tah chun ningtinna konna amaho lam ahin maingat ding ahi.  
15 Alung change chu kichat tijat in jollha jeng hen, ijeh inem itile kelkot jousea chemjam chu vallah lah jeng ding ahi. Kolphe bangin aval jap jap jengin chule kisat tel tel nadinga kinol val ahitai.  
16 O chemjam! Najet lang chu sat jeng temin, chule naveilang jong sat temin, hoilai hijongleh nahithei theina, hoilai hijongleh nanop nopna lailai sat jengin.  
17 Keiman jong kakhut teni kabeh ding ahi. Chutia chu kalung hanna chimna dingin, kei Pakaijin kaasei ahi.”   

Babylong Lengpa Chemjam 
 

18 Hichun Pakaiya kon hiche thusei hi kaheng'a ahung lhunge:  
19 “Mihem chapa, Babylon lengpa chemjamin ahin jui ding chu lampi ni melchihna dingin map semin. Babylon te hungna ding lampi ni akisona lamka thomma chun melchihna khon khat tungin.  
20 Lampi khat chu Ammon jotna chu akhopi Rabbah chule khat chu Judah gam leh kulpi kikai khum Jerusalem jkonna ahung nadiu chu ahi.  
21 Babylon lengpa chu tua hi lamka thomma chu dinga ahin, Jerusalam abulu ding ham ahilouleh Rabbah abullu ding ham ti hetthei louvin aum'e. Aman adoithem ho chu akouvin phun asan sah e. Ama athalchang ho chu asanin, avetnan ahatdoh tai.  
22 Aphun akhut jetlam'a chun “Jerusalem lang jkonna sepaihon kelkot suhchim nading thingtum lentah tah akichoi uva, athana diuva kholhang asap uva adelkhum nadiu aseije. Kulbang douna a kemsang adouva chule kaltou nading lampi asemtou diu ahi.  
23 Jerusalem miten hiche phun kisan hi dihlou ahi tia agellu ahin, Babylonte toh kinopto na a asemjeh uva. Ahivangin Babylon lengpan mite ahin douding thu a hettohsah in in ahi. Hitia chu alullu a chule atoupha ding ahi.   

Lal Lukhuh Lahdoh 
 

24 Hiche jeh a chu thaneitah Pakaijin hiche thu hi asei ahi: avel vel in na chonsetna ho leh nathemmona nei geldoh sah jinge. Nangin hiche hiche ho chu seldoh ding beh nagopoi. Na thilbol jouse a na chonsetna ho chu mijousen amu jeng theidiu akilange. Hijeh a chu na ki engbolna ding phat chu hunglhunga ahitai.  
25 O nangho danbei leh gitlouna Israel leng chapa te nangho chung chang ngaitona achaina nikho chu hilai ahitai.”  
26 Hiche hi thaneitah pakai thusei chu ahi: “Nasongmantam Lallukhuh chu ladoh tan, ajeh chu danlui chengse kikhel soh ahitai. Tua hi minoinung chu kichoisanga chule mithahat chu kiloi lhading ahi.  
27 Manthahna! Manthahna! Keiman lenggam chu ka suhmangtei tei ding ahi. Chule thutan ding dihtah pa chu ahung kilah kahsea avel'a kitung doh kit louhel ding ahi. Hiche teng chuleh amapa khut a kapeh doh ding ahi.   

Ammon Mite Chunga Lungsetna Bei Ding 
 

28 Chule tun, Mihem chapa, Amon mite le ami isahlou nau chung chang gaothu seijin. Thaneitah Pakaiya kon hiche thu hi pen: “Chemjam khat, chemjam khat, nangma kisattel jeng nadingin dodoh san akikoi tai, suhmang nadingin akinot valtai, kolphe banga vah lap lap in! ✡  
29 Nathemgao houvin gaothil mun'a alhem napeh jiu ahi, chule navang san ji houvin jong ajou jou aseijiu ahi. Chemjam chu migiloute ngong changa chi ding ahi, ajeh chu nachung chang thu kitan chai nading nikho chu hunga ahitai.  
30 Tunna chemjam chu apaija henglut kittan, napen nagam chu nangma gam mong mong ahi ding jeh chun na chunga thutanna kahin lhut khum ding ahi.  
31 Kalungsatna keiman na chunga kahin sunkhum ding nahi chule kalung han meikou kahin semkhum diu nahi. Keiman mi khanseho mi suhmang a them ho khut a kapeh doh ding nahi.  
32 Nangma chu meiya ti ding thinga napan ding ahi. Chule nathisan chu nangma gam leiset ma-ma a kithethang sing ahi. Nangma geldoh kit louhel dinga na kitheh ngim ding ahi. Thusimbu a konna jong nangma kihet jingna mang ding ahi, ajeh chu keima Pakaijin kaseidoh sa ahi.    

Thisanso Dim Khopi Chunga Thutanna 
 

1 Tun Pakaiya konna thu kisei kaheng'a ahung lhunge:  
2 “Mihem chapa, Jerusalem thutan dinga nakigot jou hitam? Hiche tolthatte khopi thutan dinga nakigot hitam? Kidah dah um achonsetna ho khu japi masanga phondoh pehsoh hellin.  
3 Chule thaneitah pakaija kon hiche thu amanu khu gapen: O tolthat khopi, manthahna ke mochanna milim doi dimsetna khopi, anen leh anamse  
4 Nathisanso jeh a themmo chang nahi. Nangma namilim doi sem ho jeh a kisuboh nahi. Namanthahna nikho chu hunglhung ahitai. Nakum kichaina chu nalhun ahitai.  
5 O minse khopi! Nohphah na a dimset, nang hi agamla leh anaija miho jouse tot nopna nahung hi tei ding ahitai.  
6 Israel sunga lamkai ho jouse nakulpi sunga chengho jouse chu tolthat kun cheh ahiuve.  
7 Mipate lhe minu te ho kimusit a kilhemto cheh ahiuve. Gamchom miho jong chu namna a avengtup diu akikoiju ngai ahitai. Chagate leh meithai ho jong dan dihlou vin akibol in, chuleh genthei akithoh sah uve. ✡  
8 Nangin kathil thengho ijan neise peh pon, chuleh ka cholngah nikhon cholngah ni jong nasukeh uve. ✡  
9 Miho chun midang khat chu dihlou tah in themmo achanin chule amaho chu athina diu mun'a chun asol jiuve. Nangla namilim doihou chule thil phalou bol nadimset uve.  
10 Pasal ho chu apa jinu toh alum khomun, chule numei athilon pet jong akitimat piuve. ✡  
11 Nakulpi sunga chun pasal ho chu a inhengpa jinu toh ajongun ahi. Khat chun amounu asuboh in, khat kit ma chun asopinu khel khel jong ada achamlouvin aluppin ahi.  
12 Hiche ho hi tolthat ding kigo sumpa homma dan dihlou sumhol, muntinna mi nei lahpeh in aum'e. Aman keima mong mong eigelpha tapouvin, chuleh kathupeh ho jong ahepha tapouve. ✡  
13 Ahinlah tua hi keiman nalungthim thenlouna leh nathisan so hatna jeh a vetda naum na chunga kakhut teni kabeh ding ahi.  
14 Nachung thu kitan niteng ichan thahatna hia chule hangsan tah le kichatna beihel nah idem? Keima, Pakaijin kasei ahi. Chuleh keiman kaseisa chu kabol ding ahi.  
15 Keiman namtin vaipi ho lah a kathu thethanga chule nagitlouna jousea kasuhtheng ding nahi.  
16 Nangho jeh a namtin vaipi jouse lah a jabolna beija kahung um tengleh keima hi Pakai kahi ti neihin hetdoh ding ahi.  
17 Hichun Pakaiya kon'in hiche thu hi kaheng'a ahung lhunge:  
18 Mihem chapa, Israel te hi dangka kisol nunga thih eh panna neilou bep ahiuve. Amaho hi thih eh kidalha hah, tin thih chule ngenthih kihal panna bei ahiuve.  
19 Hijeh chun, amaho chu seipeh in, hiche hi Pakai thusei ahi. Nangho Jerusalem'a patepna hoise tah kapuilut ding nahi.  
20 Thuhkhuh lentah a hah, thih, ngen chule tinho kisong jol banga kason jol ding nahi. Kalungsatna meikouva kason jol ding nahi.  
21 Keiman nangho kapui khomuva chule ka lunghanna meikou chu kasemlut khum diu nahi.  
22 Chutia chu nangho danka banga naki song jol diu ahi. Hiteng chuleh nang hon ka lunghanna chung uva keima Pakaijin kasunlhah khumu ahi chu nahin hetdoh dingu ahi.  
23 Pakaiya kon'in kaheng'a thukhat ahunglhung kitne:  
24 “Mihem chapa, hiche thu hi Israel mite pen. Vetda a naum lai nikho sunga hi akisubohsa gam, gojuh louna gam tobang hi ding ahi.  
25 Naleng chapa teu chu guhtima thildih gongho lah a ajauvun keipin aneh ding sa agep bangin avahleuve. Mona neilou miho aval lhumuve. Gou kikholho leh gouthil mantam ho alahpeh uva amhon gamsunga mi tamtah meithai asosah tauve.  
26 Nathempu houvin kahilna ho asuseuvin, chule kathil thengho asuboh tauve. Ama hon ipi chu thil theng hija ipi chu athenglou ham ti akikhetsah pouve. Hou thua chondan theng leh athenglou kikah a akibah louna jong kamite ahil pouve. Kachol nikho jong adonse pouvin hijeh chun amaho lah a jabol louvin kaum lotai. ✡  
27 Nalamkai te ho'u chu athasa bottle tel jeng ngeiho tobang ahiuve. Ama hon mihem tamtah hinkho sum jeh in asumang tauve.  
28 Chule na themgao hou jong gaothil mu dihlou vin akisel un, miho dingin ajou jouvun phun asan peh uve. Ama hon ka thusei hi thaneitah Pakaiya kon ahi atiuve, Pakaijin bon amaho a kom'a thu sei khalouhel la.  
29 Milham ho jengin jong vaichate abol gentheijun, genthei te achomun, gamdang miho chu anei agou alahpeh jiuve.   

Pathen Lunghanna Meikong 
 

30 Keiman agamsung huhna ding chonphatna kulbang gen pha ding mikhat tou aumdem tin kavelen ahi. Keiman agamsung ka suhmang louna dinga a onglai bang kah a ding ding mikhat tou aum dem tin kahol'e, ahivangin khatcha kamudoh poi.  
31 Hijeh a chu tua hi keiman kalungsatna achung uva kasunlhah khum diu, ka lunghanna meikonga kahalvam diu ahi. Achonsetnau jeh a achung uva achiana gimbolna aluchung uva kaset khum peh diu ahi tin thaneitah Pakai keiman kasei ahi.”    

Egypt’a Jon Thanghoi 
 

1 Pakaiya kon'in hiche thusei hi kaheng'a ahung lhunge.  
2 “Mihem chapa, phat khat chun minu khat seh chanu ucha numei ni ana um lhone.  
3 Amani chu Egypt gam'a notin apang lhone. Numei chapang cha ahilai lhonna patna chu pasal ho anoi amehsah pan lhon ahitai.  
4 Numei alenjo nu chu amin Oholah akitin chule asopinu chu Oholiba ahi. Keiman amani kaki chenpin amanin chapa te le Chanute eihin peh lhone. Keiman Samaria le Jerusalem thu a kasei ahi, ajeh chu Oholah ahin chule Oholibah hi Jerusalem ahi.   

Assyria te Milim Semthu Israelin Angailut 
 

5 Hiti chun Oholah chun kei sangin adeichat dang ho chunga alunglut jon chule angailutna chu Asyria milen ho chu anapen ahi.  
6 Amaho chu deichat chat um gollhang khangdong ahiuvin, sepai captain ho leh thupeh pea vaihom lea pang ho ahiuvin vanduma dum von hoitah tah a kivon, sakol touthem ahiuvin sakolho chunga ahung touve.  
7 Chule hiche Assyria mei dei dei um mi ho kom'a chun ama le ama notin aga kijoh un, amilim doiju ahouvin, hiti chun ama le ama akisuboh in ahi.  
8 Ajeh chu aman Egypt gam ahin dalhah a chu anoti chon chu anunga ahin dalhah den lou ahi. Amanu chu akhangdon laiya patna ana huh jing ahin, hitia chu Egypt mite nana luppi tengu leh anoi teni jong ana meh peh peh uva chuleh amanu chu noti a ana man u ahi.  
9 Ahijeh chun amanu chu adeichat Assyria miho alunglut behsehna miho khut a kana pedoh tai.  
10 ama hon amanu chu avon asutlhah peh un achate soh dingin apuimang un chuti chun amanu chu athat tauve. Amanun aki engbolna chengse athoh chai phat in amanu phatna chu gamsungah numei jouse het in ahung um tai.   

Judah In Assyria Kikhutjoppi 
 

11 Oholibah in amanu sopinu Oholah chunga thilsoh jouse amu jengin jong amanu khonung chu kitohchet in ajuijin ahi. Chuleh amanu chu aphatmo sah dehset in, amanu chu atahsa ngaichat le a noti chonna chun achemang tan ahi.  
12 Amanu chu Assyria miten milal ho sepai captain chule natoh ding pea vaihoma pangho galvon lhingsetna hoitah tah a kivon ho galonna sakol kangtalai tolho, akang talaija hung ho, lunglut um tahtah gollhang ho jeng chunga chun akitau len ahi.  
13 Keiman a unu bang-banga ama leh ama akisuhboh jengna chu kamun ahi.   

Judah In Babylon Kikhut Joppi 
 

14 “Hiti chun amanun a noti chonna a chun achebe jing nalaije. Amanun banga kisem milim ho chu adeichan, Babylon sepai officerho thilkeu manchah angaicha jouse toh galvon sanna kivon ho lim chu ahi.  
15 Kong gah hoitah tah a akong kigah a aluchung uva lallukhuh banga delkop kikop ho, amaho chu Babylon gam'a hung kon sakol kangtalaija vaihom ho ahiuve.  
16 Amanun hiche milim kisem ho chu amu phat in ama leh ama kom'a kipeh lut ding angaicha lheh e. Hijeh chun amanu in Babylon a konna amanu kom'a ahung nadiuva gahou dingin thupole mi asolin ahi.  
17 Hijeh chun amaho ahungun chuleh amanu chutoh ajong uvin akidei nau jalkhun chungah chun amanu chu asuboh un ahi. Akisuhboh jou nungin amanun apaidoh in ahung kilep doh tai.  
18 Hitobang ma chun keiman Oholibah chu kakidah in, chule amanu asopinu kanotdoh bang chun kanot doh tai. Ajeh chu amanu chu amaho masanga kiletsah tah a gakilah ah ahi. Chuleh ama cham tah in atahsa ngaichat suh bulhit nadingin aga kipedoh in ahi.   

Judah In Egypt Kikhut Joppi 
 

19 Ahijeng vang'in a noti chonna chu ahabol be cheh cheh jengin, anungah tillaija Egypt gam'a a noti chonna ho jong ageldoh in ahi.  
20 Adeichat ho chunga atahsa ngaichat alunglut val jeh in ajunthahna jong sangan ho bangin alendoh in abotwi ho jong sakolla toh abange.  
21 Chuti ahijeh chun Oholibah Egypt gam nanungah tillaija naumchan ho nanoi teni miho nana mehsah ji lai ho chu nanung ngaichat jing nalaije.  
22 Hiche jeh a chu Oholibah hiche hi thaneitah Pakai thusei ahi. Keiman nakidah a nahin dalhah namtin vaipi ho mong mong chu nangma dou ding muntinna konna kahin sol doh peh ding nahi.  
23 Hitia chu Babylon mite chu Chaldea mite toh Pekod leh Shoa chule Koa kon hung diu ahi. Chule Assyria mite chu khangthah mel-hoi tah tah captain ho commander ho sakol kangtalaija vaihom ho chule tohmun sangtah tah lamkai ho chutoh sakong chunga touvin hungunte.  
24 Amaho chu nang dou dingin sahlanga kon'in sakol kangtalai leh kangtalaija galbol khum ding kigosa sepai hon tamtah toh hung diu ahi. Amaho chu mihem lum leh thih lukhuh kikhuh pasal ho toh nakim vel jouse pan mun ahin kisem diu ahi. Chule keiman nangma ama khut a chu na engbol diuva kapeh doh a chutia chu ama hon alungdei dei uva nabol thei diu ahi.  
25 Keiman thangtom tah a ka lunghanna chu kahin buhlah khuma hitia chu ama hon khautah a nabol dingu ahi. Ama hon nanah leh nabilkol atlhau vintin chuleh hichea konna hing doh ho chu chemajama kisat tel tel diu ahi. Chule nachateu chu songkulla hen dinga kikai mang uva nathil keuvu nadalhahsa jouseu chu kihal lhading ahi.  
26 ama hon napon hoitah tah ho leh nasongmantam ho chu nasutlhah peh dingu ahi.  
27 Hitia a hi keiman Egypt gam'a konna nahin kipohdoh najon lungput leh na noti chonna chu kasuh tang peh ding nahi. Hiche teng chuleh nangin hiche thil ho vetna chu namit heidoh louding ahilou le Egypt gam'a naum phat laiho nanung geldoh kitlou ding ahitai.   

Judah Chunga Gotna 
 

28 Hiche jeh a chu thaneitah Pakaijin hiche thu hi asei ahi. Keiman namelma ho khut a kapeh doh teitei ding ahi. Nabol nom louho nanot thap ho.  
29 ama hon thet um tahtah a nabol uva nanei jouse nana lahpeh uva, nasaguoh keu le natahsa keuva ana dalhah diu ahi. Nanoti chonna jachat umtah chu vannoija kiphongdoh ding ahi.  
30 Nangman hiche ho jouse hi namdang ho kom'a noti chonna nachon a, milim doi hou jouseuva nakisuhboh jeh a nangma chunga nakipoh lut khum ahi.  
31 Ajeh chu nangin nasopinu khonung najui jeh ahi. Amanun tijat kichatna dimset adonna khkonna chu nang jong nada nacham louva kadon sah ding nahi.  
32 “Henge hiche hi thaneitah Pakai thusei ho chu ahi. Nangin tijat kichatna dimset khkonna adon banga chu nadon ding ahi. Khon lentah leh thutah chu pampai na leh nuijat um dimset ahi.  
33 Jukham na le lungnatna a dimin natin ajeh chu nakhon hi angong geija lungnatna jeng leh suhgentheina kisung dimset ahi. Hiche khon ma-ma a chu nasopinu Samaria in adon ahi.  
34 Nangin kichat tijatna dimset khon chu kang hella atogei nadon jou chutia chu nangin ahal hala nasuh chip a chuleh lung natah a naop nachup ding ahi. Keima thaneitah Pakaijin kaseijesa ahi.  
35 Chuleh nangin keima nei sumil in chuleh nei nungat e. Najon lungput leh na noti chonna konna hungsoh doh ho jouse chu nathoh ding ahi tia hiche thaneitah Pakai thusei ahi.   

Israel Leh Judah Chonsetna 
 

36 Pakaijin kaheng'a aseije. Mihem chapa nangin Oholah le Oholibah kidah dah um achonsetna ho jouse chunga themmona nachan sah ding ahi.  
37 Amanin jonthanhoi le toltha akop lhon'in milim doi semthu hou jeh a jonga ahin, chule keija dinga ahinsa achate govam thilto ato jeh a tolthat hi ahi.  
38 Hicheng chungchon in ka Hou-In asuboh uvin chule ka cholngah nikho asukeh uve.  
39 Achateu milim doi semthu hounan atodoh nikho tah chun kitahsan tah leh hangsan tah in Pathen hou din ka Hou-In sungah ahung lut un ahi. Amaho chu ahung lut in kaHou-In asuboh uve.  
40 Na ucha lhon'in gamla tah a pasal ahung nadiuvin thupole ho asol hone. Chutia amaho ahung lhun phat uvin nang le nang naga kisil thengin, namit a mitlou nakinun, chule na songmantam hoipen in amaho dingin nakijem in ahi.  
41 Pahcha jem hoitah a kijem touna sau hoipen chunga chun amaho toh natou khomin, chule ka gimnamtui leh kathao namtuisel ho chu dokhang chunga namasanga kathenam in ahi.  
42 Napindan sunga kon'in anneh khom bolla poh cheichui ho husan akijan ahi. Hiche mun'a chun gammang lah a kon jon lungputna dimset pasal ho leh jukham ho chun nakhut chau nabu peh un naluchunga lallukhuh nakhuh peh uve.  
43 Hichun keiman kaseijin, hitia hi ama hon noti twitah leh thacholsa chu aluppi nom uleh luppi tauvinte kati.  
44 Chuleh hichu ama hon abol'u chu ahin, hiche jum lam helou Oholah le Oholibah toh alumkhom tauve.   

Jon Lungputna Suhbei Hiding 
 

45 Amani ajonthanhoi na leh atolthana khopi u chu numei teni chung thu hi michonpha hon ahin tan dingu ahi.  
46 Tun thaneitah Pakai thusei hiche hi ahi. Amaho doudin sepai ho hin puijin lang chuleh kichatsah ding leh athil lahpeh dingin amaho khut ah pedoh in.  
47 Ajeh chu amelma teuvin songa aaseuva chule chemjama asatlih diu ahi. Achapa teule achanu teu satha a athapeh uva chule a in hou ahallhah peh dingu ahi.  
48 Hitia hi ajonthanhoi nauleh amilim doihou nau gamsunga kangah sah a chule hiche kathutan hi midang hon gitlouna lampia ache lou nadiuva kihilna khat hi dinga kabol ahi.  
49 Na noti chonna leh namilim doi hou nauhi bulhingsetna lethuhna kahin peh ding nahi. Henge gotna bulhingsetna nangin nathoh ding ahi. Hitia chu nangin keima hi thaneitah Pakai kahi ti nahin hetdoh ding ahi.    

Belphul Thulem 
 

1 Leng Jehoiachin songkul'a akihen jou kal kum ko khinkum Tolbol 15 nihin Pakaiya kon'in hiche thu hi akhenga ahung lhunge.  
2 “Mihem chapa, tuni nikho melchihna hi sun in, ajeh chu hiche nikho ahi Babylon lengpan Jerusalem ahin bulu pat nikho ahi. ✡  
3 Hiti chun doumah bolte chu thaneitah Pakaiya kon hiche thusei hin hilchetna pen. Meichunga chun belkhat songdoh in, chuleh twi themkhat sungin;  
4 Deilhen samalsal lhah lut in, amalphe ho leh atophe ho chule nemdih deh a kichun sa ho chu lhah in,  
5 Kelngoi hon lah a kelngoi phapen pen chu mangin, bel noija thuhkhuh a chun thinglom chu tih in. bel chu hon phul let lut in chule aguho chu asatoh chun hon than.  
6 Tun hiche hi thaneitah Pakai thusei ahi. Hitobang tah a gentheina hin Jerusalem anga jing ahi, tolthana khopi! Amanu hi anhkonna bel ahi, dan kalla anatohnao siltheng jou hilou te chu, asaho chum oh lahdoh doh jengin, ajeh chu halkhat chu halkhat sanga phachomjo deh lou ahi.  
7 Ajeh chu amanu atolthana thisan chu song chunga, chun jon ahi. Tollhanga jong chu kithe thanga hilou ham?  
8 Hiche jeh a chu keiman amanu thisan chu mijouse mu ding song chunga kajonsah ding ahi. Hichu kalunghan vetsahna le amnu douna a phulahna hi ding ahi.  
9 Hiche hi thaneitah Pakai thusei ahi. Hitobang tah a gentheina hin Jerusalem anga jing ahi, tolthat hat ho khopi! Keima tah in amanu noija chu thing kachumlut peh ding ahi.  
10 Henge, thing ho chu setlom peh in bel phulna ding chun meichu deu jeju jeng hen. Sa chu hal tamtah in lhon'in, chule hiche jou teng chule aguho chu hal vamin;  
11 Tun belkeu chu meihol chunga chun song in lang bel chu ampeh in koiyin, anenho dankalla a chonna o chu kamang hen.  
12 Ahinlah dan kalla achonna o akisop theng thei lou jeh chun panna bei ahitai. Hijeh chu meilah a chun seplut tan.  
13 Nangma nathen theilouna chu najon lungput chu ahin chule namilim doi houna chu dan kalla na chonna chu ahi. Keiman soptheng kagon ahivangin nang nanompoi. Hijeh a chu tua ahi nangma douna a kalung han kabulhit kahsea nathen louna a chu naum jing ding ahitai.  
14 Kei, Pakaijin kasei ahi. Phat chu hunglhunga ahita in katuh tang tahlouhel ding ahi. Keiman kalunggel kakhel louding chule keiman na chunga lainatna jong kanei kit louhel ding ahi. Na chonna gilou tah dungjuiya nangma chungthu kitan ding ahi tin thaneitah Pakaijin aseije.  
15 Hiti chun Pakaiya kon hiche thu hi kaheng'a ahung lhunge.  
16 Mihem chapa, nangailut tah nagou chu khatvei seh seh kajepma kalah mang ding ahi. Ahenga amanu thina a chu lunghemna imacha namusah louding ahi. Kap hih in, nalhi jong potsah hih in.  
17 Guhthim in kap inlang chule amanu khuh chunga chu kaloi loina umlou ding ahi. Naluchang chu hohlha hih in, ahilou le na sandal jong ladoh hih in. Puldou nikho a angaina a houlam dolla chonna ho jong bol hih in, ahilouva nagolpai ho nangma lhem dinga hung hon ahin choiju anneh jong chu nehih in.  
18 Hijeh chun keiman ajing jing chun mipi ho masanga kasam phongtai, chule nilhah langin kajinu athitai. Ajingkah chun bol dinga eikiseipeh jong chu kabol tai.   

Hou-In Kisuhmang 
 

19 Hichun, mipi ho eidongun, ‘hiche hi ipi tina ham? Ipi nei seipeh nom u ham?’  
20 Hijeh chun keiman amaho chu ka seipeh in, Pakaiya kon thukhat kaheng'a ahung lhunge.  
21 Chule hiche thu hi Israel mite pedinga keima eikiseipeh e. Hiche hi thaneitah Pakai thusei ahi. Nahoidoh na le nakiloupi sahna, nalungthim kipana hung kondohna mun ka Hou-In kasuhboh ding ahi. Nachapa teu leh nachanu teu Juda gam'a nehin dalhah hou chu chemjama kisat lih peh diu ahi.  
22 Hiteng chule Ezekiel in abol bang-banga chu nabol dingu ahi. Mipi lah a nangin pul nadou louding ahilou jongleh nagol napai ten nahin choipeh an jong naneh louding ahi.  
23 Nalu a pon nakikhuh a chu nakeng chot jong nalah doh louding ahi. Nangin pul nadou ding ahilou jongleh naka louding ahinlah na chonset nau jeh a namoh lung lhahsam diu ahi. Nathilse bolna ho jouse jeh a chu nachangseh a pul nadou ding ahi.  
24 Ezekiel chu nangho dinga vetsahna ahin, aman anabol bang-banga chu nangin jong nahin bol ding ahi. Chule hiche phat chu ahung lhun teng nangin keima thaneitah Pakai kahi nahet doh ding ahi.  
25 Hichun Pakaijin kaheng'a aseije. “Mihem chapa, akulpiu keiman kalahpeh nikho chun-akipa nau leh aloiupi nau, alungthimu uvin angaichat pen angailut pen tah u ahou hou, keiman achapa teu leh achanu teu jong kalahpeh thading ahi.  
26 Chule hiche nikho teng chule Jerusalem'a konna hingdoh chu Babylonna nahenga hung uva chule ipi thilsoh em ti naseipeh dingu ahi.  
27 Chule amapa ahung lhun phat chun phulou helouvin na o hung ging doh in, chutia chu amapa toh nakihou thei lhon ding chule nangma amaho dinga vetsahna a napan ding ahi. Hiteng chuleh ama hon keima hi Pakai kahihi nahet doh diu ahi.    

Ammon Chunga Thutanna 
 

1 Hichun Pakaiya kon hiche thu hi kaheng'a ahung lhunge. ✡  
2 “Mihem chapa, Ammon mite gam lang khu mia ngat in chule amite dounan gaothu seijin,  
3 Thaneitah Pakaiya kon hiche thu hi Ammon mite pen. Thaneitah Pakai thusei hi ngaijin. Ajeh chu ka Hou-In kisuhboh ni chun kipah in napenge. Israel te akidalhah thip laijun nanuisat un, Juda chu akilol mang chun nanuisatne.  
4 Keiman kichau hatho solam neldigama kipatna na gamsung ahin jot pai diu ahi. Ama hon ngahmun akisem uva chule na gamsunga aponbuh akison diu ahi. Ama hon nalah uva ngahmun akisem uva chule na gamsunga aponbuh u akison diu ahi. Ama hon na theiga jouse akilo uva chule nagancha ho a konna bongnoi adon diu ahi.  
5 Chule Rabbah khopi chu sangong saote kivah na hamhing mun'a kaheidoh ding, chule Ammon mite gam jouse chu kelngoi ho leh kelcha ho choldo namun'a kasem doh ding ahi. Hiteng chule nangin keima Pakai kahi neht ding ahi.  
6 Hiche hi thaneitah Pakai thusei ahi. Kamite kisuhmang nachung chang nangin nakhut nabeh a, nalama chule kipah a nephen jeh a  
7 Keiman kakhut tum nangma douna thutanna kahin lhan ding ahi. Nam tamtah nachom gam dinga kapeh ding nahi. Namkhatna konna kasat lhah a chule ka suhmang helding nahi. Hiteng chule nangin keima Pakai kahi nahet ding ahi.   

Moab Leh Edom Chunga Thutanna 
 

8 Hiche hi thaneitah Pakai thusei ahi. Moab miten Judah tehi namdang ho tobanga ahiuvie tia asei jeh u chun ✡  
9 Keiman salam apang kahon doh a chule aloupi nau gamgi chin khopi ho Beth-Jeshimoth, Baalmeon chule Kiriathaim ho katheh mang ding ahi.  
10 Chule keiman Moab mite chu Ammon kapeh doh banga chu solam neldi gam a kon kicha hat ho khut a kapeh doh ding nahi. Henge, Amamon mite chu Avel'a nam ho lah a kisimtha kitlou ding ahi.  
11 Hitobang ma chu keiman kathutanna chu kathutanna kahin pohlut ding ahi. Hiteng chule ama hon keima Pakai kahi ahet diu ahi.  
12 Hiche hi thaneitah Pakai thusei ahi: Edom chun Judah te dounan phu alah jeh u chun chonsetna melsetah aboldoh tauve. ✡  
13 Hiche jeh chun thaneitah Pakaijin aseije: Keiman Edom douna kakhut tum kahin dopma athu katan ding ahi. Keiman chemjama amite leh aganchate kahin suhgam helding ahi. Temanna patna Dedan chan geija ahom keuva kalha ding ahi.  
14 Keiman hiche hi kami Israel te khut kamanchah a kasuh bulhit ding ahi. Ama hon lunghang pum puma phu alah diu ahi, chutengleh Edom in hiche phulahna hi keija kon ahi ahetdoh diu ahi. Keima thaneitah Pakaijin kaseidoh sa ahi.   

Philistia Mite Chunga Thutanna 
 

15 Hiche thaneitah Pakai thusei ho ahi. Philistia miten Judah te douna a na atoh uva melsetah a phulahna anei uva achaina beihella kivetda nadiu abol'u ahi. ✡  
16 Hiche jeh a chu, hiche hi thaneitah Pakai thusei ahi. Keiman kathutanna khut chu Philistine te gamdouna a kahin lap ding ahi. Keiman Kereth mite katheh ngimma chule twikhanglen panga chengho aboncha ken ka suhmang ding ahi.  
17 Keiman ana thil bolsa hou chunga engbolna dinga amaho douna tijat kichat umtah phulahna a na katoh ding ahi.    

Tyre Mite Chunga Thutanna 
 

1 Leng Jehoiachin sohchan kal kum som le ni channa Bulte nithum lhinni hin Pakaiya kon'in hichethu hi kaheng'a ahung lhunge. ✡  
2 Mihem chapa, Jerusalem lhuhna chunga kipana aneijin, amanu solam jotna haosatah aluina lampi chu akitum hong tai, aha tin aseije. Chule keima agou ding kahitai. Amanu ahom keuva akikoi tah jeh a chu keiman kahao sah ding ahitai.  
3 Ajeh chu keima thaneitah Pakai thusei ahi. Keima namelmapa kahin, O Tyre, twikhanglen'a twi kinongin vapam atah a tah banga nam tamtah nangma douding kahin puidoh ding ahi.  
4 ama hon Tyre kulbang ho asuhmang uva chule insang ho chu akoi chim diu ahi. Aleiset ho jouse kakhodoh a song lheo keoseh kahi sah ding ahi.  
5 Keimahi twikhanglen'a songpi a kapan ding ngaman hon alen asejal nao kahi ding ahi tin keima thaneitah Pakaijin kaseisa ahitai. Amaho namtin vaipi anchah a pang diu ahi.  
6 Chule agam lailung penna kho jong chu chemjama ka suhmang ding ahi. Hiteng chule ama hon keima Pakai kahi ahet diu ahi.   

Babylon In Khopi Asuhchim Ding 
 

7 Hiche hi Pakai thusei ahi: Keiman Tyre douna leng Nebuchadnezzar chu sahlanga konna kahin puiding ahi. Ama chu leng ho leng ahin chule asakolho, sakol kangtalai ho, kangtalai tolho chule sepai tamtah ahin puiding ahi.  
8 Amapan nagam lailunga kho ho asuhbei ding ahi. Hitengleh aman leisang asema kulpi nakai khuma chule nangma douna ding lum aset thoma nahin bulu ding ahi.  
9 ama hon nakul bang ho chu thingtum lentah tah a akhet chim uva chule nainsang ho chu seh a akhet chim diu ahi.  
10 Sakol tin kika ho chun na khopi chu achil thanga vutvai asoding chule sakol kangtalai le sakol kang ho chun nakul bang ho chu aholing ding, huipi gopi kitho banga kelkot kitum honga chuteng lut diu ahi.  
11 Amapa sakol tou miho chun nakhopi lamlen jouse achot chin soh diu ahi. Ama hon namite asattel gamuva chule akhompi detlai ho jouse aholing sohdiu ahi.  
12 ama hon nahaosat najouse uva chu kiveina thil jouse akichom mang uva chule nabang jouse avohchim soh diu ahi. Ama hon nadei tah nain hou asuhmang uva, nasong hou le nain thing chule na lei phalai jouse twikhanglen'a aselut diu ahi.  
13 Keiman nalasah nau tumging thei jouse kasuh thip ding ahi. Naselang dah gin jouse jong namite lah a kinung jah kit louhel ding ahi. ✡  
14 Keiman natwikol gam songlheo keuseh kasosah a ngamanho dinga lense namun kahisah ding ahi. Nangin avel'a nanung sah doh kit louhel ding ahi, hijeh a chu kei Pakaijin kasei ahi, henge keima thaneitah Pakaijin kasei ahi.   

Tyre Dinga Kana 
 

15 Hiche hi thaneitah Pakaijin Tyre henga asei ahi. Nangma lhuh ginna chu twikhanglen pam jouse kihot ling ding ahi. Hichu kithana mun a amachang ho pen pen gin tobang hi ding ahi.  
16 Kong kai mun'a vaihom ho jousen alal tounauva konna hung kum lhauva chuleh aleng ponsil chol jong akisutlhah uva chule aponsil hoi lai jouse jong asutlhah diu ahi. Amaho chu nangma kisuhmang najeh a chu tijatna kithing pum puma tolla tou diu ahi. ✡  
17 Hiteng chuleh nang dinga kap loi loiuva hiche thi lhahna la hi asah diu ahi. O minthang tah a twikol gam khatvei twikhanglen vaihompa iti danna naki sumang jeng hitam? Namite kong sepai thahat nanei ho khatvei vannoi leiset a kichat uma kithang  
18 Tun twikhanglen pam jouse nangma lhuh jeh in akithonge. Nakitol mang chun twikol gamho alung thoi tai.  
19 Hiche hi thaneitah Pakai thusei ahi. Keiman Tyre chu midang tamtah ho banga ka suhmanga ahom keva kajam ding ahi. Tijat umtah twikhanglen kinong tobang melmate buluna noija kavui ding nahi. twikhanglen thuhtah chun naval lhum ding ahi.  
20 Masang laiya anakum suh sa lah a lha dinga kokhuh sunga kasol lhah ding nahi. Na khopi chu ahom keuva kajama leinoiya kavui ding ahitai. Mihing gam'a hi nangma jabolna nachan louhel ding ahitai.  
21 Keiman nangma kichat tijatna mun'a kahin puilutna chuleh avel'a naum kit tah louding ahitai. Henge nakihol in ahinlah nangma nakinung mukit louding ahi tia thaneitah Pakaijin kaseidoh sa ahi. ✡    

Tyre Kiloupi Sahna 
 

1 Hichun Pakai thusei hiche hi kaheng'a ahung lhunge.  
2 “Mihem chapa, Tyre a dinga thi lhahna la a sah peh in.  
3 Vannoi leisetna sumkol veina munpi pen twikhanglen'a kongkai mun thupitah chu ahi. Thanei natah Pakaiya kon hiche thu hi Tyre mite pen. O Tyre! Nangman nakiletsah in kaoi chamkim soh e nati.  
4 Nangin nagamgi twikhanglen chanin nakeh lenne. Nasem doh hon nasem hoi chamkim soh tauve.  
5 Nangma kong innei lentah tobang nahi. Nangma Senir gam'a chahthing hoi pen pena kisem nahi. Kong chunga kitung doh dingin ama hon Lebanon gam Cedar thing alauve.  
6 Bashan gam'a gangpi thing ho chun nakong khe ho nasuipeh uve. Nalhong ho chu Cyprus twipang chah thinggo kisem ahin, asung saiha a kisem ahi.  
7 Nakong tolna ponlap chu Egypt gam'a tupat ponnem hoipen a kisem ahin, chule na chunga chun ponlap bangin akijal e. Nangma nakong khunna chu twikhanglen panga konna vandum le ponsandup a vah set kisem noija chun nadinge.  
8 Nakong khe jap a pang ho chu Sidon leh Arvad a kon ahiuvin, nakong suija pang ho chu Tyre mun khutthem ho ahiuve.  
9 Geballa kon khut them mihon akong chu twilut louna dingin athoimat peh un ahi. Asumkol veina khantouna ding chun gamtinna kon'in thilpoh pumin kong tol hon kong ahin tollut lut uve.  
10 gamla tah a um Persia, Lydia chuleh Libya a hung kon pasal ho chun thahat nasepai a chun apang uve. Ama hon nangma nasatah a najanao vetsah in alummu leh apho hou nabanga akhai uve.  
11 Arvad leh Helech a kon pasal ho chu kulbang chunga chun ading uve. Na insung ho jong Gammad a kon mihon nasah peh u ahi. Nahoina suh chamkimnan alumu nabanga akhai uve.  
12 Tarshish miten kivei miho chu nathil joh lah a dangka, thih, langva, chule ngen ho chu ahung kichoh jiuvin ahi.  
13 Greece gam, Tubal gam, chuleh Meshech gam'a konna kivei miho chun soh ho le sum-enga kisem thilkeu ho chu nangho toh kiveito nadingin ahin pouve.  
14 Beth-togarmah a kon'in sakol, sakol kangtalai chule sangan ho jouse chu nathilkeu toh kithot to dingin ahung uve.  
15 Dedan a konna kivei miho chun saiha ho leh ebony thinga kisem thilkeu ho chu thil manna peh dingin ahin pouvin, hiti chun twikhanglen panga kailhang munho tamtah chu nangma thuneina noija um ahiuve.  
16 Syria ten asumkol vei mihou chu nahao satna thilkeu jat tamtah ho chodin ahin solluve. Ama hon songmantam engdum, ponsandup, pahcha jemhoi tah tah a kikhong pon, tupat ponnem chule Coral leh Ruby songmantam a kisem kijepna ho a kisumkol veipi to dingin ahin pouve.  
17 Judah leh Israel in thih a kisem thil ho Minnith na kon kilhaina suhlou chang, theichang, khoiju, Olive thao leh than namtui ho hin nangto akivei khome.  
18 Damuscus in asumkol vei miho chu Hebrkonna kon'in Jul eh Zahar la kon Samul kang ho ahin poh sah in, nahaosatna natilkeu ho chodin ahin sole.  
19 Greek miho Uz a kon'in nasumkol veiho toh kivei khom din ahin sole. Thih a kisem, thingthal thinga kisem chule thil namtui ho chu na thih ho toh lhet din ahin pouve.  
20 Dedan in asumkolvei miho chun nangma toh kivei khom din kampola sakol pho mantam tah tah ho chu ahin poi.  
21 Arabian te leh Kedar leng chapa ten asumkol vei miho chu kelngoi nou ho le kelngoichal ho chu nang thilkeu to kilhet to din ahin pouvin ahi.  
22 Sehba leh Raamah a sumkolvei miho chu thing ai-eng, songmantam chule sana ho chu ajat jousen nangma thih akisem thil ho toh kilheh dingin ahung uve.  
23 Haran, Canneh, Eden, Sheba, Asshur chule Kilmad ho jong asumkol veimi ho toh ahung uve.  
24 Amaho chun deitum pon jatchom cjhoma kisem ho –pondum, pon kijem pah bitbet ho, lhong ponpha apolla kisem ho kijel tupma chule khaova kikantup ho ahin pouvin ahi.  
25 Tarshish ho kong len ho chu nanga ding twikhanglen chunga kiveina gari ho chu ahiuve. Na twikol gamsunga nathih john a inho a chun agei chan adimin ahi. ✡   

Tyre Kishmang Nikho 
 

26 Ahivangin ven, nakong tol hon twikhanglen na huipi gopi kitholah a natollut u ahitai. Solam kong kai mun thahat tah chun nakong atatkha in twikhanglen lailunga chun napolut tai.  
27 Ima jouse mangah ahitai. Nahaosatna jouse leh nachihna jouse leh nakong tolho leh nakong lamkai te ahiuvin, nakong semho ahin, nasumkol veiho ahin, chule na gollhang ho ahiuvin, namanthah nikho chun nakong sunga touho jouse twikhanglen tollanga alhalhum soh tauve.  
28 Twikhanglen panga nakhop ho chu kong lamkaite kichat tijat a aka jeh u chun akihot lhu gam tauve.  
29 Nakong khechun jousen akong u adalha tauve. Kong tolho leh kong lamkai ho chu twikhanglen pam neldi lah a chun ahung ding uve.  
30 Amaho hapen in apeng uvin chuleh lhase tah in akap uve. Ama hon aluchung uvah leivui akithe khumun leivui lah a akitang leuve.  
31 ama hon na chunga alunggim najeh in alujang sam u akivo chai uvin chule khaodip pon akisil uve. Nanga dingin ama lungna tah in akap uvin, chuleh lunghem tah in aum uve.  
32 Nang chunga peng loi loijun akap pum uvin chuleh nalung hem piuve. Ama hon hiche thilhahna la hi lungkham tah in asauve. Tyre tobang khopi dang ana um kham! Tun twikhanglen tol lang in thipchet in aumtai.   

Tyre Gouthil Kisuhmang 
 

33 Nakiveina thil ho chun namtin vaipi tamtah ngaichat abulhit peh in leiset ning langa lengho chu nakiveina chun ahaosah e.  
34 Tun nang kong kitatgep chu nahitai. Twikhanglen toa chip deh a um nahi. Nakiveina thil ho leh kong sunga natongho jouse nangma toh nakum suh khom tauve.  
35 Twikhanglen pama cheng ho jouse tijat kichat umtah nevangsetna jeh in akicha gam tauve. Aleng teu kichat in adim tauve, chule maimol deh duh in aveuve.  
36 Namtin vaipi lah sumkolvei mihon nangma mitmun alu nathin khum tauve. Ajeh chu nangma tijat umtah naki chaitan, chule naa hung nung umdoh kit louhel ding ahitai.    

Trye Lengpa Kiletsahna 
 

1 Hiti hin thaneitah Pakaiya kon'in hiche thusei hi kaheng'a ahung lhunge.  
2 Mihem chapa thaneitah Pakai thusei hiche hi Tyre leng chapa kom'a seipeh in, nangman loupi tah a nakiletsahna chun keima Pathen khat kahi tin naseijin tukhanglen lailunga pathente touna alal touna chunga katouve natin, ahivangin nangma mihem mai mai bou nahin, chule Pathen nahipoi. Nangin pathen kahi tia nakiletsah lheh jeng vang'in  
3 Nangma Daniel sangin chingjo in nakigel in chule namanga konna hetmo akiselguh imacha aumpoi tin nagelle.’  
4 Nachihna leh nathil hetkhen theina jallin nei le gou tampi nakilam doh tai. Sana leh dangka nagou dingin  
5 Henge nachihna chun haosatah in nasem doh in chule nahaosat nachun nalungthim akiletsah e.   

Tyre Lengpa Thi 
 

6 Hijeh a chu hiche hi thaneitah Pakai thusei ahi. Nangman Pathen tobang-bang aching kahi tia nagel jeh chun,  
7 Keiman nangma dou dinga namtin vaipi kichatsah gamdang sepai kahin puilut peh ding nahi. Ama hon nachihval na douna a achemjam hou asadoh uva chule naloupina chu asuhboh diu ahi.  
8 ama hon kokhuh sunga nahin puilhah uva chuleh twikhanglen alailunga chemjama kisatna maha tamtah pu a nathi den ding ahi.  
9 Keima pathen kahi tin nakiletsah nalai dem? Nathat ho chunga chun amaho ding chun pathen hita pon nati, ahinlah mihem mai mai bou nahi ding ahitai.  
10 Nangma gamdang miho khut a kidel mangsa banga nathi den ding ahitai. Keima thaneitah Pakaijin kaseitai.  
11 Hichun Pakaiya kon hiche thusei jong hi kaheng'a ahung lhunge.  
12 Mihem chapa Tyre lengpa dingin hiche thi lhahna la hi sahpeh in. Thaneitah Pakai thusei hiche hi seipeh in. Nangma chihna dimset leh hoi chungnung a chamkim tah a kisem nahi.  
13 Pathen honsung Eden hon a chu uma nahin, naponsil chu songmantam jat jouse kijep hoibe nahin, Carnelian san songmantam, eng dang songmantam kang, beryl song engdum, onyx song, jasper song eng, sonval dum, songmantam engdum, chuleh emerald hiche thil hoitah a kisemho jouse hi nang ding gonsa kikoija chule sana hoipen pen a chu kijem nahi. Nakisem doh nikho a chu hiche ho jouse hi nakipea ahi.  
14 Keimann nangma hi thahatah a vantil ho vetup dingin kangap detna thao kanu nahije. Nangman Pathen molsang theng chunga chele theina naneija chuleh mei song lah jenga chu navahlelen ahi.  
15 Nama nakisem doh nikho a pat in nabol jouse ah nolnabei nahi. Themmona na chunga akimu doh nikho gei chun  
16 Nakiveina thilla nahaosat behseh jeh chun nahoitho tan chule nachonse tai. Hijeh chun Pathen molsang a kon chun jachat umtah in kana deldoh tai, O thahat tah vetup pa! naumna meisong lah a konna keiman kadeldoh nahitai.  
17 Namel-hoina ho jouse jeh chun nalungthim kiletsah nan adim tai. Loupina nangaisang behseh jeh chun nachihna chu dan ngai louvin namang chatai. Hijeh chun keiman tolse nan kaneijin, chule leng hon kidangtah a navet diuvin kasosal tai.  
18 Nangman na chonsetna tamtah ho leh, lungthim phalouva nakiveina ho jeh chun namintheng phung chu nasuboh tai. Hijeh chun nangma a kon'in mei kahin koudoh sah in, hichun nakah vam ahi. Naveho jouse mu dingin tollah vutvam kasosah tai.   

Sidon Chunga Thutanna 
 

19 Nangma heho jouse chu navangsetna chunga alunghem gam tauve. Nangma kichat tijat umtah in nakicha tai. Chule avel'a umkit louding nahitai.  
20 Hichun Pakaiya kon thu kisei adang khat kaheng'a ahung lhunge. ✡  
21 Mihem chapa kaheng'a kiheiyin lang, Sidon khopi lam namai ngat temin. Chuleh adounan gao thu seijin.  
22 Thaneitah Pakaiya kon hiche thu kisei hi Sidon mite seipeh in. O Sidon! Keima hi namelma kahi chule keiman kanatoh a konna kaloupina kavetsah ding nahi. Nangma douna a thutanna kahin pohlut ding, chule nalah uva kathenna jong kavetsah ding nahi. Ave jousen keima hi Pakai kahi ahetcheh ding ahi.  
23 Keiman nadouna natna hise kahin lhalut peh a chule nalamlen a nathisan jah ding, hiche bullu nachu muntin'a konna hung ding ahin, chuleh name jouse nakulpi sunga kisatchap ding ahi. Hiteng chule mijousen keima hi Pakai kahi ti ahet diu ahi.  
24 Israel musitna thu seiding heng le kom'a um tapontin, amanu sun ding leh asutel ding ling leh khao hung um taponte. Hijeh a chu ama hon keima thaneitah Pakai kahi ahetdoh diu ahi.  
25 Hiche hi thaneitah Pakai thusei ahi. Keiman Jacob kapehna gam agam uva chun Israel te hung cheng kit tauvinte. Keiman amaho chu kathecheh nagam gamla tah a konna kachop khom kit diu ahi. Kamite Israel te a konna kathenna vannoi leisetna namtin vaipite kavetsah ding ahi.  
26 Amaho Israel gamsunga bitsel in chengun tin in kisah untin, chule lengpi thei akiphu dingu ahi. Chuleh keiman aheng akom uva cheng nam ho amaho musit tah a anabol jeng theiho ka engbol tengleh ama hon keima hi a Pakai a Pathen u kahi ahet diu ahi.    

Egypt Chunga Thutanna 
 

1 Lengpa Jehoiachin soh chan kal kum som lhin kum Tolbol 7 nin Pakaiya kon hiche thusei hi kaheng'a ahung lhunge. ✡  
2 Mihem chapa kiheiyin lang Egypt lam namai ngat in. chutengleh Pharaoh lengpa leh Egypt mite jouse dounan gaothu seijin.  
3 Thaneitah Pakaiya kon hiche hi thu kisei hi seipeh in. O Pharaoh! Egypt lengpa, keima hi namelma kahi. Nanghi kichat um ganhing len nahin, Nile vadunga kisella michang lhi jing nahi. ijeh inem itile Nile vadung hi keija ahin, keija ding tuma kakisem ahi tin naseije.  
4 Keima nakhalhanga ngakoi kakoipeh a chule vapam langa kakoi doh ding nalip ho a chu nalip ho kikhai ding ahi.  
5 Nangma leh nga ho jouse keiman gamthip lah luikama thi dinga kadalhah ding nahi. Nangma tollhanga vuilouva nakijam ding ahi. Ijeh inem itile keiman nangma hi gamsa ho leh vacha ho neh dinga kapeh ding nahi.  
6 Egypt gam mite jousen keima Pakai kahi ti ahetdoh diu ahi. Ajeh chu Israel dinga nangma hi pumping tenggol tobangbep bou nahi. ✡  
7 Israel ten kingaina a naneiju chun nangin nasukeh in chule nasubongin ahi. Chule amanu jahnoi chemchan nasut peh e. Amanu na chunga ahung kingai chun nangin na otdoh in amanu tungtun chu akijopna a kon'in akipel doh e.  
8 Hijeh a chu hiche hi thaneitah Pakaijin aseije. O Egypt! Keiman nangma dou dinga sepai tamtah kahin puija chule namite le ganchaho jouse ka suhmang ding ahi.  
9 Chutia chu Egypt gam chu dalhahsa phatchomna bei hung soh a chule Egypt miten keima hi Pakai kahi ahin het diu ahi. Ajeh chu Nile vadung hi keija ahin, ken kakisem ahi tin naseije.  
10 Keima nang le na vadung dinga namelma kahi. Egypt gam chu Megiddo apat Aswan channa lhang lang Ethopia gamgi chan, ichan gamla jongleh dalhahsa gam ahom keuva kijam kahisah ding ahi.  
11 Ijeh inem itile kum somli sunga hi hinna khat chan jotpa taponte. Chule mihem le ganhing jengin jong alungin jotpa taponte. Agam chu mihem chenlouhel na gam soh ding ahi.  
12 Keiman Egypt chu dalhahsa kahisah a chule namdang ten adalhah sao gam ho chu aumkim vel diu ahi. Akho ho a ahomkeu le chenna louva kum somli sunga khopi ana mangthah hon aum kim vel diu ahi. Keiman Egyptte chu hetphah lou gam ho a kathe cheh diu ahi.   

Egypt Kithah Ledoh Kit Ding 
 

13 Ahivangin hiche hi thaneitah Pakaijin jong asei chu ahi. Kum somli kichailam tengleh keiman Egypt mite chu ana kithecheh nao namtin vaipi a konna ain lang uva kahin lepui kit diu ahi.  
14 Keiman Egypt haosatna kakilesah kit na Egypt gam lhang sang ahung kipat doh nao Pathros a chu amite kahin puilut kit ding ahi. Ahivangin Egypt chu hetkham lou lenggam neucha bou umden ding ahitai.  
15 Nam lah a nam nempen hung hintin, ajet aveija gamho chunga loupi jon hung kikhang doh jou taponte.  
16 Hiteng chule Israel chu Egypt kithopina mu ding kinepna neija chukit louhel dingu ahitai. Egypt chunga setna hunglhung amutengu leh Israel ten nimasa laiya Egyptte ana tan nao chu chonset ahi ti geldoh uvinte. Hiteng chuleh Israel ten keima hi thaneitah Pakai kahi ti eihet doh diu ahi.  
17 Lengpa Jehoiachin sohchan kal kum somni le sagi channa Lhatun 26 kumthah lai masani hin Pakaiya kon'in hiche thusei kaheng'a ahung lhunge.  
18 Mihem chapa! Babylon Lengpa Nebuchadnezzar in Tyre dounan asepai ho chun hatah in asattan ahileh agalhat ho luchang akibot chaigam tan chule alengkouva amaha jen louvin aumin chuleh apohdoh gamtai. Ahijeng vang'in Nebuchadnezzar leh asepai ten anatohnajouseuva atoh man diuvin ima akichom doh hih laijuve.  
19 Hijeh a chu, hiche hi thaneitah Pakaijin kaseije. Keiman Egypt gam Nebuchadnezzar, Babylon Lengpa kapeh ding ahitai. Aman ahaosatna jouse akipoh doh a anei jouse achomgam peh a chutileh asepai ho chu achan diuva lom apeh jou ding ahi.  
20 Henge, Egypt gam chu anatoh kipamanna kapeh ahi tin thaneitah Pakaijin aseije, ajeh chu aman Tyre asuhmang chu keija dinga eitoh peh ahi.  
21 Chule keiman masang laiya Israel loupina chu kahin kiledoh sah kit tengleh Ezekiel, nathusei ho min najapeh tauvinte. Hiteng chuleh ama hon keima hi Pakai kahi hin hedoh taivinte.    

Egypt Leh Akijoppi Ho Chunga Pathen Lunghan 
 

1 Pakaiya konna kaheng'a hunglhung thudang khat chu hiche hi ahi:  
2 Mihem chapa, gaovin lang chule thaneitah Pakaiya kon hiche thusei hi seipeh in: “Hiche nikho a ding chun kap inlang chule peng loi jengin.  
3 Ijeh inem itileh Pakai nikho kicaht umtah nikho chu ahung naitai. Hiche nikho chu meiyin nikho leh muthim nikho hintin, namtin vaipi dinga kinepna bei nikho hi ding ahi.  
4 Chemjam khat chu Egypt dounan hungin tin, chule akisat lih mihem ho chun tol akhujol soh ding ahi. Ahaosatna jouse kipo mangin chule akipat nau jouse kisumang ding ahi. Ethopia gam chu kipah doh ding ahi.  
5 Ethopi, Libya, Lydia, Arabia gam jouse chule amaho to pang khom jouse hiche galla chu kisumang soh hel diu ahi.   

Egypt’a Meikong 
 

6 Ijeh inem itile Pakaijin hitin aseije: Egypt leh apanpi jouse lhudiu ahi, chule akiloupi sahna athahatna akichai tai. Megidol a kipat Aswan chan geija amaho chu chemjama kasat lih gam ding ahi, tin thaneitah Pakaijin aseije.  
7 Egypt gam dalhah a uma dalhahsa namtin vaipi hon aum kimvel diu chule akhopi ho jouse ahom keuva kijama ahomkeuva kijam khopi dang hon aumkim vel diu ahi.  
8 Chutia chu Egypt miten keima hi Pakai kahi ti ahetdoh diu ahi. Keiman Egypt meiya hallhah a chule apanpiho jouse ka suhmang tengleh  
9 Hiche phat eng chuleh keiman Ethopia lung kipah tah a um chu kichatsah nadinga thupole gangtah khat konga kahin sol ding ahi. Egypt gam akisumang tah tah nikho teng chuleh lung linglauna nasatah achung uva hunglhung ding ahi. Hichu ve jingin, hunglhung teitei ding ahitai.  
10 Hiche jeh a chu hiche hi thaneitah Pakai thusei chu ahi. Bebylon lengpa Nebuchadnezzar thahatna Egypt gam'a indet neilou ho ka suhmang ding ahi.  
11 Ama le asepai te lungsetna beihel ho agam suse dinga kisol diu ahi. Ama hon Egypt douna gal abol uva chule Egypt mite chu tollhanga asat chap diu ahi.  
12 Keiman Nile vadung chu kakan gotsah a chule agam chu migilou ho khut a kajoh ding ahi. Gamdang mite khut mangcha a Egypt gam le asunga athil ijakai ka suhmang ding ahi. Keima Pakaijin kaseisa ahi.   

Egyptte Milim Semthu Kisuhset 
 

13 Hiche hi thaneitah Pakaijin asei ahi: Keiman Egypt te milim doi Memphis lim kasuhchip ding ahi. Egypt gamsunga vaihom kidalha umlou ding kichat tijatnan agamsung alonvuh ding ahi.  
14 Keiman Egypt lhanglam ka suhmanga Zoan meiya kahalhah a chule Pathros te douna a thutan kahin pohlut ding ahi.  
15 Egypt kulpi lhoupen Pelusium chunga kalungsatna twisunna kasun lhah khuma chuel Thebes mi kichao lele ho kachotpha a kadelmang ding ahi.  
16 Henge keiman Egypt pumpi meiya kahal ding ahi. Pelusium chu natlesat in ajin khum ding ahi. Thebes chu kitum keh a Memphis chu kichat tijat na long louva hing diu ahi.  
17 Heliopolis leh Bubasti gollhang ho gal kisatna a thidiu, chule numei ho chu soh dinga kikai mang diu ahi.  
18 Keima kahunga Egypt kiloupi sahna athahatna kasuh keh teng Tahpanhes ho dinga jong muthim nikho hi ding ahi. Meilhang vom chun Tahpanhes ahin khukhum ding ahi. Chule achanu teu chu songkul tang ding kipui mang diu ahi.  
19 Chule chutia chu keiman Egypt nasatah a ka engbol teng, chule ama hon keima Pakai kahi ahetdoh diu ahi.   

Egypt In Babylon Atinlel 
 

20 Jehoiachin lengpa sohchan kal kum som leh kum khat lhin kum Lhatun 29 nin Pakaiya kon hiche thusei hi kaheng'a ahung lhunge.  
21 Mihem chapa keiman Egypt lengpa Pharaoh banjang kavoh boh ahitai. Ama ban jang chu adamdoh kitna dingin akitom jol pehpoi. Chemjam adop kit theina dingin jong ahatdoh kitna ding jong malouvin jong akitom peh poi.  
22 Hiti ahijeh a chu thaneitah Pakaijin hiche hi asei ahi. Keima Egypt lengpa Pharaoh melma kahi. Keiman abanjangte kaheboh peh a abanjang aphalang chu abong langkhat chule keiman achemjam chu tolla kaselhah sah ding ahi.  
23 Keiman Egypt mite chu vannoi leiset gam jouse a kathethang diu ahi.  
24 Keiman Babylon lengpa sepai ho chu kathahat sah a chule kachemjam chu akhut uva kakoi peh diu ahi, ahivangin Egypt lengpa Pharaoh banjang teni kaheboh peh a chule ama nasa tah a machanga lum ding natgim thoh lella peng peng ding ahi.  
25 Keiman Babylon lengpa banjang teni chu kahat doh sah a Pharaoh ban jang teni ama dinga pan nabeija um ding ahi. Chule keiman kachemjam Babylon lengpa khut a kakoi teng aman Egypt gam douna a ahin man ding ahi. Hiteng chule Egypt ten keima Pakai kahi ahin hetdoh diu ahi.  
26 Keiman Egypt mite namtin vaipi lah a kathe thanga leiset chung muntinna kathe chansoh ding ahi. Hiteng chule ama hon keima Pakai kahi eihet doh diu ahi.    

Egypt Letna 
 

1 Lengpa Jehoiachin sohchan kal kum somle kum khat channa Lhadou 21 nikho hin Pakaiya kon hiche thu hi ahung lhunge.  
2 Mihem chapa hiche thu hi Egypt lengpa Pharaoh leh amite seipeh in.  
3 Nangma naloupina chu koija toh natekah pi tadem? Lebanon a Cedar thing phung tobang nabah hoitah tah gammangsung le thim jeng ajih lhang lah a kitung doh jenga thahat Assyria tobang nahi.  
4 Twi thuhtah in sangtah le abah bompem puma akhandoh theina dinga achapnou jing jeng ahi. Akimvel jousea vadung banga alonsah a akom'a thingphung dang jouse jong vadung neo hon alonkhum ahi.  
5 Hiche thing lentah ho chu sangtah tah in akhangin, akimvella thingphung dang jouse sangin asangjoi. Ajung khona abul twi thalhin jeh chun akhangtou cheh cheh in abah ho jong saotah tah le lentah tah aphan ahi.  
6 Chungleng vachate abah lah a chun akichol ngauvin chule anoilima gamsa ho jousen anou sonan amang uve. Vannoi leisetna nam minthang jouse alim noija chun achenguve.  
7 Ajung jouse twi thalhin namun thuh tah a akholut jeh chun adet in, chule ahoijin abahho saotah tah in ajamme.  
8 Pathen honsunga Cedar thing ho khat chan jong tet jou pontin, Cypress bah ho khat chan jong tet jou lou diu ahi. Pathen honsung a keh thingphung khat cha jong ahoina tetdin akom hung lut thei pon te. ✡  
9 Ajeh chu keiman hiche thingphung chu kajem hoijin ado, abah chuleh ajung jouse loupi dehsetna kapen ahi. Hiche thingphung chu Eden na Pathen honsunga thingphung dang jousen athangset piu ahije.   

Egypt Kiletsahna 
 

10 Hijeh a chu thaneitah Pakaijin hiche thu hi a sei ahi: Egypt chu akiletsah in chule akiloupi sah tan ajeh chu adang jouse sanga sangjo a ahung khandoh a aleh in meilhang lah aphatan ahi.  
11 Keiman namtin vaipi lah athahat khut a kapeh doh a aman agitlou dungjuiya asuhmang ding ahi. Keiman kapai dohsa ahitai.  
12 Gamdang sepai namtin vaipi kichatpan asatlhah a tolla ajamden ding ahi. Abah ho jouse agamsunga chu molsang ho a le phaicham ho a chule komthuh tah tah lah a kathethang soh ding ahi. Alim noija chengho jousen adalhah sih uva chule akijamna a chu adalhah diu ahi.  
13 Chunga leng vachate akungbul chunga hung kicholdo uvin tin chule gamlah a gamsate abah lah a hung geh diu ahi.  
14 Namtin vaipi dang ho hiche thingphung akiloupi sah a akhantouna kipapi dahen. Thutah a kon'in twi kichap nou jing hen lang chule alehvum in meilhang lah phajeng jongleh, ajeh chu amaho chu thia leiset noilang thuhtah a kumsuh dinga gotna kipesa ahitai. Leiset chunga mijouse toh kokhuh sunga kilhonkhom cheh diu ahi.  
15 Hiche hi thaneitah Pakai thusei ahi: Assyria in lhahkhuh ajotsuh chun keiman thuhtah a um twinah ho apul kadou sah e. Avadung katan sah in twithalhing tah chu kagotsah tai. Lebanon chu ponvom kisilpeh in chule lou jauva thingphung ho chu kagot lhah sah tai.  
16 Keiman namtin vaipi hi ama lhuh husan ginna chu kichatna kihot lhusoh diu ahi, ajeh chu keiman lhan khuh kasol lhah ding chule khula ana lutsa ho chutoh noimigama kaselut ding ahi. Chule Edenna thing loupitah tah ho lah a hoi chungnung pen chule Lebankonna ahoipen pen ajung thuh tah twi thalhinna mun'a kholut nau leiset noilam thuh a lungmon konna kihol dinga lutkhom cheh diu ahi.  
17 Apan khompi chengse jong kisumang soh a chule che mangsa ahi tauve. Alim noija cheng ho jouse abonchauva lhankhuh a lutkhom cheh diu ahi.  
18 O Egypt, Eden hkonna thingphung hoiche pentah toh khun nangma thahat na le naloupina toh naki takah pi ding ham? Nangma tah jong namtin vaipi ho khu kokhuh sunga nakipo lut dingu ahi. Nangma tah jong chemjama ana kithatsa paidohsa ho chengse khu hiche mun'a chu nakijam khom cheh dingu ahi. Hiche hi Pharaoh leh amite dinga aumsa chu ahi, tin thaneitah Pakaijin aseije.    

Egypt Lenggam Khehlhah 
 

1 Jehoiachin lengpa sohchan kal kum somle kumni lhin Lhakao nithum nikho hin Pakaiya kon hiche thu hi kaheng'a ahung lhunge.  
2 Mihem chapa Egypt lengpa Pharaoh pul douvin lang chule hiche thu hi seipeh in, nangma namtin vaipi lah a keipi bahkai golpai khat banga kigel ah nahin ahivangin nangma hi twikhanglen'a ganhing melse tah alen mong mong nahi bouvin, nalungin bonlhoh nasai doh in nangma vadunga chun gihsa tah in naum'e.  
3 Hijeh a chu hiche hi thaneitah Pakai thusei ahi. Keiman mi tamtah kahin sol a kalen nana mat uva chule twi lah a konna nakaidoh diu ahi.  
4 Keiman leiset chunga thi dinga kadalhah ding nahi. Van'a vachate jouse na chunga kachuhsah a chuleh leiset pumpia gamsa jouse amaho leh amaho kivahna a nanei ding ahi.  
5 Keiman natahsa chu molle lhanga kathethang soh a chule tollhanga nagu kadip ding ahi.  
6 Keiman nathisan kikholhah a chu molsang jotna lampi dunga leiset kasuh chet ding chule twilam ho nathisanna agei channa kadip ding ahi.  
7 Keiman nangma kachop kang tengleh keiman kakhum'a chu ahsi ho thim den ding, nisa meilhanga katom jol a chule lha in nasal vah tahlou ding ahi. ✡  
8 Keiman nalu chunga ahsi ho kathim sah a, chule nagam leiset pumpia muthim kajin sah ding ahi tin thaneitah Pakaijin aseidohsa ahi.  
9 Nangman namukhah lou gamla tah a um namtin vaipi ho chu nangma lhuh lham thuthang ka seipeh a lungdonga kaumsah ding ahi.  
10 Henge, gam tamtah kaho linga chule nangma chung changa aleng hou katijat sah ding ahi. Keiman nalhuh nikho tengleh kachemjam kavaipei lea a ama hon akihinso theina diuva kithing tun tuna kitihot hot diu ahi.  
11 Ijeh inem itile hiche hi thaneitah Pakai thusei ahi. Babylon lengpa chemjam chu nangma dou dinga hung ding ahi.  
12 Keiman namite chu galhat pa chemjama ka suhmang ding ahi. Namtin vaipi akichat pen teu chu ama hon Egypt loupina chu asuhchip uva chule amijouse aboncha kisumang diu ahi.  
13 Keiman na kelngoi hon ho leh na gancha hon lui panga hampa neho jouse ka suhmang diu ahi. Mihem hihen gancha hijongleh akenga hiche twi chu achotlutna achotkang kit louhel ding ahitai.  
14 Hiteng chule keiman Egypt gam twi chu thip chetna hung um intin, chule vadung Olive thao bangin nem heuvin hung long tante tin thaneitah Pakaijin aseije.  
15 Chule keiman Egypt ka suhmang tenga chule achunga kai anei jouse kasutlhah peh a namite kasat lhuh soh teng tah leh nangin keima hi Pakai kahi ti nahet doh ding ahi.  
16 Henge hiche thi lhahna la hi Egypt tedinga ahin sah dingu ahi. Namtin vaipin pul dou uhen tia thaneitah Pakaijin kaseisa ahi.   

Egyp Kijoppi Ho Kisuhmang 
 

17 Akum som le ni lhinna Lhakao 17 nikho hin Pakaiya thudang khat kaheng'a ahung lhunge.  
18 Mihem chapa Egypt mite leh nam thahat dang ho din kap uvin, ijeh inem itile keiman vannoi leiset noilanga kokhuh sunga ana lutsa ho toh kasol lhah tha dingu ahi.  
19 Ama kom'a chun O Egypt namdang ho sanga ngailut john a nahi ding ham? Ahipoi, hijeh chun khulla khun hung suh inlang chuleh akipai dohsa ho lah a khun galum tan.  
20 Chemjama kithatsa mi tamtah ho toh Egypt mite lhukhom diu ahi. Ijeh inem itile amaho douna a chemjam sadohsa ahitai. Egypt leh amite chu a chungthu u tan dinga kikai mang diu ahi.  
21 Lhankhuh sunga chun Egypt leh apanpiho chengse chu lamkai thahat tah hon totna in ana lamto uvin tin hitia hi asei diu ahi. Chemjama kithatsa mite paidohsa ho lah a ahungsuh tauve atidiu ahi tin seipeh un.  
22 Assyria jong hi laimun hin chemjama kithatsa sepaiho lhankhuh in aum kimvel ding ahi.  
23 Alhan hou chu kokhuh thuhtah ho sunga um ahin, chuleh amaho chu apanpihon aum kivellu ahi. Muntinna mipite jouse lungthim sunga tijatna alhut khum soh u ahi. Ahin tun ama chemjam in asatlih gamtai.  
24 Elam jong hilai mun'a hin alumin chemjama kithatsa Egypt mite lhankhuh hon aum kimvelle. Amaho chun muntinna mijouse lungthim sung tijatna alhutkhum soh u ahin, ahin tun amaho leiset noilanga akipai doh ho kom'a akisol suh tauve. Tun amaho kokhuh sunga alum un chule amaho sanga ana chesuh masa ho toh jum leh jachat athoh khom uve.  
25 ama hon akithatsa ho lhankhuh in, aumkim velna mun a chu cholngahna aneiyu ahi. Henge ama hon ahin laiuva chu namtin vaipi ho ana tijatsah u ahi. Ahivangin tuna ma jum leh ja pumin kokhuh sunga ana umsa ho lah ah alumun amaho chu abon'uva paidohsa leh chemjama kithat sa ho ahi.  
26 Meshech leh Tubal amite lhankhuh in akimvel na lailunga chu umhon ahi. Ama hon muntinna mijouse khatvei ana tijatsah lhon ahi, ahinlah tun amaho paidohsa ke chemjama thasa ahi tauve.  
27 Amaho agalhang lhukam saho bangin jana neijin akivei pouve, amaho chu lhankhuh a amanchah pum uva atahsau kivenbitna a luma, chule achemjamu alunoija kivuiho ahiuve. Athemmonau achung uva kinga ahin, ajeh chu ama hon ahin laiuva chu mijouse ana tijat u ahi.  
28 Egypt, nang jong chemjama thasa ho leh akipaidoh saho lah a suhthipsa a nalup ding ahi.  
29 Edom hilai mun'a chun aleng ho le aleng chapa te aum uve. Thahattah ahijeng vang'in, amaho jong chemjama kithatsa ho leh akipaidohsa kokhuh sunga lhung masaho lah a alume.  
30 Sahlang gam leng chapa leh Sidon mite jong adang athisa ho toh hiche mun'a hin aum uve. Khatvei nasatah a kichat hijongleu jachat umtah a kikoi ahi. Amaho paidohsa bang midang chemjama kithatsa ho toh lum khoma ahiuve. Noimigam chesuh ho chengse toh jachat athoh khom cheh u ahi.  
31 Pharaoh leh asepai pumpi ahung lhun tengu leh amite kithatsa jeh a keima kachangseh kahi tia kilungmon ding ahi tin thaneitah Pakaijin aseije.  
32 Mihing ho chunga tijat kichat aumna kalhuhsah jeng vang'in, Pharaoh leh amite akipaidohsa chemjama kithatsa ho lah a lum diu ahi, tin thaneitah Pakaijin anaseije.    

Mipi Gih Dia Khongah Kikoi 
 

1 Pakaiya kon thu kisei kaheng'a khat ahunglhung kitne.  
2 Mihem chapa, hiche thusei hi namite seipeh in: Keiman gamsung khat douna army kahin pui tengleh, hiche gamsung mite chun amaho lah a konna khongah ding khat akilhendoh diu ahi.  
3 Hiche khongah pa chun melma ho chu amu tengleh amite hetsahna galdah akhetding ahi.  
4 Hiteng chule koi tobang khat touvin galdah jana a ngaisah louva auma athitah le ama themo hi ding ahi.  
5 ama hon galdah gin ajah uva adonse louvu ahijeh a chu amaho mopohna ahi. Ama hon phatecha galdah gin chu angaiuva ahileh ahinkhou akihuhhing theiju ahi.  
6 Ahivangin khongah pa chun melmaho chu ahung amua mipite kigin theina dinga galdah akhet louva hiche sohchan na chunga chu khongahpa mopohna hi ding ahi. Amaho chu achonset nauva thiden diu ahitan, ahinlah amaho thisan phu chu khongahpa khut a kahin del ding ahi.  
7 Mihem chapa tua hi Israel mite a ding khongah a kapansah ding nahitai. Hijeh chun ka thusei ngaijin lang kei khel'in gihsal tan.  
8 Ijemtia keiman migilou te chu thitei teidiu ahitai tia ka phondoh a chule nangin amaho ahinkho kikhel dinga n aseipeh da a, achonset nauva athiden tah uva ahileh amaho thisan phu chu nang khut a kahin del ding ahi.  
9 Ahivanga nangin kisih dinga nagih salla chule amaho akisih louvuva ahileh amaho chu achonset nauva thiden diu ahitai, ahinlah nangin nahinna vang nakihuhdoh ahitai.   

Lampi Dihlouva konna Kihei Mang Ding 
 

10 Mihem chapa, Israel te chu hiche thu hi seipeh in. Nanghon, kachonset nau gih tah chu kachung uva achunmang thah paiding kahi tauve, iti kahin jou nahlai dingu ham natiuve.  
11 Thaneitah Pakaijin, keima kahing jinge tin aseije, migilou ho thijeh chun keima kakipah poi. Keiman athilse bol nauva konna akihei mang uva amaho ahin diu bou kadei ahije. O Israel mite! Nathilse bol nauva kon'in kihei mangun, kihei mangun, ipi bolla nathiden diu ham?  
12 Mihem chapa namite chu hichethu seipeh in: michonpha chu akihei manga achonset tah a ahile achonphatna chun huhhing jou pontin, ahilouva migilou chu gitlouna a konna akisih a chule achonsetna a konna akiheimanga ahileh agitlouna chun sumang thei deh ponte.  
13 Keiman michonpha ho chu nahin diu ahi kati a, ahia lah amaho achonset khah tah a, achonphatna abolsa chengsen eihuhhing nante tin kinem jongleh achonphatna chengse khatcha jong kigeldoh kit talouva, keiman achonset ka suhmang den diu ahitai.  
14 Ahijeng vang'in keiman migilouho nathi teitei diu ahi tin ka seipeh tajong leng hitia chu achonset nauva konna akihei manguva adihle thilpha ahin bol'uva ahileh,  
15 Ijem tin gangtah in abat lahna a thil kitung chengse chu pedoh henlang, athilguh hou jong nung peh hen, chule hinkho a chondan ding kapeh ho juijo henlang thilse bolda jeng taleh, hitia chu ahung chonuva ahileh amaho chu hing teitei diu ahin thi chu thilou ding ahitai.  
16 Achonset nau masa ho avel'a kinung pohdoh kit louding ijeh inem itile ama hon adih leh thilpha abol joh ahitan, amaho hing teitei diu ahitai.   

Pathen Thutan Dihje 
 

17 Namiten, Pakaijin thilpha abolpoi, atiuvin ahinlah thilpha bollou chu amaho joh ahi bouve.  
18 Ijeh inem itile avel'a kasei kit ahi, michonpha te chu achonphat nauva konna akihei manguva thilse abol uva ahileh thidiu ahi.  
19 Hijeh chun thilse bolte chu athil bol nauva konna ahung kihei doh uva adih le thilpha abol uva ahileh hing diu ahi.  
20 O Israel mite! Nanghon Pakaijin thilpha abolpoi natiuvin ahinlah keiman amichang cheh natoh dungjui uva nathu katana hi.   

Suhmangna Hung Nalai Ding 
 

21 Kasoh channao kum somle kum ni lhin kum Tolbol niget nin Jerusalem'a konna ahingdoh khat kaheng'a ahungin chule hitin aseije: khopi alhutai, ati. ✡  
22 Hiche masangni nilhah chun Pakaijin eituhchah kheh in chule Pakaijin kakam eikeh peh in kapao thei kittai. Hijeh chun ajing jingkah a amapa hunglhun phat chun kei thuseijin kaumtai.  
23 Hichun Pakaiya kon hiche thu hi kaheng'a ahung lhunge:  
24 Mihem chapa, Judah te akithe thang amoh chengse khopi lumsa a cheng hon hitin aseijuvin, Abraham chu mikhat ahijeng vang'in agam pumpi analon ahi. Keiho mi tamtah kahiuvin hiche gam hi kagoulo diu mong monga eikipeu ahi atiuve.  
25 Hijeh chun hiche mite hi seipeh in, hiche hi thaneitah Pakaijin asei ahi: nang hon sa athisan pumin naneuvin, nang hon milimdoi na houvun chule mona neilou ho nathat uve. Gam leiset hi nangho a dinga ngellu ham?  
26 Tolthat te ho, milim doi houho, jonthanhoi bol hon gamsung hi nachan mong diu hinam?  
27 Amaho chu seipeh in, hiche thu hi thaneitah Pakaijin asei ahi. Tahbeh mongin keima kahing jinge, khopi gemsa a cheng ho chu chemjama kithat diu ahi, chule keiman gamsaho chu loujau chengho negam dinga kahinsol ding ahi. Kulpi kikai khum sunga le songko ho a chengse chu natna thidiu ahi.  
28 Keiman agam ka suhmang hella chule aloupina a kasuhset peh ding ahi. Amanu kiletsahna thahatna chu kichai ding ahitai. Israel molsang ho chu ahom keuva kijama koima chan agam chu ajotpa louding ahi.  
29 Keiman achonset nau kidah dah umho a agamu ka suhmang hel teng tah chuleh ama hon keima Pakai kahi ti ahetdoh diu ahi.  
30 Mihem chapa, namite a insung uvah nangma chung chang akihou limu uvin chule akotphung hou vah guh thimin akihoulim uve. Amaho khat leh khat akihouvun, hungun themgaopa kom'a cheu hitin Pakai thusei gangaiju hite atiuve.  
31 Hijeh chun kamite chu lungtheng tah bangin ahungun chule nama sangah atou uve. Nathusei angai uvin ahin nathusei nahsah in anei pouvin bolding jong ago pouve. Akamsungu jonthanhoi thu jeng adimin chule alungthimu uvin sum jeng aholluve.  
32 Nanghi amaho ding nopsah pi thei tah nahi. Koitobang joldeila aw ngaitah tah sa a ahilouleh tumging thei ngaitah tah saiho toh nabange. Nathusei angaijuvin ama hon abol pouve.  
33 Ahivnagin hiche tijat umtah thil ho achung uva ahung lhun tengleh hiche hi hung guilhung tei ding ahi. Hiteng tah chule ama hon alah uva themgao aum'e ti ahetdoh diu ahi.    

Israel te Chinghoi Lhahsam 
 

1 Hichun hiche thusei hi Pakaiya kon'in kaheng'a ahung lhunge.  
2 Mihem chapa, Israel lamkai kelngoi chingho dou nan gaothu seijin. Thaneitha Pakaiya kon hiche thusei hi seipeh in. Akelngoiho vah louva amaho leh amaho kivah ho itobang tah a lunggenthei nan nga hitam. Kelngoi chingho chun akelngoi ho avahva ding hilou ham?  
3 Nangin anoitwi chun amul akisil ahi tin nagellin chule ahoi pen pen naki thauvin ahin nang hon kelngoi hon ho kel nathoh sah uve.  
4 Nanghon alhasam la nadon pouvin, adamlou la najen pouvin, ahilouleh amaha jong natompeh pouve. Nanghon avahmang khat jong naga hoilut pouvin, chule amang khat jong naga holdoh pouve. Hiche sang chun nang hon gilou tah le lungsetna beihellin achung uva vai nahom uve.  
5 Hijeh chun ka kelngoite aching beijin akithethang soh tauve. Chule gamsaho din bailamtah a neh thei diuvin nahoije. ✡  
6 Amaho molle lhang ho ah avah thang soh tauve, ahijeng vang'in koima chan amaho chu agahol doh pouve.   

Israel Chinghoi Ho Chunga Thutanna 
 

7 Hiche jeh chun nangho kelngoi chingho Pakai thusei hi ngaijuvin.  
8 Keima kahing jinge tin thaneitah Pakaijin aseije. Nanghon kelngoiho nadalhauvin chule gamsa hon abullu diuvin nada lhauve. Nangho kakelngoi ching nahi vangun kakelngoi mangsa ho koima chan na holdoh pouve. Nangho leh nangho na kikhoh sah un chule kelngoite gilkel thoh in nada lhauve.  
9 Hiche jeh a chu nangho kelngoi chingho Pakai thusei hi ngaijuvin.  
10 Hiche hi thaneitah Pakai thusei ahi. Keiman hiche kelngoi chingho nangho hi kamelma a kangaito ahitai. Chule keiman ka kelngoi ho chung changa thilsoh jouse amaho chunga kadel ding ahi. Akel ngoi chinnu kangah sah a, chule keiman amaho le amaho akivah u jong kalahpeh ding ahi. Akamsung uva konna ka kelngoi ho kai huhdoh uva, kelngoi ho chu avel'a ama anchah a pangkit louding ahitai.   

Pathen'in Akelngoite Avah 
 

11 Ajeh chu hiche hi Pakai thusei ahi. Keima tah in kaholla chu ka kelngoiho chu kahoikhom ding ahi.  
12 Keima tah akithethangsa kelngoi hon chinga kapan ding ahi. Keima tah in ka kelngoi ho chu kaholdoh a chuleh akiththang nao muthim lah le muijong noija aumnau mun cheh a konna kaki huhdoh diu ahi.  
13 Keiman amaho chu amaho gam mong mong Israel gam'a mitin vaipi leh namtin vaipi lah a konna ain cheh uva kahin lepui kit diu ahi. Keiman Israel molsang chung dungle vadung pang ho a chule mihem chenna mun jousea kavah diu ahi.  
14 Henge keiman Israel molsang ho chunga hamhing phatna mun chu kapeh diu ahi. Hiche lungmon konna mun'a chu kachen sah diu chule Israel lhang chung hamhing phatna gam chu kapeh diu ahi.  
15 Keima tah in ka kelngoite kaki china chule lungmong tah a akol nadiu kapeh ding ahitin thaneitah Pakaijin aseije.  
16 Keiman avah mangsa kaholdoh a chule inlang bitsella kahin puikit diu ahi. Keiman maha puho katom peh a chule alha samho kahat doh sah kit ding ahi. Ahinlah a athao ho leh athahat ho ka suhmang ding ahi. Keiman kavah diu ahi – henge thutah a kavah diu ahi.   

Pathen'in Akelngoite Thu Atan 
 

17 Chule nangma dingin vang kakelngoi ho hiche hi thaneitah Pakaijin mihemte kom'a asei chu ahi. Keiman ahonlah kom'a gancha khat leh adang ho chunga thu katan ding keltah a konna kelngoi kachom khen ding ahi.  
18 Nangma dinga hamhing phalai pentah nakikoi ding chu phaset jeng louham? Nangman jong adang dang ho chu nachot ngim jeng ding ham? Twichim lai lai nadon chu nang dinga phajeng lou ham? Nangin jong nadon moh ho chu nakenga nachot neh neh jeng ding ham?  
19 Keima kelngoi hon nang chot ngemsa chu aneh uva chule nang chotnehsa chu iti aneh uva adon diu ham?  
20 Hiche jeh a chu hiche hi thaneitah Pakai thusei ahi. Keiman tahbeh a kelngoi athao ho le kelngoi gong ho kikah a thu katan ding ahi.  
21 Ajeh chu athao hon agong ho leh agilkelho chu tamtah in kakelngoi ho chu aumkim vellun gam latah a akithe cheh masang seuvin nenh un chule nakiuvin natat un ahi.  
22 Hijeh a chu keiman ka kelngoi hon chu kaki huhdoh a chule amaho suhset a umkit talou diu ahi. Keiman gan khat chu ahon lah a konna achom dang khat kah a thu katan ding ahi.   

Kitep Chamna 
 

23 Chule amaho chunga chu kelngoi ching phatah khat kachapa David kapansah ding ahi. Aman avah uva chule aching uva pang ding ahi. ✡  
24 Chule keiman Pakai hi a Pathen u kahi a chule kalhachapa chu kamite lah a leng chapa a pang ding ahi tia keima Pakaijin kaseidoh sa ahi. ✡  
25 Keiman kamite toh chamna dinga kitepna khat kasemdoh a chule agamsunga konna gamsa hang ho chu kadel mang ding ahi. Hitia chu amaho bitsella gammang lah a lhale theidiu chule thingphung lah ho a chu kichatna beihella ihmu diu ahi.  
26 Keiman kamite phatthei kaboh a chule kalhang theng kimvella chu ain hou akisah diu ahi. Chule aphat phat cha kum kihei chin dungjuiya angaichat kham khamu go kajuhsah ji ding ahi. Hiche a chu phattheina gohong ju ding ahi.  
27 Kamite thei lei leh louho chun gaphatah atama tam asodoh peh a chule bitsella amichang cheh a hing diu ahi. Keiman asoh channao chain katum tan peh a chule soh a ahen nauva konna kahuhdoh tengu leh ama hon keima hi Pakai kahiti ahetdoh diu ahi.  
28 Amaho namdang te anchah a pang kit talou diu ahi. Chule gamsa hon jong vallhum kit tapouvinte. Amaho bitsella hingun tin chule koiman akichat sah tah lou diu ahi.  
29 Chule keiman amaho chu achang leh mim jeh a gam chu kakithansah ding ahi. Hijeh a chu kamite avel'a kellhah jeh a genthei athoh kit tah loudiu ahilouleh namdang ten ajumso kit lou diu ahitai.  
30 Hitia chu ama hon keima Pakai a Pathen'u amaho lah a kaum'e ti ahetdoh diu ahi. Chule ama hon amaho –Israel te chu kamite ahi ti ahetdoh diu ahi tin thaneitah Pakaijin aseije.  
31 Nangma ka kelngoi hon nahin, kahamhing kelngoiho nahiuve. Nangho kamite nahiuvin chule keima na Pathen'u kahi tia thaneitah Pakaijin kasei ahi.    

Seir Molchunga Thutanna 
 

1 Avellin Pakaiya kon thusei khat ahunglhung kitne. ✡  
2 Mihem chapa, kiheiyin, chuleh Seir molsang lang khu maingat inlnag chule amite dounan gaothu seikit in.  
3 Thaneitah Pakaiya kon hiche thu hi seipeh in, keima namelma kahi O Seir molsang! Chuleh keiman nangma douna a kakhut tum kalap a ka suhmang hel ding ahi.  
4 Keiman nakhopi ho kasuhsetna chule ahomkeuva kajam ding ahi. Hiteng chule nangman keima Pakai kahi ti nahet doh ding ahi.  
5 Nangin Israel mite kicha-itih nei louva nahot bol jeng chun panpi beija aum laitah u, achonset nau jouse jeh a ka engbolla panpi beija aum laitah un nasatlih sah game.  
6 Keima kahing jinge tin thaneitah Pakaijin aseije. Nangin thisan naneh nom lou navet sah a panna chu keiman nangma thisan ma-ma nakisil nadinga kapeh ding ahi, naphat hunglhungah ahitai.  
7 Keiman Seir molsang kam hella kajama, amite jamdoh dinga kigo jouse leh ahung kinung le jouse katha gam ding ahi.  
8 Keiman na molsang jong mithi kadip ding ahi. Nalhang sangho naphaicham ho chuleh nagam kotong ho jouse chemjama mihem kithatsa kadipset ding ahi.  
9 Keiman nangma atonsot a kam hel dinga kasem ding nahi. Nakhopi ho avel'a kisapha kit louhel ding ahi. Hiteng chuleh nangin keima Pakai kahi ti neihet doh ding ahi.   

Pathen Douna’a Kiletsah 
 

10 Ijeh inem itile nangin Israel leh Juda gam chu keiho a ahi nati, keihon amaho chu kalo khum diu ahi natiuve. Hichun mun'a chun Pakai aum'e tia kagel chom diu ham?  
11 Hijeh a chu tahbeh mong in keiman kahing jinge, tin thaneitah Pakaijin aseije. Keiman na lunghanna nanatoh ho kalethuh ding nahi. Keiman na lunghanna toh nathangsetna chuleh namihotna ho jouse jeh a ka engbol ding nahi. Nangma chunga kathilbol a konna keima tah Israel te lah a ka phondoh ding ahi.  
12 Hiteng chuleh nangin keima Pakaijin Israel molsang douna a musitna thucheng nasei jouse hi ajadoh taiti nahet doh ding ahi. Ajeh chu nangin amaho hi dalhahsa ahiuvin neh dinga eiho eiki peuvah ahi tin naseije.  
13 Hiti chun naseijin kei dounan nasatah in naki loupi sah in, chuleh hiche ho jouse chu kajan ahi.  
14 Hiche hi thuneitah Pakai thusei ahi. Vannoi leiset pumpi hi keiman nangma ahom keuva kakoi tengleh kipah diu ahi.  
15 Israel gam ahom keuva akijam petna nangin nakipapi ahi. Tua keima nangma chung changa kipah ding kahi. Nangma nahin nangho Seir molsang mite chule Edoma cheng jouse nakithe ngim hel diu ahi. Hiteng chuleh nang hon keima hi Pakai kahi ti nahetdoh diu ahi.    

Israel Kimvel Namho Chunga Thutanna 
 

1 Mihem chapa, Israel molsang ho chung changah gaothu seijin. Hiche thu hi amaho khu seipeh in. O Israel molsang ho Pathen thusei hi ngai temun.  
2 Hiche hi thaneitah Pakai thusei ahi. Namelma teu chun totnan naneijun, hitin aseujuve. Aha! Tun masang laiya munsang lai jouse eiho ichang tauve.  
3 Hiche jeh chun mihem chapa, Israel molsang ho chu thaneitah Pakaiya kon hiche thusei hi seipeh in. Muntinna kon'in namelma ten nahin bullu tauve. Namtin vaipi nei le gou ding leh midang ho totnop na leh suh minset dingin nasem doh tauve.  
4 Hijeh chun O Israel molsang ho, thaneitah Pakai thusei ho hi ngai temin. Aman lhang sang ho leh molsang ho gam kokhuh ho leh phaicham ho chule ahomkeu leh alheng lholla kijamsa khopi kisumang saho chuleh akim vella namtin vaipi nuisat ding bepma um nahi tauve tin aseije.  
5 Hiche hi thaneitah Pakai thusei ahi. Thangse tenna ka lunghanna meikou chu hiche nam mite ho ahideh set in Edom dounan hung koudoh tai. Ajeh chu kagam chu kipah tah in amadingin achom gam un nasatah a deimo aseiju eivetsah un ahi.  
6 Hiche jeh chun Israel lhang sang ho leh molsang ho kokhuh ho leh phaicham ho dounan gaothu seijin, hiche hi thaneitah Pakai thusei ahi. Nakim vella cheng namtin vaipi ho masanga jachatna nathoh thoh jengu chu keima nasatah in kalung ahang behseh jenge.  
7 Hiche jeh a chu hiche hi thaneitah Pakai thusei ahi, keiman dettah a kitepna kanei ahitai. Hiche namtin vaipi te chun jachatna athoh diu ahi.   

Israel Kisemphat Ding 
 

8 Ahivangin Israel molsang ho chun kamite dinga theiga tamtah tah asodoh peh ding ahi. Ijeh inem itile amaho agamuva hung kile loi diu ahitai.  
9 Ven keiman nangma kahoi tupma chule keiman nangma lunggil tah a kaumpi ding nahi, chule na leiset chu kikal bot intin chule namuchi ho chu kitu ding ahi.  
10 Keiman Israel mijat hapun puna kapunsah ding ahi. Chule khopi ahomkeuva kijamsa ho chu kisa pha kitna chule mihem in alo kit ding ahi.  
11 Keiman mihem ho keuseh kapunsah louding, chuleh na gancha ho jong kapunsah ding ahi. O Israel molsang ho na chunga hung cheng dinga mihemte khatvei kahin puilut peh ding nahi, keiman nangma masanga nahaosat nasanga kahaosat sah be nahlai ding nahi. Hiteng chule nangman keima hi Pakai kahi ti nahet doh ding ahi.  
12 Keiman kamite na chunga khatvei kahung lamlen sah kit ding ahi. Chuleh nangma chu agamu nahi ding ahi. Nangman avel'a achateu nachom gam kit louding ahitai.  
13 Hiche hi thaneitah Pakai thusei chu ahi. Namtin vaipi dang hon totnan naneijun, hitin aseijuve. Israel tehi amaho mite vallhuma chuleh ahinsao achateu kichom mang peh te ahiuve, atiuve.  
14 Ahinlah nangin namite navallhum kit tah louding ahilouleh nachateu jong na chom gam kit louhel dingu ahitai, tin thaneitah Pakaijin aseije.  
15 Keiman namdang ten najumso nau thu kajah sah kit loudingu ahi, amaho tot thang hoiya naum kittah louhel diu ahitai. Nangma anam mite lhahsah gam chu nahi louding ahi tin thaneitah Pakaijin aseije.   

Pathen Mintheng Kijabol Lou 
 

16 Hiti chun Pakaiya kon'in hiche thu hi kaheng'a ahung lhun be kitne.  
17 Mihem chapa, Israel mite agamsungu mong monguva ana chen laiju chun athilse bol uchin agamsung ana suboh uve. Keija aum chanu chu numei anihsop neijouva apon thisan dimset bangin anen uve.  
18 ama hon agam sung chu toltha na leh milim doi hounan anasu nen uve, hiche jeh chun kalung han achung uva kana bung lhai.  
19 Thilse jeng abol jeh u chun amaho engbol nan gamtin'ah kana thethang in ahi.  
20 Ahinlah amaho namtin vaipi lah a akithe thang u chun kamin theng chungah jumna ahin polut tauve. Ijeh inem itile namtin vaipi ten aseijuvin, amaho hi Pakai mite ahiuvin, ahinlah ama agamsungah bit sellin akoi theipoi atiuve.   

Pathen Mintheng Kisuhtheng 
 

21 Hichun keiman kamintheng chung changa namtin vaipi masanga jumna asosah u chu kahin he doh tai.  
22 Hiche jeh chun thaneitah Pakaiya kon hichethu hi Israel mipite chu seipeh in. Keiman kahin nungpui kitnu hi nathil bol phat jeh u ahipoi, keiman kamintheng huhdohna dinga kabol ahi bouve. Namtin vaipi lah a naki thethang laiuva kamintheng tah jachat umtah a nasokhah jeh u ahi bouve.  
23 Keiman kamintheng chu ichana loupi ham ti kavetsah diu nahi – namtin vaipite lah a jachat umtah a nabol'u chu. Chuleh keiman nangho a konna kathenna kahin phondoh tengleh ama hon amit cheh uva amu diu ahi tin thaneitah Pakaijin aseije.  
24 Keiman nangho namtin vaipi a konna kakhop khomuva chule na gamsung mong monguva nain u kahin lepui kit ding nahiuve.   

Lungthim Thah Leh Lhagao Thah 
 

25 Chutengleh keiman nachung uva twitheng kachap khumuva chuel nangho nathen dingu ahi. Nanet nau jouse kisop thenga chule chutia chu nang hon milim doi nahou kit tahlou diu ahitai.  
26 Chule keiman nangho lungthim thah khat kapeh uva chule lhagao thah khat kakhum peh ding nahiuve. Keiman nalung chang song tobanga louchal tah chu kalah doh peh uva chule keiman nunnem tah, gangtah adonbut jeng thei lungchang kapeh ding nahi. ✡  
27 Chule keiman kalhagao nasunga kakhum peh a nangman kathupeh phatecha najui theija chule kadan thu ho ching thei tah a najui thei ding ahitai.  
28 Chule keiman masang laipeh a napu napate kana pehsa Israel gamsunga nachen ding ahi. Nangho kmaite nahiuva chule keima na Pathen'u kahi ding ahi.  
29 Keiman nachon nau thenglou jousea konna kasil theng uva, keiman lhosoh ga phatah tah kapeh diu, chule keiman agamsunga chu kel kalhah sah kit louding ahitai.  
30 Keiman nathei phungho nalou ho a konna ga tamtah tah kasosah a chule nakim vella cheng namtin vaipi hon na gamsunga kellhah jeh a nanuisat kitlouhel diu ahitai.  
31 Hiteng chule nangin nachon setna masa ho chu nageldoh kitna chule kidah dah um thil nabolsa chengse jeh a nang le nang imacha nakigel louding ahi.  
32 Ahivangin kihet themin tin thaneitah Pakaijin aseije. Keiman hiche hi natoh dungjuiya kabol ahipoi, O kami Israel te, nathilse bolsa hou jeh a jachatna nadimset diu ahi.   

Eden Hon Toh Kilou Gam 
 

33 Hiche hi thaneitah Pakai thusei ahi. Keiman na chonset nauva konna kasil theng tengu leh, nakhopi ho jong avel'a mihem kachen sah kit ding, chule khogemsa jong kisathah kit ding ahi.  
34 Loumun lholouva umsa ho leh dalhahsa phaicham ho miten amujing ho chu louva kithah sem kit ding ahi.  
35 Chule keiman nangho kahin lepui kit tengu leh mihon hitin seijunte. Ahomkeuva kijamsa gam chu tun Eden hon tobang ahitai tiuvinte. Dalhah sa leh suhchim sa khopi ho chun tun bang lhou tah tah aneijin chule asunga mihemte acheng kittai.  
36 Namtin vaipi akimvella cheng hon akiledoh kit ahetdoh tengu leh keima Pakaijin khogemsa chu athahsah kit in chule ahom keuva kijamsa mun'a thingphung akehdoh kittai, ti ahetdoh diu ahi. Ijeh inem itile keima Pakaijin kaseidohsa ahin chule kaseidohsa chu kabol teitei ding ahi ati.  
37 Hiche hi thaneitah Pakai thusei ahi. Keima Israel taona ngai dingin gotsan kaum jinge, chule kelngoi banga ajatnu punsah dingin.  
38 Amaho chu kut lai tengleh Jerusalem khopi lamlen a ahon hon'a kilhai gantha dinga atam a tam ho banga hung kijot le diu ahi. Khopi ahom keuva kijamsa ho chu mipi hung dimset kit diu ahin chule mijousen keima hi Pakai kahi ahin hetdoh diu ahi.    

Mihemgu Gosa Dimna Phaicham 
 

1 Pakaijin akhut in eituh chah kheh in chule Pakai lhagaovin ei pomang in gule chang dimsetna phaichama chun eipuilut e.  
2 Aman tollhanga gule chang dimsetna phaichama chun eipuilen ahi. Tollhanga chun adimset in gule chang akithang jengin, chule abonchan agosa ahisohkeije.  
3 Hichun aman eidongin mihem chapa hiche gu ho hi mihing hung soh kit thei diu ham? O thaneipen Pakai tin keiman kadonbut e. Nang changseh in hiche khu adonbutna nahet ahi.  
4 Hichun aman kajah ah aseijin hiche guho jah a hin gaovin lang thu seijin, chule gu gosa ho Pakai thusei hi ngaijun tin seipeh in.  
5 Hiche hi thaneitah Pakai thusei ahi, ven keiman nasunga changlhah kakoi peh ding nahi. Chule kahin sah kit ding nahi.  
6 Keiman tahsa kakoi peh chule, thajung jam ho chule vunna katom ding nahi. Kahin hu nasunga kakhum peh a chule nahung hindoh kit ding ahi. Hiteng chule nangin keima hi Pakai kahi ti nahet doh ding ahi.  
7 Hijeh chun hiche thusei hi eikiseipeh bang-bangin kaseitai. Phulou helouvin ka thusei laitah in phaicham lhungkei jin aphatna phatah gin khat ahung ginge. Tahsa gule chang ho chu ahung kigom khomun chule mihem khat dinga lhingset gu keuseh chun akimat soh tai.  
8 Keiman hitia kavet jing laijin guho chunga chun thajung ho leh phe ahung kisem doh tai. Hiti chun tahsa chu vun in atom tan ahi. Ahinlah hichan gei jong chun asung uvah haina hu anei hih laijuve.   

Kolningli A Kon Hui Nung 
 

9 Hichun aman kaheng'a ahin seijin, gauvin lang huiho lah a khun thu seijin, mihem chapa gaothu seijin chule hiche hi thuneitah Pakai thusei ahi tin seijin. O haina hu! Chule hiche kolning li a kon hui nungin, hiche tahsa thilong ho hintheina dingin hin haikhumin.  
10 Hijeh chun aman eithupeh bang-bangin keiman kaseitai. Chule haina hu chu atahsauva aluttai. Amaho abonchauvin ahing tauve chule sepai tamtah in akengun ahung dingdoh tauve. ✡  
11 Hichun aman kaheng'a aseijin, mihem chapa hiche guho hin israelte thalhenga um ahiuve. Ama hon aseijuvin eiho gu gosa isoh gam tauve – kinepna jouse abeitai, inam uhi akichaitai.  
12 Hijeh chun gauvin lang amaho chung chang thu seijin, hiche hi thaneitah Pakai thusei ahi. O kamite! Keiman kasol mang nau lhankhuh ho kahondoh a chule kathodoh kit ding nahiuve. Hitia chu keiman nangho Israel gam'a chu kahin lepui kitding nahiuve.  
13 Thil hicheng ahung so teng, O kamite nang hon keima Pakai kahi nahet doh diu ahi.  
14 Keiman kalhagao nasunga kakhumpeh uva chule nagam uva nain chuh uva nakile kit diu ahi. Hiteng chule nang hon keim Pakaijin kasei ahi ti nahetdoh uva chule kaseisa chu kabol ahi. Henge, Pakaijin asei ahi.  
15 Pakaiya kon'in kaheng'a thukhat ahunglhung kitne.  
16 Mihem chapa thing halkhat lan lang chule hiche thucheng ho hi jihdoh in. Hiche hin Juda leh apanpi phung mite thakhel ahiuve. Hiti chun thinghal chom dang khat jong lan lang chule hiche thu ho hi jih doh in. Hiche ho hin Ephraim leh sahlang gam cheng Israel phungho thakhel hidiu ahi.  
17 Tun hiche thinghal ho chu khat seh bangin nakhut in tuh chah kheh temin.  
18 Namiten hiche nathilbol chu ipi vetsahna ham tia nadoh tengu leh  
19 Amaho jah a chun hiche hi thaneitah Pakaijin asei ahi, keiman Ephraim leh sahlang gamkai phung miho chu kapui khoma chule Judah te toh kagop khomm, amaho chu kakhut a thinghal khat seh banga kameh khom ding ahi.  
20 Hiti chun thinghal thucheng najihna ho chu ama hon amu theina ding uvin dom sangin.   

Lenggam Ni Khat Kiso 
 

21 Chule thaneitah Pakaiya kon hiche thu hi amaho chu seipeh uvin, keiman Israel te chu namtin vaipi a konna kakhop khom dingu ahi tin keiman amaho chu akithecheh naumun jousea kon amaho gamsung mong monga ain cheh uva kapuilut diu ahi.  
22 Israel molsang chunga chu keiman kagop khomuva nam khat kasem ding ahi. Amaho chu abonchauva leng khat in achung uva vai ahom ding ahilouleh lenggam nia jong kikhen kit talou diu ahi.  
23 Amaho amilim doi semthuva kon chule kidah um mihem chule doumah bol keipi limho a avel'a kisuboh kit talou diu ahi. Ajeh chu amaho chonsetna akinung hei kit nauva kon kahuhdoh uva, kakisop theng diu ahi. Amaho chu kamite tah tah chu hidiu chule keima a Pathen'u kahi ding ahi.  
24 Kasohpa David chu amaho lengpa hi ding chule mahon kelngoi ching khat bou anei diu ahi. Ama hon kachondan ho ajuiuva chule kathupeh ho chingthei tah a anit diu ahitai. ✡  
25 Keiman Jacob kana peh nagam apu apa teu ana chenna gam'a chu cheng diu ahi. Hiche mun'a amaho hin chule achateu le atuson geiuva amaho nung teng atonsotna akhang khang hung cheng diu ahitai. Chule kasohpa David chu atonsot a alengpau chapa hijing ding ahi.   

Mangthah Louding Dia Chamna Kitep 
 

26 Chutengleh keiman amaho to chamna kinoptona khat kasema hiche tonsot kinoptona hi ding ahitai. Keiman agamu kale peh kit a chule amijat kapunsah ding, chule alaiuva atonsotna dinga kaHou-In katun doh ding ahi.  
27 Keiman amaho lah a chu chenna kaki sema, keima a Pathen'u kahi ding chule amaho kamite hidiu ahi. ✡  
28 Chule atonsotna dinga kaHou-In alaiuva aum teng, anam mite chun Israel sopthengpa Pakai kahi ahetdoh dingu ahi.    

Gog Chunga Thutanna 
 

1 Hiche hi Pakaiya konna kaheng'a thudang khat hunglhung chu ahi.  
2 Mihem chapa kihei jinlang Megog gam'a Gog, Meshech le Tubal nammite chunga vaihom leng chapa lama namai ngat inlang chule amaho dounan gaothu seijin. ✡  
3 Amapa chu thaneitah Pakaiya kon hiche thu hi seipeh in, Gog, keima hi namelmapa kahi ati.  
4 Keiman nangma kapei kim vella chule nakhalhanga ngakoi kabupeh a nangma leh nasepai jouse –nasakol jouse galvon lhingsetna kivonna sakol kangtalai touho jouse chukitle namite chemjam le lum kitho na boncha uva kapui mang diu ahi.  
5 Persia, Ethopia chuleh Libya ho jong agalvon pum piu puma nahin jop diu ahi.  
6 Gomer leh asepai te jousen Beth-Togamah, sahlang gamkai leh adang tamtah gam latah tah konna sepaihon jong nahin jop diu ahi.  
7 Gotsan um'in, semtup san um'in, nasepai te chu galsat dingin kigosan koiyin chule ama thupeh pen.  
8 Phat sottah jou nung tua hi nangma galdou dinga nakikou ding ahitai. Khonung phat sottah jou leh nangin Israel gamsung nahin bokhum suh ding ahi. Gal kichai nunga gam tamtah a kon hung kile kit Israel molsang chunga lungmong tah le kipah tah chengho chunga gal nahin sat ding ahi.  
9 Nangma le napenpi ho – kichat tijat um leh atama tam sepaiho – huipi gopi banga nahung kitol uva chule agam chu meilom bang natomjol dingu ahi.   

Gog Lungthim Phatlou 
 

10 Hiche hi thaneitah Pakai thusei ahi. Hiche phatteng chule na lungsunga lung gilou lut intin chule nangin thil gilou tah nahin gon ding ahi.  
11 Nangin seijin natin Israel hi ngatuplou gam abang umlou phaichama aum ahi. Keiman amanu douna a kajot suh a lungmong tah a um miho chu ka suhmang ding ahi, tin nate.  
12 Namtin vaipi a kon delmangsa hung kile kitna, phat masa langa ahom keuva kijamsa khopi hija tua mihem hung chenglut ho kom'a kache ding keiman nei le gou tamtah kichom doh ho kachom khom ding ajeh chu amiho chun gancha ahao theijun chule nei le gou dang tampi jong tun anei tauvin ahi. Ama hon vannoi leiset pumpi hi amaho kimvella kipei danin agellun ahi.  
13 Ahinlah Sheba leh Dedan chule Tarshish a kivei mihon hing dong uvin tin Sepai nakhop khom hou hin dangka leh sana chom doh jou nauvin te tia nagel uham? Na sepai hou chun agancha hou delmang jouvin tin chule athil hou kilahpeh in tin chule thil kichom doh chengse kipoh mang inge tia nagellu ham?   

Thaneitah Namho Israel In Kimaitopi 
 

14 Hiti ahijeh chun, Mihem Chapa! Gog dounan gaothu seijin. Thaneitah Pakaiya kon hiche thu hi seipeh in. kamite agamsung uva lungmonga achen tengu leh nang leh nang nahung kitho doh ding ahi.  
15 Nangma nachenna gam sahlang gamkai mun gam latah a kon'in nasakol chung tou galsat miho leh nasepai tamtah hi tih nahung ding ahi.  
16 Chule nangin kami Israel te hin bulu in natin, agamsung chu meiyin atom bangin hin tom in nate. Khonung phat sottah jou tengleh mijouse vetdinga kamite douna nangma kahin puija nahung niteng chule thilsoh chun kathenna aphondoh ding ahi. Vo Gog, hitia chu namtin vaipin keima hi Pakai kahi ti ahin hetdoh dingu ahi.   

Pathen Lunghanna Meikong 
 

17 Hiche hi thaneitah Pakaijin athudoh chu ahi. Nangma hi phat sottah masanga kana houlimpi pa chu nahim, Israel themgao ho a konna khonung thu ding kiphondoh nachu. Keiman nangma chu kamite douna a kahin puiding nahi tia kasei khah em?  
18 Ahivangin hiche thaneitah Pakai thusei ahi. Gog in Israel te ahin delkhum tengleh kalung satna chu twi souva sou ding ahi.  
19 Kathangset na le ka lunghanna deu jap jap a chu, hiche niteng chule Israel gamsung nasa tah a kaholing ding ahi tin kakihahsel tai.  
20 Thil hingthei jouse – twikhanglen'a nga ho hihen, van tham jolla leng le vacha ho hihen, tolhanga lhale ganhing ho hihen ganhing neucha cha kalphi chetna lhaiho hihen, chule leiset chunga mihem jouse – ka angsunga kihot ling soh diu ahi. Molsang jouse kihot nem soh a, kol tah ho jong kihot chip soh ding, bang ho jong leisetna lhu gam diu ahi.  
21 Keiman Israel lhang sang ho chunga chu nangma doudinga chemjam kikoi ding ahi tin thaneitah Pakaijin aseije. Namiten achemjam u amaho le amaho khat leh khat douna alap dingu ahi.  
22 Keiman nangma leh nasepai ho natna hise le thisan lonna ka engbol ding; keiman gotwi long hoh hoh banga kajuh sah a, gel kalhah sah a, mei le kath meika hicheng hi kahin solding ahi.  
23 Hitia hi keiman kaloupina le kathenna ho kei kei ken vannoi leiset chitin namtin te jouse hettheija kakiphon ding ahi. Hitia chu ama hon keihi Pakai kahi ahet diu ahi.    

Gog Sepai te Kisuhmang 
 

1 Mihem chapa! Gog dounan gaothu seijin. Thaneitah Pakaiya kon hiche thu hi amapa chu seipeh in. keima namelmapa kahi O Gog, Meshech le Tubal nam mite chunga vaihompa.  
2 Keiman nangma kahei kollea chule Israel molsang langa kanodoh ding nahi, hiche dinga chu sahlang gam kai mun gam latah a konna kahin pui nahi.  
3 Keiman nakhu vei langa nathal choi chule nathal changho nakhut jetlam'a nachoi ho chu kabeh lhah peh a chule nakithopi ding beija kadalhah ding nahi.  
4 Nangma nahin chule nasepai te ahiuvin chule napan khompi ho jouse molsang chunga chu na thiden gam diu ahi. Keiman nangho muthong ho leh gamsa ho vahna kanei dingu nahi.  
5 Nangho tollhanga chu nalhuh gam diu ahi, ajeh chu keima thaneitah Pakaijin kaseisa ahi.  
6 Chule keiman Megog le apanpi ho twikhanglen panga lung mong tah chengho jouse chunga meikou gojuh a kajuh lhah sah ding ahi. Hiteng chule nang hon keima Pakai kahi nahet doh dingu ahi.  
7 Hiche nikho a hi keiman kamite Israel te lah a kamin theng hetsah na kanei ding ahi. Keiman koimacha jachatna hiche chunga kapohlut sah louding ahi. Chule namtin vaipin jong keima Pakai hi Israel mithengpa kahi ahetdoh diu ahi.   

Israel ten Gala Kisuse Thilkeu Ho Chomdiu 
 

8 Hiche nikho chuleh thutan hung um ding ahi tin thaneitah Pakaijin aseije. Ima jouse kasei dohsa bang-banga hung soh ding ahi.  
9 Hiteng chule Israel khopi chunga miho chu chedoh untin chule nalum ho, thalho, chule thalchang ho, tengcha neuho chule tengcha alen aneuva aga chomkhom uva chule meithinga aman dingu ahi. Ama hon kum sagi sunga nengchetna akiti diu ahi.  
10 ama hon loujau lah leh gammang lah a ti ding thing agasat u ngai talou ding ahi, ajeh chu hiche galamanchah ho chun angaichat chan uva apeh diu ahitai. Amaho chom dinga kigo chu ama hon achom uva chule athil keuvu ana lahpeh te chu athil keuvu alahpeh diu ahi tin thaneitah Pakaijin aseije.   

Lha Sagi Sunga Kivuina 
 

11 Chule keiman Gog leh amite dinga Twithi Solam sang, kholjin miho phaicham mun'a chu lhanmol lentah kasem peh diu ahi. Hichun hiche mun jotpa ho lampi chu akha ding chule ama hon hichelai mun chu amin akhelluva Gog leh amite phaicham kiti ding ahitai.  
12 Agamsung suhtheng na ding leh thilong ho vuidohna ding chu mihem hon lha sagi sung alah diu ahi.  
13 Mijouse kithokhom diu ahi, ijeh inem itile Israel tedinga jong niloupini hi ding ahin hiche ni chu kaloupi kahilchet nikho hi ding ahi, tin thaneitah Pakaijin aseije.  
14 Lha sagi jou teng chuleh pasal phabep khat alhendoh uva amaho chun mihem aholdoh uva avui diu dingu hitia chu gamsung asuh theng kit dingu ahi.  
15 Hoilai mun hijongleh gu akimudoh a ahile amelchihna asem uva, hijeh a chu gule chang vuidinga kinganse hon Gog le amite phaichama chu avui diu ahi.  
16 (Hiche mun chu khopi khat amin Hamonah kiti khat umintin, hichu Gog mite tina ahi) chule chutia chu achaina leh gamsung kisutheng ding ahi.   

Kilhaina Gantha Golvah Len 
 

17 Chule tun, mihem chapa hiche hi thaneitah Pakai thusei ahi, vacha ho leh gam'a gamsa ho chu kouvin, hungun hung kikhom uvin lang gamla tah tah a kon chule anaija kon'in Israel molsang chunga hungunlang keiman kilhaina gantha golvah loupi tah kabolpeh uva hiche sa naneh uva chule thisan nadon dingu ahi. ✡  
18 Pasal thahat ho sa neuvin chule leng chapa te thisan don uvin – amaho chu Bushan gamsunga kelngoi chal ho, kelngoi ho, kelchal ho chule bongchal ho – gancha thao ho jousen hung neuvin tin amaho chu seipeh in.  
19 Nachim set kahsen nengchet in nalung nachim set in nen lang nang le nang kivahva in chule nakhamset kahsen thisan jong chu don don jengin. Hiche hi nangho dinga kagotpeh kilhaina gantha golvah chu ahi.  
20 Kagolvahna ankong dokhang chunga chu sakolho sa, chule sakol chunga tou mithahat ho sa chule galsatna hangsan ho jouse sa chu hung neuvin tia thahat tah Pakai chun aseije.  
21 Hitia hi keiman namtin vaipi ho henga kaloupi kahil chet ding ahi. Keiman amaho ka engbolla kasuh natna mitinin avet uva chule kakhut tuma kakhet teng kathahat dan chu ahetdoh dingu ahi.  
22 Chule hiche akipatna chu Israel ten keima a Pakai a Pathen'u kahi ahetdoh diu ahi.  
23 Namtin vaipin ipi jeh a Israel te hi kasol mang hiu ham ti ahetdoh uva – hichu a Pathen uva dinga akitah lou nau chonsetna jeh a engbolna chu ahi. Hijeh a chu keiman kaki heimang sanna chule melmate suhmang dinga kana peh soh ahitai.  
24 Keiman kamai kahei manga akisuhboh jeh u leh achonset jeh uva engbolna ahi.  
25 Hijeh a chu tua hi thaneitah Pakai thusei ahi kamite sohchanna a kasuh tang ding ahi. Keiman Israel te jouse chunga hepina kanei ding, ajeh inem itile keiman kamintheng dinga katom panna kachin jing ding ahi.  
26 Amaho ho kicha ding beihella agamsung uva lung mong tah a ahung chen tengu leh masanga ajachatna hou leh tahsan aum louna hou jouse jeh a chu amopohna hou jouse akisan thei diu ahitai.  
27 Keiman amaho amelma teuva konna ain lamuva kahin lepui tengu leh namtin vaipi mitmu anga amaho lah a kathenna hi kavetsah ding ahi.  
28 Hiteng chule ka miten keima hi a Pakai a Pathen u kahi ti ahetdoh diu, ijeh inem itile keiman amaho chu sohchanga kasol mang a chule ain languva kahin puilut kitnu ahi. Keiman kamite khatcha jong kanunga kadalhah louhel diu ahi.  
29 Chule keiman amaho a konna kamai kahei mang kit tah louding ahi, ijeh inem itile keiman kamite Israel te chunga ka lhagao kasun lhah ding ahi tin thaneitah Pakaijin aseije.    

Hou-In Chung Changa Ezekiel Gaothilmu 
 

1 Ka sohchan kal u akum somni leh nga lhin kum – Jerusalem lhuh kal kum som le kum li lhin jou – Lhatun ni somni le get nin – Pakaijin keima eituh chah kheh e.  
2 Pathen’a konna lhagao thilmun'a a chun Israel gam'a eipuijin chule mol sangtah khat chunga eitou sah e. Hiche a konna chun khopi tobang khat lhanglang gamkaija kamun ahi. ✡  
3 Aman eihin pui naijep phat chun keiman amai sum-eng tobang mihem khat khopi sung lutna kelkot kom'a ding chu kamui. Hiche mipa chun thil tena pon'a kisem khao khat leh thil tena mol khat akichoije. ✡  
4 Aman kakom'a aseijin, Mihem chapa, ven lang chule ngaijin. Keiman kavet sah jouse hi naijin lang lunglut tah in gellin. Keiman nangma thil tamtah kavetsah theina dinga hiche mun'a hi nahung kipui lut ahi. Chuteng nangma Israel mite kom'a nakile kitna chule namu jouse hi amaho naseipeh ding ahi.  
5 Keiman Hou-In kim vel alhung keija pal kikai kamun ahi. Mipa khat chun thil tena mol khat feet som le akeh’a sao khat akichoijin chule akulbang chu aten ahileh, abang chu feet som le akeh maa sang ahi. ✡   

Solam Kelkot 
 

6 Hichun ama solam kot langa chun achen ahi. Ama pa chu kalbi a chun akallin chule kotpi bul chu aten ahile anunglang leh amalang feet som le akeh ahi.  
7 Hiche a chu khopi ngah ho umna in dan chu kelkot lampi lang toa chu kisa ahi. Hiche indan ho chu aning li a kibang ahin feet som leh akeh cheh ahi, lampi dung lhung keija chu indan khat leh khat kikah kikah chu feet get leh hopli a hopkhat cheh a kigamlat ahi. Hongcha kelkot mai asung lang patna achaina chan amalanga pat anung lang channa lampi chu feet som leh akeh ahi.  
8 Aman hongcha kelkot lampi jong aten ahi.  
9 Hichu achaina channa feet som leh feet li ahin chule adouna feet thum leh akeh sa ahi. Hiche hongcha hin kelkot tampi kigon dungjuiya Hou-In lang amaingat ahi.  
10 Hiche a chun ingah ho umna indent hum kelkot lampi jet leh veija chu umah ahi. Hiche ho chu alet aneo chule akikhenna abanglai ho jouse akibang cheh in ahi.  
11 Mipa chun kelkot lutna lampi chu akihkonna a pat availam feet somleh feet sagi leh akeh ahin chule kelkot lampi chu availam feet somni leh feet ni ahi.  
12 Khopi ngah ho umna indan khat cheh maija chun atuhna khat cheh aumin hichu inche somni leh inche khat cheh ahi. Indan khat cheh chu aning jouse feet som leh akeh ahicheh e.  
13 Hichun aman kelkot lampi ingahho umna indan nunglang nga chu asaodan apumpia aten ahileh asao dan chu feet somle feet thum leh hop lia hopkhat ahi.  
14 Aman hongcha lampi kikah abang chu alhung keijin asaodan feet jakhat leh feet nga ahi.  
15 Kelkot lampi dung lhung keijin alang khatna konna among lang khat chan chu feet somget leh feet sagi le akeh ahi.  
16 Hiche a chun bangkot ho aumin choldona in lam ngan ajum jep jep in chule akihop khen nao bang ho jong aum'e. Hongcha sung lutna ho a jong chun bang kot ho aum'e. Hiche akihop khenna bang maiho chu tum thinga milim kisem in akijem pollin ahi.  
17 Hichun mipa chun kotpi ahon chun Hou-In leitol apolama chun eihin puilutne. Leitol bang lhung keijin keng lampi a chotpha ding song akiphan chule keng lampi lang ngan banga chun pindan somthum jen akisan ahi.  
18 Hiche lampi chu kelkot panga um ahin chule leitol sung banga kipat kotpi lutna chan geija kilhung lut peh ahin hichu keng lampi noinung chu ahi.  
19 Hichun mipa chun Hou-In polang thutanna in kotpi polang leh asung lang alhung keijin aten ahileh asaodan chu feet jakhat leh feet som sagi le nga ahi.   

Sahlam Kelkot 
 

20 Mipa chun sahlang kotpi chu solam lang khat bang-bangin aten ahi.  
21 Hilaijah jong hin khopi ngah ho choldona in alangto a thum cheh aumin, akihop khennau bang toh hitah cheh a chule dansung lutna um cheh ahi. Thil kite jouse chu solam kotpi kitena toh chun kigom khom cheh ahi. Kotpi lutna lampi chu feet somget leh feet sagi leh akeh sau ahin, chule feet somli leh feet thum hopli a hop thum len ahin, hichu bang nunglang khopi ngah ho choldona inalng ngat chan chu ahi.  
22 Bangkot ho a hin, hongcha ho ahin, tum thinga kijem pol ho chu ahin abonchan niso lam ngat ho chutoh alet aneu kibang cheh ahiuve. Chule kalbi dan sagi a kikhap tou ahin chule hong cha chu kotpi lampi jona asung langa chu uma ahi.  
23 Hilaija hin sahlam ngatna kisem kelkot toh kotpi chu niso lam nga a kisem bang-bangin akisem in, hiche a kon chun Hou-In jotna thutanna insung nung polang kotpi to kigalsai laitah chun aum'e. Kotpi teni kikah chu feet jakhat leh somsagi leh feet nga ahi.   

Lhanglam Kelkot 
 

24 Hichun mipa lhanlang sang kotpi kimvella chun eipuilen chule amun jouse chu aten ahile sahlang sanga adang ho toh chun akibang chetne.  
25 Hilai ho a jong chun adang ho abang-bang chun bangkot anei cheh e. Chule polang thutanna lang jotna kotpi lampi kihkonna a chun hongcha aum'e. Adang ho bang-bang chun kotpi lampi chu feet som get leh feet sagi leh akeh sao ahin, availam chu feet somle feet thum leh hopli a hopthum ahin, hiche khopi ngahho in ngatna nung lang bang teni kikah chu ahi.  
26 Kotpi chun kalbi dan sagi chung lang lhung keijin aneiye, achule asung lang a jong chun hongcha aumin chule tumthing a kijem pol chu lhungpin apangin ahi.   

Thutanna Indan Sungnung 
 

27 Chule hilaijah jong hin polang kelkot toh kigalsai laitha a chun kotpi dang khat thutan indan sungnung lang jotna kotpi dang khatma aum'e. Kotpi teni kikah chu feet jakhat leh feet som sagilenga ahi.  
28 Thutanna insung nung jotna lhanglam kotpi a kipat chun mipa chun eipuije. Aten ahileh hiche kotpi jong adang ho tebep bep ma ahi.  
29 Khopi ngahho choldona in ahin, ajotpi ho cheng ahin, chule hongcha ahin adang hotoh alet aneu kibang cheh ahiuve. Chule bang ho kimvella chun bangkot leh hongcha aum cheh e. Chule adang dang ho bangin kotpi keng lampi chu asao feet somli leh feet sagi ahin chule availam feet somli leh feet thum leh hopli a hopthum ahi.  
30 Hongcha kelkotna konna thutanna sungnung chan chu alhung keija feet somle li ahin chule availam feet som leh feet thum ahi.  
31 Ahongcha chun polam thutanna inden chu angat in, tumthing chu ajolpi in apange. Chule kalbi dan sagi in akikhap touve.  
32 Thutanna in lutna solam kotpi phung a chun amapa chun apuije. Amapan aten ahile kotpi dang ho a chutoh alet aneo akibang cheh e.  
33 Khopi ngah ho choldona in, ajolpi teni ahin chule hongcha ahin abonchan a dang dang ho a toh alet aneu akibang cheh in chule abang ho achun bangkot aum cheh in chule hongcha jong aum'e. Kotpi keng lampi chu feet somget leh feet sagi leh akeh asauvin, chule availam feet somli leh feet thum leh hopthuma hop khat ahi.  
34 Ahongcha chun polam thutanna indan chu angan ahi. Ajolpi chu tumthing kijempol ahi, chule lutna chan gei chu kalbi get akikhap touve.  
35 Hichun aman thutanna insungnung jotna sahlang kotpi a chun eipuilen ahi. Amapan aten ahileh kotpi dang ho jouse chutoh alet aneu akibang sohkeije.  
36 Khopi ngah ho choldona in ajolpi ahin chule kotpi hongcha ahin abonchan alet aneu akibang sohkeijin chule bangkot kisem dan jong kibang cheh ahi. Kotpi keng lampi chu feet somget leh feet sagi leh akeh sao ahin, chule availam feet somli leh feet thum leh hopli a hopthum a len ahi.  
37 Hongcha chun polang thutanna inlang angan chule tumthing kijem polla kidou ahi. Alutna a chu kalbi dan get aum tou peh e.  
38 Kotpi hongcha akipatna kotpi sungnung a chun kotkhat aumin chule apanga chun indan khat aumin, hichea chu pumgo thilto ding sa kisop ji ahi.   

Kilhaina Ding Gancha Semna Dokhang 
 

39 Hongcha alangto a chun dokhang ni aumin, hiche chunga chu govam thilto ding gancha ho kithat ji ahin, chonset thilto chule themmo thilto ahi.  
40 Hongcha polam sahlang lutna alangto a chun dokhang dang ni aum ben ahi.  
41 Hijeh chun agomin dokhang get aumin – li asunga aumin, chule li ma apolanga aum'e – hiche mun'a chu kilhaina gantha ho chu kichen bong a chule gonsa kikoi ahi.  
42 Hiche a chun songa kikheng dokhang li ma aumin, hiche a chu govam thilto ding semna a kimang ji ahin, khat cheh chu inche somthum khat leh akeh adung avai kibang ahin inche somni khatna sang ahin. Hiche dokhang chunga chu govam thilto ding sasatna chem ho leh sasatna dinga kimang manchah jouse kikoija ahi.  
43 Hiche japi kimutona in banga detchetna kikil thihkoi inche thum'a sau ho chu kikhaijah ahi. Hiche kilhaina gantha sa ho chu hiche chunga chu kikoiji ahi.   

Thutanna Indan Leh Huongcha 
 

44 Thutanna in sungnung sunga chu indan ni uma ahi. Khat chu sahlang kotpi a chu uma lhanglang angatna khat chu lhanglang kotpi a chu uma sahlang angat ahi.  
45 Chule mipa chun kajah a sahlang kelkot sungnung a indan chu Hou-In kimanchah ding dan hil lea pang thempuho umna ding ahi.  
46 Lhanglang kelkot sunga um indan chu maicham thempuho a ding ahin – Zadok chilhah ho ahiuvin – ajeh chu amaho hin Levi te jouse thakhella amaho bou hin Pakai anailut uva ama ding kin abolpeh ji diu ahi.  
47 Hichun mipa chun thutanna sungnung chu aten ahileh hichu aningli kibang ahin, feet jakhat leh feet som sagi leh feet nga a avail en ahin, agallang channa feet jakhat leh feet somsagi leh nga ahi. Maicham chu Hou-In mai thutanna in na chu uma ahi.  
48 Hichun amapa chun Hou-In hongcha a chun eipuije. Amapan hongcha bang-bang alang to in aten ahileh alangto in feet get leh hopli a hopthum a sau ahi. Alutna seh seh chu aten ahileh feet somni leh feet li leh akeh availam ahin chule lutna bang teni chu aten ahileh feet nga leh hoplia hopkat a sau ben ahi.  
49 Hongcha chu availam feet somthum leh feet nga ahin, chule feet somni leh feet khat thuh ahi. Achung lang channa chu kalbi som chetou peh ah ahin, ajet aveija chu ajolpi uma ahi.    

Hou-In Kite 
 

1 Hiche jou chun amapa chun Hou-In muntheng phung langa chun eipui lutne. Amapan kotkhah jotna lampi bang alang to in aten ahi. Chule hiche ho chu feet somle akeh asana hi.  
2 Kotkhah jotna lampi chu availing feet som leh sagi leh akeh ahin, bang ho chu alanto a feet get leh hopli a hopthum asauve. Muntheng phung changseh chu feet som sagi asauvin chule avai lang feet somthum leh feet nga ahi.  
3 Hichun amapa chu muntheng khel lama dan sungnung a chun achen ahi. Lutna bang alangto in aten ahileh hiche ho chu feet somthum leh feet khat le akeh asan ahi. Lutna chu availam feet som leh akeh ahin, chule lutna bang alangto in feet som le feet nileh hopli a hopkhat asauvin ahi.  
4 Muntheng mun dan sungnung chu feet somthum leh feet nga asauvin, chule availam feet somthum leh feet nga ahi. “Hiche hi” tin amapan kakom'a aseije. Muntheng chungnung ahi ati.  
5 Hichun Hou-In bang chu aten ahi, chule hichu feet som leh akeh asana hi. Apolang banga chun indan agol gol in aumin, indan khat chu availang feet sagi ahi.  
6 Hiche a inpanga indan ho chu dan thum'a kisa ahi. Khat chunga khat kisa thom ahin, dan khatna chu indan somthum cheh uma ahi. Hiche inpanga indan ho douna chu Hou-In banga ajum laiya chu kingam ahi. Amaho chun abang ho chu aphah louvu ahi.  
7 Dan khat chu anoija dan sanga lenjo jep a Hou-In bang chu asan jep jeh leh jum jep jep a khat leh khat hiti chu kidou toa ahi. Achung den pen chan gei chu chetouna dinga chu atonung penna patna kalbi kaltou peh ah ahi.  
8 Hou-In a chu thusei namun kidosang namun ahi, hichun inpanga indan chengse bulpi jong chu kisemtha ahi. Hiche thuseina mun chu feet som leh akeh asangin ahi.  
9 Hou-In panga indan kisem ho inbang chu feet geat leh hopli a hopthum sa ahi. Hiche inpanga indan teni kikah chun a onglai aum'in ahi.  
10 Chule thutanna in sungnung lang bang polanga chu indan kigol aumin ahi. Hiche a onglai mun chu feet somthum leh feet nga availam len ahin, Hou-In kimvel lhung kei ahi.  
11 Chuleh inpanga in kisem ho dinga kotpi ho chengse chu thusei mun kido sang mun chunga chu kihong ahiuvin, hichu availam feet geat leh hopli a hopthum len ahi. Kot khat chun sahlang bang angan chule khat chun lhanglang angai.  
12 Lhumlam lang a chun inlen tah khat kisa aumin hichun Hou-In thutanna lang angan ahi. Hichu availam feet jakhat leh feet somni leh feet ni ahin, chule feet jakhat leh soomnga asauvin, chuleh abang ho chu feet geat leh hopli a hopthum sa ahi.  
13 Hichun mipa chun Hou-In chu aten ahile hichu feet jakhat leh somsagi leh nga asauve. Hichu in kisa leh akimvella thutanna in chu in abang ho puma chu feet jakhat leh som sagi leh nga sau ahi.  
14 Thutanna insung nung Hou-In solam lang chu avai feet jakhat leh somsagi leh nga ahi.  
15 Solam lang nga a in kisa chule abang teni puma chu avai feet jakhat leh somsagi leh nga ahi. Muntheng indan sungnung chule Hou-In hongcha  
16 abonchauva thing amai neija kisem cheh ahin, chule aning langa bangkot ho jong chu chutobang ma a chu kisem cheh ahiuve. Hou-In bangsungnung lang ho jong chu achung lang bang kotho noilang chu aboncha thing thing amai neija kisem cheh ahi.  
17 Kot chung a onglai indan sungnung channa chetou peh a chule abang asung apo chutobang ma a chu kisem ahi.  
18 Abang jouse Cherub lim kisema kijem a khat cheh chun maini anei cheh in, chule hiche Cherub ho kikah a chun tumthing kijem pol aumin ahi.  
19 Mihem mai khat in tumthing phung lang angan khat kit chun ahile keipi nou mai ahin hichun tumthing phung lang khatma chu angai. Hiche ho chu Hou-In sung lhung keija kisem soh hela ahin,  
20 Tolla bangleh chan ahin, muntheng polam bang ho jong ahoptha ahi.  
21 Muntheng sung lutna a khom ho chu aningli kibang a kisui ahi cheh in, chule muntheng chungnung lutna a ho jong chu akibang cheh e.   

Thinga Kisem Maichamphung 
 

22 Chuleh maicham thinga kisem feet nga leh hopli a hopkhat sang chule feet thum leh akeh sau ahin, aning akitunna chule abang aboncha thinga kisem ahicheh e. Hiche mipa chun eisei peh in Pakai angsunga um dokhang chu ahi.   

Muntheng Lutna Kotpi Ni 
 

23 Muntheng phung leh muntheng chungnung teni chun kotpi ni gel aneicheh lhone.  
24 Kot ihon nalam lama kihong chule amachama kikhah thei cheh ahi.  
25 Muntheng lutna kot chu Cherub lima kisem tumthing ho a abang ho kijem cheh ahi. Hou-In hongcha achung thinga kikhu khat aum'e.  
26 Hongcha alangto gel a chun tum thing kijem pola kisem bang kot anei cheh e. Bang polanga inpanga indan ho jong chu achung khu anei cheh u ahi.    

Sahlam Thutanna 
 

1 Sahlang kotpi a kon chun Hou-In thutanna pamlang a chun mipa chun eipui doh e. Polam thutanna in na chun kalut lhon'in chule thutanna insung nunga sahlang bang ho a um indan ho a chun kahung lhone.  
2 Sahlang lutna kihong bang kigon dan chu adung lang feet jakhat le som sagi le nga ahin chule availam somget le akeh ahi.  
3 Inlentah a kisa indan ho chu thutanna in toh kijop mat ahin, hichu availam feet somthum le nga ahi. Indan dang khat chu polang thutanna keng lampi toh ki ang ngat ahi. Indan teni chu song thum sanga kisa ahin, chule khat leh khat kisa galkai ahi.  
4 Indan teni kikah a keng lampi chu availam feet som le sagi le akeh ahi, akivel hop sung se-se chu feet jakhat som sagi le nga ahin, chule akot jousen sahlang angan ahi.   

Thutanna Mun Chungnung 
 

5 Asong chungnung teni a indan ho chu anoinung sangin ajum jep jep in ahi. Ajeh chu song chungnung hoa chu keng lampi amalang anei ngai ahi.  
6 In chu asong thum'a kisa ahin, chule amaho chun thutanna in na bang adou ding neilou ahi. Asong chungnung chu asong noinunga chu kitung jang jep ahi.  
7 Polam thutanna in na konna achom khen in polang bang chu feet som get le sagi le akeh’a sau ahi.  
8 Polam indan bang ho a chun ajopsau be a hichea chu feet som get le sagi le akeh kikeh be ahin, inlen sungnung lang Hou-In toh kijopmat indan ho chu feet jakhat le som sagi le nga kehlet be ahi.   

Solam Leh Lhumlam Thutannamun 
 

9 Hicheng indan ho a chun thutanna'a konna lutna khat aum'e.  
10 Hou-In pang lhanglang sangsung thutanna Hou-In leh thutanna in kikah a chun indan ni aum'e. Hiche indan ho chu sahlang sanga indan ho bang-banga kisem ahi.  
11 Hiche a chun Hou-In sahlang panga bang-bang chun indan teni kikah a chun keng lampi aum'e. Hiche indan let dan chu adung avai adang dang ho abang-bang ahi. Chuleh adang ho a banga lutna leh kot jong aneijin ahi. Alet aneo dan dankhat chu amuthei jeng ahi.  
12 Indan sungnung lang angat in lutna khat aum'e. Chule sung lang keng lampi kichai solam langa jong chun adang khat aum'e.  
13 Hichun mihem pa chun kajah a eiseipeh in hiche indan ho Hou-In kisuh vetna a kon sahlang leh lhanglang ho chu atheng ahi. Hilai mun'a chu Pakaiya kilhaina thilto toh'a pang thempu ho chun thil theng chungnung kitoh ho chu aneh diu ahi. Chule indan ho athen jeh a chu thiltheng kitoh ho kholna a anei diu ahi. Chang thilto ho chonset thilto ho, chuleh themmo thilto ho ahiuve.  
14 Thempuho chun muntheng chu adalhah tengu leh thutanna in polama chu che pai jeng theilou diu ahi. Ama hon kin theng abolnau pon ho chu akilah doh masat diu ahi. Ajeh chu hiche pon ho chu atheng ahi. Ama hon mipi kititna insung alut masang uva avon u akikhel masat dingu ahi.  
15 Mipa chu Hou-In kimvel sung ho ate jou phat in aman agam hop kol sung se-se te ding solam kot a chun eipui doh tai.  
16 Amapa chun thiltena tenglhon chun solam lang sang chu aten ahi. Chule hichu feet jaget le som sagi le nga’n asauvin ahi.  
17 Hichun sahlang sang aten ahile hichu feet jaget le som sagi le nga ahi.  
18 Lhanglang sang jong chu feet jaget le som sagi le nga ahi.  
19 Chuleh lhumlam sang jong chu feet jaget le som sagi le nga ma ahi.  
20 Hijeh chun alang jouse ajet avei asah alhang feet jaget le som sagi le nga cheh ahin, muntheng leh mi kititna mun sepkhen dingin bang akigen lhung keije.    

Solam Kelkotna Themgaopa 
 

1 Hicheng jou nung chun mipa chun solam kotpi vella chun eilepui lutne.  
2 Phulou helouvin Pathen loupina chu solam langa kon chun ahung kilah e. Ama hung kitol gin chu twi tampi kitol gin toh abangin, chule leiset pumpi chu aloupinan asalvah e. ✡  
3 Hiche gao thilmu jong hi adanga kamu ho toh abangin, amasan Kebar vadung panga chule Jerusalem sumang dinga ahungna hichun keiman kamai tolla kasulut jenge.   

Hou-In Sunga Pakai Loupina Hunglut 
 

4 Chule Pakai loupina chu solam kotpi a kon'in Hou-In sungah ahung lutne.  
5 Hichun lhagao chun eihung pui touvin, thutanna sungnung langa chun eipuilutne. Chule Pakai loupina chun Hou-In adipset jenge.  
6 Chule keiman Hou-In sunga konna kaheng'a thusei khat kajai. Hichun Hou-In te a pang pa chu kakom'a ana dinge.  
7 Pakaijin kaheng'a aseijin mihem chapa hiche hi kalal touna ahin, chuleh kakeng kangapna ding mun chu ahi. Keima atonsotna Israel tetoh kachen khom ding ahi. Amaho aleng teuvin kamin asuh boh kit talou diu ahi. Jonthanhoi dimsetna Pathen dang ahou nauva kon ahilouleh aleng teu thisa ho ajabol nauva konna  
8 ama hon milim doi maicham chu keija ban tah a akoijun hichu bangin keija leh amaho chu akhen mai mai bou ahi. Ama hon kidah dah uma chonset nauva chu kamintheng asuhboh jiu ahin, hijeh a chu keiman ka lunghanna a chu kabah gamu ahi.  
9 Tun ama hon pathen dang hou nga tauhen, chuleh aleng teu thisa ho ajabol nau. Chule keima atonsotna amaho lah a kachen ding ahi.   

Hou-In Leh Maicham Kimanchahna Dan 
 

10 Mihem chapa keiman kavetsah Hou-In chu Israel mite kom'a kicheh tah in seipeh in. Chutileh achonset nau hou jouse a kijapi diu ahi. Athilgon hou kihil uhen.  
11 Chuleh athilbol sa houva chu jahcha diu ahi. Hou-In kisem ding dan kicheh tah kavetsah chu kicheh tah in hilchen in alutna ding leh apotdohna ding ho pumin chuleh aboncha keijin thupeh ho leh chondan ho seipeh in. Hiche ho chung chang chu kicheh tah in sutdoh peh in. Chu thupeh avet uva hitia chu ageldoh kitnuva chule ajui theina diuvin.  
12 Chule hiche Hou-In athenna den jouse kipatna ahin, Hou-In kisahna molsang pumpi hi thenga ahi. Henge, hiche Hou-In chonna dan bulpi ahi.  
13 Hiche ho hi maicham tena chu ahi. Maicham kimvella chun twikai aumin, hichu inche somni le khat a thuh ahin, chule avai inche somni le khat ma ahi. Atuhna aning chan geija inche ko ahi. Hiche hi maicham asan dan ahi. ✡  
14 Maicham chu atuhna a patna feet thumle akeh’a kikhang sang ahin, hichun maicham chu akol lhung kei ahi. Chuleh hichu athuh lam inche somi le khat ahin, chuleh availam inche somni le khat ahi. Anoinung jum laiya pat maicham chu feet sagia sang ahin, availam inche somni le khat a achung lang ajum chan geija kikhang doh ahi.  
15 Maicham chun tapkong chu feet sagia sanga kikhang sang ahin, aninglia kipatna saki hung kitung doh ahi.  
16 Maicham chung chu aningli ahin, hichu inche somni le khat a konna inche somni le khat ma ahi.  
17 Achunglang ajum lai jong chu aningli ma asem ahin, hichu ateng dungjuiya feet somni le khat le akeh chule somni le khat ma ahin, hichu twikai inche somni le khat chule atuhna inche som le akeh agei lhung keija toh hitha ahi. Hiche a chu maicham solam lang sanga chun kalbi dang eat achetouvin ahi.   

Kithensona Nimasa 
 

18 Hichun aman kaheng'a aseijin mihem chapa hiche thaneitah Pakai thusei ahi. Hiche ho hi maicham pumgo thilto kibol ding dan ho chu ahi. Chule maicham akisah tengleh thisan thekhum dan ho ahi. ✡  
19 Hiche phatteng chule Zadok insung mi Levi te thempu ho ka angsunga kakin bolla pangho chu chonset thilto dinga bongchal gol khat kipe ding ahi tin thaneitah Pakaijin aseije.  
20 Nang thisan them khat naham doh a maichama saki li ho chunga chu naloi ding ahi. Achunglang aningli laiya chu nanu ding ahi. Chuleh agei kimvel lhung keija atunna a chu nanu tha ding ahi. Hiche chun maicham asuhtheng na leh chonset thoidamna hi ding ahi.  
21 Chuteng chonset thilto bongchal lagol chu alah a chule Hou-In kimvella lhendohsa kikoi laiya chu agovam ding ahi.   

Kithenso Ninina 
 

22 Anini channi leh chonset thilto kilhaina dinga chu nolnabei kelchal gol khat nato ding ahi. Chutengleh bongchal khat na chonset suhthengna leh thoidamna nabol bang-banga chu maicham suhthengna leh thoidamna nabol ding ahi.  
23 Hiche suhthenga kin chu nabol jou tengleh nolnabei bongchal dang khat leh nolnabei khat ma a kon lah a ahkonna nalah doh a nato ding ahi.  
24 Nangin hiche ho chu Pakaiya natodoh a chule thempu hon hiche ho chunga chu chi athekhum uva chule Pakaiya dinga pumgo thilto a ato dingu ahi.   

Nisagi Kisuhthengna 
 

25 Hitia chu nisagi sunga kelchal khat, bongchal gol khat, chuleh kelngoi khat ahonlah a konna nalah doh a chonset thilto kilhaina dinga nato ding ahi. Hiche gancha ho chu nolnabei seisetna bei cheh hidiu ahi.  
26 Hitia hi nisagi sunga niseh leh maicham dinga suhthengna leh lhatdohna nabol peh peh ding ahi. Athenga manchah dinga asekhen diu ahi.   

Kisuhtheng Nigetni 
 

27 Nisagi lhingset chu aboljou tengu leh aniget channi leh maicham chunga chu thempu hon govam thilto kilhaina abol diu chule mipi ho dinga chamna thilto ato doh diu ahi. Chutengleh keiman nang kakisan lut diu nahi, keima thaneitah Pakai kitipan kaseidoh sa ahi.    

Muntheng Polam Kelkot 
 

1 Hichun mipa chun polam kelkot nisolam ngatna kihoi laiya chun eihin nung puilut kit in ahileh kelkot chu ana kikhah chah tai.  
2 Hichun Pakaijin kajah a hiche kelkot hi kikhah jing ding kihong kit louhel ding chule  
3 Mihem in jong lutna anei louhel ding ahi. Ijeh inem itile hiche kelkot a hi Pakai Israel Pathen hung lutna ahitai. Hijeh a chu a itih a kikhah jing ding ahitai. Lengpa chapa changseh bou chu asunga touva Pakai angsunga an aga neh ding ahi. Ahinlah ama chu hiche hongcha lampia kotpia chu lutna chule potna jong anei ding ahi.  
4 Hichun mipa chun Hou-In mai sahlang kelkotna kon chun eihin puilutne. Keiman kaven ahile Pakai loupina Pakai Hou-In dimsetna aum chu kamui. Hichun keiman kamai tolla kasulut tai.  
5 Chuleh Pakaijin kaheng'a aseijin, mihem chapa hetsahna hi chingthei tah in melchih in. Namit leh nanakhang mangchan lang thil jouse ngaijin. Keiman Pathen Hou-In chondan ho hi ka seipeh ding nahi. Hou-In lutna leh potna aum ding dan ho chingthei tah in melchih in.  
6 Chuleh hiche doumah bol Israel mite khu hiche thaneitah Pakai thusei hi seipeh in. O Israel mipite! Kidah dah um chonset nabol u chu phatante.  
7 Pathen’a dinga lungthim neilou mite, cheptan lou gamdang mite chu kamun, thingphung nahin puilut uva, hiti hin ka Hou-In nasuboh un chule kaneh ding an jong chu nasuboh tha ji tauve. Athau chule kilhaina thisan ho pumin kidah dah umna chonsetnau ho keuseh hilouvin keima kitepna ho nasukeh be nalai juve.  
8 Kachon dan thengho nitding khel'in kamun theng vettup dingin gamdang miho chu nathalah tauve.   

Levi te Suhkhel 
 

9 Hijeh a chu hiche hi thaneitah Pakai thusei ahi. Cheptan lou chule Pakai kom'a kipeh dohna neilou Israel te lah a chengsa ho jeng jong koima kamuntheng phunga lut thei louhel diu ahi.  
10 Chuleh Levi phunga mipa te milim doi hou dinga keija konna achemang laiuva eidalha ho, akitah lou nau dungjuiya akipoh diu ahi.  
11 Amaho chu Hou-In veng tupma pang chuleh kelkot ngah a pang chuleh pumgo thilto dinga hung kichoi ganchaho that in pang uhenlang chuleh mipi ho kithopi in pang jong leu  
12 Ahijeng vang'in ama hon kamite chu milim doi hou dingin ana tilkhou jiuvinm Israel te chu chonsetna thuhtah in alhuhsah jiuve. Hijeh chun keiman kihahselna dettah in kaneijin hijeh a chu ama hon achonset nau ga chu akipoh cheh diu ahi, tin thaneitah Pakaijin aseije.   

Hou-In Vaihom Dingho 
 

13 ama hon thempu khat hina a kakin bol dinga eihin nailut louhel dingu ahi. Ama hon kathil thengho khat atohkhah theilou diu, ahilouleh thilto thengho jong chu athamkhah theilou diu ahi. Ijeh inem itile kidah dah uma chonset nau anabol dohsa hou jouse jachatna chu akipoh diu ahi.  
14 Amaho chun Hou-In phat chomkhat a dinga vaihoma pang diu, vettupma natoh ho a mopona anei diu chule lhangpia natoh jouse jong atoh dingu ahi.  
15 Itihen lang hijongleh Zadok insung miten Levi themput dolla Israel insung miten milim doi hou dinga adalhah nung uva Hou-In a kitah tah lim aboljiu ahi. Hiche miho hi lhacha natoh a kakin abol diu ahi. Amaho chu kalanga ding uva chuleh kilhaina thisanna atodoh diu ahi tin thaneitah Pakaijin aseije.  
16 Amaho bou chu kamun theng phunga hunglut uva chuleh ka thempu kin bol dinga ka dokhang ahin nailut dingu ahi. Ama hon kangaichat jouse eisuh bulhit peh diu ahi.   

Thempuho Chonding Dan 
 

17 Amaho thutanna insung kotpi ahung lut tengu leh ama hon tupat ponnem bou akivon diu ahi. Ama hon thutanna insunga na atoh tengu leh samul pon akisil theilou diu, ahilouleh Hou-In sunga atoh tengu leh ✡  
18 ama hon tupat ponnem aluva delkop akikop diu chuleh tupat ponnem von sungnung a akivon diu ahi. Ama hon tiul kaina thei imacha akivon lou diu ahi.  
19 Amaho thutanna in polanga akile doh uva mipi kititna mun alhun tengu leh akinbol nauva akivon hou chu akisut lhah diu ahi. Ama hon avon hou chu indan theng sungnunga akikoi diu chule hiche vkonna konna midang ho thenna apohlut khumuva akichat sahna lou diuva von dang akivon diu ahi. ✡  
20 ama hon alujang sam akivo tol lou diu, chujongleh ahoi sau behseh lou diu hiche ho khella chu akisuh jol jing diu ahi. ✡  
21 Thutanna sungnung alut masang uva athempu hon ju adon theilou diu ahi. ✡  
22 ama hon aji diu chu Israel sunga nungah thengho bou akilhen diu, ahilouleh thempu ji hisa meithai ho akilhen diu ahi. Ama hon meithai dang leh akidasa numei akilhen theilou diu ahi. ✡  
23 ama hon kamite thiltheng leh athenglou chuleh hou chondan na atheng leh athenglou ipi ham ti ahil diu ahi. ✡  
24 ama hon kamite lah a lunggel kitolouna aum tengleh asuhchamna dinga thutanna pang diu ahi. Athutan lhah nau chu ka chondan ho toh kitoh a atan diu ahi. Chuleh thempu ho amaho tah in kahilna ho leh kathupeh ho hi kut theng ho chu kut abol chanuva kut abol diu, chule ka cholngah nikho ho jouse jong athenga anit jing dingu ahi.  
25 Thempu khat chu ama leh ama thilong phunga chea kisuboh louding ahi. Amavang ijemtia athi chu apa ham, anu ham, acha ham, asopipa ham, ahilouleh jinei loulai asopinu ham ahileh vang hitobang ho chunga vang chu phal ahi. ✡  
26 Hiche jeng jong chu hou chondan ho a akisuh theng jou chule nisagi anga a chujou tengleh Hou-In kin bol dinga kile thei ding ahi.  
27 Nikho masa pen nia thutanana insung nung leh muntheng phunga alutna chuleh naotng ding ahung kile tengleh ama a ding monga chonset thilto anei ding ahi tin thaneitah Pakaijin aseije.  
28 Thempu khat chun gou akhol lou diu ahilouleh gamtum anei lou diu ahi. Ijeh inem itile keima changseh hi amaho dinga gotchom beh bou chu kahi. ✡  
29 Amaho anneh ding chu mipi hon Hou-In athilpeh hou leh kilhaina ahinpoh hou jouse chang thilto chonset thilto chuleh themmo thilto ho jouse a konna hung diu ahi. Ipi hijongleh mikhat in Pakaiya ding asekhen tapou thempu ho chan ding ahi. ✡  
30 Thingga min masa jouse chule Pakaiya dinga thilpeh hung kipolut jouse chu thempu ho kom'a cheding ahi. Tohga masa pen ho chule na changbong masa pen ho jong chu thempu ho kipe ding ahi. Chutileh na in chu phatthei kiboh ding ahi tin thaneitah Pakaijin aseije.  
31 Thempu hon vacha sa ahilouleh gancha moh thi a thi, ahilouleh ganhing dangin adella atha ho chu aneh theilou diu ahi. ✡    

Gamtheng Tumbeh 
 

1 Nangman gam chu Israel phung mite lah a nahoppeh tengleh gambeh khat chu Pakaiya dinga gamtheng khat dinga na khendoh ding ahi. Hiche gam beh a chu mile get leh akeh saoding chule availam chu mile gup leh hop thum'a hopni hi ding ahi. Hiche gam hop sungse se chu athenga um ding ahi.  
2 Hiche gambeh khat chu feet jaget le som sagi le nga leh feet jaget le som sagi le nga, hopsung chu Hou-In dinga nakhen doh ding ahi. Akimvel feet jaget le som sagi le ngaa len chu alhung keija gam onga koi ding ahi.  
3 Nangman gamtheng kihoi laiya konna chu gambeh khat mile get leh hopthuma hopkhat sau chule availam mile thum leh hopthuma hopkhat nate doh ding ahi. Hiche gambeh theng sunga chu Muntheng Chungnung chu um ding ahi.  
4 Hiche gambeh chu athenga um ding, muntheng phunga lutna Pakai kin bol ding thempuho ding a kisep khen ding ahi. Ama hon chenna inmun'a aneiuva chule Hou-In chu hiche sunga chu um ding ahi.  
5 Pathen’a dinga kitodohsa banna gambeh jom jitjet khat um ding chu asau lang mile get leh hop thum'a hopkhat chule availam mile thum leh hopthuma hopkhat chu Hou-In natonga pang Levi te dinga chenna mun hi ding, agou lou diu leh akhopiu hi ding ahi.  
6 Akikatdohsa gam alenjep maija chu gambeh asao lang mile get leh hop thum'a hopkhat leh availang mile thum leh hopthuma hopni hi ding ahi. Hiche mun nasekhen nau hi Israel te koi hijongleh chenna khopia anei diu ahi.  
7 Leng chapa te ding gambeh ni nasekhen peh diu ahi. Gambeh khat gamgi chu atheng dinga kitodohsa solam lang gamgi toh kimatna chule khopi leh gambeh anina chu lhumlam lang gamgi toh kimat ding ahi. Hitia chu solam gamkai gamla tah leh lhumlam gamkaija Leng chapa te gamgi a chu kigol toupeh a solam gamkai le lhumlam gamkaija thinglhang miho gamgi toh kijopmat ding ahi.  
8 Hiche gambeh ho hi leng chapa te chanvou hija, hitia chu leng chapa ten koima a engse sea aboltah lou diu chule kamite achom tah lou diu ahi. Ama hon agambeh aval chengse chu aphung phunga chenmun'a apeh cheh diu ahi.   

Leng Chapa Bolding Thil 
 

9 Ijeh inem itile hiche hi Pakai thusei ahi. Israel leng chapa te phakhop set tante, pumhatna thil kibol leh bolgenthei ho chu nga tauvin, thil akitoh chet leh adih chu ipi ham bol'un. Kamite agamsunga konna nachomgam na leh najou lhep nau dalha tauvin. Achennau in na konna nadelmang u chu nga tauvin tin thaneitah Pakaijin aseije.  
10 Thilgih tena chu adih chacha naman uva chule achom sau adih a na leuva chuleh alet aneu tenna adih, ago hinhen atwi hijongleh naman diu ahi. ✡  
11 Homer hi alhangpi a thil atam alhom tena a naman diu ahi. Ephah leh Bath hi homer hopsoma hopkhat toh kibang hi ding ahi.  
12 Alhangpia agih hi Shekel a kite ding ahin, shekel khat chun gera somni adol ding chule shekel somgup chu min'a khat toh kibang ding ahi.   

Leng Chapa Dinga Mipi Thilto 
 

13 Nanghon leng chapa chu agam man dinga suhlou chang ahilouleh sakolcang atena somgup lah atena khat chu nalhosoh uva konna napeh diu ahi.  
14 Olive thao ahileh jakhat lah a khat bou napeh diu ahi.  
15 Israel sunga kelngoi ahilouleh kelcha jani chenga kiloi ho lah a konna chu khat khatna lahdoh ding ahi. Hiche ho chu chang thilto, govam thilto, chule chamna thilto a kitoh ding ho chu ahin, hichun ahin toh ho dinga lhatdohna sempeh ding ahi, tin thaneitah Pakaijin aseije.  
16 Israel mipte jousen hiche thilto hi leng chapa apeh diu ahi.   

Hou-In a Leng chapa thilto 
 

17 Leng chapa chun houlang golnop; lhathah vahchoina, cholngah nikho chule hitobang adang dang phattah hileh amite ding agon peh ding chu ngaijah ahi. Aman chonset thilto, govam thilto, chang thilto, donthei thilto chule chamna thilto Israel mipite suhtheng nading Pakaiya dinga adih asem doh nadinga ahi.  
18 Hiche hi thaneitah Pakai thusei ahi. Chamkang kipat til kumthah nimasani Hou-In suhtheng nadinga bongchal gol nolnabei khatna todoh ding ahi.  
19 Thempu pa chun chonset thilto a konna chu athisan alahdoh a chule Hou-In kotbenga maicham achung ajumlai aninglia chule thutanna sungnung lutna kelkot khom ho a chu aloinat ding ahi.  
20 Hiche hi kumthah nisagi lhinni jongleh nabol koitobang ham khat hatchet jeh a ham ahilouleh bolkhel jeh hama chonset bol ho dinga lhatdohna nabol peh ding ahi. Hitia Hou-In chu nasuh theng diu ahi.   

Kalchuh Kut 
 

21 Lhamasapen nisom leh nili lhinni leh nangin Kalchuh Kut nabol ding ahi. Hiche golvah nisagi sunga nabol ding ahi. Hiche phat sunga changlhah naneh ding chu cholsolou hi ding ahi. ✡  
22 Kalchuh Kut nikho tengleh leng chapan ama a ding leh Israel mite a dinga chonset thilto bongchal gol khat agon ding ahi.  
23 Hiche nisagi Kut sunga chu niseh a Pakaiya dinga govam thilto ding bongchal gol sagi leh kelngoi chal sagi nolna beihel cheh gotsa akoi ding ahi. Niseh leh Kelchal khat cheh chonset thilto dinga atotha ding ahi.  
24 Leng chapan changbong pocha khat chang thilto dinga chule Olive thao gallon khat bongchal gol khat leh kelngoi chalk hat cheh to hitha ding ahi.   

Nisagi Kut 
 

25 Chavang laileh hunglhungji Hoidohna Kut nisagi sunga hi hiche thilto ho – chonset thilto, govam thilto, chule chang thilto chule Olive thao angaichat dungjuiya leng chapan gotsa akoi jing ding ahi. ✡    

Thutanna Sungnung Solam Kelkot 
 

1 Hiche hi thaneitah Pakai thusei ahi. Thutanna sungnung solam kelkot hapta seh a natoh nikho nigup sunga kikhah jing ding chule Sabbath nikho chuleh Lhathah nikho Kut kibol tengleh bou kihong ding ahi.  
2 Leng chapa chu apolanga konna hongcha lutna kelkot na konna lut ding ahi. Hitia chu thempu ama ding govam thilto leh chamna thilto atolai sungseuva chu kelkot khom phunga chu ding den ding ahi. Ama chu Pathen houding kelkot kenglampi sunga chu kumlha ding chule ahung lutna lang ma-ma a chu potdoh kit ding ahi. Hiche kelkot chu nilhah kahsea kikhah louding ahi.  
3 Sabbath nikho teng kelkot phung maija chu mipi ho chu Pakai hou dinga kun cheh diu, chule lhathah niho nikho teng jongleh abol diu ahi.   

Govam Thilto 
 

4 Sabbath nikho seh leh leng chapan Pakaiya govam thilto dinga kelngoi gup leh kelngoi chalkhat ma nolna beihel khat ato dingu ahi.  
5 Kelngoi chal toh totha ding deilhen changbong chang thilto ding chule kelngoi to totha changbong atojou jat jat ato ding chule changbong pocha khatna dinga Olive thao gallon khat atotha ding ahi.  
6 Lhahthah nikho Kut kibol nitengleh bongchal gol khat, kelngoi gup chule kelngoi chalkhat nolna beihel cheh ato tha ding ahi.  
7 Bongchal gol toh totha dinga chu deilhen changbong pocha khat chang thilto dinga ato tha ding ahi. Kelngoi chal ding changbong pocha khat ahin choi tha ding ahi. Chule kelngoi khat cheh a ding chu ijat hijongleh aman atojou kham khama apeh ding ahi. Changbong pocha khat ding a chu Olive thao gallon khat ato ding ahi.  
8 Leng chapa chu hongcha a konna kelkotna lut ding ahi. Chule hiche lampi ma-ma a chu adalhah kit ding ahi.  
9 Lhentum Kut ho abol uva mipi Pakai hou dinga lhumlam kelkotna ahung lut tengu leh ama hon lhanglang kelkotna adalhah diu ahi. Chule koi hileh lhanglang kelkotna hung lut ho chu sahlang kelkot a adalhah diu ahi. Amaho chun ahunglutna lang uva chu adalhah theilou diu ahi. Ahinlah alangkhat kelkot bou chu amandiu ahi.  
10 Leng chapa chu hunglutna chuleh hiche phat sunga hi mipi hotoh potdoh khom theidiu ahi.  
11 Hijeh a chu golvah jat chom beh chuleh todohsa Kut tengleh chang thilto ding chu changbong pocha khat bongchal golkhat to hitha ding, chule kelngoi chal toh totha ding changbong pocha khatna hi ding chule kelngoi khat dinga chu leng chapan changbong atojou jat jat atojeng ding ahi. Changbong pocha khatna dinga chu Olive thao gallon khatma hi ding ahi.  
12 Lengchapa chun achamcham'a govam thilto ahilouleh chamna thilto Pakaiya dinga ato tengleh ama dinga solam kelkot thutanna sungnung lutna chu kihon peh ding ahi. Hitia chu adalhah a chule hiche kelkot chu amanung leh kikhah ding ahi.   

Niseh’a Thilto 
 

13 Jingkah she leh Pakaiya dinga pumgo thilto dinga nolnabei kumkhat lhing kelngoija kilhaina abol ding ahi.  
14 Pakaiya thilto ding kelngoi khat chu changbong thilto toh pehtha ding ahin changbong hopthuma hopkhat leh Olive thao gallon khat hopthuma hopkhat changbong toh mehhalsa hi ding ahi. Hiche hi a itih a um jing ding dan nangho dinga kipe ahi.  
15 Kelngoi chang thilto chule Olive thao ho hi jingkah she le thon louhella nikho kichaina tokah a kitoh jing jeng ding ahi.  
16 Hiche hi thaneitah Pakai thusei ahi. Leng chapa chun achapa te lah a khat chu gam leiset agoulo dinga apeh khah tah a ahileh ama a hijeng ding ahi. Chule a achilhah tedinga hichu atonsot gouvuva pang ding ahitai.  
17 Amavang leng chapan ama gouva konna asohte khat chu gamleiset kipa thilpeh a apeh khah tah a ahile sohpa chun Jubilee hung lhun kahsea bou akikoi thei ding ahi. Hichu kum somnga seh a hunglhung ji ahi. Hiche pet teng chuleh gam leiset chu leng chapa kom'a kile kit ding ahitai. Ahin leng chapa chun kipa thilpeh chu achapa apeh ahileh hichu kipa thilpeh a umden ding ahitai. ✡  
18 Amapa chun agou ho chu achapa te apeh khah tah a ahileh, hichu ama gam leisetna kon hitei ding ahi. Ijeh inem itile keiman kamite chu dihlou tah a anei agouva konna akino doh ding kadeipoi.  
19 Kagao thilmun'a a mipa chun lutna kom kelkotna kon chule atheng dinga kikoi indan thempuho umna amai sahlam ngatna chun eipuilutne. Aman indan kingah aning chong kheh lhum lang a um chu eivet sah e.  
20 Aman hiche laimun hi thempu hon themmo thilto le chonset thilto sahkonna amanuva chule chang thilto dinga changbonga konna changthah kanna anei diu ahi. Hiche ho hi thutanna inpolanga kilhaina thil ho apohdoh louna dingu chuleh thenna chu mipi ho lah a apohlout uva mipi ho akichat sah lou nadiuva kibol ahi tin eihilchene.  
21 Hichun aman thutanna in polama chun eihin lepui kit in chule aning liho khat cheh a chun eipuije. Aning khat cheh a chun ahongsung chu akimun ahi.  
22 Ahungsung khat cheh chu asao lang feet som sagi chule availam feet somnga leni leh akeh ahin, bangin aum kimvel sohkei ahi.  
23 Hiche bang kigen sunga chun song aning jousea kikheng aumin, hiche song kigol togolla chun thuh khuh akisem sohkeije.  
24 Mipa chun kaheng'a hiche hi mipi hon kilhaina thilto atodoh hou chu Hou-In natonga pang hon anhkonna in chu ahi tin aseije.    

Solama Long Vadung 
 

1 Keiman kagao thilmun'a a mipa chun Hou-In lutna langa chun einung puikit tai. Hou-In kotpi noija kon'in niso lam ngan twi ana longe chule maicham jet lang lhang langa chu longa ahi. ✡  
2 Mipa chun sahlam kelkotna kon chun bang polanga chun eipui doh in chule solam kelkot chu eivel pin ahi. Hilaija chun twi chu solam kelkot lhang lang sanga ana longin ahi.  
3 Mipa chun thiltena akichoijin vadung langa chun eipuijin feet 1750 jen atedoh in, chuti chun vadunga chun eipui galkaije. Atwi chu ka ahkhomit chan athuh e.  
4 Amapan feet 1750 atedoh be kit in chule vadunga chun eipui galkaije. Hiche phatna hin atwi chu kakhup chan aphatai. Chujouvin feet 1750 ma atedoh kit in hichu kong chan ahitai.  
5 Chuin feet 1750 ma atedoh be kit in ahile twi athuh vallin pal galkai thei ahi tapoi. Hichu kijapna thei ahin pal galkai dingin athuh behseh tai.   

Gamsung Hinna Vadung 
 

6 Hichun aman kajah a mihem chapa, nangman navet jing hinam eti. Hichun aman vadunga chun eilepui kitne.  
7 Keiman kanung che phat chun vadung apang tenia thing tampi ana ke chu kamun kadatmo lheh e.  
8 Hichun amapan kajah a hiche vadung hi nisolam a konna nelgam ajot twithi umna phaicham ajotpa ahi. Hiche vadung twihin Twithi a twi al chu asuh thenga chule atwi chu chim ding ahitai.  
9 Hiche vadung twi lonna channa chu ganhing ahon hon kijot ho umdiu ahi. Nga jeng jong hiche twithia chu atama tam umdiu ahitai, ijeh inem itile atwi chu kisuthenga ahitan, hichu vadung lonphahna channa chu ganhing hon hinna anei diu ahitai.  
10 Ngaman miho jong twikhanglen panga hung ding uvin te. Engedi a kipatna En-eglaim chan twipang chu len kiphou dimset ding ahi. Mideterrenean a nga ho atam banga khu twithi a jong nga jatkima hung dimding ahitai.  
11 Ahivangin dam kotong ho leh doplah vang kisuchim louding amaho chu chial banga al jing diu ahitai.  
12 Vadung apang lang to gella chu thei jatchom chom hung keh doh ding ahi. Hiche thing ho hi ana jong agao leh apullha umlou diu, chule a itih a beitih nei louva abah ho a chu aga um jing ding ahi. Lhaseh in changlhah lhung jingin tin, ijeh inem itile Hou-In a konna hung long doh vadung chun achap nou jing ding ahi. ✡   

Gamgi Chinho 
 

13 Hiche hi Pakai thusei ahi. Hiti hin agam chu Israel phungsom leh phungni ho hoppeh tan, Joseph chilhah ho chu agam leiset channi kipediu ahi.  
14 Adang ho chengse vang chu kibanga chang cheh diu ahin, keiman kitah tah a kakihahsella chule kitepna kaneija napu napa teu chu hiche gam hi kapeh ding kana tia kana sei chu tua hi nnangho gouloa a hung panga ahitai.  
15 Hiche ho hi agam leiset gamgia pang diu ahi. Sahlang gamgi ding chu Mideterrenean napat Hethlon ahin jot ding Lebo Hamath ajot paija Zedah ajot ding  
16 Chutia chu Berothah chule Siberea teni hi Damascus leh Hamath kikah a agamgi laiya um ding, chule Hauran gamgi a um Hazar-hatticon geija kilhung lutpeh ding ahi.  
17 Sahlang gamgi chu Mediterranean twikhanglen napat Hazar-enan geija hung kilhung lut ding, sahlang Hamath leh lhanglanga Damascus teni kikah chu gamgi hi ding ahi.  
18 Solam gamgi chu Hauran leh Damuscus kikah a kipanna, Israel leh Gilead kikah Jordan vadung pang lhanglanga lhaisuh peh a Twithi ajotpa a Tamar geija kilhung lut peh ding ahi. Hiche hi Solam gamgi chu hi ding ahi.  
19 Lhanglang sang gamgi chun lhumlam lang ajotna Tamar a kipatna Kadesh a um Meribah twidung chan hi ding ahi. Chule hiche a konna hi Egypt vadung ajui peh a Mediterranean twikhanglen chan geija leng lhading ahi. Hiche hi lhanglang gamgi hi ding ahi.  
20 Nilhum lang chu Mediterranean twikhanglen hi agamgi a pang ding lhanglang gamgi akipatna sahlang gamgi kipatna chan chu hi ding, Lebo-hamath toh kigalsai ding ahi.   

Phunggol Ho Gam Kihoppeh 
 

21 Hicheng gamgi sunga gam ho hi Israel phungsom leh phung niho nahoppeh ding ahi.  
22 Nanghon agam hi nangho leh nangho goulo dinga chule gamdangmi ahivanga nangho lah a chale nao hingsa ho ahiuvin, amaho jong chu Israel chate tobang-bang hidiu ahin, chan jong nangho lah a chan anei diu ahi.  
23 Hiche gamdang miho hi koiphung penna cheng kha hiu jongleh achen khah nau phungin achan gamsunga chu achandiu napeh diu ahi. Keima thaneitah Pakaijin kaseisa ahi.    

Phung Sagi Dingho Gam 
 

1 Hiche hi Israel phungmin gam kihopna a chan chang ding ho chu ahiuve. Dan chan ding gamkol chu sahlang aning chong kheh khu ahi. Agamgi chun Hethlon lamlen napat Lebo-hamath chan chule Hazar-enan chan gei hija, Hazar-enan hi Hamath gal Damascus dinga sahlam gamgi a panga ahi. Dan gamkol chu Israel gam solam a pat lhumlam galkai peh a kikeh len ding ahi.  
2 Asher gamkol chu Dan gam lhanglang sanga aumin chule solama pat lhumlam chan geijin akikeh lene.  
3 Naptali gamkol chu Asher gam lhanglang sang um ahin solama kipat in lhumlam chanin akikeh e.  
4 Hichun Manasseh chan chu Naptali lhanglang sang ahin chule agamkol chu solama pat nilhum chanin akikeh e.  
5 Manasseh gamkol lhanglang chu Ephraim chan ahin  
6 Chule Reuben chan ahin,  
7 Chule Juda chan ahin, hichengho gamgi jouse gamgi chu solama kipat lhumlam chan gei ahicheh e.   

Pakaiya Dia Gambeh Tum 
 

8 Juda gamkol lhanglang chu atumbeh a thil jatchom beh khat dinga natedoh diu ahi. Hichu availam mile get leh hopthuma hopkhat chule hiche solama pat nilhum chan gei kibang peh a phungkhat chan chutoh kibang ding ahin alailunga chu Hou-In um ding ahi.  
9 Pakai Hou-In dinga natedoh diu chu adung lang mile get leh hopthuma hopkhat hija chule availam chu mile gup leh hopthuma hopni hi ding ahi.  
10 Thempu hon jong gam jom jitjet khat chang diu ahi mile get leh hopthuma hopkhat sao ding chule availam chu mile thum leh hopthuma hopkhat ma hi ding ahin, alailunga chu Hou-In um ding ahi.  
11 Hiche atuma nasekhen nau gam chu thensosa thempuho kitah tah a keima kin anabol jingsa Zadok chapa te ho Israel chate ana vamang laiuva jong ana vahmang lou ho Levi te umbanga ana umdet jing ho chang ding ahi.  
12 Gam chu akihop tengleh hichelai mun'a chu atum beh a kikhen doh gam thengpen hi ding, hichu amaho chan ding ahi. Thempuho gam ban tah chu Levi te chenna gam to kijoma um ding ahi.  
13 Levi te dinga kipe gam chu thempuho chan gam toh alet aneu kibang ding ahi – asau lang mile get leh hopthuma hopkhat hi ding availang mile thum leh hopthuma hopkhat hidng ahi. Agam pumpi hopma chu adung mile getleh hopthuma hopkhat hi ding availam mile gup leh hopthuma hopni hi ding ahi.  
14 Hiche gam hi themkhat cha jong kipeh tha louding, ahilouleh suma kiveina a jong kimang theilou ding, ahilouleh midangin amanchah theilou ding ahi. Ajeh chu hiche hi Pakaiya ahin, gamtheng dinga kisep khen ahi.  
15 Abelap ding gam jom jitjet khat adung mile get leh hopthuma hopkhat availam mile khat leh hopthuma hopni Hou-In'a dinga kikatdoh gamtheng lhanglanga uma – hichu mipin adei deija amancha diu – insahna, gancha vahna leh gam onga um ding alaija chu khopi um ding ahi.  
16 Khopi dinga chu – sahlang, lhanglang, solam chule lhumlam hi ding – alang jousea mile khat leh akeh len ding ahi.  
17 Khopi chun gam ong lai aneija hichun khopi chu aum kimvel ding ahin, hichu feet 450 akimvel lhung kei hi ding ahi.  
18 Khopi kimvella chun honlei bolna thei gam mile thum leh hopthuma hopkhat gamtheng solam langa kilhung lha a chule mile thum leh hopthuma hopkhat lhum langa kilhung peh ding ahi. Hiche honlei hin khopi sung natongho dinga neh leh chah asodoh ding ahi.  
19 Koiphunga kon hijongleh khopi sunga natong dinga hung ho jousen honlei akibol thei diu ahi.  
20 Agam hop apumpia gamtheng leh khopi puma asung chu aning jousea mile get leh akeh hi ding ahi.  
21 Gamleiset gamtheng leh khopi solam lang leh lhum lam lang a ong lai se-se chu leng chapa a hi ding ahin, aninia agam chu availam mile get leh hopthuma hopkhat hia hichu Israel solam leh lhumlam toh kigalsai gamgi teni chan hi ding ahin, chua Hou-In muntheng chu alaija um ding ahi.  
22 Leng chapa chan ding chu gamtheng leh khopi tailou adang se-se Judah leh Benjamin chan gamkol kika lai chu hi ding ahi.  
23 Hiche gamkol ho hi phungdang ho chan ding chu ahi – Benjamin chan ding agamkol chu lengchapa gam lhanglang sanga aumin Israel gam lhungkei solam a kipat lhumlam chan na kilhung lut peh ding ahi.  
24 Benjamin chan gamkol lhanglang sanga chu Simeon chan gamkol chu uma hichu Israel gam solam a pat lhumlam galkai peh ding ahi.  
25 Abana chu Issachar chan ding ahin solam leh lhumlam gamgi chan gei ma hi ding ahi.  
26 Hitia chu aban Zebulun gamkol ahin hichu solama pat lhumlam galkai peh kit ding ahi.  
27 Gad gamkol chan ding Zebulun chan lhanglang chu agamgi chu solama pat lhumlam chan hipeh ding ahi.  
28 Gad gamkol lhanglang sang chu Tamar a pat Kadesh mun'a Meribah twidung juisuh a Egypt vacha dung amatna Mediterranean twikhanglen chan hi ding ahi.  
29 Hiche gamho hi aphung aphunga achan cheh diuva kisepkhen ahin amaho nei le gou kisim thalou ding ahi, tin keima thaneitah Pakaijin kaseidohsa ahi.   

Khopi Kelkot Somleni 
 

30 Hiche ho hi khopi a kon potdohna hi ding ahi. Sahlang banga akitena dungjuiya mile khat leh akeh hi ding ahi. ✡  
31 Hichea chu kelkot thum um ding ahin, kelkot jouse chu Israel te phungmin kisah sohkeiding ahi. Amasapen chu Reuben kelkot kiti ding, anina min chu Judah, chule athum channa chu Levi kiti ding ahi.  
32 Solam bang lang sang jong chu ahileh mile khat leh akeh sauva chu kelkot um ding ahin, hiho chu Joseph, Benjamin chule Dan kelkot kiti ding ahi.  
33 Lhanglang bangin jong mile khat leh akeh sau ding, hiche jong kelkot thum uma hiche ho chu Simeon, Issachar chule Zebulun kelkot kiti ding ahi.  
34 Chule lhumlam lang bang a mile khat leh akeh ma sau ding hichea kelkot ho chu Gad, Asher chule Naptali Kelkot kiti ding ahi.  
35 Khopi pumpi kimvel chu mile gup hi ding ahi. Hiche nikho a kipatna akhopi min chu, “Hilai mun hi Pakai umna ahi,” kiti ding ahi, ati.   

DANIEL  

THEMGAO LEKHABU  

Daniel Themgao Lekhabu Sung Thu Umdan  

Israel Pathen chu, Hatchungnung Lei leh Van sempa, chitin namtin jouse khonung leh khoma abon’a gongtoh’a umsah pa (thunun bolpa) Pathen ahi, ti kiphondohna ahi. Pathen chaten, Pathen hephalou lah a I-Pathen’u chu lhaso louva tuhdet ding, thichan hijongleh pandet ding, hichu Daniel leh aloi mithum ho hinkho’a muchetna leh phondohna ahi. Ama hon leng inpia neh leh don twitah ho neh sang’a, anche me (an neh theng) neh joh ding’a akitep nau, Lengpa sem milim ang’a kunlou ding, semthu pathen houna-a bohkhup louding’a akitep nau, thichan’a ding’a meilhum sung’a akiselut geiuva kitah tah’a akipehdoh nau, hichu chidang namdang ho lah a Hatchungnung Pathen aloupina aphondoh nau ahi.  

Chuin Nebuchadnezzar lengpa alunggimtan, agamsung’a doithemho, ailhim themho, ahsi lekhathem ho, michingho, abon'in akouvin, alunggimna aseijin, hinlah lengpa mang’a thutah kiselguh chu, koima ahedohthei aum tapouvin ahi. Hichu Pathen'in amipa Daniel mangchan, leiset miching mithem ho chu ajumson alosam sah in ahi. Pathen'in Daniel mangchaa khonung thil hunglhung ding ho, themgao thua aphondoh hin, Israel Pathen chu Hatchungnung ijakai hesoh, musoh chule Ama phasah’a ijakai umsahpa, akiphondohna ahi.  

Daniel Themgao Lekhabu Kihop Khen Dan  

Daniel lekhabu hi hopnia hopkhen thei ahi. Khatna, bung 1-6 sung hi, alhangpin khang thusim ahi. Hichea hin Daniel ama tah chu aseidohpa leh gaothu phongdohpa ahipon, ama chung chang thu ho akisun’e. Bung 1 sung’a Daniel hinkho thusim chomcha akimun, ama tah chu soh dinga gal hing’a, Babylon gam’a kikaimang ho lah a khat ahi akicheh’e. Bung 2-5 sung in, Daniel in Pathen atuhdet’a, Pathen'in Daniel chung’a athahat aloupina aphon’a, soh hita louva leng inpi thumop vaihom’a ahung pandoh thusim akiseiye. Aman Pathen’a kon chihna leh hetna jal’a, Nebuchadnezzar leh Belshazzar chung’a lhung ding ho ana ledoh’a, ana phondoh’a, mihon Pathen dihtah amudoh nau akisei jin, hiti chun kum sottah lengho inpia thumop vaihom in apang’e.  

Nina – Bung 7-12 sung hin, Pathen'in Daniel jangkeija amanchah na akiseije. Daniel chu miho mang-ledoh pa, miho thilmu hilchenpa hita louvin, ama tah chu mang neipa leh gaothu seidoh pa, khonung thilsoh ding mumasa pa chuleh aphongdoh pa ahung hitai. Leiset khang thusim’a kikhelna lentah, Babylonte, Persiate, Greek te chuleh Romete leng vaipohna ahung dindoh’a anung lhuh kit diu chuleh ninunung’a leiset khang um ding thu, Pathen'in Daniel ana musahin, ana phondoh sahin ahi. Chuleh mihemte lenggam Messiah vaihomna atundoh ding ana phong doh in, vannoi miho ahetsah masat in ahi.  

Lekhabu Jihpa Chule Akijih Kum  

Daniel hi “Ka Pathen adih’a thutanpa,” tina ahi. Golhang khangdong cha ahipet in Judah gam’a Jehoiakim leng vaipoh kumthum lhinkum’a, Nebuchadnezzar lengpan Judah mi tamtah soh’ a gal hing’a akaimang ho lah a jao ahi. Judah mi leng phung’a mi ahitoh, ahetna le achihna chuleh amel-hoina jal chun, Babylon gam’a Nebuchadnezzar leng inpia vaipo ding kiholna a, ama leh aloi mithum: Shadrach, Meshach, Abednego chu lhendoh tamtah lah a apang un, lengpa inpia kijilna chom chom kumthum sung anei sah un ahi. Imalam jousea, Daniel chun, midang ho akhokhel jeh in, lengpa inpia thumop vaihom in phat sotpi apangin, kum 60 val Babylon gam’a acheng den in ahi. Mi phabep in, hiche lekhabu hi, Daniel hilou midang khat sut hinte tia gelloi aum vang in, Bible Scholar atamjon kitoh tah in, Daniel sut ahimong’e tin pomdetna aneiyun ahi. Ajihna phatsung ahileh 6th century BC ahi.   

Daniel Leh Agolten Pathen Thu Angaiju 
 


1 Judah lengpa, Jehoiakim leng vaipoh kumthum lhin kumin, Babylon lengpa Nebuchadnezzar chu Jerusalem’a ahungin, khopi chu a-umkimin, a-opkhumden tai. ✡  
2 Pakaijin, Nebuchadnezzar chu, Judah lengpa Jehoiakim chung’a galjona apen, lengpa leh Pathen Hou-In’a thil theng phabep ho jong, akhut a apedoh tai. Hijeh chun Nebuchadnezzar’in, lengpa ahin, thil achom ho chu ahin, abonin Babylon gam’a apolutin, athil ho jouse chu ama pathen Hou-In’a thil kikholna’a chun akoitai. ✡  
3 Chuin lengpa’n a sepai lamkai Ashpenaz kiti nukiso ho pipua pangpa jah a, gal-hing’a hung kikaiho lah a, Judah lengte insungmi phabep chuleh adang milen milal ho insungmi phabep , ama leng inpia ahinpuilut dingin thu apetai.  
4 Aman gollhang melpha, chihna leh hetna bukim, tahsa damthei chuleh leng inpia lolhing tah’a lhacha thei ding, holdoh inlang, amaho chu Babylon gam pao leh chondan lekha hil ding chuleh jilsah ding ahiuve, ati.  
5 Lengpa’n amaho ding chun, niseh’a ama neh leh don bang-bang, anneh twitah leh don ding ju twitah, agonpehin ahi. Kumthum sung’a amaho chu, kihilna leh kijilna anei uva chujou tah leh, leng inpi vaihom lhacha ding’a lut ding ahiuve.  
6 Judah phung leh nam’a kon’a kilheng doh gollhang khangdong mili ho chu Daniel, Hananiah, Mishael chuleh Azariah ahiuve.  
7 Nu-kiso ho lamkai pipu chun, amahose chu, Babylonte minthah asempehin, Daniel chu Belteshazzar, Hananiah chu Shadrach, Mishael chu Meshach chuleh Azariah chu Abednego asah tan ahi.  
8 Ahivangin, Daniel chun lengpa’a kon anneh twitah leh don ding ju twitah hung kipe chu, neh’a chuleh don’a ama hinna kisuh boh louna dingin, kigellhahna dettah aneitai. Hijeh chun, aman nukiso ho pipu kom’a chun, lengpa’a kon hung kipe neh leh don ho chu, nehdateina dingin phalna athum tai.  
9 Hichun, Pathen'in, nukiso ho pipu pa lungsung’a chun, Daniel hepina leh gelkhohna ahinpe tan ahi.  
10 Ahivangin nukiso ho pipu chun, Daniel jah a, “Nangho ding anneh leh don ding ju, gongtup’a eipansahpa kapu lengpa kakicha lheh e. Ijem-tin, nakibahpi na gol ho sangin namel hung gong hen lang, na tahsa hung lhasam khaleh, nangma jal’a keima lu kitan lo ding ahi, kati aja lheh’e,’’ ati tai.  
11 Hichun Danielin, nukiso ho pipu pan amaho chu: Daniel, Hananiah, Mishael chuleh Azariah, vetup ding’a atum’a anganse pa jah a chun, aseitai.  
12 Lungset in, nisom sung nei patepun, kaneh diu anche leh ka don diu twi keoseh bou neipeuvin.  
13 Nisom jou tengleh, lengpa’a kon anneh twitah nea chuleh ju twitah don gollhang ho chutoh neivet kah’un. Hichea namubang-bang chun, keiho chung’a thulhuhna bol jengin, khoh kasa pouve, ati tai.  
14 Hichun, Daniel thusei chu, amaho vetup’a pangpan anop pehin, nisom sung apatepin avetai.  
15 Nisom lhinin, lengpa anneh twitah leh ju twitah’a kivah gollhang ho sangin, Daniel leh aloi mithum ho chu, amel’u ahoijoh’a chuleh atahsa’u jong adamthei joh chu, mudoh ahi tauve.  
16 Hichun achinguva pangpa chun, amaho ding’a kigong anneh twitah leh ju ho chu aladohin, aneh diuvin anche bou apetai.  
17 Pathen'in hiche gollhang li ho chu, midang ho sangin chihna, thepna chuleh ijakai hetna apen ahi. Chuleh adehsetin, Daniel chu, themgao thu leh mang ho hetna leh ledoh theina apen ahi.  
18 Akijilnau phatsung alhin tah chun, lengpa thupeh dungyuijin, nukiso ho pipu chun, amaho chu abon’un Nebuchadnezzar lengpa angsung’a ahin pui lut tai.  
19 Lengpa’n amaho chu akihoupin ahileh, Daniel, Hananiah, Mishael chuleh Azariah ho chung’a alung lhei bang chun, midang koima chung’a amu tapoi. Hijeh chun, amaho chu leng inpia lhacha vaihom in alut tauvin ahi.  
20 Hichun lengpa’n amaho chu, chihna leh hetkhenna pum’a thutan vaihomna thu ho adoh’a akihoupina-a chun, alenggam sung pumpia mitpheldoi themho leh ai-lhim themho jouse sangin, ale som in athemjo uve ti amudoh tan ahi.  
21 Daniel chu, Cyrus lengpa leng chan kal kumkhat lhingei jin, leng inpi lhacha vaihom in apang in ahi.    

Nebuchadnezzar Lengpan Mang Anei 
 

1 Nebuchadnezzar chu, aleng chan kal kumni lhin chun, jankhat mang nommo tah aneyin, imu thei louvin alunggimpi lheh jengin ahi.  
2 Hijeh chun lengpa’n, mitphel doithem ho, ai-lhimthem ho, doichoi ho chuleh ahsi lekhathem ho akouvin, ajah’uva, amang chu aseidoh peh diuvin thupeh anei tai. Amaho jong lengpa angsung’a ahung ding soh tauve.  
3 Hichun lengpan ajah’uva, “Mang heltah khat kaneijin, hichun ei sugimlheh jeng tai. Kamang chu ipi kiseina ham, ka hetdoh louva khoh ahi’’ ati tai.  
4 Hichun Ahsi lekhathem ho chun, lengpa jah a, “Lengpa hingsot in. Namang chu nasohte hi nei seipehun, chuleh keihon aledohna chu na sei peh tauving’e’’ atiuve.  
5 Lengpa’n amaho chu adonbut in, “Keiman kaseidohsa kakhel louhel ahi nahe’uve. Nanghon kamang chu ipi hija, ipi kiseina ham, nasei dohlou poupou’u leh, na tahsa’u chu ahal hal’a kibottel ding chuleh na-in hou jong kiphelha’a vut kiso ding ahi.  
6 Amavang, nang hon kamang chu na seidoh’uva chuleh na ledoh thei’u leh, keiman nangho thilpeh loupitah leh jabolna sangtah kapeh ding nahiuve. Tun, kamang chu seidohun lang, chuleh aledohna jong ipi ham, sei tauvin’’ ati tai.  
7 Chuin ama hon avellin asei kit’un, Vo lengpa nei lungsetun. Namang chu nei seipehun lang chutah leh keihon aledohna chu ka seipeh thei ding’u ahi’’ atiuvin ahi.  
8 Lengpa’n amaho chu adonbut in, Ipi nabol’u ahi, ka henai. Nanghon, ka seidoh ka khellou na het jeh’uva  
9 Chuleh kamang na seidoh theilou poupou uleh na manthah ding’u ahi, kati jeh a, phat che che nading nagel’u ahi. Hijeh chun, keima jouva lhepna din na kihou guhun, phat chal dungyuija kalung kakhel khahleh tia nakinepu ahi. Kasei ahi, kamang chu seidohun, chutah leh nang hon mang chu na ledoh thei ding’u ahi, ti kahet ding ahi.  
10 Ahsi lekhathem hon, lengpa chu adonbut kit’un,’ “Leiset chung mihem khat chan jong lengpa mang chu seidohpeh thei pon te. Chuleh leng loupitah leh thahat tah hon jong, koiman hitobang hi mitphel doithem ho, ai-lhim them ho, doichoi ho chuleh ahsi lekhathem ho adong kha poi.  
11 Lengpa thildei hi ahitheilou beh ding ahi bouve. Tahsa mihem lah a hilou pathen ho tilouvin, koiman namang chu seidoh pehthei ponte’’ atiuvin ahi.  
12 Hitia aseiyu chu lengpan ajan, alunghang behset jengin, Babylon gamsung’a miching mithem ho abon’a thagam dingin, thupeh anei tai.  
13 Lengpa thupeh chu aki thejal tan, Daniel le aloiho tha dingin ahol tauvin ahi.  
14 Miching mithem ho thatgam ding’a kondoh, Lengpa sepai lamkai Arioch chu, amaho that jeng ding’a ahung phat chun, Danielin chingtheitah le lunggel them tah in ana kihoupin ahi.  
15 Aman Arioch jah a chun, “Ipi jeh a lengpa’n hitobang thupeh nasa hi kino tah’a abol jeng hitam?” ati. Chuin Ariochin jong, thilsoh umdan chu abon’in Daniel chu aseipeh tai.  
16 Apettah chun, Daniel jong lengpa heng’a avahlut jengin, lengpa kom’a amang ledohna ding phat chomkhat athumbe tan ahi.  
17 Chuin Daniel chu inlam’a akilen, aloiho Hananiah, Mishael chuleh Azariah kom’a chun, thilsoh umdan chu aseipeh tai.  
18 Aman, thuguh ki-im chu ahetdoh theina diu le, amaho chengtoh Babylon gam’a aching athem adang ho jong, thagam’a aumlouna ding uva, Van Pathen hepina athum diuvin anotai.  
19 Chuche jan chun, Pathen'in Daniel heng’a themgao thilmun thuguh ki-im chu aphongdoh tai. Hichun Danielin Pathen achoi-an tai.  
20 Hichun aman aseitai, “Tonsot tonsotin Pathen min chu Vahchoijin umhen. Ajeh chu chihna le thahatna abon’a ama-a um ahi.  
21 Aman leiset chung’a phatleh nikho chuleh thilsoh ho abon’a aumsah ahi. Aman leng ho ahaisah’a chuleh adang ho leng’a apansahji ahi. Aman miching ho chihna apen, chuleh mithem ho hetna jong apen ahi.  
22 Aman thutah leh kidangtah’a ki-im thil ho aphongdoh jin, chuleh Ama vah’a um ahivangin, muthim le khojing lah a thil ho jong ahesohkeiye.  
23 Vo, kapu kapate Pathen, nangma ka thangvahin chuleh kavahchoiye. Ajeh chu nangman chihna le thahat neipe in, naheng’a kathumho nei seipeh tai. Chuleh Lengpa’n angeh jong, keiho kom’a na phongdoh tai” ati.   

24 Chuin Daniel chu, Babylon gamsung’a michingho thatgam ding’a lengpan apansahpa Arioch henga alutin, hitin aseitai, “Miching mithem ho chu suhmangdan, lengpa angsung’a keima neipuilutin lang, lengpa mang chu ipi kiseina ahi, keiman aledohna seipeh ing’e “ ati tai.  
25 Ariochin jong kinloitah in, Daniel chu lengpa angsung’a apuilut in, lengpa jah a, “Keiman Judah gammi sohchang ho lah a mikhat, lengpa mang aledohna naseipehthei ding khat kamu tai” aga ti’e.  
26 Hichun lengpan, Belteshazzar tiajong kihe Daniel jah a chun, “Hiche asei hi adih ham? Nangman kamang chu ipi hija chuleh ipi kiseina ham, na seido thei ding ham?” ati tai.  
27 Danielin lengpa chu adonbut in, “Miching ho, ai-lhimthem ho, mitpheldoi them ho, vang sang them ho chuleh ahsi lekhathem ho, koi hijongleh, hiche namang ki-im leh kiselguh chu aseidohthei ding mihem, aumpoi.  
28 Ahinlah thuguh ki-im ho phongdohji van’a Pathen khat seh aum'e, ama chun lengpa Nebuchadnezzar heng’a khonung thilsoh ding ho amusah ahitai. Tun keiman, jalkhun’a na emut pet’a themgao thilmua namu namang chu ka seipeh ding nahi.  
29 Lengpa, jalkhun’a na i-mutpet chun, khonung thil hunglhung ding ho nagelin chuleh mang naneijin ahi. Thuguh ki-im ho phongdohji van Pathen chun, khonung thil hungsoh ding ho chu, na mang’a namusah ahitai.  
30 Chuleh keima chung chang thu vang chu hiche ahi, midang ho sang’a chingjo leh themjo kahi jeh a, namang ki-im leh kiselguh chu keiman kahetdoh ahipoi. Amavang, Pathen'in nangma tah na lungsung’a um chu nahetsah nom ahi.  
31 Vo lengpa, namang chun milim lentah khat, vah pempum jeng chu namasang’a ahung ding’e. Hichu ivet leh kichat tijat umlheh jeng ahi.  
32 Milim lu chu sana thengsel’a kisem ahin, a-oplhang leh aban teni chu dangka jeng ahin, a-oi leh amal teni chu sum-eng jeng ahi.  
33 Chuleh akeng teni chu thih ahin, akengphang teni chu thih leh leiset kihal ahi.  
34 Navetpet chun, mihem khut a kikheng hilou songtum khat lhang’a kon’in ahung kilih lhan, thih leh leiset kihal akengphang teni chu ahin sep’in, asep chiphel tai.  
35 Chuphat in, milim chu apumin akeh lhatan, thih jong, leiset jong, sum-eng jong, dangka jong chuleh sana jong ahal halin aumgamtan ahi. Chuin hui ahung nungtan ahileh, huiya changsi kithemang bangin, ageina lam kihelouvin amangheltan ahi. Ahinlah milim seplhua song chu akhang khangin, mol leh lhang lentah asohdohin, leiset chung alodim dentai.  
36 Hichu, namang chu ahitai. Tun ipi kiseina ahi chu lengpa heng’a ka seipeh ding ahi.  
37 Vo lengpa, nangma lengho lah a leng lenpen chu nahi. Van Pathen chun, nangma lenggam napeh’a, thahat leh thuneina chuleh jabolna napeh ahitai.  
38 Aman nangma tah chu, leiset mihem chenna jouse chung’a vaipo’a napansah’a chuleh gamsa jouse leh vacha jouse chung’a thuneina napeh ahitai. Nangmatah hi, sana-a kisem milim luchang chu nahi.  
39 Ahin, nang vaipoh khang kichai nungleh, nang sang’a lhasamjo lenggam khat, nang mun’a hung kitungdoh ding ahi. Chuche lenggam jong chu alhuh nungleh, lenggam khat athumna, sum-eng kitilai chu, hung umdoh kitding, leiset chung pumpia vai apoh ding ahi.  
40 Chujou tengleh, thih tobang’a lhou leh hat lenggam khat a li channa chu hung kitungdoh ding ahi. Hiche lenggam chun, thih in thil dang ajep set’a chuleh avohkeh bang’a, lenggam masa ho jouse ajepset ding chuleh avohkeh ding ahi.  
41 Nangin namu akengphang teni leh akho-jung ho chu, thih leh leingan meiya kihalsa kihelkhom ahin, hichu lenggam tampi hung umdoh ding, abung bung’a hung kikhendiu ahi.  
42 Amaho lah a abang chu thih tobang’a hattah hintin, abangkhat chu leingan bang’a hung kikhendiu ahi.  
43 Hiche thih leh leingan kihalin avetsah chu, lenggam chom chom chu amaho leh amaho ahat’uva adinkhom theina diu ngaitonan, numei hung kilato uva kicheng hal jeng jung ding’u, chuleh abung bunga hung pangkhomdiu ahi. Ahinlah, thih leh leingan akikabeh detchet theilou bang’a chu, amaho jong dettah’a kikankhom thei louhel dingu ahi.  
44 Chutobang lenggam kichohhel jeng jung ho phatlai tah le chun, Van Pathen'in, kisumang talou ding leh koima khutnoi ja um talou ding, lenggam khat ahin tundoh ding ahi. Hiche lenggam chun lenggam dang jouse abon’a, anung ama umlouva avohchip soh hel ding chuleh hiche lenggam chu atonsot’a ding jing ding ahitai.  
45 Hichu, nangman namu lhangvum’a hungkon songtum, mi hem khut a kisui hilou, thih jong sepgoi, sum-eng jong sepgoi, dangka jong sepgoi, leingan jong sepgoi chuleh sana jong sepgoija thethang soh hel songtum chu kiseina ahi. Hiche hi, loupi Pathen chun, khonung thil hungsoh ding ho, lengpa henga avetsah ahitai. Namang chu dihtah ahin, chuleh aledohna jong thonlouva guilhung ding ahi.  
46 Chutah chun, Nebuchadnezzar lengpan amai tol’ah asulut in, Daniel chu chibai abohtai. Chuleh aman amite jah a, Daniel angsung’a kilhaina thilto abol diu chuleh gimnamtui alhutdiuvin thu apetai.  
47 Hichun lengpan Daniel jah a aseitai, “Tahbeh mongin, nang Pathen hi pathen jouse chung’a Pathen ahin, lengho jouse Pakai jong ahi. Chuleh thil ki-imho phongdohpa Pathen jong ahi, ajeh chu nangman thil ki-imho leh akiselguh jouse naphong doh thei jenge” ati.  
48 Chuin Daniel chu lengpan jabolna sangtah apen chuleh thilpeh loupitah tampi jong apen ahi. Chuleh aman Daniel chu panmun sangtah, Babylon gamkai pumpia vaihom in apansah in, agamsung’a miching jouse chung’a pipui pen in apansah tai.  
49 Chuin Daniel in angeh dungjui jin, lengpan Shadrach, Meshach chuleh Abednego chu Babylon gamkai ho’a imalam jousea mopo dingin apansah tai. Danniel vang chu, leng inpia chun vaihomin apangden tai    

Sana Milim Leh Meilhum’a Kon Huhdohna 
 

1 Nebuchadnezzar lengpan, sana milim khat asemin, milim chu asandan tong somgup alhingin chuleh availam tong gup alhinge. Chuleh milim chu Dura phaicham, Babylon gamkai sunga chun atungdoh in ahi.  
2 Chuin lengpan, thuneiho, vaihom ho, gamkai vaipo ho, leng thumop ho, neiching ho, thutan vaihom ho, thutan pipuho, chuleh gamkai pumpia vaipo ho heng’a, thusep mi asolin, milim atundoh kitodoh na-a abon’uva hung pang cheh diuvin aga khopsah tai.  
3 Hijeh chun, thuneiho, vaihom ho, gamkai vaipo ho, leng thumop ho, neiching ho, thutan vaihom ho, thutan pipuho, chuleh gamkai pumpia vaipo ho, abonchauvin ahung cheh’un, lengpan atundoh milim angsung’a chun adingsoh tauvin ahi.  
4 Chuin lhangsam aw khat ahung kisam in, “Vo chitin’a mijouse, namtin leh phungtin’a miho, chuleh pao tintang thoho jouse, nang hon lengpa thupeh ngaiyun.  
5 Nanghon saki kimut gin, theile gin, semjang gin, khong leh dah gin, chuleh tumging dang dang ho gin najah teng’u leh, sana-a kisem lengpa milim tundoh hi, tol’a naboh khup’uva chibai naboh cheh dingu ahi.  
6 Koi hijongleh, hiche chibai bohding thupeh juilou jouse, apettah’a meilhum sung’a kiseplut ding ahi,’’ ati.  
7 Hichun, tumging ho ahung gin phat chun, mijouse chu, koi jat koi nam hihen chuleh ipi pao tho hijongleh, abonchauvin sana-a kisem milim, Nebuchadnazzar lengpan atundoh chu, tol’a bohkhup in chibai abohsohkei tauve.  
8 Hiche pet chun, Chaldea mi phabep lengpa heng’a acheuvin, Judah miho chu agahehseuvin ahi.  
9 ama hon, Nebuchadnezzar lengpa jah a, Vo lengpa hingsot in!  
10 Nangman mijouse chung’a thupeh gahtah nabolin, koi hijongleh saki kimut gin, theile gin, semjang gin, khong leh dah gin, chuleh tumging thei dang dang ho gin, ajah tengu leh, natundoh sana milim chu bohkhup’a chibai aboh cheh ding nati.  
11 Chuleh hiche thupeh chun, koi hijongleh, hiche thupeh juilou jouse chu thonlouva meilhum sung’a selut ding ati.  
12 Ahivangin, Judah mi phabep Shadrach, Meshachchuleh Abednego, nangman Babylon gamkai ho mopo’a napansah ho chun, Vo lengpa nang thupeh chu ngaisah in anei pouve. Ama hon milim natundoh chu bokhup’a chibai boh ding ada uvin, chuleh nangma pathen houna kinbol ding anom pouve,” atiuvin ahi.  
13 Chuin Nebuchadnezzar jong alunghang behseh jengin, Shadrach, Meshach chuleh Abednego chu, a-angsung’a ahin kailut diuvin thupeh aneitai. Chuin amaho chu lengpa angsung’a chun ahin kailut tauve.  
14 Hichun Nebuchadnezzar lengpan ajah’uva,” Shadrach, Meshach chule Abednego, nang hon kei pathen ho houna-kin bol ding adauvin chuleh katundoh sana-milim jong chibai abohpouve, kiti hi adih ham?  
15 Keiman nangho avel’a khatvei kateppeh nahiuvve, saki kimut gin, theile gin, semjang gin, khong leh dah gin, chuleh tumgingthei dang dang ho gin, najah phat’u leh katundoh milim hi bohkhop’a chibai naboh cheh diu ahi. Amavang hichea jong nada teitei uleh, apettah’a meilhum deujeju sung’a nakiseplut ding’u ahitai. Chutah leh, kei khut a kon’a itobang pathen'in nahuhdoh diuham ?” atitai.  
16 Shadrach, Meshach chule Abednego chun lengpa adonbut’un,”Vo Nebuchadnezzar, keihon nangma angsung’a kihkonna thu ka seiju angai khohpoi.  
17 Meilhum deujeju sung’a nei seplut’ujongleh chun, keihon kahouvu akin-na katoh peh’u, ka Pathen’u chun eihuhdohdiu ahi. Vo! lengpa, nangma khut a kon chun hiche ka Pathen'u chun eihuhdoh nauvinte.  
18 Amavang hichea hin eihuhdoh hihbeh’ujongleh, kicheh tah in neihetpeh’un, keihon itihchan hijongleh na-pathen ho chu kahou louheldiu chuleh natundoh sana-milim jong chibai kaboh louheldiu ahi,” atiuve.  
19 Nebuchadnezzar chu, Shadrach, Meshach chuleh Abednego chung’a alunghang vang jeng tan, amaiso melse leuvin alunghang doh tai. Hijeh chun, aman jong meilhum koujeju chu asat-ngaina sang’a sagiveijen asatbe sahdiuvin thu apetai.  
20 Chuin lengpan sepai thahat cheh phabep asolin, Shadrach, Meshach chuleh Abednego chu akan’uva meilhum sung’a aselut diuvin thupeh anei tai.  
21 Hijeh chun, sepai hon amaho chu akivonnau jouse, ponsil chol, sangkhol, lukop, chuleh adang jouse pumin akan’un, meilhum deujeju sung’a chun ase lut tauve.  
22 Lengpa alunghang val jeh a, meilhum halbe ding’a thupeh anei tahjeh chun, meilhum chu asaval behseh jeng tan, Shadrach, Meshach chuleh Abednego gaseplut’a pang sepaiho chu meikong chun ahallih gam tauvin ahi.  
23 Hiti chun, Shadrach, Meshach Chuleh Abednego chu, akikannau pumin meilhum deujeju sung’a chun alhalutjel tauve.  
24 Chupet tah chun phulou helouvin, Nebuchadnezzar chu tija henhunin ahung ding doh jengin, ama thumop’a pangho jah a chun,” Mithum ho chu kikan’a meilhum sung’a kiseplut hilou ham?” ati. Ama hon adonbut un, “Vo lengpa, kikan ahinai” atiuve.  
25 Hichun Nebuchadnezzar a-eojah in,” Ahileh meilhum sung’a mili tah kilhamsa-a kijot lele, meikong in jong akahlou kamu khu veta’u, Chuleh alina mipa khu Pathen toh abang’e” ati.  
26 Chuphat in Nebuchadnezzar jong meilhum kongjeju kihalna kot phung ahin naijin, Vo Shadrach, Mesach chuleh Abednego, hungpotdoh jeng’un, hikom’a hung loijun, tin aga kou tai. Hichun Shadrach, Mesach chuleh Abednego meilhum sung’a kon’in ahung potdoh tauve.  
27 Chuin gamsung vaipolen ho, vaihom ho, gamkai vaipo’a pang ho, chuleh lengpa thumop’a pangho abon’un ahungkhom sohkeiyun, amaho thumchu aum kimvelun, hiche mithum ho chu meikong chun ima alotheipoi ti amu sohtauve. Alujanguva sam jang khat jong akapon, chuleh aponsil’u jong akapoi. Atahsa chung uva meikhugim cha jong anam pouve.  
28 Hichun Nebuchadnezzar chun aseitai, “Shadrach, Mesach chuleh Abednego Pathen chu thangvahin umhen. Aman vantil ahinsolin, kitah tah’a alhacha-a pangho ahuhdoh sahtai. Ama hona Pathen’u tilou, Pathen dang ho houna leh alhacha-a pan sangin, thi dingin atahsa’u apedoh’un, lengpa thupeh jong adonse tapouvin ahi.  
29 Hijeh chun, keiman hiche thupeh hi gahtah’a kabol ahi. Amijouse, koimi koinam hihen, ipi pao tho hijongleh, Shadrach, Mesach chuleh Abednego Pathen douna kamcheng khat seidoh chu, atahsa kibottel ding chuleh a-in’u jong kiphelha-a, in-gem’a kikoi ding ahi. Ajeh chu hitobang’a mi huhdoh ding Pathen dang aumpoi,’’ ati.  
30 Chujouvin, lengpan jong Shadrach, Mesach chuleh Abednego chu Babylon gamkai sung’a vaipohna sangjo apehbetan ahi.    

Nebuchadnezzar Lengpa Ngolna 
 

1 Nebuchadnezzar lengpan, leiset chunga cheng chitin leh namtin chuleh pao tintang ho heng’a, hiche thu hi athot tai, Na chung’uva chamna leh kipana leng hen.  
2 Hatchungnung Pathen'in kaheng’a aphondoh thil kidang ho chuleh melchihna ho chengse hi, nangho hetdinga phondohson ding kadei ahi.  
3 Aman melchihna abol ho itobanga loupi hitam, Aman thil kidang abol ho itobanga thahat hitam! Ama lenggam chu tonsot lenggam ahin, Ama leng vaipoh jong akhang khanga um jing ding ahitai.  
4 Nebuchadnezzar, keima hi, nomsa tah leh ima jouse ninglhing sel’in, ka leng inpia ka cheng’e.  
5 Chuin jankhat chu mang ka neiyin, hichun eisu kicha lhehin ahi. Keima jalkhun’a kalumin, gaovin themgao thilmu kaneiye. Hiche kamang chun eisu lunggim lheh jengin ahi.  
6 Chuin keiman Babylon gamsung pumpia miching mithem ho abonchauvin ka koukhom in, kamang chu ka seipeh tai. Ahivangin, ama hon kamang chu ipi tina ham, eiseipeh thei deh pouve.  
8 Achainan, Daniel kaheng’a ahung’in, ken jong ama heng’a kamang chu kaseitai. Daniel chu, keima Pathen min’a kon’a Belteshazzar kasah ahin, chuleh Pathen thengho lhagao chu ama chunga cheng ahi.  
9 Keiman ama jah a, Vo Belteshazzar mitphel doithem ho jouse pipu pa nahin, nachung’a pathen thengho lhagao cheng’a ahi kahei, chuleh nang din thil ki-imho hetdoh theilou leh het hahsa aumpoi. Tun kamang chu hiche ahi ipi tina ham neisei peh in,  
10 Keima ka jalkhun’a ka luppet’a, themgao thilmua kamu kamang chu hiti ahi. Keiman leiset lailung tah’a thingphung lentah khat kamun.  
11 Thingphung chun akhang khang in, van aphan asang lheh jengin, leiset pumpia mutheiyin aum in, lentah leh thahat tah in akehdet tai.  
12 Thingphung chu ana ho ahingin ahoijin, aga jong abulhingset in, miho jouse nehthei ding aum'e. Alim noija chun gamlah gamsa ho akol’un, abah lah a chun vachate achenguve. Hiche thingphung’a kon chun, ahing thei jouse akivah’uve.  
13 Chuin jalkhun’a kalup’a mang ka nei pet chun, themgao thilmun, van’a kon’a Pathen vantil khat ahung kumlhah kamui.  
14 Vantil chun lhang asam in, “Thingphung chu phuhlhu uvin chuleh abah ho tanlha uvin. Ana ho malngim unlang chuleh aga ho thethang soh un. Alim noija kon'in gamsa ho leh abah ho lah a kon'in vachate ho delmang soh un.  
15 Amavang, thingbul leh ajung chu leiset’a umden sah’un, thihkhao leh sum-eng in kanchah’unlang daitwiyin hin chapnou hen, chuleh leiset’a hamhing lah a gamsa hotoh hingkhom tahen.  
16 Chuleh kum sagi sung chu, amapan mihem lungthim neitalouvin, gamsa lungthim nei tahen.  
17 Hiche hi Atheng ho chun thu apeh’a, lhangsam hon thugahna chu aphondoh ahi. Ajeh chu chungnung pen Pathen vannoi lenggam jouse chung’a vaihom ahi. Aman pha asah sah alhen’a, mi noinung pen ho jong apehji ahi, ti mihing jousen hecheh hen.  
18 Vo Belteshazzar, hiche hi, keima leng Nebuchadnezzar in mang kanei chu ahi. Tun kamang hi ipi kiseina ham, nei seipeh in, ajeh chu ka lenggam sung’a miching mithem ho jousen aphondoh theilouvu ahitai. Amavang, nangin na phondoh thei ahi, ajeh chu Pathen theng lhagao chu na chung’a acheng’e, ati.  
19 Hiche ajah phat chun, Belteshazzar jong kisah, Daniel chu chomkhat alungdong den’in, chuleh mang kiledohna chu agelleh alung gimtan ahi.Chuin lengpan ajah a, Belteshazzar, kamang chu lungdonpi hih in, chuleh aledohna jong lunggimpi dan, ati. Belteshazzar in adonbut in, Lengpa, namang hi na kidoupi ho mang hihen lang, chuleh aledohna jong hi na chung’a chu louvin na melmate chung’a chu ding hijo leh kati.  
20 Namang’a namu thingphung chu akhang khang in, asang lheh jengin, chuleh dettah in akehdoh tan, van aphah geijin akhang khang in, vannoi mijouse mutheiyin akhang doh’e.  
21 Ana jong a-eng hoiselin chuleh aphung’a chun mitin nehkham ninglhingset in aga dohin, alimnoija chun gamsate acheng’un chuleh abah ho lah a chun vachate acheng dimset’uve.  
22 Vo! lengpa, hiche thingphung chu nangma nahi. Nangma dettah leh loupitah in nahung khang doh tan, nalal loupina chu van geijin akhangdoh in, na leng vaihomna jong leiset kolmang geijin nalo soh tai.  
23 Chuin vantil theng khat, van’a kon’a hung kumlha namun, hitin aseiye, “Thingphung chu phuhlhu in chuleh sumang in. Amavang, tol’a umden abul leh ajungho chu khen in, hichu thihkhao leh sum-eng khaovin kanchah in dalhan, hamdong lah a chun. Ama chu van’a kon’a hunglha daitwiyin chapkotji hen, chuleh kum sagi sungin gamsa hotoh gamlah a hingkhom’u hen.”  
24 Hiche hi namang aledohna chu ahi. Chungnungpen Pathen'in nahenga aphondoh chu, Vo! Lengpa, nachung’a hunglhung tei ding ahi.  
25 Nangma mihem ho lah a kon’a na kino mang ding, gamlah a gamsa hotoh nahin khomding. Nangman bong ho bang’a hamhing naneh’a, chuleh van’a kon’a hunglha daitwi nadou ding. Hitia chu kum sagi sung naum ding, Chungnungpen Pathen'in lenggam jouse chung’a vai ahom’in, mi koi hileh aman adei lhen chu lenggam apehji ahi ti na hetdoh kah a hitia chu naum ding ahi.  
26 Amavang, thingbul leh ajungho chu khenden in dalhan kitina chu, nangman van Pathen'in lenggam jousea vai ahom ahi, ti nahetdoh nikho leh, na lenggam nanung chan kit ding ahi.  
27 Vo! Lengpa Nebuchadnezzar, ka thumop hi kisanlutin. Adih jeng chu bol’in chuleh chonset chu pailhan. Vaichate khoton lang na chonsetna hin dalhan. Chutileh nangma cham leh lungmong’a na khantou jing ding ahi.  
28 Ahivangin Nebuchadnezzar lengpa chung’a thil hijatpi hi alhung soh tan ahi.  
29 Lhasom leh lhani nungin, Nebuchadnezzar lengpa chu, khatvei aleng inpi chung’a ahung vahlen ahi.  
30 Aman khopi sung chu aven aseitai, “Vetan, Babylon khopi loupi tah hi! Keima chenna leng inpi ding leh kalal loupina phondohna-a, keiman ka thahat’a hiche khopi hoitah hi ka sahdoh ahi,’’ ati.  
31 Lengpan kiletsahna thusei aseichai masangin, van’a kon’in aw ahung ging in, Vo! Lengpa Nebuchadnezzar, hiche thu hi nang’a ding kisei ahi. Na lenggam leh na vaihomna naki lahpeh ahitai.  
32 Nang jong mihem lah a kon’a na kidelmang ding, gamlah a gamsa hotoh nahin khom ding chuleh bong banga hamhing naneh ding ahi. Leiset a lenggam jouse hi Chungnungpen Pathen vaihomna thunoija um ahin, aman adei dei chu lenggam apehji ahi ti nahetdoh kahsea, kum sagi sung’a hiche hi nadou ding ahi,’’ ati.  
33 Hitia thu aseijou jou chun, Pathen thutanna chu Nebuchadnezzar chung’a aguilhung tai. Ama jong mihem lah a kon’in delmang in aumtai. Aman bong banginhamhing anen chuleh van’a kon hunglha daitwi chu adouvin, alujang sam jong Muvanlai mul banginasao doh in chuleh atin jong mutin bangin asaodoh in, gamsa banginhinkho amang tai.  
34 Hiche ka thoh nikho ho chu ahung kichai tan, keima Nebuchadnezzar in, vanlam kaven ahileh ka lung ahung limdoh kittai. Hichun keiman Chungnungpen Pathen atonsot’a hingjing chu ka vahchoiyin chuleh jatah in kahou tai. Ajeh chu, aleng vaihomna hi kemtih neilou ahin, chuleh alenggam jong tonsot’a um jing ahi.  
35 Leiset chung’a mihem jouse hi, ama loupi leh thahat toh tepidingin, ima hilou ahi bouve. Aman van’a vantil ho lah a chuleh leiset’a mihem ho lah a, athu tah’a adei dei abolji ahin, koiman nabol hi ipi hija, tia akhut tuhtang ding aumpoi.  
36 Chuin kalung ahung limdohkit phat chun, masang’a ka lenggam leh ka loupina ho jong chu kahin geldoh kittai. Keima thumop’a pangho leh sepai vaihom hon eihung holdoh uvin, avelin ka-lenggam chu kalo kit in, lengvai pon ei-tungdohkit un, masang’a sang chun loupi jochehin kaumtai.  
37 Tunvang, keima Nebuchadnezzar kitipan, van lengpa Pathen chu ka vahchoiyin, ka choi-an in chuleh ama chu jaboltah in kahou tai. Ajeh chu, ama natoh thilbol ho hi abon’a adih leh thutah jeng ahi. Mi koi hileh, akiletsah tapou chu asuhnem theiji ahi.    

 5

Khut In, Bang’a Lekhajem Asut 
 

1 Kum sotthim jouvin, Belshazzar lengpa’n agamsung’a milen milal ho sangkhat toh, golvah loupitah khat abol in, chuleh amaho chutoh ju adonkhomuvin ahi.  
2 Belshezzar chun ju adon pum’in, apa Nebuchadnezzar in, Jerusalem Hou-In sunga kon’a anapohdoh sana leh dangka khon ho chu ju donna a man dingin thu apetai. Hiche khon ho chu, ajite leh athaikem ho chuleh milen milal hotoh ju donna-a nei ding ati ahi.  
3 Chuin Jerusalem Pathen Hou-In sung’a kon’a kipodoh sana leh dangka khon ho chu ahin choi doh’un, lengpa leh ajite ho, athaikem ho, chuleh milen milal hon, ju donnan amang tauve.  
4 Hiti chun, ama hon sana leh dangka khon ho’a chun ju adon’un, chuleh sana, dangka, sum-eng leh thih’a kisemthu doilim pathen ho chu nasatah in avahchoi jeng tauvin ahi.  
5 Hiche pettah chun, ama hon, leng inpi sung’a meivah khom tun nakom’abang kiloijol lai achun, mihem khut khat ahung kilah amu uvin, hiche khut jung chun bang’a lekhajem ahin jihtai. Hichu Lengpa ama tah in jong amutan ahi.  
6 Hichun lengpa maiso akikhel deltan, kichat leh tijat in alungsung alodimtan ahi. Atahsa aki thing in chuleh akhup leh akeng ho jong akihot lhu jeng tan ahi.  
7 Lengpa aping jah jengin, ai-lhim them ho, ahsi-lekha them ho, vangsan them ho, a-angsung’a ahin koukhom diuvin thupeh aboltai. Hichun Lengpa’n Babylon miching mithem ho jah a chun aseitai. “Koi hijongleh, hiche lekha jem kijih hi asimdoh thei aum’a chuleh ipi kiseina ahi phongdoh thei aum leh, Leng inpi kijabolna ponsandup kisilpeh ding chuleh angong’a sana-khivui ki opeh ding ahi. Chuleh ama chu, ka lenggam sung’a vaipoh luboh thum channa-a ka pansah ding ahi” ati.  
8 Chuin alenggam sung’a miching mithem ho chu ahungkhom soh tauve. Ahivangin, bang’a kisun lekhajem chu alah’uva khat beh in jong asimthei pouvin, chuleh ipi kiseina ham jong ahedoh thei pouve.  
9 Chuin Lengpa chu atija lheh jengin, amaiso kikhel leuvin akichatan ahi. Chuleh ama noija milen milal ho jong chu alungdong gamtauvin ahi.  
10 Chuin hiche thilsoh chu, Lengnun ajah doh phat in, ama tah lengpa golvah bolna insung’a alheilut loijin, lengpa jah a aseitai.” Lengpa damsot in! Na lim na maiso kikhel leuvin, tija behseh hih in.  
11 Na gamsung’a, Pathen theng lhagaovin achenden mi khat aum nai. Napa, Nebuchadnezzar khang’a jong hiche mipa chung’a hi, lung-mitvahna, thil hetkhenna leh Pathen ho chihna nei ahi, kimudohsa ahi. Hiche jeh a chu napa Nebuchadnezzar lengpa’n, ama chu Babylon gamsung pumpia mitpheldoi them ho, ai-lhim them ho, ahsi-lekha them ho, chule vangsan them ho jouse chung’a pipu’a anapansah ahi.  
12 Hiche mipa Daniel tiajong kihe, lengpan Belteshazzar asahpa chu, Pathen’a kon thil suhto themna nasatah nei, thuguh hetdoh theina leh hilchetna chuleh Pathen chihna dimset ahi. Aman mang aledoh theijin, chuleh thuboi hahsa jong asunavah theijin ahi. Ama chu kouvin, aman bang’a kijih chu ipi ahi asim doh thei ding chuleh aledoh thei ding ahi” ati.  
13 Chuin Daniel chu lengpa angsung’a ahin puilut tauve. Lengpan Daniel jah a, “Nang hi, kapa Nebuchadnezzar lengpan Judah gam’a kon’a ahin kaimang sohchang ho lah a khat, Daniel kitipa chu na him?  
14 Keiman, nachung’a Pathen theng lhagao achengin, nangman sunggil lungmitvah naneijin, thil hetkhenna chihna dimset naneije tithu kajai.  
15 Ka gam sung’a miching ho leh ailhim them hon, hiche bang’a kijih lekha jem hi asimthei louvu ahitai. Tun nangin sim inlang, ipi kiseina ham nei seipeh tan.  
16 Nangin hiche ho hi aledoh theina nahen, chuleh thuboi hahsa ho jong na sunavah theije tithu kana jai. Hijeh chun, hiche ho hi sim inlang, ipi kiseina ham nei ledohpeh in, chutileh nangma leng inpi jabolna ponsandup nakisil peh ding, sana khivui nangong’a naki-opeh ding, chuteng ka lenggam sung’a vaihom sangpen athum na-a napan ding ahi,’’ ati.  
17 Chuin Daniel in lengpa chu adonbut in, “Kipaman thilpeh napeh ding chu nangman kikoi tan, ahilouleh midang khat pedoh jengin. Ahin, bang’a kijih hiche hi ipi kiseina ham, keiman na seipeh nang’e.  
18 Vo lengpa, napa Nebuchadnezzar lengpa chu, Chungnungpen Pathen'in leng achansah a, letna leh loupina chuleh jabolna apeh ahi.  
19 Ama chu Pathen'in loupitah’a atun jeh in, chitin namtin’a miho leh pao tintang thoho jouse, a-angsung’a akithing’un akichalheh jeng’un ahi. Aman atha nom athat in, chuleh ahinghoi nom chu ahinghoiye. Aman ajabol nom ajabolin, chuleh asuhnem nom chu asunem in ahi.  
20 Ahivangin, alungchang leh alungthim’a kiletsahna adim tan, ama akichoi sang phat in, aleng mun’a kon’in akikai lha tan, chuleh aloupina jouse jong aki lahmang peh tai.  
21 Chuin ama chu mihem chenna lah a kon'in aki delmang in, alungthim jong gamsa lungthim bangin akikhelpeh in, gamlah a gamsangan hotoh ahingkhom tai. Aman bong banginhamhing anen, chuleh van’a kon daitwi hunglha chu adouvin, Pathen'in leiset’a lenggam jouse chung’a vai ahom in, adei dei leng’a atunji ahi, ti ahetdoh kahsen, gamsa banginahing tan ahi.  
22 Nangma, napa gou-loson achapa nahi, vo Belshazzar, nangin hiche ho hi nahet vang'in, nangman kineosahna halcha jong nanei poi.  
23 Nangman kiletsahtah in van Pathen chu nadouvin, Pathen Hou-In’a kon hung kipodoh khon ho chu namong tai. Nangleh na-milen na milal te, najite leh na thaikem hon, hiche khon ho chu ju don nan namang uvin, sana, dangka, sum-eng, thih, thing leh songho’a kisem ima hethei lou, khomu lou leh kho jalou semthu pathen ho chu na vahchoi choi jeng’un ahi.  
24 Hijeh a chu Pathen a kon’a hiche khut hi hung kilhang doh’a, hiche lekha jem hi ahin jih ahi.  
25 Hichea lekha jem kijih chu hiche ahi: MENE, MENE, TEKEL chuleh PARSIN  
26 Chuleh hiche thucheng ho kiledohna chu hiti ahi: MENE kiti hi, Pathen'in na leng vaipohna asim tohsa ahi tan, abeina ding nikho hunglhung ahitai.  
27 TEKEL kiti hi, nangma thiltena kilepto bang’a, nangma kilepto’a na kitetohsa ahitan, nalhingjou tapoi.  
28 PARSIN kiti hi, na lenggam hi kehni kiso’a kihom khen ahitai. Mede mite leh Persia mite kihop peh ahitai.  
29 Chuin Belshazzar thupeh dungjuijin, Daniel chu ponsandup asil peh’un, sana khivui angong’a a-opeh’un chuleh ama chu lenggam pumpia vaipo pipu sangpen athumna in aphong doh tauve.  
30 Chuche jan ma ma chun, Babylonte lengpa Belshazzar chu athat tauve.  
31 Chuleh Mede mipa Darius chun, akum somgup-le-ni alhin in, hiche lenggam chu akilah tan ahi.    

Daniel, Sakei Bahkai Hongsung’a Kilelut 
 

1 Darius kiti Mede mipa chun, a lenggam pumpi chu gamkai ja le somni soding adeiyin, hiti chun ahomkhen tai. Chuleh hiche gamkai ho’a vaipo dingin gamkai khat a mikhat cheh apansah tai.  
2 Gamkai vaipo ho jouse chung’a avesui ding leh vaihom pipu dingin, lengpan Daniel leh midang mini jong apansah tan ahi. Amaho cheng hin lengpa lungdei abol uva, gamkai vaipo ho toh je ahil ding’u chuleh lenggam aventup ding’u ahi.  
3 Chomlou kah in, vaihom pipu mini leh gamkai vaipo ho sangin, Daniel chu natoh thilbol athemjo tan, chuleh imalam jousea ahung minthang tan ahi. Daniel chung’a Pathen Lhagao achen jing jeh chun midang ho sang'in natoh thilbol thepna aneijin, hijeh chun lengpan, alenggam vaipi po’a vetup dingin Daniel chu agong tan ahi.  
4 Chuphat in, vaihom pipu mini toh gamvaipo ho chun, gamsung kivaihomna dol’a Daniel bolkhel themmo chansah nading aholuvin, ahivangin amudoh jou pouvin ahi. Ajeh chu, Daniel chu kitah tah leh thudihtah’a thilbol ahin, chuleh amopohna-a son umtah leh Pathen ging’a natong ahi.  
5 Chuin amaho akihouvun, “Daniel themmo chansah nading chu, ama Pathen houna thudol tilouvin, thil dang ima eihon ibol thei ding’u aumpoi.’’ ati tauve.  
6 Hijeh chun, vaihom pipu mini toh gamkai vaipo ho chu, lengpa kom’a acheuvin, ajah a: Lengpa Darius Hingsot in!  
7 Na lenggam sung’a vaihom pipuho, vaihom thuneiho, gamkai vaipo ho, thumop’a pang ho, chuleh miching mithem ho chengin, kihou lhuhna khat kaneijun: Vo lengpa, nangman dankhat na phudoh ding, amitakip in khoutah’a juicheh ding katiuve. Hichu, ni somthum sung’a mihem kom hihen chuleh pathen houna hijongleh, koiman nangkom tilouva taona leh thumna anei theilou ding, hiche hi ajuilou leh apalkeh aum leh sakei bahkai kulsung’a selut ding, tin thupeh bolin.  
8 Chuleh vo lengpa, tun hiche dan kisem chu khellou dingin khut henna bolkhumin, chuleh phongdoh in, hichu Mede mite leh Persia mite danthu dungjuiya avel’a kiladoh kitlou ding ahitai,’’ atiuve.  
9 Hijeh chun Darius lengpan, hiche dan kisem chu khut-hen abol khum tai.  
10 Chuin lengpan dan kisem chu khut-hen abolkhum taiti Daniel in ahetdoh phat chun, a-in lam’ah achen, a-indan chungnung’a alut in, Jerusalem lang ngan bangkot ahong in, abol jing bang chun adilsun atao tai. Aman aphat seh’a abolji bang chun, nikhat sungina Pathen heng’a thangvahna thumvei anei jingin ahi.  
11 Hichun miphalou vaipo ho chu Daniel chenna in-ah chun acheuvin ahileh, Daniel chu, a Pathen heng’a taona aneipet agamu tauvin ahi.  
12 Chutah chun amaho jong lengpa kom ajonpaiyun, dan kisem chung chang thu aseijun, Daniel hehnan aneiyun, lengpa jah a, “Vo lengpa, ni somthum sung’a nangkom tilouva, mihem hihen chuleh Pathen houna hijongleh, koiman taona anei theilou ding, hiche hi ajuilou leh apalkeh aum leh, sakei bahkai kulsung’a selut ding tia dan kisem chu, nangma tah in khut-henna na bolkhum hitalou ham?” atiuve. Lengpan adonbut in, “Hiche dan kiphutdoh hi, Mede mite leh Persia mite danthua um jing ding, kiladoh louding ahitai,’’ ati.  
13 Hichun ama hon jong lengpa chu adonbut’un, “Vo lengpa, Judah gam’a kon sohchang’a hung kikai holah a, Daniel kitipa chun na thupeh adonse pon chuleh nakhut- hennasa dan kisem jong chu imalouvin akoiyin, nikhat sungin abolngai ngaijin, aPathen kom’a thumvei atao jing’e’’ atiuvin, aheh tauve.  
14 Hiche thu hi ajahdoh phat in, lengpa chu hatah in along gim tai. Aman Daniel chu huhdoh teina ding angaiton, lunggil tah in agelpan tai. Hiche boina-a kon’a Daniel lhadoh teina ding lampi aholin, nilhum keijin akigeltan ahi.  
15 Nilhah ahiphat chun, miho chu lengpa heng’a achekhomun, ajah a aseitauve, “Vo lengpa, Mede mite leh Persia mite danthu dungjuiya lengpan khut-hen abol khumsa dan chu kikhel theilou ahi, nangmatah in nahet ahi,’’atiuve.  
16 Hichun alou theilouvin Daniel chu mat dingin, lengpan thu apetan, agaman tauve. Chuleh sakei bahkai kulsung’a chun aseplut tauvin ahi. Lengpan Daniel jah a, “Kitah tah’a nahou jing na Pathen chun na huhdoh hen” ati.  
17 Chuin songpi khat atanglutuvin, sakei bahkai kulkot chu asing tauve. Chuleh songpi chung’a chun lengpa leh amilen milal hon Mohor in melchihna anom khum cheh tauvin ahi. Hichu koiman Daniel chu agalha dohlou nading’a abol’u ahi.  
18 Chuin lengpa jong lung oilou tah in a-inpia akile tai. Ajan chun an angolin, imu thei louvin akhovah tai. Chuleh angaina-a kibolji golnop jong abol tapouve.  
19 Ajing jingkah matah in, lengpa chu athoudohloijin, sakei bahkai kul langchu kinotah in ajontai.  
20 Chuin amun alhunphat chun, aman lung natah in apeng jah in, “Vo Daniel, Pathen hingjing sohpa! Kitahtah’a nahou jing na Pathen chun sakei bahkai lah a kon’a na huhdoh hinam?’’ ati.  
21 Daniel in adonbut in, “Vo lengpa hingsot in!”  
22 “Ka Pathen chun a vantil ahinsol lhan, sakei bahkai ho kam asippeh in, eisu khapouve. Ajeh chu Pakai mitmun keima nolna beijin kaum’e, chuleh nangma angsung’a jong suhkhel ka neipoi, Vo! lengpa’’ ahinti.  
23 Chutah chun lengpa jong akipah behseh jengin, Daniel chu sakei bahkai kul sung’a kon’a lahdoh loi dingin thu apetai. Amana Pathen dettah’a atahsan jal chun, atahsa chung’a maha imacha aumpoi.  
24 Chuin lengpan thupeh abolin, Daniel chunga dihlou tah’a hehsetna anabol ho chu amandoh un, amaho leh ajite chuleh achate jouse jong abon’un, sakei bahkai kul sung’a chun alehlut tauve. Hichun, tol’a achuh masang’un, sakei bahkai hon aman’un, abottel tel gamset tauvin ahi.  
25 Chuin Darius lengpan, leiset pumpia chitin namtin’a miho leh pao tintang tho ho heng’a, hiche thu hi athot tai, “Na chunguva cham leh kipana chuleh khantouna umhen!”  
26 Keiman hiche thugahna hi kabol ahi, kalenggam sung pumpia amitakip’in, Daniel Pathen chu gingsoh hen chuleh kihot hot pumin jabol cheh hen. Ajeh chu ama hi Pathen Hingjing ahin, Chuleh a tonsot geija thohjou jing Pathen ahi. Alenggam jong a itih’a kisumang louding, Chuleh aleng vaipohna jong beitih umlou ding ahi.  
27 Aman amite aholdohjin chuleh ahuhhing ji'e. Chuleh aman van leh leiset chung’a melchihna kidang ho leh bolmo kidang ho aboljin ahi. Aman sakei bahkai ho lah a kon'in Daniel jong ana huhdoh’e.  
28 Hiche jeh chun, Darius leng vaipoh sung leh Persia mi Cyrus leng vaipoh sung chun, Daniel chu akhangtou jing jeng tai.    

Daniel Mang’a Sahem Li 
 

1 Babylon lengpa Belshazzar leng vaipoh kal, kum masapen chun, Daniel ajalkhun’a aluppet in, amangin themgao thilmu khat aneiye. Aman amang’a athilmu ho chu asundoh in, athudol chu hiti ahi.  
2 Daniel keiman jan kamang chun, twikhanglen’a khopi hui nasatah in twipi ahinpeija chuleh aninglia kon’a hui hattah in ahin semling soh chu kamui.  
3 Chuin twikhanglen twi lah a kon chun, sahem li ahung potdoh'in, amaho chu akilou beihel, achom cheh ahiuve. ✡  
4 Sahem masapen chu, muvanlai lhaving nei sakei bahkai tobang ahi. Keiman kavet vet leh, alhaving teni chu apullhan, chuin sahem chu mihem bangin, anung kengin apansan ading’e. Chuleh hiche sahem chu mihem lungthim kipe ahi. ✡  
5 Chuin sahem nina chu kamun, vompi tobang ahi. Hiche sahem chu apang khat seh in apansan. Chuleh akamsung’a aha chung leh noi kah’a chun nahgu thum amom’e. Chuleh keiman, hiche sahem jah a kiseipeh aw khat kajan, “kipat doh in mihem ho sa najo chan gane tan” ati.  
6 Chujou chun sahem thumna kidangtah khat ahung potdoh kamun, lutnu toh akilouve. Hiche sahem chun atungtun’a vacha lhaving li aneijin, chuleh aluchang jong li aneiye. Chuleh thuneina lentah leng vaipohna chu hiche sahem hi kipe ahi.  
7 Hichejou ajan chun, themgao thilmun mang kanei kit in, sahem lina chu kamui. Hichu kichat umtah leh tijat umtah ahin, ahat’a hat ahi. Hiche sahem hin ahatmo ho sa chu alhai ngimset sot in, ane jin ahi. Aha ho jong thih ngen ahin chuleh alen theije. Chuleh anehmoh ho chengse chu akengphang in tol’ah achilgoijin ahi. Hiche sahem hi, sahem dang kamu masah hotoh kibanglouhel ahin, aki jong som aneiye. ✡  
8 Aki ho chu kavet vet leh, alah’uva chun a ki neocha achombeh khat ahung dondoh in ahi. Hiche aki neocha mun ong-ot nan, ana um masa aki thum ho chu ajung pum in apullha tauve. Aki neocha chun mit aneijin mihem mit tobang ahin, chuleh akam jong chu ham hoithona dim ahi. ✡  
9 Hitia kavet petchun, laltouna ho ahung kidotoh in, chuin gollui khangmasa-apat-umsa kitipa chu thutan vaihom dingin laltouna chu alotai. Aponsil chu buhbang tobangin abangleh in, chuleh alujang sam jong chu samul theng jolsel tobang ahi. Ama chu mei-am pahlah tobang laltouna chung’a atouvin, chuleh alaltouna kitunna velkol ho chu meikou leng tobang ahiuve. ✡  
10 Vadung twilong bangin meikong chu ahung longdoh jengin, hichu ama umna'a-angsung’a kon’a hung longdoh ahi. A sangsom asangja vantil ho chu ama kinbol dingin a-angsung’a chun angah uve. Chuin lekhabu chu aphong un, chuleh thutanna jong chu akipan tai. ✡  
11 Chuin aki neocha chun kiletsah tah’a thu asei gin chu kajan, hijeh chun keiman kave den tan ahi. Hitia kavet petchun, sahem li’na chu athatdoh’un chuleh atahsa chu meilhum sung’a agouvam un, a sumang tauve.  
12 Chuleh sahem dang thum ho jong chu, amaho’a kon'in athuneina’u akilahmangpeh tauve. Ahivangin amaho chu phat chomkhat ahinkho’u umbe nalai dingin akikoi tai.  
13 Chuche jan kamang chun themgao thilmu bangin kamu kit in, vanlaijol’a meilhang lom toh mihem chapa tobang khat ahung kamui. Aman gollui khang masa-a pat hung umpeh pa chu anailut in, a-angsung’ah apuilut tai. ✡  
14 Ama chu vannoi pumpia namtin vaipi chunga thuneina leh jabolna chuleh lengvaihomna chu kipe ahitai. Ajeh chu chitin namtin’ah mijouse leh paotintang in, ama thu chu angai ding ahi. Ama leng vaipoh chuh atonsot’a um jing ding, chuleh beitih nei louva kisumang talou ding ahitai. ✡  
15 Keima, Daniel Kitipa hi, kamang a kathilmu ho chun kalung asuboi alheh in, chuleh gaova kathilmu chengse chun eisukicha jengin ahi.  
16 Hijeh chun, keiman laltouna kimvel’a ding jingho lah a mikhat chu ka nailut in, ajah a thilsoh hicheng hi ipi kisei na hitam, tin kadong’e. Aman hiche ho hilchetna chu hitin ei seipeh tai.  
17 Hiche sahem li ho hi, khonung’a leiset chung’a hung leng chang ding leng li ho vetsahna ahiuve.  
18 Amavang ninunung nileh, Chungnungpen Pathen mitheng te khut a, alenggam’u chu kipedoh’a, ama hon atonsot’a lengvai apoh ding’u ahitai. ✡  
19 Chuin sahem lina, adang toh kibang louhel, kichat tijat umpen chu, avetsahna dihtah ipi ham, ti kahetnom lheh jenge. Hiche sahem chu aha jouse thih ahin, chuleh atin ho sum-eng jeng ahiuve. Hichun, ahatmo ho sa abottel tel in, sahing chu anen, chuleh amoh chengse chu tol’a akengphang in achil goijin ahi.  
20 Keiman kadong kit in, sahem lina luchang’a aki som jen aumdoh jouva neocha achombeh khat ahung dondoh kit a, aummasa aki thumho asuhmang jeng hi, ipi kiseina ham, kati. Hichea aki neocha hi aki dang ho sangin loupijo in aum'e. Chuleh hiche hin, mihem mit tobang mitni aneijin chuleh akam jong ham hoitho adim e.  
21 Hitia kavet vet leh, hiche aki neocha chun, Pathen mitheng te chung’a gal ahinsat in, chuleh amaho chu abon’un gal in ajousoh in. ✡  
22 Chungnungpen Pathen, gollui khangmasa peh’a um jing chu, ahung’a ama mitheng te ding’a thutanna ahungbol kahsen, gal ajoutapouve. Chuin, mitheng ten hiche lenggam chu akisan’uva chuleh alonadiu phat chu ahunglhung tai. ✡  
23 Chuin aman kajah a asei chu, Hiche sahem lina hi, leiset chunga lengvai hinpo ding lenggam lina hung um ding chu avetsah ahi. Hichu lenggam adang ho toh kibang louhel, achombeh hi ding ahi. Hiche lenggam chun, leiset pumpi avallhum’a lengvai apoh ding, ijakai chu akengto’a achotpha’a chuleh achilgoi ding ahi.  
24 Chuleh alu’a aki som jen um chu, vaipo ding leng som ho ahiuve. Chuin amaho lah a chun, lengdang khat hungintin, ama chu anaum masa leng hotoh kibang louhel ding ahi. Chuleh anaumsa lenggam thum ho chu, aman asuhnem ding ahi atipeh e. ✡  
25 Hiche lengpa hin, Chungnungpen Pathen chu adou ding chuleh amitheng te jong abolgim ding ahi. Aman Pathen mitheng te chonna dan ho leh golnop ho khel ding angaito ding, chuleh amitheng te jouse athunoija kumkhat, kumni chuleh kumkeh khat aumsah ding’a kipedoh ding ahi, atipeh e. ✡  
26 Amavang chutah leh, thutanna inpia thutanpa hung pansa-a, thu adih’a ahin tanding, chuleh lengpa thuneina chengse kilahpeh’a chuleh kisumang hel ding ahi.  
27 Chuteng vannoi lenggam ho leng vaipohna, thaneina chuleh loupina jouse Chungnungpen Pathen mitheng te kipedoh ding ahiuve. Mithengte lenggam chu atonsot’a um jing ding chuleh amaho chu Pathen lhacha-a pang’uva chuleh athua nungdiu ahi, ati. ✡  
28 Hicheng chu themgao thilmu ho kichaina ahitai. Chuleh Daniel keima vang kalung agim lheh jengin, chuleh kichat leh tijatnan kamel akikhello leuvin ahi. Ahivangin, hiche ho chu seidoh louvin, kalunggil’a kaching jingin, kakoiye,’’ ati.    

Daniel In Gaothilmua Kelngoichal Leh Kelchal Amu 
 

1 Belshezzar lengpa, leng vaipoh kal kumthum lhin kum in, themgao thilmua mu kana nei masat jou chun, Daniel keiman avel in gaovin mu kanei kit’e.  
2 Hiche kathilmun'a-a chun, Elam gamkai sung’a khopi lentah Susa kulpi sung’a, Keima kana um e, chuleh Ulai vadung pam’a keima kana ding’e.  
3 Hichun ka khodah in kavet leh, vadung pang’a chun kelngoichal khat adin kamui. Aki ni aneijin, akiteni chu asao cheh in ahi. Aki khat chu khat joh sang’a hung dondoh nukhah ahivangin akhang khang in asaojoi.  
4 Kelngoichal chun alampi’a umtapou chu adel khumin, lhumlam’a um, sahlam’a um, chuleh lhanglam’a umho, abonin anomang in, ama masang’a koima chu apangjou aumpoi. Chuleh ama thahatna-a kon’a mi ga huhdoh ding jong aum pon, aman adei dei abolin chuleh ama leh ama loupitah in aki choisang tai.  
5 Hitia kavet pet chun, lhumlam’a kon'in kelchal khat ahung doh in, tol tongkha louvin, mangang tah in gam leiset chung ahin jot galkaiyin ahi. Hiche kelchal hin amit teni kah’a ki lentah khat seh aneiye.  
6 Hiche kelchal hin, vadung pam’a adin kanamui kelngoi chal, ki ni nei chu, ahin jonin lunghang tah in, athanei su in adel khum jengin ahi.  
7 Kelchal chun lunghang tah a kelngoi chal chu akitapi jengin ahileh, kelngoichal ki teni chu atatbong tai. Kelngoichal chu kelchal masang’a apangjou tapoi. Kelchal chun kelngoichal chu tol suhnan aneijin, chuleh akengin achil tan ahi. Kelchal thahatna-a kon chun kelngoichal chu koimacha ahuhdoh ding aum tapoi.  
8 Kelchal chu ahung thahat lheh jeng tai. Ahivangin, hitia ahatpet tah chun, aki lentah khat seh anei chu abongtan ahi. Hiche ki lentah umna mun’a chun, ki loupitah li ahung dondoh kit in, hiche ho chun leiset ningli lam anga cheh’un, akhang khang tauve.  
9 Chuin ki li ho lah a, ki khat pen’a kon chun, ki neokhat ahung dondoh kit in, hiche ki chu athahat lheh jengin, athaneina chu lhanglam ngan, solam ngan chuleh Israel gam loupi ngan, akhang khang in anasa lheh jeng tai.  
10 Chuin athahat cheh chehin, van geijin athahatna chu akhangdoh tai. Hiche saki chun van thuneina geijin adoutan, van’a um ahsi phabep jong ahinpih lhan, akengin tol’ah achilgoiyin ahi. ✡  
11 Chuin kiloupi sahtah in, van sepai lamkai pipu jong chu adoutan, niseh’a maicham thilto tang louva hung kitohho jong akilah in, chuleh maicham muntheng ho jong abonin asumang tan ahi.  
12 Hiche doubolpa chung’a lethuhlou na dingin, van sepai ho chu akikang seuvin ahi. Hiche jeh chun, niseh’a maicham’a thil hung kitoh ho jouse atang tan, ama khut a akipedoh tai. Hiti chun saki chu ahatlheh jengin, chuleh amachal lheh jengin, thutah jeng jong tol’ah chotphan aumtai.  
13 Chuin keiman mitheng mini kihouna chu kajan, mitheng khatpa chunk hat johpa heng’a chun aseijin, Themgao thilmua kimu ho hi itih chan geija hitia um ding ham? Hiche doubol pan, niseh’a maicham thilto kitohho hi asuhtang’a, itih chan geija ahomkeova akoi ding ham? Chuleh itihchan geija chu, muntheng leh van sepai ho chu kengto chotpha-a um ding hiuvem? tin adong’e.  
14 Hichun khatpan adonbut in,’’Nilhah leh jingkah sangnile jathum sunghi hitia um ding ahin, chujou tengleh muntheng chu aumna ding dol’a avel’a kisempha kit ding ahi,’’ atipeh e.   

Gaothilmu Amuho Hilchetna 
 

15 Daniel keiman, hiche themgao thilmua mu kanei chu, ipi kiseina ham ahi kahetchen nomlheh in, kagel gelin; Hiche pet chun, mihem lim tobang mikhat kamasanga ahung dingin,  
16 Chuin keiman, Ulai vadunga kon’a hung kikou mihem awgin khat kajan, hichun, “Gabriel, hiche mipa hi, themgao thilmua kivetsah chengse hi, ipi kiseina ham seipeh in” ati. ✡  
17 Chuin Gabriel chun, kadinna mun ahin naijin ahileh katija behseh jengin, kamai tol’a sulutin ka bohkhup tai. Hichun aman kajah a, “Vo mihem chapa, hiche themgao thilmua namuho chengse hi, phat kichai nading thudol ahi, hethemin, geltohin,” ati.  
19 Chuin aman kajah a, Lunghanna phat nunung lamleh, ipi hungsoh ding ham, ti naheng’a seipeh ding’a, keima hikom’a um kahi. Nangman na thilmu chengse hi, phat kichai ding chu ahilchen ahi.  
20 Nangman namu ki ni neija kelngoichal chu, Media lengpa leh Pesia lengpa ahi lhon’e.  
21 Chuleh kelchal chu Greek lengpa vetsahna ahin, amit teni kah’a ki lentah khat chu, Greek leng masapen chu ahitai.  
22 Akilentah aboh jouva, aumna mun’a, ki adang litah ahung dondoh jeng bang’a chu, Greek lenggam chu kehli kisoa, lenggam li tah umdoh ding ahi. Hijongleh, lenggam masapen bang’a loupi umlou ding ahiuve.  
23 Amaho leng vaipoh phat kichai konleh, achonset nau asanval behseh jeh chun, alah uva kon’in, duha themtah leh ginneilou leng khat hung lendoh ding ahi.  
25 Duha thuh leh lheplhah them bulpi ahitoh lhon’a, gilou tah’a hung lendoh ding, chuleh mi tamtah gihsalna beiya asuhmang ding ahi. Aman leng chapa te leh milen milalte geija gal abolkhum ding, amavang, akhonna leh mihem khut thahat pang louva ama hi kisuchip ding ahi.  
26 Hichea themgao thilmua namu nilhah leh jingkah sangni leh jathum hilchenna thu hi, adihtah mong mong ahi. Amavang, hiche gaothu hi, nikho sotpi nung’a hungsoh ding ahijeh in, Mohor namkhum inlang, thuguh in koi tan.  
27 Chuin Daniel keima tah hi, katija behseh jengin, nikho tampi kadammo lotan ahi. Chujouvin, ka thouvin lengpa kin lhacha natong din in k che tai. Ahivangin, ka thilmu ho chengse chu ka hethem theihihbeh jengin chuleh ka lung ahesoh sahlheh jengin ahi.    

Amite Dinga Daniel Taona 
 

1 Babylon mite chunga lenga hungpang, Ahasuerus chapa, Mede mi Darius leng vaipoh kal kumkhat lhin kum chu ahi.  
2 Ama leng vaipoh kal kum masapen chun, Daniel keiman, Pathen thu kasim’a kon'in, Jeremiah themgao heng’a Pathen'in ana phondohsa bangin, Jerusalem ahom’a akijam khu, kum som sagi sung kichaitei tei ding ahi, ti kahin hedoh tai. ✡  
3 Hijeh chun keiman Pakai Pathen henglam kangan, taona leh thumna toh thon an kangolin chuleh khaodip pon kasilin, vut kakinu khum in ahi.  
4 Hichun Pakai ka Pathen heng’a ka chonset ka phong’in, keima hitin ka taove. “O Pakai, nangma loupitah leh gin umtah Pathen nahi! Nangman aphat jousen, nangailua chuleh nathupeh nitte chunga, nathutep na molsopehjin chuleh na lungset long louvin na koije.”  
5 Ahivangin, keiho ka chonseuvin, adihlou jeng kabol uve. Keihon nang doumah mah kabolun chuleh na thupeh leh na chondan ho donlouvin kakoi uvin ahi.  
6 Keihon nalhacha themgao ho thusei kajahdauvin, nangma thuneina leh namin pan’a ka lengteu leh kapu kapa teu, chuleh gamsung mipite jouse henga, themgao ho kam’a naseidoh sah ho donlouvin kakoi tauve.’’  
7 O Pakai! Dihna chu nanga um ahi. Keiho Judah mite leh Jerusalem’a chengho chuleh gamla leh naiya kithecheh Israel mite jouse dinga, hiche ho hi dihsohkei ahi. Nang douna jeng kabolun, chuleh kitahlou tah’a nang kahou jeh’un, kachennau gamtin'ah mai jumna katoh tauve.  
8 O Pakai! keiho leh ka lengteu, leng chapa te leh milen milal ho chuleh kapu kapa teu dinga maijumna dim ahitai. Ajeh chu keiho nangma dounan ka chonse tauvin ahi.  
9 Amavang, keiho ama douna-a ka chonset lheh vangun, Pakai ka Pathen'u chu mi hepina leh ngaidamna dimset ahi jing’e.  
10 Keihon, ama lhacha themgao ho kam’a ki seidoh danthu hi juilouvin kakoi jun, chuleh Pakai ka Pathen’u thusei kangai tapouve. Ahivangin, ama-ah hepi leh ngaidamna aum jing’e.  
11 Israel pumpi hi, nadanthu juilou ahiuvin, nang’a kon’a kihei mangsoh ahi tauve. Na thusei awgin jong angainom louvu ahitai. Hijeh a chu, Pathen lhacha Mose danbua kisun banga, keiho Pathen douna-a ka chonset jeh’un ka chunguva gosapna leh thutanna chu akibunglha tai.  
12 Nangman naseisa na petchahin, chuleh naseidohsa bang-bangin, keiho leh ka chunguva vaipote chung’a naboltai. Ajeh chu, hitobang’a hamsetna hi leiset pumpia umkha lou ahin, Jerusalem chung’a kibol ahitai.  
13 Mose danthu lekhabua kisun gaosapna hijat pihi, ka chunguva ahunglhung tan ahi. Ahivangin, keihon ka chonsetnau kadalha nom pouve. Chuleh Pakai ka Pathen’u henga jong ahepina ka holdeh pouvin, Pakai dihna hepha louvin kaum tauve.  
14 Hijeh chun Pakaijin agonsa bangin, keiho chung’a hamsetna alhunsah tai. Amavang, ka Pathen'uvin hitia abol jeng hi, adihtah chu abol ahi. Ajeh chu, ama thusei ho keihon kangaitapouve.  
15 O Pakai, ka Pathen’u, nangman Egypt gam’a kon’in namite keiho, na thahat loupitah chun neihin huhdohuvin chuleh namin jong loupitah leh gin umtah in n koi tai. Ahivangin, keiho gitlouna dimsetin ka chonse jo tauve.  
16 O Pakai, nangman na kitahna leh na hepina jal chun, Jerusalem khopi leh nalhang theng chunga na lunghanna hi, lungset tah in heimang in. Ajeh chu kapu kapa teu chonset jeh leh keiho chonset jeh in, kaveluva cheng namdang hon nuisat leh seichahin eikoi tauve.  
17 O ka Pathen’u, nasohpa ka taona hi, nei ngaipeh inlang nei sanpeh tan! O Pakai, nang leh nang kigelkhohna jal’in, na dalhahsa muntheng hi, mailhaiselin namaivah chun hin salvah kit tan.  
18 O ka Pathen, hungkun inlang neihin ngaipeh in. Namit hin hasah inlang keiho gim hesohna hi hinven. Namin pua nakhopi jong hinvetan, mangthah in aumtai. Tun, ka taonau hi, keiho ka themnau leh nalung kato jeh’uva nei sanpeh diu hipon tin, na milungset na leh na mihepina jal’a bou na heng’a ka hung taovu ahijoi.  
19 O Pakai ngaijin, O Pakai ngaidam in! O Pakai gelkhoh inlang bol jengin. O ka Pathen, nang leh nang kigelkhoh inlang, khongai sot tahih in. Ajeh chu, namite leh nakhopi hi, nangma minpua kikou cheh ahiuve.   

Hapta Sagi Thudol Gaothu 
 

20 Keima katao jingin, keima chonset leh kamite chonset ka phongin, Jerusalem khopi leh ama lhangtheng’a dingin, Pakai ka Pathen heng’a thumna kaneijin ahi.  
21 Hitia katao jing petin, gaothilmua kamu masah Gabriel chu, kaheng’a ahung kilahin, hichu nilhah lang kilhaina thilto bolphat tah ahi. ✡  
22 Hichun, Gabriel chun keima heng’a aseitai. “Daniel na lungsung mitvah sah ding leh thil hetkhenna nape dinga nakom’a hung kahi.”  
23 Nangma Pathen heng’a na hungtao kipat chun, thupeh khat ahung um doh tai. Hichu ipi ahi nahil dinga tua hi kahung ahi. Nangma Pathen dingin manlutah nahi. Hijeh chun, themgao thilmua namu chengse hi, ipi kiseina ham, na hetkhen themna dingin, phate chan ngaijin.  
24 Namite leh nakhopi theng hi, thilsea kon lhadoh nading, achonset na’u suhbei nading, athemmona’u thoidam nading, chuleh muntheng chungnung’a thaonu kinbol nading, phat chu, hapta somsagi mun sagi, Pathen'in atepsa ahitai.  
25 Hiche hi ngaijin lang kihettem in! Jerusalem semphat ding kiseidoh’a pat, Pathen thaonu khat vaihom ding hungdoh ding geihi, hapta sagi mun sagi toh hapta somgupleni mun sagi, lhing ding ahi. Chutah leh Jerusalem kisapha-a, kholai lamlen ho leh kulpi pal dettah a kisempha ding. Hiche phatsung hi gim hesohna khang hi ding ahi.  
26 Hiche phatsung, hapta somgupleni mun sagi, kichaijou tengleh, Pathen thaonusa mipa chu, boldoh ima nei louva kipaidoh ding ahi. Chuleh mikhat hung lendoh’a vai ahom ding, chuleh amiten khopi leh muntheng asuhmang dingu ahi. Chuteng achaina chu twisoh bang’a hung um ding, chuleh gal hesoh gentheina chu, Pathen tepsa banga achaina geija um ding ahi.  
27 Chuleh vaihompa chun, hapta khat sung ding’a mi tamtah toh, kitepna abol ding, hiche hapta kehkhat jouleh, aman kilhaina thilto ho asuh hai ding ahi. Amapa khansetna chunga, achaina Pathen thutepsa chu twi sunna akisunlhah kahsea, aman thil thet umtah asem doh’a chuleh khopi sugam’a pang ding ahi. ✡    

Tigris Vadung Pang’a Daniel Themgao Thilmu 
 

1 Persiate leng, Cyrus kitipa, leng chankal kumthum lhinkumin, Belteshazzar jong kisah Daniel chun, themgao thilmu in mu aneikitin ahi. Aman hichea athilmu chu, khonunga hesoh gentheina leh gal nasatah phat hunglhung tei ding, kiphong doh ahi, ti ahetai.  
2 Hiche themgao thilmua mu kanei laitah chun, Daniel keima, hapta thum lhingset lunghem puldouva kaum laitah ahi.  
3 Chuche phatsungse se chun, keiman anneh alhum atwi kanepoi. Sa jong kanepon chuleh lengpitwi jong kakam sunga alutkha poi. Chuleh hapta thum lhinkah chun, thao namtui jong kinu louvin kaum’e.  
4 Lhamasa nisomni leh nili lhinnin, keima vadung minthang Tigris pang’a kana dingin ahi.  
5 Keima kadahin kavet leh, tupat ponnem kisil mipa khat kamun, ama chun akong’a sana thengsel konggah akigahin ahi. ✡  
6 Amapa tahsa chu songmantam abangin, amaiso jong kolphe bangin avahin, chuleh amit teni jong meikou kide abang e. Abanjang teni leh akeng teni jong, sum-eng kinot jolsel banginavalin, chuleh a awso jong mihon tamtah awgin abangin ahi.  
7 Daniel keima, changsehin, hiche themgao thilmu hi kamu ahi. Kaum khompi miho chun hiche kathilmu chu amupouve. Ahin, amaho atijauvin, chuleh kiseldoh dingin ajammang soh tauve.  
8 Chuin keima ka changsehin eidalhauvin, chuche themgao thilmu nasatah chu kamu tai. Hichun katha jouse abeiyin, kamelso akikhelin chuleh thanei louvin kalel lheh jengin ahi.  
9 Chuin keiman mipa thusei chu kajan, chutia ama awgin kajah chun, tol-ah kalhun, kamai kasulutin chuleh kathimilliu tan ahi.  
10 Hiche pet chun khut khatin eihinthamin chuleh eikai touvin, kihot pum pumin keima jong kakhup tenin ka pansan, ka bung’e.  
11 Chuin mipa chun ka jah a aseijin, “Daniel nangma Pathen dingin manlutah nahi. Hijeh chun, nahenga kasei ding ho hi chingthei tah in ngaijin. Chuleh dingdohin, keima hi nang kom’a eihung kisol ahi,” ati.  
12 Chuin aman kajah a, kicha hih in Daniel. Nangma na Pathen angsung’a na kineo sah’a, thil hetkhen themna nathum nikho amasapen’a pat’a chu na taona jouse van’a na kingai peh ahitai. Hijeh a chu keima nahenga hung’a kahi.  
13 Amavang nisom ni leh nikhat sung chu, Persia leng chapa lhagao gilou chun ka lampia eitingin ahi. Hijeh chun vantil pipu Michael vantil chu eipanhu dingin ahungin, chuleh keiman Michael vantil chu leng chapa lhagao chutoh kidou dingin ka dalha tai. ✡  
14 Tua hilaija kahung hi, khonunga namite chunga ipi thil hungsoh ding ham, ti seipeh’a hung kahi. Ajeh chu themgao thilmua namu chengse hi, khonung thil hungsoh ding ngen ahi bouve ati.  
15 Aman hitia aseipet chun, keiman tol lang kaven kakunin, thucheng khat jong seidoh theilouvin kaum’e.  
16 Chuin mihem tobang khatin, kane teni ahung thamin ahileh, keiman kakam kahinkah tan, chuleh kahung paodoh tai. Hichun kenjong ka masang’a dingpa jah a chun, “Vo kapu, themgao thilmua mu kaneijeh in, ka pumin kanatlo tan, chuleh kalel lheh jeng tai.”  
17 Kapu, na sohpa keima hitobang bep hi, iti nang toh ka kihoulim jou ding ham? Ka tha jouse abeitan chuleh kahaina hu jong amangpai ding ahitai,” kati.  
18 Chuphat in mihem tobang’a melpupa chun, eihin tham kitin ahileh, ka hung hatdoh kit tai.  
19 Aman aseijin, “Kicha hihin, ajeh chu nangma hi Pathen dinga manlutah nahi. Lungmongin, kitilkhouvin chuleh hattah in pangin,” eiti. Aman hitia asei kajah phatin, apettah chun, ka tha ahung hatdoh tan, amapa jah a chun, “Kapu, nei lungsetin, thu chu nei seipeh tan, ajeh chu, nangman neihat doh sahkit ahitai,” kati.  
20 Chuin aman eidonbut in, “Ipi bol’a naheng’a hung kahi nahet em? Tua hi, ka kile kit’a, Persia leng chapa lhagao gilou chutoh kisat ding kahi. Chujou tengleh, vetan, Greek leng chapa chu hung ding ahitai.  
21 Chuleh keiman thutah lekhabu a kijih chu, nangma ka seipeh ding ahi. Vetan, hiche lhagao gilou ho toh kakidouna-a hin, nangding’a leng chapa Michael vantil tilou, koima eipanhu ding aumpoi.”    

Sahlam Leh Lhanglam Lengpa 
 

1 Keivang, Michael vantil kom’a kading jingin, Meok mi Darius leng chan kal kum masapen’a pat’a, ama pandetna ding leh hatsahna ding’a kigo jing kahi.  
2 Tua hi, keiman naheng’a thudih chu ka phondoh ding ahi. Vetan, Persiate leng thumtah hung lendoh’a, vai ahinpoh ding, chujou leh leng li na pa vang chu, leng masaho sanga nasa tah’a haojo cheh ding ahi. Aman ahaona leh athahatna mangcha-a amitakip atildoh ding chuleh Greek lenggam chung’a gal asat ding ahi.  
3 Chutengleh, leng hattah khat hung umdoh kit ding, aman thuneitah’a lengvai apoh ding, anop nop abol ding ahi.  
4 Amavang, athahat athunei laitah’a, alenggam hungkeh ding, chuleh alenggam chu hopli kiso ding ahi. Ama son le chilhah hilou hon lengvai apoh ding, ahinlah, aman thuneitah’a vai apohlai bang’a, ama hon thahat leh thuneina aneilou ding’u ahi. Ajeh chu aleng vaipohna chu ajunga kibotdoh’a, midang kipedoh ahitai.  
5 Chutah leh, lhanglam lengpa hung hatdoh ding, amavang, ama sepai lamkai ho lah a chu, mikhat ama sang’a hung thaneijo ding chuleh alenglam’a chu hu-ham tah’a vai ahinhop ding ahi.  
6 Kum phabep jou leh sahlam lengpa leh lhanglam lengpa, hung kihoutoh’a chamna khat asemdoh lhon ding ahi. Kihou chamna suhdetna dinga lhanglam lengpan achanu chu sahlam lengpa jiding a apeh ding. Hijongleh, amanun thuneina ima anei joulou ding chuleh apan jong chutima-a koima athunun jou dehlou ding ahi. Chuleh amanu chu anungjui ho leh apan khompi ho jouse toh kisugam ding ahiuve.  
7 Hijongleh, amanu inkote khat chu lhanggam’a leng hung chang ding, aman asepai tamtah toh sahlam lengpa kulpi anokhum’a asat ding chuleh ajo ding ahi.  
8 Ama Egypt gam’a akilekit teng, amaho doilimsemthu jouse apoh mang ding, chuleh sana leh dangka-a kisem thil manlu tampi jong apohmang tha ding ahi. Chujou teng, kum phabeppi sung’a sahlam lengpa chu kisatpi talouva amachang adalhah ding ahi.  
9 Chujou tengleh, sahlam lengpa chu lhanggam lengpa gamsung’a hung lut’a gal ahin sat khum ding ahi. Hijongleh ama agam lang’a kinungle kitloi ding ahi.  
10 Ahivangin, sahlam lengpa chapa ten sepai tampi asem dohkit diu, asepaiho chutoh twisoh bang’a hamgei guija lhanggam lengpa kulpi geija, gal asat khum ding ahi.  
11 Chutah leh lhanggam lengpa chu lungsa doh ding, sahlam lengpa sepai ho chutoh kisat ding chuleh aman agal mite chu abon’a ajosoh hel ding ahi.  
12 aman agal mite sepaiho abon’a adelmangsoh phatleh, lhanggam lengpa chu alungsung’a kichoisangna leh kiletsahna hung dim ding chuleh agal mite chu asang asangsom’a athagam ding ahi. Hijongleh, agaljona chu phat chomkhat a ding bou hi ding ahi.  
13 Ajeh chu kum phabep jouleh sahlam lengpan jong amasa sang’a tamjo sepai akhop kitding, asepaiho chutoh thil ijakai ninglhing set’a hung konsuh kit ding ahi.  
14 Hiche pet hileh, agamsung mipi tamtah in lhanggam lengpa chu adou diu ahi. Chuleh hiche gaova nathilmu chengse hi aguilhunna ding’a, namite lah a pumhat jeng’a thilbol mihon jong lengpa douna gal asat dingu ahi. Hijongleh ama hon gal chu ajo lou diu ahi bouve.  
15 Chutah leh, sahlam lengpa chu hungkon'intin, dettah’a pal kikaikhum kulpi umna khopi jeng jong anokhum’a alahding ahi. Hiche phatleh, lhanglam gam’a sepai ahatlai lai ho jeng jong amasanga pang joulou diu ahi, ajeh chu ama nan jou nading tha anei lou diu ahitai.  
16 Chuteng sahlam lengpa chu adou jou ding beihel’a hung machal ding, anop nop abol’a koiman akhamtang joulou ding ahitai. Aman Israel gamloupi chu achotpha-a asuhmang gotding chuleh athu noija akoi ding ahi.  
17 Aman alenggam thahatna pumpi chutoh hungkon’a, lhanggam lengpa toh kimaito’a kihouchamna agonding ahi. Chuleh aman alenggam suhmang peh nading a achanu chu lhanggam lengpa ji dinga agon ding, ahivanga, athilgon ho abon’a losam ding ahi.  
18 Hiche ban’a chu, aman twikhanglen pang’a gamho ahin lunglutpi ding, gal abolkhum kit ding chuleh khopi tampi alah ding ahi. Ahivangin, gamdang sepai lamkai khat in, hichea hi, lengpa kiloupisahna ho chu achaina ahin semding chuleh jumleh ja thoh’a akinungle sah ding ahi.  
19 Hitia chu, aman agamsung’a akiselna kulpi chu anung jot kit ding chuleh kimukit talou ding ahitai.  
20 Chutah leh, ama ban’a lengkhat hunglen doh ding, ama chun leng Inpi loupina dia, mipitea kon’a kai dong ding vaipo asolding ahi. Hijongleh, ama hin phat chomcha lengvai apoh ding, chujou leh, lunghan jeh leh gal kisat jeh hilouva, ama hi kisumang ding ahitai.  
21 Ama ban’a hi, duhdah lou migilou khat, lengpa son leh chilhah jong hilou khat, lengvaipo’a hung pang ding ahi. Aman alep lep’a thu asei ding chuleh duha thutah’a thilgon anei ding, mihon agellou pettah’a, lenggam thaneina chu alah ding ahi.  
22 Ama masang’a sepai tamtah kitheh ngim ding, kisumang hel ding chuleh kitepna leng chapa geija kisumang ding ahi.  
23 Aman jouleh nal aseija kitepna abol ding, chuleh kichamna tampi asemdoh ding ahi.  
24 Gihsalna neimasa louva, gamsunga leipha laipen munho aholdoh ding, apu apaten anabol khah louhel abol ding ahi. Aman mihaosa ho neileh gou alahpeh’a athe thang ding, anung juiho ahoppeh ding, chuleh kulpi detlai lai ho suhset nading thilgon anei ding ahi. Ahi vanga, athilbol jouse phat chomkhat kah’a ding bou hi ding ahi.  
25 Chujou teng, ama hung kitil doh ding, lhanggam lengpa douna-a sepai tampi asemdoh ding chuleh amaho chutoh gal kisat ding, ahivanga, aman ajolou ding ahi. Ajeh chu, ama suhmangna dinga thilgon aguh’a tampi umdoh ahitai.  
26 Ama insung miten, ama manthahna aboldoh ding, a sepai te abon’a kitheh ngim ding chuleh mi tampin thina ato ding ahi.  
27 Hiche leng teni hin, thil dang boipi louva, amani kah’a kisuhmang to nading bou agellhon ding, chuleh kihouchamna ankong phung jeng’a jong thujouva kilhem lhon ding ahi. Amavang aphachom imacha umdoh dehlou ding, ajeh chu, Pathen phat tepsa bang’a achaina chu thou thou ding ahi.  
28 Chuteng, sahlam lengpa chu, nei leh gou tampi akipoh’a agam’a kilekit ding ahi; ama hin, kitepna theng nam mite douna anop nop abol ding, chuleh agamsung jong asuhgep’a adalhah ding ahi.  
29 Chuleh, achaina phat kitep chu ahung lhin tengleh, ama hung kilekit’a, lhanggam lengpa chu gal abolkhum kit ding ahi. Amavang, hiche hi, masang a agalbol tobang’a hungsoh talou ding ahitai.  
30 Ajeh chu, lhumlam twipi pang’a kon’a, kong-innei tampi ama doudinga hungkon diu, hichun ama akichatsah ding, lung himo tah’a agam lang’a kilekit ding ahi. Aman hichea alunghanna chu kitepna theng mite chung a achuhsah ding, chuleh kitepna donselou miho chu akihoutheipi ding, amaho toh pangkhom diu ahi.  
31 Chutah leh, ama sepai ten, Hou-In kulpi alodiu, asuhthang’uva asuhbohdiu, tanglouva kiboljing kilhaina gamtha jong asuhtangdiu chuleh thet umtah milimdoi chu atundoh diu ahi. ✡  
32 Aman kitepna sukeh ho chu jou leh nal’a ajollhah’a. amaho kithopina amu ding ahi. Hijongleh, Pathen hejing mite vang chu dettah’a pang’uva, ama chu akisatpi diu ahi.  
33 Mipi lamkai chingtah ho chun, miho chu ahil uva ahetthemsah diu, hijongleh amaho vang chu meiya kihallih loi, chemjam’a kithat loi, chuleh konkhat chu achomuva songkul tangden loi, um ding ahiuve.  
34 Hiche bolgentheinaphat sunga hi, Pathen miten panpina themcha amu diu, ahivanga miho chun amaho chu, lungtho nei pum’a akivoppi diu ahi.  
35 Chuleh lamkai miching phabep vang chu, bolgentheina jal’a pang joulou umdiu ahi. Hitia chu, achaina phat kitepsa alhinkah sea chu, amaho hi kisutheng’uva chuleh kithenso jing diu ahi. Ajeh chu, achaina phat tep chu, vatjep nalai ahi.  
36 Chutia chu, lengpan ama nop nop abol ding, ama tah kichoisanga chuleh ama chu Pathen ho sang’a loupijo’a kisei ding, chuleh Pathen jong ataitom ding ahi. Ama lolhinna leh loupina hi chomkhat kah’a dingbou hi ding, hichu Pathen lungsatna phat kitep hunglhin kah’a dingbou ahi. Ajeh chu, Pathen thutepsa chu thonlouva lhung tei ding ahi. ✡  
37 Aman apute apate doi- pathen ho chu donlouva akoiding, chuleh numeiten akhohsah pen’u doi-pathen jong donlouva akoiding ahi. Ajeh chu, ama chu pathen ho sang’a loupijo’a kigel ahitan, pathen houna kiti poupou chu apum donlou ding ahitai.  
38 Hiche seh hilouva, apu apaten anahet khahlou, kulpi ngah pathen chu aman ahou ding, songmantam leh sana-dangka chuleh manlutah tah thilpeh ho apeh’a ajabol ding ahi.  
39 Hiche gamdang doi-pathen toh pangkhom kahi tia asei ding, kulpi detlai jouse anokhum ding ahi. Chuleh ama heng’a hung kipelut miho chu ajabol ding, amaho chu gamkai ahoppeh’a, thunei vaihom’a apansah ding ahi.  
40 Chuteng, achaina phat alhintengleh, lhanglam lengpan sahlam lengpa chu gal abol khum ding ahi. Hijongleh, sahlam lengpan, sakol kangtalai tamtah leh sakol sepai tamtah toh chuleh kong-innei tamtah toh kitho’a, chingpei bang’a lhanglam lengpa ahin nokhum ding ahi. Chuleh aman gam chom chom jong ahinjotpa-a, twipi hungsoh bang’a ahin lekhup ding ahi.  
41 Chuleh ama chu Israel gamloupia hunglut ding, nam chom chom ho a-angsung’a lhulham dingu, ahivanga Moab mite, Edom mite chuleh gamlailung’a cheng Ammon mite ho vang, kihuhdoh diu ahi.  
42 Aman gam tampi ahin lahding, chuleh Egypt gamsung jeng jong hoidohlou ding ahi.  
43 Sana leh dangka jouse chunga aman thunei vaihomna anei ding chuleh Egypt gamsunga neileh gou jouse chunga jong vai ahomding ahi. Chuleh Libya mite leh Ethiopia mite chunga vai ahom ding, amaho chu asoh’a pangdiu ahi.  
44 Ahinlah, niso lam’a konleh sahlam’a kon’a thu hung kithang chun ama akichatsah ding, chuleh, hiche jeh a chu, ama lunghang tah’a mi tampi thatgam ding leh sumang ding’a, hungkon doh ding ahi.  
45 Aman, loupitah lhangtheng leh twipi kikah’a chu ngahmun asem ding, aleng ponbuh loupi chu ason ding ahi. Ahivangin, chulai mun’a aumpet’a chu, ama dinga aphat kichaina hunglhung ding, koiman ama chu apanhu jou louding ahi.    

Phat Kichai Ding 
 

1 Chuche nikho leh, namite veng jing’a pang, vantil pipu Michael chu hung kipandoh ding, chutah leh, gim gentheina nasatah phat hunglhung ding ahi. Hitobang phat hahsa chu, mihem khang hung umdoh apat, hiche nikho geiya chu soh khalouhel lai ahi. Ahivangin, hiche phat hileh, na mite koi hileh, lekhabua amin kisun chengse vang chu kihuhdoh tei ding ahiuve. ✡  
2 Chutengleh mikhem tamtah athia kivuisa ho hungthoudoh’untin, mi phabep chu tonsot kemlouva kipana chang’untin, chuleh abang vang chu tonsot’a kijumsona damun chang’a hung thou ding ahiuve. ✡  
3 Hichea hin, koi hileh, michingho vang chu, vanthamjol vah banga vah diu chuleh mihem tamtah chondihna lampia heilut ho jong chu, van’a ahsite bang’a atonsot’a vah jing ding ahiuve.  
4 Amavang Daniel nangin, hiche gaothu hi imchah inlang, chuleh hiche lekhabu hi khumtup in, phat nunung hunglhun kahin, Mohor namkhum inlang chuleh aguhin koitan. Hiche tah chuleh, mihem chihna leh hetna hungkhang ding, mihemten khonung khoma ding thu holna-a, adung avaija lhaile diu ahi. ✡  
5 Chuin, Daniel keiman kaven ahileh, michom mini tah vadung pang langkhat cheh’a, adinlhon kamun ahi.  
6 Amani lah a miklhat chun, tupat ponnem kisil’a vadung twi chunga ana ding jingpa jah a chun adongin, Hicheng thil kidang ho kichai nading chu, phat itih chan lut ding ham? ati.  
7 Hichun tupat ponnem kisil’a, vadung twi chunga ana ding jingpa chun, akhut tenin vanlam asangin, chuleh tonsot’a hingjing Pathen min’in, kihahselna aneijin, aseiye. “Hiche hi kumkhat, kumni chuleh kumkeh khat, hungche nalai ding, chuleh mitheng te ahung kithe cheh soh’a, achaina phat ahung lhin tengleh, thil hichengse hi guilhung soh ding ahi,’’ ati. ✡  
8 Keiman amapa thusei chu kajan, ahivangin ipi aseina ham, kahepoi. Hijeh chun, ken jong amapa chu ka dongin, “Kapu thil hicheng jouse hi, achaina ipi hung soh ding ham?” kati.  
9 Chuin aman kajah a, Chetan Daniel, keiman nakom’a kaseisa bang chun, phat kichaina hunglhun kah’a dingin, khumkhana Mohor kinam khumsa chu, thuguhin koi tan.  
10 Mi tamtah hiche patepna thohgimna-a kon’a, kisuthenguva, kisopthengdiu chuleh kithenso ding ahiuve. Amavang, migilouten assetnau boljom jinguntin, imacha ahetkhen thei louhel diu ahi. Miching hon vang, ipi kisei ham ti, ahin hetdoh diu ahi. ✡  
11 Hitia chu, tanglouva ana kibol jing kilhaina pumgo thilto akisuhtang nia pat chuleh muntheng akisuh boh’a thet umtah misugam houna akitun doh niapat, nikho sangkhat leh jani toh somko lhing ding ahi. ✡  
12 Chuleh koi hijongleh, akhonna geija nikho sangkhat leh jathum toh somthum leh nga chan ngahdoh’a umho chu, anunnom ahiuve.  
13 Tun, nangma phat kichaina hunglhun kah’a din che tan, kichol inlang achaina nikho ahunglhun phatleh, nangma nakipatdoh kit’a, nang ding’a gotsa nadinmun ding chu nalo ding ahi,’’ati.   

HOSEA  

THEMGAO LEKHABU  

Hosea Lekhabu Sung Thu Umdan  

Jonthanhoi! Nupi kitah lou chu ajipa dinga manthahna ahi. Hinlah Hosea dinmun a sei dingin, aguh a athoh lalna chu japi angsunga suhjumna aji notinu jeh ahi. Hosea le ajinu Gomer thusim akon hin thil chombeh lungsetna dihlou ana sohdoh tai. Ahivangin Hosea chun kitah jing pum le Pathen thutoh kitoh in ana chonkhel tajongleh ajinu chunga ngailutna ana neijin ahi.  

Bung khat apat bung thum sung hin Hosea insung thudol aseijin, adeh in ajinu jonthanhoi na thudol—hichun Israel te Pathen ansunga akitah lounau toh atekah ahi. Adang bung hose hin, Pathen'in mihemte achonset nauva kon Ama lam’a ahung kile diu adeisahna thudol aseijin ahi. Hiche lekhabu nasim akon, suhkhel neija lungthim tongkha thei thil ijat hamkhat akon Pathen mi ngailutna jal’a ngaidamna tha nanei ding ahi. Ajeh chu Pathen'in amite angailun akhohsah jingin, hichea hin ngamdam natha aumin ahi.  

Lekhabu Jihpa Chule Akijih Kum  

Israel te solam lenggam adin Hosea themgao chun 750 BC apat in gaovin thu anaseijin, chule Assyria te khut a solam lenggam akipehdoh kum 722 BC geijin gaothu anaseijin ahi. Hosea in thempu kin atoh sung chun Israel te chunga Pathen beijin leng gup jengin vai anahom e. Chule Israel te achaina alosap-u kipatna chu Jeroboam II, ama chu leng phalou nei le gou jeng khohsah, chonchat veina, japi chunga sihnei langneija natong ahi. Ama nungjuia natong chan chun Israel lhuhna ding jeng anasosah tan ahi. Hiche lekhabu hi Israel te chunga manthahna alhun jou 722 BC a kijih hidin ginchat ahi.   

Hosea In Numei Kijoh Akichenpi 
 


1 Pakaijin hiche thu hi Beeri chapa Hosea anapeh ahi. Hiche hi Uzziah, Jotham, Ahaz, chule Hezekiah ho Judah lenga anapanlaiyu chule Jehoash chapa Jeroboam Israel te lenga anapanlai ahi. ✡  
2 Hiche hi amasatah-a Pakaijin Israel mite kom'a Hosea anamanchaha thu anasei pat chu ahi. “Chenlang noti khat kichenpin, chutileh achate phabep khat noti cha-a hungkijil ding ahiuve. Hiche chun Israel chate Pakaiya konna akiheimanguva, gamchom mite milim doi ahou-u chun noti chonna achonna o chu avetsah ahi.”  
3 Hijeh chun Hosea in Diblaim chanu Gomer akichenpin ahile, chuin ahung gaiyin Hosea dingin chapa khat ahinpeh in ahi.  
4 Chule Pkaiyin aseijin, amin “Jezreel nasah ding ahi, ati, ajeh chu keiman phat chomkhat jouleh Jezreel thisan kiso jeh a Jehu lengpa alenggam talen kamat saha, Israel mite chamlhatna lenggam kasuhbei ding ahitai. ✡  
5 Hiche niteng chuleh Jezreel phaichama Israel galhatna kasuhbei ding ahi.  
6 Gangtah in Gomer in nao ahinvop kitin, chanu khat ahing kit in, chuin Pakaijin Hosea jaha aseikitin, nachanu hi amin, “Dipdamna-bei, ‘Ngailutna–bei’ (Lo- ruhamah) - ajeh chu keiman Israel mite hi kangailut tah louhel ding ahitai ahilou le ka ngaidam louding ahitai, ati.  
7 Ahinla Judah mite chunga kangailutna kavetsah ding, Pakai a Pathen'u thahatna jal'a kahuhdoh ding ahi, galhat mite gal manchah jeh, sakol le sakol kangtalai thahatna jeh hilouva Pakai a Pathen'u thahatna jal'a kajosah ding bou ahi.”  
8 Ngailutna beiyin anoichep aban phatin- Gomer in nao ahin vopkit in chapa ani channa ahing kittai.  
9 Pakaijin aseijin, “Amin chu-‘Kamite-hilou’ tin min sahin, ajeh chu Israel mite hi kamite ahitapouve, chule a Pathen'u jong kahi tapoi,” ati.  
10 Ahivanginla Israel chate twikhanglen panga neldijat le simjou lou hung hitei ding ahiuvin, ajah uva ‘kamite nahitapouve’ Katina laitah a chu “hingjing Pathen chate “Kati ding ahiuve. ✡  
11 Hitia chu Judah mite le Israel mite thakhatna hung kikhom kimsohkeiuva, alamkaidiu jong mihem khat seh akilhendiu gamsunga konna kitou tol ding ahiuve. Ajeh chu Jezreel nikho hi loupi ding ahiye.    

Kitahna Bei Israel, Pakaijin Angailut 
 

1 Hicheni teng chuleh, nasopipa chu Ami- ‘Kamite’ chule nasopinu chu-Rahamah- ‘Kangailut khat’ nati ding ahi.  
2 Nahingnu chu dondauvin, Dondauvin hitobang numei hi kaji ahipoi, keijong amadin aji kahipoi, ajon maiput hi kheldohhen, anoiteni kaha ajon na thangnam jong chu sutheng hen.  
3 Achuti louva ahile keiman avon jouse kahodoh’a akeoseh’a kaum sah ding ahi.  
4 Achate jouse jong kangailut louhel ding ahi, ajeh chu ahung kigil’uva kon’a notia hung kigil ahi tauve  
5 Ahingnu-u jong jachatna nei louva notia kijoh ahin, anaovop’a jong chu jumle ja helouva chon ahi.   

Pathen'in Israel Thu Atan 
 

6 Amanun aseijin, eingailu midang ho kom'a lhaitange, kaneh ding an, kadonding twi eipeho chule kasilding samul le tupat ponnem eipeho kom'a chetange ati.  
7 Angailu ho kom’a lhai jongleh, anungu aphah jou louding ahitai, amaho chu holle le jongleh mujong amujou louding ahitai. Chule amanun jong asei ding, tun chengting kaji masapa henga kilekit tange, ajeh chu tulai kaumchan sangin chulaija kaumchan anomjoi.  
8 Hiche numeinu hin kana thilpeh ho anei jouse, sana, dangka, lengpiwi thah, olive thao, kathilpeh ho jouse Baal doi apegam tan ahi.  
9 Ahinlah kachang jong a atphat le kakilelah kit ding, lengpitwi thah jouse jong, kakilelah ding ahi. Asagoh keu hupna dinga kanapeh samul ponsil le tupat ponnem jong kanung lah kit ding ahi.  
10 Tua hi akideipi ho mitmu changtah a, ajamo kahodohpeh ding ahi, ahin kakhut a konna koiman amanu hi eichulhah jou louding ahi.  
11 Agolnop kut hihenlang, a lhathah kut hihenlang, akumlhun kut hijongleh kasuhbei ding ahi.  
12 Alengpi gui jouse kavohsetna, chule atheichang phung jouse jong kavoh heo ding ahi.  
13 Baal doi masanga gimnamtui ahalna ho kasuhset peh’a chule a sana jempah chengsea akivonna, adongma akideipi hotoh kei suhmilna dinga akijepna jeh a talen kapeh ding ahi, tin Pakaijin aseiye.   

Kihou Champi Kit Dinga Pathen'in Kitepna Asem 
 

14 Ahin keiman hichenu hi kanung jollhah kitna, gamthip noiya kapui mang ding, chule awnem heuva kaki houlimpi ding ahi.  
15 Alengpi leiya kahin lepui kitna, Achor phaicham jong kinepna kotpi phung kasosah ding, hikom'a chu amanun jong anungah lai banga adonbutna, Egypt gam'a ahung potdoh til banga eidonbut ding ahi. ✡  
16 Hiche nikho chu ahunglhun nile Pakaijin aseiye, Ka Pakai tilouva “Kajipa tia neikou ding ahi”.  
17 O Israel, namuha konna Baal min tamtah ka suhmanga chule naminphah kittahlou ding ahi chule  
18 Hiche nikho chule gam'a gamsa jouse le chunga leng vacha jouse toh kitepna khat kasema, thalpi kasuh beija chemjam kalensah louding, chuteng nakichat tahlou dingu, cham le lungmonga naimut dingu ahi.  
19 Keiman atonsot’a kajinua kasem ding nahitai, chutengleh Chondihna le thutah kavetsah ding nahi.  
20 Hitia chu ken kitahna neitah-a jia kanei ding nahin, nangin jong Pakai chu nahetdoh ding ahiye.  
21 Hicheni chule, keiman nadonbut inge, Tin Pakaijin aseiye. “Hiche nikho tengleh keiman van mun ho jouse kahouva thu kasei ding, ama hon jong, van mun jousen jong leiset jaha gojuh puma thu asei diu ahi.  
22 Chutenglehiset in jong awgin puma penga asapma adonbutna, chang, lengpitwi, chule olive thaovin jong adonbut ding, Jezeel jaha thu aseidiu ahi.  
23 Hiche phatteng chule keiman Israel dinga muchi katu ding, keima dinga kakhansah ding. Keiman ‘kangailupoi’ katiho kom'a ngailutna kavetsah ding, chule kami nahitapouve tia kaseiho kom'a ‘tun nangho kamite nahi tauve’ tia kasei ding ahi. Chule ama hon eidonbutnuva, ‘Nangma ka Pathen'u nahi’ eitidiu ahi. ✡    

Hosea Jinu Kijoh 
 

1 Chuin Pakaijin kakom'a aseiye, “Chenlang nainneipi ngailukittan, amanun michom dang toh jonthanhoina neijeng jongleh ngailukitin. Hichun vetsah chu Israel mite pathen dang ho kom'a kiheimangu henlang, hou jonglehu, Pathen'in angailu jing nalaijuve.  
2 Keiman amanu chu dangka som le nga chule butun pocha nga a kakile choh kit ahitai.  
3 Chuin amanu kom'a kaseijin, tuphat laihin, nangma midangtoh chule keima toh jong nakitimat hihlaiye.  
4 Hiche hin avetsah chu, Israel hi lengnu le lengpa nei louva chule gan kilhaina nei louva le thempu theng ahilou le milim doi jeng jong, phat sottah aneilou diu ahi.  
5 Ahin khonung leh, hung kilehei kitun tin, Pakai a Pathen'u heng le alengpau David alhangaidiu; khonung tengleh, Pakai a Pathen’u phatna agin diu ahi.    

 4

Mihemte Chonsetna Ho Jeh’a Pathen Thutanna Ho 
 

1 Pakai thusei ngaiyuvin, O Israel mite! Ajeh chu Pakaijin gamsunga chengte toh kinelna khat aneiye. “Kitahna aumpoi, kikhotona jong aumpoi, na gamsung uva Pathen hetna jong aumpoi.  
2 Kihahselna jeng alengin, jouthu jeng akiseiyin, na kithatun chule naguchauvin, jonthanhoi nabol'un, muntin jousea nakisatun, khat le khat nakithat touvin ahi.  
3 Hijeh chun na gamsungu hi mihem lunghem bangin alunghemtan, gamsunga cheng miho jong alunggimsoh tauve. Chule mijousen phat namoh mansahuvin, gamlah a gamsaho jeng jong alunghem sohtauvin, chunga leng vachate jeng jong alunghem gam tauve. Twilah a nga ho jeng jong, aum gam tapouve.  
4 Koimacha nakhutjungin koh hihin, chule akiheh tojong koima umda jenghen! Ajeh chu keitoh kinelkal, nangjoh nahi, vo thempu.  
5 Hijeha chu sunlai changa jong nakipal lhuh ding, jan tengleh themgao pa jong nakipal lhuh tha ding ahi.  
6 Kamite chu hetna alhahsam jeh un amang gam tauve.  
7 Thempu atam chenin, chonse kei douding atame.  
8 Miten chonset thilto ahin pohlut chanin, thempuho athaouve.  
9 Chule thempun bolkhat aneile, mipi ten jong abol'uve.  
10 ama hon neuvin tin, ahijeng vanga gilkel ding ahiuve. Notin panguvin tin hinlah pungthei louding ahiuve. Ajeh chu Pakai dalhan notia pang dingin, donlouvin akoitauve.  
11 Ju jeng, juthah jeng adonuvin, jun kamite aguhmang ahitai.  
12 ama hon thing khat pou adongun, molkang khat touvin akhonung thu-u aseipeh theiding atahsanun ahi. Milim doihou angaichat chun, angolsah-u ahitai. Ama hon noti hi akichepnauvin, pathen dang ajenun ahi.  
13 ama hon molsangvumah, kilhainan gan athatuve. Amaho lhangvumah akaltouvun, gimnamtui ahaluve.  
14 Ahinlah ibola kagimbol dingham natia apanu leh ajonthanhoi jeh a? O hetna lhasam mingol ho! thil hetkhanna nanotthap tauve. Namiten jong amaho bol bang-bang abol'uvin ahi.  
15 Israel, nang notin pangjeng jongleh chun, Juda vang themmo chansah loujenin. Gilgal khopia hunglut dan, Beth-aven a jong hung lutdan.  
16 Bongla gol louchal bangin Israel hi alou challe. Pakaijin hamhing gam lentah a kelngoi avah banga, Israel te hi avah jing jeng ding hinam ong?  
17 Israel hi achangin dalhan, ajeh chu ama hi jonthanhoi toh kicheng ahitai.  
18 Jukham hon khat chu noti ho toh alumkhomtauve. Aloupi diu sangin ajachat diu adeijouve.  
19 Khoppi huijin alhaving tenin achun chah kheh in Maicham hijat asemthu jouse jeh a hi kijumso diu ahi.    

Israel In Pathen Ahetlou Jeh’a Gimna Amu Ding 
 

1 Hiche hi ngaiyin, nang thempuho. Lunglutin ngaiyin, nang Israel te lamkai. Nangho leng insung mite jousen jong ngaichehuvin. Ajeh chu nachung uva thutanna hi kingam sohkei ahitai. Nanghon Mizpah le Tabor khoa dingin kipalna thang nakamuve.  
2 Kotong thuhtah in nachouvun thang nakampehuvin ahi. Ahinlah nathil bol hi kenjong kahin vetjing ahiye.  
3 O Ephraim, keiman nang koitobang nahi kahenai. Nang keiya kon'in kisel thei pon nate, O Israel, notinun ajipa adalhah bangin, kei neidalha tai, nangma thanghoitah-a kisubohdeh nahi ahitai.  
4 Nachon nauvin Pathen henga nakilesah thei tapouve. Ajeh chu nalahuva noti dinga lunggel jeng nagel jeh un, Na Pathen'u umna lam nagel phatapouvin ahi.  
5 Israel chu akiletsahnan achunga aheh jingin, Ephraim chu aphatlouna-a kipal lhu ding ahin, Juda jong Israel le Ephraim toh kipal’a lhukhom tha ding ahi.  
6 Akelngoi jouseu le abong jouseuvin pumgo thilto Pakaiya hungbol jonglehu, amu loudiu ahitai, ajeh chu amahoa konna kikhin gamla ahitai.  
7 ama hon Pakai chu kitahna beiyin anabol tauvin, hibangtah in jatdng mitoh cha anahing tauvin ahi. Tua hi mi sumongpa chun amaho jong aloumunu jong asuhmongtha ding ahi.  
8 Gibeah khoa kelki mutuvinlang! Ramah khoa sumkon mutuvin, Beth-aven khoa galkondingin kiginna lhang samuvin. Vo Benjamin kiti hot hotin!  
9 Ephraim dinga talen kapeh nikho leh ahomkeuva kijam ding, Israel phung lah a thon louhel la ka phondoh ding ahi.  
10 Juda gam'a milen milalho jong gucha bangdiu, achung uva kalung hanna twilhabom bang ding ahi.  
11 Ephraim hin thu adiha katan jeng jong asunoh phahtai. Ajeh chu ama hi panna beiya kipedoh-a vahthaile ahitai.  
12 Hijeh a chu keijong Ephraim dinga nget tobanga kahi ding, Juda insung dinga jong agotlhahsah-a pang ding kahi.  
13 Ephraim chu adammona akimu doh phat in, Judah chun amaha akimudoh phatin, Ephraim chu Assyria gam'a achen lenglenpa henga mi asole. Ahinlah aman hom naboldam theilou ding, amaha jong asuhdam thei louding ahi.  
14 Keima Ephraim dinga keipi kabah ding, Judah dinga keipi golpai hattah kabah ding ahi. Kei mong mong in kabotel jengjung ding ahi. Keiman kalhoh manga koiman eichulhah jou louding ahi.  
15 Chuteng kagam langa kakile kit ding, ama hon athemmo nau akihet dohuva, keima angsung'ahinhol kit kahseu, kachenna mun'a kache ding, agenthei behseh tengule eihin holdiu ahi.    

Pakai Kitepna Israel In Donse Lou 
 

1 Hungun, Pakai henga kilekit tau hite. Aman ahal hallin eimal teldeh jonglehu, tua hi ei-damsah kit diu ahitai. Aman eimavou ahitan, tua hi imaha hou eitompeh dingu ahitai.  
2 Chomlou kahin ei-kiledohsah kituvin tin, chuteng eiho ama umna-a iumdiu ahi.  
3 Chuteng eihon Pakai ihetdiu ahitai! Kihetthemu hitin, Pakai chu hettei tei ding gouhite. Ahung kumlhah ding teng eihetsah tei nauvinte. Ahiloule leiset chapkotna pangji khalgo banga hung Lenglha jeng ding ahi, tia asei dingu ahi.”  
4 “O Israel le Juda, Ipi kabolpeh ding nahim?” tin Pakaijin adonge. “Nangin nei ngailutna hi jingkah meibol bep ahin, nisan asahgot loi jeng daitwi bep ahi bouve.  
5 Ka themgao ho nasatan tan din kasolin, Kakamsung thuseiya konna thatgam din kasol’e. Kathutan khovah banga kikhodoh tothon kasol’e.  
6 Keiman kithoina sangin nei ngailutdiu kadeijon, Pumgo thito sanga, Keima neihetdiu kadeijon ahi. ✡  
7 Ahinlah Adam bangin, kakitepna nasukehun, katahsan nasubei uve.  
8 Gilead jong hi michonseho khopi ahin, Thisan sote kengto ngapna ahi bouve.  
9 Michom hon mihem achanlhih banguvin, Thempuho jong ahon hon in akikhomuvin, Shechem jotna lampia mi athatuvin hitobang-tah in chonset thil jeng abol'uvin ahi.  
10 Keiman Israel le Ephraim insunga tijat umtah thil khat kamudoh’e, Kamite noti in apangun, gamchom mite indoi hou nan akisaboiuve.  
11 Kami Israel themmona le doumah abolnao hi keiman hamphatnaa athahbeh-a semphat ding gojongleng; O Judah nang dingin jong chang atding tepsa a kikoi ahitai.    

Israel Chonsetna Ho 
 

1 Keiman Israel kasuhdam nome, ahinlah achonset nao asang behsehe. Samaria hi jou le nal jeng seinaa dimset jeng ahiuve, Gucha insunga alut tan, michom ho polama ading jingui!  
2 Ken kamu sohlam koiman ahedeh pouve. Achonset nauvin alonvuh dimu, kamusohkeiye.  
3 Gitlouna thil abol'uvin, lengpa geiyin akipasahuvin, Lengpa chate jengin jong ajou thilbolu chu akipapiuve.  
4 Abonchauva hi mitoh kisubohsa jeng ahiuvin, Meilhum sunga kihulsa tobang jeng ahiuvin, Amaho hi tapkonga meilhum asat kingah tobang chol kiso changbong akichankah kingah tobang ahiuve.  
5 Cholngah nin leng chapten ju adonun, tot chavai hotoh totnan mi anuisat khom.  
6 Alungsungu jong lhummei salai abangin, jan khovahin lungdam mon aum’un. Jingkah leh mei salah lah bongin adiu jeju jiuve.  
7 Lhumphung salai abangun, alamkai hou jong avallhum sohun, Alenghou jong aban banin athat-un, ahinlah koima chan kakom'a panpina athum pouve.  
8 Israel te namtin vaipi pathen helou hotoh akihal sohtan, Changlhah kikang min sohlou tobangbep ahi tauve.  
9 Gamchom mite pathen ahou-uvin, atha alhalhop sahin, nahinlah ama hon akihet pouve. Aluchunga asamjeng jong kangsoh ding ahitan, ahinlah akihet polaiye.  
10 Israel kiletsahna chu amaho hehin apangin ahinla amaho Pakai henga ahung kiledeh pouvin, holding jong agong pouve.  
11 Israel mite hi vakhu banga lungthim bei le nuijat umtah ahiuve. Egypt mitepou akouvin, Assyria gamsung lam pouva akitoluve.  
12 Chule achung uva len kikhu khum ding, chunga leng vacha banga kamat ding ahiuve, athilse bol chengseu jeh a kabolgim dingu ahi.  
13 Ohe ada ahiuve, ajeh chu kakom'a kon'in akihei manguvin, eidouvin apang uve.  
14 Lung thengsellin kakom'a akappouve, hiche sang chun, ajalkhun chung dunguva atouvun, angahun ahi. Amaho leh amaho akisun chan chanun semthu milim pathen kom'a henga ju akithum un, kakom'a imacha athum nompuve.  
15 Keiman kahiluva kahatsah nom vanguvin, kei dounan thilse agong gonguve.  
16 ama hon Chungnungpen velouvin, muntin avele leuvin ahi. Amaho panabei thalpi chang lengkoi lebep ahiuve, agalmi te hon alamkaihou athading. Chuteng Egypt miten anuisat diu ahi.    

 8

Israel In Milim Ahou, Pathen'in Aphosal 
 

1 “Pakai mite douna-a, gal mite muvanlai banga hung ding ahi. Ajeh chu ama hon kakitepna asukehun ahi. Chule ka danthu dounan asukhel tauve.  
2 Ka Pathen keihon nangma kaheuve, tia Israel chu kaheng lama hungpeng ding ahi.  
3 Ahinlah tun ageisangtai, kami Israel ten thilpha adeipouve.  
4 Keimaa kon hilouvin, ama hon lengho akitun dohuvin, apipuiho akisemun, hichu keiman kahephapoi. Paiduha aum nadiuvin, adangka le a sana houvin , milim akisemun ahi.  
5 Vo Samaria nabong nouvin nangma napampai ahitan, Ka lunghanna nangma douna-a koudoh ahitai. Monabei ahina dingu chu itihchan hinalai dingham?  
6 Ajeh chu Israel a konna jong chuti ahi, khutthem miho thilsem ahin, Hijeh chun Pathen ahipoi, chuleh Samaria bongnou chu ahal halla kisuchip ding ahi.  
7 ama hon hui chu muchi tua atu-u ahin, chimpei akiat dingu ahi. Hichun kung aneipon, adon jong chun neh ding agadoh sah theilou ahi.  
8 Israel mite vallhumin aumtai, tun amaho chu vannoiya chidang namdang ho lah-a lunglhaina umloubeh tobang hi ding ahi tauve.  
9 Ejeh inem itile amaho gamlah a sangan chang lhat bangin Assyria mite heng lama achetouvun ahi. Ephraim in kideipi din aki thalahe. Israel mite hi ama le ama kijoh ahiuvin, angailut miho kom'a kijoh ahiuve.  
10 Ahinlah mi tamtah ho kom'a kijoh jonglehu, nikhat le ka puikhom ding ahi.  
11 Israel in chonset pomang dingin maicham tampi asem jeh in, maicham ho chu ama dinga chonsetna ding joh ahung hitai.  
12 Dan tamtah kapeh vang'in, hiche ho chu hepha lou bangin angaitoi.  
13 Israel miten gan-kilhaina thilto angailuvin, ahinlah hichu keidin panna bei ahi.  
14 Israel in asempa asumilin, in thupitah tah asan, chule Judan kulpi nei khopi apunsah in ahi. Hijeh a chu keiman khopi ho chunga mei kasol ding, hichun, aleng inpihou akah chai ding ahi.    

Tanglouva Israel Kitahna Bei, Gimna Chang Ding 
 

1 O Israel mipite, Namdang te ho bangin kipah hih un. Ajeh chu na Pathen a dinga tahsan umtalou, notia pang dinga nangmatah kijoh nahitai. Changphol chung jousea gamchom mite pathen- nahoutai,  
2 Abonchauva changphola chang in avah va louding. Lengpithei konga lengpi thei in jong ato loudiu ahi. Lengpitwithah kichilin jong abonchauva ato louding, chang louding ahiuve.  
3 Hijeha chu Pakai gamsunga chengden lou diu, Ephraim vang chu Egypt gam'a kile kit ding ahi. Chujongleh Assyria gam'a jong chu ama hon an thenglou aganeh diu,  
4 Pakai houna dinga juning jong alhit lou dingu, kilhaina gantha ijat bol jonglehu alungu lhai lou dingu ahitai. Aneh dingu changlhah jong chu kap le lunghema aneh diu ahi. Hitobang an ho chu abohkhat in atohkhah a boh bonga bohsoh ahitan, nehthei hijeng jongleh Pakai Hou-In'a ato thei lou diu ahiye.  
5 Phat neiya kibol kut chu, iti naboldiu ham, Pakai dia golvah nikho leh ipi boltauvin natem?  
6 Ajeh chu amaho kisuhgamna jeh a chemang ahi tauve, Egypt in akhop khom dingu, Memphis in avui dingu ahi. Adangka kholnao mun nom ho chu ling dimding chule aHoubuh sung uva jong ling ho keh ding ahi.  
7 Gotna kipehna ding nikho ho ahunglhungtan, kilethuhna nikho ho ahunglhungtai. Israel in hichu ahet ding ahi, nakhan gitlounao adimset jehle hotna lentah umho jeh chun “Themgao chu mingol ahin, chule lhagao mi chu michavai ahi.” tin naseiye. ✡  
8 Themgao chu Israel pumpi Pathen dinga khongahpa ahin, ahijeng vanga chu achena chan-a thang kikampeh ahin, Pathen Hou-In sunga jong hotna adimset tai.  
9 Kamite natoh ho chu, tumasang Gibeah nikho laiya bangin asetnau anasabeh seh jengtai. ✡  
10 Pakaijin aseiye, “O Israel, amasapen-a kanamu chun, gamgo lah-a lengpi theiga hingset bangin kamun ahi. Napu napa teu kanamu chun, aphat laiya theichang agamasa amin banga kanamu ahin, ahivanginla ama hon Baal-peor lampia acheuvin, amahotah akipelutun, jachat umtah milim houna mun'ah akiheilut tauve. Hetman loukah in thet umtah chondihlou asohtauve. Chondihlou ahiphat un chonna dihlou milim ahou tauvin ahi. ✡  
11 Israel aloupina ho chu vacha banga leng mang ding, chahing jong umlou ding, agaijong umlou ding, naovop jong bei ding ahi.  
12 Cha neimong mong jonglehu, kasuh beiya pul kadousah ding ahiuve. Keiman kakiheimanga nachanga kadalhah tengleh, hichu hahsatna nikho hi ding ahi.  
13 Keiman Israel kavetlhih jing ahin, Tua a hoi banga hoi ahi. Ahinlah tua hi achate tha gamna dinga Israel kipuidoh ding ahi.  
14 O Pakai namite dinga ipi iti kathum peh ding ham? Kathum ding chu nao penlhah louna dinga naobu, nao-an atwi beina ding ham!  
15 Pakaijin aseiye, “Achon phatlou nau jouse hung kipatna hi Gilgal ahi. Hichea patna chu kavetda nau hung kipan ahitai. Kagamsunga konna amaho hi katheh ngim ding ahi, ajeh chu ama hon kadeilou chonset aboldoh jeh uva. Keiman kangailut kittah houhel dingu ahitai. Ajeh chu alamkai hou jong gucha ahi bouve.  
16 Israel mite chu akigotdan danu alhasamun, Ajungu jong agolhagam tan ahi, Chule athingphung jong gatalou ding ahi. Chule cha hing namao jongleh katha ding ahi.”  
17 Ka Pathen'in Israel mite chu apaidoh ding ahitai. Ajeh chu ama hon kathu ngaipovintin, nitpouvinte. Amaho chu innei louva namdang mite lah a vahkoi leding ahiuve.    

Israel Lengpi Twi Moun Tobangbep 
 

1 Israel hi iti khanna khangtou hiuvem? Kihoithosahna lengpi gui, aga bohkeng konga ga. Agamsungu ahao jep jepleh, gamchom mite indoi jong atamcheh chehin ahi.  
2 Alungthimu jong jou le nal jeng adimset in, hijeha chu tua hi athemmo nau mo akipoh teidiu ahi. Alungthimu hoitalou hijeha chu gotna chang dinguahi. Pakaijin amaicham jouseu jong asuhsetna, aphuh lhuh ding, adoikhom joseu jong asuhmang sohkei ding ahi.  
3 Chutengleh ama hon seijuntin, “Keihon leng kanei pouve, ipi jeh-inem itileh keihon Pakai kaging tapouve, ahinlah kaneijuvin jong, ipi eibol peh behuvem?”  
4 Thu homkeo asei seijuvin, jouva kihahsel abol boljengun, kitepna asem semjengui. Hijeh chun loulaiya tucha nunga dumom keh dondoh bangin thinathei thu kitan chu ahung sohdohjinge.  
5 Samaria khopia chengte chu, Beth-aven a bongnou lim kisem jeh in abonchauvin akihot lhul gam tauve. Hiche milim kisem chung chang jeh a hi amite lungkham diu, Amilim houna'a thempua pang ho jong hung kap diu ahi. Aloupina akitol mang jeh a lunghem diu ahiye.  
6 Hiche milim doi jong hi Assyria gam'a kitol mang ding, Chule leng lenpa henga kai apeh diu ahi. Ephraim jong milim doi ahou jeh a ajumin van ahol ding, Israel jong kijum soa jachatna akimu ding ahi.  
7 Samaria lengpa jong mangthah ding, twi chunga thinghal kilap bang ding ahi.  
8 Israel chonsetna jouse kisubei hel ding, aven khoa khomol doiphung jouse jong kisubei ding, amaicham phung jouseu a jong lingle khao hung keh doh ding ahi. Molsang jouse jaha jong neikhu khumuvin atiuva, lhangsang jouse jaha jong neile’uvin ati dingu ahi. ✡  
9 Pakaijin hitin aseiye, “Vo Israel, Gibeah nikho laiya pat nangma chonse jingjeng nahin, Khantoubena imacha naboldohbe ima aumpoi. Hiche jeh a hi Gibeah khopi gallin alonkhum louding ham? ✡  
10 Themmona avelvella anei jeh uva, hil lel pho lehl mite doudinga keima kahunga amaho dou dia namtin vaipi kakhop ding ahi.  
11 Ephraim hi phatea kihil themsa chang chil ding thanom jing bongnou gol tobang ahin, Angong chang jolsilsel chu kadep dep ahin, Ahin Ephraim namkol kabupeha, Judan jong, lou akai teitei ding, Jacob jengin jong louva thingtum akitah ding ahi.  
12 Nangma ding chehin chondihna muchi tun kitu sohkeiyuvinlang lungset longlou chu aga kilo sohkeiyuvin lang, nalung tah chu kikhoikeh in, tuhi Pakai holphat ahitai. Pakai ahunga huhhingna nachung uva goju banga ajuhsahna dinga, tuphat tah hi Pakai hol phat ahi. ✡  
13 Ahilah nang hon gitlouna chu lou kaijin nakaiyun, khan gitlouna na tun, lepchena ga naneove. Ajeh chu nang hon nangho lampi seh sehle nami hat tamtah hobou na tahsan un ahi.  
14 Tua hi namite chunga galkhoh tah hunga nakulpiu kisuse ding, Minu chu achate chunga ahel hela kitatkeh ding ahi.???  
15 Nakhan gitlouna alet jeh a, Bethel in na chunga na atoh ding ahi. Jingkah lamleh Israel lengpa chu kisumang hel ding ahi.    

Chapa Phalou Toh Israel Kite Kah 
 

1 Israel chu aneolaiyin kangailui, chule kachapa chu Egypt gam'a kon'in kakoudoh’e. Kaha kouva ahile, gamla cheh cheh in eidalhauvin. Baal doiho ahouvin, kilhaina gantha abol'uvin ahi. Milim doi kisemthu ho pou chu ahouvun Gimnamtui alhutun ahi. ✡  
3 Keima tah in Israel alamjot ding dan kahil ahi, kakhutah-a katua kana lamkaiyu ahi. Ahinla aman ima ahepon, donin jong eiseppoi. Hitiho chu keima kanahi lam jong ahepouve.  
4 Keiman ngailutna khaoguile voujang natna khaovin kana lamkaiyin, angonguva namkol kibut lahdohpeha pangpa tobang kanahin chule anehdiu kana luipehe.  
5 Ahinlah hichan geijin kamite kahenglama ahung kile pouvin ahi. hijeh chun Egypt gamah kinungle uvin tin, hunam in Assyria jennauvinte.  
6 Akhopi hou chunga gal kisat um ding, kelkot phunga kotgol jouse ataboh sohkeija kulpi phungdunga chemjam alapdiu ahi.  
7 Kamite keiya konna kinungtol kit diu, Chunung Penpa tia eikoudiu, Ahinlah jana tahbeh eipenom hih unte.   

Ami Vah Chaveite Pathen'in Angailut 
 

8 O Israel keiman nangho iti kadop sang thei diu ham? Keiman nangho hi iti kasoldoh thei dingu ham? Keiman nangho hi Admah banga iti ka suhmang thei dingu ham? Ahiloule Keiman nangma hi iti Zeboiim tobanga kakoi ding ham? Kalungchangsunglamah akibotkehin chule kami khotona aletlhatai. ✡  
9 Kalungnat tijat chu boldating, Israel suhmang kitdin gong taponge. Ajeh chu keima Pathen kahin, mihem kahipoi. Keima Atheng, nalahuva um chu kahin, nangho hung suhmang ponge.  
10 Itihham nikho leh mipi ten kanung ahinjui dingu ahi. Kei, Pakai, Keipi banga kitum ding, Kakitumteng, kamite kitihot puma lhumlam-a konna hung kile diu ahi.  
11 Vacha honte banga amaho Egype gam'a konna hung diu ahi. Vapalte banga, ti-kiling dingu, amaho Assyria gam'a konna hung kinung lediu ahi. Chule keiman inpia kapui lutkit dingu ahi, tin Pakaijin aseiye.  
12 Israel in jou le nalin ei umkimvelin Ahinlah Judah in Pathen thusei angai nalaiyuvin chule amaho Athengpa dinga tahsan umtah ahiuve.    

Pathen Natoh Thilbol Ho, Miten Donse Lou 
 

1 Israel mite huiyin akivahin, chule solam hui lhi chu nilhum lhumin anung ajuiyuve. Ama hon jou le gitlouna akan khomun, Assyria mite toh akikhut jop’un Egypt gamsunga thao apolut’un ahi.  
2 Tun Pakaijin Judah mite dounan ahin nokhumin ahi. Jacob chu achonna dungjuiya talen apeh ding, anatoh dungjuiya alethuh ding ahi. Ana tohdohsa jouse anung lesohkei ding ahiye.  
3 ✡Anu oisung a kipanin asopipa asuh gentheiyin, Mihem khat banga ahung pen phatin, Pathen jeng jong akibotpin ahi. ✡  
4 Henge, aman vantil akibotpin, aman ajouvin ahi. Chule kap pumin akom'a phattheina akithumin ahi. Hiche-a Bethel a chun Pathen kimaiton akimupin ahi. Chule Pathen'in akihoulim pin ahi. ✡  
6 Pathen van gam sepai te Pakai kiti hi ama min chu ahi. Hijeh chun tun, na Pathen henga hung kile kittan. Ngailutna le thutah toh gomin sodohin chule aphat jousen ama jengah kingai jingin,  
7 Ahinlah chutiponte, mihem ho hi sumkolvei tobang ahi bouve. Akhuttah a thil tejia kiveipan mi abol genthei dingbou adeiye.  
8 Israel akiletsahin, keima kahou nai, Keima dingin vang kakisane! Koiman ka jou bol eimandoh ponte, Ka chung thu hi nolna umlou ahi” ati.  
9 Ahin keima hi Pakai na Pathen chu kahi, Egypt a soha natana konna nahuhohpa chu kahi. Chule keiman ponbuh sunga kahindohsah kitthei nahi. Kum kiheisih leh golnopma nabol tobanga chu, ✡  
10 Nangho gihna dinga kathemgao ho kahinsolin, gao thilmu tamtah le thulem tamtah tothon kahin sol’e.  
11 Ahinlah Gilead miho chu panna bei ahiuve. Ajeh chu milim houvin apang uvin ahi. Ama hon Gilgala bongchalin ganlhaina abol'un, amaicham semhou chu loulaiya songtum kigoltoh abange.  
12 Jacob chu Ram gamsunga ajamlut in Ram gam'a chun Jacob in ajiding kelngoi vah'in akiloi. ✡  
13 Themgao khat amanchan, Pakaijin Egypt a kon'in Jacob le achilhah ho ahin puidoh tan ahi. Themgao khat jeh a Israel mite hi imacha boilouva hungdoh thei ahiuve. ✡  
14 Pathen'in Israel mite khacheh in aphoh in ahi, ajeh chu amaho achonset puma athi dingu jong chu ahet ahitai.    

Milim Semthu Houho Mangthah Ding 
 

1 Ephraim in thu aseiya mipi lungsung atongkhah teng, akicha jiuve. Ahinlah Ephraim mite chonsetna chu Baal doihou hi ahin, Hiche chun hahsatna le gentheinaa apuilut’u ahi.  
2 Tunjong chonset aboljom jingun adangkau ho chu akhengun milim doi in tamtah tah asemun ahi. Hitobang milim doi ho hi mihem khut themho semdoh jeng ahi bouve. “Hichea hi kithou jiuva” Kapjiuva, “chule bongnou lim chu achopjiu ahi!”  
3 Hiche jeh a chu, jingkah meibol banga mangthah diu, ni asotengleh mangthah tobang jingkah daitwi hidiu, Changsi huiyin amut teng alenmang tobang, Meikhu, apotna a hungpotdoh tobangbep hidiu ahi.  
4 Keima hi na Pakai na Pathen chu kanahi. Egypt gam'a kon nanapuidoh pa chu kahi. Nangman nahet ding chu kei tilou Pathen dang umlou ahi. Hiche jeh a chu huhhingpu adang umlou ahi nahet ding ahi.  
5 Gamthipgama chu kachintup nahiuve, Gamgolah kel leh dangchah nagama chun, ✡  
6 Ahinlah naneh tengule nalung lhaijun, nakipa tengu leh nakiletsahun nei sumil ji tauve.  
7 Hijeha chu tua hi keipi bahkai kabah ding, Lutnu banga lampama kakisel-a kanga diu,  
8 Vompin acha akichom doh banga kachom ding, Nalungchang kabokeh ding, Keipi bahkai gilkel in abotal banga  
9 Nangma ka suhmang dingkon cha nahitai. O Israel, Henge, napanpi jing keimat ahin ka suhmang ding nahi.  
10 Tua hi nahuhhing ding na lengpa hoiya umtam? Tuhin nahuh hing tahtao! ✡  

Tua hi gamsunga milen milal ho chu hoiya umgam hitauvem? Na lengpaule na milen ho chun kei eiholluve.   


11 Kalunghan laitah in leng kana peuvin, Kalungat phatin abonchan kaladoh soh tai. ✡  
12 Ephraim phatlouna cheng akidong khomin, Chule achonset jouse gotna a dingin akikoi khome.  
13 Mipite chunga natna chu hung ding ahitan Nao sonat tobang hi ding ahi. Amaho chapang tobang ahiuve. Alethuhna ding chu apengtai, Apettah a penna chu ahunglhung tai. Ahinlah amaho chu oisunga umnalai ahiuve.  
14 Lhankhuha konna kalhadoh ding ham? Amaho thina-a konna kalhat doh ding ham? Vo thina mamidena chu hoi baham? Vo noimigam, namisuhmangna hoiba hitam? Achunguva lungsetna kakoi louding ahiye. ✡  
15 Ephraim chu asopi te ho jouse lah a gaso pentah ahi, ahinlah Pakaiya konna hung, neldi gam'a kon hui chun asem gotding ahi. A twisam jouse kangin tin, anei agou jouse jong mangthah ding ahi. Thil manlu anei jouseu chu min achoma akipoh mong ding ahi.  
16 Samaria miten athemmona akipohdiu ahi.  

Ajeh chu ama hon Pakai chu adoudallun ahi. Amaho chu galmi hon atha diu ahi, Achasen jouse jong tollhanga kichil goi ding, Anumei agai jouseu jong agaiju kikhedoh ding ahi.    

Pathen Henga Kile Kit Dinga Israel Ngehna 
 

1 Kilekitin O Israel, na Pakai na Pathen hengah. Ajeh chu nathemmona jeh a lhu nahitai.  
2 Nasuhkhel ho chu ponlang Pakai henga kilekittan. Akom'a seiyin “Kachonsetna jouse neingaidamin, hepitah in nei lalut in.  

Chutengleh keihon, nangma kachoisang dingu ahi.   


3 Assyria in eihuh jou pouve. Keiho jong sakolte chunga toupovinge,  

Tukalla lhah keihon jong kakhutsoh-u milim doi jah ah ‘ka Pathen’ katikit louhel dingu ahi. Nachunga hin nulou palouten hepina akimujin ahiye” tiuvin.   


4 Pakaijin aseiye, “Tahsan um nahijeh a kadamsah ding nahiye, Kangailutnan gamgi aneipoi, Kalunghan najouse a imatihchana dingin mangtahen.  
5 Keima Israel a ding hitange, Van'a kon-a hunglha daitwi chimset tobang hinge. Israel chu Lily pah tobang hi ding ahi, ajung jong leipha laiya thuh tah a keh hihen, Lebonan lhanga Cedar tobang hin.  
6 Abah lha jong olive thing bangin, namtui sellin Lebonan-a Cedar phung tobang hihen.  
7 Kamite kalim noiya umkit ding ahi.  
8 O Israel, milim doi a kon'in gamlauvin! Keima nataonau donbutpa chu kahi chule navengtup pao chu kahi. Keima thingphung dum jing jeng chu kahi. Nathingga jouse chu keija kon ahiye.”  
9 Jite jousen hitiho hi hethemuhen, Thil hetkhenna nei jousen phate chan ngaijuvin. Pakai lampi chu adihin chule ajange, Chule midih ho jouse ama toh umkhom ding ahiuve. Ahilah Michonse ho kiseplhuva kijam dan ding ahiuve.   



✡ 1:1
2 Lengte 15:1-7; 2 Thusimbu 26:1-23; 2 Lengte 15:32-38; 2 Thusimbu 27:1-8; 2 Lengte 16:1-20; 2 Thusimbu 28:1-27; 2 Lengte 18:1—20:21; 2 Thusimbu 29:1—32:33; 2 Lengte 14:23-29

✡ 1:4
2 Lengte 10:11

✡ 1:10
Rm 9:26

✡ 2:15
Joshua 7:24-26

✡ 2:23
Rm 9:25; 1 Pet 2:10

✡ 6:6
Matt 9:13; 12:7

✡ 9:7
Lk 21:22

✡ 9:9
Thutan Vaihom Ho 19:1-30

✡ 9:10
Minbu 25:1-5

✡ 10:8
Lk 23:30; Rev 6:16

✡ 10:9
Thutan Vaihom Ho 19:1-30

✡ 10:12
Jeremiah 4:3

✡ 11:1
Potdohbu 4:22; Matt 2:15

✡ 11:8
Danbu Ni Na 29:23

✡ 12:3
Semtilbu 32:24-26

✡ 12:3
Semtilbu 25:26

✡ 12:4
Semtilbu 28:10-22

✡ 12:9
Thempu Dan 23:42,43

✡ 12:12
Semtilbu 29:1-20

✡ 12:13
Potdohbu 12:50,51

✡ 13:5
Danbu Ni Na 8:11-17

✡ 13:10
1 Samuel 8:5,6

✡ 13:11
1 Samuel 10:17-24; 1 Samuel 15:26

✡ 13:14
1 Crth 15:55

JOEL  

THEMGAO LEKHABU  

Joel Lekhabu Sung Thu Umdan  

Israel te thusim’a muthim phat kahlah khat sung chun, Joel in hahsa tah in Pathen henga thu alhut in, amitetoh akah’a kiguijopna aum theina ding ana ngaiton ahi. Umchan phalou milim hou chonsetna’a ko thutanna lhung tei ding ahiti ahen, ahivangin Joel chun gihsalna le manthahna chule gotna khel lam’a Pathen thutep mukit dingin achen ahi. Hichea chu Pathen'in amite chunga Lhagao ahin buhlhah theina ding ahi. Numei le pasal hihen, khangthah le khanglui hijongleh (2:28-29), Pathen thahatna jouse toh giltah’a kitimat na leh kiloikhomna aumdoh kittheina din ataovin ahi.  

Hiche lekhabua thu kisei ho nasimdoh’a kon Pathen'in nangma hinkhoa jong nahin kou teng kiging phan. Ajeh chu Joel lekhabu hin Pathen'in nakouna nageldoh sah kit nom ahi. Aman na ngailut ding adeijin, Aman na hinkho adeijin, Aman kiloikhompi dingin na gelkhoh lheh jeng’e. Chonset bolna dingin mun a-ongpoi, ahinlah kicha hih in. Thu kiseiho, achesa leh ahunglhung ding ho akicheh’e. “Na Pakai na Pathen henga hung kile kit in, ajeh chu Ama mihepi them, lunghang vahlou ahi,” (2:13).  

Lekhabu Jihpa Chule Itih Kum’a Ana Jih Ham?  

Hiche lekhabu hi Pathen Themgao Joel in ana jih ahi. Mi abangkhat seidan in, Israel chate Babylon mun’a soh-a akaimong’u 538 BC ahung kile kit jou-uva kisun hinte atiuvin ahi, hinlah Joel in Leng ho minphah louva, upahon alamkai banga asei jeh in (1:2), abangkhat chun 835 BC masang vel-a Joash Judah te lengpa chapang cha ahilai hinte atiuve,”(2 Kings 11:21).   

Khaokho Ten Gamsung Anehchai 
 


1 Pakaijin hiche thu hi Pethuel chapa Joel henga anasei ahi.  
2 Hiche thu hi ngaijun, nangho mipite chunga lamkaihon ngaijun, gamsung’a cheng jousen, Na thusimuva hitobang hi sohkha mong nam?  
3 Hitobang thu hunglhung ding hi nachateu henga seipeh’un, chule nachateuvin jong achateu heng’a aseipeh son dingu ahi. Thusim hi akhang akhanga kiseipeh son peh ding ahi.  
4 Khaokhopin anche louhing aneh jouvin, amoh cheng Khaokhopi chom dangin anekit in, abankit in jong khaokho dang hon anen akichainan jong khaokhopi chom khat in anekit in ahi.  
5 Khangun, nangho jukham ho, chuleh kapun, na kamsung uva ju lhumkei akisuh mong jeh in, judon hat jouse kap sohkeiyun.  
6 Ka gal mite simsen lou gal sat dingin kagamsunga ahung kitollut tan ahi, hattah ahiuvin, atam dan ajat jong simsenlou ahiuvin, aha-ujong ahemdan keipi bahkai ha abangin ahi. ✡  
7 Ka lengpi lei le ka theichang phung jouse jong eisuh gampeh tauvin ahi, abahgeijin amalngimun agolhasoh heltan tai.  
8 Avoma kijem nungah jinei joutil kabangin,  
9 Pakai Hou-In sunga lhosoh leh Lengpiga thilto ho jong abeisohtan, hijeh chun Pakai Thempu kin bolla pang lhacha ho jong alunghem gamtauvin ahi, chuleh Pakai Thempuho jong akaptauve.  
10 Loulai jouse jong aki sugamsohin, gamsung jong abeitai, gasoh jouse jong aki sumong sohtan, lengpithei jong aga tapon chuleh olive thao jong akichai gam tai.  
11 Vo loulhouho kinepna beijin lunglhauvin, Vo lengpilei lhouho, puldouvun Kapun, ajeh chu loulaija gasoh suhlou chang leh sakol chang abeitah jeh in,  
12 Lengpigui agop tan chuleh theichang phung agop lhatan, kolbuthei phung, tum phung chuleh theithup phung, chule thingga phung jouse agop lhasoh tan, mijouse kipana jong agop lhasohtan ahi.   

Gamsung Lunghemna 
 

13 Nangho thempuho jousen khaodip pon sillin kivonun lang, Pakai kinbol Jousen jan teng maicham phunga hungun, kap’un, ajeh chu na Pathen Hou-In a na lhosoh thilto ding leh lengpitwi thilto ding abeisohtan ahi.  
14 An ngolding phongdoh un, Pakai Hou-In sung leh gamsung a mipite lultah in kou khomun, gamsunga lamkaiho jouse koukhomun, chuleh hichea chun kap jahuvin.  
15 Pakai nikho ahung naitai, Pakai hatchungnunga kon'in manthahna nikho chu ahunglhung’e. ✡  
16 Eima ho mitmu tah a inehdiu kisumong hilou hija, I-Pathen’u Hou-In a konna kipa leh thanopna jouse beisoh hilou ham?  
17 Leinoiya muchi kituho akihul gosoh tan, thil kikholna in jouse jong akeovin aum soh tai.  
18 Gam lah a gamsa jousen jong itobang tah a kel athoh’u hitam! In'a kivah gancha ho jong alungdong gam tauve. Anehdiu abeisoh phatin, kelcha leh kelngoite ho jong alungdong gam tauve.  
19 Pakai nei kithopiuvin! Gamsunga hamdon jouse jong meiyin akagop sohtan, Thingphung jouse jong meikongin aleogop soh tai.  
20 Gamlah a gamsa ho jeng jong na henga apeng tauve, ajeh chu vadung jouse jong akang gamtan, gamlah-a hamdon jouse jong meiyin akagop gam tai.    

Pakai Nikho 
 

1 Tumging tothon Jerusalem'a samun, kalhang theng chunga, galkon dingin awthongin samun, mijouse kichan kitihot lhulsohkeijuhen, ajeh chu Pakai nikho chu ichung uvah ahunglhung tai.  
2 Hiche hi muthim lhangkhal kiheh nikho, meibol satah leh vomletlut jeng. Hetman louvin, molsang dung jousea chun galmi nasatah leh thaneitah ahung konun, hitobang hi tumasang’a ana um khalou, umjong hung umkitlou ding ahi.  
3 Amasang’u meiyin akachaiyin, anung sang’u meikongin aleo velvullun, amasang’u Eden honsung abangin, anung lamu vang imacha umlou ahomkeo ahi.  
4 Aum dan’u Sakolte abangun, sakol galsat bangin amalama alhai lhai jengun, ✡  
5 Ahu sanletlut jengun, sakol kangtalai tampi gin abangin,molsanglai jousea alhuh lhuhin akijamun,mei’in changpol akahgin bangin apoh chet chutin, galmun'a pong dinga kigoltoh sepai te thahat tah tobang ahiuve.  
6 Mipite jouse akicha gamtauvin ahi, amai nguisohkeiyun, aki tihot hot gam tauve.  
7 Gal hangtah bangin adalkhum khum jenguvin, Sepai te bangin paldung jouse atom lhahdeh jengun ahi.  
8 Khat le khat jong akinehto pouve. Ajotna ding lampi cheh a jangpetin acheuve. Itobang um jongleh chehchao louvin ajotpai pai jengun ahi.  
9 Khopi jeng jong atomchah sohkeiyun, paldung jousea avahcheh sohkeiyun, insung jousea alutsohkeiyun, gucha bangin kotneo ho a alutun ahi.  
10 A masang’u liingakihot leovin ahi. Nisa leh lhathah geijin athim deltan, Ahsi in jong avah-u apetapouve. ✡  
11 Pakaijin a sepai te thu ahin pen, Awthonga sappumin alamkaiyin ahi. Hiche hi thaneitah galmi ahije, ama hon athupeh anit sohkeijui. Pakai nikho chu anasa behseh jengin, tijat aum lheh jengin, kichat aum lheh jeng’e. Koiham hiche nikho dou jou ding’a chu! ✡   

Lunghei Na Dia Kouna 
 

12 Hiche jeh chun Pakaijin aseije, “Phat umpetin kaheng'ah hung kiheijun, Na lungthim’u neipeuvin. Anngol pum, kap pumin Chuleh lhase pumin, hungun.  
13 Lhase pumin na ponsil bot’eh hih un, ahin na lungsungu bot tel jouvin. Na Pakai na Pathen henga hung kile kitun. Ama mikhoto leh lungset them ahijehin lunghang vahlou chuleh ngilutna dimset ahi. Thilsea kon’a alung khelji thei ahi.  
14 Ama kisih henlang kile heikit jongleh kon ija ahet ding ham? chule anunga phatthei bohna lhosoh thilto hihen lengpitwi thilto hijongleh masanga banga Pakai na Pathen a ding ahi.  
15 Jerusalem a sumkon kimutun lang, anngol ding phat phongdoh un, mipite koukhomun, phattheiboh pumin kikhom’un.  
16 Mijouse khom’un, upaho, chapangho chuleh chapangsen geijin, Mouneipu chu aumna dan sunga kon'in koudoh hen.  
17 Pakai umna mun'a Pakai lhacha kin bol’a pang Thempupa chu hongcha le Maicham kikah laiya chun ding hen lang kap uhen, taona mang hen. “Pakai! namite hoidohin! tin.   

Gamsung Kidodoh 
 

18 Pakaijin amite lungset hen chuleh thangset’in amite gamsung vengtup hen.  
19 Pakaijin donbut nante.“Ven! keiman changleh lengpiga thah chuleh olive thao, nangaichat lhingsetin kahin thot’e, Chutengleh nava a naneh uva, chimsetna na dondiu ahi; chutah leh kenjong namtin vaipi lah a seiset’a kaumsah lou dingu ahitai.  
20 Keiman hiche galmi ho hi sahlam gamkal’a kadalmong diu ahi. Keiman Amaho hi gamjao lah a kasol mong ding ahi. Amasanga pangho jong twipi thia kadellut ding, chu a anai lama umho jong Mediterranan dillen’a kadellut ding ahi. Chutah le thillui namlet lutin kitungdoh inte, ajeh chu Pakaijin thil lentah aboldoh tai.  
21 Kichahih un, kamite. Kipah unlang thanomun, Pakaijin thil lentahho abol jeh in.  
22 Kichahih un gamsunga gamsa ho jouse, gamsunga hampa ho gang tah a Hung dondoh thah kitna eng kit ding ahi. Thingphung jouse jong hung ga kit ding ahi. Theichang phung leh Lengpi gui jong lhingsetin aga kitlhon tai.  
23 Kipahun, nangho Jerusalem'a um mite, kipahun Pakai na Pathen a. Akitahna vetsahna dingin aman gotwi ahin juhsah tai, chavang laiya jong ajuh sah kit ding chuleh gojuh lai jeng’a jong ajuh sah ding ahi.  
24 Changphol jouse jong chang dimsoh ding, chule umle bel jouse jong lengpitwi le Olive thao letlhasohhel ding ahi.  
25 Pakaijin aseije, “Na mansah jouse namu kit ding ahi.”  

Thing lung nehjou sa, lungmul neh jousa, lungtol leh khaokhopi ten aneh jousa ho cheng na nungmu kit diu ahi. Nangma douna a hiche galmi hattah ho hinsol chu keima kahi.   


26 Nehle chah nangaichat jouse namu kit ding ahi, chuleh na Pakai na Pathen na thangvah kit ding ahi, chutia chu, kamite chun jachatna amukitlou diu ahitai.  
27 Chutengleh keima kami Israel te lah a aum’e ti nahet ding’u ahi, chule Keima na Pakai na Pathen'u hing ting, chuleh Pathen dang aumpoi ti nahet diu, chutia chu ka miten jachatna amukitlouhel diu ahitai.   

Pathen Lhagao Kibuh Lhah 
 

28 “Chutengleh hichengse kibol jouva hi keiman ka Lhagao mijouse chunga ka buhlhah ding, nachapa teu le nachanuteuvin gaothu aphondoh uva, na upahouvin mang amatdiu chuleh na gollhang houvin Lhagao thilmu anei diu ahi.  
29 Hiche nikho teng chule sohte chung jenga jong, pasal le numei chunga jong ka Lhagao ka buhlhah ding ahi.  
30 Chuleh van'a thil kidang kaso saha chule leiset chunga hi thisan le meikong chuleh meikhu a melchihna kavetsah ding ahi.  
31 Nisa hung thim ding chuleh Lha thisan hung soh ding, Pakai nikho tijat umtah leh loupitah hunglhun masanga hicheng hi hungsoh ding ahi. ✡  
32 ✡Chutengleh Pakai min'a tao chan chu kihuhhing ding ahi, ajeh chu Pakaijin asei masatsa ahingdoh ho lah a Pakaijin akoudoh um ding mong ahi, tia asei banga chu Zion Molsang, Jerusalem sunga ahing doh ho lah a Pakaiyn akoudoh umtei ding ahi. ✡    

Pathen'in Namtin Thu Atan 
 

1 Hiche thilsoh laitah ding chu Pakaijin aseije, “Chuteng chuleh keiman Juda gamsung leh Jerusalem khopi hamphatna kasemphat teng,  
2 Leiset pumpia galmijouse Jehosaphet phaichama kakhop khom ding, Hichea chu thu katan ding ahi. Ajeh chu ama hon Israel nam hi namtin vaipi lah a alhoh thangsohkeiuvin, ka gamsung geijin akihomtauve”.  
3 Chuleh kamite chu soh dingin vang asanuvin, pasal chapang ho jong numei noti ho toh akilhehjiuvin, nungah khat geijin jong lengpitwi man din akijohjiuve, chule lengpitwi chu akham sasan adon jiuve.  
4 ✡Kei douna a ipibol nahiuvem, Tur le Sidon gam chule Philistia? Kei dinga nangho hi ipia kibol nahiuvem? Kei chunga phula dinga kigong nahiuvem? Nanghon kachunga phulah ding nagotuva ahileh, keiman jong natohnau chu hetman loukaha nachung uva ka sunlhahpeh diu ahi. ✡  
5 Ajeh chu nang hon keima dangka leh sana nalauvin, kakhol tupsa thil manlutah tah ho jeng jong na pomanguvin gamchom mite indoi houna a na koitauve.  
6 Nanghon Juda mite le Jerusalem khomite chu Greek mite henga na joh monguvin, gamgi kal lang peha nathah mong sohtauve.  
7 Ahinlah keiman na johmong namun uva konna ka nung lah kit ding ahi.  
8 Keiman nachateu numeiho le pasal ho jong Juda mite kom'a ka joh duha, ama hon Jong hetphah lou Seba gam mite henga ajoh mong kit diu ahi. Ajeh chu Pakai keiman kana seisa ahitai.  
9 Gaphong jal uvin hiche namtin vaipi lah a . “Galsat dingin kigontauvin, gollhang thahat jouse kikoudohun, mithahat gollhang jouse kitilkhou sohkei’uvin.  
10 Na sehcha’u chemjamin kikhenun, na kangkuiju chutengchan kikhen unlang, milhasam tah jong chun “Galhat kahije” tin seijuhen. ✡  
11 Kintah in kikhom loiyun, akimvella um natin vaipi jouse phaichama hung kihom loiyun. Chuleh tun, Aw Pakai nagal mite koudoh in.  
12 Namtin vaipi amaho leh amaho hungkon uhen, Jehosaphet phaicham a Kijot uhen, Keima, Pakaijin hichea chu katouva Thu katan ding ahi.  
13 Koite kigotin chang-at ding aminin akuitai. Hung inlang lengpiga hung chilin, lengpiga chilna adimsoh tai. Bel le kong jouse jong aletlha soh tai. Ajeh chu hiche mite agit louna’u anasa behseh jengin ahi. ✡  
14 Thutanna phaicham a asang asangin angah tai, Pakai nikho chu hunglhungvah ding ahitai.   


15 Nisa le lhathah hung thim ding, chule ahsi ho jong vahta louding ahi.  
16 Pakai Awgin Ziona kithong ding chuleh Jerusalem'a konna keh lhading chuleh Van le leiset kiling ding, ahin Pakai chu amite kiselna hi ding, Israel mite dinga kiselna kulpi hi ding ahi. ✡  
17 Hiteng chuleh keima na Pakai na Pathen'u, Zion lhang thenga cheng kahi neihetdoh dingu ahi. Jerusalem a imatih chana theng jing jeng ding, chuleh gamchoma gal miten imatih chana ajo louding ahi.  
18 Hiche nikho teng chuleh mol chunga konna Lengpitwi lhum hung longa, lhangdung jouse jong bongnoi hung long ding. Juda gamsung’a vacha hom jouse twi dim soha, Jerusalem Pakai Hou-In Thenga konna, Acacias phaicham geija hung long lha ding ahi.  
19 Ahinlah Egyp gamsung ahom keova hung lum ding, Edom jong ahom keova Gamthip hung soh ding, ajeh chu ama hon Juda mite chu pumhat jengin anabol uvin, agamsung uva themmona bei mite thisan anasouvin ahi.  
20 “Ahinlah Juda gamhi a imatih chana amite dimset ding, chuleh Jerusalem Jong akhang khanga amiten kichenpi ding ahi.  
21 Keiman kamite asuhkhel nau ka ngaidam ding chuleh keima Pakaijin Jerusalem a, ka mite jouse toh ka in ka sah ding ahi.”   



✡ 1:6
Rev 9:8

✡ 1:15
Isa 13:6

✡ 2:4
Rev 9:7-9

✡ 2:10
Rev 8:12

✡ 2:11
Rev 6:17

✡ 2:31
Matt 24:29; Mk 13:24,25; Lk 21:25; Rev 6:12,13

✡ 2:32
Rm 10:13

✡ 2:32
Act 2:17-21

✡ 3:4
Isa 14:29-31; Jeremiah 47:1-7; Ezekiel 25:15-17; Amos 1:6-8; Zephaniah 2:4-7; Zechariah 9:5-7

✡ 3:4
Isa 23:1-18; Ezekiel 26:1—28:26; Amos 1:9,10; Zechariah 9:1-4; Matt 11:21,22; Lk 10:13,14

✡ 3:10
Isa 2:4; Micah 4:3

✡ 3:13
Rev 14:14-16; Rev 14:19,20; 19:15

✡ 3:16
Amos 1:2

AMOS  

THEMGAO LEKHABU  

Amos Themgao Lekhabu Sung Thu Umdan  

Israel lenggam Jeroboam in lengvai apoh sung chun, imalam jousea khantou machalna aumin ahi. Hiche phatsung chu Israel lenggam’a Sanakhang tin akihen ahi.  

Hitia nei le gou, Sana dangka a akhantou tul tul-u chu, agamsung uva Pathen douna thil tampi boldohnan aneilo tauvin ahi. Gamsung chu doihouna maicham phung adim tan, huh leh jkonna adim in, adeh in vaicha gentheite engbolna adimtan, thu adih’a kitanna ana um tapoi.  

Hijeh a chu, Pakaijin Israel douna-a Amos chu themgao thilmu amusah’a, Israel mite gihsalna thu aphondoh sah ahi. Gam haosatah leh thaneitah hijongleu, a Pakai a Pathen’u asuhmil tah jeh’un, Pakai achung uva alungdam tapon, anam pumpiuva lung ahei’uva akisih lou u’leh, achung uva gotna nasatah Pakaijin achuhsah ding koncha ahitai, ti aphondoh sah ahi.  

Lekhau Sung Kihop Khenna  

Khatna, Pathen'in Israel mite chunga alunghanna thutanna leh gotna ahinpeh ding phondohna ahi. Ama hon Pathen toh akitepnau apalkeh un, Pakai doumah jeng aboltauve. Hijeh a chu ato diu gotna chu khohse tah hi ding ahi (1:1-2:16).  

Anina, Israel chateseh chunga hilouvin, akimvel’a cheng namdang ho chunga jong, Pathen'in thutanna abolkhum’a, gotna apeh ding ahi. Ajeh chu ama hon, Pathen mite Israel chate chu asugentheijun, noise tah in abol uvin ahi. Israel te jong chule namdang ho chunga jong vahom’a pang ahi dan, Pakaijin aphondoh ahi (3:1-6:14).  

Achainan, Pathen'in Israel mite gihna leh douna gaothu nga aseina lah a, amite Israel khotonan nivei anungchon in, alung akhel in ahi. Akhonnan, Pathen'in Israel avel’a atundoh kit ding aphong doh in ahi (7:1-9:15).  

Lekhabu Jihpa Chule Ajih Kum  

Amos, amin umje dan chu, “Pohgih-poh” tina ahi. Ama hi, Judah gamsunga khopi neocha Tekoa khomi ahi. Ama hi themgao tahbeh ahipon, kelngoi ching’a pang anahi. Hiche lekhabu hi, Amos in ajih ahi. Ajihna phatsung hi, alhangpin 760-750 BC sung ahi. Hiche phatlai hi, Israel gamsung’a Jeroboam leng vaipohlai ahi.   

Israel Gam Kimvel’a Cheng Ho Chung’a Thutanna 
 


1 Juda gam’a, Teko’ah kho’a cheng kelngoi ching hat, Amos kitipa heng’a, hiche thu hi ana lhung e. Judah gam’a Uzziah leng vaipoh lai chuleh Israel gam’a Jehoash chapa Jeroboam leng vaipoh laiya, liingkiho masang kum nina-a chu, hiche thu hi Amos in themgao thilmua anamu ahi. ✡  
2 Aman hitin aseije, “ Pakai ogin gimnei tah chu, Zion lhanga kon a hung kitum ding, chuleh Jerusalem khopia kon’a gamtin thong leuva hung ging ding ahi. Chuleh kelngoi ching ho hamhing dum jouse goplha ding, Carmel lhang’a hamhing ho geija goplha-a thigam dingu ahi.” ✡  
3 Pakaijin hitin aseiye, “Keiman Damascus khopi talen manlouva ka lha louhel ding ahi. Ajeh chu amiten chonset abol bol jing uvin, anga deh pouvin ahi. Ama hon Gilead mun’ah kamite chu thih kangkuiya chang kikui bangin abol’un, ahi. ✡  
4 Hijeh a chu Keiman Hazael lengpa inpi meiya kahal lhah ding, chuleh Ben-hadad lengpa kulpi jong ka suhmang ding ahi.  
5 Keiman Damascus khopi kotpi ka tumboh ding, chuleh Aven phaicham a cheng miho katha gam ding ahi.  
6 Pakaijin hitin aseije, “Gaza khopi talen manlouva kalha louhel ding ahi. Ajeh chu amiten chonset abol bol jeng’un, anga deh pouvin ahi. Ama hon kho jousea miho abon’un sohchang in atolmang un, Edom gam’a soh in ajohdoh gam tauvin ahi. ✡  
7 Hijeh a chu Keiman Gaza khopi bang ho meiya kahal lhah ding, chuleh akulpi jouse jong ka suhmang ding ahi.  
8 Keiman Ashdod mite ka suhgam ding, chuleh Ashkelon lengpa jong ka suhmang ding ahi. Chuteng Ekron douna-a keiman ka khut kalha ding, Chuleh Philistine mi ahing doh amoh chengse jong thigam diu ahi,” tin Hatchungnung Pakaijin aseiye.  
9 Pakaijin hitin aseiye, “Tyre khopi talen manlouva kalha louhel ding ahi. Ajeh chu amiten chonset abol bol jengun, anga deh pouve. Ama hon Israel toh sopi unao hina akitepnau asukeh’un, khojousea miho abon’un Edom gam’a soh chang in ajoh doh gam tauvin ahi. ✡  
10 Hijeh a chu, Keiman Tyre khopi bang ho meiya ka hallhah ding, chuleh akulpi jouse jong ka suhmang ding ahi,” ati.  
11 Pakaijin hitin aseiye, “Edom mite talen man louva kalha louhel ding ahi. Ajeh chu ama hon chonset abol bol jeng uvin, anga deh pouvin ahi. Ama hon asopite, Israel te, chung’a chemjam apan’un adel jeng’un, dipdamna beijin aboltauve. Ama hon, alungdam theilou jeh’un, asopite chu asat jing’un, chuleh nasatah in lunghang den in aum tauvin ahi. ✡  
12 Hijeh a chu Keiman Teman meiya kahal ding, chuleh Bozrah kulpi jouse jong ka suhmang ding ahi.  
13 Pakaijin hitin aseiye, “Ammon mite talen man louva kalha louhel ding ahi. Ajeh chu ama hon chonset abol bol jeng uvin, anga dehpouvin ahi. Ama hon gamgi kehbe na dingin, Gilead chu gal asat khum’un, numei gailai ho chemjam in agai acheuvin ahi. ✡  
14 Hijeh a chu keiman Rabbah khopi bangho meiya kahallhah ding, chuleh akulpi jouse jong ka suhmang ding ahi. Hiche gal chu, chimpei nasatah kipei bang ding, chuleh huise gimnei tah gin bang’a, mi peng in husa kithong ding ahi.  
15 Chutah leh alengpau leh leng chapa te jouse abon’uva, migam’a sohchang ding’a kitolmang soh diu ahi,” tin Pakaijin aseiye.    

1 Pakaijin hitin aseiye. “Moab mite talen man louva ka lha louhel ding ahi. Ajeh chun ama hon chonset abol bol jengun, anga dehpouvin ahi. Ama hon Edom lengpa gu leh chang jouse meiyin ahal un, vutvam aso sah tauvin ahi. ✡  
2 Hijeh a chu keiman Moab gamsung meiya kahal lhah ding, chuleh Kerioth khopi kulpi ho ka suhmang ding ahi. Chuleh Moab mite chu gal’a ka leh mao na thum jeju lah a, agalmi hon saki amut denuva thigam ding ahiuve”, ati.  
3 Chuteng keiman alengpau ka suhmang ding, chuleh leng chapa teu jouse jong ka suhgam ding ahi,” tin Pakaijin aseiye.  
4 Pakaijin hitin aseiye, “Keiman Judah talen manlouva ka lha louhel ding ahi. Ajeh chu ama hon chonset abol bol jengun anga deh pouvin ahi. Ama hon Pakai peh chondan thuhil don louvin akoijun, chuleh athupeh jong anitdeh pouvin ahi. Apu apa teu vamang na jou leh nal’a kilheplhahna ah avahmang gam tauvin ahi.  
5 Hijeh a chu keiman meiya Judah kahallhah ding, chuleh Jerusalem khopi kulpi ho jong ka suhmang ding ahi,” ati.   

Pathen'in Israel Chunga Thu Atan 
 

6 Pakaijin hitin aseiye, “Keiman Israel talen man louva kalha louhel ding ahi. Ajeh chu, ama hon chonset abol bol jengun angadeh pouvin ahi. Ama hon midih jong dangka lhomcha man in ajoh doh’un, chuleh tah lel vaichate jong kengchot to-khat toh aki lheh tauve.  
7 ama hon tahlel gentheite leivui lah a achonlut nun, chuleh vaichate jong lampam’a asondoh un ahi. Apa leh achapa jong numei khat kom’a aga lumkhom ji lhon'in, keima mintheng chu asuboh tauvin ahi.  
8 Pathen houna maicham phung dung’a chun, aleiba teuvin, bat sahdoh kah’a ding’a apeh’u, ponsil ho akisil’un akijam leuve. Chuleh a Pathen’u Hou-In sunga jong, thudihlou tah’a mi agap nau Lengpitwi adon uvin ahi.  
9 Amavang, kamite masang tah’a, Cedar thing banga sang leh Oak thing banga tah, Amor mite ana suhmang peh chu keima kahi. Keiman thingbah lah a aga jouse jong ka sugam in, chuleh noi lam’a ajung geijin ka kaldoh in ahi. ✡  
10 Egypt gam’a kon’a nahin pui doh uva chu keima kahi, chuleh kum somli jen nelphai gamthip’a nahinpuileu chu keima kahi. Hijeh a chu nang hon Amor mite gamsung naloden theiju ahi.  
11 Keiman na chapa teu phabep themgaovin ka pansah in, chuleh adang ho jong Nazir ka hisah e. Vo Israel kamite, nangman hiche hi ahipoi tia na seithei ding ham?” tin Pakaijin aseiye. ✡  
12 Ahivangin, nangman Nazir ho jong, ju na donsah in chonset na bolsah e. Chuleh themgao ho jong gao thu seilou ding’in naphoh thiptai.  
13 Hijeh a chu, keiman thohgim tah’a kalha ding, bongkang changpal dimset kiheng’a uh jen jun bang’a kalha ding, kasuh nem ding nahi.  
14 Nalah uva akal jang pen jong jammang deh louding, chuleh atha hat pen jong pang jou dehlou ding ahi. Thahattah’a galsat hon jong, ahinkho akihuhdoh joulou diu ahi.  
15 Thalpi kap’a pangho jong ding det joulou diu, chuleh Sakol chung touthem ho jong, amaho leh amaho kihuhdoh jou lou diu ahi.  
16 Hiche nikho chuleh gal hang pen’a panghon jong, agal manchah’u ase lhah diu chuleh ahindoh nadiuva jamdiu ahi”, tin Pakaijin aseiye.    

Themgao Thu Leh Athuneina 
 

1 Pakaijin nangho douna thu asei hi ngai jun, Vo Israel leh Judah mite, keiman Egypt gam’a kon’a kahin puidoh na insung pumpi douna-a kisei ahi.  
2 “Leiset chung mihem insung jouse lah a, keiman nangho bou kahet nahiuve. Hijeh a chu na themmonau jouse chung’a, tei tu ding nahiuve”  
3 Ajotna ding mun kihoutoh masa louva, mini lampi khat a kijot khom thei mong hinam?  
4 Neh ding kimat masah louva, gammang noija sakei bahkai hutum ngai am? Chuleh aneh ding ima kimat louva, sakei bahkai nou jong peng mong hinam?  
5 Anchah beija kikam thang’a, vacha oh thei mong ding ham? Achonpil umlouva tol’a thang kikam chu kipil thei ding ham?  
6 Gal ginna pengkul kimut teng, khopi mite tija louva um thei ding ham? Pakaijin abol louva ahileh khopi chung’a thilse moh lhun thei ding ham?  
7 Dihtah mong in, Hatchungnung Pakaijin, alhacha themgao ho henga phongdoh masa louvin, imacha aguh in abol hih hel e.  
8 Sakei bahkai akitumtai, hijeh chun, koiham akicha louding? Hatchungnung Pakaijin thu aseitai, hijeh chun, koiham Pakai thuseiphong jal louding?   

Israel Chung’a Manthahna 
 

9 Hiche thu hi, Ashdod mipite leh lamkaite heng’a phongjal un, chuleh Egypt gamsung a milen milal ho heng’a sei phong leuvin. Tun, nangho Samaria leh akimvel’a molchung dung a hung kikhom uvin lang, Israel mite kibol gentheina leh acheh chao nau hi hungve uvin” ati.  
10 Pakaijin aseiye, “Ka miten thudihtah’a thil bolje ahaimiltauve. Akulpi hou jong, pumhat leh guchat’a kichom khom nei leh gou dimset in akholkhom tauvin ahi.  
11 Hijeh chun Hatchungnung Pakaijin aseiye, “Melma na kidoupi khat ahung kon’e. Aman gamsung pumpi aumchah kheh ding, kivenna pal ho jong aloichim ding, chuleh akulpiu jouse jong asuh chim ding ahi.”  
12 Pakaijin hitin aseiye, “Kelngoi chingpan sakei bahkai kam sunga kon’a kalngoi huhdoh agot’a, akeng teni leh abilkol khat seh bou achulhah ham ham ji bang a, Samaria khopi a nomsa tah’a cheng Israel chate leh Damascus khomite chu, alupnau jalkhun ningchong kah’a abong abaiya kiloidoh ding ahiuve.  
13 “Ngai uvin, chuleh Israel dounan gamsung pumpia thu gasei jun,” tin , Pakai, van Pathen chun aseiye.  
14 Hche nikho chuleh keiman achonset jal’a Israel chu talen ka matsah ding, Bethel kho’a milimdoi maicham’a saki ka satlhah’a, chuleh maicham phung jong ka suhmang ding ahi. ✡  
15 Chuleh mihaosa hon phalbi-in ding’a asah’u innom tah ho leh nipilai-in dinga asah’u inho jong, chuleh saiha-a kisa leng inpiho jong abon’a ka suhmang ding ahi.    

1 Ka thusei ngaijun, Samaria gam’a cheng bongpi tobang ho, vaicha gentheite bolgim’a chuleh panpi ngaicha geuva um tahlel te noigep gep jiho, Ajiteu pasal ho jah a,’ “Ju hin dom kit in don’u hite’’ tia peng jah jah vo numei ho!  
2 Hatchungnung Pakai chu ama mintheng pan in akihahsel tai, vetan, na chung’a hiche nikho chu hunglhung ding ahi; Mihon nanah hom uva ngakoi tobang thihkoija na kaimang dingu, Amitakip anukhahpen geija ngakoija na kaimang ding’u ahi.  
3 “Nangho kulpi pal chimlha lah a na jamdoh diu, Na kulpiu sunga kon’a naki sep doh diu ahi,’’ tin Pakaijin aseiye.  
4 “Cheuvin, Bethel kho’a doihouna kilhaina thilto gabol un, Gilgal kho’a cheuvin, Pathen thungailou vin setna gabolbe be jeng tauvin, Jingkah seh in kilhaina bol un, chuleh nithum lhinseh in na hopsom hinchoi jun,’’  
5 “Na changlhah cholsosa chu Pakai thangvahna thilto in toh'in, chu ting, deichom’a nangma kipehna thilto jong pen; chuleh hichu muntin’a phongjal un seichoi le uvin!   

Israel in Pathen’a kon kisuhdihna phatchom pilou 
 

6 Na khopi jouseu chunga neh leh chah kalhahsam sah in, nachenna mun jouse uva neh ding beihel in kalhan, kel ka lhunsah tan, Ahivangin nangho kaheng'a nahung kiledeh pouve, tin Pakaijin aseiye.  
7 Na lousoh ga houvin gotwi angaichat khohlai tah in, go ka juhsah dan, kakham tang tai, Chuleh keiman khopi khat chung’a go kajuhsah in, khopi chomkhat chunga ka juhsah da ji’e. Louma khat chunga go kajuh sah jin, louma chomkhat chunga kajuhsah da ji e.  
8 “Hijeh chun, miho chu khopi tin’a donding twi hol in akijot uvin, ahivangin ama hon lungna chimset’a donkham twi aga mudoh pouve; Hichan gei hin jong, nangho kaheng'a nahung kile deh pouve,’’ tin Pakaijin aseiye.  
9 Keiman na honlei chengu leh na lengpi lei chengu chunga thinglung leh nget kachuhsah in; Na theichang phung jouseu leh na Olive phung jouseu jong abon'in khaokhoten anechai soh hel tauvin; Hichan gei hin jong nangho kaheng’a nahung kile deh pouve, tin Pakaijin aseiye.  
10 “Egypt gamsunga kana bol bangin, keiman nangho chunga gamna hise kalhalut in; Na gollhang jouseu gal in kasat lih soh in, chuleh na sakol jouseu jong akikaimang soh hel tai. Na kimvel’u namse leuvin mithi-ui nanah hom dim in nanah’un, Ahivangin nangho kaheng'a nahung kilekit deh pouve,’’ tin Pakaijin aseiye.  
11 ‘’Keiman Sodom leh Gomorrah ka suhmang bangin, na khopiu phabep ka sumang in; Nangho ahingdoh amoh chengse jong, meikong lah a kon’a kikaidoh thingbong bep na hiuvin, Ahivangin nangho kaheng'a nahung kilekit deh pouve,’’ tin Pakaijin aseiye. ✡  
12 Vo Israel, keiman nang jong hitobanga chu kabol ding, hamsetna nasatah na chunga ka lhunsah ding ahi. Hijeh chun, na Pathen toh kimaito din kigong in, vo Israel!  
13 Ijeh inem itileh, Pakaijin molsang jouse atungdoh in, khohui jouse jong anunsah in, chuleh alungngaito ho jong mihem kom’a aphong doh ji e. Aman jingkah khovah leh janlai muthim asemdoh in, chuleh leiset chunga mun sanglai jouse chotphan aneijin ahi. Pakai, van Pathen kiti chu ama min ahi.    

 5

Lungheina Dia Kouna 
 

1 Vo Israel mite, na chung uva thi-op la kasah khum’u hi ngai cheh tem’un!  
2 Nungah tobang Israel chu akiseplhu tai, avel’a dingdoh kitlou dingin tollhanga akijam den tai.  
3 Hatchungnung Pakaijin hitin aseiye, “Galsat mi sangkhat avaikon teng, mi jakhat bou hung kile jia, mi jakhat avaikon teng, mi somkhat bou hingdoh’a hung kile ji ahiuve’’ ati.  
4 Tun, Pakaijin Israel mite jah a hitin aseiye,’ “Nahin na diuvin, kaheng'a hung kilekit tauvin,  
5 Bethel kho’a doi-pathen houdin amaicham phunga cheda uvin, Gilgal leh Beersheba mun’a jong doi houdin lut dauvin. Ajeh chu, Gilgal khomite jong sohchanga kikaimang diu, chuleh Bethel khomite jing imalou soh uva mangthah diu ahi,’’ati.  
6 Nahin na diuvin Pakai kom’a hung kilekit uvin, achuti louleh, Pakai chu Israel chunga meikou kisunkhum banga hung deujah ding, na boncha uva nakah vam diu, Bethel kho’a na-doi-pathen uvin jong hichu aphelmit thei louding ahi.  
7 Nanghon thudih chu na heikon un, hesoh gentheite din changkha kine nabah sah’un, Nanghon athudih laitah chu kidah um nasosah’un, tolsenan nanei tauve.  
8 Pakaijin ahsi ho asemin, ahsi lah a Bombel leh Ngambom lungthu jong asem e. Aman muthim lhangkhal jong jingkah khovah asosah in, sunlai nisa jong jan muthim asosah theiye. Aman twikhanglen’a twipi ho achopdoh in, leiset chunga aphilhah sah e. Ama chu amin Pakai kiti ahi. ✡  
9 Aman athahat apan in, ahat leh apaote asumang in, akulpi jouseu jong asuhchim peh tai.  
10 Nanghon thu adih’a tanpa nahot bol’un, thutah seidoh ho jong nadal bol uvin na kidah thouve.  
11 Nanghon vaicha gentheite chotphan nanei jun, dihlou tah in kai don nopnan nanei jun, achang jouseu nalahpeh jiuve. Hijeh chun, nang hon song-in hoitah tah nakisah vangun, asunga nachen louhel diu ahi. Chuleh lengpilei na deitah’a nabol uva tamtah naphu vang un, hiche ho’a kon’a chu nang hon lengpitwi nadon louhel diu ahi bouve.  
12 Ajeh chu, keiman nasuhkhel u ijat hija, na chonset nau ichan geija nasa ham, ti kahesohkeije. Nangho hi nehguh kilah a, midih bolgenthei ja pang nahiuve, chuleh thutanna mun’a vaicha tahlelte dihna selmang’a pang nahiuve.  
13 Hijeh chun, hitobang phat phatlou laitah’a, akam kihup’a umthim beh chu, milung chingho ahiuve.  
14 Apha chu ipi ham, hol uvin lang, thilse chu jamsan’un, chutileh nang hon na sei jiu banga, Pakai van Pathen chun na umpi jing thei diu ahi.  
15 Thilse hotbol unlang, apha chu ngailuvin; chuleh thutanna munho chu thudih lenna hisah’un, chutileh Pakai van Pathen chun, amite ahingdoh amoh chengse chunga alungsetna akoi ding ahi.  
16 Hijeh chun Pakai van Pathen chun hitin aseije, khosung leh vengning koilah jousea thi-op ho ka leh mao o-gin dimlha ding, chuleh akap gunset dinga ka-je them ho jong akondiu, ahi.  
17 Lengpilei lai jousea mi kap thum jeju ding, ajeh chu Keiman amaho talen kamatsah’a kasuhgam hel soh ding ahi, tin Pakaijin aseiye.  
18 Ohe, ada nahiuve! Pakai nikho chu hunglhung taleh tiho. Nanghon Pakai nikho chu ipi tobang ham nahepouve Hiche nikho chun khovah ahinpohlut louhel ding, muthim lhangkhal ahin lhut ding ahi bouve.  
19 Hiche nikho chuleh nangho, Pasal khattou sakei bahkai kicha-a ajamleh vompin ana lamtin’a, vompia kon’a ajamdoh kit’a a-insung alhun’a, a-inbanga akingaileh akhut gul’in ahinchuh tobang nahi diu ahi.  
20 Chutia chu, Pakai nikho chu muthim leh lungjin nikho hi ding, lung navah bei leh kipana beikei nikho hi ding ahi.  
21 Keiman kut nabol jouseu kahon kadei poi, khoppi theng nabol’u jong ka kipah dehpoi. Ajeh chu abon’a atah hilou na bolthu ngen’u ahi bouve. ✡  
22 Nanghon pumgo thilto nadeitah’uva nabol’u jong kamit a ka vetpih louhel ding nahiuve.  
23 O thong jejua vahchoila nasah’u jong thip doh un, selangdah tampi ngaitah’a nasai ju jong ka ngainom poi.  
24 Chusang'in, thudih chu twilong hattah bangin nei musah un, chuleh kanglou twidung bangin chondihna chu lonsah’un.  
25 Vo, Israel mite, gamthip noija kum somli sunga chu, kilhaina gantha chuleh thilto chom chom ho chu kaheng'a nahinchoi jingu hinam? ✡  
26 Ahipoi, nang hon na-doi-pathen’u na lengpau Sakkuth leh ahsi pathen na kisem thu-u bou chu najen’un nahou-ve.  
27 Hijeh a chu keiman nangho hi Damascus kalpeh’a sohchanga ka kaimang diu nahi tin, Pakaijin aseijin, ama min chu Pakai van Pathen ahi.    

Israel Kisuhmang 
 

1 Ohe ada nahiuve, Jerusalem khopia nomsatah’a chengho, chuleh Samaria khopia lungmong tah’a khosa ho! Namtin vaipi lah a naminthang lheh’un, chuleh mihon napanpina ngaichan nakom'a ahung jiuve.  
2 Amavang Calneh lhang galkaijun vetem un, chuteng Hamath khopi len a chun chepaijun, chuleh Philistine khopi Gath a jong chesuh un, nangho amaho sang’a phajo nahideh pouve, vetem un, amaho iti manthah hitauvem!  
3 Nanghon nachung uva hamsetna hunglhung vahlou dingin nagel’un, ahinlah, pumhat’a nathilbol’u chun thutanna nikho chu nakiloilut loijiuve.  
4 Ohe ada nahiuve, saiha-a kisem jalkhun’a kijamlea, chuleh nomtah’a kijaole ho, Kelngoinou lah a adei dei kitha-a neho, chuleh bonghon lah a athao adei lailai kitha-a neho,  
5 Nanghon selangdah tum ging toh thon lakoila pou nasa uvin, chuleh kithepsah tah in David umchan na tho uvin, tumging thei manchah nakisem thu’uve.  
6 Nanghon khon dim dim in lengpitwi nadon’un, chuleh thao namtui pen nakinu uvin, Na nampiu manthah chu lunggim nan nanei pouve.  
7 Hijeh a chu, nangho gal-hing’a sohchang masapen’a napan diu, chutah leh nomtah’a khosaho chu, anopsahnau abon’a beisoh hel ding ahi.  
8 Hatchungnung Pakai chu, ama tah min'in akihahsel in, chuleh Pakai van Pathen ahina chun hitin aseiye, “Israel mite louchalna kaho in, chuleh akulpi sem’u jong ka kidah’e. Hijeh chun, hiche khopi leh asunga um chengse abon’a, amelmateu kapehdoh ding ahi,’’ ati.  
9 Ijemtia insung khat a ahingdoh mison khat aum nahlai leh, amaho jong chu abonchauva thisoh hel diu ahi.  
10 Insung mikhattou, amopohna dungjuiya asopu thisaho govam ding kigo-a, insunga kon’a lhilongho ahinputdoh phatleh, insungmi ahingdoh pen kom’a chu, midang jong um nalaijem? tia adoh khah leh, ama chun kihahsel’a “Aum poi, pao poh hih in! Pakai chu amin jeng jong iphah pohlouhel diu ahi bouve,’’ ati ding, apho ding ahi.  
11 Ajeh chu vetan, in loupitah tah ho jong ahalsi sia kisugep ding, chuleh in neocha cha ho jong kivo goisoh hel ding ahiuve,’’ tin Pakaijin thupeh anei tai.  
12 Songpi chunga khu sakolte chomle le thei mong’a, hiche lah chu bongchal in loukaina-a akaithei mong ding ham? Hitobang chun, nang hon ngol-hoi tah in, thu adih’a kitan chu thina gu-twi na sosah uvin, chuleh adihtah’a hung ga doh twitah chu nehmohel khacheh-chuh na sodoh gam tauvin ahi.  
13 Chuleh nang hon Lo-debar chunga nagaljonau chu nakithang-at piuvin, kiletsahtah in, eihon eiho thahat’a karnaim chu ilah’u hilou ham? na kitiuve.  
14 “Vo Israel mite, nangho douding melma namkhat katildoh ding ahi,’’ tin Pakai van Pathen chun aseiye. ‘’ama hon nangho na gamsung uva nasuh genthei diu, sahlam’a Leb-hamath apat noilam’a Arabah phaicham geija nasuh genthei diu ahi,’’ati.    

Khaokhote, Meikong Chuleh Songkhai-Intena 
 

1 Hatchungnung Pakai chun, thil hicheng hi themgao thilmun keima eivetsah e. Pakaijin khaokhote tamtah alomchang’a, gamsunga ahinlhalut keiman kamui. Hichu, loujaova lousoh-ga lengpa ding’a akikhop tup jou, aban’a ding lousoh-ga ahungdon doh thah phatlai ahi.  
2 Khaokhoten gamsung’a hamhing aum jouse abonchan ane chaisoh hel tan ahi. Chuin ken jong, “Vo Hatchungnung Pakai, nahenga kataove nei ngaidam’un, kahindoh joulou diu ahitai. Ajeh chu, Israel hi neocha ahibouvin, na kidoupi kham jong ahipoi’’ tin ka sei tai.  
3 Hijeh chun Pakaijin alung ngaito akhel in, “Hiche hi kibolda tahen!’’ tin Pakaijin aseitai.  
4 Chujouvin, Hatchungnung Pakai chun, themgao thilmun thil dang khat eimusah kit e. Pakaijin amite chunga gotna thutan khum dingin meikong hattah khat akouvin, hiche meikong chun kokhuh thuhtah tah jong akachai jengin, chuleh gamsung pumpi jong ahalvam soh hel tai.  
5 Chuin kenjong, vo hatchungnung Pakai, naheng’a kataove nei lungset’un bolda tan, ka hindoh joulou diu ahitai, ajeh chu Israel hi neocha ahi bouve, na kidoupi kham jong ahipoi,’’ tin ka sei tai.  
6 Chutah chun Pakaijin alungngaito akhel kit in,’ “Hiche jong hi kibolda tahen,’’ tin thanei pen Pakaijin aseiye.  
7 Chujouvin, Pakaijin thil dang khat, themgao thilmun eivetsah kit e. Pakaijin akhut a songkhai-in tena khat achoijin, pal kigensa kom’a ading’e. Aman hiche pal kigensa chu phatea dingdet jing hinam, tin atetoh len ahi.  
8 Chuleh Pakai chun eidong in,’’Amos ipi namu em? eiti. Chuin kenjong ka donbut in, “songkhai-intena khat kamui’’ kati. Chutah chun Pakaijin aseijin, “Hiche songkhai-intena kachoija hi, kamite ka tetoh ding, achonset nau jouse donlouva kakoi louhel ding ahi.  
9 Na pului teu doipheng ho abon’a kisuse gamhel ding, Israel mite muntheng ho jouse jong ahomkeuva kijamsoh hel ding ahi. Chuleh Jeroboam insung khang gui jong kasuh gamhel ding ahi’’ ati.   

Amos Leh Amajiah 
 

10 Chuin Bethel khopia thempupa, Amajiah kitipa chun, Israel lengpa Jeroboam kom’a mi asol in, thu agalhut sah tai. ‘’Israel mite jalah tah’a, nakotphung ngeiya hin, Amos kitipan, nang douna leh dehnan thu aseijin, athusei doh ho hi dou’a dou jou ahipoi.  
11 Aman hitin aseiye, “Jeroboam hi chemjam’a loutei tei ding, sot louding ahitai. Chuleh Israel mite jong sohchang’a kikaimang diu ahi,’’ tin aga sei sah tai.  
12 Chujouvin, Amajiah in Amos chu thu apen, “Vo mitva neipa, hilaimun’a kon'in potdoh'in! Judah gamsung’a kilekit loijin, chuleh chua chun gaothu nasei nom nom seijin lang naneh ding ga kihol tan!  
13 Hilai Bethel khopia hin gaothu avel in hung seikit tahih in. Ajeh chu hilaimun hi, lengpa muntheng ahin chuleh gamsung pumpi dia jong muntheng Pathen houna mun ahi bouve’’ ati.  
14 Chuphat in Amos in adonbut in, “Keima themgao tah tah chu kahi pon, chuleh themgao guija peng jong kahipoi. Keima kelngoi ching’a pang mei mei kahin, theipi thingna ho malngim lea pangbou kahi.  
15 Ahivangin, kelngoi hon nung kajuina a kon'in Pakaijin eikoudoh tan, kajah a aseitai. “Chenlang, kamite Israel te lah a gaothu ga sei tan,’’ eiti.  
16 Hijeh chun, tunjong Pakai thusei hi ngaijin. “Nangman naseijin; Israel dounan jong gaothu seidan lang, kamite dounan jong thuhil in pang hih in’’ nati.  
17 Amavang, Pakaijin hitin aseiye; “Na jinu chu khopi sung’a notia hung pang ding, chuleh na chapa te leh na chanute chem. jam’a hunglou diu, na gamsung jong abeh beh’a kihom khen ding, chuleh nangma tah jong migam’a naga thi ding ahi. Chuleh Israel chate jong agamsung uva kon’a gamdang’a sohchang’a kitolmang teitei ding ahiuve, ati,’’ tin aseiye.    

Nipilai Theiga Min Longkai Khat Dim 
 

1 Hatchungnung Pakaijin, hicheng hi, themgao thilmun keima eivetsah e. Hichu nipilaija theiga-min longkai khat dimset in akitung e.  
2 Hichun aman eidong in, “Amos ipi namu em?” eiti. Ken jong ka donbut in, “Longkai khat dimset nipilai theiga-min kamui’’ kati. Chuphat in Pakaijin aseitai,’’ Hiche theiga-min namu bang’a hi, kami Israel te jong akichaina diu phat hunglhung ahitai. Keiman achung uva talen kamatsah ding hi, kakhongai tahlou ding ahi.  
3 Hiche nikho chuleh, Hou-In’a la kisa ho jong abon’a kana la sohgam ding, mithi tampi khopisung muntin’a thang jeng ding ahi. Hiche hi keima thaneipen Pakaijin ka sei doh ahitai.   

Israel Manthahna 
 

4 Hiche hi ngai uvin, nang hon vaichate nachom gam’un, chuleh tahlelte kengchot phan nanei uve.  
5 Nanghon, cholngah nikho hunglhun ding nangah lel un, houthua kut kibol nikho ho jong kichaidoh loihen, natiuve. Ajeh chu, nang hon thil tena dihlou nasem’un, chang leh suhlou chang ho, aman val val in mi nachohsah uvin, thilcho leh thiljoh ho jong jou leh nal in nalhemlha uvin ahi.  
6 Nanghon, changsi tol’a kiseplha toh changtah nachoh hel’un, hichu najoh’un, chuteng vaicha leh tahlelte chu soh din dangka pehkhat pouvin na kichoh un, chuleh kengchot tokhat poutoh nalheh’un ahi.  
7 Tun, Pakai Israel Pathen chu, ama leh ama akihahsel in, “A itih’a jong, na thilse bol ho kahaimil louhel ding ahi.  
8 Hiche jeh a chu, gamsung pumpi liingkihot banga killing ding, chuleh gamsung chu Nile vadung twi solai banga, hung kinuh sang ding chuleh kemsuh kitding ahi’’, ati.  
9 “Hiche nikho chuleh, keiman sunlaiya nisa kalhumsah ding, chuleh sunchang laiya leiset chung mu ka thimsah ding ahi,” tin thanei pen Pakaijin aseiye.  
10 Chuleh, golvah kut nabol jouseu kaleh maona-a ka heidoh peh ding, la nasah jouseu jong kala-a ka heidoh peh ding nahiuve. Nanghon,thi-op pon nakisil uva, lunghem jeh a amitakip nalu nahotol diu, Nachapa khat seh na neisun thijeh a lunghem bang’a kalha diu, Hiche nikho chu iti lainat um hitam!’’tin Pakaijin aseiye.  
11 Hatchungnung Pakaijin aseijin, ‘’Hiche nikho chu ahunglhung’e. Keiman gamsung kel ka lhahsah ding, an leh twi ngaichatna kel hilou ding, amavang, Pakai thusei jah ding ngaichatna kel hi ding ahi.  
12 Miho, twikhanglen khat a kon’a adang khat a kitol leuva, chuleh gamkhat a kon’a gamdang khat a chediu, Pakai thusei jah ding holna-a, lhaito jeng jung diu. Ahivanga, ama hon ahol’u chu amu louhel diu ahi.  
13 Hiche nikho chuleh, nungah mel-hoitah ho leh gollhang thahatlai ho jong Pakai thu jahding ngaicha-a lhulham soh diu ahi.  
14 Chuleh Samaria khopia jumlehja um doi ho’a kihahsel’a, Dan pathen min’a kihahselho, chuleh Beersheba pathen min’a kitepna bol ho, abonchauva kipallhu gan hel diu, a itih’a, thoukit talouhel diu ahi,’’ ati.    

Pakai Thutanna-a Kon’a Jamdoh Theilou 
 

1 Keiman Pakai chu maicham phung kom’a adin kamun, Aman hitin aseiye, “Hou-In pumpi chu, akibulphuna jouse geija achimlhah kahsen, akingapna khompi ho jouse chu jep jep jenginlang, intingvum, Chuleh athimoh ahingdoh chengse jong chu, keiman chemjam’a kasatlih soh hel ding, koimacha ajamdoh umlouhel ding ahiuve.  
2 ama hon noimigam geijin leiko kilaiju jongleh, keiman noimigam’a kon’a amaho kahin kaidoh diu ahi. Chuleh vanchung geijin amaho kaldoh’u jongleh, keiman van’a kon’a amaho ka kailhah diu ahi.  
3 Chuleh Carmel molsang vum’a amaho gakisel jonglehu, hikom’a jong chu keiman amaho kaholdoh’a, kakaidoh diu ahi. Twikhanglen noilam peh’a amaho gakisel jong leu, Keiman gulpi ka sol’a, aga chuh den diu ahikit’e.  
4 Chuleh amelma teuvin amaho chu sohchang in tolmang jong leu, keiman chemjam choiho katildoh’a, asatlih gam hel diu ahi. Hiche ahi, koiman amaho chunga manthahna kapohlut ding, chuteng mihem koiman amaho chu apanpi thei louhel diu ahi.  
5 Pakai van Pathen'in Leiset chung a tohkhah leh ajunlha jengin, chuleh leiset chung cheng jouse alunghem lha jeng uvin ahi. Ajeh chu, twiso pet’a, Nile vadung kinuh lap lap’a akhantou bangin, gamsung pumpi jong akhang teltul in, chuin akemsuh kit in ahi.  
6 Pakaijin vanchung chu chennan aneijin, leiset chunghi, aman kengto ngapnan akisem’e. Aman twikhanglen ho’a kon'in, twi akoukhom in, leiset chunga go in ahinsunglha kit in ahi. Ama hi, amin Pakai ahi.  
7 Pakaijin hitin aseiye, “Vo Israel chate, nangho hi, Ethiopia mite sang’a keiman ka khohsah joh ding’a na kigel’u ham? Keiman Israel chu Egypt gam’a kon’a kahinpui doh’a, chuleh Philistine mite jong chu Crete gam’a kon’a keima man kahin puidoh hilou ham? Chuleh Syria mite chu, Kir gam’a kon’a ka hin puidoh ahiuve.  
8 Keima thaneipen Pakaijin, Israel mite achonset nau kavelhi jingin ahi. Keiman leiset chunga kon’a amaho hi ka suhmang hel ding ahi,’’ tin Pakaijin aseiye.  
9 Ajeh chu keiman thupeh kanei ding, midang ho kibolna banga, kami Israel te jong, tengsa-a changchi kilohchil banga ka lochil ding, amavang changtah khat jong tol’a lhahsah louva kakoi ding ahi.  
10 Chuleh chonset bol jouse abon'uva chemjam’a thisoh hel diu, Thilsen eiho eipha pouvinte, tia seilele ho jouse jong, abon'uva thisoh heldiu ahi.   

Israel Kisemphat Kit Ding 
 

11 Hiche nikho chuleh keiman alhusa David lenggam chu kaphoh ding’a, katundoh kit ding ahi. Akulpi bangsesa ho kasemphat kit ding, chuteng achimsa jouse ka sahphat kit ding, chuleh aloupina mangsa chu ka tundoh kit ding ahi. ✡  
12 Chuteng, Edom mi ahingdoh chengse chu Israel mite chang diu, chuleh kamin’a kihou namtin vaipi jouse jong abon’a alotha diu ahi. Pakaijin aseidohsa chu aboldoh tei ding ahi.  
13 “Nikho ahunglhung’e’’ tin Pakaijin aseiye, “Lousoh ga leh lengpi ga ho, hetman louva khangloi loi uva, chang-atpa leh lengpitwi chilpa aphah thu ding ahi. Chuteng molleh lhang jousea lengpitwi dimsoh’a, lengpitwi lhum chu hoh banga longlha ding ahi.  
14 Keiman gamla tah’a sohchang kamite kahin lepuilut kitding, chuleh ama hon khopi gemsa ho asahphat kit uva, chenna aneidiu ahi. Ama hon lengpilei akibol’uva, amaho lengpitwi adon diu, chuleh honlei akibol uva, amaho lousoh ga aneh diu ahi.   


15 Chuteng keiman amaho chu agamsung uva dettah’a ka chensah’a, ka phudet ding, Amaho kapehna gamsung’a kon’a, avel’a kikaidoh kitlouheldiu ahi, tin Pathen'in aseiye.   

OBADIAH  

THEMGAO LEKHABU  

Obadiah Themgao Lekhabu Sung Thu Umdan  

Edom mite leh Judah mite chu akhang khang’a kidou anahiuve. Edom mite chu, Jacob sopipa Esau chilhah ahiuvin, ama hon Jerusalem khopi kisuhset leh Judah te kisuh genthei chu alungdam piu ahi. Chukal a jong, Judah te nei leh gou ho achom peh’uva, a-engbol nah laiju ahi. Hijeh a chu Obadiah Themgao chun, Edom mite chunga demna leh themmo chansahna chuleh gihna thu asei ahi. Pakaijin, amite bol gentheija pang Edom mite chung’a, alunghanna phu ahin lahtei ding, amoh vetlouhel ding’a gihna anei ahi. Obadiah themgaovin, amite alhamon na chu, Pathen'in asumil deh pouve, thonlouva atun kit ding ahi dan aseijin ahi.  

Lekhabu Sung Thu Kihop Khen Dan  

Old Testament sung a, lekhabu neo pen ahi. Asung thu hi, hop nia khen thei ahi. Chang 1-16 sung hi, Edom douna leh alhuh ding aseijin, Pathen'in akiletsahna’a kon akai lhuh ding aseijin ahi. Hijeh chun Edom miten Judah te gentheina chu, akipapiuvin chule Babylonte apanpiuvin ahi. Chang 17-21 sung in, Pakai thutanna nikho’a, Edom miten anatohga’u akisan cheh diu aseije. Hichu Edom mite ding’a manthahna hi ding chule Judah te dinga kihuhdohna leh kiledoh kitna hi ding ahi.  

Lekhabu Jihpa Chule Ajih Kum  

Hiche hi, Obadiah kitipan, themgao thilmua amuho, ajihdoh ahi. Ama hi milah a kilangdoh behseh lou themgao khat ahin, amin um dan chu, Pakai sohpa, tina ahi.  

Ajihna phat hi, 586 BC vel ahi.   

 1

Edom chunga thutanna hunglhung ding 
 


1 Hiche hi, Hatchunung Pakaijin, Edom chung chang thu, Obadiah henga, themgao thilmua aphondoh chu ahi. Keihon Pakaiya kon thu hunglhung kajauvin, Namtin vaipi lah athupole palai khat a kisol in, “Amitakip kigosan um’un! Eiho kikou khom’u hitin, Edom douna gal satin konuhite,” tin asam tai.  
2 Pakaijin Edom dounan thu asei in, “Keiman namtin vaipi lah a, nangma kasuh neo ding, nangma don louva notthap’a na um ding ahi.”  
3 Nalungsunga na kiletsahna chun na lheplhah ahitai. Ajeh chu, nangma song kulpi sunga na chengin chuleh molchunga chenna na kisemin, “Hilai mun gei a koiham eihol doh’a, eikai lha ding a” tin kiletsah tah in, na lungthimin naseiye.  
4 “Amavang, muvanlai bangin nang masang tah in leng sang'inlang, ahsi holah a chenna ding buhsa jongleh chun, chukom'a kon a chu keiman nangma kaloi lhah ding ahi,” tin Pakaijin a seiye.  
5 Gucha ho chu, jan teng hung’u hen lang na chom gam’u jongleh, ama hon na nei na gou jouse ladoh chai deh pouvinte. Lengpi ga loukhoma pang hon jong, mivaicha gentheite dinga dalhah anei mong’u ahi. Ahinlah, namel maten vang nang leh na nei jouse abon’a phet gamhel diu ahi.  
6 Edom gamsung, aning akoikah jouse, akholuva chuleh achom gamhel diu ahin, anei agou jouseu jong ahol doh’uva akipoh mangsoh diu ahitai. Napan khompi jouse abon’uva nang dou’va hung pang diu, ama hon, na gamsung’a kon’a nangma na hin deldoh dingu ahi. Na manthahna dinga na lhep’uva, chamna leh kitepna na sempi diu, na gol phatah tah hon jong, na kipalna ding thang nankam peh dingu, chuleh hichu nangman na hetdoh louhel ding ahi.  
8 Hiche nikho chuleh, Edom gamsung pumpia, miching ho khat jong kakhen lou ding, chule Edom molsang dunga um miho hetna jouse jong ka suhmang ding ahi, tin Pakaijin aseiye.  
9 Temnan galhat pasal phapen ho jong kisu lungdonguva, kicha gam diu, chuleh Edom molsang chunga ho jong abonchaova kithat gam soh heldiu ahi.  
10 Ajeh chu, nangma nasopi pa Israel chunga nakhan gitlouna ho avaltan, nang chunga jum leh jachatna dim ding chutah leh atonsot’a ding’a na kisumang ding ahi.  
11 Nangman, Israel chunga gal kibol khum nikho chun, nakihet mosahin, na kidalsen, amaho chu napanpi nompoi. Gamdang mi hon, Israel te nei le gou tampi apomangun, chuleh nasatah in Jerusalem khopi chu a susetauvin ahi. Hiche a hin, nangman nasopi Israel chu melma danin nagel tai.  
12 Na sopi soh changa kikaimang lai a, nangman amaho hamsetna chu, kipana nalah louding ahi. Ka miten gim hesoh athohpet’a, nangman a hamsetnau chu nakipapi louding ahi. Chuleh hiche hesoh genthei nikho’a chu, kiletsah ham-hoitho na bollou ding ahi.  
13 Hitobang a kami Israel te, ahamset nikhouva, nangman agamsungu chu pumhata nalah louding ahi. Amaho hesoh gentheina chu, nangin kipana nalah louding ahi. Hiche nikho chuleh, nangman amaho nei le gou jong nachompeh louding ahi.  
14 Nangma, lam kasom jousea nadin’a, Judah mi kihinsona dinga jam doh go ho, nachan’a na tha louding ahi. Ahing doh amoh chengse jong, hitobang nikho’a chu, namat’a melmate khut a na joh dohlou ding ahi. ✡  
15 Keiman namtin vaipi jouse chunga thu katanna ding nikho anai tai. Nangman Israel chung a nabol bang-banga, na chunga kibol ding ahi. Na thilse boldoh ga jouse, nangma luchung’a hung le chuh sohkei ding ahi.  
16 Ka lhangtheng chunga, kamite ho naval  

lhum bang’a, nang leh akimvel’a cheng  

namtin vaipi, na chunguva gotna kabuh  

lhah’a, na don diu ahi. Namtin vaipi jouse chu kham diu, ageina lam’u kihelouva mangthah ding ahiuve.   

Israel galjona 
 

17 Amavang, ajamdoh chengsen, Zion molsang chu kititkhomna a aneiyuva, hoidohna khopia anei dingu ahi. Chuleh akhopi jong chu athenga hung um ding ahi. Chuleh Israel mite hung kile kituva, anei agou hou abon’a akilo kit diu ahi.  
18 Israel mite chu, meikong banga deujah diu, chuleh Edom mite vang, loujauva changkung gosa bang diu ahi. Joseph insung mite chu, Meikong leng leh meisi tobang hi ding, loujaova um jouse akahvam ding ahi. Chutia chu, Edom’a koima ahing doh umlou ding ahiuve. Hiche hi, Pakai, keiman kasei doh ahitai.  
19 Chuteng, Negev gam’acheng ka miten, Edom molsang ho atoupha diu, Judah gam’a thinlhang chin’a chenghon, Philistine phaicham alo diu, chuleh Ephraim le Samaria gam’a loujao ho atoupha diu ahi. Benjamin'insung miten vang Gilead gam alo diu ahi.  
20 Israel chate, migam’a soh chang ho chu, agamuva hung kilekit din u, chuleh ama hon Phoenicia gamsung le Zarephath gamsung geija atoupha diu ahi. Chuleh, Jerusalem'a kon’a, kikaimanga sahlam gam’a soh chang hon, Negev gamsung khopi ho chu, alokit diu ahi.  
21 Ahing doh amoh chengse chu, Zion molsang a chetou diu, Jerusalem’akon’a Edom gamsung jousea vai apoh diu, chutah le Pakai ama tah chu leng vaipo’a hung pang ding ahi.   



✡ 1:14
Isa 34:5-17; 63:1-6; Jeremiah 49:7-22; Ezekiel 25:12-14; 35:1-15; Amos 1:11,12; Malachi 1:2-5

JONAH  

THEMGAO LEKHABU  

Jonah Themgao Lekhabu Sung Thu Umdan  

Jonah Themgao Lekhabua kon hi nagel phah loubeh lamkhat nasim doh ding ahi. Ajeh chu kithana, hunam’a kisuhset, hem le thal tho’a gucha michom: Hitobang chondan hi angaija umlou, hichu mimal chung hijongleh gimbolna peh ding thudol aseijin ahi. Hinlah Pakai mi ngailutna hi miphalou chunga jong aum’e ti thudol jong muchet ahi. Hichea kon hin, Pathen mi ngailutna jal-a hitobang miphalou ho chung jenga jong hi, iboncha uva ngailutna ineidiu ahiti, i-jildoh theijun ahi.  

Chule hiche lekhabua hin Pathen'in mijouse angailu’e tihi athupipen a mudoh ahi. Itobang phatlouna hijongleh ngaidamna bukimsel in angaidam in ahi. Ajeh chu Jonah lekhabua kon'in Pakaijin huhhingna thupha jaloute jahsah ding le seiphong peh ding adeisah’ dan thudol muchet ahi.  

Lekhabu Jihpa, Ajih Kum Chule Koi Henga Ana Jih Ham?  

Hiche lekhabu hi Jonah themgao in Jeroboam II lal lai 785-750 BC sunga anajih ahi. Pathen mi ngailutna hi ama doute heng’a jong seiphong le dinga Pakaijin a-themgaote ho ana manchah ahi.   

 1

Jonah Pakaiya Kon Ajam 
 


1 Amittai chapa Jonah kom'ah Pathen thupeh ahunglhungin, ✡  
2 Kipat dohin lang Ninevah kiti khopi lentah a khun gihna thu gaphongdoh tan ajeh chu amite’u gitlouna hi kamu chen tan ahi.  
3 Ahinlah Jonah akipat dohin Pakaiya kon'in akihei mangin Joppa kongkai munlanga achen kong sunga alut in atou man apen Tarshish lam jonin akitoltan ahi.  
4 Ahin Pakaijin twikhanglen chunga chun huipi hattah in ahin nun sahin kong suhkeh theileu chun hui le go nasatah in ahin nuhtan ahi.  
5 Kong sepai ho chu thina khop hellin akichatauvin, lung lengvai pumin ama-ama Pathen ngehnan ataovun, chuleh kong jankhaina ding chun kong sunga kon chun thil gehsa ho chu aseplha tauvin ahi. Ahinlah Jonah chu kong indan noinung penna akum lhan ana lummin kho helou khopin ana imu lhatan ahi.  
6 Hichun kong sepai lamkai pa chun Jonah chu aga mudohin ajah a “A imupa ipi nangaito hitam thoudoh in na Pathen henga tauvin chutileh aman ithigam nadiuva konna hi eihuhdoh theidiu ahi” ati.  
7 Hiti chun amaho akihouvun, khaije hiche vangsetna hi eiholah a koipen jeh hi ding ham vang veuhite akitiuvin, vang avetauvin ahileh Jonah chunga chun achu tan ahi.  
8 Hichun ama hon Jonah kom'a ipi jeh a hitobang vangsetna hi ichung uva chu hitam? Nang koi nahim? Ipi na tong na him? Hoiya konna na hung ham? Koigam mi nahim? tin adong tauvin ahi.  
9 Jonah in adonbutin, keima Hebrew mi kahin, Leiset leh Twikhanglen semma van Pathen ging jinga um mi kahi ati.  
10 Jonah chun Pathen na konna hung jamduha ahi chu a seidoh phat in amaho aha kichat behsehun, epi na bolkhel hitam atiuvin ahi.  
11 Twikhanglen chu aha khoh cheh cheh phat chun ama hon nang hi i-nalo uleng hiche Twikhanglen hi thip thei ding ham atiuvin ahi.  
12 Hichun aman amaho kom'a chun keima hi nei dom sangun lang Twikhanglen'a hin neiseplut leu chun hichi twipi kinong hi tang tante “Ajeh chu hiche twipi kinong hi keijeh ahi” ati.  
13 Ahijeng vang'in ama hon ajo kham chanun kong chu leigo langa toldoh tei ding agongun ahinlah Twikhanglen kinong chu akhoh cheh jotan,  
14 Hijeh chun amaho Jonah Pathen kom'a chun ataovun “Vo Pakai nei lungset unlang hichi pa chonset jeh in nei sumang hih un chuleh heche pan thina ato jeh in keiho mo neipehihbeh un, O Pakai nangin hichi mipa jeh a hi hitobang thilse hi nasohsah ah bouve ti kahe tauve” atiuvin ahi.  
15 Hichun kongtol hon Jonah chu aman’un aselhahuva ahileh Twikhanglen kinong hoise tah chu athipchet jeng tan ahi.  
16 Kongtol ho chun Pakai thanei dan chu amudoh phatun akichalheh jingun pumgo thilto abolun kitepna anei tauvin ahi.  
17 Hichun Pakaijin Jonah val lut dingin nga lentah khat ana gongin hiti chun Jonah chu hiche ngapi sunga chun nithum le janthum atham tan ahi. ✡    

 2

Jonah Hoidohna Dia Atao 
 

1 Hiche ngapi oi-sunga kon chun Jonah ataovin,  
2 Hiti hin aseijin ahi. Hitobanga hahsatna kato sung hin, keima Pakai henga kataovin Aman ka taona eisanpeh in ahi. Hiche thina lhankhuh tobanga konna nangma kahin kouvin Pakai nangman neihouvin ahi.  
3 Nangin twipi thuhtah lah a nei sonlut in, keima Twikhanglen lailunga kalhalut tai, hiche twipi chun eilonvuhin na twipi kinong gimnei noija hin neivui tai.  
4 Chujou chun Pakai nangin nanga kon'in neipai dohin, ahijeng vang'in keiman na Hou-In thenglam kahin ngat kit ding ahi.  
5 Na Twi kinong noija kalhaluttan chule hiche twipi hin eichup tan ahi. Twipi chun kapum pin eitom soh tai.  
6 Molsang bul geijin ka kikholuttan akelkot kikhah jing leisetin eikhen khum tan, ahin O Pakai, Pathen nangin hiche kokhuh a kon hin nei huhdoh tan ahi!  
7 Ka hinkho hi alamvai teng Pakai nangma ka hin gel doh jin, lunggil tah’a katao na Hou-In sunga ahung lutjin ahi.  
8 Semthu pathen dihlou hou hon na mi hepina jong anung sun jitauve.  
9 Keiman vang nanga din thangvahna la sa pumin nanga dingin kiphaldoh jinging kating, ka kitepna sa ho jong molso jing ding, ajeh chu huhhingna hi Pakai nanga kon bou ahi.  
10 Hiche jou chun Pakaijin nga chu thu apen ahileh Jonah chu tolgo chunga alohdohtan ahi.    

 3

Jonah In Thu Alhangsap 
 

1 Anivei channa in Jonah kom’a Pathen thu ahunglhung kit tan,  
2 “Kipatdohin lang khopi lentah Nineveh a chen lang akhopi mite kom’a keiman nang kom’a ka seipeh sa thu hi gasam phongtan atin, ahi.”  
3 Hiti chun Jonah akipat dohin Pakai thupeh dungjuijin Nineveh langa achetan ahi. Nineveh hi khopi lentah ahin nithum lam kijot ahi.  
4 Jonah chu akhopi sunga alut in nikhat lhingset ajot pan tan ahi. Hichea chun Jonah in, “Ni somli jou tengleh Neniveh khopi hi akup athalla kileh ding ahi!” tin asam phong tan ahi. ✡   

Nineveh Khopi Miten Atansan-U 
 

5 Hichun Nineveh mipi ten Pathen thupeh chu atahsanun aneo pen’a pat alen pen geijin an angolun khaodip pon akisilun alungkhamna’u chu aphong doh tauvin ahi.  
6 Nineveh lengpan Jonah thusei chu ajahdoh phat in alaltouna a kon'in ahung kum lhan alengpon loupi chu ahohlhan khaodip pon chu akisilin ahi.  
7 Hichun lengpa leh amilen amilal ten thupeh khat khopi sung pumpia aphongdoh un mihem hihen lang gancha ho hijongleh anneh twidon abollouhel ding ahi.  
8 Mihem hihen gancha hijongleh lunggim lunghem pum’a, Pathen a lunggil tah a taona iman diu pumhatna natoh leh ithilse bol nauva konna ikihei mang ding’u ahi, tin a phongdoh tan ahi.  
9 Ijeh innem itileh, Pathen jengin jong alung hin heijin tin eisuhgimna diuva kon’a eihin dohsah jing theiju ahi, atiuvin ahi.  
10 Hitobang thil abol’u chu Pathen'in amudoh a itobang tah a thilse bolna a konna kihei manga kingai tom’a hiuvem ti amudoh phatin alung aheitan achung uva lhunsah dinga aseisa thilse chu abol datan ahi.    

 4

Jonah Lunghan, Pathen Mingailut 
 

1 Pathen'in atohgon akhel chun Jonah alungnopmo sahlheh jengin hatah in alunghangin ahi.  
2 Hijeh chun aman Pathen henga alungnop mona aphongin Pakaijin a ka kipat doh masanga kana sei hilou ham? Hiche jeh a hi Tarshish lam'a kache hilou ham, ijeh-inem itileh Pathen nangma hi lungset them, hepi them, lunghangvah lou, longlouva lungsetna nei jing Pathen thilse bol louva lunghei kit ji Pathen na hiti kahet jing sa nahi, ati. ✡  
3 Hijeh chun Pakai ka hinkho hi keija kon'in lamang tan, kei dingin hin sangin thi aphajo tai. ✡  
4 Chujou chun Pakaijin “Hitia na lunghang jengpi hi dih na kisah hinam atin ahi”.  
5 Hijeh chun Jonah chu khopi a kon'in solam’a apotdohin lhambuh akisonin hiche limnoija chun atou in khopi chu epi hungsoh mong am tin atouvin ave tan ahi.  
6 Hichun Pakai Pathen'in umphung khat akedoh sahin Jonah umna chu akhukhum sah in lim in ason peh tai, hitia hi bolphatna alung hesoh chu lungmonsah ding agon ahi. Hichun Jonah jong umphung khat in ajam khum chu akipah behseh jengin ahi.  
7 Ahinlah ajing nikhoa kho ahungvah phat in Pathen'in lung alhalut in umgui chu aneuvin ahileh um-phung chu anechaijun umphung jong chu agot lhahsah tai.  
8 Nisa ahung so doh phat in Pathen'in nisa aveven asat sah jingin, nisa chun Jonah lujang  

asal a ahileh ama jong alhalhop jengin athinom leo jengin ahi.  

“Kei dingin hitia hin sangin thima apha joi” ati.   


9 Hichun Pathenn in Jonah jah a, um-gui athia na lunghan jeng chu dih nakisah hinam? ati leh Jonah in adonbut nin “Heng’e thina chan gei ja lunghang ka hitai” ati.   


10 Hichun Pakaijin, “Nangin natu louhel hiche um-gui hi khan jong na khansah theilou jankah khatna mang thah kit ahitai.  
11 Achutileh hiche Ninevah khopi lentah, akhosunga mihem sang jakhat le sang somni jen lhagao, muthim noija umnalai ho leh ganhing tamtah um ho hi ka lainatpi louding ham?” ati.   



✡ 1:1
2 Lengte 14:25

✡ 1:17
Matt 12:40

✡ 3:4
Matt 12:41; Lk 11:32

✡ 4:2
Potdohbu 34:6

✡ 4:3
1 Lgt 19:4

MICAH  

THEMGAO LEKHABU  

Micah Themgao Lekhabu Sung Thu  

Micah Themgao chun Israel mite chung’a hunglhung ding ho kicheh tah in, gaovin ana mun ahi, hiche ho chu:  

Israel mite manthahna 722 BC  

Jerusalem lhatdohna 701 BC  

Jerusalem kisuhchim 605/586 BC  

Jerusalem kilekitna 536/516 BC chule  

Pathen’a kon kicham kitna Messiah hungna ding thudol ahi.  

Lekhau Jihpa, Ajih Kum Chule Koi Henga Ana Jih Ham?  

Hiche lekhabu hi Micah themgao in anajih ahi. Chule chang masapen dungjuijin, Micah in Judah leng ho: Jotham 750-735 BC, Ahaz 735-715 BC le Hezekiah 715-686 BC, amao cheng leng vaipoh laiya Israel mite henga anajih ahi.   

 1

Israel te Chung’a Thutanna Hung Ding 
 


1 Pakaijin hiche thu hi Jotham phatlaija Micah henga anasei ahi. Ahaz le Hezekiah chu Judah te leng ana hilhon'in, Samaria le Jerusalem chung chang thua thil anamu sahin ahi. ✡  
2 Kigosan umun! Vannoija um chitin namtin jousen, ngaijuvin nangho vannoija um mitin vaipi jousen, Vo leisetle asunga um jouse n ngaisohkeiyun, Pakai thaneipenin Hou-In thenga kon'in nangho dounan hettohsah in apang jinge.  
3 Ven! Pakai ahung’e! A van mun alaltouna a hin dalhaha, leiset munsang lai jouse ahin chotpha ding ahi.  
4 Molsang jouse akengto noija jolsoh ding, phaichama longluta, khoilu meiyin akah jolla, asuhlanga twi kisunglha bang ding ahi.  
5 Ipi-jeh a hitobang thil sohham! Ajeh chu Israel galbol jeh le Juda insung pumpi chonset jeh ahi – a nampumpi chonset jeh ahi;. Israel galbol hi koi pentah themmo kichansah ding ham? Samaria akhopiu! A milim doi hounau khopi lailung hoilai ham? Akhopiu Jerusalem ahi.  
6 Hijeh chun, kei Pakaijin Samaria kho hi tollhanga alomchanga kasetna min lengpilei bolna bepma kaumsaha, lhang chunga songpal jouse jong phaichama katollhaha, khombul jouse jong kakal doh ding ahi.  
7 Khopi sunga milim doi kisem thu ho jouse jong kavoh chip ding, alodoh agou jouse jong meiya kahalvamding, ajeh chu hiti ho jouse chu aboncha notiho mana kidong khoma kimu ahi.   

Israel Leh Judah Namdia Lunghemna 
 

8 Hijeh chun keiman lunghemin pul dou’inge. Kengchot se lou in keng keovin vahle ing’e. Sial bangin ham- ingting, chule sumbupi bangin lunghem- inge.  
9 Ajeh chu Pakaijin kamite abolsetna ma ha hi amelsebeh seh jeng tan, adamdohna ding ahahsabeh seh jenge, kamite Jerusalem kelkot phung ahung geitai.  
10 Igalmi Gath jah a seipoh hihhel un, Beth Lephrah a jong kap hih hellun kinepna vetsahnan natahsao leivui lah a kilihle leovin.  
11 Nangho Shaphir- a um mite, sohchang kikai mong bangin, sagohkeole jahchan kile kit tauvin. Nangho Zaanan mite kulpia kon'in potdohdatauvin. Nangho Beth-ezel mite lunghem un, nakhopiu khombul jouse akilon soh tah jeh in.  
12 Nangho Maroth a um miten vang panpina hung ding nangah lallheh jengui, ahinlah Pakaiya konna khaveng vung thutanna ahung lenglhan, Jerusalem kotpi phung ahung geitai.  
13 Lachish khoa chengte, nasakol kangtalai a kaina ding bupeh unlang lhauvin, nangho Juda mite, khopi masapen nahiuve, nang hon Jeusalem chonsetna a napuilut’u ahitai.  
14 Moresheth-gat jong chu kilhahna ding thilpeh tilou hoidoh nading umlou ahitai. Aczib khopi mite, Israel lengpa dinga lheplhaha hung pang ding nahi tauve.  
15 O Mareshah mite nakhopi jou ding galmi nahenga kahinpuilut ding ahi, chule Israel lamkaiho, Israel loupina chu Adulam henga che ding ahitai.  
16 Oh Juda mite ho, lunghem vetsahnan, nalujang sam kivotolunlang, muthong bangin lutol deldullin um uvin, ajeh chu nachate nahenga konna migama sohchanga kikai mong ding ahi tauve.    

 2

Thilse Bolho Pohgihna 
 

1 Ajalkhun chunga alupna mun'a, ajan jan a thilse bolding ngaitoa gel gelho ada ahiuve, ijeh-inem itileh athodoh teng abol nathei tha aneiyu ahi.  
2 Gam phabep na deichat jong chu nakilah jengin ahi, mi koitobang ham insah na deichat jong chu nakilah jengin ahi.  
3 Hiche hi Pakaijin asei ahi, “Thilse naboljeha thilse kapeh ding; nanah homma konna na lolchang na bodoh jou louding, Chuleh kiletsah tah in lam jot hih'in, phat khohtah hung ding ahi.  
4 Hiche nikho teng chule nagal miten totnop na-a na nei ding, nang douna-a kiletsahna la asah ding, keiho amongthah kahi tauve, Pakaijin kamite chan ding akheltan, kakom'a kon'in kachan ding akilah dohtan ahi.  
5 Pakai miten nagamgi iti kisekhen ham tia aei sangun, michom dangin nagamgi asekhen ding ahitai.   

Mi Joulhep Themgao 
 

6 Hitobang chu seitahih in, mipi ten adonbutuve. Hitobng chun gaothu seidan.  
7 O Israel insung mite, hitobanga hi thu kiseimong mong ding hinam? Pakai lhagao chu thohhat tah a um mong hinam? Adih chu nabol nom leh, kilhamkonna thu keija konna najah ding ahiye.  
8 Tutah in kamite eidoudin akipanun, gal mite bangin, mi lungmonga umjong anung lamah asangkhol na holhah pehun, kiphatlam tah a umho jong gal nabol khumuve.  
9 Kamite numeiho, nomtah a achennauva kon'in anodoh un, achateu asenhoa kon'in jong Pathen loupina alamang tauve.  
10 Kipatdoh un! Chetauvin! Hikom mun hi na gamule na in-u ahipoi, nangho dinga chonsetna dimset mun ahi, chule themmona jeh a kichai deh jeng nahiuve.  
11 Avetkah nan Themgao tamtah lah a jousei themgao khat in, na kom'ah, “Keiman tunia ju leh khamna theija Kipana Thupha kasei ding ahi!” ati.   

Israel te Kithah Dodohna 
 

12 “Nikhat leh O Israel keiman kahin khop ding nahiuve, keiman akidalha amoh chengse kahin khop ding nahiuve, kelngoihonte banga hamhing lah a kahin lonkhom kit ding nahiuve. Heng’e, na gamuva mi hung tam kit ding ahi.  
13 Na lamkaiteuvin nakikai mong nauva konna nasuhtup kit diu ahi, chule nagal miteu kelkot phunga konna na hong sunga nahung kile kit dingu ahi, na Lengpauvin na lamkai untin na Pakaiyu mong mongin na ventup jing dingu ahi”.    

Vaihom Leh Themgao Gilou Ho 
 

1 Ngaijuvin, nangho Israel lamkaihon, nangho adihlouva konna adih hekhen ho.  
2 Ahinlah nang hon thilpha nahouvin, thil phalou nangailuve, nang hon kamite ahing changin avun nalip doh pehun, aphe jouse jong agua kon'in na leodohpehun ahi.  
3 Kamite aphe naneovin, avun jouse nalip dohuvin, agu nahebohpehuvin asa’u, sa kihkonna belsunga sa hon bangin na kihonuvin ahi.  
4 Chutengleh nahahsat genthei niuleh Pakai hengah panpina ngaichan nathum kitun, na taonao na sanpeh diuva naginchat mongu hinam? Thilse tampi nabol jou keiuva, Pakai angsunga thil na thumuleh, amit kale changa jong navet louhel diu ahi.  
5 Hiche hi Pakaijin asei ahi. “Nangho, themgao lhem hon kamite napui mong tauve! Anneh ding napeteu henga kichamna thun na kiteppiuvin, ahinlah neh ding napenomloute hengah gal nabol khumun ahi.  
6 Tua hi nangho jan muthim tobanga naum diu, themgao thilmu banga namu lou diu, ahitai. Muthimin na umkimvellu ahitai, chuleh nahin nikhou achaina lam hi ding ahitai.  
7 Chuteng gao thilmu neipa jong kijumso ding, chuleh mitva neipa jong kisih ding chuleh pon a na mai nakitom ding, ajeh chu Pathen’a konna donbutna namu tahlou jeh ahi.  
8 Ahivangin kei dingin vang katha ahat in, lhasam louvin Pakai Lhagao thahat nan kadim jing nai. Keima Pakai thutah leh ahatnan kadim jingnai Israel chonsetna hangsan tah in ka doudal jing’e.  
9 Kasei ngaijuvin, Israel lamkaiho! nang hon thu adiha kitan natheuvin, akitoha thilbol nahei monguvin ahi.  
10 Nanghon Jerusalem jou leh nal chuleh thisan so pumin na sauvin ahi.  
11 Lamkaija panghon nehguh mun'a dingin thu natanuvin! Thempua panghon jong Pathen danbu sum lonan thu nahil'un, Themgaova pang hon jong sum mun'ana dingin gaothu aseijun, ahijeng vang'in Pakai jenga bou kingai in bou, naki seijuve. “Ema akhohpoi keiho heng lam ah hungun.” ajeh chu Pakai eiho lah a aum'e natiuve.  
12 Nangho jeh a Zion lhang jong loulai kikai banga kikai ding, Jerusalem jong mangthah dinga kemsuh ding! Gammang soh tading, tule tua Hou-In kisah namun khu. ✡    

Zion’a Pakai Vaihomna 
 

1 Ninunung leh Pakai Hou-In molsang hi molsang jouse lah a asang pena hung kitung doh ding, vannoi pumpia dinga munpipen hung hi ding ahi. Hiche molsanga chu mitin vaipi hung long khoma Pathen ahou khom diu ahi.  
2 Namtina konna mipite hung kikhoma asei diu, “Hungun Pakai molsang a kaltou uu hitin Jacob Pathen henga chun. Hiche mun'a chu aman lampi eihil dingu chule aman eihilnao lampia chu ichediu ahi. Chutengleh eihon jong Pakai lampi semsa dung’a iche theidiu ahi.  
3 Pakaijin namtin vaipi kaha chamna asem ding, chutengleh mihon a chemjam’u tucha-a akikhen uva, atengcha’u jong kang kuija akikhendiu, namkhatin namkhat douna- a chemjam alap louhel diu ahitai. ✡  
4 Mitin chamna le lungmona-a khosadiu, miho jousen ama-ama lengpi gui limnoi le theichang phung noija nomsa tah a hinkho amandiu, kichatna mong mong umtalou ding, Van'a konna Pakai galmihon atepsa ahitai. ✡  
5 Akimvelluva mitinin ama-ama doihou cheh-u Pathen'in houjong leu, Eihon vang Pakai I-Pathen- u atonsot atonsot geija ijui jing diu ahi.   

Khonung’a Zion Galjona Ding 
 

6 Hiche nikho ahunglhun teng tah chuleh “A elbai jouse kakhop khomsohkeija, min adelmong jouse jong kakhopkhom ding chuleh keiman kasuh lhaset jouse jong kakhopkhom dingu ahi.  
7 Koitobang alhasam jouse jong kakihin sosah chehdiu, migama kikai mongsa ho jong namlen ka sosah ding ahi. Chuteng keima Pakaijin tonsot geija Jerusalem'a lengvai kapoh ding ahi.”  
8 Nang Jerusalem chanu, Pathen mite chenna, leng vaipohna thaneitah nei, na vaihopna hung kile kitding ahi, nangman tamtah Jerusalem.  
9 Ipi bolla tua hi genthei tah’a kap nahim? Na lamkai ding leng naneilou hitam? Na michingho thigama hitam? numei naosonat in aphah banga na nahi hitam?  
10 Vo Zion chanu, numei naoso nat in aphah-a athohlal banginkipeh le le jengin. Ajeh chu tua hi nangman khopi hi nadalhah ding ahitai, gangtah a gamla tah a Babylona nakikai mong ding ahitai.  
11 Tua hi namtin vaipi nangma doudinga hung kikhom ding ahitai. Ahinlah hia chun Pakaijin naveng intin, nagal mite-a kon'in nahuhdoh nante.  
12 Ahinlah ama hon Pathen lunggel le athilgon ahepouve. Pathen'in ipibolla amite asuh gentheija, ajepma akhoptup kit ham ti hi, hiche nam miten ahetheipouve.  
13 Kipatdoh inlang nam ho hi suchip in, O Jerusalem Keiman thih saki ho leh sum-eng chaokol kapeh ding nahin, nam tampi ahel hella navoh chip ding ahi. Nangman agou anei hou amansah hou chu Pakai angsunga napeh lut kit ding ahi.    

Messiah Hung Ding 
 

1 Tun galsat dingin sepai jalamkai ho kigong tauvin, Jeruslem khopi, ikimvelluvah gal miten eiumkimvel tauve, galsatdin sepai mihonpi hung kikhom loijun. Amaho Israel lamkaipa satdin ahung kon tauve.  
2 Ahinlah nangma, O Bethlehem Ephrahthah, Judah phunga aneopen nahi, hijongleh nanga konna hi kei dinga Israel sunga vaihom ding khat hung peng doh ding, Ama chu akipatna ahung konna gollui laipeha ahitan, ni masalai, lha masalaija um jing sapeh ahitai. ✡  
3 Pakaijin amite naosonat thohnu naonei kahsea chu donlouva akoija ahaisending ahitai, chutengleh amoh ahing nalai chengse chu amite henga hung kile kitding ahi.  
4 Pakai thahat vanga ama chu dinga akelngoi hon chu avah ding ahiye. Hitia chu amite chu koiman asuhlong louding ahitai chule leiset kolmong geija atha’u ajeding ahitai chule amaho jong lungmonga chengdiu ahitai.  
5 Chuleh ama chamkonna hung hi ding, Assyria miten gamsunga gal ahin boltinguleh, kelngoi chinga mi sagi le mipi lah a milen milal miget pang diu ahi.  
6 ama hon Assyria gam'a chemjama vai ahopuva Nimrod gamsung jong vai ahop diu Assyria mite a konna hi ama hon eihuhdoh diu ahi ✡  
7 Chuteng Israel amoh chengse mitin vaipi lah a um uva, Pakaiya konna hungkumlha daitwi tobang ahilouleh hampa chunga go hung julha tobang hidiu ahitai.  
8 Israel amoh chengse chu namtin vaipi lah a um uva, kithe thang soh diu, gammang lah a keipi bahkai um banga, chule kelngoi hon lah a keipi bahkai nou banga umdiu, kelngoi chu ahung potdoh tih tengule abotel teldiu koima chan ahuhdoh theilou tobang hi ding ahi.  
9 Nagalmi, nakidoupite chunga Israel in nadinpi ding, chule nagal mite kithat gamding.  
10 Hiche nikho chuleh na sakolteu katha gamding, nakangtalai jouse jong ka suhset ding.  
11 Nakhut a na tohdoh phunsan jouse jong kasuh mongsoh helding  
12 Nakulpi jouse jong kasuhchim soh hel ding.  
13 Milim doihouna nasem jouse jong kasuh mong soh ding.  
14 Nakom'a konna asrins doi nahou jong ka suhmong ding chuleh nakhopi jouseu jong kasuh mongsoh helding ahi.  
15 Lunghang tah a namtin vaipi thungai louho chunga ka phulahna ka sunlhah ding ahi.    

Pathen Israel Chunga Lunglhaina 
 

1 Pakaijin ipi aseijem ngaijuvin, kipat dohin lang na chung chang thu hi molsang jouse maijah ahetoh dingin phongdoh temin.  
2 Chule tun, O molsang jouse Pakai minel na thu kiseidoh hi ngaijuvin, aman amite chungah kinelna thu aseiye. Ami Israel te chunga gahna apeh ding ahi.  
3 O kamite, nachung uva ipi kabolset em? Nachung uva ipi kabol gentheina umem? Nei donbut un.  
4 Chujongleh keiman Egypt gam'a kon'in kahin puidohuvin chuleh nabulput na henlhah nauva kon'in kana lhatdoh tauvin ahi. Aaron, Mose chule Miriam nakithopi ding uvin kahin sol'in ahi. ✡  
5 Kamite, nageldoh lou-u mong ham? Moab lengpa Baalak chun itobanga thilse anagon hija, Beor chapa Balaam chun itobanga ana donbut ham, ka miten geldohuvin. Chule Acace mun'a kipana Gilgal chengeija nakholjinnao chu geldohuvin. Keima na Pakaiyuvin kakitahna a thil ijakai kabolpeh nahiuve. ✡  
6 Ipi thilpeh choija Pakai angsunga kalut dingham? Itobang maicham thil kapeh ding ham? Bongnou jeng pumgo thiltoa kachoilutna a angsunga bohkhupma kapoh lut ding ham?  
7 Kelngoi chaljeng asang asang chule vadung sangsom jen dimset Olive thaotwi kapehleh lunglhai mong ding hinam? Ka chonset ngaidamna dinga kacha apeng masapen kapeh a lunglhai ding hinam?  
8 Vo mihem, Pakaijin thilpha chu navetsahsa ahitai, Pakaiy in nanga konna adei chu ipiham? Thu adiha natanpeha, mi khoto ding nakhohsaha, chule na Pathen nunga kinemsahtah a lam najot ding hi ahi bouve.   

Israel Thudih Louna Jeh a Gotna 
 

9 Nachiha ahileh Pakai ging in! Pakai ogin in Jerusalem a mijouse akouve. Sugenthei dingin Pakaijin galmi ahin sol’e.  
10 Migilou insunga kikhol gitlouna, joulhepna chu ken ipi kasei ding ham? Gaosap na chunga thil adihlou kite chu kasuh mil thei ding hinam?  
11 Thil tena dihlouva kitea, hitobanga lhing louva kiveiho chu, keiman iti kathoh ding ham?  
12 Nalahuva mihaothei hon jong pumhat jeng athouvin, nagam mite hon jong jou thu jeng aseijuve.  
13 Hijeh a chu keiman nang kadenpan nahitai! Na chonset jeh a ahomkeova kajam nahitai.  
14 Nejong lechun nava theilou ding, na oisunga nagil keljing jeng ding, sum kikholdoh nan natin, ema na koidoh thei louding, nangin na kholdohsa chu keiman najou ding ho kapeh ding ahi.  
15 Muchi natu jing jeng ding, ahinlah aga nalo louhel ding ahi, Olive thao naheh heh ding, ahinla nangman thaotwi nanei louding ahi.  
16 Omri kitipa dan semsa najuijin, Ahab leng giloutah nung na juijin, hijeh a chu mipi namu jousen ija nahsah louva nanuisat ding ahi. ✡    

Israel Achonset Jeh a Lungjinna 
 

1 Ada kahitai! Ajeh chu thingga akilona nunga koiman neh ding kimu talou bangbeple lengpi theiga leh theichang kichomna nung tobanginkaumdoh tai.  
2 Leiset chunga Pathen gingte la amangthah gamtan, mihemte lah a lungdih pua khatcha Jong aumpon, thisan soa tolthat jeng ahiuve. Amijousen asopi kipalna dinga thang kamjeng ahiuve.  
3 Akhutuvin thilse jeng a bol uvin lung nachang mongin thilse abol uve. Thutanna pang milen milalhon jong nehguh ding akithum thum'un ahi.  
4 Alahuva aphapena kisei jong chu ling tobang ahin, lungdih pentah a kiseipa jong chu ponlah abang’e, min akailuht nadiu nikho leh talen amat nadiu nikho chu hunglhung ding ahitai.  
5 Koimacha tahsan hihin, nagol ngaitah jeng jong ahilouleh na inneipi jeng jong tahsan hih in.  
6 Chapan jong apa, chanun jong anu, mounu in jong atehpi chunga, namelma chu na insung tah a kon hi ding ahi. ✡  
7 Keiman Paki jeng bou eipanpi din vejingingting, eihuhhing ka Pathen kanga jing ding ahi, Chutileh ka Pathen'in kataona angai tei ding ahi.  
8 Kagal miten duchatah in neive hih un, lhujong leng kathodoh kit ding ahi. Muthim lah a toujong leng Pakai chu kameivah hi ding ahi.  
9 Pakaiy in eigimbol jongleh ka thohhat ding, ajeh chu ama dounaa kachonset jeh in. Ahinlah aman kachung thu hinkhol nante. Kei dinga thu atan masang sea kangai ngai ding ahi. Pakaijin khovah a eipuidoh intin, chuteng chon dihna kamu ding ahi.  
10 Chuteng kamelma ten Pakai kei langa apan ahetdoh diu, na Pakai hoiya umem tia aseiju chu kijumsoa jahchabeh seh diu ahi. Hichenu chu kamit in noise tah a avet ding ahi. Amanu chu lamlen kholai dunga min achotpha a leivui chil banga kichil ding ahi.  
11 Hiche niteng chule Israel, nakhopi kisapha kit ding, chule nagamgi ho jong kikehlen ding.  
12 Gam tamtah a konna mipite hunga Assyria a kipana gam latah Egypt, Egypt a kipana Euphrate luipi chan gei, twipi leh mol ho kallanga, molsang jousea konna lhang sang jouse geija hung diu ahi.  
13 Leiset vang hi agoh keova hunglum ding, ajeh chu masanga ana cheng masaho chonset jeh ahi.  
14 O Pakai nakelngoi china tenggollin namite neichingun, nakelngoi honte neilam kaijun, gammang lah a hin achangsehin cheng jong leo, amaho hi Bashan gamle Gilead gam'a kelngoi lhat bangin lhauhen, gollui laiya bangin umuhen.   


15 Henge, tin Pakaijin aseije. “Keiman thil kidang nasatah tah kabol peh diu Aigupta a konna nahung potdohuva kanabol banga kabol   

ding nahiuve. 
 

16 Leiset pumpia namtin vaipin kidang asah sahdiu, Pakaijin nang hi dinga thil kidang abol tengleh jachatna aneidiu, anakoluva jong kho ajah lou diu ahitai.  
17 Gul banga levui aleija aledio, leisetna a-opma kithol ganhing banga umdiu ahi. Akulpiuva konna kihot hotna hung potdoh diu, akichat behseh jeh uva Pakai ahin beldiu ahi. Nangma jeh a amaho hi abonchauva kichasohkei ding ahiuve.  
18 Nang banga agoulo amite ahungdoh amoh chengse dinga themmona, ngaidamna, suhkhelna, subei soh thei Pathen koipen um ding ham? Pathen chu alunghang jing jengpoi, ajeh chu Pakai hi alungset longlou anei hi kipah jo ahi bouve.  
19 Neihin lungset kit’un natin; ka chonsetnau chengse jong nakengto noija koi in natin; twikhanglen'a na lelutding ahi.  
20 Jacob jong kitahna neitah a nabolla, long louva Abraham nalungset ding, masanglai a kapu kapa teu kom'a na kihahsel banga nabol tei ding ahi.   



✡ 1:1
2 Lengte 15:32-38; 2 Thusimbu 27:1-7; 2 Lengte 16:1-20; 2 Thusimbu 28:1-27; 2 Lengte 18:1—20:21; 2 Thusimbu 29:1—32:33

✡ 3:12
Jeremiah 26:18

✡ 4:3
Isa 2:4; Joel 3:10

✡ 4:4
Zechariah 3:10

✡ 5:2
Matt 2:6; Jn 7:42

✡ 5:6
Semtilbu 10:8-11

✡ 6:4
Potdohbu 12:50,51; Potdohbu 4:10-16; Potdohbu 15:20

✡ 6:5
Minbu 22:2—24:25; Joshua 3:1—4:19

✡ 6:16
1 Lgt 16:23-28; 1 Lgt 16:29-34; 21:25,26

✡ 7:6
Matt 10:35,36; Lk 12:53

NAHUM  

THEMGAO LEKHABU  

Nahum Themgao Lekhabu Sung Thu Umdan  

Nahum Themgao Lekhabu hi Jonah toh hung kijom peh ahi. Jonah chun Nineveh kisuhchim ding thudol’in sapphongna ana neijin—hinlah Khopi le Lamkai cheng hon kisih in lung ana heijun, chuin Pathen'in hepina ana chang’un ahoidoh tauvin ahi. Tuhin, achesa phat’a Nineveh dinmun toh kibangin, hiche khopi mite hin, Pathen tahsanna neita louvin; phatlounan adim kit tauvin ahi. Hijeh chun lung heija kisihna aum tahlou jeh chun Pathen'in Assyrian khopi chunga hi thutanna alhunsah ahitai.  

Nahum Themgao chun Pathen hi tantih neilou atheng chungnung (Nahum 1:2), kidangtah le thanei pen (Nahum 1:3), aphapen le hepinaa dim (Nahum 1:7), chule thudih le kitahnaa dim (Nahum 1:14), Pathen ahiti, kicheh tah in aphongdoh in ahi.  

Lekhabu Jihpa, Akijih Kum Chule Koi Henga Anajih Ham?  

Hiche lekhabu hi, Nahum Themgao in, 663-609 BC sunga anajih ahi. Chule Nahum Themgao chun Nineveh khopi mite ding leh Judah te adinga anajih ahi. Assyria mite chunga Pathen thutanna ahung guilhun ding phondohna, chule hiche thutah ahung guilhung dinga kon’a chu Judah te tilkhou naa anajih ahi.   

A Galmi Te Chung’a Pathen Lunghan Na 
 


1 Hiche hi Nineveh khopi chung chang thudol'a thuphondoh, Elkosh khoa pat Nahum kitipan themgaovin thil’amu banga athil amu ho kisutna lekhabu ahi. ✡  
2 Pakai hi Pathen engsetah leh phula jing Pathen ahi. Aman a-lunghan teng phulah abol jin, Pathen'in ama doudal te chung’a phu alah ding, A ma lunghanna chu a gal mite chung a abuhlhah ding ahi.  
3 Pakai hi kintah’a lunghang lou Thahattah ahi. Chule ajeh beijin Pakaijin themmonahi amoh ngaidam jipoi. Pakai hi chimpei le khopi huija alamlhan, Meilhang jouse jong hi akengphanga leivui jeng ahi bouve.  
4 Twikhanglen jeng jong aphoa ahileh twi akanghel jitan, vadung jouse jong abonchan atingkang soh hel jin ahi; chule Bashan phai le Carmel mol jong anitah lhon'in agop lha jitan, Lebanon lhang noulai jong agop paiji tai.  
5 Pakai masanga molsang ho jeng jong akihot lingji tauvin, Thing lhang gam ho jong angimsoh jitan ahi; Chule Pakai angsunga leiset jong ahomkeovin Aum jitan, Vannoi pumpi leh asunga cheng jouse jong abeisoh jitauve.  
6 Pakai a-lunghan teng koiham Ama masanga ding ngam ding? Alung han deu jeju chu koiham athoh ngapcha ding? Ajeh chu alunghan teng mei-al kisung lha tobang ahin, Songpi jouse jong hi Pakai jeh-in apoh keh jitauve.  
7 Pakai hi nunnem tah ahin, Gim le hesoh nikhoa kisel na kulpi ahi; Amaa kiselji mihem ho chu Pakaijin amelchih sohkei ahi.  
8 Ama kidoupite vang chu Twisoh hattah letjeng junga hunglong chu atolmang sah hel ding, Amelmate jong chu muthim khojing lah a adel lut ding ahi.  
9 Ipi dinga Pakai dounaa thilgon naneiju ham? Pakaijin achaina hel’a asuhmanghel ding; akisatpite chunga chu nivei phulah khel-a khatveija asuhgam hel ding ahi.  
10 Ama kisatpite chu lingleh khao kihel chom tobanga, mangthah bep diu, chule changpol gosa banga mangthah ahi tauve.  
11 Pakai douna dinga tohgon neija, hangsan tah’a thuseija pang, nangmaa kon mihem khatbe hung louham?  
12 Pakaijin hiti hin aseije: “Amaho hi thahat’u hen lang mi tamu jongleh abonchauva kisatgam’uva kitolmang del diu ahi. Nangma vang bol gentheijin ana um jongleh chun, tun nabol genthei kit tapong’e.  
13 Chule tua ama namkol jon napoh chu kaloilhah peh ding, Chule na kikanna thihkhao jouse jong ka botan peh soh hel ding ahi,” ati.  
14 Chule nangma Assyria te chung chang thudol’a Pakaijin thu apen, namin pu ding cha le nao hung peng kitlou ding ahitai; ajeh chu Pathen lim nasemthu nahou naa konna milim kilhajol ho leh kikhengjol ho aboncha ka paimanga, chule nangma kivuina ding lhankhuh, jachatna tampi kasempeh ding nahi,” ati.   

Nine’veh Khopi Chim Thu Kithang 
 

15 Ven molchung lah a Kipana Thupha choija chamna thu samphongpa kengphang te ni khu! Vo Judah na kut bol ding jouse kibol’in chule nakitepna bulhih sohkeijin, Ajeh chu nangma lam’a migiloupa hung kit talou ding ahi, Ama chu kisumang hel ahitai. ✡    

1 Nagal mipan suhmang ding ngaiton ahungin, kihongphan Pasal pha pha kulpia pansah-in lang lampi vephan; chule nakong kigah in lang, nathahat pan in pang in.  
2 Ajeh chu Pakaijin Israel lal loupina banga Jacob lal loupina jong asemphat kit ding ahi; chule michomgam’a pang hon achom ngimsel’uva ahalsi sia asuhmanguva amonsa alupsah-u ahitai.  
3 Chule asepai gal-hat ho chu alumu asan sohkeijin, A sepai ten abonchauvin pon san-ao akisil sohkeiyun. Kangtalai jouse jong meisi banginapah lah lah-in, Galsat dia akigoltoh tengu leh akipat kal’u angah lel’ui.  
4 Chule kholai dunga kangtalai jouse aki hon lul lul’un, Veng ningkoi dung jousea asuh lhai atou lhaijun, Chule meikong kidevah bangin achanthe thu’uvin, chujongleh kolphe vah bangin aphelap lap’uve.  
5 Chuleh vaibol’a pang ho akoukhom’uvin, ache nauva akipal lhugam tauve; chule ama hon pal phungla adel loijun, asangkhol chol’u akihoh doh bangin akijal dep dop e.  
6 Chujongleh vadung kelkot phung jouse akihong soh tan, Leng inpia mite a lungthoi soh tauve.  
7 Lengnu avon asut lhauvin akai mang tauve, chuleh ajenle a pang nu-ngah ho akap kap’uvin, vahuite ham athouvin amao setsot’un, a-op achum achum jeng uvin ahi.  
8 Chuleh Nineveh khopi hi twikul lentah hija asunga twi jouse long kanghel tobang ahitai. “Kho ngaijin!Kho ngaijin!” tin mihonpi chun asam asam jeng uvin, koimachala akinung hei tapoi.  
9 Chule dangka kichom uvin lang Sana jong kichom’uvin! thil kikhol ho hi chom joutih aum tapon, chule gou hijat thil manlu ho jong hi abei thei tapoi.  
10 Hijeh chun chom uvin langchom ngimhel’un ahomsan koijun! Mihem lungthim alha lhopsoh tan, mihem khupbuh jouse akithing sohhel tai, mihem jouse akong akhasoh-in, mihem jouse maiadup soh hel tai!  
11 Chule sakei bahkai ho kihenna hong chu hoilai hiya? chule sakei bahkai noute kihenna chu akosung chu hoilai ham? Sakei bahkai ten aneh diu sa akipohlut uva, asukin ding beihel’a anoute toh aneh nau chu hoilai ham?  
12 Sakei bahkaipin anoute neh kham dingbep akitha jouvin, sakei bahkai pan jong api dingin sahing phabep akoije; Akosung jong chu sahing athasa adim set’in, chule ahong sung sahin botelsa adimset’e.   

Nineveh khopi pumman a amanthah 
 

13 Hichun thaneipen Pakai chun aseijin, vetan keima nang dou din kapang’e, chuleh na kangtalai jouse kahalvama, ameikhu ki tung let lut ding; chujongleh na sakei bahkai noute jong chemjama katha ding ahi; chule leiset chunga konna na kivah na ding sahing jouse katol mangsoh ding, nasot tol le a pang miho thusei awgin kijapha louhel ding ahi.    

1 O he ada nahi, thisan dimset khopi, Jou le nal dimset’a mithil kichom jeng dimset, min nachom ngahtih nei louva , angahna beija na um ding ahitai!  
2 Sakol kijep gin , kangtalai kitol gin, sakol kinunkho gin leh kangtalai kipei gin pikhu!  
3 Chuleh sakol touthem hon adelkhum khum uvin, Chemjam kol aval lah lah jengin Tengkol jong apah lah lah jeng’e; Sepai te akithatsa ho thilong alhuh lhuh-in akisen, mihem long simjou louvin alum in achung’a miho akipal lhu lhu jeng’ui!  
4 Thilsoh hijat pi hi sujohnu sujoh’a apan jeh a soh ahin, Lungset set’a umdoh a thina thei theija kiheidoh ahitai; chule sujoh a pang chun sujoh’a apanna jeh a namtin vaipi geija apui chatvaija deichat chat’a aksemna jeh a chu mitin vaipi geija apui chatvai soh ahitai.  
5 Hichun thaneipen Pakaijin hitin aseije, vetan, Keiman nang kadou nahi; na nihchol chen jong chu na maichang geija ka hodoh peh ding nahi; chutengleh namtin vaipi hi na sagoh keova pi chu ka vetsah a Lenggam jouse hin na jamopi chu amusohkei diu ahi.  
6 Keiman nang hi bonlhoh kase khum ding, muset set dia kabol’a, vet vet dia kaum sah ding nahi.  
7 Koi koi hijongleh namu pha jouse chu kin leu diu, Nineveh khopi hi akeohel’a kijam ahitai, kon aka ka ding hitam? a lhembi ding leh alungmon ding koi kiholpeh ding hitam? tia asei dingu ahi.  
8 Nile vadung panga chenga akimvela twipi veikol soh hel, twikhanglen pal banga neija twipi banga nei No-amon mite sanga phajo nahim?  
9 Ethopia chu aki hatsah na anahin, angahna bei Egypt jong akihatsahna ahi; Put khopi le Libya mite jong akithopia ana pangji ahiuve.  
10 Hijongleh min apoh mang ahitan, sohchang dia che ahitai; achasen jouse akichilgoi sohtan, thingphung jouse jong akivogoi soh tauve; chule akhopi sunga migun ja um tahtah ho jong min vang asan’uvin akihom tauve; chujongleh akhopi sunga mi thahat lai jouse jong thihkhaovin akihen sohtai.  
11 Nang jong ju nakham ding, namit kisucho ding, melma a konna hoidoh na dia nangin kisel na ding na hol ding ahi.  
12 Nakulpi jouse jong theichang phung bep ahin, theichang ga masa tobanga akiho lhah leh anenompa kamsung'a lenglut jeng ahi.  
13 Vetan, na sepaija pang ho jong na cho lai sunga numei jeng ahitai. Chule naki doupite din na gamsung a kelkot jouse lentah tah-in akihong doh sohtai; na kelkot gol jouse jong hi meiyin akahvam soh hel ahitai.  
14 Kho ki-umna dingin twi gathal loijin, na kulpi jouse kikaidet loijin; bonlhoh lah a lenglut jengin chule changpol chilgoijin, cheh deng loijin;  
15 Meiyin namoh kahvam theijin tin, chemjam in na vautan thei ding ahi; khaokhote kithat gam banga natha doh jeng thei ahi. chule nangho le nangho khaokhote jat in kisim uvin lang khaokho te banginkipunsah jeng uvin!  
16 Na mite kivei ho chu punsah jingin, van'a ahsite sangin tamsah loijin; khaokhoten alha ajah jiuvin aleng mangloi jitauve.  
17 Chule namilen na milalte jong khaosut te beh ahiuven, nadanthu lekha them ho jong hi meibol kai nikhoa pal dunga khaokhote jing lei loiya toubep ahiuve.  
18 Vo Assyria lengpa na kelngoi ching ho a ihmu soh tauve; na milen na milalte jong akitalsoh tauvin ahi. chule namite jong molsang chung dung jousea akithe thangsoh’uvin, akou khom ding koimacha aum tapoi.  
19 Chule namaha nasil ngim peh ding koima aumpon, natinna maha lah amelse behseh jengin ahi; ahinla nachung chang thudol japha chan akipah’uvin akhut abeng beng jeng uvin ahi. Ajeh chu tang louhela thilse nabol, koipen chunga hunglhung khalouva um kha em?   



✡ 1:1
Isa 10:5-34; 14:24-27; Zephaniah 2:13-15

✡ 1:15
Isa 52:7

HABAKKUK  

THEMGAO LEKHABU  

Habakkuk Themgao Lekhabu Sung Thu  

Habakkuk hin Pathen thudoh hahsa tah chu ana dongin, hichu themgao lekhabu dang tobang loubeh hiche lekhabu hi ahin sundoh theijin ahi. Chule Habakkuk hin Pathen adohna le Pathen'in Habakkuk adonbutna ho hi themgaopa hin ana jih ahi.  

Habakkuk in thumvei Pathen kom’a thu anasei in, hiche lekhabu hi hop thum’a hopkhen thei asodoh in ahi. Amasa bung-2 sunga hin themgao Habakkuk in Pathen thudoh nivei abol’in chule ajona pen in, bung-3 sunga Pathen thangvahna taona thudol ajihlut in ahi. Aman, Pathen'in amite chonsetna avetthim hi oimona aneijin, hinlah Pathen'in amite chonsetna jeh chun, Babylonte hunguva Jerusalem soh’a ahung puimang diu thudol aseipeh in ahi.  

Hinlah amite sanga chonse khohse cheh Babylonte chu iti dana gimbolna beija akoi ding ham, ti thudol adohnaa chun—Babylonte chu gimbolna thoh louva akoilou ding thua, athudoh chu donbutna aneijin ahi.  

Lekhabu Jihpa Chule Ajih Kum  

Hiche lekhabu hi Habakkuk themgao in Judah namsung Pathen’a kon agamlat pettah-u, chule Babylon ten Jerusalem ahung lah masang jep-uva anajih ahi. Hichu 610-605 BC vel-a anajih ahi.  

Hiche Phat Laiya Thilsoh Umdol  

Hiche phatlai hin, Judah phung sunga chonset ana hoise lheh in, milim houna’a achateu maicham thilto in ana tohdoh jiuvin ahi. Pathen hing leh dihtah chu ana hepha tapouve! Judah te lengpa gilou tah Jehoiakim chun Pathen themgao ho thusei angailou goh hilouvin, aman themgao ho lekhajih jong meiyin ahal in, chule atha jong ana um'in ahi.   

Themgao Thudohna 
 


1 Hiche hi Habakkuk themgaovin thilmu aneina thudol ahi.  
2 Vo PAKAI, itihchan geija panpi ngaichaa kakou kou di hitam? Hinla nangin nei ngaipeh poi! “Muntin'a nosopma kibolna aumtai!” Ka kap in, hinla eipanhu dingin na hungpoi.  
3 Hiche gitlou kibol ho hi kavet vet jing ding hitam? Hiche gim gentheina ho jouse hi ibol’a kavet vet jeng ding ham? Keiman kavet chanin mahthahna le nosopma kibolna hobou ka mudoh’e. Mi nelkal hat ho leh kinahpia hat mihonpi chun eihin umkimvel tauve.  
4 Dan hi donlou tobangbep chu ahitai, chule thutanna munho’a jong thudih umtalou ahi. Migilou ho chun midih ho sanga gamchenga atamjoh jeh uvin, thudih chu heikoija um bepma ahitai.   

Pakai akon donbutna 
 

5 Pakai chun adonbut in, “Chitin namtin ho khu gahven chuleh kidangsa temin! Ajeh chu keiman nangma nikho laiya hi thil khat kahin boldoh ding, mi koiham khat touvin seijongleh na tahsan louhel ding chu kahinbol ding ahije. ✡  
6 Keiman Babylon mite ho, giloutah le nosopma mibol ho chu ka hin tundoh ding ahi. Ama hon vannoi muntin apaltan’uva kijotle ding’u chule gam dang tampi ahinjo dingu ahi. ✡  
7 Amaho hi gitlou abol nauva engsetah’a chonna ahiuvin, chutia abolnom chengseu chu abol’u ahi.  
8 Sakol aneihou jong lutnu sangin alhai hatjouvin, khomu chipchep a ngeihon lhakhom sangin jong ahoise jouve. Sakol kangtalaija touho chun gamla tah a kon'in a sakol ho’u chu ahin thunun jeng uvin; Muvanlai lengle hon a anchah’u abokhumuva avallhum jiu kisei tobang ahiuve.  
9 Oh, ahung tauve, abonchauvin nosopma boldin akunsuh tauve. A gancha hon hou jong chu nelphaija hui bangin ahung kitol’un, amasanguva asohchang ho’u ahin masot hou chu neldi tamin atam jeng uvin ahi .  
10 ama hon leng ho le leng chapa te ho chu isahlou tah in abolun, chule akulpi ho jouse chu isah loutah in abol uve.  
11 Amaho chu hui nung bangin akitolun chule achemang tauve. Hinla amaho sungil’a themmona nei ahiuve, athahat uchu pathena nei ahiuve.”  
12 Vo Pakai ka Pathen, nangma tonsotna um, ka Mithengpa Nangman nei theh manghel jeng hih nauvin nate na? Vo Pakai, ka Songpiu, nangman hiche Babylon mite hi eisudih dinguleh ka chonsetna ho’u atam jeh a ei-gimbol ding uva na hinsol ahi.  
13 Nangma hila athenga nahin chule agilou chu n maikoh a um theilou ahi. Chuti ahileh amaho do’ha joulhepna namitsat ding hijaham? Mi engsete chun asanguva chonphajo avallhumu jongleh thipbeh a naum ding hitam?  
14 Keiho hi ahinga kimandoh dinga le akithat dinga kiman ho tobangbep kahiuvem? Kei ho hi twikhanglen na um ganhing ho lamkai bei tobangbep ka hiuvem?  
15 Amaho kipanaa le golnop bolna ding uva, ngakoija eiki khaidoh dinga chuleh lensunga ohden bep ding bou kahi dingu hitam?  
16 Chutengleh ama hon lenthang anei hou chu Pathen tobangin houvun tin, chuleh amasanguva chun gimnamtui halna nei uvinte. Amaho chun, “Hiche lenthang pathen ho hin keiho eihaodoh sah’u ahi” ati ding’u ahi.  
17 Nangman amaho hi hiti dinmun'a hi nasolmangpai pai ding ham? Amaho hi phottohna beihella agaljouva hi i-tiha maipah jing dingu hitam?    

1 Kagalvenna mun'a chun kaldoh ingting chuleh ka pansatna mun'a chun dinging’e. Chu che mun'a konna chu Pakaijin kajaha ipi aseiding ve’ing ting chuleh keima kiphinna iti eidonbut nem ti ngah-inge.   

Midih Ho Ki Hinso Ding 
 

2 Chutah in Pakaijin kajah a, “Ka donbutna hi songpheng ho chunga jihdoh in, hiti henlang hileh, alhaile pa chun midang ho kom'a thu phatea agalhut thei ding ahi.  
3 Hiche ahunglhung ding kimu hi khonung’a ding ahi. Hiche hin achaina ding ahilchenin, chule hiche hin gu ilhungtei ding ahi. Ahung vaigeija ahijongleh, ngah hat in, ajeh chu kho ngaisot louding, hunglhung tei ding ahi. ✡  
4 Mi kilesah chu vetem in! Amaho tah akisong uvin, chuleh ahinkho mandan’u chu akon chetchut nin ahi. Hinlah midih chu Pathen a dinga tahsan aum nauva hing ding ahiuve. ✡   

Mi giloute Pohgih 
 

5 Nei le nga hao mana lungngahna thei ahidehpoi, chuleh mihoitho hon kicholdona anei hih uve. Ama hon lhan tobangin akamu chu ahonglenun, chuleh thina kisei tobangin aphatai atipouve. Akiloset manuvin ama hon namtina mi akhom khomuvin, chuleh mitampi chu aval lhum tauve.  
6 Hinla asoh chan loi jengu hin amaho ajumso ding’u ahi. Amaho chun dai thanopna anei uva, Migucha nangho itobang lunghemna in nahin phah diu hitam? Tua hi nachan ding dol’u na kimu ding’u ahi! Alam louva na hung hao dohu ahin, hinlah itih chanpi hi hitia na masot nahlai dingu ham?  
7 Phulouhel ouva na leibatna houvin nachung uva thutanna nanei khum ding’u ahi. Na chunguva hungkihei uva kicha le tija'a nadinpet’uva nanei jouseu nalahpeh dingu ahi.  
8 Ajeh chu nang hon namtin vaipi nei jouse nachom jeng’u ahin, tua hi ason achilhah ho jouseu chun nangho nei achom dingu ahi. Nanghon thinglhang gam pumpia tolthana nabol uvin chuleh khopi ho chu alam louva gimbolna in na lodimsah tauve.  
9 Alam louva phatchomna naholnauva konna in lentah tah nasahu hin itobang lunggim nan nahin lhunkhum ding’u hitam! Nagou haonauvin huhbit nachoh pehthei dingin na tahsan’un, hahsatna in aphah joulouna ding mun'a na insung mi busatsah a nahiuve.  
10 Hinlah tolthana nabol jeh a hi, namin na jachat sah a chuleh nahinkhou nachan lo-u ahitai.  
11 Banga song ho hin nangho douna a kholhang ahinsap doh ding, chule inchunga inkam kilhunna inching noilama kidap hon jong noplouna ahin phondoh ding ahi.  
12 Tolthana le a lamlouva sumtong mu’a konna khopi sadoh ho itobang lunghem nan na hinphah diu hitam!  
13 Van Sepai ho Pakai chun namtin vaipi ahaonau hi vutvai kisopeh ding ahi tia ana thutepsa hilou ham? Na tampi atohdohu jong aboncha panna bei ahi.  
14 Tihon twikhanglen in achup bangin, leiset hi Pakai loupina hetna in alodim ding ahi. ✡  
15 Naheng nakom kham ngolsah a nangma itobang lungkhamnan nahin phah ding hitam! Nakhon chu achung uva na ngamin, amaho chu adasa sauvin a jachatpiu sagohkeu ahinau chu deitah a navet theina dingin nabol'in ahi.  
16 Hinla kintah a na chunga minset sahna hunglhung ding ahi. Hungin, donin chuleh muthei din kilangdohin. Pakai thutanna khon’a kon chun hung donin, chule na loupinau jouse chu jachatna hin sodoh hen.  
17 Nanghon Lebanon gammang ho chu na satchaijui. Tua hi nangho kisatlha ding nahiuve. Nanghon gamsa ho chu na sumang hel’ui, hijeha hi amaho kicha a na um’u ahitai. Agamsung pumpia toltha nabol uvin, chule khopi ho jong chu nosopa kibolna nadip dimu ahitai.  
18 Mihem khutnin asem milim chu ipi phatchomna uma ahilouleh nalhemlhauva pang milim kilhajol chu phamonga hinam? Nakhut tahun asem thil tahsan chu ipi phatchomna ham, pathen kihoulimpi thei hilou chu!  
19 Thinga konna kisem milimho jaha, “Khangin lang chule nei huhdoh un” tiho chunga itobang lunghemna in nanga’u hitam! Thusei theilou song milim kisem ho jah a, “Thoudoh un chuleh neihilun” natiuve. Milim khat nin ipi bol ding nahil theijum? Sana le dangka a kisem himaithei junte, hinla ama hon asung uva hinna anei pouve.  
20 Hinlah Pakai hi Ahou In Thenga aum’e. Leiset pumpi a angsunga thipchet hen”.    

Themgaopa Taona 
 

1 Hiche taona hi themgao Habakkuk in lakaija ahin sahdoh ahi.  
2 Pakai, nangma chung chang thu hi abon'a kana jahsa ahi. Na thilbol ho hi kadatmo lheh jengin ahi. Achesa kum ho’a nana bolsa ahi bangin, ka ngaichat dehset petlaitahu hin nei panpi kituvin. Chuleh na lunghan laitah a jong mikhoto them nahina chu geldoh in.  
3 Keiman Pathen chun Edom gal lama patna gamthip ahinjot galkai kamu’n, Paran molchunga konna Mitheng Pa chu ahung kamui. Avah emsengsung chun vanthamjol alodimin, chuleh leiset chung hi avahchoinan alodim jengin ahi.  
4 Ahungna chu nisa hung sohdoh bangin akilang jenge. Akhut a kon'in vah ahung kikhodohin, athaneina kiselna mun'a konna hungdoh a ahi.  
5 Amasanga amangthah ding ho akijotnun, chule anunglama pulin ahinjuipaijin ahi.  
6 Ama adinleh leiset akithingin, avetna ahileh namtin vaipi akihot jenguve. Tonsotna ana um mol ho chu athechehin, chuleh a i-tiha thinglhang anaum ho chu asuchamin ahi. Ama Tonsotna Umpa chu ahi.  
7 Keiman Kushan miho chu lunglhatah a a’umu kamun, chule Median namte jong chu kicha a tijatah a a’umu kamui.  
8 Pakai, nangman lunghanga twi chu najepma, twipi chu kikhena hija ham? Amaho chunga lunghimoa nahim? Ahipoi, nangin huhhingna sakol kangtalai chu nahin sol ahijo me!  
9 Nangin nathal le na thalchang koina na livathei chu napeije. Nangman leiset hi vadung twi ho lonna dingin na hongdohin ahi.  
10 Mol ho akivetle akithingin, twi kinong chun amasanglama ahin nuhin ahi. Twi thuh tah chun ahin samdohin, akhut chun Pakai lam ahin sang’e.  
11 Nisa le lha chu nathalchang ho jangkeija alenna chule natengcha vallihleh chu akipeipet in vanlaijolla ading dentai.  
12 Nangman gamsung chu lunghangin napaltanin, chule chitin namtin chu lunghangin nachotpha tai.  
13 Na lhenchomte huhdoh dingin, nathaonute huhdohna dingin nakipat dohtai. Nangin migilou luchang chu na noigepin chule alua pat akengtou geijin najep pehtai.  
14 Huipi hungnung banga hung kitola, bailamtah a Israel bahgam dinga go chu, nangin ama galvon ma-man nasumang’e.  
15 Nangman twipi chu nasakolla na paljengin, chule twi thahat tah chu sangtah in kiting denin na umsah jeng’e.  
16 Hiche thu kajah in kasungil akithing jengin, ka muh jong kichatnan aphusepsupmin, kakengteni jong akihot hotnin, chule kichat tijatnan kakithing jenge. Keiman ka chunguva gal hungbol mipi ho chu vangsetna nasatah in ahinphah dingu nikho chu thipkhencha kanga ahitai.   

Tahsanna Zaila 
 

17 Theichang phungho jong chu pahdoh hih uhenlang, lengpi guija lengpiga ho umhih hen; Olive phunga thao putdoh tahih jong  

leh, chuleh loujao hoa ima pou hih henlang chuleh ga sodoh tahih jong uleh; chuleh loujao hoa gancha ho thi’u henlang, ganhing ho jeng jong chu agoh in umu henlang hita jongleh;   


18 Keima Pakai a kipah nalai ding kahi! Ei huhhingpa Pathen’a chu kipahna lai ding kahi!  
19 Leng vaipo thaneipen Pakai chu ka thahatna ahi! Sa san bangin keng thaneina pen tin, munsang lai laiya jong eichopsah ding ahi. (Zai pipu chun: Hiche taona hi semjang khao tampi tothoa atumginga alamkai ding ahi.) ✡   



✡ 1:5
Act 13:41

✡ 1:6
2 Lengte 24:2

✡ 2:3
Heb 10:37

✡ 2:4
Rm 1:17; Gal 3:11; Heb 10:38

✡ 2:14
Isa 11:9

✡ 3:19
2 Samuel 22:34; Labu 18:33

ZEPHANIAH  

THEMGAO LEKHABU  

Zephaniah Themgao Lekhabu Sung Thu Umdan  

Hiche phatlai chun, Judah gamsung umdan chu koima Pathen ging’a, Thudih leh Thutah’a Pathen hou ana umlou ahi. Gamsung pumpia mipi ten jong, thudih leh alhem ahekhen thei pouvin, Thudih in mun anei jou pon, Thempu ho jengin jong Pathen thutah hol louvin, in’ah milim doi houna maicham aphalpeh un, Pathen muntheng jouse asuboh gam’un ahi.  

Hitobang lah a chun, Josiah lengpan ajochan in, Pathen dihtah chu, thudihtah’a houna ding angaiton, alenggam sung pumpi semphatna aneijin, Pathen lunglam ahol’e. Ahivangin miho lungsung chu setnan alo dim in, akikhel dehpon, Pathen dei hol’a aum pouvin ahi.  

Hijeh chun Pathen'in, Zephaniah henga thu ahinseija, Judah mite chunga alunghanna thutanna ahunglhun ding thudol ahilchen sah ahi.  

Lekhabu Jihpa Chule Akijih Kum  

Hiche lekhabu hi, Cushi chapa Zephaniah jih ahi. Ama phatlai chun, Judah gamsung’a Josiah in lengvai anapon, hichu 640-609 BC sung ahi. Zephaniah min hi, “Pathen'in avenbit ahilouleh Pathen'in asel,” tina ahi. Ama toh khang kibang anaum themgao ho chu, Jeremiah leh Nahum ahilhon’e. Ajihna phat hi, 630-627 BC sung ahi.   

Pakai Thutanna Le Lungsatna 
 


1 Amon chapa Josiah in Judah gam’a lengvai apohlaijin, Pakaijin hiche thu hi Zephaniah kitipa heng’a ahin sei tai. Zephaniah chu Cushi chapa, Cushi chu Gedaliah chapa, Gedaliah chu Amariah chapa, Amariah chu Hezekiah chapa ahi. ✡  
2 “Keiman leiset chung’a thil ijakai katheh ngimhel ding ahi”, tin Pakaijin aseiye.  
3 “Keiman mihem leh gancha katheh ngim ding, chung’a leng vacha ho katheh ngim ding, Twikhanglen’a nga ho jong katheh ngim ding ahi. Migilou jouse abong abaija kalha-a, kaset tup ding, leiset chung’a mihimte kasuhgam ding ahi”, tin Pakaijin aseiye.  
4 “Keiman kakhut tah’a Judah gam le Jerusalem kasugep ding, chuleh Ba’al doi hou ho jouse, anunung pen geija ka suhgam ding ahi. Keiman milim doi houna thempu ho jouse jong, koiman ageldohkit tahlou ding’a, ka suhmang ding ahi.”  
5 Ajeh chu ama hon, inting vum’a nisa, lhathah chuleh ahsi ho ahouvun, abohkhup jiuvin ahi. Amaho Pakai nung juijin akiseijun, ahinlah amaho chu Molech Pathen hou joh ahiuve.  
6 Pakai nung ajui nauva kon’a nungjam kit ho, Pakai jong hol talouva chuleh dong talou ho chu, ka suhmang soh hel ding ahi.” tin Pakaijin aseiye.  
7 Hatchungnung Pakai angsung’a thipkhen in um'in, ajeh chu tijat umtah Pakai thutanna nikho chu anaitai. Pakaijin amite asutu in, kilhaina gantha ding jong agong’e, chuleh aman amiho jong athensotai.  
8 “Hiche thutanna nikho chuleh, keiman Judah pipuho leh leng chapa te ho talen kamatsah ding, chuleh milim doihouna a chon ho jouse jong, abon’a talen kapeh ding ahi” tin Pakaijin aseiye.  
9 Henge, milim doihouna kin’a gapang tapou abon’a gotna kapeh ding, chuleh apupa insung dim’a um’a, pumhat leh duha-a thilbol ho jouse, abon’uva talen kamat sah ding ahi.   


10 “Hiche nikho niteng chuleh”,  

Pakaijin aseijin, “Nga kelkot a pat ka ogin kija ding chule khopi ningli jousea kithong soh ding ahi.”   


11 Keithela touho lunghem in kap’un, ajeh chu kivei mi ho le sumkol vei mi ho kisumang ding ahi.  
12 “Meisal kadet’a Jerusalem khopi thimlai jouse kakhol chil ding, chonset muthim noiya touva, Pakaijin thilse hihen thilpha hileh boldeh ponte, tia sei ho gotna kapeh ding ahi.  
13 Anei agou jouseu kichomdoh jou keiding;  

A in jouseu ahom keuva kijam soh ding ahi.  

In thah sa jonguleh, chen thei dehlou diu;  

Lengpilei lhou jonglehu, lengpitwi adonlou diu ahi.   


14 “Tijat umtah Pakai nikho chu ahung naiye.  

Genthei lilhon kana nikho,  

Pasal thahat tah jeng jong kana nikho,  

Hunglhung vah ding ahi.   


15 Hiche nikho, Pakai lungsat kibuhlhah nikho chu – Genthei leh hesoh nasat nikho,  

Manthah leh ahomkeova um nikho,  

Muthim leh lunkham lungjin nikho,  

Muthim lhangkhal le meibol jin nikho,   


16 Gal lhangsapna le sumkon kimut nikho,  

Khopi pal kinokhum leh gal nasatah a kisatna nikho hi ding ahi!   


17 Pakai dounaa na chonset jeh uva,  

Mitcho banga kakimaile sah diu,  

Na thisan’u leivui lah a kasunlhah ding,  

Chuleh natahsau tol'a among dinga kijam ding ahi.   


18 Pakai lungsat kibuhlhah nikho tengleh na sanauva jong na dangkauva jong na kihuhhing jou lou diu ahi. Pakai lungsat chun leiset jeng jong avallhun jeng ding ahi.  

Aman leiset chung mijouse asuhmanga asuhbeihel ding ahi.    

Lungheina dia kouna 
 

1 Kikhou khom’un nabon’un, kikhomsohkeiyun, nangho jum leh ja helou nam mite.   


2 Pakai thutanna nangchunguva alhum masangin, kikhom’un, Hui a changvai kisep mang banga na kisep mang kah in, kisih’un, Pakai lunghanna meikong banga aki buhlhah masang, chuleh Pakai lungset gimnei tah ahunglhun masangin, kisihun.  
3 Gamsunga mi noinungten Pakai jeng hol’un, chuleh athupeh nit’un. Adih jeng’a thil bolding gouvin, chuleh nunem tah in hinkho mangun. Chutileh Pakaijin, alunghan nikho’a na seldoh’uva chuleh sumang louva na huhdoh theiju ahi.   

Philistine douna a thutanna 
 

4 Ajeh chu Gaza leh Ashkelon khopi jong ahomkeuva kidalha ding, chule Ashdod leh Ekron khopi jong kisuchim’a kidel jamdiu ahi. ✡   


5 Ada nahiuve! Nangho twikhanglen panga cheng Philistine mite, chuleh Canan gamsunga cheng ho jouse jong, hiche thutanna hi nangho chunga chuding ahi. Ajeh chu Pakaijin nangho nabeikei kah’uva na suhgam dingu ahi.  
6 Philistine gam, twikhanglen pang ho, hamhing gamlah naso ding, chuleh kelngoi chingho pansatna leh ganchate kikholkhomna mun hi ding ahi.  
7 Judah mi ahingdoh amoh chengsen, hiche mun hi, kineh holna a aneidiu. Janteng Ashkelon a ingem ho’a jan choldo diu ahi. Chutah leh, Pakai a Pathen’u chun, khotona neitah a amite ahinvil ding chuleh asemphat kit’a hamphatna apeh ding ahi.   

Moab leAmmon douna a thutanna 
 

8 “Keiman Moab mite ham hoithona kajan, chuleh Ammon mite ajumso nau kajai. Ama hon kamite noise tah’a anuisat’uva chuleh isahlou tah’a gal abolden’u kamu tai. ✡  
9 “Tun, keima ka hingjing ’e,” tin Israel Pathen, thaneitah Pakai chun aseiye. “Moab leh Ammon mite kisugam ding, Sodom leh Gomorah banga kisumang soh hel ding ahi. Agamsungu jong ling le khao dimset, chikhuh jeng hi ding, chuleh a-itih’a ahomkeova kijam ding ahi.” Chuleh kamite ahingdoh chengsen, amaho adelmang’uva agam sungu achenden diu ahi,” ati. ✡  
10 ama hon akiletsah ga akisan diu ahi. Ajeh chu ama hon Pathen mite chu noise tah’a atot thang’uva, thaneipen Pathen douna abol’u ahi.  
11 Pakaijin agamsung uva leiset Pathen umho jouse asuhmang ding, chutah leh amaho tija tah’a alha ding ahi. Chuteng namtin vaipin ama cheh gamsung a, Pakai chu bohkhup a ahou diu ahi.   

Ethiopia le Assyria douna a thutanna 
 

12 “Vo, Ethiopia mite nangho jong ka chemjam’a na lousoh hel diu ahi” tin Pakaijin aseiye. ✡  
13 Chuleh Pakaijin sahlam gamho douna-a akhut tum alapding Assyria gam asuhmang peh ding ahi. Nineveh khopi jong ahomkeuva aumsah ding, panna bei nelphai gammgo banga akoi ding ahi. ✡  
14 Akiletsah piu khopi chu, bongte le kelngoite kivahna leh kolna hi ding, chuleh gamsa jouse jong kol diu ahi. In-gemsa ho lah a chu, sumbupi ho, saphute, chuleh muthong ho hung cheng diu, aham gin’u kholai sung kithong ding ahi. Cedar thing a kisa in jouse jong ki suchim gam ding, chuleh in kot ho jong thilse ho kinot dim gam ding ahi.  
15 Hiche khopi chu ahi, kiletsah tah’a “Keima bou alenpen kahi” tia ama kichoi sang’a, kulpi detpen’a ana um chu. Ahinlah, tunvang ahomkeuva kijam ahitan, gamlah gamsate chenna mun ahitai. Avahle ajotpa jousen, akhut tum ajeldenun, nuijat nopnan aneitauvin ahi.    

Jerusalem Khopi Thutanna 
 

1 Hesoh gentheina kiboldoh jing, Ohe! ada ahi! Doumah mah bol’a kisuboh soh hel, Vo! Jerusalem khopi, kimatna khopi.  
2 Hiche khopi hin kisuhdihna him him adoudal in, koima thudih sei ging aumpoi. Ama hon Pakai chu atahsan pouvin chuleh ama Pathen’u kom jong anaideh pouve.  
3 Khopi sung vaipo’a pangho chu, Sakei bahkai bangin kitumlet lutin, aneh ding bou akihol’un.  

A Thutan vaihom ho jong, kamkei hon, gilkei keija nilhah ngah a, jan muthim lah a neh ding kihol’a, jingkah teng neh moh ima khenlouva umho tobang ahiuve.   


4 A themgao ho jong , jouleh nal’a ama phatchomna ding kihol ngen ahiuve. Chuleh Thempua pangho jong , Pathen thupeh nitlouvin, Hou-In sung asuboh gam tauvin ahi.  
5 Ahivangin, Pakaijin khopi sung adalha pon, aumpi jingin, chuleh amaho din ima setna abolpoi. Aniseh in, aman thudih chu aphongdoh jingin, chuleh aman ima bolkhel anei poi. Amavang, thudih louva chonpa chem jum le ja lam ahepoi.  
6 “Keiman nampi vaipi katheh ngim in, akisel nau kulpi bang le in ho jon ahomkeuvin kakoi tai, kholai dung ajong koima avahle aumpon, athip gamtai. Ajeh chu ahing doh amoh khat jong umlou ahi tauve.  
7 Keiman kagel chu, tunvang hiche te hin eijabol intin, eiging tauvinte, kati. Ka hilchehna ho jong sang tei tauvinte, kati.Chuteng keiman achung uva jepna pehkit dang’e, chuleh achennau inho jong kisuhmang kit dahen, kati. Ahivangin, amaho jingpitah In athouvun, abolngaiju setna jeng abolun, akhoh cheh cheh jingin ahi.”   

Lhatdoh Amoh Chengse 
 

8 Pakaijin aseiye,” Hijeh chun khongai jin, ngahhat in, keiman hiche namtin vaipi gitlou bolte ho hi, keima kadin’a, themmo kachan sah ding ahi. Ajeh chu leiset chunga lenggam ho kasuhkhom ding, achung uva ka lunghanna khosetah meikong tobang chu kabuh khum ding ahiuve. Hiche ka lunghanna meikong chun leiset pumpi ahalvam ding ahi.   


9 Chutengleh keiman namtin vaipi kamcheng ka sutheng’n kakhel peh ding, chute leh mitin in lung kitoh’a Pakai ahou cheh ding ahi.  
10 Chutengleh, Ethiopia vadung gal‘a umho, chehsa ka miten jong, thilto ahin choi uva apeh dingu ahi.  
11 Hiche nikho chuleh, nangman jum le ja nathuh tah louding, ajeh chu keima douva napantah louding ahi. Keiman nalah uva kon’a mi kiletsah ho chuleh ama kichoisang ho ka paidoh ding ahi. Chuteng kalhang theng’a chu kiletsah hoithona um talou ding ahi.  
12 Ahingdoh amoh chengse, amaho chu, abon’a mi lungneng leh mi kinem sah ho jeng ahi tauve. Ajeh chu amaho chu Pakai min’a taojing ho ahiuve.  
13 Akidalha Israel amoh chengsen, adihlou abolkit tahlou ding’u, jou leh nal’a jong khat le khat kilhem talou ding ahiuve. Ajeh chu, amaho chu, koiman akichatsah tah lou dingu chuleh lungmong’a, nomsel’a aneh uva chuleh kichol diu ahitai. ✡  
14 Vo, Zion chanu, O thongin la sauvin; Vo Israel kholhang sam in! Nalungthim pumpin kipah le thanom in um'in, Vo Jerusalem chanu!  
15 Ajeh chu Pakaijin akhut a na chungthu atan ding chu alamang tan, chuleh na melma te jouse jong anomang soh tai. Pakai ama tah Israel leng ahin, nalah uva aching jing e. Nangman navel’a thilse nagin kit tahlou ding chuleh na gentheina jouse beisoh ding ahitai.  
16 Hiche nikho chuleh, Jerusalem kiseipeh ding cu, “Vo, Zion, kipah thanom in, kicha hih in, natha jong lhahsam sah hih in!  
17 Ajeh chu, na lailung uva Pakai na Pathen chu aching jingin, ama chu thaneitah huhingpu ahi. Aman thanom tah’a nakipapi ding, ami lungsetna chun na lungmon sah ding, nang dinga kipah thanom’a chuleh kipa la asah ding ahi.  
18 “Keiman nangho, kut nikho’a lunghem leh lhasa umho jouse, kakhop khom soh ding, chuleh nangho avel’a koiman nabolset kit tahlou dingu ahi.  
19 Chuleh keiman nangho bol genthei ja pangho chu nasatah’a ka bolgim ding ahi.  

Keiman alhasam ho leh bel ding neilou ho  

jouse kahuhdoh ding, chuleh muntin’a ana  

kidel magho, keiman kahin puikhom ding  

ahi. Keiman amaho chu, loupina leh minthana akpeh ding, amaho dinga ajumnao leh ajachat nau jouse chu kilamang ding ahi.   


20 Hiche nikho chuleh, keiman nangho jouse ka khopkhom ding, inlam’a ka puilut kitding nahiuve. Keiman nangho, leiset chung namtin vaipi lah a, minphatna leh minthanna kapeh ding, chuleh amitmu cheng uva Hamphatna kapeh ding nahiuve. Hiche hi, keima Pakaijin ka seidoh ahitai.   

2 Lengte 22:1—23:30; 2 Thusimbu 34:1—35:27

✡ 2:4
Isa 14:29-31; Jeremiah 47:1-7; Ezekiel 25:15-17; Joel 3:4-8; Amos 1:6-8; Zechariah 9:5-7

✡ 2:8
Isa 15:1—16:14; 25:10-12; Jeremiah 48:1-47; Ezekiel 25:8-11; Amos 1:13-15; Jeremiah 49:1-6; Ezekiel 21:28-32; 25:1-7; Amos 1:13-15

✡ 2:9
Semtilbu 19:24

✡ 2:12
Isa 18:1-7

Isa 10:5-34; 14:24-27; Nahum 1:1—3:19

✡ 3:13
Rev 14:5









	Haggai


	1

	2





 
HAGGAI  

THEMGAO LEKHABU  

Haggai Themgao Lekhabu Sung Thu Umdan  

Pathen panpina le phattheina jal’in Israel te chu Babylon’a kon'in ahung kile tauvin ahi. Hinlah ama hon Jerusalem sahphat kit ding ahitoh kilhon’a toh ding tham ding tampi amu-u chun, alung kim pouvin ahi. Hiche dinmun laitah chun, Hagggai Themgao leh Zechariah Themgao thuseiphong jal chun, amaho akipah thanom uvin, athah in akitil khou un ahi (Ezra 6:14). Ajeh chu amanin, Jerusalem Hou-In athah a tundoh kitna ding toh kisaija pan analah khom lhon ahi. Athu seiphong lhon jal chun, mipi lung akikhel hel jeng tan, Pathen lam vepum in, ama-ama cheh in kiphal thengna aneiyun ahi.  

Ipi dinga Israel te lungkim lou ahidem? Ajeh chu ama hon Pathen Hou-In asah diu chu ahaimil uvin, amaho natong ding bangleh amaho in-kisah phat ding banga akigel khah jeh u ahi (Haggai 1:9). Hijeh chun Haggai in, Pathen dinga akitom lah diu thudol aseijin, “Ipiti nahiu ham phaten kiveuvin!” atin ahi (Haggai 1:5).  

Lekhabu Jihpa Chule Akijih Kum  

Hiche lekhabu hi Haggai Themgao in 520 BC a, anajih ahi. Haggai chun Pathen dinga kin abolna, adeh-a gaothu asei phatsung chu chomcha anahi. Aman gaova thu anasei phat ho hi—Kum khat sung anahin, agom lam’a ledoh din, Lhajing 29, Ellha 17 chule Ollha 18 ho hi ana hidehset ahi. Gaova thu asei pat apat ajona chan chu lha li halhin lou ahi.   

Pakai Hou-In Sadia Kouna 
 


1 Darius leng vaipoh kal kum ni lhinna, Lhajing nisim som ni le ko nin, Judah gamvaipo Shealtiel chapa Zerubabel le Thempu Chungnung Jehozadak chapa Jeshua henga Pakaijin Haggai a kon'in thu ahinseiye. ✡  
2 “Van Pakai chun hitin aseiye: Hiche miten, ‘Pakai Hou-In sahphatna ding avatna laiye atiuve.’ ”  
3 Hijeh chun Pakaijin Haggai themgao kamin ahin seiye:  
4 “I-atileh ka in asesa kijam’a nangho in nomtah tah a chen nahiuvem?  
5 Hiche hi Van Pakai sei ahi: Ipiti nahiu ham phaten kiveuvin!  
6 Muchi tamtah natudoh naovin, ahinlah lhomcha bou nakiat doh uve. An nane naovin, ahinlah navaset thei pouve. Twi nadon naovin, ahinlah na dangchah-u achimdeh poi. Von na kivon naovin, ahinlah lum nasah jou pouve. Na tohman jouseu jong akoina sumdip avangsa bangin amang pai ji'e!  
7 Van Pakai chun hitin aseiye: Ipiti nahiu ham phaten kiveuvin!  
8 Tun thinglhang langa kal’uvin, thing gasuivin lang, ka in sa phauvin. Chutileh keima kalung lhaiding chule kaloupi thei ding ahi, tin Pakaijin aseiye.  
9 Tohga tampi nakineppi uve, ahinlah na vaicha cheh jouve. Chule na tohga’u in nahin pohlut tengu, ka sem mangpeh jitauve. Ipijha ham? Ajeh chu ka in ase san akijamin, ahinlah nangho amitaki’in ama in nomtah tah kisahnan naki salel uve, tin Van Pakai sepai chun aseiye.  
10 Nangho jeh a van mun jousen gotwi daitwi atuhkih’a, chule leiset in jong ga asemdoh lou ahi.  
11 Na louma dung jouse le na thinglhang jouseuva nichang kasat sahding – hiche nichang sat chun chang jouse agotsah ding, lengpi phung jouse jong, olive phung jouse jong, chule muchi chivo dang jouse jong agotlhah sah soh ding, hichun nang le na gancha jong kel natohsah diu, chule na tohga jouseu jong aboncha asuhset sohkei ding ahi.”   

Pathen Hou-In Natoh Machal Be 
 

12 Chuin Shealtiel chapa Zerubbabel le Thempu Chungnung Jehozadak chapa Jeshua chuleh ahingdoh Pathen mite amoh chengin Pakai a Pathen’u thusei anit tauvin ahi. Pakai a Pathen uvin ahinsol Haggai themgao thusei ajah doh-u chun mipin Pakai aging cheh tauve.  
13 Hijeh chun Pakai thangkouva pang Haggai chun mipi jaha Pakai thupeh chu hitin: “Keiman kaumpi jing nauve, tin Pakaijin aseiye,” atin ahi.  
14 Hijeh chun Pakaijin Judah gamvaipo Shealtiel chapa Zerubbabel lungthim ahin, Thempu Chungnung Jehozadak chapa Jeshua lunghtim ahin, chuleh Pathen mite ahingdoh amoh chengse lunghtim atildoh in ahi. Hiti chun van Pakai, a Pathen'u Hou-In chu asapan tauvin ahi.  
15 Darius leng vaipoh kal kumni lhinna, lhalam som ni le khat nia atohpat’u ahi.    

Hou-In Thah Loupina 
 

1 Chuin chuche kum leh chuche lha ma ma nisim somni le sagi nin Pakaijin themgao Haggai kom'a thu ahin seikit tai.  
2 “Judah gamvaipo Shealtiel chapa Zerubbabel ahin, Thempu Chungnung Jehozadak chapa Jeshua ahin, chuleh Pathen mite ahingdoh amoh cheng henga hitin seiyin:  
3 ‘Koipen ham hiche in hejing nalaiya? – hiche Hou-In – masanga aloupina leh ahoina he nalai? Hiche toh chun tedinga tua hi i-toh nabah sah uvem? Imacha hiloubeh toh abang jeng tai! ✡  
4 Ahin tun Pakaijin aseiye: Zerubbabel hat’in. Thempu Chungnung Jehozadak chapa Jeshua hat’in. Gamsunga umcheng mipi te ho nangho jong hat’uvin. Chuleh tun kipat-un, tong pan’un, ajeh chu keiman kaumpi naove tin Pakai Van Sepai chun aseiye.  
5 Egypt nahin dalhah uva, kakitepna bang-bangin, kalhagao nalah uva, aum jing nai. Hijeh chun kichah hih hel’un.” ✡  
6 Ijeh-inem itihleh Pakai Van Sepai chun hitin aseiye: Chomkhat jouleh van le leiset kaholing kit ding, twikhanglen leh gam go lai jouse jong ka holing ding ahi. ✡  
7 Namtin vaipi kaholing ding ahi, chuleh athil khol jouseu hiche Hou-In sunga hung kilhut soh ding, Loupi tah a kadip soh hel ding ahi, tin Pakai Van Sepai chun aseijin ahi.  
8 Sana jong keiya ahin, dangka jong keiya ahi tin Pakai Van Sepai chun aseiye.  
9 Masanga aloupina sanga hiche Hou-In hi hung loupi jo cheh ding ahi, tin Pakai Van Sepai chun seiyin ahi.   

Akitah Louho Phosal’a Um 
 

10 Darius leng vaipoh kal kumni lhin kum, Ollha nisim som le get nin Pakaijin themgao Haggai henga thu ahin seiye:  
11 “Hiche hi Pakai van sepai chun asei ahi. Hiche dan thupeh chung changa thudoh ho chu thempu ho dongin:  
12 ‘nangho lah a koipen hamkhat chun akithensosa satheng chu asangkhol chol a podoh henlang chule asongkhol chol chun changlhah ham ahilouleh anme ham, lengpitwi ham, olive thao twi ham ahilou jongleh nehthei khat pen pen chu tongkha taleh hichun thensah uvin tem? Thempu hon adonbut uvin,“Thensah ponte,” atiuve.  
13 Chuin Haggai in adongin, “Mihem khat mithi long atohkhat jeh a dan dungjuiya aboh a um chun hiche neh le chah ho chu tongkha taleh, abohsah ding hitam?” Chuin thempu hon adonbut uvin, “Henge abohsah ahitai,” atiuve. ✡  
14 Chuin Haggai in adonbut in, “Hiche mipi le nam mite jong chu tobang chu ahiuve, tin Pakaijin aseiye. Athilbol jouseu ahin chuleh athil todohu jouseu abon'a achonset uvin asuhboh sohji ahi.  
15 Pakai Hou-In sahna dinga abul naphudoh masangun nachung uva ipi pi anasoh ham vephaovin.  
16 Na lou sohu thiltena som ni dinga nakinepiu chu som bou naki mubep un ahi. Lengpitwi tena somnga childoh dinga naginchat’u chu somni bou nate doh jouvin ahi.  
17 Keiman nalouma jouseu ka motlhah sah’in, nget kaneh sah’in chuleh gelchang kalhah sah’in natohgau muchi chivo jouse kasumang in ahi. Hiche jouse nungin jong, kaheng'a nahung kile nom hih laiyuve, tin Pakaijin aseiye.”  
18 Phatechan tuni nikho, Ollha nisim som le get ni, hiche nikho, Pakai Hou-In ding abul kiphu nikho hi ngaitouvin. Lunggil tah in gel’uvin.  
19 Tu nikho, na changchi’u changsala aumpet’a kakitep ahi. Chang na at hih laiyui, lengpitwi le theichang phung le olive phung le kolbuthei phung hon ga asepdoh hihlai uve. Hijeng jongleh tuni nikhoa pat’a phatthei kaboh ding nahi tauve.”  
20 Chuche nikho ma ma, Ollha nisim som le get nikhon Pakaijin anivei chanan Haggai henga thu ahinsei kit in:  
21 Judah gamvaipo Zerubbel henga seipehin, Keiman vanho jouse le leiset kaholing ding koncha ahitai.  
22 Lenggam jouse leh alaltounau jouse akhup athal’a kale ding, Sagol kangtalai le  

achunga tou jouse jong akhup athal’a kale  

ding ahi. Sakol jouse lhalhop soh ding chuleh achunga tou jouse amaho le amaho kithat todiu ahi.   


23 “Hichu ahunglhung teng, kalhacha Shealtiel chapa Zerubbabel, jabolna kapeh ding nahi, tin Pakai Van Sepai chun aseiye. Keiman mohor kisemna khutjem banga kasem ding nahi, ajeh chu kalhendohsa nahitai, tin Pakai Van Sepai chun aseiye. Pakai Van Sepai, Keiman tah in kasei ahi!” ati.   



✡ 1:1
Ezra 4:24—5:2; 6:14

✡ 2:3
Ezra 3:12

✡ 2:5
Potdohbu 29:45,46

✡ 2:6
Heb 12:26

✡ 2:13
Minbu 19:11-22

ZECHARIAH  

THEMGAO LEKHABU  

Zechariah Themgao Lekhabu Sung Thu Umdan  

Pathen mite chu kum som sagi ana kihen oh tauve. Cyrus lengpa thaneina ahunglhung tan, chuin Judah te Jerusalem akile uva Hou-In avel-a asahdoh kitna ding un aphalpeh in ahi. Chuin amaho, Thanopna dimset in akile tauvin, hinlah thunoh baotam chule lunglhahda nan ahin juipai jun, hiche dinmun laitah chun Zechariah in jong anatoh banjom-u tohchaina dinga atilkhou goh keo hilouvin, gaova kon’a amudoh Hou-In sadoh’a aumna hin, Pathen lunglhaina ahung sodoh be ding thudol jong aseipeh un ahi.  

Lekhabu Jihpa, Ajih Kum Chule Koi Henga Ajih Ham?  

Hiche lekhabu hi, amin Zechariah hichu, “Pakaijin ahin geldoh tai,” tina ahin, amapa hi themgao khat anahi. Khangdong cha ahilaija, Babylon apat Jerusalem hung kile ahi. Gaova thusei asei chu 520 BC chun ana pan’in chule hiche lekhabu hi, hiche kum sung ma-ma’a chu anajih ahi.   

Lung Kisih Dia Tepna 
 


1 Darius vaipoh kumni le lha get channa Iddo themgao chapa Berechiah chapa Zechariah kom'a Pakai thupeh ahunglhungin hitin aseije. ✡  
2 Napa teu chunga Pakai alunghang lheh jingin ahi.  
3 Hijeh chun amaho kom'ah chun thaneipen Pakaijin hitin ati, achutileh keijong nangho kom'a kahung kile kitding ahi tin thaneipen Pakaijin aseije.  
4 Napu napa teu bangin chonhih un, amaho jaha chu themgao hon lhang asap piuve, thaneipen Pakaijin aseijin ase lam'a nachon nauva kon leh thilse na bolnauva kon'in hungkile kit’uvin tin aseije. Ahivangin ama hon angai pouvin khohsah injong anei pouve, tin Pakaijin aseije.  
5 Napu napa teu chu tua hi hoilam'a um'a hitauvem? Amaho leh themgao ho chu sotpeha thigam'a ahi tauve.  
6 Ahinlah epi hijongleh kalhachate themgao kom'a kana phondoh ho jouse chu napu napa teu khanglaijin kaseibang-bangin ana guilhung sohtan ahi. Hiche dungjui chun ama hon kisih in alungu ana heijun, Eihon thaneipen Pakaiya kon'in imudiu lom imu tauve, Aman kahin bolding ahi ati dungjuijin ahin tongdoh tan ahi.   

Sakol Ho Gaova Amu 
 

7 Darius leng chan kumni lhinna shebath lha kehni somni leh ni li channin, themgao Iddo chapa Berachia chapa Zechariah kom'a Pakai thupeh ahunglhungin ahi.  
8 Keiman phaicham khatnah huisum thing lah a sakol sankhat anadingin achung a pasal khat ana tou chu jan nin gaovin kanamun ahi. Anunglam'a chun sakol asan, abuong chuleh akaang jong ana ummin ahi. ✡  
9 Keiman kakom'a thusei vantil kom'a chun “ka Pakai hiche sakol hoipenhi ipi vetsah naham katin ahileh vantil chun na hetsah nang’e ati.  
10 Hichun huisum thing lah a ding mipa hin adonbut in, hicheng pihi Pakaijin leiset pumpi khol le dinga asohdoh ahiuve ati.  
11 Huisum phung lah a ding Pakai vantil kom'a chun sakol chunga tou adang ho chun aseijun, “keihon leiset pumpi ka khollun, leiset chunghi lungmong in aum nauve”atiuve.   

Pathen'in Zion Lhembi Ding 
 

12 Hiche hi ajah phat in Pakai vantil chu hiti hin ataove. Vo hatchungnung Pakai kum som sagi sung ahi nangma Jerusalem leh Judah khopiho chunga hung lunghanga nahitam, itih chan gei hi amaho chunga khotona na musah loulai ding ham.  
13 Keikom'a thusei vantil kom'a chun Pakaijin lungmon konna thuchengin ana donbut in ahi.  
14 Hiti chun kakihoulimpi vantil chun kakom'a hitin anaseijin ahi. Hatchungnung Pakai chun hitin aseije. Keiman Jerusalem le Zion phatna dinghi gelkhoh na leh khotona kanei lheh jingin ahi.  
15 Keiman tu tua chamna leh lungmonga um namdang ho kom'a kalung ahang lheh jengin kamite chunga vang kaha lunghan pon ahi. Namdang ho hin aha bolset val tauvin ahi.  
16 Hijeh chun Pakaijin hitin aseiye,keima Jerusalem'a khotona neijin kahung kile tai. KaHou-In kisa phading Chuleh Jerusalem kithah semphat ding ahi. tin hatchungnung Pakaijin aseiye.  
17 Hatchungnung Pakijin jong hitin aseiye, Israel khopi ho bulhingset a hung kile dohding chutengleh Pakai Zion alung monsahding chuleh Jerusalem'a dinga alahlut ding ahi.   

Gao Mit’a Pengkul Amu 
 

18 Hijou chun kadah in kavetleh saki li kamui  
19 Keima eiki houlimpi vantil kom achun hiche hi ipi tina ham tia kadohleh, aman eidonbut in,” hiche saki ho hin chitin namtin lah a Judah, Israel chuleh Jerusalem ana lhocheh a chu ahiuve.  
20 Chuin Pakaijin thihkheng them mili eivetsah e.  
21 Amaho hi ipi dinga hung hiuvam tia ka doh leh, vantil chun eidonbut in, hiche saki le nam ho hi Judah te muntinna ana thecheh ana sunem ho chu ahiuve. Tun hiche thihkheng them ho hin hiche nam ho hi kichatsah a sonlhu ding leh sumang dinga hung ahiuve ati.    

Gao Mit’a Tena Khao Amu 
 

1 Keiman kavet kitleh, pasal khat in thiltena molkhat akichoi kamui  
2 Hiti chun keiman hoilanga che ding nahim tin ka dongin ahileh aman, “Keima hin Jerusalem hi adung avai itiham tetoh dinga hunga kahi” ati.  
3 Hiche jou chun keiman ka kom'a um vantil chu ama kom'a hung vantil chu kimupi dingin achen ahi.  
4 Vantil khatpa chun aseiye, hungloijin lang hiche gollhangpa kom'a chun seijin, Jerusalem hi phat khat leh mipi leh ganchaho hung dimset diu ahindol loudiu ahi, hitia chu mipi tamtah khopi polanga hung cheng diu ahi.  
5 Chuteng keima tah in Jerusalem kimvel chu meikong palla ka kolkhum ding ahi tin Pakaijin aseiye. Chuleh keiman khopi sung chu kaloupina kahi sah ding ahi,” ati.   

Khonung’a Zion Leh Namtin Kipana 
 

6 Pakijin aseiye,” Babylon sahlanga kon'in hung jamdoh un, nangho hi leiset kol ning lia konna thecheh nahiuve.  
7 Zion mipite hungpotdoh uvin, nangho Babylon gam'a ana jam lut ho!”  
8 Loupi Pathen hatchungnung Pakai chun nangho nachom gam'a namite chu doudinga eihinsol ahi, nangho nabolse ho chun kei eibolset a kalah ahi. Keiman kakhut hinlam ingting amaho chu kasuhchip ding chuteng asoh houvin amaho achomdiu ahi. Chutengleh hatchungnung Pakaijin eihin sol ahi ahet diu ahi tin,  
9 Pakaijin aseiye, Vo khopi hoitah Jerusalem kipah tah in kho asam un, ajeh chu nangho lah a cheng dinga kahung ding ahi.  
10 Hiche nikho teng chuleh namtamtah in Pakai keima eihin jop diu chuleh amaho chu kamite hidiu ahi. Keima nangho lah a kachen ding chutengleh hatchungnung Pakaijin Keima nangho kom'a eihinsol hi nahetdingu ahi.  
11 Gamthenga chu Judah gamchu Pakaijin Ama gam tumbeh a dinga alahkut ding chuleh Jerusalem chu ama tah in akhopi dinga alhen kit ding ahi.  
13 Pakai angsunga mihem jouse thipbeh chan umhen ajeh chu Ama chu amunthenga konna hung kipat doh ding ahitai.    

Thempu Chungnung Gaomit’a amu 
 

1 Hijou chun Vantil chun Pakai Vantil masanga ding ah Thempu Chungnung chu eivetsah in ahi. Akidoupi Satan chu Vantil jetlanga aumin Joshua chunga dounathu aseijin ahi. ✡  
2 Pakaichun satan jah a aseijin, Pakai keiman namidem naho chu ka sangpoi, Jerusalem kei dingin kalhenpa keiman nang chu kahin samsei ati. Hiche mipahi meikong lah a kisatdoh Thingkhong tobang ahi. ✡  
3 Joshua Vantil masanga adin chun anen dehduh in ahi  
4 Hijeh chun Vantil chun hiche mun'a ding adang ho kom'a chun, “avonho chu lahdoh peh un ati. Chuin Joshua langchu angat in “Ven, na chonsetna jouse chu ka lamang tan vonthah leh kape tan ahi” ati.  
5 Hichun keiman “aluchunga chun delkop bang kop peh-un” ati. Hijeh chun, amaho chun aluchunga chun thempu delkop thengtah akhuhpeh un chuleh akom'a chun Pakai Vantil chu ading jingin ahi.   

ABAH Thah Hung Um Ding 
 

6 Chuin Pakai vantil chun Joshua kom'ah ahilchah nan aseijin,  
7 “Hiche hi hatchungnung Pakaijin asei ahi, nangin kathu nangaija chingthei tah a kakin nabolla ahileh, ka Hou-In leh ahongcha a thu neina na kipe ding, chuleh hichea ding ho lah a hikavale sah ding nahi, ati.  
8 Vo Thempu Chungnung Joshua chuleh thempu dangdang ho ka thusei hi ngaijun, nangho hi ahunglhung ding thil ho hettheina nahiuve. Keihon kalhacha Abah thah chu kahin puivah ding ahitai. ✡  
9 Tun veuvin, Joshua masang hin keiman songvah khat seh amai sagia kisem ka tung’e. Keiman ahunga chu lekhajem kajih ding chuleh keiman hiche gamsunga achonsetna jouse nikhat sunga ka suhmang ding ahi, tin hatchungnung Pakaijin aseijin ahi.  
10 Hiche nikho tengleh chun mikhat chehin naheng nakom chehchu na lengpithei le theichang phung noiya lungmonga toukhompi dinga nakikoudiu ahi. ✡    

Thaomei Khom Gaomit’a Amu 
 

1 Hijou chun kakihoupi Vantil chu ahung kile kitin a-ihmu bangin eihin sukhangin ahi.  
2 Tua hi ipi namum tin eidong in ahi, keiman ka donbut nin, sanna ngenna kisem thaomei tunna achunga thaotwi khonkhat akitun kamui kati. Hiche khon vella chun thaomei sagi aum'inkhat cheh chun avahna patjang khat neicheh ahom sagi aummin ahi.  
3 Chuleh keiman hiche khon langte achun Olive thing ni kamun ahi. ✡  
4 Hijou chun keiman Vantil chu ka dongin Pakai hiche ho hi ipi tina ham? katin ahileh,  
5 Vantil chun na hetlou ham tin eidong in ahileh keiman ka hepoi ka Pakai katin ahi.  
6 Hijou chun aman ei seipeh in, “Hiche hi Pakaijin Zerubbabel kom'a asei chu ahi, hunamma natoh na leh thahat vanga hilou ding amavang keima Lhagao vanga hi ding ahi bouve, tin thaneipen Pakaijin aseijin ahi.  
7 Imachan nang jou louding, mol sangpen jengin jong Zerubbabel lampi chu asuh tang jou louding ama masanga chu phaicham sohjeng ding ahi. Zerubbabel hin Hou-In semphatna a achaina song asettoh phattengleh, mipi hon Pathen'in phattheiboh hen, Pathen'in phattheiboh hen!” tia asapdiu ahi.  
8 Hijeh chun Pakaiya kon nin thupeh chomkhat ahunglhung kit-in,  
9 Zerubbabal hi Hou-In aleibul ana tungdoh a chu ahin, aman asahchai ding ahi. Hiteng chuleh hatchungnung Pakai chun eihin sol ahi ti na het diu ahi.  
10 ✡Natoh ahina ding banga amachal lou jeh in alungthoi’un ahi, ahinla Zerubbabel hin Hou-In asah chu atoh jom amutengu leh kipah tauvinte. Thaomei sagi kiti hin Pakai mit-in vannoi leiset pumpi akholsoh vetsahna ahi. ✡  
11 Hijou chun keiman vantil chu ka dongin, hiche thaomei khom pang tenia Olive thingphung nihi ipi tina hintem, ✡  
12 Thaotwi kisun lhah naji sana luong teni kom'a Olive thingbah teni khun ipi asatsat hin tem? kati.  
13 Aman eidong in na hetlou ham eiti. Keiman ka donbut in ka hepoi Pakai kati.  
14 Hichun aman, “Hiche hin thao kinusa leiset pumpi Pakai laltouna kom'a ding jing van mi teni chu avetsah ahi”ati.    

Lekhajol Lengle Agaomu 
 

1 Keima ka dahdoh kit in kavet leh lekhajol lengle khat kamun ahi.  
2 Vantil chun “Ipi namum” eiti. Keiman jong ka donbut in lekhajol lengle kamun, adunglam khuchang somthum chuleh availam khutchang somlenga tobang ahi.  
3 Hichun aman eiseipeh in, “Hiche lekhajol hi leiset pumpia hung potdoh gaosapna ahi. Hiche lekajol dangkhat hin, koi hileh agucha a chu hiche gam'a kon ahi kideldoh ahi ati, adangkhat hin koi hileh jou a kihahsel jong chu hiche gam'a konna hi kidel doh ding ahi” ati.  
4 Chuleh hatchungnung pen Pakaijin hitin aseije, Keiman guchaho jouse insunga hiche sapset nahi kalhun sah ding ahin, chuleh kamin panna jou leh nalla kihehse ho insunga jong sapsetna kalhunsah ding ahi. Chuleh hiche ka sapsetna hi a insung uva umden intin, a insung pumpiu athing asong pum'a ka suhmang ding ahi.   

Pocha Sung’a Numeinu 
 

5 Hijou chun eiki houlimpi Vantil chu ahungin ka kom mah hitin aseije, “Khodah inlang ipi hunglhung ding ham galdot in” eiti.  
6 “Ipi ham” tin kadongin ahileh aman eihin donbut in, hiche pocha hi chang tena ahin, hiche gamsung pumpia miho jouse chonsetna ahi”ati.  
7 Hijou chun hiche pocha kikhuna thihgih chu ahongdoh in ahileh asunga chun numei khat ana touvin ahi.  
8 Vantil chun ahin seije,” hiche numeinu hi gitlouna vetsahna ahi, atin aman asinna thihtum gihchun alesin kit in akhahchah tai.  
9 Hijou chun keiman chunglang kagah ven ahileh, lhaving nei numeini huilah a keima komlanga ahungleng lhon'in ahi. Amani hin vacha kang banginlha anei lhon'in hiche pocha chu adamdoh lhon'in vanlai jollah a lhon toupi hon tan ahi.  
10 Hiche pocha chu hoilang’a akoi lhon hitam tia Vantil chu ka doh leh,  
11 Aman hitin ei donbut’e, “Babylon khopi langa hiche pocha dinga chu Hou-In asah peh lhon ding ahi, hiche Hou-In chu akisah jou tengleh hiche pocha chu akitunna ding mun'a chu atun lhon ding ahi,” ati.    

Gaomit’a Sakol Kangtalai Li Amu 
 

1 Hijou chun keiman chunglang kaven ahileh sakol kangtalai li sumang molsang teni kikah a kon'in ahung doh in ahi.  
2 Sakol kangtalai masa chu sakol san in ahin kaijin, ani channa chu sakol vommin ahin kaijin ahi. ✡  
3 Athum channa chu sakol kangin ahinkai jin, ali channa chu sakolpol hattah ahiuve. ✡  
4 Vantil eihoulimpi pa chu ka dongin, Pakai hiche khopi hi ipi hitam ka tileh,  
5 Vantil chun eidonbut in, “Hiche ho hi leiset pumpi Pakai masanga ding lhagao li ho chu ahiuve ati. Amaho hi anatong dinga hung potdoh ahiuve. ✡  
6 Sakol vommin akaihi sahlanga che ding, akang in akai hi lhumlama che ding chuleh apollin akaihi lhanglanga che ding ahi.  
7 Hiche sakol hattah ho hi leiset chung kholtoh leding a thanomtah a hung kipatdoh ahiuve. Chuleh Pakai chun aseijin,” cheuvin leiset chung gakhol tauvin” ati. Hiti chun amaho akhol toh din ache tauve.  
8 Hijou chun Pakaijin eihin kouvin aseijin ahi, “Vetan, sahlang gamsunga dinga kitolho khu hiche sahlam gamsunga ka lunghanna achen dai tauvin ahi.   

Joshua Jabolna Lukhuh 
 

9 Pakai thupeh ka kom'ah ahunglhung kit in hitin aseije  
10 Babylon gam'a konna sohchang hundoh holah a kon'in Heldai leh Tebiah chuleh Judiah hichenghi puijin lang hiche nikho ma chun Zephaniah chapa Josiah hengah chen ati.  
11 Chutengleh dangka le sana la uvin lang lallukhuh sem un Thempu Chungnung Joshediah chapa Joshua chu khuhpeh un,  
12 Chuleh ama kom'a hitin seijun, hatchungnung pen Pakaijin hitin aseije, veuvin Abah kiti mikhat mun'a kon'in hung khangtou tauvin tin chutengleh aman Pakai Hou-In chu ahin tun doh ding ahi. ✡  
13 Hiche pa hin Pakai Hou-In asahdoh a loupina jong hungin chang ing chuleh alaltouna-a jong hung touva chuleh alaltouna-a chu thempua hung pang ding chuleh akikah lhonna chamna le lungmon konna,  
14 Chutengleh lallukhuh chu Pakai Hou-In sunga kikoija Heldai, Tebiah chuleh Zephaniah chapa Josiah hetdoh jingna dinga kikoi ding ahi.  
15 Hitia chu khol gamla tah a konna jong hung diu Pakai Hou-In sahna a hi hung pang ding, hiteng chuleh hatchungnung pen Pakaijin eihinsol ahi ti nahet diu ahi. Nangin Pakai na Pathen thuthu nanunna ahileh hiti ahi hung guilhung ding ahi.    

Angol Sang In Thunun Angaikhoh Joi 
 

1 Darius lengpa Vaipoh kumli channa lhako lhinna Chislea lha kiti nili lhinnin Pakaijin Zechariah henga thu ahin seije:  
2 Hichun Bethel khomiten Saherzer le Regem-molech toh amiteu chu Pakai lunglhaina holdin asol tauve,  
3 Chujongleh thaneipan Pakai Hou-In na thempu leh themgao ho chu thu aga dong’e, “Keiman hitih chan khanga kahin bolngai banga chu lhanga lhinseh leh lunghem kabolla an kangol ding ham, kum hijat sunga kabol bang-banga?” tin sei uvin tin asol uve.  
4 Hiche ahin thanei pen Pakaijin kajah in thu ahin seijin hitin ati.  
5 Gamsunga mite jahle thempuho jah a khun hiti hin seijin, nang hon lhanga lhin leh lha sagi tengleh lunghem anbol'u khu, hiche kum som-sagi sunga hi keima dinga anngolla nahiuvem?  
6 Chuleh nang hon an naneh uva twi na donteng u-jongleh khun nangho le nangho dia na kineh uva chule nangho le nangho dia na kidon jiu hilou ham?  
7 Jerusalem khopia mi achen lai, nei le gou thalhin lai akimvel dunga jong khopi tampi aumna lhanglam gamla gammon lai dung jong min achenpha laiya chu hicheng mahi Pakaijin themgao masaho kom'a aphondoh sa hilou ham?” tin ati.   

Sei Ngailou Jeh’a Soh Channa 
 

8 Pakai thupeh chu Zechariah kom'a ahunglhungin hitin ati.  
9 Thaneipen Pakaijin hitin aseije, min asopi kom'ah ngailutna leh khotona nei tah in thudih in thu tanhen,  
10 Meithai hihen nuneilou pa neilou hijongleh kholjin hihen mivaicha hijongleh bol genthei hihen chuleh na lungthim in na sopi chunga thilse gel hihen,  
11 ama hon nathuseiju ngaida uhenlang, nanung ngat’u henlang na thuseiju ajah lou na diuvin akollu sip jong leu,  
12 A lungthi un nanahsah dau henlang danthu jong kihet mosah jonglehu themgao masaho kom'a hatchungnung pen Pakaijin ana phondoh ija tihih jong leu, hijeh achu hatchungnung Pakaiya konna hung deojah jenga ahi.  
13 Keiman amaho kakouva eingaipeh lou jeh un ama hon eihin kouteng ujongleh keiman jong kangai peh louding,ahi tin thaneipen Pakaijin aseijin ahi.  
14 Ama ho hi ahet khah louvu chitin namtin lah a chimpei banga ka thethang gam ding ahi. Hitia chu agamsung uchu akeo hella kijam ding koima chan ahung vilkhah louding ahitan, agam nomtah uchu manlou asodoh sah u ahitai.    

Khonung Leh Jerusalem Khopitheng Hung Hi Ding 
 

1 Hiche jou chun hatchungnung Pakaiya kon'in thupeh khat ahung kit in hitin ati,  
2 Hatchungnung Pakaijin hitin aseije, Zion kangailutna hi agil lheh jengin ahi, Jerusalem ka ngailutna hin eival-lhum jengin ahi.  
3 Tun Pakaijin hitin aseije, keima Zion ah kahung kilekit tai chuleh keima Jerusalem'a kachen ding ahi, chutengleh Jerusalem khopi chu kitahna khopi kiti ding ahi, hatchungnung Pakai molchu moltheng kiti ding ahi.  
4 Hiche hi hatchungnung pen Pakaijin hitin aseije, tesepu le tehsepi ho Jerusalem lam lhongpia hi mol akiphouva vahlediu khopi ningkoija toukhom diu ahi.  
5 Khopi lamlhongpia chu pasal chapang ho leh numei chapang ho akichemma dimset diu ahi.  
6 Hiche hi hatchungnung pen Pakaijin aseije tutah in hitiho chu Pathen mite hon lhom chalah-a hin hithei dingin gel ahahsai ahinla hatchungnungpen Pakai dinga ipi ahahsa um ding ham? tin hatchungnung Pakaijin aseije.  
7 Hiche hi hatchungnung Pakaijin asei ahi, veuvin keiman kamite solam'a konle lhumlama konna ka huhdoh ding ahi.  
8 Keiman ainnu Jerusalem'a lungmong sella kachensah diu ahi. Amaho hi kamiteu hi ding, chuleh keimahi a Pathen'u kahi ding thudih tah le kitahna neitah a achung uva kavaihom ding ahi.  
9 Thaneipen Pakaijin hitin aseije, hat inlang na natoh hi tongchai in, hatchungnungpen Pakaijin aseije, hiche Hou-In hi aleibul akigkonna pat in themgao hon in asah chai diu dan ana seisau ahitai.  
10 Hou-In natoh ahung kipat tilchun natongho thaman ding leh gancha thaman peh ding sum ana umpon, jetle veija galmi ana umjeh in chele vale jong tijat anauma, ajeh chu keiman mitinchu kana kidouto sahin ahi.  
11 Tunvang kamite amoh chengse chu tumasanga kabol louding ahitai tin hatchungnungpen Pakaijin aseijin ahi.  
12 Ajeh chu keiman nangho lah a chamdella phattheina muchi kitu tan ahi. Lengpithei hung gaphat in leiset in anche louhing hin sepdoh intin chuleh vanna kon'in daitwi hungneng ding ahitai. Hiti chun keiman Judah le Israel amoh chengse chu phatthei bohna gou kalosah ding ahi.  
13 Namdang lah a Judah le Israel chu sapset changmi kana hisah ahi. Ahinla hichu hita louding, tua hi keiman nangho hi kahuhdoh a phatthei konna nam mite kahisah diu ahi. Hijeh chun kicha hih in, hat in lang Hou-In sahphat kitna natohchu pantan.  
14 Ajeh chu hiche hi hatchungnung Pakaijin asei ahi. Napu napa teu vin eina phin lunghang jeh in nangho chu kana engbol nahiuve.  
15 Tunvang Judah mipite leh Jerusalem phattheiboh dinga gel lhuhna kanei ahitai. Hijeh chun kicha hih in,  
16 Ahinla nangin hiche hi nabol tei ding ahi. Khat le khat thutah kiseipeh touvin, chamna umdoh theina dingin thudih in thutan-un. ✡  
17 Lunggel dihlouvin kichangto hih-un, thutah a na kihahsel na petchah in lang jouleh nal seija na kipehna su tang jong in,  
18 Hiche ahin hatchungnung Pakaiya kon thupeh khat ahunglhung kitne,  
19 Hiche hi hatchungnung Pakaiya konna thupeh ahi. Lhali lhinna a na an-ngolna lha-nga channa a na-angolna a, lhasagi lhinna a na an-ngolna chuleh lhasom lhinna a na an-ngolna ho chu Juda mipite dinga thanop na le kipana chuleh haldohna an-ngol hihen. Hijeh chun thutah le chamna chu kolchah un,  
20 Hiche hi hatchungnung Pathen'in aseije, vannoi leiset khopia kon'in chitin namtin mipite Jerusalem'a hung vahlut diu ahi.  
21 Khopi khatna mite chun khopi khatna mite kom'ah hungun Pakai phattheiboh thum dingin Jerusalem'a cheute atidiu ahi. Hatchungnung Pakai hou dingin cheute ati diu ahi keivang kakipattai, ati.  
22 Mi tamtah leh thaneitah nam mite ho chu Jerusalem'a hung uvin tin hatching nung Pakai phatthei bohna ahung thumdiu ahi.  
23 Hatchungnung Pakaijin hitin aseije, Hiche nikho teng chuleh vannoi leiset a chitin namtin pao tintang a kon'in michom chom somlekhat chengin hung uvin tin Judah mikhat ponmang tuh uvin tin, lungset tah in neikilhon piuvin ajeh chu nangho hi Pathen'in na umpi uve tin kaja uve ati ding’u ahi.    

Israel Te Agal miteu Akon Venbitna 
 

1 ✡Hiche hi Pakaiya konna Ram gamleh Damascus khopi demna in Pakai thupeh ahunglhungin ahi. Ajeh chu Israel phungho leh mitin vaipi mitnin Pakai lambou ave tauvin ahi. ✡  
2 Damascus kom'a um Hanath leh Tyre le Sidon khopiho achih lheh vangun mahthah teidiu ahi.  
3 Tyre hin galdouna phatah nei jongleh sana le dangka lamlenna vutvai bahsah jeng jonglehu,  
4 Tun Pakaijin Tyre nei le gou jouse achomkhom in twikhanglen'ah asep lhatan chuleh meiyin akahlhah ding ahi.  
5 Ashkelon khopi hin Tyre a suhlhuh ding chuleh lungkhamna dimset ding ahi. Gaza tijatnan lodim intin, Ekron kinepna hung beiding Gaza lengpa hung kithat intin, Askelon a koima hung cheng louding ahi. ✡  
6 Ashdod khopi gam chom in ahin lodim ding keiman Palistine kiletsahna kasuh ding ahi.  
7 Keiman akamsunga konna thisan dim atahsa phechu kaloidoh pehding chuleh ahakah uva konna kidah um pumgo thiltosa aneh ho chu akamma konna ka loidoh peh ding ahi. Chujongleh Philistine ahing doh ho chuna Pathen'u hinhou untin Judah phungkhat toh hung bang diu ahi. Ekron Philistine ten kamite hinjop untin Jubusite khatvei anabol tobanga chu abol diu ahi.  
8 Keiman ka Hou-In kaven tup jing ding chuleh agal miteu a konna kahuhdoh ding, chuleh gamdang miten agam sungu ahin lonvuh louna diuva kavetsui ding ahi.   

Leng Hung Ding 
 

9 Kipah-un O Zion mite, vo Jerusalem mipite galjona samphong un, Ven na lengpa chu ahunge, Ama hi thudih le galjoupa ahi, ahinla ama hi sangan nou chunga hungtou minunnemtah ahi. ✡  
10 Keiman Israel a konna galsatna sakol kangchu kalah doh ding chuleh Jerusalem'a konna galsatna sakol ho chu kalah doh ding ahi. Keiman galmun na konna gal manchah ho chu ka suhmang ding chuleh na lengpau chun chitin namtin lah a chamna ahinpohlut ding alenggam in twikhanglen langkhat a konna twikhanglen langkhat Eupharates vadunga konna leiset kolmang geija kijesal ding ahi. ✡   

Pathen'in Amite Ahuhdoh Ding 
 

11 Nangho toh thisanna kimankhum kakitepna joh achu twi gotna kotong a konna na sohchang teu chu kalha doh ding ahi. ✡  
12 Na hoidoh nading mun'ah hung kilekit tan, kinepna neinalai sohchang ho na thohgim nau khat cheh chunga chu phatthei bohna ajatnia kale thuhding nahiuve.  
13 Judah hi kathalpi, Israel hi kathalchang chuleh Jerusalem hi ka chemjam nahiuve, galhatpa banga keiman Greek te douna kamanchah ding nahiuve.  
14 Pakai chu namite chunga hung kilangding athalpi chu kolphe banga hung lengding, lalchungnung Pakai chun sumkon ahin mutna lhanglam neldi gam'a chimpei banga gal ahinsat ding ahi.  
15 Hatchungnung Pakai chun amite ahin huhdoh ding, ama hon song lentahtah a ahinseuva gal ajo diu amaho chun jukham banga asapthodiu gal ajodiu ahi. Maicham chunga kithe khum thisan alon banga agal miteu thisan alondoh sah diu ahi.  
16 Hicheni chuleh Pakaijin kelngoi chingpan amite ahuhdoh banga amite ahuhdoh ding amaho chu lallukhuh kijapna song vahhoi banga gamsunga chu vahdoh diu ahi.  
17 Amaho chu iti kidanna iti hoiya hoi hitauvem? Gollhang ho chu chaang nengchatna kivahthao diu, nungah ho chu lengpithei thuha kivahthao diu ahi.    

Judah Leh Israel Kithah Tunding Kit 
 

1 Pakaiya kon'in chavang laileh gotwi thum'un, ajeh chu Ama hi huipi leh twipi chule meilhang sempa ahi. Aman gohong hinjuh lhahsah intin loujaova anche louhing phattheina chamkim chang diu ahi.  
2 Insung semthu pathen hon thu dih lou asei uva, vangsang hon thudih lou ngen aphondoh jiuvin koima akipasah thei pouve. Hijeh chun kamite kelngoi hon bangin amahthah ji tauve, kelngoi ching aum loujeh in boina atohji tauve. ✡  
3 Na kelngoi chingte chunga ka lunghanna adeo jah jenge, keiman amaho hi ka-engbol ding ahi. Ajeh chu hatchungnung Pakaichu amite Judah panhu dingin ahunglhung tai. Aman amaho chu galsatna sakol hattah banga atun let ding ahi.  
4 Amaho’a kon a hi in-ning songpia hung pang ding alah uva ponbuh kihenna leh akikhaina hung umdoh a, alah uva konna gal kapna thalchang hung lengdoh ding, Vaihom'a pang ding jouse jong alah uva hung peng doh ding ahi bouve.  
5 Amaho hi galmun'a galmun'a galsat hattah tobang diu agal miteu akengto uva achotpha diu ahi. Ajeh chu agalsat nauva Pakaijin aumpi diu ahi. Sakol tou themho geija ajosah ding ahi.  
6 Keiman Judah kahatdoh sah a Israel ka huhdoh ahi, amaho hi kakhotona jeh a kaki ledoh sah ding keiman kana paidoh khah louhel banga kabol ding ahi, ajeh chu Pakai keima hi atao na’u ngaija a Pathen u ka hi ding ahi.  
7 Israel mite chu galsat hattah bang diu, lengpitwi in akipasah bang uva alungthim'a kipah ding achilhah teuvin jong hichu amu uva kipahdiu alungsung uva Pakaiya haldohdiu ahi.  
8 Keiman kakoutengleh amaho hunglhaitho jeng diu ahi, ajeh chu keiman amaho chu dalhah lhonho lah a konna kalhat dohsa ahi tauve, amaho tumasang bang-banga pung kit diu ahi.  
9 Keiman chitin namtin lah a muchi kithe banga kana thethang gam vanga ama hon mun gamla tah a konna eihin het doh diu ahi. Amaho leh achilhah te’u hingdoh ding Israel gam'a hung kile kit diu ahi.  
10 Keiman Egypt gamle Assyria a konna amaho chu kahin lepui doh’a agamsung cheh uva ka chen khom sah ding, mi adim letset tokah a amaho hi Gilead leh Lebanon gamsunga ka chenlut sah cheh ding ahi  
11 Amaho dinga twikhanglen kakilenou sah a hahsatna twikhanglenna konna chu kapui galkaija Nile vadung chu kakansah ding Assyria te thupina kasuhchip sing chuteng Egypt te vaipohna kichaiding ahi.  
12 Katha hanta kamite kahatdoh sahding chuleh kathuneina jal'a avalena nun nom uva vahle diu ahi tin Pakai keiman thu kaseitai ati.    

Israel Lung Linglao 
 

1 Vo Lebanon, nakot jouse honglen in chuleh na Cedar thing jouse mei kahlhahsah tan,  
2 Vo chahthingho, Cedar thing alhuhgam jeh in kapmin ajeh chu thing thupitah tahho alhu gam tauve. Kap uvin Bashan gangpi phungho, ajeh chu gammang thingphung bitchah ho akisatlha gamtai.  
3 Kelngoi chingho ka le pen khu ngaijun, ajeh chu agam phalai chengseu akisumang gamtai. Keipinou ho ham ngaijun, ajeh chu Jordan phaicham thing jouse agamhel tai.   

Kelngoi Chingho Dia Gaothu 
 

4 Pakai ka Pathen'in hitin aseije: “Cheuvin, tha dinga kigong gancha ho khu gaching tan.  
5 Achohon khohsah louhel'in kelngoite athat gam tauve. Ajoh ho chun 'Pathen thangvah in umhen! Tun keihi ka haotai!' Kelngoiching ho jengin jong khotona anei pouve.  
6 Hitobanga chu kenjong agamsunga chengho chunga khotona kanei louding ahi tin Pakaijin aseije. Ahinla keiman amaho chu aheng akomteu le alengteu khut a ka pehdoh ding, ama hon agam uchu asuhgam diu, ahinla keiman ka huhdoh lou diu ahi.”  
7 Chuteng keiman tha dinga kigong suhgentheija um gancha ho chu ka vesuijin ahi. Hijou chun kelngoi chingho mol chu ni kachoijin, khat chu ngailutna ahin, khat chu kipumkhatna ahi.  
8 Keiman kelngoiching miphalou thum chu lhakhat sungin ka sumang in ahi. Keima hiche kelngoi chin hi ka chim tan chuleh amaho jong achim tauvin ahi.  
9 Hijeh chun keiman kaseijin, “Keima nangho kelngoiching hita ponge, na thiu le thi tauvin, min nathau jongleh nathat tauvinte chule ahing nalai ho chu khat le khat kithat to jingun katin ahi!”  
10 Hichun keiman ngailut kiti kamol pa chu kalan bohni kason hichun keiman chitin namtin toh kinoptona kana sem chu kasuhbei ahitai ti vetsahna a kabol ahi.  
11 Hichu amaho toh kikinoptona achaina ahitai. Gancha hon lengvai ho chun keima eive uvin, hiche hi Pakaijin anatoh a thu asei ahitai ti ahe uve.  
12 ✡Hichun keiman akom uva kaseijin, “Nalung lhaina’u ahileh ka thaman nei peuvin, nalungu ahilouleh haijun kati.” Hichun ama hon ka tohman dingin dangka somthum eipeuve. ✡  
13 Pakaijin kakom'ah hitin aseije. Hiche sum thupitah keima mankham bep dinga eikipe chu Pakai Hou-In sum kholna a chun lehlut tan eiti. Hichun keiman jong dangka somthum chu kalan Pakai Hou-In sumkholna mun'a chun kalehlut tan ahi.  
14 Chujouvin kamol khatpa kipumkhatna chu kalan bohni kason Judah leh Israel kipumkhatna chu akehtai ti kavetsahna ahitai.  
15 Hichun Pakaijin ka kom'a hitin aseije: “Chekit inlang kelngoi ching phachom lou pan mun khu galo tan eiti.  
16 Hiche hin avetsah chu keiman hiche nam mite hi akelngoi teu athi amang um jongleh khohsahlou, anousen ho jong ka jong jen nomlou, adamlou jen nomlou, adamthei ho jong vah nomlou ahi. Chuti tah sangin, hiche kelngoiching chun kelngoi thao lailai akithan chule akengtin'u abotkeh jon ahi.  
17 “Ohe! Kelngoi ching phachom lou ho, kelngoi hon dalhaho! Chemjamin abanjang asat tanpeh ding chuleh amitchang jetlang kikheudoh peh ding, abang jong chu panna bei hi ding, ajetlang mit chu chodel jeng ding ahi.”    

Judah Kicho Hing 
 

1 Israel te khankho ding chung chang a thuthot Pakaiya konna hung chu hiche hi ahi. Hiche hi vanho hingoltoh a, leiset bulpi hinphutdoh, chuleh mihem sunga Lhangao hin khumpeh a Pakaiya konna thuthot chu ahi.  
2 Veuvin Keiman Jerusalem kahin semding chu, avel'a hon Judah le Jerusalem ahin delkhum tengu leh jukham banga thabeija lamlele diu ahi.  
3 Hicheni lechun ken Jerusalem hi songpi banga suhling hoi hilou kahisah ding, avel'a chitin namtin hon ahung kichop khumuva ahin delkhum tengu leh amaho le amaho kisuhkhahna hung hilo bep ding ahi  
4 Hicheni chuleh Pakaijin ahi tin aseije: “Keiman asakollu kakichat sah ding chuleh achunga touho tijat na a ka hotling gam diu ahi. Keiman Juda mipite ka hin ang-ngat ding chuleh agal miteu sakol mit kahin chotsah ding ahi.  
5 Chujongleh Judah phung mite amaho leh amaho kihou lim untin Jerusalem mipi tena Pathen u hatchungnung Pakai thahatna change ahi tauve ati dingu ahi.  
6 Hicheni chuleh keiman Judah phung ho chu thingkho koudohsah mei, ahilouleh chang phellhah a kolphe thaomei kivah kabahsah ding, ama hon ajet avei uva cheng nammite ahallhah ding Jerusalem cheng mipi vang chu lungmonga cheng diu ahi.  
7 Pakaijin Judah phung amoh chengse chu galjona apeh masatding ajeh chu Jerusalem mipite leh David sonlepahte hin Judah phung amoh ho sanga hi loupina amudeh louding ahi.  
8 Hicheni lechun Pakaijin Jerusalem mipite ahuhdoh ding, alah uva alhasam pen jeng jong leng David banga hatdiu chuleh David sonho chu Pathen toh bangding, amasang sang uva che Pakai vantil to bangdiu ahi.  
9 Ajeh chu hiche nile hin Jerusalem doudinga hung chitin namtin jouse chu ka suh mang ding ahi.   

Asut Pau Dia Puldouna 
 

10 ✡Hiche jouteng chuleh taona le ngailuitna lhagao chu David insungah Jerusalem mipite chunga kabuhlhah ding ahi. Hiteng chuleh asutpau keima chu eimu diu, min achapa khat seh chunga alunghom bang uva alunghom pidiu. Min achapa masapen athia alungnatpi banga alungnatpi diu ahi, ✡  
11 Hichenia Jerusalem'a lungkhamna le lung hemna chu Maggido phaichama Haddad-rimmon lungkhamna nasatah chu toh bang ding ahi.  
12 Israel pumpi lungkhamna chu ama phung changcheh lungkhamna hi ding chuleh jipa chengin ajinu chengutoh akikhenniu tobang hidiu ahi. David phungin achangin lungkhampin tin, Nathan phungin jong alungkham piding,  
13 Hitia chu Levi phung jong chule Shimi phungjong chute ding ahi,  
14 Judah phung sunga ahing doh hoa konna hi achu atum'a lungkham diu, chuleh ajipateu ajinu cheh-u toh akikhen niu lungkhamna hi ding ahi.    

Milim Hou Kisuhtang 
 

1 Hiche nikhoteng chuleh David insung mite ding leh Jerusalem mipite dingin twinah khat kihongdoh intin, hiche twinah chun achonset nau leh athem lounauva konna asoptheng diu ahi  
2 Hiche nikho chuleh nahouvu semthu pathen ho hi amin-u kisan ana suhmil sohhel theina diuva gamsung pumpia semthu pathen hojouse hi ka suhmang sohkei ding ahi. Chuleh lhangao boh vop themgao lhemho jong hiche gam'a konna kadel doh ding ahi, tin hatchungnung Pakaijin aseije.  
3 Koitobang hamkhatnin gaothusei chu ajomma ahileh ahinga anu apa tah in nangin Pakai min'a jouthu naseidoh jeh in nathi teitei ding ahi tia aseipeh ding chuleh hitia chu asei teitei leh ahinga anule apa tah in chemma asutlih ding ahi.  
4 Hiteng chuleh themgao ho jousen gao thudihlou asei uchu jachat piuvin tin, themgao vonjong vonngam tapouvin tin, themgao tiajong kisei ngamta pouvinte.  
5 Chujongleh keima themgao kahipoi, loubolmi kahi bouve kaneo a patna lou hinlhou kahi bouve atidiu ahi.  
6 Khat touvin ahileh naop achu ipi maha baham atiuleh aman kagol kapaiho in na eimavonau ahi atiding ahi.   

Kelngoiching Huhhingpu 
 

7 “Thoudoh in Vo Chemjam kakelngoi chingpa leh katohkhom pipa douna dingin tin hatchungnungpen Pakaijin aseije. Kelngoi chingpa chu sat lhun, akelngoi ho chu jam cheh nauvinte chuteng keiman kelngoiho chunga kakhutlam nange ati. ✡  
8 Hiti chun gamsunga mipate chu hopthuma hopni kithat gam ding hopkhat chu gamsung a hi kidalhadiu ahi tin Pakaijin aseije.  
9 Keiman hicheng chu meilah a kon'in puidoh ingting kasuhtheng ding ahi. keiman dangka bangin sutheng in ting sana banga kalhit theng ding ahi. Ama hon kamin'a eihin koudiu chujongleh ka hou ding ahi. Keiman amaho hi kamite ahi kati ding ahin ama hon Ama hi Pakai le ka Pathen ahi atidiu ahi” ati.    

Pakai Nikho 
 

1 Chingthei jun, ajeh chu Pakaigam hunglhung ding ahi, hiche nikho lechun na-angsung tah uva min nathil nalo’u achom ding ahi.  
2 Keiman Jerusalem satdinga chitin namtin kakhop ding, khopi hi alah diu, ima jouse hi achom diu, numeiho asuhset diu, mipi akehkhat gal-hinga kiman ding, chuleh amoh chengse chu khopi sunga kidalha ding ahiuve.  
3 Hiteng chuleh hiche chitin namtin ho chu tumasanga banga chu kisatpi dinga hung kon doh ding ahiuve.  
4 Hiche nikho chuleh akeng in Jerusalem solang Olive molchunga chu hung ding ding ahi. Hiteng chuleh Olivet molchu kehni hung kisontin solamle lhumlam hung kikhenna phaicham lentah khat hung kijedohding ahi. Mol akehkhat chun sahlang hin jon intin chuleh akehkhat chun lhang lang ajotding ahi.  
5 Nangho phaicham lam jkonna nachediu Azal chan gei naphahdiu ahi. Judah lengpa Uzzah nikhoa lingkiho jeh a najammu tobang chu hi ding ahi. Chujou teng Pakai ka Pathen chu hungintin amitheng te jousen ahin kilhonpi diu ahi.  
6 Hicheni lechun nisavah umlou ding,  
7 Ahinla sunchu hijengding ahi! Hiche hi iti hithei ding ham tichu Pakaijin bou ahet ahi. Angaija anaum sun le jan chu um talou ding ajeh chu nilhah lang jongleh vahvah jeng ding ahi.  
8 Hicheni lechun Jerusalem'a konna hintwi hung longdoh ding, akehkhat Dead Sea langa chentin akehkhat Mediterranean langa chen tin chuhleh khalla longlong jing ding ahi. ✡  
9 Chutenglehiset pumpia Pakai hung leng chang intin, Pakai chu khatbou hi ding ama minbou chu min ahin houding ahi.  
10 Gamsung pumpi Judah sahlang Geba-apat Jerusalem lhanglam Rimmon geihi phaicham lentah hung hi ding, amavang Jerusalem vang hi ama mun ma-ma a kikhang sang ding chuleh in ningkoi kelkot gei, chujou teng hannanol inting Vamampat lengpa lengpitwi chillhana nungei mi hungcheng dimsoh ding ahi.  
11 Jerusalem hi mi hung dimding sapset chang talouhel ding, hung kisuse talou ding achaina keija hoibitna khopi hung hi ding ahi. ✡  
12 Chuleh Pakaijin Jerusalem khopi satna nabol chitin namtin ho chunga suhgamna hoise ahin lhadingchu hitiding ahi. Akeng uva adinpet jeng uva jong chu atahsau monlha jeng ding, amit kosung uva jong amitchang’u monlha jeng ding chuleh akamsung uva jong aleiju monlha jeng ding ahi.  
13 Pakai jepna achung uva che ding amaho tijatna dim ding, amitakip atophah phah chunga akhut a alap jeng diu ahi.  
14 Judah ten jong Jerusalem huhna-a gal asat diu avel uva um namdang ho gou, sana dangka chuleh nihchen ponsil tamtah akichom dohdiu ahi.   


15 Hiche gamna hisehi sakolte le sakolpolte, sangong sauté leh sangante chunga jong chuleh gal mite ngahmun'a um ganchadang ho jouse chunga jong chusohkei ding ahi.   

Nampin Lengpa Ahou Ding 
 

16 Achaina teng, Jerusalem hinsatna galmiho hiche gam'a hisea konna hoi doh ho chu kumseh leh Jerusalem’a chetou diu hatchungnungpen Pakai kiti leng chu aga hou diu chuleh Lhambuh Kut mang dinga che jeng diu ahi. ✡  
17 Vannoi leiset a koinam hamkhat hatchungnung pen Pakai, kiti lengpa chu hou dinga che lou aum khah leh agam sung uva go ju louding ahi.  
18 Egypt mite hiche kut a hi apan nomlou uleh Pakaijin amaho chu namdang ho tobanga che nomlou ho chunga achuhsah gamna hise tobang-bangchu achung uva achuh sah ding ahi.  
19 Egypt leh namdang jouse hiche Lhambuh Kut mang dinga che nom lou jouse chunga chu hiche engbolna chu chu ding ahi.  
20 Hiche nikho hileh sakolte kikanna savunkhao chung dunga jong, “Pakai ja atheng,” tia kijih sohkei ding ahi. Pakai Hou-In sunga bel jouse jong, maicham maija khon ho tobanga athenga um ding ahi.  
21 Atahbeh in, Jerusalem leh Judah gamsunga kho ho jouse jong hatchungnung pen Pakaiya dinga atheng hi ding ahi.  

Pakai hou dinga hung jouse chun hiche bel ho hi pumgo thilto ho hkonnadinga adeidei amantheidiu ahi. Chuleh hiche nikho lechun hatchungnung Pakai Hou-In ahi kivei mi ho um thei louding ahi.   



✡ 1:1
Ezra 4:24—5:1; 6:14

✡ 1:8
Rev 6:4; Rev 6:2

✡ 3:1
Ezra 5:2; Rev 12:10

✡ 3:2
Jde 1:9

✡ 3:8
Jeremiah 23:5; 33:15; Zechariah 6:12

✡ 3:10
Micah 4:4

✡ 4:3
Rev 11:4

✡ 4:10
Rev 5:6

✡ 4:10
Ezra 5:2

✡ 4:11
Rev 11:4

✡ 6:2
Rev 6:4; Rev 6:5

✡ 6:3
Rev 6:2

✡ 6:5
Rev 7:1

✡ 6:12
Jeremiah 23:5; 33:15; Zechariah 3:8

✡ 8:16
Eph 4:25

✡ 9:1
Isa 23:1-18; Ezekiel 26:1—28:26; Joel 3:4-8; Amos 1:9,10; Matt 11:21,22; Lk 10:13,14

✡ 9:1
Isa 17:1-3; Jeremiah 49:23-27; Amos 1:3-5

✡ 9:5
Isa 14:29-31; Jeremiah 47:1-7; Ezekiel 25:15-17; Joel 3:4-8; Amos 1:6-8; Zephaniah 2:4-7

✡ 9:9
Matt 21:5; Jn 12:15

✡ 9:10
Labu 72:8

✡ 9:11
Potdohbu 24:8

✡ 10:2
Matt 9:36; Mk 6:34

✡ 11:12
Matt 26:15

✡ 11:12
Matt 27:9,10

✡ 12:10
Matt 24:20; Rev 1:7

✡ 12:10
Jn 19:37; Rev 1:7

✡ 13:7
Matt 26:31; Mk 14:27

✡ 14:8
Ezekiel 47:1; Jn 7:38; Rev 22:1

✡ 14:11
Rev 22:3

✡ 14:16
Thempu Dan 23:39-43









	Malachi


	1

	2

	3

	4





 
MALACHI  

THEMGAO LEKHABU  

Malachi Themgao Lekhabu Sung Thu Umdan  

Malachi kiti min hi, “Thupole mi,” tina ahin, hiche hi Hebrew pao ahi. Thu ho chu Pathen'in Athupole ho henga ana manchahji ahi. Pathen le Amite kikah’a thudoh hihen, donbutna hijongleh Pathen thupolea pang ho chun ahi ding doltah’a seidohna ana neiju ahi: Hichu, Pathen toh akiguijop nau, a-insung hinkho thudol-u, sum le pai kimanchah thudol, lungput dihtah’a Pathen kin abol diu dan, midang chunga thilpha bol ding dan chule Pathen kinbolna’a akitil khou diu thudol ho ahi.  

Lekhabu Jihpa, Akijih Kum Chule Ipi Dinga Anajih Ham?  

Hiche lekhabu hi, Malachi Themgao in anajih ahi. Thulhun Lui lekhabu kijih lah a achainapen ahin, Thulhun Thah kijih masang chet-a ana kijih ahi. Hichu 460 BC, Israel te Babylon gam’a pat ahung kitoldoh-u 538BC vel-a Jerusalem Hou-In ki tundoh jou 516 BC ahi. Chule hiche lekhabu ana kijih lona chu—Pathen mite, adeh’a Lhagao lam toh kisaija lamkai hon lhagao thua, adindet theina diu ahi.   

Pathen Ngailut Israel te 
 


1 Pakaijin Malachi mangchan Israel te kom'a thu athot in ahi.  
2 ✡Pakaijin hitin a sei’e, “Keiman nangho ka hingailu jing uve” ati. Ahinlah nang hon nei donbutnuvin “Iti nei ngailutnu ham” natiuve. Pakaijin Esau chu Jacob sopi hilou ham? Ahinlah keiman Jacob kangailun ahi. ✡  
3 Esau chu ka thet in chuleh keiman a thinglhang gam chu ka suhchai peh helin, agoulona ding gam chu Sialte lhatna neldi gam kaso sahin ahi.  
4 Esau chilhah Edom in hiti hin hinsei jintin, keiho nei suchip deluvin ahi. Ahinlah keihon kaga phah nauva konna kahung kile kituva ka kisem phat kit diu ahi, atiuve. hatchungnung Pakai chun hiti hin aseije. “ama hon sapha jong leu keiman ka phetlhah peh diu ahi. Amaho chenna chu mipha lou gam kiti ding chuleh amite’u chu Pakai lunghan jing na mite” kiti ding ahiuve.  
5 Nanghon a kisuhmang na chu na mit tah uva namu tengule nangin, “Tahbeh in, Pakai loupina hi Israel te gamgi kalpeh a mihon jong amu uve” tin seijin nate.   

Kilhaina boh 
 

6 Hatchungnung Pakai chun thempu ho kom'ah hitin aseije. “Chan apa ajabol le, soh in a pakai pa agin ding ahi. Keihi napau le na Pakai pau kahile hoi chi ham nei jabolnau, hoiche ham nei jen nau? Nanghon ka min hi nahsah louvin nabolun ahi! Ahinlah nang hon na seijun kei hon namin nahsah louva kakoi khah um natiu’ve.  
7 Nanghon ka maichama an thenglou na toh’un ahinlah nang hon iti danna nangma ka suhboh diu ham? natiuve. Nanghon Pakai maicham jana peh angaipoi natiu chu na suhbohu ahi.  
8 Nanghon ganhing mitcho pumgo thilto a nahin to uchu dih mong’a hinam? Chutengleh nang hon a elbai le a damlou ganhing nato uchu dih mong hinam? Nanghon hitobang ho chu nagam vaipo ho kipa thilpehin gape leu chun a kipah nadiuvem? tin hatchungnung Pakai chun a seijin ahi. ✡  
9 Tun kipat un Pakaijin nakhotona diuvin tao’un , ahinla hitobang thilpeh chu maichama napeh jing le Pakai chun iti khotona na musah ding ham? tin hatchungnung pen Pakai chun aseije.  
10 Hiche Hou-In kot hi nangho lah a khat pen penin khah chahleu chun kati lheh jeng’e, chuti leh hiche thil thonlou hung kitodoh ho hi umlou ding ahi. Ajeh chu keima na chunguvah kalung lhaipoi chuleh na thiltou jong ka sanpeh lou diu ahi, tin van sepai te Pakaijin aseije.  
11 Ahinlah namdanga kon mipi ten jingkah nilhahin vanoi leiset pumpia hin gimnamtui leh atheng ho hi kamin loupina dingin a todoh jingun kamin hi aloupi sahun chitin namtin lah a hin kamin hi choisang'in aum'in ahi, tin hatchungnung pen Pakaijin aseijin ahi.  
12 Ahinlah nangho natohdan hin ka min na sumin seuvin ahi. Ajeh chu nang hon Pakai dokhang hi kisuhboh jongleh akhoh poi natiuvin thilthenglou pou na hintoh’un ahi.  
13 Nanghon, kon Pakai alunglhaisah jou ding ham natiuvin ka thupeh na taitomun ahi, tin hatchungnung pen Pakaijin aseije “Gel uvin adamlou a elbai chuleh a ki gu doh gancha pou na hin todoh jiuve, hichu ken iti ka sanpeh ding nahiuvem? tin Pakaijin aseije”  
14 Koi hijongleh Pakai kom’a toh dinga kitepna neija aki lomlou joh hintoh chan chu sapsetna chang ding ahi. Chutengleh chitin namtin lah a kamin hi mi gin le ja kahithei ding ahi, tin hatchungnung pen Pakai chun a seije.    

 2

Thempu Joncha Ho 
 

1 Tun thempu hon ngaiuvin hiche thupeh hi nangho dinga ahi.  
2 Kasei hi ngai’unlang ka min jabolna dingin lunggel thah na nei tan, tin hatchungnung pen Pakaijin aseije. Achuti louleh na chunguva sapsetna nasatah kalhunsah ding ahi. Tahbeh in keiman ka sapsetsa nahi tauve, ajeh chu nang hon kagihnau chu na gelkhoh pouve.  
3 Keiman na chilhah teu ka engbol a thilboh ho chu na maichanguva ka thekhum ding ahi. Chutengleh na thilbol ho lah a ka selut ding nahiuve.  
4 Chutengleh nang hon Levi te toh nakitepnau achejom theina dinga gihsalna vopsah chu keima kahi chu nahin hetdoh ding’u ahi, tin hatchungnung pen Pakaijin aseije. ✡  
5 Levi te toh kitepna ka nanei nalopen chu na hinkhouva chamna nanei theina diuva kana peh’u ahi. Hiche hin amaho’a konna jana leh ginna kachantheina ding a hin ama hon jana lentah eina peuvin kamin loupina dingin ana ding chahkheh’un ahi. ✡  
6 ama hon keija konna amu’u thupeh ho chu amiteu anape sonnun ahi. Ama hon jou le tah chonna ana neipouve, ama hon keidei lampi ana chepiuvin phatna leh chonphatnaa kon'in mi tamtah ahin le puidoh kit’un ahi.  
7 Pathen a konna chihna leh hetthem theina hi thempu ho kom’a konna hung potdoh ding hitia chu mipi ho chu amaho kom’a thuhil ngaicha a cheji diu ahi. Ajeh chu amaho hi hatchungnung Pakai thuhil pole ho ahiuve.  
8 Ahin nangho thempu hon Pathen lampi na peltauve nangho thuhil'a kon'in mi tachonsea alhalut tauvin ahi. Nanghon Levi te toh ka kitepna chu na suboh tauvin ahi, tin hatchungnung Pakaijin aseijin ahi.  
9 Hijeh achu keiman nangho hi vannoi mite ho mitmu a kidah umtah leh noise umtah ka hisah nahi tauve. Ajeh chu nang hon ka thu nangai pouvin, ka thuhil dungjuijin na chon pouvin mipi lah a sihnei langneina in na natongun ahi.   

Jinei Kitahlou jeh a phosalna 
 

10 Eiho hi mipa khat cheh ihiu hilou ham? Eiho hi Pathen khat seh sem ihi louvu ham? Chuti ahileh iti danna eiho leh eiho ikilhep lhahuva ipu ipateu Pathen toh iki tepnau chu i-suhkehu hitam?  
11 Judah akitah poi, Jerusalem leh Israel te lah a thil dihlou tah ahunglhung tai. Juda miten semthu milim hou numeiho a kichenpiuvin Pakai muntheng a suboh tauve.  
12 Hijeh chun Pakaijin hitobang bol ho jouse chuleh hatchungnungpen Pakai henga thilto dihlou hin choi ho jouse hi Israel namlah a kon'in amaho hi hatchungnung Pakaijin ka chomkhen tan ahi.  
13 Chuleh nang hon thil dang nabol’u jong aum’e. Pakaijin na thiltou anah sahlou jeh leh alunglhai lou jeh, asan thei lou jeh in Pakai maicham chung chu na mitlhi na chupsahin kap leh lunghem tah in na khoisa in ahi.  
14 Nangman na seijin, “Pakaijin ipi dinga ka taona hi asan lou ham nati.” Keiman seipeh ing kate! Ajeh chu na khandonlaija na jinei a chu ahetoh a Pakai pang ahi. Ahinlah amanu naji hina a na kichen lhonna na kitepna lhon dungjuiya kitah tah a aum vang'in nang vang kitahlou tah in na hung chon tan ahi.  
15 Pakaijin naji toh pumkhat hi dinga na goplhon hilou ham? Tahsa leh lhagaova ama a nahi lou ham? Chuleh aman adei chu ipi ham? Na kigop lhonna pat Pathen’a nahi lhon hilou ham? Hijeh chun phatah in kingaiton lang na khandonlaija na jinu a chun kitah tah in um'in, ati.  
16 Ajeh chu keiman kida hi ka mah ahi! tin Israel Pathen'in aseijin ahi. Na jinu chu na da leh ama chunga chu engsetna nalhut khum ahitai, tin hatchungnung Pakaijin asei’e. Hijeh chun ki tomla in na jinu chunga na kitepna lhon sukeh hihin.  
17 Na kampaovin na Pakai chu suboi hih un; nang hon iti kasuhboi uvem? tiuvin nate: thilse bol hi Pakai mitmua thilpha ahin, ama lunglhaina ahi natiu hin Pakai chu nalung phatmosahu ahi, thu adihtah a tan Pathen chu um hinam natiu hin, nalung phatmosahu ahije.    

Thupole Hung Ding 
 

1 Veuvin keiman ka masanga lampi sujang dingin ka thu polepa ka sol’e, chutengleh na hol jing na Pathen chu pohphunga Hou-In a hung kilah jing ding ahi. Nanghon mukal na ngalel’u kitepna thu hungtei ding ahi, tin van janel Pakai chun asei’e. ✡  
2 “Ahinlah ahung tengleh koi ham adoujou ding ah? Koiham ama ahung kilah tengleh amaija ding ngam dingah? Ama chu thih kilhajol meikong al’lenglung tobang ding, ahilouleh pon sop bangna sabon tobang ding ahi. ✡  
3 Sana lhajolpan, sana alhahjol banga, manthei louho a suhtheng ding, dangka leh sana asuhjol tobanga asuhjol ding chutengleh Pakai kom'a santheidol thilto ahin neithei ding ahi.  
4 Hitengleh chun Pakaijin akom'a hung kichoilut Jerusalem leh Juda mipite thilto ho chu tumasanga banga ahin santhei kit ding ahitai.  
5 Chuteng chuleh keima thutan dinga na kom’u kahin nai ding phunsan themho, mijong ho, mijou ho, sum lo a na tong ho, thaman penom lou ho, meithai ho leh, nu le pa beiho chuleh gamchom mi na lahuva cheng ho chunga thu adiha tan nomlou ho chuleh keima seijui lou ho chu ka engbol ding ahi, tin hatchungnung Pakaijin asei’e.  
6 Keima Pakai kahin kikhelna neilou kahi. Hijeh a chu nangho Jacob chate na kisumang soh louvu ahi.  
7 Napu napa teu khanglaija pat’in nang hon ka danthu ho na nahsah pouvin jui jong na jui pouve. Tun hung kile kit ding ka hi tin hatchungnung Pakaijin asei’e. Ahinlah nang hon na sei jun keiho chebon ki che mang kha louva iti ka kile kit diu ham? na tiuve.   

Miphi phunchelna 
 

8 Mihemin Pathen achom angai ham? Ahinlah nang hon nei chomun ahi! ahijeng vang'in nang hon na sei jun “Pathen chu iti ka chom diu ham?” na tiuve. Na hopsom to lou jeh ule thilto to ding na tolou jeh uva nei chom’uvah ahi.  
9 Hitia keima nei chom jeh uva na nam pumpiuva na ki gaosap sohkeiyu ahitai.  
10 Hopsom jouse akholna mun'a hinlhut sohkei jun chutileh ka Hou-In sunga nehleh chah lhingset ding ahi. Hiti a chu nabol uleh keiman van gam lang kot jouse ka hon lhah a phathei bohna lhingset a, akholna let lha gei ja ka hin sunlhah ding ahi. Hiti chun keima jeng jong hi nei patep mun tin hatchungnung pen Pakaijin aseije. ✡  
11 “Na chang le na min jong pha ding ahi, ajeh chu a susethei ho jousea konna ka ventup peh ding, na lengpi thei ho jong amin masanga lhulhop louding ahi” tin hatchungnung Pakaijin aseije.  
12 “Chuteng chuleh chitin namtin in mi nunnom ahiuve ati diu ajeh chu na gamsung chu kipana dimset ding ahi” tin hatchungnung Pakaijin aseije.  
13 Pakaijin asei’e, “Nanghon kei dounan thupha loutah tah na sei’uve, ahinla nang hon nangma douna a ipi ka sei uvem?” na tiuve.  
14 Nanghon, Pathen kin bolhi ipi phachom nam? na tiuve. A thupeh dungjui ja ichon’uva ipi phachom am, ahilouleh ka chonset jeh uvin ka kisih uve tia hatchungnung Pakai kom'a isei uva ipi phachom am? natiuve.  
15 Tu apat'in mi kiletsah ho phathei achangin, thilse bol ho a haodohun Pathen engbolna thoh ngap ho jong ahao doh theije, na tiuve.   

Melchihna Lekhajol 
 

16 Chujou chun Pakai ging khencha umho chu khat le khat akihouvun ahileh Pakaijin amaho kihouna chu angai pehin ahi. Pakai angsunga chun, Pathen ging jing ho leh amin domsang nom jing ho geldoh jingna dingin lekhajol khat a amin’u aki pehlutin ahi.  
17 “Amaho chu ka mite hi diu ahi” tin hatchungnung Pakaijin aseijin ahi. Keiman thu katanna nikho tengleh amaho chu atum be a kasahlut tah, ka gou hi diu, mipan athu ngai, acha thilsea konna ahoi doh banga, kenjong amaho chu kahoidoh sah ding ahi.  
18 Chutengleh nang hon michonpha le michonpha lou nahet khenuva Pathen kin bol ho leh abollou ho na hetkhen thei diu ahi.    

 4

Pakai Nikho Loupi 
 

1 Hatchungnung Pakai chun asei’e, “Thutan nikho ahung lhuna, meilhum sunga meikong alonlut jeng tobangin ahung’e.” Hiche nikho leh hin mi kiletsah ho leh miphalou jouse changpol banga a kahlhah diu amaho chu thingjung leh thingbah hobanga akahvam sohkei ding ahi.  
2 Ahinlah kamin ging khenna umho ding vang chun, chonphatna nisa hungsohin tin, alha ning te nia chun midam sahtheina  

ahinpoh ding nangho jong na tha’u nomma  

bongkul sunga konna bongnoute hamdong ne dinga hung kilha doh banga kipah leh thanom tah a na lhaile diu ahi.   


3 “Hiche nia kei kahung kipat teng nangin miphalou ho chu vutvai na chotpha banga na chotpha ding ahitai,” tin hatchungnung pen Pakaijin aseije.  
4 Keiman Israel te jouse dinga Sinai mol'a ka peh danpi le chonna ding danho jouse chu geldoh in lang nit jingin, ati.  
5 Ven keiman Pakai nikho loupi tah leh kichat umtah chu ahung lhun masang'in Themgao Elijah chu ka hinsol masan ahi. ✡  
6 Elijah hin mipate lungthim jouse achateu lungthim banga ahei doh peh a acha teu lungthim jouse jong apa teu lungthim banga aheidoh pehding ahi. Achuti louleh keima kahunga gamsung chu ka suhmang ding ahi.   

MATTHEW  

KIPANA THUPHA  

Lenggam kidang dehset ahung um  

Jesu Messiah hina a athusei le athilbol hon khanglui chonna asuhkeh  

Gospel Matthew lekhabu sung thu umdan  

Gospel Matthew hin Jesu hi Leng Messiah ahijeh a, alenggam tungdoh dinga hung ahi thudol aseijin ahi. Hiche lekhabua hin Jesu phunggui le apen pet thusoh ho aseijin, khanggui thua akipatna hin, Themgaovin ahung guilhung ding mu masatna neiya athuseidoh hi, datmo thei tah in aum'in ahi. Jesu khanggui thudol Matthew jihna ahin, Pathen a kon'a Jubilee kum hung kipat thudol phondohna aneijin ahi (Lev. 25:8-55; 27:16-25). Matthew hin Judah nam mite thusim alhangpin hop thum'in ahom khen in chule Jesu leiset a ahung na, apului ho khang hi khang som le li in thumvei akhen in: “Abraham apat David geiyin khang som le li, David apat Babylon a tolmanga aum geiyu khang som le li, chule Babylon a tolmanga aum uva pat Messiah hung phat gei khang som le li, tin ahom khen in ahi,” Matt 1:17.  

Lekhabu jihpa chule ajih kum  

Hiche Gospel hi Matthew, Judah nam mi, Rome solkal kai donga anapang, Levi tia kihepa jih ahi.  

Matthew hi Lungsetna Khang hung lhun, khang masa akimlai AD 50-60 don a kijih ahi. Ajeh chu Pakai Jesun leiset hinkho aman lai, ahinkho kichaiya thina ajoa athodoh jou, van a akal konna vailhahna thu asei geiya kijih ahi. Chule Jerusalem Hou-In kisuh chim AD 70 masang thusoh ho thudol kisun ahijeh in, AD 50-56 hidin ginchat ahi.  

Koi henga chule ipi jeh a ajih ham?  

Judah nam mite ding dehset a kijih ahi. Ajeh chu ama hon ana nga jing'u Messiah chun, Pathen Lenggam leiset a tungdoh ding le athensoa hung ahitai, ti aphondoh ahi. Matthew hin Jesu Christa Kipana Thupha hi, atahsan hon Thulhun Luiya photchet na apeh Messiah chu ahitai, ti aphotchen ahi.   

 1

Jesu Messiah khanggui 
 


1 Hiche hi Abraham le David a* konna hung kikhai lha, Messiah Jesu khanggui thu kisun doh chu ahi.  
2 Abraham chapa chu Isaac, chule Isaac chapa chu Jacob, Jacob chapa chu Judah le asopite ahiuve.  
3 Judah chapa chu Perez le Zerah ahi lhon'in (Anu lhon chu Tamar ahi), chule Perez chapa chu Hezron, chule Hezron chapa chu Ram ahi.  
4 Ram chapa chu Amminadab, chule Amminadab chapa chu Nahshon chule Nahshon chapa chu Salmon ahi.  
5 Salmon chapa chu Boaz (Anu min Rahab) ahin, Boaz chapa chu Obed (Anu chu Ruth) chule Obed chapa chu Jesse ahi.  
6 Jesse chapa chu Leng David, chule David chapa chu Solomon (Anu chu Uriah jinu Bathsheba) ahi.✡  
7 Solomon chapa chu Rehoboam ahin Rehoboam chapa chu Abijah chule Abijah chapa chu Asaph ahi.  
8 Asaph chapa chu Jehoshaphat ahin, Jehoshaphat chapa chu Jehoram ahin chule Jehoram chapa chu Uzziah ahi.  
9 Uzziah chapa chu Jotham ahin, Jotham chapa chu Ahaz chule Ahaz chapa chu Hezekiah ahi.  
10 Hezekiah chapa chu Manasseh ahin, Manasseh chapa chu Amon ahin, chule Amon chapa chu Josiah ahi.  
11 Josiah chapa chu Jehoiachin le asopi pasal ho ahiuve (Babylon a apuimang laiyuva peng ahiuve).  
12 Babylon a puimang ahi jouvin: Jehoiachin chapa chu Shealtiel ahin, chule Shealtiel chapa chu Zerubbabel ahi.  
13 Zerubbabel chapa chu Abiud ahin, Abiud chapa chu Eliakim ahin, chule Eliakim chapa chu Azor ahi.  
14 Azor chapa chu Zadok ahin, Zadok chapa chu Akim ahin, chule Akim chapa chu Eliud ahi.  
15 Eliud chapa chu Eleazar ahin, Eleazar chapa chu Matthan ahin, chule Matthan chapa chu Jacob ahi.  
16 Jacob chapa chu Mary jipa Joseph ahi. Hiche Mary a konna hi Jesu kiti Messiah chu ana peng ahi.  
17 Achunga kijihdoh ho hi—Abraham apat David chan gei khang som le li sung ahin, David apat Babylon a puimanga aum gei chu khang som le li sung ahin, chule Babylon a puimanga aum uva pat Messiah hung chan gei chu khang som le li ahi.   

Jesu Messiah pen 
 

18 Hiche hi Jesu Messiah hungpen thudol ahi. Anu Mary hi, Joseph to kicheng dinga kitepna neisa ahi. Ahinlah aum khom masang lhon'in, Lhagao Theng thilbol theina a nungah theng ahipet in, amanu hi naovop ahi akihedoh tai.✡  
19 Chutah in, aji dingpa Joseph chu mipha ahijeh in, japi het in jumna ape nom pon, hijeh chun guhthim'a kikhenpi din lunggel aneitai.  
20 Hitia lung angaito lai hin Pakai vantil khat ahenga ahung kilah in ajah a “Joseph, David chapa, Mary chu ji dia nakipui ding kicha hih in, ajeh chu naocha asunga um khu Lhagao Thenga konna kijil ahi.  
21 Chule amanu hin chapa khat ahin nei ding, nangman amin Jesu, tia nasah ding ahi, ajeh chu Ama hin Amite achonset nauva kon'a ahuhhing ding ahi,” ati.✡  
22 Hiche ho jouse hi Pakai thupo, athemgao thusei gui lhunna dinga sohdoh ahitai:  
23 “Vetem un! Nungah theng khat in nao ahinvop ding ahi! Amanu hin chapa khat ahin ding chule amin Immanuel✡ asah dingu hichu ‘Pathen'in eium piuve,’ ” tina ahi.✡  
24 Chujouvin Joseph ahung khahdoh phat in, Pakai vantil thupeh banginabol in, chule Mary chu ajidin akipui tai.  
25 Ahinlah achapa pen masang sen amanu hi kitoh khahpi louhel in aum in, chuin Joseph chun amin Jesu asahtai.✡    

Solam a kon miching ho 
 

1 Leng Herod vaipoh laiyin, Judea gam Bethlehem a Jesu ana peng in ahi. Hiche pet chun solam gamkai hoa kon'in miching phabep Jerusalem khopia ahungun, amaho chun adong un,  
2 “Juda nam mite lengthah hungpeng chu hoilaiya um ham? Kei hon Ama ahsi hung sohdoh chu solam a kamu uvin chule Ama chu, hou dinga hunga kahiuve,” atiuvin ahi.  
3 Leng Herod chun hiche thu ajah phat in ama le Jerusalem a cheng jouse alung kham lheh jengun ahi.  
4 Aman thempu pipuiho leh hou dan thuhil ho akhom in “Messiah hoilai mun'a peng ding ham?” tin amaho chu adong tai.  
5 ama hon adonbut un, “Judea gam Bethlehem a atiuve, ajeh chu themgao vin hiti hin ajih e:  
6 ‘Chule nangma, Vo Bethlehem Judah gam'a um, Judah khopia vaipoho lah a aneopen nahi poi, ijeh inem itileh nangma a konna vaipo khat, kami Israel te ching dingpa chu hung ding ahi,’ ” atiuve.✡  
7 Chutah in Herod chun miching ho chu guhthim in aki houpin, amahoa kon'in ahsi akimu masat phat chu ahedoh tai.  
8 Chutah in aman amaho chu aseipeh in, “Bethlehem a cheuvin chule naosen chu ching thei tah in gahol un, ama chu namu tengu leh, hungkit un chule keima nei seipeh un, chutia keima jong kaga chea Ama chu kaga hou theina dingin,” ati.  
9 Lengpa thu ajah jou uchun miching ho chu acheuvin ahileh, solam a ahsi amu uchu amasang uva ache peh in, Bethlehem lama apuiyun chule naosen umna mun chunga chun akingan ahi.  
10 ama hon ahsi chu amu phat uvin, amaho chu kipanan alungu alodim tai!  
11 Amaho insunga alut uva ahileh naosen chu anu Mary toh ana umkhom amu uvin, chuin amaho aboh khup uvin, Ama chu ahou tauve. Chuin ama hon agou bom'u chu ahong doh uvin, ama chu Sana, Bego chule Myrrh kipa thilpeh in ape tauvin ahi.  
12 Chujouvin ama hon adalha tauvin ahileh, Pathen'in amang uva Herod heng lama kile lou dinga agihsal jeh uchun, lam chom aho uvin agam lam uva akile tauve.   

Egypt a ajam'u 
 

13 Miching ho ache doh jou uvin, Pakai vantil khat Joseph mang'in akilah in, “Kipatdoh in! Egypt gama naosen le anu chutoh jam uvin. Hiche mun achun hung kile kit dinga ka seipeh kahsen umden un, ajeh chu Herod in naosen chu tha dinga ahol ding ahi” tin aseipeh tai.  
14 Chuche jan chun naosen chutoh anu Mary chu Joseph in apuiyin Egypt a din, hiche mun chu adalha tauvin ahi.  
15 Chule Herod thi kahsen chua chun aum den tauve. Hiche hi Pakaijin themgao kam'a ana phondohsa: “Keiman ka Chapa chu Egypt a kakoudoh e” ti gui lhunna ahi.✡   

Herod in chapang ho atha 
 

16 Miching hon angol bol'u Herod chun ahet doh phat in alunghang lheh jengtai. Aman chapang pasal jouse, miching hon ahsi so masat phat aseiyu totoh in, kum nia lhah noilamse Bethlehem sung le akimvel sea sepai ho asol in agatha sahtai.  
17 Herod khansetna hi Pathen'in themgao Jeremiah henga ana seisa:  
18 “Ramah ah ka awgin akijai-Kana le lunghemna nasatah chu. Rachel in achate akapin, amaho athi tah jeh uvin, lhepbi ding anom tapoi,” kiti chu gui lhunna ahi.✡   

Egypt apat Nazareth ahung kileu 
 

19 Herod athi phat in, Pakai vantil khat chu Joseph henga amangin, Egypt a aumpet in ahung kilah in,  
20 “Kipatdoh in naosen chule anu chu Israel gam'a puikit in, ijeh inem itileh naosen tha ding ana goho chu athi tauve” tin vantil in aseipeh in ahi.  
21 Chuin Joseph akipat doh in chule Israel gam lama Jesu le anu toh ahung kile tauve.  
22 Ahinlah aman Judea vaipo thahpa chu Herod chapa Archelaus ahi ti ahetphat in, chuche mun a gache ding akicha tai. Ajan manga gihsalna amutah jeh in Galilee gam lam a dingin akipat doh tai.  
23 Hiti chun hiche insung chu Nazareth kiti khopi khat a chun aga cheuvin chule hichea chun acheng tauve. Hiti chun themgao thusei “Ama Nazareth mi kiti ding ahi” kiti chu agui lhung tan ahi.✡    

Twilutsah John in lampi asemtoh 
 

1 Hiche nikho lai chun Twilutsah John chu Judea gamthi a ahungin chule thu aseiphong in athupoh chu,  
2 “Nachonset nau dalha uvin chule Pathen lam a hung kiheiyun, ijeh inem itileh Van gam anaitai” ati.✡  
3 Themgao Isaiah chun John chung chang hitin ana seiye, “Ama hi gamthip a khosam aw chu ahi, Pakai hung na ding lampi sem un, Ama dingin lampi theh ngim un” ati.✡  
4 John kivon na chu sangongsang mul kikhui ahin, chule akong kimvel achun savun konggah akigah in, chule khaokho le gamkhoiju chu an in anen ahi.✡  
5 Mihonpi chu Jerusalem kimvel le Judea gam chule Jordan phaicham kimvel'a kon'in, John ve ding le athusei ngaiya hung ahiuve.  
6 Chuin ama hon achonset nau aphongdoh un, Jordan vadunga chun aman amaho chu baptize achansah in ahi.  
7 Ahinlah aman Pharisee ho le Sadducee ho chu baptize chansah vea ahungu amun, amaho chu asosal in, “Nangho gul chilhah ho, Pathen lunghanna hunglhung dinga kon jam dohna dinga koiham nagih uva?✡  
8 Nachonset nauva kon'a nalung heiyu chule Pathen lam nangat u chu, aphot chenna na hinkho uva tahlang un.  
9 Nangho khat in khat kom'ah, ‘eiho Abraham chilhah ihiuvin, huhbit in um nau hite’ tin kiseipehto hih un. Hichu imacha ahipoi, ajeh chu ka seipeh nahiuve, Pathen'in hiche songchang ho lah a kon a hi Abraham chate asemdoh thei ahi.✡  
10 Tu jenga jong Pathen thutanna heicha koisa a uma, thingphung ajung geiya kaldoh dia gonsa ahitai. Thingphung gapha hin sodoh lou jouse chu kiphuh lhu ding chule meilhum sunga kilehlut ding ahi.✡  
11 Achonsetna a kon'a lungheiya chule Pathen lam'a hung kihei ho chu, keiman twiya baptize ka chansah ahi. Hinlah keima sanga gamchenga lenjo chu ahunge; keima hi ama soh, akeng chot choi dinga jong chu kilom kahi poi.  
12 Aman changtah a konna changsi khendoh dinga agodal akichoiya asep dia kigosa um ahi. Chule aman achangphol kimvel chu asuh theng'a changtah chu achangpang'a akhumlut ding, hinlah changsi chengse vang chu mei mit theilou meikong'a kilehlut ding ahi,” ati.   

John in Jesu Baptize achansah 
 

13 Chutah in Jesu chu Galilee a kon'in, Jordan luiya John in baptize achansah dingin agachen ahi.  
14 Hinlah John chun ana janom hihbeh in, “Keima hi nangman baptize nei chansah dia kiloma kahi, i-atileh kei kom'a hunga nahim,” ati.  
15 Hinlah Jesun aseijin, “Hiche hi bol dinga lom ahi, ajeh chu Pathen'in angeh jouse iboldoh tei ding ahi,” ati. Hiti chun John in Ama chu baptize achansah tai.  
16 Baptize achan jouva Jesu twi lah a konna ahung potdoh pet in, vanho chu Ama dingin ahung kihong doh in, chule Pathen Lhagao chu vakhu tobanga ahung kumsuh a chule achung'a aumden chu amun ahi.  
17 Chuin van'a kon aw khat in, “Hiche hi Ka Chapa dei umtah le ngailut umtah, kipana sangpen eipea chu ahi,” tin aseiye.✡    

Jesun lhepna ato 
 

1 Chutah in Jesu chu lhagao puiyin gamthip a diabol lhep patep dingin aumtai.✡  
2 Ni somli le jan somli jen, anngol ahijeh chun agil akel behseh jengin ahi.  
3 Hiche phat sung chun Diabol chu ahungin ajah a, “Nangma Pathen Chapa nahileh, hiche songchang ho hi changlhah akiso theina dingin thu pen,” ati.  
4 Hinlah Jesun ajah a, “Ahipoi! Pathen Thubun aseiye, Mihem changlhah bouva hing thei ahipoi, Pathen kam sunga kon hung potdoh thua bou chu hing ding ahi,” ati.✡  
5 Chuin Diabol chun khopi theng, Jerusalem Hou-In ting vuma chun adinsah kit in,  
6 ajah a, “Nangma Pathen Chapa nahi leh, kichomlhan!” Ajeh chu Pathen Thubun aseiye, “Aman avantil te nangma hongbit dinga thu apeh ding, chule ama hon nangma akhut uva nadop doh dingu chutia chu nangman nakeng phang jeng jong songa nakita khah louding ahi,” ati.✡  
7 Jesun adonbut in, “Pathen Thubun hitin jong aseiye, nangman Pakai na Pathen chu lhem patep hih in,” ati.✡  
8 Chujouvin Diabol in molsang chungvum a chun apuiyin chule vannoi lenggam jouse le aloupina ho avetsah in ahi.  
9 Aman ajah a, “Nangma naboh khup a chule keima nei houva ahileh, keiman nangma aboncha hi kapeh ding nahi,” atikit in ahileh,  
10 Jesun ajah a, “Satan, hichea kon hin potdoh in. Ajeh chu Pathen Thubun aseiye, 'Nangman Pakai na Pathen chu nahouva chule Ama bou najen ding ahi,'” ati.✡  
11 Chutah in Diabol chu ache mang in, chuin vantil te ahungun, Jesu chu ahung jen le tauve.   

Jesu natoh kipan  


12 Jesu chun John aman tauve tithu ajah phat in, Judea gam adalhan Galilee gama ahung kile kittai.✡  
13 Ama amasatah in Nazareth achen, chuin chumun chu adalhan, Zebulun le Naphtali gamkai sung Galilee twipi panga, Capernaum khoa aga chen ahi.✡  
14 Hichu Isaiah Themgao kam a Pathen thusei:  
15 “Zebulun le Naphtali gam, twipi pam, Jordan vadung gal'a Galilee gam, chidang namdang tampi umna mun,✡  
16 muthim lah a touho chun vah loupi tah amu tauve, chule thina gam le alim a touho chu achung uva kho avah tai,” ati chu agui lhunna ahi.  
17 Hichea pat chun Jesun thu asei phongin, “Na chonset nauva kon'in lung heiyun chule Pathen lama hung kiheiyun, ijeh inem itileh Van'a Lenggam anai tai,” ati.✡   

Seijui masa pen ho 
 

18 Nikhat hi Jesu Galilee twipi pam'a achea avale pet in, aman uchani—Simon, Peter jong kitipa le Andrew in twi lah a len asepet lhon agatoh e, ajeh chu amani ngaman a kivah lhon ahi.  
19 Jesun amani chu akouvin, “Hung lhon'in, kanung hinjui lhon'in chule keiman miho iti mat ding ahi navetsah lhon'inge!” ati.  
20 Chuin amanin apet tah chun alen lhon adalha lhon'in chule Ama nung ajui lhon tai.  
21 Chule Ama chukom'a kon chun achepaijin ahileh, ucha dang mini Jacob le anaopa John kong sunga apau Zebedee toh atou khom uva len akhui phat pet'u aga mun, chuin Aman amani jong chu akouvin ahi.  
22 Amanin chupet tah chun kong le apa adalha lhon'in, anung ajui pai jeng lhon tai.   

Mipin Jesu nung ajui  


23 Chule Jesu chu Galilee gamkai sea akhol jin in, Judah te kikhopna intin ah thu ahil in, Lenggam Kipana Thupha aseiphong len ahi. Chule Ama chun miho natna jouse le adamlou jouse chu aboldam in ahi.✡  
24 Ama chung chang thu chu Syria geiyin akithang doh in, hiti chun miho chun ana damlou jouse chu akom'a ahin puiyuve. Chule itobang natna le hivei neiya nat thohlel ho, thilhavop ho le alung chavai ho hihen, chule langthi ho hijongleh Ama kom'a ahin puiyun, aman amaho chu abonchauvin aboldam sohkeiyin ahi.  
25 Ama chena chan a chun Galilee, Khopi som (Decapolis), Jerusalem chule Judea gama kon le Jordan gal lama kon'in, mipi tamtah in anung ajui tauvin ahi.    

Moul chunga thuhil 
 

1 Nikhat hi mihonpi kikhom chu amu phat in, Jesu chu moul chung a akaldoh in chule atou phat in aseijui te chu akimvel'a ahung kikhom un ahi.  
2 Chuin Ama apaodoh in amaho chu hiche thu hi ahil pan in, ajah uva aseitai.   

Nopna tahbeh 
 

3 “Lhagaova vaichaho Pathen'in phatthei aboh diu ahi, ijeh inem itileh Van'a Lenggam chu amaho a ahi.  
4 Lhasetna neiho Pathen'in phatthei aboh diu ahi, ijeh inem itileh amaho chu lhamonga um diu ahi.✡  
5 Mi lungneng ho Pathen'in phatthei aboh diu ahi, ijeh inem itileh ama hon leiset chung pumpi alo diu ahi.✡  
6 Thudih a din jeh a gilkel dangchah thoh ho Pathen'in phatthei aboh diu ahi, ijeh inem itileh ama hon lung nachimna anei diu ahi.✡  
7 Mi lungset them ho Pathen'in phatthei aboh diu ahi, ijeh inem itileh amaho chu lungsetna chang diu ahi.  
8 Mi lungtheng ho Pathen'in phatthei aboh diu ahi, ijeh inem itileh ama hon Pathen amu diu ahi.✡  
9 Mi sucham ho Pathen'in phatthei aboh diu ahi, ijeh inem itileh amaho Pathen chate kiti diu ahi.  
10 Adih bol jeh a hesohna chang ho Pathen'in phatthei aboh diu ahi, ijeh inem itileh Van gam chu amahoa ahi.”✡  
11 “Kanung jui nahi jeh uva mihon nahouset uva, nabol hesoh uva, jouva nabol'uva chule nangho douna a thil phalou jouse aseitengu leh Pathen phatthei boh chang ding nahiuve.✡  
12 Nangho kipah thanom'un chule hapan kipah uvin, ajeh chu van a nasan dingu kipaman alen e. Ajeh chu ama hon themgao masaho jong chu hitobanga hi anabol hesoh u ahi.”✡   

Chi le meivah thudol'a kihilna 
 

13 “Nangho leiset chi nahiuve. Hinlah chi chu a alna bei taleh ipin ki alsah kit tantem? Chule ima chan phachom tapon tin, paimang le miho chotpha bep hi ding ahi.”✡  
14 “Nangho vannoi vah nahiuve, lhang vuma khopi kisel theilou tobang chu nahiuve.’✡  
15 Koiman thaomei avah in chujouleh lo akhu khum jipoi. Hisang chun akhom chunga aki tung in, insunga um jouse avah chun asalvah jin ahi.✡  
16 Hitobang chun navah uchu miho masang ah kilang hen, chuteng ama hon na thilpha bol uchu mu uvin tin, van'a um na Pau chu avahchoi diu ahi.”✡   

Jesun dan thu asuh bulhit 
 

17 “Ipi jeh a hunga kahi nei hekhel hih un. Keima hi Mose Danbu ahilouleh themgao ho lekhajih subei dinga hung kahipoi. Asumang dinga hunga hijo louva, asubulhit a hung kahijoi.  
18 Tahbeh a ka seipeh nahiuve, Van le leiset aman masanga Pathen Dan thu chu aguilhun sohkei masang sea, ajem neopen le ajem sipah geiya jong mang louding ahi.✡  
19 Nangman thupeh aneopen na nahsah moa chule midang jong hitia chu nahil'a ahileh, Van gam'a chu aneopen nahi ding ahi. Hinlah koi hijongleh Pathen Dan thu juiya chule hiche ho chu ahil'a ahileh Van gam'a alen kiti ding ahi.”  
20 “Hinlah kahil chah nahiuve. Nangho na chonphat nau chu Dan thuhil ho le Pharisee ho sanga aphat joh louva ahileh Van gam'a chu nalut louhel diu ahi.”   

Lunghan thudol'a Jesu thuhil 
 

21 “Nanghon ipu ipateu jah a, ‘Tolthat hih in, koi hijongleh mithat chu thupi tanna dinga kicha jinga um ding ahi’ tia ana kiseipeh chu naja tauve.✡  
22 Hinlah keiman nangho jah a ka seipeh nahiuve, koi hijongleh khat chunga lunghanga chu athu kitan ding ahi. Nangman koi ham khat chu mingol panna bei nati leh thutanna mun'a kipuilut ding kicha a um ding nahi. Nangman mi na gaosap a ahileh Damun meidil'a kicha a um ding nahi.”  
23 “Hijeh chun nangman Hou-In a maicham thilto ding nachoiya, mi koiham khat in nangma kilung doupina nanei na geldoh a ahileh,  
24 Maicham mun'a na thilto ding chu dalhan, gachen chuche mi chutoh gakicham in, chutengleh hungin chule Pathen maicham'a kilhaina thilto chu napeh ding ahi.”  
25 “Na kidoupi chutoh thutanna mun'a dinga na kilhonpina lampia chun, aganna theiyin kihou champi jengin. Achuti louleh themmona chanpa chun thutan vaihompa khut a napedoh intin, ama chun amopo khat khut a peson intin, chule songkul a na khumpai ding ahi.  
26 Hiti chu hita henlang hileh, nangman achaina pen sum nasah chai masang sea chu itinama jongleh chua konna chu nalha ong thol kit louding ahitai.”   

Jonthanhoi thudol'a kihilna  


27 “Thupeh a thu ana kiseisa chu naja tauve, ‘Nangman jon bol hih in.'✡  
28 Hinlah keiman ka seipeh nahiuve, koi hileh numei khat jon lunga ve achu amanu chutoh alunga jong ahitai.  
29 Hijeh chun namit chu mitpha hikhat tou jongleh hichun na kipal lhuhsah a ahileh, kaldoh in lang paimang jengin, nangma dingin natibah khat namansah chu na tahsa pumpi damun a akilelut sangin aphajoi.✡  
30 Chule nakhut jetlam in na chonset sah a ahileh satlhan lang paimang jengin. Ajeh chu nangma dinga na tahsa pumpi damun a akilelut sangin, natibah khat aman chu aphajoi.”✡   

Kidana thudol'a thuhil 
 

31 “Danbua thu kisun, ‘Pasal in ajinu ada ding leh amanu chu dana lekha apeh a ahetsah leh ahithei jenge’ tia kisei chu naja tauve.✡  
32 Hinlah keiman kasei ahi, mikhat in aji chu pasal dang toh alup khom jeh tilouva thu dang jeh a ada ahileh, amanu chu ajonsah ahitai: chule koi hijongleh akidasa numei kichenpia chu mijong ahi.”✡   

Kihahsel thudol'a thuhil 
 

33 “Chule malai mite kiseipehsa thu nana jahsau chu, ‘Nangman nakihahsel na chu sukeh hih in, nangman Pakaiya na kihahselna na bulhit tei ding ahi’ kiti ahi.✡  
34 Hinlah keiman ka seipeh nahiuve, imachan kihahsel hihbeh un! 'Van pan in kihahsel hih un! Ajeh chu van chu Pathen laltouna ahi.✡  
35 Chule 'Leiset pan in kihahsel hih un!' Ajeh chu leiset hi akengto ngapna ahi. Chule 'Jerusalem pan in kihahsel hih un!' Ajeh chu Jerusalem hi Leng loupi khopi ahi.✡  
36 'Ka luchung pan beh a kakihahsel ding hitante ti hih in!' Ajeh chu nangman na samjang khat cha jong nakan sah theilou chule na vomsah theipoi.  
37 Hinlah na kihoulim nau chu ‘Henge, kanom e,' ahilouleh 'Ka nompoi’ tia sei chu hijeng hen. Hicheng kalval chu agiloupa a kon ahi.”   

Kiphulah thudol'a thuhil 
 

38 “Dan thun gimbolna chu atotoh hi ding: 'Mit khat khel'a mit, chule ha khat khel'a ha' hi ding ahi kiti chu naja tauve.✡  
39 Hinlah ka seipeh nahiuve, migilou lethuh hih un! Koiham khat in na ngeiphe jetlam abeh a ahileh, na ngeiphe alang khat jong dopeh in.  
40 Chule koi hileh nahehse aum a chule na sangkhol ah alah manga ahileh na ponchol jong chu pehtha jeng tan.  
41 Chule sepai khat in athilpo dia nacham louva, mile khat napui leh mile ni chan gathah peh in.  
42 Na henga thum ho chu pen, chule nangma kom'a bat a thum chu kihei mangsan go hih in.”   

Melma chunga lungsetna nei ding 
 

43 “Danbu in, ‘Naheng nakom ngailun’ chule namelma chu hot bol in, tia asei chu naja tauve.  
44 Hinlah keiman kasei ahi, na melma teu chu ngailu uvin! Na gaosap teu chu phatthei boh un!  
45 Hitia nabol uchu nangho van'a um na Pau chate tahbeh nahiu kihetna ahi. Ajeh chu Aman migilou le mipha chunga nisa vah apen, chule midih le midihlou chunga jong go ajuhsah in ahi.  
46 Nanghon na ngailu teu bou na ngailut uva ahileh, hichea chu ipi kipaman nasan diu um ding ham? Kaidong hon jong hitobang chu abolu ahi.  
47 Nangho nagol teu dinga bou na phat uva ahileh, midang to ipi naki kheh nau um em? Hitobang chu milim hou hon jong abolu ahi.  
48 Hijeh chun van a um na Pau chamkim ahi bangin, nangho jong chamkim un” ati.✡    

Panpi ngaite kithopi ding thudol'a kilhilna 
 

1 “Chingtheiyun! Midang pachat na channa diuvin, mipi mu dingin thilpha bol hih un; chutia nabol leu van'a na Pauva konna kipaman mulou ding nahiuve.✡  
2 Ngaichat nei mi chu thilpeh napeh tengu leh, mi phalhem ho bangin bol hih un; ama hon kikhopna in hoa le lamlhong hoa sumkon amut uvin mi apanpina hou chu miho ahetsah jiuvin ahi. Tahbeh a ka seipeh nahiuve, amaho hin kipaman amu diu abona akimu'u ahitai.  
3 Hinlah nangman koi ham khat ngaichat thil napeh tengleh, nakhut jetlam in abol chu nakhut veilam hetsah hih in.  
4 Na thilpeh ding ho chu guhthim in pen, ijakai aguh a mua na Pa chun nangma kipaman napeh ding ahi.”   

Anngol leh taona thudol'a kihilna 
 

5 “Nangma natao tengleh, mi phalhem ho banga lamlhong pam leh kikhopna inhoa mitin in amu diu deina a tao nom hotoh bang hih in. Tahbeh a ka seipeh nahiuve, hichu bou ama hon kipaman asan diu chu ahi jenge.✡  
6 Hinlah nangma tao dinga nache tengleh nangma changseh chen lang, na nunglam kot khah in chule guhthima mu na Pa henga taovin. Chuteng na Pa, ijakai mupa chun, nangma kipaman napeh ding ahi.”  
7 “Nangma natao tengleh, houdang ho bangin naseisa chu avel vel in seikit hih in. Amaho chun taona thucheng aman jiu chu avel vel'a sei jal a ataona chu sanpeh hi dinga aginchat u ahi.  
8 Nangho amaho toh bang hih uvin, ijeh inem itileh van'a um na Pauvin na ngaichat u chu nathum masang uva ahetsa ahitai!  
9 Hijeh chun hiti hin taovun: Van'a um ka-Pau, namin jatah in umhen.  
10 Na Lenggam hunglhung loihen, Van'a nalung lhaina aum tobanginlei chunga jong na lung lhaina umhen.  
11 Tunia ka ngaichat'u anneh nei peuvin,  
12 Keiho douna a chonse ho ka ngaidam bangun, keiho chonsetna jong ngaidam in.  
13 Chule lhepna thua nei nunsah hih un, ahin agiloupa a kon'in nei huhdoh uvin.  
14 “Nangho douna a chonseho na ngaidam uva ahileh, van'a na Pauvin nangho na ngaidam diu ahi.✡  
15 Hinlah midang na ngaidam nom lou uva ahileh, na Pauvin nangho chonsetna angaidam louding ahi.”  
16 “Chule nang hon an na ngol tengu leh, mi phalhem ho bangin ki nguisah hih un, ijeh inem itile ama hon an angolu min ahetna din amaisou alamdan sah jiuve. Tahbeh a ka seipeh nahiuve, ama hon kipaman hichea chu akimuu ahitai.  
17 Hinlah nangman an nangol tengleh, nasam kipon chule namai kiphet in.  
18 Chutileh na anngol chu van'a na Pa tailou koiman hepon tin, guhthim a na thilbol mua na Pa chun kipaman napeh ding ahi.”   

Van gam a gou kikhol 
 

19 “Nget in aneh heng thei le ap in asuhmang theina, chule gucha hon asuhset uva akiguh thei nau, hiche leiset chunga hin gou khol hih un.✡  
20 Amavang nget le ap in asuhmang thei louna chule gucha hon jong asuhset uva aki guhdoh theilou nau van'a nagouvu kikhol un.  
21 Ijeh inem itileh nagou umna a chu, nalung ngaichat'u jong um ding ahi.”   

Mihem mit hi tahsa meivah ahi 
 

22 “Namit hi natahsa dinga vahpea pang ahi. Namit aphat pet a natahsa pumpi hi vahsoh keiya ahi.  
23 Hinlah namit hi aphatlou tengleh natahsa pumpi hi thimsoh jia ahitai. Chule vah neiya na kigel chu, thima hi tahbeh le hiche athim chu iti natsat ding hitam!”   

Pathen chule nei le gou 
 

24 “Mihem koiman pakai ni aneikop theipoi. Ajeh chu aman khat chu thet bol intin chule khat joh chu ngailun te; nangma khat a naki pehlut ding chule khat joh chu na nahsahmo ding ahi. Nangma Pathen le sum ani gel a lhacha a na pankop thei ahipoi.”  
25 “Hiti ahijeh chun nitin nehkhop ding an ahilouleh, twi ahilouleh ponsil thua nalung kham louna diu ka seipeh nahiuve. Hinkho hi an sanga thupi joa chule na tahsa chu ponsil sanga thupi joa hilou ham?   

Lunggim lungdon 
 

26 Chunga leng vacha ho khu ven. Ajeh chu amaho khun tula atu pouvin, at la a at pouvin ahilouleh changpang geiya aneilou vangun, van'a um na Pauvin amaho khu avah nai. Chule nangho amaho sanga khu gamchenga na manlut joh u hilou ham?  
27 Na lungkhamna hou chun, na hinkhou them khat beh ajop saobe theiyem?”  
28 “Chule sil le chen dinga ibol a lung khama nahiuvem? Lou jaova molhoipah ho khu iti akhan ngaito uvin. Amaho khun natoh la atong pouvin, aponsil diu jong akibol pouve.  
29 Ahivangin Solomon chu aloupina jouse pum'in jong hiche ho bangin ahoi joupoi.✡  
30 Chule Pathen'in gamlah a pahcha jeng jong tunia uma chule jing le meisunga kilehlut ding bon hibanga hi ajep hoiya ahileh, nangma ding jong thon louva agel khoh ding ahi. Itia hiti loma hi tahsan neo nanei uham?”   


31 “Hijeh chun, ipi kaneh diu? Ipi kadon diu? Ipi kachen diu? tin hiche ho thua hin lungkham hih un.  
32 Hiche lunggel ho hin tahsan lou ho lunggel athunun ahi, hinlah van'a um na Pau chun hiti ho jouse na ngaichat uchu ahet ahi.  
33 Hicheng jouse chungvum'a chun Pathen Lenggam hol'un, chule chonpha tah in hing uvin, Aman na ngaichat chan'u chu napeh diu ahi.”  
34 “Hiti ahijeh chun jinga dingin lungkham hih un, ajeh chu jinga ding hung um nante. Tuni gimna chu tunikhoa dingin aphaset tai.”    

Midang oimona chule athu kikhol 
 

1 “Mi koima oimo dan, chutile koiman na oimo louding ahi.  
2 Ajeh chu midang na oimona banga chu, Pathen'in na oimo ding ahi. Nangman mi nabolna bang-banga chu na chunga kibol ding ahi.”✡  
3 “Chule nangma mit a bohse hal um chu boipi louva, ibol a nasopi mit a bohse hal um chu kisah boipia nahim?  
4 Ahilouleh nangma mit a bohse hal um muthei louva, nasopi jah a keiman namit a bohse hal um chu na lahdoh peh inge, iti nati thei ham?  
5 Miphalhem! Nangma mit a bohse hal um chu amasan kilah doh le chun, nagol mit a bohse hal um chu kichen tah in muthei tan nate.”  
6 “Uicha ho khu thil theng pe hih un, chule vohcha ho angsunga khun twikoh chang jong lehlha hih un, chuti bol leu chun hichu akeng uvin chil'un tin chule hung kilehei uva nangho jong nahin bah diu ahi.”   

Taona kicheh tah 
 

7 “Na thum uchu thum jomun, chutileh na thum uchu nakipe diu ahi; nahol'u chu holjom un chutileh nahol'u chu namu diu ahi. Nakiu uchu kiu jom un chutileh nakiu uchu kot kihonpeh ding nahiuve.  
8 Ajeh chu athum chan akipen, ahol chan achang uve. Chule akiu chan kot aki honpeh in ahi.”  
9 “Nangho minu mipa te, na chateuvin changlhah pheng athum leh hiche khel a chu song napeh uvem?  
10 Ahilouleh ama hon nga thum leu, amaho chu gul nape diuvem? Napeh lou diu ahi!  
11 Chutia nangho chonset bol hon bon na chateu thilpha man beiya pehje nahet uva ahileh, hisanga chu gam chenga van'a na Pau chun akom'a thumte chu thilpha manbeiya apeh louding ham.”  
12 “Hijeh chun imalam jousea midang in iti nabol leu nadei uvem, hitobang chun nang hon jong bol un. Hiche hi Dan bua kisun leh Themgao ho thuhil chu ahi.✡”   

Kelkot jim 
 

13 “Nangho Pathen Lenggam'a chu kotjim'a konna bou nalut thei diu ahi. Ajeh chu manthahna lam lhong chu lenpi tah ahin, chule akot jong jaotah ahin, chua lut ding kilhen'a chu mi tamtah ahiuve.  
14 Hinlah hinna kot chu akichi lheh in, chule alampi jong ahah in chule mi lhomcha bouvin akimu diu ahi.”   

Themgao lhemho'a kon'in kihong pha uvin 
 

15 “Naheng uva hung jia themgao lhemho, kelngoi vona kivona ahia asunglam ngei hangtah ho chu kichih theiyun.  
16 Nanghon amaho chu agauva, tichu achon nauva konna na hetdoh thei diu ahi: Mihon lingnang lah a konna lengpiga alo jiuva, ahilouleh ling phunga konna theichang ga alo ngai jiuvem?  
17 Thingphung pha chun gapha asodoh in, chule thingphung phalou chun ga phalou asodohji ahi.  
18 Thingphung pha chun ga phalou asodoh thei pon , chule thingphung phalouvin jong gapha asodoh theipoi.  
19 Hitia chu thingphung gapha sodoh louse chu kiphuh lhua chule mei sunga kileh lutji ahi.✡  
20 Hijeh chun thingphung chu aga a konna hetdoh theina nanei bangun, miho chu achon nauva konna nang hon ahinau na hetdoh thei diu ahi.”✡   

Keiman nangho kahe khapoi 
 

21 “Keima, Pakai! Pakai! tia eikou tapou chu Van gam lut ding ahipoi. Van'a kapa lunglhaina bol ho bou chu lut ding ahi.  
22 Thutan nikho leh mitampi chun kajah a, Pakai! Pakai! Nangma min'in gaothu kaseiyun, chule nangma min'in thilha ho ka nodoh uvin, chule nangma min'in thilbol theina kidang kaboldoh uve ati diu ahi.  
23 Hinlah keiman, ‘Nangho itih in jong kahekha pouve. Pathen dan thu palkeh a nangho, ka kom'a kon'in potdoh un,’ tia ka donbut diu ahi.'”✡   

Bul kiphu got-ni 
 

24 “Ka thuhil ngaiya chule jui chan chu koi hijongleh, miching songpi chunga in kisahpa tobang ahi.  
25 Go hungju henlang, twi hungsoh hen chule hui hungnung henlang, hiche in chu hinsu jongleh, songpi chunga kisa ahijeh a chu lhulou ding ahi.  
26 Hinlah ka thuhil ngaiya ahia la juilou chan chu mingol, nel lei chunga insa tobang ahi.  
27 Go ahung juh a twi chu ahung soa chule hui chun hiche in chu asuh a ahileh gimnei tah in alhupai jeng tai,” ati.   

Jesu thaneina 
 

28 Jesun hicheng thu asei jouvin, mipi chun athuhil kidang asa lheh jeng uve.✡  
29 Ajeh chu aman hou lamkai ho thuhil tobanga hillouvin, thunei tah in thu ahil'in ahi.    

Jesun miphah khat asuhtheng 
 

1 Chujouvin Jesu mol chunga konna ahung kuma ahileh, mipi atama tam'in anung ajuiyuvin ahi.  
2 Photlot in, “Miphah khat in Ama akimu pin chule a anga abohkhup in, ajah a, Pakai nalung ahileh nei damsah a chule nei thensah thei ahi,” ahung titai.  
3 Chuin Jesun akhut alhaangin chule athamin, “Kalung ahi, dam jengin,” atin ahileh apettah in aphah chu atheng tan ahi.”  
4 Chuin Jesun ajah a, “Hiche thudol hi koima kom'a seihih in. Chusangin, nangma thempu kom'a gachen lang chule aman nave chil hen. Mose Danbua miphah ho athen teng thupehsa thilto ding chu gatoh tan. Hiche hi nathengtai ti ahetna, mipi lah a na phondohna hi ding ahi,” ati.✡   

Rome sepai lamkaipa tahsan 
 

5 Chule Jesu Capernaum ahung kile phat in, Rome Sepai jalamkai khat ahenga ahungin chule ama chu atem in,  
6 “Pakai, kasohpa alangthia ahin, jalkhun'a alum'e chule anatna chu athohlel lheh in ahi,” ati.  
7 Jesun ajah a, “Keima hung ingting chule kahung damsah ding ahi,” ati.  
8 Hinlah sepai jalamkaipa chun, “Pakai, nangman ka-in neihung chotlut peh dinga lhingjou chu kahipoi. Na umna mun'ah thu chu hinsei lechun, kasohpa hi dam tante.”  
9 Hiche hi kahei, ajeh chu keima ka chunga thunei lamkai lenho aum'inchule keiman sepai te chunga thu kaneiye. Keiman, “Cheuvin katileh acheuvin, ahilouleh hungun, katileh amaho ahung uve. Chule keiman kasohte jah a, ‘Hiche hi bol un katileh, ama hon abol uve,’ ” ati.  
10 Jesun hichu ajah phat in adatmo lheh jenge. Aman anungjuiho jah a aseijin, “Thudih tahbeh ka seipeh nahiuve, Israel ho jouse lah ah hitobang tahsan hi kamu khapoi!  
11 Chule hiche hi ka seipeh nahiuve, chidang namdang ho mi tamtah vannoi muntin'a konna hung diu solama kon le lhum lama konna Abraham, Isaac chule Jacob toh Van gam'a golvah an nea tou ding ahiuve.✡  
12 Hinlah Israel mi tamtah ho adiuva lenggam kigonpeh ho chu polam muthim lah a ale lut dingu, hichea chu ka le hagel um ding ahi,” ati.✡  
13 Chutah in Jesun Rome sepai jalamkaipa jah a aseijin, “Inlam'a kile tan. Ijeh inem itileh nangman na tahsan chu aguilhung tai,” ati. Chule soh khangdongpa chu apettah chun adamtai.   

Jesun Peter nupanu adamsah 
 

14 Jesu Peter in ahung lhun phat in, Peter jinu nu chu alupna a khosih natna neiya leltah a uma ahi.  
15 Hinlah Jesun ama chu akhut athampeh in ahileh, akhosih chun adalhatai. Chuin ama athoudoh in Ama ding chun anneh ding agong in ahi.   

Nilhah a Jesun mi tamtah asuhdam 
 

16 Nilhah ahiphat in lhagao boh vop mi tamtah Jesu henga ahin pui tauvin. Aman lhagao gilou ho chu thu apen adamlou jouse chu aboldam tai.  
17 Hiche hin Pakai thu Isaiah themgao in asei, “Aman inatnau aladoh in chule ihiveiyu alamang tai,” ati chu aguilhun sah e.✡   

Jesu nungjui dia kilom ho 
 

18 Jesun mihonpi akimvel'a aum amun, aman aseijui te chu dil langkhat a galkai dingin thu apen ahi.  
19 Chuphat in Hou dan thuhil ho khat in ajah a, “Houhil, na chena chan'ah najui inge,” ati.  
20 Hinlah Jesun adonbut in, “Sial hon chenna ding ko aneiyun, chule vacha hon gena ding bu aneiyui, hinlah Mihem Chapan alu ngapna ding mun jeng jong aneipoi,” ati.  
21 Aseijui dang khat in ajah a, “Pakai, in a gakile masa'ng ting kapa gavui inge” ati.  
22 Hinlah Jesun aseipeh in ajah a, “Tun neijui in. Lhagaova thi hon ami thiu kivui nauvinte,” ati.   

Jesun dil kinong lai apho thip 
 

23 Chuin Jesu kong sunga alut in, chule aseijui te chutoh dil langkhat panga chun agalkai pan tauve.  
24 Photlot changin, twipi kinong in dil chu ahin nuh in, chule twi kinong ho chun kong chu ahin nuh a ahileh kong sunga aluttai; hinlah Ama a'imun ahi.  
25 Seijuiho chu aga cheuvin, chule asukhang un, akou un, “Pakai nei huhdoh un, twiyin eichup diu ahitai,” atiuve.  
26 Jesun adonbut in, “Ipi dinga kicha a nahiuvem? Tahsanna neocha nanei uve!” ati. Chuphat in Ama aki patdoh in chule huipi le twipi kinong chu aphoh in, chuin phulou helouvin athip paitai.  
27 Seijui ho chun adatmo lheh uvin, “Hiche mipa hi koi ham? Huipi le twipi kinong Ama thun anunge,” atiuve.   

Jesun Gadarene gam a thilhavop teni adamsah 
 

28 Jesu chu dil langkhat pang agei tan, Gadarene gamkai alhungin ahileh lhagao boh vop minin akimupi lhon e. Amani chu lhan mun'a chengden lhona chule gilou huham behseh ahijeh lhon a, koiman hiche lam chu ahopa ngam lou ahi.  
29 Amani chun ahinsam lhon'in, ajah a, “Pathen Chapa, koi nahi hiya nei hung suhboiyu ham? Nangma Pathen phat tep masanga hikom mun'a hi eisugim diuva hunga nahim?” ati lhon e.  
30 Mun gamla tah a vohcha hon tampi loujaova lha a um uva ahi.  
31 Hiti chun Lhagaoboh vop teni chu atao lhon'in, “Nei nodoh diuva ahileh vohcha honsunga khun neisol un,” atiuve.  
32 Jesun amaho chu thu apen, “Aphai, cheuvin!” ati. Hiti chun lhagao boh ho chu mi tenia kon'in ahung potdoh un, chuin vohcha ho sunga chun alut tauvin, chule vohcha jouse chu abon'un mol pang dillen sunga chun alhai lha uvin, twi lah a chun alhalut gam tauve.  
33 Gancha chinga pang ho chu akom'a khopia chun alhai lut un, lhagao boh vop teni chunga thilsoh thudol chu amitakip aseipeh tauve.  
34 Chuphat in khopia miho jouse chu ahung potdoh un, Jesu ahung kimu piuvin, ama hon Jesu chu ache mang'a chule amaho adalhahna diuvin atem un ahi.    

Jesun thabei damlou khat ahatdoh sah 
 

1 Chuin Jesu kong khat a akaldoh in chule dil chu agal kaiyin, ama khomun ahung kiletai.  
2 Mi phabep chun langthi khat alupna pum in akom'a ahinpui uve. Aman atahsan'u chu amu phat in langthipa jah a chun Jesun, “Lungnom in, ka chapa! Na chonsetna ho kingaidam ahitai,” ati.  
3 Hinlah houdan thuhil phabep chu amaho le amaho aki hou un, “Hiche hi Pathen taitomna ahi! Ama Pathen a kingaitoa ham?” atiuve.  
4 Jesun alung uva ipi angaitou chu ahen, hijeh chun amaho adongin, “Ipi dinga chutobang lunggel gitlouna ho nalung uva naneiyu ham?  
5 'Na chonset ho kingaidam ahitai,' tia sei, ahilouleh ‘Dingdoh in, chule lamjot in’ ti hoijoh baijo ham'?  
6 Hijeh achu Mihem Chapan leiset chunga chonset ngaidam jouna thaneina aneiye ti photchenna kapeh ding nahiuve,” ati. Chuin Jesu langthipa lama akiheiyin aseijin, “Dingdoh in, nalupna kichoiyin, chule in a chen!” ati.  
7 Chuin ama chu ahung kichop doh thon, chule in-a achetai!  
8 Hiche thilsoh hin mihonpi chu alungu kichatnan alodim tai. Chule ama hon hitobang tah a thuneina nei, mihem ahinsol jeh hin Pathen avahchoi tauve.   

Jesun seijui dinga Matthew akou 
 

9 Chuin Jesu avalea ahileh, mikhat Matthew kitipa chu kai adonna mun'a atou amun, ajah a, “Neijuijin chule kaseijui in pangin,” ati. Hichun Matthew akipatdoh in anung ajuitai.  
10 Chomkhat jouvin, Matthew in Jesu le aseijui te ho toh chun kaidong adang ho chule midang minphatna neilou chonse ho chu jin-gun in a-ina akouvin ahi.✡  
11 Hinlah Pharisee hon hichu amu phat un aseijui te adong un, itia na jilkung pauvin amot mot a thusei ho toh an aneh khom ham? atiuve.  
12 Jesun hiche thu ajah phat in, “Mi damthei hon louthem angaicha pouve ____ana damlou hon bou angai chauve,” ati.  
13 Aman aseiben, “Tun cheuvin chule Pathen Thubun ipi asei ahi ga kihil un: 'Keiman khotona bou kangeh ahin, kilhaina nabol diu ahipoi.' Ajeh chu keima midih a kigel ho kouva hunga kahipon, chonse ahi kihet ho bou kouva hunga kahi,” ati.✡   

Anngol thudol'a Jesu adoh u 
 

14 Nikhat hi John Baptist seijui ho chu Jesu henga ahungun chule adong un, ipi iti dana keiho le Pharisee hon an ka ngol jiu tobanga na seijui ten an angol lou-u hintem? atiuve.  
15 Jesun adonbut in, “Golvah kibolna a jin ho chun moulang toh akipa khom pet uva alunghem'u ngaiyintem? Chuti ponte. Ahinlah moulang chu nikhat le amahoa konna kipui mang ding ahi, chutah le an angol diu ahi.”  
16 “Ajeh chu koiman ponsop nem lou ahal chun ponlui abeh jipoi, achutibol le abehna chun hiche pon chu aloi-eh ding ahi.”  
17 “Chule koiman lengpitwi thah chu abom luiya akoiji poi. Ajeh chu abom lui chu pohkeh intin, chule lengpitwi chu jal ding, akoina bom chu seding ahitai. Lengpitwi thah chu abom thah a ikhum leh ania huhbit a um ding ahi,” ati.   

Vaihompa chanu adamsah chule Jesu pon thamkha numeinu 
 

18 Jesun hiche thu ho asei laiyin kikhopna in vaipopa chu ahungin chule amasanga ahung dilsun, “Kachanu tupet tah chun athi” hinlah nangma na hunga chule achunga nakhut na ngap a ahileh nahinsah kit thei ding ahi, ahungti.  
19 Hiti chun Jesu le aseijui te chu akipatdoh un, chule ama toh chun akilhon un ahi.  
20 Chupet tah chun numei khat athilon tang louva gimthoh nu chu anung lama ahunge. Amanu hin apon mongkai chu ahung tham e.  
21 Ajeh chu amanun agel chu, keiman apon mongkai khu thamkha jeng jongleng kadam ding ahi, ati.  
22 Jesu akihei kimvel in chule aman amanu chu amu phat in ajah a, “Chanu lungthoi hih in! Natahsan in nadam thengsah ahitai,” ati. Chuche pettah chun amanu chu adampai tai.  
23 Kikhopna vaipopa in a Jesu alhun phat in mihonpi chu achoh thethu jengun chule thi-opna a kimut theile ging chu ajatai.  
24 Amaho jah a chun, “Potdoh un!” “Chapang nu hi athia ahipoi, ama hi a ihmua ahi bouve,” ati. Hinlah mihonpi chun anuisat tauve.  
25 Mihonpi chu polama asoldoh jouvin, Jesu agalut in chule chapang nu chu akhut a atuh in ahileh amanu chu ahung ding dohtai.  
26 Hiche thil kidang kibol thuthang chu agamkai pumpi'ah akithe chansoh tai.   

Jesun mitcho teni adamsah 
 

27 Jesun numei chapang nu in chu adalhah jouvin, anunga mitcho mini'n ahin juipeh in, amanin, “David Chapa neikhoto lhon'in,” tin asam lhon'in ahi.  
28 Amani chu aumna insunga ajuilut lhon'in, Jesun adongin, “Keima hin khomu theina einei sah lhon ding ahi ti na tahsan em?” ati. Ama nin adonbut in, henge, Pakai, katahsan lhone, tin asei lhontai.  
29 Chuphat in Aman amit lhon atham in, chuin, “Natahsan lhon jeh a, hung hithei ding ahi,” ati.  
30 Chutah in amit lhon ahah in chule kho amu lhon tai. Jesun amani agih in, “Hiche thu hi koima seipeh lhon hih in,” ati.  
31 Hinlah amani apotdoh lhon'in chuin Amin chu agamkai kimvel'a aseiphong lhon tai.   

Jesun pao theilou khat apaosah 
 

32 Amani apotdoh lhon phat in lhagao boh vop mikhat pao theilou chu, Jesu kom'a ahin puiyuve.  
33 Hitia Jesun lhagao boh chu anodoh jouvin amapa chu apao thei tai. Hichu mihonpin adatmo lheh jeng uvin, “Hitobang hi Israel lah a anasoh kha hihhel'e,” atiuve.  
34 Hinlah Pharisee hon, “Aman lhagao boh chu Lhagaoboh ho Lengpa thahat vanga anodoh ahi,” atiuve.✡   

Jesun mipi akhoto 
 

35 Jesu chu che gamkaiya khopi tin le khoneo tin a avahlen, akikhop nau inhoa thu ahil in, chule Lenggam Kipana Thupha chu aseiphong in ahi. Chuin Aman hivei ho le ana damlou ho aboldam in ahi.✡  
36 Aman mihonpi amu phat in, Aman amaho chu akhoto lheh e, ajeh chu amaho chu alungdong uvin chule panpi bei ahiuvin, kelngoi achingbei tobang ahiu amudoh in ahi.✡  
37 Aman aseijui te kom'a aseijin, “Chang at ding hi poimo tah ahi, hinlah anatong ho alhom e.✡  
38 Hijeh chun loumunho a natong ding ho ahin soldohna dingin, amopo a Pakai henga taovun,” ati.    

 10

Jesun seijui som le ni asoldoh 
 

1 Jesun aseijui som le ni ho chu akou khomin chule amaho chu lhagao gilou ho nodoh theina le hivei namkim le natna ho damsah theina thuneina apen ahi.  
2 Seijui som le ni ho min: Amasapen, Simon (Peter jong akitin), aban Andrew (Peter sopipa), James (Zebedee chapa), John (James sopipa),  
3 Philip, Bartholomew, Thomas, Matthew (kaidongpa), James (Alpheus chapa), Thaddaeus,  
4 Simon (Zealot mi) chule Iscariot a kon Judas (ama matsah a pang), hi chengse hi ahiuve.   


5 Jesun seijui som le ni ho hiti hin ahilchah in: “Nangho chidang namdang ho ahilouleh Samaria ho kom'a na chelou diu,  
6 Pathen kelngoi mangsa Israel te kom'a bou nache diu ahi.  
7 Chule nache nauva Van'a Lenggam chu ahung naitai ti phongdoh un.  
8 Ana sudam un, mithi kaithou un, phahvei ho ngimsah un, chule lhagao boh ho nodoh un. Man beiya kilah a nahi bangun, phaldoh jengun!”   


9 “Na sumdip uva sum, na konggah uvah sana dangka ahilouleh sumgoi jeng jong kipoh hih-un.  
10 Kholjin na a sakhao jeng jong akop in pohih un, kengchot ho le tenggol jeng jong kiken hih un chule min najen phat uleh kiphalam hih un, ijeh inem itileh natonga chun aneh ding dol ahi.”✡   


11 “Khopi sung hihen, khoneo sung hijongleh nalut nauva chun lhunna theija kilom mi chu holdoh un chule khosung ho na dalhah kahse uvin hiche pa in a chun umun.  
12 In nalut tengu leh phattheina chu peuvin.  
13 Achang dinga kilom in ahiuleh na phatthei nau chu umden hen, kilom lou in ahiuleh phattheina chu nunglah doh un.  
14 Koi insung hihen, ahilouleh khopi sung hijongleh na lamdot lou uva, ahilouleh na thupoh u angainom lou uleh, na dalhah ding tengu leh nakeng uva vutvai geiyin thing lhauvin.✡  
15 ✡Thutahbeh ka seipeh nahiuve, thutan nikho teng chuleh chutobang khopin athoh ding chu, gitlouna dim khopi teni: Sodom le Gomorrah thoh gamchenga oljo ding ahi.”✡   

Bol gentheina hunglhung 
 

16 “Veuvin, keiman ngeihon lah a kelngoi tobanga kasol nahiuve. Hiti chun gul ho tobangin chingthei jun chule vapal ho tobanginsuhset khoiset neihih un.✡  
17 Hinlah ching theiyun! Ijeh inem itileh thutan ho khut a nahin pehdoh diu chule kikhopna in hoa sakol jepna a nahin jep diu ahi.✡  
18 Nangho kanungjui nahi jeh uva gam vaipoho leh lengho angsunga na chung thu'u kitan ding ahi. Ahin hichu vaipoa pangho le atahsan lou ho henga, keima thu nasei theina diu phat kijen tah hung hi ding ahi.  
19 ama hon nahin mat tengu leh, iti ka donbut ding ham tin lungkham hih un; nasei diu apettah a Pathen'in napeh diu ahi.  
20 Ijeh nem itileh thuseija chu nangho hita louva na Pau Lhagao chun nanghoa konna thu ahin seidoh ding ahi.”   


21 “Sopi khat chun asopi chu thi dinga apeh doh ding, apa chun acha tahbeh jong chu apehdoh ding chule achaten anu le pa adou uva chule athasah diu ahi.✡  
22 Chule nang hon keima nung najui jeh uva nam jousen nahin hotbol diu ahi. Hijongleh achaina geiya thoh lhung jou chengse bou chu, huhhing a um ding ahiuve.✡  
23 Nanghon khopi khat abol hesohna nato tengu leh, aban khoa jamlut un. Thutahbeh ka seipeh nahiuve, Israel kho jouse naphah masang uva, Mihem Chapa hi hung ding ahi.”   


24 “Ahil uva pangpa sangin akihil ho alenjo ngaipoi chule soh ho jong apu sangin alenjo pouve!✡  
25 Akihil ho chu ahilpau to abah uva chule soh ho jong apu uto abah diu chu phaset ahi. Chule keima insung pumpi neipa bon lhagao bohho lengpa eitiuva ahileh, ka insung mite chu hisanga phamo joa akou diu ahi!”✡   

Gin ding pentah koi ham 
 

26 “Hijongleh nagih uva pang ho chu kicha hihbeh un. Ajeh chu akisel guh jouse ki phondoh phat hung lhug ding ahi. Chule aguh a kisel jouse jong mijouse het a um ding ahi.✡  
27 Tua keiman muthim lah a kasei hi, kho ahungvah tengleh lhang phonga kiphongdoh ding ahi. Keiman nakol uva thol a kasei hi mijouse jah dinga, in chunga kisam doh ding ahi!”   


28 “Na tahsau that go ho kicha hih un, ama hon na lhagao atongkha thei pouve. Pathen bou ging un, Ama chun na lhagao le na tahsau asuhmang thei chule damun a akoi thei ahi.  
29 Inva nin ijat amat nahet em? Paisa khat man bou ahi. Hinlah inva khat jeng jong na Pau het louva leiset a lhalou ahi.  
30 Chule nalu uva nasam jang'u geiya kisim ahi.  
31 Hijeh chun kicha hih un, inva ho aboncha uva sanga manlu joa nahiuve.”   

Mihem masanga Christa phondoh 
 

32 “Hiche leiset chunga Keima mipi ho lah a eiphongdoh a chu, Keiman jong van'a Kapa angsunga Ka phondoh ding ahi.  
33 Hinlah hiche leiset chunga hi koi hijongleh, ei seilep chan chu Van'a um Kapa angsunga kaseilep ding ahi.”✡   

Chamna thu hilouvin chemjam a kidouna joh ahi 
 

34 “Keima leiset a hi chamna hinpo lut dingin nei gel hih un! Keima chamna poa hung hijo louvin, chemjam joh kahin poh ahi.  
35 ‘Mikhat chun apa adou ding chule achanu chun anu adou ding, chule mounu tah chun atehpi adou dinga hunga kahi,✡  
36 na melma teu chu na insung miho lah a konna hi ding ahi.’ ”   


37 “Nangman napa ahilouleh nanu chu keima sanga na ngailut joh a ahileh, nangma keiya hi dinga kilom nahipoi; ahilou jongleh na chapa ahilouleh na chanu chu keima sanga na ngailut joh a ahileh, nangma keiya hi dinga kilom nahipoi.  
38 Thingpel chu nakilah a chule kiput ding nanop louva ahileh, keiya hi dinga kilom nahipoi.✡  
39 Na hinna na kikol chah a ahileh na mansah ding, hinlah nangman keima dinga na hinna chu napeh doh jenga ahileh, na kimu ding ahi.”✡   

Kipaman peh ding ho 
 

40 “Nangma na sanga chun keima eisan ahi chule keima eisanga chun, eisol Pa chu asan ahi.✡  
41 Nangman themgao khat chu Pathen a dia thusei phong ahi chu nasan a ahileh, themgao khat hina a kipa man chu nasan ding ahi. Chule nangman mihongphal ho chu achonphat jeh uva nasan a ahileh, nangman jong amahoa tobang kipaman namu ding ahi.  
42 Chule nangman twi dap khon khat ka nungjuiho lah a aneopen jeng jong napeh a ahileh, nangman kipaman namu tei ding ahi.” ati.    

Twilutsah John akon hung sottol ho 
 

1 Jesun hichenga seijui som le ni ho thu ahil jouvin, gamkai pumpia khopi hoa thuhil le lhangsam dingin aki patdoh tai.  
2 Songkul a um John Baptist chun Messiah thil bol jouse thudol ajatan ahi. Hiti hin aseijui te ho chu asol in Jesu aga dohsah in,  
3 “Keihon kanga jingu Messiah chu nahi hitam, ahilouleh midang kanga be nahlai dingu ham?” atiuve.  
4 Jesun amaho chu aseipeh in, “John henga kile kit un chule nathujah hou le namusa hou hi gaseipeh un,  
5 mitchon kho amun, elbaiyin lam ajot in, miphah ho angim un, na ngong in kho ajan, athisa kai thouvin aum'inchule mi vaicha Kipana Thupha seipeh ahi.✡  
6 Chule ajah a ‘Keima jeh a kihei mang lou mi chu Pathen'in phattheina apei’ tiuvin,” ati.   

Jesun John chung chang ahil 
 

7 John seijui hon adalhah phat un, Jesun achung chang thu mihonpi chu ahoulim pin, “Koi itobang mi gave dinga gamthip a chu gachea nahiu ham? Ama pumpeng detlou hui anun chan a kilon lele tobang bep chu ham?  
8 Ahilouleh pon manlutah a kivon a hintem? Ahipoi, pon manlutah a kivon ho khu leng inpia aum uve.  
9 Themgao kimupi noma nahiuvem? Henge, chule ama themgao sanga chungnung joa ahi.  
10 John chung chang thu hi Pathen Thubun asei, 'Ven keiman na masanga palai khat ka solin chule ama chun na masanga na lampi ding nagon peh ding ahi.'”✡   


11 “Thutah ka seipeh nahiuve, mihing jouse lah a Twilutsah John sanga chungnungjo ding aumpoi.  
12 Twilutsah John in thu asei phonga pat tuchan geiyin, Van gam chu gum hachang in amachal in, chule migilou hon hichu anokhum jing uve.✡  
13 Ajeh chu John hung masanga kipat, themgao ho jouse le Mose Dan chun tulai phat hi agaldot uve.  
14 Chule keiman kasei hi nakisan theiyuva ahileh, ama hi Themgao hon aseiyu ahung ding Elijah chu ahi.✡  
15 Koi hileh thu ngaina ding nakol neiho chun ngaiyu hen chule hekhen uhen!”   


16 “Tulai khang mite hi ipi toh ka tekah ding ham? Kailhang mun a chapang kichemho toh tekah thei ahiuve. Ama hon agolte kom'a nopmo sahna aphongdoh uvin,  
17 ‘Keihon golvahna la kasah peh uvin, hinlah nangho nalam pouve, chule thi opna la kasah peh uvin, hinlah nangho nalung hem pouve.’  
18 Ajeh chu John in neh le don in phat anei pon, chuin nang hon 'Ama chu lhagao boh vop ahi,' natiuve.  
19 Alang khat in, Mihem Chapan aneh a chule adona ahileh, 'Ama hi milop le julop ahi natiuve, chule kaidong ho le mi chonse ho jol le gol ahi bouve!' natiuve. Hinlah chihna hi aga hon adihna avetsah joh ahi,” ati.   

Jesun khopi phabep agihsal 
 

20 Chuti chun Jesun melchihna kidang abolna khopi ho chu phongtah in themmo achan in ahi, ajeh chu amaho achonset nauva kon'in alung hei pouvin chule Pathen lama amai ahei pouvin ahi.  
21 “Korazin le Bethsaida! itobang lungkham nan nahin pha diuvem? Ajeh chu thilbol kidang naheng uva kibol ho hi Tyre le Sidon a kibol hita leh, masang peh chun achonset nauva kon'in lung heiyun tin, akisih nau chun khaodip pon kivon uvin tin chule aluchung uvah vutvai kinu tauvinte.✡  
22 Ka seipeh nahiuve, thupi kitan nikho tengleh Tyre le Sidon thoh ding chu athoh nomjo hi ding ahi.”  
23 “Chule nangho Capernaum mite, nangho van gam a kijabol dinga kigel nahiuvem? Chuti ponte, nangho mithi lah a kipuisuh ding nahiuve. Ajeh chu melchihna nalah uva kibol ho hi Sidon'a ana kibol hitaleh, tuni chan geiya hi um diu ahi.✡  
24 Ka seipeh nahiuve, Sodom jeng jong chu thupi kitan nikhoa nangho sanga phajo ding ahiuve,” ati.✡   

Keima henga hungun chule choldo uvin 
 

25 Hiche pet chun Jesu hitin ataove, “O Hepa, van le leiset Pakai, mi chingho le thil hetheiya kigel ho henga hicheng thil ho na selguh a chule chapang banga lunggel ho henga na hetsah jeh in ka thangvah e.  
26 Henge, Pa, nangman hiti lama bol ding chu na lunglhaina ahi!”  
27 “Ijakai ka-Pan einganse ahitai. Pa tailou koiman Chapa chu ahe tahbeh poi chule Chapan aki phondohna Chapa tailou koiman Pa chu ahe tahbeh pouve.”✡  
28 Chutah in Jesun, “Thachol ho le pohgih hahsa poho kaheng'a hung uvin, chutileh Keiman olsah uvinge.  
29 Ka namkol jon kilah uvin kibu uvin. Keiman kahil ding nahiuve, ajeh chu Keima nunnem tah le lungneng tah kahi chule nalung un lung olna amu ding ahi.✡  
30 Ajeh chu ka namkol jon poh hi abaiyin chule ka pohsah got hi ayang e,” ati.    

Jesu cholngah nikho chunga thaneijo 
 

1 Jesu chu suhlou chang umna loujaova, cholngah nia aseijui te toh ahopa nauvah agilkel tauvin, hijeh chun ama hon suhlou changvui chu amal lhauvin ane pan tauve.✡  
2 Hinlah Pharisee ho phabep in amaho um chan amuvin chule nopmo sahna aphongdoh un, “Ven, na seijui ten cholngah nikhoa suhlou changvui amal'u hin dan apalkeh uve,” atiuve.   


3 Jesun ajah uva, “David in agilkel pet a chu akilhonpi hotoh ipi abol u nanghon Pathen Lekhabua simkhalou nahiuvem?✡  
4 Ama Pathen'in a alut in chule ama leh aloihon dan apalkeh uvin, thempu ho bouvin aneh ding uva kiphal changlhah theng chu ane uvin ahi.✡  
5 Chule Mose danbua Thempu Hou-In a lhacha hon cholngah nikhoa na atoh thei diu phal ahi chu simdoh khalou nahiuvem?✡  
6 Ka seipeh nahiuve, Hou-In sanga lenjo khat hichea aum'e.  
7 Hiche Pathen Thubun asei, ‘Keiman kilhaina thilto hilouvin, khotona nanei diu ka deijoh ahi,’ tihi ipi kiseina ahi nahetdoh'u hileh themmona neilou Ka seijui ho themmona chan lou diu ahi.✡  
8 Ijeh inem itileh Mihem Chapa chu cholngah nikho chunga Pakai ahiye!” ati.  
9 Chutah in Jesun akikhop nau in chu ajon paitai.   

Pasal khutlangthi pa 
 

10 Chumun a chun khut ngoi khat amudoh in ahi. Pharisee ho chun Jesu adong un, “Cholngah nikhoa ana damsahna chu dan in aphal em?” atiuve. (Amaho chun Aman aphal'e tin seihen lang Ama themmo chansah na kinei hen atiu ahi).  
11 Chuin Aman adonbut in, “Nanghon kelngoi khat twikul a cholngah nin lhalut hen lang hileh, lahdoh tei ding nagon lou diu ham? Thon moa nagon diu ahi.✡  
12 Chule kelngoi khat sanga mihem khat ichan geiya lujoa hitam? Tahbeh in cholngah nikhoa mikhat in thilpha abol ding chu dan in aphal ahi,” ati.  
13 Chutah in Aman mipa jah a chun, “Nakhut domin” ati. Hiti chun aman jong akhut adomin ahileh adamtai.  
14 Chuphat in Pharisee ho aki khom uvin, Jesu chu iti tha ding ham ti tohgon anei tauve.   

Lhacha lhentum 
 

15 Hinlah Jesun ipi agonu ahen, hiche mun chu adalhan chule mi atama tamin anung ajuitai. Amaho lah a ana damlou jouse aboldam in ahi.  
16 Hinlah aman amaho chu koi ahi aphondoh louna ding un ahil chah in ahi.  
17 Hiche hi Isaiah thusei Ama chunga agui lhunna ahi.  
18 Ka lhacha Ka lhendoh hi ven, Ama hi Ka cha deitah, Ka lung lhaina tah ahi. Keiman Ka Lhagao achunga kakoi ding, chule Aman chitin namtin lah a dihtah a thu atan ding ahi.✡  
19 Aman doumah abollou ding, kisenlou ding, jalah a awsanga thu aseilou ding ahi.  
20 Aman pumpeng chip jong aheboh pailou ding ahilouleh khoilu thaomei kihal khu athamit pailou ding ahi. Aman thudih a thutan chu jona aumsah kahsea ding ahi.  
21 Chule Amin chu vannoi pumpi kinepna hi ding ahi.   

Jesu chule Beelzabul 
 

22 Chujouvin lhagao boh vop khat, ama chu mitcho le pao theilou ahin, Jesu kom'a ahin pui tauve. Ama chu adamsah in ahileh thu asei theiyin chule kho jong amu tai.  
23 Mihonpi chun adatmo uvin chule adong tauvin, “Hiche Jesu hi David Chapa Messiah chu hi talou ding ham?” atiuve.  
24 Hinlah Pharisee ho chun thil kidang kibol thu ajah phat un, aseiyun, “Aman lhagao boh ho anodoh datmo hih un. Aman athaneina hi lhagao boh ho lengpa Satan thahatna a kon ahi bouve,” atiuve.✡   


25 Jesun alunggelu ahen, chuin adonbut in, “Lenggam ama le ama kidou amahthah ji'n, chule khopi hihen insung hijongleh akidou chan chu ding joulou ding ahi.”  
26 Chule Satan in Satan anodoh a ahileh, ama le ama kikhentel'a chule kidouva hi ding, alenggam chu ding doh joulou ding ahi.  
27 Chule Keima Satan in thahatna eipeh ahileh nalah uva, lhagao boh nodoh ho khula? ama hon jong lhagao boh ho anodoh u ahin, hijeh a chu na thusei uva chu themmonahin chan diu ahi.  
28 Hinlah Keiman Pathen Lhagao jal a lhagao boh ho kanodoh a ahileh, Pathen Lenggam chu nalah uva hunglhunga ahitai.  
29 Ajeh chu mihat khat ina thaneitah galut a chule aneiho gachom ding koi ham? Ama sanga hatjoa bou chun ama chu akantum a chule a in chu aphet lhah peh ding ahi.”   


30 “Koi hijongleh Keima lama pang lou chun eidou ahi, chule koi hileh Keima toh tongkhom lou chun Keima douna a na atoh ahi.”✡  
31 “Ka seipeh nahiuve, itobang chonset kibol hihen chule Pathen taitomna thusei doh hijongleh kingaidam thei ahi; Lhagao Theng taitomna a thusei doh vang kingaidam louding ahi.  
32 Mihem Chapa douna a thusei doh koi hijongleh kingaidam ding ahi, hinlah Lhagao Theng douna a thusei doh ho chu hiche vannoiya hihen, ahilouleh ahunglhung nalai ding vannoiya hijongleh kingaidam talou ding ahi.”✡   

Thingphung chule aga 
 

33 “Thingphung khat chu agan aphotchet ahi. Thingphung khat chu aphat a ahileh aga pha ding ahi. Thingphung khat chu aphat louva ahileh, aga phalou ding ahi.✡  
34 Nangho gul chilhah ho! Mi gilouvin thupha le thudih iti nasei thei diu ham? Ajeh chu nalung uva nagel lhah chan uchu ipi hijongleh na phondoh u ahitai.✡  
35 Mipha khat chun alunggel a thilpha kikhol jeh a apha chu ahin phondoh ahin chule mi phalou khat chun alunggel a thil phalou akikhol jeh a aphalou aphondoh ahi.  
36 Chule hiche hi ka seipeh nahiuve, mohthu nasei chengse chung chang thu chu thutanna nikhoa napeh ding ahi.  
37 Nathusei ho chun nathem chan ahilouleh na themmo chansah ding ahi,” ati.   

Khang gilou miten melchihna ahol u 
 

38 Nikhat hou dan thuhil ho le Pharisee ho Jesu henga ahungun chule aseiyun, “Pu, na thuneina photchetna nangma a kon'in melchihna kidang khat kamu nom uve,” ahung tiuve.✡  
39 Hinlah Jesun adonbut in, “Khang gilou le chon thanghoi khang miten melchihna ahol uve, hinlah melchihna khat bou kapeh ding chu Themgao Jonah melchihna hi ding ahi.✡  
40 Ajeh chu Jonah ngapi oisunga nithum le janthum aum banga, Mihem Chapa hi leilai gil a nithum le janthum um ding ahi.”✡   


41 “Thutan nikho tengleh Nineveh mite hung dingdoh uva, tulai khang mite hi themmo ahin chan diu ahi, ajeh chu ama hon Jonah thusei phonga chun lung aheiyuve. Tun Jonah sanga chungnungjo hikom'a hin aum in, hinlah nang hon lung nahei nom deh pouve.✡  
42 Sheba Lengnu chu thutan nikho tengleh tulai khang mite douna a hung dinga themmo ahin chan ding ahi, ajeh chu ama mun gamla tah a kon'in Solomon chihna thu ngai din ahung e. Tuhin Solomon sanga chungnungjo hikom'a hin aum in, hinlah nang hon asei na ngai pouve.”✡   

Lhagaoboh hung kile kit 
 

43 “Lhagao phalou chun mikhat chu adalhah tengleh gamthip a aga chen, choldona ding ahol len, hinlah amu joupoi.  
44 Chuteng aman aseijin, ‘Keima kahung potdohna pa kom'a gakile kit tange ati. Hiti chun ahung kile kit in ahileh ahungdohna in chu koima ana umpon, ki theh ngim le kitup keicha aum chu amun ahi.  
45 Chutah in lhagao chun ama sanga phaloujo lhagao sagi chu aga mun, chule mihempa sunga chun alut un acheng den tauve. Hiti chun ama chu masanga sangin akhohsejo cheh tai.’ Hichu tukhang gilou mite hin ahin hetchet diu ahi,” ati.   

Jesu insung mi dihtah ho 
 

46 Jesun mihonpi henga thu aseipet in, anu le asopi pasal ho ahungun, polama aumun, akihoulimpi nom uvin ahi.  
47 Chuphat in mikhat in ajah a, “Ven, nanu le nasopi pasal ho polama ading un, namu nom uve,” tin ahung seiyin ahi.  
48 Jesun adongin, “Koi ham kanu? Koi ham ka sopiho?” ati.  
49 Chuin aman akhut chun aseijui te lam akoh in aseitai, “Veuvin, kanu le kasopi teho ahi.  
50 Ajeh chu Koi hijongleh Van'a um ka Pa lunglam bol ho chu kanu, kasopipa chule kasopinu ho ahiuve!” ati.    

Muchi thepa thulem 
 

1 Chujouvin hiche ni chun Jesun in chu adalhan chule dillen pama chun atouvin ahi.  
2 Mihonpi akimvela aki khom un, hiti chun ama kong khat a alut e. Chuche mun'a chun atouvin chule mihonpi vapama umho chu thu ahil tai.✡  
3 Aman thulem tampi mangchan amaho chu thusim tampi ahil in, hiche thusim hi aseiye: “Ngaiyun! Loubol mi khat muchi the dingin aga potdoh e.  
4 Chule aman muchi chu loulaiya athea ahileh, muchi phabep chu lampia a-chu in ahileh vacha ho ahungun anejou tauve.  
5 Muchi dang phabep chu songlheu chung lei patna a achutai. Lei apat jeh chun muchi chu ahung kehdoh loichel in ahi.  
6 Hinlah nisa ahung satan ahileh, leiset a chu ajung alut thuh lou jeh in asang gop pai jengin ahi.  
7 Muchi dang phabep ma chu ling lah a a-chu in ling chu akhangin chule chang phung dong nalai chu adeplih tai.  
8 Hinlah muchi adang chengse vang leiphatna a a chu in chule hiche ho chu ajat somthum, ajat somgup chule ajat jakhat chan geiyin apung uvin ahi!  
9 Khojahna ding nakol nei ami chang cheh in angaiya chule ahetkhen angaiye,” ati.   

Thulem kisei lona 
 

10 Aseijui te ahungun chule adong uvin, “Iti dana nangman miho thu nahil tengleh thulem naseiji ham?” atiuve.  
11 Aman adonbut in, “Nangho hi Van'a Lenggam thuguh hettheina kipea nahi tauve, hinlah amaho kipe lou ahiuve.  
12 Ka thuhil ngai ho chu hetkhen na kipehbe ding chule ama hon hetna bulhingset anei diu ahi. Hinlah ka thuhil ngaisah louho chu hetna phabep aneiyu jong chu kilah mangpeh nalai diu ahi.✡  
13 Hijeh a chu hiche thulemho hi Ka manchah ahi, Ajeh chu ama hon avet vang uva amu tahbeh lou dingu ahi. Ajah uva ahivanga angaiyu chu hetdohna tahbeh neilou ding ahiuve.”  
14 Hiche hi Isaiah themgao thusei, 'Ipi kasei najah tengu leh hetkhenna nanei theilou diu ahi. Ka thilbol namu tengu leh, geldohna nanei theilou dingu ahi.✡  
15 Ajeh chu hiche mite hi alunggel'u atah cheh in, chule akol'uva khojahna aumpoi chule ama hon amit asing uvin, amit un kho amu tapon, chule anakol uvin kho ajapon, chule alungun hetkhenna aneipon, chule keiman ka suhdam theina dingin kaheng lama ahung kihei pouve.'   


16 “Hinlah namit teni uvin amu jeh un, namit-u mit vangpha ahi chule na nakol teni uvin ajah jeh un, nakol vangpha ahi.✡  
17 Thutahbeh ka seipeh nahiuve, themgao tamtah le michonpha tamtah in namu uhi amu nomun, hinlah amu pouve. Chule thu najah chengseu hi ajah nomun, hinlah ajahlou u ahitai.”   

Jesun muchi thepa thulem asei chen 
 

18 “Tuhin loubolpa chun amuchi the ahilchetna ngaiyuvin:  
19 Lampia chu-ah muchin avetsah chu Lenggam thu kihil ja'a, ahivanga hechen louho ahiuve. Chujouvin agiloupa chu ahungin chule alungsung uva kitulut muchi chu ahung lamang jitai.  
20 Songlheu chunga chua muchi hin thu kisei chu ngaiya chule apet petna kipah tah a sanga mitoh tekah thei ahi.  
21 Hinlah ajung athuh loujeh in ahingsot tapoi. Amaho chun hahsatna ato tengu leh ahilouleh Pathen Thu jeh a gim bolna ato tengu leh alhamangji tauve.  
22 Muchi ling lah a chu ho chu Pathen Thu ja a ahia tu hinlai vannoi lunggimna ho leh, haona ngaichatna ho jeh in gaso louvin aumji tai.  
23 Muchi lei phatna a chuho vang thu chu atahbeh a ja a chule hetchetna nei ahiuvin, chule amaho chun ajat som thum, ajat som gup chule ajat jakhat ahin sodoh e!” ati.   

Changlhem Thulem 
 

24 Jesun thusim jatchom khat hichea hin aseiye: “Van gam chu loubolmi khat in alouva muchi pha athea toh tekah thei ahi.  
25 Hinlah chuche jan chun natong ho aihmut pet un, melmapa chu ahungin chuin changtah lah a chun changlhem ahung then, achemang tai.  
26 Changphung ahung khanlhit phat in, aga jong ahung um'in chule changlhem jong chu ahung khanglen in ahi.”  
27 “Loubolpa natong ho akom'a agacheuvin, chuin ajah a, ‘Hepu, louva muchipha nathe na'a khun changlhem akeh dimset! Hoiya kon iti hung um hintem?’ ” atiuve.  
28 “ ‘Melma khat in abol hichu!’ tin loubolpa chun ahin phongdoh tai. ‘Changlhem ho kaga bodoh dingu ham?’ tin adong uve.   


29 'Ahipoi, chutia nabol uleh changtah bodoh tha get uvin nate.  
30 A at phat lhinkah in khantha jengu hen. Chuteng keiman chang at ho jah a changlhem chu lhengdoh unlang, kan khomun chule meiya halvam un, chule changtah chu changkul'a khum uvin tinange,'” ati.   

Ankam mu thulem 
 

31 Hichea hin vetsahna chom khat Jesun amange: “Van'a Lenggam chu ankam mu louva kithe tobang ahi.  
32 Muchi jouse lah a aneopen ahi, hinlah hon a kitu lah a aphung lenpen ahung hitan, ahung khanglen in, thingphung ahung kisoh in, chule vacha ho ahungun chuin abah hoa abu akiset uvin ahi,” ati.   

Chol sosa thulem 
 

33 Jesun hiche thulem jong hi aseijin: “Van'a Lenggam hi numei khat in changlhah semna dinga chol aman tobang ahi. Ama hin chol neocha chu changbong tetohna thum'a akoi jeng vangin, changbong chu apumpin apomsah sohhel in ahi.” ati.   

Jesun thulem jeng asei 
 

34 Jesun mihonpi lah a thu aseina a thusim le thulem hitobang ho hi amangcha jingin ahi. Ahimongin hitobang thulem mangcha louvin amaho kom'a thu asei jipoi.  
35 Hiche hi Pathen'in Themgao kam'a anaseisa: “Keiman nakom uva thulema kasei ding, Keiman vannoi kisem pat apat thuguh kisel kahilchet peh ding ahi,” ti aguilhunna ahi.✡   

Changlhem thulem ahilchet 
 

36 Chuin mihonpi chu polama adalhan, Jesu chu insung agalut in ahileh aseijui ten, “Changlhem loulaiya um thulem chu nei hilchet peh un,” atiuve.  
37 Jesun adonbut in, “Mihem Chapa chu muchipha the loubolpa chu ahi.  
38 Lou chu vannoi leiset ahi, chule muchipha chu Lenggam mite ahiuve. Changlhem chu agiloupa mite ho ahiuve.  
39 Melma changlhem changtah lah a thepa chu Diabol ahi. Chang-at phat chu vannoi kichaina phat ahi, chule chang-at ho chu Vantil te ahiuve.”   


40 “Changlhem ho lhendoh a aum'uva chule meiya akigo banga chu, vannoi kichaini jongleh chuti ding ahi.  
41 Mihem Chapa chun a Vantil te ahinsol ding, chule amaho chun Lenggam a kon chonset hin umdohsah ho le thilse bol jouse asuhmang dingu ahi.  
42 Chule Vantil ho chun amaho chu meikou jejua chu alelut dingu, hichea chu kana chule hagelna um ding ahi.  
43 Chuteng michonpha ho chengse a Pau Lenggamsunga nisa tobanga vah ding ahiuve. Thungaina ding nakol neiya chun ngaiyu hen chule heuhen!”   

Gou kisel 
 

44 “Van'a Lenggam chu mikhat in loulaiya gou kiselguh amudoh tobang ahi. Kipah thanom pum'in aselkit in chule anei jouse chu ajoh doh in asum neisun chun lou chu achotai.”   

Twikoh chang manlutah 
 

45 “Chujongleh Van'a Lenggam chu kivei mi khat in twikoh chang manlutah ahol tobang ahi.  
46 Aman twikoh chang manlutah chu amudoh phat in anei jouse ajoh doh in, chule lou chu achotai!”   

Len thulem 
 

47 “Chule Van'a Lenggam chu ngamatna len twilah a kiseplha a chule nga jouse man tobang ahi.  
48 Len chu adimset phat in, hichu vapama aloidoh uvin, atou khomun chule nga aphaho chu aboma akoiyun, hinlah aphalou ho chu apaimang tauve.  
49 Vannoi kichaini jongleh chuti ding ahi. Vantil ho hung uvin tin michonpha hoa konna migilou ho ahin chomkhen doh dingu ahi.  
50 Miphalou ho chu mei deujeju sunga chun lehlut uvin tin, hichea chu kana le hagelna um ding ahi.   

Gou kikhol athah le alui 
 

51 Hiche ho hi aboncha nahet nah uvem?” atileh ama hon “Henge,” atiuve.  
52 Chujouvin aman aseiben, “Van'a Lenggama hou thuhil'a pang seijui hung hiho hi, innei pan anei kholna mun'a konna Thutah gou alui le athah ahin pohdoh tobang ahi,” ati.   

Christa chu agam mite tah in asang pouve 
 

53 Hiche thusimho le vetsahna ho ahil jouvin, aman chuche gam chu adalhan,  
54 Achenna khopi Nazareth lama ahung kile tai. Aman amaho hou kikhopna in'a thu ahil pet in amitakip in adatmo uvin chule aseiyun, “Hoiya konna hiche chihna le thil kidang boltheina hoiya thaneina akilah ahidem?” tin asei uve.  
55 ama hon anoise bol uvin, “Ama thingthembol chapa ahi, anu Mary le asopi pasal ho—James, Joseph, Simon le Judah abonun ihecheh uve.  
56 Asopi numeiho jouse jong ilah uva aum cheh uvin. Hiche ho jouse hi hoiya konna akihetdoh hintem?” atiuvin ahi.  
57 Chuin amaho chu hatah in alunglha lheh uvin, chule Ama atahsan nom tapouve. Chuphat in Jesun amaho aseipeh in, “Themgao chu ama insung le akhopia mite lah tilouvin mun jousea jabolna achange,” ati.✡  
58 Chuin ama hon atahsan lou jeh uvin thil kidang themkhat bou aboltai.    

Twilutsah John thina 
 

1 Galilee vaipopa Herod Antipas in Jesu thu ajah phat in,  
2 Aman asemang ho kom'a chun, “Hiche hi Twilutsah John athia thoudoh kit a hitei inte! Hijeh a chu hitobang thil kidang ho hi aboldoh ahi,” ati.  
3 Ajeh chu Herod in John chu ajinu Herodias (Herod naopa Philip ji ana hi) lung holna a amat a songkul'a ahen ahi.✡  
4 John chun Herod jah a “Amanu na kichenpi hi Pathen Danthu toh kikal ahi,” atipeh jing anahi.✡  
5 Herod chun John chu atha nom ahin, hinlah mipin adou diu chu kicha a ahi, ajeh chu mijousen John chu Themgao khat ahi tia atahsan'u ahi.  
6 Hinlah Herod in apen nikhoa golnop abol nauva, Herodias chanu alam chun ama alunglhai lheh jengin.  
7 Hijeh chun amanu hin adei chan ipi hijongleh pe dinga Herod in kitepna anei ahi.  
8 Anu ngeh dungjuijin, “Nungahnu chun, keiman Twilutsah John luchang chu lhengkonga kadeiye!” atitai.  
9 Chuphat in lengpan thu asei chu akisih in, hinlah jin-gunho masanga akitepna ahijeh chun, aman aki ngehna bang chun bol dingin asoltai.  
10 Hiti chun Twilutsah John chu songkul'a alu atantai.  
11 Chuin alu chu konga ahung kidom in chule nungahnu chu apen, ama chun anu apetai.  
12 Khonungin, John seijui ho chu ahungun atahsa chu ahung lauvin chule avui tauve. Chutah in amaho aga cheuvin, chuin Jesu jah a ipi soh a ham ahung hil tauve.   

Jesun mi sangnga val avahva 
 

13 Jesun thusoh chu ajah jah in, Ama munchom beh a konga aga chen, achanga aga umtai. Hinlah mipi chun hoilama chea ahi aheuvin, chuin khopi tin'a kon'in Ama chu akeng in ajui tauve.  
14 Jesu chu konga konna ahung kumlhah a ahileh mihonpi chu amun, chule Aman amaho chu akhoton chule anat nau adamsah tai.  
15 Hiche nilhah chun seijui ho ahungun chule aseiyun, “Hiche lai mun hi mun ningkoi ahin chule phat hi geisanga ahitai. Nangman mihonpi hi soldoh tan, amaho ache uva khotin'a aneh diu akichoh theina dingun,” atiuvin ahi.  
16 Hinlah Jesun aseijin, “Hichu hithei ponte, nang hon neh ding peuvin,” ati.  
17 ama hon adonbut uvin, “Keihon changlhah pheng nga leh nga ni bou kaneiyuve,” atiuvin ahi.  
18 Jesun aseijin “Hichu hin choiyun,” ati.  
19 Chutah in aman miho chu phoilah a tou dingin aseipeh tai. Jesun changlhah pheng nga le nga ni chu alan vanlam aven, chule phatthei aboh in, chuin aman changlhah chu alan, ahehbal bal in, aseijui ho apen, amaho chun mihonpi chu apeuve.  
20 ama hon angaichat chanun ane uvin, aval chu seijui hon paipeh som le ni alohdoh uve.  
21 Chuche nikho chun pasal cheh mi sangnga chun ane vaset uvin, numei leh chapang ho jong ajao un ahi.   

Jesun twi chunga lam ajot 
 

22 Hiche jou chun Aman miho chu ain uva asol laiyin, aseijui te chu konga lut a chule Dil gal langkhatna ana galkai dingin asol in ahi.  
23 Amaho ain uva asoldoh jouvin, ama mol chunga tao dingin akaldoh in ahi. Jan ahung hitan, Ama achangseh in mol a aumtai.  
24 Hiche pet chun, seijui ho chun hahsatna atoh un, tolgo laiya konna gamla tah geiyuva ahi tauve, hui hattah ahung nungin, chule amaho chun twipi kinong hattah chu akimaito piuvin ahi.  
25 Jingkah pung thum don in Jesu amaho heng lama ahungin, twi chunga lam ajot in ahi.  
26 Seijui hon Aman twi chunga lam ahinjot chu amuvin ahileh akicha lheh jeng uve. Akichat jeh un amaho apeng uvin: “Lhadam ahi,” atiuve.  
27 Hinlah Jesun ahin hou paiyin, “Kicha hih un. Lungmong tah in umun. Hiche a kaum nai,” ati.  
28 Chuphat in Peter in Ama ahin houvin, “Pakai, Nangma nahi monga ahileh, nahenga twi chunga lam kahin jotna dingin neihin seipeh in,” ati.  
29 Jesun, “Henge, hungin” ati. Hiti chun Peter chu kong panga akum lhan chule Jesu lam jon in twi chunga lam ajot tai.  
30 Hinlah Peter in hui hattah nung leh twipi kinong amu phat in, akichan chule lhalhum dingin aumtai. Chuin aman asam in, “Pakai, nei huhhing in,” ati.  
31 Apettah chun Jesun akhut alhaang in chule ama chu aman in, “Na tahsan aneo behseh e, ipi dinga nei sonlel ham?” ati.  
32 Amani kong sunga alut lhon phat in, huipi athip heltai.  
33 Chuphat in seijui ho ahungun, Ama ahou tauve. Ama hon, “Nangma Pathen Chapa tahbeh nahi monge,” atiuve.   

Gennesaret gam a Jesun ana damlou adamsah 
 

34 Amaho Dillen chu agalkaiyun, Gennesaret alhung tauve.  
35 Miho chun Jesu ahi ahet phat un, agamkai pumpia chun ama hung lhun chu akisei thang sohtai, chule chomkah louvin miho chun ana damlou aneihou chu aboldam dingin abonchan ahin pui tauve.  
36 Amaho chun apon mongkai beh atham ding uvin angeh uvin, chule Ama thamkha jouse adam tauve.    

Hou lamkai hon seijui ho anil u 
 

1 Pharisee ho le Houdan thuhil ho phabep chu Jerusalem a kon'in Jesu kimupi din ahunglhungpai tauve.  
2 ama hon Ama adong un, “Iti dana na seijui hon chondan luipeh ajuilou uham? Ajeh chu ama hon neh khom masanga khutsop chonna isah louva akoiyu ham?” atiuve.  
3 Jesun adonbut in, “Achutileh nang hon iti dan a Pathen'in Thupeh apeh chu na chonna u jui man'a nahsah lou nahiuvem?  
4 Avetsahnan, Pathen'in, 'Nanu le napa jabol in,' chule 'Koi hijongleh apa ahilouleh anu jalou tah a houva chu kithat ding ahi.'✡  
5 Hinlah nang hon miho chun anu leh apa kom'a, ‘Kapanhu joupoi tia asei diu chu aphai natiuve. Ajeh iham itileh nangho kapeh diu pen chu Pathen a kapeh dingin kaki temtai natisah uve.'  
6 Hitia hi nang hon apa le anuteu ajabol diu angai khohpoi natiuve. Hiti hin nang hon Pathen Thu chu na chonna u dan'in na pailha tauve.  
7 Vo mi phalhem ho! Isaiah chun nangho thu gaova anaseisa chu adih e, ajeh chu aman,  
8 'Hiche mite hin akam uvin keima eijabol'un, hinlah alungsungu keiya kon'in gamla tah ahi.✡  
9 Eihou-u jong bolthu ahi bouve, ajeh chu ama hon mihem lung suhtoa agelu chu Pathen Thupeh in ahil uvin ahi,'” ati.   

Mi suboh thei thilphabep 
 

10 Chuphat in Jesun mihonpi chu ahung uva chule ajah diuvin akou khom in, Aman, “Ngaiyun,” “chule hetkhenna neiyuvin.  
11 Nasung uva lut chun nasuboh pouve ti heuvin; nakam uva konna hung potdoh thu joh chun nasuhboh u ahi” ati.  
12 Chujouvin seijui ho chu akom'a ahungun chule adong uvin, “Tua na thusei chun Pharisee ho alung nopmo sah chu nagel doh em?” atiuve.  
13 Jesun adonbut in, “Kapan aphu lou thingphung kiphut chan chu abula kibot doh ding ahin,  
14 hijeh chun limsah hih un. Amaho mitcho le mitcho kilam hil ahiuve. Chule mitcho khat chun achom dang khat alam hila ahileh, ani lhona kokhuh a lhalut talou ding ham,” ati.✡  
15 Chutah in Peter in Jesu jah a, “Mihon aneh uva aki subohpoi nati thulem chu neihil chen un,” ati.  
16 Jesun adongin, “Na hetthei loulai uham?” ati.  
17 “Naneh u chu gilpia alut in chule posona ah aki thadoh jitai.  
18 Hinlah na thusei chu nakama konna hung potdoh a ahi. Hichun nasuh boh u ahi.✡  
19 Ajeh chu lungsunga konna lunggel phalou ho, toltha, jonthanhoi, huh lungput, guchat, jousei chule miseiset.  
20 Hichengse hin nasuhboh u ahi. Khutsop louva anneh hin nasuhboh u ahipoi,” ati.   

Canaan numeinu tahsan 
 

21 Chujouvin Jesun Galilee chu adalhan chuin Tyre le Sidon gamkai sahlama aga chetou tai.  
22 Chidang namdang numei khat chuche mun'a chun ahungin, angeh in, “O Pakai, David Chapa, nei lungset in! Ajeh chu kachanu hi lhagao phalouvin atomin asugim lheh jenge,” ahung ti.  
23 Hinlah Jesun kamcheng khat in jong adonbut poi. Chuphat in aseijui te ahung uvin, “Amanu soldoh tan, amanu hi achena dingin seipeh in,” tin asei tauve.  
24 Chuphat in Jesun numeinu jah a, “Keima Pathen kelngoi mang___Israel te henga bou kithopi dia eikisol ahi,” ati.  
25 Hinlah amanu ahungin chule ahouvin, chuin angeh kit in, “Pakai nei panhu in,” ati.  
26 Jesun adonbut in, “Chate neh ding changlhah lahpeh a chule uicha peh angai ahipoi,” ati.  
27 Amanun adonbut in, “Hichu adih ahi. Hinlah Pakai, uicha hon jong apute dokhanga konna anmal lhajah aneh diu phalpeh ahi,” ati.  
28 Jesun, “Lungset umnu, na tahsan alen'e. Thil nathum chu sanpeh nahi tai,” tin aseipeh e. Chule achanu chu apettah in adamtai.   

Jesun mi tamtah aboldam 
 

29 Jesu Galilee twikhanglen a ahung kilen, chule mol chunga akaldoh in, chuin atoutai.  
30 Mihonpi atama tam: a-elbai, mitcho, chatmo ho, apao theilou ho, chule midang tampi chu Ama henga ahin pui un. Ama hon Jesu ang'a alupsah uva ahileh, aman amaho chu abonchauvin aboldam tai.  
31 Mihonpi chun adatmo lheh uve. Apao thei louho jong apao theiyun, akhel a toi ho jong adamdoh un, chule nakong chatmo ho jong adamdoh un, chule mitcho hon jong kho amu tauve. Chuin ama hon Israel Pathen chu avahchoi tauve.   

Jesun mi sangli val avahva 
 

32 Chujouvin Jesun aseijui ho akou khom in, ajah uvah, “Hiche mihonpi hi ka khoto e. Amaho hi hiche mun'a hi keima toh nithum jen um ahi tauve. Chule ama hon aneh diu imacha khendoh anei pouve. Amaho hi gilkel'a soldoh ding kanompoi, achuti louva ahileh lampia lhasampa a alhuhkam diu ka nompoi,” ati.  
33 Seijui hon adonbut uvin, “Mihonpi hibang loma tam hi aneh diu gamthip mun'a hi hoiya ilah diu ham?” atiuve.  
34 Jesun adongin, “Changlhah ijat na neiyuvem?” ati. Ama hon adonbut un, “Changlhah pheng sagi le nga them khat,” atiuve.  
35 Hiti chun Jesu chun mijouse chu, tol a tou dingin aseipeh tai.  
36 Chuin aman changlhah pheng sagi le nga chu alan, amaho dingin Pathen thangvahna aneijin, chule ahal halin ahehbal bal in, Aman aseijui ho apen, amaho chun neh ding chu mihonpi lah a chun ahom tauve.  
37 ama hon angaichat jat dungjuiyun abonchauvin ane tauve. Hiche jou chun aseijui te chun anehval'u chu paipeh sagi alohdoh uvin ahi.  
38 Amaho chu pasal sangli jen alhing uvin, numei ho le chapang ho jong ajao un ahi.  
39 Chujouvin Jesun mihonpi chu ain cheh ah asol in, chuin Ama chu kong khat a alut in Magadan gamkai lam a agalkai tai.    

Pharisee hon melchihna angai chat u 
 

1 Nikhat hi Pharisee ho leh Sadducee ho Jesu kom'a apatep dingin ahungun, athuneina thudol'a melchihna kidang khat ahung ngeh uvin ahi.✡  
2 Aman adonbut in, “Nanghon janteng van asan le jing leh kho pha ding ahi natiuvin;  
3 jingkah a van asan le nilhuma kho phalou ding ahi natiuva nahet u ahi. Nanghon kho phat ding thua van'a melchihna a konna nahet u ahi, hinlah phat umdol amelchihna na hedoh thei pouve.  
4 Khang gilou le jonthanhoi na khang miten melchihna kidang ahol uve, hinlah melchihna khat bou amaho kapeh dingu chu themgao Jonah melchihna bou hi ding ahi,” ati.✡Chuin Jesun amaho adalhan achemang tai.   

Pharisee ho leh Sadducee ho phatlouna chol tobang 
 

5 Chuche jouvin, Dillen langkhat lama agalkai phat in, seijui hon changlhah apoh lou uchu ahin geldoh tauve.  
6 Jesun amaho agihsal'in, “Pharisee ho le Sadducee ho chol'a kon'in kichih theiyun,” ati.✡  
7 ama hon changlhah apoh tahlou jeh u chun khat le khat akinel den tauve.  
8 Jesun ama hon ipi seija ahiu chu ahen, hiti chun, “Na tahsanu alhom tave! Changlhah neilou jeh a ipi dia kinela nahiuvem?  
9 Tugeiya hi nahetdoh lou uham? Mi sangnga changlhah pheng nga a kavahva a chu aval paipeh ijat nalodoh u hitam?✡  
10 Ahilou jongleh mi sangli changlhah pheng sagia, chule aval paipeh tamtah nalodoh u hitam?✡  
11 Ipi iti dana changlhah chung thua kasei ahipoi ti hedoh theilou nahiuvem? Hitia hi avel'a kasei ahi, 'Pharisee ho leh Sadducee ho chol lah achun kichih theiyun kati ahi,'” ati.  
12 Chuphat in anunung pena, Aman changlhah a chol thu asei hilouva, Pharisee ho le Sadducee ho lhep lhahna thuhil aneiyuva achihthei diuva ahil chu ahedoh tauve.   

Peter in atahsan aphon 
 

13 Jesun Caesarea Philippi ahunggei phat in, aseijui ho jah a “Mihem Chapa hi mihon koi ahi atiuvem?” tin adong tai.  
14 ama hon adonbut un, “Mi phabep chun Twilutsah John ahi atiuvin, mi phabep chun Elijah ahi atiuvin, chule adang phabepma chun Jeremiah ahilouleh themgao ho lah a khatpen hinte,” atiuve.✡  
15 Chujouvin, amaho chu thu adongin, “Nanghon koi ahi neiti uvem?” ati.  
16 Simon Peter in adonbut in, “Nangma Messiah, Pathen hing Chapa nahi,” ati.✡  
17 Jesun adonbut in, “Nangma anunnom a nahi, John chapa Simon, ajeh chu nangman mihem koima a konna nahet ahipon, van'a ka-Pan na henga hiche hi ahin phondoh ahi.  
18 Na henga kasei ahi, nangma Peter ('Song') nahi, chule hiche Songpi (Christa) chunga hi Ka houbung Ka tundoh ding ahi, chule Damun thaneina in ajo joulou ding ahi.  
19 Chule Keiman Van gam kot heh ho kapeh ding nahi. Leiset chunga ipi hijongleh bollou dinga na thupeh chan chu van'a jong kibol louding, chule leiset chunga ipi hijongleh na noppeh chan chu van'a jong kinop peh ding ahi,” ati.✡  
20 Chujouvin Aman aseijui ho jah achun koima kom'a Messiah ahi chu, aphondoh louna ding uvin hatah in agihtai.   

Jesun athi ding le atho kit ding asei masah 
 

21 Chuchea pat chun Jesun aseijui te kom'a kichen tah in, Jerusalem a aga che ding angai khohna aseijin, chule aman hou vaipo loi le thempu le houdan thuhil hoa konna thil tampi gimnei hahsa ho athoh ding chu ahiltai. Ama ahin tha diu, hinlah anithum lhinni leh thina a konna thoudoh ding ahi.  
22 Hinlah Peter chun Ama apuidoh in chule chutia thu asei chu haphon aphoh in, “Pakai Vanin jong oiponte, hiche hi na chunga lhung hihbeh jeng hen,” atitai.  
23 Jesu, Peter lama akiheiyin, ajah a, “Satan, kakom'a kon'in chemang in! Nang hi keima dinga tijat um thangkol nahi. Nangman Pathen a kon hilouvin mihem lunggel a konna navet jeh ahi,” ati.  
24 Chuphat in Jesun aseijui te kom'a, “Nalah uva koi hijongleh eijui noma chun, nacham chon nauva konna nahung kiheiyuva, na thingpel nakiput uva, chule neijui diu ahi.✡  
25 Na hinkhou naki kolchah jom uva ahileh, na mansah dingu ahi. Hinlah nang hon keima jal'a nahin nau naphal doh uva ahileh, naki huhhing diu ahi.✡  
26 Chule vannoi apumpi nanga hihen lang, na hinna chan tale chun ipi phachom ding ham? Na hinna sanga manlujo ipi um nalaiyem?  
27 Ajeh chu Mihem Chapa hi avantil te ho toh apa loupina a hung ding chule mijouse chu atoh dungjui cheh a athu u atan ding ahi.✡  
28 Chule Keiman thutah ka seipeh nahiuve, hikom'a tupetna ding ho lah a Mihem Chapa a Lenggama ahung masanga thilou ding aum uve,” ati.    

Jesu avou kikhel 
 

1 Nigup jouvin Jesun Peter chule ucha teni Jacob le John chu molsang tah khat a achanga umpi dingin apui touvin ahi.  
2 Amaho chun avet pettah un Jesu limso chu ahung kikhel in, hiti chun amaiso chu nisa bangin avah jengin, chule aponsil chu vah bangin avah jengin ahi.  
3 Phot lot in Mose le Elijah ahung kilah in, chuin Jesu chu akihou limpi pai lhon'in ahi.  
4 Peter chun Pakai, “Hikom'a iumu hi akidang lheh jenge! Nadeiya ahileh nang ding khat, Mose ding khat chule Elijah ding khat melchihna ponbuh thum song inge,” ati.  
5 ✡Hinlah aman athusei pet chun mei bangin amaho chu ahin tom khum un, chule van'a kon'in aw khat in ahin seiyin, “Hiche hi Ka Chapa ngailut tahbeh, ei kipa sah a ahi, Athu ngaiyun,” ati.✡  
6 Seijui ho chu akicha behseh un, chuin tol a amaiyu asulut tauve.  
7 Chuphat in Jesu amaho lama ahungin chule amaho chu atham in, “Thoudoh un, kicha hih un,” ati.  
8 Chuin amaho adadoh uva ahileh, Mose le Elijah chu ana chedoh tan, chule Jesu bou chu amu tauve.  
9 Amaho molchunga konna ahung kinung le suh phat un Jesun Amaho chu thu apen, “Mihem Chapa thina a konna kaithouva aum kahsen koima kom'a na thilmu uhi seidoh hih un,” ati.  
10 Chujou chun aseijui ten Ama adong un, “Ipi jeh a Dan thuhil hon Messiah hung masanga Elijah hung kile ding ahi tia asei sei jengu hintem?” atiuve.✡  
11 Jesun adonbut in, “Elijah chu tahbeh a hunga ijakai agontup masat ding ahi.  
12 Hinlah Keiman ka seipeh nahiuve. Elijah ana hunga ahitai, ama chu isah louvin abol tauve. Chule chutobang ma'a Mihem Chapan jong athohgim ding ahi,” ati.✡  
13 Chuin seijui ho chun Twilutsah John chung thu asei ahi ahedoh tauve.   

Jesun chapang lhagao boh vop khat adamsah 
 

14 Mi tampi chun Ama chu mol chunga ana ngah tauvin, mikhat chu ahungin chuin Jesu ang-ah adilsun chule aseijin,  
15 “Pakai Ka chapa lungsetna neiyin, ama abuhthia ahin, chule athoh gim lheh e. Ama meisunga ahilouleh twi lah a alhu matchet jin ahi.  
16 Hiti hin na seijui te kom'a kahin puiyin, hinlah ama hon adamsah jou pouve,” ati.  
17 Jesun, “Vo tahsan neilou le miduh dahlou ho! Itih chan kaumpi nahlai ding nahiuvem? Chapangpa chu kakom'a hin puiyun,” ati.  
18 Chutah in chapangpa sunga lhagao boh chu Jesun aphoh in, hichun ama adalhatai. Hichea pat chun chapang chu adamtheng tai.  
19 Chujou chun seijui ho chun guhthim in Jesu chu adong un, “Keihon itia lhagao boh chu nodoh joulou kahiu ham?” atiuve.  
20 Jesun aseipeh un, “Tahsan bulhing naneilou jeh u ahi. Thutahbeh ka seipeh nahiuve, tahsana aneova neo ankam mu tebep geiya nanei uva ahileh, nang hon hiche mol jah a hin, 'Hichea kon khun kichonin' tia nasei uleh, kichon thei ahi. Imacha ahimo ding aumpoi.”✡  
21 Hinlah hitobang lhagao boh hi taona chule anngol tilou potdoh lou ahi,” ati.   

Jesun athi ding le athokit ding avelsei 
 

22 Galilee a amaho akikhop kit phat un, Jesun aseipeh un, “Mihem Chapa hi amelma te khut a pehdoh a um ding ahi.  
23 Ama atha diu, hinlah a nithumni leh athia konna kaithouva um ding ahi,” ati. Chuin seijui ho chu lunghem nan adim tauve.   

Hou-In kai peh thudol 
 

24 Capernaum ahunglhun un, Hou-In a kaidong ho Peter kom'a ahungun chuin ajah a, “Na houhil pauvin Hou-In kai apeh ngailou ham?” tin adong uve.✡  
25 “Henge, apejie,” tin Peter in adonbut e. Chuphat in insunga agaluttai. Hinlah aman thu asei masangin, Jesun ana dongin, “Peter, ipi iti nagel em? Lengho khun ama mite kai adon jiu ha? Ahilouleh gal'a ajosa hou kom'a kai adonu ham?” ati.  
26 Peter in adonbut in, “Gal'a ajohou kom'a kai adong uve,” ati. Jesun aseijin, “Chuti ahileh aphai, agam mite chu ongthol'a ahiuve!  
27 Hijongleh, amaho lungthoi sah pohite, hiti hin Dil a gakum lhan chule ngakoi galeh lhan. Nga namat masatpen kam chu keh in, chuteng nangman dangka apehlen khat namu ding ahi. Hichu choiyin lang, ini lhon dingin gape tan,” ati.    

Lenggam a alenpen koi hi ding ham? 
 

1 Hiche pet chun seijui ho Jesu henga ahungun chule thudoh aneiyun, “Van'a Lenggama chu koi alenpen hi ding ham?” atiuve.✡  
2 Jesun chapang neocha khat akom'a din akouvin, chuin chapang chu alah uva adinsah in.  
3 Chuphat in aseitai, “Tahbeh a ka seipeh nahiuve, nangho na chonset nauva konna nakile heiyuva chule chapang neocha ho tobang nahung hilou uva ahileh, Van'a Lenggam nalut louhel diu ahi.✡  
4 Hijeh chun koi hijongleh chapang neocha ho tobanga kineosah mi chu, Van'a Lenggam a alenpen hi ding ahi.  
5 “Chule koi hijongleh Keima khel a chapang neokhat sanga chun, Keima eisan ahi.”   

Chonset a lhah lutna thei lhepna 
 

6 Hinlah nang hon hiche aneocha ho lah a khat Keima eitahsan achu chonsetna nalhahsah uva ahileh, sumhei lentah khat na ngong changa kihen henlang twikhanglen'a kilehlut lechun nangma dingin aphajoi.”  
7 “Vannoiya hi itobang gimnan ahinphah ding hitam! Ajeh chu miho chonse din alhem in ahi. Lhep patepna ho hi pel theilou ahi, hinlah alhema pang mi chu iti hahsat ding hitan tem?  
8 Hijeh chun nakhut ahilouleh nakeng in chonset nabolsah leh tanbong in chule paimang in khut khat ahilouleh keng khat neiya tonsot hinna a nalut chu, khut ni ahilouleh keng ni neiya tonsot meidila nalut sangin gamchengin aphajon ahi.✡  
9 Chule namit in na chonset sah a ahileh, kaldoh inlang chule paimang jengin. Mit khat neiya tonsot hinna a lut chu mit ni neiya meidila lut ding sangin aphajoi.”✡  
10 Ching theiyun, nang hon hiche ho lah a aneopen ho jong noise hih un. Ajeh chu van a avantil teu van a ka Pa angsunga um jing ahiuve.”✡  
11 Chule Mihem Chapa hi amangthah ho chu huhhing dinga hung ahi.”   

Kelngoi mansah thulem 
 

12 “Mikhat in kelngoi jakhat neihen lang, chule hiche ho lah a khat chu vahmang taleh amapa chun ipi aboldem? Aman adangse somko le ko chu mol achun dalhan tin chule amang chu hol dinga chedoh louding ham?  
13 Chule aman amu tengleh, tahbeh a ka seipeh nahiuve, ama chunga akipana chu avahmang lou somko le ko sanga lenjo ding ahi.  
14 Hitobangma a chu, hiche aneocha ho lah a khatpen amahthah ding chu van'a um Ka Pa lunglam ahipoi.”   

Chonset bol sopi 
 

15 “Tahsan nei midang khat nangma douna a achonset a ahileh, na changin chen chule athemmona chu seipeh in. Aman nasei angaiya chule hichu aphondoh a ahileh, nangman ama chu nathujo ahitai.✡  
16 Hinlah nathujo joulou tah a ahileh, nangman mikhat ahilouleh mini kipuiyin, gache kit in, hitia chu nangman nasei chu hettohsahna ni ahilouleh thum in phochen hen.✡  
17 Ama ada nahlaiya nasei angai louva ahileh, na chungthu chu houbunga lhut in. Chutengleh ama chun houbung thu angai louva ahileh, hiche pa chu milim hou ahilouleh chidang nam dangin kisim jeng hen.”   

Kigahna chule lhakang 
 

18 “Thutahbeh ka seipeh nahiuve, nang hon leiset chunga najahda chan uchu van'a jong kijada ding, chule leiset chunga naphal chan uchu van'a jong kiphal peh ding ahi. Leiset chunga ipi hijongleh bollou ding nati chan chu van'a jong kibol louding, chule leiset chunga ipi hijongleh na phalpeh chan uchu van'a jong kiphal peh ding ahi.✡  
19 “Hiche jong hi ka seipeh nahiuve: Nalah uva mini na kinop touva ipi hijongleh leiset chunga nathum chan'u chu, van'a Ka Pan nangho dinga abol ding ahi.  
20 Ijeh inem itileh Kamin a ni ahilouleh thum naki khop khom nau chana chun, Keima nalah uva kaum jing e,” ati.   

Midang ngaidamna 
 

21 Chujouvin, Peter Ama kom'a ahungin chuin ajah a, “Pakai, mi koiham khat chu keima douna a achonset a ahileh, ijatvei kijoma ka ngaidam thei ham? Sagi vei chan gei ham?” ati.✡  
22 Jesun adonbut in, “Keiman najah a sagi vei katipoi, hinlah sagi mun somsagi vei ka seina ahijoi!”✡  
23 “Hiche jeh a hi Van'a Lenggam chu Lengpa khat in asohte toh, ama kom'a sum baho chuto sum suto dinga akou khom toh kitekah thei ahi.  
24 Aman sum asuhto khom nauva chun, ama kom'a sum sangsom bapa chu ahinkai tauve.  
25 Aman asah joulou phat in, apupa chun aji leh achate chule anei jouse ajoh a abat chu asah dingin thu apetai.”  
26 “Hinlah ama chu apupa angsunga chun abohkhup in chuin athum in, ‘Lungset tah in, nei khongaiyin, keiman abonchan penange,’ ati.  
27 Chuphat in apupa chun akhoto lheh in, chuin alhadoh in chule abat angaidam tai.”  
28 “Hinlah aman lengpa adalhah chun, asoh chanpi sum asang mai mai bapa kom'a chun achen, angonga aman'in chule apetpet in neipen atitai.”  
29 “Asoh chanpi a anga adilsun chule phat chomkhat beh anga dingin angeh in: 'Nei khongaiyin, keiman penange,' tin angeh jeng e.  
30 Hinlah abatna pa chun angah jou tapoi. Aman mi amatsah in chule bat chu asah chaisoh kahsea dingin songkul a akhum tai.”   


31 “Soh achom dang hon hichu amuvin, alung nommo lheh tauvin ahi. Amaho lengpa kom'a acheuvin chule thilsoh chu agasei sohkei tauve.”  
32 Chuphat in lengpa chun angaidamsa pa chu akoulut in chuin ajah a, 'Nangma soh gilou! Keima henga nathum jeh a bat chujat pi chu ka ngaidam nahitai.  
33 Keiman nangma ka khoto tobanga chu nasoh chanpi na khoto ding hilou ham?' ati.  
34 Chuphat in alunghang'ah lengpa chun abat aboncha asahchai kahsea dingin hiche pa chu songkul'a akhumtai.”  
35 “Van'a um ka Pa chun nang hon nasopi teu chu nalunggil uva na ngaidam louva ahileh nachung uva hitia chu achuti bol ding ahi,” ati.    

Jesun mitampi adamsah 
 

1 Jesun hicheng thu asei jouvin, Galilee adalhan chuin Jordan vadung solama Judea gamkaiya achesuh tai.  
2 Chuche mun achun mihon tamtah in anung ajui tauvin, chuin Aman anaho adamsah tai.   

Kida thudol'a houlimna 
 

3 Chuin Pharisee ho phabep ahungun hiche thudoh a hi kipalsah dingin apatep un: “Mikhat chun ajeh khat aum pouva ahileh aji ada thei hiya ham?” atiuve.  
4 Jesun adonbut in, “Pathen Thubua simdoh khalou nahiuvem? Hichea chun, atil abula pat 'Pathen'in amaho chu pasal le numeiya asem ahi.'”✡  
5 Chuin aman aseijin, “'Hiche hin ipi jeh a pasal khat in apa le anu adalhah a chule ajinu akolchah ding, chule ani lhona khat hilhon ding ahitai ti ahil chen e.'✡  
6 Amani chu mini hita louva khat ahilhon tah jeh in, Pathen'in agop khomsa chu koiman sukhen tahih hen,” ati.  
7 “Chuti ahileh ipi jeh a Mose chun Danbua pasal khat in ajinu chu, dana lekha jih henlang chule solmang hen ati hintem,” atiuve.✡  
8 Jesun adonbut in, “Na lungthim'u atah behseh jeh a kida thua phatsahna napeh u ahi bouve, hinlah hichu Pathen'in ana lunggon ahipoi.  
9 Chule hiche hi ka seipeh nahiuve, koi hileh aji da a chule achom kichenpia chun jon abol ahitai, ajinu chun kitahna neilou hinkho mang ahi ngal louleh,” ati.✡  
10 Jesu seijui te chun ajah a aseiyun, “Hiti chu ahia ahileh jinei lou aphajoi!” atiuve.  
11 Jesun aseijin, “Hiche thu kisei hi mijousen sang thei ponte. Pathen panpina changhoa ding bou ahi.  
12 Mi phabep chu apena cha hing theilou dia gonsa aum in, mi phabepma chu midangin chutia asempeh loi jong aum in, chule abang phabep kit chu Pathen Lenggam jal'a jineilou deilhen'a jong aum uve. Koi hileh hiche hi asang theiyin kisan hen,” ati.   

Jesun chapang ho phatthei aboh 
 

13 Nikhat hi chapang ho chu anu leh apa teuvin, Jesun achung uva akhut angap a ataopeh din ahin puijui. Ahin seijui te chun anu leh apa teu chu mi nasugim uve tin ana houseuvin ahi.  
14 Hinlah Jesun, “Chapang ho chu kakom'a hungsah un. Hungda sah hih un! Ajeh chu Van'a Lenggam chu chapang ho tobanga ding bou hiya ahi,” ati.  
15 Chuin Aman aluchung uva akhut teni angam in, chuin phatthei aboh jouvin adalhatai.   

Jesu leh khangdong mihaopa 
 

16 Mikhat Jesu kom'a hiche thudoh hi dong dingin ahungin, “Houhil, tonsot hinna kanei theina dinga ipi natoh pha kabol ngai hintem?” ahung ti.  
17 Jesun adonbut in, “Ipi dinga apha chu ipi ham tia neidoh ham? Apha Khatseh bou ahi. Hinlah na thudoh donbutna dingin____ tonsot hinna chu nanei nom leh, thupeh ho juijin,” ati.  
18 Ama chun adongin, “Hoipen chu ham?” ati. Chuin Jesun adonbut in, “'Nangman tolthat hih in, nangman jon bol hih in, nangma gucha hih in, nangman thujou seiphong hih in.✡  
19 Napa le nanu jabol in. Nangma na kingailut bangin naheng nakom ngailun,'” ati.✡  
20 Khangdongpa chun adonbut in, “Hiche thupeh ho jouse hi kajuisa sohkei ahitai. Ipi adang kabol ding um nalaiyem?” ati.  
21 Jesun aseipeh in, “Nangma chamkim nahi nom leh, chenlang nanei jouse abon'in gajoh in chule asum chu mivaicha ho gapen, chutileh van'a gou khol ding nanei ding ahitai. Chujouleh hungin, neijuijin,” ati.  
22 Hinlah khangdong pan hichu ajahdoh phat in, gouthil tamtah nei ahijeh in, lung nommo tah in achemang tai.   

Mihao khat van gam lut ding ahahsa lheh e 
 

23 Chuphat in Jesun aseijui ho jah a, “Thutahbeh ka seipeh nahiuve, mihao khat dingin Van'a Lenggam lut ding chu ahahsa lheh jeng e.  
24 Keiman seikit inge—Sangong sang dinga heobil hom sunga alut ding chu, mihao khat Pathen Lenggam a alut sanga baijo ding ahi!” ati.  
25 Seijui hon adatmo lheh jengun, chutobang ahileh vannoiya hi Huhhinga koi umjou ding ham? atiuve.  
26 Jesun amaho chu ave chang mel'in chuin aseijin, “Mihem hina lamdol a sei dingin, hithei chu ahipoi. Hinlah Pathen toh pankhom na a ijakai ahithei sohkeiye,” ati.  
27 Chuphat in Peter in ajah a, Keihon ijakai ka dalha uvin nanung kahin juiyuve. Ipi kahin mu diu ham? ati.  
28 Jesun adonbut in, “Keiman kasei chetpeh nahiuve. Vannoi aki thahsem tengleh Mihem Chapa hi Laltouna Loupia atou tengleh kanung juiya nangho jong laltouna Som le ni chunga natou uva, Israel phungsom le ni chunga thu natan diu ahi.”✡  
29 “Chule koi koi hileh a inho ahilouleh asopinu le asopipate ahilouleh apa ahilouleh achate ahilouleh aneile agou jouse dalha jenga chu, chan jakhat geiya amu ding chule tonsot hinna chu alemu ding ahi.  
30 Hinlah mi tamtah tua choisanga umho suhnem hidiu, chule tua ima hilouva kikoi ho chuphat tengleh choisangna chang diu ahi,” ati.✡    

 20

Lengpi leiya natong ho thulem 
 

1 “Ajeh chu Van'a Lenggam chu louneipa jingkah matah a, lengpi leiya natong ding tha hola gapotdoh tobang ahi.”  
2 “Aman niseh a thaman jat apeh dingin akinopto uvin, chuin natong dingin amaho chu asoldoh tai.”  
3 “Jingkah nidan ko in kailhang ahopan ahileh, imacha bol louva moh um mi phabep chu amun.  
4 Hiti chun aman amaho chu agoiyin, nisa lhum teng keiman phante kati kham na penau vinge, ati.  
5 Chuin amaho natong dingin lengpi leiya ache tauve.”  
6 “Ni lhangkai nidan nga a ama khopi sunga aga umkit pet in, aman midang phabep amoh um amun ahi. Aman, ‘Ipi dinga tunia natong lou nahiuvem?’ ” tin adonge.  
7 “Ama hon, ‘Koima eigoiyuva aum loujeh ahi’ atiuve. “Lou neipa chun aseipeh un, 'Chuti ahile che-un chule ka lengpi leiya natongho lah a ga jaovun,'” ati.  
8 “Chuche nilhah chun aman natong ho lamkaipa chu aseipeh in, natong jouse koulut in chule natong nunungpen a atohman'u pe panin.✡  
9 Nidan nga sung kigoi ho chu sum apeh phat in, achang cheh un nikho thaman akimu cheh tauve.  
10 Akigoi masa ho chu asum'u ladinga ahung phat un, amaho chun tam mu cheh ding akinem uve. Hinlah amaho jong chu nikho thaman to kitoh akipeuvin ahi.  
11 ama hon atohman akimu phat un, amaho alou neipa chunga alungnom tapouve.  
12 Khuche hon pung khat bou na tong uva, keiho nilhum keiya nisa ahah laise thoh lhum keiho toh kibangin amaho na peuve atiuvin ahi.'  
13 “Aman amaho khat chu adonbut in, ‘Gol, keiman adihlou kabolpoi! Nangma nilhum keiya nikhotha man lo dinga nanop hilou ham?  
14 Nasum kilah in chule chen, hiche natong nunung pen hi nanga tobangin kape nom e, ati.  
15 Kasum chu kadeina banga kaman ding chu dantoh akikalna ipi uma ham? Keiman midang ka khoto jeh a nei mitthipna ding ipi umem?'”  
16 “Hiti chu ahin, tua anunungpen ho chu chuphat teng amasapen hi dingu, chule amasaho anunung hung hi ding ahiuve,” ati.✡   

Athum channa Jesun athi ding le atho kit ding asei 
 

17 Jesu chu Jerusalem lama achetou in ahileh, aman seijui som le ni ho chu guhthim in achoma akoudoh in chule achunga ipi hung soh ding thu aseipeh tai.  
18 Aman aseijin, “Ngaiyun, eiho Jerusalem jonin ichetou uve, chule thempu pipuiho le houdan thuhil ho khut a Mihem Chapa hi kipedoh ding ahi. Ama hon tha dinga apehdoh diu ahi.  
19 ama hon Rome sepai ho khut a apehdoh diu, sakol jepna a avoh diu chule thingpel a akhetbeh diu ahi. Hinlah ni thum nileh thinaa konna thoudoh kit ding ahi,” ati.   

James le John thil thum 
 

20 Chua pat chun James le John Zebedee chapa teni nu chu Jesu kom'a acha teni toh ahung'un ahi. Aman jana neitah in adilsun lungsetna angeh e.  
21 Aman adongin, “Ipi nathum nom ham?” ati. Amanun adonbut in, “Na Lenggama kachapa teni hi jabolna mun'a khat najet lama chule khat navei lama koi gel in,” ahung tin ahi.  
22 Hinlah Jesun adonbut in ajah uva, “Ipi nathumu nang hon nakihet pouve! Keiman gim hesoh kathohna ding khon kadon ding chu nadon ngam hinam?” ati. Amanin, “Henge, kangam lhon'e” tin adonbut lhontai.  
23 Jesun ajah lhonna, “Nangnin tahbeh mongin kagimna khon hi nahin don lhon ding ahiye. Hinlah keiman koi kajet a ahilouleh kaveiya tou ding ham, ti thuneina kaneipoi. Ka Pan alhendoh a agonpeh ho ding mun ahiye,” tin aseipeh tai.  
24 James le John in ipi athum lhon ahi seijui adang som ho chun ajah doh phat un alunggil uva nommo asa lheh tauve.  
25 Hinlah Jesun amaho chu akou khomin, chuin ajah uva, “Nanghon vannoi vaipipo hon midang chunga kipiputsahna aneijiu naheuve chule lamkai lenho chun anoiyuva ho chunga thuneina aneiyu naheuve.✡  
26 Hinlah nangho lah a chutilou ding ahi. Nangho lah a alamkai pipu hinoma chu nasoh uva pang ding ahi.✡  
27 Chule nalah uva amasa hinoma chu nasoh u ahung hi angaiye.  
28 Ajeh chu Mihem Chapa jeng jong chu jen le dinga hilouva, ajen ding le mi tamtah hinna dinga ahinna pedinga hunga ahi,” ati.   

Jesun mitcho mini kho amusah 
 

29 Chuin Jesu le aseijui hon Jericho khopi chu adalhah nung uvin, mihon tamtah in anung ahinjui uve.  
30 Mitcho mini chu lampi pama atou lhon'e. Amanin Jesu chun hiche lampi chu ahinho ding ahi ti ajah lhon phat in, amanin hasap in asam lhon'in, Pakai David Chapa, nei khoto lhon'in! atilhon tai.  
31 Mihonpi chun aphoh uvin, “Thip lhon'in” atiuve. Hinlah amanin aha-sap cheh lhon'in, “Pakai, David Chapa, nei khoto lhon'in,” ati lhon'e.  
32 Jesun a-aw lhon ajah phat in, adingin chule akouvin, “Ipi kabolpeh lhon ding nei deisah lhon'em?” atitai.  
33 Amani chun, Pakai, kho kamu nom lhon'e, ati lhon'e.  
34 Jesun amani chu akhohsah jal'in, amit lhon athampeh tai. Hiche pettah chun kho amuthei lhontai! Chujouvin amanin ajuipai lhontai.    

Jesu loupi tah a Jerusalem alut 
 

1 Jesu le aseijui te Jerusalem ahung naiyun, Bethphage khopi Olive mola um chu ahin pha tauve. Chuin Jesun aseijui mini asol masa lhon'in ahi.  
2 “Khuche khoa khun galut lhon'in, nagalut lut lhon le sangan anou toh kihen na gamu lhon ding ahi. Anin lham lhon'in chule kakom'a hinpui lhon'in.  
3 Koiham khat touvin ipi bola nahi lhon em tia donga aum leh, 'Pakaijin aman nom e,' tilhon'in, chuteng aman aphal jeng ding ahi,” ati.  
4 Hiche thilsoh hi Themgao thusei guilhunna dinga soh ahi,  
5 “Jerusalem a cheng ho jah a seiyin, ‘Veuvin, na Lengpau chu nakom uva ahung e. Ama nunnem tah ahin, sangan chunga atouvin—sangan nou chunga ahung touve,’ ” tia kisei chu,✡  
6 Seijui teni chun Jesun athupeh bangin abol lhon'in ahi.  
7 Amanin sangan chule anou chu Ama kom'a ahin pui lhon'in chule amaho chun apon uchu sangan nou chunga aphauvin, Ama achunga atouvin ahi.  
8 Mihonpi atamjo chun Ama masang sang-ah aponsil hou chu lam lhonga chun aphauvin, chule mi abang loi chun theoboh ho alham un chuin lampia apha tauve.  
9 Akijot nauva Jesu chu alai lunga aum'in chule Ama kimvel sea ho chun asam un, “David Chapa jeh in Pathen vahchoiyun! Pakai min'a hungpa chunga nunnom hen! Chung Van sangpen a Pathen vahchoiyun!” atiuve.✡  
10 Jerusalem kho mite jouse chu khopi sung Ama alut lut chun aboisoh jeng tauvin, ama hon adong un, “Ama hi koi hiya ham?” atiuve.  
11 Chuin mipi ho chun, “Ama hi themgao Jesu, Galilee gamkai Nazareth khoa kon ahi,” atiuve.   

Jesun Hou-In asuh theng 
 

12 Jesu Hou-In sunga chun alut in, chuin maichama kilhaina thilto dinga ajoh a le acho ho chu anodoh in, Aman vapal joh ho touna le sum lheh-lea pang ho dokhang chu alekhup pehtai.  
13 Aman ajah uva, “Pathen Lekhabua, 'Ka Hou-In chu taona in kiti ding ahi,' akiti, hinlah nang hon gucha ho thil kiselguhna mun naso tauve!” ati.✡  
14 Mitcho le elbai ho Hou-In a chun ahungun, Aman amaho chu aboldam in ahi.  
15 Thempu pipuiho le houdan thuhil hon athil kidang bol chu amu uvin, chule chapang hon Hou-In sunga “David Chapa jal'in Pathen vahchoiyin umhen,” tia kisam aja uvin. Hinlah lamkai ho chu alunghang thei lheh jeng uve.  
16 Ama hon Jesu adong uvin, “Hiche chapang ho hin ipi aseiyu najah em?” atiuvin, Aman “Henge,” tin adonbut e. “Pathen lekhabutheng a nasimdoh khah hih um? 'Chapang ho le nao noichep hon avahchoi diu tia kihilsa nahi tauve,'” ati.✡  
17 Chujouvin Ama Bethany akile kit in hichea chun ajan geh dentai.   

Jesun theichang phung agaosap 
 

18 Jingkah in Jesu chu Jerusalem a ahung kilen ahileh, agil akel tai.  
19 Aman lampam a theichang phung um chu agatoh tan. Aman jong aga um ding ham tin aga ve in, hinlah ado jeng bou amun ahi. Chuphat in Aman theichang phung chu, “Nangma itih in jong gakit tahih in!” ati. Chupet tah chun theichang phung chu agoppai jeng e.  
20 Seijuiho chun hichu amu phat un alung dongun chule adongun, “Iti dana theichang phung chu goppai jeng ahidem?” tin adatmo tauve.  
21 Chutah in Jesun Amaho aseipeh in, “Keiman thutah ka seipeh nahiuve, nang hon na tahsan uva chule lungthoina neilou beh nahiu leh hitobang hi nabol thei diu ahi, chule asanga lenjong nabol thei diu ahi. Nanghon moul jah a jong nangma kichon mang inlang chule twikhanglen'a kilehlut in tileu chun chuti jeng ding ahi.✡  
22 Ipia ding hijongleh natao theiyu, chule tahsanna nanei uva ahileh namu diu ahi,” ati.   

Jesu thaneina mihon adoh 
 

23 Jesu Hou-In a kon'in ahung kilekit in chule thu ahilpan in ahileh, thempu pipuiho leh upaho Ama kom'a ahungun ahi. Ama hon adongun, “Koi thuneina a hiche ho jouse hi nabol ham? Kon bolin tia thu napeh ham?” atiuve.  
24 Jesun adonbut in, “Nanghon thudoh khat hi nadonbut uva ahileh koi thuneina a hiche ho jouse hi kabol ham seipeh nauvinge.”  
25 “John chun miho baptize theina thuneina anei chu van'a kon ham ahilouleh mihem a kon ham?” ati. Amaho le amaho akihouvun, “Eihon van'a kon ahi itiuva ahileh Aman ipi jeh a eihon John thusei chu itahsan lou uham, tia eidoh dingu,  
26 Hinlah ama mihem bepbou ahi tin seileu hen, mipi oimo ichan diu ahi, ajeh chu miho chun John chu themgao ahi atiuve ti aseiyun ahi.”  
27 Hiti chun achaina keiyin adonbut un, “Keihon kahe pouve,” atiuve. Chuin Jesun adonbut in, “Chuti ahitah le koi thuneina a hiche ho jouse kabol ham ka seipeh louding nahiuve” tin aseitai.   

Chapa vah mangpa thulem 
 

28 “Hinlah hiche thudol hi ipi nagel uvem? Mi khat chapa ni nei chun, alenjo pa kom'a, ‘Chapa gache doh inlang, tunin lengpi leiya na gatong in,’ ati.  
29 Chapa chun adonbut in, 'Ka-e, kachelou ding ahiye,' atin hinlah chujoupeh chun alunggel akhel in agachetai.  
30 Chuphat in apa chun chapa khatpa jah a, 'Nang chen' atileh ama chun 'Henge, Pu, chenang'e' tin aseiye. Ahin achepoi.  
31 “Chapa teni lah a chu koijoh apa seingai hiya ham?” Ama hon adonbut un, amasapa atiuve. Chuphat in Jesun ahil chenin, “Keiman tahbeh a ka seipeh nahiuve, kaidong kitahlou ho le numei kijoh ho Pathen Lenggam a nangho sanga lut masa diu ahi.”  
32 Ajeh chu Twilutsah John chu ahungin, chule adih a hinna ding lampi chu nakopeh uve, ahin nang hon ama chu na tahsan pouve, hinlah kaidong ho le numei kijoh hon atahsan uve. Chule hiche aso nungin jong Ama na tahsan nom pouvin chule na chonset nauva nakisih pouve.”✡   

Lengpi lei chule alei lhou ho thulem 
 

33 “Tun thusim achom khat ngaiyun. Lounei khat hin lengpilei abol in, apal agen kimvel'in, lengpi theiga lhohna ding leiko alaiyin, chule gah vetsuina dingin insang asan ahi. Chujouvin aman lengpilei chu alei lhou ho khut a apedoh in, chule gamchoma agachetai.”✡  
34 Lengpiga alhun phat in, alei lhouva pang ho kom'a asohte asolin ahi.  
35 Hinlah alei lhou hon asoh ho chu amanun, khat avouvin, khat athat un chule achom khat chu songa asep tauve.  
36 Hichun alou neipa chun asoh atamjo cheh chu lengpi theiga lohkhom dingin asolin ahileh abolngai ngai anabol un ahi.”  
37 “Achaina keiyin, alouneipa chun achapa asolin, 'Amaho chun achapa chu ana jabol teiyunte' tin agel'in ahi.”  
38 “Hinlah loubol ho chun achapa hung amu phat un, amaho khat le khat akihou un, ‘Agoulo dingpa hikom'a ahunge. Hungun, ama that u hitin agam hi eiho chan dingin kiheidoh u hite!'” atiuve.  
39 Hiti chun ama hon aman'un, lengpi leiya kon'in akaidoh un, chule ama chu athat tauve.  
40 “Lengpi lei neipa chu ahung kile teng loubol ho chu i-lonte tia nagel uvem?” tin Jesun adongin ahi.  
41 Hou lamkai ho chun adonbut uvin, “Aman mi-engseho chu melse tah in that intin, chule alengpi lei chu alougasoh achan ding pethei midang henga apehdoh ding ahitai,” atiuve.  
42 Chutah in Jesun amaho tah adongin, “Hiche hi nang hon Pathen Thutheng bua nasimdoh khah lou uham? 'Insa hon adeilou song chu aning'ah apipen in apang tai. Hiche hi Pakai thilbol ahi, chule gahvet dingin akidange.'✡  
43 Ka seipeh nahiuve, Pathen Lenggam chu nanghoa konna kiladoh a, chule phatea ga sodoh thei namdang kipe ding ahi.  
44 Koi hijongleh hiche songa kipal chan chu ahal hal'a chip ding chule alhuhkhum chan chu atagoi ding ahi,” ati.  
45 Thempu pipuho le Pharisee ho chun hiche thulem hi ajah phat un, amaho douna'a thusim kisei–loubol mi engse ahiu chu akihetdoh tauve.  
46 ama hon Ama amatnom uvin, hinlah mipi chun Jesu chu themgaova angaito jeh un akicha uvin ahi.    

Lengpa chapa golvah thulem 
 

1 Jesun amaho chu thulem dang jong aseipeh in ahi. Aman ajah uva,  
2 “Van'a Lenggam chu lengkhat in achapa jineina golvah loupi tah abol thusim toh tekah thei ahi.  
3 Neh le don ding gontupsoh ahiphat in, asohte asolin akikou ho chu agahetsah tauve. Ahin, amaho abon'un ahungnom tapouve!”   


4 “Hiti chun aman asoh dang ho chu amaho gaseipeh dingin asolin, golvah anneh ding gontupsa ahitai. Bongchal ho le gancha thaotah ho chu kithat a, ijakai kigong tupma ahitai. Ankong um dingin hungun agatisah e.”  
5 Hinlah akikou ho chun anahsah pouvin chule ama lampi cheh a ache tauve, khat alouva, achom dang khat akiveinaa,  
6 Adangsen asottolle ho chu aman'un chule jachat umtah in abol'un chule athat tauve.”  
7 “Lengpa chu alunghang in, chule asepai te asoldoh in tolthat ho chu asumang'in chule akhopiu jong ahal tauve.  
8 Chule aman asohte jah a, ‘Golvah an gonsan aumtai, chule jin’a kikouho jong jabolna bangtah in aum pouve.  
9 Tun lamlhong aningkoi tin'ah cheuvin chule namu mu hou chu gakou uvin,' ati.  
10 Hiti chun sohte chun amu chanu chu mipha le miphalou geiyin akou uvin ahileh, golvah in chu jin adimtai.”  
11 “Hinlah lengpa chu jinho kimupia ahunga ahileh, aman mikhat chu kichenna Golvah vona kivonlou amudoh tai.  
12 'Gol,' 'Golvah vona kivon louva iti dana hikom'a naum ham?' tia adoh le imachan adonbut tapoi.  
13 Chutah in lengpa chun alhachate ho jah a, 'Akhut le akeng ho kan'un lang chule polam muthima lehdoh tauvin, hichea chu kana le hagelna um ding ahi.'”✡  
14 “Ajeh chu mitampi kikouva ahi, hinlah mi themcha bou deilhen ahi,” ati.   

Kaipeh thudol adoh u 
 

15 Chutah in Pharisee ho akihouvun Jesu chu athuseiya kipal sah a mat ding angaito tauve.  
16 ama hon aseijui teu phabep asol'un, chule Herod lama pangho jong jaotha ahiuve. Ama hon “Houhil,” mikitah nahi ti kaheuve. “Nangman Pathen lampi dihtah nahil'in koima datkhen naneipoi chule maipha nave poi,” atiuvin ahi.  
17 “Tun hiche thua hi ipi nagel em nei seipeh un: Caesar henga kai peh hi dih am ole dihlou ham?” atiuve.  
18 Hinlah Jesun alunggel'u phalou chu ahen, aseijin, “Nangho mi phalhem ho!” “Ipi dinga duha a neimat got uham?  
19 Kai kipehna sum chu neivetsah un,” ati. Ama hon Rome te sum avetsah tauve.  
20 Aman adongin, “Koilim le koipen min ham?” tin adong tai.  
21 Ama hon adonbut'un, “Caesar a,” atiuve. Aman aseipeh in, “Caesar a chu Caesar peuvin, chule Pathen a chu Pathen peuvin,” ati.  
22 Aman adonbutna chu adatmo uvin chuin achemang tauve.   

Sadducee hon thokit thudol adoh u 
 

23 Hiche nikho ma-ma chun Sadducee hon mithi ho thokitna aumpoi ti hou lamkai ho Jesu henga ahungun, hiche thudoh hi ahung bol tauve.✡  
24 “Houhil, Mose chun mi koi ham khat cha nei louva athi khah tah a ahileh anaopa chun meithainu chu akichenpia chule acha chun aupa min apoh ding ahi ati.✡  
25 Aphai, vetsahnan sopi pasal sagi aum'e. Atahpen pa chun ji aneijin cha neilouvin athitai, chuti chun asopipa chun meithainu chu akichenpi tai.  
26 Hinlah asopi anina pa jong chu athitan, chule asopi athum channa pan amanu chu akichenpi tai. Asagina chanin hiti chun abonchauvin aum tauve.  
27 Achainan, numeinu jong athitai.  
28 Hijeh chun nei seipeh un, thokitna a chu koipen ji hiding hitam? Ajeh chu asagi uva chu amanu akichenpiu ahi” tin adong tauve.  
29 Jesun adonbut in, “Pathen Thu le Pathen Thahatna nahet lou jeh uva na suhkhel jiu ahi.  
30 Ajeh chu mithiho chu thokitna a amaho kicheng talou, kichen jong kibolsah talou ahiuve. Amaho chu van'a vantil te tobang ahiuve.”  
31 “Hinlah tun, mithiho thokitna um ham tithua Pathen Thua na simdoh khahlou uham? Masangpeh a ana thisaho Abraham, Isaac chule Jacob ho chu athijoupeh uvin, Pathen'in aseijin,  
32 'Keima Abraham, Isaac chule Jacob Pathen kahi.' Hitia chu Ama ahing ho Pathen ahin, athiho Pathen ahipoi,” ati.✡  
33 Mihonpi chun athusei ajah phat un, athuhil chu adatmo lheh tauve.   

Thupeh lenpen 
 

34 Ahin aman Sadducee ho paomo hel'a alha chu Pharisee hon ajahdoh phat un, amaho akikhom un, ama thudohna neikit dingin akinopto tauve.  
35 Amaho lah a mikhat Hou Dan thuthem khat chun hiche thudoh a hi kipalsah ding agon ahi.  
36 “Houhil, Mose dan dungjuiya hoipen hi thupeh lenpen ham?” ati.  
37 Jesun adonbut in, “'Nangman Pakai na Pathen chu nalung pumpia, na hinna pumpia chule na lungthim pumpia na ngailut ding ahi.'✡  
38 Hiche hi thupeh amasa le alenpen ahitai.  
39 Anina jong athupina kibang ahi. 'Nangma na kingailut banga naheng nakom na ngailut ding ahi.'✡  
40 Hiche thupeh tenia hi Danthu apumpi le themgao hon angeh jouseu chu kikhaiya ahi,” ati.✡   

Jesun Messiah thudol'a Pharisee ho paomo hel'a alha 
 

41 Hipet chun Pharisee hon aum kimvel un, Jesun amaho thudoh khat adongin:  
42 “Messiah chung chang thua ipi nagel uvem? Ama koi cha ham?” ati. Ama hon adonbut un, Ama David Chapa ahi,” atiuve.  
43 Jesun adonbut in, “Chuti ahileh iti dan'a David chun Lhagao Thengin ahetsah a konna Messiah chu ‘Ka-Pakai’ ati hintem?” Ajeh chu David chun,  
44 'Pakai chun ka Pakai kom'a, Keiman na melmate kasuh nem'a nakengto noiya kakoi masang sen, kijabolna kakhut jet ah tou jingin,' ati.✡  
45 David in Messiah chu 'Ka Pakai,' tia akou thei leh, Messiah chu iti achapa hithei ding ham?” ati.  
46 Chuin koima chan ama chu adonbut thei tapouve. Chule hiche jouva pat chun, koiman thudoh abolngam tapouve.    

Jesun dan thusun ho chule Pharisee ho aphosal 
 

1 Chutah in Jesun mihonpi le aseijui ho jah a chun,  
2 “Hou Dan thuhil ho leh Pharisee ho Mose Danbu ho sutoh dinga houhil lamkaiya lhendoh ahiuve.”  
3 Hijeh chun ama hon nahil chan'u chu bol un chule nahil nauva aseiyu ngaiyun, hinlah aum chan'u vang jui hih un. Ajeh chu ama hon ahilu chu abol pouve.  
4 Amaho hin mihon apohjou diu kalval chonna angeh un, hinlah pohgih ngaiyang na dingin akhut jung khat u jong chasah lou ahiuve.  
5 “Athilbol jouseu chu mimu dinga bou bol ahiuve. Abanjang uva taona bom akoiyun, asungah Pathen Lekhabua thucheng kijih aneiyun, chule ama hon sangkhol chol mong kailha agei kikhit ho akiah uve.”✡  
6 Chule amaho hi anneh khomna dokhang mun thupi laiya touva chule hou kikhopna in'a jabolna a tou anom uvin ahi.  
7 Ama hon kailhang mun'a min jaboltah a alem diu adeiyun, chule 'Houhil' ati diu adei uve.”  
8 “Koiman 'Houhil' nati diu janom hih un, ajeh chu nang hon mihil khat naneiyun, chule nangho na boncha uva sopite hina a kibang cheh nahiu ahi.”  
9 Chule hiche leiset chunga koima 'Pa' sah hih un, ajeh chu van'a um Pathen bou chu na Pau ahi.  
10 Chule koiman nangho 'Mihil' tin kikousah hih un, ajeh chu nang hon mihil khatseh, Messiah naneiyun ahi.  
11 Nalah uva alen pen hinoma chu soh ahi angaiye.✡  
12 Hinlah ama kichoisang ho chu kisu nem intin, chule akingai nem ho chu kichoi sang ding ahiuve.”✡   

Houdan thuhil ho leh Pharisee miphalhem ho 
 

13 “Itobang lunghem nan nahin phah diu hitam nangho houdan thuhil ho leh Pharisee ho. Miphalhem ho! Ajeh chu miho maikoh ah nang hon Van'a Lenggam kot chu nakhah un ahi. Nangho la nalut pouvin chule midang ho jong alut diu na janom deh pouve.  
14 Itobang lunghem nan nahin phah diu hitam nangho Houdan thuhil ho leh Pharisee ho Miphalhem ho! Nanghon meithai ho anei-agou thil chung'ah jachatna thei leuvin duhan nabol'un, chule hou ngaisah tah tobangin mipi lah a sotpi na taovun ahi. Hiche jeh a hi gimbolna nasatah kipe ding nahiuve.”  
15 “Itobang lunghem nan nahin phah diu hitam nangho Houdan thuhil ho leh Pharisee ho. Miphalhem ho! Ajeh chu nang hon mi khat na loilutna dingun, gamtin'a twikhanglen gal geiyin navah leuvin, chule khat touvin lung ahin heiya ahileh nangho ama chu nivei jen Damun cha in nasem un, nangho jong nahiu ahi!”  
16 “Mitcho lamhil ho! Itobang lunghemna in nahin pha diuvem! Ajeh chu nang hon 'Pathen Hou-In'a' kihahsel ima akhohpoi natiuve; hinlah 'Hou-In sunga sana a kihahsel chu khoh ah ahi,' natiuve.  
17 Mitcho mingol ho! Hou-In'a sana ahilouleh Hou-In sana suthenga chu hoijoh thupijo hintem?  
18 Chule nang hon 'maicham' mun'a kihahsel chu imacha akhohpoi, hinlah 'maicham chunga thil kipedoh a kihahsel chu khoh ahi,' natiuve.  
19 Itobang loma mitcho nahiu ham! Maicham chunga thilto kichoi chuleh thilto suthenga maicham joh chu hoiche thupijo ham?  
20 Nangho 'maicham pan'a' nakihahsel tengu leh maicham chunga umho geiya chu kihahsel a nahitai.  
21 Chule nangho 'Hou-In pan'a' na kihahsel tengu leh hiche maicham mun le maichama cheng Pathen'a kihahsel nahiu ahitai.  
22 Chule 'van min pan'a' na kihahsel teng Pathen laltouna le Pathen laltounaa toupa a chu kihahsel nahi ahitai.”✡  
23 “Itobang lunghem nan nahin phah diu hitam nangho Houdan thuhil ho le Pharisee ho Miphalhem ho! Ajeh chu nang hon nahonsoh uva konna muchi neopen geiyin som'a khat napeuve, hinlah danthupeh akhohjo, adih a thutan khotona chule tahsan nahsah in nagel pouve.✡  
24 Mitcho lamhil ho! Thousi vaibong naval louna ding uvin twi nalhiuvin, hinlah nang hon sangongsang napum val uve!”  
25 “Itobang lunghem nan nahin phah diu hitam nangho Houdan Thuhil ho leh Pharisee ho. Miphalhem ho! Ajeh chu nangho khon le kong chu apolam siltheng nathem un, hinlah na sunglam'u, chipsetna le kichang khohsah nan nadim uve.  
26 Mitcho Pharisee ho! Amasan khon le kong chu asung soptheng un, chutengleh apolam jong chu hungtheng tante.”  
27 “Itobang lunghem nan nahin phah diu hitam nangho Houdan Thuhil ho leh Pharisee ho. Miphalhem ho! Ajeh chu lhan kiloibang tobang bep nahiuve, apolam vet hoi, hinlah na sunglam'u mithi gu le nen dimset nahiuve.✡  
28 Polama vet dingin midihho to nakilou uvin, hinlah na sunggil lam'u phatlhemna le danbei nahi bou uve.”  
29 “Itobang lunghem nan nahin phah diu hitam nangho Houdan thuhil ho leh Pharisee ho. Miphalhem ho! Ajeh chu nang hon napu napa teuvin anathau themgao ho leh Pathen ngaisah ho lhan chu nasemhoiyun ahi.  
30 Chujongleh 'Nang hon kapu kapa teu phatlai chun keiho anahing leuveng themgao ho athana uva kajaolou beh dingu ahi,'” natiuve.  
31 “Hinlah hitia nasei jeng vangun, nang hon themgao that ho son le chilhah nahiuve ti photchetna na kiphondoh u ahiye.  
32 Cheuvin lang napu napa teuvin ana-patsau chu nang hon gabulhit un.  
33 Gul ho! Gulse chilhah ho! Damun thutanna chu iti napel thei mong ding'u ham?”✡   

Jesun Jerusalem chim ding asei masah 
 

34 “Hijeh a chu, Keiman themgao ho le miching ho chule Houdan thuhil ho naheng uva kahin sol ahi. Hinlah nang hon abang chu thingpela na khetbeh dingu, chule adangse chu hou kikhopna in'a najep dingu, chule khopi khat a konna khopi choma nadel le dingu ahi.  
35 Hitia chu michonpha Abel kithaa pat Barachiah chapa Zechariah Hou-In maicham teni kikah a kithat ho jouse chunga themmona nahin kipoh dingu ahi.✡  
36 Thutahbeh ka seipeh nahiuve, hiche thutanna hi tukhang mite chunga hunglhung ding ahi.”  
37 “Vo Jerusalem, Jerusalem themgao ho that le Pathen thupo leho that a pangho! Ahpin anoute alhaving tenia a-opkhum tobanga na chateu itobang tah a kakhop tup kigot hitam! Hinlah nang hon neiphal peh pouve.  
38 Chule tun veuvin, na in'u chu dalhahsa le ahomkeo ahitai.✡  
39 Hijeh a chu hiche hi kasei ahi, ‘Pakai min’a hungpa chu anunnom’e’ tia naseilou seuva keima neimu kit lou diu ahitai!’ ”    

Jesun Hou-In kisuhmang ding asei masah 
 

1 Jesun Hou-In leitol mun adalhah ding chun, aseijui te ho chun Hou-In kisahna in tampi ho chu avetsah uve.  
2 Hinlah aman adonbut in, “Hiche in kisadoh ho hi namu uvem? Tahbeh a ka seipeh nahiuve, abonchauva kiphelha sohkei ding ahi. Song hi khat chunga khat kise thom jong umlou ding ahi,” ati.   

Da kipatna 
 

3 Chomkhat jouvin, Jesu Olivet mola atouvin, aseijui ho chu guhthim in akom'a ahungun, hiti hin aseiyuve, “Nahung kitna ding melchihna ipi hiya chule vannoi kichaini itih le hi ding ham?” ahung tiuvin.  
4 Jesun aheng uva, “Koimacha kipui khelsah hih un,  
5 ajeh chu keima min'a mi tampi hung dingu, 'Keima Messiah kahi' ahungti dingu ahi. Ama hon mi tampi alhep lhah diu ahi.  
6 Chule nang hon galthu ho leh galbol khum dinga kigihna ho najah diu, hinlah kicha hih un. Tahbeh a hiche ho hi hunglhung ding, hinlah hichu achaina hipai jeng loulai ding ahi.”  
7 Nam khat le nam khat gal'a kibolto ding, chule lenggam khat le lenggam khat kidou ding ahi. Vannoi muntin'a kel lhan tin chule liinghung kihot ding ahi.  
8 Hinlah hiche ho jouse hi amasapen a naosonat thoh ahahsat bang bep hi ding, adang jong hung umbe nalai ding ahi.”  
9 “Chuteng nangho, ama hon namat uva, nabol engset diu chule nahin tha diu ahi nalaiye.✡  
10 Chule mi tampi keiya konna kihei mang ding chule kipedoh to'uva chujongleh kihoto ding ahiuve.  
11 Themgao lhem tamtah hung umdoh ding, mitampi alhep lhah diu ahi.  
12 Chonsetna chu muntin'a pungcheh cheh ding chule mi tampi ngailutna a hung dailha ding ahiuve.  
13 Hinlah koi hileh akhonni geiya thoh lhum a chu huhhinga um ding ahi.✡  
14 Chule Lenggam Kipana Thupha hi vannoi pumpia kihil lhaang le ding ahi, hitia chu namtin in ajah diu; chujou tah le achaina hung hi ding ahi.”   

Thoh hahsa gimnei tah 
 

15 “Daniel themgaovin asei nikho chu nahin mu diu chule thet umtah chu mitmu tah a munthenga ahung din namu diu ahi.” (Asim simin gelkhoh hen!).✡  
16 “Chutengleh Judea gam'a umho mol lama jam uhen.  
17 In chunga um chu insunga thil gakilah din kumsuh dahen.✡  
18 Louva uma jong chun asangkhol chol kilah dingin kile dahen.  
19 Numei naovop ho leh nao noichepsah minu ho dingin hiche nikho ho chu iti ahoiset tadem?  
20 Chule najam nau phat chu phalbi lai ahilouleh Sabbath nikho ahilouna dingin tao un.  
21 Ajeh chu vannoi kipat til apat anasoh khalou, chule hung um bekit talou ding thoh hahsa chungnung hunglhung ding ahi.✡  
22 Tahbeh in, chuche thoh hahsa nikho chu kisuchom lou hileh, mihem khat jeng jong hoidoh louding ahi. Hinlah Pathen lhenchom te jal'a nikho chu kisu chom ding ahi.”  
23 “Chuche phat tengleh koiham khat touvin 'Ven, Messiah hikom'a aum'e,' ahilouleh 'Khukom'a aum'e,' atia ahijongleh tahsan hih un.  
24 Ajeh chu Messiah lhem ho leh themgao lhem ho hung kipatdoh uvin tin, melchihna kidang le datmo umho chu ahin boldoh diu, ahitheileh Pathen lhen chomte tah jong alheplhah diu ahi.  
25 Veuvin, keiman aphat lhun masanga kahil chah masah nahiuve.”  
26 “Hiti ahijeh chun, mi koiham khat touvin, 'Ven, Messiah chu hikom'a, ahilouleh gamthip a aum'e,' atiu jongleh che a gavet ding kisaboi hih un. Ahilouleh, 'Ven, Ama hiche a akisel'e,' atiu jongleh tahsan hih in!✡  
27 Ajeh chu kolphe chun solam ahinsal a chule lhumlam ahin salvah pai tobanga, Mihem Chapa ahung jong chuti ding ahi.  
28 Ajeh chu muthong ho kikhop khom chun anaivel'a thilong uma ahi avetsah banga, hiche melchihna ho hin phat kichai ahung naitai ti ahilchet ahi.”✡   

Mihem chapa hung kitna ding 
 

29 “Hiche hesohna nikho ho chu akichai tengleh, nisa thim intin, lha jong avah sohdoh tapon tin, ahsi ho jeng jong van'a konna pullha ding, chule van thaneina ho chu kihot lingsoh ding ahi.✡  
30 Chule achaina keiya Mihem Chapa ahung na ding melchihna van hoa hung kilang doh ding, chule leiset mite jouse chunga lunghemna um ding ahi. Ama hon Mihem Chapa chu van meilhang lah a thunei le loupi tah a ahung amu diu ahi.✡  
31 Chule Aman avantil ho chu sumkon ginthong jeju chutoh, asoldoh tha ding, chule ama hon alhen chomte chu vannoi muntin'a konna van le leiset kikah kigamlat napen geiya konna chu akhop khom diu ahi.”   

Theichang phunga kon kihil ding 
 

32 “Tun theichang phunga kon'in kihilna khat neiyu hite. Thingbah ho ahung don a chule ana ho anou tengleh khal ahung naitai ti naheuve.  
33 Hitobang ma chun hiche ho jouse namu soh tengu leh, Ama hung kitna ding anaitai, kotbul ahin phatai ti heuvin.  
34 Thutahbeh ka seipeh nahiuve, hiche ho jouse hi akichai masangsea hiche nam mite hi suhmil'a umlou ding ahi.  
35 Van le leiset hungmang ding, hinlah Ka Thu hi mang louding ahi.”   

Mihem koiman Jesu hung kitna ding phat ahepoi 
 

36 “Hinama jongleh, hiche ho hung lhunna ding chu van'a Vantil ho hihen lang, ahilouleh Chapa Ama tah injong koima chan anikho le aphat tah ahepoi, Pa bouvin ahet ahi.”  
37 “Mihem Chapa chu ahung kinungle teng, Noah nikholai tobang hi ding ahi.✡  
38 Chuche nikho lai chun, twisanglet masang'in, miho chun golvah abolun, chule golnop le kichenna ho Noah kong sunga alut nikho lhin kahsen abol'un ahi.  
39 Twisang ahunglet a chule amaho alhoh mang masang seuvin miho chun, ipi hungsoh ding ahi ahepha pouve. Mihem Chapa ahung teng jongleh chutima hung hi ding ahi.”✡  
40 “Pasal nin louva na hintong khom lhon'intin, khat kila a khat johpa kidalha ding,  
41 Numei nin sumheiya chang goikhom lhon'intin, khat kila a, khat kidalha ding ahi.”  
42 “Hiti ahijeh chun nangho jong ki hongphan um un! Ajeh chu itih nikhoa na Pakai hung ding ahi nahe pouve.  
43 Hiche hi heuvin: Inneipa chun itih a gucha ahung ding kihetleh, ama kihongphan um intin, chule a in chu phet vanga aumsah louding ahi.✡  
44 Nangho jong nakigin jing'u angaiye, ajeh chu Mihem Chapa chu nagel loupet tah uva hung ding ahi.”   

Lhacha kitah le akitah lou 
 

45 “Soh tahsan um, phottohna neiya umpa chu apupa insung pumpia asoh dang ho, phatecha vepha'a aneh diu aphatcha gong tobang ahi.  
46 Apupa chu ahung kile kit a chule asohpa chun phate chan atoh ding dol atonge ti amua ahileh kipaman amu ding ahi.  
47 Tahbeh a ka seipeh nahiuve, apupa chun hiche sohpa chu anei jouse chunga amopoh sah ding ahi.  
48 Hinlah hiche soh chu phata hih leh chule hitin gel henlang: 'Kapu hi niphabep set hung kile louding ahi,' tihen lang,  
49 aman soh pasal dang ho chu votahen lang, nopneh bol hen chule jukham tahen lang hileh,  
50 apupa chu hetsah masatna nei louvin hung henlang chule agel loupet hitaleh,  
51 aman hiche sohpa chu asat tel tel'a chule mi phalhem ho lah a akoi ding ahi. Hichea chu kana le hagelna um ding ahi,” ati.    

Nungah som thulem 
 

1 “Chuti chun Van'a Lenggam chu mounu loiho nungah som thaomei kiken a, moulang lamto dinga kigoho toh kitekah ding ahi.”✡  
2 Amaho lah a nga chu angol uvin, chule adang nga chu aching uve.  
3 Nga angol ho chun athaomeiuva dingin thao akiken bulhing pouvin ahi.  
4 Hinlah adang nga ho vang chu aching theiyuvin thao bom'a thao akiken beuvin ahi.  
5 Moulang chu ahung gei phat in, amaho abonchauvin alulhu uvin chule a-ihmu tauve.”  
6 “Jan khangkim in khosam aw chun asukhang un, 'Veuvin, moulang chu ahung tai! Hungdoh un chule lamto uvin!'” ati.  
7 “Mounu loiho chu abonchauvin athoudoh un, chule athaomeiyu akigot tauve.  
8 Chuphat in adang nga angol ho chun aloi dang ho chu angah un, 'Na thaotwiyu chu phabep neipe uvin, ajeh chu kathao meiyu mit ding ahitai,'” atiuve.  
9 “Hinlah adangse chun adonbut un, 'Keihon ibon uva dingin kanei lhing pouve. Ajohna mun khat a gacheuvin chule nangho ding gacho uvin ati.'”  
10 “Ahin amaho thaotwi choa ache kah un, moulang chu ahung tai. Chuphat in kigosaa umho chu ama toh golvahna in'a chun ache khom'un chule kot chu akam tauve.  
11 Khonungin, mounu loi nga ho chu ahung phat un, polama ading un, akou-un, 'Pakai! Pakai! Keidin kot hongin,'” atiuve.✡  
12 “Hinlah Aman ale kouvin, 'Kasei hi tahsan un, Keiman nangho kahe pouve!”  
13 “Hijeh chun nangho jong kihong phauvin! Ajeh chu nang hon kahung kilena ding nikho le phat chu nahe pouve,” ati.   

Lhacha mithum thulem 
 

14 “Chujongleh, Van'a Lenggam chu mikhat khol gamla tah a gajindoh toh kitekah ding ahi. Aman asohte akou khom in chule asum chu aumlou kah a dingin amaho chu ngansena apetai.✡  
15 Aman khat chu dangka sumdip nga jen apen, michom khat dangka sumdip ni apen, chule anunung penpa dangka sumdip khat apen ahi. Ama hon atha uvin ajokham cheh a achan diu ahoppeh sohkei in ahi. Chujouvin ama kholjin din achetai.”  
16 “Dangka sumdip nga kilah sohpa chun asum chu aveikan in ahileh nga ma alodoh tai.  
17 Dangka sumdip ni sangpa jong chu natong in achen ahileh ni-ma alodoh betai.  
18 Hinlah dangka sumdip khat sangpa chun leiset ko alaiyin chuin apu sum chu avuitai.”  
19 “Phat phabepset jouvin apupa chu akholchena a kon'in ahung kilen, chule asum chu iti amanchah uvem tin akou khom in, akholtoh in ahi.  
20 Dangka sumdip nga angense pa chu ahungin nga-ma ahin choiben chuin aseijin, 'Pu, nangman Dangka sumdip nga neipeh ahin, keiman sumdip nga-ma kamube e,'” ati.  
21 “Apu chun apahcha lheh jengin, ‘Nabol aphalheh jenge Ka sohpha le tahsan umtah nahi. Hicheng sum hi tahsan um tah a nachin ahin, tua hi keiman ngensena tamjo cheh kapeh ding nahitai. Kipah thanom khomu hite!’ ”  
22 “Dangka sumdip ni sangpa chun ahin nailut in, aseitai, ‘Pu, nangman veipung dinga neipeh Dangka sumdip nia kon'in kasupung in, ni-ma kamube e,'” ati.  
23 “Chuin apupan, 'Nabol aphai kasohpha le tahsan umtah, nangma sum lhomcha chunga tahsan umtah nahi, hiti chun tua mopohna tamjo cheh kapeh ding nahi. Kipah thanom khom'u hite!'”  
24 “Chujouvin, dangka sumdip khat sangpa chu ahungin chuin aseijin, ‘Pu, keiman nangma hi migum tah nahi ti kahen, naphuna louva na atjin, chule nalho louna a nakhom khomji ti nahina kahei.  
25 Nasum chu mansah ding kana tijan, hijeh a chu leinoiya kasel ahi. Ven, nasum hi kilelah kit in,’ ” ati.  
26 “Hinlah apu chun adonbut in, 'Nangma soh gilou le thase! Keiman kaphu louna a ka-at nahet a, chule kalho louna leiya kakhop khom nahet ahileh,  
27 ipi dinga kasum chu sum veipungna a koi louva nahim? Chuti hen hileh athoi themkhat beh toh mutha tadinga,'” ati.”  
28 “Chujouvin aman thu apen, 'Sum chu hiche sohpa a kon'in ladoh uvin chule dangka sumdip som mupa kom'a peuvin.  
29 Akipe kham kham phatea amanje heho chu, atamjo cheh kipe ding, chule bulhingset a anei diu ahi. Hinlah imacha bollou ho chu lhomcha anei chasun'u jong kilah mangpeh ding ahiuve.✡  
30 Tun, hiche soh phachomlou pa hi polam muthima paidoh un, hiche mun'a chu kana le hagelna um ding ahi,'” ati.✡   

Namtin vaipi thutanna 
 

31 “Hinlah Mihem Chapa chu aloupina a ahung tengleh avantil te jouse chutoh, chuteng aloupina Laltouna a tou ding ahi.✡  
32 Namtin jouse Ama angsunga kikhom dingu, chule aman miho chu achingpan kelcha'a konna kelngoi achom khen tobanga akhen ding ahi.  
33 Aman akelngoite chu ajetlama akoiya chule kelcha ho chu aveilama akoi ding ahi.”  
34 “Chuteng Lengpa chun jetlam'a ho kom'a chu, ‘Hungun, Kapa phattheina changho, vannoi kisema pat nangho dinga kigongsa lenggam chu hunglo tauvin.  
35 Ajeh chu keima kagil anakel in chupet in nang hon an nei peuve. Kadang ana chah in, chupet in nang hon don ding neina peuve. Keima maljin kanahin, chupet in nang hon na'inuva, neina puilut uve.  
36 Sagohkeu kanahin, chupet in nang hon kavon ding neipeuve. Songkul'a kaum'in chupet in nang hon neihung vil uve, ati ding ahi.'”  
37 “Chutengleh michonpha ho chun, ‘Pakai, itih a nagilkel kamu uva, chupet a kavah vau ham? Ahilouleh nadangchah a chu don ding ipi kapeh uvem?  
38 Chule maljin nahi kamu uva, kajenphat nau um'em? Ahilouleh sagoh keova nauma, ponsil ding kapeh uvem?  
39 Itih a nanat kamu uva chule songkul'a naum itih a kamu uva kahungvil uvem?'” ati diu ahi.  
40 “Chuteng Lengpa chun, 'Thutahbeh ka seipeh nahiuve, kasopi ho lah a aneopen nabol nau chu, nang hon keima neibol nau ahi!'”  
41 “Chutah le Lengpan aveilama umho lam angat a asei ding, 'Chemang un, gaosap chang ho, Diabol le lhagao boh ho dinga gotsa kikoi tonsot meidil'a lut un.  
42 Ajeh chu kagil akel'in chupet in nang hon an nei nehsah pouve. Kadang achah in chupet in nang hon don ding jong neipe pouve.  
43 Maljin kana hin chupet in nang hon na'in uva neipui lut pouve. Sagohkeo kanahin, nang hon ponsil neinape pouve. Kana dammo in chule songkul'a kaumin, chupet in nang hon neivil pouve.'”  
44 “Chutengleh ama hon adonbut uva, ‘Pakai keihon itih a nagilkel kamu uva ahilouleh na dangchah kamu uva, maljin nahia ahilouleh nanat a, songkul'a nalut a chule kapanpi lounau um'em?’ ” tia asei diu ahi.  
45 “Chutengleh aman amaho chu adonbut a, 'Keiman thudihtah kasei ahi, nang hon kasopi te lah a aneopen napanhu nom lounau chu keima neijen nomlou u kahetna ahi.'”  
46 “Chuteng amaho chu tonsot gimbolna a lut ding'u, hinlah michonpha ho vang chu Tonsot Hinna'a lut diu ahi,” ati.✡    

Jesu thana ding tohgon 
 

1 Hicheng ho jouse aseijouvin Jesun aseijui te jah a,  
2 “Ni ni sunga Kalchuh Kut kipan ding ahi ti naheuve, chuteng Mihem Chapa hi thingpel a khetbeh dinga pehdoh a um ding ahi,” ati.✡  
3 Chuche pet chun Thempu pipuiho leh upaho chu Thempu Chungnung Caiaphas in'a aki khomun,  
4 Jesu chu guhthim'a iti matdoh a chuteng tha thei hi ding ham ti agong tauvin ahi.  
5 “Hinlah hichu Kalchuh Kut kiman sung hi dahen, achuti louleh mipi venjou hipou vinte,” tin kinoptona aneiyuve.   

Numei khat in Jesu thao manlutah anu  


6 Hiche pet a chu Jesu Bethany khoa Simon, tu masang jep a ana phahpa, in a um ahi.  
7 Aman an aneh pettah in numei khat ahungin Alabaster haithei hoitah thaonamtui man tamtah chu ahinchoiyin, chuin alujanga chun asunglha soh jeng tai.✡  
8 Seijuiho chun hichu amu phat uvin alunghang un, “Iti kimoh suhmanga hitam?”  
9 “Hichu man tamtah a joh thei hiya, asum chu mivaicha ho peh thei ahi,” atiuve.  
10 Hinlah Jesun hichu ahedoh paijin, “Ipi dinga numei nun kachunga athilpha bolna thua oimoa nahiuvem?  
11 Mivaicha ho chu nalah uva um jing ding, hinlah keima nalah uva kaum jing louding ahi.✡  
12 Ama hin katahsa hi vui dinga agon'a thaonamtui hi kachunga asunlhah ahitai.  
13 Thutahbeh ka seipeh nahiuve, vannoi pumpia Kipana Thupha kihil lhaang na chan a, hiche numeinu thilbol hi kigeldoh a chule kihoulimna a kimang ding ahi,” ati.   

Judas in Jesu ajohdoh 
 

14 Chuphat in seijui som le ni lah a Judas Iscariot chu thempu pipui henga aga chen,  
15 chuin adongin, Jesu nangho kom'a pehdohna dinga sum ijat neipeh diu ham? agatin ahi. Chuin ama hon dangka nong somthum apeuvin ahi.✡  
16 Hichea pat chun Judas chun Jesu pehdohna dingin, phat kijenpet avetai.   

Jesu le seijui hon Kalchuh Kut an aneh u 
 

17 Cholsolou Changlhah Kut kipat in seijui ho Jesu henga ahungun, chuin adongun, “Kalchuh Kut anneh hoilaiya kagon diu na deijem?” atiuve.  
18 Aman aseipeh in, “Khosunga galut leu chun,” “Mi khat namu diu ahi, ama kom'a chun, 'Houhil chun aseiye: Ka phat ahung naitai, na in'a ka seijui te toh Kalchuh Kut kaneh diu ahi, tin seipeh un,'” ati.  
19 Hiti chun seijui ho chun Jesun asei bangin abol'un, chua chun Kalchuh Kut agong tauvin ahi.  
20 Nilhah ahung hi phat in, Jesu chu som le ni chutoh dokhanga atou khomun ahi.  
21 ama hon an aneh laitah uvin, aman aseijin, “Thudihtah ka seipeh nahiuve, nangho lah a khat in nei pehdoh diu ahi,” ati.  
22 Alunglha lheh jeng uvin, bannei chan adong jeng uvin, Keima kahi ham, Pakai? atiuve.  
23 Aman adonbut in, “Nalah uva tutah a lhenga kaso khompi hin eipeh doh ding ahi.✡  
24 Ajeh chu Mihem Chapa chu Pathen Thun anasei masahpeh ahi dungjuiya thitei ding ahi. Hijongleh Ama pedoh a pangpa ding chun itobang tijat hoise ahung tadem. Amapa ding chun apen'a penglou ana hijo leh phajo tadinga!” ati.  
25 Apedoh a pang dingpa Judas jong chun adongin, “Houhil, keima hichu kahim?” ati. Jesun aseipeh in, “Nakisei khah e” ati.   

Jesun antheng jon aphudoh 
 

26 An aneh laitah un Jesun changlhah phabep alan chuin phatthei aboh in, chujouvin neocha chan aheh balin chuin aseijui te apen, “Kilah un chule neuvin, ajeh chu hiche hi katahsa ahi,” ati.  
27 Chuin Aman khon a lengpitwi chu alan, chujouvin Pathen athangvah in, amaho chu apen chule aseijin: “Don cheh uvin.  
28 ajeh chu hiche hi ka thisan Pathen le amite kikah a kitepna photchetna mi tampi chonset thenna dinga ana longdoh chu ahi.✡  
29 Kasei hi melchih un, Keiman ka Pa Lenggam a nangho toh athah beh a kadon kit kahsea lengpitwi hi kadonkit louding ahitai,” ati.  
30 Chujouvin ama hon la khat asauvin, chule Olive mol a dingin apotdoh tauve.   

Peter in aseilep ding Jesun asei masah 
 

31 Lampia chun Jesun amaho aseipeh in, “Tujan a hi na boncha uva nei dalhah manghel diu ahi. Ajeh chu Pathen Thun aseiye, 'Pathen'in kelngoi Chingpa chu avoh lhuh ding, chule kelngoi hon chu cheh chau diu ahi.'✡  
32 Hinlah keima thina a kon kahung thodoh jou teng, keima na masang uva Galilee a kache ding chule chua chu keima neimu diu ahi,” ati.✡  
33 Peter in aphongdoh jengin, adang hon nahin dalhah cheh diu hijongleh, keiman vang na dalha ponge, ati.  
34 Jesun adonbut in, “Peter thudihtah ka seipeh nahi, tujan tah a hi, ahchal khon masanga thumvei jen henasa a kahepoi tia nei seilep ding ahi,” ati.  
35 Peter in asei teiyin, “Ahipoi, Keima Nangma toh thi-tha ding hijongleng na seilep ponge!” ati. Chuin seijui adang hon jong, hiti chun aseiyun ahi.   

Jesu Gethsemane honsunga atao 
 

36 Chujouvin Jesu amaho toh chun Olive thingphung ho lah a Gethsemane hon'a chun acheuvin chuin Aman aseiye, “Keima khukom mun'a khu kaga chea kagatao sungin, hilaiya hin touvun,” ati.  
37 Aman Peter le Zebedee chapa teni James le John chu akipuiyin, chuin Ama alunghem in chule alunglha lheh jengtai.  
38 Aman amaho aseipeh in, “Kalungthim hi thina chan geiya dingin ana behseh tai. Hikom mun'a hin um un chule keima neingah un,” ati.  
39 Ama agache chon in, chule amai tol'a asulut in, ataovin, “Hepa! Hithei ding hileh, hiche gimthohna khon hi keiya kon'in kichon mang hen. Hinlah keima thusah hijo louvin, nangma phatsah joh chu hijo tahen,” ati.  
40 Chuphat in aseijui te henga ahungin ahileh a-ihmut u ahungtoh tai. Aman Peter jah a, “Nidan khat jeng jong nei kigin peh joulou uham?  
41 Lhepna a nalhah louna dingun kigingun chule taovun. Ajeh chu Lhagaovin agonan, hinlah tahsa'n ajoupoi!” ati.  
42 Chuin Jesun amaho chu anivei nan adalhan chule ataovin, “Hepa! Hiche khon hi kadon louva kichondoh louding ahileh, nalung got hita hen,” ati.  
43 Chuin Ama amaho kom'a akile kit in, amaho chu a-ihmut u ahung mukit tan ahi, ajeh chu amaho a-ihmut u soh behseh jenga ahitai.  
44 Hiti chun Ama athumvei nan aga taokit in, asei ngaima chu agasei kit in ahi.  
45 Chujouvin aseijui te kom'a ahungin, hiti hin aseiye, “I-mu jengun. Ki choldo uvin. Hinlah veuvin phat ahunglhung e. Mihem Chapa hi mi chonse ho khut a pehdoh a uma ahitai.  
46 Kipat un cheu hite. Veuvin, eipedohpa hichea aum'e!” ati.   

Jesu bengchop toh thoa kijohdoh 
 

47 Chuin Jesun hiche thu aseina laiyin, seijui som le ni ho lah a khatpen Judas chu mihon tampi toh chemjam le moltum choi pum in ahunglhung un ahi. Amaho chu miho lah a upaho le thempu pipuiho hinsol ahiuve.  
48 Amatsah a pang Judas chun amaho melchihna gontohsan akoiyin: “Nanghon koipen mat ding chu nahet theina ding uva, keiman kalem'a abeng kachop peh ding ahi,” ati.  
49 Hiti chun Judas chun Jesu ahinjon paijelin, “Chibai houhil,” atin abeng achop tai.  
50 Jesun ajah a, “Kajol, ipi boldia hung'ah nahim? Nabol ding chu boltan,” ati. Chujouvin ama hon Jesu chu aman tauve.  
51 Hinlah Jesu to umkhom ho lah a khat chun achemjam aladoh in, chuin Thempu Chungnung sohpa chu asat le abilkol asat lha jenge.  
52 Jesun aseipeh in, “Na chemjam chu koidoh in.” “Chemjam mangcha ho chu chemjam a thi ding ahiuve.  
53 Keiman Kapa jah a Vantil asang sang ho chu eihuhdoh diuva kathum mo ham? Chule Aman apettah a ahinsol paijeng thei ahi, nageldoh lou uham?  
54 Hinlah keiman chuti bol leng, Pathen Thubun asei tua guilhung ding ati hi, iti hithei ding hitam?” ati.  
55 Chujouvin Jesun mihonpi jah a chun, “Keima hi gamsung vaipohna khelgoa nei ngaitouva chemjam le moltum thoa eiman dinga hunga nahiuvem? Ipi dinga Hou-In a neimat lou uham? Chua chu niseh a thu kana hilji ahi.✡  
56 Hinlah hicheng jouse hi Pathen Thubua thu kisei, aguilhun na dinga hitia ahi,” ati. Chuphet tah chun, seijuiho jousen ajamsan tauvin ahi.   

Hou vaipoho masanga Jesu 
 

57 Chujouvin Jesu man ho chun Caiaphas Thempu Chungnung in'a apui tauvin, hiche mun'a chu houdan thuhil ho leh upaho kikhoma ahiuve.  
58 Hiche phat kah sunga chu Peter in gal kanga Jesu chu ajui ahi. Ama agalut in chule avesuiya pang ho chutoh atoukhom in, chujongleh iti kichai uvem ti angah tai.  
59 Asunga thempu pipuiho leh upaho akikhom jouse chun Jesu chu jouthua hettohsahna neiya, hiti chun athemomna ding angai touvin ahi.  
60 Hinlah ama hon jouthua hettohsahna ding tamtah anei vangun, midang thua hettohsahje ahe tapouve. Ajonan mini masang lama ahungdoh lhon'in,  
61 amani chun, “Hiche pa hin keiman Pathen Hou-In ka suhmang'a chule nithum sunga katundoh kit thei ding ahi tin aseiye,” ati lhon'in ahi.✡  
62 Chuphat in Thempu Chungnung chu ading doh in, chuin Jesu jah a chun, “Nathemmo channau hi nadonbut louding ham? Nachung thua ipi nakisei nom um'em?” ati.  
63 Hinlah Jesu chu thipbeh in aum'in ahi. Chuin Thempu Chungnung chun ajah a, “Pathen hing min'a katem nahi, Nangma Pathen Chapa Messiah chu nahim, nei seipeh un,” ati.  
64 Jesun adonbut in, “Nasei khai. Chule khonung teng nang hon Mihem Chapa hi Pathen jetlam thaneina a atou namu diu ahi,” ati.✡  
65 Chutah chun Thempu Chungnung chun hoise val asah chu vetsahna in aponsil abotkeh in chule aseijin, Pathen ataitom e! Ipi hettohsah dang ingaichat beu ngaiyem? Nangho jousen Pathen ataitomna thucheng naja tauve.✡  
66 Ipi ham nangho thulhuh chu? Tia adoh le ama hon, “Athemmoa ahi! athi dinga pha ahi!” atiuve.  
67 Hiphat chun ama hon Jesu maiya chil aset un chule akhut tum uva achum tauve. Chule abang phabep in angeiphe abeng un,✡  
68 anuisat un, Messiah gaovin seiyin! Koipen in navoh ham? atiuve.   

Peter in Jesu aseilep 
 

69 Hiche pet a chu Peter chu thutanna mun pamlama touva ahi. Chuin soh numei khat ahung pheiyin “Nangma Galilee a Jesu nungjui ho lah a khat nahi,” ahung ti.  
70 Hinlah Peter chun miho masanga chun aseilep in, “Ipi thu nasei ahi keiman kahepoi,” ati.  
71 Chujouvin kelkot phung ageipet in, soh numei chom khat in ama chu ahen chule akimvel'a touho kom'a chun, “Hiche pa hi Nazareth Jesu toh um khom jia ahi,” ati.  
72 Peter in avelin aseilep in, kihahsel toh thon, “Hiche pa chu ahet a kahet lou ahi,” atitai.  
73 Chule chomkhat jouvin achom dang khat akimvela ding ho chu Peter kom'a ahungin, aseijin, “Nangma amaho lahna khat nahi, Galilee mi nahi, na pao aw chun ka hedoh jeng uve,” atiuve.  
74 Peter kihahsel to-thon, “Jou kasei le gaosap chang ing'e keiman hiche pa hi kahepoi,” ati. Chuin apettah chun ahchal akhongtai.  
75 Apettah chun Jesu thusei chu Peter lunggel a ahung kilangdoh in, “Ahkhon masanga thumvei nei seilep ding, Keima hi henasa a koi ahi kahe khapoi,” tia nasei ding ahi, tichu ageldoh in polama apot in lhase tah in akaptai.    

Judas thi 
 

1 Jingpi matah in thempu pipuiho leh miho lah a upaho atoukhom kit un, Jesu thana ding angaito tauve.  
2 Chujouvin amaho chun Ama akanun, apuimang un, chuin Rome gamvaipo Pilate henga apui tauve.  
3 Ama pedoh a pangpa Judas chun Jesu chu thichan geiya dinga themmo achan'u chu ahen, alunga akisih lheh jeng tai. Hiti chun aman dangka somthum chu alan, thempu pipuiho leh upaho kom'a achoiyin,✡  
4 aman aphongdoh in, “Ka chonse tai, ajeh chu keiman themmona neilou chu kapedoh tai” ati. Ama hon adonbut'un, “Keihon ija kagel beh uvem, hichu nangma boina hibouva chu,” atiuve.  
5 Chujouvin Judas chun dangka sumnong chu Hou-In sunga aleh lhan chule apotdoh in ama le ama aki khailih tai.  
6 Thempu pipuiho chun sumnong chu aloh khomun, aseiyun, “Hiche sum hi Hou-In a sumkoina a koikhom nom ponte, ajeh chu mithana dinga kipedohsa ahi,” atiuve.  
7 Aki houtoh jouvun, ajonan ama hon beldengpa honlei chohna dingin agellha tauve. Chule hichu gampam mi kivuina dingin asem tauve.  
8 Hijeh a chu leimun min chu Thisan Man kitia ahi.  
9 Hiche hi Jeremiah themgao thusei aguilhun nan “ama hon dangka somthum nong chu alauvin, Israel miten aman dinga agel uva aphasah nau man chu ahi.✡  
10 Chuin ama hon beldengpa honlei chu, Pakaijin ahilna bang tah in acho tauve.”   

Pilate anga Jesu 
 

11 Chupet a chu Rome gamvaipo Pilate anga Jesu ding ahin, gamvaipo chun “Nangma Judah te Lengpa nahim?” tin adonge. Jesun adonbut in, “Nasei khai” ati!  
12 Hinlah thempu pipuiho leh upahon ama douna thu aseiyun, Jesu athipbeh in ahi.  
13 “ama hon nangma douna thu hijatpi aseiyu hi na jahlou ham?” tin Pilate in adongin ahi.  
14 Chuin Jesun athemmosah naho'uva imacha adonbutlou jeh chun gamvaipo chun adatmo lheh e.  
15 Kalchuh Kut kumseh le kimanjina a chu mihonpin adeiyu khat gamvaipo chun sohchang khat alhadoh jiu ahi.  
16 Hiche kum'a hi sohchang giloutah khat Barabbas atiu ana um'ah ahi.  
17 Mihonpi chu Pilate in'a akikhop pet un, hiche jingkah chun, aman amaho chu adongin, “Nangho dinga koijoh ham kalha dohpeh diu? Barabbas ham ahilouleh Jesu kiti Messiah hi kalha dohpeh diu ham?” ati.  
18 (Ama hin houlamkai hon Jesu chu thangthip man'a amat u ahi, ti ahechen lheh in ahi).  
19 Pilate thutanna a atoupet tah in ajinu chun hiche thu hi athot in: “Hiche themmona beipa hi limsah hih in. Ama jeh hin tujan ka-ihmutna a chun ka thohgim lheh jenge,” ati.  
20 Hiche pet chun thempu pipuiho leh upaho chun mihonpi chu atem un, Barabbas chu lhadoh a auma chule Jesu chu thisah dingin atil tauvin ahi.  
21 Hiti chun gamvaipo pa chun adong kit in, “Koijoh hi lhadoh peh leuveng nalung uham?” ati. Mihonpi chun, Barabbas atiuve.  
22 Pilate in adonbut in, “Messiah kiti Jesu hila ikalo ding ham?” ati. Ama hon, “Thingpel'a khenbeh in!” atiuve.  
23 Pilate in “Ipi jeh inem? Ipi suhkhel len anei ham?” ati. Hinlah mihonpi chun aha sap cheh uvin, “Thingpel'a khenbeh in!” atiuve.  
24 Pilate chun imacha phatchomna aum louva chusanga boina aso cheh ding chu amutan ahi. Hijech chun, aman lhenga twi athum in chule mihonpi masanga chun akhut akisop in aseitai, “Hiche pa thisan kisonaa hin themmona kaneipoi: Nanghon kimopoh tauvin!” ati.✡  
25 Chuin miho jouse chun, “Ama thina chunga keiho le ka chateu geiyin mo kipoh naveh tangu!” tin ale donbut un ahi.   

Jesu totna aneiyu chule thingpel a akhetbeh u 
 

26 Chuin aman Barabbas chu alhadoh peh in, Jesu vang chu sakol jepna thih lingneiya jep dingin Rome sepai ho thu apen chule ama hon thingpel'a akhetbeh diuvin apedoh tai.  
27 Gamvaipopa sepai ho chun Jesu chu atolpiu thutanna mun'a apuiyun chule sepai ho chu akoudoh un ahi.  
28 ama hon apon chu ahoh lhauvin, chule ponsandup asilpeh uvin ahi.  
29 ama hon lingbah ho chu lukhuh in asem un chule alu chunga akoiyun, chuin akhut jetlam'a peng tenggol akichoisah un leng-tenggol in aneisah uve. Chujouvin totnan a anga adilsu uvin chuin dainopnan, “Kajabol'ui! Judah te Lengpa!” atiuve.  
30 Chujongleh chil aset khum un chuin atenggol chu alahpeh un chule hichea chun aluchang avohpeh un ahi.  
31 Achaina keiya totnopnaa anei nung uvin, ama hon ponsan chu alahpeh uvin chuin ama pon asilpeh kit tauve. Chujouvin ama hon thingpel'a khetbeh dingin apui tauvin ahi.  
32 Lampia chun mikhat Simon, Cyrene a konna hung ahin, chuin sepai ho chun ada adoiyin Jesu thingpel chu aputsah tauve.  
33 Chuin amaho Golgotha atiu (Hichu lugumun kitina) mun chu alhung tauve.  
34 Sepai ho chun juthuh le gilkha kihal apeuvin, hinlah aman ate jouvin, adon nom tapoi.  
35 ama hon Thingpel chunga akhetbeh jouvun, sepaiho chun aponsil chu avangpha pha chang hen tin vang asang tauve.✡  
36 Chujouvin amaho akimvela atouvun chule ama kikhai pet in angah un ahi.  
37 Jesu luchunga chun melchihna khat atah un, ama douna a ahehset nau phondohnan, “Hiche hi Jesu Judah te Lengpa,” tin akijih in ahi.  
38 Gamsung kivaipoh kikhelsah goa mini chu khat ajet lama chule khat aveilama Ama toh akhetbeh thauvin ahi.  
39 Chule ahin hopa ho chun isahlou tah in akhasuh khum uvin,✡  
40 ama hon asam un, “Kiven tun, nangman Hou-In chu nasuh chima chule nithum sunga natundoh dingin naseiye. Chutia nangma Pathen Chapa nahileh nangma kihuhhing inlang chule thingpel'a kon'in hungkum lhan,” atiuve.✡  
41 Thempu pipuiho, houdan thuhil ho chule upaho jong chun totnop nan Jesu chu ahouvun,  
42 ataitom un, “Aman midang ahuhhing theiyin, hinlah ama akihuhhing theipoi” atiuve. Hitia hi ama Israel te lengpa hiya ham? Tutah hin ama thingpel a kon'in hung kumlha hen, chutileh ka tahsan diu ahi.  
43 Aman Pathen atahsan in, hijeh chun Pathen'in ama adeiya ahileh huhhing hen. Ajeh chu aman aseijin, “Keima Pathen Chapa kahi, ati” atiuve.✡  
44 Gamsung kivaipoh kikhelsah goteni jong chun hitima chun ahouse lhon'in ahi.  
45 Sunkim'a pat nilhangkai nidan thum geiyin gamsung pumpia mu athimin ahi.  
46 Nilhangkai nidan thum donin, Jesun aw sangtah in asamin, “Eli, Eli, lema sabach thani?” hichu “Ka Pathen, ka Pathen, ipi dinga neidon lou hitam?” ti kiseina ahi.✡  
47 Akimvela ding ho phabep chun ahekhel uvin, chuti chun themgao Elijah akouvin agel uve.  
48 Amaho lah a khat chu alhai jelin chuin twichop phon a juthuh chu aga de-lhop in, pumpeng leh a chun adon theina dingin atah sangin ahi.✡  
49 Hinlah midang ho chun, “Khongaiyin, Elijah ahuhhing dinga hung nam, veuhite,” atiuve.   

Jesu thi chule along avui u 
 

50 Chujouvin Jesun ahinsam kit in, chuin a Lhagao alhadoh tai.  
51 Hiche pet chun Hou-In munthenga pondal chu anah a pat ato geiyin kehni akiso tai. Leiset akithing in chule songpi ho jong akehlha jeng e.✡  
52 Chuin lhankot ho akihong in, Pathen ngaisah athisa ho tahsa chu kaithouvin aumkit un ahi.  
53 Jesu thokit jouvin ama hon lhankhuh chu adalha uvin, Jerusalem khopia alut un, chule mi tamtah henga aga kimusah uvin ahi.  
54 Rome sepai jalamkai pa le sepai dang ho akikhetbehna mun'a umho chun liingakihoa hiti ho thusoh chun atijatsah lheh uvin ahi. Ama hon aseiyun, “Hiche hi Pathen Chapa tahbeh ahiye,” atiuve.  
55 Chule numei tampi Jesu toh Galilee a kon'a ahin lhonpi ama gelkhoh ho chun gamla tah a kon'in aveuvin ahi.✡  
56 Amaho lah a Mary Magdalene, James le Joseph nu Mary, chule James le John (Zebedee chapa teni) ahiuve:  
57 Nilhah ahung hi phat in, Joseph Arimathea khoa mihaopa, ama hin Jesu nung anajui ahin,  
58 Pilate henga aga chen chule Jesu tahsa chu athum in ahi. Chule Pilate chun ama pehdoh dingin phalna apetai.  
59 Joseph hin atahsa chu alan tupat ponnem thengsel'in atom in ahi.  
60 Aman ama lhan thah, songpia kon'a kigeihom sunga chun akoiyin ahi. Chujouvin aman alutna mun'a chun songlentah khat atahlut jouvin achemang tai.  
61 Mary le Magdalene chule Mary chomnu lhan'a atouvun chule angah un ahi.  
62 Ajingin, Sabbath nikhon thempu pipuho le Pharisee ho Pilate kimupi din aga cheuvin ahi.  
63 ama hon ajah a, “Pu, hiche mi lhemlha pa chun ahinlaiya khatvei anasei chu kagel doh uve. Aman nithum joule thina a kon'a ka thodoh kit ding ahi.✡  
64 Hijeh a hi lhan chu nithum lhinkah a dingin mohor nam in. Hiche hin aseijui te ahung uva chule atahsa guhmangna chule mijouse kom'a ama athilah a kon'in athoudoh tai atina diu umta ponte. Hiti chu hileh amasa suhkhel sang'a phajo hi ding ahi,” ati.  
65 Pilate in adonbut in, “Hou-In ngah ho chu puiyun lang chule na honbit thei chanun hongbit un,” ati.  
66 Hiti chun ama hon lhan chu mohor anam'un chule avetup dingin angah akoi tauve.    

Jesu thodoh 
 

1 Cholngah nikho kichai hapta kipatni jingpi matah in, Mary Magdalene le Mary chomnu chu lhan gave dingin apotdoh lhon'in ahi.  
2 Phulou helouvin liinghattah in akihot in ahi. Ajeh chu Pakai vantil chu van'a kon'in ahung kumlhan, song chu atangdoh in, chule achunga chun atouvin ahi.  
3 Amai chu kolphe bangin avah in, chule aponsil chu buhbang ban'in abangin ahi.  
4 Angah ho chun ama chu amu phat un kichatnan adimun, chuin athia to abang jeng uve.  
5 Chujouvin vantil chun numei ho jah a, “Kicha hih uvin!”, “Keiman thingpel'a ana kikhenbeh Jesu chu nahol'u ahi kahenai.  
6 Ama hiche mun'a hin aum tapoi! Aman aseisa bangin, Ama thina a kon'in athou dohtai. Hung'un lang, Pakai tahsa lupna mun hi hung vetauvin.  
7 Chule tuhin, chepai jengun, chule aseijui ho kom'a Ama thina a kon'in athoudoh tai, chule Ama na masang uva Galilee a anache masa ding ahi. Chuche mun'a Ama namu diu ahi. Keiman kana seipeh'u geldoh uvin,” ati.  
8 Numei ho chu lhan a kon'in achepai jengun ahi. Amaho chu aha kichat'u toh chule kipa thanop toh thon, vantil thupoh chu sei dingin alhailoi jengun ahi.  
9 Chuin amaho acheuva ahileh, Jesun amaho akimupin chujongleh ana lamtouvin ahi. Chuin amaho akom lama chun alhaiyun, akeng atuh uvin, chule dilsun ahou tauve.  
10 Chujouvin Jesun ajah uva, “Kicha hih uvin! Cheuvin, kasopi te kom'a chun Galilee a che dingin gaseipeh un, chule chua chu keima eimu diu ahi, ti gaseipeh un,” ati.   

Lhan ngah hoa kon thulhut 
 

11 Numei ho chu lampi ageina laiyun, lhan ngah phabep chu khopi sunga alut un chule thempu pipuho henga ipi thusoh ahi chu agasei tauve.  
12 Upaho chun kihou khomna aneiyun, chule amaho chun sepaiho chu sum tamtah pehguh dingin aseilha tauve.  
13 ama hon sepaiho jah a chun, “Nanghon Jesu seijui te chu jan'a ka-ihmut pet un ahungun, chujongleh along chu ahung gudoh tauve, tin seiyun.  
14 Gamvaipo chun hiche thu chu ajahdoh a ahileh, keihon na dinpi uving ting hahsatna nachung uva lhunsah pouvinge,” atiuvin ahi.  
15 Hiti chun lhan ngah ho chun sum aguh a kipe chu akilah un, hiti chun asei ding uva kinganse chu asei tauve. Amaho thusim hi Judah te lah a thusim in akiseison peh in, chule tuni geiyin akisei jing nalaiye.   

Jesun seijui som le khat thaneina apeh 
 

16 Chujouvin seijui som le khat ho chun Galilee adalhauvin, Jesun ateppeh nau mola chun agache tauve.✡  
17 Ama amu phat un, dilsun ahou tauve, hinlah phabep in agingcha lel uvin ahi.  
18 Jesu ahungin aseijui te jah a chun, “Van'a le leiset chunga thuneina jouse Keima eikipedoh a ahitai.  
19 Hijeh chun, nangho cheuvin chule namtin jouse seijuijin gasemun, amaho chu Pa le Chapa chule Lhagao Theng minin Twilutsah uvin.✡  
20 Keiman Ka thupeh ho jouse hi seijui thah ho chun aboncha ajui sohkeina dingun hil uvin. Chule hiche khang kichai kahsea dingin Keiman nangho Ka umpi jing nauve,” ati.   

MARK  

KIPANA THUPHA  

Hahsatna dinmun a umho dinga Kipana Thupha  

Jesu kineosahna le thaneina hin tahsan le thohhatna asodoh e.  

Gospel Mark lekhabu sung thu umdan  

Radio le TV station ho hin minute somthum sunga vannoi thu le la ho alhangpin akila khom ho ahin phongdoh theiyin ahi. Hitobang chun, Gospel Mark jong hin Jesu Christa Pathen Lhachapa ahina thudol jong hi thuchomcha ajih sunga hi kihesoh jeng ahi. Thusim kisei lah a thusim kidang pen: Jesu thuhil, thil kidang abol ho, ahung minchena le Ama dou ahung pun cheh cheh thudol ho akisun sohkeiyin ahi.  

Hiche Gospel jihpa hi ngaman a ana pang, Peter toh kivop ahin, Pakai seijui pipuho lah a khat nungjui ahina a Pakai Jesu leiset hinkhoa gunchu tah, panpi ngaicha ho panpina pea chule adamlou ho boldama, kinepna neilouho tilkhouva, sohchang ho lhadoh a chule muthim'a umho vah loupi tah pepa chu ahi.  

Lekhabu jihpa  

John Mark kiti gollhang khat Jerusalem khopia meithai, amin Mary kitinu chapa ahi. Act 12:12. Mark hi Peter dia akithopi phatah pao ledoh a pang ahin, Jesu chung chang thu kichentah a Peter hin aseipeh ahi. John Mark hi ajih in pang jongleh hiche Gospel hi Gospel Peter (Gospel John kiti tobanga) minvo thei ahi.  

Koi henga chule itih kum a ajih ham?  

Lekhabu kijih kum hi, Rome khopi kihal jou leh Jerusalem kisuhmang masang hidin ginchat ahijeh in AD 64 don hinte, tihi alhangpia pomdan ahi. Hichu Rome khopia cheng tahsan ho kom'a ajih ahi. Mark hin tahsan ho gimbol hesoh Rome Gamvaipoa kon'a thoh ahiu chu tilkhouna a ajih ahi.   

Twilutsah John in thu ahil lhang 
 


1 Hiche hi Messiah Jesu, Pathen Chapa thudol'a Kipana Thupha chu ahi.  
2 Isaiah Themgaovin anasei: “Veuvin, keiman na masang uva thupole kahin sol e. Aman lampi nagonpeh diu ahi.✡  
3 Ama chu ahi gamthip a aw sam ginga, ‘Pakai hung na ding lampi semtoh-un!'” Amadin lampi sutheng un!’ tia chu,” anati banginahung kipan in ahi.✡  
4 Hiche thupole chu Twilutsah John chu ahi. Ama chu gamthip ah aumin chule mihon achonset kisih nau chule ngaidam channa dia Pathen anga akiheilut nau vetsahna dinga baptize achan diuvin thu ahil in ahi.  
5 Juda gam jouse, Jerusalem mite jouse chutoh, John mu ding le thusei ngai dingin acheuvin ahi. Chule ama hon achonset nau aphondoh phat un, aman Jordan Luiyah baptize achansah in ahi.  
6 Akivonna chu sangongsang mul pon ahin, savun konggah in akong ageh in, chule a anneh chu khaokho le gam khoiju ahi.✡  
7 John'in, “Koi ham khat hungvah ding ahitai, Ama chu keima sanga lenjo kei sanga lenjo cheh hi ding, keima akengchot khao sutlham dinga jong lom kahipoi.  
8 Keiman twiya baptize kachansah nahiuvin, ahivangin Ama chun nangho Lhagao Thenga baptize na chansah diu ahi!” ati.   

Jesu twilut 
 

9 Nikhat Galilee gamsunga Nazareth khoa kon'in Jesu ahungin, Jordan vadung'ah John khut a baptize achang tan ahi.  
10 Chuin Jesu twi lah a kon'in ahungdoh in, van akikehson Lhagao Theng vakhu bangina chungah ahung chu e.  
11 Van'ah aw ahung gingin: “Nangma ka chapa deitah nahi, na chungah kalung alhai tangeiye,” ati.✡   

Jesu lhep patep a aum 
 

12 Chuin Lhagao chun gamthip'a apuimang paiyin,  
13 Chua chun ni somli Satan lhep patep in aum in, gamsa ho lah a aumin, vantil hon avekol un ahi.   

Jesun Galilee gam a Pathen na atoh patna 
 

14 Phat chomkhat jouvin John songkul'a akhum jou un, Jesu Galilee gamah achen, Kipana Thupha ahil lhanglen,  
15 “Pathen phattep ahunglhungtai!” tin asam peh in, “Pathen Lenggam chu anaitai! Chonsetna kon kisih unlang, Kipana Thupha hi tahsan un!” atin ahi.✡   

Jesun ngaman pasal li akou 
 

16 Nikhat Jesun Galilee Dillen pang ajotpa na ah ngaman'a kivah le nehhol, Simon le asopipa Andrew chun dillen a ngamatna len anase lhon aga tohkhan ahi.  
17 Jesun akoudoh in, “Kanung hinjui lhon'in, keiman miho matje nahil lhon inge!” atin ahi.  
18 Chuin amanin alen adalha lhon'in anung ajuipai jeng lhontai.  
19 Chuin twipanga kon themkhat ache chon jep leh Jesun Zebedee chapa teni, James le anaopa John chun kong sunga len ana khuiphat pet lhon amun,  
20 amani chu akouvin ahileh, amanin apau Zebedee toh kong sunga um thaloa agoihou chu adalha lhon'in ajui lhontai.  
21 Jesu le akilhonpiho Capernaum khopiah achelut un ahi. Cholngahni ahung lhun chun Hou-In'ah acheuvin, hia chun thu ahilpan tan ahi.  
22 Aman dan thusunho banga hil louva, thunei tah banga ahil jeh in miho chun athuhil chu kidang asa lheh un ahi.✡   

Pasal lhagao boh voppa 
 

23 Chuin hetlou kah in lhagao boh vop mikhat Hou-In'ah anaum in, ama chun ahin sampaiyin,  
24 “Nazareth Jesu, ipi dinga kalah uva hung kikum nahim? Keiho suchimit dinga hung nahim? Nangma koi nahi kahenai—Pathen Theng chu nahi!” ati.  
25 Jesun ama chu aphoh in, “Thip in! Ama a kon chun hungdoh in,” tin thu apen ahi.  
26 Chuin lhagao boh chun mipa chu aheh-in, hapen in apengin ahung potdoh tai.  
27 Mijousen kidang asauvin, thilsoh chung changa chun khat le khat akidong un ahi. “Hiche hi ipi kihilna thu thah hikit hitam? Itobang thuneina hitantem! Lhagaoboh jengin jong athupeh angaiye!” atiuvin ahi.  
28 Jesu thu chu Galilee gamsung pumpiah aki thangsoh pai jeng tan ahi.   

Jesun Peter jinu anu adamsah 
 

29 Kikhopna in chu Jesun James le John toh adalhah jouvin Simon le Andrew in'ah alut un ahi.  
30 Chua chun Simon nupanu chu khosih dammon analum e. Ama hon adammo thu chu Jesu ahetsah paiyun ahi.  
31 Hichun amanu kom'a chun achepheiyin akhut in atuh-in, akai thouvin atousah tai. Hichun akhosih chun alha tan, chuin amanu chu amaho neh ding sem in apangtai.   

Nilhah lam a Jesun mi tampi adamsah 
 

32 Nilhum jou nilhah in mihon adamlou leh thilhavop ho chu Jesu kom'a ahin puiyun.  
33 Kho mite jouse chu ave din kot khah phunga akitit dimsoh jeng uve.  
34 Chuin Aman hivei chom chom veiya damlou mi tamtah adamsah in, chule thilha tamtah ma adeldoh in ahi. Hinla Ama Christa ahi chu thilha hon ahet'u ahijeh in thilha ho chu apaodoh sahpoi.  
35 Khovah lhah masang ajing jingkah in Jesu athouvin, apotdoh in gamthip mun'ah achen, chua chun taona agamangin ahi.  
36 Chomkhat jouvin Simon le aloiho apotdoh un, chuin aga mudoh tauvin ahi.  
37 Amudoh phat un ajah a, “Mijouse hin la Nang nahol cheh un,” atiuvin ahi.  
38 Jesun adonbut in “Khopi danga jong kahil lhang le theina din cheute. Hiche dinga chu hung kahi,” ati.  
39 Chuin Galilee gam sungsea achelen, akikhop nau intin'ah thu ahil lhanglen chule thilha adeldoh peh in ahi.✡   

Jesun miphah khat aboldam 
 

40 Chuin miphah khat Jesu hengah kijen damsah dingin ahungin, adilsun, ajah a, “Nalung ahileh nei damsah a nei suhtheng thei ahi,” ahung titai.  
41 Athusei chun alung atohkhah behseh jeh in, Jesun akhut alhaangin athamin, “Kalung ahi,” atitai. Chuin, “Damtheng tan!” ati leh,  
42 Apetpet in aphah chu aphapai jengin, adamtheng tai.  
43 Chuin amapa chu khamgahna aneijin asoldoh tai.  
44 “Hiche hi koima kom'ah seidoh hih in. Hisang chun thempu kom'a chen lang gakivetsah in. Mose dan thupehsa dungjuiya phah kijen dam hon maicham thilto apeh ding dol chu choiyin lang gape tan. Hichu nadam thengna mipi het a phondohna hi ding ahi,” tin thupeh aneijin ahi.✡  
45 Ahivangin amapa apotdoh in, thil umdol chu aseiphong le tan ahi. Hichea kon chun Jesu chu mipin aum kimvelle jeng tan, hijeh chun lhangphong in khopi sunga alut thei tapoi. Hichun munthip thip lah a aumjo tan, ahijeng vang'in muntin'a kon'in mipin ahin jonlut jing nalaiyun ahi.    

Jesun langthi aboldam 
 

1 Nikho phabep jouva Jesu Capernaum'a akile kit chun, inlam'a akile kittai ti muntin'a ana thangsoh man kittan ahi.  
2 Chomlou kah in aumna in achun mipi ahung kitit dim jengin, umna ding kotphung polam jeng jong onglou khop'in mi adimlha jeng tai. Mipi chu Pathen thu ahil jing laiyin,  
3 Pasal li-in langthi khat pheh chunga ahin pulut un ahi.  
4 Mipi atam behseh jeh chun Jesu kom alutthei tahih un, hijeh chun Ama luchung don tah a inchung alhong chu aphevang un, langthipa chu alupna pumin a angsunga akhailha jeng tauvin ahi.  
5 Atahsan uchu Jesun amun, langthipa jah achun, “Chapa, na chonsetna ho kingaidam ahitai,” ati.  
6 Ahinlah danthu sun phabep khat chua touho chun alungthim uva,  
7 “Ibola hitia chu thu asei ham? Hiche hi kitaitomna ahi! Pathen bouvin chonset angaidam thei ahi!” tin agel un ahi.  
8 Alung uva ipi agelu chu Jesun ahepai jengin ajah uvah, “Ibola lung opkai le lungboi nahiuvem?  
9 Langthipa kom'a, ‘Na chonsetna ho kingaidama ahitai’ ti toh ‘Thouvin, nalupna pheh chu kichoi inlang lam jottan,’ ti chu hoijoh baijo ham?  
10 Ahoi hita jongleh leiset chunga Mihem Chapan chonset ngaidamna thahat aneiye ti, nahetna diuva photchenna kavetsah ding nahiuve,” ati. Chuin langthipa lamah Jesu akiheiyin,  
11 “Thouvin, nalupna pheh kichoiyin lang in lama chetan!” ati.  
12 Chutah chun langthipa chu akichom in, alupna pheh akilah in japi lungdong ho mitmu tah chun achedoh tai. Amaho chun kidang asa lheh jengun, “Hitobang himhim kamu kha pouve,” atiuvin Pathen avahchoi avahchoi tauve.   

Jesun Levi (Matthew) akou 
 

13 Chuin Jesu apotdoh in dillen pangah achekit tan, chuah mipi ahenga hung ho chu thu ahil e.  
14 Chuin achephei leh, Alphaeus chapa Levi chu akaidonna mun'a atou amun ahi. Hichun ajah a, “Neijuijin lang kaseijui hitan,” atileh ama chu akipatdoh in anung ajuitai.  
15 Chujouvin Levin Jesu leh aseijui te ain'a an nedin akouvin, chuleh kaidong ho le michonse ho tamtah jong akou than ahi. ( Jesu nungjui ho lah a hitobang mi chu tamtah um ahi).  
16 Dan thuhil ho lah a Pharisee hon Jesun mi chonseho leh kaidongho toh an aneh khom chu amu phat un, aseijui te jah a, “Iti dan a kaidongho le mi chonseho toh an aneh khom ham?” ati tauvin ahi.  
17 Hichu Jesun ajatan, hichun ajah uvah, “Atidam ten louthem angai pouve, adamlou ten bou angaiyui. Mi chonphate kouva hung kahipoi, lunghei dia mi chonsete kouva hung joh kahi bouve,” atipeh un ahi.   

An ngol thudol'a Jesu adoh u 
 

18 Khatvei John seijui ho leh Pharisee hon an angol laiyun, mi phabep ahungun Jesu jah ah, “I-atileh John seijui ho le pharisee hon an angol jiuva, nangma seijui hon an angolji lou ham?” tin adong un,  
19 Jesun adonbut in, “Mou loma che hon golnop anei laiyuva an angol jiuvem? Achutilou ding hetsa ahi. Moulang in aumpi laiseuva an angol lou diu ahi.  
20 Amavang moulang chu akom uva kon'a aki puimang ni hunglhung ding ahi—chuche nileh an angol diu ahi.”  
21 “Chujongleh, koiyin pon thah hal chu ponluiya abeh ngaiyem? Beh taleh abehna joh chun kai ehjo cheh intin, athah joh chun alui chu akaiset ding ahi.  
22 Chule koiman Lengpitwi thah savun pengluiya akhum ngaipoi; achuti kibol leh alengpitwi chun asavun peng chu tumkeh intin, lengpitwi le savun peng akop a mang ding ahi. Lengpitwi thah chu peng thah a akhumji bou uve,” ati.   

Cholngah nikhoa seijui hon changvui asiu 
 

23 Cholngahni khat hin Jesun buleilai ajot in ahileh, aseijui ten ache pum un changvui chu asih pan tauvin ahi.✡  
24 Chuin Pharisee hon Jesu jah a, “Vetang, ibola Cholngah nia bolngai lou abol uham?” atiuve.  
25 Jesun adonbut in, “David le aloiho alhahsam uva agilkel pet uva chu ipi abolu nasim khah hih uvem?  
26 ✡Abiathar Thempu Chungnung ahilaiyin Pathen'in a alut in, Thempu tailou adangin aneh dia phal hilou changlhah ho chu anen, aloiho jong apen ahi,” ati.✡  
27 Jesun amaho jah a aseipeh ben, “Cholngahni chu mihem dinga kisem ahi. Cholngahni dinga mihem kisem joh ahipoi.  
28 Hijeh chun, Mihem Chapa chu Pakai ahin, Cholngahni Pakai jong ahi!” ati.    

Khutlang thipa 
 

1 Jesu Judah ho Pathen houna in'a achekit leh hichea chun khutlang ngoi khat agamui.  
2 Hichu cholngahni ahijeh in amelma ten ahehset theina diuvin achanglhi jing uvin ahi. Khutlang ngoipa chu cholngahnia adamsah a ahileh themmo channa ding tohgon aneiyu ahi.  
3 Jesun khutlang ngoipa jah a, “Hungin lang mipi masanga hung dingdoh in,” atitai.  
4 Chuin Ama doudal le nelkal ho lang ngan akiheiyin ajah uva, “Cholngahnia thilpha bol ding danthun aphal em ole ase bolna ding nikho ham? Hiche nikho hi hinna huhdoh nikho ham suhmang nikho joh ham?” tia adoh leh ama hon adonbut tapouve.  
5 Hichun Aman lunghang tah in amaho chu avekim velin alungtah jeh uchun phamo asalheh in ahi. Hichun khutlang ngoipa jah a, “Nakhut lhaang in” atin chuin alhaang in ahileh, akhut chu adamtan ahi!  
6 Chuin Pharisee ho chu apotdoh un Ama suhmang theina ding angaito uvin, Herod solchah ho toh akihou toh tauvin ahi.   

Mihonpin Jesu ajuiyu 
 

7 Jesu aseijui te toh dil lama chun acheuvin, mihon tamtah in ajuiyun ahi. Amaho chu Galilee le Judah gam'a kon,  
8 Chule Jerusalem, Idumia, Solam Jordan luigal'a kon, Tyre le Sidon chunglam gam'a kon jong ahiuve. Athil bol kidang thuthanga kon'in gamla tah tah a kipan in ahung veuvin ahi.  
9 Jesun aseijui te asolin, mihonpin Ama lam ahin phutlouna din kong gotsa a akoi diuvin ahil in ahi.✡  
10 Chuche nikho chun mi tamtah adamsah in, hijeh chun adamlou ho chun Ama atohkhah theina dingun Ama lam chu ahin no tentun jengun ahi.  
11 Lhagaoboh vop ho vang chun Ama amu chan un, tolsenan akineiyun, a-angsunga abohkhup un, “Nangma Pathen Chapa chu nahi!” tin asam jiuve.  
12 Ahin Aman lhagao phalou ho jah ah Ama koi ahi aphondoh louna diuvin agih in ahi.   

Jesun mi som le ni alhendoh 
 

13 Chujouvin Jesu molchunga akaltouvin, alhonpi dinga angaichat chengse chu akouvin, ama hon jong ajuiyun ahi.  
14 Chuin mi som le ni alhengdoh in, asolchah dingin apansah tan ahi. Amaho chu Ama kilhonpi ding le thu hillhang le asollea pang ding ahiuvin,  
15 Chuleh thilha ho nodoh theina thuneina jong apen ahi.  
16 Hiche som le ni alhen ho chu: Simon (Aman Peter asahpa chu),  
17 James le John (Zebedee chapa teni, ahin Jesun Van gin chapa te tia asah)  
18 Andrew, Philip, Bartholomew, Matthew, Thomas, James (Alphaeus chapa), Thaddaeus, Simon (mi kipum pehpa),  
19 Judas Iscariot (Ama johdohpa); hicheng hi ahiuve.  
20 Khatvei Jesu in khat a alut leh, mihonpi ahung kikhom kit tauve. Hijeh chun Ama le aseijui ten anneh phat tahbah jong anei thei tapouve.  
21 Hichu a-inko ten ajah phat uvin apuidoh dingin ahungui. “Ama hi angol a hita hi,” ati tauve.  
22 Jerusalem a kon'a hung danthu sunho ma jong chun, “Ama hi thilhate lengpa, Satan in avop ahi. Ama a kon'a chu thilhate nodoh theina tha anei ahi,” atiuvin ahi.✡  
23 Chuin Jesun amaho chu akouvin, ahilchetna dingin, “Satan in Satan iti anodoh thei ding ham?” tin adong'e.  
24 “Lenggam khat amite kikhentel'a kidouto chu mahthah a lhutei ding ahi.  
25 Hibang chun insung kikhentel chu chehchaova dingdoh theilou ding ahi.  
26 Satan jong kisepkhen henlang ama le ama kidou taleh iti dingdet thei ding ham? Dingdoh joulouhel ding ahi.  
27 Seichenbe inge. Satan tobanga hat mi khat in'a chu koiham thaneitah a galut a chule aneiho gachom ding chu? Ama sanga hatjoa bou chun ama chu akantum'a chutengleh bou athil achom thei ding ahi.”  
28 “Chule tahbeh a ka seipeh nahiuve, itobang chonsetna le kitaitomna hijongleh kingaidam thei ding ahi.  
29 Amavang koi hileh Lhagao Theng taitom vang chu imatih chan'a ngaidam changlou ding, hichu tonsot geiya ngaidam changlou ding chonsetna ahi,” ati.✡  
30 Hiche ho aseina jeh pentah chu ama hon Ama chu, “Lhagao phalouvin avop ahi,” ati jeh u ahi.   

Jesu anu le asopite 
 

31 Chuin anu le asopite ahungun inpoah ading un, Ama ahungdoh a kihoulimpi dingin thu athot un ahi.  
32 Hipet chun mihonpi Jesu kimvel'a atou chahkheh un, thupopa chun ajah a, “Nanu le nasopi te polamah aumun, nahin hol uve,” ahung tin ahi.  
33 Jesun adonbut in, “Koi ham kanu? Koi ham kasopi te ho?” ati.  
34 Chuin akimvela touho chu avegol in, “Ven, amaho hi kanu le kasopi ho ahiuve,”  
35 Koi hileh Pathen lunglama chon ho chu kasopipa, kasopinu chule kanu ahi,” ati.    

Muchi thepa thulem 
 

1 Avelin dil panga thu ahilpan kit tai. Mipi tamtah akom'a ahung kikhom pai jengun, Ama kong sunga aluttan ahi. Kong sunga chun atouvin, mipite chu vaokama atouvun ahi.✡  
2 Amaho chu thulem'in thu tamtah ahil'in,  
3 “Ngaiyun! Muchi thepa muchi then achen ahi.  
4 Athe athe leh abang lamsih ah achun, hiho chu vachaten ahungloh un anegam tauvin ahi.  
5 Chule abang songlheo chunga leipatna lah a achun, alei asalou jeh in akehdoh jengin,  
6 Ahivangin nisan ahin kah phat in asang gon, jung aneilou jeh in agoplha paitan ahi.  
7 Chule abang linglah a achun, ling ho chu ahung khangin chang phung dong nalaiho chu adeplih tan, ahinga aum tapoi.  
8 Adang ho chu leiphalaiya achun, ahung khangin aga tan, hiho chu ajat somthum, ajat somgup, ajat jakhat chengin apung tan ahi!”  
9 Chuin Aman aseijin, “Koi hileh khojahna ding nakhang neiyin ngaihen,” ati.   

Thulem kiseilona ajeh 
 

10 Chomkhat jouvin aseijui som le ni ho toh akimvela midang ho toh aum khom pet in, ama hon athulem seiho chu ipi kiseina ham tin adong un.  
11 Aman adonbut in, “Pathen Lenggam thuguh chu nangho kipea nahi tauve. Hinlah thulema kaseina jeh chu polam miho jah ding ahi,  
12 Hichu Lekhabun aseisa agui lhunna ding: ‘Ka thilbol amu teng ule, ima jildoh hetdoh aneilou diu. Ka thusei ajah teng ule, ima hetdoh aneilou diu. Achutilou le keima lam'ah hung kiheiyun tin, ngaidam chang get unte,’ ” kiti chu ahi, ati.✡  
13 Chuin Jesun akom uva, “Nanghon hiche thulem hi nahetlou mong uham? Achutile thulem dang jouse iti nahe tadiu vem?  
14 Lou bolpan muchi athe chu Pathen thu midang kom'a kihil lhaang tobang ahi.  
15 Muchi kithe lamsih a chu hon avetsah chu ahileh, Pathen thu ja a ahivanga Satan in ahung kilhoh mang pai toh tekah ahi.  
16 Songlheo chung leipatna lah a chu hon avetsah chu, athu ajah jah a thanom tah a joppai jengho ahi.  
17 Ahivangin amaho chu jung neilou ahijeh un, apangsot jouji pouve. Pathen thu tahsan jeh a boina le suhgimna ato tengule, jung aneilou jeh uvin alhupaiji tauve.  
18 Ling lah a muchi kithe hon avetsah chu Pathen thu ja a,  
19 ahivanga leiset hinkho lungkhamna ten alodimsetna, haona lungthim chule thil dang dang ngaichat nan thu chu adeplih jeh a ga sodoh joulou tobang ahi.  
20 Chule leipha laiya chuhon avetsah chu athu ja a, hea jopte chu ahiuvin, abang ajat somthum, abang jat somgup chule abang ajatja a aga punsah beho ahiuve,” ati.   

Thaomei khom noiya thaomei vah 
 

21 Chuin Jesun ajah uva, “Koiyin meivah khu lo sung le jalkhun noiya atun ngaiyem? Koiman bolponte! Meivah chu avah hoiselna ding mun'a aki tungjin ahi.✡  
22 Ijeh-inem itileh thil kiselguh chengse chu achaina leh kiphongdoh ding, chuleh akiselguh jouse chu vahdoh ding ahi.✡  
23 Koi hileh khojahna ding nakhang neiyin ngaihenchule hethem hen,” ati.  
24 Chuin aman aseiben, “Najah chengseu chu lunglut tah in ngaiyun. Phatah a na ngai chan uva, hetgilna nakipe diu ahi—chule kipehbe ding bon nahiuve.✡  
25 Koi hileh ka thuhil ngaiho chu hetbena kipehbe ding, ahinlah koi hileh ka thuhil ngailou chu ahetsa themkhat jong amahoa kon'a kilahmang peh ding ahi,” ati.✡   

Muchi akedoh chule akhan dan thulem 
 

26 Jesun ajah uva, “Pathen Lenggam umdol chu loubolmi khat in leiya muchi athe tobang ahi.  
27 Asun ajan'a a-imut pet chuleh aha pet hijongleh, amuchi the chu ahung kehdoh in, akhanglen in, hinlah aman hitia chu thil iti hung umdoh ham ahepoi.  
28 Leiset in achamin ahin gadohsah jin, amasapen in avui ahung dondoh in, chuteng achaina leh ahung gadoh in aminji tai.  
29 Aga chu amin phat leh, a atphat ahitah jeh in loubolpa achen, koiten a atpaiji tai,” ati.✡   

Ankam mu thulem 
 

30 Jesun aseiben, “Pathen Lenggam hi ipi toh kitekah ding hitam? Ipi thulema ka hilchet ding hitam?  
31 Ankam mu leiya kithe tobang ahi, hichu muchi lah a aneopen ahi.  
32 Ahivangin ahung kedoh tengleh hampa dang jouse sangin alenjon, abah lentah jong ahin sodoh jin, chuti chun chunga leng vachate abah lim noiya ahung geh jiuvin ahi,” ati.   

Jesun thulem jeng mangcha a thu asei 
 

33 Chuin chutobang thulem tamtah mangchan ama hon ahetthei diu kham thu ahil e.  
34 Mihonpi jah a thulem tilouvin imacha asei khapoi. Ahinla aseijui te chengse vang chu guhthimin ijakai ahilchen jinai.   

Jesun twipi kinong apho thip 
 

35 Chuin nilhah in Jesun aseijui te kom'a, “Hungun, dil khu agal langa galkaiyu hite,” ati.  
36 Chuti chun mihonpi chu adalha uvin, Jesu chu konga akitolpi tauvin, kong dang phabep in vang ahinjuiyun ahi.  
37 Chuin khopi hui ahung nungin ahileh, twi kinong chu kong sunga ahung kinonglut matchet jeng tan, adimpai ding ahitan ahi.  
38 Apet chun Jesu chu kong mei lama lukhap kikhap in ana ihmun, aseijui ten asukhang'un ajah ah, “Houhil, kalhummang gam dingu hi imalouva nagel ham?” ati tauve.  
39 Jesu akhah phat in huipi chu aphoh in, twi-nong jah ah, “Thipmin! Thipchet in!” tia thu apeh leh, apettah in huipi chu athipchet jeng tan, kho aphasel tan ahi.  
40 Chuin Aman ajah uva, “Ibola nakichat uham? Tahsanna nanei nailou uham?” atitai.  
41 Seijui ho chu akithing jeng tauvin, “Hiche pa hi koi mongmong hiya, huipi le twi-nongin jong athu angai ahitadem!” tin aki dongto tauvin ahi.    

Jesun Gerasene gam a thilhavop aboldam 
 

1 Chuti chun dil gal langkhat lama, Gerasene gam agalkai tauvin ahi.  
2 Konga pat Jesu ahung pot leh, lhan'a kon'in lhagao boh vop khat in ahung kimupin ahi.  
3 Ama chu lhanmol'a cheng ahin, koiman atuhtang joulou, thihkhaova jong ahen joulou'u ahi.  
4 Bul atuhsah uva thihkhaova jong ahenji vangun thihkhao chu asattan jin, bul chu atumkeh jin, koima chan abolngoi jou louhel ahitai.  
5 Sun le janin lhanmol a chun aumin chule molchunga a-aole a-aolejin, songhem in ama aki-at chen jin ahi.  
6 Gal a pat in Jesu ahin mun, ahung lhaijel in a angah abohkhup in ahi.  
7 “Pathen chungnungpen Chapa Jesu, ipi dinga neihung suhboi got ham? Pathen min'a nahenga katao ahi, nei bolgim hih in,” tin apeng jeng tai.  
8 Hichun Jesun ajah ah, “Mipa a kon chun hung potdoh in, nang lhagao boh,” tin ano tai.  
9 Chuin, “Namin ipi ham?” tia adoh leh, aman adonbut in, “Tamtah kahi jeh un kamin Janel ahi,” ati.  
10 Chuin chuche gamkai sunga kon'a nodoh ahilouna dingun Jesu henga hataovin atao tan ahi.  
11 Hiche mun lhang pang khat a chu voh hon tamtah kilha a ahi.  
12 Janelte chun, “Voh hon lah a kalut theina dingun neisol un,” tin athum tauve.  
13 Jesun jong aphalpeh tan, lhagao boh ho chu ahung potdoh un vohcha ho sunga chun alut tauvin, hichun vohcha sangni jen chu halhaiyin alhaiyun, kol ah alhai lhauvin dil ah alhailut un, twi lah a chun alhumgam tauvin ahi.  
14 Chuin ganching ho chu ajam un, khopi sung le loujaovah athu chu aseile tauvin ahi. Mipi chun ipi tidan hitam tin ave dingin ahung lhai pheiyun ahi.  
15 Chuin Jesu kom'ahung lhun un, thilha Janel voppa chun pon akisila chule lunglim'a ana tou chu amuvin akicha lheh jeng uve.  
16 Chuin thilhavoppa leh vohcha ho umchan achen achaiya mua hetoh hon thil umje chu aseipeh tauve.  
17 Hichun ama hon Jesu chu agamsung uva kon'a potdoh dingin ahenga atao uvin ahi.  
18 Chuin konga alut kon'in masanga thilhavoppa chun ama toh kilhon khom dingin angeh tai.  
19 Ahivangin Jesun ajadan ajah a, “Na in a chen lang na inkote henga Pakaijin itobang thil loupi nabolpeh a, iti nakhoto em abonchan gasei tan,” atipeh tai.  
20 Chuin amapa chu akipatdoh in Khopi som (Decapolis) jousea Jesun thil lentah abolpeh chu lhangphong tah in aseile pantai. Mijousen kidang asa lheh jengun ahi.   

Jairus chanu le Jesu ponsil thamkha numeinu 
 

21 Chuin Jesu konga akitol in agal langkhat alhungin, hiche achun mihonpi tamtah ahenga ahung kikhom un ahi.  
22 Hichun kikhopna in'a vaipoho lah a mi khat, amin Jairus chu ahungin, hiche achun amu phat in akengbul'ah abohkhup in,  
23 “Ka chanu khangdongcha thi ding dinmun'in aum tan, lungset in hungin lang achunga nakhut hung ngam inlang, ahinna dingin neijen dampeh in,” tin ahung taove.  
24 Chuin Ama chutoh akilhon pheiyin, mihonpin jong ahin juiyun, atom lellul jengun ahi.  
25 Hiche kahlah chun numei khat jong kumsom le kumni athi longa damlou aum'in ahi.  
26 Louthem tamtah akivetsahna a sum le pai anei jouse sumang jouva ahitan, imala phachom louvin khoh chehcheh a um ahi.  
27 Amanu chun Jesu thudol anajan, hijeh chun mihonpi lah achun ahungin Jesu pon mong chu ahung tham tai.  
28 Amanu chu aki ngaiton, “Apon jeng jong hi thamleng dam nange,” ti atahsan ahi.  
29 Chomloukah in athiput chu akangin atang jeng tan, anat thohlel a kon aol leh adamdoh dan chu atichunga akihet tan ahi.  
30 Chutah chun Jesun atichunga kon'a amidamsahna tha apotdoh chu akihet in, hichun mipi lah a chun akihei kimvelin, “Kapon thama chu koi ham?” tin adongtai.  
31 Aseijui ten ajah a, “Mipi hijat in naneh le jeng uva, iti dan'a, ‘Koiham eithama?’ tia dohna nabol ham?” atiuvin ahi.  
32 Hinlah Aman chuche bol a chu mudohna dingin avelen ahi.  
33 Amanu chun achunga thilsoh chu ahen, kicha sasan kihot pum in ahungin a angah abohkhup in, ama ahi akiseidoh tai.  
34 Chuin Jesun ajah a, “Chanu, na tahsan in nadamsah ahitai. Lungmong in chetan. Na thoh natna chu kichai ahitai,” ati.  
35 Amanu kom'a thu asei jing laiyin, thupole khat Jairus in'a kon'in ahungin, “Na chanu athitai. Houhil hi kisahboi sah ngai taponte,” tin Jairus kom'ah ahung seiye.  
36 Aki hounau chu Jesun ajatan, Jairus kom'a chun, “Kicha hih in, tahsan poupou tan,” ati.  
37 Chuin Peter, James le John (James naopa), hicheng tailou midang koiman ajui ding ajadan akijuisah poi.  
38 Kikhopna in vaihompa, Jairus in alhun'u chun, mihonpi chu ana poh cheichoi jengun, kap le maova aum'u chu Jesun amun ahi.  
39 Chuin ama alut in ajah uva, “Ibola hitia hi napo cheichoiyuva nakau ham? Chapangnu chu athi ahipoi, aihmu ahi bouve,” ati.  
40 Thi op mihonpi chun anuisat uve. Hichun abonchauvin asoldohsoh in, chapangnu nu le pa toh chule ahin kilhonpi seijui thum ho chengse toh chapangnu umna'a chun alut un ahi.  
41 Chuin chapangnu khut chu atuh in, “Talitha koum,” atin ahi. Hichu “Boinu, kithouvin!” tina ahi.  
42 Chupet tah chun chapangnu chu ahung thouvin, adingin lam ajotpai jeng tai. Amanu chu kum som le ni bou ahina laiye. Chutah chun amaho chun kidang asa lheh jengun.  
43 Hiche thu hi koima ahetsah louna diuvin Jesun akhamgah in, chule amanun aneh ding an apeh diuvin thu apen ahi.    

Nazareth khoa Jesu asan lou u 
 

1 Chuin chua kon chun Jesu achedoh in, achenna Nazareth lama aseijui te toh ache tan ahi.  
2 Cholngahni ahung hi phat in Judah ho kikhopna in'ah thu ahil pan in, chuin athuhil chu mi tamtah ajaho chun kidang asauvin, “Hiche pa hin hoiya kon'a chihna le thilbol theina hichengpi hi akilah ahi tadem?” atiuvin ahi.  
3 Chuin nuisat toh atho uvin, “Ama hi thingthem bol maimai, Mary chapa, chule James, Joseph (Joses), Juda le Simon sopipa ahi bouve. Chule asopi numei ho jong ilah uva acheng uve,” atiuvin ahi. Amaho chu alung-u adongin ahivangin atahsan nom pouvin ahi.  
4 Chuin Jesun adonbut in ajah uva, “Themgao chu achenna gamsung le a inkote lah chule ama insung tailouvin mun dang jousea jabolna achang jin ahi,” ati.✡  
5 Chukom'a miten atahsan lou jeh un ana damlou phabep khat chunga, akhut angapma adamsah tailou chun thil kidang ima abol thei tapoi.  
6 Atahsan lou dan'u chu adatmo lheh jeng e. Chuin kho anai dunga achelen thu ahil-le tai.   

Solchah som le ni kisol lona 
 

7 Chuin aseijui som le ni ho chu akouvin, lhagao boh chunga thaneina apen, chujouvin mini-nin asoldoh tai.  
8 Chule ajin nauva tenggol tailou ima dang, changlhah jong, sakhao jong, dangka dip sunga sum them jong—aken louhel diuvin thu apei.  
9 Kengchot vang akise uva, sangkhol thoni vang aki ahlou diuvin aseipeh in ahi.  
10 “Hoikom hijongleh nachena chan uva, nalhun lhunnau in'a chun, khosung na potdoh kahse uvin umun.  
11 ✡Ahinlah koi kho hileh nahin lhunsah lou uleh, nathu seiyu ngailou khomite na dalhah tengu leh, dalhah ahi tauve ti a hettohsah nan nakeng phang uva agam leivui chu thinglha uvin,” tin thu apei.✡  
12 Chuti chun akipatdoh un, mihem ten lunghei ding ahi ti chu ahil lhangle uvin,  
13 Thilha tamtah jong anodoh'un, ana damlou tamtah jong thao anu uvin aboldam un ahi.✡   

Twilutsah John thi 
 

14 Jesu min gamtin'a akithan tah jeh chun, Leng Herod Antipas in hiti thu chu ajatan, mi phabep in, “Ama hi John Baptist athia kon'a thoudoh kit hinte. Hijeh a chu thil kidang boltheina anei ahi,” tin aseiji uve.✡  
15 Loikhat in, “Themgao Elijah ahi,” atiuvin, loikhat kit chun, “Malai themgao minthang ho banga themgao khat ahi,” atiuve.  
16 Herod in Jesu chung thu ajah phat in, “Alu katansa John chu athia kon'a hung thoukit hinante,” ati.  
17 Ijeh-inem itileh Herod in anaopa Philip jinu Herodias chu aki chenpi ahin, amanu jal'a chu ama tah in mi asol'a John chu amatsah a, akan'a songkula akhum ahi.✡  
18 John chun Herod jah a, “Nasopi ji jia naneiya naki chenpi hi dan ngai ahipoi,” anatin ahi.  
19 Hiche jeh a chu Herodias chun ama chu ha-hot in aho in, tha dingin atup in, ahivanginla Herod phalna louvin abol thei pon ahi.  
20 Ijeh-inem itileh Herod chun John chu michon phatah le mithengtah ahi ti chu ahet jeh in ajabolin, chuleh avesuiyin ahi. Herod in John ahoulimpi teng ahimoji lheh in, ahijeng vangin, athusei angainom kit jin ahi.  
21 Hinlah Herodias in phat gomkom anga jing chu Herod pen nikho chun ahunglhung tai. Chuche nikhoa chun gamvaipo natong alen alal ho, galsat-thalchoi lamkai ho chule Galilee gam'a milun ho chengse vahnan golvah abolin ahi.  
22 Hiche achun achanu chu ahung lut in, alam in ahileh leng Herod le atou khompi chengse chu alung lhaisah sohtan, chuphat in lengpan nungahnu jah achun, “Nagot chan thum'in, keiman peng kate,”  
23 “Nathum chan chu kapeh ding ahi, ka lenggam akeh khat geiya jong kapeh thei nahi,” atitai.  
24 Chuin amanu apotdoh in, anu kom'ah, “Ipi kathum ding ham?” tia agadoh leh, anun, “John Baptist luchang thum in,” ahin titai.  
25 Chuphat in amanu kintah in lengpa hengah ahung loiyin, “John Baptist luchang tutah in konglheng khat in neipe lechun kati penne,” tin athumtai.  
26 Chuin lengpa alunggim lheh jeng tan, ahivanginla mi masanga athutep le akihahselna chule a-ankong umpiho jal chun, amanu thil thum chu nahsahmon akoithei tapoi.  
27 Hijeh chun asolchah hemchoi ho khat chu John lu gala dingin asoltan, ama achen songkul sungah alu agatan dentai.  
28 Chuin alu chu kong khat in ahin domin nungahnu chu apen, aman anu aga petai.  
29 Chuin aseijui ten ajah phat un ahungun along chu ahung lauvin lhan'ah avui tauve.   

Jesun mi sangnga avahva 
 

30 Chuin solchah ho chu anatohnauva kon'in Jesu henga ahung kile uvin, akimanchah dan'u le athuhil danho uchu aseiyun ahi.  
31 Chuin Jesun ajah uva, “Hungun, munthip a chomkhat gakichol ute,” ati. Ijeh-inem itileh ahungle achele mi atam behseh jengin, an jeng jong nemanlou ahi tauve.  
32 Hiti chun amaho munthip lam jonin kong in akitol phei tauvin ahi.  
33 Hinlah mi tamtah in hitia akitoldoh uchu anamu uvin, hichun khopi mun chomchom a kon'in mi tamtah chu twipang achun ana che pheiyun, agal langa chun ana lhung masa kit tauvin ahi.  
34 Kong sunga kon Jesun kal ahin sedoh leh hitia mihonpi anaum chu Jesun amun, achingbei kelngoihon toh abah jeh uchun alung asen, hichun amaho chu thil tampi ahil'in ahi.✡  
35 Nilhah lam'in aseijui te ahungun ahenga, “Hikom hi gamthip ahin, phat hila agei lheh tan,  
36 mihonpi hi ikimvel uva loujao le khosung hoa acheuva neh ding imathem aga kichoh diuvin soldoh tan,” atiuvin ahi.  
37 Hichun Jesun adonbut in, “Nanghon aneh diu peuvin,” ati leh, “Ipi-em kapeh diu? Mi hijatpi vahna ding vang chu sum tampi kakilona diuvin lha tampi lut inte!” tin ahin donbut uve.  
38 Chuin Jesun, “Changlhah pheng ijat naneiyum? Gave temun,” atin, hichun agave uvin, “Changlhah pheng nga toh nga ni aum'e,” atiuvin ahi.  
39 Chuin mihonpi chu abonchauvin hamhing eng lah a chu ahon hon'a atousah diuvin aseijui te athuhil tan.  
40 Chuin amaho agol golin—ja khat cheng, som nga chengin atou tauvin ahi.  
41 Jesun changlhah pheng nga toh nga ni chu alan, vanlam aven, phatthei aboh in changlhah chu ahehbal bal in, a anguva luipeh dingin aseijui te apen, nga ni jong chu ahoppeh sohkeiyin ahi.  
42 Hichu ama hon aneuvin, abonun aneva sohkei tauve.  
43 Akivahva jouvun changlhah le nga aval chengse paipeh som le ni aloh dimun ahi.  
44 Mihonpi kivahva chu numei le chapang ho sim louvin pasal cheh mi sang nga alhingin ahi.   

Jesun twi chunga lam ajot 
 

45 Chuin Jesun mihonpi chu alhadoh jinglai chun aseijui te chu, gal langkhat lama Bethsaida ana galkai masa dingin konga chun alutsah in asoltan ahi.  
46 Abon uva alhahdoh soh phat in, tao dingin mol chunga akaltou tai.  
47 Jansot lamin aseijui te chu dil lailunga kong chunga aumun, Ama achangin tolgo chunga aum den e.  
48 Chuin amaho dil chunga konga akitol uva, hui le twi nong in anuh uva alungdon uchu amun, khovah ding kon lamin akengin dil chunga lam ahinjot in, amaho chu khel ding agon ahi.  
49 Ahin ama hon dil chunga kenga lam ahin jot amu phat un thilha hinte atiuvin, a aosot jengun ahi.  
50 Aboncha uva Ama chu amu sohkeiyu ahin, atija lheh jengun, ahivangin Aman amaho chu ahin houpaiyin ajah uva, “Kicha hih un! Hangsan uvin! Keima hichea kaum nai,” ati.  
51 Chuin kong chunga chun akaldoh in, hui jong athip jengtai. Amaho chu alungdong lheh jengui.  
52 Ajeh chu changlhah kidang thudol jong chu hepha talou ahi tauve. Alungtah behseh nalam uva chuti ahi.   

Gennesaret khoa damlou pa Jesun aboldam 
 

53 Chuin agalkaiyun Gennesaret gamsung alhungun, kong chu twipam chin'ah anga tauve.  
54 Chuin konga kon'in apotdoh doh un, miho chun ana hepai tauvin ahi.  
55 Agamsung uva alhai kimvel leuvin, chuah aum'e ti ahetna chan uvin ana damlou ho chu alupna pheh pumin ahinpu uvin ahi.  
56 Achena chan khoneo, khopi chule loujao gamkochong alutna chan'ah adamlouho chu japi kititna kailhang mun'ah alupsah un, apon mongkai beh atham dingun ahenga ataovun ahi. Hichun athamkha chan chu adam jengun ahi.    

Pupate chondan 
 

1 Nikhat hi Pharisee ho leh hou lamkai danthu sunho phabep Jerusalem a kipat in Jesu kimupi dingin ahungun ahi.  
2 Aseijui te mi phabep khat in dan nitlou leh, khut soplouva an aneh uchu ahung mudoh tauve.  
3 (Judah ho adehset'a, Pharisee hon akhang akhanga chonna dan dungjuiya khut phatea sopngim louva anehji lou u ahi.  
4 Hitobangma chun, ama hon kailhanga kicho hijongleh twiya khut adelut louleh ima ane ngai pouve. Hiche chu chonna ngai tampi—khomho, belho, sum-eng chule jalkhun ho sopthengna kin-gun—hitobang chondan tampi anei lah uva khat ahi.)  
5 Hiti chun, Pharisee ho leh hou dan thuhil hon adong un, “Ipi jeh a na seijui ten akhang akhanga ichonna ngaiyu banga khutsop louva an aneh uham?” atiuvin ahi.  
6 Jesun adonbut in, “Isaiah Themgaovin miphalhem nangho chung chang thua, ‘Hiche nam mite hin akamsung uvin eichoian un, alungthim ula keiya kon'in gamla tah ahi.✡  
7 ama hon eihou uhi moh ahi. Mihem semthu lungsuhto ho chu Pathen thupeh dan'a ahil u ahi,’ tin anaseiye.  
8 Nanghon Pathen dan thupeh ahibang tah chu nahsahmon nakoiyun nangho chon namlhah joh natuhdetjo tauve.”  
9 Chuin Aman, “Na chonna ngaiyu natuh det theina diuvin Pathen danthupeh tahbeh chu nahei lamdang uve.  
10 Atekahnan, Mose'n Pathen'a hungkon danthu napeuve: ‘Nanu le napa jabolun,’ chule ‘Koi hileh anu le apa housea chu thi jeng hen,’ ati.✡  
11 Hinlah mihon anu le apa kom'a, ‘Gelse hih un, kahin panhu joupoi, ajeh chu kahinpeh ding chu Pathen'a dia kapeh dingin kakitep tai,’ tia aseitheiyu jongleh aphatmona aumpoi natiuve.  
12 Hiti chun nule pate agel thupitah diu angaikhohpoi natiuve.  
13 Hitia hi nangho chon namlhah joh najui jing theina diuva Pathen thupeh ho chu juilouva nakahlhah jiu ahitai,” ati.   

Misuboh thei thil ho 
 

14 Chuin mipite chu athuhil ngai din akouvin, “Nabon uvin ngaiyun, chule hetthem ding gouvin.  
15 Polama kon asunga lut chun ima asuboh pon; lungsunga kon'a hung potdoh joh chun asuhbohji ahi bouve.”  
16 Angaina ding nakhang neiyin ngaihen,” ati.  
17 Chuin Jesun mihonpi chu adalhan insung alut leh aseijui ten thulem asei chun ipi lamdol akoa avetsah ham tin adongui.  
18 “Nanghon jong nahet theilou laiyu ong?” tin adong'e. “Natahsa sunga lut an naneh ho chun nahin suhboh lou u ahi chu nahet theilou uham?  
19 An nanehlut uchu lungsunga lut louvin oisungah alut in posona-ah ahungdoh jitai.” (Hitia kisei hi, Pathen mitmun an jouse hi santhei dol ahisoh keiye ti aphondohna ahi).  
20 Chule Aman aseibe kit in, “Lungsunga kon'a hungpot chun mi asuhboh ahi.  
21 Ijeh inem iti leh mihem lungsunga kon'in apolamah—lunggitlou, jonthanhoi, guchat, toltha,  
22 midang toh jon, papset, gitlou, mi duhabol, huhna, kimitthipna, kitaitom, hoitho, ngolna kitiho hi ahung sohdoh ji'e.  
23 Hiche thil phalou ho hi lungsunga potdoh ahin, mihem subohji chu ahiuve,” ati.   

Syrian Phoenicia numeinu tahsan 
 

24 Chuin Jesun Galilee gam adalhan, sahlam'a Tyre gamsungah achetai. Hikom'a chun in khat a alhungin, aumna in chu koima hetsah anompoi, ahinlah akisel thei deh tapoi.  
25 Hiche achun Ama thudol ana jakha numei khat ahungin, akengbula ahung bohkhup in ahi. Amanu chu achanu lhagao boh vop ahin,  
26 Achanu a kon'a lhagao boh anodoh peh dingin ahung taovin ahi. Amanu chu Syrian Phoenicia tolkon, Gentile ho ahijeh chun,  
27 Jesun ajah a, “Amasan keima insung, Judah chate kavah masat ding ahi. Chate an lahpeh a uichate selhah peh angai ahipoi,” ati.  
28 Amanun jong, “Hichu ahinai, Pakai, hijongleh dokhang noiya um uichan jong chate lhengkonga konna an tolkhe anehkhah jiu khula em,” tin adonbut in ahi.  
29 Chuin Jesun, “Nadonbut hoi lheh e! Tuhin na in'ah chetan, nachanu chu thilhan adalhatai,” atipeh tai.  
30 Hichun Amanu jong a in'a ache leh achanu chu jalkhun'a analup amun, lhagao boh ana potdoh tan ahi.   

Jesun nangong le paomo khat aboldam 
 

31 Galilee Dillen le Khopi som (Decapolis) lhaanga akile masangin Jesun Tyre adalhan Sidon lam’a akaltouve.  
32 Chuin anangong, pao jong paochen theilou khat hi ahenga ahin puiyun, achunga akhut angap dingin ataovun ahi.  
33 Hichun Aman mipi lah a kon'in apuidoh in, akhutjungin akol sung akhoiyin,  
34 Achil aset in, alei athamin, chuin vanlam aven akhoisan, “Ephphatha,” ati. Hichu “Kihongin!” tina ahi.  
35 Chupet tah chun ana avongin, aleigui jong akilham tan, kicheh tah in apaothei tai.  
36 Chuin Aman amaho chu koima jah a aseidoh lou diuvin akham tan ahi. Ahinla ama hon aha seiphong cheh un ahi.  
37 Kidang asa behseh jengun, avel avelin, “Aman ijakai abol jouse hi akidang thei lheh jenge. Nangongla ana avonsah in, paomola apaosah e,” atiuvin ahi.    

Jesun mi sangli avahva 
 

1 Hiche lai chun mipi ho chu atamlheh jeng tan chule neh ding ima aneilou jeh un Jesun aseijui te chu akouvin ajah uva,  
2 “Mihonpi hi kakom'a aumnau nithum ahitan, ama hon neh ding ima anei pouve,  
3 Chule anne louvin a inlam chan uva solleng lampia lhasampa ding ahiuve. Akimkhat hi gamla tah a kon hung ahiuve,” ati.  
4 Aseijui ten adonbut un, “Hikom gamthip laiya mi hijatpi hi lhingset a vahna ding changlhah kon hoiya alah ding ham?” atiuvin ahi.  
5 Jesun adongin, “Changlhah pheng ijat naneiyum?” ati leh, “Pheng sagi aum'e,” atiuvin ahi.  
6 Chuin Aman mihonpi chu tolla tou din asolin, changlhah pheng sagi chu alan, athangvah-in, chujouvin ahehbalbalin a-angsung uva luipeh dingin aseijui te chu apen, ama hon mipi anga chun aluipeh-ui.  
7 Chule aseijui ten nga neochacha phabep khat jong aneiyun, hijong chu phatthei aboh in a-angsung uva luipeh dingin asoltan ahi.  
8 Chuin ama hon aneuvin, avasoh keiyun, anehmoh-u anong aval chu longkai sagi alohdoh un ahi.  
9 Amaho chu numei chapang simlouvin mi sangli jen ahiuvin, anehva jouvun Jesun inlam'ah asol tauve.  
10 Phat chomkhat jouvin, Ama aseijui te toh konga alutpaiyun, Dalmanutha gam alhung tauve.   

Pharisee hon melchihna angeh u 
 

11 Pharisee hon Jesu ahunglhung tai, ti ajah phatnun kinelkalpi dingin ahungun ahi. Athunei photchenna dingin van'a kon melchihna avetsah diuvin angeh un ahi.✡  
12 Chuin alungsungah akhoisan, “Tukhang mite hin ibol a melchihna ahol uham? Tahbeh a kasei ahi, hiche tukhang mite hi imacha melchihna kipelou ding ahi,” atitai.✡  
13 Chuin amaho chu adalhan, konga alut kit in, langkhat panga dingin akipatdoh tai.   

Pharisee ho chule Herod chol 
 

14 Hinlah aseijui ten changlhah kipoh ding ahin haimil tauve. Konga chunla changlhah phengkhat tailou adang aum hihhel in ahi.  
15 Chuin Aman amaho chu ahilchah in, “Chingtheiyun, Pharisee ho le Herod chol lah a kihongpha uvin,” ati.✡  
16 Hiche aseiya kon chun changlhah ahin poh haimil jeh un amaho akihoulimun, akioimoto uvin ahi.  
17 Akihou nau chu Jesun ahen, ajah uva, “Changlhah naneilou jeh uva ibola kioimoto nahiuvem? Tugeiya nalung uva hedoh loulai nahiuvem? Hetthemna dinga nalungu hibangloma tah lheh jeng ham?  
18 'Mit nei uva—mutheilou nahiuvem? Nakhang nei uva—jatheilou nahiuvem?' Gel jong nageldoh lou mongu ham?✡  
19 Mi sang nga changlhah pheng nga kahoppeh a chu amoh ahal paipeh ijat nalodimum?” atileh ama hon, “Som le ni ahi,” atiuvin ahi.  
20 “Chule mi sangli lah a changlhah pheng sagi kihoppeh a chu nehmoh aval longkai ijat nalodimum?” atikit leh, “Sagi ahi,” atiuvin,  
21 “Achutile tugeiya jong hedoh loulai nahiu ham?” tin adongun ahi.   

Bethsaida khoa Jesun mitcho khat kho amusah 
 

22 Amaho Bethsaida alhun phat un, mi phabep in mitchopa chu Jesu henglam'a ahin puiyun, chule ama hon atohkhah a adamsah din angeh uvin ahi.  
23 Jesun mitchopa chu akhut in atuh in, khosunga kon'in apuidoh tan ahi. Chuin amit a achil aset in achunga akhut angam in, “Tua hi kho namum?” tin adongin ahi.  
24 Mipa chun akimvel dung aven, “Henge, miho kamun, ahinla kichentah in kamu theipoi, thingphungte chat lele tobangin kamui,” ati.  
25 Chujouvin akhut in amit atham kit in, ave changmelin ahileh adamhel jeng tan, ima jouse kichentah in amu thei tan ahi.  
26 Jesun ama asoldoh in, “Khosunga chun lutpa tahih in,” tin akham'in ahi.   

Jesu koi ahi Peter in aphondoh 
 

27 Jesu le aseijui ten Galilee gam adalha uvin, Caesarea Philippi kom'a khoho a chun ache leuvin ahi. Lampia alamjot laiyun thu adongin, “Keima hi mihon koi ahi eiti uvem?” ati leh,  
28 Aseijui ten, “Loikhat in John Baptist, loikhat in Elijah chule loikhat kit chun Nangma hi themgao ho lah a achom khat hinte atiuve,” tin adonbut uve.✡  
29 Chuin Jesun, “Ahinlah nanghon kei hi koi ahi neiti uvem?” tia adoh leh, Peter in, “Nangma Messiah chu nahi,” ati.✡  
30 Ahinlah Jesun koimacha kom'a aseidoh loubeh diuvin ahilchah tan ahi.   

Jesun athi ding asei masat 
 

31 Chuin Aman amaho chu Mihem Chapan thohgimna tamtah athoh a, vaipo upaho le thempu pipuho chule dan thusun hon adoudal diu thu ho aseipeh e. Chule thalih a auma, nithum jouleh thoudoh kit tei ding ahi chu ahilpan tan ahi.  
32 Aman hichu phongtah a aseijui te kom'a asei jing laiyin, Peter in apuidoh in hitobang thu ho chu aseilou din angeh in ahi.  
33 Ahin Ama akiheiyin, aseijui te aven Peter chu aphoh in, “Kakoma konin chemangin, Satan! Nangman Pathen thulam gellouvin, mihem thulam jeng nagel'e,” atin ahi.  
34 Chuin Aman aseijui ho le mihonpi chu ahenglam'a akouvin, “Nalah uva koi hijongleh eijui nom'a chun, nacham chonna uva kon'a nahung kiheiyuva, na thingpel nakiput uva, chule neijui dingu ahi.✡  
35 Ijeh inem itileh koi hile ahinna huhhing nom'a chun alhaso ding ahi. Amavang koi hile keima jal le Kipana Thupha jal'a ahinna lhaso a chun akihuhhing joh ding ahi.✡  
36 Ijeh-inem itileh min vannoi pumpi neihen lang ahinna chan taleh, ipi phatchomna anei ding ham?  
37 Min ahinna khel'a ipi apeh ding ham?  
38 Ijeh inem itileh koi hileh tulai chon thanhoina le chonsetna khanga keima le ka thuhil jachatpi chu Mihem Chapan jong apa loupinaa vantil thengte toh ahungni leh, amapa chu ajachatpi ding ahi,” ati.    

1 Jesun aseibe nalaiyin, “Keiman tahbeh a ka seipeh nahiuve, tua hichea ding ho kimkhat hi Pathen Lenggam thaneitah a ahung lhun amu kahseuva thina tepkhalou ding aum uve!” ati.   

Jesu avou kikhel 
 

2 Nigup jouvin Jesun Peter, James chule John atumbeh in molsang chungah apui touvin ahi. Chuah amaho angsung laitah a Jesu avou akikhel tan,✡  
3 Aponsil chu vah bangin aemleng jengin, leiya koiman pon hitobanga chu asop bang theilou khop in abangin ahi.  
4 Chuin Elijah le Mose ahung kilah lhon'in Jesu chu ahoulimpi lhon'in ahi.  
5 Chuin Peter in, “Houhil, hikom'a iumuhi eiho din anom ngeiye! Geldoh jingna din lhambuh thum song uhite—Nang ding khat, Mose ding khat chule Elijah ding khat,” atin ahi.  
6 Hiche asei hi akichat behseh jeh a seiding hetmoa asei ahi.  
7 Chuin meilhang khat in amaho chu ahin lekhun, meilah a kon'in aw ahung gingin, “Hiche hi ka Chapa deitah chu ahi, athu ngaiyun!” ati.✡  
8 Chuin akimvelu avet uleh, koimacha amu hih un, Mose le Elijah chu ana chemang tan, Jesu changseh le amaho changbou aum tauvin ahi.  
9 Molla kon'a ahung kumsuh jing laiyun, Jesun athilto'u chu Mihem Chapa athia kon'a athodoh kit kahsea koima jah a aseidoh lou diuvin akhamgah in ahi.  
10 Athusei chu alung uva aching jingun, athia kon'a athodoh kit chu ipi aseina ahidem, tin akidongto jiuvin ahi.  
11 Chuin ama hon “Ibola danthusun hon Messiah hung masanga Elijah hung kit masa ding ahi atiu ham?” tin adong uve.  
12 Aman adonbut in, “Elijah chu hung masa a ijakai ahung semphat ding mong ahi. Ahinla Pathen Thubun Mihem Chapan gim hesoh tamtah athoh ding chule mite nahsahmoa um ding ati ham?  
13 Ka seipeh nahiuve, Elijah chu hunga ahitai, chule thil hungsoh ding ana kisut bangtah in isahlou tah in anabol tauve,” atin ahi.  
14 Chuin seijui dang ho henglam'a ahung kileuva ahileh, amaho chu mipin ana umkimvel uchu amu'vin, hou lamkai phabep khattoh jong ana kinel'un ahi.  
15 Mihonpin Jesu amu phatnun, akipah thanomun ahengah ahung lhaiyun, ahung lamtouvin ahi.   

Jesun chapang lhagao boh voppa aboldam 
 

16 Hichun Jesun, “Amaho khutoh ipi thua kinel nahiuvem?” tin adongtai.  
17 Mipi lah a kon'in mi khat in ahin donbut in, “Pakai, ka chapa na damsah dingin nahenga kahin puiye. Ama hi lhagao boh in avop in, apao dohsah thei tapoi.  
18 Hoikom hijongleh lhagao boh hin amat matna'ah aheh lhujin, chule achilphon alhan, aha ageljin chule alhasamdel jitai. Hijeh a chu na seijui te kom'a einodoh peh diuva kangeh leh abolthei pouve,” ati.  
19 Hichun Jesun akom uvah, “Tahsanna neilou mite! Itih chan kaumpi ding nahiuvem? Kaheng'a chapangpa chu hinpui tangu,” atitai.  
20 Hichun chapangpa chu ahin puiyui. Ahin lhagao boh in Jesu amu phat in, chapangpa chu nasatah in aveingoiyin ahileh tolla alhun, achilphon akai letlut in akitel lelen ahi.  
21 Chuin Jesun chapangpa apa jah a, “Ahitina hi itih a pat hitam?” tia adoh leh, apan, “Aneolaiya kipan ahitai.  
22 Tha dingin abang leh meiya, abang leh twiyah alehlut jin ahi. Hijongleh Nangman alonaje nahet leh kachung uva khotona neipumin nei kithopin,” tin aseitai.  
23 “'Alonaje nahet leh', nati chu ipi naseina ham?” tin Jesun adong'e. “Atahsanho dingin ijakai ahithei sohkeiye,” ati.  
24 Hichun hetman louvin chapangpa apa chu ahung kapjah jengin, “Pakai, katahsan'e, katahsan lelna abeina din nei kithopin,” tin ataotai.  
25 Chuin Jesun mi ahung kikhop tam chehcheh amu phat in lhagao boh chu aphoh in, ajah a, “Ngaiyin, nang lhagao phalou, chapangpa paomosah le na ngonsahpa, thu kapeh nahi, chapangpa sunga kon'in hung Potdoh inlang lutkit tahih in!” ati.  
26 Hichun lhagao boh chu apengjah jengin, chapangpa chu hatah in aveingoiyin, chuin adalha tai. Chapangpa chu athi bangin aum tan, mihonpi chu akihou lahlah un, “Athi hitakhu!” atiuvin ahi.  
27 Ahin Jesun akhut in amanin, akaithouvin ahileh ahung thoudoh jeng tan ahi.  
28 Chujou chomkhat jouva Jesu le aseijui te insunga aum laiyun aseijui ten, “I-atileh keihon kanodoh lel'u ahidem?” tia adoh ule,  
29 Jesun adonbut in, “Hitobang hi taona thahatna a bou kinodoh thei ahi,” ati.   

Jesun athi ding asei masah 
 

30 Chumun chu adalha uvin, Galilee gam ajot un, min ahetdoh diu chu Jesun adeipoi.  
31 Ijeh-inem iti leh Aman aseijui te toh phat mankhoma thuhil ding phat angaichan ahi. Hichun Aman ajah uva, “Mihem Chapa chu melmate khut a pehdoh a um ding ahi. Ama hon atha dingu, ahivanga nithumni leh Ama thoudoh kit ding ahi,” ati.  
32 Athusei chu ipi asei ham ti ahethei pouvin Ama doh dingla akichauvin adong ngam pouve.   

Alenpen koiham? 
 

33 Amaho Capernaum ahunglhungun, chuin insunga aumpet un ajah uva, “Lam dunga chu ipi na ngaitou ham?” tin aseijui te adongin ahi.  
34 Ahin, adonbut pouve, ajeh chu alah uva koi chu alenpen hintem tia kinel ahiuve.✡  
35 Hichun Jesu atouvin som le ni ho chu akouvin, “Koi hileh amasapen hinom chu nukhah pen ding ahi, chule mijouse jenlea pang hi ding ahi,” ati.✡  
36 Chuin chapang neocha khat alaiyuva adinsah in, chuin apomin ajah uva,  
37 “Koi hileh keima min'a hitobang chapang neokhat sanga chun keima eisan ahi, chule koi hileh keima eisang chan chun, keima bou eisan hilouvin eihinsolpa jong asan ahi,” ati.✡  
38 Hichun John'in Jesu kom'ah, “Houhil, amin'a thilha nodoh mi khat kamu uvin, hinla ama chu eiho lah a pang ahilou jeh in kakham tauve,” ati.   

Eidoulou chu eipanpiu ahi 
 

39 Jesun adonbut in, “Kham hih un! Kamin'a thil kidang bol a keima eiseise loi thei koima aumpoi.”  
40 Koi hijongleh eidoulou pou chu eilama pang ahi.✡  
41 Koi hijongleh Messiah nungjui mi ahi tia twi khon khat don ding napechan uchu, tahbeh a ka seipeh nahiuve, itinama jong le ama chun kipaman asan ding ahi.”✡  
42 “Chule koi hijongleh keima eitahsan khangdong chaho jeng jong setna a kipallhuh sah chun angonga sumhei song lentah kikhai henlang twikhanglen'a kilehlut leh ama dingin aphajoi.   

Chonset bolnathei lhepna 
 

43 Chule nakhut langkhat in na chonset sah a ahileh tanbong jengin. Khut ni neiya meikong mit theilou damun'a che sangin tibukimlou khut langkhat seh toh hinkemlouna a lut aphajoi.✡  
44 Chu mun'a chu thanho thi deh louding, mei jeng jong mit talou ding ahi.  
45 Nakeng langkhat in na chonset sah a ahileh tanbong jengin, keng ni neiya damun jot sangin keng langbeiya hinkem louna mun'a lut aphajoi.  
46 Chumun'a chu thanho thi deh louding, mei jeng jong mit talou ding ahi.  
47 Namit langkhat in nakipal lhuhsah a ahileh kaldoh jengin, mit ni neiya damun'a nakilelut sangin mit lang choa Pathen gam'a lut nangma dingin aphajoi.✡  
48 'Chu mun'a chu thanho thi dehlou ding, mei jeng jong mit talou ding ahi.'”✡  
49 “Ijeh-inem itileh mijouse meiya kipatep ding ahi.  
50 Chi hi apha ahivangin a-alna bei tahen lang tam taleh ipia ki-alsah kit ding hitam? Chi bangin gun neiyun lang khat le khat chamdelin um uvin,” ati.✡    

Nupa kida thudol'a Jesu thuhil 
 

1 Chuin Jesun Capernaum adalhan chua kon'in Judah gamkol sung leh, Jordan Lui solam gamkaiyah achesuh tan ahi. Mihonpi chu ahenga ahung kikhom kit tauvin, chuti chun Aman amaho chu thu ahilkit tan ahi.  
2 Chua chun Pharisee ho mi phabep ahenga ahungun mochan theina dinga kipalsahna dingin, “Pasal in aji ada hi danngai hinam?” tin thudoh ahung neiyui.  
3 Jesun athudoh'u chu adonbut in, “Mose'n nangho jida thua danthu itobang napeh uvem?” tia adoh leh,  
4 ama hon, “Da ding aphalnai. Mi khat in aji adana dia lekhasut apehlut a, chule amanu chu asoldoh thei ahi, tin aseiye,” atiuvin ahi.✡  
5 Chuin Jesun adonbutnan: “Nangho lungtah behseh jeh a hitia chu dan nahin ngaijang peh u ahi bouve.  
6 Ahivangin semtila pat a 'Pathen'in Pasal le numei anasem' ahitai.✡  
7 'Hichun ipi jeh a pasal in anu le apa adalhah a ajia beh ham ti avetsah in,✡  
8 chule amani chu pumni hita louva pumkhat,' tahsa khat hilhon ding ahitai.  
9 Hijeh chun Pathen gopsa chu mihemin sukhen hih hen,” ati.  
10 Phat chomkhat jouvin, aseijui te toh insunga amaho bou aumpet un, hiche thu hi ahin podoh kit'un,  
11 Aman aseipeh in, “Koi hileh aji da a jidang nei chun ajinu chu ajonsan ahi.✡  
12 Numeiyin jong apasal ada a midang toh akichen leh amanu jong chu ajong ahi,” ati.   

Jesun chapang neo ho phatthei aboh 
 

13 Nikhat hi minu mipate phabep khat in achateu chu Jesun atham'a phatthei aboh diuvin ahin puiyun ahileh, aseijui ten ana jadauvin ahi.  
14 Jesun hichu ajah phat in aseijui te chunga alung phamon, ajah uva aseijin, “Chapang neocha ho chu kaheng'a hung sah'un, jahda hih-un! Ijeh-inem iti leh Pathen Lenggam chu amaho tobang hoa bou ahi.”  
15 Tahbeh a ka seipeh nahiuve, koi hileh chapang neoho banga Pathen Lenggam sanglou chu itinama jongleh hichea chu lut louding ahi,” ati.✡  
16 Chuin chapangho chu apomin achung uva akhut angam'in phatthei abohtai.   

Khangdong mihaopa 
 

17 Chuin Ama Jerusalem lang jon'a ache ding kon'in mi khat ahung lhaijelin a angsung'ah adilsun, ajah-ah, “Houhil pha, tonsot hinkemlou kanei theina dinga ipi kabol ding ham?” ati.  
18 Jesun, “Ibola apha neiti ham?” tin adong'e. “Pathen khat seh tailou koima apha aumpoi,  
19 Ahin, na thudoh donbutna dingin Thupeh chengse: 'Tolthat hih-in, Jonbol hih-in, gucha hih-in, duhan mi bol hih-in, nanu napa jabolin,'” ati.✡  
20 Hichun khangdong pan, “Houhil, hichengse chu ka chapan laiya pat kahin nitpeh ahitai,” ati.  
21 Jesun ama chu aven, angailu lheh jenge. “Nabol loulai thilkhat aum nalaiye, chen lang nanei chengse gajoh inlang vaicha gentheiho gahoppeh tan, chutileh van gou nanei ding ahi. Chuleh hungin lang kanung juijin,” ati.  
22 Chucheng asei ajah phat in amai athim jeng tan, gou haotah ahijeh in lung nommo tah in achemang tan ahi.  
23 Chuin Jesun aseijui te avekimvelin, “Mihao theiho hi Pathen Lenggam'a alut diu iti hahsat hitam!” ati.  
24 Athusei chu aseijui ten adatmo lheh uve, ahinlah Jesun asei kit in, “Chate ho, Pathen Lenggam'a luttheina ding hi thil hahsa tah jong ahi,  
25 Tahbeh in, mihao ho Pathen Lenggam alut sangin sangongsang heo-bil hom'a alut ding abaijoi!” ati.  
26 Ama hon kidang asa lheh jengun, “Chuti ahileh koi huhhing'a umjou ding ham?” atiuvin ahi.  
27 Jesun amaho aven, “Mihem dingin hithei hih jongleh Pathen dingin ahimo aumpoi,” ati.  
28 Chuin Peter ahung paodoh in, “Keihon ijakai ka dalhauvin nanung kahin jui tauve,” ati.  
29 Jesun adonbut in, “Henge, ahinai. Chuleh tahbeh a ka seipeh nahiuve, keima jal le Kipana Thupha jal'a a-in, asopi pasal ho, asopi numei ho, anu, apa, achate chule anei-agou dalha hon,  
30 Ajatja a in le lou, sopi pasal, sopi numei, nu le pa, chate chuleh nei le gou—bolsetna thohpum puma akisan ding ahi. Chuleh khonung hinkhoa tonsot hinkemlou anei ding ahi.  
31 Amavang tua athupipen ho hung thupimo pen intin, tua thupimo penho hung thupipen tante,” ati.✡   

Athumvei na dia Jesun athi ding asei masat 
 

32 Hichun Jerusalem jonin achetou tauvin, Jesu chu amasang uva achen ahileh aseijui ten adatmo lheh jeng uvin, chuleh anung uva cheho chu kichatnan adim uvin ahi. Aseijui som le ni ho apanga achesah in, hichun khonunga Ama chunga hunglhung ding thu ho aseipeh kittan ahi.  
33 “Ngaiyun, Jerusalem jonin iche tauve, chukom'a chu Mihem Chapa hi thempu pipuiho le danthu sunho khut a pehdoh a um ding, chule amaho chun athina dinga themmo achansah uva namdang te khut a apehdoh dingu,  
34 Chuleh amaho chun a-el ela abol uva chil asetkhum dingu, avoh uva chuleh atha dingu, chuleh nithum jouleh ama thoudoh kit ding ahi,” ati.   

James le John thil ngeh 
 

35 Chuin James le John, Zebedee chateni ahung lhon'in akihoulimpi lhon'in, “Houhil, kathum lhon neibol peh tei lhon'in,” ati lhon e.  
36 Jesun, “Nathum lhon chu ipi ham?” atileh,  
37 Amanin, “Naloupina'a natou tengleh khat najet lamah khat naveiyah nei tousah lhon'in,” atilhon tai.  
38 Hichun Jesun, “Nathum lhon nakihet lhon poi! Keiman chomkhat jou le kahin don ding thohgimna khon khachep'a chu nadon ngapchat lhon ding hinam? Thohgimna twilut a kachan ding chu nachan ngam lhon ding hinam?” tin adong tai.✡  
39 Amanin jong, “Henge, kangam lhon'e!” tin aseilhon e. Chuin Jesun adonbut in, “Kadon ding khon'a nadon lhon ding ahin, chule thohgimna twilut ka chan ding jong changngam lhon nan nate.  
40 Ahivangin kajet le veiya tousah ding vang chu keima bolthei dol ahipoi. Pathen'in hichu alhendohsa ho dinga agotsa ahi tabouve,” ati.  
41 Seijui som ho chun James le John thilthum ajah u chun athimah-un alung phamouvin ahi.  
42 Jesun amaho chu akou khomin, “Nanghon naheuve, leiset mite lah a vaipo ho khu amite pakaijin apangun chuleh gamvaipo milun milal hon anoidou ho'u chunga athunei nau asouvin vai ahom uvin ahi.✡  
43 Nangho lah a vang chutilou ding ahi. Koi hileh nangho lah a alen hinoma chu na lhachauva pang ding ahi.✡  
44 Chuleh nalah uva apipuipen hinoma chu mijouse soh ahi ding angaiye.  
45 Ijeh inem iti leh Mihem Chapa tah jong chu jen dinga hung hilouvin mijenle ding le mitampi lhatdohna dinga ahinna tohdoh ding joh a hung ahi bouve,” ati.   

Mitcho Bartimaeus in kho amukit 
 

46 Chuin amaho Jericho khopi alhungun, Jesu le aseijui ten khopi sung adalhah ding kon'un mihonpi tamtah in anung ahin juiyui. Chuti lai chun mitcho khat, Timaeus chapa Bartimaeus chu lampam'ah ana touve.  
47 Nazareth Jesu chu nailam chan aumtai ti ahet phat in, “Vo David chapa, nei lungset in!” tin ahin sam pantan ahi.  
48 Mi tamtah chun, “Thipmin!” tin ama chu aphoh un, ahivangin aman ging cheh in, “David chapa, nei lungset in!” tin ahin sam kit'e.  
49 Jesun ajah phat in adingdenin, “Hilama hung din seipeh un,” atin, ama hon jong mitchopa chu aganai pheiyun, “Kipah thanomin! Hungtan, Aman nakouve,” atipeh un ahin pui tauve.  
50 Hichun Bartimaeus chun asangkhol-tho chu asut in akoilhan, chuin akichom touvin Jesu heng ahin jon tai.  
51 Jesun, “Ipi bolpeh leng nadeiyem?” tia adoh leh, mitcho pan, “Houhil, kho muleng kati,” ati.  
52 Chuin Jesun ajah a, “Chetan, na tahsan in na damsah tai,” ati leh, chupet tah chun kho amupai jengin, lamlhungin Jesu ahin juitai.    

Jesu loupi tah a Jerusalem alut 
 

1 Hiti chun Jesu le aseijui ten Jerusalem ahinjon tauvin, Olive Lhanga Bethphage le Bethany kho alhung tauve. Jesun aseijui mini ana che masa din asol masan,  
2 “Chelhon inlang, namasang jon lhon'a khopi sunga khun lut lhon'in. Nalut lut lhon leh sangan nou kihen, achunga koima touna khahlou lai khat namu pai lhon ding ahi. Hichu sutlha lhon inlang hin kaiphei lhon'in.  
3 Mi khat touvin, 'Ibola nasut lhon ham?' tia ahin doh leh, ‘Pakaijin manna nom aneiye, chomkhat jouteng hinthah vah kit lhon nange,’ tilhon'in,” atipeh e.  
4 Seijui teni ache lhon'in, khopi sung lamlen'a inkot poa kotphunga sangan nou kihen agamu lhon tan ahi.  
5 Chuin asut lhon leh akom'a ana ding ho loikhat in, “Ibola sangan nou chu nasut lhon ham?” atiuvin,  
6 Chuin amanin Jesun asei bang chun amaho kom'ah asei lhon'in ahile ahin phalpeh tauve.  
7 Sangan nou chu Jesu henga ahinkai lhon'in, achunga apon'u asep'un, Ama achunga atoutan ahi.  
8 Mipi atama tamin lampiah apon'u aphauvin, mi abangkhat in loulaiya theoboh asat'un lampiah aphauvin ahi.  
9 Jesu chu alailunga achesah'un, amasang lam le anunglama, “Pathen thangvah-in umhen! Pakai min'a hungpa chu anunnome!✡  
10 Lenggam hunglhung ding Pu David gam chu phattheiboh chang hihen! Chungnungpen'a Pathen chu thangvah-in umhen!” tin asam asam'un ahi.  
11 Chuin Jerusalem khopia Hou-In'a chun Jesu agalut in, ijakai avet kimvel sohkei jouvin, nilhah lam jong ahitan, apot in som le ni ho cheng toh Bethany'a akile kit tauvin ahi.   

Jesun theichang phung agaosap 
 

12 Chuin ajing jingkah in Bethany'a kon'a ahung potdoh leh agil akel tan ahi.  
13 Hichun theichangphung amun, aga aum khattou le tia agavet le theiga phat lhingjep nailou ahitoh lhon'in ado tailou aga ima amu tapoi.  
14 Jesun thingphung jah a chun, “Tukal lhah koiman natheiga nekit tahih hen!” atitan ahi. Chutia asei chu aseijui ten ana jauvin ahi.   

Jesun Hou-In asuhtheng 
 

15 Chuin Jerusalem ahung lhun'un, Jesu Hou-In sunga alut in, asunga thiljoh ho leh thilcho ho anodoh pantan, chule sumlheng ho dokhang le vakhu johho touna chu alekhup peh tan ahi.  
16 Hou-In sunga chun koiman thilkeo ajoh le ding ajanom tapoi.  
17 Ajah uva aseijin, “Thubua: ‘Ka-in chu namtin dinga taona in kiti ding ahi,’ tia kisun hilou ham? Ahin nang hon gucha michomho kokhuh in naso tauve,” atin ahouse tai.✡  
18 Hichu thempu pipuiho le hou danthu themhon ajauvin ahile, athimah tauvin, Jesu tha ding tohgon aneipan tauve. Hinlah mipin athuhil chu kidang asah uva angainom jeh u chun Ama chu akicha uvin ahi.  
19 Hiche nilhah chun Jesu le aseijui ten khopi adalha tauve.   

Theichang phung kigaosapna thua kon kihilna 
 

20 Ajing jingkah a theichang phung chu ahin jotpau leh ana goplhasa a aum chu amu tauve.  
21 Chuin Peter in ageldoh in, “Vetan Houhil, theichang phung na gaosap chu agoptai!” ati.  
22 Chuin Jesun adonbut in, “Pathen tahsanun,  
23 Tahbeh a ka seipeh nahiuve, koi hileh hiche mol jah a, ‘Kichon doh inlang twikhanglen'ah kilehlut tan,’ ati leh chuti jeng ding ahi. Hinlah hichu tahsanna dihtah nei le lung opkaina beihel ahi angaiye.✡  
24 Hiche jeh a chu kasei ahi, nataova thil nathum chan chu namu sa'n ngaito leu chun namu dingu ahi.  
25 Chule atao dinga na dinpet leh van'a na-Pauvin jong nasuh khelnau angaidam theina din koi hijongleh nadou uchu ngaidamun.✡  
26 Nanghon mi suhkhel na ngaidam lou vangule van'a na-Pauvin nangho suhkhel jong angaidam louding ahi,” ati.   

Jesu thunei dol adoh u 
 

27 Jerusalem ahunglhung kit tauvin, Jesu Hou-In sungah aga vahlen ahileh thempu pipuiho leh dan thusun ho ahenga ahungun,  
28 “Ipi thuneina'a hiti ho hi nabol ham? Hitobang bolna dinga kon thaneina napeh ham?” atiuvin ahi.  
29 “Keiman thukhat nadong uving ting nei donbut'un lang chuteng keiman jong ipi thuneina'a hiche hi kabol ham na seipeh nauvinge,” tin Jesun adonbut in ahi.  
30 Hichun, “John chun twilutsah abol thuneina chu vanna kon ham, ahilouleh mihem a kon ham? Nei donbut un!” tin adongtai.  
31 Amaho le amaho akidongto uvin, “Van'a kon ahi tileu hen achutileh ibola John natoh na tahsanlou uham tintin,  
32 Mihem a kon ahi iti ngap diu baham?” akitiuvin ahi. Amaho akichauvin ahi—mijousen John chu themgao tahbeh a angaito cheh-u ahijeh chun.  
33 Achainan adonbut un, “Kahe pouve,” ati tauve. Chuin Jesun adonbut in, “Achutile ipi thuneina'a hicheng hi kabol ham ti keiman jong na seipeh povinge,” atitai.    

Lengpilei le alei lhouho thulem 
 

1 Chuin Jesun thulem in thu ahil pantan: “Mikhatnin lengpilei abolin, akimvel ah pal agenin ahi. Chuin achilna ding khuh alaiyin, insang asan, chuin alei lhouho khut ah lousan dingin apedoh in gam dangah achetan ahi.✡  
2 Aga lo phat ahi phat in ama chan ding chu ladingin alei lhouho henga asoh ho khat asoltai.  
3 Hinlah alei lhouho chun amapa chu amanun avouvin, khutgoh keovin ahin soldoh tauve.  
4 Chuin lou neipan asohho khat asol kit leh ama jong chu ajumso uvin, alu ahin vohpeh uve.  
5 Chujouvin achom khat asol kit in ahile ama chu ahin that tauve. Chule adang asol ho jong abang ahin vouvin, abang ahin that un ahi.  
6 Asol thei ding khat bou aum tan, ama chu achapa deitah chu ahi. Lou neipan achaina keiyin, ‘Kachapa ahijeh in ana jabol nauvinte,’ tin ama chu asoltan ahi.”  
7 “Ahinlah alei lhouho chu akihouvun, ‘Veuvin, agamngah ding, agoulo ding pa ahunge. Thatdoh utin agam hi eiho chang taute,’ akitiuvin ahi.  
8 Chuin aman'un, athat un along chu lengpilei polam'ah alehdoh tauvin ahi.”  
9 “Hichan gei chu ahitah leh lengpilei neipa chun alei lhouho chu ilotante tia nagel uvem?” tin adong'e. “Na seipeh unge—ama hungin tin alei lhouho chu sugam intin lengpilei chu midang pedoh tante.  
10 Thubua kisun: ‘Insa hon adeimo uva apaiyu song chu inning songin apang tan,✡  
11 hiche hi Pakai thilbol ahin, vet dingin avetlom lheh e,’ tia kisun chu na simdoh khah hih uvem?” tin adonge.  
12 Chupet a um hou lamkaiho* chun—alei lhou migilou ho chu amaho toh kitekahna'a kisei ahi tin agel tauvin, Jesu chu mat ding ago tauvin ahi. Ahinlah mipi ho akichat kit jeh uvin, adalha uvin achemang tauve.  
13 Chomkhat jouvin lamkaiho chun thua themmo chansah a mattheina dingin Pharisee ho phabep khat le Herod miho phabep chu Jesu thudoh bol dingin asol un ahi.   

Caesar kaipeh thudol 
 

14 Hichun agacheuvin, “Houhil, Nangma midih nahin, koima gin na neipoi. Dihtah a Pathen lampi chu nahil ahi chu kaheuve. Ahile nei seipeh un—Caesar kai kapeh uhi dihthei ding hinam ahilou le dihlou ding ham?  
15 Kapeh diu ham, kapehlou diu ham?” agati uve. Jesun aphatlhem nau chu amudoh in, adonbutnan, “Ibola nei lunglah uham? Romte dangka pumkhat hin choiyun lang nei vetsah un, chule na seipeh uvinge,” ati.  
16 Ahin choi phat un, Jesun aven, “Hichea kinam hi koi lim le koi min ham?” tia adoh leh, ama hon “Caesar a ahi,” atiuvin ahi.  
17 Chuin Jesun, “Chuti ahile aphai, Caesar a chu Caesar peuvin lang, Pathen'a chu Pathen peuvin,” atipeh tai. Adonbutna chu adatmo lheh jengun ahi.   

Mithisa thokitna thudol Jesu adoh u 
 

18 Chujouvin Sadducee—mithi thokitna aumpoi tiho—chu ahengah ahungun, ajah a thudoh aneiyun,✡  
19 “Houhil, Mose’n eithupeh dungjuiyun mi khat touvin cha nei louva ajinu adalhah a, athi tah a ahile, asopipa chun ajinu chu vehen lang asopipa phunggui aman louna ding chun chi khaipeh hen tin akiseiye.✡  
20 Achutile, tekahnan ucha pasal sagi aum'e. Amasapen pa chun ji aneijin chikhai louvin athitai.  
21 Aban'a pan amanu chu jin aneijin chikhai louvin athin, athumna pa jong chutima chu ahin,  
22 Hiti chun akitol suhpeh tauvin, asagi uvin chikhailou ahi tauve. Achainan numeinu jong chu athitai.  
23 Ahileh tun nei seipeh un, thokit nia amanu chu alah uva koipen ji hitan tem? Ijeh-inem iti leh asagiuva amanu chu jia anei cheh u ahitai,” atiuve.  
24 Jesun adonbut in, “Na suhkhel'u chu Pathen thubua thu kisei na hethem pouvin chule Pathen thaneina nahet lou uhi ahi.  
25 Ijeh-inem iti leh mithiho athodoh tengu chule ji anei tahlou diu chujongleh kichensahna um talou ding ahi. Hiche thudol'a hi vanna Vantil te tobang hi ding ahi tauve.”  
26 “Ahileh, mithiho kaithouva aum diu thudol hi—Mose'n hamboh meikou thudol asutna-ah, Abraham, Isaac chule Jacob thi jou khonungpeh a Pathen'in Mose kom'a, ‘Keima Abraham Pathen, Isaac Pathen chule Jacob Pathen kahi,’ tia asei thu chu sim khalou nahiuvem?✡✡  
27 Chu dungjuiya chu ama ahingho Pathen ahin, athihoa ahipoi. Nanghon thu hettohlou suhkhelna lentah naneiyu ahitai,” ati.  
28 Chua houdan thuhil ho lah a khat in akihou nau chu anajan, Jesun kichentah a ahil chu ahechen in, hijeh chun aman Jesu jah a, “Thupeh jouse lah a hoiche pen hi thupi pen ham?” tin adongtai.   

Thupeh pipen 
 

29 Jesun adonbut in, “Thupeh pipen chu hiche hi ahi: ‘Ngaiyun, Vo Israel! Pakai I-Pathen uhi ama bou Pakai ahi.✡  
30 Nangman Pakai na Pathen chu, nalung pumpi, nahinna pumpi, na ngaitona pumpi chule na thaneina jousea na ngailut mong mong ding ahi.’✡  
31 Anina jong kibangchet in athupin ahi, hichu: ‘Nangma na kingailut bangin naheng nakom ngailun.’ Hiche teni sanga thupijo thupeh dang aumpoi,” ati.✡  
32 Hou dan thuhil pan adonbut in, “Na seihoi ngeiye, Houhil. Nangman thudih tah in thu na seiyin Pathen khat seh bou aum'e, Pathen dang aumpoi nati-e.✡  
33 Chule Pathen chu lungthim pumpi, khohet theina pumpi le thanei jousea ngailut ding ahi chu kahen, chule eima ikingailut banga iheng ikom ngailut ding jong chu kahei. Hichu ganpum goa kilhaina le longlhenna sangin gamchengin aphajoi,” ati.✡  
34 Dan thuhil pan kichen tah a adonbut ajah phat in Jesun ajah a aseijin, “Nangma Pathen Lenggam toh na kigamlat poi,” atipeh tai. Chukal chun koiman thudang adongngam tapoi.   

David Chapa Thudol Asei✡ 
 

35 Phat chomkhat jouvin, Jesun Hou-In sunga thu ahil pet in miho adongin, “Dan thusun hon Messiah chu iti David chapa ahi atiu hintem?  
36 Ijeh-inem iti leh Lhagao Thengin ahil a kon'in David jengin jong, ‘Pakaijin ka Pakai jah ah, jabolna mun'ah kajet lamin touvin na melmate cheng nakeng chotphaa kanei sah masangsen,’ anatin ahi.✡  
37 David ama tah in Messiah chu 'ka Pakai,' asah in, achutileh Messiah chu achapa iti hithei ding ham?” atin ahi. Mipi chun Jesu thusei chu thanom tah in angaiyui.   

Jesun dan thusun ho umchan asei 
 

38 Jesun aseibe kit in, “Dan thusun hoa kon'in kihong phauvin! Ajeh chu ama hon sangkhol chol kiah a kholai lenna chule kailhanga min chibai aboh diu athanoppi uve.  
39 Chule kikhopna in le golvahna a touna pipen adeiyui.  
40 Hinlah kiphatlamna beihelin meithaiho nei le gou lahpehna dingin alhemlha jiuvin, hougut tah bangin japi mutheina ding munhoah sottah tah taona amang jiuve. Hiche jeh a hi amaho hi gotna sangtah chang diu ahi,” ati.   

Meithainu thilto 
 

41 Chuin Jesu Houin sunga sumdolna bom jon'ah atouvin, mipin sumdolna boma sum ale-lut chu aven ahile mihao tamtah in tamtah tah ale-lut'u amui.  
42 Chua chun vaicha tah meithainu khat ahungin sumsan nong pumni alehlut in ahi.  
43 Chuin aseijui te ho akouvin ajah uva, “Tahbeh a kasei ahi, hiche meithai vaichanu hin adang jouse sangin sumdolna ah atam le-lut pen'e.  
44 Ijeh-inem itileh adang ho jouse khun aneival ato'u ahin, amanu vang hin aneichasun ahinpi chengse ale-lut jeng ahi,” ati.    

Jesun Hou-In chim ding asei masah 
 

1 Chuin Jesu Hou-In'a kon'in apotdoh in, aseijui te khat in aseijin ajah-ah, “Houhil, vetemin hichea in len thupitah ho hi! Abanga song lentah tah kimang ho khu athupi ngeiye,” ati leh,  
2 Jesun adonbut in, “Henge, ven, hiche in lentah ho hung kisuchim sohkei ding ahi. Songkhat jeng jong khat chunga kisethom um louhel ding ahi!” ati.   

Gim le da, hesoh kipat 
 

3 Phat chomkhat jouvin Jesu Olive Lhanga Hou-In jon'ah atouvin ahile, Peter, James le John chule Andrew ahenga ahungun, ajah a adongun,  
4 “Nei seipeh un, hitobang phat chu itih tengleh hi ding ham? Hitobang ahung lhun ding hettheina ding amelchihna nei seipeh un,” atiuve.  
5 Jesun adonbut in, “Koimacha kilhep lhah sah hih un,  
6 ijeh-inem itileh mi tamtah keima minin hungun tin, “Keima Messiah kahi,” tiuvin tin mi tamtah alheplhah dingu ahi.  
7 Chule gal kisat thuthang najah diu ahi, ahivangin lunglinglau hih-un. Henge, hitiho chu hunglhung tei ding ahin, ahivangin achaina hiloulai ding ahi.  
8 Namkhat le namkhat chule gamkhat le gamkhat kidou ding, leiset chung mun chom choma lingkihot a, kellha ding ahivanga hichu naosonat kipat tobang hinalai bep ding, aban'a jong um ding ahinalaiye.”  
9 “Hitiho chu ahung lhun tengleh, kiging phauvin! Khosung vaipo ho khut a pehdoh a naum dingu, chuleh Hou-In munho a jep le suhgim'a naum dingu ahi. Keima nungjui nahi jeh uva vaipoho le lengho masanga thutanna anga nadin dingu ahi. Hinla hiche phat chu keima thudol na seipehna diuva phat kijenpet hi ding ahi.✡  
10 Ijeh-inem iti leh Kipana Thupha hi namtin lah a kihillhang ding ahi.  
11 Ahivangin ama hon namat uva a angsung uva nadin tengule ipi kasei ding ham tin lungdong masa hih-un. Hitobang phat teng chuleh Pathen'in sei dinga napeh chan'u chu sei jengun, ajeh chu aseiya chu nangho hita louva Lhagao Theng joh hi ding ahitai.”  
12 “Chule asopin asopipa, apan acha tha dinga ahin pehdoh ding, chaten anu le apa ahin douva atha diu ahi.  
13 Chule kaseijui nahi jeh uva mijousen nahin vetda dingu, ahinlah akhonni geiya thohlhumpa bou chu huhhing'a um ding ahi.”✡   

Thoh genthei hahsa tah 
 

14 “Thet umtah thil suboh chu adinlouna ding dol mun'a adin namu nikho'u hunglhung ding ahi.” (Asim hon chingthei tah a sim ding!) “Chuteng chuleh Judea gama um chengse thinglhang gamah jamlut hen.✡  
15 Inchunga umho jong athilkeo kilah dingin kumsuh dahen.✡  
16 Koitobang loulaiya um jong avon-ah sangkhol kilah dingin hung kile dahen.  
17 Ohe! Chuche phat laitah a naovop le naonoi chepsah ho ada nadiuve!  
18 Chuche phat chu phalbi daplai ahilouna dingin taovun.  
19 Chutobang gentheina nasatah chu Pathen’in leiset asema pat tuni geiyin aum khahih laiye; chuleh um jong umkit louding ahi. .✡  
20 Tahbeh a Pakaijin hiche phat chu asuhchom lou hileh ahing’ah khatcha jong umlou ding ahi. Ahinlah, alhenchom te jal’a chuche nikho ho chu asuhchom ahitai.”  
21 “Chule koitobang hamkhat in najah uva, 'Veuvin, hikom'a Messiah aum'e,' atia ahilouleh 'Khukom'ah aum'e,' ati jongleh tahsan hih un.  
22 Ajeh chu messiah lhem le themgao lhem hung sohdoh intin melchihna le mu kidang dang ahin vetsah dingu ahin, ahithei le lhenchomte jeng jong lheplhah ding ahin got diu ahi.  
23 Nangho vang chingtheiyun, ijakai kahil masah dem nahiuve!  
24 Hitobang nikho ho jouteng chule nisa thim intin lha vah talou ding,✡  
25 vanlaijola kon'in ahsiho pullhan tin, van'a hatnaho chengse kihot ling soh ding ahi.✡  
26 Chutah leh mitin in vanlaijola Mihem Chapa chu athuneina le aloupina toh meilom chunga ahung amu diu ahi.✡   

Mihem chapa hungna ding 
 

27 Chuteng tah chule Aman avantil ho asola leiset monga pat van mong geiya kolkimvel lia kon'a alhenchomte alonkhom ding ahi.”  
28 “Tuhin theichang phunga kon'in kihillun. Abah adon'a, ajih akilhap tengleh nipi anaitai ti naheuve.  
29 Chutobangma chun, nang hon jong hicheng chu aguilhun namu tengule, ahungkitna ding anaitai, kotbul ahung geitai ti heuvin.  
30 Tahbeh a ka seipeh nahiuve, hichengse aboncha a aguilhun masangsea tulai khang mite hi manglou ding ahi.  
31 Van le lei mang ding ahin, keima thu vang manglou ding ahi.” Koiman Anikho le Anidan Ahepoi  
32 “Ahivangin hitobang ahungsona ding chu koi hihen, vanna Vantil te hihen Chapa hijongleh,   

Pa tailou koiman anikho le anidan tah chu ahepoi.✡ 
 

33 Aphat tah nahetlou jeh un, chingtheiyin kiging jingin umun!  
34 “Mihem Chapa hungkit nikho hi tekahnan: mi khat in asohten atoh dingu thuneina apeh a, kotngah jong kiging jinga um dinga thu apeh a, a-in dalha a kholgama chemang tobang ahi.✡  
35 Hijeh chun kiging jingin um'un! Ijeh-inem itileh inneipu chu itih a ahung ding nahe pouve, nilhahlam ahim, jankhangkim ahim ahung ding phat nahe pouve.  
36 Gihna um louva ahung lhun achun na imut pet u hung tohkhante.  
37 Nangho jah a kasei hi mijouse jah a kasei ahi. Kiging jingin umun!”    

Hou lamkai hon Jesu tha ding agon u 
 

1 Hichun Kalchuh Kut le Cholsolou Changlhah Kut kimanna ding nini aum tan ahi. Thempu pipuiho leh dan thusun hon Jesu chu guhthima mat'a tha theina ding lampi anahol jing nalaiyun ahi.✡  
2 Ahin, “Kalchuh Kut sung hida hen,” “achuti louleh mipi lah a thunoh umget inte,” tin akinopto uve.  
3 Chuin Jesu chu Bethany mun'a Simon phah anaveipa, in'ah alhunge. Chua an aneh laiyin numei khat in songval bomin thaonamtui mantamtah ahin choiyin, abom chu asukeh-in aluchungah abunglhan ahi.✡  
4 Ahin alah uva loikhat chu alung nommo uvin, “Ibol'a hitia hi thaonamtui mantam kimoh suhmang hitam?  
5 Ijeh-inem itileh hiche thaonamtui hi kijoh leh kum lhunga thalo jat toh kikot intin, hichu vaicha gentheiho pehthei hi ding!” atiuvin aphunkhum tauvin ahi.  
6 Ahinlah Jesun adonbut in, “Amanu achangin dalha uvin. Ka dinga thilpha abol jeh a idia naseiset uham?  
7 Ijeh inem iti leh vaicha le gentheiho nakom uva aum jing nauve, nagot chan uva nahu theiyu ahi. Kei vang nakom uva um jing ding kahipoi.✡  
8 Amanun abolthei chan abol ahitai. Ka thilong chu vuiya ahung um theina dinga thao einu masat ahitai.  
9 Keiman tahbeh a ka seipeh nahiuve, vannoi pumpia Kipana Thupha kilhangsapna chan'a hiche numeinu thilbol jong hi amanu hetjingna a kisei toupeh ding ahi,” ati.   

Jesu johmang ding Juda anop 
 

10 Chuin som le ni ho lah a mi khat Juda Iscariot chun Jesu chu matsah theina dingin thempu ho henga aga chen ahi.  
11 ama hon ahet phat un akipatdoh un, ama chu sum peh dingin atem tauvin ahi. Chuin aman Jesu chu pehdoh a matsah theina ding agomkom'ahol tan ahi.   

Jesun aseijui te toh Kalchuh Kut ankong asokhom 
 

12 Cholsolou Changlhah Kut nimasa nia Kalchuh Kut kelngoi atha pet uvin aseijui ten ajah ah, “Kalchuh Kut Ankong hoikom'a kagon diu nadeiyem?” atiuvin ahi.  
13 Hichun aseijui mini khopi sunga gache lhon din asolin, “Khopi sung nalut lhon teng, twibel pua mi khat nato lhon ding ahi. Ama chu jui lhon'in.  
14 Ama alutna inneipa jah a chun, ‘Houhil'in: Ka seijui te toh Kalchuh Kut ankong ka sokhomna diu indan chu hoilai ham? ati,’ gati lhon'in.  
15 Chule ama tah in insong chunga indan lentah gontupsa a kikoi khat navetsah lhon ding ahi. Hikom chu ahi ineh khomna diuva na gonna diu mun chu,” ati.  
16 Chuin seijui teni chu apot lhon'in, khopi sungah alut lhon'in, akisei bang chun ima jouse chu agatoh lhon'in, Kalchuh Kut an ding chu aga gong lhon tai.  
17 Hichun nilhah in Jesu aseijui te toh chua chun agalhung tauve.  
18 Atou uva an aneh laitah un, Jesun aseijin, “Tahbeh a kasei ahi, tua kaneh khompi lah a khat hin eipeh doh ding ahi,” ati.✡  
19 Amaho alungkham pan tauvin, bannei chan khat khat in ahin dongui, “Kei kahim?” tin.  
20 Aman adonbut in, “Nangho som le ni lah a khat, tua lhengkong kasokhompi hi ahi.  
21 Mihem Chapa chu athi ding dol masanglai peh a pat Thubua ana kiseisa ahitai. Hinama jongleh, Mihem Chapa melmate khut a pedoh a johdohpa chu—Ohe, ada nading e! Ama chu apen'a ana penglou hile ama dinga phajo dinga!” ati.   

Pakai anjon kiphudoh 
 

22 Chuin a anneh laitah un Jesun changlhah phabep alan, hichu phatthei aboh in, chuin ahehbal bal'in aseijui te apen, “Hiche hi katahsa ahi, neuvin,” ati.  
23 Chule khon'a lengpitwi alan, phatthei aboh in amaho chu apen, chuti chun abonchauvin adon sohkei tauvin ahi.  
24 Chuin Aman ajah uva aseijin, “Hiche hi ka thisan, Pathen le amite kah a kitepna thah um photchetna ahi. Hiche hi mi tamtah chonset ngaidamna dinga longdoh ahi.✡  
25 Tahbeh a ka seipeh nahiuve, keiman Pathen Lenggam'a athah a kadon kit ni ding tailou lengpitwi hi kadon louding ahitai,” ati.  
26 Hichun la asauvin, chujouvin apotdoh un Olive Lhang lamah ache tauvin ahi.  
27 Lampia achepet un Jesun ajah uva aseiye, “Nangho na boncha uva nalungthoi sohkei diu ahi. Ijeh-inem itileh, Pathen thubun: ‘Keiman kelngoi chingpa kavohlhuh ding ahi, chujou teng akelngoite chu chehchao diu ahi,’ ati.✡  
28 Ahinlah keima thina a kon kahung thodoh jouteng Galilee gam lama namasang uva kache ding chua chu neimu diu ahi,” ati.✡   

Peter in aseilep ding Jesun asei masah 
 

29 Chuin Peter in aseijin, “Aboncha uvin lungthoi jonglehu, kei vang lungthoi ponge,” ati.  
30 Hichun Jesun, “Keiman tahbeh a kasei ahi, Peter—nangman tujan'a ah nivei akhon masanga thumvei nei seilep ding ahi,” atipeh e.  
31 Peter in, “Kanompoi! Nangma toh thitha tei ding hijongleng, naseilep hihhel ing kate,” atichang melin ahi. Chule abonchauvin achuti seicheh un ahi.   

Jesu Gethsemane honsunga atao 
 

32 Amaho olive thinglei lah a Gethsemane atiu honsung achun ahungun, chuah Jesun aseijin, “Keima katao sungsen nangho hikom'a hin anatou jingun,” ati.  
33 Aman Peter, James chule John akipuiyin, alunghem lheh jeng tai.  
34 Chuin Jesun, “Thina khop helin kalung hesoh behseh jengtai. Hikom'a hin um unlang eina kiginpeh un,” ati.  
35 Chule amasang lamah neokhat ache chon'in tollah akhupboh in alhun, ahithei le hiche phat chu Ama a kon'a akitolmang theina dingin ataove.  
36 Akapjah in, “Abba, Hepa,” “Imajouse Nanga dinga hithei ahi. Ahitheile hiche gimthohna khon hi keiya kon'in kitolmang hen. Hinla Nangma lunggot bang joh hihen lang, keima lunggot bang hida hen,” tin atao tai.  
37 Chujouvin ahungdoh le khatte ho chu ana imutlhuh u ahung toh in, Peter jah a, “Simon, na imut hitam? Nidan khat jeng jong kiginga um joulou nahim?  
38 Lhepna a nalhah louna dingun, kigingun, taovun ijeh-inem iti leh lhagaovin agonan, tahsan ajolou ahi,” ati.  
39 Chuin amaho adalhan, ache kit in atao ngai bangin agatao kittai.  
40 Chuin ahung kile kit in ahile amaho chu ana imut'u ahungtoh kit in, aimutso behseh jeh un adonbutje ahepouve.  
41 Athumvei channa a ahung kile kit chun ajah uva, “Tun imu uvin lang kitha-ol tauvin. Aphaset tai, phat alhingtai. Hinla—veuvin, Mihem Chapa hi michonse te khut a kipedoh ahitai.  
42 Kipat un, chetau hite. Veuvin, eipedohpa hiche akhun aumtai!” ati.  
43 Jesun hichu asei jou jouvin, hetman louvin, Judas, aseijui ho lah a khat chu, mihonpi moltum le chemjam kichoi puma hungho toh ahung kilhon khom'in ahi. Amaho chu thempu pipuiho leh hou lamkai hon ahinsol'u ahi.   

Jesu johdoh le mat a aum 
 

44 Ajohdoh a pangpa, Judas Iscariot chun melchihna ahil masan, “Namat diu chu chibai kaboh a kachop penpen chu hi ding ahi. Ama chu puimang un,” ati.  
45 Ahung lhun lhun'un Juda chu Jesu hengah achen, “Houhil!” tin chibai bohnan achoptai.  
46 Chuin akhut alhauvin Jesu aman tauvin ahi.  
47 Jesu nungjuiho lah a mi khat in achemjam asatdoh in Thempu Chungnung sohpa asat leh abilkol langkhat asatlhan ahi.  
48 Jesun adongin, “Galguh bol ho man dinga kon banga moltum le chemjam thoa keiman dinga nahung uham?  
49 Hou-In sunga kaum laiya ibola neimat lou uham? Niseh leh nalah uva thu jong kanahil jinge. Ahinlah Thubua thu kiseisa aguilhun na dinga hitia hi thilsoh vang ahinai,” ati.✡  
50 Chuin aseijui te jouse akithecheh un, ajamgam tauve.  
51 Alah uva gollhang khat asangkhol tupat ponnem khat seh kiah aumin, ama chu ahungkon hon amat ule,  
52 Aman avon-ah chu akhut uva adalhan, asagohkeovin ajammangtai.   

Hou lamkaiho masanga Jesu 
 

53 ama hon Jesu chu Thempu Chungnung hengah akaiyun, chua chun thempu pipui chengse le vaipo upaho chule dan thusun ho ahung kikhomun ahi.  
54 Peter in galkangin ahin juipeh in chule jangpet'in Thempu Chungnung inpi leitol sungnung geiyin ajuilut peh in chua chun sottol leho lah a atouve.  
55 Asunglamah, thempu pipuiho leh hou lamkaiho chengsen Jesu tha theina dia hehsetna le themmo channa ding pansat theina ding ahol un ahivanginla amu pouvin ahi.  
56 Jouthu tamtah in ahehseuvin, ahinlah akitoh tapouvin ahi.  
57 Akhonna in, mi phabep akipatdoh un,  
58 “Amaa kon'a kajah u chu: khut a kisa hiche Hou-Intheng hi suse ingting, nithum jou leh khut a sahlou achom dang khat katundoh ding ahi,” ati e tin ahin hehse tauvin ahi.✡  
59 Ahivanginla hichea jong chun athuseiyu akitoh kit pouvin ahi.  
60 Chuin Thempu Chungnung chu mipi masanga adingdoh in, Jesu thudoh abolin, “Hite hon naheh nau thu aseiyuhi na donbut louding ham?” ati.  
61 Ahivangin Jesun donbut louvin thipbeh in aumin, chuin Thempu Chungnungin adongin, “Nangma Nunnom Chapa, Messiah chu nahim?” atitai.  
62 Jesun adonbut in, “Kahi,” atin, chuleh, “Nanghon Mihem Chapa hi thuneina mun'a Pathen jetlam'a atouva chule van meilah a ahung namu dingu ahi nalaiye,” ati.✡  
63 Chuin Thempu Chungnung chun alunghan vetsahnan aponsil abotkeh in, “Hettohsahna ipi iholbe nahlai dingu ham?  
64 Pathen ataitomna thu naja tauve. Nanghon iti nagel um?” atileh abonchauvin asam'un, “Athi dinga lom ahi!” tin aeo lahlah jengun ahi.✡  
65 Mi abangkhat in achil asetkhum'un chule amit akanpeh un, akhutnun achumun, “Gaothu nei seipeh un,” tin eltolin ahouvun, angeiphe abengun apuimang tauve.   

Peter in Jesu aseilep 
 

66 Hiche pet a chu Peter noilama leitol'a uma ahin, Thempu Chungnung ole numei khat ahungin ahile,  
67 Peter in mei aoi chu amun, amanu chun aven ajah a, “Nang jong Nazareth Jesu toh kiloi nahi,” ati.  
68 Ahinlah Peter in, “Nasei chu kahe hih hel'e,” tin adonbut in, leitol maiya apotdoh leh ahchal akhongtai.  
69 Chuin sohnu chun amun akom'a ding ho jah a, “Hiche pa hi amaho lah a khat ahi!” atikit e.  
70 Ahinlah Peter akilep kittai. Chomkhat jouvin, akom'a ding ho chun, “Amaho lah a khat mong mong nahi, ajeh chu Galilee mi nahi e,” atikit tauvin ahi.  
71 Ahivangin aman, “Kajou kasei leh gaosap chang inge—nasei pau hi kahekha hihbeh e!” atijeng tai.  
72 Chujou jouvin aniveina in ah ahung khong paitan ahi. Chutah chun, Jesu thusei: “Ah ni vei akhon masanga thumvei nei seilep ding ahi,” ati chu ageldoh tan, hakan akaptan ahi.    

Pilate angsunga Jesu 
 

1 Chuin jingpi tah in thempu pipuho, vaipo upaho, dan thusun ho, chule hou vaipoloi chengse akihou paiyun, Jesu chu akan'un, akaiyun Pilate khut ah apedoh tauve.  
2 Pilate in Jesu adongin, “Nangma Judah te Lengpa nahim?” ati leh, Jesun adonbut in, “Nasei chu adih e,” ati.  
3 Chuin thempu pipui hon thu tamtah in ahehse tauvin ahi.  
4 Pilate in adong kit in, “Amaho hi na donbut louding ham? Vetang thu hijat a nahin heh uhi?” Jesun adonbut loubeh phat in Pilate in adatmo lheh jenge.  
5 Jesun adonbut lou phat in, Pilate in adatmo lheh jengin ahi.   

Jesu tha dinga thutanna mun alut 
 

6 Vaipopa chena ngai dol'a kumseh a Kut sungse leh, sohchang ho lah a amipin athum pen pen khat chu alhadohpeh ji ahi.  
7 Chulai chun songkul'ah Barabbas atiu gamsunga chohnoh bol le tolthat khat aumin ahi.  
8 Mihonpi chu Pilate henga acheuvin, angaina banga songkultang khat lhadoh din agaseiyui.  
9 Chuin Pilate in, “Judah te lengpa hi lhadohpeh leuveng nadeiyum?” tin aseitai.  
10 Ama chun thempu pipui hon thangset man'a apehdoh u ahi ti chu ahet ahi.  
11 Ahivangin thempu pipui hon Barabbas joh chu lhadohna dingin mipi chu atilse uvin ahi.  
12 Hichun Pilate in ajah uva, “Achutileh Judah te Lengpa nati pau hi i-kalo ding ba hitam?” ati.  
13 Chuin ama hon asamkit un, “Thingpela khenbeh in!” ati tauve.  
14 “Ijeh-inem? Ipi abolset em?” tia Pilate in asei vangin, mipi chun ahasap cheh un, “Thingpel'a khenbeh in!” ati tauve.  
15 Mipite lunglhaina dingin Barabbas alhadoh in, Jesu chu ajep jouvun thingpel'a khetbeh dingin apedoh tan ahi.  
16 Chuin hemchoi (Sepai) sottol hon Ama chu inpi sunga vaipo (Praetorium atiu) chun akailut un, sepai jouse akoukhom sohkeiyun ahi.  
17 Chuin Jesu chu ponsandup asilpeh un, leng lukhuh tobanga linga kiphan chu akhuhpeh ui.  
18 Chuin, “Judah te Lengpa, choianun!” tin, totnopnan chibai aboh un ahi.  
19 Chuin amaho chun peng tenggolin alu avouvin, chule achil asetkhum'un, totnopnan adilsu uvin chibai aboh ui.  
20 Achainan ael-ela totnopna'a abol jouvun aponsan chu ahoh lhauvin, ama pon ale silpeh un thingpela khetbeh dingin apuiphei tauvin ahi.   

Jesu thingpel'a aki khetbeh 
 

21 Cyrene kiti gam kochong langa pat hungkon, Simon kitipa chutoh amaho chu lamkah a akitohpa uvin, hichun ama chu acham louvin Jesun ahinput thingpel chu aputsah un ahi. (Simon hi Alexander le Rufus penna pa ahi.)✡  
22 Chuin Jesu chu lugu-mun atiu Golgotha mun achun alhut tauvin ahi.  
23 Chuah myrrh toh kihal lengpitwi apeuvin ahile Ama anompoi.  
24 Chuin thingpel'a akhenbeh un, aponsil chu avangpha pha chang hen tin vang asang tauve✡.  
25 Jesu akhetbeh u chun jingvai nidan ko ahitan ahi.  
26 Achunga chun ahehnau hetnan, “Judah te Lengpa” tia kisun chu atah un ahi.  
27 Ama toh gamsunga chohnoh bol mini, khat aveilamah, khat ajetlamah akhenbeh un ahi✡.  
28 “Ama michonse chochibol ho toh akisimtha tai,” tia Lekhabua kisun chu aguilhung tan ahi.  
29 Chuin achele avahleho jousen akhasuh khumun, “Katei! Nangin Hou-In kasuhchima nithumni leh kasahdoh kit ding ahi natin, tuchun kivet in.  
30 Nangma kihuhhing inlang thingpel'a kon chun hung kumlha tangem!” atiuvin ael-elin ahouvun ahi.  
31 Chutobangma chun thempu pipuiho le dan thusun hon jong abol ui. “Aman midang ahuhhingin, Ama akihuhhing theipoi!  
32 Kamu uva kahet theina dingun Israel te lengpa chu tutah hin thingpel chunga kon'in hung kumlha hen!” atiuvin totnopnan abol'un ahi. Ama toh kikhetbeh tha teni jong chun hiti chun asei lhon e.   

Jesu thi 
 

33 Chuin sunkim vel hin gam jouseah nidan thum chan mu athim tan ahi.  
34 Hichun nidan thum dontah in Jesu hapen in apengin, “Eloi, Eloi, lema sabachthani?” atitai. Hichu “Ka Pathen, ka Pathen, ibola nei dalhah hitam?” atina ahi✡.  
35 Avel'a umho phabep chun Elijah akou hinte atiuve.  
36 Hichun mi khat alhaijelin, lengpitwi thuh a twichop phon ade lhop in, adon theina din peng tenggol leh chu adom in, amapa chun, “Khongaiyutin, Elijah in ahung huhdoh em veuhite!” ati✡.  
37 Chuin Jesu kithongtah in ahung peng kit in ahai atantai.  
38 Hichun Hou-In'a pondal len chu achunga pat anoilam geiyin a ehlha paiyin, kehni akiso tan ahi✡.  
39 Chule Rome sepai jalamkai khat in thilsoh ijakai amu jouvin, “Hiche pa hi Pathen Chapa tahbeh ahimonge!” tin aphongdoh jeng tai.  
40 Numei phabep chun thilsoh chu gal'a kon'in ahin galdot ui. Amaho lah a chun Mary Magdalene toh Mary (James le Joseph nu) chule Salome jong apangun ahi✡.  
41 Amaho cheng chu Jesu Galilee gam'a aumlaiya, Ama ajuile ajenlea ana pangho chu ahiuve. Chule numei tamtah Jerusalem'a Ama hin kilhon toupi ho jong chu ahiuve.   

Jesu avuiyu 
 

42 Hichengse hi Cholngahni masang Kiginnia soh ahi. Chuin nilhah lam ahung hitan,  
43 Arimathea Joseph chun Jesu longdamsa chunga mopohna ladingin Pilate kom'a agathum tan ahi. (Arimathea Joseph chu jaumtah mi vaipoho lah a khat ahin, chule Pathen Lenggam hunglhun ding ngahjing mi khat ahi.)  
44 Pilate in Jesu chutia athiloi jeng ding chu atahsan pon, hijeh chun Rome sepai jalamkaipa chu akouvin Jesu athi tahbeh hitam tin adongin ahi.  
45 Chuin Rome sepai jalamkai pan athi chu aphotchen phat in along chu Arimathea Joseph kom'a apedoh tai.  
46 Chuin Joseph chun along chu ala-lhan, tupat ponnem achon, hichun atomin, songpi kivut-hom lhan sungah chun alupsah tai. Chujouvin lhankot a chun songlen khat atanglut in, lhan chu asinnan ahi.  
47 Chule Mary Magdalene toh Joseph nu Mary chun Jesu longdamsa akoinau chu avelhi jing lhon'in ahi.    

Jesu thodoh 
 

1 Chuin Cholngahni nilhah ahung hia, cholngah nit akichai jouvin, Mary Magdalene, James nu Mary, chule Salome chu apotdoh un thaonamtui gachoh a Jesu tahsaa nu dingin akigong uve.  
2 Hapta nimasapen jingpi matah niso kon velin, amaho lhan lama chun aga cheuvin ahi.  
3 Lampiah amaho akihouvun, “Lhankot song chu kon eitahdoh peh tauvin tem?” akitiuvin ahi.  
4 Chuin ahung lhun phat un avet uleh song chu tahdohsa a anaum chu amu tauve. Asong chu lenpitah ahi.  
5 Hichun lhan sunga chu alut ule gollhang khat ponbangleh kisil'a jetlam'a tou amu uvin chuin amaho chu atija lheh jengun ahi.  
6 Ahivangin vantil chun amaho jah ah, “Nangho tija hih un, nang hon thingpel'a kithat Nazareth Jesu chu nahol'u ahi. Ama hikom'a aum tapoi! Ama thinaa kon'in athoudoh tai! Hungun, hung veuvin, hilai hi alonglupna chu ahi.  
7 Tun cheuvinlang Peter le aloiho kom'ah Aman athi masanga anasei bang chun Galilee gam'a na masang uvah ana che masatai, chua chu Ama namu diu ahi, ti gaseipeh tauvin,” ati.✡  
8 Numeiho chu atijauvin, kihot pumin lhan'a kon'in ahung potdoh un, akichat behseh jeh un ima seije jong ahepouve. Chuin ama hon agan'a gangin seijui ho—Peter le aloiho kom'ah aga seipeh tauvin ahi.  
9 Hapta nimasapen jingkah a Jesu athodoh kit jouva akimutopi masatpen chu Mary Magdalene, asunga thilha sagi anodoh peh nu chu ahi.  
10 Amanu chun seijui lunghem tah a anaum ho jah a chun thilsoh umdol ho chu aga seipeh tai.  
11 Ahivangin ama hon athusei chu atahsan pouvin ahi.   

Jesu aseijui ni henga akilah 
 

12 Phat chomkhat jouvin lim chombeh in aseijui teni Jerusalem'a kipan'a thinglhang lama che teni kom'ah akilah in ahi.  
13 Amani ache lhon'in seijui dang ho jah a agasei lhon leh ama hon atahsan deh pouve.  
14 Chuin ankong aum laitah un seijui som le khat ho hengah Jesu akilah in athodoh kit nunga amuho thusei atahsan lou jeh ule alungtah jeh un asosalin ahi.  
15 Chuin Aman ajah uva, “Nangho vannoi leiset gam jouseah cheuvin lang thilsem mihem namtin jah a hiche Kipana Thupha hi gahil lhang leuvin.✡  
16 Koi hileh, atahsan'a baptize chang chu sohcha ding ahi. Atahsanlou vang chu themmo changa um ding ahi.  
17 Chule atahsante chu melchihna kidangin ajuipeh dingu ahi: Keima min'a thilha anodoh dingu, pao choma pao dingu,  
18 Gul akhut a adop dingu, thina thei ima don jongleu ima tilou ding ahiuve. Chule ana-damlou chunga khut ngamleu ana chu dam ding ahi,” ati.   

Jesu Van'a Akaltou 
 

19 Chuin Jesun ajah uva chucheng asei jouvin van'ah lahtouvin aumin, Pathen jetlam'ah atoutai.✡  
20 Chuin amaho achedoh un muntin'ah ahillhang leuvin anatohna chan uvah Pakaijin akithopi uvin, chule melchihna in ajuisah in athuseiyu chu aphudet peh in ahi.   

LUKE  

KIPANA THUPHA  

Mijouse dinga huhhingpu  

Thusim'a thilsoh gilpen Pathen amangsa holdoh le huhhing dinga ahunglut  

Gospel Luke lekhabu sung thu umdan  

Gospel khat cheh hin ama-ama al-na khat cheh aneiyuve, ajeh chu alekhabu sunhon Jesu hinkho le anatoh atahlang dan'u lamdang cheh ahi. Luke hi Paul nungjui ho lah a khat, Juda mi hilou, louthem, Rome gamhop Macedonia apat ahi. Gospel sunga thilsoh ho hi ama tah in anato ahipon, ahin phatah a akholchil dimdem'a amittah a ana muho a kon alahson ahi Lk 1:1-3. Athu kholgil natoh hin Gospel danga umlou manlutah thusim phabep eipeuve. Luke hin ahithei chan'a athusim lhingkeiya seiding agot ahi, tichu-Jesu pen thusim abulhingset a, ahin damlai thusim, athi chule athodoh thusim ho panna ahi.  

Lekhabu jihpa chule ajih kum  

Luke, Gentile mi, louthem chule solchah Paul kiloipi pan, hiche gospel hi AD 59 le 63 sunga ajih ahi.  

Koi henga chule ipi dinga ajih ham?  

Luke in Theophilus kiti Gentile mi, tahsan thah mi ahilouleh Jesu chung chang henom mi hitei dinga ginchat um, dinga asut ahi. Theophilus kiti chu “Pathen ngailu,” tina ahin, hijeh chun kimkhat in hiche lekhabu hi Pathen ngailu ho dinga kijih hi dingin jong aseiyuve. Luke in akineppi chu ahileh Theophilus le lekhabu simjousen Pathen mi ngailutna hi nam jouse–Juda le Chidang namdang chungah akibange, ti ahet diu hi ahi.   

 1

Thumakai 
 


1 Mi tampin eiho lah a ana guilhung thilsoh ho chung chang sutdoh agouvin ahi.  
2 Ama hon amittah a mu seijui masaho thulhut amangcha uvin ahi.  
3 Thil jouse abul'a pat phatah a kholchil ahitoh lhon'in, keiman jong chingthei tah a nangma dinga jihdoh ding kakigel lhah ahitai, jana sangpen chang Theophilus,  
4 chutia chu thutah nana kihil jouse chu ahimong nai ti nanopna ding ahi.   

Gabriel Vantil Zechariah henga akilah 
 

5 Judea gam'a Herod leng ahi laiyin, Zechariah kiti Judah thempu khat ana um'in ahi. Ama chu Abijah thempu loi lah a khat ahin chule a'inneipi Elizabeth jong chu Aaron thempu khailhah a kon ahi.✡  
6 Zechariah le Elizabeth chu Pathen mitmun achonpha lhon'in, Pakai dan thupeh le chonna dan jouse chingthei tah a jui ahi lhon'e.  
7 Elizabeth in nao avop theilou jeh chun cha aneilhon pon, chule ani lhon'in hateh in ateh gel lhontai.  
8 Nikhat Zechariah chun Hou-In sungah Pathen kin abolin, ajeh chu chuche hapta sunga chu mopohna chang ahi.  
9 Thempuho chonna ngai banga, ama chu Hou-In muntheng sunga lut a chule thil namtui hal dinga lhendoh hi ahi.  
10 Thil namtui akihal jing laiyin, mipi tamtah pamlangah ading'un taona amang uve.  
11 Zechariah muntheng sunga aumpet in Pakai vantil khat ahengah ahung kilah in, maicham phung jetlam achun adingin ahi.  
12 Zechariah in hichu amu phat in akithing'in hatah in akicha tan ahi.  
13 Ahivangin vantil chun aseijin, “Kicha hih in Zechariah! Pathen'in nataona asangtai. Na inneipi Elizabeth in chapa khat nahinpeh ding, chule amin John nasah ding ahi.  
14 Nangman kipana lentah nanei ding, chule mi tampi ama pen a kipah ding ahi,  
15 ijeh inem itile ama chu Pakai mitmua hung len ding. Aman ju kiti le khamna thei thil kiti atohkhah thei louding. Ama chu apen masang jenga jong Lhagao Theng dimset ding ahi.✡  
16 Chule aman Israel mi tamtah Pakai a Pathen'u henga alehei ding ahi.  
17 Ama chun Elijah lhagao le thahat aken ding ahi. Aman mipi ho chu Pakai hung na dinga agontup ding ahi. Mipa te lung achate chunga aheiya chule doudal lungput neiho michonphaho chihna akisan sah ding ahi,” ati.✡  
18 Zechariah chun vantil jah a aseijin, “Hitobang hi aso ding ken iti kahet thei ding ham? Tun keima kateh tan, chule ka inneipi jong kum tamtah alhing tai,” tin adong tai.  
19 Chuin vantil chun aseijin, “Keima Gabriel kahi! Pathen angsung tah a ding kahi. Ama ahi keima nahenga hiche Kipana Thupha podinga eihin sol ah;✡  
20 Ahinlah tun, nangman kasei na tahsan pon, chujeh a nangma nathipbeh ding chule nao apen tokah a paothei louva naum ding ahitai. Ajeh chu ka thusei chengse hi aphat cha guilhung tei ding ahi,” ati.  
21 Achutilai chun mipi hon Zechariah chu ahung potdoh ding angah jingun, ipi bol'a hibanga hi sot den hitam tin alungdong gam tauvin ahi.  
22 Achainakeiya ahung potdoh phat chun ama apaodoh thei tapon ahi. Chuin ama hon amaiso le apaothei louva kon chun Hou-In muntheng sunga chu mu anei hinte ti ahedoh un ahi.  
23 Zechariah in Hou-In a athempu natoh hapta alhin phat in inlam'a akile tan ahi.  
24 Phat chomkhat jouvin ajinu Elizabeth chu ahung gai paiyin chule lha nga jen potdoh louvin aum thipbeh tan ahi.  
25 “Pakai iti phat hitam!” tin aphongdoh in “Aman ka chaneilou jeh a jumna eilah mang peh tai,” ati.   

Gabriel Vantil Mary henga akilah 
 

26 Elizabeth naovop kal lhagup lhin'in, Pathen'in Gabriel vantil chu Galilee gam Nazareth kho ah,  
27 nungah theng Mary hengah asol'in ahi. Amanu chu Joseph kiti Leng David insung khailhah pasal khat toh kicheng dinga got a um ahitai.✡  
28 Gabriel chu amanu hengah akilah in aseitai, “Chibai, sahluttah nu! Pakaijin naumpi,” ati.  
29 Lungdong le lung kika lahlah pum in Mary in vantil thusei chu ipi tina ahi agel tai.  
30 “Kicha hih in, Mary,” tin vantil chun aseitan ahi, “Ajeh chu nangman Pathen lunglhaina nakimutai!”  
31 “Nangma gaiyin natin chapa khat nahin ding chule amin Jesu nasah ding ahi.✡  
32 Ama hung len ding chule Chungnung pen Chapa kiti ding ahi. Pakai Pathen'in apu David laltouna apeh ding ahi.✡  
33 Chule Israel chunga tonsot a vai apoh ding, alenggam in beitih aneilou ding ahi!” ati.  
34 Mary'n vantil chu adongin, “Hinlah, hichu iti hithei ding ham? Keima nungah theng kahi,” ati.  
35 Vantil chun adonbut in, “Lhagao Theng na chunga hung chu ding, chule chungnung pen thaneina in na lekhu ding ahi. Hijeh a chu naosen apeng ding chu atheng hi ding chule ama chu Pathen Chapa kiti ding ahi.  
36 Ipi aval um ding ham, nasopinu Elizabeth in jong ateh nungin nao avop tai! Mi hon aching'ah ahi atiuvin, hinlah tun chapa khat avop in lhagup alhingtai.  
37 Ajeh chu Pathen dingin ima ahimo aumpoi” ati.✡  
38 Mary'n adonbut in, “Keima Pakai sohnu kahi, kachunga lhung ding nasei jouse hung guilhung hen,” ati. Chuti chun vantil chun amanu chu adalhatai.   

Mary in Elizabeth agavil 
 

39 Ni phabep jouvin Mary jong Judea gam thinglhang lang,  
40 Zechariah chenna khoa chun acheloi chel'in ahi. Amanu insung alut in Elizabeth chu chibai aboh e.  
41 Mary'n chibai aboh gin ajah chun Elizabeth naosen chu a-oisung a chun ahung kichom in, chule Elizabeth chu Lhagao Theng adimset tan ahi.  
42 Elizabeth in kipanan ka cheng ahinlon Mary jah a chun aseitai, “Pathen'in numei jouse chunga phatthei naboh ahitai, chule na cha jong anunnom'e.  
43 Ipi jeh a hibanga jana kachan a ka Pakai nu in eihung vil ham?  
44 Nei lemna awcheng kajah chun kasunga naocha kipah in ahung kichom'e.  
45 Anun nom nahi, ajeh chu Pakaijin asei chu abol ding ahi ti na tahsan e,” ati.   

Mary in Pathen avahchoi 
 

46 Mary'n adonbut in “Ka lhagaovin Pakai achoi-an e.  
47 Kalhagao eihuhhing pu Pathen chunga iti kipa thanom hitam!  
48 Ajeh chu aman asoh numei nu dinmun ave jingin, chule tu apat a khang jousen nunnom eiti diu ahitai.✡  
49 Ajeh chu Hatchungnungpa chu atheng ahi, chule aman keima din thil loupi abol'e  
50 Aman ahepina akhang akhang'in ama gingte amusah jinge.  
51 Aban thahat chun kichat um tahtah thil abol'e! Aman mikiletsah le hoitho ho athecheh ji'e.  
52 Leng chapa te alaltou nauva kon'in aloilhan mi kineosah te adomsang ji'e.✡  
53 Aman agilkel te thilpha phan avah in chule ahao te khutgoh keovin asoldoh ji'e  
54 Aman asoh Israel akithopin khoto dingin ageldoh e.  
55 ✡Ajeh chu aman hiche kitepna hi iputeu, Abraham, chule achate dinga asem ahi.”✡  
56 Mary chu Elizabeth kom'a lhathum tobang aum jouvin a'inlam ah akile tai.   

John Pen 
 

57 Elizabeth chu anaoso phat alhin phat in amanun chapa khat ahingin ahi.  
58 Chuleh aheng akom le asopi chengin Pakaijin akhotona ho ajahdoh phat un, mijouse amanu toh akipah khom cheh tauve.  
59 Naosen chu niget alhin in, amaho abon'un cheptansah dingin ahung'un ahi. Ama hon apa banga amin Zechariah sah ding agouvin,✡  
60 ahivangin Elizabeth in, “Ahipoi, amin John ahi,” atitai.  
61 “Ipi natim?” tin amaho ahung eojah jengun “Na insung uvah hitobang min chu aum khapoi,” atiuve.  
62 Hijeh chun naosen min chu apan ipi akisah nom am ti mit-heiyin adongun ahi.  
63 Aman lekhasutna pheng athum'in, mijouse lungdong in alhan “Amin John ahi” tin ahinjih e.  
64 Chutah chun Zechariah jong ahung paothei tan chule Pathen avahchoi pan tai.  
65 Akimvel'a cheng chengse din kichatna alhung tan chule Judea thinglhang gam sungse ah thilsoh umchan chu akithejal soh tai.  
66 Chuche thilsoh jajouse chun athilsoh ho chu alungin aching geh un, “Hiche chapang hi ipibep ahungsoh tadem?” atiuvin ahi.   

Zechariah in gaothu asei 
 

67 Chuin apa Zechariah chu Lhagao Theng adimset tan chule hiche gaothu hi aphongdoh in ahi:  
68 “Vahchoiyun Pakai, Israel Pathen chu; ajeh chu aman amite avil'in alhatdoh tai  
69 Aman huhhing hattah khat asoh David khailhah a kon'in eipeuve.  
70 Athemgao thengte henga malaiya akitepna banga  
71 Tua eiho igal mite uva kon le eihotbolte uva konna huhdoh a um ding ihitauve.  
72 Aman ipu ipateu khotonan akitepna thengho ageldoh jingin–  
73 Akitepna ipuluiyu Abraham kom'a ana kitepna bangtah in  
74 i-gal miteuva kon'in eihuhdoh uve, Pathen kichatna beihel'a ijen theina diuvin  
75 Then na le chondihna a ihin laiseuva dingin  
76 “Chule kachapa, nangma chungnung pen themgao kiti ding nahi; ajeh chu nangman Pakai lampi semtoh sa nakoi ding ahi.✡  
77 Nangman amite, achonset nau ngaidam na'a konna huhhingna akimudoh nadiu naseipeh ding ahi.  
78 Pathen mikhotona nemheo vanga jingkhovah chu van'a konna eiho chunga hung kisukeh go ahitai.  
79 Muthim'a touho le thina lim'a touho vah pedinga, chule chamna lampi komu peh dinga ahi,” ati.✡  
80 John chu ahung khanglen in chule lhagaovin ahung hatdoh in ahi. Chule Israel kom'a lhangphonga natoh apat kahsen ama gamthip lah dungah aumin ahi.    

Jesu pen 
 

1 Chuphat lai chun Rome gamvaipo, Augustus chun Rome gamsung pumpia minsut ding thupeh ahin neitan ahi.  
2 (Hiche minsut amasapen hi Quirinius in Syria gam apohlai anahi).  
3 Mijouse ama-ama hung kondohna khopi ah minsut na a kijihlut dingin akile un ahi.  
4 Chule Joseph chu leng David chilhah ahijeh chun, Judea gam Bethlehem, David gollui laiya achenna in'a ache angaitai. Chua chun ama akholjin in Galilee gam Nazareth kho a pat in akipatdoh e.  
5 Aman agolngai Mary chu akipuiyin, amanu chu agaiyah ahi akichen in ahi.  
6 Chule chumun a aum laiyun, naoso phat chu ahung lhing tan ahi.  
7 Amanun acha masa, chapa khat ahingin, pon'in phatah in ajel in gan ankong'ah alupsah e, ajeh chu gemun amaho dia onglou anahi.   

Vantil ten Jesu pen aphondoh u 
 

8 Chuche jan chun kelngoi chingho loujao anai dungah aum'un, kelngoiho aventup u ahi.  
9 Phulou helouvin Pakai vantil khat aheng uvah ahung kilah in, chule Pakai loupina in akimvel'u asalvah soh e. Amaho akichauvin,  
10 ahivangin vantil chun alhamon in, “Kicha hih un” tin aseijin “Keiman nangho Kipana Thupha, mijouse dinga kipana hinso ding kahin pohpeh uve.  
11 Huhhingpu, ahi, Messiah chu, Pakai chu tunin David khopi, Bethlehem ah apengtai!  
12 Chule nang hon hiche melchihna a hi nahetdoh thei diu ahi: Nanghon naosen pon ajol jol'a kitup sel'a kijel, gan ankonga kilupsah nagamu diu ahi,” ati.  
13 Phulou helouvin vantil chu vanmi janel honpi hon ahinjop un–van sepai hotoh–Pathen avahchoiyun chule hitin aseiyuve,  
14 “Van chungnung pen'a Pathen loupi hen, chule leiset chunga Pathen lunglhaina miho lah a cham leng hen,” atiuve.  
15 Vantil te van lam'a akile phat un kelngoi chingho khat le khat akihouvun, “Bethlehem a cheu hite! Hiche thilsoh ho Pakaijin eiseipeh uhi gaveu hite,” akitiuve.  
16 Amaho khosung a chun kinloi tah in acheuvin Mary le Joseph agamu uvin, chule naosen chu gan ankong a chun analum'e.  
17 Ama amu phat uvin kelngoi chinghon thilsoh ho le vantil in naosen chung changa amaho jah a aseiho mijouse aseipeh tauvin ahi.  
18 Kelngoi chingho thusei jajouse chu alungdong lheh jeng tauvin,  
19 ahivangin Mary'n hitiho jouse hi alungsungah akoiyin khatvei vei kom le ahin geldoh ji'e.  
20 Kelngoi chingho akelngoi hon teu hengah akile kit un, athilmu hou le ajah hou jal'in Pathen aloupisah un chule avahchoi tauve. Vantil in aseipeh u bang chet in thil asoh e.   

Jesu sopi ten Mose dan ajui u 
 

21 Niget jouvin naosen chu chep atanpeh un amin Jesu asah tauve, hichu vantil in akijil masanga pat a ana minsahsa ahitai.✡   

Jesu hou in a apuiyu 
 

22 Chuin kisuhthengna thilto phat alhing tan, Mose dan'in chapang khat apen jouva bol dinga angeh dungjuijin; chuti chun anu le apan Pakai henga pehdoh dingin Jerusalem'a ahin pui lhon'e.  
23 Pakai danthu chun hitia hi asei ahi, “Numei cha masa chu pasal ahia leh, amapa chu Pakai henga kikatdoh ding ahi.”✡  
24 Chuin Pakai danthua kingeh bangtah in kilhaina chu atoh lhon'in ahi–vakhu kop khat ahilou le vapal ni hiji ahi.✡  
25 Chuphat lai chun Jerusalem ah Simeon kiti mikhat anaum'e. Ama chu michonpha le Pathen hou guttah chule Messiah ahunga Israel ahung lhatdoh ding kinem'a ngahjing khat anahi. Lhagao Theng achungah achun,  
26 chule Pakai Messiah amutokah a thilou dinga ana seipeh anahi.  
27 Hiche ni chun Lhagao chun Hou-In sungah apuilut in ahi. Chuin Mary le Joseph chun naosen chu Pakai kom'a danthua kingeh dungjuiya ahung pehdoh lhon chun,  
28 Simeon chu anaum'in ahi. Aman naosen chu alan Pathen athangvah in, hitin ati,  
29 “Chungnungpen Pakai, tun nasohpa lungmongin thisah tan nakitepna bangin,  
30 Keiman na mihuhhingna kamutai,  
31 Mijouse dinga nagon chu,  
32 Ama hi namtin vaipi henga Pathen phongdoh ding vah chu ahi, chule ama hi nami Israel te loupina chu ahi.”✡  
33 Jesu nu le pa chu ama chung chang thu kisei ho jeh chun alungdong lheh jeng lhon'e.  
34 Chuin Simeon in amaho chu phatthei aboh in chule Mary, naosen nu kom'a chun aseitai, “Hiche chapang hi Israel sunga mi tamtah lhuhna dinga got a um ahi, ahivanga midang tampi a dinga kipana hi ding ahi. Ama hi Pathen'a konna melchihna a hung kisol ahin, hinlah mi tamta 'in adoudal ding ahi.  
35 Chuho jeh a mi tamtah lunggel thuhpen ho kiphongdoh ding ahi. Chule chemjam in nalhagao asutkhah ding ahi.”  
36 Themgao khat amin Anna kiti khat jong Hou-In a chu umah ahi. Amanu chu Phanuel chanu Asher phung'a mi ahin, chule hateh a teh ahitai. A-inneipu chu akichen lhon kum sagi bep sunga thi ahitai.  
37 Chutia chu amanu hin kum somget le li jen meithai hinkho ahin man ahi. Amanun Hou-In adalha ngai pon, asun ajanin aum jingin, anngol le taona pumin Pathen ahou jinge.  
38 Simeon chun Mary le Joseph kom'a thu aseilai chun amanu jong ahungin Pathen avahchoi pantai. Chapang chung chang thudol Pathen'in Jerusalem ahuhdohna dinga gingcha tah a ngah jing ho jouse kom'ah aseijin ahi.   

Nazareth khoa Jesu ahung kile kit 
 

39 Jesu nu le pan Pakai danthu dungjuiya bol dinga lom cheng abulhit soh lhon phat in, a-in'u Galilee gam Nazereth kho ah akile tauve.✡  
40 Chumun a chun chapangpa chu tahsa damthei tah le hattah in ahung khanglen in ahi. Ama chu chihna adimset in chule Pathen khotona achungah aum'e.   

Jerusalem Hou-In a Jesu 
 

41 Kumseh le Jesu nu le pa Kalchuh Kut mang'in acheji lhon'in ahi.✡  
42 Jesu kum som le ni alhin chun angaima bangin hiche kut mang ding chun acheuve.  
43 Kut kichaiyin inlang Nazereth a kile din akipan tauvin, ahin Jesu chu Jerusalem ah aumden tan ahi. Anu le apan atil'in hichu ahedoh lhon pon,  
44 ajeh chu kholjin dang hotoh kilhon khom dan a angaito lhon ahi. Ahivangin ama chuche nilhah a ahung kilulah loubeh phat in asopi aheng akom le aloi agol ho kom'ah aga vele lhontai.  
45 Amulhon loubeh phat in Jerusalem lamah amaholdin akile kit lhon tai.  
46 Nithum jouvin achainakeiyin Hou-In sungah agamudoh lhon'in, houhil ho lah a atouva, athuseiyu angaiya, chule thudoh anei chu amudoh lhon tai.  
47 Ama thusei jajouse chun athuhet le athudoh donbut ho chu adatmah lheh jeng tauve.  
48 Anu le apan ima lunggel je jong ahelhon tapoi. Chuin anun ahin seiyin, “Chapa,” “Ipi jeh a hiche hi keini kom'a nabol ham? Napa le keiman mun jouse kahol lhon'a lunggim'a kahi lhon tai,” ati.  
49 “Ahivanga ipi jeh a neihol khoh u ngai ham?” tin adongin, “Nahet lou uham kapa in'a kaum ding mong ahi hi?” tin adonge.  
50 Ahivangin ipi aseina ahi ahedoh lhon pon ahi.  
51 Chuin amaho chutoh Nazareth lam'a akile un chuva chun anu apa thunoiya aumtai. Chule anun hitiho jouse hi alungthim'ah aguh in avop jingin ahi.  
52 Jesu chu chihna le atahsa in akhangin chule Pathen le mihem deisahna in aum tan ahi.✡    

Twilutsah John in lhang asap 
 

1 Rome gamvaipo Tiberius vaipoh kal kum som le nga lhin kum ahitan, Pontius Pilate chu Judea gamvaipo ahin; Herod Antipas chu Galilee gam vaipo ahin; asopipa Philip chu Iturea le Traconitis gamsungsea vaipo ahin; Lysanias chu Abilene gam vaipo ahi.  
2 Annas le Caiaphas chu Thempu Chungnung ana hilhon'e. Hiche phatlai hin Pathen a kon'in gamthip lah a um, Zechariah chapa John hengah thu ahunglhungin ahi.  
3 Chuin John chu amun amun'ah Jordan vadung pang langto gel'ah achen, mihon alungheiyu vetsahna a baptize achanna diuvin thu ahillhang len chule Pathen henga ngaidam channa dia akilehei diuvin aseiye.  
4 Isaiah chun John chung chang thu ana seiyin hitin ati, “Ama hi gamthip a khosam aw ahi, Pakai hungna ding alampi semtoh un! Ama dingin lampi sutheng un,✡  
5 Phaicham lah kidip ding, chule molboh ho le thinglhang lah kinot cham ding, akon ho kisujang ding, chule mun phol lah ho kisunam ding,  
6 Chutengleh mijousen amu ding, huhhingna Pathen'a kon hung kisol chu,” ati.  
7 Mihonpi chu John henga baptize chang dinga ahung uchun, aman hitin aseiye, “Nangho gulse son ho! Koi ham Pathen lunghanna hunglhung dinga kon jamdoh dinga nagihsal uvah?✡  
8 Chonset a kon lung naheiyule Pathen lam a nakile'u chu nahin dan uva kon'in tahlang'un. Nanghon khat le khat kom'ah, ‘Bitna kanei nauve, ajeh chu Abraham son kahiuve’ tin moh sei hih un. Hichu imacha ahipoi, ajeh chu ka seipeh nahiuve, Pathen'in hiche song hoa konna jong Abraham son le pah asemdoh thei ahi.✡  
9 Tu jenga jong Pathen thutanna heicha gottupsa, thingphung ajungho tutan dinga phasadem'a um ahitai. Henge, thingphung aga phalou jouse chu phuhlhuh a uma meilah a selut hi ding ahi.” ati.✡  
10 Mihonpi chun adong'un, “Ipi kabol diu hitam?” atiuve.  
11 John in adonbut in, “Sangkhol ni neiyin, khat chu avaicha ho peuvin. An neh ding neiyin agilkel te jong hoppeh in,” ati.  
12 Lepthol'a natong kaidong ho jong baptize chang din ahungun chule adong'un, “Houhil, ipi kabol diu hitam?” atiuve.✡  
13 Aman adonbut in, “Gamsung kivaipohna in angeh kalval in kai dong hih un,” atipeh'e.  
14 “Ipi kabol diu hitam” tin sepai phabep khat in jong ahung dongun ahi. John in adonbut in, “Alamlouvin sum kilah hih un ahilou le adih louvin mi hehset bol hih un, chule na losan'a chun lung lhaiyun,” ati.  
15 Mijousen Messiah chu hungvah dinga aginchat cheh u anahin, chule John chu Messiah chu hi ngap hitam ti ahetnom ten'un ahi.  
16 John in athudoh uchu adonbut in hitin aseiye: “Keiman nangho twiya baptize ka chansah nahiuvin, hinlah keima sanga lenjo khat ahunge–nasatah a lenjo ahidan chu keima asoh hi ding le akengchot khao sutlham dingin jong kalhing joupon ahi. Ama chun nangho Lhagao Theng le meiya baptize nachan sah ding'u ahi.  
17 Ama phol jap-ngimna mangcha a changsi le atah lhehkhen dinga phasadem'a um ahitai. Chuteng aman changchilna phol asuhthenga changtah chengse chu achangsal'a asun'a asiho vang chu mit theilou meilhum sunga aselut ding ahi,” ati.  
18 John chun Kipana Thupha miho kom'a aseiphong na achun chutobang gihsalna kamcheng jong amangchan ahi.  
19 John in jong lhangphong tah in Galilee gam vaihompa, Herod Antipas chu, Herodius, asopipa jinu, akichenpi jeh le athilse bol adang tamtah jeh chun demna aneijin ahi.✡  
20 Hijeh chun Herod in John chu songkul'ah akhum'in, achonsetna dang toh hiche hi akibelap tan ahi.   

Jesu twilut 
 

21 Nikhat mihonpi chu baptize achan laiyun, Jesu ama tah jong baptize achangin ahi. Ama atao leh vanho ahung kihongin,  
22 chule Lhagao Theng, tahsa lim pu'in van vakhu bangin ahung kumsuh in achunga chun achu e. Van'a kon chun aw khat in hitin ahin seiye, “Nangma kangailut tah kachapa nahi, chule kipana lentah neihin pohpeh e,” ati.✡   

Jesu penna khanggui 
 

23 Jesu chu kum somthum alhingtai, aman japi lah a natoh ahinpat chun. Jesu chu Joseph chapa tin akihen ahi. Joseph chu Heli chapa ahi.  
24 Heli chu Matthat chapa ahi. Matthat chu Levi chapa ahi. Levi chu Melki chapa ahi. Melki chu Jannai chapa ahi. Jannai chu Joseph chapa ahi.  
25 Joseph chu Mattathias chapa ahi. Mattathias chu Amos chapa ahi. Amos chu Nahum chapa ahi. Nahum chu Esli chapa ahi. Esli chu Naggai chapa ahi.  
26 Naggai chu Maath chapa ahi. Maath chu Mattathias chapa ahi. Mattathias chu Semein chapa ahi. Semein chu Josech chapa ahi. Josech chu Joda chapa ahi.  
27 Joda chu Joanan chapa ahi. Joanan chu Rhesa chapa ahi. Rhesa chu Zerubbabel chapa ahi. Zerubbabel chu Shealtiel chapa ahi. Shealtiel chu Neri chapa ahi.  
28 Neri chu Melki chapa ahi. Melki chu Addi chapa ahi. Addi chu Cosam chapa ahi. Cosam chu Elmadam chapa ahi. Elmadam chu Er chapa ahi.  
29 Er chu Joshua chapa ahi. Joshua chu Eliezar chapa ahi. Eliezar chu Jorim chapa ahi. Jorim chu Matthat chapa ahi. Matthat chu Levi chapa ahi.  
30 Levi chu Simeon chapa ahi. Simeon chu Judah chapa ahi. Judah chu Joseph chapa ahi. Joseph chu Jonam chapa ahi. Jonam chu Eliakim chapa ahi.  
31 Eliakim chu Melea chapa ahi. Melea chu Menna chapa ahi. Menna chu Mattatha chapa ahi. Mattatha chu Nathan chapa ahi. Nathan chu David chapa ahi.  
32 David chu Jesse chapa ahi. Jesse chu Obed chapa ahi. Obed chu Boaz chapa ahi. Boaz chu Salmon chapa ahi. Salmon chu Nahshon chapa ahi.  
33 Nahshon chu Aminnadab chapa ahi. Aminnadab chu Admin chapa ahi. Admin chu Arni chapa ahi. Arni chu Hezron chapa ahi. Hezron chu Perez chapa ahi. Perez chu Judah chapa ahi.  
34 Judah chu Jacob chapa ahi. Jacob chu Isaac chapa ahi. Isaac chu Abraham chapa ahi. Abraham chu Terah chapa ahi. Terah chu Nahor chapa ahi.  
35 Nahor chu Serug chapa ahi. Serug chu Reu chapa ahi. Reu chu Peleg chapa ahi. Peleg chu Eber chapa ahi. Eber chu Shelah chapa ahi.  
36 Shelah chu Cainan chapa ahi. Cainan chu Arphaxad chapa ahi. Arphaxad chu Shem chapa ahi. Shem chu Noah chapa ahi. Noah chu Lamech chapa ahi.  
37 Lamech chu Methuselah chapa ahi. Methuselah chu Enoch chapa ahi. Enoch chu Jared chapa ahi. Jared chu Mahalalel chapa ahi. Mahalalel chu Kenan chapa ahi.  
38 Kenan chu Enosh chapa ahi. Enosh chu seth chapa ahi. Seth chu Adam chapa ahi. Adam chu Pathen chapa ahi.    

Jesun lhepna ato 
 

1 Chuin Jesu, Lhagao Theng dimset pumin, Jordan vadunga kon'in akile tan ahi. Ama chu gamthip a din Lhagao puidoh in aumin,  
2 hichea chun diabol lhep patep in ni somli sung aum'e. Jesun hiche phat sungse chun ima anepon chule gilkel lheh jengah ahitai.  
3 Chuin diabol chun ahengah ahinseiyin, “Nangma Pathen chapa nahi le hiche song hi changlhah pheng akisona din seiyin,” ati.  
4 Ahin Jesun aseipeh in, “Ahipoi! Pathen Lekhabun mihem changlhah bouseh a hing louding ahi” ati.✡  
5 Chuin diabol chun apuitouvin, phat chomkhat kah sungin vannoiya lenggam ho avetsah sohkeiyin ahi.  
6 “Hiche lenggam ho loupina le achung uva thuneina nangma kapeh ding nahi,” tin diabol chun aseijin, “Ajeh chu aboncha keiya ahin kapeh nom nom kapeh thei ahi.  
7 Aboncha nangma kapeh ding nahi nangman keima nei hou leh,” tin aseitai.  
8 Jesun adonbut in, “Pathen Lekhabun hitin aseiye, ‘Nangman Pakai na Pathen bouseh nahou ding, ama kin jeng bou nabol ding ahi’ ” atipeh tai.✡  
9 Chuin diabol chun Jerusalem Hou-In tingvum ah apuiyin chule aseitai, “Pathen Chapa nahi le chomlhan!  
10 Ajeh chu Pathen Lekhabun hitin aseiye, Aman avantil te navengtup ding le nahoidam dingin thupeh hin neiyin te.✡  
11 Chule ama hon akhut uvin natuh intin, chutia chu nangman nakengpeh jeng jong song chunga naki suhkhah louding ahi,” ati.  
12 Jesun adonbut in, “Pathen Lekhabun hitin jong aseikit e, Nangman Pakai na Pathen na patep louding ahi” ati.✡  
13 Diabol chun Jesu alhep patep jou phat in, phat gomkom umkit kah a din adalha tai.   

Jesun Galilee gam a Pathen natoh apat 
 

14 Chuin Jesu Galilee langah Lhagao Theng thahatna dimset pumin akiletai. Ama chung chang thulhut ho agamkai pumpi ah gangtah in akithejal soh tai.  
15 Akikhopnau in tin'ah thu ahil jin mijousen apahcha lheh e.   

Nazareth khoa Jesu kisang talou 
 

16 Ama Nazareth kho, ahung seiletna khoa ahung chun, abolngai jing bangin Sabbath nin akikhopnau in'ah alut in Pathen Lekhabu sim dingin adingdoh in ahi.  
17 Isaiah themgao lekhajol chu apeuvin ahi. Aman lekhajol chu alhamlhan hitia kijihna mun chu amudoh tai:  
18 “Pakai Lhagao kachungah aum'e, ajeh chu mivaicha ho dinga Kipana Thupha podingin thao einui, Aman sohchang ho akilhadoh diu thu phongjal din eisol'e—mitchon kho amu ding, suhnem a umho kijalen sah ding ahiuve.✡  
19 Chuleh Pakai khotona phat ahunglhung tai,” kiti lai chu asimdoh tai.  
20 Lekhajol chu anungjel in, lhachale pa khut ah anungpeh in, atoutai. Kikhopna in'a mijousen ama chu mitlha louvin aveuvin,  
21 chuin aman amaho jah a thu aseipan tai. “Pathen Lekhabua kisun tua najah u chu tuni tah hin aguilhung tai!” ati.  
22 Mijousen aseipha lheh jengun chule akamsunga konna aphondoh lungsetna thu ho chu kidang asauvin ahi. “Hiche hi iti ham?” tin ama hon adongun, “Hiche hi Joseph chapa hilou ham?” atiuve.  
23 Chuin aman aseijin, “Nanghon lung opkai loubeh a hiche thuchih hi nei seikhum tei diu ahi: 'Louthem, nangma kisudam in'–aledohna, ‘Capernaum a nabol tobang thil kidang ho chu hilai nakhomun'a jong bol'in’ ” tiuvin nate.  
24 Ahivanga thutah chu ka seipeh nahiuve, themgao koima ama gamsungah min apom ngaipoi.”✡  
25 “Tahbeh in Elijah phat laiyin Israel gamsungah ngaichat khoh tah nei meithai tamtah anaum'e, vankot kum thum le akeh akikha a gamsunga kel nasatah ana lhun chun.✡  
26 Ahivangin Elijah chu koima kom'ah ana kisol poi. Gamchom mi kom joh a sol anahi–Sidon gam'a Zarephath khoa meithai nu kom.✡  
27 Chule themgao Elisha phat laiyin jong Israel gamsungah miphah tampi ana um'in, ahivangin Syria mi Naaman bouseh suhdamin anaum'e,” ati.✡  
28 Hiche thu ajah phat un, kikhopna in'a umho chu alunghang tauvin ahi.  
29 Achomdoh un, aman'un akhochen nau kol mong lama chun apui tauve. Hiche kol'a chu sotlhah ding atiu ahi,  
30 ahivangin akikahlah uva akihehdoh in akiva mang tai.   

Lhagaoboh voppa 
 

31 Chuin Jesu Capernaum kiti Galilee gam kho khat ah achen, chukom mun'a chun choldo nikho seh le akikhopnau in'a chun thu ahil ji'e.  
32 Hikom'a jong chun mihon athuhil chu kidang asalheh un ahi, ajeh chu aman thuneitah a asei jeh ahi.✡  
33 Khatvei akikhopnau in'a aumpet in, thilhavop khat–lhagao boh in avop khat–Jesu henga chun ahung pengjah jengin,  
34 “Che mangin! Ipi jeh a kalah uva hung kikumlut nahim, Nazereth Jesu? Keiho sumang dinga hung'ah nahim? Keiman nangma koi nahi kahenai–Pathen Mithengpa!” atin ahi.  
35 Jesun athusei alatan in, “Thip in! ?Hiche mipa a kon chun hung potdoh in,” tin thupeh aneitan ahi. Chutah chun thilha chun mipa chu lhonglaiyah ahin seplhun, mihonpin avetjing lai chun; chuin ama a kon chun ima bolsebe talouvin ahung potdoh tan ahi.  
36 Kidang san mipi ho chun aphongdoh un, “Ipi thuneina le thilbol theina hiche mipa hin anei hitam! Lhagaoboh jeng jong athun anungin, athupeh a kon'in ajam uve!” atiuvin ahi.  
37 Chuche gamkai pumpi a chun Jesu thu chu khotin'ah akithang tan ahi.   

Jesun Peter nupanu adamsah 
 

38 Chuche nikhoa akikhopnau in adalhah jouvin, Jesu Simon in'ah achen, hikom'a chun Simon nupanu khosihpi jeh a nasatah a dammo agatoh khan ahi. “Lungset in sudam teiyin,” tin mijousen athum tauve.  
39 A-jalkhun kom'ah adingin, akhosih chu aphoh thip tan ahileh akhosih chun amanu adalhatai. Chuin amanu athoudoh pai ngallin amaho ding anneh sem in apangtai.   

Nilhah a Jesun mi tamtah adamsah 
 

40 Nisa alhum toh lhon'in, chuche nilhah chun, khosung pumpia a-insungmi damlou neiho jousen Jesu hengah ahin puiyun ahi. Itobang natna hijongleh akhut in atohkhah chan chu suhdamin aum tauve.  
41 Mi tamtah chu thilhavop ahiuvin; chule thilha ho chu athupeh a kon'in ahung potdoh un, apengjah un, “Nangma Pathen Chapa nahi,” atiuvin ahi. Ahivangin ama Messiah ahi ahetjeh u chun, aman amaho chu aphohthip in thu aseidoh sah tapoi.   

Thuseiphong dinga Jesu kipatdoh 
 

42 Ajing jingkah matah in Jesu munthip lah khat ah achedoh tan ahi. Mihonpi chun ama chu muntin aholle un, achaina kheh a amu phat uvin, aman amaho adalhah nalou diuvin atao tauve.  
43 Ahivangin aman adonbut in, “Keiman Pathen Lenggam Kipana Thupha hi khodang'a jong kaseiphong ding ahi, ajeh chu hiche dinga chu eikisol ahi,” ati.  
44 Chuti chun akholjin abanjop in, Judea gam pumpia akikhop nau in tin'ah thu ahillhang len ahi.    

Nga tamtah amatsah chule seijui masaho akou 
 

1 Nikhat Jesun Galilee dillen panga thu asei laiyin, mihonpi tamtah in Pathen thu ngainom na jal'in aneh chinto tauvin ahi.✡  
2 Kong ni akeuva twipi pamchin'a akingah amudoh tan, ajeh chu ngaman miho chun adalhah uva alen'u akisop u ahi.  
3 Kong khatpa sunga chun alut in, kong neipa Simon jah a Jesun twi lah a asotlut dingin aseiye. Hijeh chun kong sunga chun atouvin, mihonpi chu chua kon'in thu ahil'in ahi.  
4 Thu asei jouvin Simon jah a, “Tun chen, lithuh langjep ah, na len chu seplhan, nga themkhat man dingin,” ati.  
5 “Pipu” tin Simon in ahin donbut in, “Jan khovah hel'a habol'a kabol u ahin chule ima manlou kahiuve. Hinlah nangman nasei ahileh len seplha kit inge,” ati.✡  
6 Tu vang'in alen'u nga adimset in akehlha pan tai!✡  
7 Kithopi angeh nauva kon'in akivoppi hou kong dang khat ah ahungun, chule chomlou kah in kong teni chu anigel'in nga adimset in alhalut pai ding ahilhon tai.  
8 Simon Peter in thilsoh ho amuchet phat in Jesu masangah adilsun chule aseitai, “Oh Pakai, lungset in nei dalhan–keima navel'a um dingin kachonse behseh jenge,” ati.  
9 Ijeh inem itile nga chujat amat jeng uchu kidang asah val ahi, adang ho jong chutima chu ahiuve.  
10 Akiloipi teu, James le John, Zebedee chapa teni jong chun kidang asalhon'e. Jesun Simon adonbut in, “Kicha hih in! Tu apat a miman joh a napan ding ahitai!” ati.  
11 Chule tolgo lah alhun lhun uchun, ama hon thil jouse adalhauvin Jesu nung ajui tauve.   

Jesun miphah khat adamsah 
 

12 Kho khat a hin Jesun phat sottah phah nat a dammo khat amui. Hiche mipa chun Jesu amu chun amai tol'a asulut in adamsah din athum'e. “Pakai” tin aseijin, “Nalung ahileh nei sudam theiyin chule nei sutheng theiye,” ati.  
13 Jesun akhut alhaangin atham'in, “Kalung ahi” tin aseijin, “Damin!” ati. Chupet tah chun phahnat na chu abeihel tai.  
14 Chuin Jesun amapa chu koima jah a thilsoh ho aseipeh louna din ahilchah tai. Aman aseipeh in, “Thempupa kom'a chen chule aman na vechil hen. Mose dan'in angeh dungjuiya atiphah nat kiboldam peh hon apeh dinga lom ho kichoiyin. Hiche hi japi lah a suhthenga naum phondohna ahi,” ati.✡  
15 Jesun chutia ahilchah jeng vang chun, athilbol theina thu ho gangjep joh in thejal ahin, chule mihonpi tamtah athusei ngai ding le anatnau damsah nomna jeh in ahung uve.  
16 Ahin Jesu ataodin gamthip lah a achemang jin ahi.   

Jesun Langthi Khat Adamsah 
 

17 Nikhat Jesun thu ahil laiyin, Pharisee phabep khat le hou dan thuhil ho ama kom naina ah atou uve. (Hiche miho hi Galilee le Judea chule Jerusalem gam pumpi khotin'a hungdoh hiu leh akilom'e). Chule Pakai misuhdamna thil boltheina chu Jesu kom'ah hatah in aumin ahi.  
18 Mi phabep khat in elbai nakong khat alupna pumin ahin pouvin ahung uve. Insunga Jesu kom pohlut tei agouvin,  
19 hinlah mihonpi jeh chun aphajou tapouve. Hijeh chun inchungah akaldoh un inting aphelhauvin, chuin ama hon adamloupa chu alupna pheh pumin mihonpi lah, Jesu maikoh laitah achun ahin khaisuh uve.  
20 Atahsan jeu amuchun Jesun mipa kom'a chun aseitai, “Gollhang, na chonset akingaidam tai” atipeh e.  
21 Ahivangin Pharisee ho leh houdan thuhil ho chu amaho le amaho akihouvun, “Ama hi koiya kigel ham? Pathen taitom ahi! Pathen bouseh in chonset angaidam thei ahi,” ati tauve.  
22 Jesun ipi agel'u ahen, hijeh chun amaho chu adongin, “Ipi jeh a na lungsung uva hiche hi nadoh uham?  
23 Hoiche joh sei dinga baijo em ‘Na chonset kingaidam ahitai’ kiti le ‘Dingin lang lamjot tan’ tihi? ati.  
24 Hijeh a chu keiman Mihem Chapan leiset ah chonset ngaidamna tha aneiye ti kavetsah ding nahiuve,” ati. Chuin Jesun elbai nakong pa lam ngan akiheiyin aseitai, “Dingin, nalupna pheh kilahdoh inlang, inlam'ah chetan,” ati.  
25 Chuin gangtah in, mihon avetjing layin, mipa chu ahung chomdoh in, alupna akilahdoh in, chule inlam Pathen thangvah pumin achetai.  
26 Mijouse chu lungdonna le tijatnan alodim un, chule Pathen avahchoiyun, “Tunin thil kidang ho kamu uve,” tin aphongdoh uve.   

Jesun Levi akou 
 

27 Phat chomkhat jouvin, Jesun khopi adalhah le, kaidong khat amin Levi kiti akai donna mun'ah amun, “Neijuijin lang ka seijui hin,” tin Jesun aseitai.  
28 Hiti chun Levi jong akipatdoh in, thil jouse adalhan ama ajuitai.  
29 Chujouvin Levin a'in ah Jesu jin-ja-um hinan an-nehkhom abol in ahi. Levi tohkhompi kaidong tampi le maljin dangin jong an anekhom uve.  
30 Ahivangin Pharisee ho leh ahoudan thuhil houvin Jesu seijui ho hengah aphunchel uvin, “Ipi dinga khutobang aboh hotoh naneh uva nadon khom uham?” atiuvin ahi.✡  
31 Jesun adonbut in, “Mi damthei ten louthem angaicha pouve–adamlou ten vang angaicha uve.  
32 Keima achonpha a kigel ho kouva hung kahipoi, amavang chonse ahi kihetdoh a lunghei ding ho kouva hung'ah kahi bouve,” ati.   

Anngol thudol'a Jesu thudoh aneiyu 
 

33 Nikhat mi phabep in Jesu jah a, “Twilutsah John seijui hon an angol'un atao jom jingun, chule Pharisee ho seijui hon jong chutima chun abol uve. Ipi jeh a nangma seijui hon phatseh a aneh uva adon jing jengu hitam?” tin aseiyun ahi.  
34 Jesun adonbut in, “Moupui golvahna a maljin hon moulang toh mou aloplaiyuva an angol ngaiyum? Tahbeh in achutipoi.”  
35 Amavang moulang chu nikhat amahoa konna kilamang ding ahi, chuteng tah le ama hon an angol diu ahi.” ati.  
36 Chuin Jesun hiche thutekah hi apen ahi: “Koiman ponhal vonthah a kon'in acheplhan chule vonlui behnan aneipoi. Ijeh inem itileh vonthah chu seding ahitai, chule hiche vonthah hal chu vonlui chutoh kijot louding ahi.”  
37 “Chuleh koiman lengpitwi thah peng luiyah akhum ngaipoi. Ijeh inem itile lengpitwi thah chun savun peng chu aphutjah ding, lengpitwi chu kisujah ding chule peng chu kisuse ding ahi.  
38 Lengpitwi thah chu savun peng thah a khum ding ahi.  
39 Ahin koima lengpitwi lui don'in athah chu adeiji tapoi. ‘Aluipa ma aphajenge’ ati jiuve,” tin aseiye.   

Jesu Seijuihon Cholngah Nikhoa Changvui Asiu 

Jesu Seijuihon Cholngah Nikhoa Changvui Asiu 
 

1 Cholngahni khat Jesun bulei lai ajot lai hin, aseijui ten changvui asihtan un, akhut uvah anoiyun, chang chu aneuvin ahi.✡  
2 Ahivangin Pharisee ho phabep in, “Ipi jeh a nang hon dan na suhkeh uva Cholngah nia bolngailou changga nalo lhah uham?” atiuve.  
3 Jesun adonbut in, “Pathen Lekhabua kisun David le aloiten agilkel pettah uva ipi anabol'u nasimdoh khah lou u ham?  
4 ✡Ama Pathen in'a alut in, dan asukeh in, thempu ho bouseh in anehthei changlhah theng chu anen ahi. Akiloipi ho jong phabep khat apen ahi.” ati.✡  
5 Chule Jesun aseiben, “Mihem Chapa hi Cholngahni chung jenga jong Pakai ahi” ati.   

Jesun Khut Jetlang Ngoi Pasal Khat Adamsah 
 

6 Cholngah nikho dang khat a Jesun kikhopna in'a thu ahil laiyin mikhat akhut jetlang ngoi khat aumin ahi.  
7 Houdan thuhil ho le Pharisee hon Jesu chu avelhi keuvun ahi. Hiche pa chu asuhdam poupouleh Cholngah nin na atonge tia ngohna nei ding atiu ahi.  
8 Ahivangin Jesun alunggel'u ahen ahi. Akhut ngoipa jah a chun, “Hungin lang mijouse masangah hung ding tem'in,” tin akou tai. Hijeh chun mipa jong chu malangah ahungin ahi.  
9 Chuin Jesun anelkal ho jah a, “Ken nangho thudoh khat kaneiye. Danthun Cholngah nia thilpha bol aphal'am, ahilouleh thilse bolna ding nikho ham? Hiche nikho hi hinkho huhhingna ding nikho hai ahilou le suhsetna ding nikho ham?” ati.  
10 Aman amaho chu khat khat in ahin golvet vet in chule mipa jah a chun aseitai, “Nakhut lhaangdoh in” ati. Chuti chun mipa chun akhut alhaangdoh in ahile thahsem phat ahitai.  
11 Hiche a hin Jesu galmi ho chu alunghang un ama chu ilo ding ham ti akihou khom tauve.   

Jesun Seijui Ding Som Le Ni Alhendoh 
 

12 Nikhat hitiho jou sotlou laiyin Jesu molchung khat ah taona mang din ache touvin, chule jan khovah in Pathen hengah ataove.  
13 Ajing khovah in aseijui te jouse akoukhom sohkeiyin amaho lah achun solchah dingin som le ni alhengdoh in ahi. Amin hou chu hiche ahi:  
14 Simon (Peter asah), Andrew (Peter sopipa), James, John, Philip, Bartholomew  
15 Matthew, Thomas, James (Alphaeus chapa), Simon (Zealot tia kikou),  
16 Judas (James chapa), chule Judas Iscariot (khonunga ajohdohpa) ahiuve.   

Jesun Mi Tamtah Na Atoh Peh 
17 Molchunga pat amaho ahungsuh uchun aseijui ho Jesu toh, mun beh achamlai len khat ah adingun, anungjui tamtah chule mihonpi chun aumkimvel uve. Hichea chun mipi Judea gam pumpi le Jerusalem a kon chule sahlam Tyre le Sidon gam twipang langa pat a hung jong aumun ahi.  
18 Amaho chu ama thusei ngai ding le anatna hou kijendam sah dinga hungu ahi; chule lhagao boh in asuh genthei ho jong jendam in aum uve.  
19 Mijousen ama chu tohkhah agocheh un ahi ajeh chu suhdamna thaneina chu ama a konna potdoh ahi, chule mijouse asudam in ahi.  
 
Jesun phattheina chule dana thudol ahil 
 

20 Chuin Jesun aseijui te henglam ngan aseitai, “Avaichate Pathen'in phatthei naboh uhen, Ijeh inem itile Pathen Lenggam chu nanghoa ahi.  
21 Tua gilkel te Pathen'in phatthei naboh uhen, ijeh inem itile lungnachima naum diu ahi. Tua kap te Pathen'in phatthei naboh uhen, ijeh inem itile phat khat leh nanui diu ahi”  
22 Phattheinan nangah uve, Mihem Chapa najui jeh uva mihon namuda uva napampai uva nataitom uva chule aphalouva nagaosap tengu leh.✡  
23 Hichu aso tengleh kipah un! Henge, kipah in kichom un! Ijeh inem itile tohphatman lentah in Van gam ah nangah uve. Chule geldoh jingun, apu apa teu chun khanglui lai themgao ho jong chutobang chun anabol uve.”✡  
24 “Ipi lungkham nan nangau hitam nangho ahaote ho, ijeh inem itile nakipanau chu tua bou naneiyu ahitai.  
25 Ipi lungkham nan nangau hitam nangho tua thaochet a uma ninglhing te, ijeh inem itile gilkelna nasatah phat khat in na ngah jing uve. Ipi lungkham nan nangau hitam tua nui te, ijeh inem itile nanui nau chu kana le lunghem na kisoh ding ahi.  
26 Ipi lungkham nan nangau hitam nangho japin apachat ho, ijeh inem itile apu apa teu jong chun themgao lhem ho ana pachat u anahi.”   

Melma Chunga Lungsetna Nei Ding 
 

27 “Ahin, nangho thu ngainom ho, keiman kasei ahi, nagalmi teu ngailu'uvin! Namuda teu hengah thilpha bol'un.”  
28 Nasamse teu phattheiboh un. Nasukha teu dingin taovun.  
29 Mi khat touvin nabengphe langkhat abeh le, nabeng langkhat jong dopeh in. Khattouvin na ponlen alah got leh na sangkhol jong peh than.  
30 Athum chan chu pein; chule nathil nanga konna akilahdoh tengleh, nunglah ding gohih in.  
31 Min nang nabolna dinga nadei dan bang bangin midang kom'ah bol'in.”✡  
32 “Nangman na ngailuho bou na ngailut le, ipi jeh a naki thang-at ding ham? Michonse ten jong angailu teu angailut u ahi!  
33 Chuleh na chunga thilpha bol ho kom bouseh a thilpha nabol leh, ipi jeh a nakithang-at ding ham? Michonse ten jong hichan chu abol'u ahi!  
34 Chuleh nangman nahin sajou ding ho kom'a bou sum naphal leh, ipi jeh a nang kithang-at ding nahim? Michonse ten jong michonse te kom ma'a abon'a nungmu dinga aphal thei ahi.”  
35 “Na gal miteu ngailu uvin! Amaho kom'ah thilpha bol'un. Nungmu ding kinem louvin phal'un. Chuteng van'a kon natohphat man'u chu len ding ahi, chule Chungnung pen chate umchan tahtah natho diu ahi, ajeh chu ama hi kipaje helou ho leh migilou ho dinga pha ahi.  
36 Napau mikhoto them ahi banga nangho jong khoto them nahi diu ahi.”   

Midang Chunga Thutanna 
 

37 “Midang chungthu tan hih in chule nang chungthu jong kitan louding ahi. Midang demna thu seihih in, achutiloule na chunga hunglhung ding ahi. Midang ho ngaidam in nang jong naki ngaidam ding ahi.  
38 Pein, chutileh namu ding ahi. Nathilpeh chu aboncha a nangma kom hung kile ding ahi–akison chahkheh, lo chahkheh sa, mun a-konna dinga, letset a chule naphei chunga kisunglha ding ahi. Napehdoh jat chun namu ding jat aphotchen ding ahi,” ati.  
39 Chuin Jesun thutekah hicheng hi aseiye: “Mitcho khat chun midang kaihoi theiyin tem? Anilhon'a kokhuh a lhalut lhon talou ding ham?”✡  
40 Jillai ho ajilkungpau sangin alenjo poi. Amavang jillai khat bulhingset a kichuh chu ajilkungpa tobang hi ding ahi.”✡  
41 “Chuleh ibol'a naloi nagol mit a bohhal um chu na lunggimpi ham nangma mit a inkam uma chu?”  
42 Nangma mit a inkam kimu louva, 'Jol, namit a bohhal um chu nalahdoh peh inge,' tia seiding iti nagel theiyu ham? Miphalhem, amasan nangma mit a inkam chu kilahdoh masat in, chutileh nagol mit a bohhal um chu abol ding dan nahet ding ahi.”   

Thingphung Agan Akihedoh In Ahi 
 

43 “Thingphung pha khat in ga phalou asodoh theipoi, chule thingphung phalouvin ga pha asodoh ngaipoi.  
44 Thingphung khat chu agan akihen ahi. Theichangga lingphung hoa kon'in akilou khapoi, chule lengpiga jong lingboh ah akilou poi.✡  
45 Miphan alungsung thil kholna pha a kon'in thilpha asodoh in, chule migilouvin alungsung thil kholna phalouva kon'in thilse asodoh e. Nasei chu ipi hileh na lungsunga hung kondoh ahi.”✡   

Song chunga tun ding 
 

46 “Hijeh a chu ibol'a ‘Pakai, Pakai!’ tia neikou jing uham, kasei bon bollou uva?  
47 Keiman koiham khat kaheng'a hunga, ka thuhil ngaiya, chule eijui ho chu itobang hidiu ham navetsah unge.  
48 Ama chu mikhat inkhat sa a abulphu ding thuhtah a laiya akhombul song chunga phut tobang ahi. Twi ahungsoa in chu ahin nuh jongleh dettah a kisa ahijeh chun adingdet kheh in ahi.  
49 Amavang koi hileh athu jaa chule nunglou ho chu mikhat akhombul umlouva insa tobang ahi. Twipi ahungsoa hasuh a asuh le alhupai jitai.” ati.    

Jesun sepai lamkaipa sohpa adamsah 
 

1 Jesun hiche ho jouse miho kom'a aseijou phat chun, Capernaum langah akile tai.  
2 Hiche lai chun Rome sepai jalamkai khat dinga asoh sahlut tah khat chu hatah in adammon thi ding kon cha ahitai.  
3 Sepai jalamkai pan Jesu chung chang ajahdoh phat in, aman ja umtah Juda upaho asolin, ahinkou uva asohpa ahung damsah din asol'e.  
4 Hijeh chun ama hon jong ngehkhoh tah in Jesu chun mipa akithopi din atao tauve. “Napanpina chang dinga lom khattou aum leh, ama hi ahi,” atiuvin ahi  
5 “Ajeh chu aman Juda miho eilungset un kikhopna in jong eisah peh uve,” atiuve.  
6 Hijeh chun Jesu jong amaho toh alhon'in achetai. Ahivangin in ahunglhun masangjep un, sepai jalamkai pan loi phabep asol'in hitin agasei sah e, “Pakai, ka-in'a hung dingin nang le nang kisugim hih in, ajeh chu keima chutobang loma jana chang dinga kilom kahipoi.”  
7 Keima hungdoh a nangma toh kimuto dinga jong lhingjou lou kahi. Naum na'a kon chun thu chu seijengin, kasohpa suhdam'a um ding ahi.  
8 Ken hiche hi kahenai, ajeh chu keima jong kachunga ho thunoiya um kahin, chule kenjong ka sepai ho chunga thuneina kanei ahi. Keiman “Chen” ti bouseh kasei le acheuvin, “Hungin” katileh ahung uve. Chule ka sohte kom'ah “Hiche bol'in kati leh abol jeng uve,” atiuve.  
9 Jesun hiche thu ajah doh phat in, atija lheh jenge. Mihonpi anungjui ho heng lam angan hitin aseiye, “Ka seipeh nahiuve, hitobang tahsanna hi Israel pumpi sungah kamukha poi!” ati.  
10 Chuin sepai jalamkaipa loiho chu a'inah akile tauvin ahileh sohpa damthengsel'a anaum chu amu uvin ahi.   

Jesun Meithainu Chapa Athisa Akaithou 
 

11 Chomkhat jouvin Jesu aseijui ho toh Nain kho langah acheuvin, mihonpi tamtah in ajui uve.  
12 Thivui dinga hung kijotdoh honkhat khopi kelkot phunga chun atohkha uvin ahi. Khangdong athipa chu meithainu chapa changkhat seh ahin, chule khosunga pat mihonpi tamtah in amanu aumpiu ahi.  
13 Pakaijin amanu amu chun, alungsung khotonan adimtan ahi. “Kap hih in!” tin aga lhamon e.  
14 Chuin thikong lama chun achen atongkhan ahile apoho adingden'un ahi. “Gollhang” atin “Ka seipeh nahi, thoudoh in” ati.  
15 Chuin athiah pasal chapang chu ahung toudoh in thu aseipan tai! Chule Jesun anu anungpeh tan ahi.  
16 Kichatna lentah in mihonpi chu alonvuh tai, chule ama hon Pathen avahchoiyun, “Thil nasatah bolthei themgao khat ilah uvah akisepdoh tai,” atiuvin chule “Pathen'in tunin amite aviltai,” atiuve.  
17 Chule Jesu chung chang thusoh Judea gam pumpi le akimvel thinglhang gamkai ho'ah thechansoh in aumtai.   

Jesu le John Baptist 
 

18 Twilutsah John seijui hon Jesu thilbol jouse chu John aseipeh tauve. Hijeh chun John in aseijui te lah a mini akouvin,  
19 chule adong dingin Pakai kom'ah asoltai. “Nangma Messiah kanga jingu chu nahim, ahilouleh achom dang khat kavet nahlai diu ham?” agatisah e.  
20 John seijui tenin Jesu amu lhon phat in aseilhon tai, “Twilutsah John in hiche dong dinga eihin sollhon ahi, Nangma Messiah, kanga jing pau chu nahim, ahilouleh achom dang khat kavet jing nahlai diu ham?” atilhon e.  
21 Hiche pettah a chu Jesun mi tampi anatnau, adammona hou asuhdam pet, lhagao boh vop ho aboldam pet, chule khomulou ho kho amusah pet anahie.  
22 Jesun John seijui teni chu aseipeh in, “John hengah kile lhon'in lang nathilmu lhon le nathujah lhon chengse seipeh lhon tan–mitchon kho amun, elbaiyin lam ajot in, miphah ho jendam ahin, nangong'in kho ajan, mithiho kaithouvin aumin, chule Kipana Thupha hi mivaichate hengah seiphong'in aumtai.”✡  
23 Chule seipeh lhon'in, keima jeh a kiheimang louho chu Pathen'in phatthei aboh'e,” ati.  
24 John seijui tenin adalhah jouvin Jesun ama thudol mihonpi jah a chun aseijin ahi. “Itobang mi vedinga gamthip a chu nache uham? Ama chu huimut ling le pengdon anem ham?  
25 Ahiloule ponsil man tamtah a kivon mi mu dinga naki ginchat um? Ahipoi, von hoitah kivon ho leh nomsa tah a hing ho chu leng inpia bou akimui.  
26 Themgao ve nahiu ham? Henge, chule themgao sanga chungnung jo ahi.  
27 John chu Pathen Lekhabu in hitia aseipa chu ahi, 'Ven, Keiman na masangah ka thu lhangsam kasol'e, chule aman nalampi namasanga asemtup ding ahi.'✡  
28 Ka seipeh nahiuve, anahing jouse lah a, koima John sanga lenjo aumpoi. Ahin Pathen Lenggam a aneopen jeng jong chu ama sangin alenjon ahi!” ati.  
29 Hiche thu ajah tah un, mipi jouse–kaidong ho jengin jong–Pathen lampi chu adih ahi ti apom'un ahi, ajeh chu amaho John khut a baptize ana chang ahiuve.✡  
30 Amavang Pharisee ho leh hou danthu themhon Pathen thilgon apampaiyun ahi, ijeh inem itile ama hon John twilutsah chu apomlouvu ahi.  
31 “Tukhang mite hi ipi toh katekah tadem?” tin Jesun adongin “Iti kahilchet ding ham?” ati.  
32 Amaho hi kailhang lah a chapang kichem tobang ahiuve. Amaho aloi agol ho kom'ah aphunchel un, 'Keihon moupui golvah la kasauvin, nalam pouve' hijeh chun thivuina la joh kasauvin chule nakap pouve.  
33 Ajeh chu Twilutsah John chun aphat ho changlhah neh ahilou le lengpitwi don kiti ho hin asumang pon, chule nang hon, 'Thilhavop ahi' natiuve.  
34 Mihem Chapan, alangkhat ah, anen adonin, chule naseiyun, 'Milop jukham chule kaidong ho le chonse dang ho jol le gol!' natiuve.  
35 Ahinla chihna chu adih ahi ti anungjui ho hinkho'ah tahlangin aum'e, ati.   

Chonse numei khat in ngaidamna akisan 
 

36 Pharisee ho lah a khat in Jesu toh nilhah an nehkhom din angeh in, hijeh chun Jesu jong ama in'a chun achen an nedin atoutai.  
37 Chukom mun'a an aneh ding chu numei jonthanhoi a chonse khat in ahetphat in, amanun songval bom khat ah thao namtui man tamtah kikhum ahinchoiye.✡  
38 Chuin amanu chu adilsun Amapa kengmuh achun adilsun akaptai. Amitlhi akengmuh lamah avalhan, hichu asam in athehgo in ahi. Chuin akengmuh chu namtui athe in achop chuh chuh tan ahi.  
39 Pharisee mipa anne a koupa chun hichu amu phat in ama le ama akihoulim in, “Hiche mipa hi themgao ahipou pouleh, itobang numei ham athamkha nu hi, amanu hi michonse ahi! ti ahet tei ding ahi,” atin ahi.  
40 Chutah chun Jesun alunggel chu ahin donbut in, “Simon” tin Pharisee pa kom'a chun, “Thilkhat nakom'ah kaseinom'e” ati. “Sei jengin, houhil” tin Simon in adonbut paiyin ahi.  
41 Chuin Jesun hiche thusim hi aseipeh tai: “Mikhat in mini sum abatsah in–khatpa dangka ja-nga chule khat dangka som-nga.  
42 Ahin anigel lhon'in asajou lhon tapon, hijeh chun hepi na neitah in angaidam in abat lhon akahpeh tai. Chujou chun koijoh chun ama chu ngailu jon tem tia nagel em?” tin adongtai.  
43 Simon in adonbut in, “Keigel in abat tamjopa chu,” ati. “Hichu adih e” tin Jesun aseitai.  
44 Chuin numeinu heng lam ngan akiheiyin Simon jah a aseitai, “Hiche numeinu hichea dilsu nu hi ven. Keima na'in a kahung lut chun, nangman twi kakenga vutkhu sillhahna ding neipepon, ahivangin hiche nu hin amitlhi twiyin asop lhan, chule asam in atheh ngim in ahi.”  
45 Nangman chibai neiboh pon, ahin kahung lut a pat hichenu hin kakeng muh achop chop jong anga hih laiye.  
46 Nangman kalua olive thao nuding na gelkhoh pon, amanu vang hin kakeng phang thao namtuiyin anui.”  
47 “Ka seipeh nahi, amanu chonsetna ho–tamtah ahiuvin, ngaidam ahitai, hijeh a chu amanun ngailutna lentah eimusah ahi. Amavang mi akingaidam lhom chu akipah lhom in ahi” ati.  
48 Chuin Jesun numeinu jah a, “Na chonsetna ho kingaidam ahitai” ati.  
49 Dokhanga tou miho chu amaho le amaho akihouvun, “Hiche mipa hi koi hiya michonse jong angaidam ham?” atiuvin ahi.  
50 Chule Jesun numeinu jah a aseitai, “Na tahsanin na huhhing ahitai, lungmongin chetan,” ati.    

Numei phabep in Jesu akilhon piu 
 

1 Chujouvin Jesu anai vellah kho ho vil dingin akipandoh in, Pathen Lenggam chung chang Kipana Thupha seiphong leh hillhang le akop in ahi. Aseijui som le ni ho jong akipuiyin,  
2 lhagao boh vop a kon le anatna kisudam numei phabep khat jong ahiuve. Amaho lah a chun Mary Magdalene, thilha sagi anodoh peh nu;✡  
3 Chuza jinu Joanna, Herod sumkolveina vesuipa; Susanna; chule adang mi tamtah Jesu le aseijui te anei agouva panpina hin tohdoh jing ho jong ahiuve.   

Muchi thepa thulem 
 

4 Nikhat Jesun thusim khat thulem'in mihonpi tamtah, kho chom chom'a kon hung kisutoa athusei ngai dinga hung ho kom'ah hitin aseiye:  
5 “Loubol mikhat amuchi tu dingin achedoh tai. Aloulai dungah athe len ahileh, muchi abang chu lamsih a achun, chuva chun chotphan aumin, chule vachaten anedoh tauve.  
6 Muchi adang songlah a achui. Ahung khang doh in, ahin akehdoh chu agoplha loiyin asunou ding alhomjeh in athidoh tai.  
7 Muchi adang chu linglah a achun, ahung kehdoh in chule ling chun adeplih jitai.  
8 Muchi adang khat kit chu leipha laiyah achui. Hiche muchi chu akhang in, ga ahin son ana kitu sangin ajat jakhat in agan ahi!” ati. Hiche asei jouvin ahung pengjah jengin, “Koi hileh angaina ding nakhang nei chanin angaiya chule ahetchet ding ahi,” ati.   

Jesun thulem aseina abidoi 
 

9 Aseijui hon hiche thulem hi ipi kiseina ham adongun ahi.  
10 Aman adonbut in, “Nanghon Pathen Lenggam thuguh nahet theina diuva phalpehna chang nahiuve. Amavang midang ho hilna a thulem kaman hi Pathen Lekhabua kisun guilhunna dinga ahi: 'Ahin vet tengu leh, amu tahtah lou diu ahi. Ajah tengu leh, ahet theilou diu ahi.'”✡   

Jesun muchi thulem ahilchet 
 

11 “Hiche hi thulem kisei avetsahna chu ahi: Muchi chu Pathen thu ahi.  
12 Lamsih a chu muchin avetsah chu, thu kisei jaa ahivanga agiloupa hunga atahsan theina louding le asochat louna dinga alungsunga kon alahmang peh miho aseina ahi.  
13 Muchi songlah a chu hon avetsah chu, thu kisei jaa chule kipah tah a kisanta, ahivanga jung akhothuh loujeh uva phat chomkhat kah a bou tahsan, lhepna atotengu leh lhuji ho aseina ahi.  
14 Muchi linglah a chu hon avetsah chu, athu ja a ahivanga athujah chu leiset gimna haosatna chule nopsahna hon atomchah a khangdoh thei talou ho aseina ahi. Hijeh chun apilhing thei tapouvin ahi.  
15 Chule muchi leipha laiya chu chun milungtheng, lungthim pha, Pathen thu jaa nung ho, chule lungneng tah a ga tamtah sodoh ho aseina ahi.”   

Meivah Lheng Akikhu Den Ngaipoi 
 

16 “Koiman meivah avah in chule lheng'in akhun ahilou le jalkhun noiyah asel ngaipoi. Meivah chu atunna ah akitungin, chuva chun avah chu insunga lut jousen amuthei bouve.✡  
17 Ijeh inem itile akiselguh jouse lhangphonga hung kipodoh ding, chule akiphongdoh lou jouse meivah noiya kipodoh ding mijouse kihetsah ding ahi.”✡  
18 “Hijeh chun iti najah uvem chingtheiyun. Kathuhil ngai jouse, hetthem theina kipeh be ding. Amavang thungai louho chu, ahetsa dan'a agel hou jeng jong amahoa konna kilamang ding ahi.” ati.   

Jesu Le A-Insung Mite✡ 
 

19 Chuin Jesu anu le asopiho ama toh kimu din ahungun, ahin mihonpi jeh chun ama kom nailut thei louvin aum tauve.  
20 Koiham khat in Jesu aseipeh in, “Nanu le nasopiho polangah aum uve, chule naki mutopi nom uve,” atipeh tai.  
21 Jesun adonbut in, “Kanu le kasopi ho chu koi hileh Pathen thu jabol a athua nungho chu ahiuve” ati.   

Jesun twipi aphothip 
 

22 Nikhat Jesun aseijui te jah a aseijin, “Dil gal langkhat ah galkaiyu hite” ati. Hijeh chun kong sungah alut un akipatdoh tauve.  
23 Konga akitol laiyun, Jesu chomkhat kichol din a-imu'e. Ahin sotlou laiyin, huipi hattah twipi chungah chun anungsuh e. Kong chu twi adim tan, amaho setoh tei ding dinmun'ah achu tauve.  
24 Aseijui te acheuvin aga kaithou un, “Pipu, Pipu, alhalut ding ihitauve!” tin apengjah jeng tauve. Jesu athodoh phat in, huipi le twi kinonglai chu aphohthip tai. Chuin apettah in huipi athip'in ima jouse anomsel tai.  
25 Chuin amaho chu adongin, “Natahsan'u hoiba ham?” ati. Amaho akihoulhi chilchel'un, “Thupeh anei teng huipi le twi kinong jengin jong athu angaiye!” akitiuve.   

Jesun Gerasene gam a thilhavop adamsah 
 

26 Hichun amaho Galilee apat in dil gallang, Gerasene gamkai ahunglhung tauve.  
27 Jesu konga konna apotdoh leh, mikhat thilhavop khat ahungin ahung kimupin ahi. Phat sottah amapa chu in beiya chule sagoh keova khopi pam lhanmol lah a cheng ji ahi.  
28 Jesu amu mu chun apeng'in chule amasanga alhu jengin ahi. Chuin ahung peng in, “Ipi jeh a kakom'a hung kikumlut nahim, Jesu, Chungnung pen Pathen Chapa? Lungset tah in, katao ahi, nei gimbol hih in,” ati.  
29 Ijeh inem itile Jesun hiche lhagao boh chu amapa a konna ahungdohna dinga ana thupehsa ahitai. Hiche lhagao boh hin mipa hi athunun ji ahi. Akimattup a thihkhaova akibultuh jeng jongleh, aman imalouva atumtan jia gammang lah adelji, apumpia thilha thaneina noiya um ahitai.  
30 Jesun adongin, “Namin ipi ham?” ati. “Janel” tin ahin donbut e, ajeh chu hiche mipa chu thilha tampin abop ahi.  
31 Thilha ho chun Jesun atosin bei onghom'a asol louna diuvin angeh tauve.  
32 Hiche mun'a chu voh hon tampi mollanga lha ahiuvin, chule thilha ho chun hiche vohchaho sunga alutna diu joh in athum'un ahi. Hijeh chun Jesun phalna apen,  
33 chuin thilha ho chu mipa a kon'in ahung potdoh'un vohchaho sungah alut uvin, chule vohcha honpi chu molchung akensuh apat chun alhaisuh un dillen a chun alhai lhauvin alhum lut gam tauve.  
34 Achinghon thilsoh chu amu phat un, anai vel'a khoho le akimvel thinglhang gam ho ah alhailut un thusoh chu athejal le tauve.  
35 Thilsoh umchan vedingin mipi ho ahung lhaidoh uve. Mihonpi chomloukah in Jesu hengah ahung kikhom un, chule hiche mipa thilha ho a konna kilha ongpa chu amu uvin ahi. Amapa chu Jesu kengbul'ah atouvin, von akivon'in, chule alimgeh tan, chule amaho chu abonun akicha tauvin ahi.  
36 Chuin thilsoh umchan muho chun adang ho jah a thilhavop pa chu iti suhdam'a um ham ti aseipeh un ahi.  
37 Chuin Gerasene gamkaiya mipi ho jousen Jesu hengah agam'u adalhah a achemang nadin angeh tauve, ajeh chu kichatna nasatah huinun chun alodim u ahitai. Hijeh chun Jesu jong kong sungah alelut in adalhatai, dil gallang khat legalkai kit dingin.  
38 Mipa thilha kinodoh peh pa chun ama toh lhonkhom din athum'in, ahin Jesun inlang joh a asol'in, hitin aseipeh e,  
39 “Ahipoi, na insung mite kom joh a chen lang, chule Pathen'in nadinga nabolpeh jouse hi gaseipeh tan,” ati. Hijeh chun amapa chu khopi dung lah a achen, Jesun thil loupi abolpeh ho aseiphong len ahi.   

Jesun numei chapang athisa akai thou chule numei thisan long adamsah 
 

40 Dil gallang a chun mihonpin Jesu ana lem'un ahi, ajeh chu ama hon ana nga jingu ahi.  
41 Chuin Jairus kiti akikhopnau in'a lamkai khat, ahungin Jesu kengbul'a abohkhup in a'ina akilhonpi din ahung tem'e.  
42 Achanu changkhat seh, kum som le ni bep chu, thiah ahi. Jesu amapa chutoh alhon khom'in ahileh ama chu mihonpi chun atom chahkheh jengun ahi.  
43 Mihonpi lah a chun numei khat kum som le ni jen thilong'a damlou aumin, amanun damna akimu jou lou ahi.  
44 Jesu nung lang'a pat ahungin, amanun Jesu ponmang athamtai. Apettah chun athilon atang hel tai.  
45 “Koiham ei tongkha?” tin Jesun ahin dongtai. Mijousen ahilounau aseiyun chuin Peter in, “Pipu, mihonpi hin nasuhkhah ahi,” ati.  
46 Ahivangin Jesun aseijin, “Koiham khat in thamkhah ding lungput neimonga eitham ahi, ijeh inem itile keiya konna suhdamna thaneina apot kahei,” ati.  
47 Numei nu chun ki-immang thei kahi tapoi ti ahet phat in, kithing pumin akengbul'ah adilsu tan ahi. Mihonpi chun ipi jeh a atohkhah ham chule adampai jeng thu ahilchet ho chu ajauvin ahi.  
48 “Chanu” tin amanu jah a chun, “Natahsan in nadamsah ahitai, lungmongin chetan” ati.  
49 Amanu kom'a thu aseijing laiyin, kikhopna in'a lamkai pa, Jairus, in'a kon thupole khat ahung vailhungin ahi. Aman amapa jah a aseipeh in, “Nachanu athitai. Tua houhil nasuhboi chu phachomlou ding ahitai,” ati.  
50 Ahin Jesun thilsoh ajah chun, Jairus jah a hitin aseiye, “Kicha hih'in. Tahsan poupouvin, amanu suhdam'a um ding ahi,” atipeh e.  
51 Amaho in ahunglhun phat un, Jesun Peter, John, le James, chule numei chapangnu nu le pa tailou midang koima toh alut ding anompoi.  
52 In chu mi tamtah akap le amaovah dimset a um ahi, ahin aman aseijin, “Kap tahih un! Athi ahipoi, a-imu ahi bouve,” atipeh e.  
53 Ahivangin mihonpi chun anuisat un, ajeh chu athitai tichu hoitah a ahet u ahi.  
54 Chuin Jesun akhut in atuh in chule aw sangtah in, “Ka chanu, thoudoh in!” tin aseitai.  
55 Chuin hiche pet tah chun amanu hinna chu ahung kilen, kinloitah in ahung dingdoh e! Chuin Jesun neh ding khattou apeh diuvin aseipeh tai.  
56 Anu le apa chu akipah val behseh jengin, ahin Jesun thilsoh chu koima kom'a seidoh lou din ahilchah e.    

Jesun som le ni ho asol tan ahi 
 

1 Nikhat Jesun aseijui som le ni ho chu akoukhom in, thilha ho jouse le natna jouse suhdamna thahatna le thilbol theina apen ahi.  
2 Chuin aman amaho chu Pathen Lenggam thudol mijouse seipeh ding leh adamlou te damsah dingin asoldoh e.  
3 “Najin na diuvah imacha kipoh hih un,” tin ahilchah e. “Tenggol ham, sakhao ham, anneh ding ham, sum ham ahilouleh von khel jeng jong kipoh hih un.  
4 Na chena chan uvah khopi na dalhah tokah uvin nalhun nau in a chun um'un.  
5 ✡Chule khopi khat chun nangho lem ding adauva ahileh, na kengphang uva vutkhu ho thinglhauvin, hiche miho chu aso so kiso tauhen tia lhahdohna in,” ati.✡  
6 Hiti chun ama hon khotin'a gamchot apan'un, Kipana Thupha lhangsap chule ana damlou damsah toh abol uve.   

Herod In Jesu Akimupi Nom 
 

7 Herod Antipas, Galilee gamvaipopan Jesu natoh thilbol jouse ajahdoh phat in alungboi dentai. Mi konkhat chun Twilutsah John athilah a kon thoudoh kit ahi atiuve.✡  
8 Adang hon Jesu chu Elijah ahilouleh themgao ho lah a khat athia kon thoukit ahi atiuve.  
9 “Keiman la John kathat tan,” tin Herod in aseijin, “Ahileh hiche mipa, athusim kajah pa hi koiham?” ati. Chule ama chu mutei ding atup jing tan ahi.   

Jesun Mi Sang Nga Val Jen Avahva 
 

10 Seijui ho ahung kileu chun, Jesu hengah athilbol jouseu aseipeh tauve. Chuin ama amaho chutoh guhthim chan Bethsaida kho langah ache tauvin ahi.  
11 Ahivangin mihonpi chun hoiya ache aholdoh un chule ajui tauve. Aman amaho chu alem in, Pathen Lenggam thudol ahil'in, chule ana damlou ho asudam in ahi.  
12 Nilhangkai vaigei thim lang hin seijui som le ni akom'a ahungun asei tauve, “Mihonpi hi naivellah khoho le loujao dungah soldoh tan, anneh le jan gena ding akimu theina diuvin. Hikom munthip a hin neh ding imacha aumpoi,” ahung tiuve.  
13 Ahivangin Jesun aseijin, “Nanghon amaho vah un” ati. “Ahin keihon changlhah pheng nga le nga ni bouseh kaneiyuve,” tin ahin donbut un, “Ahilou le kacheuva neh ding mihonpi hijat dinga hi kagachoh diuva na ngaitom?” atiuve.  
14 Ajeh chu chukom'a chu mi pasal sang nga jen umah ahi. Jesun adonbut in, “Mi somnga nga bep a aloi loiya tou dingin seipeh un,” ati.  
15 Hijeh chun mipi abon'un atou tauve.  
16 Jesun changlhah pheng nga le nga ni chu alan, vanlam aven, phatthei abohtai. Chuin changlhah ho chu ahal hal'a asuhkeh toh kilhon'in, changlhah le nga chu aseijui te kom'ah ahin pedoh doh jengin, ama hon mipi ho ahoppeh uve.  
17 Chuin abon'un aduchan chan aneuvin, chule chomkhat jouvin seijui hon nehmoh paipeh som le ni alohdoh uve.   

Peter in atahsanna aphondoh 
 

18 Nikhat achangseh a tao dingin Jesun mihonpi adalhan ahi. Aseijui te bouseh toh um ahin, aman hitin adong tai, “Mihon kei hi koi ahi eiti uvem?” atileh,  
19 ama hon adonbut un, “Abangin Twilutsah John nahi atiuvin, abangin Elijah, chule adang hon malai themgaoho lah a khat thoukit nahi atiuve,” atipeh uve.✡  
20 Chuin aman amaho chu adong'in, “Nanghon la koi ahi neiti uvem?” atileh Peter in adonbut in, “Nangma Messiah, Pathen a kon hung kisol chu nahi,” ati.✡  
21 Jesun aseijui te koi ahi koima kom'a aseidoh louna diuvin agihsal'in ahi.   

Jesun athi ding le athodoh kit ding asei masah 
 

22 “Mihem Chapa hin gim genthei tampi athoh ding,” tin ahin seiyin, “Ama chu upaho, thempuho, chule houdan thuhil hon ahin pampai diu ahi. Ama chu tha a um ding, amavang anithum nileh athilah a konna kaithouva um ding ahi” ati.  
23 Chuin mihonpi jah a chun aseijin, “Nangho koi tobang kanungjui nom naum uleh, nangma chang kingailutna a kon'in kiheidoh un, na thingpel niseh in kiput un, chule neijuiyun.✡  
24 Na hinkho na huhhing nom le nachan ding, amavang keima jal'a nakatdoh le nahuhhing ding ahi.✡  
25 Chuleh ipi phatchomna mun natem, vannoi pumpi neiyin lang nangma tah kisusen kisumang le chun?  
26 Khattouvin keima le ka thusei eijachatpi leh, Mihem Chapan jong ama chu aloupina a chule Pa le vantil thengte loupina a ahung kile tengleh ajachatpi ding ahi.  
27 Thutah ka seipeh nahiuve, tutua hikom'a ding ho lah a mi phabep in Pathen Lenggam amu tokah uva thina atolou diu ahi,” ati.   

Jesu vou kikhel 
 

28 Niget hamkhat jouvin Jesun Peter, John, le James ho cheng hi molchung khat ah tao dingin apuitouve.  
29 Chuin atao laiyin, amaiso ahung kikhel'in, chule avon'ah ho kidangtah in abangsel jengin ahi.  
30 Phulou helouvin mini, Mose le Elijah ahung kilah lhon'in Jesu toh akihoulim pan tauve.  
31 Amaho chu vet dingin aloupi lheh jengui. Chule amaho chu leiset a pat a apotdoh ding thu, Jerusalem a guilhung vah ding thun akihoulim un ahi.  
32 Peter le adang teni chu ihmu lhugam ahi tauve. Akhahdoh uchun, Jesu loupina chu amu uvin chule mini ama toh adinkhom chu amu uve.  
33 Mose le Elijah in adalhah kigot pan laiyuvin, Peter in, aseijeng jong helou khop in ahung eodoh in, “Pipu, hilai mun'a ium uhi anom'e! Liim munthum hetjing nan song uhite–khat nang ding, khat Mose ding, chule khat Elijah ding,” ahinti e.  
34 Ahin, hitia asei jeng vang chun, meilhang khat in alekhu tauvin, meilhangin atomkhum toh lhon'in kichat nan amaho alodim tauve.  
35 ✡Chuin meibol lah a kon chun awgin khat in hitin ahin seiye, “Hiche hi Kachapa ahi, Kalhendoh pa ahi. Athu ngaiyun,” ati.✡  
36 Awgin athip chun Jesu chu achangseh anahitai. Hiche athilmu hou chu chuche phat lai chun koima kom'ah aseidoh pouve.   

Jesun lhagaoboh vop chapangpa adamsah 
 

37 Ajing'a molchunga pat ahung suh jou uchun, mihonpi tamtah in Jesu akimupi uve.  
38 Mihonpi lah a mikhat chun ahin kouvin, “Houhil, lungset in kachapa neivet peh in tia katao ahi, ajeh chu ama bouseh hi kacha neisun ahi.  
39 Lhagao gilouvin aman jin, phulouvin apengjah jin, chule akam ah achilphon alhajin ahi. Ahehlhujin achangin amoh dalhah jipoi.  
40 Na seijui te hengah einodoh pehna diuvin kathum'in hinlah anodoh jou pouve,” ahung ti.  
41 Jesun aseitai, “Nangho tahsan bei le midihlou ho! Nangho itih chan kaumpiuva kakhongai jing ding nahiu ham?” ati. Chuin mipa jah a chun, “Nachapa hikom'ah hinpuiyin,” ati.  
42 Chapang pa ahung machon jep laiyin, thilha chun tol'ah ahin sulhun, nasatah in aveingoi jenge. Ahivangin Jesun lhagao gilou chu aphoh thip in chapangpa chu asudam tai. Chuin aman amapa chu apa alepeh kittai.   

Jesun athi ding le athokitna ding avel'a asei 
 

43 Chutobang thilsoh Pathen thilbol theina kidangtah amu uchun mipi chu atiu ajalheh jeng tai. Athilbol ho jouse mijousen adatmah laiyin, Jesun aseijui te jah a hitin aseiye,  
44 “Ngaiyuvin chule ka thusei hi geldoh jingun. Mihem Chapa hi agal mite khut a pehdoh a um ding ahi,” ati.  
45 Ahin ama hon ipi aseina ham ahethei pouve. Athupina chu amahoa konna kiselguh ahi, hijeh chun ahethei pouve, chule doh ding jong kicha kit ahiuve.   

Alen pen koi ham? 
 

46 Chuin aseijui te koi alenpen ham ti akinel salah lah jeng tauvin ahi.✡  
47 Ahin, Jesun alunggel u ahen, hijeh chun chapang neocha khat akom'a dingin apuiye.  
48 Chuin aman amaho jah a aseiye, “Koi hileh hitobang chapang neocha keima thalheng'a sang'a chun keima eisan ahi, chule keima eisanga chun eisol'ah kapa jong asan ahi. Nalah uva aneopen chu alenpen ahi,” ati.✡   

Jesu min pan ho 
 

49 John in Jesu jah a, “Pipu, koiham khat in namin'a thilha anodoh kamu uvin, ahivangin eiho loilah a ajao loujeh in angah dingin ka seipeh tauve,” ahin ti.  
50 Ahivangin Jesun adonbut in, “Kham hih un, koi hileh na doudallou phot chu nanga ding ahi” ati.   

Samaria kho khat in Jesu sang talou 
 

51 Van'a lahtouva aumna ding phat ahung naitoh lhon'in, Jesu Jerusalem jon din dettah a kigellha pumin achen ahi.  
52 Aman thupo leho Samaria khokhat ah, availhun na dinga akigot theina diuvin asol masan ahi.  
53 Ahivangin hiche khoa mipi ho chun Jesu chu asang tapouve, ajeh chu ama Jerusalem jona achejing lai ahi.  
54 James le John in hiche amudoh lhon phat in, amanin Jesu jah a, “Pakai, van'a konna amaho gouvam jeng ding mei ikou lhah diu ham?” atilhon e.✡  
55 Ahin Jesu akiheiyin amani chu aphoh in ahi.  
56 Hijeh chun amaho khochom khat ah ache tauve.   

Jesu seijui hi dinga kilom ho 
 

57 ama hon chutia lam ajot laiyun, koiham khat in Jesu jah a, “Nache na chan'ah najui inge,” ati.  
58 Ahin Jesun adonbut in, “Si-al hon chenna ding ko aneiyun, vacha ten gena ding bu aneiyun, ahivangin Mihem Chapan alu ngapna ding jeng jong aneipoi,” atipeh e.  
59 Aman midang khat jah a, “Hungin, neijuijin” ati. Mipa chu anom in hinlah hitin aseiye, “Pakai, amasan inlam kileng ting kapa gavui masa tadinge,” ati.  
60 Ahivangin Jesun aseipeh in, “Lhagaova thi hon amithi hou kivuiyuhen! Nangma kin chu chele a Pathen Lenggam thudol seiphong chu ahi,” ati.  
61 Achom khat in aseijin, “Henge Pakai, keiman najui inge, ahin amasan ka insung mite toh gakivailhah tadinge,” ati.✡  
62 Ahin Jesun aseipeh in, “Koi hileh akhut a langkon tuhta chule nunglam ve chu Pathen Lenggam a dingin alhing poi,” ati.    

 10

Jesun som sagi le ni asoltan ahi 
 

1 Tun Pakaijin seijui adang mi somsagi le ni alhengdoh in amaho chu akop kop'in khotin le muntin vilding agot naho ah asol in ahi.  
2 Hiche ho cheng hi amaho ahilchahna ahi: “Lousoh ga khoptup ding atam, ahin natong ho alhome. Hijeh chun Pakai hengah taovun ama chu ga chomtup dia mopo ahi; alouva natong ding mi ahin solbe nadin thum'un.✡  
3 Tun cheuvin, chuleh geldoh jingun keiman si-al lah a kelngoi kisol tobanga kasol nahiuve.✡  
4 Sum le pai ima kipoh hih un, sakhao jong kipoh hih un, kengchot akop in jong pohih un. Chuleh lampi dungah khattou lem dingin kingapa hih un.”  
5 “Khattou in'a nalut tengu leh, amasan 'Pathen lungmon konna hiche in'a hin umhen' ti masauvin.  
6 Hichea cheng ho chu alungmon uleh, phattheina chu umden ding; achutilou uleh, phattheina chu naheng uva hung kile ding ahi.  
7 In khat a kon inkhat ah vahle hih un. Munkhat bou ah um unlang, ama hon napeh peh uchu neuvin chule don'un. Min phatah a najen nau san ding kiphalam hih un, ajeh chu anatong chun alosan amu ding mong ahi.”✡  
8 “Khopi khat a nalut uva nasan uleh, namasanga ahin luidoh doh uchu neuvin.  
9 Adamlou sudam'un lang seipeh un, 'Pathen Lenggam chu tun nakom uva aumtai' tiuvin.  
10 Ahin khopi khattou in nasanda uleh, alampiu dunga chun chedoh unlang seiyun,✡  
11 'Nakhopiu sunga vutkhu ho geiyin kakeng uva kon'in kathing lhauve, nasoso kisoh dinga dalhah nahiuve ti vetsahnan. Chule hiche hi heuvin–Pathen Lenggam chu anaitai!'✡  
12 Ka seipeh nahiuve thupi kitan nileh agilou Sodom kho chu chutobang khopi ho sanga phajep diu ahi”.✡   

Lunghei lou khopi ho ada ahiuve 
 

13 “Itobang lunghem nan na nga lhon hitam, Korazin le Bethsaida! Ijeh inem itile nalah a thil kidang kibol ho hi agilou Tyre le Sidon khohoa kibol hitave leh, sotlaiya pat in amipi hon achonset nauva kon lungheina nei untin, khaodip pon kisil untin chule akisih u tahlang nan aluchung uvah vutvam kiloi tauvinte.✡  
14 Henge, Tyre le Sidon khopi teni hi thupi kitan nileh nangho sanga phajep diu ahi.  
15 Chule nangho Capernaum mite, van gam'ah jabolna chang nauvin natem? Nachan loudiu ahi, thina mun'a na chesuh joh diu ahi,” ati.✡  
16 Chuin aseijui te jah a aseijin, “Koi hileh nathuhil'u kisan a chun keijong eisan ahi. Chule napampai chan'u chun keijong eipampai ahi. Chule koi hileh keima eipampai chan chun Pathen, eihinsolpa apampai ahi” ati.✡   

Seijui som sagi le ni ho hung kile kit 
 

17 Seijui somsagi le ni ho ahung kileuvin, thanom tah in thulhut ahin bol'un ahi. “Pakai, thilha ho jeng jong kathu uvin anunge nangma min kapat ule,” atiuve.  
18 “Henge” tin amaho aseipeh in, “Keiman Satan van'a konna kolphe banga alhahsuh kamui!  
19 Veuvin, keiman nangho galmi thilbol theina chunga thuneina kapeh nahiuve, chule nang hon gul le aipi chunga lam najot diu chule nachilgoi dingu ahi. Imachan na suhkhah lou diu ahi.✡  
20 Amavang lhagao gilou nathu uva anun jeh in kipah hih un, ahin van gam'a namin'u akijihlut jeh joh in kipah un,” ati.   

Jesu kipana 
 

21 Hiche pettah chun Jesu Lhagao Thenga kipana adimset tan, chuin hitin aseiye, “O Hepa, van le lei Pakai, hiche thil ho nangman aching le athem'a kigel hoa pat a naselguh a, chapang ho henga na phondoh jeh in kakipah'e. Henge Pa, hitia kibol hin nangma nalunglhai sah e,” ati.  
22 “Kapan keima ima jouse chunga mopohna eipeh ahitai. Pa tailou koiman Chapa chu dihtah in ahepoi, chule Chapa tailou le Chapa in hetsah dinga alhen ho tailouvin koiman Pa chu dihtah in ahepoi” ati.✡  
23 Chuin amaho changseh aumpet un, aman aseijui te heng lam ngan aseiye, “Na thilmu chengseu mu ah mit ho chu anunnom e.  
24 Ka seipeh nahiuve, themgao ho le lengho tamtah in na thilmu chengseu hi mu ding ana galdot jingu ahin, hinlah ana mupouve. Chuleh najah hou hi jah ding ana galdot jing'u ahin, hinlah ana japouve,” ati.   

Samaria miphapa 
 

25 Nikhat hou danthua them khat Jesu patep dingin ading doh in hiche thudoh hi adonge, “Houhil, tonsot hinna kanei theina dia ipi kabol ding ham?” ati.✡  
26 Jesun adonbut in, “Mose dan in ipi asei em? Iti nasim am?” tin adongtai.  
27 Mipa chun adonbut in, “Nangman nalung pumpin, na lhagao pumpin, na thaneina pumpin, chule na lungthim pumpin Pakai na Pathen chu ngailun. Chule nangma na kingailut bangin naheng nakom ngailun,” tin aseiye ati.✡  
28 “Adih e” tin Jesun aseipeh in, “Hichu bol'in chule nahin ding ahi!” ati.✡  
29 Mipa chun athilbol them akichan nom'in, hijeh chun Jesu chu adongin, “Koiham kaheng kakom?” ati.  
30 Jesun thusim khat in adonbut in: “Judah mikhat Jerusalem a pat Jericho lam jonin ajinsuh in ahi, chule ama chu lamkah ah migucha michom hon abulu un, aponsil aho-lhah peh un, avouvin, chule athisa tobangin lam pang'ah adalha tauve.”  
31 “Thempu khat in agatoh khan, hinlah mipa chuva akijam amu mu chun, lampi pang langkhat joh apal in adalha tai.  
32 Hou-In lhacha leho khat agachen chule chukom'a akijam chu amun, ahin aman jong lamsih lang khat ah apeldoh tai.”  
33 “Chuin musit a um Samaria mikhat ahung pheiyin, mipa amu chun, avoujang nat peh tan ahi.”✡  
34 Akom'ah ache naiyin, Samaria mipa chun akivohna maha chu ajen'in olive thao le ju asunkhum in, atompeh tai. Chuin mipa chu ama sangan chungah ahin puiyin, in khat ah ahin puilut in chukom'a chun ajenlen ahi.  
35 Ajingin in-ngahpa chu dangka cheng ni apen, aseijin, 'Hiche pa hi anavesui in. Achunga lutjat hiche sanga atamjoh khah le, kahung kit teng kapeh ding ahi,'” ati.  
36 “Tun seiyin hiche mithum ho lah a chu koipen tah chu hiche mipa gucha michom hon avoh pau dinga aheng akom hi ham?” tin Jesun adong tai.  
37 Mipa chun adonbut in, “Akhoto pa chu ahi,” ati. Chuin Jesun aseijin, “Adih e, tun chenlang chutobang chun gabol tan,” ati.   

Mary le Martha 
 

38 Jesu le aseijui te Jerusalem lam jona achejing laiyun, khokhat ahung lhungun, chua chun Martha kiti nun a-in'a dingin alemin ahi.✡  
39 Asopinu Mary chu Pakai kengbul ah atouvin, athuhil chu angaiye.  
40 Ahivangin Martha chu jan anneh lentah agon jeh chun alunggim in ahi. Jesu kom'ah ahungin ahung seitai, “Pakai dih theilou nasah lou khattou ham kasopinu thipbeh a atouva ken natoh jouse katoh? Eihung kithopina dingin hinsol in,” ati.  
41 Ahivangin Pakaijin amanu hengah aseijin, “Ngailut Martha, nangma hitiho jouse chunga hi lunggima lung himo nahi!  
42 Thil khat bouseh khohsah le lunggimna ding aum'e. Maryn hichu akimudoh in, chule amanu a konna kilamang theilou ding ahitai,” ati.    

Jesun tao ding dan ahil 
 

1 Khatvei hi Jesu munkhat ah taona mangin aum'e. Ahin chai chun, aseijui te lah a khat akom'ah ahungin aseiye, “Pakai, taoje neihil'un John in aseijui te ahil bangin” ahung ti.  
2 Jesun aseijin, hitia hi natao dingu ahi: “Hepa, namin chu thengtah in kikoi hen, na Lenggam hunglhung loi hen.  
3 Niseh a kangaichat u anneh nei peuvin,  
4 chule kachonset nau ngaidam in, kachung uva chonse ho ka ngaidam bangun. Chule lhepna ah nei lhahlut sah hih un” ati.  
5 Chuin tao ding dan ahilben, hiche thusim hi amangchai: “Tekah nan nangma jankhangkim in naloi nagol in khat ah nachen, changlhah pheng thum palah ding nadei jal'in naga chetai. Nangman akom'ah naseijin,  
6 'Kaloi khat tuchun eivil dingin ahung vailhungin, chule keiman ima nehsah ding kaneipoi, tin nathum tai.'  
7 Chuleh tekahnan, ama chun alupna dan sunga kon chun, 'Nei suboi tahih in. Kot jong tujana dinga kikhah ahitai, ka insung mite le keima jong jalkhun'a kabon chauva umah kahi tauve. Nakithopi thei ponge,' ahinti.  
8 Hinlah hiche hi ka seipeh nahi–ihamtin ajol le agol ahijeh chun bol hih jong le, nangman kot sottah nasuh suh jenga ahileh, ama thoudoh intin nathil thum chan chu napeh ding ahi, jahcha louhel'a napansot jeh a chu,” ati.  
9 “Chule hijeh a chu ka seipeh nahiuve, thum jing jengun, chule nathum chu namu ding ahi. Hol jingin chule namu ding ahi. Kot chu kiu jingin chutileh kot chu na kihonpeh ding ahi.  
10 Ajeh chu athum chan'in akisan in, ahol jousen amun. Chule kot kiu jouse akot kihonpeh ding ahi.”  
11 “Pate ho, nacha teuvin nga athum leh, akhel'a gul napeh um?  
12 Ahilouleh ahtui athum nauva aipi napeh uvam? Henge nape pouve!  
13 Hijeh a chu nangho mi chonsen bon nacha teu thilpha pehje nahet uleh, van'a um napauvin Lhagao Theng iti napehda diu ham athum ho jouse dinga” ati.   

Jesu chule Beelzebul 
 

14 Nikhat Jesun mi apao theilou khat a kon'in thilha anodoh peh in ahi, chule thilha chu apotdoh jou chun, mipa chu ahung paodoh pan tai. Mihonpi chun kidang asauvin,  
15 ahin mi phabep khat chun, “Athilha nodoh chu lungdon ding ahipoi. Aman athilbol theina khu Satan, thilhate lengpa a konna amu ahi,” atiuve.✡  
16 Adang hon, Jesu patep nom nan, van'a kon melchihna kidang, athaneina photchetna a avetsah dingin angeh un ahi.✡  
17 Alunggel u ahetan, hijeh chun aman aseitai, “Itobang lenggam hileh khat le khat kidouna a kibung khen kiti chu amangthah ding ahi. Insung khat jong kidouna a kibung khen chu lhulham ding ahi.  
18 Nanghon keima Satan in eisuh thahat danin naseiyuve. Ahin Satan chu akikhentel'a ama le ama akidou le alenggam chu iti khantou tantem?  
19 Chuleh kei chu Satan suhthahat kahi leh, nalah uva thilha nodoh ho la? ama hon jong thilha anodoh u ahi, hijeh a chu ama hon nathusei jeh uva chu nahin dem diu ahi.  
20 Amavang keiman Pathen thahatna jal'a thilha kanodoh ahileh, Pathen Lenggam chu nalah uva hunglhung ahitai.  
21 Ajeh chu Satan banga mihat tah khat chu amanchah kimkeiya akivon a a'inpi akiventup tengleh anei agou ho bit ahi–  
22 ama sanga thahatjo khat in ahung bulhu a, athaneina alahmanga, agal manchah achom'a, chule anei agou apoh mang ho ahopcheh kah a chu.”  
23 “ Koi hileh keima toh pangkhom lou chun eidoudal ahin, chule koi hileh eitoh khompi lou chun eidouna na atoh ahi.”✡   

Lhagao gilou hung kile kit 
 

24 “Lhagao gilou khat in mihem khat adalhah tengleh, nelgam lah dungah achejin, kicholna ding mun aholjin ahi. Ahin khatcha amulou tengleh aseijin, 'Kahungdoh na mipa kom'a kile tange,' ati.  
25 Hijeh chun akilen ahileh ana umnasa in chu akitheh thengsel'a chule kitup sel'a aum chu amun ahi.  
26 Chuin hiche lhagao chun ama sanga giloujo lhagao sagi ma amun, chule amaho abon'un hiche mipa sunga chun alut un acheng tauve. Chuin chuche mipa chu amasa a sangin akhoh cheh jitai,” ati.   

Nopna tahbeh 
 

27 Hitia thu asei lai chun, mihonpi lah a kon chun numei khat in ahin kouvin, “Pathen'in nanu phatthei boh hen–nahung kondohna naobu, chule nahin chep noi jong,” ati.  
28 Jesun adonbut in, “Ahin hiche sanga chu Pathen thu jaa anatoh a podoh ho chu anunnom cheh ahiuve” ati.   

Jonah melchihna 
 

29 Mihonpin Jesu anehchinto laitah un, aman hitin aseiye, “Hiche khang gilou hin melchihna kidang kavetsah dingin asei sei jeng uvin; ahin melchihna kapeh ding chu Jonah melchihna bouseh hi ding ahi.✡  
30 Ama chunga thilsoh cheng chu Pathen'in Nineveh mite henga asol ahi ti melchihna ahi. Mihem Chapa chunga thilsoh jong hiche miho dinga Pathen sol ahi melchihna ahi.”✡  
31 “Sheba lengnun, thupi kitan nikho leh hiche khang mite douna a ding doh ding themmo achan ding ahi, ijeh inem itile ama mun gamla tah a kon'in Solomon chihna thungai dingin ahunge. Tun Solomon sanga lenjo khat hikom'ah aum'e–ahin nang hon athu nangai pouve.✡  
32 Nineveh khomite jong thupi kitanni leh hiche khang mite douna a ding doh diu chule themmo achan diu ahi. Ijeh inem itile ama hon Jonah thuseiya kon'in achonset nauva kon lungheina aneiyuve. Tun Jonah sanga lenjo khat hikom'ah aum'e–ahin, nang hon athu nangai pouve.”✡   

Jesun vah thudol ahil 
 

33 “Koiman meivah avah in chule aselmang in ahilouleh lo akhukhum ngaipoi. Chusang chun, meivah atunna ah akitung jin, chua kon chun insung lut jousen avah amuthei bou uve.”✡  
34 “Namit chu natahsa dinga vah hin pedoh meivah ahi. Namit chu ahoi laisea, natichung pumpi chu vah dimset ahi. Ahin, aphatmo teng, natichung chu muthim in atom ahi.  
35 Vah kaneiye tia nakigel chu muthim tahtah ahipoi ti kiphot chen in.  
36 Vah a chu na dimset a, aning akah a muthim behlou nahileh, na hinkho pumpi chu, meivah vahtah in asalvah banga vahset ding ahi.” ati   

Jesun Pharisee ho le danthem ho aphosal 
 

37 Jesun thu aseilaiyin, Pharisee ho lah a khat in a-in'a anne dingin atem'in ahi. Hijeh chun ama alut in dokhanga atouna mun alotai.  
38 A an vailhun pan, amasa a Juda chondan a khutsil bol louva an nedia atoulhah jeng chu amun adatmo lheh jengin ahi.  
39 Chuin Pakai chun amapa jah a, “Nangho Pharisee ho hin khon le lheng apolam siltheng chingthei tah in nabol'un, ahin asunglam vang anen–kilosetna le gitlouna a dimset nahiuve!  
40 Vo mingol! Pathen'in asung jong chule apolam jong asem gel hilou ham?  
41 Hijeh chun asung lang jong mivaicha ho thilpeh peh a kon'in kisutheng un, chutile apumpia nathen dingu ahitai.”  
42 “Itobang lunghem nan nangau hitam Pharisee ho! Ajeh chu nang hon som'a khat na honsung uva anche aneopen geiyin natoh dimdem'un, hinlah adih a thutan le Pathen ngailut na khohsah pouve. Henge, som’a khat napeh diu mong ahinai ahivangin athupijo thil ho notthap hih un.”✡  
43 “Itobang lunghem nan nangau hitam Pharisee ho! Ijeh inem itile nang hon kikhopna in dunga touna thupi hoa tou le kailhang mun lah a navale nauva min chibai naboh ding nadeiyun ahi.  
44 Henge ipi lungkham nan nangau hitam! Ijeh inem itile nangho loulaiya lhankhuh kiselguh tobang nahiuve. Mihon lepthol kibol chu helouvin achungah lam ajot un ahi” ati.  
45 “Houhil” tin hou danthu them khat in ahin kouvin, “Nathusei chun keiho jong eisujum uve,” ati.  
46 “Henge,” tin Jesun aseijin, “Itobang lunghem nan nangau hitam nangho hou danthu themho! Ajeh chu nang hon pohjou louding houthua ngehna nasem uvin mipi na sugenthei uvin, hinlah nakhut jung khat jong apohgih u ngaijang pehna dingin nalam khapouve.  
47 Lungkham na itobangin nangau hitam! Napu napa teuvin malaiya anathau themgao ho lhan nasem uvin ahi.  
48 Ahin tahbeh in, napu napa teuvin ana bolkhel u napom u vetsahna a ahetoh a napan u ahitai. Ama hon themgaoho anathat un, chule nang hon amaho najopnau photchet nan alhan nasem uve!  
49 Hiche hi Pathen'in achihna a nangho chung chang anasei chu, 'Keiman themgao le solchah aheng uva kasol ding, ahivanga ama hon abang athauva abang abolset diu ahi.'”  
50 “Chutia chu, hiche khang mite hi vannoi kiphudoh a pat Pathen themgao kithat ho jouse chunga mopo diu ahi.”  
51 Abel kitha a pat a Zechariah, maicham le muntheng kikah a kithat pa geiya hiche khang mite kingoh ding ahi.”✡  
52 “Itobang lunghem nan nangau hitam nangho hou danthu them ho! Ajeh chu mipi a kon'in hetna kot-heh mihoa kon'in naladoh un, nangho tah jong lenggamsungah nalut pouve, chule adang alut ding jong najada uve,” ati.  
53 Jesun adalhah got toh kilhon'in, houdan thuhil ho Pharisee ho chun ahin galmimu cheh cheh un, chule thudoh tamtah doh a suh lunghang ding agouvin ahi.  
54 ama hon thangkol'a osah ding hehset nathei thu seidoh sah ding atiu ahi.    

Jesun seijui ho atil khou 
 

1 Hiche pet chun, mihonpi chu asang ajan ahung khang in akisucheh chuh un chule khat le khat kichonkha ton aumun, Jesun hichun aseijui te henglam ahin ngan agih sal in, “Pharisee ho chol a kon'in kihong phauvin—aphatlhem nauva kon'in.✡  
2 Phat ahung lhunge, thil akikhukhum jouse kiphongdoh ding ahi, chule aguha um jouse jong mijouse kom'a kihetsah ding ahi.✡  
3 Muthim'a nasei jouseu chu khovah a kija ding ahi, chule kot kikhakhum na a olcha nakiseipeh toujong chu inchunga mijouse jah a kisamphong ding ahi!   

Gin Ding Koipen Ham? 
 

4 “Ngailut umtah jol le gol te, natahsa that thei ho chu kicha hih un.” Hiche jou le chun na chungah ima abolthei tapouve.  
5 Ahin kichat ding koi ham naseipeh unge. Pathen kichauvin, aman nangho thana thei le damun'a lelutna thei thilbol theina tha anei ahi. Henge, kichat ding ama ahi .”  
6 “Vasah nga man ijat ham–paisa ni man ham? Ahin Pathen'in khat jeng jong asumil pon ahi.  
7 Chuleh nalu'a na samjang ho jeng jong aboncha kisimtoh soh ahitai. Hijeh chun kicha hih un; nangma vasah honpi jouse sanga manlujo nahi.”   

Mihem masanga Christa phondoh ding 
 

8 “Ka seipeh nahiuve, koi hileh hiche leiset a lhangphonga keima eiseidoh chan chu, Mihem Chapan jong Pathen Vantil te jaona a aseidoh ding ahi.  
9 Amavang koi hileh hiche leiset a eiseilep chan chu Pathen Vantil te masanga kiseilep diu ahi.  
10 Koi hileh Mihem Chapa douna thusei chan chu kingaidam ding ahi, amavang koi hileh Lhagao Theng taitom'ah vang chu kingaidam louding ahi.”✡  
11 “Chuleh kikhopna in'a vaipo ho leh thuneiho anga athu tan dinga nahin kai tengu leh, iti nakiven ding ham ahilou le ipi nasei ding thu ah lunggim hih un.✡  
12 Ajeh chu Lhagao Theng chun apettah a seiding napeh diu ahi,” ati.   

Hao jeh a ngolpa thulem 
 

13 Chuin koiham khat in mipi lah a kon chun ahin kouvin, “Houhil, kasopipa jah a kapa nei le gou eikihoppina dingin seiyin,” ati.  
14 Jesun adonbut in, “Jol, kon nangni kah a thutan'a eipansah a, hiti khati iti kagel lhah ding ham?” ati.  
15 Chuin aman aseiben, “Chingtheiyun! Neipap kiloset kiti jouseah kivengun. Hinkho hi nanei jat a kisim ahipoi,” ati.  
16 Chuin aman thusim khat aseipeh tai: “Mihao khat hin loumun khat, alei phatah, ga hoitah tah sodoh aneijin ahi.  
17 Amapa achangin akihoulim in, ‘Ipi kabol ding hitam? Ka lousoh ga jouse koina ding mun la kanei pon,’ ati.  
18 Chuin aman aseijin, 'Kahetai! Ka changsal jouse phelha'ng ting asanga lenjo cheh thahsah inge. Chutileh keiman ka chang le mim jouse kholkhomna ding dan ninglhingset in nei tange.'  
19 Chutengleh keima nomtah a katouva keima le keiman hitia hi kasei ding ahi, “Kajol, nangman kum sottah a ding ninglhing set a kikhol khom naneiye. Tun lung olmo hih in! nen lang, don'in lang, chule kipah in!” tinge ati.  
20 “Ahivangin Pathen'in amapa jah a chun, 'Mingol! Tujan ma ma'a nathi ding ahitai. Chutengleh nanatoh ga jouse hi koi chang tantem?' ati.  
21 “Henge, lei gouthil bouseh kholkhom'a Pathen toh haosatah a kiguijopna neilou mi chu angol ahi” ati.   

Lungkham hih un 
 

22 Chuin, aseijui te kom lang ngan Jesun aseitai, “Hiche jeh a hi keiman nitin hinkho a dingin lunggim hih un kati ahi—neh le chah ninglhing set a chule sil le chen lhingset a kanei ding hinam tin.  
23 Ajeh chu hinkho hi anneh ding sanga lujo, chule natahsa jong sil le chen sanga lujo ahi.  
24 Va-ah ho khu veuvin, ama hon tula atu pouvin, at la a-at pouvin ahilou le khol la akholkhom pouvin, ajeh chu Pathen'in avahnai. Chule nangho vacha ho sanga ama dinga loupijo nahiuve!  
25 Nalunggim nau jousen nahinkho phatbih khat ajopbe theiyem?  
26 Chule lunggim nan imacha chutobang thil neocha jong alolhin sah theilou leh, thil lentah chunga jong lunggim chu ipi phachom ding ham?”  
27 “Lily pah ho le akhan doh dan khu veuvin. Ama hon na jong atong pouvin chule avon hou jong akisem thei pouvin, ahin, Solomon jeng jong, aloupina jouse a akivon chun amaho tobang lom'in ahoijou poi.✡  
28 Chuleh Pathen'in pahcha ho tunia uma jinga meilhum sunga selut ding bon kidangtah a akhohsah a ahileh, aman nangma thon louva na khohsah teitei ding ahi. Ipi bol'a hibanga tahsanna neo hi naneiyu ham?”  
29 “Chuleh ipi kaneh ding ham ipi kadon ding ham tin lungboi hih un. Hiche ho thil'a chun lunggim hih un.  
30 Hiche thil ho hin vannoi pumpia atahsanlou ho lungsung alodim'in ahi, ahivangin Napauvin na ngaichat chengseu chu ahemasa jitai.  
31 Pathen Lenggam chu thil jouse sangin hol'un, chule aman na ngaichat chan'u napeh diu ahi.”   

Van'a gou khol 
 

32 “Hijeh chun kicha hih un, hon lhom ho. Ajeh chu nangho lenggam peh ding hi napau dinga kipana lentah ahi.”  
33 “Nanei nagou ho joh un lang angaicha ho peuvin. Hichun van'a gou nakhol peh dingu ahi! Chule van gam a sumdip hon chultih anei pouvin chule atovong aum khapoi. Nagou khol chu bitkeiya um ding ahi; guchan jong aguhmang theilou ding ahi chule nget in jong asuhset theilou ding ahi.  
34 Nanei nagou umna'a chu nalung ngaichat jong aum ding ahi.”   

Hetman Louva Jesu Hung Kit Ding 
 

35 “Natohna dingin kivontup san umun chule na thaomei vah jing'un;✡  
36 na Pakai pa moupui golvah na a kon ahung kile ding nanga bangin. Chutileh ahung lhun'a kot ahinsuh tengleh kot nahonpeh a nalutsah theina dia phasadema naum ding ahi.✡  
37 Soh ho kiging jinga umho le ahung kile ding ngah jing ho chu kipaman kipe diu ahi. Thutah kaseipeh nahiuve, ama tah in amaho chu atousah ding, atai akikhi ding, amaho chu atou uva aneh laiyuva chu ajen ding ahi!  
38 Ama jankim lah ahilou le khovah kon'a hung maithei ahi. Ahin, ahung pet a kiging jinga um sohte chu kipaman apeh ding ahiuve.”  
39 “Hiche hi hethem in, in-neipan itih phatchet a gucha hung ding ham ti heleh, aman a-in chu veihonga aumsah louding ahi.✡  
40 Nangjong kiging jinga naum jing ding ahi ijeh inem itile Mihem Chapa chu naginchat lou pettah uva hung ding ahi,” ati.   

Lhacha kitah chule lhacha kitahlou 
 

41 Peter in adongin, “Pakai hiche thutekah chu keihoa ding bou hai mijousea ding ham?” ati.  
42 Chuin Pakaijin adonbut in, “Soh kitah le lung limgeh chu apakai pan insung pumpi le sohdang ho chunga jong mopohna apeh a avahsah ho chu ahi.  
43 Apakai pa ahung kile a asohpan na phatah a atoh ahung mu leh, kipaman um ding ahi.  
44 Thutah ka seipeh nahiuve, hitobang soh chu apakai pan anei jouse chunga mopohna apeh ding ahi.  
45 Ahinlah, iti tantem asohpa chun, 'Kapakai pa hi tem'in hung ponte' tin gel henlang, asoh dang ho vohen, neh nom nehen, ju kham kham jeng taleh?  
46 Apakai pa chu seiphong masalou leh ginchat umlou pettah in hungin tin, chuteng aman asohpa chu asat goi goi ding mikitahlou ho toh asolmang tha ding ahitai.”  
47 “Chule soh khat apakai pa dei he'a, ahivanga kigongtup lou chule akihilchahna ho tongdoh lou chu, nasatah a bolgimna ato ding ahi.  
48 Ahivanga ahelou khattou chun thilse abol leh, ama chu gihsa louva kigimbol ding ahi. Koiham khat chu tamtah akipeh le, ama a konna chu tamtah kile ngeh ding ahi; chuleh khattou chu mopohna tamtah akipeh le, asanga tamjo chu kingeh ding ahi.”  
49 “Keima vannoi hi meiya tih dinga kahung ahi, chule akoudoh hitaleh kati lheh jenge!  
50 Keiman thoh hahsa tah baptize chan ding kamakho'ah kaneiye chule hichu akimolso kah a kalung khamna iti san tam!✡  
51 Leiset a chamna hinpo dinga hunga nei gel'um? Ahipoi, keima miho kibung khensah dia hung'ah kahi!  
52 Tu apat a insung ho kikhentel diu ahitai, thum'in eijop uva, nin eidoudal ding–ahilou le nin eijop a thum'in eidou ding ahi.  
53 'Mipa chu chapa douna a chule chapa chu mipa douna a kibungkhen ding ahi; chanu douna minu chule minu douna a chanu; chuleh ateh in mou douna chule mouvin ateh douna a kikhenna um ding ahi'” ati.   

Phat Kihei Dan Hetna✡ 
 

54 Chuin Jesun mihonpi lam aven aseiye, “Nanghon meibol lhumlam langa ahung umdoh phat le, nasei jiuvin, ‘Go hung juding ahi’ natiuve. Chuleh nangho nadih uve.  
55 Lhanglam hui ahung nun tengleh, nasei jiuvin, ‘Tuni chu salheh ding ahi’ natiuvin, chule achuti ji'e.  
56 Nangho mingol ho! Nanghon leiset chunga van umje nasuto theiyun, ahin nang hon tuphat umdan na ledoh thei pouve.”   

Nahehpa chutoh kicham teiyin 
 

57 “Ipi jeh a nangho dinga adih chu naki gellhah theilou uham?  
58 Nangho thukitanna mun'a nahehse hou toh nache tengu leh, amun nalhun masangin kihoutohpi ding gon. Achuti louleh thutan vaihompa masanga nahehse pan nakai ding, aman vaipopa henga napehdoh a, aman songkul'a nakhum ding ahi.  
59 Chule hichu aso leh nangman achainapen sum geiya napeh doh masang sea itinama jongleh nakilhadoh louhel ding ahi,” ati.    

Jesun lungheiyun tia asap phong 
 

1 Hiche phatlai hin Pilate in Galilee gam mi phabep in Hou-In a kilhaina gantha abollaiyun athat e tithu Jesu seipeh in aumin ahi.  
2 “Hiche Galilee miho chu Galilee gam midang ho jouse sanga chonse joa na ngaito uvam?” tin Jesun adongin, “Hijeh a chu chutia thoh genthei athoh u ahi natiuvem?  
3 Ahipoi, ka seipeh nahiuve, nalung nahei uva Pathen lam'a nakihei lou uleh nangho jong mangthah ding nahiuve.  
4 Chuleh Siloam inting achima adellih mi som le get ho chu la? Amaho chu Jerusalem a dinga michonse pen ho hitauvam?  
5 Ahipoi, chule ka seipeh kit nahiuve, nalung nahei lou uleh na manthah diu ahi” ati.   

Theichang aga umlou 
 

6 Chuin Jesun hiche thusim hi ahin seiye: “Mikhat in ahonsung ah theichang phungkhat atun chule avel vel in aga um ding ham tin ahung vejin, hinlah amapa alunglha lheh jeng jin ahi.  
7 Achainan, hon lhoupa jah a, 'Kumthum hulteh kanga ahitai, ahin tuchan'in theichang khatbeh jong aga poi! Phuhlhu uvin,” ati. Honsungah mun alobep seuvin anohphah e,' ati.  
8 “Hon lhoupan adonbut in, ‘Pakai phat khatvei peh ben, kumkhat umsah ben, chule keiman phate chan vesui ingting leiphatna ding tampi sung inge.  
9 Khovei leh theichang imu le aphai. Imulou uleh, na phuhlhuh thei ahitai ati,'” tin aseiye.   

Jesun cholngah nikhoa aboldam 
 

10 Cholngahni khat hi Jesun kikhopna in'a thu ahil pet hin,  
11 Numei khat lhagao boh in lamjot moa alha amui. Kum som le get jen tingbong'a dingjang thei louva alha ahi.  
12 Jesun amanu amu chun, ahin kouvin aseitai, “Ngailut umtah numeinu, na natna a konna kisudam'ah nahitai!” ati.  
13 Chuin amanu chu atham'in ahileh amanu jong chupettah chun adingjang thei tai. Pathen iti avahchoi hitam!  
14 Ahivangin kikhopna in'a lhacha mopopa chun cholngah nia amisuhdam jeh chun nommo asan. “Hapta sunga nigup natohna ding um ahi,” tin mihonpi jah a chun, “Hiche nikho ho a chun hungun, Cholngahni hilouvin” ati.✡  
15 Ahivangin Pakaijin adonbut in, “Miphalhem ho! Nabon uva Cholngah nia na natoh sohkeiyu chula! Na bongchal ham ahilou le na sangan ham Cholngah nia akihenna a pat a sutlham'a twi donsah dia napui jiu hilou ham?  
16 Hiche lungset umtah numeinu, Abraham chanu hi, Satan in kum som le get jen soh a ahentang ahi. Cholngahni hijongleh chutobang suhdam chu dihlou ham?” ati.  
17 Hichun agalmi ho asujum in, ahin mijousen thil kidang abol ho jeh chun akipah tauve.   

Ankam mu thulem 
 

18 Chuin Jesun aseijin, “Pathen Lenggam chu itobang ham? Iti katekah ding ham?  
19 Ankam mu neocha tobang mikhat in hon'a atu tobang ahi; ahung khangin chule thingphung ahung kisoh e, chule vachaten abah tin'ah gena ding bu akisah jiuve,” ati.   

Chol thulem 
 

20 Aman adong kit in, “Pathen Lenggam chu ipi toh kitekah ding ham?  
21 Nupi khat in changlhah asemna a amanchah chol tobang ahi. Changbong atena dimthum'a chol neocha akoi ahivangin, apumpin ahin thulha jin ahi,” ati.  
22 Jesu khopi ho leh khoneo tin'ah achen, achena chan'ah thu ahil'in, Jerusalem lam amano jinge.  
23 Koiham khat in ahin dongin, “Pakai, mi themkhat bou huhhing'a um ding ham?” ati. Aman adonbut in,  
24 “Pathen Lenggam lutna a kotjim lam'a lutna dingin kihabol un, ajeh chu mi tamtah in lutding agot ding ahivanga losam diu ahi.  
25 In neipan kot akam jouteng, geisang val ding ahitai. Nangma pamlam'a nadin'a kot nakiu ding chule natao ding, ‘Pakai, keiho dingin kot neihon peh un!’ nati ding, ahivanga aman nahin donbut diu, ‘Keiman nangho koi nahiu ahilou le hoiya kon nahiu ka hekhapoi’ ati ding ahi.  
26 Chuteng nang hon nasei diu, ‘Ahivanga nangma toh kaneh uva kadon uva, chule kalampiu lah dunga jong neina hil u chula’ nati diu ahi.  
27 Chule aman hitia hi ahin donbut ding, ‘Ka seipeh nahiuve, keiman nangho kahekhapoi chule hoiya konna hung nahiu kahepoi. Kakom'a kon'in potdoh un, nangho thilse bolte ho.’ ”✡  
28 ✡”Chumun'a chu ka le hagel um ding ahi, ijeh inem itile Pathen Lenggam a chu Abraham, Isaac, Jacob, chule themgao jouse namu diu ahi, amavang nangma na kipaidoh ding ahi.✡  
29 Chule miho vannoi pumpi–solam le lhumlam apat, sah le lhang apat–Pathen Lenggam'a amun'u kilo dinga hung khom diu ahi.  
30 Chule hiche hi kichin in: mi phabep tua minoinung pen dan'a um ho hi khonung leh alenpen hi diu ahi, chule tua alenpen ho hi aneopen hi diu ahi,” ati.✡   

Jesun Jerusalem agihsal 
 

31 Hiche pet chun Pharisee ho phabep khat in ajah a, “Hikom'a kon'in potdoh in nakihinso nom leh! Herod in nathat doh nom'e!” atiuve.  
32 Jesun adonbut in, “Cheuvin lang chuche si-al chu gaseipeh un, thilha kanodoh jing ding chule ana damlou kasuhdam jing ding, tunia jong jinga jong; chule anithumni le kahung lona kasuh bulhit ding ahi.  
33 Henge, tuni le jing, chule ajing kit le kalampia chu ka chejom ding ahi. Ajeh chu Jerusalem tailouva themgao kithat thei louding ahi!”  
34 “O Jerusalem, Jerusalem, themgaoho that le Pathen sottol leho songa seplih khopi! Ijat vei ahpin anoute alhaving noiya a-opkhum banga nachate khoptup ding kagot ham, ahivangin nei bolsah poi.  
35 Chuleh tun, ven, na-in hi kidalha ahitai. Chuleh nangman neimu kit louding ahitai, ‘Pakai min'a hungpa anunnom'e!’ tia na seikit tokah a,” ati.✡    

Jesun cholngah nikhoa thongpohvei khat adamsah 
 

1 Cholngahni khat Jesu nilhah an nedin Pharisee ho lamkai khat in'ah achen, chule miho chun phatah in avelhiuvin ahi.  
2 Hiche a chun mikhat, aban le akengho pom khat aumin ahi.  
3 Jesun Pharisee ho leh danthu themho chu adongin, “Cholngah nikhoa misuhdam danthun aphal hai aphallou ham?” ati.  
4 ama hon adonbut nom lou phat un, Jesun anapa chu atham'in chule asudam'in asolmang tai.  
5 Chuin amaho lam ngan aseitai, “Nangho cholngah nia natonglou koi naum uvam? Nachapa ham ahilou le na bongchal hamkhat kokhuh a alhahlut le, aladoh dinga nakino ji hih um?” ati.✡  
6 Avel'in adonbut thei kit tapouve.   

Jindot them chule lungnem 
 

7 Nilhah anne a hung jouse chun touna nom nom jabolna mun achu cheh u Jesun amu phat in, aman amaho chu hiche thumop hi apen ahi.  
8 “Moupui golvah na a kouna namu tengu leh, jabolna munhoa tou hih un. Ijem tin nang sanga jabolna chang ding khat ana kikou kha taleh ipi tin tem?✡  
9 Kinneipa chun ahung sei ding, “Na touna chu hiche mipa hi pen” ati ding ahi. Chuteng nangma najahcha ding ahi, chutengleh dokhang noiya kikoi touna hoa chu natou ding ahitai!  
10 “Chusang chun, dokhang kengbul mun nemnung pen'a chun touvin. Chuteng kinneipan nahin mu ding nahenga hunga, ‘Jol, nang dingin mun phajep kaneiyuve!’ ahungti ding ahi. Chuteng nangma chu jin kikou dang ho masanga jana nachan ding ahi.  
11 Ijeh inem itile ama kichoisang chan chu suhnem'a um diu ahi, chule akineosah chan chu dopsang'a um diu ahi” ati.✡  
12 Chuin in-neipa chu aven, hitin aseiye “Nangman nehkhom ahilouleh golvah nabol teng,” naloi nagol ho, nasopiho, na inkote, chule naheng nakom mihao ho kou hih in. Ajeh chu ama hon nangma nahin koukit diu ahin, hiche bou chu natohga hi ding ahitai.  
13 Chusang chun mivaichaho, chatmo ho, elbai ho, chule mitcho ho kou jon.  
14 Chuteng michonpha thokitna a Pathen'in nanungsah joulou ding ho nakou jeh a nangma tohphatman napeh ding ahi,” ati.   

Van gam golvah loupi thulem 
 

15 Hiche thu ajah hin mikhat dokhanga Jesu toh toukhom khat in, “Pathen Lenggam'a golvah ankonga galhah ding iti anop tadem!” tin ahin phongdoh e.  
16 Jesun adonbut nan hiche thusim hi aseipeh e: Mikhat hin golvah lentah abol in kouna lekha jong tamtah athot doh tai.  
17 Golvah anneh khom chu gontup ahiphat in, asohte asol'in, akikou ho jah a, “Hungun golvah ankong gontup ahitai” agatisah e.  
18 Ahivangin ama hon abon'un ahitheilou nau thu aseiyun ahi. Khat in, 'Tutah chun loumun kachon kavettoh lou akhoh'e, lungsettah in nei ngaidam in' ati.  
19 Khat kit chun, 'Keiman tutah chun bongchal to-nga kahin chon, hithei nam ti kavet got ahi, lungset in nei ngaidam un,' ati.  
20 Achom khat in, 'Tun ji kaneijin, hijeh chun hung thei ponge,'” ati.  
21 “Sohpa chu akilen apakai pa kom'ah ipi iti adonbut u aseipeh tai. Apakai pa chu alunghang in hitin ahinsei tai, ‘Kintah in chenlang, khopi sung lamlen tin'ah mivaicha ho, chatmo ho, mitcho ho, chule elbai ho gakou tan’ ati.  
22 Asohpan hichu aboljou phat in, ahung hetsah in, ‘Mun a-ong nalaiye’ ahung ti.  
23 Hijeh chun apakai pan aseijin, ‘Chedoh inlang lamlen pam lah dung chule aning kahlah a um koi hijongleh, namu mu hin kouvin, ka-in mi adimna dingin’ ati.  
24 Ajeh chu kakou masat ho chun golvah an chu aneokhat jong atekhah lou diu ahitai,'” ati.   

Jesu seijui hina amanlut dan 
 

25 Mihonpi tamtah chun Jesu nung ajuiyu ahin, ama akihei kol'in ajah uva aseitai,  
26 “Nangho kaseijui nahi nom uleh, mijouse nahot u ngai ahi, tekah nan–nanu napa, naji nachate, nasopi ho, nangma hinkho tah jong, achuti louleh kaseijui nahi theilou diu ahi.✡  
27 Chule na thingpel nakipoh a kanung najui louleh, kaseijui nahi theilou diu ahi.”✡  
28 “Ahivangin kipan hih un athoh hah ding dan nasimtoh masang'un. Ijeh inem itile, kon insah apat ding ham amasa a alut ding jat vetoh a, ajona dinga sum ninglhing ding hinam ti simtoh masa louva?  
29 Achuti loule akhombul bou najoa sum nabei maithei ahi, chuteng chuleh mijousen na nuisat bep ding ahitai.  
30 ama hon seiyunte, 'Hiche pa khu ahi, insah kipan'a aban ajona ding boldoh joulou pa khu'” tiuvinte.  
31 “Ahilouleh, Leng khat galbol ding, koi athumop them hotoh toukhom'a, asepai sang som chun ama nokhum dinga hung kon sang som ni chu ajo ding hinam ti kigel masalou dingah?  
32 Chuleh ajolou ding leh, palai sol'in tin, agalmi ho gamlat pet a chu kihoucham ding agot tei ding ahi.  
33 Hijeh a chu nanei jouse napehdoh tokah a kaseijui nahi theilou diu ahi.”   

A'al tamsa chi 
 

34 “Chi hi asu-al dingin aphai. Ahin, a-al na chu mansah taleh, iti na-alsah kit ding ham?”  
35 A-al lou chi chu leiset a dinga jong chule leithao a dinga jong phachom lou ahi. Paidoh in aumji tai. Koi hileh nakol neichan in ngai hen chule hetthem hen!”    

Kelngoi kimansah 
 

1 Kaidong ho leh adang michonse ho Jesu thuhil ngai dingin ahung jiuvin ahi.✡  
2 Hiche hin Pharisee ho leh houdan thuhil ho aphunchel sah tan, michonse hotoh akipol'in nejong anekhom uve! tin asei tauve.  
3 Hijeh chun Jesun hiche thusim hi aseipeh in ahi:  
4 “Mikhat in kelngoi jakhat neihen chule alah a khat chu vahmang taleh, ipi bol tantem? Adang somko le ko ho chu gamthip a adalhah a chule avahmang pa chu amu tokah a agahol louding ham?  
5 Chuteng ahin mu tengleh, kipah tah in a'in lam'a din alengkouvah hin kipoh tante.  
6 Ahung vailhun tengleh amapan aloi agol chule aheng akom koukhom intin, ‘Nei kipa khom piuvin ajeh chu keiman ka kelngoi mangsa chu kakimutai’ tinte.  
7 Chutobang a chu michonse khat in lungheina aneiya Pathen lama akile kit chun adang somko le ko lunghei ngailou michonpha ho chung sangin van'ah kipana aum'e!”   

Sum-Pum Kimansah 
 

8 “Ahilouleh, tekahnan, numei khat hin sum dangka som aneijin chule khat amansah tai. Amanun meivah adet a insung pumpi atheh a chule chingthei tah a amu tokah a ahol louding ham?  
9 Chule amanun hichu amuteng, aloi apai chule aheng akom cheng akoukhom ding, ‘Nei kipapiuvin, ajeh chu kasum mang kakinung mutai’ ati ding ahi.  
10 Chutobang chun van'ah Pathen Vantil te panna in, michonse khat seh lunghei na chungah kipana aum'e,” ati.   

Chapa vahmangpa 
 

11 Athusei hilchet be theina din hiche thusim hi aseijin ahi: “Mikhat in chapa ni aneiye.  
12 Aneojo pan apa jah a, ‘Nathi masangin nanei nagou kachan ding ho tun kadei tai’ ati. Hijeh chun apan acha teni chu anei agou ho hoppeh dingin anomtai.”  
13 “Ni phabep jouvin hiche chapa neojo pa chun anei jouse akisemtup in mun gamla tah a dingin achetai, chule hia chun asum le pai jouse hindan kinomsah nan asumang tai.  
14 Chutia asum akiman chai phat chun, gamsunga chun kel nasatah alhan, kel athoh pantai.  
15 Chumun'a loulhoumi khat in natoh apehna dingin akithujon, amapan jong aloumun langah vohchate vah dingin asol'in ahi.  
16 Khangdong pa chu agilkel lheh tan, vohchate anehsah ji voh-an jeng jong chu tui lheh dingin amitmun akilang tan ahi. Ahivangin koiman neh ding ape tapon ahi.”  
17 “Achainakeiya ahung khahdoh phat chun, ama le ama akihoulim in, 'Ka-in ah soh thalah ho jengin jong anehval set u anneh aneiyun, kei hiche'ah gilkel'a thi dingin kaum'e!'” ati.  
18 Ka-in a kache ding kapa kom'a, “Hepa, van le nangma dounan kachonse tai,  
19 chule keima nacha tiding hoi kahi tapoi. Lungset tah in soh thalah khat bangin nei sangin, tinge,” atitai.  
20 “Chuin ama apa kom'a dingin inlam akile tai. Chule amapa mun gamla tah ahung gei nalaiyin, apan ahung amutan ahi. Ngailutna le khotona dimset pum'in achapa kom'ah alhaiyin, akolchuh chuh in, achoptai.  
21 Achapan ahin seitai, 'Hepa, keima van le nangma dounan kachonse tai, chule tun nacha tidin jong kalhing jou tapoi,” ati.  
22 “Ahinlah apan asohte kom'ah aseitai, Gang'un! Insunga ponsil hoipen pen hinchoiyun lang silpeh un. Akhutjung'a akibu ding khutjem le akise ding kengchot hinchoiyun.  
23 Chule bongnou ivahthao uchu that un. Eihon golvah loupi tah a ilop diu ahi,  
24 ajeh chu hiche kachapa hi athi ana hitan, tua hi hung hingdoh kit ahi. Amangsa anahin, tua hi kimukit ahitai.' Hiti chun golnop chu akipan tai.”  
25 Chutia aumlai chun, chapa a upajo pa chu loulanga um natong ahi. Inlam ahung kile chun, in'a chun tumging le lam gin ajatan,  
26 chuin asohte khat kom'ah ipi thilsoh um ham ti adongin ahi.  
27 'Nasopipa hung kile ahi,' tin aseipeh un, 'Chuleh napan bongnou thaotah chu athapeh ahi. Damsel'a ahunglhun jeh a ilop u ahi,'” tin aseipeh tai.  
28 “A upajo pa chu alunghangin insung alut tapon ahi. Apa ahungdoh in ahung tem'e,  
29 ahin aman adonbut in, 'Kum hijat hi nasoh banga kaum chule bol'in nati jouse kada na umkhalou ahi. Chuleh hiche phat jouse achun nangman kaloi kagol hotoh kaneh khom diuvin kelcha nou khatbeh neinape khapoi.  
30 Ahivangin hiche na chapan noti ho chunga nasum jouse aveichai nungin, nangman bongnou thaotah nathapeh in nalop peh e!'” ati.  
31 “Apan ajah a aseijin, 'Ven, kachapa ngaitah, nangma kakom'ah naum jinge, chuleh kanei jouse jong hi nanga ahi.  
32 Eihon hiche kipa nikho hi ilop diu ahi. Ijeh inem itile nasopipa hi athi'ah ahitan chule hung hingdoh kit ahi! Amangsa anahin, hinlah tun akimutai!'” ati.    

Sumching kitahna beipa thulem 
 

1 Jesun hiche thusim hi aseijui te aseipeh e: “Mihaotah khat ana um'in, aman neiching khat ima ma vesuiya anganse aneiye, ahin anei chinna ah akitah poi ti thulamleng ahunge.  
2 Hijeh chun apansah pan ama chu akouvin aseitai, ‘Ipi ham nathu kajah hi? Na neichin ho sutup inlang neihin pen ajeh chu na chungthu kisei ding ahitai’ ” ati.  
3 Nei chingpa akingaiton, 'Tua ipi kabol ding? tin akihoulim'in, ka pakai pan la eihaisah ahitan, lei lai dingla katha ahatpon, chule thum ding la hibanga kakiletsah e.  
4 Aphai, eihaisah tengleh loi le pai tampi kaneiya ama hon a-in'a eilhunsahna diuvin hitin bol inge,'” ati.  
5 Hijeh chun apansah pa sumba jouse chu ahungkhom uva athu seitoh ahina din akoukhom sohtai. Amasapa jah a, “Ijat nabat ham?” ati.  
6 Mipa chun adonbut in, 'Keiman olive thao twipai dim jaget kabai' ati. Chuin neichingpan aseipeh in, 'Aman kijihna lekha hi kilah loiyin lang twipai jali jih in'” ati.  
7 “'Ahileh nangin ijat nabat em?' tin anina pa adonge. 'Keiman suhlou chang lhuh sangkhat kabai,' tin ahin donbut e. Neiching pan aseijin, hin, 'lekha hi kilah inlang lhuh jaget in jih in,'” ati.  
8 “Mihao pa chun chuche chondih lou neichingpan chingthei tah a abol chu apahcha tan ahi. Adih ahi, hiche vannoi chaten avel uva ho toh kipol ding dan hi khovah chate sangin achingjo uve.  
9 Kijildoh ding chu hiche ahi: Vannoiya nagouthil ho se hi midang phatchomna le jol le gol kisem nan mangin. Chuteng, na lei gouthil ho jouse abeisoh teng cheho chun tonsot in'a dinga nana lem diu ahi.”  
10 “Nangho thil neocha chunga nakitah ule, thil lentah ho chunga jong nakitah diu ahi. Amavang thil neocha chunga nakitahlou ule, mopohna lentah ho chunga jong kitah louding nahiuve.  
11 Chuleh leiset gouthil chunga tahsan naumlou leh, kon van gou dihtah chunga na tahsan dingu ham?  
12 Chuleh midang thil chunga nakitah louleh ipi jeh a nangma thil chunga nakitahsan ding ham?”  
13 “Koiman pakai ni sohna atongkop theipoi. Ajeh chu nangman khat namuda a khat na ngailut tum ding ahi; khat dinga nakiphal theng'a khat nadonda thei ahi. Nanghon Pathen le sum soh na tongkhom thei pouvin nate,” ati.✡   

Danthu le Pathen Lenggam 
 

14 Pharisee ho, sum ngailu dehset hon, ajasoh keiyun ama chu anelpeh un ahi.  
15 Chuin aman amaho jah a aseitai, “Jalah a miho mitmu a michonpha nahinom, ahin Pathen'in nalungthim ahei. Hiche vannoi miten ajabol chu Pathen mitmua thet umtah ahi.”  
16 “Twilutsah John phatlai chan'a chu, Mose dan le themgao ho thuhil chu nakaihoi leuva pang anahi. Ahin, tun Pathen Lenggam Kipana Thupha chu seiphongin aum tan, chule mijouse lut ding athanom in ahi.✡  
17 Ahivangin danthu chu apanna umtalou tina ahipoi. Van le lei amanthah ding hi Pathen danthu neopen khat kilekhup ding sanga gamchenga baijo ahi.”✡   

Nupa kida thudol'a Jesun ahil 
 

18 “Vetsahnan, mikhat chun ajinu ada a midang khat akichenpi le ajong'ah ahi. Chuleh koi hileh ajipan ahindasa numei kichenpi jong chu ajong'ah ahi” ati.✡   

Mihaopa le Lazarus 
 

19 Jesun aseiye, “Mihaotah khat, ponsandup le tupat ponnem kisil'a loupitah a kivon le niseh a nomsatah a um khat anaum'in ahi.  
20 Akelkot phunga chun Lazarus kiti tiphah natna dimset, mivaicha khat aumjin ahi.  
21 Chutia Lazarus jong mihaopa dokhanga an lhajah ho ducha a aum laiyin, uicha ho ahung jiuvin atiphahna mun ho chu ahung leh jiuve.”  
22 “Achainan, mivaichapa chu athitan chule Vantil te Abraham kom'a um dingin apotauve. Mihaopa jong athin avui tauve,  
23 chule alhagao chu mithi ho lah a achetai. Chua athoh gentheina mun achun, Abraham gamla tah a aum chule Lazarus akom'a atou chu amun ahi.”  
24 “Mihaopa chu ahung pengjah in, ‘Hepa Abraham, themkhat neilungset in! Lazarus hinsol in lang akhutjung twiyah hin delut henlang kalei hung sudap hen. Keima hiche meikong lah a hin kahesoh lheh jeng'e,’ ” ati.  
25 “Ahin Abraham'in amapa jah a aseijin, 'Chapa, geldoh in, nangman nahinlai sungin nadei jouse nanei sohkeiyin chule Lazarus in ima ana neipoi. Hijeh a chu tua hi ama hikom mun'a nomtah a kiumsah a nangman hesoh nathoh ahitai.  
26 Chule chuche tilouvin jong, ikikah uva hin eikhen uvah onghom lentah aum'e. Koiman hikom mun'a pat a apal galkai theilou, chule chua pat a jong keiho kom lang koiman apal galkal theilou ahi,'” ati.  
27 “Chuin mihaopan aseikit in, 'Lungset tah in, Hepa Abraham, kapa in beh a gasol in.  
28 Ajeh chu keiman sopi pasal nga kaneiye, chule ama chun hikom thoh gentheina mun'a ahung louna diuva aga gihsal ding kadeiye,' ati.  
29 “Ahin Abraham'in aseipeh in, ‘Mose le Themgaohon agihsal nauve. Nasopi hon chua ipi asut u hin kisimdoh nauvinte,’ ” atipeh e.  
30 “Mihaopan adonbut kit in, ‘Ahipoi, Hepa Abraham! Koiham khat athilah a konna akisol le, achonset nauva konna lungheina anei diu chule Pathen lam'a kihei diu ahi,’ ” ati.  
31 “Ahivangin Abraham'in aseikit in, ‘Ama hon Mose le Themgaoho thu angailou uleh, athilah a kon'in khat thoudoh jongleh ngaideh pouvinte,’ ” ati.    

Chonset lhepna a lhahna thei 
 

1 Nikhat Jesun aseijui te jah a aseiye, “Chonsetna dia lhepna hi aum jing ding mong ahi, hinlah itobang lungkham nan anga hitam alhem'a pang mi chu!  
2 Na-ngongchanga sumhei song naki-o a twikhanglen'a nakilelut chu hiche aneocha ho nakipal lhuhsah sanga phachomjo ding ahi.  
3 Hijeh chun kivephauvin!” “Tahsan cha adang khat achonset leh, ama chu sosal'in; chutia alung ahei le, ngaidam in.✡  
4 Hiche mipa chun ihamtia nikhat a sagi vei nachunga thil dihlou abol'a, abol phat jousea jong ngaidam athum leh ngaidam in” ati.   

Ka tahsan u khansah in 
 

5 Seijuiten Pakai jah a aseiyun, “Tahsan na kangaichat be uve, iti kanei diu ham nei seipeh un” atiuve.  
6 Pakaijin adonbut in, “Nanghon tahsanna ankammu te cha hijongleh naneiyuleh, hiche thing theimi phung kom'a hi, ‘Kibotdoh in lang twikhanglen'ah kilehlut in’ tijongleu chun nathu u angai ding ahi!”   

Sohpa Natoh Ding 
 

7 “Soh khat chu aloukaina ham ahilou le akelngoi chinna ham'a pat a ahunglut teng, apakai pan, ‘Hunglut in an nekhom hite’ tin tem?  
8 Tiponte! Hiti joh hin seiyinte, ‘Ka anneh ding nei gonpeh in, natai kigeh inlang, kaneh sungsen neijen in. chuteng ajoujep le nenan nate’ ati ding ahi.  
9 Chuleh apakai pan asohpa chu atoh dinga lom atoh jeh a apachat em? Apahcha dehpoi.  
10 Chutobang a chu nang hon kathua nanun tengu leh hitia hi nasei diu, ‘Keiho soh lhingjoulou kanatoh diuva lom bou tong kahiuve’ nati diu ahi,” ati.   

Jesun miphah som asuhtheng 
 

11 Jesu Jerusalem lam jon'a achejom jing laiyin, Galilee le Samaria kigamgitna mun alhung tai.  
12 Chutia khokhat agalut laiyin, chua chun miphah som gamla thimtah in adingun,  
13 ahung eodoh un, “Jesu, Pipu, nei khoto un!” atiuve.  
14 Aman amaho chu aven, “Cheuvin lang thempuho gakimusah tauvin,” atipeh tai. Chutia acheuleh, aphah natnau chu suhtheng in aumtai.✡  
15 Alah uva khat chun suhdam a aum chu akimu phat in, Jesu hengah ahung kilen, “Pathen Vahchoiyin umhen!” tin apengjah tai.  
16 Ama Jesu kengbul'ah abohkhup in, athil bolpehna chungah kipathu aseijin ahi. Hiche mipa chu Samaria mi ahi.  
17 Jesun adongin, “Mi som kasuhdam hilou ham? Adang mi ko ho la?  
18 Koiman Pathen loupina peh ding ageldoh lou hitam hiche gamdang mipa tailou?” atin ahi.  
19 Chule Jesun hiche pa kom'a chun aseijin, “Dingdoh inlang chetan. Na tahsan in nasuhdam ahitai,” ati.   

Pathen Lenggam 
 

20 Nikhat Pharisee hon Jesu adongun, “Pathen Lenggam itih le hunglhung ding ham?” atiuve. Jesun adonbut in, “Pathen Lenggam chu muthei melchihna ah akihedoh theipoi.  
21 Nanghon, ‘Hikom'ah aum'e!’ ahilou le ‘hichea khun aum'e!’ tin seithei pouvin nate. Ajeh chu Pathen Lenggam chu nalah uva aumtai” ati.  
22 Chuin aseijui te hengah hitin aseiye, “Phat ahung lhunge Mihem Chapa ahung kilena ding nikho munom'a naum diu, ahivanga namu lou diu ahi.  
23 Mihon ahinsei diu, 'Veuvin, Mihem Chapa khukom'ah aum'e' ahilouleh 'hivah aum'e,' ati diu ahi, ahivangin potdoh hih un, chule jui hih un.  
24 Ijeh inem itile kolphe ahung phet a van mong langkhat apat mong langkhat gei asalvah soh banga Mihem Chapa hung ni jong chutobang hi ding ahi.  
25 Ahin amasa a Mihem Chapa hin thoh hahsa tampi athoh a hiche khang miten apampai diu ahi.”  
26 “Mihem Chapa ahung kile tengleh, Noah nikholai toh bang ding ahi.✡  
27 Chuche nikholai chun mihon golvah neh le don chule kichen abol'un, Noah kongsunga alut a chule twisang ahunglet a abonchauva asuhmang nikho geiyin nomsatah in hinkho amangun ahi.”✡  
28 “Chule vannoi leiset jong Lot nikho lai toh bang ding ahi. Miho nitin akimanchah nauvah akisaboi un–neh le don, choh le joh, loulho le insah,✡  
29 Lot in Sodom khopi adalhah ni jingkah chan in abol'un ahi. Chuin van'a kon'in mei le kath ahung julhan abonchauvin asumang soh tan ahi.  
30 Henge, 'angaima banga' kiseimona Mihem Chapa ahung kile kit ni geiya um ding ahi.  
31 Chuche nikho chuleh indan chunga um chun insunga athil kisemtup din lutkit dahen. Mi louva kondoh jong inlam a kile dahen.✡  
32 Lot inneipi chunga ipi anasoh em geldoh un!✡  
33 Nahinkho tuhchah jing nagot le namansah ding, chule nahinkho nachesah le, nahuhhing joh ding ahi.✡  
34 Chuche jan leh mini jalkhun khat a lumkhom ding; khat kila ding, khatpa kidalha ding.  
35 Nupi nin sumhei khat a chang agoikhom lhon ding, khat kila ding khat kidalha ding,  
36 lou mun'a um teni jong khat kida lhaa khat kila ding ahi, ati.  
37 “Pakai, hitiho hi itih leh soh ding ham?” tin aseijui ten adongun ahi. Jesun adonbut in, “Muthong ho kititna achun mithi long naivel ah aum'e ti aphotchet banga hiche melchihna ho jong chun akichaina anaitai ti avetsah ahi,” ati.    

 18

Pathen'in amite apanpi ding ahi 
 

1 Nikhat Jesun aseijui te atao jingna diu leh alhahdai louna diu vetsahnan thusim khat aseipeh e.  
2 “Khopi khat a hin thutan khat Pathen ginglou chule miho khohsahna jong neilou khat aumin ahi.  
3 Chuche khopia meithai khat chu kinong chel'in ahung jingin, ‘Ka galmiho toh kakiboi nau hi thu adih in nei tanpeh in,’ ahung tijin ahi.  
4 Thutan pan phat chomkhat amanu chu isahlou tah in ana koiyin, ahin achainakeiyin hitin akihoulim in, 'Keiman Pathen kaging pon ahilou le miho jong holeh tilou kahi,  
5 ahivangin hiche numei nu hin eisungol lhatai. Keiman thu adih a tanlhah peh ahina din vetpeh inge. Ajeh chu amanu hin athilthum jinga kon hin ei sulungvai lhatai,'” ati.  
6 Chuin Pakaijin aseijin, “Hiche chondihlou thutanpa a kon'in kihil un.”  
7 “Ama jengin jong achaina a thu adih a tan dia ahin gellhah ahi. Hijeh a chu Pathen'in alhenchom te, ama kom'a asun ajan'a kapjing te chu thu adih a atanpeh ding ahi ti nagel lou u ham? Amaho chu donlouvin koijingin te natim?  
8 Ka seipeh nahiuve, aman kinloitah a thu adih a atanpeh ding ahi! Ahinlah Mihem Chapa hung kit teng, leiset chunga hin mi ijat tahsan nei mudoh intem?” ati.   

Pharisee ho le kaidong ho 
 

9 Chuin Jesun hiche thusim hi mi konkhat ama chonphatna a kisonga midang musit ho dingin aseiye:  
10 “Mi ni Hou-In ah taona mangin ache lhon'e. Khat chu Pharisee mi ahin, chule adang khatpa chu musit umtah kaidong ahi.  
11 Pharisee mipa chu adingin hitin ataove: ‘Kakipah'e Pathen, adang ho banga chonse kahilou jeh in. Ajeh chu lepthol in kabol pon, kachonse pon, chule jonthanhoi jong kabolpoi. Keima atahbeh in khuche kaidongpa tobang kahipoi!  
12 Keiman hapta khat in nivei an kangol'in, kasum mu jat a kon'in som’a khat kapei,’ ” ati.  
13 “Ahivangin kaidong pa chu gamla tah a adingin chule amit jeng'a jong vanlam ve ngam louvin ataove. Chusang chun lungkham tah in aman a-op achum'in hitin aseiye, ‘O Pathen, neilungset in, ijeh inem itile chonse kahi bouve,' ati.  
14 Ka seipeh nahiuve, Pharisee pa hilou, hiche chonsepa chu Pathen ang-ah them achangin inlam akiletai. Ijeh inem itile ama kichoisang ho chu suhnem'a um ding, chule akineosah ho chu dopsang'a um diu ahi,” ati.✡   

Jesun chapang neo ho phatthei aboh 
 

15 Nikhat nu le pa phabep in achateu chapang neocha chaho chu Jesun atham'a phatthei aboh dingin ahin puiyun ahi. Ahivangin aseijui ten hichu amu phat un, anul e apa teu kom'a chun ama nasuboi bep uve tin ahouse uvin ahi.  
16 Chuin Jesun chapang ho chu akouvin chule aseijui te hengah aseitai, “Chapang ho chu kaheng'ah hung uhen. Jahda hih un! Ajeh chu Pathen Lenggam chu hiche chapang neocha tobanghoa ding bou ahi.  
17 Thutah ka seipeh nahiuve, koi hileh chapang neocha banga Pathen Lenggam sanglou chu lutlouhel ding ahi,” ati.   

Mi haopa 
 

18 Khatvei hou lamkai khat hin hiche thudoh hi adonge: “Houhil pha, tonsot hinna kanei theina dinga ipi kabol ding ham?” ati.  
19 “Ipi bol'a apha tia nei kou ham?” tin aledoh in, “Pathen bouseh dihtah a pha ahi.  
20 Ahin na thudoh donbut nan, thupeh ho nahet chula: “Nangman jon bol hih in, tolthat hih in, gucha hih in, jouvin mi hehse hih in, nanu napa jabol in,” ati.✡  
21 Mipan adonbut in, “Hiche thupeh ho jouse hi kachapan laiya pat kajui sohkei ahitai,” ati.  
22 Jesun adonbutna thu ajah phat chun, hitin aseitai, “Nabol loulai thil khat aum'e. Nanei jouse joh in lang hiche sum chu mivaicha ho pen, chutileh van'a gou nanei ding ahi. Chuteng hungin, neijuijin,” ati.  
23 Ahivangin mipa chun hichu ajahdoh phat in alungkham lheh tan ahi, ijeh inem itile ama chu haosa tah ahi.  
24 Jesun hichu amu phat in, aseitai, “Mihaosa Pathen Lenggam alut ding hi iti hah hitam!  
25 “Atahbeh in, heobil hom'a sangongsao alut galkai ding hi mihaosa Pathen Lenggam a alut ding sangin abaijoi!” ati.  
26 Hiche akisei jajouse chun aseiyun, “Achutileh vannoi leiset a koi ham huhhingna chang jou ding?” atiuve.  
27 Aman adonbut in, “Mihem dinga hithei lou chu Pathen dinga hithei ahi,” ati.  
28 Peter in aseijin, “Keihon nangma jui dingin ka-in'u kadalha uve,” ati.  
29 Jesun adonbut in, “Henge” chuleh ka lhamon nahiuve, “Koi hileh Pathen Lenggam jal'a a'in ham, ajinu ham, asopiho ham, ahilou le anu apa ham achate ham pedoh chan chu,  
30 tamtah vei tu hinkhoa hi lepeh a um diu chule ahunglhung ding khang'a jong tonsot hinkemlou amu ding'u ahi,” ati.   

Athum channa Jesun athi ding le athokit ding asei 
 

31 Seijui som le ni ho atumbeh'in apuidoh in, Jesun ajah uva aseiye, “Ngaiyun, eiho Jerusalem chetou ding ihiuve, Mihem Chapa chung chang thudol'a themgao thusei jouse guilhun na ding mun chu ahi.  
32 Ama chu Rome te khut a pehdoh a um ding ahi, chule ama chu tot thanghoia um ding, jachat umtah a kibol ding, chil kiset khum ding ahi.  
33 Ama hon avoh uva chule atha diu ahi, ahivanga anithum nileh thoukit ding ahi,” ati.  
34 Ahin, ama hon hitiho thu hi khatcha ahethei pouve. Athusei ho athupije chu amaho a konna ki immang ahi, hijeh a chu athusei chu amattoh theilou u ahitai.   

Jesun mitcho khat adamsah 
 

35 Jesun Jericho anaisuh lai hin, mitcho khutdo khat lamsih ah ana touve.  
36 Aman mihonpi kijot khuto gin ajah phat in, ipi thu hitam ti adongin ahi.  
37 Nazereth Jesun hikom chu ahopa ahi ti aseipeh tauve.  
38 Hijeh chun amapa ahung eojah tan, “Jesu, David chapa, neilungset in!” ahintin ahi.  
39 “Thip in” tin masang langa miho chun ahutot tauvin ahi. Ahivangin ama awgingjep in ahapen cheh tan, “David Chapa, neilungset in!” ati.  
40 Jesun ajahdoh phat in, adingin mipa chu ahin puilut diuvin athupeh tai. Mipa ahung nai toh lhon'in Jesun adongin,  
41 “Ipi nabolpeh leng natim?” tin adong tai. Aman, “Pakai, kho muleng kati!” ati.  
42 Chuin Jesun aseijin, “Aphai, kho mutan! Natahsan in na damsah ahitai,” ati.  
43 Apettah chun mipa chun kho amutai chuleh ama pan Jesu nung ajuijin Pathen avahchoi tai. Chuleh amu jousen jong Pathen avahchoi cheh tauve.    

Zacchaeus in Jesu aki mupi 
 

1 Jesu Jericho alut in, chule akhopi sung chu ajot in ahi.  
2 Mi khat amin Zacchaeus kiti chua chun aum'e. Ama chu hiche lhang'a dinga kaidong pipu ahin, ahaova haosa ahitai.  
3 Aman Jesu chu mutei ding agon, hinlah ama anem behseh jeh chun mihonpi lah a chun amu theipoi.  
4 Hijeh chun ana malhaijel'in lampi panga theiba phung khat ah anakal'e, ajeh chu Jesun hiche lampi chu aho ding ahi.  
5 Jesu ahung phat chun, Zacchaeus chu avetouvin chule amin'in akouvin, “Zacchaeus! Gang'in, hungkum'in! tunia na in'a maljin kahi ding ahi,” ahinti.  
6 Zacchaeus jong kinloitah in ahung kumlhan, Jesu chu a'in ah kipah le thanom tah in apuilut tai.  
7 Ahivangin miho chu alungphamo uvin, “Michonse chungnung in'ah agalhung taget e,” tin aphunchel tauve.  
8 Chuphat chun, Zacchaeus jong Pakai angsung'ah adingdoh in aseitai, “Pakai, kanei kagou akehkhat mivaicha ho peing'e, chule kai kadon na a miho lepthol'a kabol aum leh, amaho chu ajatli'n nungpeh inge!” ati.  
9 Jesun adonbut in, “Tunin hiche in'ah huhhingna alhung tai, ajeh chu hiche mipa hin Abraham chapa dihtah ahi akimusah tai.  
10 Ijeh inem itile Mihem Chapa chu amangsa holdoh le huhhing dinga hung'ah ahi,” ati.✡   

Sum som khat thulem 
 

11 Mihonpi chun Jesu thusei jouse chu angailha sohkeiyun ahi. Chule ama Jerusalem anaitoh kilhon'in, aman thusim khat, Pathen Lenggam chu kipan pai dinga angaito'u suhdihna din aseiye.  
12 Aman hitin aseiye, “Leng chapa te khat mun gamla tah a leng gachanga hung kile kit dingin koudoh in aumin ahi.  
13 Achedoh masangin asohte lah a mi som akoukhom in dangka min'a som apen, ‘kachedoh sungin hiche hi nei veikan peh un’ ati.  
14 Ahivangin amiten avetnom pouvin, achedoh nungin palai asol'un, ‘Ama hi ka lengpau dingin kadei pouve’ tin agasei sah uve.”  
15 “Leng ahung chan jouvin, ahung kilen chule asohte sum apeh se-se chu akoukhom tai. Aman aveikan jat u chu ahetnom ahi.  
16 Soh masapan thu ahin lhut in, ‘Pipu, keiman nasum kaveikan in, neipeh chu ajat som in apunge!’ ” ati.  
17 “Lengpan adonbut in, ‘Nabol pha e!’ ati. ‘Nangma sohpha nahi. Nangma themcha kapeh chunga kitah nahi, hijeh a chu natohphat kipaman'a khopi som chunga gamvaipo nahi ding ahi,’ atipeh e.”  
18 “Soh anina pan thu ahin lhut kit in, ‘Pipu, nasum kaveikan in neipeh chu ajat ngan kapunsah be e’ ati.  
19 “ ‘Nabol aphai!’ tin lengpan adonbut in, ‘Nangma khopi nga chunga vaipo nahi ding ahi’ ” ati.  
20 “Ahivangin soh athumna pan sum amu ma-ma chu ahinchoiyin aseitai, ‘Pipu, keiman nasum chu kasel'in kana koitup peh e.  
21 Ka kichat nahi ajeh chu nangma mikikhel nahin, nanga hilou jong nakilah in, natu lou jong aga naki chomkhomji e.’ ” ati.  
22 “ ‘Nangma soh gilou!’ tin lengpa ahung eojah in, ‘Nathu'n themmo nachan ahi. Nangman mikikhel kahi nahet a, keiya hilou kakilah theiya, katulou jong ka-at thei leh,  
23 ipi dinga sumkoina in'a kasum chu nanakoi louham? Ken athoi themkhat beh kikimu tadinga,’ ” ati.  
24 “Chuin akom avel'a ding ho hengah akiheiyin, hitin thupeh aneitai, ‘Hiche sohpa a kon chun sum chu lahpeh unlang min'a som neipa chu petauvin’ ” ati.  
25 “ ‘Ahin, pipu, aman som aneitai!’ tin ahinsei yuve.”  
26 “Lengpan adonbut in, 'ahinai,' 'akipe mangthem ho chu, kipeh be ding. Amavang imacha bollou ho kom'a pat, anei sun'u themcha jong chu kilahmang peh ding ahiuve.✡  
27 Chuleh hiche kagalmi ho, lenga kapan ding deilou ho chu–hin puilut unlang ka-angsung tah a hin that doh tauvin,'” ati.✡   

Jesu loupi tah a Jerusalem alut 
 

28 Hiche thusim asei jouvin, Jesu Jerusalem lam jon'in, aseijui te sangin ana masan ahi.  
29 Ama Bethphage le Bethany khopiho Olive molchung lang ahung gei phat in, aseijui mini asol masan,  
30 “Hiche kho a khun galut lhon'in lang,” tin aseipeh in, “Nalut lhon tengleh, sangan nou kihen koiman atouna nailou namu lhon ding ahi. Hin sutlha lhon'in lang hilang'ah hinkai lhon'in.  
31 Khat touvin ahindoh a, ‘Ipi bol'a hiche sangan nou chu nasut lhah lhon ham?’ atileh, hitin seilhon'in, ‘Pakaijin aman nom'e’ tilhon'in” ati.  
32 Chuti chun amani jong ache lhon'in, Jesu sei bangin sangan nou chu agamu lhon tai.  
33 Chule atahbah in, asutlhon laiyin aneipan ahin adong lhon'in, “Ipi bol'a hiche sangan nou chu nasut lhon ham?” ahin ti.  
34 Chule seijui teni chun bailam tah in adonbut lhon'in, “Pakaijin aman nom'e” atilhon e.  
35 Hiti chun sangan nou chu Jesu hengah ahin kaiyun chule aponsil hou chu achungah atouna dingin aphapeh un ahi.  
36 Chutia ahung tou phei laiyin, mipi hon lampi ah aponsil hou ana phauvin ahi.  
37 Olive mol'a pat a lampi chesuh kipatna aphah chun, anungjui jousen kholhang asam un, ache toh lasah akop un, Pathen'in thil kidang abol ho amujal un avahchoiyuve.  
38 “Pakai min'a hung'ah lengpa chu anunnom e! Van'ah cham leng hen, chule van sangpena jong loupi hen!” atiuve.✡  
39 Ahivangin mihonpi lah a Pharisee ho phabep khat chun aseiyun, “Houhil, na nungjui hon hitobang thu ho aseiyu khu phohthip in!” atiuve.  
40 Aman adonbut in, “Amaho athipbeh uleh, lampam'a songho kipah a hung eodoh diu ahi!” ati.  
41 “Ama Jerusalem ahung naijep a khopi chu amu phat in akap pan tai.  
42 “Iti kadeisah nahi hitam tunikhon mijouse lah a nangman chamna lampi hi kihet tave lechun. Ahinlah, tun ageisang tan, chamna hi namit mua konna kisel ahitai.  
43 Sot louva nagalmi teuvin nakul pam'a pansatna akisem diu, amai lang jousea na umchinto diu ahi.  
44 ama hon tol'a nachil thang diu, chule nachateu jong chutia abol diu. Nagalmi teuvin song khatcha aumna a aumsah louding ahi, ajeh chu huhhingna dinga phat kilemchang nasan loujeh ahi,” ati.   

Jesun Jerusalem hou in asuhtheng 
 

45 Chuin Jesu Hou-In alut in, kilhaina ding gancha joh ho ahin nodoh pan tai.  
46 Aman amaho jah a, “Pathen Lekhabun hitin aseiye, 'Ka in chu taona in kiti ding ahi,' ahin nang hon gucha michom ho kokhuh in nasem tauve” ati.✡  
47 Chujou chun, aman niseh leh Hou-In ah thu ahiljin, ahin thempuho, houdan thuhil ho chule adang mipi lamkai hon ama chu iti tha ding ham ti thilgon akisem pat un ahi.✡  
48 Ahivangin ima dang ageldoh chom pouve, ajeh chu mijousen athuhil apomchah jeh chun.    

Jesun thuneidol adoh u 
 

1 Nikhat Jesun mipi thu ahil'a Kipana Thupha Hou-In'a aseiphong laiyin, thempu pipuiho, houdan thuhil ho, chule upaho cheng ahengah ahungun.  
2 “Ipi thuneina noiya nangman hiche ho hi nabol ham? Kon thaneina napeh ham?” tin ahung dong uve.  
3 “Ken thudoh khat nanei masauvinge” tin adonbut in,  
4 “Twilutsah John thaneina chu van'a kon ham ahilouleh mihem a kon ham?” tin adongtai.  
5 Amaho akihouvun, “Van'a kon ahi tileu hen, ibol'a John na tahsan lou u ham eiti kit diu.  
6 Ahin iham tin mihem a kon ahi tileu hen, mipin songa eise kit diu, ajeh chu John chu themgao ahi tia apom'u ahi” akitiuvin ahi.  
7 Hijeh chun achainakeiyin kahepouve tin ahin donbut tauve.  
8 Chuin Jesun adonbut in, “Achutileh kenjong ipi thuneina noiya kabol ham ti naseipeh pouvinge,” ati.   

Lengpi-Lei Le Alei Lhouho Thulem 
 

9 Tun Jesun mipi lam angakit in hiche thusim hi aseipeh e: Mikhat hin lengpilei abol in, aloulhou miho kom'ah apedoh in, gamdang khat ah kum sottah thaam dingin achetai.✡  
10 Lengpi ga khoptup phat alhin in, asohte khat ama chan ding lan asol'e. Ahin loulhou ho chun sohpa chu ahin bolseuvin, avouvin, khutgoh keovin ahin lesol tauve.  
11 Hijeh chun lou neipan soh dang khat asol kit in, ahivangin ama hon ahinsujum kit un, avouvin, khutgoh keovin ahin lesol kit tauve.  
12 Athumna pa asolkit in, chule ama jong chu ahin mavouvin adelmang tauve.”  
13 “'Ipi kabol ding hitam?' tin louneipa akihoulim in ahi. 'Kahetai! Keiman kachapa kasahlut tah hi sol'inge. Tahbeh in jana hinpe nauvinte'” ati.  
14 “Ahinlah, aloulhou hon achapa amu phat un, amaho akihou som'un, 'Agoulo ding pa ahunge, thatdoh utin agoulo ding hi eiho chang tau hite!'” akitiuve.  
15 Hijeh chun ama chu lengpilei pam langah akaidoh un athat tauve. “Lengpilei neipa chun amaho chungah ipi bol'in te tia na ngaitouvam?” tin Jesun ahin dongin,  
16 “Naseipeh unge–ama hungin tin loulhou ho chu athadoh a lengpilei chu midang asan sah ding ahitai” ati. “Iti khoh hitam chutobang thil aso jeng ding chu,” atiuvin athusei jaho chun ahin donbut uve.  
17 Jesun amaho chu aven aseitai, “Achutileh, Pathen Lekhabun ipi atina ham? 'Insa hon apaidoh u song chu Inning songpin apangtai,'✡  
18 Hiche songpia kipal jouse chu ahal hal'a keh ding, chule achunga lhu chu ipi hijongleh chip ding ahi” ati.  
19 Houdan thuhil ho le thempu pipui hon Jesu chu kintah a mat ding adeilheh un ahi ajeh chu athusim sei chu amaho kiseina ahi ahin kihetdoh u ahitai–amaho chu loulhou agilou ho chu hiuvah ahi. Ahivangin mipi ho lethuhna chu akichauvin ahi.   

Caesar henga kaipeh thudol 
 

20 Phat kilemchang vepum'in, alamkai houvin avelhi le ding miphalhem asol uve. Jesun seikhel khat neihen Rome gamvaipo kom'ah amatna dingin kipedoh le ti agon u ahi.  
21 ama hon “Houhil, Nangman adih chu nahil'a nasei ahi chule midang lunggel in nasuhboi joulou ahi keihon kaheuve.”  
22 “Tun nei seipeh un–Caesar henga kai peh ding hi dih hai dihlou ham?” tin adong tauve.  
23 Aman alungthim bol'u ahi chu ahen aseitai,  
24 “Rome te sumpum khat nei vetsah un. Koi lim le thucheng kijih ham achunga chu?” tin adongtai. Ama hon adonbut un, “Caesar a ahi,” atiuve.  
25 Aman asei kit in, “Aphai ahileh, Caesar a chu Caesar peuvin lang Pathen a chu Pathen peuvin,” ati.  
26 Chuti chun ama hon mipi masanga athu seikhel'a kipalsah ding atiu chu ajou tapouve. Chusang chun, ama hon athu donbut ho chu kidang asauvin, athipchet tauve.   

Thina a kon thokitna thudol'a Jesu adoh u 
 

27 Chuin Jesu chu Sadducee–hou lamkai, thokitna aumpoi tihon kimupi din ahin naiyun ahi.✡  
28 Hiche thudoh hi adongun ahi: “Houhil, Mose’n dan khat eipeuvin, mikhat chu athia ajinu adalhah a chaneilou ahileh, asopipan hiche meithai chu akichenpi ding, cha aneipi ding hichun asopipa min apoh ding ahi.✡  
29 Aphai, tun tekahnan ucha pasal sagi aum'e. A'upen ajineiyin chanei louvin athitai.  
30 Hijeh chun anina pan akichenpin, ama jong athitai.  
31 Chuin athumna pan akichenpi kit in ahi. Hiti hin asagiuvin achelhan abon'uva chaneilou ahi tauve.  
32 Achainan numeinu jong athi tai.  
33 Hijeh chun nei seipeh un, thokitna a chu koi ji a pang ding ham? Ajeh chu asagiuva chu akichenpi cheh u anahi!”  
34 Jesun adonbut in, “Kichen hi hiche leiset chunga cheng miho ding bou ahi.  
35 Ahin, ahunglhung ding khang'ah, athilah a konna thoudoh dinga lom ho chu akicheng tapouvin chule chen jong akichensah tapouve.  
36 Chule amaho thikit talou diu, hitia chu amaho van'a Vantil te tobang hidiu ahitai. Amaho Pathen chate ahitauvin chule thoukit chate ahi tauve.”  
37 “Ahin tun, mithi thoukit mong ding hinam ti thudol ah—Mose jengin jong naanglah a meikong thudol asut chun avetsah in ahi. Abraham, Isaac, le Jacob thijou phat sottah jou nungin, Pakai chu 'Abraham Pathen, Isaac Pathen, Jacob Pathen' tia akou ahi.✡  
38 Hijeh a chu ama chu ahingho Pathen ahin, athiho a hilou ahi, ajeh chu amaho abonchauva ama a hingah ahi tauve.”  
39 Chukom mun'a ding, houdan thuhil ho phabep khat chun, “Nasei hoiye, houhil” atiuve.  
40 Chule koiman thudoh adong ngam tapouvin ahi.   

Jesu David chapa ahina thua adoh u 
 

41 Chuin Jesun thudoh toh thon hiche hi aseipeh kit e, “Ipi jeh a Messiah chu David chapa kiti ding ham?  
42 Ajeh chu David ama tah in jong Labua ana jihlut ahi: 'Pakaijin ka Pakai jah a, Kajet lam'a kijana mun'ah touvin,”✡  
43 Namelmate kasuh nem a, Nakengto chotpha a kakoi masang sen,' ati.  
44 David in Messiah chu Pakai, tia akou leh, Messiah chu iti David chapa hithei ding ham?” ati.   

Jesun danthu sunho aphosal 
 

45 Chuin mihonpi jah dingin, aseijui te kom langah akiheiyin aseitai,  
46 “Hiche houdan thuhil hoa kon hin kichih theiyun! Ajeh chu ama hon vonhoi tahtah kivon a kailhang lah dunga min chibai aboh diu adeiyun, chule kikhopna in le golvahna mun ho ah touna mun thupi lai lai aholjiuve.  
47 Ahin, ama hon jahcha louhel in meithai ho anei agou uva konna lheplhah ding agel uvin, chule kilhagao misah tah bangin taona sottah tah japi lah a amang jiuvin ahi; hiche jeh a hi amaho hatah a bolgimna chang ding ahiuve,” ati.    

Meithainu Sumto 
 

1 Jesu Hou-In aumlaiyin, mihao hon sumdolna bom'a athilpeh hou chu aven ahi.  
2 Chuin meithai mivaicha khat jong ahungin sumsan pehni alehlut in ahi.  
3 Jesun aseitai, “Thutah ka seipeh nahiuve, hiche mivaicha meithainu hin adang jouse sangin atamto joi.  
4 Ajeh chu ama hon aneival hou lah a themkhat bou atou ahin, amavang amanu hin, avaichat to-toh a, anei chasun apeh ahitai,” ati.   

Jesun ahunglhung ding asei masah 
 

5 Aseijui te lah a phabep khat chun Hou-In kisah na a song kikheng ho chule bang'a melchihna kijempah ho chu anatsat dan aseipan tauvin ahi. Ahivangin Jesun aseitai,  
6 “Phat ahunglhung e, hiti ho jouse hi aboncha kisuchim ding ahi. Song khatcha khat chunga kisethom namulou diu ahi,” ati.  
7 ama hon adongun, “Houhil, hitiho hi itih le soh ding ham? Melchihna itobangin hitiho chu soh ding ahitai ti eivetsah diu ham?” atiuve.  
8 Aman adonbut in, “Koima kilheplhah sah hih un, ajeh chu mi tamtah kamin'a hung ding, ‘Keima Messiah kahi’ tia asei diu ‘Phat ahunglhung tai!’ ahinti diu ahi. Ahivangin tahsan hih un.  
9 Chuleh gal kisat le thunoh najah tengu leh tija hih un. Ahinai, hiti ho hi soh masa ding ahi, ahin achaina chu hijeng loulai ding ahi,” ati.  
10 Chuin aman aseiben, “Namkhat chu namkhat toh gal kisat a kon ding, chule lenggam khat jong lenggam dang khattoh kidou ding ahi.  
11 Lingpi nasatah tah kihot ding, kellha ding, chule muntin'a gamna hise lang ding, tijat um tahtah thilsoh chule van'a melchihna kidangtahtah namu diu ahi.”  
12 “Ahivanga hiche ho ahung so masanga, suhgenthei na phat nasatah um ding ahi. Nangho kikhopna intin le songkul hoa nakikai diu, chule kanungjui nahi jeh uva lengho le gamvaipo ho thutanna angsunga nadin diu ahi.  
13 Ahivanga hiche hi nangho dinga keima nei seiphongna diu phat kilemchang chu hi ding ahi.  
14 Hijeh chun nakihehset nau chu iti kadonbut dem tin lunggim masat dauvin,✡  
15 ajeh chu keiman nangho thu adihtah chule chihna, na doudal teuvin nahin donbut theilouna diu ahilou le nanelkal joulouna diuva kapeh ding nahiuve!  
16 Nakinaipi pen'u–nanu napa, nasopiho, na inkote, chule naloi le pai ho jengin jong nahin pehdoh nahlai diu ahi. Ama hon nangho abangkhat nahin tha nahlai diu ahi.  
17 Chule mijousen kanungjui nahi jeh uva nahin muda diu ahi.  
18 Amavang naluchung'a na samjang khat jeng jong mahthah louding ahi!  
19 Dettah a nadin uleh, na lhagao naki huhdoh diu ahi.”   

Jesun Jerusalem kisuh mang ding asei masah 
 

20 “Chuleh nang hon Jerusalem galmi sepai hon aum kimvel namu tengu leh, nang hon alhuhna ding phat hunglhung ahitai ti nahet diu ahi.  
21 Chuteng Judea gam'a cheng ho thinglhang langa najam doh diu ahi. Jerusalem'a umho napotdoh diu, chule thinglhang langa umdoh ho khopi langa nakile lou diu ahi.  
22 Ajeh chu hiche ho chu Pathen phulah nikholai hi ding, chule Pathen Lekhabua themgao thusei ho guilhung ding ahi.✡  
23 Chuche nikholai chu numei naovop ho leh naosen sin minute dinga iti da um ding hitam. Ajeh chu gamsunga hesoh genthei khohtah chule hiche miho chunga lunghanna nasatah chuding ahi.  
24 Amaho chemjam'a kithat diu ahilouleh sohchang'a vannoi nam jouse lah a solmanga um diu ahi. Chuleh chidang namdang te phatsung kichai kahsea Jerusalem hi chidang namdang ten achotpha ding ahi.”   

Mihem chapa hung kitna ding 
 

25 “Chule nisa, lha, chule ahsi hoa melchihna kidangtahtah hung um ding ahi. Chule leichung'a hi namtin boina a dim ding, twikhanglen kitum le twikinong gimnei chun asuh lungjing diu ahi.✡  
26 Miho chu leiset chunga thillhung ho amu uva konna kicha diu ahi, ajeh chu vanmun hoa thaneina cheng kihot ling gam ding ahitai.  
27 Chuteng mijousen Mihem Chapa meilom chunga thahat le loupi tah a ahung amu diu ahi.✡  
28 Hijeh a chu hitiho jouse hi ahung kipat tengleh, dingun lang chunglam veuvin, ajeh chu nasochat nau nai ahitai!” ati.   

Theichang phunga tilkhouna 
 

29 Chuin aman hiche thutekah hi apen ahi: “Theichang phung khu veuvin, ahilou le thingphung dang hijongleh.  
30 Ado ahung pullhah teng, nang hon seipeh louvin jong naheuve, nipi anaitai.  
31 Chutobang chun, hitiho jouse aguilhun namu tengu leh, Pathen Lenggam chu anaitai ti nahet thei diu ahi.  
32 Thutah ka seipeh nahiuve, hiche khang hi chemang louding ahi, hitiho jouse aguilhun masang sea.  
33 Van le lei mang ding ahi, ahin kathu ho vang manglou beh ding ahi.”   

Kigin jingna dinga tilkhouna 
 

34 “Kihong phauvin! Nalungu, nopchonna le juneh motchonna jeh, chule tuhinkhoa lunggimna ho jeh in motsah hih un. Hiche nikho chu hetlou kah a thang banga kimatsah bol-hih un.  
35 Ajeh chu hiche nikho chu leiset chunga hing mijouse chunga lhung ding ahi.  
36 Phat jousen kiging jingin um'un. Chuleh hitobang kichat umtah hunglhung ding peldohna dia nahat jing theina diu le Mihem Chapa angsunga nadin jou theina diuvin taovun,” ati.  
37 Niseh le Jesu Hou-In'ah thuhil dingin achejin, chule nilhah seh le Olive mol'a jan phat mang dingin ahung kile jin ahi.✡  
38 Mihonpi chu Hou-In'ah jingkah seh le athuhil ngai dingin akikhom jiuvin ahi.    

Jesu thana ding agon u 
 

1 Cholsolou Changlhah Kut, Kalchuh Kut tia jong kihe chu ahung naitai.✡  
2 Thempu pipuiho leh houdan thuhil hon Jesu chu iti tha ding ham ti agong pan tauvin, ahin mipin ahin lethuh ding akichauvin ahi.  
3 Chuin Judas Iscariot, seijui som le ni holah a khat, sungah Satan alut tan,  
4 chule ama thempu pipuiho leh Hou-In ngahtup lamkaiho toh Jesu amaho henga pehdohna dinga lampi phapen ho kihoulim dingin achetai.  
5 Amaho akipah un, sum peh dingin akitem tauve.  
6 Chuti chun ama jong anom in chule Jesu pehdohna dinga phat kilemchang chu avelhi jingin, mihonpi umlou pet a amat theina diuvin avejinge.   

Seijuihon Kalchuh Kut anneh ding angoh u  


7 Tun Cholsolou Changlhah Kut chu ahunglhung tai, Kalchuh Kut a kelngoi akitha chun.  
8 Jesun Peter le John asol masan, “Chelhon'in lang Kalchuh Kut anneh na ding hin gongtup lhon tan, thakhat a ineh khom theina diuvin” ati.  
9 Amanin jong ahindong lhon'in, “Hoilai mun'ah gongtup lhon leng natim?” ati lhon'e.  
10 Aman adonbut in, “Jerusalem nalut lut lhon leh mikhat twibel a twi pu khat namu lhon ding ahi.” Ama chu juilhon'in. Alutna in a chun,  
11 inneipa jah a seilhon'in, 'Houhil'in adonge: jinlhun in, ka seijui te toh Kalchuh Kut an kanehna ding mun chu hoiba ham? ati tilhon'in.'  
12 Aman indan chung ka-lentah gotsa um khat a napuilut lhon ding ahi. Hiche lai mun'a chu nangnin i-anneh diu nagon lhon ding ahi,” ati.  
13 Amani khopi lam'a chun achelhon'in ahileh ima jouse Jesun asei bang bangin agatoh lhon'in chukom'a chun Kalchuh Kut anneh ahinsem lhon tai.  
14 Phat ahung lhun phat in Jesu le aseijui te dokhang ah atoukhom tauve.   

Pakai Jan Anjon kiphudoh 
 

15 Jesun aseiye, “Ka thohgim kipat kah a hitobang Kalchuh Kut ankong nangho toh nehkhom ding hi kana ngalel jing ahi.  
16 Ajeh chu tua ka seipeh nahiuve, Pathen Lenggam'a aguilhunna aum tokah a hiche an hi kaneh kit louding ahitai,” ati.  
17 Chuin khon'a lengpitwi chu alan Pathen thangvahna apen ahi. Chuin aseitai, “Hiche hi kilah unlang nangho kihom un,  
18 ajeh chu Pathen Lenggam ahung lhun kah a lengpitwi kadon louding ahitai,” ati.  
19 Aman changlhah themkhat alan Pathen thangvahna apen ahi. Chuin ahehbal bal'in aseijui te apen, “Hiche hi katahsa, nangho dinga kipe chu ahi. Keima geldoh nan bol'un” ati.  
20 Jan anneh jouvin, lengpitwi khon dang khat alan hitin aseiye, “Hiche khon hi Pathen le amite kikah a kitepna thah–kinoptona ka thisan a kisudet, nangho dinga kilhaina a kisunglha chu ahi,” ati.✡  
21 “Ahivangin hiche dokhang a hin, ilah uva jol le gol hina a tou, mikhat eipedoh ding aum'e.✡  
22 Ajeh chu Mihem Chapa athi ding chu gotsa anahitai. Ahin, itobang lungkham nan anga hitam apedoh a pang pa chu,” ati.  
23 Seijuite khat le khat akidongto un, alah uva koipen chun chutobang chu abol mong ding ham akitiuve.   

Let Thudol'a Kinelna 
 

24 Chuin amaho khat le khat alenpen koi ahidiu thu ah aki nelkal lah lah jeng tauve.✡  
25 Jesun aseipeh un, “Hiche vannoi leiset a hin lengho le milen milal ten amiho potgih apohsah un ahin ‘mipi ho jol le gol’ tin akiminvo uve.  
26 ✡Ahin, nangho lah a vang achomdeu ngai ahi. Nalah uva alenpen chun panmun nem pen alo ngai ahi, chule alamkai chu soh tobang ahi ngai ahi.✡  
27 Koi thupijo ham, dokhanga toupa le ajenlea pangpa? Ahinai, dokhanga toupa athupijo nai. Amavang hikom'a chutilou ahi! ajeh chu keima nangho lah a ajenlea kapan ahi.”✡  
28 “Nanghon kathoh gentheina ah nei umpiuve.  
29 Chule kapan Lenggam eipeh banga, kenjong tua thaneina kapeh nahiuve,  
30 Chuche lenggam'a chu ka dokhanga naneh uva chule nadon theina diuvin. Chule nangho laltouna a natou diu Israel phungsom le phungni chunga thu natan diu ahi.”   

Jesun Peter in Aseilep Ding Asei Masah✡ 
 

31 Simon, Simon, Satan in na boncha uvin chang kilhah chil banga lhah chil dingin nathum uve.  
32 Ahivangin taona ah kathumpeh uve, Simon chule na tahsan chu alosap lou ngai ahi. Hijeh a chu nalung naheiya keilam a nahung kile kit teng nasopi ho suthahat in,” ati.  
33 Peter in aseijin, “Pakai, nangma to songkullut dinga kigosa kahi, chule thina hijongleh thi ngapcha kahi,” ati.  
34 Ahivangin Jesun adonbut in, “Peter, thil khat naseipeh inge. Jing jingkah ahchal khon masanga, nangman thumvei nei seilep ding, kahe khapoi nati ding ahi,” ati.   

Sum, sakhao chule chemjam 
 

35 Chuin Jesun amaho chu adongin, “Keiman Kipana Thupha seiphonga kanasol uva, sum polou, sakhao kiken lou, ahilou le kengchot khel kiken louva naum uva chu ipi ngaichat nanei uvam?” atileh, ama hon adonbut un, “Imacha” atiuve.✡  
36 “Ahinlah tunvang nasum ule sakhao kipoh tauvin. Chule chemjam naneilou uleh naponsil joh unlang khat kichoh un!  
37 Ajeh chu phat ahung lhunge kei chung changa hiche themgao thusei guilhunna dingin: ‘Ama adoudal hotoh akisimtha tai’ tia kisun chu. Henge keima chung changa kisun themgao thusei jouse guilhung ding ahi,” ati.✡  
38 “Ven Pakai” tin ahin donbut un, “Chemjam ni eiho lah a aumnai,” atiuvin, “Hichu aphatai,” tin aseiye.   

Gethsemane honcsunga Jesu atao 
 

39 Chuin, seijui te toh kivop in, Jesun indan chung adalhan chule abolngai ma bangin Olive mol langah achetai.  
40 Hiche a chun amaho aseipeh in, “Taovun, lhepna a nalhah louna diuvin,” ati.  
41 Themkhat, song sephahna thei chan bep ah, ache chon jep in, chule adilsun ataotai,  
42 “Hepa, nalung ahileh, lungsettah in thoh gentheina khon hi keiya kon'in ladoh in. Ahin, keima lunggot hilouvin, nangma lunggot joh akibol ding kadeiye,” ati.  
43 Chuin van'a kon'in vantil khat ahung kilah in chule atha asuhhat peh in ahi.  
44 Ama lungluttah in ataoben, chule alhagao thohgim natsat dan chu, a-ulsa chu thisan vat lentah tah bangin alenglhan ahi.  
45 Achainan adingdoh kit in aseijui te hengah ahung kilen ahileh ana ihmut u ahung mun, lungkhamna a kon joilha gamu ahitai.  
46 “Ipi bol'a na imut uham?” tin adongin, “Thoudoh unlang taovun, lhepna a nalhah lut louna dingun,” ati.   

Jesu chu bengchop pum a kijohdoh 
 

47 Ahivangin Jesun chutia asei jeng vang chun, mihonpin ahin nai pheiyun, Judas, seijui som le ni lah a khat, in ahin lamkai ahi. Judas jong Jesu kom langah chibai boh a chop dingin achen ahi.  
48 Ahin Jesun aseijin, “Judas, nangman Mihem Chapa hi chop a pehdoh ding nagot ham?” ati.  
49 Seijui dang hon thilsoh ding chu amu phat un ahung eojah un, “Pakai, ikidelpi diu ham? Chemjam kahin pouve!” ahin tiuve.  
50 Chule alah uva khat chun Thempu Chungnung sohpa jetlang kol asatlhah peh in ahi.  
51 Ahin Jesun aseijin, “Kidoupi tahih un,” atin chule mipa kol chu atham in asuhdam peh e.  
52 Chuin Jesun ama man dinga hungho thempu pipuiho, Hou-In ngah lamkaiho, chule upaho kom'ah thu aseiye. Amaho chu adongin, “Keima tijat umtah doudal natong kahim, chemjam toh moltum thoa keima man dinga nahung u?  
53 Ipi jeh a Hou-In a neimat lou uham? Keima niseh a ana kium jinga. Ahivangin tuhi naphat u ahi, muthim thaneinan vai apoh pet ahi,” ati.✡   

Peter in Jesu aseilep 
 

54 Hijeh chun ama hon aman'un Thempu Chungnung pa in'ah apuiphei tauve. Chule Peter chun galkang in ahinjuiye.  
55 Angah ho chun leitol lailunga chu mei atiuva toubem u ahin, chule Peter jong agajaovin ahi.  
56 Soh numei chapang khat in mei kitivahna a kon chun ahin mun ama chu ave vejeng tai. Achainan amanun ahinseiyin, “Hiche mipa hi Jesu nungjui holah a khat ahi,” ahin ti.  
57 Ahin Peter in aseilep in, “Numei, ama khu koi ahi jong kahet lou ahi,” ati.  
58 Chomkhat jouvin koiham khat in ahinven aseitai, “Nang jong amaho lah a khat nahi tei ding ahi,” ati. Peter in adonbut in, “Ahipoiye, kahipoi,” ati.  
59 Nidan khat jou lang hin koiham khat in angoh kit in, “Hiche mipa jong hi amaho lah a khat hitei tei ding ahi, ajeh chu ama jong Galilee gammi ahi,” ati.  
60 Ahivangin Peter in aseijin, “Ipi nasei ham kahe hihbeh e,” atitai. Chuin chutia asei laitah chun ahchal ahung khong tai.  
61 Hiche pettah chun Pakai chu ahung kiheiyin Peter chu ahin ven ahi. Kinloitah in Peter lungsung'ah Pakai thusei ho chu ahung kilangin: “Ahkhon masanga, jing jingkah le, nangman nei seilep ding, kahe khapoi nati ding ahi” ati chu.  
62 Chuin Peter chun leitol adalhan, lainatah in agakap tai.   

Jesu totnopna a aneiyu chule achunga khut alhau 
 

63 Jesu ngah a pangho lah a mopopa chun totnopnan aneijin chule avopan tai.  
64 Amit atompeh un, “Gaovin lang seiyin, koiham nadeng'a chu?” atiuvin ahi.  
65 Chule ama suhjum nan bolthei jouse abol'un ahi.   

Hou Vaipo Ho Ang-Sunga Jesu 
 

66 Jingkho avah in, upaho jouse, thempu pipuiho leh houdan thuhil ho pan nan akikhom un ahi. Jesu chu akikhom mipi angsung'ah ahin puiyun,  
67 chule ama hon adongun, “Nei seipeh un nangma Messiah chu nahim?” atiuve. Ahivangin aman adonbut in, “Naseipeh uleng, nei tahsan lou diu ahi.  
68 Chule thudoh naneiyu leng nei donbut lou diu ahi.  
69 Ahin, tu apat a Mihem Chapa hi thaneitah a Pathen khut jetlam a tou ding ahi,” ati.  
70 Amaho abonchauvin ahung eojah jeng'un, “Ahileh, Pathen Chapa kahie natina ham?” ahinti uve. Chuin aman adonbut in, “Naseiyu chu kahi” ati.  
71 Chuin ama hon, “Ipi dinga hettohsah dang ingaikhoh uham? Eiho tah in athusei ija tauve,” atiuve.    

Pilate in Jesu thudoh anei 
 

1 Chuin mipi kikhom chengse chun Jesu chu Rome Gamvaipo, Pilate hengah ahinpui tauve.  
2 ama hon apansat nau thu chu aseipan un: “Hiche mipa hin kamiteu apuileng'in, Rome solkal kom'a kai pehlou ding tin aseijin chule ama tah jong Messiah, Leng akihisah e,” atiuve.  
3 Hijeh chun Pilate in ama chu adongin, “Nangma Judah te Lengpa nahim?” ati. Jesun adonbut in, “Kahi chu nasei khai” ati.  
4 Pilate chu thempu pipuiho leh mihonpi hengah ahung kiheiyin chule aseitai, “Hiche mipa chunga hin ima adihlou kamupoi!” ati.   

Herod angsunga Jesu 
 

5 Chuin ama hon asei teitei jengun, “Ahivanga, ama hin achena chan'a athuhil a konna boina asem jing jeng ahi–Judea pumpia, Galilee a pat Jerusalem geiya!” atiuve.  
6 “Oh, Galilee gammi ham?” tin Pilate in ahin dong'e.  
7 ama hon ahi atipeh phat un, Pilate in Herod Antipas kom'a dingin asol tai, ajeh chu Galilee chu Herod vaipohna noi anahi, chule Herod jong chu Jerusalem a aumpet anahi khan ahi.  
8 Herod in Jesu mu na dinga phat hoitah amujeh chun akitai lheh jengin ahi, ajeh chu ama chung chang thudol anajah a chule sot apat a thil kidang abol ho ana munom ten ahi.  
9 Aman Jesu chu thudoh tamtah adongin, ahivangin Jesun adonbut nom poi.  
10 Hiche lai chun thempu pipuiho leh houdan thuhil ho chua chun adingun ahehsetna thu u chu asam un ahi.  
11 Chuin Herod le asepai ten Jesu chu totnopnan aneiyun adai chavai pan tauve. Achainan, ama hon leng ponsil asilpeh un Pilate hengah ahin lesol tauve.  
12 (Herod le Pilate, masanga kimelmah teni chu, hiche ni chun jol le gol ahung hilhon'e).   

Jesu Tha Dinga Athu Atan-U 
 

13 Chuin Pilate in thempu pipuiho leh hou lamkai adang ho, mipi ho jaonan, akoukhom in,  
14 chule athulhuh sem aphongdoh in ahi. “Nanghon hiche mipa hi kakom'a nahin puiyun, doudal natoh atonge tia ngohna naneiyu ahi. Keiman hiche thudol'a hin phatah in nangho mitmun kavelhan chule bolset neilou ahi kamudoh e.  
15 Herod in jong themmona amulou jeh a eiho kom'a ahin lesol ahi. Thina thei chan gotna pehna ding natoh hiche mipan abolpoi.  
16 Hijeh chun keiman gimbolna peing ting, hin lhadoh tange,” ahinti.  
17 Ajeh chu kut sunga chu ama hon mikhat alhadoh jing'u ahi.  
18 Chutah chun mihonpi lah a kon chun awgin sangtah ahung gingin, thakhat tah in ahin sam'un, “Ama hi thatdoh in, chule Barabbas chu nei lhadoh peh un!” atiuve.  
19 (Barabbas chu agam solkal douna natoh jeh le toltha jeh a songkul'a kikhum anahi.)  
20 Pilate in amaho anelkal'in ahi, ajeh chu aman Jesu alhadoh nom jeh ahi.  
21 Ahivangin ama hon asam sam jengun, “Thingpel'a khenbeh in! thingpel'a khenbeh in!” atiuve.  
22 Athumvei channa din aman adongin, “Ipi bol'in em? Ipi themmona aneiyem? Keiman thina chan'a gotna pehna ding thu ima kamupoi. Hijeh chun hin vogim ingting hin lhadoh tange,” ati.  
23 Ahivangin mihonpi chun awsang jep in ahasap cheh un, Jesu chu thingpel'a khetbeh ahina din athum'un, chule a-awgin u chun ajoujo tai.  
24 Hijeh chun Pilate in Jesu chu angeh dungjuiyun athi dingin atanlhah peh tai.  
25 ama hon athum dungjuiyun Barabbas, michohnoh le toltha jeh a songkul'a umpa, alhadoh peh in ahi. Ahin Jesu vang chu amaho khut ah anop nop alo diuvin apedoh tai.   

Jesu thingpel a kikhetbeh 
 

26 Chutia Jesu ahin puidoh uchun, Simon kiti Cyrene gam mi khat thinglhang langa pat a ahung pettah anahi. Sepai ho chun aman un thingpel chu achungah akoiyun Jesu nunga chun apohsah tauve.  
27 Mihonpi tamtah in anung ahinjuiyun, a-op chum'a kap nupiho jong ahiuve.  
28 Ahivangin Jesu amaho langah akiheiyin aseitai, “Jerusalem chanute, keiya dingin kap hih un, amavang nangho le nachateu dingin kap jouvin.  
29 Ijeh inem itile ama hon hitia aseina diu nikho hunglhung ding ahi. 'Cha neilou numeiho, naovop khalou naobu, chule nao noichepsah khalou ho anunnom uve,' kiti ding ahi.  
30 Mihon mol ho jah a ‘Neilhuh khum'un’ tia athum dingu, lhang jah a ‘neikhu khum'un’ atidiu ahi.✡  
31 Ajeh chu thingphung ahinlai'a bon hitia hi abol ule, iti da ding ham agot teng?” ati.  
32 Adang mini, anilhona miphalou, teni jong chu ama toh tha tha dingin ahin puidoh uve.  
33 Lugu mun atinau mun ahung lhun phat un, ama hon thingpel ah thingkil'in akilbeh un ahi. Chuleh miphalou teni jong chu akhetbeh tauve–khat ajet ah chule khat aveiyah.  
34 Jesun aseitai, “Hepa, ngaidam in, ajeh chu ipi abol'u ahepouve,” ati. Chule sepai hon aponsil chu vang asang'un achang ding akive lhauve.✡  
35 Mihonpi chun aveuvin chule alamkai hon ajontai'un. “Aman midang ho ahuhhingin” tin ama hon aseiyun, “Ama le ama kihuhhing tahta Pathen thaonu, Akilhengdoh pa chu ahi mong mong leh,” atiuvin ahi.✡  
36 Sepai hon jong adai chavaiyun, don ding juthuh apeuvin ahi.✡  
37 Ama ahin kou uvin, “Nangma Judah te lengpa nahileh, kihuhhing in!” atiuve.  
38 Achungah chun melchihna khat atah uvin, “Hiche hi Judah te lengpa ahi” tin asun uve.   

Miphalou pan Jesu atahsan 
 

39 Miphalou akikhetbehpi teni khatpa chun ahin jontaiyin, “Nang, Messiah nahi hilou ham?” Nahi vetsahnan nang le nang kihuhhing in lang chule keini jong neihuhdoh lhon tang'em, hitia na thohgim laihin! ati.  
40 Ahivangin miphalou khatpa chun ahin phohsal in, “Pathen nagin lou ham athi dinga naum kisan'a?  
41 Eini hi athi dinga lom ihi ithil bolkhel jeh a, ahin hiche pa hin imacha bolkhel aneipoi,” ati.  
42 Chuin aman aseitai, “Jesu, nei geldoh in na lenggam'a nahung teng,” ati.  
43 Jesun adonbut in, “Tahbeh a ka seipeh nahi, tunia Paradise a iumkhom ding ahi,” ati.   

Jesu thingpel chunga athi 
 

44 Hiche phat hi sunkim dontah ahin, chule nidan thum chan in gamsung pumpi muthim ahung jingin ahi.✡  
45 Nisa a kon vah achemang in, chule kinloitah in Hou-In muntheng'a pondal chu akimlai tah a akehlhasuh in ahi.  
46 Chutah chun Jesu ahung peng in, “Pa, nakhut ah kalhagao kapedoh e” ati. Chule chuche thucheng asei toh kilhon'in ahinna alhatai.✡  
47 Rome sepai jalamkaipa, kithana velhalea pang pan thilsoh umchan chu amun, Pathen chibai aboh in aseitai, “Hiche mipa vang michonpha ahi,” ati.  
48 Chuleh mihonpi akikhetbeh ve'a hung se-sen jong thilsoh umchan chu amu uvin, amaho lungkham tah in inlam ache tauve.  
49 Ahivangin Jesu jol le golte, Galilee gam'a pat a hinjui numeiho chengtoh, amaho chu gamla thimtah in adingun ahin galvet uve.   

Jesu Long Avui-U✡ 
 

50 Tun Joseph kiti mipha le chondih tah khat aum'e. Ama chu Judah te vaipoloi lah a khat ahi.  
51 Ahin aman houlamkai dang ho thulhuh sem le natoh chu ana noppeh lou ahi. Ama chu Judea gam'a Arimathea khoa kon ahi, chule Pathen Lenggam hung ding chu anga jing ahi.  
52 Ama Pilate kom'a achen Jesu long chu athum'in ahi.  
53 Chuin aman atahsa chu thingpel a pat in alalhan, tupat ponnem ajolsao thimtah khat in atom in, chule song kilai lhanthah khat ah alupsah tai.  
54 Hiche chu kigotni nilhangkai don a vaigei thimtah a kibol ahi, ajeh chu Cholngahni kipat ding kon cha ahitai.  
55 Atahsa akilah mang phat chun, Galilee apat a hung numei ho chun ahin juiyun, atahsa kikoina lhan chu agamu uvin ahi.  
56 Chuin inlam acheuvin chule thil namtui le atahsa a nuding nuthei akisem uvin ahi. Ahin athilsem u ajo phat un Cholngahni anakipan tai, hijeh chun dan thun angeh dungjuijin akichol tauve.✡    

Jesu thodoh kitna 
 

1 Ahin nimasani jingpi tah in, numeiho chu lhan lam'ah acheuvin, thil namtui asem u jong akichoiyun ahi.  
2 Lhan sung lutna a um song ana kitangdoh chu agamu uve.  
3 Hijeh chun alut un, ahivangin Jesu long chu amu tapouve.  
4 Chutia lungboi tah a adin laitah un, mini apettah in ahung kilah in, ponbang vallah lah akisil lhone.  
5 Numei ho chu atijauvin chule amaiyu tol'ah akunlhah sah un ahi. Chuin miteni chun ahin sei lhon'in, “Ipi bol'a athiho lah a ahingdoh khat nahol uham?  
6 Ama hikom'ah aum tapoi! Ama athilah a kon'in athoudoh tai! Galilee a aumlaiya nana seipeh ho'u chu geldoh un,✡  
7 Mihem Chapa michonse ho khut a pehdoh a um ding, thingpel'a akhetbeh diu, chule anithum ni le thoukit ding ahi, tia anasei chu,” atilhon e.  
8 Chuin ama hon hiche hi anasei mongnai ti ageldoh un ahi.  
9 Hijeh chun amaho lhan mun'a kon'in aseijui som le khat ho–chule adang ho jouse–thilsoh umchan seipeh dingin kintah in akile loi tauve.  
10 Solchah ho thilsoh umchan seipeh chu Mary Magdalene, Joanna, James nu Mary, chule numei adang ho jong ahiuve.  
11 Ahivangin miho ding chun athusim jah u chu mohthu homkeo danin agel uvin, hijeh chun atahsan tapouve.  
12 Ahin Peter vang chu achomdoh in lhan veding chun alhaijel'in ahi. Abung'in aven ahileh tompon akeova um bouseh chu amun, chuin inlam akile kit in, ipi iti hitam alungdong lheh jeng tai.   

Emmaus Kho Lampia Jesu Akilah 
 

13 Hiche ni ma-ma chun Jesu nungjui mini, Emmaus kho jotna lampi, Jerusalem a pat mile sagia gamla achun ache lhone.  
14 Amanin lamjot toh thilsoh umchan jouse chung chang thudol kihoulim toh akop lhon ahi.  
15 Hitiho jouse thu akihoulim lhon laiyin, Jesu jong ama tah kinloi tah in ahungin amani toh alhon khom tai.  
16 Ahivangin Pathen'in ahetdoh lhon louna din aumsah e.  
17 Aman adongin, “Nalamjot pum lhon'a chu ipi thu lom lunglut tah a nakihoulim lhon hitaimo?” ati. Chomkhat akhongai lhon'in, amaiso lhon lungkhamna maiso apulhon'in.  
18 Chuin amani lah a khat pa, Cleopas chun adonbut in, “Tu niphabep masanga thilsoh ho jouse helou Jerusalem miho lah a nang bouseh hin nate,” ati lhon'e.  
19 Jesun adongin, “Ipi thilsoh ho am?” ati. “Nazareth a hung kon Jesu chunga thilsoh umchan ho,” tin aseipeh lhontai, “Ama thil kidang nasatah bolthei themgao khat anahin, chule Pathen le miho mitmu a thaneitah houhil ahi.  
20 Ahivangin kathempu pipuihou le adang hou lamkai hon thina chan gotna chang din themmo achan'un, chule ama hon thingpel'ah akhenbeh tauve.  
21 Keihon Israel huhdoh dinga hungpa Messiah chu ahi tia kakineppiu ahi. Hiche hi nithum masanga thilsoh ahitai.  
22 Chuti chun keiho lah a ama nungjui numei phabep khat tujingkah matah chun alhan'ah aum uvin, chule amaho ahung kileuvin kidangtah thulhut ahinpo uvin ahi.  
23 ama hon atahsa akiholmoi atiuvin, chule vantil amu uvin, aman Jesu ahingkit tai ati.  
24 Keiho lah a pasal phabep khat ave dingin alhaidoh un, atahbeh in, Jesu long chu numei ho seibang chun anaum tapoi,” ati lhon'e.  
25 Chuin Jesun amani jah a, “Vo lungthim bei miho! Themgao hon Pathen Lekhabua ajihlut ho tahsan ding hahsa nasah uve.  
26 Messiah chu aloupina a alut masanga hitiho jouse hi athoh galkai ding ahi ti kichen tah a kivetsah ana hilou ham?” ati.  
27 Chuin Jesun amani chu Mose le themgao lekhasut ho jouse le Pathen Lekhabu jousea kipat in ama chung chang hilchet abolpeh in ahi.  
28 Hiche pet a hi amaho Emmaus kho lhung koncha ahi tauve. Jesu chu achejom ding danin aum'in,  
29 ahin amanin alho lhon'in, “Tujan keini kom'ah gehtan, ajeh chu avaigei tai,” ati lhon'e. Hiti chun ama jong amani chutoh alhon tai.  
30 Anne dinga atoulhah uchun, aman changlhah chu alan phatthei aboh'e. Chuin ahehbal in amani chu apen ahi.  
31 Chupet tah chun amit lhon ahung hahdoh in, chule amanin koi ahi chu ahin hedoh lhon tai. Chuin hiche pettah chun Ama amangtai!  
32 Amani khat in khat jah a asei lhon'in, “Lampia ikihoulim uva Pathen Lekhabu hilchet abola chu ilungchang lhon kileojap bang lou ham?” ati lhon'e.  
33 Chule hiche nidan kah sung ma-ma chun Jerusalem langah akile lhon tai. Chua chun seijui som le khat le adang amaho toh ana kikhom khom ho amu lhon'in,  
34 ama hon, “Pakai chu tahbeh in athoudoh tai! Peter henga akilah'e!” tin ahinsei uve.  
35 Chuin Emmaus khoa pat hung tenin jong amani thusim, Jesu aheng lhona lampia akijot laiyuva ahung kilah dan, chule changlhah ahin hebal phat a ahin hetdoh lhon dan, asei lhon'in ahi.   

Jesu aseijui te henga akilah 
 

36 Chule chutia asei laitah uvin, Jesu alah uva hetmanlou kah in ana dingin ahi. Aman ahin seijin, “Chamnan naumpiu hen,” ahinti.  
37 Ahivangin amaho abonchauvin atijauvin akichauvin, thilha mudan'in akigel uve!  
38 “Ipi jeh a kicha nahiu ham?” tin ahin dongin, “Ipi bol'a nalung sungu chu lungthoina a dim ham?  
39 Kakhut veuvin, kakeng veuvin, nang hon keima mong mong kahinai ti namu uve. Nei tham uvin lang thilha kahilou hi hechen un, ajeh chu thilhan tahsa mel tua neimu bangu hi aneipoi,” ati.  
40 Thu aseitoh thon akhut le akeng avetsah in ahi.  
41 Chuti chun amaho tahsan loutah in ading jing nalaiyun, kipana le lungdon nan adimset un ahi. Chuin aman ajah uva, “Neh ding nanei uvam?” ahinti.   


42 ama hon nga kikang khat apeuvin ahi,  
43 chule aman hichu anen ama hon aveuve.  
44 Chuin Aman aseijin, “Masanga nangho toh iumkhom laiyuva, kana seipeh soh nahi tauve, Kei chung chang thudol Mose danthua, themgao ho lekhabua, chule labua kisun jouse chu guilhung ding ahi,” ati.  
45 Chuin aman alungkot u Pathen Lekhabua thu ho ahettheina diuvin ahonpeh in ahi.  
46 Chuin aseitai, “Henge, masanglai a pat a chu Messiah hi thohgim ding chule thi ding chule anithum ni le athilah a konna thoudoh ding tia ana kisun ahi.  
47 Hitia jong hi ana kisun ahi, hiche thu hi namtin jouse henga amin thaneina a seiphonga um ding ahi, Jerusalem a kipan ding: ‘Chonset ngaidamna alunghei jousea dingin aum'e.’  
48 Nangho hiche ho jouse hettohsah nahiuve.”  
49 “Chuleh tua Lhagao Theng kahinsol peh ding nahiuve, kapa ana kitepna banga. Ahin Lhagao Theng ahung'a van'a kon thilbol theina nadimset tokah uvin hiche khopi a hin um uvin,” ati.✡   

Jesu van'a akaltou 
 

50 Chuin Jesun amaho chu Bethany langah apuiyin, vanlam'a akhut alhaangin amaho chu phatthei aboh'e.✡  
51 Amaho phatthei aboh laitah in, amaho chu adalhan chule van langah lahtouvin aumtai.  
52 Hijeh chun ama hon ama chu ahouvun chuin Jerusalem lamah kipana dimset pumin ahung kile tauve.  
53 Chuin aphat jouseu chu Hou-In ah Pathen vahchoinan amang tauve.   

JOHN  

KIPANA THUPHA  

Natahsan theina ding'un  

Jesu Pathen Chapa tahbeh, thutah le ngailutna bulhingset a kiphong doh  

Gospel John lekhabu sung thu umdan  

John lekhabu hi Jesu natoh jatchom chom chule ipi jeh pen'a hung ham ti bailam tah a hetna hi ding ahi. John in aseibena ah, Jesun thilphabep kultah a ngaito dingin natoh anei e, hiche natoh phabep akon chun Ama koi ahi, hetdohna tei ding ahi. Jesun melchihna sagi abol ho bou John in ajihlut ahi. Ajeh chu hiche melchihna ho hin Jesu Pathen Chapa ahi, ti aphochen in ahi. John in aseijin, “Vannoi pumpi lekhabu kijih ho sanga hop-lenjo ahi,” ati Jn 21:25. Ipi dinga melchihna hichengse hi alhendoh ham? Ajeh chu tahsanna dihtah nei ding, “Jesu Messiah le Pathen Chapa ahi ti, tahsan jingna ding le tahsan jal'a Ama min'a hinna nei theina ding ahi,” Jn 20:31.  

Gospel John hin, Vah chule Hinna hi Pathen natoh ho hinkho lamhil'a pang ahi, ti avetsah e. Jesu thuhil chom chom gospel danga kimulou jong ajaovin ahi. Jesu Meissiah, Van'a kon Hinna Changlhah, Pathen hinsol, Vannoi vah, Kot, Kelngoi ching, Pathen Chapa, Thodoh kitna, Hinna, Lampi, Thutah, Lengpigui tahbeh chule Judah te lengpa ahi. Hiche hoa kon tahsanna dihtah neina ding tina ahi.  

Lekhabu jihpa chule ajih kum  

Solchah John, Zebedee chapa Mk 1:19, Jesu seijui som le ni lah a alailah pen, ngailut John tia jong kihepa sut ahi. Alhangpi pomdan in AD 80-95 sunga asut hi dingin tahsan ahi. Chule Ephesus khopi, tukhanga Turkey, aum sunga anajih ahi.  

Koi henga chule ipi dinga ajih ham?  

Asia minor gamsunga Judah mi hilou, Jesu tahsan a anungjui ho gelkhohna a ajih ahi. Amaho chu alhangpia Greek miho chihgilna thuhil hatna mun'a cheng ho ahiuve. Chulaiya Greek te thuhil loupi khat chu, Jesu chu Pathen ahin, mihem tahbeh ahipoi tia hetchenna giltah neiho bou huhhingna chang ahi, atiuve. Hijeh chun John in, “Huhhingna chu Pathen Chapa Jesu eiho lhatdoh dinga mihem tahsaphe a hung ahi, ti tahsan jouse chang ding ahi,” ati.   

 1

Thu chu mihem ahung sohtai 
 


1 Thu chu atil abul'a ana umsa ahi. Thu chu Pathen toh umkhom ahin, chule Thu chu Pathen ahi.  
2 Ama chu atil abul'a Pathen toh umkhomsa ahi.  
3 Pathen'in amavang a thil jouse anasem ahin, chule Ama louva kisem doh khatcha jong aumpoi.  
4 Thu chun thil jouse hinna apeh ahin, chule Ama hinna chun amichang cheh vah apeh ahitai.  
5 Vah chun muthim lah ahinsal in, chule muthin'in vah chu asumit joupoi.  
6 Pathen'in mikhat, Twilutsah John ahin sol'in,✡  
7 aman vah thu a hettohsah chu ama thuseiya konna amichang cheh in atahsan theina dingu ahi.  
8 John ama tah chu vah ahipoi, vah thudol hettohsah a seiphong chu ahije.  
9 Vannoiya hunga, amichang cheh vah hung pea, Ama bou chu vah tahbeh ahi.  
10 Asemsa vannoiya ama ana hungin, hinla vannoiyin ama ahedoh pouve.  
11 Ama amite henga anahung chun, amiten ama ana sang tapouve.  
12 Ahivangin koi hileh ama tahsan le ama kisa'n jouse chu Pathen chate hitheina thuneina apetai.  
13 Amaho penthah chu tahsa pen ngai'a mihem lung lam'a konna tahsa lunggon'a penga ahipouvin, Pathen'a kon peng'a ahibou uve.  
14 Hiti hin Thu chu tahsapu mihem ahung kisoh in, chule ilah uva ahung chengtai. Ama lhadahlou ngailut le kitahna dimset ahin, keihon ama loupina, Pa Chapa changkhat seh ahina loupitah chu kamu tauve.  
15 John chun Jesu thudol'a hettohsah in, mipi ho henga asam'in “Hiche pa hi ahi, athudol kana hettohsah chu, Kanunga mi khat ahungin, ama chu kei sanga gamchenga lenjo ahi, ajeh chu ama keima masang peh a anaumsa ahitai, kati chu,” ati.  
16 Ama aning lhinsetna konna eiho jouse lungset vangbohna hi aban ban'a changa ihitauve.  
17 Ijeh ham itileh danthu chu Mose a kon ahin, hinla lhadahlou Pathen mi ngailutna le kitahna chu Jesu Messiah vanga hungah ahi bouve.  
18 Koima Pathen mukha ana umpoi. Ahin atepi umlou, ama tah Pathen Chapa changkhat seh, Pa lung to kinaicha um jing chun, eiho henga aphondoh ahitai.   

Twilutsah John hettohsah 
 

19 Hiche hi Judah te lamkai hon Jerusalem'a pat a thempu ho leh Hou-In a sottol leho, John henga “Nang koi nahim?” tia aga dohsah nauva, John in a hettohsah chu ahi.  
20 Ama ahung kiphong doh paijin, “Keima Messiah kahipoi” ati jenge.  
21 Chuphat in ama hon adongun, “Achutile aphai, koi nahi ham? Nangma Elijah nahim?” atiuve. Aman adonbut in “Kahipoi” ati. “Ahile kaginchat u themgao chu nahim?” atiuve. Aman “Kahipoi” ati.✡  
22 “Achutile koi nahim? Eihinsol ho kom'a lhut ding donbutna kangai chauve. Nangman koi kahi nakiti em?” atiuve.  
23 John in adonbut in Keima gamthip a khosam awgin'in, “Pakai hungna ding lampi sutheng un,” tia Isaiah themgao thusei chu kahi, ati.✡  
24 Hichun Pharisee ho ahung kisol ho chun,  
25 Ama adong un, “Messiah nahi louva, Elijah nahi louva, chule themgao nahilou le, ipi thuneina naneiya Baptize nachan sah ham?” atiuvin ahi.  
26 Chuin John in amaho jah a, “Keiman twiya Baptize kachan sah ahin, ahinlah mipi lah a nang hon nahet dohlou u mikhat aum'e.  
27 Ama keima nunga hung ahivangin keima ama soh dinga jong lhing joulou chule akengchot khao sutlham dinga jong kilom kahipoi,” ati.  
28 Hicheng chu Jordan vadung gal solam Bethany mun'a John in Baptize achansahna a thilsoh ahi.   

Pathen kelngoinou 
 

29 Ajingin John in ama heng lam'a Jesu ahung amun, “Veuvin, vannoi chonset pomang Pathen kelngoinou khu,”  
30 Ama hi ahi keiman kasei, kanunga hunga kei sanga gamchenga lenjo, kati chu, ajeh chu ama kei um masang peh a ana umsa ahitai, ati.  
31 “Keiman ama Christa ahilam kana hepoi, ahivangin ama chu Israel lah a phondoh a aumna dinga keiman twiya Baptize kachan sah ahi,” ati.  
32 Chuin John in athu hettohsah nan, “Keiman van'a kon'a Lhagao Theng vakhu banga ahung lenlhah a achunga aumden kamui.”  
33 Keiman ama ahilam kana hepoi, ahivang'in Pathen'in twiya Baptize chan sah dinga eisol chun, aman kakom'a “Achunga Lhagao Theng achuh a aumden namupa chun, Lhagao Thenga baptize ahin chan sah ding ahi,”  
34 “Chule keiman Jesu chunga hicheng asopet hi kamun, hijeh a chu ama hi Pathen'in alhendoh achapa khat seh chu ahi tia ka hettohsah ahitai,” ati.  
35 Ajing kit in, John aseijui mini toh adinpet un,  
36 Jesun ahinjotpa chu amun, ama chu aven, “Veuvin Pathen kelngoinou khu,” ati.   

Seijui masa ho 
 

37 Chuin John seijui teni chun athusei chu ajalhon'in, Jesu nung ajuilhon tai.  
38 Chuin Jesu akihei leh amanin ajuilhon chu amun, “Ipi na ngaichat lhon ham?” atitai. Amanin adonbut lhon'in “Rabbi” (Hichu houhil tina ahi) hoiya na umji ham? atilhon e.  
39 Chuin aman, “Hung lhon'in hungve lhon'in,” ati. Amani Jesu toh akilhon khom lhon'in, aumna chu aga mulhon tai. Chule hiche nikho chun aumkhom tauve. Hichu nilhangkai nidan li don ahi.  
40 John thuseiya, Jesu nungjui teni lah a khat joh chu, Simon Peter naopa Andrew chu ahi.  
41 Andrew chun asopipa Simon aga holdoh in ajah a, “Keihon Messiah (Christa tina ahi) kamu tauve,” ati.  
42 Chuin Andrew in Simon chu Jesu henga ahinpuiyin ahi. Hichun Jesun Simon chu aven ajah a, “Nangma John chapa Simon nahi, hijongleh Cephas kisah ding nahitai. (Hichu Peter tina ahi).”  
43 Ajingin Jesu Galilee lam'a che dingin aum'e. Hichun aman Philip amun, ajah a “Hungin neijuijin,” ati.  
44 Philip chu Andrew leh Peter chenna khopi Bethsaida kho a kon ahi.  
45 Chuin Philip in Nathanael aholdoh in ajah a, “Mose le themgao hon athudol anasut u amapa tah chu kamu tauve. Ama chu Nazareth khomi, Joseph chapa, Jesu ahi,” ati.  
46 Hichun Nathanael in adatmo lheh in, “Nazareth khoa kon'a thilpha sohdoh thei hinam?” ati. Philip in adonbut in “Hungin nangma tah in hungven” ati.  
47 Akom lhon'a amani ahung lhon chu Jesun amun, ajah lhon'a, “Phatlhemna beihel mikitahpa, Israel chapa dihtah chu tun aumtai,” ati.  
48 Nathenael in adongin, “Iti neihet jeng ham?” ati. Jesun adonbut in, “Philip in naholdoh masanga theichang phung noiya na umpet a chu kamu nahitai,” ati.  
49 Chuin Nathanael tijatah in, “Rabbi nangma Pathen Chapa, Israel te lengpa nahi,” tin aphongtai.  
50 Chuin Jesun adongin, “Theichang phung noiya na umpet kamu ahitai, kati jeh a chu na tahsan ham? Hiche sanga chungnungjo namu ding ahi,” ati.  
51 Chujouvin ama jah a, “Atahbeh ka seipeh nahi, nangman van akihon'a chule Pathen vantil ho Mihem Chapa chunga akaltou le akumsuh namu ding ahi, ajeh chu ama tah chu van le lei kimatna kalbilei ahi,” ati.    

Cana kho a moupui golvah 
 

1 Ajingin Galilee gamsunga Cana khoa kichenna golvah kin khat aumin ahi. Chua chun Jesu nu jong aumin,  
2 Chule hiche kin a chu Jesu leh aseijui ho jong akouvu ahi.  
3 Golvahna aum petnin lengpitwi alhing tahih in, anu chun Jesu jah a “Lengpitwi anei tapouve,” ati.  
4 “Ngailut umtah numei, hichu eiho boipi ding ahipoi” tia Jesun adonbut ahi. “Keima phat lhing loulai hichu,” ati.  
5 Ahivangin anu chun lhacha ho jah a, “Aman najah uva asei ipi hijongleh bol un,” ati.  
6 Akom tah uva chun Judah te dan dungjuiya kisuhtheng na songbel lentah gup uma ahi. Bel khat chu twi-thei dim somni apat somthum dol cheh ahi.  
7 Jesun soh ho jah a “Songbel ho chu twi sung dimun,” ati. Ama hon songbel ho chu twi asun dim phatnun,  
8 Aman ajah uva, “Tun phabep thaldoh unlang golvah vaihompa henga choiyun,” ati. Hiti chun lhacha ho chun athupeh bang chun abol tauve.  
9 Golvah vaihompa chun, twisih lengpitwi kisosah chu ate khah phat in, ahung kondohna hechen louvin (Lhacha hon vang aheuve), moulang chu akoutai.  
10 Aman ajah a, “Kinbol'a chun lengpitwi chihpen ahomdoh masa jin, mihon adon khop tengleh, adaojep ahomji bouve. Ahin nangman tugeiyin achih pen nahom nalaiye!” ati.  
11 Galilee gam'a Cana khoa hiche melchihna kidang abol hi ama loupi kiphondohna dinga anatoh masapen ahi. Chuin aseijui ten ama atahsan tauve.  
12 Kichenna golvah kichai jin, ama le anu toh, asopiho toh, chule aseijui ho toh Capernaum a nikho phabep din ache tauvin ahi.✡   

Jesun Hou-In asuhtheng 
 

13 Chuin Judah te Kalchuh Kut anai phat in, Jesu Jerusalem'a achetai.✡  
14 Hou-In sunga chun aman kivei mihon kilhaina thilto ding bongho, kelngoiho chule vapal ho ajoh uva chuleh sum lhengho atouvu amudoh tai.  
15 Hichun Jesun khao phabep a jepna ding asemin, amaho jouse chu Hou-In a kon'in adeldoh in, chule aman bongho le kelngoiho anodoh in, sum lhengho sumnong chu athethang peh in chule adokhangu alekhup pehtai.  
16 Chuin, vapal joh ho kom'a achen ajah uva, “Hiche ho hi hilai mun'a kon'in podoh un. Kapa In chu nang hon kailhang mun sosah hih un!” ati.  
17 Hichun aseijui ten, Pathen Lekhabua themgao thusei, “Na-In dinga katompan hin katha jouse eine chaiye,” tichu ahin geldoh tauve.✡  
18 Ahivangin Judah vaipo hon ajah a “Ipi ham nabol? Hitobang bolna dinga thuneina Pathen'in napeh mong ahileh amelchihna kidang khat nei musah un,” atiuve.  
19 Jesun adonbut in, “Aphai, hiche Hou-In hi suchim un, chule Keiman nithum in tungdoh inge,” ati.✡  
20 Hichun amaho tijatah in, “Hiche Hou-In sahna a kum som li le kum gup jen lut a, nangin nithum'a iti nasah doh ding ong?” atiuve.  
21 Ahivangin, Jesun hiche Hou-In ati chu Ama tahsa aseina ahi bouve.  
22 Hiche hi Ama thina a konna kaithouva aum nung chun, aseijui ten ipi aseina ahi ahin geldoh un, Pathen Lekhabua thu ho leh Jesu thusei ho atahsan tauve.  
23 Kalchuh Kut laiya, Jerusalem'a aumpet a Jesun thil kidang melchihna abol ho jeh chun mi tamtah in ama atahsan tauve.  
24 Ahivangin amaho chu Jesun atahsan poi, ajeh chu mihem hina chu aman ahetsa ahi.  
25 Ama dingin mikhat thudol adang khat in ama henga hettohsah angaipoi, ajeh chu mijouse lungsung ahetsa ahi.    

Jesu le Nicodemus 
 

1 Pharisee mi amin Nicodemus kiti Judah te hou lamkai khat aum'e.  
2 Amapa chu jankhat Jesu henga ahungin Jesu jah a, “Houhil, keiho dinga Pathen'in nahin sol ahi kaheuve; melchihna kidang hijat nabol ho hi Pathen'a kon nahi aphotchetna ahitai,” ati.  
3 Jesun adonbut in “Tahbeh a ka seipeh nahi, nangma napen kit louleh Pathen Lenggam namu louding ahi,” ati.  
4 Nicodemus chun datmo tah in, “Mi ateh nunga iti anu naobu a lelut kit a hung pengkit thei ding ham?” ati.  
5 Jesun adonbut in, “Thutah chu ahileh, twiya le lhagaova apenlou le koima Pathen Lenggam alut theipoi.  
6 Mihem tahsaphe a penga chu tahsa a hinna bou ahin, ahivangin Lhagao Thenga penga chu Lhagaova hinna chang ahi.  
7 Hijeh chun 'nangma napen kit ding ahi,' kati chu datmo hih in.  
8 Hui khu anopna lam lam'a anungin, nangin agin najan, ahivangin hoiya hungkon hoilam ajot nahepoi, chutobang chun Lhagaova pengho jong nangin nahe theipoi,” ati.  
9 Chuin Nicodemus chun ajah a “Hiche ho chu iti hithei ding ham?” ati.  
10 Jesun adonbut in, “Nangla Judah te houhil pipu khat nahin, hiche ho hi iti nahet theilou ham?  
11 Tahbeh a ka seipeh nahi, keihon kahet kaseiyu ahin, kamu ka hettohsah u ahi; ahivangin ka hettohsah uhi nang hon nasang pouve.  
12 Keiman leiset thil ho kaseiya na tahsan louleh, van'a thil ho thudol seileng iti na tahsan ding ham?  
13 Koima van'a akal'in, ahung kile khapoi; ahivangin Mihem Chapa vang chu van'a konna hung kumlha ahi.  
14 Chuleh Mose in gamthip a thing'a sum-eng gul adop sang banga chu, Mihem Chapa kidom sang ding,✡  
15 hijeh chun amitakip ama tahsan chan in tonsot hinna anei ding ahi.”  
16 “Ajeh chu Pathen'in hibanga hi vannoi angailut ahin: Koi hijongleh Ama tahsan chan chu mangthah louva tonsot hinna aneina dingin, aneisun achapa changkhat chu apetan ahi.  
17 Pathen'in achapa vannoiya ahinsol chu, vannoi huhhing'a aumna ding joh ahi bouve.”  
18 “Koi hileh ama tahsan chan chu, achunga thutanna umlou ahitai; ahivangin koi hijongleh atahsanlou vang chu, Pathen chapa changkhat chu atahsan loujeh a achunga thutanna umsa ahitai.  
19 Chule thutanna chu hiche hi ahi; Pathen vah chu vannoiya ahungin, ahivangin mihon vah sangin, achonna u aphatlou jeh in muthim joh adeijouvin ahi.  
20 Michonphalou jousen vah athet un, nai jong anailut ngam pouve, ajeh chu achonset nau hin phongdoh khante tin akichauve.  
21 Ahivangin thudih a chonphat bol ho vang chun Pathen lungdei abol'u chu mihon amutheina dingin vah a aum jing uve.”   

Twilutsah John in Jesu achoisang 
 

22 Chuin Jesu leh seijui ten Jerusalem adalhauvin, Judea gam thinglhang lam ajon tauve; chukom'a chun phat chomkhat aumkhom'un, miho baptize achansah jin ahi.  
23 Hiche pet chun Twilutsah John injong Salim kom'a Aenon mun'a twi ninglhing tah a aum jeh chun, miho baptize achansah jin, chule aphat seh in, miho jong baptize chang dingin ahung jingun ahi.  
24 Hichu John songkul'a akikhum masang ahi.✡  
25 Hichun kisuhthengna thudol'a John seijui ho leh Judah mi phabep kikah a kinelna anasoh in ahi.  
26 Hijeh chun John seijui ho ahenga ahung'un, ajah a “Rabbi (hichu houhil tina ahi), Jordan luigala nakimupi a ama Messiah ahi tia na hettohsah pa jong chun miho baptize achansah jin ahi. Chuleh mi tampi eiho henga hung talouvin ama henga ache tauve,” atiuvin ahi.  
27 Chuin John in adonbut in “Pathen'in van'a konna apehlou chu, koima ima achang theipoi.  
28 Keiman naheng uva kasei chu, nangho ahetoh ah nahiuve; keima Christa kahipoi, ama lampi semtoh dinga hung kahi bouve.✡  
29 Hiche hi ahi, mou kichenpia chu moulang ahin; chuleh moulang jolpa vang chu moulang kom'a adin'a moulang kitepna ajah chu akipana ahijenge. Hijeh chun ama lolhinna chun keima kipana dim'a eikoi ahi.  
30 Ama chu khangtou touding, chule keima kemsuh suh ding kahi.   

Van'a hungkon Jesu 
 

31 Ama chunga hungkon ahin, mijouse sanga chungnungjo ahi; Eiho leiset a kon ihiuvin, leiset thu iseiyu ahi, ahivangin ama chu chunga kon ahijeh in mijouse chunga achungnungpen ahi.  
32 Aman amu leh ajah chu a hettohsah ahi, ahivangin ama hettohsah chu koiman asangpoi.  
33 Hijeh chun koi hileh, athu hettohsah tahsan'a kisan chun Pathen dihtah chu apomdet ahitai.  
34 Ama chu Pathen hinsol ahi, Aman Pathen thutah aseiye, ajeh chu ama Pathen Lhagao dimset a kipe ahi.  
35 Pa chun Achapa angailun, chule ima jouse ama khut a apetai.✡  
36 Hijeh chun, koi hijongleh Pathen tahsan'a chun tonsot hinna anei ahitai. Pathen chapa thungailou vang chu tonsot hinna chang louva Pathen lunghanna thutan chu achunga chu ding ahi,” ati.    

Jesu leh Samaria numeinu 
 

1 Pakai chun John sangin seijui tamjo asem'in miho Baptize achansah jinge ti Pharisee hon aja tauve tichu Jesun ahetan ahi.  
2 Hichun Jesu ama tah in baptize achansah lou vang'in, aseijui ten abol'u ahi.  
3 Hijeh chun aman Judea gam adalhan Galilee gam'a akile tai.  
4 Aman alampi'a chun Samaria gamsung ajotpa in;  
5 Chuti chun Samaria mite khokhat Sychar mun chu ahunglhung tai; hiche mun chu Jacob in achapa Joseph ana peh loumun kom ahi.✡  
6 Chukom'a chu Jacob twikul um'ah ahi, Jesu chu lamsao ajotna'ah achol tan, twikul panga chun leltah in atouvin ahi; Hichu sunkim dontah ahi.  
7 Hichun Samaria numei khat twithal dingin ahungin, Jesun amanu jah a “Lungset tah in twi don ding neipen” ati.  
8 Hiche pet a chu Jesu achangseh a bou um ahi, ajeh chu aseijui te khosunga anneh ding choa achedoh kah u ahi.  
9 Numeinu chu atija lheh e, ajeh chu Judah hon Samaria miho chu athet uva imacha akikoppi ngailou u ahi; hijeh chun amanun Jesu jah a “Nangla Judah mi nahin, keila Samaria numei kahin, ipi dinga keikom'a don ding twi nathum ham?” ati.✡  
10 Jesun adonbut in amanu jah a “Pathen thilpeh nachan ding hi henlang, chule naki houpi hi koi ahi hele chun nangin kei kom'a nathum joh ding, chule keiman nangma hintwi pedinga,” ati.  
11 Chuin amanun ajah a, “Pu nangman athaldohna ding khao le bel jong nei louva, twikul jong athuh in, hintwi nati chu hoiya nalah ding ham?  
12 Chukit jongleh hiche twikul eina peuva kapului u Jacob sang'a nangma chungnungjo nahim? Ama tah in ana don'a achate leh agancha ho ana donsah a hiche twi sanga phajo hoiya nalah ding ham?” ati.  
13 Jesun adonbut in ajah a, “Koi hileh hiche twi don'a chu dangchah kit ding ahi.  
14 Ahivangin Keiman kapeh ding twi don jouse chu a itih a dangchah kit louding, amaho chu asung uva hintwi put a twinah theng soh ding, chule tonsot hinna chang ding ahiuve.”  
15 Chuin numeinun ajah a “Pu lungset in hiche twi chu kei neipen, chuteng avel'a ka dangchah kitlouna ding, chuleh hilai mun'a twithal'a kahungkit louna dingin,” ati.  
16 Chuin Jesun amanu jah a, “Chenlang najipa gakouvin,” ati.  
17 Amanun adonbut in, “Keiman ji kaneipoi,” ati, hichun Jesun ajah a, “Nasei dih e, nangman ji kicheh naneipoi____  
18 nangman ji nga tah nanei tan chule tua naum khompi pa jong khu naji tah ahipoi, nasei dih lheh jenge!” ati.  
19 Chuin numeinun ajah a, “Pu,” “Nangma themgao khat nahi.”  
20 Ahile neisei peh in, ipi dinga keiho Samaria mihon, kapului teu bolbanga hiche Gerizim mol'a Pathen kahou uva, ahivanga nangho Judah mihon Pathen houna ding mun chu Jerusalem bou ahi, natiu ham?” ati.  
21 Jesun adonbut in, “Numei, nei tahsan in, nang hon Pathen nahouna dingu mun chu hiche mol'a jong hilou, chuleh Jerusalem'a jong hilou, phat chu ahunglhung e.  
22 Nangho Samaria mihon nahet chen lou u nahouvun, ahivangin keiho Judah mihon vang kahou u ama chu kahet chen'u ahi; ajeh chu huhhingna chu Judah te a konna hung ahi bouve.  
23 Ahivangin phat chu ahung lhunge, tutah hi ahi, ahou tahbeh hon Pa chu Lhagao leh thutah a ahou ding phat; ajeh chu Pa chun chutobanga hou ho bou chu amahou dinga ahol ahi.  
24 Ajeh chu “Pathen chu lhagao ahin, ahouten lhagao leh thutah a ahou ding mong ahi,” ati.  
25 Chuin numeinun ajah a, “Keiman Messiah hung ding chu kahenai, ama chu Christa ahi. Ama chu ahung tengleh aman ijakai eihil dingu ahi,” ati.  
26 Chuin Jesun amanu jah a, “Keima Messiah chu kahi!” ati.  
27 Hiche pettah chun, aseijui te ahung kile tauve, ama hon Jesu leh numeinu kihou chu amu uvin, atija lheh jengun ahi, ahivangin koiman ajah a, “Amanu henga ipi nathum ham?” ahilouleh, “Ipi dinga amanu naki houpi ham?” tia dong ngam aum pouve.  
28 Hichun numeinu chun a twibel chu twikul panga adalhan khosung lam'a ale lhai kit in miho jouse henga;  
29 “Hungun mikhat hung veuvin, aman kathilbol leh kachonna jouse aseidoh sohkeiye, Ama hi Christa hitei yinte,” ati.  
30 Chuin khosunga kon chun mipi tamtah ahung potdoh un ama chu ahung veuvin ahi.  
31 Hiche pet chun aseijui ten Jesu heng'ah, “Rabbi an themkhat beh nen,” atiuve.  
32 Ahivangin Jesun adonbut in, “Keiman nangho het phahlou anneh kaneiye,” ati.  
33 Hichun aseijui te amaho akidong touvin, “Eiho chedoh kah a mikhat touvin anneh ding ahin choipeh khat ham?” atiuve.  
34 Chuin Jesun ahilchen in ajah uva, “Eisolpa Pathen lunggot lam bol leh akin suh bulhit chu keima anneh ahi,” ati.  
35 “Nanghon changphu apat chang-at khomna ding lha li alut e' natiuvin ahi. Ahivangin keiman najah uva kasei ahi, khodah uvin loujao khu veuvin, chang amin'in a-atphat val ahitai.  
36 Chang-at chun athaman akisanji mong ahi, chule a-atkhom lousohga chu miho tonsot hinna a apuilut chu ahi; chutia chu aphut pa le a atpa anilhon'a kipahkhomji ahi!  
37 Akiseiji bang chun, ‘mikhat in aphut in adang khat in a-at khomji,’ kiti chu adihtah ahi.  
38 Hijeh chun keiman nangho, na phulou nauva a-atkhom dinga kasol nahiuve; midang in atoh gimnasa chu nang hon aga nakhop tup u ahi.”   

Samaria Mihon Jesu Atahsan'u 
 

39 Numeinu chun, “Kathilbol leh kachonna jouse eiseidoh peh e,” tia a hettohsah a kon chun, chuche khoa Samaria mi tamtah in Jesu chu atahsan tauve.  
40 Chuin amaho Jesu henga ahung'un, akom uva umden dingin a ngeh un ahi, chuin Jesu chukom'a chun nikho ni achongden tan ahi;  
41 Chua aum sung chun mi tamtah in athusei ajah uva kon chun ama chu atahsan tauve.  
42 Chuin ama hon numeinu jah a, “Nangma thu hettohsah jengseh hilouvin, keiho tah in ama thusei kajauvin, tun katahsan tauve, chuleh ama hi vannoi huhhing dihtah ahi kahechen tauve,” atiuvin ahi.   

Galilee mihon Jesu asan u 
 

43 Chua ni ni achon jou chun, Jesun Galilee ajontai.  
44 Jesu ama tah in themgao chu achenna agamsung'a jabolna achangpoi, tia ana seidohsa ahi.✡  
45 Ahijeng vang chun Galilee miten ama chu ana sang uve, ajeh chu amaho chu Kalchuh Kut laiya Jerusalem'a ana um uva, chumun'a Jesu thilbol ho ana musoh keiyu ahi.✡  
46 Aman Galilee gamsung ajot in twisih lengpitwi asosah na Cana khoa chun ache kit in ahi, chuche kho kom'a Capernaum kho a chun vaipo milal khat aum'in, achapa chu ha dammo lheh jeng ahi.✡  
47 Chuin aman Jesu chu Judea gam'a kon'in Galilee gam'a ahunge ti ajah phat in, ama tah Jesu henga achen, Capernaum geiya ahunga achapa ahung damsah dingin ataotai, ajeh chu achapa chu athikon cha ahitai.  
48 Jesun ajah a, “Melchihna kidang hicheng ho hi mulou hile chun nei tahsan nadem?” ati.  
49 Hichun vaipopa chun, “Pakai lungset in kachapa athi masangin hungin,” tin ataotai.  
50 Jesun amapa jah a, “Na in'ah kile tan nachapa ahinge!” ati. Chuin mipa chun, Jesu thusei chu atahsan in, a inlam ajontai.  
51 Chuin mipa chu a in alhun masang'in, asohten lampia ahung lamtouvin, achapa damtheng thu chu ahung seipeh uvin ahi.  
52 Hichun aman asohte jah a, “Itih phat a chu damdoh ham?” tin adongin ahileh, ama hon, “Jan hi sun nidan khat dontah chun akhosih abeitai,” atiuvin ahi.  
53 Chuin mipa chun hiche phat laitah chu, Jesun ajah a 'na chapa ahinge' tia aseipet tah ahi chu ahedoh tan ahi; hiche jeh chun ama leh a Insung mite chengsen Jesu atahsan tauve.  
54 Hiche hi Judea gam'a kon'a Galilee gam'a ahungna a Jesun melchihna kidang abol aniveina ahitai.    

Bethsaida twikul a nakong chatmopa 
 

1 Hiche jou chun, Judah ho kut nikho thengho jeh in Jesu chu Jerusalem'a akile kit in ahi.  
2 Khopi sunglam'a kelngoi kotphung kom'a chun, Bethsaida kiti twikul khat aum'in akimvel'a chu leibuh nga kisa ahi.  
3 Hiche mun'a chu ana damlou mitcho, elbai, langthi, chatmo tampi lum ahiuve, ajeh chu twi kicholing ngah jing'a um ahiuve.  
4 Ajeh chu phat khat kom kom leh Pakai Vantil hung kumlha jia, twi chu acholing ji ahi; chuleh twi kicholoh nung'a twilah a kumlha masapen pen chu itobang natna hijongleh damhel ji ahi.  
5 Hilai mun'a umho lah a mikhat chu kum somthum leh kum get jen nakong chatmo a lum ahitai.  
6 Jesun amapa chu amun, kum sottah damlouva um ahi ahen, amapa jah a, “Nadam nom em?” ati.  
7 Nakong chatmo pa chun, “Pu kadam joulou hila, twi akicholing teng twikul'a eikoi lhavah ding mi kaneipon, keima kacheji le kalhun masangin midang amasaji tai,” ati.  
8 Chuin Jesun ajah a, “Kipat doh in, nalupna pheh kichoiyin, lam jottan!” ati.  
9 Apettah chun mipa chu adamtan ahi, hichun aman alupna pheh chu akijel doh in lam ajottai, hiche thil kidang aso ni chu Cholngahni ahi.  
10 Hijeh chun Judah vaipo hon hichu ajadauvin, akisudampa jah a “Cholngah nikhoa natoh phal ahipoi, nangman nalupna pheh nakichoiya lam najot chu dan ngai ahipoi,” atiuve.✡  
11 Ahivangin amapan adonbut in ajah a, “Eisudampa ama tah in kajah a nalupna kichoiyin lam jottan eiti chula em,” ati.  
12 Chuin ama hon, “Koi ham najah a chutia sei chu?” atiuve.  
13 Ahinla mipa chun, asudampa chu koi ahi ahepoi, ajeh chu Jesu mipi lah a achelut mangtan ahi.  
14 Ahivangin chom khat jouvin, Jesun amapa chu Hou-In'ah amun ajah a, “Tua hi akisudam nahitai; chonse kit tahih in, ajole akhohjo cheh na chunga chuget inte,” ati.  
15 Chuin mipa chun Judah vaipo ho jah a ama sudam chu Jesu ahi ti agasei tan ahi.  
16 Hijeh chun Judah vaipo hon Jesu ama tah in Cholngah nikho apalkeh jeh in, achunga bolsetna apan tauvin ahi.  
17 Ahivangin Jesun adonbut in, “Kapan aphat jousen na atongin, keiman jong katong jinge,” ati.  
18 Hiche jeh tah chun, Judah vaipo hon Jesu thana ding aha hol cheh tauvin ahi, ajeh chu aman Cholngah nikho apalkeh keo hilouvin, Pathen chu apa ahisah a chuleh Pathen toh kibanga aum jeh chu ahi.   

Pathen chapa thuneina 
 

19 Hijeh chun Jesun ahilchen in, ajah uva, “Thutah chu nangho ka seipeh nahiuve, Chapa chun ama cham cham in ima abolpoi. Pan abol amu ho chacha bou chu aman abolji ahi. Hijeh chun Pan abol jouse chu, Chapan jong abol ahi.  
20 Ajeh chu Pan chapa chu angailun, anatoh athilbol jouse avetsah in ahi. Chule tahbeh in Pa chun hiche mipa kisuhdamna sanga chungnungjo avetsah ding ahi, hichu nang hon kidang nasah cheh dingu ahi.  
21 Ajeh chu Pan mithi ho akaithouva ahinsah ji bang chun Chapan jong ahinsah nom ho chu hinna apeh ji ahi.  
22 Chuleh Pan koima thu atanpoi, aman thutanna leh thuneina jouse abon'a Chapa apeh ahitai.  
23 Hiti ahijeh chun, mijousen Pa ajabol banga Chapa chu ajabol cheh ding ahi; ajeh chu Chapa jabol lou chun ahinsol'a Pa chu ajabol lou ahi.”  
24 “Keiman atahbeh chu nangho ka seipeh nahiuve, ka thusei ngaiya chuleh eisolpa Pathen tahsan'a chun tonsot hinna anei ahitai; amaho chu a itih a chonset themmo channa geita louva thina akon'a hinna galkai ahi tauve.”  
25 “Chuleh keiman nangho tahbeh a ka seipeh nahiuve, phat chu ahung lhunge, tuhi ahi, mithi hon ka aw (Pathen Chapa aw) ajah ding'u, chuleh aja chengse hing ding ahiuve.  
26 Ajeh chu Pa chun ama'a hinna anei ahin, chuleh aman hiche hinna pe thaneina chu Chapa apeh ahitai.  
27 Chuleh aman mijouse chung'a thutanna leh thuneina chu chapa apeh ahitai, ajeh chu ama Mihem Chapa ahi.  
28 Hijeh chun nangho lungdong hih un, phat chu ahung lhunge, lhankhuh a mithi ho jousen Pathen chapa aw ajah ding'u;  
29 chuleh amaho thoukit diu ahi. Thilpha bol ho chu tonsot hinna a thoukit ding, chule thil phalou bol ho chu thupi tanna a themmo chang'a thoukit ding ahiuve.✡  
30 Chuleh keiman kacham in ima kabol theipoi, Pathen'in eisei peh banga thutanna kanei ahijeh in, ka thutan chu dihtah ahi, ajeh chu keima lunggot lam hilouva eisolpa ama lunggot lam'a kabol ahi.”  
31 “Chule ka chungthu chu keima man ka hettohsah leh kathu hettohsah chu adih a pomthei hilou ding ahi.  
32 Ahivangin keima chungthu chu midang khat in jong a hettohsah a ahileh tahbeh a ka seipeh nahiuve, amapan a hettohsah keima chungthu jouse chu adih ahi.  
33 Chuleh nang hon John Baptist henga thu kholtoh dingin mi nasol'un, chuleh aman kachung chang thudihtah chu a hettohsah tai.✡  
34 Keiman mihem a kon hettohsah kangaipoi, ahivangin nangho huhhing'a naum na ding uva hiche hi kasei ahi.  
35 John chu meivah koujing leh vahjing tobang ahin, chuleh ama thusei chu nang hon chomkhat dinga bou nalunglut piu ahi.  
36 Ahivangin, keiman John sanga chungnungjo hettohsah kaneiye-hiche ka thuhil leh melchihna kidang kabol hi ahi. Chuleh Pan eisol lona photchenna dinga, hiche ho hi kabol dinga eipeh ahi.  
37 Chuleh eihin sol'a Pa ama tah chun kachungthu a hettohsah ahitai, nang hon a imatih in ama aw najakha pouve, chuleh kimaito pin jong namukha pouve.✡  
38 Chuleh nalung sung uva ama thusei achengpoi; ajeh chu aman nangho dinga ahinsol keima hi na tahsan pouve.”  
39 “Nanghon Pathen Lekhabu thu nahol'un, ajeh chu hiche ho chun tonsot hinna napeh dan'un nagel uve, ahivangin Pathen Lekhabu'a thu chun, keima thudol'a hettohsah ahi bouve.  
40 Ahivangin nang hon hiche hinna chu chan theina dingin keima henga nahung nom pouve.”  
41 “Nangho phatsah peh chu keima dingin angaikhoh poi,  
42 ijeh inem itileh, Pathen ngailutna chu nasung uvah achengpoi ti kahei.  
43 Ajeh chu keima kapa min'a naheng uva kahung ahin, nang hon neisang pouve. Ahinlah midang ho chu amaho min'a naheng uva ahungleh kipahtah in nasang uve.  
44 Chule nang hon na tahsan theilou chu datmo aumpoi, ajeh chu nang hon khat leh khat kijabolto na thanoppi uvin, Pathen khat seh ama ahung kon chu, jabol ding na khohsah pouve.”  
45 “Hijeng jongleh Pa ang'a themmo achansah ding'u chu keima kahipoi; nang hon nakinep piu Mose chun themmona chan sah dingu ahi.  
46 Chuleh nang hon Mose chu na tahsan tahtah u ahileh keima nei tahsan dingu ahi, ajeh chu aman keima thudol asut ahi bouve.  
47 Ahivangin nang hon Mose chu na tahsan lou jeh un ka thusei ho hi nang hon iti na tahsan dingu ham?” ati.    

Jesun mi sangnga avahva 
 

1 Hiche jou hin, Jesu chun Galilee dillen, Tiberias dillen tia jong kihe agalkaiyin alangkhat achun achetan ahi.  
2 Chuin mihonpi tamtah in, melchihna kidang abol ho leh anaho asuhdam amu jeh u chun achena chan'a anung ajui tauve.  
3 Chuin Jesu chu mol chung khat a akal touvin, aseijui ho toh atoukhom uvin ahi.  
4 Hichu Judah ho Kalchuh Kut nikho koncha ahitai.  
5 Hichun mihonpi tamtah ama henglam jon'a ahung'u chu Jesun amun Philip jah a, “Mipi hijat neh ding changlhah hoiya ichoh dingu hitam?” ati.  
6 Hiche hi Philip patepna a asei ahi bouve, aman abol ding ageltohsa ahitai.  
7 Hichun Philip in adonbut in, “Eihon kum lhungin na tong jong leuhen mi hijat in themkhat khat a aneh khop u chohna ding kinga jou ponte,” ati.  
8 Chuin Simon Peter sopipa, Andrew chun ajah uva.  
9 “Hilaiya chapang khat in changlhah pheng nga leh nga ni aneiye, ahivangin mipi hijat lah a hicheng hi ipia pang kham ding ham,” ati.  
10 Hichun Jesun ajah uva, “Miho jouse chu tousah un,” ati; chuin amaho chu abon'un hamhing chung'a chun atou tauve. (Numei chapang simlouvin mipilhing sangnga jen ahiuve).  
11 Chuin Jesun changlhah chu alan, Pathen athangvah in miho hoppeh dingin apedohtai; chujouvin aman nga jong chutima chun abol in, chuleh mipi ho chun avaset cheh in ane tauve.  
12 Hiti chun amitakip ava soh phat un, Jesun aseijui ho jah a, “Tun neh moh chengse loh khom'un, moh suhmang hih un,” ati.  
13 Chuin ama hon changlhah pheng nga-a kon'a mipi nehmoh anong aval chengse aloh khom'un ahileh paipeh som le paipeh ni aloh dim'un ahi.  
14 Chuin ama hon, Jesun hiche melchihna kidang abol chu amu phat un, atija behseh un, “Eihon themgao ina nga jingu chu ama hi ahi mong monge,” atiuve.  
15 Chuin ama hon Jesu chu ada acham louva alengpau hisah ding agotauve, ti ahet jeh in, ama achangin thinglhang lam'a akilep mangtan ahi.   

Jesun twi chunga lam ajot 
 

16 Chuin nilhah ahiphat in aseijui te dillen pang lam'a acheuvin, Jesu angah tauve.  
17 Ahivangin khothim geiya Jesu ahung kile lou phat in, amaho kongsunga alut un, Capernaum lam jon'in akitol tauvin ahi.  
18 Chuin phulou helouvin hui hattah khat in amaho chu ahinno khum'in twi kinong chu asang jep asang jep in, akhohse lheh jengtai.  
19 Hiti chun amaho mile li vel akitol lhungun, phulou helouvin Jesun amaho lam jon'a twi chunga lam ahinjot chu amu uve. Akicha lheh jeng'un,  
20 ahivangin Jesun amaho akouvin, “Kicha hih un. Keima hichea kaum'e!” ati.  
21 Chuphat in aseijui ten, Jesu chu kong sunga lutsah loi ding athanom'un hetmanlou kah chun ajotnau mun alhung tauve.   

Jesu hinna changlhah 
 

22 Ajingin dillen panga mihonpi umho chun, seijui hon kong khat umsun chu alah uva akitol'u chu amu uvin chuleh amaho lah a Jesu ajaopoi ti aheuvin ahi.  
23 Chuleh Tiberias a kon'a hunglhung kong dang tamtah, Jesun changlhah phatthei aboh a mipin anehnau mun kom'a chu uma ahi.  
24 Hijeh chun mihonpi chun, Jesu leh aseijui te chukom'a aum tapouve ti amu phat un amaho jong kong hoa chun alut un Jesu hol in Capernaum lang agalkai tauvin ahi.  
25 Chuin ama hon dil gal lang khat a Jesu amu phat un, “Rabbi nangma itih a hilai mun nalhun ham?” atiuve.  
26 Chuin Jesun amaho chu adonbut in, “Keiman nangho tahbeh a ka seipeh nahiuve, nang hon keima neihol'u hi neh ding changlhah kapeh jeh a bou ahin, melchihna kidang kabol ho nahet chen jeh uva ahipoi.  
27 Hijeh chun, amang thahji neh ding holnan hibang lom'in kisugim hih un, hisang chun mihem chapan napeh ding'u tonsot hinna joh chu hol'in kisugim jouvin; ajeh chu Pa Pathen'in keima hiche dinga chu mohor einamdet ahitai,” ati.  
28 Chuin ama hon adonbut un, “Keihon jong Pathen'a ding na katoh nom uve; ipi kabol dingu ham?” atiuve.  
29 Jesun ajah uva, “Hiche bou hi Pathen'in nanghoa kon'a adei natoh chu ahi, ahinsolpa hi tahsan un,” ati.  
30 Hichun ama hon adonbut un, “Nang katahsan theina ding'un ipi ham na bolthei melchihna kidang khat neimu sah un,” atiuve.  
31 “Chule kapu kapa teu chun gamthip ajotlaiyun manna aneuvin ahi, hichu Pathen Lekhabun asei Mose in amaho chu van'a konna changlhah neh ding apeuve,” kiti chu ahi.✡  
32 Chuin Jesun ajah uva, “Keiman nangho atahbeh ka seipeh nahiuve, Mose in van'a kon changlhah apekhapoi, kapan apeh ahi, chuleh tun nangho dingin van'a kon changlhah tahbeh chu apetai.  
33 Pathen a kon'a changlhah tahbeh chu, van'a konna hung kumlha-a vannoiya hinna pea ama bou chu ahi.”  
34 Chuin ama hon ajah a, “Pu chuche changlhah chu keiho aniseh in nei peuvin,” atiuve.  
35 Jesun adonbut in, “Keima hinna changlhah kahi, koi hileh kaheng'a hung jouse gilkel kitlou ding, chuleh koi hileh keima eitahsan jouse a itih a dangchah kitlou ding ahi.”  
36 Ahivangin nang hon keima neimu vang'un nei tahsan deh pouve.  
37 Hijongleh, Paneipeh chengse ho chu kaheng'a hung ding ahiuve, chuleh keiman amaho chu kaledoh louhel ding ahi.  
38 Ajeh chu keima eihin solpa Pathen lunglam bol dinga van'a kon'a hung kumlha kahin keima lunggot bol dinga hung kahipoi.  
39 Chuleh Pathen lunglam chu hiche ahi, Aman keima eipeh chengse hi khatcha mansah louva, ninunung nileh amaho kakai thou ding ahi.  
40 Ajeh chu hiche hi kapa lunglam ahi, Chapa mua chuleh tahsan jousen tonsot hinna anei ahitai; keiman amaho chu ninunung nileh kakai thou ding ahi,” ati.  
41 Chuin Judah ho chu lunglhai lou tah in aphun gam tauve, ajeh chu Jesun, “Keima van'a kon'a hung kumlha hinna changlhah kahi,” ati.  
42 Hichun amaho akihouvun, “Hiche pa hi Joseph chapa Jesu hilou ham? Apa leh anu kihe'a iti aman keima van'a kon'a hung kumlha kahi atithei ham?” atiuve.  
43 Ahivangin Jesun adonbut in, “Kathusei ho jeh in phun hih un.  
44 Ajeh chu keima eihinsol'a Pa chun kaheng'a aloilut ho tilou chu koima ama cham in, kaheng'a ahung theipoi, chuleh keiman amaho chu ninunung nileh kakai thou ding ahi.  
45 Pathen Lekhabu'a 'Pathen'in amaho abon uva ahil ding ahi,' kiti bang chun, koi hileh Pa thu ngaiya chuleh ama a kon'a kihil ho bou chu kaheng'a hungji ahiuve.✡  
46 (Chule koiman Pathen amu khapoi; Pathen'a kon hung kisol Keima bouvin Pathen chu kamu ahi.”)  
47 Keiman nangho tahbeh a ka seipeh nahiuve, koi hileh ama tahsan chan chun tonsot hinna anei ahitai.  
48 Ahi, Keima hinna changlhah kahi.  
49 Napu napa teuvin gamthip a manna aneuvin, ahivangin amaho abon'un athi sohhel tauve.  
50 Koi hileh van'a kon'a changlhah neho vang chu a itih a thi talou ding ahi.”  
51 Keima van'a kon hung kumlha changlhah hing chu kahi, koi hileh hiche changlhah neho chu tonsot a hing ding ahi; chuleh vannoi hinna dinga kapeh ding changlhah chu katahsa hi ahi.”  
52 Chuin miho chu khat leh khat Jesu thusei doh chun akinel'un, “Iti hiche pan atahsa chu eiho neh dinga apeh thei ding ham?” atiuvin ahi.  
53 Hichun Jesun adonbut in, “Keiman nangho tahbeh a ka seipeh nahiuve, nang hon Mihem Chapa sa naneh lou uva chuleh athisan nadonlou uleh, nasung uva tonsot hinna nanei lou dingu ahi.  
54 Ahivangin koi hileh kasa ne'a, chuleh kathisan don'a vang chun tonsot hinna anei ahitai. Chuleh keiman ama chu ninunung nileh kakai thou ding ahi.  
55 Ajeh chu neh ding tahbeh chu kasa ahin, chule don ding tahbeh chu kathisan ahi.  
56 Hijeh chun koi hileh kasa ne'a chuleh kathisan don'a chu keima sunga ama aum'in chuleh ama sunga keima kaum'in ahi.  
57 Chule eihinsol'a hingjing Pa jal'a keima hing kahi; hiche bang chun keima'a kon'a kivah chu keima jal'a hing ding ahi.  
58 Ajeh chu keima van'a kon'a hung kumlha changlhah tahbeh chu kahi, hijeh chun koi hileh hiche changlhah ne-a chu, napu napa teuvin Manna ana neh uva athi sohhel'u bang hita louva, amaho chu tonsot a hingjing ding ahiuve.”  
59 Thu hicheng hi aman Capernaum kho a kikhopna in'a athuhil pet a asei ahi.   

Asopi hon Jesu atahsan lou 
 

60 Chuin aseijui ten ajah a, “Hiche thu hi hetchen ahahsa val'e koiman sangthei ponte,” atiuve.  
61 Hichun Jesun aseijui te alung himo thim'u chu ahen, ajah uva, “Hiche ka thusei hin nalungu asuh noh phah hitam?  
62 Achutileh nang hon Mihem Chapa van'a lahtouva aum mukit leu chun, ipi nati tadiuvem?  
63 Lhagao bouvin tonsot hinna apehji ahi, Mihem tahsa kihabol in ima abukim joupoi, chuleh keiman najah uva kasei doh thucheng ho hi, abon'a Lhagao leh hinna thu ahi.  
64 Ahivangin nalah uva keima eitahsan lou naum uve,” ati. (Ajeh chu Jesun atil'a pat a koi ham ama tahsan lou chuleh koiham ama pedoh ding ti ahetsa ahitai.)  
65 Chuin aman ajah uva, “Hiche jeh a chu Pan eipeh lou chu mi koima kaheng'a ahung theipoi, tia kasei ahi,” ati.  
66 Hiche apat chun, aseijui ho tamtah ache mangun, ama adalha tauvin ahi.  
67 Chuin Jesun som le ni ho jah a adongin, “Nanghon jong nei dalhah dingu ham?” ati.  
68 Hichun Simon Peter in adonbut in, “Pakai koi henga kache ding'u ham? Tonsot hinna pe-a thunei nangbou nahi.✡  
69 Keihon nangma Pathen theng khat seh nahi kaheuve, hichu katahsan uve,” ati.  
70 Chuin Jesun ajah uva, “Keiman nangho som le ni kalhendoh nahiuvin, ahivangin nalah uva satan khat aum'e!” ati.  
71 Hichu aman alhen doh som le ni ho lah a Simon Iscariot chapa Judas in khonunga ama apehdoh ding aseina ahi.   

Jesu leh asopi te 
 

1 Hiche jou chun, Jesun Galilee gamsung muntin achon'in avahlen ahi, ajeh chu Judah vaipo hon ama tha dinga agot jeh un, ama Judea gam'a chun aumnom tapon ahi.  
2 Ahivangin hiche pet chu Judah te Lhambuh Kut kon cha ahijeh chun,✡  
3 Asopi ten Jesu jah a, “Hilai mun dalhan lang Judea gam'a chen, chukom'a chu na seijui ten thil kidang nabol ho hi amuthei ding'u ahi.  
4 Hitia nakisel leh iti namin kithang ding ham? Hitobang thil kidang ho hi nabol ding leh vannoi kimu sah in,” atiuve.  
5 Ajeh chu asopi ho jengin jong ama chu atahsan lou ahi.  
6 Hichun Jesun adonbut in, “Tuhi kei chena dinga phatpha ahipoi, ahivangin nangho chena dingin phat jouse ahitheiye.  
7 Chuleh vannoiyin nangho nadou pouve, keima bou eidou'u ahi, ajeh chu ama hon setna aboljeh uva kaphoji ahi.  
8 Chule nangho cheuvin, keima chethei ponge, ajeh chu keima phat alhing jeppoi,” ati.  
9 Chule thil hicheng aseijou chun Jesu Galilee gam'a aumden in ahi.   

Lhambuh Kut laiya Jesu 
 

10 Ahivangin asopiho kut a achejou nung'un, mipi ho kimusah louvin, Jesu jong guhthim in achen ahi.  
11 Kut lai chun Judah vaipo hon Jesu chu ahol'un, mipi lah a khat khat henga chun Jesu namu em? tin adong leuvin ahi.  
12 Hichun mipi ho lah a, Jesu chung chang kinel baotamna asohdoh tan ahi, mi phabep chun, Jesu chu mipha ahi, atiuvin, ahivangin adang phabep chun Jesu chu imacha hilou mi lhem chavai bou ahi, atiuvin ahi.  
13 Ahivangin Judah vaipo hon abol genthei diu ginna jal chun, Jesu thudol panpina mipi maiya ngamtah a seiphong ding koima aum pouvin ahi.  
14 Chuin kut kibol kimlai tah chun, Jesu Hou-In'ah ache touvin chuleh thu ahilpan tan ahi.  
15 Athusei ajah u chun Judah ho chu alungdong lheh un, “Hiche pa hin kijilna neilouhel 'a iti thil hijat hi ahet ham?” atiuvin ahi.  
16 Hijeh chun Jesun ajah uva, “Ka thuhil hi keima cham'a hung kon ahipon, eihin sol'a Pathen'a kon ahi.  
17 Koi hileh Pathen lunglam hol'a bol ding go'a chun ka thuhil hi keima cham'a ham ahilouleh Pathen'a kon ham ti ahet ding ahi.  
18 Ajeh chu ama cham'a thuhil chun, ama chang kichoi-atna adeiyun, ahivangin ahinsolpa jabolna leh choi-atna holpa vang chun thutah asei ahi, ama a chun jou aumpoi.  
19 Mose in danthu napeh u ahin, ahivangin nangho khat in jong najui pouve, nang hon keima tha tahtah dinga neigot jingu ahi,” ati.  
20 Chuin mipi chun adonbut un, “Koiham nang tha dinga nagong'ah? Nang hi thilhavop nahi bouve,” atiuve.  
21 Jesun adonbut in, “Keiman Cholngah nikhoa thil kidang khat kabolin, nang hon nadatmo lheh uve.  
22 Ahivangin nang hon jong nabol uve, Mose dan thupeh palkeh lou bangtah in Cholngah nikhon mi chep natan peh jiuve. (Tahbeh in, cheptan hi Mose dan thupeh um masanga napului teuvin ana phudohsa ahitai.)✡  
23 Chuleh nang hon nachapa teu cheptan nikho chu Cholngahni atokhah jongleh Mose dan thupeh palkeh lou bangin hichu nabol jiuve, achutile ipi dinga keiman Cholngah nikho'a mi ka suhdam chu nang hon na lunghan piu ham?✡  
24 Kun’un lang veuvin, chutileh dihtah a thu natan thei ding’u ahi,” ati.   

Jesu chu Messiah ham? 
 

25 Hichun Jerusalem miho chu amaho leh amaho akidongto uvin, “Vaipo hon tha dinga agot jing'u chu hiche pa hi hilou ham?  
26 Amapa la hilaiya aum in, phongtah in mipi lah a thu aseijin, chuleh vaipo hon jong ima alopouve. Achutileh ama hon jong hiche pa hi Messiah ahi ti apom ngap u ahi tadem?  
27 Ahivangin amapa hi hichu iti hithei ding ham? Eihon ama ahung konna kihe sohkeiya, Messiah vang chu ahung tengleh koiman ahung konna ahetlou ding, hung kilah jeng ding ahi bouve,” atiuvin ahi.  
28 Chuin Jesun Hou-In'a athuhil pet chun, ajah uva, “Adih e, nang hon keima neihe uve, chuleh kahung konna jong naheuve, ahivangin keima kacham'a hilaiya um kahipoi, keima eihinsolpa chu thudihtah ahi, chuleh nang hon ama chu nahe pouve.  
29 Ahivangin keiman ama kahe chen'e, ajeh chu keima ama a hung kon kahi, chuleh aman keima naheng uva eihinsol ahi,” ati.  
30 Chuin vaipo hon ama chu mat ding agouvin, ahivangin ama phat alhin loulai jeh in, koiman achunga khut alha pouve.  
31 Hichun Hou-In'a um mi tamtah chun Jesu atahsan tauve, chule amaho akihouvun, “Messiah ahung teng, hiche pan abol kalval'a nasajo melchihna kidang abolnah ding ham?” atiuvin ahi.  
32 Chuin mihonpi chu, Jesu thudol akihou lhih melmul'u chu Pharisee hon ajahdoh phat un, thempu pipuiho toh kijaton, Jesu man dingin Hou-In ngah ho chu asol tauvin ahi.  
33 Ahivangin Jesun ajah uva, “Keima nangho toh phat chomcha bou kaum khom ding ahi, chuleh keima eihinsolpa heng'a kakile kit ding ahi.  
34 Nanghon keima neihol'un natin, neimulou dingu ahi, chuleh keima chena a chu nangho nahung theilou dingu ahi,” ati.  
35 Chuin Judah vaipo ho chun, hiche Jesu thusei chu adatmo lheh un ahi, amaho akidong touvin, “Hiche pa hi hoilanga che ding kigo ham? Oleh, ama hi hiche gam dalha a mun danga um Judah ho henga che ding kigo ahidem? Ama hin Greek miho jeng jong agahil got hinte.  
36 Chuleh ipi aseina mong ahidem? Nanghon neihol'un natin, neimulou dingu chuleh keima chena'a chu nangho nahung theilou dingu atihi,” akitiuvin ahi.  
37 Chuin kut kichaini aniloupi pen nin, Jesu mihonpi lah a ading doh in, ajah uva, “Koi hileh adangchah a chu kaheng'a hunghen!✡  
38 Koi hileh keima eitahsan'a chu kaheng'a hunghen chuleh hungdon hen! Ajeh chu Pathen Lekhabun aphondoh banga 'ama lungsunga kon'a chu twi hing luiya longdoh ding ahi,'” tin asamtai.✡  
39 (Aman “twi hing,” ati chu ama tahsan jouse chunga Lhagao aum ding aseina ahi. Ahivangin Jesu chu aloupina a alut loulai jeh in hiche Lhagao chu kipe loulai ahiuve.)  
40 Chuin mihonpi chun, hiche asei chu ajauvin, alah uva phabep chun, “Hiche pa hi inga jingu themgao pa chu hitei jinte,” atiuvin ahi.  
41 Chuleh adang phabep chun, “Amapa hi Messiah ahi,” atiuvin ahi, ahivangin adang phabep chun, “Hiponte, iti Messiah chu Galilee gam'a hungsoh doh thei ding ham?” atiuvin ahi.  
42 Ajeh chu Pathen Lekhabu a kicheh tah a kiphongdohsa bangin, Messiah chu David chilhah hi ding, David khopi Bethlehem a kon hi ding ahi bouve, atiuvin ahi.✡  
43 Hijeh chun, Jesu chung chang thua, mihonpi chu akikhen tel gam tauvin ahi.  
44 Chuleh alah uva mi phabep chun, Jesu chu mat tei ding angaito uvin, ahivangin koiman achunga khut alhapouve.   

Judah vaipo hon Jesu atahsan lou 
 

45 Chuin Hou-In ngah sottol le ho chu Jesu manlouva ahung kile phat'un, thempu pipuiho leh Pharisee ho chun ajah uva, “Ibol'a ama nahin puilut lou uham?” tin adongun ahi.  
46 Hou-In ngah sottol le hon adonbut'un, “Keihon hiche pa thusei tobang kaja khapouve,” atiuvin ahi.  
47 Hichun Pharisee hon anuisat un, “Nangho jong lhep lhah a na um'u hitam?  
48 Eiho lah a vaipo ho leh Pharisee ho khat beh injong amapa chu atahsan em?  
49 Khohelou mihonpi in dan thupeh ima ahetlou jeh uva ama nung ajuiyu ahi bouve, chuleh achung uva Pathen sapset chuding ahi,” atiuve.  
50 Hichun masanga Jesu toh gakimuto sa vaipo lah a khat amin Nicodemus chun, ajah uva;✡  
51 “Mikhat chu ama thu kija masa louva, achunga themmo chansah jeng chu dan ngaina ham?” ati.  
52 Chuin ama hon adonbut un, “Nang jong Galilee mi nahim? Pathen Lekhabua phet inlang sim'in Galilee gam'a kon'a themgao sohdoh khalouhel ahi,” atiuve.  
53 Hichun akikhop nau aki khen'un mijousen a in cheh akijot tauvin ahi.    

Ajonpet tah a kiman numei 
 

1 Jesu chu Olive lhang lam'a akile kittai.  
2 Ahivangin ajing jingkah matah in ama Hou-In'ah ahungkit in ahi. Chuin hetman louvin, mihonpi khat aheng'a ahung kikhom'un ama atouvin, amaho chu thu ahiltan ahi.  
3 Hitia athuhil laitah chun, Danthu themho leh Pharisee hon, ajonpet tah a kiman numei khat ahin kaiyun, mipi lailunga chun adinsah un ahi.  
4 Hichun ama hon Jesu jah a, “Houhil, hiche numei hi ajon pettah a kiman ahi.  
5 Hijeh chun Mose dan thupeh dungjuijin, amanu hi songa selih ding ahi, nangman ipi nagel em?” atiuve.✡  
6 Hichu ama hehsetna thei ding ikhat beh aseidoh khat leh tia thangkam peh ahiuve; ahivangin Jesu akun'in ima seilouvin akhut jungin tol chu ajih in ahi.  
7 Hichun ama hon Jesu chun adonbut tei dinga ano jeh un Jesu ading doh in ajah uva, “Aphai, nalah uva chonset bolkha louhel pen penin amanu chu songin sep masa hen!” ati.  
8 Chuin ama akun'in tol chu ajihkit in ahi.  
9 Chuin ama hon hichu ajah phat un, atehpen'a pat aneopen geiyin amaho khat khat in achemang gam tauvin, mihonpi lailunga chun Jesu changseh leh numeinu bou adalha tauvin ahi.  
10 Hichun Jesu adingdoh in amanu jah a, “Nahin kaiho hoilam gei hitauvem? Koiman themmo nachan lou hitam?” ati.  
11 Hichun amanun, “Pakai, koiman themmo eichan tapoi,” ati. Hichun Jesun amanu jah a, “Keiman jong themmo kachan tapoi, chetan ahin tukal chonse kit tahih in,” ati.   

Jesu vannoi vah 
 

12 Chuin Jesun avelin miho jah a, “Keima vannoi vah kahi. Kanung najui uleh nangho muthim'a vahle lou nahi tauve, ajeh chu nang hon hinna vah chu naneiyu ahitai,” ati.✡  
13 Hichun Pharisee hon adonbut un, “Na chungthu nangma tah in na hettohsah chu hettohsah dih ahipoi,” atiuve.✡  
14 Hichun Jesun ajah uva, “Ka chungthu keima tah in ka hettohsah hi, hettohsah dihtah ahi. Ajeh chu keiman kahung konna leh kajotna ding kakihet in, ahivangin hichu nang hon nahe pouve.  
15 Chule nang hon tahsa mihem hina dol'in ka chungthu natan'un, keiman vang koima chungthu chuti chun katan jipoi.  
16 Ijem tia thutanna kabol tah jong le, kathu tan jouse abon'a dihtah ahi; ajeh chu keima kachang kahipon, eihinsol'a Kapa toh kahi lhon'e.  
17 Ajeh chu nangho danthu dungjuijin minin kitoh tah a a hettohsah leh hichu hettohsah dihtah a kipom ahi.✡  
18 Hijeh chun, keima tah hettohsah khat kahin, chuleh eihinsol'a kapa chu hettohsah adang khat chu ahi.”  
19 Hichun ama hon adong'un, “Napa hoiya um ham?” atiuve, Jesun adonbut in, “Nanghon keima neihet lou jeh un, Kapa koi ahi jong nahe pouve. Keima neihe leu chun, Kapa jong nahet diu ahi,” ati.  
20 Hicheng jouse chu, Jesun Hou-In sunga sumkholna kiti mun'a athuhil pet a asei ahi. Ahivangin anikho alhin jep loulai jeh in, koiman ama chu amanpoi.  
21 Chujouvin Jesun avel in ajah uva, “Keima kache mang ding ahi. Nangho kache na a nahung thei pouve, ajeh chu na chonset nau chu nathipi ding'u ahi,” ati.  
22 Hichun miho chu akidong touvin, “Hiche pa hi ama leh ama kithat go khat ham? Chuleh kache na a nangho nahung thei pouve ati hi ipi aseina ahidem?” atiuve.  
23 Chuin Jesun avel in ajah uva, “Nangho noiya kon nahiuvin; keima chunga kon kahi. Chuleh nangho hiche vannoiya um nahiuvin, keima kahipoi.  
24 Hiche jeh a chu najah uva kasei ahi, nang hon keima koi kahi ka hettohsah hi na tahsan lou uleh, na chonset nau chu nathipi tei ding'u ahi,” ati.  
25 Hichun ama hon adong'un, Nang koi nahim? atiuve, Jesun adonbut in, “Keima ama chu kahi tia kasei jing tah chula em, ati.  
26 Keiman nangho chunga demna ding leh sei ding adim'in kaneiye, ahivangin seipong e; ajeh chu keima eisolpa chu thudihtah ahin, ama a kon'a kajah ho bou kasei ahi.”  
27 Ahivangin Jesun hiche asei chu, Pa thudol aseina ahi ti ama hon ahedoh thei deh pouve.  
28 Hiche jeh chun, Jesun ajah uva, “Nanghon Mihem Chapa chu thingpel a nadop sang teng'u leh, ama chu keima tah kahi nahet dingu ahi. Ajeh chu keiman kacham'a imacha kabolpon Pa chun eihil ho bou kasei ahi.  
29 Chuleh keima eisolpa chun eiumpi jinge, aman kachangin eidalha poi, ajeh chu keiman phat jousen ama lunglhaina bou kabol jin ahi,” ati.  
30 Chuin mi tamtah in thu hicheng asei chu ajah phat un, ama chu atahsan tauve.   

Thutah chun nalha ong diu ahi 
 

31 Hichun Jesun ama tahsan ho henga chun, “Nangho ka thuhil'a hi kitah tah a na um jing'u leh nangho kaseijui tahbeh nahiuve.  
32 Chuleh nang hon thutah chu heuvin natin, chuteng thutah chun na chamlhat sah dingu ahi,” ati.  
33 Hichun ama hon, ajah a, “Keiho vang Abraham son leh pah kahiuve, keiho imatih in koima soh in kaum khapouve; nangho na chamlhat sah ding'u nati chu ipi naseina ham?” atiuvin ahi.✡  
34 Jesun adonbut in, “Keiman atahbeh chu ka seipeh nahiuve, koi hileh chonset bol jinga chu chonset soh ahi.  
35 Chuleh soh chu insungmi tahtah ahiden theipoi, ahin chapa vang chu a itih a insungmi dihtah ahi jinge.  
36 Hijeh chun, Chapa chun nangho nalha-ong uva ahileh nangho achamlhat tahbeh nahiu ahitai.  
37 Adih e, nangho Abraham son leh pah nahiu kahenai; ahivangin nang hon keima tha ding neigo jing uve, ajeh chu nalung sung uva ka thuhil hi alutpoi.  
38 Chuleh keiman kapa kom'a kamu chengse nangho ka seipeh nahiuve, ahivangin nang hon napau thumop bou najui uve.”   

Napau chu satan ahi 
 

39 Ama hon adonbut un, “Kapau chu Abraham ahi,” atiuve, hichun Jesun ajah uva, “Ahipoi,” nangho Abraham chate hileu chun, ama thilbol nung najui dingu ahi.  
40 Ahinlah keiman Pathen'a kon'a kajah thutah cheng nangho ka seipeh jeh un, nang hon keima tha ding neigo jing uve, Abraham chun imatih chanin chutobang thil abolpoi.  
41 “Nanghon napau dihtah adang khat umchan najui'u ahi bouve,” ati. Hichun ama hon adonbut un, “Keiho jaocha kahi pouve, Pathen ama tah chu kapau dihtah ahi,” atiuve.  
42 Hichun Jesun ajah uva, “Pathen chu napau ahileh, nang hon keima nei ngailut dingu ahi. Ajeh chu keima Pathen'a kon hung kipan kahi. Keima kacham'a hung kahipoi, aman eihin sol ahi bouve.  
43 Chuleh nang hon ibol'a ka thusei nahet thei lou uham? hiche hi nang hon ka thusei na ngailou jeh u ahi.  
44 Nangho napau Satan chate nahi jeh un, ama thilbol aphalou ho bol ding na nomui, ama chu atil'a pat a tolthat ahin, ama a thutah aumlou jeh chun, phat jousen aman thutah ahot in ahi; aman jou asei chu achonna 'a behden ahitai, ajeh chu ama mijou ahin, jou kondohna pa ahi.  
45 Hijeh a chu keiman nangho thutah ka seipeh u jongleh, nang hon keima nei tahsan theilou u ahi!  
46 Chuleh nangho koipen in hettohsah kichehtah a michonse kahina nei ngoh thei uvem? Achutileh naheng uva keiman thutah kasei ahi, ibol'a nei tahsan lou uham?  
47 Hijeh chun koi hileh Pathen'a hiho chun kipah tah in Pathen thu angaiyun ahi; ahivangin nangho Pathen'a nahilou jeh un athu na ngai pouve,” ati.   

Abraham masanga ana umsa 
 

48 Chuin ama hon ajah a, “Nangma Samaria mi nahin, thilhavop nahi tia kana seijingu hita lou ham?” atiuve.  
49 Jesun adonbut in, “Kahipoi, keima thilhavop kahipoi. Ajeh chu keiman kapa kajabol ahin nang hon keima nei jabol pouve.  
50 Ahivangin, keiman keima chang kichoi-at kaholpoi, Pathen'in keima eichoi sang ding bou ahi; ajeh chu ama thutan dihtah ahi.  
51 Chule keiman nangho atahbeh chu ka seipeh nahiuve, koi hileh ka thuhil ngaiya bol'a chu a itih a thilou ding ahi!” ati.  
52 Chuin ama hon ajah a, “Thilhavop nahi kahe tauve, Abraham leh themgao ho athigam tauvin, ahivangin nangman ka thuhil nit a chu a itih a thilou ding ahi, nati.  
53 Chule kapau Abraham sang'a chungnungjo nahim? Ama athitan, themgao ho jong athi tauvin, ahileh nangman koi kahi tia naki gel ham?” atiuve.  
54 Hichun Jesun adonbut in, “Keima kichang choi-atna hol kahileh hichu keima ima hilou kahitai; ahinlah nang hon 'ka Pathen'u' natiu kapa ama chun keima ei choi-at ding ahi bouvin,  
55 ahivangin nang hon ama chu nahe pouve. Kenvang ama chu kahei. Chuleh keiman ama chu kahepoi tileng keima tah hi nangho banga mijou kahi khah ding ahi! Ahivangin keiman ama kahet jeh chun ama thu kangaiyin ahi.  
56 Napau Abraham chun keima nikho mu ding ana galdot ahi. Aman hichu anamun chuleh akipah lheh jengin ahi,” ati.  
57 Chuin Judah ho chun ajah a, “Nangma kum somnga bon lhinglou laiya, iti nangin Abraham kamutai nati ham?” atiuve.  
58 Jesun adonbut in, “Keiman nangho atahbeh ka seipeh nahiuve, Abraham masanga keima ana umsa jing kahitai,” ati.  
59 Chuche phat chun, Judah hon ama sena dingin song akilah tauvin ahi, ahivangin alah uva kon'in Jesu chu akiseldoh in, Hou-In'a kon chun achemang tai.    

 9

Apen a mitchoa peng khat aboldam 
 

1 Chuin Jesu chu avahlen ahileh, apen'a mitcho'a peng mikhat amun ahi.  
2 Hichun aseijui ten ajah a, “Houhil, hiche pa hi ipi jeh a apen'a mitcho'a peng ham? Ama chonse ham? Oleh anu leh apa chonse a ham?” atiuve.  
3 Jesun adonbut in, “Hiche hi ama chonset jeh jong ahipon anu leh apa chonset jeh jong ahipoi.” “Hiche hi Pathen thahatna ama chunga akiphkonna dinga ahi bouve.  
4 Eihon kinloi tah a eisol pauvin einganse nau hi itoh dingu ahitai. Jan ahunglhung'e, chule koiman na atoh theilou ding ahitai.  
5 Ahivangin keima hiche vannoiya kaum laisea hi vannoi vah kahi,” ati.✡  
6 Chuin aman tol'ah achil aset in, achil a chun bonlhoh asemin chuleh hiche bonlhoh chu mitchopa mit a aloiyin ahi.  
7 Hichun aman ajah a, “Chen Siloam twikul'a nangma tah in gaki phetlhah in,” (Siloam chu “sol” tina ahi) ati. Hijeh chun mipa chu achen aga kiphetlhah tai, chuleh kho amun ahung kile tan ahi.  
8 Chuin aheng akom achenkhompi ho chuleh masanga amapa khutdoji musa ho chu akidong touvin, “Toumun'a khutdoji pa chu hiche pa hi hilou ham?” atiuvin ahi.  
9 Mi phabep chun “Amapa chu ahi” atiuvin, chuleh adang phabep chun, “Amapa chu ahipoi akilopi joh ahi bouve,” atiuvin ahi; hichun amapa chun, “Henge ama chu kahinai,” ati jeng tan ahi.  
10 Chuin ama hon adong'un, “koiham kho namu sah? ipi iti dan ham?” atiuvin ahi.  
11 Hichun amapan ajah uva, “Jesu atipau chun bonlhoh asemin, hichu kamit a eiloi peh in chuin kajah a ‘chen Siloam twikul'a nangma tah in gaki phetlhah tan eiti,’ hijeh chun keima kachen kaga phetlhah leh kho kahin mu ahitai,” ati.  
12 Chuin ama hon adongun, “Amapa chu tua hoiya um tam?” atiuvin ahi, aman adonbut in, “Kahepoi,” ati.   

Pharisee hon mitchopa khomu dol akhol u 
 

13 Chuin ama hon masanga mitcho pa chu Pharisee ho henga ahinpui tauvin ahi.  
14 Ajeh chu Jesun bonlhoh asem'a amapa asuhdam nikho chu Cholngahni ahi.  
15 Chuin Pharisee hon amapa chu amit khomu dol abonchan adongun ahi, hijeh chun aman ajah uva, “Aman bonlhoh chu kamit a aloiyin, chuin keiman kaga phetlhah leh kho kamu jeng ahitai,” ati.  
16 Chuin Pharisee ho phabep chun, “Hiche mipa Jesu hi Pathen a kon ahipoi, ajeh chu aman Cholngah nikho apalkeh e atiuvin ahi.” Ahivangin adang phabep chun, “Iti michonse khat in hitobang melchihna kidang ho hi abolthei ding ham?” atiuvin, amaho lah a chun kibung khenna lentah aumdoh tan ahi.  
17 Chuin Pharisee hon, mitcho kho mupa chu adong kit un, “Namit kho namu sahpa chu nangman koi ahi natim?” atiuvin, aman adonbut in, “Themgao khat hiteiyinte,” ati.  
18 Hiche jeng jong chun, Judah vaipo hon hiche mipa chu, mitcho anahia tua kho amu ahitai, tichu atahsan pouve, hijeh chun ama hon anu leh apa akimu piuvin ahi.  
19 Chuleh ama hon anu leh apa chu adong'un, “Hiche pa hi apen'a mitchoa peng'a hinam? Ahileh tua iti kho amuthei ham?” atiuve.  
20 Hichun anu leh apan adonbut in, “Amahi apen'a mitchoa peng kachapa lhon ahi, kahe lhon e,” ati.  
21 “Ahivangin aman iti kho amu ham, koiyin amit adamsah ham, kahe lhonpoi; ama dong'un, ama tah achungthu kiseitheiya upa ahitai,” atilhon e.  
22 Hichu anu leh apan Judah vaipo ho kichatna jeh a achuti seilhon ahi, ajeh chu ama hon, “Koi hileh Jesu chu Messiah ahi tia sei aum leh kikhopna in'a kon'a nomang ding tia ana phondoh sau ahitai.”  
23 Hiche jeh a chu amanin ajah uva, “Ama kidoh un ama tah chu athu kisei theija len ahitai,” atilhon ahi.  
24 Chuin ama hon anivei nan mitcho khomupa chu akouvun, ajah a, “Hiche thua hi Pathen bou loupi sah in, ajeh chu Jesu kitipa chu michonse ahi, keihon kaheuve,” atiuvin ahi.  
25 Hichun aman adonbut in, “Ama michonse ahi ahilou kahepoi, ahivangin kahet chu hiche ahi, ‘keima mitcho kana hin tunvang kho kamutai,’ ” ati.  
26 Chuin ama hon adongkit tei teiyun, “Ama chun ipi abol'a iti namit chu asuhdam ham?” atiuve.  
27 Aman ajah uva, “Veuvin khatvei kaseisa ahitai, nang hon nangai pouve, ibol'a avel'a najah nom kit uham? Nangho jong ama seijui nahi nom'u ham?” ati.  
28 Chuin ama hon mipa chu agaosap un, ajah a, “Nangbou ama seijui nahin, keiho vang Mose seijui kahiuve.  
29 Pathen'in Mose heng'a thu asei chu kaheuve, ahinlah hiche pa hi hoiya hungkon koi ahi kahe pouve,” atiuvin ahi.  
30 Chuin amapan adonbut in, “Hichu datmo umtah ahi, aman kamit kho musahta a ahivanga nang hon ama hung konna nahetlou u chu;  
31 Pathen'in michonse ho thu angaipoi, ahivangin ama guttah a houva alunglam bol ho thu bou angaiye, ti iheuve.  
32 Chuleh vannoi leiset umtil apat koiham khat in, apen'a mitchoa peng kho amusah lam akija khapoi.  
33 Hiche pa hi Pathen'a kon ahilouleh aman hitobang hi abolthei louhel ding ahi,” ati.  
34 Hichun ama hon adonbut un, “Nang napum'a chonse sa a peng'a nangin keiho neihil got uham?” atiuvin, kikhopna in'a kon chun anodoh tauvin ahi.  
35 Jesun thilsoh umchan chu ajan, chuin mipa chu amun, ajah a, “Nangman Mihem Chapa chu na tahsan em?” ati.  
36 Amapan adonbut in, “Pu, ama chu koi ham? Keiman katahsan ding nati chu,” ati.  
37 Chuin Jesun adonbut in ajah a, “Nangman ama chu namutai, chuleh nahenga thuseiya hi ama chu ahi!” ati.  
38 Hiche pettah chun mipa chun, ajah a, “Henge Pakai katahsan e,” atin, Jesu chu chibai abohtai.  
39 Chuin Jesun amapa jah a, “Keima mitcho hon kho amu uva chuleh khomu a kigel ahivanga la mitcho, hon akigeldoh theina ding uva thutan dinga vannoiya hung kahi,” ati.  
40 Hichun avel'a um Pharisee hon ajah a, “Keiho hi mitcho nei hisah uham?” atiuve.  
41 Jesun adonbut in, “Mitcho hileu chun chonsetna naneilou dingu ahin, tunvang nang hon kho kamui nati jeh un nachung uva chonset um ahitai,” ati.    

Jesu kelngoi chingpha 
 

1 “Keiman atahbeh ka seipeh nahiuve, koi hileh kelngoi hongkot a lut louva bang'a kal'a hunglut chu gucha michom ahi!  
2 Ahivangin kelngoi hongkot a hunglut amavang chu kelngoi chingpa ahi.  
3 Ama chu kot ngahpan kot ahonpeh jin, chuleh kelngoi hon ama aw aheuvin, aheng'a ahung jiuve, chule aman akelngoite chu amin cheh in akouvin, apuidoh jin ahi.  
4 Chule aman akelngoi ho ahoidoh soh tengleh, amaho chu alamkaiyin, chuleh akelngoi hon anung ajui jiuve, ajeh chu ama hon amapa aw chu aheuve.  
5 Chuleh kelngoi hon hetphahlou midang nungjui louhel ding ahiuve, ama a kon'a jammang ding ahiuve ajeh chu ama hon michom dang aw ahepouve.”  
6 Jesun hiche thulem asei jaho chun, aman ipi aseina ahi ahepouvin,  
7 hijeh chun Jesun ajah uva, asei chenin, “Keiman nangho atahbeh ka seipeh nahiuve, keima hi kelngoi hongkot chu kahi.  
8 Ka masanga hung ho jouse abon uva gucha leh michom ahiuve. Ahinlah amaho thu chu kelngoi hon angaipeh pouve.  
9 Henge, keima kelngoi hongkot chu kahi. Koi hileh keiya hunglut a chu huhhing'a um ding ahi. Amaho chu nom tah a lut le pot le dingu chuleh hamhing hoitah akimu dingu ahi.  
10 Guchapa hunglona chu agu mang ding leh asumang ding bou ahi, keima vang ama hon ninglhinna leh lunglhaina hinkho aneina ding uva hunga kahi.”  
11 “Keima kelngoi chingpha kahi, kelngoi chingpha chun akelngoite dingin ahinna apejin ahi.  
12 Ahin thalah kelngoi chingpa vang chun, ngei hung amu teng ama ajamjin chuleh akelngoite adalha jitai; ajeh chu ama kelngoi chingtah ahipon, kelngoite jong ama a ahipoi, chutengleh ngei chun kelngoite chu adelkhum in aman in chuleh asucheh jitan ahi.  
13 Ijeh inem itileh ama thalah kelngoi ching, sum mun'a ding bouva natong ahijeh chun, aman kelngoite ngailutna aneipoi.”  
14 “Keima kelngoi chingpha kahi, keiman ka kelngoite kahen, chuleh ama hon keima eiheuve.✡  
15 Kapan keima eihet tobang bangin keiman Pa chu kahei; hijeh chun, keiman ka kelngoite dingin ka hinna kapei.  
16 Chuleh keiman hiche hong sunga umlou kelngoi dang jong kaneiye, chule keiman amaho jong chu kaga puilut ding chuleh ama hon ka-aw ahet dingu chuteng kelngoi ho chu honkhat hiuva achingpa jong khat seh hi ding ahi.”  
17 “Pan keima eingailui, ajeh chu keiman ka hinna chu avel'a kilelah kit dinga kakatdoh tah jeh chun;  
18 Khattouvin, keiya kon'a ka hinna chu eilahpeh thei ahipoi, keiman kacham'a kakatdoh ahi bouve, ajeh chu keiman katdohna le avel'a kile lah kit theina chu kanei ahi. Hichu kapan keima eithupeh ahi,” ati.  
19 Aman thu hicheng asei jeh chun, Judah ho chu abung bungin akikhen kit tauve.  
20 Alah uva phabep chun, “Hiche pa hi thilhavop ahin alunggel kisuhlou ahi bouve, chule ibol'a ama thusei kingai ding ham?” atiuve.  
21 Chule adang phabep chun, “Athusei hi thilhavop um dan ahipoi, thilhan mitcho kho amusah ngaiyem?” atiuve.   

Juda Hon Jesu Asandau 
 

22 Hichu phalbilai ahin Hou-In katdohna kut abollaiyu ahin, Jesu Jerusalem'a aumpet ahi.  
23 Ama Hou-In'a aum in, Solomon hongcha kiti laiya chun ama avahlen ahi.  
24 Hichun Judah hon ama chu aumkimvel un, “Itihchan keiho lung hesoh a nei umsah ding'u ham? Nangma Messiah chu nahileh nei seipeh un,” atiuvin ahi.  
25 Jesun adonbut in, “Keiman nangho ka seipehsa ahitai, ahivangin nang hon nei tahsan pouve. Kapa min'a ka thilbol cheng hi Keima thudol hettohsah ahitai.  
26 Ahivangin nangho ka kelngoite nahilou jeh un, keima nei tahsan pouve.  
27 Keima kelngoi hon ka aw angaiyun, keiman amaho kahen, chuleh ama hon kanung eijui uve.  
28 Keiman amaho chu tonsot hinna kapen, chuleh amaho chu itih a jong mangthah louding ahiuve. Chuleh koiman keiya kon'a amaho chu eilahpeh louding ahi.  
29 Ajeh chu kapan amaho chu keima eipeh ahitai, chuleh kapa chu ima jouse'a thaneipen leh hatchungnung ahi. Koiman amaho chu kapa khut a kon'a alahpeh louding ahi.  
30 Chuleh Pa leh keima chu khat seh kahi lhon e,” ati.  
31 Chuin Judah hon ama selihna ding song akilo tauvin ahi.  
32 Jesun ajah uva, “Kapa thusah bangtah a keiman thilpha tamtah kabol ahitai. Hoiche pentah jeh a chu nang hon keima song'a neise dingu ham?” ati.  
33 Ama hon adonbut un, ajah a, “Keihon nang napha toh jeh a songa kase dingu nahipoi, Pathen na taitom jeh ahi bouve. Nangma mihem hiya Pathen naki hisah jeh ahi,” atiuve.✡  
34 Jesun adonbut in, “Hiche hi nangho Pathen Lekhabua kisun hilou ham? Pathen'in mihem ho jah a anaseisa, 'nangho hi pathen ho nahiuve kiti chu kasei ahi!'.✡  
35 Chuleh nang hon naheuve, Pathen Lekhabua kisun chu khel thei ahipoi. Hiche jeh chun, Pathen thu lhunna miho bon 'pathen ho' tia akikou thei leh;  
36 ibol'a ken, 'keima Pathen chapa kahi' tia kasei leh nang hon Pathen taitom nahi neitiu ham? Pan hiche dinga chu keima atumbeh a eikhen doh a eisuhtheng'a vannoiya eihinsol ahi.  
37 Eisol'a kapa natoh ho kabol louleh nei tahsan dauvin.  
38 Ahin, ama kin katoh ahivang leh, keima nei tahsan theilou jongleh, melchihna kidang kabol ho hi hettohsah nan neiyun lang, tahsan un. Chutileh nang hon Pa keiya aum'a chuleh keima Pa a kaum chu hetauvin nate,” ati.  
39 Chuin avel'in ama hon Jesu chu matding ago kit un, ahi. Ahivangin ama hiche mun'a kon chun apotdoh in amaho chu adalhatai.  
40 Chuin ama Jordan lui gallam'a amasa a John in baptize ana bolna lam'a chun achen aga umtai.✡  
41 Chua chun, mi tamtah in anung ajuiyun, amaho chu akihouvun, “John in melchihna kidang ho ana bolpon, ahivangin Jesu thudol aseiho abonchan atah in alhung sohkeiye,” atiuvin ahi.  
42 Chuin chukom'a um mi tamtah ho chun Jesu atahsan tauve.    

Lazarus thi 
 

1 Pasal khat amin Lazarus kitipa chu Bethany a cheng ahin, dammona nei, chule asopi teni Mary leh Martha toh cheng khom ahi.✡  
2 Hiche numeinu Mary hi ahi, Pakai kengbul'a thao nua asama theh ngima chu;✡  
3 Chule amanin a ucha lhon'in Pakai Jesu heng'a thu athot lhon'in hitin asei lhon e, “Pakai na ngailut naloipa hi adammo lheh tai,” ati lhon'in ahi.  
4 Hichu Pakai Jesun ajah chun hitin aseijin, “Lazarus dammona hi thina a kichai ding ahipoi. Ahipoi, Pathen loupina dinga kibol'a ahi bouvin hiche a konna chu Pathen Chapan loupina amu ding ahi,” ati.  
5 Pakai Jesun, Mary, Martha leh asopipa Lazarus alungset lheh jeng vang chun;  
6 Hikom'a aumna mun'a chun Pakai Jesu chu nini tobang aumbe nalaiyin ahi.  
7 Achainan, Aman aseijui ho kom'a, “Judea gam'a kilekit tau hite,” ati.  
8 Ahin aseijui ten lung opkaina aneiyun, “Rabbi, ni ijat ham khat masanga chu Judea gam'a mihon songa selih ding nagot u chula em,” atiuve.  
9 Jesun adonbut in, “Nikhat sunga hi nidan som le ni niseh a um ahi. Sun a hi mijousen lam ajotthei cheh ding ahi. Ama hon kho amu theinau chu ahileh vannoi vah anei jeh u ahi.  
10 Ahin, jan tengleh kipal lhuhna thei jong aum'e ajeh chu vah aum tapon ahi,” ati.  
11 Hichun aman aseijin, “Iloipau Lazarus a imu lhatai, amavang Keima kache ding kaga thodoh ding ahi,” ati.  
12 Hichun seijui ten adonbut uvin, “Pakai, Lazarus chu a imut leh damvah ding tina ahitai,” atiuve.  
13 Ahin seijui ho geldan'a chu kicholdo dinga a imut aseijin angaitouvin, ahin Pakaijin asei chu Lazarus thi ahitai atina ahi.  
14 Hichun Pakaijin aseichet peh in, “Lazarus chu athitai.  
15 Chuleh keima kakipah lheh e, ajeh chu nang hon na tahsan theina dingu ahi. Hungun, ama gaveu hite,” ati.  
16 Thomas aminlhem Apengkop kisahpa chun aseijui chan khompi ho jah a, “Eiho jong cheu hitin, chu a Pakai toh gathi khom'u hite,” ati.   

Jesu thokitna le hinna ahi 
 

17 Jesu Bethany kho ahung lhun chun Lazarus chu lhan khuh a avui nau nili ahitai ti aseipeh uve.  
18 Bethany chu Jerusalem kom ahin, mile themkhat bouva gamla ahi;  
19 Chuleh Judah le midang tamtah achekhom'un, Mary leh Martha amani lungmon sah dinga hung'ah anaum'un ahi.  
20 Hiti chun Martha in Pakai ahungtai tithu ajah phat in amanu chu achen Pakai chu aga kimupin Mary vang chu inmun'ah aum dentai.  
21 Hichun Martha in Jesu kom'a aseitai, “Pakai, nangma hilai mun'a hi ana um hile chun kasopipa hi thilou ding ahi” ati.  
22 Ahin tun jong Pathen'in nathum chan napeh ding kahenai ati.  
23 Jesun amanu jah a, “Nasopi pa thou kit ding ahi,” ati.  
24 Marthan adonbut in, “Henge kanom'e, Ni nunung nia thokit nia atho doh kit ding chu kahe nai,” ati.  
25 Hichun Jesun amanu jah a hitin aseiye, “Keima hi thokitna le hinna chu kahi. Koi hijongleh keima eitahsan chan chu thi tajongleh, thoudoh kit ding ahi.  
26 Koi hijongleh keima a hinga chule keima eitahsan a chu thi louhel ding ahi. Martha, hiche hi na tahsan em?” ati.  
27 Martha'n adonbut in, “Henge, Pakai, nangma hi Messiah, Pathen Chapa nahi chu ka tahsan jing'e, Pathen a kon vannoiya hunga chu nahi,” ati.   

Jesu akap e 
 

28 Hiche chu asei jouvin achemang in asopinu Mary guhthimin akouvin, “Houhil chu hikom'a aumin, nakouve,” ati.  
29 Chuin Mary in hichu ajah jah in gangtah in akipat doh in ahenga achetai.  
30 Pakai Jesu chu khopam'a Martha toh akimutona lhon a chu um nalai ahin;  
31 Hichun mipi ho Mary lhamon dinga um hon ama akipat doh a kino thethua adalhah chu amu u chun Lazarus lhankhuh langa gakap dingin agel'un, hichun ama hon Mary nung chu ajuiyun ahi.  
32 Hiti chun Mary chu Jesu umna alhun phat in ama chu amun akengphang bul'ah abohkhup jengin ajah a, “Pakai nangma hikom'a um hile chun kasopipa thilou dinga,” ati.  
33 Hichun Jesun amanu aka amun ahin lhonpi mipi ho jong chu akau amun alungsunga lunghem tah le pohnatna neitah in aum uvin ahi.  
34 Hichun Jesun amaho chu adongin, “Hoiya nakoiyu hitam?” ati. Mipi hon adonbut un, “Pakai hungven,” atiuvin ahi.  
35 Hichun Jesu akaptai.  
36 Hikom mun vel'a ding ho chun aseiyun, “Veuvin iti angailut hitam,” atiuve.  
37 Ahin koitobang loichun hitin aseiyun, “Hiche pa hin mitcho ho kho amusah hilou ham, chule Lazarus jong chu athida sah thei chula em,” atiuvin ahi.   

Lazarus ahindoh sahkit 
 

38 Hichun Jesu chun lhan khuh ahin phah chun lunghem tah in aum in; chuleh alhan chu kohom khat ahin, akot chu song khat a kising ahi.  
39 Jesun amaho jah a aseijin, “Song chu tangdoh un,” ati. Chule athipa sopinu Martha chun ajah a, “Pakai, tun a uitai, ijeh inem itile nili ahitai,” ati.  
40 Hijeh chun Jesun adonbut in, “Natahsan'u leh Pathen loupina namu dingu ahi kati hilou ham?” ati.  
41 Hichun ama hon songpi chu atangdoh tauvin, hichun Jesun vanlam aven “Pa, nangman kataona na ngai jeh in namin ka thangvah e;  
42 chuleh nangman kataona na ngai jinge, ti keiman kahenai, ajeh chu kakimvel a mipi ding ho hin nangma sol kahi hi ahin tahsan theina ding uva kati ahi bouve,” ati.  
43 Hichun Jesun hasap tah in asam in, “Vo Lazarus, hung thoudoh in,” ati.  
44 Hichun Lazarus chu akhut akeng lhanpon a kitom pumin amai ultheh pon a kitom pumin lhan khuh a kon'in ahungdoh tan ahi. Hichun Jesun ajah uva, “Lhamun lang lam jotsah un,” ati.   

Jesu thana ding agon u 
 

45 Hichun mipi tamtah Mary toh um jouse chun athilbol chu amu uvin hichun Jesu chu atahsan tauve.  
46 Ahin mipi lah a mi kimkhat acheuvin Pharisee ho jah a Jesu thilbol chengse chu agasei tauve.  
47 Hijeh chun thempu pipuiho leh Pharisee ho houvaipo loi akikhom'un, “Eihon ipi ibol'u ham? Hiche pa khun la melchihna tamtah abol jing jengin ahi.  
48 Eihon ama hi tua banga iche jomsah jingu le mijousen ama ahin tahsan cheh cheh dingu, hiche teng chule Rome solkal in eiho inam'u ahin i-Hou-In'u ahin eisuhchim peh dingu ahitai” atiuve.  
49 Hiche laiphat tah a thempua ana pang chu Caiaphas ahin aman hitin aseiye, “Nanghon na thuseiyu hi ipi kiseina ham nahe pouve ati.  
50 Chujongleh vannoi pumpi aboncha amanthah louna dinga miho dinga mikhat athi nangho dinga phajo ahi, tijong nagel pouve,” ati.  
51 Chuleh hiche ho hi Caiaphas in ama chama aseidoh ahipon, thempu pipui hina a gaova aphondoh a, Pakai Jesu hin vannoi nam jouse khel'a ahinkho apehdoh ding thu asei masah ahi bouve.  
52 Chuleh Israel chate kisuh khom ding seh hilouvin, namtin jouse le Pathen chate jouse akikhop khoma pumkhat ahidohna dinga jong ahi.  
53 Hiti ahijeh chun, hichea pat chun Judah ten Jesu thana ding lung angaito uvin akihousom tauve.  
54 Hijeh chun Jesu Judah ho lah a lhangphongin avahle tapoi; chua kon chun Jerusalem adalhan, gamthip lama Ephraim khoa aseijuiho toh chua chun aum jing tauve.  
55 Chuleh Judah te Kalchuh Kut ahung naitan, hichun kut masanga kisutheng dingin gamsunga Judah te jousen, Jerusalem ahin jon cheh tauvin ahi.  
56 ama hon Jesu ahol'un, Hou-In vel'a adin uchun, khat le khat akihouvun, “Ipi na ngaito uvem? Jesu chu kut a hi hung louding ham?” akitiuve.  
57 Hichun thempu pipuiho leh Pharisee hon, lhangphong tah in aphongun, koi hijongleh Jesu umna hea chun amat theina ding uva avetsah ding uvin mipi ho thu apeuvin ahi.    

Bethany khoa Jesu thao anu 
 

1 Kalchuh Kut kipatna ding nigup masang'in, athi a konna athodoh Lazarus umna Bethany a chun Jesu ahungin,  
2 Hiti chun ama dingin jan an asemun, chuleh Marthan ajenlen Lazarus vang chu ankonga ama toh touho lah a chun apangin ahi.  
3 Chuin Mary in halpi bei Bego thao namtui man tamtah chu ahin choiyin Jesu kengphanga anun asamin atheh ngimin ahileh agimnam chun insung chu alosoh jengin ahi.✡  
4 Chuin seijuiho lah a khat Simon chapa Judas Iscariot, amatsah a pang dingpa chun,  
5 “Hiche thao namtui hi manlutah ahi. Man tamtah a joh a mivaicha gentheiho peh ding ahi,” ati.  
6 Aman hiche ati chu vaicha genthei khohsah a asei ahipoi, ama chu gucha ahin, chule sumdip avop ahin, asunga kikoi chu akilahji ahi.  
7 Hichun Jesun adonbut in, “Amanu chu achangin dalha uvin. Kakivui nia dinga kigontup theina a abol ahi.  
8 Nanghon genthei chaga aphat seh a nanei jing dingu ahi, ahin keima vang aphat seh a nangho lah a umjou louding kahi,” ati.✡   

Lazarus tha dia agon u 
 

9 Chuin mipi hon Jesu chukom'a ahunge ti ajah phat un, Judah ho mi tamtah ama chung chang jeng hilouvin, athilah a konna athodoh Lazarus jong chu venomin ahenga ahung tauve.  
10 Hichun thempu pipui hon Lazarus jeng jong thadoh dingin agongun ahi.  
11 Ajeh chu amapa jeh tah a jong chu miho lah a tamtah pin amaho anuse uva Jesu atahsan u ahitan ahi.   

Jesu loupi tah a Jerusalem alut 
 

12 Hiche ni ajingin kut a dinga hung mipi atama tamin, Jesu Jerusalem'a dingin ahunge, ti ajah phat un,  
13 Lusu na akidop un aga lamto uvin, “Hosana, Pakai min a hunga Israel te Lengpa chu anunnome,” tin asam asamun ahi.✡  
14 Chuin Jesun sangan chalgol khat amun, achunga atouvin ahi;  
15 “Vo Zion chanu, kicha hih in; Ven, na lengpa sangan nou chunga atouvin ahunge,” tia kisun bang chun.✡  
16 Hicheng thu chu Jesu seijui ten amasan ana hepouvin ahi, ahin Jesu choiat a aumdoh phat chun, hiche thu chu ama thudol'a kisunsa ahin, ama hon hitia chu abol'u ahi tichu ageldoh tauve.  
17 Hichun aman Lazarus akouva athi lah a konna athodoh pettah a aumpi mipi chengse chu athu hettohsah a pang ahiuve.  
18 Hiche melchihna abol ajah jeh tah uva chu mipi chun alamtou ahi.  
19 Hichun Pharisee ho khat le khat akihou lim un, “Veuvin eihon imacha ibol thei dingu aumpoi; ajeh chu mijousen ama nung ajui cheh tauve,” atiuvin ahi.   

Greek mihon Jesu amunom u 
 

20 Hiche Kalchuh Kut a chu Pathen hou dinga Greek mi phabep khat chetou ahiuvin;  
21 Hichun amaho Galilee gam'a Bethsaida khoa mi Philip henga ahungun ajah a, “Pu, Jesu chu kamu nomui,” ahung tiuve.  
22 Hichun Philip ahungin Andrew jah a ahung seiyin, chuin Andrew ahungin Philip toh Jesu jah a asei lhone.  
23 Jesun adonbut in, “Mihem Chapa choiat a aum ding phat ahunglhung e.  
24 Thutah kaseipeh nahiuve, chang malkhat chu tol'a tulut in aumjie. Hichu athilou le achangin aumden ji bouve; athi vang le tamtah agajin ahi.  
25 Koi hijongleh hiche vannoi leiset chunga ahinkho itcha ho chu mangthah ding ahi; ahin koi hijongleh hiche vannoi leiset chunga ahinkho pedoh ho chun tonsot hinkemlou anei dingu ahi.✡  
26 Koi hijongleh kalhacha a panga chun kanung eijuihen, keima umna a chu kalhacha jong um ding ahi; mi koi hile kalhacha a panga chu Pa chun ajabol ding ahi.”   

Mihem chapa kidomsang tei ding ahi 
 

27 “Tun kalung adongtai; ipi kati ding ham? 'Pa, hiche nidan a kon hin nei huhdoh in.' Ahivangin hiche dinga hi hung kahi.  
28 “Pa, namin choian'in” ati. Hiche chun van'a kon'in Aw ahung gingin, “ka choian tai, chule choian kit nalai ding kahi,” ati.  
29 Hiche chun akimvel a ding mipi chun hichu ajauvin, “Van aginge,” atiuvin; adangsen, “Vantil in ajah a thu asei ahi,” atiuve.  
30 Jesun amaho jah a, “Hiche awgin najah u chu nangma ho phatchomna ding ahi bouve, keima a ding ahipoi.  
31 Hiche vannoi leiset chunga thutanna phat ahunglhung tai, Satan vannoiya vaihompa nodohna phat jong hunglhung ding ahitai.”  
32 Chule keima leiset a konna ka thodoh tengleh keiman mijouse kaheng'a dinga kahung pui ding nahiuve.”  
33 Hichu aman athi ding dan tahlangna a hitia chu asei ahi.  
34 Mihonpi chun adonbut in, “Keihon la Messiah chu tonsot a hingjing ding ahi, ti Pathen Lekhabua kon'in kaheuvin; Ipi jeh a Mihem Chapa thi ding ahi nati thei ham? Hiche Mihem Chapa chu amonga koi ham?” atiuve;✡  
35 Jesun adonbut in, “Kavah hi nalah uva chomkhat bou um nalai ding ahi; muthim in naphah louna dingun vah umpet hin vahle uvin; muthima vahlea chun achena ding ahepoi.  
36 Vah nanei pet chau hin vah chate nahi theina dingun vah chu tahsanun,” ati. Thu hicheng chu aseijin, apotdoh in amahoa kon chun akisel tai.”   

Judah ten Jesu atahsan lou u 
 

37 Isaiah themgao thusei: “Pakai ka thuseiyu kon atahsan em? Chule Pakai ban thahat koi henga kilang am?”  
38 Tia asei chu guilhun theina ding chun, a angsung uva melchihna kidang tamtah abolin, ahivangin atahsan pouve.✡  
39 Hiche thua hin Isaiah themgao chun avel in aseikit in:  
40 “Aman amit u asuchon, alungu asutah tai; achuti loule amit un mu uvin tin, chule alungun heuvin tin, chule hung kihei kit un tin keiman boldam get inge,” ati; hiche jeh a hi ama hon atahsan theilou u ahi.✡  
41 Isaiah chun aloupi chu amu jeh a hicheng chu aseiya; amaho thudol chu asei ahi.  
42 Achuti vang'in vaipo ho jeng jong tamtah in atahsan tauve; ahinla Pharisee ho jeh chun kikhopna a kon'in eiki kaidoh khante, tin aseidoh aum pouve.  
43 Ajeh chu ama hon Pathen choiat sangin mihem choiat adei jouvin ahi.   

Jesu thuseiya thu kitan 
 

44 Hichun Jesun aw sangtah in asam in, “Koi hijongleh keima eitahsan chun keima hilouva eisolpa joh atahsan ahi bouve;  
45 Chule keima eimua chun eisolpa amu ahi.  
46 Koi hijongleh keima eitahsan a chu muthim a aum louna dinga keima vah hina a vannoiya hung kahi.  
47 Mikhat touvin kathu jahen nit hih jong le athu katanpoi; ijeh inem itile keima vannoi thutan'a hung kahipoi, vannoi huhhing ding joh a hung kahi bouve.  
48 Koi hijongleh keima eipampaiya ka thuhil jong joplou chu, thupi kitan nile thutah kaseidoh hin achungthu atan ding ahi.  
49 Ijeh inem itile keiman kacham'a kasei ahipoi, eisol'a Pa chun kasei ding le kapao ding dan hi thu eipeh ahi bouve.  
50 Ama thupeh chu tonsot hinna ahi, ti kahei; hiche jeh a chu ka thusei hi Pan eihil bang banga kasei ahi,” ati.    

Jesun seijui ho kengphang asilpeh 
 

1 Kalchuh Kut masangin Jesun hiche vannoiya konna apa henga ache ding phat ahunglhung tai, ti ahen, vannoiya um ama a ho chu angailun akhonni geiyin angailu lhumkeiye.  
2 Chuin jan anneh lai sungin diabol chun Simon chapa Judas Iscariot lungsunga ama matsahna ding lungthim khumsa akoi ahitan;  
3 Jesun, Pan thil jouse ama khut a apeh chule ama Pathen a konna hungdoh ahia, Pathen henga chea ahi chu ahen;  
4 Ajan anneh ankonga kon'in akipat doh in chuin aponsil akong'ah akigah in ahi.  
5 Chuin aman kisilna kong'ah twi alheiyin, aseijui ho keng asil'in, akong gahna pon chun atheh peh in ahi.  
6 Chuin ama Simon Peter kom'a ahungin ahile aman ajah a, “Pakai nangman kakeng nei silpeh ding ham?” atin ahile,  
7 Jesun adonbut in, “Kabol hi nangman tun nahepoi, ahin ni phabep jouleh henan nate,” ati.  
8 Chuin Peter in ajah a, “Nangman itih hijongleh kakeng nasil louhel ding ahi,” ati. Jesun adonbut in ajah a, “Keiman nangma kasillou le keiya nangman chan nanei lou ahi,” ati.  
9 Simon Peter in ajah a, “Pakai kakeng keojeng hilouvin kakhut le kalu jonge,” ati.  
10 Jesun adonbut in, “Apumpia kisil khat chu akeng tailou adang sil ding angai khohpoi; apumpin angim sohnai. Chule nangho na ngim nauve, ahivangin na bonchau nahi pouve,” ati.  
11 Ijeh inem itile ama matsah a pang dingpa chu aman ahetsa ahin, hiche jeh a chu aman, “Nabon chauvin na ngim pouve,” ati ahi.  
12 Aman akengu asil jouvin apon akilah in atou kit in amaho jah a chun, “Ipi bol'a kahi chu nahet nah uvem?✡  
13 Nanghon keima 'Houhil' le 'Pakai' neitiuve. hiche natiu chu adih e, ijeh inem itile keima hichu kahi.  
14 Hijeh chun keima 'Pakai' le 'Houhil,' jengin bon nangho keng kasil le nang hon jong khat in khat keng naki silpehto dingu thu ahi.  
15 Ajeh chu keiman nangho kabol banga chu nang hon jong nabolna ding uva vetsahna a kabol ahi.  
16 Tahbeh a kaseipeh nahiuve, soh ho apupau sangin achungnungjo poi. Asol'a sangin solchah jong achungnungjo poi.✡  
17 Hiti ho hi nahetdoh uva nabol'u le nangho anunnom nahiuve.”  
18 “Nangho na boncha uva thudol'a kasei ahipoi; keiman ka lhendoh ho chengse chu kahenai; ahivangin, 'Ka changlhah nepan kachunga akengto alamtai,' ti Pathen Lekhabua thu guilhun theina dinga ahi.✡  
19 Tua kal'a ahung guilhun tengleh keima hi Messiah chu kahi. Nahetna ding uva ahung guilhun masanga ka seipeh nahiuve.  
20 Tahbeh a koi hijongleh kasolna a nom chan chun keima eisan ahi; chule keima eisang chan chun Pa asan ahi,” ati.✡   

Min ajoh ding Jesun asei masah 
 

21 Hichun Jesu alungdong lheh jengin aseitai, “Atahbeh a nangho lah a mikhat in nei johdoh dingu ahi!” tin ahin seidoh e.  
22 Hichun seijui ho chu khat le khat akiveto uvin, koi asei ahi agelmo uve.  
23 Hiche a chu aseijui ho lah a khat Jesun angailut chu a-ang a ki-ngai ahin;  
24 Simon Peter in akhasuh in, “Koi nasei ham nei seipeh un,” ati.  
25 Hichun ama akingai bang chun akingaiyin, “Pakai hiche chu koi ham?” tin adongin ahile;  
26 Jesun adonbut in, “Hiche changlhah hal hi kade a kapeh ding pen tah chu ama chu ahi,” ati. Chuin aman changlhah hal chu adekot jouvin alan Simon chapa Iscariot Judas chu apetai.  
27 Chuche changlhah hal akisan joutah chun Satan asunga alut tan, chuphat chun Jesun ajah a, “Nabol ding chu bol loiyin,” ati.  
28 Ahivangin aman ipi dol'a achuti sei ahidem, ankonga touho khatchan jong ahedoh pouve.  
29 Ijeh inem itile kimkhat in Judas khut a sumbom aum jeh a chu kut a dinga manchah ding choa, ahilou le vaichaho ikhat pe dinga Jesun aseijin angaito uve.  
30 Chuin aman changlhah hal chu akisanin hiche pettah chun apotdoh pai jengtai. Hichu jan ahi.   

Thupeh thah 
 

31 Ama apotdoh chun Jesun, “Mihem Chapa choiat in aumtai, ama ah Pathen jong choian'in aumtai;  
32 Chule Pathen'in jong Chapa jeh a choi-atna amu jeh a, aman chapa chu achoiat pai jeng ding ahi.”  
33 Chapang neocha ho nangho toh chomcha khat bou um ding kahi, nang hon neihol dingu, ahivanga Juda ho jah a kasei “Keima chena a chu nangho nahung theilou dingu,” kati ahi.✡  
34 “Keiman nangho thupeh thah kapeh nahiuve, nangho khat le khat kingailuto cheh un; keiman nangho kangailut bangu hin, nangho jong khat le khat kingailu uvin.✡  
35 Nangho khat le khat naki ngailutto cheh uva ahile hichun keima seijui nahiu vannoiya na tahlang'u ahi,” ati.   

Peter in aseilep ding Jesun asei masah 
 

36 Simon Peter in adongin, “Pakai nangma hoilam'a nache ding ham?” atile Jesun adonbut in, “Tun nangma kache na a kanung nunga hung thei pon nate, phat chomkhat jou teng vang leh kanung nunga nahung ding ahi,” ati.  
37 Peter in ajah a “Pakai ibol'a tua nanung nunga kahung theilou ding ham? Nangma jal'in ka hinna jong penge,” ati.  
38 Jesun adonbut in, “Kei jal’a thi ding? Tahbeh a kaseipeh nahi, Peter___jing jingkah ahchal khon masanga, neihenasa a thumvei nei seilep ding ahi,” ati.    

Jesu, Pathen heng jotna lampi 
 

1 “Nalung'u khamsah hih un. Pathen tahsan'un, chule keima jong nei tahsan'un.  
2 Kapa in'ah chenna ding indan ninglhingset in aum'e; umlou hile najah uva kasei tah hih ding ham? Ajeh chu keima nangho dinga mun sema che ding kahi.  
3 Thil jouse gontup ahi tengleh, keima hung ingting, kaumna a chu naum jing theina diuva kahung pui ding nahiuve.  
4 Chule nang hon kachena ding mun alampi nahe nauve,” ati.  
5 Thomas in adonbut in, “Pakai keihon na chena ding bon kihelou a alampi iti kahet dingu ham?” ati.  
6 Jesun amapa chu adonbut in, “Keima hi lampi le thutah chule hinna chu kahi; keima henga pat tailouvin koima Pa kom ahung theipoi.  
7 Chule nang hon keima nei heleu chun Kapa jong chu nahet dingu ahitai; tu apat a vang nang hon amapa chu naheuvin chule namu tauve!” ati.  
8 Hichun Philip in adonbut in, “Pakai, Pa chu neimu sah un, hichu keiho dinga phaset ahi,” ati.  
9 Jesun adonbut in, “Philip, keima hitih chan nangho toh kaum khom a jong chu neihet loulai ham? Chule keima eimua chun Ka-Pa amu ahitai; achutile Pa chu neimu sah-un iti nati ham?  
10 Chule keima Pa a kaum a chule Pa jong keiya um ahi, hiche hi na tahsan lou ham? Chule keiman nangho jah a thu kasei chengse hi keima cham'a kasei ahipoi; Pa chu keiya uma na atoh ahi bouve.  
11 Keima Pa a kauma chule Pa jong keiya aum'e ti chu nei tahsan jengun; ahilou jong le nakitong chengse jeh tah hin tahsanun.”  
12 “Atahbeh a, keima eitahsan'a chun ka thilbol chengse hi aman jong abol ding ahi; asanga lenjo jo abol ding ahi, chule keima Pa henga kinung lekit ding kahitai.  
13 Chule Pa chu Chapan achoiat a, chule nang hon thil jouse ipi hijongleh Keima min'a nathum chanu chu kabol peh ding nahiuve.  
14 Chule Keima min'a nathum dingu chu ipi hijongleh ka bolpeh ding nahiuve!” ati.   

Jesun Lhagao Theng hungkum ding atep 
 

15 “Keima nei ngailut uleh ka thupeh ho hi nanit dingu ahi.  
16 Keima Pa henga taoving ting chuleh aman nangho naumpi jing dingu Lhamonsah Lhagao napeh dingu ahi.  
17 Ama chu Lhagao Theng, thudih lampia napui uva ahi; vannoiyin ama chu asang theipoi; ijeh inem itile ama chu mu jong amu pouvin, he jong ahe pouve; nang hon vang naheuve, ajeh chu ama nangho sunga chenga ahi, um jong hung um ding ahi.  
18 Chule keiman nangho avetup ding beiyin na dalha pouvinge; keima naheng uva hung kit ding kahi.  
19 Vannoi mihon phat chomkhat jou le eimu tahlou dingu ahi, ahinla nang hon vang neimu dingu ahinai; Ajeh chu keima kahing jinge, chule nangho jong nahin dingu ahi.  
20 Keima hinna a ka thodoh kit teng, nang hon nahet chen diu ahi; keima Pa a kaum'a chule nangho keima a naum diu chule keima nangho a kaum ding ahi.  
21 Koi hijongleh ka thupeh ho neiya chule nit chu eingailua ahi; chule keima eingailua chu ka Pan angailut ding; chule keiman ama chu ka ngailut a ahenga kaki phon ding ahi,” ati.  
22 Judas (Iscariot hilou, seijui achom khatpa) chun ajah a, “Pakai, ibol'a nangma keiho henga naki phon'a vannoi mi henga naki phon louding ham?” ati.  
23 Jesun adonbut in ajah a, “Eingailu jouse chun kathu anit ding, chule ka Pan amaho chu angailut ding, chule aheng uva kahunga amaho chu kachenpi ding ahi,  
24 Chule koi hijongleh keima eingailu lou chun kathu jong anitpoi; chule nathu jah uhi keiya ahipoi, eisola Pa a chu ahi bouve.  
25 Keiman nangho kaumpi pet a thu hicheng hi ka seipeh nahiuve.  
26 Ahinla Pan keima khel'a naki thopi dingu Lhagao Theng ahinsol teng, Ama chun thil jouse nahetsah dingu chule thil jouse ka seidoh ho jouse avel'a nagel dohsah kit dingu ahi.”  
27 “Lungmon ka dalhah peh nahiuve; kalungmon kapeh nahiuve; kapeh hi vannoi mi peh bang ahipoi; nalungu donsah hih-un, kicha jong kicha hih-un.  
28 Naheng uva thu kana seiho geldoh jing uvin ajeh chu keima kache mang ding ahin, ahin naheng uva kahung kit ding ahi; chule keima nei ngailut mong ule kei sanga laljo Pa kom'a kache ding hi nang hon nei kipapi joh dingu ahi.  
29 Hiche ho hi naheng uva ka seipeh masat u ahi, Ajeh chu thil ho hi ahungso phat tengleh nang hon na tahsan theina dingu ahi.”  
30 “Nangho toh kihou limna ding phat kanei lhomtai, ajeh chu vannoi leiset chunga vaihompa ahung nai tai, aman ka chungah tha aneipoi.  
31 Amavang Pan keiya konna angaichat chu kabol ding ahi, chutile vannoi in Pa ngailutna hi ahin hetthei dingu ahi, hung uvin eiho che jengu hite.”    

Jesu, lengpi gui tahbeh 
 

1 “Keima lengpi gui kahi, chule kapa hi alhoungim hon neipa ahi.  
2 Chuleh keiya um abah aga louho chu aman apaidohji; chuleh aga chengse chu ahaga chehna dingin amalngim jin ahi.  
3 Kathusei vanga chu nangho angimsa nahi tauve.  
4 Chuleh nangho keiya um jingun, keijong nanghoa um inge, abah lengpi guiya aumlou le achanga aga theilou banga chu nangho jong keiya naum lou ule naga theilou dingu ahi.”  
5 “Henge, keima hi lengpi gui chu kahi, nangho abah nahiuve. Keiya umho chule keiman jong kaumpi jouse chun ga tamtah ahin sosah dingu ahi. Ajeh chu keima louvin nang hon imacha nabol thei pouve.  
6 Mi keiya umlou chu panna bei abah bangin paidoh in aumjin, chuleh agop jin chuleh achom khomun meikong sungah aseplut jiuvin ahile akavam jitai.  
7 Ahin nangho keima a naum jing uva, chuleh keima thucheng ho nangho a aum le, nang hon na ngaichat chan'u nathum thei u ahi; chuleh naki bolpeh dingu ahi.  
8 Nanghon theiga tamtah napunsah teng'ule keima seijui dihtah nahiuve, hiche jeh a chu Pa choiat na um ding ahi.”  
9 “Pan keima eingailut bang banga keiman jong nangho ka ngailut nahiuve, hijeh chun kangailutna a hin um jingun.  
10 Nanghon keima thupeh napom teng ule keima ngailutna a um nahi tauve; chule keiman jong hitobanga Pa thupeh kanit jing jeh a, ama ngailutna a um jing kahi.  
11 Kakipana nangho a aum jingna ding le nakipa nau achamkim na dinga thu hicheng hi najah uva kana sei ahi!  
12 Hiche hi keima thupeh ahi, Keiman nangho kangailut bangin, nangho jong khat le khat kingailuto cheh in um'un.✡  
13 Min ajol agol dinga ahinna apeh sanga ngailut chungnungjo koiman aneipoi.  
14 Ka thupeh ngai ho chu kaloi ahi.  
15 Keiman nangho soh kati louding nahi tauve, ajeh chu soh in apupa thilbol ahepoi; tua nangho hi kaloi ngaitah nahiuve, ajeh chu Pan keima eihetsah jouse nangho ka seipeh nahi tauve.  
16 Nanghon keima neilhen'u ahipoi, Keima joh in nangho kalhen doh a nacheuva haga nagauva chuleh nagau aumna dinga kapansah nahiuve. Ipi hijongleh nagot chanu kamin a Pa henga nathumu chu aman napeh theina dingun.  
17 Hiche hi keima thupeh ahi, nangho khat le khat kingailuto cheh un,” ati.   

Vannoi mite vetdana 
 

18 “Vannoiyin nahin vetda tengule geldoh un keima eivetda masat u ahi.  
19 Nangho vannoiya hileu chun vannoiyin ama a chu angailut ding ahin; tunla nangho vannoiya nahilou u, vannoiya konna keiman ka lhendoh nahiuvin, hiche jeh a chu vannoiyin nahot u ahi.  
20 Thu kanahil uchu nahet nahlai uvem? 'Soh apakai sangin achungnungjo poi.' Ama hon kei eibolse uva chu nangho nabolset dingu ahi; kathu nit leu nangho thu jong anit dingu ahi.✡  
21 ama hon keima jeh a hiche ho jouse hi abolsoh diu ahi, ajeh chu ama hon eisolpa ahet lou jeh u ahi.  
22 Keiman kana seidoh lou hile amaho hi themmo chang pouvinte. Ahinla tun ama hon achonset nau jeh chun thuphat bolthei pouvinte.  
23 Koi hijongleh keima eidoudal'a chun Kapa jong adoudal ding ahi.  
24 Keiman alah uva mi koima dangin abol khah lou thil kabollou hile chonset aneilou dingu ahin; tuvang'in ama hon keima le Ka-Pa kakop lhon'in eimu tauvin, ho jong eiho tauve.  
25 Hiche hin Pathen Lekhabuho a kisei, 'Ama hon ajeh beiyin eidoudal ui' kiti chu aguilhun sah ahi.”✡  
26 “Amavang keiman thumopthem–thutah Lhagao, chu kahin sol ding ahi. Pa Pathen a konna hung ding ama chun keima thudol aphondoh ding ahi.  
27 Chule nang hon jong atil'a pat kaumpi jing nahi jeh uva chu kathu hettohsah a napan dingu ahi.”    

1 “Nakipal lhuh louna ding uva thu hicheng hi ka seipeh nahiuve.  
2 Chuleh phat hunglhung ding ahi, kikhopna in'a konna nahin kaidoh dingu, chutengleh koi hileh nathat uva pang hon athil bol'u chu Pathen'a dinga napha tonga kingaito dingu ahi.  
3 Hiche ho jouse hi ipi jeh ham itileh ama hon Pa Pathen ahet lou jeh ule keima eihet theilou jeh u ahije.  
4 Ahinla hiti phat chu ahung lhun tengleh keima tah in kana seipehsa chengse hi na geldoh ding uva thu hicheng hi ka seipeh nahiuve. Chuleh keiman nangho jah a kanasei masah louna ajeh chu phat chomkhat kaumpi ding nahi jeh u ahi.”   

Lhagao Theng natoh 
 

5 “Ahinla tua keima eihin solpa henga kile kit ding kahitai, ahin nangho koima chan hoilam a che ding nahim tin jong neidong pouve.  
6 Ahin thu hicheng chu kasei jeh in nalungu lunghem nan adimjo tai.  
7 Ahinla tahbeh a ka seipeh nahiuve, keima ka potdoh chu nangho dinga phatchomna joh ahi, ajeh chu keima kaum laisea nangho kithopi ding chu hung theilou ding ahi. Ahin keima kapotdoh teng, Lhagao Theng chu nangho henga kahin sol ding ahi.  
8 Ama chu ahung tengleh, aman vannoi mite hi chonset thudol, chonphat thudol, chuleh thutan thudol'a ahetphot sah ding ahi.  
9 Chonset thudol chu, ijeh ham itile ama hon keima eitahsan pouve.  
10 Chonphat thenna ho hi chan thei ahi, ijeh inem itile keima Pa kom'a che ding kahi, chuleh nang hon nei mukhah lou diu ahitai.  
11 Chule tun thutanna ahunglhung tai ajeh chu vannoiya vaihompa hi athu tansa a uma ahitai.”  
12 “Chule keiman hiche ho tilouva thil dang tamtah jong ka seipeh nom nahiuve, ahinla nang hon tua nathoh joulou diu ahi.  
13 Lhagao dihtah chu ahung teng vang leh ama chun thutah lam jousea nangho napuihoi dingu ahi, ijeh inem itile aman achama aseilou ding, ajah chan asei ding bou ahi, chuleh khonung thusoh ding na seitoh peh dingu ahi.  
14 Chule ama chun keima eichoiat ding ahi, ajeh chu kanei chengse chu aman alah a nangho na hetsah dingu ahi.  
15 Pa a konna thil jouse chu keima a konna ahisoh keiye, hiche jeh a chu ka phondoh ahi; 'Lhagao Theng chun ana phondoh ho chu aboncha keiya konna alahson ahiye.'”   

Gimna chu kipana soh ding ahi 
 

16 “Phat chomkhat jou le nang hon nei mulou dingu ahitai; Ahinla phat chomkhat jouteng neimu kit dingu ahi,” ati.  
17 Hichea chun aseijui ho khat le khat akihouvun, “Chom khat jou le nei mulou dingu, chuleh chom khat jou le neimu kit dingu, ijeh inem itile keima Pa henga che ding kahi, ati hi ipi aseina ahidem? akitiuve.  
18 Chuleh phat chomkhat jou le ati chu ipi aseina ham? Keihon kahe thei pouve,” atiuvin ahi.  
19 Adoh nom'u chu Jesun ahen ajah uva, “Chomcha khat jou le neimu lou dingu, chomcha khat jou le neimu kit dingu, kati chu itidol ahi khat le khat kidongtoa nahiuvem?  
20 Tahbeh a nangho keima chunga nalhiso diu chule nalungu kham ding ahi; ahinla vannoi mite dinga kipana ahiye, ajeh chu nangho nalungu sangtah a boi ding, ahinla nalung kham nau chu hetman louva kipana thupitah hi ding ahi.  
21 Numei aso dinga anat tengleh athoh gimlheh jin, acha chu asolhah teng vang leh vannoiya mihem khat apen jeh chun akipah jin ahile alungdon hesoh chu aheji tapoi.  
22 Tua nangho nalung lhahdah nau hi, keima in nangho kahin vil kit tengleh thanopna a nadim dingu, chuleh koima chan naguh mangpeh theilou dingu ahitai.  
23 Hiche teng chule nang hon keima imacha neidoh u jong ngai taponte, thutah chu ahile, Pa henga nathum jeng thei u ahitai; ajeh chu keima min'a nathum jeh uva na ngaichat hou chu suh bulhit a um ding ahi.  
24 Chule hiche ho hi masanga nana bolkhah lou u ahiye, Keima min'in thum'un chuteng namu diu ahi, chutengleh kipana sangtah a nanei diu ahi.”   

Keiman vannoi kajoutai 
 

25 “Keiman hiche ho jouse hi nangho jah a alem a kasei ahi, ahin phat hunglhung ding chuteng chuleh keiman alema kasei tahlou ding ahi. Ahin Pathen ama hina tah a ka phondoh ding ahi.  
26 Hiche nikho teng chuleh keima min'a nathum dingu keima kanop tah louding ahi ajeh chu keima Pa henga nangho dinga taova kahi,  
27 ijeh inem itile Pa ama tah in nangho na ngailu uve, ijeh inem itile nang hon keima nei ngailu uvin, chuleh keima Pa a konna hung kahi na tahsan tauvin ahi.  
28 Pa kom'a konna vannoiya hung kahin, vannoi ka dalhah a Pa henga chekit ding kahi,” ati.  
29 Hichun aseijui ten adonbut un, “Ven, tun nangin thu alem'a sei talouvin phongtah in naseiye.  
30 Tuhin keihon ima jouse kahe chen tauve. Nangman thil jouse nahesoh hel'in, hiche ho jeh in keihon katahsan tauve; nangma Pathen a konna hung kondon nahi ti katahsan tauve.”  
31 Jesun adong'in, “Achainakeiya neitahsan'u hitam?” ati.  
32 Veuvin, nangho na boncha uva nava cheh sohkei uva keima kachanga nei dalhah dingu phat ahunglhung tai, ahivangin keima kachang kahipoi; ijeh inem itile Pan keima eiumpi nai.  
33 Nanghon kachunga lungmon chamna nanei theina ding uva thu hicheng hi ka seipeh nahiuve, hiche leiset chunga hi nang hon thohgim hahsa tamtah nathoh diu ahiye, ahinla nalungu neosah hih un, ajeh chu lungnom'un, keiman vannoi kajoutai,” ati.    

Jesu aseijui te dia atao 
 

1 Jesun thu hicheng chu aseijin, vanlam aven, “Pa, naphat chu ahung lhunge; Chapan nangma na choiat theina dingin na chapa choian in.  
2 Ajeh chu nangman ama napeh ho jouse chu aboncha aman tonsot hinkemlou apeh dinga, nangman ama chu mijouse chunga thuneina napeh ahi.  
3 Pathen tahbeh khat seh nangman nasol Jesu Christa tah chu ahet doh dingu, hiche hi tonsot hinna ahi.  
4 Chuleh nangman keima bol dinga neipeh chu kajouvin, chule leiset chunga nangma min ka choian tai.  
5 Tun, Pa, vannoi leiset um masanga nangma toh ium laiya iloupina chun nangma tah toh kigomin nei choian in.”  
6 “Vannoi leiset a neina peh ho chu keima in kahin tahlange. Amaho chu nangma a din aum jing uve, chule nangma in keima neipeh ahitan, amaho in nathu chu anit jing nauve.  
7 Tun ama hon nangman keima neipeh thil chengse hi nanga kon ahi ahe tauve.  
8 Hiti ahijeh chun nangman keima neipeh thu ho chu keiman amaho kapen, chule keima hi nanga hung kon kahi jong atahsan tauvin, chuleh nangman neihin sol ahi tijong atahsan tauve.  
9 Chuleh keima amaho dinga katao ahi, vannoi dinga katao ahipoi; Ahin nangman keima neipeh ho dinga bou katao ahi, Ijeh inem itile amaho nanga ahiuve.  
10 Keima'a um jouse nanga ahi, chuleh nangma in keima neina peh ahitai. Ajeh chu ama hon loupina eihin chansah u ahi.  
11 Chuleh keima vannoiya hi kaum louding ahitai, amaho vang hi vannoiya aum nalaiyuve, chule keima nahenga hung ding kahitai. Kapa Theng, eini pumkhat ihi banga amaho jong pumkhat ahi theina dingun, nangman amaho hi vengtup in.  
12 Keima hikom'a kaum sungin, amaho hi kana vengtup e. Amaho hi kaventup jal'in khat cha jong amangthah aum pouve, Pathen Lekhabun anaseisa, manthahna lama chepa tailou chu.”✡  
13 “Chuleh tua keima nangma kom'a hunga kahitai, chule keima leiya kaum laiya chu kipa thanopnaa adim jing theina ding uva kana seipeh sohhel ahitai.  
14 Chuleh keiman nathu amaho kapetai; chule keima vannoiya kahilou banga amaho jong vannoiya ahilou jeh un, vannoi miten aho tauve.  
15 Chule keiman kathum chu amaho hi vannoiya kon'in ladoh in tia katao ahipoi, agiloupa natoh na a kon'in huhdoh in kati joh ahi bouve.  
16 Keima vannoiya konna kahilou banga, amaho jong vannoiya kon ahi pouve.  
17 Chule na thutah chun amaho jouse hi sutheng in ajeh chu nangma thu hi thutah ahiye.  
18 Nangman keima vannoiya neina sol banga chu keiman amaho hi vannoiya kasol ahi.  
19 Chule amaho jouse hi thutah a suhthenga aum theina ding uva amaho jal'a keima kisuthenga kahi.”   

Jesun tahsan chate jouse dia taona anei 
 

20 “Keima seijui ho ding seh a tao kahipoi, amaho thuseiya konna keima eitahsan ho jouse dinga jong taova kahi.  
21 Chule amaho chu pumkhat ahina ding uva, Pa, keima nangma sol kahi hi vannoi miten atahsan theina ding uva nangma keiya nauma keima nanga kaum banga hi, amaho jong einia aum theina dinga katao ahi.”  
22 “Keiman amaho chu loupina nangman neipeh ho chu kapetai, amaho eini banga pumkhat ahi theina dingu ahi.  
23 Keima amahoa kauma chule nangma keiya naum, abon'a khat a chamkim soh ahi. Chuteng vannoiyin keima neisol ahi ahet diu chule keima nei ngailut banga hi amaho jong na ngailut ahidan ahetthem diu ahi.  
24 Hepa, nangman neipeh loupina chu nangin neipeh ho hin amu theina dingun, keima umna a chun kakom'a amaho jong umleu kati ahi; chule vannoi bul kiphu masanga nangman nei ngailut ahijeh chun!  
25 “Vo Kapa Theng vannoi leiset miten nangma nahe them thei pouve, ahinla keiman nangma kahen, chule keima neisol hi seijui ho hin ahe tauve.  
26 Keiman nangma hi amaho lah a ka tahlang nahitai, chule keiman hitia chu ka tahlang jing ding nahi; hiche teng chule keima nei ngailutna ho chu amaho'a um ding chuteng keima jong amaho a kaum jing ding ahi.”    

 18

Jesu kijohdoh chuleh mat a aum 
 

1 Jesun thu hicheng chu aseijin apotdoh in Kidron vagal a hon umna a chun aseijui ho toh agalkaiyun, chuin honsunga chun ama le aseijui ho alut tauve.  
2 Jesu pedoh a pang Judas jong chun hilai mun chu ahet chen ma-ma ahi, Ijeh inem itile Pakai Jesun aseijui te chu phat seh a ana pui jing ahi.  
3 Chutah in Judas chun sepaihon chule thempu pipuiho le Pharisee hoa konna sottol leho aloiyin, meivah, meisel, chuleh hem manchah athouvin hiche kom mun chu ahunglhung tauve.  
4 Jesun achunga thil hunglhung ho jouse chu ahesoh keiyin ahi, hichun amaho kom lang chu ajonphei in adongtai, “Koi nahol'u ham?” ati.  
5 Ama hon adonbut un, “Nazareth khoa konna hungkon Jesu chu kahol'u ahi,” atiuvin ahi. Jesun adonbut in, “Ama chu kahi,” ati. (Judas, apedoh a pangpa chu, amaho lah a chu dinga ahi).  
6 Jesun, “Keima hi kahi,” ati chun amaho jouse chu anung chon'un tol'a alhu jengun ahi.  
7 Hichun avel'in adongkit in, “Nanghon koi nahol'u ham?” ati. Chuin ama hon adonbut'un, “Nazareth khoa konna hung Jesu chu kahol'u ahi,” atiuve.  
8 Jesun adonbut in, “Keiman ka seipeh nahiuve, amapa chu keima hi kahi, keima neihol'u ahijeh chun midang ho hi soldoh tauvin,” ati.  
9 “Nangman keima neipeh chengse chu khatcha jong kaman sahpoi, tia asei chu guilhunna dinga chutia ahi.”  
10 Hichun Simon Peter in achemjam asatdoh in Thempu Chungnung sohpa asat le ajetlam abilkol asatlha tai, sohpa min chu Malchus ahi.  
11 Ahinla Jesun Peter jah a, “Na chemjam chu apai sunga koilut kit in, Pan eipeh gentheina khon chu don louva kaum ding ham,” ati.✡   

Thempu Chungnung anga Jesu akailut u 
 

12 Hichun sepai ho le apipui pau toh chuleh Juda ho sottol lehon Jesu chu aman un akan tauvin ahi.  
13 Annas henga apui masauve; Ijeh inem itile ama chu chuche kuma chu Thempu Chungnung pen'a pang Caiaphas nupa pa ahi.  
14 Hiche Caiaphas hi ahi, “Miho jouse dinga mikhat athi aphajoi,” tia Juda ho ana thumop chu.   

Peter in Jesu aseilep✡ 
 

15 Simon Peter chun, seijui dang ho bangin, Jesu chu anung ajui tan ahi. Seijui ho lah a khat chu Thempu pipuiho toh ana kihet jeh chun Thempu pipu pa umna gei chu Jesu toh ana lutsah un ahi.  
16 Ahin Peter vang chu polanga phat chomkhat aumin, hichun seijui ho lah a khat thempu pipuipa toh kihepa chun kelkot ngah a pang numeinu kom'a phalna athumin hichun Peter insunga apuilut tai.  
17 Hiche numeinu chun Peter chu thudoh aneijin, “Nangma hi hiche pa seijui ho khat nahi lou ham? Nangma nahi,” ati. Ahin Peter in adonbut in, “Kahipoi,” ati.  
18 Hiche kom'a chu sohho leh sottol le hon adapjeh a mei akitiuva dinmun'a mei aoiyu ahin, Peter jong adingin mei chu aoiyin ahi.   

Thempu Chungnung in Jesu thu adoh 
 

19 Hikom insung langa chun Thempupan Jesu chu thudoh aneijin, anungjui ho ipi ana seipeh a chuleh ipi ana hilchah em tichu adong tan ahi.  
20 Jesun adonbut in, “Mipi hon ahesoh keiye ipi kana hilchah, chule Hou-In a jong aphat jouse in mipi ho kom'a kana seipeh jinge, guhthima kana seipeh imacha aumpoi.  
21 Ibol'a nangman hiche thudoh ho hi neidoh ham? ka thusei ngai ho le jaho chu nadoh theilou ham? Ajeh chu ama hon ka thuhil jouse chu ahe sohkei uve,” ati.  
22 Hichun Jesun thu hicheng chu aseijin ahile akom'a Santri ding ho lah a khat in Jesu ngeiphe abengin, “Thempu Chungnung hitia chu kidonbut ngaiyem?” ati.  
23 Hichun Jesun adonbut in, “Keiman kasei khel aum le neimu sah un, ahinla thutah kasei doh jeh a chu ibol'a neivoh uham?” ati.  
24 Hichun Annas chun Jesu chu ahentup in Caiaphas Thempu Chungnung heng lama asoltai.   

Peter in Jesu aseilep kit 
 

25 Hiche phat dontah a chu Simon Peter chun dap asah jeh a mei aki oi ahin, ama hon adongkit un, “Nangma hi amaho lah a khat chu nahilou ham?” atiuve. Ahin Peter in adonbut in, “Keima kahipoi,” ati.  
26 Ahinla Thempu Chungnung sohpa Simon Peter in abilkol asatlhah pehpa inko khat in ajah a, “Keiman hon a chu nangma amato kamu nahi lou ham?” atin ahi.  
27 Hichun avel'in Peter in aseilep kit in, chule hetman louvin Ahchal akhong tai.  
28 Chutah chun ama hon Caiaphas in a kon'in gamvaipo pa inlama Jesu akai tauve; hichu jingkah ahina laiye; ahivangin Kalchuh Kut an aneh theina dingun, akisuhboh louna dingun gamvaipo inpia chun amaho alut pouve.  
29 Hichun Pilate apotdoh in, amaho chu aga kimupin thudoh aneijin, “Hiche pa hin ipi abolkhel atoh khel um hitam?” ati.  
30 Hichun ama hon adonbut un, “Amapa khang-gilou ahilouleh nangma kom'a kahin lhut lou dingu ahi,” atiuve.  
31 Hichun Pilate in adonbut in, “Hiche chu ahitah le, nang hon nungpui tauvin, chuleh nangho dan dungjuijin kitan lhah tauvin,” ati. Hiche phat chun Judah hon adonbut un, “Keima ho Danthu dungjuijin koima thana ding tha kanei pouve,” atiuvin ahi.  
32 (Hiche hin avetsah chu, Jesun athi ding dan ana seidoh masah chu guilhunna ahi).✡  
33 Hichun Pilate insung dan'ah alut in, Jesu chu akouvin, thudoh aneijin, “Nangma Judah te lengpa chu nahim?” ati.  
34 Jesun adonbut in, “Hiche thudoh ho hi nangma chama kon ham, ahilou le mi khat touvin keima chung chang n aseipeh ham?” ati.  
35 Hichun Pilate in adonbut kit in, “Kei hi Juda mi kahi ham? Na mite le thempu pipui hon kakhut a eipeh nahi chu, ipi na bolset baham?” ati.  
36 Jesun adonbut in, “Keima Lenggam hi hiche vannoi a kon ahipoi. Hiche vannoi a kon ana hitaleh keima dingin kaseijui hon gal eisat peh intin, Judah te khut a peh doh a kaum louding ahi. Ahinla keima lenggam hi hiche vannoi a kon ahipoi,” ati.  
37 Hichun Pilate in aseikit in, “Ahileh nangma hi lengpa nahim?” atile Jesun adonbut in, “Leng kahi chu nasei khai, Thutah thu hettohsah dinga hung penga, hiche dinga hi vannoiya hunga kahi. Thutah hechan chun thutah ahin photchen diu ahi” ati.  
38 Hichun Pilate in adonbut in, “Thutah chu ipi ham?” Hichun Pilate chu Juda mipi holah a aga potdoh kit in, ajah uva aseitai, “Jesu hi themmona neilou ahi, ati.   

Jesu tha dia alhuh sah'u 
 

39 Ahivangin nang hon Kalchuh Kut le mikhat nakilha doh peh dingu chonna ngai khat naneiyui; hijeh chun Juda lengpa hi lhadoh peh leu veng nalungu ham?” ati.  
40 Ahinla ama hon asam'un, “Hiche pa hi hida hen, Barabbas joh,” atin asam tauve. (Barabbas chu doudal natong ahi).    

1 Hichun Pilate in Jesu chu mol'a jep dingin apedoh tai.  
2 Chuin sepai hon ling lukhuh apheh un, Pakai chu akhuh peh tauvin ahi. Chuleh ama hon ponsandup asilpeh un ahi.  
3 Chuin akom'a ahungun, “Judah te lengpa chibai,” atiuvin, totnopnan aneiyun chuleh abengphe abeh peh un ahi.  
4 Chuin Pilate agapot kit in, ajah uva, “Veuvin akhan gitlouna ima kamu lou nahetna ding uva ama naheng uva kahin puidoh ahi,” ati.  
5 Hichun Jesu chu ling lukhuh khuh le ponsandup kisil pum chun ahung potdoh in, chuin Pilate in ajah uva, “Veuvin hiche mipa hi!” ati.  
6 Hichun thempu pipuiho leh Hou-In ngah a pang sepai hon ama chu amu phat un, “Thingpel'a khenbeh-in, thingpel'a khenbeh-in,” tin asam tauve. Ahin Pilate in adonbut in, “Nanghon natahsa tah in kai unlang thingpel'a khenbeh tauvin, keiman vang Jesu hi amona kamu dohpoi,” ati.  
7 Judah te lamkai hon adonbut uvin, “Keiho danpi dungjuiya ama hi athi dinga lomtah ahi, ijeh inem itile ama tah Pathen Chapa akihisah jeh chun,” atiuve.  
8 Hichun Pilate in hiche thu ajah phat in, atil'a sangin akicha cheh tan;  
9 Hichun Pilate chu inpi sunga alut kit in Jesu jah a, “Nangma hoiya hung kon nahim?” ati. Ahivangin Jesun adonbut pon ahi.  
10 Hijeh chun Pilate in ajah a, “Nei houpi louding ham? Nangma lhadohna ding jong chuleh thingpel a khetbehna ding jong thu kanei hi nahet lou ham?” ati.  
11 Hichun Jesun aseitai, “Nangman keima chunga imacha tha nanei na ding aumpoi, amavang chunglam akon tilouvin, ati. Hiti ahijeh a chu keima eipedoh a pangpa chonsetna achungnungpen e,” ati.  
12 Hichun Pilate in Jesu chu lhadoh dingin agong tan, ahinla Judah hon asam uvin, “Nangman hiche pa hi na lhadoh leh Caesar jol nahilou ahi; ama lenga kisem chan chu Caesar douna a thusei ahi,” atiuve.  
13 Pilate in thu chucheng ajah phat chun Jesu chu ahin puidoh in; chuin Pilate chu song lhongnal atiu (Hebrew paova Gabbatha) hichu thutanna a touna chunga chun atou tan ahi.  
14 Hichu Kalchuh Kut dinga kigotni, nidan gup dontah ahi; chuin Juda ho jah a, “Veuvin, na lengpau hi!” ati.  
15 Hijeh chun amaho a-aosot jengun, “Sumangin, sumangin, thingpel'ah khenbeh-in!” atiuvin ahileh, Pilate in ajah uva, “Nalengpau thingpel'a ka khetbeh ding ham?” atileh; thempu pipui hon adonbut un, “Keihon Caesar tailou leng dang kanei pouve,” atiuvin ahi.  
16 Hichun Pilate in Jesu khetbeh na dingin amaho kom'a apedohtai, hichun Judah ten Jesu chu apuidoh tauvin ahi.   

Jesu thingpel a akhetbeh u 
 

17 Hichun ama hon Jesu chu akaiyun, chuin a thingpel akiput in Lugu mun (Hebrew paova Golgotha) atiu mun chu jonin achetan ahi.  
18 Chuleh hiche mun'a chun Pakai Jesu chu thingpel chung'ah akhenbeh tauvin ahi, chuleh midang pasal ni jong asih langto gel'a ama toh akhetbeh thauvin, Jesu chu amani laitah a akikhenbeh un ahi.  
19 Chuin Pilate in thingpel chunga simdoh ding atah in hichu, “Nazareth Jesu, Judah te lengpa,” tin atahdoh in ahi.  
20 Chuleh Jesu akhetbeh na mun chu khopi nai ahijeh chun, hiche min chu Juda ho tamtah-in asimun; hichu Hebrew pao, Latin pao, chuleh Greek paova kisun ahi.  
21 Hichun thempu pipui hon Pilate henga alungkim lounau aga lhut un, hiche kheldohna dingin, “Judah te lengpa” khel'a “Aman aseijin, ‘Keima hi Judah te Lengpa kahi,’ ” tijoh a khel dingin asei tauve.  
22 Ahin Pilate in adonbut in, “Hithei ponte, ajeh chu keiman kana jihdoh sa chu kajih doh ahitai,” ati.  
23 Chule Rome sepai hon Jesu akhetbeh uchun, aponsil alauvin, hal li asouvin sepai khat hal khat cheh in achang'un; chule asangkhol jong chu alauvin; asangkhol chu khuilou ahin, alua pat ato geiya kikhong lhungkei ahi.  
24 Hichun ama hon aseiyun, “Atel tel'a bokeh sangin leh sangu hitin, vang vetaote, koi chang ding ham” atiuve; hiche hi Pathen thua kijih guilhun na dinga kisei chu ahi. Hichun ama hon von chu alehsang un vangvet nan aneiyun, hiti chun anabol'un ahi.✡  
25 Hiche jeh chun sepai hon hiti chun hicheng chu abol tauve, Ahin Jesu thingpel kom'a chun anu toh, anu sopinu Mary (Clopas Inneipi) toh, Mary Magdalene ading jingun ahi.  
26 Hichun Jesun anu le angailut aseijui chu akom'a adin amu phat in anu jah a, “Ngailut umtah numei, ven nachapa chu,” ati.  
27 Chuin Jesun hiche aseijui pa jah a aseijin, “Hiche hi nanu ahi,” atin hichun hiche aseijui pa chun Jesu nu Mariam chu a-inlam'a apui tan ahi.   

Jesu thi 
 

28 Hiche jou chun Jesun thil ijakai akichai soh chu ahen, Pathen Lekhabua thu chu aguilhun soh thei nan, “Kadang achah e,” ati.✡  
29 Chuleh chukom'a chu belkhat a theitwi thuh kitung ahin, chule twichop phon a theitwi thuh dimset in hyssop molleh a atah un akam toh asuto uvin ahi.  
30 Chuin Jesun theitwi thuh chu adonin, “Akichaitai!” ati. Chuin akaikun alhagao alhadoh tan ahi.   

Jesu nah tenga asut u 
 

31 Chuin kiginni ahijeh chun cholngahni a thilong ho chu thingpel'a aumden louna dingin (cholngah ni chula niloupi ni ahin), Judah hon Pilate henga akenggu heboh ding leh along galah mangna dingin athumun ahi.  
32 Hichun Rome sepai ho ahungun mini kikhai Jesu toh kikhenbeh teni keng chu ahehbong tauvin ahi.  
33 Amavang Pakai Jesu kom ahin phah uchun, ama chu ana thitan ahi, hiphat chun Jesu keng vang chu aheh bong tapouve.  
34 Hitia aum vang chun sepai ho khat in Jesu nah chutengcha a asut le apet pet chun thisan le twisih ahung pot tan ahi.  
35 Chule amupa tah chun a hettohsah ahi; chule ama thu hettohsah chu tahbeh ahi; chuleh aman atahbeh asei ahi chu ahei; nang hon jong na tahsan theina dingu ahi.  
36 Hiche ho jouse hi Pathen thua ana kisei doh banga, “Agu khatcha jong kihehbong louding ahi,” ati chu guilhunna dinga thil hicheng chu soh a ahitai.✡  
37 Chule “ama hon tengcha a asutpau chu avet dingu ahi” kiti toh.✡   

Jesu avuiyu 
 

38 Chuin hicheng jou chun Arimathea Joseph, Jesu seijui khat, amavang Juda ho gin jeh a guhthima hia ahin, ama chun Jesu long chu pohdoh dingin Pilate henga aga thum'in ahileh, Pilate in jong ana phal'e. Hijeh chun ama ahungin Jesu long chu apo mangtai.  
39 Chule Arimathea Joseph toh hung khom pa chu Nicodemus ahin, ama hi Jesu toh kimuto dinga jan muthim'a hungpa chu ahi. Nicodemus chun Myrrh leh Aloes thao namtui kihal, sel som sagi le nga a gih ahin choiyin ahi.✡  
40 Hichun ama hon Jesu long chu alauvin Judah te chonna ngai bangin lounamtui toh tupat ponnemin atom tauvin ahi.  
41 Chuleh thingpel'a aki khetbeh nau mun'a chu hon khat uma ahin, hon a chu koima kivuina khah louhel lhan thah khat uma ahi.  
42 Hijeh chun Juda ho kiginni ahijeh chun lhan chu akomcha ahiman chun chukom'a chun Jesu chu avui tauvin ahi.    

Jesu thodoh kit 
 

1 Chuin hapta kipatna nimasani jingkah matah ahunglhung tan, kho jong vah chen loulai ahin, Mary Magdalene chu lhan a chun agachen ahileh song chu lhan a konna tahdohsa aum chu agamui.  
2 Hichun Mary Magdalene chu alhai in Simon Peter leh Pakaijin angailut seijui pa henga hitin thu aga lhuttai, “Pakai longdamsa chu ama hon apomang tauvin, chule lhan khuh akon'a hoilanga akoiyu ham akihe tapoi” agatin ahi.  
3 Hiche jeh chun Peter le seijui khatpa chu lhan khuh lam jonin ache lhontai.  
4 Hichun seijui teni chu hatah in lhan lam jon'in akilhaitet lhon'in ahile seijui khat pa chun Peter akhokhel in lhan khuh apha masa tan ahi.  
5 Ama akunin asung avet le tupat ponnem ho um chu amun, ahivangin asunga alutpoi.  
6 Hichun Simon Peter chu ahunglhung tan, chuin lhan sunga chun alut tai; chuin tupat ponnem ho amu'n chuleh,  
7 aluchunga um ultheh pon chu tupat ponnem ho chutoh umtha louva akijel'a atuma ana um aga mun ahi.  
8 Hichun seijui alhung masajo pa jong chu lhan khuh sunga aga sunglhan, hichu amun atahsan tai.  
9 Hiche masangsea chu ama hon Pathen thu a kiseidoh “Pakai Jesu chu thi ding chuleh hung thoudoh kit ding ahi” tichu ana tahsan theilou u ahi.  
10 Hichun ama hon Inlam ahin jon tauvin ahi.   

Jesu Mary Magdalene henga akilah 
 

11 Mary vang chu lhan khuh pam'a chun adingin akap in aka pum chun lhan khuh sung chu aga ven ahi.  
12 Hichun aban a bang vantil ni Jesu long alupsah nauva chu khat alu-lhuna atouva khat akeng todop'a atou amui.  
13 “Ngailut umtah numei nangma ibol'a kap nahim?” tin vantil teni chun ahin dongin ahi. Hichun amanun adonbut in, “Ajeh chu ama hon Ka Pakai apomang tauvin, chuleh alongdamsa chu hoiya akoiyu keiman kahe tapoi,” ati.  
14 Chutia aseijou chun ama akinung heiyin ahileh, Jesu adin amun, ahin Jesu ahi chu ahepoi.  
15 Jesun ahin dong'in, “Ngailut umtah numei, ibol'a kap nahim?” ati. Amanun honlei ngahpa ahisah in, “Pu, hoilaiya nakoi hitam Ka Pakai long chu, nei seipeh in keiman gapomang ing kate,” ati.  
16 “Mary!” tin Jesun ahin koutai. Mary chu Pakai henglam a ahung kihei in akap in, “Rabboni,” ati (hichu Hebrew paova, “houhil,” tina ahi).  
17 Hichun Jesun ajah a, “Nei tongkha hih in; ijeh inem itile keima Pa henga chun kakaltou hih laiye; ahin chen lang kasopi ho jah a gaseijin, 'Ka-Pa, nangho Pa, Ka Pathen nangho Pathen henga kakal touve,'” ati.  
18 Mary Magdalene chun seijui ho akimupin, hitin aseiye, “Keiman Pakai chu kamutai,” ati. Chuin amanu chun athusei ho chu aseipeh tai.   

Jesu Aseijui te Henga Akilah 
 

19 Nikho kipat ni nilhah chun aseijui te Judah ho ginna jeh a kot kikha khuma um ahiuvin, hichun Jesu ahungin amaho lah a ahung dingin ajah uva, “Nachung uva lungmon umhen,” ati.  
20 Aman hiche chu asei jouvin amaho chu akhut thihkil maha le anah tenga kisutna maha avetsah tan ahi. Hichun ama hon Pakai amu u chun seijui te chu akipah lheh jengun ahi.  
21 Hichun Pakaijin avel'in ahoulimpi kit in, “Nachung uva lungmon umhen, chuleh Pan keima eisol banga nangho kasol nahiuve,” ati.  
22 Hichun Pakaijin aseijui ho chu ahu ahai khum in, “Lhagao Theng kisan un.  
23 Nanghon koitobang ham khat chu achonsetna na ngaidam uva ahileh kingaidam ahi tauve, ahin nang hon na ngaidam louleh amaho chu kingaidam lou ahi jenge,” ati.✡   

Thomas tahsan lel 
 

24 Seijui som le ni ho lah a khat Thomas (Didymus atiu) vang chu Jesu hung kilah a chu amaho lah a ana umlou ahi.  
25 ama hon aseipeh un, “Keihon Pakai chu kamu tauve,” atiuvin ahi. Ahivangin Thomas chun, “Keiman akhut phanga thingkil maha kamua kakhut junga kakhoiya, anah kakhut a katham kahsen keiman tahsan ponge,” ati.  
26 Niget jouvin seijui te insunga aumkhom pettah un, hiche a chu Thomas jong um'ah ahi. Aumnau in chu kot kikhah sohkeiya ahi, hinlah hetmanlou kah in, amasa a bangin, Jesu alah uva ana dingin ahi. “Chamnan nalon khum'u hen,” ati.  
27 Hichun Thomas jah a, “Na khutjung in hinkhoiyin, kakhut teni hi ven; chuleh nakhut hin lhaangin lang kanah tham'in; chuleh gingcha lel tahih in, tahsanin!” ati.  
28 “Ka Pakai le Ka Pathen!” tin Thomas chun ahin phongdoh tai.  
29 Chuin Jesun aseipeh in, “Nangman neimu jeh a nei tahsan ahi. Mulouva tahsan ho anunnomui,” ati.   

John in hiche lekhabu asutlona 
 

30 Hiti tah a chu Jesun aseijui te angsunga melchihna kidang tamtah abol ahin, hiti ho chu hiche lekhabu sunga hin akisunlut poi.  
31 Ahinla nang hon Jesu chu Messiah, Pathen Chapa, ahi chu na tahsan uva chule na tahsan vang uva ama min a hinna nanei theina ding uva hichengse hi hiche lekhabua hi kisun'ah ahi bouve.    

Jesu seijui sagi ho henga akilah 
 

1 Hichun phat chomkhat jouvin Jesu chu seijui ho toh Galilee dillen panga akimuto kit un, hiti hin ana um'in ahi.  
2 Simon Peter le Thomas (Didymus atiu) chutoh, Galilee gam'a Cana khoa mi Nathanael toh, Zebedee chapa teni toh chuleh seijui dang ni toh umkhom'a ahiuvin;  
3 Simon Peter in, “Keima ngaman in chenge,” ati. Hichun ama hon ajah a, “Keiho jong kahung dingu ahi atiuvin ahi.” Chuin acheuvin kong sung khat ah alut tauve, ahin hiche jan chun imacha aman pouvin ahi.✡  
4 Jingkah matah in Jesu chu vapam'a adin seijui hon amu uvin, hinlah ama chu koi ahi ageldoh pouve.  
5 Hichun Pakaijin amaho chu akouvin, “Sopite ho, nga ijat namat tah uvem?” ati. Ahin ama hon adonbut un, “Imacha kaman pouve,” atiuvin ahi.  
6 Hichun aman, “Nalen'u chu kong jetlam'a gaseplha temun, chule themkhat namat dingu ahi!” ati. Hichun ama hon aseu le nga atam'a tam ahijeh chun akaidoh jou tapouve.✡  
7 Hichun Jesun angailut seijui chun Peter jah a, “Pakai ahi,” ati. Hichu Peter in Pakai ahi ati chu ajah phat in asangkhol aki-ah loiyin, (asagoh keova um ahin) dillen a chun achom lhan chule vapam lam chu ajon'in ahi.  
8 Adangse vang chu kong sunga atouvun, len chu vapam langa kaidoh ding agong'un, ajeh chu len a chu nga dimset ahin chule amaho vapam alhunna dingu chu tong jani tobang ache beu ngaiyah ahi.  
9 Amaho vapam alhun uchun songmeihol meiya kitih le achunga nga kikoi chuleh changlhah, jing-an a neh ding, amu uvin ahi.  
10 Jesun amaho jah a, “Namatsau nga chu themkhat hinchoiyun,” ati.  
11 Hichun Simon Peter kong sunga alut in len chu vapam langa akaidoh in ngalen jakhat le som nga le thum dimset len chu agakaiyin, nga achuti tam vang chun alen chu a-eh pon ahi.  
12 Hiphat chun Jesun, “Tun nangho hungun lang jing an hung kineh tauvin,” ati. Ahinla aseijui ho lah a chun khatcha beh in jong, “Nang koi nahi ham?” tin adong ngam pouve. Ama hon Pakai ahi chu ahesoh keiyun ahi.  
13 Hichun Pakaijin seijui ho chu changlhah le nga anehsah in avahva sohkei tai.  
14 Hichu athia konna athodoh nunga aseijui te henga akilah athumvei na ahi.   

Ka kelngoite vah in 
 

15 Jing-an anehjou phat'un, Jesun Simon Peter adongin, “John chapa Simon, nangman hiche ho jouse sanga hi nei ngailut joh em?” ati. Peter in adonbut in, henge Pakai keiman kangailut nangman nahe nai.” Jesun ajah a, “Ka kelngoi ho vah in,” ati.  
16 Anivei nan ajah a, “John chapa Simon, nangman nei ngailut em?” atikit tai. Aman ajah a, “Henge Pakai ka-ngailut nangman nahenai,” ati. Hichun Jesun ajah a, “Ka keltah ho chingtup in,” ati.  
17 Jesun athumvei nan adongkit in, “John chapa Simon, nangman nei ngailut em?” ati. Thumvei jen, “Nei ngailut em?” atijeh chun Peter chu alungthim anommo lheh tan, ahin Peter in adonbut in, “Pakai, nangman ijakai nahe sohkeiye, keiman nangma ka ngailutna jouse nangman nahenai,” ati. Hichun Jesun ajah a, “Ka keltah ho vah in,” ati.  
18 “Tahbeh a ka seipeh nahi, na khangdon lai chun nangma deibang tah in navon nakivon theijin, chuleh nangma nop nopna lama nache theiye, ahinla nakum ahungtam tan chujongleh nahung pilhing tan, hijeh a chu nakhut ho nahin jaldoh a midang koi tobangin navon nahin vonpeh ding chuleh nache nom louna lam lama napui dingu ahi,” ati.  
19 Hichu ama iti thia athi ding Pathen achoiat ding chu hetsahna a ati ahi. Chuin hiche chu asei jouvin ajah a, “Kanung hin jui in,” ati.   

Jesun angailut seijui 
 

20 Peter akinung heijin avet le anunglam uva–Jesu ngailut seijui, jan anneh pet a Jesu henglam a akingailhua chule “Pakai koiham nangma na pedoh dinga chu,” tia dongpa chu amun ahi.✡  
21 Peter in Jesu chu thudoh aneijin, “Pakai hiche pa chula?” ati.  
22 Jesun adonbut in, “Keima kahung kinung lekit kah a anaum dinga phalna kapeh chu, nangma a dinga ipi aboina uma ham? Nangman keima neihin juitan,” ati.  
23 Hichun hiche asei chu, hiche seijui chu thilou ding ahi, tin sopite lah a athang tan ahi; ahinla Jesun ama jah a chu, “Ama chu thilou ding ahi, ati ahipoi. Kahung kahsen umhen, tileng hichu nangman ipi ding natim?” ati ahi bouve.  
24 Hicheng thu hettohsah a chule hicheng thusun a hi hiche seijui chu ahin; ama thu hettohsah chu tahbeh ahi, ti kaheuve.  
25 Chuleh hicheng tailouvin jong Jesun thil kidang tamtah anabol aum'e; hiti ho chu ka geldan in, lekhabun ana kisun sohkei henlang hileh, lekhabua kisun chengse chu vannoi leiset hin dolponte kati.   

ACTS  

SOLCHAHHO PATHEN NATOH  

Mijouse dinga Kipana Thupha  

Acts lekhabu sung thu umdan  

Jesu Christan athi nungin jong houbung masaho hinkhoa kon'in natoh anajom nalaiyin chule tukhang jengin jong amite mangchan na atong jing nalaiyin ahi. Solchah ho natoh lekhabu hi Lhagao Theng thahatna jal'a seijui masahon Jesu thuhil anabanjop nau thusim ahi. Hiche thusim hi eiho dinga kitilkhouna ahin, hichun houbung hi hahsatna tamtah um jongleh Pathen'in apuihoi jing ding ahi tichu eihilun ahi. Houbung kikhelna, khantouna, chule halna hi mihem natoh vang hilouva Lhagao Theng panhu navanga joh ahi tijong eihilun ahi.  

Lekhabu jihpa chule akijih kum  

Hiche lekhabu hi Luke in ajih ahin, AD 63-70 kikah sunga anajih ahi.  

Koiho dinga kijih ham?  

Thusim jihthem khat hinan, Luke in hiche lekhabu hi Theophilus (Pathen ngailupa) henga Jesu Christa thodoh jouva thilsoh ho anasut ahi. Luke in kidangtah a houbung khantou thu le, thunei vaihom ho henga houbung thudol hilchetna, ahilou le seijui masaho tahsan thudol ahilchetna lekhabu ahi. Chujongleh Luke in Lhagao Theng in Judah te le Chidang Namdang te kikah a kihetkhelna asuhbeina thusim jong asei nom ahi.   

Luke thuphondoh 
 


1 Theophilus, ka lekhabu masa-a kahin sei chu, Jesu thilbol le thuhil kipattil thudol jouse le✡  
2 Lhagao Thenga konna alhendoh solchah ho thu apeh jouva pat ama van'a lahtouva aum ni gei thu ahi.   

Jesu van a akaltou 
 

3 Chuche thingpel chunga athia athodoh jou nisomli sung chun, ama solchah ho henga akilah jin, chule ama ahing monge ti chu photchetna tamtah avetsah jin, chuleh Pathen Lenggam thudol aseijin ahi.  
4 Chuin solchah ho toh anehkhom laiyin, aman amaho chu thu apen, “Kana seipeh bangun Pan akitepna thilpeh ahinsol masangsen nang hon Jerusalem dalha hih un.✡  
5 John in twiya baptize na chansah u ahin, ahin tu apat nikho phabep jou le nangho Lhagao Thenga baptize nachan ding'u ahi.” ati.✡  
6 Hichun solchah ho chu Jesu toh aumkhom pet un, ama hon adongun, “Pakai, Israel te chamlhatna ding leh alenggam nakiledoh sah kitna ding phat chu hitam?” atiuvin ahi.  
7 Aman adonbut in, “Anikho leh aphat chu Pa changseh thaneina a um ahin, nangho hetding dol ahipoi.  
8 Ahinlah Lhagao Theng nachung uva ahung chuh tengleh nang hon thahatna nanei ding'u ahi. Chutengleh nangho Jerusalem'a, Judea gam'a, Samaria gam, leh leiset chung pumpia kathu hettohsah a napan ding'u ahi,” ati.✡  
9 Thu hicheng chu asei jouvin, ama hon avet jing laiyun ama chu meiloma lahtouvin aumin ahileh ama hon amupha tapouvin ahi.✡  
10 Chutia ama hon van lam'a lahtouva aumpet avet jing laiyun pon-banga kivon mini alah uvah ahung ding lhon'in,  
11 “Galilee mite, ibola nadin uva vanlam navet jingu ham? Jesu nangho kom'a konna van'a lahtouva aum banga hi nikhat le vanna konna hung kile kit ding ahi!” ati lhon'e.   

Judas khel'a seijui khat kilheng 
 

12 Chuin solchah ho chu Jerusalem'a konna mile keh a gamla Olive mola kon chun Jerusalem'ah ahung kile tauvin ahi.  
13 Jerusalem ahung lhunun aumnau inchung langah akal touvun ahi. Amaho chu: Peter, John, Jacob, Andrew, Philip, Thomas, Bartholomew, Matthew, Jacob (Alphaeus chapa), Simon (Zealot), chule Judas (Jacob chapa), ahiuve.✡  
14 Amaho chengse hi Jesu nu Mary leh numei dang phabep toh, Jesu sopite phabep toh akikhomun gunchu leh lungkhat tah in atao jom jing tauve.   

Matthias in Judas akhel 
 

15 Jesu tahsan mipi jakhat le somni akikhop khom laitah uvin Peter adingdoh in,  
16 “Sopi te ho, Jesu manho lamkaiya pang Judas thudol hi, kum sottah masanga Lhagao Thengin Leng David kam'a ana phondohsa Pathen Lekhabua thu chu guilhungah ahi.  
17 Ijeh-inem itileh Judas chu eiho lah a khat ahin, hiche lhacha hina jong hi changah ahi,” ati.  
18 (Aman khan gitlou man sumin gambeh khat achon, akhupboh in achun atumpi apohkeh in agil jouse ahung dohtan ahi.✡  
19 Judas thi thu hi Jerusalem mite jouse kom'a ahung kithangsoh tan ahileh ama hon hiche gambeh chu Aramaic paovin Akeldama asah tauvin, hichu Thisan Gambeh tina ahi.)  
20 Peter in aseijom kit in, “Psalm lekhabua kimu bangin ‘Ama In chu onghen, koima cheng hihhen, chuleh ama panmun chu midang khat changhen,’ ati.✡  
21 Hijeh a chu Judas panmun khel ding mikhat ilhen ding'u ahin ama chu Pakai Jesu toh iumkhom lai uva pat a eiho lah a um jing khat hi ding.✡  
22 John'in baptize achansah jouva pat eiho lah a konna Jesu lahtouva aumni geiya eiho lah a lhajing hi ding, ama chu Jesu thodoh thudol hettohsah dinga eiho lah a pang ding ahi,” ati.  
23 Chuin mini: Barsabbas kiti Joseph (Justus tia jong kihe) le Matthias chu alhengdoh un,  
24 Amaho ataovun, “Vo Pakai, nangma mijouse lungthim hesoh nahi,  
25 Hiche teni hi koijoh in Judas khel'a solchah na atoh ding ham nei hetsah uvin, ajeh chu Judas chun hiche solchah natoh hi alhatan ahi.”  
26 Chuin ama hon vang asangun ahileh Matthias chu solchah som le khat ho lah a akisimtha tan ahi.   

Solchah ho Lhagao Thenga adimu   

 2


1 Pentecost nikho chun tahsan chate jouse chu munkhat a ana umkhomun ahi.✡  
2 Chuin phulou helouvin van'a kon'in hui hattah gin tobang ahung ging in, atoukhom nau in chu ahung dimset jeng tan ahi.  
3 Chuin meikong toh kilou ahilou le meikong banga kong lei ahung kilah in amaho jouse chunga chun achutan ahi.  
4 chuin amaho jouse chu Lhagao Theng adimsoh tauvin ahileh Lhaogao Theng in apeh bangun ama hon paochom paochom in thu aseipan tauvin ahi.  
5 Hiche pet a chu vannoi gamtin'a konna hungkhom Judah hougut ho jong Jerusalem'a um'u ahi.  
6 Chuin chuche gin chu ajah phat un mipi ajapha jouse chu ahung khomun ahileh tahsan chate thusei chu ama-ama pao cheh a ajah jeh uchun amaho alung kichih lahlah jengun ahi.  
7 Chuin amaho chun kidang asauvin, “Hiche hi iti hithei ham?” tin adatmo lheh jengun ahi. “Hiche mite hi abonchauva Galilee mi ahiuvin,  
8 ahinlah eihon eima eima penna gam cheh paovin ijauve!  
9 Eiho hila Parthia mi, Mede mi, Elam mi ihiuvin, abang Mesopotamia gam'a cheng, Judah gam le Cappadocia gam'a cheng, Pontus gam'a le Asia gam'a cheng,  
10 Phrygia le Pamphylia gam'a cheng, Egypt gam'a cheng chule Cyrene gam vel'a, Libya gam'a cheng ihiuvin; abang Rome a konna hung kholjin, Judah chona chonho,  
11 chule Crete mi le Arab gam mi ihiuvin; ahivangin eima pao cheh a Pathen thilbol loupi thu aseiyu thakhat jah in ijauve,” atiuvin ahi.  
12 Amaho chun kidang asauvin adatmo lheh jengun “Itidan ahidem,” tin khat le khat akidongto tauvin ahi.  
13 Ahivangin mipi lah a konkhat chun ajontaiyun, “Hite ho hi lengpitwi kham ahiuve,” atiuvin ahi.   

Mipi masanga Peter thusei 
 

14 Chuin Peter chu solchah dang som le khat chutoh adingdoh in mipi ho kom'a chun aw sangtah in asamin ajah uva, “Phatechan ngaiyuvin, Judah mite le Jerusalem'a cheng mite! Hiche thu hi nang hon hekhel hih un,  
15 Nangho ngaito banga hite ho hi lengpitwi kham ahi pouve, ajeh chu tuhi jingkah nidan ko ahinalai bouve.  
16 Ahin hiche namu uhi Joel themgaopan ana phondohsa guilhunna ahi bouve:  
17 ‘Pathen'in’ ninunung lam le hiti ding ahi, mijouse chunga Ka Lhagao kabuhlhah ding ahi. Na chapa teu le na chanu teuvin gaothu asei dingu, chule na khangdong ho'uvin mu aneiyuva, chule na Upa ho'uvin mang anei dingu ahi.✡  
18 Hiche niteng chule kasoh pasalte le kasoh numeite chunga ka-Lhagao kabuhlhah ding ama hon gaothu asei dingu ahi.  
19 chuleh van'a thil kidang tampi kasosah ding, leiset chunga melchihna tampi-thisan, meikong le meikhu kamusah ding ahi.  
20 Pakai hungkitna nikho loupitah ahung lhun masanga, Nisa hung thim ding, lha jong thisan soh ding ahi.”  
21 Ahinlah koi hijongleh Pakai min kou jouse sohcha ding ahi.  
22 “Nangho Israel mite, ngaiyuvin! Pathen'in Nazareth Jesu chu nangho lah a amanchah a bolmo kidang, datmo umho, chule melchihna ho abola konna chu aphotchetsah ahin, hichu nang hon nahet u ahi.  
23 Ahin Pathen'in ahet masat le agontoh masat bangin Jesu chu pehdoh in aum tan ahileh nang hon dan neilou chidang namdang te toh kithon thingpel a nakhenbeh un nathat tauvin ahi.”✡  
24 Ahin Pathen'in Ama chu kichat umtah thina a kon'in alha-ong in hinna apekit tan ahi ajeh chu thina in atuhden hoi ahilou jeh chun.✡  
25 Leng David in Ama thudol aseijin, “Keiman Pakai chu kamaikoh a kamu jinge; keima kalonle louding ahi ajeh chu kajetlama ama aum jinge.✡  
26 Hijeh chun kalung akipah in, chule kalei athanome; chuche kalval chun katahsa jong kinem'a cholnga ding ahi;  
27 Ajeh chu nangman kalhagao mithiho lah a na dalhah louding, namitheng monmangna namusah louding ahi.  
28 Nangman keima hinna lampi neihetsah ahitan, namaisoa kipana neidip ding ahi, ati.”  
29 “Sopi te ho, hiche thu hi ngaito temuvin, Ipu-u David in ama chung chang thu asei ahilou dan kicheh tah in iheuve, ajeh chu ama athi in, akivuina lhanmun jeng jong tugeiyin eiholah a aumin ahi.  
30 Ahin ama themgao ahijeh chun, Pathen'in Ama taiguiya pengkhat alaltouna a atousah ding, kihahsela athutep chu ahen,✡  
31 Chutia chu khonung thu ahet masah jeh chun Messiah thokit thu aseijin, ‘Thikhol khul'ah dalhah denin aumpoi, alongin jong monmangna amupoi,’ ati.  
32 Pathen'in Jesu chu thina a kon'in akaithouvin, keiho jouse hi ahettoh kahiuve.  
33 Tun Ama van'a Pathen khut jetlama choisangin aumin, athutepsa Lhagao Theng chu a-Pa a kon'in amun, hichu ahin bunglhan, tua namu u najah uhi ahi.  
34 David chu ama tah van'a akaltou lou vangin hitin aseiye, ‘Pakai chun ka Pakai jah a, jabolna mun kakhut jetlam'a tou jingin,✡  
35 Namelma te kasuhnem a, nakeng chotpha a kaneisah masang sen,’ ati.  
36 Chuti ahijeh chun Israel chate jousen heuvin, Pathen'in hiche Jesu, thingpel chunga na khetbeh pau chu Pakai le Messiah dinga atundoh ahitai!”   

Mi sangthum in tahsanna nei 
 

37 Peter thusei chun alungthim'u asuntan ahile ama hon Peter le seijui dang ho kom'a chun, “Sopi te ho keihon ipi kabol dingu ham?” atiuvin ahi.  
38 Peter in adonbut in, “Na chonset lungheiyun lang Pathen lama hung kiheiyun, chule na chonset nau ngaidama aum jeh in Jesu Christa minin twiya baptize changun, chutengleh Lhagao Theng thilpeh nachan dingu ahi.  
39 Hiche thutep hi nangho le nachateu ding, chule chidang namdang te ding le, Pakai I-Pathen uvin akou mite jouse dinga jong ahi,” ati.  
40 Chule Peter in thu tampi asei jomjing nalaiyin, amaho chu atilkhouvin, “Hiche khang gilou mite a kon hin kihuhdoh un,” atin ahi.  
41 Hiche nikho a Peter thusei tahsanho jouse chu twija baptize achangun, hiche nikho chun Houbung mi sangthum ana kibe in ahi.   

Solchah ho melchihna natoh kidang ho 
 

42 Tahsan chate jouse chun solchah ho thuhil jong, kiloikhomna jong, neh leh chah kihopkhomna le Pakai anjon a jong, taokhomna a jong gunchu tah in ana pangdet jingun ahi.  
43 Chuin alungthim sung uva kichatna nasatah ahung lhungin, solchah hon jong melchihna le thil kidang tamtah abol tauve.  
44 chuin tahsan chate jouse chu munkhat ah aumkhom un athilnei jouseu chu neilhaangin ana neikhom uvin ahi.✡  
45 Anei agou u ajoh uvin asum chu angaicha jouse toh ana kihom jiuvin ahi.  
46 Niseh in Hou-In'a Pathen ahoukhom jiuvin, Pakai anjon jong dingin in'ah akikhom jiuvin, chule kipah tah le hongphal tah in an ana nekhom jiuvin ahi.  
47 Abonchauva Pathen avahchoi jing laiyu le mijouse lungdeiya thanom tah a aum jing laiyun, aniseh in Pathen'in huhhing'a um ho chu amaho lah a chun abe jing tan ahi.    

Elbai khat suhdam a um 
 

1 Nikhat Peter le John chu nilhah lang taokhom phat in, hichu nidan thum don ahin, Hou-In'ah achelhon'in ahi.  
2 Hou-In ahung nai lhontah chun apen a pat a elbai mikhat ahin polut un, ama pa chun Hou-In'a cheho jouse kom'a akithum theina dinga niseh le Hou-In Kotkha Hoi atiu mun'a chu akoi jiu ahi.  
3 Hiche mipa chun Hou-In'a lut kigo Peter le John amu phat chun sum themkhat neipe lhon'in tin athum tan ahi.  
4 Peter le John in amapa chu ave changmel lhon'in, hichun Peter in amapa kom'a chun, “Neive lhon'in” ati.  
5 Hichun elbaipa chun sum themkhat beh mu ding kinem in amani chu lunglut tah in avelhon tan ahi.  
6 Ahin Peter in “Nang dingin Dangka le Sana kanei poi, ahinlah kaneisun penge, Nazareth Jesu Christa minin dingin lang lam jot in.” ati.  
7 Chuin Peter in elbaipa chu akhut jet in atuh in akithopi in akai ding tan ahileh, mipa kengphang le a ahkhomit chu apettah chun adamtan chule athahatdoh tan ahi.  
8 Chuin akichomin akengphang in adingdoh in lam ajot pantan, amani chutoh Hou-In sunga alut in avahlen, akichomin, chule Pathen avahchoi tan ahi.  
9 Mi jousen elbaipa lamjot chu amu uvin, Pathen avahchoi chu aja uvin ahi.  
10 Chuin miho chun Hou-In Kotkha Hoi a touva khutdopa ahi chu ahetdoh phat un kidang asauvin adatmo lheh jeng'un ahi.  
11 Hiche pa chun Peter le John atuhchah kheh laitah chun mipi jouse chun kidang asa behseh jeng uvin, Solomon Kempum atiuva chun ahung lhai khomun ahi.   

Mipi henga Peter thusei 
 

12 Peter in chutobang phat gomkom amutah chun mipi ho chu adonbut in, “Vo Israel mite,” hiche chung changa hi ipi kidang nasah uham? Ipi dinga keihon keiho thahat le houdih vanga hiche pa hi lam kajotsah dan uva na ngaito uva neivet vet jeng'u ham?  
13 Ajeh chu Abraham, Isaac le Jacob Pathen, ipu ipateu Pathen chun alhacha Jesu choiatna dinga hiche hi abol ahi. Hiche Jesu chu nang hon napam paiyun, Pilate in lhadoh dinga agotlai in jong nang hon ama khut ah napedoh un ahi.✡  
14 Nanghon hiche thengtah le chondihtah pa sangin, tolthatpa joh na lhadoh pehna dingun nathumun ahi.✡  
15 Nang hon hinna bulpi chu nathat un, ahin Pathen'in thina a kon'in akaithou kittan, chule keiho hi hiche thutah hetoh chu kahiuve!  
16 Jesu min'a tahsan vanga hiche pa hi damah ahin, chule tumasanga iti dammo ham jong nahet u ahi. Jesu min'a tahsanna chun namitmu tah uva adamsah ahi.  
17 Sopi te ho, nangho le navaipo teuvin Jesu nabol nau hi hetlouva nabol'u ahi kahenai.  
18 Ajeh chu Messiah thohgim ding thudol, themgao hon ana sei masahsa chu Pathen'in aguilhun sah ahi.  
19 Tun na chonset lung heiyun lang Pathen lama hung kile hei kit un, chutileh na chonset nau thehngima um ding,  
20 Pakai angsunga konna kiledohna phat hunglhung thei kit a, chutengleh nangho dinga agotsa Jesu Christa chu naheng uva ahinsol kit ding ahi.  
21 Ajeh chu Pathen'in phatsot apat a Themgao thengho ana seidoh sah akitepna banga, ama chu thil jouse akiledoh sah kit phat hung kah a van'a umden ding ahi.  
22 Mose’n “Pakai na Pathen uvin keima eitundoh banga hi nangho dinga nasopi teu lah a khat themgaova atundoh ding ahi; ama chun najah uva thu asei jouse chu nangai dingu ahi.✡  
23 Chule koi hijongleh chuche themgao thusei ngailou chu Pathen mite lah a konna kisumanghel ding ahi,” anati.✡  
24 “Samuel khanga pat themgao jousen tukhanga thilsoh umchan jouse ana seiyun ahi.  
25 Nangho chuche themgao ho leh Pathen'in naputeu napa teu atepna thutep chate chu nahiu ahi; ajeh chu Pathen'in Abraham kom'a chu nangma chilhah a konna vannoi leiset phung jouse phatthei chang ding ahi, tia ana tepsa ahi.✡  
26 Pathen'in alhacha Jesu akaithou kit jou chun, na chonset nau lampia konna nahung kilekitna ding ule phatthei nachan theina ding uva nangho Israel mite henga ahinsol masatpen ahi,” ati.    

Lamkai ho kikhopna a Peter le John 
 

1 Peter le John in mipi ho henga thu asei jing lai lhon'in, Thempu ho le Hou-In vengbit a pang vaipo, chuleh Sadducee ho themkhat chun lungphamo tah in ahung kimaitopi uvin,  
2 Peter le John in Jesu vanga thokitna aum'e tithu ahil lhon jeh chun hiche lamkai ho chu alung phamo lheh jengun ahi.  
3 Chuin amani chu amanun, nilhah lam ahiphat in ajing khovah kah chun songkul'a akhum tauvin ahi.  
4 Ahin athuhil lhon jaho lah a mi tamtah chun athuhil lhon chu atahsan tauvin ahileh numei chapang simlouvin tahsan mi sangnga aval tauvin ahi.  
5 Chuin ajing nikho chun, avaipoteu le a upateu chule danthu sunho chu Jerusalem'a akikhomun ahi.  
6 Ama ho lah a chun Annas Thempu Chungnung jaonan Caiaphas, John, Alexander, chuleh Thempu Chungnung insung mite dang jong aumun ahi.  
7 Chuin amaho angsunga chun solchah teni chu ahin puilut un thudoh aneiyun, “Ipi thaneina, ahilouleh koi min'a hitobang thil hi nabol lhon ham?” tin adongun ahi.  
8 Chuin Lhagao Theng dimset pumin Peter chun adonbut un, “Vaipo ho leh Upate ho,  
9 Elbaipa chunga thilpha kabol jeh lhona thudoh neibol'u ham? Elbaipa hi iti dam ham nahet chet nomu ham?  
10 Nangho le Israel chate jouse dingin kicheh tah in naseipeh uving kate, nanghon thingpel chunga nakhetbeh uva ahivanga Pathen'in thina a konna akaithoukit, thaneitah Nazareth Jesu Christa min'a dama ahi.  
11 Ajeh chu Jesu thudol'a Pathen Lekhabun hiti hin aseijin ahi, nangho insahon nadeimo uva napaiyu song aninga apipena panga chu ama hi ahi.✡  
12 Chule koima danga huhhingna aumpoi, vannoiya huhhing'a iumna diu min dang amin dang Pathen'in eipe pouve,” ati  
13 Chuin vaipo ho chun Peter le John hansanna chu amu uvin adatmo lheh jengun ahi. Ajeh chu lekha themlou le jilna neimi ahi lhon lou chu aheuvin chule Jesu to ana umkhom ahi lhon jong aheuvin ahi.  
14 Ahin akiboldam mipa alailungtah uva adin amujeh u chun, vaipo ho chun seibe ding ahe tapouvin ahi.  
15 Chuin kikhop khomna in'a konna potdoh dingin Peter le John chu thu apeuvin, chuin amaho le amaho chu akihouvun,  
16 “Hiche miteni hi i-ilo dingu ham? Thil bolmo kidang abol lhon la inelthei pouvin, chule Jerusalem'a mijousen jong ahen,  
17 Ahin Jesu min'a thu ahiljomkit lhon louna dingin gihsalna neiyu hite,” akitiuvin ahi.  
18 Chuin Solchah teni akoulut kit un, Jesu min'a thu ahilkit lhon louna dingin thu apeuvin ahi.  
19 Ahin Peter le John in adonbut lhon'in, “Pathen thu ngailouva nangho thujoh kangai diu chu Pathen'in deijonte tia nagel uham?  
20 Kamu jouseu le kajah jouseu sapphong ding hi kangah thei lhon louding ahi,” ati lhon'in ahi.  
21 Chuin ama hon agihsal kit un achainan alhadoh tauvin ahi, ajeh chu mipi tamtah jeh a chu asuhgim theilou u ahi. Mijousen Pathen avahchoiyun ahi.  
22 Ajeh chu kum somli elbaipa kiboldamna chu bolmo thil kidangtah ahi.   

Hansanna dinga Jesu tahsan ho atao u 
 

23 Chuin alhadoh jou jouvun, Peter le John chu tahsan chate kom'a ahung kile lhon'in thempu ho leh upate hon asei jouseu chu asei lhon tan ahileh.  
24 Akom uva Peter le John thusei ajah jah u chun tahsan chate jouse chun okhat tah in Pathen kom'a hiti hin atao tauvin ahi. “Vo thaneipen Pakai, Van le leiset, twikhanglen le asunga thil um jouse hinsempa,✡  
25 Nangin Lhagao Thenga kapuluiyu nalhacha David kam'a ‘Namtin vaipi ibola lunghanga hiuvem? Chule ibola mihon mohthil angaitou ham?✡  
26 Leiset chunga a lengteu galsat din akigong chaiyun, a Pakai le a Christa dou dingin avaipoteu akikhomui’ tia nasei sah ahin,  
27 Atahbeh in hiche khopi sunga hin alhungtai! Ajeh chu Herod Antipas, gamvaipo Pontius Pilate, chidang namdang te le Israel chate jouse chu nangma thaonusa nalhacha theng Jesu dou dingin akitho khom sohkei tauvin ahi.✡  
28 Ahinlah abol jouseu hi nangma lungcham tah a bol dinga umsa ahi.  
29 Chuleh tun O Pakai, amigihsal nau hi ngaiyin lang na lhachate hin nathu kasap phongna diuvin hansanna lentah chu neipeuvin.  
30 Na midamsah theina thahat toh thon nakhut hinlhaang inlang, nalhacha theng Jesu minin melchihna le bolmo kidang dang bol uhen” atiuve.  
31 Hitia atao jouvun, akikhop nau in chu ahung kilingin, abonchauvin Lhagao Theng adimset un, hangsan tah in Pathen thu alhangsamun ahi.   

Tahsan chaten thil anei khom u 
 

32 Chuin tahsan chate jouse chu lungkhat le thakhat ahiuvin, koiman jong anei chu keiya tum ahi tilouvin, anei jouseu abonchan aneikhomun ahi.✡  
33 Solchah ho chun thaneitah in Pakai Jesu thokit thudol chu a hettohsah jiuvin, chule Pathen phatthei bohna lentah chu amaho chunga aum tan ahi.  
34 Amaho lah a chun alhasam angaicha anaum pouvin ahi ajeh chu gam leiset le in neihon ahinjoh un,  
35 asum chu solchah ho kengbul'a ahin choiyun alhasam angaicha ho chu anahop peh jiuvin ahi.  
36 Chuin Joseph, solchah hon Barnabas asah u (hichu lungmon konna chapa tina ahi) chu Levi phungmi Cyprus twikol gam mi ahi.  
37 Amapa chun lou munkhat anei chu ahinjoh in asum chu solchahte kengbul'a ahin choiyin ahi.    

Ananias le Sapphira  

 5


1 Ahin Ananias kiti mipa khat ana um'in ama chun ajinu Sapphira to agou themkhat ajoh lhon'in,  
2 Asum kehkhat chu solchah ho henga ahin choi lhon'in, abona kahin choi lhon ahitai ati lhon'in adangse chu ajinu toh kinopto in akikoi den lhon tan ahi.  
3 Chuin Peter chun aseijin, “Ananias ipi dinga nalungthim chu Satan nalodimsah hitam? Lhagao Theng najoulhep in nasum akehkhat nanga dingin nakikoi tai.  
4 Nagouthil chu nanga ahi, joh ding le joh louding jong nangma thu ahi, najoh jouva jong asum chu nanga ahin, pehdoh ding le pehdoh louding jong nangma thu ahi. Ipi dinga hitobang hi nabol hitam? Hiche hi keiho nei joubol nau ahipon Pathen najou bolna joh ahi” ati.  
5 Hiche thu chu Ananias in ajah jah chun lhonglaiya chun alhun athitai, chuin hiche thu ajapha jouse chu akicha thei lheh tauvin ahi.  
6 Chuin khangdong phabep ahungdoh un ponin atomun vui dingin apodoh tauvin ahi.  
7 Nidan thum vel che jouvin, thilsoh imacha hepha louvin ajinu chu ahungin,  
8 Chuin Peter in adongin, “Hiche sum hi najipa toh nagam mana namu lhon chu hitam?” atileh amanun jong “Henge hichu kagam man lhon ahi,” ati.  
9 Chuin Peter in aseijin, “Ipi dinga nani tah lhon'a Pakai Lhagao napatep lhona hitobang thil phalou hi nabol lhon hitam? Najipa vuiya che gollhang hon kotphung ahinpha tauvin ahi, chule nang jong naputdoh diu ahitai,” ati.  
10 Apettah chun lhonglaiya chun alhun athipai tan ahi. Gollhang ho ahunglut un ahileh amanu athisa anaum chu amu uvin chuin apodoh paiyun ajipa kivuina kom'a chun aga vui tauvin ahi.  
11 Chuin Houbung pumpi le athu japha jouse chunga kichatna lentah achutan ahi.   

Solchah hon melchihna thil tampi abol'u 
 

12 Chuin solchah ho chun miholah a chun melchihna le thil kidang tampi abolun, tahsan chate jouse Hou-In a, Solomon kempum kiti mun'a chun niseh in akikhom jing tauvin ahi.  
13 Ahin mipi hon amaho chu amusang lheh vangun alah uva jaoding chu angam pouvin ahi.  
14 Hijeng jong le tahsan chate chu Pakai henga hung akibe jing jengun, numei le pasal akibe jingun ahi.  
15 Solchah ho natoh jeh chun miho chun Peter avale kom le alebeh achung uva achuh khah na ding tin damlou ho jouse chu lamlen dunga ahin podoh uvin lupna le pheh chunga alupsah un ahi.  
16 Jerusalem kimvela khopi hoa kon chun mipi ahung khomun damlou ho le lhagao boh vop ho ahin puiyun ahileh abonchauvin adam sohkei uvin ahi.   

Solchah ho chunga gimna lhung kit 
 

17 Chuin Thempu Chungnung leh aloite Sadducee ho chu thangset nan adimset un ahi.  
18 Chuin solchah ho chu amanun songkul'a chun ahen tauvin ahi.  
19 Ahin janin Pakai Lhagao ahungin, akihennau songkul kot chu ahongdoh in solchah ho chu apuidoh in,  
20 “Hou-In a cheuvin lang miho kom'a hiche hinna thu hi gaseipeh tauvin,” ati.  
21 Chuin ajing khovah in solchah ho chu Hou-In'a alut un, Pakai Lhagaovin akom uva aseipeh bangun ahil tauvin ahi. Chuin Thempu Chungnung chu atohkhompi chengtoh ahungin, Israel te lah a a upahou le hou vaipoloi ho chu akou khomun, chuin solchah ho chu achungthu u kholchen dingin songkul'a kon'in aga puidoh sah un ahi.  
22 Hou-In ngah a pang sottol leho chu songkul'a ahungun ahileh, songkul'a chun koima anaum tapon ahi, chuin amaho akile uvin houvaipo ho henga chun thil umchan chu aseiyun,  
23 “Songkul kot chu kikhah detchet a angah ho chu apama ding ahiuvin, ahin songkul kot chu ahon uva ahile asunga chun koima ana umpon ahi!” atiuve.  
24 Chuin Hou-In ngahho lah a lamkaipa le thempu pipuho chu alungboi lheh jengun, ipi khat ahungsoh tadem tin adatmo lheh jengun ahi.  
25 Chuin mikhat ahungin kidang satah in, “Songkul'a nakhum u miho chu Hou-In'a ading uvin miho thu ahil uve,” ahung tin ahi.  
26 Chuin Hou-In ngah a pang sepai lamkaipa leh asepai te chu acheuvin solchah ho chu aga manun, ahin ajokhat le mipi ho chun songin eisep unte tin boina sem louvin oltah in agabol'un ahi.  
27 Chuin solchah ho chu hou vaipoloi angsunga ahin puilut un, amaho chu Thempu Chungnung in thu adongun,  
28 “Hiche mipa min chun thu hilkit tahih un tia hakhama kakham nahilou uham? Ahinlah nathuhil'u Jerusalem nadip soh un hiche mipa thina chung changa hin keiho neimoso go uve,” atin ahi.✡  
29 Ahin Peter le solchah ho chun adonbut un, “Keihon mihem thuneiho sanga Pathen thu kangai joh dingu ahi.  
30 Ipu ipateu Pathen chun thingpel chunga na khaisang uva nathau Jesu chu thina a konna akaithou kit ahi.  
31 Ahin ama chu Pathen'in Pakai leh Huhhingpu dinga achoisanga akhut jetlama atousah ahitai. Chule hiche hi Israel chate chonset lungheina ding le ngaidam channa dinga abol ahi.  
32 Keiho hi hiche thudol hettohsah chu kahiuvin, chuleh athua nungho dinga Pathen'in apeh Lhagao Theng jong chu ahi,” atiuvin ahi.  
33 Chuin hiche kisei ajah phat un hou vaipoloi ho chu alunghang doh jah un tha ding lung agel tauvin ahi.  
34 Ahin hou vaipoloi lah a mikhat, Pharisee mi amin Gamaliel, amapa chu hou danthu them le mijousen ajabol mikhat ahin, ading doh in miho chu chomkhat pam langa soldoh dingin thu apen ahi.  
35 Chuin aman aloite henga chun aseijin, “Nangho Israel mite, hite ho chunga bol ding nagot uhi chingtheiyun!  
36 Tu masang chun Theudas kiti mikhat ana um'in, ama chu milen khat bangin ana um'in ahile mihem jali valin anung ana jui un ahi, ahin ama chu ana that un ahileh anungjui ho chu lamchom cheh a ana vah cheh gamun, abol atoh hou jouse imalou asohtan ahi.  
37 Amapa jou chun hichu min kisut lai ahin, Galilee mi Judas kiti mikhat anaum kit in ama jong chun anungjui mitampi ana neiyin, ahin athat kit un ahile anungjui ho jouse chu ana kithecheh kit tauvin ahi.  
38 Chuti ahijeh chun hiche mite hi ima lohih un, moh lha-ong uvin, ajeh chu ama hon angaito uva abolgot uhi amaho lungchama ahile chomkhat jou le hung mang pai ding ahi.  
39 Ahin Pathen a konna ahileh na suhmang joulou dingu, nangho le nangho Pathen toh kidoubep nahilo dingu ahi!” ati.  
40 Chuin ama thumop chun akilol tauvin, solchah ho chu akouvun ajep uvin, chujouvin Jesu min'a thu aseikit tahlouna dingun agihsalun alha tauvin ahi.  
41 Chuin solchah ho chu hou vaipoloi angsunga kon chun apotdoh un, Jesu min'a suhgima aum jeh uchun akipah lheh jengun ahi.  
42 chule aniseh in Hou-In le ainson tin'ah “Jesu chu Messiah ahi,” tichu ahil'un asamphong jom jingun ahi.    

Lhacha dinga mi sagi kilhen 
 

1 Ahin aniseh a atahsan akibe jing phat in alah uva phunnoina le kilunglhaito louna aumdoh tan, hichun Greek pao tho atahsan ho chun Hebrew pao tho atahsan hon niseh a neh le chah kihopna a meithaiho akhohsah pouve tin aphunnoi tauvin ahi.  
2 Chuin solchah som le ni ho chun atahsan ho chu abonchauvin akoukhom uvin, “Keiho solchah ho hin Pathen thuhilna a phat kaman diu ahin neh le chah a hi kaboi louding dol u ahi.  
3 Hijeh chun sopi te ho, nang hon jaumtah, lhagao le chihna a dim mi sagi lhengdoh uvin lang amaho chu neh leh chah a mo kapohsah dingu ahi.  
4 Chutileh keiho solchah ho hin taona le Pathen thuhil'a phat kaman thei dingu ahi,” atiuvin ahi.  
5 Abonchauvin hiche lunggel chu pha asauvin chuin, Stephen (tahsanna le lhagaova dim mipa), Philip, Procorus, Nicanor, Timon, Parmenas, le Antioch mi Nicolas (Judah te tahsana sang masaloi) ho chu hiche panmun loding chun alhengdoh tauvin ahi.  
6 Chuin hiche mi sagi kilhengdoh ho chu solchah ho henga ahin puilut uvin ahileh solchah hon achung uva khut angamun ataopeh tauvin ahi.  
7 Chuti chun Pathen thu chu amachal jingin atahsan mi hatah in akibe jingin, chule Judah te thempuho jong tamtah ajau uvin ahi.   

Stephen amat u 
 

8 Chuin Stephen chun, Pathen lungsetna le thaneina dimset in thil kidang le melchihna tampi mipi ho masanga abol in ahi.  
9 Ahin nikhat chu chamlhat miho kikhop khomna a kon'in mi phabep, amaho chu Cyrene, Alexandria, Cilicia, le Asia gam'a konna Judah mi ahiuvin amaho chu ahungun Stephen chu ahung kinelpi tauvin ahi.  
10 Ahin Stephen in chihna le Lhagao dimset puma aseidoh thucheng anga chun koima adingjou pouvin ahi.  
11 Chuin ama hon mipi themkhat atildoh un amaho kom'a chun Stephen in “Mose le Pathen ataitom,” thu kajauve atiuvin ahi.  
12 Hiche asei uchun mipi chu alung handoh sah-uvin, chuin upaho leh houdan thuhil ho chun Stephen chu aman uvin vaipoloi anga ahin puilut un ahi.  
13 Chuin jouthu hettohsahna asemun, “Hiche mipa hin Hou-In theng douna le Mose dan dounan thu aseijin,  
14 Chule Nazareth Jesu chun Hou-In hi ahin suhchim ding chule Mose'n eipeh u dan jong akhel ding ahi” tia asei kajauve, atiuvin ahi.  
15 Hiche pettah chun vaipo loiho jouse chun Stephen chu ave sohkeiyun ahi, ajeh chu Stephen maiso chu vantil ho mai banga vahset ahi.    

Stephen in kihkonna a thu asei 
 

1 Chuin Thempu Chungnung chun Stephen chu adongin, “Hiche hehna thu ho hi dih em?” ati.  
2 Chuin Stephen in adonbut in, “Sopite le Pate ho ngaiyuvin, Ipuluiyu Abraham Haran a achen masang, Mesopotamia gam'a aum laiyin Loupi Pathen chu ahenga ana kilah in,✡  
3 Hitin ana seiyin ahi, ‘na penna gam leiset le na insungmi hin dalhan lang, keiman kavetsah ding gam leiset a hungin’ ” ati.  
4 Chuin Abraham'in Chaldea gam ahin dalhan apa thikah in Haran a ana chengin, chujouvin tua na chennau gamsunga hin ahin puilut in ahi.✡  
5 Ahinlah Pathen'in akengto ngapna ding kham gambeh neocha jong ana pepoi. Ahin Abraham'in chapa anei loulai vang'in nikhat le ama le ason achilhah ten hiche gam hi alo dingu ahi tin Pathen'in ana thutep in ahi.✡  
6 Chuleh Pathen'in aseikit in nason na chilhate jong migama kum jali sohchang le bolgima um dingu ahi✡  
7 Ahin soh a kai nam mite chunga keiman thu katan ding, achaina le hiche gam'a hi hung kile kit uva keima eihou kit dingu ahi ati.✡  
8 Chule Pathen'in jong Abraham chu cheptan a kitepna thu anapen, chuin Abraham'in achapa Isaac ahin phat in aniget nin chep anatan in, chule hiche kitepna chu Isaac in jong Jacob ahina, chuleh Jacob in apului u som le ni alhin chan geiyin jong ahin boljom jingun ahi.✡  
9 Chuin hiche puluiho chu asopi pau Joseph chunga ana thangthip uvin, hijeh chun Egypt gam'a soh dingin ana johdoh uvin ahi. Ahin Pathen'in ana umpi jingin,✡  
10 Gentheina ho jouse a kon'in ana huhdoh in Egypt lengpa Pharaoh angsunga lungsetna anapen ahi. Chule Pathen'in Joseph chu kidangtah chihna anapen hijeh chun Pharaoh in Joseph chu Egypt gam pumpia vaipon ana pansah in chuleh aleng inpia jong mopon ana pansah in ahi.✡  
11 Ahin Egypt gam le Canaan gamsunga kel ahunglha tan ahileh gentheina sangtah ahunglhung tan hijeh chun ipuilui teu jong neh ding nei louvin anaum un ahi.✡  
12 Chuin Jacob in Egypt gamsunga neh aum nalaiye ti ahet phat in achate ipuilui teu chu neh cho dingin asolin ahi.  
13 Anivei channa a anache uchun Joseph chu asopite henga ana kiphongin chuin asopite chu Pharaoh henga ana puilut in ahi.✡  
14 Chuin Joseph in mi asolin apa Jacob le a insung mite somsagi le nga ho chu ahenga dingin aga kousah tan ahi.✡  
15 Chuin Jacob chu Egypt gam'a anache in athitan ahi chule ipului teu jong anathi tauvin ahi.✡  
16 Chun alongdamsau chu Shechem a ahin pouvin Abraham'in Hamor chapa te kom'a ana chohna lhanmun'a chun avui tauvin ahi.✡  
17 Pathen'in Abraham kom'a athutep guilhunna ding phat anaitah jeh chun miho chu Egypt gam'a chun hatah in apungun.✡  
18 Ahin Joseph hephalou lengthah khat Egypt lengvaipoa ahung pan phat in,  
19 Hiche lengpa chun imiteu chu duha in abolin asugentheiyin chule achasen ho'u chu athina dingin anu le apa teu chu hunam'in ana paidoh sah in ahi.✡  
20 Hiche phat laitah chun Pathen mitvet a chapang hoitah Mose chu ana pengin, anu le apan inmun'ah lhathum hoitah in anasin lhon'in ahi.✡  
21 Chuin anu le apan Mose chu apaidoh lhon tan ahileh Pharaoh chanun ana kimudoh in ama cha bang bangin ahin vahkhang tan ahi.✡  
22 Chuin Mose chu Egypt gamsung chihna ho jouse ahilun ahile ama chu thusei le natoh a thahat tah a hung hitan ahi.  
23 Chuin Mose chu kum somli ahung hi phat hin nikhat chu asopite Israel te chu aga vetan ahile,✡  
24 Egypt mipa khat in Israel mikhat alamlou tah a abol chu amun chuin Mose chu ahungin Israel mipa chu ahuh in Egypt mipa chu athat tan ahi.  
25 Mose chun hiche Israel mite chun Pathen'in keiho huhdoh dinga eihin solpeh ahi ti geldoh nauvinte tia anagel vang chun Israel mite chun ana geldoh pouvin ahi.  
26 Chuin ajing nikhon amite agavet a ahileh, Israel mini ana kina lhon'in hijeh chun aman jong chamna nasem kigon hiche miteni kom'a chun “Nangni sopi khat nahi lhon lou ham? Ipi dinga nakinah lhon ham?” atin ahile,  
27 mikhat pa chun Mose chu ahin sondoh in, kon keiho chunga vaihom le thutana napan sah ham? tin ahin dongin,  
28 “Janhia Egypt mipa khat natha banga chu keima jong neitha got ham?” atin ahi.  
29 Chuin Mose’n hichu ajah phat chun, Egypt gam'a kon'in ajamin Midian gam apemin hiche mun'a chun chapa ni ahingin ahi.✡  
30 Chuin kum somli jouvin Vantil hamboh meikongin Mose chu Sinai mol toh kinai gamthip a chun ana kimupi in,✡  
31 Chuin Mose’n hichu amun athilmu chu kidang asah in, achenaiya agavet kigot le Pakai awgin chun ahin kouvin,  
32 “Keima napului teu Pathen kahi, Abraham, Isaac, Jacob Pathen kahi,” ahin tin ahile Mose jong akicha behseh jengin ave ngam tapon ahi.  
33 Chuin Pathen'in aseijin, “Na kengchot sutlhan ajeh chu na dinna mun chu muntheng ahi.  
34 Egypt gam'a kamite gentheina kamu tan, akanau aw kajan ahuhdoh dinga hung kumlha kahitai, hijeh chun tun keiman nangma hi Egypt gam'a ka nungsol kit nahi,” ati.  
35 Chuin “Kon keiho chunga vaihom le thutana napan sah ham?” tia asanlou pau chu, Pathen'in hamboh lah a konna akimusah vantil jal chun vaipo ding le thutan dingin Pathen'in Mose chu alesol kit in ahile.✡  
36 Mose'n thil kidang le melchihna tamtah pumin Israel te chu Egypt gam'a kon'in ahin puidoh in twipisan le gamthip chu kum somli sungin ahung galkaiyun ahi.✡  
37 “Chuin Mose ama tah in Israel te kom'a anaseijin, Pathen'in keima tobang themgao khat nangho lah a konna asodoh sah ding ahi,” ati.✡  
38 Mose chu gamthip a ipului teu toh Pathen mite kikhop khomna a anaum khomin, Sinai Molchunga valtil in thu aseipeh chun, khonunga eiho jouse pehson dingin hinna thu eina lahpeh uvin ahi.✡  
39 Ahinlah Ipului teu chun Mose thusei ana ngai pouvin Egypt gam'a kinung le ding ana deijo un ahi.  
40 Ipuilui teu chun Aaron kom'a aseiyun, “Eilamkai thei dingu pathen lim themkhat nei sempeh un ajeh chu Egypt gam'a konna eihin puidoh pau Mose hi iti hitam kahe tapouve,” atiuvin ahi.✡  
41 Chuin bongnou toh kilou milim khat asem uvin, hiche milim henga chun kilhaina gantha asem uvin, athilsem uchu akipapi uvin ahi.✡  
42 Chuin amahoa kon'in Pathen akihei mangin, Van'a ahsiho chu a pathen'u hi dingin adalha tan ahi! Chuin themgao lekhabun asei “Vo Israel kum somli gamthip a natham laiyuva nahin choiyu kilhaina gantha le thilto ho chu keima henga ding ham?✡  
43 Ahipoi, nang hon Molech ponbuh le pathen Rephan ahsi hou dinga alim na semthu u chu napo le ji bouvui, hijeh a chu nangho Babylon gamsung chan a soh a kasol ding nahiuve,” ati.  
44 Ipului teu chun gamthip noija chun Houbuh chu ana pole un Pathen'in Mose henga ana musah lim bang-bang chun ana tungdoh ji un ahi.✡  
45 Kum phabep jouvin Joshua lamkaina a ipului teuvin hiche gam'a konna Pathen'in ana nodoh ho khopi mun analo uchun Pathen Houbuh chu ana polut un Leng David khang chanin ana um'in ahi.✡  
46 David chu Pathen mitmun deium ana chang'in, a-itih a Jacob Pathen chenna ding Hou-In sahna dingin ana thumin ahi.✡  
47 Ahin hiche Hou-In chu Solomon in ana tungdoh in ahi.✡  
48 Hijeng jong le hiche khut a kisa Hou-In a chun Chungnungpen Pathen chu achengpoi tin, Themgaovin aseiye.  
49 “Van ka laltouna ahin leiset kakengto ngapna ahi, chutobang chenna ding inpha chu nei sahpeh thei ding ham?” tin Pakai chun adongin ahi.✡  
50 Van le leiset ania kakhut a kasem hilou ham? tia asei banga chu.  
51 “Nangho mi louchalte, thutah a dinga alungthim le ana ngong te ho, a imatih chana Lhagao Theng na doudalu hilou ham? Hichu na pului teuvin ana bola nang hon jong nabolu ahi.✡  
52 Napului teuvin ana bolgim lou themgao khat umem? Chondih tah Messiah hung ding thu ana sei masaho chu ana that un ama tah jong na matsah un na that un ahi.  
53 Chule Vantil a konna nalah son u Pathen danthu jeng jong henasa san nanit pouvin ahi,” ati.   

Stephen songa aselih u 
 

54 Stephen in athemmo nau thu asei chun Judah te lamkai ho chu alunghan sah lheh jengun chuin ama chu akhuttum ajel khumun ahi.  
55 Ahin Lhagao Theng dimset in Stephen chun vanlam aven ahileh Pathen loupina le Jesu Pathen khut jetlam jabolna mun'a adin chu amun ahi.  
56 Chuin aman amaho jah a, “Ven vankot akihona chule Pathen khut jetlam jabolna mun'a mihem chapa adin kamui,” ati.  
57 Chuin ama hon akhut un anakol akisip un apengjah un ama chu anokhum jengun,  
58 Khopi pamlanga akaidoh un songin asep un, chuin ama themmo chansah ho chun avon chu asut un Saul kiti khangdongpa kengbul'a chun akoiyun ahi.  
59 Chuin songa ase pettah un Stephen chu ataovin, “Pakai Ka lhagao lan,” ati.  
60 Chuin abohkhup in apengjah jengin, “Pakai abol ho jouseu hi amaho chonset in simpeh hih-in,” atin hiti chu athitan ahi.    

Saul in tahsan chate asuh genthei 
 

1 Saul jong chu Stephen kitha amittah a muho lah a khat ahin, ama tah in jong aphatsah ahi. Chuin hiche nikhoa kipat chun Jerusalem'a Houbung suhmangna dingin suhgentheina lentah ana kipan tan ahile Solchah ho tailou tahsan chate jouse chu Judea le Samaria gam'a ana kithe cheh tauvin ahi.  
2 Chuin Pathen a dinga kipumpeh mi themkhat in Stephen chu lunghem tah in ana vuiyun ahi.  
3 Ahin Saul chu achelen Houbungho chu ana sugentheiyin, a intin a alut in numei pasal akaidoh in songkul'a ana seplut jin ahi.✡   

Samaria mi phabep in tahsanna nei 
 

4 Ahinlah akithecheh tahsan chate chun achena lam lam uvah Jesu thudol Kipana Thupha chu alhangsam le tauvin ahi.  
5 Vetsahnan, Philip chu Samaria khopi sunga analut in miho kom'a Messiah chu ana samphong in ahi.  
6 Chuin mipi chun Philip thusei chu lunglut tah in ana ngai uvin ahi.  
7 Chuin lhagao boh tampi anodoh in ahileh amaho chu apeng uvin apotdoh tauvin chule lhangthi le elbai tampi jong aboldam in ahi.  
8 Chuin hiche khopi achun kipana lentah alhung tan ahi.  
9 Chuin Simon kiti doithem mikhat hiche gam'a chu kumsotpi anaum a ahin, ama chun milen khat kahi tia Samaria mite chu kidang satah a ana umsah ahi.  
10 Mijouse aneova pat alen chan geiyin hiche pa chu “Milen khat-Pathen thahat” tia aseiyu ahi.  
11 Chule ama chun adoiya konna phat sottah kidang satah a anaum sah jeh u chun ama hon asei jouse chu abonchan angai jiuvin ahi.  
12 Ahivangin mipi ho chun Philip in Pathen Lenggam thu le Jesu Christa min'a thupha asei chu atahsan tauvin, hijeh chun numei pasal tampi twiyin baptize achang tauvin ahi.  
13 Hichun Simon jengin jong atahsan in twiyin baptize achang tan, chule Philip chena channa anung ajuitan, Philip in melchihna le thil kidang lentah tampi abol chu kidang asalheh jengin ahi.  
14 Chuin Jerusalem'a um solchah hon Samaria miten Pathen thu asang tauve ti ajah phat un Peter le John chu asol tauvin ahi.  
15 Chuin alhun lhun lhon'in hiche tahsan thahho chu Lhagao Theng achanna dingun atao tauvin ahi.  
16 Chule tahsan thahho chunga chu Lhagao Theng hung loulai ahi, ajeh chu amaho chu Jesu min'a bou baptize chang nalaiyu ahi.  
17 Chuin Peter le John in hiche tahsan thahho chunga chu khut angap lhona ahileh amaho chu Lhagao Theng achang tauvin ahi.  
18 Chuin Simon in Solchah ho khutngap jeh a miho Lhagao Theng achan u chu amun ahileh aman jong sum peh a hiche thahat chu kichoh ding agon,  
19 “Kenjong hiche thaneina hi neijing kate chutile kenjong miho chunga khut kangap teng amaho jong Lhagao Theng chang dingu ahi!” ati.  
20 Chuin Peter in adonbut in, “Nasum le nangma suhmangin umtha tan ajeh chun Pathen thilpeh hi chohtho dingin na ngaitoi,  
21 Hichea hin nangman chan na neipoi, ajeh chu Pathen mitmun na lungthim adihpoi.  
22 Hijeh chun na chonset lung heiyin lang, Pakai henga tao lechun aman na chonset lungput angaidam maithei ahi.  
23 Ajeh chu nangma hi thangthipna a dimset leh chonset a kihen-oh nahi kamu chen tai,” ati  
24 Chuin Simon chun Peter kom'a, “Hitobang kichat umtah naseiho hi kachunga alhun louna dingin Pakai kom'a nei taopeh in,” ati.   

Ethiopia kon nukisopa 
 

25 Chuin Samaria a photchetna le Pathen thu lhangsapna aneijou lhon chun, Peter le John chu Jerusalem jonin ahung kile lhon'in Samaria kho mun tampi ah ahung kibangpa lhon'in Kipana Thupha ahin lhangsam peh lhon'in ahi.  
26 Philip vang chu Pakai vantil, “Lhanglam a Jerusalem a pat Gaza jotna gamthip a chesuh lampi a khun chetan,” atipeh in ahi.  
27 Chuin akipatdoh in achesuh tan ahileh Ethiopia gouching mikhat akimupin, ama chu Ethiopia lengnu noiya natong lentah nukiso ahin, hiche nukiso chu Jerusalem'a Pathen houva che ahi.  
28 Chule ahung kile lama kangtalaiya hung touva Isaiah themgao lekhabu hi gingtah a ahin sim ahi.  
29 Chuin Lhagao Theng in Philip henga chun ahin seiyin, “Chenlang kangtalaiya khun kilhon khom lhon'in,” ati.  
30 Chuin Philip chun aheng anaiyin ahileh mipan Isaiah themgao lekhabu asim chu ajan, hichun Philip in adongin “Nasim chu ipi kiseina ahi nahet nah em?” atile,  
31 Mipa chun adonbut in, “Eihil ding mikhat aumlou le iti kahet ding ham?” atin ahi. Chuin mipa chun Philip chu akouvin hungin lang kangtalaiya toukhom hite ati.  
32 Chule Pathen Lekhabu sunga asimmun chu hiche hi ahi, “Ama chu tha dinga kikai kelngoi nou bangin akaiyun, kelngoinou amul vouho ang sunga thipbeh chaa aum bangin, ama jong akam keh pon ahi.✡  
33 Akineosahna lamin achunga adih a thutanna aum tapon, koipen'in akhang thusim asei ding hitam? Ijeh inem itile a hinkho chu leiset a konna alahdoh u ahitai.”  
34 Chuin nukiso chun Philip chu adongin, “Themgaopa hin ama chung chang thudol asei ham ahilou le midang khat thudol asei ham nei seipeh in,” atin ahi.  
35 Chuin in Philip jong chuche Pathen Lekhabu mun a konna pansa in Jesu thudol Kipana Thupha chu aseipeh pantan ahi.  
36 Chuin ache che lhon'in ahile twi umna khat ahin phah lhon phat in nukiso chun, “Ven! Hikom'a khun twi aum'e! Baptize kachan mona ding ipi um'em?” ati.  
37 Hijeh chun Philip in, “Nalung naheiya nalungthim pumpia na tahsan pouleh hithei ding nahi,” ati. Chuin aman adonbut in, “Jesu Christa, Pathen Chapa ahi ti katahsan e,” atitai.  
38 Chuin akangtalai lhon chu akham lhon'in, twi lah a chun akumsuh lhon'in Philip in ama chu baptize achansah tan ahi.  
39 Chuin twi lah a konna ahung potdoh lhon chun Pakai Lhagaovin Philip chu alamang tan ahile, nukiso chun Philip chu amupha tapon, ahin alampi a chun kipah thanom tah in achetan ahi.  
40 Chomkhat jouvin Philip chu sahlam a um Azotus mun'a chun akimudoh kit in, hichun aman Caesarea ahin phah chanin Kipana Thupha chu ahin sam phonglen ahi.    

 9

Jesu Christa dinga Saul hinkho kikhel 
 

1 Ahin Saul vang chu Pakai nungjuiho gihsal le that dingin ahai hai nalaiyin, hijeh chun Thempu Chungnung henga achen,  
2 Damascus khopia kikhopna in hoa dingin lekha agathumin, chule koi hijongleh hiche lampi tahsanho jouse chu numei hihen, pasal hijongleh akana Jerusalem ahin lhutna dingin kithopina agathumin ahi.  
3 Hiche tupna nei puma ache laiyin Damascus khopi anaitah chun van'a kon'in phulou helouvin vah in akimvel ahin salin,  
4 Chuin ama tol'a alhun chule “Saul! Saul! Ipi dinga nei bolset ham?” tia kisam aw khat ajan,  
5 Chuin Saul in jong “Pakai nang koi nahim?” tin adong tan ahi. Chuin aw chun ahin donbut in “Keima Jesu, nabolset jingpa chu kahi!  
6 Tun kipatdoh in khopi sunga khun lut in nabol ding ho naki seipeh ding ahi,” ati.  
7 Chuin Saul toh kilhon khom ho chu paopoh loubeh in aum tauvin ahi, ajeh chu Saul kom'a thusei aw chu ajauvin ahin koima la amu pouvin ahi.  
8 Chuin Saul chu tol'a konna ahung dindoh a amit ahasah le kho amu tapon hijeh chun alhon khompi hon akhut in akaiyun Damascus khopi sung alut tauvin ahi.  
9 Chuin khopi sunga chun nithum sungin an nelou twidon louvin aumden tan ahi.   

Ananias in Saul baptize achansah 
 

10 Chuin Damascus khopi sunga tahsan mikhat amin Ananias kitipa chu Pakaijin akimusah in “Ananias!” tin akouvin ahileh amapan, “Hikom'a kaumnai Pakai!” atin ahi.  
11 Chuin Pakaijin adonbut in “Na masanga lampi jangkeiya khun chenlang Judas in'a khun galut tan, chule insunga khu nalut tengleh Tarsus gammi Saul kitipa chu gahol tan ajeh chu ama kaheng'a atao pettah ahi.  
12 Chule hiche pa khun Ananias kiti mikhat ahenga hunga aluchunga khut angap a chutengleh kho amukit ding khu kamusah ahi,” ati.  
13 Ahivangin Ananias in adonbut in “Pakai hiche mipa hin Jerusalem'a tahsan chate kichat umtah a abol genthei thu mi tamtah a konna kajah ahitai,  
14 chule hoilai mun hijongleh nangma min kouho jouse amat a songkul'a akhum theina dinga thempu pipui hon thaneina apeh u ahitai,” ati.  
15 Ahin Pakaijin aseijin, “Chen, ajeh chu Saul khu chidang namdang te le lengho chuleh Israel te henga kathu lhangsam dinga ka lhendoh ahitai,  
16 Chule tua hi kamin jal'a itobang genthei athoh ding ham kavetsah ding ahi,” ati.  
17 Chuin Ananias chu achen ahileh Saul chu amutan hichun aluchunga akhut angamin aseitai, “Sopi Saul, kho namu kitna ding le Lhagao Thenga na dimsetna dinga lampia nakimu sah Pakai Jesu chun nahenga eihin sol ahi,” ati.  
18 Chuin apettah chun lip tobang thil khat Saul mit a kon chun ahung kilehlhan ahileh Saul chun kho amutan ahi. Chutah chun Saul chu akipatdoh in baptize achang tan ahi.  
19 Chujouvin Saul chun an themkhat anen ahileh athahat doh kittan, chuin Damascus khopi sunga tahsan chate kom'a chun nikho phabep aum den tan ahi.  
20 Chule apettah chun Jesu thudol chu asamphong pantan kikhopna in tin'ah, “Jesu chu Pathen Chapa ahi,” tin asam le tan ahi.  
21 Chuin athu lhangsap japha jousen kidang asauvin, “Hiche pa hi Jerusalem'a Jesu seijui ho suhmang ding gopa chu hilou ham?” atiuvin ahi. Chule “Hikom'a hi seijui ho man ding le kanchoma thempu ho henga kai dinga hung hilou ham?” atiuvin ahi  
22 Saul thulhangsap chu ahung thahat cheh cheh jeng tan ahileh Damascus khopia um Juda mite chun Jesu chu Messiah ahi ti avetsahna apeh ho chu aneljou tapouvin ahi.   

Judah hon Saul tha dia anga u 
 

23 Chuche phat chomkhat jou chun Judah mite phabep khat ahung khomun ama chu tha ding agouvin,✡  
24 Ama chu thateina dingin khopi kelkot dunga sun le jan in achanglhi jingun, ahin mihon tha ding agonu thu chu aseipeh un,  
25 Hijeh chun seijui ho mi phabep khat chun jankah in Saul chu boma akhumun khopi bang onglai khat ah khaovin akhai lha tauvin ahi.  
26 Chuin Saul chu Jerusalem ahung lhunin, seijui ho kimupi ding agon ahileh amaho abonun akichauvin ahi ajeh chu seijui dihtah ahi ding chu atahsan lou u ahi!  
27 Chuin Barnabas chun Saul chu solchah ho henga apuilut in Damascus lampia Saul in Pakai akimupi thu le Pakaijin Saul henga asei thu ho abonchan solchah ho henga aseipeh in chule Damascus khopia Saul in Jesu min'a hangsan tah a thu asei jong chu aseipeh in ahi.  
28 Chuin Saul chu solchah ho chutoh aum khom tan, Jerusalem kimvela avahle un hangsan tah in Pakai minin thu alhangsam tan ahi.  
29 Chuin Greek pao tho Judah te toh akinil un ahile Juda miho chun tha ding agouvin ahi.  
30 Seijui hon chuche thu ajah phat un Caesarea lama apuisuh un achenna Tarsus lama asol mang tauvin ahi.  
31 Chuin Judea gam le Galilee gamsung chule Samaria gamsung pumpia Houbung chu mongtah in aum tauvin chule seijui hon Pakai agin jeh u chun athahat cheh cheh uvin ahi. Chule Lhagao Theng in aumpi jeh u chun seijui jong akibe jingin ahi.   

Peter in Aeneas asuhdam 
 

32 Chujongleh Peter chu munkhat a kon'in munkhat ah avahle len chuin Lydda khopia seijui ho vil dingin ahung kumsuh in ahile,  
33 Hikom'a chun Aeneas kiti mikhat langthia kumget jen jalkhun a lumpa chu aga mudoh tan,  
34 Chuin Peter in ajah a “Aeneas, Jesu Christan na damsah ahitai! Thouvin lang nalupna kijeldoh tan,” ati. Chupet tah chun ama adamtan ahi.  
35 Chuin Lydda le Sharon khopi sunga mijouse chun Aeneas in lam ajot a avale chu amu uvin, abonchauvin Pakai lamah ahung kihei tauvin ahi.   

Peter in Tabitha acho hing 
 

36 Chuin Joppa atiu mun a chun seijui mikhat Tabitha (Greek paova Dorcas) atiu chu aumin, amanu chun midang dingin thilpha abol jingin, genthei ho akithopi jingin ahi.  
37 Amanu chu ahung dammo in athitan ahileh atahsa chu asiltheng uvin vui dingin indan chungnunga chun alupsah tauvin ahi.  
38 Ahivangin seijui ho chun Peter chu Lydda kom'a aum'e tithu ajauvin hijeh chun mini asol uvin, Peter henga “Lungset tah in aganna thei penin hungin,” tin aga kousah tauvin ahi.  
39 Chuin Peter chu akouva che teni chutoh ahung kile khomin ahileh ahung lhun lhun chun ama hon Peter chu indan chungnunga chun apuitouvun ahileh insunga chun meithai ho adimset uvin kap pumin a sangkhol hou le von dang Dorcas in adam laiya ana bolpeh hou chu avetsah un ahi.  
40 Ahivangin Peter chun abonchauvin insunga kon chun asoldoh in chuin ama adilsun atahsa alupsah u chu aven “Thoudoh in Tabitha,” tin atao tan ahileh amit ahung hahdoh in, chuin amanun Peter amu phat in ahung toudoh tan ahi.  
41 Chuin aman akhut in akai dingin chule meithai ho le seijui ho chu abonchan akoulut in amanu chu ahingin apetan ahi.  
42 Hiche thu chu khopi sunga akithang soh tan ahileh mi tamtah in Pakai atahsan tan ahi.  
43 Chule Peter chu Joppa mun'a savun sem Simon in'ah nisottah aumden tan ahi.    

Peter le Cornelius 
 

1 Rome te sepai lamkai Cornelius atiu mikhat Caesarea ah ana chengin, ama chu Italia loi atiu sepai jalamkai ahi.  
2 Amapa chu Pathen ngaisah tah le a insung mijouse toh Pathen gingmi ahin; migenthei ho hongphal tah a pejing le Pathen henga tao jing mi ahi.  
3 Nikhat nilhah lam nidan thum donin mu aneijin athilmu achun Pathen vantil khat ahenga ahungin “Cornelius!” ahung tin ahi.  
4 Chuin Cornelius chun kicha tah in aven, “Ipi ham Pakai,” tin adong tan ahi. Chule Vantil chun ahin donbut in, “Nataona le migenthei ho dinga nathilpeh ho chu Pathen'in thilto bangin nasanpeh tai!  
5 Tun nangman mi themkhat solin lang Joppa a um Simon Peter kitipa khu gakousah tan.  
6 Ama twikhanglen panga Simon kiti savun sem mikhat in'ah aum'e,” ati.  
7 Chuin vantil in adalhah lhah in Cornelius chun a insunga lhacha ni le akinbol a pang jing Pathen ngaisah tah sepai ho lah a khat akouve.  
8 Thilsoh jouse aseipeh jouvin amaho chu Joppa ah asol tan ahi.  
9 Ajing nikho in Cornelius thupo ho khopi sung alhun ding konun Peter chu indan chunga tao dingin ahung kaldoh in hichu sunkim don ahi.  
10 Chule ama chu agilkel in, ahivangin aneh ding an asem laitah un ama agaochangin,  
11 Chuin vankot akihona lekha pheng lentah tobang khat aning lia ahung kikhai lhah amun,  
12 Chuin hiche lekha pheng lentah tobang sunga chun ganhing namkim le tol'a vah ganhing chule chunga leng vacha ho aumun,  
13 Chuin aw khat in ahenga ahin seiyin, “Peter, kipatdoh inlang chule kithan lang nen,” ati.  
14 Chuin Peter in adonbut in, “Ahipoi Pakai, ajeh chu imatih chanin keiman Judah te dan thu dungjuiya sathenglou le saboh ka nekhapoi,” ati.  
15 Ahivangin aw chun ahinsei kit in, “Pathen'in asuhthengsa chu athenglou tidan,” ati.  
16 chuti chun thumvei jen kibang chet in mu aneijin chujouvin hetmanlou kah in lekha pheng lentah tobang chu van'a khai touvin aum tan ahi.  
17 Chuin Peter chun gaova athilmu chu ipi kiseina ahidem tia lunggim tah a ana um laitah in Cornelius in ahin sol miho chun Simon in chu ahin holdoh un, amaho chu kelkot ah ana ding uvin,  
18 Amaho chun hiche laiya hi Simon Peter kiti mikhat cheng em tin adongun ahi.  
19 Chuin Peter in gaova athilmu chu ipi ahidem tia ana gel jing laiyin Lhagao Thengin ahenga thu ahin seiyin, “Mithum tah in nangma nahol'e,  
20 Kipatdoh in, kumsuh inlang amaho toh kilhon ding khu thase hihbeh in, chule lungkham hih in ajeh chu keiman amaho khu kahin sol ahi,” ati.  
21 Chuin Peter akum suh in amaho kom'a “Nahol u mipa chu keima kahi, ipi dinga hung nahiuvem?” tin adong tan ahile,  
22 ama hon adonbut-un, “Keiho hi Cornelius kiti Pathen gingtah mi chule Judah ten ajabol u Rome sepai jalamkai pa chun eihin sol u ahin, chule nangma thusei hi a insung mite toh angai theina dinga vantil theng khat in thu apeh bang banga nakouva hung kahiuve,” atiuvin ahi.  
23 Chuin Peter in amaho chu akoulut in a in'ah jankhat agesah in, ajingin Joppa a konna sopi themkhat toh akilhon tauvin ahi.   

Cornelius henga Peter thusei 
 

24 Ajing nikhon amaho Caesarea ahunglhung tauvin ahile Cornelius in a insung mite le aloi agol ho ana koukhomin ana ngah tauvin ahi.  
25 Chuin Peter insunga alut in ahile Cornelius chu akengbula abohkhup in chibai abohtan ahi.  
26 Ahinlah Peter chun akai dingin, “Dingdoh in keijong nang banga mihem khat kahi bouve!” ati.  
27 Chuti chun amani akihoulim lim lhon'in insunga mitampi kikhop khomna achun alut lhon'in,  
28 Chuin Peter in amaho henga chun, “Judah mikhat hitia chidang namdang te in'a alut hi Judah te chonna dan toh kitoh lou ahi naheuve, Ahin Pathen'in koima aboh le athenglou tia kagel louna dinga eimusah ahitai.  
29 Hijeh a chu lungthoi louhel a eihin kou banga kahung jeng ahi. Tun ipi dinga neihin kou ham seitan,” ati.  
30 Chuin Cornelius in adonbut in, “Nili masang, tuphat chet nilhah lang nidan thum donin ka insunga kataovin ahileh, hetmanlou kah in ka masang laitah a ponbanga kivon mikhat ka anga ahung dingin;  
31 Hitin ahin seiyin ahi, ‘Cornelius Pathen'in nataona ajatan genthei ho dinga na thilpha bol jong amutai!  
32 Tun nangman Joppa a mi solin lang, Simon Peter kiti mipa khu gakousah tan. Ama twikhanglen panga Simon kiti savun sempa in'ah aum'e’ ati.  
33 Hijeh a chu nangma kouva mi kahin sol ahin, nahung hi apha lheh jenge, chule tun Pakaijin thu napehho ngai dingin hikom'a Pathen angsunga hin ibon chauvin iki khom tauve,” ati.  
34 Chuin Peter in adonbut in, “Pathen'in mi lungset tum aneipoi ti kichen tah in kamutai;✡  
35 Ahin chitin namtin lah a koi hijongleh Ama ginga thildih bol ho chu ama dinga lahthei ahi.  
36 Chule hiche hi Israel chatea dinga Kipana Thupha ahi–Jesu Christa mijouse Pakai vanga Pathen toh kichamna aum hi.  
37 John in twilut thudol ahin lhangsap pat a pat Galilee a kipan Judea gam pumpia ipi thilsoh em nang hon naheuve.  
38 Chule Pathen'in Nazareth Jesu chu Lhagao Theng le thahatna a thao anua chule Jesu avalea thilpha abol ho leh Pathen'in aumpi jal'a satan suhgima umho aboldam chu nang hon naheuve.  
39 Chule keiho solchah ho hi Judah gam pumpi le Jerusalem'a athilbol ho jouse hettohsah kahiuve. Ama chu thingpel chunga akhaisang un athat tauve.  
40 Ahin Pathen'in ama chu anithum nin akaithouvin aki phondohsah tan ahi.  
41 Hichu mijouse henga hilouvin, athu hettohsah dinga Pathen'in ana lhendohsa, athodoh jouva ama toh nekhom le donkhom keiho henga kiphong ahi.  
42 Chule Jesu chu mihing le mithi ho jouse thutan ahi ti thudol hi hille ding le hettohsah dinga keiho hi thu eipeh u ahi.  
43 Ama tahsan ho jouse Amin jal a achonset nau kingaidam ding ahi tia themgao ho jousen a hettohsah u chu ama chu ahi,” ati.   

Chidang namdang ho Lhagao Theng achan u 
 

44 Chuin Peter in thu hicheng asei jing laiyin athu ngaiho jouse chunga Lhagao Theng ahung chutan ahile,  
45 Peter toh hung khom Judah mi atahsan ho chun chidang namdang te chunga jong Lhagao Theng akipeh chu kidang asalheh jengun ahi.  
46 Ijeh-inem itile ama hon paochom paochoma thu aseiyuva Pathen avahchoi uchu ajah u ahi.  
47 Chuin Peter in adong un, “Eiho banga Lhagao Theng changa hite ho baptize chan louna dinga twi kham theiya koi umam?” ati.  
48 Chuin aman Jesu Christa min'a baptize chang dingin amaho chu thu apetan, chujouvin Cornelius in amaho henga nikho phabep um dingin alhotan ahi.    

Chidang namdang ten Jesu Christa tahsan 
 

1 Chidang namdang ten Pathen thu akisan thu chu Judah gam'a um solchah ho le seijui dang ho henga gangtah in alhung tan;  
2 Ahinlah Peter Jerusalem ahung le-lhun phat in Judahmi atahsanho chun ana oimo un;  
3 “Chidang namdang te insunga nalut in chule an jong naga nehkhompi e,” atiuvin ahi.  
4 Chuin Peter in amaho heng ah thilsoh jouse kicheh tah in aseipeh in hitin aseijin ahi.  
5 “Keima Joppa khopia kauma katao jing laiyin gao changin mu kaneijin, lekha pheng lentah tobang aning lin van'a kon'in ahung kikhai lhan, keima komtah ahung geiyin;  
6 Chuin keiman hiche lekha pheng lentah tobang sung chu kaven ahileh leiset chunga umsa akengli ho leh gamsa chule aop a kithol le chunga leng vacha kamun,  
7 Chuin van'a konna awgin khat kajan ‘Peter, thoudoh inlang, kitha inlang nen’ ” ati.  
8 Ahipoi Pakai, keiho Judah te chonna danin aboh le athenglou tia asei jouse imacha kane khapoi kati.  
9 “Ahin van'a konna awgin chun avelin ahin seikit in, ‘Pathen'in asuhthengsa thil khat chu athenglou tihih in,’ ” ati.  
10 Hiche thilsoh chu thumveijen kijomin eimusah in chujouvin abonchan van'a akikhai tou kit tan ahi.  
11 Chutah chun Caesarea a konna mithum hung kisol ho chu kaum nau inmun ahunglhung paiyun ahi.  
12 Chuin Lhagao Theng in kaheng'a ahin seiyin amaho chutoh kilhon'a chule amaho chidang namdang ahijeh a ima lungthoina neilou dingin ahin seiyin ahi. Chuin sopi migup chun ei kilhonpi uvin gangtah in ahin solpau in chu kaga lhung tauvin ahi.  
13 Chuin amapa chun thilsoh umchan jouse chu keiho henga chun aseijin, ahenga vantil akilah a Joppa a mi solin lang Simon Peter kiti mipa khu gakousah tan,  
14 Chutengleh aman nang le na insung mite jouse huhhingna thu naseipeh ding ahi! ati.  
15 Chuin Peter chun aseikit in, “Thusei kahinpan in ahileh abul'a eiho chunga ahung kibuh lhah bangin amaho jouse chunga Lhagao Theng ahung kibunglhan,  
16 Chun Pakaijin ‘John in twiya baptize achansah ahin ahinlah nangman Lhagao Thenga baptize na chansah ding ahi’ tia Pakai thusei chu kalunga ahung kilang in ahi.✡  
17 Chule eihon Pakai Jesu Christa itahsan nikhouva Pathen'in eipeh u Lhagao Theng chu chidang namdang te jong apeh ahitah le kei chu koi kahi a Pathen masanga kadin ding ham?” atin ahi.  
18 Chuin midang hon chuche thu chu ajah phat un athip tauvin Pathen avahchoi tauvin ahi. Chule ama hon aseiyun, “Pathen'in chidang namdang te dinga jong chonset lungheina ding le tonsot hinna akisan theina ding uva phatpha apeh hi imu tauve,” atiuvin ahi.   

Antioch mun a houbung 
 

19 Alangkhat ah Stephen thi jouva seijui ho kibol gentheina jeh a jamcheh ho chu Phoenicia, Cyprus le Syria gam'a Antioch chan geiyin ajamun, chule Judah te henga bou Pathen thu alhangsam un ahi.✡  
20 Hijeng jong le Cyprus le Cyrene gam'a konna Antioch khopia che seijui phabep ho chun chidang namdang te henga Pakai Jesu thu alhangsam uvin ahi.  
21 Pakai thahatna amaho chunga aum jeh chun chidang namdang te lah a mi tamtah in Pakai lama lung aheiyun atahsan tauvin ahi.  
22 Chuin Jerusalem'a Houbung in hiche thu ajah phat un Barnabas chu Antioch a asol tauvin ahile,  
23 Amun alhun phat in Pathen phatthei bohna chu amun akipah lheh jengin hichun aman seijui ho chu Pakaiya dihtah a um jing dingin atilkhouvin ahi.  
24 Ajeh chu Barnabas chu miphatah Lhagao Thenga dimjing le tahsanna a dettah mi ahin, mi tamtah Pakaiyah ahin puilutbe uvin ahi.  
25 Chuin Barnabas chu Tarsus lama Saul hol dingin ana chepai tan ahi.  
26 Chuin amu phat in Antioch lama ahin nungpui kit in amani Antioch houbunga chun kumlhung keiyin aumden lhon'in mipi tamtah ahil jing lhon'in ahi. Hiche Antioch a hi seijui ho Christian tia akou masat penu ahi.  
27 Hiche phatlai hin themgao phabep Jerusalem'a kon Antioch a acheuvin,  
28 Amaho lah a Agabus atiu themgaopa chu kikhop khomna khat a ading doh in lhagaovin Rome gamsung pumpia kel nasatah hunglhung ding ahi tin aphondoh sah tan ahi (Hiche gao thu hi Claudius vaipoh laiyin aguilhung in ahi).✡  
29 Chuin Antioch a um seijui ho chun Judah gam'a um sopi hoa dinga kithopina thot dingin agellha tauvin ahile abonchauvin atamthei penin atohkhom tauvin ahi.  
30 Chuin hiche athil tokhomu chu Barnabas le Saul in Jerusalem'a Houbung upaho khut a apehlut lhon dingin ngansena anei tauvin ahi.    

Jacob kitha chule Peter songkul a kikhum 
 

1 Chuin hiche phatlai chun Leng Herod Agrippa chun Houbung sunga seijui phabep ho chu ahin sugim pan tan ahi.  
2 Chuti chun John sopipa solchah Jacob chu chemjamin ana that tan ahi.  
3 Hiche thilsoh hin Judah te akipasah chu Herod in amu phat in Peter jong chu aman in, (Hiche thilsoh hi Kalchuh Kut kimanlai ahi).  
4 Chuin ama chu Songkul'a akhum tan angah dingin Sepai lili a kiloikhom loili akoiyin ahi. Herod in Kalchuh Kut kichai tengleh mipi anga Peter chu dinsah dinga lung angaito ahi.✡  
5 Ahin Peter songkul'a aum phat chun Houbung mite chu lunglut tah in ama dingin atao tauvin ahi.  
6 Chuin mipi anga dinsah dinga agot jan chun Peter chu sepai ni kikah a thihkhao ni a kihen a ihmu ahin; angah ho jong chu kotbula dingah ahiuvin ahi.  
7 Chuin hetmanlou kah in vah hattah khat in aumna mun chu ahin salvah in chule Pakai vantil chu Peter angsunga ahung dingin, chuin Vantil chun Peter pangpeh abengin “Thoudoh loiyin,” tin asukhang tan ahile akihenna thihkhao jong chu akilham tan ahi.  
8 Chuin Vantil chun Peter jah a “Kivondoh loiyin lang na kengchot kisen,” asei bangin Peter in aboltan ahile Vantil chun “Napon kisil inlang kanung hin juijin,” tin thu apetan ahi.  
9 Chuin Peter in aumna mun chu adalhan Vantil nung chu ajui tan ahi. Ahin Peter in thilsoh jouse chu gaochanga munei bangin akigelin atah tah ahilam ahedoh pon ahi.  
10 Chuin amanin kot ngah masa le anina akhel phat lhon'in khopi sung lam jotna a thih kot phung chu agei lhon'in, kot chu amani dingin achamin akihong jengin, chuin amani achedoh lhon'in khosung lamlen khat ajot lhung lhon'in ahile, hichun Vantil chun ama adalha pai tan ahi.  
11 Chuin Peter in kho ahin hedoh tan, “Thilsoh chu atah ahi! Pakaijin a Vantil ahin solin Herod lengpa leh Judah lamkai hon kachunga abolgot u thilsea kon'in eihuhdoh e,” ati.  
12 Chuin aman thilsoh ho ahin hetdoh phat in John Mark nu Mary in'a achetan ahile mi tamtah ana taokhomun,  
13 Chuin aman kot chu akiuvin ahile soh numei Rhoda kiti nu chu kot hong dingin ahungin ahi.  
14 Chuin numei nu chun Peter awso ahi ahetdoh phat chun kot jong hong louvin insunga anung lhailut in miho jah a chun “Peter kotbula adinge!” agatin ahi.  
15 Chuin miho chun amanu jah a “Angol thim nahim,” atiuve, ahin amanu chun ahi mong monge ati phat chun amaho chun akhutile “Avantil hinah ta,” atiuvin ahi.  
16 Alangkhat ah Peter in kot chu akiu kiu jengin ahi. Achainakeiya ama hon kot chu ahona avet ule Peter chu amu phat un kidang asa lheh jengun ahi.  
17 Chuin Peter in amaho chu thipbeh a um dingin akhut in avetsah in, amaho kom'a chun Pakaijin kidang tah a songkul'a konna ahin puidoh dan thusim chu aseipeh tan ahi. Chule “Hiche thu chu Jacob le asopiho seipeh un,” atin ama hikom'a kon chun munchoma achetan ahi.  
18 Chuin kho ahung vah phat in sepai ho chun i-atileh Peter chu songkul'a konna potdoh thei ham tin alungdong lheh jeng uvin ahi.  
19 Chuin Herod lengpan sepai ho kom'a chun Peter chu phatecha aholna dingun thu apen ahinlah amu dehlou phat un, songkul ngah a pang sepai ho chu thudoh aneijin ajonan amaho chu athat tan ahi. Chujou chun Herod lengpa jong Judah gam dalhan phat chomkhat um dingin Caesarea ajon tan ahi.   

Herod thi 
 

20 Tun Herod lengpa chu Tyre le Sidon mite chunga alunghang lheh jeng tan ahileh ama hon thalheng in mi asol uvin amaho chun Herod lengpa noiya natong Blastus chu athujo jouvun Herod lengpa toh chamna sem dingin aga thum tauvin ahi. Ajeh chu Tyre le Sidon gamsunga ding neh le chah hi Herod lengpa gamsunga konna hungji ahi.  
21 Chuin Herod in athum nau chu asanpeh in akitep nikhou ahung lhunin Herod in aleng von ahin kivonin, aleng touna a atouvin amaho kom'a chun thu asei tan ahi.  
22 Chuin mipi ho chun “Hiche hi mihem awso ahipoi, Pathen aw ahi,” atiuvin hasap in asam tauvin ahi.  
23 Chuin mipi hon chutia asap pettah u chun Herod in Pathen loupina peh sangin ama akiloupi sah tan ahile Pakai vantil in Herod chunga natna ahin lhunsah tan, chuti chun lungin anen athitan ahi.  
24 Alangkhat ah Pathen thu chu akithe jal jingin seijui apung jingin ahi.  
25 Chuin Barnabas le Saul in Jerusalem'a akin lhon achai lhon phat in John Mark apui lhon'in akile tauvin ahi.    

Paul le Barnabas, Cyprus achelhon 
 

1 Antioch Houbung sunga Themgao le mihil ho chu, Barnabas, Simeon (mivompa), Lucius (Cyrene mi), Manaen (Herod Antipas golpa), chule Saul ahiuve.  
2 Chuin Nikhat amaho hin anngola Pathen ahoukhom pet un Lhagao Theng in amaho kom'a chun “Barnabas le Saul chu kakouna natong dingin lhandoh tauvin,” ahin tin ahi.  
3 Chuin ama hon anngola taona hatah a anei jouvun amani chunga chun khut angam un, ataopeh jouvun asoldoh tauvin ahi.  
4 Chuin Barnabas le Saul chu Lhagao Theng in asoldoh lhon tan ahile, amani Seleucia kongkai mun'a achesuh lhon'in chuin Cyprus twikol jon dingin konga atou lhon tan ahi.  
5 Chuche mun'a Salamis khopi alhun lhon phat in Judah te kikhop khomna hoa alut lhon'in Pathen thu asamphong le lhon tan ahi. Chule John Mark jong amani kithopi dingin akilhon uvin ahi.  
6 Chuin amani twikol sung pumpi a chun khopi khat a kon'in khopi khat ah avahle lhon'in Paphos chan in ache lhon'in ahile hiche lai mun'a chun Bar-Jesu kiti Judah mi doichoi le themgao lhem khat akimupi lhon'in ahi.  
7 Chule amapa chu gamvaipo miching tah Sergius Paulus kom'a uma ahi. Chuin gamvaipo pa chun Pathen thu angai nom jeh chun Barnabas le Saul chu akou tan ahi.  
8 Ahinlah Elymas kiti doichoi mikhat ahung kikum lut in gamvaipo chun Barnabas le Saul thusei chu atahsan louna tei dingin hiche teni thusei hi ngaipeh hih in tin aseijin ahi.  
9 Chuin Paul tia jong kihe Saul chu Lhagao Theng adimset in, chule aman doichoi mipa chu aven,  
10 “Nangma Diabol chapa, Jou le jona milhemlha, thilpha jouse dinga melma pa! Pathen lamdih a konna mihem puimang ding hi nangah louhel ding ham?  
11 Ven tun Pakai mijepna khut chu na chunga hung chu ding chule namit choding phat chomkhat khovah namu louding ahitai.”  
12 Hiche thilsoh chu gamvaipo chun amu phat in ama jong seijui ho lah a ajao tan ahi ajeh chu Pakai thudol thuhil chu kidang asah val jeng ahi.  
13 Chuin Paul le alhon khompi ho chun Paphos dalhan Pamphylia jon dingin konga akitolun Perga mun'a akinga tauvin, chule hiche mun'a kon chun John Mark chu Jerusalem lama akile tan ahi.   

Antioch le Pisidia khoa Paul le Barnabas 
 

14 Ahin Paul le Barnabas vang chu keng lam in Pisidia gam'a Antioch chan ache lhon'in, chuin cholngah nikhon amani jong kikhom dingin kikhop khomna in ah alut lhon tan ahi.  
15 Chuin angaiya Mose le Themgao lekhabu asim jouvun kikhopna a lamkai hon amani kom'a chun “Sopi teni mipi ho tilkhouna dinga seinom nanei lhon le hung sei lhon'in,” tin phat apeuvin ahi.  
16 Chuin Paul ading doh in akhut alhaang in mipi ho chu thipbeh cha a um dingin aseijin, chuin aman aseitai, “Israel mite ho leh Pathen ging'ah chidang namdang te ho, ngaiyuvin,  
17 Hiche Israel nampi Pathen chun ipu ipateu ana lhengdoh in Egypt gam'a chun apunsah uvin chule thahat tah nampi khat in ahin semdoh tan ahi. Chuin athahat nan Egypt mite khut ah asoh chan nauva kon'in ahin huhdoh in,”✡  
18 Gamthip noiya kum somli jen ahin puiyin,✡  
19 Chuin Canaan gamsunga nam sagi jen asumang in, agamsungu chu Israel ten alo dingin apetan ahi.✡  
20 Hiche thilsoh hi kum 450 sunga soh ahi. Chujouvin Israel chate chunga vaihom dingin Pathen thutan vaihom ho ana pen amaho chun Samuel themgao pa khang chanin vai anahom un ahi.✡  
21 Chuin mipi chun leng ana thum'un, ahile Pathen'in Benjamin phunga kon Kish chapa Saul chu ana pen ama chun kum somli lengvai anapon ahi.✡  
22 Ahin Pathen'in Saul chu leng mun'a kon'in ana ladoh in David chu ana tung tan ahi. Pathen'in David thudol'a hitin ana seiye “Keiman kalung gottah mi Jesse Chapa David kamutai, aman kalunggot jouse abol ding ahi” ati.✡  
23 Chule Pathen'in Israel te huhdoh dinga athutep Jesu chu leng David insunga kon ahi.  
24 Ama ahung masang'in twilutsah John in Israel mipi jousen chonset lung aheiya Pathen kom'a akile kit uva chule twiya Baptize achanna dingu thu ana lhangsam in ahi.✡  
25 Chuin John in atoh ding kin achai phat in aman adongin “Kei hi Messiah nei hisah uham? Kahipoi! Ahin Ama hungvah ding ahi, chule keima akengchot khao sutlha a pang asolchah khat dinga jong lhing jou kahipoi.”✡  
26 Sopite, Abraham son ho le chidang namdang Pathen ging mite ho, Hiche huhhingna thupha hi eiho dinga hung kisol ahi.  
27 Jerusalem mite le alamkai teuvin themgao hon Jesu thudol aseiyu ahilam ahepouve. Chusang'in themmo achanun hiche jeng jong hin cholngah niseh a themgao ho thucheng aguilhun sah ahi.  
28 Chule dan dungjuiya thana ding themmona jong amu pouvin, ahin Pilate henga chun atha teitei na dingin angeh un ahi.✡  
29 Chuin themgaovin achung chang thudol asei jouse aboljou soh phat un, thingpel chunga kon'in ala lhauvin lhanah alupsah tauvin ahi.✡  
30 Ahivangin Pathen'in thina a kon'in akaithou kittai.  
31 Chuin nikho phabep jouvin Galilee a konna Jerusalem lampia akilhon khompi ho henga ama akiphong in tun amaho Israel mite henga hettohsah in apang uvin ahi.✡  
32 Tunia keiho hiche laiya hi Pathen'in ipu ipateu henga ana kitepna thupha choiya hung kahiuve.✡  
33 Chule hiche hi ason achilhah eiho jouse henga Pathen'in Jesu akaithou vanga aguilhun sah ahi. Hiche thudol hi Psalm lekhabu nina in hitin aseijin ahi, “Nangma kachapa, tunin keima napa kahitai.”  
34 Ajeh chu Pathen'in lhana monlha bep ding hilouva thina a konna kaithou dinga ana thutepsa ahi. Pathen'in aseijin, “David henga kakitepna phattheina kiselguh chu nangma kapeh ding nahi, ati.✡  
35 Psalm lekhabu dang khat ah ahilchen be in, Na mitheng chu lhan'a namon densah louding ahi,” ati.✡  
36 Chule hiche thu hi David aseina ahipoi, ajeh chu David chun ama khang sunga Pathen lunggot lam abol jouvin athi in apu apate toh akivui khomin chule atahsa jong amonmang tan ahi.  
37 Ahipoi! Hiche thu hi Pathen'in atahsa monmang louva akaithou midang khat kiseina ahi.  
38 Sopi te ho, ngaiyun! Hiche Jesu vanga chonset ngaidamna aum thudol lhangsama kahiuve.  
39 Koi hijongleh ama tahsan chan chu Pathen anga them changa kisim ding ahi chule hiche hi Mose dan in abol theipoi.  
40 Chingtheiyun! Themgao thusei ho hi nangho chunga chuh sah hih un, ajeh chu ama hon hitin aseiyuve;  
41 “Veuvin mi nuisat ho, kidang sauvin lang thidoh un, ajeh chu nangho phat laiyin thil khat kabolin, hiche thil khat kabol chu mikhat in naheng uva ahung sei jong le na tahsan pouve.” ati.✡   

Chidang namdang lah a thusei 
 

42 Chuin Paul le Barnabas chu kikhopna in'a kon'in apotdoh lhon'in ahile mipi chun akham uvin hapta kit le asei lhon jouse avelsei kit lhon dingin angeh un ahi.  
43 Chuin Judah mi tamtah le hougut Judah houva lut mitampi chun Paul le Barnabas chu ajui tauvin ahile amanin amaho chu Pathen milungsetna a umdet jing dingin atilkhou lhon tan ahi.  
44 Chuin ahapta kit in khopi sunga mipi atamjo Pathen thungai dingin ahung khomun ahi.  
45 Ahin Judah mi abang chun mipi chu aveuvin ahile athangse uvin, hijeh chun Paul thusei jouse chu anelkal un ahi.  
46 Chuin Paul le Barnabas chun hangsan tah in alhangsam lhon'in asei lhon tai, “Nangho Judah te henga Pathen thu kalhangsap masah lhon ding hi ngaikhoh ahi, ahin nang hon na pampai uva, nangho le nang hon tonsot hinna chang dia lomlouva thu nakitan tah jeh un, chidang namdang te henga kache lhon ding ahitai.  
47 Ajeh chu Pathen'in, ‘vannoi leiset pumpia huhhingna thupole dinga, chidang namdang te lah a vah a kasem lhon nahi,’ atia chu chidang namdang te lah a eisol lhon ahitai,” ati lhon e.✡  
48 Chuin chidang namdang ten hiche thu ajah phat un hapan akipah un Pakai athangvah un chule tonsot hinna chang dinga kilhengdoh ho jouse chu seijui in apang tauvin ahi.  
49 Chuin hiche gamkai sungse achun Pathen thu chu akithe jal tan ahi.  
50 Chuin Judah te chun hougut numei ho le khopi sunga lamkai ho chu atilse uvin Paul le Barnabas chu khopi sunga kon'in adelmang sah tauvin ahi.  
51 Chuin amanin apampai lhon vetsahnan akeng lhona khobon athinglha lhon'in Iconium ajon lhon tan ahi.✡  
52 Chule seijui ho chu kipana le Lhagao vin adimset tauvin ahi.    

Iconium mun a Paul le Barnabas 
 

1 Chuin angai ngaiyin Iconium mun'a jong Paul le Barnabas chu Judah te kikhopna insunga alut lhon'in thaneitah in thu alhangsam kit lhon'in ahile Judah te le chidang namdang mitampin atahsan kit uvin ahi.  
2 Ahinlah Judah te mi konkhat in Pathen thu sang louvin chidang namdang te lungthim sunga Barnabas le Paul dounan thina thei gu akhum peh un ahi.  
3 Ahin solchah teni chu hiche lai mun'a chun sottah aumden lhon'in Pakai mi ngailutna thu chu hangsan tah in alhangsam jing lhon'in chule athu lhangsap lhon chu atah ahi vetsahna dingin melchihna le bolmo kidang tampi abol lhon'in ahi.  
4 Ahinlah hiche khopi sunga miho chu lunggel ni in akihom khen un, konkhat chun Judah te ajop un konkhat ma chun solchah teni thu ajop un ahi.  
5 Chuin chidang namdang mi tamtah le Judah te chun alamkai te hou toh kithon songa se a delkhum ding lung angaito tauvin ahi.  
6 Chuin Solchah hon chuche thu ahet lhih phat un Lycaonia gamsunga Lystra le Derbe khopi chule akimvel gamhoa dingin ana jamlut tauvin,  
7 Chule hiche gamsunga chun Kipana Thupha chu asam phong le tauvin ahi.   

Lystra le Derbe mun a Paul le Barnabas 
 

8 Chuin Lystra a aumpet un, Paul le Barnabas chun apen apat a akengphang chatmoa lam pumjot theilou mikhat amu lhon'in amapa chu atouvin,  
9 Chule Paul thusei chu angaiyin ahi. Chuin Paul in amapa chu ave jangkei in ahile amapa chun damna dinga tahsanna anei chu amutan ahi.  
10 Chuin Paul in aw sangtah in akouvin, “Dingdoh in!” ati. Chuin mipa chu akichomin lam ajot tan ahi.  
11 Chuin mipi chun Paul thilbol chu amu tauvin ahile amaho paovin asam un, “Hiche miteni hi mihem lima um pathen ahi!” atiuvin ahi.  
12 Barnabas chu Greek mite pathen Zeus ahin Paul chun thuseiya pang ahijeh chun Hermes ahi ati tauvin ahi.  
13 Chuin Zeus Houbuh chu khopi pamlama umah ahin, Houbuh a natong thempu ho le mipi ho chun bongchal le pahvui khopi kelkot phunga chun ahin pouvin solchah teni ding chun kilhaina agong tauvin ahi.  
14 Ahin solchah Paul le Barnabas in thil umchan thu ajah lhon phat in atija behseh lhon'in avon lhon asat eh lhon'in mipi lah a kon'in ajam lhon tan, aw sang tah in asam lhon'in,  
15 “Golte ho, ipi dinga hitobang hi nabol uham? Keini hi nangho tobanga mihem mai mai kahi lhon bouve! Hiche panna bei thil hoa konna van le leiset, twikhanglen le asunga thil um jouse sempa Pathen hingjing henga nahung lutna thei diuva Kipana Thupha kahin poh lhon ahi bouve.✡  
16 Phat masa lai chun namtin ama-ama lung lam cheh a ache theina dingin ana phal in ahi.  
17 Ahin amaho kom'a jong chun Ama hina le aphatna kiphong louvin ana umsah pon ahi. Ajeh chu aman go le dai aphat chan napeuvin anche louhing aphatsah in, nangho dingin neh le chah ning lhingset in napeuvin nalungu kipanan adim in ahi,” ati lhon e.  
18 Thu hicheng aseijou lhon chun amani houna dinga kilhaina bol dinga kigong mipi chu anah nah in akham jou lhon'in ahi.  
19 Chuin Antioch le Iconium a kon'in Judah te mi phabep ahung lhungun mipi chu athujo uvin, Paul chu khopi pam lamah akaidoh un songa asep un athitai tin adalha uvin ahi.  
20 Chuin seijui ho avel'a atoukhom pet un Paul chu athoudoh kit in khopi sunga anung lut kit in ahi. Chuin ajingin Barnabas toh Derbe lama dingin achekit lhon tan ahi.   

Syria gam Antioch mun'a Paul le Barnabas ahung kile 
 

21 Chuin Derbe a Kipana Thupha alhangsap jou lhon a mi tampi seijuiya asem jou lhon phat in, Paul le Barnabas chu Lystra, Iconium, le Pisidia gam'a Antioch geiyin akile kit lhon'in,  
22 Seijui ho asuhat kit lhon'in, tahsan na a dingdet jing dingin atilkhou lhon'in, chule Pathen Lenggam lutna dinga gentheina le hahsatna tampi athoh ding dan u jong ahetsah lhon'in ahi.  
23 Chule Paul le Barnabas chun houbung tin a upa apansah lhon'in, chuin upa a apansah lhon ho chu taona le anngol pumin atahsan ngap nau Pakai khut ah apelut tauvin ahi.  
24 Chuin amani Pisidia jotpaiyin Pamphylia chan achekit lhon'in ahi.  
25 Chuin Perga mun a thu aseijou lhon'in Attalia a achesuh kit lhon'in ahi.  
26 Achainan, kong in akitol lhon'in ahung kipatdoh na lhon Syria gam'a Antioch mun'a akile kit lhon tan ahi. Hiche lai mun'a tahsan chaten Pathen mi ngailutna natoh tongdoh dinga anganse nau atong molso lhon tan ahi.  
27 Chuin Antioch ahung lhun lhon toh kilhon'in houbung mipi akou khom lhon'in Pathen'in amani a konna thil abol jouse le chidang namdang te dinga jong tahsanna kot ahon dan thudol'a hettohsah lhon'in ahi.  
28 Chuin hiche laiya chun seijui ho toh sotpi aumkhom tauvin ahi.    

Mose thuhil hoa kinel baotam 
 

1 Chuin Paul le Barnabas Syria gam'a Antioch mun'a aum jing lai lhon'in, Judea gam'a kon'in mi phabep ahungun “Mose dan dungjuiya chep natan lou uleh huhhing'a naum theilou dingu ahi,” tin seijui ho chu thu ahung hil'un ahi.✡  
2 Chuin Paul le Barnabas chun amaho thuhil chu dih asah lhon lou jeh chun nasatah in akinel tauvin ahi. Ahin achaina channa akihoulhah thei tah loujeh un Houbung chun Paul le Barnabas chu amun houbung mi themkhat toh Jerusalem'a hiche thudoh chung changa solchah ho le upaho toh kihou khom dingin ahin sol tauvin ahi.  
3 Chuin Houbung in Jerusalem a dinga ahin sol ho'u chu Phoenicia le Samaria gamsunga akinga pauvin, seijui ho ahin ho pauvin chidang namdang ho lunghei thu chu aseiyun ahile amaho hapan akipah un ahi.  
4 Chuin Jerusalem alhun un Barnabas le Paul chu solchah ho le upaho jaonan houbung mipi chun ana lemun, chuin amanin Pathen natoh ho abonchan asei lhon tan ahi.  
5 Ahin Pharisee ho lah a konna seijui ho themkhat ading doh un “Chidang namdang atahsan hon Mose dan dungjuiya chep atanu ngai ahi,” atiuvin ahi.   

Solchah ho toh kihou khomna 
 

6 Chuin solchah ho le upaho chu hiche thua boina ho seilham dingin akikhomun ahi.  
7 Akikhop khom nauva chun, phat sottah akihoulim jouvun Peter ading doh in hitin aseijin ahi, “Sopi te ho, phat masa a konna Pathen'in nangho lah a konna keima hi chidang namdang ten Kipana Thupha ajah theina dingu le atahsan na ding uva eilhen ahi chu nahe sohkei uve,✡  
8 Pathen'in mihem lungthim ahen, eiho eipeh bang uva chidang namdang te jong Lhagao Theng apeh hin Pathen san ahi nau a hettohsah ahi.✡  
9 Eiho le amaho kikah a kikhenna asem pon ahi. Ajeh chu aman tahsan na a alungthimu asuhtheng ahitai.  
10 Chuti ahijeh chun, ipi dinga chidang namdang seijui ho chu eiho le ipu ipa teuvin jong anapoh joulou pohgih chu ipohsah uva Pathen ichou dingu ham?  
11 Eiho iboncha uva ichan diuva lomlou Pakai Jesu mingailut vanga huhhing'a um ihiu chu iheuve,” ati.  
12 Chuin Barnabas le Paul in amani jal'a Pathen'in chidang namdang te lah a melchihna leh thil kidang abol thu asei lhon chu mipi chun thipbeh in angaiyun,  
13 Asei jou lhon'in, Jacob ading doh in hiti hin aseijin ahi, “Sopi te ho, ka thusei hi ngaitem uvin,  
14 Chidang namdang te lah a konna Pathen'in ama dinga mi akilah tillai thu chu Peter in aseiya kon'in ija tauve,  
15 Chule hiche chidang namdang te lunghei thudol hi themgao hon ana phondoh masah sau ahitai, ajeh chu hiti hin akisun in ahi.”  
16 “Chujou tengleh kakile kit a, David in lhusa kasem phat a, asesa kasah phat kit a chule kasem phat kit ding ahi.✡  
17 Chutengleh mijouse, chidang namdang te jaona a keima dinga kakou jousen Pakai ahin hol ding ahi tin,  
18 Hitiho jouse phat sottah masanga konna hetsah ji Pakai chun aseijin ahi.  
19 Chuti ahijeh chun keima thutan chu hiche hi ahi, chidang namdang te Pathen lama lungheina neiho dinga pohgih igot peh lou dingu ahi.  
20 Chusang chun, milim doi anga kikatdohsa anneh, jonthanhoina, hetphah lou saneh, le thisan neh a kon'in kikangse uvin, tin jih thou hite.✡  
21 Ajeh chu hiche Mose danthu ho hi khopi jouse le cholngah nikho seh a khang tamtah dinga Judah te kikhopna in'a kisei jing ahi.” ati.   

Thulhuh dungjuiya solchah ho lekhathot 
 

22 Chuin solchah ho le upahon Jerusalem houbunga kon'in mi phabep alhengdoh un, amaho chu Paul le Barnabas toh Syria gam'a Antioch houbunga akihoulhah nau thu hettohsah dingin asol uvin ahi. Akilheng doh teni chu houbung lamkai Judas (Barsabbas tia jong kihe) le Silas ahi.  
23 Chuin hiche lekhathot hitia kisun hi apohsah un ahi: “Hiche lekhathot hi solchah ho le upaho chule Jerusalem'a um sopiho a kon ahi. Hiche hi Syria gam'a Antioch le Cilicia a um chidang namdang te henga dinga kisun ahi.” Chibai!  
24 “Hichea konna mi phabep in athuhil uva nahung suhboi uva, nahung suh lunghangu chu kaheuve, ahin amaho chu keihon kahin sol u ahipoi!  
25 Hijeh chun kilungkhat tah a kakinopto nau toh lhon'in keiho khel in ingailut tah u Barnabas le Paul hi nangho henga kahin sol uvin ahi.  
26 Amani hi Pakai Jesu Christa min'a ahinna chan ngam ahi lhon'in ahi.  
27 Chule nahin thudoh chung chang uva kakihou lhah nau hettohsah dinga Judas le Silas hi kahin sol u ahi.”  
28 “Ajeh chu nangho chunga hicheng thil themkhat tailou pohgih poh sahlou ding hi Lhagao Theng leh keiho dinga phajo ahi;  
29 Hicheng thil themkhat ho chu: milim doi anga kikatdohsa anneh, jonthanhoina, het phahlou saneh, le thisan neh a kon'in kikang seuvin, hiche hi najui uva ahileh alhingsel ahitai.”  
30 Chuin thupoho chu Antioch alhunun seijui ho abonun akou khomun hiche lekhathot chu ape tauvin ahi.  
31 Chuin hiche tilkhouna lekhathot chu asimun ahile houbung ho chunga kipana adimset tan ahi.  
32 Chuin Judas le Silas chu ani lhonna themgao ahi toh lhon'in seijui ho tilkhouna le atahsan u suhhatna thu tampi asei lhon'in ahi.  
33 Chuin phat chomkhat aum jou lhon'in seijui hon amani chu lungmong sel'in Jerusalem houbunga ale sol kit tauvin ahi.  
34 Ahin Silas in chukom'a umden ding ageljo tai.  
35 Paul le Barnabas vang chu Antioch a aum den lhon'in, hilaiya chun midang ho toh Pathen thu ahil'un alhangsam un ahi.   

Paul in Barnabas adalhah, achangseh a che 
 

36 Phat chomkhat jouvin Paul in Barnabas jah a aseijin, “Kile kit hitin Pathen thu ilhangsapna khopi jouse chu gavil kit hitin seijui ho iti um hinauvem gave hite,” atin ahi.  
37 Barnabas jong anomin chule John Mark jong puiding anomin ahi.  
38 Ahin John Mark in Pamphylia mun'a ana haisan lhona, natohna a anajao jom tahlou jeh chun ama puikit ding chu Paul akikam khonteh in ahi.✡  
39 Chuphat chun akikhenlo lhon'in, Barnabas in John Mark akipuiyin Cyprus lama dingin konga akitol tan ahi.  
40 Paul chun Silas akilhen in, chule tahsan chaten Pakai ngailutna kivoppi dingin asoldoh tauvin ahi.  
41 Chuin Syria le Cilicia gamsungah avahlen houbung ho atilkhou le tan ahi.    

Timothy, Paul le Silas toh akilhon 
 

1 Chuin Paul chu Derbe ah ache masan chujouvin Lystra ah achen ahile hikom'a chun seijui khangdong Timothy kiti mikhat anaum'i nahi. Ama chu anu Judah mi ahin, apa vang chu Greek mi ahi.  
2 Timothy chu Lystra le Iconium mun'a angaisang loi tah u seijui khat ahi.  
3 Chuin Paul in ama chu alhonpi dingin adeisah in, hijeh chun akilhon khom masang lhon'in Judah ten achom mulouna ding uvin Timothy chu chep tanna ding angaiton ahi. Ajeh chu mijousen apa Greek mi ahi chu ahet u ahi.  
4 Chuin amani chu khopi khat a kon'in khopi khat ah avahle lhon'in seijui ho chun Jerusalem'a solchah ho le upaho thulhuhna chu phatecha ajui cheh na dingun thu ahille lhon tan ahi.  
5 Chuti chun houbung ho chu atahsan nau suhhat in aumin chule nisih in akhanglen jep jep un ahi.   

Macedonia mi khat Paul in gao achanna a amu 
 

6 Chuin Paul le Silas chu Phrygia le Galatia gamsunga akholjin jom lhon tan ahi ajeh chu Lhagao Theng in Asia gamsunga Pathen thulhangsap ding chu ajahda ahi.  
7 Chuin Mysia gamgi ahung lhun lhon phat in Bithynia jon dingin akihei tou lhon'in ahile hiche gam'a ache lhon ding jong chu Pakai Lhagao in aphal pon ahi.  
8 Hijeh chun kihei tou talouvin Mysia gamsunga achepeh lhon'in Troas kongkaimun chan ache lhon tan ahi.  
9 Hiche ni jan chun Paul in mu aneijin: Athilmu achun Greece sahlam gam'a um Mecedonia a kon'in mikhat ahung dingin “Mecedonia gam'a hungin lang neihung kithopi uvin,” tin ahung taovin ahi.  
10 Hijeh chun keiho Mecedonia jonin kache tauvin, hiche gam'a Kipana Thupha lhangsam dinga Pathen'in eikouvu ahi chu kahe tauvin ahi.   

Philippi mun a Paul le Silas 
 

11 Chuin keiho Troas a kon'in konga katouvun jangjalin kacheuvin Samothrace twikol a kaki ngapa uvin, ajingin Neapolis kalhung tauvin ahi.  
12 Hichea kon chun Mecedonia gamsunga khopi lenloi Rome te khosatna Philippi kalhung tauvin, hichea chun nikho tampi ka nichongun ahi.  
13 Chuin cholngah nikhon khopi pamlama naicha a um vadung panga chun miho taokhom inte tia kagel jeh u chun kacheuvin, hiche mun'a numei phabep anaum khom ho kom'a chun katouvun thu kaseiyun ahi.  
14 Chuin Numei ho lah a chun Lydia kiti Thyatira gammi khat aumin ama chu ponsandup mantam tah a sumkolvei mi ahin chule ama chu Pathen hou jong ahi. Aman ka thuseiju chu phate chan angaiyin ahile Pakaijin alungthim kot ahin hongin Paul thusei chu ajop tan ahi.  
15 Chuin amanu chu a insung mijouse to baptize achangun, chule amanu'n adongun “Pakai seijui dihtah ahi neitiuva ahile keima in'ah hung lhungun lang kajin in hung pangun,” tin anop tokah uvin angeh tan ahi.   

Paul in numei khat sunga lhangaoboh anodoh 
 

16 Nikhat taona ding mun'a kache suh uva ahile lhagao boh vop soh numei khat kamu uvin, amanu chun khonunga hunglhung ding thu aseiya apakai te dinga sum tampipi aloji ahi.  
17 Amanu chun Paul le keiho nung ajuijin aw sangtah in asamin, “Hiche miho hi Chungnungpen Pathen sohte ahiuvin, chule huhhing'a naum theina dingu thu ahung seiyu ahi,” ati.  
18 Hiti chun nikho tampi abolin ahile Paul jong alunghang tan, chuin akiheiyin asunga cheng lhagao boh kom'a chun aseijin, “Jesu Christa min'a thu kapeh nahi, amanu sunga kon'in pot in,” atile, apettah chun adalha tan ahi.  
19 Chuin apakaiteu chun haosatna dinga akinepna jouseu ake phat in Paul le Silas amanun kailhang mun'a thunei vaihom ho masanga akailut tauvin,  
20 “Hiche Judah miho jeh hin khopi sung pumpi boina asou sang tai” tin khopi vaihom ho henga asam tauvin ahi.  
21 Chule “Eiho Rome mite chonna toh kitohlou chon dan thu ahilui,” atiuvin ahi.  
22 Chuin mipi chu Paul le Silas dounan akikhom uvin, thing tenggol mangcha a ajep theina dingun khopi vaihom ho chun mipi chu thu ape tauvin ahi.  
23 Chuin melse tah a avoh jouvun songkul'a akhumun, songkul ngah ho henga chun phate cha anga tup dingun thu apeuvin ahi.  
24 Hijeh chun songkul ngah hon asung dan langpeh a akeng teni akan khomun akoi tauvin ahi.  
25 Chuin jan khangkim laiyin Paul le Silas chu atao lhon'in Pathen avahchoi lhon'in ahile songkul'a taangho chun angaiyuvin ahi.  
26 Chuin phulou helouvin lingpi nasatah ahung kihot in, songkul khombul ho chu ahin hottan ahile, songkul kot jouse akihong tan, akihen na jouseu jong akilham tan ahi!   

Philippi mun a songkul tanghon atahsan u 
 

27 Chuin songkul ngahpa ahung khah doh le songkul kot jouse ana kihon amu phat chun asunga umho jouse jammang gam ahitai tin achem asatdoh in ama le ama akithat kigon ahi.  
28 Ahivangin Paul chun asamin, “Khongaiyin nang le nang kithat hih in! Keiho kabon chauvin kaum nauve!” atin ahi.  
29 Chuin songkul ngahpa chun mei akidet in asungdan langa alhailut in Paul le Silas masanga kithing pum pumin akisep lhutan ahi.  
30 Chuin polama ahin puidoh lhon'in, “Pu huhhing'a kaumna dinga ipi kabol ngaiyem?” ati.  
31 Amanin adonbut in “Nang le na insung miten Pakai Jesu tahsanun chutile huhhing'a naum dingu ahi,” ati.  
32 Hiti chun ama le a insung mite toh Pathen thu aseikhom tauvin ahi.  
33 Chuin hiche ni jan ma ma chun songkul ngahpa chun akijepna maha lhon chu asop theng peh lhon'in, chuin a insung mite jouse toh baptize achang tauvin ahi.  
34 Hiti chun amani ding chun a insunga ankong aluidoh peh un Pathen atahsan jeh u chun a inkouvin akipah lheh jengun ahi.  
35 Ajing jingkah in khopi vaihom ho chun songkul ngahpa henga, “Hiche mite chu soldoh in!” atiuvin ahi.  
36 Chuin songkul ngahpa chun Paul hengah aseijin, “Khopi vaihom hon nang le Silas soldoh tan atiuvin ahi, hijeh chun lungmong in che lhon tan,” ati.  
37 Ahivangin Paul in adonbut in, “Keini hi Rome mi kahi lhon'in kholtoh louva mipi angsunga eivoh u ahin, guhthima eisoldoh got u chu hithei louding ahi. Hijeh chun amaho tah hungu henlang eisoldoh uhen,” ati.  
38 Chuin hiche thu chu khopi vaihom hon ajah doh uva Paul le Silas chu Rome mi ahi ahetdoh phat un,  
39 Songkul'a ahungun amani kom'a chun ngaidam athum tauvin ahi. Chujouvin amani chu apuidoh uvin khopi sung dalha lhon tan tin ataovun ahi.  
40 Chuin Paul le Silas chu songkul'a konna ahung potdoh lhon phat in Lydia in'ah akile kit lhon'in hiche in a seijui ho chu atilkhou lhon'in chuin amanin khopi chu adalha lhon tan ahi.    

Thessalonica mun a Paul in thu asei 
 

1 Chuin Paul le Silas chun Amphipolis le Apollonia khopi ajot peh lhon'in Thessalonica ahunglhung lhon tan ahi. Hichea chun Judah te kikhopna in aum'in ahi.  
2 Chuin abolngai bangin Paul chu Judah te kikhopna in'ah cholngah nikho thum kijom in achen Pathen Lekhabu a pansan miho chu akihoulimpi jin,  
3 Miho kom'a chun themgao hon asei banga Messiah chun genthei athoh a chule thina a konna kaithouva aum ding thudol ahilchen jin ahi. Chule “Hiche Jesu athudol kaseipa hi Messiah chu ahi,” atin ahi.  
4 Athusei ngaiho lah a Judah mi phabep le Pathen ging Greek mi chule numei mithupi phabep jaonan Paul le Silas thusei chu ajop uvin amani toh apang khom tauvin ahi.  
5 Ahivangin Judah mi loikhat chu athangthip uvin hijeh chun kailhang dunga boina sem ho chu akou khomun mipi atilse uvin, Jason in chu abulhu un, Paul le Silas chu mipi lah a kaidoh dingin ahol uvin ahi.  
6 Chuin amani amulou phat uvin, Jason le seijui dang phabep chu khopi vaihom ho masanga akaidoh un, chule mipi chun asamun, “Paul le Silas hin vannoi pumpia boina asosah lhon ahin tun eiho khopi sunga jong boina aso lhon tai,” atiuvin ahi.  
7 “Hiche thilsoh hi Jason in a-in'a alhunsah jeh ahin, chule ama hon Caesar dounan achonun Jesu kiti leng dang khat aum'e,” atiuvin ahi.  
8 Hiche thudol hin Khopi mite le vaihom ho nasatah in alungboi sah tan ahi.  
9 Chuin vaihom ho chun Jason le seijui dang ho chu hunam'in akilhadoh theina dingun man apeh sah un chuin alhadoh tauvin ahi.   

Berea mun a Paul in thu asei 
 

10 Hiche ni jan ma ma chun seijui hon Paul le Silas chu Berea a dingin asoldoh tauvin, chuin amani Berea alhun lhon phat in Judah te kikhopna in'ah alutkit lhon'in ahi.  
11 Berea mite chu Thessalonica mite sangin alungthim kot u akihong jon, Paul thusei chu lunglut tah in angaiyun ahi. Niseh in Pathen Lekhabu asim jingun Paul le Silas chun thudih asei lhon hinam tin akhol chil un ahi.  
12 Hiche toh kilhon chun Judah mi tampi leh Greek mithupi numei le pasal tampin atahsan tauvin ahi.  
13 Ahin Thessalonica a um Judah mi phabep in Paul le Silas in Berea a Pathen thu asei lhon'e ti ahetdoh phat un ahungun mipi atildoh un boina asosah un ahi.  
14 Chuin seijui ho chun thakhat tah in Paul chu twipi gal langkhat ah asoldoh un, Silas le Timothy vang chu aumden lhon'in ahi.   

Athens mun a Paul in thu asei 
 

15 Paul thah doh a che ho chun Athens kho chanin alhon piuvin, chuin Silas le Timothy jong gangtah a Paul kom alhun lhonna ding thu ahinpo uvin Berea a ahung kile kit tauvin ahi.  
16 Chuin Paul in Athens khopi a Silas le Timothy anga sung chun khopi muntin'a milim ho chu amun alungthim ana lheh jengin ahi.  
17 Chuin ama kikhopna in'a alut in, Judah miho le Pathen ging chidang namdang ho toh Pathen thun akihoulim khom uvin, chule niseh in jalhanga jong amuho jouse kom'a aseijin ahi.  
18 Hiti chun Epicurean le Stoic chihgilna nei miho toh akinel'un, chuin Jesu le athodoh chung chang thudol aseijin ahile, ama hon, “Hiche kamtam pa hin ipi hetkhah lou thukhat asei ham?” atiuvin, amaho lah a konkhat chun, “Hetphah lou pathen thu asei hile akilome,” atiuvin ahi.  
19 Chuin ama hon Paul chu khopi vaihom ho anga apuilut un, “Hiche thuhil thah hi keiho kom'a hung seikit in,” atiuvin ahi.  
20 “Nangman thil chombeh thu khat naseijin, hichu keihon kicheh tah in kahet nom uve,” atiuvin ahi.  
21 (Hiche thuhil thah thudol'a hin Athens mite le gamchoma konna hungkhom miho chun aphatseh in kihoulim nan anei tauvin ahi).  
22 Chuin Paul chu mipi kikhopna a chun ading doh in, hitin aseijin ahi. “Athens mite ho, nangho hi imalam jousea hougut tah nahiu hi kamudoh in ahi;  
23 Ajeh chu kavahlen ahile pathen kihouna muntheng tampi kamun, hiche maicham phung ho lah a chun ‘hetphah lou Pathen'a ding’ tia kisun khat kamudoh in ahi.” Keiman kasei hi hiche nahet phahlou u Pathen thu chu ahi.  
24 Hiche Pathen chu vannoi leiset le asunga thil um jouse sempa ahin, hijeh chun Ama chu khut a kisa Hou-In'a acheng pon,  
25 Chule mihem khut in angaichat ho apethei pon ahi ajeh chu aman ngaichat aneipoi. Ama chun ahingthei jouse hinna apeh ahin, angai cha jouse ngaichat asuh bulhit pehji ahi.  
26 Aman mihem khat a konna leiset pumpia namtin asemdoh ahin, namkhat hung kitundoh le lhahsuh ding jong aman ahet masah sa ahi, chule agamgi geiya aman adatkhen sa ahi.  
27 Athilsem lona jeh chu namtin in ama ahol'uva amu theina dingu ahi ajeh chu ama eihoa konna gamla tah a umlou ahi.  
28 Ajeh chu eiho ama a ihin uva ama'a ichale theiyuva chule ama'a ihiu ahi. Nangho zaila cheng khat a jong, “Eiho ama chilhah ihiuve” tin akisun in ahi.  
29 Hiti ahijeh chun eihon Pathen chu khutthem hon sana dangka ahilou le songa asemu milim hotoh itelou diu ahi.  
30 “Het louva nabol laiyuva chu Pathen kimumo sah ahin, ahin tua hi hoilai hijongleh mijousen chonset lungheiya ama lam ahin belna dinga thu apeh ahitai.  
31 Ajeh chu aman vannoi thu atan ding nikho atepsa ahin, thudih a thutan ding mikhat apansah in, ama chu mijouse mu din thina a kon'in akai thouvin ahi,” ati.  
32 Chuin Paul in thokit thudol asei chu ajauvin ahileh mi konkhat chun anuisat un, ahin adang ho chun “Hiche thudol hi olleh kangai nom kit-ui,” atiuvin ahi.  
33 Hiti chun Paul in akihoulim nau achaiyin ahi.  
34 Ahivangin amaho lah a mi phabep chun atahsan un anung ajui tauvin ahi. Amaho chu, vaipo loiho lah a mi Dionysius, Damaris kiti numeinu chule adang mi phabep ahiuve.    

Corinth mun a Paul 
 

1 Chuin Paul chu Athens a kon'in Corinth achetan ahi.  
2 Chuin hikom'a chun Judah mi Aquila chu amun, amapa chu Pontus gam'a peng ahin, Italy gam'a konna Claudius Caesar in Rome a konna Judah te jouse ahin nodoh phat a ajinu Priscilla toh hunglhung til ahi lhone.  
3 Paul chu amaho in'ah alhungin na atong khom jiuvin ahi ajeh chu ama banga pon-in sah them cheh ahiuvin ahi.  
4 Hiti chun cholngah nikho seh le Paul chu kikhopna in'a achen Judah te le Greek mite chu thu ahiljin ahi.  
5 Chuin Silas le Timothy jong Mecedonia a konna ahung suh lhon phat chun Paul in aphat nei jousen Pathen thu alhangsam in, Judah te kom'a Jesu chu Messiah ahi tin asam phong le tan ahi.  
6 Ahin Paul chu adoudal uva alunghan sah jeh un, Paul in aponsil a leivui athing lhan, “Nangho thisan nangho chung ma ma ah chu hen, keima themmona bei kahi, tunia pat a chidang namdang te henga kasap phong ding ahitai,” atin ahi.  
7 Chuin kikhopna inkom'a cheng Pathen ngaisah mi Titius Justus in'ah chun alut tan ahi.  
8 Chuin kikhopna in'a lamkai loi Crispus le a insunga um jouse n Pakai atahsan un, chule Corinth a um midang tamtah in jong Paul thusei chu ajauvin, atahsan un baptize achang tauvin ahi.  
9 Jankhat Paul henga Pakaijin gaovin akimusah in hitin ahin seiyin, “Kicha hih in! Paodoh in! Umthim hih in!  
10 Ajeh chu keiman nangma kaumpi nai, chule hiche khopi sunga hi koiman nabulhu louding nabol gimlou diu ahi, ajeh chu hiche khopi sunga mi tamtah hi keiya ahi,” ati.  
11 Chuin Paul chu Corinth a kum khat le akeh aumden in Pathen thu ahil len ahi.  
12 Ahin Gallio chu Achaia gamvaipoa ahung pan phat in Judah miho chu Paul dounan ahung sousang kit uvin, gamvaipo anga athu tan dingin ahin puiyun,  
13 “Paul in eiho dan toh kikal a Pathen hou dingin mi ajol e,” tin aheh seuvin ahi.  
14 Ahin Paul in akihkonna thu asei toh lhon'in Gallio in ahehse ho kom'a chun, “Judah miho, ngaiyuvin, naheh nau thua hi thil dihlou ahilou le thilse ajao khah a ahile naheh nau hi kasanpeh ding nahiuve,  
15 Ahin tun naheh nau thu hi thudoh mai mai, min mai mai, ahilou le Judah te danthu mai mai ahijeh in nang hon kivetsui tauvin, hitobang thu hi katan nompoi,” atin,  
16 Thutanna inna kon'in ahin soldoh tan ahi.  
17 Chuin kikhopna in'a lamkai Sosthenes chu mipi chun aman'un, thutanna inmai laitah a chun avo tauvin ahi. Ahin Gallio chun iman jong agelpeh pouve.   

Antioch mun a Paul akile 
 

18 Chujouvin Paul chu Corinth ah phat chomkhat aum'in chuin sopi te ho kom'a lhahna thu aseijin, akinaipi Cenchrea ajon tan ahi. Hiche laiya chun Paul in Judah te chonna dan dungjuijin akitepna phat alhin phat in asam avoulhan, chuin Priscilla le Aquila toh Syria lam jonin konga akitol tauvin ahi.✡  
19 Chuin Ephesus kongkaimun ahung lhun un, hiche laiya chun Paul in amani adalhan ama chu kikhopna inna alut in Judah te chu asuhtoh peh in ahi.  
20 Hichea chun umsot jep dingin ana temun ahin anoppeh pon ahi.  
21 Adalhah ding kon chun, “Pathen lunglam ahile kahung kile kit ding ahi,” tin Ephesus a kon'in konga akitol kit tan ahi.  
22 Chuin Caesarea kongkaimun a akinga kit in, hichea kon chun Jerusalem houbung agavil in chuin Antioch a akile kit tan ahi.  
23 Phat chomkhat Antioch a aum jouvin Paul chu Galatia le Phrygia lama akile kit in, seijui ho akimupi kit in asuhat kit in ahi.   

Ephesus mun a Apollos thulhangsap 
 

24 Alangkhat ah, Egypt gam Alexandria a kon'in thusei them tah le Pathen Lekhabu thu hetah Judah mi Apollos chu Ephesus ahunglhung in,  
25 Ama chun Pakai lampi thu ahil in, chule midang ho chu dihtah le Lhagaova thanei tah in Jesu thudol ahil in ahi. Ahinlah ama chun twilutsah John bou ahet ahi.  
26 Chuin kikhopna in'a hangsan tah a thu asei chu Priscilla le Aquila in ajah lhon phat in ama chu akoudoh lhon'in Pathen thu kicheh tah in ahilchen be lhon'in ahi.  
27 Chuin Apollos in Achaia gam'a che ding lung agel jeh chun sopite hon ama chu atil khouvun, chule Achaia gam'a seijui ho ding chun lekha khat athot un kipah tah a ana lem dingun angeh un ahi. Chuin alhun phat in Pakai mingailut jal'a atahsan ho jouse dinga mi phachom tah asoh tan ahi.  
28 Judah te chu lhang phongin thanei tah in anelkhup jin, Pathen thu dungjuijin, Jesu chu Messiah ahi, tin ahilchen jin ahi.    

Ephesus mun a Paul 
 

1 Chuin Apollos Corinth a aum jinglai chun Paul jong chuche gamkai sunga chun avahlen Ephesus ahung lhun chun seijui tampi amun amaho kom'a chun,  
2 “Natahsan uva chu Lhagao Theng nachan nah uvem?” tin adongin ahile, ama hon “Kachang pouve, Lhagao Theng aum'e akiti lam jong kajakha pouve,” atiuvin ahi.  
3 Chuin aman adong kit in “Ahileh ipia baptize chang nahiuvem?” ati. Ama hon jong “John baptize chanin,” atiuve.  
4 Chuin Paul in, “John baptize chan chu chonsetna a kon lungheina ding bou ahi, ahin John jengin jong miho jah a chun ama jouva hung ding pa chu tahsanun,” ati, hichu Jesu aseina ahi.✡  
5 Chuche thu ajah jah un abonchauvin Pakai Jesu minin baptize achang tauvin ahi.  
6 Chuin Paul in achung uva khut angamin ahile, Lhagao Theng achung uva ahung chutan, chule abonchauvin paochom athouvin gaothu asei tauvin ahi.  
7 Amaho chu abonun mi som le ni ahiuve.   

Judah hon Paul thuhil asanlou u 
 

8 Chuin Paul chu kikhopna in'ah alut in hapta thum sungin hangsan tah in thu aseijin, thununsah teina dingin Pathen Lenggam thu ahilin ahi.  
9 Ahin mi konkhat chu alouchal uvin thu kisei chu sang louvin, lhang phongtah in asei seuvin ahi. Hijeh chun Paul in kikhopna in chu adalhan seijui ho chu akipui doh in Tyrannus mun'a thuseina in khat ah niseh in akihoulimpi tan ahi.  
10 Hiti chun kumni jen abol'un ahile Asia gamsung pumpia Judah te le Greek mi abonchauvin Pakai thu chu ajatauvin ahi.  
11 Chuin Pathen'in Paul chu bolmo kidang boltheina tha ape tan ahi.  
12 Chuti chun ultheh pon hihen lang achunga kai pon poupou hijongleh achoiyun adamlou ho chunga akoiyun ahile adamlou nau chu adamin asunga lhagao phalou ho jong ajamdoh jin ahi.   

Ephesus mun a mi tampin atahsan u 
 

13 Chuin Judah miho phabep khopi khat a kon'in khopi khat ah avah leuvin, lhagao boh ho anodoh un, amaho chun Pakai Jesu min pat ding agouvin, “Paul in alhangsap Jesu min'a thu kapeh nahi, hungpot in!” tin asei jiuvin ahi.  
14 Hitia thil bol chu thempu lenloi, Sceva chate pasal sagi ho ahiuve.  
15 Ahin chutia nikhat abolgot kit laitah un lhagao boh chun, “Jesu le Paul chu kahenai, nangho koi nahiuvem?” atin ahi.  
16 Chuin lhagao boh voppa chu amaho chunga achomlut in amaho chu athajo in asugim tauvin ahile amaho chu sagohkeo le maha pun ajamdoh tauvin ahi.  
17 Hiche thilsoh chu Ephesus khopi sunga Judah te le Greek mite hengah gangtah in akithe jal tan ahile, khopi sungah kichat tijatna adim tan, Pakai Jesu min chu nasatah in ajabol tauvin ahi.  
18 Chuin seijui tamtah ho chun achonset thilbol'u aphong tauvin ahi.  
19 Chuin doichoi ho mi tamtah in jong a lekhabu u ahin choikhom uvin, mipi angsung laitah a agouvam tauvin ahi. Hiche alekhabu u chu dangka tamtah man ahi.  
20 Hiche Pakai natoh thudol chu muntin'a akithe jaltan thahat tah in na atong tan ahi.   

Ephesus mun a thunoh baotam 
 

21 Chuin phat chomkhat jouvin lhagaovin asoljeh chun Paul chu Jerusalem ache masang'in Mecedonia le Achaia gam'a dingin achen, “Chujou tengleh Rome a kache ding ahi,” tin aseijin ahi.  
22 Chuin ama Asia gam'a phat chomkhat aum nalaiyin, Timothy le Erastus chu akithopi dingin Mecedonia a amasol in ahi.  
23 Chuche phatlai chun Ephesus ah hiche kithuhilna lampi chung changa boina khohtah khat ahung umdoh tan ahi.  
24 Ajeh chu Demetrius kiti mikhat aumin, ama chu dangka a sumkolvei mi ahin, aman khutthem ho chu dangka in Greek te pathen Artemis lim akhensah in hoitah in akoiyin ahi.  
25 Chuin aman anatoh kibahpi ho chu akou khomin ajah uva: “Mipi ho hiche sumkolveina hi ihaodoh nau ahi,” ati.  
26 “Ahin najah uva namu bangun, hiche Paul hin miho jouse kom'a khut a kisem limho hi pathen tahbeh ahipoi tin aseijin mijouse alhemlha tai, chule hiche thu hi Ephesus khopi bouseh a asei ahipon Asia gamsung pumpia asei le ahi!  
27 Ahinai! Isumkolvei nau mijousen nahsahmoa akoi ding thu bou kasei ahipoi, ahin Artemis pathen houna in thupina jouse aman a, chule Asia gamsung pumpi le vannoi pumpia hiche pathen houna amanthah ding jong hi ka gelkhoh tah khat ahi!” ati.  
28 Hichun akikhom miho chu alunghang jah jeng uvin, “Ephesus mite pathen Artemis alen'e,” tin hasap in asam tauvin ahi.  
29 Hichun khopi sunga miho chu alung boilah lah jeng uvin, mipi chun Paul hin kilhonpi Macedonia gam'a kon Gaius le Aristarchus chu amanun golseh vetna mun'a chun akailut tauvin ahi.  
30 Chuin Paul jong chun lut ding agon, ahin seijui hon ana lutsah pouvin ahi.  
31 Chuin Asia gamsung a Paul loi le gol milen milal phabep in Paul henga thu ahin thot un, golseh vetna mun'a lut loubeh dingin ahung taovun ahi.  
32 Golseh vetna mun sunga chun mipi chu apeng lah lah un mi abangin thil khat asamun, abangin thil dang khat asamun, hiti chun aeu lah lah jeng uvin, abangloi chun ipi jeh a kikhom ahiu jong ahepouvin ahi.  
33 Chuin mipi lah a um Juda miho chun Alexander chu mipi masanga ahin sondoh un thilsoh thudol ahilchet dingin asolun ahi. Chuin aman mipi ho chu aphoh thip in houlim ding agon ahi.  
34 Ahinlah mipi ho chun amapa chu Juda mi ahi ahetdoh phat un, hatah in asamkit un, “Ephesus Artemis alen e, Ephesus Artemis alen e!” tin nidan ni lang asamun ahi.  
35 Ajo jonan khopi vaipopa chun mipi ho chu aphoh thip in aman, “Vo Ephesus mite, Ephesus khopi hi van'a konna hung khelha Artemis len lim hou-in ngah ahi hi mijousen ahet ahi,” ati.  
36 “Hiche thutah hi koiman aseilep theilou ahijeh in nangho thipkhen chan um unlang imacha kinothe thun bol dauvin.  
37 Hiche napuilut u mite hin hou-in'a kon'in imacha agudoh pouvin, eiho pathen dounan jong ima asei pouve.  
38 Amavang Demetrius le anatoh kibahpi khutthem hon amaho hehsetna ding thu aneiyuva ahile thutanna in honsan aum jinge, chule gamvaipo ho henga jong athu agasei theiyu ahi. Amaho kom'a khun ga kiheh sah tauvin.  
39 Chule ahehnau thudang aum le vang angaiya kikhopna in'a athu tan ding ahi.  
40 Ajeh beiya boina soh ahijeh in ajole Rome vaipo ten ichung uva thu ahin tan khah diu ham tin kichat nan kadime. Ajeh chu Rome vaipo ten tuni thilsoh thudol hilchen dingin eihin dongule ima isei theilou diu ahi,” ati.  
41 Hiti chun mipi ho chu anodoh tan ahile amaho akikhen tauvin ahi.    

Macedonia gam a Paul kholjin 
 

1 Chuin mipi sousang na chu athip phat in Paul in seijui ho chu agakousah in atilkhou jouvin, damselun tin akikhen pin ama Macedonia lamah achetan ahi.  
2 Chuche gamsunga ajotpa na khopi jousea seijui ho atilkhou peh in chuin Greece khopi chanin achesuh tan ahi.  
3 Chuin hiche khopia chun lhathum sung aumin, Syria gam lama konga kinung tol ding angaiton ahile Juda mi phabep in tha ding agot u ahetdoh phat in Macedonia lang joh jotpa dingin akile kit tan ahi  
4 Ama chu mi phabep toh alhon'in ahi. Amaho chu: Berea a kon Pyrrhus chapa Sopater, Thessalonica a kon Aristarchus le Secundus, Derbe a kon Gaius, Timothy, chule Asia gam'a konna Tychicus le Trophimus ahiuve.  
5 Amaho chu ana masauvin Troas mun'a eina ngah un ahi.  
6 Chuin Kalchuh Kut kichaijin Macedonia gam'a Philippi khopia kon'in konga katouvun ni nga jouvin Troas mun'a amaho heng kalhung uvin, chuin hiche mun achun hapta khat kaumun ahi.   

Troas mun a Eutychus kikaithou  


7 Chuin nimasa nin seijui ho toh Pakai Anjon jong dingin kakikhomun hichea chun Paul in amaho henga thu aseijin, ajinga ama chekit ding ahitah jeh chun jankim chan ahoulimin ahi.  
8 Hiche kakikhop nau indan chungnunga chu meivah tamtah kide ahi.  
9 Chuin Paul in phat sottah thu asei jeh chun bangkot kom'a tou gollhang chapang khat amin Eutychus atiu chu aihmutso beh seh jeh chun aihmulhu tan ahile bangkot a kon chun in danthum a sanga chun akileh lhan noilama athisa in aga muvin ahi.  
10 Chuin Paul akumsuh in abungin akhut in hiche gollhang chapang pa chu apomin, “lungdong hih un ahing nalaiye” ati.  
11 Chuin amaho indan chungnunga akaltou kit un Pakai Anjon changlhah aneuvin ahi. Hiti chun Paul in thusei abanjom kit in khovah lhah phat in aman adalha tauvin ahi.  
12 Alangkhat ah gollhang chapang pa jong chu aki suhkhahna beihel in inlam'a akilen ahileh mijouse chu alungmong lheh jengun ahi.   

Troas a pat Miletus chan Paul konga akitol 
 

13 Chuin Paul chu Assos chanin keng lamah ana chepeh in, keiho konga kacheuva chule ama kalahpana diuva agontoh ahi.  
14 Chuin hiche mun'a kon chun ama jong keiho toh konga katou khomun Mitylene chan ka cheuvin ahi.  
15 Ajingin Kios twikol ka khokhel un, akit in Samos twikol kajot paikit un chule nikhat jouvin Miletus twikol kalhung uvin ahi.  
16 Chuin Asia gamsunga aumsot nomlou phat in Paul in konga touva Ephesus khopi jotpai ding lung angaito tan ahi. Kinotah a cheloiya ahithei le Pentecost masanga Jerusalem lhun tei ding ati ahi.   

Paul in Ephesus upaho availhah 
 

17 Ahin Miletus kalhun un Ephesus Houbung a um upaho henga ahung kimupi diuvin thu athot tan ahi.  
18 Chuin amaho ahung lhun phat un aman “Nanghon naheuve, Asia gamsung kahung chotlut nikhoa pat tuni chanin,  
19 Kineosah tah le mitlhi pumin Pakai na katongin, Judah te a konna gimbolna tamtah jong kathoh in ahi.  
20 Chule nangho jah ding imacha imlouvin, japi lah le intin'ah kahil leuvin ahi.  
21 Judah te le Greek te henga thukhat seh hichu, chonsetna a kon lungheiya chule Pathen lama kiheiya, chule Pakai Jesu tahsan ding thu bou chu kasei jing ahi.  
22 Tun keima Lhagaovin Jerusalem'a che dingin eisom tan, ipin einga ham jong kahepoi.  
23 Khopi tin a Lhagao Theng in eihetsah bangin thohgimna le songkul tanna tailou ima kahepoi.  
24 Ahin ka hinkho hi Pakai Jesun eingansena banga midang te henga Pathen mi ngailutna kidangtah Kipana Thupha sap phongna natohna a ka manchah loule thil dang amanna ding kahepoi.✡  
25 Chule tunia Pathen Lenggam thudol ka seipeh miho hin keima eimukit tah lou diu ahi.  
26 Tu nikhoa hi ka phondoh ahi, keiman kitah tah a ka seipeh nahiuvin nalah uva koi tobang khat tonsot thina toh aum khah a ahile keima thepmo ahi tapoi.  
27 Ajeh chu Pathen'in nangho hetsah dinga adeisah jouse imlouhel a ka seipeh nahi tauve.  
28 Chule tun, chingtheiyun, nang hon Pathen kelngoi hon, athisan'a achohdoh houbung, chu vah unlang chingtup un, hiche dinga chu Lhagao Theng in upa a napansah u ahi.  
29 Ajeh chu kadalhah tengu le nangho lah a konna ngeihang tobang thuhillhem hunglut a kelngoi ho hi khatcha ahin hoilou ding kahei.  
30 Chule nangho lah jenga jong hi mi phabep in amaho thu ahinjop a thutah chu akaleh a ahin hil dingu ahi.  
31 Hijeh chun nangho kiging phauvin! Kumthum sunga asun ajana mitlhi tamtah puma kaumpiu chu geldoh jingun.  
32 Chule tunia hi keiman nangho hi Pathen le ami ngailutna thu alhenchomte toh goulo khom dinga natungdoh theiyu thua chu kanganse nahiuve.  
33 Keiman koima dangka le Sana chule nihchen ponsil hoi ka otcha poi.  
34 Ajeh chu kakhut a konna keima ngaichat le kaum khompi ho ngaichat ding katoh a kakivah ahi.  
35 Chule na hatoh a toh'a migenthei ho kithopi ding dan keima tah hinkhoa namu u ahitai. Pakai Jesun ‘Akisan ho sanga apeho nunnom jo ahi’ ati chu geldoh jingun.”  
36 Chuin thu asei jouvin adilsun amaho toh ataokhomun ahi.  
37 Amaho abonchauvin akap un akikoiyun damselin, tin akikhen tauvin ahi.  
38 Neimu kit tah lou diu ahi ati jeh chun amaho abonchauvin lungngui tah in ama chu kong mun'a agathah tauvin ahi.   

Tyre mun a Paul   

1 Chuin Ephesus houbung upaho henga lhahna thu asei jouvin, Cos twikol jonin konga kakitolun, ajingin Rhodes kalhungun chule chua kon chun Patara kajonun ahi.  
2 Chua kon chun Phoenicia jon ding kong khat ah katoudoh un,  
3 Chule Cyprus twikol chu kagalmu phat un, veilama kakiheiyun Syria gam'a Tyre kongkaimun ah kakinga uvin hichea chun konga thil ho chu asolhauvin ahi.  
4 Chuin vapam achun kavah leuvin ahile seijui phabep kaga mudoh un, amaho kom'a chun hapta khat kaumun ahi. Hichea seijui ho chun Lhagao Thenga kon'in gaothu aseiyun, Paul chu Jerusalem'a chejom lou dingin aseiyun ahi.  
5 Chuin hapta kichaiya konga kanung kaldoh ding phat un, mipi jouse, numei chapang jaonan, khopi sunga kon'in vapam chan'ah ahung kumsuh un, hichea chun, dilsun kataovun,  
6 Chule lhahna thu kaseiyun chuin keiho konga toudoh dingin ka cheuvin, amaho jong inlam cheh a akile tauvin ahi.  
7 Tyre kadalhah jou uva ka kingah nau masapen chu Ptolemais ahi. Hichea chun sopi numei le pasal ho chibai kaboh pauvin amaho henga chun nikhat kakibangpa uvin ahi.   

Caesarea mun a Paul 
 

8 Ajingin Caesarea lamah kache paiyun, anhom ledinga mi sagi kilhengdoh ho lah a mikhat Kipana Thupha lhangsam Philip in'a chun kalhung tauvin ahi.✡  
9 Amapa chun chanu jinei lou li aneijin amaho chu abonun Lhagao thilpeh gaothu seina achangun ahi.  
10 Chuin nikho tamtah jouvin Lhagao thilpeh gaothu seina chang Agabus kiti mikhat, Judea gam'a kon'in ahungin.✡  
11 Paul konggah chu alan, ama khut le keng chu asomin, “Lhagao Theng in aphondoh ahi, hiche konggah neipa hi Jerusalem'a Judah te lamkai hon amat uva chidang namdang te henga apeh doh dingu ahi,” ati.  
12 Chuin hiche gaothusei kajah phatun keiho le amun a um seijui hon Paul henga Jerusalem ache louna dingin kataovun ahi.  
13 Ahinlah Paul in aseijin, “Ipi dinga kap nahiuvem? Kalungthim nasujun uve! Keima chea songkul tan ding mai mai hilouvin Pakai Jesu min a thi dinga jong gotsa kahitai,” ati.  
14 Chuin keihon kahet chet phat un imacha kaseibe tapouvin, “Pakai lunglam himaihen,” katiuvin ahi.   

Jerusalem mun a Paul 
 

15 Chujouvin kathil ho'u kagong tup un Jerusalem'a dingin kache tauvin ahi.  
16 Chuin Caesarea a kon'in seijui phabep in eilhonpi uvin, chuin Cyprus gammi seijui masaloi Mnason in'ah eipui lut un ahi.  
17 Chuin Jerusalem kalhun un amun a um sopi numei le pasal hon phate chan eina vailhunun ahi.  
18 Ajingin Paul jong Jacob toh kimuto dingin keiho toh kalhonun, hichea chun Jerusalem houbung upaho jouse jong aumun ahi.  
19 Chuin chibai aboh jouvun Paul in Pathen'in chidang namdang te chunga kidangtah a na atoh ho abonchan aseitan ahi.  
20 Chuin Paul thusei ajah phat un Pathen avahchoiyun ahi. Chule ama hon aseiyun “Ngailut umtah sopipa Juda mi sang tamtah in jong atahsan uva chule Mose dan jong phatecha ajui uhi nahet em?  
21 Ahinlah Jerusalem'a Judami atahsan ho hin, nangman chidang namdang te lah a cheng Juda mi seijui hon Mose dan anungsun dingun thu nahil e ti ajauvin, achateu chep atanlou diu chule chonna dan adang dang jong ajuilou diuvin thu nahil e ti aheuvin ahi.  
22 Nangma nahung hila ahet tei ding'u ahin, ipi ilo diu hitam? Atiuvin ahi.  
23 Hijeh chun hiche nabol ding hi pha kasauve. Hichea hin kitepna neijou mili aumun, aluchang'u kivotol dinga kigong ahiuve.✡  
24 Amaho toh hin lhon'in lang Hou-In a gakisutheng unlang, chonna dan dungjuiya sam avona dingun seipeh in, chutile mihon athujah jouseu hi alhem ahin, chule nangma tah jengin jong Judah te dan ajuinai tihi ahetdoh dingu ahi.  
25 Chidang namdang seijui te vang chu lekhathot a isei jouseu banga chon dingu ahi. Milim anga kikatdohsa an anehlou dingu, thisan ahilou le hetlou sa anehlou dingu, chule jonthanhoina a konna kikangse dingu ahi,” atiuve.✡  
26 Chuin Paul chu ajingin hiche mili ho toh chun Hou-In a acheuvin, kisuhtheng na achelhahpi un, chule mipi angsunga chun phongtah in kisuhthengna nikho kichaini ding le amichan cheh a kilhaina abol diu thu aseijin ahi.   

Paul amat u 
 

27 Chuin nisagi kichai kon'in Asia gam'a konna Juda mi phabep in Hou-In sunga Paul amudoh phat un, mipi chu atilseuvin aman tauvin ahi.  
28 Chuin ama hon aseiyun, “Israel mite nei kithopiuvin! Hiche mipa hin muntin'a eiho dounan thu asei jingin, chule mijouse kom'a Judah te chonna dan ajui louna dingun thu aseiye. Hou-In dounan thu aseijin, chule Hou-In jenga jong chidang namdang te ahin puilut in asuboh in ahi” atiuve.  
29 (Ajeh chu hiche masang jep a chu Paul chu khopi sunga Ephesus mi Trophimus toh amu thau ahi. Paul chun hiche mipa chu Hou-In'ah puilut teiyinte tia agelu ahi.)✡  
30 Chuin hiche ahehset nau hin khopi sung chu ahotling tan, chule boina asousang tan ahi. Chuin Paul chu Hou-In'a kon'in gangtah in akaidoh un kelkot akhah chah tauvin ahi.  
31 Chutia Paul tha ding agot laiyun, Jerusalem mite asousang thu chu Rome sepai te vaipi popa heng alhung tan ahi.  
32 Gangtah in asepai ho leh alamkaiho toh mipi lah a chun achesuh tauvin ahi. Chuin mipi chun sepai vaipi popa le asepai ho hung kumsuh chu amu phat un Paul avoh u chu anga tauvin ahi.  
33 Chuin vaipipo chun Paul chu akan'in, thihkhao nia hen dingin thu apen, chuin mipi ho kom'a chun hiche mipa hi koi ham chule ipi abolset ham tin adong tan ahi.  
34 Chuin mi abangkhat in thil khat asamin, chule abangkhat chun thil dang khat ma asamun ahi. Chutia mipi eu jeh le kicheh loujeh chun ima thudih ahedoh thei tapon, hijeh chun Paul chu kulpi sunga apuilut ding'un thu apetan ahi.  
35 Chuin Paul chu kulpi sung alut kigon ahile mipi ho jeh chun alut thei tapon hijeh chun ama ventupna dingin sepai hon alengkouvun aput thouvin ahi.  
36 Chuin mipi ho chun anung ajuiyun “Thatdoh un, thatdoh un,” tin asamun ahi.  
37 Chuin Paul kulpi sung alhut ding konun, vaipipo kom'a ataovin, “Nakom'a thu khat kasei thei ding ham? ati. Chuin vaipipo chun kidang satah in Greek pao nahet em, tin adongin ahi.  
38 Nangma Egypt mi, masang laiya miho tilsea mi sangli gamthip a loidoh pa chu nahi louham?” ati.  
39 Paul in adonbut in “Kahipoi, keima Tarsus gam'a khopi thupi tah Cilicia a kon Judah mi kahi bouve amaho toh hin nei kihousah in,” atin ahi.  
40 Chuin vaipipo chun anoppeh jeh chun, Paul chu kalbi a chun adingin mipi ho chu thipbeh a um dingin atemin, chuin mipi thipchet a aum phat in amaho pao Aramaic in ahoulimin ahi.   

Paul in ama kihkonna a thu asei   

1 Chuin Paul in, “Sopite le jaumtah pate ho, kakihkonna thu kasei hi ngaiyuvin,”  
2 Amaho paova thu asei chu ajah phat un mipi ho chu athipchet jengun,  
3 Chuin Paul in, “Keima Tarsus gam'a Cilicia khopia peng Juda mi kahin, chule chihna thepna lama Jerusalem'a Gamaliel noiya hung seilen kahi. Ama noiya hung seilen khat kahi jeh chun Judah te dan le chonna ho phatecha hung kijil kahi. Tunia nangho jouse banga hi Pathen a dinga tompan tah mi kana hin ahi.✡  
4 Chule anungjui ho ka sugentheiyin, abang kathat jin, chule numei pasal kamanin songkul'ah kakhum jin ahi.✡  
5 Thempu Chungnung le kivaihomna upahon hiche hi eihetpeh u ahi. Ajeh chu Damascus a um sopi Judah te henga kahunga Christian ho kamat a suhgenthei dinga Jerusalem'a kahin kaina dinga amaho kom'a phalna lekha kahin kichoi ahi.”  
6 Ahin Damascus khopi lut ding kon lampi laitah ah, hichu sunkim ahin, hichun van'a kon'in vah hattah khat in kakimvel ahin kho tan,  
7 Keijong tol'a kalhu jengin ahile aw khat kajan, “Saul, Saul, ipi dinga nei bolset jing ham?” ahin tin ahi.  
8 Chuin ken jong, “Nang koi nahim?” kati. Chuin aw chun eihin donbut in 'Keima nabolset jing Nazareth Jesu chu kahi' ahin tin ahi.  
9 Chuin kakilhonpi miho chun vah chu amuvin, ahin kakom'a thusei aw chun ipi asei ham ahe pouve.  
10 Hichun “Ipi kabol ding ham Pakai” tin kadongin ahile, Pakaijin eihin donbut in 'Thoudoh inlang Damascus khosunga khun lut in chuteng ipi nabol ding nakisei peh ding ahi,' ati.  
11 Vah hattah jeh a kamit in kho amutah lou jeh in kalhonpi ho chun kakhut in eikaiyun khopi sunga eikailut un ahi.  
12 Hichea chun Ananias ana chengin ama chu Pathen gingtah mi ahin Judah te dan juithem tah le Damascus khopia um Judah te jousen angaisang tah mi khat ahi.  
13 Ama chu kakom'a ahung dingin, “Sopipa Saul, kho mukit tan atin ahile apettah chun ama chu kamu tan ahi.”  
14 Chuin aman, “Ipu ipateu Pathen chun alunggot lam heding le, dihtah pa mua, chule athu ngai dinga nalhen ahitai” ati.  
15 Ajeh chu nangman namu ho leh najah ho jouse chu nasei phong le-a ama thu hettohsah a napan ding ahitai.  
16 Ipi na khongai nahlai ham? Kipatdoh in lang baptize chang tan, Pakai min kouvin lang na chonset soplhan eiti.  
17 Chuin Jerusalem kahung kile chun Hou-In ah dilsun kataovin ahile,  
18 Gaovin Jesu kamun aman, 'Kipat loiyin! Jerusalem'a kon'in jamdoh in ajeh chu hiche laiya miho hin keima thudol'a nathusei asanlou dingu ahi' ati.  
19 Ahin keiman kaseijin, “Pakai kikhopna in tin a seijuiho kasuh gentheiya songkul'a kakhum jong ahe sohkei uve”  
20 Chule nasohpa Stephen aselih pet uva asangkhol sutlhah hou akoinau kom'a ding jong chu kana hinai, kati.✡  
21 Ahin Pakaijin, 'Chen, gamla tah a chidang namdang te lah a kasol ding nahi!' ati.   

Rome sepai kaidongpa in mun a Paul 
 

22 Hichun mipi hon chuche Paul thusei chu ajah phat un asam uvin, “Hitobang mi chu delmang un, ahing dinga jong lom ahipoi!” atiuvin ahi.  
23 Chuin mipi chun asangkhol u asut un, vanlama vutvai atheuvin ahi.  
24 Chuin Sepai vaipopa chun, Paul chu inpi sunga apuilut sah in, mipi achunga chubang tah a alunghan nau ajeh seidoh sah ding ngaito nan jepsah dingin thu apetan ahi.  
25 Chuin Paul chu jep dinga ahin kan phat un aman akom'a ding sepai lamkaipa henga chun, “Rome mikhat athemmona khol masa louva jep ding chu dan in aphal hinam?” tin adongin ahi.  
26 Chuin sepai lamkai pan chuche ajah phat chun sepai vaipopa kom'a achen, “Ipi bol nahim? Ama hi Rome mi hibouva hila!” atin ahi.  
27 Chuin sepai vaipopa chu Paul henga ahungin, “Nangma Rome mi nahim? seiyin,” tin adong tan ahile Paul in jong “Kahinai,” ati.  
28 Chuin sepai vaipopa chun aseijin “Kei jong sum tampi kapeh jouva Rome mihina chang kahi bouve,” atin ahile Paul in “Keivang kapen apat a Rome mi a peng kahi,” ati.  
29 Chuin Paul in Rome mi kahi ati ajahdoh phat in thudong dinga kigong sepai ho chu gang tah in apotdoh tauvin ahi, chule sepai vaipopa jong chun chutobang thupeh anei jeh chun akicha lheh jengin ahi.  
30 Ajing nikhon Paul chung changa boina thu hetdohna dingin sepai vaipopa chun Judah te kivaihom na a lamkaiho leh thempu ho chu hungkhom dingin thu apen, chule amaho masanga ding dingin Paul chu ana lhadoh tan ahi.    

Lamkai ho kikhopna mun a Paul 
 

1 Chuin Paul in houvaipo ho chu ave changmel in, “Sopi te ho, Pathen angsunga se le pha hetkhen na kicheh tah neiya hingjing kahi!”  
2 Chuin Thempu Chungnung Ananias chun Paul toh kinaiya umho kom'a chun amuhsom abehpeh dingun thu apen ahi.  
3 Ahin Paul in, “Phat louna a dim miphalhem pa! Pathen'in nangma nabeh ding ahi, itobang thutan mi nahiya nangman dan napal keh a chutobang a eibeng dinga mi thu napeh ham?” ati.✡  
4 Chuin Paul kimvela ding ho chun, “Pathen Thempu Chungnung chu na housal ngam ham?” atiuvin ahi.  
5 Paul in adonbut un, “Sopi te ho, neingai damun, Thempu Chungnung ahilam kana hetlou ahi, ajeh chu Pathen Lekhabun ‘nalamkai te chunga thuse nasei louding ahi’ tin akisune” ati.✡  
6 Chuin Paul in hou vaipoloi ho kikhopna a chu Sadducee ho leh Pharisee ho kihal ahiu ahet doh phat chun, hatah in asamin, “Sopi te ho, kapu kapate khanga pat a Pharisee mi kahin! Thokit thudol'a kinepna kanei jeh a kachung thu kitan ahi!” atin ahi.✡  
7 Hijeh chun Pharisee ho le Sadducee ho chu hopnin aki homkhen tauvin ahi.  
8 Ajeh chu Sadducee ho chun mihem thokitna, vantil, chule lhagao um thudol atahsan lou u ahi, ahin Pharisee ho vang chun aboncha a hi atahsan u ahi.✡  
9 Chuin akah uva boina asousang tan, houdan thuhil'a pang Pharisee phabep chun thunei tah in, “Hiche pa chunga hin thildih lou ima aumpoi, lhagao ahilou le vantil in ahenga thu asei hitei ding ahi,” atiuvin ahi.  
10 Chuin akah uva kitomona asan cheh cheh phat in sepai vaipopa chun Paul chu kehni sokhauvin te tin, sepai ho chu asol'in Paul chu hunam in aga huhdoh sah in kulpi sunga apuilut sah tan ahi.  
11 Hiche ni jan chun Paul henga Pakai akilah in, “Paul, lungneo hih in. Hiche Jerusalem'a keima nei phondoh banga hi, Rome a jong Kipana Thupha hettohsah a napan ding ahi” ati.   

Judah ho phabep in Paul hinkho suhbeina ding agon u 
 

12 Ajing jingkah in Juda miho phabep akiloiyun Paul itha tokah uva an ineh lou diu ahi tin akihahsel tauvin ahi.  
13 Chutia kigahna sem chu abonun mi somli aval uvin ahi.  
14 Chuin amaho thempulen ho leh upaho henga acheuvin aga seiyuvin, “Paul katha tokah uva ima nelou dinga kihahsel kahiuve,” aga tiuvin ahi.  
15 “Hijeh chun nangho vaipo hon sepai vaipopa henga gaseiyun lang Paul chu achung chang thudol kholchet be dingin houvaipo ho anga hin nung puikit in tin gathum uvin, chutengleh keihon ama chu lamkah a katha diu ahi,” atiuvin ahi.  
16 Ahin hiche tohgon chu Paul sopinu chapan ajah lhih phat in kulpi sunga alhailut jelin Paul henga agasei tan ahi.  
17 Chuin Paul in Rome sepai jalamkai khat akouvin, “Hiche khangdong pa hi sepai vaipi popa henga puilut uvin ajeh chu sei ding thupitah khat aneiye,” ati.  
18 Chuin Sepai jalamkai pa chun aseijin, “Songkul'a um Paul chun eikouvin, hiche khangdong pa hin sepai vaipipo henga seiding thupitah aneiye atin eihin puilut sah ahi,” atin ahi.  
19 Chuin sepai vaipipo chun akhut in atuh in, “Ipi ham nasei nom chu?” tin adong tan ahi.  
20 Chuin Paul sopinu chapa chun, “Jing nikho tengleh Juda mi phabep in hou vaipoloi anga dinsah kit dinga nahenga konna achungthu kholbe ding kisa a Paul ahung puidoh got diu ahi.  
21 Ahin soldoh hih in ajeh chu mi somli valin lamkah a chanlhih a chuleh atha tokah uva ima nelou dingin akihahsel uve, chule tua hi nangma thulhuh bou angau ahitai,” tin asei tan ahi.  
22 Chuin sepai vaipipo chun khangdong pa henga, “Keima kom'a hiche thu nahung sei hi koima hetsah hih in,” tin agihsal tan ahi.  
23 Chuin sepai vaipipo chun sepai jalamkai ni akouvin “Tujan nidan ko tengleh Caesarea jon dingin sepai jani gotsan koi lhon'in, chule tengchoi sepai jani le sakol sepai somsagi jong gong tup lhon'in.  
24 Chule Paul touna ding sakol khat jong gong lhon'in lang gamvaipo Felix henga kitup selin gathah un,” atin ahi.  
25 Chuin gamvaipo ding chun lekha khat ajih in,  
26 “Jaumtah gamvaipo Felix, Claudius Lysias a kon'in salam!” tin athot in ahi.  
27 “Hiche pa hi Judah ten abulhu uva tha dinga anagot pettah un sepai hotoh kagalut un, Rome mi ahi kahetdoh phat in bitkeiyin kahin huhdoh e.  
28 Chuin ahehset nau hetdohna dingin hou vaipoloi angsunga kadinsah in ahileh,  
29 Aheh nau hi amaho houthu toh kisai ahi kahedoh tan, ima songkul tanna ding le thana ding kamupon ahi.  
30 Ahin tha dinga agot u kahet doh phat a apet pet a nahenga kahin sol ahitai, chule ahehse ho jong nangma henga hung dingin ka seipeh tauve,” ati.  
31 Thupeh dungjuijin sepai hon Paul chu Antipatris heng alhut un ahi.  
32 Ajing jingkah in amaho ahung kinung leuvin ahin sakol sepai hon Paul chu Caesarea chan aga thah un ahi.  
33 Chuin Caesarea alhun un Paul le Lekhathot chu gamvaipo Felix henga apelut tauvin ahi.  
34 Chuin lekhathot chu asim jouvin Paul chu “hoilai gamkai mi nahim” tin adongin ahileh Paul in “Cilicia,” ati.  
35 Chuin gamvaipo chun, “Na hehse ho ahung lhun teng nachung thu kakhol ding ahi,” atin chujouvin gamvaipo chun Herod inpia songkul'a koi dingin thu apetan ahi.    

Gamvaipo Felix anga Paul 
 

1 Chuin ni nga jouvin gamvaipo henga Paul ahehset nau thusei dingin Thempu Chungnung Ananias le Judah te upa phabep chule Tertullus kiti minelkal them chu ahunglhung tauvin ahi.  
2 Chuin Paul chu ahin puilut uvin ahile Tertullus chun gamvaipo henga Paul hehna thu hitin ahin seitan ahi: “Nangma vaihom themna le nangma jal'a keiho Judah te hi phat sottah lungmonga um kahiuve.”  
3 “O Lal chungnung, hiche ho jeh hin keiho kakipah lheh jeng uve.  
4 Ahin nangma kalungjin sah nompoi hijeh chun nei lungset inlang phat chom chakhat neingai peh in tia kahung tao ahi.  
5 Hiche pa hi phatseh a Judah te umna jousea boina semjing kei mi ahi kamudoh un, chule thuhillhem Nazareth Jesu chon a chon ho lamkai pipu ahi ti kamudoh uve.  
6 Chukit jong le kamat uva chu aman Hou-In jong suhboh ding agot ahi.  
7 Keihon keiho dan dungjuiya athu katan got u ahin, hinlah sepai jalamkai Lysias in thahat san'a kakhut uva konna ahung puidoh ahi.  
8 Kaheh nau hi nangma tah in dong lechun adihtah chu namat doh ding ahi,” atin ahi.  
9 Chuin Judah mi adang ho jong chun Tertullus in asei jouse adih ahi atiuvin ahi.  
10 Chuin gamvaipo chun Paul jong thu asei sah in, chuin Paul in, “Pu, kum tamtah Judah te chunga thutan'a hung pang nahi kahen, hijeh chun na masanga kipah tah in kaki hkonna thu seiying kate.  
11 Jerusalem'a Pathen hou dinga kahung lhun jouva pat ni som le ni jong lhing loulai ahi hi nahetdoh jeng ding ahi.  
12 Eihehse ho hin Hou-In'a mitoh kakinel na jong amu naisai lou diu ahin, kikhopna in ahilou le khopi lamlhong lah a boina kasem jong amukhah lou dingu ahi.  
13 Hiche mihon eihehset nau hi khat cha aphotchet na apeh theilou dingu ahi.”  
14 Ahin hou dihlou lamkai ahi atiu vang chu kanom'e, ajeh chu kapu kapa teuvin ana hou Pathen chu kahou ahin, Judah te dan le themgao lekhabua kisun jouse dihtah a katahsan ahi.  
15 Amaho kinepna banga keijong Pathen'in nikhat le midih le midihlou ahin kaithou kit ding ahi tia kinem kahi.  
16 Hiche jeh a hi mijouse le Pathen anga dihtah a hinkho man ding kagot jing ahi.  
17 Chuin kum tamtah jouvin kamite kithopina sum peding le Pathen kom'a kilhaina bol dingin Jerusalem'a kahung kilen ahileh,✡  
18 Hou-In sunga kauma ka kisuhtheng chu eihehse hon amu uvin, hiche pet a chu kavel'a mipi jong umlou ahin boina ima jong aumpon ahi.  
19 Ahin Asia gamsunga konna Judaho mi phabep umu ahi, chule amaho chu kei hehsetna ding hola um jing'u ahi!  
20 Judah te hou vaipoloi hon kachunga ipi chonsetna amu uham hiche miho hi dongin,  
21 Thilkhat bouseh “thokit thudol katahsan jeh a tunia na angsung uva kachung thu kikhol ahi,” tia kasap tailou adang ima namu lou dingu ahi.✡  
22 Chuche tahsanna lampi thudol hethem tah ahitoh kilhon'in, Felix chun phat asuh saobe in, “Vaipipo Lysias hung lhun kah in khongaiyun, ama ahung tengleh nathuu ngaito chen nange,” ati.  
23 Chuin sepai jalamkaipa kom'a chun, “Paul chu songkul'a koiyun lang ahin aloi agol hon avila angaichat ho abolpeh theina dingun phalna peuvin,” ati.  
24 Nichomkhat jouvin Felix chu ajinu Juda numei Drusilla toh ahung kit in, chuin Paul chu aga kousah lhon'in Paul in Jesu Christa tahsan thudol asei chu angai lhon'in ahi.  
25 Chuin Paul in chondihna le eima chang kitim hat chule khonunga hunglhung ding thutanna thu asei ajah phat chun Felix chu ahung kicha tan, “Tun chen lang, phat gomkom aum tengleh kahin koukit ding nahi,” tin asoldoh tan ahi.  
26 Chujongleh Paul chun sum eithimpeh khante tin, akouloi loijin ahoupi jing jin ahi.  
27 Chutia kumni ache jouvin, Porcius Festus in Felix panmun chu alotan, chule Felix in Judah te lung ahol jeh chun Paul chu songkul'a akhum in adalha tan ahi.    

Festus anga Paul thusei 
 

1 Chuin Festus in amopohna thah jop dinga Caesarea ahung lhun nithum jouvin, Jerusalem a achen ahile,  
2 Hichea chun thempu pipuiho leh Judah houlamkai dang phabep in akimupi uvin Paul hehsetna thu asei tauvin ahi.  
3 Chuin Festus henga chun ataouvin Paul chu Jerusalem'a ahin lesolna dingin angeh un ahi (ajeh chu lamkah a chanlhih a tha ding lung angaitou ahi).  
4 Ahin Festus in adonbut na a chun, Paul chu Caesarea a kikoi ahin chule ama jeng jong khulama kilevah kit ding ahi dan aseijin,  
5 Chuin hitin aseiye, “Nangho athunei ho chu keitoh ikilhon uva, Paul in thilse abol khah le nang hon ahehset na thu nasei theiyu ahi,” ati.  
6 Niget ham nisom ham jouvin Festus jong Caesarea lamah akile tan, chuin alhun lhunin ama thutanna inpia atouvin Paul chu ahenga ahin pui dingun thu apetan ahi.  
7 Chuin Paul ahung lhun phat in, Jerusalem'a konna hung Judah hou lamkai ho chu ahung khomun, photchetna jong pethei louvin hehsetna khoh tah tah aseikhum tauvin ahi.  
8 Chuin Paul in ahehset nau thu lethuh nan, “Keiman Judah te dan ahin, Hou-In ahin, chule Rome te dounan themmona kaneipoi,” ati.  
9 Chuin Festus in Judah te lung holnan Paul thu adongin, “Nangma Jerusalem'a chea keima angsunga amaho toh nachung chang thu khol ding nanop em?” ati.  
10 Ahin Paul in adonbut in, “Kanompoi! Hiche hi Rome te thutanna mun ahin, hiche laiya hi kathu kitan ding ahi. Ajeh chu Judah te douna a kathemmo lou nahenai.  
11 Chule thina ding khop themmona kanei le thi ding kada poi, ahin Caesar henga dingin kangeh joi, themmona neilou kahi le hiche miho khut a thi dingin koiman pehdohna tha ka chunga neiponte!” ati.  
12 Chuin Festus in doh le sot a aneiho chengse toh akihoukhom jouvin adonbut in, “Aphai! Caesar henga nathu kisei dinga na ngeh ahitah le, Caesar henga nache ding ahitai!” ati.   

Leng Agrippa in Paul akimupi 
 

13 Nikho phabep jouvin Leng Agrippa chu asopinu Bernice toh Festus jabolna pedingin ahung lhon'in,  
14 Chuin nikho tampi aumkhom sungu chun Festus in Paul chung thu chu Lengpa henga chun aseijin, “Felix in keima tan dingin mikhat songkul'a ana koiyin,  
15 Jerusalem'a kaum pet chun Judah te thempu pipuiho le upahon ahehset na thu aseiyun themmonachan ding ahi eitiuvin ahi.  
16 Chuin Rome te dan dungjuijin achungthu khol masa louvin mi themmo akichan theipoi kati peh e, amaho chu ahehse ho'u toh kimaitoa kidinsah a akihkonna thu kisei sahji ahi” kati.  
17 “Chuin ahehse ho achungthu khola ahung phat un khongai sot louvin ajingin Paul kakou tan ahi.  
18 Ahin ahehse hon aheh nau chu ka ginchat tobang themmona khatcha ana hitapon,  
19 Chusang'in amaho houthu to kisai joh anahin ahi. Ajeh chu Judah ten athia ahet'u Jesu chu Paul in ahinge ati ahi.  
20 Chuin keiman atanlhah je kamah jeh chun Jerusalem'a a nachung thu itan dingu ham tia kadoh le,  
21 Paul in achungthu tan dingin Leng lenpa ana ngeh jotan, hijeh chun Caesar henga kasol kah a dingin songkul'a kakhume,” ati.  
22 Chuin Agrippa in “ken jong kangai nome,” atin ahileh Festus in adonbut in, “Jing leh” ati peh e.  
23 Chuin ajingin Agrippa le Bernice chu loupi tah in sepai vaipipo le khopi sunga milen milal ho toh thu ngaina indan sunga ahunglut un, chuin Festus in Paul chu ahin puilut dingun thu apetan ahi.  
24 Chuin Festus chun, “Leng Agrippa le ahung khom mipi jouse, hiche gamsung le Jerusalem'a Judah te jousen athi dinga angeh jingu mipa chu hiche hi ahi.  
25 Ahin keima lunggel in vang ima thina chan geiya ding themmona aneipoi, hijongleh aman lenglen thutanna adeisah banga, Rome a sol dinga kagel lhah ahitai.  
26 Ahin lenglen pen kom'a dinga ipi kasut ding ham? Ajeh chu amona kicheh tah kahepoi. Hijeh a chu sut ding themkhat beh kahet dohna dinga tunia nangho jouse, adeh a Leng Agrippa angsunga kahin puidoh ahi.  
27 Ajeh chu songkul'a konna mikhat athemmona kicheh tah umlouva lenglen kom'a sol chu angai ahipoi,” ati.    

Paul in aneova pat ahinkho thudol ahilchet 
 

1 Chujou chun, Agrippa in Paul jah ah, “Nakihkonna thu phong theijin nate,” ati. Hichun Paul in akhut alhaang doh in akihkonna thu aseitai.  
2 “Kakipah lheh jeng e, Leng Agrippa, tunia Juda lamkai hon themmo eichen nau chung changa kakihkonna thu ja ah nang bou nahi.  
3 Ajeh chu Judah te kivaipoh dol le akinel baotam nau hethem ah nahi kahen, hijeh chun ka thusei hi lungneng tah in nei ngaipeh in.”  
4 Keima ka chapan laija pat a kanam mite lah le Jerusalem a kon hung seilen a, Juda nam chon le khan kichuh themsa kahi hi Juda lamkai hon ahet sohkeiyu ahi.  
5 Ama hon aseinom ule, atil apat a ahet jing sau Pharisee mi, hou thudol'a chondan kikhel tah kahi aheuve.✡  
6 Chule tua hi kapu kapa teu henga Pathen tepsa hung guilhung ding kakinepna thudol'a, kachung thu khol dia hikom'a ding ah kahi.  
7 Adihtah a seidin, Israel phungsom le phung nin sun le jan a anahou jingu ahi. Vo Lengpa hiche kinepna thudol'a Judah ten eiheh-u ahi bouve.  
8 Ipi jeh a Pathen'in mithisa athodoh sah thei thudol hi tahsan lel nahiuvem?  
9 Keima jeng jong Nazareth Jesu min douna a thil ijakai bol ding kana ngaitosa ahi.✡  
10 Atahbeh in jong Jerusalem'a kana bol in, Thempu pipuiho a kon'in thuneina kalan, mitheng tampi songkul'ah kana khum in chule atha jengu jong chu pha kasan ahi.  
11 Phat atamjon hou thudol'a akikhop nau intin'a jong talent kamat sah jin, Jesu atahsan nau taitom sah in hoise tah in kana douvin, gamdang miho khopi dung geijin kana nocheh jin ahi.   

Paul in ahinkho kikhel thudol avelsei 
 

12 Nikhat hi katoh ban tong jom din Thempu pipuiho thuneina le thusah kengin Damascus jonin kachen ahi.  
13 Sunkim dontah in, vo Lengpa, lampia chun van'a kon nisa sanga vahjo vah khat in kei le kalhonpi ho eihin kho'uvin ahile.  
14 Kabon chauvin kalhu soh tauvin ahi, hichun, Aramaic paovin kajah a, “Saul, Saul, ibola nangin nei bolset jing ham? Neidou jing hi nanga din aphat chomna aumpoi,” eiti.  
15 Hichun keiman, “Nang koi nahim, Pakai?” kati. “Aman eihin donbut in, ‘nabol set jing Jesu chu kahi.  
16 Tun nakeng in pansan dingin, nangma leiset kolkim vel'a kathu hettohsah le kalhacha a pang ding, chule nathil mu chengse le kahin musah kit ding chengse hettohsah a pansah dinga hung kilah kahi  
17 Chule kasolna chidang namdang te lah le nanam mite lah a konna kahuhdoh jing ding nahi,  
18 Amit'u hasah a, muthim lah a konna lungheiya khovah ahin mun'a thei diu le satan thaneina a konna Pathen henga ahung kiheina thei diu, chule chonset ngaidamna achan theina diu le tahsan jal a Pathen mite ahi theina diuva kasol ding nahi,’ eiti.  
19 Chule, Leng Agrippa, vanlam'a kon themgao thilmu kamu thua nung ah kahi.  
20 Amasan Damascus a umho henga kahil lhanglen, chujouvin Jerusalem le Juda gamkol sung chukit le chidang namdang ho hengah, chonset kisih a Pathen lam ahin belna diu le alunghei utoh lhon a thilpha abolna diuvin kahil lhanglei.✡  
21 Hiche thu kahil lhang le jeh a hi Juda hon Hou-In sunga eimat uva, tha ding eigot u ahi.  
22 Ahin tuphat chana Pathen venbitna kachan jeh in mijouse, aneo kom hihen alenkom hijongleh hettohsah in kapang jing e. Thudang ima kahilpoi Themgao ho leh Mose’n hung guilhung dinga aseiyu–  
23 Christan hesoh genthei athoh a, thina a konna thoudoh masapen a pang ding, chuleh Judah te le chidang namdang ho henga Pathen vah thudol aphondoh ding je kasei ahi bouve,” ati.✡   

Agrippa tahsan na dia Paul atao 
 

24 Photlot louvin Festus chu ahung pengjah jengin, “Paul angol ah nahitai; na lekha thepnan na ngolsah ahitai,” ati.  
25 Hichun Paul in adonbut in, “Angol a kahipoi, vo Lalchungnung Festus, kicheh tah a thudih kasei joh ahi bouve.  
26 Chule Agrippa Lengpan jong ahei. Ijeh inem itile aning koi a kibol ahilou jeh in aman hitobang ho hi ahesoh keiye ti kichen tah in kahei, hijeh a chu hangsan tah a kasei ahi,” ati.  
27 Leng Agrippa, themgao ho na tahsan em? Natahsan e ti kahei, ati.  
28 Hichun Agrippa in, “Kintah a Christian hisah jeng thei dia nei gel ham?” ati.  
29 Chuin Paul in adonbut in, “Gang henlang gang hih jong le, nang le hiva mipi um jouse hi, thihkhaova kakihenna ho tilouvin keima tobang hisohkei ule tin, Pathen hengah kataove,” ati.  
30 Hichun Lengpa, Gamvaipo, Bernice chule adang ho se adingdoh un adalha tauve.  
31 Apotdoh uva akihou nau le akinopto nau chun “Hiche mipa hin thina le songkul tanna thei chan gei ima bolset aneipoi,” atiuve.  
32 Chule Agrippa in Festus jah a, “Aman Caesar henga dinga ngehna ana bollou hile lhadoh thei ahitai,” ati.    

Rome khopi lam jon a Paul kong'a akitol 
 

1 Chuin aphat ahung lhun phat in Italy che dingin konga katou tauvin ahi. Paul le songkul atan khompi mi phabep chu Rome sepai lamkai ho lah a Julius atiu khut a chun apedoh tauvin ahi.  
2 Chule Macedonia mi Thessalonica a konna Aristarchus jaonan, Asia gamsung sah-lhumlam a Adramyttium kong ngahmun'a kon'in konga kache tauvin ahi. Chule hiche kong chu Asia gamsung muntin'a kingapa dinga kigong ahi.  
3 Chuin ajinga Sidon kong ngahmun kalhunun, Julius chun ngailut tah a Paul chu twipanga aloiho vilthei dinga phalna apeh jeh chun achen ahileh aloihon angaichat ho jouse ahin kithopi uvin ahi.  
4 Chuin hichea konna twi chunga kachelai tah un huipi hattah khat in keiho lam nga-a einun den phat un kache jom thei tapouvin, hijeh chun Cyprus twikol sahlam twipi panga kache peh tauvin ahi.  
5 Hiti chun Cilicia le Pamphylia twipi kahopaiyun, Lycia gamsunga Myra mun'ah kaki ngauvin ahi.  
6 Chuin hikom'a chun sepai jalamkai pan Alexandria a konna Egypt te kong Italy jon ding khat ahin mu phat in hiche konga chun eiheng doh tauvin ahi.  
7 Chuin nikho tamtah ol olin kakitolun hahsatah in Cnidus kanai ham-ham'un, huiyin eilenan jeh un Crete twikol pang panga kakitolun, Salmone jon kajot un ahi.  
8 Twi pamchin china hahsatah in kacheuvin, nahchangsalin Lasea khopi muntoh kinaicha a um Kongkai Munhoi atiu chu kalhung tauvin ahi.  
9 Chuin phat tampi kamansah jouvun, konga chejom ding la aphat toh kitoh a toset toding kichat aum jeh chun, Paul in kongtol ho akimupin,  
10 “Sopi te ho, iche jom uva ahile, kongkeh thei, thilkeo ho jong mangthei, chule ihinkhou jeng jong ichan theiyu ahi,” tin aseitan ahi.  
11 Ahivangin songkul tangho chunga mopo lamkai pa chun, Paul thusei sangin Kong neipa le kongtol ho thusei joh chu angaiyin ahi.  
12 Chuin Kongkai Munhoi chu phalbia umna dinga ahahsat jep jeh chun, konga natong ho atamjo chun Crete twipi panga Phoenix mun lhuntei ding hikom'a chu phalbi man ding adeisah un ahi. Phoenix mun chu kongkaimun nomtah ahin sah-lhum le lhang-lhum angatto ahi.  
13 Chuin lhanglama kon'in hui ol olin ahung nung pan tan ahileh kongtol hon kong chethei nante tin khao alhauvin Crete vapang panga atol tauvin ahi.  
14 Ahivangin chomkhat jouvin hui chedan ahung kikhelin twikhanglen'a kon'in huipi le gopi hattah (solam hui) atiu chu ahung nungin twipi langa einuh lut tauvin ahi.  
15 Chuin kongtol hon kong chu ahei joulou phat uvin, huilah a chun kong chu amoh lha tauvin ahi.  
16 Chuin Cauda atiu twikol neocha pang panga chun kakitol uvin anah nah in hahsatah in kongneo khat kaman ham-ham'un ahi.  
17 Chuin kongtol hon hichu akhaidoh un ahunan amang un, khaovin kong noilamah akanbeh tauve; chuin ajole Syrtis kilenglut get inte ti akichauvin pondal kikhaina ho akainem uvin ahile eimoh lhoh lhoh jeng tauve.  
18 Chuin huipi chun eisuh gim behseh jeh u chun ajing nikhon thil apaidoh pan tauvin ahi.  
19 Anithum nin amaho tah in akhuttah in kong manchah ho chu apai tauvin ahi.  
20 Chuin tijat umtah huipi hattah a nikho tamtah anun a nisa le ahsi ho eisalvah u beihela aum phat chun kihing inte tia kinepna jong aum tapon ahi.  
21 Chuin koima an nelouva nitamtah aum phat un Paul in mipi ho chu akoukhom un ajah uva, “Vo miho, kasei chu ngaiyuvin lang Crete chu dalhah da leuchun hitobang settona leh manthahna hi itolou dingu ahi.  
22 Ahin tunjong lungneu hih un, kong hi twiya lhalut jong le koiman nahin nau nachan lou dingu ahi.  
23 Ajeh chu janlhah in kahou le alhachana katoh jing ka Pathen vantil khat kaheng'a ahung dingin,  
24 Chule hitin aseijin ahi, kicha hih in Paul ajeh chu iti jong le nangma Caesar angsunga nadin teitei ding ahi, chule konga natoupi ho jouse toh nahoidoh sohkei dingu ahi.  
25 Hijeh chun kicha hih un! Ka Pathen'in asei tobang hi ding ahi ti katahsan'e.  
26 Ahin Twikol khat a vang ikongu seden tei ding ahi,” ati.   

Twikhanglen chunga huise 
 

27 Chuin Adria twikhanglen'a huipi hattah in eilhoh le le nau nisom le janli lhinni jankhangkimin kongtol hon kong chu tol toh akinai tai ti aging chauvin,  
28 Hijeh chun twi chu ateuvin ahile feet jakhat le somni bep in athuh in, chuin chomkhat jouvin atekit-un ahile feet somko bep ahitan ahi.  
29 Hiche phat chun twipanga songho kitat khading ahitai tin akichauvin, kong nunglama chun pondal li asepdoh un, ataovun khovah angah tauvin ahi.  
30 Chuin kongtol ho chu kongmai lama pondal khailha ding bang akisauvin, kong chu dalhan kongneova jam ding angaito tauvin ahi.  
31 Chuin Paul in Sepai jalamkaipa le asepai ho jah a “Kongtol ho kong sunga aumlou ule nangho khatcha sohcha pouvin nate,” ati.  
32 Chuin Sepai hon kongneo khao chu asat tanun alha mang tauve.  
33 Chuin ajing kho ahungvah phat in Paul in miho chu anne dingin asolin, “Lungkham tah a an le twi natoh khah lounau haptani ahitai.”  
34 “Tun lungset tah in nangho phatchomna dingin an netauvin ajeh chu nasam'u jangkhat jeng jong mangthah louding ahi.” ati.  
35 Chuin changlhah phabep alan Pathen athangvah in aheh balbal'in anetan ahi.  
36 Hichun midang ho jong ahung lunglen doh un ama hon jong an anetauvin ahi.  
37 Kabon chauva konga tou chu mi jani le somsagi le gup kahiuve.  
38 Chuin konga touho jousen an aneh jou phat un kong chu asujaang un, asunga um suhlou chang ho chu aseplha tauvin ahi.  
39 Chuin jingkah kho ahung vah phat in, aumnau vapang chu hoilai ahi ahe tapouvin ahi. Ahin twininglutna vapang khat amudoh un, ahithei le kong huhna a chu hilaimun a chu tollut ding tin angaito tauvin ahi.  
40 Chuin thihhat ho alha lhauvin, twikhanglen'a adalha tauve. Chuin chuche toh thakhat in kongkhe kanna chu alham lhauvin, hui chena lama pondal atungdoh un, vapam lam chu ajon tauve.  
41 Chuin twi kinong ni kisuhtona kalutkha tauvin ahile, kong manghem chu tol'a akiphut dentai. Chuin kong mailam chu long louhelin aohdentan, kong meilam chu twi kinong chun hatah in ahin sutan ahile kong chu akeh pantan ahi.  
42 Chuin sepai ho chun songkul tangho chu twi aje galkaiyuva asochat louna dingun tha ding agouvin ahi.  
43 Ahivangin sepai jalamkai chun Paul chu ahing hoinom jeh chun ajadan, twi japthei theiyin anajap galkai masat dingun thu apetan ahi.  
44 Chule adang twijap theilou ho chu kong sunga um thingpeh ham ahilou le kongse hel hoa chu kitol dingin thu apen ahile, abonchauvin twipanga bitkeiyin asohchauvin ahi.    

Malta twikol mun a Paul 
 

1 Chuin ka sochat phat un, Malta twikol a um kahiu chu kahedoh tauve.  
2 Hiche twikol a cheng mite chu apha lheh jengun, go ajuh a adap jeh chun, twi panga chun mei atih un eina lamtouvin ahi.  
3 Chuin Paul in meiya tiding thing khut dimkhat ahin choiyin meichunga chun alehlut in ahile, mei asat jeh chun gul gunei khat ahung kithol doh in akhut chu achun ahi.  
4 Akhut a gul akikhai den chu twikol mite chun amu uvin, khat le khat akihouvun, “Tolthat hitei ding ahi! Twipi chunga ahung sochat vanga thudih chun ahing dinga aphallou ahi,” atiuvin ahi.  
5 Ahin Paul in akhut a gul chu meilah a athing lhan ahile ama imacha atipon ahi.  
6 Miho chun itih le ahung pomin ahilou le ahung moh lhuh dem tia angau ahi. Ahin sottah angauva ima tilouva aum chu amu phat un alunggel u akikhel tan, pathen hi ding ahi atiuvin ahi.  
7 Hiche ka kingah nau twipanga chu twikol pipuipen Publius atiu chun gam anei ahin, ama chun eilem'un nithum sungin khoto tah in eivah un ahi.  
8 Chutia kaum sungu chun Publius pa chu khosih le ehthit in hatah in ahung dammon ahile, Paul alut in achunga khut angamin ataopeh in ahileh ahung dam tan ahi.  
9 Chuin twikol sunga damlou jouse chu ahin puiyun ahile abonun adam tauvin ahi.  
10 Hiche jeh chun mihon eijabol lheh jeng tauvin, konga kache kit diu phat chun angai cha thil jousen eikithopi un ahi.   

Paul, Rome khopi mun alhun 
 

11 Chuin kongke jouva pat lhathum jou phalbi laitah in, pathen lim alu ni neiya kisem Alexandria konga chun kakitol kit tauvin ahi.  
12 Chuin Syracuse mun'a ka kingapa uvin nithum kaki bangpa uvin ahi.  
13 Hichea pat chun Rhegium lama kakitol kit un ahile, nikhat jouvin lhanglam hui hattah in ahung nungin hichun ajingin Puteuli mun kalhung tauvin ahi.  
14 Hichelai mun a chun seijui ho ana umun, ama hon eikouvun hapta khat lam kaum khomun, chujouvin Rome kajon tauvin ahi.  
15 Chuin Rome a um sopi hon keiho kacheu thu ajah phat un Appian a mipi kikhopna mun a eihung kimupi uvin ahi. Chuleh adang hon jinlhun in thum'a eihung lhunpi uvin ahi. Hichu Paul in amu phat in akitilkhou lheh jengin Pathen athangvah in ahi.  
16 Chuin Rome kalhun phat uvin, Paul chu achangin inchom khat ah aumsah un sepai ho angasah un ahi.   

Rome mun a Paul 
 

17 Rome alhunkal nithum jouvin Paul in amun a Judah te lamkai ho chu akou khomin, “Sopi te ho, Jerusalem'a eimanun, eiho mite leh ipu ipa teu chonna dan ima kasuhkhel lou vang'in Rome mite khut a eipedoh un ahi.  
18 Rome ten kachung thu akholun thina chan gei ding themmona ima amudoh lou jeh un lhadoh dingin eigong un ahi.  
19 Ahin hiche thulhuhna chu Judah vaipo hon adoudalun ahi, hijeh a chu kamite themmo chansah nom hih jongleng Caesar in kachung thu atan ding chu ngaikhoh kasah ahitai.✡  
20 Tunia nangho kahin koukhom lona chu ikihoulim khom uva, chule Israel te kinepna Messiah chu ahung tai, ti katahsan jeh a kihen kahina thu kahil chen nomu ahi,” ati.  
21 Chuin ama hon adonbut un “Judea gam'a kon'in lekhathot kamu pouvin, chule ahung ho lah a kon'in jong nangma hehsetna thu ima kaja pouve.  
22 Ahin keihon jong na tahsan thudol chu ka hetchen nom uve ajeh chu hiche thudol kiseina mun jousea aki seisetna thu bou kaja jiuve,” atiuvin ahi.  
23 Chuin phat akitemun, aphat tep nikhou chun mi tamtah Paul umna'a chun ahung khom uvin ahi. Chuin Paul in Pathen Lenggam thu ahilin miho tamtah chu Pathen Lekhabua kon'in Jesu thudol ah ajoltan ahi. Hiti chun jingkah a pat nilhah geiyin Mose danthu le themgao lekhabua kon'in ahoulim in ahi.   


24 Chuin mi phabep in athuhil chu ajop un, konkhat in atahsan pouvin ahi.  
25 Chuin amaho le amaho suhnel tounel akitho jouvun hiche thu hi Paul kom'a kon'in achainan angaiyun ache tauvin ahi. Hiche athu ngaiyu chu hiche hi ahi: “Lhagao Theng in napu'u Isaiah henga ana phondoh thu chu adih ahi.  
26 ‘Hiche mite kom'a khun chen lang gasei tan, ka thusei hi najah tengule ipi kiseina ham nahet lou dingu, kathilbol namu tengule ipi kabol nahet theilou dingu ahi.✡  
27 Ajeh chu hiche mite lungthim hi atah dentan, chule anakol uvin kho ajapon, chule amit u asing tauvin ahi. Hijeh a chu amit uvin amuthei hih a, chule anakol uvin ajah theilou, chule alungthim uvin jong ahethem thei hih un, keima suhdam dingin jong kaheng'a ahung kihei thei tapouve,’  
28 Hijeh chun hiche thu hi nang hon jong nahet diu kadei ahi, Pathen'a konna huhhingna thu hi chidang namdang te henga jong kipe ahin chule ama hon jong asan u ahitai,” ati.  
29 Aman hiche thu ho aseijou chun, Juda hon adalhauvin, chule amaho le amaho akihanel lheh jeng tauve.  
30 Chujou kumni sung chun Paul in ama sumin insan man akipeh in Rome ah achengin ama vil'a che jouse chu ana lemin,  
31 Chuti chun hangsan tah in Pathen Lenggam thudol asam phonglen, chule Pakai Jesu Christa thudol chu ahil len koima chan ana kham tang joupon ahi.   



✡ 1:1
Lk 1:1-4

✡ 1:4
Lk 24:49

✡ 1:5
Matt 3:11; Mk 1:8; Lk 3:16; Jn 1:33

✡ 1:8
Matt 28:19; Mk 16:15; Lk 24:47,48

✡ 1:9
Mk 16:19; Lk 24:50,51

✡ 1:13
Matt 10:2-4; Mk 3:16-19; Lk 6:14-16

✡ 1:18
Matt 27:3-8

✡ 1:20
Labu 69:25; Labu 109:8

✡ 1:21
Matt 3:16; Mk 1:9; Lk 3:21; Mk 16:19; Lk 24:51

✡ 2:1
Thempu Dan 23:15-21; Danbu Ni Na 16:9-11

✡ 2:17
Joel 2:28-32

✡ 2:23
Matt 27:35; Mk 15:24; Lk 23:33; Jn 19:18

✡ 2:24
Matt 28:5,6; Mk 16:6; Lk 24:5

✡ 2:25
Labu 16:8-11

✡ 2:30
Labu 132:11; 2 Samuel 7:12,13

✡ 2:34
Labu 110:1

✡ 2:44
Act 4:32-35

✡ 3:13
Potdohbu 3:15

✡ 3:14
Matt 27:15-23; Mk 15:6-14; Lk 23:13-23; Jn 19:12-15

✡ 3:22
Danbu Ni Na 18:15,18

✡ 3:23
Danbu Ni Na 18:19

✡ 3:25
Semtilbu 22:18

✡ 4:11
Labu 118:22

✡ 4:24
Potdohbu 20:11; Nehemiah 9:6; Labu 146:6

✡ 4:25
Labu 2:1,2

✡ 4:27
Lk 23:7-11; Matt 27:1,2; Mk 15:1; Lk 23:1; Jn 18:28,29

✡ 4:32
Act 2:44,45

✡ 5:28
Matt 27:25

✡ 7:2
Semtilbu 12:1

✡ 7:4
Semtilbu 11:31; Semtilbu 12:4

✡ 7:5
Semtilbu 12:7; 13:15; 15:18; 17:8

✡ 7:6
Semtilbu 15:13,14

✡ 7:7
Potdohbu 3:12

✡ 7:8
Semtilbu 17:10-14; Semtilbu 21:2-4; Semtilbu 25:26; Semtilbu 29:31—35:18

✡ 7:9
Semtilbu 37:11; Semtilbu 37:28; Semtilbu 39:2,21

✡ 7:10
Semtilbu 41:39-41

✡ 7:11
Semtilbu 42:1,2

✡ 7:13
Semtilbu 45:1; Semtilbu 45:16

✡ 7:14
Semtilbu 45:9,10,17,18; Semtilbu 46:27

✡ 7:15
Semtilbu 46:1-7; Semtilbu 49:33

✡ 7:16
Semtilbu 23:3-16; 33:19; 50:7-13; Joshua 24:32

✡ 7:17
Potdohbu 1:7,8

✡ 7:19
Potdohbu 1:10,11; Potdohbu 1:22

✡ 7:20
Potdohbu 2:2

✡ 7:21
Potdohbu 2:3-10

✡ 7:23
Potdohbu 2:11-15

✡ 7:29
Potdohbu 18:3,4

✡ 7:30
Potdohbu 3:1-10

✡ 7:35
Potdohbu 2:14

✡ 7:36
Potdohbu 7:3; Potdohbu 14:21; Minbu 14:33

✡ 7:37
Danbu Ni Na 18:15,18

✡ 7:38
Potdohbu 19:1—20:17; Danbu Ni Na 5:1-33

✡ 7:40
Potdohbu 32:1

✡ 7:41
Potdohbu 32:2-6

✡ 7:42
Amos 5:25-27

✡ 7:44
Potdohbu 25:9,40

✡ 7:45
Joshua 3:14-17

✡ 7:46
2 Samuel 7:1-16; 1 Thusimbu 17:1-14

✡ 7:47
1 Lgt 6:1-38; 2 Thusimbu 3:1-17

✡ 7:49
Isa 66:1,2

✡ 7:51
Isa 63:10

✡ 8:3
Act 22:4,5; 26:9-11

✡ 8:32
Isa 53:7,8

✡ 9:23
2 Crth 11:32,33

✡ 10:34
Danbu Ni Na 10:17

✡ 11:16
Act 1:5

✡ 11:19
Act 8:1-4

✡ 11:28
Act 21:10

✡ 12:4
Potdohbu 12:1-27

✡ 13:17
Potdohbu 1:7; Potdohbu 12:51

✡ 13:18
Minbu 14:34; Danbu Ni Na 1:31

✡ 13:19
Danbu Ni Na 7:1; Joshua 14:1

✡ 13:20
Thutan Vaihom Ho 2:16; 1 Samuel 3:20

✡ 13:21
1 Samuel 8:5; 1 Samuel 10:21

✡ 13:22
1 Samuel 13:14; 1 Samuel 16:12; Labu 89:20

✡ 13:24
Mk 1:4; Lk 3:3

✡ 13:25
Jn 1:20; Matt 3:11; Mk 1:7; Lk 3:16; Jn 1:27

✡ 13:28
Matt 27:22,23; Mk 15:13,14; Lk 23:21-23; Jn 19:15

✡ 13:29
Matt 27:57-61; Mk 15:42-47; Lk 23:50-56; Jn 19:38-42

✡ 13:31
Act 1:3

✡ 13:32
Labu 2:7

✡ 13:34
Isa 55:3

✡ 13:35
Labu 16:10

✡ 13:41
Habakkuk 1:5

✡ 13:47
Isa 42:6; 49:6

✡ 13:51
Matt 10:14; Mk 6:11; Lk 9:5; 10:11

✡ 14:15
Potdohbu 20:11; Labu 146:6

✡ 15:1
Thempu Dan 12:3

✡ 15:7
Act 10:1-43

✡ 15:8
Act 10:44; 2:4

✡ 15:16
Amos 9:11,12

✡ 15:20
Potdohbu 34:15-17; Thempu Dan 18:6-23; Thempu Dan 17:10-16

✡ 15:38
Act 13:13

✡ 18:18
Minbu 6:18

✡ 19:4
Matt 3:11; Mk 1:4,7,8; Lk 3:4,16; Jn 1:26,27

✡ 20:24
2 Tim 4:7

✡ 21:8
Act 6:5; 8:5

✡ 21:10
Act 11:28

✡ 21:23
Minbu 6:13-21

✡ 21:25
Act 15:29

✡ 21:29
Act 20:4

✡ 22:3
Act 5:34-39

✡ 22:4
Act 8:3; 26:9-11

✡ 22:20
Act 7:58

✡ 23:3
Matt 23:27,28

✡ 23:5
Potdohbu 22:28

✡ 23:6
Act 26:5; Philp 3:5

✡ 23:8
Matt 22:23; Mk 12:18; Lk 20:27

✡ 24:17
Act 21:17-28

✡ 24:21
Act 23:6

✡ 26:5
Act 23:6; Philp 3:5

✡ 26:9
Act 8:3; 22:4,5

✡ 26:20
Act 9:20,28,29

✡ 26:23
1 Crth 15:20; Isa 42:6; 49:6

✡ 28:19
Act 25:11

✡ 28:26
Isa 6:9,10









	Rome


	1

	2

	3

	4

	5

	6

	7

	8

	9

	10



	11

	12

	13

	14

	15

	16





 
ROME  

MITE HENGA  

PAUL LEKHATHOT  

Huhhing'a umna dinga Pathen thahat  

Kipana Thupha mihem a ngaichat khohtah Pathen thoidamna  

Rome lekhabu sung thu umdan  

Hinkho kikhel kiti hi Pathen thilbol theina ahi. Ikhel uva hung thi Pakai Jesu Christa jal'a Pathen'in chonset le thina ajo thudol hiche Rome lekhathot a hin akijih in ahi. Taona phatecha kiman'a hiche lekhabu sim mi chun Penthahna le Lhagao Theng kaihoina hinkho manje ahin kihetdoh ding ahi. Ajeh chu hiche lekhabu sim'a kon'a hinkho kikhelna neiho—Martin Luther, John Wesley chule midang vannoiya mi minthang tampi ho hi Rome lekhabu lung giltah a sim'a phatchompi ho ahiuve. Hijeh chun amaho toh nabah nom'a ahileh hiche lekhabu hin nalung sung pumpi achansoh theina dingin lung giltah le lung luttah in simteijin.  

Lekhabu jihpa chule ajih kum  

Rome lekhabu jihpa hi Solchah Paul ahi Act 9:1-19; 22:3. Solchah Paul'in hiche lekhabu hi AD 57 kum'a ajih hidin ginchat aum'e.  

Koi henga ajih ham?  

Solchah Paul'in Rome Khopia cheng Gentile pengthah ho henga ajih ahi. Hiche lekhabu ajih lona ajeh ho chu: Ama koi ahi kiphondohna le amaho to kithoa Kipana Thupha seiphongna ding alung gon ahi. Aman aseiphong le Kipana Thupha hi huhbit a aumna ding ahi. Amaho chun Pathen lungsetnaa kingap lhahna anei diu adeiyin ahi.   

 1

Salam thu 
 


1 Hiche lekhathot hi Christa Jesu soh, solchah hi dinga Pathen lhendoh, Ama Kipana Thupha seiphong dinga kisoldoh, Paul'a kon ahi:  
2 Hiche Kipana Thupha malaipeh a Pathen'in Lekhabu thenga a themgao ho ana thutepsa,  
3 Kipana Thupha hi Achapa thudol ahi. Ama chu leiset ahinkho a Leng David insunga ana penga ahi,  
4 Chule Ama chu Lhagao Theng thahat a athilah a konna kaithouva aum chun, Pathen Chapa chu avetsah tai. Ama Jesu Christa I-Pakaiyu chu ahi.  
5 Christa jal'a Pathen'in solchah hina chanpha le thuneina eipeh uhi muntin'a chidang namdang te, Pathen'in abolpeh u seipeh a, ama hon atahsan uva chule seingai ahi diu chu Amin loupina ding ahiye.  
6 Chule nangho jong Jesu Christa a dinga hiche chidang namdang akikou ho lah a napan'u ahitai.  
7 Rome khopia um Pathen ngailu ho chule Ama mitheng te hi dinga kikouho jouse dinga jih a kahi.   

Paul in Rome khopi avil nom 
 

8 Keiman nangho jouse henga kasei masah nom chu, keiman Ka Pathen chu Jesu Christa jal'in ka thangvah e, ajeh chu Ama na tahsan u thu chu vannoi mun jousea kisei ahitai.  
9 Keima nangho dinga taojom jinga kahi hi Pathen ahetoh ahi. Sun le jan'in kalung pumpia a Chapa Kipana Thupha seiphonga kapanna ahin, nangho le na ngaichat u thudol'a Pathen henga taova kahi.  
10 Kataona ajeh pipen khat chu, Pathen phatsah a phat kijenpet kamua, nangho achaina pena hung munom a kahi hi ahi.  
11 Ajeh chu keiman nangho hungvil kanop a chutia chu nangho Pakaiya nahatdoh theina ding uva kithopia Lhagao thilpeh hungpeh ding kati nahiuve.  
12 Eiho ikikhop khom tengu leh, keiman na tahsan nauva tilkhou ding kanom'in, chule nanghoa konna jong kitilkhou ding kakinemin ahi.  
13 Sopi deitahte, nangho hungvil ding tamtah vei kana gongin, hinla tuchan hin eisumo aum jinge. Keiman chidang namdang mi adang hoa kon'a kamu tobangin, nangho lah a jong toh a chule Lhagao ga mu kanom'e.✡  
14 Keiman khantouna vannoi leiset miho umna mun'a hihen, mun danga lekhathem le athemlou lah hijongleh mopohna lentah neiyin kakigel'e.  
15 Hiti chun, keima jong Rome khopia nangho henga hunga Kipana Thupha seiphong ding kanom'e.   

Kipana Thupha thaneina thudol 
 

16 Ajeh chu, keima hiche Christa Kipana Thupha chung chang thua hin kajah achapoi. Hichea hi Pathen thahat in na atoh a, atahsan chan chu ahuhhing ahi; Judah te masa ding chule chidang namdang te jong hi ding ahi.✡  
17 Hiche Kipana Thupha hin Pathen'in amitmua iti chonpha eisemu ham ti eihil uve. Hiche hi akipat a pat achaina gei tahsan jal ahi. Pathen thubun asei dungjuijin, “Tahsan vanga michonpha chun hinna anei ahi,” kitia ahi.✡   

Chondihlou ho chunga Pathen lunghanna 
 

18 Ahin Pathen'in michonse, migilou agitlou nauva thutah sunem ho dou dingin, alunghanna Van'a kon'in ahin vetsah in ahi.  
19 ama hon Pathen thudol thutah chu aheuve, ajeh chu Aman amaho ahetsah masah ahitai.  
20 Ajeh chu vannoi kisema pat mihon leiset le van amu uve. Pathen'in athilsem jousea kon hin, Ama mutheilou ahina gunneina ho kichentah in amu uvin, tonsot a thaneina le Pathen ahina chonna ho geiya ahet'u ahi. Hiti chun, Pathen ahetlou jeh uva them achanna dingu aumpoi.  
21 Ahin, ama hon Pathen aheuve, hinlah ama hon Pathen houvin ahou nom pouve, ahilouleh thangvahna apenom pouve. Chule ama hon alunggel uva Pathen chu itobang ahidem ti ngol-hoi lunggel aneiyuve. Hiti chun, alunggelu athi in chule alungu anohphah dentai.✡  
22 Ching tah a akiseinau chun angolsah gamu ahitai.  
23 Chule loupitah tonsot a hingjing Pathen hou louvin, ama hon semthu, mihem le vacha, ganhing le a-oma kithola limho asemun ahou uve.✡  
24 Hiti chun, Pathen'in amaho chu alung ngaichat u dungjuiya jachat umtah boldoh dinga anungsun ahitai. Hichea konna chu, khat in khat chunga atibah u chu abol diuva, thenlouna lama apehdoh ahitai.  
25 Ama hon Pathen dihtah chu kiveinan, jouvin alheng tauve. Hiti chun, ama hon Asempau tah chu hou sangin, Pathen thil semsa chu ahou un chule ajen'ui, Ama chula tonsot a vahchoi dinga lomtah ahi, Amen.  
26 Hijeh chun, Pathen'in amaho chu ajachatnau lung ngaichat uva chu anungsun ahitai. Numei ho jeng jong angai dola kitimatna tibah aneiyu chu akale lamin amangcha uvin, numei le numei kitimat nom'in, kingaichaton aum gam tauve.  
27 Chule Pasal ho jong numeito kingaichattona neija lupkhom go talouvin, pasal chun pasal akichenpi chu ngaichat nan adimun ahi. Pasal in apasal chanpi chunga jachat umtah abol'un, chuti chun, hiche chonset boljeh hin, ama hon tahsa chunga gimna achan diu dol cheh akimu un ahi.  
28 ama hon Pathen phondoh ding ngol-hoija ageljeh un, aman amaho angolnau lunggel chu donlouva akoiya chule amaho chun abollou beh dingu abolu ahitai.  
29 Ahinkho man'u chu, gitlouna tincheng, chonset, kiloset, mi thetbol, milop, mitha, kidou-kinah, kilungthimbol, dou lungput, chule kiseiset abol'ui.  
30 Amaho nunglama konna misunji ahiuvin, Pathen ahotbol'un, giloutah, kiletsahtah chule ham hoithoa ahiuve. Ama hon chonset thah alamdoh uvin, chule amaho anu leh apa teu thua nunglou ahiuve.  
31 Hetna nei ding ago pouvin, akitep nau sukeh a ahiuvin, lungthim bei ahiuvin, chule hepina neilou ahiuve.  
32 Ama hon Pathen thutan dihna chun hitobang bol ho chu thi dinga lom ahiuve ti aheuvin, hinla aboltei tei uve. Akhoh cheh chu, ama hon midang chu chutobang bol dingin atilkhou'un ahi.    

Pathen Thutan dihna 
 

1 Nangman hitobang miho chu themmo chan theiya lom ahi nati; hinla nangma tah hitobang maa chu phalouva nahi, hichea hin them na channa ding aumpoi. Nangman amaho agilou le gimbolna chang dinga lom ahiuve, natina a chu nangma tah kithemmo chan nahitai. Ajeh chu, nangma midang thutan'a panga chun hitobangma chu nabol'in ahi.✡  
2 Chule eima hon Pathen Thutan dih ahinaa chutobang bol ho chu koi hijongleh achungthu atan ding ahi, ti iheuve.  
3 Nangman midang ho chu hiche ho aboljeh uva athu u natan'a ahileh, chutobang ma a nangman nabol jeh a Pathen'in nachung thu atan dinga kon'in hoidoh nange tia nakigel ham?  
4 Nangman Pathen itobang tah a na chunga lungset them, thohhat le lung dehat hiya ham tihi hedoh louva nahim? Hiche hi, ima hilouva nagel nahlai ham? Nangman hitobang lungsetna hi na chonset lung khelna ding ahi, ti mudoh loulai nahim?  
5 Hinlah nangma nalungtah a, chule na chonsetna konna nalung nahei louva ahileh, nangman lunghanna chu nakikhol khom ahitai. Ajeh chu, Pathen thutan dihna alunghanna nikho chu hunglhung ding ahiye.  
6 Pathen'in amichang cheh chu athilbol toto 'a athu u atan ding ahi nalaiye.✡  
7 Aman thilpha bol'a pontho a lungdehat ho, chule loupina le jabolna chule thi theilouna Pathen'in agonpeh holjing ho, chu tonsot hinna apeh ding ahi.  
8 Ahivangin, Aman kichang khohsah a kichamsah ho, thutah thua nunglou ho chule chonphatlou thua nung ho chu achung uva alungsatna le alunghanna chu ding ahi.  
9 Thilse bol miho chunga chu hesoh genthei le lungdonna khohtah chu amasa a Judah mite chunga chua chule aban'a chidang namdang te chunga lhung ding ahi.  
10 Hinlah thilpha bol ho jouse chunga chu loupina le jabolna chule cham-lungmon konna chu Pathen'a kon'a hung ding ahi, Judah mite masan tin chule chidang namdang ho hi ding ahi.  
11 Ajeh chu Pathen hin maipha avepoi.✡  
12 Chidang namdang te chu achonset tengu leh Pathen Danthu kijih aneilou u ahi vang'in, Danthu beiya kisumang ding ahiuve. Chule Judah mite Pathen Danthu neiho chu hiche Dan thu ajuilou nauva chu athu u kitan ding ahi.  
13 Ajeh chu Danthu moh ngailhah mai mai hin Pathen them channa eisodoh peh dingu ahipoi. Danthu juiya bolte ho bou chu Amit mua chonpha eihisah dingu ahi bouve.  
14 Pathen Danthu kijih neilou chidang namdang te jengin bon apenpiu alungthim'u Danthua anungun, Danthu ajah khahlou vang'un, amaho le ama hon Danthu akisem'un ahi.  
15 Ama hon alungsung uva Danthu natoh kisim ahi chu asulang'un ahi, ajeh chu se le pha hetna alungthimun a hettohsah u ahi. Chuti chun , amaho le amaho lunggel chun themmo sahna ahilouleh them chansahna aumsah uvin ahi.  
16 Chule thuhil kiseiphong le chu hiche hi ahi; Pathen'in Jesu Christa amanchah a, amichang cheh hinkho thuguh atan ding nikho chu hung um ding ahi.   

Judah te chule danthu 
 

17 Nangho Judah mia kiseiya Pathen Danthua kinem nahiuvin, chule Ama toh kiguijopna phatah neija kiskonna nei nahiuve.  
18 Alungdeilam naheuvin, Adanthua kihil'a nahi jeh uva, adih ipi ahi chu nahet u ahitai.  
19 Nangma mitcho lamhil'a panga chule muthim lah a lamvaiho khomusah dinga kigel'a nahi.  
20 Nangman michinglou ho chihsah a chule chapang ho Pathen henglam jotna hil theiya kigel'ah nahi. Ajeh chu Pathen Danthu hetna bulhingset le thutah hetna neiyin nakingaiton ahi.  
21 Chuti ahileh midang hil'ah nangma, nangma tah kihil louva nahim? Nangman midang guhchat louding natia nangman naguhji ham?  
22 Nangman jonbol adihpoi natia, hinla nangman jon nabol em? Nangman milim hou themmonachan'a, hinla nangman milim houna kon'a kigudoh thil ho na manchah em?  
23 Nangman Danthu nahet nakiletsahpi lheh jengin, hinla, nangman Danthu napalkeh jeh in Pathen jalou nahi.  
24 Pathen thun asei, “Nangho jeh in chidang namdang hon Pathen min ataitom uve,” kiti hi datmo hih un.✡  
25 Judah mite chonna ngai cheptan hi Pathen Danthu ahi tia najui le bou na phatchompi ding ahi. Hinlah nangman Pathen Danthu chu najui louva ahileh chep tanlou chidang namdang ho sanga naphat chompina joh aum dehpoi.  
26 Chule chidang namdang ho chun Pathen Danthu ajuiyuva ahileh Pathen'in amaho chu Amitea aphondoh lou dingu ham?  
27 Tahbeh mongin, chep tanlou chidang namdang Pathen Danthu juiho chun nangho Judah mi cheptan ho chule Pathen Danthu neiho hijongleu chun najuilou nau chun themmonahin chanlou ding'u ham?  
28 Ajeh chu nangma Judah mi hina atahbeh chu nu le pa a kon'a peng nahi jeh, ahilouleh cheptan chonna chu najui jeh a nahi ahipoi.  
29 Judah mi tahbeh chu alungput Pathen mitvet'a dih a ahije. Chule cheptan dihtah jong chu Danthu kijih jui mai mai chu ahipoi. Chusangin, Pathen Lhagaova kon'a alunggel kikhel na ahinsodoh ahi bouve. Chule alunggel kikhel chun miho pachat ding hol louvin, Pathen vahchoina aso ding chu ahol joh ding ahi.✡   

Pathen kitahna   

1 Achutileh Judah mikhat hina ipia phachom ham? Cheptan chondan juijong apanna um hinam?  
2 Henge, aphatchomna ho atam'e. Amasapen'in, Pathen thu kiphongdoh hi aboncha Judah mite kinganse uva ahi.  
3 Ahinai, amaho phabep tahsan thejin aum pouve, hinla amaho tahsan theija aumlou nauva Pathen chu tahsan umlou kisoh thei ahisah ham?  
4 Chuti thei ponte, amichang cheh jousei hijeng jonglehu, Pathen adih e, Pathen Lekhabun ama chung chang thua, “Nangma na thuseija chu na dihna photchetna um ding, chule thutanna mun'a jong najo ding ahi” ati.✡  
5 Hinlah, mi koitobang khat touvin sei inte, “Eiho ichonset nau hin phatna lunggel asoi, ajeh chu, hiche hin miho chu Pathen ichan geiya chonpha hitam ti amudoh sah ahi,” atiuve. Chuti ahileh Aman eigimbol tengu leh aphatmona umem? (Hiche hi mihem hina lunggel kisei ahi).  
6 Chuti ponte! Pathen hin adih chu abollou hita leh, iti chu vannoi thutan'a pang thei ding ham?  
7 Hinlah mi phabep khat touvin, “Itia Pathen'in chonse tia themmo eichan ding ham? Ajeh chu keima lungthen lounan Ama kitahna le Aloupina aphondoh cheh louding ham?” tiuvinte.  
8 Chule mi phabep ho chun taipongna in, “Iha chonset cheh uleh aphatna aumjoi tin nasei uve,” eiti uvinte. Hitobanga thusei ho chu themmo chansah ding dol ahiuve.   

Vannoi mihemte khatcha adih umtalou 
 

9 Chuti ahileh eiho Juda mite hi midang ho sangin iphajo uve tia thulhuhna ibol dingu hitam? Chuti thei ponte, ajeh chu eihon mijouse, Judah mi hihen chidang namdang mi hijongleh, chonset thaneina noiya uma ihitauve, tia iphondoh u ahitai.  
10 Pathen thubun asei dungjuijin, “Koima michonpha aumpoi; khat jong aumpoi.✡  
11 Koima aching tahbeh aumpoi. Koima Pathen hol aumpoi  
12 Abonchauvin akihei mang tauve, abonun panna bei asohgam tauve. Koima apha bol'a aumpoi, khatcha jong aumpoi.”  
13 Thumanlou aseiyun, lhankhuh kihong namse tobang ahiuvin ahi. Aleigui u jousei nan adimset un, anephu noi uva kon'in gulsegu ahung valhai.✡  
14 Akam'u jong gaosapna le thugilou seinan adim uve.✡  
15 Mithana dingin akaljang uve.✡  
16 Mahthahna le lunggimnan ajui jing uve.  
17 Lungmon konna kimun'a ding ahe tapouve.  
18 ama hon Pathen ginna tahbeh anei pouve.✡  
19 Gahsei jeng dingin Danthu chu akipehna ho a ding bou ahin, hiche Dan kipeh lona jeh chu miho athuphat louna dingu ahi. Chule vannoi pumpi Pathen masanga themmo ahiuve, ti vetsahna ding ahi.  
20 Ajeh chu Dan thupeh jui man'a koima themchang ding ahipoi. Danthu hin ichan geiya chonse ihiuvem ti bou eivetsah u ahi.✡  
21 Hinlah tuvang hin Danthua hilouvin Pathen Lekhabua konna masangpeh a eiteppeh u, Pathen chonphatna hi eivetsah'u ahitai.  
22 Eihon Jesu Christa a itahsan nau ngaplhahna tahbeh ineijeh uva Pathen chonphatna chu chang ah ihitauve. Chule hiche hi koi koi hijongleh atahsan jouse dinga ahin, koipen ihiu chu imacha akhohna umlou ahi.✡  
23 Ajeh chu amitakip chonsea ahitai, Pathen loupina chu changpha joulou ihitauve.  
24 Hinlah, Pathen'in ichan diuva lomlou khotona einei jal'uva, michonpha a eiphondoh u ahitai. Aman ichonset jeh uva themmo eichan nauva kon'a Christa Jesun eichamlhat sah u ahitai.  
25 Ajeh chu Pathen'in Jesu chu chonset jeh a ana katdoh ahitai. Jesun ahinna ahung katdoh a, athisan asodoh chu Ama tahsan ho Pathen a chonphatna chu chang diu ahitai. Achesa phat masaho a ana chonse ho gimbolna chu penom louva alung dehat joh hin Pathen thutan dihna atahlang ahi.  
26 Ajeh chu aman tupet a ipi ahinbol doh ding chu agaldot ahi. Hiche hi Pathen phatna le chondih ahinaa achonphatna vetsah dinga, michonsen Jesu ahin tahsan teng amitmua achonpha tia aphondoh ahitai.  
27 Chuti ahileh eihon Pathen'in eisan theina ding uva ikisonpi thei dingu tohdoh inei uvem? Aumpoi, ajeh chu eiho them ichannau hi Danthu jui jal'a kon ahipoi, tahsan jal ahi bouve.  
28 Hiti jeh hin, eiho Pathen to ikichamu hi tahsan jal ahi, Danthu jui jal ahipoi.  
29 Achungchon'a, Pathen hi Juda mite Pathen bou hiya ham? Ama chidang namdang ho Pathen jong hilou ham?  
30 Pathen khat bou ahi, chule Aman mihem to kilungtona anei chu Judah mite hihen, chidang namdang ho hijongleh tahsan jal bou ahi.✡  
31 Tahsan jal'a Danthu suhmil thei ahitai, tina ham? Ahidehpoi! Tahbeh a sei dingin, eihon tahsan inei tengu leh Danthu chu isuh bulhit u ahitai.    

Abraham a kon kihilna 
 

1 Mihem lam dol a sei dingin Abraham chu Juda mite tahsan phutdohpa ahi. Pathen toh kilungto theina dinga ipi ahinbol doh em?  
2 Athilpha bol chun Pathen santhei asodoh sah a ahileh, aman kisonpi ding ananei ding ahitai. Hinla, hichu Pathen lama dingin ahitheipoi.  
3 Ajeh chu Pathen thubun, “Abraham'in Pathen atahsan'in, chule hiche atahsanna jeh chun Pathen'in michonphan asimtai!” tin eiseipeh uve.✡  
4 Mihon na atoh tengu leh anatoh man'u chu thilpeh akitipoi, ama hon akilodoh u ahijoi.  
5 Hinlah miho michonphaa kisim ho chu, anatoh jal'u hilouvin, michonse ho ngaidampa Pathen atahsan jal'u ahi bouve.  
6 David in jong michonpha tia kiphongdoh ho chu natoh jal jeh ahilou thudol ana seijin ahi.  
7 “O seingailou ahi nauva kingaidama, achonset u mukit loudia kisuhbei peh ho chu iti kipa um hitam!✡  
8 Ahinai, achung chang thu'u Pakaijin achonset nau jihlutsaa akoi noimang peh a um mi chu iti kipa um hitam!” ati.  
9 Tua hi Judah mite dinga bou phatthei channa ham? Ahilouleh chidang namdang cheptanlou ho dinga jong hiya ham? Ahinai, eihon jong Abraham chu atahsan jal'a Pathen'in themchang a anakoi ahitai, ti inasei jiuvin ahi.  
10 Ahin, hichu iti hung hithei'ah ahidem? Ama chep kitan jouva bou themchang hiya ham? Ahilouleh cheptan masang joh ham? Chentah a sei dingin, Abraham chu Pathen'in cheptan masanga analah ahitai.  
11 Cheptan hi Abraham'in tahsan aneiye ti amelchihna ahi. Chule Pathen'in ama chu michonpha tia asan'a chule aphondohna chu cheptan masangpeh ahitai. Hijeh a hi, Abraham hi cheptanlou atahsanho dinga apau ahi. Atahsan nau jeh a chu amaho michonpha tia kisima ahi tauve.✡  
12 Chule Abraham hi cheptan ho dinga jong lhagaova apau ahi. Hinla hiche hi Abraham cheptan masanga tahsan anei tobanga tahsan neihoa ding bou ahi.   

Tahsan jal'a thutep hetdoh theina 
 

13 Tahbeh mongin, Pathen'in vannoi pumpi hi Abraham le achilhah te apeh ahin, hichu Pathen Danthu ajui jeh u ahipon, chusanga tahsan jal'a kijopmatna phatah anei jal joh ahi.✡  
14 Pathen Thutep hi danthu juihoa dinga bou hita leh, tahsan ngai talou ding ahi. Chule thutep hi ajeh bei hi ding ahitai.✡  
15 Ajeh chu Danthu hin athupeh ho jui dinga gimbolna jeng bou ahin lhut ding ahi (Dan suhkeh louna dingin lampi khat bou aum'in, hichu Dan neitah louding chu ahije).  
16 Chutia chu, thutep hi tahsan jal'a kimu'ah ahin, manbei thilpeh a kipea chu ahi. Abraham tahsan tobanginei uva ahileh Mose Dan ijuiyu hihen, ijuilouvu hijongleh eihon ibon'uva imutei diu ahi. Ajeh chu Abraham chu atahsan jousea dinga pa ahi.✡  
17 Hiche hi ahi Pathen Lekhabun asei, “Keiman nangma namtin mipa a kasem nahitai” tia Pathen'in ajah a anasei chu. Hiche ahi theina chu Abraham'in Pathen atahsan a athisa hinsah kitna chule imacha louva konna thil thah asemdoh thei tahsanna jeh ahi.✡  
18 Kinepna ding umlouna jenga jong Abraham chu akinem jingin, ama namtin dinga Pa ahung hi ding tahsanna aneijin ahi. Ajeh chu Pathen'in ajah a, “Chutia chu son le chilhah tampi nahin nei ding ahi,” atipeh ahi.✡  
19 Chule Abraham chu kum 100 nailam ahi jengin jong hitia atahsa chu athi tobang ahitah vang'in, chule Sarah naobu jong chu avoitah vang'in, atahsan chu adai lhadeh pon ahi.✡  
20 Abraham chun Pathen thutep longlouvin atahsan'in ahi. Tahbeh in atahsanna chu ahatcheh in chule hichea chun Pathen loupina apen ahi.  
21 Pathen chun akitepna ipi hijongleh aboldoh ding ahi ti hetchetna kicheh aneiye.  
22 Chule Abraham chu atahsan jal'a Pathen'in michonpha tia asim ahitai.  
23 Chutia Pathen'in ama michonphaa asim chu Abraham dinga bou phachoma ahipoi. Eiho phatchompi dinga jong kijih a ahi.  
24 I-Pakaiyu Jesu thinaa konna kaithoupa chu itahsan uva ahileh Pathen'in eiho jong michonpha'a eisim dingu ahi, ti hetchetna eipeuve.  
25 Ichonset jeh uva Ama chu thi dinga pehdoh a uma ahin, chule hinna a Ama kaithouva aum hin Pathen to eisuhcham'u ahitai.✡    

Tahsan nan kipana apei  

1 Chuti ahijeh chun, Pathen mitmua tahsan jal'a kisudih ihi tah jeh uvin, Pakai Jesu Christa thil boldohsa jal'a chu Pathen to kicham'a ihitauve.  
2 Christa chun itahsan jal uva hiche ichan diuva kilomlou hamphatna chu tu idinmun uva hi eipuilut u ahitai, chule eiho lungngam tah le kipah tah a Pathen loupina chu changkhom ding ihiuve.  
3 Eihon hahsatna le patepna ho ito tengu leh ikipa thei jiu ahi, ajeh chu hitobang itouva kon'a hi thohhatna ikisin dingu ahi.  
4 Chule thohhatna chun chonchan pha sosah intin, chule ichonchan phatnau chun huhhing kinepna chu kisonpina ahin sodoh ding ahi.  
5 Chule hiche kinepna chun eilunglhah sah pouvinte. Ajeh chu eihon Pathen'in ichan geiya eingailut u hintem ti ihedoh tauve, ajeh chu Ama hin a Lhagao Theng chu Ama ngailutna ilungu lodim dingin eipe tauve.  
6 Eihon kinepna imacha neilouhel 'a ium laitah uvin, aphat chan Christa chu ahung'in michonse eiho dingin ahung thitan ahi.  
7 Midih khat dingin mi atamjo thi dingin kiphal pouvinte, mipha dehset dinga thi dinga kiphaldoh khattou umjeng jongleh.  
8 Ahivangin, Pathen'in eingailut dehset nau vetsahnan, eiho chonset a ium laitah uvin Christa chu eiho dia thi dingin ahinsol tai.  
9 Chule Christa thisan jal'a eiho Pathen mitmua chondih a eikisem uva ahitah jeh in, Pathen themmo channa a kon'a chu eihuhdoh tei ding'u ahi.  
10 Ajeh chu Achapa thi jal'a Pathen to kiloikhom kit theina ineiyu ahitah a ahileh, Achapa hin jal'a chu amelma ihina uva konna huhhing'a umtei ding ihiuve,  
11 Hijeh chun, tun, Pathen to kigui jopna phatah inei jal uvin kipah thei ihitauve, ajeh chu I-Pakaiyu Jesu Christa chun Pathen jol-le-gol'in eisem tauve.   

Adam le Christa 
 

12 Adam achonset phat chun vannoiyah chonset ahunglut in, Adam chonsetna chun thina ahin polut in, chuti chun thina chu mitin chungah achutai, ajeh chu mijouse chonseah ahitai.✡  
13 Ahinai! Danthu kipeh masang jengin jong miho chu ana chonse uve. Hinla palkeh ding Danthu ana umlou lai jeh in chonset chu chonset ana kitipoi.  
14 Hiti chun, Adam'a kipat Mose phat chan geiyin Adam banga chonset ana bollou Pathen Thupeh ana palkeh lou ho jong ana thiuve. Hiche Adam chu ahung dinga kisei Christa vetsahna ahije.  
15 Ahin Adam chonsetna le Pathen Thilpeh manlu tah chu kibang louhel ahi. Ajeh chu hiche mikhat, Adam, chonsetna chun mitampi chunga thina ahin pohlut ahitai. Hinla, chusanga lenjo cheh chu Pathen milungset kidang chule ngaidamna athilpeh mitampi dinga apeh, michom dang, Jesu Christa, a apeh hi ahi.  
16 Chule Pathen lungsetna manbei thilpeh in ahin sodoh chutoh, mikhat chonset in ahin sodoh chu gamchenga phatchomna nei ahi. Ajeh chu, Adam chonset chun themmo channa alhut in, hinlah Pathen manbei thilpeh chun ichonset nau atam lheh vang'in, Pathen to kichamna asodoh in ahi.  
17 Ajeh chu hiche mikhat, Adam, chonsetna chun, mitampi chunga thina ahin sodoh ahi. Hinlah chusanga lenjo chu Pathen milungsetna kidangtah le achonphat thilpeh hi ahi, ajeh chu hiche kisan jouse chun hiche mikhat, Jesu Christa, jal'a chonset le thina a konna jona anei ding ahi.  
18 Henge, Adam khatvei achonset chun, amichang cheh themmona ahin polut in, hinla Christa khatvei chonphatna natoh chun Pathen to kiguijopna pha le hinkho thah amichang cheh dingin ahin lhuttai.  
19 Ajeh chu mi khat in Pathen sei angailou jeh in, mi tampi chonsea ahung hitai. Hinlah, michom dang khat Pathen thua anun jeh a, mi tampi achonphaa kisem ding ahitai.  
20 Pathen Danthu kipeh hi miho jousen itobang loma chonse ahiu akimudoh theina dingu ahi. Hinla, miho chu achonse khohse cheh un ahileh, Pathen lungsetna kidangtah chu aning lhinbe cheh tai.  
21 Hijeh chun, chonset chun mijouse chunga vai ahoma chule thina ahin pohlut tobangin, tunjong Pathen lungsetna kidangtah chun vai ahomjon, hichun Pathen toh kichamna chule I-Pakaiyu Jesu Christa jal'a tonsot hinna ahin sodoh tai.    

Chonset'a kon thina chule Christa a hinna 
 

1 Chuti ahileh aphai, Pathen'in alungsetna kidangtah eichansahbe chehna ding uva ichonset jing dingu ham?  
2 Chuti thei ponte. Eiho chonsetna a thisaho chu iti dan'a chuti bep a chu ihinjom nahlai dingu ham?  
3 Ahilou jongleh eiho Christa Jesu to kijop matna a baptize chang chengse hi, Ama thina a thi tha ihiu nasuhmil'u hitam?  
4 Ajeh chu eiho baptize ichan'u hi Christa toh thi thaa chule kivuitha ihitauve. Ajeh chu Pa thaneina loupitah chun Christa athia konna akaithou banga chu, tua hi eiho jong hinkho thah a ihin thei dingu ahitai.✡  
5 Ama thina a thikhom'ah ihiu banga chu, Ama thokit banga eiho jong hinna a kaithouva umkit ding ihiu ahi.  
6 Eihoa um ihinau milui chonsetna chu Christa to khetbeh tha ihitah jeh uva, chonset in ihinkho uva tha aneina chu lahmanga um ding ahi.  
7 Ajeh chu eiho Christa toh ithiuva chu chonset thaneina noija kon eichamlhatsah u ahitai.  
8 Chule eiho Christa toh thi tha ihitah jeh uva, eiho Ama toh ihin dingu ahi ti iheuve.  
9 Christa chu athilah a konna thoudoh a ahitah jeh a, hiche hi ihetchen'u ahi, chule Ama chunga thinan thu aneitah loujeh a Ama thikit talou ding ahi. Thina chun achunga thu aneitah louding ahitai.  
10 Ama athia chu chonset sulha dinga khatvei thia ahitai. Hinla, tua Ama ahintah jeh a, Pathen loupina dinga Ama dia hinga ahitai.  
11 Hijeh a hi nangho jong chonset thaneinaa chu athia nakigel dingu, chule Christa Jesu jal'a ahinga nakigel dingu ahitai.  
12 Hijeh chun, natahsau thi thei chunga hin tahsa lung ngaichat lam'a chonna dingin chonset vaihomsah hih hel'un  
13 Natibah chengu chu hoipen hijongleh chonset bolnaa man dingin pedoh hihbeh un. Chusang'in, Pathen ah kipe thengun, ajeh chu nangho athisa nahiuvin, hinla tun hinna nanei tauve. Hijeh chun, natahsa pumpiu chu Pathen loupina dingin adihlam bolna in mang uvin.  
14 Nangho Danthu noija naum tahlou jeh uvin, chonset soh nahi tapouve. Chusangin, Pathen lungsetna noija chamlhat nahi tauve.   

Adih a kon sohchanga um 
 

15 Achutileh aphai! Pathen lungsetna chun Danthu noija konna eilha ongu ahitah leh, ichonset jom jing thei nahlaiyu ahi tina ham? Hiti chu hithei ponte.  
16 Koi hijeng jongleh asoh hi dinga nakipehna pen dinga chu athua naum ding chu geldoh louva nahim? Nangma chonset soh nahi thei, hichun thinaa napuilut ding, ahilouleh chonphatna hinkho Pathen seingaina hinkho naman thei ahi.  
17 Pathen chu thangvah in umhen! Khatvei chu chonset soh nana hiu ahin, hinla tun nang hon hiche thuhil kahil nau hi nalung pumpi uvin na ngaiyuve.  
18 Tua hi nangho chonset soh nahiuva konna na chamlhat u ahitan, chule chonphatna hinkhoa sohna natoh u ahitai.  
19 Na mihinauva lhahsamna aum jeh a, hichea kiseiho jouse hi nahet theina ding uva soh thudol'a vetsahna a kasei ahi. Tumasang sea chu thenlouna le chonkhelna a sohchanga nahiu ahin, hichun chonset a lhahlut thuh chehna a napuilut u ahi. Tua hi nangho chonphatna soh a nakipehlut joh dingu, hichun nathen sah dingu ahi.  
20 Nangho chonset soh nahipet uva chu thilpha bolna lama chamlhat nana hi uve.  
21 Chule hichun, aga ipi asodoh em? Nanghon nanabol hou chu najachat piu ahitai, hiche ho chun tonsot themmona a napuilut dingu ahi.  
22 Hinlah tun, nangho chonset thaneina noiya ongthol'a nahi tahjeh uva Pathen sohte hung hia nahi tauve. Tun, nang hon hiche ho hi nabol'u hin thenna le tonsot hinna ah na lhathei tauve.  
23 Ajeh iham itileh chonset natoh man thina ahi, hinla Pathen'in manbeiya athilpeh hi, I-Pakaiyu Christa Jesu jal'a Tonsot Hinna ahi.    

Danthu a kon ontholna 
 

1 Tuhin sopi deitahte, Danthu he nang hon mikhat chunga chu dan'in aji hin laisea bou thu anei ahi chu helou nahiuvem?  
2 Avetsahnan, numei khat in ji anei tengleh Dan chun aji hin laisea thu anei ahi. Hinla amapa athi teng vang leh akichenna lhon Dan chu amanu chunga kimang thei talou ahi.  
3 Hiti chu ahin, ajipa hinlai sungin michom khattoh kicheng taleh, amanu chu jonbol hi ding ahitai. Hinla ajipa chu thileh hiche jineina dan'a chu ongthol ahitan chule amanu chu jinei jongleh jonbol ahi tapoi.  
4 Hiti chu ahi, kasopi deitahte, hiche akiseilona ajeh chu Christa toh nathi thau chun Dan thuneina'a kon'a athia nahiu ahitai. Chule nangho athia konna thoudohpa chuto thakhat nahiu ahitai. Hichea konna chu, Pathen'a dinga gapha ihin sodoh theiyu ahitai.  
5 Eiho milui ihinau chun ei-thunun laiseuva chonset lung ngaichat in eiho chung'a na atoh ahi. Chule Dan hin hiche thil phalou ngaichatna chu ahin kondohsah a, hichun chonset ahin jia, thina asodoh ji ahi.  
6 Ahin tun, eiho Dan'a konna eikilha ong uva ahitah jeh chun hiche Danthua chu athia ihitauvin, chule Dan thaneina a chu sohchang ihitapouve. Tua hi Pathen lhachana itoh thei diu ahitai. Danthu lekha jem thua nungho lamkai chu hitalouva, lampi thah, Lhagaova hing ihi joh u ahitai.   

Tahsa sunga kon chonset akhoh dan 
 

7 Chuti ahileh aphai, keiman Pathen Danthu chu chonsea ahi tia kaseina ham? Ahipoi! Tahbeh in Dan chun kachonsetna eimusah ahin, keiman mi thilnei thangset aphapoi ti kana hepon, Danthu chun, “Minei thangse hih in,” ti eihet dohsah ahi bouve.✡  
8 Hinlah, chonset in hiche thupeh amangchan keiya neipap kilosetna lung ngaichat jouse chu atildoh in ahi. Dan chu umlou ahileh, hiche tha chu anei loulai ahi.  
9 Phat khat in Danthu hetna nei louvin kana hingin, hinla keiman, thupeh in, vetsahnan, neipap kiloset louding tia eihil kahetdoh chun, chonset thaneina chu kachungah ahung lhunge;  
10 chuleh keima athia kahitai. Hiti chun, keiman Dan thupeh ho chun hinna ahin lhut ding doltah hin lhut talouvin Lhagao thina joh ahin lhut tai, ti kamudoh e.  
11 Chuche thupeh ho chu chonset in thuneinan aneijin chule eilhem lhatai. Hiche chun, thupeh chu amangin eithat tai.✡  
12 Ahijeng vang'in, Danthu hi athengin chule athupeh ho jong atheng le adih chule apha ahi.  
13 Hinlah hichu iti hithei hintem? Danthu, apha chun, kathina ding ahin tohdoh jeng ham? Hiti lom chu hiponte! Chonset chun apha chu amanchah a, thina dinga kathemmo channa ahin lhut ahi. Hiti chun, chonset hi ichan geiya hoise ahidan mudoh theijin aum'e. Pathen thupeh pha chu thil phalou va dingin amangcha e.  
14 Hiti chun, Danthu chu aboiyah ahipoi, ajeh chu hichu lhagao thu ahin, chule apha ahi. Ajeh chu keima lei mihem kahi val behseh jeh in, chonset soh kahin, boina chu keiya kon ahi.  
15 Ajeh chu keima le keima kaki hechenpoi, ijeh inem itileh adih chu kabol nom'in, hinla keiman kabolpoi. Hisang chun, kathet chu kabolin ahi.✡  
16 Ahin keiman ka thilbol chu adih ahipoi, tia kahet leh hiche hin Danthu hi adih e, ti kanopna eivetsah ahi.  
17 Hiti chun, ase bol'a chu keima hitalouva chonset keiya um chun abol ahi.  
18 Chule keiya phatna imacha aumpoi ti kahei, tichu hiche chonset mihina kanei chun thilpha kabol nom in, hinlah kabol thei jipoi.  
19 Thilpha chu kabol nom'in, hinla kabol jipoi. Aphalou chu kabol nompon, hinla keiman kabol jitai.  
20 Ahin kabol nomlou chu kabola ahileh abola chu kei tahbeh hitalouva, chonset keiya um chun ahinbolji ahi.  
21 Keiman hiche umdan hi kahetai. Keiman adih chu kabol nom'in, keiman adihlou joh chu kanabol jitai.  
22 Keiman Pathen Danthu kalung pumpin kabol nom'in ahi.  
23 Hinlah kasunga hin athunei chom khat aum'in, hichu kalungthim to kidouva ahi. Hiche thaneina hin keiya um chonset soh eihisah ahitai.  
24 Ohe, itobang tah a mikhoto um kahi hitam! Koiyin hiche tahsa chonset le thi theina vaihomna a kon'in eihuhdoh tantem?  
25 Pathen thangvah in umhen! Adonbutna hi I-Pakaiyu Jesu Christa a um ahi. Hiti umdol chu hinven: Kalungin Pathen Danthu ajui nom'in, hinla keiya chonset mihina aum jeh hin keima chonset soh kahitai.    

Lhagao hinkho 
 

1 Hiti chun, tun Christa Jesu a hiho (tahsa thua chonlou lhagaova chonho) dingin themmo channa ding aum tapoi.  
2 Ajeh chu nangma Amaa nahitah jeh in, hinna pea Lhagao chun chonset thuneina thinaa kon'a nachamlhat sah ahitai.  
3 Mose Dan chun eihuhhing jou pouve, ajeh chu ichonset nom nau imihinau alhahsam jal jeh ahi. Hijeh chun, Danthun atoh joulou chu Pathen'in Achapa chang khat eiho tahsa melpua ahin sol'a atohdoh ahitai. Chule hiche tahsa achu Pathen'in eihoa um ichung uva chonset thuneina chu suhbeina dinga Achapa chu kilhaina a apehdoh ahitai.  
4 Aman hiche abol chu Danthu in dihna angehna chu eihoa lungna chamkim sahna dinga ahin, eihon ichonset nom nau thua inun louna dingu ahi.  
5 Chonset in avaihom ho chun chonset thil bou agel jiuvin, hinla Lhagao Theng'in athunun miho chun Lhagao lunglhaina ho agel ding'u ahi.  
6 Hijeh chun, na chonset nom nau lungthim chun na thunun uva ahileh thinaa napuilut ding'u ahi. Hinla, Lhagao Theng'in nalungthim'u athunun a ahileh, hinna le lungmon konna hi ding ahi.  
7 Ajeh chu chonsetna lungthim hin Pathen adou jinge. Hichu Pathen Danthu toh kikal ahi, chule jui jong ajui louding ahi.  
8 Hiti ahijeh chun, achonset nomnau lunggel'in athujo miho chun Pathen alunglhai thei louhel dingu ahi.  
9 Hinlah nangho na chonset nom nau lungthim in na thunun'u ahi tapoi. Nasung uva Pathen Lhagao achen vang leh nangho Pathen Lhagao chun na thunun'u ahitai. (chule nahet diu chu, asunga Christa Lhagaovin chenna a aneilou chengse chu ama a hilouhel ahiuve.)  
10 Chule Christa nasung uva cheng ahi, hijeh a chu chonset jeh in natahsau thi ding hijongleh, Lhagao chun hinna napeh u ahi ajeh chu Pathen a kisudih nahi tauve.  
11 Jesu athi lah a kon'a kaithoupa Pathen Lhagao nasung uva chenga ahitai. Chule Pathen'in Christa Jesu chu athia konna akaithou banga, nasung uva Lhagao um Ama chu amanchah a natahsau thi thei chu Hinna apeh ding ahi.✡  
12 Hijeh chun sopi deitahte, na chonset lung ngaichat u thua nunna dingin imacha a mopohna nakilah dingu aumpoi.  
13 Ajeh chu chonset thua nanun le nathi tei ding ahi. Hinlah Lhagao Theng thahatna jal'a na chonset lung ngaichat chu natha vang leh nahin ding ahi.  
14 Ajeh chu Pathen Lhagao puihoiya um jouse chu Pathen chate ahiuve.  
15 Hijeh chun nangho Lhagao nachan'u chun kichatsetna soh channa nasou ahipoi. Chusang'in Pathen Lhagao changa nahiuvin, hiche jal'a chu chapa lamthu hina nachan'u ahitai. Hitia chu, tua eihon Ama chu Abba Hepa tia ikouvu ahitai.  
16 Ajeh chu Ama Lhagao le eiho lhagao akijopmat chun Pathen chate ihiu aphotchen ahitai.  
17 Chule eiho Achate ihitah jeh uva goulo ding jong ihitauve. Tahbeh in, Christa to Pathen loupina chu lokhom ding ihitauve. Hinla eihon aloupina ichan khompi dingu ahileh, agimthoh jong hi ichankhompi dingu ahi.  
18 Tupet a ithohgim nau hi khonunga Aman ahin phondoh ding loupina chutoh tekah thei ahipoi.  
19 Ajeh chu thilsem jouse hin khonunga hunglhung ding, Pathen chate ho kiphondohna ding nikho chu kinemtah a ngah jing'a um'u ahi.  
20 Thilsem jouse hi ama lung deilou lam'a Pathen gaosapna chang ahi tauve. Ahin kinem tah a,✡  
21 thilsem ho hin Pathen chate thina leh amonmang thei a kon chamlhatna loupia ahin khomna ding'u nikho chu galdot jing ahiuve.  
22 Ajeh chu eihon athilsem jouse ngahlel a, naosonat thoh tobanga penga tuchan geiya um uva ahi, ti iheuve.  
23 Chule eiho atahsan ho jong isunggil uva Lhagao Theng inei jal uva khonunga loupina hunglhung ding galdot a ihiuve. Ajeh chu, eiho itahsau hi chonset le gimthohna a konna ontholna imu diu kinem'a ngah a ihiuve. Eiho jengin jong kinepna neija Pathen'in Acha-lamthu te hina a ngansena lhingset tahsaa vouthah eithutep u jong ngah a ihiuve.  
24 Eiho huhhing'a i-um'u hin hiche kinepna hi eipeh u ahi (eihon ineisau ipi ham khat chu mu dinga kinem ihipouve).  
25 Hinlah eihon ipi ham khat ineilouvu chu ngah a ihiu leh eihon thohhat tah le kinem'a inga diu ahi.  
26 Chule Lhagao Theng chun eiho ilhahsam nauva eipanhu jing uve. Avetsahnan, eihon adoltah a Pathen'a iti itao diu eideipeh uchu ihepouve. Hinlah Lhagao Theng hi eiho dingin athuchenga seithei louvin apeng peng'in taopehna eineiyun ahi.  
27 Chule lunggel jouse hesoh a Pa chun, Lhagaovin athusei chu ahen ahi, ajeh chu Lhagao chun atahsan eiho dingin Pathen lunglam chutoh kitoh dingin eithumpeh uve.   

Galjona sanga galjona chungnung 
 

28 Chule Pathen'in Ama ngailuho le Ama lunggon a akouho dingin imalam jousea aphatna dingu abolpeh ahi, ti iheuve.  
29 Ajeh iham itileh Pathen'in Amite ahet masah ahi, chule hichu Ama asopite lah a apeng masapen ahi theina ding hung hia ahitai.  
30 Chuin Aman amaho alhendoh jouvin, amaho chu akom'a akouvin ahi, chule Aman akou jouvin amaho chu Ama toh dinmun thakhat in asem'in, chule dinmun thakhat a asem ho chu Aloupina jong apetai.  
31 Hitobang loma kidangtah thil abol thudol hi ipi isei dingu hitam? Pathen chu eiho lama apan le koi eiho dou dia pang thei ding ham?  
32 Aman a Chapa tahbeh bon chu khendeh louva, chusanga eiho jouse dinga eihung pehdoh jeng tah uva ahileh, thil dang jouse jong eipeh louding uham?  
33 Pathen'in Amite alhendoh ho dinga chu koiyin themmo eichan ngam dingu ham? Koimacha umlou ahi; Ajeh chu Pathen Ama tah in kichamna einabol peh u ahitai.  
34 Chuti ahileh koiyin themmo eichan tauvintem? Koimacha umlou, ajeh chu Christa Jesu eiho din ana thi'n chule thina a kon'in eiho dingin athoudoh tai, chule Ama Pathen jetlam jabolna mun'a atouvin, eiho dingin eithumpeh jing uve.  
35 Christa ngailutna'a konna eikhenthei dingu aumdem? Eihon hahsatna ahilouleh settona ahilouleh gimbolna ahilouleh gilkelna ahilouleh kiphahsamna ahilouleh settona ahilouleh thichan geiya gihsalna ho itou hin, Aman eingailu tapouve tia isei dingu ham?  
36 (Pathen Lekhabun asei dungjuijin, “Ajeh chu nangma jal'in niseh in eikithat un, keiho hi kelngoi bangin eikithat jiuve,” ati).✡  
37 Achutipoi. Hiche ho jouse chungvuma chun ei hon galjona loupitah, eingailupau Christa jal'in inei thei tauve.  
38 Chule keiman kigel lhahna kicheh kanei hi, koima chan Pathen ngailutna a konna eikhen theilou ding ahitai. Thina hihen, hinna hijongleh, vantil te hihen, lhagao engseho hijongleh, imachan eikhen theilou ding ahi, tia dettah a katahsan ahitai.  
39 Chunga Van mun'a thaneina hihen, lei chunga hijongleh tahbeh a sei dingin, thilsem jouse lah a imachan Pathen ngailutna a konna eikhen theilou dingu ahi tihi I-Pakaiyu Christa Jesu a kiphongdoh a ahitai.    

Pathen lhen tum Israel 
 

1 Keiman thudih kasei hi Christa ahetoh ahi. Ase le apha hetna kaneijin chule Lhagao Theng aphotchetna ahi.  
2 Kalungthim hi hatah in lunghemna le lung kicholdo theilou gimnan kadim e.  
3 Ajeh chu kamite Judah mite kasopiho dingin, keima Christa a konna a-itih a gaosap chang kahinom'e; hichun amaho ahuhhing jou ding hileh kati ahi.  
4 Amaho Israel mite ahiuvin, Pathen cha lamthu hina changah ahiuvin, Pathen'in aloupina amaho heng alhut ahitai. Aman amaho to kitepna aneiya chule a Danthu apehdoh ahiuve. Aman amaho chu ahou theina ding uva michonpha a asem ahin, chule athutep kidangtah ahin pehdoh ahiye.✡  
5 Amaho hi Abraham, Isaac chule Jacob son le chilhah te ahiuvin, chule Christa ama tah chu mihem lamdola sei dingin Israel mi anahi, chule Ama Pathen ahin, thil jouse chunga vaihoma ahin, chule tonsot a vahchoi dinga kilom ahi.  
6 Chuti ahileh aphai, Pathen'in Israel te chu athutep lamdola abol pehlou got hitam? Ahipoi, Israel nam sunga peng jouse chu abon uva Pathen mite ahideh pouve.  
7 Abraham chilhah himan'a Abraham chate tia kisim jenga ahipoi. Ajeh chu Pathen thun Isaac a na phunggui kisut ding ahi ati chun, Abraham'in chapa dang anei henasa asei ahi.✡  
8 Hiche hi, tahsalam a Abraham'in ahindoh chate jouse chu Pathen chate ahiuve tia seina ding aumpoi. Thutep chate bou chu Abraham chate tia kisima ahije.  
9 Ajeh chu Pathen'in athutep, “Khovei tuphat tengleh keima kahung kile kit ding Sarah chun chapa khat ahin ding ahi,” ati.✡  
10 Hiche achapa chu ipuluiyu Isaac ahi. Aman Rebekah akichenpi chun mi-ni apengkop in ahi.  
11 Hinlah amani ahung penlhah masang lhon'in, thilpha ahilouleh thilse abol masang lhon'in, Pathen'a kon'a thulhut amu ahi (Hiche thulhunga konna chu Pathen'in Ama lunggon dungjuiya akouji ahi, tihi ahi.✡  
12 Amaho phat le set jeh jong ahideh poi ti het ahi). Amanu kom'a, “Nachapa atahpa chu anaopa kinbol'a hung pang ding ahi,” ati.  
13 Pathen thun, “Keiman Jacob kangailun, hinla Esau chu kapampai ahi,” ati.✡  
14 Chuti ahileh, eihon Pathen chu athilbol adihpoi itiuvem? Ahideh poi!  
15 Ajeh chu Pathen'in Mose jah a, “Keiman ka khotona'a kalhendoh penpen chunga kalhut ding, chule kahepina chu kalhendoh pen chunga kalhut ding ahi,” ati.✡  
16 Hiti ahijeh chun, Pathen khotona chu Ama kigel lhah thuthu hiya ahi. Eihon ilhen theiju jong hilou, toh a itohdoh theiju jong ahidehpoi.  
17 Ajeh chu Pathen Lekhabun, anaseisa chu Pathen'in Pharaoh jah a, “Keiman ka thahatna na chunga katahlang na dinga keiman nangma kalhen nahin chule kaminthanna leiset pumpia kathejal ding ahi,” tia ana seipehsa ahi.✡  
18 Hijeh a chu, Pathen'in ami khotona chu mi abangkhat chunga avetsah a chule aman midang lungsung chu asuhtah a asei angaipeh lou ahi.  
19 Chuti ahileh aphai, nangman, “Iti dan'a athu jalou ho chu a oimo hintem? Aman amaho abolsah chan chu abol'u hijeng louding ham?” tin nate.  
20 Ahipoi, hichu seihih in. Nangma mihem maimai in Pathen nanel ngam ham? Thilsem khat chun asempa jah a chu, “Ipi dinga hitobang bep a hi neisem ham?” tia asei ngaijem!✡  
21 Bel dengpa chun leiset a kon'a bel ho asem tengleh ama chun aleiset leingan chu aphabep khat ajem dinga asem'a chule phabep khat loi chu nen koina a jong asemthei hilou ham?  
22 Hitobangma chun, Pathen'in jong alunghan le athahat vetsahna dingin thaneina aneijin, chule alunghanna chuhna ho chunga jong thohhat tah a anga a amahthahna diu gonsa akoipeh ahitai.  
23 Hiche abol hi aloupina ho dungjuiya, aloupina tahlangna dinga mi akhotona chu kilangdoh cheh dinga agon ahi.  
24 Chule eiho Aman alhendoh ho lah a hi Judah mite leh chidang namdang ho chunga hijongleh eiho jong ijao uve.  
25 Chidang namdang te chung chang thua Pathen'in Hosea Themgao henga gaova aseidohsa, “Kamite hilouho chu keiman kamite tia tu apat kakou ding ahitai, chule keiman kangailut louho chu kangailut ding ahitai.✡  
26 Chule amaho kamite nahi pouve kitina mun'a chu Pathen Hing chate kiti ding ahiuve.✡  
27 Chule Israel chung chang thua Themgao Isaiah chun ahin samdoh in, Israel mite chu twikhanglen panga neldi jat tam'in tam jongleh, amoh them bou sohcha ding ahi,” ati.✡  
28 Ajeh chu Pakaijin leiset chunga thutanna gangtah le achainapen a dinga ahinbol ding ahi.  
29 Chule Isaiah chun mun danga hitima chun aseijin, “Ven sopite Pakai chun ichateu themkhat hi ahoidoh lou hileh eiho hi Sodom banga eikithat chaihel uvin tin, Gomorrah banga eisuhmang dingu ahi,” ati.✡   

Israel mite le Kipana Thupha 
 

30 Hiche ho jouse hi ipi kiseina hintem? Chidang namdang te Pathen chondan juilou ahivangun, amaho chu Pathen lungtoh dia kisema ahi tauve. Chule tahsan hin hiche hi ahin hitheisah ahi.  
31 Hinlah Israel mite Pathen to kilunghet themna dinga kihabol ho jeng jong Danthu ajui jeng vangun alolhing jou pouve.  
32 Ipi jeh a lolhinglou hiuvem? Ajeh chu ama hon Pathen to kilunghet themna dinga Ama tahsan sangin Danthu ajuiyuve. Ama ho alamlhah nauva songpia kipal ahi tauve.  
33 Pathen Lekhabun amaho gihsalna ana neijin, ajah uva, “Keiman Jerusalem'a songpi khat kakoiyin, hichun miho akipalsah e, amaho lhuh kamna songpi khat ahi. Hinla koi hileh Ama tahsan chan chu jachatna a chulou ding ahi,” ati.✡    

1 Kasopi deitahte ho, kalunga kagelkhoh jing le Pathen'a kataona hi Israel mite huhhing'a aumna dingu hi ahi.  
2 Ama hon Pathen'a thanopna aneinau chu ipi ahi kahei, hinla hichu hetkhenna beiya kipehna nei ahiuve.  
3 Ajeh chu ama hon Pathen'in miho chu Ama a dinga athemchan thudol hi ahethei pouve. Pathen tohgon chu ama hon asan nomlou jeh uvin, amaho lung ngaito juiya Pathen themchanna mu ding chu alunggon'u ahi.  
4 Ajeh chu Christa chun Danthu kipehlona ajeh chu ana suh bulhitsa ahitai. Hiche jal'a chu Ama tahsan jouse chu Pathen themchanna asodoh ahitai.  
5 Ajeh chu Mose chun Danthua mikhat themchanna dinga athupehsa chu nit ding ahi, ati.✡  
6 Hinlah tahsan jal'a Pathen themchan theina ding chun, “Nangman na lungthima koi van'a gakal ding ham (Christa chu van'a konna agapuilhah ding kiseina ahi).✡  
7 'Chule koi chu mithiho lah a gakumsuh ding ham?' (Christa chu hinsah kitna dingin) tihih un.  
8 Tahbeh mong'in, hitin ati. Athupoh chu ahung nailheh e; hichu na kamsung le na lungsunga aum'e.” Chule chuche thupeh chu keihon kalhangsap u tahsan thudol chu ahi.  
9 Nangman nakam'a Jesu chu Pakai ahi tia na phondoh a chule Pathen'in Ama chu athilah a kon'in akaithou tai ti nalung sunga na tahsan tah a ahileh huhhing'a um nahi ding ahitai.  
10 Ajeh chu nalung sunga na tahsan chun Pathen themchanna chu nachan sah ahitai, chule na phondoh chun nangma huhhing'a naum sah ahitai.  
11 Pathen Lekhabun eiseipeh u dungjuijin, “Koi hijongleh ama tahsan chan chu jachatna a chulou ding ahi” ati.✡  
12 Hiche thudol'a hin Judah mite le chidang namdang ho thakhat ahitai. Ama hon Pakai khat aneikhom'un, Ama kou jouse chu lungsetna bulhingset apei.  
13 Ajeh chu koi hileh Pakai min'a tao chan chu huhhing'a um ding ahi.✡  
14 Hinlah ama hon Ama atahsanlou uleh a huhhing theina dinga iti akou thei dingu ham? Chule Ama thudol anajah khah lou u ahileh iti ahin tahsan thei dingu ham? Chule koiham khat in aseipeh louva ahileh ama hon iti achung chang thu ajah thei dingu ham?  
15 Chule akisol aum louhel a ahileh, koipen gachea amaho thu agaseipeh dingu ham? Hiche jeh a chu Pathen thubun, “Kipana Thupha poa vahle ho keng iti hoiya hoi hitam,” ati ahi.✡  
16 Hinlah amichang cheh in Kipana Thupha chu ana sang pouve, Ajeh chu Isaiah Themgaovin, “Pakai kathupoh u tahsan'a koi ham?” anati.✡  
17 Hiti chun, tahsan chu thujah a kon ahin, hichu Christa chung chang thujah a kon ahi.  
18 Hinlah ken kadongin, “Israel miten thu hunglhung chu ajah tahbeh u hinam?” Henge, aja nauve. “Thu hunglhung chu leiset kolkimvel'a akithe chansoh in, chule thu chu vannoi mun jousea alhungsoh e.”✡  
19 Hinlah ken kadong'in, “Israel mipi ten ahet khen mong'u hinam?” kati'e. Henge, aheuve, ajeh chu Mose phatlai jeng jong chun Pathen'in aseijin, “Keiman nangho namkhat hiloulai ho jong miho thangset sah dinga ngolnaa chu ka lunghan sah ding ahi,” ati.✡  
20 Chule khonungin Isaiah chun, lung ngam tah in Pathen'a kon'in hitin aseiye, “Keiman kamite kamudoh ding ho chu eina helou miho hi ding ahiuve. Keima eidonlou beh ho chu keiman kaki mudoh sah ding ahi,” ati.✡  
21 “Hinlah, Israel chung chang thua, Pathen'in aseijin, nilhum keiyin keiman amaho chunga kakhut kajah in, hinla amaho seingai louleh engset hatte ahiuve,” ati.✡    

Israel mite avaldoh chengse 
 

1 Ahileh Pathen'in Ami Israel te chu anungsun hitam? tin kadonge. Chuti chu ahipoi! Keima tah Israel mi kahi, Abraham chilhah khat kahin, chule Benjamin phunga mi kahi.✡  
2 Ahipoi, Pathen'in Amite anungsun poi, amaho chu atil abula ana lhensa ahiuve. Hiche chung chang thua Pathen thun ipi aseiyem? Elijah Themgao in Pathen kom'a anopmo sahna Israel mite chungthua aphongdoh in chule aseijin,  
3 “Pakai, ama hon na Themgao ho athat un chule na maicham phungho aphelha tauve. Keima changseh bou eiki dalha a ahitai. Chule tun ama hon keima jeng jong tha ding eigouve,” ati.✡✡  
4 Chuin Pathen'in ipia adonbut na geldoh em? Aman, “Ahipoi, Keiman Baal anga dilsu khalou mi sang sagi adang kanei nalaije,” ati.✡✡  
5 Tulaiya jong chutima ahi, Israel mi phabep chu Pathen lungsetna jal'in tahsan umtah ahi nalai uve. Aman ami hepina chang dinga kilom louva amaho alhendoh jal'a ahi.  
6 Chule hichu Pathen lungset them ahina jal jeh in athilpha bol jeh u ahipoi. Ajeh chu, hiche thudol'a hi Pathen lungsetna chu ahina banga hitalou ding, manbei chule chan dinga kilom hilouva ahitai (Hinlah hichu natoh jal hitaleh, lungset jal hithei talouhel ding ahitai, achuti louleh natoh chu natoh hita louding ahije).  
7 Hijeh chun, hiche umdol hi hiti ahi: Israel mi atamjo hin Pathen lunglhaina ding gunchu ten'a ahol vang'un amujou pouve. Pathen'in alhendoh phabep hon bou amu uve; hinla adangse lungthim chu suhtah cheh a um ahiuve.  
8 Pathen Lekhabun asei, “Pathen'in amaho chu a-ihmut milsah ahitai. Tuni chan geiya hi amit'u aphelpeh hi amutheilouna dingu ahi, chule akol'u asip'u hin ajahthei louna ding'u hiya ahitai.”✡  
9 Chutima chun David in aseijin, “Ama hon anopneh nau dokhang chu akipal nau thangin panghen, duha a kibol'a akimatna diu chu ima tiponte tin gel uhen. Phatthei achan'u chu akipalna diu hihen, chule ama hon achan diuva kilom chu kimu uhen.✡  
10 Ama hon amit uva amuthei louna ding'un kho mulouvin um uhen, chule alungthim'u chu a imatih a bojang theilou din umhen,” ati.   

Chidang namdang te huhhing'a um 
 

11 Pathen mite chu kipallhu uva chule kithoudoh thei louva umden diu hiya hitam? Chuti thei ponte! Amaho seingailou ahinau chu Pathen'in chidang namdang ho huhhing'a aum sahna dingu ahi. Hiche hin, Amite chun thangthip pehna ahin nei uva amaho ding tah a ahin kilethum theina dingu adeipeh jeh ahijoi.  
12 Tua hi chidang namdang ho ahaosat nau hi Israel miten Pathen'in Huhhingna apeh u imacha a aselou jeh u ahin, chea konna hi ama hon achaina pen a ahin kisan tengu leh vannoiyin gamchenga phattheina amube chehna diu chu alung ngaito ahi.  
13 Keiman hiche kasei jouse hi nangho Gentile ho dinga ahi. Pathen'in keima hi Gentile ho lah a dinga solchah a eilhen ahi thudol kasei khohten ahi.  
14 Ajeh chu keiman chidang namdang nang hon naneiyu huhhingna hi Israel miten nahin thangset peh theina dingu kangaitoa kagel khoh hi amaho themkhat beh ka huhdoh theina ding kati ahi.  
15 Ajeh chu ama hon akisan nomlou uva pat Pathen'in huhhingna hi vannoi mun dang jousea dinga aphaldoh ahin, ama hon ahin kisan thei tengu leh kidangjo cheh ding ahi. Athiho dinga hinna hung hi ding ahitai.  
16 Chule Abraham le ipului hou adangse chu athigam'un, amaho chilhah ho theng diu ahi. Ajeh chu changbong chu atheng ahi banga maicham'a dinga kikheng doh jong chu atheng ahi. Ajeh chu thingbul chu athen leh abah jong chu theng ding ahiye.  
17 Hinlah Abraham chilhah phabep chu tanboh in aum uve. Chule nangho chidang namdang te, gam Olive thingphung bah hoa kon nahiuvin, kijopmat tha bou nahiuve. Hijeh chun tun, nang hon jong Pathen'a konna phattheina Abraham le achilhah te kithutepsa chu changa nahi tauvin, Pathen deilhen Olive thinga haona lhingset phattheina chu chang'a nahi tauve.  
18 Hinlah akisubong'ah abah hoa kijopmat nahi jeh un nahoitho uva nakiletsah lou dingu ahi. Nangma abah maimai nahi, aphung chu nahipoi.  
19 Nangman, “Aphai, hiche abahho kisubong chu keima to kijopmatna thei ding ahi” tia nasei thei ahi.  
20 Ahinai, hijongleh geldoh in- chuche abahho akisuhboh nau ajeh chu ama hon Christa atahsan lou jeh u ahi, chule nangman na tahsan jeh a naum ahi. Hijeh chun, kichoisang hih in, ahin ipi sohthei ding ahi thua kichajon.  
21 Ajeh chu Pathen'in abahho bon chu ahinghoi louva ahileh, nangma jeng jong nahinghoi ponte.  
22 Pathen hi lungset them ahi dan le akhoh je hedoh in. Athu ngailou ho dinga chu lungkhoh a ahi, hinla athua nungho dinga lungset them ahi, amilungsetna na tahsan jom jingu ahitah leh, hinlah tahsan nangah ule nangho jong kisatlha ding nahiuve.  
23 Chule Israel mi chun atahsanlou nauva alungu ahin heiyuva ahileh, amaho chu kijopmat kit thei ahi, ajeh chu Pathen'in amaho chu aphunga chu ahin jopmat kit theiyu ahi.  
24 Nangho angai monga gam Olive thingbah kisatlha nahiuve. Hitia chu Pathen'in angaiya kon hilou Olive thing toh na jopmat u ahin, atil'a pat abahho chu Olive phung chutoh ajopmat kit ding chu kijopmat cheh ding ahi.   

Israel athah beh a kitung doh 
 

25 Kasopi deitahte ho, hiche thuguh hi kahet chetsah noma, hichu nakimoh letsah louna dingu kati ahi. Israel mi phabep in lungtahna aneiyu hi chidang namdang ho Christa a ahung na dingu amijat bulhin loulai jeh bou ahitai.  
26 Chule hitia chu Israel jouse huhhing hi diu ahi. Pathen Lekhabun aseiye, “Jerusalem'a konna huhhing dingpa chu hung ding ahi, chule aman Israel mite chu Pathen ngaisah louna a konna alehei ding ahi.✡  
27 Chule hiche hi amaho to kitepna hi ding ahi, Keiman amaho chonsetna kalah mang ding ahi.”✡  
28 Israel mi tampi hi Kipana Thupha melma'a pang'ah ahiuvin, chule hiche hin chidang namdang nangho phatchomna napeh u ahi. Hijeng jongleh amaho angailut mite ahiuve, ajeh chu aman apuluiyu Abraham, Isaac chule Jacob alhendoh ahi.  
29 Ajeh chu Pathen thilpeh ho leh Aman akou ho chu kikhel kit talou dingu ahi.  
30 Khatvei chu chidang namdang hon Pathen ana douvu ahi, hinla Israel miten Ama adouvu chun Pathen'in nangho nalungset joh u ahitai.  
31 Tun amaho doulungpu a ahiuvin, Pathen mihepina chu nahengu hunglhung ahi, hitia chu amaho jong Pathen mihepina chu achan theina dingu ahi.  
32 Pathen'in amichang cheh lungsetna achan theina ding uva ami chang cheh chu seingai louva akhumchah ahitai.  
33 O, Pathen haona le chihna chule hetna ho hi iti kidan hitam! Alampi ho le alunggel ngaito hetphah jou ding ahipoi.✡  
34 Ajeh chu koiham Pakai lunggel hedoh joujai dinga? Ama thumop themna geiya hea koi umem?✡  
35 Chule koiham apeh tamval behseh jeh a lepeh kit dinga chu?✡  
36 Ajeh chu ima jouse hi Ama a konna hunga chule ijakai hi Ama thahatna a uma, chule hichu ama loupina dinga gon ahije. Loupina jouse tonsot in Ama a hijing hen! Amen.✡    

 12

Hinglaiya kikatdoh 
 

1 Chule hiti chun sopi deitahte, kahin ngeh nahiuve, Pathen'in ijakai nabolpeh tah jeh uvin Ama din natahsau chu peuvin. Hichu ahing chule athengsel kilhaina–Pathen santhei dol tah hihen. Hiche hi adihlam'a Ama houtheina chu ahi.  
2 Nanghon tulai vannoi chonna le umchan khosahna ho jom hih un, ahin Pathen'in mithah hina lungthah napeu henlang nalunggel ngaito nau khel hen. Chutengleh Pathen'in nangho dinga apha le lunglhaina chule chamkimna nagonpeh u chu nahin het ding'u ahi.  
3 Pathen'in chanpha le thuneina eipeh jal a hiche thua hi kahilchah nahiuve: Nangho nahina tahbeh u kalval'in phajon kigel hih un. Nangho tah nakigel nauva Pathen'in tahsan eipeh dung juiyun ahibep chan kigel'un.  
4 Itahsa uvin tibah tampi anei cheh in chule tibah khat cheh in panna anei cheh un ahi.✡  
5 Hitobangma chun Christa tipum jong chutima ahi. Eiho tipum khat chung'a tibah tampi ihiu ahin, chule eiho iboncha uva khat cheh hi khat tibah ihiu ahi.  
6 Alungsetna a Pathen'in thilpeh jatchom chom cheh eipeh u ahin, hichu phatah a ibol theina dingu ahi. Hijeh a chu Pathen'in gao thusei theina napeh a ahileh, Pathen'in napeh tahsan nanei dungjuijin seijin.✡  
7 Lhagao thilpeh nachan chu midang kithopina dinga ahileh, phatah in kithopinan bol'in. Nangma mihil'a napan leh phatah in hil'in.  
8 Lhagao thilpeh nachan chu midang tilkhouna ahileh, tilkhouvin; hongphalna lama thilpeh nachan ahileh hongphal tah in pedoh in. Pathen'in lamkai hina boltheina napeh leh, namopohna chu gelkhohna neijin. Chule nangma milungset themna thilpeh nachan'a ahileh kipah tah in bol'in.   

Christian hinkhoa kitil khouna  


9 Midang chu angailu tobang bep in umhih un, ngailu tahbeh uvin. Adihlou chu thetbol'un, thutah chu kolchah kheh un.  
10 Nangho khat le khat kingailutna dihtah in kihepito them'un, chule khat le khat kijabolna thanop piuvin.  
11 Thase hihbeh un, ahin natoh pontho uvin chule Pakai kinbol chu thanop nan neiyun.  
12 Ama a ikinepna uva kipah thanom'un. Hahsatna a thohhat un, chule taojom jing'un.  
13 Pathen mite ngaichatna a kithopina neiyun. Jindot them dan kichuh jing uvin.  
14 Nabolse teu chu phatthei boh un. Amaho chu gaosap hih un, Pathen'in phatthei abohna dingin taopeh un.✡  
15 Akipahho kipapi uvin, chule akap ho kaapi uvin.  
16 Khat le khat kitoh del'in cheng khomun. Milham hotoh kiloikhomna neina dinga kiletsah hoitho bol hih un. Chule ijakai hesoh keiyin kigel hih un.✡  
17 Miphalou chu aphalou cheh a lethuh hih un, nangho ja umtah nahiu chu mijousen amuna dingin bolun.  
18 Nabol jouseu chu amichang cheh to kichamna dingin bolun.  
19 Gol le paite, phulah bol hih un, Pathen dihtah lunghanna chu otdoh jouvin. Ajeh chu Pathen thubu in, “Keiman phu kalah ding ahi. Keiman amaho chu lethuh nange” ati.✡  
20 Chusangin, “Namelma teu chu agil akelleh vahvaset un, amaho adang'u achah leh adon ding peuvin. Hitia chu nabol uva ahileh alujang uva mei-am setkhom peh nahi dingu ahi.”✡  
21 Setna chun najou hih uhen, hinla setna chu thilpha in jou jouvin.    

1 Amitakip thunei vaipo ho thua nungtei diudol ahi. Ajeh chu thuneina jouse hi Pathen'a kon ahin, chule thuneina panmun hoa Pathen'in amaho apansah ahi.  
2 Hijeh a chu koi hijongleh athuneiho douva chu Pathen tohgonsa douva ahiuvin, chutia chu gimbolna ama hon akimu dingu ahi.  
3 Ajeh chu thuneiho khu thilpha bol ho dinga kichat ding hilou ahiuve, hinla thilse bol ho chunga ding bou ahi. Thuneiho kicha louva naum nom em? Adih chu bol'in, chuteng ama hon najabol dingu ahi.  
4 Thuneiho khu thilpha bol dinga kisol doh Pathen sohte ahiuve. Hinla aphalou nabol'a ahileh kichatna neijon, ajeh chu ama hon gimbol theina thaneina aneiyu ahi. Amaho chu thil phalou bol ho gimbol dinga Pathen'in asol ahiuve.  
5 Hijeh a chu nangho amaho thuneina noija naki pehlut dingu ahi, na engbol louna ding'u jengseh a bou hilouva, se-le-pha hetna lunggel nei theina dinga jong ahi.  
6 Hiche jeh chun kaisum peuvin, ajeh chu Solkal natong ho chun lhalo amu diu dol ahi. Amaho chu atoh nau lamdol'a Pathen lhacha natong hiuva ahi.✡  
7 Nangman bat nanei chu sadoh in. Nanghon Solkal kaisum dongho peuvin, chule thunei vaihom ho jabolna peuvin.  
8 Khat le khat kingailut tona tailouvin koimacha kom'a bat neihih un. Nangman naheng nakom chu na ngailut a ahileh Pathen Dan thupeh in angeh chu nasuh bulhit ding ahi.  
9 Ajeh chu thupeh chun, ✡“Nanghon jou sei hih un, nang hon tolthat hih un, nangho gucha hih un, nang hon mi nei thangset bol hih un” ati ahi. ✡Hichengse chule hitobang adang ho chu hiche thupeh khat, “Nangma nakingailut bangin naheng nakom ngailun” ti hin akaigom soh'e.✡  
10 Ngailutna hin midang alam louvin abolpoi, hijeh chun ngailut hi Pathen Danthu suh bulhitna ahi.  
11 Ajeh chu nang hon ichan geiya, phat bei dingkon kinona ding phat hitam ti naheuve. Khangun, ajeh chu itahsan masat lai sang uvin tuhin huhhing ichanna dingu ahung naitai.  
12 Jan hi kichai ding kon ahitai, huhdoh a iumna dingu chu hunglhung ding ahitai. Hijeh chun, muthim natoh ponse nen tobang chu paidoh un. Chule chonphatna hinkho, khovah galvon chonphatna galvon vah emsel chu kivon un.  
13 Ajeh chu eiho sunlai mi ihiuvin, mijousen eimu theina ding uva kitup keicha hinkho iman dingu ahije. Muthim natohna ngolpi thei kikhop khomna hoa jao louvin, chule jukham jonthanhoina hinkho ahilouleh kinahna le kimit thipna hoa jaohih un.  
14 Chusangin, Pakai Jesu Christa to hinkho mankhomna chu kivon'un. Chule nangho tahsa ngaichat suh bulhit nomna lunggel phalou ho a chun kipelut hih un.    

Nasopi thepmona leh thepna khol hih in 
 

1 Tahsanna a lhasam midang tahsan chanpi khat chu sang uvin, chule alunggel dih hen, dih hih jongleh kinelpi hih un.✡  
2 Vetsahnan, mikhat in ipi hijongleh nehthei ahi tin gel inte. Hinla tahsan cha adang khat chun se le pha hetna alunggel thua anun jeh chun anche hing bou ne inte.  
3 Ipi hita jongleh nehthei ahi tiho chun anelou ho chu musit dauhen, ajeh chu Pathen'in amaho chu alah cheh u ahiye.  
4 Nang koi nahi a midang sohho themmo nachan thei ding ham? Amaho apakai pauvin adindohna diu hihen, alhuhkamna diu hijongleh athu hintan nante. Chule Pakai panpina jal'a, amaho dingdet uva chule apachatna chang diu ahi.  
5 Chutima chun, mi koiham khat chun nikho khat chu nikho dang sanga theng jon koiyintin, michom dang ho vang'in nikho jouse kibangin gel'unte. Nangho khat cheh in ipi nikho hijongleh nalhen'u chu lah thei ding dol hijeng ah ahi.  
6 Nikho jatchom beh khat Pakai houna a mangho chun Ama jana a achutiman'u ahi. Ipipen anneh hijongleh nea chun Pakai jabolna'a aneh ahi, ajeh chu ama hon aneh masang uva Pathen athangvah u ahitai. Chule abangloi khat chun anneh anehlou loi umsah unte; ahin amaho jong chun Pakai alunglhai nom jeh uva abol'u ahin, Pathen athangvah nau ahi.  
7 Ajeh chu eiho eima ho chang dinga hinga ihi pouvin, ahilouleh eiho chang dinga thi ding ihipouve.  
8 Ahin, ihin uleh Pakai jabolna'a hin ding, chule ithi uva ahijongleh Pakai jabolna a thi ding ahi. Hijeh chun eiho hingu hitin, ahilouleh thi jong leuhen, Pakaiya ihiuve.  
9 Hijeh a chu Christa chu ahing nalaiho leh athisaho Pakai ahi theina dinga khatvei ana thia chule thoudoh kit ahi.  
10 Hijeh chun, ipi atileh nangman tahsanna nei mikhat chu themmo nachan thei ham? Ipi jeh a tahsanna nei mikhat chu namusit ham? Eiho iboncha uva Pathen thutanna anga ding ding ihi cheh uve tihi geldoh in.✡  
11 Ajeh chu Pathen thun, “Pakaijin kahinna a kahahsel ahi. Khup jouse Ka angsunga hung dilsu cheh dingu, chule lei jousen Pakai aphondoh uva chule avahchoi dingu ahi,” ati.✡  
12 Henge, eiho khat cheh in eima chung chang thu Pathen kom'a iphon cheh dingu ahi.   

Nasopi kipal lhuhsah hih in 
 

13 Hijeh chun khat le khat ki-oimotona nei tapou hite. Hisang chun tahsan kibahpi michom khat kipalna le lhuhna neisah pouhite.  
14 Keiman Pakai Jesu thuneina le hetkhenna kanei jal'in ipi hitaleh hiche neh ding dol chu neh aphatmona kaum sahpoi. Hinlah mikhat touvin hichu aphapoi ti atahsan'a ahileh ama dinga chu phamoa ahi.  
15 Chule sopi khat chu nangma anneh jeh a alunglhah a, hichu nangman naneh teitei leh, ngailutna neiya chon nahilou ahitai. Nathil neh jeh chun a dinga Christa thisa khat chu sumang go hih in.  
16 Chujongleh nangman pha dinga na tahsan chung changa koiman nagel hoimo taponte.  
17 Ajeh chu Pathen Lenggam chu neh le don thujeng bou hipontin, chusanga phatna le cham-lungmon konna, chule Lhagao Thenga kipana hinkho manna joh hi ding ahi.  
18 Hitia lung ngaitoa Christa lhacha na toh a, Pathen lunglhai ding, chule midangin na natoh chu aphatna aphondoh dingu ahi.  
19 Hiti ahijeh chun, houbung sunga kilung hetthemna le khat le khat kisadohtoa umna ding lunggut uhite.  
20 Naneh jal jeh in Pathen natoh chu suse hih-un. Geldoh un, an jouse hi nehthei cheh ahi, hinla tahsan nei midang khat kipalna ding ahileh, hichu dihlou ahi.  
21 Saneh ahilouleh judon ahilouleh imadang bol chun atahsan khat akipal sah dinga ahileh bollou chu phajoa ahi.  
22 Nangman ipi nabol thudol'a ima asetna aumpoi tin tahsan in nate, hinla hichu nangma tah le Pathen kikah thua koiyin. Koi hileh aphai tia gel a abolna chunga ki-oimona lungthim neilou ho chu anunnom ahiuve.  
23 Hinlah nangman thil khat chu neh ding ham, hilou ham ti thudol'a lungsa-ihna naneiya, hichun aneh teitei a ahileh achonsea nahitai. Ajeh chu nangman na tahsan chu najuilou ahitai. Hijeh chun, nangman adihpoi tia nagel khat chu nabol'a ahileh achonsea nahitai.    

Nang lungkimna ding gel louvin naheng nakom joh lungkimsah in 
 

1 Eiho ahat chengse hin, changa kilunglhai ding hol louva, hicheng thua lunggel lhahsamna neiho chu ikhohsah ding'u ahi.  
2 Eiho hin midang ho chu adih bol dinga ikithopi uva chule amaho chu Pakaiya ikisahdoh sah dingu ahi.  
3 Ajeh chu Christa jengin jong ama leh ama kilunglhai ding ana gelkhoh poi. Pathen thubu in asei dungjuijin, “Vo Pathen, nangma najumso ho jumna chu kachunga ahung chutai,” ati.✡  
4 Chutobang thuchengho chu Pathen Lekhabua ikihilna ding uva masang peh a ana kijihsa ahi. Chule Pathen thubun kinepna eipeuvin chule Pathen thutep ho guilhunna dinga thohhat tah angah dinga eitilkhou'u ahi.  
5 Hiche thohhat le tilkhouna hi, Christa Jesu nungjui hina ding doltah ahi jal'in, Pathen'in nangho khat le khat kilungtona hinkho mangkhom dingin napanhu tauhen.  
6 Chutengleh nangho na boncha uva aw khat a I-Pakaiyu Jesu Christa chu vahchoiya chule loupina Pathen napeh thei dingu ahi.  
7 Hiti ahijeh chun, Pathen loupina pehtheina dingin Christan nangho nasan bang uvin, nangho jong khat le khat kisangto uvin.  
8 Christa chu Judah mite henga soh a ahung chu Pathen'in apu apa teu henga ana thutepsa akitahna chu vetsahna dinga hung ahi, ti geldoh un.  
9 Chidang namdang hon Pathen loupina apeh uva, akhotona chu achung uva alhunna dinga Ama jong hung'ah ahi. Hiche hi Labol pan jong hiti hin anajih e: “Hiche jeh a hi Keiman nangma chidang namdang ho masanga kavahchoi ding; Namin Vahchoina La ho kasah ding ahi.”✡  
10 Chule munchom khat a jong hitin akisun e, “Nangho chidang namdang ho, Amite toh kipah thanom'un.”✡  
11 Chukit jongleh, “Chidang namdang nang hon na boncha uvin Pakai chu vahchoiyun. Nangho vannoi mite jousen Ama vahchoiyun.”✡  
12 Chule munchom khat a Isaiah in aseijin, “David Laltouna a tou ding pa chu hung ding chule Aman chidang namdang ho lah a vai apoh ding, ama hon Achunga akinepnau angaplhah dingu ahi,” ati.✡  
13 Keima kataona hi nanghon Ama na tahsan jal uva, Kinepna Bulpi Pathen chun, kipana le cham lungmon konna kimkeiya nadip dimna dingu hi ahi. Chutengleh nangho Lhagao Theng thahatna jal'a kinepna neiya lung ngamnan nalung'u alodim theina ding kati ahi.  
14 Kasopi deitahte, nangho phatnaa dimset nahiuve ti kichen tah in kahe e. Nanghon hiche thudol ho hi phatah a nahet u ahitan, nangho khat le khat kihilto theiya nahi tauve.  
15 Ahinah vang'in, hiche thudol phabep hi avel a nageldoh kit theina ding uva lungngam tah a kahin jih ahi. Hiche hi Pathen mihepi jal ahipen'e.  
16 Keima hi chidang namdang nangho dinga Christa Jesu a konna thupo le dinga achombeh a ei-kilhengdoh ahi. Keiman Kipana Thupha kahin pohpeh uhi nangho Pathen'a dinga santhei doltah a kipetheng sel'a naum uva, Lhagao Theng jal'a suhtheng nahina ding'u ahi.  
17 Hijeh chun keiman Pathen na katohna a Christa Jesun keima eimanchah a aboldoh ho jouse kathanoppi theina hi ajeh uma ahi.  
18 Christa in keiya kon'a athil boldoh ho tilou kisonpi ding imadang kaneipoi, keiman chidang namdang ho henga ka thupoh le alah uva kanatoh hi Pathen henga amaho puilut ding kati hi ahi.  
19 Amaho melchihna le datmo kidang ho chule Lhagao Theng thahatna chun alung uva nopna anei sah ahi. Hitia hi keiman Christa Kipana Thupha hi Jerusalem'a pat Illyricum lampi geiya kapehdoh soh ahitai.  
20 Keima lungtup pipen hi midang in houbung aphudohna sa mun ho a che sanga Christa min kiphahpoh louna mun'a Kipana Thupha ga-seiphong ding hi ahi.  
21 Keiman Pathen thubu'a kisei kahin juipeh chu hitia thu kiseina mun'a, “Ama chung chang thu kisei louna hon amu diu, chule Ama chung chang thu jakhalou hon ahetdoh dingu hi ahi.”✡   

Paul'in Rome khopi phah ding kultah a angaito 
 

22 Tahbeh mong'in, nangho kavilna dingu khongaisot a kaum hi hiche mun hoa thusei phonga kana kalson jing jeh ahi.✡  
23 Hinlah tun, hiche gamkai hoa kon'a hi nangho kahung vilnom ahiye.  
24 Keiman Spain kagavil nom'in, kagavil phat le Rome a kahung kibanpa ding ahi. Chule nangho toh kipah tah a ikiloikhom jouvu phat chomkhat jou tengleh nang hon ka kholjinna a ding neigon peh thei ding'u ahi.  
25 Hinlah kahung masang'a Jerusalem'a kaga chetei ding, chuche mun'a chu atahsan ho thilpeh kaga peh ding ahi.✡  
26 Ajeh chu Mecedonia le Achaia gamhoa um tahsan hon Jerusalem'a tahsan holah a avaichaho ding neitokhomna lung gutten'a aneiyu ahi ti namu uve.  
27 Ama hon hiche abol jeh uhin akipah lheh uve, ajeh chu achung uva bat lentah neiya kigel'u ahi. Chidang namdang hon Kipana Thupha thu a Lhagao vangbohna hi Jerusalem'a um tahsan hoa kon'a ana kisan'u ahijeh in, ama hon sum-le-pai a akithopi uhi abolthei sun'u dan'in agel uve.✡  
28 Keiman hiche sum hi kaga pehdoh a chule amaho thilpha bol hi kaga suh-bulhit teng, keiman Spain lampia kon'a nangho kahung vil ding'u ahi.  
29 Chule keima kahung tengleh Christa in phattheina lhingset chanvou eichan sah diu hi kichentah in katahsan'e.  
30 Kasopi deitahte, I-Pakaiyu Jesu Christa min'a kangeh nahiuve, keima toh Pathen heng'a taonaa kithokhom'u hite, chule keima dingin nei taopeh un kati ahi. Hiche hi keima nei ngailut jal uvin Lhagao Theng thilpeh chun bol'un.  
31 Pathen sei ngailou ho Judea gam'a umhoa kon'a huhdoh a kaumna dingin nei taopeh un. Chuche mun'a tahsan neihon sum kitoh khom kapoh hi asan nomna dingun jong taovun.  
32 Chutah le, Pathen lunggot lam ahia kipah thanom tah a naheng'u kahung'a iki tilkhou to theina dingu kati ahi.  
33 Chule tuhin chamna leh lungmon konna eipeuva Pathen chun nangho jouse na umpi jing tauhen. Amen.   

Paul in atoh khompi ho alem   

Tahsa'a lamtona 
 

1 Keiman Cenchrea Houbunga lhacha natonga pang isopinu-u, Phoebe, seiphatna kapeh ahi.  
2 Pathen mite lah a jabol'a kilom in amanu hi ana lemun. Aman ngaichatna anei chan'in kithopina ana peuvin, ajeh chu ama hin mitampi ana kithopijia, chule adeh a keima eina eikithopi jing ahi.  
3 Christa Jesu a lhachana katoh khompi teni Priscilla le Aquila chibai kahinbol e.✡  
4 Tahbeh mongin keima panhuna a ahinkho lhona hahsatna ato lhon ahin, amani chunga hin kei goh hilouvin chidang namdang houbung ho jong akipah lheh uve.  
5 Chujongleh a-in lhon'a kikhom houbung jong chu chibai kabol'in ahi. Ka golngaitah Epenetus chibaiyun: Ama hi Asia gamkaiya Christa nungjui amasapen ahi.  
6 Nangho phatchomna dinga natong gima Mary chu ka chibai ana peuvin.  
7 Andronicus le Junia Judah nam mi kachan khompi, keitoh songkul kalut khompi ho chibai bolun. Amaho hi solchah ho lah a jana sangtah changa ahiuvin, chule keima masanga Christa nung juiya anapang masa ahiuve.  
8 Ampliatus Pakaiya kagol ngai chibaiyun.  
9 Urbanas Christaa katoh khompiu le ka golngai Starchys chibaiyun.  
10 Christa seiphat chang mipha tah Apelles chibaiyun chule Aristobulus insung mite kachibai ana bolun.  
11 Herodion, ka Judah chanpi chibai ana bolun. Narcissus insung pumpia konna Pakai mite chibaiyun.  
12 Tryphena le Tryphosa Pakai natong teni hile Persis amaho Pakaiya dinga tonggim tah a kiseh ho jong hi chibaiyun.  
13 Pakaijin Amaa dinga achoma alhendoh Rufus chule anu ngaitah, keima dinga jong nua pang chu chibaiyun.✡  
14 Asyncritus, Philegon, Hermes, Patrobas, Hermas chule sopi te ho amaho toh kimuto chengse chibai ana peuvin.  
15 Philologus, Julia, Nereus le asopinu, Olympas chule aumpi mitheng te jouse kachibai ana peuvin.  
16 Christian kingailutna a khat le khat kichibaiyun. Christa Houbung ho jousen chibai nahin bol uve.  
17 Chule tun keiman kangehbe nomu chu, ka sopi deitahte ho, kibung khenna le miho tahsan lhahdai sah nangho thu nakihilu akaleh a hil hoa kon'in kichih theiyun. Amahoa kon chun kikangse uvin.  
18 Hitobang miho chu Christa lhacha natong hilouva amaho lung deiya natong ahiuve. Thusei them le kam ngeiyin duhan themmona neilou ho alhemlha uvin ahi.  
19 Hinlah amitin'in nangho Pakaiya seingai nahiu aheuve. Hiche hin eikipasah lheh e. Keiman nangho thilpha bolnaa nachih uva chule adihlou poupouva konna na kikangse dingu ka deipeh nahiuve.  
20 Pathen'a kon cham-lungmon konna chun: Satan hi nakengto noiyuva akoivah ding ahitai. I-Pakaiyu Jesu milungsetna chun naumpiu hen!  
21 Katoh khompi Timothy in chibai nahinpe uve; chutima chun Lucius, Jason, chule Sosipater, Judah nam mi kachan khompi hon jong chibai nahin bol uve.✡  
22 Keima Tertius, hiche lekhathot Paul thalhenga ajih a pang hin, Pakai nungjuiho lah a khat hinan chibai kahin bol uve.  
23 Gaius hin chibai nahin peuve. Ama kalhunna pa ahin, chule Houbung pumpi vailhun'a pang ahi. Erastus kiti khopi sumchingpa hin chibai nahin bol uve, chule isopiu Quartus in jong chibai nabol uve.✡  
24 I-Pakaiyu Jesu Christa milungsetna chun nabon chauvin umpiuvin. Amen.   

Achaina taokhum khana 
 

25 Tuhin loupina jouse Pathen changhen, Aman ka-Kipana Thuphan asei bangin, nahat dohsah uvin tin, hiche thupoh hi Jesu Christa thua tohgon kiphongdoh dungjuiya chidang namdang nangho dinga ahin, phat kipat til laiya kiselguh tohgon chu ahi.  
26 Hinlah tun Themgaovin anasei masah dungjuijin chule tonsot tohgon Pathen'in athupeh dungjuijin, hiche thupoh hi chidang namdang ho jouse henga kihetsah a ahitai, hichu ama hon Ama ahin tahsan uva chule athunun theina dingu ahi.  
27 Pathen ching khat seh chu Jesu Christa jal'in loupina jouse chu a-imatih chan'in changhen, Amen.   

CORINTH  

MITE HENGA  

PAUL LEKHATHOT KHATNA  

Ngailutna sodoh tei ding lunggon neiyin  

Houbung boina neipet a dinga chihna thuseiho!  

1 Corinth lekhabu sung thu umdan  

Corinth Houbung a kiboina, kibung khenna, kinahna, anaum hin Christian ho lhagao thua alhahsamnau akimudoh in ahi. Tulai dinmun to kitoh boinaho-Court ahilouleh Haosa kom'a kiheh, jinei kisuhlouna, kida chule lhagao thilpeh thudol'a kiboina umho thudol akiseiyin chule tulai Houbungin chutobang phat teng, iti ding ham ti thun Solchah Paul in hilna aneijin ahi. Paul in Pathen chate ho chu chonna thenga chon ding, Lhagao Theng chenna ahiu 1 Crth 3:16; 1 Crth 6:19, lunghanna khel'a kiphalam geh cha a um, lungkham khel'a lungnema Pakai Jesu a chonphatna alahtah diu thudol'a hilna anei ahi. Solchah Paul in kithangthipna ho, kiletsahna ho hin Christian kipumkhatna le kingailutna adal-e ti aseijin ahi.  

Hijeh chun hiche lekhathot hi simjom jinga pha ahi. Hiche lekhabu nasim'a kon'a nangma hinkho kikhol chilna neiya hoilai pen chu na kisuhdih ding ham, ti naki mudoh thei ding ahi.  

Lekhathot jihpa chule ajih kum  

Hiche lekhabu jihpa hi Solchah Paul ahi. Aman hiche lekhabu hi AD 54 ahilouleh AD 55 kum'a ajih hidin ginchat ahi.  

Koi henga ajih ham?  

Solchah Paul in Corinth kiti kiveina khopia cheng Greece gamsunga Gentile pengthah ho henga ajih ahi. Solchah Paul in Corinth Houbung hi ana phudoh jou kum ni, kum thum jouvin boina phabep in ahin phatai. Houbunga kitomona, kibung khenna, lhagaova louchalna, jinei kisuhlouna, penthah chanpi alam louva bolna, lhagao thilpeh mankhelna, lhagaova pilhin theilouna ho jeh a boina jatchom chom umho suhthip le lhagaova kiledohsahna ding deina a hiche lekhathot hi anajih ahi.   

 1

Lemna thu 
 


1 Hiche lekhathot hi Pathen lung cham'a kilhengdoh Jesu Christa solchah Paul le isopiu Sosthenes a kon ahi.  
2 Keiman Pathen houbung Corinth a um nangho Pathen'in amitheng te hi dinga akouho henga kahin sut ahi. Aman Christa Jesu jal'a athenga nasem'u ahi, mun jousea Christian ho jouse, I-Pakaiyu Jesu Christa, amaho le eiho dinga Pakai, min hin kouho jouse abolna banga.✡  
3 I-Pau Pathen le Pakai Jesu Christa chun nangho lungset le cham lungmon napeu hen.   

Corinth'a Lhagao thilpeh ho 
 

4 Nangho tua hi Christa Jesu a nahi jalun chule lungsetna thilpeh napeh jalun keiman ka Pathen chu ka thangvah jingin ahi.  
5 Ama a konna na houbung uhi Pathen'in imalam jousea nahaosah u ahin, thusei thepna le hetthemna jouse hi naneiyu ahi.  
6 Hiche hin keiman Christa chung thu ka seipeh uhi adih e ti aphotchen ahi.  
7 Nanghon tua lhagao thilpeh tintang na ngaichat ho'u chu I-Pakaiyu Jesu Christa hungkitna ding kinem'a ngah a nahi jeh uva naneiyu ahitai.  
8 Aman achaina geiya nahatsah uva, I-Pakaiyu Jesu Christa ahung niteng nolnabei hinkho naman theina dingu ahi.  
9 Pathen hi tahsan umtah ahina jal'a Aman abol dinga asei chu thon louhel a ahinbol ding ahin, chule Ama chun Achapa Pakai Jesu a chan neikhom dinga na ngeh u ahitai.   

Loitum sem chonset ahi 
 

10 Kasopi deitahte, I-Pakaiyu Jesu Christa thuneina a kangeh nom nau chu nangho khat le khat kilungtoh tah in umun. Houbunga kibung khenna umhih hen. Chusang'in lungkhat kisauvin, lunggel le lungtup kithakhat hiuvin.  
11 Ajeh chu kasopi deitahte, Chloe insung mite phabep in kitohmoa naum u thu chu kajah a ahung seiyuve.  
12 Nangho lah a mi phabep in, “Keima Paul nungjui kahi,” abangkhat loiyin, “Apollos nung kajuiye,” ahilouleh, “Peter nungjui kahi,” ahilouleh “Christa bou kajui ahi,” natiuvin ahi.✡  
13 Christa chu loituma achom cheh a nakhen'u hitam? Keima Paul hi nangho dinga kikhenbeh a kahim? Nalah uva Paul min'a baptize kibol naum uvem? Naum hih nauve!  
14 Nalah uva Crispus le Gaius tailou khatcha baptize kana bollou jeh in Pathen ka thangvah e.✡  
15 Ajeh iham itileh tua hi koima chan kamin'in baptize einabol'e eiti theilou dingu ahitai.  
16 (Oh ahinai, keiman Stephenas insung pumpi jong chu baptize kanabol nai, ahinlah koima dang baptize kabolbe kahepoi).✡  
17 Ajeh chu Christan keima baptize bol le dinga eisol ahipoi, Kipana Thupha seiphong le dinga bou eisol ahi. Christa thingpel chun athaneina aman louna dinga chihna thudol asei kahilou ahi.   

Pathen thahatna le chihna Christa 
 

18 Ajeh chu thingpel thu hi mahthahna lam mano ho dinga ngol hoitah thu ahi. Hinlah eiho huhhingna chang ho dinga Pathen thahatna ahi.  
19 Pathen Thubun aseima bangin, “Keiman miching ho chihna chu kasuhbei ding, chule milungching chihna chu imacha hilouva kakoi ding ahi” ati.✡  
20 Hiti ahijeh chun, chihgilna neiho, lekhathem ho, chule vannoi lungthim themna a minelkal hat ho iti tauvintem? Pathen'in hiche vannoi chihna chu angola amu ahi bouve.✡  
21 Pathen'in achihna a vannoiyin mihem chihnaa Ama ahetdoh lou dingu ahi ti amu jeh a, angol ho thusei banga ka thuseiyu hin atahsan ho ahuhhingna dinga amanchah ahi.  
22 Van'a konna melchihna thum Judah nam mite dinga hichu ngol thu ahin, chule Greek mite, mihem chihnaa hol ho dinga jong ngol thubuh ahi.  
23 Hitia hi keihon Christa kikhetbeh thu kaseiyu hi Judah nam mite lunghan kondohna ahung hin chule chidang namdang hon panna bei thu kisei ahi bouve, atiuvin ahi.  
24 Hinlah Pathen'in huhhing dinga akou ho dingin vang, Judah mi hihen chidang namdang hijongleh, Christa chu Pathen thahatna le Pathen chihna ahigel e.  
25 Hiche Pathen'in ngol tah a tohgon anei hi mihem achingpen tohgon sangin jong achingjon chule Pathen thalhahsamna chu mihem thahatna pen sangin jong ahatjo nalaiye.   

Pakai jenga bou loupina  


26 Kasopi deitahte ho geldoh temun, Pathen'in nanakou pet u chun hiche vannoi lamdol a aching'ah ahilouleh athaneiyah ahilouleh ahaovah naum pouve.  
27 Chusangin, vannoiyin angol'a agel ho'u chu Pathen'in ching kisaho jachatsahna dinga alhendoh ahi. Chule Aman thaneilou ho jong chu thanei tah a kigel ho jachatsahna a alhendoh ahi.  
28 Pathen'in hiche vannoiyin anahsahmo ho, imacha louva agel ho, chu alhendoh a, vannoiyin thupitah a agel ho imacha hilou sosah dinga manchah dinga alhendoh ahi.  
29 Akhonna keiya, koimacha Pathen angsunga akiletsah hoitho umlouna ding ahi.  
30 Pathen'in Christa Jesu toh nagop khomu ahitai. Iphatchompina ding uva Pathen'in chihna tahbeh chu Ama ahisah ahitai. Christan eiho Pathen toh isuhchamu ahitah jeh in, Aman eiho athenga chule athengsel a eisem uva, chule chonset a konna eilha ongtholu ahitai.  
31 Hiche jeh a chu Pathen Thubun asei, “Nangma nakison noma ahileh Pakai chungthua bou kisongin,” ati ahi.✡    

Thingpel'a kikhetbeh Christa 
 

1 Sopite ho, keima naheng uva kahung masat chun Pathen'in guhthima athilgon kasei phongna dingah thugiltah ho le ngainom nom chihguh thuseina ho kamangchapoi.  
2 Ijeh ham itileh keima nangho toh kana umkhom pet chun, thil dang jouse suhmila, thingpela kikhenbeh Jesu Christa thubou chu kagel dinga kalung gon ahitai.  
3 Thalhom tah in naheng uvah kichageu le kithing pumin kana hungin ahi.✡  
4 Chule kathupoh le ka thusei phong chu hetbai lamtah ahi. Chingkeo leh ngehtuntun'a thuseina neilouvin Lhagao Theng thahatna bou kana songin ahi.  
5 Hiche kabol hi nang hon mihem chihna chu tahsan louva Pathen thahatna na tahsan johna ding uva kabol ahi.   

Lhagao chihna 
 

6 Hijongleh keima apilhingsa tahsan ho lah a kaum tengleh, keiman chihna thu panin kaseijin, hiche vannoiya chihna tobang ahilouleh chomkah louva kisumilji vannoi vaipohoa tobangin kaseipoi.  
7 Ahipoi, keihon chihna thu kaseiyu hi Pathen thuguh ana kiselguh chu ahi–akiselguh atil a kiphongdoh khaloulai, vannoi kibulphudoh masanga eiho iloupina diuva atohgon ana umsa chu ahi.  
8 Hinlah hiche vannoi vaipoten ahethei hihbeh uve, hetaveleu, ama hon loupi Pakai chu thingpel a akhetbeh louhel dingu ahi.  
9 Hiche chu ahi Pathen Lekhabun, “Koima mit nin amulou le koima nakolin ajah khahlou chule koima lunga jong kondoh khalou Pathen'in Ama ngailu ho dinga agonsa ahi” tia asei chu.✡  
10 Hinlah eiho hengah Pathen'in hiche ho chu a-Lhagaovin eihil tauvin ahi. Ijeh inem itileh Lhagaovin ijakai akholdoh a chule Pathen thuguh ho chu eivetsah u ahitai.  
11 Koiman mikhat lunggel ahepoi, amipa lhagao bouvin akihet ahi, chule koiman Pathen lunggel ahepoi, Pathen Lhagao bouvin ahet ahi.  
12 Chule eihon Pathen Lhagao ikisan tauve (vannoi lhagao ahipoi), hijeh a chu Pathen'in manbeiya eipeh u thil kidangtah ho chu ihet theiyu ahi.  
13 Keihon hiche ho ka seipeh uhi, mihem chihna thuchengho mang'ah kahi pouve. Chusangin, Lhagaovin eipeh u thucheng kamang chauve, Lhagao thutah ho chu Lhagao thuchenga ka hilchet jiu ahi.  
14 Hinlah Lhagao lam gellou ho chun Pathen Lhagaova konna thudih ho chu asang thei pouve. Ama hon ngolthua agel jeh uvin ahethei hihbeh uve, ijeh inem itileh lhagao lam gelkhoh ho bouvin Lhagao sei chu ahe theiye.  
15 Lhagao lam gel hon ima jouse aman lutdan ageldoh theiyun, hinlah amaho tah chu koiman amanlut dan'u geldohna anei thei pouve.  
16 Ijeh inem itileh, “Koiham Pakai lung ngaito hea, koiham Ama hiltheina geiya hetna neiya chu?” Hinlah eihon hiche ho jouse hi ihe tauve, ajeh chu eihon Christa lunggel chu ihetauve.✡    

Loitum sem hi tahsalam chonna ahi 
 

1 Sopite, keima nangho toh kaum khom pet in Lhagao miho lah a thusei tobangin naheng uva thu kasei theipoi. Keiman nangho jah a vannoi mite tobanga thusei dingin ahilouleh Christian hinkhoa chapang neocha ho lah a thuseiya kasei dingin naum uve.  
2 Keiman nangho bongnoiya kavah uva, an-ham'a kavah louding nahiuve, ajeh chu nangho ahamjep nehna dingin nahi thei hih laiyuve.✡  
3 Ijeh inem itileh nangho na chonset nomnau lunggel in nathujo nalaiyuve. Nangho naki thangsetto nalaiyun chule khat le khat kinah le kisaovin naum uve. Hichun nangho na chonset nau lungchangin nathunun nahlaiyu aphotchet hilou ham? Nangho vannoi mite hin'a hing nalai nahilou uham?  
4 Nangho lah a khat in, “Keima Paul nungjui kahi”, atia chule achom dang khat in, “Keiman Apollos nung kajui ahi” atileh nangho vannoi mite chon'a chon'ah nahiu hilou ham?✡   

Twichap, Anatoh, Gihna 
 

5 Adih a sei dingin, Apollos chu koi hiya, Paul chu koi ham? Keini hi Kipana Thupha na tahsan na ding uva Pathen lhacha natong kahi lhon'in, Pakaijin eingansena lhon toh kitoh a kahil lhon ahi.  
6 Keiman na lungsung uva muchi katulut ahin, Apollos chun atwi achap a chule Pathen chu akhansah a pang ahi bouve.✡  
7 Koi chu aphut a panga, ahilouleh atwichap koiham ti chu akhohjo dehpoi. Akhohjopen chu Pathen akhansahpa chu ahi.  
8 Aphut a panga le atwichap a panga chun lunggon thakhat aneigel lhon ahi. Chule anatoh gut jal lhon'a chu kipaman amu lhon ding ahi.  
9 Ajeh iham itileh keini Pathen natong kahi lhon'in chule nangho Pathen lou nahiuvin, Pathen In nahiuve.  
10 Pathen lungsetna kachan jal'a keiman insa themtah tobanga abul kaphudoh ahitai. Tua hi midangin achunga chu asah u ahi. Hinlah hiche khombul chunga sadoh a pangho chun ching theitah a asah dingu ahi.  
11 Keihon abul kaphudohsau kalval koiman adang phut theilou ding ahiuve, hiche abul chu Jesu Christa ahi.  
12 Koi hijongleh hiche abula saa chun amanchah nom nom amanchah thei ahi-Sana, dangka, songmantam, thing, bi ahilouleh pol amanchah thei ahi.  
13 Hinlah thutan nikho lechun itobanga in asah ahi kipatep ding ahi. Mikhat natoh chu ichan'a luaham ti avetsah ding ahi.  
14 Natoh chu aumdena ahileh, hiche insa achun tohphat man akisan ding ahi.  
15 Hinlah natoh chu meiyin akahvam'a ahileh insa'a pang chu haman'a mang ding ahitai. A insa'a chu huhhing hinantin, ahin ama chu meikahna a konna hung sohcha tobang bep hi ding ahi.  
16 Nangho na boncha uva kigoma Pathen Hou-In nahiuva chule Pathen Lhagao chu nanghoa chenga ahi chu helou nahiuvem?✡  
17 Koi hileh hiche Hou-In sumanga chu Pathen'in asuhmang ding ahi. Ajeh chu Pathen Hou-In chu thenga ahin, chule nangho hiche Hou-In chu nahiuve.   

Vannoi chihna nungsun un 
 

18 Nanghon kijoulhepna kingahdoh uvin. Nangho tulai vannoi leiset lamdol'a chinga kigel'a nahiu leh chingtah beh nahina ding uva angol nahiu angaiye.  
19 Ajeh iham itileh hiche vannoi chihna hi Pathen a dinga angol ahi. Pathen Lekhabu thun asei dungjuiya, “Aman michingho chu achihnau thangkol'a a-osah in,”✡  
20 chule “Pakaijin miching ho lunggel ahen, imacha phatchomna umlou ahi ahei” kiti ahi.✡  
21 “Hiti ahijeh chun lamkai mihem khat juijeh in hoitho hih in. Ijeh inem itileh ijakai nanghoa ahi.  
22 Paul ahilouleh Apollos ahilouleh Peter ahilouleh vannoi ahilouleh hinna le thina tua le khonunga ding hijongleh, aboncha nanghoa ahi,  
23 chule nangho Christaa nahiuvin, chule Christa chu Pathen a ahi.”    

 4

Pathen thuguh chingtup 
 

1 Hijeh chun Apollos le keima hi, Pakai lhacha Pathen thu ki-imho phongdoh a ngansena changa kahi lhon bouve tin neigel jouvin.  
2 Hichea avetup a ngansena chang mi chu tahsan umtah mi ahi angaiye.  
3 Hinlah keima dingin nang hon ahilouleh mi koiham khat touvin eikholtoh ding chu thil thupin kagelpoi. Keima chung chang thua kakikhol ding jong ahipoi.  
4 Keiman ase le apha kahetna thu akicheh in, hinlah hichu keima kadih monge tina ahipoi. Keima chung thu kholtoh ding le gellhahna nei dinga chu Pakai Ama tah ahi.  
5 Hiti ahijeh chun Pakai ahung phat masangin koima chung thu tanlhah jeng na neihih un. Ajeh chu Aman guhthima muthim lah a ibol jouseu chu vah a akilahdoh sah ding chule ichan cheh diu ilunggon hou chu ahin tahlang ding ahiye. Chuphat leh Pathen'in amichang cheh a vahchoina dinga lom ahina uva apeh cheh dingu ahi.   

Christa jal'a angol  


6 Sopi deitahte, keiman kaseisa thua hin avetsahnan, keima tah le Apollos to kani lhon'in kana hil tauvin ahi. Keiman Pathen Thubua konna kalahdoh a kahinsei chu phatah in lunga ngaitona neileu chun midang mosahna dinga nalamkaiyu khat kiletsah hoithopia naum louhel dingu ahi.  
7 Hitobang loma dinga chu kon thutan theina napeh u hintem? Pathen pehlou ipi naneiyu umem? Chule nanei jouseu chu Pathen a kon ahi, iti dana thilpeh chang hilou tobanga kiletsah hoithona neiya nahiu ham?  
8 Nanghon na ngaichat chan neiyin nakigelun ahi. Nangho aning lhingin nakigelun ahi. Keiho pang louva Pathen Lenggama vaipopa nahiuve! Vaipoa pang hitaleu chun kati lheh in ahi, chuti hen lang hileh nangho toh vaipo khom kahi diu ahitai.  
9 Chusangin, Pathen'in keiho hi vannoi pumpia miho le vantil ho vetnom hi ding a galjo nunga sohchang gal hinga kikai, tha dinga gonsa tobang bep a solchah a eikoiyu hi dingin kagel in ahi.  
10 Christaa kaki lhandoh nau hi angola toh kabang uve, hinlah nangho hi Christa a chingtah in naki seiyun ahi! Keiho hi kalhasamun, hinlah nangho nathanei lheh jengun ahi! Nangho jabol nachang uvin, hinlah keiho hi isahlou tah in eikibol uvin ahi.  
11 Tujeng jong hin keiho gilkel le dangchah thoh in kavah leuvin, chule kitomlumna ding pon jong kanei pouve. Keiho hi eikivo lhoiyun, chule gena in kanei pouve.  
12 Keihon thachol tah in kakihinsona ding uvin kakhut tah un na katong gimun ahi. Eigaosap hou phatthei kaboh uve. Alam louva eibol nauva kakido hat un ahi.✡  
13 Keiho chungthua thuse aseina uva lungneng tah in katao tho uvin ahi. Ahivangin keiho hi vannoiya deimon kaumun, tugei hin paiyin kaum nalaiyui.   

Paul'in mipa lungput aput 
 

14 Keiman hiche kajih hi nangho jachat sahna ding kagon ahipon, ka-it tah chate hina a kahil chah joh u nahibou uve.  
15 Ajeh chu nang hon Christa thu nahil thei uvah mi sangsom nei jonglehu chun, nang hon Lhagao lama pa khat bou naneiyu ahi. Ajeh chu keiman nangho henga Kipana Thupha kahung seiphong ahitah jeh in nangho dinga keima hi Christa Jesu a napau kahung hi ahitai.  
16 Hiti ahijeh chun keima umchan thouvin kati ahi.✡  
17 Chule keiman Pakaiya kacha ngaitah le tahsan umtah Timothy hi kahinsol ahitai. Ama hin keiman Christa Jesu chu iti kajui ahi; houbung kachena jouse ho kahilna banga chu nangho avel'a nagel dohsah kit dingu ahiye.  
18 Keiman kahung vilkit tah louding gel'a na umjeh uvin, mi phabep nalah uva alouchal naum tauve.  
19 Hinlah keima kahunga chule gangtah a Pakaijin eiphalpeh ahileh hiche kihisah tah a thuseiya um ho hi atho thu'u hiya ham ahilouleh Pathen thahat nei hiuvem ti kholdoh nange.  
20 Ajeh chu Pathen Lenggam hi thua seitho seh seh chu ahipoi, hichu Pathen thahatna a hin joh chu ahiye.  
21 Hoijoh nakilhen dingu ham? Keima mol kichoiya gotna pedinga naheng uva kahung ding ham? Ahilouleh ngailutna le lungnenga kahung ding ham?    

Jonthanhoi in houbung asuhboh 
 

1 Nalah uva jonthanhoi bola aum'e tithu kajah vang'in katahsan tahbeh theipoi. Hitobang hi milim houho jengin jong abolji pouve. Na houbung sung uvah mikhat in anuno toh chonsetna hinkho amang lhon'e ti eikiseipeh in ahi.✡  
2 Nangho tah nakiletsah uvin, hinlah nangho hi lungkham le jahchatah a lunghem ding joh nahiuve. Chule hiche mipa chu nakiloikhom nauva konna napaidoh jeng dingu ahi.  
3 Keima tah in nangho na umpi hih u jongleng, Lhagaova keiman kaumpi nahiuve. Chule aum tobangin, hiche mipa chu achungthu keiman,  
4 Pakai Jesu min'in katan chaitai. Nangho houbung mipi chu nakihou dingu ahi. Keima nangho toh lhagaova kauma chule hitia chu I-Pakaiyu Jesu Christa thaneina hi ding ahi.  
5 Hiche mipa chu na nodoh uva chule atahsa lungngaichat chonna chu suhmanga aumna dinga Satan khut a na pehdoh dingu ahi chule ama chu Pakai hung kile nikho teng huhdoh a aumna ding ahi.  
6 Hichung chang thua nahoitho nau hi hoise tah ahi. Hiche chonsetna hi chol them chakhat in changbong kidekot apum changa amonsah soh tobang hilou ham?✡  
7 Nalah uva kon'in hiche migiloupa chol tobang chu paidoh un. Chutengleh nangho nahinau monga chu changbong lumthah chol kisolou tobang chu nahi dingu ahi. Christa Kalchuh Kut satha khel'a eiho dinga hung kikatdoh a ahitai.✡  
8 Hiti chun, eihon changlhahlui gitlouna le phatlouna pumin Kut chu bol louvin, ahin changlhah thah mangchan lungdih pun chule thutah in golnop chu bol uhite.✡   

Jonthanhoi bol ho achungthu tan ding 
 

9 Masanga nakom uva dinga lekha kahin jih a chu nangho jon lungpua chonse nom jing ho toh kivop hih un tia kana seipeh nahiu ahitai.  
10 Hinlah keiman atahsanlou ho jonlungpua chonse nom jingho, ahilouleh michipse, ahilouleh miho lhemlha a, semthu milimho hou ho thudol kasei ahipoi. Achuti louva ahileh hiche vannoiya hitobang miho a konna kikangse dia vannoi hi na dalhah diu ngaikha ding ahi.  
11 Ken kasei hi tahsan cha kahi tia ahia jonlungpua chonse nom jinga, ahilouleh michipse hia, ahilouleh semthu milimho hou ahia, ahilouleh miseise hat ahia, ahilouleh julop ahia, mi duhabol ahia ahileh, hitobanga chon hotoh kivop hih un. Hitobang miho to chun anjong nekhom hih un katina ahi.  
12 Polama mi thutan ding kakin ahipoi, hinla houbung sunga uma chonset bol ho chung thu natan diu nakin u ahi.✡  
13 Pathen'in polamaho thu atan ding ahi, hinla Pathen thubun asei bangin, “Nalah uva migilou chu paidoh un,” ati.    

Sopiho hehset louding 
 

1 Nangho lah a atahsan khat in michom atahsan khattoh kinahna aneiya ahileh, itiloma ngam nahiuva atahsan dang ho kom'a suhchet ding golouva, leilam kihehna mun'a gakiheh a nahiuvem?  
2 Nikhat le vannoi thutan'a ihung pan dingu geldoh louva nahiuvem? Chule vannoi thutan'a napan dingu ahileh, hiche thil neocha hoa hi nangma ho tah in gellhahna nanei theilou uham?  
3 Vantil ho thu ihintan dingu geldoh loubeh a nahiuvem? Hitia hi nangho tah in tu hinkhoa kinahna chu suhchamna ding na gelthei diu adoltah ahije.  
4 Hitobang thudol'a dan dungjuiya kinahna nanei uva ahileh itidan'a houbungin ija agellou beh polam mi thutanho kom'a chea nahiuvem?  
5 Hiche keiman kasei hi nangho jachatsahna dinga kati ahi. Hiche chung changa lung gellhah theina pea houbungho jouse lah a jong koima naum lou u hitam?  
6 Hinlah chutia bol louva, atahsan khat in atahsan michom khat–atahsanlou ho masangtah a aheh thei jeng hi!  
7 Hitobang chan geiya khat in khat dan pan'a kihehna nanei uhi nangho kijumsoa nahiuve. Athem moa kahitai tia nanoplhah uva chule hitia chu na ngahdoh jengleu itia ham? Nangmatah chu duha kibol khum joh nahimo uham?  
8 Chusangin, nangho tah thil dihlou bol in napang uvin chule na tahsan kibahpiho najoulhep uve.  
9 Thil dihlou bol ho chun Pathen Lenggam alo lou dingu ahi ti hi nahetdoh lou u ham? Nangho tah kingolbol hih uvin. Ahinlah jonlungpua chonsenom jing ho, ahilouleh pasal kijoh ho, ahilouleh pasal leh pasal jongho,  
10 ahilouleh aguchaho, ahilouleh michipseho, ahilouleh jukhamho, miseiseho, ahilouleh miduhabol ho hitobang bol mi chu khatcha jong Pathen Lenggama lutlouhel dingu ahi.  
11 Nangho lah a phabep hitobang chu nanahiuve. Hinla tua hi nangho angima nahi tauvin, athenga kisem nahi tauvin, Pakai Jesu Christa min pan'a chule Lhagao Theng jal'a Pathen to kilunglhaiya nahi tauve.   

Tahsa le lhagaova Pathen loupisah ding 
 

12 Nanghon, “Keiman ipi hijongleh kabol theina dinga eiki phatsah peh ahi,” natiuve-hinlah nangho dingin ima jouse aphadeh a ahipoi. Chule ipi hijongleh keiman kabol thei dingin eikiphatsah jongleh imacha soh in pang hih inge.✡  
13 Nanghon, “An hi gilpi dinga chule gilpi hi an dinga kisema ahi,” natiuve. (Hichu adih e, hinla Pathen'in nikhat leh ania ahin suhmang ding ahi). Hinla nang hon, itahsau hi ihinau jkonna le thenlouna dinga kisema ahi nati thei pouve. Akopgoma Pakai dinga kisema ahin, chule Pakaijin itahsa dingu agelkhoh e.  
14 Chule Pathen'in athaneina a I-Pakaiyu thinaa konna akaithou tobanga itahsau hi akaithou ding ahi.  
15 Natahsau chu Christa tibah hitha a ahitai ti hetahbeh lou nahiuvem? Mikhat in atahsa, Christa tibah chu alah a chule noti toh agopkhom tha ding chu angai ham? Angai ahipoi.  
16 Chule pasal khat chu notinu toh kijopmat henlang hileh, amanu chuto amapa chu tipum khat hitalou ding ham? Ajeh iham itileh Pathen Lekhabun, “Anilhon'a chu tipum khat a kigoma ahitai” ati.✡  
17 Hinlah Pakaiya kijopmat mi chu Ama chutoh lhagao khat ahitai.  
18 Jon lungputna chonsetna a kon'in jamdoh un! Hitobang loma atahsa sukha chonset dang aumpoi. Ajeh iham itileh jonthanhoi lungput hi natahsa douna chonset ahi.  
19 Nasung uva chenga chule Pathen'in nangho napeh u natahsau hi Pathen Lhagao Theng chenna Hou-In ahi ti heloubeh nahiu ham? Nangho nangho chang tuma nahi pouve.✡  
20 Ajeh iham itileh Pathen'in nangho man tampi apeh a na chohdoh sau ahitai. Hiti ahijeh hin nang hon natahsau Pathen jabolnan peuvin.    

Kichenna danho 
 

1 Tun na lekhathot uva neihin thudoh u thudol'a, henge, jonthanhoiya kon'a kikangse hi thilpha ahi.  
2 Hinlah hitilom'a jonthanhoina ahat tah jeh hin, pasal in ama amaji kinei cheh henlang, chule numeiyin jong ama-ama pasal ji'n nei cheh uhen.  
3 Jipa chun ajinun pasal'a ngaichat anei chu bulhit peh hen, chule jinu jong chun numeiya ajipa lung ngaichat chu bulhit peh hen.  
4 Ajinu chun atahsa chunga thuneina chu ajipa pehen, chule ajipa jong chun ajinu chu atahsa chunga thuneina chu pehen.  
5 Nangho naniuva kigel lhahna nanei uva, nupa hina a kitimat louva uma taona'a kipeh theina dinga khat le khat kingaichat tona phat chomkhat khongai ding tina ahingal louva ahileh, nupa kilung ngaichat tona jahda bol hih un. Nangho kitimlelna neijeh a Satan in na lheplhah louna ding uva chomkhat jouleh nahung umkhom kittheina dingu kati ahi.  
6 Hiche kasei hi gelkhoh pehna jeh a bou ahin, thupeh kapeh nahi pouve.  
7 Hinlah amichang cheh hi kei tobangin achangin um cheh leu kati. Hinla amichang cheh hi Pathen a kon thilpeh chang cheh a ahin, khat ahilouleh achom changa ahiuve.  
8 Hitia hi keiman jineilou laiho le meithai ho jah a kasei ahi-keima tobanga jinei louva um hi phajoa ahi.  
9 Hinlah amaho tah akitim joulou diuva ahileh jineijo dingu ahi. Angaicha gunset a um sanga jinei chu phajoa ahitai.   

Kichenna kigahna tuhchah in 
 

10 Ahin ajineisaho dingin, keiman thupeh keiya konna hilou Pakaiya konna thupeh chu kaneiye: Jinu khat chun ajipa adalhah louding ahiye.✡  
11 Hinlah aman ajipa chu adalhah tah a ahileh, amanu chu achangin umjeng hen ahilouleh amapa chuto kihoucham kit hen. Chule ajipa chun ajinu adalhah louding ahi.  
12 Tun nangho adang chengse henga Pakaiya kon hilouvin keiman nakom uva hinsei inge. Christian pasal khat in atahsanlou numei khat ji a aneiya chule amanu chu aumden a achenkhompi noma ahileh, apasal chun ajinu chu adalhah louding ahi.  
13 Chule Christian numei khat chun jipa atahsanlou neihen lang chule amapa chun ajinu chu umdenpi nom taleh, amanu chun apasal chu adalhah louding ahi.  
14 Ajeh chu Christian jinua pang chun ajineina chu atheng ahisah ahitai, chule Christian jipa a pang chun ajineina chu atheng ahisah ahitai. Chutilou hileh nachateu chu thenglou diu ahin, hinla tun amaho atheng uve.  
15 (Hinlah jipa ahilouleh jinu chu atahsanlou ahia adalhah teitei got leh sol jengin. Hitobang thua hin, Christian ajipa ahilouleh ajinu hijongleh khat joh chunga amopo tapoi, ajeh chu Pathen'in lungmonga khosa dinga nakouvu ahi).  
16 Numei hon nageldoh diu chu nangho jal'a najipa teu chu huhhing'a naumsah dingu, chule pasal hon jong nangho jal'a najiteu chu huhhing'a naum sah diu ahi geldoh un.   

Nakikou bangun um'un  


17 Nangho khat cheh hi Pakaijin nakoi nau bangtah a naum dingu ahi, chule Pathen'in nakouna masah a chun um cheh un. Hiche hi houbung jouse henga ka dan sempeh ahiye.  
18 Avetsahnan, mikhat chu atahsan masanga chep kitan chu akalea hei ding ahideh poi. Chule mikhat chu atahsan pet a chep kitanlou ahile tununga chep atan ngailou ahi.  
19 Ajeh chu mikhat chu cheptan hen, tan hih jongleh hiche hin ima ajatchom sahna aumpoi. Athupi pen chu Pathen Thupeh ho jui hi ahi.  
20 Ahimongin, nangho khat cheh hi Pathen'in nakoupet uva nahi nauva chu naum dingu ahi.  
21 Nangho soh a um nahiuvem? Hichun nalung himosah dauhen, hinlah nang hon ontholna ding phat kijen naneiyuleh, hichu kilah un.  
22 Chule geldoh un, Pakaijin nakou pet uva chu soh a um nahiu leh, tua hi Pakaiya chamlhat nahiu ahitai. Chule Pakaijin nakou pet uva chu chamlhat nahiu leh tua hi Christa a soh nahiu ahitai.  
23 Pathen'in nangho dia aman tampi apeh ahitai, hijeh chun vannoiyin soh nachan sah dauhen.  
24 Sopite nangho khat cheh hi Pathen'in nakou masah pet uva nahi nauva chu naum cheh dingu ahi.   

Jineilou ho leh meithai ho ding 
 

25 Tun numei khangdong jinei loulai ho thua neidoh u hi, amaho dingin Pakaiya kon'in thupeh kamupoi. Hinla Pakaijin ami lungsetna a tahsan theiya kilom chihna chu eipen, chule hiche hi nangho toh chan kanei khompi ding nahiuve.  
26 Tupet hahsatna jal'a hi, nahina bang uva naum dingu phapen in kagel'e.  
27 Nangman jinu nanei leh kikhenpi ding lunggel neihih in. Jinei loulaiya naum leh, jinei tei dingin hol hih in.  
28 Hinlah nangin ji chu naneiya ahileh, hichu chonset ahipoi. Chule numei khangdong chun ji aneiya ahileh, hichu chonse ahipoi. Hijeng jongleh, tuphat a hi jineiho chun boina ato dingu ahi, chule keiman hiche boina thua hi ka ontholsah got nahiuve.  
29 Tun sopi te ho, hiche hi kahinsei nome: Phat um nalai hi achom behseh e. Hijeh hin, jinei pasal hon ajineiyu hi akisahboi nau pipen hisah dauhen.  
30 Akap ho ahilouleh akipah ho ahilouleh thilcho ho chu akanao ahilouleh akipanau ahilouleh athil neiyuva kipum phumlut dauhen.  
31 Vannoi thil mangcha ho chu, chehoa chun kipum ngaplhah dauhen. Ajeh iham itileh hiche vannoi thil ho hi ihetma bang uva, hung mangthah ding ahiye.  
32 Keiman hiche hinkho gelkhohna a konna hi na onthol dingu kadei ahi. Jineilou pasal chun aphat le alunggel chu Pakai iti lunglhaiya, ana iti atoh ding angaito ahi.  
33 Hinlah jinei pasal chun leiset a amopohnaho iti asuh bulhit a chule ajinu iti alunglhai ding ham ti agel ahi.  
34 Alunglutna kihomkhen'a ahitai. Hitobangma a chu jinei talou numei ahilouleh jinei khalou nu chu Pakaiya kipedoh a atahsa le alhagao thengsel'a akoi thei ahi. Hinla jineisa numei chu leiset lamdol'a amopohna agelkhoh a chule ajipa alunglhai got ding ahi.  
35 Hiche kasei hi na phatchomna dingu kati ahin, nangho imacha a jahdana kaneina aumpoi.  
36 Hinlah pasal khat in numei khat kichenpi dinga akiteppia alam louva bola akigela chule atahsa lung ngaichat in athujo beh tah a ahileh, aman agon bangin kichenpi jenghen. Hichu chonset ahipoi.  
37 Hinlah ama dettah a apan'a jineilou dinga akigel lhah a chule jineina dinga kinona aumdeh louva, chule ama kitim jou dinga akigela ahileh, jinei louva aum nahlai chu apha ahi.  
38 Hiti chun ajihol kichenpia chun thilpha abol ahi, chule ajinei pailou chun abol phat cheh ahije.  
39 Jinu chu ajipa hin laisea ajipa thunoiya uma ahi. Ahin ajipa athia ahileh, aman akichenpi nom nomto kicheng thei ahi, hinla hichu Pakai ngailutna jal hi ding ahi.  
40 Hinlah ama dinga jinei louva aum chu phajo ding ahi, chule keiman hiche thu kahin sei hi Pathen Lhagao thumop a konna seiyin kakigelin ahi.    

Nasunggil in se leh pha hetna thu ngaiyin 
 

1 Tun milim houna a kikatdoh anneh thudol seikhom ute. Nanghon nahet nau chamkimtah chu mijousen na pompeh diuvin nagel'uve. Hinla hetna hin eiho kihithei sahna eipeh laiyun, ngailutna joh hin Houbung asahdoh ahi bouve.  
2 Ijakai donbutna hea kingaitoa chun hetna tahbeh aneilou ahi.  
3 Hinlah Pathen ngailu mi chu Pathen'in ahetpeh mi hi ahi.  
4 Hiti chu ahileh, milim houna a kikatdoh saneh thu hi itin tem? Aphai, eiho jousen milim hi pathen tahbeh ahipoi, chule Pathen khat seh bou aum'e ti iheuve.  
5 Van sunga le lei chunga pathen ho tia kou thei ding uminte, chule mi phabep hon pathen tampi le pakai tampi hou tahbeh uvinte.  
6 Hinlah eihon Pa chu Pathen khat seh, ijakai sempa ahin, chule eiho Ama dinga hinga ihiuve ti iheuve. Chule Pakai khat seh bou Jesu Christa chu ahin, Ama jal'a Pathen'in ijakai asema chule Ama jal'a eiho hinna eipeh u ahi.  
7 Ahinlah atahsan jousen che hi ahet sohkeiyu ahipoi. Mi phabep chun limsemthu pathen chu atahbeh a angaito uva, hitia chu limsemthu pathena lhatdohsa thil chu aneh tengu leh, pathen tahbeh hou dan'a kigel jiu ahi, chule se le pha ahetkhen nau chu asuboiyin ahi.  
8 Eihon ithilneh u chun, Pathen lunglhaina sodohsah ponte, ti hi adih e ti iheuve. Hichu ineh louva ahileh ima imansah u aumpon, chule ineh ujongleh ima aphachom imu pouve.  
9 Hinlah eiho ikichih theina dingu chu, eiho ichamlhat nau chun ase le apha hetna lhasam khat in kipalna a anei khah louna ding hi ahi.  
10 Ajeh iham itileh midangin nangman hetna sangjo nanei jeh a milim houna in'a naneh chu hung muhen lang hileh, hichun amaho se le pha hetna aneiyu chu anahsahmo bola, milim houna a lhatdoh anneh chu aneh tahlou dingu ham?  
11 Hitia chu nangman hetna chungnungjo nanei jeh a, Christian alhasam khat, ajeh a Christa thi, chu na suhmang ding ahitai.  
12 Chule nangman atahsan midang chun adihpoi, tia alung uva atahsan uchu abol ding uva na tilkhouva ahileh, nangma Christa dounaa chonsea nahitai.  
13 Hitia hi keiman ipi ham chu kaneh jeh a atahsan midangin chonsetnaa anei leh, keiman kahin laisen sa kiti neponge, ajeh chu keiman atahsan midang khat chu kakipalsah nompon ahi.    

Vetjui dinga eima ima louva kikoi 
 

1 Keima midang ho tobanga ongthol hilouva kahim? Keima solchah hilouva kahim? I-Pakaiyu Jesu chu keiman kamit tah a mulouva kahim? Keima natohnaa konna nangho Pakaiya hung hia nahi lou uham?  
2 Midangin solchah a eigel louva ahijongleh nangho ding beh a kahi ahi. Keima hi Pakai solchah kahi aphot chenna nangho nahiuve.  
3 Ka thuneina chung chang thua eidongho kadonbutna hiche hi ahi.  
4 Keiho na in uva kachen uva chule na anneh nauva an kaneh mona diu ipi umem?  
5 Solchah dang ho tobanga, Pakai sopi te ho le Peter in abol tobang uva Christian numei ji a kakipui mona diu ipi umem?  
6 Ahilouleh Barnabas le keima bou hin kakihinso lhonna dinga na katoh lhon ngaiya ham?  
7 Ipi sepaiyin ama manchah ding akilotho ngaiyem? Lengpilei bola pang koipen'in alengpiga phabep jong neh theina ding thanei louva koi umem? Kelngoi hon chinga panga akelngoi phabep neh ding jong kiphal pehlou koi umem?  
8 Chule hiche hi mihem ngaidan kiphongdoh maimai ahipoi. Pathen Dan in jong hitia chu asei hilou ham?  
9 Ajeh chu Mose Dan in aseiye, “Bongchal'in chang achilpet tah a chu anehthei louna dinga amuh nasom louding ahi” ati. Pathen'in hiche thu aseipet a chu bongchal ding bou agelkhoh a nagel ham?✡  
10 Aman eiho kom'a tahbeh a thu aseina hilou ham? Henge, eiho dinga kijih a ahi, hitia chu alou khoiya panga le chang chil'a panga chun, anigel lhona chang ki-atna a chu chan anei lhon ding kinem'a ahi.  
11 Kei hon Lhagao muchi nalah uva kahungtu u ahitah jeh chun, tahsalam dola neh le don thua aga kalo mona dingu umem?✡  
12 Nangho henga thu seiphong ho na kithopi uva ahileh, amaho sanga chu keihon kithopina lenjo kamu diu hilou ham? Hinla keihon hiche chan ding chu kamangcha khapouve. Christa Kipana Thupha daltan'a aum louna ding phot ahileh ipi hijongleh kapedoh jo uve.  
13 Hou-In'a natong ho khun Hou-In sunga hung kitohdoh hoa konna neh akimu jiu ahi geldohlou nahiuvem? Chule maichama natoh neiho khun maichama kipedoh thilto hoa khu chan aneiyu ahi.✡  
14 Hitobangma a chu, Kipana Thupha lhangsam ho chu aphatchompi hoa konna kithopina amu dingu ahi.✡  
15 Ahijeng vang'in keiman hitiho thaneina hi khatcha kamang chapoi. Chule keiman hiche kajih hi tu apat in keiman mangcha tange tia lunggon neiya kahipoi. Ahimongin, manbeiya thuseiphongna a kakiskonna kathuneina hi abei sangin, thi ding joh kanom'e.  
16 Ahijeng vang'in Kipana Thupha seiphonga pan hi kiletsahpi thei ahipoi: Pathen'in hiche hi kabol dinga kacham louva eisolna ahi. Kipana Thupha seiphong louva kaum ding chu keima dinga iti tijat um hitam?  
17 Keiman hiche hi ka kihambolna a konna kabol ahileh, kalo ding lom mu ding kahi. Hinla keiman kilhen ding dan kahepoi, ajeh iham itileh Pathen'in hiche guhthim ngansena hi eipeh ahije.  
18 Ahileh ipi ham kalo doh ding chu? Keiman koima imacha ngeh louva Kipana Thupha lhangsapna chanpha kachan hi hiya ahi. Hiti ahijeh a hi keiman kachan dinga lom jong ngeh louva Kipana Thupha kaseiphong ahi.   

Mijouse jen 
 

19 Keima hi chamlhatna chang koima noiya um hilou kahi jeng vangin, mi tampi Christaa kapuilut theina dinga mijouse soh a kapan ahi.  
20 Keima Judah te toh kaum khom pet in, Judah te chu Christa a kapuilut theina dingin, Judah te tobangin danthu noiya hinkho kamangin ahi.  
21 Keima chidang namdang ho, Judah mite chonna juilou hotoh kaumkhom tengleh, keima tah jong chuche dan'a chu hing talouva kaum hi keiman amaho chu Christa a kapuilut theina ding kati ahi. Ahin keima Pathen Danthu chu nahsahmoa kahipoi: Keiman Christa Danthu chu kajuiye.  
22 Keima milhasam ho toh kaum khomna a, keiman amaho lhahsamna chu chan kanei khompi ji e, ajeh chu keiman milhachom chu Christa a kapuilut nomin ahi. Henge, keiman mitin toh thakhat hina ding kahol leh, kajo chana phabep ka huhhing jou teina dinga kati ahi.  
23 Keiman kabol chasun hi Kipana Thupha the chan sohna ding kati ahi chule aphattheina kahop doh nom ahi.   

Lallukhuh sanna dia lhai 
 

24 Kilhaitetna a khu mitin lhaijia ahi, hinla mi khat in bou kipaman asan ahi. Hiti chun, jona dingin lhaiyun.  
25 Golseh a jao ho khu akithem chuh nauva phatah a kithununna nei ahiuve. Amaho chun akem mangthei kipaman lona a abolu ahin, hinla eihon akem mang theilou ilojoh u ahi.  
26 Hijeh a chu keima ka kalskonna chan a hi doi neiya lhai kahin, ale chum'a kahipoi.  
27 Keiman golseh a lhaipa banga kabol ding dol kabol doh jou theina dinga katahsa hi kathunun ahi. Achuti louleh, midang kom'a thu kasei phong jouva keima tah alhinglou kahi khah ding ahi.    

Thulhun Lui vetkahna 
 

1 Kasopi te ho, nang hon masangpeh a gamthip a ipu ipateu anaum'u thudol chu nasuhmil dingu kanompoi. Amaho jouse chu achung uva um meibolin apuiyun, chule abonchauvin Twipisan chu tolgolai jot in ajot jeng uve.✡  
2 Mose nungjui ahijal uvin meibol sunga le twipi sunga chun abonun baptize achangun ahi.  
3 Amaho jouse chun lhagao an thakhat chu ane cheh uvin,✡  
4 Chule amaho jouse chun Lhagao twi khatma chu adon khomun ahi. Ajeh chu ama hon akilhonpiu Lhagao songpima a kipat a chu adonu ahin, chule hiche songpi chu Christa ahi.✡  
5 Hijongleh Pathen chu amaho atamjo chunga alunglhai pon, chule atahsau chu gamthip ah athethang peh in ahi.✡  
6 Hichengse ana sodoh hi eiho dinga kichih theina ding ahi, hiche hi amaho tobanga thilse ngaichatna inei louna dingu ahije.✡  
7 Ahilouleh amaho lah a milim hou aum bang uva ium louna dingu ahi. Pathen Thubun asei dungjuijin, “Mipiho chun kivahva na golnop anneh le don abol'un, chule amaho chu milim houna a kipah in, akipah thanomun ahi.”✡  
8 Amaho phabep chun jonthanhoi abol jeh uva mi sang somni le sangthum chu nikhat a athilo tobangu chun jonthanhoi bolpou hite.✡  
9 Ahilou jongleh Christa chu patep pou hite, amaho lah a phabep in achutibol uvin chule gul in achulih uvin ahi.✡  
10 Chule phunset bolpou hite, alah uva phabep aphunset jeh uvin, mithat vantil in amaho chu asuhmang lo'uvin ahi.✡  
11 Hichengse achung uva ana sodoh chu eiho dinga vetsahna a soh a ahi. Amaho thudol kisun hi eiho khang kichai kom'a ho kichih theina dinga ahi.  
12 Nangma adingdet a nakigel a ahileh, nalhuh louna dingin ching theijin.  
13 Na hinkhoa lhepna nato ho hi midangin atoho toh akikhehna aum dehpoi. Chule Pathen tahsan umtah ahin, nangman nadinpi joulou ding kalval chu Aman na chunga achuh ding phal ponte. Nangman lhepna chu nato tengleh, Aman nathoh jouva naki huhdohna ding lampi na gonpeh ding ahi.   

Milimsemthu houna'a kon jam un 
 

14 Hiti chun, kasopi deitahte, milim houna a kon'in jamdoh un.  
15 Nangho lung geltoh thei mi nahiuve. Keiman kasei hi adih ahi tia na tahsan uva ahileh nangho kigel phauvin.  
16 Eihon Pakai Anjon kibolna a khon'a phatthei chu iboh tengu leh, eihon Christa thisan a chu chan neiya ihilou uham?✡  
17 Chule eiho mi tamtah ihivang uvin, eiho iboncha uva changlhah lum khat a chu nekhoma ihiuvin, hichun eiho tipum khat ihiuve ti vetsahna ahi.  
18 Israel mipite chu gelun, amaho chun maicham a kikatdoh ho chu lungkhat tah a anehkhom jiu hilou ham?✡  
19 Ipi seinom a kahi dem? Keiman milim houna a kikatdoh anneh chu ipi vetsahna ahi katina hintem? Ahilouleh milim kisem thu ho hi pathen ho ahiuve katina ham?  
20 Ahipoi, hichu ahi naisaipoi. Hiche avetsahna thil kitoh ho hi lhagao boh ho kom'a kibol'a ahin, Pathen a kikatdoh ahipoi. Chule nangho lhagao boh hotoh najao kop dingu kanompoi.✡  
21 Nanghon Pakai khon'a le lhagao boh ho khon'a chu nadon thei dehlou dingu ahi. Pakai dokhang le lhagao boh dokhanga nanehkop thei dehlou dingu ahi.  
22 Pakai chu thangthip sahna ikondohsah u hingap a ham? Ama sanga ihat joh uva nagelu hitam?✡   

Ima jouse Pathen loupina ding 
 

23 Nangin “Keiman ipi hijongleh kabol ding phal ahi” nati, hinla ijakai nangma dinga phatchomna ahipoi. Nangin, “Ipi hijongleh kabol dia phatsah ahi” nati, hinla ima jouse aphachoma ahidehpoi.✡  
24 Nangma ding seh a phatna ding chu gelkhoh hih in, hinla midang phatna ding gelkhoh un.  
25 Hitia chu se le pha hetna a thudoh bol louvin kailhanga sa kijoh tapou khu naneh thei ahi.  
26 Ajeh iham itileh leiset hi Pakaiya ahin, chule asunga um jouse jong hi Ama a ahi.✡  
27 Atahsan lou koi ham khat in in'a nilhah an nedinga nakouva ahileh temna namu chu nanop a ahileh sanpeh jengin. Na angsunga aluichan chu se le pha hetna thua ima dohna neilouvin sa chu nejengin.  
28 (Hinlah khat touvin, hiche sa hi milim houna'a kikatdoh a ahitai, atia ahileh na seipehpa se le pha hetna jal jeh chun neh din gellhahna nei hih in).  
29 Mi koiham khat in agel ding jeh man a chu kachamlhatna imalou soh ding ham?  
30 Keiman anneh jeh a chu Pathen ka thangvah theiya chule hichu kanopsahpia ahileh, ipi jeh a anneh mana keima eiki oimo ding ham?  
31 Hijeh chun nang hon naneh u hihen nadon'u hijongleh, ahilouleh ipi nabol'u hijongleh, abonchan Pathen loupina dingin bol'un.  
32 Judah mite hihen lang, ahilouleh chidang namdang ho hijongleh, ahilouleh Pathen houbung hijongleh lungthoi sah hih un.  
33 Kei jengin jong kabollam jousea hi mitin lunglhaisahna ding kabol ahi. Keima dinga aphat pen mana kabol ahipoi, mitampi huhhing'a aum theina dinga midang dinga aphapen chu kabol joh ahi.    

 11


1 Chule keima Christa dungsun kahi bangin, nangho jong keima dungsun hiuvin.✡   

Pon lukhu  


2 Nanghon nalung uvah keima neigel jingun, chule naheng uva ka thuhil u thu chu najuiyuve, ti kahet hin keima kakipah lheh in ahi.  
3 Hinlah nang hon thil khat nahet dingu keiman kadei chu: Pasal chu Christa lama mopoa ahin, numei chu ajipa henga mopoa ahi, chule Christa chu Pathen henga mopoa ahi.  
4 Pasal in ataopet ahilouleh lhagao thu aseipet a alu akhua ahileh Christa ajalou ahi.  
5 Hinlah numeiyin alu khu louva ataova, ahilouleh Lhagao thu aseidoh a ahileh ajipa chu ajalou ahin, hijeh a chu hiche hi alu kivoutol tobang ahitai.  
6 Ahin amanu hin alu pon'a akhukhum nom louleh, aman asam jouse atan lhah ding dol ahitai! Ahin numei dinga asam tan lhah ahilouleh asam vomui chu jachat um ahijeh a, amanu chun ponlu khu chu akiken ding ahi.  
7 Pasal in Pathen ahoupet a alua ima akoilou ding ahi, ajeh chu pasal chu Pathen lima kisema chule Pathen loupina sulanga ahi. Chule numeiyin Pasal loupina asuhlang hiya ahi.✡  
8 Ajeh iham itileh mimasa chu numeiya konna ahipon, hinla numei masa chu pasala kon ahi.✡  
9 Chule pasal chu numei dinga kisema ahipon, ahin numei chu pasal dinga kisema ahi.  
10 Hijeh a chu numeiyin thuneina noiya um kahi ti vetsahna a, alua ponkhu akivon ding ahi, ajeh chu vantil ten avet jingu ahi.  
11 Hinlah Pakai mite lah a, numeiho chu pasala konna chamlhat ahilou tobangin, pasal ho jong numeiya konna chamlhat ahi pouve.  
12 Ajeh iham itileh numei masa chu pasala konna hung uma ahijeng vang'in, pasal dang khat khat cheh hi numei khat a konna hung peng doh a ahi cheh uve.  
13 Nangho cheh dingin thu kitanun. Numei hin alu pon kikhu louva mipi lah a Pathen henga atao ding chu dih a hinam?  
14 Pasal in sam asaova aput ding chu ama dinga kilom louva hilou ham?  
15 Chule numei dinga asamsao hi akiletsahpi le athanoppi hilou ham? Ajeh chu hichu amanu dinga khukhum dinga kipea ahi.  
16 Hinlah hiche thudol'a hi khattou anelkal nom aum leh, eihon hiche tailou hi chonna ding dang inei pouve, chule Pathen houbung dang hon jong anei deh pouve, ti hi kaseidoh nom ahi.   

Pakai Anjon'a umchan 
 

17 Ahivangin tun anoiya kithuhilna hoa hin, nangho ka pahcha thei pouve. Ajeh chu nangho nakimuto tengu leh thilpha sanga aphalou ding joh boldoh a hileu chun akilouve.  
18 Amasan, houbunga nakikhop khom tengu leh nalah uva kibung khenna aum'e tithu kajan, chule hichu ichan hamin katahsanin ahi.  
19 Hinlah, ahinai, nalah uva kibung khenna soh mong ding ahinai chutia chu nangho adih a umho hetdoh a na umna ding uva ahi!  
20 Nangho naki khop khom tengu leh, nangho Pakai Anjkonna'ah na lunglut tahtah pouve.  
21 Ajeh iham itileh nalah uva mi phabep chu midang to nehkhom ding golouvin nangma an cheh nakineh pai jeng uve. Hiti chun, abang khat gilkel in aum un, adang phabep akhamji tauve.  
22 Ipi ham? Nehna le donna dinga nangma nangma in cheh neiya nahi lou uham? Ahilouleh nang hon Pathen houbung chu imacha hilou sosah ding goa chule avaichaho jachatsah goa nahiuvem? Keiman ipi kasei ding hitam? Nangho ka pachat diu nanop uvem? Hichung chang thua hin napahcha hih uvinge!   

Pakai Anjon kiphudoh 
 

23 Ajeh chu, Pakai Ama tah a konna kalahson chu nangho kapehson kit nahiuve. Pakai chu mat dinga pehdoh a aum jan chun, Pakai chun changlhah phabep ala in,  
24 Hiche a chun Pathen athangvah in ahi. Chuphat in Aman ahehbal bal'in chuin aseijin, “Hiche hi nangho dinga kipedoh katahsa ahi. Keima neigeldoh jingna dingun hiche hi bol'un,” ati.  
25 Hitobangma chun an aneh jouvun, Aman khon'a lengpitwi chu ala in, aseijin, “Hiche khon hi Pathen le Amite kitepna thah ahi–kathisan a kitepna suhdetna chu ahi. Hiche hi nadon laiseuvin keima geldohna in bol'un” ati.✡  
26 Ajeh chu nang hon hiche changlhah hi naneh chanseuva chule hiche khon'a hi nadonlai chanseuva nang hon Pakai thina chu ahung kahsea na phondoh u ahi.   

Nangma cheh kikhol un 
 

27 Hiti chun, koi hijongleh lomlouhel'a hiche changlhah chu nea, ahilouleh hiche Pakai khon'a chu don'ah aum leh Pakai tahsa le thisana chu themmo chang ding ahi.  
28 Hiche jeh a chu changlhah chu naneh masang ule khon'a chu nadon masang uva nangma tah kivetchilna nanei dingu ahiye.  
29 Ajeh chu Christa tahsa chu naneh masangu, ahilouleh nadon masang uva Christa tahsa chu najabol louva ahileh, naneh le nadon a chu Pathen thutanna nangma chung tah a nakilhut hiya ahi.  
30 Hiche jeh a chu nangho mi tamtah thalhoma chule naa chule phabepset jong thia nahi tauve.  
31 Hinlah eimaho tah kikholtoh a hileuhen, Pathen'in hitia hi ichung uva thutanna anei louding ahi.  
32 Amavang Pakaijin ithu u atan'a thununna noiya eikoiyu tengleh, vannoi toh themmo ichantha lou diu ahi.  
33 Hiti chun kasopi te, nang hon Pakai Jan Anjon bol dinga nakikhop ji tengu leh, khat le khat kingahto uvin.  
34 Agilkel tahbeh monga nahiu leh, in'ah kineh jengun, chuti henlang hileh nakikhop khom tengu leh nangma chunga thutanna chu nakiloilut louding ahi.    

 12

Lhagao thilpeh ho 
 

1 Tun, sopi deitahte, Lhagaovin thilbol theina jatchom beh eipeh nau chung chang thua neihin dohnau thudol hi, nang hon nahet khel dingu keima kanompoi.  
2 Nanghon Pathen nahet masangu chun, nangho hi lhagaova lamvaiya chule paotheilou limsemthu houna a puimanga um nahi tauvin ahi.  
3 Hiti thua hi nang hon nahet dingu kadei chu, koima Pathen Lhagaova konna thusei chun Jesu gaosap pontin, chule Lhagao Theng panna louvin Jesu chu Pakai tithei ponte.  
4 Lhagao thilpeh jat chom chom uma ahin, hinla Lhagao khat a chu lhagao thilpeh jouse aboncha hung kipan ahi.✡  
5 Lhacha natohna jatchom chom aumin, hinla eihon Pakai khatma kin chu ibolu ahi.  
6 Pathen'in jatchom chomin na atongin, hinla Pathen khatma chun eiho iboncha uva sunga na atongin ahi.  
7 Lhagao thilpeh hi eiho khat cheh eikipeuva ahin, hiche jal'a chu eiho khat le khat ikihuto theiyu ahi.  
8 Lhagao chun mikhat a thumop themna apeh ahin, hiche Lhagaoma chun michom khat chu thu hetkhen themna apen ahi.  
9 Hiche Lhagaoma chun michom khat tahsannaa hatna apen, chule michom dang khat chu Lhagao chun ana damlou damsah theina thilpeh apen ahi.  
10 Aman mikhat chu thil kidang dang ho boltheina thaneina apein, chule achom dang khat chu Pathen thuseidohna apein ahi. Aman michom dang khat thu kiseidoh chu Pathen Lhagaova kon ahi ahilou le lhagao chom danga kon ahi phottohna apein ahi. Chukit jongleh michom dang khat chu hetlou paoho tho theina apen, chule achom dangma chu akisei chu ipiham ti ledoh theina apein ahi.  
11 Hiche Lhagao Theng chu khat ahin, lhagao thilpeh jouse hompa chu ahiye. Ama bouvin itobang lhagao thilpeh chu koi chang ding ham tichu khat cheh dinga agellhuh ahi.   

Tipum khat a kipumkhat 
 

12 Mihem tahsa hin tibah tampi aneiye, hinla tibah tampi hin tipum chu ahin semdoh ahi. Chutobanga chu Christa tahsa jong uma ahi.✡  
13 I-lah uva abang phabep Judah mi, phabepma chu chidang namdang ho, chule phabep chu chamlhat ahiuve. Hinla eiho jouse hi Lhagao khat a chu baptize changa ihiuvin, chule eiho jouse Lhagao khatma a chu chan neikhoma ihiuve.  
14 Ahinai, tipum hin tibah jatchom chom aneijin, tibah khat bou ahipoi.  
15 Keng chun, “Keima khut kahilou jeh in keima tipum'ah kajaopoi” tileh hichun tipuma chu ahisah deh louding ahipoi.  
16 Chule bilkol chun, “Keima mit kahi loujeh in keima tipuma kajaopoi,” tileh hichun tipuma ahisah deh louding ahipoi.  
17 Tipum jouse chu mit hitahen lang hileh, iti kho najah ding hitam? Ahilouleh nati pumpi chu nakol khat hitaleh, ipia anam najah thei ding hitam?  
18 Hinlah itahsau hin tibah tampi aneijin, chule Pathen'in khat khat cheh hi aphatsahna mun mun'a akoi cheh ahiye.  
19 Tahsa chun tibah khat seh neitahen lang hileh tipum khat chu iti datmo um hi ding hitam?  
20 Ahinai, tibah tampi aumin, hinla tipum khat bou ahi.  
21 Mit chun khut jah a, “Keiman nangma kangaichapoi” atithei louhel ding ahi. Luchang chun keng jah a, “Nangma kangaichapoi,” atithei louhel ahi.  
22 Tahbeh in, tibah ho lah a athalhom pen le aphatchomna neibeh louva igel hou hi angai khoh pen joh ahinom jiuve.  
23 Chule eihon igelkhoh beh lou u ijabol behlou hou hi eihon phatah a ivettup uva itom jiu ahiye. Hiti chun, eihon akimulou ding ho hi phate chan ivesui jiuvin ahi.  
24 Ja ding dol tibah ho hi phatecha vetsui jong angai jipoi. Hitia hi Pathen'in tipum hi akoikhoma agunchelou tibah ho hi jabolbena le vetsui jepna apeh ahi.  
25 Hiche hin tibahho dinga kitona ahin sodoh theina dinga, tibah jouse khat le khat kikhohsah tona ahin umdohsah theina ding uva ahi.  
26 Tibah khat in athohgim a ahileh, tibah jousen hichu athohgim piuvin, chule tibah khat chun jabolna akimua ahileh, tibah jouse chun akipa huvin ahi.  
27 Nangho jouse hi naboncha uva Christa tipum nahiuvin, chule nangho khat khat cheh hi hiche tibah a chu panga nahiuve.  
28 Hichea hin, Pathen'in houbunga dinga tibah a alhendoh ho chu aum'e: Amasan solchah ho, abanin themgao ho, athumnan mihil ho, chubana melchihna kidang dang bol ho, adamlou damsah theina, midang panpi theina, lamkai hina lhagao thilpeh chang, hetlou pao hoa thusei theina.✡  
29 Eiho jouse solchah ihiuvem? Eiho jouse hi themgao ihiuvem? Melchihna kidang boldoh theina inei sohkei uvam?  
30 Adamlou damsah theina thilpeh ichan sohkei uvam? Paochom tho theina thilpeh nanei mong hinam? Eiho jouse hetlou pao ledoh theina thilpeh ichan sohkeiyu vem?  
31 Hitia chu nang hon aphachom pen lhagao thilpeh ho chu nalung got dingu ahi. Hijongleh tun keiman mijouse dinga aphapen hinna lampi chu navetsah uvinge.    

Thilpeh lenpen 
 

1 Keiman leiset chunga pao jouse le vantil ho paogeiyin tho thei ingting, hinla midang ngailu louvin um taleng, keima chu sum-eng kivoging le khutbeh kibeng gin tobang bep kahi ding ahi.  
2 Keiman Pathen Thu seitheina thilpeh nei ingting, chule Pathen'in aguh a athilgon ho jouse hetkhenna neiyin chule mol ho jouse tolmangsoh theina tahsan chu nei nama jongleng, keiman midang chu kangailut louva ahileh, imacha kahilou hi ding ahi.✡  
3 Keiman kanei chasun chu mivaicha peingting chule kati pumpi hi pedoh leng, hichu kaki letsahpi thei ahi, hinla keiman midang chu ngailu lou hitaleng, keiman imacha phatchomna kanei louding ahi.  
4 Ngailut hi athohhat in chule hepina nei ahi. Ngailut hi athangthip poi ahilouleh aham hoithopoi ahilouleh akiletsahpoi,  
5 ahilouleh a-engsepoi. Ama dei bou angeh gunsetpoi. Lung himopina aneipon, chule akibol phat louna ho aching denpoi.  
6 Adih louva kibol akipapi pon, hinla thutah chun ajo tengleh akipahji.  
7 Ngailutna hi amoh lung lhadai jipoi, atahsanna alhadai jipoi, aphat tinin akinem jin, chule itobang hahsatna hijongleh athoh jouve.  
8 Pathen thu seidohna le hetlou paoho a thuseina ho chule hetkhenna kidang dehset neina jong apanna bei ahung hiphat um ding ahi. Hinla ngailutna hi imatih chan'a um jing ding ahi!  
9 Tua ihetthei nau hi alhasamin chule akimpon ahi, chule Pathen thu seidohna thilpeh geiya hi aboncha hijoulou kiphasam nalai ahije.  
10 Chamkimna chu ahunglhun phat tengleh, abulhing louse hi panna beisoh ding ahitai.  
11 Keima chapang kana hi chun, thusei lunggel chule ngaitona chu chapang bangin kaumin ahi. Hinla keima khangdong kahung hichun, chapang ngolna ho chu kajom tapoi.  
12 Tua thil ho hi chamkim louva phatvet a kichen louva ivet u tobangbep ahin, chuphat teng vang leh ijakai thengsel'a chamkim keiya imu dingu ahitai. Tua kahet jouse hi akimpon chule abulhingpoi, chuteng vang leh ijakai chamkim keiya kahet ding ahitai, Pathen'in eihet chamkim kei tobang hi ding ahitai.  
13 Thil thum hi a-itih a umden ding ahi–tahsan, kinep chule ngailut chule hiche ho lah a hin ngailut achungnung pen'e.    

Gao thusei le paochom tho 
 

1 Ngailut hi nalungtup sangpen'u hihen. Hintin Lhagao thilpeh thilbol theina aphadehset chu-adehset a Pathen thu seidoh theina lhagao thilpeh chu nalunga na ngaichat u hihen.  
2 Ajeh chu nangman pao chomchom tho theina thilpeh chu changin lang, miho chun na thusei heta hih ule, nangma Pathen tobou kihoulima nahi ding ahitai. Nangman Lhagao thahat a thu nasei chu hinan natin, hijongleh hiche ho chu het hahsa hi ding ahitai.  
3 Hinlah Pathen thu seidoh a vang chun midang ahatsah a, atilkhouva chule amaho chu alhamonsah ahi.  
4 Paochom chom thoa chu ama tah kitil khouva ahin, hinla Pathen thu seidoh a chun Houbung apumpia athahatsah ahi.  
5 Naboncha uva paochom chom natho theiyu hileh kati lheh in, hinla na boncha uva Pathen thu seidoh theina joh neileu chun kadeijoi. Ajeh chu Pathen thu seidoh chu houbung apumpia kitil khouna dinga pao chomchom tho sanga kiphamo joa ahi.   

Paochom tho chu ledoh ding ahi 
 

6 Kasopi deitahte ho, keima nakom uva hung ingting hetlou pao khat in thu seileng, hichu iti na phatchompi thei dingu ham? Hinla keiman thu kiphong doh a konna ahilouleh hetsahna jat chombeh a konna ahilouleh Pathen thu seidoh a konna ahilouleh thuhil'a konna na phatchomna dingu kahin pohpeh u hileh kati.  
7 Tumging manchah ho: theile ahilouleh selangdah ho jeng jong hinna neilou ahivanga paocheng kicheh tah a thu kisei toh tekah thei ahiuve. Ajeh chu ahi ding banga suhging ahilouleh koima chan agin ngei chu ahetdoh theilou dingu ahi.  
8 Chule sumkon mutgin akicheh louleh, sepaiho chun galsatna a dinga kikou ahiu iti ahetdoh thei dingu ham?  
9 Chutobang chu ahi nangho jong, nang hon miho chu ahetlou paovin gahou leu chun, nang hon ipi naseiyu chu ama hon iti ahet dingu hitam? Mun onglaiya thusei tobang bep nahiu ahitai.  
10 Vannoiya hin paojat chom chom tampi aumin, chule pao kiti hin athuko aum cheh e.  
11 Hinlah keiman paokhat chu hetahih leng, thuseipa dinga chu gamdang mi kahi ding, chule thuseipa chu keima dinga gamdang mi hi ding ahitai.  
12 Chule nangho dinga jong chutima chu ahi. Nangho Lhagaovin thilbol theina apeh thua hetnomna naneiyu ahin, houbung apumpia tilkhou theina ding chu hol'un.  
13 Hitia chu paochom chom thoa chun akiseidoh ho chu ledoh theina dinga jong tao ding ahi.  
14 Ajeh chu keima paochom chom thoa kataova ahileh, kalhagao chu atao ahinan, hinla ipi kasei chu keiman kahepoi.  
15 Chuti ahileh ikatia pha ham? Keima Lhagaovin tao ingting, chule kahetna thuchenga jong tao vinge. Keiman Lhagaovin la sangting, chule kahet thei thuchenga la sang kate.  
16 Ajeh chu nangman Pathen chu lhagao bouva na vahchoi ahileh, nangma nahe loubeh ho tochun Pathen chu iti navahchoi khom thei dingu ham? Nangman ipi nasei ahijong helou ho chu thangvahna a iti nangma to pangkhom thei dingu ham?  
17 Nangman thangvahna chu phatah in penan nate, hinla nangma thangvahna chun miho chu thahatsahna pechom deh ponte.  
18 Nangho chengse koipen sanga pao kaha tho thei joh jal jeh hin Pathen ka thangvah in ahi.  
19 Hinlah houbung kikhop khomna a keiman hettheiya thucheng nga seidoh ding chu hetlou paova thucheng sangsom sei sangin kanomjoi.   

Paochom tho atahsan loute dinga melchihna 
 

20 Sopi deitahte ho, hiche ho hetkhenna a hin chapang ngol bang hih un. Aselam ahipouva ahileh khohelou chapang tobang hiuvin, hinla hetkhen themna lampang thua pilhing tah hiuvin.  
21 Hiche hi Pathen Thubua akisun'e, “Keiman kamite ho jah a pao jahkhahlou ho kaman ding chule gamdang miho kamanchah ding ahi. Ahijeng vang'in, hiche jenga jong chu amaho kasei thua nunglou dingu ahi,” tin Pakaijin aseiye.✡  
22 Hitia hi nangman paochomchom tho hi atahsan ho dinga hilouva atahsan louho dinga amelchihna ahi ti nahetai. Pathen thu seidoh vang hi atahsanlou hoa ding hilouva, atahsan hoa ding ahi.  
23 Hitobangma chun, hitiho hetna neilou ahilouleh atahsanlou ho hu'ah na-houbung uva hungu henlang, chule amichang cheh in hetlou paova thu kisei chu jataleu amaho chun angol uva ahitai tia agel dingu ahi.  
24 Hinlah nangho jousen Pathen Thu naseiyuva, atahsan lou khat ahilouleh miho hiche ho hetna neilou nakikhop nauva hung uleh, ama hon chonsetna kigeldoh uvin tin chule nathuseiyu chun athu atan ding ahi.  
25 ama hon angaiyuva ahileh, aguhthim thu uchu kilangdoh intin, chule amaho chu akhup uva dilsu uvin tin chule Pathen ahou uva, “Hikom'a nalah uva hin Pathen aum'e ati dingu ahi.”   

Houbung kikhopna a umdan 
 

26 Aphai, kasopi te ho, seichom tauhite. Nangho nakikhop khom tengu leh mi khat in la sahen, midang khat in thu hil-hen, achom dangma chun Pathen'in ahenga gotchombeh a aphondoh chu sei hen, mikhat in paochom chom tho henlang, chule michom khat in ipi kiseina ahi chu ledoh hen. Ahin akibol jouse chu nangho jouse tahsan hatsahna hihen.  
27 Mini ahilouleh mithum kalvalin paoho thoda hen. Amaho chun amasan khatbou seisah uhen, chule ama hon aseiyu chu mikhat in ipi asei chu ledoh peh pai hen.  
28 Hinlah koima alethei aum louva ahileh, amaho chu nakikhop nauva chun thipbeh in touvu hen, chule achang uvin Pathen kom'a seijo uhen.  
29 Mini ahilouleh mi thum'in gaothu seiyuhen, chule midangsen akiseidoh cheng chu datkhenna neiyuhen.  
30 Ahin koiham khat in Pathen thu aseiya chule michom dang khat in Pakaiya konna thuphondoh amu leh, thuseipa chu thip jeng hen.  
31 Hitia hi Pathen thusei hon thuseina phat banneicha anei cheh dingu, hitia hi amichang cheh in hetna anei dingu chule kitilkhou ding ahi tauve.  
32 Pathen thusei chun alhagaovu kithunun theina aneiyun, chule ama phat akinga thei diu ahiye.  
33 Ajeh chu Pathen hi akisunohphah thei Pathen ahipoi hinla cham-lungmon Pathen hijoa ahi, Pathen mitheng te ho kikhop khomna jouse ngai bangin.  
34 Numeiho hi houbung kaikhomna a thipbeh ding ahiuve. Amaho dingin thusei chu alompoi. Amaho thunoiya um dingu, chonna danin asei tobang hidiu ahi.  
35 Ama hon thudoh nom aneiyuva ahileh ajipateu inmun'a akidoh dingu ahi, ajeh chu numei ho dinga houbung kikhop khomna a thusei chu umdan dihlou ahi.  
36 Ahilouleh Pathen thu hi nangho Corinth mite ho a pat a hung kipan'ah ahi tia ngaitoa nahiuvem? Nangho kom bouva thu hi kipedoh a nangaitou ham?  
37 Nangho themgaova nakigel uva ahilouleh lhagao mia kigel nahiuleh, keiman nangho ka seipeh hi Pakai Ama tah a konna thupeh ahi.  
38 Hinlah nang hon hiche hi na hetdohlou uva ahileh, nangho tah jong hetdoh nahilou dingu ahi.  
39 Hiti hin, kasopi deitahte ho, Pathen thusei nomna neiyun, chule paochom chom tho jong jada hih un.  
40 Hinlah imalam jouseah kitup tah le kisuhsela bola hiuvin.    

Thoudoh Christa, tahsan photchetna 
 

1 Kasopi deitahte, tumasanga naheng uva Kipana Thupha kahung lhangsap thu chu keiman nahin geldoh sahkit uvinge. Chupet chun nasang uvin chule tugeiyin nading det jing nauvin ahi.  
2 Keiman najah uva ka seipeh u thu chu na tahsan jom jing uva ahileh hiche Kipana Thupha chun nahuhhingu ahi–apat a pat a adihlou thu chu tahsana nahilou pouva ahileh.  
3 Keiman naheng uva akhohpen tah keima henga ana kipe chu kahin pehson nahiuve–Christa chu Pathen Thubun asei dungjuijin ichonset jal'un athin ahi.✡  
4 Ama chu akivuiyin, chule Pathen Thubun asei dungjuijin, ani-thum nin athoudohtai.✡  
5 Ama chu Peter in amun chujouvin somle ni ho chun amu uve.✡  
6 Chujouvin, khatveiyin anung jui mi janga val hon khatvei mun amuvin ahi, amaholah a atamjo ahing nalaiyun, hinla phabep chu athi tauve.  
7 Chupet in Jacob in ama chu amun chujouvin solchah jousen amu uve.  
8 Achaina keiyin, aphat louva peng bangin, keiman jong Ama chu kamun ahi.✡  
9 Ajeh chu keima solchah ho jouse lah a imacha hiloupen kahi. Ahimongin Pathen houbung ana gimbol hesoh a kahi jeh hin solchah ti dinga jong kiloma kahipoi.✡  
10 Hinlah tun ipi thu um jongleh kahi ahi, Pathen'in alungsetna chu kachunga asunlhah ahitah jeh hin-chule hichu phatchomna bei ahidehpoi. Ajeh chu keiman solchah dang ho sangin na kaha tohgimjon, hinla hichu keijoh hita louva Pathen'in alungsetnaa keiya na atoh ahijo bouve.  
11 Hiti chun keiman seiphong teng ahilouleh ama hon ka thusei ma tahsanna nakisanu thudol seiphong kit jonglehu ima chom aumpoi, ajeh chu keihon kabon chauva na tahsan u thudol chu kasei phong khomu ahi.   

Christa thodoh, ikinepnau 
 

12 Hinlah hiche hi nei seipeh un-Christa chu thinaa kon'in athoutai katiu leh, itidan'a nalah uva phabep in athiho thokitna aumpoi tia nahiu ham?  
13 Ajeh chu athiho thokitna aumlouva ahileh Christa jong chu kaithouva um dehlou hi ding ahitai.  
14 Chule Christa chu kaithoulou anahita leh, thu kaseiphong leu hi mohseh hita ding, chule na tahsan 'u jong chu mohseh hi ding ahitai.  
15 Chule solchah keiho jouse jong hi Pathen lamdola jousei kahi dingu ahitai-ajeh chu keihon Christa chu Pathen'in lhan'a kon'in akaithouve kana tiu ahi. Hinlah thokitna aumlouva ahileh hiche kisei chu dih theilou ding ahitai.  
16 Chule athiho thokitna chu umlou hitaleh, Christa chu kaithou hilou ding ahitai.  
17 Chule Christa chu kaithou hilou anahi khah leh, na tahsan u chu panna bei hi ding chule nangho hi na chonset nauvin themmonachanjing nahlai dingu ahiye.  
18 Hiche chung chang thua hi, Christa tahsana thiho jouse chu mang thah hidiu ahitai.  
19 Chule Christa itahsanu hi tuhinkhoa ding bou hita leh, vannoiya midang jouse sanga khoto umpen ihi dingu ahitai.   

Melma nunungpen suhset'a um 
 

20 Hinlah, Christa chu athiho lah a kon'in kaithou ahitah behnai. Ama athiho jouse lah a aga masapen chu ahitai.  
21 Hitia hi mikhat jal'a vannoi a thina ahunglhun banga chu, athiho lah a konna thokitna hi michom khat jal'a hi ding ahi.  
22 Eiho iboncha uva Adama hungkon ihijeh uva ithi sohkei dingu ahi tobanga, Christaa hiho jouse chu hinkho thah kipe ding ahi.  
23 Hinlah hiche thokitna thudol'a hin akigontoh dol aum'e. Christa chu ga kiloh masapen ahi, abana Christaa thiho jouse chu Ama ahungkit tengleh kaithouva um ding ahitai.  
24 Aman vaipoho le athunei ho chule athanei ho chu asuhmang soh jou tengleh, Lenggam chu Pa Pathen kom'a apehdoh a chujou tah leh achaina hung hi ding ahi.  
25 Ajeh chu Christa hin Amelmate jouse chu akengto noiya akoi tokahsea vai ahom tei ding ahi.✡  
26 Chule melma anunungpen akisumang ding chu thina ahi.  
27 Ajeh chu Pathen Thubun aseijin, “Pathen'in ijakai Ama thunoiya akoi sohkei ahitai,” ati. *(Hichea, “ijakai Ama thuneina noiya akoi” kiti hin Pathen Ama akijaosah thapoi, Ama chun Christa hi Athuneina apehdoh joh ahi bouve).✡  
28 Aman ijakai athunoiya akoi sohkei tengleh, Chapa Ama tah jong chu Pathen thunoiya kikhum lut intin, Pathen Achapa ijakai chunga thuneina pepa chu, ijakai a achungvuma imalam jousea athunei hi ding ahitai.   

Thokitna seilep ga 
 

29 Athisaho kaithouva umlou ding ahia ahileh, thi jal'a baptize chanlona ajeh ipiba hitantem? Athiho chu nikhat le kaithou ding ahilouleh ipi bol ngaiya ham?  
30 Chule ipi dinga aphat phat a keiho hin kahinkhou hi hahsatna kathoh jiu hintem?  
31 Ajeh chu kasopi te ho, kihahselna theijin keiman anitinin thina kakimaitopi jinge. I-Pakaiyu Christa Jesun nanghoa anatoh hi keima kakiletsahna tahbeh chu ahi.  
32 Chule gamsaho toh (Ephesus khomite toh) kakidel lona ipi phatchomna hintem? Athisaho thokitna umlou ding ahia ahileh? Chule thokitna aum louva ahileh, “Eiho kivah'u hitin, donu hite, ajeh chu ajinga kithi tading chu!” itidiu ahitai.✡  
33 Chutobanga thusei ho chu kingol bolsah hih un, ajeh chu, “kivoppi phalouvin chon chan phalou asoji,” kitia ahi.  
34 Adih chu ipipen ahi geltoh uvin lang, chule chonse tahih un. Ajeh chu hiche hi naja chatna ding uva kasei doh ahi, nangho mi phabep Pathen he tahbeh lou nahiuve.   

Loupina tahsa vou 
 

35 Hinlah khat touvin, “Mithiho itobanga thoudoh dingu ham? Itobang tahsa pum anei dingu ham?” tin dongun te.  
36 Itobang ngol hoi thudoh hitam! Nangman muchi tol'a natu chu athi kahsen ahung kehdoh theipoi.  
37 Chule nangman leiset a nakoi chu suhlou chang mu hihen ipi pen chu natulut hita jongleh aphung ahung khang ding chu ahi hih laiye.  
38 Chutengleh Pathen'in ahin hisah nom ding vouthah chu ahinpeh ding ahi. Muchi khat cheh a konna chu thingphung chom chom hung khang touva ahi.  
39 Chutobangma a chu tahsa pum jong jatchom chom ahi, mihem tahsa pum le ganhingho tahsa pum, vacha ho tahsa pum, chule ajat chombeh nga tahsa pum geiya uma ahi.  
40 Leiset a tipumho aum tobangin, Van'a jong tipumho aumin ahi. Van'a tahsapum loupina chu leiset a tahsapum loupina toh ajatchomin ahi.  
41 Nisa hin loupina jatkhat aneijin, lha le ahsi hon jong khat cheh hina ma anei cheh uve. Ahsiho jeng jong khat khat hi aloupinau ajatchom cheh in ahi.  
42 Mithiho thokitna jong chutobangma chu ahi. Leiset a itahsau hi ithi tengu leh leinoiya iphumlut jiuvin, hinla a-itih a hingjing dinga hung thoudoh ding ahiuve.  
43 Itahsau hi abong abaija kiphumlut a ahin, hinla hiche ho hi loupina a hung thoudoh ding ahiuve. Amaho hi thanei louva kivuilut ah ahin, hinla thahat a hung thoudoh ding ahiuve.  
44 Amaho hi angaiya mihem vouphea kivuiya ahiuvin, hinla amaho hi lhagaolam vouphea hung thoudoh ding ahiuve. Ajeh chu angaidol'a tahsa vouphe aum tobanga chu lhagaolam dola vouphe aumin ahi.  
45 Pathen Thubun, “Mimasa Adam chu hinna nei mihem ahung hi,” tin eiseipeh uvin ahi. Hinlah Adam nunungpa chu, Christa kiseina, hinna pea Lhagao ahi.✡  
46 Amasa tahsa tipumho hung um masaa chujouva lhagaova tipumho chu khonunga hung uma ahi.  
47 Mimasa Adam chu leiset leivuiya konna kisema ahin, mihem aninapa Christa chu Van'a konna hung'ah ahi.  
48 Leiset mite hi leiset mihem chuto akilou uvin, chule van'a mite chu van'a hungkonpa tobang ahiuve.  
49 Tua hi eiho leiset a mihempa tobang chu ihiuvin, phat khat le van'a hungkonpa tobang chu ihung hi dingu ahi.   

Achaina galjona 
 

50 Kasopi deitahte ho, keiman kasei hi, itahsapheu hin Pathen Lenggam alotheipoi. Hiche thi thei tahsaphe hin tonsot a um ding gou alo theipoi.  
51 Hinlah keiman thuguh kidangtah na phondoh peh uvinge. Eiho jouse iboncha uva ithi sohkei dingu hilou, hinla iboncha uva vouso kikhel ding ihiuve.✡  
52 Hichu phulou helouva, mitphetkah sunga sumkon nunungpen chu hung kimut ging ding ahi. Ajeh chu sumkon chu ahung kimut ging tengleh, Pakaiya ana thisaho chu vou kikhel a thoudoh diu ahi. Chule eiho ahing chengse ivouvu kikhel ding tonsot a hing ding ihitauve.  
53 Ajeh chu athi ding itahsau hi thilouhel ding tahsa vouva kikhel ding, athi thei itahsau hi athi thei talou tahsa voupua kikhel ding ahitai.  
54 Chuteng, athi ding tahsa ineihou hi athi talou ding tahsahoa ahung kikhel tengleh, hiche Pathen Thubu in asei, “Thina chu jonain avallhum tai”✡  
55 “Vo thina, hoiba ham namijo na? Vo thina, hoiba ham namide na?” kiti chu guilhung ding ahi.✡  
56 Ajeh chu chonset hi thina a dinga midep a panga ahi, chule Danthu hin chonset thaneina apeh ahi.  
57 Hinlah Pathen thangvah in umhen! Aman chonset le thina jo jou theina I-Pakaiyu Jesu Christa jal'in eipeuvin ahi.  
58 Hijeh chun, kasopi deitahte ho, hat un chule suhlong thei louvin pangun. Pakaiya dingin thanom tah in tong jingun, ajeh chu na thilbol u chu Pakaiya dingin phatchomna bei imacha aumpoi ti naheuve.    

Mithengte dia sum donkhom 
 

1 Tun Jerusalem'a Pathen mite dinga neitokhomna sum thua neihin doh nauva hin, nang hon jong Galatia gamkai pumpia houbungho henga ajui dingu kapeh chu najui ding uva katem nahiuve.✡  
2 Hapta seh a ni masapenni leh, nasum kilodoh uva kon chun atatoh kham bep ana koidoh uvin. Keima kahunglhuna khatvei lah a kahung lahkhom tokah ngah hih uvin.  
3 Keima kahung tengleh, na thilpeh u Jerusalem'a podinga na lhendoh hou dinga seiphatna lekhathot kajih ding ahi.  
4 Chule keima dinga amaho toh lhon ding chu ahimona aum louva ahileh, keima tojong kaki lhon theiyu ahi.   

Mimal tohgon 
 

5 Keima Macedonia kache jou tengleh nangho vil dinga naheng uva kahung ding ahi, ajeh chu keima Macedonia a konna hung kholjin ding kalunggon ahi.✡  
6 Ijem itileh phat chomkhat, phalbi sunga nangho to umkhom kanomin, chujou tengleh aban kachena ding alampi nei gonpeh uva neisol theiyu ahitai.  
7 Tuchunga hi nangho chomcha hungvila chule aban chebe ding ti kagongpoi. Keima kahunga Pakaijin eiphatsah ahileh chomkhat beh um ding kanop ahi.  
8 ✡Tutadi hin, Pentecost Kut lhunkah a dingin Ephesus khopia hin um inge.✡  
9 Hikom'a natoh lentah tohna dingin kot lentah akihongin, hinla eidouva mi tamtah aumun ahi.  
10 Timothy ahung tengleh, engbolna ima neihih un. Aman keima Pakai natoh katoh tobanga hi Pakai na chu atoh ahiye.✡  
11 Koiman ama hi hutum le gihna nei dauhen. Ama kaheng lama ahung kile tengleh na phatthei nau pumin hinsol un. Ama hi atahsan midangto ahung kilhon ding kakinemin ahi.  
12 Tun isopiu Apollos chung changa hin–keiman ama chun atahsan sopi dang ho toh nahung vilna dingun katemin ahi, hinla tutadin ama achenom hih laiye. Aman phat kijen dom phat dang anei teng nahung vil dingu ahi.   

Achaina tilkhouna 
 

13 Kihong phauvin, Tahsanna a chun dingdet un, Lung ngam'un. Hat un.  
14 Chule nabol jouseu chu ngailutna in bol'un.  
15 Stephanas le a insung mite abonchauva Greece a aga masapen ahiuve ti nang hon naheuvin, chule amaho hin Pathen mite kin bolnaa ahinkhou aman jengu ahi. Kasopi deitahte ho, kangeh nahiuve,✡  
16 Amaho le midang ho kiphal theng tah le lunglut tah a natong ho thunoiya kipelut un.  
17 Stephanas, Fortunetas chule Achaicus hikom mun ahungu hin eikipasah lheh jengin ahi. Nanghon hikom'a kithopina neipeh theilou u chu amaho hin eikithopiu ahi e.  
18 Amaho nangho dinga kitilkhouna phatah ahibang uvin, keima dingin jong ahiuve. Hitobang loma phatah a lhacha kinbol ho jouse chu nakipapi nau navetsah tei diu dol ahi.   

Achaina lemna le salam thu 
 

19 Asia gamkai sunga hilam a houbung um hon, Aquila le Priscilla chule ain'a kikhom houbung chun Pakaiya chibai nahin bol uve.✡  
20 Sopite ho hikom'a umho jousen chibai nahin thot uve. Khat le khat Christian kingailutnan chibai kibolun.  
21 HICHE HI KEIMA PAUL IN KA KHUTTAH A KAJIH KICHIBAINA THUCHENG AHI.  
22 Koitobang Pakai ngailu lou auma ahileh, ama chu gaosap changa ahi. Ka Pakaiyu hungin!  
23 I-Pakaiyu Jesu milungsetna chun naumpiu hen.  
24 Christa Jesu a kangailutna naboncha uva chunga umhen. Amen.   

CORINTH  

MITE HENGA  

PAUL LEKHATHOT NINA  

Gelkhohna nei mipa khat dinmun'a temna  

Alamvai Houbung kiledohsah tei gotna a Paul in alunggel akhedoh  

2 Corinth lekhabu sung thu umdan  

Corinth te lhagao dinmun achen achaiyin ihejoujai pouve, ahin Solchah Paul'in akipana, alungkhamna, alungtup chule alunglhahna ho jouse Corinth a tahsan ho henga aphondoh hin Paul ngailut le gelkhohna chang ahiuve, ti imudoh theiyun ahi. Chule hiche hin eiho le Pakai toh ikah uva itobang hinkho iman uvem, ti eigeldoh sah theiyu ahi.  

Chule hiche lekhathot a kon'a jildoh thei dia phapen tah chu na lhahsamna a Pathen thahat kilahdoh sah theiya naum ding hi ahi! Hijeh chun, kihetkhel, kitomona Houbunga miho lah a aum a, chule mihil ho lah a jong thuhil dihlou aum'a chule Houbung le vannoi to kikah a kihetkhelna aum teng jongleh hiche lekhathot hin vetsahna le hilna einei theiyu ahi.  

Lekhathot jihpa chule ajih kum  

Hiche lekhathot hi, Solchah Paul in AD 55 don'a chu anajih ahi.  

Koi henga chule ipi dinga ajih ham?  

Corinth Houbung achun, asunggil'a kitomona ana um'in ahi. Akilunghet them theilou nauva jong chu ngaikhama aum uva, atahsanho chun kilungkhatna athah neikit uva chule lhagao lam'a alamkaipau hina chu phudet a aum theina ding ahi.  

Houbung masa khang jenga jong boina phatah a aum jing dan Corinth Houbunga kon hin mudoh theiyin aum'e. Amun Houbunga boina chu suhthipna dingin pan phatah in alan, chujouvin ama hon Jerusalem Houbunga vaichatna nasatah lhung chu panhu ahina diuva, angeh kit ahi.   

Lemna thu 
 


1 Hiche hi Pathen lunglama Christa Jesu solchah a pang Paul le isopiu Timothy a konna Corinth a um Pathen houbung le Greece gamkol sungsea Pathen mitheng te ho dinga lekhathot ahi.✡  
2 I-Pau Pathen le Pakai Jesu Christa chun nangho lungsetna le cham-lungmon napeu hen.   

Hahsatna mun a nopna 
 

3 I-Pakaiyu Jesu Christa Pa henga chun vahchoina jouse umhen. Pathen chu mi khoto them le lhamkonna jouse hung konna Pa ahi.  
4 Aman kahahsat nau jousea eilhamonu ahin keihon jong midang kalhamon theina dingu ahi. Hahsat nan amaho aphah tengu leh, Pathen'in keiho eilhamonu tobanga chu amaho jong kalhamon theina dingu ahi.  
5 Ijeh ham itileh keiho Christa dinga kaha thohgim cheh uva ahileh, Pathen'in atamjo cheh a alhamkonna Christa jal'a eihin sunlhah peh be dingu ahi.  
6 Keiho hahsatna hon eidelpha jengu jongleh hichu nangho lhamkonna le huhhing na channa dingu ahiye! Ijeh inem itileh keiho tah lhamkonna kachan tengu leh, keihon nangho kalhamon tei ding'u nahiuve. Chuphat leh nang hon keiho thohsa chu thohhat tah a nathoh thei dingu ahitai.  
7 Nanghon keiho thohhahsa thohna'a nathoh jal uva, Pathen'in keiho eilhamon nauva chu nangho jong nalhamon dingu kakinemun ahi.   

Hahsatna a kon hoidohna 
 

8 Kasopi deitahte, keihon Asia gamkaiya hahsatna ichan geiya katou ahi thudol chu nahet ding uva lom ahi katiuve. Keihon kathohjou kalval'un engbolna le lungdonna katoh un, chule keiho chu ahing dingin kaki ging cha tapouve.✡  
9 Atahbeh in thi dingin kaki gingmo tauve. Hiti ahitah jeh chun keimaho a kingam talouvin, Pathen athiho kaithoupa a bou chun kalungu kangaijo tauve.  
10 Chule Ama chun tahsa thina thei vangsetnaa konna eihuhdoh u ahin, chule eihuhdoh kit dingu ahi. Keihon Amaa kakison nau kangam lhauvin, Aman eipanhu uva eihuhdoh jom jing dingu ahi.  
11 Chule nangho keiho dinga na taonau chu neipanhu nau ahi. Chuphat leh mi tamtah in thangvahna apeh dingu ahi, ijeh inem itileh Pathen'in alungsetnaa eiho huhbit ichanna ding uva taona tamtah kimang chu asan ahitai.   

Paul kitahna 
 

12 Keihon lung ngamtah le se le pha hetna thenga kaseitheiyu chu Pathen peh thenna hinkho le nangho toh khosah khomna a lung dihtah pua kaumu hi ahi. Keiho kachih nauva kisong louvin Pathen lungsetna a kakisong un ahi. Hiche hi keiho vannoi mite masanga, adehset a nangho masanga kachon nau chu ahiye.  
13 Ka lekhathot uhi aki ima beihela ahin, chule imacha nahetmo ding uva kijihdoh aumpoi. Nanghon neihin hetthemna dingu nikho ahunglhun ding kakinemin ahi.  
14 Tun nang hon keiho nei hethem hih jong leuchun, I-Pakaiyu Jesu Christa ahung kitni tengleh chun, keihon nangho kakisonpi tobang uva hi nang hon jong nei kisonpi dingu ahi.   

Houbung vil akhohsah 
 

15 Keiman nangho hetkhen themna le tahsanna ka photchet nom bang uva hi, nangho aniveina a hungvil kit ding kati hi phattheina athop a kachansah nom un ahi.  
16 Hichu, amasaa Macedonia kachena lampia chule Macedonia a konna kahung kilena lama dinga jong kati ahi. Chujou phat leh nang hon keima Judea kachena a dinga neisol pai thei dingu ahi.✡  
17 Ipi iti lamdola katohgon kakhel ham ti thua neidoh nom dingu ka gingchai. Ka tohgon chu phottohna umlouva gonga neigel uvem? Vannoi miten “Henge” atiu chu “kanompoi” tina a asei tobang uva sei hi dinga neigel uham?  
18 Pathen tahsan umtah ahi tobanga chu, keihon nangho kom'a ka thuseiyu hi “Henge” ahilouleh “Kanompoi” tia khelto lea kahi pouve.  
19 Ajeh iham itileh Pathen Chapa Jesu Christa chu “Henge” tileh “Ka nompoi” ti thuchenga lunggel kichiah ding ahipoi. Silas, Timothy chule keihon naheng uva kaseiphongu chu ama ahi, chule Ama hi Pathen'in “Ahi” tia asei–anamdetna chu ahi.✡  
20 Ajeh iham itileh Pathen thutep jouse chu Christaa avel'a “Henge” tia hungvel gindoh kit ah ahi. Chule Christa jal'a chu eihon, “Amen” itiu (hichu “Henge”) awcheng hi aloupina dinga Pathen kom geiya gingdoh a ahitai.  
21 Pathen chun nangho toh Christaa dingdet hikhom dinga eigon uva chule einganseu ahitai.  
22 Aman eiho ijakai Ama a hi dinga eithutep u aphotchetna masa hinan ilungsung uva Lhagao Theng akhumin Ama hinna eichan tha tauve.  
23 Keiman thutah sei kahi photchetna a Pathen hi keima chung chang thua ahetoh hi dinga kakou ahi. Corinth a kahung kilekitlou chu kaha phosal louna dingu kagel jeh ahi.  
24 Hinlah keihon na tahsan nau chu natoh a iti pohdoh ding ham tithua kahil got uhi nachung uva vaihom kanop jeh u ahipoi. Nangho na tahsan nauva na dindet u ahi jal'a, nangho kipana na dimsetna ding uva nangho toh tohkhom kanop u ahi.    

1 Hiti chun keiman nangho hungvil kit a nagim nau kibelapna ding chu boltah loudinga kagel lhah ahitai.  
2 Ajeh chu, keiman nangho lunghem sah taleuveng, kon eikipasah ding hitam? Atahbeh in koima dang hilou kalung hemsah ho joh chu hung hi ding nahiuve.   

Adoudal ngaidamna 
 

3 Hiti ahijeh a naheng uva dinga kajih ngai banga kahin jih hi keima kahung tengleh, kipana sangpen eipe ding ho chun eilung natsah louna dingu kati ahi. Nangho nakipa jal uva ka kipana hung umdoh thei bou ahi tihi na boncha uva nahet u ahi.  
4 Hiche lekhathot kajih chu lunghemna lentah neija, lunggimna nei puma chule mitlhi tamtah sohleuva nangho lungnat ding chu deilou jeh a, ichan geiya nangho kangailut uham tihi nahet joh dingu kati ahiye.  
5 Keiman hiche hoa hahsatna hinlhut pa ama tah hin keima eisuh lungnat sangin nangho na boncha uvin nalung natsah uve ti thudol kasei hi seival a thusei chu kahipoi.  
6 Nangho atamjo chengsen kilungkhat tah a ama douna a thu natan uva chu gimbolna ama dinga apha khopset kipea ahi.  
7 Hinama jongleh, tua ama chu ngaidama chule lhamon joh ding ahitai. Achuti louva ahileh ama hi lunglhah behsehna chun thunun khaget inte.  
8 Hiti chun, tun ama hi na ngailut nau chu photchetna neipeh un tia kangeh nahiuve.  
9 Keiman kabol ji ngai banga nangho henga kahin jih hi nangho patepna a, phatea thua nung nahiu hinam ti kavet nau ahi bouve.  
10 Ama hina ngaidam tengu leh keima tah in jong ka ngaidame. Chule keiman ka ngaidam dingdol chengse ka ngaidam tengleh, keiman Christa thuneina a nangho phatchomna dinga ka ngaidam ahi.  
11 Hichu Satan in eithujo thei louna dingu hiya ahi. Ajeh iham itileh ama lunggon phalou ho chu ihetsau ahi.   

Christa a jona 
 

12 Keima Troas khopia Christa Kipana Thupha seiphong dinga kahung chun, Pakaijin keima dingin thusei theina kot eihonpeh in ahi.✡  
13 Hinlah kasopipa Titus chu nanghoa konna thupoh hinpoa hunglhung loulai anahi jeh chun, keiman lung olna kana nei thei pon ahi. Hitia chu keiman nangho ka dalhah uva Macedonia gam'a ama gahol dinga kana che ahitai.  
14 Hinlah Pathen thangvah in umhen! Aman sohchanga eikoiyu hin Christa a jona a chu eipuilut u ahitai. Tua hi aman eiho Christa hetna thu hi gimnamtui tobanga muntin'a seichoile dinga eimanchah u ahitai.  
15 Ka hinkhou hi Christa a tobanga Pathen henga gimnamtui hungnamdoh a ahitai. Hinlah hiche gimnamtui hi Huhhing'a umho dinga hihen amangthah ho ding hijongleh gimnam chom choma namdoh a kahi tauve.  
16 Keiho hi amangthah ho dingin kichat um thina gimnam le mahthahna kanam uve. Hinla huhhingna chang ho dingin keiho hi hinna pea gimnam kanam uve. Hitobang tah a toh ding kingansena chang dinga kiloma koi hintem?  
17 Keiho hi chang phatchomna hol a thusei phong lea kahi pouve ti nang hon naheuve. Keiho hi Pathen'in eivet jingu ahi ti hea lung dihtah pua chule Christa thuneina a thusei phonga panga kahiuve.    

Christa lekhathot 
 

1 Keimaho le keimaho kichang seiphat bol a kahiuvem? Keiho hi midang ho banga seiphatna lekha poa hung ding kahiuvem? Ahilouleh amaho thalhenga lekhathot jih dinga kon na nganseu vem? Koima umponte.  
2 Keihon seiphatna lekha kangeh u chu nangho tah nahiuve. Na hinkho man danu hi ka lungsung uva kijihlut mitin in asim theiyu chule nalah uva napha katoh u mihon ahin hetdoh u chu ahitai.  
3 Nangho hi Christa a konna lekhathot chu nahiuvin, nalah uva lhachana katoh doh'u kavetsah'u nahi tauve. Hiche lekhathot hi lekhatwiya kijihdoh hilouvin, Pathen hing lhagao toh kithoa kijihdoh chu ahi. Hichu songpheng chunga lekhajem chu hita louva mihem lungsunga konna kijih doh chu ahi.✡   

Lekha kisun hilou, Lhagao joh 
 

4 Keihon hiche ho jouse chunga kakison nau chu Christa jal'a Pathen katahsanu chu ahi.  
5 Hichu keima hon keiho changseh bou abol dinga gunchena neija kahiuve katinau ahipoi. Gunchena kaneiyu hi Pathen a kon ahiye.  
6 Aman keiho hi Amaa Kitepna Thah lhacha ho hi dinga boltheina eipeh u ahitai. Hiche Kitepna hi akijihdohsa Danbua kon hilouva, Lhagaova kon ahijo bouve. Kitepna Lui akijihdohsa pa chu thina a kichaiya ahin, hinla Kitepna Thah a Lhagaovin hinna apeh ahi.✡   

Kitepna Thah loupina 
 

7 Lamlui, songphenga kijih chun thina asodoh in ahi, loupina nasatah Israel mipi ten ana vetngam lou u Mose maivah a kipan ahivangin. Ajeh chu amaivah chu Pathen loupina toh vahtha ahin, hiche vah chu akem suhsuh in amang jenge.✡  
8 Tua hi eihon Lhagao Thengin hinna apeh jeh a lampi thah a chu loupina lenjo lampi thah a chu iginchat diu hilou ham?  
9 Lamluiya themmo channa polut bon chu aloupia ahileh Pathen toh kilungtoh lampi thah chu iti loupijo cheh ding hitam?  
10 Tahbeh mongin lampi thah a Kitepna Thah aloupi dan hi loupina masa chuto tekahpi thei ahipoi.  
11 Hitia lampilui chu kheldoh ahitah a ahileh, ichan geiya athah tonsot a um chu loupijo cheh ding hitam!  
12 Hiche lampi thah chu eiho eikipeuva ahitah leh eiho hatah a lungngam ding ihitauve.  
13 Eiho hi, Mose’n aloupina amai pon'a akhu khum Israel mipi ten avetngam lou u tobang chu ihipouve, hiche aloupina chu kemmang dinga kigongsa ahi.✡  
14 Ahivangin mipite lunggel chu atahsahjo cheh in, chule tuni geiyin jong Kitepna Lui akisim doh chanin, hiche ponlukhu chun amaiyu akhu khumun, thutah chu ahekhen theiji tapouve. Chule hiche ponlukhuh hi Christa tahsan jal'a bou kisubei theiyah ahi.  
15 Ahi, tulai nikho jengin jong Mose lekhabuho asimlai chanun, alungthimu hiche ponlukhu chun atomjin, chule ama hon ahekhen theiji tapouve.  
16 Hinlah mi koiham khat chu Pakaiya ahung kihei tengleh, ponlukhu chu lahdoh ahitai.✡  
17 Ajeh iham itileh Pakai chu Lhagao ahin, chule Pakai Lhagao umna chan chu chamlhatna ahi.  
18 Chutia chu eimaho jouse ponlukhu kiladoh chengse hi Pakai loupina chu mua chule tahlang'ah ihitauve. Chule Pakai chu Lhagao ahin, chule eiho Ama loupina mela chu kikhel cheh cheh a ihitauve.    

Christa Kipana Thupha vah 
 

1 Hiti chu ahijeh in, Pathen'in ami khotona a hiche lhacha natohna hi eipeh u ahitah jeh in, keiho kalungu alhadah dehpoi.  
2 Keihon jachat um aguh a thilbol jouse le duha lheplhahna lungthim kapaiyun ahi. Keihon koima lheplhah ding kago pouve, ahilouleh Pathen Thu hi alam louvin kamangcha pouve. Keihon Pathen masangah thutah kaseiyun, chule hiche hi milungdih jousen aheuve.  
3 Keihon Kipana Thupha kaseiphongu hi ponlukhu lea kiselgua uma ahileh, hichu amangthah ding ho a ding bou ahi.  
4 Satan, hiche vannoi pathen hin, atahsan louho lungthim amotsah ahijeh a, ama hon Kipana Thupha vah loupitah hi amudoh theilou u ahi. Hiche Pathen lima um, Christa loupina thudol hi hetkhen theina anei pouvin ahi.  
5 Keiho hi kachung chang thu u seiphonglea vahlea kahi pouve ti nang hon nahe nauve. Keihon Jesu Christa hi Pakai ahi, chule keiho hi Jesu jal'a nangho lhacha natonga kahiuve ti seiphong kahiuve.  
6 Ajeh iham itileh Pathen'in, “Muthim lah a vah umhen” tia asei chun hiche vah chun ilungsungu asalvah tai, hichu eihon Pathen loupina chu Jesu Christa maiya konna imudoh uva ihet theina dingu ahi.✡  
7 Tun eiho hiche vah hin ilung sungu asalvah in, hinla eimaho tah hi leibel kehthei tobanga hiche gou manlu hi ichinu ahi. Hiche hin keihoa thaneina kidangtah hi Pathen a hungkon ahin, keihoa tah ahipoi, ti aphot chenna ahi.  
8 Keiho hi hahsatna hon aningtin'ah eidel phauvin, hinla eiki tatgoi pouve. Kalungu akichiah jin, hinla kalung lhapai jeng pouve.  
9 Keiho delkhumin kaum un, hinla Pathen'in einungsun deh pouve. Keiho eikison op uvin, hinla eiki sumangpai pouve.  
10 Katahsau hin kagim thoh nauvah Jesu thina a chan kanei jingun, hichu katahsa uva Jesu a hinna chu akimudoh na ding katiu ahi.  
11 Henge, keiho hin Jesu na katoh jal uvin thina thei dinmun chan geiyin kaum uve, hitia chu katahsa uva thina chun Jesu a hinna chu phot chenna aumna ding ahi.  
12 Hitia keihon thina kimaitopi dia hinkho kaman uhi nangho dinga tonsot hinna asodohna ding katiu ahi.  
13 Hinlah keihon tuni geiya thu kasei phongu hi tahsanna Lasunpan ana phondohsa, “Keiman Pathen katahsanin, hiti chun thu kaseiye,” ati tobang kaneiyu ahi.✡  
14 Eiho Pathen, Pakai Jesu thinaa konna kaithoupa chun eiho jong Ama toh chule Amaa dinga nangho toh eikaithou dingu ahi ti iheuve.  
15 Hichengho jouse hi nangho phatchomna ding ahi. Chule Pathen lungsetna mitampi chunga alhun cheh cheh tobanga hi thangvahna loupi tah, chule Pathen chu loupina chang cheh cheh ding ahi.   

Mutheilou kimu 
 

16 Hiti chu ahijeh in keiho kalhadah hihhel uve. Katahsau hin thina lam chu hinnai jeng jongleh, kalhagaovu hi anitinin ahalcheh cheh in ahi.  
17 Ajeh chu tupet kagim nauhi neocha bou ahin chule sotpi umbe talou ding ahi. Hinla hiche ho hin keiho dinga loupina gamchenga phajo le sotjo ahin sodoh sah ding ahi.  
18 Hiti chu ahin, keihon hahsatna hi tupet a kavet theiyu ahi vang'in, kave pouve; chusangin keihon mit a kimu theilou lamjoh chu kagaldot u ahi. Ajeh chu tua kimu thei ho hi chomkah a hung mang ding ahitai, hinla eihon imu thei lou hou hi tonsot geiya um ding ahi.    

Thokitna thua lungmon konna 
 

1 Ajeh chu keihon kaheuve, hiche leiset ponbuh a kachen uhi kiphelha jongleh (hichu ithiuva, hiche leitahsa hi idalhah tengu leh), eiho dinga tonsot tahsapum Pathen Ama tah in eisempeh u, mihem khut in asem hilou, van'a in inei dingu chu kaheuve.  
2 Tupet itahsauva hin ithachol jiuvin, chule vonthah kivon ding tobangin vanvou chu ingaicha uvin ahi.  
3 Ajeh chu eihon vanvou tipum chu inei dingu ahin, tahsa pum neilou lhagao ho tobang ihilou dingu ahi.  
4 Hiche leiset tahsa puma ihin sung uva hin eiho ikap-un chule imaovun ahi, hichu eiho thi noma chule tua itahsau hi abei ding ngahlel ihipouve. Chusanga eihon itahsau athah chu kivon noma, hiche thi thei tahsa hi hinnan avallhum ding chu ngaicha joa ihiuve.  
5 Pathen Ama tah in hiche hi eiho dinga agon ahin, chule hiche photchetna a chu a Lhagao Theng eipeh u ahi.  
6 Hiti chun keiho hiche tahsa a kahinlai sung uva hi Pakai to in'a umkhom'a kahi pouve ti kahet nau hi kisonpi khopset theiya hetna nei kahiu ahi.  
7 Ajeh chu keiho tahsan jal'a hinga kahiuvin chule hichu mit a muthoa kon ahipoi.  
8 Ahi, keiho alhing keiya kiskonna nei kahiuvin, chule keiho leilam tahsaphe a konna hi kikangse ding kahiuve, chutah le bou keiho Pakai to umkhom ding kahi tauve.   

Christa thupi tanna 
 

9 Hitia hi keiho hiche tahsaphe pun um uving ting, ahilouleh hiche tahsa a kon'in chom umu jong leng, kalunggonu chu Ama lunglhaina ding hol a kahiuve.  
10 Ajeh iham itileh eiho jouse hi Christa masanga thutanna a ding cheh ding ihiuve. Eimaho khat cheh hin hiche leiset itahsauva, thilpha hihen thilse hijongleh iboldoh dungjui uva ikisan cheh dingu ahi.✡  
11 Ajeh chu keihon Pakaiya kamopoh nau hetkhen themna kanei jeh uvin, keihon midang ho thujona tei dinga hatah a kiseh a kahiuve. Keiho kitah tah a tonggima ka hiu Pathen'in ahen chule nang hon jong nahet u kakinemun ahi. Pathen toh kicham'un  
12 Keiho le keiho kiseipha kit a nei ngaitou ham? Ahipoi, keihon nangho nei kisonpina ding uva ajeh kapeh ahin, hichu nang hon lunggil'a konna lhachana tong louva mi muthei bep dinga lhachana tongho na donbut theina dingu ahi.  
13 Keiho hi ngolmana tomngaina neiya neigel uva ahileh, hichu Pathen loupina ding ahi. Chule keiho hi achingtah a neigel uva ahileh, hichu nangho phatchomna ding ahiye.  
14 Ahoi chu hitaleh, Christa ngailutna chun eithunun u ahitai. Eihon Christa chu mijouse dinga thia ahitai ti itahsan uva ahileh, eima ho jong imilui uva chu thia ihitauve.  
15 Ama mitin dinga thia ahitah jeh a chu Ama a hinna kisan ho chu amaho dinga hingjom talou ding ahi tauve. Chusanga, amaho chu ading uva thia chule thoukitpa Christa ding joh a chu hing ding ahi tauve.  
16 Hitia hi keihon midang ho chung chang thua mihem lunggela donsuhtoa thuseina kabol tapouve. Phat khat chu keihon Christa chu mihem lunggel ngaiton kana ngaito uvin ahi. Tunvang keihon kagel uhi ajatchom behtai.  
17 Hiche hin Christian hung hi jouse chu mithah ahi tauve tina ahi. Amaho chu abepbep hitalou ahitai, ajeh chu hinkho lui chu chemang ahitai. Hinkho thah kipan ahitai!  
18 Chule hiche ho jouse hi Christa jal'a Ama kom'a eilepui kit u ahitah jeh in Pathen a konna thilpeh ahije. Chule Pathen'in miho chu Ama toh kichamna dinga ngansena eipeh u ahi.  
19 Ajeh chu Pathen hi Christa a uma, miho chonsetna chu amaho dounaa sim talouva, vannoi hi Ama toh kichamna asem ahitai. Chule aman hiche kicham kitna kidangtah thu hi ahin pohlut ahitai.  
20 Hijeh chun keiho Christa palai kahiuve; Pathen'in tepna chu keiho heng'a abol'in ahi. Christa a dingin ka taovun “Pathen'a henga hung kile uvin!” kati uve.  
21 Ajeh chu Pathen'in Christg kile uvin,a, achonse khaloubeh chu, eiho lhatdoh dinga akatdoh ahi, chutia chu eiho Pathen toh Christa jal'a suhdih a iumna diu ahi.    

Lhacha natoh melchihna 
 

1 Pathen to tongkhom kahi jal'un, hiche Pathen milungset them ahina thilpeh kidangtah nakisan uhi, imacha louva nakoi louna ding uva kangeh nahiuve.  
2 Ajeh chu Pathen'in, “Aphat chan keiman nataona kasange. Huhhingna nikhoa chu, keiman kapanhu nahitai. Ahimongin ‘phat kijenpet’ chu tuhi ahi. Tuni hi Huhhingna nikho ahi,” ati.✡  
3 Keiho hinkho kimanchah hi koima kipalsah lou tei ding katiu ahi, chule kalhacha natoh uhi koiman ei-oimolou teina dingu kagel'un ahi.  
4 Thil kabol chanu hi, Pathen lhacha tahbeh kahiuve ti katahlah u ahi. Keihon boinaho le hahsatna ho chule settona ho tintang thohhat tah in kathoh uvin ahi.  
5 Keiho hi eikivo uvin, songkul'a eikikhum uvin, mihonpi lunghang kimaitopia kahiuvin, tha ngoilhah geiya tonggima kahiuvin, jan ihmut theilou, chule anne louva uma kahiuve.✡  
6 Keima ho tah kahina uva thenna nei, hetkhen themna nei, thohhatna nei, lungsetna nei, kasung uva Lhagao Theng chenga ahin, chule ngailutna dihtah neiya khosa jinga kahiuve.  
7 Keihon thutah chu tahsan umtah a seiphonga kahiuve. Pathen thahatna chun keihoa na atongin ahi. Keihon chonphatna galvon chu ka khut jetlam uvah melma nonan kamang uvin, chule kaveilam uvah kihon nan kaneiyun ahi.  
8 Keiho hi mihon eijabol uhenlang ahilouleh imacha hilouvin eibolu jongleh, amaho chun eiseiseu henlang ahilouleh eipahchau jongleh Pathen natonga kahiuve. Keiho kitahna nei kahiuvin, hinla mihon kitahna nei louvin eingaito uve.  
9 Keiho hi mihet tah kahi vangun, koiman eihepha pouve. Keiho hi thina toh kinai chan kaum uvin, hinlah tugeiyin kahing uve. Keiho hi eikivo uvin, hinla eithat doh deh pouve.  
10 Kalungu anajin, hinla keiho kakipah jing uve. Vaicha tah kahiuvin, hinla keihon midang lhagaova kahaosah uve. Imacha kaneiden'u aumpon, hinla ijakai kaneiyun ahi.   

Atheng'in um'un 
 

11 Vo, deitah Corinth mite keihon kitah tah in nangho kabolun, chule kalungu nangho henga akihongin ahi.  
12 Keihon nangho kangailut nau akiphasam pon, hinla nang hon keiho chunga ngailutna neipe pouve.  
13 Nangho hi kacha tahbeh banga kagel'a nei lethuh diuva kangeh nahiuve. Nalungu keiho dingin hong uvin!  
14 Atahsan lou ho toh pangkhom hih un. Itidan'a chonphatna chun gitlouna to chan aneikhom thei ding ham? Itidan'a muthim chu khovah to umkhom thei ding ham?  
15 Christa le Diabol chun iti kitona anei thei lhon ding ham? Atahsan lou khat le atahsan khat chun iti chan anei khom thei ding ham?  
16 Pathen Hou-In le milim ho houna in akilungtona ipi umem? Ajeh chu eiho Pathen hing Hou-In ihiuve. Pathen'in aseibang chun, “Keima amaho sunga kachen a chule alah uva kavale ding ahi. Keima amaho Pathen kahi ding, chule amaho kamite hi ding ahi.”✡  
17 Hijeh chun, “Tahsanlou ho lah a kon chun hung potdoh un, chule amahoa kon'in kikang seuvin, tin Pakaijin aseiye. Amaho thil thenglou chu tongkha hih un, chutileh keiman nangho kalem dingu ahi.”✡  
18 “Chule keima na Pau kahi ding, chule nangho kachate nahi dingu ahi,” tin Pakai Hatchungnung in aseiye.✡    

1 Hicheng thutep ho ichan jeh uvin, sopi te ho, itahsau ahilouleh ilhagaovu suboh thei hoa kon chun ipipi lamah hijongleh eimaho kisuthengu hite. Chule eihon Pathen iginjeh uvin thenna chamkim lama kihabol uhite.   

Corinth mite lunghei 
 

2 Nangho keiho dingin lung kihongin umun. Keihon koima alam louvin kabol khapouvin, koima kapuikhel nau jong aumpoi, koimacha jong kaphat chomna diuvin kamang chapouve.  
3 Hiche hi nangho themmo chansahna a kasei ahipoi. Masanga ka seipeh bang uvin nangho hi kalung uva kagel khoh uvin, chule nangho to hintha a chule thi tha ding kahiuve.  
4 Keiman nangho kisonpina lenpen kaneiyun, chule keiman nangho kakithang-at pilheh jeng uvin ahi. Nanghon neiha tilkhou lheh uvin, chule kahahsat nau jouse a jong nang hon nei kipasah uvin ahi.  
5 Keiho Macedonia kaga lhun uchun lunga kicholdo theina kanei pouve. Hoimalam jouse lung kichiahna katoh un, polama kidouna ho aum toh, lungsunga kichatna kaneiyuve.✡  
6 Hinlah Pathen'in alunglha ho atilkhouvin, Titus hunglhun hin eitilkhou tauve.  
7 Ama hunglhun hin eikipasah uvin, adehset in nanghoa konna tilkhouna thu aman ahinmu chun keiho eitilkhou lheh jeng uvin ahi. Nanghon neimu nom lheh u thudol aseiya chule thilsoh jeh a nalung khamnau, chule keima dinga na kiphaltheng nau thu kajah chun, kipanan kadimset jenge!  
8 Chutobang thuhahsa lekhathot kahin thot chu, apet a kakiphatlamna khat aum vang'in, nangho dinga phat chomkhat anat lheh ding vang chun, kiphatlamna kaneipoi.  
9 Kahin thot chu tun kalung akipahtai, nangho kalung nopmosah u chu hijo louvin, nalung nat u chun nakisih sah uvin, chule na hinkho man danu nakhel theiyun ahi. Hichu Pathen'in amiten anei ding uva adei ahi, hitia chu nangho keihon nasetna dingu imacha kabol nau aumpoi.  
10 Ajeh chu lungkhamna Pathen'in eideipeh u chun chonset a konna eipuidoh uva hichun huhhingna asodoh ahi. Hitobang lungkhamna chun kisihna asodohpoi. Hinla vannoi lungkham nan kisihna asodoh joulou ahin, hichun lhagao thina asodoh sah ahiye.  
11 Hiche Pathen ngaisahna lungkhamna in na hinkhoa ipi asodoh vetemin! Hitobang tah lunggutna, hibangtah a lungthenna nanei nau, hitobang tah a lunghimona, hitobang loma kihkonna, hitobang loma nei munomten nau, hitobangtah a na gutchu pottho nau, hitobang tah a adihlou gimbolna. Nangho tah in thil ijakai adih bol angaina thudol nei hung vetsah tauve.  
12 Keiman chuche pet a lekha kajih lona ajeh chu, adihlou bola chu koi hiya ahilou le koiham adihlou bola ngoh ding chu tithua hola kahipoi. Keiman naheng uva Pathen mitmua kahin jih lona ajeh chu nang hon keiho dinga ichan geiya kiphalna naneiyu hitam ti naki mudoh theina dingu ahi bouve.   

Titus kipana 
 

13 Keiho tah hiche hin eitilkhou nau chu, Titus nana lamto nauva amaa kipana chu nang hon ama naboncha uva nana lem uva chule nalung olsah nau chu, keiho kipa thanopna dehset ahiye.  
14 Keiman nangho hi ichan geiya ka kiletsah piu chule nei lunglhah sah louvu thudol ka seipehsa ahitai. Keiman nangho thutahbeh ka seipeh jing nahiuvin chule tua hi Titus henga kakiskonna thu kasei jong adih monge ti photchet ahitai.  
15 Tuhin aman nangho atila sangin naha gelkhoh cheh tauvin ahi ajeh chu nang hon ama gin le ja umtah puma na boncha uva na lem uva asei nangai jalu ahi.  
16 Keiman nangho tahsanna bulhingset a kanei nahi jeh uva tua hi kipah tah a uma kahitai.   

Thilpeh a nasa   

1 Tua hi kasopi deitahte, Macedonia gamkaiya houbung ho Pathen'in akhohsah a, amanchah a na atohho thudol nahet ding uva kadeipeh nahiuve.✡  
2 Amaho hin hahsatna tintang'ah patepna atoh un, chule amaho avaicha lheh jeng uvin ahi. Hinla amaho hi kipana chamkimin akipah uvin, hongphalna lama ahaonau chu along letlha jeng tauve.  
3 Ajeh chu keiman ka hettohsah chu amaho hin apeh diuva kilom khamset chu apehdoh u hita louvin, chusangin akalvalin apeuvin ahi. Chule hichu amaho lung chamtah a abolu ahi.  
4 Amaho hin avel vel in Jerusalem khopi sunga tahsanho thilpeh peh ding thua eingeh jomun ahi.  
5 Keihon ka ginchat kalvalun ama hon abol uve, ajeh chu amaho chondan hi-amasa tah in Pakaiyah akipedoh uvin, chujouvin Pathen'in amaho bol dinga adei tobangin keiho eipeuvin ahi.  
6 Hiti chun keihon Titus, na thilpeh masat uva natilkhou uva panga anahin, ama chu naheng uva ahung kilekit a chule hiche thilpeh lhacha natoh hi bulhit dinga kanganseu chu ahi.  
7 Nangho atamjoa–tahsannaa, thusei themna lama, hetna lama, gutchuna lama, chule keihoa konna ngailutna-hicheng hoa lolhinna nei nahiu to lhon'a thilpeh lama jong lungset neiya na lolhin dingu kati ahi.   

Christa ivetjui diu 
 

8 Keiman nang hon hiche hi bolteiyun tia kaseina ahideh poi, houbung dang ho abol dinga athanop lheh jeng vang uva, hiche hi na ngailut nau atahbeh ahidan photchenna lampi khat ahi.  
9 Nanghon I-Pakaiyu Jesu Christa lungsetna a hongphal tah ahi chu nahe tauve. Ama ahao jeng vanga nangho jal'a vaicha hung kisoh a ahitai, hitia chu Ama vaichat jal'a chu Aman nangho nahaosah theina dingu ahiye.  
10 Hichea kathumop nau chu: Nanghon kum khat masanga nanapat sau chu jotei ding gong'un, ajeh chu nangho tah hiche pehdohna lama lunggel hin nei masapen nahiuvin chule apandoh masapen nanahiuve.  
11 Thanom tah a nana patdoh u natoh chu tua hi nasuh bulhit diu ahi. Nanei dung juiyun napeh thei chan peuvin.  
12 Naphaldoh u chu pehnomna lungthim neiya nahi pouleh santhei tah hi ding ahi. Chule nanei dung juiyun, nanei louvu chu pego louvin, nanei khamun peuvin.  
13 Ahimongin, na thilpeh u chun midang hinkho nom amansah a, nangho tah na hahsat dingu chu kasei ahipoi. Akitoh akilom hi ding kaseina ahi.  
14 Tua hi nangho naning lhinu ahin, chule panpi ngaiho napanpi theiyu ahi. Khonung teng, amaho aninglhin uva chule nang hon na ngaichat uva ahileh napanhu theiju ahi. Hitia hi, thil ho hi kibanga um thei ahi.  
15 Pathen Thubun asei, “Tamtah lakhom hoa aval aumdoh dehpon, chule themcha bou lakhomho chun aphaset aneiyuve,” ati.✡   

Judea gam mitheng te dinga sumdon 
 

16 Ahin Pathen thangvah un! Keiman nangho chunga thanopna kanei tobangin Titus jong thanopna apen ahi.  
17 Titus hin kangeh nau hi ana sangin nangho navil kit uvin ahi. Ahimonga, ama hin chenomna neiya nahung munomu ahi.  
18 Keihon sopi dang khat jong Titus to kahin soltha uvin ahi. Ama hi Kipana Thupha seiphonga pang ahina a houbung ho jousen aseiphat u ahi.  
19 Ama hi houbung hon Jerusalem'a dinga sum kitoh khom ho podinga anganseu ahi-hiche kipedoh hi Pakai loupina kipehna chule ipanhu nomnau vetsahna ahi.  
20 Hiche hongphal tah a thilpeh kipedoh chung chang thua kiginmona tapou chu vesui dinga kholjin khom kahiuve, ajeh chu koiman kathilbol nauva mo eichan louna diuva gelkhohna nei kahiuve.  
21 Keiho hi Pakai angsunga jathei tah a um ding gelkhoh a kahiuvin, chule midang koi koi hijongleh jathei kahiu hi amudoh dingu jong kadeiyu ahi.✡  
22 Keihon isopihou lah a khat mun tamtah a phatna tamtah nei, agutchuna kaphottohsau hi amaho toh kahinsol tha uve. Nachung uva ginchatna lentah aneijeh a tujenga jong ama hi thanomjo cheh ahi.  
23 Titus thudol donga aum khat touva ahileh ama hi nangho kithopina dinga keitoh tongkhoma ahi tin seiyun. Chule sopi te ho houbung hon ama toh ahinsol thau ahin, amaho hin Christa jabolna ahin lhutna dingu ahi.  
24 Hiti hin amaho hi na ngailut nau ana vetsah un, chule houbung ho jouse henga nangho kakisonpiu hi photchetna ana peuvin.    

1 Keiman Jerusalem'a atahsan ho dinga thilpeh a lhacha natoh thudol'a kahin jih ding chu angaikhoh e tin kagelpoi.  
2 Ajeh chu keiman nang hon nakithopi nom ten'u ahi ti kahei, chule nangho Greece gamkaiya um ho hin kum khat masanga kithopina nanei nom uva nahin thot kigot u anahi thudol chu Macedonia houbung ho henga kithang-attah a ana seilea kana hitai. Atahbeh in, nanghoa thanopna um chun Macedonia a um atahsanho mitampin ahin pehpat nauva atilkhou uva panga nahiuve.  
3 Hinlah keiman hiche sopi te ho hi nakigot mongu ahi photchetna a amaho ka seipeh a kahinsol ahi, chule nasum uchu khopkhom sohkei hi ding ahi. Keiman nangho kakisonpi nauva mo eikichan ding chu kanompoi.  
4 Keima Macedonia a atahsan phabep ho chuto hung uving ting, nangho chung chang thu kaseijo uvin nakigot lou u chu hung mudoh khaleu, nangho nalungu lhailou ding, sei sei ngai talouva keiho kalungu lhai talou ding ahi.  
5 Hitia chu keiman sopiho hi keima hung masanga hinsol masah a, na thilpeh dingu chu gotsa nakoiyuva ahina ding kati ahi. Hinla keiman hichu lunga nopna neiya thilpeh ahi ding kadeiyin, phunchel puma peh ahi ding kanompoi.   

Thanomtah a peh 
 

6 Hiche hi geldoh in loubol mi muchi lhomcha tua chun aga lhomcha alokhom ding ahi. Hinla hongphal tah a tua chun ahongphalna tobangma akilokhom ding ahi.  
7 Nangma ho cheh in nalunggel uva ijat napeh dingu nakigel lhah u angaiye. Chule pehihbeh un ahilouleh seihat vang'in pehih un. “Ajeh chu Pathen'in lung lhaisel'a pe mi chu angailun ahi.”  
8 Chule Pathen'in na ngaichat jouseu hongphal tah a napeh dingu ahi. Chutengleh nang hon na ngaichat chan'u chu nanei dingu chule nanei letset uva aval'a midang nato thei dingu ahi.  
9 Pathen Thubun asei dungjuijin, “ama hon alungcham tah un chule hongphaltah in mi vaichate apeuve. Athilpha bol hou chu a imatih chan a kigeldoh jing ding ahi.”✡  
10 Ajeh chu Pathen hi loubol mi dinga muchi-chivo pea ahin chule neh ding changlhah pea ahi. Hitobangma chun, Aman nathil neisa hou hin punbe sah intin chule nasung uva kon'in hongphalna lentah sodoh theina tohga nahin sodoh peh nauvinte.✡  
11 Ahi, imalam jousea ninglhingin umun natin, chutengleh nangho aphatseh in hongphal jing tauvin nate. Chule keihon na thilpeh u chu angaicha ho kom'a kalhut tengu leh ama hon Pathen athangvah dingu ahi.  
12 Hiche thilpeh lhacha natoh a konna thilpha ni hung sohdoh ding chu-Jerusalem'a atahsan hon angaichat u kimu uvin tin, chule ama hon kipah le thanom tah a Pathen thangvahna aphondoh dingu ahi.  
13 Nangho lhacha natoh jal'a chu, ama hon Pathen loupina apeh thei dingu ahi. Amaho chunga le atahsan ho jouse chunga nahongphal nau hin Christa Kipana Thupha thua nanung uve ti aphotchen ding ahi.  
14 Chule Pathen'in nangho henga lungsetna long letset napeh tah jeh uva, lung giltah a gelkhohna neiya nangho dinga hungtao ding ahiuve.  
15 Hiche athilpeh hin thu aseidoh dinga kidang behseh ahijeh hin Pathen thangvah in umhen!    

Lhagao gal 
 

1 Tua hi Paul keiman Christa lungneng tah le nunnem tah ahina jal'a kangeh nahiuve–nang hon keima hi kamihina a mikichase chule gamla tah a lekhathot kajihna a bou lung ngamna nei dan in neigel uvin ahi.  
2 Aphai, tua hi katemnau chu keima kahung tengleh keiho hi mihem hina lunggela lung ngama eingaito hou chuto lungngama kaumu ngailou ahina dinga kangeh nahiuve.  
3 Keiho mihem kahiuvin, ahivangin mihem galsat in gal kasat pouve.  
4 Keihon Pathen thahat tah gal manchah chu kamang uvin, vannoi gal manchah ho mihem lunggel pansatna le kinelkalna lhemho chu ahipoi.  
5 Keiho hin mihon Pathen ahetdohna ding uvin kiletsahna in adoudal thei jouse kasumang uvin, keihon amahoa dou lungput jouse chu kaman tup un chule Christa thua nung dingin kahil uvin ahi.  
6 Chule nang hon sei ngaina lhingset nanei jou uleh, keihon sei ngailou ho chu amichang cheh a gimbolna kapeh dingu ahi.   

Paul Thuneina Tahbeh  


7 Nanghon gahvet a akilom ding ho na veuvin ahi. Christa a kahi tia kigel ho chun ama hon akigelna bang uva keiho Christa a kahiuve ti ahet dingu ahi.  
8 Keima hi Pakaijin thuneina eipeh kalvala kiskonna neiyin eikigel inte. Hinla ka thunei nau hin na kisahdoh sah u ahin; hichun na suhlhah diu hilou ahi. Hitia ka thuneina keiman ka manchahna a hin jahcha ponge.  
9 Keiman lekhathot kajih hoa hi nangho kichatsah ding kagot ahipoi.  
10 Ajeh iham itileh mi phabep in, “Paul lekhathot ho hi thugil tah ahin chule thaneitah ahi, hinla ama hi thalhom ahi chule athusei ho jong panna bei ahi bouve,” atiuve.  
11 Hitobang miho chun keiho tahsa tah a kahung lhun tengu leh keiho gamla tah a lekhathot a thunei tah a kaseiyu banga khautah a thu katan dingu ahi, tihi ahet uva pha ahi.  
12 Oh, olmo hih un, keihon nangho kom'a minasa tah a kiseiho tobanga chu keiho jong kidangtah chu kahiuve tia seina chu kanei pouve! Ahin amaho chu amaho lah a khat le khat kivetkah uva, amaho le amaho hin dan a kitekahna nei ahi bouve. Datmo umtah ahiuve!  
13 Keima ho thuneina kallama keihon kiskonna neideh pouvinge. Pathen'in toh ding kin keiho einganse nau hop sunga bou chu kiskonna kanei dingu, hichu nangho toh itohkhom nau chan gei hiya ahi.  
14 Keihon nachung uva thuneina kaneiyuve tia kaseiyu hi akalval a seiyah kahi pouve. Ajeh iham itileh keiho hi Christa Kipana Thupha thudol'a Corinth khoa ana hung masa pen kahiuve.  
15 Midangin apatdohsa natoh chunga kisonga chule hichu keiho natoh ga ahi tia sei kahi pouve. Chusanga, nalah uva kanatoh uhi ahopsung kehletbea aumna dinga na tahsan'u akhantou ding kinem a kahiuve.  
16 Chutengleh nangho umna kallam peh a koima dangin atohlouna mun'a kacheuva Kipana Thupha chu seiphongna kanei thei dingu ahitai. Chutengleh keiho hi midang gamhop sunga natong ahi tia dohna umlou ding ahitai.  
17 Pathen Thubun asei dungjuijin, “Nangma nakison noma ahileh, Pakai a bou kisongin,” ati.✡  
18 Miho chu amaho kiseipha ahiuva ahileh, ima phatchomna ding aum gunpoi. Pakaijin amaho chu aseiphat ding chubou akiphamo pen ahi.    

Akitah nau thua gelkhohna 
 

1 Mingol tobanga kaumna a jong nei hetthem diu kakinem e. Henge, nangho tah in nei hethem un.  
2 Keima nangho dia katom ngaina hi Pathen tomngaina jal jeh ahi. Keiman nangho jipa khat, Christa mou theng hi dinga kalhendoh nahiuve.  
3 Hinlah gulin duha pan a Eve alheplhah tobang chun Christa lama lung thengsel le lungthim kehlou beh a napan nau chu suhboh in umkhante ti katijat peh nahiuve.✡  
4 Mi khat touvin, keiho hung seiphong Jesu hilou achom dang khat thu joh ahung seiya, ahilouleh Lhagao jatchom, nakisan u tobang hilou, ahung seiphonga, ahilouleh na tahsan sau sanga jatchom Kipana Thupha ahungsei jongleh akisei tapou namoh tahsan kigot uve.   

Paul le solchah lhem ho 
 

5 Hinlah chutobang thuhil choi solchah achungnunga kiheho sanga noinung jon keima chang kakigel hih e.  
6 Keima hi thusei kijil them tah chu hi hih nange, hinla ipi kasei kakihet nai. Hiche hi tun hethem tauvin nate tin kagel'e, ajeh chu avel vel'a iphotchen u ahitai.  
7 Keima kaki neosah a chule nanghoa konna lemukit ding kinem louhel'a Pathen Kipana Thupha seiya naheng uva kahunga, nangho kajabolna hi bolkhel kahi hitam?  
8 Keiman houbung dang hoa konna athil tokhom'u chu kakhop khoma nangho henga manbeiya lhacha natoh kanei thei ding kati ahi.  
9 Chule keima nangho to kaumkhom a chule kihinsona ding imacha kanei loupet in jong koima sum lamah pohgih kapohsah pon ahi. Ajeh chu Macedonia a konna hung sopiho chun kangaichat jouse eihin pohpeh tauve. Hiti chun keiman nangho dingin pohgih kapohsah khapouvin chule kapohsah louhel ding nahiuve.✡  
10 Christa a thudih chu keiya aum jing akicheh laisea, hiche thudol'a kaki skonna hi Greece pumpia koiman eikham thei louding ahi.  
11 Ipi dia em? Nangho kangailut loujeh uham? Keiman kangailut nahiu Pathen'in ahenai.  
12 Hinlah keiman kanabol jing chu kabol jom ding ahi. Hiche hin ama hon kisonpina ding phat kijen ahol uva anatoh u chu keiho natoh tobang bep ahi atiu chu abei theina ding hiya ahi.  
13 Hiche miho hi solchah lhemho chu ahiuve. Amaho hi duha thuhtah a natong ho Christa solchah ho a kisei ahiuve.  
14 Hinlah keiman kadatmopoi. Satan jeng jong chu avah tah vantil tobanga kisoh thei ahi.  
15 Hitia chu asohte ho jong chu chonphatna sohtea kisem thei ahiuve. Achaina tengleh athil gilou boldoh hou jeh a gimbolna chang ding ahiuve.  
16 Kasei kit ahi, hitia thu kasei hi keima angolin neigel hih un. Hinla hitia chu neigelu ahijongleh, keima angol tobanga kaumpet in jong, mingol tobanga nagel nau pumin, kasei ngaiyuvin.  
17 Hitobang kiskonna hi Pakaiya kon ahipon, hinla mingol thuseiya kasei ahijoi.  
18 Midang hon bon tahsa mihem hina a atohdoh hou akison piuva ahileh, ken jong kaki skonna seiyinge.  
19 Nangho chingtah a kigel'a nahiu hilou ham, hinla nang hon angol ho chon chan na hethem nauve.  
20 Nangho hin koiham khat touvin sohchang bol'a nabol uva, nanei jouseu akilah uva, nanghoa phatchomna akimu uva, ima jouse athu uva aheiyuva, chule namaiyu abeh gei uvin jong na hethem theiyuvin ahi.  
21 Chutobang bol dinga keiho thalhom val kahiu hi ka jachat piuve tia kasei ahi! Hinla ipilam dol'a kiskonna anei nau hijongleh–mingol banga kaseikit ahi–keijong chutobanga kisong thei kahi.   

Christa dinga thoh genthei 
 

22 Amaho Hebrew mi hiuvem? Keima jong chutima kahi! Ama ho Israel mi hiuvem? Keima jong hitima chu kahi! Amaho Abraham chilhah hiuvem? Keima jong hiti chu kahi!  
23 Amaho Christa soh hiuvem? Mingol thusei bang bep kahi ding kakihet e, hinla keiman kaha jen jocheh in ahi. Keiman kaha tohgim cheh in, songkul'a eikikhum matchet in, simjoulou khop in eikijep in, chule thina avel vellin kaki maito pin ahi.✡  
24 Munchom chom Juda nam lamkai hon nga-veijen khaohol a jepna somthum le ko vei cheh einavo uvin ahi.✡  
25 Keima hi thihjol ah thumvei jen eina vouvin ahi. Khatvei songa eikisep in, thumveijen kongke katoh in, khatvei chu nikhat le jankhat twikhanglen'a kaumdenin ahi.✡  
26 Keima lamsaotah tah kana kholjinin ahi. Keiman vadung hoa le gucha michomho lah a vangsetna katoh in ahi. Keiman kamite, Judah nam'a kon le chidang namdang ho lah a kon'in vangsetna katoh in ahi. Atahsan kahi tia ahia atahbeh ahilou jeh uvin amahoa kon'in tosetna katoh in ahi.✡  
27 Keima ihmumon, na katong gimin, chule kathoh gimin ahi. Keiman dapthoh in kithing thingin eisulum jouding ponbeiyin kaumin ahi.  
28 Chuti chun, hiche ho jouse kalvalin, keiman houbung ho jouse dingin gelkhohna pohgih kaneijin ahi.  
29 Koiham athalhom keiman athalhomna chu kapohhu pi nomlou? Koi ham akipui lamvai keiman kalunghanpi lou?  
30 Keima kisong ding hileng, keima ichan gei loma thalhoma kahim ti thil hoa bou kisong ding kahi.  
31 Pathen, I-Pakaiyu Jesu Pa, Ama chu tonsot a vahchoi jing dinga kilomtah ahin, keiman jou kaseipoi ti ahenai.  
32 Keima Damascus a kaum chun, Leng Aretas in Gamvaipoa apansah pa chun keima matdohna dingin khopi kotpi hoa chun angah akoiyin ahi.✡  
33 Amaa konna kaki huhdoh theina dingin keima chu khopi bang kotneova konna bom'a khailhah tho kana hi.    

Van mun gaova mu 
 

1 Hiche kiskonna ho hin phatna boldoh ponte, hinla keiman hinseibe nalai inge. Keiman seinomlou hijongleng Pakaiya konna thilmu kanei ho leh thil kaheng'a hung kiphongdoh ho seiyinge.  
2 Kum som le li masangjep chun keima van dan thum channa geiyin lahtouvin kana ume. Keiman hichu katahsa pum'a ha ahilouleh katahsa jaolouva hiham, keiman kahepoi-Pathen bouvin ahet ahi.  
3 Ahin Pathen bouvin katahsa puma ham ahilouleh katahsa jaotha louva ham ahenai. Hinlah keiman kahet chu,  
4 Keima Pathen gam loupi mun'a eiki latouvin, mihem koiman asei theilou thil ho thuchenga hilchet joujai hilou ho datmo umtah thil ho chu kajai.  
5 Hitobang hetna nei hi kisonpi thei khopset ahi, hinla keiman hichu kabol louding ahi. Keima kalhahsamna bouva kisong inge.  
6 Keima kisong nom jongleng keiman thutah chu kasei ding ahijeh in, kakiskonna chu kangol man hilouhel ding ahi. Hinla keiman hichu kabol louding ahi, ajeh chu keiman koima chan ka hinkhoa amu kalvalu ahilouleh ka thuseiya ajah kalval uva eipachat dingu kanompoi.   

Tahsa chunga ling 
 

7 Keiman chutobang Pathen a konna kiphongdoh ho chu kachan ahijeng vang'in, keima kiletsah louva kaumna dingin, katahsa chunga hin ling khat, Satan a konna asolchah khat, keima eisunem ding le kakiletsah louna dingin eiki koipeh in ahi.  
8 Keiman munchom chom'ah thumvei jen Pakaijin eilahmang pehna dingin kangeh in ahi.  
9 Aman kasei chanin, “Kalungsetna hi nangman na ngaichat dehset chu ahi. Ka thahatna hi thalhomnaa kiha langdoh joa ahi.” Christaa thahatna chun keiya na atoh theina dinga ka thalhom pet tua hi kipahtah a kakisonpi ding ahi.  
10 Hijeh a chu Christa thaneina chun keiya na atoh theina dinga, keima tah hi ka thalhomna a lunglhaijia kahi, chule jumsona ho, hahsatna ho, gimbol hesoh thohna ho, chule boina ho hi Christa jal'a kathoh ahi. Ajeh iham itileh keima kalhahsam tengleh kahat ji ahiye.   

Solchah hina melchihna 
 

11 Nanghon keima mingol tobanga nei umdohsah uva hitobanga hi kisong'ah kahi. Nanghon keima seiphatna nei jihpeh ding dolu ahi, ajeh chu keima imacha kahi dehlou vang hin chuche solchah achungnung dehset ho sang jong chun kanoinungjo dehpoi.  
12 Keima nangho toh kaumpet in, keima tah in solchah kahi tin photchenna kana petai. Ajeh iham itileh keiman nalah uva vetsahna ho le akidang datmo ho chule bolmo kidang ho thohhat tah in kabolin ahi.  
13 Thil khat seh nalah uva bol louva kana koi houbung dang jousea kanabol ngaiji chu, nangho sum le paiya pohgih sahna kana nei louvu hi ahi. Hiche kabol khelna jeh hin neihe themun!   

Houbung ngailutna 
 

14 Tua hi keima nangho henga athumveina a hung ding kahitai, chule nangho dinga pohgih hahsa kahi ding kanompoi. Keiman nathil neiyu chu ka deichat ahipon-nangho kamu nom joh u ahi. A'ipi chu hitaleh, chapang neo hon anu le pateu anneh ding apeh u angaipoi. Alangkhat joh a hi, nu le pate joh in achateu neh ding apeh u ahi.  
15 Keima kipah tah a kiphaldoh a chule nangho dinga kanei jouse phal'a kahin, ahijeng vang'in keiman kaha ngailut cheh le nei ngailut mo cheh cheh uvin kahei.  
16 Keima nangho dinga pohgih hahsa kahilou nalah uva phabep anomin ahi. Hinla nalah uva phabep in keima hi duha thuh a chule lungthim thema nanghoa phatchomna kimun neigel uvin ahi.  
17 Hinlah keiman naheng uva kahin sol ho lah a koipen'in nangho phatchompina aneiyem?  
18 Keiman Titus chu nangho hungvil dinga kangansea chule sopi midang khat amato kahin soltha a chu Titus in nangho phatchompina aneina umem? Henge aneipoi! Ajeh chu eihon lhagao kithakhat ineiyuvin chule khat le khat khonung juiya ihiuvin, ipilam hijongleh hitobangma a chu boljia ihiuve.  
19 Keihon hitiho kaseiyuhi nang hon keima ho kithem channa a seiyin nei ngaito uvin nate. Ahipoi, keiho Christa sohte kahina uva hiche ho hi kaseiyu ahin, chule Pathen ahetoh a panga ahi. Ipipi hijongleh kabol chan uhi kasopi deitahte ho, nangho hatsahna ding katiu ahi.  
20 Ajeh chu keima kahung tengleh nangho a kamu ding chu keiman dei louva, chule nang hon kadonbut ding nadeilou dingu aum ding chu katijatpi ahi. Keiman nangho kina le kisauva, kithangsettoa, kilunghantoa, kichang khohsah a, miseisehat a, mi themmo chan'a, louchalna neiya, chule alomlou tah a chon'ah naum khah diu kakichat ahi.  
21 Ahiye, keima kahung kit tengleh keima namasang uva Pathen'in eisuhnema kaum ding chu kati ajai. Chule nangho mi tampi hin na chonset nau aluisa chu na dalhah loulai jeh uvin kalung anan ahi. Nangho na thenlou nau, jonlungputna chonthanghoina chule nopchon nomna a nalunglut uvin ahi.    

Thuneitah a hung ding 
 

1 Nangho vila kahungna thua tuhi athumna hung hi ding ahitai (chule Pathen Thubun asei dungjuiya, “Hettohsahna ni ahilouleh thum chun ipipen thudol hijongleh aphudet ahi” tia kiseiya ahi).✡  
2 Aniveinaa kahungvila chu chonset bol ho chu keiman kana hilchahsa ahiuve. Tua hi keiman avel'a amaho chule adang ho jouse chu kana hilchah a, keiman masanga kanabol ngai banga, abankit teng amaho chu kakhen louhel ding ahi.  
3 Keiman nangho jouse Christan keiya thu asei phot chenna na ngaichat jouseu chu kapeh ding nahiuve. Christa chu nangho toh kipolna a hatmoa ahipon, Ama nangho lah a hattah ahi.  
4 Ama chu hatmoa thingpela kikhenbeh ahijeng vang'in, Ama tua hi Pathen thahatna a hinga ahi. Eiho jong Christa tobanga chu thalhoma ihiuvin, hinla eiho Ama toh hintha ding ihitauvin chule Pathen thahat chu inei thei dingu ahitai.  
5 Natahsanu adih tahbeh hinam tithua vetchilna neiyun. Nangma tah kipatep un. Jesu Christa hi nalah uva aum mongnai ti na hetchet tahbeh u ahijeh in; achuti louva ahileh na tahsan u kicheh tahbeh ahina patepna a chu nalhinlel'u ahitai.  
6 Nangmaho tah naki patep tengu leh, nang hon keiho hi solchah hina thuneina chu kakiphasam pouve ti nang hon nahetdoh dingu kakinemin ahi.   

Paul'in nunnemna alhen joh 
 

7 Keiho Pathen a katao nau chu nang hon keiho suhdih ding noplouna jeh a adihlou chu nabollou dingu hi Pathen a katao nau ahi. Keiho hung masang'in adihtah chu bol uvin, keihon kathunei nau kavetsah joulou diu tobanga kilang ding hijongleh, kahung lhun tengu leh kathunei nau kaphotchet sah dingu ngaikhoh ponte ti kakinem uve.  
8 Ajeh chu keihon thutah chu ka doudal pouve, hinla thutah jal a chu kadin jing dingu ahi.  
9 Keiho thalhom tobanga kaumu hin nangho nahat tahbeh nauve ti avetsahna a keiho kipah kahiuve. Nangho napilhin dingu hi katao nau ahi.  
10 Keima kahung masanga hiche naheng uva kajih hi keima kahung tengleh nangho khautah a kabol louna ding kati ahi. Ajeh chu Pakaijin thuneina keima eipeh hi nangho thahatsahna ding kati ahin lhahdah ding katiu ahipoi.   

Achaina lemna le vangbohna 
 

11 Kasopi deitahte ho, hicheng thua hin ka lekhathot hi khumkhana hinnei inge. Lung kipah tah in umun. Pilhinna lam mano uvin. Khat le khat kitilkhouvun. Kilungtoh tah le chamna a hingun. Chutah le ngailutna chule cham-lungmon konna Pathen'in naum piuhen.  
12 Christian kingailutna a khat le khat kichibaiyun.  
13 Hichea Pathen mite jousen chibai nahin peuve.  
14 Pakai Jesu Christa milungsetna, Pathen ngailutna, chule Lhagao Theng kiloikhompina chun na boncha uvin umpi uhen.   

GALATIA  

MITE HENGA  

PAUL LEKHATHOT  

Jalenna thutah Kipana Thupha tuhchah dinga kouna  

Galatia lekhabu sung thu umdan  

Galatia lekhabua kon hin lhagaova damna muchet ahi. Hichu tahsan vanga huhhingna a kon ahi ti, kichen tah in aseiye. Lekhathot kipatna lam ah lemna, phatthei taona chule thangvahna thudol asei masan ahi. Hiche lekhathot hi ajatchom deuvin ahi. Ajeh chu atumbeh a lemna aumin, lungsetna chidang namdang te chule chamna Judah te hichu Greek le Hebrew thusei hoa kon, Paul chun phatthei le taona toh thoa ajuipeh ahi. Paul chun angailut Galatia mite chu Kipana Thupha dihlouva kon'in ana huhdoh in ahi.  

Galatia lekhabu hin Gospel itilam dol'a nakisan ham ti, nahin geldohsah ding chule niseh na lhagao hinkhoa iti na manchah ding ham, tijong na hetdoh ding ahi. Paul chun Galatia mite kihen-ohna tampi adih louva kon'in gospel chamlhatna achun ahinle puiyin ahi. Hiche bang chun eiho jong kihen-ohna tampia kon Christa a chamlhatna dihtah chun eihin lepui tauhen.  

Lekhathot jihpa chule ajih kum  

Solchah Paul in akhat channa Missionary ache jouva ajih ahi. Hichu AD 48, Jerusalem Council masang ahi.  

Koi henga ajih ham?  

Galatia mun'a Christa tahsan ho hichu Rome gam vaipohna mun lailung tua Turkey, Houbung sunga adih louva kihilna ho suhdihna dinga ajih ahi.   

Lemna thu 
 


1 Hiche lekhathot hi solchah Paul, mihem lhen le mihem thuneina vanga hilou, Jesu Christa Ama tah le Jesu athia konna kaithouva Pa Pathen pansah pa, a kon ahi.  
2 Hikom'a sopi te ho jouse panna a Galatia houbung ho henga lemna thu kahin thot nahiuve.  
3 I-Pau Pathen le Pakai Jesu Christa chun lungset le cham-lungmon napeuhen.  
4 Ichennau vannoi gitlouna a konna huhdoh ichan theina ding uvin, Pa Pathen lunggon dungjuijin, Jesun ahinna eiho chonset jal'in ahungpe tan ahi.  
5 Atonsot tonsot a dingin loupina chu Pathen a hijing tahen! Amen.   

Kipana Thupha dang umlou 
 

6 Nangho Christa ngailutna khotona a konna, Ama a dinga nakoupau Pathen a konna nakihei mang loi jengu hi kahin datmo lheh jeng nahiuvin ahi. Nangho hin lampi achombeh najuiyu ahitai.  
7 Hinlah Kipana Thupha tahbeh chu ahi tapoi. Christa chung chang thua thudih heikoi hon nangho na ngol bolu ahitai.  
8 Keihon nangho henga Pathen Thu kahung seiphongu kalvala Kipana Thupha chom dang khat seiya auma ahileh keiho hiuving ting ahilouleh van'a konna vantil khattou hijongleh Pathen gaosapna achunga umhen.  
9 Keihon kaseisau kavelsei kit ahi. Nanghon nanajopsau kalvala Kipana Thupha achom seiphonga aum leh ama chu gaosap chang hen.  
10 Mitmua miho seiphat hol a kahipoi, Pathen a kon joh chu kahol ahi. Miho lunglhaisah ding chu kalunggon ana hitaleh keima Christa soh hilou kahi ding ahitai.   

Paul solchah a apanna jeh 
 

11 Sopi deitahte, keiman nangho kahetchen sah nomu chu Kipana Thupha thudol kaseiphong hi mihem lunggel ngaitoa kingam'a ahipoi.  
12 Keiman kathupohle hi mihem a kon ahipon, koiman eihil ahipoi. Chusanga, keiman Jesu Christan kaheng'a aphondoh hoa konna bou kamu ahiye.  
13 Juda mite hou lama itobang loma katompana Pathen houbung chu keiman kana bolset hitam ti naheuve. Keiman hichu suhmanghel kana got ahi.✡  
14 Kapu kapaten achepiu houlam chonna lamdol a keima Judah mi kachan khompi ho sanga gamchenga chungnung joa kana hi ahi.✡  
15 Hinlah keima kapen masang jenga jong, Pathen'in eilhendoh a, chule Alungsetna kidangtah a chu eikou ahi. Ajeh chu hichun Ama alung lhaisah ahi.✡  
16 Keiman Kipana Thupha Jesu thu chu chidang namdang ho kom'a ka phondohna dinga Achapa chu kaheng'a aphondoh ahi. Hichu ahung hi phat in, keiman mihem khattou to kihoutohna dingin kakimoh no jengpon ahi.  
17 Chule keima masanga solchah himasaho to kihoutohna dingin Jerusalem'a kakaltou dehpoi. Chusangin, keima Arabia gam lama kache mangin chule khonungin Damascus khopia kahung kinungle kit in ahi.  
18 Chujou kum thum alhinin, Peter to kiheto dingin Jerusalem'a kaga chetouvin, chule amato chun ni som le nga kaum khomin ahi.✡  
19 Hiche pet a chu seijui dang kakimupi khat chu Pakai sopipa Jacob chu ahi bouve.  
20 Keiman Pathen masanga naheng uva kahin jih a ka phondoh ho hi jou apangpoi.  
21 Hiche kagavil jou chun keima sahlam Syria le Cilicia gamsunga kagalut in ahi.  
22 Chule hiche pet a chu Judea gam'a houbung ho chun keima eina hetchen loulaiyu ahi.  
23 Ama hon miho seinaa ahet u chu, “Eiho eigimbol hesoh pau chun asuhmang got tahsan chu tun aseiphong tai” tin aseiyuve.  
24 Chule ama hon keima jal'in Pathen avahchoiyun ahi.    

 2

Solchah dang hon Paul solchah a apanna anoppeh u 
 

1 Chuin kum som le li jouvin Jerusalem'ah Barnabas to kaga chekit in, chule Titus jong ahung jaotha nalaiyin ahi.✡  
2 Chuche mun'a kaga che chu Pathen'in gache dinga eihetsah jeh ahi. Chuchea kaum pet chun houbung lamakaiya kiheho chu atumbeh in kakimupin, chule amaho chu chidang namdang ho henga Kipana Thupha ka seipeh in ahi. Keiho thukhat kakisah louva ahileh katohgimna ho jouse mohseh sohthei ahi ti kahen, chule kilhaitetna a kalhai hi mohseh ahi ding kanom pon ahi.  
3 Chuin ama hon eidinpi uvin, chule kalhonpi Titus jong chu chidang namdang mi ahijeng vang'in cheptan tei ding ahi ti angeh deh tapouve.  
4 Hiche thudol'a thudoh ahung umdoh jong chu chuche mun'a Christian kahi tia kisei, sopi lhem ho guhthima hung kipuilut ho ahiuve. Amaho chu guhthim cha a hung kithollut a eivetlhih leuva chule Christa Jesu a ka chamlhat nau hi ahung lahmang got u ahi. Amaho chun eisoh chansah got u ahin chule ama hon Juda mi chonna ho chu juisah tei eigot u ahi.  
5 Hinlah amaho khut noiya kipehlutna chomkhat jengcha jong kanei man pouve. Keihon Kipana Thupha thutah chu nangho dingin huhbit kanomun ahi.  
6 Chule keiman ka thusei phong banjoma seibe ding jong aneideh pouve (amaho lamkai pipu ahinau chu keiman imachomin kagel sang dehpoi, ijeh ham itileh Pathen chun dat aneipoi).✡  
7 Chusangin ama hon Peter chu Judah mite lah a Kipana Thupha seiphong dinga akinganse tobanga keima hi chidang namdang ho lah a Kipana Thupha seiphong dinga eikinganse ahi ti aheuve.  
8 Ajeh chu Peter chunga solchah hina a natonga Pathen ma-ma chun kei chunga jong na atoh a chidang namdang ho henga kaseiphong le ahi.  
9 Hiti chun Jacob, Peter chule John ho hi houbung khompiho tia kiheuva ahin, amaho chun keiya Pathen thilpeh kachan hi aheuvin, chule ama hon Barnabas le keima jong atoh khompi uvin eisang uvin ahi. Amaho chun, ama hon Judah nam mite ho lah a thu aseiphong bang uva chidang namdang ho kom'a kasei phong jom dingin eitilkhouvun ahi.  
10 Ama hon eitem nau khat vang chu avaicha ho ipanpi dingu chu aseipenu ahin, hichu ken jong kabolnom ahi.   

Antioch khopia Paul in Peter aphona 
 

11 Hinlah Peter Antioch a ahung chun, athilbol dihlouna anaum jeh in, amaikoh a kasosalin ahi.  
12 Ahung lhun masah chun cheptanlou chidang namdang Christian hotoh ana nekhomin ahi. Hinlah chomkhat jouvin, Jacob kiloipi ho ahunglhun phat un, Peter chun anehkhompi jom nom tapoi. Cheptan tei ding ahi tia seiho chun a-oimo ding akichat tah jeh u ahi.  
13 Hichea kon chun, Judah Christian dang ho jong chun Peter phatlhem umchan chu ajomun, chule amaho jal chun Barnabas jeng jong chu amaho phatlhemna chun apuimang uvin ahi.  
14 Ama hon Kipana Thupha Thutah thudol chu ajuilouvu kamu doh phat in, midang ho jouse masanga chun Peter jah a, “Nangma penlam dola Juda mi nahi ahin, Judah te chonna chu imacha hilouva nagela chule chidang namdang ho hin banga nahin ahin, iti dana chidang namdang ho chu Judah te chonna a chonsah goa nahim,” ti ka seipeh tai.   

Tahsan jal'a huhhing'a umna 
 

15 Nangho le keima pendol a Judah mi ihiuvin, chidang namdang ho tobanga chonsea ihipouve.  
16 Hinama jongleh, mikhat chu Danthu jui jal'a hilouva, Jesu Christa a tahsan jal'a them changa ahi ti iheuve. Chule eihon Christa Jesu chu tahsan'ah ihitauvin hia chu Pathen to dihna changkhoma ihitauve, hichu Danthu ijui jeh u hilouvin, Christa itahsan jalu ahi. Ajeh chu koima danthu jui jal a themchang ding aumpoi.✡  
17 Ahinlah ihamtin Christa tahsan jal'a Pathen toh kichamna hol ihiu hihenlang, chuteng eihon achonse jing nalai ihiu kimudoh taleu hen itin tem? Christan eichonset sah u hitam? Hiti chu ahipoi.  
18 Chusanga, keiman danlui kaphetsa chu kathah sahdoh kit a ahileh keima achonsea kahi.  
19 Ijeh ham itileh keiman dan kajui got chun themmo eichan ahi. Hijeh a chu keima Dan a chu thia kahi ahitai-keiman hichun angaichat jouse chu kangah doh jeng ahi; hitia chu keima Pathen a kahin theina ding ahi.  
20 Kamilui chu Christa to kikhenbeh tha a kahitai, ahing nalai hi keima hita louva, Christa chu keiya hinga ahi bouve. Hiti ahijeh chun tua tahsa a kahin hi Pathen Chapa eingailua chule keima dinga kipedohpa tahsan jal'a hinga kahi bouve.  
21 Keima Pathen milungsetna mohseh hisah ho lah a kapangpoi. Ijeh ham itileh danthu juiya a Pathen anga them eichan dingu hitahen lang hileh Christa chu ahung thi ngailou ding hiya ahitai.    

Tahsan vanga them channa 
 

1 Vo Galatia mingol ho! Ipi doi le aiyin thilse lama dia nalhim uham? Ijeh ham itileh Jesu Christa thingpel chunga athi lim chu atah a namu u tobang leuva kichen tah a nakihet chet sah u ahitai.  
2 Hiche thudoh pen hi kahin dong uve: Lhagao Theng nachanu chu Mose Dan najui jalu hiya ham? Ahi hihbeh e! Nanghon Lhagao Theng nachanu chu Christa thudol kisei chu najah jalu ahiye.  
3 Ichan gei loma phottohna bei nahiu ahitadem? Lhagaova Christian hinkho najot pat nauva hi itidan a mihem nakihabol vang uva chamkim dinga nakigelu hintem?  
4 Kipana Thupha jal'in nathoh genthei lheh jengui. Atahbeh in mohjen seh hiponte, dihnam? Nanghon tua hi aboncha na paidoh got u hitam?  
5 Nanghon Danthu najui jeh uva chu Pathen'in Lhagao Theng napeh uva chule nalah uva thil kidang aboldoh hiya ham? Ahidehpoi! Ajeh chu Christa thudol kithuhilna chu nang hon na tahsan tauve.  
6 Hitobangma chun, “Abraham'in Pathen atahsanin chule Pathen'in Ama chu atahsan jal'in chonphan asemtai.”✡  
7 Abraham chate dihtah ho chu Pathen a atahsan ngamdet ho ahiuve.✡  
8 Ipi ngaibem, Pathen'in chidang namdang ho chu atahsan jal uva chonpha ahi tia aphondohna dinga hiche phat chu Pathen Thubun ana galdotsa ahitai. Pathen'in hiche Kipana Thupha hi masang peh a ana thutepsa chu, “Nanga konna namtin phatthei chang ding ahi,” kitia anahisa ahi.✡  
9 Hijeh chun Christaa atahsan ngamlha ho jouse chu Abraham tahsan jal'a phatthei achanna chu chang ding ahiuve.   

Danthun sapsetna ahin lhut 
 

10 Hinlah danthua kisonga Pathen to kilungtona hol ho chu agaosapna chang ding ahi, ajeh chu Pathen Thun, “Pathen Dan lekhabua kisun thupeh jouse juiya chule nit sohkei lou chu koi hijongleh gaosap chang ahi,” ati.✡  
11 Hiti chun koima chan Danthu jui jeh a Pathen lungtona aneijou ding ahipoi ti akichen'e. Ajeh chu Pathen Thubun asei, “Tahsan vanga michonpha chun hinna anei ahi,” ati.✡  
12 Hiche tahsanna lampi hi Danthu juina lampi to kikhe tah ahi, ajeh chu danthu chun, “Danjui vanga mi khat in hinna anei ahi” kitia ahi.✡  
13 Hinlah Christan Danin gaosapna aphondoh a konna eihuhdoh u ahitai. Ama thingpel chunga akikhetbeh pet a chu, Aman achunga gaosap ichanna diu chu akilah ahitai. Ajeh chu Pathen Thun hitin aseiye, “Thing chunga kikhaisang a chu koi hijongleh gaosap changa ahi” ati.✡  
14 Christa Jesu jal'a Pathen'in chidang namdang ho chu Abraham phatthei abohna ma-ma a chu phatthei aboh ahi, hitia hi eiho atahsan ho hin tahsan vanga Lhagao Theng athutep hi ichan diu hiya ahi.  
15 Kasopi deitahte ho, hichea hin nitin hinkhoa dinga vetsahna khat aum'e. Koiman kinoptona umsa khelthei hilou chu amoh kahlhah thei pon ahilouleh asempha theipoi. Hiche jong hi hitima chu ahi.  
16 Pathen'in Abraham le acha chu thutep ho anape e. Chule het ding chu Pathen Thubu chun “Achate ho” tia achilhah tamtah kom'a athutep bangin aseipoi. Chusangin, “Achapa kom'a” atin-hichu Christa kiseina ahi.  
17 Keiman kasei got chu hiche ahi: Pathen'in Abraham to akitepna chu kum jali le somthum jouvin Pathen'in Mose Danthu apeh geiyin jong ima hilouvin akikoi theipoi. Chutile Pathen'in athutep chu asuhkeh hi ding ahitai.✡  
18 Ajeh chu goulo ding chu Danthu jui jal'a kinei ding hitahen lang hileh, Pathen thutep kisan jal hita louding ahi. Hinla Pathen'in lungset them ahina jal'a Abraham athutep hiya ahi.✡   

Danthu kipeh lona 
 

19 Chuti ahile Danthu chu ipi jeh a kipea hintem? Hiche kipeh lona jeh chu thutep toh kilhon a miho chu achonset u mudoh sahna ding ahiye. Hinlah Danthu kipeh chu thutep Chapa chu ahung kahsea dinga bou kipe'ah ahi. Pathen'in Danthu hi vantil hoa konna Mose khut a apeh ahin, ama chu Pathen le mihemte kah a palaija panga ahi.  
20 Tua Palai hi khat seh sanga akalval aum thei le kinoptona chu adetsah cheh ahi. Hinlah Pathen hi khat seh ahin, Abraham athutep chun palai khat jong amangpoi.  
21 Chuti ahileh Pathen Danthu le Pathen Athutep kikah a akikalna ipi umem? Aum hihbeh e! Danthun hinkho thah eipehtheiyu hihen lang hileh, hichu juijal a eihon Pathen to kilungtona inei thei dingu ahitai.  
22 Hinlah Pathen Thubun aphongdoh in, eiho jouse chonset a sohchang ihiuvin, Jesu Christa tahsan jal a bou Pathen thutep chamlhatna chu changa ihiuve.  
23 Christaa tahsanna lampi inei masang uvin eiho hi Danthu noiya vettup a uma inahiuve. Eiho hi huhbitna kul sunga chu tahsanna lampi ahung kilahdoh masangsea uma inahiu ahi.  
24 Lamchom jep in hinsei inge. Christa hung masangsea hi Danthu chu eipuihoiyuva panga anahin, tahsan vanga Pathen to kilungtona inei masang seuva dinga eihuhbit uva panga ahi.  
25 Tun tahsanna lampi chu hunga ahitan, eipuihoi ding uvin Danthu chu ingai chatbe tapouve.   

Cha le goulo 
 

26 Ajeh iham itileh Christa Jesu na tahsan jal uva na boncha uva Pathen chate nahi sohkeiyu ahi.  
27 Chule Christa to baptize chang'a kigomkhom ho chun, vonthah kivon tobanga Christa chu akivon u ahitai.  
28 Juda mi ahilouleh chidang namdang aum chom tapoi, sohchang ahilouleh chamlhat, pasal le numei aumdeh tapoi. Ajeh iham itileh nangho na boncha uva Christa Jesu a khat nahi tauve.  
29 Chule tun nangho Christaa nahi tauvin, Abraham chate tahbeh nahiuve. Nangho agoulo ding nahiuvin, chule Abraham henga Pathen thutep chu nanghoa ahitai.✡    

1 Hiti lam hin gel uvin. Mipa khat chu athia chule achate neo nalai ho dinga goulo ding adalhah peh tah a ahijongleh, hiche chapang ho chu apau nei jouse chu chang diu hinama jongleh, ahung letdoh kahse uva chu soh ho sanga achungnun johnau ima chom aum deh pouve.  
2 Amaho chu apauvin ateppeh u kum alhin kahse uva aching hoiyuva pangho thu thua chu nung ding ahiuve.  
3 Eiho dinmun jong Christa ahung masanga chutobangma chu inahiu ahi. Eiho hi chapang ho banga chu hiche vannoiya hi lhagao thubul ho thudol'a soh changa inahiuve.  
4 Hinlah aphat chet chu ahung hi phat in, Pathen'in Achapa chu numeiya konna hungpeng din, danthu noiya kipelut din ahinsol tan ahi.  
5 Eiho Dan thua sohchangsa ho hi achatea eisem uva, chamlhat ihina dingun, Pathen'in Achapa ahinsol tai.✡  
6 Chule eiho achate ihitah jeh uvin, Pathen'in achapa Lhagao chu ilungsung uva ahinsolin, Abba Pa tia koutheina einei sah tauve.  
7 Tun nang chu soh nahi tapon, Pathen cha tahbeh nahi ahitai. Chule nangma acha nahitah jeh a, Pathen'in agoulo dinga nasem ahitai.   

Houbung dinga kichatna 
 

8 Chidang namdang nang hon Pathen nahet masang uva, auma jong hilou pathen ho soh a chu napanu anahi.  
9 Hiti chun tun Pathen nahe tauvin (ahilou le Pathen het nahi tauve tileng), iti dana chu nangho avel'a hiche vannoiya lhinlelna le lhagao thubul ho panna bei thudol'a sohchang kit dinga naki pehlut dingu ham?  
10 Nanghon Pathen lunglhaisahna dinga nikho ho ahilou le lhaho ahilou le kum kihei chin ahilou le kum ho geiya nanit u ahi.  
11 Nangho katijat peh uhi, ijemtia nangho chunga katohgim nau jouse hi mohseh hibep a hitam tihi ahi.  
12 Sopi deitahte, kangeh nomnau chu nangho hiche ho a konna na chamlhatna ding uva, keima tah jong nangho chidang namdang te banga kaum hi, hiche danho a kon'in keima bang hin ongtholun. Keiman nangho henga Pathen thu kahung seiphong masat chun alam louvin neibolse pouve.  
13 Keiman naheng uva Kipana Thupha kahin poh chun keima kana dampoi ti na geldoh jing diu ka gingchai.  
14 Ahin ka dinmun umdan chun neisan louna ding uva lhep patepna nato jeng vangun, nang hon nei nahsahmo bol pouvin ahilouleh keiya kon'in nakihei mang pouve. Chuti louvin neina sang uvin, nang hon neina lhunsah uvin, chule Pathen vantil khat bangin ahilouleh Christa Jesu Ama tah nasan diu bangtah chun neibol phauvin ahi.  
15 Chuche pet a nakipa nau le na thanop nau lungthim chu tua hoilamba hitam? Hithei bon henlang hileh namit u chu nakaldoh uva keima neipeh jeng thei diuva ka ginchat nahiuvin ahi.  
16 Tua hi keiman thutah ka seipeh jeh uva namelma uva kapan hitam?  
17 Chuche thuhil dihlou ho chun nangho lung lhaisahna dingin akiha bol uvin, hinla alunggon'u apha ahipoi. Amaho chun nangho keima a konna nachom khen jeng got uhi, nang hon amaho bou najuina dingu agel jeh u ahi.  
18 Mi khat touvin nangho dinga thilpha bolnomna aneiya ahileh, apha jenge; keiman nangho kaumpi pet jeng bou hilouvin aman boljing hen.  
19 Vo kacha deitahte! Keiman nangho dinga naosonat thohlel banga kathoh gim kit hi nanghoa Christa lim asodoh kahsea ding hiya ahi.  
20 Keima hi nangho toh tupet a kaum khom hileh kati lheh e, chule kapao awcheng kakhel nom e. Hinlah hitobanga kigamlatna hin ipi lamsanga kakithopi thei dingu kahe jengpoi.   

Hagar le Sarah a kon kitilkhouna 
 

21 Danthu noiya umnom hon nei seipeh un, Danthun ipi mong asei nahet chet mong hinam?  
22 Pathen Lekhabun aseiye: Abraham'in chapa ni aneijin, khat chu sohnu akon ahin chule khat chu numei ongthol nua kon ahi.✡  
23 Sohnu chapa chu mihem lungtup a Pathen thutep suh bulhit gotna ahi. Hinla aji tahbeh nu chapa chu Pathen thutep dungjuiya guilhungah ahi.  
24 Hiche numei teni hi Pathen kitepna ni vetsahna ahi lhone. Numei masanu Hagar hi Sinai Mol'a konna Danthua asohchan nau chu vetsahna ahi.  
25 Chule tun Jerusalem hi Arabia gam'a Sinai Mol tobang hiya ahi, ajeh chu ama le achate Danthua soh changin aumun ahi.  
26 Hinlah numei chom dang nu, Sarah chu Van Jerusalem vetsahna ahi. Ama numei ongthol ahin, eiho nu ahi.  
27 Isaiah themgaovin, “Vo chaneilou numei kipah thanomin, cha hing khalouhel'a, naosonat thoh khalouhelnu, kipah tah in awthong jejun samin! Ajeh chu numei chahinglou nun ajipato umkhomnu sangin chate ahaojo tai,” ati.✡  
28 Chule kasopi te, nangho Isaac banga chu thutep chate nahiu ahi.  
29 Hinlah tun nang hon danthu najui dingu deisah ho chun, Ishmael-mihem kibol hat a hungpeng cha chun, Isaac–Lhagaova hungpeng cha chu agimbol tobanga nagimbol'u ahi.✡  
30 Hinlah Pathen Thubun hiche thua hi ipi asei em? “Sohnu le acha chu nodoh tha tan, ajeh iham itileh soh numei cha chun ongtholnu cha chuto gou lokhom thei ponte” ati.✡  
31 Hijeh chun sopi deitahte, eiho hi sohnu cha ihipouve, ongtholnu chate joh ihiu ahiye.    

Christian chamlhatna 
 

1 Hitia hi Christa chun tahbeh monga eichamlhat sah u ahitai. Tun chamlhat nahiu chu photchen nan umden un, chule Danthua sohchanna a kihen ohkit tahih un.  
2 Ngaiyun! Keima Paul in hiche hi ka seipeh nahiuve. Nanghon cheptan chu Pathen to kilungtona dinga kiphamoa nagel jing uva ahileh Christa chu nangho dinga ima phatchomna hita louding ahi.  
3 Keiman velseikit inge, nang hon cheptan'a Pathen lung lhaisah nagot nahlai uva ahileh, nang hon Mose Danbua kisun jouse chonna dan ho najui diu ngai nalai tina ahi.  
4 Ajeh iham itileh Danthu juiya Pathen lungto ding nana got u ahileh nangho Christa a konna satlhah nahiu ahitai! Pathen lungset chan'a konna pullha nahiu ahitai.  
5 Hinlah Lhagaova hing'ah eihon Pathen'in chonphatna eithutep u chu tahsan a thanoma ngah jinga um ihiuve.  
6 Ajeh iham itileh eihon Christa Jesu a itahsanu ingap lhah uva chu cheptan ahilou le cheptan louvin ima phatchomna aum tapoi. Athupi pen chu ngailutna a kiphongdoh tahsan hi ahi.  
7 Nalhaitet jaonau aphanai. Thutah nung najui nauva konna koi ham nanunghei kit uvah?  
8 Pathen hilou beh ding ahi, ajeh chu Aman chamlhatna dinga nakouvu ahi.  
9 Hiche thuhil dihlou hi chol neocha changbong lah a kilhah tobang ahi!✡  
10 Pakaijin thuhil dihlouva konna nahonbit dingu katahsan in ahi. Nalung nohphah sah uva chu Pathen'in koipen hijongleh achung thu tanhen.  
11 Kasopi deitahte, keiman tugei hin nangho chep natan diu ahi tileng–mi phabep in kaseijin alauvin–chuti ahileh ipi jeh a tugeiya hi keima eikigimbol hesoh hintem? Christa thingpel jal a huhhingna thu seiphonga panglou hileng koima alungthoiya um louding ahi.  
12 Chuche boina sodoh ho, cheptan sah a imacha hilou nasogo hou chu amaho tah imacha hilou kisoh ule kati lheh jenge.  
13 Ajeh iham itileh kasopi te ho, nangho chamlhat hinkho mang dinga kikou nahiuve. Hinlah na chamlhat nau chu ngailutnaa khat le khat kijentonan mang jouvin.  
14 Ajeh iham itileh Dan pumpi chu hiche thupeh khat a hi kingam'a ahi, hichu “Nangma naki ngailut bangin naheng nakom ngailun.”✡  
15 Hinlah nangho aphatseh a nakipeto uva chule kivallhumto sao saova uma nahiu leh kihongpha uvin, khat le khat kisuhmang tona theiya ching theiyun.   

Lhagaova lamjot 
 

16 Hiti ahijeh in Lhagao Thengin nahinkhou kaihoi hen kati ahi. Hiti chu hileh nang hon na chonset nomnau lung ngaichat chu nabollou dingu ahitai.  
17 Chonset nomna lungchang in thilse abolnomin, hichu Lhagaovin abolnom chuto kikala ahi. Chule Lhagao chun chonset nomna lung ngaichat to kikal ngaichatna eipeh u ahitai. Hiche teni hi kidou jing jenga ahijeh a nangman nalunggot apha jong chu nabol theilou ahi.✡  
18 Hinlah nangma Lhagao chun nathunun tengleh nangma Mose Danthua chu na mopohna um louva ahitai.  
19 Nangho na chonset lung ngaichat thua nanun tengu leh, hichea kon chun: kingaichat tona lama chon hoilou, then louna, lungguh a chonset nopsah ngaichatna,  
20 Milim houna, doichoina, kihotna, kinahna, kimit thipna, kilunghan khum tona, chang phatchom holna, kidouna, kibung khenna,  
21 kimit thipna, jukhamna, eltol golnop bol, chule hitobang chonset adang ho jong ahi. Kana seisa bangin naseipeh kit uvinge, koi hitaleh hitobanga hing nalai ho chun Pathen Lenggam alo louding ahi.  
22 Hinlah Lhagao Theng chun hitobang gaho hi ihinkho uva ahin sodoh ding ahi: ngailut, kipa, cham-lungmon, thohhat, lungset them, phatna, tahsan um hina,  
23 lungneng, chule kitim them hichengse hi ahi. Hiche ho chunga Danthun thaneina aneipoi.  
24 Christa Jesu a hiho dingin tahsa lungtup ho leh chonset lung ngaichat ho chu athingpela akhetbeh tha ahitai.  
25 Eiho Lhagaova hinga ihitauvin, ihinkho uvah imalam jousen Lhagao kaihoina hinkho chu mangu hite.  
26 Eiho kihisah val pouhite, ahilouleh khat le khat lungphatmo sah ahilouleh khat le khat kithangsetto pou hite.    

Khat le khat pohgih kipoh huna thudol 
 

1 Sopi deitahte, atahsan khat chu chonset in athujo tah a ahileh, nangho Pathen ngaisah hon lungneng tah le kineosah tah a lamdih lama nahin lepui uva napanhu diu hiya ahi. Chule nangma jong chuche chonsetna a chu nalhuh louna dingin chingtheiyin.  
2 Khat in khat pohgih poh huvin, hiti chun Christa danthu chu subulhit un.  
3 Nangman midang khattou gakithopi dinga lomlouva nakigela ahileh nang le nang kingolbol a nahi ahitai. Chutobang loma thupia nahipoi.  
4 Na natoh chu chingthei tah in bolin, ajeh iham itileh phatah a nabol jeh a nalungna kim ding ahi, chule hichea chu na natohna chunga koima dang to naki tekah angaipoi.  
5 Ajeh iham itileh eima khat cheh hi eima natoh chung chang thua mopo cheh ihiuve.  
6 Pathen Thu kihil ho chun ahil hou dinga, amaho tochun thilpha achan khompi ding agonpeh dingu adoltah ahi.  
7 Koima kipui mangsah hih un–Pathen thutan dihje chu nelpeh hih un. Nangman natulut chu aga nalo tei ding ahi.  
8 Achonset nau lung ngaichat suh bulhitna dinga hing ho chun hiche chonset nomna chonna a chu akemmang thei le thina chu aki-at diu ahi. Hinlah Lhagao lung lhaina a hing ho chun Lhagaova konna tonsot hinna a aki-at dingu ahi.  
9 Hiti ahijeh chun apha bolna a lhadah pou hite. Imoh lhahdah lou uleh aphatcha phattheina tohga i-at dingu ahi.  
10 Hiche jeh chun, phat kijen ineipet chau hin mitin kom'a thilpha bol uhite-adehset a tahsan insung miho kom'a ibol diu ahi.   

Achaina gihna le temna 
 

11 KEIMAN JEM KHOUTAH A HICHE THU KHUMKHANA KAKHUT TAH A KAJIH HI HEUVIN.  
12 Nangho cheptan sahtei nagohou chun midang mitvet a apha bola kingaito uva ahi. Amaho chun Christa thingpel bouvin ahuhhing jouve ti thuhil'a gimbol hesoh thoh ding chu anoplou jeh u ahi bouve.  
13 Chule cheptan tei ding ahi tiho jong chun amaho jengin jong Danthu chu abonin anitdeh pouve. Amaho chun chep natan diu adeina jeh u chu nangho kiletsahpia neija chule kanung juiho ahiuve tia kithang-atna a nanei got u ahi bouve.  
14 Keima dingin vang I-Pakaiyu Jesu Christa thingpel thu tailou imacha dang sonda beh jeng inge. Hiche thingpel jal'a chu, vannoiya ka lunglutna hi thingpel a kikhenbeh a ahitai, chule vannoi keiya alunglutna ding jong thidoh a ahitai.  
15 Eiho cheptan ihiuvem ahilouleh cheptan lou ihiuvem tihi imacha akhoh poi. Akiphamo pen chu semthah na a chu kikhelna tahbeh ineitei dingu chu hiya ahi.  
16 Pathen a cham-lungmon konna le khotona chu hiche Pathen mithahte chena lhongpi juiya jop ho chunga umhen.   


17 Tu apat in koiman hiche thudol hoa hin eisuboi tahih hen. Ajeh iham itileh keiman katahsa chunga hi Jesu a kahi vetsahna maha ho kaput ahitai.  
18 Sopi deitahte, I-Pakaiyu Jesu Christa milungsetna chun na lhagaovu umpi hen. Amen.   

EPHESUS  

MITE HENGA  

PAUL LEKHATHOT  

Christa a pankhomna  

Jesu Christaa gou ichan dingu aloupi jal'a akiloma hinna!  

Ephesus lekhabu sung thu umdan  

Ephesus Lekhathot hin ihinlo nau ajeh asunin ahi. Hiche lekhathot sunga hin akhang akhanga mihon thudoh ana bol jingu, “Hikom'a (vannoiya) hi ipi bol dinga uma kahim?” ti adonbutna hin nalung atijatsah thei ahi. Nalunglut em? Lekhabu hi nangma tah in kisimin. Pathen to kilhon khomna thudol ipat pan bep u ahin, chule hichu eiho phattou cheh chehna ding hung hi ding ahi ti, het angaiye. Hiche lekhathot sim'a kon hin Solchah Paul in ihinau kihetdohna le Pathen ngailutna chang ihiu kimudohna inei diu hi alunggon ahi. Nangman Pathen amihina le ami ngailutna na chunga hi atepi bei ahi ti, nahin mudoh ding ahi Eph 1:17-23; Eph 3:15-21. Hijeh chun Solchah Paul to kithokhomin Christa a gou kichai tih umlou ahaona a Pathen houkhomna jao dingin eiseipeh uve Ephesus 3:8. Solchah Paul in Ephesus lekhathot ajihna a hin, Christa tahsan jouse Lhagaova kipumkhat hina ding thua vetsahna jatchom chom eipeuve, ti mudoh theiyin aumin ahi.  

Lekhathot jihpa chule ajih kum  

Solchah Paul in AD 60-62 don'a Rome khopia songkul atan laiya ajih ahi.  

Koi henga ajih ham?  

Hiche lekhathot hi Solchah Paul'in Asia gamkai hop a cheng, adeh a Christian ho henga akhopiu-Ephesus mun'a umho dinga ajih ahi. Ephesus khopi hi milim houna munpi (Asia sung pumpia dinga Diana apathen'u houna in) kisahna a chu numei hougut noti, mi sangkhat um uva ahi. Chujongleh Pathen ngaisahlou chihna ngailu ho thuhil ho leh lhagao kipui lamvaina doi le ai choi tamna khopi ahi. Hijeh a chu Paul hin atahsan thahho hi Christa to kipumkhat hina le mithah ahina akihet diu deina a hiche lekhathot hi anajih ahi.   

1 Hiche lekhathot hi Pathen lunglama Christa Jesu solchah, Paul, a kon ahi. Keiman Pathen mitheng te ho Christa Jesu a tahsan umtah a anung juiya pang Ephesus a umho henga kajih ahi.✡  
2 I-Pau Pathen le Pakai Jesu Christa chun nangho lungsetna le cham-lungmon napeu hen.   

Christa jal'a lhagao vangbohna 
 

3 I-Pakaiyu Jesu Christa Pa chu vahchoina jouse chang hen: Ajeh chu eiho Christa to hing khoma ihitah jeh uvin, Ama chun eiho hi vanmun ho a lhagao lam phattheina tinchenga eiphatthei boh u ahi.  
4 Aman vannoi leiset asem masanga jong Pathen'in eingailut uva chule Christan atheng dinga eina lhendoh uva chule Amitmua suhkhel beihel'a eikoiyu ahitai.  
5 Pathen'in Ama insung mi hi dinga Ahenga eipuiyu hi Jesu Christa jal'a chapa lamthua eisem theina dingu alung gonsa le alunglhaina tah ahiye.  
6 Hiti chun lungsetna loupi tah Achapa a angailutna ichung uva ahin sunlhah tah jeh in Pathen chu ivahchoiyun ahi.  
7 Ama mihepina le lungset themna a haotah ahina jal a Aman ichonset nau ngaidam channa le Achapa thisan a ichamlhat nau manbeiya achohdoh ahitai.✡  
8 Aman amihepina hi chihna le hetkhen themna jousea ichung uva ahin lhunsah ahitai.  
9 Pathen'in tua hi Christa chung chang thua, atohgon thuguh chu alung lhaina tah a asuh bulhit got eiho henga aphondoh ahitai.  
10 Chule hiche atohgon chu: Aphatcha Aman ijakai Christa thuneina noiya van'a hihen lei chunga hijongleh ahin umkhom sah sohkei ding ahitai.  
11 Chukalval'in, eiho Christa toh hingkhoma ihitah jeh uvin, eihon Pathen a gouchan ding inei tauve, ajeh chu Aman amasanga eina lhensau ahitan, chule Aman ijakai atohgonsa dungjuiya ahin tohdoh sohkei ahitai.  
12 Pathen'in ana lunggon umsa chu, eiho Judah mite hin, Christa a tahsan masate ihi jal uva Pathen chu vahchoina le loupina ipeh theina dingu ati ahi.  
13 Chule tun chidang namdang nangho tah in jong, thutah, Pathen'in na huhhing nau Kipana Thupha thu chu naja tauve. Chule nang hon Christa na tahsan uva chu Aman Amaa te nahi nau nahetpeh nauva Lhagao Theng chu napeh u ahi; hichu Aman masang peh a ana thutepsa ahitai.  
14 Lhagao chu Pathen'in ana thutepsa igoulo dingu chu ahi atia chule hichu aman amite hi dinga eina chohdoh sau ahitai. Hichu eihon Ama ivahchoiyuva chule loupina ipeh theina dingu ahi.   

Chihna le hetna dinga taona 
 

15 Keiman nangho Pakai Jesu tahsanna a nahat u chule muntin'a Pathen mite na ngailut nau thudol kana jah a pat chun,  
16 Keiman nangho jal'in Pathen thangvahna tanglouhel'in kaneijin, nangho dingin katao jingin ahi.  
17 I-Pakaiyu Jesu Christa Pa loupi tah chun lhagao lama chihna le lunggila mugilna napeh uva, hitia nang hon Pathen nahet nauva na khantou theina dingu ahi.  
18 Nangho nalung sungu chu vah in alonvuh dima hitia chu nang hon khonunga kinepna loupi tah, akouho peh dinga akitepna chu nanei theina ding uva katao ahi. Aman amite chu itobang tah a haona le loupina goulo ding apeh ham ti kageldoh sah nom nahiuve.  
19 Chule kataona jong hi Ama tahsan hon Pathen thaneina ichan geiya len a ham ti nahetdoh theina dingu ahiye. Hiche hi chuche thahatna chungnung chun,  
20 Christa chu athi lah a konna akaithouva chule Pathen khut jetlam jabolna a Van mun'a chu atousah ahitai.✡  
21 Tua hi Ama avaihoma, athuneiya, athaneiya, alamkaiya ahilouleh ipi dang hijongleh hiche vannoi sehseh a bou hilouva, amavang vannoi ahung umnalai chunga jong hinalai ahi.  
22 ✡Pathen'in thil ijakai Christa thuneina noija akoiya chule houbung phatchomna dinga thil jouse chunga aluchanga atun ahitai.✡  
23 Chule houbung chu atahsa ahin, hichu Christa in ijakaiya Amaa adimsah a, abulhinsah a achamkim sah ahitai.   

Thina a kon hinna   

1 Nangho khatvei chu nasei ngailou nau le na chonset nau tamtah jeh a athia nahi tauve.✡  
2 Nangho vannoi mite adang chengse tobanga chu chonset a hing nahiuva, Diabol thua nananun u ahin, akimulou vannoi thunei ho thununna noiya uma nanahi uve. Ama hi Pathen thua nunglou ho lungsunga natonga lhagao chu ahi.  
3 Eiho jouse hitia chu ihin jiu anahin, tahsaa ilungtup hou le ichonset nau lung ngaichat ho chu juiya inahiu ahi. Eiho ihinau ngaiya chu midang dang ho tobanga eiho jong Pathen lunghanna noiya uma inahi tauve.  
4 Hinlah Pathen hi khotona a haotah ahijeh in, chule Aman eingailut lheh jeh uvin,  
5 Eiho ichonset jeh uva athia inahi jeng vangun, Aman Christa chu athia konna akaithou tah jeh in, hinna chu Aman eipeh u ahitai (Nangho hi Pathen lungsetna jal'a bou huhhing nahiu ahi).  
6 Ajeh iham itileh Aman eiho thinaa kon'in Christa to eikai thou tha tauvin, chule Ama toh vanmun hoa eitou sah tauve, ajeh chu eiho Christa Jesu to hing khoma ihitauve.  
7 Hitia chu Pathen'in ahunglhung ding khanghoa alungsetna atepi bei haosatna chu avetsahna a chule ichung uva hepina chu eiho jouse dinga athilbol jouse chu Christa Jesu a eimu sah u ahitai.  
8 Nanghon na tahsan pet uva chu Pathen'in alungsetnaa na huhhingu ahitai. Chule nang hon hichu na kithang-atpi theiyu ahipoi, Pathen a konna thilpeh khat ahiye.  
9 Huhhingna hi thilpha iboldoh jal uva tohman'a eiki peuva ahipoi, hitia hi ilah uva koima akisonpia aumlouna dinga ahi.  
10 Ajeh iham itileh eiho Pathen khutsoh ihiuve. Aman eiho Christa Jesu a athah a eisemu hi, Aman masanga pat a eiho dinga atohgon thilpha ho chu iboldoh theina dingu ahi.   

Christa jal'a tipum khat 
 

11 Nangho chidang namdang ten gampam mi nahiu sumil hih un. Nangho hi chep kitanlou Pathen tahsanlou tia Juda miten nakouvu ahi, acheptanu kisonpia neiya, hichun atahsa uva bou amelchihna uma, alhagaovu vang hilou ahi.  
12 Chuche laiya chu nangho Christa beiya nana hin'u ahi. Nangho Israel namsung mia konna khendoh a pamse nahiu ahin, chule nang hon Pathen'in amaho toh akitepnaho chu nana hepouve. Nangho hiche vannoiya hi Pathen neilou le kinepna nei louva nahinu ahi.  
13 Hinlah tua hi nangho Christa Jesu to nahin khomu ahitai. Khatvei chu Pathen a konna gamla tah nahiu ahin, tuavang hi Christa thisan jal'a Ama kom'a kipui naiya nahi tauve.  
14 Ajeh iham itileh Christa chun eiho henga cham-lungmon ahin pohlut ahitai. Aman Juda mite le chidang namdang te kikah a kikhenna daltan abanglai a panga chu Atahsa tah a thingpel chunga khat a agopkhom soh ahitai.  
15 Athina a kon chun aman chidang namdang te hoptha lou hiche chonna dan ho chu achaina asem ahitai. Aman hiche abollona ajeh chu Judah te le chidang namdang te kikah a kichamna umsah a anamni uva konna mithah khat semdoh ding ati ahi.✡  
16 Anilhon a chu tipum khat a agopkhom theina dinga Christa chu ania dinga thingpel a thia, chujala chu nam thah asemdoh a, chule aniu kah a kitomona chu asuhmang ahitai.✡  
17 Aman hiche kichamna thupha chu Amaa konna gamla tah a um chidang namdang mi nangho henga, chule anailama um Juda mite henga ahin lhut ahitai.✡  
18 Tua hi eiho jouse hi Christan eibolpeh u ahitah jeh a, hiche Lhagao Theng vanga chu Pa henga ihung theiyu ahitai.  
19 Hitia chu tua hi chidang namdang mi nangho hi kholgam mi le gampam mi hitalouva, Pathen mitheng te jouse toh agam mi hina nanei khom'u ahitai. Nangho Pathen insungmi chu nahi tauve.  
20 Akigoma eiho hi Ama in chu ihiuvin, solchah ho le themgao ho bulphuna a chu kisadoh a ihiuve. Inninga songpia panga chu Christa Jesu Ama tah ahi.  
21 Eiho chingthei tah a Amato kijopmat a ihiuvin, Pakai dinga Hou-In theng khat ihiuve.  
22 Ama vanga chu chidang namdang nangho jong Pathen'in alhagaova chenna in'a anei chu nahi tauve.    

Vannoi chidang namdang te dinga Paul natoh 
 

1 Hicheng jouse hi, Christa Jesu a sohchang Paul, keiman, chidang namdang nangho phatchomna ding kagelna ahi.  
2 Gah ngaito dia kiloma chu, Pathen'in alungsetna homjal dinga mopohna keima eipeh hi chidang namdang nangho henga ahin lhut ahi naheuvin ahi.  
3 Keiman agomlama kana jihna a, Pathen'in athuguh alunggon chu keima eihetsah ahitai.  
4 Keiman kajihsa nasim uva kon chun, Christa a hiche tohgon thua ka hetgil dan hedoh thei tauvin nate.✡  
5 Hiche hi khang masa ho'ah Pathen'in ana phongdoh pon, hinla tun a Lhagao jal in Aman asolchah thengho le themgao ho henga hiche hi ahin phongdoh tai.  
6 Chule hiche hi Pathen lunggon ahi: chidang namdang le Juda mite Kipana Thupha tahsan Pathen chate ho chun ahaona gou chu kibang chet a chang ding ahiuve.  
7 Ani lhona chu tipum kibang ahigel lhon'in, chule ani lhona phattheina thutep chu chang gel ahi lhon hi Christa Jesu a ahi jal jeh ahi.  
8 Keima Pathen mite lah a imacha hiloupen hijeng jongleng, Aman Christa a gou kichai tih umlou chidang namdang ho seipeh dinga alunggon chu lungset mana keima heng ahin lhut ahitai.  
9 Keima hi hiche thuguh tohgon um chu mitin seipeh dinga eikilheng doh ahin, Pathen ijakai sempa chun, atil abula pat a aguh a akoisa ahitai.  
10 Hiche ho jousea Pathen lunggon chu houbung mangcha a, chihna a van munhoa ahaona chu mutheilou vaipoho le athunei ho jouse henga phondoh ding ati ahi.  
11 Hiche hi tonsot a atohgon ahin, hichu Christa Jesu I-Pakaiyu jal'a atohdoh ding ahi.  
12 Christa jal leh Ama itahsan jal uva, tua hi eiho lungngam tah leh kisong tah a Pathen angsung ilut theiyu ahitai.  
13 Hijeh chun, hiche mun a keima chungthu kikholna ho jeh hin lunglha hihbeh un. Nangho jeh a keiman kagim thoh hi nang hon sahtah nahiu kihet un.   

Pathen mi ngailutna het ding 
 

14 Hiche ho jouse hi kagel chun, keima ka dilsun, Pa henga ka taovin ahi.  
15 Ama hi van chunga hihen, leiset chunga hijongleh ijakai sempa ahi.  
16 Keima kataona chu ahileh, aloupina, a Lhagao Theng a konna aman nangho sunggila konna thahatna beitih nei louva napeh dingu hi ahi.  
17 Chutengleh Christa chun Ama na tahsan jal jeh uva na lungsung uva achen theina ding ahi. Pathen ngailutna a chu na jungkho uva chule na hatdohna ding uvin thuh tah in kivuilut un.  
18 Chule nang hon Pathen mite jousen anei dingu ahi bangin, tahsan theina thaneina chu neiyun–Angailutna chu ichan geiya len a, saova, sanga, chule thuh a hitam!  
19 Nanghon Christa ngailutna hi tepkha teiyun! hiche hetchet ding chu hetjoujai hi hih jongleh. Chutengleh hinkho bulhingset pum chule Pathen a konna thilbol theina puma nakisem pilhing diu ahi.  
20 Tun loupina jouse chu, athilbol theina hattah a konna isung uva natong'ah, ithumu ahilou le igel'u kalval a hetjoujai hilou subulhit thei, Pathen a hita hen.  
21 Houbung sunga chule Christa Jesu a chun akhang khangin, atonsot tonsot in loupina ama a hijing tahen, Amen.    

Lhagaova pumkhat hina 
 

1 Hiche jeh chun, Pakai kin bolna a sohchang keiman, Pathen'in nakouvu ahitah jeh in, nakikou nau totoh in chonun tia nakom uva katao ahi.  
2 Phatseh in kineosah un chule lungneng un. Khat chu khat chungah thohhat un, na ngailut nau jaljeh in khat in khat suhkhelna a kihepito cheh un.✡  
3 Lhagaova pumkhat hina dingin kiseh un, khat le khat chamna in kikan khomun.  
4 Ajeh chu nangho hi khonunga loupina kinem'a kikou nahi bangun, tipum khat ahin chule Lhagao jong khat ahi.  
5 Pakai khat, tahsan khat chule baptize chan khat bou ahi,  
6 chule Pathen khat le Pa chu ima jouse chung vum'a uma ahin, chule ima jousea uma ahiye.  
7 Hiti chu hijongleh, Aman eiho khat cheh hi manbei thilpeh aguntah chu, Christa hong phalna jal in, eipe cheh uvin ahi.  
8 Hijeh chun Pathen Thubun aseijin, “Ama achung sang lama akaltou chun, sohchang ho apuiyin chule Amite chu manbei thilpeh ho ape in ahi,” akiti.✡  
9 Melchih in, “Ama akaltou chun” kiti hi hiche hin Christa chu vannoi anoinung lama gakumsuh a ahi tina jong ahi.  
10 Chule Ama agakumsuh a chu vanho jouse sanga jong sang joa kaltouva ahi, hitia chu Aman vannoi pumpi hi Ama tah in adimset sah ahi.  
11 Tun hiche ho hi Christa in a houbung dinga manbei thilpeh a apeh ahi: Solchah ho, Themgao ho, Kipana Thupha lhangsam ho, Chinghoi Kaihoi ho chule Mihil ho ahiuve.  
12 Amaho amopoh nau chu Pathen mite chu Pathen natohna a pang ding chule Christa tipum, houbung chu sahdohna dinga ahi.  
13 Hiche hi eiho iboncha uva chutobang tahsanna a kipumkhat a chule Pathen chapa hetna lama Pakaiya ipilhin theina ding uva, Christa a idim uva chule chamkimna a ichejompeh theina dingu ahi.  
14 Chutengleh eiho chapang ho banga pilhing louva iumlou dingu ahitai. Eiho hi thuhil thah hui hung nung tobang ahung ho chun eimut lonle le lou dingu ahitai. Eiho hi mihon jouva eihin duha bol tengu leh thutah banga chingthei tah a asei dingu ahi.  
15 Chusangin, eihon thutah chu ngailutna neiyin seiyu hite, imalam jousea khangtouva Christa (Houbung Luchang), Atipum (Christa tahsa) dinga ihi theina dingu ahi.  
16 Aman atipumpi chu chamkim keiya asuhto sohkei ahi. Tibah hon ama-ama kin hoitah a akibol cheh uva ahileh hiche hin tibah dang jong akhantou sah ahi, hitia chu tipumpi chu damthei le khangtouva chule ngailutna dimset hiji ahi.✡   

Christa jal'a hinkho thah 
 

17 Pakai thuneina a hiche hi kasei ahi: chidang namdang ho bolngai bangin bol tahih un, ajeh chu amaho tah kinepna beiya lungnoh phah bep ahiuve.  
18 Alunggelu muthim lhangkhal kiheh ahin, amaho Pathen'in hinkho apehna uva kon'in akihei mangun, Pathen'in amaho apeh u lungthim chu akhah chah un chule Ama dounan alungu atahsah cheh un ahi.  
19 Ama hon jachat lam jong ahepouve. Amaho tahsa lung ngaichat nan ahing uvin chule thenlouna lam jousea akipeuvin ahi.  
20 Hinlah hichu Christaa konna nakihilu ahipoi.  
21 Nanghon Jesu thu najah u ahitan, chule Amaa konna thutah chu kihil'a nahi tauve.  
22 Na chonset luiyu chonna le masang na hinkhou thenlouna lung ngaichat le duha lhahna chu pailha uvin.✡  
23 Chusangin, Lhagao chun nalunggel ule na ngaito nau suthahjo hen.  
24 Na chonna u athah Pathen lim tobang pu–chonpha tahbeh le atheng chun kivonun.✡  
25 Hijeh chun jousei pailha tauvin. I-heng le ikomho henga thutah chu seitau hite, ajeh chu eiho jouse hi tipum khat a chu jaova ihi sohkei uve.✡  
26 Chule chonset sodohna lunghan chun na thunun da tauhen. Nalunghan pet pumin nisa kilhum khum sah hih un.✡  
27 Ajeh chu lunghanna hin Diabol dinga pansatna apeh ahi.  
28 Gucha nahi leh, guhchat ngajengin. Chusang chun, nakhut teni chu thilpha hatoh nan mangchan, chujou teng angaicha ho chu hongphal tah in pen.  
29 Pao ngeilou le thuphalou seihih in. Nasei chasun chu apha le aphachom ding hihen, hiti chun nathusei ngaiho dinga kitilkhouna sohdoh hen.  
30 Na hinkho mandan u chu Pathen Lhagao Theng lung himosahna hida hen. Aman Amaa mong monga lhatdamna nikhoa nangho huhhingna channa ding uva na melchih u ahitai.  
31 Lungdam louna jouse, lungsat, lunghan, thungailou sei, chule seiset oimona, chule chonchan phalou jouse chu paimang un.  
32 Chusangin, khat le khat kilungsetto cheh un, lungneng un, khat le khat kingaidam touvin, Christa in nangho na ngaidam bang uvin ngaidamun.✡    

Khovah chate bangin chon un 
 

1 Hijeh chun imalam jousea Pathen umchan jomun, ajeh chu nangho Ama deilhen chate nahiuve.  
2 Ngailutna dimset hinkho mang uvin, Christa in avetsahna nung chu juiyun. Aman eingailut uva, chule Ama tah hung kipedoh a Pathen a dinga gimnam tuiya kipedoh a ahitai.✡  
3 Nalah uva jonthanhoina, thenlouna, ahilouleh chipset umda hen. Hitobang chonsetna ho hin Pathen mite lah a mun aneipoi.  
4 Phatchomna bei thusim seiho, ngol-hoi thusei, alam louva totnaho-hiche ho hi nangho hina ahipoi. Chusangin, Pathen thangvahna sohjo hen.  
5 Nahet chet diuva pha chu–jonthanhoi, thenlouna, ahilouleh michipse ho Christa le Pathen Lenggam lut louding ahiuve. Ajeh chu michipse kiti hi milim hou ahin, hiche vannoi thil ho hi pathen a anei ahitai.  
6 Hiche chonset hoa kithem chan ho duhan lhahih hel un, ajeh chu Pathen lunghan chu Ama seingailou ho jouse chunga chu ding ahi.  
7 Hiche mihon thil abol nauva hin jao hihbeh un.  
8 Ajeh chu nangho khatvei chu muthim lhangkhal kiheh leu lah a uma nana hiuvin, hinla tun nang hon Pakaiya konna vah chu naneiyu ahitai. Hijeh chun vah mite hin'in hing uvin.  
9 Ajeh chu hiche vah nasung uva konna hungvah doh chun apha le adih chule thutah ahin hindoh sah ding ahi.  
10 Pakai lunglhaina ipi ahi chu chingthei tah in holdoh un.  
11 Phatchomna bei agiloupa le muthim natoh hoa chun pan lahih un, chusangin sosal jouvin.  
12 Pathen ngaisah lou hon guhthima athilbol hou hi sei dinga jong jachat umtah ahi.  
13 Hinlah amaho lungput phalou chu achungu vah'in ahinsal tengleh kilang doh ding ahi.  
14 Ajeh chu vah in ijakai atahlang ding ahi. Hiche jeh a hi hitia hi kiseiya ahi, “Vo ihmumil, athilah a kon'in thoudoh in, chule Christa in nangma na salvah ding ahi.”  
15 Hijeh chun itobang hinkho mang nahiu ching theiyun. Mingol ho tobangin hinkho mang hih un, achingho tobangin hingjo uvin.  
16 Tulai nikho phalou lah a hin phat kijenpet cha hi mang themun.✡  
17 Lung geltoh louvin chon hih un, hinla Pakaijin ipi nabol ding uva adei chu hedoh un.  
18 Lengpitwi donkham hih un, ajeh chu hichun na hinkhou amah thah sah ding ahi. Chusangin, Lhagao Thenga dimset un.  
19 Vahchoina laho le Pathen houna la chule lhagaolam laho nangma ho lah a sauvin, chule na lunggilun Pakaiya tumging to thon sauvin.✡  
20 Chule imalam jousea Pa Pathen chu I-Pakaiyu Jesu Christa minin thangvah un.   

Pasal ho le ajiteu 
 

21 Chule akalvalin, Christa jana jal in khat chu khat thua kitulut un.  
22 Nute ho, Pakai thua nung tobangin najipa teu thu thun nungun.✡  
23 Ajeh chu jipa khat chu Christa Houbung luchang ahi tobanga jipa chu ajinu dinga aluchang ahi. Ama hi Atahsa pum, hichu Houbung Huhhingpu chu ahije.  
24 Houbung Christa thua nung ahi bangin, hitobangma chun nute ho jong najipa teu thunoiya imalam jousen umun.  
25 Chule nangho pate hon, Christa in Houbung angailut tobang chun, najinu teu chu ngailu uvin. Aman amanu dinga ahinkho apeh a✡  
26 amanu chu athen'a chule angimsel na dinga Pathen Thu le baptize kibol'a konna asilngim ahi.  
27 Hiche aman abol hi amanu hi Amaa dinga loupi tah Houbung chu ahia anenlai, ahilouleh akohlai, ahilouleh adang nolna thei mun umlouna dinga abol ahi. Chusanga, amanu hi atheng le nolnabei hi ding ahije.  
28 Hitobangma chu, jipa te hon jong ajinu teu chu atahsau banga angailut dingu ahi. Ajeh chu mihem khat ajinu ngailua chun ama tah kingailua ahi ti avetsah e.  
29 Christa in a houbung avettup tobang chun koiman ama tahsa ahotbol ngaipoi, chusangin avah jingin chule avetup jinge.  
30 Chule eiho Ama tipuma atibah ho ihiuve.  
31 Pathen Thubun asei tobangin, “Pasal in apa le anu adalhah a, chule ajinua beh ding ahi, chule ani lhona khat a kigom khom lhon ahitai.”✡  
32 Hichea hi thuguh kidang tah uma ahi, hinla hichea hi Christa le houbung khat ahina vetsahna ahi.  
33 Hijeh a hi avel'a kasei ahi, pasal khat cheh in ama tah akingailut tobanga ajinu chu angailut tei ding ahi, chule jinu chun ajipa chu aja ding ahi.    

Thua nun chule ngailutna 
 

1 Chate ho, Pakaiya nahi tah jeh uvin nanu le napa teu thun nungun, ajeh chu hiche hi thil dih bol ding dol chu ahi.✡  
2 Napa le nanu jabolin. Hiche hi thutepto kigoma thupeh amasa ahi.✡  
3 Nangman napa le nanu najabol a ahileh, “nangma dinga thil ijakai hoi le pha hung hi ding, chule leiset chunga hi na hinkho sot ding ahi.”  
4 Pate ho, nachateu chu sasahna nanei nauva konna lunghan sahna bol hih un. Chusangin, Pakaiya konna thununna le thuhilnaa seilet sah jouvin.✡  
5 Soh ho, leiset a na pakai teu phatah a jabolna le ginna nei pumin athu uva nungun. Nanghon Christa najen ding bangtah u chun jenun.✡  
6 Amaho chun na vet-vet pet bouva hilouvin, phat jousen lunglhaisah un. Christaa sohchang nahi jal un, Pathen lunglam chu nalung pumpi uvin bol un.  
7 Halpel in na tongun, miho dinga hilouvin Pakaiya dinga natong hijouvin.  
8 Geldoh un, Pakaijin thilpha bol jeh a, eiho khat khat cheh hi tohman eipeh cheh dingu ahi, soh hihen, achamlhat ah hijongleh,  
9 Hitobangma chun pakaiho, nasoh teu chu hitima chun bol un. Amaho chu hutum-gihsal bol hih un, nang hon nani lhona van'a Pakai khat naneiyu ahi geldoh un chule Ama chun koima maipha avepoi.✡   

Pathen Galvon  


10 Achaina keiyin: Pakaiya chule athahat thilbol theinaa chun hat un,  
11 Pathen galvon ho jouse kivonun hitia chu Diabol duha tintang ho nanan jou sohkeina diu ahi.  
12 Ajeh chu eiho tahsaphe le thisanpua melma to chun kidouva ihipouve, hinla agilou vaipo hotoh chule mutheilou vannoiya athuneiho toh, hiche vannoi muthim lah a hattah a thanei vaipo hotoh, chule vanmun hoa lhagao gilou engse hotoh kidouva ihiuve.  
13 Hijeh a chu, nikho phalounia melma chu na doujou theiyuva, na lethuh jouna dingun Pathen galvon chengse panun. Chujongleh gal akichai jouva jong nangho na dindet jom jingna dingu ahi.  
14 Nadin nauva chun pang det un, thutah konggah in kigah un, chule tipum chu Pathen chonphatna galvon in kivonun.✡  
15 Kipana Thupha a konna bulhingset a kigosadema naum theina dingun chamna chu kengchot in kiseuvin.✡  
16 Hicheng jouse chungvuma chun, Diabol meikou thalchangho chu suhmitna dingin tahsan lumdal chu dom sangun.  
17 Huhhingna chu lukhuh in neiyun, chule Lhagao chemjam Pathen Thu chu panun.✡  
18 Lhagaovin phat bih nei jousea le thilsoh jousea tao jingun. Limgeh chan um jingun chule muntin'a mitheng te ho jouse dingin na taona uva pangdet jingun.  
19 Chule keima dingin jong taovun. Pathen'in aphat phat cha thu ho eipeh a ngamtah a Pathen thuguh Kipana Thupha alunggon chu Judah mite le chidang namdang ho jouse ding ahi hi ka hilchet theina dingin.  
20 Keima Pathen palai kahi naa, hiche thu kaseiphong jeh a thihkhaova kihena kahi. Hiti ahijeh chun, Ama dinga kaseiphong dingdola lung ngamtah a kasei jing theina dingin nei taopeh un.   

Akhumkha taona 
 

21 ✡Tychicus hin keiman ipi kabola chule itobanga kimanchahna kanei ahi thudol bulhing keiya na seipeh dingu ahinai. Ama hi Pakai natohnaa sopi deitah le kithopi pha tahsan umtah ahi.✡  
22 Ama naheng uva dinga kahinsol lona ajeh hi-nangho tilkhou ding le keiho ikatiu hetsah ding kagelkhoh u ahi.   


23 Kasopi deitahte ho, cham-lungmon konna in naumpiu hen, chule Pa Pathen le Pakai Jesu Christa chun ngailutna le kitahna napeuhen.  
24 Pathen milungsetna chu tonsot in I-Pakaiyu Jesu Christa ngailuho jouse chunga umhen.   

PHILIPPI  

MITE HENGA  

PAUL LEKHATHOT  

Kipa galjona malam non! Pathen toh kiguijopna hinkho lhum'a del jing  

Philippi Lekhabu sung thu umdan  

Tahsan chate imatih chan'a kipana ding thudol Paul in ahilchen in ahi. Huhhingpu Jesu a kipana ineiyu hi koiman eilahpeh theilou diu ahi, ati. Hahsatna dinmun a jong kipana aumin, kineosahna jenga jong kipana aumin ahi; Jesu hetna hi kipana le phattheina ahin, lunglhaisel'a ilamlhah teng kipana eipeuve ti, hiche lekhabu sunga kon muchet ahi.  

Lekhathot jihpa chule ajih kum  

Solchah Paul in AD 60-62 sunga ajih ahi. Hichu Rome lengvaipoa kon songkul atan laiya ajih ahi.  

Koi henga ajih ham?  

Philippi mun'a tahsan chate dinga ajih ahin, hichu solam gamkai Greece ahi. Rome gamkaiya Philippi hi Europe pumpia dinga Solchah Paul in, Houbung aphudoh masatpen chu ahin, hichu AD 50 vel ahi. Philippi Houbung miten Paul kimanchahna ding cholam ahinthot jal uchun akipah lheh in, chule Paul in Houbung mite thuhil dihlouva kon akivenna diuvin ahilchah in, kipumkhat tah a hinkho aman jingna diuvin thupeh aneiye.   

Lemna Thu 
 


1 Hiche lekhathot hi Christa Jesu a sohchang Paul le Timothy a kon ahi. Keiman Philippi a um Pathen mitheng te ho Christa Jesu a um upaho le deacon ho jouse dinga kajih ahi.✡  
2 I-Pau Pathen le Pakai Jesu Christa chun lungset le cham-lungmon napeuhen.  
3 Nangho kalunga kageldoh chanin ka Pathen ka thangvah jinge.  
4 Keiman taona kaman seh le kipah thanom tah in nangho jouse dingin ka thumpeh jiuve.  
5 Ajeh chu Christa Kipana Thupha hillhangna thudol'a, najah masat niuva pat tuni chan geiyin nangho katohkhompi nahi jing uve.  
6 Chule keiman nanghoa natohpha tongpan'ah Pathen chun Christa Jesu ahungkit nikho lhin masangsea anatoh chu ajoma abulhit tei ding ahi, ti katahsan akichenin ahi.  
7 Nangho na boncha uva thudol'a keiman lung hitia kagel hi adih ahi, ajeh chu nangho ka lungsunga kagelkhoh jing nahiuve. Hichea hi keima songkul lut thudol hihen chule Kipana Thupha lamdol a kihkonna thu kaseina hihen chule thutah a phudetna lam thudol hijongleh, nangho na boncha uva keima toh Pathen lungsetna kachan khompi nahiuve.  
8 Ichan geiya nangho kangailut nahiuva chule Christa Jesu milungsetna a chu nangho na boncha uva kangai lheh u ahi chu Pathen'in ahenai.   

Alekhathot ho ataopehna 
 

9 Nanghoa ngailutna chu aha lonlhah cheh cheh a chule nangho hetna le hetkhenna a nakhantoube chehna ding uva katao ahi.  
10 Ajeh chu keiman ipipen chu kiphamoa ham ti nang hon nahet diu kadeisah peh nahiuvin, hitia chu Christa ahungkit nikho hunglhun kahsea ngailutna theng le nolnabei hinkho naman theina dingu kati ahi.  
11 Nangho huhhing nachan nau hi ga sona lama nadim jing uva, Jesu Christa a chonphatna na hinkho uva nasodoh theiyuva ahileh Pathen loupina le vahchoina hung hi ding ahi.  
12 Chule kasopi te, nang hon ka hinkhoa ahung sohsaho chengse chu ipipen chu hita jongleh Kipana Thupha machal sahna dinga soh ahi tihi nahet dingu kadeiyin ahi.  
13 Ajeh chu amitakip, hiche leng inpia umho eivesuiya pang sepai ho chan gei hin Christa jal a thihkhaova kihen kahi ti ahet sohkeiyu ahi.✡  
14 Chule keima songkul'a eikikoi jeh a hikom'a um atahsan jousen lungngamna le hansanna aneiyuva Pathen thu chu kichatna nei louva asei theiyu ahi.  
15 Mi phabep ho chun Christa thu chu kimit thipna le midehnan aseiphongun, chule mi phabep hon lungdih pun aseiyuve, kiti ahi.  
16 Amaho chun Kipana Thupha hongbit a panga kahi aheuvin, keima eingailut jeh uva aseiphongu ahi.  
17 Midang ho vang chun Christa thu aseiphongu chu, chang phatchomna lunggel, lungdihpua hilou, thihkhaova kakihen hi bol genthei bea kaumna ding ngaitoa thusei phonga ahiuve.   

Paul lungsunga kipana 
 

18 Hinlah hichu imacha akhohpoi. Alunggon uchu dihlou hihen, adih hijongleh, Christa thu chu akiseiphong pou le kipah a kahi. Chule kipah jom nalai ding kahi.  
19 Ajeh chu keima dinga natao u chule Jesu Christa Lhagao panpina chu, keima eikilhadohna hung hi ding ahi.  
20 Ajeh chu keiman ginchatna le kinepna bulhingset kanei chu, keima jachatna a kachuh louhel ding, hinla keima Christa dinga masanga banga lung ngama kaum jom ding ahi. Chule ka hinkho hi hinna hihen, thina hijongleh Christa jabolna hung soh ding ahi ti katahsan e.   

Hin chu Christa, thi chu hamphatna 
 

21 Ajeh chu keima dinga hin kiti hi Christa dinga hin ahin, chule thi chu aphajo cheh ahi.  
22 Hinlah tahsaa kahin le, keiman Christa dinga tohga phajo kaboldoh ding ahi. Hijeh chun hoijoh hi aphajo ham ti kahepoi.  
23 Keima lung ngaichat ni neiya lunggel kichi-ah a uma kahi: Keima kache a Christa toh umkhom chu gamchenga keima dinga phajo'ah ahi.  
24 Hinlah nangho khohsahna a tahsaa kahin jom ding hi kiphamo joa ahi.  
25 Nangho jouse tahsanna a na khantou uva chule kipana a hetna nanei theina ding uvin, keima hing nalai ing ting nakithopi jom uvinge, ti ginchat hi kaneijin kahen ahi.  
26 Chule keima nangho henga avel'a kahung kit tengleh nang hon Christa Jesu a kiskonna naneibe chehna ding uva ka hinkhoa ipi aboldoh ham ti nahet dingu ahi.  
27 Chukalvalin, nangho van gam mite chonin chon un, Christa Kipana Thupha to kitoh in hinkho mang uvin. Chuti chun keiman kahunga nangho kahung mu u hihen ahilouleh athua nachung thuu kajah tho hijongleh, nangho lhagao khat le lungkhat pua na dinkhom uva chule Kipana Thupha thua tahsan gal nasat u thudol chu henange.  
28 Chule namelma teu kichatsahna a chun kicha hihbeh un. Hichu amaho kisuhmangna dinga amelchihna hung hi ding, hinla nangho vang Pathen Ama tah chun na huhdoh dingu photchetna ahi.  
29 Ajeh chu nangho Christa tahsanna a chanpha seh changa nahi pouve, hinlah Ama jal a hahsatna jong thoh dinga chanpha changa nahiuve.  
30 Hijeh chun masanga thoh gim puma kagalsat namu uvin, tujengin jong naja sohkeiyun ahi. ✡    

Christa akineosah chule choisanga aumna 
 

1 Hiti ahijeh chun Christaa hina jal a kitilkhouna um nam? Angailutna a konna lhamkonna um nam? Lhagaova kiloikhomna um nam? Lung nemna le kikhotona um nam?  
2 Chuti ahileh nang hon nei kipasah tahbeh uvin, chuti chun lung pumpia thukhat kisauvin, khat in khat ngailu uvin, chule lunggel kithakhat neiyin chule doi kithakhat hiuvin.  
3 Chang kilunggel bol hih in, midang pachat hol hih in. Kineosah in, nangma sanga midang chu aphajon gelin.  
4 Na phatchomna ding bou velouvin, midang phatchomna ding jong ven.  
5 Christa Jesun anei lunggel ngaito tobangma chu nang hon jong neiyuvin.  
6 Ama Pathen ahi jeng vang'in, Pathen toh kibah a, kolchah den chu abolpoi.  
7 Chusangin, Pathen ahina dinmun chu alhakangin, soh hina a kingainemna aneijin chule mihem ahung kiso chun mihem pen ngaiyin ahung pengin,  
8 Pathen seingaina jal'in Ama akineosah jengin chule thingpel'a migilou thina dinmun akilhen tai.  
9 Hijeh chun, Pathen'in jabolna sangpen chan gei chun achoisangin chule min dang jouse lah a min chungnung pen chu Ama apeh ahitai.  
10 Hitia chu Jesu min'a van mun'a, chule leiset chunga, chule leinoiya hijongleh khupnei jouse dilsu diu,✡  
11 Chule paonei jousen Jesu Christa hi Pa Pathen loupina dinga Pakai tia aphondoh cheh dingu ahi.   

Vah tampi banga vannoiya vah ta ding 
 

12 Kangaitah te ho, keiman nangho kaumpi pet uva kahilnaho nangai bangu chun tu kaumlou pet dehset hin Pathen chu jana lentah le kichatna naneiyu photchetnan, huhhingna chu nahinkho uvah anatoh in sodoh un.  
13 Ajeh chu Pathen nasung uva natonga chun alunglhaina tohdohna dinga ngaichatna le tohdoh theina tha napeuhen.  
14 Nabol chasun'u chu phunchelna le nelkalna jaotha louvin bolun.  
15 Hitia chu koima chan Pathen chate nahi nauva nalhep lhah louna dingun hiche khang gitlouna le vahkoi mite lah a vannoiya hinna vah chu vahdohsah un.✡  
16 Hinna thu chu tuhchah un hitia chu Christa ahung niteng leh keima kilhaitetna a kajao hi mohjenseh a lhai kahilou, mohseh a tonggima kahilou chu kisonpia kanei theina ding ahi.  
17 Hinlah keiman ka hinkho hi Pathen a dia kilhaina a twisun a kasunlhah ding hijongleh kipah ingting nanghoa tahsan umtah a Pathen a nakikatdoh tobangu hi ding ahi. Keiman hiche kipana chu chan neithei nahi cheh dingu kadei peh nahiuve.  
18 Henge, nangho kipah unlang, keiman jong nakipa huvinge.   

Timothy le Epaphroditus 
 

19 Pakai Jesu lunglhaina ahileh Timothy hi nangho vila hinsol ding kati ahi. Chuteng chuleh nangho iti naumu aman eihil a kon'in kei dingin jong kisuhhalna hinte.  
20 Ajeh chu nangho phatna ding lungdihpua lunggel ngaitona nei Timothy tobang nagel khoh diu kahe hih e.  
21 Midang ho hin ama-ama phattouna ding kigel khoh'ah ahiuvin Jesu Christa lam thu chu agelkhoh pouve.  
22 Hinlah Timothy hin ama tah ahinan photchenna aneijin, hiti hin chapa le apa tobangin Kipana Thupha seiphongna a keima toh tongkhom ahi ti nang hon naheuve.  
23 Hilai mun'a kachung thu ipi aso aphotchetna aum tengleh ama nangho henga hinsol ding kati ahi.  
24 Chule Pakaiya kakiskonna chu nangho to kimuto vah ding hi kakineme.  
25 Tutadia dingin Epaphroditus naheng uva hinsol ding kangaito ahi. Ama hi sopi dihtah tohkhompi ahi.  
26 Aman na munom lheh jeng uvin naheng uva kahinsol e. Chule ana dammo thudol najah uchu phamo asa lheh jenge.  
27 Tahbeh in ama ana dammon chule thidehchet anahi'e. Hinla Pathen mikhotona chu achangin chule keima eikhoto dehset ahi. Ajeh chu keima lungkhamna chung chona lungkhamna kaneibe louna ding hiya ahi.  
28 Hijeh a chu ama nangho kom'a hinsol ding kagel khoh ahi. Ajeh chu nang hon ama namu tengu leh nakipa uva chule nangho kalung olmopeh tahlouna ding ahiye.  
29 Christian kingailutna chun kipah thanom tah in ama ana lem uvin chule hitobang mihi jabolna nei chu thilpha ahi.  
30 Ajeh iham itileh Christa natohna a ahinkho ahahsatna ato ahi. Chule nang hon mun gamla tah a konna nabol theilou diu jeh a nangho thalhenga keima dinga aman eibolpeh ahi.    

Adihtah photchetna 
 

1 Kasopi ngaitah te ho, ipi chu hita jongleh Pakaiya kipah thanom'un. Hitiho sei ding hi kachimpoi, chule hiche hi na tahsan u honbitna ding ahijoi.  
2 Chuche uicha ho lah a chun chingtheiyun–kihongpha uvin, hitobang miho chun thilse abolun, hitobang miho chun huhhing channa dinga chep natan diu ahi atiuve.  
3 Ajeh iham itileh eiho Pathen Lhagaova kona Pathen hou cheptan tahbeh ihiuvin, Jesu Christa natoh chaisa a chu kingamdet a, tahsalama kiskonna neilou ihiuve.  
4 Keima tahsalam boltheina jeh a kisong jeng jongleng kisong thei kahi. Tahbeh mongin midangin tahsa lama kiskonna anei thei le keiman kison cheh theina kaneiye.  
5 Keima ni-get nia cheptan kahin, Israel mihina pen-gui chu kaneijin, chule Benjamin phunga kon Hebrew mi atahbeh chu kahi. Judah te Dan juina lama hakattah Pharisee ho lah a mi kahi;✡  
6 Keima katom ngai behseh jeh in houbung chu hoise tah in kana gimbol in, chule chonphat lamdol a keima danthua nolnabeiya jui bukima kahi.✡  
7 Keiman hiche ho hi atila chu manlutah a kana ngaisang anahi, hinlah tun keiman Christan anatoh chaisa jal'in hiho chu mohseh in kageltai.  
8 Christa Jesu chu Pakai ahi tia kahet a pat in hiho jouse chu panna bei bep in kagel tai. Keiman Christa chu kaphatchompi theina dinga thil adang jouse chu nen kikholkhom tobang bep a kangaitoa kanungsun ahitai.  
9 Danthu juina a keima chonphatna chu hitalouva Ama toh thakhat kahia hitia chu keima Christa tahsan jal a chonpha eikisima ahitai. Ajeh chu tahsan jal'a Pathen'in eiho chonpha a eisemu ahitai.  
10 Keiman Christa chu kahet nomin, agimthohna chu thoh khoma, athina chu chankhompi kahi theina ding chule Ama thinaa konna kaithoupa thahat thilbol theina chu kachan theina ding kati ahi.  
11 Hitia chu ipi iti jongleh keiman thinaa konna thokitna chu kachan tei ding ahi.   

Abidoi lam kat jing ding 
 

12 Keiman hiche ho chu kaneitai kati ahipoi, ahilouleh keima chamkimna chu chang kahitai katipoi. Hinlah keima Christa Jesun einei banga hi keiman jong hiche chamkimna chu kaneina tei ding kadel ahi.  
13 Kasopi te ho, keiman hichu kanei hih laiye, hinla hiche thil khat bou hi kagut ahi. Keiman achesa thil chu kasumilin, kamasanga ipi um ham ti kagel khoh in ahi.  
14 Keiman kilhaitetna chu achaina geiya lhai lhunga chule Pathen'in Christa Jesu a eikou nau van kipaman sanna ding mun chu hadel'a del kahi.  
15 Lhagaova apilhing chengsen hiche hoa hin kinoptou hite. Ipiham jeh a lungkim louna nei aum le, hijong chu Pathen'in na seichet peh tauvinte.  
16 Hinlah eihon imaskonnau chan geiya hi ituhchah diu angaiye.  
17 Sopi deitahte ho, keima umchan tobang hin nangho jong um uvin, chule keima ho nung juiya pangho um chan'a kon'in kihil uvin.✡  
18 Ijeh inem itileh masanga kana seipeh matchet jiu bangun chule tua jong kamit a kamitlhi puma ka seipeh u ahi, amaho chu achonna u chun Christa Thingpel melmaho ahiuve ti aphotchen u ahi.  
19 Amaho chun mahthahna lam amano uve. Amaho atumpiu chu a pathen'u ahi, Akithang-at nau chu jachat akimun'a diu, amaho chun tu hinkhoa ding bou agelu ahi.  
20 Ahinlah eiho Pakai Jesu Christa chenna van gam mite ihiuve. Chule eiho huhhingpu ahungkitna ding chu kinem'a ngah jinga ihiuve.  
21 Aman itahsau thi thei hi alah a, Amaa banga loupina vouphea akhel ding, Aman thil ijakai athuneina thunoiya akoi banga athua ahin nunsah ding ahi.    

Pakaiya kipah thanom un 
 

1 Hijeh chun kasopi deitahte ho, Pakaiyah umdet jingun. Kasopi deitahte ho keiman nangho kangailu uvin chule kamunom uve, ajeh chu nangho hi kakipana le kanatohna ka lallukhuh nahiuve.  
2 Tun keiman Euodia le Syntyche hengah, Pakaiya nahi lhon jeh in nakitomona lhon chu umsah lhon tahih in tia kangeh lhon nahi.  
3 Chule nangma katohkhompi dihtah, nangman hiche numei teni hi kithopin, ajeh chu amani hi midang Kipana Thupha seiphong pehnaa gunchutah a pang lhon'ah ahi. Amani hi Clement to chule Hinna Lekhabua amin kisun dang hoto tongkhom'a ahiuve.  
4 Pakaiya kipahtah in um jingun. Avel'in tikit inge–Kipahtah in um jingun.  
5 Amitakip in naum nauva nabol jouseuva lunggel toh them nahiu hehen. Pakai hungloi tading ahi geldoh un.  
6 Imacha lung olmona neihih un, chusangin, imalam jousea dingin taovun. Na ngaichat chu Pathen henga seiyun, chule athil boldohsaho jal in thangvahna peuvin.  
7 Chuti henlang hileh Pathen a cham-lungmon konna, ijakai hetna a khel sohkeiya chun, nalungu le nalungthimu Christa Jesu a nahi jal uva chu napeh dingu ahi.   

Thil hicheng hi gel un 
 

8 Chule tun, kasopi deitahte ho, achaina keiyin-akitah lam, ja-umdol lam, adihlam, athenglam, lungset um le pachat umlam, aphalam le pachat thei lama auma ahileh hitiho hi lunggel un.  
9 Nanghon keiya kon a nakihilsa hou, na sansa ho-u chule keima a kon a najahsa hou le namusa hou nitin in juiyun. Chuteng cham-lungmon Pathen chun naumpi dingu ahi.   

Philippi mite 
 

10 Nanghon keima nei gelkhoh kitnau jeh a Pakai iti kavahchoi hitam! Nanghon keima neigelkhoh jing uve ti kahei, hinla nang hon chutia kithopina thei phat kijen namulouvu ahi.  
11 Hichu kangaichat umjeh a kasei ahipoi, ajeh chu keiman kanei khama chu lung lhaiya umje kahet ahi.  
12 Keiman imacha nei louva um ahilouleh ijakai neiya umje kahen ahi. Itobang phat hunglhung dinga jong, oivaset ahilouleh keltah a umje jong chule ninglhingset hihen lhomcha hijongleh hiche thuguh chu kahet ahitai.  
13 Ajeh chu keima thahat eipea Christa jal a chu ijakai bolthei kahi.  
14 Hitima chun, nang hon tupet kahahsatna a nei panhu uhi nabol phalheh jeng uve.  
15 Philippia a um nang hon naheng uva Kipana Thupha kahin pohpeh uva chu, nahetma bang uvin, sum le paiya eikithopia nangho bou nahiuvin chule Macedonia a konna kaga kholjin patkit chun koima houbung in achutibol pouvin ahi.  
16 ✡Thessalonica kho a kaumpet jengin jong kithopina khatvei seh hilouvin avel in neihin thot uvin ahi.✡  
17 Keiman hiche kasei hi nanghoa thilpeh chu ka ngaichat ahipoi. Chusangin, lungset them nahijal uva kipaman nasan diu chu kadei joh ahi.  
18 Tupet in ka ngaichat jouse kaneiye-chukalval in Epaphroditus khut a na thilpeh u chun ninglhingset in einei sah e. Hiche ho chu kilhaina gimnamtui kihal Pathen a dinga santhei le lunglhai umtah ahi.✡  
19 Chule hiche Pathen, keima eigelkhohpeh a chun, aloupinaa Christa Jesu a ahao dungjuijin na ngaichat jouseu chu pebukim nauvin nate.  
20 Tun I-Pau Pathen'a chun loupina jouse atonsot atonsot in um jing hen! Amen.   

Achaina temna 
 

21 Pathen mitheng te jouse, Christa Jesu a hiho jouse chu keima a kon'in salam anape uvin. Sopite kaumpi chengsen salam nahin peuvin ahi.  
22 Chule Pathen mitheng te adang dang ho jousen salam nahin thot uve, adehset in Caesar insung mitea kon'in salam napeuve.   


23 Pakai Jesu Christa lungsetna chun nalhagaovu umpi hen.   

COLOSSAE  

MITE HENGA  

PAUL LEKHATHOT  

Ipi pentah ingaichat be diu ham?  

Paul in Christa ima jouse ahidan, tahsan cha alungboi ho ageldohsah  

Colossae lekhabu sung thu umdan  

Paul jal'in Christa loupina le thuneina chu Colossae Houbung honlhomcha chunga akilah in ahi. Jesu—Koiham, athilbol itilam dol'a ama banga hin ding ham, kiti hi thupi ahi. Solchah Paul chun Pathen thil jouse boltheipa chung chang thua paolah a alupen chu amangin ahi.  

Lekhathot jihpa chule ajih kum  

Solchah Paul in AD 60-62 sunga ajih ahi. Rome lengvaipo akon songkul atanlaiya ajih ahi.  

Ipi dinga ajih ham?  

Paul solchahpa Epaphras chun Colossae mun'a Houbung anaphutdoh in ahi. Houdan kibang lou chom chom umna mun ahin, hiche holah achun Pathen'in adih chu aphondohsah in ahi. Hiti chun Solchah Paul in Ngailut umtah Colossae mite henga ahoulim in ahi.   

Salam Thu 
 


1 Hiche lekhathot hi Pathen'in alunglama alhendoh Christa Jesu solchah Paul le i-sopiu Timothy a kon ahi.  
2 Pathen mitheng te Colossae khopia um, Christa a tahsan umtah sopiho henga dinga kahin jih u ahi. I Pau Pathen chun lungset le cham-lungmon napeuhen.   

Colossae tahsan ho dinga Paul atao 
 

3 Keiho nangho dingin katao jingun chule I-Pakaiyu Jesu Christa Pa Pathen chu ka thangvah jingun ahi.  
4 Kipana Thupha thutah nanajah patni uva pat nangho dinga kinepna van'a kikoipeh nahi tauve.  
5 Ajeh chu keihon Christa Jesu a na tahsan u chule Pathen mite jouse na ngailut u thudol kanaja tauve.  
6 Hiche Kipana Thupha naheng uva hung chu vannoi muntin'a kisol a ahitai. Pathen milungsetna kidangtah thu najahpat uva chule thutah thu chu nahet chetni uva pat a nahinkhou akikhel banga gasoa hinkhoho akikhel sah ahi.  
7 I-sopiu deitah katohkhompiu Epaphras a kon'in jong Kipana Thupha nanahe tauve. Ama hi Christa lhacha tahsan umtah le nangho thalhenga eikithopi uva pangah ahi.✡  
8 Ama hin Lhagao Thengin napeh u ngailutna naneiyu thu eiseipeh u ahi.  
9 Nangho thu kajahni uva pat nangho dinga tao jinga kahiuve: hichu alunglam nahet bulhingset uva chule Lhagao lam a chihna le hetthemna napehna ding uva tao kahiuve.  
10 Hichea chu nahinkho mandan u Pakai jabolna le lunglhaina ahi jinga, chule na hinkhou chun gapha asodohna dinga, chule Pathen hetna a nakhantou becheh cheh theina dingu hi ahiye.  
11 Kataonau jong hi, nangho athaneina loupi jal a nangho thahatsah a thohhat le lungdehat na ngaichat dungjui uva napeh uva kipana a nadim letsetna dingu ahi.  
12 Vah a cheng amitheng te chuto goulo ding apeh chu changkhom dinga eisem uva Pa chu thangvah jingun.  
13 Ajeh chu ama hin muthim lenggama konna eihuhdoh uva chule alungset Chapa Lenggam mia eisemu ahitai.  
14 Athisana chamlhatna eichohdoh peh uva, ichonset nau jeng jong angaidam ahitai.✡   

Pathen pilhinna 
 

15 Christa chu mutheilou Pathen chu muthei limpua hung ahi. Ama thil kisem masangpeh a ana umsa chule thilsem jouse chunga thunei vaihoma ahi.  
16 Ajeh chu Ama jal a Pathen'in ijakai van'a hihen chule lei chunga umho hijongleh, imu thei yu le imu thei louvu hijongleh anasem ahi-laltouna ho, lenggamho, vaipoh naho, chule thuneinaho akimuphalou vannoi pumpia um, aboncha Ama jal le Ama dinga kisema ahi.  
17 Ama imacha um masangpeh a anaum jingsa ahin, chule Aman thilsem jouse akhut a atuh ahi.  
18 Christa hi houbung luchang hichu Ama tipum ahi. Ama abul kipatna, thinaa kon a thoudoh jouse chunga thuneipa ahijeh a, ima jousea masapen ahi.✡  
19 Ajeh chu hichu Pa lunglam ahi.  
20 Chule Christa a hi Pathen hina bulhingset um thingpel chunga Christa thisan kiso chun kichamna asem a; van'a umho hihen chuleh leiya umho hijongleh Pathen'in ijakai Ama a dinga chamna chu asem ahitai.✡  
21 Hiche hin, masanga nangho Pathen a konna gamla tah a naum uva, nalunggel u phalou le chonna phatlou jeh a amelmate nanahiu ahiye.  
22 Chuti jongleh, tua hi Christa hin atahsa tah a thina ato ahitah jeh in, Ama tah in kichamna chu asem ahitai. Hiche hin, themmona neokhat jong neitalouva athenga le nolna beiya Ama angsunga nadinsah u ahitai.  
23 Hijongleh nang hon hiche thutah hi na tahsan jom uva chule nadindet jom dingu ahi. Kipana Thupha nanajah uva nakisan u photchetna a kon chun kiheimang gohihbeh un. Hiche Kipana Thupha hi vannoi leiset mun jousea kihillhanga ahitai, chule keima Paul hi Pathen lhacha hina a seiphong dinga eikingansea ahitai.   

Houbung dinga Paul natoh 
 

24 Katahsatah a nangho dinga kagimthoh hi kakipah e, ajeh chu keiman Christa hesoh thohna a atipum, hichu Houbung, kathoh khompi ahi ti kahet ahi.  
25 Pathen'in ahoubung lhacha kinbol dinga eingansea athupoh chu poa nangho henga phongdoh dinga hunga kahi.  
26 Hiche thupoh hi kum aja ja a chule akhang khanga aguh a kikoi chu, tua hi Pathen mite henga kilangdoh a ahitai.  
27 Ajeh chu Pathen'in Christa a ahaona le aloupina chu chidang namdang nangho jong nahetsah nom hin aloupina nachantha nomu ahi ti aphotchetna ahi.  
28 Hijeh a hi keihon midang Christa thu ka seipeh uva, amitakip Pathen'in chihna eipeh jouseu mangcha a hilchah le thuhilna kaneiyu hi, amitakip Christa to akiguijop nau chamkimsahna dinga ahi.  
29 Hijeh a hi keima tonggima kiseh tah a kapan a, kasunga Christan thahat tah a anatoh a chu kingam'a kahi.    

1 Keiman nangho le Laodicea a um houbungho chule tahsaa kakimupi loulaiho chengse dinga nasatah a kapohnat peh uhi nahet dingu kalunggot ahi.  
2 Keiman amaho hi alung uva lhamkonna aum theina dinga amaho hi tilkhouva chule ngailutnaa akikandet uva, hitia hi ama hon Pathen lunggon thuguh Christa Ama tah a um chu ahetdoh theina dingu kangaito ahi.  
3 Ama a chu chihna le hetna gou aboncha kisela ahi.  
4 Hiche ka seipeh uhi koima chan duha pana nangho mohthua na lheplhah louna dingu ahi.  
5 Ajeh chu keiman tahsa a nalah uva kaumlou vang'in, lhagaovin kaumpi uve. Chule keiman na chondih ule Christaa na tahsan det u thu chu kipahtah in kave jinge.  
6 Chule tun, nang hon Christa Jesu chu Pakaiya nakisan bangu chun, Ama chu juijomun.  
7 Nakihilsa bang uvin, Ama a jungkho uvin lang, thutah a chun kisahdoh un, chule thangvahna dimletset in hing uvin.   

Christian hinkho chamkimna 
 

8 Mihem lunggel leh hiche vannoi lhagao thuneihoa hungkon chihgut lekhathemna le duha lheplhah a naum louna dingun chingtheiyun, hichu Christa a kon ahipoi.  
9 Ajeh chu Christa mihem tahsaa chu Pathen hina bulhingset a chenga ahi.  
10 Chule nangho hichea chu kisuchamkima nahiuve, ama chu piput le thuneina jouse luchang ahi.  
11 Nangho Christa henga nahung uva chu aman lhagaova chep na tanpeh u ahitai, hinla hichu tahsaa cheptan ngai chu hita louvin, chonna ngai chonset nomna chu atan lhah ahi bouve.  
12 Ajeh chu baptize nachan uva chu Christa toh kivuitha nahi tauve. Chule nang hon Christa kaithoupa Pathen thahat chu na tahsan jal uva Ama toh hinkho thah a kaithouva uma nahi tauve.✡  
13 Nachonset nau le chonset nomna ho chu paidoh a um ahiloulai jeh a nangho athia nanahiu ahi. Pathen'in ichonset nau angaidam tahjeh a Christa to eihin khomsah u ahitai.✡  
14 Aman eiho dounaa themmo chansahna bat lekhabua kijih chu akah a, chule thingpel'a akhetbeh tah jeh a alahmang ahitai.✡  
15 Hiti chun aman lhagao lama vaipoho leh thuneiho chu athaneinau alahpeh a, thingpel'a agaljona jal'a chu amaho chu lhangphonga maimoh a alha ahitai.   

Chunglam thil ho holjo uvin 
 

16 Hijeh chun nangho naneh u ahilou le nadonu ahilou le nikho khat achoma nitlou jeh ahilou le lhathah nikho nit ahilouleh choldo nikho thua koiman na oimo dauhen.✡  
17 Ajeh iham itileh cheho chu atahbeh hunglhung ding vetsahna ho ahi bouvin, hinla Christa chu atahbeh ahung hitai.  
18 Koima kineosah lhema le vantil ho houna thua kipui mangsah hih un. Hitobang mi chu athilmu u thudol akip akoiyin aseiyun, amaho chun lhagao lam lunggel anei pouvin, tahsaa thaset lunggelin ahoitho sah uvin,  
19 Amaho chu aluchang Christa to kijopmatlou ahiuve. Ajeh chu Aman tipumpia agu kisuhtona le kikilmat tona chu akhut a aloikhoma Pathen'in akhansah dungjuiya aumsah ahi.✡  
20 Nangho Christa to thithaa nahitah uleh, hiche vannoi lhagao thaneinaa konna na chamlhat sah u ahitai. Chuti ahileh ipi itia vannoiya hing nalai banga chu vannoi chonna dan kihilna,  
21 tham hih in, tep hih in, tuh hih in kitiho najui nahlaiyu hintem?  
22 Hiche kipuina dan ho hi mihem thupeh le thuhil ahin, ahung kimanchah toh lhon a mangthai ding thil ahi bouve.  
23 Hiche chonna dan kijuiho hi chihtoh a ahi, hiche hoa hin eimatah lungcham a hou, eima tah kingaitoma kingainemna chule tahsa kithununna angaiyin ahi. Hinla hiche ho hin mikhat lung ngaichat phalou jona apechompoi.    

Tahsalam jenga hing louva Christa a hin 
 

1 Nangho Christa toh hingkhoma nahiu leh, Pathen jetlam'a touva Christa umna chunglam chu veuvin.✡  
2 Nanghon leiset thil ho geljo louvin, chunglam thil ho geljo uvin.  
3 Ajeh chu nangho hiche hinkhoa dia athia nahi tauvin, nahin nau atahbeh chu Pathen a Christa toh kisela ahi.  
4 I-hinnau Christa ahung kilah phat teng nangho jong Ama toh loupia kilangkhom ding nahiuve.   

Hinkho lui chule hinkho thah 
 

5 Hiti ahijeh chun, leiset chunga natibah chengu: jon lungput, thenlouna, huh lungput, lung dihlou ken, chule kiloset hiche ho hi milim houna ahin, abonchan thisah sohkeiyun.  
6 Hiche chonsetna ho jeh hin thua nunglou ho chungah Pathen lunghanna chun alhun khumjin ahi.  
7 Hiche ho hi vannoiya dinga nana hinlai uva chu ana bolji a nahiuve.  
8 Hinlah tuhin: lunghan, lungsat mi duha bol, Pathen taitom, thuthanghoi seina kam, hichengho hi pailha uvin.  
9 Khat le khat jouvin kiheh hih un, ajeh chu nang hon milui hinkho le anatoh chu napaiyu ahitai.✡  
10 Nanghon nasempau nahet nau lungthim chu panun chule mithah chu kivonun chule Ama tobang hiuvin.✡  
11 Hiche hinkho thah a hin hi Juda mi nahiha, chidang namdang nahim? Cheptan mi nahiha, cheptanlou nahim? Lekha helou akhangtou loulai soh chu nahiha, ongthol nahim? Christa chu eiho dinga ima jousea ininglhin nau ahitai.  
12 Hiche jeh chun Pathen lhenchom mitheng te dei umtah angailut namthenga lhendoh nahi tah jeh uvin–mikhotona lunggel, mihepi, kineosah, nunnemna lungthim, thohhatna in kivonun.✡  
13 Khat le khat kidemdaito cheh un, kingaidam tona neiyun, akina khattou auma ahijongleh Christa chun na ngaidam bang uvin nang hon jong ngaidam'un.✡  
14 Hicheng jouse chunga hin ngailutna chu kivonun, hichu kikankhomna phachamkim pen ahi.  
15 Chule Pathen a cham lungmon chu nalung uva vaihomsah un, hichea dinga chu nangho jong tipum khat a chamlen dinga kou nahiuvin chule thangvah jingun.  
16 Christa thu chu chihna jouse tothon nasung uva cheng dimset hen; khat le khat tumging toh tholan houlan, chule lhagaolan kihilun chule kitilkhou touvin, nalung gil un Pakai choi-atnan la sauvin.✡  
17 Chule thua hihen, natoh a hita jongleh, nabol jouseu chu Pakai Jesu minin bolun lang, Ama jal'in Pa le Pathen chu thangvah un.   

Hinkho thah ahijeh a ule nao kinbol ding 
 

18 Inneipi ho, Pakai mitmua dih ahina jal in na inneipu teu thunoiya kipelut un.✡  
19 Pate ho, najinu teu ngailu uvin chule amaho chunga lung himona neihih un.✡  
20 Chate ho, imalam jousea nanu le napa teu sei thun nungun, hichu Pakai lunglhaina pen ahi.✡  
21 Pate ho, nachateu chu sulung phamo hih un, lunglhah nan neiget uvinte.✡  
22 Sohte ho, tahsalam hina dungjuijin na pakai teu sei thua nungun, mihem lunglhaisahna a mitmu soh hilouvin, Pathen ging hinan lungdih pun umun.✡  
23 Chule ipi hileh nabol'u chu Pakaiya lunggilin bolun, mitmu soh hilouvin Pakai jal a bol hiuvin.  
24 Pakaiya goulo ding tohman nachan dingu ahi chu heuvin: ajeh chu nangho Pakai Christa kinbol nahiu ahi.  
25 Ahin thilse bola chu nahi leh nathilse bol chu nakimu ding ahi. Hichea hin maipha vetna aumpoi.✡    

1 Pipua pang ho nang hon jong van'a Apipu khat naneiyu geldoh uvin lang na lhachahou chunga adih le ahoi bol hiuvin.✡  
2 Nangho taonaa ponpan tothon lung limgeh in umun, chule thangvahna lunggel neijun.  
3 Pathen'in keihoa Christa a athuguh alunggon chu aphondoh theina dingin, keiho dingin taovun. Hiche jeh a hi keima thihkhaova eikihen ah ahi.  
4 Keiman hiche thupeh hi kicheh tah a ka seiphong theina dingin nei taopeh un.  
5 Tahsan neilouho lah a chun chingthei tah in hinkho mangun, chule phat kijen pet chu aphachom pen din mang un.✡  
6 Nanghon amitakip dinga donbutna dihtah nanei theina dingun, na kihoulim nau chu lungsetna thucheng le lahthei ding cheh hihen.   

Achaina tepna phabep 
 

7 ✡Pakaiya sopi deitah, lhacha natohna a tahsan umtah chule lhachana katohkhompi Tychicus hin kaumchan thudol abonchan nangho hin seipeh nauvinte.✡  
8 Keiman amaa konna na chung chang thu u chu ka hetchen theina dinga chule ama hin nalungu amonsah theina dingin naheng uva kahinsol tai.  
9 Chule ama toh kilhon din amin Onesimus, nalah uva tahsan umtah le sopi deitah toh hin nangho heng lama kahinsol thauve. Amani hin hikom'a nakitong thudol ijakai hetsah lhon nauvin nate.✡  
10 Songkul kalut chankhompi Aristarchus in salam napeuve, chule Barnabas sopinu chapa Mark in jong salam napeuve (Mark hi naheng uva ahunga ahileh ana sangun tia achung chang thua thupeh namusau ahitai).✡  
11 Chule Jesu (Justus kitipa chu) jong hin salam napeuve. Hichengho chengse bou hi cheptan holah a konna Pathen Lenggam chalsahna dinga katoh khompi ho ahiuvin, amaho hi keima dinga monpi umtah ahiuve.  
12 Jesu Christa lhacha le nakiloi khompiu Epaphras in salam napeuve. Nanghon Pathen lunglam najui bukimkei uva chule na chamkimna ding uva ama nangho dinga gunchua tao jing jenga ahi.✡  
13 Ajeh chu keiman ama hi nangho dinga, Laodicea umho le Hierapolis a umho chengse dinga taonaa gunchu lheh jenga ahi, ti ka hettohsah ahi.  
14 Louthem dei umtah Luke le Demas teni hin salam napeuve.✡  
15 Laodicea khopia um sopi te ho le Nymphas chule a-in'a um houbung miho salam ana peuvin.  
16 Chule nang hon hiche lekhathot hi nalah uva akisim jouteng, Laodicea houbung sunga jong sim thei ding ngaito uvin; chule chutima chun Laodicea a lekhathot jong chu anasim teiyun.  
17 Chule Archippus jah a chun, “Pakaiya konna nakisan akinbolna natohna hi chingtheiyin lang subulhit in” tihi seipeh in.✡  
18 Hiche hi keima Paul'in kakhut a kasut salamna ahi. Nanghon thihkhaova kihen kahi geldoh un. Lungsetna in naumpi uhen. Amen   

THESSALONICA  

MITE HENGA  

PAUL LEKHATHOT KHATNA  

Thina le hinna thudol  

Paul in khonunga dia tahsan le kinem'a hinje eivetsah nau  

1 Thessalonica sung thu umdan  

Tulaija jonthanhoi thu akiha sei tobang hin, Thessalonica khopi jeng jong chu jonthanhoina thua kiboina mun khat anahi. Eiho jong hi, inopnop u bolthei ahi kiti Kiloikhomna (permissive society) lah a khosa ihinauva, hinkho thenga ihin theina diuva Thessalonica Houbung mite kithuhilna hi eiho ding adeh a khangthah te dinga phachom ahi. Pathen'in alunggon'a akou ho dingin alunggon abulhit theiye ti iheuve 5:23,24.  

Thessalonica Houbung mite hi Paul in Chinghoi Kaihoi hina lungchang pu in agelkhoh in, Pathen Thu thaneitah in ahinkho'u akhelpeh chung changa akipapin ahi.  

Lekhathot jihpa chule ajih kum  

Solchah Paul'in AD 50 vel'a chu Corinth mun'a ana jih ahi.  

Koi ho dinga a ajih ham?  

Paul anivei channa Missionary kholjin'a ache sunga Thessalonica Houbung mite henga ajih ahi. Ama deidan toh kitoh louvin ana suboi tauvin, ahengu adalhah loinadin angeh uvin ahi. Ahinlah hitobang thusoh ho jal chun Paul in Pakaiya akhanlhit na diuvin kihetthem louna jouse suhdihna dingin ngehna aneijin ahi. Solchah Paul'in lekhathot ajihhoa hin atamjon amin achonsah tha cheh in ahi.   

Salam Thu 
 


1 Hiche lekhathot hi Paul, Silas chule Timothy a kon ahi. Keihon Pa Pathen le Pakai Jesu Christa a hiho Thessalonica Houbung mite henga kahin thot nahiuve. Pathen chun lungset le cham-lungmon napeu hen.✡   

Thessalonica miten Pathen atahsan u chule vetkahna 
 

2 Keihon nangho jouse jal'in Pathen ka thangvah jingun chule nangho dingin kataojom jing uvin ahi.  
3 Keihon Pa le I-Pathen uvin nangho chung thua kataona uva, tahsan umtah a natoh nau, ngailutna neiya na thilbol hou chule I-Pakaiyu Jesu Christa jal a thohhat tah a kinepna naneiyu chu kageldoh ui.  
4 Kasopi deitahte, Pathen'in na ngailu uvin chule Pathen'in Amite hi dingin na lhengdoh tauve, ti kaheuve.  
5 Ajeh chu keihon Kipana Thupha kahin pohpeh u chu thucheng jengseh a hilouvin, thaneina to kilhon a Lhagao Thengin hetchetna lhingset napeh u ahitai tia keihon kaseiyu chu thutah ahi. Chule keihon nangho kagel khohnau nangho toh kaumkhom laiyun kahin dan uvin nahe tauvin ahi.  
6 Hiti chun nang hon ka thuseiyu chu nangho dinga hahsatna khohtah Lhagao Thenga kon'in kipah tah in na sangun ahi. Hiti chun nang hon keiho le Pakai umchan chu najom un ahi.✡  
7 Hiti chun nangho Greece a tahsan saho jouse-Macedonia le Achaia gam jousea vetjui thei nahung hitauve.  
8 Chule tun, Pakai thu chu Macedonia le Achaia gam kallam peh geiyin, hoilai mun hijongleh kachenau chan'ah Pathen na tahsan nau thudol hi aseiyui. Keihon koima kom'a hiche thu chu kasei diu angaipoi.  
9 Ajeh chu ama hon phatah a eina lamto nau thudol aseiyun, chule nangho milim houna a konna Pathen hing le dihtah kinbol dinga nalung naheiyu thudol aseijom jing uve.  
10 Chule amaho chun Pathen Chapa–Pathen'in athilah a konna akaithou Jesu, van'a konna ahung ding ngah jinga uma nahiu thudol aseiyun ahi. Ama hin ahunglhung ding thutanna kichat umtah a konna eihuhdoh u ahi.    

Thessalonica khoa Paul natoh 
 

1 Kasopi deitahte ho, nangho kahung vil uhi mohseh ahipoi ti nangho tah in naheuve.  
2 Keiho nangho kom'a kahung masang jep uva Philippia a ichan geiya gimbol hesohna katouvem ti nang hon naheuve. Hinama jongleh I-Pathen uvin ama Kipana Thupha chu ichan geiya doudalna aum vang'in, lung ngamtah a nangho kom'a kaseidoh theina diuvin hansanna eipeuve.✡  
3 Hiti chun ka thusei phongu hi lheplhahna thu ahilouleh lungdihlou pua ahilouleh duha lheplhahna ima seina kanei pouve ti nang hon naheuve.  
4 Ajeh chu keiho hin Pathen a konna photchetna neiya Kipana Thupha thusei lea panga kahiuve. Kalunggon uhi miho lunglhaina hollouva Pathen lunglhaina kahol joh u ahi. Ama bou chun kalungput u ipi ahi ahet ahi.  
5 Nanghon nahet ngaima bangun keihon joulhep a nangho thunun kago pouve. Chule Pathen hi ijakai ahetoh a ahi, keiho hi nasumu chan theina dinga nangho toh jol le gol'a um'ah kahi pouve!  
6 Christa solchah kahiu hi mihem pachat channa dingin keihon nangho hihen midang ho hijongleh, koimacha lung kahol pouve.  
7 Christa solchah ho hina jal a keihon nanghoa konna ngehna kanei theiyu ahi, hinla keiho nangho lah a lungneng in kaum jouve ahilouleh keiho hi minun achate an apeh a avah a chule avetsui tobang kahiuve.  
8 Keihon nangho kangailut behseh jeh un nangho to Pathen Kipana Thupha seh seh a chan neikhompi hilouvin, kahin nau jong nangho dinga kaphal ngamu ahi.  
9 Sopi deitahte, nalah uva ichan geiya katoh gimu hitam tihi geldoh lou nahiuvem? Naheng uva Pathen Kipana Thupha seiphong na dinga, nangho pohgih pohsah ka noplou jeh un, sun le jan'in na katong gimun ahi.  
10 Nangho tah keiho hettohsah nahiuve–chule Pathen jong chuti ahi-keiho hi nangho atahsan ho jouse a dinga kipumpeh a, lungdih pua chule themmona neilou kahiuve.  
11 Chule keihon nangho khat khat cheh hi Pan achate abolna bangtah a kabol'u nahi.  
12 Keihon nangho kangeh uva, katilkhou uva chule katem nau chu nangho Pathen a dinga lomtah a na chonna dingu kati ahi. Ajeh chu aman a Lenggam le aloupina a chan nei dinga nakouvu ahi.  
13 Hiche jeh chun, keihon Pathen thangvahna kanga deh pouve, ajeh chu nang hon keihoa konna thu chu nasan uchun, ka thuseiyu chu moh mihem thuseiyin nala pouve. Nanghon kathupoh uchu Pathen a kon ahi tin nasang uve–hichu hijong hiyah ahi. Chule hiche thu hin nangho tahsan neihoa na atoh jom ahi.  
14 Chutima chun sopi deitahte, nang hon nagam mite uva konna gimbol hesohna nathoh u ahi. Hitia hi, nang hon Judea gam'a Pathen houbung ho umchan najomu ahi, amaho chun Christa Jesu atahsan jeh uva, amiteu Judah ho khut a gimbol hesoh athoh u anahi.✡  
15 Ajeh chu Juda ho lah a phabep chun themgao ho ana that un, chule phabep chun Pakai Jesu jeng jong chu athau anahi. Tun ama hon keiho jeng jong eibol hesoh uve. Ama hon Pathen alunglhai pouvin chule mijouse to kikal a natong ahiuve.✡  
16 Ama hon chidang namdang ho lah a huhhingna Kipana Thupha kaseiphong le diu eijada gouve.   

Paul in houbung avilnom kitna thudol 
 

17 Kasopi deitahte, phat chomkhat a dinga nangho to eiki chomkhen jouvin (kalungun vang nangho na dalha deh pouve), kajo chanun hungkit kagouve, ajeh chu keihon nangho kamukit nom lheh jengu ahi.  
18 Keiho kihambol tah in nangho kom kahung nomun, chule keima Paul jong avelvelin kahung gon, hinla Satan in eisuboi jiuve.  
19 I-Pakaiyu Jesu ahung kilekit nikhoa a anga idin tengu leh ipia kinepna le ipin eikipasah uva, chule ipi chu kachan diu tohman le lallukhuh hi ding hitam? Hichu nangho nahiuve!  
20 Henge, nangho keiho kisonpi le kipana nahiuve.    

1 Kanan joulouhel u ahung hi phat in, keima ho chang Athens a umden dingin kaki gellha tauve.✡  
2 Chule Timothy hi nangho vil dingin kahinsol tauve. Ama hi isopiu le Christa Kipana Thupha seiphong naa Pathen na katoh khompiu ahiye. Aman nangho nahatsah uva, na tahsan nauva na tilkhouna ding uva kahinsol u ahi.  
3 Chule nang hon hahsatna nato chung chang uva chu lung olmo tah a naum louna ding uva navetup ding uva ama kahinsolu ahi. Keiho vang hiti hahsatna ho toh mong dinga eikigong uva ahi ti naheuve.  
4 Keihon kaumpi pet jeng uva jong hahsatna hunglhung loi jeng thei ahi tia ka hilchah nau chu, nahet bang uvin, ama hon ahin boldoh jeng tauve.  
5 Hiti chu ahijeh a, kathoh joulou phat a, na tahsan nau det jinga hinam ti kaphotchet nomjeh a Timothy kahinsol anahi. Achuti louleh alhempa chun nanghoa aphapen chu akilahdoh a chule kanatohnau hi mohseh bep hitam tia tijaa um kanahi ahi.  
6 Hinlah tun Timothy ahunglhungin, nangho tahsan le ngailut thu ahung lhuttai. Ama hin keihon ka hungvil nau thudol chu kipahtah in nageldoh jingun chule keihon nangho kamunom tobangun nang hon jong nei munom uve ti thulhut aneiye.✡  
7 Hiti hin kasopi deitahte, nangho tahsannaa nahat jing jal uvin, keihon hahsatna le gimbolna kathoh laitah jeng uvin jong hatah in nei tilkhouvun ahi.  
8 Nangho Pakaiya na dindet jingu kahet jalun keiho hinna thah eipeuve.  
9 Nangho jeh a Pathen iti ka thangvah u hitam! Pathen angsunga kalutna uva keiho hi, nangho jal hin hapan kakipah uve.  
10 Pathen'in eikimuto sah kit uva nanghoa tahsan a-onglai chu dipdimna dinga nangho dinga sun le jana tao jinga kahiuve.  
11 I-Pau Pathen le I-Pakaiyu Jesu Christa chun naheng uva eihin puiloi jeng tauhen.  
12 Keihon nangho kangailut nau alon letset tobangin, Pakaijin nangho khat le khat kingailutna le mijouse ngailutna chu khansah hen chule longlet doh hen.  
13 Hichea kon hin, nangho I-Pakaiyu Jesu amitheng te jouse toh ahungkit niteng, I-Pau Pathen angsunga nadin tengu leh, aman nalungu hatsah hen, nolna beiyin koihen chule athengin hinkoi hen. Amen.    

Pathen lungdei hinkho 
 

1 Achainakeiyin sopi deitahte, Pakai Jesu min'a kahintem nom nau chu kanahil tobang uvin Pathen lunglhainna hinkho mangun. Nangho hitia hi nana kimanchah sau ahi bangin tua jong nahabol cheh ding uvin kahin tilkhou uve.  
2 Ajeh chu keihon nangho Pakai Jesu thuneina a ipi kahilu nageldoh uve.  
3 Pathen'in nangho dinga alung gon chu nathen uva, jonthanhoiya konna naki kangse dingu hi ahi.  
4 Chutah le nangho khat cheh hin atahsa kivettup nahiuva chule thenna le jathei hinkho naman dingu hi ahi.  
5 Nanghon Pathen le alamlhah umdan hephalou milim houna neiho bangin jonlung puhih un.  
6 Hiche thudol ahin, Christian sopi khat chun ajinu engbolna ahilouleh duhabolna alam louvin neihih un, ajeh chu khohtah a masanga kagihji nau bang chun Pakaijin hitia chonseho chu alethuh ji.  
7 Ajeh chu Pathen'in eikouvu hi thenlouna hinkho mang ding hilouvin, hinkho thenga hing ding ihijo bouvui.  
8 Hijeh chun, koi hijongleh hiche hoa chona dan juilou chu mihem thuhil juinom lou ahitapon, a Lhagao Theng eipeuva Pathen deilou jeh joh ahiye.  
9 Hinlah keihon nangho henga khat le khat kingailut ding thua kahin jih khoh u angaipoi, ajeh chu Pathen'in khat le khat kingailu uvin tia nahil sau ahitai.  
10 Tahbeh mongin, nang hon Macedonia pumpia tahsanho jouse nangailut nau navetsah sau ahitai. Hitima chun, sopite, amaho chu hatah a na ngailut cheh diu kangeh nahiuve.  
11 Masanga keihon nangho kana hilsa bangu chun, thip beh a hinkho man ding gelkhoh uvin lang, natoh diu cheh kigel khoh uvin chule nangma khut cheh a na tong uvin.  
12 Chutengleh Christian hilou hon na hinkho man dan'u chun najabol untin, chule midanga nakingaiyu ngai louding ahitai.   

Pakai Jesu hungkit teng mithi le mihing 
 

13 Chule tun sopi deitahte, nangho kinepna neilou miho tobanga lunghema naum louna ding uva Pakaiya thisa ho chung chang thudol nahet tei ding'u kanom uvin ahi.  
14 Ijeh inem itileh Jesu chu athin, chule Ama chu ahingdoh kittai ti itahsan uva chule Jesu chu ahung kile tengleh, Pathen'in tahsansa ho chu Ama toh ahin lepui ding ahi ti itahsanu ahi.  
15 Keihon hiche hi Pakaiya konna kalah u kaseiyu ahi: Pakai hung kile tengleh ahing nalai eiho hi ana thisaho sanga Amato kimuto masajo ding ihipouve.✡  
16 Ajeh chu Pakai Ama tah chun van'a konna thupeh aw ahinsap ding, vantil pipu awgintoh, chule Pathen sumkon kouna awgin toh thoa van'a konna hungkum ding ahi. Amasa, tahsan ana thisa ho alhankhuh uva konna thoudoh ding ahiuve.  
17 Chujou tengleh, eiho ahing nalai chule leiset chunga um nalai chengse hi amaho chutoh Pakai chu vanlai jol'a meilhang lah a kimuto dinga lahtouva ium dingu ahi. Chutengleh eiho Pakai toh a'itih a iumkhom jing dingu ahitai.  
18 Hiti hin khat le khat hiche thu ho a hin kitilkhouto uvin.    

Pakai Jesu hungkitna dingin kiging un 
 

1 Tun kasopi deitahte ho, hicheng kisei jouse hi iti hungsoh a chule itih le hung hi ding ham tithua nangho kom'a kahin jih mongu angaipoi.  
2 Ajeh chu na ginchat lou pettah uva Pakai hung kilekit nikho chu, jan'a gucha tobanga hung ding ahi.✡  
3 Mihon “Ijakaiya chamna le bitna aum'e” tia asei laitah uleh numei naosonat thohgim tobanga, jana gucha hung banga achung uva manthahna chu hunglhung ding ahi. Chule hoidohna um thei louding ahitai.  
4 Hinlah sopi deitahte, nangho hiche thudol'a hi ima helouva uma nahi pouve, chule Pakai nikho chu gucha tobanga ahung ding chu nang hon nadatmo diu ahipoi.  
5 Ijeh inem itileh nangho na boncha uvin vah le sunlai chate nahiuvin, eiho muthim le janlai chate ihipouve.  
6 Hiti ahijeh chun kihong phauvin, midang ho bangin ihmu hih un. Kigingin um unlang chule lung limgeh in umun.  
7 Jan phat le miho ihmu jiuva chule judon hon ju adonkham jiu phat ahi.  
8 Hinlah eiho lung limgeh in vah a umu hitin, tahsan le ngailut lum pan'u hite, chule huhhingna lukhuh chu lungngam tah in kikhuh uhite.✡  
9 Ajeh iham itileh Pathen'in eiho chunga alunghanna abuhlhah khum ding hijo louva, I-Pakaiyu Jesu Christa jal'a huhhingna chang dinga eilhendoh joh u ahi.  
10 Hiti chun Christa ahung kile tengleh eiho ithiu hihen ahilouleh hing jong leuhen, Ama eiho dinga athi jal a chu a itih a dia Amato i-umkhom jing dingu ahitai.  
11 Hiti chun nabol ngaisau tobang chun, khat le khat kitilkhouto uvinlang chule kisadoh ton khat le khat umun.   

Achaina tilkhouna le temna phabep 
 

12 Sopi deitahte ho, Pakai natohnaa nalamkai hou chu jabolun. Ama hon nalah uva atong gim'un, chule lhagao lama nakaihoi uva panga ahiuve.  
13 Amaho chu jana lentah peuvin lang chule anatoh jal un lunggilin ngailu uvin. Chule kichamdelin khat le khat cheng khomun.  
14 Sopite ho, kahin ngeh nau chu mithase ho chu gihsal un. Akichaseho tilkhouvun. Atha lhasam ho phaten khohsah in vesuiyun. Amitakip chunga thohhat un.  
15 Koiman ase chu asea alethuh louna dingin vephauvin, chusangin khat in khat chunga chule mijouse chunga thilpha boljing ding gouvin.  
16 Phatseh in kipah thanomun.  
17 Taona man ngahih helun.  
18 Itobang phat in naphah jong le thangvahna nei jingun, ijeh ham itileh Jesu Christa a hia nangho dinga Pathen lunglam ahi.  
19 Lhagao Theng chu sumit hih un.  
20 Gaothuseiho nahsahmoa dai chatvai bol hih un.  
21 Hinlah akisei jouse patep cheh un. Apha chu kolchah un.  
22 Gitlouna chichom choma kon'in kihei mangun.  
23 Tun cham-lungmon konna Pathen chun imalam jousea na thensah uhen, chule na lhagaovu le na hinnau chule natahsau chu I-Pakaiyu Jesu Christa ahung masangsen nolna beiyin koihen.  
24 Nakou Pau chu tahsan umtah ahijeh in, Pathen'in hichu ahin molso ding ahi.  
25 Sopi deitahte ho, keiho dingin hung taovun.  
26 Sopite ho jouse chu Christian kingailutna in chibai bolun.  
27 Keiman Pakai min'a thu kapeh nahiuve, hiche lekhathot hi sopite jouse henga kisimdoh hen.  
28 I-Pakaiyu Jesu Christa lungsetna in na umpiu hen.   



✡ 1:1
Act 17:1

✡ 1:6
Act 17:5-9

✡ 2:2
Act 16:19-24; Act 17:1-9

✡ 2:14
Act 17:5

✡ 2:15
Act 9:23,29; 13:45,50; 14:2,5,19; 17:5,13; 18:12

✡ 3:1
Act 17:15

✡ 3:6
Act 18:5

✡ 4:15
1 Crth 15:51,52

✡ 5:2
Matt 24:43; Lk 12:39; 2 Pet 3:10

✡ 5:8
Isa 59:17; Eph 6:13-17

THESSALONICA  

MITE HENGA  

PAUL LEKHATHOT NINA  

Tuhchah in  

Christa hungkitna ding hin mi pengthah ho thohhat ding atilkhouve  

2 Thessalonica sung thu umdan  

Kikhel jing leiset a um hijongleuhen, hiche lekhathot hin tonsot thu ding akikhel thei louding thudol aseiye. Hiche lekhathot sunga Paul in vannoi kichai ding kimano phat ahijeng vanga, tonsot a hin ding kinepna nei hon Christian dou ho lah a nitin hinkho kinepna neiya hinthei ahi thudol eihil uve.  

Bung khat sung hin Christian gimbol hesoh thoh hon, hahsatna athoh sung uva tilkhouna Solchah Paul in aneina akisunin ahi.  

Bung ni le thum sung hin ninunung chu hunglhunga chule hichu kichaiya ahitai, tia thuhil dihlou choiho thusei imudoh un ahi. Hiche bung teni hin Pakai Jesu hungkit masanga thilsoh ding phabep umho chu aseidoh in, chule Pathen'in ahuhdohna tohgon chu thon louva ahin suh bulhit ding ahi ti aseichen in ahi. Hijeh chun Houbung chu thohhat ding chule lungneng dinga tilkhouna anei ahi. Pakai Jesu hungkit masang sea tahsan umtah a gunchu le thanom'a Pakai na itohjing diuvin, eitilkhou un ahi.  

Lekhathot jihpa chule ajih kum  

Solchah Paul'in 2 Thessalonica hi AD 50 ahilouleh 51 kum kichaikon lam'a ajih ahi.  

Ipi dinga ajih ham?  

Paul'in Thessalonica khopia mipengthah ho chu atahsan u lung lhadah a aum louna diuva Pakai nikho thu ahilchet peh ahi. Hiche Thessalonica lekhathot nina sim jousen Pakai ngailutna le thohhat tah a Pakai hungna ding kat-jinga umna eihil'u thudol kihoumatna a thu kisei kingailha tobanga kisun ahi.   

Lemna Thu 
 


1 Hiche lekhathot hi Paul, Silas chule Timothy a kon ahi. Keiho hin I-Pau Pathen le Pakai Jesu Christa a hiho Thessalonica houbung henga kahinsut u ahi.✡  
2 I-Pau Pathen le Pakai Jesu Christa chun lungsetna le cham-lungmon napeuhen.   

Christa hungkit teng thutanna 
 

3 Sopi deitahte ho, keihon nangho jal in thangvahna kanei jingui, ajeh chu na tahsan u akhangtou jingin chule nangho khat le khat na kingailut nau akhangtou cheh cheh in ahi.  
4 Keihon nangho gimbol hesoh nathoh nau jouseuva tahsan naum nau thu chule hahsatna natou thudol'a thohhat le tahsan naum nau thu chu kisonpi tah in Pathen houbung dang ho kom'a kaseiyuve.  
5 Chule Pathen'in hiche gimbol hesoh thohna hi athutan dihna avetsah nom hintin, chule a Lenggama dinga loma nasem uva, hichena dinga chu thoh hahsa nathoh u ahi.  
6 Athutan dihna jal a aman gim hesoh a nabol hou chu alethuh ding ahi.  
7 Chule Pathen'in nangho gimbol hesohna thoh ho le keiho dinga I-Pakaiyu Jesu van'a konna ahung kilah tengleh kicholdona eipeh dingu ahi. Ama Avantil thahat tah ho to hung kilang ding ahiuve.  
8 Pathen sei ngai louva chule I-Pakaiyu Jesu Christa Kipana Thupha joplou ho chunga meikou jejua thutanna ahin lhut dingu ahi.  
9 Amaho chu Pakaiya konna kikhendoh dingu chule aloupina thaneinaa konna a-itih a dinga tonsot gimbolna a mahthah dingu ahiuve.✡  
10 Ama chuche nikhoa ahung teng chuleh Aman amitheng tea konna loupina amu ding-atahsan ho jousea konna vahchoina akimu ding ahi. Chule hichea hin nangho jong najao uve, ajeh chu nang hon Ama thudol ka seipeh u chu na tahsan tauve.  
11 Hitia hi I-Pathen'u chun Ama kouna totoh a hinkho na mansahna ding uva keiho hi nangho dinga taojoma kahiuve. Nanghon na tahsan Pau chun thilpha natohsah jouseu chu na bulhit molsona ding uvin thaneina napeuhen.  
12 Chutengleh I-Pakaiyu Jesu chu nahinnau dungjuijin jabolin umintin, chule ama toh jabol a naumtha dingu ahitai. Hiche ho jouse hin hisah theiya um chu I-Pathen'u lungsetna le Pakai Jesu Christa jal ahi.    

Danbei mihem 
 

1 Sopi deitahte, tun keihon I-Pakaiyu Jesu Christa hungna ding thu le Ama kom'a ikikhop khom dingu thudol'a seichetna hinnei uvinge.✡  
2 Pakai nikho chu ahunglhung'ah ahitai tiho jeh in nangho bailamtah in suhlongin ahilouleh lung tijan umhih un. Amaho chun lhagaova vetsahna eikineiye, phondohna eikipei ahilouleh keihoa kon'in lekhathot kaneiye tijonglehu tahsan hih un.  
3 Ama hon ipi thu aseiyun nathujo dauhen. Ajeh chu hiche nikho chu ahunglhun masanga Pathen douna nasatah hunglhung ding chule dan beipa ___ manthaina mihempa kiti chu hung kilangdoh ding ahi.  
4 Ama kichoisang ding, chule mihon pathen atiuva aumsah u tapou chu ajahda ding chule ama tah Pathen kahi tia hung ki Pathen sah ding ahi. Ama Pathen Hou-In'a lut a, keima Pathen kahi ahungti ding ahi.✡  
5 Keiman nangho kaumpi pet uva hiche thu ho jouse hi ka seipehsau chu nageldoh lou u hitam?  
6 Chule nang hon ama chu ipin atuh tang denham ti naheuve, ajeh iham itileh ama aphat lhin tengleh bou hung kilang doh ding ahi.  
7 Ajeh chu hiche danbeipa hin guhthima na atoh pat ahitai chule atuhtangpa hi lampia konna akiheidoh masangsea hitia hi umthim ding ahi.  
8 Chujoutah leh mihem dan neiloupa hung kiphong doh ding, hinla Pakai Jesu chun akama ahaidoh hua chu amapa atha ding chule ahungna aloupina chun asuhmang ding ahitai.✡  
9 Hiche pa hin Satan natoh ama thaneina hilou chu ahinpat ding chule melchihna ho le thil kidang dang boldoh theina tha anei ding ahi.✡  
10 Aman mahthahna lampia cheho chu duha lheplhahna pana angolbol ding ahi, ajeh chu ama hon huhhing achan theina ding uva ngailutna le thutah chu akisan nomlouvu ahi.  
11 Hitia chu Pathen'in amaho chu hatah a lheplhahna a achuhsah ding, chule hiche jouthu ho chu ama hon atahsan dingu ahi.  
12 Chutengleh ama hon thutah chu tahsan tah sanga agilou chu athanoppi jeh uva themmo chang diu ahi.   

Huhhing'a um dinga lhenchom 
 

13 Sopite, keiho dingin vang nangho Pakai ngailut ho jal a bou Pathen chu thangvahna kapeh dingu tailou adang kahe pouve.  
14 Aman huhhing'a naumna ding uva nakouvu ahi thua keihon Kipana Thupha ka seipeh nahiuvin; tua hi nang hon I-Pakaiyu Jesu Christa loupina a chu chan nanei khom theiyu ahitai.  
15 Hiche ho jouse gel pumin, sopi deitahte, keihon nangho tahsa a kaumpi pet u hihenlang ahilouleh lekhathot a kon hijongleh nangho dingdet un lang chule ka thuhil u chu kolchah jing uvin.  
16 Tun I-Pakaiyu Jesu Christa Ama tah le eingailu uvah I-Pau Pathen le alungsetna jal a tonsot lhamkonna chule kinepna kidangtah eipeuva chun,  
17 Thilpha nabolna le naseinau jousea nalhamonu henlang chule nahat dohsah tauhen.    

Keiho dingin nei taopeh un 
 

1 Achainakeiyin, sopi deitahte, keiho dingin hung taovun tia kangeh nahiuve. Nangho henga anahung tobanga chu Pakai thuhil hi alhunna chan a gangtah a akithejala chule jabol'a aum theina dingin taovun.  
2 Chujongleh amitakip tahsan nei ahilou jeh uvin, keiho migilou le miphalou hoa konna huhdoh kachan theina ding uvin taovun.  
3 Hinlah Pakai hi tahsan umtah ahin, Aman na thahat sah uvin tin, chule agiloupa a kon'in nahuhbit nauvinte.  
4 Chule keiho Pakaiya kakiskonnau chu–nang hon kathupeh u chu nabol uva chule naboljom dingu ahi ti kakisonpiu nahiuve.  
5 Pakaijin nalungthimu Pathen ngailutna hetkhenna le phondohna bukim keiyin chule Christa a konna thohhatna lama napuiyu hen.   

Natohna dinga batnei 
 

6 Chule tun, sopi deitahte, Pakai Jesu min'a hiche thupeh hi kapeh nahiuve: tahsan nei sopiho jouse thasea hinkho mangho chule keihoa konna ka thuhil u juilou hoa kon'in kikhindoh un.  
7 Ajeh chu nang hon keiho umchan najom diu adol ahi. Keiho nangho toh kaumkhom laiyun kathase khapouve.  
8 Keihon kaneh manu pelouvin koima an kane pouve. Keihon koima kapohgih sah louna ding uvin sun le jan in katong gim uve.  
9 Keihon neivah ding uva thupeh kapeh thei nahiuve, hinla keihon najui ding uvin vetsahna kapejo bou uve.  
10 Keihon nangho kaumpi pet jeng uva jong, hiche thupeh hi kapeh u nahi, “Natong nomlou hon neh ding kimu louding ahiuve,” tihi.  
11 Ahijeng vang'in nangho phabep thasetah in hinkho namang uvin, natoh nanom pouve chule midang natohna chunga kikum naum uve.  
12 Keihon hitobang miho chu thu kapeuvin, chule Pakai Jesu Christa minin amaho chu kangeh uve, amaho chun ageltoh uva chule akihinsona diuva na atoh diu hi ahi.  
13 Sopi deitahte, nangho lah a adangse dinga kasei chu, thilpha bolnaa chim hihbeh uvin.  
14 Hiche lekhathot a keiho seingailou ho chu melchih uvin, amahoa kon'in kichom khindoh leu chun amaho jahcha tauvinte.  
15 Amaho chu melma ho gelin gel hih un, hinla sopi nabolna bangun sosalun.   

Tao khumkhana 
 

16 Tun cham-lungmon konna Pathen chun cham-lungmon imatih chanin chule phat jousen nape jingu hen. Pakaijin naumpi jingu hen.  
17 Hiche hi keima Paul in ka khuttah a kajih chibai bohna ahi. Hitia keima tah in lekhathot kajihna ho photchenna a hitia hi kabolji ahi.  
18 I-Pakaiyu Jesu Christa milungsetna chun na boncha uvin naumpi tauhen.   



✡ 1:1
Act 17:1

✡ 1:9
Isa 2:10

✡ 2:1

TIMOTHY  

HENGA  

PAUL LEKHATHOT KHATNA  

Lamkai hina ahahsat teng  

Timothy ahinkho le alhacha natohna a ahatsahna dia thucheng lhou ho  

1 Timothy lekhabu sung thu umdan  

Houbung vetkol ding dan lamhilna chule tahsan chate khat le khat kikah Houbung lamkai ho hihen, vannoi mite hijongleh kiguijopna phatah aneina diu thu kijih ahi. Solchah Paul in ajihlona pen hi kumsotpi akivoppi angailut asopipa henga ajih ahi. Paul in ahilchahna jouse hi Timothy dinga Houbung vetkolna dinga phatah ahi.  

Lekhathot jihpa chule ajih kum  

Solchah Paul in Rome mun'a songkul apat akilhadoh, hichu AD 63-65 sunga ajih ahi.  

Koi henga ajih ham?  

Solchah Paul'in Ephesus Houbung vetkolna dinga Timothy ahilchahna ahi. Adih louva mihil chule Paul natoh bangkhai ho, thil hahsa dinmun'a kon phatah a Houbung avetkol jouna dinga Timothy ahilchah ahi.   

Salam Thu 
 


1 Hiche lekhathot hi Christa Jesu solchah, Pathen eihuhhingpu u thupeh le kinepna eipeuvah Christa Jesu pansah, Paul, a kon ahi.  
2 Keiman tahsan jal a chapa deitah Timothy henga dinga kasut ahi. Pa Pathen leh Pakai Jesu lungsetna leh khotona chuleh chamnan naumpi hen.✡   

Thuhil lhem'a kon'a gihsalna 
 

3 Macedonia jona kanache laiya Ephesus mun'ah uminlang thuhil dihlouho suthip in kati bangin, aphachomlou thusim seileh khanggui thuseina a kihoulimna ho chu ana sutangin, hiche ho chun Pathen tahsanna lama khantouna asosah thei pon ahi.  
4 Aphachomlou thusim sei leh khanglui thuseina a kihoulimna ho chu ana sutangin, hiche ho chun Pathen tahsanna lamah khantouna asosah thei pon ahi.  
5 Keiman nang ka thuhilna a katup chu ahileh tahsan chate jouse hi lungthim thengtah a se le pha hetkhenna toh tahsan kicheh tah a konna ngailutna adimsetna diu kati ahi.  
6 Ahinlah mi phabep in alakhel gam tauvin, amaho chu hiche hoa kon'in akihei mang gamun thilphachom lou kihoulimna'ah akimangcha gam tauvin ahi.  
7 Amaho hi Mose dan thuhil jui danin aumun ahinlah ama hon thu tahbeh seija asei vangun athusei hou jong aki hetchet pouvin ahi.  
8 Eihon dan hi ahi ding banga imanchah leh aphai tihi iheuve.  
9 Ijeh inem itileh dan hi thildih bol ho dinga kisema ahipon, dan nitlou, thilse bol ho, Pathen helou ho leh chonseho, thiltheng subohho, anu le apa that ho chule mithat ho dinga kisema ahi bouve.  
10 Dan hi jonthanhoiya kipeho, pasal leh pasal kikoiho, chule mihem a kiveiho, mijouho, kitepna sukeh ho,  
11 I-Pathen uvin eingansena dungjuiya hiche loupi tah Kipana Thupha kahilna toh kikal a chon ho jouse dinga kisema ahi.   

Paul in Pathen hepina athangvah 
 

12 Hiche natohna dinga thahat eipea I-Pakaiyu Jesu Christa ka thangvah e. Aman akinbol dingin tahsan theiyin eigelin, eipansah in ahi.  
13 Keima tumasanga Christa min taitoma kana pana thilse bol hat kana hin, amite kana bolset jeng vang'in Pathen khotona chu kachangin ahi. Ajeh chu keiman hetthemlou jeh le tahsan loujeh a kanabol ahi.✡  
14 O, I-Pakai chu ichan geiya milungset them le khoto them hitam! Aman Jesu Christa a kon'in tahsanna le lungsetna chun eina sudim tan ahi.  
15 Christa hi michonse te huhhing dingin vannoiya hin ahungin ahi tihi tahsan umtah thuhil ahin, mijousen san ding doltah ahi, chuleh hiche ho lah a chu keima hi achonse chungnung pen kahi.  
16 Ahinlah Pathen'in khotona eina musah hin, Jesu Christa hi mijouse lah a chonsepen in jong atahsan leh tonsot hinkemlou anei thei ding ahi ti ahetdoh theina diuva keima hi vettoh thei pipena eimanchah ahi.  
17 Loupina le jangaina jouse atonsot atonsot in Pathen a hijing tahen! Ama hi tonsot leng, mutheilou, thi theilou, ama bou hi hiche Pathen chu ahi, Amen.   

Gal phatah in sat un 
 

18 Kachapa Timothy, na chunga gaothua ana kiseiya kon a hiche thuhil hi kapeh nahi. Hiche hin Pakaiya dinga na galsatna a nahatsah ding ahi.  
19 Christa a na tahsan chu tuhdet in chule se le pha hetna na lungsung chu sutheng jingin. Mi phabep khat in hiche se le pha het theina lungsung chu amang khel'un atahsan nau kong chu akeh gamtan ahi.  
20 Hymenaeus leh Alexander teni hi vetkah thei ahilhon e. Keiman amani chu Pathen ataitom kit lhon louna dinga Satan khut a ka pehdoh lhon ahitai.    

Taona thudol'a kihilna 
 

1 Amasapen in mijouse dinga tao dingin kangeh un ahi. Pathen hepina achan theina dingun thum'un, chuleh amaho dingin thangvahna peuvin.  
2 Lengho leh thuneina mun a umho dingin taovun, hitia chu Pathen jana neipuma lungmong tah le chamdel a hinkho iman theina diuvin.  
3 Ijeh-inem itileh hichu thilphatah eihuhhingpau Pathen lahthei doltah ahi.  
4 Aman mijouse hi huhhing'a aum theina ding leh thutah hetna ahin neithei diu hi eideipeh u ahi.  
5 Ajeh chu Pathen khat seh leh mihemte kikah a chamna eisempeh theiyuvah palai khat seh Jesu Christa aumin ahi.  
6 Aman mijouse dingin ahinna mangchan chamlhatna eichohdoh peh tauvin ahi. Hiche hi Pathen'in vannoi mite aphatcha ahetsah nom chu ahi.  
7 Chule hiche tahsan thu leh thutah thu hi chidang namdang te lah a hilchen ding leh seiphong dinga keima hi solchah a eikilheng doh ahitai. Keiman kaseival poi thutah bou kasei ahi.✡  
8 Pathen houkhomna mun jousea, mihon lunghanna le kinel baotam nei louva Pathen lama akhuttheng adop uva taona aman diu kadeiyin ahi.  
9 Chuleh numei ho hi adolbep chan kijemu henlang kiphalam khen chan umuhen. Akivon diu bep chan kivon u henlang, asampheh dan uvah chingtheiyuhen, sana le dangka mantam ahilouleh thil manlutah kivona kilelahna neida uhen.✡  
10 Ajeh chu Pathen ngaisah kahi ti numeiho chu achonphat nauvin kijemjo leu aphai.  
11 Numei hon kangkhencha leh ginggeh cha a um kithemchuh uhen.  
12 Numei ho hi pasal ho chunga thunei ding leh thuhil dingin thu kapepoi, thipkhen chan thu ngaileu kati.  
13 Ajeh chu Pathen'in Adam asem masan chujouvin Eve asemin ahi.✡  
14 Chuleh Satan in alheplhah chu Adam ahipon, numeinu joh chu ana lheplhah a chonset hunglut ahi.✡  
15 Ahinlah numeiho hi tahsanna le ngailutna a, thenna le chonnema aum jing leh acha hin uva konna huhhing'a um ding ahiuve.    

 3

Houbung lhacha natong ding ho 
 

1 Hiche hi tahsan thei ding doltah a kisei ahi. “Khat touvin Houbung Upa hi ding natoh anop leh ama chun ja umtah panmun adei ahi.”  
2 Hijeh chun Houbung Upa ding chu ja umtah nolnabei hinkho mang hi ding ahi. Aji ang'a kitah ding, ama le ama kitimjou mi hi ding, chingthei tah a hing hi ding, chule minphatna nei hi ding ahi. Jindot them chule mihil them hi ding ahi.✡  
3 Ama chu julopmi ahilou le agilou hilou ding ahi. Ama chu milungneng hi ding, mitoh kinahat hilou ding, chule sum ngailu lou mi hi ding ahi.  
4 A-insung kipohtup jou mi, achaten ajathei le athua nunsah jou mi hi ding ahi.  
5 Ajeh chu a-insung akivettup joulou leh Pathen houbung chu iti avettup jou ding ham?  
6 Houbung Upa ding chu tahsan thah hilou ding ahi, ajeh chu hung kiletsah intin Diabolin asuhlhuh ding ahi.  
7 Chujongleh, pam a miho seiphat changmi hi ding ahi, achuti louleh miseiset achanna a kon chun Diabol thangkolah ohkhaget inte.   

Deacon ho 
 

8 Chutobang ma chun deacon panmun loding ho jong chu ja-um mi chuleh kitahna neimi hi ding, ju a lopmi hilou ding, sum a kitahlou mi hilou ding ahi.  
9 Tahsan thugil tua kiphongdoh thudol'a kipeh thengna nei, chule lungthengsel a hing mi hidiu ahi.  
10 Amaho hi deacon a akipansah masanga hoitah a kholchil masat ding, alhin uva ahileh deacon panmun a pang ding ahiuve.  
11 Hitobangma a chu ajiteu jong ja um mi hi ding, miseiset hat hilou ding, ama le ama kitimjoumi hi ding chuleh anatohna jousea jong kitahna neimi hi ding ahiuve.  
12 Deacon ho chu jikhat neimi hi ding chuleh achateu leh a insung kivetsuijou mi hi ding,  
13 Deacon natohna a lolhing tah mi chun mipia kon a jana chang diu hichun Jesu Christa atahsan nau toh tahsan aum nau asuhpung ding ahi.   

Thugiltah 
 

14 Nakom u hunglhun vah ding kinepna kanei jing vang'in tun hiche ho hi kahin sun e.  
15 Ijemtia keima kahunggei khah leh Pathen insung mite iti chon diu ham ti nahet theina dinga kati ahi. Hiche hi hingjing Pathen houbung ahin, hichu thutah kingapna khombul ahi.  
16 Kinelna beihel in, hiche hi itahsan nau thugil loupitah chu ahi. Christa chu mihem a hung kilanga Lhagaovin atahlanga vantil hon amuu ahi. Ama thu hi chitin namtin lah a akiphong jal in vannoi miten atahsan un chuleh loupitah in van ah lahtouvin aumtai.    

Thuhil dihlou ho 
 

1 Tun Lhagao Thengin kicheh tah in eiseipeh un, ninunung teng mi tamtah, tahsan dihtah a konna pullha ding, ama hon thilha hoa konna lhagao dihlouho thuhil ajui diu ahi.  
2 Amaho chu thuhillhem chule mijouho ahiuvin, se le pha ahetnau lungthim chu athisa ahi.  
3 Ama hon jinei hi adihpoi atiuvin chuleh thutah hea tahsan ten thangvah taona puma aneh diuva Pathen'in asemho chu neh ding adihpoi ati diu ahi.  
4 Ajeh chu Pathen thilsemho jouse hi thangvah taona puma ikisana ahileh aphamo umlou paidoh ding jong umlou ahi.  
5 Ajeh chu hiche hi Pathen thu le taonaa santhei ding dol a kisuthenga ahi, ti iheuve.   

Lhacha pha 
 

6 Timothy nangin hiche ho hi sopiho kom'a nasei chetpeh leh nangma, tahsan thua kikhoukhah chule thuhilpha juiyah, Christa Jesu lhacha lomtah nahi ding ahi.  
7 Amavang Pathen deilou gollui thusimho le thuchavai kihoulimna hoa kon'in kidalsen lang Pathen dei hinkhoa kipuikhangna ah kipelutjon.  
8 Tahsa lam phatchomna dinga kimanchah hi aphanai, ahinla Lhagao lamdol a phatchomna dinga kimanchah hi aphajoi, ajeh chu hiche hin tu hinkhoa ding leh khonunga dinga phatchomna tah ahi chu thutep uma ahi.  
9 Hiche hi tahsan thei doltah a kisei ahin, mijousen asan ding doltah ahi.  
10 Hiche ding jeh a hi hatah a itoh u ahin, toh jong itohjom jing dingu ahi, ajeh chu, mijouse huhhingpu ahi dehset a tahsan chate Huhhingpu hingjing Pathen a ikijop nau uma ahi.  
11 Hiche thu ho hi hil inlang amaho chu hetthem sah tei ding khohsah in.  
12 Na khandon jeh hin mi nahsahmo theiyin umhih in, amavang na thusei dan leh na hinkho mandan in, nami ngailutna in, na tahsan hinkho kimanchah dan leh thenna hinkho naman danin atahsan ho vetjui theiyin um'in.  
13 Keima kahung kahsen, Pathen thu simna in, tahsan chate tilkhouna in chuleh thuhil lamin ana ponthon.  
14 Houbunga Pakai lhacha ten na chunga khut angap uva nachung chang thua themgao thuphondoh naa konna Lhagao thilpeh nachan chu nahsahmo hihbeh in.  
15 Hichenga hin lunglut tah in pangin. Na khantouna hi mijouse het a akilahdoh theina dingin na natohna a hin kipumpeh jingin.  
16 Nathuhil dungjui chun kimangchan, hichu chepi jingin chutileh Pathen'in phatthei naboh ding chuleh na thuhil jaho jong phatthei chang diu ahi.    

Houbung miho bolding dan 
 

1 Upa tehseho chu phoh hih-in, napa tobangin jana neitah in jolthon, khangdong pasal ho chu napenpi nasopitah tobangin kihoupin,  
2 Nupi tehseho chu nanu tobangin gel inlang, na sanga dongjo numeiho chu napenpi nasopinu tobangin lungtheng tah in kaihoiyin.   

Meithaiho jading 
 

3 Ajen ding koimacha neilou meithai ho chu jana neitah in kaihoiyin,  
4 Ahinlah chate le tute nei ahiu leh amopoh nau masapen chu a insunga Pathen mikhotona apohdoh dingu, ahing uvah anu le apa teu phatna ngailutna a alethuh diu ahi. Hichu Pathen lung lhaina ahi.  
5 Amavang leiset chunga a insungmi um talou meithai dihtah ho chun Pathen a akingapnau ngaplhahna anei theiyun, Pathen'in apanpina diuvin sun le jan in atao jingun ahi.  
6 Ahinlah meithai nopsahna hinkhoa kimangcha jingho vang ahinlai sunga jong athisa ahiuve.  
7 Amaho chu miseiset achan louna diuva hiche thupeh ho hi napeh ding ahi.  
8 Ahinlah koi hileh ama sopite ding khohsahna neilou adeh deh a ama insung mite ding khohsah louho chun tahsan dihtah chu apaidoh u ahitan, hitobang ho chu atahsan louho sanga khohjo ahiuve.  
9 Kithopi dinga amin kikhum meithaiho chu alhompen a kum somgup hi ding, ajipa anga kitahna ana neimi hi ding ahi.  
10 Ama chu achate ahin khoukhahna a athilpha bol jeh a mijouse jana changmi hi ding, maljin khoto, tahsan kibahpiho kisunem tah a jenmi hi ding, hahsatna tohho kithopi nommi hi ding ahi.  
11 Khangdong meithaiho vang panglou diu ahi, ajeh chu Christa dinga akipehnau sanga atahsau ngaichatna chu hatjo ding jinei nom kit diu ahi.  
12 Hiche chun kitepna aneisau chu asuhkeh a themmona chang diu ahi.  
13 Chuleh amaho chun thaset hinpan untin intin a vahle untin, thuchavai seina a kipeuvin tin, mi natohna a gakikum lediu chuleh akinlouva thuseina a gakamjao lediu ahi.  
14 Hijeh chun hitobang khangdong meithai ho hi ajinei kit uva cha anei diu, inchen akisem diu ka phatsah ahi. Chutileh melma chun amaho chu aseisetna diu agomkom aneilou diu ahi.  
15 Ajeh chu amaho lah a phabep khat hi ache lengun, Satan nung ajui tauve tihin eitijat sah in ahi.  
16 Tahsan cha numei khat chun sopi meithai aneiya ahileh amaho chu phatah in kivetsui henlang mopohna houbung chunga ngapda hen. Chutileh houbungin achangseh a cheng meithaiho phatah a avetsui thei dingu ahi.   

Houbung lhacha ho jading 
 

17 Houbung Upa akin phatah a tongho adehset a thupha lhangsapna le thuhilna a hapanho chu jana peh ding chuleh atohman jong phatah a peh ding ahi.  
18 Ajeh chu Pathen thun, “Bongchal changchila chu amuh kikan hihhen chujongleh mun dang khat a chun, natonga chun atohman asan dinga lomtah ahi!” ati.✡  
19 Houbung lhacha khat chunga hehna aum leh hettohsah mini, mithum aumlou leh lahih in.✡  
20 Adang hon kichatna anei theina dingin achonseho chu mipi angsunga sosal'in.  
21 Pathen leh Jesu Christa chuleh vantil sangpen ho mitmua hiche thu hi kapeh nahi, hiche thupeh ho hi langneina leh sihneina koimacha kom'a neilouvin mangchan.  
22 Houbung sunga Pakai lhacha napansah ding tengleh kino hihbeh in. Midang chonsetna a kinunat hih in, nang le nang kisuthengin.  
23 Twisih jengseh donhih in, naveiset jeh leh nagilpi damlouna jeh in lengpitwi themkhat khat anamang jitan.  
24 Mi phabep chonsetna hi mijouse het in akilangin, suhdih thei ahi. Ahinla mi phabep chonsetna hi khonung le bou hung kilang ding loi aum'e ti sumil hih in.  
25 Chutobang chun mi phabep thilpha bol hi mipi het in akilangdoh theiyin, chuleh mi phabep in thilpha abol hi phat khat le bou hung kilang doh ding ahi.    

Sohten pakaite kipasah 
 

1 Sohhon Pathen min leh athuhil taiponga aumsah louna ding uvin a Pakai teu gin leh jabolna lhingset apeh jing diu angaiye.  
2 Chuleh apakai teu chu tahsan chate ana hikhah jongleh sopi ahijeh chun nahsahmon bolda uhen, chusang chun hajen cheh joh uhen, ajeh chu anatoh u phatchompi ho chu angailut u tahsan chate ma-ma ahiuve. Timothy, hiche thu hi hilin, anit chehna diuvin tilkhouvin.   

Thuhil lhem 
 

3 Mi phabep in ka thuhil uhi ana khel maitheiyu ahi, ahinla hiche hi Pakai Jesu Christa thuhil phachom tah chu ahi. Hiche thuhil hin Pathen deilam hinkho akhantousah ahi.  
4 Koitobang khat in hiche to kitoh louva thuhil aum leh ama chu thuhil'a nunglou chule hetna lhasama ahi. Hitobang mi chun hiche thudih hi aheimanggot ahi. Hiche hin kinel baotamna asodohsah jia achaina chu kimitthipna, kibungkhen, kidemto, chuleh kiginmoto phalou tah asodoh sah ji ahi.  
5 Hitobang ho hin phat tinin thil phalou asodoh sah jin ahi. Alungthim'u asuboh un thutah anungsun tauvin ahi. Hitobang miho dingin Pathen lama lunglut dana aumu hi tahsa lama haodohna ding tohgon bep ahijin ahi.  
6 Ahinlah Pathen ngaisahna toh kilhon'a lungnachim hinkho hi haona tahbeh ahi.  
7 Atahbeh in, eihon leiset a hin ima ihinpolut pouvin, chuleh idalhah tengu leh ima ipohdoh diu aumpon ahi.  
8 Hijeh chun eihon neh le von ineiyuleh ilunglhai jeng diu angaiye.  
9 Ahinlah ahaodoh nom loiho hi lhepna ah alhaji uve chuleh ngol-hoitah le hamset umtah ngaichat ho hin manthahna a alehlutji bep in ahi.  
10 Ajeh chu sum ngaichatna hi thil phalou jouse hung konna ahi, chuleh sum ngaichatna hin mi phabep tahsan dihtah a kon'in alamvai sah in lunggimna tamtah in amaho asuna bepji in ahi.   

Tahsanna a pandet 
 

11 Ahinlah Timothy nangma vang Pathen mi nahijeh in hiche thilse hoa kon'in jammangin lang lungnengtah le thohhatna neitah in ngailutna le tahsanna neipumin Pathen deilam le chonphatna del in.  
12 Tahsan dihtah chuna in galsat pha chu sat in. Pathen'in nakouna tonsot hinkemlou chu tuhchah in, hichu ahetoh mi tamtah masanga phatah a na phondoh ahitai.  
13 Mihem hinkho pea Pathen angsung leh Pontius Pilate masanga hettohsahna phatah pea Jesu Christa angsunga hiche thupeh hi kapeh nahi.✡  
14 Toh dinga nakipe chu bulhingset in tongin, chutileh tu apat le Pakai Jesu hungkit kah in koima chan themmo nachan ponte.  
15 Lengho Leng le pakaiho Pakai anunnom leh hatchungnung Pathen ama bou chun Christa chu aphatcha van'a konna ahin kilahdohsah ding ahi.  
16 Ama bou hi thi thei louna hinna nei ahin aumna chu vahbehseh a koima chan aphah theilou, mihem mit in amuphah louding ahi. Loupina le thaneina jouse atonsot tonsot in Amaa hijing tahen! Amen.  
17 Hiche leiset a haosaho chu akiletsah louna diu leh kisonpi thei hilou asum u chu kiskonna a anei louna diuvin hilchah in. Ingaichat hou ning lhingset a eipeuva Pathen joh kiskonnan neiyuhen.  
18 Asum u chu thilpha bolna a aman diuvin seipeh in. Thilpha bolna lama ninglhingu henlang alhasamho khotona hinnei uhen. Chuleh midang kom'a phaldoh dingin phattin in kigosan um jing uhen.  
19 Hitia chu abol uleh gou kikhol khonunga dinga akhombul phatah nei hi diu chutia chu hinna tahbeh chu atekhah thei dingu ahi.   

Tahsan 
 

20 Timothy, Pathen'in na ngansena chu kichin tup in. Nadou hotoh Pathen deilou ngol-hoi tah a kihoulimna ho, ama hon chihna atiuva kon chun kihei mangin.  
21 Mi phabep in hitobang ngolnaho chu ajui uvin tahsanna a kon'in alamvai tauve. Pathen mikhotona chun nabon un naumpiu hen.   

TIMOTHY  

HENGA  

PAUL LEKHATHOT NINA  

Thi ding kon Lekhathot  

Paul'in achaina dia thutah vengbit le peson dinga Timothy angeh  

2 Timothy lekhabu sung thu  

Thil hahsatah dinmun'a kon achaina Solchah Paul in ajih ahi. Paul dinga angailut aseijui henga dinmun hahsa jouse nunga alekhathot ahi. Paul in lainatah a ahilchahna a kon Timothy bitkeiya ahung kilena hi eiho jouse dinga vetton umtah ahi. Kipaman simjou lou—Gospel Thupha dihtah le ngailutna keoseh, hahsatna jouse thoh, Pathen'in ahaikhum athuhinga kisong in Gospel Thupha alhangsam jingin ahi.  

Lekhathot jihpa chule ajih kum  

Solchah Paul in Timothy henga ajih ahi, hichu AD 66-67 sunga Rome songkul anivei channa atan laiya ajih ahi.  

Thusim chedol  

Solchah Paul ani-channan songkul atang in, anung jui ho ding chun avel'a akilhadoh kit ding chu kinepna beihel ahitai. Nero khut a kon'in tahsan cha tamtah suhgimin aum tan, Paul dingin leiset hinkho chu sot talou ding ahitai, ti ahetan ahi. Dinmun hahsatna ho, atundoh Houbung ho chule angailut Timothy hicheng ho jouse dinga achaina athucheng ho ahi.   

Salam thu 
 


1 Hiche hi Jesu Christa solchah hi dinga Pathen lunglhaina a lhendoh a um Paul lekhathot ahi. Keima Christa Jesu tahsan a kon hinna athutep seiphong dinga eikisol'ah ahi.  
2 Ka ngailuttah kachapa Timothy dinga kajih ahi. Pa Pathen le I-Pakaiyu Jesu Christa ngailutna le khotona chuleh lungmon konna chun naumpi hen.✡   

Jachat louding 
 

3 Timothy, kapu kapaten apom banga se le pha hetna lunggel thengtah puma kapom Pathen chu nang jal'in ka thangvah e. Asun ajanin kataona a nangma kageldoh jinge.  
4 Ikikhen a na mitlhilon chu kageldoh in, nangma kamukit nom lheh jenge. Chule iumkhom kit tengleh keima kipana a dimset ding kahitai.  
5 Natahsan dihtah chu kageldoh e, ajeh chu napi Lois leh nanu Eunice a ana um dim masa tahsan chu nachan khompi ahi. Chule hiche tahsan chu nang'ah dettah in aum jinge ti kahen ahi.✡  
6 Hiche jeh a chu, na chunga kakhut kangap a Pathen'in lhagao thilpeh napeh chu nasuhlang jing dinga kahin geldohsah kit nahi.  
7 Ajeh chu Pathen'in tijatna le meisanna Lhagao eipe pouve, amavang thohhatna, ngailutna chule kitim themna joh eipeuve.   

Pakai jachatpi louding 
 

8 I-Pakaiyu chung thu midang seipeh ding jahcha hihbeh in, chuleh ama jeh a songkul katan jeh hin keima jong nei jachatpi hih in. Pathen'in napeh thahatna chu kengin lang hiche Kipana Thupha jeh a hi thohgimna toh dingin kigosan um'in.  
9 Ajeh chu Pathen'in eihuhdoh uva hinkho thenga hing dinga eikouvu ahi. Hiche hi eiho ichan diu lom a eibolpeh u ahipon, amavang phat kipat masangpeh a ama tohgon dungjuiya abol ahi bouve, amikhotona Jesu Christa a konna eivetsah nom jal u ahi.  
10 Tun eihuhhingpau Jesu Christa ahung kilah chun hiche ho hi eihet chetsah u ahitai. Aman thina thahat chu asumangin athupha hi mangchan thi thei louna leh hinna lampi chu eisalvah peh tauvin ahi.  
11 Chule Pathen'in hiche Kipana Thupha hi hillhang le dinga solchah khat a eilhendoh ahitai.✡  
12 Hiche jeh a chu, keiman hiche songkul'a hi kathohgim ahi. Ahinlah keima kajah achapoi, ajeh chu keiman katahsan chu kahe chenin chuleh ama ahungkit kah a achunga kakingap lhahna dungjuiya hi eikaihoi jing ding ahi ti katahsanin ahi.   

Tahsan det 
 

13 Keima a konna nahet thuhil dihtah Jesu Christa a nanei tahsan le ngailutnaa kisemdoh chu chepin.  
14 Isung uva chengah Lhagao Theng thaneina a kon chun nangman nakingansena thutah manlutah chu chingthei tah in kichin tup in.  
15 Nahet ngaima bangin Asia gamkaiya konna hungho jouse Phygelus le Hermogenes chan gei chun eidalhagam tauvin ahi.  
16 Pakaijin ahepina giltah chun Onesiphorus leh a insung mite umpi hen ajeh chu aman eihung vil in eihung tilkhou jinge. Kabul put jong chu aman eijachatpi pon ahi.  
17 Ama Rome a ahung chun eihung mudoh kahsen muntin'ah eihol len ahi.  
18 Pakai chu ahung kilekit nileh angailutna giltah chun umpi hen, chuleh Ephesus mun a chu itobang tah a phachom'ah hitam nangman nahesoh nai.    

Christa milungsetna a chun hat in 
 

1 Timothy kangai luttah kachapa, Jesu Christa a um Pathen'in napeh hiche lungsetna a chun hat in.  
2 Tahsan theitah hettohsah tamtah in asuhdet ka thuhil ho chu nangman najatan ahi. Tun nangin hiche thutah ho hi tahsan thei miho chu hilin, chutileh ama hon midang ho kom'a apehdoh son diu ahi.  
3 Jesu Christa sepai phatah bangin ahahsa kathoh hi nei thohpin.  
4 Sepai galkap pet koima leiset hinkho thil ho dingin akisalelpoi, ajeh chu hiche chun sepaiya apansahpa alunglhai sah thei pon ahi.  
5 Chuleh golseh kitetna ajong koiman dan juilouvin kipaman asang ngaipoi.  
6 Chule natong hat loubolmi jong atohga nemasapen a pang ding dol ahi.  
7 Kathusei hi hoitah in geltoh them in, Pakaijin hiche ho hi nahetthem sah ding ahi.  
8 Jesu Christa hi leng David chilhah ahin, athia konna kaithouva um ahi tia ka thuhil hi phat tinin geldoh jingin.  
9 Chuleh hiche Kipana Thupha thohgimna ho hi kato ahi. Amavang Pathen thu hi akikham tang thei dehpoi.  
10 Pathen'in alhendoh ho dinga huhhingna le Christa a tonsot loupina ahin pohlut ding ahiphot le itobang thohgimna hijongleh thoh ding kanom in ahi.  
11 Hiche hi tahsan umtah thuhil ahi: Ama toh ithikhom uleh ama toh ihinkhom diu ahi.  
12 Ama toh ithohgim khom uleh ama toh ivaihom khom diu ahi, ama iseilep uleh aman jong eiseilep diu ahi.✡  
13 Ahinlah eihon kitahna neihih jong leuhen ama chu kitah jing ahi, ijeh inem itileh ama chu ama leh ama kiseilep theilou ahi.   

Kinel baotamna a pang hih in 
 

14 Nangman hiche thu ho hi mijouse geldohsah in, chule phatchomna bei mohthu pouva akinel baotam louna dingun Pathen anga hilchah in. Ajeh chu hitobang kinelna ho chun ajaho lungthim asuhset ding ahi.  
15 Pathen lunglhaina nachan theina dingin ama a dingin kiphal thengin, gunchun Pathen thu hi jachatna beihelin adihna bangtah in hilchenin lang ponpanin.  
16 Pathen nahsah louna thu phachomlou ngolkai thu kihoulimna a kon'in kikangse in,  
17 Hitobang thuphalou ho hi tahsa a hivei phalou tobanga, Hymenaeus le Philetus chunga soh tobanga chu, kithejal ji ahi.  
18 Amaho hi thutah a konna lamvai ahiuvin, mithiho chu thoudohsa ahi tauve atiuvin mi phabep khat tahsanna lama kon'in alehei tauvin ahi.  
19 Ahinlah Pathen thudih hi khombul kiphut detchet bangin adingdet jingin achungah hiche thu hi akijih in ahi, “Pakaijin amaho chu koi-koi ahi ahen chuleh Pakai mite chu thilsea kon'in akihei mang jiuve,” akiti.✡  
20 Mihao insunga chun sana le dangka a kisem thilkeo ngen aumpon thing le leibel jong aumin, amantamho chu kin thupia kimangcha ding ahin, aman lhomho chu nitina manchah hi ding ahiuve.  
21 Nangma na kisuhtheng jinga ahileh kinloupia manchah thei thilkeo thupi chu nahi ding ahi. Na hinkho chu theng ding Pakaijin thilphachoma amanchah dinga kigosa jing chu nahi ahi.  
22 Khandonlai lung ngaichat ho jousea kon'in jammangin, amavang chonphatna, kitahna, ngailutna le chamna chu hadel in, lungthengsel a Pakai kom beljingho toh kiloikhomin,  
23 Avel in seikit inge, ngol hoitah, ima hetoh louva kinel baotamna hoa konchun kikangse doh in, hichun kinahna asodoh sah jin ahi.  
24 Chuleh Pakai lhacha chun mitoh kinah abol louding, amavang mijouse angailut ding, mihil them hi ding, chuleh mihahsa ho chu adepthem ding ahi.  
25 Thutah doudal ho chu kangkhen chan hilthem in ajeh chu amaho lungthim chu Pathen'in aleheiya thutah chu ahin hetthem thei diu ahi.  
26 Hiteng chuleh amaho hung khangdoh untin, Diabol thangkol a konna hoidoh thei diu ahi. Ajeh chu aman amaho chu adei deiya abolthei dinga gal hinga anamat ahitai.    

Phat hahsa le mihem phalou 
 

1 Timothy, ninunung tengleh phat hahsa hunglhung ding ahi ti nahet ding ahi.  
2 Ajeh chu mihon amachang kingailutna le sum ngailutna jengbou ahinnei diu ahi. Amaho hin kiletsahna le husetna, Pathen taitomna, nu le pa thungai louna chule kipaje helou hung hitei diu ahi. Ama hon thenna hinkho hi ahin nahsahlou diu ahi.  
3 Amaho chun ngailutna le ngaidam jouna aneilou diu, miseiset hat hidiu chule ama kitim jouna neilou hidiu ahi. Amaho hi kichat um phatna hoa ahiuve.  
4 Ama hon aloi agol ho hin pedoh untin, i-ang untin, kiletsahnan dimun tin, Pathen ngaisah sanga nopsahna ahin ngaichat joh diu ahi.  
5 Amaho chu hougut hiuvin tin, ahinlah ama hon Pathen thaneina le athilbol theina ajahnomlou diu ahi. Hitobang hoa kon hin kikangsen,  
6 Amaho duha lungthim in mi insunga alutji uvin, tahsa ngaichatnan alodim chonset pohgih poa numei tikitimlou ho alhemlha uvin gal hingin amanji uvin ahi.  
7 Hitobang numeiho hin, thuhil thah hi ajui jingun ahinlah thutah chu ahethem pouvin ahi.  
8 Jannes le Jambres tenin Mose adoudal lhon bang chun amaho hin thutah chu adoudal un ahi. Amaho hin lungthim chavai aneiyun tahsan lhem achepi uvin ahi.✡  
9 Ahinlah amaho hi hitia hi hoidoh sot talou diu Jannes le Jambres banga chu itobanga ngol hiuvam ti nikhat leh mijousen ahin hetdoh diu ahi.   

Pathen mi le Pathen thu 
 

10 Ahinlah Timothy keiman, nangma ipi thu kahil, chule ipi iti kahin chule kahinkhoa kalunggon nahet ahinai. Hiti chun nangman ka tahsanna, ka thohhatna, ka ngailutna chule kathoh lhumkeina ho hi nahe chen nai.  
11 Ichan geiya gimbol hesohna chule hahsatna kathoh hitam ti nahenai. Chule keiman Antioch, Iconium chule Lystra khohoa bol hesohna kathoh ho hi nahei, hinla Pakaijin hiche ho jousea kon'in eihuhdoh tai.✡  
12 Ahiye chule koi koi hijongleh Christa Jesu a Pathen ngaisahna hinkho mangnom jouse chun bol hesohna athoh tei ding ahi.  
13 Ahinlah migilouho leh mi lhemlha ho chu hung pung cheh cheh ding ahiuve. Ama hon midang ho alheplhah uva chule amaho tah lheplhah a um ding ahiuve.  
14 Ahinlah nangma nana kihilsa thil hoa chu tahsan umtah nahi ding ahi. Nangman hiche ho chu adih ahin, chule nahil ho chu na tahsan thei ahiuve ti nahenai.  
15 Nangma naneova pat a Thuthengbu hi nana kihilsa ahin, chule amaho chun huhhingna nakisan theina dinga chihna chu napehsonu ahitai.  
16 Pathen thubu hi aboncha Pathen hu haikhum ahi chule hichu eiho dinga ipi chu adih chule ipi chu adihlou ham ti ihinkhouva eihetdoh sah dingu ahi. Idihlou tengu leh eisudih diu chule ipi chu adih ham ti eihil uva panga ahi.  
17 Hiche hi Pathen'in amite chu abolsah nom thilpha tincheng bolna lama boltheina dimset inei theina diuva kigotna lampi ahi.    

Pathen thusei dia ngehna 
 

1 Keiman Pathen le alenggam tungdoh a hung ding Christa Jesu, ahingho le athiho chungthu tan a pang dingpa angsunga, lungguttah a katilkhou nahi:  
2 Pathen Thu chu seiphong in. Phat kijenpet hihen, hi hih jongleh kigosademin um'in. Thoh hattah in sudih in, phoh in chule phatah a hilpumin namiteu chu tilkhouvin.  
3 Ajeh chu mihon thuhilpha le adihtah a kihilna thu angainom lounau phat hunglhung ding ahi. Amaho chun alung ngaichat u ajui uva, anakolu thahtun tun'a um chun angainom ding thubou hil ding mihil akikou dingu ahi.  
4 Amaho chun thutah chu adeilou dingu chule akisemthu thusimho pou adel le dingu ahi.  
5 Hinlah nangma aphat totoh a imalam jousea lunggel kicheh hina neiyin. Pakaiya dinga gim hesoh thoh ding kichatna neihih in. Kipana Thupha thu chu hilin chule Pathen'in lhacha natohna napeh chu tongdoh in.  
6 Keima vang ka hinkho hi Pathen a dinga maichama kisunglha kahitai. Kalei hinkho kichaina ding ahung naitai.  
7 Keiman kidouna chu kasat chaitai, keiman lhaitetna chu kajo ahitai chule tahsanna a kapang det e.  
8 Chule tua hi kipaman kasan ding gotsa koi ahitai. Pakai, thutan dihtah pa chun, ahung kileni tengleh chonphatna lallukhuh chu eipeh ding ahi. Chule hiche kipaman san ding chu keima chang ding seh hilouva Ama hung kilah ding nikho ngaicha geova ngah jing ho dinga jong ahi.  
9 Timothy, lungsettah in aganna thei chanin hungin.  
10 Demas chun tu hinkho thil ho angaichat jeh in keima eidalhan, Thessalonica lama achetai. Crescens chu Galatia ah achen, chule Titus Dalmatia ah achetai.✡  
11 Luke bouseh kakom'a aum'e. Nahung phat leh Mark chu hinpuiyin, ajeh chu ama lhacha natohnaa eipanpi phachom tah hi ding ahi.✡  
12 Keiman Tychicus chu Ephesus a kasol in ahi.✡  
13 Nahung phat leh Troas khoa Carpus kom'a ka dalhah sangkholchol chu hinpo teiyin. Chujongleh ka lekhabu ho, adeh a ka lekhajol ho chu hinpon.✡  
14 Alexander, sum-eng khengpa chun eigimbol lheh jenge, hinlah Pakaijin athilbol dungjuijin achungthu tan nante.✡  
15 Amaa kon'in chingtheiyin, ajeh chu ama hin isei jouseu hadouvin adouvin ahi.  
16 Thutanna anga eikipui masat chun koima eikilhonpia aumpoi. Amitinin eidalha uve. Ama ho dounaa ima sodahen.   

Pakai chu kitah ahi 
 

17 Hinlah Pakai chun eidinpin chule thaneina eipei hitia chu keiman chidang namdang ho jouse henga Kipana Thupha kalhangsap chu ajah theina dingu ahi. Chule aman thina theiya kon'in jong eihuhdoh tai.  
18 Henge, hitia chu Pakaijin gitlouna eihin nokhum theiya kon'in eihuhdoh intin, chule avan gam'a bitkeiya eipuilut ding ahi. Pathen a chun loupina jouse um jing tahen! Amen.  
19 Priscilla le Aquila teni chule Onisephorus insunga umho jouse chu kei khelin ana lemin.✡  
20 Erastus Corinth a aumdenin, chule keiman Trophimus chu Miletas ah damlouvin ka dalha tai.✡  
21 Phalbi ma-in hikom'a hung teijin. Eubulus in chibai nahinbol e, chule Pudens, Linus, Claudia chule sopi ho jousen jong chibai nahinbol uve.  
22 Pakai chun na lhagaovu umpi hen. Chule amilungsetna chun na boncha uvin naumpi uhen.   

TITUS  

HENGA  

PAUL LEKHATHOT  

Kipana Thupha agomlam'a kisei  

Hinkhoa napha tong dinga lungset mana kilhatdoh  

Titus lekhathot sung thu  

Hiche Lekhathot chomchan avetsah chu Houbung pha umdohsah ding hi a itih a dingin chouna ahijing e, tihi ahi–Thulhun Thah nikholai jengin jong. Hiche hin, khangthah lamkai Houbunga thuhil dihlouho kinelpi jou thei, Titus chun Houbung sunga mitoh kilung tohlou ho suhdihna a, chule lamkaipha semdoh thei ahina ding ahil'in ahi. Pathen Lhagao mapuina jenga jong, Houbung hinkho hi kiphal thengna tampi ngaicha ahi. Solchah Paul in jong thohhat tah a natong dingin atilkhouvin ahi. Aman, “Hiche thu kisei hi ginchat umtah ahi chule nangman hiti thudol ahin thu akichehje chu seiyin Pathen tahsanho chun thilpha bolna lama makai jing ding gelleu kalung ahi,” ati 3:8.  

Solchah Paul in hiche alekhathot chomcha leh thahat tah a kon hin kithuhilna le anatoh achekop dan agomkhom in, tonsot thutah le nitin kisemthahna achekhom sah in ahi. Hiche lekhabu hi koitobang Kipana Thupha ngaicha tuntun, atahsa tah a sodoh goho dinga ahi. Hiche ahin, houbung sunga lamkaiho lhinna alhangpin akimudoh theijin ahi. Pathen ngaisah ho dinga lampi kilhung, achungchon'a, Pathen phatthei boh insung, gol le pai, chule kiloikhomna jong ahopthan ahi.  

Lekhathot jihpa chule ajih kum  

Hiche Lekhathot hi solchah Paul leh Titus Missionary kholjin'a Juda ho leh chidang namdang ho kom'a Kipana Thupha phutdoh a achena lhon thusim in akipan in ahi. Hiche kholjinna thu hi Luke lekhasut na a ajaokhah loujeh in, mi atamjo lunggel in hiche Lekhathot hung kisutna hi, Luke thusimbu kisut jou, AD 63 le 65 kikah, Paul Rome songkul atan masat, ahung kilhadoh jouva akholjin laiya anasut hitei dingin agingcha uve.  

Koi henga chule ipi jeh a ajih ham?  

Titus henga Paul in athot ahi. Paul in hiche kihilchahna lekhathot hi Titus kithopi dinga, Chidang namdang Christian lamkai len khat ahung hidohna ding le, Crete twikol a Houbung thahho puihoi theina dinga asut ahi.   

Salam thu 
 


1 Hiche Lekhathot hi Pathen soh chule Jesu Christa solchah, Paul'a kon ahi. Keima Pathen'in alhendohsa ho lah a tahsan thudol seiphong ding le Pathen mite hindan ahetthem theina diu thutah chu hil dinga eikisol ahi.  
2 Chuche thutah, jou seitheilou Pathen'in vannoi bul kiphudoh masanga ana tepsa, chun tonsot hinna aneiyu chu kiskonna apeh ahi.  
3 Chule tua aphat alhintah a hiche thu hi aman ahin phondoh a, keihon mijouse lah a kasei phongleu ahi. Hiche hi eihuhhing uva Pathen a konna thupeh, ama natong dinga keima eikinganse ahi.  
4 Keiman, kakikoppi tahsanna jal'a kachapa dihtah, Titus henga kasut ahi. Pa Pathen chule eihuhhing uva Christa Jesun chamna le lungmon nape tahen.✡   

Crete mun'a Titus natoh 
 

5 Keiman nangma Crete twikol a ka dalhah chu, inatoh lhon nasuh bulhit a chule kahilna banga khopi tinchenga upaho na pansahna dinga kadalhah nahi.  
6 Upa khat chun nolnabei hinkho aman ding ahi. A inneipi dinga kitahna neimi hi ding, chule achate chu atahsan chon chatvaina lam le thua nunlouna lama seiset changlou hi ding ahi.✡  
7 Upa khat chu Pathen insunga gouching ahi, hijeh a chu nolna beiya hinkho aman ding ahi. Ama chu kichamsah, lungsabai, ju a loplou hi ding, alam louva sum ngailu mi hilou ding ahi.  
8 Maljin phatbol mi, a-in'a jin alhun le kipah, chule Pathen ginga, chondihtah a hinkho mang mi hi ding, thilpha ngailu, lunglimgeh, chondih, amachang kitimthei, Pathen ging mi hi ding ahi.  
9 Tahsan umtah thu ana kihilna ho detchet a tuhchah mi hitei ding ahi; chutileh aman midang ho chu kihilna hoitah a atilkhou thei ding chule minelkal hat ho jong athemmo nau akomu peh thei ding ahi.  
10 Ajeh chu adoudal ah mi tamtah panna bei thuseiya thanom chule milhemlha tamtah aum'e. Hiche hi ahideh a cheptan vanga sochatna um ahi tia seiho lah a aum nom e.  
11 Amaho chu suhthip ding ahiuve, ajeh chu athuhil dihlou uva kon chun insung tamtah apuimangun ahi. Chule hiche athilbol u chu sum ngailut jeh a bou abol'u ahi.  
12 Amaho lah jenga jong, mi khat, Crete a konna themgao khat in amaho thudol hitin aseijin, “Crete miho hi abon'uva mijou, gam sahang, chule mithase nehlop ahiuve” ati.  
13 Hiche hi adihtah mong ahi. Chuti ahijeh chun amaho hi tahsan kicheh mi ahina dingun hatah in phohsal in.  
14 Thutah a konna mi puikon thei, Juda ho moh thusim le miho thupeh ah lunglut dauhen.  
15 Alungtheng dinga ima jouse theng sohkei ahi, ahinlah akisuboh atahsanlou ho ding vanga athenga khatcha umlou ahi, ajeh chu alunggel ule se le pha hetna alungsungu bohji a ahi.  
16 Hitobang miho chun akamsung uva Pathen kahenai tin aphongdoh nauvin, ahinlah ahinkho mandan uvin aseilep un ahi. Amaho chu thet umtah, thungailou ahiuvin, thilpha bolna lama panna bei ahiuve.    

Pathen thu kihilna det 
 

1 Titus, nangman vang, kithuhilna dihtah dungjuiya hinkho man ding dan domsangin.  
2 Upa lang jep ho chu mi kitim them, ja umtah, lung limgeh cha a hing, ahi theina diuvin hil'in. Amaho chun tahsan dettah aneiyuva chule ngailutna le thohhatna a adimset diu ngai ahi.  
3 Chutobangma chun, nupi tehse lang jep ho jong chu Pathen jatah a hinkho mang din hil'in. Amaho chu mihehse hat le ju a lop hilouva, chusanga midang thilpha ipi ahi ahil diu ahi.  
4 Hiche nupi tehse lang jep ho chun nutil khangdongho chu a inneipu te chengu ngailut leh achateu ngailutje ahil diu,  
5 Lung limgeh le thengsel'a um ding, ama in'a natong mi hi ding, chule naphatong le a inneipu teu noiya kun ahina diuva ahil diu ahi. Chuti le Pathen thu chu jachatna a asosah lou diu ahi.  
6 Hitobang machun, khangdong ho chu limgeh cha a hing din tilkhouvin.  
7 Chule nangma tah jong imalam jousea ama hon thilpha bolna lama avettoh a ajuina dingun um'in.  
8 Thutah chu hilin, chutileh na thuhil chu adem theilou dingu ahi. Chuteng eiho dem'a pang ho chu jahcha uva chule ichung uva seiding ima aneilou dingu ahi.  
9 Sohho chun apakaihou thuphat jousea angai jing dingu chule ajochan uva alunglhai sah diu ahi. Ama hon nelkal dauhen,  
10 ahilouleh guhchat bol dauhen, amavang imalam jouseah ginchat thei le apha ahinau vetsah uhen. Chuteng eihuhhing uva Pathen chung changa kithuhilna chu dei umtah asodoh dingu ahi.  
11 Ajeh chu Pathen mihepina hung kilah a mijouse huhhingna chu ahin lhut ahitai.  
12 Chuleh eiho Pathen ngaisah louna le chonset nopsahna a konna kiheimang dinga kihilchah ihiuve. Hiche gitlouna leiset a hi lunglima, chondihna a chule Pathen ngaisahna neiya ikhosah dingu ahi,  
13 chutia kinep umtah chuche nikho loupitah Pathen hatchungnung le eihuhhing uva Jesu Christa loupina hung kilah ding ni chu katjinga um ihiu ahi.  
14 Aman chonsetna jousea kon eisoptheng diu, i-ontholna diu, chule ama mitea eisem uva napha tong dinga apumpia kiphaltheng ihina ding uva ahinkho manbeiya eipeh u ahi.✡  
15 Nangman hichengse hi nahil'a chule tahsan chate chun abol diuva natilkhou ding ahi. Angaikhoh dungjuiya nangman amaho suhdihna tha nanei ahi, hijeh chun koimacha nathusei nahsahmo bolsah hihhel in.    

Natohpha tohjom jing ding 
 

1 Tahsan chate chu solkal le avaipoho thunoiya um dingin geldohsah in. Amaho chu seingai, thilpha bol dia phat jousea kigosadema um jing hidiu ahi.  
2 Ama hon mi seiset le kinah abollou diu ahi. Chusanga nunnemna le kineosahna dihtah chu mijouse avetsah diu ahi.  
3 Eiho jong, khatvei chu, lungthimbei le seingailou inahiu ahi. Eiho lamdihlou lama puilonlea inaum uva chule tahsa lung ngaichat le nomsahna tamtah soh a inaum'u ahi. Ihinkhou chu gitlouna le kithangsetto na a dima, chule khat le khat kihotoa inaum u ahi.  
4 Ahinlah–“Eihuhhing uva Pathen chun amingailut na le khotona ahin tahlang phat chun,  
5 aman eihuhhing tauve, eiho chonphat vang le natoh vang hilouvin amihepina vang'in. Aman ichonset nau jouse asoptheng in, penthahna eipeuvin, Lhagao Theng vang'in hinkho thah eipeuvin ahi.  
6 Aman hongphal tah in Jesu Christa vang'in ichung uvah Lhagao Theng chu abunglhan ahi.  
7 Amihepina vang'in michonphan eisimun chule tonsot van goulo dia kiskonna eipe tauve.”  
8 Hiche hi tahsan umtah a kisei ahi, chule nangman hiche thuhil hi hatah a nadop sang ding kadeiye chutia chu Pathen tahsan ho chun thilpha bol ding agelkhohna dingun. Hiche thuhil ho hi pha a chule mijouse dinga phachom tah ahi.  
9 Ngol hoi thua kihoulimna ho leh khanggui thua kinel baotam Judaho danthu dola kinah, hichenga kon chun kikhindoh in, hitiho chu phatchomna ding ahipoi, phat mansah bep ahi bouve.  
10 Mihon nalah uva kibung khenna asem uleh, amaho chu khatvei nivei gihsal in. Akalse limsah tahih in.  
11 Ajeh chu chutobang miho chu lamvaija chule chonsejia ahiuvin, amaho le amaho achonset nauvin themmo achan ahi.  
12 Keman Artemas ahilouleh Tychichus nahenga kahin solgot ahi. Khat pen pen ahunglhun lhon tengleh Nicopolis a ahithei chanin kimupi ding neigon, ajeh chu, chukom'a chu phalbi sungsea umdia kakigel lhah ahitai.✡  
13 Dan thusun Zenas le Apollos chu akholjinna lhon'ah nabol thei chan'in kithopin. Angaichat lhon jouse bolpeh a aumna dingin vesuiyin.✡  
14 Imiteu jong chun midang ngaichat khohtah tah neiho chunga thilpha bolna lamah kiha bol uhen, chutileh gaso louva umlou diu ahi.  
15 Hikom'a kaum khompi chengsen nasalamui. Lungsettah in, tahsan chate eingailuho jouse salam einapeh peh un. Pathen mihepinan na boncha uvin naumpi jing tauhen.   



✡ 1:4
2 Crth 8:23; Gal 2:3; 2 Tim 4:10

✡ 1:6
1 Tim 3:2-7

✡ 2:14
Labu 130:8; Potdohbu 19:5; Danbu Ni Na 4:20; 7:6; 14:2; 1 Pet 2:9

✡ 3:12
Act 20:4; Eph 6:21,22; Col 4:7,8; 2 Tim 4:12

✡ 3:13
Act 18:24; 1 Crth 16:12









	Philemon




 
PHILEMON  

HENGA  

PAUL LEKHATHOT  

Kihoucham'un!  

Ngaidamna man kipe  

Philemon lekhabu sung thu umdan  

Ngaidamna kiti hi thil hahsa khat ahi. C. S. Lewis in hiti hin aseiye, “Ingaidam theilou laisea, mijouse dinga ngaidamna hi datmo umtah ahi.” Philemon lekhathot a kon'in, ngaidam thumna a kon ngaidamna nei ding dan muchet ahi. Paul in gospel thu alhangsap jalin sohchanna akon jam Onesimus chun Jesu atahsan in ahi. Hiche nikholai chun sohchanna a kon jamdohho chu kimkhat bolgimna achang'un chule kimkhat chun thina atoh jiuvin ahi. Philemon chu Onesimus dinga ajilkungpu ahin chule Paul dinga jong aloipa ngaitah ahi. Paul in Onesimus chu akhut ah hiche lekhathot hi achoisah in, akiguijopna lhon kehtasa semphat a aumna ding deina in, Philemon henga alesol in ahi—ajeh chu tua hi amani Christa jal'a sopi khat hilhon ahitai.  

Lekhathot jihpa chule ajihkum  

Solchah Paul'in, Rome mun'a songkul atanlai, hichu AD 60-62 sunga ajih ahi.  

Ipi jeh a ajih ham?  

Solchah Paul akhat channa Rome songkul atanlai AD 59-62, hiche sunga chu Onesimus, soh vahmang khat, chu songkul mun'a akimupia Jesu atahsan sah ahi (Chang 10). Paul dingin Onesimus chu kithokhompi thei khat ahi. Ahinlah Paul chun Philemon henga alesol in ahi. Hiche lekhathot hi Paul in Philemon henga asoh masapa ngaidam thumpehna dinga athot ahi.   

 1

Salam thu 
 


1 Paul a kon'in salam. Hiche lekhathot hi Christa Jesu chung chang a Kipana Thupha seiphong jeh a songkullut Paul le sopi Timothy teni a kon ahi. Keiman ngailut umtah, tohkhompi, Philemon henga,  
2 chule isopinu u Apphia chule ka sepai chankhompiu Archippus, chule na in'a kikhom houbung henga dinga kahin sut ahi.✡  
3 I-Pau Pathen le Pakai Jesu Christa chun lungset le lungmon napeu hen.  
4 Philemon, nangma dinga katao tengleh ka Pathen ka thangvah jingin ahi.  
5 Ajeh chu Pakai Jesun atahsan le Pathen mite jouse na ngailut thudol kana jajingin ahi.  
6 Chule eihon Christa a ineiyu thilpha jouse hetna le hetchetna hin nanga um na tahsan chu thilpha boldohna asona dingin kataopeh jinge.  
7 Kasopi, nangman Pathen mite nahepina hin alungthimu nasuhalin, na mingailutna hin kipana tahbeh le lungmon konna eipei.  
8 Hijeh a chu keiman lung ngamtah a na panpina Christa jal'a kangeh hi nangman naboltei dia kilomtah ahi.  
9 Hinlah ikingailutna jal jeh a, keiman kahin ngehnom joh ahi. Hiche hi keima, kum upa tah le Christa Jesu jal'a tupet a songkullut, Paul'a konna taona ahi, tin nei gelpeh in.  
10 Keiman hiche kacha Onesimus hi nakhotona namusah dinga kangeh nahi. Keima songkul'a kaumpet in tahsan jal'in apa kahung hi.✡  
11 Tumasanga chu Onesimus hi nangma dinga phachomlou anahi maithei ahi, hinla tua ama hi eini dinga phatchomna higela ahitai.  
12 Keiman ama hi nahenga dingin kalungthim pumin kahinsol e.  
13 Keiman ama hi hiche thihkhaova kakihen sunga hi Kipana Thupha seiphongna a nangma thalhenga eikithopi dia umdensah ding kalunggon ahi.  
14 Hinlah nangma phalpehna louvin imacha kabol nompoi. Nangma lungchamtah a neikithopi ding, seihat vanga bol chu hidahen kati ahi.  
15 Nangman phat chomkhat a dinga Onesimus hi namansah chu a-itih a naumpi den theina ding hinte.  
16 Ama hi nangma a dinga soh chu hijom talouva, soh sanga chungnungjo, sopi deium dehset, keima dinga hung hi ahitai.  
17 Hijeh chun keima hi natoh khompia neigel a ahileh keima neilem ding tobang chun ama hi ana lemin.  
18 Aman nangma chu ipi pen'a alam louva nabolna umkham, aman bat nanei aum khah a ahijongleh hichu keima bat in sun in.  
19 Keima tah Paul in kakhuttah a hiche hi kajih ahi: Keiman sahpeh nange. Chule keiman nangin lhagaova neibat chu neisah dingin seiponge.  
20 Tahbeh in, kasopi, Pakai jal'in hiche hi nei gelkhoh peh in kati ahi. Christa ah hiche tilkhouna hi neipen.  
21 Keiman, hiche lekhathot kajih hin, kangeh banga aphajo cheh a nabol ding kaging chai.  
22 Chukal val'in, keima dingin lhunna ding indan neina gonpeh in, ajeh chu Pathen'in na taonaho asan a chule keima nahenga kahung vahjet kit ding kakinem e.  
23 Christa Jesu a songkul kalutpi Epaphras hin nangma lemna thu aseiye.✡  
24 Chutima chun Mark, Aristarchus, Demas chule katohkhompi Luke te ho hin nangho lemna thu aseiyuve.✡  
25 Pakai Jesu Christa lungsetna chun nalhagao umpi hen.   



✡ 1:2
Col 4:17

✡ 1:10
Col 4:9

✡ 1:23
Col 1:7; 4:12

✡ 1:24
Act 12:12,25; 13:13; 15:37-39; Col 4:10; Act 19:29; 27:2; Col 4:10; Col 4:14; 2 Tim 4:10; Col 4:14; 2 Tim 4:11

HEBREW  

MITE HENGA  

LEKHATHOT  

Jesu toh tekahpi ding umlou ahi  

Aman nang din lampi khat na sempeh e; Juijin–itobang hahsatna hijongleh  

Hebrew lekhabu sung thu umdan  

Hahsatna phat tampi itoh jiuvin, hitobang chun eihin lhunkhum teng ule thil khat chu bangkhaiyin iumsahji tauvin ahi. Hiche hoa kon'a chu itilam dol'a ikisinsahpi jou ding ham, ti avel'in geldoh ute. Hebrew lekhabu hi hitobang dinmun chu ahin, adeh a Jesu nungjui Judah te chun atahsan jalun hitobang chu atoh jom jing tauvin ahi. Hinlah Jesu chu thil dang imatoh akitekah thei pon , koima toh jong akitekah theipoi—Vantil ho sanga chungnungjo, Mose, Joshua, Aaron, Melchizedek ho sanga chungnungjo ahi. Ipi dinmun hijongleh Jesu kal a manlu ding dang aumpoi, ti muchet ahi. Ajihpa hin kijom in Thulhun Lui dan le bih chule Thulhun Thah a tahsan'a hin ding dan tekahna apen ahi. Hijeh chun hiche dinmun toh kisaijin Judah te chu Thulhun Lui lam avel a asutlou uva kitepna thah lam mano dingin ajih in ahi. Itobang dinmun hijongleh Jesu kalval aumpoi tihi—Hebrew lekhabua kon muchet ahi.  

Lekhathot jihpa chule ajih kum  

Hebrew lekhabu jihpa thua hin thudoh aum jingin ahi. Hinlah donbutna hi-koi jih ahi, akicheh poi. Mi tampi mudan in Solchah Paul jih ahi atiuvin, ahin akiloipi Judah te lah a Barnabas, Apollos le Priscilla khat pen hi dingin jong ginmo ahi. Lekhajol aluiho mudoh a kon'in numeiyin ajih hidin jong ginchat aumin, ahin koipentah ham kihe joulou ahitai.  

Akijih kum hi Nero lengpa vaihopna noiya tahsan chate suhgentheiya aum hichu, Peter le Paul martyr chan jou AD 60 jou vellah hidin ginchat ahi.  

Koi henga ajih ham?  

Christa jal'a bolgimna thoh Judah te dinga kijih ahi. Bolgim nan alhun khum'u dinmun laitah a Thulhun Lui juiya Christa atahsan nau ajamsan nalou diuva kijih ahi. Hebrew lekhabu hin athahbeh in Christa tahsan jal a hinkho phal ngamna thun, tilkhouna aneijin ahi.   

Pathen'in achapan thu aseitai 
 


1 Masanglai chun Pathen'in tamtahvei chule gotchom chomin ipu ipateu henga themgao hoa kon'in thu anaseiye.  
2 Chule tuphat nunung pena hin Aman eiho henga Achapa a kon'in thu ahin seitai. Pathen'in Chapa chu ijakai goulo dinga athutepsa ahin chule Chapa a konna vannoi pumpi hi anasem ahi.  
3 Chapa chun Pathen loupina vah akilahdoh sah in, chule Pathen chondan dihtah chu aphongdoh tan ahi, chule Aman athupeh thahat tah jal'a ijakai atuh chah ahi. Aman ichonset nauva konna eisilngim jouvu phat chun, Ama jabolna mun Pathen jetlam'a atouvin, Van mun'a loupitah in atoutai.  
4 Hichun avetsah chu, Pathen'in apeh min chu amaho min sanga chungnungjo ahi tobanga chu, Chapa chu vantil ho sanga gamchenga chungnungjo ahi.   

Pathen chapa vantil ho sangin achungnung joi 
 

5 Ajeh iham itileh Pathen'in Jesu kom'a asei chu vantil ho khatpen kom'ah, “Nangma kachapa nahi, tunia hi keima napa kahung hi ahitai,” tin aseidoh khapoi, Chule Pathen'in, “Keima Apa hingting, chule Ama kachapa hi ding ahi,” tin aseikit in ahi.✡  
6 Chule Aman achapa chungnungpen chu vannoiya ahinpui chun, Pathen'in, “Pathen vantil ho jousen Ama hou cheh un.”✡  
7 Vantil ho thudol'a Aman aseijin, “Aman avantil te chu hui bangin asoldoh in, asohte chu meikongto abahsah e,” ati.✡  
8 Hinlah aman Chapa jah a, “Vo Pathen, na laltouna chu atonsot tonsot in aum jinge, nangman leng tenggola thutah in vai napon ahi.✡  
9 Nangman thutandih nadeijin, chule aphalou nahotbol e. Hijeh a chu vo Pathen, na Pathen'in thao nanua, kipana thao chu midang chung sanga na chunga asunlhah ahitai,” ati.  
10 Aman Chapa jah a aseikit in, “Vo Pakai, atil in, nangman leiset bul hi nana phutdoh in, chule van ho hi nakhuttah a nasem ahi.✡  
11 Hiche ho hi mangthah diu, hinlah Nangma a-itih a um jing ding nahi. Hiche ho hi pon banga chullhaloi dingu ahi.  
12 Nangman hiche ho hi pon kijeltum banga najeltum ding, ponlui banga napaidoh ding ahi. Hinla nangma angai chu nahi jingin; nangma a-itih a nahin jing ding ahi,” ati.  
13 Chule Pathen chun vantil ho khatpen kom'a, “Namelmate kasuhnema nakengphang noiya kakoi masangsen, kakhut jetlam jabolna a touvin,” tin asei khapoi.✡  
14 Hijeh chun vantil ho hi lhacha bou ahiuvin-huhhingna goulo ding ho kinbol dinga kisoldoh lhagaoho ahibouvui.    

Huhhingna kidangtah 
 

1 Hiti ahijeh a chu eihon ithujah u thutah hi chingthei tah a ingai diu ahi, achuti louva ahileh hichea konna hi ikiheimang theiyu ahi.  
2 Ajeh chu Pathen'in vantil hoa konna apehdoh Athu chu adingdet jingin, chule dan palkeh le seingai louho chu atotoh in engbolna achang jiuvin ahi.  
3 Hiti ahijeh achu hiche Huhhingna loupitah, amasatah a Pakai Jesu Christa ama tah in aphondoh chule chujouva Athusei jahon eiho henga ahung phondohson u, hi isahlouva ikoi uleh, ahoidoh dinga iti ikigel theiyu ahidem?  
4 Chule Pathen'in Athusei chu aphudetna dinga melchihna ho le thil kidang ho chule bolmo kidang jatchom chom ho chule Lhagao thilpeh, aman alhendoh phat phat a, apeh ahi.   

Huhhingna thu pandoh masapen 
 

5 Chule akalvalin, tua iseiyu ahunglhung ding vannoi jong vantil ho thuneina ding ahipoi.  
6 Ajeh chu mun khat ah Pathen Thubun aseijin, “Mihem hi ipi hiya nangman na gelkhoh a, ahilouleh Mihem Chapa hi ipi hiya nakhohsah ham?✡  
7 Ahijeng vang'in nangman vantil ho sangin noi nung jon nasemin chule amaho hi loupina le jabolnan lallukhuh nakhuh sah in ahi.  
8 Nangman thil jouse chungah thuneina napetan ahi” ati. Tua “thil jouse” kitina a hi, imacha ajaolou umlou ahi. Hinla imacha amaho thuneina noiya akikoi akimudoh hih laiye.  
9 Eihon imupenu chu Jesu, vantil ho sanga panmun neojep a kikoi chu ahin, chule Aman eiho dinga thina ahung thoh ahitah jeh in, Ama hi tun “loupina lallukhuh khuhpehna le jabolna achangtan ahi.” Ahi, Pathen lungset in, Jesun mitin dingin thina chu ahung tepkha tan ahi.  
10 Pathen'in, chate tamtah loupina a apuilut theina dinga ama dinga alhena chule ama jala ijakai asem ahi.  
11 Hiti chun tun Jesu le aman athenga asemho dingin Pa kibang aneiyu ahitai. Hijeh a chu Jesu chun asopite tia akou ding chu jahcha louva ahi.  
12 Ajeh iham itileh aman Pathen kom'a, “Keiman kasopi te kom'a namin ka phondoh ding, Mihonpi kikhop khomna a keiman kavahchoi ding nahi,” ati.✡  
13 Aman jong aseijin, “Keiman katahsan achunga kangap ding ahi,” hichu, “Keima le kachate Pathen'in eipeh ahitai,” ati.✡  
14 Ajeh chu Pathen chate chu mihemho ahiuvin–tahsa le thisana kisem ahiuvin–Chapa jong chu tahsaphe le thisan pu ahung hitai. Ajeh chu mihemte ahijal a bou chu thi thei ding ahin, chule athi jal a bou thina thaneina neipa Diabol thaneina chu ajo ding hiya ahi.  
15 Hichea konna bou thina kichatna a hinkho mang sohchang ho chamlhatna apeh thei ding hiya ahi.  
16 Chapa chu vantil ho kithopi dinga hunga ahipoi tijong iheuvin ahi. Abraham chilhah ho panhu dinga hunga ahi.✡  
17 Hiche jeh a chu, Ama tah jong chu imalam jousea eiho, asopite, tobang ahi theina dinga sem ngai ahi, chutia chu ama Pathen masanga lungset them le tahsan umtah Thempu Chungnung ahi theina dinga ahi. Chujeh a chu aman miho chonset pomang dinga kilhaina abol thei bou ahi.  
18 Aman thohhahsa athoh lhumkeiya chule patepna ho athoh tah jeh a, eihon patepna ichan tengu jongleh aman eipanpi theiyu ahi.    

Mose sangin Jesu alenjoi 
 

1 Chule hiti chun kasopi deitahte, Pathen a nahitah jeh ule van'a dinga kikouho toh chan neikhoma nahitah jeh uvin, ka phondoh u hiche Jesu keihon Pathen thupo le Thempu Chungnunga kaneiyu hi phate chan gel'un.  
2 Ajeh iham itileh Mose chu Pathen insung pumpia akingansena a tahsan umtah ahi bang chun, Ama jong alhengdohpa Pathen a dinga tahsan umtah ahi.✡  
3 Hinlah, insapa chu a insah sanga vahchoina achan dinga kilomtah ahi banga Jesu chu Mose sanga gamchenga loupina chang dinga lomtah ahi.  
4 Ajeh iham itileh inkhat cheh hi asapa uma ahin, hinla ijakai hinsadohpa chu Pathen ahi.  
5 Mose chu soh khat hina a Pathen in'a tahsan umtah hiya ahi. Ama natoh hi khonunga Pathen'in ahin phondoh ding vetsahna hiya ahi.  
6 Hinlah Christa chu Chapa hina a Pathen insung pumpia kingansea ahi. Chule eiho Pathen insung hina a ilungngam nau le Christa a ikinep nauva chu ikison jom dingu ahi.   

Pathen mite dinga choldona munkhat 
 

7 Hijeh chun Lhagao Thengin aseiye, “Tunia nang hon a aw najah uva ahileh,✡  
8 Israel ten keima gamthip a eipatep uva, chua dou lungchang aken uva abol bangu chun nalungu tahsah hih un.  
9 Chupet chun napu napa teuvin kum somli jen thil kidang kanabol ho anamu jeng vangun, eipatep un chule ka thohhatna eiveuvin.  
10 Hiti chun keima amaho chunga kana lunghang in, chule kaseijin, ‘Alungthimu keiya kon'in akiheimang jingun ahi. Keiman kasei thua anung nom pouve.’  
11 Hijeh a chu ka lunghanna a kahahsel amaho keima choldona a lutlouhel ding ahiuve, kati ahi.”  
12 Chuti ahileh sopi deitahte, Pathen hingjing a konna kiheimangna aso louna dingin chingtheiyun, lungthim gitlouna le tahsanlelna neihih un.  
13 Tuni akiti thei petcha hin nangho khat le khat kihilchah uvin, hiti chun bolleu chun nangho lah a koima chonset a lhalut le Pathen dounaa lungtah naumlou dingu ahitai.  
14 Ajeh chu eiho achaina geiya Pathen songa ithoh uva itahsan masah pet uva banga idindet uva ahileh, Christa toh anei jousea chu chan neikhoma ihi dingu ahitai.  
15 Akisei chu geldoh un, “Tunikhoa a aw najah uva ahileh, Israel ten abol bangu chun nang hon nalungu tahsah cheh hih un.”✡  
16 Chule koi hiuvem amaho a aw ajah jeng vang uva Pathen douna a kimangcha ho chu? Mose’n Egypt a konna ahin puidoh ho chu hilou ham?  
17 Chule koiham kum somli jen Pathen lung hansah ho chu? Amaho chu chonset bol mipite, atahsau long damsa gamthip a kijamden ho chu hilou ham?  
18 Chule Pathen'in kihahselna aneipet a ka cholngahna a lut louhel dingu ahi atia chu koiho kom'a thu aseiyem? Asei ngailou miho kom'a hilou ham?  
19 Hiti chun ama hon atahsan lou jeh uvin acholngahna ah alut tapouve ti imu tauve.    

1 Acholdona a lut ding thua Pathen kitepna tuchanin ading jing nalaiye. Hijeh a chu, nalah uva mi phabep khattou chuche thutep chu tepkhalou ding naum khah diu kichatna a eiho kichatah le kithing puma ium diu ahi.  
2 Ijeh inem itileh hiche Kipana Thupha Pathen'in kicholdona a asem hi-amaho kom'a akiphongdoh ahitah banga eiho kom'a jong kiphongdoh a ahitai. Hinla ama hon aphatchompi pouve, ajeh chu ama hon Pathen sei ngaiho tahsan chu akikoppi pouve.  
3 Ajeh chu eiho atahsan ho hi acholngahna a lutthei ihiuve. Hinla adang ho dingin vang Pathen'in, “Kalung hanna a kahahsel ahi: Amaho kacholdona a lutlouhel ding ahiuve,” ati. Hiche cholngahna hi vannoi asem laiya pat a gotsa akoi ahivangin.✡  
4 Hiche hi gotsa koi ahi ti ihetnau ajeh chu Pathen Thubu munkhat ah nisagi thudol hiti hin akisune, “Nisagi nin Pathen anatohna jousea kon'in akicholdo tai.”✡  
5 Hinlah munchom khatma ah Pathen'in, “Amaho ka choldona mun'a lutlouhel dingu ahi,” ati.✡  
6 Hiti chun Pathen choldona chu miho luttheina dingin aum'e, hinla hiche Kipana Thupha jamasaho chun Pathen sei angailou jeh uchun alut thei tapouve.  
7 Hiti chun Pathen'in acholdona a luttheina dingin phat chomkhat agonpeh in, chule hiche phat chu tuni hi ahi. Pathen'in hiche hi David a kon'in khonungin ana phongdoh in, “Tunia Ama aw najah tengleh, nalung tahsah hih un,” atikit in ahi.✡  
8 Tun Joshua chun hiche choldona hi ana neisah ahitah leh, Pathen'in choldona nikho chom hunglhung nalai ding aseitah louding ahi.✡  
9 Hijeh a chu, Pathen mite dinga choldona chombeh khat nga jing ding um nalai ahi.  
10 Ijeh ham itileh Pathen'in vannoi asem jouva acholdo banga chu, Pathen cholngahnaa lut ho chu atohgim nauva konna choldoa ahi tauve.✡  
11 Hiti ahijeh chun ijochanun chu che cholngahna a chu lutding kiseh u hite. Hinla eihon Israel mite banga Pathen sei ingailou uleh ilhuh diu ahi.  
12 Ijeh ham itileh Pathen Thu hi ahinga le thanei tah ahi. Hemto chemjam ahempen sanga jong hemjoa ahin, hinna le lhagao chule gu kisuhtona le lhin jong sukhen thei ahi.  
13 Thilsem jouse lah a imacha Pathen a konna kisel thei aumpoi. Ijakai amitmua sagohkeo chule kihongsa ahi, chule Ama ichonna u jouse sutoh dingpa chu hiya ahi.   

Thempu Chungnung pen Jesu 
 

14 Hiti chun eihon Thempu Chungnung, Pathen Chapa Jesu, van mun galut ah, chu ineiyu ahitah jeh in, Ama itahsan'u hi kolchah jingu hite.  
15 Hiche ithempu Chungnung uhi ilhahsamnau hethem tah ahi, ajeh chu Aman eiho banga patepna jouse ato ahin, ahivangin chonse lou ahiye.  
16 Hiti ahijeh chun eilungset uva I-Pathen'u Laltouna a chun lung ngamtah in hungu hite. Chukom'a chu eihon hepina le ingaichat khoh dehset tengu leh lungsetna panpina imu diu ahi.    

1 Thempu Chungnung chu midang thalhenga Pathen kom'a galutji ahi. Aman amaho thilto chu Pathen kom'a apeh a chule achonset jeh uva maichama thil atou chu akatdohji ahi.  
2 Chule Ama hi ima helou le seingailou ho jeng jong lungneng tah a bolthei ahi, ajeh chu Ama tah jong hiche lhahsamna thunoiya chu kipelut a ahi.  
3 Hiche jeh a chu Ama le midang ho chonsetna ho jeh a chu kilhaina abolteiji ahi.✡  
4 Chule mi koima Thempu Chungnung chu jabolna tah achan jeh a ahinom mana moh hi jeng thei ahidehpoi. Ama chu Aaron tobanga hiche natohna dinga hi Pathen kouna chang mi hi ding ahiye.✡  
5 Hiti ahijeh a Christa jeng jong chu Thempu Chungnung hina na atoh jeng vang chun Ama tah kichoian deh louva ahi. Ama chu Pathen deilhen changa ahin, ajah a hitia hi asei ahi, “Nangma ka Chapa nahi. Keima tunia na Pa kahung hi ahitai.”✡  
6 Chule munchom khat ah, Pathen'in ajah a aseijin, “Nangma Melchizedek themputna tobanga tonsot thempu nahi,” ati.✡  
7 Jesu chu leiset a anaum laiyin, Aman taona le thumna aneijin hapen in apengin kana le mitlhi tothon thinaa konna ahuhdoh theipa henga chun ataove. Chule Aman Pathen agin lheh jeh chun Pathen'in ataona ho chu angaipeh tai.✡  
8 Jesu chu Pathen Chapa ahijeng vang'in, Aman athohgimna a chun sei angaiyin ahi.  
9 Hiti hin, Pathen'in Thempu Chungnung hina chamkim tah in asemin, chule asei ngai jouse dingin tonsot hinna bulpin asemtai.  
10 Chule Pathen'in Ama hi Melchizedek banga Thempu Chungnunga apehdoh ahitai.   

Tahsan lhahdai louna dinga gihsalna 
 

11 Keihon hiche thudol hi tampi kaseibe nomun, hinla hilchet ding ahahsai, adeh in nangho lhagaolam dol ah nalungmo un chule na ngainom diu chu ginchat aumpoi.  
12 Tahsan cha nahung hinau sotpi ahung hitan, tua hi midang hilthei ding nahiu ahitai. Chusangin, nang hon midang khat in Pathen Thubul lam nahil diu na ngaicha nalaiyuve. Nangho hi naosen noitwi ngaicha nalai chule anham nethei loulai tobang nahiuve.✡  
13 Ijeh ham itileh noichep nalai chu naosen hinalai bep ahin, chule thilpha iti bol ding ham chu ahet loulai ahi.  
14 An ham chu akikhanlhit hoa ding ahi, amaho chun akithemchuh uva konna adih le adihlou hetkhenna aneiyu ahitai.    

1 Hijeh chun eihon Christa thudol thubul lam avel vel'a kihilna ngatau hite. Chusangin masotjou hitin hetna lam'ah pilhin ding gou hite. Tahbeh mongin eihon thilse bolnaa konna lunghei chule Pathen a itahsan nau ngaplhah thudol'a thubul lam kithah pat kitna ingaicha tapouve.  
2 Baptize chan thudol, khutngap thudol, mithi thokitna, chule tonsot thutanna thudol'a kihilbena na ngaichat u ahi tapoi.  
3 Chule hitia hi Pathen phatsah ahileh, eihon aban hetbena lam imasot dingu ahiye.  
4 Ijeh inem itileh khatvei lhagao mitvahna neisa–vanlam thilpha ho hetna nei chule Lhagao Theng chankhompi hitasa ho,  
5 Pathen thu aphatna ho tepkha a chule ahunglhung ding khangho um ding dol hetna neitasa,  
6 chujouva Pathen a konna kiheimang ho chu: Pathen Chapa sang nomlou, Ama chu thingpel to avel'a akilbeh kit ahin, chule mihonpi lah a jachatsahna a atahlah ahitah jeh chun akisih kitna ding uva hin lepui chu thil hahsa tah ahi.  
7 Van'a kon go hunglha chun leiset achap nouvin chule loubol mi dingin Pathen phattheina gapha ahin sodoh in ahi.  
8 Hinlah lou chun lingphung le nangkai hinsodoh henlang hileh, panna bei hi ding ahitai. Loubolpa chun hiche lou chu themmo chanpai intin chule ahalvam jeng ding ahitai.✡   

Thonlou kinepna 
 

9 Sopi deitahte, keihon hiti hin sei jengu jongleng, nangho chung chang thu a kisei ahipoi ti kaheuve. Keihon katahsanu chu aphajo, nangho huhhing channa thudol'a hinte tihi ahi.  
10 Ijeh ham itileh Pathen chondih louva ahipoi. Aman nang hon ichan geiya ama dinga kisa lunggima nahiu chule nang hon tugeija naboljom'u atahsan dang ho nakhohsah nau navetsah u chu asuhmil louding ahi.  
11 Kagel khoh tah u chu nahinkhou umsungin atahsan midang ho chu ngailu jomun, hichun nakinep nau chu atah hung himong ding ahinai ti aphotchet teina ding ahije.  
12 Chutileh nangho lhagao lama amol le ima khohsalou nahilou dingu ahitai. Chusanga Pathen thutep loding ho tahsan le thohhat umchan nungjuiya nahi dingu ahi.   

Pathen thutep thon ngailou 
 

13 Vetsahnan, Pathen'in Abraham kom'a thutep ana neiye. Ama sanga hettohsah lenjo dang aum tahlou jeh in Pathen chu Ama tah minin akihahselin,  
14 “Keiman thon louhel a phatthei kaboh ding, chule keiman na chilhah ho chu simjou louva katamsah ding ahi,” ati.✡  
15 Chuti chun Abraham'in thohhat tah in angah in, chule Pathen thutep chu achangtai.  
16 Hitia hi mihon kihahselna aneiji tengu leh amaho sanga lenjoa chun akihahsel jiuvin chule hiche kihahselna chu kidohna ngai louvin akiphutdet jin ahi.  
17 Pathen Ama tah jong hin athutep chang hon alung akhel kit louna photchen nan, kihahselna achun ama jong aumin ahi.  
18 Hitia hi Pathen'in Athutep le akihahselna chu apehdoh gel ahije. Hiche teni hi khelkit thei ahi tapoi, ajeh chu Pathen joutheilou ahije. Hijeh a hi, Ama henga kipelut a kisel ho chun kinepna imasang uva um chu ituhchah jing uva ahileh kiskonna phatah ineitheiyu ahi.  
19 Hiche kinepna hi ilhagao ding uva kingap detna a phatah le tahsan umtah ahin, hichun pondal noiya Pathen muntheng sunga eipuilut theiyu ahi.✡  
20 Jesu chu chuche mun'a eiho dinga analut a eiho dinga tonsot Thempu Chungnung Melchizedek dinmun a uma ahitai.✡    

Melchizedek thempu hina dol'a themputna 
 

1 Hiche Melchizedek hi Salem khopia Leng ahin chule Chungnungpen Pathen thempu ahi. Abraham'in lengho douna a gal asat chu ajoa ahung kile chun Melchizedek hin akimupin chule phatthei bohna apen ahi.✡  
2 Chuphat in Abraham'in galsatna a achomkhom jouse lah a hopsoma hopkhat chu Melchizedek apen ahi. Melchizedek kiti min hi “Thutandih Lengpa chule Salem lengpa kiti hi ‘Chamna lengpa,’ ” kiseina ahi.  
3 Apa le anu ahilouleh apu apa min kisutna aumpon–apatna umlou, ahilouleh ahinkho kichaina jong aumpoi. Ama tonsot thempu ahin, Pathen Chapa to kilouva ahi.  
4 Chuti ahileh hiche Melchizedek hi ichan geiya lena hitam ngaito temin. Israel te mipa, Abraham jaumtah pa chun hiche hi ahet a agalsatnaa athillah hoa konna hopsoma hopkhat apeh jeng hi!  
5 Tun, Mose Dan chun thempuho, Levi son ho, Abraham chilhah jong hiho, chun Israel mipi lah a konna hopsom’a khat chu akilah diu angeh in ahi.✡  
6 Ahin Melchizedek, Levi son hilou chun, Abraham a kon'in som’a khat chu akilah in ahi. Chule Melchizedek chun Pathen thutep ho ana changsa, Abraham chunga phattheina apen ahi.  
7 Chule kidoh ngailouhel chu phattheina pepa thaneina chu phattheina changpa sanga chungnung joa ahi.  
8 Thempuho hopsom donga pangho chu thi thei mihem ahiuvin, hiti chun Melchizedek chu amaho sanga chungnungjoa ahi, ijeh inem itileh ama ahingjing ahi.  
9 Hiche banjoma chu, eihon Levi mite som’a khat donga pangho chun apuluiyu Abraham'in hopsoma hopkhat anapeh jeh a chu ama hon jong Melchizedek chu hopsom’a khat chu apeh u ahi.  
10 Ijeh ham itileh Levi chu anapen loulai jeng vang chun ama hung kondohna Abraham tibah a chu uma ahin, hichea chu Melchizedek in amaa hopsoma hopkhat analah ahitai.  
11 Hiti chun Levi thempu hina Dan a kingapna chun Pathen lunggon chu chamkimsah jou hitaleh Pathen'in ipi dia themputna achombeh a Levi le Aaron thalhenga Melchizedek thempu hina tobang chu aphudoh ngai ding ham?  
12 Chule thempu hina chu akikhel tah a ahileh phatsahna dan jong chu kikhel ding adoltah ahi.  
13 Ijeh ham itileh thempu ikihoulimna ding pau hi phung choma ahin, hiche phunga konna chu thempu natong anaum khaloulai ahi.  
14 Keiman kahin seinom chu IPakai chu Judah phunga hungkon ahin, chule Mose chun hiche phunga konna thempu hung umdoh ding ana phapoh hihbeh in ahi.  
15 Hiche kikhelna hi thempu gotchom beh Melchizedek tobang khat hung kilangdoh a ahitai.  
16 Jesu thempu hina hi tahsalam dol a Levi phunga mihina ngaichatna pa chu hita louvin, suhmang thei hilou hinna thaneina a konjoh hiya ahi.  
17 Chule David, Labu jihpan, hiche hi apodoh in, “Nangma tonsot thempu hina Melchizedek a tobang chu nahi,” ati.✡  
18 Ahi, thempu hina a kingeh alui chu alhahsama chule panna bei ahitah jeh a achombeh a kikoidoh a ahitai.  
19 Ijeh ham itileh danthun ima achamkim sahna aumpoi. Hinla tun eihon kinepna phajo ikisonpi uvin, hichea chu eihon Pathen kom inai theiyu ahi.  
20 Hiche athahbehpa hi kihahselna gimneitah a kibol'a ahi. Aaron son ho chun hiche kihahselna jaotha louva hi thempu na atoh u ahi.  
21 Hinlah Jesu chung chang thua kihahselna khat aumin ahi. Ijeh ham itileh Pathen'in ajah a aseijin, “Pakaijin kihahselna chu akilahtai chule akihahselna chu asuhkeh loubeh ding ahi; Nangma tonsot a thempu nahitai,” ati.✡  
22 Hiche kihahselna jal a hi, Jesu hin kitepna phajo Pathen to kinei chu aphat atep a panga ahi.  
23 Chonna lui noiya chun thempu tampi anaum uvin, thina chun anatohna mun'a umden theilouna asodoh u hiya ahi.  
24 Hinlah Jesu chu tonsot a uma ahijeh a thempu ahina jong tonsot a ding ahitai.  
25 Hijeh a chu Aman khatveiya le tonsot geiya dinga Ama jal a Pathen kom hinnaiho thalhenga Pathen kom'a taopeh dinga Aman huhhing jou theina tha anei ahi.  
26 Ama Thempu Chungnung ingaichat u ahina chu Ama athenga le nolnabei, chonset nenbeh louhel ahi. Ama chonse hoa konna chom uma ahin, chule van mun a jabolna sangtah mun changa ahi.  
27 Thempu Chungnung dang tobang ahilou jeh a niseh a kilhaina thilto abol ngai talou ahi. Amaho chun amasapen tah a amaho chonset jeh a chule aban'a midang ho chonsetna jeh a kilhaina asemjiu ahi.✡  
28 Danthu chun Thempu Chungnung ho alhendoh jiho chu mihem lhahsam jal a ahi. Hinla Danthu kipehdoh jou nunga chu Pathen'in Achapa chu kihahsel puma alhendoh a, chule Achapa chu Tonsot Themput Chungnung chamkima asem ahitai.    

Kitepna Thah Thempu Chungnung pen 
 

1 Tun thu kiseilona jeh pen tah chu: Eihon jaumtah Laltouna mun'a toupa, Van mun'a Thempu Chungnung jabolna changa, chu ineiyuve.✡  
2 Chuche mun'a Aman Van mun'a aman Houbuh sunga lhachana atohna mun chu, Pathen houna mun dihtah Pakaijin asahdoh ahin, mihem khut a kisadoh ahipoi.  
3 Chule Thempu Chungnung ho chun thilpeh ho le maichama katdohna aneijiu ahijeh chun, iThempu Chungnungu jong chun maicham thilto ding aneitei ding ahi.  
4 Ama chu lei chunga hi uma hileh Ama thempu jong hinom ponte, ajeh iham itileh Danin angaichat maicham thilto chu bol dinga thempu tampi um uva ahinai.  
5 Amaho chun van'a Pathen hou atahbeh limso chu hiche thempu ho chun agongso umdan atho'u ahi bouve. Ijeh ham itileh Mose chun Pathen Houbuh asah gotpet chun, Pathen'in hiche gihsalna hi ahinpei: “Molchunga agongso um ding dan kavetsah tobanga chu na boldohna dingin phot chenna neiyin,” ati.✡  
6 Hinlah tun Jesu, iThempu Chungnungu hi thempu natoh lui sanga gamchenga chungnungjo toh ding nei ahitah jeh hin, thutep phajo hoa Pathen to kitepna phajo eiho dinga palai hiya ahi.  
7 Kitepna masa chu akisuhmona umlou hileh, kitepna anina akhel ding gon ngai talou ding ahitai.  
8 Hinlah Pathen'in miho chu athemmo nau amu ahitah jeh in, hiti hin aseiye: “Pakaijin aseiye, Keiman Israel le Judah mite toh kitepna thah kasemna nikho hunglhung ding ahi.✡  
9 Hiche kitepna hi apu-apa teu keiman kakhut a amaho kapuiya, Egypt gam'a konna kahin puidoh pet a tobang chu hilou ding ahi. Amaho chu keima to kitepna a tahsan um ahi tapouvin, hijeh a chu kanung ngat ahi” tin Pakaijin aseiye.  
10 “Hinlah Keiman hiche nikho chuleh kitepna thah Israel mite toh kanei ding ahi,” tin Pakaijin aseiye. “Keiman ka danthu alunggel uva kakoipeh ding, chule alungsung uva kajihlut peh ding ahi. Chule keima a Pathen'u kahi ding, chule Amaho kamite hi ding ahiuve.”  
11 Chule ama hon aheng akom uva ho hihen, akinaipiu sopiho kom hijongleh, “Nanghon PAKAI nahet u angaiye” tia nahilu ngai talou ding ahi. Ajeh chu aneopen a pat alenpen geiyin keima eihet chensau hi ding ahitai.  
12 “Chule keiman agitlouna hou ka ngaidam ding, chule achonset nau keiman ka geldoh kit tah louhel ding ahitai.”  
13 Pathen'in kitepna “thah” thudol aseiteng, hichun amasa chu don louva akoi ahitai. Hichu tua aphat kichaiya chule hung mangloi ding ahi kitia ahitai.    

Lei le van'a muntheng teni 
 

1 Hiche Pathen le Israel te kikah a kitepna masa a chu leiset chunga Ama houna mun le Ama houna chondan ho uma ahi.  
2 Hiche Houbuh chu dannia kihom khena ahi. Dan masa sunga chu thaomei khom khat, dokhang khat, chule dokhang chunga chu changlhah theng pheng ni uma ahi. Hiche dan hi “Muntheng” kitia ahi.✡  
3 Abanah pondal khat aumin, chule hiche pondal nung lama adan sungnung um chu “Muntheng” pen akitin ahi.✡  
4 Hiche dan sunga chun Sana maicham kihal namtui aumin chule thinga kisem thingkonglen Kitepna Thingkhong chu aninglia sana jenga kitoma ahi. Thingkhong sunga chun sana a kisem bel khat aumin, belsunga chun-Manna, Aaron Tenggol hungpah ado um chule Kitepna Songpheng teni jong aum'e.✡  
5 Chule Kitepna Thingkhong chunga chun Pathen loupina Cherub ni aumin, alhaving teni chun Kitepna kong chung, lhatdohna mun, chu atomkhum jengin. Hinla hitiho jouse hi tun achen achaiyin ihilchen jou pouve.✡  
6 Hiche ho jouse amun akigontup chun, thempuho chu indan masa pena chu aniseh a lut uva kilhaina natoh ho chu atoh jingu ahi.✡  
7 Hinlah Thempu Chungnung bou chu Mun Theng Pen'a chu lutthei, chule kumkhat a khatvei bou galut thei ahi. Ama chun ama le amiten het louva chonset abol doh houva kilhaina a thisan chukom'a akatji ahi.✡  
8 Hiche chonna ho Lhagao Thengin aphondoh chu ahileh Mun Theng Pen a luttheina chu Houbuh le chuchea kimanchahna dan ho manchah ahilai sung sen gamohlut ahithei poi tihi ahi.  
9 Hiche hi tuphat umdol vetsahna khat hiya ahi. Ijeh inem itileh thilpeh le kilhaina ho thempu hon akatdoh u chun thilto ding hinchoi ho dingin se le pha hetna alungthimu chu athensah joupoi.  
10 Ajeh chu chonna lui hoa neh le don chule kisuhthengna gotchom chom, tahsa thila jui ding chonna anaumho chu aphajo chonna ahung umdoh kahsea ding bou ahije.  
11 Hiti chun tun Christa hi ahung ding thilpha jousea dinga Thempu Chungnunga hung panga ahitai. Ama alenjo, achamkimjoa Van mun'a Houbuh a chu lut ah ahitan, hichu mihem khut in asah hitalou vannoi kisemna a jong jaotha louva ahiye.  
12 Kelchal ho leh bongnou hoa hita louvin, Ama thisan a chu Ama Mun Theng Pen tah a chu khatveiya chule a-itih a dinga eiho lhatdohna chu asemdoh ahitai.  
13 Chonna luiya chu kelchal ho le bongchal ho chule bongnou kihalvamna vut a chu chonna ngaidol thenlouna hoa konna kisutheng thei ahiuve.✡  
14 Ngaito le chun, ichan geiya Christa thisan chun chonset natohnaa konna se le pha hetna chu gamchenga asuhthenga Pathen hing chu ihou thei dingu asodoh hitam. Ijeh ham itileh tonsot Lhagao thaneina a konna Christa Ama tah chu ichonset jal uva Pathen a kikatdoh a ahitai.  
15 Hijeh a chu Ama Pathen le mipite kikah a palaiya panga Pathen'in athutep ho dinga tonsot a alo dingu chu akouho chun akisan theiyu ahitai. Ijeh ham itileh kitepna masaa chonset aboljeh uva thiho chu lhatdoh dinga Christa chu hungthia ahitai.  
16 Tun, koiham khat chun kitepna aneiya ahileh aphot chenna a kitepna bolpa chu athi angaiyin ahi.  
17 Kitepna chu akitem pa thi tengleh bou kisudet a ahi. Kitepna bolpa chu ahin laisea kitepna chu kisudet louva ahi.  
18 Hijeh achu kitepna masa jong chu gancha khat thisan a kitahsoa ahi.  
19 Ijeh ham itileh Mose’n Pathen thupeh ho chu khat khata mijouse masanga asimdoh jou chun, aman bongnou le kelchal thisan ho chu alan, twitoh alahthan, Pathen Danbu le mihonpi chu hyssop thingbahho mangchan a samul sandup jong chu athekhum ahi.✡  
20 Chuin aman, “Hiche thisan hin Pathen'in kitepna nangho toh asem chu aphudet ahi,” ati.  
21 Chule hitima chun, aman Houbuh chule Pathen houna'a kimang jouse chunga chun thisan athekhum in ahi.✡  
22 Tahbeh in, Mose Danbu dungjuiya ima jouse chu thisanin athensah ji ahi. Ijeh inem itileh thisan kisolouna a chu chonset ngaidam channa umlou ahi.✡   

Kilhaina gantha banga Jesu kithat chun chonset asubei tai 
 

23 Hiche jeh a chu Houbuh le asunga um jouse chu, van'a um thil ho vetsahna ahin, gancha ho thisan a suhtheng ngai ahi. Hinla atahbeh van'a um chu gancha ho thisan sanga phajo chun asuhtheng ngai ahi.  
24 Ijeh ham itileh mihem khut a kisa muntheng chu, van'a atahbehpa gongso ahibouvin, hichea chun Christa agalutpoi. Ama chu van'a alut in Pathen angsung'ah eiho thalhengin aga kilah in ahi.  
25 Chule Ama van'a agalut hi Thempu Chungnung hiche leiset chunga Mun Theng Pen'a gan thisan choiya agalut tobanga chu avel vel'a akikatdohna dinga galut ah ahi tapoi.  
26 Hichu ngaikhoh ahileh Christa chu vannoi kiphudoh a pat a avel vel'a hung thi ding ahitai. Hinla tun, khang kichai kon lama hi chonset suhbeina dinga Ama tah hung kilah a khatveiya a-itih a dinga kikatdoh a thia ahitai.  
27 Chule amichang cheh hi khatvei thi dinga gonsa ahi chujou tah le thutanna hunglhung ding ahi.  
28 Hitobanga chu Christa hi mitampi chonsetna lamang dinga khatvei thia ahi. Ama ichonset u chung chang thutan dinga hilouva, Ama ngah jinga umho jouse huhhing dinga hungkit ding joh ahi.✡    

1 Mose Dan noiya Chonna lui chu agongso bou ahin, gaophel phul'a thilpha hunglhung ding ho vetsahna bou ahi, thilpha tahbehho chu hiloulai ahi. Chuche chonna noiya kilhaina chu avel vel'a, akumseh a kibol ahin, ahijeng vang'in Pathen houva hungho dingin thenna chamkim apetheipoi.  
2 Thenna chamkim pethei ding ana hitaleu, ahouho dinga khatveiya thenna asodoh ding ahitan, chule akilhainau gantha chu tangdiu chule themmo akichannau jong umtalou ding ahitai.  
3 Hinlah chusangin, chuche kilhaina thilto ho chun amaho chu akum kum'in achonset'u geldohna apejin ahi.  
4 Ijeh ham itileh bongchal ho le kelchal ho thisanin chonset ho apohmang ding chu hitheilou ahije.  
5 Hijeh a hi Christa vannoiya ahunga chu Aman Pathen kom'a, “Nangman gancha a kilhaina ho ahilouleh chonset man katdoh ding na ngehpoi. Hinla nangman katdoh ding tahsa neipe tai.✡  
6 Nangma pumgo thilto a ahilouleh adang chonset kilhaina a lunglhai nahipoi.  
7 Chuphat in keiman kaseijin-Pathen Thubua keima chung chang thua kisunsa bang chun-Vo Pathen, Ven, keima nangma lunglam bol dingin kahunge,” ati.  
8 Amasan Christan, “Nangman gantha a kilhaina ahilouleh chonset man thilto ahilouleh pumgo thilto na ngehpoi, chuho jenga jong chun nalung lhaipoi,” ati (hiche ho chu Mose Danbun angeh ahi cheh vang'in).  
9 Chutah in aman, “Ven, Keima nangma lunglam bol dingin kahungtai,” ati. Kitepna nunung chu akichepi theina dingin amasa chu asuhbei ahitai.  
10 Ajeh iham itileh Pathen eiho dinga alunglam chu Jesu Christa khatvei a-itih a dinga ahung kikatdoh jal'a athenga eikisim dingu chu ahi.  
11 Kitepna luiya chu, thempu chun dinpum'a maicham mun a chu lhachana anitina abol jinga kilhaina abolngai jingho chu abol jing jeng ahin, chonsetna ho lamang theilou anahi.✡  
12 Hinlah iThempu Chungnungu chu Ama tah Pathen a hung kikatdoh a chonsetna jeh a ama chang hung kipedoh ah ahin, aphat jousea dinga pha ahi. Chujouva Ama jabolna mun Pathen jetlam'a chu touvah ahitai.✡  
13 Chuche mun a chu Ama amelmate suhnema aum uva chule akengto noiya kikoi ding chu ngah a um jing ahi.  
14 Ijeh inem itileh hiche khatvei Ama kikatdoh a akisutheng ho chu a-itih a dinga athenga ahi tauve.  
15 Chule Lhagao Theng chun hitima chu ahije tin a hettohsah in, hitin aseiye,  
16 “Hiche hi keiman kamite to kitepna thah chuche nikhoa kasem ding chu ahi, tin Pakaijin aseiye. Keiman alungsung uvah kadan thupeh khum ingting, chule alunggel uva kajihlut peh ding ahi,” ati.✡  
17 Chuin aseijin, “Keiman achonset nau le dan juilou ahinau geldoh taponge,” ati.✡  
18 Chule chonset ho chu akingaidam tengleh kilhaina ngaibe kit talou ahi.   

Pathen bel'u hite 
 

19 Chule hitia chu sopi deitahte, van Mun Thengpen a chu Jesu thisan jal'a eiho iluttheiyu ahitai.  
20 Ama athi jal'a chu Jesun lampi thah le hinna thah chu ahon a Mun Thengpen tah a pondal chu ahonlhah ahitai.  
21 Chule eiho Thempu Chungnung Pathen in'a vaihompa chu neiya ihitah jeh uvin,  
22 eiho Pathen angsung'ah lungdih pun tahsanna kicheh in lut jengu hite. Ijeh ham itileh se le pha hetna lungthima ikithemmo channau chu Christa thisan to kichoh hal a eithensah uva chule itahsau jong twithenga kisilngima ihitauve.✡  
23 Eihon kinepna iphotchet uhi lunglinglau louhel in kolchah kheh uhite, ijeh ham itileh Pathen hi akitepna a tahsan umtah ahije.  
24 Eihon khat le khat kingailutna lama kitilkhou tona le thilpha bolna lunggel uhite.  
25 Chule eiho ikikhop khom dingu hi mi abang khattou anahsahmo um jongleh nahsahmo pouhite, hinla khat le khat tuhin, adehset in ahungna ding nikho anai ihet u ahitah jeh hin kitilkhou tou hite.  
26 Ngaitahte ho, eihon thutah hetna inei nung uvin henasan chonset bolleu hen, hiche chonsetna ho khukhumna ding longlhenna chu umkit talouva ahitai.  
27 Pathen thutanna kichat umtah chule alunghanna meikou deujeju chun namelmate akahvam ding ahi.✡  
28 Ijeh ham itileh Mose dan chu ajuinom lou auma ahileh khotona beihela hettohsah mini ahilouleh mi thum'a konna kithat jia ahi.✡  
29 Geltemin Pathen Chapa akengtoa chotphaa koiya, eithensah uvah thisana kitepna chu ima hilou le aboh a gela jachatna a chuhsah, chule Pathen lungsetna ichung uva hin lhunsah Lhagao Theng pampaija koiho chun ichan geiya khohse jo gimbolna amu dingu hitam!✡  
30 Ijeh ham itileh eihon hitia seidohpa chu iheuve, “Keiman phu kalah ding ahi. Keiman kalethuh tei ding ahi.” Ama chun hitin jong aseiye, “Pakai chun amite thu atan ding ahi.”✡  
31 Hingjing Pathen khut tenia chu gimthohna tijat umtah ahi.  
32 Nanghon Christa thu nakijil pattil laiyu chu nung geldoh un. Gimbol hesohna khohsetah thohnaa jong tahsan umtah nahiu chu geldoh uvin.  
33 Khatvei kom le japi lah ah aeng engin nakibol jiuvin chule nakivo jiuvin chule khatvei kom le genthei nathoh khompi hou napanhu jiuvin ahi.  
34 Songkul sunga kikoiho toh genthei nathoh khomuvin, chule nanei jouseu nanghoa konna akilahdoh in jong kipana in nagel nalai uvin ahi. Nanghon nangho dinga aphajo kikoipeh a a-itih a um jing ding nangau ahi naheuve.  
35 Hijeh hin hiche Pakaiya nakingainau na ngaplhah u tahsanna hi paidoh hih un. Hichea hin tohman nasan dingu lentah aum'e.  
36 Tua nangaichat u hi thohhat toh thoa lungdehat ahin, hiti hin Pathen lunglam chu boljomun. Chuteng Aman nateppeh jouseu namu dingu ahi.  
37 “Ijeh ham itileh hetman louva hung dingpa chu hung ding chule geisang louding ahi.✡  
38 Chule Ka michonphaho chu tahsan jal'a hing ding ahiuve. Hinla akihei manga aum khah le kalung lhailou ding ahi.”  
39 Hinlah eiho hi manthahna dinga kihei mangho ihipouve. Eiho tahsan umtah ho, alhagao huhhing'a um ding ho ihiuve.    

Tahsan 
 

1 Tahsan kiti hi ikinepnau khat atahbeh a hung soh ding ahi tia lunggila kiskonna ahi; hichun imulouvu thil hoa lungmon konna eipeuvin ahi.  
2 Atahsan jal uvin malai mihon minphatna akimu uvin ahi.  
3 Tahsan jal in vannoi pumpi hi Pathen thupeh a kisem ahi ti iheuvin, tua imu hou hi akimu thei thil hoa konna kisema ahipoi ti iheuve.✡  
4 Tahsan jal'in Abel chun Cain sangin kilhaina thilto santhei aboldoh in ahi. Abel kilhaina thilto chun ama michonpha ahi ti atahlang in, chule Pathen'in athilto chu asange ti akihen ahi. Abel chu athina asot lheh tah vang'in, aman vetjuithei atahsanna jal'a kon chun thu eiseipeh nalaiyun ahi.✡  
5 Tahsan jal'in Enoch chun thina toh louvin van'a lahtouvin aumtai–“Ama akimu tapoi, ajeh chu Pathen'in alah ahitai.” Ijeh inem itileh ama lahtouva aum masang chun, Pathen sulunglhai mi ahi tin anakihen ahi.✡  
6 Chule tahsanna pang louva Pathen suh lunglhai kiti hi thil hithei hoi ahipoi. Chule koi hileh Ama henga hungnom chan chun Pathen aumin chule lungdihpua Ama hol ho chu tohphatman apei, kiti hi atahsan ding ahi.  
7 Tahsan jal in Noah chun twisanglet a konna ama insung huhdohna dingin kong lentah asemin ahi. Aman tumasanga anasoh khalou thudol hoa chun Pathen'in agihna chu sei angaiyin ahi. Atahsan jal'in Noah in vannoi mitin themmo achan'in chule aman tahsan jal'in chonphatna chu akisan tan ahi.✡  
8 Tahsan jal'in Abraham chu Pathen'in a'in dalha dinga akouva chule gouva alo dinga ateppehna gam'a che dinga akou chun thun ana nung'e. Aman hoilama ache ding jong kihet louvin ana potdoh jenge.✡  
9 Chule Pathen'in ateppeh gam alhun jengin jong tahsan jal'in chua chun achengin ahi-ijeh ham itileh ama gampam mi bangin ponbuh in achengin ahi. Chule Isaac le Jacob, thutepna chang teni jong hitima chun aum gel lhon e.✡  
10 Abraham chun malam a kinepna neitah a tonsot a abul kiphutdoh khopi, Pathen'in agontoh le asahdoh khopi, chu avet jing ahi.  
11 Tahsan jal'in Sarah jeng jong chu aching'ah ahin chule ateh lheh tah vang chun cha anei theiye. Amanu hin Pathen'in akitepna asuh bulhit ding ahi ti atahsanin ahi.✡  
12 Chuti chun nam pumpi khat chu athisa tobang mikhat a kon mi atama tam, van'a ahsi ho jat le twikhanglen panga neldi jat, hung hidoh ahiuve, asimje jong umlou ahiuve.✡  
13 Hiche mite jouse hi Pathen'in ateppeh u chu tahsan pumin athigam tauve. Amaho hi thutep chu achang pouvin, hinla gamla tah a kon'in agaldot un chule alemuvin ahi. Ama hon leiset chunga hi maljin le khopem le kahi ti anom uve.✡  
14 Ahimongin hitia sei ho hin gamkhat, hichu amahoa ahimong nai tia kou ding, agaldot u ahi.  
15 Ama hon ahung potdoh nau gam chu nung ngaichat kit leu, ana kilekit thei ma-ma ahiuve.  
16 Hinlah amaho hin mun phajo agaldot u ahi, hichu van gam ahi. Hijeh a chu Pathen chu a Pathen'u tia kikou ding jahchalou ahi, ijeh ham itileh amaho ding khopi khat asem ahi.  
17 Tahsan jal'in Abraham Pathen'in apatep chun Isaac chu akatdoh jengin ahi. Abraham, Pathen thutep ho changpa, chun achapa changkhat “Isaac chu katdoh dingin kigosademin aumin ahi,✡  
18 Pathen'in Isaac a konna nachilhah kisim ding ahi,” tia ana seipehsa ahijeng vang chun.✡  
19 Abraham chun Isaac chu athitah jongleh Pathen'in ahinsah kitthei ahi tin agelin ahi. Chuleh atahbeh in, Abraham chun achapa chu athia konna akilemu kit tobanga lahthei ahitai.  
20 Isaac in acha teni, Jacob le Esau, khonunga phattheina ateppeh chu tahsan jal ahi.✡  
21 Tahsan jal'in Jacob chu ateh a chule athi kon'in, Joseph chateni chu phatthei aboh in chule atenggol chunga akingaiyin, akunin Pathen ahoutai.✡  
22 Tahsan jal'in Joseph chu athi kon'in, lung ngamtah in Israel mipite chun Egypt adalhah dingu thu aseiye. Aman amaho chun Egypt adalhah tengu jongleh agu-achangho chu apoh ding uvin thu apen ahi.✡  
23 Tahsan jal'in Mose nu le pa chun apen'in lha thum jen asel lhon'in ahi. Pathen'in cha lamdang tah khat apeh lhon ahi chu ahelhon'in, chuti chun lengpa thupeh thua nunlou ding jong chu akicha lhon pon ahi.✡  
24 Tahsan jal'in Mose chu ahung kikhanlhit phat in, Pharaoh-chanu chapa kiti ding anom tapon ahi.✡  
25 Ama chonset nopsahna a um sang chun Pathen mite kibol hesohna chu thohkhompi dingin alheng jotan ahi.  
26 Aman Christa jal'a thoh hahsa thoh chu Egypt goulo ding sanga chungnungjon agel'e, ijeh ham itileh ama chun kipaman lentah chan ding chu agaldot ahi.  
27 Tahsan jal'in Mose chun Lengpa lunghan ding jong chu akicha pon Egypt gam adalha jengin ahi. Aman mutheilou pa lam chu amit a vejing ahijeh in amason jom jingin ahi.  
28 Tahsan jal'in Mose’n Israel mipite chu Kalchuh Kut mang jing dingin thupeh apen chule mithat vantil chun chapa peng masapen ho atha louna dingin thisan chu kotbul ah athekhumin ahi.✡  
29 Tahsan jal'in Israel chate chun Twipisan chu tolgolai lamjot bangin ajot galkaiyun ahi. Hinlah Egypt miten ajuigotna lam uvin abonchauvin twi lah a alhalut gam tauve.✡  
30 Tahsan jal'in Israel mite chun Jericho kulpi chu nisagi avelun, chule kulpi bangho chu achim in ajal lhatai.✡  
31 Tahsan jal'in notinu Rahab chu ama chenna khopi mite Pathen sei ngailou ho tochun amantha tapoi. Ijeh ham itileh aman gamvelhi ho chu phate chan ana lamdot in ahi.✡  
32 Ipi ijat kaseibe nahlai ding ham? Tahsan neiho–Gideon, Barak, Samson, Jepthah, David, Samuel, chule themgao ho jouse thudol velsei chu saoval ding ahi.✡  
33 Tahsan jal'in amaho hin lenggam ho alehkhup uvin, thudih in vai ahomun, chule Pathen'in ateppeh hou chu achang tauve. Sakei bahkai ho kam asippeh uvin,✡  
34 meikou achen daiyun, chemjam hema kon'in thinaa asohcha uve. Athalhom nau chu thahatna asohdoh in ahi. Amaho galsatna a ahat un chule sepai jouse chu gal asat sah uve.✡  
35 Numei hon jong angailut hou chu athina uva kon'in ahingin akimu kit un ahi. Hinlah midang phabep chun hesoh gimbol athoh un, chamlhat ding deina a Pathen nungngat anomdeh pouve. Ama hon thokitna ahunglhun jouva hinkho phajo chu akineppiu ahi.✡  
36 Mi phabep chu nuisat achangun, chule atungtun'u chu jepna mahaho jeh in atan chetchut e. Adang ho chu songkul sunga thihkhaova hen ahiuve.✡  
37 Phabep chu songa aseplih un, phabepma thing-atna ah akehso un, chule mi phabep chu chemjam a athat un ahi. Phabep jen chu kelngoivun le kelchavun kiah pumin, lhasam le engsetah in abol'un, chule abolseuvin ahi.✡  
38 Amaho hiche vannoi ding hin apha behseh un ahi, gamthip ho le molchunga avah leuvin, leiko le songko hoa akisel uvin ahi.  
39 Amaho jouse hin atahsan jal uvin minphatna akilodoh tauve, ahijeng vang'in amaho khatbeh in jong Pathen'in athuteppeh jouseu chu achangdeh pouve.  
40 Ijeh ham itileh Pathen'in eiho dinga thil phajo akheh ahin, hitia chu eiho louva amaho chamkimna chang louding ahiuve.    

I-Pau Pathen 
 

1 Hijeh chun, tahsan hinkhoa jong hettohsah mihonpi nasatah in eiumkimvelu ahin, ichung uva kaijing ipohgih u eihatmosah u, adehset a einohphah sah uva chonset hi pailhau hite. Chule thohhat tah in Pathen'in imasang uva akoi kilhaitetna a hin lhaiyuhite.  
2 Eihon hiche hi, itahsanu akipatna le achamkim sahpa, Jesu, lam jeng vea ibol'u ahi. Aman kipana amu ding jeh chun, thingpel gimna chu ana thoh in, jumna le maimohna ija seplouvin aumin ahi. Tun, ama Pathen laltouna mun'a jabolna a atoutan ahi.  
3 Michonse hoa konna adoudal nau natoh jouse thoh lhumkei pa chu geldoh un, chuti le nangma thachola naum louding chule moh ngahnomna nanei louding ahi.  
4 Among'in, nangho chonset douna a napan nauvah hinkho katdoh chan geiyin na thohgim pouve.  
5 Achate hina jal'a Pathen'in naheng uva tilkhouna a athusei chu nasuhmilu hitam? Aman hitin ati, “Ka chapa Pakai thununna chu ima louvin gel hihbeh in, Aman na suhdih tengleh lunglhah nan neihih in.✡  
6 Ijeh ham itileh Pakaijin angailut chu athunun ahi, chule Acha hina a alah chan chu agimbolji ahi.”  
7 Nanghon hiche Pathen a konna thununna chu nasan uva ahileh Pathen'in achate tahbeh hina a nabolu ahi. Koiham apan athununlou chapa najah khah um?  
8 Pathen'in achate jouse abolna banga nathunun louva ahileh nangho jaocha nahiu chule cha tahbeh hilou nahiuve.  
9 Eihon leiset a ipateu eithunun hou chu ijabol uva ahileh, chusanga chu ilhagao hou le tonsot a um jing iPau thua chu nung cheh louding ihiuvem?  
10 Ijeh ham itileh leiset a ipateuvin eithunun nau hi kum phabep sunga dinga abolthei chan gei uva dinga aboljiu ahi. Hinla Pathen'in eithunun nau hi eihon Ama thennaa chu chanpha ineikhom theina dingu ahiye.  
11 Thununna hi apet a anom khatcha aumpoi–thoh hahsa ahi! Hinla hitia kichuhna neisaho dinga chu cham-lungmon konna hinkhoa hinna anei thei dingu ahi.   

Pathen milungset nahsah loujeh a gihsalna 
 

12 Hiti ahijeh chun thacholsa nakhut u chun tuhchah phakit henlang chule khup ngoisa ho chu thahatsah kit un.✡  
13 Nakengphang teniuva ding uvin lampi jangkeiyin jot un chutileh thalhom le elbaihon kiseplhu louva, thaneitah a lam ajot diu ahitai.✡  
14 Amitakip to kitohdel a hin ding gelkhoh un, chule hinkho thenga hing dingin kiseh un, thenna hinkho manglou hon Pakai chu amulou dingu ahi.  
15 Pathen milungsetna changlel a naum louna ding uvin nangho khat le khat kive phauvin. Kihong phauvin koiman thina thei lung gitlou keng pumin na hinkho man suhboi dauhen, mitampi suhboh thei ahi.✡  
16 Chingtheiyun koima Esau tobanga chonlambei ahilouleh Pathen ngaisah louna neiya cha masapen hina chanvou chu an khoukhat neh a kijoh doh um khauvin nate.✡  
17 Aman khonungin apa phatthei bohna chu achannom vang'in kisihna dinga vaigei behseh ahitah jeh in kisih a kappuma ahol vang'in akiphalpeh tapoi.✡  
18 Nangho Israel ten Sinai mol a amuu meikou, muthim lhangkhal kiheh, chimpei aumna mun, molchung mun tobanga chu hunga nahi pouve.✡  
19 Ijeh ham itileh amaho chun sumkon kimut ging lenglung chu ajauvin chule tijat umtah awgin chu ajah uva kon'in Pathen'in ajah uva thu asei tahlou dingin ataovun ahi.  
20 Mihonpi chun Pathen thupeh, “Ganchan mol chu atohkhah jongleh songa selih ding ahi,” kiti chu kidang asauvin anunglhuh ui.✡  
21 Mose ama tah jengin jong amittah a amu chun atija valin aseitai, “Keima kati ajan chule kaki thing thing e,” ati.✡  
22 Ahin, nangho Zion Mol, hingjing Pathen khopi, Van Jerusalem, chule asangsang simsenlou vantil ho kikhopna mun chu lhunga nahi tauve.  
23 Nangho Pathen cha apeng masa, van'a aminu kisun ho lah a chu hunga nahi tauve. Nangho Pathen ijakai chunga thutanpa henga chu hunga nahi tauve. Nangho tua chamkima kisem chondih ho lhagao umna van gam'a chu hunga nahi tauve.  
24 Nangho Pathen le miho kikah a palaiya pangpa Jesu henga chu hunga nahi tauvin, chule thisan kithekhum mun a chu hunga nahi tauve, hichu Abel thisan tobanga phulahna dinga ka-na awgin chu hilouvin, ngaidamna thu asei ahitai.✡  
25 Najah uva thuseipa thu chu ngai louva naum louna ding uvin kichih theiyun. Ijeh ham itileh Israel mipi ten bon Mose, leisetna athupo le palaipa, sei angailou jeh uva asochat lou uva ahileh, eihon van'a konna thuseipa thu chu ingailou uleh ihoidoh louhel dingu ahi.✡  
26 Pathen'in Sinai Mol a konna thu asei chun a awgin chun leiset ahot lingin, hinla tun thutep chom dang khat eineiyuve, “Keiman leiset jengseh kaholing ding ahipon, vanho jong kaholing ding ahi,” ati.✡  
27 Hiche hin thilsem jouse kihot lingsoh a chule kichondoh ding ahi ti avetsah e, hitia chu akiling theilou ho bou umden ding ahi.  
28 Eihon Lenggam khat akiling louhel ichan diu ahijeh in, kichatna thenga Ama houna le ginna neipum in thangvah u hitin chule Pathen lunglhaina peu hite.  
29 Ijeh ham itileh I-Pathen'u chu mivallhum meikong ahi.✡    

Pathen lunglam tah a natohna 
 

1 Sopi hina a khat le khat kingailut tona neijom jingun.  
2 Nanghon kholjin hungho chu phatbol ding sumil hih un, ijeh ham itileh hitia bol a vantil ho het louva lhunsah khah aumun ahi!✡  
3 Songkul'a nangho tah aumsa bangin kigelun lang, songkul'a umho chu geldoh un. Nanghon natahsa uva gimbol natna ama hon athoh u nangho tah in nathoh sau ahi tobangin, alam louva kibol ho jong chu geldoh un.  
4 Imalam jousea kichen hi jabolun, chule kichenna a kitahna hi khat in khat chunga neiyun. Pathen'in chonthanghoi bol ho le jonbol ho thu atan ding ahi.  
5 Sum ngailu hih un; nanei chung'ah lungkimna neiyun. Ijeh ham itileh Pathen'in aseisa ahitai, “Keiman nangma kalha louhel ding nahi. Keiman nangma kachanglha louhel ding nahi,” ati.✡  
6 Hijeh a chu eihon lungngam tah a, “Pakaijin eikithopin, hijeh a keima kicha louding kahi. Miho bep in ka chunga ipi abol diu ham?” tia isei theiyu ahi.✡  
7 Na lamkaiyu Pathen Thu nahil hou chu geldoh un. Ahinkho uva thilpha ahin sodoh hou chu gelun, chule atahsan u vetton thei chu juiyun.  
8 Jesu Christa hi janhi, tuni chule a-itih a ahina abang ahi jinge.  
9 Hijeh chun thuhil lamdang le gotchom'ah lunglut hih helun. Na thahat nau hi Pathen lungsetnaa hungkon ahi bouvin, anneh thudol'a chonna hoa kon ahipoi, hiche thua kisa lunggim hon ima phatchomna anei pouve.  
10 Eihon maicham khat, thempu hon Houbuh sunga nehtheina thaneina aneilouvu, ineiyun ahi.  
11 Chonna lui dungjuiya Thempu Chungnung chun gancha thisan chu Munthenga chonset maicham thiltoa ahin choilut ahin, chule gancha ho tahsa pumho chu khopi pamlama ahalvam jiu ahi.✡  
12 Hitobangma a jong chu Jesu chun khopi kotpi polama chu gim athoh a chule thia athisan'a amite athensah ahi.  
13 Hiti chun eiho Ama henga kulpi pam lama chun gachedoh uhitin, chule Aman jachatna apoh chu gapoh hu-ute.  
14 Ijeh ham itileh hiche vannoiya hi indet aumden ding inei pouve; eihon ahunglhung dingin inga nahlaiyu ahi.  
15 Hiche jeh chun Jesu vanga Pathen vahchoi jingna eihon Amin'a ikitahnau phondohna kilhaina neijom jingu hite.  
16 Chule thilpha bol le ngaichatna neiho to chan neikhom ding sumil hih un. Hitobang kilhaina ho hi Pathen lunglhaina ahi.  
17 Lhagaova nalamkai hou thun nungun, chule ipi aseiyu bol un. Amaho hi nalhagaovu honbitna a natong ahiuvin, chule amaho Pathen a mopoa ahiuve. Amaho chun kipahtah a abol theina dingu le lunghimo puma abol louna ding uvin, ajeh phatah in peuvin. Hichu nangho dinga phatchomna hilouhel ding ahi.  
18 Keiho dingin taovun, ijeh ham itileh se le pha hetna kaneiyu hi akicheh in chule kabolna lam jouseuvah jana neitah in hinkho kaman nom uvin ahi.  
19 Chule adeh a keima nangho kom agangthei pena kahung theina dingin taovun.   

Tao khumkhana le salam chaina 
 

20 Tun cham-lungmon konna Pathen, I-Pakaiyu Jesu, kelngoiho Achingpipa, thina a konna kaithoupa, athisan a tonsot kitepna namdet nom pa chun–  
21 Na ngaichat nau jousea alunggot bolna dingin na bulhin sah uhen. Ama chun Jesu Christa thuneina jal in, nachung uva thilpha lam jousea Ama lunglhaina dingin sodoh hen. Loupina jouse tonsot atonsot in Amaa hijing hen! Amen.  
22 Kasopi deitahte, kangeh nahiuve, hiche tilkhouna chomcha kajih hi gelkhoh uvin.  
23 Keiman nahet dingu kadei chu isopiu Timothy chu songkul'a kon'in ahin lhadoh tauve. Ama hikom'a ahungvah a ahileh nangho to kimuto dinga kahin lhonpi ding ahi.  
24 Chuche mun a na lamkaihou le tahsannei ho jouse ana lemun. Italy a tahsan neihon lemna nahin thot ui.  
25 Pathen milungsetna chu na boncha uva chunga umhen. Amen.   

JACOB  

JACOB LEKHATHOT  

Tahsan anatoh in asodoh  

Nasei chu bol in: na tahsan dungjuijin hingin!  

Jacob lekhabu sung thu umdan  

Jacob hin koima dat nei louva adih chu seijeng ahi ti geldoh masan. Ajeh chu aman maipha velouva Pakai lunglhaina bou ahol ahi. Ama hin lungput dihlouho le chonna dihlou ho thudol asei ahi. Aman thupeh somnga le li vei einei nau alekhabu jih sunga hin akimun, aman tahsanna hinkho theng le adih chu iti man ding ahi eiseipeh uve Jac 1:27. Ama thuhil hi Kitepna Lui (OT) a Thuchihbu tobang ahin chule Kitepna Thah (NT) a Pakai Jesun Mol chunga athuhil Matt 5:7 banjopna ahi. Athuhil hi ngailutna neiya, kineosah a, chule thohhat tah a i-nitin hinkho uva isodoh diuvin eitemun ahi. Jacob hin ithusei nau lei hi ithunun louva ahileh aphat loudan, chule mihaoho khohsah a, avaicha ho ijase louna, hou kikhopna mun'a bollou ding ahi thu jong eiseipeh uve (Bung 2). Kiletsah hoithoa umho le Pathen alung gel a jana neilou ho umchan jui louva, Pathen ging a, Pathen'a kingaiho kineosah a chule Pathen tahsanna hinkho man joh ding thua hilna eineiyu asung thu nasim teng na hetchet ding ahi.  

Lekhathot jihpa chule ajih kum  

Hiche lekhabu jih dinga ginchat umpen chu Pakai Jesu pen jouva Joseph le Mary in ahinlhon chapa masapen Jacob hi ahi. Ama hi Jerusalem Houbunga lamkai, Houbunga le gamkaiya athusei jaathei mi khat in akihei (Sol. 15:13-21). Hiche lekhabu hi Kitepna Thah (NT) a akijih masa loitah AD 40 le 50 sunga kijih hinte tin, ginchat aum'e.  

Ipi dinga ajih ham?  

Christian hinkho kiti hi itahsan chu anatoh a sodoh ding ahi, tithua Christian ho hilna dinga Jacob lekhathot hi kijih ahi akiti 2:14-20. Hiti chun tahsan le natoh kiti hi kithokhom, hing khom'ah ahi. Jesu na tahsan le Jesu bolbol apha chu bol'in tina ahi.   

Salam thu 
 


1 Hiche lekhathot hi Pathen le Pakai Jesu Christa soh, Jacob a kon ahi. Keiman Judah mi atahsan ho Israel phungsom le ni gamtin'a kithecheh ho henga dinga kajih ahi. Chibai!✡  
2 Sopi deitahte ho, nangho hahsatna hon nahin phah tengu leh, hichu hachangpa kipana dinga chanpha changin kingaito uvin.  
3 Ajeh chu na tahsan u chu akipatep tengleh, na tahsan chu khanglen ding ahi ti naheuve.  
4 Hijeh chun khansah un, ajeh chu na thohhat nau chu ahung khan'a abulhin tengleh nangho nabulhin uva chule na chamkim uva, imacha kiphahsamna neilou nahi dingu ahi.  
5 Nanghon chihna na ngaichat uva ahileh, hongphal tah I-Pathen'u kom'a chun thum'un, chutileh Aman napeh dingu ahi. Nathum jeh uva chu Aman nahouset louhel dingu ahi.  
6 Hinlah Ama kom'a nathum tengu leh Pathen bou na tahsan chu kicheh hen. Lunglinglau hih un, ajeh chu atahsan detlou mi chu twikhanglen kinong le detna neilou huimut lonle tobang hi ding ahi.  
7 Hitobang mi chun Pakaiya konna imacha mu ding kinepna neihih hen.  
8 Amaho kiphaldohna chu Pathen le vannoiya kihom khen'ah ahiuvin, chule abol jouseu chu detna neilou ahiuve.  
9 Tahsan cha avaicha hon kiskonna ding khat chu aneiyuve, ajeh chu Pathen'in amaho ajabol ahitai.  
10 Chule mihao ho chu Pathen'in asuhnemu chu kithang-atnan neijou hen. Amaho chu loujaova pahcha neocha tobanga mola ahi tauve.✡  
11 Nisa sat chu ahungsa cheh cheh in hampa chu asang gop in: Pahcha neocha chu apul in chule ahoina jong amollha jitai. Hitobang a chu, mihaoho jong athilbol doh jouseu toh mollha jeng diu ahiuve.   

Lhepna le patepna 
 

12 Patepna le lhepna a thohhat tah a pang ho chu Pathen'in phatthei aboh ding ahi: Chujoutah chule Pathen'in Ama ngailuho athutep hinna lallukhuh chu ama hon asan dingu ahi.  
13 Chule nang hon lhepna nato tengu leh geldoh un, “Pathen'in eilhep patep ahi” tin hinsei hihbeh un. Pathen chu thil dihlou bol dingin akilhem patep khapoi chule Ama chun koima alhem khapoi.  
14 Lhep patepna hi eima ho lung ngaichatna a hung kipanjia hichun eiduha bolji uva chule eipui mang jiu ahi.  
15 Hiche lung ngaichatna ho hin chonset natoh ahin sodohji ahi. Chule chonset chu akhangtou dia akiphal tengleh, hichun thina ahin sohdoh ji ahi.  
16 Hijeh chun sopite, puimang theiyin umhih un.  
17 Ipi hileh apha le achamkim chu I-Pau Pathen a hungkon ahi, Ama chun van hoa vah jouse asem ahi. Ama akichonle theile banga kikhel jing ahipoi.  
18 Ama chun eiho dinga Athutah chu eipeh tah jeh uva pengthah dia eilhendoh u ahi. Chule eiho hi athilsem jouse lah a agou manlutah chu ihung hiu ahitai.   

Thungaina le natohdohna 
 

19 Kasopi deitahte ho, hiche hi heuvin, nangho thungaina lama gang uvin lang, thuseiyin kino hih un.  
20 Mihem lunghanna hin Pathen ngaichat chonphatna ahin lhutpoi.  
21 Hijeh chun, anen anamse chule na hinkho uva aphalou jouse chu paidoh un, chule Pathen'in nalung uva akhum thu chu kisanun, ajeh chu hichun na lhagaovu ahuhhing thei ahi.  
22 Pathen thu chu moh ngaitho hih un. Pathen thun asei chu bolteiyun. Achuti louva ahileh nang le nang kingolbol nahi ding ahitai.  
23 Ajeh chu nangman thu chu na ngaiya chule najui louva ahileh, phatvet a namai vea tobang nahi ding ahi.  
24 Nangma le nangma nakivet jouva nache mang tengleh, itobang lim pua nahi nasumil jitai.  
25 Hinlah nangman nachamlhat sahthei achamkim kei dan chu chingthei tah a navet a, chule hichun ipi asei nasuhmil louva najui leh, Pathen'in hichu nabol jeh a phatthei naboh ding ahi.  
26 Nangma hou ngaisah a nakigel a ahia nakam nathunun louva ahileh, nangma tah kingol bol nahin, na Pathen hou chu panna bei hiya ahi.  
27 Pa Pathen mitmua hou thengsel le adihtah chu meithai ho chule nuneilou le pa neilou ho alunglhah nauva gakhotoa chule vannoiyin suhboh ding jahnom lou hiya ahi.    

Langnei jeh a phosalna 
 

1 Kasopi deitahte, loupitah I-Pakaiyu Jesu Christa tahsanna neiya nakisei uva iti dana nang hon khohsah tum nanei theiyu hintem?  
2 Vetsahnan, nakikhop nauva chun khattou ponsil lultah le von mantamtah kivonin hung henlang, chule midang khat avaicha le von nendeh a kivon khat jong chu hung lut tahen lang,  
3 Nanghon mihaopa chu khohsah tum le touna nomlai peuvin lang, hinla avaicha pa jah a chun nangma hikom'a khu naga din thei ahi ahilouleh tollhanga hi natou thei ahi natileu, hi chun–  
4 Hiche dat neiya nathil bol'u chu lungthim gilou puihoi nahiu hilou ding ham?  
5 Kasei hi ngaiyun, kasopi deitahte, Pathen'in vannoiya hi avaicha chu tahsan naa hao dinga alhendoh hilou ham? Ama ngailuho dinga Lenggam ateppeh chu amaho chun alo dingu hilou ham?  
6 Hinlah nang hon avaicha ho chu nahsah mon nabol tauve! Mihao ho chu nabolse uva le thutanna a na puilut jiu hilou ham?  
7 Amaho tah chun Jesu Christa chu ataitom uva, amin ja um chu nakipoh u hilou ham?  
8 Henge atahbeh in, nang hon Pathen Thubua dan jui dia kisei: “Na heng nakom chu nangma na kingailut bangin ngailun,” kiti chu najui uleh aphai.✡  
9 Hinlah nang hon khat sanga khat hebol nahiuva ahileh, achonsea nahiuve. Danthu sukeh athemmoa nahi tauve.  
10 Ajeh chu dan jouse nit a khat sukeh a chu Pathen danthu jouse sukeh to kibanga ahi.  
11 Ajeh chu Pathen, “Jon bol hih in,” tipa ma-ma chun, “Tolthat hih in,” jong ati ahi. Hitia chu nangman mi natha a, jon nabollou chu hijongleh nangman dan chu napalkeh ahitai.✡  
12 Hijeh a chu, ipi nasei hihen ahilouleh ipi nabol hijongleh, nangma na chamlhat sah dan chun nathu atan ding ahiye.  
13 Midang chunga hepina neilou chu amaho chunga hepina kipe louding ahi. Hinla nangma hepina nei nahia ahileh, Pathen'in nachung thu atan teng nahepi ding ahi.   

Natoh bei tahsanna chu athisa ahi 
 

14 Kasopi deitahte, nanghon katahsan aum'e tiuvin lang, hinla na chonna a navetsah umhih taleh ipi phatchomna hin tem? Hitobang tahsanna chun koipen ahuhhing jou dem?  
15 Vetsahnan, nangman sopipa ahilouleh sopinu khat chu neh ding neilou ahilouleh silding neilouvin um henlang,  
16 chule nangman, “Damselin, nikho pha mangin; lumsan chule nevaset in”—tinlang, hinla nangman hiche pa chu anneh ding pelou ahilouleh silding jong pelouvin um lechun, hichun ipi phatna aboldoh em?  
17 Hijeh chun, nangman, tahsan jengseh aphachompoi ti namutai. Thilpha bolna asodoh louva ahileh, hichu athia le panna bei ahije.  
18 Tun hiche hi koiham khat touvin anelkal theiye, “Tahsan neiloi aumin, abang khatloi chun thilpha abol theiye” atiuve. Hinla kasei ahi, “Nangman thilpha nabol louva ahileh iti na tahsan chu neimusah thei ding ham?” Keiman ka tahsan chu ka tohphat in navetsah inge.  
19 Nangman tahsan kaneiye nati, ajeh chu Pathen khat ahi ti na tahsan e. Nang din aphai! Lhagao gilouho jengin jong hiche hi atahsanun, chule akichat nauva kihot hot ah ahiuve.  
20 Itobanga ngolkai hitam! Tahsan chu anatoh beiya athisa ahi ti namu thei tah em?  
21 Ipuluiyu Abraham chun achapa Isaac chu maichama akatdoh jeh a athilbol chun Pathen mitmua chondih tia kisima ahi geldohlou nahiuvem?✡  
22 Nanghon atahsan le athilbol ho chu achekhom e, ti namu uve. Atahsan chu anatoh in asuh chamkim ahitai.  
23 Hiti chun Pathen Thubun asei dungjuijin, “Abraham'in Pathen atahsanin, Pathen'in atahsan jal in chonpha tin ama chu asim tan ahi.” Ama chu Pathen golpa tin jong akikouve.✡  
24 Chuti chun , eihon ithilbol jeh uva Pathen anga midih hina chu ichan theiyu ahin, tahsan jengseh a kon ahipoi, ti imudoh tauve.  
25 Rahab notinu chu vetsahna chom khat ahi. Amanu hi athilbol jal'a Pathen anga midih hina chu chang theiya ahi, ajeh chu aman gamvelhi teni chu asel a chule lampi chom lama bitkeicha asoldoh jeh ahi.✡  
26 Haitheina hu aumlou leh tahsa phatchomna aumlou tobanga hi, thilpha bolna natoh ho beiya tahsan chu athi ahi bouve.    

Thuseidohna lei 
 

1 Sopi deitahte, mitampi hi houbunga mihilin pang hih un, ajeh chu ahila pangho chunga thutanna chu gihjo cheh ding ahi.  
2 Ahimongin, eiho jousen suhkhel tampi inei jiuve. Ajeh chu eihon ileiyu kithunun jou leuhen, eiho chamkim ihi dingu ahi chule thil danga jong kitim jou ihi dingu ahi.  
3 Eihon sakol lentah khu idei deina uva ichesah theina ding uvin akamdal ikoipeh uvin ahi.  
4 Chule kong innei lenpitah jong chu ahehna neocha a chu atolpan achesah nomna lam lama aheiya, hui hat jongleh athunun ahi.  
5 Hitobang maa chu lei hi thil neocha thil thupi tahtah ho seithei hiya ahi. Ahin mei-am neocha khat in gammang lentah akah lhah jeng thei chu ahi.  
6 Chule leigui hi mei kong tobang ahi. Hiche hi vannoi gitlouna dimset, natahsa pumpi suboh ahi. Hiche hin na hinkho pumpi meiya ahal thei, ajeh chu hiche hin meidil meikou chu akahsah ahi.  
7 Miho hin ganhing jouse, vacha ho, a-op a kithol ho chule ngaho avah ngoi thei cheh e,  
8 Hinlah koiman lei hi avah ngoi joupoi. Hiche hi kicholdo theilou le gilou, thina thei gu dimset ahi.  
9 Khatvei kom le hiche hin I-Pakaiyu le Pa chu avahchoiyin, chule khatvei kom le Pathen lima kisem chu agaosap jin ahi.✡  
10 Chutia chu kamhom khat ma a konna chu phatthei bohna le gaosapna hung kisunglha khom jia ahi.  
11 Twinah khat a konna chu twi thengsel le twi kha putdoh khom ngaiyem?  
12 Theichang phungin olive ga asodoh theija ahilouleh lengpi guiyin theichang ga asodoh theiyem? Ahipoi, nangman twitheng chu chitwiya kon'in na thal doh theipoi.   

Chunga kon chihdohna 
 

13 Nangma nachih a chule Pathen lamlhah ho chu nahet a ahileh, jabolna lama hinkho naman chu aphot chenna hihen chule chihna a konna natohpha kineosahna hin sodoh hen.  
14 Hinlah nang hon kithangthip tona nanei uva chule nalung uva chang phatchomna hollea nahiu leh, thutah lekhuna a kiletsahna pum le jouvin thu seihih un.  
15 Ajeh chu kithangthip le chang phatchomna holna ho hi Pathen'a hung kon chihna chu ahipoi. Hiti ho hi leiset thudol, lhagao thu hilou chule lhagao gilouva kon joh ahi.  
16 Ajeh chu, kimit thipna le chang phatchomna umna mun a chu phatlouna jouse le kitomona namu ding ahi.  
17 Hinlah, chunga konna chihna hi amasapen a atheng ahi. Chujongleh chamna ngaichatna, phat jousea lungneng, chule midang thua jong nung nom tina ahi. Khotona dimset le thilpha bolna asodoh in ahi. Koima lama langkaina aneipon chule lungdih pun aum jinge.  
18 Chule kicham ding deiho dinga chamna muchi kitu ding chule chonphatna tohga chu amu ding ahitai.    

Vannoi toh kihou theina 
 

1 Nalah uva kinah le kidel ho hi ipia kon ham? Nasung uva ngaichat dihlou ho chu kidouva hilou ham?  
2 Nanei louvu chu na deiyun, hichu mutei na gongun chutia na gotna lamun nathat jiuve. Midang thil nei nathangse uvin, hinla na neithei pouvin, hiti chun nang hon gal nasat un amahoa konna lahdohpeh ding nago uve. Ahijeng vang'in, nang hon nadeiyu chu nanei thei pouve, Pathen kom'a nathum loujeh u ahi.  
3 Chule nathum jeng vangun namu deh pouve, ajeh chu nalung gonu chu abona dihlou ahi-nanghon nopsahna ding bou nadei jeh u ahi.  
4 Nangho jonbolte ho! Vannoi toh kigolvop theina hin Pathen melma a nasemu ahi geldoh lou nahiuvem? Seikit inge: Nangho Vannoi toh naki golvop uva ahileh, Pathen melma a kisema nahiu ahitai.  
5 Pathen Thubun Pathen Lhagao isung uva cheng hin thangsetna a eidip dimu ahi kiti hi ipi nagel uvem?  
6 Hinlah Ama hin hitobang lung gitlou ngaichatna idou jouna ding uva lungsetna eichan cheh joh u ahi. Pathen Thubun, “Pathen'in akiletsah ho adouvin, akineosah ho akhoto'e,” ati.✡  
7 Hiti chun, Pathen masanga kineosah un. Diabol chu douvun chutileh nanghoa kon'in jamdoh tante.  
8 Pathen kom nailut un, chutileh Pathen'in nahin nailut dingu ahi. Nakhut u sutheng un, michonse nangho; nalungu sutheng un, ajeh chu nangho Pathen le vannoi kikah ah nalungthimu akikehsotai.  
9 Na thilbol chung uva kisihna mitlhi longdoh hen. Lungkhamna le lunghemna tahbeh soh hen. Nuina sangin kana, chule kipana sangin lhasetna sohhen.  
10 Pakai masanga kineosah un, chuteng Aman jabolna a na dopsang dingu ahi.   

Sopi khat chunga thutanna 
 

11 Kasopi deitahte, khat in khat dounan thuse seihih un. Nangho naki oimoto uva chule khat in khat chung thu natan u ahileh Pathen danthu chu oimoa chule athutan a napanu ahitai. Hinla nabol diu dol chu danthu najui diu bou ahin, athutan ding nahilou u ahi.  
12 Danthu pea pang Pathen bou chu Thutanpa ahi. Ama bou chu huhhing thei ahilouleh sumang thei hiya ahi. Achutileh, nangman naheng nakom chunga thutan theina ipi thu naneiyem?   

Jing nikhoa dingin kiletsah hih in 
 

13 Tun veuvin, “Tuni ahilouleh jing tengleh khopi khat a gacheu hitin chule chuche mun a chun kum khat gaum uhite. Chumun a chun sumkol gakiveiyu hitin chule sumpung hol uhite,” natiuve.✡  
14 Jing nikhoa itobang hinkho naman diu nahet uvem? Nahin khou chu jingkah twimei tobang ahi-hikom'a chomkhat uma, chujou le chemang tobang ahi.  
15 Gahsei dia pha chu, “Pakaijin eidei peh u ahileh eiho hingu hitin chule hiche ahilouleh khuche bol uhite,” tiuvin.  
16 Achuti louva na tohgon uva naki letsahpi uva ahileh hitobang kiletsah a thusei chu phalouva ahi.  
17 Geldoh un, nang hon nabol dingu chu ipi ahi henasa'a nabol lou u chu chonset ahi.    

Mihao ho phosalna 
 

1 Hin veuvin, nangho mihao hon: Kap un chule lunghem pumin maole uvin, ajeh chu tijat um hahsatna ho jouse na masang uva aum'e.  
2 Nagou thil hou amonlha gamtai, chule napon hoitah tah hou jong nget in ane heng gamtai.✡  
3 Na sana hou le na dangka hou panna bei asoh gamtai. Na gou thil hou na sahlut u chun na tahsau chu meikah banga aneh mang ding ahi. Hiche gou nakhol khomu chu thutan nikhoa dinga nangho douna a hung pang ding ahi.  
4 Ajeh chu ngaiyun! Na loulhou atohman na lhimlhah peh hou ka awgin ngaiyun. Atohman napehlou hou chun nangho dounan kho ahin samui. Ajeh chu nalou uva tohman napehlou hou kana aw chu Van Pakai sepai te nakol sunga ahunglhung tai.✡  
5 Nanghon leiset chunga hi nomsatah a nahinkhou namanu ahin, na ngaichat chasunu chu nasuh bulhit u ahi. Nangho nakivah thaovu hi nakithana diu nikhoa dinga nahi tauve.  
6 Nanghon suhkhel neilou ho chu themmo nachan uva chule natha vangun, amaho chun na lethuh pouve.   

Thohhat toh thoa taojing 
 

7 Sopi deitahte, Pakai hung kilena ding na-nga nauva thohhat un. Loubol mipan thohhat tah a goju masa le goju nunung angaji khu ngaito uvin. Amaho chun chang amin'a chang atphat manlu tah chu kinem tah in angah uve.  
8 Nangho jong thohhat un, lungdet un, ajeh chu Pakai hung na ding anaitai.  
9 Sopite, khat le khat kiphun lou jenun, achuti louleh themmo changin umget uvin nate. Ajeh chu veuvin-Thutanpa chu kot a adinge!  
10 Kasopi deitahte, thohhatna thudol'a avetsahpi dingin, Pakai min'a thusei themgao ho veuvin.  
11 Thohgimna thoh jouho eihon jabolna lentah ineiyuve. Vetsahnan, nang hon Job thohhat chu nana heuve. Ajonaa Pakaijin ichan geiya akhoto hitam, ajeh chu Pakai hi lungset dimset le khoto them ahi.✡  
12 Ahin adehset in, kasopi te ho, van panin ahilouleh lei panin, ahilouleh ipi pen min hijongleh kihahsel hihbeh un.✡  
13 Nalah uva hahsatna thoh um'em? Natao jing diu ahiye. Chule thangvahna ding ajeh neihon Pakai chu avahchoi jing diu ahi.  
14 Nalah uva ana damlou um'em? Nanghon houbung upaho ahung uva, nachung uva Pakai min'a thao anu uva chule taona aneina ding uva nakou diu ahi.✡  
15 Hitobanga tahsan neitah a taona chun ana chu adamsah a, chule Pakaijin nadamsah dingu ahi. Chule nang hon chonsetna chu nana bolu ahileh ngaidam chang ding nahiuve.  
16 Na damtheina dingun na chonset u khat in khat kom'a phong unlang, chule khat chu khat dingin taovun. Michonpha lung gutten'a ataona chun thaneina lentah aneijin chule kidangtah ahinbol doh e.  
17 Elijah chu eimaho tobang bep mihem ahin, chuti ahijeng vang'in lunggil tah a gojuh louna dinga ataova ahileh kum thum le akeh leiset a go ajutapon ahi.✡  
18 Chutah in ama ataokit in ahileh van'a kon'in go ajun chule leiset in aga asodohtai.✡  
19 Kasopi deitahte ho, nalah uva thutah a konna avahmanga naum uva ahin lepuikit ah auma ahileh,  
20 Koi hita jongleh michonse hin lepuiya chu, hiche mi chu thinaa konna huhdoh ahin chule chonset tampi ngaidamna ahin lhut ding ahi✡   

PETER  

PETER LEKHATHOT KHATNA  

Hahsatna ahunglhun leh ipi iti ding?  

Nangma lengcha nahi! Hiti chun lunglhah bol hih in!  

1 Peter lekhabu sung thu umdan  

Hahsatna ahunglhun teng ipia kinepna naneiji em? Hahsat nan naphah tengleh hoiya chu thahatna nakimuji em? Hahsat nan nahin chup teng ipin tahsan na'a na khantou sah theiyem? Pakai Jesu jal'a chu nangma Pathen a nahitai. Pathen deilhen, thempu, namtheng chule Pathen a chu nahi ahitai 1 Pet 2:9. Chuti ahileh hahsat nan nahin phah teng ikati ding hitam, tia nalung dong em? Pathen'in hahsatna ho chu nangma hatsahna dinga amanchah thei le, amanchahji ahi. Tahsan hi hahsat thoh a kisuthenga Pakai muchet theina le Ama hetbe chehna nei theina ahi. Hinlah Peter in hiche aseiya hi angah jeng ahipoi. Hahsatna thoh pum'a Pakaiya dinga kilomtah ihinauva, midang chu Pathen phatna vetsah ding ahi, ajeh chu Aman muthim thaneina a kon avah loupitah a eipuilut u ahitai 1 Pet 2:9.  

Lekhathot jihpa, ajih kum chule ajihlona  

Hiche lekhathot hi Pakai Jesu seijui som le ni lah a apipu pen, Peter hin AD 63 kum don'a chu anajih ahi. Chule Peter hin Rome khopia kon'a tahsan chate kithecheh ho Asia Minor gamkai, tua Turkey tia kihe, mun'a umho henga athot ahi. Christian hahsatna toh a gimbol hesohna thoh ho, Pathen'in einungsun hitam? tia lungdong ho tilkhouna a ajih ahi. Aman gim hesoh thohna jenga jong kinepna hinkho aman diu leh hinlona jeh akimudoh diu deisahpeh jeh a amaho tilkhouna a ajih ahi.  

Pathen tohgon thusim umdan  

Apatna lam'a Rome solkal hin Judah te le Christian ho hi hou chamlhatna anapeh gel ahiuve. Hinlah Judah te le Christian kikah a kitomona ahung umbe cheh-cheh phat in, Christian ho hetkhelna ahin neipan kit tauve. Ijeh iham itileh gamsunga kitomona hi Rome solkal dingin lenggam nom'a kivaipohna asuboiye, atiu ahi. Hiti chun Christian chonna ho hin midangto kibah louna asodoh e, ti jeh in dangdatna, engbolna, matna chule anei agouhou lahpehna geiyin ahin bolse tauve. Mi phabep chu atahsan nauva alung linglau tauvin, Peter jeng jong chu avoh uva chule atahsan thudol'a songkul'a khum ana hitai. Hijeh chun Peter hin thohhahsa thohpum'a tahsan le kinepna neija hin ding ahi, tithua tilkhouna a ajih ahi.   

 1

Salam thu 
 


1 Hiche lekhathot hi Jesu Christa solchah Peter a kon ahi. Keiman Pathen lhendoh mite gamchom mi dinmun a, Pontus, Galatia, Cappadocia, Asia chule Bithynia gamkai hoa cheng ho henga kajih ahi.  
2 Pa Pathen'in nana het uva chule masang peh a na lhendoh uva, chule a Lhagaovin nasuhtheng u ahitai. Hichea konna chu nang hon asei na ngaiyuva chule Jesu Christa thisan a nasop thengu ahitai. Pathen'in lungsetna le cham-lungmon napeh be be jeng tauhen.   

Kinepna hingjing 
 

3 I-Pakaiyu Jesu Christa Pa Pathen ah vahchoina jouse um jing tahen. Ama milungsetna let jeh a eiho pengthah a ihiu hi Pathen'in Jesu Christa chu athilah a konna akai thou jal jeh ahi.  
4 Chule eihon gou simjou lou loding ineiyui-gouchan ding chu van'a nangho dinga kikoiya ahi.  
5 Chule na tahsan jal uva chu, Pathen'in athahat a hiche huhhingna hi nakisan kahseuva na honbit uva, mijousen amu theina ding uva ninununga hung kilang ding ahi.  
6 Hijeh chun kipah tahbeh un. Nanghon phat chomkhat a dinga patepna hahsa tampi nathoh dingu ahivangin, kipana kidangtah na masang uvah aum'e.  
7 Hiche patepna ho hin na tahsan u chu akicheh monge ti avetsah ding ahi. Meiyin apatep banga na tahsan u chu patep a uma ahin chule sana maimai sanga na tahsan nau mantamjo ahivanga, sana kilhantheng banga na tahsan u chu kipatep ah ahi. Hijeh a chu na tahsan u chun patepna tintang ato jouva hattah a aumden a ahileh, Jesu Christa chu vannoi pumpia akiphondoh teng chuleh nangho dinga vahchoina le loupina chule jabolna tamtah ahin lhut ding ahitai.  
8 Ama namu khah louvang uvin nangailu uve. Tuhin Ama namu loulai vang uvin, Ama na tahsan tauve; chule nangho kipana loupitah phondoh theihoi hilou chun nakipah tauve.  
9 Ama na tahsan jeh uva ahung sohdoh chu na lhagaovu huhhing channa ahung hitai.  
10 Hiche huhhingna thudol, lungset man'a huhhingna nangho dinga kigong chu ahi, themgao hon gaova anasei laiyuva ahetchet nom'u chu.  
11 Ama hon itih phat a ahilouleh itih a asung uva um Christa Lhagao chun Christa gimthohna le khonunga Aloupina kidangtah thudol chu akihoupi uva, ana seipeh masah u ham ti chu adatmo uvin ahi.  
12 Amaho chu athupohhou amahoa dinga hilouvin, nanghoa ding joh ahi ti seipeh anahi uve. Chule hiche Kipana Thupha hi nangho kom'a Van'a konna Lhagao Theng thahatna a seiphonga pang ho chun ahin phondoh u ahitai. Hiche hi akidanna kit chu vantil ten jong lung gutten a hiche ho hi avetvet u ahi.   

Hinkho thenga hinna dinga kouna 
 

13 Hijeh chun, phate chan gelun chule kitim themun. Jesu chu vannoiya ahung kilah tengleh nachung uva lungsetna huhhingna hunglhung ding chu galdot un.  
14 Hiti chun, Pathen thua nungte bangin hinkho mangun. Nalung ngaichat u suh bulhitna dingin masang na hinkho uva chun kinungtol kit hih un. Chupet a chu aphajo ding nahet loulaiyu ahi.  
15 Hinlah tun, Pathen na deilhen pau athen tobanga chu nangho jong imalam jousea nathen dingu ahi.  
16 Ajeh chu Pathen Thubun, “Keima kathen jeh hin nangho jong thengun,” ati.✡  
17 Chule geldoh uvin, natao nau Van'a Pa chun koima lungset tum aneipoi. Aman natoh dungjuiyuva nachung thu u atan ding ahilouleh kipaman napeh dingu ahi. Hitia hi gamsunga kholjin nahi nauva hi Ama jana neiya nagin lhungkei dingu ahi.  
18 Ajeh chu nang hon nahe tauve, Pathen'in napu napa teuva konna kiloson hinkho panna beiya konna hi lhatdohna man apeh ahitai. Chule hiche lhatna man apeh chu sana ahilouleh dangka thil a ahipoi.  
19 Chonset bei, nolnabei Pathen kelngoinou, Christa thisan manlutah a chu kilhat nahiuve.  
20 Pathen'in ama chu vannoi kiphudoh masangpeh a nalhat diuva alhendoh chu, hiche ninununga hi Ama hung kiphongdoh a ahitai.  
21 Christa jal'a Pathen nahin tahsanu ahitai. Chule nang hon Pathen a na tahsan ule nakinep nau chu nangap det u ahitai, ajeh chu Aman Christa chu thinaa kon'in akaithouvin chule loupina lentah chu nape tauve.  
22 Nangho thutah thua nanun phat uva na chonset nauva konna thenga nahi tauve, hijeh a chu tua hi nangho sopi hina a nangho ngailutna dihtah chu nakineito diu ahitai. Na lunggil pumpi uvin khat le khat kingailuto uvin.  
23 Ajeh chu nangho penthahna hi abeiloi ding tuhinkhoa ahipoi. Hinna thah naneiyu hi a-itih a um jing ding ahi, ajeh chu hichu Pathen Thu hingjing tonsot a um jinga kon ahi.  
24 Pathen Thubun asei dungjuijin, “Mihemte hi hampa tobang bep ahi, ahoinau jong loujaova pahcha pah tobang bep ahi. Hampa agopjin chule apah chu amolloiji.✡  
25 Hinlah Pakai Thu chu imatih chan'a um jing ding ahi.” Chule hiche thu hi Kipana Thupha naheng uva kiseiphong chu ahi.    

Songpi hingjing le namtheng 
 

1 Hiti chun umchan phalou ho, mi lheplhahna jouse, phatlhem, mithang thipna, chule ngainom umlou thusei jouse pailhauvin.  
2 Naosen sohthah ho bangin, lhagao bongnoi thengsel chu ngaichauvin chutileh lhagao huhhingna a chu na kikhanlhit thei dingu ahi.  
3 Tun nang hon Pakai phatna chu natekhah u ahitai.✡  
4 Nangho Christa, Pathen Hou-In hingjing inning songpi, henga chu hunga nahi tauve. Ama chu miho pampai ahin, ahinlah Pathen'in jana lentah chang dinga alhendoh joh ahitai.  
5 Chule nangho, song hing ho Pathen'in lhagao Hou-In a dinga asahdoh chu nahiuve. Akalval ipi um'em, nangho Ama dia thempu thengho nahi tauve. Jesu Christa Palai hina a Pathen lunglhaina theiya lhagaova kilhaina-thilto chu bol'ah nahi tauve.  
6 Pathen Thubun asei dungjuijin, “Keiman Jerusalem'a inning songpi kakoiyin, jabolna lentah dinga kilhengdohsa ahi, chule koi hileh Ama tahsan chan chu lungsetna changlouva umlou beh ding ahi,” ati.✡  
7 Tahbeh in, nangho Ama tahsan hon Pathen'in apeh jabolna chu nahetpeh un. Hinlah Ama pampai ho din “Insa hon adeimo uva apampaiyu song chu tun inning sonpin apangtai.”✡  
8 Chule “Ama miho kipalsah chu ahin, chule amaho lhuhna songpi chu ahitai.” Amaho akipalnau ajeh chu amaho Pathen thun anung pouve, chule amaho dinga kigong achan diu chu akimu tauve.✡  
9 Ahin nangho hitobang chu nahi lou u ahi, ajeh chu nangho lhen tum mite nahiuve. Nangho leng-thempu ho, namtheng, Pathen nei chu nahi tauve. Hijeh a chu, nang hon midang ho Pathen phatna chu navetsah theiju ahitai, ajeh chu Aman muthim lah a konna avah loupi kidangtah a chu napuilut u ahitai.✡  
10 “Masanga chu amite hina photchenna neilou nahiu ahin, tua hi nangho Pathen mite nahiu ahitai. Masanga chu khotona ana changlou nahiu ahin, tua hi Pathen khotona chu changa nahi tauve.”✡   


11 Deitahte, “Chomkhat a dinga khosa chule gamchom mi” nahiu toh kilhon'a kagihsal nahiuve, nangho nalhagaovu douva pang vannoi lung ngaichat hoa kon'in kikang seuvin.  
12 Naheng nakom atahsanlou to cheng khom nahiu chu heuvin lang, chingtheiyun. Chujouleh ama hon thil dihlou bol a themmo nachan ujongleh jatheiya naum nau chu mudoh uvin tin, chule Aman vannoi thu atan teng Pathen chu jana apeh dingu ahi.  
13 Pakai jal'in, mihem thuneina jouse jabol un, Lengpa chu gamneipa ahinaa ja ding ahi,  
14 ahilouleh thunei aman alhendoh hijongleh jana pen. Ajeh chu lengpa chun thil dihlou bol ho gimbol dinga chule thilpha bol ho jabolna pedinga amaho chu ngansena apeh ahi.  
15 Ja umtah a hinkho naman diu chu Pathen lunglam ahi, hichun alam louva ngol-hoitah a themmona hin chan hou chu asuhthip ding ahi.  
16 Ajeh chu nangho chamlhat nahiu ahi, hinlah nangho Pathen sohte nahiuve, hiti ahijeh chun na chamlhat nau chu thilse bolnan neihih un.  
17 Amitakip jabolun, chule Christian nasopi chu ngailun. Pathen gingin, chule lengpa chu jabol in.   

Soh ho 
 

18 Chule nangho sohho naputeu thuneina chu jana neitoh thon sang uvin. Ama hon bol'un tia nahilu chu bolun-amaho chu mihepi them le lunggel toh them ahiseh-u hilouvin, mi engse ahiu jongleh bolun.  
19 Ajeh chu Pathen lunglhaina chu nang hon adih ahi ti nahet'u chu nabol uva chule alam louva nakibol nauva jong thohhat tah a napan dingu ahi.  
20 Ahinai, thilse boljeh a na thohhat nau chun ima chan ding nanei pouve. Hinlah thilpha bol jeh a gimbolna nathoh uva thohhat tah a napan uva ahileh, Pathen nachung uva lunglhaiyah ahi.  
21 Ajeh chu Pathen'in Christan nangho dinga gimbol hesoh athoh banga chu gimthohna ding hijongleh thilpha bol dinga nakouvu ahi. Ama navettoh uva najui dingu chule akhonung najui dingu ahiye.  
22 Ama achonse khapoi, koimacha jong alhemlha khapoi.✡  
23 Ama ajumsou jong chun alethuhpoi, agimhesoh thoh pet in jong akithuhpoi. Aman achung chang thu adihtah a thutan jing Pathen khut a angam lhan ahi.✡  
24 Ama tah in atahsa chunga ichonsetna hou thingpel chunga chun apoi, hichu eiho chonsetna lama ithiuva chule chonphatna lama ihin theina dingu ahi. Ama kijepna mahahoa chu nang hon damna namu u ahi.✡  
25 Nangho masanga chu avah manga nana hiu ahin, hinlah tun na Chingpau, na lhagaovu Kaihoipa henga chu hung kilekit ah nahi tauve.    

Nupa kah a pasal le numei chonna dol 
 

1 Chutima chun, nangho inneipi hon napasal teu thuneina chu kisan uvin. Chutengleh, amaho lah a Kipana Thupha joplou aum tah jongleh, thuchenga seilouva na Pathen ngaisah nau navetsah uchun thu aseijoh ding ahi. Amaho nathujona ding uchu,✡  
2 Nanghon thenna le jana hinkho naman'u amu uva kon hi ding ahi.  
3 Polam hoina khohsah nan sampheh a kijep hoi, thil mantam sana khi-o ahilouleh ponsil hoi hoa kijep ding gelkhoh hih un.✡  
4 Nangho sunggila konna hoina, chultheilou lungneng le thipkhen cha um, hichea chu nakijep joh dingu ahi, hichu Pathen a dinga manlutah ahi.  
5 Hiche hi malai numei theng masa ho amaho tah akijephoi nau chu anahi. Ama hon Pathen atahsanun chule a inneipu teu thuneina chu ana kisan u ahi.  
6 Avetsahnan, Sarah chu a inneipu Abraham thun anungin, chule a inneipu chu ka-pakai tin akouve. Na inneipu teuvin ipi ahinbol dingu kichatna neilouhel'a nang hon thilpha chu nabol uva ahileh ama chanute nahiu ahi.✡  
7 Hitobangma chun, pasal nang hon na inneipi teu jabolun. Na inneipi teu chuto umkhom'a nahiu toh kilhon'in hetkhen themna neijin bolun. Ama nangho sanga thalhomjo hithei nante, hinlah Pathen'in hinkho thah a hinkho naman khompi dinga napeh u chu ahi. Natao nau adal louna dingin amaho chu nabolna ding dol a chun bolun.✡   

Adih a genthei hesoh thoh 
 

8 Achainakeiyin, nangho jouse lungkhat kisauvin. Khat le khat kigelkhohto uvin. Sopi hina in kingailu touvin. Lungneng unlang chule kineosah cheh un.  
9 Setna chu asen lethuh hih un. Mihon najumso tengu leh jumso kitna ding lung gel hih un. Hisang chun phattheiboh jo uvin. Hichu Pathen'in nabol dinga nakouna chu ahi, chule Aman hiche jal a chu phatthei naboh ding ahi.  
10 Ajeh chu, Pathen Thubun asei chu, “Nangman hinkho chu nakipapia, nikho kipa um tampi namu noma ahileh, na leigui chu thilse seinaa kon'in kihuh tup in, thilpha bolin chule namuh chu jou seina a kon'in kikangsen.✡  
11 Thil phalouva kon'in kihei mangin, chule thilpha chu bol in.  
12 Thildih bol ho chu Pakaijin amit a avetsui ahi, chule ataonau ngaina in anakol asung jinge. Hinlah Pakai chun thilse bol ho dounaa amai angat jing ahi.”  
13 Tun, nang hon thilpha nabol nom uva ahileh koiham nasugim ding uva?  
14 ✡Thildih boljeh a hahsatna nato tah uva ahijongleh, Pathen'in hichea chu na lethuh ding ahi. Hijeh chun, amaho gihsal jeh chun lung himo ahilouleh kichat bol hih un.✡  
15 Chusanga nangman Christa chu nahinkhoa Pakaiya nanei ding hiya ahi. Chule koiham khat in na Christian hina a na kinepna thudol chu nadoh a ahileh hilchenin.  
16 Hinlah hiche hi lungneng le jatheiyin bolin. Se le pha nahetna chu athengin koiyin. Chua chu mihon nangho douna a thu aseiyuva ahileh ama hon Christa a nahijeh uva hinkho phatah naman chu amu tengu leh jahcha dingu ahi.  
17 Geldoh in, thil phalou boljeh a gimthoh sanga chu, thilpha bol jeh a gimthoh chu Pathen deilam ahijoi.  
18 Christa chun a-itih a dinga khatvei athohgim ahi. Ama achonse khapoi, hinlah ama Pathen kom'a chu bitkeicha a lhun theina dinga chonseho jeh a thia ahi. Aman tahsa tah a thina ato ahin, hinlah Ama Lhagaova kaithouva uma hingdoh kit ahi.  
19 Hiti chun, Ama gachea lhagao songkul'a kihenho kom'a aga seiphong ahitai.  
20 Amaho hi masanglai peh a Noah chun kong anasui laiya Pathen'in thohhat tah a anga laiya Pathen thua nung louva ahiuve. Hiche tijat umtah twisanglet a lhahlhumna dinga konna chu mi get bou sohchaa ahiuve.✡  
21 Chule hiche twi chu baptize chan vetsahna ahi, hichun tua hi na huhhingu ahi, tipuma anen pailhahna hilouva, Pathen lama se le pha hetna kichehna ding ahi. Jesu Christa thodoh kit jal a hichun na atoh ahiye.  
22 Tun Christa chu van'a gachea ahitan, Ama Pathen bantah a jabol channa mun a touva ahitai, chule Vantil te le athuneiho chule thaneiho jousen Ama thuneina asangun ahi.    

Pathen adia hin ding 
 

1 Hiti chu ahin, Christa chun tahsaa athohgim tah jeh in, Ama a um lungput chu nang hon jong naneiyu angaiye, chule gimthoh dingin kigosan umun. Ajeh chu nang hon Christa jal a tahsa lama gim hesoh nathoh uva ahileh chonset chu najou tauve.  
2 Nanghon na hinkhou aum chengse chu nangma ho lung ngaichat lam chu hol talouva, Pathen lunglam joh chu bol nomna nanei dingu ahitai.  
3 Nanghon chidang namdang nahilai uva chu Pathen ngaisah louna lunggot lam nathanop nau, chon hoilou le tahsa lung ngaichat, kinopvahna le jukhamna chule motchon to thoa lamna, chule milim houna a tijat jat um nanabol u chu aphaset ahitai.  
4 Ama hon setna chu twisoh banga motchon le manthahna thei thil ho abol uva chu na thanoppi tahlou jeh uva chu nana kivoppi hou chun adatmo uva hitia chu naseiset u ahi bouve.  
5 Hinlah geldoh un, ama hon amitakip ahing le athiho chungthu tan ding Pathen chu akimutopi diu ahi.  
6 Hijeh a chu Kipana Thupha thu chu tua athiho henga kiseiphonga ahitai-hichu amaho midang jouse banga athi diu gonchaisa ahiuvin, tua hi amaho Pathen toh a-itih a dinga lhagaova hingjing dinga gonsa ahi tauve.  
7 Vannoi kichaina ding phat hunglhung pai ding ahitai. Hiti ahijeh chun lungdih tah pun chule tao jingna dingin limgeh chan umun.  
8 Athupi penin, khat le khat kingailutna nangho khat in khat chunga neiyuvin, ajeh chu ngailut hin chonset tamtah akhun ahi.✡  
9 Neh ding ngaicha ahilouleh umna ding hol a chu kipahtah in na-in'a lhunsah un.  
10 Pathen'in nangho khat chang cheh hi lhagao thilpeh ho napeh cheh u ahi. Hichu khat le khat kijen nan mangun.  
11 Thusei theina lhagao thilpeh nakipe em? Chuti ahileh Pathen'in nang kom'a thu asei bangtah in seijin. Midang kithopina thilpeh nachan em? Pathen'in thahat le thaneina napeh chu panin bol'in. Chutileh nabol jouse chu Jesu Christa jal in Pathen loupina hung hitheiyinte. A imatih chanin loupina le thaneina jouse chu Ama a hi jing hen! Amen.   

Christian hijeh a hesoh genthei thoh 
 

12 Deitahte ho, nang hon patepna meikou banga hahsa nathoh u chu, thil nahet khahlouhel'u nato'u tobangin datmo hih un.  
13 Chusangin hapan kipah jouvin–ijeh inem itileh nang hon Christan athoh gimna a chu chan neikhoma nahiuve, hitia chu Aloupina kipana kidangtah chu vannoi pumpia akiphondoh tengleh nang hon namu uva nanei dingu ahi.  
14 Hiti ahijeh chun Christian nahi jeh uva na jachatsah tengu jongleh kipah un, ajeh chu loupina Pathen Lhagao chu nachung uva uma ahi.  
15 Hinama jongleh na thohgim nau chu tolthat hijeh, guhchat jeh, setbol jeh, ahilouva ahileh midang chunga kikum jeh hida hen.  
16 Ahin Christian hijeh a thohgim chu jachatna ding ahipoi. Amin'a kikou nahi jal in Pathen chu vahchoiyin!  
17 Ajeh chu thutanna phat hunglhunga ahitai, chule Pathen insung pumpia kipan ding ahi. Chule thutanna chu eihoa akipat a ahileh, Pathen Kipana Thupha joplou ho chan ding chu iti tijat um hi ding hitam?  
18 Chukit jongleh, “Midih chu huhhing ahahsat leh, Pathen ngaisahlou chonseho ititauvin tem?”✡  
19 Hitia chu Pathen lunglhaina a gim nathoh uva ahileh, adih chu boljom jingun, chule nahinkhou chu nasempau Pathen a ngamlha uvin, ajeh chu Aman itinama jongleh nalha kanglou dingu ahi.    

Upa ho leh khangdong ho henga tepna 
 

1 Chule tun, houbung hoa Upa ho henga, keima jong Upa khat hina a Christa gimthohna a chan kachan khompi hina a kathumop nom nahiuve. Chule, keima jong, Ama loupina a chu vannoiya ahung kilah teng chuleh aloupina chu chang khom ding kahi. Upat nachan khompiu keiman naheng uva kahin ngeh nahiuve:  
2 Pathen'in chin dinga na nganseu kelngoi hon chengse chu chingun. Lungcham tah in, lunghimo louhelin bolun-nang hon ipi phatchomna kaki mudoh theidem ti hilouvin, Pathen na natoh nom joh jeh uvin bol jouvin.✡  
3 Na kinganse hou chunga kipiputsahna bol louvin, na umchan hoi chu vetsah in puihoi jouvin.  
4 Chule Kelngoiching Pipu ahung kilah teng chuleh, nang hon a-itih a abeitih umlou loupina le jabolna Lallukhuh chu nachan dingu ahi.  
5 Hitobangma chun, nangho khangdong hon jong Upa vaihom ho thuneina chu noppeh un. Chule nangho na boncha uvin, khat in khat kineosah pumin jenun, ajeh chu “Pathen'in akiletsah chu adouvin, akineosah mi vang chu alung lhaina ahi.”✡  
6 Hiti chun nangho Pathen thahat tah thaneina noiya umun chule aman aphatcha jabolna toh thoa nachoisang dingu ahi.✡  
7 Nalung khamna hou le nagelkhoh hou chu Pathen a peuvin, ijeh inem itileh aman na chungchang thu na gelkhoh peh nai.  
8 Kichih theiyuvin! Namelmau pipu, Diabol jeh chun kihong phauvin. Ama keipi bahkai kitum tobangin vallhum ding mi ahol in ahi.  
9 Ama dounaa ding det un, chule na tahsan nauva chun hat un. Vannoi pumpia nasopiu Christian ho chu nangho banga thohgimna ato cheh u ahi.  
10 Pathen'in amikhoto themna Christa Jesu jal a tonsot a loupina chu chang dinga nakouvu ahitai.  
11 Amaa thaneina chu tonsot tonsot in hijing hen! Amen.   

Salam chaina 
 

12 Tahsan umtah sopi Silas, nangho kom'a seiphatna kapeh, ama kithopina jal a hiche lekhathot chomcha hi naheng uva dinga kahin jih ahi. Nakom uva dinga kahin jihlona ajeh chu nang hon tua hi Pathen lungset nachan tahbeh u ahi tia tilkhouna le photchetsahna a ding ahi. Hiche lungsetna a hin ding det un.✡  
13 Hikom Rome mun'a na-houbung chanpiu le ka chapa Mark in jong chibai nahin peuve.✡  
14 Christian kingailutna chun khat in khat chibai kibohto uvin. Christa Jesu a umho jouse cham-lungmon konna in na umpiu hen.   

PETER  

PETER LEKHATHOT NINA  

Alet aloupina hettohsah ho  

Jesu hung tei ding ahin, kigosademin um'in!  

2 Peter lekhabu sung thu umdan  

Tulai phat tobang hin, Peter in hiche lekhathot ajih phatlai chun Houbung to kithu jahmat tona dihlou neitheina ana bailam lheh jengin, boi umtah anahi. Hijeh chun Peter lekhathot nina hi tulaija dingin demthei tah, kinelna theileu ahi. Peter ama tah hin Pakai Jesu, “Alet Aloupina kidan thudol,” 2 Pet 1:16, amittah a anamusa ahi Matt 17:1-2. Chule Peter hin chuche phat laiya tahsan chate ho henga chu lhepna a lhah louding ahilouleh Gospel thu nungsun louding thua tilkhouna anei ahi. Chule Jesu hungkit ding ahijeh a thenna hinkho man ding ti, thudol'a tilkhouna anei ahi. Jesu huhhingpu ahina thudol gunchu tah a miho seipeh hin Jesu hung ding akimano sah ding ahi, ati 2 Pet 3:12. Pakai Jesu ahung gei hi mi tampi ahuhhingna thupha seipehna ding chanpha eikipeuva ahi. Ajeh chu aman koima amahthah ding adeipoi 2 Pet 3:9. Eihon midang Pathen to ikichamsah tengu leh Pathen lunggel hatah a kipasah jouna inei thei diu ahi, ti akicheh in ahi.  

Lekhathot jihpa chule ajih kum  

Solchah Peter in Rome khopia kon'a ajih ahi, hichu AD 67 ahilouleh 68 kum'a ajih hinte, akiti.  

Lekhabu kijihlona  

Tulaiya Turkey tia kihe Asia Minor gam'a tahsan chate cheh chau ho henga ajih ahi. Amaho hi thuhil lhem'a konna a kichih theina diu le thutah a adindetna diuva aseipeh ahi.  

Aphatlaiya thusim umdol  

Hiche lekhathot Peter in ajihpet a hi Nero Lengpa Rome khopia Laltouna a atoupet ahi. Nero hi chonlambei, migilou le phaloutah, gamsung ding le Houbung thahleh kiphut dinga chu hahsatna ahi. Chuleh thusei them ahivanga, thuhil dihlou kitiho jong chu Houbung dinga lhagaova kiloikhomna sunoh phah thei tampi anaum ahi.   

Salam Thu 
 


1 Hiche lekhathot hi Jesu Christa soh le solchah, Simon Peter a kon ahi. Keiman tahsan manlutah kanei khompi ho henga kahin jih ahi. Hiche tahsan hi thutandih le pha nahin peuva eihuhhing uva le I-Pathen'u Jesu Christa jal jeh ahi.  
2 Nanghon Pathen le I-Pakaiyu Jesu nahet nau lama na khantouna dingun Pathen'in nangho lungset le cham-lungmon napeh be jingu hen.   

Tahsan a khan ding 
 

3 Aman Pathen a konna thahatna anei jal'in, Pathen ngaisahna hinkho iman theina ding uvin Aman ingaichat jouseu eipe tauve. Ama dinga eikoupau hin Ama hetna ineiyuva konna Aloupina kidangtah le ahoipen hina jal'a eihon hiche ho jouse hi ikisanu ahi.  
4 Chule aloupina le ahoipen hina jal'in Aman thutep lentah le manlutah eipe tauve. Hiche athutep ho hi Pathen ahina a chan neikhompina le mihem lung ngaichat vannoi kisuhbohna a konna onthol theina ahi.  
5 Hiche ho jouse jal hin, Pathen thutep ho channa dingin kihabol un, na tahsan nau chu umchan hoi pendoh nan neiyun, chule umchan hoi penna chun hetna,  
6 chule hetna chun chang kitim themna, chule chang kitim themna chun thohhatna chule thohhatna chun Pathen ngaisahna,  
7 chule Pathen ngaisahna chun sopi hina a kigelkhoh tona a amichang cheh ngailutna sodoh hen.  
8 Hitia nakhan toube cheh nauva chu, I-Pakaiyu Jesu Christa hetna a chu gasoa chule phatchomna nanei dingu ahi.  
9 Hinlah hichea khantouna neilou ho chun chomcha ding bou amuu ahilouleh mitcho uva, amaho achonset nau masaa konna chu kisilngima ahiu asuhmil jiu ahitai.  
10 Hiti chun sopi deitahte, nang hon Pathen'in nakouvu adeilhenna a chu najaovu ahi photchen nan, kiseh in tonggimun. Hiche ho hi bolleu chun, nangho nalhah mang louhel diu ahi.  
11 Chutengleh Pathen'in I-Pakaiyu le Huhhingpu Jesu Christa tonsot Lenggama luttheina dia phalna namu dingu ahitai.  
12 Hiche jeh a chu, hiche ho thudol hi keiman avel a kageldoh sahkit jing ding nahiuve-nanghon hichu nahetsau le hiche thutah nakihil sauva chu nadin det u ahitai.  
13 Chule hiche bou hi adih chu ahin, keiman kahinlai sunga kavel geldoh sah jing ding nahiuve.  
14 Ajeh chu, I-Pakaiyu Jesu Christa chun hiche leiset hinkho hi ka dalhah vah ding ahitai ti eiseipeh ahitai.  
15 Hitia hi keima kache nung jongleh hiche ho hi nana geldoh jingna ding uva keima kiseh tah a pang jing ding kahi.   

Mimal tah a Christa loupina kimu 
 

16 Ajeh chu keihon I-Pakaiyu Jesu Christa thanei tah a ahung thudol nangho ka seipeh u chun semthu thusim seiya kana hipouve. Keihon aloupina gunchena bulhingset kamit tah uva kana mu u chun,  
17 Pa Pathen a konna jana le loupina Aman anamu ahitai. Pathen loupi thaneina a aw chun ajah a, “Hiche hi keiman kangailut tah, kipana sangtah eipea ka Chapa ahi,” ati.✡  
18 Keiho tah in Ama toh moltheng chunga kaumpet un van'a kon'in hiche aw chu kajauvin ahi.  
19 Hiche hetchetna neijal hin, keihon themgao ho thupoh kasei phongu hi kakihason chehna theiyu aumin ahi. Ama hon ajih u thudol hi phatah a vetsuina naneiyu angaiye, ajeh chu athuseiyu hi muthimlah a meivah kidevah tobanga, kho ahungvah lhah kahsea, chule Christa Jing Valpa chu na lungsung uva konna ahung vahdoh kahsea ding ahi.  
20 Hiche ho jouse chunga hin, Pathen Lekhabua themgao thuseidoh ho hi themgao ama hetna lungthima hungpeng ahipoi, ti nahetdoh u ngai ahi.  
21 Ahilouleh mihem lunggel a konna jong ahipoi, chuche themgao ho chu Lhagao Thengin athunun uva, chule ama hon Pathen a konna aseidoh u ahi.    

Mihillhem ho tijat um 
 

1 Hinlah Israel lah a jong themgao dihlou ho ana um tobanga chu nangho lah a jong thuhil dihlou hung um ding ahiuve. Amaho chun chingthei tah a mahthahna thei thuhil phalou ahil dingu chule a Pakaiyu amaho chodohpa geiya ahin seilep nahlai dingu ahi. Hitia hi, amaho tah in phulou helouva amahthahna dingu ahin kilhut dingu ahi.  
2 Amaho thuhil phalou le jachat umtah a jonthanhoi nau hi mitampin ahinjui ding ahiuve. Chule hiche thuhil choiho jeh a hi thutah lampi hi seiset a hung um ding ahi.  
3 Ama ho chun chingthei tah a jou aseiyuva, nasum'u chu ahin kisip tup dingu ahi. Hinlah Pathen'in amaho chu masangpeh a themmo achansau ahin, chule amahthahna dingu chu kho ngaisot louhel ding ahi.  
4 Ajeh chu Pathen'in vantil achonseho jeng jong akhendeh lou ahi. Aman amaho chu muthim lhangkhal kiheh komtong sunga, Damun'a chu alelut jenga, thutanna nikho lhin kahsea dinga akhum tup ahi.  
5 Chule Pathen'in vannoi mimasa jong chu-Noah le a insung mi sagi tailou anakhen dehpoi. Noah chun vannoi mite chu Pathen thutandih thua ana hilchah ahi. Hitia hi Pathen'in vannoi pumpia Ama ngaisah louho twisanglet a asuhmanga Noah ana huhdoh ahi.✡  
6 Khonungin, Pathen'in Sodom le Gomorrah khopi teni jong themmo achanin, vutvai kisetkhomna mun asohtai. Aman amaho chu Ama ngaisah louho chunga ipi ahungso ding avetsah ahitai.✡  
7 Hinlah Pathen'in Lot jong chu midih ahijeh in Sodom a kon'in ahuhdoh e, ajeh chu akimvel a jachat umtah a huhna nei migilou ho chu alungnat pin ahi.✡  
8 Ahi, Lot chu midih khat anahin, ama chun miho phatlouna ani ania ajah le amuho chu alungthim'ah athohgim pin ahi.  
9 Hijeh chun nangman namui, Pakaijin Ama ngaisah ho chu thoh hasatna atona uva konna iti ahuhdoh ding ahen, Aman migilou chu hahsat thutanna nunung nikho lhinkah jenga jong gimbolna mun a koi dan ahenai.  
10 Aman adehset in huh lung ngaichat neiho le thuneina neiho ijaseplou ho chunga alunghang dehset in ahi. Amaho hi akiletsah uvin chule alouchalun, kichatna neilouhel in achungnung thuneiho jong ataitom un, kicha a kithin ding jong ago pouvin ahi.  
11 Hinlah vantil ho, gamchenga thanei joa le thahatjo ho, chun chungnungjo thaneina neiho chunga chun Pakaiya kon'in taitomna thucheng alhut ngam pouve.  
12 Hiche thuhil dihlou ho hi lung geltohlou gamsa tobang ahiuvin, alungphut dung jui uva chon, ahing chang uva mat a chule suhmang thei bep dia penga ahiuve. Ama hon ahetlouvu aseise uvin, chule ganhing ho banga kisumang ding ahiuve.  
13 Amaho amanthahna dingu chu thilse abolnau jaljeh a atohgau asan dingu ahi. Ama hon sunlai nipi noiya ase abol ding chu lungin thanopna aneiyuve. Amaho chu lungsetna bei le set bolmi, nalah uva um ahiuve. Amaho mi duha bolna a athau anomun, nangho toh nakiloikhom nauva an naneh khom nauva alhauve.  
14 Ama hon amit uva jon abol'un chule chonset angaichat nau lungkimna anei pouve. Ama hon lungdetna neilou ho chonsetnaa apuilut un, chule chipsetna lama phatah a kikhoukhah a ahiuve. Amaho Pathen gaosapna noiya hinga ahiuve.  
15 Amaho lamdih a konna pampet a ahitauvin, chule Beor chapa Balaam, thilse bola sumlo nompa khonung juiya ahiuve.✡  
16 Hinlah Balaam chu ngoltah a amason got pet in asangan chun mihem aw in thu ahin seidoh in, ama chu aphoh jengin ahi.  
17 Hiche mite hi twivei talou twinah kang chu ahiuvin, ahilouleh meibol hung um huiyin amutmang tobang ahiuve. Amaho hi athimpen muthim lah a mahthah den ding ahi tauve.  
18 Ajeh chu amaho panna bei, ngol-hoi tah a ham hoitho uva ahin, athuseiyuva lamvaina a umho lah a konna hung jamdoh ho chu tahsa lam huhna lung ngaichatnaa miho athujo uva lheplhah bai chu athunun jou jiu ahi.  
19 Ama hon chamlhatna thutep mi aneipi uvin, hinlah amaho tah chonset le kisuhbohna a sohchang ahiuve. Ajeh chu nangho athua nana nunpet uva chu asoh a lut nahi tauve.  
20 Miho chun I-Pakaiyu le huhhingpu Jesu Christa ahet tengu leh hiche vannoi phatlouna a konna hi ongdoh a ahiuvin, chujou tengleh chonsetna a akihen ohkit uva chule asohchan kit tengu leh, amaho chu amasa a sangin akhohjo chehji tauve.  
21 Ama hon chonphatna lampi chu ahet uva chujouva hinkho thenga hin ding thupeh nahsah louva abol sang uvin, chonphatna lampi chu anahetlou beh u hihenlang hileh phajo ngap ding ahi.  
22 Ama hon hiche thuchih: “Uichan alohlhahsa anekitji e, kiti hileh, Vohcha kisil ngimsa bonlhoh a akibol kitji e,” tia kisei hi aphotchen u ahitai!✡    

Pakai nikho hung ding tepsa 
 

1 Kagol ngaitah te ho, hiche hi naheng uva dinga ka lekhathot ani channa ahitai, chule ani gel'a hi na lunggel'u pha chu suhthouna ding le na lungthim'u suhthah chehna ding kalung ngaito ahi.  
2 Masang peh a themgao thenghon ipi aseiyu, chule I-Pakaiyu le Huhhingpun na solchah teu henga ipi thu apeh na geldoh dingu kalung gon ahi.  
3 Akhoh dehset a kageldoh sahkit nomu chu ninunung lam leh jontai hat ho hung ding ahiuve, amaho chun thutah chu ataipong uva chule amaho lung ngaichat dungjuiya chon ding ahiuve.✡  
4 Amaho chun, “Jesu hungkit ding ahi tia thutep chu itiba hitam? Ipu ipateu masanga vannoi kisemtil laiya pat in tuchan geiyin ijakai angai chu ahi jinge,” tia ahinsei dingu ahi.  
5 Ama hon Pathen'in van ho hi thu apeh a asem a, chule Aman leiset hi twiya konna ahin umdohsah a chule twiya aum kimvel sah ahi, tihi alungcham tah in asumil un ahi.✡  
6 Chujouva chu Aman twi chu amanchah a vannoi aluipa chu twisanglet a asuhmang ahi.✡  
7 Chule hiche thu ma ma a chu tua vanho le leiset jong hi meiya dinga kikhol khoma ahi. Amaho hi thutan nikhoa dinga kikoitup a ahiuvin, chutengleh Pathen ngaisah lou ho kisumang hel jeng diu ahitai.  
8 Hinlah kangaitah te ho, nang hon hiche thil khat hi sumil hih un. Ajeh chu Pakaiya dingin nikho khat jong chu kum sangkhat tobang chule kum sangkhat jong chu nikho khat tobangma ahi ti heuvin.✡  
9 Mi phabep in Pakai chu athutep lam dol a geisang hi dinga agel u chu hilou ahi. Ahipoi, ama nangho jal a thohhat joh ah ahi bouve. Aman koimacha suhmanga aum ding adeipoi, chusanga mitin lung akisih dingu adei ahi.  
10 Hinlah Pakai nikho hi gucha banga kigin loupet le hunglhung ding ahi. Chutengleh vanho jong meikouva kisubei ding, chule asunga um jouse hi thutanna chang diu ahiuve.✡  
11 Hitia hi ikimvel uva um jouse hi kisumang ding ahiuva ahitah leh, nangho la ichan geiya thenna le Pathen ngaisah a nahin dingu ham?  
12 Pathen nikho ahung lhun ding chu kat jinga chule kinem'a ngah jinga um ding ahi. Hiche nikhoa chu, Aman vanho chu meiya ahal ding, chule thil ho chu meikonga junlha gam ding ahi tauve.  
13 Hinlah eihon Aman athutep Van thahho le leiset thah chu kinem'a ingau ahi, hichea chu Pathen chonphatna dimset ahi.✡  
14 Chule hitia chu, deitahte nang hon hichengse hi ahung lhun ding nanga pet un, Ama mitmua atheng le nolnabeiya kichamdel a hin ding kihabol un.  
15 Chule geldoh un, I-Pakaiyu thohhatna chun miho huhhing'a umna ding phat apeh ahi. Hiche hi isopiu Paul jengin jong Pathen'in chihna apeh a chu naheng uva ajih ahi.  
16 A lekhathot jousea hiche thudol hi asei ahi. Alung gel phabep aseiho chu het hahsa aumin, chule ima hetna neilou ho leh dinmun detlou ho chun Pathen Thu dang abol jiu bang chun lamchom lang akosah un, chule hiche hin amanthahna dingu ahin sodoh ding ahi.  
17 Hijeh chun sopi deitahte, phat lhin masanga kahin jih masat ahi. Kihong phauvin, hitia chu chuche migilou ho suhkhelna chun napui mang louna ding uvin chule na dindet pet u lhaso khaget uvin nate.  
18 Chusangin, nangho I-Pakaiyu le Huhhingpa Pakai Jesu Christa lungsetna le hetna a chun khangtou jingun. Abonchan Ama a chun tu le a-itih a dingin loupina hijing tahen! Amen.   



✡ 1:17
Matt 17:1-5; Mk 9:2-7; Lk 9:28-35

✡ 2:5

JOHN  

JOHN LEKHATHOT KHATNA  

Pathen to kiloikhomna dihtah  

Ngailut nachan bangin hingin!  

1 John lekhabu sung thu umdan  

Pakai Jesu toh phatah a kivop chule Pakai Jesu thu hetgilna neipen chu Ngailut John hi ahi, ti geldoh in lang hiche lekhabu hi simpan in. Hiche lekhathot hi bung nga bou ahin, asunga thu umho jong asaove tia sei ding aumpoi. Pathen ngailutna neihon Thutah a hin ding phatah in hilna eineiyuve. Pathen cha ihi nung uva, leiset ihinkho uva Pakai to kiloikhom jing hinkho iti iman uva chule tahsan nei sopi dang ho toh jong iti hinkho iman diu ham, tithua hilna eineiyu ahi. Pathen hetgil chehna hinkho iti ineiyuva chule Ama ngailutna neiya vannoiya hi iti hinkho iman diu ham, tihi 1 John thudoi pipen ahi. Pathen I-Pauvin ichan geiya eingailut uva chule eihon jong Ama ichan a ingailut u ngai hintem, tithua phatah a hilna eineiyu ahi. Chule Ama ngailutna neihon Ama thenna hinkho ijuiyuva hinkho thenga hing ihi diu thudol eihil u ahi, 1 Jn 3:1-3.  

Lekhathot jihpa chule ajih kum  

Hiche lekhathot hi Solchah John'in (Gospel John jihpan) AD 85 leh 89 kichai kon lama ajih hidin ginchat ahi.  

Lekhathot kijihlona  

John hin chuchelai phat a Ephesus khopi kimvel a Houbung ho (tua Turkey gamsunga um Houbung ho), chu tilkhouna le tahsanna'a hatsahna dinga ajih ahi.  

Hichelai phat chun Rome Lenggam pumpia nam tampi ana umdoh in, chule thuneina lampang le kiloikhomna ho jong chu acham cham'a ana umdoh a chule kikan gahna ima ana umlou ahi. Hiti chun Nero Lengpan Christian te gimbol hesoh thohsah hi ahin panin, Christian ho chu mi asang-sang ana that in, Peter le Paul jong chu aman ana tha ahi. Hitobang tahsan ho gimbolna huipi le gopi kitho bang jeng chu chuche lai phat a Houbung umho le tahsan chate dinga hiche lekhathot hi Kongkai mun'a Thihhat kiseplha a kong kihen tobanga panga ahi.   

Hinna thu 
 


1 Keihon nangho kom'a kahillhang leu-atil abula pat a ana um jing, kanakol uva kajahsau, kamit uva kamusau chule kakhut uva kathamsau Hinna Thu chu ahi.✡  
2 Ama tah hinna ahi chu keiho henga kiphongdoh ahitai chule keihon Ama chu kamu tauve, chule tua hi keihon ka hettohsah uva chule Ama tah Tonsot Hinna ahi tia kasei phongu ahi. Ama Pa toh ana umsa chujouva keiho henga hung kiphongdoh ah ahi.✡  
3 Keiho tah in kamuchet uva chule kajahsau chu nangho henga kahillhangu ahin, hichu keiho toh ikiloikhom theina dingu ahi. Chule keiho toh kiloikhomna hi Pa le Achapa Jesu Christa toh kiloikhomna ahi.   

Pathen chu vah ahi 
 

4 Hiche ho chengse kajih uhi nang hon keihoa kipana nanei bulhing-chamkim theina dingu ahi.  
5 Keihon Jesu a konna kajahsau thupoh chule tua naheng uva ka phondoh u chu hiche hi ahi-Pathen chu vah ahi, chule Ama a chu muthim umlouhel ahi.  
6 Hijeh a chu eihon Pathen to kiloikhom kahi itiuva ahia lhagao muthim lah a vahle nalai ihiuleh eihon thutah chu juijing lou ihiu ahi.  
7 Hinlah Pathen vah a aum banga vah a chu eiho ium uva ahileh, eiho khat le khat kiloikhom ihitauve, chule Achapa Jesu thisan chun ichonset nau jouse a konna eisil thengu ahitai.  
8 Eiho chonsetna nei louva ikiseidoh uva ahileh eimaho tah kilhemlha ihiuvin, thutah a hinga ihi lou u ahi.  
9 Hinlah eihon ichonset u Ama kom'a iphondoh uva ahileh, Ama chu ichonset nau ngaidam dinga tahsan um le kitah ahin, chule gitlouna jousea konna eisil theng theiyu ahi.  
10 Eiho chonse khalouva ikiseidoh uva ahileh eihon Pathen jou seiya ingoh u chule Athu chun ilung uva mun aneilou ahi ti ivetsah u ahi.    

Eipanpiu Christa ahi 
 

1 Kacha deitahte, na chonset louna ding uva hiche hi naheng uva kahin jih ahi. Hinlah achonse aumtah a ahileh ichung thu u eiseicham peh thei dingu chonpha tah Jesu Christa chu inei nauve.  
2 Ama tah hi ichonset nauva konna lhatdohna dinga hung kikatdoh a ahitai–chule eiho chonset jengseh hilouvin vannoi mite chonset jaljeh jong ahi.  
3 Chule eihon Athupeh ho ijuiyuva ahileh Ama chu iheuve tia isei theiyu ahi.  
4 Koiham khat touvin, Keiman Pathen kahei tihen Pathen Thupeh ho jui hih henlang hitaleh, ama tah chu mijou ahin, chule thutah a chu hing louva ahi.  
5 Hinlah Pathen Thu jui a chu Ama ngailutna ivetsah tahbeh u ahi. Hichea hin Amaa hinga ihiuve ti ihetnau ahi.  
6 Koi hileh Pathen a kahinge tiho chun Jesu banga abol diu ahi.   

Thupeh thah 
 

7 Deitahte, keiman nangho henga thupeh thah kajih ahipoi; atil abula naneisau thupeh lui chu kahin jih joh ahi. Hiche thupeh lui chu–khat le khat kingailut ding masanga najah sau chu ahi.✡  
8 Hiche thupeh hi athah jong ahi. Jesu chu hiche thupeh a chon'ah ahin chule nangho jong hichea hi nachon diu ahi. Ajeh chu muthim hi hungmang ding chule vah tahbeh chu hungvah doh a ahitai.  
9 Koiham khat touvin, “Keima vah a kavahlei,” tihen hinlah Christian asopi khat chu hotbol taleh, hiche pa chu muthim lah a um nalai ahi.  
10 Koipen hijongleh sopi midang khat angailut a ahileh vah a chu chon'ah ahin, chule koima kipal lhuh sahlou ahije.  
11 Hinlah sopi michom dang khat hot bola chu muthim lah a uma chule vahlea ahi. Hitobang mi chun achena ding lampi ahepon, muthim chun amit chotsah ahi.  
12 Pathen chate ho dinga kajih ahi, ajeh chu Jesu jal'a na chonset u ngaidam nahi tauve.  
13 Tahsan naa pilhing ho henga kahin jih ahi, ajeh chu atil abula pat a ana umsa Christa chu nang hon naheuve. Tahsana khangdong nangho henga kahin jih ahi, ajeh chu nang hon agiloupa chu na kidoupi uva najou ahitai.  
14 Nangho Pathen chate ho henga kahin jih ahi, ajeh chu nang hon Pa chu naheuve. Tahsan'a pilhing nangho henga kajih ahi, ajeh chu nang hon Christa chu naheuvin, Ama chu atil abula anaum jingsa ahi. Tahsanna khangdong nangho henga kahin jih ahi, ajeh chu nangho nahat uvin chule Pathen thu na lungsung uva achenge, chule agilouto na kidouvu chu najou tauve.  
15 Hiche vannoi hi ngailu hih un ahilouleh vannoiyin napeh u jong ngailu hih un, ajeh chu nang hon vannoi na ngailut tengu leh, nang hon Pa ngailutna chu naneilou u ahi.  
16 Ajeh chu vannoiyin tahsalam lung ngaichat ho, mitmua deichat thei ho, chule ithilbol doh hou chule ineiho uva kiletsahpina apeh thei ahi. Hitiho hi Pa a kon ahipoi, ahin hiche vannoiya kon joh ahi.  
17 Chule hiche vannoi le miho lung ngaichatna ho jong akem tul tul e. Hinlah Pathen lunglam bol ho chu tonsot a um jing ding ahiuve.   

Christa doupa akon kigahna 
 

18 Cha ngaitahte ho, phat nunung chu ahitai. Christa doupa ahunge ti naja tauve. Chule Christa dou tampi ahung kilangtai. Hichea kon hin phat kichai kon ahunghitai ti naheuve.  
19 Hiche miho hin i-houbung hou adalhauve, hinlah amaho eihoto houbunga ium khom tahbeh khapouve, chuti lou hileh eiho toh umkhom diu ahitai. Adalhah u chun, amaho hi eihoa ahi pouve ti aphotchen ahi.  
20 Hinlah nangho hitobang chun naum pouve, ajeh chu Lhagao Theng nachung uvah ahung tan chule nangho jousen thutah chu nahe sohkeiyuve.  
21 Hichea keiman nangho kom'a kajih hi thutah nahe pouve tia kasei ahipon, ahin nang hon thutah le jouthu akibahlouna naheuve.  
22 Chule koiham jouseipa chu? Koi hileh Jesu chu Christa ahipoi ti chan chu Christa dou ahi.  
23 Koi hileh Chapa seilep chan chun Pa aneilou ahi. Hinlah Chapa phongdoh chan chun Pa chu anei ahitai.  
24 Hitia hi, atil abula pat a nakihiluva chu tahsan umtah a napandet dingu ahi. Hichu nabol ahileh, nangma Pa le Chapa toh kiloikhoma nahi ding ahi.  
25 Chule hiche kiloikhomna ithanop nau hi aman eithutep peh u Tonsot Hinna chu ahi.  
26 Keiman hicheng thil ho kajih hi nangho napui lamvai ding hou chung chang thua nangho kagih nahiuve.  
27 Hinlah nang hon Lhagao Theng naneiyuve chule Ama nangho sunga achenge chule ipi chu thutah ham tithua koiman nahil dingu ngaikhoh ahi tapoi. Ajeh chu Lhagao chun imalam jousea nahil dingu ahi, chule Aman ahil chu thutah ahi, Ama ah jou apangpoi. Hiti chun aman nahilsau bang chun, Christa to kiloikhomna nei jingun.  
28 Chule tun, cha deitahte, Christa toh kiloikhomna neijingun, ajeh chu Ama ahung kilah tengleh nang hon lung ngamna bulhingset nanei dingu chule jahcha a chon talou ding nahiuve.  
29 Eihon Christa chu chonpha ahi ti ihettah jeh uvin, koi hijongleh adih bola chu Pathen cha ahiuve tijong iheuve.    

Pathen chate 
 

1 Veuvin, Van'a um I-Pauvin ichan geiya eingailut u hitam? Ajeh chu Aman Achate tin eikou tauve–chule eiho jong ihi tahbeh u ahi! Hinlah hiche hi vannoiya hihon Pathen Chate ihiu hi ahepha pouve, ajeh chu ama hon Ama ahetlou jeh u ahi.✡  
2 Ngaitahte ho–eiho Pathen chate ihiu ahitai. Chule ipi ihi dingu tun akilangdoh hih laiye. Hinlah eihon ihet u chu Christa ahung kilah teng chuleh eihon Ama ahina tahbeh a imu dingu ahitai.  
3 Chule Ama hung ding kinem'a ngah jingho chu Ama athen banga amaho jouse jong thenga um ding ahiuve.  
4 Koi hileh chonset bol chun Pathen Danthu apalkeh ahi, ajeh chu chonset jouse hi Pathen Danthu toh kikal ahi.  
5 Koi hileh Ama toh hingkhom chu chonse jom louding ahiuve. Hinlah chonset boljom jing mi chu Ama heloulai ahilouleh Ama koi ahi hechen lou ahi.✡  
6 Koi hileh Amaa um jom jing mi chu chonse louding ahi. Hinlah achonse jom jing chu koi hileh Ama chu heloulai ahilouleh hetkhenna neiloulai ahi.  
7 Cha deitahte, hiche chung chang thu ah koiman nalhep lhah dauhen: Mihon adih tia ahol tengu leh, Christa chu chondih ahi banga amaho chondih a ahiuve ti avetsah ahi.  
8 Hinlah miho chu achonset jom jing tengu leh amaho chu diabol a ahiuve ti avetsah ahi. Ama chu atil abula pat a ana chonse peh ahi. Hinlah diabol natoh ho sumang dinga Pathen Chapa hung anahi.  
9 Pathen insung mia peng ho chun chonset aboljom jing pouve, Pathen a hinna chu amahoa um ahijeh ahi.  
10 Hiti chun, tun koiho hi Pathen chate hiuva chule koiho chu diabol chate hiuvem ti iseithei tauve. Koi hileh chonphatna a hinglou ho chule midang tahsan chankhompi ngailulou ho chu Pathen a ahi pouve.   

Khat le khat kingailutna 
 

11 Hiche hi atil abula pat a nana jahsau chu ahi: Eiho khat le khat ikingailut dingu hi ahi.✡  
12 Eiho Cain tobanga agilouva ihipouve, ama chun asopipa anatha ahi: Ipi jeh a atha hintem? Ajeh chu Cain chun aphalou abola chule asopipa chun chonphat abol jeh ahi.✡  
13 Hijeh chun, sopi deitahte, vannoiyin nahot uva ahileh datmo hih un!  
14 Eihon Christian isopihou ingailut u ahileh, eiho thinaa konna hinna a galkai ihitauve. Hinlah ngailutna neilou chu athisa ahi.✡  
15 Koi hileh sopi michom khat hotbola chu alungsunga tolthat ahitai chule tolthat ho chun asung uva tonsot hinna anei pouve.  
16 Eihon ngailutna atahbeh ipiham ti iheuve, ajeh chu Jesun eiho dinga ahinna chu ahung pehdohsa ahitai.  
17 Koiham khat chun sum neihen lang sopinu ahilouleh sopipan angaichat he henlang, hinlah khotona nei tahih leh–hiche pa chu Pathen ngailutna a iti um thei ding ham?  
18 Kacha deitahte, eiho khat le khat ikingailu uve tin sei maimai pouhite, atahbeh chu ichonna uva vetsah u hite.   

Pathen angsunga kison 
 

19 Ichonna uvin thutah a hinga ihiu avetsah ding ahi, hitia chu Pathen masanga idin tengu leh lungngam tah a ium dingu ahi.  
20 Ikithemmo channau aum jeng jongleh Pathen chu eimaho lunggel sanga lenjoa ahijeh in ijakai Aman ahet ahinai.  
21 Kagol ngaitahte, eima hon kithemmo channa inei louva ahileh, Pathen kom chu lungngam tah a inailut theiyu ahi.  
22 Chule ipi hijeng jongleh ithum chan u chu Amaa konna imu thei dingu ahi, ajeh chu eihon Ama sei ingai uvin, chule Ama lunglhaina chu ibolun ahi.  
23 Chule hiche hi Ama thupeh ho ahi: Eihon Achapa Jesu Christa itahsan uva chule Aman eithupeh bang uva eiho khat le khat ikingailut dingu ahije.✡  
24 Pathen Thupeh ho nit a juiho chu: Ama toh kiloikhom ahiuvin, chule Ama jong amahoa chu uma ahi. Chule eihon eihoa Ama aum'e ti iheuve, ajeh chu Aman Lhagao eipeh u chu isung uva achengin ahi.    

Pathen Lhagao chule Christa dou lhagao 
 

1 Deitahte ho, Lhagaovin aseisah dana thuseiya kingaito koi koi hijongleh tahsan hih un. Nanghon amaho hung konna lhagao chu Pathen akon hinam ti patepna nei masauvin. Ajeh iham itileh themgao lhem tamtah vannoiya aumtai.  
2 Hiche hi eihon Pathen Lhagao ineiyu kihetna ding ahi. Mikhat chu themgao hia akiseiya Jesu Christa chu tahsaphe le vou pun ahunge ti aphondoh a ahileh hiche mi chun Pathen Lhagao anei ahi.  
3 Hinlah koi hamkhat chun themgao kahi tia akiseidoh a ahiala Jesu chung chang thudih chu aphondoh louva ahileh, hiche pa kiphondohna themgao kahi tia akisei chu Pathen a kon ahipoi. Hitobang mi chu Christa dou lhagao vannoiya hung ding ahi tia kisei najah u chule hichea hi uma ahitai ti nahetna ding uva ahi.  
4 Hinlah nangho Pathen a nahiu ahitai, kacha ngaitahte ho, nang hon hiche mite hi najosau ahitai, ajeh chu nasung uva cheng Lhagao chu vannoiya cheng lhagao sanga chu lenjoa ahi.  
5 Amaho chu vannoiya hiuva ahin, hijeh a chu vannoi lunggel lam thua aseidoh jiu ahin, chule vannoiyin aseiyu angaiyu ahi.  
6 Hinlah eiho Pathen a ihiuve, chule Pathen heho chun eiho sei angaiyuve. Hiche hi mikhat chun thutah lhagao aneiham, ahilouva ahileh lheplhahna lhagao changa ham ti ihetnau ahiye.   

Khat leh khat ki ngaitlut ding 
 

7 Deitahte ho, eiho kingailu jom jingu hite, ajeh chu ngailut hi Pathen a kon ahi. Koi hitaleh ngailutna neija chu Pathen a kon ahi. Koi hitaleh ngailutna nei chu Pathen cha ahin chule Pathen ahei.  
8 Hinlah koi hitaleh ngailutna neilou chun Pathen ahetlou ahi. Ajeh iham itileh Pathen chu ngailut ahi.  
9 Pathen'in ichan geiya eingailut u hitam ti eivetsah nau chu Achapa chang khat seh chu vannoiya hi ahinsol ahitai, hitia chu Ama jal a eihon tonsot hinna inei theina dingu ahi.  
10 Hiche hi ngailutna tahbeh ahi–eima hon Pathen ingailut u ahipoi, hinlah Aman eiho eingailut uva chule ichonset nau chu lahmangna dinga Achapa chu maichama ahin katdoh ahitai.  
11 Deitahte ho, Pathen'in hichan geiya hi eingailut'u ahijeh in, eiho khat le khat ikingailut diu ahi.  
12 Koimachan itih in jong Pathen amu khapoi. Hinlah eimaho khat le khat ikingailut touva ahileh Pathen chu eihoa uma chule Ami ngailutna chu eiho akiphondohna ihiu ahi.✡  
13 Chule Pathen'in a Lhagao eipeh uhi eiho Ama a ihingun chule Ama eihoa aum'e, ti photchenna ahi.  
14 Chukalval in, eima hon imit tah uvin imu uvin chule tun Pa chun Chapa hi vannoi huhhingpu dinga ahinsol ahi ti iphongdoh theiyun ahi.  
15 Jesu hi Pathen Chapa ahi tia akama phongdoh ho chu asung uva Pathen chenga ahin, chule amaho Pathen a hinga ahiuve.  
16 Eihon Pathen'in ichan geiya eingailut u hitam ti iheuve chule eihon angailutna tahsanna chu inei tauve. Pathen hi ngailut ahi chule ngailutnaa hing jouse chu Pathen a hinga chule Pathen asung uva uma ahi.  
17 Chule eiho Pathen a ihin jeh uva, ingailut nau chamkim cheh na dinga khang khang jing ahi. Hitia hi thutanna nikhoa jong kichatna ineilou dingu ahi. Chusanga lung ngamna neiya Ama kimupina ineitheiyu ahitai, ajeh chu eiho hiche vannoiya hi Jesu tobanga ihinu ahitai.  
18 Hitobang ngailutna hin kichatna aneipoi, ajeh chu ngailutna bulhingset chun kichat chu anodoh ahi. Eihon kichatna ineiyuleh gimbolna chan ding kichat jal ahi, chule hiche hin angailutna bulhingset in ihechen hih laiyuve ti avetsahna ahi.  
19 Aman eingailut masat jeh uvin eihon Pathen'ingailu uve.  
20 Koiham khat in, “Keiman Pathen kangailui,” ti hen, hinlah Christian sopi khat chu hotbol taleh, hiche pa chu mijou ahi, ajeh chu eihon imu theiyu miho ingailut louva ahileh, imu thei lou u Pathen chu iti ingailut dingu ham?  
21 Chule Aman hiche thupeh hi eipeuve, hichu-Pathen ngailu hon a Christian chanpiu sopiho chu angailut dingu ahi.    

Tahsanna hi vannoi jousoh ahi 
 

1 Koi hileh Jesu chu Christa ahi ti tahsana chu Pathen cha ahitai. Chule koi hileh Pa ngailua chun achate jong angailut ding ahi.  
2 Eihon Pathen ingailut uva chule athupeh ho init uva ahileh Pathen chate ingailu uve ti iheuve.  
3 Pathen ngailut kiti hi athupeh ho nit hi ahi. chule athupeh ho chu pohgih ahipoi.✡  
4 Ajeh chu Pathen chate tapou chun hiche vannoi gitlouna hi ajo ahitai, chule hiche jona chu itahsan jal'u ahi.  
5 Chule hiche vannoi douna a kisatna hi koiyin ajo ding ham? Jesu hi Pathen Chapa ahi ti tahsan ho bouvin ajo ahi.  
6 Chule Jesu Christa chu Pathen Chapa ahina kiphkonna chu twiya baptize channa le Thingpel chunga athisan sona jal jeh ahi, twisih jengseh a hilouvin, twi le thisan jal ahi. Chule Lhagao jong chun hichu a hettohsah in adih ahi ati.   

Pathen Chapa thudol hettohsah 
 

7 Hiti chun, eihon hiche hettohsahna thum ho hi ineiyuve–  
8 Lhagao, Twi, chule Thisan–chule hiche thum ho hi khat ahiuve.  
9 Eihon mihem hettohsahna itahsan uva ahileh, Pathen a konna hettohsahna chu iha tahsan cheh dingu hiya ahi. Chule Pathen'in Achapa thudol ahettohsah ahitai.  
10 Pathen Chapa tahsan jouse chun alung sung uva hiche hettohsahna hi adih ahi ti itahsan uve. Hiche tahsan lou ho chun Pathen chu ajouve tia aseiyu ahi, ajeh chu Pathen'in Achapa thudol ahettohsah chu atahsan lou jeh u ahi.  
11 Chule Pathen'in a hettohsahna chu hiche hi ahi: Aman tonsot hinna eipe tauve, chule hiche Hinna chu Achapa kom'a uma ahi.✡  
12 Koi koi hileh Chapa neiya chun Hinna anei ahitai. Koi koi hijongleh Pathen Chapa neilou chun Hinna aneilou ahi.   

Tonsot hinkemlou hettheina 
 

13 Pathen Chapa min'a tahsan nangho henga hiche hi kahin jih ahitai, hichu Tonsot Hinna nei nahiu nakihetdohna dingu ahi.  
14 Chule Aman ipi hijongleh alunglhaina hoa ithum chanu chu eingaipeh uve ti tahsanna ineiyuve.  
15 Chule eihon ithum tengu leh Aman eingaipeh uve ti ihettah jeh uvin ipi hijongleh Aman eipeh dingu ahi tijong iheuve.  
16 Nangman Christian sopi khat chun thina khop chonsetna hilou abol namua ahileh na taopeh ding ahi, chule Pathen'in ama chu ahinsah ding ahi. Hinlah chonsetna thina khop geiya bol'ah aum'e chule keiman chutobang bol ho dingin taovin kati ahipoi.  
17 Gitlou bol jouse hi chonset ahi, hinlah chonset kitipou chun thina a apuilutpoi.  
18 Eiho Pathen chaten chonset boljom jingna aneipoi ti iheuve, ajeh chu Pathen Chapan amaho chu akolchah a ahuhbit u ahi chule agiloupa chun amaho atong khapoi.  
19 Eiho Pathen chate ihiuve chule vannoi ikimvel uva um hi agiloupa thuneina noiya uma ahi ti iheuve.  
20 Chule Pathen Chapa chu ana hunga chule hetkhen themna chu eihungpeh u ahitai-chutia chu eihon Pathen dihtah chu ihettheiyu ahi ti iheuve. Chule tua hi eiho Pathen dihtah toh ihinkhom theiyu ahitai, ajeh chu eiho Achapa Jesu Christa toh kiloikhom ihitauve. Ama chu Pathen dihtah le tonsot hinna ahi.  
21 Chapang deitahte, nalung uva Pathen mun lothei ding ipi hita jongleh hiche a kon chun kikhin mangun.   

	2 John




 
JOHN  

JOHN LEKHATHOT NINA  

Kot khah'in  

Lemna melchihna koi louding phat  

2 John lekhabu sung thu umdan  

John hin Christian ho chu alhangpia itahsan-u thudol ijaseplou hoa kon'a kichih thei dingin hilchahna aneiye (chang 8). Ngailutna nei hinkho kiti hi hetkhenna beiya hinkho man ding tina ahipoi. John hin Christa thutah seilou ho chu na inuva jong lhunsah hih un, ahilouleh kamphan jong lhadoh hih un (chang 10), ati. Hiche lekhathot hi Chinghoi Kaihoi natoh anatongsa jaumtah khat in Pathen thuseiho athusei ule athilbol-u Pathen thutoh kilhonlou hoa kon'a kichih thei ding thudol'a hilna, eineinau ahi.  

Lekhathot ajihpa le ajih kum  

Ngailut John, Gospel John le 1 John jihpa, hin AD 90 vel'a anajih ahi.  

Lekhathot kijihlona  

Ngailut John hin thuhillhem hon chuphat laiya Christian ho chu lamdihlouva apuilonle louna diu le akichih theina diu, chule amaho akilhep lhahsah louna diuva anajih ahi.  

John hin hiche lekhathot ajih-lona ajeh pentah chu, Lhagaova kum upa tah khat hina'a lhagaova achate huhbit'a aumdiu chule thuhil dihlou hoa kon'a akichih theina diuva hiche lekhathot hi anajih ahi. Hiche Pathen Hu Haikhum lekhathot hi, Gospel Thutah avel geldohkit uva chule thuhillhem chu ipiham ti ahetuva, akichih theina diuva ajih ahi.   

Salam thu 
 


1 Hiche lekhathot hi upa John a kon ahi. Keiman thutah a kangailut, lhendoh numei Ja-umnu le achate chule keima jengseh hilouva, thutah heho jouse het dia jong kajih ahi.  
2 Ajeh chu thutah chu isung uva chenga chule eiho toh atonsot a um jing ding ahi.  
3 Pa Pathen le Achapa Pakai Jesu Christa a hungkon–ngailutna le thutah a ilah uva um jing ding, lungset, hepi, chule cham-lungmon chun naumpi jing uhen.   

Thutah a hin ding 
 

4 Pa chun athupeh bang tah a nacha teu phabep thutah dungjuiya hinkho aman jal'in kakipapi lheh jenge.  
5 Keiman nangma numei ja-umnu kahin geldohsah naa kajih ahi, eiho khat le khat kingailua ium dingu ahi. Hiche hi thupeh thah ahipoi, hinlah atil abul'a pat a inanei jingu chu ahi.✡  
6 Ngailutna kiti hi Pathen'in eithupeh u hiya ahi.  
7 Hiche kaseina jeh chu, vannoiya hin milhemlha tampi asohdoh tauve. Amaho chun Jesu Christa hi tahsaphea hung tahbeh ahi ti asei le pouve. Hitobang mi chu milhemlha le Christa dou ahi.  
8 Kihong phauvin, hahsatah a nahin neidoh u chu namansah louna ding uvin. Chingtheiyun, chutileh abulhingset a tohman namu dingu ahi.  
9 Koi hijongleh hiche thuhil'a konna vahmang ho chu Pathen to kijopmat lou ahiuve. Hinlah koi hijongleh Christa thuhil'a um jing ho chu Pa le Chapa to kiguijop jingna nei ahitai.  
10 Koiham khattou hijongleh nakikhop khom nauva ahunga Christa thuhil thutah chu akalea ahil leh hitobang mi chu na in'a kou hih in, ahilouleh tilkhouna ima neihih un.  
11 Hitobang mi ho tilkhouva chu koi hijongleh anatoh phalouva chu chan aneikhomu ahitai.   

Salam chaina 
 

12 Keiman nangho kom'a thutampi seibe ding kanei nalaiye, hinlah keiman lekhapeh le lekha-twiyin kajih nompoi. Ajeh chu keiman nangho hung muloi ding kakinepna ahi. Chule kimaitoa nangho to kihoulim ding kanom'e. Chutengleh ikinep nau chamkim tante.  
13 Pathen lhendoh nasopinu chatea kon'in chibai kahin peuve.   



✡ 1:5

	3 John




 
JOHN  

JOHN LEKHATHOT THUMNA  

Kot hongin  

Kilemna hettheina chu tahlangin  

3 John lekhabu sung thu umdan  

Jindot them hi Pathen'in agelkhoh tah khat ahi ti, hiche lekhabu nasim'a kon'in mudoh in nate. Hiti chun vannoiya maljin gelkhohna nei Pathen Ama tah ahin, tuni geiyin Ama insung mia kipelut ho nol aneipoi. Alenggam dinga tohkhomna a kithokhoma, pang khom dingin eideiyuve. John hin jindot themna nei ding ti thudol'a athucheng manchah hi, thaneitah a Pathen milungset kiphondohna ahi. Houbunga lhagao thilpeh jatchom chom umho, Lhagaova kipum khatna nei angaiye ti thudol'a tilkhouna einei nau jong na hetdoh ding ahi.  

Hiti chun, hiche lekhathot hin tahsan neisa ho chun Pathen lhacha ho athupha thupoa pang ho chu phatah a tosotna le kipapina nei ding tilkhou ding ahi, thudol eihil uve. Hiche lekhathot hin Gospel thu amanlut dan le ngailutna hetkhen themna nei angaina aseijin ahi. Hiche lekhathot teni (2 John le 3 John) sim'a kon'in Pathen hi maljin le michom dang khohsahna nei ahi, thudol aseijin ahi.  

Lekhathot jihpa chule ajih kum  

Gospel John, chule 1,2 John lekhabu jihpa ma ma hin, 3 John jong hi ajih kit ahi. Ajih hi AD 90 kichai konlam hidin ginchat ahi.  

Lekhathot kijihlona  

Ngailut John hin agolpa Gaius henga athot ahi. Gaius hin Pathen thusei vahleho phatecha ana kithopia atilkhou jal in akipapin, hinlah Diotrephes kitipa gitlou le engsetna neija Pathen soh vahleho aphat bollou jong chu aphong doh in ahi.   

Salam thu 
 


1 Hiche lekhathot hi upa John a kon ahi. Keiman kagol ngaitah, Gaius, thutah a kangailut henga kajih ahi.✡  
2 Deitah, nangma lhagaova nahat banga chu tahsa a jong nadam thei ding hi imalam jousea naphat pet ahi ding ka ginchat ahi.  
3 Tumasang jep a thuhil'a pang kholjin phabep hung kileho chun tahsan naumna le thutah a hinkho naman thudol chu eiseipeh uvin, eikipasah lheh uve.  
4 Keiman kachaten thutah ajuiyu thudol kajah a kipana sanga lenjo adang kanei theipoi.   

Pakai natong ho gelkhoh ding 
 

5 Golngaitah, nangman na hetlou mi ahivang uva thuhil'a pang kholjin vahle ho nagel khohna hin, Pathen a tahsan umtah nahi ti aphongdoh in ahi.  
6 Amaho chun hikom'a houbung jah a ngailutna neiya nanabolna thu chu aseiyuvin ahi. Hiti chun Pathen lunglhai sahnan hitobang thuhil ho ding chun thilgot pehna neijom teijin.  
7 Ajeh chu amaho Pakai jal'a kholjin lea ahiuvin, chuti chun ama hon tahsan neilouho kom'a imacha lalou ahiuve.  
8 Hijeh chun eima ho tah in amaho hi ikithopiu ngai ahi, hitia chu ama hon thutah thu ahilna uva amaho tohkhompi ihitheina dingu ahije.   

Diotrephes le Demetrius 
 

9 Keiman houbung henga hiche thudol hi kajih in, hinlah Diotrephes, lamkai hinomna neipa hin, keiho toh imacha a chan einei khompi nom pouve.  
10 Keima kahung teng ama thilbol phabep le keiho dounaa athuseiya eimoso nau thuphalou aseiya aboldoh ho ka phondoh ding ahi. Aman kholjin vahle thuhil ho alhunsah lou bou hilouvin, amaho kithopina jeng jong pehlou dingin aseiye. Chule amaho chun akikhop nauva, aman amaho chu houbunga kon'in anodoh in ahi.  
11 Golngaitah, hiche pa vetton thei ahilou hin nangma nalung lutsah hih hen. Apha bou chu juijin. Thilpha bol ho chun Pathen chate ahiu aphot chennau ahin, chule thilse bol ho chun Pathen ahetlou u ahi ti thutah in hettohsahna anei bouvin ahi.  
12 Amitakip in Demetrius aseipha uvin ahi. Eimaho tah in hitima a chu ama chung chang thu iseitheiyu ahi, chule keihon thutah kaseiyu nang hon naheuve.   

Salam chaina 
 

13 Keiman seibe ding tampi kaneiye, hinlah keiman hichu lekhathot ah kahin sei nompoi.  
14 Ajeh chu nangma toh kimaitoa kimuto vah ding kakinemin ahi. Chuphat leh kimaitoa ikihoulim ding ahi.  
15 Cham-lungmon konna in umpiuvin. Hiche mun a nagol hon chibai nahin peuve: Keima tah in chibai kahin bolna hi chuche mun a umho henga achang cheh un seipeh un.   



✡ 1:1

	Jude




 
JUDE  

JUDE LEKHATHOT  

Tahsanjal'a pandet ding  

Agilou atamcheh cheh jongleh Pathen'in natuh jinge ti geldoh in  

Jude lekhabu sung thu umdan  

Jude lekhathot hi lhagao lam thudol'a kichihtheina dinga Christian ho kihilchahna ahi. Kichihtheina neilou ho dinga ichan geiya lhagao lam settona ahitadem? Hijeh chun, hiche lekhathot hi phatah a igelkhohdiu chule asunga thu kisun thuchomcha hi kihetmosah ahilouleh donlouva koi-igotlou diuva pha ahi.  

Jude lekhathot hin thutah a iti idindet-uva chule tahsanna'a iti ipandet diu ham, ti eihil un ahi. Tun hiche lekhathot nasim to kilhon'in jong simtha le chun Houbung sunga thuhil lhem ho chu iti douva chule kimaitopi ding ham ti eihil-uve, ti nahetdoh ding ahi. Hiche lekhabu hin Christian hinkho dihtah man na'a Pathen'in eithutep ule eitilkhounahou jong akisunin ahi. Hiche hin thuhil dihlou ho iti iki-doupi diujong eihilun ahi. Hiti chun achainakeiya Pathen loupina ihinsodohdiu hi alunggon pipen ahi Jde 24; 25.  

Lekhathot jihpa chule ajih kum  

Jude hi Pakai Jesu dia tahsalamdol-a asopi ahin, chule Jacob lekhathot jihpa penpi ahi. Hiche lekhathot hi Peter in alekhathot Nina ajihphat toh kithakhat din ginchat aumin, hichu AD 65 sung hidin, ginchat ahi.  

Lekhathot ajihlona  

Jude hin thuhillhem hon Christian ho chu thutah a kon puilamvai get-unte tihi, agelkhohpen ahi. Aman tahsan chate hon atahsan-u chu akihuhbit diu hi deisahna'a ajih ahi.  

Chulai phat dinmun  

Thuhil dihlou choihon Gospel thu akalea aheijeh un Houbung sunga boina asodoh uvin ahi. Amaho hin, mikhat chu lungset mana huhhing'a aum tengleh itobang hinkho mangjongleh akhohpoi, atiu ahi. Hichun Jude hin tahsan cha khatchun Cain umchan Semtilbu 4:1-25, Balaam umchan Minbu 22:1-24; 25 chule Korah umchan Minbu 16:1-49 ajomlou ding ahetsah in ahi.   

Jesu Christa thuphondoh 
 


1 Hiche lekhathot hi Jesu Christa soh le Jacob sopipa, Jude a kon ahi. Keiman, nangailu uleh Jesu Christa venbitna noiya na hongbit jing uvah, Pa Pathen'in akouho jouse dinga hiche lekhathot hi kahin jih ahi.✡  
2 Pathen'in nangho hepina, cham-lungmon konna chule ngailutna napeh be jingu hen.   

Mihil lhem hoa kon kigahna 
 

3 Deitahte ho, keiman nangho henga eiho jousen chan ineikhom'u huhhingna thudol hi kahin jih got ahi. Hinlah tun keiman achom dang khat, Pathen'in amitheng te henga khatveiya apehdoh tahsanna a pandet ding thu joh hi jih louva phamo danin kagel tai.  
4 Hiche kiseilona ajeh hi Pathen ngaisahlou phabep na houbung sung uvah ahunglut un, Pathen milungsetna kidangtah hin thenlouna hinkho man aphatsah dan'in aseidoh uvin ahi. Hitobang mi ho themmo channa hi masang apat a kisun ahitai, ajeh chu amaho hin Ipipu u khat seh le I-Pakaiyu aseilep un ahi.  
5 Hijeh a chu, hiche ho jouse hi nahetsau hijongleh avel a kageldoh sah nom uchu, Pakai chun Israel nam mite chu amasatah in Egypt a kon'in ahuhdoh in, hinlah tahsan thei tah a umjom louho chu khonungin asumangin ahi.✡  
6 Chule Pathen'in thuneina ahibep apeh kalvala chon, aum nau mun dalha a potdoh vantil ho chu muthim lah a songkul'a thih khaova ahen chah kheh a, athu tanna niloupini chu ngah a uma ahiu chu keiman kageldoh sah kit nahiuve.  
7 Chule Sodom le Gomorrah chule akinaipi khopi ho chu thenlouna jonthanhoina chule numei le pasal kingaichatna phalou dimset ahiuve ti sumil hih un. Hiche khopiho chu meiyin suhmangin aumin, tonsot meidil a Pathen thutanna um dinga gihna ahitai.✡  
8 Hitima chun, hiche mi ho–amangmat uva konna thunei tah a kigel ho hin, thenlouna in hinkho amang uvin, thuneiho anelkal uvin, chule boltheina kidang bol ho jong ajontaiyun ahi.  
9 Hinlah Michael, vantil lah a athanei pen khat, jeng jong chun diabol chu taitoma houset angam pon, hinlah, “Pakaijin nasamse hen,” tibou aseiye. (Hiche hi Michael'in Mose long chung changa diabol toh akinel pet a thilsoh ahi).✡  
10 Hinlah hiche miho hin ahetchen louvu thil ho chu nuisat hoh in aneiyuve. Amaho hi lunggel asuhsah neilou gancha ho bangin, ahinauvin ahin phut dungjuijin amoh bolbol uvin, chuti chun amaho tah in amanthahna diu akiloilut jiuve.  
11 Amaho hi itobang lunggim nan angau hitam! Ajeh chu ama hon asopipa thatpa, Cain lampi chu aho tauve. Balaam bangin, miho sum deichat nan alhemlha uve. Chule Korah bangin, doulung aputna uva amahthah lo tauve.✡  
12 Hiche miho toh hin Pakai ngailutna geldohna a an nehkhom nanei tengu leh, amaho hi twinoiya songpi um tobang, nakong'u kesah thei ahiuve. Amaho hi jachatna neilou kelngoi ching ama bou kikhohsah ho ahiuve. Amaho hi leiset chung lama hung kitol lea ahiala go a julhalou meibol tobang bep ahiuve. Amaho hi chavang laiya thingphung, nivei thisa, aga sodoh lou ajung geiya kibotdoh tobang ahiuve.  
13 Amaho hi twikhanglen kinong husetah tobang, jachat umtah athilse bol'u twiphon kinotkhom banga umho ahiuve. Amaho hi ahsi-somleng tobang ahiuvin, tonsot a themmo changa muthim lhangkhal kiheh lah a dinga gotsa ahiuve.  
14 Adam'a pat khang sagi lhinna a ana hing, Enoch chun hiche mite chung chang ah gaothu ana seidoh e. Aman aseijin, “Ngaiyun! Pakai chu amitheng sim a sim joulou asang sang hotoh ahung uve.✡  
15 Vannoi mite chungthu tan dinga hung ahi. Aman mitin Pathen ngaisah louna a athilbol ule ama douna a jachat sahna dinga athusei dohho uva konna ahetphot sah ding ahi” ati.  
16 Hiche mite hi phunchel hat le mi-oimo hat ahiuvin, alung ngaichat u suh bulhitna dinga bou hinga ahiuve. Ama ho hin achung chang thu bou aha seiphong uvin, chule alung ngaichat u akimu theina tei ding uvin midang aseise uvin ahi.   

Tahsan jing dinga kouna 
 

17 Hinlah nangho, kagol ngaitah ten, I-Pakaiyu Jesu Christa solchah hon ipi anaseiyu nageldoh dingu ahi.  
18 Ama hon ninunung phat tengleh mitaitom hat, ama lung ngaichat phalou suh bulhit ding bouseh ngaito ho, hung um ding ahi tia nanahil'u ahitai.✡  
19 Amaho hi nalah uva kitomona hin semdoh ho ahiuve. Amaho hin alungsung uva Pathen Lhagao aneilou jeh uva amihinau ngaitona lungput chu ajuiyu ahi.  
20 Hinlah kagol ngaitahte, nangho na tahsan nau theng chungnung a chun khat le khat kisadoh un, Lhagao Theng thahatna achun taovun,  
21 chule I-Pakaiyu Jesu Christa, tonsot hinna a napui dingu, mikhotona chu ngah jingun. Hiche lampi a chu nangma ho tah Pathen ngailutna a chu bitkeiya naum thei diu ahi.  
22 Chule nang hon tahsanna a det joulou ho chunga khotona na vetsah dingu ahi.  
23 Adang ho chu thutanna meikou deujejua kon chun loidoh un. Midang ho suhthipna dingin khotona vetsah un, ahin chingthei tah in vetsah un, ahinkhou suboh chonset nen chu thetbol un.   

Thangvah to thoa taona 
 

24 Tun, nangho lhuhna theiya konna nahongbit thei uvah, chule kipana lentah a napuilut theiyuvah, aloupina angsunga themmona neo khat jeng jong um louva nakoitheiyu, Pathen chu loupina jouse chang hen.  
25 I-Pakaiyu Jesu Christa a konna eihuhhingpau, achangseh a Pathen hi, Ama a chun loupina jouse umhen. Loupina jabolna, thaneina le thuneina jouse chu, phat jouse masanga, chule tupet a, chule phat hunglhung ding ho jouse geiyin Ama a hijing hen! Amen.   

✡ 1:11
Semtilbu 4:3-8; Minbu 22:1-35; Minbu 16:1-35

✡ 1:14
Semtilbu 5:18,21-24

✡ 1:18
2 Pet 3:3

REVELATION  

JOHN HENGA THUPHON  

Jesu galjona le loupina  

I-Pathen uvin vai ahom jeh a jona nei dinga kouna!  

Thuphon lekhabu sung thu umdan  

Thuphon lekhabu hin, thu adih a tanna le khotona in, agilou chunga achaina leh jona anei ding chule lungkhamna jousea lhamkonna umta ding ahi ti, eigeldoh sah uve. Pakai Jesun chonset le thina chunga jona aneitah jeh in, eihon jong ahunglhung ding Pathen Lenggam thudol gel pum'a hinkho iman diu tina ahi. Hiche themgao thuseidoh lekhabu hi Thulhun Thah a sim dia thanop umpen ahi.  

Vetsahnan, Gospel li ho hin Pakai Jesu leiset a ahinkho man thudol ajih uvin ahi. Lekhathot hoa hin Jesu thodoh jouva atahsan ho lah a anatoh thudol akisun'e. Thuphon hin ahung ding Loupina Lengpa Pakai Jesu Christa ahi thudol ajih in, ajeh chu ngailutna neiya Ama hou ding chule Ama dinga ikipumpeh diu thu eiseipeh un ahi. Aman jona phatah a aneitah jeh a eihon jong hinkhoa kitilkhouna thei hoa thohhat tah a pan ilah diu akul'in ahi. Phat nunung lam le vannoi leiset hi I-Pakaiyu le Christa Lenggam hung hi ding chule Aman atonsot tonsot a vai ahom ding ahitai, Rev 11:15.  

Lekhabu jihpa chule akijih kum  

Gospel John le John lekhathot thum ho jih a pang Seijui John in Thuphon lekhabu hi AD 95 sunga ajih ahi, tihi alhangpia pomdan ahi.  

Lekhabu akijihna le akithot lona  

Hiche lekhabu hi Rome gamsung Asia gamkai (Tua Turkey), sunga Houbung sagi ho dia ana kijih ahi. Hiche Houbung ho chun Jesu Christa atahsan nauva kon, alhuh-lham nalou diuva gihna a kijih ahi. Chule lengho Leng pakai ho Pakai chun galjona anei ding thua lhamkonna jong jao ahi.  

Jesu Christa thuphondoh John in ajihlut   

1 Hiche hi Jesu Christa a kon a Thuphondoh, Pathen'in thil hungsoh vah ding ho asohte ahetsah ahi. Aman hiche thuphondoh hi avantil khat asol'a asoh John henga aphondoh ahi.  
2 Ama chun amu chan tahsan umtah a aseidoh ahi. Hiche hi Pathen Thu le Jesu Christa thudol'a hettohsah na thulhut ahi.  
3 Houbung henga hiche gaova thu kiseidoh ho sima, chule ja a chule asunga kisun ho chinga chu Pathen'in phatthei aboh ding ahi: ijeh ham itileh aphat hi anaitai.   

Houbung sagi ho lemna  


4 Hiche lekhathot hi John a konna Asia gam'a houbung sagi ho henga ding ahi. Auma, aum jingsa chule ahung um nalai ding; Laltouna maiya Lhagao sagi;✡  
5 chule Jesu Christaa kon'in lungset le cham-lungmon nachung uva umhen. Ama hiche ho thudol'a hettohsah tahsan umtah ahin, athilah a konna thoudoh masapa, chule vannoi leiset lengho chunga vipopa ahi. Aman eingailut uva chule eiho dinga athisan aso jal'a ichonset nauva konna eilha ong jeh uvin loupina jouse Amaa hijing hen.✡  
6 Aman Apa Pathen a dinga Lenggam thempuhoa eisemu ahitai. Amaa chun Loupina jouse le thaneina jouse a-imatih chanin hijing hen! Amen.✡  
7 Veuvin! Van'a meipiho toh kilhon'in ahunge. Chule mitin in Ama chu amu dingu ahi-Ama tengcha a sunho jengin jong Amu dingu ahi. Chule vannoi namtin Ama jeh a lunghem dingu ahi. Hiti chu hihen! Amen.✡  
8 “Keima Alpha le Omega–apatna le achaina chu kahi,” tin Pakaijin aseiye. “Keima auma, anaum jingsa, chule ahung um nalai ding Hatchungnung kahi,” ati.✡   

Mihem chapan gaova amu  


9 Keima, John hi, nasopi le Pathen Lenggam sunga gimthohna a chan nanei khompi chule Jesun eikou nauva thohhat tah a panga kahi. Keima Pathen thu seiphongna le Jesu thu hettohsah jal a hung kile kit talou dinga Patmos twikol a eikisol mang ahi.  
10 Hichu Pakai nikho ahin, chuin keiman Lhagaovin Pathen kahouvin ahi. Phulou helouvin, keiman kanung lama kon'in aw gingtah khat sumkon hung gin tobang kajai.  
11 Hichun, “Namu chasun chu lekhabu khat ah sun in, chule houbung sagi ho: Ephesus, Smyrna, Pergamum, Thyatira, Sardis, Philadelphia, chule Laodicea khopi a umho kom'a thot in,” eiti.  
12 Kakom'a thusei chu koiham tia kakihei leh keiman sana-meivah khom sagi chu kamutai.  
13 Chule alai lunga thaomeikhom ho lah a ding khat chu Mihem Chapa tobang ahi. Ama chun ponchol khat sanapon amongkai aoma avei chu kamui.✡  
14 ✡Alu le asam chu samul tobang ahin, buhbang ban'in abangin ahi. Chule amit teni chu meikong toh abangin ahi.✡  
15 Akengphang teni chu ngen kipot jolsel meikonga kilhathengsel tobang ahin, chule a aw chu twikhanglen kinong gin tobang ahi.✡  
16 Aman akhut jetlam'a ahsi sagi achoiyin, chule akama kon'in hemto-chemjam ahung potdoh in ahi. Chule amaiso chu nisavah pettah tobang ahi jengin ahi.  
17 Keiman Ama kamu chun, keima athi tobang leuvin akengphang bul'a kalhu jengin ahi. Hinla Aman akhut jetlam in eituh in, aseijin, “Kicha hih in! Keima amasa le anunungpen kahi.✡  
18 Keima ahing jinga kahi. Keima kathin, hinla ven, Keima a-itih'a kahin jing ding ahi! Chule Keiman thina le mithi kholna lhankhuh kot-heh kachoiye.”  
19 “Namusa chengse-tutua sohdoh thil ho chule ahung soh ding ho geiyin jih in.  
20 Hiche hi kakhut jetlam'a nangman namu ahsi sagi ho le thaomeikhom sagi ho chu ahi. Ahsi sagi ho chu houbung sagi lhacha ho ahin, chule thaomeikhom sagi ho chu houbung sagi ho ahiuve,” ati.    

Ephesus houbung henga thuthot 
 

1 “Hiche lekhathot hi Ephesus khopi sunga um houbunga Thupo henga hitin sun in. Hiche hi ahsi sagi akhut jet lama choiya, thaomei khom sagi ho lah a vahle pa chun thu hitin aseiye:”  
2 “Keiman na thilbol ho jouse kahei. Natohgimna ho le thohhat tah a napanna kamun ahi. Migilouho nathoh joulou kahei. Solchah kahi tia kiseiho nakhol tohlea amaho la solchah hilou, jousei ahiu nangman namandoh jengin ahi.  
3 Nangman kei dingin lhadah louvin thohhahsa nathoh in ahi.”  
4 “Hinlah keiman na chunga lunglhai louna hiche hi kaneiye. Amasa tobangin nangman neingailu tapoi chujongleh nakingailu tapouve.  
5 Ichan gei loma nahung lhahdah ahi kivetemin! Kaheng'a hung kinunghei kit in chule na thilbol masa chu bolin. Nalung nahei louva ahileh keima kahunga chule na thaomeikhom chu aumna mun houbung ho lah a konna kachon mang ding ahi.  
6 Hinlah hiche hi nangma goh hilouva keiman jong kathet Nicolaitan ho thil phalou bol chu nahot ahi.”  
7 “Koi hileh Houbung ho henga Lhagao thusei angaina ding nakol neiyah chule hetkhenna neichan chun ngaihen. Koi koi hileh jona neichan chu Pathen gamloupia konna keiman hinna thingphung ga kapeh ding ahi.”✡   

Smyrna houbung henga thuthot 
 

8 “Hiche lekhathot hi Smyrna sunga um houbunga thupo henga hitin sun in. Hiche thu hi athisa hiya hijongleh tua hung hingkit, amasa le anunungpen a hungkon ahi.✡  
9 Keiman na thohgim na le navaichatna kahei-hinla nangma nahao nai! Nang dounaa Pathen taitomho kahenai. Ama hon Juda mi kahi atiuvin, hinla ahi pouve, ajeh chu amaho kikhopna in chu Satan a ahi.  
10 Hahsatna nangman nahin thoh ding ho chu kicha hih in. Nangho lah a mi phabep chu diabol'in apatepna a songkul'a nahin khum dingu ahi. Nangma ni-som na thohgim ding ahi. Hilah nangma thichan geiya tahsan nauma ahileh keiman hinna lallukhuh chu kapeh ding nahi.”  
11 “Koi hileh Houbung ho henga Lhagao thusei angaina ding nakol neiyin chule hetkhenna neichan chun ngaihen. Jona nei mi chu thininan achunga thu anei louding ahitai.”✡   

Pergamum houbung henga thuthot 
 

12 “Hiche lekhathot hi Pergamum sunga um houbunga thupo henga hiti hin sun in. Hemto chemjam choipaa konna thu chu hiche hi ahi:  
13 “Nangma Satan laltouna kidona khopia chu chenga, ahijeng vanga keima dinga kitah a napan chu kahenai. Chuche Satan khopia nalah uva kathu hettohsah tahsan umtah Antipas kitha chan geiyin jong keima nei seilep nom dehpoi.  
14 Hinlah keiman nangma chunga lunglhai louna themkhat kaneiye. Nangman nalah uva Balaam in athuhil Israel mite kipalna ding Balak avetsah tobang thuhil ho navethim in ahi. Ama chun milim kihouna a kikatdoh anneh le jonthanhoina nei dingin thu ahilin ahi.✡  
15 Hitobangma chun, nangman Nicolaitan ho thuhil jui nalah uvah nanei nalaiye.  
16 Na chonsetna ho kisih in achuti louva ahileh keima nahenga phulou helouva kahunga chule amaho chu ka kamsung chemjama kasat ding ahi.”  
17 “Koi hileh Houbung ho henga Lhagao thusei angaina ding nakol neiyin chule hetkhenna neichan chun ngaihen. Koi koi hileh jona neichan chu van'a kiselguh manna chu kapeh ding ahi. Chule keiman khatchang cheh a songkangkhat kapeh ding ahi, chule song chunga chu akisanpa tailou, koima dangin ahettheilou minthah kijihdoh ding ahi.”✡   

Thyatira houbung henga thuthot 
 

18 “Hiche lekhathot hi Thyatira khopi sunga um houbunga thupo henga hitin sun in. Hiche hi Pathen Chapa, amit teni meikou tobang jeng, akengphang teni jong sum-eng kipot jolsel tobang ahi:  
19 “Keiman na thilbol ho jouse kahei. Keiman na ngailutna, na tahsanna, nalhacha natohna, chule thohhat tah a napanna kahenai. Keiman nangma imalam jousea namachal jingna ho kahenai.”  
20 “Hinlah keiman na chunga lunglhai louna hiche hi kaneiye. Nangman chuche numeinu–Jezebel ama tah themgao nua kisei chun kasoh ho apui lamvaiyin ahi. Amanu hin jonthanhoi bol dingin thu ahil in chule milim houna a kikatdoh anneh anehsah e.✡  
21 Keiman amanu akisihna ding phat kapen, hinla amanu themlouna a kon'in akiheimang nompon ahi.”  
22 “Hijeh a chu keiman amanu hi gimthohna jalkhun'a kalelut ding ahi. Chule aman ajonpi ho chu akisih louva chuleh athilse bolnaa konna alung ahei louva ahileh gimthohna nasatah athoh dingu ahi.  
23 Keiman amanu achate kavoh a thi diu ahi. Chutengleh houbung hon keima hi lunggel jouse le amichang cheh lung ngaito Hepa kahi hi ahet dingu ahi.”✡  
24 “Hinlah keiman jong Thyatira khopia cheng, hiche thuhil dihlou juilouho dinga jong thulhut ding kaneiye. Hiche kalval keiman nanghoa ngehbe nei ponge.  
25 Keima kahung masangsea naneisun uchu na kituh chah dingu bou hi ahi.  
26 Kasei achaina geiya ngaiho jona nei jouse dinga chu chitin namtin chunga thuneina kapeh ding ahi.✡  
27 Amaho chun chitin namtin chunga thih tenggola vai ahom ding chule leibel banga amaho chu avohchip ding ahi.  
28 Keiman kapa a konna thuneina kanei tobanga ama hon jong thuneina anei dingu, chule keiman amaho jingvalpa kapeh dingu ahi!”  
29 “Koi hileh Houbung ho henga Lhagao thusei angaina ding nakol neiyin chule hetkhenna nei chan chun ngaihen.”    

Sardis houbung henga thuthot 
 

1 “Hiche lekhathot hi Sardis khopi sunga um houbunga thupo henga hitin sun in. Hiche hi Pathen Lhagao sagi neiya chule ahsi sagi neipa thulhut chu ahi: “Keiman na thilbol jouse, chule ahinga minchena jouse naneiye ti kahei-hinla nangma athi nahi.”  
2 “Khangdoh in! Amoh them aumden ho suhat in, ajeh chu amoh them umdenho jeng jong hi athikon cha ahi tauve. Ijeh ham itileh na chonna ho hi Pathen mitmun thutah to akigamlat lheh jenge.  
3 Nangman najahsa, chule na tahsan masah achun umdenin. Kisih in chule kaheng lama hung kihei kit in. Nangma na khahdoh kit louva ahileh keima phulou helouvin na ginchat loupet tah le gucha tobanga kahung ding ahi.”✡  
4 “Chuti jongleh, Sardis houbung a aponsil'u gitlouna a kisubohlou mi phabep aum uve. Amaho chu kilomtah ahijeh uva keima toh ponbang kisila vahle ding ahiuve.  
5 Jona nei jouse chu ponbang kisila vahle cheh ding ahiuve. Keiman amin uchu Hinna Lekhabua kanoimang louhel ding, chusanga keiman amin uchu Kapa angsunga le Vantil te masanga keiya ahiuve tia ka phondoh ding ahi.”✡  
6 “Koi hileh Houbung ho henga Lhagao thusei angaina ding nakol neija chule hetkhenna neichan chun ngaihen.”   

Philadelphia houbung henga thuthot 
 

7 “Hiche lekhathot hi Philadelphia houbunga um thupo henga hitin sun in: Hiche thu hi athenga le adih ah, akhut a David kot-heh choiya Aman ahon le koiman khah theilou chule akha chu koima chan hong theilou pa a kon ahi:✡  
8 :Keiman na thilbol jouse kahei, chule keiman nangma dingin kot kahongin koiman akha thei louding ahi. Nangma thalhom tah nahi, achuti vang'in ka thusei na ngaiyin chule nei seilep poi.  
9 Ven, Satan kikhopna a jaoho–jousei Juda mi kahi tia ahivanga hilou ho chu ada acham louva amaho chu ahung uva chule na kengphang bul'a kakun sah ding ahiuve. Ama hon nangma kangailut nahi ti hetsahna aphondoh thei dingu ahi.”✡  
10 :Ajeh chu nangman kathupeh ho thohhat tah a najui ahijeh in, vannoi pumpi a patepna khoh chungnung hiche vannoiya hiho dinga hung ding patepna a konna kahoidoh ding nahi.  
11 Keima ka hungloi ding ahi. Koimachan nalal lukhuh chu na lahpeh louna dingin kolchah jingin.  
12 Jona neiho jouse chu ka Pathen Hou-In'a khombul a kapansah ding ahi, chule ama hon hichu adalhah tahlou dingu ahi. Chule keiman achung uva ka Pathen min kajih ding chule amaho ka Pathen khopi mite hi ding ahiuve–Jerusalem thah, van'a ka Pathen a konna hung kumlha mun'a chu. Chule keiman achung uva ka minthah kasut ding ahi.”✡  
13 “Koi hileh Houbung ho henga Lhagao thusei angaina ding nakol neiya chule hetkhenna neichan chun ngaihen.”   

Laodicea houbung henga thuthot 
 

14 “Hiche lekhathot hi Laodicea khopi sunga um houbunga thupo henga hitin sun in. Hiche thu hi Amen kitipa–tahsan umtah le hettohsahna dihtah, Pathen thilsem thah a hungkon ahi:✡  
15 “Nangman thil nabol jouse chu kahei, hiti chun nangma sa jong nasapon, vot jong navot poi. Keiman nangma khat joh sang nahi ding chu kadeipeh nahi.  
16 Hinlah nangma twilum tobang bep nahin, sa jong salou, vot jong votlou nahijeh a kakama konna kaphidoh dingkon nahi.  
17 Nangman kahaove, kadei chan kaneijin, imacha ka ngaicha poi nati. Ahinla nangma adapen, khoto umtah, vaicha tah, mitcho chule sagohkeo nahi chu nakihet poi.  
18 Hiti chu ahijeh in keiman nangma kathumop nom chu keiya kon'in sana kichoh in–meiya kilha thengsel sana chu kichoh in. Chutengleh nangma nahao ding ahitai. Chujongleh keiya kon'in ponsil bangleh kichoh in chutengleh sagoh keova naumna chu jahcha tapon natin, chule mamit a dinga mitlou jong chu kho namun'a hi ding ahi.  
19 Keiman kangailut chan kasuhdih jia chule kathunun ji ahi. Hiti chun gunchun chule nalunggel dih louva kon'in hung kihei kit in.”✡  
20 “Ven! Keima kot a ka dingin chule kot kakiuve. Nangman ka aw najah a chule kot nahon'a ahile keima hunglut ingting chule loi le gol hina a an kaneh khompi ding nahi.  
21 Jona neiho chu koi-koi hileh keiman jona kaneiya ka-Pa Laltouna a katoukhom banga hi amaho jong chu kalaltouna a katou khompi ding ahi.”  
22 “Koi hileh Houbung ho henga Lhagao thusei angaina ding nakol neiya chule hetkhenna neichan chun ngaihen.”    

 4

Van mun'a Pathen laltouna 
 

1 Chujouvin keiman kavet leh van'a kot khat akihon kamun, chuin aw kana jahsa ma-ma chun kajah a thu asei chu sumkon kimut ging toh abangin ahi. Aw chun kajah a, “Hilai mun a hungkal touvin, chule keiman hiche jouva ipi hungsoh ding ahi na seipeh inge,” ati.  
2 Chule apettah chun keima Lhagaovin kaumin, chule van'ah laltouna kamun chuin koi ham khat achunga atou kamun ahi.✡  
3 Laltouna a toupa chu songmantam vah a vah jenga ahin–songmantam ajempol le asandang tobang ahi. Chule vah hung kikapdoh chu songmantam-eng vallah lah tobang chun Alaltouna kimvel chu lhagui bangin atomin ahi.  
4 Laltouna somni le lin Ama akimvel un, chule upa somni le li hiche a chun atouvui. Amaho chun abonchauvin ponbang akivonun chule aluchung uva sana lallukhuh akikhuh cheh uve.  
5 Laltouna a kon'in kolphe le van ginglullul chu ahung kithongdoh in ahi. Chule laltouna masanga meivah sagi meikong banga vah ahungvah in ahi. Hiche hi Pathen Lhagao sagi ho chu ahi.✡  
6 ✡Chule Laltouna masanga chun Songval tobanga vah, phatvet twikhanglen valset, kolphe meivah tobang chu ahungvah in: chule Laltouna lailung le akimvel a chun hinna nei li, amasang le anunga amit jeng amit jeng nei chu kamui.✡  
7 Hiche Hinna nei liho lah a a-khatna chu keipi tobang ahi; a-nina chu bongchal tobang ahi; a-thumna chun mihem mel apui; chule a-lina chu muvanlai lenpet tobang ahi.  
8 Hinna nei liho hin lhaving gup anei cheh uvin, chule alhavingu chun amit u asunglam le apolam akhu cheh uvin ahi. Suntin le jantinin amaho chun, “Atheng, atheng, atheng chu Pakai Pathen Hatchungnung ahin–anaum jingpa, tua uma chule ahung um nalai ding” tin asam jom jingun ahi.✡  
9 Hinna nei li ho chun loupina le jabolna chule thangvahna chu Laltouna a toupa (atonsot tonsot a hingjingpa) chu apeh tengu leh,  
10 Upa somni le li ho chu abohkhup un chule laltouna a toupa (atonsot tonsot a hingjing pa) masanga chun, alallukhuh u chu akoilhauvin, chule aseiyun,  
11 “O Pakai ka Pathen'u, Nangma loupina le Jabolna chule thaneina changa loma nahi. Ajeh chu nangman ijakai nasemin, chule amaho hi nangma phatsah a uma chule kisema ahiuve,” atiuve.    

Lekhajol le sinkhana mohor sagi 
 

1 Chutah in keiman laltouna a toupan akhut jetlam'a lekhajol khat achoi chu kamun ahi. Lekhajol chu asung lam le apolam kijih gel ahin, chule hichu sinkhana sagin mohor akinam khum in ahi.✡  
2 Chuin keiman vantil hattah khat aw sangtah a kho asap kajai: “Koiham hiche lekhajol sinkhana kinam khum hi ahong dinga kiloma chu?” ati.  
3 Hinlah van'a hihen, ahilouleh lei chunga hihen chule leinoiya hijongleh lekhajol chu ahong thei le asim thei ding akimu tapoi.  
4 Chuphat in keima hakan kakaptai, ajeh chu lekhajol chu ahong ding le asim dingah koima akimu tapon ahi.  
5 Hinlah upa somni le li holah a khat chun kajah a aseijin, “Kap tahih in! Ven, Judah phunga Keipi Bahkai, David Laltouna a tou dingpa chun jona aneitai. Ama hi lekhajol hong dinga le a sinkhana sagi lhamlha dinga kiloma ahi,” ati.✡  
6 Chuphat in keiman Kelngoinou khat akithatsa lheh lheh chu Laltouna le hinna nei liho kahlah a chule upa somni le li ho kahlah a adin chu kamun ahi. Ama chun ki-sagi aneijin, chule vannoi muntin'a kisoldoh a Pathen Lhagao sagi, mit-sagi jong neiya chu ahi.✡  
7 Ama chu ahung pheiyin chuin Laltouna a toupa khut jet lama kon chun lekhajol chu aladoh in ahi.  
8 Chuin aman lekhajol chu alah phat in, hinna nei-liho chule upa somni le liho chu Kelngoinou masanga chun akun cheh tauve. Khat khat cheh in akhut uva selangdah, chule sana khon gimnamtui dimset a kikoi, Pathen mite taona chu akichoi cheh un ahi.✡  
9 Chule amaho chun lathah khat hiche thucheng ho hin asauve: “Nangma lekhajol chu la a chule asinkhana chu lhamlha dinga kiloma nahi. Ajeh chu nangma akithatsa nahin chule nathisanin mitampi chu–phungtina kon, paotina kon chule mijouse le namtina kon'in Pathen a dingin na lhatdam tai.✡  
10 Chule nangman amaho chu I-Pathen uva dingin Lenggam thempu hoa nahisah in, chule ama hon leiset chunga vai ahom dingu ahi.”✡  
11 Chuin kavekit in ahileh keiman mi asangsang, simsenlou laltouna kimvela um Vantil te ho le sahem-hing ho chule upaho awgin chu kajan ahi.✡  
12 Chule amaho chun awchoh jejun la asauvin, “Akithatsa Kelngoinou chu–thaneina le haona ho chule chihna le thahatna chule jabolna le loupina chule phattheina chang dinga lom ahi.”  
13 Chuin keiman van'a le lei chunga chule leinoiya le twikhanglen'a hinna nei jousen vahchoila asah u kajan, “Phattheina le jabolna chule loupina chule thilbol thei thahatna chu Laltouna a toupa chung'ah chule Kelngoinou chung ah atonsot tonsot in umhen” atiuve.  
14 Chule hinna nei liho chun “Amen!” tin aseiyuve. Chuin upa somni le liho chu abohkhup un chuin Kelngoinou chu ahou tauvin ahi.    

Kelngoinou in sinkhana sagi ahondoh 
 

1 Keiman kavet leh, Kelngoinou chun lekhajol sinkhana sagia kinam lah a amasapen chu alhamlha tan ahi. Chuphat in hinna nei liho lah a khat chun van-gin tobangin thu ahin seiyin, “Hungin!” ati.  
2 Keima kadah in ahileh sakol kang khat adin kamui. Achunga toupa chun thalpi khat achoiyin, chule alu chunga lallukhuh khat akhuhsah uvin ahi. Ama hi gal kisatna tampi chu jou dinga chule gajoutei dinga hung kondoh ahi.✡  
3 Kelngoinou chun sinkhana nina chu alhap a ahileh, hinna nei-ninapa chun aseijin, “Hungin” ati.  
4 Chuphat in sakol chom asan khat, chu ahung kilahdoh in ahi. Achunga toupa chu chemjam ahema hemkhat akipen chule leiset chunga cham-lungmon konna lamang dingin thuneina akipei. Chule chua chun gal aumin chule mi tamtah akithat muntin'ah aumin ahi.✡  
5 Kelngoinou chun sinkhana athumna chu alhap a ahileh, hinna nei–athumna pa chun, “Hungin” ati kajai. Keima kadah in kavet leh sakolvom khat kamun, chule achunga toupa chun agih tetohna tokhat chu akhut a atuh in ahi.✡  
6 Chule keiman hinna nei–liho lah a aw-khat kajai, “Suhlou changlhah pheng khat ahilouleh sakol changlhah pheng thum chu nikhotha khat man jat hi ding ahi. Chule Olive thao le lengpitwi chu moh mahthah sah hih in,” ati.  
7 Kelngoinou chun sinkhana alina pa chu alhamlhan ahileh, keiman hinna nei lina pa chun asei, “Hungin” ati kajan ahi.  
8 Keima kadadoh a ahileh keiman sakol eng-dang khat kamui. Achunga Toupa chu Thina akiti, chule akilhonpi chu Lhankhuh ahi. Anilhon a hi leiset chunga hoplia hopkhat chunga thuneina kipea, chemjam a, kel'a le natna a chule gamsahang khut a thi theina uma ahi.✡  
9 Kelngoinou chun sinkhana ngana pa chu alhamlhan ahileh, keiman maicham mun noiya chun Pathen thu jal'a kithatsa ho chule athu hettohsah nauva kithat a thiho lhagao chu kamun ahi.  
10 Amaho chun Pakai kom'a asamun, “Vo hatchungnung Pakai, theng le kitah, itih chanpi hi nangman vannoi miten keiho chunga athisanso nau thisan phulah ding chu na khongai nahlai ding ham?” atiuvin ahi.  
11 Chutah in amaho khat cheh chu ponbang sil ding ape cheh uvin ahi. Chule amaho chu chomkhat kicholdo be nalai dingu, asopi te hou Jesu a asoh chanpi teho chu martyr chang nalai ding ho chun ahinjop masang seuva anga ding uva kiseipeh uva ahi.  
12 Kelngoinou chun sinkhana gupna chu alhap kavet a ahileh chua chun liing nasatah akihot in ahi. Hiti chun nisa chu ponvom tobangin athimin, chule lha jong chu thisan tobangin asantai.✡  
13 Chule van'a Ahsi ho jong chu hui hattah in theichang ga adonglai chang'a amutlhah tobangin leiset a apullha gamtai.✡  
14 Chule vanthamjol jong chu lekhajol tobangin akijel in, chule mol ho le twikol umna ho jouse jong chu aumnau mun akichon doh tai.✡  
15 Chutah in–leiset lengho, vaipo ho, lamkai pipuho, mihaoho, thaneiho, chule sohho le ongthol-chamlhat ho-abonchauvin songkoa chule molchunga songpi ho lah a chun akiselun ahi.✡  
16 Chule amaho chun molchung le songpi ho chunga kon chun ahin samdoh un, “Kachung uva hunglhu uvin chule laltouna a toupa le Kelngoinou masanga lunghanna a kon'in neisel un.✡  
17 Ajeh chu alunghanna nikho tijat umtah chu hunglhunga ahitai, chule koiham chua konna hoidoh ding chu,” atiuve.✡    

Pathen chate ventup a um 
 

1 Chujouvin keiman vantil li leiset kolning-li a adin'u kamun, ama hon huinun-li chu leiset chunga anunlouna ding uvin atuhtangun ahi. Thingphung hoa thingna khat jong akiling pon, chule twikhanglen jong phatvet mai bangin ajolsel jenge.✡  
2 Chule keiman vantil chomkhat solama konna ahunga Pathen hing mohor achoi chu kamun ahi. Chule ama chun hiche vantil-li, leiset chung le twikhanglen suhset theina thaneina kipeho jah a asamin,  
3 “Keihon Pathen mohor chu asohte ho chalpanga kanampeh masang seuvin leiset ahilouleh twikhanglen ahilouleh thing ho susehih un,” ahinti-e.✡  
4 Chule keiman mi ijat chu Pathen mohor kinam khum hiuvem–Israel nam sunga konna mi sang jakhat le sang somli le sangli ahiuve, ti kajan ahi.  
5 Judah phunga konna mi sangsom le sangni, Reuben phunga konna mi sangsom le sangni, Gad phunga konna mi sangsom le sangni;  
6 Asher phunga konna mi sangsom le sangni, Naphtali phunga konna mi sangsom le sangni, Manasseh phunga konnami sangsom le sangni;  
7 Simeon phunga konna mi sangsom le sangni, Levi phunga konna mi sangsom le sangni, Issachar phunga konna mi sangsom le sangni;  
8 Zebulun phunga konna mi sangsom le sangni, Joseph phunga konna mi sangsom le sangni, Benjamin phunga konna mi sangsom le sangni ahiuve.   

Namtin vaipi thangvahna 
 

9 Hiche jou chun keiman mi atama tam, sima simjou ding hilou chitin namtina kon, phungtina kon, mitina kon chule paotin a konna laltouna mai chule Kelngoinou anga adin uchu kamui. Amaho chun ponbang jeng akivonun, chule akhut uva lusu-bah akichoi cheh uvin ahi.  
10 Chule amaho chun aw choh jejun asam uvin, “Huhhingna chu laltouna a toupa I-Pathen uva kon le Kelngoinou a kon ahi,” atiuve.  
11 Chule vantil ho jouse chu laltouna kimvela, chule upaho kimvela, chule hinna nei-liho kimvela chun ading uvin ahi. Chule amaho laltouna angsunga chun alhu uvin amaiyu tol'a asulut un chule Pathen chu ahouvun ahi.  
12 Ama hon avahchoiyun, “Amen! Phattheina le loupina le chihna le thangvahna le jabolna le thaneina chule thahatna chu I-Pathen uva a-imatih chanin hijing hen, Amen” tin asam uve.  
13 Chuphat in vantil ho lah a khat chun kajah a, “Hiche abang jenga kivon ho hi koiho hiuvem? Hoiya hungkon hiuva ham?” eiti.  
14 Chuin keiman ajah a, “Pu, nangman nahenai” tin kaseiye. Chuphat in aman kajah a, “Amaho hi thohhahsa phat sunga thi ho ahiuve. Amaho hin aponsil'u chu kelngoinou thisana akisop ngim uva chule bangleh ah ahitai.”✡  
15 “Hijeh a chu amaho hi Pathen laltouna masanga ding uva olmo louva sun le jana Hou-In sunga chu kicholdo man louva Pathen ajenu ahi. Chule laltouna a toupa chun amaho aumna diu apeh ding ahi.”  
16 Amaho gilkel kit talou dingu chule dangchah kit talouhel dingu ahi; nisa sat in jong amaho akahkhah tahlouhel dingu ahi.✡  
17 Ajeh chu laltouna a toupa chu amaho kelngoi chin'a aching dingpa hi ding ahi. Aman amaho chu hintwi lonna mun'a apuilut ding chule Pathen'in amit uva konna amitlhiu atheh hulpeh dingu ahi.✡    

Kelngoinouvin sinkhana sagi ahondoh 
 

1 Kelngoinou chun sinkhana sagi lhinna lekha jol chu alhap a ahileh van mun pumpia nidan keh khat tobang chu athip chettai.  
2 Chuin Pathen masanga ding jing vantil sagi ho chu kamun chule amaho chu sumkon sagi akipen ahi.  
3 Chutah chun vantil chomkhat gimnamtui halna sanabom kichoiyah ahungin, chuin maicham mun'a chun adingin ahi. Chule gimnamtui tamtah chu Pathen mite taona chutoh haltha a sana maicham mun'a laltouna maiya sunlhah dingin ama chu akipen ahi.✡  
4 Gimnamtui kihalna meikhu chu Pathen mitheng te taona chutoh maichama vantil chun asunlhahna mun'a kon'in Pathen kom'a akaltouvin, alhungtai.  
5 Chutah in vantil chun gimnamtui kihalna boma chun maichama mei chu akoilut in chuin leiset chunga aseplhai; chutah chun aw tampi ahung gingin, van aginglul lulin, kol aphejap jap in chule liingpi tijat umtah chu akihot in ahi.✡  
6 Chuphat in vantil sagi chun asumkon cheh u chu gingtah a mut cheh dingin akigo tauve.   

Vantil li hon sumkon amut 
 

7 Vantil akhatna chun asumkon amut in ahileh gelchang le meikou thisanto kihal chu leiset chunga ahung kisep lhatai. Leiset hop-thum'a hop-khat meiyin akatai, thingho hop-thum'a hop-khat akalhan, chule hamhing jouse jong hop-thum'a hop-khat akavamtai.✡  
8 Chujouvin vantil nina in asumkon amut in ahileh, meikou moul lentah tobang chu twikhanglen'a akilehlut tai. Hiti chun twikhanglen'a twi chu hop-thum'a hop-khat thisan akisohtai.  
9 Hiti chun twikhanglen'a hinna nei jouse hop-thum'a hop-khat athigam tai, chule twikhanglen'a konglen jouse jong hop-thum'a hop-khat akisuse gamtai.  
10 Chuphat in vantil thumna chun asumkon chu amut in ahileh ahsi lentah khat van'a kon'in ahung lenglhan, kolphe meivah tobangin asal jenge. Hichu vadung ho chunga le twinah ho hop-thum'a hop-khat chunga achun ahi.✡  
11 Ahsi min chu akha akiti. Hichun twi hopthum a hop-khat akhatsah in, chule twi akhat jeh chun adon ho atama tam athi tauve.✡  
12 Chujouvin vantil-lina chun asumkon chu amut in ahileh nisa chu hop-thum'a hop-khat, lha chu hop-thum'a hop-khat, chule ahsi ho jong hop-thum'a hop-khat chengse chu abonun athimtai. Chule nikho jong chu hop-thum'a hop-khat athimtan ahi. Chule jan jong hop-thum'a hop-khat chu athimtai.✡  
13 Chujouvin keiman kaven, chule mulaopi khat huilah a lengle chun alenpumin gingleng lungin ahinsamin: “Vantil thum achaina hon asumkonu ahin mut tengu leh hiche vannoiya cheng ho dingin tijat aum'e, tijat aum'e, tijat aum'e,” ati.    

Sumkon ngana in tijatna masapen lhunsah 
 

1 Chujou chun vantil anga na chun asumkon amut in ahileh van'a konna ahsi khat leiset a ahung lenlhah kamun, chule ama chun amongbei onghom kot-heh chu achoiyin ahi.  
2 Aman hichu ahon a ahileh meilhum nasatah a konna hungpot tobang meikhu ahungdoh in, chule nisavah le hui chu meikhua kon'in avomsoh jengin ahi.✡  
3 Chujouvin meikhua pat in khaokho ho ahung potdoh uvin, chule leiset a ahung kumlha uvin chule amaho chu aipi mide natna thaneina kipeuva ahi.✡  
4 Amaho chun hampa ahilouleh anche phung ahilouleh thingphung ho asuhset lou dingu, amavang mihemho Pathen mohor achalpang uva kinam ding nomlou ho asuh genthei dingu ahi.✡  
5 Amaho chun athalou dingu ahivanga lha-nga jen asuhgim dingu, aipin amidena natna a chu amaho adenat uva agimbol dingu ahiye.  
6 Chuche lai le chun mihon thina ahol dingu ahiala amu joulou dingu ahi. Ama hon thina angaichat lheh dingu ahiala thina chu amahoa konna jammang ding ahitai!✡  
7 Khaokho ho chu sakol ho galsatna mun'a dinga kigo tobang ahiuve. Amaho chun aluchunguva sana lallukhuh tobang aneiyun, chule amaiyu chu mihem mai tobang ahi.✡  
8 Amaho chun alu uvah numei sam tobang apu uvin chule ahau chu keipi-bahkai ha tobang ahi.✡  
9 Ama hon galvon akivonu chu thih a kisem ahi chule alhavingu hugin chu sakol kangtalai chunga touva galsatna mun del galmi tobang ahiuve.✡  
10 Ama hon mei aneiyu chun aipi midena tobang gu aneiyun, chule lha-nga jen miho chu suhgim theina thaneina aneiyuve.  
11 Alengpau chu amongbei lei-onga hung kondoh vantil chu ahi; amin chu Hebrew paovin Abaddon akitin, chule Greek paovin Apollyon akitin–Asumang pa tina ahi.  
12 Kichat tijat umtah akhatna chu kichaiya ahitai, hinla ven, kichat tijat umtah ni hung be ding ahi!  
13 Chuphat in vantil agupna chun asumkon amut in ahileh, keiman Pathen angsunga kikoi sana maicham ki-li umna mun'a kon'in aw khat ahung gin doh kajan ahi.✡  
14 Chule aw chun sumkon kichoi vantil agupna jah a, “Euphrates Vadung lentah a kihen vantil-liho chu lhadoh in,” ati.  
15 Chuphat in vantil-liho, hiche phat a chule anikho le alha chule akum sungsea dinga leiset chunga miho hop-thum'a hop-khat that dinga kigongsaho chu alhadoh tauve.  
16 Keiman sepaihon amijat u chu kajan, hichu sakol chunga tou niel-jani alhing uve.  
17 Chule kamitlha a chun keiman sakol ho le achung uva touho kamun ahi. Achunga touho chun galvon aki-ah uchu asanthip le adumvom chule a-eng ahije. Sakol ho chu aluchangu keipi-bahkai tobang, chule akam uva konna mei le meikhu chule kath kihal deujeju tobang ahung potdoh e.  
18 Hiche gamna hise thum-ho: meikong le meikhu chule kath kihal deujeju tobang hiche sakol ho kam'a kon'in ahung potdoh in ahileh leiset chunga miho chu athat tan ahi.  
19 Amaho thaneina chu akam uva le amei uva uma ahi. Ijeh inem itileh ameiyuva chu gul luchang tobanga boh a, hichun miho asuhnat theina tha apeh ahi.  
20 Hinlah hiche gamna hisea thilouho chu athilse bolna uva kon'in alungu aheideh pouvin chule Pathen lam asang deh pouve. Ama hon thilha ho le sana a, dangka a, hah a, songa chule thinga milim kisemho–milimsemthu kho mutheilou, kho jatheilou, chatloh theilou ho chu ahoujom jing uvin ahi.✡  
21 Chule ama hon ami thana uva kon'in, ahilouleh thilha ahouna uva kon'in, ahilouleh thenlouna hoa kon'in chuleh aguhchatna uva kon'in lung aheideh pouvin ahi.    

Vantil leh lekhajol neo 
 

1 Chutah in vantil hattah achom dang khat meibolin akimvelin, aluchunga lhagui um chu van'a kon'in ahung kumlhan ahi. Amai chu nisa bangin avah in chule akengphang teni chu mei khompi ho toh abang jenge.  
2 Chule akhut a chun lekhajol neo khat akiphongdohsa aumin ahi. Ama chu akeng jetlam chu twikhanglen sunga adingin chule akeng veilam chu tolgo lai ah apansan ahi.  
3 Chule ama chu keipi bahkai kitum'ah bangin agin kithong leuvin thu aseiye. Chuin ama chun kho ahinsap phat in, van gin sagi chun ahin donbut e.  
4 Chuin van gin sagi chun thu aseijin, keiman kajihgo tan ahi. Hinla keiman van'a kon'in aw khat kajan hitin aseiye, “Van gin sagi in athusei chu sel'in, jihdoh hihbeh in,” ati.  
5 Chupet a vantil twikhanglen chunga le tolgo laiya adin kamu chun akhut jetlam vanlam'ah adomsang'in ahi.✡  
6 Ama tonsot tonsot a hingjing van le asunga um jouse, leiset le asunga um jouse , twikhanglen le asunga um jouse sempa min'a chun akihahselin ahi. Ama chun aseijin “Khongaisot be talou ding ahitai.  
7 Vantil sagina chun asumkon ahin mut tengleh Pathen'in kidangtah a athilgon chu guilhung ding ahi. Asohte themgao hon aphondoh banga chu hung guilhung ding ahi,” ati.   

John in lekhajol aneh 
 

8 Chuphat in van'a konna aw chun eikihoupi kit in, “Gachen, lekhajol kihongsa chu twikhanglen chung le tolgo laiya ding vantil khut a kon'in galan,” eiti.✡  
9 Hiti chun keima vantil kom'a chun kaga chen chule ama jah a chun lekhajol chu neipen tin kaga seitai. Aman, “Henge, kilah in lang, nen. Nakama dinga khoiju lhuma lhum ding, hinla na-oisung dinga thuh cheh chuh jeng ding ahi,” eiti.  
10 Hiti chun keiman lekhajol neocha chu vantil khut a kon chun kalan chuin kanetai! Hichu kakam'ah alhumin, hinla kaval phat in, ka oisunga chun athuhdohtai.  
11 Chuphat in keima eikiseipeh in, “Nangman mitampi ding, namtin dinga, paotin le lengho dinga gaova thu nasei tei ding ahije,” eiti.    

Hettohsah mini 
 

1 Chupet in keima tetohna mol eikipei, chule keima eikiseipeh in, “Chenlang Pathen Hou-In le maicham gaten lang chule Pathen houho jat simdoh in.✡  
2 Hinlah apolam vang tehih in, ijeh inem itileh hichu chidang namdang ho kipea ahitai. Amaho chun khopi theng chu lha-somli le ni atoupha dingu ahi.✡  
3 Chule athu hettohsah teni chu thaneina kapeh ding, chule amani chu khaodip pon'a kivon lhon'a chule ni sangkhat le jani le somni le gup sunga gaothu asei lhon ding ahi.”  
4 Hiche themgao teni hi Olive thing teni chu ahin, vannoi pumpi Pakai masanga dinga thaomeikhom teni chu ahi.✡  
5 Koi hileh amani alam louva bol auma ahileh, akam lhon'a konna meikong lengdoh a chule amelma teu chu akahvam ding ahi. Hitia hi koi hijongleh amani alam louva bol ho chu thi diu ahi.  
6 Amanin van gotwi jong ajuh louna dinga khamtang jeng thei thaneina, gaothu sei theina anei lhon ahi. Chule amani hin vadung ho leh twipi ho chunga thisan sosah theina thuneina anei lhon'in, chule leiset jeng jong hi gamna hise alhunsah nom nomna lhona alhunsah thei lhon ahi.✡  
7 Amanin a hettohsah lhon natoh achai lhon tengleh, amongbei lei-onga konna hungdoh sahem chun amani dounaa gal ahinbol ding, chule amani chu ahinjo ding chule atha ding ahi.✡  
8 Chule atahsa lhon chu Jerusalem khopi lamlhongpia kijam den ding, hiche khopi chu avetsahna a “Sodom” le “Egypt” kisah a ahin, a Pakaiyu thingpel'a akhetbeh nau khopi chu hiya ahi.✡  
9 Chule nithum le akeh sunga chu mijouse, phung jouse, pao jouse chule namtin jouse chun atahsau chu avetvet dingu ahi. Koiman athilong lhon chu vui ding aphatsah lou diu ahi.  
10 Mijouse hiche vannoiya hiho chun vetnom'a avetvet jeng diu chule amaho bol hesoh a pang, hettohsah teni ahilhon jeh a kipana jal a thilpeh kithotto diu ahi.  
11 Hinlah nithum le akeh jou tengleh Pathen'in hinna hu alhakhum peh lhona, chule amani hung dingdoh lhon ding ahi! Amani vejouse kichatna dim diu ahi.✡  
12 Chutengleh van'a konna aw gingtah khat chun themgao teni chu, “Hikom'a hin hungtou lhon'in!” tia ahin kou ding, chule amani chu vanlama meilhang khat a amelmate uvin avetvet pet lhona kaltou lhon ding ahi.✡  
13 Apettah chun gimneitah in liing ahung kihot in ahileh, khopi chu hopsom a hop khat suhbeiyin aumtai. Hiche liing kihoa chun mi sang sagi athitai, chule amitin chu akichauvin, atijauvin chule van Pathen chu loupina apeuvin ahi.✡  
14 Kichat tijat umtah nina chu kichaiya ahitai, hinlah ven kichat tijat umtah athumna hunglhung pai jeng thei ahitai.   

Sumkon sagina in tijat athumna ahin lhunsah  


15 Chujouvin vantil asagina pan asumkon amut in ahileh, van'a kon chun aw tampi hung kithongdoh a kisam akijan: “Vannoi hi tun I-Pakaiyu le Christa Lenggam ahung hitai, chule Aman atonsot atonsot a vai ahom ding ahi,” ati.✡  
16 Upa somni le liho chu alaltouna uva kon'in Pathen anga amaiyu tol'a asulut un abohkhup un, chule Pathen chu ahou tauve.  
17 Chuin amaho chun, “Hatchungnung, Pakai Pathen, aum a chule anaum jingsa Nangma ka thangvah uve, ijeh ham itileh tun nangman na thaneina loupi chu nakilah tan, chule vai nahom pantai.  
18 Chidang namdang ho alunghang lheh tauvin, hinlah tun, nalung hanna phat chu hung lhunga ahitai. Tuhi athisaho thutan phat ahi; chule na themgao ho hihen, na mitheng te chule nangma min ging jouse, aneopen a pat alenpen geiya tohphat man peh phat ahi. Leiset chunga mahthahna hinlhut ho jouse suhmangna phat hunglhunga ahitai,” atiuve.✡  
19 Chutah in van mun'ah, Pathen Hou-In kot akihong in chule Hou-In sunga Kitepna Thingkhong chu akimuphan ahi. Kol ahungphe in, van agingin, chuin vanthamjol pumpi akitol in, chule liingpi ahung kihot in, gel nasatah jong ahunglhan ahi.✡    

Numeinu leh Dragon 
 

1 Chupet chun keiman van'a thil kidangtah khat kave ven ahileh numei khat nisa a kijem, akengto noiya lhathah um kamun, chule alua lallukhuh a chun ahsi som le ni aumin ahi.  
2 Amanu hi naovop ahin, chule naosonat athoh jeh in apengin, naosonatna chu athohgim lheh jengtai.  
3 Chupet in van kavet a ahileh thil kidang achom khat kamudoh kit in ahi. Keiman dragon lentah asan khat chun lu sagi aneijin, chule ki som aneijin, chule aluchanga chun lallukhuh sagi akikhuh in ahi.✡  
4 Amei chun van'a ahsi hop thum'a hop khat aloilhan, chuin leiset chunga ahin lehlha tai. Ama hin numei nu nao nei ding chu angah in, ahung penlhah lhah le anao chu vallhum dinga kigong ahi.✡  
5 Amanu hin chapa khat ahingin, ama chun chitin namtin chunga thih tenggol'a vai ahin hom ding ahi. Chuin acha chu dragon a kon'in akipoh mangin chule Pathen henga lahtouvin aum'in chule alaltouna a aumtai.✡  
6 Chuin numeinu chu Pathen'in agonpehsa ni sangkhat le jani le somgup sung chun, ama vetup din gamthip lam'a ajamdoh in ahi.  
7 Chuphat in van mun'a gal ahung umtai. Michael le avantil ten dragon le ama vantil te chu asat tauvin ahi.✡  
8 Chuin dragon chun gal chu aleltan, hiti chun ama le avantil te chu van'a kon'in nodoh ahi tauve.  
9 Hiche dragon lentah chu—masanglai peh a gul kiti diabol ahilouleh Satan, vannoi pumpi lhemlhapa ahin, ama chu avantil te jouse toh leiset a ahin kinolha tai.✡  
10 Chuphat in keiman aw ging lenglung khat vanthamjol a akisap kajai. “Achaina keiyin sochatna le thahatna chule I-Pathen'u Lenggam chule a Christa thuneina chu hunga ahitai. Ijeh ham itileh isopi teu hehsepa, I-Pathen masanga sun le jan a hehsepa, chu leiset a akison lhatai.✡  
11 Chule ama hon ama hi Kelngoinou thisan le athu hettohsah jal a ajo ahi. Chule ama hon ahinkhou angailu pouvin, thigeija kiphaldoh a ahi tauve.  
12 Hijeh chun, Vo vanho kipah uvin! Chule van'a cheng ho, kipah uvin! Hinlah leiset chunga le twikhanglen'a kichat tijat hunglhung ding ahi, ijeh ham itileh diabol chun phat chomcha bou anei ahi chu akihet jeh a, lunghanna sangpen a leiset a hung kumlha ahitai.”  
13 Dragon chun leiset chunga nolhah a aum chu akihet phat in, aman chapa hingnu numeinu chu anungdel peh in ahi.  
14 Hinlah amanu chu mulaopi lentah lhaving tobang lhaving ni, gamthip a chu ama dinga gotsa mun'a chu aga lenlutna ding kigonpeh ahi. Chua chu amanu hi kivetup a chule dragon a konna chu ahoidoh na ding phat khat, phat ho chule phat kehkhat chu kihongbit ding ahi.✡  
15 Chuphat in dragon chun numeinu chu twisoh lhohsah a aumna dingin akama kon chun twisoh ahinso sah in ahi.  
16 Hinlah leiset in amanu chu akithopin akam akan chule dragon kam'a kon hung longdoh vadung twisoh chu avallhumin ahi.  
17 Chuin dragon chu numeinu chunga chule numeinu son le chilhahho Pathen thupeh ho jui a, chule Jesu jal a ahinau kituh chah ho chunga chun alung hangin ahi.  
18 Chujouvin dragon chu twikhanglen pam'a chun adingin ahi.    

Twikhanglen'a kon sahem ni 
 

1 Chuphat in keiman sahem khat twikhanglen'a kon hung potdoh chu kamun ahi. Sahem chun lu sagi aneijin, chule aki som, chule lallukhuh som akikhuh cheh uvin ahi. Aluchang cheh chunga chun Pathen taitomna thucheng akijih in ahi.✡  
2 Hiche sahem hi lutnu tobang ahi, hinlah akeng chu vompi kengto abangin chule akam chu keipi bahkai kam toh abangin ahi! Chule dragon chun sahem chu athahatna, athaneina, alaltouna chule athuneina loupi chu apetai.✡  
3 Keiman sahem luho lah a khat chu damdoh jou talou ding hile kilom mahapu chu kamun ahi. Hinlah amaha putna chu adamdoh tai! Hiche thil kidangtah chu vannoi pumpin adatmo lheh jengun chule sahem thunoiya chun akipelut tauve.  
4 Amaho chun sahem chutobang tah a thaneina pepa chu Pathen houvin ahou un, chule sahem jong chu ahou un, “Sahem tobanga lenchungnung koi umintem? Koiham ama dou ngapcha ding,” atiuve.  
5 Chuphat in sahem chu Pathen taitomna khohse tah chu seidoh dinga phatsahna kipea ahi. Chule ama chun ipi hijongleh abol nom chan chu bol dinga thaneina lha somli le ni phalna kipea ahi.✡  
6 Chule ama chun hoise tah a Pathen douna a taitomna–amin le achenna mun taimona thu ho aseijin ahi.  
7 Chule sahem chu Pathen mitheng te kisatpi dinga, chule amaho chu jou dinga phalna kipea ahi. Ama chu phungtin le miho le pao chule nam jouse chunga thuneina kipea ahi.✡  
8 Hiche vannoiya hiho jouse chun ahou diu ahi. Amaho chu vannoi kisem masang peh apat a akithatsa Kelngoinou Hinna Lekhabua amin u kisunlou chengse chun ahou tauve.✡  
9 Koi hileh Houbung ho henga lhagao thusei angaina ding nakol neiya chule hetkhenna neichan chun ngaihen.  
10 Koi hileh songkul'a lut dinga kigongsaho chu songkullut ding ahiuve. Chule chemjam'a lou dinga kigongsaho chu chemjama thi diu ahi. Hiche hin athudoi chu Pathen mitheng te chun thohhat tah a gimbol hesohna athoh a chule tahsan umtah hi ding ahiuve.✡  
11 Chujou chun keiman sahem chom dang khat leiset a kon ahung potdoh kamui. Ama chun kelngoi bangin kini aneijin, ahin sahem masapa thuneina jouse chu amangchan; hinlah ama chun dragon tobangin thu aseiye.  
12 Ama chun sahem masapa thuneina jouse chu amangchan, chule ama chun leiset chung pumpi le mijouse chun sahem masapa athi chan geiya dinga kimavo chu Pathen-houva hou dingin angeh in ahi.  
13 Ama chun datmo um tahtah thil kidang abol in, ama chun mihon avet pettah uva mei jeng jong chu van'a kon leiset a ahin lenlhah sah in ahi.  
14 Aman thil kidang abol jouse chu sahem masapa thalhenga chu abol theina dinga aphatsah peh ahin, chuche dungjuiya ama chun leiset pumpia mijouse jouva lhepna anei ahi. Aman miho chun sahem nasapa thina thei leuva kimavo pa hung damdoh kit lim lentah chu sem dingin thu apen ahi.  
15 Hiche milim kisemthu chu hinna petheiya thusei thei dingin phatsah pehna akineiyin ahi. Chuphat in sahem lim kisem chun thu apen koi hileh ahoulou jouse chu thi ding ahi, ati.  
16 Ama chun amitin aneo le alen, ahao le avai, chamlhat le soh hijongleh khut jetlam ahilouleh achalpanga melchihna chu kitah dingin asolin ahi.  
17 Chule koiman chuche melchihna nei louvin joh theilou ding ahilouleh chothei louding, hichu sahem min ahilouleh amin khel'a number hi ding ahi.  
18 Hichea hin chihna angaiye. Hetkhen themna nei mi chun sahem number in ipi kiseina ahi hedoh hen, ijeh inem itileh hichu mihem number ahi. Ama number chu 666 ahi.    

 14

Kelngoinou leh lhatdamte 144,000 lasah 
 

1 Chuphat in keiman Kelngoinou chu Zion Mol chunga adin kamun, chule Ama chutoh mi sang jakhat le sangsomli le li chalpanga Ama min le Apa min kijih chu kamun ahi.✡  
2 Chule keiman van'a kon twikhanglen kinong gin tobang leuva hugin ahilouleh van-gin kitol tobang chu kajan ahi. Hiche gin umdan chu selangdah tampi kitumging tobang leuvin ahung kithong doh in ahi.  
3 Hiche lasaho tamtah chun lathah kidangtah chu Pathen laltouna masang leh hinna nei liho masang chule upa somni le liho masanga chun asauve. Hiche la hi koima dangin sathem theilou mi sang jakhat le sangsomli le li leiset a kon lhatdam changho bouvin asah theiyu ahi.  
4 Amaho hi nungah-thengsel ho tobanga kivet tupna nei ahiuvin, Kelngoinou chu achena channa juiya ahiuve. Amaho chengse hi vannoi leiset mitea kon'a Pathen le Kelngoinou dinga kikatdoh theng lhatdam changsaho chu ahiuve.  
5 Amaho hi jou seikha louhel, nolna beihel hinkho mang ahiuve.✡   

Vantil thumho thulhut 
 

6 Chule keiman vantil dang khat vantham jol'a lenglelea tonsot Kipana Thupha chu hiche vannoi mite namtin, phungtin, paotin, chule miho jah a,  
7 “Pathen gingun, Amaa loupina peuvin. Ijeh ham itileh Aman thu atanna ding phat hunglhunga ahitai. Vanho le leiset, twikhanglen le twinah ho jouse sempa chu Houvun,” tin asamin ahi.  
8 Chujouvin vanlai jol'a vantil dang khat in ama chu ajuijin, asamin, “Babylon hi achim'a ahitai, chuche khopi lentah chu achimtai, ajeh chu amanu hin vannoi namtin jouse ajonthanhoi jeh a lunghanna lengpiju chitin namtin le phungtin adonsah ahi,” ati.✡  
9 Chujouvin vantil thumna chun amani nung chu ajuijin, asamin, “Koi hileh sahem le alim chu Pathen houva hou ahilouleh amelchihna achalpang ahilouleh akhut jetlam'a kibeh achun,  
10 Pathen lunghanna khon'a chu lhingsetna kisung lha a umsa chu adon ding ahi. Chule amaho chu mei le kath a Kelngoinou le avantil thengte masanga chu kisugim diu ahi.✡  
11 Amaho kigimbolna meikhu chu a-itih a ding ahi, chule amaho kigimbolna chu sun le jana angah tih umlou ding ahitai, ijeh inem itileh amaho chun sahem le alim chu ahouvun chule ama melchihna akisan uvin ahi.✡  
12 Hiche hin Pathen mitheng te chun gimbol hesohna thohhat tah a athoh diu, athupeh ho anit diu, athupeh ho anit uva chule Jesu atahsan nauva alungu angap det diu ahi.  
13 Chule keiman van'a kon'in aw khat in hitia asei kajai,  

“Hiche hi jihdoh in: Tu apat a Pakaiya thiho anunnomui. Ahiye, tin Lhagaovin aseiye, amaho anunnom monga ahiuve, ijeh inem itileh amaho anatohgim nauva kon'a kicholdoa ahi tauvin; athilpha bol uvin anungu ajuiye!”  
14 Chujou chun keiman meibol bangleh khat kamun chule meibol chunga toupa chu Mihem Chapa lheh lheh ahi. Ama chun sana lallukhuh alua akikhuh in chule akhut a chun koite hemtah khat akichoi in ahi.✡  
15 Chuphat in vantil dang khat Hou-In a kon chun ahungin, meibol chunga toupa chu asamin, “Koite chu kilap pantan, ijeh ham itileh chang atphat chu hunglhunga ahitai: leiset chunga chang ga chu min ahitai,” ati.✡  
16 Hiti chun meibol lah a toupa chun akoite chu leiset chunga chun alampan in, chule leiset pumpi chu akiat chaitai.  
17 Hiche jou chun, van Hou-In a kon chun vantil chom khat ahungin, chule ama jong chun koite hemtah khat aneiye.  
18 Chuphat in vantil chomkhat, meiya kon'a suhmang theina thaneina neipa chu maicham'a kon'in ahunge. Ama chun koite hemtah choi vantil chu ahinsamin, “Na koite chu tun kilap pan inlang leiset lengpiga aboh a kon'in khom khomtan, ijeh ham itileh athutan dinga min'a ahitai,” ati.  
19 Hiti chun vantil chun akoite chu leiset chunga chun alampanin, chule lengpiga chu Pathen lunghanna lengpiga hehna a chun aseplut tan ahi.  
20 Lengpithei gaho chu khopi pamlam'a lengpiga hehna a akichillut tan, chule lengpiga hehna a kon chun thisan chu vacha hung longdoh bangin; mile jakhat le somget saovin twilon in alongin, chule sakol kamdal chan ahung geidoh in ahi.✡    

Vantil sagi le gamna sagi 
 

1 Chutah in keiman datmo umtah thilsoh kidang khat van'a kamun ahi. Vantil sagi ho chun gamna hoise achaina sagi ho chu akhut uva achoiyun, hichun Pathen lunghanna chu asuh bulhit ding ahi.  
2 Keiman kamasanga chun phatvet twikhanglen meitoh kihal chu kamui. Chule achunga chun sahem le alim chule anumber ama thalhenga kimang, chunga galjou miho jouse adin uchu kamun ahi. Amaho chun abonchauvin akhut uva Pathen'in apeh u selangdah akichoi cheh uvin ahi.  
3 Chule amaho chun, Pathen sohpa Mose la le Kelngoinou la chu asauvin: “Vo Pakai Pathen, Hatchungnung, na thilbol ho akidangin chule aloupi lheh jenge. Vo namtin Lengpa, na lamlhah ho dihtah le kitah tah ahi.✡  
4 Vo Pakai, koiham nangma naging'a chule loupina napelou dinga! Ajeh chu nangma bou athenga nahi. Namtin vaipi hungin tin nangma masang'a nahung hou diu ahi, ajeh iham itileh na thilpha bol ho chu hung kiphongdoh a ahitai.”✡  
5 Chuphat in keiman kaven ahileh van'a Hou-In chu kamun, Pathen Houna kong chu ahung kihongdoh jenge.✡  
6 Vantil sagi ho, gamna hoise sagi choi ho chu Hou-In a kon ahungdoh un ahi. Amaho chun ponbang vamleh nolnabei sana jem chu alengkouva akibandoh un ahi.  
7 Chuphat in Hinna nei li ho lah a khat chun Pathen tonsot tonsot a hingjing, lunghanna dimset sana khon chu vantil sagi ho chu khat cheh apen ahi.  
8 Hou-In sung chu Pathen loupina le thaneina meikhu chun adip dimset jenge. Vantil sagi ho chun gamna hoise sagi chu asunlhah chai masangse chun koima Hou-In sunga chun alut theipon ahi.✡    

Vantil hon khon asun lhah u 
 

1 Chuphat in keiman Hou-In sunga kon'a vantil sagi ho jah a aw kithong leuva thu kisei kajah chun, “Gacheuvin lang Pathen lunghanna sumlheng sagi ho chu leiset chunga gasunglha tauvin,” ati.  
2 Hiti chun vantil khatna chun Hou-In chu adalhan chuin asumlheng chu leiset chunga asunlhah a ahileh, sahem melchihna kilah ho ahilouleh sahem houho jouse chunga chun hoise tah a tipom'a natna tina-maha ahung umdoh tai.✡  
3 Chuphat in vantil nina chun asumlheng chu twikhanglen'a asunlhah a ahileh, twi chu mithisa thisan tobang ahi jenge. Chuin twikhanglen'a um jouse athigamtai.  
4 Chuin vantil thumna chun asumlheng chu vadung le twinah a asunlhah a ahileh, thisan asoh gamtai.✡  
5 Chule twi chung jousea thunei vantil chun asei kajah chu, “Vo Athengpa, nangman hiche thutanna hi nanei tah jeh in, adihtah a anaum jingsa nahi.  
6 Ama hon namitheng te le na themgao ho thisan asotah jeh uvin, nangman amaho chan dinga kilom'a nagel thisan chu don dinga napeh ahitai” ati.  
7 Chule keiman maicham'a kon'in aw khat kajah chun hitin aseijin, “Ahinai, Vo Pakai Pathen, Hatchungnung pen, na thutanna ho hi adih in chule akitah e,” ati.  
8 Chuphat in vantil lina chun asumlheng chu nisa chunga asunglhan ahileh, amitin chu ameisa sat chun akatan ahi.  
9 Amitin meisat chun akatan, chule hiche gimna hoise hin sodoh a Pathen min chu agaosap un ahi. Amaho chun achonset nau lunggel akhel deh pouvin, chule Pathen lam'a lungheina anei pouvin, chule Ama loupina apenom pouvin ahi.  
10 Chuin vantil ngana chun asumlheng chu laltouna a tou sahem chunga chun asunglhan ahileh, alenggam chu muthim sunga aluttai. Amite chun lunghemin ahau agel tauvin ahi.✡  
11 Chule amaho chun anat thoh ule anatnau maha jeh chun van Pathen chu agaosap uvin ahi. Hinlah amaho chun thil phalou abol uva kon'in alunghei deh pouvin, chule Pathen'a ahung kiheideh pouve.  
12 Chuphat in vantil gupna chun asumlheng chu Euphrates Vadung len'a chun asunglhan ahileh hichu akang jengin, hiti chun solam lengho galmi, sepai te chu kisuhnoh phahna beihel in lhumlang ngan ahung kijotlut tauve.✡  
13 Chule keiman lhagao gilou thum uphoh ho tobang jeng chu dragon, sahem chule themgao lhem kam'a kon'in ahung potdoh kamun ahi.  
14 Amaho chu lhagao phalou thil kidang tah tah bol ahiuvin, Chule amaho chu vannoi vaipo ho jouse kom'a gachedoh uva; Pakai chu gal a kidoupi dinga Hatchungnung Pathen thutanna niloupi hunglhung dinga chu akhop khom diu ahi.  
15 “Ven, keima gucha tobanga gellou pet a hung ding kahi! Keima eingah jinga, sagoh le jahcha a avale louna diuva aponsil'u gottupsa kikoi ho chu anunnom ahiuve.”✡  
16 Chule lhagao phalou ho chun vaipo ho jouse le galmi, sepai ho chu Hebrew paova Armageddon kiti mun'a chun akhom khomun ahi.✡  
17 Chuphat in vantil sagina chun asumlheng chu vanlaijol'a asunglhan ahi. Chuin Hou-In sunga laltouna a kon chun aw sangtah a kisam kajah chun, “Akichaitai!” ati.  
18 Chuphat in van ahung gingpoh lah in chule agin chu akitol in, chule kol aphejap jap jenge. Chuin liing nasatah le hattah chu ahung kihot jenge, leiset chunga mihem achen apat chutobang sohkha loulai anahi!✡  
19 Babylon khopi lentah chu hopthum akiso jengin chule chitin namtin khopiho chu achim gamin, songbong kisekhomho asoh gamtai. Hiti chun Pathen'in Babylon chonsetna jouse chu ageldoh in, chule amanu hi alunghanna hoise tah chu khon a kon amanu chu adonsahtai.✡  
20 Chule twikol ho jouse jong aum gam tapon, chule mol ho jouse jong akisucham sohtai.✡  
21 Gel nasatah alhan, chule gelsong pound somsagi le nga toh kibanga gih chu van'a kon'in noilama miho chunga ahunglhan ahi. Gel tijat umtah a gamna ahunglhun jeh chun miho chun Pathen agaosap tauve.✡    

Noti minthangnu thu kitan 
 

1 Vantil sagi sumlheng choi ho lah a khat chu kaheng'a ahungin, chuin eihouvin, “Neihin juijin, chutileh keiman noti lentah, twi tamtah chunga vaihomnu chunga thutanna hunglhung ding chu navetsah inge.✡  
2 Amanu to chun vannoi leiset lengho jong uva, chule hiche vannoi leiset mite chu jonthanhoiya akhamnau leh jua amanu toh jong uva ahi,” ati.✡  
3 Hiti chun vantil chun keima Lhagaova gamthip mun'a eipuiyin ahi. Keiman chuche mun'a numei khat chu sahem santhip, lu sagi neiya chule ki som nei, chule Pathen taitomna dimset kijihna chunga atou chu kamui.✡  
4 Numeinu chun ponsandup le asanthip akisilin chule ahoiya hoi, sana le khisong mantam chule twikohchanga akijem in ahi. Amanu hin sana a kisem jukhon, jamo thu kisun dimset chule ajonthanhoiya athenlouna ho chu akhut a akichoiyin ahi.✡  
5 Chule achalpanga chun min kidang le datmo umtah kisun: “Babylon khopi lentah, vannoi leiset a numei kijoh jouse le jamo thusei dimset nu,” akitin ahi.  
6 Keiman amanu akham'a Jesu thu hettohsah a pang ho Pathen mitheng te thisan adonkham a aum pet chu kamun ahi. Kadatmo behseh in amanu chu kave vejengin ahi.  
7 Vantil chun, “Ipi dinga nachuti datmo ham?” Keiman hiche numeinu le alu sagi chule aki som nei, sahem chunga atou thuguh khu naseipeh inge.  
8 Sahem namu chu phat khatna ana-uma ahi, hinlah tua um talou ahi. Ajeh chu ama hi lei-ong amongbeiya kon'a hung potdoh kit ding, chule tonsot mahthahna a chelut ding ahi. Chule hiche vannoi leiset mite, vannoi leiset kisem masanga pat a amin'u Hinna Lekhabua kisunlou jouse chun, sahem thisa ahung hindoh kit chu adatmo lheh diu ahi.✡  
9 Hichea hin hetkhenna lunggel nei angaina akimudoh e: Sahem alu sagi chu numeinu vaipohna, mol sagi ho vaihomtu ahi. Amaho hi leng sagi jong vetsahna ahiuve.  
10 Leng nga ho chu alhusa ahiuvin, agupna pa tua hi vaipo ahi, chule asagina chu hung nalai ding, hinlah avaipohna chomcha bou hi ding ahi.  
11 Sahem asanthip anaumsa, ahia umjom talou chu leng aget channa ahi. Ama hi sahem sagi tobangma ahin, chule ama jong mahthahna lam manoa ahi.  
12 Sahem aki som ho chu leng som athaneinau pan'a vaihomna nei loulai ahiuve. Amaho chu sahem toh phat chomkhat vai ahom khom diu ahi.✡  
13 Amaho hi abonchauva ama chu athanei nau pecheh dinga kinopto diu ahi.   

Kelngoinou galjona 
 

14 “Amaho kitho khom uva Kelngoinou chu kisatpi dinga kondoh diu, hinlah Kelngoinou chun amaho chu ajo ding ahi, ajeh chu Ama pakai jouse PAKAI le leng jouse LENGPA ahi. Chule Aman akouva, alhendoh a chule tahsan umho chu Ama toh umkhom diu ahi,” ati.  
15 Chuphat in vantil chun kajah a, “Notinu vaipohna twi tamtah kiti hin chitin namtin le paotin'a kon mihonpi chu kiseina ahi.”  
16 Sahem asanthip le aki som ho chun abonchauvin notinu chu athetbol tauve. Ama hon amanu hi sagoh keova alha diu, asa aneh diu, chule atibah anehmoh chengseu chu meiya ahalvam diu ahi.  
17 Ajeh iham itileh Pathen'in alunggel uva tohgon, asuh bulhit thei ding hou akhumpeh ding ahi. Amaho chun sahem santhip chu athanei nau pecheh dinga kinopto diu, chule hitia chu Pathen thu chu suh bulhit a um ding ahi.  
18 Chule hiche numeinu nangman gaova namu hi, vannoi lengho chunga vaipoa khopi chu ahi.    

Babylon khopi chim 
 

1 Hicheng jouse nung chun keiman vantil chomkhat van'a kon'a thuneitah a ahung kum lhah kamun, chule leiset chu avah in asal jengin ahi.  
2 Ama chun aw gingtah in asam in: “Babylon chu achimtai, Khopi lentah chu achimtai! Ama lhagao phalou chenna ahung hitai. Ama lhagao namse ho kiselna mun ahung hin, muthong namse ho kiselna mun ahung hin chule anamse le kichat umsa ho umna mun ahitai.✡  
3 Ajeh chu chitin namtin vaipi chu amanu jonthanhoina lung ngaichatnaa chonchatvaina ju a alhutai. Vannoi lengho amanutoh ajong khomun ahi. Amanu nopsahval a kon'a vannoi leiset sumkol veiho haodoh gam'a ahi tauve,” ati.✡  
4 Chutah in keiman aw chomkhat vanna kon'in kajai, “Kamite, amanua kon'in hungdoh un, amanu chonsetna ho chu kikoppi hih un, achuti louva ahileh amanu toh gimbolna nathoh khom diu ahi.✡  
5 Ajeh chu amanu chonsetna ho chu van sangin asangin, chule Pathen'in amanu thilse bol ho chu ageldoh in ahi.✡  
6 Amanun mi chunga abolna tobangin achunga bol uvin, athilse bol ho jeh in ajatnin lethuh un. Aman midang dingin kichatna ju a kisem chol jaona chu khon a ahaltai, hiti chun ama dingin chan-ni akisemben ahi.✡  
7 Ama akichoi sanga chule kinomsah tah a hinkho aman jeh chun, tun atotoh dingin gimthoh sahna le lunghemna lhutpeh un. Amanu hin alungsunga kithang-atna neitah in, keima kalaltouna a lengnu kahi, keima hi panpibei meithai kahi hih in, hitia chu keima kalung hemna ding aumpoi, ati.✡  
8 Hijeh a chu hiche gamna hoise ho hin, nikhat sunga ahin phah ding–thina le lunghemna chule kel'in ahin phah ding ahi. Amanu hi meijin akahvam hel ding ahi, ijeh ham itileh Pakai Pathen amanu thutanpa chu hatchungnung ahi,” ati.   

Babylon alunghem piu 
 

9 Chule vannoi lengho amanu jonpiho le ama kinomsahna thanoppi ho chun amanu kigona meikhu kitungdoh chu amu tengu leh alunhempi diu ahi.✡  
10 Amaho chu gamla tah a ding uva amanu thohgim chu tijatah a avet diu ahi. Amaho chun ahinsap doh uva, “Iti gimneiya na gimnei hitam! Vo Babylon, khopi lentah nu! Phat khat sung sehseh in Pathen thutanna na chunga alhung jenge,” ati diu ahi.  
11 Vannoiya kivei miho chu hung kap uva chule alunghempi diu ahi, ijeh ham itileh athil hou cho dinga koima akidalha aum tapoi.✡  
12 Amanu hin sana, dangka, khisong mantam, twikoh chang, tupat ponnem, ponsandup, lungpon, chule ponsanthip, thinga kisem gimnamtui, saihaa kisem thil ho, thing mantam'a kisem thil ho, sum-eng, thih, chule songval a kisem kong le bel hicheng ho hi atam'a tam ana choh ahi.✡  
13 Amanu hin thingthal, amui-al, thingnai, thao namtui, bego, lengpitwi, olive thao, changbong, suhlou chang, bong le kelngoi, sakol le sakol kangtalai, chule mihem soh a kivul ho chengse jong hi ana chohdoh ahi.  
14 “Thil mantam nangman na ngailut lheh jengho jong chu amangthah in, na kinomsahna le na loupina ho jong a-itih'a din amangthah tai,” tia asap diu ahi.  
15 Kivei miho, amanu kom'a hicheng thil joh ho chu gamla tah a ding diu, athohgimna khoh chungnung chu atijatpi lheh jeng diu ahi. Amaho kap uvin tin chule ahin sapdoh diu,✡  
16 “Chuche khopi lenchungnung dinga tijat iti um hitam! Amanu hin ponsandup le ponsanthip tonjih ponnem hoipen pen akisila, hitia chu sana le songmantam a, chule twikohchanga kijem'a ahi.”  
17 “Mitphet kah louvin khopi haona jouse chu amahthah jenge!” Chule kiveina konglen tol lamkaiho le asunga touho jouse chule atol a pangho leh avesuiya pang jouse chu gamla tah a ding diu ahi.✡  
18 Ama hon avetvetpet uva meikhu ahung kitundoh phat tengleh ama hon, “Hiche khopi tobang khopi len chungnung adang khat hoiya uma hitam!” ati diu ahi.✡  
19 Chutia amaho kap diu chule alunghem nau vetsahna a aluchung uva vutvai atheuva, chule hung pengdoh jeng diu, “Chuche khopi lenchungnung dinga itobang tah a tijat um hitam! Konglen neiho chu ahaona thil ho twikhanglen'a polea apan jeh uva hung haodoh uva ahin, tun mitphet kahlouvin amahthah jenge,” atiuvin ahi.✡  
20 Amanu chan chunga khun kipah uvin, Vanin, Pathen miten, solchah ho leh themgao ho chengsen. Ijeh inem itileh nangho jal in, anunung penah Pathen'in amanu chungthu atantai.✡  
21 Chujou chun vantil hattah khat chun songtum khat sumhei tebep alan, hichu twikhanglen'a alehlut in chuin ahin samin, “Hiche tobang banga hi Babylon khopi chungnung chu hoise tah a suhchim hung hi ding chule kimukit talou ding ahitai,” ati.✡  
22 ✡Selangdah kitumgin, lasaho awgin, theile gin, chule sumkon gin ho hi nangmaa kon'a kijadoh kit talouhel ding ahitai. Khutthem thilbol ho leh kiveiho nangmaa kimudoh kit talouhel diu ahi. Sumhei changsuh gin nangmaa kijadoh kit talouhel ding ahitai.✡  
23 Thaomei vah nangma a kon'a hung vahdoh kit talouhel ding ahitai. Akicheng ding moulang le mounu kipa awgin kijadoh kit talouhel ding ahi. Ijeh ham itileh akivei miho hi vannoiya athupipen ahi tauvin, chule nangman chitin namtin chu doihoa na lheplhah gam ahitai.  
24 Na lamlen lhongpiu ho'ah themgaoho le Pathen mitheng te thisan alongin, chule miho kithana thisan chu vannoi muntin'a alonglhan ahi.✡    

1 Hicheng jou chun, van'a mipi atam'a tam awgin tobang kisam ging chun, “Pakai chu vahchoiyun, Huhhingna le loupina chule thahat thilbol theina chu I-Pathen uva ahi.  
2 Athutanna ho adih in chule akitah e. Aman numei kijoh minthangnu, ajonthanhoina a leiset subohnu chu gimbolna apetai. Asohte that a pangnu chunga aman phu alatai.”✡  
3 Chule amaho awgin chu ahung kithongdoh in, “Pakai chu vahchoiyun! Chuche khopia kon'in ameikhu chu tonsot atonsot a dingin akaltoutai,” ati.✡  
4 Chujou chun Upa somni le li leh hinna nei liho chu abohkhup un chuin laltouna a toupa Pathen chu ahouvun ahi. Amaho chun asam'un, “Hihen, Pakai chu vahchoiyun,” atiuve.  
5 Chule laltouna a kon chun aw khat in, “I-Pathen'u chu asohte jousen, Ama ging jousen, aneopen a pat alenpen geiyin, vahchoiyun,” atiuve.✡   

Kelngoinou kipuina golvah 
 

6 Chuphat in keiman mihonpi khosap aw tobang kajan, twikhanglen kinong gin ngaitah tobangin, van gin kithong gin tobang chun, “Pakai chu vahchoiyun, Ajeh chu Pakai I-Pathen'u, Hatchungnung chun vai apotai.✡  
7 Eiho kipah uhitin, chule thanopna neiyuhite, chule Ama jabolna peuhite. Ajeh chu aphat, Kelngoinou moupui golvah ankong umkhomna ding chu phat hunglhunga ahitai, chule Aji dingnu jong kigosademin aumtai.  
8 Amanu chu tupat ponnem hoipen tah athengsel bangleh chu akipetai,” tin aseiye. Ijeh ham itileh tonjih ponnem hoitah chun avetsah chu Pathen mitheng te thilpha bol chu ahi.  
9 Chule vantil chun kajah a, “Hiche hi jihdoh in: Kelngoinou moupui golvah an nedia akikou ho chu anunnom ahiuve,” tin aseiye. Chuin aman aseiben, “Hiche ho hi Pathen a hungkon thu tahbeh chu ahi,” ati.✡  
10 Chuphat in keima ka bohkhup in ama chu hou kagotai, hinlah ama chun, “Ahipoi, keima neihou hih in. Keima nangma tobang bep nasopi te lah a Jesu tahsan'a ahettohsah a pang Pathen soh khat kahi. Pathen bou houvin. Ajeh chu themgao thusei lona jeh chu, Jesu thu kichentah a hettohsah a pan hi ahi,” ati.   

Sakol kang chunga toupa 
 

11 Chujou chun keiman van akihkonna chule sakol kang khat chuche mun'a adin chu kamun ahi. Achunga toupa chu Tahsan umtah le Adih ahi, ajeh chu Aman dihtah a thu atan ahin, chule chonphatnaa gal asat ji ahi.✡  
12 Amit teni chu meikou tobang ahin, chule aluchunga lallukhuh tampi aumin ahi. Achunga min khat akijih in, hichu Ama tailou koima dangin ahechenpoi.✡  
13 Aman ponsil khat thisan'a kidelut chu akisilin, chule aminput chu Pathen Thu akiti.  
14 Van sepai te, tupat ponnem bangleh hoipen tah le thengsel in akivonun, sakol ho chunga atou un ahi.  
15 Akama kon'in chemjam hemtah ahung potdoh in chitin namtin asatchap gamin ahi. Aman amaho chu thih tenggol a vai apoh ding ahi. Aman Hatchungnung Pathen lunghanna nasatah chu lengpi hehna a kon'a lengpitwi hung longdoh banga ahin lhadoh ding ahi.✡  
16 Aponsil le amal bul a hiche: “lengho Lengpa le pakaiho Pakaipa” thu hi akijih in ahi.  
17 Chujou chun keiman vantil khat nisa noiya adin kamun, muthong lengleho henga asamin, “Hunguvin! Pathen'in agonsa golvah loupitah a hin hung kikhom uvin.✡  
18 Hungun lang lengho le agal lamkaiteu chule gal hat ho, chuban a asakol hou le achunga touho; chule mijouse chamlhat le soh ho, alen le aneoho tahsaphe hung neuvin,” ati.  
19 Chuphat in keiman sahem le vannoi lengho chule asepai teu chu sakol chunga toupa le gal manchah choite ho chu dou dingin akikhop khom u kamun ahi.  
20 Chuin sahem chu aman tauve, chule ama toh chun themgaolhem, sahem thalhenga thil kidangtah tah bolpa–hiche thil kidang chu sahem melchihna kilah ho le alim houho jouse lheplhahna a kimang chu ahi. Chuin Sahem le athemgao lhempa chu anilhon'in mei-al lenglung meikou sunga chun alehlut tauve.✡  
21 A sepai hou jouse chu sakol kang chunga toupa kamsung'a kon'a chemjam hemtah chun asatlih gam tauve. Chule muthongho chu mithiho tahsa lungna chimset in anetauvin ahi.    

Kum sangkhat satan kihen 
 

1 Chujou chun keiman vantil khat van'a kon hungkum lha a amongbei leiko kot heh kichoi, chule akhut a kot heh khao jong kichoi chu kamun ahi.  
2 Aman dragon–hiche gullui, diabol kiti Satan chu amanin chule thihkhaova chun kum sangkhat a din ahentai.✡  
3 Vantil ama chu amongbei kohom'ah alehlut in, chule kum sangkhat kichai masangsea koima alheplhah louna din Satan chu akhah chah in, akam khum tan ahi. Chujouleh chomkhat adia ama chu kilhadoh ding ahi.  
4 Chujou chun keiman laltouna ho chule achunga tou miho chu thutan theina thuneina kipeuva ahi kamudoh in ahi. Chule keiman Jesu thu hettohsah a pan jeh le Pathen thu seiphongna jeh a alol kitan ho lhagao chu kamun ahi. Amaho hin sahem ahilouleh alim chu ahou pouvin, chuleh achalpanga ahilouleh akhut uva kibeh ding nomlou ahiuve. Amaho tahsa a hung hingdoh kit ahiuvin, chule ama hon Christa to kum sangkhat lengvai ahomkhom diu ahi.✡  
5 Hiche hi thokitna masa ahi. (Mithiho adangse vang kum sangkhat kichai kah sen ahung thoudoh pouve.)  
6 Thokitna masa a chan neijouse anunnom chule atheng ahiuve. Thi ninan amaho chungah thuneina anei tapoi, amavang amaho Pathen le Christa thempu a pang uva chule ama toh kum sangkhat vai ahomkhom diu ahi.   

Achaina thutan 
 

7 Kum sangkhat chu ahung kichai tengleh, Satan chu asoh channa a kon puidoh hi ding ahi.  
8 Ama chitin namtin ho lhemlha dinga kipatdoh ding, Gog le Magog kitia chu leiset kolkimvel'a akhopkhom ding ahi. Aman amaho chu galsatna a dinga akhop khom ding, galmi hattah, twikhanglen panga simjoulou neldi jat hi ding ahi.✡  
9 Chuin keiman amaho chu leiset phaicham pheng pumpi hop a akaltou u kamun, chule Pathen mite le khopi theng chu ahin umkimvel tauve. Hinlah van'a kon'in mei ahung lenglhan mi nokhum galmiho chunga achun chule amaho chu ahalvam tai.  
10 Chuphat in diabol, amaho lhemlhapa chu, meisa al-lenglung sunga chun akilehlut tai, sahem le themgao lhem jong chu ale-lut tha tauve. Chua chun amaho chu sun le jan a-itih a gimbol hesohna athoh jing diu ahitai.  
11 Chuin keiman laltouna kang le achunga toupa kamun ahi. Leiset le van a angsunga kon'in ajammang in, hinlah kiselna ding mun anei tapoi.✡  
12 Keiman athisaho, alen le aneo Pathen laltouna maiya adin'u kamun ahi. Chule lekhabuho aphongun, Hinna Lekhabu jong aphoh thauvin ahi. Chule athisa ho chu lekhabuho a kisun dungjuijin achungthu u chu akitantai.  
13 Twikhanglen in amithisa chu ahin lehdoh in, chule thina le lhankhuh in jong amithisa ahin lehdoh in ahi. Chuin abonchauvin atoh dung juiyun achungthu u akitan chaitai.  
14 Chuphat in thina le lhankhuh chu tonsot meidil sunga chun alehlut tauve. Hiche tonsot meidil chu thinina ahi.  
15 Chule koi hijongleh Hinna Lekhabua amin u kimulou tapou chu tonsot meidil sunga chun alehlut tauve.    

Jerusalem thah 
 

1 Chujouvin keiman Van thah le leithah kamui, ijeh inem itileh vanlui le leilui chu manga ahitai. Chule twikhanglen jong chu chemanga ahitai.✡  
2 Chule keiman khopi theng Jerusalem thah chu van Pathen a kon'a mou aji dingpa hoitah a akivon'a ahung kumlhah kamun ahi.✡  
3 Keiman laltouna a kon'a aw hung kisam gin kajan, aseijin, “Ven, Pathen chenna in chu mihem lah ahung hitai! Ama amaho toh chengkhom intin, chule amaho chu Ama mite hi ding ahiuve. Pathen Ama tah chun amaho aumpi diu ahi.✡  
4 Aman amit uva kon'a amitlhiu atheh ngimpeh ding, chule thina jong umkit talou ding ahilouleh lungkhamna ahilouleh kana ahilouleh natna um talou ding ahi. Hicheng jouse hi a-itih a um talou ding ahitai,” ati.✡  
5 Chule laltouna a toupa chun aseijin, “Ven, keiman ijakai kathah semtai!” ati. Chule ajou chun aman kajah a, “Hiche hi jihdoh in, ijeh ham itileh keiman najah a kasei hi tahsan umtah le adih ahi,” ati.  
6 Chule ama chun hiti hin aseijin, “Akichaiya ahitai! Keima Alpha le Omega kahi, Akipatna le akichaina chu! Adangchah jouse chu keiman Hinna twi nah'a kon'a twi chu manbeiyin penge.”✡  
7 Jona neiho chu hiche phattheina ho hi chang diu ahi, chule keima Amaho din Apau hing ting chule amaho kachate hi ding ahiuve.✡  
8 Hinlah akichase ho, atahsanlou ho, akisuboh ho, tolthat ho, jonbol ho, doichoi ho, milim hou ho chule mijou ho, amaho jouse chan ding chu meidil al-lenglung meikou mittheilou lhummei chu hi ding ahi. Hiche hi thi nina ahi.  
9 Chuphat in sumlheng sagi gamna hoise sagi nunungpen choi vantil sagi ho lah a khat chu ahungin, chule kajah a aseijin, “Hungin keito che hite! Keiman kelngoinou jidingnu, Mounu chu navetsah inge,” eiti.  
10 Hiti chun aman Lhagaovin keima molsang alentah khat mun'a eipuiyin, chule aman khopi theng, Jerusalem chu Pathen'a kon'a van'a pat ahung kumlhah eivetsah in ahi.✡  
11 Hichu Pathen loupina toh ahungvah doh in chule songmantam tobangin aemsel in jasper songmantam crystal thenin athengselin ahi.  
12 Khopi kulpi bang chu alenin chule asangin, kelkot som le ni aum in, vantil som le ni ho chun angau ahi. Chule Israel phungsom le ni ho min chu akelkot a chun akisunin ahi.✡  
13 Khopi solam, sahlam, lhanglam chule lhumlam jousea chun kelkot thum cheh aumin ahi.  
14 Khopi kulpi pal chun khombul som le ni aneijin, chule achunga chun Kelngoinou solchah som le ni ho min akisunin ahi.  
15 Vantil kaheng'a thuseiya chun khopi le akelkot ho, chule abang chu tena dingin akhut ah sana a kisem thiltena mollhon achoiyin ahi.✡  
16 Aman atetoh jouvin khopi chu aningli ahin, chule aletdan chu asan chan ma ahi. Chule khopi chu adung le avai chule atun kibang ahin, mile sang khat le jali cheh ahi.  
17 Chujouvin aman kulpi bang chu atetoh a ahileh feet jani le som le gup in asan ahi (hichu mihem tetohna dungjuiya vantil in atetoh ahi).  
18 Kulpi bang chu jasper songa kisem ahin, chule khopi chu sana theng haithengsel then'a theng ahi.✡  
19 Khopi kulpi bang chu khombul songa songmantam som le nia kisem ahin, khatna Jasper ahin, anina Sapphire, athumna Agate, alina Emerald,  
20 angana Onyx, agupna Carnelian, asagina Quartz, agetna Beryl, akona Topaz, asomna Chrysoprase, asom le khatna Jacinth, asom le nina Amethyst, hichengse hi aboncha khi song jeng ahi.  
21 Kot som le ni ho chu twikohchanga kisem ahin, kot khat cheh chu twikoh chang khat cheh a kon ahi! Chule alamlen chu sana thengsel ahin, haithengsel then a thengsel ahi.  
22 Keiman khopia chun Hou-In kamupoi, ajeh chu Pakai Pathen Hatchungnung chule Kelngoinou chu a Hou-In hiya ahi.  
23 Chule khopi chun nisavah ahilouleh lhavah jong angai tapoi, ijeh ham itileh Pathen loupina chun khopi chu asalvah jenga chule Kelngoinou chu vah a pang jeng ahi.✡  
24 Chitin namtin chu avah noiya vahle ding, chule vannoi leiset lengho khopi sunga chu aloupinau pum'a lut diu ahi.✡  
25 Akelkot hou chu kikhatih umlou ding ahitai, ijeh inem itileh jan umlou ding ahitai.✡  
26 Chule chitin namtin ho chun aloupinau le jabol achannau chu khopi sunga chu ahin pohlut diu ahi.  
27 Chuche mun'a chu imacha aphalouva, jachat umtah milim houna le lungthen louna ho imacha lut talou ding, Kelngoinou Hinna Lekhabua kisunho chengse bou chu lut ding ahi.✡    

1 Chujouvin Pathen le Kelngoinou laltouna a kon'a hung longdoh vadung khat hin-twi, crystal then'a thengsel vantil chun eivetsah in ahi.✡  
2 Hichu lamlhong pipen a kon'in ahung long lhan ahi. Vadung alangto gel a chun hinthing akeh in, aga jatchom chom som le ni agan, alhaseh a ga jinga ahi. Athingdo ho jong namtin damna dinga lou le aiya pang ahi.✡  
3 Sapsetna kiti um talouhel ding ahi. Ajeh chu Pathen le Kelngoinou laltouna chumun'a um ding, chule asohten Ama ahou diu ahi.✡  
4 Chule ama hon amai amu diu, Ama min chu achalpang uva kijih ding ahi.  
5 Chumun'a jan um talouhel ding, thaomei vah le nisa vah jong ngai talouhel ding ahi. Ijeh inem itileh Pakai Pathen achung uva vah ding, chule amaho chun tonsot atonsot a vai ahom diu ahi.✡  
6 Chujouvin vantil chun kajah a, “Nangman najah chengse le namu chengse hi tahsan umtah le thutah jeng ahi. Pakai Pathen, athemgao ho tilkhouna a chu avantil asol a asohte thil hunglhung vah ding ho aseipeh ahi.”   

Jesu hungvah ding ahitai  


7 “Ven, Keima kahungloi jeng ding ahi! Hiche lekhabua themgao ho thusei kijihdoh ho ngaiya chu anunnom ahi.”  
8 Keima John hi, hichengse ja a chule mua chu kahi. Chule hicheng keiman kajah a kamu phat chun, keiman ama chu Pathen houva houna dingin kakigo tan ahi.  
9 Hinlah aman aseijin, “Ahipoi, keima neihou hih in. Keima nangma le nasopi te themgaoho lah a khat tobanga, Pathen sohpa khat hiche lekhabua thu kisun juiya chu kahi. Pathen bou houvin,” eiti.  
10 Chujouvin aman eihilin, “Hiche lekhabua themgao thuseidoh ho hi mohor namkhum hih in, ijeh inem itileh aphat chu anaitai.  
11 Phatlouna thilbol chun aphalou boljom hen, asea chu setna boljom hen; midih chun adih boljing hen, athenga chu thengjom jing hen,” ati.✡  
12 “Ven, keima kahung vah ding, keiman mijouse athilbol dungjui cheh uva lethuhna kapeh cheh diu ahi.✡  
13 Keima Alpha chule Omega chu kahi, Amasapen le Anunungpen, apatna le akichaina chu kahi,” ati.✡  
14 Aponsil kisop theng ho chu anunnom ahiuve. Amaho chu khopi lutna kot hoa chu lut dinga kiphalpeh diu chule hinthing ga chu aneh diu kiphal peh ding ahiuve.✡  
15 Khopi pamlam'a chun uicha ho___doichoiho, jonthanhoi bol ho, tolthat a pang ho, limsemthu hou ho, chule jouva hingnom ho jouse aum uve.   


16 “Jesu Keiman, hiche thu hi Hobungho henga galhut dinga ka vantil kasol ahitai. Keima David dinga ahung konna le alaltouna lodingpa chu kahi. Keima jingvalpa vahtah chu kahi,” ati.✡  
17 Lhagao le Mou chun asei lhon'in, “Hungin,” ati. Hiche thusei ngaiho chu, “Hungu hen,” ati. Koipen hijongleh adangchah a chu hunghen. Koipen hijongleh angaicha chanin hintwi chu man beiyin donhen.✡  
18 Chule keiman hiche lekhabua themgao thusei kijih jaho jah a phongtah a kasei ahi: Hichea thu kisun koiham khat touvin koibe aneiya ahileh ama chunga chu Pathen'in asunga kisun gamna hoise hi akoipeh be ding ahi.✡  
19 Chule koi hileh hiche themgao lekhabua thu kisun athuchengho khattou aladoh aum leh, Pathen'in ama chu hinthinga kon le khopi thenga kon'a achan ding hiche lekhabua kisun chu alahmang ding ahi.  
20 Hiche ho jouse chunga tahsan umtah hettohsah a panga chun aseijin, “Henge, Keima hungvah ding kahi!” ati. Amen! Hungin, Pakai Jesu!  
21 Pakai Jesu lungsetna chun na boncha uvin naumpiu hen.   

